(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΕ΄

Τρίτη, 31 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Γυμνάσιο Υμηττού, το 1ο Γυμνάσιο Παλαιού Φαλήρου, το Ράλλειο Δημοτικό Σχολείο Πειραιά, το 3ο Γυμνάσιο Ασπροπύργου και από το 7ο Δημοτικό Σχολείο Ρόδου, Αμαράντειος Σχολή, σελ.   
3. Αναφορά στη μνήμη των πεσόντων αξιωματικών του Πολεμικού Ναυτικού Χριστόδουλου Καραθανάση, Παναγιώτη Βλαχάκου και Έκτορα Γιαλοψού που έπεσαν υπέρ της Πατρίδας στα Ίμια στις 31 Ιανουαρίου 1996 και τήρηση ενός λεπτού σιγής στη μνήμη τους, σελ.   
4. 'Εκφραση συλλυπητηρίων για τον θάνατο του Υποσμηναγού Μάριου-Μιχαήλ Τουρούτσικα μετά από συντριβή του F-4 Φάντομ της Πολεμικής Αεροπορίας και ευχές για την ανεύρεση του Κυβερνήτη Σμηναγού Ευστάθιου Τσιτλακίδη, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου των επικαίρων ερωτήσεων της Τετάρτης 1 Φεβρουαρίου 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας», σελ.   
2. Κατάθεση σχεδίου νόμου:

Οι Υπουργοί Ναυτιλίας και Νησιωτικής Πολιτικής και Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Επικρατείας, καθώς και οι Αναπληρωτές Υπουργοί Οικονομικών και Εσωτερικών, κατέθεσαν στις 30/1/2023 σχέδιο νόμου με τίτλο: «Κώδικας ιδιωτικού ναυτικού δικαίου και άλλες επείγουσες διατάξεις του Υπουργείου Ναυτιλίας και Νησιωτικής Πολιτικής», σελ.

ΟΜΙΛΗΤΕΣ

Α. Αναφορά στη μνήμη των πεσόντων αξιωματικών του Πολεμικού Ναυτικού Χριστόδουλου Καραθανάση, Παναγιώτη Βλαχάκου και Έκτορα Γιαλοψού που έπεσαν υπέρ της Πατρίδας:

ΑΘΑΝΑΣΙΟΥ Χ. , σελ.   
 ΠΛΕΥΡΗΣ Α. , σελ.   
  
Β. Έκφραση συλλυπητηρίων για τον θάνατο του Υποσμηναγού Μάριου-Μιχαήλ Τουρούτσικα μετά από συντριβή του F-4 Φάντομ της Πολεμικής Αεροπορίας και ευχές για την ανεύρεση του Κυβερνήση Σμηναγού Ευστάθιου Τσιτλακίδη:  
 ΑΘΑΝΑΣΙΟΥ Μ. , σελ.   
 ΑΥΓΕΡΗ Θ. , σελ.   
 ΘΕΟΧΑΡΗΣ Θ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΕΦΑΛΑ Μ. , σελ.   
 ΛΑΜΠΡΟΥΛΗΣ Γ. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΡΑΠΤΗ Ζ. , σελ.   
 ΣΚΟΝΔΡΑ Α. , σελ.   
  
Γ. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΘΕΟΧΑΡΗΣ Θ. , σελ.   
 ΛΑΜΠΡΟΥΛΗΣ Γ. , σελ.   
  
Δ. Επί του σχεδίου νόμου του Υπουργείου Υγείας:  
 ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΓΕΡΗ Θ. , σελ.   
 ΒΙΛΙΑΡΔΟΣ Β. , σελ.   
 ΘΕΟΧΑΡΗΣ Θ. , σελ.   
 ΘΡΑΨΑΝΙΩΤΗΣ Ε. , σελ.   
 ΚΕΦΑΛΑ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΑΡΑΝ Μ. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΡΑΠΤΗ Ζ. , σελ.   
 ΣΚΟΝΔΡΑ Α. , σελ.   
 ΣΥΡΙΓΟΣ Ε. , σελ.   
 ΦΡΑΓΓΙΔΗΣ Γ. , σελ.   
 ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΕ΄

Τρίτη 31 Ιανουαρίου 2023

Αθήνα, σήμερα στις 31 Ιανουαρίου 2023, ημέρα Τρίτη και ώρα 10.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Πριν εισέλθουμε στη σημερινή μας συνεδρίαση, θα γίνει αναφορά στη μνήμη των πεσόντων αξιωματικών του Πολεμικού μας Ναυτικού στα Ίμια στις 31 Ιανουαρίου 1996 και στη συνέχεια θα τηρήσουμε ενός λεπτού σιγή.

Κυρίες και κύριοι συνάδελφοι, πριν από είκοσι επτά χρόνια, σαν χθες βράδυ 30 Ιανουαρίου, τρεις σύγχρονοι Παπανικολήδες ήρωες έδειξαν στον κόσμο όλο πώς είναι να νιώθεις ελεύθερος και πώς υπερασπίζεσαι της ελευθερία σου.

Ίμια 31 Ιανουαρίου 1996. Οι τρεις Παπανικολήδες, ο Παναγιώτης Βλαχάκος, ο Έκτορας Γιαλοψός και ο Χριστόδουλος Καραθανάσης, αξιωματικοί του Πολεμικού μας Ναυτικού, κλήθηκαν από πρόσταγμα της εσωτερικής τους ελευθερίας, να υπερασπισθούν την εθνική ελευθερία με συμβολισμό τη συνέχιση της κυματίζουσας σημαίας μας στο Αιγαίο, θυσιάζοντας τη ζωή τους.

Ναι, θυσιάστηκαν γιατί έμειναν πιστοί στον όρκο, που οι πρόγονοί μας στις Θερμοπύλες, στο 1821, στο 1922, στο 1940, τους υπαγόρευσαν. Γιατί γνώριζαν βαθιά μέσα τους ότι οι Έλληνες μπορεί κατά καιρούς υποδουλωθήκαμε από υπέρτερες υλικές δυνάμεις, αλλά ποτέ, ανά τους αιώνες, δεν νιώσαμε ανελεύθεροι.

Κυρίες και κύριοι συνάδελφοι, περνάμε μια δύσκολη περίοδο λόγω των προκλήσεων της γειτονικής χώρας, μιας χώρας που συνεχώς παραβιάζει το Διεθνές Δίκαιο και τις αρχές της καλής γειτονίας. Εμείς δεν επιθυμούμε τις εντάσεις και τις προκλήσεις, τις αντιμετωπίζουμε ψύχραιμα και αποφασιστικά. Γνωρίζει δε η γειτονική χώρα ότι υπερέχουμε σε αυτοπεποίθηση και ψυχικές δυνάμεις. Είμαστε δύναμη ειρήνης, αλλά όμως έχουμε και εκατομμύρια Γιαλοψούς, Βλαχάκους και Καραθανάσηδες, έτοιμους να θυσιαστούν για την πατρίδα.

Σας ευχαριστώ.

Αν κάποιος συνάδελφος δεν θέλει να πάρει τον λόγο, παρακαλώ να τηρήσουμε ενός λεπτού σιγή.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, πραγματικά αυτή η επέτειος συμπίπτει με ένα επιπλέον συμβάν το οποίο δημιουργεί ένα εθνικό πένθος και είναι η πτώση του Φάντομ χθες και να πούμε συλλυπητήρια στην οικογένεια.

Αυτό το οποίο θα ήθελα να πω, κύριε Πρόεδρε, είναι ότι και το Αιγαίο και η γη μας είναι ποτισμένη με το αίμα ηρώων και όσο θα υπάρχουν αυτοί οι ήρωες στον ακήρυχτο πόλεμο και στις προκλήσεις, δεν έχουμε να φοβηθούμε κανέναν που απειλεί ότι θα έρθει είτε μέρα είτε νύχτα. Είς οιωνός άριστος αμύνεσθαι περί πάτρης.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Παρακαλώ να τηρήσουμε ενός λεπτού σιγή.

(Στο σημείο αυτό τηρείται στην Αίθουσα ενός λεπτού σιγή)

Αιωνία τους η μνήμη.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις αρμοδιότητας του Υπουργείου Υγείας».

Στη συνεδρίαση της Τετάρτης 25 Ιανουαρίου 2023 άρχισε η συζήτηση του σχεδίου νόμου του Υπουργείου Υγείας κατά την οποία μίλησαν οι εισηγητές και οι ειδικοί αγορητές, οι Κοινοβουλευτικοί Εκπρόσωποι της Νέας Δημοκρατίας, του Κινήματος Αλλαγής και του ΜέΡΑ25, καθώς και εννέα από τους εγγεγραμμένους ομιλητές.

Συνεπώς τον λόγο τώρα έχει ο Βουλευτής του Κινήματος Αλλαγής κ. Μπουρχάν Μπαράν για επτά λεπτά.

Στη συνέχεια θα προβώ σε μερικές ανακοινώσεις κατά τη διάρκεια των ομιλιών.

Κύριε Μπαράν, έχετε τον λόγο.

**ΜΠΟΥΡΧΑΝ ΜΠΑΡΑΝ:** Κύριε Υπουργέ, κύριε Πρόεδρε, κυρίες και κύριοι συνάδελφοι, είμαστε πλέον εδώ και τρία χρόνια θεατές, αλλά και πολλοί από εμάς πρωταγωνιστές σε μια ορατή πια πανδημία ψυχικής νόσου, με κατακόρυφη αύξηση του αριθμού των ατόμων που διαγιγνώσκονται με κάποια ψυχική ασθένεια. Η απομόνωση, ο φόβος για το αύριο, το ολοένα και αυξανόμενο άγχος για το τι ξημερώνει στον καθένα από εμάς ξεχωριστά, έχουν συμβάλει στην εκδήλωση κάποιας ψυχικής πάθησης σε μεγάλο μέρος των συμπολιτών μας ή έχουν επιδεινώσει δραματικά τις ήδη υπάρχουσες.

Έχω τονίσει επανειλημμένα από αυτό το Βήμα πως ο τομέας της ψυχικής υγείας στη χώρα μας ήταν και εξακολουθεί να είναι ο «φτωχός συγγενής» στην Υγεία, ένας τομέας που δεν έχει λάβει από την Κυβέρνηση την αναλογούσα προς αυτόν σημασία, ενώ ο Παγκόσμιος Οργανισμός Υγείας κρούει τον κώδωνα του κινδύνου για τον καταστροφικό αντίκτυπο του κορωνοϊού στην ψυχική υγεία των πολιτών. Είναι άμεση όσο ποτέ άλλοτε η ανάγκη για μία γενναία χρηματοδότηση σε αυτόν τον χώρο των ψυχικών παθήσεων που αποτελούσε και εξακολουθεί να αποτελεί εδώ και πάρα πολλά χρόνια ένα κοινωνικό ταμπού για την πλειονότητα των πολιτών. Και όλα αυτά επειδή ο στιγματισμός για τον πάσχοντα ή για κάποιο μέλος του ευρύτερου οικογενειακού του περιβάλλοντος είναι αποτρεπτικός παράγοντας καταμαρτύρησης του προβλήματος, ειδικά στις πιο κλειστές κοινωνίες.

Εσφαλμένα όμως και εκ του αποτελέσματος αποδείχθηκε πως τα προβλήματα στην ψυχική υγεία αντιμετωπίζονται ως προβλήματα ήσσονος σημασίας, που μόνο τέτοια δεν είναι. Αποκαλύφθηκε έτσι πανηγυρικά η παντελής αποδιοργάνωση των κρατικών υπηρεσιών και η έλλειψη υποδομών για την αντιμετώπιση των περιστατικών ψυχικών νόσων, τα οποία αποτελούν ζητήματα μείζονος σημασίας και τα οποία απασχολούν καθημερινά χιλιάδες οικογένειες στην επικράτεια της χώρας μας. Αυτή, λοιπόν, την κατάσταση κλήθηκαν να διαχειριστούν εξουθενωμένοι γιατροί και νοσηλευτικό προσωπικό στις δημόσιες δομές ψυχικής υγείας που αποδομούνται υπό το βάρος της υποστελέχωσης, της απαξίωσης και των ελλείψεων. Και όταν αναφέρομαι σε δομές ψυχικής υγείας συμπεριλαμβάνω και τα νοσοκομεία με τις τεράστιες ελλείψεις σε ψυχιάτρους και κλινικές.

Στο παρόν νομοσχέδιο που καλούμαστε σήμερα να συζητήσουμε ενώπιον του ελληνικού Κοινοβουλίου η συνδρομή του Ιδρύματος «Νιάρχος» για την ενίσχυση των υπηρεσιών της παιδικής και εφηβικής ψυχικής υγείας μέσω χρηματοδότησης πενταετούς επιστημονικού προγράμματος είναι ένα βήμα μπροστά και είναι καλοδεχούμενη γιατί γεμίζει τα κενά που υπάρχουν στον χώρο του ΕΣΥ.

Η πανδημία του κορωνοϊού προκάλεσε αυταπόδεικτα διατάραξη στην καθημερινότητα των παιδιών και των εφήβων, στην εκπαίδευσή τους, στις ψυχαγωγικές τους δραστηριότητες και δημιούργησε προβλήματα κοινωνικής συμπεριφοράς καθώς προκλήθηκαν σε πολλά παιδιά αισθήματα άγχους, θυμού, λύπης, φόβου και ανησυχίας για το μέλλον το δικό τους, αλλά και των οικείων τους προσώπων. Όλο και πιο συχνά γινόμαστε μάρτυρες αυτοκαταστροφικών συμπεριφορών και απόπειρας αυτοκτονιών από νέα παιδιά τα οποία κυριεύονται από σοβαρές ψυχικές διαταραχές εξαιτίας της πίεσης που έχουν δεχτεί.

Για όλους, λοιπόν, αυτούς τους λόγους τα παιδιά και οι έφηβοι, το μέλλον αυτής της κοινωνίας, χρήζουν ιδιαίτερης ψυχοκοινωνικής μέριμνας. Παρ’ όλα αυτά όμως τέτοιου είδους δωρεές, όπως του Ιδρύματος «Νιάρχος», μπορούν να λειτουργήσουν μόνο επικουρικά. Είναι λοιπόν έργο της κυβερνητικής ομάδας των αρίστων να ανακαλύψει στον τομέα της Υγείας τον αποτελεσματικό τρόπο για την αντιμετώπιση των πάγιων και διαρκών αναγκών όλων των πολιτών αυτής της χώρας. Όμως για ακόμη μία φορά βλέπουμε την ιδιωτική πρωτοβουλία στο προσκήνιο, η οποία έρχεται να καλύψει τις δεδομένες κατά τα άλλα παροχές του δωρεάν συστήματος υγείας. Το ΕΣΥ μέρα με τη μέρα παραπαίει.

Προχθές κατέθεσα την υπ’ αριθμόν 1847 ερώτησή μου προς τον αρμόδιο Υπουργό σας, με την οποία επισημαίνω για πολλοστή φορά τα σημαντικά προβλήματα, που αντιμετωπίζει το Γενικό Νοσοκομείο Ξάνθης και πιο συγκεκριμένα η παθολογική κλινική. Σύμφωνα με την ανακοίνωση του επιστημονικά υπεύθυνου αυτής, ο φόρτος εργασίας είναι τέτοιος που δεν είναι δυνατή η ασφαλής λειτουργία της κλινικής, το ιατρικό προσωπικό εκτίθεται επιστημονικά και δεοντολογικά, ενώ παράλληλα κινδυνεύουν οι ζωές των συμπολιτών μας. Η κρισιμότητα της κατάστασης αυτής είναι πασιφανής και για τον λόγο αυτό ο Ιατρικός Σύλλογος Ξάνθης έσπευσε να αναδείξει το γεγονός προειδοποιώντας τους πολίτες για τους κινδύνους που μπορεί να διατρέχει η δημόσια υγεία στον νομό μας.

Οι πολίτες της Ξάνθης και γενικότερα της επαρχίας δεν αποτελούν πολίτες δεύτερης κατηγορίας, κύριε Υπουργέ, κι ο Έλληνας πολίτης το μόνο που δεν θα θυσιάσει ποτέ είναι η υγεία του, γιατί αποτελεί θεμελιώδες ζήτημα ζωής. Για να μη φτάσουμε, λοιπόν, στο σημείο να θυσιάσει η Κυβέρνησή σας αυτό το κοινωνικό αγαθό στον βωμό της ιδιωτικής αγοράς, ποιες είναι οι ενέργειες στις οποίες σκοπεύετε να προχωρήσετε ώστε να βρεθεί μόνιμη λύση για την παθολογική κλινική του νοσοκομείου μας, αλλά και για την ουρολογική κλινική που αντιμετωπίζει πλείστα όσα προβλήματα, όπως και οι υπόλοιπες κλινικές του Γενικού Νοσοκομείου Ξάνθης; Προτίθεσθε άραγε να χαρακτηρίσετε ως άγονη ζώνη την περιοχή μας και να δώσετε κίνητρα για την προσέλκυση ιατρονοσηλευτικού προσωπικού;

Εμείς ως ΠΑΣΟΚ - Κίνημα Αλλαγής περιμένουμε από σας αυτοκριτική και παραγωγή πραγματικής και όχι στείρας πολιτικής. Στόχος δικός μας είναι να σταματήσει ο κατήφορος, η διάλυση, η υποβάθμιση των δημόσιων νοσοκομείων και της δημόσιας υγείας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Τον λόγο έχει τώρα η κ. Σοφία - Χάιδω Ασημακοπούλου από την Ελληνική Λύση και να ετοιμάζεται ο κ. Δημήτριος Χαρίτου. Είναι εδώ; Δεν τον βλέπω.

Ορίστε, έχετε τον λόγο, κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υφυπουργέ, κυρίες και κύριοι συνάδελφοι, με το παρόν νομοσχέδιο με το οποίο η ιδιωτική πρωτοβουλία έρχεται ακόμη μια φορά να καλύψει έναν σημαντικότατο τομέα, όπως αναφέρεται στο Α΄ Μέρος του, αναλύεται ο σχεδιασμός και η υλοποίηση ενός πενταετούς επιστημονικού προγράμματος για την ενίσχυση του τομέα της ψυχικής υγείας παιδιών και εφήβων στην Ελλάδα, ένα πρόγραμμα, βεβαίως, που δεν μας αναφέρει το χρονοδιάγραμμα υλοποίησής του, δημιουργώντας και πολλά ερωτηματικά για το εάν και πόσο θα εφαρμοστεί αποτελεσματικά στην πράξη.

Το να αντιμετωπίζει ένα παιδί προβλήματα ψυχικής υγείας δεν είναι τόσο ασυνήθιστο. Σύμφωνα με την έκθεση «The state of the world’s children 2021» που δημοσίευσε η UNICEF, εκατόν εξήντα έξι εκατομμύρια έφηβοι ηλικίας από δέκα έως δεκαεννέα ετών παγκοσμίως αντιμετωπίζουν κάποια ψυχική διαταραχή. Στην Ευρώπη ο αριθμός αυτός ανέρχεται σε εννέα εκατομμύρια. Στην Ελλάδα, σύμφωνα με στοιχεία του 2019, πριν δηλαδή από την πανδημία, το 18% παιδιών και εφήβων δέκα έως δεκαεννέα ετών αντιμετώπιζαν κάποια ψυχική διαταραχή.

Κατά τη σχολική ηλικία πραγματοποιούνται σημαντικές μεταβολές στον τομέα της ψυχοκοινωνικής ανάπτυξης του παιδιού. Το σχολείο, μετά την οικογένεια, αποτελεί έναν σημαντικό χώρο διαπαιδαγώγησης των παιδιών μέσα στον οποίο διαμορφώνουν τις προσωπικές και κοινωνικές τους δεξιότητες.

Ο ρόλος των εκπαιδευτικών αποδεικνύεται πολύ σημαντικός ως προς τη διαμόρφωση της προσωπικότητας και την υποστήριξη των παιδιών σε στάσεις και συμπεριφορές, που παράγουν και προστατεύουν τη σωματική και την ψυχική τους υγεία. Οι εκπαιδευτικοί παρά τις δυσκολίες που αντιμετωπίζουν σε πολλά επίπεδα συμβάλουν μέσα από το έργο τους επηρεάζοντας τις ζωές των παιδιών και των εφήβων και παίζουν καθοριστικό ρόλο στη διαμόρφωση μιας υγιούς στάσης ζωής. Επομένως, ο δάσκαλος μετά τον γονιό λειτουργεί ως πρότυπο μέσα από τη δική του στάση και συμπεριφορά.

Σύγχρονες μελέτες και έρευνες αποδεικνύουν τη συμβολή των σχολικών προγραμμάτων πρόληψης στην ολόπλευρη ανάπτυξη των παιδιών και την ενίσχυση της ψυχικής τους υγείας. Για να έχει βεβαίως αποτέλεσμα θα πρέπει να υπάρχει και η σχετική οργάνωση. Να υπάρχει σαφώς καθορισμένο περιεχόμενο το οποίο θα βασίζεται σε συγκεκριμένα εκπαιδευτικά υλικά και τα προγράμματα πρόληψης να εφαρμόζονται από κατάλληλα εκπαιδευμένους εκπαιδευτικούς. Σύμφωνα με τα στοιχεία του Υπουργείου Παιδείας, όπως θα καταθέσουμε στα Πρακτικά, υπάρχουν δύο χιλιάδες εννιακόσιοι ενενήντα έξι ψυχολόγοι και κοινωνικοί λειτουργοί για δεκατρείς χιλιάδες διακόσια ένα σχολεία γενικής παιδείας στην Ελλάδα. Άρα και ως απόλυτος αριθμός οι ψυχολόγοι δεν επαρκούν για όλα τα σχολεία. Εφόσον έχουν σχολεία με διακόσια - τριακόσια παιδιά η δουλειά τους δεν μπορεί να έχει βάθος για να ασχοληθούν με ένα παιδί για να βοηθήσουν τους εκπαιδευτικούς για να τους προσφέρουν την εμπειρία τους στην περίπτωση ενδείξεων κακοποίησης, για παράδειγμα, σε ένα παιδί.

Με δεδομένο ότι εξ ορισμού η εκπαίδευση των παιδιών μας και η σχολική τους ζωή δεν είναι απλώς ένα σύνολο από μαθήματα και τυπικές διαδικασίες, ο σχολικός ψυχολόγος είναι ένας θεσμός που στη χώρα μας άργησε πάρα πολύ να έρθει. Ο ψυχολόγος του σχολείου έχει τριπλό ρόλο: υποστηρικτικό, συμβουλευτικό και θεραπευτικό. Η αποστολή του είναι να περιφρουρήσει την ομαλή ψυχοσυναισθηματική, κοινωνική και γνωστική ανάπτυξη των παιδιών και να παράσχει την κατάλληλη στήριξη σε μαθητές, εκπαιδευτικούς και γονείς. Η παρουσία του, λοιπόν, έχει κομβική σημασία για την εύρυθμη λειτουργία της εκπαιδευτικής διαδικασίας και γι’ αυτό πρέπει να βρίσκεται σε κάθε σχολική μονάδα. Αλήθεια, έχει γίνει καταγραφή των αναγκών σε ψυχολόγους και κοινωνικούς λειτουργούς στις σχολικές μονάδες της χώρας; Πρόκειται για ένα ζήτημα πολύ σοβαρό για το οποίο θα έπρεπε να έχει συμμετοχή και το Υπουργείο Παιδείας.

Παρακάτω, στο μέρος Γ΄ βλέπουμε στα πιο πολλά άρθρα τις γνωστές πια παρατάσεις. Η πραγματικότητα όμως στα νοσοκομεία είναι τριτοκοσμική. Τα ράντζα -θα καταθέσουμε εικόνες για τα Πρακτικά- συνεχίζουν να στήνονται πριν από την έναρξη κάθε εφημερίας και σε αρκετές περιπτώσεις να παραμένουν και για μέρες μετά. Μάλιστα σε αρκετά νοσοκομεία της Αττικής η κατάσταση στο τμήμα επειγόντων περιστατικών βρίσκεται εκτός ελέγχου αφού η αναμονή των ασθενών μέχρι να βρεθεί κρεβάτι φτάνει και τις τέσσερις μέρες με κίνδυνο να υπάρξει μετάδοση ιώσεων μεταξύ τους. Χαρακτηριστικό είναι το παράδειγμα του Σισμανόγλειου νοσοκομείου όπου τα προβλήματα στις εφημερίες ξεκίνησαν στις 9 Ιανουαρίου. Σε έγγραφο εργαζομένων του Σισμανόγλειου νοσοκομείου αναφέρεται ότι την ώρα που υπάρχει μαζική προσέλευση περιστατικών στο τμήμα επειγόντων περιστατικών πολλές φορές ο εξοπλισμός του τμήματος, όπως είναι φορεία, καρέκλες μεταφοράς και παροχές οξυγόνου, δεν επαρκούν. Ταυτόχρονα όμως υπάρχει πλημμελής στελέχωση του ΤΕΠ αφού λείπουν νοσηλευτές και τραυματιοφορείς για να εξυπηρετήσουν τους ασθενείς.

Και στην περιφέρεια όμως η κατάσταση δεν είναι καλύτερη. Όπως θα καταθέσουμε στα Πρακτικά σύμφωνα με σχετικά δημοσιεύματα κύμα παραιτήσεων πλήττει τα νοσοκομεία της Κρήτης με τις κλινικές τη μία μετά την άλλη να αποδυναμώνονται και να κρέμονται από μία κλωστή. Μετά την παθολογική κλινική του Ρεθύμνου, χωρίς γιατρό μένει και η παθολογική κλινική του Νοσοκομείου Ιεράπετρας καθώς ο μοναδικός γιατρός και διευθυντής της υπό την πίεση των περιστατικών και της έλλειψης προσωπικού υπέβαλε την παραίτησή του. Στο Γενικό Νοσοκομείο Χίου ο μαστογράφος είναι εκτός λειτουργίας, ο μαγνητικός τομογράφος υπολειτουργεί και το κλασικό ακτινολογικό λειτουργεί στο μισό. Είναι ντροπή για τη δημόσια υγεία ενός σύγχρονου κράτους το 2023.

Μια ακόμη μεγάλη πληγή την οποία με κάθε ευκαιρία οφείλουμε να επισημαίνουμε είναι ότι περίπου εξακόσιες πενήντα χιλιάδες άτομα μεταξύ των οποίων γιατροί και νοσηλευτές έφυγαν στο εξωτερικό στα χρόνια της κρίσης και των μνημονίων για να βρουν δουλειά σε χώρες εκτός Ελλάδας. Ζητούν κίνητρα και ευκαιρίες να επιστρέψουν στην πατρίδα μας. Οφείλουμε να τους τα δώσουμε.

Εμείς στην Ελληνική Λύση θα το πούμε ακόμη μία φορά: Δώστε στους Έλληνες τις υπηρεσίες υγείας που τους αξίζουν. Η παροχή και η πρόσβαση όλων των Ελλήνων σε υπηρεσίες υγείας υψηλού επιπέδου είναι πιο αναγκαίο από ποτέ να αποτελέσει επιτέλους πρωταρχική κοινωνική προτεραιότητα.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ασημακοπούλου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», εβδομήντα έξι μαθητές και μαθήτριες και πέντε συνοδοί εκπαιδευτικοί από το 3ο Γυμνάσιο Υμηττού.

Παιδιά, η Βουλή σάς καλωσορίζει και σας εύχεται καλή χρονιά.

(Χειροκροτήματα)

Ο επόμενος ομιλητής είναι ο κ. Δημήτριος Χαρίτου.

Να ετοιμάζεται ο κ. Χρήτσος Γιαννούλης τον οποίον δεν βλέπω εδώ. Αν χρειαστεί θα προχωρήσουμε στον επόμενο.

Κύριε Χαρίτου, έχουμε τον λόγο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Μια επισήμανση αρχικά θα ήθελα να κάνω. Ο αγροτικός κόσμος βρίσκεται σε αναβρασμό. Δεν αντέχει άλλο το βάρος του υψηλού κόστους της παραγωγής και της κερδοσκοπίας που τους έχει γονατίσει. Εσείς, κύριοι της Κυβέρνησης, αντί για διάλογο στα δίκαια αιτήματά τους που είναι αιτήματα επιβίωσης απαντάτε σε ειρηνικές διαμαρτυρίες τους με τα ΜΑΤ, τα δακρυγόνα και τα χημικά. Σταματήστε τουλάχιστον. Μην τους προκαλείτε.

Μία ακόμα τελευταία επισήμανση πριν έλθω στο θέμα μας. Θέλω με σαφή και κατηγορηματικό τρόπο να υπογραμμίσω με αφορμή χθεσινά πρωτοσέλιδα δημοσιεύματα έντυπων μέσων ότι ο ΣΥΡΙΖΑ - Προοδευτική Συμμαχία στη Θράκη ακολουθεί πολιτική αρχών. Απευθύνεται στο σύνολο της κοινωνίας και τους συμπολίτες της μουσουλμανικής μειονότητας με δημόσιο λόγο, με βάση τις προγραμματικές του θέσεις. Θέσεις που κατέθεσε και εδώ στη Βουλή στη συζήτηση για το πόρισμα της διακομματικής επιτροπής για τη Θράκη. Ως εκ τούτου ανυπόστατες αναφορές που αναπαράγονται σε δημοσιεύματα εντύπων δεν μπορούν να πλήξουν την αξιοπιστία ούτε και να μειώσουν τη δυναμική του ΣΥΡΙΖΑ - Προοδευτική Συμμαχία στην περιοχή.

Κυρίες και κύριοι, ποιος θα μπορούσε να είναι αντίθετος για την αξιοποίηση της δωρεάς του Ιδρύματος «Σταύρος Νιάρχος», για την υλοποίηση ενός πενταετούς προγράμματος για την ψυχική υγεία παιδιών και εφήβων ή για την ανάπτυξη υπηρεσιών τηλεψυχιατρικής; Το πρόβλημα είναι η επικοινωνιακή διαχείριση του ζητήματος από πλευράς σας. Η εικόνα που επιχειρείτε να εμφανίσετε ότι όλα πάνε ρολόι στο δημόσιο σύστημα υγείας την ίδια στιγμή που αυτό είναι υπό κατάρρευση. Η προσπάθειά σας να κρύψετε κάτω από το χαλί τις τεράστιες ελλείψεις σε μόνιμο προσωπικό, ιατρικό, νοσηλευτικό και άλλο προσωπικό. Ενός προσωπικού που είναι εξουθενωμένο μάλιστα από τις συνεχείς προσπάθειες όλα αυτά τα χρόνια της πανδημίας. Κι όλα αυτά, κύριοι σε μια στιγμή που η πανδημία επανέρχεται δριμύτερη με την ύπαρξη ταυτόχρονα άλλων λοιμώξεων που τους επόμενους μήνες θα ασκήσουν μεγάλη πίεση στο δημόσιο σύστημα υγείας.

Οι πολύ μικρές ενέσεις ενίσχυσης σε ιατρικό προσωπικό, όπως και στο Νοσοκομείο της Κομοτηνής δεν μπορούν να καλύψουν τα πολύ μεγάλα κενά με τις αποχωρήσεις λόγω συνταξιοδότησης, όταν σημαντικές κλίνες, όπως η ουρολογική παραμένει για πολλούς μήνες κλειστή με τους πολίτες να υποχρεώνονται να βάζουν βαθιά το χέρι στην τσέπη για εξετάσεις ενώ και άλλες κλινικές με δυσκολία λειτουργούν. Όταν οι ανάγκες σε νοσηλευτικό προσωπικό καλύπτονται με μικρής διάρκειας συμβάσεις για να κρατάτε τους εργαζόμενους ομήρους προεκλογικά. Όταν επαναφέρετε τα εργολαβικά συμφέροντα και στο Νοσοκομείο της Κομοτηνής στην καθαριότητα, στη σίτιση, στη φύλαξη με τους εργαζόμενους που δούλευαν με συμβάσεις ορισμένου χρόνου να βρίσκονται σε απελπισία. Δυστυχώς τους γυρίζετε πίσω στο καθεστώς των εκβιαστικών πρακτικών, της αβεβαιότητας για να μην πω της εργασιακής ζούγκλας.

Κυρίες και κύριοι, ποιος θα μπορούσε να έχει αντίρρηση σήμερα αν το προτεινόμενο πρόγραμμα με το Ίδρυμα «Σταύρος Νιάρχος» ήταν ένα ενταγμένο σε ένα γενικότερο σχεδιασμό για την ενίσχυση των δημόσιων δομών και των υπηρεσιών ψυχικής υγείας, παιδιών και εφήβων;

Όμως, εσείς, κύριοι, το έργο που έχετε να επιδείξετε σε αυτόν τον τομέα είναι σχεδόν ανύπαρκτο, παρ’ ότι οι ανάγκες της ψυχικής υγείας αυξήθηκαν λόγω της πανδημίας και των συνεπειών της οικονομικής κρίσης. Αυτές τις ειδικές ανάγκες υγείας αφήνετε να τις επωμίζονται οικονομικά τα ίδια τα νοικοκυριά, ωθώντας τους για τέτοιες υπηρεσίες στον ιδιωτικό τομέα στον χώρο της υγείας.

Κυρίες και κύριοι, το νομοσχέδιο που συζητούμε έχει χαρακτηριστική οσμή προεκλογικής παροχολογίας και επιχειρεί επικοινωνιακή διαχείριση των προβλημάτων στον χώρο της υγείας σε τέτοιο βαθμό, που δεν διστάζετε σε τίποτα. Και επειδή συζητούμε με αφορμή δωρεά του Ιδρύματος «Σταύρος Νιάρχος», δεν μπορώ να μην αναφερθώ στη λαθροχειρία που έγινε από τον ίδιο τον κ. Μητσοτάκη, όταν δεν δίστασε την προπερασμένη εβδομάδα από την Κομοτηνή, να ανακοινώσει ως δικό του έργο, την ανέγερση του νέου Νοσοκομείου Κομοτηνής.

Βλέπετε, αν δεν έχεις να επιδείξεις έργα στην περιοχή, τότε καταφεύγεις να οικειοποιείσαι έργα άλλων. Εσείς, κύριοι, είστε ικανοί με ξένα κόλλυβα να κάνετε μνημόσυνο. Ένα έργο το οποίο υπήρξε πολιτική επιλογή και απόφαση της προηγούμενης κυβέρνησης και εισήγηση του παριστάμενου πρώην Υπουργού, του Ανδρέα Ξανθού, δηλαδή, να κατευθυνθεί ένα μεγάλο μέρος της δωρεάς του Ιδρύματος «Σταύρος Νιάρχος» στην ίδρυση του νέου Νοσοκομείου Κομοτηνής «Σταύρος Νιάρχος».

Κυρίες και κύριοι, παρά τη δέσμευση της χώρας μας από το Μάιο του 2022 στη στρατηγική του ΠΟΥ για τη στοματική υγεία ως κρίσιμο στοιχείο της καθολικής κάλυψης υγείας, η ρύθμιση που σήμερα καταθέτετε έρχεται και καθυστερημένα, αλλά είναι και ανεπαρκής. Το έλλειμμα στη δημόσια οδοντιατρική φροντίδα είναι μεγάλο, όταν, κύριοι, άλλοτε κέντρα υγείας, πλαισιωμένα με οδοντιάτρους, έκαναν σημαντική δουλειά στις σχολικές μονάδες.

Θεωρούμε, όμως, ότι έστω και αυτή η παρέμβαση με τα voucher για παιδιά έξι έως δώδεκα ετών, για προληπτικές οδοντιατρικές εξετάσεις, είναι αναμφίβολα ένα πρώτο βήμα. Όμως, κύριοι, είναι πολύ λίγο, πολύ αργά και με ημερομηνία λήξης.

Κυρίες και κύριοι, εκεί που δεν μπορούν να κρυφτούν οι ιδεοληψίες, η εμμονή σας σε ό,τι ιδιωτικό, φαίνεται στις ρυθμίσεις για το Ινστιτούτο Φαρμακευτικής Έρευνας και Τεχνολογίας. Με το άρθρο 14 θεσμοθετείτε την πλήρη ανατροπή του δημόσιου χαρακτήρα της ως κρατική φαρμακαποθήκη και τον μεταλλάσσεται σε μια ιδιωτική φαρμακαποθήκη. Και το κάνατε σε μια περίοδο, μάλιστα, κρίσιμη για το φάρμακο, για τις ανάγκες των ανθρώπων, με πρωτοφανείς ελλείψεις φαρμάκων μεγάλης ανάγκης και ζωτικής σημασίας, που ζήσαμε το προηγούμενο διάστημα.

Εσείς αντί να αντιμετωπίσετε τα όποια προβλήματα, αντί να τον εξυγιάνετε και να τον θωρακίσετε θεσμικά ώστε να μπορεί να παρέμβει αποτελεσματικά στην κρίση της φαρμακευτικής αγοράς, το μετατρέπετε σε μια αμιγώς εμπορική επιχείρηση κερδοσκοπικού χαρακτήρα, που θα λειτουργεί με όρους αδιαφάνειας. Θέλετε να νομιμοποιήσετε κερδοσκοπικά παιχνίδια, να καλύψετε αδιαφανείς μεθοδεύσεις που βρίσκονται ήδη στη δικαιοσύνη, να στρώσετε τον δρόμο της διαπλοκής με επιχειρηματικά συμφέροντα που κερδοσκοπούν στον χώρο της υγείας.

Ανάλογες ιδεοληψίες είχατε, όταν με δική σας πρωτοβουλία αλλάξατε τη σύμβαση που είχε υπογράψει η προηγούμενη κυβέρνηση του ΣΥΡΙΖΑ με το Ίδρυμα «Σταύρος Νιάρχος» μόνο στο σημείο που αφορά το χαρακτήρα του νέου νοσοκομείου, μετατρέποντάς το από νομικό πρόσωπο δημοσίου δικαίου, σε νομικό πρόσωπο ιδιωτικού δικαίου, προκαλώντας την οργή του υγειονομικού κόσμου και των εργαζομένων του.

Κλείνω, με αυτό, κύριε Πρόεδρε.

Κυρίες και κύριοι, βασικές ρυθμίσεις του νομοσχεδίου είναι σε πλήρη ευθυγράμμιση, συνέχεια προηγούμενων ρυθμίσεών σας υπονόμευσης και απαξίωσης του δημόσιου συστήματος υγείας. Ως εκ τούτου, δεν μπορεί παρά να μας βρίσκουν αντίθετους.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε συνάδελφε.

Επόμενος ομιλητής είναι ο Κοινοβουλευτικός Εκπρόσωπος της Ελληνικής Λύσης ο κ. Βασίλης Βιλιάρδος.

Μέχρι να ετοιμαστεί το έδρανο, κυρίες και κύριοι συνάδελφοι, έχω την τιμή να ανακοινώσω στο Σώμα ότι οι Υπουργοί Ναυτιλίας και Νησιωτικής Πολιτικής και Οικονομικών, Ανάπτυξης και Επενδύσεων, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Τουρισμού, Επικρατείας, καθώς και οι Αναπληρωτές Υπουργοί Οικονομικών και Εσωτερικών, κατέθεσαν στις 30-1-2023 σχέδιο νόμου με τίτλο: «Κώδικας ιδιωτικού ναυτικού δικαίου και άλλες επείγουσες διατάξεις του Υπουργείου Ναυτιλίας και Νησιωτικής Πολιτικής».

Παραπέμπεται στην αρμόδια Διαρκή Επιτροπή της Βουλής.

Ορίστε, κύριε Βιλιάρδο, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Με το παρόν νομοσχέδιο έχουμε κατ’ αρχάς μία ακόμη προσθήκη στην δωρεά του Ιδρύματος «Σταύρος Νιάρχος». Προστίθεται ένα ενδέκατο έργο, που αφορά στην υλοποίηση ενός πενταετούς επιστημονικού προγράμματος για την ενίσχυση του τομέα της ψυχικής υγείας παιδιών και εφήβων, γενικότερα, για την διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας της χώρας μας.

Προβλέπεται, επιπλέον, για τους παραπάνω σκοπούς, η σύσταση και η δραστηριοποίηση ενός πανελληνίου δικτύου αναφοράς για την ψυχική υγεία παιδιών και εφήβων με κατά τόπους κέντρα - δίκτυα αναφοράς σε διάφορες πόλεις, όπως η Αθήνα, η Θεσσαλονίκη, η Αλεξανδρούπολη, τα Ιωάννινα, η Κρήτη και η Πελοπόννησος.

Εμείς δεν θα υπεισέλθουμε στις ιατρικές λεπτομέρειες του σχεδίου νόμου, αφ’ ενός μεν, επειδή τις κάλυψε η εισηγήτριά μας, αφ’ ετέρου, λόγω του ότι δεν ανήκουν στο δικό μας γνωστικό πεδίο, περιοριζόμενοι σε ορισμένες γενικότερες επισημάνσεις.

Ξεκινώντας με τα ποσά που δεσμεύτηκαν για τα έντεκα έργα που έχουν συμβασιοποιηθεί, με το παρόν, ανέρχονται σε περίπου 331 εκατομμύρια ευρώ -όπως θα καταθέσουμε στα Πρακτικά- ενώ τα υπόλοιπα προς διάθεση είναι περί τα 113 εκατομμύρια, εάν δεν κάνουμε λάθος, μετά την αύξηση του τελικού ποσού στα 444 εκατομμύρια, από τα αρχικά 400 εκατομμύρια, που είχαν ανακοινωθεί το 2018. Η σημερινή δαπάνη, τώρα, θα υλοποιηθεί μέσω μιας μη κυβερνητικής οργάνωσης με την ονομασία «Πρωτοβουλία Για Την Υγεία ΜΑΕ», προφανώς, επειδή, έτσι εξυπηρετείται το ίδρυμα, ενδεχομένως, για φορολογικούς λόγους.

Εμείς δεν είμαστε υπέρ αυτού του σχήματος, τουλάχιστον όμως, η μη κυβερνητική οργάνωση έχει έδρα την Αθήνα, υπενθυμίζοντας, πως το Ίδρυμα «Σταύρος Νιάρχος» έχει φορολογική έδρα στις Βερμούδες και διοίκηση στη Νέα Υόρκη.

Συνεχίζοντας με ορισμένα προβληματικά σημεία της σύμβασης, έχουμε τα εξής: Πρώτον, δεν παρέχεται κανένα κόστος από το Γενικό Λογιστήριο του Κράτους όταν στη σύμβαση προβλέπεται ότι το ελληνικό δημόσιο θα αναλάβει την περαιτέρω λειτουργία τού δικτύου μετά το πέρας της πιλοτικής εφαρμογής που καλύπτει το ίδρυμα. Αυτό περιλαμβάνεται στο άρθρο 2 παράγραφος 2.1 στη σύμβαση. Το κόστος αυτό θα μπορούσε να είναι πάνω από 3 εκατομμύρια ετήσια, εκτός του ότι θα υπάρξουν, ενδεχομένως, πρόσθετες δαπάνες και κατά την πιλοτική εφαρμογή, αφού το δημόσιο θα παρέχει διάφορες διευκολύνσεις για την υλοποίηση του προγράμματος.

Εν προκειμένω, δεν θα ήταν ανεύθυνο να εγκρίνουμε ένα έργο με αόριστους στόχους και αόριστο κόστος;

Δεύτερον, προβλέπεται στο πρόγραμμα να διατηρηθεί στο διηνεκές η ονομασία που περιέχει το όνομα Ίδρυμα «Σταύρος Νιάρχος» ως δωρητή, γεγονός που σημαίνει πως το ίδρυμα θα διαφημίζεται για πάντα με τα περίπου 15 εκατομμύρια που θα του κοστίσει το πρόγραμμα.

Εν προκειμένω, έχουμε αναφερθεί στο παρελθόν στο ότι σε αυτού του είδους τις δωρεές υπάρχει θέμα κοστολόγησης των δικαιωμάτων, των royalties, τα οποία αποτελούν αντισταθμιστικό όφελος.

Τρίτον, το πρόγραμμα θα υλοποιηθεί σε συνεργασία με το Ινστιτούτο Ψυχικής Υγείας Παιδιών, Child Mind Institute, δηλαδή με μια ξένη εταιρεία που εδρεύει στη Νέα Υόρκη. Εύλογα, λοιπόν, αναρωτιόμαστε ποια είναι η εμπειρία του συγκεκριμένου αμερικανικού ινστιτούτου, γιατί επιλέχτηκε, ποιο είναι το κόστος αμοιβής του, τόσο συνολικά όσο και ανά εργατοώρα, καθώς επίσης για πόσες εργατοώρες θα συμμετέχει, αφού δεν είδαμε κάποιες ανάλογες αναφορές στην αιτιολογική έκθεση.

Σε κάθε περίπτωση, ανατρέχοντας στην ιστοσελίδα του, έχουμε την άποψη πως οι προκλήσεις που αντιμετωπίζουν τα παιδιά στη Νέα Υόρκη και στο Σαν Φρανσίσκο, όπου βρίσκεται το ινστιτούτο, είναι διαφορετικές από αυτές στην Ελλάδα, οπότε λογικά υποθέτουμε πως επιλέχθηκε λόγω του ότι είναι κοντά στα γραφεία του Ιδρύματος «Σταύρος Νιάρχος».

Αλήθεια, δεν υπάρχουν ανάλογα κέντρα και ειδικοί στην Ελλάδα έτσι ώστε αφ’ ενός μεν να επωφεληθεί η χώρα μας από την εμπειρία αφ’ ετέρου να μη διαφεύγουν χρήματα στο εξωτερικό; Γιατί δέχτηκε το Υπουργείο να δεσμευτεί με το συγκεκριμένο κέντρο; Αν μη τι άλλο το κόστος των υπηρεσιών του θα πρέπει να είναι πολύ υψηλότερο από το αντίστοιχο στην Ελλάδα, λόγω των μισθολογικών και λοιπών διαφορών, ενώ ελπίζουμε να υπάρχει η δυνατότητα διακοπής της συνεργασίας μετά την εξάντληση της δωρεάς του Ιδρύματος «Σταύρος Νιάρχος».

Περαιτέρω είναι σαφές πως η ψυχική υγεία των Ελλήνων έχει επιβαρυνθεί σημαντικά από την οικονομική κρίση που προκάλεσαν τα μνημόνια, όπως άλλωστε τεκμηριώνει μελέτη της «ΔΙΑΝΕΟΣΙΣ». Θα επιβαρυνθεί δε ακόμη περισσότερο από τους πλειστηριασμούς της πρώτης κατοικίας, με αποτέλεσμα πολλά παιδιά να βρεθούν στον δρόμο με τεράστιο κόστος για την ψυχική τους υγεία, ενώ υπήρχε δυνατότητα να αποφευχθούν εάν είχε υιοθετηθεί από τις κυβερνήσεις των μνημονίων η πρότασή μας.

Επιπλέον, υπάρχει μεγάλη ψυχολογική επιβάρυνση των Ελλήνων από τη λανθασμένη πολιτική των lockdowns, εκτός από το τεράστιο κόστος για την οικονομία μας, ύψους 50 δισεκατομμυρίων ζημίες από το 2020 έως το 2022. Με απλά λόγια σπαταλήθηκαν 50 δισεκατομμύρια μέσα σε τρία μόλις χρόνια, χρήματα που δεν διαθέτουμε αλλά δανειστήκαμε, ενώ είχαμε διπλάσιους σχεδόν θανάτους από χώρες που δεν δρομολόγησαν αυστηρά lockdowns όπως η Ελβετία και η Σουηδία. Σύμφωνα δε με το ευρωπαϊκό CDC, η Ελλάδα είναι σήμερα πρώτη σε κρούσματα στους άνω των εξήντα πέντε, δεύτερη σε συνολικό αριθμό κρουσμάτων μετά την Κύπρο, τρίτη σε θανάτους μετά την Κροατία και τη Σλοβενία, έχει τετραπλάσιες εισαγωγές στα νοσοκομεία σε σχέση με τον μέσο όρο της Ευρώπης και είναι η μοναδική χώρα της Ευρωπαϊκής Ένωσης που τα κρούσματα αυξάνονται, όπως θα καταθέσουμε στα Πρακτικά.

Ειδικά όσον αφορά τα παιδιά μελέτη της παιδοψυχιατρικής κλινικής του ΕΚΠΑ εντόπισε σημαντικές επιπτώσεις στην ψυχική τους υγεία, όπως επίσης έκθεση της UNICEF και του Συνηγόρου του Πολίτη, εν προκειμένω σε σχέση με τα περιοριστικά μέτρα και τις συνέπειές τους στην εκπαίδευση, στην ψυχική υγεία και στην ενδοοικογενειακή βία την οποία δεν πρέπει να υποτιμούμε καθόλου.

Σε κάθε περίπτωση το κόστος αυτών των ψυχικών διαταραχών παγκοσμίως υπολογίζεται στα 390 δισεκατομμύρια δολάρια ετησίως, χωρίς να περιλαμβάνονται παράλληλα κόστη, όπως για τη μετέπειτα εξέλιξη των παιδιών εάν είχε υποστεί βλάβη η μαθησιακή τους ικανότητα, κάτι που πιθανολογείται από αρκετές έρευνες και μελέτες.

Σε μία σωστή αναφορά της, δε, η Υφυπουργός κ. Ράπτη, είπε τα εξής: Τα παιδιά και οι έφηβοι αδυνατούσαν να συμμετέχουν στις καθημερινές τους δραστηριότητες και να κοινωνικοποιηθούν με τους συνομηλίκους τους. Αυξημένο άγχος, κατάθλιψη και απόσυρση εντοπίστηκαν σε παιδιά και εφήβους παγκοσμίως. Επιπλέον, παρατηρήθηκε σημαντική αύξηση του εθισμού στο διαδίκτυο και υπερβολική χρήση των μέσων κοινωνικής δικτύωσης, με την ταυτόχρονη αύξηση του διαδικτυακού εκφοβισμού στο 50% σε σύγκριση με 30% πριν από τον COVID-19.

Ελπίζουμε πάντως να υλοποιήθηκαν τα κέντρα ψυχικής υγείας που έχει εξαγγείλει η κυρία Υφυπουργός με τον ν.4764/2020, κόστους 500 χιλιάδων το καθένα, καθώς επίσης οι εκατόν έξι νέες μονάδες ψυχικής υγείας μέσω του Ταμείου Ανασυγκρότησης και Ανάπτυξης. Εκτός αυτού, να ιδρυθούν μονάδες για παιδιά με αυτισμό και επιθετική συμπεριφορά, όπως είχαμε παρακαλέσει -πραγματικά παρακαλέσει- κατά τη συζήτηση του προηγούμενου νομοσχεδίου.

Τελειώνοντας με το 3o άρθρο, με την υλοποίηση προγραμμάτων για τη μεταρρύθμιση της πρωτοβάθμιας υγειονομικής περίθαλψης η Dentist Pass, παρά το βαρύγδουπο τίτλο του, αποτελεί στην ουσία ένα ακόμη επίδομα από μία κυβέρνηση που πρώτα κάνει λάθη και μετά μοιράζει επιδόματα με δανεικά, αυξάνοντας συνεχώς τα ελλείμματά μας και ως εκ τούτου το χρέος. Έτσι σπατάλησε τα 50 δισεκατομμύρια που αναφέραμε παραπάνω, αντί να στηρίξει το ΕΣΥ με πολύ λιγότερα, τον πρωτογενή μας τομέα που έδωσε μόλις 183 εκατομμύρια κ.ο.κ., σημειώνοντας πως μόνο στην κεντρική Μακεδονία που παρήγαγε το 60% του ελληνικού γάλακτος από έξι χιλιάδες παραγωγούς έχουν πια απομείνει περί τους χίλιους οκτακόσιους με τους τετρακόσιους να έχουν εγκαταλείψει την παραγωγή τους μόνο τον τελευταίο χρόνο. Με τα διάφορα «pass» και επιδόματα πάντως που θα καταθέσουμε στα Πρακτικά, είναι μία ολόκληρη σειρά, στηρίζει στην ουσία έμμεσα τα διάφορα καρτέλ όπως το ενεργειακό, των διυλιστηρίων, των σουπερμάρκετ κ.ο.κ., αντί να μειώσει τον ΦΠΑ και τον ειδικό φόρο κατανάλωσης που θα ωφελούσαν πολλαπλάσια και περισσότερους, καταπολεμώντας ταυτόχρονα τον πληθωρισμό και τα καρτέλ. Έτσι κατάντησε τους Έλληνες να είναι οι δεύτεροι φτωχότεροι στην Ευρωπαϊκή Ένωση μετά τους Βούλγαρους, σημειώνοντας πως με το Dentist Pass που φαίνεται πως δεν βρήκε ένα ελληνικό όνομα -δεν υπάρχει ελληνικό όνομα για το συγκεκριμένο;- δίνει 31,5 εκατομμύρια κατά το Γενικό Λογιστήριο του Κράτους για την ενίσχυση της προληπτικής φροντίδας σε εξακόσιες χιλιάδες παιδιά, ηλικίας έξι έως δώδεκα χρονών.

Πρόκειται, λοιπόν, μόλις για 50 ευρώ ανά παιδί, ελπίζοντας να μην είναι η αιτία η έμμεση επιδότηση των οδοντιάτρων που ζημιώθηκαν από τα lockdowns.

Σας ευχαριστώ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ πολύ, κύριε Βιλιάρδο.

Τον λόγο έχει τώρα η κ. Αυγέρη στη θέση της κ. Καφαντάρη με την οποία έκαναν αμοιβαία αλλαγή.

Αμέσως μετά θα δώσω τον λόγο στην Υφυπουργό Υγείας, κ. Ζωή Ράπτη.

Κύριε Ξανθέ, πότε θα μιλήσετε;

**ΑΝΔΡΕΑΣ ΞΑΝΘΟΣ:** Ας τελειώσει ο κατάλογος των ομιλητών, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αυγέρη, έχετε τον λόγο.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Θα ήθελα και εγώ, κυρίες και κύριοι συνάδελφοι, από αυτό εδώ το Βήμα της Ολομέλειας της Βουλής να εκφράσω την οδύνη μου για την απώλεια του παλικαριού μας, του Υποσμηναγού του Μάριου - Μιχαήλ Τουρούτσικα και τα βαθιά μου, τα ειλικρινή μου συλλυπητήρια στην οικογένειά του.

Τώρα οδεύοντας προς το τέλος της συζήτησης αυτού του νομοσχεδίου, που εισήχθη στην Ολομέλεια την περασμένη Τετάρτη και διεκόπη από την πρόταση δυσπιστίας δεν θα αναφερθώ -ούτως η άλλως οι συνάδελφοί μου από το ΣΥΡΙΖΑ - Προοδευτική Συμμαχία έχουν αναφερθεί εκτενώς- και επί της αρχής και στα υπόλοιπα άρθρα του νομοσχεδίου. Θα σταθώ, όμως, στο άρθρο 14, κυρία Υπουργέ. Λείπει ο κ. Πλεύρης, αλλά σε αυτόν απευθύνονται τα ερωτήματα που θα διατυπώσω. Θα αναφερθώ σε αυτή τη σκανδαλώδη διάταξη 14 του παρόντος νομοσχεδίου με την οποία η Κυβέρνησή σας πάει να σβήσει το σκάνδαλο του ΙΦΕΤ. Πάτε να μετατρέψετε, κυρίες και κύριοι συνάδελφοι της Κυβέρνησης, το ΙΦΕΤ σε αυτό που το μεταλλάξατε, ήδη εδώ και δυόμισι, τρία χρόνια de facto με τις ευλογίες σας, σε παραμάγαζο φαρμακαποθηκών. Με τον ίδιο νόμο, με την ίδια διάταξη, το άρθρο 14 την ίδια στιγμή παρέχεται εκ των υστέρων πολιτική κάλυψη και ασυλία στις παρανομίες και τα κερδοσκοπικά παιχνίδια της σημερινής διοίκησης του ΙΦΕΤ, του Ινστιτούτου Φαρμακευτικής Έρευνας και Τεχνολογίας, μεταξύ των οποίων είναι οι παράλληλες εξαγωγές φαρμάκων για τις οποίες υπάρχουν ενοχοποιητικά πορίσματα ελέγχου που εδώ και καιρό έχουν διαβιβαστεί στη δικαιοσύνη. Πράγματα όμως, για τα οποία εδώ και δυόμισι χρόνια δεν ακούτε τίποτα, δεν βλέπετε, δεν διαβάζετε.

Ήδη, από τον Απρίλιο του 2021, είκοσι οκτώ Βουλευτές του ΣΥΡΙΖΑ – Προοδευτική Συμμαχία, σας είχαμε καταθέσει ερώτηση και αίτημα κατάθεσης εγγράφων για την πλήρη αδιαφορία του Υπουργείου Υγείας στις καταγγελίες του Σωματείου Εργαζομένων του ΙΦΕΤ και σε δημοσιεύματα που μιλούσαν για φαινόμενα κακοδιοίκησης και σκανδάλων για την εγκατάσταση ενός παρασυστήματος, ενός παρα-ΙΦΕΤ μέσα στον ΙΦΕΤ με δούρειους ίππους ανθρώπους που είχαν και έχουν άμεση σχέση με ιδιωτικές φαρμακαποθήκες, όπως «ενοικιαζόμενο» εργαζόμενο ιδιωτικής εταιρείας φαρμακαποθήκης, τον οποίον είχαν εκχωρηθεί από τον διευθύνοντα σύμβουλο. Σημειωτέον ότι ο διευθύνων σύμβουλος εξακολουθεί να είναι προσωρινός, γιατί δεν έχει τα τυπικά προσόντα για να διοριστεί κανονικά. Από αυτόν τον διευθύνοντα σύμβουλο, επομένως, ήρθε αυτός ο «ενοικιαζόμενος» εργαζόμενος, στον οποίον ανατέθηκαν διευθυντικές υπερεξουσίες και αποφασιστικές αρμοδιότητες, παρ’ ότι δεν ανήκε στο προσωπικό του ΙΦΕΤ. Ο «ενοικιαζόμενος» εργαζόμενος φερόταν να είναι μέτοχος σε ιδιωτική φαρμακαποθήκη και να έχει συγγενική σχέση με ιδιοκτήτη άλλης φαρμακαποθήκης, ενώ την ίδια στιγμή μέλος του διοικητικού συμβουλίου του ΙΦΕΤ ήταν μέλος διοικητικού συμβουλίου της μεγαλύτερης ιδιωτικής φαρμακαποθήκης της Θεσσαλονίκης.

Ουδέποτε, κυρία Ράπτη, κύριε Πλεύρη που είστε απών, απάντησαν οι προκάτοχοί σας, ο κ. Κικίλιας και ο κ. Κοτζαμάνης. Στην ίδια γραμμή, όμως, κινείστε και εσείς, παρ’ ότι σας καλέσαμε να απαντήσετε και από αυτό εδώ το Βήμα.

Μέσα στο επόμενο εξάμηνο που ακολούθησε το 2021, οι Βουλευτές του ΣΥΡΙΖΑ - Προοδευτική Συμμαχία -και εδώ έχω τις ερωτήσεις- επανήλθαμε με ερωτήσεις για τις βασικές ελλείψεις σε φάρμακα και την διακινδύνευση της ζωής ασθενών με σοβαρές ή δυσίατες ασθένειες, οι οποίοι αδυνατούν να προμηθευτούν από αλλού τα αναγκαία γι’ αυτούς φάρμακα. Καμμία απάντηση, καmμία ενέργεια από πλευράς σας.

Με παρεμβάσεις μου στην Ολομέλεια της Βουλής κάλεσα τον κ. Πλεύρη, τον Υπουργό Υγείας, να απαντήσει για το πάρτι με τις εξαγωγές φαρμάκων και την ασύδοτη κερδοσκοπία εκατομμυρίων ευρώ σε βάρος της δημόσιας υγείας. Καμμία απόκριση, τσιμουδιά από τον Υπουργό Υγείας κ. Πλεύρη.

Ο χρόνος στο μεταξύ περνά και το έγκλημα συνεχίζεται. Το Φεβρουάριο του 2022 η εφημερίδα «ΔΗΜΟΚΡΑΤΙΑ» -θα σας καταθέσω στα Πρακτικά το σχετικό δημοσίευμα- δημοσιεύει το πόρισμα φωτιά του εσωτερικού ελέγχου του ΙΦΕΤ και αποκαλύπτει σωρεία σκανδάλων και παράνομες εξαγωγές φαρμάκων. Καμμία αντίδραση, πάλι, δεν υπήρξε από πλευράς του Υπουργείου Υγείας.

Ούτε και στην ερώτηση που καταθέσαμε σαράντα οκτώ Βουλευτές του ΣΥΡΙΖΑ - Προοδευτική Συμμαχία, σε συνέχεια αυτού του δημοσιεύματος, καλώντας σας να απαντήσετε τι προτίθεστε να πράξετε μετά την έκθεση εσωτερικού ελέγχου, τα ευρήματα της οποίας είναι άκρως αποκαλυπτικά για όσα σκανδαλώδη γίνονταν και γίνονται στο ΙΦΕΤ. Εμπορικές εξαγωγές φαρμάκων, ουσιαστικά, δηλαδή, εκποίηση κατά παρέκκλιση του καταστατικού του ΙΦΕΤ και των συναφών διαδικασιών, χωρίς να ελέγχεται η επάρκεια φαρμάκων και με την αξία πώλησης, μόνο για ένα τετράμηνο, να φθάνει σχεδόν τα 4 εκατομμύρια ευρώ, πάρτι με απευθείας αναθέσεις, απώλεια ποσού 900.000 ευρώ από το λογιστήριο της εταιρείας, με σαφείς ενδείξεις τέλεσης οικονομικής απάτης.

Μέχρι σήμερα κανείς δεν γνωρίζει πού πήγαν τα χρήματα από την πληρωμή τμήματος προμήθειας φαρμάκων που διενεργήθηκε από το λογιστήριο του ΙΦΕΤ σε άγνωστο τραπεζικό λογαριασμό. Η συνολική ζημία ανέρχεται στα 1.800.000 ευρώ και κανείς δεν έχει αναλάβει καμμία ευθύνη. Δεν απάντησε ποτέ ο Υπουργός Υγείας, ο κ. Πλεύρης, και το Υπουργείο Υγείας για τα όσα αποκαλύπτει -και εδώ είναι η έκθεση εσωτερικού ελέγχου- για το αν έχει κινηθεί η διαδικασία ελέγχου πειθαρχικών ή ποινικών διώξεων, για το ποιες ενέργειες έκανε το Υπουργείο.

Αντί αυτού, η μόνη ενέργεια η οποία έγινε ήταν η συνεχιζόμενη δίωξη της εσωτερικής ελέγκτριας, η οποία συνέταξε το πόρισμα και αποκάλυψε τα σκάνδαλα του ΙΦΕΤ, καταθέτοντας μάλιστα και η ίδια μηνυτήρια αναφορά.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε, γιατί στην ουσία εδώ δεν πρόκειται μόνο για την τοποθέτηση στο άρθρο 14, αλλά και για έναν τραγικό απολογισμό για τα έργα και τις ημέρες του Υπουργείου σε σχέση με το σκάνδαλο του ΙΦΕΤ και επειδή τόσο καιρό δεν έχουμε και καμμία κοινοβουλευτική απάντηση, παρ’ ότι όφειλε ο κ. Υπουργός να μας δώσει.

Αντί αυτού, επομένως, η μόνη ενέργεια που έγινε ήταν η συνεχιζόμενη δίωξη της ελέγκτριας, η οποία, όπως είπαμε, κατέθεσε και μήνυση. Όπως μήνυση έχει υποβάλει και εποπτεύων του ΙΦΕΤ, ο ΕΟΦ για τις παράνομες και την χωρίς έγκρισή του εξαγωγές φαρμάκων.

Τι γίνεται, αλήθεια, με την πορεία αυτών των μηνύσεων; Τσιμουδιά δεν βγάλατε, κυρίες και κύριοι του Υπουργείου Υγείας, ούτε όταν την 1η Απριλίου του 2022 καταθέσαμε και εμείς μηνυτήρια αναφορά στον τότε εισαγγελέα του Αρείου Πάγου σχετικά με τις καταγγελίες και το πόρισμα φωτιά, ζητώντας την άμεση παρέμβαση των αρμόδιων αρχών και την σε βάθος διερεύνηση όσων λαμβάνουν χώρα στο ΙΦΕΤ, παράνομες εξαγωγές φαρμάκων, κακοδιοίκηση, διασπάθιση δημοσίου χρήματος, απευθείας αναθέσεις χωρίς τήρηση των προβλεπόμενων νόμιμων διαγωνιστικών διαδικασιών. Προσφάτως μάθαμε ότι λίγες μέρες μετά, στις 4 Απριλίου του ’22, παραπέμφθηκε η υπόθεση στον οικονομικό εισαγγελέα. Περιμένουμε ακόμη να λάβουμε γνώση.

Βέβαια, από την πλευρά του Υπουργείου μέχρι στιγμής τσιμουδιά. Και άντε, κυρία Υπουργέ, κύριε Πλεύρη που είστε απών, την Αντιπολίτευση την έχετε γραμμένη, δεν της δίνετε καμμία σημασία. Στο συναρμόδιο Υπουργείο Οικονομικών, στον Υπουργό Οικονομικών, επίσης, δεν του δίνετε καμμία σημασία;

Εδώ θα σας καταθέσω το σχετικό έγγραφο, που χρονολογείται 9 Μαΐου του 2022, ο κ. Στουρνάρας με έγγραφό του προς την Εθνική Αρχή Διαφάνειας, το ΙΦΕΤ και τον ΕΟΦ ζητούσε να εξεταστεί η δυνατότητα εντολής ελέγχου σε κλιμάκιο επιθεωρητών ελεγκτών προς διερεύνηση των όσων αναφέρονται στο πόρισμα της εσωτερικής ελέγκτριας για την περίοδο από 1η Αυγούστου του ’21 έως 31-1-22. Θα καταθέσω το σχετικό έγγραφο για τα Πρακτικά.

Σε συνέχεια αυτού του εγγράφου η Εθνική Αρχή Διαφάνειας στις 11-7-2022 ζήτησε από το ΙΦΕΤ να αποσταλούν οι αποφάσεις εξαγωγής φαρμάκων…

**ΠΡΟΕΔΡΕΥΩΝ (Χαράλαμπος Αθανασίου):** Κυρία συνάδελφε, ολοκληρώστε, σας παρακαλώ, έχετε φτάσει τα δέκα λεπτά.

**ΘΕΟΔΩΡΑ (ΔΩΡΑ) ΑΥΓΕΡΗ:** Κύριε Πρόεδρε, επί δυόμισι χρόνια ζητούμε, όπως νομίζω ότι παρακολουθήσατε...

**ΠΡΟΕΔΡΕΥΩΝ (Χαράλαμπος Αθανασίου):** Πάντοτε όλοι έχουν να πουν κάτι επιπλέον.

**ΘΕΟΔΩΡΑ (ΔΩΡΑ) ΑΥΓΕΡΗ:** Επειδή εξαντλείται και η συζήτηση, ολοκληρώνεται…

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διακόπτω, απλώς επισημαίνω τον χρόνο.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ για την ανοχή σας, αλλά νομίζω ότι είναι η μοναδική ευκαιρία για να ακούσει και ο ελληνικός λαός και ενδεχομένως να είναι η ύστατη στιγμή που μπορεί να απαντηθεί όλο αυτό το πλήθος των ερωτήσεων από τον αρμόδιο Υπουργό.

Στις 11 Ιουλίου του 2022 ζήτησε από τον ΙΦΕΤ η Εθνική Αρχή Διαφάνειας να αποσταλούν οι αποφάσεις εξαγωγής φαρμάκων για το έτος 2021, υπογεγραμμένες από τον τελικό υπογράφοντα, καθώς και τα σχέδια των εν λόγω αποφάσεων υπογεγραμμένα από τον εκάστοτε συντάκτη και τους ιεραρχικά ανωτέρους έως τον τελικό υπογράφοντα, προφανώς για να φανεί ποιος τελικά εισηγείται και ποιος παίρνει τις αποφάσεις για τις εξαγωγές.

Επίσης, η ΕΑΔ ζητούσε τις συμβάσεις που συνήφθησαν μεταξύ του ΙΦΕΤ και των προμηθευτριών, τα παραστατικά διαχείρισης, αντίγραφο του αιτήματος μεταφοράς του ποσού των 900.000 που ήταν άφαντο και που χάθηκε στην πορεία. Μάλιστα η ΕΑΔ έδινε διορία δέκα ημερών για την αποστολή απαντήσεων από την διοίκηση του ΙΦΕΤ.

Τι έγινε μετά από αυτό; Μάλλον δεν έγινε τίποτα ή μάλλον έγινε κάτι. Παραιτήσατε τον επικεφαλής της Εθνικής Αρχής Διαφάνειας, τον κ. Μπίνη, τέσσερις μήνες μετά, στις 15 Ιουλίου του 2022. Τυχαίο; Δεν νομίζω να είναι καθόλου τυχαίο.

Άρα τίθεται ακόμη ένα ερώτημα. Τι έγινε με την έρευνα της Εθνικής Αρχής Διαφάνειας; Τίποτα προφανώς από την πλευρά σας. Αντί να δώσετε απαντήσεις σε όλα αυτά -υπάρχει και το σχετικό έγγραφο- όχι μόνο θέλατε να καταργήσετε την εσωτερική ελέγκτρια, αλλά αναθέσατε την εκπαίδευση αυτού που θα διεξαγάγει από εδώ και στο εξής την έρευνα στον κ. Κουτούπη, τον στενό συνεργάτη του Πρωθυπουργού, που έχει πάρει 5,5 εκατομμύρια ευρώ σε απευθείας αναθέσεις με τον κ. Ροδάκο.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αυγέρη, σας παρακαλώ πολύ να ολοκληρώσετε.

**ΘΕΟΔΩΡΑ (ΔΩΡΑ) ΑΥΓΕΡΗ:** Ολοκληρώνω, κύριε Πρόεδρε.

Στην ουσία με αυτή τη διάταξη επιβεβαιώνεται ότι και γνωρίζατε και με τις ευλογίες σας διαπράχθηκε και συνεχίζει να διαπράττεται αυτό το έγκλημα στο ΙΦΕΤ, που από ένας φορέας κοινωνικής προστασίας και προστασίας της δημόσιας υγείας στην ουσία πάει να καταστεί αντικανονικά και με τον νόμο σας παραμάγαζο ιδιωτικών φαρμακαποθηκών.

Πολύ σύντομα, όμως, αυτό θα καταστεί παρελθόν, γιατί και εσείς θα αποτελέσετε παρελθόν για την ελληνική πολιτεία σας.

Σας ευχαριστώ θερμά, κύριε Πρόεδρε.

(Στο σημείο αυτό η Βουλευτής κ. Θεοδώρα (Δώρα) Αυγέρη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και δύο εκπαιδευτικοί συνοδοί τους από το 1ο Γυμνάσιο Παλαιού Φαλήρου.

Επίσης, τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το Ράλλειο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει η κ. Μαρία - Αλεξάνδρα Κεφάλα Βουλευτής της Νέας Δημοκρατίας και αμέσως μετά τον λόγο θα πάρει η Υφυπουργός η κ. Ράπτη, μετά ο Κοινοβουλευτικός Εκπρόσωπος του ΣΥΡΙΖΑ ο κ. Ξανθός, αν υπάρχουν κάποιες δευτερολογίες και θα κλείσει ο Υπουργός.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, οδύνη και πένθος αισθανόμαστε για τον αδόκητο χαμό του σμηναγού μας Μάριου - Μιχάλη Τουρούτσικα που στα είκοσι εννέα του χρόνια έχασε τη ζωή του την ώρα του καθήκοντος, παίρνοντας τη θέση του στο πάνθεο των ηρώων της πατρίδας μας, την ίδια μέρα που τιμούμε τη μνήμη των ηρώων μας στα Ίμια που σαν σήμερα πριν από είκοσι επτά χρόνια δώσανε και εκείνοι τη ζωή τους για την Ελλάδα. Οι σκέψεις μας βρίσκονται κοντά στην οικογένειά του στην οποία και εκφράζουμε θερμά συλλυπητήρια.

Στο νομοσχέδιο τώρα. Το νομοσχέδιο που συζητάμε σήμερα χωρίζεται σε τρία μέρη. Τα δύο πρώτα αφορούν την κύρωση συμβάσεων δωρεάς μεταξύ του Ιδρύματος «Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα της υγείας και στο τρίτο μέρος ρυθμίζονται ζητήματα αρμοδιότητας του Υπουργείου Υγείας.

Η προσφορά του Ιδρύματος «Σταύρος Νιάρχος» προς την κοινωνία και τη χώρα ολόκληρη είναι μεγάλη και εκτείνεται σε διάφορους τομείς, στον πολιτισμό, τις τέχνες, τα γράμματα και κυρίως στον τομέα της υγείας. Ξεπερνά τα όρια μιας κυβέρνησης, ξεπερνά τα κομματικά στεγανά και ακουμπά καθολικά την κοινωνία και τους ανθρώπους που έχουν μεγαλύτερη ανάγκη τη φροντίδα. Δεν είναι η πρώτη κύρωση της συμφωνίας που έρχεται και για μια ακόμη φορά οφείλουμε να εκφράσουμε την ευγνωμοσύνη μας στο κοινωφελές Ίδρυμα «Σταύρος Νιάρχος» για το έργο του.

Σήμερα κυρώνουμε την από 22-11-2022 επιμέρους σύμβαση προσθήκη της από 6-9-2018 σύμβαση δωρεάς που ονομάζεται «Πρωτοβουλία για την υγεία», καθώς και το παράρτημα αυτής που αφορά στον σχεδιασμό και την υλοποίηση ενός πενταετούς επιστημονικού προγράμματος για την ενίσχυση του τομέα της ψυχικής υγείας παιδιών και εφήβων στην Ελλάδα και τη διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας.

Πρόκειται πράγματι για ένα πολύ σημαντικό έργο που η συνολική δαπάνη ολοκλήρωσής του υπολογίζεται στα 15.000.000 ευρώ. Αυτά τα πέντε χρόνια σχεδιασμού και πιλοτικής φάσης υλοποίησης θα χρηματοδοτηθούν αποκλειστικά από το Ίδρυμα «Σταύρος Νιάρχος».

Στέκομαι επιγραμματικά στους τέσσερις άξονες υλοποίησης του: Συστήνουμε ένα πανελλήνιο δίκτυο αναφοράς για την ψυχική υγεία παιδιών και εφήβων με κατά τόπους κέντρα αναφοράς σε Αθήνα, Θεσσαλονίκη, Κρήτη, Πελοπόννησο, και Ιωάννινα με στόχο την ενίσχυση του έργου των επαγγελματιών και δομών παιδικής και εφηβικής ψυχικής υγείας ανά τη χώρα.

Άξονας δεύτερος. Επενδύουμε στην επένδυση και κατάρτιση των επαγγελματιών ψυχικής υγείας παιδιών και εφήβων σε όλη τη χώρα από το δίκτυο αναφοράς, σε στενή συνεργασία με ινστιτούτο ψυχικής υγείας της Νέας Υόρκης. Εδώ αξίζει να τονίσουμε ότι η εκπαίδευση και η κατάρτιση θα βασιστούν σε σειρά εκπαιδευτικών προγραμμάτων στοχευμένων στους άξονες της πρόληψης, αξιολόγησης και αντιμετώπισης των δυσκολιών ψυχικής υγείας σε παιδιά και εφήβους.

Τρίτος άξονας. Αναπτύσσουμε εργαλεία ηλεκτρονικής μορφής και ψηφιακών μέσων τηλεψυχιατρικής, τόσο για κλινικούς όσο και για ερευνητικούς σκοπούς στον τομέα ψυχικής υγείας παιδιών και εφήβων.

Και τέλος, αναπτύσσουμε και εφαρμόζουμε μεθοδολογία και εργαλεία για τη συμμετοχή εφήβων σε συμβουλευτικές ομάδες του προγράμματος, πάντα στο πλαίσιο του δικτύου αναφοράς, με αντικείμενο ζητήματα ψυχικής υγείας, ψυχικής ανθεκτικότητας και ψυχοκοινωνικής ευημερίας παιδιών και εφήβων.

Το προβλεπόμενο σχέδιο δράσης θα περιλαμβάνει ανοιχτή πρόσκληση συμμετοχής μέσω δημόσιων σχολείων δευτεροβάθμιας εκπαίδευσης και θα κατατεθεί προς έγκριση στο Ινστιτούτο Εκπαιδευτικής Πολιτικής του Υπουργείου Παιδείας και Θρησκευμάτων.

Η ψυχική υγεία των πολιτών και δη των παιδιών και των εφήβων βρίσκεται ψηλά στον αξιακό κώδικα αυτής της Κυβέρνησης. Δεν είναι τυχαίο ότι τοποθετείται και αναφέρεται σε επίπεδο Υφυπουργού εντός του Υπουργείου Υγείας. Δίνει ξεκάθαρο μήνυμα για τη βαρύτητα που της αποδίδουμε, ιδιαίτερα σε μια εποχή που οι ανάγκες είναι αυξημένες.

Από εκεί και πέρα, μέσα από το Τρίτο Μέρος του νομοσχεδίου αντιμετωπίζονται μια σειρά από θέματα του Υπουργείου Υγείας και θα ξεκινήσω με το Dentist Pass. Στο πλαίσιο του έργου Υλοποίηση Εθνικού Προγράμματος Πρόληψης της Δημόσιας Υγείας Σπύρος Δοξιάδης που χρηματοδοτείται από το Ταμείο Ανάκαμψης και Ανθεκτικότητας προβλέπεται η εκπόνηση νέου προγράμματος δωρεάν προληπτικής οδοντιατρικής φροντίδας παιδιών έξι έως δώδεκα ετών.

Είναι κάτι που συμβαίνει πρώτη φορά στη χώρα μας. Αυτό θα απευθύνεται σε περίπου εξακόσιες εξήντα χιλιάδες παιδιά δικαιούχους του προγράμματος τα οποία θα λάβουν ψηφιακή χρεωστική κάρτα για χρήση σε οδοντιατρεία, για επίσκεψη που θα περιλαμβάνει έλεγχο της στοματικής υγιεινής τους, φθορίαση δοντιών, καθαρισμό, ενημέρωση και οδηγίες στοματικής υγιεινής. Το Dentist Pass είναι ένα εργαλείο που θα λειτουργήσει προληπτικά με μόνο θετικά αποτελέσματα.

Επιπλέον, αποτυπώνεται και νομοθετικά η συμφωνημένη από την Ευρωπαϊκή Ένωση επέκταση της λειτουργίας και χρηματοδότησης των τοπικών ομάδων υγείας (ΤΟΜΥ) που λειτουργούν ήδη από το 2017 και ως το τέλος του 2024 πέραν της αρχικώς προβλεπόμενης τετραετίας. Ρυθμίζει ζητήματα που αφορούν δαπάνες κάλυψης μισθοδοσίας και λοιπών εξόδων λειτουργίας τους από ενωσιακούς πόρους στο πλαίσιο συγχρηματοδοτούμενου προγράμματος για την αξιοποίηση πόρων από το Ευρωπαϊκό Κοινωνικό Ταμείο.

Κυρίες και κύριοι συνάδελφοι, οι στόχοι της σημερινής νομοθετικής πρωτοβουλίας είναι συγκεκριμένοι και ξεκάθαροι. Διευρύνουμε την πρόσβαση στις υπηρεσίες στην υγειονομική περίθαλψη και ενισχύουμε την ποιότητα των παρεχόμενων υπηρεσιών, των εξειδικευμένων παρεχόμενων υπηρεσιών. Η χώρα μας τροχοδρομεί πάνω σε στέρεες βάσεις με σιγουριά, ρεαλισμό και πίστη για ένα καλύτερο αύριο.

Κάθε κίνηση κάθε νομοθέτημα της Κυβέρνησης είναι προσεκτικά μελετημένο με δράσεις, στόχους και απτά αποτελέσματα. Αυτό το βλέπει η κοινωνία, το βλέπουν οι πολίτες, γι’ αυτό και όταν έρθει η ώρα δεν θα είναι δύσκολο να αποφασίσουν στο αυτονόητο δίλημμα αν θα πάμε μπροστά ή πίσω. Και δεν θα είναι δύσκολο γιατί έχουν συγκρίνει λογικές, πρακτικές και πεπραγμένα.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Κεφάλα.

Κυρίες και κύριοι συνάδελφοι, στο σημείο αυτό έχω τιμή να ανακοινώσω στο Σώμα το δελτίο των επικαίρων ερωτήσεων της Τετάρτης 1 Φεβρουαρίου 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 379/30-1-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

2. Η με αριθμό 370/30-1-2023 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Ειδική μοριοδότηση των μαθητών των σεισμόπληκτων περιοχών της Γ΄ Λυκείου στις Πανελλήνιες εξετάσεις και για το σχολικό έτος 2022-2023».

3. Η με αριθμό 366/30-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Κλείνουν το 28ο Δημοτικό Σχολείο Περιστερίου».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 383/30-1-2023 επίκαιρη ερώτηση της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς την Υπουργό Παιδείας και Θρησκευμάτων, με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

2. Η με αριθμό 367/30-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Τον λόγο έχει τώρα η Υφυπουργός Υγείας η κ. Ζωή Ράπτη και αμέσως μετά το λόγο θα πάει ο κ. Ανδρέας Ξανθός, Κοινοβουλευτικός Εκπρόσωπος του ΣΥΡΙΖΑ.

Κυρία Υπουργέ, έχετε τον λόγο.

**ΖΩΗ ΡΑΠΤΗ (Υφυπουργός Υγείας):** Κύριε Πρόεδρε, κυρίες και κύριοι συνάδελφοι, θέλω να καταθέσω με τη σειρά μου τη βαθύτατη θλίψη μου για την απώλεια του ιπτάμενου σμηναγού Μάριου Τουρούτσικα που χάθηκε εν ώρα καθήκοντος και βεβαίως, να εκφράσω τα θερμά μου συλλυπητήρια στην οικογένειά του, αλλά και στην οικογένεια της Πολεμικής Αεροπορίας, την ίδια ακριβώς μέρα που τιμούμε τη μνήμη των ηρώων μας Καραθανάση, Βλαχάκου και Γιαλοψού που χάθηκαν και αυτοί εν ώρα καθήκοντος σαν σήμερα το 1996 στα Ίμια.

Κυρίες και κύριοι συνάδελφοι, η κυβερνητική πρωτοβουλία που σας καλώ να εγκρίνετε με την ψήφο σας σήμερα είναι καίριας σημασίας. Αφορά στην ψυχική υγεία των παιδιών και των εφήβων μας που σήμερα έχουμε τη χαρά να μας παρακολουθούν από τα θεωρεία της Βουλής, των παιδιών και των εφήβων μας που αποτελούν το μέλλον της χώρας μας, αλλά και το παρόν το δικό μας, όσων τα μεγαλώνουμε, τα καθοδηγούμε και τα καμαρώνουμε, είτε ως γονείς είτε ως μέλη μιας κοινωνίας που νοιάζεται.

Όπως όλοι γνωρίζετε, η πανδημία του COVID άλλαξε τις ζωές όλων μας παγκοσμίως, αλλά καταγράφηκε ότι τα παιδιά και οι έφηβοι υπέστησαν το πιο δυσανάλογο ψυχικό κόστος γιατί απομακρύνθηκαν από την εκπαίδευσή τους, από την κοινωνική ζωή τους, από τις δραστηριότητές τους και πολλά κατέστησαν και θύματα ενδοοικογενειακής βίας. Καταγράφηκαν στα παιδιά μας υψηλά ποσοστά άγχους, κατάθλιψης και απόσυρσης, διαταραχών διατροφής, αλλά και διαταραχών ύπνου, εξάρτησης από το διαδίκτυο, επιθετικών συμπεριφορών που βιώνουμε και σήμερα στην επικαιρότητα, αλλά και αυτοκτονικού ιδεασμού.

Ο Πρωθυπουργός έδρασε άμεσα και ίδρυσε ένα ειδικό χαρτοφυλάκιο για την ψυχική υγεία και για την απεξάρτηση εν μέσω πανδημίας ακριβώς για να στηρίξουμε τις ευάλωτες ομάδες που είναι τα παιδιά και οι έφηβοι μας. Εξαρχής επιβεβαιώθηκαν οι σημαντικές ελλείψεις, αλλά και η υποχρηματοδότηση όλων των δομών και υπηρεσιών ψυχικής υγείας της χώρας, όπως άλλωστε συνέβαινε και παγκοσμίως.

Πήραμε την κατάσταση στα χέρια μας προκειμένου να υποστηρίξουμε το Εθνικό Σύστημα Υγείας και έτσι αυξήσαμε τον προυπολογισμό για την ψυχική υγεία κατά 62%. Και μάλιστα δράσαμε εν μέσω μιας σειράς παγκόσμιων κρίσεων και δοκιμασιών που χτύπησαν την πατρίδα μας, εν μέσω κρίσεων όπως ήταν της ακρίβειας, του ενεργειακού αλλά και η εισβολή των Ρώσων στην Ουκρανία.

Αξιολογήσαμε τις δομές μας με ένα μεικτό κλιμάκιο από ειδικούς του Παγκόσμιου Οργανισμού Υγείας και ειδικούς ψυχικής υγείας που επισκέφτηκαν δομές σε όλη την χώρα εν μέσω πανδημίας για να δούμε τις ελλείψεις μας.

Το αποτέλεσμα είναι ορατό και είναι αποτέλεσμα μιας συλλογικής προσπάθειας η ενίσχυσή του. Μιας συλλογικής προσπάθειας την οποία κάναμε εδώ και τρία σχεδόν χρόνια στο Υπουργείο Υγείας σε συνεργασία με τη Διεύθυνση Ψυχικής Υγείας του Υπουργείου μας, σε συνεργασία με τον δημόσιο τομέα, το Εθνικό Σύστημα Υγείας αλλά και τον ιδιωτικό τομέα και τους ιδρυτές μας αξιοποιώντας τις δωρεές τους.

Και σήμερα βρισκόμαστε εδώ ακριβώς γιατί εξελίξαμε το πρόγραμμα «Πρωτοβουλία για την Υγεία», το οποίο είχε ήδη ψηφιστεί το 2018 επί προηγούμενης κυβερνήσεως με το Ίδρυμα «Σταύρος Νιάρχος» για τη δημιουργία ενός ρηξικέλευθου, καινούργιου, νέου προγράμματος για την ψυχική υγεία των παιδιών και των εφήβων. Είναι αλήθεια ότι μέσα σε αυτό το πρόγραμμα ευελπιστούμε να ενισχύσουμε και να αναβαθμίσουμε τις δομές ψυχικής υγείας μέσα στο Εθνικό Σύστημα Υγείας μέσω των δωρεών από το ίδρυμα, ακριβώς βασιζόμενοι σε μια διευρυμένη σύμπραξη δημόσιου και ιδιωτικού τομέα στην Ελλάδα, αλλά παίρνοντας και διεθνείς συνεργασίες και καλές πρακτικές από ερευνητικά κέντρα και ακαδημαϊκά ιδρύματα, όπως εν προκειμένω είναι το Child Mind Institute στη Νέα Υόρκη. Το 2021 εντάχθηκε ακριβώς αυτό το πρόγραμμα για την ψυχική υγεία παιδιών και εφήβων μέσα στο πρόγραμμα «Πρωτοβουλία για την Υγεία», ούτως ώστε να μπορέσουμε να βελτιώσουμε τις υπηρεσίες μας.

Έτσι με το άρθρο πρώτο του υπό ψήφιση σχεδίου νόμου καλούμαστε να ακυρώσουμε αυτή ακριβώς την επιμέρους σύμβαση δωρεάς έργο παράρτημα 11 με ημερομηνία 22-11-2022.

Αυτή λοιπόν η σύμβαση τι αφορά; Αφορά στο σχεδιασμό και την υλοποίηση ενός πενταετούς επιστημονικού προγράμματος για την ενίσχυση του τομέα ψυχικής υγείας παιδιών και εφήβων στη χώρα σε συνεργασία και για τη διασφάλιση της ποιότητας της παρεχόμενης φροντίδας στις δημόσιες δομές ψυχικής υγείας. Με το Child Mind Institute της Νέας Υόρκης θα έχουμε τη δυνατότητα να πάρουμε την επιστημονική του τεχνογνωσία ώστε οι επιστημονικοί στόχοι του προγράμματος να ανταποκρίνονται σε διεθνείς προδιαγραφές και βέλτιστες πρακτικές που εφαρμόζονται στο εξωτερικό για την παροχή αντίστοιχων υπηρεσιών ψυχικής υγείας.

Ποιος είναι ο στόχος του προγράμματος; Είναι η δημιουργία ενός πανελλήνιου δικτύου αναφοράς για την ψυχική υγεία παιδιών και εφήβων με κατά τόπους κέντρα αναφοράς σε όλη τη χώρα, στην Αλεξανδρούπολη, στα Ιωάννινα, στη Θεσσαλονίκη, στην Αθήνα, στην Πελοπόννησο, στην Κρήτη και ευελπιστούμε και στη Λάρισα, στη Θεσσαλία μας.

Περαιτέρω οι στόχοι είναι η παροχή κατάλληλης εκπαίδευσης και κατάρτισης τόσο στους εκπαιδευτικούς μας, που και σήμερα εδώ μας παρακολουθούν από τα θεωρεία της Βουλής, αλλά και στους επαγγελματίες ψυχικής υγείας παιδιών και εφήβων σε όλη τη χώρα και η αξιοποίηση ψηφιακών εργαλείων μέσω της τηλεψυχιατρικής. Είναι κάτι το οποίο μας το δίδαξε η πανδημία, δηλαδή την εξ αποστάσεως υποστήριξη μέσω ψηφιακών εργαλείων και στις πιο απομακρυσμένες περιοχές.

Ήδη με το Υπουργείο Υγείας έχουν συναφθεί τρία μνημόνια συνεργασίας με το Πανεπιστημιακό Γενικό Νοσοκομείο Ιωαννίνων, με το Πανεπιστημιακό Γενικό Νοσοκομείο Αλεξανδρούπολης και το Πανεπιστημιακό Γενικό Νοσοκομείο Ηρακλείου Κρήτης. Και είναι σε εξέλιξη οι διαδικασίες για τη σύναψη μνημονίου συνεργασίας σε Αθήνα και Θεσσαλονίκη.

Τι έχει γίνει μέχρι στιγμής; Ήδη σημειώνεται πρόοδος και συγκεκριμένα έχει γίνει συνεργασία με πολλά σχολεία όλων των βαθμίδων στη χώρα με σκοπό την καταγραφή των αναγκών των εκπαιδευτικών για την υποστήριξη της ψυχικής υγείας των μαθητών μας, αλλά και τον σχεδιασμό της εκπαίδευσης και κατάρτισης των εκπαιδευτικών μας, όπως επίσης και ερευνητικό έργο αλλά και χαρτογράφηση των υπηρεσιών ψυχικής υγείας που είναι απαραίτητο να ενισχυθούν.

Η συνολική δαπάνη ολοκλήρωσης του έργου υπολογίζεται στο ποσό των 15 εκατομμυρίων ευρώ για την πενταετή πιλοτική του περίοδο, ενώ μετά το πέρας του προγράμματος η δαπάνη θα αναληφθεί από το ελληνικό δημόσιο. Αυτό το έργο θα υλοποιηθεί λοιπόν με αποκλειστική δωρεά και χρηματοδότηση του Ιδρύματος «Σταύρος Νιάρχος». Το ελληνικό δημόσιο δεσμεύεται ότι αμέσως μετά με δικούς του πόρους θα αναλάβει τη συνέχιση της λειτουργίας του δικτύου των κέντρων αναφοράς τα οποία κέντρα θα ενσωματωθούν στις αντίστοιχες κλινικές και δομές ψυχικής υγείας της χώρας του Εθνικού Συστήματος Υγείας.

Επίσης θα δημιουργηθεί το νέο τμήμα στη μονάδα ψυχικής υγείας παιδιών και εφήβων στο καινούργιο Πανεπιστημιακό Παιδιατρικό Νοσοκομείο, που θα δημιουργηθεί στη Θεσσαλονίκη με πόρους του Ιδρύματος «Σταύρος Νιάρχος» και εκεί θα λειτουργήσει το συντονιστικό πρότυπο κέντρο αναφοράς για την Ελλάδα. Τέλος, με πόρους από το ελληνικό δημόσιο, θα συνεχιστεί η δωρεάν εκπαίδευση σε προγράμματα και η πιστοποίηση σε όλους τους επαγγελματίες ψυχικής υγείας που εργάζονται με παιδιά και εφήβους στη χώρα.

Αγαπητοί συνάδελφοι, η πανδημία μας δίδαξε την ανάγκη συνεργασίας, ανταλλαγής τεχνογνωσίας αλλά και ειδικότερα τη συνεργασία του ιδιωτικού με τον δημόσιο τομέα, της συνεργασίας των ερευνητικών κέντρων και των ιδρυμάτων. Και δεν είναι τυχαίο ότι στο πλαίσιο της πρωτοβουλίας για την υγεία έχουν υλοποιηθεί σημαντικές δωρεές όπως είναι η δωρεά που έγινε στο ελληνικό δημόσιο για τη δημιουργία της γραμμής «10306», της γραμμής ψυχολογικής υποστήριξης, η οποία μέχρι σήμερα αυτά τα δύο χρόνια της πανδημίας έχει λάβει πάνω από πεντακόσιες πενήντα χιλιάδες κλήσεις απαντώντας στα ζητήματα ψυχικής υγείας των συμπολιτών μας δωρεάν όλο το εικοσιτετράωρο.

Όραμά μας είναι η παροχή υπηρεσιών υψηλής ποιότητας φιλικών προς το παιδί με ίση πρόσβαση σε όλα τα παιδιά μας και στις πιο απομακρυσμένες περιοχές. Το έργο αυτό έρχεται να ενισχύσει μια σειρά από υπηρεσίες που αναπτύσσουμε ήδη για την ψυχική υγεία παιδιών και εφήβων. Με χαρά σας ανακοινώνω ότι με πόρους του Ταμείου Ανάκαμψης έχουμε εντάξει εκατόν έξι δομές και υπηρεσίες ψυχικής υγείας σε όλη τη χώρα εκ των οποίων έχουν ήδη ολοκληρωθεί οι διαγωνιστικοί διαγωνισμοί για εξήντα έξι δομές και μάλιστα οι πενήντα έξι έχουν ήδη λάβει άδεια λειτουργίας. Και θέλω να τονίσω ότι αυτό είναι μια εξαιρετική σύμπραξη του δημόσιου με τον ιδιωτικό τομέα, μια σύμπραξη η οποία λειτουργεί αποτελεσματικά και ενισχύεται με αυτό τον τρόπο για τα επόμενα χρόνια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Ανάμεσα στα κέντρα που θα δημιουργηθούν είναι έξι κέντρα για την ψυχική υγεία παιδιών και εφήβων μαζί με κινητές μονάδες, κέντρα και για κακοποιημένα παιδιά, αλλά και κέντρα που αφορούν και διατροφικές διαταραχές που τα παιδιά μας αντιμετωπίζουν. Είναι κέντρα ημέρας που εξειδικεύονται στη στήριξη της οικογένειας. Είναι πολυεπιστημονικά κέντρα που στηρίζουν όλα τα μέλη της οικογένειας. Είναι οκτώ μονάδες για την έγκαιρη διάγνωση στην ψύχωση, καθώς τρεισήμισι χιλιάδες παιδιά το χρόνο διαγιγνώσκονται με ψυχωσικά προβλήματα και βρίσκονται σε όλη την Ελλάδα. Αλλά είναι και κέντρα για την υποστήριξη ενηλίκων μαζί με τις κινητές τους μονάδες.

Τέλος, για να πλαισιώσουμε τις πολιτικές μας εκπονήσαμε το πρώτο ολοκληρωμένο εθνικό σχέδιο δράσης με μία εθνική επιτροπή από τριάντα πέντε ειδικούς επιστήμονες στο χώρο της ψυχικής υγείας με ορίζοντα δεκαετίας και βεβαίως με την υποστήριξη του Παγκόσμιου Οργανισμού Υγείας. Το σχέδιο αυτό τίθεται εντός των ημερών σε διαβούλευση και μπορεί οποιοσδήποτε να μπει και να κάνει τις παρατηρήσεις του. Εκεί περιλαμβάνεται ένας διακριτός άξονας που προβλέπει την ανάπτυξη συγκεκριμένων δομών και υπηρεσιών ακριβώς για την ενίσχυση της ψυχικής υγείας των παιδιών και των εφήβων.

Και κλείνοντας να πω ότι η πρωτοβουλία του Πρωθυπουργού για να δημιουργήσουμε εδώ στην Ελλάδα ένα ειδικό κέντρο αναφοράς και ένα πρόγραμμα για την υποστήριξη παιδιών και εφήβων πραγματοποιήθηκε μόλις μερικούς μήνες πριν, αφού με κύρωση που φέραμε στη Βουλή δημιουργήσαμε ένα ειδικό γραφείο του Παγκόσμιου Οργανισμού Υγείας στην Αθήνα, το οποίο υλοποιεί προγράμματα για την υποστήριξη της ψυχικής υγείας και στα 53 κράτη μέλη του Παγκόσμιου Οργανισμού Υγείας Ευρώπης, αφού περιλαμβάνει εκτός από τα κράτη της Ευρωπαϊκής Ένωσης και τα κράτη της λεκάνης της Μεσογείου.

Κυρίες και κύριοι συνάδελφοι, δουλεύουμε όλοι μαζί με οδηγούς μας την αλληλεγγύη, την αλληλοϋποστήριξη, τον σεβασμό, γιατί ακριβώς τα παιδιά μας είναι τα ακατέργαστα διαμάντια του μέλλοντός μας και έχουμε χρέος όλοι μας να τα υποστηρίξουμε σε κάθε στιγμή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τρεις μαθήτριες και μαθητές και τέσσερις συνοδοί εκπαιδευτικοί από το 3ο Γυμνάσιο Ασπροπύργου.

Η Βουλή σάς καλωσορίζει και σας εύχεται καλή χρονιά!

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, για το νομοσχέδιο το οποίο εισάγει η Κυβέρνηση προς κύρωση, δηλαδή τη δωρεά που αφορά την πιλοτική εφαρμογή πενταετούς προγράμματος για την ψυχική υγεία παιδιών και εφήβων και τη διασφάλιση της ποιότητας υπηρεσιών στις δημόσιες δομές ψυχικής υγείας, αλλά και τις λοιπές διατάξεις, έχει αναφερθεί διεξοδικότατα ο εισηγητής μας κ. Φραγγίδης.

Νομίζω ότι οι παρατηρήσεις του, τόσο στο νομοσχέδιο όσο και για την κατάσταση η οποία επικρατεί στον χώρο της ψυχικής υγείας αλλά και γενικά της υγείας, είναι πάρα πολύ σημαντικές. Και θα ήθελα από την Κυβέρνηση, κύριε Υπουργέ, να ληφθούν υπ’ όψιν οι παρατηρήσεις που είναι συγκεκριμένες και στοχευμένες. Διότι η Κυβέρνηση πολύ απλά ακούει, αλλά δυστυχώς αδιαφορεί όταν σε όλη την Ελλάδα και ειδικά στην περιφέρεια οι υγειονομικές δομές λειτουργούν οριακά, με κίνδυνο και για ασθενείς και για εργαζόμενους.

Χαρακτηριστικό παράδειγμα είναι το Ελληνικό Κέντρο Ψυχικής Υγιεινής και Ερευνών, ΕΚΕΨΥΕ, που έχει διαχρονικά πολύ σημαντικό ρόλο και προσφορά δημόσιων υπηρεσιών ψυχικής υγείας και στην παρούσα φάση αδυνατεί λόγω έλλειψης προσωπικού να ανταποκριθεί επαρκώς στο έργο που έχει αναλάβει. Ιδιαίτερα προβληματική είναι η κατάσταση στις μονάδες του ΕΚΕΨΥΕ στη Βοιωτία. Συγκεκριμένα, κύριοι Υπουργοί, στη Μονάδα Ενηλίκων Παίδων Λαφυστίου, η οποία εξυπηρετεί και τους πέντε νομούς της Περιφέρειας Στερεάς Ελλάδας, Βοιωτίας, Φθιώτιδας, Φωκίδας, Ευβοίας και Ευρυτανίας, είναι κενές οκτώ θέσεις. Στη μονάδα οικοτροφείου Λιβαδειάς είναι τρεις κενές θέσεις σε και στα οικοτροφεία «Δίας» και «Αίας» οι αποκαταστασιακές δομές είναι πέντε. Είναι γεγονός ότι οι ελλείψεις προσωπικού θέτουν σε κίνδυνο την εύρυθμη λειτουργία των μονάδων αυτών και άρα και την ικανότητα εξυπηρέτησης πολιτών που χρήζουν ψυχική περίθαλψη. Είναι, λοιπόν, ξεκάθαρο ότι πρέπει να ληφθούν άμεσα μέτρα μόνιμου χαρακτήρα ώστε να ενισχυθούν οι δημόσιες υπηρεσίες ψυχικής υγείας στον Νομό Βοιωτίας στην Περιφέρεια Στερεάς Ελλάδας και πανελλαδικά.

Δεν ήρθα και δεν έλαβε τον λόγο μόνο για να κρούσω τον κώδωνα του κινδύνου για την ανεπάρκεια η οποία χαρακτηρίζεται σε σχέση με την άσκηση αποτελεσματικής πολιτικής στον χώρο της ψυχικής υγείας και τις καταστροφικές συνέπειες στους πολίτες. Ανέβηκα για να υποστηρίξω δύο βουλευτικές τροπολογίες, κύριε Πρόεδρε, που έχει καταθέσει σύσσωμη η Κοινοβουλευτική Ομάδα μας. Δύο τροπολογίες που καθίστανται αναγκαίες ώστε να στηριχθούν τόσο οι ελεύθεροι επαγγελματίες και οι επιστήμονες όσο και οι αγρότες της χώρας.

Με την πρώτη τροπολογία, την υπ’ αριθμόν 1561, προτείνεται η μεταβολή επί τα βελτίω του υφιστάμενου νομοθετικού καθεστώτος του επιδόματος μητρότητας των μη μισθωτών γυναικών ασφαλισμένων του e-ΕΦΚΑ με τέτοιον τρόπο, ώστε αφ’ ενός το ύψος του επιδόματος στις μη μισθωτές να ανέλθει σε ένα αξιοπρεπές επίπεδο και αφ’ ετέρου το ύψος του επιδόματος να εξομοιωθεί με εκείνο των μισθωτών ασφαλισμένων, που αμείβονται με τον κατώτατο νομοθετημένο μισθό. Αυτή άλλωστε η ισότιμη αντιμετώπιση όλων των πολιτών απέναντι στους ασφαλιστικούς κινδύνους ανεξάρτητα φορέα ασφάλισης στον οποίο υπάγονται, είναι κεφαλαιώδους υποχρέωση της πολιτείας προς όλες τις ασφαλισμένες του e-ΕΦΚΑ και τον βασικότερο λόγο ενοποίησης όλων των πρώην ταμείων του e-ΕΦΚΑ.

Ειδικότερα με την τροπολογία προτείνεται οι μη μισθωτές άμεσα ασφαλισμένες στο e-ΕΦΚΑ οι οποίες ασκούν αποκλειστικά ελεύθερο επάγγελμα, να δικαιούνται λόγω κυοφορίας και λοχείας μηνιαίο επίδομα μητρότητας για χρονικό διάστημα τεσσάρων μηνών, ενώ το ύψος του μηνιαίου εισοδήματος δεν μπορεί να υπολείπεται του κατώτατου νομοθετημένου μισθού του άρθρου 134 του π.δ.80/2022, όπως βεβαίως ισχύει κατά την ημερομηνία τοκετού. Και αυτό γιατί αυτές οι γυναίκες σύμφωνα με το ισχύον νομοθετικό πλαίσιο αντιμετωπίζονται άνισα, παρά την ρητή υποχρέωση του άρθρου 52 παράγραφος 3 του ν.4387 περί σύνταξης ενιαίου κανονισμού παροχών. Και το επίδομα μητρότητάς τους υπολείπεται έτσι σημαντικά του αντίστοιχου επιδόματος στις μισθωτές αμειβόμενες τουλάχιστον με τον κατώτατο μισθό.

Και δεν επιτρέπεται, κύριοι Υπουργοί, αν πράγματι θέλουμε να στηρίξουμε την εργαζόμενη μητέρα και την οικογένεια τη που η χώρα μας -είναι γνωστό σε όλους μας- μαστίζεται από την υπογεννητικότητα και το δημογραφικό πρόβλημα, να μη λάβουμε τα απαραίτητα μέτρα για την καθαρή διόρθωση της υπολειμματικής κάλυψης των μη μισθωτών γυναικών ασφαλισμένων του e-ΕΦΚΑ.

Με τη δεύτερη τροπολογία την με αριθμό 1560, επαναφέρουμε την πρότασή μας για αναστολή της αύξησης των ασφαλιστικών εισφορών των αγροτών ασφαλισμένων στον ΟΓΑ ΕΦΚΑ των αυτοτελώς απασχολούμενων αλλά και των ελεύθερων επαγγελματιών για το έτος 2023 καθώς και τη θέσπιση ενός λελογισμένου ποσοστού αύξησης των εισφορών από το 2024 και εφεξής.

Η αναγκαιότητα αυτής της προτεινόμενης διάταξης και ρύθμισης πηγάζει από το γεγονός ότι κατά την εισαγωγή των ρυθμίσεων που προβλέπουν αύξηση των ασφαλιστικών εισφορών στο ύψος του τρέχοντος δείκτη τιμών καταναλωτή από 1-1-2023, δεν μπορούσε να ληφθεί υπ’ όψιν η απρόβλεπτη μεταβολή συνθηκών, μια πραγματικότητα. Απλά η μεταβολή συνθηκών στην ελληνική οικονομία μέσα στα χρόνια τα οποία έχουν ακολουθήσει που καθυστερούν την εφαρμογή αυτής της διάταξης, είναι καταστροφική τόσο για τους αγρότες όσο και για τους μικρούς και μεσαίους επιστήμονες και ελεύθερους επαγγελματίες και βεβαίως πάρα πολύ καταστροφική και με δυσμενείς συνέπειες για τους νεότερους από αυτούς όλους.

Αυτή, λοιπόν, η ραγδαία αύξηση του πληθωρισμού στο υπέρογκο για το μέσο ετήσιο ποσοστό 10% έως 12% η οριστική και ενεργειακή κρίση στην οποία έχει εισέλθει η χώρα αλλά και η Ευρώπη γενικότερα σε συνδυασμό με τη δραματική μείωση των εισοδημάτων μετά την δεκαετή υπαγωγή στο καθεστώς μνημονίων, αλλά και την κρίση λόγω COVID-19, καθιστούν, κύριοι Υπουργοί, αναγκαία την αναστολή εφαρμογής της παραπάνω ρύθμισης για το έτος 2023.

Αυτή η δική μας τροπολογία είναι συγκεκριμένη και αποτελεί ρεαλιστική λύση στην τρέχουσα οικονομική συγκυρία κατά μεγάλο μέρος -πιστεύω- των μη μισθωτών ασφαλισμένων. Καλείται αφ’ ενός να τηρήσει τις θεσπιζόμενες ρυθμίσεις παλαιότερων ασφαλιστικών οφειλών, αφ’ ετέρου να είναι συνεπής στην καταβολή και των τρεχουσών ασφαλιστικών εισφορών, όπως προβλέπεται να ισχύσει από το 2023.

Αν, λοιπόν, εφαρμοστεί όπως ξεκίνησε, δυστυχώς θα έχουμε καταστροφικές συνέπειες και θα έχουμε ένα νέο κύμα οφειλών, γεγονός που θα επιδεινώσει μετά βεβαιότητας σε κάθε περίπτωση την υπολειμματικότητα του ταμείου του e-ΕΦΚΑ. Θα έχει τεράστιες αρνητικές συνέπειες και εξελίξεις. Και, βεβαίως, δεν μπορεί, κύριε Υπουργέ, να δίνουμε παράταση στα τέλη κυκλοφορίας για δύο μήνες και στα θέματα των ασφαλιστικών εισφορών, να μην έχουμε δυνατότητα για το 2023 να αναστείλουμε εν όψει μιας ιδιαίτερα δυσμενούς συγκυρίας.

Και καταλήγω, κύριε Πρόεδρε, αναφέροντας πως έχω τη γνώμη ότι πρέπει να αποφευχθεί η δημιουργία ανάλογης στρέβλωσης στο μέλλον και γι’ αυτόν τον λόγο προτείνουμε σε σχέση με την αύξηση των εισφορών, την θέσπιση πλαφόν αύξησης των μη μισθωτών εισφορών με το 3% για το 2024 επί του μέσου ετήσιου γενικού δείκτη τιμών καταναλωτή του προηγούμενου έτους και από το 2025 και εφεξής επί του δείκτη μεταβολής των μισθών της ελληνικής στατιστικής υπηρεσίας.

Η Κυβέρνηση οφείλει, κύριε Υπουργέ, σήμερα επάνω σε αυτές τις τροπολογίες να πάρει συγκεκριμένη, σαφή θέση.

Ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Μουλκιώτη.

Το λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Ανδρέας Ξανθός.

**ΑΝΔΡΕΑΣ ΞΑΝΘΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητοί συνάδελφοι, ολοκληρώνουμε σήμερα τη συζήτηση με την παρεμβολή της πρότασης μομφής των προηγούμενων ημερών, που θεωρώ ότι ήταν μια πράξη δημοκρατικής και θεσμικής ευθύνης από την πλευρά του ΣΥΡΙΖΑ απέναντι σε μία καταφανέστατη προσπάθεια συγκάλυψης ενός μεγάλου σκανδάλου, το οποίο υπονομεύει και τους θεσμούς και τη λειτουργία της δημοκρατίας και του κράτους δικαίου στη χώρα.

Θέλω, όμως, πριν από αυτό, να εκφράσω και εγώ τα θερμά μας, τα ειλικρινή μας συλλυπητήρια για την τραγική απώλεια η οποία έπληξε χθες την Πολιτική Αεροπορία και τη συμπαράσταση στο εθνικό πένθος, τη συμπαράσταση στις οικογένειες και του υποσμηναγού ο οποίος δυστυχώς απεβίωσε αλλά και του αγνοούμενου σήμερα σμηναγού.

Θεωρώ ότι, πραγματικά, είναι μια υπόθεση που έχει συγκλονίσει την ελληνική κοινωνία και απαιτεί πλέον άλλο επίπεδο εγρήγορσης, επιχειρησιακής ετοιμότητας και ευθύνης από όλους μας για τη στήριξη των ανθρώπων των Ενόπλων Δυνάμεων, οι οποίοι καθημερινά δίνουν μια μάχη υπεράσπισης της εθνικής ανεξαρτησίας.

Έχουμε, λοιπόν, ένα νομοσχέδιο το οποίο εντάσσεται σε μία στρατηγική στο σύντομο υπόλοιπο της Κυβέρνησης να παρουσιάσει ένα θετικό αφήγημα, ένα αφήγημα βελτιωτικών παρεμβάσεων και στο σύστημα υγείας και στην καθημερινότητα των πολιτών. Αυτό το αφήγημα όμως είναι σε κραυγαλέα αντίθεση με τη σκληρή πραγματικότητα που υπάρχει σήμερα στο δημόσιο σύστημα υγείας και τη φοβερή ταλαιπωρία και οικονομική επιβάρυνση που βιώνουν οι πολίτες για να έχουν την αναγκαία ιατροφαρμακευτική περίθαλψη.

Όσον αφορά αυτή καθαυτή τη δωρεά, προφανώς κάθε διεύρυνση της αρχικής συμφωνίας του κράτους με το Ίδρυμα «Σταύρος Νιάρχος», την οποία είχαμε δρομολογήσει, με τη χρηματοδότηση νέων υπηρεσιών θεωρώ ότι είναι στη σωστή κατεύθυνση. Ακόμα όμως και σε αυτό το πεδίο γίνεται μια προσπάθεια από την Κυβέρνηση ιδεολογικής και πολιτικής εργαλειοποίησης αυτής της δωρεάς.

Συχνά ακούμε ότι αυτό είναι ένα πολύ καλό μοντέλο ΣΔΙΤ, δηλαδή σύμπραξης του δημόσιου και ιδιωτικού τομέα. Προφανώς δεν πρόκειται περί αυτού. Η ΣΔΙΤ είναι μια κερδοσκοπικού χαρακτήρα σύμπραξη που δίνει τη δυνατότητα σε ιδιώτες επενδυτές να βάλουν χρήματα σε υποδομές, εξοπλισμό του συστήματος και να έχουν κέρδος. Εδώ δεν πρόκειται περί αυτού. Εδώ πρόκειται περί μιας κοινωφελούς δωρεάς, η οποία γίνεται επί τη βάσει του πολιτικού σχεδιασμού της πολιτείας για την ανάπτυξη του δημόσιου συστήματος υγείας και έρχεται ένα ίδρυμα, όπως το Ίδρυμα «Σταύρος Νιάρχος», να συμβάλει με εξαιρετικά δυσεύρετους σε αυτή τη συγκυρία πόρους. Είναι τελείως διαφορετικό πράγμα. Βεβαίως αυτό που προσπαθείτε να κάνετε, γι’ αυτό κάνετε και τις αλλαγές του νομικού χαρακτήρα όλων των νέων δημόσιων δομών που δημιουργούνται, είναι να ενισχύσετε αυτό το αφήγημα ότι εδώ έχουμε ένα μοντέλο το οποίο δουλεύει και είναι το μοντέλο των ΣΔΙΤ.

Τώρα όσον αφορά το λεγόμενο Dentist Pass το είπαμε και στις επιτροπές, το είπε και ο εισηγητής μας, το έχουμε αναλύσει σε όλους τους τόνους, εδώ υπάρχει μια τεράστια ευθύνη στην Κυβέρνηση, η οποία επί μία τετραετία δεν ενεργοποιεί τη νομοθετική ρύθμιση η οποία υπήρξε τους πρώτους μήνες του 2019, ο ν.4603/2019, που έδινε τη δυνατότητα και μάλιστα με δέσμευση πόρων από τον προϋπολογισμό του ΕΟΠΥΥ να υλοποιηθεί ένα πρόγραμμα πρόληψης, αλλά και θεραπευτικής φροντίδας σε μαθητές της ίδιας ηλικιακής ομάδας, δηλαδή έξι έως δώδεκα ετών. Είναι γνωστό ότι προβλεπόταν και εμφράξεις σε τερηδονισμένα δόντια. Υπάρχουν μελέτες στη χώρα σύμφωνα με τις οποίες το 60% των παιδιών σχολικής ηλικίας έχουν, δυστυχώς, προβλήματα στη στοματική τους υγεία και προβλήματα τερηδόνας.

Σε μία χώρα, λοιπόν, που είναι σε απόκλιση και από τον στόχο του Παγκόσμιου Οργανισμού Υγείας για να συμπεριλαμβάνεται η οδοντιατρική φροντίδα στην καθολική κάλυψη υγείας, αλλά και είναι η τρίτη χώρα στην Ευρώπη στις ακάλυπτες ανάγκες οδοντιατρικής φροντίδας, με μεγάλη ανισότητα ιδιαίτερα μεταξύ των κοινωνικών στρωμάτων -είναι πολύ πιο έντονες αυτές, είναι οι ακάλυπτες ανάγκες στα φτωχά στρώματα- σε μία τέτοια χώρα η Κυβέρνηση δεν δίνει το σήμα ότι υπάρχει ισχυρή πολιτική βούληση να επενδυθούν επιπλέον πόροι και στο δημόσιο σύστημα υγείας για να καλύψει μέσα από τις δημόσιες δομές αυτές τις ανάγκες, αλλά και στη διευρυμένη κάλυψη αναγκών οδοντιατρικής φροντίδας από τον ΕΟΠΥΥ. Είναι ένα πρόγραμμα το οποίο χρηματοδοτείται από το Ταμείο Ανάκαμψης και προφανώς έχει ημερομηνία λήξης. Θετικό είναι ως ένα βήμα σε ένα πλαίσιο ανύπαρκτης ουσιαστικά δημόσιας φροντίδας, αλλά κατά την άποψή μας, ατελές.

Σε κάθε περίπτωση ούτε με αυτό το pass ούτε με τα προηγούμενα pass, δηλαδή το Fuel Pass, το Market Pass κ.λπ., στα οποία μας έχετε συνηθίσει τον τελευταίο καιρό, δεν πρόκειται, αγαπητοί συνάδελφοι της Πλειοψηφίας, να κάνετε "bypass" στη μεγάλη και αυξανόμενη κοινωνική δυσαρέσκεια και αποστροφή προς την Κυβέρνηση, η οποία και με τις επιλογές της, που έχουν αφήσει απροστάτευτη την κοινωνία απέναντι στην ακρίβεια και στην αισχροκέρδεια, αλλά και με τις επιλογές της, που υπονομεύουν τη λειτουργία της δημοκρατίας και του κράτους δικαίου, θεωρώ ότι πραγματικά έχει το ποτήρι ξεχειλίσει και είναι μη αναστρέψιμη η πολιτική φθορά η οποία θα εκφραστεί και στις επόμενες εκλογές.

Υπάρχει ένα κρίσιμο θέμα, που είναι η κατάσταση του συστήματος υγείας, η οποία προφανώς με την ευκαιρία κάθε νομοσχεδίου επανέρχεται στο προσκήνιο και την οποία εσείς συστηματικά προσπαθείτε να ωραιοποιήσετε και να υποβαθμίσετε τη δραματική της διάσταση. Νομίζω, και το λέμε με απόλυτη ευθύνη και έχοντας επίγνωση και συστηματική επαφή με τις δημόσιες δομές και τους ανθρώπους τους, ότι σήμερα πραγματικά είναι πρωτοφανές το κλίμα αποδιοργάνωσης των δημόσιων δομών, είναι πρωτοφανή τα διαλυτικά φαινόμενα τα οποία υπάρχουν στη λειτουργία ιδιαίτερα νοσοκομειακών μονάδων της επαρχίας, αλλά όχι μόνο της επαρχίας, ακόμα και των μεγάλων τριτοβάθμιων νοσοκομείων και των πανεπιστημιακών νοσοκομείων των αστικών κέντρων της περιφέρειας αλλά και της Αθήνας. Και, βεβαίως, είναι μη διαχειρίσιμο -δεν κάνει τίποτα η Κυβέρνηση για να το αντιμετωπίσει- το ντόμινο παραίτησης γιατρών και νέων γιατρών, αλλά και έμπειρων γιατρών από το σύστημα υγείας. Είναι ένα ντόμινο το οποίο εσείς το πυροδοτήσατε με το πρόσφατο νομοσχέδιο για την αλλαγή των εργασιακών σχέσεων των γιατρών, δίνοντας το σήμα ότι πια δεν αξίζει τον κόπο να υπηρετεί κανείς το δημόσιο σύστημα υγείας παρά μόνο εάν μπει στη λογική της αναζήτησης επιπλέον εισοδήματος από την τσέπη του ασθενή, αποδομώντας πλήρως το δημόσιο σύστημα υγείας, που κάναμε τεράστια προσπάθεια όλα αυτά τα χρόνια μετά τη Μεταπολίτευση να κρατήσουμε όρθιο και λειτουργικό και διατηρώντας τον αξιακό του πυρήνα.

Σήμερα, λοιπόν, η κατάσταση είναι πραγματικά τραγική και έχετε εγκληματική πολιτική ευθύνη όχι μόνο για την υγειονομική τραγωδία που έζησε η χώρα λόγω της πανδημίας, αλλά κυρίως για αυτή τη μεθοδική απαξίωση, εγκατάλειψη και με σχέδιο υπονόμευση του δημόσιου συστήματος υγείας. Νομίζω ότι αυτό είναι καίριας σημασίας. Υπάρχει διάχυτη αίσθηση ότι η Κυβέρνηση δεν έχει ούτε τη βούληση ούτε φυσικά σχέδιο αντιστροφής αυτού του ζοφερού κλίματος, ένα σχέδιο έκτακτης ανάγκης για την επούλωση των πληγών του συστήματος, για την επιβίωσή του σε πρώτη φάση, αλλά και φυσικά για τη ριζική αναδιοργάνωση, με βάση τις νέες ανάγκες και τα νέα προτάγματα τα οποία έχουν έρθει σε παγκόσμιο επίπεδο στο προσκήνιο.

Ειδικά, επειδή αυτές τις μέρες είχα μια δυνατότητα να επισκεφθώ δομές στο λεκανοπέδιο της Αθήνας, και πρωτοβάθμιες και νοσοκομειακές, υπήρξε σοβαρή ολιγωρία στο να οργανωθεί πιο αποφασιστικά η εμπλοκή των δημόσιων δομών πρωτοβάθμιας φροντίδας ιδιαίτερα μεγάλων κέντρων υγείας αστικού τύπου στο Λεκανοπέδιο, που θα μπορούσαν σε αυτή τη φάση της έξαρσης των λοιμώξεων -που ξέρουμε ότι τα δύο τρίτα από αυτές, το 80%, δεν θέλουν νοσοκομειακές υπηρεσίες, αλλά είναι πρωτοβάθμιου χαρακτήρα και μπορούσαν να αντιμετωπιστούν στο επίπεδο της πρωτοβάθμιας-, θα μπορούσε, λοιπόν, η πρωτοβάθμια να παίξει έναν πολύ πιο ενεργό ρόλο σε αυτό και να αποσυμφορήσει τα νοσοκομεία από τον μη διαχειρίσιμο όγκο περιστατικών που κατακλύζουν τα ΤΕΠ στην εφημερία τους.

Ειδικά για τα πνευμονολογικά περιστατικά -πήγα χτες στο «Σισμανόγλειο»- υπάρχει σοβαρό πρόβλημα ανισοκατανομής των πνευμονολογικών περιστατικών στην εφημερία των νοσοκομείων του Λεκανοπεδίου. Ειδικά μετά την απομάκρυνση από το σύστημα εφημερίας των περισσότερων πνευμονολογικών κλινικών του «Σωτηρία», υπάρχει σοβαρή δυσκολία διαχείρισης αυτών των περιστατικών. Το «Σισμανόγλειο» ξέρετε πολύ καλά ότι κάθε τέσσερις μέρες ουσιαστικά εφημερεύει μόνο του. Δύο πνευμονολογικές κλινικές για όλο το λεκανοπέδιο της Αττικής, με αποτέλεσμα να υπάρχουν ράντζα, να υπάρχει κόσμος ο οποίος παραμένει στα ΤΕΠ για ώρες ή και μέρες στα φορεία μέχρι να εισαχθεί για νοσηλεία, μια κατάσταση μη αξιοπρεπής και για τους ανθρώπους οι οποίοι νοσηλεύονται αλλά και για το προσωπικό, το οποίο δίνει μάχη για να παρασχεθούν όσο το δυνατόν πιο αξιόπιστες υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, λίγο την ανοχή σας.

Χρειάζεται, λοιπόν, μια μεγάλη επένδυση επιπλέον πόρων στο δημόσιο σύστημα υγείας. Χρειάζεται ένα νέο σήμα στο κουρασμένο, εξουθενωμένο και με κατάρρευση ηθικού προσωπικό του ΕΣΥ, το οποίο βλέπει ότι η Κυβέρνηση δεν έχει τη βούληση να το κάνει. Και γι’ αυτό νομίζω ότι έρχεται πια επί τάπητος το θέμα μιας αλλαγής πορείας και στα υγειονομικά και στα πολιτικά πράγματα βεβαίως της χώρας, για να μπορέσουμε να θωρακίσουμε και να διασφαλίσουμε την αξιοπιστία και τη λειτουργικότητα του ΕΣΥ και των δομών και των ανθρώπων.

Και κλείνω με μια αναφορά στο κομβικό, κατά την άποψή μας, θέμα του ΙΦΕΤ, το οποίο πολύ λεπτομερώς ανέλυσε προηγουμένως η κ. Δώρα Αυγέρη. Είναι το άρθρο 14. Είναι σκανδαλώδης αυτή η ρύθμιση και από μόνη της αιτιολογεί την αρνητική ψήφο σε αυτό το νομοσχέδιο, παρά το ότι επεσήμανα ότι ορισμένες ρυθμίσεις είναι θετικές και θα τις υπερψηφίσουμε.

Τι κάνετε με αυτό το άρθρο; Έρχεστε στην πραγματικότητα και να συγκαλύψετε αλλά και να θεσμοποιήσετε ένα πάρτι, το οποίο έχει οργανωθεί τα τελευταία δύο-τρία χρόνια σε έναν ευαίσθητο και κρίσιμο δημόσιο φορέα που έχει σχέση με τη λειτουργία της φαρμακευτικής αγοράς, όπως το ΙΦΕΤ, που είναι θυγατρική του ΕΟΦ και το οποίο με την καθοδήγηση του διευθύνοντα συμβούλου και μιας άλλης παρέας παραγόντων της αγοράς, η οποία το διοικεί, έχει αυτονομηθεί από τον ΕΟΦ, έχει κάνει πλήρως στεγανή τη διαδικασία παραγγελίας και αναζήτησης φαρμάκων που είναι σε έλλειψη στη χώρα μας από την ξένη αγορά, δηλαδή τη διαδικασία των εισαγωγών, παρακάμπτοντας και τις αρμόδιες διευθύνσεις και τους εξειδικευμένους υπαλλήλους του τμήματος έρευνας αγοράς και το ερώτημα είναι από πού υπάρχει αυτή η πολιτική κάλυψη σε αυτή τη διοίκηση για να συμπεριφέρεται με αυτόν τον τρόπο.

Είναι προφανές ότι υπάρχει πολιτική ανοχή και κάλυψη πέραν του Υπουργείου Υγείας, σε υψηλότερο επίπεδο. Είναι απολύτως, νομίζω, σαφές. Το πρόσχημα περί δήθεν ευελιξίας αυτού του φορέα που διασφαλίζει αυτή η ρύθμιση είναι πραγματικά καταγέλαστο. Το ΙΦΕΤ με το σημερινό πλαίσιο μια χαρά μπόρεσε όλα τα προηγούμενα χρόνια να ανταποκριθεί και στις προκλήσεις ελλείψεων που υπήρχαν κατά καιρούς και να διασφαλίσει την παρουσία στην εγχώρια αγορά και την πρόσβαση ασθενών σε φάρμακα ανελαστικής ανάγκης, τα οποία ήταν σε έλλειψη. Νομίζω, λοιπόν, ότι πλέον μετά τις καταγγελίες και από το Υπουργείο Οικονομικών και από τους εργαζόμενους και από πρώην στελέχη του ΙΦΕΤ και τις αναφορές στον εισαγγελέα, ακόμα και από τον ίδιο τον ΕΟΦ απ’ ό,τι μαθαίνουμε, αυτή η διάταξη έρχεται ουσιαστικά να δώσει το σήμα μιας συγκάλυψης σε ένα επιπλέον σκάνδαλο και σε ένα επιπλέον πάρτι.

Υπάρχει και ένα θέμα για μένα πολύ μεγάλης ουσίας. Είναι δυνατόν, κύριε Υπουργέ, να αλλάζετε το νομικό καθεστώς ενός κρίσιμου φορέα για το κράτος και για την πολιτεία και για τους ελεγκτικούς της μηχανισμούς χωρίς την παραμικρή διαβούλευση; Εν αγνοία όχι μόνο των εργαζομένων, αλλά ούτε καν του διοικητικού συμβουλίου του φορέα; Χωρίς να βγει ένα νομοσχέδιο σε δημόσια διαβούλευση, χωρίς κοινωνική συναίνεση, χωρίς αντιπαράθεση ουσίας και αιτιολόγηση της αναγκαιότητας αυτών των αλλαγών; Έτσι αλλάζετε εσείς το νομικό καθεστώς των δημόσιων φορέων στη χώρα; Αυτό είναι άλλη μία αντιθεσμική εκτροπή και δείχνει πολιτικό άγχος και προσπάθεια αυτή η ιστορία να κλείσει και να πέσει στα μαλακά.

Τελειώνω, κύριε Πρόεδρε, και ευχαριστώ για την ανοχή.

Αγαπητοί συνάδελφοι, νομίζω ότι πλέον, και από τη συζήτηση τις προηγούμενες μέρες και από τα νέα στοιχεία τα οποία έρχονται συνεχώς στο προσκήνιο και με την greek mafia και όλες αυτές τις αποκαλύψεις των τελευταίων ημερών, συνειδητοποιούμε οι πάντες ότι έχουμε να κάνουμε με ένα σκληρό και αδίστακτο σύστημα εξουσίας, το οποίο δεν είναι επικίνδυνο μόνο για την αξιοπρέπεια της κοινωνίας και την κοινωνική συνοχή, αλλά είναι επικίνδυνο και για το κράτος δικαίου και για τη δημοκρατία στη χώρα σήμερα.

Φαίνεται ότι οι κινήσεις προσέγγισης και το κλείσιμο του ματιού σε δυνάμεις της ακροδεξιάς ακόμα και των χουντοβασιλικών υπολειμμάτων στη χώρα που έγιναν τις προηγούμενες μέρες έχουν αρχίσει να αποδίδουν. Σήμερα ο κ. Καρατζαφέρης σε τηλεοπτική εκπομπή απένειμε εύσημα στον Πρωθυπουργό και είπε ότι είναι ένας εξαιρετικός, υψηλού διαμετρήματος ηγέτης, που τιμά τη χώρα. Νομίζω ότι στήνεται ένα σκηνικό άρσης ενός πολιτικού αδιεξόδου που είχε μέχρι τώρα η Κυβέρνηση από την κάλπη της απλής αναλογικής και την αδυναμία της να διασφαλίσει μια κυβέρνηση συνεργασίας. Νομίζω ότι είναι σαφές ότι πλέον η πολιτική γραμμή της Κυβέρνησης είναι η εγκατάλειψη του Κέντρου. Σήμερα, αυτές τις μέρες, ενεργοποιούνται διατάξεις που επιβαρύνουν τη μεσαία τάξη -όπως είναι η αυξημένη εισφορά των ελεύθερων επαγγελματιών 9,6%, όπως είναι οι διαψεύσεις των παροχών προς τους συνταξιούχους κ.λπ.- και το σχέδιο είναι σε αγαστή συνεργασία με την ακροδεξιά στη χώρα να επιδιωχθεί μια νέα διακυβέρνηση.

Ο πολιτικός χρόνος της Κυβέρνησης τελειώνει, κατά την άποψή μου, οριστικά. Όχι ο προεκλογικός, όχι ο συνταγματικά προβλεπόμενος, ο πολιτικός βίος της Κυβέρνησης στην πραγματικότητα. Ο εκμαυλισμός της κοινωνίας, ο φόβος και η χειραγώγηση δεν θα περάσουν και η καχεκτική και ανελεύθερη δημοκρατία που συστηματικά οικοδομείται θα είναι η υπόθεση που θα δώσει τη χαριστική βολή σε αυτή την απαράδεκτη διακυβέρνηση, που έχει ταλαιπωρήσει και τη χώρα και την κοινωνία και τη δημοκρατία τα τελευταία χρόνια.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Ο κ. Καραθανασόπουλος, ο οποίος απ’ ό,τι βλέπω είναι Κοινοβουλευτικός Εκπρόσωπος, δεν θα έρθει. Θα δώσω σε όσους εισηγητές επιθυμούν τα τρία λεπτά και θα κλείσει ο κύριος Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα να κάνω μία σύντομη παρέμβαση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Θεοχάρη, έχετε μιλήσει εσείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Μα, έχουμε δικαίωμα για δευτερολογία και τριτολογία.

**ΠΡΟΕΔΡΕΥΩΝ (Χαράλαμπος Αθανασίου):** Ένας από τους δυο σας. Εάν δεν μιλήσει ο εισηγητής, θα μιλήσει ο Κοινοβουλευτικός Εκπρόσωπος. Αυτή είναι μια πρακτική.

Τον λόγο έχει ο κύριος Υπουργός για κάποιες νομοτεχνικές βελτιώσεις.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, καταθέτω τις νομοτεχνικές βελτιώσεις.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 75-76)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να φωτοτυπηθούν και να διανεμηθούν στους εισηγητές.

Τον λόγο θα λάβει τώρα η κ. Απατζίδη για τρία λεπτά, με ανοχή.

**ΜΑΡΙΑ ΑΠΑΤΖΙΔΗ:** Κύριε Πρόεδρε, σας ευχαριστώ πολύ.

Κύριοι Υπουργοί, κυρίες και κύριοι συνάδελφοι, θα ήθελα στη δευτερολογία μου να θίξω ένα συγκεκριμένο σημαντικό ζήτημα ως προς το συγκεκριμένο νομοσχέδιο του Υπουργείου Υγείας. Η Κυβέρνηση με τη συνδρομή του Ιδρύματος «Σταύρος Νιάρχος» έχει συνάψει ένα μνημόνιο συνεργασίας με μια μη κυβερνητική οργάνωση της Νέας Υόρκης. Συντονιστής του ερευνητικού προγράμματος ήταν μια μη κυβερνητική οργάνωση της Ελλάδας, η οποία θα ελέγχεται οικονομικά και διοικητικά από το Ίδρυμα «Σταύρος Νιάρχος» και θα έχει ως κύριο ακαδημαϊκό βραχίονα και συνεργάτη μια πανεπιστημιακή κλινική της Θεσσαλονίκης. Στο δίκτυο των συνεργατών θα εμπλακούν συγκεκριμένες περιοχές, αλλά με γεωγραφική διασπορά. Με σαφήνεια, δηλαδή, υπονοείται ότι είναι καλοδεχούμενοι σε αυτό το δίκτυο όσα φυσικά πρόσωπα ή φορείς επιθυμούν να ενταχθούν.

Από το κείμενο, όμως, διαφαίνεται ότι δεν θα εμπλακούν μόνο κλινικές ιατρικών σχολών και το Εθνικό Σύστημα Υγείας, αλλά και κάθε άλλος φορέας, όπως μη κυβερνητικές οργανώσεις στην Ελλάδα.

Με άλλα λόγια, επιβεβαιώνεται η εντύπωση ότι η Κυβέρνηση είχε εξαρχής την πρόθεση να δημιουργήσει κάτι ιδιότυπο ανάμεσα στο πανεπιστήμιο, το Εθνικό Σύστημα Υγείας και τον ιδιωτικό τομέα, με σαφή τάση να μετατρέψει τμήματα του ΕΣΥ ή τις συμπράξεις ΕΣΥ και ιδιωτικού τομέα σε μη κυβερνητικές οργανώσεις ή να δημιουργήσει μη κυβερνητική οργάνωση για διάφορους σκοπούς.

Το ζήτημα έχει τεθεί, νομίζω, από τον συνάδελφο Βουλευτή μας κ. Λογιάδη, ο οποίος σάς ρώτησε συγκεκριμένα θέματα: Με ποια κριτήρια και ποιοι επέλεξαν τη συγκεκριμένη μη κυβερνητική οργάνωση της Νέας Υόρκης; Από ποιον χρηματοδοτείται η συγκεκριμένη μη κυβερνητική οργάνωση και από ποιο πανεπιστήμιο των ΗΠΑ έχει λάβει έγκριση το κύριο ερευνητικό πρωτόκολλο, με άλλα λόγια από ποια Επιτροπή Ηθικής και Δεοντολογίας;

Πρέπει εδώ να σημειωθεί ότι οι δικηγόροι των φορέων των ΗΠΑ είναι ιδιαιτέρως σχολαστικοί και επιμένουν σε λεπτομέρειες, ώστε η πλευρά τους να είναι απολύτως εξασφαλισμένη νομικά, καθώς και ότι όλες οι συμφωνίες βασίζονται στο δίκαιο και στη νομοθεσία της πολιτείας της Νέας Υόρκης. Εξάλλου, απαιτούν και την εξασφάλιση της έγκρισης του ερευνητικού πρωτοκόλλου από Επιτροπή Ηθικής και Δεοντολογίας ελληνικού πανεπιστημίου ή από ανεξάρτητη Επιτροπή Ηθικής και Δεοντολογίας ή νοσοκομείο.

Χρειάζεται, δηλαδή, να σημειώσουμε κάτι σημαντικό. Η φόρμα της συμφωνίας είναι πολύ συγκεκριμένη για το κράτος της Νέας Υόρκης και ισχύει σε κάθε περίπτωση. Τα πνευματικά δικαιώματα των συμπερασμάτων της έρευνάς τους ανήκουν στο σύνολο και δίνουν την επιλογή να τα αγοράσει η ελληνική πλευρά για όσα δεδομένα επιθυμεί.

Με άλλα λόγια, το know-how που θα προκύψει στο τέλος της έρευνας θα τους ανήκει αποκλειστικά. Θα το αξιοποιήσουν επιστημονικά και οικονομικά όπως επιθυμεί η συγκεκριμένη μη κυβερνητική οργάνωση.

Ποιος θα λάβει οικονομικά οφέλη από αυτή τη συμφωνία, σε συνάρτηση μάλιστα με το know-how που θα προκύψει μετά από πέντε χρόνια; Μια έντιμη κυβέρνηση θα έφερνε το θέμα στη Βουλή, θα το ανέλυε με κάθε λεπτομέρεια και η λογική υποδεικνύει ότι θα πρότεινε τη δημιουργία ενός φορέα που θα εξασφάλιζε στο ελληνικό δημόσιο την προοπτική ενός επιστημονικού και οικονομικού κεφαλαίου.

Τρίτον, σε κάθε έρευνα θα πρέπει να υπάρχει έντυπο πληροφόρησης και έντυπο συγκατάθεσης. Από το νομοσχέδιο φαίνεται ότι κατά τόπους στην Ελλάδα θα εγκρίνεται μια παρόμοια φόρμα συγκατάθεσης, η οποία όμως στην πραγματικότητα θα πρέπει να αποτυπώνει ό,τι ορίζεται από την εγκεκριμένη φόρμα συγκατάθεσης του ακαδημαϊκού βραχίονα της μη κυβερνητικής οργάνωσης στη Νέα Υόρκη.

Αυτό που προβληματίζει, όμως, ιδιαιτέρως και πρέπει να αναδειχθεί είναι ότι υπάρχει άμεση συσχέτιση με την προστασία προσωπικών δεδομένων και ιατρικού απορρήτου, έντυπου πληροφόρησης και έντυπου συγκατάθεσης.

Έχει σημαντικές προεκτάσεις αυτό. Η έρευνα που περιγράφεται στο νομοσχέδιο αφορά σε παιδιά και εφήβους. Μεγάλος αριθμός από τα παιδιά και τους εφήβους θα έχει νοητική υστέρηση ή δεν θα έχει δικαστικό συμπαραστάτη. Ποιος θα υπογράψει σε αυτές τις περιπτώσεις; Στην πραγματικότητα η πρόθεση είναι να μην υπογράψει κανένας. Εμείς αυτό πρέπει να το τονίσουμε ιδιαίτερα.

Στο νομοσχέδιο υπάρχει αναφορά για ηλεκτρονικό φάκελο. Συμπεραίνουμε ότι τα δεδομένα θα πηγαίνουν μέσω συστήματος πληροφορικής στη μη κυβερνητική οργάνωση της Νέας Υόρκης δίχως φόρμα συγκατάθεσης.

Αυτό σημαίνει ότι υπάρχει μια πλήρης παραβίαση του ιατρικού απορρήτου και των προσωπικών δεδομένων. Κάποιοι στη Νέα Υόρκη, στο Ίδρυμα «Σταύρος Νιάρχος» και δεν ξέρουμε πού αλλού θα έχουν δεδομένα για την έρευνα, τα οποία δυνητικά θα μπορούν να τα πουλήσουν οπουδήποτε για να επωφεληθούν με χρήματα, στα ΑΕΙ της χώρας και στους καθηγητές που θα συμμετάσχουν σε επιχορηγήσεις από ΕΣΠΑ μέσω της εκάστοτε περιφέρειας, μικρά χρηματικά ποσά σε σχέση με αυτά που η μη κυβερνητική οργάνωση της Νέας Υόρκης, το Ίδρυμα «Σταύρος Νιάρχος» και φυσικά πρόσωπα που συμμετέχουν σε όλο το πρόγραμμα θα μπορούν για απροσδιόριστο χρονικό διάστημα να κερδίζουν.

Πρέπει να αναδείξουμε αυτό το σημαντικό θέμα στο Κοινοβούλιο, ώστε είτε να παρεμποδιστεί μια τέτοια συμφωνία είτε να εξασφαλιστεί με κάποια δικλίδα η διαφάνεια των διαδικασιών για το δημόσιο συμφέρον, για τη χώρα μας, συμφέρον τόσο επιστημονικό όσο και οικονομικό.

Τέταρτον, στόχος είναι μέσω αυτού του νομοσχεδίου να αποδομηθεί περαιτέρω το Εθνικό Σύστημα Υγείας. Επί της ουσίας το νομοσχέδιο έχει ως στόχο να εγκρίνει ένα ερευνητικό πρόγραμμα μέσω του οποίου κάποια φυσικά πρόσωπα θα επωφεληθούν με χρηματικό ποσό.

Συμπερασματικά, πρόκειται για ένα νομοσχέδιο που οδηγεί στην αποδόμηση του Εθνικού Συστήματος Υγείας και βεβαίως γι’ αυτόν τον λόγο θα το καταψηφίσουμε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ κι εγώ, κυρία Απατζίδη.

Τον λόγο έχει η κ. Αθανασίου από την Ελληνική Λύση.

**ΜΑΡΙΑ ΑΘΑΝΑΣΙΟΥ:** Κύριοι συνάδελφοι, κύριοι Υπουργοί, μας προκάλεσε τεράστια θλίψη ο άδικος αλλά και ηρωικός θάνατος του υποσμηναγού Μάριου- Μιχαήλ Τουρούτσικα που έπεσε υπέρ πατρίδος. Δεν υπάρχουν λόγια να πει κάποιος στους δικούς του ανθρώπους και ιδιαίτερα στους γονείς του. Τους απευθύνουμε τα θερμά μας συλλυπητήρια και τους διαβεβαιώνουμε ότι είμαστε υπερήφανοι που η Ελλάδα έχει τέτοια παλικάρια σαν το παιδί τους. Η μνήμη του θα μείνει άσβεστη και καλούμε την πολιτεία να τον τιμήσει μετά θάνατον αναλόγως της ηρωικής θυσίας του.

Πριν προχωρήσω επί των δύο τροπολογιών, θα μου επιτρέψετε να αναφερθώ σε περιστατικά άνισης μεταχείρισης εργαζομένων συμβασιούχων σε δημόσια νοσοκομεία, στα οποία άλλοι διοικητές πήραν πίσω στην υπηρεσία συμβασιούχους, οι οποίοι δικαιολογημένα δεν εμβολιάστηκαν κατά του COVID και άλλοι αρνήθηκαν, παρ’ όλο που οι εργαζόμενοι προσκόμισαν πιστοποιητικά και ιατρικές βεβαιώσεις οι οποίες τούς απήλλασσαν δικαιολογημένα του εμβολιασμού λόγω παθήσεών τους. Θα πρέπει να εφαρμόζονται ανθρώπινα κριτήρια και όχι εκδικητικά.

Ως προς τις τροπολογίες, για την 1562 είμαστε στο «όχι». Εδώ επισημαίνω ότι το άρθρο 7 στην άλλη τροπολογία του Υπουργείου Υγείας είναι καθαρά «φωτογραφικό». Τίθενται τα ερωτήματα: Από ποιους φορείς θα αποσπώνται οι γιατροί, από ποια ήδη υποστελεχωμένα νοσοκομεία; Τι κενά αφήνουν πίσω τους οι αποσπώμενοι; Από ποιους θα αναπληρωθούν αυτά τα κενά, κύριε Υπουργέ; Προφανώς και δεν καλύφθηκαν αυτά τα κενά για να δικαιολογηθεί η απόσπαση. Τι παράδοξα πράγματα κάνετε για προεκλογική κατανάλωση;

Δράττομαι της ευκαιρίας να αναφερθώ στις ΤΟΜΥ. Συγκεκριμένα στην Πετρούπολη, που περιέχει τις περιφέρειες της δυτικής Αθήνας, δημιουργείτε νέα ΤΟΜΥ, την τρίτη στη σειρά, όταν οι δύο πρώτες έχουν σημαντικές ελλείψεις, οι οποίες τις καθιστούν στην ουσία ανίκανες να λειτουργήσουν, με σημαντικότατες ελλείψεις προσωπικού.

Αντί, λοιπόν, να στελεχώσετε τις υπάρχουσες ΤΟΜΥ, δημιουργείτε καινούργια, καταδικασμένη εκ των προτέρων σε μαρασμό λόγω έλλειψης στελέχωσης. Δεν είναι αντιμετώπιση αυτή, γιατί δεν δίνει λύσεις στα προβλήματα στον τομέα υγείας.

Επίσης, στο άρθρο 7 με το έκτακτο επίδομα σε όσους γιατρούς θα μετακινηθούν σε τουριστικές περιοχές, οφείλετε να εξασφαλίσετε τη διαμονή τους, κύριε Υπουργέ, γιατί σε τουριστικούς προορισμούς όπως η Πάρος, η Μύκονος, η Μήλος και η Σαντορίνη το κόστος στέγασης μπορεί να υπερβαίνει τις μηνιαίες αποδοχές τους και δεν θέλει κανείς να επαναληφθεί η απαξιωτική και υποτιμητική συμπεριφορά του Δημάρχου Μήλου προς τον διορισμένο γιατρό στο νησί. Ο εκάστοτε δήμος να οφείλει να διαθέσει ειδικό κονδύλιο για τη στέγαση των γιατρών και όχι να είναι απλώς στη διακριτική του ευχέρεια. Ειδικά σε τέτοια νησιά τα κονδύλια του δήμου είναι γεμάτα, άρα μπορούν να διαθέσουν χρήματα.

Επίσης, κύριε Υπουργέ, πρόσφατα δημοσιεύματα αναπαρήγαγαν δεσμεύσεις σας περί καταβολής από 1-1-2023 των αναδρομικών αποδοχών των γιατρών του δημοσίου μεσοσταθμικώς με ποσοστό αύξησης 10%. Ωστόσο, μέχρι τώρα δεν υφίσταται καμμία καταβολή αύξησης, αλλά και καμμία μνεία εκ μέρους σας για το πότε θα γίνουν οι αυξήσεις αυτές. Μπορούμε, παρακαλώ, να έχουμε ενημέρωση επ’ αυτού; Για να μην αναφερθώ ξανά στο ’12 και στη μείωση που έγινε στους μισθούς των γιατρών, το 40%.

Τέλος, κύριε Υπουργέ, δεσμευτήκατε για την κάλυψη εξόδων μετακίνησης νεφροπαθών από την πολιτεία. Θεωρούμε ότι αυτή η δέσμευση και αυτή η παροχή θα πρέπει να επεκταθεί και σε όλες τις κατηγορίες βαρέως-χρονίων πασχόντων, όπως οι πάσχοντες από ηπατίτιδες και από τη νόσο Καμπούκι και άλλες και μάλιστα ακόμη και σε ανασφάλιστους πάσχοντες, οι οποίοι θα πρέπει σε αυτό το πλαίσιο να έχουν πρόσβαση με συνταγογράφηση ακόμα και στον ιδιωτικό τομέα. Απευθύνεστε σε ανθρώπους ανεξάρτητα από πολιτικές τοποθετήσεις και όχι σε ψηφοφόρους.

Τέλος, κλείνοντας, θα ήθελα να θίξω τα πολλά «pass» που μεταφράζονται παροχές. Κύριε Υπουργέ, είναι θλιβερό να χρησιμοποιείται αγγλική ορολογία, όταν η πλούσια ελληνική γλώσσα μας θεμελίωσε με το πλούσιο λεξιλόγιο της όλες τις άλλες.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Εγώ σας ευχαριστώ, κυρία Αθανασίου.

Κυρίες και κύριοι συνάδελφοι, πριν δώσω τον λόγο στον Αντιπρόεδρο της Βουλής και εισηγητή του Κομμουνιστικού Κόμματος Ελλάδας τον κ. Λαμπρούλη, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθητές και μαθήτριες και δύο εκπαιδευτικοί συνοδοί τους από το 1ο Γενικό Λύκειο Παλαιού Φαλήρου (δεύτερο τμήμα).

Η Βουλή σάς καλωσορίζει.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα θέλαμε και εμείς να εκφράσουμε και από αυτό το Βήμα τα συλλυπητήριά μας για την απώλεια του συγκυβερνήτη υποσμηναγού Τουρούτσικα, που με τραγικό τρόπο έχασε τη ζωή του, θεωρώντας παράλληλα πως, μαζί με τις έρευνες για τον εντοπισμό και του αγνοούμενου κυβερνήτη, επείγει να διερευνηθούν άμεσα και όλα τα αίτια του θανατηφόρου ατυχήματος.

Σε ό,τι αφορά το νομοσχέδιο, κύριε Πρόεδρε, τοποθετηθήκαμε και στην έναρξη της συζήτησής του, εδώ, στην Ολομέλεια, την προηγούμενη εβδομάδα, αλλά και στις επιτροπές. Εμείς θα το καταψηφίσουμε επί της αρχής στη βάση της αντίρρησής μας αφ’ ενός μεν στου πρώτου μέρους, που στην ουσία εδώ δεν έχουμε την αξιοποίηση της δωρεάς στην κατεύθυνση βελτίωσης υποδομών ή ανάπτυξης νέων υποδομών, τη στελέχωσή τους κ.λπ., αλλά έχουμε μια ευθεία παρέμβαση ενός ιδιωτικού φορέα με τη σύμφωνη γνώμη της Κυβέρνησης, τον έλεγχο του περιεχομένου και των κριτηρίων της ψυχικής υγείας παιδιών και εφήβων.

Το δεύτερο έχει να κάνει -που βαραίνει δηλαδή στην αρνητική μας ψήφο- επί της αρχής, το άρθρο 14, που αφορά τον ΙΦΕΤ, ο οποίος στην ουσία και τυπικά μετατρέπεται σε ανώνυμη εταιρεία που θα ασκεί εμπορική και βιομηχανική δραστηριότητα, δηλαδή στο πλαίσιο των αγορών, κάτι το οποίο φυσικά δεν έχει καμμία σχέση με το δημόσιο συμφέρον.

Έρχομαι τώρα στην τροπολογία του Υπουργείου Υγείας με αριθμό 1562. Επί της αρχής την καταψηφίζουμε στο σύνολο και εξηγούμαι. Σε αυτή την αρνητική ψήφο βαραίνουν τα άρθρα 2, 6 και 7. Έτσι, λοιπόν, στα πρώτα τρία άρθρα της συγκεκριμένης τροπολογίας γίνεται αναφορά για την οργάνωση, διάρθρωση της Εθνικής Κεντρικής Αρχής Προμηθειών Υγείας, το ΕΚΑΠΥ, στην οποία ανατίθενται οι διαγωνισμοί προμήθειας φαρμάκου για τα δημόσια νοσοκομεία, Νοσοκομείο «Παπαγεωργίου» και αντίστοιχες συμφωνίες που πραγματοποιεί η Επιτροπή Διαπραγμάτευσης Τιμών Φαρμάκων και φυσικά καθορίζεται ο προσδιορισμός των υποχρεωτικών επιστροφών.

Στο άρθρο 2 αναφέρεται ότι το σύνολο των συμφωνιών που πραγματοποιεί η Επιτροπή Διαπραγμάτευσης Τιμών Φαρμάκων και των κλειστών προϋπολογισμών διαβιβάζονται εμπιστευτικά στον Πρόεδρο του ΕΚΑΠΥ, ενώ και οι εργαζόμενοι που εμπλέκονται στη διαδικασία αυτήν υπογράφουν δήλωση εμπιστευτικότητας. Πρόκειται για ρύθμιση, λοιπόν, που υπαγορεύεται απευθείας από τις ανάγκες της ανταγωνιστικότητας των επιχειρηματικών ομίλων στον χώρο του φαρμάκου. Αντίστοιχη εξάλλου εμπειρία είχαμε και στην περίπτωση των συμφωνιών των επτασφράγιστων συμφωνιών για τα εμβόλια κατά του κορωνοϊού.

Έτσι, λοιπόν, από την Κυβέρνηση, αλλά και τα άλλα κόμματα που εκθειάζουν την επιχειρηματική δράση ως βάλσαμο της ανάπτυξης που θα ωφεληθούν όλοι, επιχειρηματίες, εργαζόμενοι, ασθενείς, ρωτάμε τι έχουν να κρύψουν από αυτές τις συμφωνίες. Δεν είναι απλά ζητήματα. Δεν τίθεται ένα απλό ζήτημα διαφάνειας. Στην ουσία πρόκειται για μέτρο που το αστικό κράτος διευκολύνει τους όρους της επιχειρηματικής δράσης της φαρμακοβιομηχανίας και σε κάθε περίπτωση σε βάρος του λαού και των ασθενών. Συνεπώς για το άρθρο 2 τοποθετούμαστε αρνητικά.

Στο άρθρο 5 που προβλέπει την εξαίρεση από το clawback της αποζημίωσης του προσωπικού γιατρού, θα ήμασταν θετικοί. Δηλαδή, αν ήταν αυτό το άρθρο ξέχωρα από την τροπολογία, θα το ψηφίζαμε, όπως επίσης με αφορμή της θετικής μας τοποθέτησης στο άρθρο 9, δηλαδή που προβλέπει την παράταση απασχόλησης προσωπικού των προαναχωρησιακών κέντρων αλλοδαπών. Κριτήριο για τη θετική μας ψήφο σε αυτό το άρθρο, αν ήταν ξεχωριστά, θα ήταν η δυνατότητα συνέχισης της εργασίας αυτών των εργαζομένων που στελεχώνουν αυτές τις δομές, ώστε να παράσχουν αντίστοιχες υπηρεσίες στους χώρους που αναφέρονται φυσικά και στο συγκεκριμένο άρθρο. Συγχρόνως ζητάμε όντως αυτές οι συμβάσεις να μετατραπούν σε αορίστου χρόνου και να προσληφθεί φυσικά επιπλέον προσωπικό για να ανταποκρίνεται στις τεράστιες ανάγκες των προαναχωρησιακών κέντρων.

Στην αρνητική μας επί της αρχής ψήφο βαρύνουν επίσης και τα άρθρα 6 και 7, όπου αναφέρεται η πρόσθετη αποζημίωση των γιατρών, νοσηλευτών και λοιπού υγειονομικού προσωπικού που μετακινούνται εντός ή εκτός ΔΥΠΕ για έναν μήνα ή λιγότερο για την κάλυψη αναγκών, σύμφωνα με δήλωσή τους. Εδώ πρόκειται για έναν μηχανισμό της κινητικότητας, προκειμένου να καλυφθούν ανάγκες που προκύπτουν από τις τεράστιες ελλείψεις προσωπικού, λόγω φυσικά και της αναστολής των προσλήψεων.

Εδώ υπάρχουν τα εξής ζητήματα και ερωτήματα. Στις καθ’ ομολογία –και η πραγματικότητα αυτή είναι- υποστελεχωμένες δημόσιες μονάδες υγείας, ποιοι θα καλύψουν τα κενά που θα δημιουργηθούν στις μονάδες προέλευσης των μετακινούμενων;

Δεύτερον, η διαδικασία προβλέπει την εθελοντική ένταξη σε πίνακες αυτών που συμφωνούν να μετακινηθούν. Πώς η Κυβέρνηση θα λύσει το πρόβλημα των ελλείψεων, εάν δεν υπάρχει διάθεση μετακίνησης; Όλα είναι στον αέρα. Μάλιστα βλέπουμε εδώ τελευταία στιγμή στη νομοτεχνική βελτίωση, στο άρθρο 7, τη δυνατότητα μετά από τη μετακίνηση αυτού του τύπου των γιατρών, των υγειονομικών και με κάποια χρονική διάρκεια παραμονής στη νέα υπηρεσία όπου θα μετακινηθούν, να έχουν τη δυνατότητα να αιτηθούν την παραμονή τους εκεί, δηλαδή στην ουσία θα έχουν αφήσει μια άλλη μονάδα υγείας για μια ολιγόμηνη παροχή ή ενίσχυση της μονάδας υποδοχής όπου θα υπάρχουν τα πιο οξυμένα προβλήματα και παράλληλα θα έχουν τη δυνατότητα να μείνουν εκεί, αφήνοντας ακάλυπτη τη μονάδα από την οποία προήλθαν. Έτσι, λοιπόν, όλα είναι στον αέρα.

Υπάρχει μια τεράστια ευθύνη στην Κυβέρνηση για την πολιτική που ασκεί στην υγεία. Φάνηκε περίτρανα την περίοδο της πανδημίας με τις τεράστιες ελλείψεις όχι μόνο σε προσωπικό -που είναι γνωστές τοις πάσι-, αλλά σε υποδομές σε τμήματα και κλινικές, με μια δημόσια υγεία ή μονάδες δημόσιας υγείας ξεχαρβαλωμένες, απαξιωμένες και με μια πρωτοβάθμια φροντίδα υγείας εντελώς διαλυμένη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φραγγίδη, ενόψει του ότι ήρθε ο Υφυπουργός Παιδείας για να υποστηρίξει την τροπολογία 1563, καλύτερα να μιλήσει, να μην επανέρχεστε δεύτερη φορά. Όμως, οι προηγούμενοι εισηγητές που μίλησαν, αν έχουν κάποια απορία, θα μιλήσουν, ούτως ώστε να έχουμε μια συνολική εικόνα.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Κύριε Πρόεδρε, ευχαριστώ πάρα πολύ. Θα είμαι πολύ σύντομος.

Κύριοι συνάδελφοι, αφορά την τροπολογία με γενικό αριθμό 1563 και ειδικό 248 της 24ης Ιανουαρίου 2023. Στο άρθρο 1 της εν λόγω τροπολογίας, που αφορά στη Σιβιτανίδειο Δημόσια Σχολή Τεχνών και Επαγγελμάτων και τους υποψηφίους διευθυντές και υποδιευθυντές των σχολικών μονάδων και εργαστηριακών κέντρων, καθώς και τους υπευθύνους τομέων των εργαστηριακών κέντρων της σχολής και ειδικότερα στη συγκρότηση του τοπικού συμβουλίου επιλογής στελεχών της, με την τροποποιούμενη ρύθμιση γίνεται παραπομπή στην ισχύουσα υπουργική απόφαση για τη συγκρότηση του αρμόδιου υπηρεσιακού συμβουλίου για το εκπαιδευτικό προσωπικό της σχολής αντί της υπουργικής απόφασης που διέπει τη συγκρότηση του αρμόδιου υπηρεσιακού συμβουλίου για το διοικητικό προσωπικό της σχολής, όχι για το εκπαιδευτικό.

Με το άρθρο 2 της τροπολογίας δίνεται η δυνατότητα για παράταση των δημοσίων συμβάσεων σιτίσεως των φοιτητών του Διεθνούς Πανεπιστημίου Ελλάδος από την ημερομηνία λήξης τους 31 Δεκεμβρίου έως και την ολοκλήρωση των διαγωνιστικών διαδικασιών που εκκρεμούν και πάντως για διάστημα που δεν υπερβαίνει την 30η΄ Ιουνίου 2023 με απόφαση του αρμοδίου οργάνου για την κατακύρωση της διαγωνιστικής διαδικασίας. Αυτό γίνεται για να διασφαλιστεί η συνεχής και απρόσκοπτη παροχή υπηρεσιών σιτίσεως στους φοιτητές του ΔΙΠΑΕ μέχρι να ολοκληρωθούν οι διαγωνιστικές διαδικασίες.

Τέλος, με το άρθρο 3 της τροπολογίας τροποποιείται η ημερομηνία από την οποία τα ΚΔΒΜ υποχρεούνται να παρέχουν πιστοποιημένα προγράμματα και ορίζεται η 30ή Σεπτεμβρίου 2023 αντί της 31ης Δεκεμβρίου 2022. Η παράταση αυτή της προθεσμίας είναι επιβεβλημένη ώστε να ολοκληρωθούν οι σχετικές διαδικασίες για την πιστοποίηση των προγραμμάτων ΚΔΒΜ και να υπάρξει ομαλή μετάβαση στο πλαίσιο λειτουργίας και μετατροπής των ΚΔΒΜ επιπέδου 1 και 2 σε ΚΔΒΜ του ν.4763/2020 για το Εθνικό Σύστημα Επαγγελματικής Εκπαίδευσης, Κατάρτισης και Διά Βίου Μάθησης.

Κύριε Πρόεδρε, ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ. Μόνο παρακαλώ μη φύγετε, μήπως υπάρχει κάποια απορία.

Πριν δώσω τον λόγο στους εισηγητές που δεν μίλησαν, κυρία Απατζίδη, θέλετε καμμία διευκρίνιση επ’ αυτών που είπε ο κύριος Υπουργός;

**ΜΑΡΙΑ ΑΠΑΤΖΙΔΗ:** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Όχι.

Κυρία Αθανασίου, εσείς;

**ΜΑΡΙΑ ΑΘΑΝΑΣΙΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Όχι.

Κύριε Λαμπρούλη, εσείς;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Όχι.

**ΠΡΟΕΔΡΕΥΩΝ (Χαράλαμπος Αθανασίου):** Όχι.

Επομένως, κύριε Φραγγίδη, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Νομίζω ότι για το νομοσχέδιο έχουμε τοποθετηθεί από την αρχή και στις επιτροπές και εδώ. Επί της αρχής θέλω να πω ότι είμαστε υπέρ. Βεβαίως υπάρχουν κάποια άρθρα με τα οποία δεν μπορούμε να συμφωνήσουμε και τα οποία δεν θα ψηφίσουμε.

Τώρα όσον αφορά τις τροπολογίες θα ήθελα κατ’ αρχάς, κύριε Υπουργέ, να μας πείτε αν κάνετε δεκτές τις δύο τροπολογίες που καταθέσαμε ως ΠΑΣΟΚ-Κίνημα Αλλαγής και τις υποστήριξε ο συνάδελφος κ. Μουλκιώτης.

Για τις προτεινόμενες δύο υπουργικές τροπολογίες, μία του Υπουργείου Υγείας και μία του Υπουργείου Παιδείας, ξεκινώντας από την τροπολογία του Υπουργείου Παιδείας να πω ότι την κάνουμε αποδεκτή, συμφωνούμε δηλαδή σε αυτήν.

Όσον αφορά την τροπολογία του Υπουργείου Υγείας, δυστυχώς γίνεται αυτό που γίνεται κάθε φορά. Δηλαδή υπάρχουν διατάξεις, υπάρχουν άρθρα με τα οποία συμφωνούμε και υπάρχουν και κάποια άρθρα όπως το άρθρο 3 παραδείγματος χάριν ή το άρθρο 8, το οποίο είναι συζητήσιμο. Και θέλω εδώ λίγο να μας διευκρινίσει ο κύριος Υπουργός: Όταν αναφέρεται μέσα «για χρονικό διάστημα τουλάχιστον είκοσι τεσσάρων συνεχόμενων μηνών» -συνεχόμενων και όχι όλα μαζί-, επειδή είναι ελάχιστες αυτές οι περιπτώσεις, είναι μόνο αυτές που αφορούν την πανδημία, όπου έχουν πάει και έχουν μείνει για τόσο χρονικό διάστημα, άρα όσον αφορά άλλους συναδέλφους οι οποίοι έχουν μετακινηθεί στο διάστημα των τελευταίων χρόνων που λέτε, που αναφέρετε, και είναι διακεκομμένα, αλλά συμπληρώνουν τους είκοσι τέσσερις μήνες, εκεί τι γίνεται;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, να απαντήσω.

Όπως θα δείτε στις νομοτεχνικές που καταθέσαμε, για να καλύψουμε κάποιες τέτοιες περιπτώσεις δίνουμε τη δυνατότητα σε εννιάμηνο, με τη σύμφωνη όμως γνώμη του Υπουργείου, δηλαδή να ελέγχεται η ανάγκη. Άρα αν κάποιος έχει εικοσιτετράμηνο, πάει απευθείας. Εάν κάποιος έχει συμπληρώσει εννιάμηνο, εάν κριθεί από το Υπουργείο ότι δεν τίθεται θέμα προβλήματος στις υπηρεσιακές ανάγκες, μπορεί να γίνει δεκτή κι αυτή η αίτηση.

**ΓΕΩΡΓΙΟΣ ΦΡΑΓΓΙΔΗΣ:** Εντάξει, είναι μία λύση αυτή, αλλά γιατί δεν λέτε αν έχουν συμπληρώσει μέσα στην πανδημία είκοσι τέσσερις μήνες, αυτοί να δικαιούνται αυτό που λέτε στο άρθρο 8; Θα ήταν καλύτερα. Γιατί πάλι πάει στη δικαιοδοσία του κυρίου Υπουργού.

Εν πάση περιπτώσει, και σε αυτή την τροπολογία θα είμαστε θετικοί, αλλά με κάποια άρθρα που είναι μέσα δυστυχώς δεν συμφωνούμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Θα σας τον δώσω. Μισό λεπτό όμως να πω κάτι.

Για να μην υπάρχει παρεξήγηση, ο κ. Φραγγίδης ζήτησε να μιλήσει καθιστός γιατί έχει κάποιο πρόβλημα με τη μέση του. Το λέω για να μη δημιουργηθεί πρόβλημα.

Ορίστε, έχετε τον λόγο, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ζήτησα τον λόγο απλώς για να καταγραφεί στα Πρακτικά ότι στη δεύτερη τροπολογία που μας ανέπτυξε ο κ. Συρίγος προηγουμένως, θα συμφωνούσαμε, το βλέπουμε θετικά δηλαδή το άρθρο 5 της τροπολογίας που αφορά την υποβολή γνώμης δήμων για τον προσδιορισμό της τιμής ζώνης ακινήτων. Το λέω και πάλι και το επαναλαμβάνω για να καταγραφεί στα Πρακτικά, ότι αν ήταν χώρια αυτό το άρθρο θα ήμασταν θετικοί.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Είναι ένα θέμα γενικότερο, κύριε Πρόεδρε, όπως ξέρετε, το έχουμε πει και πιστεύω μετά τις εκλογές στη Διάσκεψη των Προέδρων θα το θέσουμε -μας το έχει θέσει και ο ειδικός γραμματέας παλιά- ότι στις τροπολογίες πρέπει να υπάρχει ένα άρθρο, για να ψηφίζεται κι όχι να είναι περισσότερα άρθρα. Θα το δούμε μετά. Δεν είναι δικό μου θέμα τώρα, είναι θέμα της Διάσκεψης των Προέδρων. Θα τα πούμε μετά.

Τον λόγο έχει ο κ. Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Θα μου επιτρέψετε να εκφράσω κι εγώ τα βαθιά μου συλλυπητήρια στην οικογένεια του συγκυβερνήτη του αεροσκάφους που χάθηκε και να ευχηθούμε να έχουμε καλά νέα για τον κυβερνήτη.

Συζητούμε σήμερα την κύρωση της Επιμέρους Σύμβασης Δωρεάς του «Κοινωφελούς Ιδρύματος Σταύρος Νιάρχος», με δύο βασικές κατευθύνσεις: την οδοντιατρική φροντίδα και την πρόληψη για την οδοντιατρική στοματική υγεία και την ψυχική υγεία. Νομίζω ότι έχουμε τοποθετηθεί στο νομοσχέδιο εισηγητικά. Φάνηκαν ξεκάθαρα οι διαφορετικές προσεγγίσεις σε ό,τι αφορά τις δράσεις της κυβέρνησης ΣΥΡΙΖΑ - Προοδευτική Συμμαχία για το θέμα της ψυχικής υγείας με συγκεκριμένες δραστηριότητες και συγκεκριμένες χρηματοδοτήσεις σε ό,τι αφορά τις δομές, όπως επίσης και την πρωτοβουλία για την πρωτοβάθμια προληπτική οδοντιατρική φροντίδα για παιδιά ηλικίας έξι έως δώδεκα ετών.

Στη μία περίπτωση είχαμε μόνιμη νομοθέτηση σε ό,τι αφορά την πρωτοβάθμια οδοντιατρική φροντίδα από τον κρατικό προϋπολογισμό, από τον προϋπολογισμό του ΕΟΠΥΥ, με συγκεκριμένη νομοθετική ρύθμιση, και αυτό αποτελεί μια σημαντική διαφορά σε σχέση με την προτεινόμενη με το παρόν σχέδιο νόμου ρύθμιση, γιατί αφενός αποσκοπεί στην πρόληψη για την οδοντιατρική φροντίδα, αφετέρου δημιουργούσε τη δυνατότητα να γίνονται και θεραπευτικές παρεμβάσεις. Το σημαντικό όμως είναι ότι η πρόληψη μπορεί να συμβάλλει ανακουφιστικά στον οικογενειακό προϋπολογισμό από τη στιγμή που οι δαπάνες για την ιδιωτική οδοντιατρική φροντίδα υπερβαίνουν το 1 δισεκατομμύριο. Πέρα λοιπόν από την προστασία των δοντιών των παιδιών ηλικίας έξι έως δώδεκα ετών οι γονείς ωφελούνται γιατί θα ανακουφίζονται από την υποχρέωση να προχωρούν σε επεμβατικές δράσεις στα δόντια.

Όμως, κύριε Υπουργέ, θα ήθελα να ρωτήσω το εξής. Μπαίνουμε σε μια προεκλογική περίοδο και ο Πρωθυπουργός κατέβηκε στην Κρήτη εξαγγέλλοντας τετρακόσια – τετρακόσια πενήντα έργα -έχουμε χάσει τον αριθμό!-, μεταξύ των οποίων και το εξής. Υπάρχει και μία απόφαση των διασυνδεόμενων νοσοκομείων για τον Άγιο Νικόλαο, ομόφωνη απόφαση, που εγκρίνει την επέκταση της τρίτης φάσης του Γενικού Νοσοκομείου Αγίου Νικολάου για κάλυψη επιτακτικών αναγκών, όπως αναφέρεται. Ο προϋπολογισμός της μελέτης είναι 800.000, ο προϋπολογισμός του τελικού κόστους κατασκευής είναι 5 εκατομμύρια, συνολικός προϋπολογισμός περίπου 6 εκατομμύρια. Θα ήθελα να ρωτήσω, κύριε Υπουργέ: Είναι σε γνώση του Υπουργείου αυτές οι προτάσεις; Ποιος φορέας έκανε τη μελέτη, ποιος κοστολόγησε τη μελέτη και πώς παίρνονται οι αποφάσεις; Ή πρόκειται για μια προεκλογική εξαγγελία που θέλει να καλύψει τις υπάρχουσες ανάγκες; Αναφέρομαι συγκεκριμένα στον Νομό Λασιθίου.

Θέλω επίσης να επισημάνω ότι προχθές παρουσιάστηκε στο Επιμελητήριο του Νομού Λασιθίου το πρόγραμμα προσυμπτωματικού ελέγχου για τον καρκίνο του μαστού. Δεν θα αναφερθώ στο πρόγραμμα. Υπάρχουν επίσης διαπιστωμένες διαφορές. Είχε υπάρξει πρωτοβουλία από την κυβέρνηση ΣΥΡΙΖΑ για τη νομοθετική ρύθμιση αυτή, τη δωρεάν παροχή προσυμπτωματικού ελέγχου στις γυναίκες από σαράντα έως πενήντα ετών κάθε δύο χρόνια, από πενήντα μέχρι εξήντα ετών κάθε χρόνο και από τριάντα πέντε ετών και άνω, εφόσον υπάρχουν προβλήματα υγείας.

Το θέμα, όμως, δεν είναι αυτό, κύριε Υπουργέ. Το θέμα είναι ότι, όπως παραδέχθηκε και ο διοικητής της 7ης ΥΠΕ, αυτή τη στιγμή στον Νομό Λασιθίου δεν υπάρχουν ψηφιακοί μαστογράφοι για να κάνουν δωρεάν μαστογραφίες, δεν υπάρχουν συμβάσεις με τα μικροβιολογικά εργαστήρια, αλλά για να κάνει κάποια γυναίκα τον έλεγχο θα πρέπει να πάει σε ιδιώτη, να γραφτεί η εξέταση και να πληρώσει από την τσέπη της τη διαφορά ή ακόμα να την παραπέμψουν τα εργαστήρια σε μελλοντικά ραντεβού, εκτός και αν πληρώσει για να κάνει τη μαστογραφία.

Ο διοικητής της 7ης ΥΠΕ παραδέχτηκε ότι δεν υπάρχουν ψηφιακοί μαστογράφοι. Δεσμεύθηκε, μάλιστα, ότι σε δύο ή τρεις μήνες θα εξασφαλιστούν οι μαστογράφοι. Αυτό το αναφέρω για να φανεί σε τι κατάσταση έχει περιέλθει η υγεία στον Νομό Λασιθίου. Δυστυχώς, προχθές έφτασε να εφημερεύει ένας ακτινολόγος για όλον τον νομό. Υπάρχει για διάλυση στον τομέα της δημόσιας υγείας στον Νομό Λασιθίου. Είναι από τα ζητήματα που δεν προβάλλει ο ΣΥΡΙΖΑ. Τα προβάλλουν οι ίδιοι οι πολίτες. Μάλιστα στις 2 του μήνα οι κάτοικοι της Ιεράπετρας βγαίνουν ξανά σε διαμαρτυρία για την προσπάθεια υποβάθμισης του Νοσοκομείου της Ιεράπετρας.

Θα ήθελα, κύριε Υπουργέ, να απαντήσετε αν γνωρίζετε πράγματι για τις υπάρχουσες μελέτες και τις προτάσεις των διασυνδεόμενων νοσοκομείων του Νομού Λασιθίου.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κ. Σκόνδρα, εισηγήτρια της Νέας Δημοκρατίας.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Επιτρέψτε μου κι εμένα να καταθέσω τα ειλικρινή μου συλλυπητήρια στην οικογένεια του Υποσμηναγού Μάριου - Μιχαήλ Τουρούτσικα και στην Πολεμική μας Αεροπορία. Ένα παλικάρι είκοσι εννέα ετών έπεσε υπέρ πατρίδος. Επίσης, να καταθέσω την ευχή και την ελπίδα να βρεθεί ο αγνοούμενος κυβερνήτης του ελικοπτέρου.

Όσον αφορά στο νομοσχέδιο θα ήθελα πραγματικά να πω ότι έχουμε συνομολογήσει όλοι, έχουμε παραδεχτεί, όλες οι πτέρυγες της Βουλής αναγνωρίζουν την ανάγκη που έχει το σύστημα υγείας για ενίσχυση όσον αφορά στο θεσμικό πλαίσιο αλλά και επί του πρακτέου. Η Κυβέρνηση όλο αυτό το διάστημα, αντιμετωπίζοντας παράλληλα την πανδημία και πολλές άλλες κρίσεις, έχει πραγματικά στρέψει το ενδιαφέρον της σε αυτόν τον τομέα και κανείς δεν μπορεί να το αμφισβητήσει.

Το παρόν νομοσχέδιο, λοιπόν, θα έπρεπε να είναι κοινός τόπος και θα έπρεπε να αναγνωρίσουμε όλοι ότι κάνει ακριβώς αυτό. Ενισχύει το θεσμικό πλαίσιο, ρυθμίζει συγκεκριμένες ανάγκες του συστήματος, εισάγει διατάξεις που αφορούν στη χρηματοδότηση για την ψυχική υγεία και για ζητήματα άλλα, όπως και άλλες ανάγκες που προκύπτουν συνεχόμενα. Δίνει τη δυνατότητα κινητικότητας στο προσωπικό, επίσης για την καλύτερη εξυπηρέτηση των πολιτών. Αναγνωρίζει θέματα προϋπηρεσίας σε γιατρούς που έχουν προσφέρει υπηρεσία στις ΜΕΘ. Όλα, ένα προς ένα τα άρθρα του, είναι προς τη σωστή κατεύθυνση και με στόχο, όπως είπαμε τη βελτίωση και ενίσχυση της δημόσιας υγείας.

Είπα και στις εισηγήσεις μου των προηγούμενων συνεδριάσεων, το λέω και σήμερα, ότι καλώ όλα τα κόμματα να ψηφίσουν το παρόν νομοσχέδιο και επίσης να πάψουν να δημοσιοποιούν με προφάσεις την όποια πρωτοβουλία της Κυβέρνησης. Άλλωστε αυτό δεν το συγχωρούν ούτε οι πολίτες οι οποίοι πραγματικά θέλουν σε τέτοιου είδους ζητήματα να βλέπουν έμπρακτα ότι το ενδιαφέρον είναι κοινό, ότι ομογνωμούμε και προχωρούμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Ο κ. Θεοχάρης απ’ ό,τι βλέπω μίλησε λιγότερο από τον χρόνο που προβλεπόταν. Νομίζω ότι δικαιούστε και μπορείτε να μιλήσετε για δύο λεπτά. Θα σας βάλω τρία λεπτά γιατί ξέρω ότι κατά 10% παραβιάζετε τον χρόνο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ, κύριε Πρόεδρε.

Αυτονοήτως ενώνω κι εγώ τη φωνή μου με τις φωνές όλου του Κοινοβουλίου, όλων των πτερύγων, εκφράζοντας τα συλλυπητήριά μου στην οικογένεια του εκλιπόντος Υποσμηναγού. Φυσικά, να εκφράσω τις ελπίδες μου να βρεθεί ο κυβερνήτης του αεροσκάφους.

Τρία πράγματα θέλω να επισημάνω ακούγοντας την ομιλία του Κοινοβουλευτικού Εκπροσώπου κ. Ξανθού. Ο κ. Ξανθός περιέγραψε ένα ζοφερό σκηνικό καταστροφής της χώρας μας και της ίδιας της δημοκρατίας. Κατά την άποψή μου το μόνο ζοφερό στη σημερινή κατάσταση είναι η έλλειψη επιχειρημάτων, ήθους και τελικά, Αντιπολίτευσης που βιώνει αυτή η χώρα. Σ’ αυτή την έλλειψη εμείς αντιτάσσουμε τα γρήγορα αντανακλαστικά όταν υπάρχουν ζητήματα των οποίων πρέπει να επιληφθεί η δικαιοσύνη, τα επιτεύγματά μας αλλά και τελικά, το όραμά μας για το μέλλον αυτής της χώρας αφήνοντάς τους στην αντιπολιτευτική τους μιζέρια.

Τελευταίο δείγμα της μιζέριας αυτής είναι ο ωμός εκβιασμός του κ. Ανδρουλάκη από την κ. Τσαπανίδου και από τον κ. Τσίπρα με το πρόσχημα του δήθεν εκβιασμού του από τη Νέα Δημοκρατία ώστε να μη συγκυβερνήσει. Δηλαδή, βλέπουμε ήδη πως χάθηκε το όνειρο της προοδευτικής διακυβέρνησης και ήδη έχουμε πάει στο plan B, να εκβιαστεί το ΠΑΣΟΚ ώστε να μη συγκυβερνήσει με τη Νέα Δημοκρατία. Μην ανησυχείτε, κυρίες και κύριοι του ΣΥΡΙΖΑ, η Νέα Δημοκρατία ζητάει αυτοδυναμία γιατί αυτό χρειάζεται η χώρα και δεν θα χρειαστεί καμμία συγκυβέρνηση. Αυτό θα της δώσει ο ελληνικός λαός.

Δεύτερον, μίλησε ο κ. Ξανθός και για τη μεσαία τάξη. Αυτό πάει πολύ. Στο σπίτι του κρεμασμένου δεν μιλάνε για σχοινί. Την ίδια στιγμή που προσπαθεί η Κυβέρνηση να ισορροπήσει την προσωπική διαφορά Κατρούγκαλου, ακούμε και κατηγορίες από πάνω. Μην ανησυχείτε, κύριε Ξανθέ. Ο ελληνικός λαός ξέρει ποιος μπορεί να καταργήσει την προσωπική διαφορά. Ο λαός ξέρει πως δεν μπορεί να την καταργήσει αυτός που την έφερε και ο Πρωθυπουργός της αυταπάτης. Ο μόνος που μπορεί να την καταργήσει είναι ο Πρωθυπουργός που αποκαθιστά επί τέσσερα χρόνια συνεχώς τις αδικίες. Και αυτός ο οποίος είναι ο Πρωθυπουργός της εμπιστοσύνης.

Κλείνω με μία λέξη για την ακροδεξιά, φτάνοντας στα τρία λεπτά, κύριε Πρόεδρε. Το θράσος έχει και όρια. Τη Χρυσή Αυγή εμείς τη βάλαμε στη φυλακή την ίδια στιγμή που ο ΣΥΡΙΖΑ έψαχνε αίθουσα δικαστηρίου -για να συνεχιστεί η δίκη- και δεν έβρισκε. Ποιος κλείνει το μάτι στην ακροδεξιά φαίνεται από τις πράξεις. Ελπίζω να διαψευστούν αυτοί που λένε πως δεν σας συμφέρει να συνεργαστούμε για την τροπολογία. Σας συμφέρει να μπουν τα ακροδεξιά κόμματα στη Βουλή γιατί έτσι θα ψηλώνει ο πήχης της αυτοδυναμίας. Εδώ, λοιπόν, θα φανεί ποιος κλείνει το μάτι στην ακροδεξιά και ποιος όχι. Hic Rhodus, hic salta.

Ευχαριστώ πολύ.

**ΓΕΩΡΓΙΟΣ ΦΡΑΓΓΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώθηκε ο χρόνος. Μιλήσατε. Υπολειπόταν ο χρόνος που είχε μιλήσει. Σας παρακαλώ, κύριε Φραγγίδη. Οι ειδικοί αγορητές τελείωσαν. Τον λόγο έχει ο Υπουργός.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Κυρίες και κύριοι συνάδελφοι και στην έναρξη της συζήτησης εξέφρασα τα συλλυπητήρια στην οικογένεια και την ευχή όλων μας να εξαντληθούν οι ελπίδες που υπάρχουν για τον κυβερνήτη. Είναι μία πραγματικά δύσκολη ημέρα, γιατί έχουνε περάσει είκοσι επτά έτη από τη θυσία των αξιωματικών μας στα Ίμια.

Σήμερα συζητάμε ένα νομοσχέδιο που κατά βάση συνδέεται με τις συμβάσεις οι οποίες υπάρχουν για το Ίδρυμα «Σταύρος Νιάρχος». Παράλληλα σε κάθε συζήτηση που γίνεται για τα νομοσχέδια υγείας είναι λογικό να τίθενται επιπλέον άλλα θέματα τα οποία απασχολούν και την επικαιρότητα στο κομμάτι της υγείας.

Αναφορικά με τις συμβάσεις η Ζωή Ράπτη ανέπτυξε με πλήρη ενάργεια το έργο το οποίο έχει γίνει. Γιατί αυτό το οποίο ψηφίζουμε σήμερα είναι ένα μέρος μίας ολόκληρης εργασίας που γίνεται τα τελευταία τρία χρόνια, από τότε που ο Πρωθυπουργός εμπιστεύτηκε τη Ζωή Ράπτη στο ειδικό χαρτοφυλάκιο για την ψυχική υγεία. Σε όλο αυτό το διάστημα έχουμε να επιδείξουμε ένα εθνικό σχέδιο δράσης το οποίο πλέον πέρασε και από το Υπουργικό Συμβούλιο και ήδη θα τεθεί σε διαβούλευση ώστε για τα επόμενα χρόνια να είναι το εθνικό σχέδιο δράσης με δέκα άξονες που έχει αναπτύξει η Ζωή Ράπτη, καθώς επίσης και η στενή συνεργασία που έχουμε με τον Παγκόσμιο Οργανισμό Υγείας. Οφείλω να πω ότι όλες οι προσπάθειες που γίνονται -και μέσα από το Ταμείο Ανάκαμψης- στις εκατόν έξι αυτές δομές πέρα από τη σφραγίδα του Πρωθυπουργού έχουν τη σφραγίδα της Υφυπουργού Ζωής Ράπτη, η οποία έχει κάνει τεράστιο έργο.

Για πρώτη φορά, αυτή τη στιγμή που μιλάμε, είναι έτοιμες για λειτουργία άνω των πενήντα δομών, μέσα, ακριβώς, στο χρονοδιάγραμμα που ορίζουν και οι στόχοι του Ταμείου Ανάκαμψης.

Στις συγκεκριμένες συμβάσεις υπάρχει βασική και σημαντική ιδιαιτερότητα για την ψυχική υγεία παιδιών και ενηλίκων, η σύσταση Ελληνικού Δικτύου Αναφοράς, ενισχύεται η εκπαίδευση και κατάρτιση των επαγγελματιών υγείας, ενώ -όπως σας είπα- αυτό είναι ένα μέρος ενός ολόκληρου σχεδίου που έχουμε για την ψυχική υγεία.

Στο δεύτερο κεφάλαιο του νομοσχεδίου αναπτύσσονται επιμέρους διατάξεις, που έτυχαν και της συζήτησης εδώ μέσα, στην Ολομέλεια.

Το πρώτο κομμάτι έχει να κάνει με την οδοντιατρική περίθαλψη. Και εδώ πέρα, πάλι, έχουμε μία σύγχυση, η οποία γίνεται είτε από άγνοια είτε πολλές φορές από ανάγκη αντιπολιτευτικής προσέγγισης από τον ΣΥΡΙΖΑ, που συνδέει τις εξετάσεις που γίνονται κλινικά με τις προληπτικές εξετάσεις.

Αναφέρομαι στο κομμάτι του μαστού. Δεν είπε κάποιος ότι δεν μπορεί αυτή τη στιγμή να αποζημιώνονται οι εξετάσεις του μαστού. Είναι τελείως διαφορετική η αποζημιωτική διαδικασία, όπως εσείς περιγράψατε -που θα πρέπει κάποιος να πάει να πάρει παραπεμπτικό, μετά από μια ηλικία, να έχει ένδειξη κ.λπ.- και τελείως διαφορετικά τα προγράμματα πρόληψης.

Η δημόσια υγεία είναι τελείως διαφορετικό πράγμα από την κλινική εξέταση. Όλες σχεδόν οι πράξεις μπορεί να αποζημιώνονται από τον ΕΟΠΥΥ. Αυτό δεν σημαίνει ότι είναι παράλληλα και προληπτικά προγράμματα. Τα προληπτικά προγράμματα, που έχουν συγκεκριμένες οδηγίες από την Ευρωπαϊκή Ένωση, έχουν τη στόχευση να απευθυνθούν στον πληθυσμό, όχι να βάλουν τον πληθυσμό σε μία διαδικασία να πάει ο ίδιος -λόγω της ευαισθησίας που μπορεί να έχει ή της συνέπειας- να κάνει την εξέταση που μπορεί να του αποζημιώνει ΕΟΠΥΥ. Αλλά απευθύνεται η ίδια η πολιτεία στους πολίτες, με αποστολή μηνυμάτων, με ευαισθητοποίηση για την εξέταση που πρέπει να κάνουν σε συγκεκριμένους χρόνους. Και αυτή τη στιγμή, τρέχει το πρόγραμμα «ΦΩΦΗ ΓΕΝΝΗΜΑΤΑ» στο ευρύτερο πρόγραμμα «ΣΠΥΡΟΣ ΔΟΞΙΑΔΗΣ», ενώ ήδη έχουν υπογραφεί, έχουν συμπληρωθεί και το επόμενο διάστημα είναι άλλα τρία προγράμματα, για τις καρδιαγγειακές παθήσεις, τον τράχηλο της μήτρας και τον καρκίνο του παχέος εντέρου.

Αυτά τα προγράμματα, ακριβώς, επειδή απευθύνονται στο 100% του πληθυσμού, συνεχώς θα εμπλουτίζονται. Γιατί θα εμπλουτίζονται; Γιατί ποτέ δεν ανταποκρίνεται το σύνολο του πληθυσμού και άρα, επομένως, μπορούν να υπάρχουν επιπλέον πόροι, για να μπορούμε να έχουμε νέα προγράμματα.

Μέσα σε αυτό το πλαίσιο, είναι και το κομμάτι για την οδοντιατρική περίθαλψη με προληπτική πάλι διαδικασία. Δεν είναι η διαδικασία αποζημίωσης οδοντιατρικών πράξεων. Έχει μία προληπτική προσέγγιση, γι’ αυτό αφορά στη συγκεκριμένη ηλικία, ώστε να δοθεί η δυνατότητα σε παιδιά αυτής της ηλικίας συνολικά -άνω των εξακοσίων χιλιάδων παιδιών- να μπορούν να έχουν επισκέψεις στον οδοντίατρο για συγκεκριμένες πράξεις, ώστε να υπάρχει η πρώτη προληπτική παρακολούθηση. Μάλιστα, αυτό -με συγχωρείτε- είναι ένα πρόγραμμα άμβλυνσης των ανισοτήτων, διότι, κατά βάση, απευθύνεται σε γονείς που δεν είχαν τη δυνατότητα αυτό το διάστημα να πάνε σε ιδιώτες γιατρούς τα παιδιά τους.

Αναφορικά σας λέω γι’ αυτό -για να απαντώ, που είπατε για το Λασίθι- πράγματι, όπου υπάρχει θέμα -εκτός του ότι το πρόγραμμα «ΦΩΦΗ ΓΕΝΝΗΜΑΤΑ» δεν συνδέεται με αποζημίωση από τον ΕΟΠΥ, είναι ξεχωριστά κονδύλια, άρα και όσοι δεν ήταν συμβεβλημένοι με τον ΕΟΠΥΥ μπορούν να μπουν στο πρόγραμμα- και συγκεκριμένα στις περιοχές που δεν υπάρχουν και ιδιωτικές δομές, θα υπάρχουν κινητές μονάδες. Και ήδη έχουν ξεκινήσει οι κινητές μονάδες, για να καλύψουν όλα αυτά τα κενά, γιατί θέλουμε να συμμετάσχουν όσο το δυνατόν περισσότερες γυναίκες στο πρόγραμμα.

Εδώ, λοιπόν, δεν πρόκειται για κάτι προεκλογικό. Είναι κάτι, που αν ανατρέξετε στο Ταμείο Ανάκαμψης, στην πρώτη φάση, ήταν από τις προβλέψεις τις οποίες υπήρχαν. Πρώτον αυτό.

Δεύτερον, δεν συνδέεται με αποζημιώσεις από τον ΕΟΠΥΥ, αλλά ναι, μπορεί αυτή τη στιγμή να είναι το πρώτο στάδιο. Αναφερθήκατε προηγουμένως και είπατε ότι το ψηφίσατε το 2019 Η πραγματικότητα είναι μία: Χρήματα στον ΕΟΠΥΥ για οδοντιατρικές εξετάσεις μπαίνουν από το 2015 -μάλιστα, ο διευθυντής του γραφείου μου, ο Τάκης Κοντός, που ήταν τότε Πρόεδρος του ΕΟΠΥΥ και υπηρέτησε και για ένα διάστημα, που ήσασταν εσείς Υπουργός, είχε βάλει χρήματα. Στην πραγματικότητα, όμως, επειδή ποτέ δεν γίνανε οι συμβάσεις με οδοντιάτρους, αυτά τα χρήματα πήγαιναν σε όλους τους άλλους παρόχους.

Αν θέλουμε να έχουμε οδοντιατρική κάλυψη με ειλικρίνεια, δεν αρκεί - επειδή οι ίδιοι οι Βουλευτές είστε κι εγώ αντίστοιχα ως Βουλευτής, που κάνετε ερωτήσεις για το clawback- να βάζουμε επιπλέον πράξεις, χωρίς να προσθέτουμε χρήματα. Γιατί, χρήματα δεν προστέθηκαν για την οδοντιατρική κάλυψη. Ήταν χρήματα των παρόχων. Εάν μπει οδοντιατρική κάλυψη, θα πρέπει αντιστοίχως να διασφαλιστούν οι πόροι. Και, ναι, πιστεύω -είναι βούληση όλων όσων βρισκόμαστε εδώ πέρα- ότι θα πρέπει ο ΕΟΠΥΥ -που έχει μία σειρά από σημαντικές παροχές και δεν πρέπει να υποτιμούμε το διαχρονικό του έργο, παροχές που άλλοι ασφαλιστικοί φορείς δεν έχουν- και τους πόρους να διασφαλίσει και να πάμε πια, όχι σε προληπτικό πρόγραμμα όπως είναι αυτό, αλλά σε πρόγραμμα αποζημίωσης τουλάχιστον μίας σειράς από οδοντιατρικές πράξεις. Γι’ αυτόν τον λόγο μάλιστα, κάναμε και επανακοστολόγηση αυτών των πράξεων μέσω του ΚΕΣΥ και είμαστε σε συνεννόηση και με τον Πανελλήνιο Σύνδεσμο Οδοντιάτρων προκειμένου να δούμε τους όρους και τις διαδικασίες. Και πιστεύω ότι στο επόμενο διάστημα θα μπορέσουμε πραγματικά να έχουμε οδοντιατρική κάλυψη, όχι όμως σε βάρος των άλλων παροχών, με επιπλέον χρήματα. Η λογική να βάζουμε πράξεις και εξετάσεις χωρίς να αυξάνουμε τα χρήματα και να αυξάνουμε το clawback, δεν είναι λογική που πρέπει να ακολουθήσουμε. Σε οποιαδήποτε νέα πράξη, θα πρέπει αντιστοίχως να διασφαλίζονται και οι πόροι.

Μια σειρά από άλλες διατάξεις οι οποίες υπάρχουν και, κυρίως, συνδέονται με την υλοποίηση του Ταμείου Ανάκαμψης τόσο για το κομμάτι των κέντρων υγείας όσο και στην τροπολογία που βρίσκεται για τις ΑΜΚΕ. Ενώ, αντίστοιχα, μέσα στα άρθρα του νομοσχεδίου ερχόμαστε και συνεχίζουμε τα ΤΟΜΥ και διασφαλίζουμε τη χρηματοδότησή τους για το επόμενο διάστημα. Το έχει πει και στην κριτική του ο κ. Ξανθός, πράγματι, δεν θα ήταν η δική μας επιλογή αυτές οι ομάδες, αλλά είναι ομάδες οι οποίες υπάρχουν αυτή τη στιγμή. Και επειδή υπάρχει ακριβώς και συνέχεια στη λογική της πρωτοβάθμιας. Εγώ δεν έχω πει ποτέ ότι στην πρωτοβάθμια δεν πρέπει να υπάρχει συνέχεια, ακόμα και στην κριτική την οποία δεχόμαστε για τον προσωπικό γιατρό πιστεύω ότι οποιοσδήποτε θέλει να επενδύσει στην πρωτοβάθμια, αυτό το μοντέλο θα το ακολουθήσει. Όπως και ο οικογενειακός γιατρός δεν διέφερε σε φιλοσοφία πολύ. Γίνανε άλλες πράξεις τώρα και έχουμε κάποια καλύτερα αποτελέσματα ως προς την είσοδο πολιτών και γιατρών στο σύστημα, αλλά αυτό το μοντέλο λίγο πολύ είναι κάτι που πολλοί μπορούμε να συμφωνήσουμε.

Και για να μην υποτιμούμε την προσπάθεια, μέσα σε έξι μήνες έχουμε τέσσερα εκατομμύρια οκτακόσιες χιλιάδες εγγεγραμμένους πολίτες, τρεις χιλιάδες τριακόσιους γιατρούς και επιπλέον έχουν υλοποιηθεί ένα εκατομμύριο διακόσιες χιλιάδες ραντεβού και τετρακόσιες πενήντα χιλιάδες πολίτες εξυπηρετούνται μηνιαίως, με προβλήματα ειδικά στα μεγάλα αστικά κέντρα που συνεχώς θα διορθώνονται με την παρουσία περισσότερων γιατρών στο σύστημα και με κίνητρα που υπάρχουν, αλλά και με το τελευταίο νομοσχέδιο -το οποίο καταψηφίσατε και με το οποίο θα δοθεί η δυνατότητα και σε γιατρούς που εργάζονται στο Εθνικό Σύστημα Υγείας με τον ήπιο, περιορισμένο, αυτόν τρόπο να έχουν και τον ρόλο του προσωπικού γιατρού στο βαθμό που θα επιλέξουν να έχουν και ιδιωτικό έργο.

Μεγάλη κουβέντα έχει γίνει στη διάταξη που αφορά στον ΙΦΕΤ. Εδώ πέρα, με συγχωρείτε, θα κάνω μια συνολική τοποθέτηση για το σκέλος που υπάρχει για φαρμακευτική πολιτική ή για ελλείψεις φαρμάκων. Η έλλειψη φαρμάκων ήταν κάτι το οποίο συζητούταν και συζητούταν και συνδεόταν με ένα παγκόσμιο πρόβλημα λόγω έλλειψης πρώτων υλών, μεταφοράς όλων των εργοστασίων ουσιαστικά της Ευρώπης στις χώρες της Ασίας και παράλληλα της έκρηξης των λοιμώξεων οι οποίες υπήρξαν με πολύ αυξημένη ζήτηση.

Και η χώρα μας, επειδή είχε την τύχη με διαχρονικές πολιτικές να στηρίζει την ελληνική φαρμακοβιομηχανία σε εποχές που δεχόμασταν πολύ μεγάλη κριτική, αυτή τη στιγμή το πρόβλημα το αντιμετωπίζει σε μικρότερο βαθμό. Και εμείς πήραμε μέτρα και το καλοκαίρι, γιατί το καλοκαίρι δύο μέτρα που ψηφίστηκαν, που ήταν κλειστοί οι προϋπολογισμοί ανά κατηγορία φαρμάκων, είχαν λογική να στηρίξουν τα φθηνότερα φάρμακα, καθώς και το πλαφόν του clawback στα φάρμακα μέχρι 5 ευρώ στα νοσοκομειακά. Και γι’ αυτόν το λόγο στα νοσοκομεία μας και στα φαρμακεία του ΕΟΠΥΥ είχαμε πλήρη διασφάλιση.

Χθες, λοιπόν, έρχεται το «POLITICO» -και μάλιστα το αναδημοσίευσε το σύνολο του ελληνικού Τύπου, έχω τη δημοσίευση από την «Εφημερίδα των Συντακτών»- όπου αναφέρεται στο συνολικό πρόβλημα στην Ευρώπη και προσέξτε, σε χώρες με πρόβλημα άνω των τριακοσίων φαρμάκων –τρεις χιλιάδες φάρμακα η Ιταλία εξακόσια φάρμακα η Γερμανία- και πολιτικές που προσπαθούν να ακολουθήσουν. Ακούστε τι πολιτικές προσπαθούν να ακολουθήσουν: Η Γαλλία και η Γερμανία συζητάνε οι φαρμακοποιοί να φτιάχνουν φάρμακα και μάλιστα κι ο πρόεδρος του γερμανικού ιατρικού συλλόγου ζήτησε να υπάρξει ένα τύπου κοινωνικό φαρμακείο και οι πολίτες που έχουν φάρμακα που δεν χρησιμοποιούν να τα δίνουν σε άλλους πολίτες.

Ποιο είναι, όμως, το ενδιαφέρον σε αυτό το άρθρο; Το ενδιαφέρον σε αυτό το άρθρο αναφέρεται στα μέτρα που έχει πάρει η Ελλάδα. Όταν εδώ πέρα, λοιπόν, γινόταν μια κριτική, τι κάνει η Ελλάδα; Αναφέρεται επακριβώς στα μέτρα και στην απαγόρευση του Νοεμβρίου των παράλληλων εξαγωγών, απαγόρευση για την οποία δεχόμαστε και κριτική κατά πόσο αυτό μπορεί ενδεχομένως να παραβιάζει την ευρωπαϊκή νομοθεσία.

Εμείς θεωρούμε ότι με τους όρους που έχει γίνει της δημόσιας υγείας και την πλήρη τεκμηρίωση δεν παραβιάζεται και χώρες όπως το Βέλγιο και η Ρουμανία, έρχονται τώρα να εισάγουν τα μέτρα τα οποία λάβαμε εμείς από τον Νοέμβριο προοδευτικά από το καλοκαίρι με κορύφωση τον Δεκέμβριο. Και αυτή τη στιγμή χωρίς να λέμε ότι το πρόβλημα λύνεται, βλέπετε ότι το πρόβλημα ομαλοποιείται. Το πρόβλημα θα λυθεί σε παγκόσμιο επίπεδο πότε; Όταν πια θα μπορέσουμε να έχουμε ξανά μια στήριξη στις πρώτες ύλες. Και εδώ έχει ανοίξει μια κουβέντα με την οποία νομίζω δεν διαφωνεί κανένας, ότι θα πρέπει η Ευρώπη παρ’ όλη την παγκοσμιοποίηση, να μπορεί να έχει κάποιας μορφής αυτάρκεια, τουλάχιστον, σε θέματα που σχετίζονται με την υγεία. Το είδαμε στην πανδημία που στην πρώτη φάση υπήρχαν χώρες που δεν είχαν πρώτες ύλες, δεν είχαν απλά προϊόντα, το βλέπουμε και με την έλλειψη φαρμάκων. Και αυτό προσέξτε, δεν είναι κρίση στο κομμάτι της καινοτομίας, είναι κρίση σε απλά φάρμακα.

Άρα, η χώρα μας πήρε τα μέτρα, το πρόβλημα θα ομαλοποιείται, παράλληλα, βέβαια, και με τη μείωση των λοιμώξεων -διότι φτάσαμε, όπως φαίνεται και στην κορύφωση- θα είναι καλύτερη η κατάσταση. Υπάρχουν, βέβαια, τα φάρμακα που υπήρχαν πάντοτε, άσχετα από την έκρηξη των λοιμώξεων, που βρίσκονταν σε έλλειψη και παραμένουν σε έλλειψη. Συνεχίζονται οι έλεγχοι και στις φαρμακοβιομηχανίες, όχι μόνο στις φαρμακαποθήκες και ήδη από τα πρώτα στοιχεία -και περιμένουμε τις εξηγήσεις- υπάρχουν φαρμακοβιομηχανίες που δεν είχαν την επάρκεια που ορίζει ο νόμος. Αυτό θα πρέπει να το αιτιολογήσουν αν στηρίζεται σε δική τους πολιτική ή λόγω του ότι υπήρχε χαμηλή παραγωγή, οπότε θα υπάρξουν και εκεί οι προβλεπόμενες διαδικασίες. Είναι ένα θέμα που πιστεύουμε ότι και με έγκαιρες παρεμβάσεις αλλά και με μια συνολική πολιτική, θα μπορέσουμε να τα αντιμετωπίσουμε.

Και επειδή έγινε και μια κουβέντα εδώ, εμείς θέλουμε να συνεχίσουμε τη στήριξη των φθηνών φαρμάκων. Αυτό μπορεί να είναι είτε με επέκταση εξαίρεσης από το clawback σε φθηνά φάρμακα και στην κοινότητα, όχι μόνο στα νοσοκομεία. Είναι πάρα πολύ σημαντικό τα φθηνά φάρμακα να παραμένουν, να κυκλοφορούν για να μην πηγαίνουμε σε ακριβή υποκατάσταση.

Καταθέτω το άρθρο του «POLITICO» στα Πρακτικά για να δείτε όσοι δεν θέλετε να δείτε τι συμβαίνει συνολικά στην Ευρώπη.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ερχόμαστε στο κομμάτι τώρα του ΙΦΕΤ.

Για τη συγκεκριμένη διάταξη, με συγχωρείτε, έχει γίνει μια πλήρης στρέβλωση και αδικία. Ακούσαμε την κριτική πρώτα απ’ όλα ότι ο ΙΦΕΤ αλλάζει το νομικό του χαρακτήρα και γίνεται κερδοσκοπική εταιρεία. Ο ΙΦΕΤ έχει κερδοσκοπικό χαρακτήρα από το 1920 από το 2020, για την ακρίβεια με τον ν.2737/1999, όπου μετονομάστηκε σε «ΙΦΕΤ Α.Ε.» και από τότε η «ΙΦΕΤ Α.Ε.» λειτουργεί ως ανώνυμη εταιρεία. Και μάλιστα το έφερα εδώ, είναι και στη διακυβέρνηση του ΣΥΡΙΖΑ όπως ήταν παντού, φέρνει επιχειρησιακό πλάνο, συνεδριάζει το διοικητικό συμβούλιο και ο ίδιος ο πρόεδρος των εργαζομένων ήρθε και μίλησε στις συλλογικές τους συμβάσεις και παίρνουν από τα κέρδη της εταιρείας επιπλέον χρήματα. Ποια ήταν η ιδιαιτερότητα που ήρθε εδώ να μας κάνει να αλλάξουμε την διαδικασία;

Υπήρξε από την ΕΑΑΔΗΣΥ μία έρευνα και στο πλαίσιο ελέγχων των οποίων γίνονται. Οι έλεγχοι όλοι όσοι έχουν έλθει, κύριε Ξανθέ, σας διαβεβαιώνω και από τον ΕΟΦ και από εμένα ως Υπουργό, έχουν πάει με εντολές, και γίνεται όλη η διαδικασία ελέγχου. Είναι, τουλάχιστον, αδικία να προσπαθεί να συνδεθεί αυτή η διάταξη με τυχόν πράξεις ή παραλείψεις που μπορεί να υπάρχουν διαχρονικά και ελέγχονται. Διότι πρώτον, δεν έχει καμμία αναδρομική ισχύ και δεύτερον, αυτό το οποίο κάνει είναι να μπορέσει να προσπεράσει ένα πρόβλημα που υπήρχε. Ο ίδιος ο πρόεδρος των εργαζομένων στο τελευταίο διοικητικό συμβούλιο πριν την τροπολογία λέει να εισηγηθούν την εξαίρεση του ΙΦΕΤ από τον ν.4412/2016, από τον νόμο δηλαδή για τις δημόσιες συμβάσεις. Επειδή όμως αυτός ο νόμος είναι ευρωπαϊκό δίκαιο, δεν μπορείς να τον εξαιρέσεις. Πρέπει αντιθέτως να περιγράψεις έναν χαρακτήρα που να δικαιολογεί την εξαίρεσή του. Και αυτό ακριβώς το πράγμα κάναμε. Και γι’ αυτόν τον λόγο για τις μεν εισαγωγές διευρύνουμε το πλαίσιο με δυνατότητα με οποιονδήποτε τρόπο να μπορεί να το βρει κατόπιν πάντα με εντολή του ΕΟΦ, ενώ αντίστοιχα για τις εξαγωγές έχουμε ένα αυστηρότατο πλαίσιο, το οποίο υπήρχε, έδινε τη δυνατότητα συνολικών εξαγωγών και παρέπεμπε σε μια εξαίρεση, και τώρα έρχεται ρητώς και ορίζει ότι η εξαγωγή και η εμπορία συμπεριλαμβάνει και προϊόντα τα οποία η ΙΦΕΤ εισήγαγε για κάλυψη, για έκτακτη ανάγκη και δεν είναι πλέον δυνατή η διάθεσή τους στην εγχώρια αγορά.

Άρα, περιορίζουμε ακόμα περισσότερο την εξαγωγική δραστηριότητα του ΙΦΕΤ, του διευκολύνουμε και του ενισχύουμε την εισαγωγική δυνατότητα που είναι απαραίτητο, γιατί όλοι το αντιλαμβανόμαστε, δεν είναι δυνατόν όταν εκτάκτως ψάχνεις να βρεις φάρμακα, αυτή η έκτακτη εισαγωγή να γίνεται με όρους δημοσίων συμβάσεων, διότι με όρους δημοσίων συμβάσεων θα τα έχει βρει ένας άλλος ΙΦΕΤ της Ευρώπης και θα τα έχει πάρει. Και σήμερα αυτή τη στιγμή με πράξεις που κάναμε, ακόμα και σε φάρμακα που υπήρχαν και έλειπαν, να πούμε και επώνυμα το Depon, είχαμε κατανάλωση εξακόσιες χιλιάδες φιαλίδια μόνο τον Ιανουάριο και μπόρεσε να καλύψει η αγορά συνολικά, όχι μόνο με άλλα αντίστοιχα προϊόντα που υπάρχουν αλλά με το ίδιο προϊόν, και σε μια σειρά άλλων φαρμάκων και με εισαγωγές οι οποίες γίνονται από τον ΙΦΕΤ.

Έρχομαι τώρα στο κομμάτι της τροπολογίας. Και εδώ θα χρειαστώ τρία λεπτά ακόμα, κύριε Πρόεδρε. Στο κομμάτι της τροπολογίας είναι πάρα πολύ σημαντικό πρώτα απ’ όλα -και το λέμε- ότι αυτό το οποίο προσπαθούμε να κάνουμε και είναι συνολικά με την αλλαγή που υπήρξε στο κομμάτι της ΕΚΑΠΥ, είναι ότι πλέον δίνουμε τη δυνατότητα για τους κλειστούς προϋπολογισμούς σε πρώτη φάση, κλειστοί προϋπολογισμοί ή διαγωνισμοί που κάνει η ΕΚΑΠΥ, να γίνεται και όλη η διαχείριση από την ΕΚΑΠΥ.

Είπε ο κ. Λαμπρούλης εδώ και πρέπει να απαντήσω αν είναι προς όφελος οι μυστικές συμφωνίες. Δεν είναι προς όφελος των εταιρειών. Είναι προς όφελος του δημοσίου και θα σας πω γιατί. Στις μυστικές συμφωνίες οι εταιρείες δίνουν μεγάλες εκπτώσεις. Χαρακτηριστικά είπα ότι για το 2022 σε 920 εκατομμύρια κλειστές συμφωνίες έδωσαν 450 εκατομμύρια εκπτώσεις. Εάν η εταιρεία δημοσιοποιεί την έκπτωση της τότε μπορεί να έχει πρόβλημα στην εταιρική της πολιτική σε άλλες χώρες. Γιατί κι οι άλλες χώρες θα έρχονται και θα ζητάνε ενδεχομένως τη μεγάλη έκπτωση την οποία έχουν δώσει. Σε όλον τον κόσμο, λοιπόν, η διαπραγμάτευση με τις εταιρείες γίνεται με μυστικές εκπτώσεις, ακριβώς γιατί διαφορετική έκπτωση μπορεί να δώσει μία εταιρεία σε μια αγορά ελληνική -η Ελλάδα είναι και μια χώρα αναφοράς σε μεγάλες αγορές, όπως είναι η Βραζιλία και η Τουρκία- και ενδεχομένως, αν αυτή η έκπτωση δημοσιοποιηθεί μπορεί να ζητηθεί από άλλες χώρες, πολύ μεγαλύτερη.

Άρα προς όφελος του δημοσίου είναι. Και πώς μπορεί να υλοποιηθεί αυτή η μυστική συμφωνία; Με ένα όργανο που μπορεί να τηρήσει. Έτσι ξεκίνησε το σκεπτικό της ΕΚΑΠΥ, να μην υπάρχουν εκατόν είκοσι νοσοκομεία που τα λογιστήρια θα γνωρίζουν τις εκπτώσεις. Είδαμε ότι και σε επίπεδο λειτουργίας μπορεί να λειτουργήσει καλύτερα ως ένα κεντρικό όργανο.

Πολύ σημαντική είναι η διάταξη η οποία φέρνουμε που δεν είναι μόνο για τις τουριστικές περιοχές. Μέχρι σήμερα τι γινόταν με τους γιατρούς μας; Με τους γιατρούς και τους νοσηλευτές μας υπήρχε το εύκολο «εντέλλεσθαι». Υπάρχει κενό εκεί να καλύψεις, δεν πας εκεί πέρα, «εντέλλεσθαι». Έρχεται η πολιτεία τώρα και για πρώτη φορά κοιτάξτε τι κάνει. Αυτό που εφαρμόσαμε στα νησιά, το επεκτείνουμε συνολικά ακόμα και μέσα στην ίδια ΥΠΕ. Δίνουμε κίνητρο σε γιατρούς που είναι 1.800 ευρώ το μήνα επιπλέον του μισθού τους και σε νοσηλευτές 1.200 ευρώ το μήνα επιπλέον του μισθού τους, αν υποχρεωθούν να πάνε να καλύψουν κενό σε άλλη περιοχή. Το έχουμε στην Πάτρα με τον Πύργο, λόγου χάριν. Φέρνω δηλαδή σε σημεία.

Κοιτάξτε τώρα τι σεβασμό δείχνουμε στον γιατρό και στον νοσηλευτή. Αυτό που γινόταν μέχρι σήμερα με το «εντέλλεσθαι», έρχεται τώρα και λέμε «όχι, αναγνωρίζουμε ότι υπάρχει σε σένα μία ανατροπή των σχέσεων σου που υποχρεώνεσαι…». Και στην Κρήτη, μάλιστα επειδή σας βλέπω εδώ, είναι κατ’ εξοχήν ένα σημείο το οποίο γίνεται η υλοποίηση μεταφοράς για να καλυφθούν κενά. Και εδώ ερχόμαστε και του λέμε ότι «αν πας για έναν μήνα από τα Χανιά στο Ρέθυμνο, λόγου χάριν, θα πάρεις 1.800 ευρώ επιπλέον του μισθού και 1.200 ο νοσηλευτής». Είναι ένα άρθρο που, πραγματικά, αποτελεί γνήσιο κίνητρο, προκειμένου να γίνεται μεταφορά για την κάλυψη κενών.

Και θα μου πείτε, βέβαια, σε μία κριτική, η μεταφορά δεν είναι η λύση. Είναι κι αυτή όμως μια λύση, γιατί υπάρχουν και άγονα σημεία που δεν πηγαίνει κόσμος. Οπότε θα πρέπει από τα σημεία που έχουν πλήρη κάλυψη να μεταφερθούν. Αλλά αυτό είναι σε ένα σχέδιο συνολικής πολιτικής που έχει δώσει 10% μεσοσταθμική αύξηση σε γιατρούς, σε όσους μπαίνουν προσωπικοί γιατροί, που ρητώς το λέμε ίσχυε, δεν υπήρχε clawback, αλλά επειδή είχαμε μία κόντρα με τον νόμο των κλειστών προϋπολογισμών, έπρεπε να μπει και ρητώς αυτή η διάταξη και να παίρνουν 800 ευρώ επιπλέον οι γενικοί γιατροί και οι παθολόγοι των κέντρων υγείας, που είναι σχεδόν στο 5% του μισθού τους, που έχουμε ειδικά επιδόματα για αναισθησιολόγους και γιατρούς ΜΕΘ και που ερχόμαστε εδώ πέρα και επεκτείνουμε και για άλλα τέσσερα χρόνια τη λειτουργία των ΤΟΜΥ.

Αυτό, λοιπόν, με συγχωρείτε, είναι πλήρης σεβασμός απέναντι στους γιατρούς, είναι πλήρης σεβασμός και στις μισθολογικές σχέσεις. Ακόμα και η δυνατότητα του ήπιου ιδιωτικού έργου πάλι είναι μια δυνατότητα να παραμείνουν γιατροί στο σύστημα.

Κλείνω, κύριε Πρόεδρε, με το εξής, επειδή έγινε μια αναφορά. Έγινε μια αναφορά και από τον κ. Ξανθό, αλλά και γενικότερα στη συζήτηση για την κατάσταση των ΤΕΠ και την πίεση που υπάρχει. Αυτή τη στιγμή στα ΤΕΠ υπήρξε μια μεγαλύτερη πίεση, κυρίως, λόγω και της έξαρσης των λοιμώξεων, γι’ αυτό έχουμε μια πίεση στα παθολογικά περιστατικά.

Αυτή η πίεση όσον αφορά στην ανάπτυξη επικουρικών κλινών, δεν διέφερε από τις καταστάσεις προ πανδημίας. Χαρακτηριστικά, μπορώ να σας δώσω και στοιχεία ανά νοσοκομείο. Η 1η ΥΠΕ, συνολικά όλα τα νοσοκομεία που εφημερεύουν, δεν αναπτύσσει άνω των πενήντα επικουρικών κλινών που απορροφούνται την επόμενη μέρα. Εκεί πέρα έγινε μια σημαντική παρέμβαση με την παρουσία του «ΝΙΜΤΣ» στον «Ευαγγελισμό» -που ήταν κατ’ εξοχήν νοσοκομείο που πιέζεται -και ο «Ευαγγελισμός» πλέον τα απορροφά αμέσως.

Τη στιγμή της εφημερίας -να συμφωνήσουμε σε αυτό- μπορεί να αναπτυχθεί επικουρική κλίνη. Το θέμα είναι στο τέλος της εφημερίας να μπορούν όλοι οι ασθενείς να οδηγηθούν σε δωμάτια. Αυτός είναι ο στόχος, τη στιγμή της εφημερίας μπορεί να υπάρξει και ανάπτυξη.

Το πρόβλημα παραμένει κυρίως στο «Αττικό», στη 2η ΥΠΕ και σε κάποια νοσοκομεία της 1ης ΥΠΕ, όπως το «Γεννηματά», το «Λαϊκό» ή και το «Σισμανόγλειο» που λόγου χάριν, στην προχθεσινή του εφημερία είχε εννιά επικουρικές, δηλαδή τις απορρόφησε αμέσως, αλλά υπάρχουν στιγμές που και το «Σισμανόγλειο» μπορεί να πιέζεται.

Αυτό, λοιπόν, για τους δύο επόμενους μήνες που περιμένουμε ότι θα έχουμε ακόμα έξαρση στα παθολογικά, το αντιμετωπίζουμε με βοήθεια επικουρικών δομών, όπως είπαμε, το «ΝΙΜΤΣ» στον «Ευαγγελισμό». Υπάρχουν, επίσης, δυο έως τρεις, αντίστοιχα, ιδιωτικές δομές που θα επικουρήσουν το «Αττικό», το «Λαϊκό» και το «Γεννηματά». Είναι άμα τα δείτε και στις ομάδες εφημεριών τα νοσοκομεία που ουσιαστικά θα βοηθηθούν και όλα τα άλλα. Δεν θα υπάρχει καμμία επιβάρυνση του πολίτη, ήδη είμαστε σε συνεννοήσεις. Το μοντέλο θα είναι ότι στο τέλος της εφημερίας δεν θα έχει γίνει εισαγωγή ασθενών από τα ΤΕΠ στο νοσοκομείο, όταν δεν θα υπάρχουν επιπλέον κλίνες. Με απόφαση του ίδιου του νοσοκομείου τα παθολογικά περιστατικά που μπορούν να τα διαχειριστούν και οι ιδιωτικές δομές θα μεταφέρονται για περαιτέρω νοσηλεία εκεί.

Ειδικά, όμως, για το «Αττικόν» -και κλείνω τώρα πραγματικά, κύριε Πρόεδρε, γιατί το έχω πει τρεις, τέσσερις φορές- που είναι το νοσοκομείο με το μεγαλύτερο πρόβλημα, όλα τα άλλα απορροφούν τα κρεβάτια τους γρήγορα γιατί το πρόβλημα είναι πολύ μικρότερο, ξεκινάει πάλι με δωρεά το κομμάτι το οποίο είναι της ανάπτυξης πενήντα δύο απλών κλινών. Υπολογίζουμε ότι ο χρόνος υλοποίησης θα είναι γύρω στους δέκα μήνες. Οπότε, μπορεί το «Αττικό» να έχει τώρα τις προσωρινές λύσεις βοήθειας από τις ιδιωτικές δομές, αλλά ο επόμενος χειμώνας θα βρει το «Αττικό» με πενήντα δύο επιπλέον κλίνες, πράγμα που σημαίνει ότι για ένα τόσο μεγάλο νοσοκομείο θα το βοηθήσει πάρα πολύ το πρωί που θα τελειώνει η εφημερία να έχει την πλήρη απορρόφηση κλινών.

Με αυτά τα λόγια, κύριε Πρόεδρε, θέλω…

**ΑΝΔΡΕΑΣ ΞΑΝΘΟΣ:** Οι ιδιωτικές κλινικές θα μπορούν να κάνουν διαλογή περιστατικών;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Προσέξτε τι έγινε, επειδή το ζήσαμε και στο COVID και πάντοτε όταν υπάρχει κάποιο πρόβλημα το συναντάμε. Πού καταλήξαμε, λοιπόν; Επειδή οι ιδιωτικές κλινικές πρώτα απ’ όλα δεν έχουν μια εμπειρία ΤΕΠ για να μπορούν να πάρουν απευθείας από το ΕΚΑΒ, θα πηγαίνεις στα ΤΕΠ του νοσοκομείου που είναι υποστήριξη και εκεί το νοσοκομείο, όχι η ιδιωτική κλινική, στο τέλος της εφημερίας θα μπορεί να αποφασίζει ποια περιστατικά πρέπει να πάνε στην ιδιωτική δομή, για παθολογικά περιστατικά μιλάμε πάντα.

Αυτές οι ιδιωτικές δομές, όπως φάνηκε και σε συζητήσεις που έγιναν, μπορούν να υποστηρίξουν παθολογικά περιστατικά, γιατί και αυτό αντιλαμβάνεστε ότι είναι ένα πολύ ευαίσθητο θέμα. Θέλουμε να είναι ιδιωτικές δομές που να μπορούν να υποστηρίξουν τα παθολογικά περιστατικά.

Άρα δεν έχουμε το πρόβλημα που αντιμετωπίστηκε κάποιες φορές στον COVID τι παίρνουμε και να έχει επιλογή η ιδιωτική δομή. Αυτό το οποίο μας ζήτησαν -και είναι λογικό- είναι ότι δεν θέλουν να έρχεται απευθείας από το ΕΚΑΒ, θέλουν το περιστατικό, δηλαδή, να έρχεται ρυθμισμένο από το δημόσιο νοσοκομείο. Οπότε το δημόσιο νοσοκομείο, κλείνοντας την εφημερία, θα έχει τα περιστατικά που έχει τα παθολογικά και από αυτά που θα έχουν μείνει θα βλέπει πού στις ιδιωτικές δομές ή στο «ΝΙΜΤΣ» υπάρχουν τα κενά κρεβάτια, προκειμένου το πρωί να απορροφηθούν και να συνεχίσουν τη θεραπεία τους.

Άρα τα εβδομήντα με ογδόντα κρεβάτια, που συνήθως λείπουν σε εφημερίες και μπορούν να δημιουργούν το πρόβλημα των επικουρικών κλινών, για ένα δίμηνο θα λυθούν με αυτόν τον τρόπο και από εκεί και πέρα με την ανάπτυξη επιπλέον κλινών στο «Αττικό» θα λυθούν συνολικά και όχι όπως γίνεται τώρα πυροσβεστικά για το δίμηνο που υπάρχει.

Να πω απλώς ότι γίνονται δεκτές οι υπουργικές τροπολογίες, η τροπολογία του Υπουργείου Υγείας προφανώς και του Υπουργείου Παιδείας. Δεν γίνονται δεκτές οι βουλευτικές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Είναι σαφές και από την ομιλία σας, αλλά καλώς κάνατε και το επαναλάβατε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις μαθητές και μαθήτριες και δύο εκπαιδευτικοί συνοδοί τους από το 7ο Δημοτικό Σχολείο Ρόδου, Αμαράντειος Σχολή.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παιδιά, για να ενημερώνεστε τώρα και για το πώς λειτουργεί το Κοινοβούλιο και επειδή θα αναρωτηθείτε, αφού έχει ψηφοφορία του νομοσχεδίου, πού είναι οι τριακόσιοι Βουλευτές. Όταν δεν έχουμε ονομαστικές ψηφοφορίες και δεν υπάρχουν διαφωνίες στα κόμματα, κάθε κόμμα έχει τον εισηγητή του εδώ, ο οποίος ψηφίζει για λογαριασμό του κόμματός του. Γι’ αυτό να μην απορείτε που δεν είναι και οι τριακόσιοι Βουλευτές εδώ. Αυτό είναι το σύστημα μας.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Υγείας: «Κύρωση: α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Επισημαίνω ότι η ψηφοφορία περιλαμβάνει την αρχή του νομοσχεδίου, δεκαπέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου. Βεβαιωθείτε ότι έχετε ψηφίσει όλα τα άρθρα, τις τροπολογίες, το ακροτελεύτιο άρθρο και το σύνολο.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση: α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο έκτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο έβδομο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο όγδοο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο ένατο όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο δέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο ενδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δωδέκατο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο τρίτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δέκατο τέταρτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δέκατο πέμπτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1562/247 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1563/248 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Υγείας: «Κύρωση α) της από 22.11.2022 Επιμέρους Σύμβασης Δωρεάς - Έργο ΧΙ, Παράρτημα 13 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και β) της από 22.11.2022 Τροποποίησης της από 6.9.2018 Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.132α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο τoυ παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 13.11΄ λύεται η συνεδρίαση για αύριο, ημέρα Τετάρτη 1η Φεβρουαρίου 2023 και ώρα 9.00΄, με αντικείμενο εργασιών του Σώματος α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με τη συμπληρωματική ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**