(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΘ΄

Δευτέρα, 23 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ιλχάν Αχμέτ, σελ.   
2. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Πηγής Τρικάλων, το Δημοτικό Σχολείο Λυγαριάς Τρικάλων και από το Γυμνάσιο Βελισσαρίου Ιωαννίνων, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού:   
 i. με θέμα: «Αξιοποίηση του Τύμβου του Σοφοκλή στη Βαρυμπόμπη Αττικής», σελ.   
 ii. με θέμα: «Ενημέρωση για την πορεία των διαπραγματεύσεων για την επιστροφή των Γλυπτών του Παρθενώνα», σελ.   
 β) Προς τον Υπουργό Υγείας:   
 i. με θέμα: «Οι ευθύνες για τον θάνατο του εξάχρονου Θωμά από τα Γρεβενά» , σελ.   
 ii. με θέμα: «Θα κάνετε κάτι επιτέλους για να στηρίξετε το Ειδικό Αντικαρκινικό Νοσοκομείο Πειραιά ΜΕΤΑΞΑ;», σελ.   
 iii. με θέμα: «Να καλυφθούν πλήρως οι ανάγκες στο Κρατικό Θεραπευτήριο - Γενικό Νοσοκομείο - Κέντρο Υγείας Λέρου», σελ.   
 iv. με θέμα: «Να προσληφθεί άμεσα μόνιμος αναισθησιολόγος και χειρούργος στο Νοσοκομείο της Λήμνου», σελ.   
 v. με θέμα: «Η παραίτηση της Διευθύντριας της Παθολογικής Κλινικής Ελένης Ιωαννίδου και η έλλειψη κυβερνητικού σχεδίου έκτακτης ανάγκης για την επιβίωση του Νοσοκομείου Ρεθύμνου και του ΕΣΥ», σελ.   
 vi. με θέμα: «Απαραίτητη η απομάκρυνση της διοίκησης του Πανεπιστημιακού Γενικού Νοσοκομείου Ηρακλείου (ΠΑ.Γ.Ν.Η. ) μετά το κρεσέντο τοξικότητας και αυταρχισμού»., σελ.   
 vii. με θέμα: «Ποια η θέση της Κυβέρνησης για τη διαμορφωθείσα κατάσταση με τη διαχείριση σκουπιδιών στην Περιφέρεια Στερεάς Ελλάδας;», σελ.   
 γ) Προς τον Υπουργό Περιβάλλοντος και Ενέργειας:   
 i. με θέμα: «Να κατασκευαστεί σήραγγα στο τμήμα Άγνος-Ξηροκαμάρα, αντί της καταστροφής του φυσικού περιβάλλοντος και των αρχαιοτήτων»., σελ.   
 ii. με θέμα: «Ποια είναι η πορεία υλοποίησης του αναθεωρημένου εθνικού σχεδίου δράσης για την κυκλική οικονομία 2021-2025;», σελ.   
 δ) Προς την Υπουργό Παιδείας και Θρησκευμάτων:   
 i. με θέμα: «Να καλυφθούν οι ανάγκες όλων των φοιτητών του Πανεπιστήμιου Πελοποννήσου στη σίτιση», σελ.   
 ii. με θέμα: « Άμεσα μέτρα ανακούφισης στις οικογένειες των θανόντων από τις πρόσφατες έντονες πλημμύρες που έπληξαν την Κρήτη», σελ.   
 ε) Προς τον Υπουργό Αγροτικής Ανάπτυξης και Τροφίμων:   
 i. με θέμα: « Έντονη δυσαρέσκεια για τη μη ενίσχυση των αγροτών-καλλιεργητών μήλων της Κοινότητας Αχλαδοχωρίου των Σερρών», σελ.   
 ii. με θέμα: «Εφαρμογή της Έκθεσης Διακομματικής Επιτροπής για τον Στρατηγικό Αναπτυξιακό Σχεδιασμό Ανατολικής Μακεδονίας ? Θράκης (ΑΜ-Θ) - Απευθείας χρηματική ενίσχυση (επιδότηση) από την Ευρωπαϊκή Ένωση (Ε.Ε.) για ορεινές και μειονεκτικές περιοχές», σελ.   
 iii. με θέμα: «Βραβείο αναλγησίας και υποκρισίας διεκδικεί η Κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού», σελ.   
 στ) Προς τον Υπουργό Υποδομών και Μεταφορών:   
 i. με θέμα: «Να μην διακοπεί η κυκλοφορία των οχημάτων στον δρόμο Αγ. Νικόλας - Λευκάδα και να εξασφαλιστεί η ασφαλής μετακίνησή τους», σελ.   
 ii. με θέμα: « Άμεσα μέτρα απέναντι στην κατακόρυφη αύξηση του κόστους διέλευσης από τη Γέφυρα Χαρίλαος Τρικούπης», σελ.   
 ζ) Προς τον Υπουργό Οικονομικών, με θέμα: «Πάγωμα δόσεων και τόκων δανείων και ρυθμίσεων στο Δημόσιο και τον Εθνικό Φορέα Κοινωνικής Ασφάλισης (ΕΦΚΑ)», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του Κόμματός του κατέθεσαν στις 20.1.2023 πρόταση νόμου: «Προστασία από στρατηγικές αγωγές ενάντια στη συμμετοχή του κοινού», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.  
ΑΘΑΝΑΣΙΟΥ Χ., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΔΡΙΤΣΑΣ Θ. , σελ.   
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΧΜΕΤ Ι. , σελ.   
 ΒΑΡΔΑΚΗΣ Σ. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΛΑΧΟΣ Γ. , σελ.   
 ΓΚΑΓΚΑ Α. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΕΓΚΕΡΟΓΛΟΥ Β. , σελ.   
 ΚΕΔΙΚΟΓΛΟΥ Σ. , σελ.   
 ΚΟΜΝΗΝΑΚΑ Μ. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΜΑΜΟΥΛΑΚΗΣ Χ. , σελ.   
 ΜΕΝΔΩΝΗ Σ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΜΠΑΣ Κ. , σελ.   
 ΞΑΝΘΟΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΤΟΛΤΙΔΗΣ Λ. , σελ.   
 ΣΥΡΙΓΟΣ Ε. , σελ.   
 ΤΑΓΑΡΑΣ Ν. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΦΑΜΕΛΛΟΣ Σ. , σελ.   
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΘ΄

Δευτέρα 23 Ιανουαρίου 2023

Αθήνα, σήμερα στις 23 Ιανουαρίου 2023, ημέρα Δευτέρα και ώρα 14.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Πριν ξεκινήσουμε τη συζήτηση των επικαίρων ερωτήσεων, να σας γνωστοποιήσω ότι με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Κουτνατζής μάς ενημερώνει για τις σημερινές επίκαιρες ερωτήσεις.

Επιπλέον, σας γνωρίζω ότι ο Πρόεδρος της Κοινοβουλευτικής Ομάδας του ΜέΡΑ25 και οι Βουλευτές του κόμματός του κατέθεσαν στις 20-1-2023 πρόταση νόμου: «Προστασία από στρατηγικές αγωγές ενάντια στη συμμετοχή του κοινού».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε με την πρώτη με αριθμό 339/16-1-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς την Υπουργό Πολιτισμού και Αθλητισμού, με θέμα: «Αξιοποίηση του τύμβου του Σοφοκλή στη Βαρυμπόμπη Αττικής».

Στην επίκαιρη ερώτηση θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κύριε Βλάχο, έχετε τον λόγο για την πρωτολογία σας.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κυρία Υπουργέ, πριν από αρκετό καιρό επισκέφτηκα την περιοχή όπου υπάρχει το ταφικό μνημείο για το οποίο έκανα την ερώτηση και, επειδή είδα μια κατάσταση η οποία δεν αυτή που -κατά τη γνώμη μου- έπρεπε, γι’ αυτό κατέθεσα αυτή την ερώτηση, για να έρθω εδώ να συζητήσουμε πώς μπορεί να αξιοποιηθεί καλύτερα αυτός ο χώρος. Η ερώτηση, αν δεν υπήρχαν κάποιες συμπτώσεις, θα είχε συζητηθεί πολύ νωρίτερα, αλλά ξέρετε κι εσείς ότι καθυστέρησε λιγάκι.

Εκεί, λοιπόν, τι ακριβώς είδα και γιατί πήγα; Πήγα με αφορμή την προσπάθεια που είχαμε κάνει να περιφράξουμε τον χώρο. Και πράγματι, στην μπροστινή πλευρά υπάρχει ένα έργο προστατευτικό με κάγκελο, με πόρτα κ.λπ., που όντως είναι καλό και είναι αυτό που θα θέλαμε.

Όμως, στα πλάγια και στο πίσω μέρος, τουλάχιστον όταν πήγα εγώ, υπήρξε κοτετσόσυρμα και αυτό κατεστραμμένο από τις πτώσεις των κλαδιών αλλά ίσως και από κάποιους που μπαίνουν από τα πλάγια σε αυτόν τον χώρο. Επίσης, ο χώρος γύρω από το ταφικό μνημείο πρέπει να πω ότι ήταν σχετικά καθαρός από χόρτα. Υπήρχε το στέγαστρο που έχει φτιαχτεί και το οποίο είναι αρκετά καλό και προστατεύει τον χώρο.

Ως προς τις σαρκοφάγους -εγώ είδα δύο εκεί-, μου είπαν οι άνθρωποι που γνωρίζουν πως, όταν βρέθηκε το μνημείο αυτό, υπήρχαν τέσσερις σαρκοφάγοι, εκ των οποίων οι δύο δεν ήταν ορατές. Δεν ξέρω πόσες ακριβώς είναι. Επίσης, υπάρχει μια πινακίδα στο εσωτερικό -που πρέπει να ανοίξει η πόρτα για να πλησιάσει κάποιος να τη διαβάσει-, με στοιχεία για το ταφικό μνημείο.

Βέβαια ομολογώ πως, όταν πήγα εγώ, έπρεπε κάποιος -ακόμη και σε εμένα που γνωρίζω την περιοχή- κάπως να μου εξηγήσει πώς θα φτάσω. Δεν υπάρχουν πινακίδες μακράν του μνημείου και μόνο όταν φτάσεις πολύ κοντά, υπάρχει μια πινακίδα που λέει «Οδός Τύμβου Σοφοκλή».

Αυτή λίγο-πολύ ήταν η κατάσταση. Είδα τον χώρο να είναι κλειδωμένος με αλυσίδα -δεν ξέρω πώς γίνονται οι επισκέψεις- και σκέφτηκα ότι είναι μια καλή ευκαιρία να το συζητήσουμε. Μιλάμε για έναν χώρο που δεν είναι κάτι το συνηθισμένο. Όταν εμείς έχουμε να δείξουμε στην περιοχή μας τον τάφο του Σοφοκλή, είναι πολύ-πολύ σημαντικό και όχι μόνο για τους Έλληνες, αλλά και για τους ξένους επισκέπτες, αλλά και για τα σχολεία που πρέπει να πηγαίνουν.

Είπα, λοιπόν, να δούμε πώς μπορούμε αυτόν τον χώρο να τον αξιοποιήσουμε και να μη μοιάζει έτσι όπως είναι σήμερα. Πρέπει δηλαδή να περιποιηθούμε τα δέντρα, να περιποιηθούμε τον χώρο, να αγοράσουμε πιθανόν -αν δεν είναι σε ιδιοκτησία- διπλανό οικόπεδο και να τοποθετηθούν παγκάκια που να εξυπηρετούν τους πολίτες που έρχονται εκεί, δηλαδή να γίνει ένα στέκι ο τύμβος του Σοφοκλή όχι μόνο για τους κατοίκους της περιοχής, αλλά για όλους όσοι θα έρθουν από μακριά. Πρέπει το εν λόγω μνημείο να αξιοποιηθεί, γιατί πιστεύω ότι τέτοια μνημεία είναι που στηρίζουν την πολιτιστική μας κληρονομιά και δίνουν αξία στον τόπο μας.

Κύριε Πρόεδρε, θα συνεχίσω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

Κυρία Υπουργέ, έχετε τον λόγο για την πρωτολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, κατ’ αρχάς σάς ευχαριστώ για την ερώτησή σας αλλά και για όλη τη συνεργασία την οποία έχουμε μέχρι σήμερα.

Πράγματι, ο ονομαζόμενος «Τύμβος του Σοφοκλή» στη Βαρυμπόμπη έχει ανασκαφεί το 1888 από τον δασολόγο-μηχανικό Μίντερ, ο οποίος ήταν ο διευθυντής του βασιλικού κτήματος στο Τατόι και ένας άνθρωπος, ο οποίος είχε ιδιαίτερο θαυμασμό για τον ελληνικό πολιτισμό. Όπως κι εσείς αναφέρετε στην ερώτησή σας, το μνημείο κηρύχθηκε ως αρχαιολογικός χώρος το 2006. Έκτοτε, η αρμόδια εφορεία αρχαιοτήτων του Υπουργείου Πολιτισμού έχει την ευθύνη και μεριμνά για τη συντήρηση του μνημείου.

Τα έτη 2010 - 2012 πραγματοποιήθηκαν εργασίες ανάδειξης του χώρου και ειδικότερα συντήρηση και συγκόλληση των καλυμμάτων των σαρκοφάγων, κατασκευή μιας σκάλας πρόσβασης και διαδρόμου επίσκεψης στον τύμβο, καθώς και ένα στέγαστρο, το οποίο κρίθηκε απαραίτητο για να προστατεύσει το μνημείο. Έκτοτε το ταφικό μνημείο συντηρείται από την Εφορεία Αρχαιοτήτων Δυτικής Αττικής.

Ειδικά για τη σήμανση, σύμφωνα με αυτά τα οποία μάς λέει η εφορεία, το 2018 τοποθετήθηκαν τέσσερις κατευθυντήριες οδικές πινακίδες για τον τύμβο, που κατασκευάστηκαν από τον Δήμο Αχαρνών σε συνεννόηση και σε συνεργασία με την εφορεία. Εάν πρέπει η σήμανση αυτή να αυξηθεί, είναι κάτι το οποίο προφανώς μπορούμε να το κάνουμε.

Οι πιο πρόσφατες εργασίες στο μνημείο πραγματοποιήθηκαν το 2020 και 2022. Το 2020 η εφορεία αρχαιοτήτων προχώρησε σε εργασίες ευπρεπισμού του χώρου και επισκευής του μεταλλικού στεγάστρου, το οποίο εν τω μεταξύ στη δεκαετία παρουσίασε προβλήματα. Επίσης, τοποθετήθηκε μία καινούργια πινακίδα δίπλα στην είσοδο του αρχαιολογικού χώρου, καθώς η προηγούμενη είχε επίσης φθαρεί.

Ιδιαίτερα αυτό που έχει σημασία είναι ότι στις μεγάλες πυρκαγιές, στην καταστροφική πυρκαγιά του Αυγούστου του 2021, ακριβώς χάρη στη συνεχή φροντίδα της εφορείας και στον συστηματικό καθαρισμό του χώρου δεν υπήρχαν ξερά χόρτα και άλλη ύλη καύσιμη, με αποτέλεσμα να μη θιγεί ο τύμβος ούτε ο ίδιος ο χώρος ή το μνημείο. Οι μόνες βλάβες που προκλήθηκαν από τη φωτιά αφορούσαν σε τμήμα της περίφραξης του χώρου καθώς και στη βαφή των οριζόντιων στοιχείων της μεταλλικής βάσης του στεγάστρου.

Ακριβώς για να αποκατασταθούν αυτές οι φθορές, το 2022 η Εφορεία Δυτικής Αττικής προχώρησε στην υλοποίηση του έργου «Επισκευή, συντήρηση και ανάδειξη», που περιελάμβανε την προμήθεια μεταλλικών κιγκλιδωμάτων και την επισκευή του στεγάστρου. Οι εργασίες ολοκληρώθηκαν τον Σεπτέμβριο του 2022. Αποκαταστάθηκαν όλα τα μεταλλικά μέρη του στεγάστρου. Τοποθετήθηκαν μεταλλικά κιγκλιδώματα και μεταλλική πόρτα εισόδου στην πρόσοψη και στις πλαϊνές πλευρές του αρχαιολογικού χώρου. Εάν στην πίσω πλευρά, όπως είπατε, δεν έχει τοποθετηθεί και αυτό είναι κάτι το οποίο η εφορεία μπορεί κάλλιστα να το κάνει, ώστε να φύγει το όποιο συρματόπλεγμα, όπως άλλωστε φύγανε τα πλαϊνά συρματοπλέγματα και η φθαρμένη μεταλλική πόρτα αντικαταστάθηκε.

Τώρα, σχετικά με την επισκεψιμότητα του μνημείου, το μνημείο είναι επισκέψιμο. Πώς, όμως; Σε συνεννόηση με την Αρχαιολογική Συλλογή των Αρχανών. Στον χώρο πραγματοποιούνται θεματικές ή ελεύθερες ξεναγήσεις σε σχολεία και φορείς, ενώ το μνημείο είναι προσβάσιμο και σε άτομα με κινητικές δυσκολίες.

Επιπλέον, η Εφορεία Αττικής εκεί κάνει συγκεκριμένες δράσεις στο πλαίσιο συγκεκριμένων εορτασμών, όπως, για παράδειγμα, των Ευρωπαϊκών Ημερών Πολιτισμού ή της Διεθνούς Ημέρας Αρχαιολογίας, της Διεθνούς Ημέρας Μουσείων.

Θέλω πραγματικά να σας βεβαιώσω -και θα καταθέσω και κάποιες φωτογραφίες στα Πρακτικά της Βουλής- ότι η εφορεία αρχαιοτήτων σταθερά μεριμνά για την προστασία του χώρου.

Σε κάθε περίπτωση, οι επισημάνσεις σας έχουν ήδη διαβιβαστεί στις αρμόδιες υπηρεσίες του Υπουργείου, ώστε να μεριμνήσουν με κάθε πρόσφορο μέσο, για να βελτιώσουν την ήδη καλή εικόνα -κατά τη γνώμη μου- του μνημείου, να γίνει άριστη. Αυτός άλλωστε είναι και ο στόχος μας πάντοτε για όλα τα μνημεία, για το σύνολο της πολιτιστικής μας κληρονομιάς.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βλάχο, έχετε τον λόγο για τη δευτερολογία σας.

**ΓΕΩΡΓΙΟΣ ΒΛΑΧΟΣ:** Κυρία Υπουργέ, πράγματι το 2006 η τότε ηγεσία του Υπουργείου Πολιτισμού είχε δηλώσει ότι θα αναδείξει την περιοχή, με σκοπό να κάνει επισκέψιμο το μνημείο από σχολεία στο πλαίσιο εκπαιδευτικών προγραμμάτων. Βλέπω μία δήλωση στην «ΚΑΘΗΜΕΡΙΝΗ» στις 16-10-2006.

Όμως, όπως είπατε κι εσείς, μέχρι πριν από λίγο καιρό δεν είχαν γίνει ουσιαστικά πράγματα. Είναι αληθές ότι υπάρχει αυτό το στέγαστρο, το οποίο είναι σε άριστη, θα έλεγα, κατάσταση, όπως επίσης και τα κιγκλιδώματα τα οποία έχουν τοποθετηθεί στην πρόσοψη του χώρου. Όμως, αυτά επεκτείνονται ελαφρώς γύρω στα δύο μέτρα δεξιά και αριστερά και από εκεί τα πλαϊνά σταματάνε και συνεχίζει κοτετσόσυρμα, αλλά και αυτό είναι κατεστραμμένο, όπως και στο πίσω μέρος. Άρα εμείς μιλάμε για ολική περίφραξη. Με αφορμή αυτή την πρόσοψη πήγα να το δω εγώ, γιατί είχα ενδιαφερθεί γι’ αυτή την πρόσοψη και πήγα να δω τι ακριβώς έγινε.

Κατά τη γνώμη μου, λοιπόν, πρέπει να επεκταθεί σε όλη την περίμετρο του χώρου. Όντως υπάρχουν τα σκαλοπάτια τα οποία είπατε και όντως μπορούν να το επισκεφτούν άτομα με κινητικά προβλήματα. Αυτά είναι αληθή. Εκείνο που εγώ λέω επιπλέον είναι η σήμανση, η οποία πρέπει να γίνει πολύ καλύτερα. Δεν έχει σημασία τώρα να πούμε πόσες πινακίδες χρειάζονται. Σίγουρα χρειάζεται κάτι περισσότερο.

Το δεύτερο είναι ότι χρειάζονται περιποίηση τα δέντρα του χώρου αλλά και της γύρω περιοχής και όντως δεν έφτασε η φωτιά -είναι πάλι αληθές αυτό που είπατε-, γιατί ο χώρος ήταν καθαρός. Όμως, πρέπει να προστατεύσουμε το μνημείο δημιουργώντας μια ζώνη μακρύτερα από τον χώρο και αυτή να υπάρχει συνεχώς.

Το κυριότερο απ’ όλα είναι το πώς θα μπορέσουμε να αναδείξουμε αυτόν τον χώρο και να τον κάνουμε πολύ εύκολα προσβάσιμο σε σχολεία. Κοιτάξτε, αν κάποιος δεν ξέρει ότι υπάρχει αυτό το μέρος, δεν θα ζητήσει να πάει να το δει. Εδώ, λοιπόν, είναι που χρειάζεται η ανάδειξη, να τον κάνουμε να υπάρχει μέσα στα προγράμματα και στα ενδιαφέροντα των εκπαιδευτικών προγραμμάτων, ούτως ώστε εμείς να οδηγήσουμε τα σχολεία να επισκεφθούν τον χώρο.

Όπως είπα, αν μπορέσουμε να επεκτείνουμε τον χώρο με την αξιοποίησή του, με παγκάκια και με κάθε τι που ταιριάζει στον χώρο αυτόν, γιατί πρόκειται για μια δασική περιοχή, για να υποδέχεται τους επισκέπτες με σχετική άνεση, αυτό θα είναι αναβάθμιση και για το μνημείο και για την ευρύτερη περιοχή, διότι η περιοχή εκείνη, όπως θα ξέρετε, έχει εγκαταλειφθεί γενικότερα εδώ και πολλά χρόνια και κανείς πρέπει να επιμείνει πολύ και για να φτάσει, αλλά και για να δει τον συγκεκριμένο χώρο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όντως η πινακίδα αντικαταστάθηκε, υπάρχει, αλλά, όταν είναι κλειστή η πόρτα, κάποιος πρέπει να τη διαβάσει έξω από τα κιγκλιδώματα και η πινακίδα να είναι μέσα. Δεν ξέρω πώς θα γίνει η αξιοποίηση του χώρου. Δεν θα υποδείξω εγώ τον τρόπο, γιατί βλέπω ότι υπάρχει το ενδιαφέρον σας. Πιστεύω, λοιπόν, ότι εσείς θα βρείτε τον τρόπο, ούτως ώστε να δώσετε τη δυνατότητα σε αυτούς που ενδιαφέρονται να τον επισκεφτούν, αλλά και σε αυτούς που δεν τον γνωρίζουν να τον μάθουν, έστω και καθυστερημένα, και να πάνε. Αξίζει τον κόπο.

Όπως είπα και προηγουμένως -και με αυτό κλείνω-, τέτοια μνημεία είναι που κάνουν τη διαφορά και αναδεικνύουν την πολιτιστική κληρονομιά και το συγκριτικό πλεονέκτημα της χώρας μας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βλάχο.

Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, όπως ξέρετε επίσης πολύ καλά, η αρμοδιότητα των υπηρεσιών του Υπουργείου Πολιτισμού είναι η έρευνα, η προστασία και η ανάδειξη των μνημείων και όλου του πολιτιστικού αποθέματος της χώρας μας. Ως προς τα δέντρα, ξέρετε ότι η αρμοδιότητα του Υπουργείου Πολιτισμού είναι στο να κάνει τους καθαρισμούς από όλη την ύλη που προκύπτει. Όμως, το να κόψει κανείς δέντρα ή να κλαδέψει τα δέντρα ή να απομακρύνει δέντρα, για να δημιουργήσει μία καλύτερη ζώνη προστασίας, ξέρετε ότι αυτά είναι ευθύνη του δασαρχείου. Θεωρώ ότι πλέον, καθώς τα δασαρχεία είναι ενταγμένα στον κεντρικό κορμό του Υπουργείου Περιβάλλοντος -το βλέπω και από πολλές άλλες περιοχές-, η συνεργασία των υπηρεσιών μας είναι πολύ καλύτερη. Επομένως προσβλέπουμε ότι και στην περίπτωση αυτή θα γίνουν κάποιες ενέργειες από την πλευρά τους.

Τα πλήρη στοιχεία, τα πλήρη δεδομένα για την ενημέρωση του κόσμου σχετικά με το συγκεκριμένο μνημείο υπάρχουν και μπορεί να τα βρει κανείς πολύ εύκολα στην ιστοσελίδα της αρμόδιας εφορείας αρχαιοτήτων και, πριν πάει, να έχει τη σχετική ενημέρωση.

Όπως είπα και στην πρωτολογία μου, σχολεία και φορείς πηγαίνουν και μάλιστα πηγαίνουν πολύ. Το θέμα είναι -και συμφωνώ μαζί σας- να μπορέσουμε να τραβήξουμε και τον μεμονωμένο επισκέπτη.

Θα καταθέσω στα Πρακτικά την απόφαση αυτεπιστασίας του 2022, για να δείτε και εσείς τι ακριβώς περιελάμβανε η τελευταία φάση των αποκαταστάσεων.

(Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως, αυτό που θέλω να πω είναι το εξής: Ο συγκεκριμένος τύμβος, το συγκεκριμένο μνημείο είναι κοντά στο πρώην βασιλικό κτήμα του Τατοΐου, στο οποίο κτήμα η Κυβέρνηση από τον Ιούλιο του 2019, όταν ο Πρωθυπουργός το ενέταξε στα εμβληματικά έργα αυτής της Κυβέρνησης, το Υπουργείο Πολιτισμού στο πλαίσιο των αρμοδιοτήτων του εκπονεί και υλοποιεί μελέτες και έργα στον ιστορικό πυρήνα του κτήματος. Έχει διασφαλίσει έναν προϋπολογισμό 75 εκατομμυρίων ευρώ για όλα τα έργα τα οποία έχει σχεδιάσει να κάνει. Παρουσιάσαμε τη μελέτη βιωσιμότητας, κάτι που γνωρίζετε, τον Ιανουάριο του 2021 και έγινε αποδεκτή με απόλυτη αποδοχή, ενώ ο στόχος μας είναι στο Τατόι, στο πρώην βασιλικό κτήμα, να οργανώσουμε και να αποδώσουμε στην Αττική έναν μοναδικό προορισμό για Έλληνες και ξένους επισκέπτες, έναν ενδεδειγμένο χώρο πολιτισμού και ψυχαγωγίας.

Βέβαια, τότε μιλούσαμε για έναν ορίζοντα δεκαετίας. Μεσολάβησε η πυρκαγιά, η οποία δεν δημιούργησε κανένα πρόβλημα στο πολιτιστικό απόθεμα, αλλά στο δάσος. Πράγματι το δάσος υπέστη μια μεγάλη καταστροφή. Παρ’ όλα αυτά, τα πράγματα προχωρούν. Το Υπουργείο Πολιτισμού στο τέλος του 2025 θα έχει έτοιμα όλα τα έργα, θα αποδώσει όλα τα έργα τα οποία έχει αναλάβει να κάνει και μέχρι το τέλος του 2025 ο ιστορικός πυρήνας και τα μουσεία του κτήματος θα είναι επισκέψιμα. Μέσα στο 2023 αποδίδουμε ήδη μία σειρά κτηρίων, ξεκινώντας από τα μαγειρεία, την οικία δασοφύλακα και εννέα κτήρια τα οποία αυτή τη στιγμή είναι σε φάση αποκατάστασης. Τέλος πάντων, ήδη στο τέλος του 2023 το Τατόι θα αρχίσει να αλλάζει μορφή, αλλά με βασικό ορόσημο σε κάθε περίπτωση το 2025.

Όλα αυτά τα λέω, γιατί το στρατηγικό σχέδιο που έχει το Υπουργείο Πολιτισμού είναι με κέντρο και πυρήνα το κτήμα του Τατοΐου να δημιουργήσουμε και σε αυτή την πλευρά της Αττικής, που το έχει ανάγκη και έχει σημαντικά μνημεία, πολιτιστικές διαδρομές, οι οποίες πολιτιστικές διαδρομές παραπέμπουν αμέσως και ευθέως στην ανάπτυξη του πολιτιστικού τουρισμού, άρα σε μια οικονομική δραστηριότητα για την τοπική κοινωνία και για την ευρύτερη περιοχή. Οι διαδρομές αυτές θα διασυνδέσουν όλα τα μνημεία της ευρύτερης περιοχής σε θεματικά κλάστερινγκ, με σκοπό τη δημιουργία διαφορετικών εμπειριών για τους επισκέπτες. Άλλωστε, αυτό είναι που επιδιώκει ο πολιτιστικός τουρισμός.

Σε αυτόν τον σχεδιασμό μας, λοιπόν, πρωτεύουσα θέση έχει ο τύμβος του Σοφοκλή αφ’ ενός μεν γιατί το όνομα του τραγικού ποιητή -αυτό είναι το μείζον- μπορεί να δημιουργήσει ένα brand name για την ευρύτερη περιοχή, αλλά και για λόγους ιστορικής συνέχειας, καθώς ο ανασκαφέας, αλλά και οι μελετητές του ταφικού μνημείου είχαν μια ιστορική συνάφεια με το ίδιο το κτήμα του Tατοΐου. Επομένως, με πυρήνα και κέντρο το κτήμα, θέλουμε να διασυνδέσουμε και να αναδείξουμε όλον τον μνημειακό πλούτο και όχι μόνο, αλλά και άλλου είδους δράσεις άυλου πολιτισμού -που έχει πλούσιο άυλο πολιτισμό η περιοχή- σε όλο αυτό το τμήμα της Αττικής.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο Πηγής Τρικάλων, καθώς και έξι μαθήτριες και μαθητές και μία συνοδός εκπαιδευτικός από το Δημοτικό Σχολείο Λυγαριάς Τρικάλων.

Παιδιά, η Βουλή σάς καλωσορίζει και σας εύχεται καλή χρονιά.

(Χειροκροτήματα απ’ όλες τις πτέρυγες της Βουλής)

Όσον αφορά τη διαδικασία που παρακολουθείτε τώρα, θα ήθελα να σας πω πως δεν πρέπει να σας προξενεί εντύπωση το γεγονός ότι δεν υπάρχουν πολλοί Βουλευτές στην Αίθουσα, γιατί δεν έχουμε ψήφιση νομοσχεδίου, δεν έχουμε δηλαδή νομοθετικό έργο. Η διαδικασία που παρακολουθείτε σήμερα λέγεται «κοινοβουλευτικός έλεγχος», δηλαδή πολλοί Βουλευτές από την Αθήνα, από τα μεγάλα κέντρα ή από την επαρχία έχουν ζητήματα επίκαιρα που αφορούν τις εκλογικές τους περιφέρειες, αλλά και γενικότερου ενδιαφέροντος, και απευθύνονται στους αρμόδιους Υπουργούς, οι οποίοι έρχονται εδώ και απαντούν.

Αυτό που παρακολουθήσατε τώρα ήταν ενός Βουλευτού, του κ. Βλάχου, από την Ανατολική Αττική προς την Υπουργό Πολιτισμού κ. Μενδώνη για ένα θέμα που αφορά την περιοχή του και απήντησε η κυρία Υπουργός.

Επόμενη είναι η ένατη με αριθμό 315/16-1-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς την Υπουργό Πολιτισμού και Αθλητισμού,με θέμα: «Ενημέρωση για την πορεία των διαπραγματεύσεων για την επιστροφή των γλυπτών του Παρθενώνα».

Σε αυτή την επίκαιρη ερώτηση θα απαντήσει πάλι η Υπουργός Πολιτισμού και Αθλητισμού κ. Στυλιανή Μενδώνη.

Ορίστε, κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Να καλωσορίσω και εγώ τους μαθητές και να τους ευχηθώ καλή πρόοδο, καλή χρονιά, υγεία και δύναμη σε ό,τι κάνουν.

Κυρία Υπουργέ, η επιστροφή των γλυπτών του Παρθενώνα αποτελεί εθνικό θέμα για όλους μας ύψιστης ιστορικής και πολιτιστικής σημασίας. Μάλιστα, το τελευταίο διάστημα παρατηρούμε ότι έχουν πληθύνει τα δημοσιεύματα σε ελληνικό και ξένο Τύπο για την επανένωση των γλυπτών του Παρθενώνα και την υλοποίηση -θα έλεγα εδώ- του μεγάλου οράματος της Μελίνας Μερκούρη για την επιστροφή των γλυπτών στη χώρα όπου γεννήθηκαν, στη χώρα από την οποία εκλάπησαν.

Σε αυτά, ωστόσο, κυρία Υπουργέ, αναδεικνύονται δύο αντικρουόμενες απόψεις. Από τη μια έχουμε τον Έλληνα Πρωθυπουργό να ισχυρίζεται ότι πράγματι υπάρχουν συστηματικές σιωπηρές διαπραγματεύσεις για την επιστροφή των γλυπτών και από την άλλη βλέπουμε ένα πινγκ-πονγκ μεταξύ της βρετανικής κυβέρνησης και του Βρετανικού Μουσείου, διότι το Βρετανικό Μουσείο είναι αυτό που αποφασίζει, αλλά την ίδια στιγμή η βρετανική κυβέρνηση μπορεί να περάσει νόμο που θα ανοίγει τον δρόμο για την επιστροφή των γλυπτών, που εμείς ζητάμε διαχρονικά εδώ και πολλά χρόνια.

Βλέπουμε, επίσης, τις δημοσκοπήσεις να δείχνουν ότι ένα ποσοστό πάνω από 55% της βρετανικής κοινής γνώμης είναι υπέρ της επιστροφής των γλυπτών στη χώρα όπου γεννήθηκαν.

Εδώ θα ήθελα να θυμίσω, για να μην ξεχνάμε, ότι πριν από έναν χρόνο είδαμε τη «THE TIMES» του Λονδίνου στο κεντρικό της άρθρο να λέει ότι οι καιροί άλλαξαν και ότι τα γλυπτά ανήκουν στην Αθήνα και τώρα πρέπει να επιστρέψουν στη χώρα μας.

Σήμερα, το Υπουργείο Πολιτισμού σταθερά υποστηρίζει ότι η χώρα δεν αναγνωρίζει στο Βρετανικό Μουσείο κυριότητα, νομή και κατοχή και αυτό μάς ευχαριστεί. Εξελίσσεται μια προσπάθεια για την επιστροφή των γλυπτών του Παρθενώνα. Δηλαδή, στηρίζεται από το Υπουργείο, αλλά και από εσάς, η διαχρονική μας θέση να γυρίσουν τα γλυπτά στη χώρα όπου γεννήθηκαν και ουδεμία κατοχή, νομή ή κυριότητα αποδίδεται από πλευράς μας στο Βρετανικό Μουσείο.

Ωστόσο, κυρία Υπουργέ, υπάρχει μια διάχυτη ανησυχία μήπως βρεθούμε σε συνθήκες που συντελεστεί μια υποχώρηση σε σχέση με την πάγια εθνική μας θέση, που έχει διατυπωθεί συστηματικά, θα έλεγα, εδώ και πολλά χρόνια στην UNESCO, η οποία μάλιστα το 2021 αναγνώρισε ότι το θέμα είναι διακυβερνητικό και όχι δηλαδή μια απλή διαφορά μεταξύ των μουσείων.

Εμείς είμαστε ξεκάθαροι και, όπως είπα και πριν, δεν αναγνωρίζουμε στη Βρετανία δικαιώματα επί των λαφύρων μίας κλοπής και, συνεπώς, είμαστε αντίθετοι σε οποιαδήποτε συζήτηση περί δάνειου, δανεισμού και ανταλλαγής. Γι’ αυτό ζητήσαμε ως Κίνημα Αλλαγής να έρθει το θέμα στη Βουλή, να συζητηθεί με την επίκαιρη ερώτησή μου και να χυθεί άπλετο φως, ερωτώντας σας τα εξής: Πρώτον, ποιο είναι το πλαίσιο βάσει του οποίου η χώρα μας διαπραγματεύεται την επιστροφή των γλυπτών του Παρθενώνα; Δεύτερον, ποια είναι η πορεία των διαπραγματεύσεων και πώς σκοπεύετε να υπερβείτε τη συζήτηση περί κυριότητας και δανεισμού;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Κύριε Βουλευτά, ευχαριστώ για την ερώτησή σας, γιατί μου δίνει την ευκαιρία να ενημερώσω και από αυτό το Βήμα για ένα μείζονος ενδιαφέροντος ζήτημα.

Η Κυβέρνηση του Κυριάκου Μητσοτάκη από την αρχή της θητείας της εργάζεται συστηματικά, υπεύθυνα, αποτελεσματικά για την επίτευξη του εθνικού στόχου, δηλαδή της οριστικής επιστροφής και επανένωσης των γλυπτών του Παρθενώνα στην Αθήνα και στο Μουσείο της Ακρόπολης.

Τα αποτελέσματα της πολιτικής μας είναι καθαρά και χειροπιαστά. Κάποια εξ αυτών τα αναφέρατε και εσείς. Τίποτα δεν είναι τυχαίο.

Πρώτον, υπάρχει η απόφαση της Διακυβερνητικής Επιτροπής της UNESCO τον Σεπτέμβριο του 2021, η οποία αποτελεί την πρώτη απόφαση, μετά από πλήθος συστάσεων, σύμφωνα με την οποία ο διεθνής οργανισμός αναγνωρίζει το νόμιμο και το ηθικό του ελληνικού αιτήματος, δηλαδή της επιστροφής των γλυπτών του Παρθενώνα. Όμως, τι άλλο μάς λέει; Μας λέει ότι το όλο θέμα είναι διακρατικό και διακυβερνητικό και όχι ένα ζήτημα που θα πρέπει να απασχολεί μόνο τα δύο μουσεία, το Βρετανικό Μουσείο και το Μουσείο της Ακρόπολης, όπως ισχυρίζεται το Ηνωμένο Βασίλειο.

Προφανώς, δεν φτάσαμε στον Σεπτέμβριο του 2021 τυχαία. Από τον Ιούλιο του 2019 υπήρχε συστηματική προεργασία για να φτάσουμε στην απόφαση αυτή. Επίσης, η UNESCO με την ίδια απόφαση καλεί τη βρετανική κυβέρνηση να προχωρήσει σε καλόπιστο διάλογο με την Ελλάδα επί της νόμιμης και δίκαιης απαίτησης της τελευταίας. Αυτή η απόφαση της 22ης Διακυβερνητικής Επιτροπής διαβιβάστηκε στα Ηνωμένα Έθνη και επικυρώθηκε εκ νέου από τη Σύνοδο της UNESCO στο Παρίσι τον Μάιο του 2022, δημιουργώντας νέα και εξαιρετικής σημασίας δεδομένα για τη χώρα μας.

Δεύτερον, η οριστική επανένωση του «θραύσματος Fagan» από το μουσείο «ANTONINO SALINAS» στο Παλέρμο της Σικελίας στη ζωφόρο στο Μουσείο της Ακρόπολης δεν έγινε τυχαία. Δεν είπαν κάποια στιγμή οι Σικελοί και οι Ιταλοί «τα δίνουμε». Έγινε μετά από είκοσι μήνες διαπραγματεύσεών μας με την περιφερειακή κυβέρνηση της Σικελίας και το Υπουργείο Πολιτισμού της Ιταλικής Δημοκρατίας και δημιουργήθηκε μια πάρα πολύ καλή πρακτική. Υπήρχε η βούληση. Βρήκαμε τον τρόπο.

Τρίτον, υπήρξε η γενναιόδωρη χειρονομία της αυτού αγιότητας του Πάπα Φραγκίσκου για την οριστική επιστροφή στην Αθήνα των τριών παρθενωνίων θραυσμάτων από τα μουσεία του Βατικανού ως χειροπιαστό δείγμα της ειλικρινούς επιθυμίας του να ακολουθήσει το οικουμενικό μονοπάτι της αλήθειας.

Τέταρτον, υπήρξε ενίσχυση και στήριξη, με συντριπτικά ποσοστά, του αιτήματός μας όχι μόνο από τη βρετανική, αλλά και από τη διεθνή κοινή γνώμη, καθώς και από τα συντηρητικά βρετανικά μέσα, όπως οι «THE TIMES» του Λονδίνου -το αναφέρατε και εσείς-, που μετέστρεψαν την άποψή τους μετά από πενήντα χρόνια στήριξης του Βρετανικού Μουσείου.

Όλα αυτά είναι τυχαία; Προφανώς, όχι. Είναι αποτελέσματα συγκεκριμένης πολιτικής.

Ο αγώνας της Ελλάδας για τον επαναπατρισμό των γλυπτών ξεκίνησε σχεδόν αμέσως με τη συγκρότηση του ελληνικού κράτους το 1830. Διεθνοποιήθηκε και τέθηκε σε συστηματική βάση τη δεκαετία του 1980 από τη Μελίνα Μερκούρη. Από τότε, η θέση μας ήταν και παραμένει εθνική, ομόφωνη, ομόθυμη, αμετάβλητη και σαφής: Δεν αναγνωρίζουμε δικαίωμα κυριότητας, νομής και κατοχής επί των γλυπτών στο Βρετανικό Μουσείο, καθώς αποτελούν προϊόν κλοπής. Τίποτα δεν έχει αλλάξει. Η βίαιη απόσπαση των γλυπτών και η απομάκρυνσή τους από το φυσικό τους περιβάλλον και το εννοιολογικό τους περιεχόμενο αντιβαίνει στους ισχύοντες νόμους, το κοινό περί δικαίου αίσθημα, αλλά και τα ήθη της εποχής κατά την οποία συντελέστηκε. Επιπροσθέτως, σήμερα αντίκειται στο Εθνικό και Διεθνές Δίκαιο, τις διεθνείς συμφωνίες και συμβάσεις, στις κοινώς αποδεκτές αρχές για την προστασία και διαχείριση της πολιτιστικής κληρονομιάς.

Η Ελλάδα υποχρεούται συνταγματικά και νομιμοποιείται ηθικά να αξιώνει και να επιδιώκει με κάθε νόμιμο και πρόσφορο μέσο την οριστική, μόνιμη και αμετάκλητη επιστροφή των γλυπτών του Παρθενώνα προς επανόρθωση του δικαίου και της ηθικής τάξης και κυρίως προς αποκατάσταση της ακεραιότητας του μνημείου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κωνσταντόπουλε, ορίστε, έχετε τον λόγο για τη δευτερολογία σας.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κυρία Υπουργέ, με χαρά άκουσα ότι πράγματι δεν υφίσταται καμμία κατοχή, νομή ή κυριότητα από πλευράς της Κυβέρνησης, αλλά και ότι η διαχρονική μας θέση παραμένει ίδια σε ό,τι αφορά τη θέση μας περί καμμίας νομής, κατοχής ή κυριότητας στο Βρετανικό Μουσείο αναφορικά με τα γλυπτά του Παρθενώνα.

Κυρία Υπουργέ, η επανένωση των γλυπτών του Παρθενώνα, του παγκόσμιου θα έλεγα πολιτιστικού μνημείου, πρέπει να ενώσει -και θα ενώσει- όλες τις δυνάμεις του τόπου. Μάλιστα, θα έλεγα ότι σήμερα πλέον αποκτά και μια οικουμενικότητα, τόσο στον χώρο της πολιτικής όσο και στον χώρο των τεχνών, των γραμμάτων και της δημοσιογραφίας, και όλοι μαζί μπορούμε να αγωνιστούμε για να ευαισθητοποιήσουμε ακόμη περισσότερο την παγκόσμια γνώμη. Μαζί, ενωμένοι, μπορούμε να παλέψουμε πραγματικά για την επιστροφή των γλυπτών στον ιερό χώρο της Ακρόπολης, όπου και δημιουργήθηκαν, όπου και γεννήθηκαν. Άλλωστε τα τελευταία χρόνια, όπως γνωρίζετε, κυρία Υπουργέ, εξελίσσεται μια ευρύτερη συζήτηση για το τέλος της αποικιοκρατικής εποχής των μνημείων.

Επίσης εδώ θα έλεγα, εν κατακλείδι, ότι πρέπει και χρειάζεται τα παγκόσμια μουσεία να κομίσουν μια νέα ηθική, επιστρέφοντας έργα που φιλοξενούν και ανήκουν σε άλλες χώρες. Και πράγματι κάποια μουσεία προχωρούν σε επιστροφές αρχαιοτήτων, δηλαδή διορθώνουν ιστορικά λάθη και ενώνουν λαούς.

Στο πλαίσιο, λοιπόν αυτό, κυρία Υπουργέ, ο επαναπατρισμός των γλυπτών του Φειδία αποτελεί μια οικουμενική απαίτηση και εν τέλει είναι υποχρέωση της Μεγάλης Βρετανίας στην Ελλάδα να γυρίσουν τα γλυπτά στον τόπο όπου γεννήθηκαν, όπως και εσείς αναφέρατε.

Φοβάμαι ωστόσο, κυρία Υπουργέ, ότι εν όψει των εκλογών -και όπως αναφέρεται και από τα άλλα κόμματα- η Κυβέρνηση προσπαθεί να εργαλειοποιήσει την επιστροφή των γλυπτών. Και τούτο γιατί; Διότι είδαμε την προηγούμενη εβδομάδα τον Πρωθυπουργό κ. Μητσοτάκη κατά τη συνάντησή του με την Πρόεδρο της Δημοκρατίας να συνδέει το αποτέλεσμα των εκλογών με τη συνέχιση της προσπάθειας να επιστρέψουν τα γλυπτά στον φυσικό τους χώρο. Ωστόσο την ίδια μέρα η Βρετανή Υπουργός Πολιτισμού, μιλώντας στο BBC, δήλωνε προκλητικά -όχι απλά προκλητικά, αλλά προκλητικότατα- ότι τα γλυπτά του Παρθενώνα ανήκουν στο Ηνωμένο Βασίλειο και ότι δεν πρόκειται να σταλούν στην Ελλάδα. Κι εδώ να θυμίσω ότι με βάση τον βρετανικό νόμο το Βρετανικό Μουσείο δεν μπορεί να διαμελίσει τις συλλογές του. Οποιαδήποτε συζήτηση, λοιπόν, δεν μπορεί να γίνεται μόνο σε επίπεδο διαπραγματεύσεων με το Βρετανικό Μουσείο.

Όλα αυτά, κυρία Υπουργέ, δημιουργούν σύγχυση όχι μόνο στους πολίτες, αλλά και σε όλους εμάς τους πολιτικούς. Γι’ αυτό απαιτείται πλήρης, μα πλήρης, ενημέρωση. Η ελληνική Κυβέρνηση οφείλει να πορευτεί με διαφάνεια και σύνεση σε αυτό το κρίσιμο εθνικό, πολιτιστικό θέμα, ένα εθνικό θέμα όπου δεν χωρούν μικροπολιτικές κορώνες, μεμψιμοιρίες και σκοπιμότητες. Για εμάς, για το ΠΑΣΟΚ, το Κίνημα Αλλαγής, η επιστροφή των γλυπτών του Παρθενώνα είναι συνυφασμένη με την ιστορία της παράταξής μας, την οποία ιστορία και εσείς προσωπικά τη γνωρίζετε πάρα πολύ καλά.

Ο αγώνας που ξεκίνησε, λοιπόν, η Μελίνα Μερκούρη ως Υπουργός Πολιτισμού του ΠΑΣΟΚ ξεπέρασε τα κομματικά όρια και έλαβε διεθνείς διαστάσεις. Ταυτόχρονα, ο σχεδιασμός και η υλοποίηση του Μουσείου της Ακρόπολης κατέρριψε κάθε επιχείρημα της βρετανικής κυβέρνησης και του Βρετανικού Μουσείου σχετικά με την έκθεση των γλυπτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Κωνσταντόπουλε, ολοκληρώστε, παρακαλώ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Άλλωστε το Μουσείο της Ακρόπολης είναι ένα από τα πιο σύγχρονα μουσεία του κόσμου.

Σε ό,τι αφορά λοιπόν τα περί δάνειου, δανεισμού, ανταλλαγών, όπως ανέφερα και νωρίτερα, θεωρώ ότι είμαστε όλοι αντίθετοι και πράγματι χάρηκα που κι εσείς ουσιαστικά συνεχίζετε να έχετε την ίδια άποψη, στηρίζοντας αποτελεσματικά την εθνική μας θέση. Αναμένουμε λοιπόν, κυρία Υπουργέ, από την Κυβέρνηση και από την Αντιπολίτευση όλοι μαζί να σταθούμε στο ύψος των περιστάσεων που επιβάλλει η ιστορική συγκυρία.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κλείνοντας, κύριε Πρόεδρε, θα έλεγα ότι ίσως μια καλή πρόταση θα ήταν να συσταθεί μια διακομματική επιτροπή που θα συνεργάζεται με την επιτροπή των εμπειρογνωμόνων. Δείτε το.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κυρία Υπουργέ, έχετε τον λόγο για τη δευτερολογία σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Η τελευταία σας πρόταση, κύριε Βουλευτά, ταυτίζεται με του ΣΥΡΙΖΑ, αν δεν κάνω λάθος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Λέω τη δική μας πρόταση. Ο ΣΥΡΙΖΑ…(Δεν ακούστηκε)

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εγώ το είδα να το λέει ο ΣΥΡΙΖΑ, αλλά δεν έχει καμμία σημασία.

Το θέμα αυτό, όπως έχει ξεκαθαρίσει ο Πρωθυπουργός περισσότερο από όλους, είναι ένα εθνικό θέμα κι ο επαναπατρισμός και η επανένωση των γλυπτών προφανώς είναι οικουμενική απαίτηση, όπως είπατε, αλλά αποτελεί και ηθική υποχρέωση για όλη την Ευρώπη στο πλαίσιο της προστασίας της κοινής πολιτισμικής μας κληρονομιάς.

Και επίσης κάτι άλλο σε σχέση με αυτά που είπατε. Ο Πρωθυπουργός ήταν αυτός ο οποίος απέμπλεξε το ζήτημα, όλη αυτή τη συζήτηση η οποία γινόταν με διαρροές δεξιά και αριστερά, από την εκλογική διαδικασία. Ο Κυριάκος Μητσοτάκης ήταν ο πρώτος Πρωθυπουργός ο οποίος επί της ουσίας έθεσε σοβαρά και επίσημα στον Βρετανό ομόλογό του Μπόρις Τζόνσον το θέμα. Επομένως δεν τίθεται θέμα, δεν τίθεται σημείο συζήτησης ότι η κυβέρνηση δεν συζητά με την κυβέρνηση. Άλλωστε το γεγονός ότι η Βρετανή Υπουργός Πολιτισμού πήρε θέση για να κόψει τη συζήτηση, την οποία δημιουργούσε το Βρετανικό Μουσείο, αυτό αυτομάτως δείχνει τη διακυβερνητική διάσταση του θέματος. Είτε θέλουν είτε δεν θέλουν το αναγνώρισαν με αυτόν τον τρόπο.

Σε κάθε περίπτωση η επιστροφή των γλυπτών και η επανένωση, όπως είπα και προηγουμένως -το είπατε και εσείς- είναι ένα εθνικό θέμα, γιατί τα γλυπτά του Παρθενώνα αποτελούν οργανικά και αναπόσπαστα μέλη ενός σύνθετου αρχιτεκτονήματος και ενός καλλιτεχνικού δημιουργήματος. Δεν είναι αγάλματα, δεν είναι συνθέσεις γλυπτικές, οι οποίες ήταν αυτόνομες στον χώρο, είναι μέλη του ίδιου του μνημείου. Και το ίδιο το μνημείο, το χάσκον και ακρωτηριασμένο μνημείο, ο Παρθενώνας, αξιώνει την επιστροφή των αρχιτεκτονικών γλυπτών μελών του προκειμένου να αποκτήσει την ενιαία και αδιαίρετη φυσική, αισθητική και νοηματική του οντότητα.

Δεν έχει νόημα να πούμε τι σημαίνει ο Παρθενώνας για τον δυτικό πολιτισμό. Δεν έχει νόημα να πούμε εδώ, γιατί ο Παρθενώνας είναι το μέγιστο μνημείο του δυτικού πολιτισμού. Αυτό το οποίο οφείλουμε να συγκρατήσουμε είναι ότι η διεθνής κοινότητα, καθώς υπάρχει πλέον και ένα διεθνές κλίμα το οποίο απαιτεί την επιστροφή κλεμμένων πολιτιστικών αγαθών στις χώρες προέλευσής τους, αυτή λοιπόν η διεθνής κοινότητα απαιτεί αυτό το αριστουργηματικής τέχνης δημιούργημα να επανενωθεί στο σύνολό του στην Αθήνα και στο Μουσείο της Ακρόπολης.

Η Κυβέρνηση διαθέτει στρατηγική και αυτό αποδεικνύεται. Ανέφερα αποδείξεις στην πρωτολογία μου. Όμως επιτρέψτε μου με όλο τον σεβασμό, κύριε Βουλευτά, ένα σχέδιο: Στρατηγική διαπραγμάτευσης που δημοσιοποιείται παύει να είναι στρατηγική. Αξιοποιούμε κάθε μέσο, αξιοποιούμε τον διάλογο και την πολιτιστική διπλωματία, τη συστηματική ενημέρωση της διεθνούς επιστημονικής κοινότητας για το δίκαιο του αιτήματός μας, για την κατάρριψη των βρετανικών θέσεων -και τα περισσότερα από τα επιχειρήματα του Ηνωμένου Βασιλείου έχουν ούτως ή άλλως καταρριφθεί- με ειλικρίνεια, σαφήνεια και δυνατή επιχειρηματολογία. Το Βρετανικό Μουσείο δεν εξαιρείται. Η επίτευξη μιας συμφωνίας για την οριστική επιστροφή των γλυπτών είναι δύσκολη αλλά όχι αδύνατη. Απαιτείται καθορισμός αρχών και πλαισίου, επίγνωση της κόκκινης γραμμής και προσήλωση στον εθνικό στόχο. Σας βεβαιώ, κύριε Βουλευτά, ότι αυτά είναι χαρακτηριστικά που διαθέτει απολύτως η Κυβέρνηση του Κυριάκου Μητσοτάκη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Θα συζητηθεί, τώρα, η δεύτερη με αριθμό 306/10-1-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Υγείας, με θέμα: «Οι ευθύνες για τον θάνατο του εξάχρονου Θωμά από τα Γρεβενά».

Θα απαντήσει η Αναπληρώτρια Υπουργός Υγείας κ. Ασημίνα Γκάγκα.

Κύριε Τριανταφυλλίδη, έχετε τον λόγο για την πρωτολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κυρία Υπουργέ, ένα τραγικό γεγονός, ο θάνατος ενός εξάχρονου παιδιού, του Θωμά από τα Γρεβενά, μας συγκλόνισε όλους. Επανέφερε με δραματικό τρόπο στο προσκήνιο ένα ζήτημα που ταλανίζει τη βόρεια Ελλάδα και αφορά τον ανεπαρκή αριθμό κλινών ΜΕΘ παίδων. Θα ήθελα αρχικά να εκφράσω τον σεβασμό και την ευγνωμοσύνη, όχι μόνο την προσωπική μου, αλλά πιστεύω σύσσωμης της ελληνικής κοινωνίας, στους γονείς του αδικοχαμένου Θωμά που μέσα στον θρήνο και την τραγωδία τους βρήκαν το σθένος να χαρίσουν τα όργανα του παιδιού τους σε μακροχρόνια ασθενείς που τα χρειάζονταν.

Αναμένω, κυρία Γκάγκα, από την πλευρά σας που εκπροσωπείτε την ελληνική πολιτεία και την ελληνική Κυβέρνηση, να ζητήσετε ένα συγγνώμη από την οικογένεια του Θωμά και να αναλάβετε την πολιτική ευθύνη για την υγειονομική ανασφάλεια στη χώρα και τις δυσκολίες πρόσβασης στην αναγκαία και κατάλληλη υγειονομική φροντίδα, όπως όχι εγώ, αλλά οι φορείς της υγειονομικής κοινότητας το επισημαίνουν. Και θα καταθέσω στα Πρακτικά στη συνέχεια επιστολή τους. Το θέτω επίσης για να μην υπάρξουν άλλα τέτοια τραγικά συμβάντα στην πορεία για να σώσουμε ζωές.

Ο Θωμάς από τα Γρεβενά υπέστη ανακοπή καρδιάς το απόγευμα της Τρίτης 3 Ιανουαρίου και μεταφέρθηκε από το σπίτι του με το ΕΚΑΒ στο Τμήμα Επειγόντων Περιστατικών του Γενικού Νοσοκομείου Γρεβενών.

Μετά από υπεράνθρωπες προσπάθειες του ΕΚΑΒ και του νοσοκομείου επανήλθε η καρδιακή λειτουργία του και διασωληνώθηκε. Η κατάστασή του κρίθηκε από τους γιατρούς κρίσιμη και έπρεπε να μεταφερθεί σε ΜΕΘ παίδων. Και εδώ ξεκινάει ο Γολγοθάς του εξάχρονου Θωμά και της οικογένειάς του, καθώς οι οκτώ κλίνες ΜΕΘ που διαθέτει το «Ιπποκράτειο» συν δύο COVID στη Θεσσαλονίκη ήταν όλες κατειλημμένες. Αποφασίστηκε λοιπόν η διακομιδή του από τα Γρεβενά τριακόσια είκοσι χιλιόμετρα μακριά στο Ρίο, στην Πάτρα με ώρα αναχώρηση στις 22.30΄ το βράδυ.

Το ασθενοφόρο του ΕΚΑΒ που τον μετέφερε ενώ κινούνταν στην Ιόνια Οδό παρουσίασε μηχανική βλάβη και χρειάστηκε να αντικατασταθεί από άλλο όχημα του σταθμού του ΕΚΑΒ Ιωαννίνων. Το δεύτερο ασθενοφόρο έφτασε τα ξημερώματα στο νοσοκομείο της Πάτρας και παρά τις υπεράνθρωπες προσπάθειες των γιατρών, ο εξάχρονος Θωμάς δεν τα κατάφερε και έχασε τη μάχη για τη ζωή.

Κεντρικό ερώτημα: Ποιοι και γιατί αποφάσισαν, κυρία Υπουργέ, το παιδί να μεταφερθεί στην Πάτρα και όχι στην Αθήνα με ασθενοφόρο οδικώς και όχι με πτητικό μέσο, όπως έγινε δύο μέρες μετά με τον δίχρονο από τη Δράμα, ο οποίος, επίσης, διασωληνώθηκε και μεταφέρθηκε στην Αθήνα στο Νοσοκομείο Παίδων «Αγλαΐα Κυριακού» με πτητικό μέσο με αεροδιακομιδή επειδή δεν βρέθηκε ΜΕΘ στη Θεσσαλονίκη; Το τελευταίο χρονικό διάστημα πολλαπλασιάζονται τα περιστατικά παιδιών που χρειάζονται νοσηλεία σε ΜΕΘ και δεν βρίσκουν κενή κλίνη με αποτέλεσμα να απαιτείται διακομιδή ή αεροδιακομιδή από τη βόρεια Ελλάδα και τη Θεσσαλονίκη, στην Αθήνα και την Πάτρα. Με αεροδιακομιδή είχε μεταφερθεί επίσης ένα τρίχρονο αγοράκι από το νοσοκομείο της Κοζάνης στη ΜΕΘ του Νοσοκομείου Παίδων Πεντέλης. Με συνδυασμό αεροδιακομιδής και επίσης επίγειας διακομιδής είχε μεταφερθεί η εντεκάχρονη από τα Ιωάννινα. Και όλα τα παραπάνω γιατί οι κλίνες ΜΕΘ στα νοσοκομεία παίδων στη χώρα είναι συνολικά πενήντα πέντε. Τριάντα δύο είναι στην Αττική, είκοσι τρία στην περιφέρεια. Από την Αθήνα και πάνω είναι μόλις δέκα.

**ΠΡΟΕΔΡΕΥΩΝ (Χαράλαμπος Αθανασίου):** Θα συνεχίσετε στη δευτερολογία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω με τα ερωτήματά μου.

Θα καταθέσω μόνο στα Πρακτικά την οργή των ιατρών της δυτικής Μακεδονίας για τις διακομιδές των παιδιών από Γρεβενά και Κοζάνη από την εφημερίδα «ΜΑΚΕΔΟΝΙΑ»: «Δεν μπορούμε να παίζουμε τη ζωή των παιδιών μας στα ζάρια», λένε οι γιατροί, Πρόεδρος και Γενικός Γραμματέας. Και επισημαίνουν τα πέντε σημεία τα οποία είναι τα κενά, δηλαδή κενά όπως δεν υπάρχουν επαρκείς διασώστες γιατροί στα πληρώματα του ΕΚΑΒ, υπάρχει έλλειψη ΜΕΘ και μονάδων εντατικής νοσηλείας νεογνών στη δυτική Μακεδονία, υποβάθμιση της συντήρησης των ασθενοφόρων, συνειδητή παντελής υποστελέχωση των νοσοκομείων. Νομίζω η φράση τα λέει όλα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Τριανταφυλλίδη, θα τα πείτε και στην δευτερολογία σας. Έχετε πάει στα πέντε λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Αθανασίου, δώστε μου όση ώρα δώσατε για το Τατόι και τον τέως.

**ΠΡΟΕΔΡΕΥΩΝ (Χαράλαμπος Αθανασίου):** Καταλαβαίνω, είναι σοβαρό θέμα, αλλά…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δώστε μου τον χρόνο για τον εξάχρονο Θωμά. Αξίζει να δώσουμε τον χρόνο που δώσατε για το Τατόι και τον τέως.

**ΠΡΟΕΔΡΕΥΩΝ (Χαράλαμπος Αθανασίου):** Όχι, δεν δώσαμε τόσο χρόνο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Καλά, δεν δώσατε! Μας παρακολουθεί ο κόσμος.

Κλείνω με τα ερωτήματα. Για ποιον λόγο δεν υπήρξε διαθέσιμη κλίνη ΜΕΘ παίδων στη Θεσσαλονίκη; Γιατί δεν βρέθηκε έγκαιρα διαθέσιμη κλίνη για να μεταφερθεί το ταχύτερο δυνατό; Γιατί χρειάστηκε το παιδί να μεταφερθεί τριακόσια δέκα χιλιόμετρα μακριά από τα Γρεβενά στην Πάτρα, αφού η κρισιμότητα της κατάστασής του απαιτούσε να μη χαθεί καθόλου χρόνος;

**ΠΡΟΕΔΡΕΥΩΝ (Χαράλαμπος Αθανασίου):** Βλέπετε λοιπόν, κάνετε επαναλήψεις.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω.

Γιατί, κυρία Γκάγκα, δεν κρίθηκε αναγκαία η αεροδιακομιδή του παιδιού με πτητικό μέσο όπως έγινε σε αντίστοιχες περιπτώσεις επωνύμων, εφόσον η κατάστασή του ήταν ιδιαίτερα κρίσιμη;

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κυρία Υπουργέ, έχετε τον λόγο για την πρωτολογία.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ, κύριε Πρόεδρε. Καλησπέρα σε όλους.

Κατ’ αρχάς, θέλω να πω ξεκινώντας ότι λυπάμαι πάρα πολύ για το παιδάκι και θεωρώ μεγαλειώδη τη χειρονομία των γονιών να βοηθήσουν άλλους ανθρώπους. Είναι πάρα πολύ στενάχωρο όταν χάνουμε οποιονδήποτε, πολύ περισσότερο όταν χάνουμε ένα παιδί.

Να μπω τώρα σε ένα κομμάτι λίγο πιο ιατρικό. Ο μικρός έπαθε ανακοπή πράγματι στο σπίτι του και από την ώρα που έγινε αυτό και έμεινε το παιδί άπνοο μέχρι την ώρα που έφτασε στο νοσοκομείο, πέρασε αρκετός χρόνος για να κάνει εγκεφαλική βλάβη. Το παιδί, λοιπόν, πήγε στο νοσοκομείο, στο οποίο είχαν ήδη ειδοποιηθεί οι γιατροί. Υπήρχε παιδίατρος εντατικολόγος, που πήγε για να είναι εκεί με το παιδί χωρίς να εφημερεύει και την ευχαριστώ πάρα πολύ για αυτό. Ήταν επί ποδός όλο το νοσοκομείο για το παιδί. Και πραγματικά μπόρεσαν να πατάξουν την ανακοπή και να πάρει μπρος καρδιακά το παιδί. Αυτό δεν σημαίνει ότι διορθωνόταν η βλάβη στον εγκέφαλο, η οποία είχε ήδη γίνει δυστυχώς. Το παιδί είχε μυδρίαση.

Τώρα όσον αφορά τις διακομιδές. Οι διακομιδές, όπως θυμόσαστε, είχαν γίνει ατυχήματα με το ΕΚΑΒ όταν η διαχείριση των πτήσεων ήταν από ιδιωτική εταιρεία και δόθηκαν οι πτήσεις στην Πολεμική Αεροπορία. Αυτό είναι κάτι που μπορούμε να ξανασυζητήσουμε, γιατί πραγματικά θέλουμε αεροδιακομιδές πολύ γρήγορες. Αλλά οι αεροδιακομιδές δεν είναι πάρα πολύ γρήγορες και προϋποθέτουν τη μεταφορά ενός ανθρώπου με ασθενοφόρο στο σημείο του ελικοδρόμιου, τη μεταφορά στο ελικόπτερο και από κει και πέρα τη μεταφορά από το ελικοδρόμιο της πόλης που φτάνει το παιδί με άλλο ασθενοφόρο στο νοσοκομείο. Δεν είναι λοιπόν απλή διαδικασία.

Ζητήθηκε αρχικά από το νοσοκομείο αεροδιακομιδή και έγιναν οι αντίστοιχες ενέργειες του ΕΚΑΒ προς την Πολεμική Αεροπορία. Αφού το σκέφτηκαν οι γιατροί, θεώρησαν ότι ήταν πιο ασφαλές και πιο γρήγορο να φύγουν οδικά από τα Γρεβενά και να πάνε στην Πάτρα. Αυτή ήταν η απόφαση των γιατρών και αυτή την απόφαση σεβάστηκε το ΕΚΑΒ. Αυτή ήταν η απόφασή τους. Θεώρησαν ότι ήταν πιο απλό, πιο εύκολο να πάρουν ένα ασθενοφόρο και να κάνουν αυτή τη διαδρομή. Αυτή ήταν η απόφαση των γιατρών. Άρα έγινε ανάκληση της αίτησης αεροδιακομιδής από το νοσοκομείο.

Να πω ότι καθ’ όλη τη διάρκεια της διακομιδής το παιδί ήταν διασωληνωμένο και συνοδευόταν από παιδίατρο εντατικολόγο, που ήξερε πάρα πολύ καλά τη δουλειά της. Καμμία στιγμή στη διάρκεια της διακομιδής το παιδί δεν βρέθηκε άσφυγμο, άρρυθμο ή οποιοδήποτε πρόβλημα. Έφτασε λοιπόν στην Πάτρα. Και στο διπλανό νοσοκομείο να έφτανε δυστυχώς η εγκεφαλική βλάβη είχε γίνει.

Άρα για να βάλουμε τα πράγματα στη θέση τους, θέλω να πω ότι, δυστυχώς, υπάρχουν πράγματα που δεν μπορούμε ιατρικά να επαναφέρουμε. Δηλαδή, ένα παιδί, ένας οποιοσδήποτε άρρωστος εάν μένει άπνοος για πάρα πολλά λεπτά, προφανώς κάνει εγκεφαλική βλάβη. Αυτό και να φτάσει στο νοσοκομείο μετά από δέκα λεπτά, πιθανώς και πάλι δεν ανατάσσεται αν δε γίνεται ΚΑΡΠΑ σε όλη τη διάρκεια. Το παιδί, λοιπόν, από την ώρα που το πήραν είδηση από το σπίτι του μέχρι την ώρα που έφτασε το ΕΚΑΒ, που πήγε πάρα πολύ γρήγορα και τον μετέφερε στο νοσοκομείο, είχε δυστυχώς εγκεφαλική βλάβη.

Και λέω και πάλι δυστυχώς υπήρχε η ατυχία τού να χαλάσει το ασθενοφόρο. Το ασθενοφόρο ήταν από τα καινούργια του στόλου και το σέρβις το είχε κάνει 15 Δεκεμβρίου. Το επόμενο σέρβις ήταν να γίνει 15 Δεκεμβρίου του 2023. Άρα δεν ήταν θέμα. Ατυχίες μπορεί να συμβούν ανά πάσα στιγμή. Και ελικόπτερα έχουμε σηκώσει και έχουμε χάσει ανθρώπους με ελικόπτερα. Ατυχίες μπορούν να γίνουν. Το συγκεκριμένο παιδί, δυστυχώς, ήταν ήδη με ανοξία εγκεφαλική. Η διακομιδή έγινε έτσι όπως ζήτησαν οι γιατροί και έγινε με όλα τα μέτρα ασφάλειας για τη διακομιδή του.

Και πάλι να πω ότι λυπάμαι για το παιδί. Ιατρικά έγινε ό,τι μπορούσε να γίνει ό,τι μπορούσε να είναι δυνατόν. Και δόθηκε η προσπάθεια να σωθεί το παιδί από όλο το προσωπικό που εμπλέκεται και στη διάσωση του παιδιού στο νοσοκομείο και στη διακομιδή.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ.

Κύριε Τριανταφυλλίδη, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Γκάγκα, το γεγονός ότι η επιλογή ήταν λανθασμένη επιβεβαιώθηκε δυο μέρες μετά, όταν άρον-άρον για το παιδί από τη Δράμα, που ακολούθησε τον άτυχο εξάχρονο Θωμά, δεν επιλέξατε την ίδια διαδρομή. Το στείλατε με πτητικό μέσο στο «Αγλαΐα Κυριακού» στην Αθήνα και όχι στην Πάτρα. Αυτό τα λέει όλα.

Κυρία Γκάγκα, δεν σας έχουμε καμμία απολύτως εμπιστοσύνη. Τη γυναίκα, τη μητέρα, τη γιατρό Γκάγκα, δεν μπορώ να την ελέγξω. Ελέγχω όμως την Υπουργό Γκάγκα, για το ότι οι επιλογές που έγιναν δεν ήταν οι σωστές και αυτό είναι αυταπόδεικτο.

Και πραγματικά δεν βρήκατε να ψελλίσετε μια συγγνώμη προς την οικογένεια για αυτά που έγιναν πριν και αυτά που έγιναν μετά για αντίστοιχες περιπτώσεις μικρών παιδιών. Δεν βρήκατε το θάρρος να πείτε ότι είναι αδιανόητο από την Αθήνα και πάνω να υπάρχουν μόνο οκτώ ΜΕΘ. Και ελέγχεστε για το γεγονός ότι εμείς, ο ΣΥΡΙΖΑ-Προοδευτική Συμμαχία κατάφερε με τον Πολάκη και τον Ξανθό, τον Ξανθό και τον Πολάκη να ζητήσει από το Ίδρυμα «Σταύρος Νιάρχος» τα λεφτά να μην πάνε στον «Ευαγγελισμό», αλλά να πάνε στο παιδιατρικό νοσοκομείο. Και όταν το άκουσε ο κ. Δρακόπουλος και το διοικητικό συμβούλιο είπε, «Μα είναι δυνατόν μια πόλη ενάμισι εκατομμύριου να μην έχει παιδιατρικό νοσοκομείο; Ναι να πάνε εκεί». Και το αποφάσισαν και το έφεραν και το δρομολογήσαμε.

Και σας ήλεγξα εγώ προσωπικά με επίκαιρη ερώτησή μου τον Φεβρουάριο του 2020 προς τον κ. Κοντοζαμάνη. Σπεύστε, τρέξτε να ολοκληρωθεί το παιδιατρικό γιατί εκεί θα υπάρχουν τριάντα τρεις νέες ΜΕΘ μέσα στο Παιδιατρικό Νοσοκομείο της Θεσσαλονίκης. Ούτε αυτό κάνατε.

Σας κατέθεσα ερώτηση για τις προσβάσεις, για τους δρόμους για να μη φεύγουν τα ασθενοφόρα στον γκρεμό. Ούτε αυτό το κάνατε. Και δεν σας έχουμε εμπιστοσύνη γιατί; Εσείς είπατε ότι από τις πεντακόσιες πενήντα ΜΕΘ που σας παρέδωσε ο ΣΥΡΙΖΑ, εσείς τις πήγατε στις χίλιες πεντακόσιες. Πού είναι οι χίλιες πεντακόσιες;

Και το λέω αυτό, γιατί στην ίδια την πόλη μου, από τις δεκαοκτώ κλίνες ΜΕΘ -ακούστε το, είναι φρέσκια η είδηση, κυρία Γκάγκα και να το ακούσουν και οι συνάδελφοί μου από το κοινοβουλευτικό ρεπορτάζ, - που τον Απρίλιο του 2021 σας έδωσε το «Ελλάδα, διακόσια χρόνια», η κ. Αγγελοπούλου, αυτή τη στιγμή λειτουργούν οι μισές υποστελεχωμένες και οι άλλες μισές είναι κλειστές. Να το ακούσει ο ελληνικός λαός. Σας χάρισαν, δεν τις φτιάξατε δεκαοκτώ νέες ΜΕΘ τον Απρίλιο του 2021 και έχουμε Γενάρη του 2023 και έχετε τις μισές υποστελεχωμένες, με τέσσερις γιατρούς και τους άλλους από εσωτερικές μετακινήσεις από τα γύρω νοσοκομεία και τις άλλες εννέα τις έχετε κλειστές, όπως και η Πνευμονολογική Κλινική του «ΠΑΠΑΝΙΚΟΛΑΟΥ», που κάηκε τον Απρίλιο του 2022 και ο κ. Πλεύρης, ο Υπουργός σας, είπε ότι άμεσα θα τα αποκαταστήσουμε. Δεν είχε εγκατασταθεί ούτε ο ανάδοχος ακόμα στο συγκεκριμένο έργο.

Γι’ αυτό σας ψέγουμε και θα τα καταθέσω και αυτά στα Πρακτικά. Πραγματικά, μισείτε; Τέτοια ιδεολογική εμμονή και εμπάθεια σε βάρος του δημόσιου Εθνικού Συστήματος Υγείας; Να μην προσλάβετε ούτε έναν γιατρό; Σας πρόσφεραν έτοιμες δεκαοκτώ νέες ΜΕΘ. Σας ελέγξαμε τον Σεπτέμβριο του 2021. Έχουν περάσει τόσοι μήνες! Κοντεύουν δύο χρόνια και οι μισές ΜΕΘ είναι κλειστές. Αυτό δεν σας συγκινεί, ως γιατρό;

Πραγματικά, αυτό δεν σας βάζει σε εγρήγορση για αυτό που μπορεί να συμβαίνει, που μπορεί να σημαίνει να σωθούν ζωές και την ίδια ώρα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Τριανταφυλλίδη! Έχετε συνολικά φτάσει τα δέκα λεπτά! Δεν είναι σωστό αυτό για τους συναδέλφους σας!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …αφήσατε χωρίς κάποια αιτιολόγηση τον εξάχρονο ουσιαστικά και δεν είχατε απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ούτε για το πτητικό μέσο μού απαντήσατε, που έγινε δύο μέρες μετά, ούτε και για ποιον λόγο δεν βρέθηκε κλίνη ΜΕΘ παίδων.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ. Έχετε πάει σε διπλάσιο χρόνο συνολικά!

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Και σε αυτό -πολιτικά μιλώ- εσείς και ο κ. Πλεύρης είστε υπόλογοι.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κύριε Τριανταφυλλίδη, θα σας συγχωρήσω τον τόνο, τη φωνή και τον λαϊκισμό, αλλά είναι η τελευταία φορά που το κάνω.

Να σας απαντήσω, γιατί δεν είστε γιατρός. Δεν υπάρχουν δύο ίδιοι ασθενείς και δεν υπάρχει ο ίδιος λόγος να μεταφέρουμε ασθενή με έναν τρόπο ή με άλλον. Αυτό είναι πάντα ιατρική απόφαση, όπως είναι ιατρική απόφαση το τι είναι επείγον και τι δεν είναι επείγον από άποψη…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …(Δεν ακούστηκε).

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Τώρα μιλώ εγώ. Έχετε μιλήσει.

Λοιπόν, δεν σας έχω εγώ καμμία εμπιστοσύνη, γιατί υπήρξατε κυβέρνηση σχεδόν πέντε χρόνια. Δεν αυξήσατε καμμία κλίνη ΜΕΘ στα πέντε χρόνια που ήσασταν κυβέρνηση. Εμείς το κάναμε. Και το Ίδρυμα «Σταύρος Νιάρχος» δεν είναι ακόμη έτοιμο ούτε έγινε στη δική σας κυβέρνηση έτοιμο. Άρα μη μου συζητάτε.

Εμείς ετοιμάζουμε οκτώ κλίνες ΜΕΘ στη Λάρισα που θα είναι έτοιμες τον Ιούνιο και το παιδιατρικό, που δεν θα χρειαστεί. Και να σας πω από άποψη μονάδων πόσες έχουμε. Στην 3η ΥΠΕ ήταν εβδομήντα μία οι κλίνες και είναι εκατόν είκοσι εννέα και σήμερα, η αναφορά είναι ότι έχουμε πενήντα κλίνες ΜΕΘ κενές για COVID και πενήντα κλίνες ΜΕΘ κενές για απλά περιστατικά. Αυτά στο δημόσιο σύστημα υγείας. Αφήνω το ιδιωτικό.

Άρα δεν υπάρχει θέμα επάρκειας ΜΕΘ. Υπάρχουν ΜΕΘ, όπως υπήρχε πάντα επάρκεια ΜΕΘ. Δεν γεμίσαμε τώρα, αυτό τον καιρό δηλαδή, με τις καινούργιες ΜΕΘ που έχουν γίνει. Και για τις παιδιατρικές ΜΕΘ, επίσης η πληρότητα διαχρονικά είναι 60%. Άρα ναι, θέλουμε και άλλες ΜΕΘ στη βόρεια Ελλάδα, που θα γίνουν σιγά-σιγά, είναι προγραμματισμένες.

Από εκεί και πέρα, για να υπάρξει μια ΜΕΘ, πρέπει να υπάρχουν ικανά περιστατικά για να δημιουργείται ΜΕΘ, γιατί αντίστοιχα, η ίδια πιθανότητα μπορεί να είναι για μια ανάγκη διακομιδής από τα Ψαρά, όπου βεβαίως δεν θα μπορέσουμε να κάνουμε ΜΕΘ και να είναι βιώσιμη η ΜΕΘ και να υπάρχει επάρκεια προσωπικού με εμπειρία, για να έχει τα παιδιά.

Άρα τα παιδιά είναι σημαντικό, όπως και οι μεγάλοι, να πηγαίνουν σε μέρη που υπάρχει εμπειρία, να γίνεται γρήγορα η διακίνηση. Σας λέω και πάλι ότι το πώς γίνεται η διακίνηση και πώς γίνεται η διακομιδή είναι θέμα ιατρικό.

Νομίζω ότι σας απάντησα ήδη για τις ΜΕΘ στη Θεσσαλία, σας απάντησα ήδη για τις ΜΕΘ στη Θεσσαλονίκη. Θα ήθελα να πω και πάλι ότι λυπάμαι για κάθε ασθενή που πεθαίνει. Δυστυχώς οι άνθρωποι χάνονται. Είναι πάρα πολύ λυπηρό, όταν χάνουμε παιδιά. Λυπάμαι πάρα πολύ για τον μικρό, που, αφού έγινε το περιστατικό, ήταν αδύνατον να σωθεί λόγω της ανοξίας στο κεφάλι του.

Και πάλι, πρέπει να ευχαριστήσω τους συναδέλφους όλους στο Νοσοκομείο Γρεβενών, γιατί έκαναν ό,τι ήταν ανθρωπίνως δυνατόν. Νομίζω ότι οι γονείς του ξέρουν. Λυπάμαι πάρα πολύ για την απώλειά τους και πραγματικά, κάνουμε ό,τι μπορούμε για να μην έχουμε απώλειες ανθρώπων και να είμαστε εκεί για κάθε ασθενή.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κυρία Υπουργέ.

Η επόμενη ερώτηση είναι η δεύτερη με αριθμό 312/13-1-2023 επίκαιρη ερώτηση δεύτερου κύκλου του Βουλευτή Α΄ Πειραιώς του Συνασπισμού Ριζοσπαστικής Αριστεράς κ. Θεόδωρου Δρίτσα προς τον Υπουργό Υγείας, με θέμα: «Θα κάνετε κάτι επιτέλους για να στηρίξετε το Ειδικό Αντικαρκινικό Νοσοκομείο Πειραιά “ΜΕΤΑΞΑ”;».

Και σε αυτή την ερώτηση θα απαντήσει η Υπουργός κ. Ασημίνα Γκάγκα.

Κύριε Δρίτσα, έχετε τον λόγο για την πρωτολογία σας.

**ΘΕΟΔΩΡΟΣ ΔΡΙΤΣΑΣ:** Ευχαριστώ πάρα πολύ, κύριε Πρόεδρε.

Κυρία Υπουργέ, πράγματι, όπως το εκφώνησε ήδη ο κύριος Πρόεδρος, η ερώτησή μου, την οποία σας απηύθυνα από τις 13 Ιανουαρίου, έχει έναν τίτλο αμεσότητας, επείγοντος και λέει: «Θα κάνετε κάτι επιτέλους για να στηρίξετε το Ειδικό Αντικαρκινικό Νοσοκομείο «Μεταξά» στον Πειραιά»; Εννοείται -και το αναφέρω στην πρώτη παράγραφο της ερώτησής μου- ότι αυτή η ίδια ερώτηση με αυτόν τον τίτλο θα μπορούσε να κατατεθεί και για το «Τζάνειο» Νοσοκομείο και για το Γενικό Κρατικό Νοσοκομείο Πειραιά και για τα άλλα της ευρύτερης περιφέρειας του Πειραιά και όλης της Αττικής και όλης της Ελλάδας. Έτσι έχουν φτάσει τα πράγματα.

Όμως, εδώ ο τίτλος δεν επελέγη για λόγους εντυπωσιασμού. Θα σας εξηγήσω αμέσως.

Δεν ξέρω αν με παρακολουθείτε, κυρία Υπουργέ, αλλά στις 19 Δεκεμβρίου 2022 -σημειώστε το- κλιμάκιο της Νομαρχιακής Επιτροπής του ΣΥΡΙΖΑ Πειραιά, με γιατρούς και άλλους αρμόδιους και με εμένα, ως Βουλευτή Πειραιά, επισκεφθήκαμε το Νοσοκομείο «Μεταξά», όπως κάνουμε συχνά για όλα τα νοσοκομεία, όχι για να περάσουμε την ώρα μας, αλλά για να ενημερωθούμε, να ενημερώσουμε για τις δικές μας απόψεις, κυρίως όμως να ενημερωθούμε και να εμπλουτίσουμε τα στοιχεία για τα οποία μπορούμε να παρέμβουμε και μπορούμε και προγραμματικά, αλλά και άμεσα να διορθώσουμε πράγματα.

Μεταξύ των κύριων ζητημάτων που μας ετέθησαν σε αυτή την επίσκεψη, στις 19 Δεκεμβρίου, ήταν η υποστελέχωση του φαρμακείου μαζί και με πολλά άλλα, με κίνδυνο να μη γίνονται οι χημειοθεραπείες. Ακριβώς! Και μας ενημέρωσαν οι πάντες, αρμόδιοι και χωρίς αρμοδιότητα, αλλά γιατί ήταν πασίγνωστο το θέμα, ότι το Υπουργείο είναι ενήμερο και η 2η ΥΠΕ και το Υπουργείο και οι πάντες.

Και φτάσαμε -προσέξτε, 19 Δεκεμβρίου- στις 20 Ιανουαρίου, είκοσι μέρες μετά δηλαδή, να μη μπορεί να λειτουργήσει το φαρμακείο, να μη μπορούν να παραχθούν τα σκευάσματα για τις χημειοθεραπείες και να ακυρωθούν για μία τελικά, ευτυχώς, μέρα τότε, εκατό χημειοθεραπείες, οι οποίες έγιναν τις επόμενες ημέρες.

Μη μου επικαλέστηκε ότι αυτό δεν είναι σοβαρό πρόβλημα, διότι αποκαταστάθηκε. Έμαθα, μάλιστα, ότι κάνατε επίσκεψη στο Νοσοκομείο «Μεταξά» χωρίς μεγάλη δημοσιότητα και ότι δηλώσατε ότι καταβάλλονται μέγιστες προσπάθειες. Μη μου απαντήσετε ούτε σε αυτό σήμερα.

Τα ερωτήματα είναι συγκεκριμένα, οι ελλείψεις είναι πολλές. Θα επανέλθω στη δευτερομιλία μου. Το «Μεταξά» δεν μπορεί να περιμένει. Κανένα νοσοκομείο δεν μπορεί να περιμένει, αλλά ένα αντικαρκινικό νοσοκομείο, όπως αυτό, έχει το επιπρόσθετο ζήτημα ότι ο χρόνος είναι αμείλικτο μέγεθος για την υγεία και την ίδια τη ζωή των ασθενών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Δρίτσα.

**ΘΕΟΔΩΡΟΣ ΔΡΙΤΣΑΣ:** Ως εκ τούτου, σας καλώ και θέτουμε τα ερωτήματα: Τι θα κάνετε άμεσα για να αντιμετωπιστούν εκρηκτικά προβλήματα ελλείψεων σε γιατρούς, σε φαρμακοποιούς, σε νοσηλεύτριες, σε νοσηλευτές και σε άλλες ειδικότητες, ακόμα και σε διοικητικό προσωπικό ή προσωπικό καθαριότητας, ώστε να λειτουργήσει αυτό το κρίσιμης σημασίας νοσοκομείο;

Και δεύτερον, επειδή ακριβώς όλα οδηγούνται σε βαθμιαία αποδόμηση…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, φτάσατε στα πέντε λεπτά από δύο. Ολοκληρώστε.

**ΘΕΟΔΩΡΟΣ ΔΡΙΤΣΑΣ:** Ποιο είναι το μεσοπρόθεσμο σχέδιό σας για το Νοσοκομείο «Μεταξά» και προφανώς και για τα άλλα νοσοκομεία…

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΘΕΟΔΩΡΟΣ ΔΡΙΤΣΑΣ:** …το οποίο πρέπει να το καταθέσετε όχι με δύο λόγια, αλλά με μια ολόκληρη έκθεση ποιο σχέδιο είναι δρομολογημένο για την ανασύνταξη των νοσοκομείων, που έχουν καταρρεύσει με ευθύνη σας, στη δική σας διακυβέρνηση.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα, κύριε Δρίτσα, ευχαριστώ για την ερώτηση.

Κατ’ αρχάς, ως γιατρός του ΕΣΥ επί τριάντα χρόνια, επιτρέψτε μου να σας πω ότι τα νοσοκομεία περίπου κατέρρευσαν επί κυβερνήσεως ΣΥΡΙΖΑ. Το λέω, γιατί εγώ αυτό που έζησα ως γιατρός του ΕΣΥ δεν το είχα ζήσει ποτέ στη ζωή μου.

**ΘΕΟΔΩΡΟΣ ΔΡΙΤΣΑΣ:** Κατέρρευσαν το 2012.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Όχι, με συγχωρείτε. Εμένα η κλινική μου το 2012 είχε δώδεκα ειδικευόμενους και το 2019 είχε τρεις. Έχει μεγάλη διαφορά. Άρα δεν είναι…

**ΘΕΟΔΩΡΟΣ ΔΡΙΤΣΑΣ:** Κυρία Υπουργέ…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Δρίτσα, αντί για δύο λεπτά, μιλούσατεπέντε λεπτά. Δεν σας διέκοψε κανείς.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Η δική μου αίσθηση και σας μιλάω ως γιατρός του ΕΣΥ…

**ΘΕΟΔΩΡΟΣ ΔΡΙΤΣΑΣ:** Μα, είναι δυνατόν; Είναι αυτή δήλωση Υπουργού;

**ΠΡΟΕΔΡΕΥΩΝ (Χαράλαμπος Αθανασίου):** Μα, αυτή είναι η διαδικασία του κοινοβουλευτικού ελέγχου.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Εγώ θεωρώ ότι τα νοσοκομεία κατέρρευσαν επί ΣΥΡΙΖΑ. Αυτή είναι η δική μου αίσθηση ως γιατρού του ΕΣΥ.

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε).

**ΠΡΟΕΔΡΕΥΩΝ (Χαράλαμπος Αθανασίου):** Συγγνώμη, κυρία Υπουργέ.

Δεν επιβάλλει ο ερωτών στον επερωτώμενο Υπουργό πώς θα απαντήσει. Σας παρακαλώ!

Παρακαλώ, κυρία Υπουργέ, συνεχίστε. Μηδενίζω τον χρόνο.

**ΘΕΟΔΩΡΟΣ ΔΡΙΤΣΑΣ:** Επιβάλλεται στη Βουλή να διεκδικεί αξιοπρέπεια. Είναι δικός σας ρόλος.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Πέντε λεπτά μιλούσατε. Εγώ θα σας δώσω τον χρόνο να απαντήσετε στη δευτερολογία σας. Θα έχετε πλήρη χρόνο, μη νοιάζεστε.

**ΘΕΟΔΩΡΟΣ ΔΡΙΤΣΑΣ:** Θα απαντήσω, αλλά να μην προκαλείται η Βουλή.

**ΠΡΟΕΔΡΕΥΩΝ (Χαράλαμπος Αθανασίου):** Θα απαντήσετε στη δευτερολογία σας. Θα έχετε αρκετό χρόνο.

Ορίστε, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ.

Μας ενδιαφέρουν πάρα πολύ όλα τα νοσοκομεία και επειδή τα τελευταία δεκαπέντε χρόνια η μισή κλινική, η δική μου, ασχολιόταν με καρκινοπαθείς ασθενείς, με ενδιαφέρουν και προσωπικά οι ασθενείς που έχουν καρκίνο και θεωρώ αδιανόητο το να μην έχουν τη διάγνωση και τη θεραπεία που χρειάζονται άμεσα.

Άρα είναι σαφές ότι στηρίζουμε τα αντικαρκινικά νοσοκομεία. Ξεκινάμε τη δημιουργία ενός νέου αντικαρκινικού νοσοκομείου στη Θεσσαλονίκη, δημιουργούμε ακτινοθεραπευτικό στο «Σωτηρία». Συνεπώς είναι σαφές ότι στηρίζουμε τη διάγνωση και τη θεραπεία των καρκινοπαθών.

Τώρα, στο Νοσοκομείο «Μεταξά» πράγματι, μετά από παραιτήσεις, υπηρετεί μόνο ένας μόνιμος φαρμακοποιός, αλλά και ένας επικουρικός και ένας συνάδελφος που μετακινείται από το «Τζάνειο». Την ημέρα που έγινε το πρόβλημα, δύο φαρμακοποιοί είχαν COVID και οι δύο μαζί, παράλληλα. Αυτό φαντάζομαι ότι μπορεί να συμβεί κάποιες φορές, ακόμη κι αν έχουμε τέσσερις φαρμακοποιούς. Άρα ήταν μια ημέρα που είχαμε δύο άδειες αναρρωτικές μαζί. Αυτή η ημέρα λύθηκε, γύρισε ο ένας τουλάχιστον την επόμενη μέρα ή μάλλον έγινε μια μετακίνηση μέχρι να γίνουν καλά και δόθηκαν οι θεραπείες την επόμενη μέρα.

Είναι σαφές ότι θέλουμε να το στηρίξουμε. Έχουμε ήδη βάλει στις θέσεις του λοιπού προσωπικού θέσεις φαρμακοποιού για το Αντικαρκινικό Νοσοκομείο «Μεταξά» στον Πειραιά και μας ενδιαφέρει πάρα πολύ να αναβαθμιστεί. Ήδη, έχουν γίνει πάρα πολλές ενέργειες. Μπαίνει τώρα το ΤΕΠ, ώστε να υπάρξει αυτή η ροή που θέλουμε, η εύκολη πρόσβαση και η εύκολη διακίνηση των ασθενών που έχουν ήπια προβλήματα και χρειάζονται μια συμβουλευτική και οδηγίες για το σπίτι και παράλληλα, η γραμμή για τους ασθενείς που χρειάζονται νοσηλεία και μεγαλύτερη φροντίδα.

Ο σχεδιασμός, λοιπόν, είναι να υπάρχει όχι μόνο αυτό, αλλά και η διασύνδεση μεταξύ πρωτοβάθμιας φροντίδας υγείας, δευτεροβάθμιας φροντίδας υγείας και ειδικών δομών, ώστε να μπορούν οι άρρωστοι να εξυπηρετούνται γρήγορα. Επίσης, μας ενδιαφέρει, όχι μόνο να υπάρχει φροντίδα στο Νοσοκομείο «Μεταξά», αλλά όταν μετακινείται ένας άρρωστος από νησί, μας ενδιαφέρει να υπάρχουν μονάδες χημειοθεραπείας ημέρας και σε περιφερειακές πόλεις και σε νησιά, ώστε να μη χρειάζεται να μετακινούνται οι ασθενείς. Να υπάρχουν, δηλαδή, ομάδες, ακόμα και με τηλεϊατρική, και άνθρωποι που έχουν εξειδικευτεί στον τομέα σε κάθε σημείο της Ελλάδας, ώστε να μη χρειάζεται να ταλαιπωρούνται οι άρρωστοι, που ταλαιπωρούνται μέχρι στιγμής.

Είναι, λοιπόν, σαφής στόχος μας να βοηθηθεί το Νοσοκομείο «Μεταξά» και σας απαντάω για τους φαρμακοποιούς ότι αυτό ήταν ένα πρόβλημα αναρρωτικών αδειών που συνέβη μία και μοναδική μέρα με δύο παράλληλες άδειες. Υπάρχουν, επίσης, δύο βοηθοί φαρμακοποιού, αλλά για να μπορέσουμε να δώσουμε θεραπεία, πρέπει να υπάρχει φαρμακοποιός στο νοσοκομείο. Άρα, παρά το γεγονός ότι υπήρχαν βοηθοί φαρμακοποιού, που θα μπορούσαν πιθανότατα, νομικά αυτό δεν είναι δυνατόν. Και είναι και λογικό, πρέπει να είμαστε ασφαλείς, πρέπει να είμαστε σίγουροι για τις δόσεις και τα φάρμακα που δίνουμε, ειδικά όταν είναι φάρμακα που είναι τοξικά. Αυτό, λοιπόν, που έγινε με τις χημειοθεραπείες ήταν θέμα μίας ημέρας και έχει ήδη λυθεί, υπάρχουν τρεις φαρμακοποιοί αυτή τη στιγμή και υπάρχει προκήρυξη για έναν ακόμη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα σας πω ό,τι άλλο θέλετε στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Υπουργέ.

Κύριε Δρίτσα, έχετε τον λόγο για τη δευτερολογία σας.

**ΘΕΟΔΩΡΟΣ ΔΡΙΤΣΑΣ:** Κύριε Πρόεδρε, οφείλω μια εξήγηση και προς εσάς. Πράγματι δεν πρέπει να παρεμβαίνουμε όταν δεν έχουμε τον λόγο κατά τον Κανονισμό.

**ΠΡΟΕΔΡΕΥΩΝ (Χαράλαμπος Αθανασίου):** Μα, είδατε ότι σας άφησα να μιλήσετε πέντε λεπτά, αντί για δύο λεπτά. Μην έχετε παράπονο.

**ΘΕΟΔΩΡΟΣ ΔΡΙΤΣΑΣ:** Η χώρα μας το 2010 χρεοκόπησε με ευθύνη των γνωστών κομμάτων, της Νέας Δημοκρατίας και του ΠΑΣΟΚ. Κεντρικό ζήτημα της χρεοκοπίας, πέρα από τη φτώχεια και όλα αυτά, ήταν και η κατάρρευση του συστήματος υγείας και το ξέρουν οι πάντες αυτό.

Ο ΣΥΡΙΖΑ ανέλαβε το 2015 μια διαλυμένη κατάσταση και την ανασύνταξε και την ανέταξε όσο μπόρεσε και έβγαλε τη χώρα από τα μνημόνια. Το να έρχεται η Υπουργός ενώπιον της Βουλής, ενώπιον του ελληνικού λαού, διαγράφοντας την ελληνική ιστορία, και να λέει ότι το 2015 ο ΣΥΡΙΖΑ οδήγησε στην κατάρρευση του Εθνικού Συστήματος Υγείας, αυτό δεν προσβάλλει εμένα ή τον ΣΥΡΙΖΑ, προσβάλλει την Κυβέρνηση, προσβάλλει την ελληνική Βουλή, προσβάλλει την ελληνική ιστορία και την ελληνική κοινωνία. Να τελειώνουμε με αυτά τα κόλπα, που εν προκειμένω η κυρία Υπουργός δεν είναι και πολιτικός καριέρας. Είναι κακό να μπαίνει και εκείνη στην ίδια λογική.

Κυρία Υπουργέ, μου δώσατε μία απάντηση για την ακύρωση των χημειοθεραπειών εμπνεύσεως του Κυριάκου Μητσοτάκη: «Συμβαίνουν και εις Παρισίους. Εντάξει, δεν έγινε και τίποτα, το διορθώσαμε, θα κάνουμε κάτι.» κ.λπ.. Προαναγγελθείσα ήταν αυτή η ακύρωση, σας το περιέγραψα και δεν υπήρχε σχέδιο, δεν υπήρχε παρέμβαση. Δεν είναι δυνατόν να το προσεγγίζετε έτσι.

Εγώ διετέλεσα Υπουργός περίπου δύο χρόνια και δεν έδωσα ποτέ απάντηση τέτοιου τύπου στον κοινοβουλευτικό έλεγχο. Αντίθετα, ένα μού έλεγε ο ερωτών Βουλευτής σε θέματα σοβαρότατα και εγώ του έκανα δέκα. Γιατί αυτή είναι η ευθύνη του Υπουργού και όχι να πετάει τη μπάλα αλλού. Βέβαια, εκλογές έχουμε, Μητσοτάκη έχουμε και όλα αυτά τα καταλαβαίνουμε πολύ καλά. Εσείς, όμως, δεν έχετε κανένα λόγο, για να μπείτε στην ίδια λογική.

Από αυτή την άποψη, δεν πήρα απάντηση γενικότερη. Δεν είδα πουθενά έγνοια για το Νοσοκομείο «Μεταξά» και για τα άλλα νοσοκομεία.

Ρώτησα στο Νοσοκομείο «Μεταξά» και τα παθολογοανατομικά τμήματα δίνουν πορίσματα στις παθολογοανατομικές εξετάσεις, στις βιοψίες, έναν μήνα μετά. Θεωρείται σχετικά ικανοποιητικός χρόνος. Εμένα, δεν με ικανοποιεί ούτε αυτός. Σε διπλανό, παρακείμενο νοσοκομείο, δηλαδή λίγο πιο πέρα, στη Νίκαια, σύμφωνα με την έρευνα που έχω κάνει και προσωπικά, διασταυρωμένη, κάνουν να βγουν τα πορίσματα και δύο και τρεις και τέσσερις μήνες, κυρία Υπουργέ, γιατί λείπουν παθολογοανατόμοι. Αυτά δεν είναι οι ελλείψεις γενικώς, είναι -χωρίς καμμία δραματοποίηση- ζωές ανθρώπων! Είναι έγκλημα να βγαίνει πόρισμα παθολογοανατομικής εξέτασης μετά από τέσσερις μήνες. Έγκλημα! Όχι δικό σας, δεν ποινικοποιώ το ζήτημα. Ανθρώπινο έγκλημα, απαράδεκτο! Και θα συζητήσουμε για το εάν ο ΣΥΡΙΖΑ κατέρρευσε το σύστημα υγείας το 2015; Σας παρακαλώ! Τα διαλυτικά φαινόμενα είναι γενικευμένα στο ελληνικό σύστημα υγείας, είναι κυρίως στοχευμένα στις ελλείψεις του ανθρώπινου δυναμικού και εκεί δεν υπάρχει κανένα σχέδιο και καμμία πραγματική απάντηση. Δεν είναι δυνατόν να σιωπά η Κυβέρνηση και να βρίσκει επιμέρους στοιχεία.

Ένα τεράστιο ζήτημα, μας είπαν στο Νοσοκομείο «Μεταξά» -όχι συριζαίοι, αλλά οι υπεύθυνοι εκεί-, είναι ότι η έλλειψη πρόσληψης μονίμων ιατρών έχει πάει πίσω χρόνια ολόκληρα το πρόγραμμα εκπαίδευσης ογκολόγων. Ξέρουμε τι σημαίνει αυτό; Δεν εκπαιδεύονται οι ογκολόγοι στην πράξη. Ας πάρουν και ειδικότητα στο πανεπιστήμιο! Γιατί τα νοσοκομεία και ειδικά το αντικαρκινικό δεν είναι απλώς ένα ίδρυμα νοσηλείας, αλλά είναι και έρευνας και αναβάθμισης της αποκτώμενης γνώσης και της παρεχόμενης υπηρεσίας και πολλά άλλα. Αυτό σημαίνει Υπουργείο για την υγεία. Δεν σημαίνει μικρορυθμίσεις και δικαιολογίες και μητσοτακικής έμπνευσης αθλιότητες ανευθυνότητας ότι συμβαίνει και εις Παρισίους.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Γίνατε κατανοητός, κύριε Δρίτσα. Ελάτε. Έχετε πάει στα εννιά λεπτά συνολικά.

Σας παρακαλώ.

**ΘΕΟΔΩΡΟΣ ΔΡΙΤΣΑΣ:** Τελείωσα, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ναι, αλλά δεν γίνεται έτσι. Έχουμε ένα σωρό επίκαιρες.

**ΘΕΟΔΩΡΟΣ ΔΡΙΤΣΑΣ:** Όλα αυτά δεν είναι αντιπολιτευτική στάση. Είμαι Πειραιώτης από το Πασαλιμάνι, από υγειονομική οικογένεια –σόι ολόκληρο υγειονομικών- και γνωρίζω τα νοσοκομεία του Πειραιά από μικρό παιδί και τα παρακολουθώ σε όλη τους την εξέλιξη.

Ξέρω τι λέω, κυρία Υπουργέ. Ξέρω τι λέω! Από κάθε άποψη και από πολιτική και από ανθρώπινη και από κοινωνική.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Επειδή είπατε για το μεγάλο σχέδιο και όχι τα μικρά, σκεφτήκατε ποτέ όσο ήσασταν κυβέρνηση, να πείτε πόσους παθολογοανατόμους χρειαζόμαστε, πόσους αναισθησιολόγους χρειαζόμαστε και να κάνετε τους αριθμούς των εκπαιδευομένων, όπως αντίστοιχα έχουμε στις πανεπιστημιακές σχολές, ανάλογα με τις ανάγκες των Ελλήνων ή και των επισκεπτών στην Ελλάδα; Όχι, δεν υπάρχει κανένας απολύτως προγραμματισμός για το πόσους ειδικευμένους κάνουμε, τι ειδικότητες χρειαζόμαστε. Δεν υπήρξε ποτέ.

Το κάνουμε τώρα για πρώτη φορά, σε συνεργασία με τις ιατρικές σχολές, σε συνεργασία με τους φοιτητές. Γιατί, βέβαια, μια παγιωμένη κατάσταση είναι δύσκολο να την αλλάξεις. Όταν θεωρείς ότι θα τελειώσεις την ιατρική και θα κάνεις όποια ειδικότητα θέλεις, είναι πολύ δύσκολο να έρθει το κράτος και να σου πει: Ξέρεις, δεν μπορείς να κάνεις οποιαδήποτε ειδικότητα θέλεις. Θα πρέπει να κάνεις ειδικότητες που έχουν σημασία για τους Έλληνες.

Ρωτάτε, λοιπόν, για παθολογοανατόμους. Κάντε μια έρευνα αγοράς να δείτε πόσοι είναι οι παθολογοανατόμοι, πόσοι παθολογοανατόμοι έχουν παραχθεί τα τελευταία χρόνια; Έχουμε θέσεις ειδικευομένων αυτήν τη στιγμή που είναι καλυμμένες; Η απάντηση είναι όχι, δεν έχουμε. Γιατί; Γιατί δεν έχουμε κάνει ποτέ προγραμματισμό ως κράτος. Τώρα το κάνουμε.

Για την αναισθησιολογία που ρωτάτε: Δώσαμε κίνητρα για τους αναισθησιολόγους και έχουμε υπερδιπλασιάσει τους ειδικευόμενους αναισθησιολογίας. Άρα σε δυο, τρία χρόνια το πρόβλημά μας θα το έχουμε λύσει. Το θέμα είναι ότι στην ιατρική τα προβλήματα δεν λύνονται σε είκοσι μέρες, σε ένα μήνα, σε ένα χρόνο. Θέλουν οι ειδικότητες γύρω στα πέντε χρόνια μίνιμουμ για να μπορέσεις να γίνεις ειδικός.

Άρα αν έχουμε έλλειψη παθολογοανατόμων ή μικροβιολόγων ή παθολόγων, αυτό είναι κάτι που θα δούμε τώρα, θα το λύσουμε τώρα και την απάντηση θα τη δούμε σε πέντε χρόνια. Αυτό οφείλατε να το έχετε κάνει, γιατί δεν είχε κάποια οικονομική διαφορά. Μπορούσε να γίνει και επί μνημονίων. Δεν έγινε. Άρα έχουμε προβλήματα με συγκεκριμένες ειδικότητες. Προκηρύσσουμε θέσεις και δεν βρίσκουμε, προκηρύσσουμε θέσεις χειρουργών και έχουμε πολλούς, προκηρύσσουμε θέσεις παθολόγων ή ακτινολόγων ή αναισθησιολόγων και έχουμε προβλήματα. Τα λύνουμε, αλλά δεν γίνεται να λυθούν από τη μια στιγμή στην άλλη.

Άρα επειδή ξέρετε τα νοσοκομεία του Πειραιά, προφανώς, ξέρετε ότι υπάρχουν θέσεις κενές για ειδικευόμενους που δεν καλύπτονται. Αυτό είναι κάτι που έχουμε περάσει στο καινούργιο νομοσχέδιο. Πρέπει να το κάνουμε όλοι μαζί και πρέπει σε αυτό να είμαστε όλοι σύμφωνοι, ότι οι γιατροί που παράγουν και ειδικότητες που παράγουν πρέπει να είναι αυτές που μπορούν να καλύψουν τις ανάγκες των Ελλήνων και των επισκεπτών της χώρας. Αυτό, λοιπόν, κάνουμε τώρα.

Σας διαβεβαιώ ότι και για το «Μεταξά» υπάρχει μακρόπνοο σχέδιο, όπως και για κάθε νοσοκομείο όπως και για κάθε δομή στην Ελλάδα, γιατί μας ενδιαφέρει κάθε Έλληνας πολίτης να έχει τη φροντίδα που χρειάζεται σε οποιοδήποτε μέρος της Ελλάδας, αλλά και κάθε εργαζόμενος στο σύστημα υγείας να έχει εργασιακές σχέσεις που είναι γι’ αυτόν κάτι που επιθυμεί, για να μπορεί να είναι κομμάτι του Εθνικού Συστήματος Υγείας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Τώρα προχωράμε στην πέμπτη με αριθμό 316/16-1-2023 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκηπρος τον ΥπουργόΥγείας, με θέμα: «Τραγική αδιαφορία της Κυβέρνησης της Νέας Δημοκρατίας τα τελευταία τρεισήμισι χρόνια για το ζήτημα του ΕΚΑΒ στην πυρόπληκτη βόρεια Εύβοια».

Και σε αυτή την επίκαιρη ερώτηση θα απαντήσει η Αναπληρώτρια Υπουργός κ. Ασημίνα Γκάγκα.

Θα ήθελα να κάνω μια γενική τοποθέτηση, παρακαλώ, να τηρείτε τον χρόνο. Είναι τόσες πολλές οι επίκαιρες, που υπολογίζω ότι με τον ρυθμό που πάμε θα τελειώσουμε στις 21.30΄ το βράδυ. Και είναι κρίμα για τους επόμενους συναδέλφους, όχι για σας. Εσείς θα φύγετε…

Ορίστε, κύριε Χατζηγιαννάκη, έχετε τον λόγο για την πρωτολογία σας, για δύο λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Σωστά, κύριε Πρόεδρε, γι’ αυτό θα προσπαθήσουμε να είμαστε εντός του χρόνου.

Κυρία Υπουργέ, τρεισήμισι χρόνια τώρα στην τοπική κοινωνία, κρούουν συνεχώς τον κώδωνα του κινδύνου για τις τρομερές ελλείψεις στο ΕΚΑΒ. Δεν ήταν αποτέλεσμα, προφανώς, της πυρκαγιάς, γιατί η πρώτη ερώτηση που εγώ προσωπικά είχα καταθέσει για το συγκεκριμένο ζήτημα -ιδίως στην περιοχή του Μαντουδίου, στη Δάφνη και στην ευρύτερη περιοχή του δήμου- είχε γίνει στις 20 Δεκεμβρίου του 2019. Υποχρεώθηκα και επανήλθα στις 20 Νοεμβρίου του 2020, έντεκα μήνες μετά, γιατί δεν είχα λάβει καμμία απάντηση και το κυριότερο φυσικά δεν ήταν να λάβω εγώ απάντηση, αλλά επανήλθα επειδή δεν είχε γίνει τίποτα.

Έπρεπε να γίνει τρίτη ερώτηση αμέσως μετά την καταστροφική πυρκαγιά του 2021, για να αναγκαστώ να καταθέσω μετά επίκαιρη ερώτηση ύστερα από τις τρεις ερωτήσεις, για να προχωρήσει η Κυβέρνηση και ενάμιση χρόνο περίπου μετά την καταστροφική πυρκαγιά -που υποτίθεται ότι εκπονήθηκε ολόκληρο σχέδιο στη βόρεια Εύβοια για την ανάκαμψη της- για να ανακοινωθεί, τυπικά στην πραγματικότητα, προ ολίγων ημερών η ίδρυση τομέα ΕΚΑΒ στη Δάφνη.

Καταλαβαίνετε, όμως, γιατί έχετε ανέβει πάνω στην βόρεια Εύβοια και έχετε δει την καταστροφή που έχει βιώσει ο τόπος αυτός, ότι αυτό που βιώνουν οι κάτοικοι της βόρειας Εύβοιας και κυρίως του Δήμου Λίμνης, Μαντουδίου, Αγίας Άννας σχετικά με την παροχή αυτής της απαραίτητης υπηρεσίας αντιμετώπισης εκτάκτων, προφανώς, περιστατικών υγείας είναι, τουλάχιστον, αυτό του εμπαιγμού.

Πρόσφατα είχαμε απώλεια μιας ζωής που δεν πρόλαβε, σύμφωνα με τις καταγγελίες του Αντιδημάρχου Λίμνης, Μαντουδίου, ο άνθρωπος να διακομιστεί. Το ασθενοφόρο το οποίο υπήρχε εκεί πέρα είναι στην καλύτερη περίπτωση παλαιωμένο. Δεν είναι σίγουροι όταν το βάζουν μπροστά αν θα μπορέσει να κάνει εικοσιπέντε χιλιόμετρα, οπότε καταλαβαίνετε ότι αυτή η κατάσταση έχει δημιουργήσει μία ανασφάλεια και όχι για ανάκαμψη της περιοχής δεν συζητάμε αν δεν μπορούμε να λύσουμε στοιχειώδη πράγματα υγείας στους κατοίκους αυτούς, πόσο μάλλον να τους δώσουμε και ένα πλάνο, ένα πλαίσιο, για να μπορέσουν να μείνουν, να παλέψουν, για να ανοικοδομήσουν τον τόπο τους και να μπορέσουν να ζήσουν αξιοπρεπώς εκεί.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Χατζηγιαννάκη, και για την τήρηση του χρόνου.

Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Όπως, ξέρετε, έχουμε ασθενοφόρα στα κέντρα υγείας που έχουν σχέση με την ΥΠΕ και ασθενοφόρα του ΕΚΑΒ που καθορίζονται με βάση το Διοικητικό Συμβούλιο του ΕΚΑΒ. Το Διοικητικό Συμβούλιο του ΕΚΑΒ θέλει να γίνει ΕΚΑΒ στη βόρεια Εύβοια, πρέπει, όμως, να υπάρχει το αντίστοιχο προσωπικό. Και να σας πω λίγο πως έχουν τα πράγματα.

Όταν το 2019 ανέλαβε η τωρινή διοίκηση της 5ης ΥΠΕ υπήρχαν στο Κέντρο Υγείας Ιστιαίας και στο Κέντρο Υγείας Μαντουδίου, ένα και τρία άτομα αντίστοιχα που υπηρετούσαν. Έχει δοθεί η έγκριση για δέκα άτομα επικουρικό προσωπικό ανέλαβαν, όμως, πέντε γιατί για τους υπόλοιπους πέντε δεν υπήρχε προσφορά και υπήρχαν πέντε θέσεις άγονες. Για την Ιστιαία και από μόνιμο προσωπικό υπήρχαν -και υπάρχουν- ένας και για το Κέντρο Υγείας Μαντουδίου δόθηκαν σύνολο δώδεκα θέσεις επικουρικές και ήρθαν και υπηρετούν έξι, συν τέσσερις μόνιμοι. Άρα υπάρχουν αυτά τα άτομα που καταφέραμε να έχουμε. Δεν είναι ότι δεν προκηρύξαμε τις θέσεις. Προκηρύξαμε τις θέσεις, αλλά δεν υπήρξε ενδιαφέρον.

Μπορούμε φυσικά να μετακινούμε προσωπικό, αλλά κάθε φορά που μετακινούμε προσωπικό υπάρχουν, αντίστοιχα, τα παράπονα των ανθρώπων που μετακινούνται -που και αυτό είναι λογικό- και πρέπει να υπάρχει μια καλή ισορροπία ανάμεσα στις υπηρεσίες υγείας, που πρέπει να έχουν οι κάτοικοι κάθε περιοχής και στις ανάγκες που έχει το προσωπικό υγείας, πού θέλει να μένει και πού θέλει να μετακινείται.

Το ΕΚΑΒ έχει αποφασίσει λοιπόν -όπως σας είπα- ότι θέλει σταθμό του ΕΚΑΒ εκεί, απλώς προς το παρόν δεν έχουμε όλες τις θέσεις που χρειαζόμαστε. Έχουμε κρατήσει κάποιες θέσεις για να μπορέσουμε να τις επαναπροκηρύξουμε όταν υπάρχουν στις λίστες αιτήσεις, γιατί αυτή τη στιγμή δεν υπάρχουν.

Τώρα όσον αφορά την ενίσχυση του στόλου των ασθενοφόρων, στις 26 Ιουλίου 2022 υπήρχε μια σύμβαση δωρεάς με την «International Orthodox Christian Charities» και την 5η ΥΠΕ για τις ανάγκες του Κέντρου Υγείας Μαντουδίου και περιμένουμε αυτό το ασθενοφόρο. Έχει ήδη γίνει η σύναψή της.

Θα πω τα υπόλοιπα στη δευτερολογία γιατί δεν έχω άλλο χρόνο τώρα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Υπουργέ.

Τον λόγο έχει ο κ. Χατζηγιαννάκης για τη δευτερολογία του.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ, κύριε Πρόεδρε.

Κυρία Υπουργέ, καταλαβαίνετε ότι ειδικά η βόρεια Εύβοια έχει πολύ ειδικά χαρακτηριστικά εξαιτίας της καταστροφικής πυρκαγιάς.

Το ξέρετε γιατί έχετε η ίδια πριν από έναν χρόνο περίπου και κάτι στη βόρεια Εύβοια παρουσιάσει ένα πλάνο στο πλαίσιο της παρουσίασης των πρωτοβουλιών που πήρε η Κυβέρνηση για την ανάκαμψη της βόρειας Εύβοιας. Μάλιστα, στις διαφάνειες που παρουσιάσατε και σε εκείνη την εκδήλωση είδαμε πάρα πολύ ωραία πράγματα, τα οποία όμως δυστυχώς αυτήν τη στιγμή είναι μόνο στη φαντασία των κατοίκων της βόρειας Εύβοιας. Γιατί η πραγματικότητα είναι ότι πέρσι το καλοκαίρι λίγο πριν την πυρκαγιά, δηλαδή το καλοκαίρι του ’21, ο ίδιος ο δήμαρχος αναγκάστηκε σε τροχαίο δυστύχημα να μεταφέρει στην καρότσα αγροτικού άνθρωπο που είχε χτυπήσει σε αυτοκινητιστικό. Αυτό ήταν η αφορμή της δεύτερης ερώτησης που είχα κάνει. Όπως σας είπα, είχαμε δύο περιστατικά μέσα σε αυτόν τον χρόνο, δηλαδή στο τελευταίο τρίμηνο του ’22.

Καλές είναι οι δωρεές. Καλό είναι ό,τι μπορεί να προσφέρει κάποιος σε μια τόσο πονεμένη περιοχή, αλλά καλό είναι να μην εξαρτάται μια ολόκληρη διοίκηση από μια δωρεά μιας ένωσης και να μη φροντίζει ώστε να μπορεί να εξοπλίσει με αξιοπρεπή οχήματα έναν δήμο, που επειδή ακριβώς έχετε έρθει, έχετε δει την έκταση του. Έχετε δει τη γεωμορφολογία του και πόσο μεγάλες ανάγκες δημιουργούνται με χωριά διασκορπισμένα. Και δεν είναι μόνο το καλοκαίρι, που προφανώς είναι αυξημένη η κίνηση λόγω και των επισκεπτών. Και το χειμώνα οι συνθήκες είναι τραγικές.

Όσον αφορά δε στο Κέντρο Υγείας Ιστιαίας, ακόμα και εκεί το πρόβλημα είναι εξαιρετικά έντονο. Γιατί αναγκάζονται και γίνονται διακομιδές για το νοσοκομείο της Λαμίας ή για το νοσοκομείο της Χαλκίδας. Ακόμα και εκεί που υποτίθεται ότι είναι μια δομή που λειτουργεί καλύτερα, λόγω και της απόστασης και άρα του χρόνου που παίρνει για να μεταφερθούν οι ασθενείς στα νοσοκομεία, είτε το ένα είτε το άλλο, μένει ολόκληρο κέντρο υγείας και άρα ολόκληρη η βόρεια Εύβοια στην πραγματικότητα χωρίς γιατρό εφημερίας.

Δηλαδή η κατάσταση, όχι μόνο δεν βελτιώνεται, αλλά δυσκολεύει. Κάθε μέρα βλέπουμε και μεγαλύτερες δυσκολίες. Και αυτό καταλαβαίνετε ότι όχι μόνο ανασφάλεια γεμίζει όλους τους κατοίκους, όχι μόνο δεν είναι ήσυχοι ότι μπορεί πράγματι να βελτιωθεί η κατάσταση και να μπορέσουν να ξαναφτιάξουν το βιος τους, αλλά τους γεμίζει με ανασφάλειες και δυστυχώς είναι ένας από τους κρισιμότερους λόγους ο κόσμος να μην μπορεί να μείνει πλέον στον τόπο του.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κι εγώ ευχαριστώ πολύ.

Όπως σας είπα, το πρόβλημα είναι κυρίως του προσωπικού και λιγότερο των ασθενοφόρων. Γιατί για να λειτουργήσει το ασθενοφόρο, και άλλα τέσσερα να είναι στην περιοχή, αν το προσωπικό είναι το μισό από αυτό που χρειάζεται, δεν θα μπορούν να λειτουργήσουν τα ασθενοφόρα. Άρα ο προγραμματισμός έχει άλλα δύο ασθενοφόρα και ένα πλωτό μέσο για να μπορούν να φεύγουν απέναντι από τη βόρεια Εύβοια γλιτώνοντας τον δρόμο μέχρι να τελειώσει ο δρόμος για τη βόρεια Εύβοια. Παράλληλα, υπάρχει απόφαση από το ΕΚΑΒ για τη δημιουργία σταθμού ΕΚΑΒ στο Μαντούδι, η οποία όμως μπορεί να υλοποιηθεί μόνο όταν προσληφθεί το επιπλέον προσωπικό.

Σας λέω και πάλι: Θέσεις θα προκηρυχθούν και πάλι μόλις υπάρχουν αιτήματα στις λίστες. Γι’ αυτό και δεν τις προκηρύξαμε όλες, γιατί δεν υπήρχαν. Δηλαδή πήγαμε και προκηρύξαμε τις θέσεις για τις οποίες ξέραμε ότι υπήρχαν αιτήματα. Ανοίξαμε τις λίστες ξανά για να μπορέσουμε να έχουμε νέα αιτήματα, που ελπίζω ότι θα έχουμε. Προκηρύσσονται, επίσης, μόνιμες θέσεις για το ΕΚΑΒ μέσα στον επόμενο χρόνο, που βέβαια θα πάρουμε με τη διαδικασία του ΑΣΕΠ και αυτή δεν είναι γρήγορη διαδικασία, το ξέρετε.

Άρα και επικουρικό προσωπικό και μόνιμο προσωπικό για το ΕΚΑΒ και τη βόρεια Εύβοια προκηρύσσεται. Επίσης, και ασθενοφόρα και πλωτό μέσο είναι στον προγραμματισμό.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Επόμενη είναι η δέκατη με αριθμό 328/16-1-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Υγείας με θέμα: «Να καλυφθούν πλήρως οι ανάγκες στο Κρατικό Θεραπευτήριο - Γενικό Νοσοκομείο - Κέντρο Υγείας Λέρου».

Και σε αυτή την επίκαιρη ερώτηση θα απαντήσει η Αναπληρώτρια Υπουργός Υγείας κ. Γκάγκα.

Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Η επίκαιρη ερώτηση, όπως προαναφέρθηκε, αφορά την κατάσταση που επικρατεί στο Νοσοκομείο της Λέρου. Δεν είναι η πρώτη φορά που το Κομμουνιστικό Κόμμα καταθέτει ερώτηση για το νοσοκομείο αυτό. Το ίδιο είχε συμβεί και τον Δεκέμβρη του ΄21. Τότε δεν υπήρξε έστω και η στοιχειώδης ευαισθησία ή έστω η αστική ευγένεια -όσο υποκριτική και αν μπορεί να είναι αυτή- από πλευράς του Υπουργείου σας για να μπει στον κόπο να απαντήσει στα προβλήματα που βάζουν οι ίδιοι οι κάτοικοι της Λέρου.

Το Κρατικό Θεραπευτήριο - Γενικό Νοσοκομείο - Κέντρο Υγείας Λέρου αφ’ ενός είναι ένα από τα βασικά ψυχιατρικά νοσοκομεία της χώρας, αφ’ ετέρου καλύπτει τις γενικότερες ανάγκες των κατοίκων της Λέρου, αλλά και της Πάτμου, του Αγαθονησίου, των Λειψών, και των Αρκιών. Στον μόνιμο πληθυσμό αυτών των νησιών επιπλέον προστίθενται και οι πρόσφυγες και οι μετανάστες που είναι εγκλωβισμένοι στο ΚΥΤ της Λέρου.

Σήμερα στο νοσοκομείο αυτό υπηρετούν συνολικά τετρακόσιοι δεκαπέντε εργαζόμενοι, εκ των οποίων οι ενενήντα πέντε είναι συμβασιούχοι, οι σαράντα δύο νοσηλευτές και νοσηλεύτριες. Παρά τα νούμερα αυτά που μπορεί να ακούγονται μεγάλα, οι εργαζόμενοι δεν επαρκούν. Αναφερόμαστε σε μια από τις μεγαλύτερες δομές ψυχικής υγείας της χώρας. Περιθάλπει διακόσιους είκοσι πέντε έως διακόσιους τριάντα πέντε ασθενείς. Αυτήν τη στιγμή υπηρετούν μόνο δύο ψυχίατροι, μία μόνιμη και μία με σύμβαση έργου. Υπηρετούν, επίσης, δέκα ειδικευόμενοι, οι οποίοι δεν μπορεί να πάρουν πιστοποίηση ευδόκιμης υπηρεσίας λόγω του ότι ο διευθυντής είναι σε διαθεσιμότητα. Απαιτούνται τουλάχιστον τέσσερις με πέντε θέσεις επιπλέον ψυχιάτρων.

Είναι χαρακτηριστικό να τονίσουμε ότι υπάρχουν έντεκα ψυχιατρικές δομές διάσπαρτες. Δεν βγαίνουν με τίποτα οι βάρδιες. Οι ελλείψεις είναι τραγικές. Λείπουν ψυχολόγοι, εργοθεραπευτές, βοηθητικό προσωπικό, ώστε να μπορεί η διαβίωση και η θεραπεία των εκατοντάδων ψυχικά ασθενών, καθώς και των περίπου πενήντα νοσηλευομένων του πρώην ΠΙΚΠΑ να είναι σε επίπεδο που απαιτεί η σύγχρονη ιατρική. Δεν υπάρχουν, επίσης, οδηγοί για εσωτερική εξυπηρέτηση των δομών του ψυχιατρικού τομέα που είναι διάσπαρτες σε όλο το νησί. Αποτέλεσμα οι διπλοβάρδιες, που φέρνουν κινδύνους για τους οδηγούς και το προσωπικό που εντάσσονται σε αυτές.

Η κατάσταση είναι πραγματικά απαράδεκτη. Και είναι απαράδεκτη λόγω όχι κάποιων ειδικών προβλημάτων μόνο της περιοχής της Λέρου, αλλά λόγω της γενικής υποχρηματοδότησης και υποστελέχωσης του δημόσιου συστήματος υγείας, που είναι ενταγμένα αυτά τα στοιχεία στην πολιτική της Κυβέρνησής σας.

Κυρία Υπουργέ, σας ρωτάμε τι προτίθεστε να κάνετε για να αλλάξει αυτή η κατάσταση η οποία επικρατεί σε αυτό το νοσοκομείο και σε αυτό το νησί.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ευχαριστώ πολύ.

Καλησπέρα. Πράγματι οι ψυχίατροι στη Λέρο είναι λίγοι. Είναι ένας μόνιμος και ένας ψυχίατρος με μπλοκάκι. Η επόμενη προκήρυξη που θα γίνει μόλις δημοσιευτούν οι υπουργικές αποφάσεις -που θα δημοσιευτούν έως το τέλος του μήνα, και τα κριτήρια για να γυρίσουν οι κρίσεις πίσω στα νοσοκομεία, που ήταν πάγιο αίτημα των γιατρών- θα έχει θέσεις ψυχιάτρων για τη Λέρο.

Η τελευταία προκήρυξη που κάναμε απέβη άγονη και αυτό είναι ένα θέμα με τα περιφερειακά νοσοκομεία, ότι πάρα πολλές θέσεις αποβαίνουν άγονες. Επεξεργαζόμαστε, λοιπόν, περισσότερα κριτήρια για τα περιφερειακά νοσοκομεία. Ξέρετε ότι υπάρχει ειδική επιτροπή στη Βουλή για τα κριτήρια για τα νησιά, για τη νησιωτικότητα και μας ενδιαφέρει πάρα πολύ να στελεχωθούν. Άρα οι θέσεις είναι προ των πυλών και θα είναι μια γρήγορη διαδικασία.

Τώρα, όσον αφορά το υπόλοιπο προσωπικό, γιατί με ρωτάτε, υπηρετούν τρεις μόνιμοι χειρουργοί και ένας επιπλέον, δύο γυναικολόγοι, δύο ακτινολόγοι, δύο αναισθησιολόγοι, ένας ουρολόγος, που είναι και ο διευθυντής ιατρικής υπηρεσίας, τρεις καρδιολόγοι, δύο παιδίατροι, ένας οδοντίατρος. Ο αριθμός των χειρουργείων που έγιναν στη Λέρο πέρυσι ήταν τριακόσια πέντε στο σύνολο, εκατόν δεκαεπτά στη γενική χειρουργική, τριάντα πέντε γυναικολογικά, πενήντα οκτώ ορθοπεδικά, ενενήντα πέντε ουρολογικά, άρα το σύνολο είναι τριακόσια πέντε. Το υπόλοιπο λοιπόν προσωπικό, τουλάχιστον από άποψη ιατρικών ειδικοτήτων, δεν είναι υποστελεχωμένο, αλλά πράγματι η ψυχιατρική χρειάζεται ενίσχυση, την οποία θα έχει πάρα πολύ σύντομα.

Για το υπόλοιπο προσωπικό, επίσης, οι αιτήσεις που έχουν γίνει από το νοσοκομείο δεν περιλαμβάνουν μέχρι στιγμής αυτές τις θέσεις που μου λέτε. Μπορούμε να ξαναέρθουμε σε επαφή με το νοσοκομείο για να το δούμε. Βρίσκεται όσον αφορά τις κτιριακές εγκαταστάσεις στο τελευταίο στάδιο προκήρυξης και ανάθεσης το έργο της ενεργειακής αναβάθμισης του νοσοκομείου προϋπολογισμού τεσσάρων εκατομμυρίων εξακοσίων χιλιάδων ευρώ. Υπάρχει, επίσης, μια διαδικασία ωρίμανσης μελετών στο περιφερειακό πρόγραμμα «ELENA» για την αναβάθμιση περίπου τριάντα έξι δομών -μέσα σε αυτά και της Λέρου- και θα ενταχθεί σε ένα νέο επιχειρησιακό πρόγραμμα τώρα με τα καινούργια προγράμματα.

Αυτά, νομίζω, είχα να σας απαντήσω. Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε.

Κύριε Παπαναστάση, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Κυρία Υπουργέ, σας άκουσα πολύ προσεκτικά. Και επειδή, αν θέλετε, ο τομέας της υγείας είναι ένας τομέας όπου το Κομμουνιστικό Κόμμα ρίχνει ιδιαίτερο βάρος δεν είναι η πρώτη φορά που συζητάμε επίκαιρες ερωτήσεις, ακούσαμε για άλλη μια φορά εκφράσεις όπως: «σχεδιάζουμε, θα, επεξεργαζόμαστε». Δυστυχώς, είναι εκφράσεις οι οποίες παραπέμπουν στο μέλλον και αυτό το μέλλον, γνωρίζουν πάρα πολύ καλά ειδικά οι κάτοικοι ακριτικών περιοχών, όπως είναι το νησί της Λέρου, οδηγεί στο πουθενά.

Έχετε πολλούς λόγους να εξωραΐζετε την εικόνα που υπάρχει εκεί. Ενδεχομένως να πειστούν κάποιοι άνθρωποι οι οποίοι απέχουν εκατοντάδες μίλια από αυτές τις περιοχές. Όμως ούτε αυτό θα γίνει γιατί η εικόνα του Νοσοκομείου της Λέρου είναι η εικόνα του Νοσοκομείου του Αγρινίου, του Μεσολογγίου, της Κω, όλης της Ελλάδας. Άρα όσο κι αν εξωραΐζεται αυτή η εικόνα, δυστυχώς, αυτοί που μας βλέπουν και μας ακούν αντιλαμβάνονται τι συμβαίνει εκεί πέρα.

Όμως θα επανέλθω στη Λέρο. Αναφέρατε κάποιους αριθμούς ειδικοτήτων οι οποίες υπάρχουν εκεί. Δεν έχει σημασία να πούμε τώρα αν στη χειρουργική είναι δύο χειρουργοί, όπως λέω εγώ, ή τρεις, όπως λέτε εσείς. Σημασία έχει ότι οι εφημερίες δεν βγαίνουν, οι βάρδιες δεν βγαίνουν, οι άνθρωποι ψάχνουν απεγνωσμένα να βρουν λύσεις, καταφεύγουν στον ιδιωτικό τομέα και ενδεχομένως να είναι και πολιτική σας να τους σπρώχνετε προς τα εκεί, χρηματοδοτώντας αυτόν τον τομέα.

Να πούμε τώρα ότι στο ακτινολογικό προβλέπονται τρεις ακτινολόγοι, ενώ υπηρετούν δύο με αποτέλεσμα να υπάρχουν ουρές; Το ίδιο για τον νεφρολόγο, ο οποίος συνταξιοδοτήθηκε. Έχει προκηρυχθεί η θέση και δεν έχει καλυφθεί, και οι νεφροπαθείς δοκιμάζονται αυτήν την περίοδο σε αυτή την περιοχή. Όπως, επίσης, δεν υπάρχει θέση νευρολόγου. Στη μαιευτική υπηρετούν αυτή τη στιγμή τρεις μαίες. Δεν βγαίνει το κυκλικό ωράριο. Είναι εικόνα αυτή η οποία αντιστοιχεί στις απαιτήσεις μιας κοινωνίας τον εικοστό πρώτο αιώνα που η τεχνολογία εξελίσσεται; Δεν είναι, όσο κι αν σχεδιάσατε, όσο και αν μας πείτε «θα».

Και βέβαια εδώ πρέπει να αναφέρουμε ότι υπάρχουν κενά τα οποία τα καλύπτει η υπέρβαση των βιολογικών αντοχών των εργαζομένων. Είναι πραγματικά αξιέπαινοι αυτοί οι άνθρωποι. Μπήκαμε στο νοσοκομείο, ζήσαμε και συζητήσαμε μαζί τους και είναι εικόνες τις οποίες είδαμε.

Σοβαρό ζήτημα είναι επίσης και αυτό της κατάστασης των κτηρίων και των δομών μέσα στα οποία υπάρχει το νοσοκομείο. Αναφέρατε ενεργειακή αναβάθμιση. Εγώ θα σας πω κάτι πολύ πιο απλό και πιο πεζό. Να υπάρξει τουλάχιστον προστασία από τα κεραμίδια που στάζουν. Να υπάρξει προστασία από τους τοίχους οι οποίοι πέφτουν. Είναι ένας τεράστιος αριθμός κτηρίων, μετρά σχεδόν εκατό έτη ζωής, από την ιταλική κατοχή, οι Ιταλοί τα έφτιαξαν, και είναι ένας τεράστιος αριθμός από αυτά ακατάλληλος ή και υπό κατάρρευση. Αυτές είναι οι συνθήκες παροχής υπηρεσιών υγείας και νοσηλείας γι’ αυτούς τους ανθρώπους.

Από εκεί και πέρα, τι άλλο πρέπει να πούμε για να σκιαγραφήσουμε την απόγνωση αυτών των ανθρώπων οι οποίοι δεν έχουν και επιλογές; Είναι στη Λέρο. Τη Λέρο την ξέρουμε από τα κανάλια τα οποία μας παρουσιάζουν σαν στοιχεία ότι δέχονται την τουρκική επιθετικότητα. Όμως είναι και άλλες πλευρές. Ζουν άνθρωποι εκεί πέρα και πρέπει γι’ αυτούς τους ανθρώπους πραγματικά κάποιος να νοιαστεί.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εμείς ευχαριστούμε, κύριε Παπαναστάση.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μου λέτε ότι λέμε «θα». Ελάτε να τα πούμε σε δύο μήνες -κάνουμε ραντεβού από τώρα, θα έχουν προκηρυχθεί οι θέσεις- για να δείτε αν είναι «θα» ή αν είναι ουσιαστικά αυτά που λέω. Ο καιρός είναι μπροστά μας. Εδώ είσαστε και εδώ είμαι. Άρα, οι θέσεις που λέμε ότι θα προκηρύξουμε, θα προκηρυχθούν. Ο λόγος που καθυστερήσαμε τώρα είναι ότι έχει βγει ένα καινούργιο νομοσχέδιο το οποίο αλλάζει τις κρίσεις των γιατρών. Πρέπει να τελειώσουν όλες αυτές οι διαδικασίες. Αυτό είναι το ελληνικό δημόσιο, δεν μπορούμε να το κάνουμε από τη μία μέρα στην άλλη. Θέλει μία διαδικασία.

Οι θέσεις, λοιπόν, θα προκηρυχθούν μέσα στον επόμενο μήνα και οι διαδικασίες είναι γρήγορες. Άρα μέσα σε τρεις μήνες θα μπορούμε να έχουμε γιατρούς σε κάθε περιοχή. Τα κίνητρα για τη νησιωτικότητα είναι κάτι που εξετάζει όλη η Βουλή. Νομίζω ότι το εξετάζουμε όλοι, γιατί τα προβλήματα είναι δεδομένα και υπάρχουν. Έχουμε πάντα μεγαλύτερη προσέλευση γιατρών και προσωπικού στις μεγάλες πόλεις απ’ ό,τι έχουμε στις περιφερικές. Και λέω και πάλι ότι υπάρχει μία επιτροπή της Βουλής που δίνει τα κίνητρα και αυτό είναι κάτι που πρέπει να το αποφασίσουμε όλοι.

Εμείς, ως Κυβέρνηση, δίνουμε κίνητρα με στέγη, συνεργαζόμαστε με τις περιφέρειες, δίνουμε τώρα τη διάταξη αυτή που επιτρέπει μετακινήσεις σε μέρη που έχουν λιγότερους γιατρούς, με τη διάταξη που είχαμε φέρει και το καλοκαίρι προορίζουμε 1.500 ευρώ επιπλέον για τους γιατρούς και 1.000 ευρώ για τους νοσηλευτές και για τους γιατρούς ισχύει από τώρα. Αυτό είναι σημαντικό γιατί είναι ένα ακόμα οικονομικό κίνητρο για να μπορέσουν να μετακινούνται οι άνθρωποι, έστω και πρόσκαιρα, για να καλύψουν ανάγκες μέχρι να έχουμε τις θέσεις. Άρα, ο προγραμματισμός είναι εδώ και είναι μακροχρόνιος. Δεν είναι για να λύσουμε τα προβλήματα και να τα μπαλώσουμε για μία βδομάδα και δέκα ημέρες. Είναι για να έχουμε ένα σύστημα υγείας που θα είναι ανθεκτικό. Θα είναι κάτι το οποίο οι άνθρωποι που πρόκειται να δουλέψουν ή δουλεύουν στο σύστημα υγείας και θέλουν να δουλεύουν στο σύστημα υγείας αισθάνονται καλά, αισθάνονται αξιοπρεπείς και αισθάνονται ασφαλείς. Με αυτόν τον τρόπο πορευόμαστε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε πολύ, κυρία Υπουργέ, και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις συνοδοί καθηγητές από το Γυμνάσιο Βελισσαρίου Ιωαννίνων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Να σας ενημερώσω, επειδή είστε νέα παιδιά. Μη βλέπετε ότι σήμερα δεν υπάρχουν πολλοί Βουλευτές στην Αίθουσα, γιατί δεν έχουμε Ολομέλεια που ψηφίζουμε νομοσχέδια. Οι Βουλευτές είναι απασχολημένοι σε άλλες εργασίες της Βουλής, στις επιτροπές που επεξεργάζονται νομοσχέδια.

Σήμερα η διαδικασία αυτή λέγεται «κοινοβουλευτικός έλεγχος». Δηλαδή οι Βουλευτές οι οποίοι εκλέγονται από διάφορα μέρη της Ελλάδας κάνουν ερωτήσεις που αφορούν ή γενικότερα στη χώρα ή ειδικότερα τις περιφέρειες που εκλέγονται και απαντούν οι αρμόδιοι Υπουργοί οι οποίοι είναι υποχρεωμένοι να είναι εδώ.

Η ερώτηση την οποία θα παρακολουθήσετε τώρα αφορά σε μία ερώτηση που κάνει η Βουλευτής του Κομμουνιστικού Κόμματος Ελλάδας του Νομού Λέσβου κ. Κομνηνάκα στην Υπουργό Υγείας κ. Γκάγκα σχετικά με θέμα που αφορά στην περιφέρειά της.

Προχωρούμε, λοιπόν, στη δέκατη τρίτη, με αριθμό 331/16-1-2023, επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκαπρος τον ΥπουργόΥγείας, με θέμα: «Να προσληφθεί άμεσα μόνιμος αναισθησιολόγος και χειρούργος στο Νοσοκομείο της Λήμνου».

Κυρία Κομνηνάκα, έχετε τον λόγο για την πρωτολογία σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κυρία Υπουργέ, σε συνέχεια και της προηγούμενης επίκαιρης ερώτησης, θα έλεγε κάποιος ότι στερείται πλέον πρωτοτυπίας το γεγονός ότι νοσοκομεία της χώρας μένουν για ημέρες, μήνες ή και χρόνια χωρίς αναγκαίες και κρίσιμες ειδικότητες γιατρών. Ιδιαίτερα όταν μιλάμε για νοσοκομειακές μονάδες των ακριτικών νησιών, αυτού του είδους οι τραγικές ελλείψεις δεν είναι υπερβολή να χαρακτηριστούν εγκληματικές.

Το Νοσοκομείο της Λήμνου είναι ένα από τα πιο χαρακτηριστικά παραδείγματα, είναι ένα πολύπαθο νοσοκομείο, που έχει βρεθεί πολλές φορές τα τελευταία χρόνια αντιμέτωπο με τέτοιου είδους ακραίες καταστάσεις, λόγω αυτών των τραγικών ελλείψεων.

Όμως, η συγκεκριμένη περίπτωση ξεπέρασε πραγματικά κάθε προηγούμενο όταν ολόκληρο το νησί έμεινε τουλάχιστον για είκοσι μία ημέρες χωρίς αναισθησιολόγο, αφού ο μοναδικός αναισθησιολόγος που υπηρετεί στο νοσοκομείο του νησιού βγήκε σε μακρά αναρρωτική άδεια λόγω σοβαρού προβλήματος υγείας. Μάλιστα, αναγκάστηκε να επιστρέψει για λίγες ημέρες, ενώ το πρόβλημά του ήταν σοβαρό. Αυτές τις ημέρες, σήμερα ή αύριο, χειρουργείται και ελπίζουμε να πάνε όλα καλά.

Όλο αυτό το διάστημα οι διακομιδές των ασθενών ήταν σχεδόν καθημερινό φαινόμενο. Από μικρά παιδιά μέχρι ηλικιωμένοι διακομίσθηκαν με αεροπλάνα και με πλοία. Διακομίσθηκαν ακόμα και περιστατικά που θα μπορούσαν να είχαν αντιμετωπιστεί στη Λήμνο, αν ήταν πλήρως στελεχωμένο το νοσοκομείο.

Βέβαια, υπήρξε και το τραγικό φαινόμενο να διασωληνώνονται ασθενείς από γιατρούς διαφόρων ειδικοτήτων, με ό,τι κίνδυνο αυτό συνεπάγεται για τις περιπτώσεις αυτές -όπως ο καθένας μπορεί να καταλάβει- και βέβαια χωρίς να μπορούν οι άλλες ειδικότητες να χορηγήσουν και τα απαραίτητα φάρμακα, τα οποία μόνο ένας αναισθησιολόγος μπορεί να χορηγήσει.

Υπήρξε, μάλιστα, και συγκεκριμένο περιστατικό επιληπτικού παιδιού, που επί μία ημέρα προσπαθούσαν να βρουν τρόπο να διακομισθεί, γιατί ελλείψει αναισθησιολόγου δεν μπορούσε να χειριστεί άλλος την περίπτωση έντονης επιληπτικής κρίσης.

Και, βέβαια, το πρόβλημα αυτό που υπάρχει στο Νοσοκομείο της Λήμνου δεν μπορεί να λυθεί ούτε με τη γνωστή εμβαλωματική λύση που επιλέγεται κάθε φορά από το Υπουργείο, της ολιγοήμερης μετακίνησης με διαδοχικές μετακινήσεις από διάφορα άλλα νοσοκομεία της χώρας, όπου τελικά στην προσπάθεια να κλείσετε -και ανεπιτυχώς- μία τρύπα ανοίγετε πολλές άλλες εκεί από όπου φεύγουν οι αναισθησιολόγοι και, βέβαια, με ό,τι τεράστιο κόστος συνεπάγονται αυτού του είδους οι μετακινήσεις.

Είναι προφανές, βέβαια, ότι οι ανάγκες του νοσοκομείου δεν είναι δυνατόν να καλύπτονται με έναν μόνο αναισθησιολόγο, που αντικειμενικά θα αντιμετωπίζει τις έκτακτες μόνο περιπτώσεις και, βέβαια, θα αναγκάζεται σε υποχρεωτικές συνεχείς εφημερίες, που πολλές φορές διαρκούν και μήνες, και φυσικά, θα οδηγούν στη φυσική του εξάντληση, αλλά και στον κίνδυνο ιατρικών λαθών.

Σε συνδυασμό, μάλιστα, με το γεγονός ότι στο νοσοκομείο σήμερα εργάζεται μόνο ένας χειρουργός, είναι φανερό ότι είναι πλέον αδύνατη η λειτουργία χειρουργικής κλινικής.

Όλα τα παραπάνω, λοιπόν, τα πληρώνει ο λημνιακός λαός και με την ταλαιπωρία του, με τους κινδύνους που υφίσταται στην υγεία του, αλλά και με τα τεράστια έξοδα στα οποία υποβάλλεται για την αναγκαστική μετακίνησή του σε νοσοκομεία ή και σε ιδιωτικές κλινικές, κατά το συνήθως συμβαίνον, όλης της χώρας, προκειμένου να έχει ιατρική περίθαλψη σε περίπτωση σοβαρών ασθενειών ή ατυχημάτων.

Σας ρωτάμε, λοιπόν, ποια μέτρα προτίθεται να πάρει η Κυβέρνηση, ώστε να προσληφθεί άμεσα ο αναγκαίος αριθμός μόνιμων αναισθησιολόγων και χειρουργών -θα πούμε παρακάτω για τα θέματα του οργανισμού-, ώστε να μπορεί να λειτουργήσει πλήρως και με ασφάλεια η χειρουργική κλινική και να καλύπτονται, βέβαια, πλήρως όλες οι ανάγκες του νοσοκομείου σε ιατρικό και νοσηλευτικό προσωπικό, καθώς μιλάμε για δομές της νησιωτικής χώρας.

Βέβαια, σε αυτές τις συνθήκες θεωρούμε απαραίτητο το Υπουργείο να πάρει μέτρα και σας ρωτάμε αν σκοπεύετε να πάρετε μέτρα ώστε να μην απολυθεί κανένας επικουρικός και συμβασιούχος εργαζόμενος, να μονιμοποιηθούν όλοι χωρίς όρους και να έχουν ουσιαστικές αυξήσεις στους μισθούς τους.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Γεια σας!

Για τη Λήμνο έχουμε προκηρύξει και το 2021 και το 2022 θέσεις αναισθησιολόγων που παρέμειναν άγονες.

Η Λήμνος έχει τριάντα δύο γιατρούς, ογδόντα κλίνες και τριάντα δύο γιατρούς που λειτουργούν σε αυτό το νοσοκομείο, νοσηλευτικό προσωπικό εκατόν επτά άτομα, επιστημονικό μη ιατρικό προσωπικό είκοσι ένα, λοιπό προσωπικό είκοσι εννέα, διοικητικό προσωπικό είκοσι δύο και τεχνικό προσωπικό επτά. Δεν είναι, λοιπόν, ένα υποστελεχωμένο νοσοκομείο, έχει προσωπικό ανάλογα με τις κλίνες και την πληρότητα που έχει.

Πράγματι, το θέμα του αναισθησιολόγου το κουβεντιάσαμε και πριν -να μην επαναλαμβάνομαι- και είναι ένα θέμα που μας απασχολεί, που κάναμε ήδη μεγάλες αλλαγές για τους αναισθησιολόγους και θα έχουμε αναισθησιολόγους σε δύο ή τρία χρόνια, αλλά δεν τους έχουμε άμεσα ούτε μπορούμε να τους αποκτήσουμε, δεδομένου ότι η ειδικότητα της αναισθησιολογίας, όπως ξέρετε, είναι πέντε χρόνια και θα έπρεπε να έχουμε φροντίσει πολύ νωρίτερα να έχουμε ειδικούς αναισθησιολόγους που δεν έχουμε. Έχουμε πολύ λιγότερους από όσους μας χρειάζονται.

Άρα υπάρχει υποστελέχωση, που δεν τη βλέπουμε μόνο στα περιφερικά νοσοκομεία, τη βλέπουμε και στα κεντρικά νοσοκομεία και στην Αθήνα και στη Θεσσαλονίκη. Με τα κίνητρα που δώσαμε έχουμε υπερδιπλασιάσει τις θέσεις των ειδικευομένων και έχουμε και περισσότερες αιτήσεις πια για τα κεντρικά νοσοκομεία. Δηλαδή, στην τελευταία προκήρυξη είχαμε θέσεις, δεν είχαμε θέση για τα περιφερειακά. Θα προκηρύξουμε ξανά θέσεις. Μιλάμε με την περιφέρεια και σας λέω και πάλι για τις εμβαλωματικές, όπως λέτε, λύσεις, που δίνουν, όμως, μία ανάσα αυτή τη στιγμή που χρειάζεται, είναι σημαντικό να έχουμε κίνητρα για τους γιατρούς που τα δίνουμε.

Σας λέω και πάλι ότι θα φέρουμε τη διάταξη και ελπίζω να την υποστηρίξετε όλοι για 1.500 ευρώ επιπλέον για όποια νοσοκομεία έχουν πρόβλημα και μετακινούμε γιατρούς, ώστε να μπορεί να μετακινείται κάποιος επειδή το θέλει χωρίς να εξαναγκάζεται να μετακινηθεί, τουλάχιστον για ένα διάστημα, για να μπορούμε να λύνουμε τα προβλήματα των κατοίκων σε κάθε περιοχή. Και αυτό είναι πολύ σημαντικό. Εκεί θα ήθελα την υποστήριξη όλης της Βουλής, όλων των κομμάτων, γιατί η υγεία είναι κάτι που αφορά σε όλους μας. Άρα, με δεδομένο τον αριθμό των αναισθησιολόγων που έχουμε κάνουμε ό,τι μπορούμε.

Να σας πω, λοιπόν, και τις υπόλοιπες προκηρύξεις που έχουν γίνει. Το 2020 ήρθε ορθοπεδικός, ακτινοδιαγνωστής και χειρουργός, το 2021 ήρθε οφθαλμίατρος, καρδιολόγος, πνευμονολόγος και επιπλέον προσωπικό και το 2022 παθολόγος, αναισθησιολόγος, βιοπαθολόγος, νεφρολόγος, οφθαλμίατρος και γυναικολόγος. Αυτές είναι οι προσλήψεις που έγιναν αυτό το διάστημα. Προσθέτουμε και μόνιμο προσωπικό οκτώ άτομα χειριστών ιατρικών συσκευών, δύο ΔΕ και ένας ΤΕ ραδιολογίας - ακτινολογίας, ένας ΤΕ μηχανικών τεχνολογίας ιατρικών οργάνων, ένας ΔΕ μαγείρων, ένας ΔΕ βοηθός ιατρικών και βιολογικών εργαστηρίων, ένας ΥΕ θυρωρών και ένας ΥΕ φυλάκων - νυχτοφυλάκων. Έχει προκηρυχθεί ήδη μία επιμελήτρια Α΄ για την Παθολογική Ογκολογία. Μάλλον, έχει προσληφθεί ήδη τώρα, πριν από λίγες ημέρες επιμελήτρια Α΄ για την Παθολογική Ογκολογία.

Άρα θέσεις προκηρύσσουμε και έχουμε ανθρώπους που έρχονται στο νοσοκομείο. Σίγουρα είναι μέσα στις σαφείς προτεραιότητές μας να το στηρίξουμε και το στηρίζουμε.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Κομνηνάκα, έχετε τον λόγο για τη δευτερολογία σας.

**ΜΑΡΙΑ ΚΟΜΝΗΝΑΚΑ:** Κυρία Υπουργέ, δεν θέλουμε να διακρίνουμε αν θέλετε τις ανάγκες δημόσιας υγείας σε όλες τις δομές της χώρας. Όμως, όταν μιλάμε για νησιωτικές περιοχές, που ιδιαίτερα στη Λήμνο μιλάμε για ένα νησί με πανάκριβες αεροπορικές συγκοινωνίες, με προβληματικές ακτοπλοϊκές συγκοινωνίες και γερασμένα πλοία, είναι κάτι παραπάνω από επιτακτικό να είναι το μοναδικό νοσοκομείο του νησιού πλήρως στελεχωμένο με όλες ιδιαίτερα τις απαραίτητες ειδικότητες και το υγειονομικό προσωπικό, προκειμένου οι ανάγκες των κατοίκων να καλύπτονται χωρίς να χρειάζεται να πληρώσουν μία περιουσία για να έχουν την αναγκαία περίθαλψη.

Εστιάσατε στην απάντησή σας στο πρόβλημα του αναισθησιολόγου, που ήταν μία κατάσταση που δημιούργησε πολύ σοβαρά, κατά τη γνώμη μας, προβλήματα, γιατί νομίζω ο καθένας καταλαβαίνει τι σημαίνει να μείνει ένα νησί έστω και σχεδόν ένα μήνα χωρίς καθόλου αναισθησιολόγο.

Όμως, επειδή προσπαθήσατε να παρουσιάσετε μία εικόνα ορθής και πλήρους στελέχωσης του νοσοκομείου, μιλάμε για ένα νοσοκομείο όπου σήμερα λειτουργεί με έναν παθολόγο, έναν αναισθησιολόγο, έναν χειρουργό. Δηλαδή, ούτε κέντρο υγείας δεν μπορεί να λειτουργήσει έτσι, πόσο μάλλον νοσοκομείο. Και καμμία από τις άλλες ειδικότητες του νοσοκομείου δεν έχουν πάνω από δύο γιατρούς.

Άρα, επειδή μιλάτε και κατ’ επανάληψη για τα κίνητρα και τη δυσκολία να καλυφθούν θέσεις ή το γεγονός ότι οι θέσεις που προκηρύσσονται που, κατά τη γνώμη μας, πολλές θέσεις προκηρύχθηκαν με μεγάλη καθυστέρηση και με το σταγονόμετρο, να σας ρωτήσουμε: Είναι δυνατόν να λειτουργεί ως κίνητρο ή να προτρέπεται κάποιος να πάει να υπηρετεί σε νοσοκομείο της επαρχίας, όταν είναι δεδομένο ότι με αυτούς τους αριθμούς θα χρειάζεται να εφημερεύει τουλάχιστον για δεκαπέντε και πλέον ημέρες τον μήνα, όπως συμβαίνει σήμερα στο Νοσοκομείο της Λήμνου για όλες τις ειδικότητες των γιατρών -υπήρξαν περιστατικά γιατρών που εφημέρευαν συνεχόμενα για πάνω από μήνα-, όταν δεν αποδίδονται οι μισθοί που έχουν αναγνωριστεί από τα δικαστήρια ότι παρανόμως κατακρεουργήθηκαν τα προηγούμενα χρόνια, τα χρόνια των μνημονίων και προσπαθείτε με πενιχρές αυξήσεις υποτίθεται να αντιμετωπίσετε την κατάσταση, όταν, για παράδειγμα, ο συγκεκριμένος αναισθησιολόγος που δούλευε και ήταν ο μοναδικός αναισθησιολόγος του νησιού παρακαλούσε επί μία εβδομάδα για να μπορέσει να πάρει αναρρωτική άδεια και αναγκάστηκε να επιστρέψει στο ενδιάμεσο πριν υποβληθεί στο χειρουργείο; Άρα, καταλαβαίνετε ότι όλες αυτές οι συνθήκες λειτουργούν κάθε άλλο παρά ελκυστικά για να μπορέσει κάποιος να εργαστεί σε μία νοσοκομειακή μονάδα.

Ταυτόχρονα, για να μην κάνουμε εδώ την αντιπαράθεση των αριθμών αν είναι επαρκές ή όχι το προσωπικό, η ίδια η διοίκηση του νοσοκομείου, που η δική σας η Κυβέρνηση διόρισε –εννοώ την τελευταία διοίκηση του νοσοκομείου- κατέθεσε αίτηση για τροποποίηση του οργανισμού του νοσοκομείου, γιατί θεωρεί ότι δεν επαρκούν οι οργανικές θέσεις γιατρών που υπάρχουν σήμερα και ζητούσε αύξηση των οργανικών θέσεων για να μπορούμε να μιλάμε για κάλυψη των αναγκών, που απορρίφθηκε πανηγυρικά από την Κυβέρνησή σας λόγω του κόστους.

Κατατέθηκε νέα πρόταση να διατηρηθεί ο αριθμός των ειδικοτήτων, αλλά να τροποποιηθούν ώστε να προκηρυχθούν, τουλάχιστον, τρεις θέσεις παθολόγων, τριών χειρουργών και τριών αναισθησιολόγων, αυτό που θα ήταν το ελάχιστο για να μπορούν να λειτουργούν. Δεν μπορεί να μιλάμε για νοσοκομείο που λειτουργεί με έναν παθολόγο. Κι, όμως, κι αυτή η πρόταση απορρίφθηκε πανηγυρικά.

Άρα για ποια προσπάθεια, από τη μεριά της Κυβέρνησης, μιλάτε για να αντιμετωπιστεί, για να δοθούν κίνητρα, για να λειτουργήσουν οι νοσοκομειακές δημόσιες δομές υγείας των νησιωτικών περιοχών;

Κατά τη γνώμη μας, η παραπάνω κατάσταση που δεν είναι καινούργια στο Νοσοκομείο της Λήμνου –και τη βιώνει με πολύ δραματικό τρόπο ο λημνιακός λαός τα πολλά τελευταία χρόνια- είναι φυσικά και αποτέλεσμα της δικής σας πολιτικής που είναι ξεκάθαρο ότι έχει στόχο να ενισχύει την εμπορευματοποίηση της υγείας, αλλά αν θέλετε και της πολιτικής –που πήρατε τη σκυτάλη και τη συνεχίζετε και από τις προηγούμενες κυβερνήσεις- της τραγικής υποστελέχωσης των δημόσιων νοσοκομείων, που εξαναγκάζει τον λαό να απευθύνεται στις επιχειρήσεις της υγείας και πολλές φορές και πολύ μακριά από τον τόπο του πληρώνοντας αδρά.

Είναι χαρακτηριστικό ότι στο νησί της Λήμνου πριν από την κρίση η αναλογία ιδιωτών γιατρών προς τους νοσοκομειακούς γιατρούς ήταν ένας προς τέσσερις με πέντε γιατρούς του νοσοκομείου. Αυτή η αναλογία σήμερα έχει σχεδόν αντιστραφεί.

Να, λοιπόν, πως ανοίγεται πεδίο δόξης λαμπρό για να ανθεί ο ιδιωτικός τομέας με την καταβαράθρωση της δημόσιας υγείας. Από αυτή την περιβόητη «αρμονική» συνύπαρξη του δημόσιου και του ιδιωτικού τομέα, ο λαός αναγκάζεται να βάλει πιο βαθιά το χέρι στην τσέπη για να καλύπτει την αναγκαία παροχή στην περίθαλψη που την έχετε μετατρέψει σε πανάκριβο εμπόρευμα και που οι πρόσφατες σας νομοθετικές ρυθμίσεις στην πραγματικότητα οδηγούν σε ακόμα μεγαλύτερη διάλυση του δημόσιου τομέα από αυτή που ήδη σήμερα βρίσκεται.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Κομνηνάκα.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Γεια σας και πάλι.

Να σας απαντήσω, λοιπόν. Ίσα-ίσα, εμείς ακριβώς θέλουμε να αναστρέψουμε αυτή την αλλαγή που έχει γίνει και έχουμε τέσσερις ιδιώτες προς έναν γιατρό ΕΣΥ και να μπορέσουν οι ιδιώτες να έρθουν και να βοηθήσουν στα νοσοκομεία του ΕΣΥ ως μερική απασχόληση. Από το να μην τους έχουμε καθόλου, είναι πολύ καλύτερα.

Άρα δώσαμε ένα κίνητρο που δεν υπήρχε μέχρι τώρα, που υπάρχει στις άλλες χώρες και δουλεύει, ιδιαίτερα στην περιφέρεια. Και τα νοσοκομεία των άλλων χωρών που επιτρέπουν τη μερική απασχόληση, που δεν έχουν πλήρη και αποκλειστική, είναι στελεχωμένα. Άρα, κάτι πρέπει να σκεφτούμε γιατί τα δικά μας δεν είναι στελεχωμένα και γιατί έχασαν σιγά-σιγά όλο τον κόσμο. Γιατί ο κόσμος προχωράει και εμείς μένουμε σαράντα χρόνια πίσω. Είναι, λοιπόν, καιρός να ανοίξουμε τα μάτια μας και να δούμε που πάμε στην υγεία και πως πρέπει να προχωρήσουμε.

Να πω και πάλι –το έχω πει αρκετές φορές- επειδή υπάρχει αυτή η αντίληψη για τον όρο «δημόσια». Κατ’ αρχάς, αν ένας άρρωστος δεν μπορεί να εξυπηρετηθεί σε ένα νησί και αν χρειαστεί να μετακινηθεί, θα μετακινηθεί με έξοδα του ΕΟΠΥΥ. Δεν θα τον πάμε σε ιδιωτική δομή. Θα τον πάμε σε δημόσια δομή. Αν χρειαστεί να χρησιμοποιήσει ιδιωτική δομή γιατί δεν έχουμε εμείς δημόσια, πάλι εμείς θα τα πληρώσουμε. Αυτό κάνει ο ΕΟΠΥΥ. Το έκανε και μέσα στην πανδημία, δηλαδή ιδιωτικές δομές που χρειάστηκαν –γιατί το δημόσιο σύστημα στην εποχή των πολλών κρουσμάτων χρειάστηκε να βοηθηθεί- και χρησιμοποιήθηκαν, πληρώθηκαν από τον ΕΟΠΥΥ και οι άρρωστοι δεν πλήρωσαν καθόλου.

Πρέπει να σταματήσουμε. Παραπάνω από τους μισούς Έλληνες δουλεύουν στον ιδιωτικό τομέα. Είναι κακοί Έλληνες; Κάνουν κάτι λάθος; Είναι μόνο οι δημόσιοι καλοί; Δεν είναι. Άρα, πρέπει να βρούμε έναν τρόπο να λειτουργήσουμε αρμονικά χωρίς να το πληρώνουμε. Αυτό είναι σημαντικό.

Άρα πρέπει να πάψουμε να έχουμε τις παρωπίδες «δημόσιο» - «ιδιωτικό» και δεν συμμαζεύεται και να πούμε ποια είναι η υγεία που χρειάζονται οι Έλληνες, ποια είναι η ποιότητα υπηρεσιών που χρειάζονται οι Έλληνες, πώς μπορούν να την έχουν.

Και σας λέω και πάλι. Απογευματινά ιατρεία που πλήρωναν οι ασθενείς, τα λειτουργούσαμε και με την κυβέρνηση του ΣΥΡΙΖΑ και με τις κυβερνήσεις της Νέας Δημοκρατίας και με το ΠΑΣΟΚ, πάρα πολλά χρόνια. Είναι ευχαριστημένοι οι ασθενείς. Η Ένωση Ασθενών Ελλάδας λέει ότι δεν έχει πρόβλημα. Άρα, πρέπει να δούμε πώς θα λειτουργήσουμε καλύτερα χρησιμοποιώντας όλες τις δυνάμεις που έχουμε και όλο το δυναμικό μας, που είναι εξαιρετικό και το ιατρικό και το νοσηλευτικό, χωρίς παρωπίδες, χωρίς πρόσημο, με υγεία για όλους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Υπουργέ.

Κυρίες και κύριοι συνάδελφοι, ο συνάδελφος του Κινήματος Αλλαγής κ. Ιλχάν Αχμέτ ζητάει να του χορηγηθεί άδεια απουσίας για το εξωτερικό από τις 25 Ιανουαρίου έως τις 28 Ιανουαρίου τρέχοντος έτους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς η Βουλή ενέκρινε τη ζητηθείσα άδεια.

Η επόμενη ερώτηση είναι η δέκατη τέταρτη με αριθμό 334/16-1-2023 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Η παραίτηση της διευθύντριας της Παθολογικής Κλινικής Ελένης Ιωαννίδου και η έλλειψη κυβερνητικού σχεδίου έκτακτης ανάγκης για την επιβίωση του Νοσοκομείου Ρεθύμνου και του ΕΣΥ».

Και σε αυτή την ερώτηση θα απαντήσει η Αναπληρώτρια Υπουργός κ. Ασημίνα Γκάγκα.

Κυρία Γκάγκα, σήμερα έχετε την τιμητική σας. Επτά, οκτώ ερωτήσεις απευθύνονται σε εσάς.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κυρία Υπουργέ, δυστυχώς, θα συνεχίσω στο ίδιο κλίμα. Η αφορμή είναι η παραίτηση μίας αξιολογότατης συναδέλφου στο Νοσοκομείο Ρεθύμνου, της Διευθύντριας της Παθολογικής Κλινικής και λοιμωξιολόγου του νοσοκομείου κ. Ιωαννίδου, η οποία ανέδειξε μία τεράστια δυσκολία και στο Νοσοκομείο Ρεθύμνου, αλλά –κατά την άποψή μου- και συνολικά στο σύστημα υγείας.

Και βεβαίως, αυτό δεν είναι προσωπική υπόθεση. Δεν είναι υπόθεση εξάντλησης αντοχών ενός ανθρώπου. Είναι ένα γενικευμένο κλίμα αυτή την περίοδο. Υπάρχει μία ενισχυόμενη τάση παραίτησης και φυγής και από το δημόσιο σύστημα υγείας αλλά και από τη χώρα δυστυχώς, έμπειρων γιατρών. Και δεν μιλάω τώρα για τους ειδικευόμενους που εκεί όντως το brain drain και η επιστημονική μετανάστευση είναι μί συστηματική υπόθεση, η οποία δεν έχει αντιστραφεί τα τελευταία χρόνια.

Η παραίτηση, λοιπόν, της κ. Ιωαννίδου, κατά την άποψή μου, δημιούργησε ένα τεράστιο κλίμα αναστάτωσης και ανασφάλειας και στους ανθρώπους του νοσοκομείου αλλά και στην τοπική κοινωνία. Υπήρξε μία πολύ μεγάλη, μαζικότατη κινητοποίηση, με τη συμμετοχή όλων των φορέων του τόπου από τον Δήμο Ρεθύμνου, μέχρι τον ιατρικό σύλλογο, μέχρι τα επιμελητήρια, μέχρι τους πάντες και υπάρχει μία καθολική απαίτηση μίας παρέμβασης έκτακτης ανάγκης.

Κατά την ταπεινή μας άποψη, των ανθρώπων του Ρεθύμνου, πλέον έχει τεθεί σε διακινδύνευση η στοιχειωδώς εύρυθμη λειτουργία του νοσοκομείου ως μίας δευτεροβάθμιας δομής και όχι απλώς ως ενός εφημεριακού κέντρου, το οποίο θα διακομίζει τα περιστατικά στους όμορους νομούς.

Το κρίσιμο ερώτημα, λοιπόν, είναι αν υπάρχει ένα τέτοιο σχέδιο, το οποίο και θα αντιστρέψει το κλίμα και θα δώσει μία προοπτική σταδιακής έστω, αλλά με ορατό τρόπο, βελτίωσης και της στελέχωσης και των παρεχόμενων υπηρεσιών και κυρίως, πως θα υπάρξει ένα σχέδιο συνολικής αλλαγής κλίματος στο δημόσιο σύστημα υγείας, για να σταματήσει αυτή η διαλυτική κατάσταση, η οποία πλέον είναι από τα Γιαννιτσά μέχρι το Ρέθυμνο και από την Κέρκυρα μέχρι τη Λήμνο και τη Λέρο που είπαν προηγουμένως οι συνάδελφοι.

Θεωρώ, λοιπόν, ότι αυτό είναι το κρίσιμο ερώτημα. Οι μέχρι στιγμής κινήσεις και από την υγειονομική περιφέρεια και από το Υπουργείο και τα αντανακλαστικά που έχουν υπάρξει, παρά τις επισκέψεις και τη δική σας, την προσωπική και όλης της πολιτικής ηγεσίας αυτά τα χρόνια, για το Νοσοκομείο Ρεθύμνου δεν έχει προκύψει μία βιώσιμη προοπτική αναβάθμισης και βελτίωσης της παρεχόμενης φροντίδας. Αυτό είναι τεράστιο θέμα, όπως καταλαβαίνετε και νομίζω ότι πραγματικά είναι ήττα για το δημόσιο σύστημα υγείας να χάνει ανθρώπους με το επιστημονικό επίπεδο, την εντιμότητα, την αφοσίωση στη δημόσια περίθαλψη της κ. Ιωαννίδου. Και νομίζω ότι αυτό είναι το μεγάλο θέμα. Έχουμε πια ένα σύστημα υγείας που δεν σέβεται τις αντοχές και την αξιοπρέπεια και του προσωπικού του, αλλά και την αξιοπρέπεια και τις ανάγκες των πολιτών μας.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλησπέρα, κύριε Ξανθέ.

Είστε γιατρός και είμαι γιατρός. Ξέρετε ότι το Εθνικό Σύστημα Υγείας έχει περάσει μία περίοδο πάνω από δέκα χρόνια με μεγάλα προβλήματα, με υποστελέχωση γιατί υπήρχαν τα μνημόνια και ήταν «πέντε αποχωρήσεις-μία πρόσληψη» κ.λπ.. Άρα υπήρχε μία κόπωση συν τις μειώσεις των μισθών, συν όλα αυτά. Η κόπωση υπήρχε και ήρθε η πανδημία πάνω σε αυτό.

Η πανδημία έφερε ακόμα μεγαλύτερη κόπωση και την πανδημία την πλήρωσαν κυρίως οι παθολογικές κλινικές, μπορεί όχι στην Αθήνα που είχαμε και πνευμονολογικές κλινικές, γενικά, όμως, την πλήρωσαν κυρίως οι παθολογικές κλινικές, με έμφαση στην περιφέρεια, όπου συνήθως δεν υπήρχαν καν πνευμονολόγοι ή άλλες ειδικότητες. Άρα η κόπωση είναι πολύ μεγάλη.

Να σας δώσω μερικά διεθνή στοιχεία, που σίγουρα τα ξέρετε. Οι αποχωρήσεις από τα συστήματα υγείας διεθνώς φτάνουν το 20% -και για το νοσηλευτικό φτάνουν το 30%- και στην Αγγλία και στην Αμερική, πολύ μεγάλες και είναι αποτέλεσμα της κόπωσης. Λυπάμαι, λοιπόν, που η συνάδελφος έφυγε, από μια άποψη είναι κατανοητό.

Να σας πω ότι και στα χρόνια της δικής σας διακυβέρνησης υπήρξαν δύο παραιτήσεις παθολόγων και άλλες τόσες, εκτός από την κ. Ιωαννίδου, είχαμε στα χρόνια τα δικά μας. Άρα, παραιτήσεις παθολόγων έχουμε δει και στο παρελθόν. Υπήρξε μία περισσότερη αυτή τη φορά. Λυπάμαι, πραγματικά, που αισθάνθηκε την ανάγκη να φύγει, αλλά από την άλλη μεριά δικαιολογείται η κούραση των ανθρώπων στο ΕΣΥ, γιατί πέρασαν πραγματικά δύσκολα.

Έρχομαι τώρα στο τι θέλουμε να κάνουμε εμείς. Έχουμε προκηρύξει πέντε θέσεις παθολόγων το 2020, τρεις θέσεις επιμελητών Β΄ και δύο διευθυντών. Οι τέσσερις βγήκαν άγονες και έγινε ένας διορισμός. Το 2021 κάναμε δύο προκηρύξεις δύο διευθυντών. Η μία βγήκε άγονη και έγινε ένας διορισμός. Επίσης, κάναμε δύο προκηρύξεις το 2022, μία διευθυντή και μία επιμελητή Β΄. Η μία ήταν άγονη και έγινε ένας διορισμός στη θέση του επιμελητή Β΄. Τώρα η 7η ΥΠΕ έχει ζητήσει μία θέση συντονιστή διευθυντή και μία θέση επιμελητή Β΄ που θα προκηρυχθούν μέσα στο επόμενο δίμηνο, όταν θα έχουμε τις υπουργικές αποφάσεις για τα κριτήρια και τις κρίσεις των γιατρών.

Επίσης, για να έχουμε πιο εύκολες μετακινήσεις συναδέλφων για όσο διάστημα δεν έχουμε τελειώσει με τις κρίσεις, έχουμε τη διάταξη για τα επιπλέον 1.500 ευρώ για όσους μετακινούνται από έναν νομό σε έναν άλλο ή από ένα νοσοκομείο σε ένα άλλο, για να μπορέσουμε να δώσουμε ένα ακόμα κίνητρο. Ελπίζω ότι θα ψηφίσετε τη σχετική διάταξη που θα έρθει τώρα στη Βουλή. Έχει ετοιμαστεί το νέο νομοσχέδιο που δίνει περισσότερα κίνητρα στους γιατρούς για να μπορούν να είναι στο Εθνικό Σύστημα Υγείας. Τους δίνει μία μεγαλύτερη αξιοπρέπεια διαφυλάσσοντας πάντα τον δημόσιο χαρακτήρα της υγείας, δηλαδή διαφυλάσσοντας πάντα την πρωινή λειτουργία των νοσοκομείων και αυξάνοντας την απογευματινή λειτουργία των νοσοκομείων, κάτι που θεωρούμε ότι είναι πολύ σημαντικό για τα νοσοκομεία και για τη δυνατότητα των αρρώστων να προσφεύγουν εκεί, όταν δεν τους φτάνει η πρωινή λειτουργία, όπως γίνεται τώρα. Μέχρι στιγμής, στρέφονται στον ιδιωτικό τομέα. Εμείς, λοιπόν, προτιμάμε να τους κρατήσουμε μέσα στο δημόσιο σύστημα. Άρα γενικά έχουμε έναν σχεδιασμό και για το Ρέθυμνο και για το προσωπικό. Κοιτάμε για ειδικά κίνητρα, κάτι που ξέρετε πολύ καλά ότι γίνεται, ενώ κοιτάμε, επίσης, και για στέγη. Τα υπόλοιπα θα σας τα πω στη δευτερολογία.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Ορίστε, κύριε Ξανθέ, έχετε τον λόγο για τη δευτερολογία σας.

**ΑΝΔΡΕΑΣ ΞΑΝΘΟΣ:** Κυρία Υπουργέ, φοβάμαι ότι δεν έχετε επίγνωση της κρισιμότητας της κατάστασης όχι μόνο για το Νοσοκομείο Ρεθύμνου, αλλά συνολικά για την επιβίωση του δημόσιου συστήματος υγείας στη χώρα. Η δική μας πολιτική εκτίμηση είναι ότι δεν σας ενδιαφέρει. Δεν είναι προβληματική η πληροφόρηση ή ανεπαρκή τα διαχειριστικά σας ανακλαστικά. Ιδιαίτερα με το τελευταίο νομοσχέδιο, το οποίο μάλιστα ταυτίστηκε και με εσάς προσωπικά, κατά την ταπεινή μας άποψη οριστικοποιείται η πλήρης αποδόμηση του δημόσιου συστήματος υγείας. Αυτές οι αλλαγές, όπως η κατάργηση της πλήρους και αποκλειστικής απασχόλησης των γιατρών και η πολυαπασχόληση των γιατρών του ΕΣΥ για να συμπληρώσουν το εισόδημά τους από την τσέπη του ασθενή, γιατί περί αυτού πρόκειται, θα δώσει, κατά την άποψή μας, τη χαριστική βολή σε μια ήδη προβληματική λειτουργία στα δημόσια νοσοκομεία.

Δεν πρόκειται, λοιπόν, να προκύψει τίποτα θετικό από αυτή την υπόθεση και προφανώς αυτά τα κίνητρα που δίνονται σε ιδιώτες γιατρούς για να έρθουν part time στο ΕΣΥ δεν έχουν καμμία ανταπόκριση και δεν πρόκειται να προσέλθει κανείς, κάτι που είδαμε και στη διάρκεια της πανδημίας, για να στηρίξει τις ανάγκες του. Αυτό που θα συμβεί θα είναι το ακριβώς αντίθετο. Άνθρωποι που ήδη υπηρετούν στο ΕΣΥ θα μετακινούνται ολοένα και περισσότερο προς τον ιδιωτικό τομέα και βεβαίως, οι δημόσιες δομές θα έχουν πλήρη αποδιοργάνωση και κατάρρευση.

Κυρία Υπουργέ, η πανδημία έσωσε με μία έννοια το ΕΣΥ. Το πίεσε αφόρητα, κάτι που είναι αλήθεια, και συσσώρευσε κόπωση στο προσωπικό του, αλλά από την άλλη, «πάγωσε» ένα σχέδιο ιδιωτικοποίησης και αλλαγής χαρακτήρα στο ΕΣΥ που είχατε δρομολογήσει από το πρόγραμμά σας και από τις προγραμματικές δηλώσεις της Κυβέρνησης. Δυστυχώς, δεν αξιοποιήθηκε η ευκαιρία της πανδημίας, η οποία σε όλο τον κόσμο έδωσε τη δυνατότητα στις χώρες που έκαναν τις σωστές ιεραρχήσεις και προτεραιότητες να επενδύσουν περισσότερους πόρους και να αντιστρέψουν αυτό το διαλυτικό κλίμα και την τάση παραίτησης και φυγής του ανθρώπινου δυναμικού που είχε υποστεί burn out.

Εσείς κάνατε ό,τι μπορούσατε για να επιδεινώσετε αυτή την κατάσταση και δεν κάνατε το στοιχειώδες, κάτι που σας λέγαμε από την πρώτη στιγμή να κάνετε, να νομοθετήσετε δηλαδή, μία διαδικασία αυτόματης αναπλήρωσης των ανθρώπων που συνταξιοδοτούνται. Κάθε χρόνο φεύγουν τρεισήμισι με τέσσερις χιλιάδες εργαζόμενοι από το ΕΣΥ. Εάν δεν υπάρχει διαδικασία αυτοματοποιημένης προκήρυξης έναν χρόνο πριν για την αναπλήρωση των ανθρώπων αυτών, για να μη μένουν κενές οι θέσεις και να υπάρχει μία ευστάθεια στο σύστημα -και αυτό μπορεί να γίνει από το 2019 και μετά που εμείς καταφέραμε να επικρατήσει ο κανόνας «1 προς 1»-, τότε τι συζητάμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσον αφορά τώρα στο Νοσοκομείο Ρεθύμνου, η Σύγκλητος του Πανεπιστημίου Κρήτης έχει παραχωρήσει εδώ και δύο χρόνια σχεδόν κατάλληλη οικοπεδική έκταση για να γίνει ένα νέο νοσοκομείο στον νομό, κάτι που είναι ένα αίτημα προοπτικής, αφού έχουμε ένα από τα παλαιότερα νοσοκομεία της χώρας. Δεν έχει γίνει το παραμικρό βήμα. Το Υπουργείο Υγείας δεν είχε την ευαισθησία να στείλει έναν εμπειρογνώμονα της ΚΤΥΠ για να πάει να δει την έκταση, να δει τα σχέδια και να δείξει ένα στοιχειώδες ενδιαφέρον. Κατανέμονται είκοσι πέντε κλίνες από τη δωρεά του Ιδρύματος «ΣΤΑΥΡΟΣ ΝΙΑΡΧΟΣ» για το Νοσοκομείο Ρεθύμνου και προκηρύσσονται αντίστοιχες είκοσι πέντε θέσεις εντατικολόγων, αλλά ούτε μία για το Νοσοκομείο Ρεθύμνου. Ούτε μία! Όλα αυτά δίνουν ένα σήμα. Δείχνουν ότι δεν υπάρχει ενδιαφέρον και ότι δεν υπάρχει η πολιτική βούληση για να στηριχθεί η υπάρχουσα λειτουργία ούτε, βεβαίως, να υπάρξει μια παρέμβαση προοπτικής.

Έχει κατατεθεί πρόταση νέου οργανισμού. Όμως, δεν έγινε ούτε αυτό το στοιχειώδες, που είναι μία θεσμική εκκρεμότητα εδώ και πάνω από μία δεκαετία και θα μπορούσε να έχει γίνει και είναι και ανέξοδο σε τελευταία ανάλυση. Ούτε αυτό!

Προφανώς, κυρία Υπουργέ, δεν αρκεί πλέον να προκηρύσσονται θέσεις. Η απλή προκήρυξη των θέσεων δεν διασφαλίζει την κάλυψή τους. Αν δεν πάμε σε ένα νέο πλαίσιο κινήτρων -και μισθολογικών και εργασιακών και βαθμολογικών- και επιστημονικής εξέλιξης και συνεχιζόμενης εκπαίδευσης στο σύστημα υγείας, νομίζω ότι η υπόθεση είναι χαμένη και συνολικά για το σύστημα υγείας και ιδιαίτερα για τους αδύναμους κρίκους του, όπως, δυστυχώς, έχει γίνει τα τελευταία χρόνια το Νοσοκομείο Ρεθύμνου.

Και επειδή ξέρω ότι είναι εύκολη η υπεκφυγή ότι, πρώτον, είναι παγκόσμια η κρίση και τι να κάνουμε και δεύτερον, πάντα είχε προβλήματα το νοσοκομείο και επί της δικής σας, για παράδειγμα, διακυβέρνησης, επιτρέψτε μου να απαντήσω σε αυτό, γιατί έχω υποχρέωση να το κάνω.

Στη δική μας, λοιπόν, διακυβέρνηση και σε συνθήκες μνημονίου, περιορισμών και λιτότητας και όχι υγειονομικής κρίσης και όχι απλόχερης χρηματοδότησης των συστημάτων υγείας και όχι νέων χρηματοδοτικών εργαλείων, όπως το Ταμείο Ανάκαμψης, ανοίξαμε μια κλειστή κλινική, την ουρολογική. Επίσης, ανοίξαμε το κλειστό ΚΕΦΙΑΠ, ενώ ανοίξαμε για πρώτη φορά κοινοτικό κέντρο ψυχικής υγείας παιδιών και εφήβων, τα παλιά ιατροπαιδαγωγικά κέντρα και προσθέσαμε δύο παραπάνω κρεβάτια ΜΕΘ, γιατί άκουσα προηγουμένως να λέτε ότι δεν αναπτύχθηκε ούτε ένα κρεβάτι παραπάνω. Εκατόν είκοσι κρεβάτια αναπτύχθηκαν, κυρία Υπουργέ, στη διάρκεια της διακυβέρνησης του ΣΥΡΙΖΑ, χωρίς να έχουμε πανδημία και χωρίς να έχουμε την πίεση από περιστατικά.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ξανθέ, ολοκληρώστε, σας παρακαλώ, γιατί έχετε φτάσει στα έξι λεπτά.

**ΑΝΔΡΕΑΣ ΞΑΝΘΟΣ:** Τελειώνω, κύριε Πρόεδρε.

Αυξήσαμε κατά 20% το όριο των δαπανών του νοσοκομείου και, βεβαίως, αυξήθηκαν τα χειρουργεία σε ετήσια βάση κατά χίλια πεντακόσια. Την άνοιξη του 2019 παραδώσαμε πέντε παθολόγους στην παθολογική κλινική και πέντε αναισθησιολόγους. Και μετά έφτασαν να είναι δύο και τρεις. Αυτό το κλίμα αποδιοργάνωσης είναι που ωθεί ανθρώπους στην παραίτηση και στη φυγή.

Κυρία Υπουργέ, αυτό που καταλαβαίνω εγώ από τις εξαγγελίες σας είναι ότι δεν υπάρχει σχέδιο αντιμετώπισης της έκτακτης ανάγκης αλλά ούτε και σχέδιο επούλωσης των πληγών, αλλά κυρίως δεν υπάρχει σχέδιο προοπτικής για να δοθεί ένα άλλο σήμα τόσο στην κοινωνία όσο και στους υγειονομικούς.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Ξανθέ.

Ορίστε, κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Μπορεί να ανοίξατε το ΚΕΦΙΑΠ, αλλά πάλι επί δικής σας κυβερνήσεως έκλεισε, κύριε Ξανθέ!

**ΑΝΔΡΕΑΣ ΞΑΝΘΟΣ:** Τι λέτε τώρα; Εμείς ανοίξαμε το ΚΕΦΙΑΠ, κυρία Υπουργέ!

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας πω τώρα για τα οικονομικά του νοσοκομείου. Εσείς το 2019, είχατε προϋπολογισμό 8.340 και εμείς τώρα κλείσαμε στα 12 εκατομμύρια 131. Άρα, υπάρχει μια αύξηση του προϋπολογισμού όχι από τον τελικό προϋπολογισμό, αλλά από τον αρχικό προϋπολογισμό, τελικό με τελικό από τη δική σας κυβέρνηση στη δική μας κατά 29%. Είναι σαφές ότι θέλουμε να λειτουργήσει το νοσοκομείο, όπως είναι σαφές και ότι το στηρίζουμε.

Από το 2019 μέχρι σήμερα, έχουν γίνει είκοσι επτά προσλήψεις μόνιμων γιατρών και δεκαεννέα προσλήψεις επικουρικών γιατρών. Εκκρεμούν τοποθετήσεις μόνιμου ιατρικού προσωπικού τεσσάρων γιατρών, ουρολόγου, οδοντίατρου, ψυχίατρου και ακτινολόγου, που θα έχουν ολοκληρωθεί μέχρι τον Φεβρουάριο.

Πραγματοποιήθηκαν πέντε συνταξιοδοτήσεις και εννέα παραιτήσεις μόνιμων γιατρών με εκκρεμείς την παραίτηση της διευθύντριας της παθολογικής και του πνευμονολόγου. Έχουμε κάνει έξι προκηρύξεις για το Ρέθυμνο, με προκηρύξεις και επαναπροκηρύξεις συνολικά πενήντα επτά θέσεις. Άρα είναι σαφές ότι στηρίζουμε το νοσοκομείο.

Όσον αφορά τώρα το τι κάνουμε στο νοσοκομείο, θα σας πω ότι υπάρχει σε εξέλιξη ένα έργο ενεργειακής αναβάθμισης στο ΕΣΠΑ προϋπολογισμού 5.387.000 ευρώ και μία μελέτη επέκτασης 753.000 από το Υπουργείο Μεταφορών και Υποδομών. Ολοκληρώθηκε το έργο αντικατάστασης των σωληνώσεων που ήταν γύρω στις 200.000 ευρώ. Υπάρχει προμήθεια μέσω ΕΣΠΑ ιατροτεχνολογικού εξοπλισμού περίπου 1.971.000 ευρώ, με τον μαγνήτη με τη συμφωνία με τη «SIEMENS» περίπου στις 900.000 ευρώ και η επιχορήγηση από την 7η ΥΠΕ 568.000 ευρώ για προμήθεια ιατροτεχνολογικού εξοπλισμού που περιλαμβάνει ψηφιακό μαστογράφο που για πρώτη φορά θα μπει στο Νοσοκομείο Ρεθύμνου. Επίσης, τα ΤΕΠ που μας ενδιαφέρουν πάρα πολύ, θα αναβαθμιστούν και η αναβάθμιση θα είναι 124.000 ευρώ.

Άρα είναι σαφές ότι θέλουμε να λειτουργήσει το Ρέθυμνο. Είναι σαφές ότι προκηρύσσουμε θέσεις. Οι αλλαγές που γίνονται στο σύστημα υγείας ακολουθούν τα πράγματα που είναι σήμερα διεθνώς παραδεκτά.

Επειδή επισκέπτομαι τα νοσοκομεία και μιλάω με τους γιατρούς του ΕΣΥ σε κάθε γωνιά της Ελλάδας, γενικά οι γιατροί του ΕΣΥ περιμένουν με ανυπομονησία τα καινούργια μέτρα και τις καινούργιες προκηρύξεις. Πιστεύω, λοιπόν, ότι θα έχουμε ένα πολύ καλό μέλλον στην υγεία και θα πρέπει να το δούμε, πραγματικά, με βάση τις ανάγκες και των Ελλήνων πολιτών που πρέπει να τις καλύπτουμε πάντα αλλά και τις ανάγκες του προσωπικού που επίσης πρέπει να τις καλύπτουμε πάντα με αξιοπρεπείς συνθήκες σε αξιοπρεπείς δομές.

Πρέπει να υπάρχει και διασύνδεση υγείας, γιατί τα τρία πράγματα που πρέπει να κάνουμε στην ιατρική αυτή τη στιγμή είναι η συνεργατικότητα, το να λύνουμε τα προβλήματα του ασθενούς και να προχωράμε μπροστά, βάζοντας μέσα στο σύστημα κάθε καινούργια αλλαγή, κάθε καινούργια τεχνολογία και βγάζοντας από το σύστημα οτιδήποτε πια δεν είναι παραδεκτό ιατρικά.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Επόμενη είναι η δέκατη έκτη με αριθμό 336/16-1-2023 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκηπρος τον Υπουργό Υγείας, με θέμα: «Απαραίτητη η απομάκρυνση της διοίκησης του Πανεπιστημιακού Γενικού Νοσοκομείου Ηρακλείου (ΠΑΓΝΗ) μετά το κρεσέντο τοξικότητας και αυταρχισμού».

Και σε αυτή θα απαντήσει η Υπουργός κ. Γκάγκα.

Ορίστε, κύριε Βαρδάκη, έχετε τον λόγο για την πρωτολογία σας.

**ΣΩΚΡΑΤΗΣ ΒΑΡΔΑΚΗΣ:** Ευχαριστώ, κύριε Πρόεδρε.

Θα παραλείψω αρκετά, καθώς τα είπε ο κ. Ξανθός.

Κυρία Υπουργέ, εδώ τώρα δεν έχουμε ούτε νούμερα ούτε «θα» ούτε «πώς» ούτε «γιατί» ούτε αφαίρεση ούτε πρόσθεση. Εδώ έχουμε ένα ζήτημα που θέλουμε ξεκάθαρες και σαφείς απαντήσεις.

Τώρα η θέση σας, όπως είπε ο κ. Ξανθός και οι στόχοι της δικής σας Κυβέρνησης όσον αφορά το Εθνικό Σύστημα Υγείας, είναι γνωστά εδώ και τρία χρόνια. Η θέση σας δεν είναι άλλη από τη διάλυση, πραγματικά, του Εθνικού Συστήματος Υγείας.

Κοιτάξτε, δεν ξέρω αν αυτά που λέτε τα πιστεύετε. Εδώ έχουμε χιλιάδες εκκρεμή χειρουργεία, κλινικές κλείνουν, οι κλινικές είναι υποστελεχωμένες, καρκινοπαθείς διαβητικοί γονείς ζητούν ένα φάρμακο για τα παιδιά τους και δεν το βρίσκουν κι εσείς «ποιείτε τη νήσσα» εδώ και οκτώ μήνες, παρά τις αλλεπάλληλες παρεμβάσεις μας. Γι’ αυτά, βέβαια, θα κριθείτε από τον ελληνικό λαό το αμέσως επόμενο διάστημα.

Όμως, για να έρθω στο θέμα μας, κυρία Υπουργέ, δεν θα σας επιτρέψουμε να απαξιώνετε όλους εκείνους που έβαλαν πλάτη σώζοντας ανθρώπινες ζωές, δηλαδή τους γιατρούς και τους νοσηλευτές που χωρίς άδειες, χωρίς ρεπό, χωρίς πληρωμή υπερωριακής απασχόλησης έδωσαν μάχες και τις κέρδισαν απουσία του κράτους. Και εννοώ την πανδημία. Τους απαξιώνετε προς εξυπηρέτηση συμφερόντων «ημετέρων» –σημειώστε το αυτό- γράφοντας, βέβαια, στα παλαιότερα των υποδημάτων σας επιστημονικούς φορείς, εργαζόμενους, συνδικάτα, ολόκληρη μια κοινωνία που διαμαρτύρεται όχι μόνο στην Κρήτη, αλλά σε όλη την Ελλάδα. Είδαμε τι έγινε προχθές στον Άγιο Ανδρέα.

Ποιος ευθύνεται, κυρία Υπουργέ, για τα δώδεκα χιλιάδες εκκρεμή χειρουργεία μόνο στο Ηράκλειο, στα δύο νοσοκομεία του Ηρακλείου; Απαντήστε μου. Ποιος ευθύνεται για την υποστελέχωση των νοσοκομείων της Κρήτης; Ποιος ευθύνεται για το κλείσιμο κλινικών, σπουδαίων και νευραλγικών κλινικών; Ποιος ευθύνεται για τις παραιτήσεις γιατρών, όπως είπε ο κ. Ξανθός; Διότι δεν είναι μόνο το Ρέθυμνο. Είναι το Ηράκλειο, είναι το Λασίθι. Ποιος ευθύνεται για τον ξυλοδαρμό γιατρών το προηγούμενο διάστημα; Κατά την προσφιλή σας άποψη, ευθύνονται όλοι οι άλλοι εκτός από το Υπουργείο και τον Διοικητή του Νοσοκομείου Ηρακλείου.

Κύριε Πρόεδρε, απευθύνομαι σε σας και στην κυρία Υπουργό, λέγοντάς σας ότι ο εν λόγω διοικητής σε συνέχεια πολυπληθών αυθαίρετων και αυταρχικών αποφάσεων –και θα σας το εξηγήσω- ξεπέρασε πριν λίγες μέρες κάθε όριο προσβάλλοντας το υγειονομικό προσωπικό του νοσοκομείου, καθώς –ακούστε- έδωσε εντολή για έφοδο του ιατρού εργασίας, της επισκέπτριας υγείας, στα σπίτια αναισθησιολόγων που νοσούσαν με COVID, προκειμένου να επιβεβαιώσει τη νόσησή τους.

Με ποιο δικαίωμα, κυρία Υπουργέ, το έκανε; Ποια διάταξη το προβλέπει αυτό; Ποιος κανονισμός το προβλέπει αυτό; Απαντήστε μας ξεκάθαρα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Βαρδάκη, σας παρακαλώ. Έχετε και δευτερολογία.

**ΣΩΚΡΑΤΗΣ ΒΑΡΔΑΚΗΣ:** Ολοκληρώνω, κύριε Πρόεδρε.

Κύριε Πρόεδρε, γιατί λέω «πολυπληθών παρεμβάσεων»; Πριν από λίγους μήνες, με απόφαση ο Διοικητής του Νοσοκομείου του Ηρακλείου είπε για εξοικονόμηση ενέργειας –και δεν απαντήσατε, γι’ αυτό το αναφέρω, γιατί σας έκανα ερώτηση και δεν απαντήσατε- και έδωσε έγγραφη εντολή που θα την καταθέσω στα Πρακτικά, να κλείνουν στα νοσοκομεία του Ηρακλείου τα καλοριφέρ από τις έξι το πρωί μέχρι τις έξι το απόγευμα! Ακούστε τι έκανε ο διοικητής του νοσοκομείου! Και έστειλε δίκην ταγματασφαλίτη –επιτρέψτε μου τη φράση- στο σπίτι των συναδέλφων τους –δεν ξέρω με ποια διάταξη και από πού ορμώμενος- να κάνουν έλεγχο γιατί είχαν καταθέσει θετικό «rapid test».

Θα σας κάνω, λοιπόν, κυρία Υπουργέ, μόνο τη δεύτερη ερώτηση, δηλαδή εάν είναι επίσημη θέση του Υπουργείου και οι εντολές δόθηκαν από το Υπουργείο, γιατί αν δεν δόθηκαν οι εντολές από το Υπουργείο, έπρεπε ήδη να έχετε αποπέμψει τον διοικητή του πανεπιστημιακού νοσοκομείου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κυρία Υπουργέ, έχετε τον λόγο.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Κατ’ αρχάς δεν νομίζω ότι υπάρχει γιατρός στο πανεπιστημιακό νοσοκομείο που αμφισβητεί το κύρος και τις ικανότητες και του διοικητή και του υποδιοικητή του νοσοκομείου. Υπήρξε, πράγματι, μια παρεξήγηση που έφτασε στα μέσα δημοσιότητας, που λύθηκε, όπως νομίζω, με ένα δελτίο Τύπου. Ο διοικητής του νοσοκομείου έχει δικαίωμα ελέγχου. Δεν είναι βέβαιον ότι ήταν για έλεγχο. Μπορεί να ήταν για να βοηθήσει τους ανθρώπους. Το να στέλνεις έναν γιατρό σε κάποιον που νοσεί δεν σημαίνει απαραίτητα ότι θέλεις να δεις αν είναι άρρωστος. Μπορεί να θέλεις να δεις αν χρειάζεται να του προσφέρεις βοήθεια. Για το θέμα πάντως που έφτασε στα μέσα μαζικής ενημέρωσης βγήκε δελτίο Τύπου και έχει λυθεί.

Να σας πω λίγο τι κάνει το Νοσοκομείο Ηρακλείου που είναι ένα από τα νοσοκομεία που δουλεύουν καλύτερα και αυτό, βεβαίως, οφείλεται σε όλο το προσωπικό, δηλαδή ιατρικό, νοσηλευτικό, λοιπό προσωπικό, διοικητικό προσωπικό, αλλά σαφώς οφείλεται και στη διοίκηση. Δηλαδή, ένα νοσοκομείο που δουλεύει τόσο καλά, όσο το ΠΑΓΝΗ, δεν μπορεί να διοικείται έτσι από κάποια κακή διοίκηση και να δουλεύει έτσι.

Να σας πω, λοιπόν, μερικά πράγματα για το ΠΑΓΝΗ. Κατά τη διάρκεια της πανδημίας, επειδή μιλάτε για τα προβλήματα, από δύο χιλιάδες τρία άτομα που υπήρχαν στις 31-12-2019, σήμερα υπηρετούν δύο χιλιάδες διακόσια ογδόντα τρία και είχαμε 21,16% αύξηση σε νοσηλευτές από οκτακόσιους είκοσι δύο σε εννιακόσιους εξήντα έξι και σε γιατρούς από πεντακόσιους δέκα εννέα σε εξακόσιους τριάντα έναν, δηλαδή είχαμε αύξηση 21,57%.

Συνοπτικά έχουν γίνει εβδομήντα εννέα χιλιάδες εισαγωγές αυτόν τον χρόνο, με έξι χιλιάδες επτακόσια πενήντα δύο χειρουργεία το 2022, ενώ συνολικά την τριετία έγιναν είκοσι χιλιάδες εκατόν εξήντα τέσσερις επεμβάσεις. Με εξαίρεση το διάστημα Μαρτίου και Απριλίου του 2020, τα χειρουργεία δεν έκλεισαν ποτέ. Έχουν πραγματοποιηθεί περισσότερες από εκατόν δεκαοκτώ χιλιάδες εξετάσεις στα τακτικά πρωινά ιατρεία για το 2022 και είκοσι επτά χιλιάδες επεμβάσεις στα απογευματινά ιατρεία, ενώ στα ΤΕΠ έχουν εξεταστεί πάνω από ογδόντα χιλιάδες άτομα.

Όσον αφορά τις κλίνες ΜΕΘ, ξεκινήσαμε με έντεκα κλίνες, έγιναν δεκαέξι και εν συνεχεία με τη δωρεά του «Σταύρος Νιάρχος» σήμερα έχουμε είκοσι επτά κλίνες ΜΕΘ.

Όσον αφορά τα οικονομικά και την αποθήκη, το νοσοκομείο ανήκει στα τέσσερα καλύτερα νοσοκομεία αποτελεσματικής διαχείρισης, γιατί έχει δράσεις με εξοικονόμηση ηλεκτρικής ενέργειας και κυρίως διαθέτει το σύστημα εφαρμογής Barcode, με μοναδικό νοσοκομειακό κωδικό σε κάθε είδος σε όλη τη διαδικασία των προμηθειών. Αυτό σημαίνει εξορθολογισμό της αποθήκης και άμεση αναπλήρωση των ελλείψεων.

Άρα γίνονται πράγματα που είναι μοναδικά στα νοσοκομεία.

Επίσης, υπάρχει ολοκλήρωση των διαδικασιών και της λειτουργίας του κέντρου αγγειακών συμβαμάτων του κεντρικού νευρικού συστήματος. Είναι ένα από τα δέκα κέντρα που έχουμε κάνει για την αντιμετώπιση των εγκεφαλικών και είναι το κέντρο για την Κρήτη που έχει γίνει εκπαίδευση, και του ΕΚΑΒ για να μπορούν να πηγαίνουν οι άνθρωποι που κάνουν εγκεφαλικά επεισόδια γρήγορα και να μπορούν να αντιμετωπίζονται γρήγορα και να αναστρέφεται η βλάβη που μπορεί να αφήσει βαριά αναπηρία ή να απειλήσει τη ζωή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Αν θέλετε, σταματάω εδώ και συνεχίζω μετά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βαρδάκη, ορίστε έχετε τον λόγο για τη δευτερολογία σας.

**ΣΩΚΡΑΤΗΣ ΒΑΡΔΑΚΗΣ:** Κυρία Υπουργέ, εύχομαι και πιστεύω -γιατί επιστήμονας είστε, γιατρός είστε- να μου απαντήσετε στη δευτερολογία σας επί της ουσίας.

Κύριε Υπουργέ, ακούστε, γιατί σας βρίσκω λίγο πρόχειρη. Συγγνώμη, αλλά επιτρέψτε μου να το πω. «Δεν επιτρέπεται να χρησιμοποιείται ο γιατρός εργασίας για να επαληθεύει το δικαιολογημένο ή μη, λόγω νόσου, απουσίας εργαζόμενου»: νόμος 3850/2010, ΦΕΚ 84/Α/3-6-2010. Βρείτε το και σημειώστε το, για να σας ενημερώσουν οι συνεργάτες σας ότι η πράξη του διοικητή του νοσοκομείου ήταν παράνομη και παράτυπη -και γι’ αυτό θέλω να μου απαντήσετε- 100%.

Και επειδή βλέπω ότι δεν έχετε αντιληφθεί τη σοβαρότητα του θέματος και τις διαστάσεις που έχει πάρει, σας ενημερώνω ότι για το θέμα έχουν παρέμβει με ανακοινώσεις τους -αφήστε τώρα το ένα δελτίο Τύπου που είπατε από πλευράς νοσοκομείου, διοικητή- καταδικάζοντας την αυταρχική συμπεριφορά της διοίκησης του ΠΑΓΝΗ -εδώ είναι, θα τα καταθέσω όλα στα Πρακτικά- ο Πανελλήνιος Ιατρικός Σύλλογος -ακούστε, κύριε Πρόεδρε-, η Ιατρική Σχολή του Πανεπιστημίου Κρήτης, η Ομοσπονδία Ενώσεων Νοσοκομειακών Γιατρών Ελλάδος, σωματεία εργαζομένων, μια ολόκληρη κοινωνία, όπως σας είπα, κι εσείς εδώ «ποιείτε την νήσσαν». Μας λέτε τι κάνει το πανεπιστημιακό νοσοκομείο και όχι τι έκανε ο διοικητής του νοσοκομείου προβαίνοντας σε αυτή την πράξη.

Ακούστε τίτλους δημοσιευμάτων: «Απόδοση ευθυνών από τον Υπουργό….». «Άναψε φωτιές στα σπίτια στο Ηράκλειο η απόφαση του Υπουργού», «Νέες «θύελλες» στο ΠΑΓΝΗ, ««Μπουρλότο» Πλεύρη με ανανέωση της διοίκησης». «Παρέμβαση ιατρικών συλλόγων για τον Διοικητή του ΠΑΓΝΗ», «Ο Ιατρικός Σύλλογος Ηρακλείου καταδικάζει ομόφωνα», «Η Ομοσπονδία Ενώσεων Νοσοκομειακών Γιατρών Ελλάδος καταδικάζει ομόφωνα», «Ιατρική Σχολή Κρήτης-Η έκτακτη γενική συνέλευση καταδικάζει ομόφωνα», όλοι οι φορείς.

Τα καταθέτω όλα στα Πρακτικά.

(Στο σημείο αυτό ο Βουλευτής κ. Σωκράτης Βαρδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μη μου πείτε στη δευτερολογία σας ότι δεν έδωσε εντολή ο κ. Χαλκιαδάκης, γιατί -σας προλαβαίνω- ο γιατρός εργασίας «αδειάζει» τον Διοικητή του ΠΑΓΝΗ: «Με εντολή Χαλκιαδάκη τούς έκανα rapid test». Γιατί ο κ. Χαλκιαδάκης μάς είπε κάποια στιγμή ότι δεν τον έστειλε για έλεγχο -αυτό που είπατε κι είναι λάθος, κυρία Υπουργέ, δεν έπρεπε να το πείτε- αλλά τον έστειλε για να δει αν νοσούν. Και λέει ο γιατρός εργασίας ότι τον έστειλε για να τους κάνει rapid test.

Η ηγεσία του Υπουργείου Υγείας, κυρία Υπουργέ, αν δεν απαντήσετε σε αυτά τα ερωτήματα είναι η αποκλειστικά υπεύθυνη γι’ αυτή την κατάσταση και οφείλετε έστω και την ύστατη στιγμή να αναλάβετε την ευθύνη των επιλογών σας, για να εκτονωθεί η εκρηκτική κατάσταση που έχει δημιουργηθεί στα μεγαλύτερα νοσοκομεία της χώρας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε. Έχετε μιλήσει κι έξι λεπτά στην πρωτολογία σας.

**ΣΩΚΡΑΤΗΣ ΒΑΡΔΑΚΗΣ:** Τελειώνω, κύριε Πρόεδρε.

Προέχει η ομαλή λειτουργία του ΠΑΓΝΗ. Αρκετά με τις ασυλίες των «αρίστων» σας!

Και κάτι τελευταίο, κυρία Γκάγκα. Είστε γιατρός, επίκουρη καθηγήτρια, διευθύντρια πνευμονολογικής κλινικής, αν δεν κάνω λάθος. Απαντήστε μου μόνο σ’ αυτό: Εσείς ως γιατρός εάν ερχόμουν εγώ ως γιατρός εργασίας στο σπίτι σας να αμφισβητήσω το rapid test το θετικό ή οποιαδήποτε νόσο, πώς θα αντιδρούσατε, τι θα μου λέγατε; Θα το δεχόσασταν; Αν το δεχόσασταν θα σας πω και μπράβο.

**ΠΡΟΕΔΡΕΥΩΝ (Χαράλαμπος Αθανασίου):** Γίνατε αντιληπτός.

Κυρία Υπουργέ, έχετε τον λόγο για τη δευτερολογία σας.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Να σας απαντήσω και πάλι. Επειδή δεν είμαι απλώς γιατρός, αλλά έχω κάνει ένα μέρος της ειδικότητας με τον Διευθυντή Ιατρικής Υπηρεσίας του ΠΑΓΝΗ, μιλάω με τους συναδέλφους και έχω πάρα πολύ καλές σχέσεις με όλους τους συναδέλφους, υπήρξε, πράγματι, μια παρεξήγηση μεταξύ του διοικητή και των αναισθησιολόγων που πυροδότησε ένα πολύ θερμό επεισόδιο, αν θέλετε, ανάμεσα σε όλους τους γιατρούς στο ΠΑΓΝΗ. Όμως το επεισόδιο λύθηκε μεταξύ τους, έχει λήξει και σας λέω και πάλι ότι τα έργα και οι ημέρες και της διοίκησης και γενικά του ΠΑΓΝΗ δείχνουν ότι είναι ένα νοσοκομείο που δουλεύει εξαιρετικά και αυτό το εξαιρετικά πρέπει να το στηρίξουμε.

Μπορώ να πω, λοιπόν, ότι και ο κ. Χαλκιαδάκης και ο κ. Κτενιαδάκης και ενδιαφέρονται για το νοσοκομείο και ενδιαφέρονται για την υγεία όλων των ασθενών. Και το νοσοκομείο κάνει ,πραγματικά, πρωτοποριακά πράγματα: από τον ηλεκτρονικό φάκελο των αρρώστων, από τις ηλεκτρονικές απαντήσεις, κ.λπ., πάρα πολλά πράγματα. Πήγα και έκανα μαζί τους την άσκηση για την υποδοχή σεισμοπαθών, που ήταν άσκηση που έγινε με τον ΕΔΔΥΠΠΥ. Έχω μια εξαιρετική συνεργασία και το νοσοκομείο δουλεύει, πραγματικά, εξαιρετικά καλά.

Ακόμη κι αν ήταν ένα ατυχές επεισόδιο, που παρεξηγήθηκε ή δεν παρεξηγήθηκε, το επεισόδιο έχει λήξει. Επαναλαμβάνω και πάλι ότι η διοίκηση του ΠΑΓΝΗ έχει δώσει από τα καλύτερα μέτρα, μαζί με το προσωπικό του ΠΑΓΝΗ, μαζί με τους γιατρούς, μαζί με το νοσηλευτικό προσωπικό και πρέπει να πω ότι και το διοικητικό προσωπικό του ΠΑΓΝΗ και η πληροφορική του ΠΑΓΝΗ είναι εξαιρετικοί. Άρα αυτή την πολλή δουλειά που έχουν κάνει δεν μπορούμε να τη σβήσουμε. Είναι εξαιρετική η δουλειά που έχουν κάνει. Τους ευχαριστώ, λοιπόν, πραγματικά όλους. Θεωρώ ότι πρέπει να συνεχίσουμε να τους δίνουμε τα εύσημα.

Η ανανέωση της διοίκησης, και του διοικητή και του αναπληρωτή, έχει ήδη γίνει εδώ και πάρα πολλές ημέρες και, πραγματικά, θεωρούμε ότι οποιαδήποτε προβλήματα μπορεί να υπάρξουν μέσα στο προσωπικό πρέπει να λύνονται με συνεργασία και κουβέντα και πρέπει να επικροτούμε και να στηρίζουμε κάθε καλή προσπάθεια. Και αυτή είναι αυτή που κάνει το ΠΑΓΝΗ, και την κάνουν όλοι μαζί. Σας λέω και πάλι ότι μιλάμε με τον διευθυντή ιατρικής υπηρεσίας, μιλάμε με πάρα πολλούς συναδέλφους από το ΠΑΓΝΗ με τους οποίους έχω εξαιρετικές σχέσεις και μιλάμε και με τη διοίκηση του ΠΑΓΝΗ.

**ΣΩΚΡΑΤΗΣ ΒΑΡΔΑΚΗΣ:** Δεν εκτονώνεται έτσι η κρίση, κυρία Υπουργέ.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Οπότε η απάντηση είναι αυτή: Το ΠΑΓΝΗ έχει δείξει μια εξαιρετική λειτουργία μέχρι τώρα, με καλή διοίκηση, με οραματικό τρόπο λειτουργίας. Άρα συνεχίζουμε να στηρίζουμε το ΠΑΓΝΗ σε κάθε λειτουργία του.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Να σας γνωρίσω, κυρίες και κύριοι συνάδελφοι, ότι δεν θα συζητηθεί, λόγω αναρμοδιότητας, η δέκατη έβδομη με αριθμό 338/16-1-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Άμεση αντιμετώπιση των προβλημάτων στέγασης που υπάρχουν στις σχολικές μονάδες του Δήμου Μινώα Πεδιάδας που επλήγη από τον σεισμό της 27ης Σεπτεμβρίου 2021».

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

**ΠΡΟΕΔΡΕΥΟΥΣΑ (Σοφία Σακοράφα):** Καλησπέρα, κύριοι συνάδελφοι.

Πάμε τώρα στην τρίτη με αριθμό 307/10-1-2023 επίκαιρη ερώτηση πρώτου κύκλου του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Περιβάλλοντος και Ενέργειας, με θέμα: «Ποια η θέση της Κυβέρνησης για τη διαμορφωθείσα κατάσταση με τη διαχείριση σκουπιδιών στην Περιφέρεια Στερεάς Ελλάδας;».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Ταγαράς.

Κύριε συνάδελφε, έχετε τον λόγο για δύο λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κυρία Πρόεδρε.

Κύριε Υπουργέ, στις 28 Σεπτεμβρίου του 2022 είχε συζητηθεί εδώ με τον κ. Σκρέκα, βεβαίως, τον οποίο σήμερα περιμέναμε, αλλά ήρθατε εσείς –καλώς ορίσατε- μια επίκαιρη ερώτηση -πιστεύω ότι τη γνωρίζετε- που αφορούσε τη λειτουργία του ΧΥΤΑ της Θήβας όπου, μεταξύ των άλλων, είχα θίξει τότε την αναγκαιότητα της άμεσης κατασκευής του τρίτου κυττάρου του ΧΥΤΑ της Θήβας λόγω επικείμενου κορεσμού του υπάρχοντος. Τότε ο κύριος Υπουργός δεν είχε δώσει κανένα χρονοδιάγραμμα για την κατασκευή του νέου κυττάρου, αλλά είχε υποστηρίξει μάλιστα ότι η ηγεσία του Υπουργείου εργάζεται στην κατεύθυνση επιτάχυνσης έκδοσης της ΑΕΠΟ.

Ωστόσο η συνεδρίαση του Κεντρικού Συμβουλίου Περιβαλλοντικής Αδειοδότησης έλαβε χώρα μόλις στις 21 Δεκεμβρίου του 2022 -από τον Σεπτέμβριο μήνα-, με την εκπνοή του έτους, με αποτέλεσμα ακόμα και μέχρι τις 10-1-2023, δηλαδή την ημέρα που κατατέθηκε η επίκαιρη αυτή ερώτηση, να μην έχει εκδοθεί η ΑΕΠΟ για να προχωρήσει η ένταξη, δημοπράτηση και κατασκευή του έργου.

Επομένως τέσσερις μήνες, κύριε Υπουργέ, είχαν περάσει μετά την κοινοβουλευτική αυτή παρέμβαση και στις 4 Γενάρη 2023 δημοσιεύθηκε στον Τύπο -και από εκεί λάβαμε γνώση και την έχουμε και θα κατατεθεί στα Πρακτικά- η επιστολή του Γενικού Διευθυντή του ΦΟΔΣΑ Στερεάς Ελλάδας προς όλους τους δημάρχους της περιοχή, που ενημερώνονται για την πολιτική της Κυβέρνησης η οποία φαίνεται να αποκλείει -έτσι λέει η επιστολή- τη δημόσια χρηματοδότηση του τρίτου κυττάρου του ΧΥΤΑ της Θήβας και των δύο μονάδων επεξεργασίας απορριμμάτων στη Λαμία και στη Χαλκίδα.

Και λέει συγκεκριμένα ο γενικός διευθυντής ότι η επί τριετία η αντιμετώπιση της Στερεάς Ελλάδας στο ζήτημα διαχείρισης των απορριμμάτων ξεφεύγει των γνωστών καθυστερήσεων και αρρυθμιών της πολιτείας και δημιουργεί σοβαρά ερωτήματα για τη σκοπιμότητα αυτής της στάσης σε συνδυασμό με τη διακηρυγμένη στάση συγκεκριμένων εκπροσώπων της πολιτείας υπέρ της προώθησης ΣΔΙΤ. Και επίσης αναφέρει ότι οι προτάσεις του φορέα μας είναι οι μόνες που δεν έχουν αξιολογηθεί ή δεν έχει προχωρήσει και ολοκληρωθεί η αξιολόγησή τους κατά παράβαση κάθε νομοθεσίας και προθεσμίας σε αντίθεση με τις προτάσεις της υπόλοιπης Ελλάδας, οι οποίες έχουν ενταχθεί σχεδόν στο σύνολό τους.

Και συμπληρώνει επίσης ο διευθυντής πως εκτιμάται ότι δεν υπάρχει πλέον ρεαλιστική δυνατότητα ένταξης των τριών ΜΕΑ, καθώς τα χρονοδιαγράμματα υλοποίησης των προτεινόμενων πράξεων για τη ζημία της Περιφέρειας Στερεάς Ελλάδας δηλαδή, δεκαοχτώ μήνες, κατασκευή έργων χωρίς χρόνο προέγκρισης δημοπράτησης, διεξαγωγή δημοπρασιών, χρήζουν αναπροσαρμογής από την αρχική τους υποβολή και πλέον είναι αδύνατον να ολοκληρωθούν μέχρι το πέρας της προγραμματικής περιόδου 2014 - 2020. Και οι απαιτήσεις τμηματοποίησης των πράξεων που περιγράφονται στη σχετική πρόσκληση διαφαίνεται ότι δεν μπορούν να ικανοποιηθούν. Αυτά αναφέρει ο διευθυντής του ΦΟΔΣΑ.

Περαιτέρω, κύριε Υπουργέ, υπογραμμίζεται ότι παραμένουν σε εκκρεμότητα οι υποσχέσεις του Περιφερειάρχη Στερεάς Ελλάδος για τη χρηματοδότηση εκπόνησης μελέτης νέου ΠΕΣΔΑ, για τη δρομολόγηση επισκευής δρόμου προς το ΧΥΤΑ Ιστιαίας, δρομολόγηση κατασκευής δρόμου ΜΕΑ/ΧΥΤΑ Θήβας, συμπληρωματικής χρηματοδότησης της αποκατάστασης του ΧΥΤΑ Χαλκίδας, οικονομική τακτοποίηση 1.229.526 ευρώ που αφορούν χρηματοδότηση μέρους του εξοπλισμού για το ΧΥΤΑ Χαλκίδας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κάνετε την ερώτησή σας, παρακαλώ πολύ.

**ΓΕΩΡΓΙΟΣ ΜΟΥΛΚΙΩΤΗΣ:** Ναι, αμέσως στην ερώτηση, κυρία Πρόεδρε. Σας ευχαριστώ.

Η εξέλιξη, λοιπόν, αποκλεισμού από τη δημόσια χρηματοδότηση του τρίτου ΧΥΤΑ -έτσι φαίνεται μέχρι την ημέρα που κατατέθηκε η επίκαιρη ερώτηση- και των δύο ΜΕΑ έχει αποτέλεσμα 112 εκατομμύρια να μην μπορούν να απορροφηθούν από ευρωπαϊκά προγράμματα. Και πάμε πλέον ξεκάθαρα να υλοποιήσουμε με συμπράξεις δημοσίου και ιδιωτικού τομέα. Αυτό συνεπάγεται ότι οι επενδυτές θα θέλουν να πάρουν τα λεφτά τους, αλλά και ότι οι πολίτες όλοι εμείς οι κατοικούντες στη Στερεά Ελλάδα θα υποχρεωθούμε σε υπέρογκα δημοτικά τέλη.

Έχουμε δύο ερωτήσεις. Πρώτον, σε ποιες ενέργειες έχει προβεί η Κυβέρνηση -και εγώ θα χαρώ πολύ να ακούσω ότι, πράγματι, υπεγράφη για το τρίτο κύτταρο, υπάρχουν κάποιες διαρροές- για να διαχειριστούν τα απορρίμματα της Περιφέρειας Στερεάς Ελλάδος και να μην αποκλειστεί από τη δημόσια χρηματοδότηση το τρίτο κύτταρο της Θήβας και οι δύο ΜΕΑ της Λαμίας και της Χαλκίδας;

Και επίσης -και είναι και από τα πιο σημαντικά, κύριε Υπουργέ, και πρέπει να πάρουμε απαντήσεις- γιατί υπήρξε αυτή η καθυστέρηση στη σύγκληση συνεδρίασης του ΚΕΣΠΑ με αποτέλεσμα μέχρι και τότε που κατατέθηκε η ερώτηση να μην έχει εκδοθεί ΑΕΠΟ; Πόση ακόμα καθυστέρηση έπρεπε να υπήρχε; Έχουν αναζητηθεί οι ευθύνες των υπηρεσιών που εμπλέκονται λόγω μη έκδοσης ΑΕΠΟ παρά τις δηλώσεις σας στην Βουλή που έκανε τότε ο κ. Σκρέκας; Και πού οφείλεται η μη αξιολόγηση των προτάσεων του ΦΟΔΣΑ Στερεάς Ελλάδος σε αντίθεση με όλη την άλλη χώρα;

Και σε τι οφείλεται επίσης -και καταλήγω, κυρία Πρόεδρε- η παραμονή σε εκκρεμότητα των υποσχέσεων που έχουν δοθεί, όπως προκύπτει από σχετική επιστολή του διοικητή του ΦΟΔΣΑ και πώς θα αντιμετωπίσει το Υπουργείο το γεγονός ότι υπάρχει συγκεκριμένη βλάβη με αυτή τη διαδικασία;

Ευχαριστώ πάρα πολύ, κυρία Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, γνωρίζετε και εσείς, γνωρίζουμε όλοι μας ότι η αρμοδιότητα για τη διαχείριση των απορριμμάτων ανήκει στην Τοπική και Περιφερειακή Αυτοδιοίκηση. Είναι αλήθεια όμως ότι η χρηματοδότηση αφορά σε αξιοποίηση προγραμμάτων και αυτός είναι ο στόχος να μη χάσουμε, βεβαίως, πόρους, να μπορούμε να λύσουμε προβλήματα τα οποία είναι διαχρονικά και έχουμε καθυστερήσει διαχρονικά.

Αναφερθήκατε και εσείς στον προβληματισμό της καθυστέρησης της ολοκλήρωσης σε ό,τι αφορά ειδικά τη Θήβα της συνεδρίας του Κεντρικού Συμβουλίου Περιβαλλοντικής Αδειοδότησης του ΚΕΣΠΑ. Σύμφωνα με μια επικαιροποιημένη ενημέρωση, τα τέσσερα έργα η επέκταση ΧΥΤΑ Θήβας και η κατασκευή των Μονάδων Επεξεργασίας Απορριμμάτων της Λαμίας, της Χαλκίδας και Άμφισσας έχουν υποβληθεί για ένταξη στο επιχειρησιακό πρόγραμμα ΥΜΕΠΕΡΑΑ. Τα έργα βρίσκονται στη φάση αξιολόγησης. Για κάποια θα αναφερθώ αν προλάβω ή διαφορετικά θα συμπληρώσω στη δευτερολογία μου σε ποια φάση βρίσκεται το καθένα από αυτά.

Σε ό,τι αφορά τον ΧΥΤΑ Θήβας: Υπήρξε η έκδοση της σχετικής απόφασης έγκρισης περιβαλλοντικών όρων της ΑΕΠΟ, γιατί αυτό είναι το κρίσιμο για να ενταχθεί οριστικά το έργο και να προχωρήσει η διαδικασία και έγκρισης χρηματοδότησης αλλά και δημοπράτησης για την κατασκευή του έργου και η διασφάλιση της απαιτούμενης γης. Να πω λίγο το ιστορικό και να δούμε αν υπάρχει καθυστέρηση.

Η χρηματοδότηση υπεβλήθη στις 4-5-2022 και είναι περίπου στα 8,5 εκατομμύρια ευρώ. Για την πράξη επέκτασης του ΧΥΤΑ Θήβας αναφέρομαι. Προσκομίστηκαν στις 22-9-2022 συμπληρωματικά στοιχεία και διευκρινίσεις που ζητήθηκαν στις 10-8-2022. Για την εν λόγω πράξη απαιτείται έκδοση απόφασης αδειοδότησης καθώς και εξασφάλιση και διασφάλιση απαιτούμενης γης. Σε ό,τι αφορά τώρα το θέμα του τρίτου κυττάρου του ΧΥΤΑ Θήβας και των δύο μονάδων επεξεργασίας σε Λαμία και Χαλκίδα πρόκειται να υλοποιηθούν με συμπράξεις δημόσιου και ιδιωτικού τομέα.

Σας ενημερώνω -επειδή και αυτό αναφέρατε- ότι μέχρι τουλάχιστον αυτή τη στιγμή που μιλούμε δεν έχει φτάσει κανένα αίτημα για χρηματοδότηση από πλευράς ΣΔΙΤ, σύμπραξης δημόσιου και ιδιωτικού τομέα και δεν έχει εκφραστεί καμμία άποψη, καμμία θέση για τον τρόπο χρηματοδότησης.

Αυτό που μπορώ να σας πω και αφορά το τρίτο κύτταρο του ΧΥΤΑ της Θήβας είναι ότι σε δεκαπέντε μέρες περίπου αναμένεται η απόφαση έκδοσης περιβαλλοντικών όρων.

Σε ό,τι αφορά τη σύγκληση του Κεντρικού Συμβουλίου Περιβαλλοντικής Αδειοδότησης για να μπορέσει να ολοκληρωθεί η διαδικασία και να προχωρήσει η έγκριση χρηματοδότησης και κατ’ επέκταση η διαδικασία, συζητήθηκε στο ΚΕΣΠΑ και έχω την απόφαση εδώ στις 21-12-2022 και είναι μάλιστα ομόφωνα θετική. Την έχω μαζί μου και αν θέλετε μπορώ να σας τη δώσω κιόλας. Για ποιον λόγο υπήρξε αυτό;

Ξέρετε στη δημόσια διαβούλευση όπου ζητείται η γνωμοδότηση από διάφορους φορείς, κάποιες απαντήσεις είναι κρίσιμες για τη νομιμότητα εξέλιξης του έργου. Διότι έχουν παρατηρηθεί λόγω αδυναμίας ή μη αποστολής γνωμοδότησης από φορείς που είναι κρίσιμοι -αν τρέχουμε και χωρίς να περάσουμε από το Κεντρικό Συμβούλιο Περιβαλλοντικής Αδειοδότησης να διασφαλίσουμε την εξέλιξη του έργου- και απρόοπτα. Εκ των υστέρων δηλαδή να κρίνεται ως μη νόμιμη η όλη διαδικασία περιβαλλοντικής αδειοδότησης. Για αυτό ερχόμαστε με το Κεντρικό Συμβούλιο Περιβαλλοντικής Αδειοδότησης να καλύψουμε τα όποια κενά από μη απαντήσεις αρμόδιων φορέων και να μπορέσουμε να διασφαλίσουμε την εξέλιξη και χρηματοδότησης αλλά και κατασκευής του ίδιου του έργου.

Μάλιστα θέλω να σας πω ότι η μελέτη περιβαλλοντικών επιπτώσεων του έργου υπεβλήθη στις 4-1-2022. Και να σας πω επίσης ότι η πληρότητα της μελέτης περιβαλλοντικών επιπτώσεων -γιατί είναι πιο παλιά- βεβαιώθηκε στις 15-4-2022. Το λέω για να έχετε όλη την εικόνα.

Στις 9-5-2022 διαβιβάστηκε η μελέτη αυτή στο Περιφερειακό Συμβούλιο Στερεάς Ελλάδας. Στις 29-10-2022 ο ΦΟΔΣΑ Στερεάς Ελλάδας υπέβαλε διευκρινιστικά στοιχεία επί της ΜΠΕ Στις 1-12-2022 η Διεύθυνση Περιβαλλοντικής Αδειοδότησης εισηγήθηκε προς το ΚΕΣΠΑ. Στις 19-12-2022 ο ΦΟΔΣΑ Στερεάς Ελλάδας υπέβαλε διευκρινιστικά στοιχεία επί της ΜΠΕ. Η γενική Διεύθυνση Αρχαιοτήτων και Πολιτιστικής Κληρονομιάς του Υπουργείου Πολιτισμού γνωμοδότησε επί της ΜΠΕ στις 11-1-2023. Αυτοί είναι οι λόγοι. Και αναφέρθηκα διεξοδικά στο πώς εξελίχθηκε και λόγω καθυστέρησης γνωμοδοτήσεων από τους φορείς που δεν απάντησαν αλλά και ταυτόχρονα για να έχουν εξαντληθεί οι χρόνοι για τη διασφάλιση χρηματοδότησης και ολοκλήρωσης του έργου. Αυτά σε ό,τι αφορά στη Θήβα.

Σε ό,τι αφορά στα υπόλοιπα θα συνεχίσω στη δευτερολογία μου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ. Απλά θα παρακαλέσω να προσπαθείτε να κρατάτε τους χρόνους σας, γιατί είναι πάρα πολλές οι ερωτήσεις που έχουμε ακόμη.

Τον λόγο έχει ο κ. Μουλκιώτης για τρία λεπτά.

**ΓΕΩΡΓΙΟΣ ΜΟΥΛΚΙΩΤΗΣ:** Είναι κάπως τα θέματα ιδιαίτερα, αλλά θα προσπαθήσω.

Κύριε Υπουργέ, είπατε προηγουμένως με βεβαιότητα κιόλας ότι κανένας δεν είπε για σύμπραξη δημοσίου - ιδιωτικού τομέα. Εγώ θα καταθέσω στα Πρακτικά ένα έγγραφο. Από το «ECONOMIST» είναι.

O κ. Γραφάκος, Γενικός Γραμματέας Συντονισμού Διαχείρισης Αποβλήτων, αναφέρει: «Οι φορείς διαχείρισης απορριμμάτων θα πρέπει να κατασκευάσουν τα έργα μέσω σύμπραξης με ιδιώτες ή να τα κατασκευάσουν με δικούς τους πόρους, καθώς το δημόσιο δεν θα είναι πια υποχρεωμένο να τα αναλάβει». Αυτό έγινε μετά τη δημοπράτηση των έργων Βόλου, Καβάλας, Νάξου και Λάρισας. Αυτό έγινε τον μήνα Νοέμβρη. Να ’το. Η καμπάνα χτύπησε: ΣΔΙΤ. Το λέει ο κ. Γραφάκος, δεν το λέω εγώ. Γι’ αυτό υπάρχει ανησυχία.

Και ρωτάω τώρα, κύριε Υπουργέ, το εξής: Αυτή η καθυστέρηση την οποία είπατε προηγουμένως, πού ανήκει; Στον ΦΟΔΣΑ και στην περιφέρεια ή ανήκει στο Υπουργείο; Θα καταθέσω στα Πρακτικά προσωπική επιστολή την οποία έχει στείλει στον Υπουργό ο διευθυντής και του λέει ότι οι υπηρεσίες αναξιοπίστως τον είχαν πληροφορήσει και είπε στη Βουλή, όταν κατατέθηκε η πρώτη ερώτηση τον μήνα Σεπτέμβρη, ότι ευθύνεται ο ΦΟΔΣΑ για την καθυστέρηση. Και καταλήγει και αποδεικνύει και με αιτιολογία αποκρούει ο ΦΟΔΣΑ όσα έχει πει ο Υπουργός, ο κ. Σκρέκας εδώ. Θα κατατεθεί και αυτό στα Πρακτικά. Είναι πλήρως αιτιολογημένη.

Φταίει το Υπουργείο και δεν δίνετε καμμία απάντηση. Πετάγεται -να μου επιτραπεί η έκφραση, δεν τη λέω ποτέ, να αποφύγουμε τον λαϊκισμό- το μπαλάκι σε κάποιους άλλους. Αλήθεια, δεν φταίει το Υπουργείο;

Εγώ, κύριε Υπουργέ, θα σας πω το εξής: Η αξιολόγηση είναι πολύ συγκεκριμένη. Τα έργα τα οποία έχουν υπαχθεί για χρηματοδότηση στο ΥΜΕΠΕΡΑΑ είναι η ΜΕΑ Χαλκίδος, στις 30-12-2020, μέχρι τη Λαμίας, 6-7-2021, μέχρι την Άμφισσας, 30-6-2022. Είναι δεδομένη η εμπλοκή του ΥΠΕΝ σε αυτά τα δύο έργα, Χαλκίδας και Λαμίας. Παρανόμως είναι η ΑΕΠΟ -επαναλαμβάνω, παρανόμως- που εκδίδεται από το Υπουργείο. Δεν συμπεριέλαβαν ανακύκλωση, δηλαδή τον μπλε κάδο. Όταν ο ΦΟΔΣΑ προσέφυγε σε ιεραρχική προσφυγή στο Υπουργείο, τι έκανε ο κύριος Υπουργός;

Θα καταθέσω και την ιεραρχική προσφυγή στο Υπουργείο. Αυτή είναι. Είπε ο κύριος συνάδελφος «μου εποίησε την νήσσαν». Δεν θα πω τίποτα άλλο.

Στα παλιά τα υποδήματα, κύριε Υπουργέ. Ο κύριος Υπουργός απέφυγε να απαντήσει σε ιεραρχική προσφυγή. Τι σημαίνει, όταν αποφεύγουμε να απαντήσουμε σε ιεραρχική προσφυγή; Ποιος ευθύνεται για την καθυστέρηση; Σκρέκας, ξεκάθαρα πράγματα. Αν είναι κάτι άλλο, να μας το πείτε. Εγώ από τα έγγραφα τα λέω, ευθέως ομιλώ και για αυτό τον λόγο, αναφέρομαι στα έγγραφα τα οποία θα καταθέσω και στα Πρακτικά.

Αυτό είναι ένα ζήτημα πολύ συγκεκριμένο. Ως προς τις ΑΕΠΟ για αυτή την προσφυγή δεν ασχολήθηκε καθόλου το Υπουργείο. Τι κάνουμε, λοιπόν, τότε; Επανερχόμεθα πάλι από την αρχή. Για ένα λάθος για το οποίο έγινε προσφυγή ιεραρχική και έγινε αυτή η διοικητική προσφυγή επανέρχεται πάλι από την αρχή ο ΦΟΔΣΑ. Αυτές οι καθυστερήσεις δεν είναι στον ΦΟΔΣΑ. Είναι στις υπηρεσίες και στη γραφειοκρατία του Υπουργείου. Θέλει το Υπουργείο μας να γίνει με χρηματοδότηση του δημοσίου ή θέλει σύμπραξη δημοσίου και ιδιωτικού τομέα; Ξεκάθαρα πράγματα. Εδώ πρέπει να ενημερωθούν οι πολίτες τι συμβαίνει.

Πάμε τώρα για το τρίτο κύτταρο του ΧΥΤΑ. Πέρα από τη διάψευση που έκανε ο διευθυντής και θα καταθέσω στα Πρακτικά όσον αφορά το τρίτο κύτταρο, τελικά η ΑΕΠΟ, κύριε Υπουργέ, από ό,τι κατάλαβα, ακόμα και σήμερα δεν έχει εκδοθεί για το τρίτο κύτταρο. Δεν έχει εκδοθεί μέχρι και σήμερα. Πότε θα εκδοθεί αυτή η ΑΕΠΟ; Από τον μήνα Σεπτέμβρη είπατε ότι είναι γρήγορες οι διαδικασίες. Κάνει πέντε μήνες ακόμα η επιτάχυνση για να γίνει; Γιατί, λοιπόν, δεν πιέζονται οι υπηρεσίες να υπάρχει ένα ενδιαφέρον, εν πάση περιπτώσει, τυπικό, να πουν ότι «πιέζουμε για να γίνει η δημόσια χρηματοδότηση, για να γίνει ένα έργο για τη διαδικασία των απορριμμάτων»; Μείζον ζήτημα! Έχουμε γίνει θέμα σε όλη την Ευρώπη.

Το Υπουργείο τι έκανε; Για ποιον λόγο το λέω και γιατί είμαι τόσο καχύποπτος; Διότι δεν μπορεί το «ECONOMIST» να αναφερθεί σε έγγραφά του και να λέει αυτά που λέει, ότι ό,τι έγινε έγινε, τα υπόλοιπα όποτε γίνουν και να έχουμε Γενάρη του 2023 και να μην έχει εκδοθεί ακόμα ΑΕΠΟ.

Υπάρχουν ευθύνες, κύριε Υπουργέ. Και ξέρετε κάτι; Πέραν των πολιτικών, υπάρχουν και διοικητικές. Να ξεκαθαρίσει κάποτε. Δεν μπορεί οι πολίτες της Στερεάς Ελλάδας συνολικά να επιβαρυνθούν, επειδή θέλουμε να κάνουμε ΣΔΙΤ, με οτιδήποτε άλλα υπερτιμήματα και δημοτικά τέλη. Δεν μπορεί να γίνει αυτό.

Συμπερασματικά, το Υπουργείο είναι υποχρεωμένο να απαντήσει στα ερωτήματα, τα οποία ερωτήματα ήταν σαφέστατα και με συγχωρείτε, αλλά δεν απαντήσατε, κύριε Υπουργέ. Ειδικά στο δεύτερο σκέλος των ζητημάτων δεν απαντήσατε καθόλου.

Θα παρακαλέσω πάρα πολύ να δώσετε απάντηση όχι στον Βουλευτή, αλλά στους πολίτες της Στερεάς Ελλάδος, στους πολίτες της Θήβας γιατί το τρίτο κύτταρο είναι ακόμα σε αμφισβήτηση, αφού δεν έχει υπογραφεί. Διότι μπορεί κάτι να γίνει και να συμβεί και να μην υπογραφεί πάλι σε δέκα μέρες. Και εν πάση περιπτώσει, τα άλλα έργα γιατί είναι στις καλένδες;

Ευχαριστώ πάρα πολύ, κυρία Πρόεδρε.

(Στο σημείο αυτό ο Βουλευτής κ. Γεώργιος Μουλκιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Αγαπητέ συνάδελφε, σε ό,τι αφορά στην καθυστέρηση, δυο λέξεις για αυτό και θα συμπληρώσω για τα υπόλοιπα. Στις 19-12-2022 ζητήθηκαν διευκρινιστικά στοιχεία επί της ΜΠΕ από τον ΦΟΔΣΑ και στις 11-1-2023 γνωμοδότησε η Γενική Διεύθυνση Αρχαιοτήτων Πολιτιστικής Κληρονομιάς.

Τα λέω αυτά, για να συμπληρώσω αυτό που ανέφερα στην πρωτολογία μου. Είναι κρίσιμες γνωμοδοτήσεις, που, αν δεν υπάρξουν και προχωρήσουμε χωρίς αυτές, υπάρχουν λόγοι σοβαροί ακύρωσης της διαδικασίας.

Αμέσως μετά συνεδρίασε το ΚΕΣΠΑ και σας είπα ότι σε δεκαπέντε μέρες περίπου συντάσσεται -ήδη αυτή τη στιγμή που μιλάμε- η ΑΕΠΟ -προαπαιτούμενο- και όταν ολοκληρωθεί η σύνταξη και η υπογραφή, θα πάει για να εγκριθεί και η ένταξη και η χρηματοδότηση από το ΥΜΕΠΕΡΑΑ. Αυτό για τη Θήβα.

Σε ό,τι αφορά τώρα τα υπόλοιπα, θέλω να σας πω, επειδή αναφερθήκατε στις ημερομηνίες υποβολής, ότι είναι όπως τα είπατε οι ημερομηνίες υποβολής και για τη Μονάδα Επεξεργασίας Απορριμμάτων, Χώροι Υγειονομικής Ταφής Υπολειμμάτων, ΧΥΤΥ. Στη Χαλκίδα, στις 30-12-2020 έγινε η υποβολή της πρότασης. Για τη Λαμία στις 6-7-2021 και για την Άμφισσα στις 30-6-2022.

Ακούστε, όμως, πού υπάρχει καθυστέρηση και γιατί. Για τις πράξεις Χαλκίδας και Λαμίας απαιτείται η έκδοση επικαιροποιημένης περιβαλλοντικής αδειοδότησης. Το έχετε ξανακούσει, αλλά δεν έχει υπάρξει εξέλιξη όμως σε αυτό που σας αναφέρω. Και επειδή θέλω να είμαι ειλικρινής με αυτά που λέω, σας λέω αυτά τα οποία γνωρίζω και είναι σε γνώση μου αυτή τη στιγμή.

Και με αυτό θέλω να απαντήσω και για τα υπόλοιπα που είπα και θα συμπληρώσω. Θέλω να είμαι ειλικρινής μαζί σας. Δεν λέω πράγματα πέραν αυτών που γνωρίζω και μέχρι εκεί που γνωρίζω αυτή τη στιγμή.

Για τη Χαλκίδα, λοιπόν, και τη Λαμία απαιτείται έκδοση επικαιροποιημένης περιβαλλοντικής αδειοδότησης, ώστε να περιλαμβάνεται το σύνολο των εισερχόμενων αποβλήτων που περιγράφονται και οι αντίστοιχες προμελέτες, η διασφάλιση της απαιτούμενης γης, καθώς και οριστικοποίηση του χειρισμού της πράξης στο πλαίσιο ανταγωνισμού, λαμβάνοντας υπ’ όψιν ότι οι εν λόγω μονάδες επεξεργασίας απορριμμάτων περιλαμβάνουν υπηρεσίες που δεν εμπίπτουν στο πλαίσιο της διαχείρισης, συσκευασίας και ιλύος. Άρα είναι σε εκκρεμότητα ακόμα.

Για την πράξη αναβάθμισης Μονάδας Επεξεργασίας Άμφισσας, απαιτείται κατ’ ελάχιστον η έκδοση περιβαλλοντικής αδειοδότησης και οριστικοποίηση του χειρισμού της πράξης στο πλαίσιο ανταγωνισμού.

Δεν έχει υπάρξει, αγαπητέ συνάδελφε, εξέλιξη για την έκδοση αυτών των πράξεων μέχρι αυτή τη στιγμή…

**ΓΕΩΡΓΙΟΣ ΜΟΥΛΚΙΩΤΗΣ:** Ποιος τα καθυστερεί, κύριε Υπουργέ; Αυτό θέλει να ξέρει ο ελληνικός λαός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σε αυτό ακριβώς σας απαντώ και είπα ότι, αν είχαν υποβληθεί και είχαν καθυστερήσει οι υπηρεσίες, η ευθύνη θα ήταν των υπηρεσιών, όπως αναφέρατε και πριν και προσπάθησα να αναλύσω συγκεκριμένα.

Εδώ, όμως, πρόκειται περί πραγμάτων που δεν έχουν υπάρξει, για να μπορέσουν να κριθούν και οι καθυστερήσεις. Και μάλιστα, για τη Θήβα, σας απάντησα με όποια ανάλυση και ιστορική διαδρομή.

Κλείνοντας, θα πω αυτό που είπα και προηγουμένως. Σε ό,τι με αφορά, γιατί δεν είναι στη δική μου αρμοδιότητα και δεν μπορώ να μιλήσω και για μέλλοντα χρόνο με αυτά για τα οποία σας απαντώ. Αυτά, όμως, τα οποία σας λέω είναι αυτά που γνωρίζω και μου έχουν τεθεί υπ’ όψιν μέχρι αυτή τη στιγμή.

Σε ό,τι αφορά τη σύμπραξη δημόσιου - ιδιωτικού τομέα, άκουσα με προσοχή το έγγραφο που επικαλεστήκατε, δεν γνωρίζω κάτι. Δεν έχει υποβληθεί μέχρι τώρα κάτι για να εξελιχθεί.

Όλα θα κριθούν, αγαπητέ συνάδελφε, από την πορεία για όλους μας και για μένα και για εσάς.

**ΓΕΩΡΓΙΟΣ ΜΟΥΛΚΙΩΤΗΣ:** Ο γενικός γραμματέας το είπε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Σας λέω, γιατί θέλω να είμαι ειλικρινής. Θα ξαναέρθω εδώ και εγώ θέλω να είμαι ειλικρινής μαζί σας και απαντώ μέχρι εκεί που γνωρίζω.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε με τη συζήτηση της δέκατης πέμπτης με αριθμό 326/16-1-2023 επίκαιρης ερώτησης του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος - Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

Επίσης, θα απαντήσει ο Υφυπουργός Περιβάλλοντος και Ενέργειας, ο κ. Ταγαράς.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Κύριε Υπουργέ, παράλληλα με την κατασκευή του αεροδρομίου στο Καστέλι, προχωρεί και ο δρόμος σύνδεσης του αεροδρομίου με τον Βόρειο Οδικό Άξονα.

Βεβαίως, με τις αρχαιολογικές έρευνες υπήρξε η ανάγκη για αλλαγή χάραξης, ωστόσο η προτεινόμενη αλλαγή χάραξης δεν αποφεύγει ή μάλλον -για να το πούμε καθαρότατα- προκαλεί τεράστια περιβαλλοντική καταστροφή. Δημιουργούνται τεράστια πρανή και καταλαμβάνεται τμήμα του ποταμού που βρέθηκαν οι αρχαιότητες.

Όλοι οι φορείς -και αναφέρομαι και στην προηγούμενη άποψη που εκφράσατε, ότι ο ρόλος και η γνώμη ορισμένων φορέων είναι κρίσιμα- έχουν εκφραστεί αρνητικά για αυτό το οποίο πάει να γίνει εκεί. Κατέθεσα το πρώτο ως ερώτηση στο Υπουργείο Υποδομών, το οποίο προφανώς και θέλει να κατασκευάσει το έργο. Αφού πάρουμε, λέει, την περιβαλλοντική μελέτη, την έγκριση για τους περιβαλλοντικούς όρους, τότε δεν έχουμε κανένα πρόβλημα. Με λίγα λόγια, αδιαφορεί για την περιβαλλοντική καταστροφή και αδιαφορεί για αυτό που έχουν επισημάνει όλοι οι φορείς.

Προτείνεται η λύση της σήραγγας. Υπάρχει και ομόφωνη απόφαση του περιφερειακού συμβουλίου και ομόφωνη απόφαση του Τεχνικού Επιμελητηρίου Ανατολικής Κρήτης και βεβαίως, των τοπικών φορέων. Είναι ένα θέμα για το οποίο λόγω της αρμοδιότητας ως Υπουργείο Περιβάλλοντος έχετε μεγάλο μέρος της ευθύνης να κατασκευαστεί το έργο αυτό με έναν τρόπο που δεν θα επιφέρει αλλοίωση του περιβάλλοντος, δεν θα επιφέρει τη μεγάλη καταστροφή που επίκειται.

Βεβαίως έχουμε ευθύνη και εμείς τοπικά να μην αφήσουμε να γίνει αυτή η καταστροφή και έχουμε ευθύνη όλοι έναντι των επόμενων γενεών. Απορώ πραγματικά πώς προωθείται από την Κυβέρνηση ένα τέτοιο καταστροφικό έργο, τη στιγμή που υπάρχει τεχνική λύση που είναι βιώσιμη οικονομικά και την οποία αποδέχονται όλοι οι συντελεστές, πλην του Υπουργείου Υποδομών.

Θέλουμε, λοιπόν, να ξέρουμε, κύριε Υπουργέ, εάν στο πλαίσιο των αρμοδιοτήτων σας προτίθεστε να εξετάσετε την πρόταση του περιφερειακού συμβουλίου και του ΤΕΕ για τη δημιουργία σήραγγας και να αναπέμψετε στο Υπουργείο Υποδομών την έγκριση των περιβαλλοντικών όρων, προκειμένου αυτή να προσαρμοστεί με τη λύση, η οποία ουσιαστικά συνάδει με την προστασία του περιβάλλοντος και των αρχαιοτήτων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Αγαπητέ κύριε συνάδελφε, σε μια οριζόντια παρατήρηση σε ό,τι αφορά στις γνωμοδοτήσεις, συμπεριλαμβανομένης και της απόφασης του περιφερειακού συμβουλίου, είπα ότι είναι χρήσιμο και κρίσιμο να έχουν κατατεθεί και οι θετικές και οι αρνητικές απόψεις, για τις αρνητικές απόψεις δε, που αξιολογούνται και οφείλουν να αξιολογούνται περισσότερο και με τεκμηρίωση, να υπάρχουν απαντήσεις επ’ αυτών από την αρμόδια υπηρεσία που θα αποφασίσει τελικά για την περιβαλλοντική αδειοδότηση.

Σε ό,τι αφορά στον διεθνή αερολιμένα στο Καστέλι Ηρακλείου Κρήτης, όλη αυτή η διαδρομή στην οποία αναφέρεστε είναι η σύνδεση του αερολιμένα με τον Βόρειο Οδικό Άξονα της Κρήτης. Γνωρίζετε και εσείς ότι έχουν γίνει πράγματα και στο παρελθόν. Θα φτάσω στο 2009, στην πρώτη περιβαλλοντική αδειοδότηση αυτών των έργων που ξεκίνησαν, για να ολοκληρωθεί.

Θα απαντήσω από την αρχή στις αιτιάσεις σας. Ξεκινώ από το ότι εμείς ως Υπουργείο δεν έχουμε αρμοδιότητα για τη χάραξη του έργου. Άκουσα με προσοχή αυτό στο οποίο αναφερθήκατε, αλλά δεν έχουμε αρμοδιότητα να απαντήσουμε και δεν είμαι και εγώ έτοιμος να απαντήσω ως προς τη χάραξη.

Έχουμε, όμως, αρμοδιότητα επί της πρότασης χάραξης που είναι περιβαλλοντικά αρμοδιότητα του Υπουργείου Υποδομών και Μεταφορών, για να απαντήσουμε διαμέσου των αρμοδίων υπηρεσιών, άρα για την περιβαλλοντική αδειοδότηση.

Αυτό το οποίο εγώ έχω καταγράψει -ξαναλέω, παρ’ όλο που δεν είμαι αρμόδιος και δεν εκπροσωπώ με αρμοδιότητα το Υπουργείο Περιβάλλοντος στο ερώτημά σας- είναι ότι αναφέρεται η επιβάρυνση της δαπάνης του έργου, η μετάθεση του χρονοδιαγράμματος ολοκληρώσεως και παραδόσεως σε λειτουργία του αερολιμένα, εάν προχωρήσουμε σε νέα διαδικασία -και αναφέρομαι στη σήραγγα που είπατε- και βέβαια, στο κόστος της λειτουργίας και συντήρησης της ίδιας της κατασκευής από τη στιγμή που θα επιλεγεί.

Εγώ, όμως, θα απαντήσω επί των περιβαλλοντικών. Έχουν τηρηθεί όλες οι προβλεπόμενες από την κείμενη νομοθεσία διαδικασίες περιβαλλοντικής αδειοδότησης, συμπεριλαμβανομένης και της δημοσιοποίησης, γι’ αυτό και αναφερθήκατε και στις αποφάσεις του περιφερειακού συμβουλίου που είναι μέσα στο πλαίσιο της αδειοδότησης, η διαβούλευση και η έκφραση γνωμοδοτήσεων από όλους τους φορείς.

Στο πλαίσιο, λοιπόν, τήρησης όλων των διαδικασιών, οι αρμόδιες αρχαιολογικές υπηρεσίες γνωμοδότησαν θετικά επί του περιεχομένου της. Αυτές αναφέρονται στην κοινή υπουργική απόφαση 143779 της 28-8-2009, που οι όροι κάλυψης απορρέουν από την αρχαιολογική νομοθεσία και είναι η ΚΥΑ των Υπουργών Περιβάλλοντος και Ενέργειας, Χωροταξίας και Δημοσίων Έργων, Αγροτικής Ανάπτυξης και Τροφίμων, Πολιτισμού, Μεταφορών και Επικοινωνιών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τότε, το 2009 εγκρίθηκαν οι περιβαλλοντικοί όροι για το έργο του νέου διεθνούς αερολιμένα. Αυτή η ΚΥΑ έχει υποστεί αλλαγές. Συγκεκριμένα, στις 15-10-2019 με την αντίστοιχη απόφαση του Γενικού Διευθυντή Περιβαλλοντικής Πολιτικής του Υπουργείου Περιβάλλοντος τροποποιήθηκαν οι περιβαλλοντικοί όροι για το έργο του νέου Διεθνούς Αερολιμένα Ηρακλείου Κρήτης και των οδικών συνδέσεων.

Ο φάκελος τροποποίησης κατατέθηκε στην αρμόδια υπηρεσία του Υπουργείου Περιβάλλοντος και περιλάμβανε και τη χάραξη της οδικής σύνδεσης, η οποία προέκυψε από την εκπόνηση της προμελέτης του οδικού δικτύου σύνδεσης, στο πλαίσιο διαδικασίας δημοπράτησης του έργου. Ο φάκελος διαβιβάστηκε προς όλες τις αρμόδιες υπηρεσίες και στο περιφερειακό συμβούλιο και η απάντηση από το περιφερειακό, όπως αναφερθήκατε και εσείς, είναι αρνητική.

Κατόπιν εισηγήσεως της Εφορείας Αρχαιοτήτων Ηρακλείου και της Διεύθυνσης Προϊστορικών και Κλασικών Αρχαιοτήτων του Υπουργείου Πολιτισμού και γνωμοδότησης του Κεντρικού Αρχαιολογικού Συμβουλίου, ζητήθηκε από το Υπουργείο Πολιτισμού να τροποποιηθεί η χάραξη, η οποία προβλεπόταν στην εγκεκριμένη περιβαλλοντική αδειοδότηση στο τμήμα Άγνος - Ξηροκαμάρα που αναφερθήκατε και εσείς, ως προς τη διέλευση αυτοκινητοδρόμου στην περιοχή της ρωμαϊκής υδατογέφυρας με εκσκαφή και επανεπίχωση, δηλαδή cut & cover. Αυτός είναι ο τρόπος κατασκευής, όπως προτάθηκε μετά από την απόφαση του Κεντρικού Αρχαιολογικού Συμβουλίου.

Αγαπητή κυρία Πρόεδρε, θα ήθελα να ολοκληρώσω τη σκέψη μου, για να είναι η απάντηση κατανοητή και θα μιλήσω λιγότερο στη δευτερολογία μου.

Η τροποποίηση αυτή, δηλαδή της χάραξης σε αυτά που αναφέρθηκα, εγκρίθηκε με την απόφαση του Υπουργείου Πολιτισμού της 16-7-2021, ύστερα από σύμφωνη γνώμη του Κεντρικού Αρχαιολογικού Συμβουλίου. Για την τροποποίηση υπαγορεύθηκε η νέα μελέτη περιβαλλοντικών επιπτώσεων εξολοκλήρου από τις αρμόδιες υπηρεσίες του Υπουργείου Πολιτισμού και εκπονείται ήδη, η οποία θα υποβληθεί στη διαδικασία της περιβαλλοντικής αδειοδότησης. Δεν έχει υπάρξει ακόμη το τελευταίο.

Διά μέσου της διαδικασίας περιβαλλοντικής αδειοδότησης, άρα και διαβούλευσης, θα αξιολογηθούν όλες οι προτάσεις, οι χαράξεις, οι επιπτώσεις στις οποίες αναφερθήκατε εσείς και θα αξιολογηθούν και όλες οι αποφάσεις, γνωμοδοτήσεις -κυρίαρχα οι αρνητικές, σαν την απόφαση του περιφερειακού συμβουλίου που αναφερθήκατε- για να αποφασίσει και να απαντήσει για την περιβαλλοντική αδειοδότηση.

Κλείνοντας θα επαναλάβω ότι το θέμα της χάραξης δεν είναι δική μας αρμοδιότητα. Οι περιβαλλοντικές επιπτώσεις και η αδειοδότηση επί της πρότασης χάραξης είναι δική μας αρμοδιότητα και, σύμφωνα με την τελευταία τροποποίηση που αναφέρθηκα, εκκρεμεί να έρθει στη Διεύθυνση Περιβαλλοντικής Αδειοδότησης για αξιολόγηση.

Ευχαριστώ πολύ, κυρία Πρόεδρε, για την ανοχή σας.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Δεν θα διαφωνήσουμε για τη διαδικασία και τη σειρά των πραγμάτων, αλλά θα διαφωνήσουμε επί της ουσίας, κύριε Υπουργέ. Με λίγα λόγια τι μας λέτε; Ότι θα υπάρχει ή αρχαιολογική καταστροφή ή περιβαλλοντική.

Δεν εξετάστηκε μέχρι τώρα η περιβαλλοντική καταστροφή, από τη στιγμή που δεν έχουν εγκριθεί και οι περιβαλλοντικοί όροι, όπως μας ενημερώσατε, αν κατάλαβα καλά. Είναι, όμως, βέβαιο σύμφωνα με τη γνώμη των ειδικών και ιδίως του Τεχνικού Επιμελητηρίου Ανατολικής Κρήτης, ότι όλη αυτή η νέα χάραξη που, για να αποφύγει την πλήρη καταστροφή των αρχαιοτήτων, οδηγήθηκε στην κατασκευή δρόμου με νέα χάραξη -όπως είπα- με τεράστια πρανή, που αλλοιώνουν το περιβάλλον ιδιαίτερου φυσικού κάλλους της περιοχής, όλο αυτό, δεν μπορεί να οδηγηθεί σε αδειοδότηση. Εκ προοιμίου είναι σίγουρο ότι πάμε για την καταστροφή του περιβάλλοντος στη συγκεκριμένη περιοχή.

Δυστυχώς, το Υπουργείο Υποδομών επικαλείται ένα κόστος 30 εκατομμυρίων που αν δούμε και σε σχέση με την κατασκευή του ΒΟΑΚ, αλλά και σε σχέση με την κατασκευή του συγκεκριμένου δρόμου, είναι πάρα πολύ μικρό ποσοστό σε σχέση με τα προβλεπόμενα, ως μη προβλεπόμενα. Και τι εννοώ, συγκεκριμένα: Η σύμβαση παραχώρησης προβλέπει ότι μέχρι 50% του έργου για «απρόβλεπτα» το Υπουργείο Υποδομών είναι υποχρεωμένο να χρηματοδοτήσει. Και γιατί υπήρξε αυτή η πρόβλεψη στη σύμβαση παραχώρησης; Γιατί ακριβώς δεν είχαν ολοκληρωθεί οι μελέτες και δεν είχαμε πλήρη γνώση για το κόστος του έργου, την ακριβή χάραξη του συγκεκριμένου δρόμου και πολλά άλλα. Άρα είναι μέσα στα προβλεπόμενα για τα «απρόβλεπτα» έργα που θα χρειαστούν από τη σύμβαση παραχώρησης. Δεν είναι κάτι πρόσθετο που επικαλείται το Υπουργείο Υποδομών.

Εσείς, όμως, δεν έχετε δικαίωμα -νομίζω- να μπαίνετε στο θέμα του κόστους. Εσείς πρέπει να σταθείτε στο θέμα της προστασίας του περιβάλλοντος και να πιέσετε το Υπουργείο Υποδομών να επιλέξει εκείνη την τεχνική λύση η οποία δεν θα καταστρέψει το περιβάλλον. Αυτό θέλω από εσάς.

Μήπως, βρε παιδιά, όλοι οι τοπικοί φορείς δεν είναι και συντονισμένοι να λένε αερολογίες; Μήπως η ταύτιση απόψεων και του περιφερειακού συμβουλίου και του τεχνικού επιμελητηρίου και της τοπικής κοινωνίας είναι ένα καμπανάκι για να μη χάσουμε χρόνο;

Σας ενημερώνω -αν δεν το γνωρίζετε- ότι ήδη δόθηκε παράταση δύο ετών στο χρονοδιάγραμμα για το αεροδρόμιο, λόγω άλλων αιτιών, μέσα στο οποίο σαφώς και δεν υπάρχει κανείς κίνδυνος εάν αλλάξει η τεχνική λύση και επιλεγεί η λύση της σήραγγας να υπάρχει καθυστέρηση. Καμμία καθυστέρηση. Είπα και στον Υπουργό Υποδομών ότι μίλησα με τους τεχνικούς που ασχολούνται και από την πλευρά του Υπουργείου Υποδομών και από την πλευρά της εταιρείας που έχει αναλάβει την κατασκευή του έργου. Και μου λέει: «Μα…» Ε, πώς; Μιλήσαμε με τους ειδικούς. Αυτοί είναι αρμόδιοι και ειδικοί και λένε: «Παιδιά, η σήραγγα είναι η μόνη ρεαλιστική εφικτή λύση για να μην καταστραφεί το περιβάλλον και να φτιαχτεί ένα σωστό έργο». Θα δείτε ότι προβλέπουν να σκεπάσουν ποταμό, να κόψουν πρανή, να δημιουργήσουν δηλαδή μια διαφορετική κατάσταση από αυτή που περιμέναμε. Δηλαδή οι τουρίστες και οι επισκέπτες της χώρας μας που θα μεταφέρονται από τη βόρεια ζώνη -την τουριστική- προς το αεροδρόμιο, ενώ θα έχουν να απολαύσουν και να δουν ένα όμορφο φυσικό περιβάλλον, που είναι σήμερα, τι θα βλέπουν; Τεράστια πρανή, τσιμεντένιες κατασκευές και διάφορα άλλα.

Γι’ αυτό κάνω έκκληση εκ μέρους της τοπικής κοινωνίας -η οποία έχει κι αυτή την ευθύνη της- αν δεν ακούσετε, να ασκήσει όλα τα μέσα που της δίνει δικαίωμα το Σύνταγμα και ο νόμος για να σταματήσει την καταστροφή.

Κάνουμε έκκληση, λοιπόν, κύριε Ταγαρά, πραγματικά, για να μην υπάρχει καθυστέρηση στο έργο, να το δείτε τώρα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κυρία Πρόεδρε.

Κύριε συνάδελφε, είπα θα είμαι σύντομος γιατί πήρα χρόνο από την πρωτολογία μου. Λίγα έχω να συμπληρώσω.

Όπως σας είπα, μετά από την πρώτη τροποποίηση, που έγινε το 2019 -μιλάω για την περιβαλλοντική αδειοδότηση στο τμήμα Άγνος - Ξηροκαμάρα- ζητήθηκε τροποποίηση από το Υπουργείο Πολιτισμού, κατόπιν εισήγησης της Εφορείας Αρχαιοτήτων Ηρακλείου καθώς και της Διεύθυνσης Προϊστορικών και Κλασικών Αρχαιοτήτων, ως προς τη διέλευση του αυτοκινητοδρόμου στην περιοχή της ρωμαϊκής υδατογέφυρας με την κατασκευή δύο τεχνικών με εκσκαφή και επανεπίχωση. Η τροποποίηση αυτή εγκρίθηκε στις 16-7-2021 με την απόφαση από το Υπουργείο Πολιτισμού και Αθλητισμού, ύστερα από την σύμφωνη γνώμη του Κεντρικού Αρχαιολογικού Συμβουλίου. Για την τροποποίηση αυτή εκπονείται νέα περιβαλλοντική μελέτη, νέα μελέτη περιβαλλοντικών επιπτώσεων, η οποία θα υποβληθεί από το αρμόδιο Υπουργείο, που είναι το Υπουργείο Υποδομών και Μεταφορών. Όταν αυτή η μελέτη περιβαλλοντικών επιπτώσεων για την τροποποίηση που αναφέρθηκα πριν και για τους λόγους που επικαλέστηκα, έρθει στη Διεύθυνση Περιβαλλοντικής Αδειοδότησης του Υπουργείου Περιβάλλοντος, τότε, θα αξιολογηθεί αυτή η μελέτη ως προς τις παρατηρήσεις στις οποίες αναφερθήκατε. Ξαναλέω, επί της μελέτης, επί της πρότασης χάραξης, που θα έρθει με τις διορθώσεις από την Αρχαιολογική Υπηρεσία και το Υπουργείο Πολιτισμού.

Σημειώνω μόνο, ότι το Τμήμα Άγνος - Ξυροκαμάρα δεν διέρχεται από προστατευόμενη περιοχή, επειδή κάτι τέτοιο είχε αναγραφεί στο ερώτημά σας.

Αυτή είναι η απάντηση που μπορώ να σας δώσω.

Επομένως, εκκρεμεί η περιβαλλοντική αδειοδότηση επί της τροποποίησης χάραξης μετά από τις παρατηρήσεις του Υπουργείου Πολιτισμού και βεβαίως η αρμόδια διεύθυνση οφείλει να αξιολογήσει και να τεκμηριώσει την απάντηση για την αδειοδότηση.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Πάμε τώρα στην τελευταία ερώτηση που θα απαντήσει ο Υφυπουργός κ. Ταγαράς, την τέταρτη με αριθμό 1193/1-12-2022 ερώτηση του κύκλου των αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη, προς τον Υπουργό Περιβάλλοντος και Ενέργειας, με θέμα: «Ποια είναι η πορεία υλοποίησης του αναθεωρημένου Εθνικού Σχεδίου Δράσης για την Κυκλική Οικονομία 2021 - 2025;».

Κύριε συνάδελφε, έχετε τον λόγο, και σας παρακαλώ να μείνετε στον χρόνο σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, όπως γνωρίζετε η κυβέρνηση του ΣΥΡΙΖΑ έθεσε στη δημόσια πολιτική σφαίρα το 2018, με θεσμικό πλαίσιο το ζήτημα της κυκλικής οικονομίας. Για εμάς, η κυκλική οικονομία ήταν και παραμένει κομβικό στοιχείο της αναπτυξιακής στρατηγικής της χώρας.

Για την υλοποίηση της στρατηγικής αυτής, δημοσιεύτηκε άλλωστε και ένα Εθνικό Επιχειρησιακό Σχέδιο Δράσης 2018 - 2019, το οποίο ουσιαστικά εκπονήθηκε σε συνεργασία με τους παραγωγικούς και κοινωνικούς φορείς.

Επίσης, έλαβε χώρα το πρώτο διεθνές φόρουμ γύρω από ζητήματα κυκλικής οικονομίας στη χώρα μας και ενημερώθηκε αρμοδίως η αρμόδια Γενική Διεύθυνση Περιβάλλοντος, η γνωστή DG ENV.

Εσείς, το Νοέμβριο του 2021, δηλαδή, σχεδόν δύο χρόνια μετά από την Ευρωπαϊκή Επιτροπή η οποία παρουσίασε το νέο σχέδιο δράσης της Ευρωπαϊκής Ένωσης, ενσωματώσατε και προβήκατε στην αναθεώρηση του εθνικού σχεδίου δράσης, μάλιστα, με ένα τετραετές ορίζοντα, ουσιαστικά από το 2021 μέχρι το 2025. Σημειώνεται ότι δεν αναλάβατε -και αυτό το τονίζω- ούτε μία δράση υλοποίησης της εθνικής στρατηγικής, που είχε εκπονηθεί από την προηγούμενη κυβέρνηση ΣΥΡΙΖΑ, παρουσία των παραγωγικών και κοινωνικών φορέων.

Παρά ταύτα, το δικό σας σχέδιο παρουσιάζει εβδομήντα μία διακριτές δράσεις που εδράζονται στους πέντε βασικούς πυλώνες: Βιώσιμη παραγωγή και βιομηχανική πολιτική. Βιώσιμη κατανάλωση, λιγότερα απόβλητα με μεγαλύτερη αξία, οριζόντιες δράσεις και συγκεκριμένες κατηγορίες προϊόντων που πρέπει να αντιμετωπιστούν κατά προτεραιότητα. Έχω μπροστά μου άλλωστε και τον πλήρη πίνακα, τον οποίο θα καταθέσω στα Πρακτικά.

Επίσης, έχετε δύο εργαλεία νομοθετικά και συμβουλευτικά - γνωμοδοτικά, τη διυπουργική επιτροπή για την κυκλική οικονομία, με σκοπό το συντονισμό των δράσεων και το εθνικό συμβούλιο κυκλικής οικονομίας, το οποίο αποτελεί μια γνωμοδοτική επιτροπή των φορέων.

Έρχομαι, λοιπόν, στο καταληκτικό σκέλος της ερώτησης, κύριε Υπουργέ:

Η μεταστροφή από το κυρίαρχο μοντέλο παραγωγής - κατανάλωσης, σε αυτό της βιώσιμης και αποτελεσματικής διαχείρισης των πόρων συνιστά αναγκαιότητα και όραμα που θα πρέπει να πραγματωθεί με ταχύ βηματισμό.

Εδώ, λοιπόν, σε αυτό το σημείο σάς θέτω δύο διακριτά ερωτήματα: Έχουν υλοποιηθεί όλες οι δράσεις που προβλέπονται από τα έτη 2021 και ’22; Είμαστε ήδη στο ’23. Εάν όχι, ποιες συγκεκριμένες δεν έχουν υλοποιηθεί; Και δεύτερον, ποιος είναι ο βασικός, ο ουσιαστικός βαθμός ωρίμανσης ανά κάθε συγκεκριμένη δράση από αυτές που ήδη έχουν παρέλθει στο διάστημα ’21 - ’22; Ποιος ο σχεδιασμός για τα επόμενα έτη;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Έχετε τον λόγο, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, κατ’ αρχάς, επειδή η ανάλυση είναι μεγάλη επί της ερώτησης, θέλω εισαγωγικά να πω ότι θα καταθέσω την αναλυτική απάντηση στα Πρακτικά για να λάβετε γνώση. Θα προσπαθήσω, όμως, όσο μπορώ και ο χρόνος μου επιτρέπει, να αναφερθώ στο ερώτημά σας.

Είναι αλήθεια ότι το υπουργικό συμβούλιο με την πράξη 12/29-4-2022 ενέκρινε το νέο Εθνικό Σχέδιο Δράσης - Οδικό Χάρτη για την Κυκλική Οικονομία στο οποίο περιλαμβάνονται εξήντα επτά δράσεις για την περίοδο ’21-’25. Το νέο αυτό σχέδιο εναρμονίζεται με τους στόχους και τις δεσμεύσεις του σχεδίου δράσης της Ευρωπαϊκής Ένωσης, λαμβάνει υπ’ όψιν τις νομοθετικές εξελίξεις στη χώρα μας και αναθεωρεί το εθνικό επιχειρησιακό σχέδιο 2018 - 2019.

Οι δράσεις οι οποίες περιλαμβάνονται στο εθνικό σχέδιο με χρονικό ορίζοντα το 2022 και οι οποίες ανέρχονται σε είκοσι τέσσερις έχουν ολοκληρωθεί είτε βρίσκονται σε τελικό στάδιο υλοποίησης. Και θα μπω στην ανάλυση. Η επιτυχής ολοκλήρωση των δράσεων είναι σίγουρα αποτέλεσμα στοχευμένων μέτρων και νομοθετικών πρωτοβουλιών, όπως είναι οι διατάξεις των νόμων 4819/2021 και 4736/2020 για τη διαχείριση των αποβλήτων και τη μείωση των πλαστικών, και αξιοποίησης εγκεκριμένων χρηματοδοτικών επιχειρησιακών προγραμμάτων ’21 - ’27 για το περιβάλλον και την κλιματική αλλαγή, την ανταγωνιστικότητα, τα προγράμματα έρευνας και καινοτομίας και το Ταμείο Ανάκαμψης.

Σε ό,τι αφορά στις δράσεις οι οποίες δεν έχουν ολοκληρωθεί, αυτές ανέρχονται σε έξι και ειδικότερα είναι η Π3 -επειδή είναι κωδικοποιημένες, γι’ αυτό είπα θα σας δώσω και αναλυτικά το έγγραφο το οποίο θα καταθέσω- Κ1, Ο.18, Ε.1.1, Ε.4.3 και Ε.6.1. Και αυτό συμβαίνει επειδή η υλοποίηση των δράσεων αυτών προϋποθέτει σχετική νομοθεσία η οποία προωθείται από την Ευρωπαϊκή Επιτροπή. Σήμερα οι νομοθετικές αυτές τις πρωτοβουλίες βρίσκονται σε στάδιο διαπραγμάτευσης στα όργανα της Ευρωπαϊκής Ένωσης και δεν έχουν τεθεί σε ισχύ ακόμη.

Σε ό,τι αφορά στις δράσεις όπως αυτές αναλυτικά καταγράφονται στο εθνικό σχέδιο, έχουμε προχωρήσει σε μεγάλο βαθμό την ωρίμανση τους. Αναφέρομαι στην περίοδο που είπατε και εσείς στο ερώτημά σας ’21-’23, ’22-’23, ’21-’25, ’22-’24 και ’22-’25. Ενδεικτικά θα αναφερθώ σε μερικές λόγω περιορισμένου χρόνου.

Θα αναφερθώ, λοιπόν, πρώτον, στη βιώσιμη παραγωγή και κατανάλωση. Ενδεικτικά αναφέρω τη δράση Π1 και τα φορολογικά κίνητρα που δόθηκαν στις μικρομεσαίες επιχειρήσεις με την κοινή υπουργική απόφαση 139/818. Είναι το ΦΕΚ 5083β/28-9-2022, ώστε οι δαπάνες τους να αφορούν μεταξύ άλλων την «πράσινη» ενέργεια και την ψηφιοποίηση με στόχο τον έλεγχο της ρύπανσης από τη δραστηριότητά τους.

Επίσης, στην κατηγορία αυτή εντάσσεται και η δράση Π5, η οποία αφορά στην ενσωμάτωση κριτηρίων βιώσιμης παραγωγής των προϊόντων, και η δράση Π6, κατά την οποία με τον ν.4736/20 τέθηκαν όρια στη χρήση των πλαστικών και θεσπίστηκε η προώθηση ανακύκλωσης πλαστικών προϊόντων στη βιώσιμη κατανάλωση, όπως η δράση Κ2 στο πλαίσιο υλοποίησης της οποίας με τον ν.4819/2021 προβλέφθηκε η ανάπτυξη των κέντρων δημιουργικής επαναχρησιμοποίησης υλικών για την ανταλλαγή, επισκευή και επαναχρησιμοποίηση υλικών.

Σήμερα έχει ολοκληρωθεί η υποστηρικτική μελέτη σχετικά με τη δημιουργία των κέντρων αυτών, το πλαίσιο λειτουργίας τους και τη χρηματοδότησή τους. Η δράση Κ5 αφορά στην ενημέρωση και στην περιβαλλοντική ευαισθητοποίηση των πολιτών, κάτι που προβλέπεται στο Εθνικό Σχέδιο Διαχείρισης Αποβλήτων, στο Εθνικό Σχέδιο Πρόληψης Δημιουργίας Αποβλήτων και στα Περιφερειακά Σχέδια Διαχείρισης Αποβλήτων. Επίσης, στο άρθρο 17 του ν.1819/2021 θεσπίζεται η υποχρέωση των κατασκευαστών ή εισαγωγών επίπλων και ηλεκτρικού ή ηλεκτρονικού εξοπλισμού να ενημερώνουν τους καταναλωτές για τα επισκευάσιμα προϊόντα.

Δεν θα συνεχίσω, γιατί έχω ξεπεράσει τον χρόνο μου. Θα συνεχίσω στη δευτερολογία μου. Όπως είπα, είναι αδύνατον στον χρόνο που διατίθεται να μπορώ να αναφερθώ με λεπτομέρειες στο ερώτημά σας.

Ευχαριστώ, κυρία Πρόεδρε.

(Στο σημείο αυτό ο Υφυπουργός Περιβάλλοντος και Ενέργειας κ. Νικόλαος Ταγαράς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Υπουργέ, φαντάζομαι ότι γνωρίζετε και το εν λόγω σήμα. Για τους στόχους βιώσιμης ανάπτυξης αναφέρομαι μια πραγματικά κομβική σε παγκόσμιο επίπεδο συμφωνία, όπου ουσιαστικά συμφώνησαν η συντριπτική πλειονότητα των κρατών σε δεκαεπτά διακριτούς και επιτέλους μετρήσιμους στόχους βιώσιμης ανάπτυξης. Και γι’ αυτό η πρωτολογία μου εδράστηκε στα ερωτήματα, που σας είχα θέσει ως ερώτηση που κατέστη επίκαιρη. Γιατί; Διότι προφανώς δεν με καλύψατε στην απάντησή σας. Θα περιμένω βέβαια τη δευτερολογία, γιατί η πίεση χρόνου σαφέστατα υφίσταται.

Σε αυτή, λοιπόν, τη συμφωνία που ενσωματώθηκε στο Εθνικό Δίκαιο το 2016 επί κυβέρνησης ΣΥΡΙΖΑ με μεγάλη θέρμη και ο Αλέξης Τσίπρας στη Σύνοδο Κορυφής του Ιουνίου του 2019 υποστήριξε θερμά τον στόχο της κλιματικής ουδετερότητας για την Ευρώπη του 2050. Γιατί πράγματι, κύριε Υπουργέ, το καταναλωτικό μοντέλο «αποκτώ, παράγω, καταναλώνω και απορρίπτω» έχει απορριφθεί πλέον από την κοινωνία παγκοσμίως. Και όλοι θέλω να πιστεύω ότι επιθυμούμε μια μετάβαση, η κυκλικότητα ουσιαστικά να μπει στην καθημερινότητα, σε όλες τις εκφάνσεις του δημόσιου βίου αλλά και του νομοθετικού πλαισίου. Δηλαδή να δίνουμε στα προϊόντα μια δεύτερη ευκαιρία, να κλείνει ο κύκλος.

Σε αυτό το ζήτημα δεν ξέρω αν είμαστε στην ίδια πλευρά, διότι εμείς μπροστά σε μια κλιματική αλλαγή, μια κλιματική κρίση που έχουμε, θεωρούμε μονόδρομο ένα τέτοιο μενταλιτέ, μια τέτοια φιλοσοφία. Δεν ξέρω εάν για εσάς εφαλτήριο και βασικός άξονας σκέψης για το ζήτημα της κυκλικής οικονομίας είναι αποκλειστικά το κέρδος και όχι ο τρόπος με τον οποίο θα πρέπει να βιώνουμε τη ζωή μας από εδώ και πέρα σε ένα πλαίσιο, σε μια κοινωνία που βιώνει την υπερκατανάλωση σε όλες τις εκφάνσεις.

Όμως, υπάρχει κάτι κρίσιμο σήμερα και πρέπει να απαντηθεί από εσάς. Και θα περιμένω στη δευτερολογία σας, γιατί πράγματι το πλήθος των δράσεων είναι ιδιαίτερο και ετερόκλητο. Θα σας πω μόνο κάτι για να καταλάβετε πόσο απασχολεί και την τοπική αυτοδιοίκηση. Ξέρετε ότι είχατε υποχρέωση μέχρι το τέλος του ’22 να αναθεωρήσετε συνολικά και εν ολοκλήρω τα Τοπικά Σχέδια Δράσης Διαχείρισης Αποβλήτων υγρών και στερεών όλων των δήμων της χώρας και όλων των περιφερειών. Τι συνέβη; Ολοκληρώθηκαν;

Δεύτερο θέμα, πολύ σημαντικό. Για τις εκκρεμότητες θα ήθελα μία απάντηση. Ξέρετε πολύ καλά ότι εξαρτάται το ίδιο taxonomy με την εφαρμογή των ενιαίων κριτηρίων για τον χαρακτηρισμό των κρατικών δαπανών ως φιλικών ή μη για το περιβάλλον. Όλοι πλέον δουλεύουμε ESG, δηλαδή με περιβαλλοντικά κριτήρια, στις υπηρεσίες τις μεγάλες και τη μικρομεσαία επιχειρηματικότητα. Πώς θα συμβεί στη χώρα μας αυτό όταν δεν έχει προχωρήσει η πολιτεία και η κυβέρνηση συγκεκριμένα σε τέτοιες δράσεις; Αυτή είναι η σκέψη και ο τρόπος με τον οποίο θεωρούμε ότι πρέπει να κρίνεται μία κυβέρνηση.

Καταλήγω και ζητώ από εσάς συγκεκριμένες απαντήσεις και ολοκληρωμένες σχετικά με τον βαθμό ωρίμανσης μέχρι στιγμής και τι δεν έχει γίνει μετά που εξέπνευσε και το 2022.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Έχετε τον λόγο, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κυρία Πρόεδρε.

Κύριε συνάδελφε, αλήθεια είναι ότι ο δρόμος μέχρι την κλιματική ουδετερότητα είναι μακρύς και τις επιπτώσεις των παρενεργειών τις ζούμε ήδη. Βέβαια, πάντα η οικονομία είναι μια σημαντική παράμετρος, αλλά για να εξυπηρετήσουμε τον στόχο δεν θα γίνει αυτοσκοπός.

Είναι αλήθεια ότι ο τρόπος που λειτουργούμε είναι σημαντικότερος των οικονομικών παραμέτρων, παρ’ όλο που υπάρχουν κάποιες στιγμές που ζούμε μερικές από αυτές λόγω άλλων παρενεργειών σήμερα που μας καθυστερούν. Όμως, είναι μονόδρομος για να μπορέσουμε να λύσουμε την εξίσωση και ο δρόμος, είπα, είναι μακρύς και δύσκολος, αλλά χρειάζεται και θέληση και μέτρα και αποφάσεις για να τον φτάσουμε όσο πιο γρήγορα γίνεται. Και η κυκλική οικονομία είναι μια από τις βασικές παραμέτρους. Αναφερθήκατε στα υγρά, στα στερεά απόβλητα. Το έχουμε πει πολλές φορές εδώ στη Βουλή ότι υπάρχει διαχρονικά η καθυστέρηση να καλύψουμε ανάγκες και προβλήματα που σίγουρα επηρεάζουν και έχουν επηρεάσει το περιβάλλον.

Είναι αλήθεια, όμως, πάλι ότι τα τελευταία χρόνια -και δεν αναφέρομαι μόνο για σήμερα- ότι έχει επιταχυνθεί, γιατί η ανάγκη έχει γίνει πολύ έντονη και οι παρενέργειες πολύ δύσκολες. Άρα η ευθύνη μας είναι ακόμη πιο μεγάλη να κλείσουμε με ταχύτητα εκκρεμότητες από το παρελθόν.

Συμφωνώ, λοιπόν, ότι για όλα αυτά θα πρέπει να κινηθούμε γρήγορα και αποτελεσματικά, παρ’ όλο που υπάρχουν γεγονότα που εξελίσσονται που φρενάρουν ή δυσκολεύουν αυτή την εξέλιξη στο να ολοκληρωθεί.

Θα συμπληρώσω αυτά που είπα πριν, γιατί όπως κι εσείς αναγνωρίσατε είναι πολλά και είναι πολλές οι λεπτομέρειες και οι κατηγορίες. Θα συμπληρώσω στον χρόνο που απομένει μερικές ακόμη. Στο έγγραφο, που ήδη κατέθεσα θα πάρετε αναλυτικά την απάντηση στα ερωτήματά σας για τα λιγότερα απόβλητα με μεγαλύτερη αξία.

Στο πλαίσιο της δράσης Α4, με το άρθρο 37 του ν.4819/2021, θεσπίστηκε το σύστημα «πληρώνω όσο πετάω». Με τις διατάξεις του ίδιου νόμου προωθείται η δράση Α5 και ο παραγωγός είναι πλέον υποχρεωμένος να οργανώνει και να σχεδιάζει σύστημα εναλλακτικής διαχείρισης για τα προϊόντα που διαθέτει στην αγορά. Για την υλοποίηση της δράσης Α7 προωθείται η χρήση δευτερογενών καυσίμων σε ενεργοβόρες βιομηχανίες και η δημιουργία δικτύου εγκαταστάσεων θερμικής επεξεργασίας για την ενεργειακή αξιοποίηση υπολειμμάτων αστικών στερεών αποβλήτων και απορριμματογενών καυσίμων.

Με το άρθρο 63 του ν.4819/2021 προβλέφθηκε η δημιουργία μονάδων ενεργειακής αξιοποίησης των υπολειμμάτων ή των δευτερογενών καυσίμων. Σήμερα έχει ήδη ολοκληρωθεί η μελέτη προκαταρκτικής αξιολόγησης εναλλακτικών τεχνολογιών θερμικής επεξεργασίας αποβλήτων ή και δευτερογενών καυσίμων. Αναμένεται να ολοκληρωθεί, εντός του 2023, μελέτη σκοπιμότητας δημιουργίας δικτύου μονάδων ενεργειακής αξιοποίησης αστικών αποβλήτων.

Με βάση τη δράση Α9 προωθείται η εντατικοποίηση των ελέγχων σε όλες τις μονάδες διαχείρισης αποβλήτων. Προς τον σκοπό αυτό ενδεικτικά αναφέρω ότι στον ν.4819/21 θεσπίζεται η υποχρέωση για εγκαταστάσεις επεξεργασίας αποβλήτων να διαθέτουν σύστημα περιβαλλοντικής διαχείρισης.

Σε ό,τι αφορά τη δράση Α10 βρισκόμαστε στο στάδιο παραγωγής του κανονιστικού πλαισίου για την παραγωγή βιομεθανίου εξετάζοντας παράλληλα τη δυνατότητα έκχυσής του στα δίκτυα του φυσικού αερίου. Υπάρχουν οριζόντιες δράσεις, ειδικές δράσεις σε βασικά προϊόντα που πρέπει να αντιμετωπιστούν κατά προτεραιότητα, όπως η δράση Ε62 για την ενίσχυση του βαθμού απόδοσης εναλλακτικής διαχείρισης αποβλήτων εκσκαφών κ.α..

Άρα προσπάθησα να αναφερθώ δι’ ολίγων σε αυτό το σημαντικό θέμα, αλλά και μεγάλο σε έκταση το οποίο χρήζει σίγουρα αναλυτικότερης απάντησης, αλλά και προσοχής και παρακολούθησης, για να μπορέσουμε, επιτέλους, να λάβουμε αποτελεσματικά εκείνα τα μέτρα που χρειάζονται για να εξυπηρετήσουμε τελικώς τον στόχο που όλοι θέλουμε, της κλιματικής ουδετερότητας.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κύριε Υπουργέ.

Περνάμε τώρα στην τέταρτη με αριθμό 319/16-1-2023 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικόλαου Καραθανασόπουλου προς την Υπουργό Παιδείας και Θρησκευμάτων, με θέμα: «Να καλυφθούν οι ανάγκες όλων των φοιτητών του Πανεπιστήμιου Πελοποννήσου στη σίτιση».

Στην ερώτηση θα απαντήσει ο Υφυπουργός Παιδείας και Θρησκευμάτων κ. Ευάγγελος Συρίγος.

Κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Τέλη Γενάρη, όπως γνωρίζετε, κύριε Υπουργέ, με μια απαράδεκτη, κατά τη γνώμη μας, απόφαση της Πρυτανείας του Πανεπιστημίου Πελοποννήσου αποκλείστηκαν από την πρόσβαση στη δωρεάν σίτιση τετρακόσιοι εβδομήντα φοιτητές. Και όλο αυτό σε μια περιόδου που, όπως καταλαβαίνουμε όλοι, ο πληθωρισμός και η ακρίβεια έχουν εκτοξεύσει το κόστος ζωής, άρα, και των σπουδών των φοιτητών που σπουδάζουν σε άλλες πόλεις. Βεβαίως, το κράτος θα έπρεπε να παρέμβει πολύ πιο αποφασιστικά, ούτως ώστε η φοιτητική μέριμνα να καλύπτει όλους τους φοιτητές και τις διευρυμένες τους ανάγκες. Βεβαίως, αυτή η απόφαση είναι αποτέλεσμα των προβλέψεων που υπάρχουν στον νόμο του 2011.

Αυτή η πρόβλεψη, με βάση τη συγκεκριμενοποίηση της ΚΥΑ, οδηγεί στο κόψιμο των φοιτητών, παρ’ ότι δικαιούνται δωρεάν σπουδών, από τη στιγμή που υπάρχει υποχρηματοδότηση και δεν μπορούν να καλυφθούν όλες οι ανάγκες των φοιτητών, που προβλέπεται να έχουν δωρεάν σίτιση με βάση τα συγκεκριμένα οικονομικά και κοινωνικά κριτήρια.

Απ’ αυτή την άποψη, οι ερωτήσεις είναι πολύ συγκεκριμένες. Τι θα κάνει το Υπουργείο για να αναιρέσει τη συγκεκριμένη απαράδεκτη απόφαση της Πρυτανείας του Πανεπιστημίου Πελοποννήσου, και μάλιστα να διαμορφώσει και τις προϋποθέσεις ούτως ώστε να έχουν πρόσβαση στη δωρεάν σίτιση όλοι οι φοιτητές; Και ταυτόχρονα πρέπει να καταργηθούν αυτοί οι απαράδεκτοι κόφτες, που μια σειρά φοιτητών που δικαιούνται να έχουν πρόσβαση στη φοιτητική μέριμνα, τους αποκλείει λόγω υποχρηματοδότησης.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κύριε συνάδελφε, δυστυχώς, θίγετε ένα πολύ σοβαρό θέμα που σχετίζεται με τη φοιτητική μέριμνα. Το θέμα του συσσιτίου των φοιτητών είναι εξαιρετικά σημαντικό. Είναι εξαιρετικά ενδιαφέρον ότι από το 2008 και μέχρι πριν από τέσσερις μήνες, το φοιτητικό συσσίτιο είχε μείνει καθηλωμένο στο 1,80 ευρώ την ημέρα ανά φοιτητή και μετά από παρέμβαση του Υπουργείου Παιδείας προς το Υπουργείο Οικονομικών, από το 2008, δόθηκε τώρα αύξηση στο φοιτητικό συσσίτιο για να μπορέσουν να αντιμετωπιστούν -δεν αναφέρομαι μόνο στο συγκεκριμένο πανεπιστήμιο, αναφέρομαι συνολικά- οι αυξημένες ανάγκες, οι οποίες έχουν δημιουργηθεί λόγω της αυξήσεως πάρα πολλών πρώτων υλών. Έτσι, από το 1,80 ευρώ, πήγε στα 2 ευρώ. Ενώ, αντιστοίχως αυξήθηκε και σε κάποια πανεπιστήμια που το επίδομα ήταν πιο υψηλό.

Τώρα, υπάρχει η υπουργική απόφαση, ο νόμος ο οποίος ορίζει τις διαδικασίες και ποιοι είναι οι φοιτητές οι οποίοι δικαιούνται σίτιση. Είναι αυτοί οι οποίοι αναφέρονται σε μία υπουργική απόφαση της 18ης Ιουνίου 2012, όπου ορίζονται οι διάφορες κατηγορίες δικαιούχων.

Καταλήγει η συγκεκριμένη απόφαση, ότι αν η χρηματοδότηση του ιδρύματος από τον κρατικό προϋπολογισμό δεν επαρκεί για την κάλυψη της σιτίσεως του συνόλου των φοιτητών, τότε προηγούνται συγκεκριμένες κατηγορίες, πιο συγκεκριμένα: φοιτητές που κρίνονται πολύτεκνοι, φοιτητές που έχουν την ιδιότητα του γονέα ή τέκνου πολυμελούς οικογένειας, φοιτητές με αδελφό ή αδελφή ενεργό φοιτητή στον πρώτο κύκλο σπουδών του πανεπιστημίου, φοιτητές οι οποίοι έχασαν τον έναν και τους δύο γονείς τους, εφόσον δεν έχουν υπερβεί το εικοστό πέμπτο έτος της ηλικίας τους, φοιτητές που έχουν την ιδιότητα τέκνου άγαμης μητέρας, φοιτητές με γονείς οι οποίοι είναι τυφλοί, κωφάλαλοι, νεφροπαθείς, φοιτητές οι οποίοι πάσχουν από σοβαρές ασθένειες, όπως περιγράφονται από τον νόμο και φοιτητές, που έχουν την ιδιότητα τέκνου θύματος τρομοκρατίας.

Βάσει αυτής της διατάξεως, εφαρμόστηκε στη συγκεκριμένη περίπτωση η απόφαση του Πανεπιστημίου Πελοποννήσου. Θα έρθω στη συνέχεια, στη δευτερολογία μου πιο συγκεκριμένα γι’ αυτή την περίπτωση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Υπουργέ, και από την ίδια την απάντησή σας καταλαβαίνετε, πάρα πολύ καθαρά, πόσο στενά είναι τα περιθώρια, με βάση τις κατηγορίες που περιγράφονται στην υπουργική απόφαση, αυτών που δικαιούνται δωρεάν σίτισης κατά προτεραιότητα. Αποκλείονται μεγάλες ομάδες φοιτητών οι οποίοι έχουν προβλήματα οικονομικά, γιατί αυτά είναι χωρίς οικονομικά κριτήρια. Είναι κοινωνικά τα κριτήρια απλά και μόνο. Τα οικονομικά κριτήρια; Δηλαδή τι θα κάνει μια οικογένεια που δουλεύει μόνο ο ένας με τον κατώτερο μισθό ή είναι άνεργος; Άρα, λοιπόν, το θέμα της αδικίας είναι καθαρό.

Δεύτερο ζήτημα. Εδώ συζητάμε για μια πολύ συγκεκριμένη περίπτωση. Μιλάμε για τετρακόσιους εβδομήντα φοιτητές όταν το Πανεπιστήμιο της Πελοποννήσου πάνω από είκοσι χιλιάδες. Είναι ένα πολύ μικρό νούμερο το οποίο, ενώ δικαιούται να έχει δωρεάν σίτιση και να μην πληρώνει, το βγάλατε απέξω στις συγκεκριμένες συνθήκες. Άρα, λοιπόν, από αυτή την άποψη, είναι συγκεκριμένο το θέμα.

Και βεβαίως υπάρχει και το συνολικότερο ζήτημα το οποίο θέσατε εσείς, το θέμα της φοιτητικής μέριμνας. Δηλαδή, στο Πανεπιστήμιο Πελοποννήσου το οποίο είναι ένα πανεπιστήμιο-αράχνη, -έχει σχολές σε έξι πόλεις, στους έξι από τους επτά νομούς της Πελοποννήσου- με πάνω από είκοσι χιλιάδες φοιτητές, υπάρχει μία μόνο φοιτητική εστία στην Καλαμάτα με διακόσιες κλίνες. Επαρκεί, δηλαδή, μόνο για το 1% του συνόλου των φοιτητών που έχει. Και δεν υπάρχουν ενοικιαζόμενα ξενοδοχεία στις άλλες πόλεις.

Άρα, λοιπόν, βλέπετε ότι όλη αυτή η διαδικασία είναι σε βάρος των φοιτητών των φτωχών λαϊκών στρωμάτων, οι οποίοι δεν έχουν πλέον τη δυνατότητα να πάνε να σπουδάσουν στις πόλεις όπου έχουν περάσει. Και από αυτή την άποψη χρειάζεται μεγαλύτερη αποφασιστικότητα. Δηλαδή ως προτεραιότητα δεν μπορεί να είναι, για παράδειγμα, η Πανεπιστημιακή Αστυνομία. Θα έπρεπε να ήταν η αντιμετώπιση των τεράστιων και οξυμένων προβλημάτων. Κι εσείς το παραδεχθήκατε ότι το 1,80 ευρώ για κάθε φοιτητή που δίνεται ως χρηματοδότηση για τη σίτιση είναι ένα τίποτα στις σημερινές εποχές. Πήγε τώρα στα 2 ευρώ και λίγο παραπάνω σε κάποια άλλα πανεπιστήμια όπου ήταν υψηλότερο.

Από αυτή την άποψη, αν δεν είναι προτεραιότητα του Υπουργείου Παιδείας τα θέματα της φοιτητικής μέριμνας, ως απάντηση και στην εμπορευματοποίηση, δηλαδή στο να δημιουργηθούν εστίες με τη μέθοδο των συμπράξεων δημόσιου και ιδιωτικού τομέα, όπου εκεί θα αναγκάζονται να καταβάλουν ένα τίμημα οι φοιτητές. Το παράδειγμα της Λάρισας είναι γνωστό, που επειδή χρωστούσε στη φοιτητική εστία δεν του έδιναν το πτυχίο ενός σπουδαστή.

Άρα, λοιπόν, καταλαβαίνετε πάρα πολύ καλά ότι όσο επιδεινώνεται η θέση των λαϊκών στρωμάτων και όσο ταυτόχρονα το Υπουργείο εμπορευματοποιεί όλο και περισσότερο τη φοιτητική μέριμνα, τόσο μεγαλύτερες θα είναι οι δυσκολίες ολοκλήρωσης των σπουδών από τα πιο φτωχά λαϊκά στρώματα.

Και για να μην μακρηγορήσω και να μην το κάνουμε θέμα συνολικότερα, η ερώτηση είναι πολύ συγκεκριμένη. Πρώτον, για τους τετρακόσιους εβδομήντα φοιτητές τι θα γίνει με δική σας παρέμβαση; Και δεύτερον, πείτε μας αν θα πρέπει να αλλάξει το άρθρο 1 της παραγράφου 8 της συγκεκριμένης ΚΥΑ που διαβάσετε πριν από λίγο, ούτως ώστε να μην υπάρχει αυτός ο απαράδεκτος κόφτης και για φοιτητές οι οποίοι προέρχονται από φτωχές λαϊκές οικογένειες.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ξεκινάω από ένα πρώτο σχόλιο για το Πανεπιστήμιο Πελοποννήσου. Οι δαπάνες για την κάλυψη της σίτισης τον προηγούμενο χρόνο, το 2022 δηλαδή, ανήλθαν συνολικά σε όλη την Ελλάδα στο ποσό των 51.515.000 ευρώ. Επίσης, εγκρίθηκε μια πρόσθετη επιχορήγηση στα πανεπιστήμια ύψους 1.497.000 ευρώ πάλι για τη σίτιση των φοιτητών λόγω της ανόδου των τιμών των πρώτων υλών. Από αυτά δόθηκαν στο Πανεπιστήμιο Πελοποννήσου 1.360.000 ευρώ ως τακτική χρηματοδότηση και ως έκτακτη επιχορήγηση δόθηκε το ποσό των 40.000 ευρώ. Παρακολουθούμε το θέμα στενά και θα δούμε τι μπορεί να γίνει στο πλαίσιο των στενών δεδομένων που υπάρχουν χρηματοοικονομικά.

Θέλω να πω, όμως, κάτι ευρύτερο για το θέμα της φοιτητικής μέριμνας. Είναι ένα θέμα το οποίο μας απασχολεί πάρα πολύ διότι, πραγματικά, είναι αμαρτία παιδιά, νεαροί άνθρωποι, νεαροί πολίτες να επιλέγουν να μην πάνε στα πανεπιστήμια που θέλουν να σπουδάσουν επειδή ακριβώς επιβαρύνονται από το κόστος ζωής.

Αυτός ήταν και ο λόγος που από τον Οκτώβριο και μετά έχει γίνει μια τεράστια αλλαγή στο θέμα της φοιτητικής μέριμνας σε σχέση με τη στέγαση. Το ετήσιο επίδομα του κράτους ήταν 1.000 ευρώ για όσους το δικαιούνται και έγινε 1.500 ευρώ συν 500 ευρώ εφόσον κάποιος συγκατοικεί με κάποιον άλλο, δηλαδή ανεβαίνει στα 2.000 ευρώ αν κάποιος συγκατοικεί. Στην πράξη αυτό τι σημαίνει; Εάν μαζευτούν τρία άτομα που είναι δικαιούχοι, μαζεύεται ένα σεβαστό ποσό που ανέρχεται περίπου στα 500 ευρώ τον μήνα, το οποίο σου δίνει τη δυνατότητα να έχεις μια ικανοποιητική στέγη και ευπρεπή στέγη σε όλη την Ελλάδα.

Σαφώς προκρίνουμε το θέμα των εστιών και συνεχίζουμε. Είναι οκτώ χιλιάδες κλίνες οι οποίες αυτή τη στιγμή χτίζονται σε όλη τη χώρα. Κάποιες από αυτές είναι με ΣΔΙΤ. Το κάνουμε διότι θεωρούμε ότι με αυτόν τον τρόπο θα προχωρήσουμε πιο γρήγορα σε αυτή τη διαδικασία. Σε οποιαδήποτε περίπτωση, όμως, το θέμα της στέγασης σε αυτή τη φάση έχει αντιμετωπιστεί σε πολύ μεγάλο βαθμό με το θέμα της αύξησης που δόθηκε από τον Οκτώβριο και μετά στο φοιτητικό επίδομα για τη στέγαση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πόσοι φοιτητές παίρνουν το επίδομα, κύριε Υπουργέ; Μπορείτε να μας ενημερώσετε;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είμαι έτοιμος αυτή τη στιγμή. Άμα μου καταθέσετε μια ερώτηση, όμως, θα σας απαντήσω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Συνεχίζουμε με την πέμπτη με αριθμό 1174/1-12-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Παιδείας και Θρησκευμάτων, με θέμα: «Άμεσα μέτρα ανακούφισης στις οικογένειες των θανόντων από τις πρόσφατες έντονες πλημμύρες που έπληξαν την Κρήτη».

Θα απαντήσει επίσης ο κ. Συρίγος, Υφυπουργός Παιδείας και Θρησκευμάτων.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, στα πλημμυρικά φαινόμενα του Οκτωβρίου στην Κρήτη είχαμε δυστυχώς απώλεια δύο ανθρώπων, του Κώστα και της Ευγενίας και οι οικογένειές τους έχουν από δύο ανήλικα παιδιά. Σε ανάλογη περίπτωση πλημμυρών τον Φεβρουάριο του 2019 -αλλά μπορώ να αναφέρω και μεγάλο αριθμό άλλων περιπτώσεων- υπήρξε νομοθετική ρύθμιση και πρόβλεψη για τη στήριξη των ανήλικων τέκνων και με οικονομική ενίσχυση -τα ανήλικα τέκνα είναι μαθητές- και βεβαίως με τη στήριξη τους για την εισαγωγή στα ανώτατα εκπαιδευτικά ιδρύματα.

Συγκεκριμένα με τον ν.4618/2019 και ειδικότερα του άρθρου 244 προβλέπεται η οικονομική στήριξη δέκα χιλιάδων ευρώ εφάπαξ και κυρίως -είναι πολύ σημαντικό- μηνιαία οικονομική ενίσχυση με τη μορφή επιδόματος στα ανήλικα τέκνα μαθητές, προκειμένου να μπορέσουν και να ολοκληρώσουν τα σχολεία και βεβαίως να μπορέσουν να εξεταστούν για την εισαγωγή τους στα ανώτατα εκπαιδευτικά ιδρύματα. Αυτή η στήριξη δεν έχει μόνο οικονομικό χαρακτήρα, αλλά έχει ένα γενικότερο χαρακτήρα και δείχνει ότι η πολιτεία μεριμνά σε αυτές τις περιπτώσεις.

Το ερώτημα μου είναι το εξής: Επειδή δεν υπάρχει γενική νομοθετική πρόβλεψη και πλαίσιο για να μπορεί με κανονιστική πράξη να ρυθμιστεί, προτίθεστε μαζί με το αρμόδιο Υπουργείο Εργασίας, που εισηγήθηκε την προηγούμενη ρύθμιση να νομοθετήσετε, να εισηγηθείτε νομοθετική ρύθμιση για τη στήριξη των μαθητών και με τα μηνιαία επιδόματα, αλλά και για την εισαγωγή τους με προσαύξηση 25%, όπως είχε γίνει τότε στα μόρια για τα ανώτατα εκπαιδευτικά ιδρύματα;

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κύριε συνάδελφε.

Κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κύριε συνάδελφε, θα απαντήσω μόνο στο μέρος της αρμοδιότητας του Υπουργείου Παιδείας και Θρησκευμάτων στην προκειμένη περίπτωση. Υπάρχει το άρθρο 13β του ν.4186/2013 το οποίο προστέθηκε το 2018 και έχει τροποποιηθεί με τον ν.4777/2021. Επίσης υπάρχουν διατάξεις του άρθρου 68 του ν.4653/2020. Βάσει αυτών των διατάξεων οι μαθητές της τελευταίας τάξης και οι απόφοιτοι των γενικών λυκείων των επαγγελματικών λυκείων περιοχών που πλήττονται κατά τη διάρκεια του σχολικού έτους εξαιτίας φυσικών καταστροφών, ιδίως από σεισμούς ή από πλημμύρες, εισάγονται καθ’ υπέρβαση του αριθμού εισακτέων σε σχολές, τμήματα και εισαγωγικές κατευθύνσεις στα πανεπιστήμια της χώρας και στις ανώτατες εκκλησιαστικές ακαδημίες.

Η διάταξη αυτή εφαρμόζεται και για μαθητές και αποφοίτους των ΓΕΛ και των ΕΠΑΛ, οι οποίοι κατοικούν μονίμως στις περιοχές, που προανέφερα ακόμη και αν έχουν υποβάλει αίτηση-δήλωση συμμετοχής σε λύκειο άλλης περιοχής ή σε άλλη διεύθυνση δευτεροβάθμιας εκπαίδευσης. Το δικαίωμα αυτό ισχύει μόνον για όσους υποβάλλουν αίτηση-δήλωση και συμμετέχουν στις πρώτες μετά το συμβάν πανελλαδικές εξετάσεις της τακτικής εξεταστικής περιόδου ή στις πανελλαδικές εξετάσεις κατά τη διάρκεια των οποίων συνέβη το συγκεκριμένο περιστατικό και αφορά στην εισαγωγή τους μόνο για το συγκεκριμένο ακαδημαϊκό έτος. Επίσης, προϋπόθεση είναι να έχει κηρυχθεί η περιοχή σε κατάσταση έκτακτης ανάγκης της Πολιτικής Προστασίας, όπως ορίζονται στον σχετικό νόμο.

Πώς εφαρμόζεται αυτό; Η Υπουργός Παιδείας στην προκειμένη περίπτωση καθορίζει το ειδικό ποσοστό το οποίο αποδίδεται βάσει του αριθμού των πληγέντων σε σχέση με τους συμμετέχοντες στις πανελλαδικές εξετάσεις ανά κατηγορία ΓΕΛ, ΕΠΑΛ, ημερήσιο, εσπερινό και το οποίο δεν μπορεί να υπερβαίνει ανά κατηγορία το 2% και επίσης ορίζει τις ειδικότερες προϋποθέσεις για την επιλογή, τα δικαιολογητικά, τις διαδικασίες επιλογής, όλα αυτά τα πράγματα.

Κρίσιμο σημείο είναι οι υποψήφιοι να έχουν πετύχει την ελάχιστη βάση εισαγωγής του ειδικού μαθήματος ή των ειδικών μαθημάτων της οικείας σχολής ή τμήματος και ο συνολικός αριθμός μορίων να είναι τουλάχιστον ίσος με το 70% του αριθμού των μορίων που πέτυχε ο τελευταίος επιτυχών στη συγκεκριμένη κατηγορία για το συγκεκριμένο ακαδημαϊκό έτος.

Θα συνεχίσω στη δευτερολογία μου για τη συγκεκριμένη περίπτωση.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Για τις επιπτώσεις που έχει μια φυσική καταστροφή, πλημμύρα, πυρκαγιά ή σεισμός και βεβαίως στο πλαίσιο της οριοθετημένης περιοχής σε κάθε οικογένεια νομίζω ότι όλοι έχουμε συμβάλει, ούτως ώστε να υπάρχει μια στήριξη στους μαθητές που έχουν υποστεί τις καταστροφικές συνέπειες φυσικών καταστροφών, προκειμένου να μην αποτελέσει αυτό εμπόδιο στην εισαγωγή τους στα ανώτερα εκπαιδευτικά ιδρύματα. Αυτό αφορά το γενικό.

Βεβαίως εφαρμόστηκε αυτό και στην περίπτωση των σεισμοπαθών στην Κρήτη πέρυσι. Βγάλατε την υπουργική απόφαση. Βεβαίως συνεχίζονται οι επιπτώσεις του σεισμού, δυστυχώς και οι μαθητές που είναι φέτος να δώσουν στα κοντέινερ και με συνθήκες που δεν βοηθούν στο να μπορέσουν απρόσκοπτα να αποδώσουν και να εξεταστούν. Αλλά εδώ μιλάμε για τη συγκεκριμένη περίπτωση των δύο οικογενειών που έχασαν τη ζωή τους, η μητέρα στη μια περίπτωση και ο πατέρας στην άλλη και που ζητώ την αναλογική νομοθετική ρύθμιση με αυτή, που έγινε για τους θανόντες από τις πλημμύρες του Φεβρουαρίου του 2019.

Συγκεκριμένα, με τον ν.4610/2019 και ειδικότερα το άρθρο 244 προβλέφθηκε και εφαρμόστηκε μια διάταξη, η οποία προβλέπει τρία πράγματα. Πρώτον, οικονομική ενίσχυση εφάπαξ. Δεν είναι της αρμοδιότητάς σας. Δεύτερον, μηνιαία οικονομική ενίσχυση για τα ανήλικα παιδιά-μαθητές. Έμμεσα είναι της αρμοδιότητάς σας, συναρμοδιότητα θα έλεγα, διότι πώς αλλιώς αυτοί οι μαθητές θα συνεχίσουν να πηγαίνουν στο σχολείο, όταν έχουμε οικονομική αδυναμία και απώλεια του γονέα.

Το τρίτο, που είναι αποκλειστικής δικής σας αρμοδιότητας, είναι η στήριξη αυτών των παιδιών με την επαύξηση κατά 25% του συνόλου των μορίων που θα λάβουν στις πανελλαδικές εξετάσεις για την εισαγωγή. Επομένως, είναι ένα θέμα συγκεκριμένο και θα ήθελα να το εξετάσετε ως τέτοιο.

Δεν υπάρχει γενικό νομοθετικό πλαίσιο για αυτές τις περιπτώσεις. Είναι εξάλλου λίγες και ευχόμαστε να μην υπάρχουν καθόλου τέτοιες περιπτώσεις, δηλαδή να χάνουν τη ζωή τους άνθρωποι από φυσικές καταστροφές. Πέρα από τις υλικές ζημιές, δηλαδή, και τα άλλα να μην έχουμε και απώλεια ανθρώπων. Όμως, στη συγκεκριμένη περίπτωση έχουμε και πρέπει, νομίζω, να ασχοληθούμε και να επιληφθούμε για τη στήριξη των παιδιών αυτών.

Περιμένω τις απαντήσεις σας, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Κύριε συνάδελφε, κατά το σκέλος πάλι των δικών μας αρμοδιοτήτων, να διευκρινίσω σε σχέση με την παράγραφο 3 του άρθρου 244 του ν.4610/2019 που έδινε προσαύξηση κατά ποσοστό 25% στα μόρια που έλαβαν στις πανελλαδικές εξετάσεις για εισαγωγή στα ΑΕΙ τα τέκνα των θανόντων κατά τη διάρκεια και εξαιτίας πλημμυρικών φαινομένων, που έπληξαν την Κρήτη τον Φεβρουάριο του 2019, ότι αυτό εφαρμόστηκε δύο χρονιές, δηλαδή το 2018-2019 και το 2019-2020.

Κρίσιμο σημείο είναι -για τους συγκεκριμένους μαθητές- ότι με βάση τα στοιχεία τα οποία έχουμε, μιλάμε για τέσσερα παιδάκια. Δύο κοριτσάκια τα οποία σπουδάζουν, είναι μαθήτριες στο Καλλιτεχνικό Γυμνάσιο Ηρακλείου, ένα παιδάκι που είναι μαθήτρια στην Α΄ λυκείου και άλλο ένα παιδάκι το οποίο είναι μαθήτρια στο ημερήσιο Γυμνάσιο Γαζίου. Κανένα απ’ αυτά τα παιδιά δεν πληρούν τις προϋποθέσεις, που αναφέρει ο νόμος, καθώς ούτε φοιτούν στην τελευταία τάξη -αντίθετα απέχουν απ’ αυτή πολύ- ούτε είναι απόφοιτοι γενικού λυκείου ή επαγγελματικού λυκείου.

Έτσι, ως έχει σήμερα ο νόμος, δεν μπορεί να εφαρμοστεί καθ’ υπέρβαση του αριθμού εισακτέων, διότι ακριβώς δεν ανήκουν σε αυτή την κατηγορία αποφοίτων λυκείου ή μαθητών που πηγαίνουν στην τελευταία τάξη. Αντιθέτως είναι πολύ μικρότερα τα παιδάκια.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς ευχαριστούμε, κύριε Υπουργέ.

Θα συζητηθεί τώρα η πέμπτη με αριθμό 308/11-1-2023 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα: «Έντονη δυσαρέσκεια για τη μη ενίσχυση των αγροτών-καλλιεργητών μήλων της Κοινότητας Αχλαδοχωρίου των Σερρών».

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Συμεών Κεδίκογλου.

Κύριε συνάδελφε, έχετε τον λόγο για δύο λεπτά.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κυρία Πρόεδρε.

Κύριε Υπουργέ, καλησπέρα σας. Πρόκειται για μία δυσαρέσκεια που εκφράζουν οι καλλιεργητές μήλων στην περιοχή του Αχλαδοχωρίου. Είναι ένα χωριό γραφικό σε μια ακριτική και δύσβατη περιοχή, σε υψόμετρο, περίπου, εξακοσίων μέτρων, όπου κατά περίπτωση μια και υπάρχει και η κατιούσα που έχει περιέλθει στο δημογραφικό -φανταστείτε ότι πριν από λίγα χρόνια ο πληθυσμός εκεί ήταν, περίπου, στα χίλια άτομα, σήμερα είναι ακριβώς ο μισός- υπάρχουν πολλοί νέοι ηλικίας σαράντα ετών που επενδύουν στην καλλιέργεια μήλων.

Όπως ξέρετε, υπάρχουν δύο ποικιλίες μήλων στην περιοχή. Είναι τα μήλα Gala και τα Fuji. Τα Gala είναι τα λεγόμενα καλοκαιρινά, τα Fuji είναι τα φθινοπωρινά. Η τιμή ανέρχεται, περίπου, για τα μεν Fuji στα 50 λεπτά το κιλό, για τα Gala είναι, περίπου, στα 35 λεπτά.

Όμως, με τις έντονες βροχοπτώσεις που είχαμε υποβαθμίστηκε τόσο η ποιότητα, οπότε η πώληση των μήλων ανέρχεται, περίπου, στα 15,20 λεπτά. Δηλαδή, η τιμή έχει πέσει κάτω από το μισό. Οι άνθρωποι ζητούν αυτή τη λεγόμενη ενίσχυση λόγω της υποβάθμισης της ποιότητας των μήλων, το γνωστό de minimis. Βεβαίως, εσείς κάνατε μια ανακοίνωση -που έχω μπροστά μου- από το Υπουργείο Αγροτικής Ανάπτυξης στις 20 Ιανουαρίου και μιλάτε για αποζημιώσεις σε ροδάκινα, νεκταρίνια, συμπύρηνα. Μιλάτε για φυτοϋγειονομικές προσβολές.

Μιλάτε, βέβαια, και για τα μήλα, μιλάτε για τα λεγόμενα καρπόκαψα, όμως η ειδοποιός διαφορά είναι ότι ο ΕΛΓΑ δεν καλύπτει ζημιά από έντονες βροχοπτώσεις. Καλύπτει ζημιά από το χαλάζι, από την παγωνιά, από το χιόνι, ενδεχομένως, από τον αέρα, όταν έχουμε καταστροφή καλλιεργειών. Οπότε οι συγκεκριμένοι μηλοπαραγωγοί ζητούν το de minimis για να στηριχθεί η ποιότητα αυτών των μήλων, γιατί είναι πραγματικά σε απόγνωση μετά από την καταστροφή που έχουν υποστεί. Έχει υποβαθμιστεί, όπως σας είπα, η ποιότητα, με αποτέλεσμα η τιμή να είναι πολύ χαμηλή. Άρα, δεν καλύπτονται με αυτό το δελτίο Τύπου που εσείς έχετε ανακοινώσει, όπως λέει ο Συνεταιρισμός Μηλοπαραγωγών.

Βέβαια, καλώς έχετε εντάξει άλλες περιοχές, όπως είναι η Μαγνησία, όπως είναι η Καστοριά, όπως είναι η Κοζάνη, η Φλώρινα, αλλά δεν είναι ενταγμένος ο Νομός Σερρών, ο Δήμος Σιντικής και ειδικά το Αχλαδοχώρι για το de minimis το συγκεκριμένο, το οποίο προήλθε από έντονες βροχοπτώσεις.

Επειδή όμως αυτοί οι άνθρωποι είναι σε μία οικονομική δυσπραγία και απόγνωση, κύριε Υπουργέ, και λόγω του υψηλού κόστους παραγωγής το τελευταίο χρονικό διάστημα, θα ήθελα, τουλάχιστον, να το δείτε το θέμα ως Υπουργός, να δεσμευτείτε ότι οι άνθρωποι αυτοί θα πάρουν το de minimis που το έχουν μεγάλη ανάγκη, προκειμένου να ορθοποδήσουν οικονομικά μέσα από αυτή την καταστροφή που ήταν από έντονη βροχόπτωση, γι’ αυτό έχει υποβαθμιστεί η ποιότητα της συγκεκριμένης καλλιέργειας. Δηλαδή, δεν είναι από τους άλλους εξωγενείς παράγοντες, όπου κάποια στιγμή εκεί αποζημιώνει ο ΕΛΓΑ.

Οπότε, γι’ αυτό έχουμε καταθέσει ως Ελληνική Λύση τη συγκεκριμένη επίκαιρη ερώτηση, προκειμένου να επιλυθεί το θέμα, μια και όπως και εσείς, αλλά και εμείς ως κόμμα έχουμε στην ιδεολογική μας πλεύση μια βαρύτητα που πρέπει να ρίξουμε στον πρωτογενή τομέα, για να μπορέσουμε να επενδύσουμε και κυρίως αυτοί οι άνθρωποι -νέοι σε ηλικία- να σταθούν στο ύψος των περιστάσεων, να δοθούν τα κίνητρα και τα εχέγγυα προκειμένου να καλλιεργούν τα μήλα και να μπορέσουν να μείνουν στην ύπαιθρο.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε.

Αγαπητέ συνάδελφε, ευχαριστώ και εσάς που μου δίνετε τη δυνατότητα να παρουσιάσω επιγραμματικά μέρος του έργου του Υπουργείου Αγροτικής Ανάπτυξης και Τροφίμων, που όχι μόνο αποτυπώνει προσεκτικά τις ανάγκες των καλλιεργητών μας, αλλά και λαμβάνει άμεσα κάθε αναγκαίο μέτρο για τη συνέχιση της δραστηριότητας και τη διασφάλιση της βιωσιμότητάς τους.

Όπως αναφέρατε, το Υπουργείο είχε εκδώσει δελτίο Τύπου, αρκετά αναλυτικό σχετικά με το θέμα, στις 20 Ιανουαρίου -την περασμένη Παρασκευή- και έχει ξεκάθαρη πολιτική αναφορικά με τη στήριξη των παραγωγών γενικότερα. Κατόπιν συνεδρίασης από την ομάδα εργασίας για τον συντονισμό των αγροτικών ενισχύσεων -και όπως είχαμε δηλώσει ότι θα κάναμε- και κατόπιν της διαβούλευσης αυτής, απεστάλη στην Ευρωπαϊκή Επιτροπή η αναγγελία της χορήγησης κρατικής ενίσχυσης για την αποζημίωση των καλλιεργειών που αφορούν στα επιτραπέζια ροδάκινα, συμπύρηνα, νεκταρίνια, βερίκοκα, μήλα και κάστανα, σύμφωνα με το προσωρινό πλαίσιο για τη λήψη μέτρων κρατικής ενίσχυσης, με σκοπό τη στήριξη της οικονομίας μετά την επίθεση της Ρωσίας στην Ουκρανία. Με αυτόν τον τρόπο παρακάμπτεται και το ζήτημα που θέσατε περί ΕΛΓΑ.

Η ανωτέρω ενίσχυση θα καλύψει το σύνολο της επικράτειας -άρα και τον Νομό Σερρών- για τις ανωτέρω καλλιέργειες, συμπεριλαμβανομένων και των μήλων. Οι ανωτέρω παραγωγές επλήγησαν ιδιαίτερα από τις πρωτογενείς και δευτερογενείς συνέπειες της ενεργειακής κρίσης, με αποτέλεσμα την αύξηση του κόστους παραγωγής, συντήρησης και διάθεσης.

Τα παραπάνω, σε συνδυασμό με τη διαταραχή της εφοδιαστικής αλυσίδας και της ομαλής εμπορικής ροής και πρόσβασης στις αγορές, οδήγησαν σε προσδιορισμένο ζημιογόνο αποτέλεσμα το οποίο προσδιορίζεται και ανάλογα με την ποικιλία. Όπως είπατε και εσείς, ανάλογα με την ποικιλία είναι διαφορετική η ζημιά. Όλα αυτά συνυπολογίζονται.

Η αναγγελία μας για την ενίσχυση των καλλιεργειών είναι ταυτόχρονα και δέσμευσή μας. Κατόπιν πορισμάτων των αρμοδίων υπηρεσιών οι καλλιέργειες που επλήγησαν θα λάβουν τη στήριξη που τους αναλογεί, ανάλογα με το πόσο έχουν πληγεί.

Για την καλλιέργεια των μήλων ανά ποικιλία η πρώτη εκτίμηση είναι ότι διαμορφώνεται κλιμακωτά η ενίσχυση από 250 ευρώ έως 300 ευρώ ανά στρέμμα, βάσει του αξιολογημένου ζημιογόνου αποτελέσματος. Στις αποζημιώσεις αυτές, κατά περίπτωση, συνυπολογίζεται και η επιβάρυνση λόγω φυτοϋγειονομικών προσβολών ή λόγω καιρικών συνθηκών, όπως αναφέρατε στην πρωτολογία σας.

Δεν είναι βέβαια μόνο τα μήλα. Η Κυβέρνησή μας βρίσκεται δίπλα σε όλους τους παραγωγούς και τα προβλήματά τους. Ενισχύονται τα επιτραπέζια ροδάκινα, τα συμπύρηνα, νεκταρίνια, βερίκοκα τα οποία υπέστησαν ζημιά λόγω βροχοπτώσεων σε ποσοστό 40% με ποσό ενίσχυσης 135 ευρώ ανά στρέμμα και σε ποσοστό 50%, όταν είναι ζημιά, με ποσό ενίσχυσης 150 ευρώ ανά στρέμμα. Αλλά και η καλλιέργεια του κάστανου λαμβάνει ενίσχυση στην επικράτεια με 150 ευρώ ανά στρέμμα ως αποτέλεσμα των ζημιογόνων παραγωγικών παραμέτρων. Είχαμε και μία ιδιαίτερη φυτοϋγειονομική προσβολή. Το Υπουργείο Αγροτικής Ανάπτυξης σε συνεργασία με τα συναρμόδια Υπουργεία, τον ΕΛΓΑ, τους φορείς, επεξεργάζεται την ενίσχυση και άλλων καλλιεργειών με τεκμηριωμένο και αντικειμενικό τρόπο. Περισσότερα θα σας πω στη δευτερολογία μου.

Στο κείμενο της ερώτησης που είδα είχατε και μία απορία γιατί εξαιρέθηκαν οι Σέρρες. Δεν υπάρχει καμμία εξαίρεση. Όπως σας είπα είναι το σύνολο της επικράτειας. Το ότι αναφέρθηκαν συγκεκριμένες περιφερειακές ενότητες στην προηγούμενη ανακοίνωση που είχε βγάλει το Υπουργείο Αγροτικής Ανάπτυξης ήταν γιατί οι συγκεκριμένες περιφερειακές ενότητες είχαν δώσει μέχρι τώρα στοιχεία. Τώρα έχουμε επαρκή στοιχεία και από τη δική σας περιφέρεια οπότε προχωράμε κανονικά. Περισσότερα στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Άρα, κύριε Υπουργέ, οι άνθρωποι που μας παρακολουθούν τούτη την ώρα περιμένουν να τους πείτε ότι θα πάρουν τα 300 ευρώ σαν de minimis διότι η ποιότητα έχει υποβαθμιστεί. Αυτό λέτε. Δεν είχατε τα επαρκή στοιχεία. Βέβαια εμείς κάναμε μία έρευνα ως Ελληνική Λύση σε τοπικό επίπεδο. Όντως υπήρχαν κάποια περισσότερα στοιχεία που έπρεπε να δοθούν. Αυτό όντως έτσι είναι. Εσείς λέτε τώρα ότι τα στοιχεία είναι επαρκή. Άρα προχωρούμε στο λεγόμενο τριακοσάρι. Τώρα που μας ακούν οι κάτοικοι στην ευρύτερη περιοχή να ξέρουν ότι θα πάρουν αυτά τα 300 ευρώ. Απλά η ειδοποιός διαφορά για να υπερκεράσουμε κάποια εμπόδια από τον ΕΛΓΑ, που είπατε, είναι ότι ο ΕΛΓΑ για έντονη βροχόπτωση δεν αποζημιώνει.

Αυτό που είπατε για τις άλλες περιφερειακές ενότητες το διευκρινίσατε. Υπήρχαν στοιχεία επαρκή κάτι που δεν το έκανε ο Νομός Σερρών. Το έπραξε όμως τώρα, λέτε. Όντως έτσι είναι. Άρα, λοιπόν να το προσδιορίσουμε χρονικά στην δευτερολογία σας για να τους πούμε και πότε θα πληρωθούν αυτοί οι άνθρωποι; Περιμένουν να πάρουν αυτά τα χρήματα γιατί αντιλαμβάνεστε ότι έχουν πάρα πολλά έξοδα. Πήγαν όλα πίσω. Έχει συρρικνωθεί η παραγωγή, έχει υποβαθμιστεί η ποιότητα. Περίπου το ένα τρίτο και παραπάνω της καλλιέργειας των μήλων στον Νομό Σερρών, στον νομό μου, είναι σε αυτή την περιοχή. Οπότε οι άνθρωποι θέλουν να ξέρουν πότε θα πάρουν αυτά τα 300 ευρώ για να μπορέσουν να πληρώσουν και τις υποχρεώσεις τους.

Δράττομαι τώρα της ευκαιρίας να σας πω ως Υπουργός να δείτε και ένα άλλο ζήτημα που αφορά το προανθικό. Το 2021 που είχαμε καταστροφή από παγωνιά έγινε η εκτίμηση από πλευράς του ΕΛΓΑ. Δεν έχουν αναρτηθεί ακόμη όμως οι πίνακες με ανακοινώσεις να ξέρουν οι άνθρωποι πόσο και πότε θα πληρωθούν. Είναι ένα άλλο ζήτημα που αφορά καταστροφή από χαμηλές θερμοκρασίες. Η εκτίμηση έγινε. Αφορά το 2021, το λεγόμενο προανθικό από την άνοιξη ακόμη. Πέρασαν αρκετοί μήνες, δηλαδή, κύριε Υπουργέ, και δεν υπάρχει μια ανακοίνωση ή δεν υπάρχει μία ανάρτηση πινάκων να ξέρουν οι άνθρωποι πότε και πόσο θα αποζημιωθούν για την παγωνιά. Επαναλαμβάνω για τα μήλα που θίξατε ότι θέλω να το δείτε. Αυτό που κάνετε λόγω του πολέμου και λόγω των άλλων συνθηκών και κάποιων άλλων φυτοϋγειονομικών παρεμβολών και επιπτώσεων, είναι όλα καλά. Είπατε όμως ότι δεν είχατε τα στοιχεία. Εδώ πρόκειται για κάτι διαφορετικό. Πρόκειται για έντονη βροχόπτωση που έχει υποβαθμίσει την ποιότητα και στις δύο ποικιλίες μήλων για το Αχλαδοχώρι, τα Gala και τα Fuji. Οι κάτοικοι αγωνιούν. Τα πήραν σε πολύ εξευτελιστικές τιμές οι έμποροι. Αντί για 50 λεπτά το κιλό ή αντί για 35 λεπτά το κιλό, υποβαθμίστηκαν στα 15 λεπτά. Αντιλαμβάνεστε ότι ούτε το κόστος λιπασμάτων ή άλλων εξόδων που έχουν δεν βγαίνει. Είναι από μέσα με το κεφάλι, όπως λέει και λαός στην καθομιλουμένη. Οπότε αυτά τα 300 ευρώ πέρα των άλλων καταστροφών του ΕΓΛΑ τα περιμένουν ως μάννα εξ ουρανού. Περιμένουν αυτό το λεγόμενο de minimis, με τον λατινικό αυτό όρο, για να μπορέσουν να αντεπεξέλθουν. Πρέπει να το τρέξουμε γρήγορα και αν μπορείτε να δεσμευθείτε χρονικά για να μπορέσουν οι άνθρωποι να κάνουν και τον λεγόμενο οικονομικό-οικογενειακό τους προγραμματισμό. Μας ακούν τούτη την ώρα. Είναι και οικογενειακές επιχειρήσεις. Οι άνθρωποι προσπαθούν να τα πουλήσουν στις λαϊκές, με τον οποιονδήποτε τρόπο. Αντιλαμβάνεστε ότι τα πράγματα είναι δύσκολα.

Σας ευχαριστώ, κύριε Υπουργέ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Για το προανθικό του 2021 που μου είπατε θα το διερευνήσω. Δεν είμαι πρόχειρος να σας δώσω απάντηση.

Να προσδιορίσω χρονικά δεν μπορώ, γιατί βρίσκεται σε εξέλιξη η αξιολόγηση. Η αξιολόγηση του ύψους αποζημίωσης είπαμε ότι είναι από 250 έως 400 ευρώ. Εξαρτάται από τις τιμές που πωλήθηκαν –αυτό συλλέγουμε τώρα- για να βγάλουμε την απώλεια εισοδήματος που είχανε ανά κατηγορία τα μήλα όλης της Ελλάδας και φυσικά της περιοχής σας. Γνωρίζετε ότι είναι προτεραιότητά μας. Όπως είπατε αυτό είναι ένα κοινό στην ιδεολογία μας. Θεωρούμε τον αγροτικό τομέα, τον πρωτογενή τομέα, θεμέλιο της οικονομίας αλλά και της κοινωνίας μας. Και το Υπουργείο μας στηρίζει και προωθεί την άσκηση πολιτικής στον τομέα των οπωροκηπευτικών και των μήλων με κάθε δυνατό τρόπο.

Ξέρετε ότι άνοιξε η πλατφόρμα για την ενίσχυση στα λιπάσματα. Μέσω των οργανώσεων παραγωγών στοχεύουμε και στη βελτίωση της ανταγωνιστικότητας του τομέα, της ελκυστικότητας των οργανώσεων παραγωγών και του ειδικού στόχου της διατήρησης και προστασίας του περιβάλλοντος. Οι οργανώσεις των παραγωγών -και καλό είναι να τους παρακινούμε όλους όλοι μας ν’ ακολουθούν αυτήν την κατεύθυνση- μέσω των επιχειρησιακών προγραμμάτων μπορούν να υλοποιούν δράσεις που αφορούν την προώθηση των προϊόντων τους, τη βελτίωση της εμπορίας των προϊόντων τους, την απόσυρση προϊόντων από την αγορά μέσω της δωρεάν διανομής, όπως και περιβαλλοντικές δράσεις για ολοκληρωμένη διαχείριση καλλιέργειας, καταπολέμηση ασθενειών φύλλων με περιβαλλοντικά μέσα. Όλα αυτά επιβραβεύονται βάσει των κοινοτικών κανονισμών 138/2013, 891/2017, 892/2017 και των αντίστοιχων αποφάσεων του Υπουργείου Αγροτικής Ανάπτυξης όπως ισχύουν. Το αγροτικό εισόδημα πρέπει να προστατευτεί και να στηριχθεί και εμείς πάντοτε υπήρξαμε αρωγοί και συμπαραστάτες στον καλλιεργητή και στον παραγωγό.

Εδώ απλώς να σας αναφέρω για τα μήλα. Μόνο τα τρία τελευταία χρόνια μέσω των συνδεδεμένων ενισχύσεων οι μηλοπαραγωγοί σε όλη τη χώρα έλαβαν το 2020 3.747.000 ευρώ, το 2021 3.687.000 ευρώ, το 2022 3.571.000 ευρώ. Για τον Νομό Σερρών μέσω των συνδεδεμένων ενισχύσεων το 2020 ενισχύθηκαν εκατόν τρεις παραγωγοί με 27.200 ευρώ, το 2021 εκατόν τριάντα παραγωγοί με 41.000 ευρώ και το 2022 εκατόν τριάντα οχτώ παραγωγοί με 35.655 ευρώ. Δηλαδή, τα τρία τελευταία χρόνια άνω των 100.000 ευρώ έλαβαν μέσω των συνδεδεμένων ενισχύσεων οι μηλοπαραγωγοί του νομού σας.

Βούλησή μας είναι να κτίσουμε μία βιώσιμη γεωργία μέσα από πρωτοβουλίες και λύσεις που θα έχουν οφέλη τόσο για το περιβάλλον όσο και για τον βιοπορισμό, την ευζωία των καλλιεργητών μας. Διερευνάμε και ανταποκρινόμαστε σε κάθε πιθανή δυνατότητα στήριξης του κλάδου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Θα συζητηθεί τώρα η τρίτη με αριθμό 310/13-1-2023 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Εφαρμογή της έκθεσης διακομματικής επιτροπής για τον Στρατηγικό Αναπτυξιακό Σχεδιασμό Ανατολικής Μακεδονίας – Θράκης (ΑΜ-Θ) - Απευθείας χρηματική ενίσχυση (επιδότηση) από την Ευρωπαϊκή Ένωση (Ε.Ε.) για ορεινές και μειονεκτικές περιοχές».

Θα απαντηθεί από τον Υφυπουργό Αγροτικής Ανάπτυξης κ. Κεδίκογλου.

Κύριε συνάδελφε, έχετε τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ, κυρία Πρόεδρε.

Κύριε Υπουργέ, κατ’ αρχάς όπως γνωρίζετε η Θράκη είναι η κατ’ εξοχήν πιο φτωχή περιοχή της Ελλάδος. Είναι μια από τις φτωχότερες περιφέρειες. Γι’ αυτό υπήρξε μια πρωτοβουλία από την Κυβέρνηση, η ονομαζόμενη διακομματική επιτροπή προκειμένου να βρεθούν λύσεις, ούτως ώστε να ενισχυθεί η περιοχή αλλά και ο πρωτογενής τομέας.

Κύριε Υπουργέ, ξέρετε ότι ιδίως στον Νομό Ροδόπης υπάρχει ο παραδοσιακός τύπου καπνού, ο μπασμάς. Οι επιδοτήσεις για τον μπασμά, ευτυχώς ή δυστυχώς λόγω της πολιτικής της Ευρωπαϊκής Ένωσης έχουν κοπεί. Έχουν τελειώσει οι επιδοτήσεις.

Δεν μπορούμε, δηλαδή, να ζητήσουμε επιδότηση γι’ αυτούς τους ανθρώπους, τους καπνοπαραγωγούς. Δεν είναι σύννομο. Όμως, υπάρχει μια άλλη δυνατότητα, κύριε Υπουργέ, η οποία είναι νόμιμη και δεν θα αφορά μόνο τους καπνοπαραγωγούς, αλλά και τους φτωχούς αγρότες που έχουν συγκεκριμένα στρέμματα, μέχρι είκοσι–είκοσι πέντε και μέχρι ορισμένα εισοδήματα. Αυτή η πρόταση αφορά τις ορεινές και μειονεκτικές περιοχές κατά το χάρτη της Ευρωπαϊκής Ένωσης, έτσι όπως είναι σήμερα.

Και τι λέμε εμείς. Είχα καταθέσει εγώ και μια συγκεκριμένη πρόταση -την οποία θα καταθέσω στα Πρακτικά της Βουλής- που αφορά την ειδική ανά εκμετάλλευση ενίσχυση αγροτών σε ορεινές και μειονεκτικές περιοχές. Η πρότασή μου αυτή, κύριε Υπουργέ, την οποία καταθέσαμε ως ΠΑΣΟΚ δια εμού στη διακομματική επιτροπή, ψηφίστηκε από την Ολομέλεια κι ενσωματώθηκε και στο πόρισμα της ειδικής διακομματικής επιτροπής. Είναι στη σελίδα 98 που αναφέρει απευθείας ενίσχυση, οικονομική στήριξη των παραγωγών, ώστε να καλύπτεται η απώλεια εισοδήματος από τις χαμηλές αποδόσεις του παραγόμενου προϊόντος. Βέβαια, δεν θα λέει «καπνός». Ο νόμος θα αναφέρεται στην ειδική ενίσχυση σε αυτές τις περιοχές, ώστε να αυξηθεί. Αυτήν τη στιγμή μπορεί να είναι γύρω στα 10 ή 20 ευρώ. Αυτό ζητάμε να πάει στα 100 στα 150, ανάλογα.

Στη δευτερολογία μου θα αναφερθώ αν είναι σύννομο αυτό με την Ευρωπαϊκή Ένωση. Ρωτάμε, όμως, το εξής πολύ απλό σε εσάς: Εφόσον, κύριε Υπουργέ, το πόρισμα αυτό έχει ολοκληρωθεί εδώ και ένα χρόνο, έχει συμπεριληφθεί σε αυτό και μάλιστα το πόρισμα αναφέρει ότι υπάρχει και μελέτη στην Ευρωπαϊκή Ένωση, πότε προτίθεστε να υλοποιήσετε αυτό που γράφει η διακομματική επιτροπή, το πόρισμα; Διότι στο τέλος της ημέρας και αυτά που συζητήσαμε και για οκτώ και δέκα μήνες πρέπει να βρουν εφαρμογή στη χώρα μας. Δεν μπορεί, δηλαδή, να γράφουμε και να γράφουμε και στο τέλος να μην κάνουμε τίποτα. Πότε θα γίνει αυτό; Ποια είναι η πολιτική σας;

Και δεύτερον, πότε θα κάνετε μια ειδική επιτροπή από το ΟΠΕΚΕΠΕ, από το αρμόδιο Υπουργείο Οικονομικών, προκειμένου να εξειδικεύσει αυτό το πράγμα, να δώσει μια ειδική ενίσχυση πιλοτικά μόνο στη Θράκη -μπορεί να αρχίσει πιλοτικά στη Θράκη- για να μη φεύγουν οι αγρότες μας στο εξωτερικό και να μείνουν στην περιοχή, ούτως ώστε να προστατεύσουμε τον μικρό αγρότη;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ.

Κύριε συνάδελφε, βρισκόμαστε εδώ, για να μιλήσουμε για ένα θέμα με το οποίο γνωρίζετε πολύ καλά ότι το Υπουργείο μας ασχολείται και προσπαθεί να επιλύσει και ευχαριστώ για την ενημέρωση που μας παρέχετε σε τακτά διαστήματα σχετικά με τις καταστάσεις που διαμορφώνονται.

Τώρα, όπως ξέρετε, στο Πρόγραμμα Αγροτικής Ανάπτυξης βασικές προτεραιότητες της στρατηγικής που εφαρμόζεται σε όλη τη χώρα είναι η ενίσχυση της ανταγωνιστικότητας και παραγωγικότητας του αγροδιατροφικού συστήματος, η ενίσχυση της αξίας αλυσίδας των εγχώριων αγροτικών προϊόντων και η ενίσχυση του εισοδήματος των παραγωγών σε συνδυασμό με τη διατήρηση της άσκησης της γεωργικής δραστηριότητας σε ορεινές και μειονεκτικές περιοχές. Οι εν λόγω προτεραιότητες επιδιώκονται μεταξύ άλλων μέσα από την ενθάρρυνση ιδιωτικών επενδύσεων με στόχο τον εκσυγχρονισμό των γεωργικών εκμεταλλεύσεων και την καθετοποίηση της παραγωγής σε προϊόντα με συγκριτικά πλεονεκτήματα.

Ως εκ τούτου και στην τρέχουσα προγραμματική περίοδο, η οποία αξιοποιεί τα κονδύλια του πυλώνα 2 της Κοινής Αγροτικής Πολιτικής υλοποιούνται μέτρα και δράσεις από τα οποία μπορούν να ωφεληθούν τόσο από την καλλιέργεια όσο και ο καπνός. Στόχος μας είναι τόσο μεσοπρόθεσμα όσο και μακροπρόθεσμα να χρησιμοποιηθούν τα κονδύλια και να αναπτυχθεί το σύνολο της γεωργικής δραστηριότητας σε ορεινές και μειονεκτικές περιοχές. Στόχος μας είναι η χρήση των πόρων που μας δίνονται, ώστε αυτές οι περιοχές να αναπτύσσονται, να έχουν την ευκαιρία όχι μόνο να επιβιώσουν, αλλά και να είναι κερδοφόρες. Με τα υπαρκτά μέσα και με τις επιδιωκόμενες επενδύσεις τόσο η καπνοκαλλιέργεια όσο και οι καπνοκαλλιεργητές θα δύνανται να εξελιχθούν και να αναπτυχθούν και να έχουν ένα βελτιωμένο επίπεδο διαβίωσης.

Η ανάπτυξη της περιοχής σας είναι μείζονος σημασίας και λόγω της γεωπολιτικής της θέσης αλλά και εξαιτίας της ιδιαίτερης γεωλογικής μορφής που επιτρέπει την ανάπτυξη της καλλιέργειας του καπνού. Το Υπουργείο έχει ήδη λάβει σειρά μέτρων για την υποστήριξη της περιοχής. Να σας αναφέρω ενδεικτικά τα εξής υπομέτρα: Επενδύσεις σε γεωργικές εκμεταλλεύσεις, το μέτρο 4.1. Έχει ήδη προκηρυχθεί, δίνεται στήριξη σε εκμεταλλεύσεις, συμπεριλαμβανομένων των καπνοπαραγωγών που στρέφονται προς ποιοτικά γεωργικά προϊόντα, ώστε να διευκολυνθεί η προσαρμογή τους στις ανάγκες της αγοράς και να ενισχυθεί η ανταγωνιστικότητά τους. Επενδύσεις στη μεταποίηση, εμπορία και ανάπτυξη γεωργικών προϊόντων, η δράση 4.2.2. Έχει ήδη προκηρυχθεί για επενδύσεις άνω των 600.000 ευρώ, στις οποίες περιλαμβάνεται και ο τομέας του καπνού, με στόχο την αύξηση της προστιθέμενης αξίας των προϊόντων τους. Αντίστοιχες επενδύσεις κάτω των 600.000 ευρώ έχουν προκηρυχθεί στο πλαίσιο των τοπικών προγραμμάτων Leader από τις περιφερειακές αναπτυξιακές εταιρείες της χώρας. Επίσης, τόσο η καπνοκαλλιέργεια όσο και οι καπνοκαλλιεργητές επωφελούνται από το μέτρο 13: ενισχύσεις σε περιοχές που χαρακτηρίζονται από φυσικά ή άλλα ειδικά μειονεκτήματα, εξισωτική αποζημίωση σε ορεινές και μειονεκτικές περιοχές. Στην επιλεξιμότητα του μέτρου εμπίπτουν όλα τα αγροτεμάχια στα οποία ασκείται γεωργική δραστηριότητα σε ορεινές και μειονεκτικές περιοχές, ενώ δικαιούχοι είναι τα φυσικά και τα νομικά πρόσωπα που είναι ενεργοί γεωργοί και ασκούν εμπορική δραστηριότητα εντός των περιοχών αυτών.

Για το πόρισμα της διακομματικής επιτροπής θα μιλήσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κατ’ αρχάς, αναφερθήκατε -και σας άκουσα με προσοχή- περισσότερο στο πυλώνα Β, που αφορά την αγροτική ανάπτυξη. Θα βρεθεί και στη νέα ΚΑΠ. Δεν υπάρχει καμμία αμφιβολία γι’ αυτό, ότι από τον πυλώνα Β, δηλαδή από το αναπτυξιακό πρόγραμμα πρέπει να ενισχυθούν οι καπνοκαλλιεργητές και γενικά οι αγρότες με επενδύσεις, με προγράμματα, όπως αναφέρεται στη δράση 4.1.2 για τις επενδύσεις κ.λπ..

Κοιτάξτε, όμως, αναφερθήκατε στο μέτρο 13, στην εξισωτική αποζημίωση στις ορεινές και μειονεκτικές περιοχές, που αφορά την Ελλάδα. Αλλά εμείς λέμε πάνω σε αυτό να δοθεί μια ιδιαίτερη αποζημίωση, ενίσχυση παραπάνω στις ορεινές και μειονεκτικές περιοχές που βρίσκονται στη Θράκη πιλοτικά, όπως λέει και το πόρισμα και η δικιά μου η μελέτη. Διότι στο μέτρο 13 μιλάμε για απευθείας χρηματική ενίσχυση των αγροτών μέσω της εξισωτικής η οποία θα είναι αυξημένη και προσαρμοσμένη στους φτωχούς καπνοκαλλιεργητές.

Τώρα, όσο για αν είναι αυτό έννομο, προς αυτή την κατεύθυνση έχουν ήδη κατατεθεί στην Ευρωβουλή με δική μου πρωτοβουλία -ενός απλού Βουλευτή του ελληνικού Κοινοβουλίου -από δύο Ευρωβουλευτές μας και από μια Ευρωβουλευτή της Νέας Δημοκρατίας, την κ. Σπυράκη, η οποία έχει εκδηλώσει ενδιαφέρον γι’ αυτό το θέμα και την είχα καθοδηγήσει, και από τον τότε Βουλευτή του ΠΑΣΟΚ-Δημοκρατική Συμπαράταξη, του κ. Κύρκου. Είχα ρωτήσει τον Χόγκαν, τον πρώην Επίτροπο της Ευρωπαϊκής Ένωσης, αν μπορεί να γίνει απευθείας στήριξη από τον πυλώνα Α με εξισωτική αποζημίωση σε αυτές τις ειδικές περιοχές με διακριτική ευχέρεια του Υπουργείου Παιδείας, δηλαδή, να δώσει κάτι παραπάνω στους φτωχούς αγρότες. Ρωτήθηκε αυτό ευθέως και θα το καταθέσω στα Πρακτικά, για να το δείτε. Απάντησε εγγράφως ότι ναι, αυτό μπορεί να γίνει, είναι στο πλαίσιο του Κανονισμού της Ευρωπαϊκής Ένωσης.

Οπότε, κύριε Υπουργέ, θέλω στη δευτερολογία σας να αναπτύξετε αυτή την πρότασή μας σε εσάς. Πώς μπορεί να υλοποιηθεί; Θα κάνετε μία επιτροπή; Θα κάνετε ένα ειδικό έγγραφο στην Ευρώπη; Τι σκέφτεστε να κάνετε σαν πολιτική ηγεσία, ούτως ώστε αυτό να δρομολογηθεί υπό αυτή την έννοια, πέραν του πυλώνα Β και των επενδυτικών αναπτυξιακών προγραμμάτων;

Ευχαριστώ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ακριβώς αυτό είναι το ζητούμενο και πέραν του ότι το πόρισμα της διακομματικής επιτροπής μελετάται από το Υπουργείο μας για τον τρόπο χρηματοδότησης σε συνεργασία με τα συναρμόδια Υπουργεία και κυρίως το Υπουργείο Οικονομικών, θέλουμε την έγκριση, για να μπορέσουμε να δώσουμε στοχευμένα πόρους. Ακόμα είμαστε στη φάση της αποστολής του αιτήματος στην Ευρωπαϊκή Ένωση, για να πάρουμε την έγκριση.

Ιδιαίτερα μας ενδιαφέρει η παραγωγή του καπνού ποικιλίας Μπασμά. Το ενδιαφέρον της χώρας μας είναι εύλογο και έντονο. Ο καπνός ανταποκρίνεται περισσότερο από άλλα προϊόντα προς τις φυσικές και κοινωνικοοικονομικές συνθήκες που επικρατούν σε ορισμένες περιοχές, ιδιαίτερα στη Θράκη, κυρίως στη Ροδόπη, γιατί μπορεί να αποδώσει ικανοποιητικό γεωργικό εισόδημα στα μικρά μεγέθη των γεωργικών εκμεταλλεύσεων που χαρακτηρίζουν γενικότερα τον ελληνικό κλήρο, ακόμα περισσότερο στη δική σας περιοχή. Απαιτεί επίσης μεγάλο αριθμό ημερομισθίων, αξιοποιώντας το εργατικό δυναμικό όλων των ηλικιών της αγροτικής οικογένειας, συμβάλλοντας έτσι στη διατήρηση του πληθυσμού στην ύπαιθρο. Αξιοποιεί στην περίπτωση των ποικιλιών ανατολικού τύπου, όπως ο Μπασμάς, γεωργικές εκτάσεις μέτριας και χαμηλής παραγωγικής ικανότητας με εδάφη πετρώδη και χαλικώδη και πολλές φορές με μεγάλη κλίση, σημαντικό μέρος των οποίων δεν προσφέρονται για άλλες καλλιέργειες. Αυτά τα χαρακτηριστικά, σε συνδυασμό με τις κλιματολογικές συνθήκες, έχουν καταστήσει την καπνοπαραγωγή μία από τις παραδοσιακές καλλιέργειες στην περιοχή σας, αναντικατάστατη σε μεγάλο βαθμό.

Όσον αφορά στις κλιματολογικές συνθήκες, εκεί είχαμε πρόβλημα τα τελευταία χρόνια. Στη σοδιά του 2018, που έχω τα τελευταία στοιχεία αναλυτικότερα, οι αποδόσεις υποχώρησαν σημαντικά, σε ποσοστό 40%, έφτασαν στα εβδομήντα τρία κιλά ανά στρέμμα εξαιτίας της εμφάνισης ακραίων καιρικών φαινομένων, αλλά και της προσβολής των καπνοφύτων από τον ιό του κηλιδωτού μαρασμού της ντομάτας, τον οποίο μεταδίδει ο θρίπας, το έντομο-φορέας του ιού, παρά το γεγονός ότι ελήφθησαν από τους καπνοπαραγωγούς όλα τα ενδεικνυόμενα μέτρα για την καταπολέμησή του.

Για τον λόγο αυτό συντάχθηκε ειδική μελέτη επιπτώσεων των ακραίων καιρικών φαινομένων στην καλλιέργεια του καπνού στη Ροδόπη και συστήθηκε και συγκροτήθηκε ειδική ομάδα εργασίας που εξέδωσε ήδη τη μελέτη. Στην εν λόγω μελέτη παρουσιάζεται ότι λόγω των ασυνήθιστων κλιματολογικών συνθηκών -θερμοκρασία υψηλότερη της κανονικής και μειωμένη σχετική υγρασία, αλλά και βροχοπτώσεις στους κρίσιμους μήνες Απρίλιο και Μάιο-, η παραγωγή υποχώρησε, όπως σας είπα, κατά 40% και συγχρόνως υποβαθμίστηκε και η ποιότητα των παραχθέντων καπνοφύλλων. Η ποσοτική υστέρηση και η ποιοτική υποβάθμιση οφειλόταν και στην εκτεταμένη προσβολή από το σπορίο του κηλιδωτού μαρασμού της ντομάτας και αυτό έγινε γιατί λόγω των υψηλών θερμοκρασιών είχαμε υπερπληθυσμό του θρίπα, του εντόμου-φορέα του ιού. Η τιμή πώλησης από 5 ευρώ ανά κιλό -είχε φτάσει 5,17 τα προηγούμενα πέντε χρόνια- έπεσε στα 4,30. Η οικονομική ζημιά για τους παραγωγούς ξεπέρασε τα 10 εκατομμύρια ευρώ.

Ζημιά, όμως, υπέστησαν και οι επιχειρήσεις μεταποίησης, η ΣΕΚΕ και άλλες, για δύο κυρίως λόγους. Είχαν να μεταποιήσουν μικρότερη από το κανονικό συνολική ποσότητα καπνοφύλλων, με αποτέλεσμα να αδυνατούν να ικανοποιήσουν τις συμφωνημένες παραγγελίες των αγοραστών τους και αγόρασαν την παραχθείσα ποσότητα καπνοφύλλων σε υψηλότερη τιμή από αυτήν που δικαιολογούσε η υποβαθμισμένη ποιότητά τους, γιατί επέδειξαν -και ορθώς- αλληλεγγύη στους καπνοπαραγωγούς.

Με βάση αυτήν τη μελέτη αποστείλαμε στην Ευρωπαϊκή Ένωση αίτημα για την ενεργοποίηση του άρθρου 219, «Μέτρα κατά της διατάραξης της αγοράς» και αναμένουμε την απάντησή τους. Αποτελεί δέσμευσή μας ότι μόλις λάβουμε την απάντηση στο αίτημά μας, θα οριστεί και θα συγκληθεί άμεσα η αρμόδια επιτροπή μεταξύ του Υπουργείου μας και των αρμόδιων φορέων.

Τέλος, σας γνωρίζω –το ξέρετε βέβαια- ότι ο καπνός δεν εξαιρείται από την ενίσχυση για ορεινές και μειονεκτικές περιοχές και σας διαβεβαιώνω ότι το Υπουργείο σχεδιάζει μια πολιτική που αφορά το σύνολο της παραγωγής και της καλλιέργειας καπνού ειδικά για τις ορεινές και μειονεκτικές περιοχές της Ροδόπης και της Θράκης.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε Υπουργέ.

Θα συζητηθεί η πρώτη με αριθμό 262/11-10-2022 ερώτηση του κύκλου των αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Βραβείο αναλγησίας και υποκρισίας διεκδικεί η Κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Αγροτικής Ανάπτυξης και Τροφίμων κ. Κεδίκογλου.

Κύριε Φάμελλε, έχετε τον λόγο για δύο λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κυρία Πρόεδρε. Καλή εβδομάδα, κύριε Υφυπουργέ.

Η ερώτηση που κατατίθεται είναι η ένατη από τη μεριά του ΣΥΡΙΖΑ για ένα ζήτημα το οποίο πλήττει ιδιαίτερα τους μυδοκαλλιεργητές στον Θερμαϊκό Κόλπο, αλλά και ευρύτερα στη χώρα μας.

Είναι γεγονός ότι η κοροϊδία της Κυβέρνησης για αυτήν την κατηγορία των παραγωγών περισσεύει εδώ και τρία χρόνια. Μετά από πολλαπλές ζημιές είτε από την πανδημία είτε από την κλιματική κρίση, ο κλάδος αυτός οδηγείται σε εξόντωση όχι μόνο γιατί υπάρχουν πραγματικά αντικειμενικά προβλήματα, αλλά και γιατί υπάρχει προχειρότητα, υποκρισία, αλλά υπάρχουν και οι αντιλαϊκές επιλογές της Κυβέρνησης.

Η Κυβέρνηση όφειλε να έχει προχωρήσει ήδη σε μια νομοθετική λύση για να καλυφθεί και να υποστηριχθεί ο κλάδος που είναι ένας από τους πιο υγιείς κλάδους της ελληνικής οικονομίας, εξαγωγικός, χωρίς επιδοτήσεις, αλλά για τρίτη συνεχόμενη χρονιά με Κυβέρνηση Μητσοτάκη οι μυδοκαλλιεργητές δεν έχουν έσοδα, την πρώτη φορά από την πανδημία και δύο φορές από την κλιματική κρίση, το 2021 και το 2022.

Τον Φεβρουάριο του 2022, μετά από πολλές παρεμβάσεις δικές μας εδώ στη Βουλή, αλλά και μετά από αγώνες των συνδικαλιστών στην περιοχή, μετά από κούφιες υποσχέσεις, τον Φεβρουάριο του 2022, κυρία Πρόεδρε, ενάμιση χρόνο μετά την καταστροφή που προκάλεσε ο COVID, οι Υπουργοί της Νέας Δημοκρατίας κατόρθωσαν να συντάξουν μια υπουργική απόφαση αποζημιώσεων για τις ζημιές του 2020. Έλα, όμως, που ήταν λάθος. Δεν καταφέρατε ούτε μια υπουργική απόφαση μετά από ενάμιση χρόνο να γράψετε σωστά και ήρθατε μετά από τουλάχιστον επτά μήνες, στις 27 Σεπτεμβρίου, να διορθώσετε την υπουργική απόφαση για να αποζημιωθούν για το 2020 οι μυδοκαλλιεργητές. Για το 2021 και 2022 ούτε κουβέντα.

Όμως, η «άριστη» Κυβέρνηση κατόρθωσε ακόμα και αυτή η υπουργική απόφαση να είναι λάθος και ήδη τριάντα πέντε παραγωγοί, κύριε Υπουργέ, δεν μπορούν να αποζημιωθούν για κάτι το οποίο δεν ήταν και τυπική υποχρέωση. Έτσι, λοιπόν, έχουμε μια λανθασμένη υπουργική απόφαση που διορθώθηκε χωρίς να είναι πλήρης και αφήνει εκτός επιδοτήσεων παραγωγούς για το 2020.

Και ερχόμαστε στο 2021 και το 2022 όπου για την υπερθέρμανση των υδάτων, που αποδεδειγμένα από τις υπηρεσίες καταστράφηκε και η παραγωγή και ο γόνος για το 2022, δεν υπάρχει καμμία απάντηση από τα Υπουργεία. Το Υπουργείο Αγροτικής Ανάπτυξης λέει «άλλα λόγια να αγαπιόμαστε».

Διάβασα με μεγάλη προσοχή, κύριε Υπουργέ, την απάντηση που μας δώσατε τον Νοέμβριο. Δεν λέτε τι θα κάνετε για την αλλαγή στις κλιματικές συνθήκες, διότι δεν έχουν εισόδημα τριακόσιοι παραγωγοί. Φανταστείτε πόσες οικογένειες δεν έχουν εισόδημα καθόλου το 2021 και το 2022.

Μάλιστα, το Υπουργείο Οικονομικών, που είναι υποχρεωμένο να προχωρήσει σε αποζημιώσεις, μας απάντησε τρεις φορές ότι είναι αναρμόδιο και ότι ο νόμος που έχετε φτιάξει, ο νόμος της «πράσινης» Κυβέρνησης τάχατες για το κλίμα, δεν περιλαμβάνει στις φυσικές καταστροφές την κλιματική αλλαγή, την υπερθέρμανση των υδάτων, με αποτέλεσμα να μην υπάρχει καμμία ρύθμιση για ένα τόσο κρίσιμο ζήτημα. Θυμίζω ότι ο λανθασμένος δικός σας νόμος είναι ο ν.4797 του Απριλίου του 2021.

Ως εκ τούτου, λοιπόν, αφού δεν έχετε συμπεριλάβει την κλιματική κρίση και την υπερθέρμανση στις αιτίες αποζημιώσεων, σήμερα οι παραγωγοί έχουν λανθασμένες υπουργικές αποφάσεις που κάποιοι είναι στην απέξω και ταυτόχρονα δεν θα αποζημιωθούν για δύο χρόνια.

Ποιο είναι το αποτέλεσμα, κύριε Υπουργέ; Ότι κλείνουν οι παραγωγές, ότι πουλιούνται σε μεγάλους. Ήρθαν, λοιπόν, οι «καρχαρίες» με τις ευλογίες της Κυβέρνησης Μητσοτάκη, κλείνουν τις μικρές παραγωγές, τους παραγωγούς της περιοχής δηλαδή, τα νοικοκυριά, για να αγοράσουν «κοψοχρονιά» την παραγωγή αυτή ή για να κλείσει το επάγγελμα, ένας εξαγωγικός κλάδος που είχε μόνο έσοδα για τη χώρα μας και καμμία επιδότηση, κύριε Υπουργέ.

Άρα για να κλείσω -και θα επανέλθω προφανώς-, το ερώτημα είναι: Ποιο είναι το σχέδιο της Κυβέρνησης για τους μυδοπαραγωγούς; Τι θα κάνετε ιδιαίτερα με την περιοχή του Θερμαϊκού κόλπου που είναι τουλάχιστον το 80% της εθνικής παραγωγής; Επιβεβαιώνετε ότι σχέδιό σας είναι να κλείσουν οι μικρές επιχειρήσεις στον τομέα της μυδοπαραγωγής; Στο κάτω-κάτω πείτε μας: To Υπουργείο Αγροτικής Ανάπτυξης είναι υπεύθυνο για την ενίσχυση και τη στήριξη ενός κλάδου και τον στρατηγικό σχεδιασμό στο θέμα της μυδοκαλλιέργειας;

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ.

Κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Θα σας πω περισσότερα στη συνέχεια, αλλά να ξέρετε ότι ο λόγος που έπρεπε να αλλάξει η υπουργική απόφαση είναι ότι δεν είχαν τα απαιτούμενα στοιχεία οι μυδοκαλλιεργητές και επίσης ότι πολλοί δυστυχώς δεν δήλωναν καν ένα εισόδημα.

Το Επιχειρησιακό Πρόγραμμα Αλιείας και Θάλασσας, το ΕΠΑΛΘ, είχε τη δυνατότητα στο πλαίσιο του κανονισμού 508/2014 για το Ευρωπαϊκό Ταμείο Θάλασσας και Αλιείας να χρησιμοποιήσει ορισμένα μέτρα για να αντιμετωπιστούν εξαιρετικές οικονομικές συνέπειες.

Λαμβάνοντας υπ’ όψιν τις ιδιαίτερες συνθήκες της πανδημίας η Ευρωπαϊκή Επιτροπή προέβη σε τροποποίηση του εν λόγω κανονισμού, προκειμένου τα μέτρα αυτά να χρησιμοποιηθούν ως εργαλεία για την αντιμετώπιση των οικονομικών συνεπειών του κλάδου της αλιείας και της υδατοκαλλιέργειας και συγκεκριμένα το άρθρο 55 «Μέτρα Δημόσιας Υγείας», που μπορούσε να στηρίξει μέτρα για τη χορήγηση κεφαλαίου κίνησης και παροχή αντιστάθμισης σε υδατοκαλλιεργητές, συμπεριλαμβανομένων των μυδοκαλλιεργητών, για την προσωρινή αναστολή ή μείωση της παραγωγής και των πωλήσεών τους ή για πρόσθετα κόστη αποθεματοποίησης, συνεπεία της επιδημικής κρίσης.

Στο πλαίσιο του άρθρου 55 ενεργοποιήθηκε η δράση 2 του μέτρου 3.2.11 και εκδόθηκαν δύο προσκλήσεις. Πρώτη εκδόθηκε η πρόσκληση 1471 στις 9 Ιουλίου 2021 για την υποβολή αιτήσεων, με συνολική δημόσια δαπάνη 25.000.000 ευρώ και ημερομηνία λήξης υποβολής αιτήσεων στις 15 Σεπτεμβρίου 2021. Στο πλαίσιο αυτής της πρόσκλησης υποβλήθηκαν από μυδοκαλλιεργητές είκοσι εννέα αιτήσεις χρηματοδότησης από τις οποίες πληρούσαν τις προϋποθέσεις και εγκρίθηκαν οι δεκαεννέα, με προϋπολογισμό 300.000 ευρώ.

Στη συνέχεια εκδόθηκε και άλλη πρόσκληση, η 1924 στις 21 Σεπτεμβρίου 2021 για να μπορέσουν να διορθώσουν τις αιτήσεις τους όσοι είχαν κάνει λάθη ή είχαν ελλιπή στοιχεία. Στο πλαίσιο αυτής της πρόσκλησης υποβλήθηκαν από μυδοκαλλιεργητές δέκα αιτήσεις χρηματοδότησης, με αιτούμενο προϋπολογισμό 229.000 ευρώ και πάλι τις προϋποθέσεις έγκρισης πληρούσαν μόνο οι τέσσερις.

Πέραν του μέτρου 3.2.11, σημειώνουμε ότι ο κλάδος είχε τη δυνατότητα να λάβει χρηματοδότηση και για ιδιωτικές επενδύσεις στο πλαίσιο του μέτρου 3.2.2 και είχαμε την πρόσκληση 1405 στις 26 Σεπτεμβρίου. Εγκρίθηκαν επτά αιτήσεις χρηματοδότησης, με προϋπολογισμό 2.000.000 ευρώ και στις 5-7-2019 έξι αιτήσεις χρηματοδότησης με προϋπολογισμό 965.000 ευρώ. Παράλληλα τον Ιούλιο του 2021 στις παραγωγικές επενδύσεις υδατοκαλλιέργειας εγκρίθηκαν τρεις αιτήσεις μυδοκαλλιεργητών, με προϋπολογισμό 155.000 ευρώ.

Στο νέο πρόγραμμα που εγκρίθηκε -ήμασταν από τους πρώτους που εγκρίθηκε από την Ευρωπαϊκή Επιτροπή- έχουν προβλεφθεί έργα και δράσεις προς τον εκσυγχρονισμό και την περαιτέρω ανάπτυξη της υδατοκαλλιέργειας και προβλέπονται σειρά από δράσεις για τη στήριξη των υδατοκαλλιεργειών και για τις μυδοκαλλιέργειες, με έμφαση στην οικονομική και περιβαλλοντική βιωσιμότητα τους, γιατί η κλιματική αλλαγή δεν ήταν στα προβλεπόμενα μέχρι τώρα για αποζημιώσεις. Το να κατεβάσουμε τον μέσο όρο της θερμοκρασίας της θάλασσας ενάμιση βαθμό, δεν είναι εφικτό και πρέπει να πάμε σε μεγαλύτερα βάθη. Το γνωρίζουν οι μυδοκαλλιεργητές και εκπονούνται ήδη αντίστοιχες μελέτες.

Για τις ενισχύσεις μέσω του προγράμματος de minimis, θα σας απαντήσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ορίστε, κύριε συνάδελφε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Υφυπουργέ, εκτιμώ ότι κατανοείτε ότι την απάντηση που μας στείλατε στις 4 Νοεμβρίου την έχω διαβάσει. Δεν μπορώ να καταλάβω για ποιο λόγο την ξαναδιαβάζετε. Μάλιστα, σας επισήμανα ότι το θέμα δεν αφορά το Πρόγραμμα Αλιείας, αφορά τις αποζημιώσεις για τον COVID-19 και για την υπερθέρμανση.

Φτάσατε σε σημείο να μου πείτε -να τα ξαναδιαβάσετε δηλαδή, διότι τα έχω μπροστά μου- ότι έγινε μια πρόσκληση στις 9-7-2021 με δεκαεννέα εγκρίσεις και μια πρόσκληση στις 21-9-2021 με τέσσερις εγκρίσεις. Ακούσατε πόσοι μυδοκαλλιεργητές υπάρχουν στην περιοχή; Τριακόσιοι είναι και εσείς μου είπατε για τους μεγάλους που τακτοποιήσατε; Μα, βγάλατε μια πρόσκληση που ικανοποιεί μόνο μεγάλες μυδοκαλλιέργειες. Αυτοί είστε. Το ξέρω! Είναι ανάγκη να μου το πείτε δεύτερη φορά εδώ μέσα;

Το ξέρετε ότι σας παρακολουθούν τώρα οι μυδοκαλλιεργητές στην περιοχή του Θερμαϊκού Κόλπου; Ξέρετε πόσες οικογένειες έχουμε; Έχουμε τουλάχιστον εξήντα μονάδες στα Κύμινα, είκοσι πέντε στη Χαλάστρα, εξήντα πέντε στο Μακρύ Γιαλό και το 90% της παραγωγής έχει καταστραφεί τρία χρόνια. Είστε εδώ; Συζητάμε γι’ αυτό το θέμα ή για κάτι άλλο; Τι μας ενδιαφέρει πόσοι εντάχθηκαν στο Πρόγραμμα Αλιείας, όταν καμμιά σχεδόν από αυτές δεν είναι τοπική μονάδα και είναι οι μεγάλοι. Να κάνετε πολιτική για τους μεγάλους, αλλά για τους μικρούς δεν θα κάνετε ποτέ; Πάντα όλα θα γίνονται με υπερκέρδη και κολλητούς στου Μαξίμου στην Ελλάδα με τη Νέα Δημοκρατία; Αυτή είναι η Δεξιά και είναι γνωστό, αλλά εδώ ήρθαμε για να λύσουμε ένα πρόβλημα.

Σας λέω, λοιπόν, πολύ συγκεκριμένα ότι το Πρόγραμμα Αλιείας δεν αφορά στα ζητήματα που συζητάμε σήμερα. Μην συνεχίσετε. Έχουμε ένα πρόγραμμα, το οποίο αφορά την αποζημίωση για τον COVID-19. Σας λέω ότι κόβονται οι μυδοπαραγωγοί για την αποζημίωση του ’20 και θα καταθέσω, κυρία Πρόεδρε, -αφού ο κύριος Υπουργός δεν γνωρίζει, θα του κάνουμε εμείς ενημέρωση- έγγραφο το οποίο έχει ημερομηνία, θα την βρείτε, την έχω σβήσει, γιατί ήταν το πρωτόκολλο για να μην δώσουμε προσωπικά δεδομένα και λέει ότι «σας απορρίπτουμε, γιατί δεν πληροίτε τους όρους επιλεξιμότητας του άρθρου 4 της ΚΥΑ, γιατί δεν υποβάλατε δήλωση παραγωγής έτους 2020». Ενώ δεν παίρνουν επιδότηση, ενώ δεν ήταν υποχρεωμένοι και είναι στατιστικό το έγγραφο, τους απορρίπτετε.

Λέω ότι έχουμε τριάντα πέντε μονάδες που δεν παίρνουν επιδότηση για το ’20. Και πάμε λίγο στο ’21. Έρχεστε και μου λέτε ότι δεν έχουμε καμμία λύση για το τι θα γίνει με την κλιματική αλλαγή, στο επόμενο επιχειρησιακό πρόγραμμα θα βάλουμε κάτι.

Κύριε Υπουργέ, ξέρετε τι σημαίνει μία οικογένεια και τουλάχιστον τριακόσιες μικρές επιχειρήσεις να μην έχουν πάρει ούτε 1 ευρώ για δύο χρόνια; Δηλαδή τους λέτε ότι τα παιδιά, παραδείγματος χάριν, δεν θα έχουν ανάγκες, ότι δεν μπορεί να λειτουργήσει το νοικοκυριό, δεν θα έχουν τρόφιμα, δεν θα έχουν θέρμανση γιατί κάποια στιγμή στο μέλλον θα βγάλετε ένα πρόγραμμα. Μα, σας λέμε ότι δύο χρόνια -είναι τρίτη χρονιά το ’23- δεν έχουν καθόλου εισόδημα.

Άρα είναι λανθασμένη υπουργική απόφαση δικιά σας. Είναι δυνατόν να λέτε ότι φταίνε οι παραγωγοί όταν βγάλατε μετά από δύο χρόνια λανθασμένη υπουργική απόφαση; Δεν είχατε την επάρκεια να δείτε αν υπάρχουν δεδομένα και λέτε ότι φταίνε οι παραγωγοί; Ντροπή σας! Και τους αφήνετε τώρα πάλι απέξω τριάντα πέντε παραγωγούς.

Και για το δεύτερο ζήτημα που ο κ. Σταϊκούρας λέει είναι αναρμόδιος, ποιος είναι αρμόδιος για αποζημιώσεις φυσικών καταστροφών; Το Υπουργείο Οικονομικών. Δεν κάνατε καμμία εισήγηση δηλαδή; Περιμένετε το επόμενο Πρόγραμμα Αλιείας; Είναι δυνατόν να απαντάτε στη Βουλή τέτοια πράγματα;

Εκτιμώ, επειδή συζητήσαμε μαζί, ότι θα έρθετε να μας πείτε κάτι σοβαρό. Γι’ αυτό ήρθαμε να το συζητήσουμε. Τα υπόλοιπα τα πήρα εγγράφως τον Νοέμβριο. Και επειδή δεν καλύπτουν την ερώτηση, ήρθατε εδώ στην προφορική διαδικασία.

Έχουμε λοιπόν -και διαβάζω, κυρία Πρόεδρε και κλείνω- δηλώσεις του κ. Βερβίτη, Προέδρου του Αλιευτικού - Οστρακοκαλλιεργητικού Συλλόγου. Πάνω από δέκα μυδοκαλλιεργητές έκλεισαν τις επιχειρήσεις και τις πούλησαν κατά βάση σε μονάδες με μεγάλα κεφάλαια, διότι δεν μπορούσαν να τα βγάλουν πέρα δύο χρόνια με ζημιές, έξοδα, πετρέλαια και καμία οικονομική υποστήριξη από την πολιτεία. Εφόσον δύο χρονιές δεν πήραμε καμμία βοήθεια κανείς δεν μπορεί να ζήσει.

Θέλετε να τον πάρετε τηλέφωνο; Υποθέτω ότι τον έχετε δει πολλές φορές τον κ. Βερβίτη και άλλους προέδρους συνεταιρισμών.

Ήρθα εδώ εκ μέρους της τοπικής κοινωνίας, εκ μέρους των πολιτών της Β΄ Θεσσαλονίκης για να μας πείτε αν θα τους βοηθήσετε, αν μετά από τρία χρόνια είστε ικανοί έστω να κάνετε κάτι για μια σωστή υπουργική απόφαση. Μην μου πείτε, λοιπόν, πράγματα που δεν ισχύουν για την περιοχή αυτή.

Έχουμε εδώ ημερομηνίες. Από τον Ιούλιο του ’20 έχω έρθει εδώ μπροστά σας οκτώ φορές, όχι μόνο σε εσάς και στον προηγούμενο Υφυπουργό, που τότε εκπαιδεύονταν στα ψέματα, είναι ο σημερινός κυβερνητικός εκπρόσωπος που μας είπε ότι θα πάει στο Πρόγραμμα Αλιείας η λύση για το de minimis. Μιλάμε για απόλυτη ανεπάρκεια, για να μην πω κάτι άλλο. Δεν θέλω να χρησιμοποιήσω χυδαίες εκφράσεις εδώ πέρα μέσα.

Έχουμε, λοιπόν, σοβαρότατα προβλήματα που δημιουργούν κοινωνικό έλλειμμα στην περιοχή. Δημιουργείται πρόβλημα κοινωνικής συνοχής. Έχουμε ανθρώπους δεν έχουν κανένα εισόδημα τρία χρόνια και είστε υπεύθυνοι, κύριε Υφυπουργέ. Δεν είναι κάποιος άλλος, εσείς είστε. Δεν μπορείτε να πετάτε το μπαλάκι στους παραγωγούς. Εσείς είστε υπεύθυνοι.

Χρειαζόμαστε, λοιπόν, να μας πει το Υπουργείο, κυρία Πρόεδρε -και κλείνω- πώς θα επιβιώσουν οι οικογένειες των παραγωγών και μην μας πείτε για προγράμματα που θα κάνετε στο μέλλον. Τι θα κάνετε με το Υπουργείο Οικονομικών και αν θα μπει η υπερθέρμανση στους όρους αποζημιώσεων φυσικών καταστροφών. Και να μας πείτε πότε θα τους αποζημιώσετε για το ’20 αυτούς που μείνανε, για το ’21 και το ’22. Διαφορετικά πείτε μας για ποιο λόγο θέλετε να τους εξαφανίσετε. Σε ποιους μεγάλους της αγοράς κάνετε πλάτες; Να μας πείτε, κύριε Υφυπουργέ. Αν έχετε την τόλμη πέστε μας τουλάχιστον αυτό.

Ευχαριστώ πολύ, κυρία Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Η ερώτησή σας ήταν η ίδια, όπως είχατε υποβάλει τη γραπτή ερώτηση ίδια είναι και αυτή.

Τώρα να σας πω για το de minimis, γιατί πολλά ειπώθηκαν και ορισμένους χαρακτηρισμούς καλό θα είναι να τους αποφεύγετε. Εκδώσαμε την απόφαση για χορήγηση ενισχύσεων de minimis, ήσσονος σημασίας για τις οστρακοκαλλιέργειες. Αναγκαστήκαμε να την τροποποιήσουμε στις 23-9-22, γιατί έπρεπε να αντιμετωπιστούν προβλήματα που προέκυψαν λόγω αδυναμιών του κλάδου ως προς τη δήλωση της παραγωγής. Εσείς ο ίδιος είπατε ότι δεν δήλωναν παραγωγοί, επειδή δεν έπαιρναν επιδοτήσεις. Συνεπώς αν δεν έχει δηλωθεί η παραγωγή, πέστε μας εσείς με ποιο κριτήριο θα δοθεί η αντίστοιχη αποζημίωση;

Θέλω να ελπίζω ότι η εμπειρία αυτής της ανάγκης τροποποίησης λόγω ελλείψεων στοιχείων θα έχει διδάξει τους μυδοκαλλιεργητές ότι πρέπει να κανονικοποιηθούν.

Σε εφαρμογή της κοινής υπουργικής απόφασης -αλλάξαμε τους όρους για να μπορέσουμε να πληρώσουμε- δημοσιεύτηκε η πρόσκληση για την υποβολή αιτημάτων χορήγησης οικονομικής ενίσχυσης για την απώλεια του εισοδήματός τους. Υποβλήθηκαν συνολικά διακόσια εξήντα δύο αιτήματα ενδιαφερομένων, εξετάστηκαν από τη Διεύθυνση Υδατοκαλλιεργειών και πάλι από αυτά εκατό ογδόντα επτά αιτήματα πληρούσαν τις λιγότερες προϋποθέσεις που βάλαμε. Αντιστοιχούν σε εκατό τριάντα δύο δικαιούχους -όλοι αυτοί είναι μεγάλοι;- και το ποσό αγγίζει το 1,5 εκατομμύριο ευρώ.

Συνεπώς έγινε κάθε προσπάθεια. Ελαστικοποιήσαμε όσο μπορούσαμε τα κριτήρια, για να μπορέσουν να πάρουν τις αποζημιώσεις. Αν, όμως, δεν έχει δηλωθεί καθόλου η δραστηριότητα, πέστε μου εσείς πώς δίνεις και σε ποιο ύψος αποζημίωση.

Το σύνολο των μέτρων που έχουν δοθεί στις οστρακοκαλλιέργειες αγγίζουν τα 5 εκατομμύρια ευρώ. Δεν είναι για μεγάλους.

Για τις ΠΟΑΥ που ρωτούσατε, απλώς θα σας αναφέρω ενδεικτικά ότι η ΠΟΑΥ Πιερίας είναι αρμοδιότητα και ευθύνη της Αποκεντρωμένης Διοίκησης. Έχει εγκριθεί ο σχετικός κανονισμός λειτουργίας και πιστεύω ότι προχωράει κανονικά. Και για τη ΠΟΑΥ του Θερμαϊκού Κόλπου, που είναι και η περιφέρεια σας, επισπεύδων Υπουργείο είναι το Υπουργείο Περιβάλλοντος.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθούν κατόπιν συνεννόησης οι παρακάτω ερωτήσεις:

Η πρώτη με αριθμό 309/12-1-2023 επίκαιρη ερώτηση πρώτου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Προστασίας του Πολίτη, με θέμα: «Προγραμματισμός της ΕΛ.ΑΣ. για την αποκατάσταση της τάξης στην πλατεία Πέτρουλα στον Κολωνό».

Η εντέκατη με αριθμό 333/16-1-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρηπρος την Υπουργό Παιδείας και Θρησκευμάτων, με θέμα: «Ανάγκη άμεσης λύσης του στεγαστικού προβλήματος του 9ου Δημοτικού Αιγάλεω».

Η δέκατη όγδοη με αριθμό 337/16-1-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς την Υπουργό Παιδείας και Θρησκευμάτων, με θέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

Η όγδοη με αριθμό 320/16-1-2023 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλουπρος τον Υπουργό Υγείας, με θέμα: «Μεθόδευση για την κάλυψη θέσης συντονιστή της χειρουργικής κλινικής του «Αγίου Ανδρέα»».

Η έκτη με αριθμό 332/16-1-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Η τρίτη με αριθμό 614/31-10-2022 ερώτηση του κύκλου των αναφορών - ερωτήσεων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Δικαιοσύνης, με θέμα: «Γνωστή και κοινώς αποδεκτή η συστηματική παραβίαση του απόρρητου των τηλεπικοινωνιών - Διαρκής η ατιμωρησία για τους παραβάτες!».

Τώρα θα συζητηθεί η έβδομη με αριθμό 327/16-1-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υποδομών και Μεταφορών, με θέμα: «Να μη διακοπεί η κυκλοφορία των οχημάτων στον δρόμο Αγ. Νικόλας - Λευκάδα και να εξασφαλιστεί η ασφαλής μετακίνησή τους».

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε συνάδελφε, έχετε τον λόγο για δύο λεπτά.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κυρία Πρόεδρε.

Ήδη βρίσκεται σε διαδικασία εκτέλεσης ένα έργο που για δεκαετίες ήταν απαίτηση των κατοίκων και των δεκάδων χιλιάδων επισκεπτών του νομού - νησιού της Λευκάδας. Είναι ένα έργο που κυριολεκτικά θα έδινε μια «ανάσα» σε αυτούς τους ανθρώπους και κυρίως θα σταματούσε και η αιματοχυσία σε αυτούς τους πραγματικά απαράδεκτους δρόμους.

Σήμερα θα αναφερθούμε στο τελευταίο τμήμα του οδικού άξονα Αμφιλοχία - Λευκάδα, που η πορεία κατασκευής του καθόλου άδικα χαρακτηρίστηκε και ως νέο «γεφύρι της Άρτας». Αναφέρομαι στον δρόμο συνολικά.

Είναι το έργο με επίσημο τίτλο: «Κατασκευή - αναβάθμιση οδικής σύνδεσης Λευκάδας με τον οδικό άξονα δίκτυο δυτικός άξονας και κατασκευή νέου αγωγού ύδρευσης Λευκάδας στα εμπλεκόμενα τμήματα», με ανάδοχο την εταιρεία «ΑΚΤΩΡ ΑΤΕ».

Για την εκτέλεση των εργασιών με χρήση εκρηκτικών η ειδική Υπηρεσία Δημοσίων Έργων Πελοποννήσου, Δυτικής Ελλάδας και Ιονίων Νήσων αποφάσισε να γίνεται διακοπή κυκλοφορίας στα έργα τα οποία είναι επί του εν χρήσει εθνικού δρόμου από τις 9.30 το πρωί με 12.30 το μεσημέρι και 15.30 με 18.30 το απόγευμα, σύνολο έξι ώρες, και για διάστημα περίπου δύο μηνών.

Για να γίνει αυτή η διακοπή βρέθηκε μία εναλλακτική διαδρομή για αυτές τις ώρες, η οποία όμως έχει τα χαρακτηριστικά εγκαταλελειμμένης αγροτικής οδού ιδιαίτερης στενότητας και επικινδυνότητας. Δηλαδή, ένας ολόκληρος νομός, ο Νομός Λευκάδας, συνδέεται με τον έξω κόσμο με έναν δρόμο ασύλληπτης πραγματικά επικινδυνότητας για όσους τον έχουν περπατήσει.

Επιπλέον, η επικινδυνότητα αυξάνεται και λόγω της αδυναμίας κίνησης σε αυτόν τον δρόμο στην εναλλακτική διαδρομή οποιουδήποτε άλλου οχήματος πέραν επιβατικού αυτοκινήτου, δηλαδή, μικρά επιβατικά αυτοκίνητα, και μάλιστα χωρίς να χωρίς να μπορούν να διέλθουν με ασφάλεια δύο αυτοκίνητα μαζί.

Επίσης, αυτός ο «καρόδρομος» είναι μεγάλου μήκους. Αναφερόμαστε σε μια διαδρομή τριάντα χιλιομέτρων. Ακόμα και ο πλέον καλοπροαίρετος αντιλαμβάνεται ότι δεν μπορεί να καλύψει σε καμμία περίπτωση τις ανάγκες κυκλοφορίας της σύνδεσης του νησιού της Λευκάδας με την υπόλοιπη Ελλάδα. Τα προβλήματα τα οποία ήδη έχουν δημιουργηθεί είναι τεράστια στη μετακίνηση κατοίκων και εργαζομένων από και προς τη Λευκάδα και τις γύρω περιοχές Αιτωλοακαρνανία, Πρέβεζα.

Με βάση τα παραπάνω, κύριε Υπουργέ, τι μέτρα προτίθεστε να πάρετε προκειμένου να μην συνεχιστεί η διακοπή της κυκλοφορίας, που δεν προβλέπεται ούτε από τη σύμβαση ούτε από την τεχνική περιγραφή του έργου; Και δεύτερον, να εκτελεστεί το έργο σύμφωνα με την εγκεκριμένη μελέτη και να μην διαταραχθεί η απρόσκοπτη κυκλοφορία των οχημάτων από τον εν χρήσει εθνικό οδικό άξονα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κυρία Πρόεδρε.

Κύριε Βουλευτή, σας ευχαριστώ, γιατί μου δίνετε σήμερα την ευκαιρία να απαντήσω για ένα πραγματικά πολύ σημαντικό έργο, το οποίο, όπως σωστά αναφέρατε, αφορά ευρύτερα τη δυτική Ελλάδα, την Πρέβεζα, τη Λευκάδα, περιοχές όπου όλα τα προηγούμενα χρόνια είχαν ένα σοβαρό ζήτημα συνδεσιμότητας.

Πρόκειται για το έργο της σύνδεσης της πόλης της Λευκάδας με το οδικό έργο Άκτιο - Αμβρακία, που το Υπουργείο Υποδομών και Μεταφορών υλοποιεί. Και αποτελεί ένα έργο ζωτικής σημασίας για την αναβάθμιση όλων των υποδομών της δυτικής Ελλάδος.

Επειδή εισερχόμαστε σε προεκλογική περίοδο και ενδεχομένως πολλοί -δεν αναφέρομαι σε εσάς, προς Θεού- να θέλουν να εκμεταλλευτούν για ίδια πολιτικά οφέλη την παραμικρή αφορμή που τους δίνεται, θα ήθελα να ξεκαθαρίσω και να βάλουμε έναν κανόνα στις συζητήσεις μας, δεδομένου ότι τα δημόσια έργα έχουν τους δικούς τους χρόνους, τους δικούς τους κανόνες. Και τα πάντα γίνονται σύμφωνα με τους κανόνες της τέχνης και της επιστήμης.

Έτσι, λοιπόν, τα συμβατικά τεύχη του έργου προβλέπουν, τόσο στην ειδική συγγραφή υποχρεώσεων όσο και στην τεχνική περιγραφή, τη δυνατότητα διακοπής της κυκλοφορίας στις περιπτώσεις που αυτό απαιτείται.

Επειδή ξέρετε ότι το Υπουργείο Υποδομών έχει το κατάλληλο προσωπικό και την κατάλληλη τεχνογνωσία και υλοποιεί πολλά τέτοια μεγάλα έργα, θα ήθελα να μας έχετε εμπιστοσύνη. Και εμείς δεν πρόκειται ποτέ να μπούμε σε τοπικές αντιπαραθέσεις, δεν πρόκειται ποτέ να μπούμε σε ζητήματα που αφορούν μικρές διαφορές για την ευρύτερη περιοχή. Γιατί πιστέψτε μας ότι πολλές φορές έχουμε ασχοληθεί με αυτή την εξέλιξη του έργου και ξέρουμε μέρα με τη μέρα πώς ακριβώς «τρέχει» ένα πολύ μεγάλο έργο.

Και είναι και δέσμευσή μας άλλωστε προς τους κατοίκους της περιοχής όπως και προς όλους τους Έλληνες πολίτες και φορολογούμενους, που με το υστέρημά τους γίνονται όλα αυτά τα μεγάλα έργα υποδομής, ότι το έργο θα τελειώσει και θα τελειώσει και στην ώρα του. Και είμαι στη θέση αυτή τη στιγμή να σας ανακοινώσω πως το τμήμα από τον Άγιο Νικόλαο ως ο Άκτιο, μήκους περίπου πέντε χιλιομέτρων, θα παραδοθεί εντός του Φεβρουαρίου.

Είναι ένα σημαντικό έργο για τη δυτική Ελλάδα και μετά την παράκαμψη της Αμφιλοχίας είναι ένας ακόμη στόχος που επιτυγχάνεται από την Κυβέρνηση του Κυριάκου Μητσοτάκη, με Υπουργό Υποδομών τον Κώστα Καραμανλή.

Τώρα μας ζητάτε να μην κλείσουμε το δρόμο. Μα, γίνονται εργασίες με ανατινάξεις. Είναι δυνατόν να επιτρέψει το Υπουργείο και οι αρμόδιες υπηρεσίες να περνούν οχήματα πέντε μέτρα μακριά; Θα βάλουμε σε κίνδυνο όλα τα διερχόμενα οχήματα. Άλλωστε, αυτό μας το έχει διαβεβαιώσει και η υπηρεσία και ο ανάδοχος ότι ο χρόνος αυτός, η ελάχιστη τρίωρη διακοπή αυτή που γίνεται στον δρόμο, είναι το ελάχιστο δυνατό διάστημα προκειμένου να υπάρξει μια αυστηρή τήρηση των μέτρων ασφαλείας κατά την εκτέλεση των εργασιών, με τη χρήση επαναλαμβάνω εκρηκτικών.

Σύμφωνα με τα ισχύοντα πρωτόκολλα, ένα ακόμη κομμάτι αφορά και τη συλλογή των υλικών που διασκορπίζονται στην οδό, ώστε μόλις δώσουμε τον δρόμο στην κυκλοφορία μετά την έλευση των τριών ωρών να είναι ασφαλής και ο δρόμος.

Επιτρέψτε μου να σας πω ότι αν μας διαβεβαίωναν και οι υπηρεσίες του Υπουργείου μας, αλλά και ο ανάδοχος ότι αυτό θα γινόταν σε ένα δίωρο, να είστε σίγουροι ότι θα το κάναμε σε ένα δίωρο. Δεν έχουμε καμμία διάθεση να ταλαιπωρήσουμε κανέναν πολίτη.

Το σημαντικό, όμως, είναι -και σε αυτό θα πρέπει να μείνουμε- ότι σε λιγότερο από έναν μήνα θα έχουν τελειώσει όλες αυτές τις εργασίες. Οπότε αντιλαμβάνομαι αυτά που λέτε για την εναλλακτική διαδρομή, αλλά θα πρέπει να αντιληφθείτε ποιο είναι το πιο βασικό και το ζητούμενο αυτής της ενέργειάς μας.

Εγώ νομίζω ότι θα πρέπει όλοι μας να κάνουμε λίγο υπομονή και οι κάτοικοι της περιοχής, γιατί ως τα τέλη αυτού του έτους θα έχει τελειώσει αυτό το πολύ μεγάλο έργο και η περιοχή θα είναι πολύ διαφορετική. Φανταστείτε αυτή την περιοχή που την ζείτε και με την ολοκλήρωση του Άκτιο - Αμβρακία και με την ολοκλήρωση αυτού του έργου, καθώς και τα πέντε χιλιόμετρα που δίνουμε τον επόμενο μήνα ουσιαστικά, πόσο θα αλλάξει ο χάρτης των μεταφορών.

Άρα είμαστε δίπλα και στηρίζουμε την περιοχή σας. Ξέρετε ότι έχουμε ένα ιδιαίτερο ενδιαφέρον για τη δυτική Ελλάδα και θα θέλαμε απ’ όλους τους εμπλεκόμενους να δείξουν την απαιτούμενη θα έλεγα υπομονή ώστε να προχωρήσουμε.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ.

Κύριε Υπουργέ, σας άκουσα πολύ προσεκτικά. Μπορεί το τμήμα Άκτιο - Άγιος Νικόλαος να παραδίδεται σύντομα. Αναφερόμαστε στο τμήμα Άγιος Νικόλαος - Λευκάδα που είναι το τελευταίο κομμάτι.

Πέρα απ’ όσα καταθέσατε εδώ, υπάρχει ένα αντικειμενικό στοιχείο αυτή τη στιγμή το οποίο από την τοποθέτηση σας δεν λύνεται. Αυτά είναι τα προβλήματα που οι επιλογές -εμείς το ξεκαθαρίζουμε, είναι πεποίθησή μας ότι συμβαίνει αυτό- του αναδόχου τις οποίες ασπάζεται η Κυβέρνηση οι οποίες δημιουργούν στους κατοίκους και τους επισκέπτες του νησιού.

Γνωρίζουμε πάρα πολύ καλά και από άλλα έργα ότι, με αυξημένο πραγματικά κόστος για τον ανάδοχο, θα μπορούσαν να τηρηθούν οι συμβατικές του υποχρεώσεις έτσι ώστε να μην γίνει εκτροπή της κυκλοφορίας. Επιλέγεται, όμως, να κόβεται η κυκλοφορία όχι για τρίωρο όπως αναφέρεται, αλλά για ένα ολόκληρο εξάωρο, που πραγματικά είναι ζωτικής σημασίας για την κοινωνική, εμπορική ζωή του νησιού. Είναι χαρακτηριστικά τα προβλήματα που δημιουργούνται και στην προμήθεια των εμπορικών και άλλων καταστημάτων, επιβαρύνοντας σε σημαντικό βαθμό την ήδη άσχημη κατάσταση που βρίσκονται.

Το μεγαλύτερο, όμως, πρόβλημα το αντιμετωπίζει ο κατασκευαστικός κλάδος. Γνωρίζετε πάρα πολύ καλά ότι ο δρόμος εκτροπής δεν μπορεί να επιτρέψει τη διέλευση βαρέων οχημάτων, με αποτέλεσμα ήδη να εμφανίζεται ανατίμηση των παρεχόμενων υπηρεσιών σε αυτόν τον τομέα.

Επίσης, σοβαρά προβλήματα αντιμετωπίζουν και οι διακομιδές υγείας. Γιατί είναι πραγματικά ανέκδοτο να πεις ότι ασθενοφόρο το οποίο πραγματικά βιάζεται και επείγει να περάσει από αυτόν τον δρόμο γρήγορα. Είναι πραγματικά πολύ άσχημη η κατάσταση.

Κι εδώ ήθελα να αναφέρω ότι η εγκεκριμένη και από το Υπουργείο σας μελέτη του Δεκεμβρίου του 2020 με σαφήνεια διευκρινίζει ότι ο ανάδοχος είναι υποχρεωμένος να διασφαλίζει ένα ρεύμα ανά κατεύθυνση ή σε πολύ εξαιρετικές περιπτώσεις να υπάρχει ένα ρεύμα κυκλοφορίας και να γίνεται εναλλάξ το πέρασμα αυτοκινήτων με φωτεινούς σηματοδότες, ακόμη και την ώρα που γίνονται ανατινάξεις, με κάποια επιπλέον μέτρα ασφάλειας.

Επίσης, στην τεχνική περιγραφή του έργου κατά τη διαδικασία ανάδειξης αναδόχου περιγράφεται ότι ο ανάδοχος οφείλει να πάρει τα κατάλληλα μέτρα ώστε κατά την εκτέλεση των εργασιών να εξασφαλίζεται η απρόσκοπτη κυκλοφορία των οχημάτων. Πού τηρείται αυτό;

Αυτές, λοιπόν, οι υποχρεώσεις του αναδόχου αναγράφονται και σε άλλα έγγραφα. Φαίνεται, όμως, ότι όλα αυτά έχουν σημαντικά κόστη για τον ανάδοχο του έργου που δεν επιθυμεί να επωμιστεί. Η Κυβέρνηση για να επιτευχθεί αυτό τι κάνει; Είναι ένα ερώτημα εδώ.

Φυσικά, η εύκολη λύση η οποία βρέθηκε αυτή τη στιγμή και ταλανίζει τους κατοίκους της Λευκάδας είναι η δημιουργία επικίνδυνων και κοστοβόρων επιλογών που πραγματικά ευχόμαστε και θέλουμε να πιστέψουμε ότι δεν θα συμβεί κάτι το οποίο πραγματικά απευχόμαστε όλοι.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κυρία Πρόεδρε.

Κύριε Βουλευτά, αυτό που ενδιαφέρει πρώτα και κύρια την Κυβέρνηση είναι η ασφάλεια των διερχόμενων, η ασφάλεια των εργαζομένων και να ολοκληρωθεί ένα πολύ μεγάλο έργο για τη δυτική Ελλάδα στην ώρα του.

Είπατε και το επαναλαμβάνω για δεύτερη φορά το πόσο σημαντικό είναι αυτό το έργο. Το αντιλαμβάνεστε καλύτερα από μένα γιατί ζείτε σε αυτή την περιοχή, γιατί βλέπετε και τους διερχόμενους προς Λευκάδα πόσο πολύ ταλαιπωρούνται.

Δεν θα ήθελα να μπω σε τεχνικές απαντήσεις. Εδώ πέρα μπορώ να σας διαβάσω την τεχνική περιγραφή του τι ακριβώς λέει και δεν χρειάζεται να είστε ούτε μηχανικός ούτε τίποτα. Σε κάθε περίπτωση, το απόλυτο κριτήριο επιλογής μεθόδου που θα εφαρμοστεί για την εκσκαφή αποτελεί η ασφάλεια των εργαζομένων και των διερχόμενων στην υφιστάμενη οδό.

Κατά την πραγματοποίηση, λοιπόν, τυχόν ανατινάξεων η κυκλοφορία της οδού θα πρέπει να διακόπτεται και προς τις δύο κατευθύνσεις, σημαντικού μήκους, για λόγους ασφαλείας. Αυτό για μας είναι ευαγγέλιο. Έχουμε ζητήσει από τον ανάδοχο να δουλεύει και Σάββατο και Κυριακή ώστε εντός του Φεβρουαρίου να ολοκληρώσουμε την ταλαιπωρία που υπάρχει.

Ξέρετε, όμως, ότι τα μεγάλα έργα υποδομής, τα έργα που αλλάζουν τις μετακινήσεις στη χώρα μας μπορεί κατά τη διάρκεια της κατασκευής να επιφέρουν κάποια όχληση, αλλά όταν ολοκληρωθούν αλλάζουν όλον τον χάρτη. Και σε αυτό, επαναλαμβάνω για μία ακόμη φορά, εμείς θα θέλαμε και τη δική σας βοήθεια, όλων των εμπλεκομένων σε αυτή την περιοχή, ώστε αυτόν τον μήνα να υπάρχουν λογικές θα έλεγα αντιδράσεις. Άλλωστε, και το δικαστήριο που προσέφυγαν κάποιοι απεφάνθη και δικαίωσε το ελληνικό δημόσιο.

Δεν έχει, όμως, σημασία αυτό. Σημασία έχει να παραδώσουμε το έργο στα τέλη του 2023 και να παραδώσουμε και αυτό το κομμάτι που έχει αργήσει τόσα πολλά χρόνια και μπορεί να διευκολύνει περαιτέρω την ανάπτυξη της Λευκάδος εντός του Φεβρουαρίου.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Τώρα θα συζητηθεί η τέταρτη με αριθμό 321/16-1-2023 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Οικονομικών, με θέμα: «Για το ζήτημα της θέρμανσης στη δυτική Μακεδονία».

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Επανερχόμαστε, κύριε Υπουργέ, στο ζήτημα της θέρμανσης των κατοίκων της δυτικής Μακεδονίας. Το αναδείξαμε με δύο ερωτήσεις, κατάθεση αναφοράς του ψηφίσματος σωματείων, συλλόγων και φορέων του συλλαλητηρίου των Γρεβενών, χωρίς ωστόσο να δίνετε ουσιαστική λύση αφού τα μέτρα ελάφρυνσης στα οποία προχωρά η Κυβέρνηση είναι ψίχουλα μπροστά στις πραγματικές ανάγκες των κατοίκων.

Επισημαίνουμε για άλλη μια φορά ότι ο χειμώνας στη δυτική Μακεδονία φτάνει έως και τους εννιά μήνες τον χρόνο, με αποτέλεσμα να επιδεινώνεται η ήδη δύσκολη κατάσταση των λαϊκών νοικοκυριών λόγω της ακρίβειας σε όλα τα είδη κατανάλωσης, στην ενέργεια, τα καύσιμα κ.λπ..

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Οι εξελίξεις αυτές δεν οφείλονται συγκυριακά στις επιπτώσεις του πολέμου, αλλά είναι αποτέλεσμα της πολιτικής της απελευθέρωσης της αγοράς ενέργειας που έχει μετατρέψει τα αγαθά της ενέργειας σε ακριβοπληρωμένα εμπορεύματα. Τα αιτήματα που έχουν διατυπωθεί μέσα στα συλλαλητήρια των σωματείων και φορέων της Φλώρινας, Καστοριάς και Γρεβενών είναι: Διπλασιασμός της επιδότησης για όλα τα είδη θέρμανσης χωρίς όρους και προϋποθέσεις καθώς και την επέκταση της επιδότησης σε περισσότερους δικαιούχους. Καμμία διακοπή ρεύματος σε εργατικές λαϊκές οικογένειες που αδυνατούν να ανταπεξέλθουν στο υψηλό κόστος ιδιαίτερα μέσα στον χειμώνα. Αυξημένη χρηματοδότηση των σχολικών επιτροπών ώστε να μη μείνει κανένα σχολείο χωρίς θέρμανση ούτε μία μέρα, κανένας μαθητής να μην ξεπαγιάσει στο σχολείο του. Κατάργηση της ρήτρας αναπροσαρμογής και του ΦΠΑ στην τιμή του ρεύματος. Κατάργηση των ειδικών φόρων κατανάλωσης και ΦΠΑ στο πετρέλαιο θέρμανσης, αφού οι επιδοτήσεις που ανακοινώθηκαν δεν μειώνουν την τιμή του πετρελαίου σε επίπεδα προσιτά για τη λαϊκή οικογένεια. Δωρεάν καυσόξυλα με βάση τις ανάγκες σε χαμηλοσυνταξιούχους, ανέργους, οικογένειες με χαμηλό εισόδημα και να γίνουν φυσικά διαχειριστικές μελέτες για τα δημόσια δάση. Διαφορετικά η υπόσχεση επιστροφής στο παλιό καθεστώς ξύλευσης για ατομικές ανάγκες θα μείνουν κενό γράμμα.

Ερωτάται, κύριε Υπουργέ, η Κυβέρνηση πώς τοποθετείται για τα παραπάνω και ποια μέτρα θα λάβει για την επίλυση των προβλημάτων των κατοίκων της περιοχής και την ικανοποίηση των αιτημάτων τους;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλησπέρα σας, καλή εβδομάδα.

Στην ερώτηση θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Βεσυρόπουλε, καλησπέρα σας, καλή εβδομάδα, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η Κυβέρνηση, όπως όλοι γνωρίζουν και μπορούν να κρίνουν, ενεργοποίησε άμεσα μέτρα για την αντιμετώπιση της ενεργειακής κρίσης εκ των οποίων 500 εκατομμύρια ευρώ διατέθηκαν στους πολίτες για την αντιμετώπιση των αναγκών θέρμανσης των ελληνικών νοικοκυριών. Πιο αναλυτικά: Διατίθενται συνολικά 200 εκατομμύρια περίπου ευρώ για την επιδότηση του κόστους του πετρελαίου θέρμανσης στην αντλία, η οποία καθορίστηκε σε 25 λεπτά ανά λίτρο -20 λεπτά συν ΦΠΑ- από τον Οκτώβριο έως τον Δεκέμβριο του 2022 και σε 15 λεπτά ανά λίτρο -12 λεπτά συν ΦΠΑ- για τους μήνες Ιανουάριο έως Μάρτιο του 2023.

Περαιτέρω, για το επίδομα θέρμανσης της χειμερινής περιόδου 2022 - 2023 θα διατεθεί συνολικό ποσό ύψους 300 εκατομμυρίων ευρώ, έναντι 174 εκατομμυρίων ευρώ που είχαν διατεθεί για την καταβολή του επιδόματος θέρμανσης κατά τη χειμερινή περίοδο 2021 - 2022. Δηλαδή κατά την περίοδο της διακυβέρνησής μας, από τον Ιούλιο του 2019 έως και σήμερα, επταπλασιάστηκε το ποσό των 70 εκατομμυρίων που διέθετε η προηγούμενη κυβέρνηση για τις ανάγκες θέρμανσης των πολιτών κατά τη χειμερινή περίοδο 2018 - 2019. Τα μέτρα αυτά αφορούν και στους πολίτες της δυτικής Μακεδονίας.

Κατ’ αρχάς να υπενθυμίσω ότι αυξήθηκε το επίδομα θέρμανσης για τη χειμερινή περίοδο 2022 - 2023 και διευρύνθηκε ο αριθμός των δικαιούχων μέσα από συγκεκριμένα μέτρα, όπως: Πρώτον, η επέκταση της χορήγησης του επιδόματος θέρμανσης και στο φωτιστικό πετρέλαιο πέραν του πετρελαίου εσωτερικής καύσης θέρμανσης, του φυσικού αερίου, του υγραερίου, των καυσόξυλων, πέλετ και της θερμικής ενέργειας μέσω τηλεθέρμανσης. Δεύτερον, η διεύρυνση των εισοδηματικών κριτηρίων και των ορίων της συνολικής αξίας της ακίνητης περιουσίας των αιτούντων ώστε να ενταχθούν στην επιδότηση περισσότεροι δικαιούχοι και η αύξηση της βάσης υπολογισμού του ανώτατου ποσού του επιδόματος. Ενδεικτικά ενώ για τη χειμερινή περίοδο 2021 - 2022 για να οριστεί δικαιούχος επιδόματος θέρμανσης ένας άγαμος η συνολική αξία της ακίνητης περιουσίας του ανερχόταν στο ύψος των 180.000 ευρώ, για φέτος το ποσό αυτό αυξήθηκε στις 200.000 ευρώ.

Τα εισοδηματικά κριτήρια αυξήθηκαν ως εξής: Από 14.000 ευρώ σε 16.000 ευρώ για άγαμους. Από 20.000 ευρώ προσαυξημένο κατά 3.000 ευρώ για κάθε τέκνο, σε 24.000 ευρώ κατά 3.000 ευρώ για κάθε τέκνο, για έγγαμους ή μέρη συμφώνου συμβίωσης, και από 23.000 ευρώ προσαυξημένο κατά 3.000 ευρώ για κάθε τέκνο από το πρώτο σε 27.000 ευρώ προσαυξημένο κατά 3.000 ευρώ για κάθε τέκνο μετά το πρώτο, για μονογονεϊκές οικογένειες.

Επίσης καθιερώθηκε πρόβλεψη για τον διπλασιασμό του ποσού του επιδόματος, το οποίο μπορεί να φτάσει στα 1.600 ευρώ, για νέους δικαιούχους που δεν χρησιμοποιούν φυσικό αέριο και για παλαιούς δικαιούχους οι οποίοι παύουν να χρησιμοποιούν φυσικό αέριο και το αντικαθιστούν με μία από τις λοιπές επιδοτούμενες καύσιμες ύλες ή με τηλεθέρμανση. Η καταβολή του επιδόματος πραγματοποιείται σε τρεις δόσεις, εκ των οποίων η πρώτη έχει ήδη ολοκληρωθεί. Για τη διασφάλιση ρευστότητας στους καταναλωτές, κατά τη χορήγηση της πρώτης δόσης που πραγματοποιήθηκε στις 21 Δεκεμβρίου του 2022, οι παλαιοί δικαιούχοι έλαβαν ως προκαταβολή το συνολικό ποσό του επιδόματος θέρμανσης που τους είχε καταβληθεί κατά την προηγούμενη χειμερινή περίοδο. Η προκαταβολή αυτή συμψηφίζεται με τις επόμενες καταβολές του επιδόματος αναλόγως του συνολικώς δικαιούμενου ποσού ανά δικαιούχο.

Ειδικά, μάλιστα, η χορήγηση επιδόματος θέρμανσης στους καταναλωτές καυσόξυλων και πέλλετ θα διατίθεται σε ακίνητο που βρίσκεται σε οικισμό με πληθυσμό ίσο ή κατώτερο των δέκα χιλιάδων κατοίκων και ο αντίστοιχος συντελεστής επιδότησης να είναι ίσος ή μεγαλύτερος του 0,8. Σημειώνω ότι για τη χειμερινή περίοδο 2021 - 2022 για τη χορήγηση επιδόματος θέρμανσης στους καταναλωτές καυσόξυλων και πέλλετ είχε τεθεί ως πρόσθετη προϋπόθεση το ακίνητο να βρίσκεται σε οικισμό με πληθυσμό ίσο ή κατώτερο των τρεισήμισι χιλιάδων κατοίκων και ο αντίστοιχος συντελεστής επιδότησης να είναι ίσος ή μεγαλύτερο του 0,8.

Αντιλαμβάνεστε ότι η διαφοροποίηση με την προηγούμενη περίοδο συμπεριλαμβάνει πλέον πολλές περιοχές.

Στη δευτερολογία μου θα αναφερθώ και σε πρόσθετα σχετικά σημεία για τη θέρμανση στη δυτική Μακεδονία.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Στολτίδης για τρία λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σας έχουν δώσει οι φορείς επίσημα στοιχεία οργανισμών για να καταγραφεί αντικειμενικά η κατάσταση που δείχνουν την κρισιμότητα του να καλυφθούν οι ανάγκες για τις οποίες μιλάμε βέβαια. Τους είπατε ότι θα εισηγηθείτε θετικά στο Υπουργείο. Θα ολοκληρώσετε την απάντησή σας στη δευτερολογία για το τι έγινε.

Γιατί όμως τα ζητάνε αυτά; Θα αναφέρω τα τεχνικά στοιχεία. Η μηνιαία μέση ελάχιστη θερμοκρασία για την περιοχή και ιδίως στη Φλώρινα διαπιστώνονται μονοψήφιες θερμοκρασίες από τα μέσα Σεπτεμβρίου ως τα μέσα Μαΐου. Ένα νοικοκυριό δηλαδή χρειάζεται πενταπλάσια ενέργεια άρα και κόστος από την υπόλοιπη Ελλάδα. Σύμφωνα με έκθεση της ΓΣΕΕ δύο μισθούς στερούνται οι Έλληνες εργαζόμενοι για να καλύψουν τις αυξήσεις στο ρεύμα. Στην περιοχή της δυτικής Μακεδονίας χρειάζονται ακόμη τέσσερις για να καλύψουν την ανάγκη για θέρμανση. Σας έχουν δώσει όλα τα στοιχεία.

Η ανεργία στην περιοχή ξεπερνά το 23%. Η ατομική απώλεια λόγω της απολιγνιτοποίησή σας για κάθε έτος έχει ξεπεράσει τις 4.500 ευρώ. Η προσφυγή σε εναλλακτικές μορφές θέρμανσης όπως τα καυσόξυλα είναι ανέφικτη, γιατί το κόστος αγοράς πέλλετ έχει φτάσει στη δυτική Μακεδονία το 2022 στα 750 ευρώ τον τόνο όταν πέρυσι ήταν 230.

Και βέβαια να πούμε τώρα ότι φέρατε εδώ, από ότι φαίνεται, την προστασία από την κλιματική αλλαγή και η αιθαλομίχλη πνίγει την περιοχή κατά τους χειμερινούς μήνες. Ο κόσμος στα χωριά εκεί έχει φτάσει να καίει λιγνίτη τους χειμερινούς μήνες. Ζουν εισπνέοντας δηλητήρια. Οι μετρήσεις δείχνουν τραγικά όρια μόλυνσης. Και τώρα σε αυτή την περίοδο φανταστείτε τι έχει να γίνει αν πραγματικά έρθουν οι δύσκολες συνθήκες του χειμώνα.

Τα κοράκια του χρηματιστηρίου που φέρατε η Νέα Δημοκρατία και ο ΣΥΡΙΖΑ σήμερα πήγαν, κύριε Υπουργέ, να κόψουν το ρεύμα άρα και τη θέρμανση στο 3ο νηπιαγωγείο Γρεβενών. Διότι η χρηματοδότηση που δώσατε στη σχολική επιτροπή δεν αρκεί. Και πρέπει να πάρουν απάντηση και τα κοράκια και οι κυβερνήσεις τους, για αυτό το θράσος.

Κύριε Υπουργέ, το ύψος του ειδικού φόρου καυσίμου ξέρετε ότι αναλογεί στο 53% της τιμής του πετρελαίου. Μια οικογένεια δηλαδή στην περιοχή χρειάζεται δυόμισι χιλιάδες λίτρα πετρέλαιο, 3.200 ευρώ κεφάλαιο, όπου τα 1.504 ευρώ είναι η καθαρή αξία και 1.696 ευρώ ο φόρος, ενώ στην υπόλοιπη Ελλάδα χρειάζεται πεντακόσια λίτρα πετρέλαιο, 640 ευρώ δηλαδή κεφάλαιο εκ των οποίων 301 ευρώ είναι η καθαρή αξία και 339 ευρώ ο φόρος. Άρα λοιπόν ο κάτοικος της περιοχής έχει καταβάλει στο δημόσιο 1.696 ευρώ φόρο για να ζεσταθεί και ο κάτοικος σε όλη την υπόλοιπη Ελλάδα για τον ίδιο λόγο έχει καταβάλει 339 ευρώ. Και αυτό που ζητάνε είναι αντίστοιχο φόρο με την υπόλοιπη Ελλάδα. Για αυτό δεν φτάνουν φυσικά όλα αυτά τα οποία αναφέρατε, άσχετα αν είναι περισσότερα από την προηγούμενη κυβέρνηση.

Αν υπολογίσουμε πως ας πούμε στην περιοχή της Φλώρινας διαμένουν δέκα χιλιάδες οικογένειες, το κόστος που προκύπτει από τη διαφορά του φόρου -αν υλοποιηθεί αυτό το αίτημα- είναι στα 13 εκατομμύρια, και οι τρεις, τέσσερις περιοχές της δυτικής Μακεδονίας με συνολικό κόστος πενήντα εκατομμύρια. Είναι ποσό δηλαδή το οποίο αφορά ελάχιστη δημοσιονομική αποτύπωση, ψίχουλα δηλαδή, αλλά τεράστια ανακούφιση για κάθε νοικοκυριό της περιοχής.

Αυτό, κύριε Υπουργέ, είναι όμως το «κολάρο» του δημοσιονομικού χώρου που σφίξατε στον λαιμό του λαού -και η Νέα Δημοκρατία, ο ΣΥΡΙΖΑ και το ΠΑΣΟΚ- των τριών ή τεσσάρων δισεκατομμυρίων ευρώ του προϋπολογισμού για τις λαϊκές ανάγκες και όποιον πάρει ο χάρος.

Την ίδια ώρα όλοι σας συμφωνείτε με τα ατελείωτα δισεκατομμύρια για το δολοφονικό ΝΑΤΟ, τα 15 δισεκατομμύρια στους επιχειρηματικούς ομίλους. Είναι λεφτά του ίδιου του λαού που «ξεζουμίζεται» από την άγρια φορολογία, που αναφέραμε νωρίτερα και που δεν επιστρέφουν με κανέναν τρόπο σε αυτόν. Επίσης συμφωνείτε να κρύβετε όλη σας -και οι μικρότεροι- τα 87 δισεκατομμύρια ευρώ τις ληξιπρόθεσμες οφειλές του 0,2 των ισχυρότερων επιχειρηματικών ομίλων, που δεν τα αγγίζετε. Τα ψίχουλα, δηλαδή, που τους αφήσατε να δίνουν μετά τις απανωτές φοροαπαλλαγές. Πού να τα αγγίξετε, βέβαια; Κινδυνεύετε να γίνετε κόμματα του 3%, αν έρθετε σε αντίθεση με τα συμφέροντα του κεφαλαίου.

Εμείς λέμε ότι ο λαός της περιοχής δεν πρέπει να ανεχτεί αυτή την εξαπάτηση του δημοσιονομικού χώρου. Δεν πρέπει να μην ανεχτεί να ζει σε συνθήκες μεσαίωνα, που τις έφερε η Νέα Δημοκρατία, ο ΣΥΡΙΖΑ και το ΠΑΣΟΚ μέσα στα σπίτια του. Με τους αγώνες του λαού και την ενίσχυση του ΚΚΕ θα ανοίξει διάπλατα αυτός ο «κλειδαμπαρωμένος» στις τσέπες μιας χούφτας επιχειρηματικών ομίλων, «παράσιτων» στην οικονομία δημοσιονομικός χώρος και θα μπορέσει έτσι να εξαφανίσει και τη φτώχεια, τη μιζέρια, την εξαθλίωση, την ανεργία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα χρειαστώ, κύριε Πρόεδρε, δυο-τρία λεπτά επιπλέον, γιατί τα ερωτήματα είναι πάρα πολλά και πρέπει να απαντηθούν.

**ΠΡΟΕΔΡΕΥΩΝ (Απόστολος Αβδελάς):** Θα σας τα δώσουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, πέραν των όσων ανέφερα στην πρωτολογία μου, έχει τεθεί σε εφαρμογή και μια σειρά μέτρων στήριξης για το ζήτημα της θέρμανσης, στα οποία περιλαμβάνονται τα εξής:

Πρώτον, έχουν ληφθεί μέτρα και από το Υπουργείο Περιβάλλοντος και Ενέργειας, προκειμένου να διευκολυνθούν οι υλοτομικές εργασίες στους ορεινούς πληθυσμούς και να πραγματοποιηθεί η δωρεάν διάθεση ή με συμβολικό αντίτιμο καυσόξυλων από τους δασικούς συνεταιρισμούς εργασίας προς τους κατοίκους σε όλη την Ελλάδα.

Δεύτερον, το 2022 το Υπουργείο Περιβάλλοντος και Ενέργειας διέθεσε 4,5 εκατομμύρια ευρώ, ποσό που αποτελεί την υψηλότερη πίστωση της τελευταίας δεκαετίας, προς τις Υπηρεσίες Επιθεώρησης Εφαρμογής Δασικής Πολιτικής: Μακεδονίας - Θράκης, Ηπείρου - Δυτικής Μακεδονίας, Θεσσαλίας - Στερεάς Ελλάδας, Πελοποννήσου - Δυτικής Ελλάδας και Ιονίου, για κάλυψη των ατομικών αναγκών των κατοίκων στις ορεινές περιοχές της χώρας. Συγκεκριμένα, για το 2022, η ενίσχυση των Επιθεωρήσεων Εφαρμογής Δασικής Πολιτικής για την Περιφέρεια Ηπείρου - Δυτικής Μακεδονίας ανήλθε στο 1.000.000 ευρώ.

Σε ό,τι αφορά στον ΦΠΑ: Επισημαίνω ότι το ηλεκτρικό ρεύμα, το φυσικό αέριο και η θέρμανση μέσω δικτύου υπόκεινται ήδη σε υπερμειωμένο συντελεστή ΦΠΑ 6%, ενώ στον μειωμένο συντελεστή ΦΠΑ 13% υπάγεται η παράδοση νερού.

Ειδικότερα, σύμφωνα με το παράρτημα III του Κώδικα Φόρου Προστιθέμενης Αξίας, όπως ισχύει, υπάγονται στον μειωμένο συντελεστή ΦΠΑ 6%: η θέρμανση μέσω δικτύου -τηλεθέρμανσης-, που παρέχεται κυρίως στη δυτική Μακεδονία, η ηλεκτρική ενέργεια και το φυσικό αέριο. Τα αγαθά αυτά υπάγονται στον υπερμειωμένο συντελεστή ΦΠΑ, προκειμένου να μην επιβαρύνονται οι καταναλωτές σε όλη την επικράτεια με υψηλές τιμές.

Ο εν λόγω συντελεστής που εφαρμόζει η χώρα μας είναι από τους χαμηλότερους που υπάρχουν σε επίπεδο Ευρωπαϊκής Ένωσης. Ενδεικτικά μόνο, αναφέρω ότι ο συντελεστής ΦΠΑ για την ενέργεια στη Φινλανδία ανέρχεται στο 10%, στην Ολλανδία, τη Βουλγαρία και την Εσθονία στο 9%, ενώ στη Γερμανία και το Λουξεμβούργο στο 7%. Είναι συνεπώς απολύτως αντιληπτό ότι η χώρα μας έχει λάβει τα αναγκαία μέτρα για να μετριαστούν οι επιπτώσεις της ενεργειακής κρίσης, του πληθωρισμού και της ακρίβειας με την εφαρμογή των προβλεπόμενων υπερμειωμένων υπερσυντελεστών στην ενέργεια.

Θα πρέπει στο σημείο αυτό να τονίσω ότι για τον καθορισμό των συντελεστών ΦΠΑ δεσμευόμαστε από ενωσιακές διατάξεις και ειδικότερα από την οδηγία 112 του 2006. Στο πλαίσιο αυτό δεν παρέχεται η δυνατότητα να υπαχθεί σε μειωμένο συντελεστή ΦΠΑ το πετρέλαιο θέρμανσης, καθώς δεν περιλαμβάνεται στο παράρτημα III της εν λόγω οδηγίας.

Οι ίδιες δεσμεύσεις ισχύουν και για τους συντελεστές ειδικού φόρου κατανάλωσης στα καύσιμα, καθώς οι ειδικοί φόροι κατανάλωσης είναι φόροι εναρμονισμένοι σε ενωσιακό επίπεδο. Από τη σχετική οδηγία 96 του 2003 για την επιβολή ΕΦΚ σε ενεργειακά προϊόντα δεν προκύπτει δυνατότητα κατάργησης του ειδικού φόρου στο πετρέλαιο θέρμανσης και μια τέτοια ρύθμιση θα σήμαινε παραβίαση του Ενωσιακού Δικαίου.

Αξιοποιώντας όμως τις δυνατότητες που μας παρέχει η εν λόγω οδηγία, εφαρμόζεται μειωμένος συντελεστής ειδικού φόρου κατανάλωσης στο πετρέλαιο θέρμανσης για τους μήνες που υφίσταται ανάγκη χρήσης του, ήτοι από 15 Οκτωβρίου εκάστου έτους έως και τις 30 Απριλίου του επόμενου έτους. Ο μειωμένος αυτός συντελεστής αντιστοιχεί σε 28 λεπτά ανά λίτρο έναντι του κανονικού συντελεστή των 41 λεπτών ανά λίτρο.

Σε ό,τι αφορά στην αύξηση της χρηματοδότησης των σχολικών επιτροπών, οι ΟΤΑ χρηματοδοτούνται ετησίως με τους Κεντρικούς Αυτοτελείς Πόρους, που εγγράφονται στον κρατικό προϋπολογισμό. Στη βάση αυτή, αποδόθηκε στους δήμους της χώρας από τους ΚΑΠ για το έτος 2022 συνολικό ποσό ύψους 140.050.000 ευρώ για την κάλυψη λειτουργικών δαπανών των σχολείων, εκ των οποίων 6.002.950 ευρώ διατέθηκαν στους δήμους της Περιφέρειας Δυτικής Μακεδονίας.

Τονίζω ότι το ποσό που διατέθηκε κατά το έτος 2022 ήταν αυξημένο κατά 21 εκατομμύρια ευρώ σε σχέση με το έτος 2021 και κατά 28 εκατομμύρια ευρώ σε σχέση με το έτος 2020, προκειμένου να καλυφθούν κατά προτεραιότητα οι δαπάνες θέρμανσης των σχολείων.

Επίσης, για την αντιμετώπιση των επιπτώσεων της ενεργειακής κρίσης κατά το έτος 2022, κατανεμήθηκαν στους δήμους της χώρας επιπλέον πιστώσεις ύψους 115 εκατομμύριων ευρώ του κρατικού προϋπολογισμού, για την ενίσχυση της ρευστότητάς τους και την κάλυψη λειτουργικών και λοιπών γενικών δαπανών τους, λόγω της επιβάρυνσης των προϋπολογισμών τους από την αύξηση του ενεργειακού κόστους. Από αυτά, ποσό ύψους 3.845.450,62 ευρώ κατανεμήθηκε στους δήμους των νομών της δυτικής Μακεδονίας. Παράλληλα, διατέθηκαν επιδοτήσεις στα οικιακά τιμολόγια και την κατανάλωση ηλεκτρικής ενέργειας, με το συνολικό ποσό της επιδότησης του ρεύματος για τα νοικοκυριά τον Ιανουάριο να ανέρχεται στα 470 εκατομμύρια ευρώ.

Αντίστοιχες επιδοτήσεις υπήρξαν και για τα επαγγελματικά τιμολόγια. Μάλιστα για τους αγρότες η επιδότηση είναι οριζόντια και ανέρχεται στα 330 ευρώ ανά μεγαβατώρα. Δηλαδή απορροφούμε έως 92% του ποσοστού της αύξησης. Τέλος για το φυσικό αέριο θα υπάρξει μια οριζόντια επιδότηση που θα ανέλθει σε 20 ευρώ ανά θερμική μεγαβατώρα σε επτακόσιες χιλιάδες νοικοκυριά ανεξαρτήτως εισοδήματος, μεγέθους κατοικίας ή παρόχου.

Είναι απολύτως ευκρινές, λοιπόν, ότι ως Κυβέρνηση αφουγκραζόμαστε τις ανάγκες της κοινωνίας και συνεχίζουμε να προχωράμε στη λήψη μέτρων για την ανακούφιση και τη στήριξη όλων όσων έχουν ανάγκη, σε οποιαδήποτε γωνιά της χώρας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Καλή συνέχεια, κύριε Στολτίδη.

Προχωρούμε στη δωδέκατη με αριθμό 322/16-1-2023 επίκαιρη ερώτηση δευτέρου κύκλου του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Υποδομών και Μεταφορών, με θέμα: «Άμεσα μέτρα απέναντι στην κατακόρυφη αύξηση του κόστους διέλευσης από τη Γέφυρα «Χαρίλαος Τρικούπης»».

Κύριε Κωνσταντόπουλε, καλησπέρα σας, καλή εβδομάδα. Έχετε δύο λεπτά.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επανέρχομαι σήμερα με το θέμα της τιμολογιακής πολιτικής της Γέφυρας «Χαρίλαος Τρικούπης». Είναι ένα θέμα που ταλανίζει την δυτική Ελλάδα -ένα θέμα το οποίο έχω θέσει επανειλημμένως τόσο στην προηγούμενη κυβέρνηση ΣΥΡΙΖΑ - ΑΝΕΛ δύο φορές, όσο και στη σημερινή Κυβέρνηση, την Κυβέρνηση του Κυριάκου Μητσοτάκη, με επίκαιρη ερώτησή μου που ήρθε και απάντησε στις 5-2-2021 ο κ. Κωνσταντίνος Καραμανλής- και αφορά το υπερβολικό κόστος των διοδίων.

Όταν μιλάμε για ένα υπερβολικό κόστος διοδίων μιλάμε για υπερβολικό κόστος διοδίων μέσα σε μια οικονομική κρίση, ένα κόστος όπου για μια απλή διέλευση οι πολίτες θα πρέπει να πληρώσουν 13,70 ευρώ και 27,40 ευρώ μετ’ επιστροφής. Αλλά βλέπουμε και την τελευταία αύξηση του e-pass κατά 22,4% από αρχές του έτους.

Κύριε Υπουργέ, η Γέφυρα «Χαρίλαος Τρικούπης» έγινε για να ενώσει την δυτική Ελλάδα και να αποτελέσει μοχλό και πυλώνα ανάπτυξης, τόσο για τη δυτική Ελλάδα όσο και για την εθνική οικονομία. Ωστόσο, το υψηλό κόστος διέλευσης την καθιστά εντελώς απλησίαστη για τους πολίτες. Μάλιστα, πέραν της ακριβής αυτής διέλευσης από 1-1-2023, έχουμε την αύξηση κατά 22% του e-pass που αφορά τους συνδρομητές και ως επί το πλείστον αφορά εργαζόμενους οι οποίοι μεταβαίνουν από την Αιτωλοακαρνανία στην Αχαΐα, δηλαδή χρησιμοποιούν καθημερινώς το e-pass και τη γέφυρα για να μπορέσουν να πάνε στις δουλειές τους.

Έτσι, λοιπόν, εδώ βλέπουμε ότι είκοσι δύο εργάσιμες ημέρες με σαράντα τέσσερις διελεύσεις να κοστίζουν 242 ευρώ μέχρι τέλος του 2022 και από 1η του 2023 να εκτινάσσεται η τιμή στα 300 ευρώ. Δηλαδή πρόκειται για μια αύξηση κατά 50 ευρώ τον μήνα, δηλαδή 600 ευρώ τον χρόνο.

Εν κατακλείδι, βλέπουμε ότι το ένα τρίτο του μισθού του κάθε εργαζόμενου πηγαίνει για να διαπερνά τη Γέφυρα «Χαρίλαος Τρικούπης» και τούτο βέβαια χωρίς να συνυπολογιστούν -τι άλλο- τα καύσιμα.

Κύριε Υπουργέ, νομίζω ότι καταλαβαίνετε πολύ καλά σε τι κατάσταση βρίσκονται οι εργαζόμενοι που αναγκάζονται να μετακινούνται από Αιτωλοακαρνανία στην Αχαΐα και αντιστρόφως. Επίσης, πολλές είναι οι περιπτώσεις όπου οι εργαζόμενοι εργάζονται με κυλιόμενα ωράρια, δηλαδή με νυχτερινές βάρδιες κ.λπ., οι οποίοι ακόμα κι αν ήθελαν να μετακινηθούν με τα μέσα μαζικής μεταφοράς είναι αδύνατο και εν τοις πράγμασι αναγκαστικά υποχρεούνται να χρησιμοποιούν τη γέφυρα.

Αντίστοιχα πολλά είναι τα προβλήματα που αντιμετωπίζουν οι φοιτητές στο Πανεπιστήμιο Πατρών που απέναντι στο αυξημένο κόστος στέγασης αναγκάζονται να μετακινούνται από την Αιτωλοακαρνανία στην Αχαΐα για τα μαθήματά τους. Επομένως και για τους φοιτητές η απλή κάρτα μετ’ επιστροφής ουσιαστικά εκτινάσσεται στα 17,80.

Συμπερασματικά, χρειάζονται άμεσες λύσεις προς όφελος της τοπικής κοινωνίας, των εργαζομένων και φυσικά των φοιτητών. Στο πλαίσιο αυτό, κύριε Υπουργέ, θα σας ρωτήσω τα εξής:

Σκοπεύει το Υπουργείο να προβεί σε ενέργειες επαναδιαπραγμάτευσης για τη μείωση του κόστους διέλευσης της Γέφυρας «Χαρίλαος Τρικούπης» και μάλιστα ιδίως για όσους χρησιμοποιούν καθημερινά τη γέφυρα; Με ποιο χρονοδιάγραμμα;

Δεύτερον, υπάρχει σχέδιο επαναδιαπραγμάτευσης των όρων της σύμβασης παραχώρησης με τη «ΓΕΦΥΡΑ Α.Ε.», ώστε οι όροι της να ανταποκρίνονται στα σημερινά δεδομένα της ελληνικής οικονομίας αλλά και της κοινωνίας;

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Για τους εργαζόμενους και από κάτω να πάνε, 6 ευρώ είναι, δηλαδή τα μισά. Δεν είναι και λίγα λεφτά.

Θα απαντήσει ο Υφυπουργός Υποδομών και Μεταφορών κ. Γεώργιος Καραγιάννης.

Κύριε Καραγιάννη, καλησπέρα σας, καλή εβδομάδα. Έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Καλησπέρα σας, κύριε Πρόεδρε.

Κύριε Βουλευτά, κύριε Κωνσταντόπουλε, σας ευχαριστώ για την ερώτησή σας, καθώς είναι μια πρώτης τάξεως ευκαιρία -θα έλεγα- να επαναλάβουμε τη δέσμευση της Κυβέρνησης του Κυριάκου Μητσοτάκη για σταθερές τιμές διοδίων.

Για την ιστορία θα μου επιτρέψετε να αναφέρω δυο, τρία πράγματα. Η σύμβαση παραχώρησης της Γέφυρας «Χαρίλαος Τρικούπης» κυρώθηκε το 1996 επί κυβερνήσεως ΠΑΣΟΚ. Σε συγκεκριμένο άρθρο της περιλαμβάνεται ο μαθηματικός τύπος που υπολογίζει την ανώτατη τιμή διοδίων, στο οποίο λαμβάνεται υπ’ όψιν ο εναρμονισμένος δείκτης τιμών καταναλωτή. Όπως όλοι αντιλαμβανόμαστε -και εσείς καλύτερα από τον καθένα γνωρίζετε και όλοι σε αυτήν την Αίθουσα- η ρωσική εισβολή στην Ουκρανία, πέρα από τα ολέθρια αποτελέσματα σε ανθρώπινες απώλειες, έχει δημιουργήσει μια μεγάλη, μια ουσιαστική οικονομική αναστάτωση σε όλον τον κόσμο, δημιουργώντας ένα τεράστιο κύμα πληθωρισμού που έχει πλήξει κυριολεκτικά όλη την Ευρώπη. Έτσι έγινε και στη χώρα μας.

Το 2022, λοιπόν, ο πληθωρισμός σύμφωνα με τις εκτιμήσεις του οικονομικού επιτελείου θα κινηθεί περίπου στο 10%. Ο κρίσιμος μήνας, όμως, για τις συμβάσεις παραχώρησης και για τις αυξήσεις στις τιμές των διοδίων είναι ο Σεπτέμβριος του 2022, όπου εκεί ο πληθωρισμός ήταν περίπου στο 11,5%. Αυτό θα επέφερε μια αυτόματη αναπροσαρμογή στις ανώτατες τιμές διοδίων σε όλες τις παραχωρήσεις, καθώς και σε αυτή της γέφυρας.

Μέσα, λοιπόν, σε αυτό το περιβάλλον η Κυβέρνηση και ο Υπουργός Υποδομών, ο Κώστας Καραμανλής, διαπραγματεύτηκε με τις εταιρείες χωρίς να φωνάζουμε, χωρίς να λαϊκίζουμε. Διαπραγματευτήκαμε σοβαρά και ουσιαστικά, ώστε οι τιμές των διοδίων να παραμένουν σταθερές. Αυτό -ξέρετε- ήταν μια συνειδητή απόφαση τόσο της Κυβέρνησης όσο και των ίδιων των εταιριών, αποδεικνύοντας στην πράξη το κοινωνικό τους πρόσημο απέναντι στους πολίτες που δέχονται μια ουσιαστική πίεση στην καθημερινότητά τους.

Περνώντας τώρα στο κυρίως θέμα της ερώτησής σας, σε ό,τι αφορά το εκπτωτικό πακέτο διέλευσης των καθημερινών χρηστών, θα ήθελα να διευκρινίσω, να ξεκαθαρίσω και να γίνει σαφές σε όλους ότι η συζήτηση σε ό,τι αφορά την τιμή του διοδίου αφορά διαχρονικά την τιμή της μοναδικής διέλευσης. Τα εκπτωτικά πακέτα και η εμπορική πολιτική κάθε εταιρείας είναι κάτι που εκφεύγει των αρμοδιοτήτων και του θεμιτού πεδίου παρέμβασης του ελληνικού δημοσίου.

Παρ’ όλα αυτά με αφορμή της δικής σας ερώτησης και της επιστολής του περιφερειάρχη, αλλά και των ερωτήσεων που δεχτήκαμε όλες τις προηγούμενες μέρες εντοπίσαμε ότι υπήρχε μια αύξηση -όπως την περιγράφετε- στους καθημερινούς χρήστες της γέφυρας. Αφορά το πακέτο, όπως γράφετε και στην ερώτησή σας, των σαράντα δύο έως σαράντα πέντε διελεύσεων τον μήνα. Είναι, δηλαδή, αυτοί ουσιαστικά οι εργαζόμενοι που καθημερινά χρησιμοποιούν τη γέφυρα για να πάνε στη δουλειά τους.

Το 2022 το πακέτο αυτό διαμορφωνόταν στα 242,56 ευρώ σύμφωνα με τις ανακοινώσεις του παραχωρησιούχου και για το 2023 θα ανέβαινε ουσιαστικά στα 295 ευρώ. Μετά από επικοινωνία και μια ουσιαστική συζήτηση με την εταιρεία, η ενημέρωση που λάβαμε σήμερα ότι αυτό αφορά έναν συγκεκριμένο αριθμό χρηστών, θεωρήσαμε σκόπιμο ο Υπουργός και εγώ από την πλευρά μου ότι αυτή η αβλεψία θα πρέπει να διορθωθεί. Σας ανακοινώνω, λοιπόν, πως η εταιρεία αποφάσισε να αναπροσαρμόσει την τιμή του πακέτου στα 232,90 λεπτά, περίπου 10 ευρώ λιγότερα από όσα πλήρωναν οι χρήστες αυτοί πέρυσι.

Αποδεικνύουμε, λοιπόν, κύριε Κωνσταντόπουλε, στην πράξη ότι και τιμούμε τον κοινοβουλευτικό έλεγχο, αλλά και ότι έχουμε τα αυτιά και τα μάτια μας ανοιχτά και τέτοιου είδους αβλεψίες ή λάθη είμαστε εδώ για να τα αντιμετωπίζουμε. Ξέρετε, εμείς θεωρούμε ότι όλη αυτή η διαδικασία είναι πολύ χρήσιμη για τη δημοκρατία και είναι χρήσιμη και για τους πολίτες που μας ακούν αυτή τη στιγμή και βλέπουν μια Κυβέρνηση η οποία αντιμετωπίζει όλα τα ζητήματα που υπάρχουν την κατάλληλη στιγμή.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** ΚύριεΥπουργέ, να πω πράγματι ότι η σύμβαση αυτή υπεγράφη το 1996 με κυβέρνηση ΠΑΣΟΚ. Άλλωστε είναι σε όλους γνωστό ότι όλα τα μεγάλα έργα έγιναν επί ΠΑΣΟΚ και αυτό δεν το αμφισβητεί και ουδείς.

Σας άκουσα με προσοχή, ωστόσο έχω να πω ότι μέσα από τον κοινοβουλευτικό έλεγχο, που έχω επανειλημμένως θέσει το θέμα αυτό για τη Γέφυρα «Χαρίλαος Τρικούπης» και για τα διόδια διέλευσης με τις δύο επίκαιρες ερωτήσεις μου επί κυβέρνησης ΣΥΡΙΖΑ - ΑΝΕΛ, ο τότε Υπουργός, ο κ. Σπίρτζης είχε δεσμευτεί για λήψη πρωτοβουλιών και μάλιστα για άμεση επαναδιαπραγμάτευση -θα έλεγα- του κόστους διέλευσης, μια δέσμευση βέβαια που ουδέποτε υλοποιήθηκε.

Εδώ να σας θυμίσω, κύριε Υπουργέ, πως όταν υπεγράφη η σύμβαση παραχώρησης μεταξύ του ελληνικού δημοσίου και της κοινοπραξίας «ΓΕΦΥΡΑ Α.Ε.» υπήρξε μια πρόβλεψη και αυτό είναι σημαντικό και να κρατηθεί. Αφότου παρέλθουν τα δέκα χρόνια λειτουργίας της γέφυρας δύναται το ελληνικό δημόσιο και ο παραχωρησιούχος, δηλαδή η κοινοπραξία «ΓΕΦΥΡΑ Α.Ε.» να επαναδιαπραγματευτούν το τίμημα διέλευσης. Τα δέκα χρόνια παρήλθαν το 2014. Η οικονομική κρίση ωστόσο συνεχίζεται, οι μισθοί και οι συντάξεις κατακρεουργήθηκαν και καμμία μείωση στο κόστος διέλευσης δεν υπήρξε, δηλαδή μιλάμε και από την προηγούμενη κυβέρνηση και τη σημερινή. Αντιθέτως, τι υπήρξαν; Αυξήσεις, κύριε Υπουργέ.

Να θυμίσω επίσης ότι στην επίκαιρη ερώτηση που είχα καταθέσει στη δικιά σας Κυβέρνηση και ήρθε ο κ. Καραμανλής και απάντησε στις 5 Φεβρουαρίου του 2021, συζητώντας την επίκαιρη ερώτησή μου για τα αναλογικά διόδια στην Ιόνια Οδό και τη μείωση του κόστους διέλευσης της Γέφυρας «Χαρίλαος Τρικούπης», ο ίδιος ο Υπουργός αναγνώρισε το υψηλό κόστος των διοδίων της γέφυρας, σημειώνοντας ότι η εν λόγω σύμβαση ήταν από τις πρώτες συμβάσεις που έγιναν στη χώρα, όπως και η σύμβαση της Αττικής Οδού. Μάλιστα ο ίδιος ανέφερε ότι όταν ο παραχωρησιούχος της Αττικής Οδού ήθελε να επιβάλει αυξήσεις στα διόδια το 2019, το δημόσιο αντέδρασε, με αποτέλεσμα να μην επέλθει αύξηση. Άρα στη βούληση της Κυβέρνησης και οι αυξήσεις της Γέφυρας «Χαρίλαος Τρικούπης».

Κύριε Υπουργέ, η Κυβέρνηση είναι υποχρεωμένη να μπλοκάρει τις νέες αυξήσεις στο κόστος διέλευσης του e-pass στη Γέφυρα «Χαρίλαος Τρικούπης». Σας άκουσα, πιστεύω να το κάνετε πράξη. Μάλιστα εν μέσω της ενεργειακής κρίσης, με τον πληθωρισμό να καλπάζει και οι πολίτες έχουν μισθούς παγωμένους και κάποιες ισχνές αυξήσεις, προσπαθούν να ανταποκριθούν στις βασικές τους ανάγκες, όταν μάλιστα τα αγαθά εκτινάσσονται προς τα πάνω. Η πολιτεία, λοιπόν, δεν μπορεί να μείνει αμέτοχη και μάλιστα απέναντι σε ένα ζήτημα που ταλανίζει την τοπική κοινωνία.

Γι’ αυτό, λοιπόν, και η κοινωνία -πολίτες και εργαζόμενοι- εκφράζουν την αγανάκτησή τους διά εμού στην Κυβέρνηση σε ό,τι αφορά τις νέες αυξήσεις και ιδιαίτερα την αύξηση του e-pass. Μάλιστα, σας καταθέτω τις επιστολές φορέων οι οποίες είναι διαμαρτυρίες και τις οποίες σας ζητώ να λάβετε υπ’ όψιν, όπως ιδιαίτερα από τον δημόσιο τομέα, τους εκπαιδευτικούς και τους εργαζόμενους στον ιδιωτικό τομέα. Επίσης, καταθέτω διαμαρτυρία της Παναιτωλοακαρνανικής Συνομοσπονδίας και της ΟΣΥΝ Ναυπακτίας.

(Στο σημείο αυτό ο Βουλευτής κ. Δημήτριος Κωνσταντόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο Δήμος Ναυπακτίας και ο Δήμος Πατρέων καταδίκασαν εν τοις πράγμασι απερίφραστα τις αυξήσεις, όπως και η Περιφέρεια Δυτικής Ελλάδος. Σήμερα, μάλιστα, στο Εργατικό Κέντρο Ναυπάκτου, αυτή τη στιγμή που μιλάμε, υπάρχει διευρυμένη σύσκεψη φορέων που διαμαρτύρονται για το κόστος των διοδίων και τις απαράδεκτες αυξήσεις κατά 22% στο e-pass που μεταφράζονται -όπως είπα- σε 50 ευρώ μηνιαίως, 600 ευρώ ετησίως.

Κύριε Υπουργέ, είναι υποχρέωσή σας να προωθήσετε την επαναδιαπραγμάτευση -θα έλεγα- της τιμολογιακής πολιτικής της εταιρείας «ΓΕΦΥΡΑ». Δεν μπορεί η παραχωρησιούχος να αυθαιρετεί ή να αναγιγνώσκει τη σύμβαση κατά μόνας. Οφείλετε, λοιπόν, να στηρίξετε με άμεσο τρόπο τους πολίτες και ιδίως τους εργαζόμενους που χρησιμοποιούν τη Γέφυρα «Χαρίλαος Τρικούπης». Εδώ, μάλιστα, θα πρέπει να υπάρξει ειδική τιμολογιακή πολιτική και πρόβλεψη για τους εργαζόμενους που αναγκάζονται για την εργασία τους να μετακινούνται από την Αιτωλοακαρνανία στην Αχαΐα και αντιστρόφως, όπως είπα.

Ακούστε την πρόταση των εργαζομένων. Ζητούν μία μείωση κατά 60% του κόστους διέλευσης. Επίσης, ζητούν μια χορήγηση ονομαστικού -θα έλεγα- voucher, αλλά και κρατική επιδότηση για πομποδέκτη ανά εργαζόμενο. Είναι κάποιες προτάσεις οι οποίες πρέπει να ληφθούν υπ’ όψιν και να τις αξιολογήσετε.

Σας καλώ, λοιπόν, κύριε Υπουργέ, να κάνετε πράξη τα όσα ανέφερα. Πρέπει να στηριχτούν οι πολίτες σε μια δύσκολη συγκυρία για την πατρίδα και για την οικονομία. Είναι σημαντικό να αποφασίζουμε και να πράττουμε για τους πολλούς και όχι για τους λίγους. Άλλωστε όταν θέλει κάτι η κάθε κυβέρνηση το κάνει πράξη. Κάντε το, λοιπόν, πράξη!

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς.

Ορίστε, κύριε Καραγιάννη, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Κωνσταντόπουλε, το κάναμε πράξη. Σας το ανακοίνωσα από το Βήμα εδώ ότι θα μειωθεί κατά 10 ευρώ. Ήταν 242 ευρώ και πήγε 232 ευρώ. Θα το ανακοινώσει αύριο η εταιρεία. Άρα το θέμα αυτό για μας έχει λήξει.

**ΠΡΟΕΔΡΕΥΩΝ (Απόστολος Αβδελάς):** Κατά 10 λεπτά, λοιπόν. Όχι 10 ευρώ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Είπα 10 ευρώ, όχι λεπτά. Ήταν 242 ευρώ και θα γίνει 232 ευρώ.

**ΠΡΟΕΔΡΕΥΩΝ (Απόστολος Αβδελάς):** Ωραία.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Είναι 10 ευρώ λιγότερα απ’ όσα πλήρωναν οι χρήστες το 2022. Άρα η παρέμβαση της Κυβέρνησής μας ήταν άμεση και οφείλω να πω ότι η εταιρεία το αντιμετώπισε σοβαρά. Την αβλεψία της και το λάθος που έκανε το διόρθωσε άμεσα. Το ελληνικό δημόσιο έρχεται να προασπίσει τα συμφέροντά του και γι’ αυτό δεν έχουν επιβληθεί αυξήσεις στα διόδια σε όλη τη χώρα. Μη συγκρίνετε όμως. Η κάθε σύμβαση παραχώρησης έχει τις δικές της υποχρεώσεις και τους δικούς της όρους.

Αυτό που είπε ο Υπουργός και θα γίνει σε όλη τη χώρα και είναι κάτι που θα το βάλουμε μπροστά, έτσι ώστε την επόμενη τετραετία να ισχύσει σε όλους τους αυτοκινητόδρομους, είναι τα αναλογικά διόδια. Είναι μία μεγάλη, μία ουσιαστική παρέμβαση, το οποίο είναι κάτι που θα το κάνουμε και αυτό πράξη. Όμως, μη συγκρίνετε την «Αττική Οδό» με τη «Γέφυρα».

Ξέρετε, στις συμβάσεις παραχώρησης ο καθένας μπορεί να έρχεται και να λέει ότι θα επαναδιαπραγματευτούμε. Είναι ουσιαστικά μια σύμβαση που μεγάλο μέρος έχουν και οι τράπεζες οι οποίες έχουν δανειοδοτήσει αυτό το έργο. Άρα, όπως αντιλαμβάνεστε, δεν είναι εύκολη για να γίνει δυσχερής για τον ιδιώτη μία σύμβαση παραχώρησης και να τον φέρει σε δυσχερέστερη θέση απ’ αυτή που βρίσκεται σήμερα. Όποιοι σάς τα λένε αυτά, μάλλον προσπαθούν να παραπλανήσουν και όχι να πουν την αλήθεια.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Υπάρχει διάταξη στη σύμβαση.

**ΠΡΟΕΔΡΕΥΩΝ (Απόστολος Αβδελάς):** Μην τον διακόπτετε, δεν σας διέκοψε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εμείς να ξέρετε από αυτό το Βήμα θα λέμε μόνο την αλήθεια. Η αλήθεια, λοιπόν, είναι ότι εμείς είμαστε εδώ πέρα, όπου μπορούμε να παρέμβουμε και όπως μας δίνονται τα νομικά όπλα, σε συνεργασία με τις εταιρείες, το κάνουμε. Μπορούμε να μην επιτρέψουμε φέτος να γίνουν αυξήσεις και από εκεί και πέρα να προχωρήσουμε και να δούμε τι άλλο χρειάζεται.

Επαναλαμβάνω το εξής. Δεν είναι συμβατική η υποχρέωση της εταιρείας να κοινοποιεί στο ελληνικό δημόσιο την εμπορική πολιτική και τα εκπτωτικά πακέτα. Παρ’ όλα αυτά παρεμβήκαμε και παρ’ όλα αυτά έχουμε αυτό το αποτέλεσμα που βλέπετε. Είμαστε εδώ να αντιμετωπίσουμε ό,τι προβλήματα υπάρχουν στο πλαίσιο της νομιμότητας και στο πλαίσιο των συμβάσεων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, καλή συνέχεια και στους δύο.

Θα συζητηθεί τώρα η έκτη με αριθμό 311/13-1-2023 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Οικονομικών, με θέμα: «Σε απόγνωση οι αγρότες καπνοπαραγωγοί της Ροδόπης από τον συμψηφισμό ενισχύσεων με την επιστρεπτέα προκαταβολή».

Κύριε Αχμέτ, παρακαλώ, έχετε τον λόγο.

**ΙΛΧΑΝ ΑΧΜΕΤ:** Ευχαριστώ πολύ, κύριε Πρόεδρε. Καλή εβδομάδα!

Κύριε Υπουργέ, είναι ένα θέμα το οποίο έχουμε επαναφέρει στη Βουλή και με γραπτή ερώτηση, για την οποία λάβαμε και απάντηση στις 8 Αυγούστου, αλλά και στο πλαίσιο μιας άλλης επίκαιρης με τον Υπουργό Αγροτικής Ανάπτυξης. Ξέρετε το θέμα, το τι έγινε.

Κατ’ αρχάς η πολιτεία προχώρησε, μετά από έγκριση της Ευρωπαϊκής Ένωσης, σε κορωνοενισχύσεις. Ήταν μια ειδική μορφή ενίσχυσης, την οποία έλαβαν όλοι οι αγρότες και οι καπνοπαραγωγοί στον Νομό Ροδόπης.

Όμως, η Ευρωπαϊκή Ένωση έβαλε τον εξής όρο. Αφού, λέει, είναι η ίδια η ενίσχυση, η κορωνοενίσχυση από την Ευρωπαϊκή Ένωση, σε όποιους αγρότες κρατούσαν βιβλία, δηλαδή είχαν πάρει επιστρεπτέα προκαταβολή, παρακράτησε η Ευρωπαϊκή Ένωση, όταν γινόταν καταβολή στον αγρότη της κορωνοενίσχυσης, τα μισά χρήματα, το 50%. Διότι είπε, αφού οφείλεις σε μένα επιστρεπτέα, σου παρακρατώ το 50%.

Εδώ έπρεπε το Υπουργείο Οικονομικών, αργότερα, όταν θα ζητούσε από τον φορολογούμενο πίσω την επιστρεπτέα προκαταβολή, να λάβει υπ’ όψιν ότι ήδη έχει καταβληθεί αυτό το ποσό, κάτι το οποίο, βέβαια, δεν έγινε ποτέ. Και οι καπνοπαραγωγοί, καθώς και άλλοι αγρότες στην Ελλάδα -όχι μόνο οι καπνοπαραγωγοί- και πήραν τη μισή κορωνοενίσχυση, διότι όφειλαν πίσω και είπαν «εντάξει, πήραμε τη μισή αλλά, τουλάχιστον θα συμψηφιστεί όταν είναι να αποδώσουμε στην εφορία την παρακρατηθείσα δόση» και πήγαν ξαφνιασμένοι στην εφορία και ειδοποιήθηκαν ότι η εφορία τούς ζητούσε πίσω όλο το ποσό.

Σας ρωτάμε -και θα αναπτυχθώ και στη δευτερολογία μου- και ως προς την απάντησή σας, την οποία την υπογράφετε -όχι εσείς αλλά οι υπηρεσιακοί- το εξής: Τι προτίθεστε να κάνετε γι’ αυτό το θέμα; Δεν πρέπει να αντιμετωπιστεί αυτό το πρόβλημα με μια εγκύκλιο από εσάς, με μια υπουργική απόφαση, με διασταύρωση των στοιχείων, ούτως ώστε αυτή η οφειλή προς την εφορία, να φύγει πάνω από αυτούς τους ανθρώπους; Γιατί αντιμετωπίζουν και καθημερινές δυσκολίες αυτοί οι άνθρωποι, με αυτή την οφειλή, η οποία ήδη έχει πληρωθεί. Ξεπερνάει το ακατάσχετο και δημιουργούνται και διάφορες οικονομικές συναλλαγές. Αυτό είναι το ερώτημα, κύριε Υπουργέ, και περιμένουμε μια ξεκάθαρη απάντηση από εσάς, για το πότε θα λυθεί το πρόβλημα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα σας απαντήσει ο Υφυπουργός Οικονομικών κ. Απόστολος Βεσυρόπουλος.

Ορίστε, κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η ερώτησή σας έχει ως σημείο αναφοράς τους καπνοπαραγωγούς της Ροδόπης και τον συμψηφισμό των έκτακτων οικονομικών ενισχύσεων που λαμβάνουν, με την επιστρεπτέα προκαταβολή.

Θα πρέπει κατ’ αρχάς να αναφέρω ότι οι κανονιστικές διατάξεις ισχύουν για όλους με τον ίδιο τρόπο. Όπως γνωρίζετε, στις κοινές υπουργικές αποφάσεις με τις οποίες καταβλήθηκαν οι κρατικές οικονομικές ενισχύσεις για τη στήριξη του πρωτογενούς τομέα από τις επιπτώσεις της πανδημίας, ήταν απολύτως σαφές το εξής: Από το τελικό ύψος της ενίσχυσης κάθε παραγωγού, όπως προσδιορίζεται σε κάθε ΚΥΑ, αφαιρείται το άθροισμα των μη επιστρεπτέων ποσών που έχει λάβει ως επιστρεπτέα προκαταβολή.

Η συγκεκριμένη διάταξη συμπεριλήφθηκε στην πράξη νομοθετικού περιεχομένου της 30ης Μαρτίου του 2020. Μέχρι να καθοριστεί το άθροισμα των μη επιστρεπτέων ποσών, η ενίσχυση καταβάλλεται με παρακράτηση του 50% του συνολικού ποσού της επιστρεπτέας προκαταβολής που έχει λάβει ο κάθε παραγωγός μέσω όλων των κύκλων της επιστρεπτέας προκαταβολής.

Αφού ολοκληρωθεί ο καθορισμός του αθροίσματος των μη επιστρεπτέων ποσών, εάν το άθροισμα αυτών ξεπερνά το ποσό που έχει παρακρατηθεί για κάθε παραγωγό, τότε για το υπερβάλλον ποσό κινείται διαδικασία ανάκτησης από τον ΟΠΕΚΕΠΕ ως αχρεωστήτως καταβληθέντα.

Στην ερώτησή σας αναφέρεστε στα ζητήματα που οδηγούν στην αδυναμία έκδοσης φορολογικής ενημερότητας. Κάτι τέτοιο δεν ισχύει, αφού με την απόφαση Α1085 του 2022 καθίσταται σαφές ότι οι μη ληξιπρόθεσμες οφειλές, που προκύπτουν από την επιστροφή της ενίσχυσης της επιστρεπτέας προκαταβολής, δεν λαμβάνονται υπ’ όψιν για την εφαρμογή της παραγράφου 8 του άρθρου 12 του ν.4174/2013 περί αποδεικτικού ενημερότητας.

Με βάση τη συγκεκριμένη απόφαση καθίσταται, επίσης, σαφές ότι οι μη ληξιπρόθεσμες οφειλές που προκύπτουν από την επιστροφή της ενίσχυσης της επιστρεπτέας προκαταβολής αναγράφονται στη βεβαίωση οφειλής μόνον, εφόσον κάτι τέτοιο ζητηθεί από τον οφειλέτη στην αίτησή του. Άρα, με βάση όλα όσα προανέφερα, γίνεται ευρέως αντιληπτό ότι δεν τίθεται ζήτημα περί μη έκδοσης φορολογικής ενημερότητας. Στη δευτερολογία μου θα αναφερθώ και σε πρόσθετα σχετικά ζητήματα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Αχμέτ, έχετε τον λόγο.

**ΙΛΧΑΝ ΑΧΜΕΤ:** Κύριε Υφυπουργέ, καμμιά φορά οι Υπουργοί διαβάζουν αυτά που γράφουν οι τεχνικοί σύμβουλοι. Και καλά κάνετε, αλλά η πραγματικότητα…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το ξέρω τόσο καλά όσο κανείς.

**ΙΛΧΑΝ ΑΧΜΕΤ:** Ωραία, αλλά το θέμα δεν είναι ακριβώς έτσι.

Αναφερθήκατε στην πράξη νομοθετικού περιεχομένου στις 30 Μαρτίου 2020. Όντως έτσι είναι. Ας πάρουμε ένα παράδειγμα. Μας ακούνε και οι αγρότες. Ας πούμε ότι κάποιος δικαιούται να πάρει 1200 ευρώ κορωνοενίσχυση για τα καπνά, για οποιοδήποτε άλλο προϊόν, βάσει των στρεμμάτων του. Εφόσον, όμως, κρατούσε, βάσει του νόμου αυτού, το 50% που καταβλήθηκε αντί για 1200 ευρώ ήταν 600 ευρώ. Δηλαδή, μπήκαν στον λογαριασμό 600 ευρώ ως κορωνοενίσχυση γιατί αυτός ήταν υπόχρεος επιστρεπτέας προκαταβολής. Στην εφορία, δηλαδή, έπρεπε να γίνει συμψηφισμός. Ας πούμε ότι χρωστούσε επιστρεπτέα 1500 ευρώ. Παραπάνω, δηλαδή, από τα 1.200. Μείον 600, έπρεπε 900 ευρώ να φαίνεται ότι χρωστάει στην εφορία αφού τα 600 ευρώ ήδη είχαν παρακρατηθεί από την κορωνοενίσχυση. Όμως πηγαίνοντας ο φορολογούμενος στην εφορία δεν βλέπει 900 ευρώ να χρωστάει επιστρεπτέα προκαταβολή αλλά ότι ακόμα εξακολουθεί να χρωστάει 1500 ευρώ. Δηλαδή, η παρακράτηση έγινε με τον νόμο 2020 που είπατε, το 50% από την κορωνοενίσχυση. Αυτό το ποσό δεν μειώθηκε από την επιστρεπτέα του προκαταβολή, το όφελός του, αφού έγινε εκκαθάριση. Είστε βέβαιος, κύριε Υπουργέ, ότι δεν είναι έτσι όπως τα λέω εγώ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Απόλυτα. Εσείς δεν τα λέτε καλά. Μπερδεύεστε.

**ΠΡΟΕΔΡΕΥΩΝ (Απόστολος Αβδελάς):** Μην τον ρωτάτε. Πείτε αυτό που θέλετε. Όχι διάλογο.

**ΙΛΧΑΝ ΑΧΜΕΤ:** Ωραία. Τότε να μας εξηγήσετε στη δευτερολογία ότι δεν είναι έτσι και ότι δεν υπάρχει περίπτωση αυτοί και να πληρώθηκαν και να μειώθηκε η κορωνοενίσχυση κατά 50%, αλλά δεν μειώθηκε στο ίδιο ποσό και η οφειλή τους ως προς την επιστρεπτέα προκαταβολή.

**ΠΡΟΕΔΡΕΥΩΝ (Απόστολος Αβδελάς):** Κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, για τη διαδικασία πληρωμής της επιστρεπτέας προκαταβολής και της επιστροφής τού μη επιστρεπτέου ποσού ήμουν ξεκάθαρος στην πρωτολογία μου. Όπως το περιγράψατε, κάνετε λάθος.

Ως προς τη φορολογική ενημερότητα και αδυναμία έκδοσης, αυτής που θίξατε, σας παρέθεσα το ισχύον νομικό πλαίσιο στην πρωτολογία μου. Τέτοιος κίνδυνος σαφώς και δεν υπάρχει.

Περνώντας τώρα στις αναφορές σας για την ενίσχυση των αγροτών να σας υπενθυμίσω ότι για τη φορολόγηση των αγροτών, των κτηνοτρόφων και των αλιέων το Υπουργείο Οικονομικών έχει θεσπίσει μια σειρά ευνοϊκών φορολογικών διατάξεων, με στόχο την ενίσχυση του πρωτογενούς τομέα. Ενδεικτικά μόνο θα αναφερθώ σε συγκεκριμένα μέτρα που έχουν τεθεί σε ισχύ:.

Πρώτον, με τον ν.4935/2022 παρέχονται για πρώτη φορά γενναία φορολογικά κίνητρα για την ισχυροποίηση της εθνικής αγροτικής οικονομίας. Με τον νόμο αυτόν καθιερώσαμε για πρώτη φορά την απαλλαγή από την καταβολή του φόρου εισοδήματος κατά 50% από την άσκηση ατομικής αγροτικής επιχειρηματικής δραστηριότητας.

Δεύτερον, τη μείωση, και μάλιστα σε μόνιμη βάση, του ΦΠΑ για τις ζωοτροφές και λιπάσματα από το 13% στο 6%.

Τρίτον, την εισαγωγή νέας φορολογικής κλίμακας για τα φυσικά πρόσωπα, και τους αγρότες, η οποία τέθηκε για πρώτη φορά σε εφαρμογή το 2021 με συντελεστές που ξεκινούν από το 9% για τα πρώτα 10.000 ευρώ.

Τέταρτον, την επαναφορά στο 55% από το 100% της προκαταβολής φόρου εισοδήματος από επιχειρηματική δραστηριότητα, για τα φυσικά πρόσωπα, σε μόνιμη βάση από το έτος 2020. Ωφελούμενοι είναι φυσικά και οι αγρότες.

Πέμπτον, τη μείωση του φορολογικού συντελεστή για τα αγροτικά συνεταιριστικά σχήματα από το 13% στο 10%.

Έκτον, τη μόνιμη κατάργηση της ειδικής εισφοράς αλληλεγγύης από το 2023, μέτρο το οποίο έχει ως ωφελούμενους τρία εκατομμύρια φορολογούμενους, μισθωτούς του ιδιωτικού τομέα και του δημοσίου τομέα, συνταξιούχους, επιχειρηματίες ιδιοκτήτες ακινήτων και αγρότες, όλα τα φυσικά πρόσωπα σε μια ιδιαίτερα δύσκολη συγκυρία.

Έβδομον, τη χορήγηση ενίσχυσης σε επιχειρήσεις γεωργικών εκμεταλλεύσεων σύμφωνα με τους κανόνες κρατικών ενισχύσεων λόγω της ενεργειακής κρίσης και την αύξηση του κόστους των λιπασμάτων βάσει του άρθρου 95 του ν.4982/2022 που ψηφίστηκε τον περασμένο Δεκέμβριο. Μάλιστα με την υπ’ αριθμόν 2300/384441 (Β΄ 6446/16-12-2022), που συνυπέγραψα με τον Υπουργό Αγροτικής Ανάπτυξης και Τροφίμων και τον Αναπληρωτή Υπουργό Οικονομικών, καθορίστηκε το ανώτατο συνολικό ύψος χρηματοδότησης αυτής στα 60 εκατομμύρια ευρώ.

Όγδοον, οι αγροτικές αποζημιώσεις στο σύνολό τους δεν περιλαμβάνονται στον προσδιορισμό του κέρδους από ατομική αγροτική επιχειρηματική δραστηριότητα. Επομένως ένα μεγάλο μέρος των επιδοτήσεων και των αποζημιώσεων δεν συνυπολογίζεται στα κέρδη από ατομική αγροτική επιχειρηματική δραστηριότητα.

Ένατον, την απαλλαγή από την υποχρέωση καταβολής του τέλους επιτηδεύματος για τους αγρότες του κανονικού καθεστώτος.

Σε ό,τι αφορά στον ΦΠΑ, σύμφωνα με το άρθρο 41 του κώδικα ΦΠΑ οι αγρότες, οι οποίοι πραγματοποίησαν το προηγούμενο φορολογικό έτος προς οποιοδήποτε πρόσωπο παραδόσεις αγροτικών προϊόντων παραγωγής τους και παροχές αγροτικών υπηρεσιών των οποίων η αξία ήταν κατώτερη των 15.000 ευρώ και έλαβαν επιδοτήσεις κατώτερες των 5.000 ευρώ, υπάγονται στο ειδικό καθεστώς. Αυτό σημαίνει ότι οι συγκεκριμένοι αγρότες δεν επιβαρύνονται με φόρο προστιθέμενης αξίας τις παραδόσεις των αγαθών τους και της παροχές των υπηρεσιών τους και δικαιούνται επιστροφής του ΦΠΑ.

Και, βέβαια, να υπενθυμίσω τη θέσπιση για το 2022 μηδενικού συντελεστή ειδικού φόρου κατανάλωσης στο πετρέλαιο εσωτερικής καύσης που χρησιμοποιείται στη γεωργία. Δηλαδή, της επιστροφής του ειδικού φόρου κατανάλωσης που κάνουμε μετά από πολλά χρόνια για τους αγρότες. Κοινώς το αγροτικό πετρέλαιο.

Ανέφερα ενδεικτικά κάποια μόνο από τα μέτρα στήριξης των αγροτών που θέσαμε σε εφαρμογή από την αρχή της θητείας μας. Η Κυβέρνηση του Κυριάκου Μητσοτάκη μιλάει μόνο με έργα και έχει αποδείξει στην πράξη ότι εξαντλεί κάθε φορά τα δημοσιονομικά περιθώρια για να στηρίξει τους ανθρώπους του πρωτογενούς τομέα και να μειώσει ακόμα περισσότερο τις φορολογικές επιβαρύνσεις που είχαν επιβληθεί τα προηγούμενα χρόνια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε. Καλή συνέχεια, κύριε Αχμέτ.

Θα συζητηθεί τώρα η δεύτερη με αριθμό 524/26-10-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Πάγωμα δόσεων και τόκων δανείων και ρυθμίσεων στο δημόσιο και τον Εθνικό Φορέα Κοινωνικής Ασφάλισης (ΕΦΚΑ)».

Κύριε Κεγκέρογλου, έχετε δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, αμέσως μετά τον σεισμό της 27ης Σεπτεμβρίου 2021 το Υπουργείο σας προχώρησε σε αποφάσεις για την αναστολή πληρωμών για έξι μήνες των δόσεων και των υποχρεώσεων προς το δημόσιο και προς τον Ενιαίο Φορέα Κοινωνικής Ασφάλισης. Ταυτόχρονα υπήρξε μια ανακοίνωση της Ένωσης Ελληνικών Τραπεζών που παρέπεμπε σε διαπραγμάτευση με το κάθε τραπεζικό ίδρυμα για τα θέματα που έχουν να κάνουν με δόσεις δανείων.

Έληξε όμως αυτή η περίοδος των έξι μηνών και οι σεισμοπαθείς βρέθηκαν μπροστά σε συσσωρευμένες οφειλές. Κυρίως συνεχίζουν, δεκαέξι μήνες μετά, να βιώνουν τα δύσκολα, αφού δεν έχει υπάρξει καμμία πρόοδος για την οικονομική και κοινωνική ανασυγκρότηση της περιοχής. Είναι, δηλαδή, η κατάσταση δραματική στην περιοχή από πλευράς οικονομικής δραστηριότητας και υπάρχει μεγάλη αδυναμία στην εκπλήρωση των υποχρεώσεων. Κάτι πρέπει να γίνει.

Στις 26 Οκτωβρίου υπέβαλα αυτή την ερώτηση, αν εκ νέου υπάρξει απόφαση για πάγωμα κ.λπ.. Ούτε αυτό θα είναι η λύση. Θα έλεγα ότι ειδικά για τις περιοχές που συνεχίζουν να είναι σε κατάσταση έκτακτης ανάγκης, σε οριοθετημένες περιοχές, που το αρμόδιο Υπουργείο έδωσε ανανέωση στην κατάσταση της έκτακτης ανάγκης, διότι δεν έχει υπάρξει πρόοδος, θα πρέπει να δείτε από την πλευρά σας τι στήριξη μπορείτε να δώσετε.

Έχω πάρει μια γραπτή ενημέρωση γι’ αυτά τα οποία έχουν γίνει. Τα γνωρίζουμε: προκαταβολές, στήριξη στις επιχειρήσεις σε περιορισμένο βεβαίως αριθμό και με πολλές εξαιρέσεις. Όμως, το ουσιαστικό είναι να μας πείτε, σε σχέση με τις οφειλές και τις υποχρεώσεις προς το δημόσιο και το ΙΚΑ, εάν προτίθεστε για την περιοχή που είναι οριοθετημένη να πάρετε κάποιες αποφάσεις, που μπορεί να είναι, παραδείγματος χάριν, η λειτουργία ειδικά γι’ αυτές τις περιοχές, η ισχύς γι’ αυτές τις περιοχές μιας ρύθμισης των εκατόν είκοσι δόσεων με δυνατότητα να μπουν τώρα. Είναι ειδική περίπτωση οι σεισμοπαθείς, οι πλημμυροπαθείς, οι άνθρωποι που έχουν υποστεί τις συνέπειες φυσικών καταστροφών και συνεχίζουν να είναι σε κατάσταση έκτακτης ανάγκης. Το τονίζω αυτό. Θα ήθελα να δω τι σκέψεις που υπάρχουν στο Υπουργείο για τη στήριξη αυτών των ανθρώπων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Οικονομικών κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, έχουμε συζητήσει πολλές φορές, στο πλαίσιο του κοινοβουλευτικού ελέγχου, τα ζητήματα που αφορούν τα μέτρα που ενεργοποιήθηκαν για τους πληγέντες από τον σεισμό της 27ης Σεπτεμβρίου 2021 στην Κρήτη. Όπως γνωρίζετε, η Κυβέρνηση του Κυριάκου Μητσοτάκη επέδειξε άμεσα αντανακλαστικά, με τα οποία αποτυπώθηκαν έγκαιρα, συγκεκριμένα μέτρα στήριξης και αποκατάστασης, μέσω ειδικών διατάξεων για την πρώτη αρωγή προς τα πληγέντα φυσικά και νομικά πρόσωπα. Συγκεκριμένα, χορηγήθηκε πρώτη αρωγή: πρώτον, έναντι στεγαστικής συνδρομής προς ιδιοκτήτες κτηρίων που επλήγησαν από τον σεισμό, ανάλογα με τη σοβαρότητα των εκτιμώμενων ζημιών. Δεύτερον, για αποζημίωση οικοσκευής σε φυσικά πρόσωπα, ανάλογα με τη σοβαρότητα των ζημιών στην κατοικία. Τρίτον, έναντι επιχορήγησης για αποκατάσταση ζημιών σε εξοπλισμό και μέσα παραγωγής, προς επιχειρήσεις και μη κερδοσκοπικού χαρακτήρα φορείς, συμπεριλαμβανομένων των αγροτικών εκμεταλλεύσεων, ανάλογα με τη σοβαρότητα των ζημιών, που έχουν την έδρα τους ή υποκατάστημα και λειτουργούν νόμιμα σε περιοχές που έχουν πληγεί και που έχουν υποστεί υλικές ζημιές που προκλήθηκαν από τον σεισμό σε στοιχεία ενεργητικού.

Όλες αυτές οι ενισχύσεις εννοείται ότι είναι αφορολόγητες, ανεκχώρητες και ακατάσχετες στα χέρια του δημοσίου ή τρίτων, δεν υπόκεινται σε οποιαδήποτε κράτηση, τέλος ή εισφορά, δεν δεσμεύονται και δεν συμψηφίζονται με βεβαιωμένα χρέη προς τη φορολογική διοίκηση και το δημόσιο εν γένει ή τα πιστωτικά ιδρύματα.

Παράλληλα, με τον ν.4797 του 2021 για την κρατική αρωγή, προβλέπεται η επιχορήγηση για την αντιμετώπιση ζημιών από θεομηνίες σε επιχειρήσεις και μη κερδοσκοπικού χαρακτήρα φορείς, που έχουν πληγεί, ίση με ποσοστό της εκτιμηθείσας ζημιάς. Η επιχορήγηση καλύπτει υλικές ζημιές που προκλήθηκαν από τη θεομηνία σε στοιχεία ενεργητικού, όπως εξοπλισμός, πρώτες ύλες, εμπορεύματα, φορτηγά αυτοκίνητα δημόσιας και ιδιωτικής χρήσης, καθώς και αυτοκίνητα επαγγελματικής χρήσης, μέσα παραγωγής, συμπεριλαμβανομένου και του εγγείου κεφαλαίου και των αποθηκευμένων προϊόντων, τα οποία καταγράφηκαν ως κατεστραμμένα.

Ειδικά για την Κρήτη, έχει παρασχεθεί προκαταβολή έναντι της επιχορήγησης σε ποσοστό 25% επί της εκτιμηθείσας ζημιάς, αφαιρουμένου του ποσού της πρώτης αρωγής, ανάλογα με την πορεία ολοκλήρωσης των εκτιμήσεων και της καταγραφής των ζημιών από τις αρμόδιες επιτροπές κρατικής αρωγής και την αποστολή επιμέρους καταστάσεων στο Υπουργείο Οικονομικών από την Περιφέρεια.

Σας ενημερώνω ότι έχουν εκδοθεί οι εξής αποφάσεις για την παροχή ενίσχυσης με τη μορφή προκαταβολής: Πρώτον, η υπ’ αριθμόν 12377 απόφαση, μέσω της οποίας καταβλήθηκε συνολικό ποσό 127.525,47 ευρώ σε είκοσι τρεις δικαιούχους. Δεύτερον, η υπ’ αριθμόν 48229 απόφαση, μέσω της οποίας καταβλήθηκε συνολικό ποσό 99.932,00 ευρώ σε σαράντα επτά δικαιούχους και, τρίτον, η υπ’ αριθμόν 71102 απόφαση, μέσω της οποίας καταβλήθηκε συνολικό ποσό 188.313,00 ευρώ σε εβδομήντα δύο δικαιούχους. Από την προκαταβολή αφαιρείται τυχόν πρώτη αρωγή που έχει ήδη καταβληθεί στις επιχειρήσεις μέσω της πλατφόρμας arogi.gov.gr.

Επιπλέον, έχει εκδοθεί η υπ’ αριθμόν 107483 απόφαση επιχορήγησης συνολικού ποσού 593.045,00 ευρώ που συνιστά δωρεάν χρηματική ενίσχυση του δημοσίου και είναι ίση με μέρος του συνόλου της κατά περίπτωση εκτιμηθείσας ζημιάς, από την αρμόδια επιτροπή κρατικής αρωγής της περιφέρειας. Το ύψος ενίσχυσης αυτής υπολογίζεται κλιμακωτά ως εξής: Πρώτον, για εκτιμηθείσα ζημία μέχρι 10.000 ευρώ υπολογίζεται ποσό ενίσχυσης ίσο με το 70% αυτής. Δεύτερον, για εκτιμηθείσα ζημία από 10.001 έως 20.000 ευρώ υπολογίζεται ποσό ενίσχυσης ίσο με 50% αυτής και, τρίτον, για εκτιμηθείσα ζημία 20.001 ευρώ και άνω υπολογίζεται ποσό ενίσχυσης ίσο με το 30% αυτής.

Παράλληλα, σύμφωνα με το άρθρο 10 του ν.2576/98 για την αποκατάσταση ζημιών σε κτήρια που έχουν πληγεί από θεομηνίες, έχει εκδοθεί απόφαση με την οποία παρέχεται στεγαστική συνδρομή, η οποία συνίσταται σε 80% δωρεάν κρατική αρωγή με επιβάρυνση του Προγράμματος Δημοσίων Επενδύσεων και σε 20% άτοκο δάνειο χρηματοδοτούμενο από τον λογαριασμό του ν.128/75.

Από τα στοιχεία που μόλις παρέθεσα, γίνεται αντιληπτό ότι έχει υλοποιηθεί μια μεγάλη και ουσιαστική σειρά μέτρων στήριξης. Στη δευτερολογία μου θα αναφερθώ στα ερωτήματα που έχετε θέσει στην ερώτησή σας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Ορίστε, κύριε Κεγκέρογλου, έχετε τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, προκαταβολικά σας είπα ότι έχουν καταβληθεί οι προκαταβολές και, βεβαίως, σε περιορισμένο αριθμό επιχειρήσεων κάποιες αποζημιώσεις. Σε περιορισμένο αριθμό, πρώτα απ’ όλα γιατί δεν περιλαμβάνετε και δεν ενισχύσατε όλες τις επιχειρήσεις που επλήγησαν μέσα στα όρια της περιοχής, όπως οριοθετήθηκε, αλλά μόνο μια δημοτική ενότητα και, βεβαίως, διότι πέρα από τα ζητήματα που έχουν να κάνουν με τη σύγκριση του τριμήνου Οκτώβριος-Νοέμβριος-Δεκέμβριος του 2021 με το αντίστοιχο, για να δείτε τη μείωση του τζίρου και να ενισχύσετε, εξαιρέσατε, επειδή βάλατε αυτό το κριτήριο, όλες τις επιχειρήσεις που δεν είναι υπόχρεες σε δηλώσεις ΦΠΑ. Όλες, δηλαδή, οι δραστηριότητες που απαλλάσσονται από ΦΠΑ, όπως είναι εργοθεραπείες και άλλες, έχουν εξαιρεθεί από τη στήριξη, γιατί δεν υπήρξε ο τρόπος να γίνει αυτή η σύγκριση του τριμήνου και δεν έχει επιληφθεί επ' αυτού.

Να σας πω, όμως, για τις προκαταβολές ότι είναι δώρον άδωρον μέχρι σήμερα για τους ανθρώπους γιατί έχουμε εννιά χιλιάδες πληγέντες, έχουν υποβληθεί χίλιοι διακόσιοι φάκελοι σε συνέχεια της αρωγής, έχουν εγκριθεί μόνο πέντε. Άρα πέντε άνθρωποι από αυτούς που είπατε δεν μπορούν να αξιοποιήσουν τα χρήματα που έχουν δοθεί για την αρωγή. Κανείς δεν έχει δανειοδοτηθεί ούτε με το 80% ούτε με το 20%. Κανείς δεν έχει ολοκληρώσει τη διαδικασία αυτή, για να μπορεί να αξιοποιήσει τα χρήματα.

Επομένως δεν πρέπει να κουράζεστε κάθε φορά -πράγματι, κι εγώ νιώθω άσχημα- να μας λέτε τα ίδια και τα ίδια για τις προκαταβολές. Έχουν δοθεί προκαταβολές και είναι σημαντικά λεφτά και τα λοιπά, αλλά δεν μπορούν να αξιοποιηθούν. Οι διαδικασίες από το Υπουργείο Υποδομών δεν προχωρούν. Τι σημαίνει αυτό; Ότι όλη η περιοχή βρίσκεται στην ίδια δύσκολη κατάσταση και γι’ αυτό άλλωστε έχει επεκταθεί χρονικά η ισχύς της διάταξης που κηρύσσει την περιοχή σε έκτακτη ανάγκη. Η περιοχή συνεχίζει να είναι σε έκτακτη ανάγκη.

Τι λέω λοιπόν; Από τη στιγμή που συνεχίζει να είναι σε έκτακτη ανάγκη και όχι μόνο στο πρώτο εξάμηνο, να δούμε κάποιες διαδικασίες διευκόλυνσης. Δεν ξέρω αν είναι το πάγωμα που λέω ή αν είναι η ένταξη στις εκατόν είκοσι δόσεις για όλους όσους έχουν αδυναμία μέσα στη σεισμοπαθή περιοχή. Τουλάχιστον, όμως, οι άνθρωποι που ήταν σε εκατόν είκοσι δόσεις και έχασαν τη ρύθμιση να μπορούν να επανενταχθούν. Ούτε αυτό το έχετε κάνει.

Και, βέβαια, μου λέτε εδώ στη γραπτή απάντηση ότι το Υπουργείο Οικονομικών παρακολουθεί την αποτελεσματική εφαρμογή της φορολογικής και εισπρακτικής πολιτικής και στο πλαίσιο αυτό εξετάζονται όλες οι επιπτώσεις από θεομηνίες ή άλλες φυσικές καταστροφές και οι προτάσεις για στήριξη και ανακούφιση. Οι τελικές αποφάσεις, λέτε, θα ληφθούν με γνώμονα την κοινωνική δικαιοσύνη, τα υγιή δημόσια οικονομικά, την ομαλή δημοσιονομική πορεία της χώρας και τη βιώσιμη ανάπτυξη.

Αυτό θέλουμε, να δείτε ξανά την περιοχή, να εστιάσετε στην περιοχή, να δείτε ότι τα πράγματα είναι πάρα πολύ δύσκολα. Επισκέπτεται ο Πρωθυπουργός την Τετάρτη την περιοχή στην Κρήτη και, βεβαίως, δεν πάει στη σεισμόπληκτη περιοχή, γιατί δεν έχουν προχωρήσει τα πράγματα.

Είχαμε την ελπίδα, μετά τις γρήγορες κινήσεις που κάνατε στην αρχή με την καταβολή των προκαταβολών, ότι θα κινηθούν τα πράγματα. Δεν κινήθηκαν. Πέρα από τις προκαταβολές, κύριε Υπουργέ, δεν έχει γίνει τίποτα και θα αναλωθούν και οι προκαταβολές και θα είναι σε χειρότερο αδιέξοδο οι άνθρωποι. Δεν προχωρούν οι διαδικασίες. Σας το λέω, το τονίζω. Εγώ στενοχωριέμαι γιατί δεν γίνεται κατανοητό από την Κυβέρνηση κάτι που είναι οφθαλμοφανές. Οι άνθρωποι βιώνουν τα δύσκολα και πέρα από την αρχική κινητικότητα με τις προκαταβολές, δεν έχει γίνει τίποτα και θα ήμουν ευγνώμων εάν μπορούσα να προκαλέσω μια σύσκεψη των αρμοδίων Υπουργών για να δουν την κατάσταση και να πάρουν αποφάσεις και να ληφθούν μέτρα για τη στήριξη των ανθρώπων και την οικονομική και κοινωνική ανασυγκρότηση της περιοχής.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, σε περιπτώσεις σεισμών, πλημμυρών ή άλλων θεομηνιών, από τις οποίες προκαλούνται σημαντικές ζημιές σε μεγάλο αριθμό φορολογουμένων και οφειλετών, με απόφαση του Υπουργού Οικονομικών προβλέπεται η έκδοση αποφάσεων με τις οποίες: Δύναται να αναστέλλεται στις πληγείσες περιοχές η είσπραξη των ληξιπρόθεσμων χρεών προς το δημόσιο και των ληξιπρόθεσμων οφειλών προς τρίτους, η είσπραξη των οποίων έχει ανατεθεί στις δημόσιες οικονομικές υπηρεσίες, ΔΟΥ, για χρονικό διάστημα μέχρι έξι μήνες και να ρυθμίζεται η καταβολή των χρεών αυτών μέχρι είκοσι τέσσερις μηνιαίες δόσεις, με μερική ή ολική απαλλαγή από τις προσαυξήσεις εκπρόθεσμης καταβολής.

Βάσει αυτού, εκδόθηκαν οι αποφάσεις που συνυπέγραψα για τις τοπικές κοινότητες του Δήμου Αρχανών - Αστερουσίων της Περιφερειακής Ενότητας Ηρακλείου της Περιφέρειας Κρήτης. Με τις συγκεκριμένες αποφάσεις παρατάθηκαν συγκεκριμένες προθεσμίες καταβολής βεβαιωμένων μη ληξιπρόθεσμων οφειλών στις ΔΟΥ, ελεγκτικά κέντρα οφειλών και ανεστάλη η πληρωμή των βεβαιωμένων, ληξιπρόθεσμων οφειλών, των φυσικών και νομικών προσώπων και οντοτήτων με κύρια κατοικία ή έδρα ή εγκατάσταση σε αυτές τις περιοχές.

Επίσης χορηγήθηκε η δυνατότητα υπαγωγής των βεβαιωμένων οφειλών στις ΔΟΥ, ελεγκτικά κέντρα και τελωνεία, σε πρόγραμμα ρύθμισης μηνιαίων δόσεων, για την πέραν των νόμιμων προθεσμιών τμηματική καταβολή τους.

Τώρα σε ό,τι αφορά στο ερώτημά σας, αναφορικά με την Ένωση Ελληνικών Τραπεζών, οι τράπεζες σε περιπτώσεις σοβαρών φυσικών καταστροφών και εντός της περιμέτρου προστασίας που καθορίζονται με υπουργικές αποφάσεις, προβαίνουν σε ρυθμίσεις και διευκολύνσεις των πληγέντων. Υπήρξαν μέτρα πρόνοιας και προστασίας των ζημιωθέντων, οι οποίοι είχαν τη δυνατότητα να επικοινωνήσουν με την τράπεζα συνεργασίας τους.

Όπως έχω αναφέρει αρκετές φορές, η Κυβέρνηση του Κυριάκου Μητσοτάκη και το Υπουργείο Οικονομικών συνεχίζει να εξετάζει τις προτάσεις για τη στήριξη και την ανακούφιση των πληγέντων, μεταξύ των οποίων και η παροχή διευκολύνσεων για την καταβολή των φορολογικών και μη υποχρεώσεών τους. Με όρους διαφάνειας, δημοσιονομικής ισορροπίας και κοινωνικής δικαιοσύνης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε. Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 20.04΄ λύεται η συνεδρίαση για την προσεχή Τετάρτη 25 Ιανουαρίου και ώρα 9.00΄, με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που θα διανεμηθεί και β) αιτήσεις άρσης ασυλίας Βουλευτών, σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**