(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΣΤ΄

Τρίτη, 17 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού κ. Φ. Πιπιλή, σελ.   
3. Ανακοινώνεται ότι τη συνεδρίαση παρακολουθούν μαθητές από το Νηπιαγωγείο της Βουλής των Ελλήνων, το 2ο Αρσάκειο Τοσίτσειο Δημοτικό Σχολείο Εκάλης, το 7ο Πειραματικό Γυμνάσιο Τρικάλων, το 2ο Γυμνάσιο Νέας Ιωνίας Μαγνησίας και από το Δημοτικό Σχολείο Κοκκίνης ? Χάνι Ηρακλείου Κρήτης, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εσωτερικών: «Πολυεπίπεδη διακυβέρνηση και διαχείριση κινδύνων στον δημόσιο τομέα», σελ.   
2. Κατάθεση πρότασης νόμου:

Ο Πρόεδρος της Κοινοβουλευτικής Ομάδας της Ελληνικής Λύσης και οι Βουλευτές του κόμματός του κατέθεσαν σήμερα 17/1/2023 πρόταση νόμου: «Για την αποτροπή της τουρκικής επιθετικότητας» , σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΒΙΤΣΑΣ Δ., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΥΓΕΝΑΚΗΣ Ε. , σελ.   
 ΒΙΤΣΑΣ Δ. , σελ.   
 ΓΡΗΓΟΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΣΤΑΝΙΔΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΥΛΗ Ε. , σελ.   
 ΜΙΧΑΗΛΙΔΟΥ Δ. , σελ.   
 ΜΥΛΩΝΑΚΗΣ Α. , σελ.   
 ΡΑΓΚΟΥΣΗΣ Ι. , σελ.   
 ΣΥΝΤΥΧΑΚΗΣ Ε. , σελ.   
 ΥΨΗΛΑΝΤΗΣ Β. , σελ.   
  
Β. Επί προσωπικού θέματος:  
 ΣΥΝΤΥΧΑΚΗΣ Ε. , σελ.   
  
Γ. Επί του σχεδίου νόμου του Υπουργείου Εσωτερικών:  
 ΑΔΑΜΟΠΟΥΛΟΥ Α. , σελ.   
 ΑΚΤΥΠΗΣ Δ. , σελ.   
 ΑΡΣΕΝΗΣ Κ. , σελ.   
 ΑΥΓΕΝΑΚΗΣ Ε. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΒΡΥΖΙΔΟΥ Π. , σελ.   
 ΓΙΟΓΙΑΚΑΣ Β. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΜΙΝΗΣ Γ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΟΓΛΟΥ Θ. , σελ.   
 ΚΑΣΤΑΝΙΔΗΣ Χ. , σελ.   
 ΚΕΦΑΛΑ Μ. , σελ.   
 ΚΟΤΡΩΝΙΑΣ Γ. , σελ.   
 ΚΩΝΣΤΑΝΤΙΝΙΔΗΣ Ε. , σελ.   
 ΛΙΑΚΟΥΛΗ Ε. , σελ.   
 ΜΑΛΑΜΑ Κ. , σελ.   
 ΜΑΝΗ-ΠΑΠΑΔΗΜΗΤΡΙΟΥ Ά. , σελ.   
 ΜΙΧΑΗΛΙΔΟΥ Δ. , σελ.   
 ΜΥΛΩΝΑΚΗΣ Α. , σελ.   
 ΝΟΤΟΠΟΥΛΟΥ Α. , σελ.   
 ΠΑΠΠΑΣ Ι. , σελ.   
 ΠΕΤΣΑΣ Σ. , σελ.   
 ΠΟΥΛΟΥ Π. , σελ.   
 ΡΑΓΚΟΥΣΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΚΑΝΔΑΛΙΔΗΣ Κ. , σελ.   
 ΣΚΟΝΔΡΑ Α. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΟΛΚΑΣ Ά. , σελ.   
 ΥΨΗΛΑΝΤΗΣ Β. , σελ.   
 ΧΑΤΖΗΓΙΑΝΝΑΚΗΣ Μ. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΙΟΝΙΔΗΣ Σ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΣΤ΄

Τρίτη 17 Ιανουαρίου 2023

Αθήνα, σήμερα στις 17 Ιανουαρίου 2023, ημέρα Τρίτη και ώρα 10.13΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εσωτερικών: «Πολυεπίπεδη διακυβέρνηση και διαχείριση κινδύνων στον δημόσιο τομέα».

Η Διάσκεψη των Προέδρων αποφάσισε στη συνεδρίασή της, της 12ης Ιανουαρίου 2023, τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. Επ’ αυτού υπάρχει κάποια αντίρρηση; Όχι.

Συνεφώνησε, λοιπόν, ομόφωνα το Σώμα.

Και ξεκινάμε με τον εισηγητή της Νέας Δημοκρατίας, τον κ. Θεόδωρο Καράογλου.

Να ανοίξει το σύστημα εγγραφής, παρακαλώ.

Καλημέρα, κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Καλημέρα!

Κατ’ αρχάς, επειδή είναι η πρώτη συνεδρίαση της Ολομέλειας μετά τις διακοπές των Χριστουγέννων και τις εορτές Χριστουγέννων και Πρωτοχρονιάς, μέσα από την καρδιά μου θέλω να ευχηθώ σε όλους τους συναδέλφους και βεβαίως, στον ελληνικό λαό χρόνια πολλά, καλή χρονιά, ευλογημένη από τον Θεό, με υγεία πάνω από όλα για όλους!

**ΠΡΟΕΔΡΕΥΩΝ (Νικήτας Κακλαμάνης):** Και σε εσάς, περαστικά και σιδερένιος!

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Κύριε Πρόεδρε, κύριοι Υπουργοί, κυρίες και κύριοι συνάδελφοι, η χρηστή διακυβέρνηση είναι αναγκαιότητα των καιρών, διότι διαδραματίζει καθοριστικό ρόλο στο μέλλον μιας κοινωνίας. Υπό αυτή τη θεώρηση των πραγμάτων, κάθε κυβέρνηση που σέβεται τους πολίτες και υπηρετεί με συνέπεια τον όρκο που έδωσε οφείλει να λαμβάνει υπ’ όψιν της όχι μόνο τις διοικητικές αλλαγές που επιφέρουν οι αποφάσεις της, αλλά και τον ηθικό και κοινωνικό αντίκτυπό τους, να χτίζει δηλαδή σχέσεις εμπιστοσύνης, να κινητοποιεί τους πολίτες προς ένα συλλογικό όραμα, να εμπνέει σε όλους τη συμμετοχή, τη συνεργασία και τη συνυπευθυνότητα. Παράλληλα, οφείλει να θωρακίζει την ορθότητα των αποφάσεών της, να διασφαλίζει τη νομιμότητα των ενεργειών της και τέλος, να έχει επίγνωση του βαθύτατα κοινωνικού ρόλου που επιτελεί.

Η πατρίδα μας βρίσκεται ενώπιον εξαιρετικά σημαντικών προοπτικών και σύνθετων προκλήσεων, οι οποίες απαιτούν το κράτος να εφαρμόζει ενιαία πολιτική σε όλες τις βαθμίδες της διοίκησης. Μιλώ δηλαδή για μια πολιτική που θα ασκείται με ομοιογενή τρόπο, για πολιτική που δεν θα επιτρέπει τις παρερμηνείες, η οποία θα βγαίνει μπροστά από τα γεγονότα, θα οδηγεί τις εξελίξεις και θα προλαμβάνει ανεπιθύμητες καταστάσεις.

Όλες και όλοι, αγαπητές και αγαπητοί συνάδελφοι, έχουμε γίνει μάρτυρες ή θύματα μιας πλημμύρας, μιας σφοδρής χιονόπτωσης, ενός ακραίου καιρικού φαινομένου. Όλες και όλοι έχουμε ζήσει το αλαλούμ με τις μη αρμοδιότητες ενός Υπουργείου, μιας περιφέρειας, ενός δήμου. Όλες και όλοι έχουμε ζήσει τη βολική ανταλλαγή πυρών για τις άβολες ευθύνες που βαραίνουν ένα κράτος -δικαίως πολλές φορές, είναι η αλήθεια- την ταμπέλα του δυσκίνητου, τότε που το κράτος αδυνατεί να ανταποκριθεί στις στοιχειώδεις υποχρεώσεις του και οι εμπλεκόμενοι αναζητούν προσωπικό καταφύγιο στο χάος του καταμερισμού αρμοδιοτήτων, των επικαλύψεων και της απουσίας σαφούς προσδιορισμού του ποιος κάνει τι.

Σε αυτά τα κακώς κείμενα που τόσο πολύ τραυματίζουν τη δημόσια διοίκηση, που ενισχύουν τη γραφειοκρατία, που λειτουργούν αντιαναπτυξιακά και ταλαιπωρούν τους πολίτες επί δεκαετίες, επιτέλους ήρθε η ώρα να μπει ένα τέλος. Και το επιτυγχάνουμε αναπτύσσοντας μεταξύ κράτους, περιφερειών και δήμων μια κοινή αντίληψη για τους στόχους, το περιεχόμενο και τη διαδικασία μιας καινοτόμου μεταρρύθμισης, η οποία έρχεται να συγχρονίσει, αλλά και να εκσυγχρονίσει όλους τους φορείς του δημόσιου τομέα.

Επί της ουσίας το σχέδιο νόμου για την πολυεπίπεδη διακυβέρνηση που ξεκινάει σήμερα η συζήτησή του στην Ολομέλεια ξετυλίγει το μπερδεμένο κουβάρι του κράτους. Πιάνουμε το νήμα από την αρχή, ούτως ώστε ο κρατικός μηχανισμός να γίνει πιο ευέλικτος στη λήψη των αποφάσεων και πιο άμεσος στην εφαρμογή τους.

Η απάντηση σε αυτό το άλυτο για δεκαετίες ζήτημα λέγεται «Εθνικό Σύστημα Πολυεπίπεδης Διακυβέρνησης». Μέσω αυτού αποκρυσταλλώνουμε τις αρμοδιότητες σε όλα τα επίπεδα κρατικής λειτουργίας, προχωρώντας στον εξορθολογισμό και τη βελτιστοποίηση του συντονισμού μεταξύ των εμπλεκομένων φορέων του δημόσιου τομέα με τη θέσπιση ενιαίων κανόνων για την κατανομή αρμοδιοτήτων και τη μεταφορά τους μεταξύ φορέων του δημόσιου τομέα, ανεξαρτήτως επιπέδου διακυβέρνησης.

Με το νομοσχέδιο αυτό χαρτογραφούμε για πρώτη φορά όλες τις αρμοδιότητες ανά φορέα και ανά επίπεδο διακυβέρνησης.

Περιγράφοντας με απλά λόγια την όλη διαδικασία, εξηγώ ότι στόχος μας είναι σε πρώτη φάση να προχωρήσουμε σε ένα νοικοκύρεμα των αρμοδιοτήτων και ακολούθως να εντοπιστούν και να απεμπλακούν οι επικαλύψεις που δημιουργούν το πρόβλημα. Σε δεύτερη φάση θα προχωρήσουμε σε αντιστοίχιση των αρμοδιοτήτων με τους εμπλεκόμενους φορείς ανά επίπεδο διακυβέρνησης.

Άρα δημιουργούμε έναν αποτελεσματικό μηχανισμό, ο οποίος αρχικά θα αξιολογήσει τις αρμοδιότητες που έχει κάθε φορέας και στη συνέχεια θα προχωρήσει σε προσεκτική κατανομή τους ανά φορέα σε εθνικό, περιφερειακό και τοπικό επίπεδο. Με αυτόν τον τρόπο κάθε αρχή και υπηρεσία θα γνωρίζει επακριβώς τι πρέπει να κάνει και πώς να το κάνει.

Το ανέφερα στην πρώτη συνεδρίαση της Διαρκούς Επιτροπής Δημόσιας Διοίκησης, το επαναλαμβάνω και στην Ολομέλεια ότι θα υπάρξει και ευθύνη και λογοδοσία καθενός έναντι της αρμοδιότητάς του. Καθένας δημόσιος λειτουργός πρέπει να γνωρίζει επακριβώς τα καθήκοντά του και να τα επιτελεί στο ακέραιο. Ασάφειες και άγνοια δεν νοούνται σε μια οργανωμένη, σε μια υπεύθυνη πολιτεία, πόσω μάλλον κενά στο περιεχόμενο των αρμοδιοτήτων.

Μέσα από αυτή τη σύνθεση αλλά αναγκαία διαδικασία επιτυγχάνουμε κάτι που ακόμη και σήμερα είναι το μεγάλο ζητούμενο. Πρώτον, ανοίγουμε τον δρόμο και διευκολύνουμε όλα τα επίπεδα διακυβέρνησης να αναπτύξουν λειτουργικές επιχειρησιακές συνέργειες και δεύτερον ενισχύουμε την εμπιστοσύνη των πολιτών στους θεσμούς οι οποίοι υπενθυμίζω ότι δεν ανήκουν στα κόμματα αλλά ανήκουν στην κοινωνία. Στους θεσμούς που λειτουργούν ως πρότυπα συμπεριφοράς, νοικοκυρεύουν και τυποποιούν τον δημόσιο βίο επιτρέποντας σε όλους εμάς να συνεργαζόμαστε σε μακροσκοπικό επίπεδο. Ξέρετε, η πατρίδα μας έχει ανάγκη από ένα νέο παράδειγμα. Να περάσουμε από τη γενική έκφραση «έλα μωρέ έτσι γίνονται τα πράγματα» στο «έτσι πρέπει να γίνονται τα πράγματα». Από τη στιγμή, λοιπόν, που όλοι αντιλαμβανόμαστε πως οι συμπολίτες μας χάνουν την πίστη τους στον τρόπο λειτουργίας του κράτους είναι ευθύνη, καθήκον και υποχρέωσή μας, να επανεξετάσουμε και να διορθώσουμε όσα γίνονται με λάθος τρόπο ώστε να συνεργαζόμαστε καλύτερα, να συντονιζόμαστε καλύτερα και να κληροδοτήσουμε στις επόμενες γενιές μια Ελλάδα καλύτερη από αυτή που μας παρέδωσαν οι προηγούμενες γενιές.

Το Εθνικό Σύστημα Πολυεπίπεδης Διακυβέρνησης υπηρετεί αυτό το πρόσταγμα της εποχής. Το καταφέρνει γιατί οι δημόσιες πολιτικές καταγράφονται, κατηγοριοποιούνται, κατανέμονται και εφεξής θα εποπτεύονται ανά επίπεδο διοίκησης, ανά τομέα και θεματικό αντικείμενο με σκοπό τη βελτιστοποίηση του συντονισμού και της παράλληλης λειτουργίας της κεντρικής δημόσιας διοίκησης αλλά και της τοπικής αυτοδιοίκησης. Για τον λόγο αυτό χρειάζονται τα κατάλληλα εργαλεία.

Τον συνολικό συντονισμό του νέου διοικητικού πλέγματος αναλαμβάνει ως συντονιστής ο εκάστοτε Υπουργός Εσωτερικών. Στις αρμοδιότητες του είναι η παρακολούθηση θεμάτων που αφορούν στην υλοποίηση του Εθνικού Συστήματος Πολυεπίπεδης Διακυβέρνησης, ο συντονισμός, η παρακολούθηση και η αξιολόγηση του έργου των εμπλεκόμενων φορέων του δημόσιου τομέα το οποίο συνδέεται με την προώθηση και ενίσχυση της αποτελεσματικότητας του Εθνικού Συστήματος Πολυεπίπεδης Διακυβέρνησης και φυσικά η εποπτεία και η καθοδήγηση του κεντρικού σημείου αναφοράς. Ως κεντρικό σημείο αναφοράς που θα έχει την επιχειρησιακή ευθύνη της υλοποίησης του νέου συστήματος ορίζεται ο εκάστοτε Γενικός Γραμματέας Ανθρώπινου Δυναμικού Δημόσιου Τομέα του Υπουργείου Εσωτερικών. Αυτός έχει υποχρέωση να υποδέχεται να χειρίζεται και να αξιολογεί θέματα που άπτονται της υλοποίησης του Εθνικού Συστήματος Πολυεπίπεδης Διακυβέρνησης. Υπό το πρίσμα αυτό αναπτύσσονται και οι νέοι ρόλοι των εκπροσώπων των λοιπών εμπλεκόμενων φορέων ως επιμέρους σημεία αναφοράς.

Ακολούθως συστήνεται ένα γνωμοδοτικό όργανο, το Εθνικό Συμβούλιο Πολυεπίπεδης Διακυβέρνησης, με κύριο σκοπό τη διατύπωση απόψεων και εισηγήσεων προς τον Υπουργό Εσωτερικών αναφορικά με θέματα ανακατανομής και μεταφοράς αρμοδιοτήτων μεταξύ των διαφορετικών επιπέδων διακυβέρνησης. Βάσει όσων προβλέπονται στο Εθνικό Συμβούλιο Πολυεπίπεδης Διακυβέρνησης καθιερώνεται σύστημα στο οποίο οι ασκούμενες δημόσιες πολιτικές ταξινομούνται σύμφωνα με το διεθνές πρότυπο COFOG όπου καταγράφονται, κατηγοριοποιούνται, κατανέμονται και εποπτεύονται με σκοπό τη βελτιστοποίηση του συντονισμού της διάδρασης και της λειτουργίας των διαφορετικών επιπέδων διακυβέρνησης.

Από τη στιγμή που φέρει τον τίτλο «Εθνικό Συμβούλιο» είναι αυτονόητο ότι η συμμετοχή θα πρέπει να είναι και ευρεία και αντιπροσωπευτική. Αυτό συνεπάγεται ότι θα απαρτίζεται από καταρτισμένα στελέχη. Πιο συγκεκριμένα, πρόεδρος θα είναι ο Γενικός Γραμματέας Ανθρώπινου Δυναμικού Δημόσιου Τομέα του Υπουργείου Εσωτερικών. Επίσης θα συμμετέχει ο Γενικός Γραμματέας Εσωτερικών και Οργάνωσης του Υπουργείου Εσωτερικών, ένας εκπρόσωπος της Γενικής Διεύθυνσης Αποκέντρωσης και Τοπικής Αυτοδιοίκησης του Υπουργείου Εσωτερικών, ένας εκπρόσωπος της Γενικής Γραμματείας Νομικών και Κοινοβουλευτικών Θεμάτων της Προεδρίας της Κυβέρνησης, ένας εκπρόσωπος της Γενικής Γραμματείας Συντονισμού της Προεδρίας της Κυβέρνησης, ένας εκπρόσωπος της Γενικής Γραμματέας Δημοσιονομικής Πολιτικής του Υπουργείου Οικονομικών, ένας εκπρόσωπος της ΚΕΔΕ, της Κεντρικής Ένωσης Δήμων Ελλάδος, ένας εκπρόσωπος της ΕΝΠΕ, της Ένωσης Περιφερειών Ελλάδος και τέλος ένας εκπρόσωπος του Νομικού Συμβουλίου του Κράτους που υπηρετεί στο Υπουργείο Εσωτερικών.

Σε ό,τι αφορά στην επιχειρησιακή αποτελεσματικότητα του Εθνικού Συστήματος Πολυεπίπεδης Διακυβέρνησης συνιστάται το επιχειρησιακό κέντρο πολυεπίπεδης διακυβέρνησης το οποίο υπάγεται στη Γενική Διεύθυνση Δημοσίων Οργανώσεων της Γενικής Γραμματείας Ανθρώπινου Δυναμικού του δημόσιου τομέα. Όπως ανέφερα νωρίτερα αυτό είναι που θα αναλάβει τη διαρκή καταγραφή κατηγοριοποίηση και κατανομή των αρμοδιοτήτων των εμπλεκόμενων φορέων. Μάλιστα στο πλαίσιο των αρμοδιοτήτων των εμπλεκομένων φορέων του εν λόγω οργάνου εμπίπτει η επιστημονική τεχνική και διοικητική υποστήριξη του Εθνικού Συμβουλίου Πολυεπίπεδης Διακυβέρνησης και του Υπουργού Εσωτερικών ως αρμόδιου συντονιστή. Άλλωστε με το σχέδιο νόμου που συζητούμε προβλέπεται η κατά περίπτωση συγκρότηση συντονιστικών οργάνων υλοποίησης δημόσιας πολιτικής σε επιμέρους θεματικές. Έτσι, όταν προκύπτουν σημαντικά ζητήματα προς επίλυση και εμπλέκονται πολλοί συναρμόδιοι φορείς ανεξαρτήτως επιπέδου διακυβέρνησης θα υπάρχουν γενικοί όροι και κοινή μεθοδολογία συντονισμού των κατά περίπτωση εμπλεκομένων σύμφωνα με τις αρχές του Εθνικού Συστήματος Πολυεπίπεδης Διακυβέρνησης. Για παράδειγμα, στην περίπτωση που χρειαστεί να διαχειριστούμε ξανά μια πυρκαγιά ή ένα έντονο, ένα ακραίο καιρικό φαινόμενο με την πολυεπίπεδη διακυβέρνηση όλες οι κρατικές υπηρεσίες θα βρίσκονται σε πλήρη επιχειρησιακή ετοιμότητα. Θα γνωρίζουμε εκ των προτέρων ποιος εμπλεκόμενος φορέας έχει την αντικειμενική ευθύνη. Θα γνωρίζουμε εκ των προτέρων ποιος κάνει τι και κατ’ επέκταση μέσα από τον εντοπισμό των επιχειρησιακών συνεργειών μεταξύ των φορέων θα βελτιωθεί αισθητά η διάδραση μεταξύ τους κατά περίπτωση.

Εξυπακούεται ότι η ανακατανομή αρμοδιοτήτων θα συνδυαστεί με ανακατανομή πόρων -το ζητούμενο από τα πολύ παλιά χρόνια για την τοπική αυτοδιοίκηση- κάτι που είναι αναγκαία συνθήκη, ώστε να μετουσιωθεί σε επιχειρησιακό αντίκρισμα επί του πεδίου. Ακόμη είναι σημαντικό ότι το όλο εγχείρημα θα υποστηριχθεί ψηφιακά μέσα από την ανάπτυξη ολοκληρωμένου ψηφιακού πυλώνα ο οποίος θα συμπεριλάβει τα δεδομένα για τους φορείς, τις αρμοδιότητες και τις διατάξεις που τις διέπουν. Όλα τα στοιχεία που θα εισάγονται θα επικαιροποιούνται σε διαρκή βάση από όλους τους φορείς της δημόσιας διοίκησης.

Κυρίες και κύριοι συνάδελφοι, ο μηχανισμός που μόλις σας περιέγραψα θα παρέχει από εδώ και στο εξής τη δυνατότητα στο κράτος να δει τον εαυτό του με αυτοπεποίθηση, αποφασιστικότητα, αισιοδοξία, πίστη στις δυνατότητές του. Αφήνουμε πίσω τα βαρίδια της καθυστέρησης και της αδράνειας γεγονός που μας επιτρέπει να τραβήξουμε διαχωριστική γραμμή με το χθες και με τα λάθη του. Η ανάληψη της ευθύνης είναι μια πράξη γενναιότητας και υγιούς λειτουργίας της δημοκρατίας. Είναι μια πράξη υπεύθυνης πολιτικής και υπεύθυνων πολιτικών. Η Νέα Δημοκρατία ως δύναμη ευθύνης, σοβαρότητας και συνέπειας στηρίζει την πολυεπίπεδη διακυβέρνηση ανοίγοντας τον δρόμο στην Ελλάδα να περάσει στη νέα εποχή.

Εμείς πράττουμε το εθνικό μας καθήκον. Εκφράζοντας όλους τους συναδέλφους της μεγάλης μας παράταξης ζητώ και από τους συναδέλφους της αντιπολίτευσης να ψηφίσουν με γνώμονα το κοινό καλό. Οι μεταρρυθμίσεις δεν έχουν χρώματα ούτε κόμματα. Αφορούν την κοινωνία, εφαρμόζονται και εξυπηρετούν την κοινωνία. Βάλτε, λοιπόν, το εθνικό συμφέρον πάνω από τον κομματικό μηχανισμό. Αξίζει αυτό το νομοσχέδιο να εγκριθεί ομόφωνα ή τουλάχιστον να πάρει τη μέγιστη δυνατή αποδοχή.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καλείται στο Βήμα ο συνάδελφος, κ. Τόλκας.

Έχετε τον λόγο.

**ΑΓΓΕΛΟΣ ΤΟΛΚΑΣ:** Κύριε Πρόεδρε, ευχαριστώ.

Κυρίες και κύριοι συνάδελφοι, κύριε Υπουργέ, με το σημερινό νομοσχέδιο μπορούμε να εντοπίσουμε τον πολύ στενό ορισμό που δίνεται στην έννοια των μεταρρυθμίσεων γενικά και την αναποτελεσματική σύνδεση των νομοθετικών σας προθέσεων με το τελικό αποτέλεσμα. Ουσιαστικά τη μη ύπαρξη αποτελέσματος. Άρα κάτι συμβαίνει με την τεχνολογία των μεταρρυθμίσεών σας, την αντίληψη που έχετε για τις μεταρρυθμίσεις. Γιατί είναι φανερό ότι σκοπό έχετε να επιδείξετε, ένα ψευδεπίγραφο, εκσυγχρονιστικό δήθεν και μεταρρυθμιστικό προσωπείο, ενώ στην πράξη κάνετε ακριβώς τα αντίθετα. Μάλλον, περιγράφετε ακριβώς τα αντίθετα. Γιατί δεν κάνετε.

Στον χώρο της δημόσιας διοίκησης που καθορίζει τις ζωές πολλών ανθρώπων και πράγματι, χαρακτηρίζεται από ένα σύστημα κακοδιαχείρισης, αναποτελεσματικότητας και ανισοτήτων, εσείς επιλέγετε να κάνετε εισαγωγή αρχών, θεωρητικών σχημάτων και δήθεν τεχνικών αλλαγών με αβέβαιο αποτέλεσμα για τις ζωές όσων έχουν λιγότερες ευκαιρίες, περιορισμένη πρόσβαση και μικρότερο εισόδημα. Άρα συντηρείτε τη νοσηρή κατάσταση που ισχύει σήμερα, με στόχο το σύστημα εξουσίας να παραμένει ίδιο και απαράλλαχτο υπέρ αυτών που το νέμονται έως σήμερα.

Μεγάλη συζήτηση κάνουμε, επίσης, για τα συστήματα και για το σύστημα συνολικά και αυτή η διαφορά επιδίωξης της νομοθέτησης με αποτέλεσμα, όπως φυσικά και η στόχευση είναι που μας χαρακτηρίζει. Εμείς θα νομοθετούσαμε με στόχο τη βελτίωση των συνθηκών παροχής δημόσιων αγαθών προς τους πολίτες και την ανταπόκριση στην ανάγκη για μια λειτουργικά διαφοροποιημένη άσκηση της εξουσίας.

Τι θα έπρεπε να εξυπηρετεί ένα νομοσχέδιο για την πολυεπίπεδη διακυβέρνηση: Πρώτον, τη βαθιά και ουσιαστική αποκέντρωση της δημόσιας εξουσίας, την ενίσχυση της δημοκρατίας και την αποκατάσταση του κράτους δικαίου. Δεύτερον, τη δημοκρατική και συνεργατική άσκηση της διακυβέρνησης. Τρίτον, την πραγματική επίλυση της σύγχυσης, της αλληλοεπικάλυψης και της σύγκρουσης αρμοδιοτήτων. Τέταρτον, τη δημοκρατική συμμετοχή. Πέμπτον, την αξιοποίηση προηγούμενων προσπαθειών και των προτάσεων, των εισηγήσεων των ειδικών. Έκτον, τη δημόσια διοίκηση και τη διακυβέρνηση να βρίσκονται στην υπηρεσία του πολίτη και της κοινωνίας.

Σε όλη την επεξεργασία στις συνεδριάσεις των επιτροπών μας, που προηγήθηκαν, είχαμε την ευκαιρία να σας κάνουμε προτάσεις, να ακούσετε την κριτική μας και να εντοπίσετε τα προβληματικά σημεία που σας τονίσαμε σύσσωμη η Αντιπολίτευση, αλλά και οι φορείς. Εσείς επιλέξατε να απαξιώνετε σε κάθε συνεδρίαση κάθε επιχείρημα που αναδείκνυε την αδυναμία του σημερινού σας νομοθετήματος. Απαξιώσατε, όμως, και τα κόμματα, αλλά και τους φορείς είτε ως άσχετους, είτε ως καθοδηγούμενους, είτε ερμηνεύοντας επιλεκτικά τη θέση τους.

Κύριε Βορίδη, η δογματική σας προσέγγιση, η διαρκής, επίμονη, αλλά και μονότονη εκ μέρους σας εκνομίκευση και θεωρητικοποίηση πολιτικών και των πρακτικών ζητημάτων απέκλεισε τη συζήτηση που οφείλαμε να κάνουμε περί δημοκρατίας, αποκέντρωσης και ενίσχυσης της συμμετοχής του πολίτη.

Η κριτική μας έγινε στη βάση επιστημονικών αρχών και επίγνωσης των προβλημάτων της δημόσιας διοίκησης, τα οποία το νομοσχέδιο σε καμία περίπτωση δεν μπορεί να επιλύσει. Και εξάλλου, επειδή πολλές φορές αναρωτηθήκατε και μας ρωτήσατε τι μπορούσατε να κάνετε και τι έπρεπε να κάνετε, εσείς είστε η Κυβέρνηση και ο αρμόδιος Υπουργός. Νομοθετείστε ορθά και με αποτέλεσμα και μην μας απαντάτε με ερωτήσεις του τύπου «Πείτε μου, τι θέλετε να κάνω;». Σας τα είπαμε και αυτά.

Μπήκατε σε μια λογική σύγκρισης του ποιος κυβερνάει τον τόπο και πόσο κυβέρνησε τον τόπο ο καθένας. Σας το ξαναείπα, αλήθεια, η διακυβέρνηση της χώρας ξεκινά το 2015; Γιατί μας ρωτούσατε συνέχεια: «Γιατί δεν τα κάνατε επί της δική σας διακυβέρνησης;». Πόσα χρόνια κυβερνά η Νέα Δημοκρατία; Πόσες αλλαγές έκανε συνολικά στην αυτοδιοίκηση, στη δημόσια διοίκηση και στην τοπική αυτοδιοίκηση; Καμμία. Από άλλες κυβερνήσεις έγιναν όλες οι αλλαγές. Εκτός και αν μετράτε τα χρόνια μόνο από το 2019 έως σήμερα, οπότε να συζητήσουμε άλλα πράγματα. Σε καμμία περίπτωση, πάντως, μεταρρυθμιστικά, αλλά συντηρητικά. Εκτός κι αν συζητάμε, επίσης, μόνο για τη δική σας θητεία, οπότε ναι, καταλαβαίνω ότι νιώθετε πως κάνετε μία μεγάλη μεταρρύθμιση. Δεν είναι, όμως, μεταρρύθμιση αυτή την οποία εσείς μεθαύριο ως πρώην Υπουργός θα δικαιολογήσετε ότι εσείς την κάνατε, αλλά οι επόμενοι δεν την συνέχισαν.

Μιλήσατε για σύστημα. Μιλούσαμε πολλές ώρες για σύστημα. Είναι προφανές ότι τασσόμαστε υπέρ ενός πραγματικού συστήματος πολυεπίπεδης διακυβέρνησης, στο οποίο θα ορίζονται με σαφήνεια ο αποκεντρωτικός τρόπος λειτουργίας, η ενίσχυση της συμμετοχής των πολιτών, οι σχέσεις κάθε επιπέδου με τους φορείς της οικονομίας και της κοινωνίας των πολιτών. Στο νομοσχέδιο δεν προδιαγράφεται τέτοιο σύστημα και, όπως σωστά λέτε, αυτό που φέρατε προς νομοθέτηση είναι σύστημα μόνο κατ’ όνομα και σίγουρα όχι πολυεπίπεδης διακυβέρνησης, όπως σας εξηγούμε.

Στο νομοσχέδιο λείπει η συνολική θέαση και έχει πρόβλημα στην τελική εκροή. Δηλαδή, τι θα προκύπτει μετά από τις διαδικασίες εντός του συστήματος; Μια πράξη υπουργικού συμβουλίου. Μπορεί η πράξη να αλλάξει με τη νομοθεσία που ορίζει όργανα και αρμοδιότητες; Μέχρι σήμερα δεν πέτυχαν οι αλλαγές, απλώς είναι με την αρμοδιότητα ενός Υπουργού. Τώρα, με παραπάνω Υπουργούς θεωρείτε ότι θα πετύχει; Τα συστήματα είναι ιεραρχικά δομημένα κι εδώ υπάρχει η γνωστή ιεραρχία, αλλά η πρωτοβουλία ξεκινάει από κάτω. Εάν δεν ξεκινήσει, τι θα γίνει; Πώς θα υπερνικηθεί η γνωστή αδράνεια του συστήματος;

Μιλήσατε για αρχές. Είπατε πως όλες οι αρχές της δημόσιας διοίκησης και της πολυεπίπεδης διακυβέρνησης εξυπηρετούνται μέσα από αυτό το νομοσχέδιο. Όπως είναι γνωστό, η απλή παράθεση αρχών δεν αρκεί για να εφαρμοστούν αυτές, οι οποίες σίγουρα δεν εφαρμόζονται από μόνες τους.

Την αρχή της νομιμότητας δεν την σεβαστήκατε όταν ψηφίσατε τον ν.4623 και αλλάξατε τη συγκρότηση των οικονομικών επιτροπών αποσπώντας αρμοδιότητες των δημοτικών συμβουλίων. Σήμερα καταδικάζεστε από το Συμβούλιο της Επικρατείας και τώρα αλλάζετε αυτή τη νομοθέτησή σας.

Την αρχή της αποτελεσματικότητας που περιγράφετε δεν την είδαμε να εφαρμόζεται ούτε στην αντιμετώπιση των πυρκαγιών, ούτε των πλημμυρών, ούτε των χιονοπτώσεων, ούτε στην έκδοση των συντάξεων, ούτε στην τιθάσευση της ακρίβειας. Γιατί μιλάμε για αρχές, έτσι δεν είναι;

Την αρχή της επικουρικότητας ουδείς την έχει δει εφαρμοζόμενη στην ελληνική πραγματικότητα. Την αρχή της νομιμότητας και του κράτους δικαίου δεν την είδαμε στις υποκλοπές και στις απευθείας αναθέσεις. Οπότε, καλύτερα ας μην παραθέτουμε αρχές.

Μας ρωτήσατε πολλές φορές τι λείπει από ένα τέτοιο νομοσχέδιο. Πέρα από τις αρχές και τις προτεραιότητες που σας είπα ότι πρέπει να εξυπηρετούνται, θα θέλαμε να υπάρχουν διατάξεις που θα διασφαλίζουν την τήρηση και την εφαρμογή των αρχών που περιγράψατε. Οι αρχές δεν χρειάζεται να αναφέρονται τόσο πανηγυρικά, αλλά να προκύπτουν μέσα από τις διατάξεις για το πώς αυτές θα εφαρμόζονται.

Δευτερευόντως, αφού ρωτάτε, σας λέμε πως για να γίνεται ορθή κατανομή σε επίπεδο αρχών, απαιτούνται και δύο άλλες αρχές, λιγότερο γενικόλογες και πιο τεχνικές αρχές. Πρώτον, αυτή της ενσωμάτωσης του πολίτη στην κοινότητα, με την οποία σηματοδοτούνται όλα εκείνα που οφείλει να έχει ως πολίτης, ώστε να δημιουργούνται οι καθημερινές ρουτίνες που του δίνουν την αίσθηση της βεβαιότητας, της σταθερότητας, της ανταπόκρισης και της αφοσίωσης εκεί όπου χρειάζεται τις δημόσιες υπηρεσίες. Και δεύτερον, η αρχή της ολοκλήρωσης, που ορίζει το πλαίσιο εντός του οποίου επιτυγχάνονται οι στόχοι της δημόσιας πολιτικής, μεγιστοποιούνται δηλαδή τα αποτελέσματά της. Οι αρχές αυτές είναι ιδιαίτερα χρήσιμες, προκειμένου να κατανέμονται αρμοδιότητες, καθώς έχουν μεγάλη πρακτικότητα σε αντίθεση με τις περιγραφόμενες, που προφανώς χρειάζονται, αλλά δεν είναι κατάλληλες για να δώσουν χειροπιαστά και αποτελεσματικά κριτήρια και πολιτικές κατανομής.

Μεθοδολογία. Είπατε ότι το νομοσχέδιο σέβεται και προβλέπει τη μεθοδολογία και μας ρωτήσατε, εάν διαβάσαμε το άρθρο. Όχι μόνο το διαβάσαμε, αλλά κατανοήσαμε αυτό που επισήμαιναν τόσο οι φορείς, όσο και η ΚΕΔΕ, που σας έχει στείλει έγγραφό της, όπου τι λέει ρητά; Θα το διαβάσω. Λέει η ΚΕΔΕ: «Δεν συμφωνούμε με την προτεινόμενη μεθοδολογία, η οποία απομονώνει τις αρμοδιότητες από τις δομές που ασκούνται αναζητώντας σε δεύτερο χρόνο τους πόρους που χρησιμοποιούν οι δομές αυτές για την άσκησή τους.».

Σας μιλήσαμε για τις διυπουργικές επιτροπές επίλυσης αυτών των ζητημάτων ταύτισης και μας είπατε ότι δεν λύνουμε κανένα πρόβλημα. Προφανώς, όμως, δεν είναι έτσι. Ήδη σας δείξαμε ότι οι διυπουργικές είναι εντελώς απαραίτητες στην αντιμετώπιση ενός κατ’ εξοχήν, πράγματι, πολύπλοκου προβλήματος. Το Ανάπτυξης και το Υπουργείο Περιβάλλοντος με τη δημιουργία τέτοιων επιτροπών -και μάλιστα τις επιτροπές αυτές τις προβλέψαμε το 2018 και τα Υπουργεία αυτά τις ενεργοποίησαν μετά- κατάφεραν να έχουν σημαντικά στοιχεία πολυεπίπεδης διακυβέρνησης. Δεν τα υιοθετείτε ούτε από τη δικιά σας καλή πρακτική. Και ξαναλέμε ότι, εάν σύμφωνα με εσάς οι διυπουργικές δεν έλυσαν ζητήματα και μόνο διαβουλεύονταν πολιτικά, τότε πώς θα λύσουν τα ζητήματα οι συνεδριάσεις πέντε Υπουργών, Γενικών Γραμματέων και όλων των υπολοίπων υπηρεσιακών και των πολιτικών παραγόντων;

Σχετικά με το Συμβούλιο Πολυεπίπεδης Διακυβέρνησης σας άκουσα χθες να απαντάτε: «Μα, τι θέλετε; Θέλετε συμβούλιο ή δεν θέλετε συμβούλιο; Θέλετε να υπάρχει ο Υπουργός ή δεν θέλετε να υπάρχει ο Υπουργός; Θέλετε να υπάρχει κάποια απόφαση ή δεν θέλετε να υπάρχει κάποια απόφαση;». Σας έχουμε περιγράψει όλα αυτά και από πού πρέπει να παρθούν οι αποφάσεις και πώς πρέπει να λύνονται και να προχωράνε αυτά τα ζητήματα.

Το ότι το συμβούλιο απαρτίζεται κυρίως από πολιτικά πρόσωπα, τα οποία ήδη καταθέτουν τη γνώμη και τις προτάσεις τους στην ιεραρχία και σε εσάς ως Υπουργό, όπως σας είπα χθες ξανά, το καθιστά λειτουργικά αναξιόπιστο στο να αξιολογεί την εγκυρότητα μιας πρότασης, μιας αλληλοεπικάλυψης. Ουσιαστικά, γίνεται η ίδια δουλειά όπως γίνεται και σήμερα.

Οπότε ο Υπουργός δεν θα έχει ουσιαστικά ξανά διπλή δουλειά μαζί με αυτή που γίνεται ταυτόχρονα; Απλά τη θεσμοθετείτε; Την κάνετε ένα σύστημα μόνο; Μα το έχετε ήδη. Ας αναλάβει ο Υπουργός σε συνεργασία με τον προτείνοντα Γενικό Γραμματέα την ευθύνη να θέσει στο Υπουργικό Συμβούλιο την επίλυση όλων των προβλημάτων όπου τα εντοπίζει.

Όσον αφορά τα σχέδια δράσης που προβλέπετε με το νομοσχέδιο θέλω να πω τα εξής. Τα σχέδια δράσης που μπαίνουν ποιος ακριβώς θα τα συντάσσει; Με τι ιδιαίτερες γνώσεις; Ποια ακριβώς διαδικασία θα ακολουθήσει; Κάτω από ποιες συνθήκες; Με ποια στόχευση; Δεν μας τα λέτε. Αμφιβάλλουμε πλήρως και δεν είμαστε οι μόνοι, το είπαν και οι δημόσιοι υπάλληλοι, το είπαν και άλλοι φορείς και εκπρόσωποι, ενώ φαίνεται πως είναι η κοινή άποψη μεταξύ των δημοσίων υπαλλήλων του Υπουργείου, του δικού σας Υπουργείου, για το εάν θα ξεκινήσει η διαδικασία και για το αν θα συνταχθούν σχέδια. Οπότε πριν δούμε κάτι χειροπιαστό πριν προβλέψουμε καν πως αυτά θα συντάσσονται, ας μην βιαστούμε να πανηγυρίζουμε για την επιτυχία μιας διακήρυξης.

Κύριε Βορίδη, καταψηφίζουμε αυτό το νομοσχέδιο και καταψηφίζουμε συνολικά τα νομοσχέδιά σας. Και μας εγκαλέσατε γι’ αυτό, επειδή τα καταψηφίζουμε. Δεν φταίμε εμείς που τα νομοσχέδια που φέρνετε είναι και κακής στόχευσης, ανεπαρκώς επεξεργασμένα και δεν εφαρμόζονται. Μέχρι σήμερα δεν έχουν παράξει αποτελέσματα στη δημόσια διοίκηση. Αυτό μάλιστα μας επιβεβαιώνει, αλλά αυτά συμβαίνουν όταν δεν εμπιστευόμαστε τα στελέχη του Υπουργείου και βασιζόμαστε στο έργο λίγων ή κάποιων μόνο ιδιωτικών εταιρειών που μας γράφουν ακόμα και τον νόμο.

Καταψηφίζουμε τα νομοσχέδιά σας συνολικά γιατί δεν απαντούν στα σημερινά προβλήματα και γιατί δεν θέτουν τις προτεραιότητες που έχει σήμερα η χώρα. Με αυτό το νομοσχέδιο έχουμε την εγκαθίδρυση μια συγκεντρωτικής, γραφειοκρατικής και αδιαφανούς διοίκησης, όπου γίνεται σαφής και ορατή η δική σας πολιτική επιλογή που αποτυπώθηκε και στον νόμο του επιτελικού κράτους και αποκαλύφθηκε πανηγυρικά και στην υπόθεση των υποκλοπών και στην υπόθεση των απευθείας αναθέσεων και συνολικά της αδιαφάνειας που έχετε επιβάλει στη δημόσια ζωή της χώρας.

Όχι μόνο δεν εγκαθιστά το νομοσχέδιο σύστημα πολυεπίπεδης διακυβέρνησης, αλλά υπολείπεται δραματικά του μέσου όρου άλλων ευρωπαϊκών χωρών στα αντίστοιχα πεδία. Αγνοεί τις καλές πρακτικές, παρ’ όλο που αναφέρετε κάποιες χώρες, και παρακάμπτει τις προτάσεις εμπειρογνωμόνων εγκαθιστώντας ένα σύστημα βαρετά επίπεδης διακυβέρνησης, βγαλμένο από τις γνήσιες παραδόσεις του συγκεντρωτισμού και του αυταρχισμού της δεξιάς παράταξης. Και ενισχύει την κρίση δημοκρατίας που με κυνισμό επιβάλλετε και απέναντι στην οποία η αλλαγή διακυβέρνησης που έρχεται από τον Αλέξη Τσίπρα θα επιβάλλει ακόμα πιο βαθιά δημοκρατία, πραγματική δημοκρατία και ανάδειξη των πραγματικών προβλημάτων του λαού και επίλυσης αυτών.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ να κλείσει το σύστημα εγγραφής.

Στο Βήμα καλείται η συνάδελφος κ. Ευαγγελία Λιακούλη από το ΠΑΣΟΚ - Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα σας, κύριε Υπουργέ, κυρίες και κύριοι συνάδελφοι, καλή και ευλογημένη χρονιά σε όλους μας, με δύναμη και υγεία, με κουράγιο να εκπροσωπήσουμε την πατρίδα μας, τον τόπο μας, τους ανθρώπους μας, σε όλα τα μεγάλα που πρέπει να γίνουν, σε όλα εκείνα που πρέπει να διορθωθούν, σε όλα εκείνα που είμαστε κι εμείς συνυπεύθυνοι να αλλάξουμε, αφού κι εμείς οι ίδιοι πρέπει πρώτα να γίνουμε η αλλαγή που ζητάμε.

Κυρίες και κύριοι συνάδελφοι, κύριε Υπουργέ, σήμερα καλούμαστε να ψηφίσουμε ένα νομοσχέδιο, που όπως εκτενώς έχω πει και στις επιτροπές, είναι απολύτως κενό περιεχομένου. Δεν αποτελεί παρά ένα επικοινωνιακό τέχνασμα εν όψει των εκλογών για να μπορείτε εσείς, κύριε Βορίδη, και οι υποψήφιοι της Νέας Δημοκρατίας να βγαίνετε έξω στην πολιτική πιάτσα και να μπορείτε κάτι να λέτε, γιατί μετά από τέσσερα ολόκληρα χρόνια διακυβέρνησής σας, πράξατε το απόλυτο μηδέν για την αυτοδιοίκηση και την αποκέντρωση των αρμοδιοτήτων. Και αφού έχετε μπροστά σας το ολοστρόγγυλο μηδενικό και δεν μπορείτε να το διαχειριστείτε, τι να κάνετε κι εσείς; Σκαρφιστήκατε να ψηφίσετε στα χαρτιά μια μεθοδολογία, λέτε, για τις ανακατανομές αρμοδιοτήτων και να έχετε να γράψετε κάτι κι εσείς στο φυλλάδιο.

Και αυτά βεβαίως δεν τα λέω για να σας κάνω αντιπολίτευση. Ο ίδιος ο κ. Μητσοτάκης, Πρόεδρός σας και Πρωθυπουργός της χώρας, τον Απρίλη του 2018 προεκλογικά ως Αρχηγός τότε της Αξιωματικής Αντιπολίτευσης, στο κοινό συνέδριο ΚΕΔΕ - ΕΝΠΕ, όπου ήμουν εκεί και τον άκουσα ως εκπρόσωπος της Περιφέρειας Θεσσαλίας, είπε ότι μέσα στους έξι πρώτους μήνες της διακυβέρνησής σας θα ξεκαθαριστούν όλες οι αρμοδιότητες, θα αναπροσδιοριστούν οι αρμοδιότητες του κεντρικού κράτους, των αποκεντρωμένων διοικήσεων, των δήμων και των περιφερειών. Είπατε να ενισχυθεί ο ρόλος της αυτοδιοίκησης και μάλιστα ο κ. Μητσοτάκης το απογείωσε. Είπε ότι θα κάνει και το πιλοτικό πρόγραμμα για τη μεταφορά δομών κοινωνικής πολιτικής, όπως επίσης και την πιλοτική μεταφορά των κέντρων υγείας στην αυτοδιοίκηση.

Ο κύριος Πρωθυπουργός είπε ότι αυτές οι παρεμβάσεις θα γίνονταν στους πρώτους έξι μήνες της διακυβέρνησής σας, δηλαδή μέχρι τα τέλη του 2019.

Παρακαλώ καταθέτω για τα Πρακτικά της Βουλής την ομιλία του κυρίου Πρωθυπουργού.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αφού είπε, λοιπόν, αυτά ο κύριος Πρωθυπουργός και δεν τα έκανε βεβαίως, ήρθε και ο Υπουργός Επικρατείας κ. Γεραπετρίτης για το ίδιο θέμα, τον Σεπτέμβρη του 2019 πλέον, στο 7ο Συνέδριο της Περιφερειακής Ανάπτυξης. Αυτό είναι το κακό, κύριε Υπουργέ, ότι τα συνέδρια κρατάνε πρακτικά. Μπορείτε με μια νομοθετική ρύθμιση να παρέμβετε και να λύσετε το θέμα, ώστε να μην κρατούνται πρακτικά στα συνέδρια γιατί σας καίνε τα πρακτικά αυτά. Τι είπε, λοιπόν, ο κ. Γεραπετρίτης; Εδώ τον έχω. Είχε δεσμευτεί, λέει, πως στη δεύτερη φάση ανάπτυξης του επιτελικού κράτους -θυμάστε τότε με τα επιτελεία σας, τους επιτελάρχες, τους επιτελικούς που επιτελούν ένα επιτελικό έργο- θα γινόταν με μεγάλη μεταφορά αρμοδιοτήτων της τάξης του 80% των συνολικών αρμοδιοτήτων που επαφίεται σε ένα κράτος αυτή τη στιγμή, που δεν θα έπρεπε να υπάρχει. «Και θα αναπτυχθεί…», είπε ο κ. Γεραπετρίτης, «…τους επόμενους οκτώ μήνες. Συνολικά θα έχουμε τελειώσει μέσα σε τρεις μήνες ορίζοντα. Δεν δίνω παραπάνω.»

Καταθέτω στα Πρακτικά και αυτό το έγγραφο.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και για να μην λέτε, κύριε Βορίδη, ότι είμαι υπερβολική αλλά και για να μην σας αφήσω παραπονεμένο επειδή αναφέρθηκα στον κ. Μητσοτάκη και στον κ. Γεραπετρίτη και όχι σε εσάς, να και η δική σας δημόσια δέσμευση στις 14 Οκτωβρίου 2021 στο Συνέδριο της ΚΕΔΕ στη Θεσσαλονίκη, όπου ήμασταν πάλι μαζί. Εκεί δεσμευτήκατε ότι μέχρι το τέλος εκείνου του έτους θα είχε τελειώσει το θέμα της μεταφοράς αρμοδιοτήτων από τις αποκεντρωμένες στους ΟΤΑ.

Καταθέτω και αυτό το έγγραφο στα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας λέω ότι είναι πρόβλημα τα Πρακτικά.

Πέρασαν, λοιπόν, οι μήνες, πέρασαν τα χρόνια κι αυτό που απέμεινε από εσάς είναι τα πυροτεχνήματα των πομπωδών εξαγγελιών για το τίποτα. Πράξετε το απόλυτο τίποτα. Φέρνετε τώρα λίγο πριν τις εκλογές μια αράδα από επικοινωνιακές ατάκες. Φέρνετε εξαγγελίες με ένα τεράστιο και δαιδαλώδες «θα». Τι «θα» κάνετε το επόμενο χρονικό διάστημα, τι «θα» θα ρυθμίσετε, τι «θα» αλλάξετε, τι «θα» αποκεντρώσετε.

Καλείτε, λοιπόν, τους Βουλευτές του ελληνικού Κοινοβουλίου, της Κοινοβουλευτικής Προοδευτικής Δημοκρατίας -για να μην παρεξηγούμαστε γιατί αυτές τις μέρες είδαμε πολλά με τους τέως και τους έκπτωτους- και μας ζητάτε να παραγκωνίσουμε όλα τα σχέδια, όλες τις ρυθμίσεις, όλες τις συζητήσεις, όλες τις διαβουλεύσεις και να υπερψηφίσουμε το τεράστιο δικό σας «θα». Με παραγκωνισμένη την τοπική αυτοδιοίκηση, με παραγκωνισμένα, όμως, και όλα τα υπόλοιπα Υπουργεία.

Και γιατί το λέω αυτό; Ο Υπουργός Εσωτερικών, που ας μην ξεχνιόμαστε, ο κ. Μητσοτάκης τον έχει πετάξει στη δωδέκατη θέση της τάξης των δεκαεννέα Υπουργείων -έγινε και αυτό-, αναδεικνύεται πλέον με αυτό το νομοσχέδιό σας, σαν ένας μικρός Πρωθυπουργός, κύριε Υπουργέ. Πιστεύω ότι δεν το κάνατε επί τούτου για να αναδείξετε έτσι τον εαυτό σας στην επόμενη τυχόν διακυβέρνησή σας.

Θα αλωνίζει, όμως, αυτός σε επόμενα ξένα χωράφια, για ξένες αρμοδιότητες, άλλων Υπουργείων, αυτός θα λύνει και θα δένει, βάζοντας φρένο στην ανακατανομή τους, ακόμη κι αν του το εισηγείται αυτός ο πολυδαίδαλος μηχανισμός.

Αυτοαναιρείστε συνεχώς στη Νέα Δημοκρατία, τάσσεται την αποκέντρωση, σκαρφίζεστε ό,τι πιο συγκεντρωτικό υπάρχει και ευφάνταστο και το φέρνετε στη Βουλή. Προχωράτε ακόμα περισσότερο σε μία αλαζονική απόπειρα παράκαμψης της νομοθετικής εξουσίας, που προκύπτει από την παράγραφο 2 του άρθρου 14. Εκεί, λοιπόν -γιατί τα λέω όλα αυτά- ορίζεται ότι η ανακατανομή ή μεταφορά αρμοδιοτήτων εγκρίνεται με πράξη του Υπουργικού Συμβουλίου.

Σας ρώτησα επανειλημμένως στις επιτροπές, πώς είναι δυνατόν μία μεταφορά αρμοδιότητας από ένα Υπουργείο, για παράδειγμα στους δήμους, να εγκρίνεται από το Υπουργικό Συμβούλιο και μόνο; Ποια νομική ισχύ, ποια νομικά αποτελέσματα έχει αυτή η έγκριση; Ειλικρινά, όσα γράφετε αποτελούν προσβολή και για το νομικό μας πολιτισμό και για το νομικό μας κόσμο.

Οφείλω να ξεκαθαρίσω, κυρίες και κύριοι συνάδελφοι, για να είναι απόλυτα σαφές σε όσους πολίτες ενδεχομένως μας παρακολουθούν, ότι με αυτό το νομοσχέδιο δεν γίνεται η παραμικρή αλλαγή στο οτιδήποτε. Ούτε μισή αρμοδιότητα δεν αλλάζει, δεν ξεκαθαρίζει, δεν μεταφέρεται. Υπογραμμίζω πως κάθε συζήτηση σε αυτό το νομοσχέδιο περιττεύει, αν συγκρίνει κανείς το περιεχόμενο του νομοσχεδίου και όσα τάξατε, κύριε Βορίδη, στις συνεδριάσεις της επιτροπής με το ετήσιο σχέδιο δράσης του Υπουργείου Εσωτερικών για το 2023.

Και εδώ μένω, και μένω για να πω ότι έχει αναρτηθεί στην ιστοσελίδα της ελληνικής Κυβέρνησης, το gov.gr, για να το βρουν και οι πολίτες, καταθέτω στα Πρακτικά τις σελίδες που αφορούν τη δημόσια διοίκηση και την τοπική αυτοδιοίκηση.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν ετήσιο σχέδιο δράσης, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρία Λιακούλη, σας ζητώ συγγνώμη, αλλά θα σας διακόψω για τριάντα δεύτερα για να κάνω μία ανακοίνωση, γιατί τα παιδάκια του νηπιαγωγείου δεν μπορούν να περιμένουν.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» δεκαοκτώ μαθητές και μαθήτριες και τέσσερις εκπαιδευτικοί συνοδοί τους από το Νηπιαγωγείο της Βουλής των Ελλήνων.

Παιδάκια, καλώς ήρθατε στη Βουλή.

(Χειροκροτήματα απ’ όλες τις πτέρυγες της Βουλής)

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Να καλωσορίσουμε και εμείς τα παιδιά και μάλιστα του νηπιαγωγείου, κύριε Πρόεδρε.

Να συνεχίσω λέγοντας ότι κατέθεσα, μόλις, στα Πρακτικά της Βουλής το ετήσιο σχέδιο δράσης του Υπουργείου Εσωτερικών για το 2023, κύριε Υπουργέ. Μελέτησα προσωπικά, κυρίες και κύριοι συνάδελφοι, και τις εβδομήντα τρεις σελίδες. Ο Πρωθυπουργός έχει ξεκαθαρίσει ότι οι εκλογές θα γίνουν την άνοιξη. Μάλιστα, χθες μας είπε Απρίλη ή Μάη. Ο κυβερνητικός, λοιπόν, χρόνος που σας απέμεινε είναι το πρώτο τρίμηνο του 2023. Μέσα στο πρώτο τρίμηνο του 2023, στο δικό σας σχέδιο δράσης, που κατέθεσα, δεν υπάρχει καμμία υλοποίηση έστω κάποιας ρύθμισης του νομοσχεδίου, το οποίο μας φέρνετε σήμερα στη Βουλή. Δηλαδή, μέσα στο πρώτο τρίμηνο του 2023, δεν θα κάνετε τίποτε ούτε για την αποσαφήνιση των αρμοδιοτήτων ούτε για την αποκέντρωση αρμοδιοτήτων στην τοπική αυτοδιοίκηση.

Στην πρώτη συνεδρίαση της επιτροπής, εξηγώντας το νομοσχέδιο -θυμάστε τότε, κύριε Βορίδη, που μας επιπλήξατε, μας μαλώσατε, μας είπατε ότι σχεδόν ανόητοι είμαστε, δεν καταλάβαμε απολύτως τίποτα από το μεγαλεπήβολο και εμπνευσμένο νομοσχέδιο σας- το πρώτο πράγμα που μας είπατε ότι θα κάνει το νομοσχέδιο είναι να πατάει το κουμπί και να βγαίνουν οι αρμοδιότητες, να φαίνεται η σύγκρουση, η επικάλυψη και το επίπεδο στο οποίο είναι τοποθετημένες με όλα τα δεδομένα, προσωπικό κόστος και απολογισμός, κατά λέξη, είπατε.

Μας μιλήσατε, λοιπόν, για ένα κουμπί, κύριε Υπουργέ. Κοιτάζω το ετήσιο σχέδιο δράσης του Υπουργείου σας, όχι μόνο κουμπί δεν φτιάχνετε, αλλά ούτε καν προβλέπετε το παραμικρό να κινηθείτε προς την κατεύθυνση αυτή. Το κουμπί το έχετε πετάξει απόλυτα μακριά σας στο τέλος του 2023. Αναφέρεστε, μάλιστα, για το τέταρτο τρίμηνο του 2023, δηλαδή με απλά λόγια, «ζήσε Μάη μου να φας τριφύλλι».

Το συμπέρασμα βάσει των δικών σας πεπραγμένων και αυτών που γράφετε και καταθέσαμε στα Πρακτικά είναι το πιο γλαφυρό παράδειγμα πολιτικής εξαπάτησης, απόλυτης αντιστοιχίας έργων και λόγων που έχει μέχρι τώρα διαπραχθεί από το Υπουργείο Εσωτερικών. Και το λέμε με αγανάκτηση όχι για να σας κάνουμε Αντιπολίτευση. Εσείς είστε αυτοί που είστε, εμείς είμαστε αυτοί που είμαστε. Έτσι κι αλλιώς εμείς όταν δείχνουμε το φεγγάρι, εσείς κοιτάζετε το δάχτυλο, το έχουν καταλάβει αυτό όλοι.

Άλλο είναι το πρόβλημά μας. Το πρόβλημά μας είναι ότι μιλάμε για την τοπική αυτοδιοίκηση όπου θα έπρεπε να είμαστε πιο σοβαροί. Μιλάμε για τον κεντρικό μοχλό, την παραγωγική μηχανή, την ελπίδα ανάπτυξης, το κεντροβαρές σύστημα διοίκησης που μπορεί να σηκώσει τη χώρα ψηλά και εσείς παίζετε με την αυτοδιοίκηση, παίζετε με την αποκέντρωση. Μας μιλάτε για την αποκεντρωμένη διοίκηση για παράδειγμα ότι θα φτιάξετε έναν μηχανισμό που μόνο λίγα θα κάνει, ελάχιστα θα επιβλέπει και ουσιαστικά ο ρόλος της θα είναι τελείως συμπληρωματικός και βάζετε καινούργιους γραμματείς στις αποκεντρωμένες διοικήσεις τα δικά σας κομματικά στελέχη, τα γαλάζια σας παιδιά μικρότερης ή μεγαλύτερης ηλικίας τα τοποθετείτε εκεί και έρχεστε στο Κοινοβούλιο και προσβάλλετε το θεσμό της διαδικασίας της κοινοβουλευτικής, λέγοντας εσείς, κύριε Υπουργέ, ότι φέρνετε το νομοσχέδιο για την πολυεπίπεδη διακυβέρνηση και έρχονται οι δήμαρχοι και οι περιφερειάρχες και ρωτάνε εμάς αν πραγματικά αλλάζει η Κυβέρνηση σας τον νόμο για την πολυεπίπεδη διακυβέρνηση, που είναι στόχος τους, είναι το όραμα της αυτοδιοίκησης για το μέλλον που είναι αυτό που μπορεί εν πάση περιπτώσει να ξεκινήσει την ατμομηχανή και να σώσει τη χώρα από πολλές περιπέτειες, στην οποία τόσο εσείς όσο και οι ΣΥΡΙΖΑ - ΑΝΕΛ με το νομοσχέδιο του «ΚΛΕΙΣΘΕΝΗ» την έχουν βάλει.

Δεν απαντήσατε σε τίποτα. Δεν δώσατε κανένα στοιχείο. Σας κάναμε ερωτήματα γραπτά, προφορικά, σας μίλησαν οι φορείς, ήρθε ο κ. Κοντιάδης που τον καλέσαμε εκεί, συστήσατε μια μεγάλη επιτροπή για να συζητήσει και να διαβουλευτεί το σύστημα της αυτοδιοίκησης. Τίποτα, μηδέν και εκεί. Τίποτα δεν πήρατε, με κανέναν δεν συζητήσατε, το πόρισμα της επιτροπής δεν το αξιοποιήσατε. Φτιάχνετε επιτροπές στο επιτελικό σας κράτος και τα πετάτε όλα στον κάλαθο των αχρήστων. Αυτή την πολιτική εφαρμόζεται, αυτό θεωρείται ότι είναι ουσιαστικό.

Κυρίες και κύριοι συνάδελφοι, το νομοσχέδιο αυτό που έφερε το Υπουργείο Εσωτερικών αποδείχτηκε «kinder έκπληξη», αλλά εδώ δεν είναι ούτε παιδικό πάρτι ούτε παιδική χαρά. Οι σημαντικές διατάξεις κρατήθηκαν κρυμμένες από εμάς τους Βουλευτές μέχρι αργά χθες τη νύχτα. Και θεωρώ και σας το λέω, κύριε Υπουργέ, θεσμικά αδιανόητο να μάθουμε τελευταία στιγμή τι καλούμαστε να ψηφίσουμε στην Ολομέλεια όσον αφορά τις δημοτικές επιτροπές και το «Βοήθεια στο Σπίτι».

Σας ζητάμε εδώ και δέκα μέρες ποια είναι αυτή η τροπολογία την οποία θα φέρετε προκειμένου να εξισορροπήσετε την κατάσταση και να εναρμονιστείτε με την απόφαση του Συμβουλίου της Επικρατείας που ήταν κόλαφος για την Κυβέρνησή σας και σας είπε πόσα λάθη κάνατε με την αυθαίρετη μεταφορά των αρμοδιοτήτων από τα δημοτικά συμβούλια στις επιτροπές, οι οποίες παράγουν αυτή τη στιγμή άκυρες αποφάσεις.

Και αντί να μας δώσετε, λοιπόν, σε ένα χαρτί τις σκέψεις σας για να μπορέσουμε να διαβουλευτούμε μαζί σας χθες το βράδυ αργά, μέσα στη νύχτα, όπως συνηθίζετε, με ένα γονατογράφημα ήρθατε και καταθέσατε την τροπολογία για να τη δούμε εμείς σίγουρα σήμερα πρωί - πρωί και να αποφασίσουμε τι είναι σωστό και τι όχι.

Είναι δυνατόν, κύριε Υπουργέ; Θεωρείτε ότι είναι σωστό για το Κοινοβούλιο και για την ελληνική δημοκρατία να ψάχνουμε να βρούμε σε ποια κοπή πίτας πήγε ο κ. Βορίδης και σε ποια ο κ. Πέτσας και τι έχουν ανακοινώσει και ποια είναι η διαρροή που έβγαλαν οι δημοσιογράφοι για να πληροφορηθούμε το περιεχόμενο της απόφασης της δική σας για το πώς θα αντιμετωπίσετε την απόφαση του Συμβουλίου της Επικρατείας, για το πώς θα αντιμετωπίσετε το καυτό θέμα της «Βοήθειας στο Σπίτι»;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Ρητά λέω -και τελειώνω, κύριε Πρόεδρε- ότι τέτοια απαξίωση των Βουλευτών, τέτοιος ευτελισμός του νομοθετικού έργου με υπερβαίνει όχι μόνο πολιτικά, αλλά και σαν έναν άνθρωπο της αυτοδιοίκησης που την υπηρέτησα επί είκοσι οκτώ συναπτά έτη. Είναι πρωτοφανές. Δεν έχω τι άλλο να σας πω. Δεν μας έχει αυτό ξανασυμβεί.

Θα ήθελα να πω μια κουβέντα για το «Βοήθεια στο Σπίτι». Εμάς η θέση μας είναι ξεκάθαρη, την έχουμε θεσμικά διατυπώσει σε αλλεπάλληλες κοινοβουλευτικές πρωτοβουλίες. Η ρύθμιση οφείλει να διασφαλίζει τη συνεργασία με όλους και τη συνέχιση της εργασίας όλων των ήδη υπηρετούντων στο «Βοήθεια στο Σπίτι». Ξέρετε ότι με τη ρύθμιση που φέρνετε εξαιρούνται συγκεκριμένοι εργαζόμενοι από τη συγκεκριμένη ρύθμιση και αυτό δημιουργεί πλείστα όσα προβλήματα και νομικής φύσεως προβλήματα.

Το «Βοήθεια στο Σπίτι» θυμίζω ότι αποτελεί γέννημα του ΠΑΣΟΚ, φέρει τη δική μας σφραγίδα. Με σκληρή προσπάθεια, με δύσκολες μάχες το κρατήσαμε ζωντανό, ακόμα και στα πολύ δύσκολα χρόνια της οικονομικής κρίσης.

Διαχρονικά λοιπόν παραμένουμε αταλάντευτα στο πλευρό των εργαζομένων, με σεβασμό στην πολυετή ανεκτίμητη προσφορά στους ευάλωτους συνανθρώπους και στην πανδημία. Αυτοί ήταν που κράτησαν, μαζί με τους γιατρούς και το δικό μας ΕΣΥ, μπροστά στην πρώτη γραμμή, τις πολύ δύσκολες μάχες.

Δεν ξεχνάμε λοιπόν το πολύτιμο έργο τους και ζητάμε, κύριε Υπουργέ, να βρεθεί ο τρόπος να μη μείνει αβοήθητος έστω και ένας. Αυτό, δυστυχώς, βλέπω ότι θα συμβεί με τη ρύθμιση που φέρνετε.

Και σε ό,τι αφορά την απόφαση για το Συμβούλιο της Επικρατείας, η απόφαση του συμβουλίου αποτέλεσε πλήρη δικαίωση του ΠΑΣΟΚ, καθώς από την πρώτη στιγμή σταθήκαμε απέναντι καταψηφίζοντας αταλάντευτα αυτές τις μηχανορραφίες που έκαναν λίγο από τούτο και λίγο από το άλλο και τελικά μας εξέθεσαν στο Συμβούλιο της Επικρατείας και εκθέτουν και τις αποφάσεις των δημοτικών συμβουλίων, των Οικονομικών Επιτροπών, των Επιτροπών Ποιότητας Ζωής και βάζουν σε πολύ μεγάλη αγωνία τους συνανθρώπους μας πια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνοντας λέω ότι ο κ. Μητσοτάκης στο συνέδριο της τοπικής αυτοδιοίκησης, στο οποίο αναφέρθηκα, τον Απρίλη του ’18 είχε υποσχεθεί μεταρρύθμιση των αρμοδιοτήτων μέσα σε ένα εξάμηνο, όπως ανέφερα, και είπε επίσης το πολύ ωραίο και μπιτάτο στο τέλος: «Το πρόγραμμά μας» -λέει- «είναι φάρος που δείχνει το δρόμο για να αλλάξουμε την πραγματικότητα». Έτσι είχατε πει τον Απρίλιο του ’18.

Ο φάρος σας έσβησε, κύριε Υπουργέ, γκρεμίζοντας στα βράχια το καράβι της τοπικής δημοκρατίας. Τώρα πια η ελπίδα είναι μόνο μία: Στην κάλπη που έρχεται, στην κάλπη του 2023 να υπάρξει ξανά όχι ο δικός σας φάρος, αλλά ο δικός μας ήλιος που θα ξαναγεννήσει την ελπίδα, που θα ξαναδώσει προοπτική και θα ξαναβάλει την αυτοδιοίκηση εκεί που πραγματικά της αξίζει, στην πρώτη γραμμή να υπηρετεί τον τόπο και τους ανθρώπους, όχι τα συμφέροντα και τα προεκλογικά σας φυλλάδια.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία τριάντα πέντε μαθήτριες και μαθητές και τέσσερις συνοδοί εκπαιδευτικοί από το 2ο Αρσάκειο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Θα ήθελα από το Βήμα της Βουλής να χαιρετίσω τους απεργούς που αυτή τη στιγμή κατευθύνονται εδώ στη Βουλή διαμαρτυρόμενοι, στο πλαίσιο βέβαια μιας πετυχημένης εικοσιτετράωρης απεργίας, για το εργοδοτικό έγκλημα -γιατί περί αυτού πρόκειται-, για τον άδικο χαμό μιας γυναίκας εργαζόμενης στον Δήμο Ξυλοκάστρου, ανασφάλιστης, αδήλωτης. Και ένα παρόμοιο περιστατικό συνέβη και σήμερα στο Γαλάτσι. Δεν ξέρουμε ποια είναι η εξέλιξη, αλλά έχουμε και άλλο περιστατικό. Είναι πολλά τα παρόμοια περιστατικά.

Το Κομμουνιστικό Κόμμα Ελλάδας στέκεται στο πλευρό τους για το δίκιο τους, για την ικανοποίηση των δικών τους εργασιακών ζητημάτων της προστασίας της ανθρώπινης ζωής του εργαζόμενου.

Και ελπίζουμε, κύριε Βορίδη, να τους συναντήσετε όταν θα έρθουν.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα το κανονίσω.

**ΕΜΜΑΝΟΥΗΛ ΣΥΝΤΥΧΑΚΗΣ:** Επιτρέψτε μου να αναφερθώ στην υπουργική τροπολογία με γενικό αριθμό 1548 και ειδικό αριθμό 147 που κατέθεσε χθες αργά η Κυβέρνηση για τους εργαζόμενους στο «Βοήθεια στο Σπίτι».

Το Κομμουνιστικό Κόμμα Ελλάδας θα ψηφίσει θετικά στην τροπολογία για τους εργαζόμενους. Αποτελεί νίκη τους, που δείχνει ότι κανένας αγώνας δεν πάει χαμένος. Η τροπολογία αντιμετωπίζει το πρόβλημα εκείνων που είχαν κριθεί από τον ΑΣΕΠ και στη συνέχεια το Συμβούλιο της Επικρατείας δημιούργησε το πρόβλημα στη μονιμοποίησή τους.

Όμως, η Κυβέρνηση οφείλει να λύσει κι άλλες πολλές αδικίες, κατ’ αρχάς, αυτών των εκατόν εξήντα τριών εργαζομένων που για χρόνια εργάζονταν στο «Βοήθεια στο Σπίτι». Στη διαδικασία του ΑΣΕΠ έμειναν εκτός πινάκων, επειδή είχαν χάσει τα μόρια που είχαν όταν είχαν προσληφθεί. Οι ευθύνες της τωρινής και της προηγούμενης κυβέρνησης είναι μεγάλες. Το δικαιούνται, όμως. Κανείς δεν πρέπει να χάσει τη δουλειά του. Πρέπει να μονιμοποιηθούν!

Το ίδιο οφείλει η Κυβέρνηση να δώσει λύση στους παρατασιούχους εργαζόμενους της 3Κ που έμειναν απέξω, παρόλο που κρίθηκαν από το ΑΣΕΠ. Αδικήθηκαν και αυτοί κατάφορα και συνεχίζουν να ζουν το μαρτύριο της ανασφάλειας και της αβεβαιότητας για το αύριο. Δόθηκε η ευκαιρία για τη μονιμοποίησή τους πριν από δύο - τρία χρόνια στην Αναθεώρηση του Συντάγματος, όταν έκανε πρόταση το Κομμουνιστικό Κόμμα Ελλάδας να αλλάξει το άρθρο 103 παράγραφος 2 του Συντάγματος, έτσι ώστε να ανοίξει δρόμος μετατροπής των συμβάσεων ορισμένου χρόνου σε αορίστου και τη μονιμοποίησή τους.

Δεν το δεχτήκατε, κύριε Βορίδη -εννοώ η Κυβέρνηση της Νέας Δημοκρατίας- όπως δεν το δέχτηκε ούτε ο ΣΥΡΙΖΑ ούτε το ΠΑΣΟΚ και οι υπόλοιποι και περί άλλων τυρβάζετε. Μόνο το ΚΚΕ επέμενε τότε για την αλλαγή του άρθρου 103 του Συντάγματος. Δώστε λοιπόν λύση στη μονιμοποίηση αυτών των εργαζομένων, στην ομηρία τους, εδώ και τώρα.

Και έρχομαι στο νομοσχέδιο που συζητάμε. Η πολυδιαφημιζόμενη πολυεπίπεδη διακυβέρνηση και η λεγόμενη «διαχείριση κινδύνων» ως δομικό στοιχείο του μηχανισμού του εσωτερικού ελέγχου στους φορείς του δημοσίου, που πραγματεύεται το παρόν σχέδιο νόμου, έρχεται ως φυσική συνέχεια του δομημένου ασφυκτικού δημοσιονομικού ελέγχου, επιδιώκοντας εκτός από την απαρέγκλιτη εφαρμογή των δημοσιονομικών στόχων και την εμπέδωση μιας πιο ενεργούς και συμπαγούς ενσωμάτωσης εργαζομένων, υπηρεσιών, συλλογικών οργάνων της τοπικής διοίκησης στην αστική στρατηγική της διασύνδεσης των λειτουργιών της με τις επιχειρήσεις και τις προτεραιότητες των επιχειρηματικών ομίλων.

Η Κυβέρνηση εμφανίζει αυτές τις αλλαγές ως αναγκαίες για το καλό, τάχα μου, όλης της κοινωνίας για τη διαφάνεια, την αξιοκρατία, τη χρηστή διοίκηση και ούτω καθεξής. Όμως, παρ’ όλες τις προσπάθειες που κάνει η Κυβέρνηση, δεν μπορεί να κρύψει τον αντιδραστικό και αντιλαϊκό τους χαρακτήρα.

Αυτά τα περί ανεξαρτησίας στη δημόσια διοίκηση, περί φιλολαϊκού, ηθικού, αδιάφθορου κράτους, πραγματικά είναι για ιθαγενείς. Πίσω από όλες αυτές τις χιλιοειπωμένες καμουφλαρισμένες νέες διατυπώσεις βρίσκεται όλη η σαπίλα του συστήματος, η αντιλαϊκότητα του επιτελικού αστικού κράτους, την οποία και στηρίζετε όχι μόνο η Κυβέρνηση της Νέας Δημοκρατίας, αλλά και ο ΣΥΡΙΖΑ και το ΠΑΣΟΚ, ο καθένας βέβαια με το δικό του τρόπο, πότε με τους «Πάτσηδες» της Νέας Δημοκρατίας -αυτά τα κοράκια που βγάζουν σπίτια σε πλειστηριασμούς, τον κάθε «Χειμάρα»- και πότε με τις διάφορες «Καϊλή» του ΠΑΣΟΚ, τον κάθε «Καλογρίτσα» του ΣΥΡΙΖΑ και άλλα παρόμοια μπουμπούκια.

Αυτή τη σαπίλα ξέπλυναν οι Ευρωβουλευτές της Νέας Δημοκρατίας, του ΣΥΡΙΖΑ, του ΠΑΣΟΚ, της Ελληνικής Λύσης αποδεχόμενοι το ψήφισμα στο Ευρωπαϊκό Κοινοβούλιο, όπου κυνικά ομολογείται ότι η ικανότητα των λόμπι να επηρεάζουν τη λήψη αποφάσεων στο Κοινοβούλιο επιχειρηματολογώντας αποτελεί ζωτικό στοιχείο της ευρωπαϊκής δημοκρατίας. Να χαίρεστε λοιπόν αυτή τη δημοκρατία!

Μόνο το Κομμουνιστικό Κόμμα Ελλάδας καταψήφισε και κατήγγειλε αυτό το ψήφισμα!

Αυτές είναι οι ευρωπαϊκές αξίες αυτών των χιλιάδων θεσμοθετημένων λόμπι στο Ευρωκοινοβούλιο, στην Ευρωπαϊκή Ένωση των ληστών, που αποτελούν φυτώρια διαφθοράς και συνιστούν κανονικότητα ενός σάπιου εκμεταλλευτικού συστήματος που πραγματικά δεν παίρνει γιατρειά.

Οι όποιες λοιπόν διαφωνίες του ΣΥΡΙΖΑ και του ΠΑΣΟΚ γενικότερα, αλλά και ειδικότερα στο σχέδιο νόμου που κουβεντιάζουμε, είναι σε δευτερεύοντα ζητήματα και όχι στην ουσία. Δηλαδή, «άλλα λόγια να αγαπιόμαστε».

Η πολυεπίπεδη διακυβέρνηση δεν είναι μια τεχνοκρατική διαδικασία, όπως μας λέει ο ΣΥΡΙΖΑ και το ΠΑΣΟΚ, ούτε το εθνικό συμβούλιο είναι ένας τεχνοκρατικός μηχανισμός. Είναι μια βαθιά πολιτική διαδικασία. Γίνεται στα πλαίσια της αποδοτικότερης λειτουργίας του αντεργατικού, αντιλαϊκού κράτους και στο σύνολό του αυτός ο ευρύς μηχανισμός συντονισμού, στον οποίο θα συμμετέχουν όλοι οι συναρμόδιοι φορείς που έχουν την ευθύνη για την υλοποίηση του εθνικού συστήματος πολυεπίπεδης διακυβέρνησης -δηλαδή υπουργεία, δήμοι, περιφέρειες, αποκεντρωμένοι οργανισμοί-, έχει έναν και μόνο στόχο: την πιο αποτελεσματική παρακολούθηση και προώθηση του αντιλαϊκού κυβερνητικού έργου.

Να προωθηθεί όπως λένε η αμοιβαία ευθύνη όλων των επιπέδων διοίκησης και μέσω αυτής να γίνεται διάχυση των ευθυνών για την αντιλαϊκή πολιτική και μέσω μιας κατ’ επίφαση δημοκρατικής νομιμότητας, όπως επίσης λένε, να μπορούν νόμιμα τα μονοπώλια και οι διάφοροι φορείς τους, εργολάβοι, μη κυβερνητικές οργανώσεις και ούτω καθεξής, να συμμετέχουν άμεσα και να καθορίζουν τη λήψη αποφάσεων στα κρατικά όργανα και ιδίως στο επίπεδο της τοπικής διοίκησης.

Μόνο το γεγονός ότι αποτελούν έμπνευση του σχεδίου νόμου οι υποδείξεις της Ευρωπαϊκής Ένωσης, της Κομισιόν και του ΟΟΣΑ που λέει η αιτιολογική έκθεση, στη βάση μάλιστα της Λευκής Βίβλου για την πολυεπίπεδη διακυβέρνηση της Επιτροπής Περιφερειών της Ευρωπαϊκής Ένωσης και αντίστοιχα του Χάρτη του 2014 και συνάμα να το θεωρεί η Κυβέρνηση ως εγχειρίδιο για την επίτευξη των στόχων της πολυεπίπεδης διακυβέρνησης, μαρτυρά και τις προθέσεις, που έχουν ως τελικό στόχο την αναβάθμιση, την ενίσχυση σε σχέση με το παρελθόν της ταξικής επιτελικότητας του αστικού κράτους, δηλαδή την ικανότητά του να σχεδιάζει, να εφαρμόζει, να παρακολουθεί, να αξιολογεί, να διορθώνει και να συντονίζει τις επιμέρους πολιτικές του σε βάρος των λαϊκών συμφερόντων.

Η επίκληση της κυβερνησιμότητας εμφανίζεται από τη Νέα Δημοκρατία περισσότερο ως φύλλο συκής για να δείξει την αναγκαιότητα ενός στιβαρού επιτελικού κράτους, έτσι ώστε απρόσκοπτα να υπηρετήσουν οι φορείς του το αντιλαϊκό έργο και τα θέλω της πλουτοκρατίας. Διότι από τον ΣΥΡΙΖΑ ή από τα άλλα αστικά κόμματα έχει να φοβηθεί κάτι η Κυβέρνηση της Νέας Δημοκρατίας;

Οι διαφορές, άλλωστε, είναι σε επιμέρους θέματα, σε ζητήματα διαχείρισης, όπως εκφράστηκαν και το προηγούμενο διάστημα, με σκιαμαχίες γύρω από το εκλογικό σύστημα στην τοπική διοίκηση και που δεν μπορούν να κρύψουν την ταύτισή σας στο βάθεμα αυτών των αντιδραστικών μεταρρυθμίσεων στην τοπική διοίκηση. Κινείστε στον ίδιο καμβά της πράσινης μετάβασης, του νέου υπερμνημονίου του Ταμείου Ανάκαμψης μέσω του οποίου θα διοχετευθούν δισεκατομμύρια ευρώ για τις επενδυτικές ανάγκες των επιχειρηματικών ομίλων, που οδηγούν όμως στην ακρίβεια και στην ενεργειακή φτώχεια τον λαό.

Γι’ αυτό και δεν έχει νόημα στις ερχόμενες εκλογές αν θα είναι κυβέρνηση η Νέα Δημοκρατία ή ο ΣΥΡΙΖΑ ή οποιαδήποτε άλλη κυβέρνηση με «τσόντα» για παράδειγμα το ΠΑΣΟΚ. Το διακύβευμα είναι αν θα σας αποδυναμώσει ο λαός, αν θα βγει πιο ενισχυμένο το Κομμουνιστικό Κόμμα Ελλάδας για να ανασάνει πραγματικά ο λαός.

Στο όνομα, λοιπόν, της κυβερνησιμότητας δόθηκε με το έτσι θέλω τεχνητή πλειοψηφία στην παράταξη του περιφερειάρχη ή του δημάρχου στην οικονομική επιτροπή, στην επιτροπή ποιότητας ζωής και στις άλλες επιτροπές, όπως και στα νομικά πρόσωπα περιφερειών και δήμων, καθώς επίσης μεταφέρθηκαν μια σειρά από σημαντικές αρμοδιότητες από τα συμβούλια σε αυτές τις επιτροπές.

Σε αυτό το σημείο θα ήθελα να αναφερθώ στην δεύτερη υπουργική τροπολογία με γενικό αριθμό 1549 και ειδικό αριθμό 148 και στα άρθρα 2 έως 8 που αφορούν την προσαρμογή στην απόφαση του Συμβουλίου της Επικρατείας για τις αρμοδιότητες και τη συγκρότηση των οικονομικών επιτροπών δήμων και περιφερειών, καθώς και των επιτροπών ποιότητας ζωής των δήμων.

Θα ψηφίσουμε «παρών» ως ΚΚΕ. Θεωρούμε ότι με τα άρθρα αυτά δεν αλλάζει επί της ουσίας το νομοθετικό πλαίσιο, το οποίο ενισχύει την πρόθεση δήμων και περιφερειών για την υλοποίηση της καπιταλιστικής ανάπτυξης των μέτρων που απαιτούνται γι’ αυτή. Η Κυβέρνηση διατηρεί, διευρύνει όλους τους αντιλαϊκούς νόμους του ΠΑΣΟΚ και του ΣΥΡΙΖΑ που καθορίζουν τη λειτουργία των δήμων και των περιφερειών, του «ΚΛΕΙΣΘΕΝΗ», του «ΚΑΛΛΙΚΡΑΤΗ», του «ΚΑΠΟΔΙΣΤΡΙΑ», όλοι οι μνημονιακοί νόμοι. Ψηφίστηκε, επιπλέον, ο ληστρικός εκλογικός νόμος το 2021 με τον οποίο η πρώτη δύναμη γίνεται παντοδύναμη. Προβάλλει τη θεωρία της κυβερνησιμότητας για να αλλοιώσει συσχετισμούς δύναμης και να συνεχίσει την υποβάθμιση του ρόλου των δημοτικών και περιφερειακών συμβουλίων.

Θέση δική μας, ως Κομμουνιστικό Κόμμα Ελλάδας, είναι η κατάργηση όλου αυτού του αντιλαϊκού νομοθετικού πλαισίου λειτουργίας περιφερειών και δήμων, όλων των νόμων για τη λεγόμενη κυβερνησιμότητα περιφερειών και δήμων του «ΚΛΕΙΣΘΕΝΗ», του «ΚΑΛΛΙΚΡΑΤΗ», του «ΚΑΠΟΔΙΣΤΡΙΑ», όλων εν πάση περιπτώσει εκείνων των νομών που έχουν τους δήμους και τις περιφέρειες δεμένες χειροπόδαρα. Απλή και ανόθευτη αναλογική ως πάγιο εκλογικό σύστημα για την εκλογή όλων των οργάνων περιφερειών και δήμων, όπως και στις βουλευτικές εκλογές και στους μαζικούς φορείς, χωρίς δεύτερο γύρο και πλαφόν. Από τη σκοπιά της ισοτιμίας της λαϊκής ψήφου όσο αυτή μπορεί να εξασφαλιστεί μέσα στο εκμεταλλευτικό σύστημα που ζούμε.

Να πω και για το πρώτο άρθρο της συγκεκριμένης τροπολογίας, για να μην επανέρχομαι, που αφορά την έκτακτη επιχορήγηση των ΔΕΥΑ της χώρας. Είναι ανάγκη να χορηγηθούν και να αποκλειστεί το ενδεχόμενο μεταφοράς του κόστους λειτουργίας λόγω της ενεργής ενεργειακής ακρίβειας στο λαό. Μας προβληματίζει, βέβαια, η φράση «με την επιφύλαξη του Ενωσιακού Δικαίου», διότι μπορεί ανά πάσα στιγμή να αναιρεθεί, μετακυλώντας το κόστος στον λαό.

Επανέρχομαι στην πολυεπίπεδη κυβέρνηση λέγοντας ότι η κατανομή αρμοδιοτήτων στα διάφορα επίπεδα διακυβέρνησης ανάλογα με τους διαθέσιμους πόρους και τα δημοσιονομικά δεδομένα που προβλέπει το σχέδιο νόμου προϋποθέτει απαλλαγή από περιττές λειτουργίες, με παράλληλη εκχώρηση αρμοδιοτήτων ειδικά στους ΟΤΑ, με πιο ολοκληρωμένο τρόπο, χωρίς όμως πόρους, περισσότερες περικοπές σε χρήμα και προσωπικό, ενίσχυση της ανταποδοτικότητας για να βγουν σε πέρας διάφορες λειτουργίες, για να καλυφθούν οι λαϊκές ανάγκες.

Η στάση και οι αποφάσεις της ΕΝΠΕ και της ΚΕΔΕ, όργανα στα οποία κυριαρχούν στελέχη της Νέας Δημοκρατίας και του ΠΑΣΟΚ, είναι στη βάση της απαίτησής τους να προχωρήσει πιο γρήγορα η υλοποίηση των προαναφερθέντων κεντρικών στόχων. Ο δε τσακωμός με τον ΣΥΡΙΖΑ είναι ποιος από όλους θα έχει την πατρότητα της υλοποίησης αυτής της πολιτικής, όπως για παράδειγμα το πέρασμα δομών υγείας στην περιφερειακή διοίκηση, επομένως και η παραπέρα υποβάθμισή τους. Το σπάσιμο του ενιαίου σε πολλά ακόμα πεδία και αρμοδιότητες τόσο στο σχεδιασμό όσο και στην εφαρμογή και υλοποίηση. Η δυνατότητα καλύτερης αξιοποίησης δημόσιων φορέων από τους ιδιώτες, όπως για παράδειγμα οι πολεοδομικές υπηρεσίες και το προσωπικό και η υποβάθμισή τους, παράλληλα με τη σύσταση των αναπτυξιακών οργανισμών. Το πρόσφατο νομικό πρόσωπο δημοσίου δικαίου για τις περιφέρειες για τις λαϊκές αγορές.

Η συναίνεση στις αντιδραστικές ανατροπές είναι κοινός τόπος για όλους σας. Αυτό στο οποίο διαφοροποιείστε είναι στη διαχείριση, στους ρυθμούς, στην ταχύτητα των αντιδραστικών ανατροπών. Αυτούς τους στόχους υπηρετεί και το δεύτερο μέρος του νομοσχεδίου για τη λεγόμενη διαχείριση κινδύνων ως δομικό στοιχείο του εσωτερικού ελέγχου που ψηφίστηκε το 2021 με τον ν.4795, που ήταν μνημονιακή εκκρεμότητα και προαπαιτούμενο των κύκλων αξιολόγησης που διενεργεί κάθε φορά η Ευρωπαϊκή Ένωση.

Και βέβαια, σε αυτή την κατεύθυνση συνδράμουν και σειρά άλλες νομοθετικές ρυθμίσεις που είτε πέρασαν εδώ και χρόνια και προετοίμασαν το έδαφος είτε είναι σε πορεία εφαρμογής, όπως για παράδειγμα η αντιδραστική αξιολόγηση και για τις υπηρεσίες και για τους υπαλλήλους.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Κλείνοντας, θεωρούμε ότι όλοι οι κίνδυνοι που ελλοχεύουν να μολύνουν τον δημόσιο τομέα και συνδέονται με τις δραστηριότητες του κάθε φορέα, κατά την γνώμη μας είναι εγγενείς κίνδυνοι. Ενυπάρχουν με το σύστημα το οποίο υπηρετούν γιατί είναι συνδεδεμένοι με τη λειτουργία ενός κράτους που υπηρετεί τα συμφέροντα της τάξης των λίγων, λειτουργώντας ως μοχλός και εργαλείο προώθησης των συμφερόντων των επιχειρηματικών ομίλων.

Φυσικά, η Κυβέρνηση επιχειρεί να θεραπεύσει τρωτά του δημοσίου και της δημόσιας διοίκησης με ξεπερασμένα υλικά, πολύ δε περισσότερο όταν οι πολιτικές όλων των αστικών κομμάτων οικοδόμησαν έναν δημόσιο τομέα κομμένο και ραμμένο στο πλαίσιο της ανάγκης της καπιταλιστικής οικονομίας, με κριτήρια κόστους-οφέλους και διασφάλιση της κερδοφορίας και της ανταγωνιστικότητας των ομίλων.

Εν κατακλείδι, ο λαός δεν πρέπει να εναποθέσει τις ελπίδες του στους κάθε φορά ψεύτικους αστικούς εκσυγχρονισμούς, όπως προβλέπει και το παρόν σχέδιο νόμου, που κρύβουν πάντα τα χειρότερα για τον λαό, λειαίνουν γωνίες και τους άρουν τη σαπίλα του συστήματος. Ούτε να πέφτει στις παγίδες στην αλλαγή κυβέρνησης πότε με τον έναν και πότε με τον άλλον.

Καμμία αστική κυβέρνηση, όπως κι αν αυτοχαρακτηρίζεται συντηρητική, προοδευτική ή αριστερή, δεν μπορεί να παρακάμψει ή να υπονομεύσει τις νομοτέλειες με τις οποίες λειτουργεί η οικονομία της αγοράς, η καπιταλιστική οικονομία.

Καμμιά διακυβέρνηση στο έδαφος του καπιταλισμού δεν μπορεί να σταθεί με πρόγραμμα που να υπονομεύει την ανταγωνιστικότητα της οικονομίας και την κερδοφορία του κεφαλαίου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Συντυχάκη, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε και ευχαριστώ για την ανοχή.

Ήρθε, λοιπόν, καιρός να απορριφθεί η γνωστή και χρεοκοπημένη λογική του δήθεν μικρότερου κακού που καλεί το λαό να επιλέγει κάθε φορά τι θα χάσει για να μη θιγούν τα συμφέροντα των λίγων, για να πάρει ο λαός ανάσες ανακούφισης, να διεκδικήσει τα δικαιώματά του. Μπορεί και πρέπει να κοιτάξει έξω από τα σημερινά τείχη της Ευρωπαϊκής Ένωσης και της εξουσίας του κεφαλαίου που είναι ο κοινός παρονομαστής όλων των συστημικών κομμάτων. Γι’ αυτό και χρειάζεται Κομμουνιστικό Κόμμα Ελλάδας πιο δυνατό, για να είναι το μόνο κόμμα που σε αυτό το σύνθημα δίνει περιεχόμενο, ζωντάνια και προοπτική.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα, στο οποίο καλείται ο συνάδελφος κ. Κωσταντίνος Χήτας, ειδικός αγορητής από το κόμμα της Ελληνικής Λύσης.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πάρα πολύ, κύριε Πρόεδρε.

Καλή χρονιά σε όλους μας και είναι η πρώτη συνεδρίαση της Ολομέλειας.

Κύριε Υπουργέ, φέρνετε ένα νομοσχέδιο λίγο, πολύ λίγο πριν τις εκλογές, λίγο πριν το τέλος της Κυβέρνησής σας. Και παρουσιάζει μεγάλο ενδιαφέρον ότι μας μιλάτε και στο χρόνο που το φέρνετε για πολυεπίπεδη διακυβέρνηση στο δημόσιο, για χάραξη δημόσιων πολιτικών, για υποδείγματα κυβερνησιμότητας. Μιλάτε εσείς, η Νέα Δημοκρατία για υποδείγματα κυβερνησιμότητας. Μιλάτε εσείς η Κυβέρνησή σας, δηλαδή, για νομιμότητα, για διαφάνεια και αξιοκρατία. Αλήθεια; Ολόκληρη η κυβερνητική πολιτική σας, όλες οι πολιτικές σας, ξεχειλίζουν από απευθείας αναθέσεις -το αγαπημένο σας χόμπι είναι αυτό, οι απευθείας αναθέσεις- από αδιαφανείς διαδικασίες, από κομματικά συμφέροντα εις βάρος των Ελλήνων πολιτών και του εθνικού συμφέροντος.

Μιλάτε εσείς, η Κυβέρνησή σας, για αξιοκρατία, για ηθική, για ακεραιότητα όταν τα σκάνδαλα των δικών σας κομματικών στελεχών τύπου Πάτση και πάει λέγοντας -και πού να τελειώσω;-, σκάνε το ένα μετά το άλλο και αποδεικνύουν πόσο άριστοι είστε πραγματικά και πόσο νοιάζεστε για τους Έλληνες πολίτες; Και πόσες φορές κοντά τέσσερα χρόνια τώρα έχετε νομοθετήσει διάφορα συστήματα, διάφορα όργανα που βασίζονται σε ξένες, βέλτιστες -να το πούμε έτσι πρακτικές-, σε διεθνή πρότυπα τα οποία όμως δεν έχουν καμμία σχέση με την ελληνική πραγματικότητα και ούτε μπορούν καν να εφαρμοστούν εδώ;

Μιλάτε εσείς λοιπόν για αποκέντρωση, για κατανομή αρμοδιοτήτων, για έναn μηχανισμό γέφυρα του επιτελικού κράτους -Παναγιά μου!- με την τοπική αυτοδιοίκηση, όταν το μόνο που σας νοιάζει είναι η διόγκωση του επιτελικού κράτους και η συγκέντρωση των υπερεξουσιών; Δεν έχετε αφήσει τίποτα. Τα έχετε μαζέψει όλα, όλα για να μπορείτε έτσι να ελέγχετε τους πάντες και την τοπική αυτοδιοίκηση. Και το πρόβλημα, ξέρετε, με την κατανομή των αρμοδιοτήτων, με την έλλειψη συντονισμού είναι μεγάλο. Και η πολυνομία, η δαιδαλώδη νομοθεσία, αποτελούν πληγές της δημόσιας διοίκησης που κάνουν τα πράγματα ακόμη χειρότερα.

Αυτό πραγματικά το μπαλάκι των αρμοδιοτήτων, ειδικά όταν συμβαίνουν φυσικές καταστροφές, πλημμύρες, πυρκαγιές, όταν θρηνούμε θύματα δεν έχει αρχή, δεν έχει τέλος. Κανείς δεν είναι αρμόδιος. Κανείς δεν είναι υπεύθυνος. Κανείς δεν ξέρει τίποτα. Κανείς δε γνωρίζει. Αυτό είναι βασικό χαρακτηριστικό και ευθύνη της δικής σας Κυβέρνησης, αλλά και των προηγούμενων κυβερνήσεων.

Τα ίδια δεν λέτε και εσείς; Για τις υποκλοπές λέτε ότι δεν ξέρατε. Για το σκάνδαλο των απευθείας αναθέσεων λέτε «δεν ήξερα». Για τις παρακολουθήσεις «δεν ήξερα» πάλι. Τίποτε δεν ξέρετε. Μιλάμε για αρμοδιότητες και για κατανομή αρμοδιοτήτων, για σύγχυση και σύγκρουση αρμοδιοτήτων, για έλλειψη ευθύνης. Αυτό που ενδιαφέρει όμως και είναι σημαντικό είναι να ξεκαθαριστεί ποιος είναι αρμόδιος και γιατί, για ποιο πράγμα. Πόσες φορές έχουμε παρακολουθήσει διάφορες υπηρεσίες να λένε ότι δεν αρμόδιες. Το πρόβλημα κατά συνέπεια όχι απλώς δεν λύνεται, αλλά διαρκώς διογκώνεται.

Θυμίζω τι συνέβη για παράδειγμα το 2021 με την κακοκαιρία «Μήδεια», που σε είκοσι τέσσερις ώρες παρέλυσε όλη η Αττική. Πολλοί άνθρωποι έμειναν χωρίς ρεύμα, χωρίς θέρμανση, χωρίς νερό. Κανείς δεν είχε αρμοδιότητα για τα δέντρα που έπεφταν στα καλώδια. Κανείς! Ψάχναμε να βρούμε ποιος θα κόψει το δέντρο. Θυμίζω και προηγούμενες φυσικές καταστροφές, πλημμύρες, πυρκαγιές, θρηνήσαμε θύματα. Κανένα οργανωμένο σχέδιο αντιμετώπισης δεν υπήρξε αλλά ούτε και στοιχειώδης συντονισμός του κρατικού μηχανισμού. Και εδώ δεν φταίει κανείς, όχι μόνο ο κρατικός μηχανισμός παρέλυσε σε κρίσιμες στιγμές αλλά και εκ των υστέρων φαίνεται ότι κανείς δεν είχε αρμοδιότητα. Και αυτή η έλλειψη αρμοδιότητας, το θολό αυτό τοπίο που επικρατεί συνδέεται αναπόσπαστα με την αναποτελεσματικότητα και με τη μη ανάληψη ευθύνης. Κανείς δεν είναι αρμόδιος, κανείς δεν είναι υπεύθυνος. Κανείς δεν λογοδοτεί. Με αυτές τις συνθήκες, με αυτά που περιγράφουμε τώρα, πώς είναι δυνατόν να μιλάμε για πραγματική διαφάνεια, για έλεγχο αλλά και για λογοδοσία;

Τώρα με αυτό το νομοσχέδιο λέτε ότι το λύνετε το θέμα αυτό. Έρχεται, δηλαδή, ένα νομοσχέδιο ξαφνικά που θα τα λύσει όλα αυτά. Παθογένειες ετών θα λυθούν με αυτό το νομοσχέδιο για την κατανομή τουλάχιστον των αρμοδιοτήτων και το χαρακτηρίσατε ως μια μείζονα θεσμική μεταρρύθμιση.

Αλήθεια, πόσες θεσμικές μεταρρυθμίσεις έχετε νομοθετήσει; Πόσα νέα όργανα καινοτόμα, όπως λέτε, πόσα νέα εργαλεία έχετε φέρει με βαρύγδουπους κάθε φορά τίτλους και χαρακτηρισμούς; Πόσα από αυτά τα οποία νομοθετήσατε έχουν αρχίσει να λειτουργούν; Και τι κάνατε για να λύσετε το πρόβλημα για τις αρμοδιότητες; Νομοθετείτε το Εθνικό Σύστημα Πολυεπίπεδης Διακυβέρνησης, όπως το λέτε χαρακτηριστικά, συστήνετε νέα πολλά όργανα, τον συντονιστή, το κεντρικό για τα επιμέρους σημεία αναφοράς, το Εθνικό Συμβούλιο, το Επιχειρησιακό Κέντρο Πολυεπίπεδης Διακυβέρνησης, τα Συντονιστικά Όργανα Δημόσιας Πολιτικής. Βάλε κόσμο εκεί! Πόσα όργανα, πόσα συμβούλια, πόσες επιτροπές, πόσα κέντρα χρειάζεται για να λειτουργήσει αυτή η δημόσια διοίκηση ακόμη;

Με τόσα πολλά όργανα εμείς λέμε ότι δεν περιορίζετε τη γραφειοκρατία, αλλά δημιουργείτε ένα πλέγμα διαδικασιών και οργάνων που την κάνουν ακόμη μεγαλύτερη. Και σίγουρα χρειάζεται πολύς χρόνος, πολλές διαδικασίες για να συνεργαστούν όλοι οι παραπάνω και να δούμε κάποια στιγμή -αν δούμε- κάποια αποτελέσματα. Δεν μπορεί ένα όργανο, όμως, όπως μια επιτροπή, να αναλάβει τον ρόλο του συντονισμού σε διάφορες υπηρεσίες του δημοσίου; Με αυτόν τον τρόπο θα εξασφαλίζεται η συνεργασία των υπηρεσιών και θα αποφεύγεται η ταλαιπωρία των πολιτών και ο σκόπελος της γραφειοκρατίας.

Το σύστημα που φέρνετε είναι τόσο περίπλοκο, τόσο θεωρητικό που είναι πάρα, πάρα πολύ δύσκολο να εφαρμοστεί. Και δεν πρέπει όλα αυτά τα νέα όργανα που θεσμοθετείτε για το δημόσιο να εξαρτώνται ή να ανατίθενται σε ιδιώτη. Όταν όμως ζητούνται νέοι μηχανισμοί, νέα όργανα, νέα συμβούλια, πρέπει το δημόσιο να μπορεί να ανταπεξέλθει με αυτά σε αυτά τα νέα δεδομένα. Όχι να νομοθετούμε μόνο και μόνο για επικοινωνιακούς λόγους ότι σε κάνα δίμηνο τελειώνουμε, πάμε σε εκλογές, δεν φέρνουμε κανένα νομοσχέδιο να προχωρήσουμε.

Όταν μιλάμε για κατανομή αρμοδιοτήτων, μιλάμε για τη σημασία και την αξία της τοπικής αυτοδιοίκησης, της πραγματικής συμμετοχής των τοπικών κοινωνιών και η αποκέντρωση πρέπει όχι μόνο να λέγεται, αλλά πρέπει να εφαρμόζεται, να γίνεται πράξη η πραγματική διάχυση των εξουσιών με αυτό τον τρόπο. Συμβάλλει στην αποτελεσματικότητα και κυρίως στην αντιπροσωπευτικότητα.

Το σύστημα όμως που φέρνετε -αυτό λέμε εμείς και παρά τα όσα εσείς ισχυρίζεστε- δεν προωθεί την αποκέντρωση, δεν μειώνει τη συγκέντρωση εξουσιών. Αντίθετα κάνει ακόμα μεγαλύτερο το επιτελικό κράτος, το συγκεντρωτικό κράτος, το κράτος που συσσωρεύει εξουσίες και αρμοδιότητες για να ελέγχει, για να αποφασίζει για τους άλλους, για τους πολίτες χωρίς να λογαριάζει ουσιαστικά τους πολίτες. Και αυτό φαίνεται ξεκάθαρα από τον τρόπο που νομοθετείτε εδώ. Φέρνετε λοιπόν ένα σύστημα όπου προβλέπετε τόσες διαδικασίες, τόσα όργανα και όμως όλα ανατρέπονται. Δηλαδή τι κάνουμε τώρα; Έχουμε τόσες νέες επιτροπές, τόσα όργανα, τόσες καινούργιες διαδικασίες, αλλά όλο αυτό το οποίο φέρνετε, ανατρέπεται, εξουδετερώνεται από μία απόφαση του Υπουργού Εσωτερικών. Δηλαδή άμα θέλει ο Υπουργός Εσωτερικών το διαλύει το σύστημα. Αυτός που εγκρίνει είναι ο Υπουργός ή αυτός που δεν εγκρίνει είναι πάλι ο Υπουργός.

Και τι σημαίνει πρακτικά η συνολική ή η μερική -αν θέλετε- αποπομπή της γνώμης του Εθνικού Συμβουλίου; Σημαίνει και άλλες καθυστερήσεις, και άλλες χρονοβόρες διαδικασίες με τη σύγχυση των αρμοδιοτήτων να παραμένει. Τίποτα δεν εμποδίζει τον Υπουργό να επιστρέψει και νέα υποβληθείσα γνώμη. Θα έπρεπε να υπήρχαν σε επίπεδο νόμου -εμείς αυτό λέμε- κάποιες δικλίδες και κάποιες προϋποθέσεις για να μην υπάρχει κίνδυνος για ένα φαύλο κύκλο της διαδικασίας αυτής. Γι’ αυτό ο ίδιος ο πυρήνας του νομοσχεδίου αναιρείται με αυτή την εξουσία που έχει ο Υπουργός Εσωτερικών, όχι ο Βορίδης σήμερα, αλλά και αύριο ο επόμενος, όποιος και να είναι.

Γιατί δεν υπάρχει διάχυση των εξουσιών, δεν γίνεται αποκέντρωση όταν όλα εξαρτώνται από την κρίση του Υπουργού Εσωτερικών, ο οποίος έχει το τεκμήριο αρμοδιότητας για τα πάντα, να αποφασίζει για όλες τις αρμοδιότητες. Και αυτό, ξέρετε, δεν είναι χάραξη πολιτικών οι οποίες θα διοχετεύονται σωστά σε όλους τους βαθμούς της διοίκησης, όπως είπατε, κύριε εισηγητά της Νέας Δημοκρατίας, ούτε γίνεται αποκάθαρση των αρμοδιοτήτων όλων των φορέων του κράτους -όπως είπατε- όλων των μονάδων και των επιπέδων του. Δεν μπορεί να είναι η εξουσία του Υπουργού Εσωτερικών περί καθορισμού αρμοδιοτήτων. Γιατί αυτό θα γίνεται στην πράξη, ουσιαστικά κουμάντο θα κάνει ο Υπουργός Εσωτερικών. Ανεξαρτήτως Υπουργείου, ανεξαρτήτως αποκεντρωμένης διοίκησης, ΟΤΑ πρώτου, δευτέρου βαθμού, κουμάντο θα κάνει ο Υπουργός.

Έχετε διατάξεις στο νομοσχέδιο για τη διαχείριση κινδύνων. Προβλέπετε νέα όργανα, νέα μητρώα. Πόσα όργανα και πόσοι υπάλληλοι χρειάζονται τελικά για τη διαχείριση των κινδύνων; Όλο θεσμοθετείτε όργανα, διαδικασίες, καινούργιες μονάδες. Πόσα από αυτά λειτουργούν; Πόσο αποτελεσματικά είναι; Πόσο κοστίζουν αυτά τα έρμα; Είναι καλό να νομοθετούμε σε αυτή την κατεύθυνση, αλλά θα πρέπει να τα εφαρμόζουμε κιόλας. Η διαφθορά στο δημόσιο πρέπει να καταπολεμηθεί σε επίπεδο πρόληψης και σε επίπεδο καταστολής.

Ξέρετε η νομιμότητα, η διαφάνεια, η αξιοκρατία δεν διασφαλίζονται κλείνοντας τα μάτια στους κάθε λογής «Πάτσηδες». Δεν διασφαλίζονται με την καταιγίδα, το τσουνάμι των απευθείας αναθέσεων σαν να μην υπάρχει αύριο. Χρειάζονταν όλα αυτά τα νέα όργανα τώρα για να ανατρέψετε όλα αυτά τα φαινόμενα που περιέγραψα πριν; Και οι εκ των υστέρων παραιτήσεις και αποστασιοποιήσεις για να μην πληγούν αρχές, αξίες και ιδεώδη, δεν έχουν καμμία αξία γιατί έχουν ήδη πληγεί αυτά που ανέφερα ανεπανόρθωτα.

Κύριε Υπουργέ, δεν είναι μόνο τι φέρνει κάποιος στη Βουλή για να ψηφιστεί, ζητώντας τη θετική ψήφο των υπόλοιπων κομμάτων. Είναι και ποιος το φέρνει. Δεν εμπιστευόμαστε την Κυβέρνησή σας. Πέραν του ότι διαφωνούμε και με τον πυρήνα του νομοσχεδίου, δεν μπορούμε να σας εμπιστευτούμε για πιο απλά πράγματα μετά από σχεδόν τέσσερα χρόνια διακυβέρνησης της χώρας από εσάς. Άρα δεν είναι μόνο τι φέρνω, αλλά και ποιος το φέρνει αυτό. Φέρνετε ακόμη ένα νομοσχέδιο με βαρύγδουπους τίτλους με ωραίες λέξεις, με φανταχτερό περιτύλιγμα.

Ξέρετε όμως ακριβώς κάνετε με αυτό το νομοσχέδιο δύο μήνες πριν τις εκλογές; Ουσιαστικά παραδέχεστε ότι επί τρεισήμισι χρόνια που κυβερνάτε και στον τομέα αυτό τα κάνατε λάθος. Άρα τα διορθώνετε τώρα. Δύο μήνες πριν τις εκλογές θα διορθώσετε όλα αυτά που δεν κάνατε τρεισήμισι χρόνια και ενδεχομένως να αφήσατε να δημιουργηθούν και περισσότερα. Αυτό κάνατε και το θυμηθήκαμε τώρα που μπαίνουμε στην τελική ευθεία για τις εκλογές.

Εμείς θα πούμε το εξής και κλείνω, κύριε Πρόεδρε. Ο κόσμος έχει και νου και κρίση. Και θα το καταλάβετε και εσείς τη μέρα της κρίσης, η οποία πλησιάζει. Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Αντιπρόεδρος της Βουλής κ. Σακοράφα εκ μέρους του ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το συγκεκριμένο νομοσχέδιο είναι ένα χαρακτηριστικό δείγμα της τρέχουσας κυβερνητικής νομοθετικής πρακτικής. Ξεκινάμε με το πρώτο μέρος: Μια κυβέρνηση έχει διαλύσει ένα Υπουργείο και θέλει να εμφανίσει ότι έχει και άλλα σχέδια για το μέλλον του. Κατά σύμπτωση είναι το συγκεκριμένο Υπουργείο που έχει θητεύσει στο παρελθόν και ο κύριος Πρωθυπουργός, με το γνωστό σε όλους αποτύπωμα. Ανασύρατε, λοιπόν, κάποια έκθεση σχετική με το αντικείμενο, τη διακοσμήσατε και με μια δυσνόητη, κακομεταφρασμένη ορολογία και ιδού, λοιπόν, άλλο ένα νομοσχέδιο που παρουσιάζετε προεκλογικά. Άλλο ένα νομοσχέδιο χωρίς καμμία προοπτική επιτυχίας στην εφαρμογή του.

Μιλάμε για τον όρο της διακυβέρνησης που προσδιορίζεται σαν πολυεπίπεδη, παραπέμποντας στα διάφορα επίπεδα λήψης αποφάσεων. Και αυτό είναι το εθνικό, το περιφερειακό και το τοπικό αλλά και το υπερεθνικό επίπεδο.

Σε αυτού του είδους τα νομοθετήματα αποτυπώνεται η πραγματικότητα της εξέλιξης του πολιτικού συστήματος, το πέρασμα από την κυβέρνηση, δηλαδή, στη διακυβέρνηση. Τα βασικά χαρακτηριστικά της νέας αυτής διακυβέρνησης, η οποία οργανώνεται στο πλαίσιο που διαμορφώνει η ηγεμονία του νεοφιλελευθερισμού και η πολιτική κυριαρχία της νέας Δεξιάς, είναι η συστηματική αποδόμηση του κοινωνικού κράτους και η ενίσχυση των διεθνών και περιφερειακών πολιτικών δομών και ιδίως του ρόλου των υπερεθνικών επιχειρήσεων και των υπερεθνικών οικονομικών θεσμών και οργανισμών.

Η Ελλάδα μπήκε στον αστερισμό αυτής της πολιτικής πραγματικότητας με βάναυσο τρόπο, σαν πειραματόζωο, με το μεγάλο σοκ των μνημονίων. Έτσι ο ρόλος της πολιτικής αποστασιοποιείται από τις ανάγκες της κοινωνίας, περιορίζεται στη διοικητική διευθέτηση των κρατικών υποθέσεων και προτεραιοτήτων, με κύριο κριτήριο τη λεγόμενη «αποτελεσματικότητα της αγοράς». Είναι τα γνωστά παρωχημένα μοντέλα που δημιουργήθηκαν μέσα στο πλαίσιο του λεγόμενου «νέου δημόσιου μάνατζμεντ». Με βάση αυτά, εμφανίζεται σαν πανάκεια η αντιγραφή μεθόδων μάνατζμεντ από τον ιδιωτικό τομέα, η οποία δήθεν θα βελτιώσει την αποτελεσματικότητα της λειτουργίας του δημόσιου τομέα.

Στην πραγματικότητα όμως αυτό σημαίνει διάχυση των αποφάσεων σε κέντρα όπου τον κυρίαρχο ρόλο παίζουν όχι οι κρατικοί ή κοινωνικοί θεσμοί, αλλά εκείνοι της αγοράς.

Εδώ και τρεις δεκαετίες ακολουθείται με εμμονή αυτή η προσέγγιση, με τον δήθεν εκσυγχρονισμό και τις δήθεν αναγκαίες μεταρρυθμίσεις. Το αποτέλεσμα είναι η ενίσχυση των ολιγαρχικών μοντέλων και στην πολιτεία και στην οικονομία, με την κοινωνία βεβαίως να εξωθείται στο περιθώριο. Η οργάνωση της πολιτικής εξουσίας με το μοντέλο της πολυεπίπεδης διακυβέρνησης μετατρέπει τα κέντρα αποφάσεων σε αμιγώς τεχνοκρατικούς μηχανισμούς, μεγαλώνει την απόσταση ανάμεσα στην κοινωνία και την εξουσία και η έκφραση των πολιτών και των κοινωνικών φορέων περιθωριοποιείται συστηματικά.

Είναι πλέον δεδομένο ότι δεν μπορούν να επηρεάσουν παρά μόνο ίσως σε επιμέρους θέματα και οπωσδήποτε δεν έχουν λόγο στη διαμόρφωση της όλης πολιτικής. Έτσι οδηγούνται μεθοδευμένα στην απάθεια και τον κυνισμό, προκειμένου τα συστήματα εξουσιών να λειτουργούν απερίσπαστα και χωρίς «περιττές ενοχλήσεις».

Το είπαμε και στην επιτροπή, θα το επαναλάβω και πάλι σε μία μόνο φράση. Η λεγόμενη «πολυεπίπεδη διακυβέρνηση» εμπεριέχει την υπονόμευση, αν όχι και αναίρεση, της ίδιας της δημοκρατίας.

Δεν εκπλήσσει κανέναν το ότι στο σχήμα που προτείνει το συγκεκριμένο νομοσχέδιο όσον αφορά στη διασύνδεση των διαφόρων επιπέδων της λεγόμενης «πολυεπίπεδης διακυβέρνησης», η κυριαρχία ανήκει στην κεντρική κυβέρνηση. Εξάλλου αυτή έχει την «αρμοδιότητα της αρμοδιότητας», δηλαδή αυτή καθορίζει ποιο από τα επίπεδα θα είναι κατά περίπτωση αρμόδιο.

Αυτό το κυβερνητικό προνόμιο στην κατανομή των αρμοδιοτήτων εξυπηρετεί το συγκεντρωτικό και πελατειακό σύστημα διαχείρισης της εξουσίας, που θέλει να εκπροσωπεί με ζήλο η κυβερνητική παράταξη. Και δεύτερον, εξίσου καθοριστικό, επειδή αυτή έχει και την πλήρη αρμοδιότητα προς την κατανομή και διανομή των πόρων σε κάθε επίπεδο.

Η Κυβέρνηση, λοιπόν, έχει και το μαχαίρι και το πεπόνι, κατά τη λαϊκή έκφραση. Υποτάσσεται μόνο στο υπερεθνικό επίπεδο αποφάσεων, με όλες τις γνωστές συνέπειες. Στο εσωτερικό πεδίο και πάλι εμπεδώνετε ένα συγκεντρωτικό μοντέλο για όλους τους λόγους και τους σκοπούς που προαναφέραμε. Και εδώ δεν υπάρχει καμμία έκπληξη. Ο πραγματικός άρχοντας της διαδικασίας είναι ο ίδιος ο κύριος Πρωθυπουργός.

Αυτός έχει το κλειδί που ξεκλειδώνει κάθε σχετική πράξη, που είναι οι προβλεπόμενες πράξεις του Υπουργικού Συμβουλίου. Αυτές όμως μπορούν να λειτουργήσουν ουσιαστικά μέχρι το πολύ για το πλαίσιο ενός σχεδίου δράσης.

Το συγκεκριμένο νομοθέτημα περιορίζεται μόνο σε παρεμβάσεις στο διοικητικό σκέλος. Ιδίως απουσιάζει τελείως οποιαδήποτε νομοθετική ρύθμιση για το οικονομικό σκέλος. Αυτό όμως είναι απολύτως κρίσιμο για μια ουσιαστική νομοθετική παρέμβαση, ακριβώς γιατί οι διαθέσιμοι πόροι είναι απολύτως κρίσιμοι για την εφαρμογή των επιμέρους πολιτικών αποφάσεων.

Παραδείγματος χάριν, μπορεί να αναφερόμαστε σε αυτοδιοικήσεις, όλοι όμως ξέρουμε ότι πραγματικά αυτοδιοίκηση δεν μπορεί να υπάρχει σε κανένα επίπεδο χωρίς οικονομική αυτονομία, χωρίς ένα βιώσιμο σύστημα δικών της πόρων.

Το συνολικό σχήμα εξυπηρετεί μία και μόνο πολιτική αρχή και προτεραιότητα, τη διαιώνιση της κυριαρχίας του πελατειακού συστήματος με βάση μια αντίληψη της διακυβέρνησης ότι το ίδιο το κράτος είναι απλώς το λάφυρο της λεγόμενης «εκλογικής κομματικής νίκης». Είναι ένα σύστημα όπου οι δημοκρατικές αρχές δεν υπάρχουν για να τηρούνται ουσιαστικά, υπάρχουν μόνο για να εργαλειοποιούνται καταχρηστικά από το εκάστοτε σύστημα εξουσίας και διαπλοκής, προκειμένου να εξυπηρετηθούν οι δικές τους σκοπιμότητες αλλά και οι δικές του προτεραιότητες.

Το πελατειακό σύστημα ουσιαστικά αποτρέπει την αποτελεσματική αντιμετώπιση των πραγματικών προβλημάτων.

Τα κυβερνητικά μέτρα πολύ σπάνια στοχεύουν πραγματικά στην επίλυση των προβλημάτων που υποτίθεται ότι θέλουν να αντιμετωπίσουν, κυρίες και κύριοι συνάδελφοι. Η πραγματική προτεραιότητα είναι πάντα η διαιώνιση του πελατειακού συστήματος. Έτσι τα προβλήματα μόνιμα ανακυκλώνονται και επιδεινώνονται. Επίσης μόνιμα ενισχύεται η κακοδιοίκηση και αποδυναμώνεται το κράτος δικαίου, αφού υποβαθμίζεται συστηματικά και αναπόφευκτα η ποιότητα των κανονιστικών ρυθμίσεων. Η τελευταία, αλλά κυρίαρχη, συνέπεια του πελατειακού συστήματος είναι η διαρκής ενίσχυση της διαφθοράς.

Όμως εδώ θα κάνω μια παρένθεση. Εάν το πρόβλημά σας είναι το αντικείμενο αρμοδιοτήτων αυτού του μετέωρου φορέα ανάμεσα σε Υπουργείο και Γενική Γραμματεία, θα μπορούσατε να προχωρήσετε στην υλοποίηση του άρθρου 44 του Υπαλληλικού Κώδικα. Αυτό λέει ότι οι υπάλληλοι έχουν δικαίωμα στη διασφάλιση συνθηκών υγιεινής και ασφάλειας στον χώρο της εργασίας τους και στη συνέχεια προβλέπει την έκδοση προεδρικού διατάγματος για την ίδρυση οργανικής μονάδας με αυτό το αντικείμενο. Τίποτα δεν έχει γίνει από όλα αυτά.

Κι όμως ενώ η άσκηση της συγκεκριμένης αρμοδιότητας απαιτεί οργάνωση και προσωπικό επιπέδου γενικής διεύθυνσης, η υλοποίηση των συγκεκριμένων διατάξεων εκκρεμεί από το 2007. Προφανώς δεν μπορεί να είναι αυτό κυβερνητική προτεραιότητα, πιθανώς και γιατί δεν έχει εμφανιστεί διαθέσιμος επενδυτής. Έτσι φαίνεται ότι προέχει για κάποιους λόγους η διοχέτευση πόρων στις τεχνολογίες πληροφορικής και επικοινωνίας, όπως άλλωστε γίνεται εδώ και δεκαετίες. Η εμμονή στη ρητή παραπομπή σε αυτές τις τεχνολογίες, που τόσο έχουν κοστίσει στο ελληνικό δημόσιο, μας βάζει σε πρόσθετες υποψίες για το πώς θα εξελιχθεί η εφαρμογή του συγκεκριμένου νομοσχεδίου.

Περνάω στο δεύτερο μέρος του νομοσχεδίου, το οποίο πρόκειται ουσιαστικά για διάφορες προσθήκες που έρχεται να κάνει η Κυβέρνηση σε έναν προηγούμενο νόμο, για το δήθεν σύστημα εσωτερικού ελέγχου που ψηφίσατε μόλις πριν από ενάμιση χρόνο. Στην ουσία πρόκειται για μια έμπρακτη ομολογία και ταυτόχρονα αδιάψευστη απόδειξη για την προχειρότητα της νομοθέτησης της Κυβέρνησης του κ. Μητσοτάκη. Αλλιώς οι προτεινόμενες διατάξεις των δέκα αυτών άρθρων θα είχαν συμπεριληφθεί εξ αρχής σε εκείνο το νομοσχέδιο.

Εδώ έχουμε και ένα άλλο κρίσιμο σημείο, βεβαίως, ατελούς νομοθέτησης: Τα όργανα διαχείρισης κινδύνων εισηγούνται στον επικεφαλής του φορέα την πολιτική διαχείρισης των κινδύνων. Όμως εκεί η ροή μπορεί να σταματήσει, αφού από αυτόν εξαρτώνται τα πάντα. Κι όμως δεν προβλέπεται καμμία κύρωση ούτε οποιαδήποτε διορθωτική διαδικασία για τις περιπτώσεις όπου ο επικεφαλής του φορέα δεν θα λαμβάνει υπ’ όψιν όσα επισημαίνει ο διαχειριστής κινδύνου.

Θέλω να αναφερθώ σε δύο μόνο σημεία από όσα είπαμε στην επιτροπή, χωρίς να μπω στη διαδικασία να επαναλάβω όσα είπαμε για τις ειδικότερες ρυθμίσεις του νομοσχεδίου. Κύριε Υπουργέ, σας έθεσα ευθέως και επανειλημμένα το ερώτημα για τον συντάκτη του νομοσχεδίου. Σας ρώτησα συγκεκριμένα ποιο ήταν το μέγεθος εμπλοκής των τεχνικών συμβούλων στη συγκεκριμένη νομοθέτηση, ποιοι ήταν αυτοί, τι ακριβώς τους ζητήθηκε, τι παρέδωσαν και ποιο ήταν το ύψος της αμοιβής τους. Μπήκατε στον κόπο να αναφερθείτε στα ερωτήματά μου και στις δύο συνεδριάσεις και για αυτό σάς ευχαριστώ. Στις απαντήσεις σας όμως περιγράψατε κάπως τη διαδικασία εκπόνησης του νομοσχεδίου χωρίς να εκστομίσετε ποτέ την κρίσιμη λέξη «διαδικασία» και αποφύγατε επισταμένως να απαντήσετε έστω και σε ένα από τα παραπάνω ερωτήματα. Ξέρετε, Υπουργέ, θεωρώ ότι έχει κι αυτό τη δική του σημασία και τη δική του αξία φυσικά.

Επίσης κατά τη συζήτηση στην επιτροπή αναφερθήκατε και εσείς και εμείς και άλλοι συνάδελφοι στην ανάγκη καταγραφής του ανθρώπινου δυναμικού στις υπηρεσίες. Σας είπα ότι τα αρχεία που περιγράψατε υπήρχαν στην υπηρεσία στη Βασιλίσσης Σοφίας και πριν από τα μνημονιακά χρόνια. Σας είπα ότι, εάν ερευνήσετε, θα βρείτε και τα στοιχεία, αλλά θα βρείτε και μια μελέτη -και αυτή είναι ακριβοπληρωμένη- που έλεγε ότι τα στοιχεία αυτά ήταν πιο αξιόπιστα από εκείνα που χρησιμοποιήθηκαν στη συνέχεια λόγω των μνημονίων. Όμως φαίνεται ότι τα αφηγήματα μπορεί να φαίνονται πάντα χρήσιμα, ιδίως όταν συνδυάζονται και με επικοινωνιακά καλλιεργημένες προκαταλήψεις. Για να διευκολύνω, λοιπόν, την αναζήτησή σας, θα καταθέσω τώρα στα Πρακτικά τα εξώφυλλα των σχετικών δελτίων στατιστικών στοιχείων του προσωπικού του δημόσιου τομέα, τις απογραφές από το 1990 έως και το 2010, που αφορά προσωπικό, εξοπλισμό, οχήματα και ιστοχώρους του δημοσίου. Καταθέτω μόνο τα εξώφυλλα για να τα αναζητήσετε, αφού το κάθε δελτίο έχει εκατοντάδες σελίδες.

Κλείνοντας, σε σχέση με το κατασκεύασμα της πολυεπίπεδης διακυβέρνησης, θέλω να αναφερθώ σε κάποια σημαντικά, νομίζω, στοιχεία. Επικαλείστε εδώ και τρεις δεκαετίες αποτελεσματικότητα και εκσυγχρονισμό για να επιβάλλετε τις πολιτικές σας. Στην πραγματικότητα όμως η κατάσταση γίνεται σταθερά όλο και χειρότερη. Ας αφήσουμε, λοιπόν, τις δικές μας ιδεολογικές και πολιτικές προσεγγίσεις -αυτές μπορείτε άνετα να τις κατηγορείτε- και ας δούμε τι λένε τα στοιχεία από φορείς που και εσείς προβάλλετε με απόλυτη εμπιστοσύνη.

Όπως είναι γνωστό, η Παγκόσμια Τράπεζα έχει αναπτύξει έξι δείκτες διακυβέρνησης: λογοδοσία, πολιτική σταθερότητα, αποτελεσματικότητα της κυβέρνησης, ποιότητα των μεταρρυθμίσεων, κράτος δικαίου και έλεγχος της διαφθοράς. Οι συγκεκριμένοι δείκτες, λοιπόν, αποτυπώνονται και αριθμητικά για κάθε χρόνο από το 1996 μέχρι το 2021. Οι χώρες κατατάσσονται με κλίμακα από μηδέν για τη χαμηλότερη έως εκατό για την υψηλότερη κατάταξη. Για να δούμε, λοιπόν, με τα στοιχεία της Παγκόσμιας Τράπεζας πόσο προοδεύσαμε αυτή την εικοσιπενταετία με τον περίφημο εκσυγχρονισμό και την αποτελεσματικότητα.

Στον δείκτη ελέγχου διαφθοράς το 1996 η Ελλάδα ήταν στο 64,5 και το 2021 στο 61,5. Στο δείκτη κράτους δικαίου το 1996 ήμασταν στο 83,5 και το 2021 στο 62,5 μισό. Στον δείκτη της ποιότητας των ρυθμίσεων το 1996 ήταν στο 67,3 και το 2021 είχαμε πέσει στο 67,31. Στην αποτελεσματικότητα της κυβέρνησης το 1996 ήμασταν στο 77,6 και το 2021 είχαμε πέσει στο 67,79. Στην πολιτική σταθερότητα το 1996 ήμασταν στο 83,5 και το 2021 είχαμε 51,42. Μόνη άνοδος ήταν στον δείκτη της λογοδοσίας, που το 1996 ήμασταν στο 76,5 και το 2021 είχαμε ανέβει στο 78,7. Το τελευταίο, λοιπόν, αυτό αποτέλεσμα εμπνέει μια κάποια αισιοδοξία και για έναν παραπάνω λόγο, κυρίες και κύριοι συνάδελφοι, επειδή έρχονται οι εκλογές και έρχεται η ώρα της λογοδοσίας.

Κύριε Πρόεδρε, θα ζητήσω ίσως την ανοχή σας για ένα-δύο λεπτά παραπάνω. Ο εισηγητής της Νέας Δημοκρατίας πολύ σωστά είπε ότι οι μεταρρυθμίσεις δεν έχουν χρώματα ούτε έχουν κόμματα και μας παρότρυνε να τις ψηφίσουμε για το κοινό καλό. Θέλω να μου επιτρέψετε να μπω σε ένα θέμα που έχει σχέση με όλα αυτά που συζητάμε, αλλά αφορά κάτι διαφορετικό. Ας αφήσουμε έξω τις θεωρητικές αναλύσεις και τα επίσημα στοιχεία και ας έρθουμε στη σκληρή, χυδαία πραγματικότητα, γιατί πραγματικά για εμένα δεν πάει άλλο. Πέρα από τα ωραία κυβερνητικά λόγια, για να δούμε τι σημαίνει πραγματικά διακυβέρνηση σε αυτή τη χώρα, πώς υλοποιείται από εσάς, κύριε Υπουργέ, η πολυεπίπεδη διακυβέρνηση και το επιτελικό κράτος.

Θα μιλήσω με βάση την εμπειρία της ενασχόλησής μου και ως Προέδρου της μεγαλύτερης ομοσπονδίας, της ομοσπονδίας του στίβου, του ΣΕΓΑΣ. Οπότε αναγκαστικά θα μιλήσω όχι για τον βίο, αλλά για την πολιτεία του αρμόδιου Υφυπουργού, του κ. Αυγενάκη. Είναι ένα ακραίο παράδειγμα μη χρηστής διοίκησης και καταχρηστικής διακυβέρνησης.

Πίσω από τα ωραία λόγια για πολλά επίπεδα αποτελεσματικής διακυβέρνησης και για εκσυγχρονισμούς υπάρχει το αμείλικτο κομματικό κράτος της δεκαετίας του 1950, που θέλετε να το κρατάτε ζωντανό με νύχια και με δόντια. Ελέω του κ. Μητσοτάκη, και ίσως όχι μόνο αυτού, ο κ. Αυγενάκης τοποθετήθηκε Υφυπουργός Αθλητισμού. Το μέλημά του από την πρώτη στιγμή μέχρι και σήμερα δεν είναι η ανάπτυξη του αθλητισμού και όλα τα άλλα ωραία λόγια. Η πολιτική του αντίληψη και η οξυδέρκειά του φτάνουν μόνο ένα βήμα μπροστά από τα μάτια του ή μάλλον ένα βήμα πίσω, στον προσωπικό και κομματικό έλεγχο του οικοδομήματος του αθλητισμού. Από την πρώτη μέχρι και την τελευταία στιγμή μηχανορραφίες και κόψε-ράψε σε νόμους και υπουργικές αποφάσεις, πάντα βέβαια με την επίκληση του εκσυγχρονισμού, του εξορθολογισμού κ.λπ..

Ήθελε ξεκινώντας να απομακρύνει από τις ομοσπονδίες πρόσωπα μη αρεστά. Έφερε τη διάταξη με τα ηλικιακά όρια και μάλιστα με αναδρομική ισχύ. Υπερψηφίστηκε χάρη στην κομματική πειθαρχία. Είναι καταφανώς αντισυνταγματική διάταξη, αλλά αυτό δεν ενδιαφέρει τη διακυβέρνηση, κυρίες και κύριοι συνάδελφοι. Ούτως ή άλλως, τα δικαστήρια θα αποφασίσουν μετά από χρόνια για αυτό. Η δουλειά όμως ήδη έχει γίνει.

Άλλαξε δύο φορές τουλάχιστον τον νόμο ανάδειξης διοικήσεων στις ομοσπονδίες, όπως και τις διατάξεις για την αναγνώριση και συμμετοχή των σωματείων. Μετήλθε κάθε μέσο χωρίς φραγμό -προς το παρόν δεν θέλω να αναφερθώ σε αυτές τις λεπτομέρειες, θα έρθει η ώρα όμως- για να επηρεάσει τις εκλογές στον ΣΕΓΑΣ και να αποτρέψει την εκλογή μου στη θέση του προέδρου. Απέτυχε στον σχεδιασμό και τις προσπάθειες του και γι’ αυτό μάς τιμώρησε με εξάμηνη καθυστέρηση τακτικής επιχορήγησης. Καθυστέρησε αδικαιολόγητα, αλλά σκόπιμα, για μικροκομματικούς και μόνο λόγους, τη νομοθετική επικύρωση του καταστατικού της ΕΟΕ, μέχρι να γίνει γενική συνέλευση της ομοσπονδίας και το έφερε έναν μήνα μετά μέσα σε αυτή την Αίθουσα, χωρίς να ντραπεί. Και αυτό μόνο και μόνο για να προωθήσει αρεστό, προεπιλεγμένο πρόσωπο στη διοίκηση. Τελικά απέτυχε και εδώ στον σχεδιασμό αλλά και στις προσπάθειές του. Ενωμένη, λοιπόν, η οικογένεια του στίβου ανέδειξε σε αυτή τη θέση την άξια Ολυμπιονίκη και αθλήτρια Τασούλα Κελεσίδου.

Τελευταίος άθλος του κ. Αυγενάκη, για αυτό και αναφέρομαι σε αυτό, είναι ότι θεσμοθέτησε με υπουργική απόφαση τον τρόπο εκπροσώπησης αθλητών και προπονητών στα Δ.Σ. των ομοσπονδιών. Η απόφαση αυτή βγήκε μόλις στις 14-7-2022, κυρίες και κύριοι συνάδελφοι, τον Ιούλιο, σκοπίμως, για να ευνοήσει συγκεκριμένο σωματείο προπονητών για τον ΣΕΓΑΣ. Απέτυχε και πάλι στον σχεδιασμό και στις προσπάθειές του. Στον ΣΕΓΑΣ, λοιπόν, με βάση ακριβώς αυτή την υπουργική απόφαση, που ο ίδιος έφερε και ψηφίστηκε εδώ μέσα, προέκυψε εκπρόσωπος των προπονητών στην ομοσπονδία ο κ. Πομάσκι, ο μέγιστος αυτός προπονητής, μια προσωπικότητα του αθλητισμού με παγκόσμια αναγνώριση, ένας μεγάλος, πολυβραβευμένος προπονητής, που και σήμερα βραβεύεται από την Ολυμπιακή Επιτροπή και αύριο θα πάει στην Ισπανία να βραβευτεί, που έχει προσφέρει πολλά στον ελληνικό αθλητισμό, μεταξύ των οποίων και ολυμπιακά μετάλλια.

Αυτά όμως δεν σημαίνουν τίποτα για τον κ. Αυγενάκη και κατ’ επέκταση για την Κυβέρνηση του κ. Μητσοτάκη θα μου επιτρέψετε να πω. Γιατί ο κ. Πομάσκι ανήκει πολιτικά στο Κομμουνιστικό Κόμμα και αυτό δεν μπορεί να το ανεχθεί η νοοτροπία του κ. Υφυπουργού, γιατί έχει ένα μόνο κριτήριο και με βάση αυτό δεν μπορεί να ανεχθεί ότι είναι Πρόεδρος του ΣΕΓΑΣ, η Σοφία Σακοράφα του ΜέΡΑ25, του μικρότερου κόμματος, και εκπρόσωπος στο συμβούλιο του ΣΕΓΑΣ ο κ. Πομάσκι, όπως προέκυψε στη συνεδρίασή του ΣΕΓΑΣ στις 21-12-2022. Γι’ αυτό και κύριος Υφυπουργός δύο μέρες μετά -ακούστε, συνάδελφοι!-, δυο μέρες μετά, στις 23 Δεκεμβρίου έβγαλε νέα υπουργική απόφαση, που δημοσιεύτηκε στις 31 Δεκεμβρίου στο ΦΕΚ, στις 31 Δεκεμβρίου, πριν αλλάξει ο χρόνος! Κυρίες και κύριοι συνάδελφοι, το ακούτε; Λοιπόν, με αυτή τροποποιεί φωτογραφικά την προηγούμενη δική του και προσθέτει και νέες προϋποθέσεις για την ανάδειξη εκπροσώπου των προπονητών, για να αποβάλει τον κ. Πομάσκι από το διοικητικό συμβούλιο και να ευνοήσει πάλι το ίδιο παραπάνω σωματείο. Η εμμονή, λοιπόν, του κυρίου Υφυπουργού όχι μόνο χρησιμοποιεί τη νομοθετική εξουσιοδότηση ευτελίζοντάς τη, αλλά είναι και παράνομα καθ’ υπέρβαση αυτής.

Όλα τα παραπάνω, θα μου επιτρέψετε να πω ότι, γίνονται με την κάλυψη του κυρίου Πρωθυπουργού -δεν μπορεί να μην το ξέρει, εγώ τον συνάντησα τον κύριο Πρωθυπουργό και τον ενημέρωσα για τα προβλήματα του ελληνικού αθλητισμού- και με τη συναίνεση κυβερνητικών στελεχών, που εμφανίζονται σαν αμύντορες και εγγυητές της νομιμότητας και της χρηστής διοίκησης, όπως είναι ο Αντιπρόεδρος, ο κ. Πικραμμένος, που ήταν ο επικεφαλής του Σ.τ.Ε., όπως και ο κ. Γεραπετρίτης, καθηγητής Δικαίου. Δεν έχουν πάρει τίποτα χαμπάρι; Εκτός κι αν όλοι αυτοί μπορούν να επικαλεστούν ότι τα αγνοούν.

Είμαστε, λοιπόν, σε θέση να προβλέψουμε ποια θα είναι και η επόμενη δήθεν θεσμική κίνηση του κυρίου Υφυπουργού. Θα μας δυσκολέψει τη ζωή, όπως έκανε μέχρι τώρα, με την απόδοση της τακτικής επιχορήγησης προς τον ΣΕΓΑΣ. Είμαστε έτοιμοι να υποστούμε και αυτό. Θα είναι απλώς μια ακόμα υπουργική αυθαιρεσία, αλλά δεν μας πτοεί ούτε αυτή.

Για να είμαστε καθαροί λοιπόν, η οικογένεια του στίβου είναι αφοσιωμένη στον αθλητισμό και στον στίβο και είναι ενωμένη, χωρίς κομματικούς διαχωρισμούς. Για όλους εμάς κανείς από εμάς δεν χαρακτηρίζεται από την κομματική του ένταξη, ούτε η Σακοράφα ούτε ο Πομάσκι λειτουργούμε κομματικά ούτε οι δεξιοί ούτε οι κεντρώοι ούτε αριστεροί. Είμαστε όλοι μαζί. Θα συνεχίσουμε όλοι μαζί την πορεία μας, όσο κι αν θέλουν οι παρασιτικές, στενόμυαλες και αναχρονιστικές επεμβάσεις του κ. Αυγενάκη να την ανακόψουν.

Κύριε Υπουργέ, κυρίες και κύριοι Υπουργοί, κύριε Πρωθυπουργέ, κύριοι και κυρίες της Συμπολίτευσης, πάρτε το απόφαση, η αθλητική κοινωνία έχει και το όραμα της, έχει και τη δύναμή της και θα καταφέρουμε να νικήσουμε στο τέλος.

Σας ευχαριστώ πολύ.

Κύριε Πρόεδρε, σας ευχαριστώ για την ανοχή.

(Χειροκροτήματα από την πτέρυγα του ΜέΡΑ25)

(Στο σημείο αυτό η Βουλευτής και Η΄ Αντιπρόεδρος της Βουλής κ. Σοφία Σακοράφα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Είμαι υποχρεωμένος να πω ότι τα όσα ακούστηκαν για τον κ. Αυγενάκη δεν είχαν σχέση με το νομοσχέδιο. Βεβαίως, επειδή δεν είχα το δικαίωμα, πέραν της εκτίμησης που έχω στην κ. Σακοράφα, την άφησα να τα πει, αλλά εφόσον ενημερωθεί ο κ. Αυγενάκης, φαντάζομαι ότι κανείς σας δεν θα έχει αντίρρηση να έρθει και να απαντήσει επί προσωπικού για όλα όσα ακούστηκαν. Θέλω να το ξεκαθαρίσω από τώρα.

Κύριε Μυλωνάκη, ρωτώ εσάς, μαζί με τις ευχές μας για τη γιορτή σας και για όλους τους Αντώνηδες και Αντωνίες, επειδή μου είπαν ότι θέλει να μιλήσει ο Πρόεδρός σας, αλλά δεν τον βλέπω, θέλετε τον λόγο;

**ΑΝΤΩΝΙΟΣ ΜΥΛΩΝΑΚΗΣ:** Ας περιμένουμε λίγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, ξεκινάμε, για μην καθυστερούμε και, όταν προσέλθει, θα πάρει τον λόγο.

Άρα οι τέσσερις πρώτοι κατ’ επιλογήν κατά κάποιον τρόπο είναι η κ. Κεφάλα από τη Νέα Δημοκρατία, η κ. Χρηστίδου από τον ΣΥΡΙΖΑ, ο κ. Καμίνης από το ΠΑΣΟΚ - Κίνημα Αλλαγής και ο κ. Αρσένης από το ΜέΡΑ25.

Τον λόγο έχει η κ. Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα να ξεκινήσω την τοποθέτησή μου αναφερόμενη στην τροπολογία που έχει κατατεθεί από το Υπουργείο Εσωτερικών και αναφέρεται στις θέσεις εργασίας του προγράμματος «Βοήθεια στο Σπίτι». Έρχεται σήμερα μια ρύθμιση η οποία δίνει οριστική λύση στο ζήτημα που είχε ανακύψει μετά την απόφαση του Συμβουλίου της Επικρατείας, σε συνέχεια της προκήρυξης του ΑΣΕΠ του 2020, και αφορά τους συμβασιούχους εργαζόμενους του προγράμματος. Διασφαλίζονται οι θέσεις εργασίας αυτών των ανθρώπων και προχωρά άμεσα και χωρίς εμπλοκή η ολοκλήρωση των διαδικασιών διορισμού των δύο χιλιάδων εννιακοσίων εννέα εργαζομένων, οι οποίοι θα περάσουν στη δικαιοδοσία των δήμων.

Επί του νομοσχεδίου, σε πολλές περιπτώσεις στη λειτουργία της δημόσιας διοίκησης έχουμε βρεθεί μπροστά σε διαχειριστικά ζητήματα που φαινομενικά είναι απλά, αλλά δεν μπορούν να επιλυθούν, γιατί υπάρχει μια ασάφεια σχετικά με το ποιος είναι υπεύθυνος, ποια υπηρεσία, ποιος φορέας. Είναι ο δήμος; Είναι η περιφέρεια; Είναι κάποιο Υπουργείο και ποιο; Αυτή η επικάλυψη αρμοδιοτήτων μεταξύ φορέων του δημοσίου δεν είναι κάτι καινούργιο. Είναι ένα πρόβλημα που σέρνεται χρόνια και μέχρι σήμερα δεν έχει επιλυθεί. Η αυξημένη αυτή πολυπλοκότητα και τα σύνθετα ζητήματα του σήμερα, είτε αναφερόμαστε σε επικίνδυνα φυσικά φαινόμενα είτε σε αυτά της διαφάνειας, αναζητούν λογικές προσεγγίσεις και λύσεις, που θα ανταποκρίνονται στις απαιτήσεις των καιρών. Αυτό, λοιπόν, το πρόβλημα αντιμετωπίζουμε σήμερα με το νομοσχέδιο που συζητάμε.

Πρόκειται για μια σημαντική πρωτοβουλία της Κυβέρνησης και του Υπουργείου Εσωτερικών, που ανοίγει τον δρόμο για μια ακόμη πιο αποτελεσματική δημόσια διοίκηση προς όφελος των πολιτών. Υλοποιείται μια πραγματικά πολύ σημαντική θεσμική παρέμβαση, που βάζει ένα τέλος στην αλληλοεπικάλυψη αρμοδιοτήτων μεταξύ των Υπουργείων, των αποκεντρωμένων διοικήσεων, των δήμων και των περιφερειών της χώρας. Όλες οι διατάξεις του νομοσχεδίου αποσκοπούν μέσα από τον καταμερισμό των αρμοδιοτήτων στην αύξηση της αποτελεσματικότητας του κρατικού μηχανισμού, στον εξορθολογισμό του και φυσικά στη βελτιστοποίηση του συντονισμού μεταξύ των εμπλεκόμενων φορέων του δημοσίου τομέα.

Καθένας από εμάς που κατέχει μια θέση εξουσίας, που έχει εκλεγεί ή που του έχει ανατεθεί μια θέση ευθύνης, πρέπει να γνωρίζει πως αυτή η εξουσία προέρχεται από τους πολίτες, απευθύνεται και αναφέρεται σε αυτούς. Γι’ αυτό και οφείλει να έχει μια ξεκάθαρη εικόνα και αντίληψη τόσο των αρμοδιοτήτων όσο και των ευθυνών που πηγάζουν μέσα από αυτές. Τι κάνουμε, λοιπόν, για να αντιμετωπίσουμε τις όποιες αδυναμίες και αντιφάσεις; Θεσμοθετούμε το Εθνικό Σύστημα Πολυεπίπεδης Διακυβέρνησης. Είναι το σύστημα με το οποίο οι ασκούμενες δημόσιες πολιτικές ταξινομούνται σύμφωνα με τα διεθνή πρότυπα, καταγράφονται, κατηγοριοποιούνται, κατανέμονται και εποπτεύονται, με σκοπό τη βελτιστοποίηση του συντονισμού, της διάδρασης και της συλλειτουργίας των διαφορετικών επιπέδων διακυβέρνησης.

Αυτό το σύστημα, το διοικητικό πλέγμα, για να υλοποιηθεί, συντονίζεται από τον εκάστοτε Υπουργό Εσωτερικών. Ως κεντρικό σημείο αναφοράς που θα έχει την επιχειρησιακή ευθύνη της υλοποίησης του νέου συστήματος ορίζεται ο εκάστοτε Γενικός Γραμματέας Ανθρώπινου Δυναμικού Δημοσίου Τομέα του Υπουργείου Εσωτερικών. Υπό το πρίσμα αυτό αναπτύσσονται και οι νέοι ρόλοι των εκπροσώπων των λοιπών εμπλεκόμενων φορέων ως επιμέρους σημεία αναφοράς.

Επιπλέον συστήνεται ένα γνωμοδοτικό όργανο, το Εθνικό Συμβούλιο Πολυεπίπεδης Διακυβέρνησης, με κύριο σκοπό τη διατύπωση απόψεων και εισηγήσεων προς τον Υπουργό Εσωτερικών αναφορικά με θέματα ανακατανομής και μεταφοράς αρμοδιοτήτων μεταξύ των διαφορετικών επιπέδων διακυβέρνησης.

Σε όλο αυτό το εγχείρημα σημαντικό ρόλο θα παίξουν και οι νέες τεχνολογίες, καθώς πληροφοριακά συστήματα και εφαρμογές θα συνδράμουν υποστηρικτικά στην καταγραφή, κατηγοριοποίηση και κατανομή των αρμοδιοτήτων, διευκολύνοντας την επικοινωνία και συνεργασία μεταξύ των εμπλεκομένων. Όλα αυτά αποτυπώνονται στο πρώτο μέρος του νομοσχεδίου.

Με το δεύτερο μέρος προβλέπονται η ανάπτυξη ενός ενιαίου θεσμικού και οργανωτικού πλαισίου για τη λειτουργία διαχείρισης κινδύνων, που αφορά σε όλους τους φορείς του δημοσίου τομέα. Η συμπλήρωση του υφιστάμενου νομοθετικού πλαισίου για το σύστημα εσωτερικού ελέγχου, η δημιουργία μητρώου κινδύνων σε όλους τους φορείς του δημοσίου τομέα, με στόχο τη συστηματική παρακολούθηση της εξέλιξης των κινδύνων και της αποτελεσματικότητας των δικλίδων ελέγχου που εφαρμόζονται για την αντιμετώπισή τους, η συλλογή στοιχείων και πληροφοριών στο Κεντρικό Αποθετήριο Κινδύνων Διαφθοράς, που τηρείται στην Εθνική Αρχή Διαφάνειας, με στόχο τον εντοπισμό των πεδίων πολιτικής, λειτουργιών και διαδικασιών υψηλού κινδύνου εκδήλωσης φαινομένων διαφθοράς και απάτης και τον σχεδιασμό πολιτικών και προγραμμάτων καταπολέμησης της διαφθοράς. Έτσι θα περιοριστούν οι κίνδυνοι που δύναται να αναπτυχθούν εντός του φορέα και απειλούν την εύρυθμη λειτουργία του και θα προστατευτεί το δημόσιο συμφέρον. Επιπλέον, θα ενισχυθεί η πρόληψη της διαφθοράς μέσω του έγκαιρου εντοπισμού και της παρακολούθησης των κινδύνων διαφθοράς και της αποτελεσματικότητας των εφαρμοζόμενων δικλίδων ελέγχου για την αντιμετώπισή τους. Θα εντοπίζονται καλές πρακτικές των φορέων και θα αξιοποιούνται στο σύνολο του δημόσιου τομέα.

Αυτό το νομοσχέδιο, κυρίες και κύριοι συνάδελφοι, είναι ένα πολύτιμο εργαλείο, που θα αποτελέσει τη βάση πάνω στην οποία θα χτιστεί η λειτουργία όλων των φορέων του δημοσίου. Θα εξασφαλιστεί η αποτελεσματικότητα, η αποκέντρωση, ο ξεκάθαρος διαχωρισμός των αρμοδιοτήτων και των ευθυνών τους, καθώς και η χρηστή διαχείριση των κινδύνων που αντιμετωπίζουν τώρα και αύριο.

Κυρίες και κύριοι της Αντιπολίτευσης, σας δείχνουμε το μέλλον για το πώς θα πρέπει να λειτουργεί μια σύγχρονη ευνομούμενη πολιτεία, ένα σύγχρονο αποτελεσματικό κράτος, με μια δημόσια διοίκηση που θα ανταποκρίνεται στις ανάγκες των πολιτών και στην πολυπλοκότητα των εποχών. Και εσείς κοιτάτε το δάχτυλο!

Η Ελλάδα προχωρά μπροστά, με σύμμαχο την κοινωνία και μπορεί χωρίς εσάς. Το έχετε καταλάβει, αλλά θα το δείτε αποτυπωμένο και επίσημα στις προσεχείς εκλογές.

Κυρίες και κύριοι, σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η συνάδελφος κ. Ραλλία Χρηστίδου, Βουλευτής ΣΥΡΙΖΑ, για επτά λεπτά.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα ευχολόγιο που έχει μεταμφιεστεί σε νομοσχέδιο, μολονότι οι Απόκριες αργούν ακόμα. Αντικείμενο των άρθρων που μας έχετε φέρει η πολυεπίπεδη διακυβέρνηση. Είναι ένα θέμα πράγματι πάρα πολύ μεγάλης σημασίας για την ποιότητα της δημοκρατίας στη χώρα.

Ωστόσο, όταν ήσασταν ακόμα αντιπολίτευση, εκεί που σύντομα θα ξαναβρεθείτε, ήδη από το 2018 δεσμευόταν ο κ. Μητσοτάκης ότι θα λύσει μέσα σε έξι μήνες το ζήτημα των αρμοδιοτήτων στη λειτουργία του δημόσιου τομέα. Παρόμοιες δηλώσεις επαναλάμβανε ο κ. Μητσοτάκης στη Διεθνή Έκθεση Θεσσαλονίκης το 2020. Ο κύριος Υπουργός, αντίθετα, στις τοποθετήσεις του επανέλαβε πολλές φορές ότι θα είναι μια μακρά διαδικασία, ώστε να υπάρξουν αποτελέσματα από τις ρυθμίσεις που περιέχονται στο -ας πούμε- νομοσχέδιο στην τέταρτη συνεδρίαση. Ο κ. Βορίδης ανέφερε επί λέξει ότι «το βάθος της ωρίμανσης του νομοσχεδίου είναι περίπου μια δεκαετία». Τέτοια καλή συνεννόηση υπάρχει μεταξύ του Πρωθυπουργού και του Υπουργού, των δήθεν αρίστων, του δήθεν επιτελικού κράτους; Ο Πρωθυπουργός να λέει σε έξι μήνες και ο Υπουργός να λέει σε δέκα χρόνια.

Προσωπικά θα πιστέψω τον Υπουργό, συνυπολογίζοντας ότι ο κ. Μητσοτάκης ως Υπουργός Διοικητικής Μεταρρύθμισης το 2013, εκτός των απολύσεων στον δημόσιο τομέα, δεν είχε και κάτι άλλο να επιδείξει ως επίτευγμα υπουργικής θητείας. Συζητάμε, λοιπόν, σήμερα για ρυθμίσεις που θα αποδώσουν σε βάθος δεκαετίας.

Έρχονται και τοποθετούνται αρνητικά επί αυτών των ρυθμίσεων και η ΚΕΔΕ και το Διοικητικό Επιμελητήριο και ο κ. Κοντιάδης και οι εκπρόσωποι εργαζομένων στο δημόσιο. Οι εκπρόσωποι που τους ονομάσατε «περιττούς» στην ακρόαση φορέων. Έρχονται όλοι, μα όλοι, εμπειρογνώμονες της διοικητικής επιστήμης και σας λένε, πρώτον, ότι αυτό που έχετε φέρει, είναι κάτι εξαιρετικά πολύπλοκο και ανεφάρμοστο.

Δεύτερον, ότι όχι μόνο δεν εξυπηρετεί την αποκεντρωμένη λειτουργία των υπηρεσιών και των ΟΤΑ, αλλά αντίθετα προωθεί την ακόμα πιο συγκεντρωτική λειτουργία. Τα ίδια σάς λέει και το σύνολο της Αντιπολίτευσης. Και εσείς τι απαντάτε; Μας λέτε ότι προβλέπονται στο νομοσχέδιο όλες οι αρχές που κάνουμε στο Δημόσιο Δίκαιο, στη Δημόσια Διοίκηση, στο πρώτο εξάμηνο. Αυτό μάς λέτε.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Για την αρχή της νομιμότητας, της διαφάνειας, την αρχή της αποτελεσματικότητας, της αναγκαιότητας, της επικουρικότητας. Τις αναφέρετε, όμως, μόνο ως επικοινωνιακές λέξεις, για να γράψετε τίτλους στις φιλικές εφημερίδες και στα προεκλογικά σας φυλλάδια. Το ότι από πουθενά δεν προκύπτει το πώς θα εφαρμοστούν αυτές οι αρχές δεν σας απασχολεί. Ούτε καν, μόνο τις αναφέρετε, τίποτα άλλο. Έτσι, όμως, τα προβλήματα της δημόσιας διοίκησης δεν λύνονται και δεν μας προκαλούν έκπληξη αυτές σας οι επιλογές.

Δεν περιμένουμε σεβασμό, φέρ’ ειπείν, της αρχής της νομιμότητας, από ένα κόμμα που ψήφισε τον ν.4623, αλλάζοντας τη συγκρότηση οικονομικών επιτροπών, αποσπώντας αρμοδιότητες των δημοτικών συμβουλίων, αλλοιώνοντας επί της ουσίας τη λαϊκή βούληση.

Γνωρίζατε πολύ καλά ότι ο νόμος αυτός θα κριθεί αντισυνταγματικός, αλλά τον ψηφίσατε, γιατί πολύ μικρή σημασία δίνετε σε νομιμότητες, όταν είναι να υπηρετήσετε τις δικές σας σκοπιμότητες και τις ιδεοληψίες σας και, φυσικά, την καινούργια διάταξη που αναγκάζεστε να φέρετε μετά την καταδικαστική απόφαση από το Συμβούλιο της Επικρατείας, που τη φέρνετε ως τροπολογία, για να μη συζητηθεί στις επιτροπές, υπονομεύοντας και την άλλη αρχή που επικαλείστε, την αρχή της διαφάνειας.

Όσο για την αρχή της αποτελεσματικότητας, αρκεί να αναφέρω ότι τα άρθρα που φέρνετε προσπαθούν να συμπληρώσουν τα κενά στον ν.4795, που ψηφίσατε μόλις τον Απρίλη του 2021, δηλαδή πριν από οκτώ μήνες.

Είστε τόσο ελάχιστα αποτελεσματικοί σε όσα σχεδιάζετε και νομοθετείτε, που κάθε λίγους μήνες τα τροποποιείτε.

Κυρίες και κύριοι συνάδελφοι, όλοι θυμόμαστε τις εξαγγελίες σας από το 2019 για τη νέα τοπική αυτοδιοίκηση και τα περί εμβληματικών μεταρρυθμίσεων στους ΟΤΑ και τις αρμοδιότητές τους, όταν ανακοινώνατε το περιβόητο επιτελικό κράτος. Το είπατε; Βεβαίως. Το κάνατε; Όχι, βέβαια!

Συστήσατε μια Επιτροπή Εμπειρογνωμόνων με επικεφαλής τον καθηγητή Κοντιάδη, της οποίας οι προτάσεις δεν εισακούστηκαν και πώς να συμπεριληφθούν άλλωστε; Η πολυεπίπεδη διακυβέρνηση προϋποθέτει την ουσιαστική αποκέντρωση της δημόσιας εξουσίας, προϋποθέτει τη δημοκρατική άσκησή της με συμμετοχή κάθε φορέα δημόσιου και ιδιωτικού και της κοινωνίας των πολιτών. Εσείς αντίθετα, πιστοί στις αρχές του αυταρχισμού, με το παρόν νομοθέτημα προτείνετε τη συνέχιση μιας συγκεντρωτικής, γραφειοκρατικής και αδιαφανούς διοίκησης. Ούτε πολυεπίπεδη και σίγουρα καθόλου διακυβέρνηση. Μόνο μονοεπίπεδος έλεγχος.

Η πολυεπίπεδη διακυβέρνηση, για να είναι υλοποιήσιμη, προϋποθέτει δημοκρατία, συμμετοχή, αυτονόμηση και την ουσιαστική εκχώρηση αρμοδιοτήτων στους φορείς που εμπλέκονται στην άσκηση δημόσιας πολιτικής. Οι πολιτικές σας καταβολές, μάλλον, είναι αυτές που δεν σας άφηναν ποτέ να κάνετε κάτι τέτοιο. Θα πρέπει να απαρνηθείτε θεμελιακές ρίζες της δεξιάς παράταξης, αυτές της συντήρησης και του συγκεντρωτισμού, πάνω στις οποίες έχετε χτίσει το πελατειακό σας κράτος και τα αποκαλυπτήρια γίνονται στο πέμπτο άρθρο.

Όλο το σύστημα της πολυεπίπεδης διακυβέρνησης αρχίζει και τελειώνει στο Υπουργείο Εσωτερικών, με θεσμικά όργανα τον Υπουργό και τον Γενικό Γραμματέα Ανθρώπινου Δυναμικού, στον οποίο, μάλιστα, αναθέτετε στο άρθρο 9 να αξιολογήσει την καταλληλότητα και τους πόρους άλλων εμπλεκομένων φορέων και συγχρόνως να εκπονήσει τετραετές σχέδιο για την υλοποίηση της πολυεπίπεδης διακυβέρνησης. Μα είναι δυνατόν; Ποιος θα τα κάνει όλα αυτά; Πώς θα συμβούν όλα αυτά, πώς θα γίνουν όλα αυτά;

Το νομοσχέδιο, επίσης, προβλέπει μία σειρά από διαδικασίες, στο άρθρο 7, που είναι αδύνατον να υλοποιηθούν χωρίς επικαιροποιημένα οργανογράμματα των Υπουργείων, με αναλυτική αποτύπωση των αρμοδιοτήτων τους. Τέτοια, όμως, οργανογράμματα ακόμα δεν έχουν εκδοθεί σε πολλές περιπτώσεις, με τρανταχτό παράδειγμα το Υπουργείο Εσωτερικών. Το Υπουργείο του οποίου επικεφαλής αποκτά αρμοδιότητα να αξιολογεί τα υπόλοιπα Υπουργεία, όταν είναι χωρίς οργανόγραμμα το ίδιο το δικό του Υπουργείο. Αναρωτιέμαι σε ποια αρχή από αυτές που σας ανέφερα στην αρχή -αυτές που διατυμπανίζει η Κυβέρνηση- αντιστοιχεί αυτή η διάταξη; Την αρχή της προχειρότητας ή την αρχή της ανεδαφικότητας;

Κυρίες και κύριοι, το 2015 ο ΣΥΡΙΖΑ ανέλαβε τη διακυβέρνηση της χώρας εν μέσω μνημονιακών εκβιασμών με άδεια ταμεία, με τη Νέα Δημοκρατία να φωνάζει «Βάστα γερά, Γερούν!» σε βάρος των εθνικών συμφερόντων.

Παρά τα επείγοντα ζητήματα με τα οποία βρέθηκε αντιμέτωπος, ασχολήθηκε με τις δυσκολίες και τις αγκυλώσεις της δημόσιας διοίκησης. Έφερε τον ν.4555/2018, που αντιμετώπιζε με πολύ απλούστερο τρόπο τα ζητήματα που αδυνατεί να επιλύσει το κακογραμμένο παρόν νομοσχέδιο.

Τέλος, για τη διαχείριση κινδύνων στον δημόσιο τομέα, στην οποία δεν αναφέρθηκα γιατί δεν προλαβαίνω, να επισημάνω ότι οι πραγματικοί κίνδυνοι για το δημόσιο καθόντουσαν μέχρι πρότινος στα βουλευτικά σας έδρανα. Διαχειριστείτε αυτούς, λοιπόν, ως απερχόμενη Κυβέρνηση, γιατί είναι βέβαιο πως μετά από τριάμισι χρόνια σκανδάλων, διαφθοράς, συγκάλυψης, παρακολουθήσεων, υποκλοπών και ακρίβειας, ο λαός θα σας δείξει την πόρτα της εξόδου. Το επικοινωνιακό σας ψέμα όσο κράτησε κράτησε. Η νύχτα σας τελειώνει, ευτυχώς.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, έχει ζητήσει τον λόγο ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος. Αμέσως μετά τον κ. Βελόπουλο και τον κ. Καμίνη, θα μιλήσει ο Κοινοβουλευτικός Εκπρόσωπος του Κινήματος Αλλαγής κ. Σκανδαλίδης.

Ελάτε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πάρα πολύ, κύριε Πρόεδρε.

Θα ήθελα να ξεκινήσουμε με την επικαιρότητα: Κηδεία του τέως βασιλιά. Απορίες για το κυβερνητικό αλαλούμ. Δεν είναι και ο κ. Βορίδης εδώ, θα τον ήθελα, ως ιδιώτη, όχι ως Υπουργό, συγγνώμη, γιατί ως ιδιώτης πήγε στην εκδήλωση, στην ταφή. Στην αρχή, λοιπόν, η Κυβέρνηση είπε πως θα εκπροσωπηθεί από την κ. Μενδώνη. Στη συνέχεια προέκυψε ο κ. Πικραμμένος. Άρα όλοι οι υπόλοιποι Βουλευτές και Υπουργοί της Νέας Δημοκρατίας που πήγαν ήτο εκτός γραμμής, εκτός κυβερνητικής γραμμής.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ατομικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η ανακοίνωση από το Μαξίμου ήταν επίσημη μετά τη σύσκεψη ποιοι θα πάνε. Ατομικές προσκλήσεις και ατομικές είσοδοι σε κόμματα δεν υπάρχουν. Τότε ο καθένας να ψηφίζει ό,τι θέλει εδώ μέσα, να μην υπάρχει κομματική γραμμή. Ακούστε με λίγο. Ο κ. Βορίδης, ο Υπουργός της Νέας Δημοκρατίας, ως τι πήγε; Ως ιδιώτης ή ως Υπουργός; Διότι, εξ όσων γνωρίζω, ο ιδιώτης είναι ιδιώτης. Ο Υπουργός είναι Υπουργός. Πήγε, λοιπόν, ως ιδιώτης, όπως λέει ο ίδιος σήμερα, σε μία ιδιωτική ταφή που ήθελε η Νέα Δημοκρατία.

Ακούστε, κύριοι της Νέας Δημοκρατίας. Όλα αυτά για εμάς είναι προκλητικά και απεχθή, όπως και ο επικήδειος πολιτικαντισμός της Νέας Δημοκρατίας πάνω σε έναν νεκρό. Αυτοί που πήραν την ιθαγένεια από τον τέως βασιλιά, αυτοί που δεν του επέτρεπαν να είναι Έλληνας και δίνουν στον Χασάν και στον Ιμπραήμ σε έναν χρόνο την ιθαγένεια, αυτοί που δήμευσαν την περιουσία του, έπαιξαν ένα άθλιο πολιτικό παιχνίδι πάνω σε έναν νεκρό δυστυχώς. Και το χειρότερο, εμφανίστηκαν ως «αυτοφωράκηδες» και βαλβίδες αποσυμπιέσεως της Νέας Δημοκρατίας και πρώην Πρωθυπουργοί μαζί με Βουλευτές και Υπουργούς. Ως ιδιώτες πήγαν αυτοί. Πρώην Πρωθυπουργός που έφαγε και πόρτα, δεν μπήκε και μέσα. Αυτά είναι τραγικά πράγματα για ένα κόμμα που δείχνει ότι ο καθένας κάνει ό,τι θέλει. Και συνήθως σε ένα κόμμα ο καθένας κάνει ό,τι θέλει όταν φυλλοροεί. Να δεχτώ, λοιπόν, ότι ο καθένας δεν κάνει ό,τι θέλει στο κόμμα αυτό που λέγεται Νέα Δημοκρατία. Τότε σημαίνει ότι ο Πρωθυπουργός έδωσε εντολή στον κ. Βορίδη να πάει εκεί ως Υπουργός και όχι ως ιδιώτης.

Να θυμίσω και κάτι στη Νέα Δημοκρατία. Τι είπε ο κ. Ιωάννης Βαρβιτσιώτης τώρα, σήμερα; «Ο Κωνσταντίνος Μητσοτάκης μού είχε ζητήσει να εμποδίσω τον Κωνσταντίνο να πατήσει το πόδι του στην Ελλάδα.». Να σας πω γιατί πήγε ο κ. Βορίδης, κύριε Πέτσα, εκεί; Ακούστε, κύριε Πέτσα. Εκλέγεστε στην ίδια περιφέρεια με τον κ. Βορίδη. Αυτή η περιφέρεια έχει βασιλόφρονες αρκετούς. Πήγε να πάρει ψηφαλάκια, ως ιδιώτης όμως. Σας ξεγέλασε. Γι’ αυτό δεν είναι εδώ, γιατί ήξερε τι θα πω. Ξέρω τι λέω. Εμείς στην Ελληνική Λύση μάθαμε να λέμε τα πράγματα ως έχουν.

(Χειροκροτήματα από την πτέρυγα της Ελληνικής Λύσης)

Δεν τα διανθίζουμε. Δεν τα εξωραΐζουμε. Σας ενημερώνουμε γι’ αυτά που κάνετε ότι ξέρουμε.

Να σας θυμίσω και κάτι στον ΣΥΡΙΖΑ, ο οποίος διαρρηγνύει τα ιμάτιά του «ο τέως βασιλιάς», «το καθεστώς έπεσε» και παραμύθια της Χαλιμάς. Η τελευταία επίσημη εμφάνιση του τέως βασιλέα ξέρετε πότε ήταν; Το 2016 επί ΣΥΡΙΖΑ. Πρόσκληση κανονική απεστάλη από τον Πρόεδρο της Δημοκρατίας, τον κ. Παυλόπουλο. Κλήθηκε να τιμήσει όλους τους Έλληνες Ολυμπιονίκες. Ήρθε ο τέως βασιλιάς. Τον τιμήσαμε ως ΣΥΡΙΖΑ και ως ελληνικό κράτος, τιμήθηκε από το ελληνικό κράτος, από τον ΣΥΡΙΖΑ, που τώρα βάζει τα τρολ του και τους ψευτοϊδεολόγους αριστερούς καταληψίες να βρίζουν τον τέως βασιλιά και τη Νέα Δημοκρατία. Ποιος παρουσίασε την εκδήλωση ξέρετε; Ακούστε, κύριε Θεοχάρη. Η κ. Τσαπανίδου, η εκπρόσωπος Τύπου του ΣΥΡΙΖΑ σήμερα. Επί ΣΥΡΙΖΑ. Και αυτοί τώρα θέλουν να γίνουν πειστικοί ότι είναι εναντίον του βασιλέα. Δηλαδή πραγματικά όλα αυτά δεν τα καταλαβαίνουμε στην Ελληνική Λύση.

Και να σας πω και κάτι ακόμα. Δεν θέλετε τον θεσμό της βασιλείας. Είναι ένα πολίτευμα. Εγώ το αντιλαμβάνομαι για τον ΣΥΡΙΖΑ, το κατανοώ. Τι σημαίνει αυτό; Διαγράφουμε αυτοκρατορίες και βασιλείες χιλίων ετών; Αυτοκρατορίες και βασιλείες του Βυζαντίου; Διαγράφετε τους βασιλείς της Αρχαίας Ελλάδος; Διαγράφετε την ιστορία; Εμείς όχι, δεν διαγράφουμε την ιστορία.

(Χειροκροτήματα από την πτέρυγα της Ελληνικής Λύσης)

Δεν έχουμε δικαίωμα να διαγράφουμε ιστορία. Έχουμε δικαίωμα να γράφουμε ιστορία, να γράψουμε ιστορία υπέρ του ελληνικού λαού.

Θέλουν να κάνουν την Ελλάδα μικρή, κοντή, να υπάρχει μόνο η δημοκρατία τους. Ακούστε, λοιπόν. Στη δημοκρατία δεν υπάρχει μόνο η δημοκρατία η δική σου, υπάρχει και η δημοκρατία του άλλου. Άρα η βασιλεία ήταν ένα υπαρκτό πολίτευμα. Ήταν. Ο λαός αποφάσισε, μίλησε, όπως αποφάσισε το ’73. Το ’73, αν δεν κάνω λάθος, στο δημοψήφισμα είχαμε δημοκρατία; Είχαμε δημοκρατία το ’74; Εκπροσωπήθηκε κανονικά στην ΕΡΤ ο τέως βασιλιάς, όπως εκπροσωπήθηκαν όλοι οι υπόλοιποι; Τώρα μαζί μιλάμε, κύριε Θεοχάρη. Απλά έκλεισε ο κύκλος. Το καταλαβαίνω. Έκλεισε ο κύκλος.

Θα σας πω όμως το εξής. Ποια είναι η διαφορά μας; Ότι εδώ το μοναδικό κόμμα που τήρησε θεσμική στάση και θέση ήταν η Ελληνική Λύση. Βγάλαμε ανακοίνωση. Είπαμε ότι πρέπει να ταφεί με τιμές Αρχηγού κράτους, γιατί ήταν Αρχηγός του κράτους, αλλά ο Πρόεδρός της δεν θα πάει στην εκδήλωση, στην ταφή. Τι πιο σοβαρό για έναν Πρόεδρο κόμματος να στηρίξει και τον θεσμό και το ανθρώπινο, αλλά και να μη συμπαρασυρθεί από ψηφοθηρικές τάσεις, όπως του Βορίδη, των βασιλοφρόνων της ανατολικής Αττικής και να πάει ως ιδιώτης ο Υπουργός εκεί; Από εδώ και πέρα, να ξέρετε: Όποιος θέλει θα πηγαίνει ως ιδιώτης όπου θέλει. Θα απεκδυθεί του ρόλου του Βουλευτού, θα πηγαίνει στην εκδήλωση και θα βγαίνει ως Βουλευτής από εκεί μέσα. Αυτά είναι γραφικότητες. Δεν είναι σοβαρά πράγματα αυτά. Αλλά τώρα να σας πω κάτι; Από τον κ. Βορίδη όλα τα περιμένω. Τι έλεγε, τι έκανε, τι κάνει. Όλα τα περιμένω από τον Υπουργό, γιατί η Κομανέτσι ωχριά μπροστά του, μια; και μιλάμε για τον στίβο, κυρία Σακοράφα, ωχριά στην κωλοτούμπα.

Συμπέρασμα, για να χαριτολογήσουμε και λίγο. Μαζί, λοιπόν, με τους βασιλικούς, ποτίστηκαν και οι γλάστρες της Νέας Δημοκρατίας! Το πρόβλημα στη Νέα Δημοκρατία είναι ότι δεν έχει πολιτικό λίπασμα και μαραίνεται και είναι σε αποδρομή. Κι όσο και να ποτίσει τους βασιλικούς, η γλάστρα έχει τελειώσει. Γιατί με τόσα ψέματα που λέτε δεν μπορεί να σας πιάσει κανείς από πουθενά. Σήμερα πριν από λίγο ο Πρωθυπουργός στο Ζάππειο μιλούσε για τη λαθρομετανάστευση. Και τι είπε; Ότι όλα τα κάνουν καλά για το μεταναστευτικό, όπως λένε κάποιοι. Για εμάς είναι λαθρομετανάστες, παράνομοι εισερχόμενοι στη χώρα μας. Τέλος, δεν το συζητάμε καν.

(Χειροκροτήματα από την πτέρυγα της Ελληνικής Λύσης)

Αλλά να δεχθώ, χάριν αν θέλετε της κοινής συζητήσεως, την έννοια της μεταναστεύσεως. Έχουμε αλλάξει και τις έννοιες πλέον. Θα μου πείτε τώρα, ο άνδρας έγινε γυναίκα, η γυναίκα έγινε άνδρας, γονέας ένας, γονέας δύο, τα έχουμε μπερδέψει όλα. Εν πάση περιπτώσει, πάμε σε αυτό.

Σήμερα η θέση της Νέας Δημοκρατίας είναι πραγματικά δεινή. Έχει πέσει στην παγίδα του Τάκιτου, κύριε Θεοχάρη. Ξέρετε ποιος ήταν ο Τάκιτος, ποια ήταν η παγίδα του Τάκιτου; Να σας κάνω, λοιπόν, μια μικρή ενημέρωση. Πήρε το όνομά της από τον Ρωμαίο ιστορικό. Περιγράφει η παγίδα του Τάκιτου τη δεινή θέση στην οποία περιέρχεται ένα πρόσωπο το οποίο παθολογικά λέει συνεχώς ψέματα και δεν το πιστεύει κανείς. Άρα, λοιπόν, ό,τι και να λέει η Νέα Δημοκρατία, πλέον δεν είναι πιστευτή ούτε εδώ μέσα -λογικό- αλλά ούτε και στον ελληνικό λαό. Είστε στην παγίδα του Τάκιτου, μέσα στο ψέμα συνεχώς, και δεν σας πιστεύει κανένας.

Και βέβαια η πολιτική αυθάδεια των στελεχών της Νέας Δημοκρατίας αποδεικνύεται από τις έμμεσες επιθέσεις στην Ελληνική Λύση. Εδώ και δεκαπέντε-είκοσι μέρες υπεραμύνομαι μίας τακτικής, της σοβαρότητος του σχεδίου, των προτάσεων, αλλά και της μη περιδίνησης σε βόθρους που στήνουν παρασκήνια της Νέας Δημοκρατίας. Το ξαναλέμε για ακόμη μια φορά, για να μη δημιουργούνται εντυπώσεις, γιατί το έχει κάνει κατ’ επανάληψιν ο κ. Βορίδης.

Η Ελληνική Λύση δεν πρόκειται να συγκυβερνήσει με τη Νέα Δημοκρατία. Η Ελληνική Λύση ήρθε για να κυβερνήσει.

(Χειροκροτήματα από την πτέρυγα της Ελληνικής Λύσης)

Ψάξτε αλλού δεκανίκια. Ψάξτε αλλού αποκούμπια και σωσίβια. Για το ότι βυθίζεστε εσείς δεν φταίμε εμείς, να μας συμπαρασύρετε κι εμάς. Βυθίζεστε από τα λάθη σας, από τα εγκληματικά σας λάθη και την αμέλειά σας. Δεν έχει καμμία ευθύνη ούτε καμμία πρεμούρα η Ελληνική Λύση να στηρίξει το βυθισμένο σκάφος της Νέας Δημοκρατίας. Φταίνε οι Βουλευτές, φταίνε οι Υπουργοί και ο Πρωθυπουργός, φταίνε τα σκάνδαλα, φταίτε εσείς και όχι εμείς. Δεν θα συγκυβερνήσουμε με τη Νέα Δημοκρατία και καλώ τους δημοσιογράφους να σταματήσουν το βρώμικο αυτό παιχνίδι για να δημιουργήσουν εντυπώσεις.

(Χειροκροτήματα από την πτέρυγα της Ελληνικής Λύσης)

Εδώ θα πω το εξής: Γιατί δεν θα συγκυβερνήσουμε; Θέλω να αιτιολογούμε ό,τι λέμε. Αυτή είναι η διαφορά μας από τα υπόλοιπα κόμματα. Ούτε υβρίζουμε ούτε λοιδορούμε ούτε προσωπικές επιθέσεις κάνουμε ποτέ, παρά το γεγονός ότι δεχτήκαμε πολλές προσωπικές επιθέσεις, αφού ΠΑΣΟΚ και Νέα Δημοκρατία και ΣΥΡΙΖΑ ουσιαστικά μαζί συμπορευτήκατε σε πολλές πολύ σημαντικές επιλογές σας. Πρέσπες μαζί, πάροχοι ενέργειας μαζί, τα funds που παίρνουν σε πλειστηριασμούς τα σπίτια των Ελλήνων μαζί, ανεμογεννήτριες μαζί, Χρηματιστήριο Ενέργειας μαζί, λιγνίτες μαζί, πλειστηριασμοί μαζί, ακριβά φάρμακα μαζί, μη χτύπημα λαθρεμπορίου καυσίμων μαζί, μη κυβερνητικές οργανώσεις μαζί, στο ΑΣΕΠ μαζί την κάνατε τη δουλειά, Χάγη μαζί ζητάτε να πάτε, μειωμένη ΑΟΖ μαζί, εξυπηρέτηση ολιγαρχών μαζί. Τότε γιατί μαλώνετε για τον τέως βασιλιά, για τις δήθεν υποκλοπές; Έγιναν σοβαρό θέμα, αλλά δήθεν μαλώνετε για τις υποκλοπές, αλλά για όλα τα μείζονα ζητήματα συμφωνούν ΠΑΣΟΚ, Νέα Δημοκρατία και ΣΥΡΙΖΑ.

Ας το μάθει ο ελληνικός λαός. Η επόμενη κυβέρνηση θα είναι τρικομματική, των τριών κομμάτων. Καταλάβετέ το. Ήδη συγκυβερνούν.

(Χειροκροτήματα από την πτέρυγα της Ελληνικής Λύσης)

Κάνω και μια ερώτηση προς τα κόμματά σας και τους εκπροσώπους τους εδώ και θέλω να απαντήσουν κάποια στιγμή οι Πρόεδροι των κομμάτων, όλων των κομμάτων. Είστε ή δεν είστε υπέρ της παγκόσμιας διακυβέρνησης, ναι ή όχι; Ερώτημα, να απαντηθεί εδώ, διότι δεν είναι τυχαίο ότι ο Πρωθυπουργός θα πάει πάλι στο Παγκόσμιο Οικονομικό Φόρουμ την Πέμπτη. Θα πάει και ο Άδωνις τώρα. Έχει γίνει ο κονφερασιέ όλων. Όπου γάμος και χαρά, ο Άδωνις πρώτος. Θα πάει και ο κ. Σταϊκούρας στο Παγκόσμιο Οικονομικό Φόρουμ. Εγώ περιμένω απάντηση από όλους τους Προέδρους των κομμάτων στο ελληνικό Κοινοβούλιο, για να μάθει ο ελληνικός λαός. Είστε ή όχι υπέρ της παγκόσμιας διακυβέρνησης;

Αυτό είναι το ιδεολογικό που μας διαφοροποιεί εμάς. Εσείς συμφωνείτε σε όλα αυτά, εμείς διαφωνούμε. Εμείς θέλουμε μια Ελλάδα αυτοκράτειρα, ισχυρή, αυτεξούσια, αυτοδύναμη, ούτε παγκόσμιες διακυβερνήσεις ούτε τίποτα, σε ένα περιβάλλον ειρηνικό, χωρίς πολέμους.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, ενώνουμε και διατρανώνουμε σε όλους τους Έλληνες το αποτέλεσμα των επιλογών τους τα τελευταία πενήντα χρόνια. Τι χώρα φτιάξαμε; Ζούμε σε μια χώρα των ελλείψεων. Έχουμε ελλείψεις θεσμικές, έχουμε ελλείψεις δημοκρατίας, έχουμε ελλείψεις σε φάρμακα, τώρα που είναι χειμώνας έχουμε και τις ιώσεις, έχουμε ελλείψεις σε ΜΕΘ -θερίζει ο κορωνοϊός, λένε οι ίδιοι-, είχαμε ελλείψεις σε οχήματα και πυροσβέστες όταν καίγονταν τα δάση μας, είχαμε έλλειψη οργάνωσης όταν θάφτηκε η Αθήνα στο χιόνι. Δεν είχαμε, όμως, έλλειψη, αγαπητοί κύριοι της Νέας Δημοκρατίας, στα ψέματά σας, διότι ασκείτε τη διακυβέρνηση της χώρας με ψέματα, ψευδόμενοι συνεχώς.

Έχω μπροστά μου μια επιστολή, κύριε Πέτσα, και πείτε μου πόσο τιμάει τη Νέα Δημοκρατία αυτή η επιστολή. Έγγραφο ενημερωτικό σημείωμα από το Νοσοκομείο της Αργολίδος, κύριε Υπουργέ. Δεν είναι δική σας ευθύνη, του Πλεύρη είναι. Άλλο παιδί-«Κομανέτσι». Έχετε γεμίσει με «Κομανέτσι» εκεί στη Νέα Δημοκρατία. Έχετε και το ΠΑΣΟΚ, έχετε και τους άλλους. Έχετε κάνει ένα πολυμορφικό σχήμα, το οποίο θα έλεγα ότι έχει γίνει όπως ο Φρανκενστάιν, που είναι δημιούργημα πολλών πραγμάτων. Έτσι κάνατε τη Νέα Δημοκρατία. Δεν έχετε αιτιολογία.

Αυτό, λοιπόν, το ενημερωτικό σημείωμα αναγκάζει να γεννούν οι επίτοκες, οι γυναίκες που πάνε να γεννήσουν στο νοσοκομείο, με δική τους ευθύνη. Υπογράφουν πριν μπουν μέσα, γιατί λείπουν γιατροί. Το αντιλαμβάνεστε αυτό, το καταλαβαίνετε; Ενημερώνονται με το χαρτί αυτό ότι δεν υπάρχει περίπτωση να υπάρχει παιδίατρος στο νοσοκομείο και αν συμβεί κάτι -λέει-, δεν έχει ευθύνη το νοσοκομείο, αλλιώς να πάνε σε άλλο νοσοκομείο. Πείτε μου τώρα εσείς ποια σοβαρή χώρα, ποιος σοβαρός Πρωθυπουργός θα ανεχόταν αυτή την επιστολή και δεν θα ζητούσε εξηγήσεις από τον Υπουργό, από την Κυβέρνησή του και από τα λάθη που έχουν κάνει όλοι οι Υπουργοί Υγείας τα τελευταία χρόνια.

Εδώ μας λέτε ότι έχουμε ισχυρή οικονομία, το λέει ο Σταϊκούρας, και τώρα που μιλάμε -ακόμα δεν μπήκε το 2023, κύριε Πέτσα- η Κυβέρνηση ψάχνει να δανειστεί 2,5 δισεκατομμύρια με δεκαετές ομόλογο. Το επιτόκιο; Δυσθεώρητο. Δηλαδή με δανεικά επιχειρείτε πάντοτε να επουλώσετε την γάγγραινα. Δεν γίνεται με «ασπιρίνες». Θέλει ρηξικέλευθες επιλογές, να παράγουμε πλούτο.

Εδώ, λοιπόν, πρέπει να απευθυνθώ στον ελληνικό λαό, για να ξέρει. ΠΑΣΟΚ, Νέα Δημοκρατία και ΣΥΡΙΖΑ στήριξαν τις εισπρακτικές και τα funds. Τα έκαναν οι ίδιοι, οι τρεις τους.

Εμείς στηρίζουμε τους δανειολήπτες. Καταθέσαμε μια τροπολογία, για να διαγραφούν χρέη δανειοληπτών. Κανένα κόμμα, συνέλληνες που βλέπετε σήμερα τη Βουλή, δεν προσυπέγραψε την τροπολογία αυτή και ντρέπομαι που το λέω.

Για να καταλάβετε πως όλα τα κόμματα αυτά είστε υπηρέτες των τραπεζών. Από το 2012 υπάρχει η ιστορία του αναβαλλόμενου φόρου των τραπεζών. Δεν έχουν πληρώσει ούτε ένα ευρώ φόρο οι τραπεζίτες και οι τράπεζες, αλλά εσείς για χίλια ευρώ, για πέντε χιλιάδες ευρώ κάνετε κατάσχεση στο σπίτι του Έλληνα και δεν ντρέπεστε γι’ αυτά που κάνετε όλα τα κόμματα μαζί.

(Χειροκροτήματα από την πτέρυγα της Ελληνικής Λύσης)

Κι εδώ είναι το χειρότερο. Υποχρεώνετε τον Έλληνα να πληρώνει χαράτσια κάθε μέρα. Συναλλαγή σε μετρητά. Αναγκάζουν τον Έλληνα να πληρώνει σε τράπεζα τη ΔΕΗ, στην Εθνική 2,9 ευρώ για κάθε συναλλαγή, για πληρωμές ΔΕΚΟ 3 ευρώ, στην Πειραιώς 1,4 ευρώ, πληρωμές ΔΕΚΟ 1,4 ευρώ. Δηλαδή η τράπεζα είναι ο νταβατζής. Παίρνουν τόσα λεφτά, που ούτε οι γερμανικές τράπεζες παίρνουν ούτε οι γαλλικές. Για να στείλω ένα έμβασμα εγώ εκτός Ελλάδος στην Ευρωπαϊκή Ένωση, πληρώνω 17 ευρώ. Άμεσο έμβασμα 27 ευρώ. Μου κρατάει η τράπεζα, η Εθνική, η Πειραιώς 12, η Eurobank 15, η Alpha 12. Φόρτιση προπληρωμένης κάρτας. Για να φορτώσω με λεφτά την προπληρωμένη κάρτα, η Εθνική παίρνει από 1 έως 3 ευρώ, η Πειραιώς από 1 έως 3 ευρώ, η Eurobank 3 με 5 ευρώ, η Alpha 1 με 5 ευρώ. Κίνηση λογαριασμού 5 ευρώ στην Εθνική.

Σοβαρά μιλάμε τώρα; Αυτό είναι το κράτος που φτιάξατε; Έτσι θα λειτουργήσει η οικονομία, με τοκογλύφους τραπεζίτες που δεν πληρώνουν ποτέ φόρους;

Θα φορολογηθούν όλες οι τράπεζες, θα πληρώσουν όσα χρωστάνε από το 2012, όταν η Ελληνική Λύση κυβερνήσει. Τέλος.

(Χειροκροτήματα από την πτέρυγα της Ελληνικής Λύσης)

Οι Έλληνες βέβαια είναι σε απελπισία και δεν θα μπω στη λογική του Αδώνιδος, ο οποίος έκανε και το εξής. Είναι απίστευτος ο Άδωνις Γεωργιάδης.

Κύριε Πέτσα, ξέρετε ποια είναι διαφορά του λευκού τυριού από τη φέτα; Είναι ουσιαστική η διαφορά. Το ένα είναι σκονούλα, το άλλο είναι φέτα κανονική. Πήγε, λοιπόν, ο κ. Γεωργιάδης -πανέξυπνος γαρ- και έδειχνε σε σουπερμάρκετ τυρί λευκό 6 ευρώ, λέει. Αυτό ήταν σκόνης, δεν ήταν φέτα. Το τυρί το λευκό 6 ευρώ. Δεν έλεγε ψέματα, έλεγε τη μισή αλήθεια, όμως, γιατί η φέτα κάνει 12 με 14 ευρώ.

Ακούστε τις προσφορές που κάνουν τα σουπερμάρκετ του Άδωνη Γεωργιάδη. Για γέλια και για κλάματα. Ακούστε τώρα. Λευκό τυρί 5 ευρώ προσφορά. Το λευκό, σκόνη. Η φέτα 16 ευρώ σε σουπερμάρκετ.

Πήγαμε σε σουπερμάρκετ. Ακούστε τώρα. Προσφορά -λέει- ένα κρέας ειδικό, το ribeye, 50 ευρώ το κιλό. Θα πάει ο άλλος που πεινάει να πάρει ribeye προσφορά. Δίπλα ακριβώς, αγαπητέ κύριε Υπουργέ, έχει προσφορά το κιλό 1,47 προσφορά, μείον 0,01 λεπτό. Προσφορά. Βγάλανε 0,1 λεπτό.

Για να δείτε άλλη ξεφτίλα, λέει, λοιπόν: Ντοματίνια τύπου βελανίδια, τα μικρά συσκευασμένα 2,6 ευρώ χωρίς προσφορά, με προσφορά 3,70 στο ίδιο σουπερμάρκετ. Ο Χριστός και η Παναγία! Στο ίδιο σουπερμάρκετ, δίπλα ακριβώς. Προσφορές για γέλια. Η φτερούγα από το κοτόπουλο, το ένα κιλό προσφορά 4,5 ευρώ. Φτερούγα, όχι μπούτι και στήθος. Δίπλα ακριβώς στο κρεοπωλείο 1,60 το κιλό οι φτερούγες.

Αυτός είναι ο Υπουργός, αυτή είναι η Νέα Δημοκρατία. Κοροϊδεύουν τον ελληνικό λαό. Θλίβομαι και λυπάμαι. Λειτουργούμε με επιδόματα, με ελεημοσύνη προς τον Έλληνα, λες και ζητάει ζητιανιά ο Έλληνας πολίτης. Ο Έλληνας τι θέλει; Ο Έλληνας θέλει καλή δουλειά, να δουλέψει, να πληρωθεί, με τον μόχθο και τον κόπο του να φτιάξει την Ελλάδα μαζί με μια κυβέρνηση σοβαρή. Αυτό θα γίνει μόνο με την Ελληνική Λύση, που ξέρει να παράγει, ξέρει να δημιουργεί, ξέρει να υλοποιεί, όχι με εσάς.

(Χειροκροτήματα από την πτέρυγα της Ελληνικής Λύσης)

Φτιάξατε, λοιπόν, ένα κράτος και πολίτες φτωχούς, να ζουν από εργασία επιδοματική, με επιδόματα δηλαδή.

Εγώ θα προτείνω στην Κυβέρνηση. Είναι η πρόταση της Ελληνικής Λύσης, για να το κάνουμε και λίγο κωμικό το πράγμα. Τώρα τις Αποκριές να θεσπίσετε ακόμη ένα επίδομα, το επίδομα του καρνάβαλου, το καινούργιο επίδομά σας. Στο καρναβάλι να δίνετε επιδόματα. Ταιριάζει, λοιπόν, στην πολιτική σας, γιατί είναι πολιτική καρνάβαλου δυστυχώς. Διότι λέει ο Πρωθυπουργός και οι Υπουργοί ότι θα αυξηθούν οι συντάξεις των συνταξιούχων με 7,7% σε μεικτές συντάξεις, αλλά εννιακόσιες δέκα χιλιάδες συνταξιούχοι δεν θα πάρουν ούτε σεντ το 2024.

Αμ το άλλο, στο νομοσχέδιο που ετοιμάζετε για τον Ελληνικό Στρατό; Ο κάτω από τον συνταγματάρχη -λες και είναι πεταμένο σκουπίδι, ζητώ συγγνώμη για την έκφραση- και ο πάνω από τον αντισυνταγματάρχη, επειδή είναι δικοί σας, προωθείτε εσείς περισσότερους στα κόμματά σας, παίρνουν άλλη βαθμίδα. Γιατί; Γιατί δημιουργείτε διχασμούς στη βάση των Ελλήνων; Ποιος είναι ο λόγος; Δυστυχώς προστατεύετε τους ολιγάρχες και χτυπάτε τον Έλληνα πολίτη.

Και επειδή πιέζει ο χρόνος, θα πάμε τώρα και στην ενέργεια. Ποιοι είναι οι παράγοντες -ρωτήστε το ΠΑΣΟΚ, τη Νέα Δημοκρατία και τον ΣΥΡΙΖΑ- οι οποίοι οδηγούν στην αύξηση των τιμών των τιμολογίων της ΔΕΗ και των παρόχων ενέργειας; Ποιοι είναι αυτοί που διατηρούν τις τιμές ψηλά; Ποιοι είναι αυτοί που αναγκάζουν τον Έλληνα να μην μπορεί να πληρώσει, για να μπορεί να ανοίξει τη λάμπα στο σπίτι του; Ποιοι έφταιξαν; Νέα Δημοκρατία, ΠΑΣΟΚ και ΣΥΡΙΖΑ. Γιατί; Όλοι μαζί έχουν κάνει τη χονδρική τιμή του ρεύματος συνδεδεμένη με το Χρηματιστήριο. Όλοι μαζί! Επίσης, όλοι μαζί συναποφάσισαν, οι τρεις τους, κάτω του 10% η συμμετοχή του φθηνού λιγνίτη στο μείγμα ηλεκτροπαραγωγής. Και ο κ. Τσίπρας και ο κ. Ανδρουλάκης είναι υπέρ των ανεμογεννητριών και όχι του λιγνίτη. Και υπάρχει μια σειρά αποδείξεων ότι έκανε λάθος η Νέα Δημοκρατία.

Σήμερα, τώρα που μιλάμε, στη Γερμανία ξηλώνουν αιολικά πάρκα και ανοίγουν λιγνιτωρυχεία. Τώρα που μιλάμε! Σας το λέγαμε από το 2020 ότι είναι έγκλημα αυτό που κάνετε. Τώρα που μιλάμε, η Ελλάδα, ενώ έχει το ίδιο ποσοστό σε ανανεώσιμες πηγές ενέργειας με τη Δανία -ίδιο ποσοστό στη συμβολή-, έχουμε διπλάσια και τριπλάσια τιμή στο ρεύμα. Πού οφείλονται όλα αυτά; Ποιος φταίει για όλα αυτά; Θα σας πω εγώ: ΠΑΣΟΚ, Νέα Δημοκρατία και ΣΥΡΙΖΑ -και οι τρεις μαζί θα συγκυβερνήσουν στις επόμενες εκλογές- είναι υπαίτιοι του οικονομικού αυτού εγκλήματος.

(Χειροκροτήματα από την πτέρυγα της Ελληνικής Λύσης)

Αλλά δεν ήρθε ο Βορίδης. Είδατε τι σας είπα; Τι περιμένει κανείς από ένα κράτος που έχει χάσει τον Πόντο, έχει χάσει τη Μικρά Ασία, την Ανατολική Θράκη, τη Βόρειο Ήπειρο, την Κύπρο, το όνομα της Μακεδονίας. Τα έχει χάσει! Γιατί καμμία κυβέρνηση δεν τα υπερασπίστηκε ορθά και σωστά. Για εμάς δεν είναι χαμένα. Όταν κυβερνήσει η Ελληνική Λύση, δεν υπάρχει χαμένη μάχη. Υπάρχουν πόλεμοι που συνεχίζονται.

(Χειροκροτήματα από την πτέρυγα της Ελληνικής Λύσης)

Αλλά ενδιαφέρεται η Κυβέρνηση για την Ουκρανία. Δεν ενδιαφέρεται για τη Βόρεια Ήπειρο, δεν ενδιαφέρεται για το όνομα της Μακεδονίας, δεν ενδιαφέρεται για την Κύπρο. Πρέπει να είσαι πολιτικά βλαξ, για να μην αντιλαμβάνεσαι το σωστό και το λάθος. Το μόνο σας μέλημα -θα το πω ακόμη μια φορά- είναι πώς θα εξυπηρετηθούν οι φίλοι σας.

Σήμερα ο Πρωθυπουργός στο Ζάππειο για το θέμα των μεταναστών πάλι είπε ψέματα. Λαθρομεταναστών για μας, μεταναστών για εσάς, για να βολεύεστε, και για τον κ. Κουτρουμάνο στο ΕΣΡ. Στο Ζάππειο, λοιπόν, ο Πρωθυπουργός είπε ότι όλα πηγαίνουν καλά στο θέμα των λαθρομεταναστών - μεταναστών, ότι εισέρχονται, κύριε Υπουργέ, λιγότεροι, ότι αυτοί που εισέρχονται είναι λιγότεροι από αυτούς που φεύγουν. Θα σας πω τι δεν είπε. Πριν από μια βδομάδα η κυρία Υφυπουργός Μεταναστεύσεως, όταν τη ρώτησαν τον αριθμό των μεταναστών - λαθρομεταναστών στην Ελλάδα, ξέρετε τι είπε; Ότι δεν ξέρουμε πόσοι είναι. «Δεν ξέρω.»! Η Υπουργός, κύριε Υπουργέ, είπε «δεν ξέρω πόσοι είναι». Και σήμερα ο Πρωθυπουργός, μια βδομάδα μετά, λέει ότι όλα πάνε καλά. Πώς, λοιπόν, πάνε καλά, αφού δεν ξέρεις πόσοι είναι και πού είναι και πού μένουν και πώς μένουν;

Τι κάνουν οι Βρετανοί; Ακούστε, κύριε Υπουργέ, να μαθαίνετε, γιατί αυτό το έχουμε πει εμείς πριν από δύο χρόνια. Δέκα χιλιάδες μετανάστες παράνομοι στη Βρετανία που φτάνουν στις ακτές αποστέλλονται στη Ρουάντα, περισσότερο από τέσσερις χιλιάδες μίλια μακριά, σε συμφωνία με την κυβέρνηση εκεί. Τους έκαναν ειδικές φυλακές και χώρους για να μένουν εκεί και πληρώνουν ένα ελάχιστο αντίτιμο οι Βρετανοί για να μην τους ταΐζουν. Γιατί το κάθε άτομο, κύριε Υπουργέ, παίρνει 26.000 ευρώ ετησίως. Το κάθε άτομο από αυτούς τόσο κοστίζει στο ελληνικό κράτος, σύμφωνα με απάντηση του Υπουργείου. Τι κάνουν άλλο οι Υπουργοί στη Βρετανία; Στέλνουν κρατούμενους στην Αλβανία, για να συνεχίσουν τις ποινές τους. Εμείς τους έχουμε εδώ, τους ταΐζουμε και τους ποτίζουμε. Τους στέλνουν εκεί, σε συμφωνία διακρατική. Τι έκανε η Δανία; Το ίδιο κάνει η Δανία, με ένα νησί που πηγαίνει εκεί και βάζει τους παράνομους μετανάστες. Αυτή δεν είναι Ευρώπη; Δεν το καταλαβαίνω εγώ. Η Δανία δεν είναι στην Ευρωπαϊκή Ένωση; Δεν είναι ευρωπαϊκή χώρα; Το ίδιο κάνει και η Γαλλία σε περιοχές της Βορείου Αφρικής. Η Γαλλία δεν είναι στην Ευρωπαϊκή Ένωση; Μόνο εμείς είμαστε οι φιλάνθρωποι, οι ελεήμονες;

Βέβαια ελεήμονες είναι αυτοί που έχουν μπίζνες με τις ΜΚΟ, που επαγγελματικά διασυνδέονται και συνδέονται. Να δώσω ένα νούμερο, για να ακούσουν και οι Έλληνες πολίτες. Το 10% των Αμερικανών πολιτών του εργασιακού δυναμικού, κύριε Πέτσα, ξέρετε πού εργάζεται; Σε μη κυβερνητικές οργανώσεις. Έκθεση του ΟΗΕ πριν από έναν μήνα, θα την προσκομίσω στα Πρακτικά την επόμενη βδομάδα, λέει ότι το 10% του εργατικού δυναμικού των Ηνωμένων Πολιτειών εργάζεται σε μη κυβερνητικές οργανώσεις, οι οποίες βέβαια είναι ανεξέλεγκτες, μη φορολογημένες, δεν κάνουν ισολογισμούς, κανείς δεν ξέρει από πού είναι τα λεφτά, κανείς δεν ξέρει πού πηγαίνουν τα λεφτά. Εδώ και τέσσερα χρόνια παρακαλάμε να κάνετε έλεγχο στις μη κυβερνητικές οργανώσεις και δεν κάνατε ποτέ και αυτό εμάς μας δημιουργεί την πεποίθηση πλέον ότι και στη Νέα Δημοκρατία και στο ΠΑΣΟΚ και στον ΣΥΡΙΖΑ υπάρχουν στελέχη που σιτίζονται από μη κυβερνητικές οργανώσεις έμμεσα ή άμεσα.

(Χειροκροτήματα από την πτέρυγα της Ελληνικής Λύσης)

Δεν λέω αν είναι άμεσα, μπορεί να είναι και έμμεσα, πλην εξαιρέσεων, που είναι πολύ φιλάνθρωποι -το δέχομαι-, που είναι υπέρ των ανοιχτών συνόρων, να μπαινοβγαίνει ο καθένας, αλλά αν πάω σπίτι του να μπουκάρω από την πόρτα, θα με κλοτσήσει έξω. Έτσι είναι η φιλανθρωπία, αλά καρτ.

Και λέω, λοιπόν, το εξής και κλείνω εδώ. Tο ότι πετύχατε στο θέμα της μεταναστεύσεως αποδεικνύεται από πάλι την αντιγραφή που κάνετε σε αυτό που προτείναμε. Πριν από δυόμισι χρόνια φέρατε ένα νομοσχέδιο εδώ για τον φράχτη στον Έβρο δεκαεννέα χιλιόμετρα. Σας είχα πει, κύριε Υπουργέ, ότι ο φράχτης πρέπει να γίνει από την πάνω πλευρά του Έβρου μέχρι κάτω. Σας καταθέσαμε ολόκληρη μελέτη, που ήταν περίπου στο ένα τρίτο της τιμής πιο φθηνή από αυτή που κάνατε εσείς και η δαπάνη φθηνότερη. Αλλά έπρεπε να πάρει ο Κόκκαλης τη δουλειά. Τι να κάνω τώρα; Φταίω εγώ; H «INTRAKAT». Έρχεστε σήμερα και λέτε: «Θα επεκτείνουμε τον φράχτη.». Το λέγαμε πριν από δυόμισι χρόνια εμείς, κοροϊδεύατε εσείς. Σήμερα έρχεστε στη γραμμή τη δική μας, άρα λοιπόν δεν θα σας κοροϊδέψουμε. Να σας πούμε ότι εδώ ισχύει το κάλλιο αργά παρά ποτέ; Όχι. Το κάνατε γιατί είστε σε αποδρομή, το κάνατε γιατί έχουμε εκλογές τους επόμενους μήνες. Αυτό είναι το πρόβλημα. Αυτό λέγεται «πολιτικαντισμός».

Το μόνο που πετύχατε στο θέμα της μεταναστεύσεως είναι το εξής: Να μεταναστεύσουν επτακόσιες χιλιάδες Ελληνόπουλα, ελληνικές ψυχές, στο εξωτερικό και να έχετε φέρει εκατομμύρια στην Ελλάδα από Αφγανιστάν, Πακιστάν και Αφρική.

(Χειροκροτήματα από την πτέρυγα της Ελληνικής Λύσης)

Εμείς -κλείνοντας- θα σας πω, κύριε Υπουργέ, κάτι. Θέλω για το Νοσοκομείο της Αργολίδας μια απάντηση από τον Υπουργό. Είναι ντροπή αυτό. Δείτε το προσωπικά εσείς. Δεν με ενδιαφέρει. Να υπογράφει η μάνα που θέλει να γεννήσει ότι, αν χαθεί το παιδί της, επειδή δεν έχει παιδίατρο, δεν φταίει το νοσοκομείο; Πού το έχουμε δει αυτό; Πού το έχουμε δει αυτό;

Γι’ αυτό και λέμε στις επόμενες εκλογές που έρχονται -γι’ αυτό έχει πιάσει πανικός τη Νέα Δημοκρατία, γιατί βλέπει τι συμβαίνει- από την Ορεστιάδα, Διδυμότειχο, μέχρι και την Κρήτη, μέχρι και την Πελοπόννησο, την Καλαμάτα, μέχρι και τα Επτάνησα, μέχρι και τα Δωδεκάνησα και όλο το Αιγαίο και όλη η ηπειρωτική Ελλάδα θα στείλει το μήνυμα της νίκης, το μήνυμα της αυτεξούσιας, αυτοδύναμης Ελλάδας, το μήνυμα της λύσης των μεγάλων προβλημάτων. Εσείς όλοι είστε το πρόβλημα και εμείς είμαστε η λύση. Ψήφος στην Ελληνική Λύση, λοιπόν, για να ευδοκιμήσει ο τόπος και να χαρεί ο Έλληνας.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Δεν θέλω να μιλήσω για προσωπικά στοιχεία που αναφέρθηκαν από τον κ. Βελόπουλο, αλλά για δύο θέματα νομίζω κομβικά για την κατανόησή μας.

Αναφέρθηκε ο κύριος Πρόεδρος για τα θέματα που σχετίζονται με την καρδιά όσων έχει καταφέρει αυτή η Κυβέρνηση, κατά την άποψή μας και κατά την άποψη -όπως φαίνεται από όλες τις μετρήσεις- και του ελληνικού λαού, να εμπεδώσει την εμπιστοσύνη. Επομένως δεν πρέπει να αμφισβητείται σε καμμία περίπτωση η έξοδος του ελληνικού δημοσίου για δανεισμό από τις αγορές και να συγχέεται με τα θέματα που έχουν να κάνουν με το πού βρίσκεται σήμερα η πορεία της ελληνικής οικονομίας.

Κύριε Πρόεδρε, πρέπει να βγαίνουμε στις αγορές, πρέπει το ελληνικό δημόσιο να έχει επαφή με αυτές, πρέπει να φροντίζει πάντα να έχει ανοιχτές τις πόρτες και αυτό κάνει με τη στρατηγική του ο ΟΔΔΗΧ και το Υπουργείο Οικονομικών και αυτή η Κυβέρνηση, ανεξαρτήτως της συγκυρίας που έχει να κάνει με το κόστος δανεισμού και το επιτόκιο. Η έξοδος στις αγορές με ένα ποσό 2,5 δισεκατομμυρίων ευρώ δεν έχει να κάνει σε τίποτα με το αξιόχρεο και την αξιοπιστία της χώρας, η οποία έχει αποκατασταθεί τα τελευταία χρόνια. Αυτό είναι ένα βασικό ζήτημα.

Το δεύτερο έχει να κάνει με το πρόσωπο της Νέας Δημοκρατίας. Το πρόσωπο της Νέας Δημοκρατίας, κύριε Πρόεδρε -το ξέρετε πολύ καλά και εσείς-, είναι ένα κεντροδεξιό, λαϊκό πρόσωπο και γι’ αυτό είναι μια παράταξη η οποία είναι βαθιά ριζωμένη στην ελληνική κοινωνία, όπως αποδεικνύει η διαχρονική της ύπαρξη από την ίδρυσή της από τον Κωνσταντίνο Καραμανλή μέχρι σήμερα.

Και επίσης, σε σχέση με αυτά που είπατε για τα ζητήματα της Ανατολικής Αττικής, εδώ είμαστε και θα δείτε τα ποσοστά που θα λάβει η Νέα Δημοκρατία και ο Κυριάκος Μητσοτάκης μετά τις εκλογές.

Ευχαριστώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, δεν ξέρω ποια είναι η εργασία σας, η ασχολία σας πέρα από τη Βουλή, αλλά να σας πω ότι 4,5% επιτόκιο δεν είναι για οικονομίες εύρωστες και ισχυρές. Τόσο είναι το επιτόκιο, 4,5% δανείζεται η Ελλάδα σήμερα!

Δεύτερον, είπατε για αξιόχρεο του χρέους. Τα 400 δισεκατομμύρια ευρώ χρέος είναι αξιόχρεο, όταν έχεις ΑΕΠ -πόσο ξέρετε;- ούτε το μισό; Δεν είναι αξιόχρεο, επειδή έχω επιχειρήσεις, γι’ αυτό σάς το λέω. Δηλαδή, αν χρωστάω 200 ευρώ και έχω τζίρο 100 ευρώ, πώς είναι αξιόχρεο; Δεν πρόκειται! Παραγωγή πλούτου, το λέω εδώ και πάρα πολύ καιρό.

Βέβαια, για το αν είστε κεντροδεξιό ή κεντροαριστερό κόμμα, προτείνω να ρωτήσετε τον κ. Θεοδωρικάκο και τους υπόλοιπους κομμουνιστές που ήρθαν στο κόμμα σας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Πάντα το χρέος υπολογίζεται ως ποσοστό του ΑΕΠ. Νομίζω ότι το ξέρουμε όλοι. Το ΑΕΠ αυτής της χώρας από το 2018 μέχρι σήμερα αυξήθηκε 45 δισεκατομμύρια ευρώ. Άρα το εισόδημα αυτής της χώρας αυξήθηκε χάρη στις πολιτικές αυτής της Κυβέρνησης.

Δεύτερον, το δημόσιο χρέος στην Ελλάδα έχει τη μεγαλύτερη μείωση σαν ποσοστό επί του ΑΕΠ σε όλη την Ευρωπαϊκή Ένωση και έχει σύμφωνα με την πρόβλεψη που υπάρχει στον προϋπολογισμό μία πολύ μεγάλη μείωση, που θα φτάσει κάτω από το 170% του ΑΕΠ, όταν ήταν πάνω από 200% πριν από λίγα χρόνια. Δεν αμφισβητούνται αυτά και θα ήθελα να είναι ξεκάθαρο ότι κανείς δεν αμφισβητεί την αξιοπιστία της χώρας σήμερα στις αγορές. Γι’ αυτό ήθελα να παρέμβω.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Καμίνης έχει τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Κύριε Πρόεδρε, θα ήθελα τον λόγο για ένα δευτερόλεπτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορείτε, όχι. Δεν προβλέπεται από πουθενά, ήταν ο Αρχηγός σας.

Ορίστε, κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όταν κατατέθηκε στη Βουλή το νομοσχέδιο για την πολυεπίπεδη διακυβέρνηση, ομολογώ πως μου κίνησε την περιέργεια να δω πώς η Κυβέρνηση αυτή ανταποκρίθηκε σε ένα ζήτημα το οποίο εδώ και χρόνια απασχολεί την ευρύτερη οργάνωση του κράτους και κυριαρχείται από πολυνομία, οργανωτική ασάφεια και ασυνέχεια, ανορθολογική κατανομή πόρων και αρμοδιοτήτων και γραφειοκρατικές αγκυλώσεις.

Η κακοδαιμονία αυτή προβάλλει ανάγλυφα, όταν η ελληνική πολιτεία, όπως είχαμε την ευκαιρία να διαπιστώσουμε τα τελευταία χρόνια, καλείται να αντιμετωπίσει φυσικές καταστροφές και ακραία καιρικά φαινόμενα, όπου η μετάθεση των ευθυνών μεταξύ των διαφορετικών επιπέδων διοίκησης είναι η συνήθης πρακτική, αλλά και κατά την καθημερινή εξυπηρέτηση του πολίτη που έρχεται αντιμέτωπος με έναν πολύπλοκο «Λεβιάθαν», χωρίς αρχή και τέλος.

Από τα χρόνια της θητείας μου ως δήμαρχος, όταν υπηρέτησα την τοπική αυτοδιοίκηση, έκτοτε υποστηρίζω σθεναρά τη γενναία αποκέντρωση δομών και αρμοδιοτήτων και την εισαγωγή, βεβαίως, της μητροπολιτικής αυτοδιοίκησης στους μεγάλους δήμους της χώρας.

Η μεγαλύτερη μεταρρύθμιση των τελευταίων ετών ήταν ο ν.3852, το πρόγραμμα «ΚΑΛΛΙΚΡΑΤΗΣ», το οποίο καθιέρωσε την περιφερειακή αυτοδιοίκηση και εξόπλισε δήμους και περιφέρειες με σημαντικές αρμοδιότητες που δεν υπήρχαν πριν.

Και ενώ έπρεπε σήμερα να συζητάμε το επόμενο βήμα, τελικά γυρνάμε πάλι πίσω στην αφετηρία. Αντιπροσωπευτικό παράδειγμα είναι και η τροπολογία συμμόρφωσης του Υπουργείου Εσωτερικών προς την πρόσφατη απόφαση του Συμβουλίου της Επικρατείας.

Επανειλημμένα έχουμε επισημάνει πόσο καταστροφική ήταν η καθιέρωση της απλής αναλογικής σε Οργανισμούς Τοπικής Αυτοδιοίκησης και αντί η Κυβέρνηση να παρέμβει νομοθετικά, με έναν χειρουργικό τρόπο, και να διευκολύνει την κυβερνησιμότητα των ΟΤΑ, αυτό που τελικά κατάφερε -και αυτό αποδοκιμάστηκε από το δικαστήριο- ήταν μία χωρίς όρια μεταφορά αρμοδιοτήτων στις οικονομικές επιτροπές σε βάρος των δημοτικών συμβουλίων. Με άλλα λόγια, επέλεξε να ενισχύσει υπέρμετρα την κυβερνησιμότητα σε βάρος της αντιπροσωπευτικότητας και αυτή η εσφαλμένη στάθμιση τελικά καταδικάστηκε από το Συμβούλιο της Επικρατείας.

Θα περίμενε κανείς ότι αυτό το νομοσχέδιο αποτελεί το καταληκτικό προϊόν ενός εξαντλητικού διαλόγου του Υπουργείου με την τοπική αυτοδιοίκηση και την επιστημονική κοινότητα, ότι σήμερα η Βουλή των Ελλήνων θα γνώριζε ποιος είναι ο χάρτης αρμοδιοτήτων, ποιες είναι επιτελικές, ποιες υποστηρικτικές, ποιες συντονιστικές, ποιες ελεγκτικές και το πώς αυτές κατανέμονται στα διάφορα επίπεδα διακυβέρνησης, ποιοι φορείς τις υλοποιούν και ποιο είναι το κόστος ενάσκησής τους.

Κάποτε σε αυτή τη χώρα δεν ξέραμε ούτε πόσους δημοσίους υπαλλήλους ούτε πόσους συνταξιούχους είχαμε, ενώ δεν ξέραμε και πού ξοδεύαμε τι. Τα μάθαμε, όμως, με την ηλεκτρονική απογραφή των δημοσίων υπαλλήλων και συνταξιούχων, την ηλεκτρονική συνταγογράφηση και το πρόγραμμα «ΔΙΑΥΓΕΙΑ» των κυβερνήσεων του ΠΑΣΟΚ.

Εσείς πάνω από τρία χρόνια στην εξουσία και δεν έχετε καταφέρει αυτό το μίνιμουμ για μία ορθολογική διακυβέρνηση της χώρας, την πολυεπίπεδη διακυβέρνηση, το ξεκαθάρισμα των αρμοδιοτήτων και το στέλνετε στο απώτερο μέλλον.

Μαθαίνουμε σήμερα πόσες αρμοδιότητες υπάρχουν; Όχι, γιατί πρόκειται για ένα νομοσχέδιο-υπόσχεση, που δεν έχει μελετήσει καθόλου την ευρωπαϊκή πρακτική, παρά μόνο το μοντέλο του φινλανδικού υπουργείου οικονομικών, ένα νομοσχέδιο που απλά αντιγράφει πρόχειρα τις γενικές αρχές του χάρτη πολυεπίπεδης διακυβέρνησης του Οργανισμού Ηνωμένων Εθνών.

Ουσιαστικά πρόκειται για ένα νομοσχέδιο που μπορεί να χαρακτηριστεί και ως μία συλλήβδην νομοθετική εξουσιοδότηση. Προβαίνει απλά σε μια καταγραφή των επιπέδων διακυβέρνησης και των αρμοδιοτήτων ανά επίπεδο δημόσιας πολιτικής, θεσπίζει μία γενικόλογη μεθοδολογία και ουσιαστικά αφήνει στους δημόσιους φορείς να αντιστοιχίσουν εκείνοι τις αρμοδιότητές τους με κάθε επίπεδο δημόσιας πολιτικής, όπως αποτυπώνεται και στο Παράρτημα.

Και ανακύπτει προφανώς το εξής απλό ερώτημα: Πότε και πώς θα ξεκινήσει αυτή η καταγραφή και η συσχέτιση αρμοδιοτήτων από τους δημόσιους φορείς για κάθε επίπεδο διακυβέρνησης; Ο κύριος Υπουργός είπε από την πρώτη μέρα. Και μέχρι πότε θα διαρκέσει αυτό; Αυτό, όμως, δεν μας το είπε, δεν το γνωρίζει και δεν μπορεί να το γνωρίζει. Από τη στιγμή που θα δημοσιευθεί ο νόμος και μετά, θα ξεκινήσει μια άτυπη εθνική απογραφή των αρμοδιοτήτων και των εμπλεκόμενων φορέων, η οποία δυνητικά μπορεί να διαρκέσει και χρόνια ολόκληρα έως ότου ολοκληρωθεί, αφού ο ίδιος ο Υπουργός ομολόγησε εδώ ότι πρόκειται για δεκάδες χιλιάδες κρατικές αρμοδιότητες. Και ωσότου συμβεί αυτό, το σύνολο της δημόσιας διοίκησης θα συνεχίσει να δουλεύει με τις υπάρχουσες δομές ή εναλλακτικά με τα συντονιστικά όργανα διοίκησης, που συστήνονται στο άρθρο 16. Δεν θα έπρεπε σήμερα να συζητάμε μόνο με ποια μεθοδολογία θα κατανεμηθούν αυτές οι αρμοδιότητες, αλλά ποιες είναι αυτές και πώς και από ποιους θα ασκηθούν σε τοπικό και εθνικό επίπεδο.

Ο προκάτοχος του Υπουργού, ο κ. Θεοδωρικάκος, συνέστησε το 2020 μία επιτροπή υπό την προεδρία του καθηγητή Ξενοφώντα Κοντιάδη. Η επιτροπή εκείνη κατέληξε σε ένα πόρισμα το οποίο ο Υπουργός το απαξίωσε αδίκως, χαρακτηρίζοντάς το ως πορισματική περίληψη και το έβαλε στο συρτάρι. Ο ίδιος ο κ. Κοντιάδης, η επιστημονική επάρκεια του οποίου δεν αμφισβητείται, κατά την ακρόαση των φορέων χαρακτήρισε το νομοσχέδιο γενικόλογο, δυσλειτουργικό, γραφειοκρατικό και συγκεντρωτικό, με πλήθος από οργανωσιακές και επιχειρησιακές ασάφειες και αδυναμίες, εκφράζοντας παράλληλα σοβαρές επιφυλάξεις για το κατά πόσο θα λειτουργήσει στην πράξη.

Αν τα πεπραγμένα εκείνης της επιτροπής και τα συμπεράσματά της δεν ήταν επαρκή, γιατί η Κυβέρνηση δεν πήρε μια πρωτοβουλία όλα αυτά τα χρόνια να συστήσει -τουλάχιστον τα χρόνια που είναι ο κ. Βορίδης Υπουργός- μια νέα Επιτροπή Εμπειρογνωμόνων, προκειμένου να συνταχθεί ένα ολοκληρωμένο πόρισμα, ώστε στη συνέχεια να δοθεί σε δημόσια διαβούλευση με τα πολιτικά κόμματα και τους αρμόδιους φορείς;

Αντί να γίνει αυτό, το Υπουργείο συνέταξε ένα νομοσχέδιο που εισάγει σε τίτλους ένα Εθνικό Σύστημα Πολυεπίπεδης Διακυβέρνησης, το οποίο θα εφαρμόσει ένα Εθνικό Συμβούλιο, αναγραμματίζοντας ήδη υφιστάμενα θεσμικά όργανα σε όλα τα επίπεδα διοίκησης ως εμπλεκόμενους φορείς, με τον Υπουργό να επαίρεται ότι ένα πληροφοριακό σύστημα κατά τρόπο αυτοματοποιημένο, με το πάτημα ενός κουμπιού, θα επιλύσει μεμιάς ένα ζήτημα κατά τεκμήριο τόσο σύνθετο και περίπλοκο.

Ο πολιτικός κύκλος της Κυβέρνησης ξεκίνησε με τον νόμο για το επιτελικό κράτος και κλείνει με τον νόμο για τη δήθεν πολυεπίπεδη διακυβέρνηση. Αυτά τα τριάμισι χρόνια πρωταρχική μέριμνα της Κυβέρνησης της Νέας Δημοκρατίας ήταν πώς θα συγκεντρώσει την εξουσία και όχι πώς θα την αποκεντρώσει. Σκοπός της Κυβέρνησης δεν ήταν να αλλάξει το κράτος, αλλά ουσιαστικά να το καθυποτάξει στο Μέγαρο Μαξίμου. Παρουσίασε στη Βουλή νομοσχέδια που τα βάφτισε μεγάλες μεταρρυθμίσεις, οι οποίες όμως στο τέλος της ημέρας αποδεικνύεται ότι δεν είναι τίποτα άλλο από επικοινωνιακές παρεμβάσεις που δεν έχουν φέρει καμμία απολύτως ουσιαστική αλλαγή.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι επτά μαθήτριες και μαθητές και δυο συνοδοί εκπαιδευτικοί από το 7ο Πειραματικό Γυμνάσιο Τρικάλων (πρώτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει ο Κοινοβουλευτικός Εκπρόσωπος του ΠΑΣΟΚ, ο κ. Σκανδαλίδης.

Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, νομίζω ότι ένα είναι το κριτήριο της αξιοπιστίας της πολιτικής: η ενότητα θεωρίας και πράξης. Η κ. Λιακούλη στην εισήγησή της αναλυτικά μίλησε για τα χάσματα που υπάρχουν σε αυτή τη ρύθμιση. Ο κ. Καμίνης προηγούμενα, με πολύ εμπεριστατωμένο τρόπο, μίλησε για τη σχέση της διοίκησης με τη συνέχεια που έχει το κράτος και τη δυνατότητα των αλλαγών που δεν έγιναν.

Εγώ θα μείνω πιο πολύ στο πολιτικό επίπεδο για να πω ότι είναι ένα τραγελαφικό φαινόμενο ο Πρωθυπουργός να πολιτεύεται με το επιτελικό κράτος του Μαξίμου με ένα μείγμα πια από ό,τι φαίνεται ακράτου συγκεντρωτισμού επιλεκτικής διαχείρισης των πόρων και χειραγώγησης των θεσμών από την εκτελεστική εξουσία. Κι όταν λέω των θεσμών εννοώ και τις συνταγματικά κατοχυρωμένες εξουσίες. Ταυτόχρονα ο Υπουργός Εσωτερικών μιλάει και νομοθετεί την πολυεπίπεδη διακυβέρνηση. Αν παίρναμε σοβαρά τα λόγια τους θα έπρεπε να είναι κάτι τελείως διαφορετικό από αυτό που ζούμε σήμερα. Τη συγκροτεί, τη θεσμοποιεί. Δεν το κάνει. Αντίθετα έχουμε μπροστά μας ένα ψευδεπίγραφο νομοσχέδιο που λέει πολλές γενικές και αόριστες υποσχέσεις και συμβούλια που θα λύσουν στα επόμενα βήματα θέματα που είναι ανοικτά εδώ και πάρα πολλά χρόνια χωρίς να λέει τίποτα πέρα από αυτό που θα μπορούσε να γίνει σήμερα και να είναι μια πραγματική αλλαγή.

Αυτό, λοιπόν, το τραγελαφικό γίνεται γιατί έχουμε προεκλογική περίοδο. Η Κυβέρνηση δεν είχε μέχρι τώρα υλοποιήσει καμμία από τις προεκλογικές της εξαγγελίες για τον χώρο της αυτοδιοίκησης πέρα από μερικές εκλογικές διαδικασίες και μεταθέσεις αρμοδιοτήτων που ουσιαστικά αποδυναμώνουν τον θεσμό. Τώρα θέλησε να δώσει, μπροστά στην προεκλογική περίοδο, τράτο στον εαυτό της να λύσει τα προβλήματα στην επόμενη τετραετία. Ίσως από αυτό συνάγεται και αυτό που κάνει ο Πρωθυπουργός να λέει ότι χρειάζεται δύο τετραετίες. Μα δεν χρειάζεται δυο τετραετίες. Είναι είκοσι χρόνια άλυτα προβλήματα, τα οποία δεν λύθηκαν σε αυτό τον χώρο και δεν τα έλυσε σε τέσσερα χρόνια. Δεν μπορεί να τα λύσει ούτε σε οκτώ, ούτε σε δώδεκα, με το μοντέλο διαχείρισης της εξουσίας που ασκεί.

Λείπει τώρα ο κύριος Υπουργός. Θυμάμαι μια πραγματικά σημαντική αντιπαράθεση που είχαμε με εκείνον ως Βουλευτή και εισηγητή της Νέας Δημοκρατίας και εμένα πρόεδρο της Επιτροπής Θεσμών της Βουλής. Είχαμε τη συζήτηση του «ΚΑΛΛΙΚΡΑΤΗ». Σ’ εκείνη τη συζήτηση που έγινε ανάμεσα σε μένα και στον κ. Βορίδη αποδεχθήκαμε και οι δυο τις δύο διαφορετικές ιδεολογίες που έχουμε σε ό,τι αφορά την πρακτική συγκρότησης του κράτους. Εγώ μιλούσα για μια αποκεντρωμένη σύγχρονη και δημοκρατική πολιτεία. Ο κ. Βορίδης ισχυριζόταν ότι είναι μικρό το κράτος και χρειάζεται συγκεντρωτική άσκηση εξουσίας για να είναι αποτελεσματική. Είναι ακριβώς η ίδια αντιπαράθεση που τόσα χρόνια τώρα -ήταν τότε με τον «ΚΑΛΛΙΚΡΑΤΗ» η συζήτηση- διαχωρίζει την προοδευτική παράταξη και το ΠΑΣΟΚ από τη συντηρητική διακυβέρνηση της χώρας. Είναι το πιο σημαντικό πεδίο αντιπαράθεσης και διαμετρικά αντίθετης λογικής στη συγκρότηση του κράτους και των θεσμών. Αυτό θέλω να το επαναλάβω γιατί χάνουμε την ουσία.

Εμείς, κύριοι της Κυβέρνησης, ένα θέμα έχουμε, αν θέλουμε η χώρα να ευημερήσει και να προκόψει, πώς ο σημερινός φοβισμένος μοναχικός ιδιώτης θα γίνει ένας ενεργός και αυτεξούσιος πολίτης. Πώς, δηλαδή, θα πάρει στα χέρια του ουσιαστικές αποφάσεις που αφορούν τη ζωή του. Αυτό για να γίνει προφανώς πρέπει να αντιμετωπιστούν διαφορετικά τα κόμματα, οι εξουσίες και η ανεξαρτησία τους. Προφανώς θα πρέπει να αντιμετωπιστούν διαφορετικά ο τρόπος που συγκροτούνται οι θεσμοί. Γιατί; Γιατί σήμερα ολοένα και περισσότεροι μιλάνε για κρίση πια και έκπτωση των θεσμών. Αν δείτε τα τελευταία δημοσιεύματα εδώ και αρκετό καιρό θα καταλάβετε. Η κρίση και έκπτωση των θεσμών που υπάρχει στη χώρα είναι απόρροια του συγκεντρωτισμού και της πολιτικής της συντηρητικής παράταξης. Διότι δεν εμπιστεύεται τους θεσμούς. Γιατί ξέρει μόνο να τους χειραγωγεί και να τους ελέγχει. Και αυτό είναι, επαναλαμβάνω, η μεγάλη μας διαφορά.

Αν θέλετε να κάνετε αυτό που θεωρητικά λέτε ότι θέλετε -δηλαδή αποκέντρωση και πολυεπίπεδη διακυβέρνηση, άρα να δώσετε εξουσίες και αρμοδιότητες- θα έπρεπε να κάνετε ένα νέο κύμα αποκέντρωσης το οποίο θα ξεκινούσε από τον πολίτη. Θα λέγατε εδώ σήμερα «εμείς στον Α΄ βαθμό αυτοδιοίκησης, στον χώρο του δήμου, οι εξουσίες που ασκούνται από τον δήμο και αφορούν την καθημερινότητα του πολίτη είναι αυτές». Καθορίζετε όλες τις εξουσίες αυτές, τις οριοθετείτε. Πάτε στο επόμενο επίπεδο που είναι δηλαδή η αρχή της εγγύτητας στον πολίτη σε ό,τι αφορά τις αποφάσεις. Πάτε στο δεύτερο επίπεδο πώς κατανέμονται στους υπερκείμενους θεσμούς της αυτοδιοίκησης, δηλαδή, πάτε στο επίπεδο της επικουρικότητας των θεσμών με την αρχή της επικουρικότητας. Λέτε ποιες είναι οι αποκλειστικές αρμοδιότητες της περιφερειακής αυτοδιοίκησης, τις περιγράφετε και μετά πηγαίνετε στο κράτος και λέτε «τι μένει στο κράτος; Αυτό». Αυτή είναι η σειρά. Έτσι γίνεται μια αλλαγή. Έτσι γίνεται μια αποκέντρωση. Δεν γίνεται διαφορετικά. Τι έκανε το κράτος μέχρι τώρα; Κρατά στον εαυτό του τις εξουσίες όλες και δίνει θεωρητικά αρμοδιότητες. Έχει η αυτοδιοίκηση τεράστιες αρμοδιότητες, εκατοντάδες αρμοδιότητες, που δεν μπορεί να τις ασκήσει. Δεν έχει ούτε τα μέσα ούτε τις δομές ούτε τίποτα για να τις ασκήσει. Ούτε τους πόρους. Πηγαίνετε, λοιπόν, στο κράτος και βλέπετε τι μένει στο κράτος και οργανώνετε το επιτελικό κράτος. Εσείς κάνετε το ανάποδο.

Φτιάξατε ένα συγκεντρωτικό γραφειοκρατικό σύστημα δυναμώσατε το κέντρο και ουσιαστικά αφυδατώσατε και την τελευταία ικμάδα δυνάμεων που έχει ο θεσμός της αυτοδιοίκησης. Και πάτε μετά να καταμερίσετε τις ευθύνες με την αρχή της αναλογικότητας των ευθυνών ανάμεσα στους θεσμούς, για να είναι σαφείς οι αρμοδιότητες και σαφής και ο τρόπος ελέγχου της άσκησης των αρμοδιοτήτων. Εγώ θα προτιμούσα να δώσετε τα χρήματα και τις διοικητικές δυνατότητες στους δήμους και να πείτε ότι «ο δήμαρχος που δεν ασκεί μια κρατική διοίκηση θα πάει φυλακή». Ενώ για μια αναπτυξιακή επιλογή θα έχει την αρμοδιότητα γιατί είναι δική του υπόθεση σε ό, τι αφορά την τοπική ανάπτυξη. Είναι μια άλλη φιλοσοφία που χρειάζεται την οικονομική αυτοτέλεια και τη διοικητική αυτονομία στον χάρτη τοπικής αυτονομίας της αυτοδιοίκησης σύμφωνα με τα ευρωπαϊκά πρότυπα. Έτσι κατανέμονται στην Ευρώπη οι αρμοδιότητες.

Είναι, λοιπόν, σαφές ότι εμείς μιλάμε για έναν τελείως διαφορετικό τρόπο, για μια διαφορετική φιλοσοφία. Είναι διαφορετική η φιλοσοφία ενός αποκεντρωμένου και δημοκρατικού κράτους από ένα συγκεντρωτικό, δήθεν αποτελεσματικό κράτος.

Λένε πολλοί ότι επειδή η ψηφιοποίηση και η καινούργια τεχνολογία δίνουν τέτοιες δυνατότητες, βοηθούν στη συγκεντρωτική άσκηση εξουσίας. Λάθος! Είναι λάθος, γιατί ο πολίτης ολοένα και περισσότερο συνδέεται με αυτή την διαδικασία. Όταν είχαμε κάνει για πρώτη φορά τα ΚΕΠ, τα ΚΕΠ ήταν τέσσερα και ήταν στο Υπουργείο Εσωτερικών. Εμείς τα κάναμε χίλια διακόσια και τα δώσαμε στους δήμους. Και τότε είχε προγραμματιστεί -για να δείτε την ασυνέχεια-, η ηλεκτρονική ταυτότητα να βγει το 2008. Είχε προγραμματιστείαπό το 2004 με δεδομένους πόρους και με δεδομένη την ολοκλήρωση του ψηφιακού κράτους. Μη βλέπετε τώρα που η τεχνολογία προχώρησε τόσο πολύ και σας διευκολύνει ακόμα περισσότερο και γίνονται όλα πολύ γρήγορα. Θα ήταν αυτό πιο αποτελεσματικό, εάν οι δήμοι ήδη είχαν όλη την εξουσία, γιατί είχαν και τα μέσα και την τεχνική τεκμηρίωση.

Άρα, λοιπόν, αυτή είναι μία μεγάλη διαφορά που υπάρχει και αφορά τη γάγγραινα του ελληνικού πολιτικού και διοικητικού συστήματος, που είναι η ασυνέχεια του κράτους.

Ο κ. Παυλόπουλος έχει ξαναψηφίσει νόμο που ψήφισα εγώ το 2001. Ψήφισε το 2008 ακριβώς τον ίδιο, γιατί σκέφτηκε να μην τον εφαρμόσει όταν ανέλαβε κυβέρνηση. Ίσως δεν τον γνώριζε, δεν τον έμαθε από τις υπηρεσίες. Μιλάω επί της πράξης και όχι στη θεωρία. Αυτό πρέπει να γίνει αντιληπτό, εάν θέλετε να μιλάτε για μια πραγματική αλλαγή και μια θεσμική αναβάθμιση όχι μόνο του θεσμού της αυτοδιοίκησης, αλλά και της λειτουργίας της διακυβέρνησης.

Και για να κλείσω αυτό το κομμάτι, θα κάνω και μια ακόμη παρατήρηση. Απ’ αυτό φαίνεται πολύ καθαρά και η διαφορά μας για τη διακυβέρνηση της χώρας και για το μοντέλο, με το οποίο εσείς κυβερνάτε σήμερα. Αντί, λοιπόν, να εξαντλούμαστε σε τοξικές αντιπαραθέσεις γύρω από το ποιοι θέλουν να συνεργαστούν, με ποιους θέλουν να συνεργαστούν, ποιος ψηφίζοντας ποιον βγαίνει, ποιος και τι γίνεται με τις αυτοδυναμίες κ.λπ., ας συζητούσαμε και λίγο επί της ουσίας των διαφορών της πολιτικής μας. Να πούμε στον ελληνικό λαό τι προτείνει το κάθε κόμμα, για να ψηφίσει συνειδητά μια πραγματική δυνατότητα που έχει, την ανάγκη που έχει το πολιτικό σύστημα να συνεννοηθεί κιόλας σε θέματα στα οποία θα μπορούσαν να βρεθούν τα κόμματα μεταξύ τους και ιδιαίτερα τα προοδευτικά κόμματα. Αυτό είναι μια σημαντική παράμετρος που έχει σχέση με τις εκλογές που έρχονται.

Είναι, λοιπόν, σαφής η θέση μας απέναντι σε αυτό το συγκεκριμένο νομοθέτημα.

Θέλω, κύριε Πρόεδρε, ένα λεπτό ακόμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε πολλά λεπτά ακόμα.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Όχι, δεν τα χρειάζομαι. Θέλω ένα λεπτό ακόμα…

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αφήστε τον άνθρωπο να μιλήσει. Ακούστε τον.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** …γιατί μου έρχεται να μιλήσω για τον τέως βασιλιά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε τον, αξίζει.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Γι’ αυτό είμαι μέσα.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Εδώ εγώ δεν θα μπω σε μια αντιπαράθεση με πάθη και με συγκρούσεις, εάν θέλετε, του παρελθόντος και ούτω καθεξής. Νομίζω, όμως, ότι ένα πράγμα εδώ δεν μπορεί να υποβαθμίζεται και να φεύγει μέσα στη λήθη. Το πρόβλημα γι’ αυτόν τον λαό είναι όχι μόνο αυτά που πρέπει να ξεχάσει και που ήταν τα αρνητικά σημεία της ιστορίας του, αλλά και αυτά που πρέπει να θυμάται, για να μην επαναλάβει τα λάθη του, τα πάθη και τις συγκρούσεις του παρελθόντος.

Εγώ, λοιπόν, νιώθω την ανάγκη να πω δυο λόγια για τη θητεία του τέως βασιλιά στα τρία χρόνια και τους έντεκα μήνες που ήταν ο ανώτατος άρχων της χώρας. Να σημειώσω ότι πρόλαβε σε αυτά τα τρία χρόνια και έντεκα μήνες, πρώτον, να αναγκάσει τον Καραμανλή σε αυτοεξορία με την κραυγή: «Ποιος κυβερνά αυτή τη χώρα;». Δεύτερον, να παροτρύνει την κίνηση του ΙΔΕΑ στο Στρατό, για να κατηγορήσει τον Ανδρέα Παπανδρέου για τον ΑΣΠΙΔΑ τότε, γεγονός που το χρησιμοποίησε ως βασική συλλογιστική για να διώξει τον Πρωθυπουργό του 53% και να φέρει την αποστασία στην Ελλάδα που οδήγησε στα Ιουλιανά και στη Χούντα. Τρίτον, ουσιαστικά όρκισε -ως μη όφειλε ως προστάτης του πολιτεύματος και ανώτατος άρχοντας- τη χούντα. Και τέταρτον, δεν αποδέχτηκε ποτέ όχι μόνο το αποτέλεσμα, αλλά υπήρξε και μια ολόκληρη διαδικασία και καταγγελία, που δεν διαψεύστηκε ποτέ, για το ότι γίνονταν κινήσεις των αξιωματικών, για να ρίξουν τον Καραμανλή μετά το 1974.

Εγώ αυτό το έζησα ως παιδί και προφανώς τα παιδιά δεν έχουν σήμερα μνήμη κ.λπ.. Η μνήμη, όμως, για έναν λαό που έζησε μια τόσο τραγική περίοδο της νεότερης ιστορίας του και κατέληξε τελικά στην τραγωδία της Κύπρου -που ακόμα πληρώνουμε και δεν ξέρω πόσα χρόνια ακόμα θα την πληρώνουμε- δεν είναι κακό να τη θυμούνται οι Έλληνες.

Από εκεί και μετά, είναι το ανθρώπινο συναίσθημα και όλα αυτά που ζήσαμε αυτές τις μέρες. Δεν θεωρώ ότι έγιναν ιδιαίτερες υπερβολές, αγαπητοί συνάδελφοι. Καλά πήγε το πράγμα σε σχέση με αυτό που φοβόμασταν ότι θα μπορούσε να γίνει. Αλλά όχι: «Μνήμη του λαού μου, σε λένε Άθω, σε λένε Πίνδο» και σε λένε και όλα τα συμπαρομαρτούντα που μας έφεραν εδώ.

(Χειροκροτήματα από τις πτέρυγες του Κινήματος Αλλαγής και του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, η Βουλευτής κ. Φωτεινή Πιπιλή ζητεί άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Συνεχίζουμε τώρα με τον κ. Κρίτωνα Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργοί, φίλες και φίλοι που μας παρακολουθείτε, θα μιλήσω μόνο και μόνο για ένα ζήτημα, την τροπολογία του ΜέΡΑ25 για το 9ο Δημοτικό Αιγάλεω. Τι συμβαίνει εκεί πέρα; Ακούστε μας με προσοχή, γιατί αύριο μπορεί να συμβεί στο δικό σας σχολείο, στα δικά σας παιδιά.

Περίπου εκατό παιδιά γύρισαν από τις διακοπές των Χριστουγέννων, για να βρουν το σχολείο τους κλειδωμένο με αλυσίδες, επειδή τους είχε κάνει έξωση, λέει, ο ιδιοκτήτης που τους νοίκιαζε το σχολείο τόσο καιρό. Βρήκαν πίσω από κάγκελα και αλυσίδες τις ζωγραφιές τους, τα θρανία τους, τα προσωπικά τους δεδομένα, ιστοριατρικούς φακέλους και πολλά ακόμη. Ακόμα δεν συναντούν τους συμμαθητές τους, ένα μήνα σχεδόν μετά τη διακοπή του σχολείου για γιορτές.

Πρόκειται για το 9ο Δημοτικό Αιγάλεω. Μπορεί να το έχετε διαβάσει στις εφημερίδες πλέον ή να το έχετε δει στα κανάλια. Αυτό που δεν ξέρετε είναι ότι τα παιδιά ακόμα δεν είναι στο σχολείο τους. Ακόμα συνεχίζει η έξωση με διάφορες διαδικασίες.

Είναι το αποτέλεσμα κάποιων ιδιαιτέρων διαδικασιών που έχουν γίνει μεταξύ του δήμου και των ιδιοκτητών του σχολείου, το οποίο νοικιάζουν. Βλέπουμε έναν δήμαρχο, ο οποίος λέει δημόσια ότι δεν μπορούσε να πληρώνει τα ενοίκια, επειδή δεν υπήρχε συμβόλαιο, παρ’ όλο που, απ’ ό,τι καταλαβαίνω από το Υπουργείο, είναι κοινή πρακτική να πληρώνονται τα ενοίκια, ακόμα και όταν δεν υπάρχει συμβόλαιο, εφόσον το σχολείο είναι σε λειτουργία. Την ίδια στιγμή, όπως ο ίδιος ομολογεί, κάλεσε τους ιδιοκτήτες να κάνουν αγωγή στον δήμο, για να μπορέσει να τους πληρώσει. Μόνο που εκείνοι έκαναν αγωγή και έξωση.

Τα παιδιά και οι γονείς δεν μπορούν να είναι θύματα πράξεων και παραλείψεων δημάρχων ή οποιασδήποτε διοίκησης. Σκεφτείτε τώρα αυτά τα παιδιά της πρώτης δημοτικού, τα οποία γύρισαν από τις γιορτές και βρήκαν το σχολείο τους κλειδωμένο. Δεν είναι δυνατόν να δεχτεί κανείς -και ελπίζω να μην μπορεί κανένας και καμμία σε αυτή την Αίθουσα, γιατί σίγουρα κανένας και καμμία δεν μπορεί να το δεχθεί στην κοινωνία- ότι τα παιδιά αυτά θα βρουν το σχολείο τους κλειδωμένο. Βρήκαν το σχολείο τους κλειδωμένο με έξωση, με ξεσπίτωμα!

Καταθέτουμε ξανά τροπολογία και ζητάμε δύο πράγματα. Πρώτον, αναστολή εξώσεων σε σχολεία που είναι σε λειτουργία.

Νομίζω ότι είναι αυτονόητο. Δεν είναι μόνο το 9ο σχολείο. Είναι σχολεία στο Περιστέρι, το 28ο ετοιμάζεται για την ένωση με παρόμοιες διαδικασίες, πάρα πολλά σχολεία σε όλη την Ελλάδα βρίσκονται σε αυτή την κατηγορία.

Ζητάμε, επειδή στην περίπτωση του 9ου έχει ολοκληρωθεί νομικά η έξωση, αναγκαστική εκμίσθωση ή όπως το λέει η νομοθεσία μας επίταξη του σχολείου, μέχρι να ολοκληρωθεί η αναγκαστική απαλλοτρίωση που έχει ξεκινήσει διαπαραταξιακά ο δήμος. Δεν είναι αυτονόητο;

Είμαστε σε διαδικασία απαλλοτρίωσης και τα παιδιά χάνουν το σχολείο τους; Προφανώς και δεν νοείται παιδιά πρώτης δημοτικού, δευτέρας, τρίτης, τετάρτης, πέμπτης, έκτης να χάνουν το σχολείο τους εν μέσω της σχολικής χρονιάς τους. Προφανώς και αυτά τα φαινόμενα πρέπει να σταματήσουν. Ξεκινώντας από το 9ο Δημοτικό Σχολείο Αιγάλεω. Είναι αυτονόητο.

Θέλετε να δείτε τι θα γίνει αν δεν αποδεχτείτε την τροπολογία, κύριε Υπουργέ; Θέλω να πω πως παρόμοια τροπολογία έχει καταθέσει και ο ΣΥΡΙΖΑ, όμως, δεν υπάρχει το κομμάτι που αντιστοιχεί στο 9ο Δημοτικό Σχολείο Αιγάλεω, δεν υπάρχει το κομμάτι της αναγκαστικής εκμίσθωσης. Τι θα γίνει αν τα παιδιά αυτά συνεχίσουν να μην πηγαίνουν στο σχολείο τους; Ο δήμος έχει λάβει απόφαση ενάντια στο δημοτικό συμβούλιο, σε ομόφωνη απόφαση του δημοτικού συμβουλίου -και για μένα αυτό συνιστά παράβαση καθήκοντος- για μεταφορά του σχολείου από το 9ο Δημοτικό Σχολείο στο 14ο Δημοτικό Σχολείο.

Ποιο είναι το 14ο Δημοτικό; Είναι το δημοτικό το οποίο διασπάστηκε στο 14ο και στο 9ο επειδή δεν χωρούσαν εκεί τα παιδιά. Είναι ένα δημοτικό σχολείο που έχει χτιστεί σε ένα οικόπεδο, κατά παρέκκλιση, επειδή δεν χωρούσε εκεί πέρα με μια αυλή όσο ένα μικρό γήπεδο μπάσκετ. Θα χωράνε εκεί πέρα διακόσια παιδιά; Ούτε σαρδέλες να ήταν η μια δίπλα στην άλλη.

Καταλαβαίνετε τον κίνδυνο ατυχημάτων; Τον κίνδυνο εντάσεων; Πρόκειται για σχολείο το οποίο έχει χτιστεί σαν εξαθέσιο με δύο συμπληρωματικές αίθουσες. Θα χωρέσει διακόσια παιδιά; Θα χωρέσει δύο σχολεία; Πώς γίνονται αυτά τα θαύματα; Γίνονται όταν χωρίζεις τις αίθουσες σε μικρά κουτάκια, όταν δεν έχεις εργαστήρια, δεν έχεις χώρους εκδηλώσεων, δεν έχεις τίποτα άλλο πέρα από πολύ μικρές αίθουσες. Αυτό είναι το σύγχρονο σχολείο; Και δεν θα προχωρήσετε στην αναγκαστική εκμίσθωση για να πακτώσετε διακόσια παιδιά σε αυτό το σχολείο, στις αίθουσες κουτάκια, χωρίς χώρο να προαυλίζονται τα παιδιά όταν βρέχει και χωρίς χώρο να προαυλίζονται τα παιδιά και να βγαίνουν για διάλειμμα σε οποιαδήποτε συνθήκη; Δεν χωράνε εκεί πέρα.

Το ίδιο κάνετε και στο 28ο Σχολείο Περιστερίου με το 20ό.

Ζητάμε να ισχύσει και να υπερισχύσει η κοινή λογική. Χθες ήταν πάνω από χίλια άτομα στην κεντρική πλατεία στο Αιγάλεω. Σήμερα στις 20.00΄ θα είμαστε πάλι όλοι στο δημαρχείο για πολλοστή φορά. Δεν θα σταματήσει η κοινωνία να αγωνίζεται. Υπάρχει αποχή των παιδιών από το σχολείο. Δεν θα δεχτούν να πακτωθούν. Δεν δέχονται οι γονείς τους. Τους ανήκει το σχολείο τους, το 9ο, κι εκεί θα επιστρέψουν.

Σας ζητάμε να αποδεχτείτε αυτή την τροπολογία. Δυστυχώς το αντιδημοκρατικό σύστημα της Βουλής έχει να μην μπορεί να μπαίνει σε ψηφοφορία η τροπολογία, αν δεν την αποδεχτεί ο Υπουργός και η Κυβέρνηση. Αυτή είναι η Βουλή μας. Όμως, σας βάζει και προ των ευθυνών σας.

Αποδεχτείτε, κύριε Υπουργέ, την τροπολογία. Δεν σας τη ζητάει το ΜέΡΑ25. Την ζητάει όλη η κοινωνία του Αιγάλεω. Ρωτήστε και τους Βουλευτές σας τοπικά για να δείτε τι γίνεται εκεί πέρα. Όλη η κοινωνία είναι στο πόδι. Θα έχουμε κλιμάκωση του αγώνα με αποκλεισμούς των κεντρικών αρτηριών, αν συνεχίσει αυτό το έγκλημα. Αποδεχτείτε την τροπολογία για το 9ο Δημοτικό Σχολείο του Αιγάλεω και για όλα τα σχολεία που είναι σε αντίστοιχο κίνδυνο έξωσης εν μέσω της σχολικής χρονιάς.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχουμε μια μικρή αλλαγή την οποία έχει ζητήσει και έχει συνεννοηθεί ο κ. Γιόγιακας.

Κύριε Γιόγιακα, ελάτε παρακαλώ.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε. Ευχαριστώ και τις συναδέλφους.

Κύριε Υπουργέ, κυρίες και κύριοι συνάδελφοι, πριν αναφερθώ συνοπτικά στην πολύ θετική εξέλιξη για την ολοκλήρωση των διορισμών στο «Βοήθεια στο Σπίτι», θα ήθελα να πω λίγα λόγια για μια σημαντική μεταρρύθμιση σε σχέση με τη λειτουργία της δημόσιας διοίκησης που εισάγεται με το πρώτο μέρος του νομοσχεδίου. Συνηθίζεται, ιδιαίτερα όταν πλησιάζουν οι εκλογές, να γίνονται διάφορες προτάσεις και να γίνονται διάφορες υποσχέσεις για αρμοδιότητες και ευθύνες που θα μεταφερθούν στην αυτοδιοίκηση από το κεντρικό κράτος. Το πρόβλημα με τη συζήτηση αυτή είναι ότι συνήθως γίνεται χωρίς να στηρίζεται σε στοιχεία. Γιατί θα πρέπει να μεταφερθούν αρμοδιότητες; Σε ποιο επίπεδο της διοίκησης και τι θα απαιτηθεί για να γίνει αυτό από πλευράς χρημάτων, ανθρώπινου δυναμικού υποδομών κ.λπ.; Ένα άλλο πρόβλημα είναι ότι δεν υπάρχει μια σταθερή, δομημένη, οριζόντια διαδικασία σχετικά με το πώς θα παίρνονται οι αποφάσεις, για το ποιος θα κάνει τι και για το πώς αυτές οι αποφάσεις θα εφαρμόζονται.

Τέτοια ζητήματα, κυρίες και κύριοι συνάδελφοι, πάνε πιο πέρα από τη μεταφορά αρμοδιοτήτων στα διάφορα επίπεδα διακυβέρνησης, αγκαλιάζουν την οργάνωση και τη λειτουργία όλης της δημόσιας διοίκησης, αγκαλιάζουν όλο το πλαίσιο μέσα στο οποίο ορίζονται θεσμικά όργανα και μοιράζονται ευθύνες για μια δημόσια πολιτική από τη σύλληψή της μέχρι την αξιολόγηση των αποτελεσμάτων της.

Αυτό, λοιπόν, το ενιαίο πλαίσιο έρχεται να φτιάξει το πρώτο μέρος του νομοσχεδίου που συζητάμε σήμερα. Είναι πράγματι ένα σύστημα, γιατί όπως είπε εύστοχα ο κύριος Υπουργός, έχει αρχές, έχει μέθοδο, έχει μηχανισμό διοίκησης, έχει στόχους. Ή θα μπορούσε να πει κανείς ότι είναι ένας οδικός χάρτης για το πώς θα αποφασίζεται και το πώς θα πρέπει να γίνεται στην πράξη η εμπλοκή, ο συντονισμός και η συνεργασία συγκεκριμένων φορέων της δημόσιας διοίκησης για τη διαχείριση συγκεκριμένων τομέων και θεμάτων της δημόσιας πολιτικής. Αυτό το πλαίσιο, αυτός ο οδικός χάρτης δεν υπήρχε μέχρι σήμερα και είναι κρίμα που κατά τη συζήτηση του νομοσχεδίου ειπώθηκαν πολλά από την αντιπολίτευση για το πρόβλημα, αλλά ελάχιστα για την ουσία της προτεινόμενης λύσης.

Σε ό,τι αφορά τώρα την πολυαναμενόμενη ρύθμιση για το «Βοήθεια στο Σπίτι» θα πρέπει να αναγνωριστεί ότι από την πρώτη στιγμή υπήρξε ανοικτός διάλογος του Υπουργού με τους εκπροσώπους των εργαζομένων στο πρόγραμμα, όπως θα πρέπει να αναγνωριστεί και ότι ο Υπουργός με το επιτελείο του ανταποκρίθηκαν στον συντομότερο δυνατό χρόνο μετά την επίδοση της απόφασης του Συμβουλίου της Επικρατείας και του σκεπτικού της απόφασης. Κι έρχεται εδώ σήμερα με μία ρύθμιση με την οποία μπορεί να τρέξει χωρίς νομικά προβλήματα η κάλυψη των κενών οργανικών θέσεων τακτικού προσωπικού στους δήμους για τη «Βοήθεια στο Σπίτι». Πρόκειται για ένα πρόγραμμα που είναι από τους πυλώνες της εξωνοσοκομειακής φροντίδας υγείας στη χώρα μας με διαδρομή περίπου είκοσι πέντε χρόνων και το οποίο αυτή τη στιγμή υποστηρίζει εκατόν είκοσι χιλιάδες ηλικιωμένους συμπολίτες μας, κυρίως άτομα που δεν μπορούν να αυτοεξυπηρετηθούν λόγω κινητικών δυσκολιών και ειδικών προβλημάτων υγείας, που έχουν πολύ χαμηλό εισόδημα και σε πολλές περιπτώσεις ζουν μόνα ή δεν έχουν τη φροντίδα που χρειάζεται από την οικογένειά τους.

Τους ανθρώπους αυτούς υποστηρίζουν σήμερα, περίπου, τρεις χιλιάδες εργαζόμενοι, κοινωνικοί λειτουργοί, νοσηλευτές και νοσηλεύτριες, οικιακοί βοηθοί και φυσιοθεραπευτές, επαγγελματίες, οι οποίοι φροντίζουν για πολλές και διαφορετικές ανάγκες των ωφελουμένων από την καθημερινή παρακολούθηση της κατάστασης της υγείας τους, τη φαρμακευτική αγωγή τους και τη συντροφιά, μέχρι τις επισκέψεις στον γιατρό, το μαγείρεμα, την καθαριότητα και εξωτερικές εργασίες. Οι περισσότεροι από αυτούς έχουν εμπειρία πολλών χρόνων, έχουν αποκτήσει μια σχέση εμπιστοσύνης με τους ανθρώπους που φροντίζουν, γνωρίζουν τις τοπικές υπηρεσίες και τα στελέχη τους.

Όλα αυτά είναι ένα πολύτιμο κεφάλαιο, το οποίο δίνει στις υπηρεσίες που προσφέρουν και συνολικά στο πρόγραμμα προστιθέμενη αξία. Αυτή η προστιθέμενη αξία των εργαζομένων στο «Βοήθεια στο Σπίτι» διασφαλίζεται με τη νομοθετική ρύθμιση που φέρνει το Υπουργείο Εσωτερικών. Διασφαλίζεται, επίσης, η ταχύτερη δυνατή ολοκλήρωση της διαδικασίας για την κάλυψη των οργανικών θέσεων που έχουν δημιουργηθεί στους δήμους για το πρόγραμμα, βάζοντας τέλος στην αβεβαιότητα και την ανασφάλεια μηνών για ωφελούμενους, εργαζόμενους και υποψήφιους.

Το πιο σημαντικό στοιχείο της ρύθμισης είναι ότι δεν θα υπάρξει αναμόρφωση του οριστικού πίνακα διοριστέων και παράλληλα δίνεται μια ικανοποιητική λύση για τους περισσότερους υποψηφίους που δεν βαθμολογήθηκαν για την ειδική εμπειρία τους. Με λίγα λόγια, είναι πια δυνατή από τη μία η εφαρμογή της απόφασης του Συμβουλίου της Επικρατείας και από την άλλη η αναβάθμιση της εργασιακής σχέσης όσων, εδώ και πολλά χρόνια, εκφράζουν το ανθρώπινο πρόσωπο, είναι η ψυχή του «Βοήθεια στο Σπίτι».

Ελπίζουμε ότι η Αντιπολίτευση θα στηρίξει την προτεινόμενη διάταξη, χωρίς αστερίσκους και υποσημειώσεις και χωρίς να καταφύγει για άλλη μια φορά σε λογικές του όλα ή τίποτα, οι οποίες έχει αποδειχθεί ότι δεν λύνουν τα προβλήματα παρά μόνο τα συντηρούν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.Τον λόγο τώρα έχει η κ. Σκόνδρα.

**ΑΣΗΜΙΝΑ ΣΚΟΝΔΡΑ:** Ευχαριστώ, κύριε Πρόεδρε.

Επιτρέψτε μου να καταθέσω τις ευχές μου για καλή νέα θητεία στον Αρχηγό ΓΕΕΘΑ, Στρατηγό Κωνσταντίνο Φλώρο και στους νέους Αρχηγούς ΓΕΕΘΑ και ΓΕΝ.

Κύριε Υπουργέ, κυρίες και κύριοι συνάδελφοι, εύχομαι σε όλους καλή χρονιά. Μπαίνοντας στο νομοσχέδιο, τα τελευταία σαράντα χρόνια στην Ελλάδα, ο δημόσιος τομέας αποτελεί ένα πεδίο συνεχούς κριτικής αναφορικά με την αποτελεσματικότητα και την αποδοτικότητα του. Ομολογουμένως, η δημόσια εικόνα του απέδιδε ένα χαώδες, προβληματικό, δυσκίνητο και ανεπαρκές σύστημα υπηρεσιών, αδύναμο να αντιμετωπίσει τις αλλεπάλληλες αλλαγές που επιφέρει η κοινωνικοοικονομική εξέλιξη της κοινωνίας και της εθνικής μας οικονομίας.

Η Κυβέρνηση της Νέας Δημοκρατίας, αντιμετώπισε δραστικά πολλές από τις παθογένειες του συστήματος αυτού μέσω της μεταρρύθμισης «θαύματος» που εφάρμοσε το Υπουργείο Ψηφιακής Διακυβέρνησης με την ψηφιοποίηση των χιλίων πεντακοσίων και πλέον υπηρεσιών του δημοσίου. Όπως ήταν φυσικό η αλματώδης τεχνολογική εξέλιξη των τελευταίων ετών υιοθετήθηκε από το δημόσιο και το έβγαλε από το λήθαργο της γραφειοκρατίας και του αναχρονισμού.

Με το παρόν, τίθεται από την ηγεσία του Υπουργείου Εσωτερικών το νομοθετικό πλαίσιο επιχειρησιακών δράσεων και πρωτοβουλιών για την περαιτέρω βελτίωση των διαδικασιών του δημοσίου με την εφαρμογή του Εθνικού Συστήματος Πολυεπίπεδης Διακυβέρνησης. Δηλαδή, θεσπίζει κανόνες και οριοθετεί αρμοδιότητες αναφορικά με την κατανομή και τη διάρθρωση των δημοσίων πολιτικών. Ειδικότερα, ορίζει οι αρμοδιότητες των φορέων του δημοσίου σε όλα τα επίπεδα διακυβέρνησης είτε τοπική αυτοδιοίκηση, περιφέρειες και Υπουργεία.

Το νομοσχέδιο επιχειρεί μια καθοριστική αλλαγή προτύπου διοικητικής οργάνωσης και λειτουργίας, θεσμοθετεί ένα ολιστικό μοντέλο κυβερνησιμότητας με απώτερο στόχο την δημιουργία ενός μηχανισμού συντονισμού και διαλειτουργικότητας των εμπλεκόμενων φορέων για τη χρηστή και αποτελεσματική διοίκηση προς όφελος των πολιτών της χώρας και της ανάπτυξης της χώρας.

Προσδιορίζονται τα θεσμικά όργανα, ο συντονιστής, το κεντρικό και τα επιμέρους σημεία αναφοράς, το Εθνικό Συμβούλιο και το Επιχειρησιακό Κέντρο Πολυεπίπεδης Διακυβέρνησης, αλλά και εξειδικεύονται οι επιμέρους αρμοδιότητες αυτών. Το Εθνικό Συμβούλιο Πολυεπίπεδης Διακυβέρνησης θα λειτουργεί ως συλλογικό γνωμοδοτικό όργανο. Επίσης, συστήνεται υπηρεσία στο Υπουργείο Εσωτερικών που θα λειτουργεί ως Επιχειρησιακό Κέντρο Πολυεπίπεδης Διακυβέρνησης. Το κέντρο αυτό θα υποστηρίζει επιστημονικά, τεχνικά και διοικητικά το Εθνικό Συμβούλιο Πολυεπίπεδης Διακυβέρνησης και τον Υπουργό Εσωτερικών. Το έργο του θα υποστηρίζεται από το πληροφοριακό σύστημα πολυεπίπεδης διακυβέρνησης, στο οποίο θα καταχωρούνται και θα ανταλλάσσονται δεδομένα μεταξύ των υπηρεσιών.

Προβλέπεται ακόμα πλαίσιο διαχείρισης κινδύνων ως δομικό στοιχείο του συστήματος εσωτερικού ελέγχου των φορέων του δημοσίου τομέα. Δημιουργείται το μητρώο κινδύνων και κεντρικού αποθετηρίου κινδύνων διαφθοράς. Θα υποχρεούνται, δηλαδή, οι φορείς του δημοσίου τομέα να διαχειρίζονται τους κινδύνους που επηρεάζουν την υλοποίηση των στόχων, την αποδοτικότητα και την αποτελεσματικότητά τους, όπως την κωλυσιεργία, την παράβαση καθήκοντος και τα φαινόμενα διαφθοράς μεταξύ των κινδύνων.

Κυρίες και κύριοι συνάδελφοι, το παρόν νομοσχέδιο στοχεύει βραχυπρόθεσμα στην κατανομή αρμοδιοτήτων μεταξύ των φορέων, τον εξορθολογισμό και τη βελτιστοποίηση του συντονισμού μεταξύ τους, ώστε να ενισχυθεί η αποτελεσματικότητα της δημόσιας διοίκησης στη χώρα. Μακροπρόθεσμα στοχεύει στην ενίσχυση της αειφορίας και της κοινωνικής συνοχής μέσα από τον περιορισμό των κινδύνων, στην βελτίωση του στρατηγικού σχεδιασμού των φορέων και στην πρόληψη της διαφθοράς μέσω του έγκαιρου εντοπισμού της.

Σκοπός της Κυβέρνησης Μητσοτάκη -και αυτό φαίνεται σε κάθε νομοθετική πρωτοβουλία- είναι οι ουσιαστικές ρυθμίσεις που θα οδηγήσουν σε ορατά αποτελέσματα, το αντίθετο δηλαδή από την χαλαρότητα, την αποδιοργάνωση και την αναποτελεσματικότητα που επέδειξε ο ΣΥΡΙΖΑ κατά τη διακυβέρνησή του.

Για παράδειγμα, συνάδελφοι της Αντιπολίτευσης, θα αναφέρω την έκδοση των συντάξεων που δεν έγιναν ποτέ, το σύστημα πρωτοβάθμιας περίθαλψης που κόλλησε στην ΚΥΑ και πλήθος άλλων που μας λέτε ότι δεν προλάβατε.

Ως Κυβέρνηση αναλώνατε την ενέργειά σας στο πώς θα ελέγξετε τους αρμούς της εξουσίας και στο πώς θα κατασκευάσετε σκάνδαλα για να κατηγορήσετε και να λασπολογήσετε τους πολιτικούς σας αντιπάλους. Ως Αξιωματική Αντιπολίτευση εξακολουθείτε να κάνετε αυτό που ξέρετε καλά, να ρυπαίνετε την πολιτική ατμόσφαιρα με σκανδαλολογία, με ψέματα και κάθε είδους μυθεύματα και αφού τα διασπείρετε και προπαγανδίζετε γι’ αυτά μετά κάνετε και τους τιμητές.

Γιατί πιστεύετε ότι η κοινωνία μας διψά για αίμα; Κάνετε τραγικό λάθος, αγαπητοί συνάδελφοι. Οι πολίτες πλέον αδιαφορούν αφ’ ενός γιατί σας έμαθαν και ξέρουν πια τις δόλιες μεθόδους σας, αφ’ ετέρου γιατί έχουν κρίση και αντιλαμβάνονται τον σκοπό και τον στόχο σας. Τους απωθεί ο διχασμός και η πόλωση που επιδιώκετε και η πολιτική μιζέρια που εκπέμπετε. Το κόλπο πάλιωσε, κυρίες και κύριοι του ΣΥΡΙΖΑ και ο σκοπός δεν αγιάζει πια τα μέσα.

Είναι σημαντικό και ελπιδοφόρο ότι οι Ελληνίδες και οι Έλληνες κοιτάνε μπροστά, ασχολούνται με το μέλλον τους, συμμετέχουν στον δημόσιο διάλογο, συζητούν τα ζητήματα που τους απασχολούν και τους ανησυχούν, επιζητούν την πρόοδο, θέλουν ασφάλεια και σταθερότητα. Έχουν δηλαδή συνειδητοποιήσει ότι η πολιτική χυδαιότητα, ο διχασμός και η οργή φέρνουν ακριβώς τα αντίθετα αποτελέσματα. Το αντιλήφθηκαν τα προηγούμενα χρόνια, όταν η οργή των μνημονίων έβγαλε στον αφρό τα κόμματα διαμαρτυρίας.

Έχει παρέλθει ανεπιστρεπτί η εποχή που κάποιοι καλλιέργησαν την αγανάκτηση του κόσμου και μετά τη χρησιμοποίησαν για την κατάληψη της εξουσίας. Η Ελλάδα, έχοντας στο τιμόνι τον Κυριάκο Μητσοτάκη, πλέει σε σίγουρα νερά πια και έτσι θα συνεχίσει με αξιοπρέπεια και σταθερότητα.

Κλείνοντας, κύριε Πρόεδρε, θέλω να ευχαριστήσω τον Υπουργό κ. Βορίδη για την απόφασή του να διευθετήσει σήμερα με υπουργική τροπολογία το πρόβλημα των υποψηφίων της προκήρυξης 4Κ/2020 που αφορά στο πρόγραμμα «Βοήθεια στο Σπίτι» των ΟΤΑ και να μεταφέρω και τις ευχαριστίες από τις Καρδιτσιώτισσες συμπολίτισσές μου που δικαιώνονται από την απόφαση αυτή. Η απόφασή σας, κύριε Υπουργέ, πέραν της πρακτικής σημασίας, έχει και κοινωνικό πρόσημο, το οποίο σαφώς σας χρεώνεται.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με την κ. Βρυζίδου. Αμέσως μετά έχει ζητήσει τον λόγο ο Κοινοβουλευτικός Εκπρόσωπος του ΜέΡΑ25.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, μπορείτε να τον βάλετε μετά από εμένα;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τι να σας πω; Μιλήστε μαζί του.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, έχει δηλώσει ο κ. Βαρουφάκης; Σας έχει ενημερώσει;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ δείτε το και πείτε μου.

Κυρία Βρυζίδου, έχετε τον λόγο.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το παρόν σχέδιο νόμου έρχεται να καλύψει ένα κενό και στοχεύει στο να οριστούν με ακρίβεια οι αρμοδιότητες όσων κατέχουν μια θέση ευθύνης, αλλά και γενικά κάθε εργαζόμενου στη δημόσια διοίκηση που έχει αναλάβει ένα έργο, διότι οι αρμοδιότητες είναι καθοριστικές στο να εκτελεστεί το έργο με τον καλύτερο δυνατό τρόπο και να είναι αποτελεσματικό.

Όλοι έχουμε παρατηρήσει στο παρελθόν επί σειρά ετών να μην είναι ξεκάθαρες οι αρμοδιότητες και κάποιες φορές να έχουμε επικαλύψεις. Αυτό δεν δημιουργεί απλώς δυσλειτουργία ή διαφωνίες. Δεν φέρνει σε προβληματισμό στο ποιος πρέπει να πάρει τις αποφάσεις, αλλά μερικές φορές δημιουργούνται τεράστια κενά, τα οποία είναι εις βάρος των πολιτών.

Πρέπει, λοιπόν, να οριστούν αυτά με ακρίβεια στη δημόσια διοίκηση, στα νομικά πρόσωπα δημοσίου και ιδιωτικού δικαίου, γενικά στον ευρύτερο δημόσιο τομέα και βεβαίως στους ΟΤΑ Α΄ και Β΄ βαθμού. Αυτό δεν είναι κάτι εύκολο, διότι θα είχε λυθεί και στο παρελθόν και όποιος δεν γνωρίζει ή δεν έχει δουλέψει μέσα στις διαδικασίες της διοίκησης μπορεί και να θεωρεί ότι η διεκπεραίωση των υποθέσεων είναι μια απλή διαδικασία.

Όμως όλες αυτές οι διαδικασίες δεν είναι απλές. Έχουν να κάνουν με την καθημερινή λειτουργία του πολίτη. Έχουν να κάνουν με τη λειτουργία μας ως κράτος. Έχουν να κάνουν με την προστασία του πολίτη. Ως εκ τούτου, θα πρέπει να είναι ξεκάθαρες, προσδιορισμένες με ακρίβεια, για να έχουμε το καλύτερο δυνατό αποτέλεσμα.

Στο παρελθόν, κυρίως στην περίοδο του ΣΥΡΙΖΑ, έχουμε δει αρνητικά αποτελέσματα από αυτές τις δυσλειτουργίες. Ωστόσο στη θητεία τους δεν είχαμε κάποιες προτάσεις. Τουλάχιστον τώρα, που έχει γίνει μια πολύ σοβαρή δουλειά, είναι καλό να την υποστηρίξουν. Γιατί δεν είναι μια υποστήριξη της Κυβέρνησης ή του Υπουργείου, είναι η υποστήριξη του πολίτη που την έχει ανάγκη στην καθημερινότητά του.

Προσδιορίζεται το σύστημα λειτουργίας, καθώς επίσης και το συμβούλιο, το οποίο θα έχει συντονιστή τον εκάστοτε Υπουργό Εσωτερικών, τον Γενικό Γραμματέα Ανθρώπινου Δυναμικού, τους γενικούς γραμματείς και τους ειδικούς γραμματείς, κατά περίπτωση, των Υπουργείων, που θα ξέρουν και θα είναι υπεύθυνοι να ορίζουν με ποιον τρόπο θα πρέπει να λειτουργήσει ο κάθε τομέας.

Και βέβαια, εκτός από τη δημόσια διοίκηση και την καθημερινή λειτουργία, έχουμε και τα δυσμενή καιρικά φαινόμενα, έχουμε τις έκτακτες ανάγκες, που εκεί χρειάζεται ετοιμότητα αλλά και σαφή όρια των εργασιών και των ευθυνών του καθενός, για να έχουμε ασφάλεια και αποτελεσματικότητα απέναντι στον πολίτη.

Θέλω να πω μόνο ότι αυτό το οποίο έχει προσδιοριστεί και ο χάρτης και οι κανόνες που έχουν μπει δεν ήταν καθόλου απλή διαδικασία. Είχε πάρα πολλή δουλειά, είναι ιδιαίτερα μελετημένο και δεν είναι προφανές σε κάποιον που δεν γνωρίζει από όλες αυτές τις διαδικασίες. Όμως τα αποτελέσματα θα είναι άμεσα και πολύ θετικά με την εφαρμογή του νόμου.

Και τώρα θέλω να περάσω σε ένα άλλο μεγάλο κεφάλαιο που επί σειρά ετών προβλημάτισε τους εργαζόμενους, στο πρόγραμμα «Βοήθεια στο Σπίτι». Από μια άλλη θέση ευθύνης, είχα την τύχη να προκηρύξω διαγωνισμό για την πρόσληψη αυτού του προσωπικού και να το δω να λειτουργεί επί σειρά ετών.

Έχω να αναφέρω ότι η δράση και η αποτελεσματικότητα ήταν ιδιαίτερα σημαντική σε περιοχές σαν τη δική μου, στην περιφέρεια, όπου οι δομές δεν είναι πάρα πολλές και οι κοινωνικοί λειτουργοί, νοσηλευτές και άνθρωποι που βοηθούν κατ’ οίκον σε εργασίες, συμπαραστάθηκαν σε ηλικιωμένους ανθρώπους, ανθρώπους με αναπηρία, ανθρώπους που το είχαν ανάγκη και δέθηκαν ιδιαίτερα μαζί τους επί σειρά ετών.

Πολλές φορές οι εργαζόμενοι αυτοί ανέφεραν ότι ήταν έτσι η δομή και η χρηματοδότηση που επαναλαμβάνονταν οι συμβάσεις, αλλά ποτέ δεν διασφαλίζονταν διά βίου αυτές οι θέσεις εργασίας. Δέθηκαν με την τοπική κοινωνία, με τους ανθρώπους, απέκτησαν εμπειρία και πάντοτε αναρωτιόντουσαν με ποιο τρόπο θα μπορέσουν και αυτοί οι εργαζόμενοι που δέσμευσαν το παρόν και το μέλλον τους σε αυτή τη δουλειά να διασφαλιστούν και στο μέλλον.

Όμως και ο ΣΥΡΙΖΑ, που πέρασε την προηγούμενη περίοδο και που πολλές φορές ευαγγελίζεται κοινωνική πολιτική, συμπαράσταση στους εργαζόμενους, ενδιαφέρον για τον πολίτη, δεν κατέθεσε μία πρόταση που να λύνει αυτό το θέμα.

Και βέβαια, σαφέστατα, δεν ήταν και κάτι πάρα πολύ εύκολο. Όμως, αυτή η Κυβέρνηση και αυτό το Υπουργείο προκήρυξε τον διαγωνισμό για να μπορέσουν να καλυφθούν αυτές οι θέσεις, αλλά και για τους εργαζόμενους που όλα αυτά τα χρόνια δούλευαν και προέκυψε πρόβλημα και δεν θα μπορούσαν να καταλάβουν τις θέσεις. Με την τροπολογία που έρχεται σήμερα, έχουν και αυτοί τη δυνατότητα, με δύο προϋποθέσεις, να ενταχθούν στο προσωπικό σε προσωποπαγείς θέσεις.

Έτσι, λοιπόν, αυτό είναι ένα σημαντικό βήμα, είναι μια δικαίωση και κυρίως είναι μια ιδιαίτερη ικανοποίηση για όλους εμάς, γιατί βλέπουμε ότι η Κυβέρνηση της Νέας Δημοκρατίας έχει κοινωνικό πρόσωπο, την ενδιαφέρει ο πολίτης, την ενδιαφέρουν οι άνθρωποι που έχουν ανάγκη, οι ευάλωτες κοινωνικές ομάδες που έχουν βοήθεια και κυρίως είναι δίπλα στον εργαζόμενο, τον κάθε εργαζόμενο, ο οποίος θέλει μια θέση εργασίας, δεν μπορεί πάντοτε να τη διασφαλίσει και ζει με την αγωνία.

Η Νέα Δημοκρατία δεν αφήνει τον εργαζόμενο στην αγωνία και στον προβληματισμό. Έχει προτάσεις και κυρίως βρίσκει λύσεις, λύσεις αποτελεσματικές, οι οποίες δικαιώνουν τον Έλληνα πολίτη και δικαιώνουν το σύνολο του ελληνικού λαού που εμπιστεύεται αυτή την Κυβέρνηση και το εκφράζει με κάθε τρόπο. Έχει τις προτάσεις του, έχει τις διεκδικήσεις του, αλλά κατά βάση εμπιστεύεται και στηρίζει την Κυβέρνηση της Νέας Δημοκρατίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Συνεχίζουμε τώρα με τον κ. Υψηλάντη και θα ακολουθήσει ο κ. Γρηγοριάδης.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ήθελα κατ’ αρχάς να ευχαριστήσω τον κ. Γρηγοριάδη για την ευγένειά του να μου παραχωρήσει τη θέση του, εφόσον κοινοβουλευτικά θα προηγείτο ούτως η άλλως.

Η σημερινή ομιλία μου στην Ολομέλεια είναι η πρώτη της νέας χρονιάς και για τον λόγο αυτό θα ήθελα να ευχηθώ σε όλες και όλους καλή χρονιά με υγεία, προσωπική και οικογενειακή ευτυχία και στον τόπο μας να συνεχίσει την πολύ καλή πορεία που πλέον κατατάσσει τη χώρα μας μεταξύ των αξιόπιστων κρατών στην Ευρώπη.

Είναι γεγονός, κυρίες και κύριοι συνάδελφοι, ότι στην Ελλάδα οι δυνάμεις της οπισθοδρόμησης και του λαϊκισμού, όταν κάτι δεν γίνεται, μεμψιμοιρούν και όταν αυτό υλοποιείται, βρίσκουν πάμπολλες δικαιολογίες για να το κατακρίνουν. Αυτό χαρακτηρίζει δυστυχώς και τη στάση της Αντιπολίτευσης σήμερα στην προσέγγισή της σε ένα νομοσχέδιο που μόνο καλό έχει να προτείνει στη διαδικασία της θεωρίας του Βέμπερ που αρέσκεται πάντα ο κύριος Υπουργός να ακολουθείται για τη λειτουργία ενός κράτους.

Και βεβαίως δεν είναι ένα νομοθέτημα, το οποίο αυτό καθαυτό αγγίζει τα ζητήματα τα πολλά που αντιμετωπίζει η τοπική αυτοδιοίκηση στη χώρα μας, αλλά βάζει τις προϋποθέσεις εκείνες, οι οποίες χρειάζονται για να λειτουργεί σωστά αυτή η διαλεκτική, η οποία υπάρχει μεταξύ των λειτουργιών του κράτους.

Είναι ένα νομοσχέδιο με το οποίο επιδιώκεται η θεσμοθέτηση ενός ολιστικού μοντέλου κυβερνησιμότητας, μια μείζονα αλλαγή του προτύπου διοικητικής οργάνωσης και λειτουργίας που επιδιώκει τη θεσμοθέτηση μηχανισμού για τον συντονισμό, αλλά και για την διαλειτουργικότητα των εμπλεκόμενων δημόσιων φορέων, ανεξαρτήτως επιπέδου διακυβέρνησης, με άξονα τη χρηστή και αποτελεσματικότερη διοίκηση προς όφελος των πολιτών της χώρας.

Τα ζητήματα αρμοδιοτήτων του κράτους και η διαβούλευση αυτών, ειδικότερα των ζητημάτων αποκέντρωσης ή αυτοσυγκέντρωσης, ήταν μέχρι σήμερα αποσπασματικές και τις περισσότερες των περιπτώσεων ατελέσφορες. Μέχρι σήμερα δεν υπήρχαν γενικές αρχές, κριτήρια, αλλά και μηχανισμοί για την πολυεπίπεδη διακυβέρνηση που η έννοια της θεσμοθετείται για πρώτη φορά στη χώρα.

Ορίζονται τα θεσμικά όργανα τα οποία θα την προωθήσουν, δηλαδή ο Συντονιστής του Εθνικού Συστήματος Πολυεπίπεδης Διακυβέρνησης, το κεντρικό σημείο αναφοράς, τα επιμέρους σημεία αναφοράς, το Εθνικό Συμβούλιο Πολυεπίπεδης Διακυβέρνησης, το επιχειρησιακό κέντρο και τα συντονιστικά όργανα της δημόσιας πολιτικής. Ο Υπουργός Εσωτερικών θα είναι ο συντονιστής με σκοπό τη συγκέντρωση ενός οριοθετημένου διοικητικού πλέγματος, που έχει ως προορισμό τη συγκρότηση ενός διοικητικού αναλόγου που θα εμπλέκει και θα συντονίζει επιχειρησιακά όλους τους συναρμόδιους φορείς για την υλοποίηση της πολυεπίπεδης διακυβέρνησης στο πεδίο.

Κατά τα πρότυπα βέλτιστων ευρωπαϊκών αναλόγων συγκροτείται ένα γνωμοδοτικό όργανο στο Υπουργείο Εσωτερικών, το Εθνικό Συμβούλιο Πολυεπίπεδης Διακυβέρνησης, ως νέου συστήματος διοικητικής οργάνωσης και λειτουργίας που αναμένεται να αποτελέσει τον γεφυροποιό μηχανισμό τόσο συστημικά όσο και επιχειρησιακά μεταξύ του επιτελικού κράτους. Επιδιώκεται έτσι η ανάσχεση του φαύλου κύκλου που δημιούργησε η μη ριζική αντιμετώπιση της πολυνομίας και κακονομίας και της αδυναμίας συντονισμού και της αποτελεσματικότητας των δράσεων των διαφόρων εμπλεκόμενων φορέων του δημόσιου τομέα στο πεδίο.

Ένα βασικό, επίσης, κομμάτι στη διαμορφούμενη πολιτική είναι η έννοια της διαχείρισης κινδύνων ως δομικό τμήμα του συστήματος εσωτερικού ελέγχου, που ως έννοια εισήχθη για πρώτη φορά το 2021 με τον ν.4795. Νομοθετούμε το οικοδόμημα εκείνο που αναγνωρίζει τη δυνατότητα να εντοπίζει και να διαχειρίζεται τους κινδύνους που επαπειλούν την εύρυθμη λειτουργία του, συμβάλλει στη βελτίωση της αποδοτικότητας και της αποτελεσματικότητάς του, όπως επίσης στην πρόληψη της διαφθοράς, την ενίσχυση της ακεραιότητας και της χρηστής διακυβέρνησης στο δημόσιο, με προστιθέμενη μακροπρόθεσμα αξία στη διοίκηση και την οικονομία της χώρας. Είναι μάλιστα ένα επιπρόσθετο στοιχείο στην αξιολόγηση της χώρας από διεθνείς φορείς και οργανισμούς.

Θεσπίζεται η υποχρεωτικότητα τήρησης μητρώου κινδύνων από όλους τους φορείς, καθώς και η συλλογή δεδομένων και πληροφοριών αναφορικά με τους κινδύνους διαφθοράς που αντιμετωπίζουν οι φορείς του δημοσίου στο Κεντρικό Αποθετήριο Κινδύνων Διαφθοράς το οποίο θα τηρείται από την Εθνική Αρχή Διαφάνειας.

Μακροπρόθεσμος στόχος είναι η αειφορία και η κοινωνική συνοχή όσον αφορά την πολυεπίπεδη διακυβέρνηση, ενώ με τη συστηματική πρόβλεψη της διαχείρισης και του περιορισμού των κινδύνων προστατεύεται καλύτερα το δημόσιο συμφέρον και η παροχή υπηρεσιών στους πολίτες τηρουμένων έτσι των αρχών.

Αυτά πολύ απλά, κυρίες και κύριοι συνάδελφοι, τα οποία καταλαβαίνει όλος πολιτισμένος κόσμος εδώ και χρόνια. Έπρεπε πράγματι να έρθει η Κυβέρνηση της Νέας Δημοκρατίας για να τα βάλει στη σωστή τους διάσταση, για να μπορέσουν να λειτουργήσουν αυτές οι αρχές που είναι αναγκαίες για ένα σύγχρονο κράτος.

Άκουσα πολλά εδώ για τη μεγάλη συνεισφορά στα θέματα της τοπικής αυτοδιοίκησης παρελθόντων, άλλων πολιτικών δυνάμεων. Βεβαίως, αλλά κανένας δεν μπορεί να σκεφθεί και να μην αναλογιστεί ότι αυτή η Κυβέρνηση τα βάζει όλα στη σειρά τους. Αυτά τα οποία επετεύχθησαν στο παρελθόν, θα εντοπίσω τα τελευταία χρόνια, κύριε Υπουργέ, ήταν από πλευράς του ΠΑΣΟΚ, αν θυμόμαστε καλά, ο «ΚΑΛΛΙΚΡΑΤΗΣ» ο οποίος δυστυχώς σε πολλά σημεία χωλαίνει και εξακολουθεί να είναι χωλαίνει. Ένα το κρατούμενο.

Και δεύτερον τι να πούμε για την περίοδο του ΣΥΡΙΖΑ; Τι να πούμε; Να πούμε για την εξαθλίωση, την αποδυνάμωση με τα συστήματα αυτά ελέγχου των αρμών της εξουσίας που θέλανε; Με την απλή αναλογική την οποία επέβαλαν κι έχει ακινητοποιηθεί μέχρι σήμερα όλη η τοπική αυτοδιοίκηση; Αυτή είναι η συνεισφορά σας στην εξέλιξη του κράτους μας και γι’ αυτό θα κριθείτε αρνητικά και πάλι από τον ελληνικό λαό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ που μου δώσατε τον λόγο, κύριε Πρόεδρε. Ευχαριστώ ιδιαιτέρως τον κύριο που καθάρισε υγειονομικώς το Βήμα, αν και δεν είναι υγειονομικός, όπως δεν έχω κουραστεί να λέω, και δεν όφειλε να το πράξει ρισκάροντας την προσωπική του υγεία.

Κυρίες και κύριοι Βουλευτές, αγαπητέ κύριε Υπουργέ, που εκπροσωπείτε την Κυβέρνηση, είναι φανερό ότι βρισκόμαστε μπροστά στη μιντιακή παλινόρθωση του έκπτωτου και μάλιστα ήδη νεκρού βασιλιά.

Κυρίες και κύριοι Βουλευτές, κύριε Πρόεδρε, πολίτες που τυχόν μας ακούτε εκεί έξω από τα σπίτια σας, όταν μια χώρα έχει σαν τη δική μας την ατυχία να κυβερνάται από μια ανώνυμη εταιρεία που προσποιείται την κυβέρνηση κι όταν αυτή η κυβέρνηση - ανώνυμη εταιρεία ολοκληρώνει με τον χειρότερο δυνατό τρόπο το έργο όλων των μνημονιακών κυβερνήσεων που προηγήθηκαν αυτής, καταστρατηγώντας, διαλύοντας ή εξαφανίζοντας όποια ικμάδα εργασιακών σχέσεων είχε απομείνει στους εργαζόμενους, τους μετατρέπει έτσι την ίδια στιγμή, αυτή τη στιγμή που μιλάμε σήμερα, κύριε Υπουργέ, που εκπροσωπείτε την Κυβέρνηση, σε πλήρωμα κυριολεκτικά ρωμαϊκής γαλέρας. Έτσι νιώθουν το σύνολο σχεδόν των εργαζομένων στην πατρίδα μας.

Όταν η ίδια αυτή Κυβέρνηση αντιμετωπίζει τις αντιδράσεις που δημιούργησε με την πολιτική της με ωμή, ωμότατη, καθημερινή βία και τον σκληρότερο αυταρχισμό που έχουμε δει από τη Μεταπολίτευση και εντεύθεν.

Όταν, κύριε Υπουργέ, η ίδια αυτή Κυβέρνηση που εκπροσωπείτε, η «Κυριάκος Μητσοτάκης Α.Ε.», βγάζει σε πλειστηριασμό σαράντα πρώτες κατοικίες, δεκαεπτά μάλιστα από τις οποίες στατιστικά ανήκουν σε οικογένειες –ακούστε το για να αγριέψετε λίγο- που ζουν κάτω από το όριο της φτώχειας. Αυτούς βγάζει η «Κυριάκος Μητσοτάκης Α.Ε.» και τις πετάει στον δρόμο. Όταν, λοιπόν, πετάτε τόσους ανθρώπους στον δρόμο κάθε μέρα που περνάει μόνο και μόνο για να πλουτίσουν λίγο ακόμα τα αρπακτικά ταμεία του σχεδίου «ΗΡΑΚΛΗΣ» τα οποία μετά ρευστοποιήσουν αυτόν τον δημόσιο πλούτο που μόλις απέκτησαν, κλέβοντάς τον από τους πολίτες μας. Τον ρευστοποιούν και τι κάνουν; Εξάγουν ταχύτατα τα χρήματα σε μια στιγμή σε φορολογικούς παραδείσους του εξωτερικού.

Όταν την ίδια ακριβώς στιγμή -και αυτό το τονίζω τόσο καιρό και δεν βλέπω να τρώω καμμία μήνυση γι’ αυτό και ανησυχώ για τα αντανακλαστικά ευθιξίας του Πρωθυπουργού και άλλων- στη μετοχική σύνθεση αυτών των αρπακτικών ταμείων που κατατρώγουν το βίος των Ελλήνων συμμετέχουν συγγενείς αυτών που προΐστανται, κυριολεκτικά, στην Κυβέρνησή μας, στην Κυβέρνησή σας.

Όταν, παράλληλα, τα πτυχία των καλλιτεχνών όλων των τεχνών μετατρέπονται, ελληνικέ λαέ, μέσα σε μια νύχτα σε απολυτήρια λυκείου.

Όταν η ίδια αυτή Κυβέρνηση δικαιώνει κάθε μέρα εδώ και τρεισήμισι συναπτά χρόνια τον τίτλο της ως ανώνυμη εταιρεία διαμοιράζοντας σαν πλιάτσικο ό,τι έχει απομείνει από τον εθνικό μας πλούτο σε δέκα δήθεν εφοπλιστικές, -γιατί παριστάνουν, αλλά δεν είναι- δήθεν επιχειρηματικές οικογένειες και την ίδια στιγμή σε άλλες δέκα παρασιτικότατες πολυεθνικές εταιρείες αμερικάνικες, αγγλικές κι ένας θεός ξέρει από πού αλλού έχουν την έδρα τους.

Όταν, κύριε Υπουργέ, οι ανήλικοι Ρομά πυροβολούνται από όργανα της τάξης σας πισώπλατα στο κεφάλι χωρίς κανέναν απολύτως άλλο λόγο πέραν του γεγονότος ότι γεννήθηκαν Ρομά. Γι’ αυτό πυροβολούνται στο κεφάλι.

Όταν έχουν πάρει πια μορφή επιδημίας οι μηνύσεις SLAPP, δηλαδή οι μηνύσεις που σκοπό έχουν να τρομοκρατήσουν τους πολίτες και τις συλλογικότητες που αγωνίζονται μόνο και μόνο για τη διάσωση του έργου του περιβάλλοντος της πατρίδας μας κι εσείς επιτρέπετε στα επιχειρηματικά συμφέροντα που μολύνουν το περιβάλλον της πατρίδας μας να τους κατακεραυνώνουν με δεκάδες, χιλιάδες μηνύσεις.

Προχθές μίλαγα με κάποιον από τη Σύρο και μου έλεγε ότι ο κ. Ξενόκωστας –να τον χαίρεστε τον παρασιτικό ολιγάρχη σας, ο ΣΥΡΙΖΑ τον έφερε, εσείς συνεχίζετε τις μπίζνες μαζί του- έχει κάνει μήνυση σε έναν ακτιβιστή που του λέει ότι μολύνει το περιβάλλον με τον τρόπο που διαχειρίζεται τα ναυπηγεία Σύρου και του ζητάει 3 εκατομμύρια ευρώ, σε έναν άνθρωπο που αμείβεται με 700 ευρώ το μήνα. Αν αυτό δεν αποτελεί εκφοβισμό, τότε τι άλλο αποτελεί εκφοβισμό;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

Όταν, λοιπόν, ό,τι έχει μείνει από τον εθνικό μας πλούτο και από τα μνημόνια και των τριών σας, το μοιράζονται δέκα εφοπλιστικές οικογένειες και οι πολυεθνικές που προανέφερα, όταν οι μηνύσεις SLAPP έχουν πάρει μορφή επιδημίας όπως σας είπα, τότε άνθρωποι που μας ακούτε από μέσα, από έξω, από εκεί πάνω, το μόνο που απομένει για να συμπληρωθεί αυτή η εικόνα της απόλυτης δυστοπίας και της βαθιάς, βαθύτατης εθνικής μας παρακμής δεν είναι άλλο βέβαια από την παλιννόστηση και της βασιλείας. Θα μου πείτε τι λέω. Αυτό δεν θα μου πείτε;

Απειλείται τάχα η δημοκρατία μας; Είναι ποτέ δυνατόν να ξανατεθεί σε αυτή τη χώρα πολιτειακό θέμα, αν θέλουμε δηλαδή δημοκρατία ή βασιλευομένη δημοκρατία; Όχι βέβαια, δεν είναι κύριε Υπουργέ, που εκπροσωπείτε την Κυβέρνηση. Ξέρετε γιατί δεν είναι; Γιατί φρόντισε να μας απαλλάξει από αυτό το χτικιό, από αυτή την πανούκλα ο ελληνικός λαός. Το έκανε με 69%, σας θυμίζω. Τρεις στους δέκα Έλληνες ήθελαν βασιλιά το 1974. Ευτυχώς επτά στους δέκα του είπαν να πάει από εκεί που ήρθε. Και έπρεπε να πάει από κει που ήρθε, γιατί να θυμίσουμε τι έκανε αυτός βασιλιάς. Είστε και μικροί κάποιοι από εσάς. Όρκισε τη χούντα. Συμμετείχε στην ανωμαλία της πατρίδας μας, στα βασανιστήρια, στις εκτοπίσεις, τις εξαφανίσεις και τις δολοφονίες πολιτικών αντιπάλων. Ένας τέτοιος βασιλιάς χάνει αυτομάτως το κύρος του και είναι έκπτωτος πολύ πριν εκπέσει από τη στιγμή που πράττει έτσι, από τη στιγμή που δεν υπερασπίζεται τη βασιλευομένη δημοκρατία του. Αυτός ήταν ο βασιλιάς.

Δεν είναι, λοιπόν, ποτέ δυνατό να τεθεί πολιτειακό θέμα κύριε Υπουργέ, γιατί έχει φροντίσει ευτυχώς ο λαός μας γι’ αυτό. Έχει βάλει τη βασιλεία βαθύτατα μέσα στο πιο βαθύ χρονοντούλαπο της πιο βαθιάς και σκοτεινής ιστορίας. Αυτό που λέω είναι ότι ίσως δεν χρειάζεται καν πια να παλιννοστήσει ο θεσμός της βασιλείας γιατί βρισκόταν πάντα εδώ, γιατί είναι ήδη εδώ, βρίσκεται εδώ. Γιατί; Τι άλλο άραγε από αυλικοί, γαλαζοαίματοι ήταν οι εφοπλιστές, οι Έλληνες γνωστοί εφοπλιστές όπως ο κύριος και η κυρία Βαρδινογιάννη ή ο κ. Προκοπίου αλλά και αρκετοί άλλοι από τους υπόλοιπους παρασιτικούς Έλληνες δήθεν επιχειρηματίες, οι οποίοι έδωσαν το παρών με τον έναν ή τον άλλον τρόπο στην κηδεία του τέως; Αν δεν κάνω λάθος σας πήρε και εσάς κύριε Υπουργέ, που εκπροσωπείτε την Κυβέρνηση, το μάτι μου να υποβάλλετε εκεί κάποια στιγμή τα σέβη σας.

Όπως και επί βασιλείας ελληνικέ λαέ, κυρίες και κύριοι Βουλευτές, κύριε Πρόεδρε, πολίτες που μας ακούτε από εκεί έξω ή από εκεί πάνω, έτσι ακριβώς και σήμερα ο δημόσιος πλούτος μοιράζεται με απευθείας αναθέσεις -σαν να είναι κάποιος βασιλιάς που κυβερνάει αυτόν τον τόπο- σε όποιους επιθυμεί ο Κυριάκος Μητσοτάκης χωρίς κανένα διαγωνισμό, χωρίς κανέναν απολύτως λαϊκό έλεγχο.

Ήταν πριν λίγο δίπλα στον κ. Βορίδη ο κ. Πέτσας. Λαμπρότατο παράδειγμα είναι η λίστα Πέτσα για το πώς αποφασίζουν και μοιράζουν τον εθνικό μας πλούτο στα τηλεοπτικά κανάλια. Ξέρετε ποια κανάλια, αυτά των εφοπλιστών, αυτά τα κανάλια.

Και θέλω να τονίσω εδώ ότι εμείς στο ΜέΡΑ25 δεν είμαστε ούτε μικροπρεπείς, ούτε μνησίκακοι. Οι νεκροί είναι συγχωρεμένοι και δεν έχουμε να ασχοληθούμε καθόλου με αυτούς. Με την Κυβέρνηση που παίζει πολιτικά παιχνίδια με μια κηδεία έχουμε να κάνουμε και με τους παρασιτικούς καναλάρχες που επίσης θα δείτε πως παίζουν παρασιτικά παιχνίδια.

Όσο και αν κάποιοι προσπάθησαν να υπεραναδείξουν την κηδεία του Κωνσταντίνου Γλύξμπουργκ -δέκα μέρες βλέπουμε τηλεοπτικούς μαραθώνιους γι’ αυτή- τελικά αποδοκιμάστηκε από τη συντριπτική πλειονότητα των πολιτών με εξαίρεση βεβαίως κάποιους ελάχιστους γραφικούς βασιλόφρονες συμπεριλαμβανομένων και στελεχών της Νέας Δημοκρατίας όπως είναι ο ακροδεξιός πρώην πρόεδρός της κ. Αντώνης Σαμαράς, οι οποίοι συνοδευόμενοι από πέντε Βουλευτές που πρόσκεινται στην ομάδα του ίδιου έδωσαν το παρών στο λαϊκό προσκύνημα. Και τι παράξενο, λαϊκό προσκύνημα τελικά επέτρεψε η Κυβέρνηση της «Κυριάκος Μητσοτάκης Α.Ε.», παρ’ ότι είχε πει ότι δεν θα γίνει κάτι τέτοιο. Αρχικά είχε διαβεβαιώσει περί του αντιθέτου, θα θυμάστε.

Αλήθεια κύριε Υπουργέ, που εκπροσωπείτε την Κυβέρνηση έτσι θάβονται όλοι οι ιδιώτες στη χώρα μας; Αν πεθάνω αύριο, μεθαύριο εγώ, θα έρθει ο Αρχιεπίσκοπος να με κηδέψει, θα έρθετε εσείς να υποβάλετε τα σέβη σας, θα έρθει η Υπουργός Πολιτισμού, θα έρθουν οι πάντες και τα πάντα; Γιατί, ξέρετε τι λέω; Με γεια σας με χαρά σας, να πάτε όπου θέλετε και να κάνει ό,τι θέλετε. Αλλά μη μας σερβίρετε ότι κηδεύετε τον τέως ως ιδιώτη, όταν είναι Υπουργοί, ο Αρχιεπίσκοπος και εκτίθεται σε λαϊκό προσκύνημα. Συγγνώμη, θα μας τρελάνουν; Ξέρετε κανέναν ιδιώτη που να πεθαίνει στη γειτονιά σας κάθε μέρα, που πάνε τρεις Υπουργοί, πέντε Βουλευτές, ένας πρώην Πρωθυπουργός και εκτίθεται σε λαϊκό προσκύνημα;

Όμως το λαϊκό προσκύνημα δεν έχει κόσμο. Και εδώ τι κάνουμε; Επιστρατεύουμε τους καναλάρχες, προέδρους των μεγάλων ποδοσφαιρικών ομάδων, παρασιτικούς εφοπλιστές της Ελλάδας για να κάνουν τον κόσμο πολλαπλάσιο. Όπως ο Χριστός ευλόγησε τα ψάρια και αυτά πολλαπλασιάστηκαν, έτσι ακριβώς πήγαν το πράγμα ο κ. Αλαφούζος, ο κ. Μαρινάκης, ο κ. Προκοπίου. Κοιτάξτε πώς έγινε λοιπόν αυτό.

Η ανυπαρξία του κόσμου προσπάθησε να καλυφθεί από τα μέσα της ολιγαρχίας με αντίστοιχα ρεπορτάζ, ζωντανές συνδέσεις αλλά και έναν τηλεοπτικό μαραθώνιο που κατέδειξε ότι η σύγχρονη βασιλεία βρίσκει τελικά έρεισμα μόνο σε ποιους πιστεύετε; Στον κ. Αλαφούζο, τον κ. Μαρινάκη, τον κ. Βαρδινογιάννη, τον κ. Σαββίδη, τον κ. Κυριακού και το σύνολο των παρασιτικών ολιγαρχών που μέσα από τα μίντιά τους προωθούν τη λογική της ανάθεσης σε κάποιον, σε όποιον, αν χρειαστεί ακόμα και στον βασιλιά. Ναι αυτό είναι το καθεστώς που αντλεί από τα πιο σκοτεινά σημεία του παρελθόντος, για να εξαπλώσει το σκοτάδι της δικής του κυριαρχίας σήμερα μέσα από τον αποπροσανατολισμό και το κιτς, το χυδαία κακόγουστο, προωθώντας τον ραγιαδισμό απέναντι σε ανθρώπους που πρέπει να έχουν την εξουσία. Έτσι πρέπει να είμαστε εμείς οι υποτελείς. Σφουγκοκωλάριοι πρέπει να είμαστε στους ανθρώπους που διαχειρίζονται εξουσία χωρίς καμμία μάλιστα δημοκρατική νομιμοποίηση.

Αυτή ήταν η προσπάθεια για μιντιακή παλιννόστηση του έκπτωτου βασιλιά μας μέσα από τη νέα σύγχρονη απολυταρχία, την οποία εκφράζουν τα μέσα μαζικής ενημέρωσης της ολιγαρχίας. Απέτυχε παταγωδώς, όμως, αυτή η προσπάθεια. Κάτω από πέντε χιλιάδες πήγαν στο λαϊκό προσκύνημα του τέως. Γιατί ο λαός μας ξέρει και φρόντισε να την απαξιώσει και μπράβο του.

Κύριε Πρόεδρε, θα χρειαστώ όταν περάσει το μισό λεπτό που μου απομένει -αν μου επιτρέψετε- ακόμη δύο με τρία λεπτά να πω λίγα πράγματα για το κατάπτυστο άρθρο 85 που κάνει τα πτυχία όλων των ανθρώπων που αποφασίζουν να υπηρετήσουν τις τέχνες και που φοιτούν σε κάποια σχολή, απολυτήρια λυκείου μετά από σαράντα συναπτά χρόνια.

Το 1986 αποφοίτησα από τη σχολή θεάτρου τέχνης και το πτυχίο που γράφει ανωτέρα δραματική σχολή θεάτρου τέχνης «Καρόλου Κουν». Και δεν ντρέπεται κανείς σε αυτή την Κυβέρνηση που σαράντα χρόνια μετά το πτυχίο μου γίνεται απολυτήριο λυκείου. Και δεν ντρέπεται κανείς που κάποιοι άνθρωποι πλήρωσαν για αυτά τα πτυχία. Οι γονείς τους ήταν αγρότες ή κτηνοτρόφοι και πλήρωναν χρόνια για να σπουδάσουν τα παιδιά τους ή τα ίδια τα παιδιά που δούλευαν ως γκαρσόνια, δούλευαν σε κάθε είδους δουλειά για να μπορέσουν να πάρουν αυτά τα πτυχία, για να έχουν σήμερα απολυτήριο λυκείου.

Υπήρξε μεγαλειώδης, κύριε Πρόεδρε, συγκέντρωση στις 10 Ιανουαρίου στο Υπουργείο Παιδείας όπου υπήρξε τεράστια συμμετοχή χιλιάδων παιδιών της ομοσπονδίας ΠΟΘΑ με όλα τα σωματεία των εργαζομένων, των σπουδαστών των ανώτερων καλλιτεχνικών σχολών, των μαθητών, μαθητριών και καθηγητών των μουσικών και καλλιτεχνικών σχολείων, με κύριο αίτημα βέβαια την απόσυρση του κατάπτυστου π.δ.85/2022. Να το χαίρεται η Πρόεδρος σας! Όλοι ψηφίσατε την κ. Σακελλαροπούλου. Να την χαίρεστε και αυτήν!

Η απαξιωτική αντιμετώπιση της Κυβέρνησης στα φλέγοντα ζητήματα του καλλιτεχνικού χώρου ένα μήνα μετά την έκδοση του προεδρικού διατάγματος και παρά το γεγονός ότι έχει συγκληθεί διευρυμένη υπουργική σύσκεψη υπό τον Πρωθυπουργό δήθεν στο Μέγαρο Μαξίμου, είμαστε ακόμα στο απόλυτο σημείο μηδέν. Δυστυχώς το αίτημά μας για συνάντηση με την Υπουργό Παιδείας κ. Νίκη Κεραμέως ή με τον Υφυπουργό κ. Άγγελο Συρίγο δεν έχει γίνει ακόμα αποδεκτό, ενώ έχει βουίξει ο τόπος ότι γίνεται αδικία, παρ’ όλο που το ζητάμε εδώ και μέρες.

Σας διαβάζω την ανακοίνωση της ΠΟΘΑ για να μην έχουμε παρεξηγήσεις. «Η Κυβέρνηση δεν συνομιλεί με τους εκπροσώπους των καλλιτεχνικών σωματείων ούτε έχει προτείνει μέχρι στιγμής κάποια λύση. Συνομιλεί, όμως, η ίδια Κυβέρνηση με τα μέσα μαζικής εξαπάτησης στα οποία δηλώνει σε όλους τους τόνους ότι δεν αλλάζει τίποτα με το νέο προσοντολόγιο, προσπαθώντας να υποτιμήσει τον αγώνα μας. Δεν μας εξηγεί βέβαια γιατί αρνείται πεισματικά να αποσύρει τις ειδικότητές μας από το προεδρικό διάταγμα, αφού ο στόχος της είναι να μην αλλάξει τίποτα, κάτι που υπόσχεται να γίνει μελλοντικά με κάποιες διευκρινιστικές εγκυκλίους». Ζήσε Μάη μου να φας τριφύλλι! «Και ενώ οι αρμόδιοι Υπουργοί αρνούνται οποιαδήποτε συζήτηση μαζί μας, ο κ. Γιατρομανωλάκης, Υφυπουργός Πολιτισμού, θεωρεί ότι στους καλλιτεχνικούς οργανισμούς δεν έχουν σημασία οι σπουδές, αφού περνάς οντισιόν». Ακούστε επιχείρημα να φρίξετε, ό,τι πείρα και εάν έχετε στην ζωή! «Αποδεικνύοντας τι; Ότι αν και αρμόδιος Υφυπουργός Πολιτισμού δεν γνωρίζει ούτε πώς λειτουργούν οι εποπτευόμενοι από τον ίδιο οργανισμοί, αλλά ούτε καν αντιλαμβάνεται τι ρυθμίζει το π.δ.85.

Ενισχύουμε και εντείνουμε τις ακτιβιστικές μας ενέργειες για την ενημέρωση της κοινωνίας και τις κινητοποιήσεις μας μέχρι την ικανοποίηση των αιτημάτων μας. Χαιρετίζουμε τις καταλήψεις των σπουδαστών της Δραματικής Σχολής του Εθνικού Θεάτρου, της Δραματικής Σχολής του Κρατικού Θεάτρου Βορείου Ελλάδος, της Δραματικής Σχολής του ΔΗΠΕΘΕ Πάτρας και σε κάθε άλλη καλλιτεχνική σχολή και καλλιτεχνικό σχολείο, διεκδικώντας άμεση απόσυρση του προεδρικού διατάγματος για τις ειδικότητες καλλιτεχνών και εργαζομένων στην τέχνη και τον πολιτισμό, επαναφορά των επαγγελμάτων μας σε καθεστώς ΤΕ ή ΠΕ για όσους κλάδους ήδη ίσχυε, ίδρυση δημόσιας τριτοβάθμιας ανώτατης καλλιτεχνικής εκπαίδευσης και ενιαίας δημόσιας καλλιτεχνικής εκπαίδευσης σε όλες τις βαθμίδες υπό την εποπτεία του Υπουργείου Παιδείας. Ανακοινώνουμε παράλληλα -και κλείνω με αυτό, κύριε Πρόεδρε- νέες κινητοποιήσεις για την Πέμπτη 19 Ιανουαρίου, τρίωρη στάση εργασίας 11:30΄ με 14.30΄ το μεσημέρι και συγκέντρωση στην οποία το ΜέΡΑ25 και εγώ προσωπικά βέβαια θα είμαστε στο Υπουργείο Πολιτισμού με πορεία διαμαρτυρίας στο Μέγαρο Μαξίμου».

Κοιτάξτε, ήταν πέντε χιλιάδες παιδιά των καλλιτεχνικών λυκείων και με αγκάλιασαν και με φιλούσαν όχι γιατί με αγαπάνε, αλλά γιατί ξέρουν ότι υπερασπιζόμαστε τον δίκαιο αγώνα τους. Δεν μπορείτε, κύριε Υπουργέ, που εκπροσωπείτε την Κυβέρνηση, να νικήσετε παιδιά. Είναι ιστορικά επιβεβαιωμένο χιλιάδες φορές ότι όποια γενιά τα έβαλε με τα παιδιά της όταν διαχειριζόταν εξουσία έχασε την εξουσία.

Ευχαριστώ πολύ για την ανοχή, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, πολύ κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργείας της Βουλής, είκοσι οκτώ μαθήτριες και μαθητές και δύο εκπαιδευτικοί συνοδοί από το 7ο Πειραματικό Γυμνάσιο Τρικάλων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Έχω την τιμή να ανακοινώσω προς το Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης και οι Βουλευτές του κόμματός του κατέθεσαν σήμερα 17-1-2023 πρόταση νόμου με τίτλο: «Για την αποτροπή της τουρκικής επιθετικότητας».

Παραπέμπεται στην αρμόδια Διαρκή Επιτροπή.

Τον λόγο τώρα έχει ο κ. Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κυρία Πρόεδρε.

Κύριοι Υπουργοί, κύριοι συνάδελφοι, χρόνια πολλά κατ’ αρχάς σε όλους, και καλή χρονιά.

Κυρίες και κύριοι συνάδελφοι, η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη επέλεξε από την πρώτη στιγμή που ο ελληνικός λαός τής εμπιστεύτηκε τη διακυβέρνησης της χώρας τον Ιούνιο του 2019 να επικεντρώσει τις προσπάθειές της στη διασφάλιση μιας επόμενης ημέρας για τη χώρα μας με ελπίδα και αισιοδοξία. Με αίσθημα ευθύνης η Κυβέρνηση υλοποιεί από την πρώτη στιγμή ένα φιλόδοξο εθνικό σύστημα ανασυγκρότησης με κύρια χαρακτηριστικά τη σταθερότητα, τη ρεαλιστική θεώρηση των πραγμάτων και βεβαίως με έντονα κοινωνικό πρόσημο. Έτσι, λοιπόν, η Κυβέρνηση δεν παύει να δουλεύει σκληρά, ώστε να επιλύει αδιάλειπτα τα χρονίζοντα προβλήματα των δομών του κράτους με στόχο την πληρέστερη δυνατή κάλυψη των αναγκών των πολιτών, την αντιμετώπιση των κρίσιμων προκλήσεων της εποχής μας και βεβαίως τη διασφάλιση του μέλλοντος της χώρας μας.

Το νομοσχέδιο, λοιπόν, αυτό με τον τίτλο: «Πολυεπίπεδη διακυβέρνηση και διαχείριση κινδύνων στον δημόσιο τομέα» φέρνει μία πραγματική ουσιαστική πολιτική αλλαγή, αποδεικνύοντας για μια ακόμη φορά πως η σημερινή Κυβέρνηση είναι απολύτως πρόθυμη να αντιλαμβάνεται τις απαιτήσεις των καιρών και να συμβαδίζει με τις ανάγκες της κοινωνίας μας. Οι διατάξεις του παρόντος συνθέτουν μια δυναμική θεσμική παρέμβαση που στόχο έχει να αυξήσει την αποτελεσματικότητα συνολικά του κρατικού μηχανισμού, συμβάλλοντας στον εξορθολογισμό του και φυσικά στη βελτιστοποίηση του συντονισμού μεταξύ των φορέων του δημόσιου τομέα. Με λίγα λόγια, κυρίες και κύριοι συνάδελφοι, θέτουμε τις βάσεις, ώστε να ενισχύσουμε την εμπιστοσύνη των πολιτών στους θεσμούς.

Πυρήνα του νομοσχεδίου που έχουμε στα χέρια μας αποτελεί η ξεκάθαρη στόχευση να κάνουμε ουσιαστική πράξη την αποκέντρωση. Δεν υπάρχει πολίτης που να μην έχει στηλιτεύσει την επικάλυψη αρμοδιοτήτων σε πολλά επίπεδα. Δεν γνωρίζουμε ποιες αρμοδιότητες έχει ένας δήμος, μια περιφέρεια, ένα υπουργείο, ένας αποκεντρωμένος οργανισμός. Έτσι, λοιπόν, σήμερα εισάγουμε ένα νομοσχέδιο που στόχο έχει να ξεκαθαρίσουμε και να ξεδιαλύνουμε ποιος κάνει τι. Άλλωστε, κάθε ένας δημόσιος λειτουργός πρέπει να γνωρίζει επακριβώς τα καθήκοντα του και να τα επιτελεί στο ακέραιο. Ασάφειες και άγνοια, που συνήθως καταλήγουν σε ολιγωρία και αναποτελεσματικότητα, δεν νοούνται σε μια οργανωμένη και υπεύθυνη κοινωνία.

Στο πλαίσιο αυτό, λοιπόν, το σημερινό νομοσχέδιο προβλέπει την οργάνωση ενός ευρέος μηχανισμού συντονισμού στον οποίο συμμετέχουν όλοι οι συναρμόδιοι φορείς που φέρουν ευθύνη για την υλοποίηση του Εθνικού Συστήματος Πολυεπίπεδης Διακυβέρνησης, δηλαδή Υπουργεία, δήμοι, περιφέρειες και αποκεντρωμένοι οργανισμοί. Τον συνολικό συντονισμό αυτού του διοικητικού πλέγματος αναλαμβάνει ως συντονιστής ο εκάστοτε Υπουργός Εσωτερικών.

Σε ό,τι αφορά την αποτελεσματικότητα του Εθνικού Συστήματος Πολυεπίπεδης Διακυβέρνησης συνιστάται το Επιχειρησιακό Κέντρο Πολυεπίπεδης Διακυβέρνησης, το οποίο υπάγεται στη Γενική Διεύθυνση Δημοσίων Οργανώσεων της Γενικής Γραμματείας Ανθρώπινου Δυναμικού Δημοσίου Τομέα. Αυτό είναι που θα αναλάβει την διαρκή καταγραφή, κατηγοριοποίηση και κατανομή των αρμοδιοτήτων των εμπλεκόμενων φορέων.

Ακόμη, επιτρέψτε μου να σταθώ στην πρώτη προτεραιότητα της πολυεπίπεδης διακυβέρνησης που δεν είναι άλλη από την οριοθέτηση των αρμοδιοτήτων που αφορούν σε θέματα διαχείρισης φυσικών καταστροφών και υδάτινων πόρων. Είναι δύο τομείς στους οποίους εντοπίζεται το μεγαλύτερο ζήτημα επικάλυψης αρμοδιοτήτων και δραστηριοτήτων. Συναφώς με τις προτεινόμενες διατάξεις, κυρίες και κύριοι συνάδελφοι, θεσπίζεται η υποχρέωση κάθε φορέα να αναπτύσσει και να εφαρμόζει πολιτική, πλαίσιο και διαδικασία διαχείρισης κινδύνων βάσει των διεθνώς αποδεκτών προτύπων.

Επιτρέψτε μου στο σημείο αυτό να αναφερθώ στις δύο τροπολογίες του Υπουργείου Εσωτερικών. Σήμερα για μια ακόμα φορά αποδεικνύονται τα γρήγορα αντανακλαστικά της Κυβέρνησης της Νέας Δημοκρατίας. Η Κυβέρνηση άμεσα εισάγει δύο εξαιρετικά σημαντικές νομοθετικές παρεμβάσεις, οι οποίες αφορούν τόσο στους δύο χιλιάδες εννιακόσιους εννέα εργαζόμενους του «Βοήθεια στο Σπίτι», που βρέθηκαν στον αέρα με την υπ' αριθμόν 1548 του 2022 απόφαση του Σ.τ.Ε. όσο και το εξαιρετικά σημαντικό ζήτημα της κυβερνησιμότητας σε δήμους της χώρας μας, που ανέκυψε μετά την από 1-12-2022 απόφαση επίσης του Ανώτατου Ακυρωτικού Δικαστηρίου.

Αναφορικά με το ζήτημα του «Βοήθεια στο Σπίτι» δίνεται, νομίζω, άμεσα μια λύση δίκαιη, μια λύση η οποία βρίσκεται σε απόλυτη συμμόρφωση με τη σχετική απόφαση του Συμβουλίου της Επικρατείας. Διασώζουμε λοιπόν τις θέσεις εργασίας όσων είχαν ενταχθεί στο πρόγραμμα «Βοήθεια στο Σπίτι», απαντώντας εμφατικά σε μικροπολιτικά κέντρα που έκαναν πάρτι στην ιδέα πως θα αποκόμιζαν πολιτικό κέρδος από την υπόθεση αυτή. Είναι μια υπόθεση που κόντεψε να κοστίσει τη δουλειά πολλών συμπολιτών μας με ξεκάθαρη ευθύνη της Αξιωματικής Αντιπολίτευσης και των επιλογών της όταν ήταν κυβέρνηση.

Τώρα σε ό,τι αφορά στο ζήτημα της κυβερνησιμότητας των δήμων θα μου επιτρέψετε να επαναλάβω κάτι που σας το λένε σήμερα και άλλοι συνάδελφοι, αγαπητές και αγαπητοί κυρίες και κύριοι Βουλευτές της Αξιωματικής Αντιπολίτευσης. Πράγματι μετά την απόφαση του Σ.τ.Ε. υπήρξε αναταραχή στην κοινωνία και στους δήμους. Επικράτησε ανησυχία και τρόμος. Αλλά γιατί; Τρόμος μπας και αναγκαστούν οι δήμοι της χώρας μας να εφαρμόσουν τον εκλογικό νόμο που ψήφισε ο ΣΥΡΙΖΑ.

Κυρίες και κύριοι συνάδελφοι, σήμερα λύνουμε μέσα από τις τροπολογίες αυτές προβλήματα τα οποία τα βρήκαμε, δεν τα δημιουργήσαμε και προσπαθούμε να τα διαχειριστούμε με τον καλύτερο τρόπο προς όφελος και της λειτουργίας των δήμων και των περιφερειών, που δυστυχώς με βάση την περίφημη αναλογική του ΣΥΡΙΖΑ το 2019 δημιούργησε τεράστια προβλήματα στην αυτοδιοίκηση Α΄ και Β΄ βαθμού, αλλά και να δώσουμε μία λύση στο πρόβλημα με τους χιλιάδες εργαζόμενους του προγράμματος «Βοήθεια στο Σπίτι».

Θεωρούμε ότι μάλλον δεν πρέπει να έχετε επισκεφτεί ποτέ δήμους στην Ελλάδα στην τοπική αυτοδιοίκηση για να δείτε πώς λειτουργούν, για να καταλάβετε ότι, έχοντας μέσα στα δημοτικά συμβούλια γύρω στους εννέα συνδυασμούς, αν είναι δυνατόν να καταλήξουν ποτέ να ψηφίσουν και προϋπολογισμό για να λειτουργήσουν οι δήμοι. Απλώς σας βόλευε τότε να κάνετε αυτό το συγκεκριμένο νομοσχέδιο της απλής, υποτίθεται, αναλογικής, ενώ γνωρίζατε ότι δεν υπάρχει καμμία πιθανότητα να συνεργαστούν οι παρατάξεις μεταξύ τους. Αλλά θέλατε να βάλετε έναν δικό σας εκπρόσωπο μέσα στα δημοτικά συμβούλια γιατί ξέρετε ότι στις τοπικές κοινωνίες δεν έχετε ερείσματα πουθενά. Αυτό κάνατε και προσπαθήσατε να καταστρέψετε τους δήμους. Ευτυχώς που άλλαξε η κυβέρνηση και ήρθαμε εμείς και βγάλαμε, έστω για να μπορέσουν να λειτουργήσουν, αυτές τις τροπολογίες τότε.

Ακόμη, σήμερα με σχετική τροπολογία που κατατέθηκε καλύπτονται οι έκτακτες ανάγκες των δημοτικών επιχειρήσεων ύδρευσης, αποχέτευσης και των συνδέσμων ύδρευσης ΟΤΑ καθώς και οι αυξημένες ανάγκες για δαπάνες που οφείλονται στις επιπτώσεις της ενεργειακής κρίσης μέσα από την επιχορήγηση των ΕΥΑΔ και των συνδέσμων ύδρευσης ΟΤΑ από πιστώσεις του κρατικού προϋπολογισμού μέσω του προϋπολογισμού του Υπουργείου Εσωτερικών.

Κλείνοντας, κυρίες και κύριοι συνάδελφοι, με το παρόν σχέδιο νόμου αλλάζουμε το πρότυπο διοικητικής οργάνωσης και λειτουργίας των δημόσιων φορέων. Δομούμε έναν μηχανισμό συντονισμού και διαλειτουργικότητας των δημόσιων φορέων, έτσι ώστε να τους δώσουμε τη δυνατότητα να συγκροτήσουν μια ισχυρή ομάδα που θα δουλεύει για το κοινό όφελος, διασφαλίζοντας τη χρηστή και αποτελεσματική διοίκηση, διευκολύνοντας την καθημερινότητα των πολιτών, αναβαθμίζοντας τις λειτουργίες του κράτους μας και βεβαίως διασφαλίζοντας την ευημερία της χώρας μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Εκ μέρους του ΣΥΡΙΖΑ, τον λόγο έχει η κ. Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ο κύριος Υπουργός και η Κυβέρνηση, φέρνουν σήμερα προς συζήτηση ένα νομοσχέδιο, το οποίο -ήδη από τον τίτλο του- προσπαθεί να δημιουργήσει κάποιες παραπλανητικές προσδοκίες, περί δήθεν επιτελικής αποτελεσματικότητας, την οποία δεν έχετε αποδείξει ποτέ τίποτα τρεισήμισι χρόνια τώρα.

Πολυεπίπεδη διακυβέρνηση μας λέει ο κύριος Υπουργός. Ο κύριος Υπουργός Εσωτερικών της πιο συγκεντρωτικής Κυβέρνησης της μεταπολιτευτικής ιστορίας, της Κυβέρνησης, η οποία παραδίδει απευθείας τα νομοσχέδια από το Μέγαρο Μαξίμου στους Υπουργούς, αφού πρώτα τα έχει αναθέσει σε μεγάλα δικηγορικά γραφεία και στην επιτελική δομή του κ. Γεραπετρίτη με τους τετρακόσιους μετακλητούς, της Κυβέρνησης της οποίας ο Πρωθυπουργός έχει θέσει τα πάντα υπό τον έλεγχό του.

Όταν, λοιπόν, εσείς έχετε αποδείξει ότι δεν έχετε καμμία κουλτούρα εκχώρησης και κατανομής αρμοδιοτήτων και αποκέντρωσης της εξουσίας, είναι πραγματικά ειρωνικό να μας μιλάτε για πολυεπίπεδη διακυβέρνηση.

Το δεύτερο σκέλος του νομοσχεδίου τιτλοφορείται ως διαχείριση κινδύνων στον δημόσιο τομέα. Άλλη μία μεγάλη ειρωνεία. Κι αυτό, γιατί είναι η Κυβέρνηση η οποία ευθύνεται για το επιτελικό φιάσκο της διαχείρισης της πανδημίας που έχει φέρει τη χώρα μας στην τελευταία θέση στους ποιοτικούς δείκτες, γιατί είναι αυτή η οποία ευθύνεται για το ότι άφησε χιλιάδες οδηγούς στην Αττική Οδό εγκλωβισμένους δύο ώρες μετά την έναρξη της χιονόπτωσης την περσινή χρονιά. Επί της θητείας σας έχει κατακαεί η Ελλάδα και πλημμυρίζει με το παραμικρό ψιλόβροχο. Είναι πραγματική ειρωνεία, λοιπόν, να έρχεστε πάλι και να μας λέτε ότι ξέρετε περί διαχείρισης κινδύνων στον δημόσιο τομέα.

Την ίδια ώρα, μάλιστα, που αυτή η Κυβέρνηση δεν μπορεί να διαχειριστεί στοιχειώδεις κινδύνους και δεν μπορεί να επιβάλλει αποτελεσματικά μέτρα ασφάλειας ακόμη και στους χώρους της εργασίας, με αποτέλεσμα να βρει τραγικό θάνατο μία ανασφάλιστη γυναίκα, πολύτεκνη μητέρα Ρομά, η οποία εργαζόταν ως καθαρίστρια στον Δήμο Ξυλοκάστρου, έρχεται τώρα να παρουσιάσει επίπλαστες προθέσεις, περί δήθεν εξορθολογισμού της διακυβέρνησης και ενίσχυσης της κυβερνησιμότητας στο δημόσιο τομέα.

Σας καλώ, κύριε Υπουργέ, να ρωτήσετε τον πρόεδρο της Ομοσπονδίας Συλλόγων Αιρετών Υπαλλήλων Περιφερειών Ελλάδας, τι έχει να πει για όλα αυτά τα οποία έχετε κάνει, σε σχέση με τη διαχείριση κινδύνων και σε σχέση με τις εργασιακές συνθήκες στους δήμους, διότι αυτό το οποίο κατήγγειλε στις συνεδριάσεις της επιτροπής, είναι ότι ούτε στο ελάχιστο δεν έχετε ανταποκριθεί στα ουσιαστικά και καθημερινά προβλήματα, τα οποία αντιμετωπίζουν οι εργαζόμενοι στους δήμους.

Τα γεγονότα, λοιπόν, μιλούν από μόνα τους. Είστε, ως Κυβέρνηση, πάρα πολύ αποτελεσματικοί στις απευθείας αναθέσεις, στη διασπάθιση του δημοσίου χρήματος, στους γαλάζιους εκλεκτούς, στις καθεστωτικές μεθοδεύσεις, είστε πολύ αποτελεσματικοί στις υποκλοπές και στις παρακολουθήσεις, στη διάλυση του Εθνικού Συστήματος Υγείας και της δωρεάν δημόσιας υγείας, αλλά είστε εντελώς αποτυχημένοι σε ό,τι έχει να κάνει με τη διαχείριση κρίσεων και την κοινωνικά ευαίσθητη διακυβέρνηση.

Τώρα, αναφορικά με το περιεχόμενο του υπό συζήτηση νομοσχεδίου, η Κυβέρνηση σε αποδρομή, προσπαθεί πίσω από βαρύγδουπες τίτλους και προσχηματικούς σκοπούς, να κρύψει κάτι. Τι δηλαδή; Να κρύψει μια δεσμίδα διατάξεων, την οποία, στην πλειοψηφία τους οι αρμόδιοι και σύσσωμοι φορείς χαρακτήρισαν -για να δανειστώ και τα λόγια του προέδρου του Διοικητικού Επιμελητηρίου της Ελλάδας- ως συμβολικού χαρακτήρα. Ότι πρόκειται, δηλαδή, για ένα νομοσχέδιο το οποίο είναι γεμάτο από γενικές διακηρύξεις και ασάφειες, χωρίς ουσιαστικό αντίκρισμα, με προβολή και πρόβλεψη θολών, όπως λένε, αρμοδιοτήτων, χωρίς σαφή προγραμματισμό και χωρίς τη δυνατότητα ουσιαστικά πρακτικής εφαρμογής του.

Ήταν, μάλιστα, τόσο δυνατό το σφυροκόπημα, το οποίο δεχθήκατε όχι από τους Βουλευτές μόνο της Αντιπολίτευσης, αλλά από όλους τους θεσμικούς φορείς οι οποίοι τοποθετήθηκαν, όπου εσείς, αντί να αντιπροτείνετε ένα επιχείρημα σοβαρό, καταλήξατε σε έναν αφοριστικό λόγο ότι όλοι δεν έχουμε καταλάβει απολύτως τίποτα από το νομοσχέδιο. Απολύτως τίποτα, όμως, όλοι!

Το θέμα είναι το εξής: Αν ανάμεσα τόσο στους Βουλευτές της Αντιπολίτευσης όσο και στους σοβαρούς θεσμικούς συνομιλητές και επιστήμονες, οι οποίοι τοποθετήθηκαν, δεν κατάλαβε κανένας απολύτως τίποτα από το νομοσχέδιο, τότε το πρόβλημα, μάλλον, δεν είναι αυτών που δεν καταλάβαμε, αλλά δικό σας και του νομοσχεδίου που έχετε φέρει. Διότι για λόγους άκρατου εντυπωσιασμού είναι πολύ εύκολη η προσφυγή στην οδό της υποτίμησης των συνομιλητών. Στο τέλος της ημέρας, όμως, δεν εξαφανίζει τις αντιφάσεις και τις ανεπάρκειες του νομοσχεδίου που φέρει την υπογραφή σας.

Αντί, λοιπόν, να εφαρμόσετε τον παλαιότερο και απλούστερο νόμο του 2018 αντί να αξιοποιήσετε το σύνολο των προτάσεων των εισηγήσεων, των προσπαθειών, ακόμη και των εκθέσεων επί των μελετών του ΟΟΣΑ, φέρνετε στην Εθνική Αντιπροσωπεία έναν νόμο στον οποίο, όπως δήλωσε ο κατ’ εξοχήν αρμόδιος, ο κ. Κοντιάδης, δεν αναπτύσσεται η προσήκουσα μεθοδολογία και δεν αποτυπώνεται το νέο σύστημα εξουσίας και διακυβέρνησης. Το νομοσχέδιό σας, δηλαδή, δεν περιλαμβάνει ούτε τα βασικά μεθοδολογικά. Είναι ένα κείμενο το οποίο περιορίζεται σε γενικές διακηρυκτικές αναφορές στις γενικές αρχές του επιτελικού κράτους και σε θεωρητικά σχήματα και όπως πολύ ορθά επισημάνθηκε, δεν υπάρχει και πρόβλεψη των ανάλογων πόρων.

Εμείς, λοιπόν, που δεν καταλάβαμε το νομοσχέδιο, δεν το καταλάβαμε γιατί πολύ απλά το νομοσχέδιο δεν παρέχει την εικόνα του ρυθμιστικού αντικειμένου που εξαγγέλλει, αν και εφόσον το εξαγγέλλει. Δηλαδή, «λίθοι και πλίνθοι και κέραμοι ατάκτως ερριμμένα».

Απεναντίας, αυτό το οποίο καθίσταται απολύτως σαφές από όλους, πλην της Κυβέρνησης, από τους φορείς και από τους Βουλευτές της Αντιπολίτευσης, είναι ότι αντί της αναμόρφωσης που υποτίθεται ότι εξαγγέλλει και υποτίθεται ότι επιχειρεί το νομοσχέδιο, επιχειρείται η εγκαθίδρυση μιας γραφειοκρατικής δυσλειτουργικής αδιαφανούς διοίκησης, χωρίς σαφείς αρμοδιότητες και στόχους, η οποία θα καταλήξει στη δημιουργία ενός υπερσυγκεντρωτικού μοντέλου, το οποίο θα υπάγεται στο πρόσωπο του Υπουργού Εσωτερικών. Αυτό το κατανοήσαμε.

Καταλήγω, λοιπόν, λέγοντας ότι αντί για μία δημόσια διοίκηση και διακυβέρνηση, η οποία θα ταχθεί στην υπηρεσία του πολίτη και της κοινωνίας, του πολίτη που έρχεται καθημερινά αντιμέτωπος με φαινόμενα κακοδιοίκησης και χρονίζοντα προβλήματα, βλέπουμε πολύ καλά και κατανοούμε προς τα πού οδεύετε και συνεχίζετε. Δηλαδή, στις παταγώδης επιτελικές αποτυχίες προς την κατάργηση του κοινωνικού κράτους, προς ένα περαιτέρω ξεπούλημα της προίκας της πατρίδας μας της δημόσιας περιουσίας, με νέες σαρωτικές ιδιωτικοποιήσεις προς σκανδαλώδεις, βεβαίως, συμπράξεις δημοσίου και ιδιωτικού τομέα και προς νέα κατάλυση των δικαιωμάτων. Έτσι όπως πορεύεστε, όμως, σύντομα θα γίνετε ένα θλιβερό παρελθόν και η δικαιοσύνη θα λάμψει παντού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ κυρία συνάδελφε.

Τον λόγο τώρα έχει, εκ μέρους της Νέας Δημοκρατίας, η κ. Παπαδημητρίου.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Σας ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, αναμφισβήτητα μία από τις σημαντικότερες παθογένειες που αντιμετωπίζει διαχρονικά η δημόσια διοίκηση στη χώρα μας, είναι το πρόβλημα της αλληλοεπικάλυψη αρμοδιοτήτων μεταξύ των διαφόρων φορέων του δημοσίου και ιδίως μεταξύ της κεντρικής διοίκησης και τοπικής αυτοδιοίκησης.

Ένα ομολογουμένως σύνθετο και πολύπλοκο ζήτημα το οποίο, μάλιστα, δεν είναι στάσιμο, αλλά εξελίσσεται διαρκώς και δυναμικά, ανάλογα πάντα με τα δεδομένα και τις ανάγκες της εκάστοτε χρονικής συγκυρίας.

Για τον λόγο αυτό το σημερινό νομοσχέδιο του Υπουργείου Εσωτερικών συνιστά μία σπουδαία θεσμική παρέμβαση, καθότι αντιμετωπίζει ολιστικά το ζήτημα της κατανομής των αρμοδιοτήτων μεταξύ Υπουργείων, αποκεντρωμένων διοικήσεων, δήμων και περιφερειών, ώστε ο κάθε φορέας να γνωρίζει επακριβώς ποιες είναι οι αρμοδιότητές του, πότε και πώς πρέπει να παρέμβει, να ενεργήσει και συνακόλουθα να έχει και την αντίστοιχη ευθύνη και λογοδοσία.

Ειδικότερα, δημιουργείται ένα ολιστικό σύστημα κυβερνησιμότητας, το Εθνικό Σύστημα Πολυεπίπεδης Διακυβέρνησης, με τη συμμετοχή όλων των συναρμόδιων φορέων, Υπουργείων, δήμων, περιφερειών και αποκεντρωμένων οργανισμών, για την υλοποίηση του οποίου τον συνολικό συντονισμό αναλαμβάνει ο εκάστοτε Υπουργός Εσωτερικών ως συντονιστής, ενώ την επιχειρησιακή ευθύνη αναλαμβάνει ο εκάστοτε γενικός γραμματέας Ανθρώπινου Δυναμικού Δημοσίου Τομέα. Ο Υπουργός Εσωτερικών θα συνεπικουρείται στο έργο του από το Εθνικό Συμβούλιο Πολυεπίπεδης Διακυβέρνησης, το γνωμοδοτικό όργανο το οποίο συστήνεται με κύριο σκοπό τη διατύπωση απόψεων και εισηγήσεων σε θέματα ανακατανομής και μεταφοράς αρμοδιοτήτων.

Είναι πολύ καθοριστικό για την επιτυχία του εγχειρήματος ότι στο συμβούλιο θα συμμετέχουν, μεταξύ άλλων, η Κεντρική Ένωση Δήμων Ελλάδας και η Ένωση Περιφερειών Ελλάδας, φορείς της αυτοδιοίκησης οι οποίοι γνωρίζουν περισσότερο από τον καθένα τα προβλήματα της καθημερινότητας των τοπικών κοινωνιών. Αυτοί οι φορείς μάλιστα, όπως διαπιστώσαμε κατά τις συνεδριάσεις της αρμόδιας επιτροπής κατά την επεξεργασία του νομοσχεδίου, τάχθηκαν ξεκάθαρα υπέρ της σημερινής σημαντικής νομοθετικής πρωτοβουλίας. Όπως δε ανέφερε και ο κύριος Υπουργός, τα πρώτα σχέδια δράσης που θα εκπονήσει ο νέος μηχανισμός θα αφορούν στις αρμοδιότητες για τις φυσικές καταστροφές, στη διαχείριση των υδάτων και στις αποκεντρωμένες διοικήσεις.

Στο σημείο αυτό θέλω να σταθώ ιδιαίτερα στο ζήτημα της διαχείρισης των υδάτων και να επικροτήσω την προτεραιότητα που δίνεται από το Υπουργείο σε ένα σύνθετο μεν, αλλά εξαιρετικά κρίσιμο θέμα που γίνεται όλο και πιο επίκαιρο κάθε μέρα που περνά λόγω της ραγδαίας κλιματικής αλλαγής, που πλέον έχει εξελιχθεί σε κλιματική κρίση. Ιδίως, θέλω να σταθώ στο ζήτημα της άρδευσης των καλλιεργειών, ζήτημα ζωτικής σημασίας για τον πρωτογενή τομέα της χώρας μας, για την αγροτική μας παραγωγή, ένα θέμα το οποίο και προσωπικά έχω επισημάνει επανειλημμένα, καθώς αφορά και στον τόπο μου, την Πιερία. Ενδεικτικά θα αναφερθώ στην περιοχή του Δήμου Δίου – Ολύμπου Πιερίας όπου υπάρχουν ανενεργές γεωτρήσεις οι οποίες παραμένουν ανεκμετάλλευτες. Η παραχώρηση του δικαιώματος χρήσης τους μπορεί να δώσει άμεση λύση στις αυξημένες ανάγκες άρδευσης για τις καλλιέργειες της περιοχής.

Το σημερινό, λοιπόν, νομοσχέδιο αποτελεί μία πρώτης τάξεως ευκαιρία να αποκρυσταλλωθεί το νομικό πλαίσιο και οι αρμοδιότητες των φορέων αναφορικά με τη διαχείριση των υδάτων. Σκύβουμε στο πρόβλημα, δίνουμε άμεσα λύσεις και στηρίζουμε και τον πρωτογενή τομέα της χώρας μας.

Επίσης, δεν θα μπορούσα να μην αναφερθώ και στις τρεις σημαντικές τροπολογίες του Υπουργείου. Με την πρώτη η Κυβέρνηση αντιμετωπίζει το ζήτημα του προσωπικού για το πρόγραμμα «Βοήθεια στο Σπίτι», από το οποίο ωφελούνται πρωτίστως οι συμπολίτες μας, οι τοπικές κοινωνίες, οι δήμοι και φυσικά, διασφαλίζονται οι θέσεις των εργαζομένων. Μένει να δούμε αν η τροπολογία θα υπερψηφιστεί και από την Αντιπολίτευση.

Με τη δεύτερη για την κυβερνησιμότητα στους δήμους, πάντα σε συμμόρφωση με την απόφαση του Συμβουλίου της Επικρατείας, μεταφέρονται οι αρμοδιότητες από τις οικονομικές επιτροπές στα δημοτικά και περιφερειακά συμβούλια. Είναι η προσπάθεια να δοθεί λύση στο μεγάλο πρόβλημα κυβερνησιμότητας που είχε δημιουργηθεί με τον νόμο του ΣΥΡΙΖΑ, ένας νόμος που ήταν το απόλυτο αδιέξοδο στην κυβερνησιμότητα των δήμων. Πώς θα διοικούνταν και πώς θα διαχειρίζονταν οι δήμοι τα καθημερινά προβλήματα των τοπικών κοινωνιών;

Τέλος, με την τροπολογία για τον κατώτατο μισθό επισπεύδεται η διαδικασία διαβούλευσης και προβλέπεται ότι η εισήγηση του Υπουργού Εργασίας κ. Χατζηδάκη θα κατατεθεί στο Υπουργικό Συμβούλιο ως τις 10 Μαρτίου προκειμένου ο νέος κατώτατος μισθός να ισχύσει ακόμη νωρίτερα, από την 1η Απριλίου αντί για την 1η Μαΐου του 2023.

Αγαπητοί συνάδελφοι, η τιτάνια προσπάθεια της Κυβέρνησης για την πλήρη αναμόρφωση της δημόσιας διοίκησης, για ένα κράτος σύγχρονο, λειτουργικό, αποδοτικό είναι συνεχής και συστηματική, έχοντας πάντα στο επίκεντρο τους πολίτες, τα προβλήματα, τις ανάγκες τους, τη βελτίωση της καθημερινότητάς τους. Στην επιτυχία αυτής της προσπάθειας, φυσικά, συμβάλλει και η ψηφιακή επανάσταση που συντελείται εδώ και τριάμισι χρόνια στο δημόσιο και συνεχίζεται και σήμερα με το Εθνικό Σύστημα Πολυεπίπεδης Διακυβέρνησης, ένα νέο μοντέλο διακυβέρνησης που, πέραν των άλλων, προωθεί και στηρίζει την αποκέντρωση.

Η ενίσχυση της ελληνικής περιφέρειας -και προσωπικά δεν θα κουραστώ να το επαναλαμβάνω διαρκώς από το Βήμα αυτό ως Βουλευτής Περιφέρειας, ως Βουλευτής της Πιερίας- αποτελεί εθνικό στόχο και απόλυτη προτεραιότητα για το σήμερα και το αύριο του τόπου μας, το αύριο της πατρίδας μας, που χάρη στο έργο της Κυβέρνησης της Νέας Δημοκρατίας υπό τον Πρωθυπουργό Κυριάκο Μητσοτάκη είναι πιο ευοίωνο, πιο ελπιδοφόρο από ποτέ.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Θα δώσω τώρα τον λόγο στον Υφυπουργό Αθλητισμού κ. Αυγενάκη να τοποθετηθεί επί της τροπολογίας του.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κυρία Πρόεδρε.

Κατ’ αρχάς, να ευχαριστήσω τον Υπουργό Εσωτερικών κ. Βορίδη που μου έδωσε τη δυνατότητα να συμπεριλάβουμε στο νομοσχέδιό του δύο διατάξεις οι οποίες είναι κατεπείγουσες, διότι η πρώτη αφορά στη στήριξη της αθλητικής οικογένειας και στην ουσιαστική οικονομική ενίσχυση που ήταν από τις πρωταρχικές, θα έλεγα, κυβερνητικές δεσμεύσεις μας.

Θυμίζω ότι δεν σταθήκαμε μόνο στις τακτικές επιχορηγήσεις, τις οποίες πλέον διανέμουμε με απόλυτη αξιοκρατία και διαφάνεια μέσα από το πρόγραμμα «ΧΙΛΩΝ», αλλά μετά από αρκετή προσπάθεια δουλέψαμε σε συνεργασία με το Υπουργείο Οικονομικών και πλέον έχουμε δημιουργήσει έναν μόνιμο κουμπαρά όπου συγκεντρώνουμε έσοδα από τον νέο, δίκαιο τρόπο φορολόγησης των κερδών των παικτών των στοιχηματικών εταιρειών, όποτε και ανά έτος, με διαφάνεια πάντοτε -επαναλαμβάνω-, κατανέμονται χρήματα, ενίσχυση οικονομική -απευθείας από το κράτος- τόσο στις ομοσπονδίες, ολυμπιακές και μη, τόσο στον επαγγελματικό αθλητισμό -ποδόσφαιρο, μπάσκετ, βόλεϊ- όσο και στον ερασιτεχνικό αθλητισμό συνολικότερα. Αναφέρομαι -διευκρινίζω- στα νόμιμα εγγεγραμμένα στο μητρώο ερασιτεχνικά αθλητικά σωματεία.

Και για τι ποσά συζητάμε, παρεμπιπτόντως; Μιλάμε για σημαντικά ποσά. Θα σας πω μονάχα τα νούμερα για να γίνει αντιληπτό στην Αίθουσα και σε όσους μας παρακολουθούν για τι ακριβώς συζητάμε και γιατί είμαστε υπερήφανοι ως Κυβέρνηση γι’ αυτό το οποίο έχουμε ήδη πράξει -όχι «θα» πράξουμε- για τον ερασιτεχνικό και επαγγελματικό αθλητισμό. Το 2020 μοιράσαμε για πρώτη φορά 73 εκατομμύρια ευρώ. Το 2021 μοιράστηκαν στον αθλητισμό 122 εκατομμύρια ευρώ. Το 2022 δόθηκαν 108 εκατομμύρια ευρώ. Συνολικά δηλαδή, τα χρήματα που δώσαμε στον ελληνικό αθλητισμό αγγίζουν μέχρι και σήμερα τα 304 εκατομμύρια ευρώ. Δεν υπάρχει τα τελευταία τριάντα χρόνια ποσό αντίστοιχο να έχει διανεμηθεί, με απόλυτη διαφάνεια, στον επαγγελματικό και στον ερασιτεχνικό αθλητισμό. Δεν υπάρχει προηγούμενο.

Καταλαβαίνω τη δυσκολία κάποιων από την Αντιπολίτευση να το αποδεχτούν ή να το παραδεχτούν, αλλά έστω και η σιωπή τους ωφέλιμη είναι. Διότι όσο περισσότερο προκαλούν, άλλο τόσο εισπράττουν τις απαντήσεις από τα ίδια τα μέλη της αθλητικής οικογένειας της χώρας μας. Και όλα αυτά τα οφείλουμε στην άψογη συνεργασία με το οικονομικό επιτελείο της χώρας μας -Υπουργός Οικονομικών, Αναπληρωτής Υπουργός, Υφυπουργός, οι κύριοι Σταϊκούρας, Σκυλακάκης, Βεσυρόπουλος και οι γενικοί γραμματείς- αλλά φυσικά και στον ίδιο τον Πρωθυπουργό της Ελλάδας, διότι χωρίς τη δικιά τους στήριξη πολλά από αυτά δεν θα είχαν συμβεί.

Και τι θα γίνει τώρα τις επόμενες ημέρες και γιατί συζητάμε για τη διάταξη αυτή; Η διάταξη που φέραμε, λοιπόν, περιλαμβάνει ένα ποσοστό των χρημάτων, της τάξεως του 4-5%, να δίνεται στις οργανωτικές επιτροπές μεγάλων αθλητικών γεγονότων που τρέχει, αναδεικνύει η χώρα μας. Να θυμίσω ότι φέραμε πίσω το Ράλι Ακρόπολις μετά από οκτώ ολόκληρα χρόνια απουσίας του από το επίσημο καλεντάρι του WRC. Υπάρχει ειδική οργανωτική επιτροπή που με απόλυτη διαφάνεια λογοδοτεί μετά το πέρας κάθε διοργάνωσης, άρα ενισχύεται με ένα μικρό μέρος των χρημάτων αυτών η οργανωτική επιτροπή των παράκτιων αγώνων και φυσικά, του διεθνή ποδηλατικού γύρου, τρία μεγάλα διεθνή αθλητικά γεγονότα.

Και για τι χρήματα συζητάμε, λοιπόν; Εντός της ημέρας, έως και αύριο το αργότερο, θα έχουμε το ακριβές ποσό που θα προκύψει από την εκκαθάριση την οποία κάνουν τα στελέχη του Υπουργείου Οικονομικών. Για τι ποσό συζητάμε; Άνω των 60 εκατομμυρίων ευρώ, το οποίο θα διανεμηθεί -πρώτα ο Θεός- έως τις πρώτες ημέρες του Φεβρουαρίου. Είναι, λοιπόν, μία ευχάριστη είδηση, μία ευχάριστη διαδικασία, η οποία γίνεται από την Κυβέρνησή μας, από την Κυβέρνηση του Κυριάκου Μητσοτάκη, προς όλα τα μέλη του αθλητισμού, ερασιτεχνικά και επαγγελματικά. Πάντοτε, όμως, αναφερόμαστε στα σωματεία τα οποία έχουν εγγραφεί στο μητρώο μας και φυσικά, έχουν ελεγχθεί για τη νομιμότητά τους.

Η δεύτερη διάταξη που περνάμε αφορά στην παράταση της λειτουργίας της ΔΕΑΒ. Επιτρέψετε μου να σας πω τι σημαίνει ΔΕΑΒ. Είναι η Διαρκής Επιτροπή Αντιμετώπισης της Βίας, η οποία λειτουργεί και αντιμετωπίζει όλα τα ζητήματα σε συνεργασία με τα συναρμόδια Υπουργεία και κυρίως το Υπουργείο Προστασίας του Πολίτη. Θα ήταν λάθος μεσούσης της αθλητικής περιόδου να γίνει μια αντικατάσταση η οποία θα δημιουργούσε ένα πρόβλημα και μία δυσλειτουργία, οπότε με αυτή τη διάταξη θεωρούμε ότι ομαλά εξελίσσεται η πορεία του προγράμματος όλων των αθλητικών διοργανώσεων και δεν θα έχουμε απολύτως κανένα ζήτημα.

Επιτρέψτε μου να πω ότι ενημερώθηκα το πρωί για μία επίθεση που δέχθηκα από την αγαπητή κ. Σακοράφα, Αντιπρόεδρο της Βουλής, αλλά και Πρόεδρο του ΣΕΓΑΣ. Διάβασα αναλυτικά τι είπατε και οφείλω απλώς να διευκρινίσω, αφού φυσικά, καταθέσω στα Πρακτικά τις ετήσιες δαπάνες για τον αθλητισμό -μια κατάσταση η οποία ομολογουμένως δεν έχει προηγούμενο-, τι παραλάβαμε και πού έχουμε προχωρήσει και πού έχουμε ανεβάσει τον αθλητισμό σε επίπεδο χρηματοδοτήσεων. Το καταθέτω για τα Πρακτικά για όποιον συνάδελφο επιθυμεί να λάβει γνώση.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά στην πρωινή τοποθέτηση της κ. Σακοράφα, τι αφορά, αλήθεια; Διαβάζοντας τα Πρακτικά θεωρώ ότι μάλλον αλλοιώνεται η αλήθεια. Τι αφορά, λοιπόν;

Σπεύδω να πω ότι η συνεργασία μας με όλες τις ομοσπονδίες και με το ΣΕΓΑΣ είναι εξαιρετική και μάλιστα, καλύψαμε και ένα μεγάλο θέμα με πρωτοβουλία και με συνεργασία με την Πρόεδρο και με τη διοίκηση του ΣΕΓΑΣ για τη διεξαγωγή των ετήσιων αγώνων στο κλειστό του ΣΕΦ και σε μια σειρά ενεργειών που έπρεπε να είχαν γίνει. Δεν μπαίνω στη διαδικασία αν έπρεπε να τα κάνει ο ΣΕΓΑΣ ή να τα κάνει το ΣΕΦ. Μας ενδιέφερε να γίνουν και να καλυφθούν τα πάντα, πράγμα το οποίο δουλέψαμε. Εξασφαλίσαμε τους πόρους και με στενή συνεργασία όλο αυτό απαντήθηκε και εξελίσσεται ομαλά προς όφελος του ελληνικού αθλητισμού και κυρίως του στίβου.

Αυτό το οποίο ανέφερε η κ. Σακοράφα σήμερα το πρωί αφορά στην υπουργική απόφαση που δημοσιεύθηκε στις 31-12-2022. Διευκρινίστηκε, δηλαδή, ακόμη περισσότερο ο τρόπος ορισμού των εκπροσώπων των εν ενεργεία αθλητών και των εν ενεργεία προπονητών στα διοικητικά συμβούλια των αθλητικών ομοσπονδιών, όπως είχε διατυπωθεί σε υπουργική απόφαση στις 30-6-2022.

Θέλω να διευκρινίσω, αν θυμάμαι καλά, ότι τις διατάξεις αυτές τις είχαν καταψηφίσει το κόμμα του ΜέΡΑ25 και άλλα κόμματα της Αντιπολίτευσης.

Ποιες περιπτώσεις περιλαμβάνει; Όταν η ομοσπονδία καλλιεργεί περισσότερα του ενός αθλήματος ή κλάδους άθλησης και όταν υπάρχουν περισσότερα του ενός σωματεία αθλητών και προπονητών για το άθλημα ή τον κλάδο άθλησης, ρυθμίστηκε με την απόφαση αυτή ότι ανεξάρτητα από τον αριθμό των μελών του, δεν μπορεί να θεωρηθεί ως αντιπροσωπευτικότερο σωματείο αθλητών ή προπονητών αν στο καταστατικό του έχουν περιληφθεί τοπικοί περιορισμοί ως προς την εγγραφή μελών ή και την εκλογή τους στα καταστατικά όργανα.

Πρέπει, δηλαδή, πολύ απλά, αγαπητοί συνάδελφοι, το σωματείο απ’ όπου θα προέρχεται ο εκπρόσωπος αθλητής ή προπονητής στο ΔΣ να έχει πανελλαδικό χαρακτήρα και όχι τοπικό ή υπερτοπικό. Το αυτονόητο είναι και φαντάζομαι ότι κανένας δεν διαφωνεί σε αυτήν την Αίθουσα.

Επίσης, ο κρίσιμος χρόνος εξέτασης του αντιπροσωπευτικότερου σωματείου είναι η 31η Δεκεμβρίου του 2021 για τις ομοσπονδίες που οι εκλογές τους διεξήχθησαν εντός του 2021, καθώς λόγω της αναβολής των Ολυμπιακών Αγώνων του 2020 δεν διεξήχθησαν οι εκλογές το φθινόπωρο του 2020, όπως αρχικά είχε προβλεφθεί.

Στην ουσία τι κάνουμε, δηλαδή; Διευκρινίζουμε ακόμα περισσότερο το πλαίσιο, το τοπίο, όπου θα προκύπτουν εκπρόσωποι των προπονητών και των αθλητών για τις διοικήσεις των αθλητικών ομοσπονδιών. Δεν υπάρχει ούτε κάτι μεμπτό ούτε κάτι προσωπικό ούτε κάτι «φωτογραφικό» και πραγματικά η αλήθεια είναι ότι ξαφνιάστηκα από τα λεγόμενα και από την πρωινή επίθεση της κ. Σακοράφα στο πρόσωπό μου, αλλά και στο Υπουργείο Αθλητισμού όπου –επαναλαμβάνω- η συνεργασία μας για το καλό του στίβου, για το καλό του αθλητισμού είναι εξαιρετική και στην ίδια λογική θα συνεχίσουμε, γιατί πάνω από όλα είναι ο αθλητισμός, πάνω από όλα είναι η αθλητική οικογένεια, πάνω από όλα είναι το συμφέρον των πολλών και όχι των λίγων ή των φίλων ή των λιγότερο φίλων. Αυτά τα κριτήρια είναι σε δεύτερη μοίρα.

Θεωρώ ότι έχει γίνει κάποιο λάθος, λοιπόν. Δηλώνω δημόσια απευθυνόμενος στην ελληνική Βουλή ότι είμαστε εδώ, είμαστε στη διάθεση όλων των ομοσπονδιών για περισσότερες διευκρινήσεις και είμαι βέβαιος ότι δουλεύοντας μαζί απαντάμε και καλύπτουμε κενά πολλών ετών. Δεν υπάρχει κανένας που να τα ξέρει όλα τέλεια και φυσικά, δεν υπάρχει κανένας μάγος, γι’ αυτό έχουμε συνεργαστεί σε πολλά επίπεδα και όποτε συνεργαστήκαμε τα κάναμε πολύ καλύτερα απ’ ό,τι αν ακούγαμε τις κραυγές ή τις εντάσεις ή αν μέναμε σε πιέσεις ή σε εκβιασμούς. Φυσικά δεν αναφέρομαι στο ΣΕΓΑΣ ή στην κ. Σακοράφα. Αυτή η λέξη δεν απευθύνεται εκεί, ούτε προσάπτω κάποια κατηγορία στην ίδια.

Με όλον τον σεβασμό, λοιπόν, θεωρώ ότι αν υπάρχει οποιαδήποτε παρατήρηση, είναι ευπρόσδεκτοι όλοι οι εκπρόσωποι των ομοσπονδιών και του ΣΕΓΑΣ για να συζητήσουμε, αγαπητή Σοφία, για το καλύτερο που θέλουμε και που επιδιώκουμε για τον ελληνικό αθλητισμό και φυσικά τον ελληνικό στίβο.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Ζητάει ο κ. Βορίδης να μιλήσει, αλλά θα ζητήσω κι εγώ να κατέβω από την Έδρα για να απαντήσω στον κύριο Υπουργό. Είναι εδώ ο κ. Βίτσας για να με αντικαταστήσει για λίγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Θέλω κι εγώ τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εσείς, κύριε Συντυχάκη. Θα μου επιτρέψετε, όμως, να απαντήσω πρώτη, αν δεν σας πειράζει.

Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Πρόεδρε, μετά απ’ αυτή την πολύ πειστική επιχειρηματολογία του κ. Αυγενάκη, τελικώς κάνω δεκτή την τροπολογία του. Με έπεισε εμένα ως προς αυτό.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Επίσης, κάνω δεκτές και τις κυβερνητικές τροπολογίες και επίσης απορρίπτω τις τροπολογίες οι οποίες προέρχονται από την Αντιπολίτευση. Φαντάζομαι ότι δεν σας εκπλήσσει αυτό. Απλώς θα αναφέρω μία βραχεία αιτιολογία για την απόρριψη των τροπολογιών οι οποίες προέρχονται από την Αντιπολίτευση. Η μία είναι εκπρόθεσμη, άρα γι’ αυτόν τον λόγο απορρίπτεται. Η δεύτερη νομίζω ότι απεσύρθη και μένει μία η οποία δεν είναι αρμοδιότητας του Υπουργείου Εσωτερικών, αλλά είναι αρμοδιότητας είτε του Δικαιοσύνης, καθότι προβλέπει δικονομικές αναστολές είτε του Παιδείας ή του Οικονομικών ενδεχομένως. Εδώ έχουμε συντρέχουσα αρμοδιότητα των τριών αυτών Υπουργείων, πάντως σίγουρα όχι του Εσωτερικών. Άρα, λοιπόν, απορρίπτονται οι τροπολογίες οι προερχόμενες εκ της Αντιπολιτεύσεως και γίνονται δεκτές οι κυβερνητικές.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ.

Δεν είναι σύνηθες, όταν προεδρεύει κάποιος, να του κάνουν κριτική τέτοιου χαρακτήρα όπως έκανε ο κ. Αυγενάκης. Συνήθως ενημερώνει τον άλλον και μετά, όταν τελειώσει τη διαδικασία της προεδρίας του, γίνεται συζήτηση. Ας το κάνουμε, όμως, τώρα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Με ψέγετε επειδή …

**ΠΡΟΕΔΡΕΥΩΝ (Δημήτριος Βίτσας):** Όχι, δεν σας ψέγω. Λέω ότι δεν είναι σύνηθες. Αν θεωρείτε ότι αυτό συνιστά ψόγο, εγώ τι να κάνω τώρα;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ανοίξτε το μικρόφωνο, σας παρακαλώ.

**ΠΡΟΕΔΡΕΥΩΝ (Δημήτριος Βίτσας):** Παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν έκανα καμμία κριτική. Απεναντίας διάβασα από τα Πρακτικά -τα έχω μπροστά μου- τα όσα ειπώθηκαν για το πρόσωπό μου και για το αντικείμενό μου, βρέθηκα στη Βουλή και θεώρησα σωστό και υποχρέωσή μου να απαντήσω, πολύ ευγενικά, σε αυτά τα οποία ακούστηκαν. Δεν υπάρχει κάτι άλλο.

**ΠΡΟΕΔΡΕΥΩΝ (Δημήτριος Βίτσας):** Ωραία, να συνεχίσουμε.

Κυρία Σακοράφα, έχετε τον λόγο επί προσωπικού. Πόσο χρόνο θέλετε;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, δώστε μου λίγο χρόνο, σας παρακαλώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Ξεκινήστε και θα δούμε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Δεν θα αργήσω πολύ, όμως, θέλω να είμαι εμπεριστατωμένη σε αυτά που θα πω, γιατί δεν θέλω ούτε να υπάρχουν παρεξηγήσεις ούτε να βγαίνουν λάθος εντυπώσεις κατ’ αρχάς στους συναδέλφους μέσα στην Αίθουσα, προς τον κύριο Υπουργό, αλλά και γενικότερα έξω στην κοινωνία και στους συλλόγους που μας ακούνε γιατί, όπως ξέρετε, είμαι και Πρόεδρος της μεγαλύτερης ομοσπονδίας αυτή τη στιγμή στη χώρα που αφορά στο κομμάτι του αθλητισμού και κυρίως στον στίβο.

Πρώτα απ’ όλα, θέλω να πω το εξής: Κύριε Υπουργέ, δεν κραυγάζω ποτέ. Το λέω αυτό επειδή αναφερθήκατε σε κραυγάζοντες κ.λπ.. Δεν κραυγάζω ποτέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν αναφέρθηκα σε εσάς.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Σας παρακαλώ, κύριε Υπουργέ. Σας άκουσα και μιλάω πάρα πολύ ήρεμα. Σας παρακαλώ πάρα πολύ.

Είμαι δύο χρόνια στο τιμόνι αυτής της ομοσπονδίας. Δεν θα αναφερθώ στα όσα γίνανε μέχρι να αναλάβω την ομοσπονδία. Είναι θέματα που είναι στο παρελθόν, γύρισα σελίδα, δεν αφορούν. Υπήρχαν προηγούμενα, εντάσεις. Δημιουργήθηκαν πάρα πολλά μέχρι να οριστώ Πρόεδρος σε αυτή την ομοσπονδία. Βάζω τελεία σε αυτό. Είπαμε και είπα από την ημέρα που θα αναλάβω αυτή την ομοσπονδία να υπάρξει μια ηρεμία για το καλό, όπως λέτε, του αθλητισμού. Πάνω από όλα ο αθλητισμός και για εσάς και για εμένα. Σε καμμία περίπτωση, λοιπόν, εγώ προσωπικά δεν θα δημιουργούσα κανένα θέμα και νομίζω ότι επί δύο χρόνια δεν δημιούργησα κανένα απολύτως θέμα και προσπάθησα να κάνω το καλύτερο δυνατό για την ομοσπονδία.

Δεν θα αναφερθώ σε αυτά που είπατε προηγουμένως και αφορούν στην τροπολογία όσον αφορά στο θεσμοθετημένο πριμ που δίνετε στις ομοσπονδίες κ.λπ..

Αναφερθήκατε πάρα πολλές φορές στα παραπάνω λεφτά που έχετε δώσει στην ομοσπονδία. Θα σας θυμίσω ότι έχετε κόψει ήδη μέσα σε δύο χρόνια από την Ομοσπονδία του ΣΕΓΑΣ 1 εκατομμύριο ευρώ και δώσατε 1 εκατομμύριο από το ΠΡΟΠΟ.

Δαπάνες για τον αθλητισμό, για τον στίβο δεν έχουν γίνει επιπλέον. Δαπάνες για αγώνες δεν γίνονται. Δαπάνες για τους αθλητές δεν γίνονται. Όταν αυτή η ομοσπονδία έχει χιλιάδες σωματεία, χιλιάδες αθλητές σε όλη την Ελλάδα, δεν μπορεί να λειτουργήσει με 2.200.000 ευρώ που δίνετε εσείς, σε καμμία περίπτωση και με τις επιτυχίες, κύριε Υπουργέ, ολυμπιακά μετάλλια, αθλητές σπουδαίους να τους στέλνουμε σε όλο τον κόσμο. Αλλά αυτά αφήστε τα στην άκρη.

Για το ΣΕΦ, βεβαίως, σας ευχαριστούμε που μας δώσατε αυτά τα χρήματα για να κάνουμε μία εργασία, η οποία δεν ήταν στις αρμοδιότητές μας. Το ξέρετε πάρα πολύ καλά αυτό, έγινε την τελευταία στιγμή με κίνδυνο να μην την ολοκληρώσουμε και να μην έχουμε τους αθλητές μας να αγωνιστούν. Αλλά αυτά στην άκρη. Εγώ δεν τα βάζω εδώ.

Να πάμε σε αυτό για το οποίο σας έψεξα το πρωί. Ακούστε, κύριε Υπουργέ, το σημερινό, για εμένα, ήταν η σταγόνα που ξεχείλισε το ποτήρι και το έμαθα μόλις εχθές. Ξέρετε τι ήταν; Η νομοθέτηση που κάνατε στις 31-12-2022. Ξέρετε γιατί; Γιατί εσείς ο ίδιος είχατε νομοθετήσει μία απόφαση την οποία πήραμε ως διοικητικό συμβούλιο για να τοποθετήσουμε τον προπονητή στην ομοσπονδία, βάσει της δικής σας νομοθέτησης στις 21 Δεκεμβρίου και έρχεστε εσείς και βγάζετε άλλη υπουργική απόφαση, κύριε Υπουργέ, στις 23 Δεκεμβρίου, για να αλλάξετε αυτή την τοποθέτηση. Δεν θέλετε να σας φέρω τα πρακτικά για να δείτε τι λέγανε οι σύμβουλοι μέσα στο διοικητικό συμβούλιο. Γιατί σε αυτά που αναφερθήκατε προηγουμένως, αναφερόντουσαν όλοι ως ιδιαιτερότητες που θα έπρεπε να προσεχθούν. Αυτά βάλατε στην καινούργια υπουργική σας απόφαση, κύριε Υπουργέ.

Ο κρίσιμος χρόνος ξέρετε ποιος είναι; Είναι 31 Ιανουαρίου μέχρι 31-12-2021 για να νομιμοποιηθεί ο ΠΕΠΚΑ, το σωματείο που θέλετε με το ζόρι να βάλετε στην ομοσπονδία, που συστήθηκε με απόφαση πρωτοδικείου στις 17 Δεκεμβρίου. Και βάζετε κωλύματα εκλογιμότητας, κύριε Υπουργέ και όχι εκπροσώπησης, όπως είπατε προηγουμένως -γιατί για μας αυτό είναι το σημαντικό, εκπροσώπησης-, κάνετε κουρέλι αυτό που εσείς νομοθετήσατε και το οποίο έδινε δικαίωμα να βάλει κριτήρια και μόνο αν υπάρχουν παραπάνω από ένα σωματεία. Και υπάρχουν παραπάνω από ένα σωματεία. Υπάρχει το σωματείο της βόρειας Ελλάδας, υπάρχει το σωματείο της νότιας Ελλάδας και των νήσων και υπάρχουν δύο σωματεία, ο ΠΕΠΚΑ και ο ΣΕΠΚΑ. Εμείς πήραμε μία απόφαση βάσει του νόμου σας και δεν την κρίναμε εμείς ως διοικητικό συμβούλιο, ούτε εγώ παρ’ ότι είμαι Βουλευτής. Νομικοί σύμβουλοι ήταν αυτοί που μας έδωσαν τη συμβουλή τους, αφού έλεγξαν τους φακέλους, τα χαρτιά και όλα. Έρχεστε και νομοθετείτε τι, κύριε Υπουργέ; Αν ενδιαφερόσασταν πραγματικά, κύριε Υπουργέ, θα λειτουργούσατε αλλιώς, αν ενδιαφερόσασταν πραγματικά για τον αθλητισμό.

Ξέρετε τι κωλύματα βάλατε; Θα σας πω αμέσως. Πρώτο κώλυμα, τοπικού περιορισμού στα μέλη -λέει- και αποκλείσατε τον σύλλογο της βορείου Ελλάδας. Βάλετε κώλυμα τοπικού περιορισμού στα μέλη του διοικητικού συμβουλίου και περιορίσατε τη βόρεια Ελλάδα που είναι ο παλιότερος σύλλογος. Τα άλλα ήταν δυτικής Ελλάδας και νήσων το πρώτο που σας είπα. Δηλαδή, τι κάνατε, κύριε Υπουργέ; Καθίσατε και μελετήσατε τα καταστατικά των σωματείων για να νομοθετήσετε; Αυτό κάνατε; Πέστε μου σας παρακαλώ πολύ, για να ακούσουν εδώ πέρα οι συνάδελφοι, να δουν τι ψηφίζουμε εδώ μέσα. Είμαστε νομοθετικό σώμα; Έχετε αυτή την άνεση εσείς να νομοθετείτε και να αλλάζετε τα πράγματα όπου και όπως σας καπνίσει, όποιον θέλετε να βάζετε και όποιον θέλετε να βγάζετε;

Ξέρετε ποιον πετάτε έξω από το διοικητικό συμβούλιο του ΣΕΓΑΣ, κύριε Υπουργέ; Ξέρετε ποιον πετάτε έξω; Γεώργιος Πομάσκι λέγεται. Ξέρετε τι σημαίνει Γεώργιος Πομάσκι; Ρωτήστε όλον τον κόσμο να σας πούνε. Γιώργος Πομάσκι σημαίνει προπονητής ολυμπιονικών, σημαίνει προπονητής που τον βραβεύει όλος ο κόσμος. Αύριο θα πάει στην Ισπανία, σήμερα θα τον βραβεύσει η Ολυμπιακή Επιτροπή, κορυφαίος προπονητής, τον παρακαλάμε να μείνει στην Ελλάδα με ψίχουλα και εμείς τον βρίζουμε, δεν τον θέλουμε, ως σύμβουλο στην Ομοσπονδία μας. Σοβαρά μιλάτε τώρα, κύριε Υπουργέ; Και λέτε ότι δεν καταλαβαίνετε τι είναι αυτά που είπα σήμερα εδώ μέσα; Δεν έχω μιλήσει ποτέ έτσι, κύριε Υπουργέ και το ξέρετε.

Επαναλαμβάνω, δύο χρόνια έκλεισα το στόμα μου και δεν είπα κουβέντα. Έχετε κάνει τα απίστευτα με αυτή την ομοσπονδία. Θέλετε να σας θυμίσω ΕΟΕ; Θέλετε να σας θυμίσω τι νομοθέτησε αυτό το Σώμα εδώ μέσα, κύριε Υπουργέ; Σας έλεγα ψηφίστε αυτή την τροπολογία για την Επιτροπή Ολυμπιακών Αγώνων, γιατί η Διεθνής Επιτροπή Ολυμπιακών Αγώνων το διατάζει και δεν το κάνατε και το φέρατε μετά από έναν μήνα. Τι έχετε να πείτε στους συναδέλφους που τους κοροϊδέψατε; Πείτε μου, κύριε Υπουργέ, για να καταλάβω. Τι θέλετε; Να παραιτηθώ; Πείτε το, να παραιτηθώ εδώ και τώρα, αρκεί αυτή η ομοσπονδία να πάει μπροστά. Του χρόνου οι αθλητές μας έχουν ολυμπιακούς αγώνες και δεν έχουν γήπεδα να γυμναστούν και μου μιλάτε τώρα για γήπεδα; Για ποιο πράγμα μου μιλάτε, κύριε Υπουργέ;

**ΠΡΟΕΔΡΕΥΩΝ (Δημήτριος Βίτσας):** Κυρία Σακοράφα, πρέπει να τελειώσετε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Τελειώνω, κύριε Πρόεδρε. Τελείωσα. Δεν έχω τι άλλο να πω. Αυτά ήταν.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Κύριε Αυγενάκη, έχετε τον λόγο. Με τον κ. Αυγενάκη κλείνουμε.

**ΕΜΜΑΝΟΥΗΛ ΣΥΝΤΥΧΑΚΗΣ:** Γιατί κλείνετε, κύριε Πρόεδρε; Τόση ώρα σηκώνω το χέρι μου.

**ΠΡΟΕΔΡΕΥΩΝ (Δημήτριος Βίτσας):** Για το ίδιο θέμα;

**ΕΜΜΑΝΟΥΗΛ ΣΥΝΤΥΧΑΚΗΣ:** Για το ίδιο θέμα, βέβαια.

**ΠΡΟΕΔΡΕΥΩΝ (Δημήτριος Βίτσας):** Εντάξει. Η δική σας περίπτωση είναι διαφορετική. Αμέσως μετά θα πάρετε εσείς τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Αν είναι για το ίδιο θέμα, ας μιλήσει ο κ. Συντυχάκης και στο τέλος θα απαντήσω.

**ΠΡΟΕΔΡΕΥΩΝ (Δημήτριος Βίτσας):** Ωραία.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, έχει προκύψει μείζον θέμα. Έχει προκύψει μείζον θέμα με την εκλογή εκπροσώπου προπονητών στο διοικητικό συμβούλιο του ΣΕΓΑΣ και νομίζω ότι οφείλουμε να πάρουμε μία θέση. Τουλάχιστον εμείς ως Κομμουνιστικό Κόμμα Ελλάδας αισθανόμαστε την ανάγκη να πάρουμε θέση. Είναι φανερό ότι τον κ. Αυγενάκη τον έχει ενοχλήσει αφάνταστα. Του έχει τσαλακώσει πραγματικά τον εγωισμό η εκλογή του κ. Πομάσκι ως εκπροσώπου των προπονητών στο διοικητικό συμβούλιο του ΣΕΓΑΣ, διορισμός -προσέξτε- που έγινε 20-12-2022 με βάση τη δική του υπουργική απόφαση και μάλιστα με ΦΕΚ στις 14-7-2022, τηρώντας όλες τις προϋποθέσεις για την εκπροσώπηση των προπονητών στο διοικητικό συμβούλιο του ΣΕΓΑΣ.

Ξαφνιαστήκατε, κύριε Αυγενάκη. Δεν το περιμένατε να είναι ο Πομάσκι εκπρόσωπος των προπονητών, γιατί είχατε κατά νου να βάλετε τον δικό σας άνθρωπο. Σε κάθε περίπτωση δεν σας βγήκε. Έτσι δεν είναι, κύριε Βορίδη, ο κατά τα άλλα πειστικός κ. Αυγενάκης, που λέτε ότι είναι πάρα πολύ πειστικά τα όσα είπε;

Τι έκανε ο κ. Αυγενάκης; Ήρθε στα μουλωχτά, φέροντας μια νέα υπουργική απόφαση και ΦΕΚ με ημερομηνία 31-12-2022 -μη γελάτε-, τροποποιώντας μία παράγραφο και προσθέτοντας επιπλέον δύο, μόνο και μόνο για να πετάξει τον Πομάσκι από το διοικητικό συμβούλιο του ΣΕΓΑΣ. Ντροπή σας! Και η ντροπή κοκκινίζει. Γελάστε όσο θέλετε.

Ο αθλητικός κόσμος και ιδιαίτερα ο κόσμος του στίβου δεν πρόκειται να κάνει δεκτή, ανεχτή, αυτή την πραξικοπηματική τακτική από την πλευρά του κ. Αυγενάκη. Πρόκειται για πράξη ανήθικη, καταδικαστέα και πρέπει να αποσύρετε τη νέα υπουργική απόφαση.

Εκτός από αυτό, αποκλείσατε και τα σωματεία, αποκλείσατε σωματεία για να αλλάξετε συσχετισμούς και να βάλετε τον δικό σας άνθρωπο. Οι σύλλογοι προπονητών που υπάρχουν είναι τρεις. Η έκτη παράγραφος στο άρθρο 4 της νέας υπουργικής απόφασης πετάει τους δύο από τους τρεις έξω, δηλαδή Πάτρα, Θεσσαλονίκη που δεν είναι της αρεσκείας σας με το πρόσχημα ότι είναι επαρχιακοί σύλλογοι, άρα και τον Πομάσκι και προωθείτε τον σύλλογο της αρεσκείας σας, ο οποίος δεν μπορούσε πρωτύτερα να πάρει μέρος λόγω προθεσμίας -της δικής σας- όπως όριζε η δική σας υπουργική απόφαση. Και επιπλέον με τη νέα υπουργική απόφαση ορίζεται ως κρίσιμη ημερομηνία 31-12-2021 για να θεωρηθεί νόμιμη η εκλογή του δικού σας ανθρώπου, ενώ στην προηγούμενη, δική σας πάλι, υπουργική απόφαση θεωρείται η ημερομηνία των τελευταίων αρχαιρεσιών ως η πιο κρίσιμη της οικείας ομοσπονδίας. Δεν χρειάζεται, λοιπόν, να ξεφτιλίζεστε τόσο πολύ κάθε λίγο και λιγάκι.

Θα σας προτείνω εγώ. Εκδώστε ένα διάταγμα που να λέει ποιους θέλετε να ορίζετε στα διοικητικά συμβούλια των ομοσπονδιών να τελειώνουμε. Το ίδιο κάνατε με τον πρώην Πρόεδρο του ΣΕΓΑΣ, τον μακαρίτη τον Σεβαστή. Κάθε μέρα αλλάζατε τα όρια ηλικίας των Προέδρων των ομοσπονδιών, μόνο και μόνο για να μην είναι ο Σεβαστής Πρόεδρος.

Είναι φανερό ότι και τώρα δεν θέλετε -και εσείς και η παρέα σας- τον κ. Πομάσκι. Και ξέρετε γιατί δεν σας είναι αρεστός; Γιατί δεν συνάδει με τον εμπορευματοποιημένο αθλητισμό που υπηρετείτε, που πρεσβεύει η Νέα Δημοκρατία και τα άλλα κόμματα. Δεν είναι, δηλαδή, ο σφουγγοκωλάριός σας, να το πούμε έτσι καθαρά με απλά λόγια.

Αξία, λοιπόν και πολλές επιτυχίες έχουν πολλοί και δεν υποτιμούμε κανέναν προπονητή σε αυτή τη χώρα, αλλά στην παρούσα φάση, αν όχι ο Πομάσκι εκπρόσωπος των προπονητών στο ΣΕΓΑΣ, τότε ποιος; Για πείτε μας!

Την προηγούμενη βδομάδα βράβευσε και ο ΠΣΑΤ τον καλύτερο προπονητή, τον κ. Πομάσκι, ως καλύτερο προπονητή. Πρώτος και καλύτερος προπονητής έχει αναδειχθεί και στα Βαλκάνια και στην Ευρώπη και δεν μπορεί να εκπροσωπήσει εδώ, στη χώρα του, τους συναδέλφους του; Είναι πράγματα αυτά; Οι γνώσεις, το αντικείμενό του, η καθημερινή επαφή με το άθλημα, με τα σωματεία, με τους συναδέλφους του προπονητές, ο ακέραιος χαρακτήρας του, οι επιτυχίες του με ολυμπιακά μετάλλια που τον βγάζουν έξω από τα σύνορα της χώρας και καθόσαστε και κάνετε τέτοιου είδους ντροπιαστικές πρακτικές, φασίζουσες αντιλήψεις στην κυριολεξία;

Όμως, δεν είναι μόνο δικής σας έμπνευσης, είναι συνολικά της Νέας Δημοκρατίας και με την επιβράβευση, βέβαια, που έχετε και από τον Υπουργό Εσωτερικών, τον κ. Βορίδη.

Έτσι, λοιπόν, αντιλαμβάνεστε, κύριε Βορίδη, την πολυεπίπεδη διακυβέρνηση με την αξιοκρατία και τη διαφάνεια; Να το χαίρεστε ένα επιτελικό κράτος «κρεατομηχανή» για τα πιο επίλεκτα μέλη της κοινωνίας, όπως είναι ο κ. Πομάσκι και κάθε Πομάσκι!

Η αθλητική οικογένεια, λοιπόν, σας γυρνάει την πλάτη συνολικά ως Νέα Δημοκρατία και στον Υφυπουργό Αθλητισμού, τον αφήνει στη μοναξιά της απαξίωσης και προχωρά.

(Χειροκροτήματα από την πτέρυγα του ΜέΡΑ25)

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Ορίστε, κυρία Λιακούλη, έχετε τον λόγο για δύο λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κοιτάξτε, τα πράγματα είναι πολύ απλά, έχουν αναπτυχθεί ήδη από τους συναδέλφους των υπόλοιπων πολιτικών κομμάτων.

Κύριε Υπουργέ, βρεθήκαμε αντιμέτωποι πριν από λίγο καιρό οι δύο μας σε μία επίκαιρη ερώτηση την οποία σας κατέθεσα, όπου πάλι με μία μεθόδευση ξεσηκώσατε την Ελλάδα απέναντί σας με τα ερασιτεχνικά σωματεία, αποκλείοντας από τα γήπεδα τον ερασιτεχνικό αθλητισμό και φτιάχνοντας με έναν σωρό μεθοδεύσεις ό,τι μπορεί να φανταστεί ανθρώπου νους.

Αναγκαστήκατε και το πήρατε, βέβαια, πίσω, όταν σας έστειλαν τα μηνύματα ο απλός ο κόσμος, οι απλοί αθλητές, οι άνθρωποι της καθημερινότητας, των απλών χωριών, οι άνθρωποι που δεν είχαν συμφέροντα να συνδεθούν μαζί σας με τίνι τρόπο πολιτικό.

Τώρα τι είναι πάλι αυτά, κύριε Αυγενάκη; Κόβετε και ράβετε στο πλαίσιο των δικών σας πολιτικών συμφερόντων όλα αυτά τα οποία σας κατήγγειλε, αυτά τα οποία άκουσα σήμερα; Με λεπτομέρειες εννοώ άκουσα, γιατί γνωρίζαμε το περίγραμμα, εδώ ήταν εκπληκτικές οι λεπτομέρειες που κατατέθηκαν από την κ. Σακοράφα και από τον κ. Συντυχάκη. Μπορείτε, αλήθεια, να συνεχίσετε να είστε Υπουργός, αν δεν απαντήσετε σε αυτά; Είναι δυνατόν να συνεχίσετε να λέτε σε εμάς ότι υπηρετείτε το συγκεκριμένο σας πόστο, το Υπουργείο σας, το Υφυπουργείο Αθλητισμού και σας καταγγέλλουν την ίδια ώρα για μία απίστευτη μεθόδευση, ότι βάζετε στην «κρεατομηχανή»; Έτσι σας είπανε, κύριε Υπουργέ. Μπορείτε να φύγετε από αυτή την Αίθουσα της Ολομέλειας του ελληνικού Κοινοβουλίου, πριν μας πείτε για όλα τα καταγγελλόμενα εναντίον σας, ότι έρχεστε να κόψετε και να ράψετε ακόμα μία φορά κατά το δοκούν, για να εξυπηρετήσετε δικούς σας ανθρώπους και δικά σας συμφέροντα; Αυτό κάνετε, λοιπόν;

Και υπάρχει και ένα άλλο ερώτημα: Μέχρι πότε θα τα κάνετε όλα αυτά; Μέχρι πότε θα επιδεικνύετε αυτή ακριβώς την πορεία και αυτή ακριβώς τη μεθόδευση;

Θέλουμε απαντήσεις σε όλα όσα έχουν ακουστεί σήμερα. Είναι συγκλονιστικά και βεβαίως, οφείλετε ένα προς ένα να τα απαντήσετε, κύριε Υπουργέ.

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Κύριε Ραγκούση, έχετε τον λόγο για δύο λεπτά αυστηρά.

**ΙΩΑΝΝΗΣ ΡΑΓΚΟΥΣΗΣ:** Κύριε Αυγενάκη, τώρα όποιος βρισκόταν στη θέση σας και αντιμετώπιζε αυτή την κοινοβουλευτική κατακραυγή και αισθανόταν ότι έχει διαπράξει το ελάχιστο αυτών που ακούσατε ότι σας καταλογίζουν, θα έπρεπε να είχε ζητήσει συγγνώμη, να είχε καταθέσει την παραίτησή του και να είχε φύγει από την Αίθουσα της Βουλής.

Εσείς, όμως, κύριε Αυγενάκη, ξέρετε πολύ καλά ότι αυτό που κάνετε δεν είναι προσωπικό σας αποτέλεσμα, αλλά είναι μοντέλο διακυβέρνησης Μητσοτάκη. Αυτά όλα που περιγράφησαν εδώ για τον κ. Πομάσκι και γενικά για την κακομεταχείριση των αθλητικών θεσμών από την Κυβέρνηση Μητσοτάκη είναι απλώς μία μικρογραφία του τι γίνεται σε όλο το εύρος, σε όλο το μήκος και σε όλο το πλάτος του κρατικού μηχανισμού από την Κυβέρνησή σας. Γι’ αυτό και στην πραγματικότητα λύση δεν είναι μόνο εσείς να αναλάβετε τις ευθύνες σας και να φύγετε, κύριε Αυγενάκη, είναι συνολικά να φύγετε ως Κυβέρνηση, γιατί ό,τι πιάνετε στα χέρια σας -με ό,τι καταπιάνεστε- δεν υπακούει σε αρχές και αξίες, δεν υπακούει σε κανόνες. Δεν λειτουργείτε με κανόνες σε αυτή τη χώρα παρά μόνο με έναν κανόνα, του ποιος είναι δικός σας και πώς θα καταφέρετε να ευνοήσετε τους δικούς σας και κάθε ιδιοτέλεια που είτε αυτοί είτε εσείς κάθε φορά που βάζετε μία υπογραφή έχετε στο πίσω μέρος του μυαλού σας, πάσης φύσεως ιδιοτέλειες, από τις πολιτικές ιδιοτέλειες μέχρι τις οικονομικές ιδιοτέλειες και τα σκάνδαλα που μαστίζουν και την Κυβέρνηση και το κόμμα σας.

Κύριε Αυγενάκη, είσαστε ένα παράδειγμα προς αποφυγήν, που όσο πιο γρήγορα φύγετε από τα ηνία αυτής της χώρας τόσο πιο γρήγορα αυτή η χώρα θα μπορέσει να ξαναδεί το μέλλον της με ελπίδα και κυρίως να κοιτάξει κάθε χώρος ξεχωριστά πώς θα μπορέσει να εγκαταστήσει κάποιους αμοιβαία, κοινά αποδεκτούς κανόνες λειτουργίας, βασισμένους, όμως, σε αρχές, όπως η αξιοκρατία και όπως η διαφάνεια.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Κύριε Αυγενάκη, έχετε τον λόγο. Παρακαλώ, όσο το δυνατόν συντομότερα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, αγαπητοί κύριοι συνάδελφοι, να διευκρινίσουμε ότι πήρατε τον λόγο για μία υπουργική απόφαση και για μία διάταξη που έχουμε περάσει δυόμισι χρόνια πριν, την οποία όλοι όσοι πήρατε τον λόγο -όλα τα κόμματα μάλλον που πήρατε τον λόγο- την είχατε καταψηφίσει. Δηλαδή, η μέγιστη υποκρισία σήμερα!

**ΕΜΜΑΝΟΥΗΛ ΣΥΝΤΥΧΑΚΗΣ:** Και αυτό σας απαλλάσσει;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ήρεμα, σας άκουσα πολύ προσεκτικά, αγαπητέ κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Αυτό που κάνουμε εμείς είναι έντιμο, αυτό που κάνετε εσείς τώρα είναι ανέντιμο!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Πρόεδρε, θα βάλετε τάξη ή θα μιλάτε στο κινητό σας;

**ΠΡΟΕΔΡΕΥΩΝ (Δημήτριος Βίτσας):** Σας παρακαλώ τώρα, να ολοκληρώσουμε κάποτε. Δεν γίνεται! Δηλαδή, καθένας να πει την άποψή του, αλλά τι είναι αυτό;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ που μου δίνετε το δικαίωμα αυτό.

**ΠΡΟΕΔΡΕΥΩΝ (Δημήτριος Βίτσας):** Δεν σας δίνω το δικαίωμα, έχετε το δικαίωμα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Επαναλαμβάνω, λοιπόν, για όσους δεν άκουσαν: Ακούσαμε να μιλάει εκπρόσωπος του ΜέΡΑ25, του ΠΑΣΟΚ, του ΣΥΡΙΖΑ και του ΚΚΕ για μία διάταξη που πριν από δυόμισι χρόνια ψηφίσαμε και την οποία καταψήφισαν όλα τα κόμματα που πήραν τον λόγο, οι Εκπρόσωποί τους. Ένα το κρατούμενο.

Δεύτερον, άκουσα τον κ. Συντυχάκη να λέει για την αθλητική οικογένεια. Να μιλάει η κ. Σακοράφα για την αθλητική οικογένεια το καταλαβαίνω. Υπήρξε λαμπρό στέλεχός της, ενεργή αθλητικά και ενεργή διοικητικά, αλλά εσείς να μιλάτε; Νομίζω ότι το έχετε κάνει πάρα πολλές φορές…

**ΕΜΜΑΝΟΥΗΛ ΣΥΝΤΥΧΑΚΗΣ:** Ενώ εσύ τι ήσουν;

**ΕΥΑΓΓΕΛΙΑ ΛΙΑΚΟΥΛΗ:** Εσείς τον αθλητικό χώρο τον έχετε καταπλήξει, τον έχετε μαγέψει!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και αστοχείτε διαρκώς, διότι έρχεστε εδώ πέρα και είστε απολύτως αδιάβαστοι.

Παρακαλώ πολύ, λίγο ευγένεια! Σας άκουσα πολύ προσεκτικά όλους.

**ΕΜΜΑΝΟΥΗΛ ΣΥΝΤΥΧΑΚΗΣ:** Θα μας απαγορεύσετε τώρα και να μιλάμε εδώ στη Βουλή;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ένα λεπτό, ήρεμα! Κύριε Πρόεδρε!

**ΠΡΟΕΔΡΕΥΩΝ (Δημήτριος Βίτσας):** Τώρα, πέραν των άλλων, δύο Βουλευτές Ηρακλείου που φαντάζομαι ότι γνωρίζονται και πιο καλά και μπορεί να έχουν και μεταξύ τους πιο παλιά…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Και συνεχίζω, λοιπόν.

Έχω τον λόγο, κύριε Πρόεδρε;

**ΠΡΟΕΔΡΕΥΩΝ (Δημήτριος Βίτσας):** Παρακαλώ, συνεχίστε, κύριε Αυγενάκη!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ωραία, βάλτε τάξη, όμως, να υπάρξει ηρεμία!

**ΠΡΟΕΔΡΕΥΩΝ (Δημήτριος Βίτσας):** Προσπαθώ με κάποιον τρόπο να σταματήσω τις διακοπές, για να μπορέσετε να μιλήσετε ολοκληρωμένα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ.

Ερχόμαστε, λοιπόν και λέμε: ΣΕΓΑΣ.

Κυρία Σακοράφα, λέτε ψέματα σε ό,τι αφορά στα χρήματα. Τα χρήματα που μπήκαν στο ταμείο του ΣΕΓΑΣ το έτος που μας πέρασε ήταν συνολικά 3.332.762 ευρώ συν τα χρήματα…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Αφήστε τα αυτά! Τον αρχικό προϋπολογισμό να πείτε!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Παρακαλώ πάρα πολύ, ακούστε λίγο, μη με διακόπτετε!

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Πήρατε 1 εκατομμύριο ευρώ από τον αρχικό προϋπολογισμό! Τέλος τα ψέματα, κύριε Υπουργέ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Λέτε ψέματα και είναι ντροπή να λέτε ψέματα σε αυτή την Αίθουσα.

Το τελικό ποσό…

Επαναλαμβάνω, ήρεμα, όχι επαναστάσεις εδώ μέσα, όχι επαναστάσεις, αυτά αλλού. Εδώ σας άκουσα, θα ακούσετε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Αφήστε τα αυτά! Πήρατε 1 εκατομμύριο ευρώ, τέλος τα ψέματα, κύριε Υπουργέ!

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ήρεμα, σας παρακαλώ πάρα πολύ, κρατήστε την ψυχραιμία σας. Λέτε ψέματα! Ψεύδεστε και είναι ντροπή! Είναι ντροπή!

**ΠΡΟΕΔΡΕΥΩΝ (Δημήτριος Βίτσας):** Να ηρεμήσουμε όλοι με κάποιο τρόπο και να ολοκληρώσει ο καθένας αυτά που θέλει να πει, σωστά ή λάθος.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Υπάρχουν αδιαμφισβήτητα στοιχεία.

**ΠΡΟΕΔΡΕΥΩΝ (Δημήτριος Βίτσας):** Σωστά ή λάθος για τον άλλον.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το τελικό νούμερο, το τελικό ποσό που κατετέθη στο ταμείο του ΣΕΓΑΣ το έτος που πέρασε ήταν 3.332.362 ευρώ. Χρήματα που προήλθαν και από την τακτική επιχορήγηση και από την έκτακτη επιχορήγηση μέσω της φορολόγησης των στοιχηματικών εταιρειών.

Η έκτακτη χρηματοδότηση είναι ύψους 200.000 ευρώ για την επισκευή της εγκατάστασης του ΣΕΦ. Εδώ δεν μπαίνω στη διαδικασία να συζητήσω. Έπρεπε να το κάνουμε. Έπρεπε να το κάνετε. Δεν το κάνατε, όμως. Το κάναμε, όμως, γιατί θέλαμε το καλό του στίβου. Την ίδια στιγμή που το προηγούμενο έτος, το 2021, το ποσό που είχε πάρει ο στίβος ήταν μόλις 2.715.000 ευρώ, έναντι 3.332.000 ευρώ. Τα συμπεράσματα και τα νούμερα μιλάνε από μόνα τους.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Πόσα είχατε κόψει από την προηγούμενη χρονιά;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας παρακαλώ πολύ. Τώρα παραφέρεστε και είναι ντροπή. Προεδρεύετε κατά καιρούς και γνωρίζετε πολύ καλά τι σημαίνει να διακόπτετε τον ομιλητή.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** …(Δεν ακούστηκε).

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ήρεμα. Κρατήστε την ψυχραιμία σας. Καταλαβαίνω. Δεν μπορείτε να ακούτε την αλήθεια.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** …(Δεν ακούστηκε).

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εδώ δεν είναι ΣΕΓΑΣ. Εδώ είναι Βουλή των Ελλήνων. Καταλάβετε, λοιπόν, ότι εδώ θα μάθετε να ακούτε. Κι όταν λέτε ψέματα και ξεμπροστιάζεστε να το ακούνε όλοι. Λοιπόν, αρκετά το ψέμα.

Συνεχίζω, κύριε Πρόεδρε, εφόσον μου έχετε δώσει τον λόγο.

Η υπουργική απόφαση την οποία συζητάμε αφορά τις πενήντα έξι ομοσπονδίες όχι την εξής μία.

Για όλες τις ανακρίβειες που είπε η κ. Σακοράφα θέλω να πω το εξής. Τον κ. Πομάσκι, τον σέβομαι και τον τιμώ. Δεν τον αναγνωρίζω μόνο εγώ, αλλά όλη η αθλητική κοινότητα και όχι μόνο. Σε παγκόσμιο επίπεδο, ομολογουμένως, είναι ένας από τους κορυφαίους προπονητές με πάρα πολύ πλούσιο βιογραφικό σε επιτυχίες. Είμαστε περήφανοι για τη δουλειά την οποία κάνει. Ωστόσο, όμως, ο κ. Πομάσκι είναι και αμειβόμενος ομοσπονδιακός προπονητής. Κάτι το οποίο εκ των πραγμάτων θα είχε κώλυμα. Να εκπροσωπεί ένας αμειβόμενος υπάλληλος της ομοσπονδίας τη διοίκηση της ομοσπονδίας. Κι αυτό δεν αφορά μόνο στον ΣΕΓΑΣ. Είναι οριζόντιος περιορισμός και για τις πενήντα έξι αθλητικές ομοσπονδίες. Παρακαλώ πάρα πολύ, μην κάνετε λάθη και κυρίως, μην προσπαθήσετε να εξαπατήσετε όσους μας παρακολουθούν αυτή την ώρα.

Δεύτερον. Επαναλαμβάνω για τρίτη φορά ότι τιμώ και σέβομαι τον κ. Πομάσκι. Είχα πραγματοποιήσει συνάντηση με τον ίδιο και μάλιστα σε ένα ζήτημα για το οποίο έχει μια αγωνία. Και δικαίως έχει αγωνία. Πρόκειται για την ποιότητα και για το ρυθμό εξέλιξης στιβικών έργων σε όλη την Ελλάδα. Τον ενημέρωσα αναλυτικότατα. Του κατέθεσα, φυσικά, μία ολόκληρη λίστα με τα έργα τα οποία τρέχουν σε συνεργασία με το Υπουργείο Εσωτερικών, με τον Μάκη Βορίδη και με τον Στέλιο Πέτσα, τα οποία φτάνουν σήμερα περίπου στα εκατό στιβικά έργα σε εξέλιξη με κορυφαίο βέβαια το στιβικό έργο αντικατάστασης των ταρτάν του ΟΑΚΑ με 6 εκατομμύρια ευρώ προϋπολογισμό, το οποίο φυσικά, έγινε μετά από είκοσι ολόκληρα χρόνια. Θα μου πείτε «φτάνει αυτή η δουλειά;». Όχι σας λέω. Όντως ο αθλητισμός είχε παραμεληθεί για πάρα πολλά χρόνια. Και φυσικά, ο ρόλος, η γνώση, η τεχνική σπουδή, οι λεπτομέρειες στις ιδιαιτερότητες που γνωρίζει τόσο ο ίδιος ως προπονητής όσο και μία τεχνική επιτροπή, αν θυμάμαι καλά, όπως την είχε ονομάσει, μέσα στον ΣΕΓΑΣ ήταν απολύτως απαραίτητη για να συνεργαστούμε και να τρέξουν τα πράγματα καλύτερα και πιο ποιοτικά. Άρα, λοιπόν, η συνεργασία μας είναι δεδομένη. Καμμία αμφισβήτηση. Ίσα-ίσα που δημόσια το λέω και το έχω πει πολλές φορές και επαναλαμβάνω, τιμούμε και σεβόμαστε.

Σε ό,τι αφορά στο θέμα της υπουργικής αποφάσεως η διευκρίνιση η οποία βγήκε σε μία διάταξη, την οποία -επαναλαμβάνω- εσείς καταψηφίσατε, αφορά στην ανάγκη πανελλαδικής εκπροσώπησης των σωματείων είτε προπονητών είτε αθλητών. Πανελλαδικής. Και έχει να κάνει με την αντιπροσωπευτικότητα του εκπροσώπου του ενός ή του άλλου κλάδου. Θέλουμε, λοιπόν, με κάθε τρόπο οι προπονητές ή οι αθλητές οι οποίοι θα συμμετέχουν στις διοικήσεις των πενήντα έξι ομοσπονδιών –δεν υπάρχει κάποια φωτογραφική για την τάδε και όχι για τη δείνα ομοσπονδία- να έχουν μια αντιπροσωπευτικότητα. Γίνεται για πρώτη φορά. Χαιρόμαστε γι’ αυτή τη διάταξη. Είναι μία μεταρρύθμιση που καταψηφίστηκε από τα κόμματα της Αντιπολίτευσης. Πιστεύουμε σε αυτή τη διάταξη, πιστεύουμε σε αυτή τη συνεργασία μεταξύ των προπονητών και των αθλητών.

Εδώ κάνω μια υπέρβαση. Θυμίζω, ότι οι εισηγήσεις που τότε είχαν φτάσει δειλά-δειλά σε εμάς ήταν να υπάρχει δικαίωμα έστω παρουσίας εκπροσώπων των αθλητών στις διοικήσεις των ομοσπονδιών. Είπαμε όχι. Κάναμε ένα άλμα παραπάνω, όχι βήμα. Και σήμερα οι εκπρόσωποι των αθλητών ή των προπονητών έχουν δικαίωμα παρουσίας, λόγου και ψήφου. Άρα, ενδυναμώσαμε ακόμα περισσότερο την παρουσία τους μέσα στα διοικητικά πράγματα όλων ανεξαιρέτως των ομοσπονδιών της χώρας μας. Γι’ αυτόν τον λόγο και θεωρώ ότι όλα αυτά τα οποία ακούστηκαν, όπως και οι φράσεις που ειπώθηκαν σήμερα το πρωί, αγαπητή κ. Σακοράφα, για χυδαία πραγματικότητα, για τον βίο του κ. Αυγενάκη, για το αμείλικτο κομματικό κράτος της δεκαετίας του 1950, για το μέλημά μου -το δικό μου όπως λέτε εσείς- που από την πρώτη στιγμή μέχρι και σήμερα δεν είναι η ανάπτυξη του αθλητισμού και όλα τα ωραία λόγια, έφερε τη διάταξη για τα ηλικιακά όρια.

Για να καταλάβω, μετά από όλα αυτά που έχουν συμβεί, που έχουν ακουστεί όλα αυτά τα χρόνια και για την ανανέωση που, πραγματικά, υπήρξε σε επίπεδο διοικήσεων των ομοσπονδιών, εσείς ακόμη εμμένετε στην ανάγκη παραμονής των ορίων ή των διατάξεων ή της προηγούμενης καταστάσεως; Δηλαδή, κακώς βάλαμε όρια; Κακώς υπήρξε διοικητική ανανέωση σε όλες τις διοικήσεις των ομοσπονδιών άρα και στη δικιά σας; Αντιλαμβάνεστε, λοιπόν, ότι εδώ φάσκετε και αντιφάσκετε. Παρ’ όλα αυτά, όμως, εγώ με σεβασμό σας λέω πάντοτε ότι είμαστε στη διάθεσή σας.

Κακώς, όμως, μεταφέρω μια συζήτηση μεταξύ μιας ομοσπονδίας με την πολιτική ηγεσία του Υπουργείου Αθλητισμού στο Κοινοβούλιο. Είμαστε, όμως, διατεθειμένοι και με τη μία ιδιότητα που έχετε και με την άλλη, αγαπητή κυρία Σακοράφα, με την ιδιότητα της Βουλευτού και της Αντιπροέδρου της Βουλής αλλά και με την ιδιότητά της Προέδρου του ΣΕΓΑΣ… Παρεμπιπτόντως, αν είχε περάσει η διάταξη για τις ανανεώσεις πιθανότατα να μην ήσασταν σήμερα Πρόεδρος του ΣΕΓΑΣ. Γιατί κανείς δεν τολμούσε, φυσικά, να φανταστεί τον εαυτό του ως ικανότερο των συγκεκριμένων προσώπων που ηγούνταν για πάρα πολλά χρόνια της διοίκηση του ΣΕΓΑΣ και πολλών άλλων ομοσπονδιών, να εκδηλώσει το ενδιαφέρον και να μπει μπροστά. Εμείς χαιρόμαστε για την ανανέωση που έχει υπάρξει σε όλες τις συνθέσεις των διοικητικών συμβουλίων των ομοσπονδιών. Ήταν μία τομή η οποία πέτυχε. Όπως τομή είναι και η αντιπροσωπευτική εκπροσώπηση αθλητών και προπονητών.

Σε ό,τι αφορά στη λειτουργία του «Χίλωνα» και την κατανομή των χρημάτων να πω ότι υπήρχαν κριτήρια που συζητήθηκαν και μια και δυο και τρεις φορές. Βάσει αυτών των κριτηρίων οι τακτικές χρηματοδοτήσεις διαμορφώθηκαν σύμφωνα με αυτά τα κριτήρια τα οποία συζητήσαμε και τις δύο χρονιές με τις διοικήσεις των ομοσπονδιών. Αν κρίνετε ότι πρέπει να υπάρξει βελτίωση και αυτών των κριτηρίων πάλι είστε ευπρόσδεκτοι. Πάλι είστε ευπρόσδεκτοι. Δεν έχω κάτι άλλο να σας πω. Πραγματικά, μέσα από την καρδιά μου. Κι αν ενοχλείστε για τον διάλογο δεν είδα προηγουμένως να ενοχλείστε που έπαιρναν τον λόγο οι συνάδελφοί σας.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, πόση ώρα να αντέξει το Κοινοβούλιο;

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε. Κι εσείς, κυρία Λιακούλη, πρώτη. Τέτοιου είδους υποδείξεις και παρατηρήσεις προς το Προεδρείο δεν είναι δεκτές.

**ΕΥΑΓΓΕΛΙΑ ΛΙΑΚΟΥΛΗ:** Δεν είναι παρατήρηση, κύριε Πρόεδρε.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κύριε Πρόεδρε, θα ήθελα τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Βίτσας):** Λοιπόν, εγώ λέω το εξής. Δεν θα κάνουμε και δεύτερο γύρο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Ποιο είναι το προσωπικό; Εκπροσωπείτε τον κ. Πομάσκι; Σας έβρισε κάποιος; Το ίδιο θα μπορούσε να πει και ο κ. Αυγενάκης. Εγώ για ένα λεπτό θα σας δώσω τον λόγο. Και μετά θα μιλήσει ο κ. Αυγενάκης για τελευταία φορά και τελειώσαμε. Δεν γίνεται αλλιώς.

**ΕΜΜΑΝΟΥΗΛ ΣΥΝΤΥΧΑΚΗΣ:** Να εξηγήσω το προσωπικό;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εξαντλήθηκε το θέμα. Δεν είναι κοινοβουλευτικός έλεγχος, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Ηρεμήστε, κύριε Θεοχάρη.

Παρακαλώ, πείτε μου το προσωπικό, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ο κ. Αυγενάκης κάνοντας τοποθέτηση μετά από τις τοποθετήσεις όλων των υπολοίπων είπε ότι εγώ δεν δικαιούμαι να μιλώ για τα αθλητικά πράγματα. Άρα, λοιπόν, νομίζω ότι οφείλω να δώσω μία απάντηση. Είναι επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Αυτό είναι προσωπικό «τραβηγμένο» από όλες τις πλευρές, γιατί και εσείς είπατε «εσύ δικαιούσαι;» Εγώ λέω να μιλήσει ένα λεπτό η κ. Σακοράφα, ένα λεπτό ο κ. Αυγενάκης και να κλείσουμε. Σας παρακαλώ πολύ, δηλαδή.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι πέντε μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Νέας Ιωνίας Μαγνησίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πέσατε πάνω σε μία έντονη στιγμή, αλλά αυτό είναι συνηθισμένο για τη Βουλή.

Κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Δεν θα καθυστερήσω πάρα πολύ. Ειλικρινά δεν θα καθυστερήσω, αλλά δεν νομίζω ότι είναι κάτι το οποίο δεν πρέπει να συζητηθεί σε αυτή την Αίθουσα, γιατί είναι ο κύριος Υπουργός εδώ που έβγαλε μία υπουργική απόφαση. Εγώ είμαι Βουλευτής. Μπορεί να είμαι Πρόεδρος ομοσπονδίας, αλλά και ως Βουλευτής έρχομαι και λέω, κύριε Υπουργέ, δεν έχετε κανένα δικαίωμα όποτε θέλετε να βγάζετε υπουργικές αποφάσεις και να αλλάζετε τους δικούς σας νόμους. Αυτό λέω.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Έχω όλο το δικαίωμα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Μισό λεπτό, κύριε Υπουργέ. Σας παρακαλώ, για να τελειώσουμε ήρεμα.

Είπατε ότι δεν ψηφίσαμε τον νόμο που φέρατε. Φυσικά και δεν τον ψηφίσαμε, γιατί με τον τρόπο που νομοθετήσατε, δημιουργήσατε όλα αυτά τα προβλήματα. Παρ’ όλα αυτά, όμως, είμαστε υποχρεωμένοι να εφαρμόζουμε τον νόμο που εσείς φέρατε και ψηφίστηκε απ’ αυτό το Κοινοβούλιο. Και αυτό κάναμε στην ομοσπονδία, κύριε Υπουργέ.

Έρχεστε, όμως, εκ των υστέρων και λέτε: «Μα, εμένα δεν μου αρέσει έτσι όπως έγινε. Για πάμε τώρα να τα αλλάξουμε και να τα βολέψουμε με τον τρόπο που θέλουμε και να βάλουμε αυτούς που θέλουμε μέσα.». Και λέω και πάλι, δεν θέλετε να σας θυμίσω και είπα ότι γύρισα σελίδα σε ό,τι έγινε προεκλογικά. Ξαναλέω, σε ό,τι έγινε και μη με βάζετε τώρα σε αυτή την Αίθουσα να πω πράγματα που δεν πρέπει. Απειλές, εκβιασμοί, σωματεία.

Τι θέλετε να πω, κύριε Υπουργέ; Για τις ομοσπονδίες; Το ξέρετε πολύ καλά. Το ξέρετε! Να μην πω ότι επί έξι μήνες είχα την Ομοσπονδία του ΣΕΓΑΣ με 40.000 ευρώ στο ταμείο και δεν είχε να πληρώσει κανέναν, γιατί έτσι, ήσασταν θυμωμένος με τους προηγούμενους και νομίζατε ότι η καινούργια διοίκηση συνεχίζουμε αυτή τη διαδικασία. Κάνω λάθος; Διαψεύστε με!

Μου λέτε ότι δώσατε λεφτά στην ομοσπονδία, 3 εκατομμύρια ευρώ; Τι λέτε; Για πάμε στον «Χίλωνα» να δούμε. Είναι 2.400.000 ευρώ φέτος; Μπα, δεν είναι, 2.200.000 ευρώ είναι. Μας κόψατε 500.000 ευρώ και άλλες 500.000 ευρώ πέρυσι. Και ήρθατε με το «ΣΤΟΙΧΗΜΑ», που δεν το δίνετε εσείς, το δίνει το Υπουργείο Οικονομικών, που δεν είναι θεσμοθετημένο και του χρόνου μπορεί να μας πουν: «Πάρτε 300.000 ευρώ να τελειώνουμε» και νομίζετε εσείς ότι με αυτόν τον τρόπο θα σταθούν τα σωματεία και οι σύλλογοι και οι μεγάλες ομοσπονδίες και θα κάνουν αθλητισμό τα παιδιά; Εκτός κι αν έχετε αποφασίσει ότι ο αθλητισμός είναι για τους ελάχιστους, είναι προνόμιο για τους λίγους. Όχι, είναι για τους πολλούς, κύριε Υπουργέ.

Εγώ γεννήθηκα και θα πεθάνω στον αθλητισμό. Γεννήθηκα αθλήτρια, μεγάλωσα, σπούδασα, έφαγα τα τρία τέταρτα της ζωής μου μέσα στα γήπεδα και δεν θα επιτρέψω σε κανέναν, μα σε κανέναν, να με κάνει να φύγω από αυτή την ομοσπονδία αποτυχημένη.

Ευχαριστώ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Δημήτριος Βίτσας):** Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Θα είμαι σύντομος.

Μιας και δεν αναφέρθηκα προηγουμένως -και τώρα αποφεύγω να αναφερθώ- περί της παραιτήσεώς σας, που είπατε προηγουμένως. Εάν το εννοείτε, να το κάνετε επίσημα στοδιοικητικό συμβούλιο, όπου εκεί αναφέρεστε, όχι σε μένα. Περί της παραιτήσεως, δεν είναι δικιά μου δουλειά ούτε να την κάνω δεκτή ούτε να την απορρίψω. Άρα, λοιπόν, εντυπωσιασμοί και θεατρινισμοί αλλού, όχι σε αυτή την Αίθουσα.

Δεύτερον, σε ό,τι αφορά στο εάν έχω δικαίωμα και με ποιο δικαίωμα εγώ εκδίδω υπουργικές αποφάσεις, αυτό είναι αναφαίρετο δικαίωμα μου. Ψεύδεστε για δεύτερη φορά. Είναι αναφαίρετο δικαίωμα του Υπουργού να βγάζει υπουργικές αποφάσεις και να διευκρινίζει το πλαίσιο μίας διατάξεως που ψηφίστηκε στη Βουλή και εσείς καταψηφίσατε.

Έχω ένα ερώτημα προς εσάς και εάν ο κύριος Πρόεδρος το επιτρέπει, να μας απαντήσετε: Ακόμη και σήμερα, είστε υπέρ ή κατά της συμμετοχής αθλητών και προπονητών στις διοικήσεις των ομοσπονδιών;

Συνεχίζω, λοιπόν…

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Σας το είπα, το εφαρμόσαμε και με τους αθλητές και με τους προπονητές.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Σακοράφα, μάθετε και να ακούτε. Είναι κακό αυτό που κάνετε. Σας άκουσα πολύ προσεκτικά.

Τρίτον, είπατε ότι δεν υπάρχει πουθενά θεσμοθετημένο και καμμία δέσμευση του Υπουργείου Οικονομικών. Είστε αλλού! Λυπάμαι, αλλά είστε αλλού. Υπάρχει διάταξη, υπάρχει νόμος και δευτερογενή νομοθεσία, δηλαδή ΚΥΑ μεταξύ του Υπουργείου Οικονομικών και του Υπουργείου Αθλητισμού, βάσει της οποίας διατάξεως και ΚΥΑ συγκεντρώνεται ποσό με συγκεκριμένο τρόπο από τη φορολόγηση των κερδών των στοιχηματικών εταιρειών και αυτό το ποσό το Υπουργείο Αθλητισμού με ΚΥΑ αναλαμβάνει να το κατανείμει με απόλυτη δικαιοσύνη και διαφάνεια. Το 50% κατανέμεται στον επαγγελματικό αθλητισμό και το 50% στον ερασιτεχνικό αθλητισμό. Ποιος σας είπε ότι είναι στον αέρα; Είστε αλλού για αλλού. Παρακαλώ πολύ, ενημερωθείτε.

Και χαίρομαι πάρα πολύ, χαίρομαι πάρα πολύ, ειλικρινά, που δεν αμφισβητήσατε τα νούμερα, δηλαδή 3.332.000 ευρώ συν την έκτακτη χρηματοδότηση για το ΣΕΦ για τον χρόνο που μας πέρασε.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Μάλιστα.

Κύριε Βαρουφάκη, σας ευχαριστώ που αφήνετε να προηγηθεί Βουλευτής.

Ο κ. Συρμαλένιος έχει τον λόγο.

Η κ. Σακοράφα μπορεί να έρθει στο Προεδρείο και προχωράμε.

(Χειροκροτήματα από την πτέρυγα του ΜέΡΑ25)

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε και ευχαριστώ και τον Πρόεδρο του ΜέΡΑ25 που μου παραχώρησε τη θέση του, καθώς λόγοι αναχώρησης από τον Πειραιά με υποχρεώνουν να τοποθετηθώ πολύ γρήγορα.

Επανέρχομαι, λοιπόν, στα θέματα της πολυεπίπεδης διακυβέρνησης που συζητάμε σήμερα και θα αναφερθώ αποκλειστικά στο πρώτο κομμάτι του νομοσχεδίου.

Είναι προφανές ότι η αναγκαιότητα της πολυεπίπεδης διακυβέρνησης είναι επιτακτικό αίτημα πάρα πολλών χρόνων. Σε ποιο επίπεδο; Προφανώς στον σαφή διαχωρισμό και στον καταμερισμό αρμοδιοτήτων ανάμεσα στα διάφορα επίπεδα της κεντρικής διοίκησης και της αυτοδιοίκησης όλων των βαθμών. Μόνο που σε ό,τι αφορά στην αυτοδιοίκηση, για τη δική μας αντίληψη, η αυτοδιοίκηση δεν είναι μόνο ή αποκλειστικά επίπεδο διοίκησης. Για εμάς, η αυτοδιοίκηση είναι και διοίκηση σε χωρικό και τοπικό επίπεδο, που όμως, εκλέγεται από τον λαό και, επομένως, είναι κύτταρο λαϊκής εξουσίας και ταυτόχρονα ένα κύτταρο δημοκρατίας.

Σας άκουσα, κύριε Υπουργέ, σε μία επιτροπή που παρακολουθούσα, που είπατε: «Τι κάνατε εσείς στα τεσσεράμισι χρόνια που κυβερνήσατε ως ΣΥΡΙΖΑ σε αυτό το θέμα;». Μας είπατε, μηδέν και μας δείξατε και το στρογγυλό μηδέν. Λοιπόν, η γνωστή σύγκριση σε όλα τα επίπεδα, την οποία κάνετε, συγκρίνοντας ανόμοια πράγματα -γιατί προφανώς έτσι σας συμφέρει-, είναι ότι συγκρίνετε, βεβαίως, μια εποχή, τη δική μας εποχή στη μέγγενη των μνημονίων, με μία άλλη εποχή, τη σημερινή εποχή, με απελευθερωμένος τους πόρους από την Ευρωπαϊκή Ένωση και με δυνατότητα άσκησης ελεύθερης και αυτοτελούς διακυβέρνησης.

Ξεχάσατε το παρατηρητήριο της αυτοδιοίκησης; Ξεχάσατε ότι όλες οι δαπάνες είχαν τεθεί υπό τον αυστηρό έλεγχο του κεντρικού κράτους και των δανειστών; Υπήρξε από τότε κάποια αντίστροφη πορεία; Προφανώς υπήρξε αντίστροφη πορεία με τον «ΚΛΕΙΣΘΕΝΗ I», τον οποίο ψηφίσαμε και με τον οποίο προλάβαμε και πήγαμε στις αυτοδιοικητικές εκλογές. Εσείς, όμως, καταπνίξατε τον «ΚΛΕΙΣΘΕΝΗ I» εν τη γενέσει του. Πρώτη φορά στη Μεταπολίτευση, δηλαδή τα τελευταία πενήντα χρόνια, καταργείται νόμος πριν προλάβει καν να εφαρμοστεί. Αυτό είναι πρωτάκουστο!

Εδώ, λοιπόν, έγκειται η θεμελιώδης στρατηγική διαφορά μας. Εσείς θέλετε τη διοίκηση και την αυτοδιοίκηση με την εξουσία του ενός ανδρός ή γυναικός, ενός ανθρώπου αρχή, δηλαδή πρωθυπουργικο-κεντρικό, περιφερειαρχο-κεντρικό, δημαρχο-κεντρικό μοντέλο, που θα έχει απεριόριστη εξουσία. Εμείς θέλουμε συλλογικά όργανα σε όλα τα επίπεδα που θα εκφράζουν τη δημοκρατικά εκλεγμένη διοίκηση, θα ελέγχονται και θα λογοδοτούν σε αυτούς που τους εξέλεξαν. Και βεβαίως, θέλουμε η αυτοδιοίκηση να μην είναι το μακρύ χέρι της κεντρικής διοίκησης, αλλά να έχει διοικητική και οικονομική αυτοτέλεια, μία αυτοδιοίκηση που θα έχει στόχο την αποκέντρωση και την περιφερειακή ανάπτυξη.

Το νομοσχέδιό σας, όχι μόνο δεν προωθεί και δεν κατοχυρώνει την αποκέντρωση, αλλά προωθεί τη συγκέντρωση και τη θεσμοθετεί ακόμη παραπάνω. Στο πλαίσιο αυτά θα έπρεπε να ξεκινήσει και μία διαδικασία αποδυνάμωσης των αποκεντρωμένων διοικήσεων μέχρι την οριστική κατάργησή τους. Υπάρχουν συγκεκριμένες προτάσεις και από την ΚΕΔΕ για το πώς θα γίνει η μεταφορά αρμοδιοτήτων, πόρων και προσωπικού σε όλα τα επίπεδα. Και για να μην έχουμε παρεξηγήσεις -γιατί στο παρελθόν είχαν υπάρξει τέτοιες-, αυτό να γίνει με απόλυτη διασφάλιση του προσωπικού των αποκεντρωμένων υπηρεσιών και με τη μεταφορά τους εκεί που θα πάνε οι αρμοδιότητες, είτε στον πρώτο είτε στο δεύτερο βαθμό αυτοδιοίκησης είτε σε άλλες υπηρεσίες του κεντρικού κράτους.

Η κατανομή και ο καθορισμός των αρμοδιοτήτων δεν μπορεί και δεν είναι αποτέλεσμα ψηφιοποίησης ή καθαρά τεχνοκρατικών διατάξεων. Είναι αποτέλεσμα πολιτικών αποφάσεων που κατανέμουν τις αρμοδιότητες με βάση τη δυνατότητα λήψης αποφάσεων στο πιο κοντινό με τους πολίτες κάθε φορά επίπεδο. Διατάξεις που φέρνετε στο νομοσχέδιο, όπως το Εθνικό Συμβούλιο Πολυεπίπεδης Διακυβέρνησης, το Επιχειρησιακό Κέντρο Πολυεπίπεδης Διακυβέρνησης, τα συντονιστικά όργανα υλοποίησης δημόσιας πολιτικής και λοιπά, μπορεί να είναι χρήσιμες, αλλά δεν αρκούν, εάν δεν ξεκαθαρίζουμε ποια πολιτική αντίληψη υπηρετούν. Και σας είπα προηγουμένως ότι υπηρετούν σαφώς τη συγκέντρωση του κράτους και της διοίκησης στα χέρια κάθε φορά ενός.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Οι αποφάσεις του Συνεδρίου του ΚΕΔΕ δίνουν μία συγκεκριμένη απάντηση στο πρόβλημα. Εσείς τι κάνατε τώρα με αυτό το νομοσχέδιο; Το μόνο που κάνατε είναι να εγγραφεί στο ενεργητικό σας ένα ακόμα νομοσχέδιο, το οποίο δεν πρόκειται να έχει καμμία εφαρμογή και καμμία υλοποίηση.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κύριε συνάδελφε.

Τον λόγο έχει τώρα ο Πρόεδρος της Κοινοβουλευτικής Ομάδας του ΜέΡΑ25 κ. Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κυρία Πρόεδρε.

Και από το Βήμα της Βουλής, να ευχηθώ χρόνια πολλά και ευτυχισμένο το 2023 σε όλους σας, συνάδελφοι, και ιδίως στους ανθρώπους εκεί έξω που μας βλέπουν, αν μας βλέπουν.

Το 2022 μάς έφερε πόλεμο, μάς έφερε ακρίβεια, νέα υποχώρηση δημοκρατικών θεσμών, νέες κακουχίες για τους πολλούς εν μέσω πανηγυρισμών και απίστευτης αισχροκέρδειας των πολύ λίγων, μάς έφερε, όμως, και κοντά σε ανθρώπους που αντιστέκονται, που οι αγώνες τους μας ενδυναμώνουν, μας εμψυχώνουν έτσι ώστε το 2023 να κάνουμε αυτά που πρέπει να κάνουμε υπέρ των πολλών.

Σε λίγο καιρό, κύριε Υπουργέ, κυρίες και κύριοι συνάδελφοι, ο θόρυβος της εκλογομαχίας δεν θα επιτρέπει καμμία νηφάλια εκτίμηση της κατάστασης που επικρατεί στην Ελλάδα και στην Ευρώπη. Γι’ αυτό επιτρέψτε μου, κύριε Πρόεδρε, να προσφέρω σήμερα την εκτίμηση του ΜέΡΑ25 για την κατάσταση στη χώρα μας και για την κατάσταση στην Ευρωπαϊκή Ένωση.

Κυρίες και κύριοι συνάδελφοι, ποτέ η Ελλάδα δεν ήταν περισσότερο εξαρτημένη από ό,τι είναι σήμερα. Ποτέ ο ιδιωτικός και δημόσιος τομέας μας δεν ήταν πιο βαθιά εξαρτημένοι και χρεοκοπημένοι επί της ουσίας. Παράλληλα, ποτέ η Ευρωπαϊκή Ένωση δεν ήταν περισσότερο εξαρτημένη και λιγότερο οικονομικά βιώσιμη από ό,τι είναι σήμερα.

Γιατί λέω ότι ο ελληνικός ιδιωτικός και δημόσιος τομέας είναι πιο εξαρτημένος και πιο χρεοκοπημένος από ποτέ; Ήρθε η στιγμή για σταράτα λόγια. Έχουμε ένα δημόσιο χρέος 400 δισεκατομμυρίων ευρώ, ένα ΑΕΠ, μισό από αυτό σε μια περίοδο κλιμακούμενων επιτοκίων, όταν ξέρουμε ότι στα τέλη της δεκαετίας του 2020, όταν θα έχει τελειώσει η σημερινή πιστωτική κάρτα, την οποία εσείς του ΣΥΡΙΖΑ την ονομάζετε «μαξιλαράκι», θα αναγκαστεί το δημόσιο –όποιος και αν είναι στην εξουσία- σε τεράστια δάνεια για να προβεί στις αποπληρωμές του τείχους του χρέους που έρχεται από το 2028 και μετά.

Θα μου πείτε, τι σας νοιάζει; Ποιος ζει, ποιος πεθαίνει μέχρι τα τέλη της δεκαετίας του 2020, οι εκλογές να πάνε καλά! Νοιάζει τον κόσμο εκεί έξω που δεν αντέχει πλέον να ατενίζει το μέλλον της χρεοκοπίας του, που κουράστηκε. Νοιάζει ακόμα και τους σοβαρούς, τους υπομονετικούς επενδυτές, ξένους και Έλληνες, που μένουν μακριά από τη χώρα, που δεν επενδύουν σοβαρά βλέποντας τι έρχεται στο τέλος της δεκαετίας. Και να ήταν μόνο το υπάρχον χρέος και τα κλιμακούμενα επιτόκια!

Γνωρίζετε, κυρίες και κύριοι συνάδελφοι, τι σημαίνει μία χώρα, σαν την Ελλάδα ιδίως, να έχει ένα έλλειμμα τρεχουσών συναλλαγών που να τρέχει με ρυθμό 8% ετησίως; Να σας πω τι σημαίνει. Σημαίνει ότι ο ιδιωτικός και ο δημόσιος τομέας της χώρας μαζί, οι Έλληνες και Ελληνίδες μαζί, ιδιώτες και δημόσιο μαζί, κάθε χρόνο 8% του συνολικού μας εισοδήματος το δανειζόμαστε μόνο και μόνο για να εισάγουμε αυτά που εισάγουμε, χωρίς τίποτα σοβαρό να επενδύεται από αυτά στις παραγωγικές διαδικασίες του μέλλοντος, για παράδειγμα το πράσινο υδρογόνο. Να γιατί λέω ότι ποτέ η Ελλάδα δεν ήταν περισσότερο εξαρτημένη από ό,τι είναι σήμερα.

Και τι απαντάτε εσείς του μνημονιακού τόξου σε αυτή την πραγματικότητα; Τίποτα απολύτως. Απλά βασίζεστε στη γενναιοδωρία των δανειστών, δημοσίων και ιδιωτών δανειστών. Λέτε και ξαναλέτε ότι η καλή Ευρώπη έχει λύσει το πρόβλημά μας, βάζει πλάτη. Για τώρα βάζει πλάτη, υπό αποπνικτικούς όρους, βεβαίως, για την παραγωγική βάση της χώρας. Για παράδειγμα έχουμε 24% ΦΠΑ σε μία σπασμένη χώρα, αν είναι δυνατόν, κόκκινα δάνεια που καταρρακώνουν την κοινωνία και μεταφέρουν τον πλούτο των μικρομεσαίων στα νησιά Κέιμαν, χρηματιστήρια ενέργειας που στεγνώνουν την όποια ρευστότητα υπάρχει εκεί έξω, νοικοκυριών και μικρομεσαίων, υπέρ κάποιων συγκεκριμένων ολιγαρχών.

Το κοινό αφήγημα Νέας Δημοκρατίας, ΠΑΣΟΚ και ΣΥΡΙΖΑ είναι ότι το πρόβλημα του χρέους είναι λυμένο και απλά τσακώνεστε μεταξύ σας για το ποιος το έλυσε, αν το έλυσε ο κ. Βαγγέλης Βενιζέλος με τον κ. Αντώνη Σαμαρά, με το PSI, αν το έλυσε ο κ. Τσίπρας με το τρίτο και το τέταρτο μνημόνιο, αν το έλυσε η «Μητσοτάκης Α.Ε.»

Αυτό το αφήγημα, ότι έχει λυθεί το πρόβλημα του χρέους, βασίζεται στην απατηλή πίστη ότι η Ευρωπαϊκή Ένωση πραγματικά το έχει λύσει και ας δανειζόμαστε 8% του ΑΕΠ κάθε χρόνο. Η καλή Ευρωπαϊκή Ένωση και οι ξένοι τραπεζίτες θα στηρίζουν εσαεί τα αρπακτικά του ιδιωτικού μας τομέα που μετατρέπουν αυτά τα νέα δάνεια σε νέους χάρτινους πύργους την ώρα που το πτωχευμένο κράτος μας προσποιείται ότι δεν είναι πτωχευμένο επιδοτώντας τους ολιγάρχες της ενέργειας, των σουπερμάρκετ, αυτούς που πήραν τα αεροδρόμιά μας, την «AEGEAN», για να μην πω και για τους αυτοκινητόδρομους.

Σκεφτήκατε, όμως, ότι η Ευρωπαϊκή Ένωση, στην οποία στηρίζεστε για τα δανεικά και αγύριστα, είναι η ίδια η Ευρωπαϊκή Ένωση στην οποία αυτό το κράτος και ο ιδιωτικός τομέας, πριν από το 2010, στηριζόταν και για εκείνα να δανεικά και αγύριστα; Μέχρι που κάποια στιγμή η Ευρωπαϊκή Ένωση σταμάτησε να δανείζει και μετά είχαμε κατάρρευση τόσο του δημόσιου όσο και του ιδιωτικού τομέα και βέβαια, μια ανθρωπιστική κρίση που συνεχίζεται σήμερα με τη νέα λιτότητα που έχει τη μορφή της ακρίβειας των τιμών, αυτής της λαίλαπας, να μαστίζει τους ανθρώπους μας εκεί έξω.

Αναρωτηθήκατε έστω και μια στιγμή ποια είναι η κατάσταση στην Ευρωπαϊκή Ένωση πάνω στην οποία στηρίζεστε γι’ αυτά τα δανεικά και αγύριστα; Συνειδητοποιείτε ότι ποτέ η Ευρώπη δεν ήταν περισσότερο εξαρτημένη και λιγότερο βιώσιμη από ό,τι είναι σήμερα; Ότι το οικονομικό μοντέλο της Ευρωπαϊκής Ένωσης έχει καταρρεύσει; Ότι ποτέ τόσο ο ευρωπαϊκός βορράς, όσο και ευρωπαϊκός νότος δεν ήταν λιγότερο ικανοί να προωθούν τα συμφέροντα των λαών της Ευρώπης;

Αν ενδιαφέρεστε να δείτε γιατί η Ευρώπη ηττάται κατά κράτος αυτή τη στιγμή που μιλάμε, σκεφτείτε το εξής. Κάποια στιγμή, ελπίζω πολύ σύντομα, και θα ήθελα να το ελπίζουμε όλοι μαζί, θα αρχίσουν ειρηνευτικές διαδικασίες για τον πόλεμο στην Ουκρανία, είτε κρυφές είτε δημόσιες, αλλά ελπίζουμε να αρχίσουν και στις οποίες βεβαίως, θα πρωτοστατήσουν οι Ηνωμένες Πολιτείες της Αμερικής, ίσως η Κίνα, ίσως η Ινδία. Δεν υπάρχει πιθανότητα να μη γίνει αυτό κάποια στιγμή. Οι συνομιλίες αυτές, εάν υπάρξει κατάληξη, και το γνωρίζετε γιατί το έχει πει ο ίδιος ο Μπάιντεν, θα απαιτήσει από την Ευρωπαϊκή Ένωση να χρηματοδοτήσει την ανοικοδόμηση της Ουκρανίας με τουλάχιστον 1 τρισεκατομμύριο ευρώ. Είναι η εκτίμηση της Ευρωπαϊκής Τράπεζας Επενδύσεων, όχι η δική μου.

Ερώτημα, κύριε Υπουργέ, κυρίες και κύριοι συνάδελφοι: Ποιος θα εκπροσωπήσει την Ευρωπαϊκή Ένωση σε αυτές τις συνομιλίες; Ελπίζω όχι η κ. Φον Ντερ Λάιεν η οποία δεν εκπροσωπεί κανέναν. Κοιτάξτε να δείτε το πρόβλημα. Δεν έχουμε πλέον ούτε την Άνγκελα Μέρκελ. Δεν υπάρχει ηγεσία στην Ευρωπαϊκή Ένωση. Αυτή τη στιγμή τόσο ο κ. Μακρόν, όσο και ο κ. Σολτς δεν έχουν τη στήριξη της Πολωνίας, των χωρών της Βαλτικής, της Φινλανδίας, της Σουηδίας για να εκπροσωπήσουν την Ευρωπαϊκή Ένωση. Και, παράλληλα, είναι δυνατόν να εκπροσωπηθεί η Ευρωπαϊκή ένωση όταν της ζητάτε να σκάσει 1 τρισεκατομμύριο ευρώ χωρίς το Παρίσι και τη Ρώμη;

Εκεί καταλήγουμε, κυρίες και κύριοι της Κυβέρνησης και της Αντιπολίτευσης, σε φορολόγηση των Ευρωπαίων πολιτών και τεράστιες δαπάνες χωρίς εκπροσώπηση των λαών της Ευρωπαϊκής Ένωσης στο φόρουμ που θα αποφασιστεί αυτή η χρηματοδότηση.

Πέραν του ότι αυτό είναι εξευτελιστικό για τους λαούς της Ευρώπης, είναι και μία τεράστια βόμβα στα θεμέλια της Ευρωπαϊκής Ένωσης σε μία περίοδο αυξανόμενων επιτοκίων, με μία Ευρωπαϊκή Κεντρική Τράπεζα που πιέζεται σήμερα -το ξέρετε αυτό- να αρχίσει να πουλάει, όχι να αγοράζει ή να μην αγοράζει, τα κρατικά ομόλογα που έχει ήδη αγοράσει, και τα δικά μας, με το γερμανικό βιομηχανικό μοντέλο να είναι καπούτ λόγω της τιμής της ενέργειας, και βεβαίως, των προβλημάτων που έχει με τις εξαγωγές της Κίνας λόγω της πολιτικής της Ουάσιγκτον του νέου ψυχρού πολέμου, με τον Σολτς να προτείνει νέο ευρωπαϊκό δανεισμό.

Μην χαίρεστε, κυρίες και κύριοι της Κυβέρνησης, γιατί αυτός ο νέος ευρωπαϊκός δανεισμός δεν θα πάει σε ένα ταμείο, το οποίο θα μεταφέρει πόρους στις ελλειμματικές χώρες. Το θέλει το ταμείο αυτό για να στηρίξει την καταρρέουσα γερμανική βιομηχανία, με ένα Ταμείο Ανάκαμψης να έχει απομακρύνει ακόμη περισσότερο την ιδέα της πολιτικής ενοποίησης από το προσκήνιο.

Σε μια τέτοια περίοδο αυτή η εξευτελισμένη, κατακερματισμένη Ευρωπαϊκή Ένωση, χωρίς αιδώ, χωρίς κάποιον, τουλάχιστον, να είναι στο τιμόνι της θα εξαναγκαστεί από την Ουάσιγκτον να πληρώσει και τα σπασμένα στην Ουκρανία, την ανοικοδόμηση, αλλά επιπλέον, να διαθέσει ένα μεγάλο κομμάτι των κονδυλίων της κοινής αγροτικής πολιτικής στους Ουκρανούς αγρότες. Τολμήσατε ποτέ να το συζητήσετε αυτό με τους Έλληνες αγρότες, να τους πείτε τι μέλλει γενέσθαι;

(Χειροκροτήματα από την πτέρυγα του ΜέΡΑ25)

Γενικότερα, πιστεύετε πραγματικά ότι είναι σοφό να βασίζετε το μέλλον αυτής της χώρας στη συγκινητική πίστη σας ότι τα εξωφρενικά χρέη του ελληνικού δημοσίου και του ελληνικού ιδιωτικού τομέα θα συνεχίζει στο διηνεκές να τα στηρίζει μια Ευρωπαϊκή Ένωση, που οι Ηνωμένες Πολιτείες εξαναγκάζουν να βάλει βαθιά το χέρι στην τσέπη, όχι για να βρει δισεκατομμύρια, αλλά για να βρει τρισεκατομμύρια, με μια Ευρωπαϊκή Ένωση της οποίας η Κεντρική Τράπεζα είναι εξαναγκασμένη να περιορίζει τη ρευστότητα -ρωτήστε την κ. Λαγκάρντ- μία Ευρώπη στην οποία, στο μόνιμο ρήγμα μεταξύ βόρειας και νότιας Ευρώπης, έχει προστεθεί τώρα το ρήγμα μεταξύ ανατολικής και δυτικής Ευρώπης;

Το ΜέΡΑ25 σας έλεγε πριν και σας το λέει και τώρα, στα τρία κόμματα του μνημονιακού τόξου, η επιλογή σας της όλο και μεγαλύτερης εξάρτησης από τη γενναιοδωρία της Ευρωπαϊκής Κεντρικής Τράπεζας, αυτό το μόνιμο «ναι σε όλα», σε αυτή την Ευρωπαϊκή Ένωση αποτελεί υπαρξιακό κίνδυνο για τη χώρα μας.

Θυμάστε, που εν μέσω πανδημίας, το ΜέΡΑ25 ήμασταν το μοναδικό κόμμα που αναλύαμε τους λόγους για τους οποίους τα χρήματα από το Ταμείο Ανάκαμψης όχι μόνο θα πάνε στους ολιγάρχες, αλλά δεν θα προσέφερε τίποτα πανευρωπαϊκά στην υπόθεση της δημοσιονομικής και πολιτικής ένωσης;

Θυμάστε που προτείναμε, ως ΜέΡΑ25, πράγματα που θα είχαν δώσει πραγματικές ανάσες, όχι μόνο στον δικό μας τον λαό, αλλά και στους Γερμανούς εργαζόμενους; Θυμάστε, για παράδειγμα, τα 2.000 ευρώ που είχαμε προτείνει για κάθε οικογένεια, όπως είχε κάνει ο Μπάιντεν και ο Τραμπ, τα οποία θα πληρώνονταν κατευθείαν από την Ευρωπαϊκή Κεντρική Τράπεζα ή το ευρωομόλογο έκδοσης της Ευρωπαϊκής Κεντρικής Τράπεζας, με το οποίο προτείναμε ένα σοβαρό μέρος του εθνικού δημόσιου χρέους ανά την Ευρώπη, όχι μόνο του ελληνικού, να μετατρεπόταν σε ευρωπαϊκό;

(Χειροκροτήματα από την πτέρυγα του ΜέΡΑ25)

Σήμερα, τουλάχιστον, κεκλεισμένων των θυρών, ακόμα και οι προϊστάμενοί σας στις Βρυξέλλες και στο Βερολίνο συμφωνούν με αυτά που λέμε τώρα, με αυτά που μόλις ακούσατε. Παραδέχονται ότι εκείνες οι προτάσεις θα ήταν ευεργετικές, αντίθετα με αυτά που κάνανε με το Ταμείο Ανάκαμψης. Είναι, βέβαια, προπονημένοι σε αυτά τα mea culpa oι προϊστάμενοί σας στις Βρυξέλλες, στο Παρίσι, στη Φρανκφούρτη και στο Βερολίνο. Πετάνε και ένα mea culpa, αφού έχουν κάνει πολύ κακό στους λαούς της Ευρώπης, εφόσον, βέβαια, δεν κοστίζει τίποτα στους ολιγάρχες που κινούν τα νήματα τους.

Κυρίες και κύριοι, ο μόνος τρόπος να αποφευχθούν αυτά τα εγκλήματα κατά των πολλών, για τα οποία μετά λένε mea culpa -να αποδεχθούν πριν γίνουν- είναι το βέτο. Χωρίς βέτο στα Ευρωπαϊκά Συμβούλια, με το «ναι σε όλα» η Ελλάδα θα γίνεται όλο και λιγότερο βιώσιμη εντός μιας Ευρωπαϊκής Ένωσης, που κι αυτή θα γίνεται όλο και λιγότερο βιώσιμη. Ακριβώς, δηλαδή, ό,τι έγινε. Τα λέγαμε αυτά.

Γι’ αυτή την πρόταση μας για άσκηση βέτο στα Ευρωπαϊκά Συμβούλια ένας Θεός ξέρει τι μας σούρατε, τι ευφάνταστους τρόπους βρήκατε να μας δαιμονοποιήσετε έως ότου ήρθε ο Κυριάκος Μητσοτάκης. Και ξεχνώντας το μόνιμο τροπάρι ότι μόνο ψεκασμένοι, αντιευρωπαϊστές μιλάνε για βέτο στην Ευρωπαϊκή Ένωση, τι έκανε ο Κυριάκος Μητσοτάκης; Άσκησε βέτο στους κόλπους της Ευρωπαϊκής Ένωσης υπέρ του Αλαφούζου, βέβαια, έτσι, του Βαρδινογιάννη και των λοιπών δυνάμεων του εφοπλιστικού χώρου.

(Χειροκροτήματα από την πτέρυγα του ΜέΡΑ25)

Άσκησε βέτο για πράγματα που θα έκαναν καλό στους πολλούς εδώ στην Ελλάδα, στους πολλούς στη Γερμανία, στην Ιταλία, στην Ισπανία ακόμα και στην Ολλανδία. Ούτε κατά διάνοια, βέβαια, ε; Μία φορά ασκήσατε βέτο και αυτό υπέρ των πιο παρασιτικών προσοδοκυνηγών, πολλοί εκ των οποίων όχι μόνο δεν ζουν στην Ελλάδα, δεν ζουν καν στην Ευρωπαϊκή Ένωση ιδίως μετά από το Brexit, ξέρουμε που ζουν, στο Λονδίνο.

Κυρίες και κύριοι συνάδελφοι, από τις μεγαλύτερες απειλές για τον Κοινοβουλευτισμό είναι η έλλειψη ενδιαφέροντος από τα αστικά κόμματα εξουσίας για το τι μέλλει γενέσθαι μετά από τις επικείμενες εκλογές. Το μόνο που σας νοιάζει είναι να χαϊδεύετε τα αυτιά των πολλών, των κατατρεγμένων την ώρα που δίνετε διαπιστευτήρια στους ολιγάρχες για να κερδίσετε την εύνοια τους.

Όσο για το διευθυντήριο -τη γνωστή τρόικα Βρυξελλών - Φρανκφούρτης - Βερολίνου από την μια μεριά και, βεβαίως, από την άλλη την Ουάσιγκτον- στο οποίο στηρίζεστε πλήρως ένα μόνο ενδιαφέρει αυτούς τους προϊσταμένους σας να προκύψει μια συγκυβέρνηση που να συνεχίζει το μόνιμα αδιέξοδο «ναι σε όλα». Αυτό τους ενδιαφέρει και το μόνο που νοιάζει τα στελέχη του πολιτικού προσωπικού αυτού του «ναι σε όλα» είναι μια καρεκλίτσα σε μια κυβερνησούλα όσο πιο κοντά στο Μαξίμου γίνεται.

(Χειροκροτήματα από την πτέρυγα του ΜέΡΑ25)

Κυρίες και κύριοι συνάδελφοι, σε αυτόν τον απρόβλεπτο κόσμο ένα πράγμα μπορούμε να προβλέψουμε ότι η επιδείνωση της ευρωπαϊκής κρίσης είναι εδώ, ότι στα ευρωπαϊκά κέντρα εξουσίας το γνωρίζουν αυτό, ότι η επόμενη ελληνική συγκυβέρνηση θα πρέπει να διαχειριστεί τις τραγικές επιπτώσεις αυτής της επιδείνωσης με νέα λεηλασία της πλειοψηφίας των Ελλήνων και ότι οι μόνοι κερδισμένοι θα είναι η ίδια ντόπια και ξένη ολιγαρχία που σήμερα αισχροκερδίζει από τον πληθωρισμό και τη χυδαία εκμετάλλευση μικρομεσαίων και μισθωτών.

Μπροστά σε αυτή την ζοφερή προοπτική εμείς στο Μέρα25 προτείναμε διάλογο με εσάς που δηλώνετε προοδευτικοί. Δεν σας το προτείναμε, επειδή σας έχουμε καμμία εμπιστοσύνη, μην μπερδεύεστε.

(Χειροκροτήματα από την πτέρυγα του ΜέΡΑ25)

Σας το προτείναμε από σεβασμό στους προοδευτικούς ανθρώπους που σας ακολουθούν και σήμερα. Εσείς επιλέξατε να κλείσετε αυτή την πόρτα σε αυτόν το διάλογο, παραπέμποντας μας για μετά τις εκλογές, δηλαδή όταν μόνο τις καρεκλίτσες και τα αυτοκίνητα μπορούμε να μοιράσουμε. Δεν μας ενδιαφέρει αυτό. Το ξέρετε.

(Χειροκροτήματα από την πτέρυγα του ΜέΡΑ25)

Φίλες και φίλοι του ΣΥΡΙΖΑ, η ηγεσία σας επέλεξε ως μοναδικό συνομιλητή σας αυτό το διαπλεκόμενο ΠΑΣΟΚ, το ΠΑΣΟΚ που θεωρεί κατόρθωμα του και προσφορά μεγάλη, μεγίστη στη χώρα ότι μας έβαλαν αλυσοδεμένους στο πρώτο μνημόνιο, ένα κόμμα για το οποίο ο Ανδρέας Παπανδρέου θα ντρεπόταν σήμερα, όχι, βέβαια, όσο ντρέπεται αυτό το κόμμα για τον Ανδρέα Παπανδρέου.

Κυρίες και κύριοι του ΣΥΡΙΖΑ, λάβαμε το μήνυμα σας. Εμείς προχωράμε το διάλογο με το αγωνιστικό κομμάτι της Αριστεράς, συμπεριλαμβανομένου μέρους και της βάσης σας που δεν το βάζει κάτω, με ανθρώπους ανένταχτους, τίμιους, άσπιλους, με πατριώτες που δεν αντέχουν να βλέπουν τη δέσμια Ελλάδα σε αυτή τη δέσμια Ευρωπαϊκή Ένωση.

Και επειδή τα βίντεο μένουν, όπως και τα Πρακτικά της Βουλής άλλωστε, επιτρέψτε μου μια πρόβλεψη για το 2023. Το 2023, θα φέρει το ΜέΡΑ25 ενισχυμένο στη Βουλή και την πρώτη φορά και τη δεύτερη και την τρίτη αν υπάρξει.

(Χειροκροτήματα από την πτέρυγα του ΜέΡΑ25)

Γιατί ο κόσμος εκεί έξω απαιτεί αυτή τη φωνή στη Βουλή για να κατονομάζει τους ολιγάρχες, για να καταθέτει ρεαλιστικές, λυτρωτικές, άμεσα εφαρμόσιμες λύσεις κόντρα στις ολιγαρχικές πολιτικές που πάλι θα δικαιολογείται, λέγοντας ότι είναι ευρωπαϊκές απαιτήσεις και άρα μονόδρομος.

Θέλει το κόμμα που θα διατρανώνει εδώ μέσα, όπως κάνει τόσο καιρό, ένα ρεαλιστικό όραμα διαφορετικό από το δικό σας δυστοπικό όραμα μιας εξαρτημένης ερημοποιούμενης Ελλάδας εντός μιας όλο και πιο αντιδραστικής, πιο κατακερματισμένης, πιο πολεμοχαρούς και εξαρτημένης από το ΝΑΤΟ και την Ουάσιγκτον Ευρώπης.

Θέλει ένα κόμμα που θα κρατά ζωντανή την ελπίδα ότι το Κοινοβούλιο μπορεί να είναι χρήσιμο για το λαό μας και όχι μόνο για όσους ξεπουλάνε την ελπίδα για ένα officio.

Καλή χρονιά, λοιπόν, ιδίως σε εσάς εκεί έξω που μπορεί να βλέπετε και να ακούτε. Το 2023, είμαι σίγουρος ότι θα μας ξαφνιάσει ευχάριστα, όχι επειδή η κρίση θα θεραπεύσει τον εαυτό της, αλλά επειδή ο κόσμος εκεί έξω θα αποδείξει ότι δεν είναι στην τσέπη όσων τον λεηλατούν και παράλληλα, την ίδια στιγμή, του λένε ότι είναι αυταπάτη η ρεαλιστική εναλλακτική στη συνθηκολόγηση με τη λεηλασία του.

Σας ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Τον λόγο τώρα έχει ο κ. Μυλωνάκης, Κοινοβουλευτικός Εκπρόσωπος της Ελληνικής Λύσης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Πρόεδρε, μπορώ μισό λεπτό να καταθέσω -δεν θα τις αναλύσω- κάποιες νομοτεχνικές βελτιώσεις;

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ, έχετε το λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Πρόεδρε, καταθέτουμε νομοτεχνικές. Οι περισσότερες από αυτές είναι, αν θέλετε, αμιγώς νομοτεχνικές.

Επισημαίνω δύο σημεία, εκ των οποίων με το ένα διευκρινίζεται λίγο τι ακριβώς συμβαίνει στους ΟΤΑ Α΄ βαθμού στην περίπτωση διαχείρισης κινδύνων. Επίσης, προστίθεται στην τροπολογία που φέρνουμε για την κυβερνησιμότητα των δήμων μία μεταβατική για ζητήματα τα οποία έχουν προκύψει -και μας μένει ένα μεταβατικό κενό- με τη μεταφορά των αρμοδιοτήτων πίσω στα δημοτικά συμβούλια.

Κατά τα λοιπά, όλες οι άλλες είναι αμιγώς νομοτεχνικές.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 236-237)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε Μυλωνάκη, έχετε τον λόγο. Να σας ευχηθώ και χρόνια πολλά για τη γιορτή σας και μην ξεχνάτε ότι οι γιορτές κρατάνε σαράντα μέρες.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πάρα πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω από δύο ερωτήσεις που σας έθεσε ο Πρόεδρος Κυριάκος Βελόπουλος. Δεν ήσασταν εδώ, ίσως τον ακούσατε.

Κύριε Υπουργέ, χθες ολοκληρώθηκε η τελετή της κηδείας του τέως Βασιλέως Κωνσταντίνου. Σας ρώτησε, λοιπόν, ο Πρόεδρός μας εάν πήγατε εκεί ως θεσμός του Υπουργού Εσωτερικών, δηλαδή ως θεσμικό όργανο της Κυβέρνησης, ή πήγατε ως ιδιώτης. Το πρώτο είναι αυτό.

Έχετε μεγάλη ευκολία στη Νέα Δημοκρατία να αλλάζετε τους θεσμούς. Και θα μιλήσω με τα λόγια που χρησιμοποιούσατε εσείς πριν αρκετά χρόνια, όταν ήσασταν στη λαϊκή πατριωτική παράταξη. Τώρα, βέβαια, φύγατε από εκεί, μετακομίσατε λίγο αριστερότερα.

Επαναλαμβάνω ότι είναι πολύ εύκολο για εσάς να αλλάζετε τους θεσμούς, δηλαδή ο θεσμός του τέως Βασιλέως έγινε πλέον ιδιώτης και ο θεσμός του Υπουργού Εσωτερικών, ο οποίος παρέστη στην κηδεία, έγινε ιδιώτης. Τελικά πήγατε ως Υπουργός Εσωτερικών της Κυβέρνησης του κ. Μητσοτάκη ή πήγατε ως ιδιώτης;

Διότι ξέρετε οι κακές γλώσσες -όχι εγώ- λένε ότι στην ανατολική Αττική -και αυτό ήταν και ένα ερώτημα του Προέδρου, του Κυριάκου Βελόπουλου προς τον κ. Πέτσα- κάτι κάνατε για να πάρετε τα ψηφαλάκια των οπαδών του βασιλικού κόμματος, αν θέλετε, των βασιλικών, των βασιλοφρόνων της ανατολικής Αττικής, που δεν είναι και λίγοι.

Ερώτηση: Τι από τα δύο κάνατε; Θα θέλαμε να μας απαντήσετε μετά. Και, κυρίως, να μας πείτε εάν βγάλατε το σακάκι του Υπουργού, μπήκατε με το μπουφάν και ξαναβγάλατε το μπουφάν του ιδιώτη και βάλατε το σακάκι του Υπουργού. Δεν ξέρω τι γίνεται εκεί στη Νέα Δημοκρατία.

Δεν αφήνετε τα παραμύθια, κύριε Υπουργέ; Δεν αφήνετε τα παραμύθια; Τι πιο απλό θα ήταν; Είναι δυνατόν ολόκληρη παράταξη, ολόκληρη Κυβέρνηση να σύρεται φοβικά και να λέει ότι θα ταφεί ως ιδιώτης; Θεσμικά υπήρξε ο ανώτατος άρχων του τόπου, υπήρξε ο Βασιλέας της Ελλάδος κάποια στιγμή. Τελείωσε, το πολιτειακό λύθηκε το 1974. Δεν έχει να φοβηθεί τίποτα η δημοκρατία. Όμως μην εξευτελίζουμε τη δημοκρατία και στο όνομά της κάνουμε τέτοιες κωλοτούμπες. Δεν είναι δυνατόν αυτά τα πράγματα να γίνονται.

Δεύτερον, κύριε Υπουργέ -πείτε και στην κ. Μενδώνη ή σε όποιον άλλον ευθύνεται- είναι δυνατόν το Τατόι να βρίσκεται σε αυτά τα χάλια και έπρεπε μέσα σε δύο μέρες να τρέχουν τετρακόσια άτομα να πάνε να το φτιάξουν για να μη γίνουμε διεθνώς ρεζίλι; Τι είναι αυτά τα πράγματα τώρα; Τι είναι αυτά; Πού βαδίζουμε; Και μετά μας φέρνετε εδώ πέρα νομοσχέδια και μιλάτε για πολυεπίπεδη διακυβέρνηση και διαχείριση κινδύνων στον δημόσιο τομέα.

Κύριε Υπουργέ, να σας πω κάτι; Σας το είπα και στην επιτροπή. Βαρύγδουπες εκφράσεις «πολυεπίπεδα». Τι «πολυεπίπεδα»; Παραμύθια της Χαλιμάς είναι. Διαχείριση κινδύνων στο δημόσιο τομέα.

Εκ των κινδύνων στον δημόσιο τομέα -το είχε πει και ο κ. Χατζηδάκης που είναι δίπλα, πάρα πολύ σωστά- ξέρετε ένας ποιος είναι; Η νοοτροπία. Πρέπει να αλλάξουμε τη νοοτροπία. Πρέπει να γίνουμε σοβαροί. Πρέπει να φτιάχνουμε νομοσχέδια, τα οποία θα υλοποιούνται. Τι είναι αυτό το νομοσχέδιο που φέρατε τώρα; Τι λύνει; Ποια διαχείριση κινδύνου λύνει εδώ μέσα;

Θέλω προτού ξεκινήσω, κυρίες και κύριοι συνάδελφοι, να ευχηθώ κατ’ αρχάς στη νέα ηγεσία των Ενόπλων Δυνάμεων καλή τύχη, καλή δύναμη στην εκτέλεση των καθηκόντων τους. Είναι άξιοι, σοβαροί άνθρωποι. Μπορούν να τα φέρουν εις πέρας, αλλά να μην τους ενοχλείτε, κύριοι Υπουργοί. Να μην τους ενοχλείτε, να τους αφήνετε ελεύθερους να κάνουν τη δουλειά τους.

Δεν είναι δυνατόν να ακούμε τώρα και να πέφτει σε τέτοιο ρεζίλεμα ο Αρχηγός του ΓΕΕΘΑ ότι τον παρακολουθούσε -ή τον Υπουργό δίπλα, τον κ. Χατζηδάκη- το παρακράτος της ΕΥΠ. Διότι δεν είναι κράτος αυτό. Αυτά είναι παρακράτη εδώ μέσα και φαίνεται ότι τα γρανάζια του παρακράτους έχουν απλωθεί πολύ. Παρακολουθούσε τον Αρχηγό του ΓΕΕΘΑ, τον αρχιστράτηγο δηλαδή. Πού ξανακούστηκε αυτό το πράγμα;

Έχουμε καταθέσει μια πρόταση νόμου, κυρίες και κύριοι συνάδελφοι, η Ελληνική Λύση, ο Πρόεδρος Κυριάκος Βελόπουλος και οι εννέα Βουλευτές της Κοινοβουλευτικής Ομάδας, για την αποτροπή της τουρκικής επιθετικότητας. Φτάνει πια! Ο διεθνής εξευτελισμός της πατρίδας μας και η ταπείνωση της χώρας πρέπει να σταματήσει. Πρόκειται για μια ολοκληρωμένη αιτιολογημένη πρόταση νόμου -θα την καταθέσω στα Πρακτικά- η οποία πρέπει και οφείλει η Κυβέρνηση να τη δει, να τη φέρουμε στην Ολομέλεια, να τη συζητήσουμε, για να πάρουμε σοβαρές αποφάσεις. Οι αποφάσεις πλέον πρέπει να είναι σοβαρές, διότι οι κίνδυνοι είναι πολλοί.

Πάμε τώρα στο νομοσχέδιο. Πολυεπίπεδη διοίκηση. Ποια είναι αυτή η πολυεπίπεδη; Μοντέλο επιτελικού κράτους, κύριε Υπουργέ, για να καταλάβω; Ένα επιτελικό κράτος δηλαδή στο δημόσιο; Στο δημόσιο.

(Γέλωτες από τα υπουργικά έδρανα)

Μ’ αρέσετε, ξέρετε. Μ’ αρέσετε πολύ, γιατί γουστάρω τέτοιες…

Εντάξει, προχωράμε, προχωράτε, δεν πειράζει.

Για να γίνει αυτό, πρέπει όχι ένα νομοσχέδιο, δέκα νομοσχέδια να φέρετε, δεν πρόκειται να αλλάξει το δημόσιο, εάν δεν φύγει από την κεντρική πολιτική σκηνή και από τη διακυβέρνηση της χώρας η Νέα Δημοκρατία, το ΠΑΣΟΚ και ο ΣΥΡΙΖΑ. Αυτοί έχουν τα ηνία. Αυτοί καταστρέψανε τη χώρα μέχρι τώρα. Αυτοί έχουν τοποθετήσει δημοσίους υπαλλήλους, τους οποίους έχουν κάνει γραφειοκράτες, χωρίς να τους δίνουν δύναμη και οντότητα. Παρά, φτιάχνουμε τα Υπουργεία, βάζουμε και ένα επιτελικό κράτος, απονευρώνουμε τα Υπουργεία -σας τα είχαμε πει- εν τέλει το επιτελικό κράτος, οι πέντε, έξι, δέκα άνθρωποι οι οποίοι είναι γύρω από τον Πρωθυπουργό, ο Υπουργός εκτελεί τις εντολές, τελείωσε ο Υπουργός.

Ερχόμαστε τώρα στο δημόσιο. Φέρνουμε τον Υπουργό. Έρχεται ο γενικός γραμματέας, έρχονται οι γενικοί διευθυντές και τα λοιπά. Απονευρώνουμε τους δημοσίους υπαλλήλους. Δεν τους δίνουμε καμμία δυνατότητα να έχουν ούτε άποψη ούτε να κάνουν δουλειά.

Άρα η δημόσια διοίκηση δεν πρόκειται να μεταρρυθμιστεί γιατί απλά η διαπλοκή και η διαφθορά είναι συνυφασμένη με την κομματοκρατία, κύριε Υπουργέ. Λυπάμαι που το λέω αλλά ήλπιζα ότι η Νέα Δημοκρατία στη θητεία της αυτή δεν θα επαναλάμβανε τα ίδια λάθη τα οποία έκαναν οι προηγούμενες κυβερνήσεις ΣΥΡΙΖΑ, ΠΑΣΟΚ, ολόκληρο κράτος μέσα σε ένα κράτος. Αυτή είναι η δημόσια διοίκηση. Γι’ αυτό δεν πάει καλά, γι’ αυτό δεν προχωράει. Τι πρέπει, δηλαδή, να κάνουμε;

Αυτή τη στιγμή, κύριε Υπουργέ -και σας το λέω με λύπη- εισπράττετε τα απόνερα -τα ρέστα δηλαδή, όπως λέει ο απλός λαός- της πολιτικής σας. Εκτός από ορισμένους τομείς και μερικά, ένα-δύο, σοβαρά θέματα, με τα οποία ασχολήθηκαν τα Υπουργεία, όλα τα άλλα ήταν λάθος. Ήταν λάθος και στην εξωτερική πολιτική πάρα πολλά και σοβαρά λάθη και στη δημόσια διοίκηση πάρα πολύ σοβαρά λάθη έχουν γίνει. Βλέπουμε στην οικονομία τι έγινε.

Βγαίνει και ο κ. Γεωργιάδης και λέει για το «καλάθι του νοικοκυριού» και τρελαίνεται ο κόσμος. Ποιο «καλάθι του νοικοκυριού»; Κάθε μέρα το «καλάθι του νοικοκυριού» ακριβαίνει. Μήπως δεν πηγαίνετε στο σουπερμάρκετ; Νομίζω ότι πηγαίνετε στο σουπερμάρκετ. Δεν γίνεται να μην το βλέπετε; Έχουν αυξηθεί. Πας να πάρεις ένα Ariel, ένα Dixan, ένα σαπούνι πλυσίματος κι από 10 ευρώ έχει πάει 17 ευρώ. Πώς θα το πάρει ο κόσμος; Η φέτα είναι στα 12,13,15 ευρώ. Το μοσχαράκι, που θα φάει ο παππούς και η γιαγιά, το μωράκι, είναι απλησίαστο. Τι θα τρώνε αυτοί; Δεν θα τρώνε μοσχαράκι; Τι θα τρώνε, λαιμό από χοίρο; Τι είναι αυτό το πράγμα; Όχι -λέει- όλα καλά πάνε. Φθηνό το «καλάθι του νοικοκυριού». Πάρτε και 50 ευρώ. Μα, έχουν ανέβει τα πράγματα 200%. Όχι, πάρε εσύ ένα πενηντάρικο. Εντάξει, φτάνει. Καλό είναι. Θα σε βολέψει. Αυτά κάνετε, κύριε Υπουργέ.

Δεν έχω άλλο χρόνο, δυστυχώς. Αυτό το οποίο λέμε είναι ότι η καλύτερη μεταρρύθμιση που οφείλει μια κυβέρνηση να κάνει είναι η αλλαγή της νοοτροπίας. Εάν δεν αλλάξουμε τη νοοτροπία από δω από τη Βουλή και μετά στον κόσμο, δεν πρόκειται να αλλάξει τίποτα. Όχι ρουσφετολογία, όχι οικογενειοκρατία, όχι βολέματα στους δικούς μας. Τοποθέτηση σε θέσεις πάντα με αξιοκρατία.

Κύριε Υπουργέ, αυτό το οποίο οφείλει η Κυβέρνησή σας τους τελευταίους δύο μήνες να κάνει, είναι να σοβαρευτεί και να προσπαθήσει να αλλάξει η ίδια νοοτροπία. Γιατί έτσι που πάτε, θα ψάχνεστε την επομένη των εκλογών. Εδώ θα είμαστε και θα δείτε. Κι όχι να πηγαίνετε στις εκκλησιές και να λέτε ιδιωτικά πάω για την ταφή του βασιλέως. Ό,τι και να κάνετε ο ελληνικός λαός θα έχει άλλη άποψη και θα σας μαυρίσει. Και μετά πάλι θα κλαίτε και θα ζητάτε βοήθειες από όλους εδώ μέσα.

Βλέπετε τους ανθρώπους του ΣΥΡΙΖΑ; Έτοιμοι είναι. Έτοιμοι είναι να σας πουν ότι κάνατε τέτοια λάθη κι εμείς πρέπει να πάρουμε την εξουσία. Ποιοι; Εκείνοι που κι αυτοί κατέστρεψαν αυτή τη χώρα. Καταστροφείς είσαστε και οι δυο.

Εμείς πάντως αυτό το νομοσχέδιο που φέρατε, κύριε Υπουργέ, δεν πρόκειται να το ψηφίσουμε. Είναι νομοσχέδιο το οποίο πρέπει να το ξαναδείτε, διότι φέρνει περισσότερα προβλήματα και διαχείριση κινδύνων δεν κάνει αυτό το νομοσχέδιο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κυρία Πρόεδρε, μπορώ να έχω τον λόγο; Θα ήθελα να απαντήσω σε κάτι το οποίο τέθηκε και ξανατέθηκε. Δύο λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αγωνιά η Ελληνική Λύση και ο κ. Βελόπουλος για την ιδιότητα με την οποία παρέστην εχθές στην κηδεία του αείμνηστου πλέον Κωνσταντίνου. Να το τελειώσουμε.

Η Κυβέρνηση εκπροσωπήθηκε σε υψηλότατο επίπεδο από τον Αντιπρόεδρό της και την Υπουργό Πολιτισμού, την κ. Μενδώνη. Κατά τα λοιπά, εάν με ρωτάτε γιατί ή πώς ήμουν εγώ εκεί, σας λέω ότι είχα πρόσκληση από την οικογένεια, με μέλη της οποίας συνδέομαι κοινωνικώς. Ελπίζω να μου επιτρέπετε. Δεν ξέρω γιατί το συζητάμε εδώ πέρα.

Πάμε, όμως, περαιτέρω. Μου λέτε αν παρέστην ως Υπουργός Εσωτερικών. Η αλήθεια είναι ότι δεν παραιτούμαι και επανατοποθετούμαι κατά τη διάρκεια του βίου μου. Δηλαδή, να πω την αμαρτία μου, όταν πηγαίνω σε μία κοινωνική εκδήλωση πηγαίνω ως Μάκης Βορίδης, αλλά αν με ρωτήσουν εάν έχω πολιτική ιδιότητα ή κυβερνητικό αξίωμα, η αλήθεια είναι ότι το έχω εκείνη τη χρονική στιγμή.

Δεν ξέρω τώρα τι είναι αυτό που σας απασχολεί. Κάτι είπατε περί ψηφοθηρίας. Γιατί το θέτετε εσείς; Σας απασχολεί αυτό το θέμα; Το θέσατε εσείς, το έθεσε ο Αρχηγός σας. Σας απασχολεί το ζήτημα;

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Ο Βασιλεύς της Ισπανίας ψηφίζει στο υπόλοιπο Αττικής;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αναρωτιέται ο κύριος Πρόεδρος εάν ο Βασιλεύς της Ισπανίας ψηφίζει στην ανατολική Αττική. Όχι, εξ όσων γνωρίζω, αλλά δεν ξέρω κιόλας.

Για όλη αυτή τη συζήτηση, κατά τη γνώμη μου, για να τη διαστασιολογήσουμε σωστά, τα πράγματα έγιναν ως εξής. Είναι απόφαση του Πρωθυπουργού και προσωπική του αρμοδιότητα και προνομία να αποφασίσει την κήρυξη εθνικού πένθους. Μπορεί να το αποφασίσει ή μπορεί να μην το αποφασίσει. Εάν αποφασίσει κάτι τέτοιο ο Πρωθυπουργός, εν συνέχεια ο Υπουργός Εσωτερικών έχει υποχρέωση να ρυθμίσει άλλα ζητήματα που συνδέονται με το εθνικό πένθος. Τι; Πόσες ημέρες θα παραμείνουν μεσίστιες οι σημαίες. Το ζήτημα της δημοσίας δαπάνης. Αν και αυτό ερίζει με το Υπουργείο Εργασίας, διότι η καταβολή των ποσών της δημοσίας δαπάνης αποτελεί ασφαλιστικό ζήτημα και εμπίπτει του Υπουργείου Εργασίας. Ενώ, δηλαδή, η απόφαση λαμβάνεται από τον Υπουργό Εσωτερικών, πληρώνει το Υπουργείο Εργασίας τη δημόσια δαπάνη. Αυτά, όμως, κύριε Μυλωνάκη, αφετηριάζονται από την απόφαση του Πρωθυπουργού.

**ΑΝΤΩΝΙΟΣ ΜΥΛΩΝΑΚΗΣ:** Θα μας τα αναλύσετε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θα σας τα αναλύσω για να τα λήξουμε. Γιατί βλέπω ότι όλες αυτές τις μέρες συζητάμε και συζητάμε και δεν έχετε καταλάβει καθόλου το περιβάλλον.

**ΑΝΤΩΝΙΟΣ ΜΥΛΩΝΑΚΗΣ:** Πώς πήγατε θέλουμε να μάθουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πάμε, λοιπόν, πάλι. Άρα, λοιπόν, ελήφθη μία απόφαση από τον Πρωθυπουργό, αυτή που γνωρίζετε, προφανώς μετά από σταθμίσεις μίας σειράς παραγόντων, νομικών και άλλων. Ήταν -λέει- κηδεία ιδιώτη; Τι εννοείτε ακριβώς;

**ΑΝΤΩΝΙΟΣ ΜΥΛΩΝΑΚΗΣ:** Αυτό έλεγε το δελτίο Τύπου.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ακούστε. Εάν, χτυπάω ξύλο -για τον εαυτό μου θα πω- αποβιώσω αύριο, είναι βέβαιον ότι πάντως δέκα-δεκαπέντε αρχηγοί κρατών δεν θα έρθουν στη δική μου κηδεία. Δεν ξέρω για τη δική σας. Για τη δική μου λέω. Άρα, λοιπόν, ότι προφανώς πρόκειται περί της κηδείας ενός προσώπου το οποίο διετέλεσε βασιλεύς και συνδέεται οικογενειακά με πολλούς βασιλικούς οίκους, αυτή είναι η πραγματικότητα. Αυτή είναι η πραγματικότητα. Αυτό συμβαίνει. Τι να κάνουμε τώρα;

**ΚΩΝΣΤΑΝΤΙΝΟΣ ΧΗΤΑΣ:** Σε εμάς το λέτε; Στον Πρωθυπουργό πείτε τα!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δυο λεπτά.

Άρα, λοιπόν, ως προς αυτό δεν κατάλαβα το μέγεθος της συζητήσεως. Διότι αυτό θα μου επιτρέψετε να πω, κυρίως, ξεκινά από την Αριστερά, η οποία ξαφνικά βγάζει ένα αντανακλαστικό, το οποίο αρχίζουμε και συζητάμε, για το πολίτευμα, για τη Βασιλευομένη Δημοκρατία. Συζητάμε κάτι άσχετα πράγματα. Κι εδώ έχουμε ένα συγκεκριμένο ζήτημα, ότι απεβίωσε ο Κωνσταντίνος. Αυτό έχουμε να κάνουμε. Όλο το υπόλοιπο δεν καταλαβαίνω γιατί το αντιμετωπίζει κάποιος με φόβο.

Εγώ θα δεχτώ ότι πολιτικές και ιστορικές αποτιμήσεις, όταν πεθαίνει ένα πρόσωπο που έχει διαδραματίσει πολιτικό ρόλο, προφανώς θα γίνουν για όλους. Γίνονται σκέψεις. Ο καθένας έχει τις απόψεις του. Ανοίγει μια συζήτηση. Ανοίγει μια συζήτηση για την ιστορία. Το να μου πει κάποιος ότι αυτή η συζήτηση αποτελεί ενεργό πολιτικό ζήτημα, ε δεν αποτελεί ενεργό πολιτικό ζήτημα. Είναι μία συζήτηση ιστορικής αποτιμήσεως. Την κάνουν οι ιστορικοί. Έχουν γραφτεί βιβλία, έχουν γίνει συνεντεύξεις. Θα ξαναγίνουν φαντάζομαι. Αυτό είναι μια δημόσια συζήτηση. Κάποιος θα πει καλώς τα έκανε, κάποιος θα πει κακά τα έκανε, κάποιος θα κάνει αποτίμηση συνολικά της Βασιλευομένης Δημοκρατίας και των επιτευγμάτων της, κάποιος θα πει ότι δεν είχε επιτεύγματα, κάποιος θα πει ότι έκανε αυτό το κακό, άλλος θα πει ότι έκανε αυτό το καλό. Είναι μια κανονική συζήτηση αυτή.

Αυτό το οποίο δεν είναι κανονικό είναι να υπάρχει μία αντιμετώπιση ας το πω όπου θέτει στο κέντρο της πολιτικής συζήτησης αυτή τη συγκεκριμένη τελετή, λες και μας αφορά ως ένα ζήτημα πολιτειακό. Άρα, λοιπόν, μπορούμε να το αξιολογήσουμε σωστά και να μην παθαίνετε κι εσείς άγχος για το αν εγώ πήγα και με ποια ιδιότητα πήγα και αν θα με ψηφίζουν στην ανατολική Αττική. Κύριε Μυλωνάκη, επειδή πολιτεύεστε κι εσείς στην ανατολική Αττική, σας εύχομαι να πάτε πάρα πολύ καλά σε προσωπικό επίπεδο.

Κι επειδή συνεχώς ακούω σε αυτή την Αίθουσα πόσο σε αποδρομή βρισκόμαστε και πόσο μειοψηφική πια είναι η Νέα Δημοκρατία και πόσο καταρρέουμε, να πω ότι είναι η χιλιοστή δημοσκόπηση που δημοσιεύεται σήμερα στην οποία πάλι διευρύνεται η διαφορά με τον ΣΥΡΙΖΑ. Πάλι το ΜέΡΑ25 καρκινοβατεί. Αυτοί οι οποίοι μας δείχνουν εμάς να καταρρέουμε. Εμείς καταρρέουμε. Είμαστε σε κατάσταση αποδρομής και αποσυνδέσεως. Αυτοί δεν φαίνεται να μπαίνουν στη Βουλή. Εσείς είστε σε ένα πολύ μικρό ποσοστό.

Μπορούμε όλοι να ηρεμήσουμε τώρα λίγο; Θα γίνουν εκλογές. Θα αποτυπωθούν αυτά που είναι να αποτυπωθούν. Πάντως, το να λέτε ότι αυτή η Κυβέρνηση καταρρέει, δεν επιβεβαιώνεται από κανένα εύρημα. Στο μυαλό όλων ή κάποιων μπορεί να καταρρέει. Στο δικό σας. Σε όλων των υπολοίπων, όμως, που συμμετέχουν στις μετρήσεις αυτή η Κυβέρνηση διατηρεί ένα ισχυρό δημοσκοπικό προβάδισμα, αυξάνει τα μεγέθη της, πλησιάζει στα επίπεδα της αυτοδυναμίας. Αυτή είναι η δημοσκοπική κατάσταση. Τα υπόλοιπα στις κάλπες οσονούπω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΑΝΤΩΝΙΟΣ ΜΥΛΩΝΑΚΗΣ:** Κυρία Πρόεδρε, μπορώ να έχω το λόγο για ένα δευτερόλεπτο;

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, νομίζω ότι ειπώθηκαν. Τώρα έδωσε τις εξηγήσεις του ο κύριος Υπουργός, είπατε εσείς…

**ΑΝΤΩΝΙΟΣ ΜΥΛΩΝΑΚΗΣ:** Μόνο ένα δευτερόλεπτο, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Μόνο ένα δευτερόλεπτο γιατί περιμένει ο κ. Μαραβέγιας, ο οποίος έπρεπε να έχει μιλήσει εδώ και πολλή ώρα και ο Υπουργός ο κ. Χατζηδάκης.

**ΑΝΤΩΝΙΟΣ ΜΥΛΩΝΑΚΗΣ:** Ζητώ συγγνώμη, κύριε Υπουργέ, μόνο ένα δευτερόλεπτο να πω κάτι.

Κάνατε ολόκληρο λογίδριο, κύριε Υπουργέ των Εσωτερικών, για να μας πείτε τι; Αυτά που λέει ο κόσμος και εσείς προσπαθήσατε να τον κοροϊδέψετε. Ήρθατε εδώ προηγουμένως και τι είπατε, κύριε Υπουργέ; Ακούστε, γιατί τα ελληνικά μου είναι το ίδιο με τα δικά σας. Απεβίωσε ο Κωνσταντίνος. Ποιος είναι, όμως, ο Κωνσταντίνος;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν καταλάβατε;

**ΑΝΤΩΝΙΟΣ ΜΥΛΩΝΑΚΗΣ:** Αφήστε τι καταλαβαίνω εγώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καταλάβατε.

**ΑΝΤΩΝΙΟΣ ΜΥΛΩΝΑΚΗΣ:** Δεν έπρεπε να καταλάβω εγώ μόνο αλλά έπρεπε να καταλάβει ο κόσμος. Είναι ο τέως βασιλεύς. Αφήστε τα τώρα αυτά σε μένα. Όταν ήμασταν παιδιά τα κάναμε αυτά, αυτή την προπαγάνδα. Λοιπόν, ποιος είναι ο Κωνσταντίνος;

Δεύτερον, εσείς είπατε ότι δεν είναι ιδιώτης. Όμως, εμείς τι είπαμε; Τι είπε ο Κυριάκος ο Βελόπουλος προηγουμένως; «Η Κυβέρνηση έβγαλε την ανακοίνωση «θα ταφεί σαν ιδιώτης»». Και θέλω να μας πείτε τι από τα δύο είναι; Είναι ο τέως βασιλεύς ο θεσμός, ο οποίος έφυγε από τη ζωή ή είναι ο ιδιώτης;

Και κατά δεύτερον, εσείς απαντήσατε ότι πήγατε ως Υπουργός και καλώς απαντήσατε. Δεν απεμπολείτε τη θέση του Υπουργού ούτε τον θεσμό. Καλώς κάνατε και εκπροσωπήσατε την Κυβέρνηση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, πριν σας δώσω τον λόγο, επιτρέψτε μου να κάνω μια ανακοίνωση γιατί θα πρέπει να φύγουν τα παιδιά από το σχολείο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαοκτώ μαθήτριες και μαθητές και τέσσερις συνοδοί εκπαιδευτικοί από το Δημοτικό Σχολείο Κοκκίνης – Χάνι Ηρακλείου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Υπουργός Εργασίας, ο κ. Χατζηδάκης.

Ορίστε, κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Να πω κι εγώ χρόνια πολλά στον κ. Μυλωνάκη που γιορτάζει σήμερα. Να καλωσορίσω τους συμπατριώτες μου -δεν εκλέγομαι σε αυτή την περιφέρεια, αλλά η καταγωγή μου είναι από εκεί- τα παιδιά από την Κοκκίνη - Χάνι και να πω ότι θα συνεχίσω να μιλάω εκτός θέματος.

Η προηγούμενη συζήτηση δεν ήταν στον πυρήνα του νομοσχεδίου ούτε αυτά που θα πω εγώ θα είναι, γιατί αφορά μια τροπολογία που έχει καταθέσει το Υπουργείο Εργασίας και Κοινωνικών Υποθέσεων μαζί με το Υπουργείο Πολιτισμού και Αθλητισμού.

Θα μιλήσω για τα δύο πρώτα άρθρα, διότι αντιλαμβάνομαι ότι η Υφυπουργός, η κ. Μιχαηλίδου, αρμόδια για θέματα κοινωνικής προστασίας, θα καλύψει τα υπόλοιπα δύο.

Ξεκινάμε από το δεύτερο άρθρο, το οποίο αναφέρεται στο επίδομα εργασίας, διότι εκεί ερχόμαστε και καλύπτουμε ένα κενό του νόμου που είχαμε περάσει πριν από μερικούς μήνες ως προς το ποιους, πράγματι, θα καλύπτει το επίδομα εργασίας. Ερχόμαστε και λέμε ότι το επίδομα εργασίας θα καλύπτει μόνο όσους ανέργους προσλαμβάνονται με πλήρη απασχόληση.

Να εξηγήσω, για όσους δεν γνωρίζουν και για τους Έλληνες πολίτες, τι είναι το επίδομα εργασίας, επειδή είναι καινούργιος θεσμός. Είναι ένας θεσμός που επιδιώκει να ενθαρρύνει τους ανέργους να αναζητήσουν ενεργά εργασία. Το επίδομα ανεργίας καταβάλλεται για δώδεκα μήνες, όπως ξέρετε. Με το νέο θεσμό ερχόμαστε και λέμε -να σας το πω με ένα παράδειγμα- ότι αν ένας άνεργος προσληφθεί στους τέσσερις μήνες, για τους υπόλοιπους οκτώ μήνες μέχρι να συμπληρωθεί ο χρόνος κατά τον οποίον θα ελάμβανε επίδομα ανεργίας, θα λαμβάνει το μισό του επιδόματος ανεργίας συν το μισθό που θα παίρνει από την επιχείρηση στην οποία προσλαμβάνεται. Επειδή, λοιπόν, δεν ήταν απολύτως σαφές αν θέλαμε να καλύψουμε μόνο τους ανέργους που θα προσληφθούν με πλήρη απασχόληση ή και με μερική απασχόληση, ερχόμαστε και διευκρινίζουμε ότι καλύπτουμε μόνο τους εργαζόμενους που απασχολούνται με πλήρη απασχόληση, διότι αυτό μας ενδιαφέρει, δηλαδή, να ενθαρρύνουμε όσο περισσότερο γίνεται την πλήρη απασχόληση. Και, επίσης, καθώς έχουμε -δεν είναι μυστικό- υποδηλωμένη εργασία στην Ελλάδα, που προσπαθούμε να την αντιμετωπίσουμε μεταξύ των άλλων και με την ψηφιακή κάρτα των εργαζομένων, μας ενδιαφέρει να αντιμετωπίσουμε και περιπτώσεις όπου έχουμε παράκαμψη, με έναν τρόπο πονηρό, των νόμων, προκειμένου κάποιοι να προσπορίζονται παράνομα οφέλη και αναφέρομαι, κυρίως, σε κακούς εργοδότες. Και έχω την πεποίθηση ότι όλες οι πτέρυγες της Βουλής θα είναι υπέρ της συγκεκριμένης ρύθμισης.

Η δεύτερη ρύθμιση αφορά στον κατώτατο μισθό και συγκεκριμένα στη διαδικασία του κατώτατου μισθού. Όπως ξέρετε, υπάρχει ένας νόμος του 2013 ο οποίος εφαρμόζεται έκτοτε, έχει εφαρμοστεί όπως έχει ψηφιστεί και από την κυβέρνηση ΣΥΡΙΖΑ και στη συνέχεια εφαρμόστηκε και από εμάς τώρα με την Κυβέρνηση Μητσοτάκη δύο φορές και θα εφαρμοστεί τώρα τρίτη φορά. Πέρυσι ήδη περάσαμε μια ρύθμιση που, τηρώντας όλες τις προβλέψεις του νόμου, συντομεύσαμε τη διαδικασία και ο κατώτατος μισθός προσδιορίστηκε να ισχύει από την 1η Μαΐου. Τώρα φέτος, όπως εξήγησε και ο Πρωθυπουργός, λόγω και της διεύρυνσης της τουριστικής περιόδου, έρχεται ένα μήνα νωρίτερα την 1η Απριλίου.

Γι’ αυτόν τον λόγο πρέπει να συντομευθούν οι διαδικασίες διαβούλευσης που προηγούνται, διότι υπάρχει διαβούλευση με τα ινστιτούτα των κοινωνικών εταίρων, με τους ίδιους τους κοινωνικούς εταίρους, με την Τράπεζα της Ελλάδος, με το ΚΕΠΕ, με μια πενταμελή επιστημονική επιτροπή και στη συνέχεια ο Υπουργός Εργασίας έρχεται και προτείνει. Εδώ περιγράφονται ακριβώς οι διαδικασίες, ο Υπουργός Εργασίας θα κάνει την εισήγησή του στο Υπουργικό Συμβούλιο το αργότερο μέχρι το τέλος του πρώτου δεκαημέρου του Μαρτίου.

Σκοπός μας, όπως αντιλαμβάνεστε, είναι να οδηγηθούμε σε μια αύξηση σημαντική, διότι υπάρχουν, προφανώς, ανάγκες σοβαρές των εργαζομένων και των οικογενειών τους και από την άλλη πλευρά, μας ενδιαφέρει η αύξηση αυτή να είναι ισορροπημένη, να είναι δίκαιη, δηλαδή, να ισορροπήσουμε ανάμεσα στην προστασία των εργαζομένων και στη διαφύλαξη της ανταγωνιστικότητας των επιχειρήσεων. Λέμε πολύ συχνά -και το επαναλαμβάνω και τώρα- «δεν υπάρχουν εργαζόμενοι χωρίς επιχειρήσεις» -δεν πρέπει να το ξεχνάμε αυτό- αλλά «δεν υπάρχουν και επιχειρήσεις με τους εργαζόμενους στα κεραμίδια». Με βάση αυτή τη φιλοσοφία θα κινηθούμε και νομίζω ότι αυτό θα έχει αντανάκλαση και στην απόφαση που θα λάβουμε.

Θέλω, όμως -και δράττομαι της ευκαιρίας- να σημειώσω ότι σήμερα ανακοινώθηκαν τα ετήσια αποτελέσματα του συστήματος «ΕΡΓΑΝΗ», που είναι ένα πληροφορικό σύστημα - αξονική τομογραφία της αγοράς εργασίας και είναι πολυσέλιδη η έκθεση, μπορείτε να τη δείτε καθώς είναι αναρτημένη στο διαδίκτυο και να βγάλετε τα συμπεράσματα σας, να κάνετε τις συγκρίσεις σας, το 2022 σε σχέση με το 2021, αλλά και το 2022 σε σχέση με το 2019.

Τα δύο βασικά συμπεράσματα είναι, ότι έχουμε αύξηση του αριθμού των εργαζομένων κατά διακόσιες εξήντα τρεις χιλιάδες. Έχουμε, δηλαδή, διακόσιες εξήντα τρεις χιλιάδες παραπάνω θέσεις εργασίας στην Ελλάδα με την Κυβέρνηση της Νέας Δημοκρατίας και επίσης -υπάρχει και αυτό ως διαπίστωση- έχουμε μια αύξηση των μέσων μηνιαίων αποδοχών κατά 12,4%. Αν κάνετε τις συγκρίσεις, θα δείτε ότι είναι πάνω από τον πληθωρισμό οι αυξήσεις αυτές και μάλιστα χωρίς να υπολογίσουμε σε αυτές τις αυξήσεις τη νέα αύξηση που θα δοθεί πολύ σύντομα για τον κατώτατο μισθό.

Υπογραμμίζω σε αυτό το πλαίσιο ότι, όπως νομίζω καθίσταται σαφές και από τα στοιχεία τα οποία παρέθεσα, δεν αυξήθηκε μόνο ο κατώτατος μισθός -το ξέρουμε ότι αυξήθηκε περίπου κατά 10% με τις δύο αυξήσεις που δώσαμε- αλλά αυξήθηκαν και οι μισθοί πάνω από τον κατώτατο μισθό και αυτό το σημειώνω, διότι μέχρι τώρα έχει λεχθεί το αντίθετο.

Εμείς δεν πανηγυρίζουμε γι’ αυτό. Ξέρουμε ότι πρέπει να γίνουν ακόμα πολλά για τους εργαζόμενους. Το έχει σημειώσει και ο Πρωθυπουργός ότι μια από τις βασικές προτεραιότητες της νέας τετραετίας για τη Νέα Δημοκρατία είναι οι μισθοί, αλλά την ίδια στιγμή δεν μπορούμε, φυσικά, να ανεχθούμε και τη συνεχή καταστροφολογία.

Έχουμε, λοιπόν, σήμερα την ικανοποίηση να παρουσιάσουμε μαζί με την τροπολογία για τον κατώτατο μισθό και πολύ συγκεκριμένα στοιχεία που δείχνουν την πρόοδο που έχουμε στην αγορά εργασίας. Έχουμε ακόμα δρόμο μπροστά μας, όπως έχουμε και στην αντιμετώπιση της ανεργίας. Αλλά και εκεί είναι αλήθεια -και δεν αμφισβητείται καθόλου- ότι παραλάβαμε την ανεργία στο 17,5% και έχουμε μια ανεργία αυτή την ώρα, με βάση τα στοιχεία του Νοεμβρίου της ΕΛΣΤΑΤ, στο 11,4%.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ)**

Εμείς θέλουμε να κάνουμε μια κοινωνική πολιτική όχι με μεγάλα λόγια και συνθήματα αλλά με έργο και σήμερα νομίζω ότι το έργο της Κυβέρνησης μιλάει και μιλάει με έναν πολύ ξεκάθαρο τρόπο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΙΩΑΝΝΗΣ ΡΑΓΚΟΥΣΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Δημήτριος Βίτσας):** Κύριε Ραγκούση, ερώτηση θέλετε να κάνετε;

**ΙΩΑΝΝΗΣ ΡΑΓΚΟΥΣΗΣ:** Ναι, περίπου, κύριε Πρόεδρε, για να είμαι ειλικρινής.

**ΠΡΟΕΔΡΕΥΩΝ (Δημήτριος Βίτσας):** Ορίστε, έχετε τον λόγο.

**ΙΩΑΝΝΗΣ ΡΑΓΚΟΥΣΗΣ:** Κύριε Χατζηδάκη, όσον αφορά το θέμα του κατώτατου μισθού. Κατ’ αρχάς θα αναφερθώ λίγο για το διαδικαστικό, που είναι προφανώς το δευτερεύον, αλλά το οποίο, όμως, έχει σημασία του τώρα.

Τι κάνει «νιάου-νιάου» στα κεραμίδια; Έρχεστε εδώ να τροποποιήσετε τη διαδικασία για να φέρετε πιο κοντά και δήθεν αυτό δεν το κάνετε, για το ενδεχόμενο οι εκλογές να πραγματοποιηθούν τον Απρίλιο. Ένα ενδεχόμενο, που έχει ο ίδιος ο κ. Μητσοτάκης κατ’ επανάληψη αναφέρει στις πρόσφατες δηλώσεις του. Μη λέτε, λοιπόν, ότι δεν το κάνετε γι’ αυτό, αλλά το κάνετε γιατί η τουριστική σεζόν διευρύνθηκε. Η τουριστική σεζόν όσο διευρυμένη ήταν πέρυσι θα είναι και φέτος. Αλλά, αυτό -είπα από πριν- είναι το δευτερεύον.

Το ουσιαστικό, κύριε Χατζηδάκη, είναι το εξής: Όταν ο κατώτατος μισθός, όπως κατ’ επανάληψη έχετε ακούσει το κόμμα μας να δηλώνει, βασισμένο στα επίσημα στατιστικά στοιχεία της χώρας -το έχει διατυπώσει πολλές φορές η τομεάρχης μας η κ. Ξενογιαννακοπούλου-, έχει χάσει 19% της αγοραστικής του δύναμης και αυτό είναι αναντίρρητη και αναντίλεκτη αλήθεια, κύριε Χατζηδάκη, δεν μπορείτε να έρχεστε εδώ και να χρησιμοποιείτε ένα λεξιλόγιο περί αύξησης του κατώτατου μισθού. Διότι, στην πραγματικότητα το αποτέλεσμα για τους εργαζόμενους θα είναι να έχουν απώλεια της αγοραστικής τους δύναμης, μείωση των μισθών τους.

Αυτή είναι η αλήθεια. Αυτή είναι η πραγματικότητα. Και αυτό οφείλεται στις πολύ μεγάλες αυξήσεις που υπάρχουν, ειδικά γι’ αυτό το κομμάτι των εργαζομένων, στα βασικά είδη διατροφής. Είναι αυξήσεις που τις αντιμετωπίζει αυτός ο πενιχρός μισθός που παίρνουν στα χέρια τους, χωρίς η δική σας Κυβέρνηση να έχει νοιαστεί και να έχει φροντίσει να τους υπερασπιστεί, να τους περιφρουρήσει.

Έχετε αφήσει τον φόρο προστιθέμενης αξίας στα τρόφιμα στα ύψη που βρισκόταν πριν από τον πληθωρισμό, πριν από αυτή την έκρηξη της ακρίβειας. Γιατί το έχετε κάνει αυτό; Για τον απλούστατο λόγο ότι θέλετε να αυξήσετε τα φορολογικά έσοδα, για να μπορέσετε μετά να ασκήσετε αυτού του τύπου -που πολλοί τις έχουν χαρακτηρίσει- τις «επιδοματικές» πολιτικές, αντί να ακολουθήσετε τον δρόμο που έχουν ακολουθήσει άλλες ευρωπαϊκές χώρες, όπως, παραδείγματος χάριν, η Ισπανία που μηδένισε τον φόρο προστιθέμενης αξίας στα τρόφιμα και σε άλλα βασικά είδη για τους πολίτες, προκειμένου έτσι να περιφρουρήσει το εισόδημά τους.

Εσείς, λοιπόν, εδώ, τι κάνετε; Αφήνετε το εισόδημα να χτυπιέται βάναυσα. Καμμία προστασία! Έρχεστε μετά να δώσετε έναν κατώτατο μισθό ανεπαρκέστατο σε σχέση με τα πραγματικά, τα αντικειμενικά δεδομένα, για να μείνει το εισόδημα των εργαζομένων εκεί που ήταν πέρυσι. Άρα στην πραγματικότητα που οδηγείτε τους εργαζόμενους επίσημα και προεκλογικά πια, κύριε Χατζηδάκη; Σε μείωση του εισοδήματός, τους σε σχέση με την περσινή χρονιά.

Και επειδή είπατε και κάτι για την ανεργία και για τις θέσεις εργασίας, κύριε Χατζηδάκη, αυτά είναι κάποιου τύπου επιχειρήματα που μπορεί να τα χρησιμοποιεί κάποιος πιστεύοντας και ποντάροντας ότι απευθύνεται σε ανθρώπους που δεν καταλαβαίνουν και δεν γνωρίζουν. Όσο, όμως, απευθύνεστε σε ανθρώπους που και καταλαβαίνουν και γνωρίζουν, έχετε να αντιμετωπίσετε και επ’ αυτού μια πολύ δυσάρεστη πραγματικότητα και μαζί με εσάς, δυστυχώς βεβαίως, κι εμείς: Τα πράγματα δεν είναι έτσι ρόδινα, όπως θέλετε να τα παρουσιάσετε για την ελληνική οικονομία. Γιατί αν ήταν ρόδινα για την ελληνική οικονομία και κάλπαζε η ελληνική οικονομία, τότε, κύριε Χατζηδάκη, όχι μόνο την επενδυτική βαθμίδα θα είχαμε ήδη κατακτήσει αλλά το εμπορικό ισοζύγιο της χώρας, που είναι ο καθρέφτης για την υγεία μιας οικονομίας, δεν θα είχε επιδεινωθεί στον βαθμό που έχει επιδεινωθεί επί των ημερών σας, με ελάχιστη αύξηση των εξαγωγών και έκρηξη των εισαγωγών.

Άρα -για να κλείσω, κύριε Πρόεδρε-, κύριε Χατζηδάκη, είναι εντελώς προεκλογικός ο χειρισμός που κάνετε. Το σημαντικότερο, όμως, είναι ότι είναι εντελώς ανεπαρκής για τους εργαζόμενους, ιδίως αυτούς που είναι και οι πιο ευάλωτοι στην ελληνική κοινωνία, που βασίζονται στον κατώτατο μισθό. Γιατί με αυτό το οποίο αποφασίζετε να κάνετε, είναι βέβαιο ότι τους αφήνετε έρμαιο σε αυτό το κύμα της αισχροκέρδειας και της ακρίβειας που έχετε συνειδητά επιτρέψει να τους χτυπάει.

Ευχαριστώ, κύριε Πρόεδρε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, δύο ερωτήσεις μπορώ να κάνω στον Υπουργό;

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε…

**ΠΡΟΕΔΡΕΥΩΝ (Δημήτριος Βίτσας):** Μισό λεπτό. Όχι όλοι μαζί!

Κυρία Λιακούλη, τι ακριβώς θέλετε εσείς;

**ΕΥΑΓΓΕΛΙΑ ΛΙΑΚΟΥΛΗ:** Να κάνω ένα ερώτημα στον κύριο Υπουργό.

**ΠΡΟΕΔΡΕΥΩΝ (Δημήτριος Βίτσας):** Κανονικά έπρεπε να είναι, βέβαια, ο Κοινοβουλευτικός σας Εκπρόσωπος εδώ, γιατί εσείς είσαστε εισηγήτρια, αλλά θα το κάνετε το ερώτημα.

Θα κάνουμε όλες τις ερωτήσεις και μετά θα πάρει τον λόγο ο κ. Θεοχάρης που θα κάνει ολόκληρη την ομιλία του, γιατί ο κ. Μαραβέγιας έχει φύγει και δεν θα μιλήσει.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν θα κάνω την κανονική μου ομιλία τώρα.

**ΠΡΟΕΔΡΕΥΩΝ (Δημήτριος Βίτσας):** Δεν έχω πρόβλημα. Εγώ θέλω να επιταχύνεται η διαδικασία.

Κυρία Λιακούλη, έχετε τον λόγο για τρία λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, εμείς αντιλαμβανόμαστε ότι η αύξηση του κατώτατου μισθού είναι μονόδρομος. Το καταλαβαίνουμε αυτό όλοι. Η Κυβέρνηση το διαφημίζει. Εμείς το φωνάζαμε από τις αρχές του 2020, όπως πολύ καλά γνωρίζετε. Η Κυβέρνηση, με πρόφαση τότε την πανδημία, έχει αναβάλει τη διαδικασία διαμόρφωσης του κατώτατου μισθού, την ώρα που εμείς βεβαίως -σας θυμίζω- είχαμε επισημάνει με σχετικές κοινοβουλευτικές μας παρεμβάσεις και μάλιστα πολλές την ανησυχία μας γι’ αυτή τη διαρκή αναβολή αυτής της διαδικασίας.

Μάλιστα σας θυμίζω, κύριε Υπουργέ, ότι είχαμε καταθέσει και τον Γενάρη του 2020 σχετική τροπολογία με θέμα: «Προσδιορισμός του κατώτατου μισθού από τους κοινωνικούς εταίρους και την εθνική συλλογική σύμβαση εργασίας», καθώς και τον υπολογισμό των περιπάτων τριετιών.

Σε κάθε περίπτωση, η επιτάχυνση των χρόνων που απαιτούνται για τη διαδικασία καθορισμού του κατώτατου μισθού, όπως την έχει θεσμοθετήσει η Νέα Δημοκρατία, αναδεικνύει ότι πρόκειται για μία διαδικασία εξπρές που δεν αφήνει σοβαρά περιθώρια πραγματικής και ουσιαστικής διαπραγμάτευσης μεταξύ των εταίρων.

Εμείς τι λέμε ξεκάθαρα, λοιπόν, και είναι το σχόλιο μας στη δική σας τοποθέτηση; Η διαδικασία καθορισμού του βασικού μισθού και ημερομισθίου πρέπει να επανέλθει στους κοινωνικούς εταίρους. Αυτό λέμε εμείς. Πρέπει μέσω των διαπραγματεύσεων να υπογράφουν εθνική συλλογική σύμβαση εργασίας, όπως καθορίζεται από το άρθρο 8 του ν.1876/90. Σε αυτό θα ήθελα, κύριε Υπουργέ, να τοποθετηθεί δείτε γιατί το θέτω ως ερώτημα σε εσάς.

Επιπλέον, η διάταξη του ν.4093/12 που προβλέπει ότι το πεδίο εφαρμογής της εθνικής γενικής συλλογικής σύμβασης εργασίας περιορίζεται σε μη μισθολογικούς όρους, πρέπει να καταργηθεί. Επίσης, για την κατάργηση του πώς τοποθετήστε;

Επίσης, λέμε να καταργηθεί η παράγραφος 2 του ν.4254/14 ώστε να προβλέπονται προσαυξήσεις προϋπηρεσίας στον τελικό προσδιορισμό του μισθού και ημερομισθίου με βάση τις τριετίες. Αυτά είναι ερωτήματα σε εσάς. Πώς τα βλέπετε; Θέλουμε να απαντήσετε σε εμάς και στους εργαζόμενους.

Και τελειώνοντας, κύριε Πρόεδρε, όσον αφορά το άρθρο 2, υπογραμμίζω ότι αν αυτό το άρθρο ψηφιζόταν διακριτά, εμείς θα το καταψηφίζουμε. Καταργείτε τα επιδόματα ανεργίας σε όσους ανέργους βρίσκουν δουλειά μερικής απασχόλησης. Αυτό κάνετε. Και μάλιστα στη διακοπή αυτή δίνετε αναδρομική ισχύ.

Θέλω και σε αυτό να απαντήσετε, κύριε Υπουργέ. Κόβετε αυτό το μισό επίδομα ανεργίας και για όσους ανέργους βρήκαν δουλειά μερικής απασχόλησης πριν την ισχύ του νόμου. Αυτό πώς το εξηγείτε εσείς; Η αρχή της ασφάλειας δικαίου αναζητείται, κύριε Υπουργέ.

Τέλος, θα ήθελα να επισημάνω για το άρθρο 4, ότι από το περιεχόμενό του ανακύπτει το ερώτημα τι θα συμβεί εάν δεν υπάρχουν διαθέσιμες ετήσιες πιστώσεις του Υπουργείου Εργασίας, κύριε Υπουργέ, για να καλυφθούν οι παροχές αυτού του προγράμματος. Αν δεν καλυφθούν από λοιπές πηγές χρηματοδότησης λόγω εξάντλησης προϋπολογισμού, δεν θα μεταφερθούν χρήματα προς την ΕΤΑ; Είναι απαραίτητο αυτό να το διευκρινίσετε διότι είναι στον αέρα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Κύριε Καστανίδη, έχετε δύο ερωτήσεις. Παρακαλώ έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, θέλω να σας απευθύνω δύο ερωτήσεις. Ανακοινώσατε προηγουμένως, υπερηφάνως, ότι κατά το έτος 2022, σύμφωνα με τα στοιχεία του συστήματος «ΕΡΓΑΝΗ», αυξήθηκαν οι θέσεις απασχόλησης κατά διακόσιες εξήντα τρεις χιλιάδες. Έτσι δεν είπατε; Σας ερμήνευσα λάθος γιατί σας άκουσα;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Είχαμε παραπάνω εργαζομένους σε σχέση με το 2019.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Σε σχέση με το 2019, λοιπόν. Πολύ ωραία. Το ερώτημα μου είναι, μιας και την ανακοίνωση την κάνατε στην Αίθουσα της Ολομελείας, να μας πείτε, πάντοτε συγκρινόμενα τα δύο έτη μεταξύ τους, πόσοι είναι μερικής απασχόλησης και πόσοι είναι πλήρους απασχόλησης, διότι γνωρίζουμε πάρα πολύ καλά ότι τα τελευταία χρόνια έχουμε μια δραματική αύξηση κατά 40% των θέσεων μερικής απασχόλησης. Συνεπώς, θα ήταν χρήσιμο να γνωρίζει ο ελληνικός λαός πόσοι βρήκαν απασχόληση μερική και πόσοι πλήρη, γιατί ξέρουμε οικονομικά τι σημαίνει αυτό.

Και το δεύτερο ερώτημα είναι: Με την τροπολογία σας προβλέπεται να δοθεί σε αυτούς που ανευρίσκουν θέση πλήρους απασχόλησης για το υπόλοιπο της συμπλήρωσης του έτους ανεργίας το μισό επίδομα ανεργίας. Μπορώ να αντιληφθώ ότι ένας καλός εργοδότης θα έκανε μια συμφωνία πλήρους απασχόλησης για να δοθεί το μισό του επιδόματος ανεργίας στον απασχολούμενο. Έχετε σκεφτεί τι θα συμβεί αν, μετά την ολοκλήρωση του έτους, έχουμε μετατροπή της αρχικής πρόσληψης από πλήρους απασχόλησης σε μερική απασχόληση; Προβλέπετε κάποια κύρωση, κάποια επιστροφή χρημάτων από αυτόν ο οποίος επέβαλε, μετά από την παρέλευση του έτους, τη μετατροπή της πλήρους απασχόλησης σε μερική απασχόληση;

**ΠΡΟΕΔΡΕΥΩΝ (Δημήτριος Βίτσας):** Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Πριν φυσικά ο Υπουργός απαντήσει διεξοδικά σε όλα τα θέματα, θα αναφερθώ σε δύο-τρία σημεία τα οποία τέθηκαν.

Πρώτα απ’ όλα, σε σχέση με τον κατώτατο μισθό και κατά πόσο είναι ο ένας μήνας νωρίτερα προεκλογικός ή όχι, τυγχάνει να έχω ιδία άποψη για το θέμα. Πέρασα στο παρελθόν και από τη θέση της Γενικής Γραμματείας Δημοσίων Εσόδων και από τη θέση του Υπουργείου Τουρισμού και πέρυσι κατά την εφαρμογή της αύξησης η οποία δόθηκε είχα πάρα πολλά παράπονα και από λογιστές αλλά και από επιχειρηματίες του τουρισμού, διότι έπρεπε να ξανακάνουν όλες τις δηλώσεις τους στο «ΕΡΓΑΝΗ» και τις υπόλοιπες διαδικασίες αλλάζοντας συνολικά -γιατί ξέρετε ότι στον τουρισμό έχουμε τις προσλήψεις κάθε χρόνο, προσλαμβάνονται από την αρχή- και μετά από ένα μήνα της πρόσληψής τους που δηλώθηκαν όλοι οι εργαζόμενοι έπρεπε να δηλωθούν ξανά με διαφορετικούς μισθούς.

Συνεπώς, από τότε είχα μεταφέρει αυτό το παράπονο και αυτό το πρόβλημα και είναι πολύ ευχάριστο που και ο Υπουργός και ο Πρωθυπουργός έκαναν δεκτές αυτές τις εισηγήσεις. Είναι μακριά και καμμία σχέση ή επαφή έχει με οποιαδήποτε προεκλογική λογική.

Τώρα τέθηκε ένα θέμα σε σχέση με τους εταίρους και κατά πόσον το σωστό είναι η παλιά διαδικασία, η διαδικασία της διαπραγμάτευσης μεταξύ των εταίρων. Σε αυτό το τραπέζι της διαπραγμάτευσης απόντες είναι οι άνεργοι. Κάθε φορά για να ακούγεται σωστά η αύξηση στο δελτίο Τύπου είχαμε αυξήσεις που δεν άντεχε η οικονομία και τις αυξήσεις αυτές τις πλήρωναν πάντοτε οι άνεργοι με αυξημένες απολύσεις στην πράξη από την πλευρά των εργοδοτών. Αυτό λύνεται με το γεγονός ότι η Κυβέρνηση παρεμβαίνει καθοριστικά στη διαδικασία αυτή. Λαμβάνει υπ’ όψιν όλα τα ζητήματα και τελικά λαμβάνει υπ’ όψιν και το συμφέρον των ανέργων.

Τώρα αναφέρθηκε στο ισοζύγιο ο κ. Ραγκούσης και είπε πως το ισοζύγιο έχει αυξηθεί και πάλι γιατί αυξήθηκαν πολύ οι εισαγωγές. Το ισοζύγιο και οι εξαγωγές μας έχουν αυξηθεί πάρα πολύ. Διπλασιάστηκαν ως ποσοστό του ΑΕΠ από το 2010 20% τότε, 40% τώρα. Η βελτίωση της ποιότητας είναι μεγάλη και έχουμε περισσότερη τεχνολογία και όχι μόνο πετρέλαιο, που είναι παραδοσιακά ο κύριος ο κλάδος των εξαγωγών, δηλαδή τα παράγωγα από τα διυλιστήρια και έξι κατηγορίες αγαθών, ενώ παλιότερα είχαμε μόνο μία, με εξαγωγές άνω του 1%.

Συνεπώς, το ισοζύγιο βελτιώνεται και προφανώς χρειάζεται να γίνει ακόμα πολλή περισσότερη δουλειά, ώστε και οι εισαγωγές να αποκατασταθούν, αλλά και φυσικά μέσω της ενεργειακής μετάβασης να μην έχουμε όλο αυτό το πρόβλημα, καθότι δεν έχουμε ενεργειακές πηγές και εισάγουμε το αργό απ’ έξω.

Κλείνω λέγοντας ότι ο μέσος μισθός είναι το πιο σημαντικό από αυτά που είπε ο Υπουργός. Ο μέσος μισθός έχει αυξηθεί από το 2019, γιατί μιλάμε συνέχεια εδώ μέσα για τον κατώτατο μισθό, αλλά σε μια ιδανική οικονομία κανένας εργαζόμενος δεν θα αμείβεται με τον κατώτατο μισθό. Δεν θα έπρεπε να επηρεάζει κανέναν εργαζόμενο η αύξηση του κατώτατου μισθού. Αυτό που έχει στην πράξη σημασία είναι ο μέσος μισθός και αυτός ο μέσος μισθός έχει αυξηθεί από το 2019, όπως είπε ήδη ο Υπουργός, πολύ πάνω και από τον πληθωρισμό από το 2019 ως σήμερα.

Τέλος, για την ακρίβεια, κύριε Ραγκούση, όταν το καλάθι της νοικοκυράς έχει αντιγραφεί πια και από τη Γαλλία. Ήδη ανακοινώθηκε από τον Μπρούνο Λεμέρ ότι αυτό ξεκινάνε και συζητάνε στη Γαλλία να κάνουν. Όταν έχουμε προσωρινά μέτρα δεν παίρνουμε μόνιμες λύσεις, όπως τη μείωση του ΦΠΑ, και εξάλλου η μείωση του 10% που δίνει το Market Pass είναι πολύ μεγαλύτερη από το 5% που έδωσε η Ισπανία και συνεπώς στην πράξη ο πολίτης και με τα μέτρα που παίρνει η Νέα Δημοκρατία θα είναι πολύ περισσότερο ωφελημένος.

**ΠΡΟΕΔΡΕΥΩΝ (Δημήτριος Βίτσας):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Όσον αφορά την τροπολογία για τον καθορισμό του κατώτατου μισθού για το 2023, προφανώς έχει χαρακτηριστικά προεκλογικού περιεχομένου. Εμείς, όμως, δεν στεκόμαστε λαϊκίζοντας σε αυτό το κομμάτι. Προβλέπει αλλαγή της ημερομηνίας, προκειμένου να καθορίσει ο Υπουργός το ύψος του κατώτερου μισθού με βάση τις προβλέψεις του νόμου Βρούτση - Αχτσιόγλου, αυτού του απαράδεκτου αντεργατικού νόμου που καταργεί τις ελεύθερες διαπραγματεύσεις και αποτελεί ορόσημο για το κεφάλαιο στη μείωση του λεγόμενου κόστους εργασίας με τη συγκράτηση και τη μείωση του μέσου μισθού.

Εμείς θεωρούμε ότι πρέπει να καταργηθεί αυτό το νομικό πλαίσιο και να επανέλθουν οι συλλογικές διαπραγματεύσεις. Τα κριτήρια αυτού του νόμου έχουν ως βάση την κερδοφορία των επιχειρηματικών ομίλων και όχι τις ανάγκες των εργαζομένων. Η όποια αύξηση θα έχει το πράσινο φως της εργοδοσίας, η οποία θα συμμετέχει και στη διαμόρφωση της εισήγησης της Κυβέρνησης για το ύψος του όποιου νέου κατώτατου μισθού από χρόνο σε χρόνο.

Εμείς μιλάμε ως ΚΚΕ για μισθούς στο ύψος των πραγματικών αναγκών, για την κάλυψη των απωλειών που είχαν οι εργαζόμενοι τα τελευταία δέκα - δώδεκα χρόνια.

Αν, πραγματικά, ενδιαφέρεστε και ενδιαφερόσασταν για τον μισθό του εργαζόμενου, θα έπρεπε να είχατε κάνει αποδεκτές τις τροπολογίες του ΚΚΕ για την επαναφορά του δέκατου τρίτου και δέκατου τέταρτου μισθού, για την επαναφορά της δέκατης τρίτης και της δέκατης τέταρτης σύνταξης, όπως και όλες τις υπόλοιπες τροπολογίες που ανακουφίζουν τον λαό -ανακουφίζουν, δεν του λύνουν στο σύνολό του τα προβλήματα του- με την κατάργηση του ΦΠΑ στα είδη πρώτης ανάγκης και των ειδικών φόρων στα καύσιμα και τις υπόλοιπες τροπολογίες που έχουμε καταθέσει ως ΚΚΕ. Ούτε εσείς τις κάνατε αποδεκτές ούτε αχνά έβγαλε ο ΣΥΡΙΖΑ, το ΠΑΣΟΚ και τα υπόλοιπα κόμματα για να στηρίξουν από το Βήμα της Βουλής αυτές τις τροπολογίες.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ωραία. Για να συνεννοηθούμε σας λέω ότι με τον κ. Χατζηδάκη κλείνει η συζήτηση επί της τροπολογίας και μετά ερχόμαστε στην κανονική συζήτηση. Πρώτος θα μιλήσει ο κ. Χατζηγιαννάκης, αμέσως μετά ο κ. Θεοχάρης, αμέσως μετά ο κ. Ζαχαριάδης και αμέσως μετά η κ. Νοτοπούλου. Μετά θα σας ενημερώσει το επόμενο Προεδρείο.

Κύριε Χατζηδάκη, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων):** Κύριε Πρόεδρε, κυρίες και κύριοι συνάδελφοι, θα ξεκινήσω την απάντησή μου από τις παρατηρήσεις των συναδέλφων του ΠΑΣΟΚ και εν τίνι μέτρω του ΚΚΕ και στη συνέχεια θα προχωρήσω στον ΣΥΡΙΖΑ.

Με εκπλήσσει η τοποθέτηση του ΠΑΣΟΚ σε σχέση με τη διαδικασία η οποία ακολουθείται για τον προσδιορισμό του κατώτατου μισθού, για τον απλούστατο λόγο ότι είναι μια διαδικασία που από κοινού αποφασίσαμε το 2013. Έχει και τις δικές σας ψήφους. Ακόμη περισσότερο με εκπλήσσει, διότι ενώ εσείς απομακρυνόσαστε από την υπογραφή σας, του 2013, εν τω μεταξύ προς αυτή τη διαδικασία προσχώρησε η Ευρωπαϊκή Ένωση στο σύνολό της, διότι πρόσφατα που εγκρίθηκε η διαδικασία για τους ευρωπαϊκούς κατώτατους μισθούς, βασικά το πνεύμα της νέας οδηγίας είναι πάρα πολύ κοντά στη δική μας διαδικασία, την οποία ακολουθήσαμε και εμείς, Νέα Δημοκρατία και ΠΑΣΟΚ αλλά και ο ΣΥΡΙΖΑ στη συνέχεια.

Δεύτερον, με εκπλήσσει επίσης η τοποθέτησή σας για τη μερική απασχόληση. Νόμιζα ότι παραδοσιακά, όπως άλλωστε και όλα τα σοσιαλιστικά κόμματα, είστε υπέρ βασικά της πλήρους απασχόλησης. Δεν ενοχοποιώ τη μερική απασχόληση. Να το ξεκαθαρίσουμε αυτό. Υπηρετεί πολλές ανάγκες.

Όμως νομίζω στην Ελλάδα έχει παραγίνει -το έχετε σημειώσει κι εσείς, το σημειώνουμε κι εμείς- με την έννοια ότι μερικοί χρησιμοποιούν τη μερική απασχόληση για να κάνουν διάφορα κόλπα γύρω από την αγορά εργασίας και αναφέρομαι σε κακούς εργοδότες, οι οποίοι βαφτίζουν τα οκτάωρα ως τετράωρα για να γλιτώνουν μισθούς, εισφορές κ.τ.λ.. Και γι’ αυτόν τον λόγο έχουμε θεσπίσει την ψηφιακή κάρτα εργασίας, η οποία ήταν ένα αίτημα της ΓΣΕΕ και έρχεται να απαντήσει ακριβώς σ’ αυτό, στο να μην κλέβει κανείς τον χρόνο και τις υπερωρίες του εργαζομένου.

Σε αυτό το πνεύμα κινείται και αυτή η διευκρίνιση, ουσιαστικά, που κάνουμε σήμερα, ότι θέλουμε να δίνουμε, δηλαδή, το επίδομα εργασίας σε εργαζόμενους που δουλεύουν με πλήρη απασχόληση, για να αντιμετωπίσουμε τέτοιου είδους αθέμιτες πρακτικές, οι οποίες γνωρίζετε ότι είναι σε μεγάλη έκταση, πράγμα το οποίο υποδηλοί άλλωστε και η τοποθέτηση του κ. Καστανίδη, ο οποίος ρώτησε ευλόγως ποια είναι τα ποσοστά της πλήρους απασχόλησης και ποια είναι τα ποσοστά της μερικής απασχόλησης.

Προσέξτε! Είναι ψηλά τα ποσοστά της μερικής απασχόλησης. Θα σας πω και την εξέλιξη. Και αυτό είναι που μας κάνει να προχωρούμε και προς την κατεύθυνση, όπως σημείωσα, της κάρτας εργασίας και προς την κατεύθυνση άλλων ρυθμίσεων που περάσαμε πριν από μερικούς μήνες, με επιδότηση των ασφαλιστικών εισφορών για μετατροπή των συμβάσεων μερικής απασχόλησης σε πλήρη απασχόληση, όσο και στη σημερινή ρύθμιση.

Θα σας πω πώς έχουν εξελιχθεί τα πράγματα. Η πλήρης απασχόληση με εμάς, τους «τρισκατάρατους», όπως είναι γνωστό στο πανελλήνιο, ανέβηκε από το 45% που την πήραμε από τον ΣΥΡΙΖΑ στο 51,5%. Είναι επίσημα στοιχεία, δημοσιεύονται. Και σήμερα μπορείτε να τα δείτε. Η μερική απασχόληση αντίθετα κατέβηκε από το 42,5% στο 39% και τα υπόλοιπα είναι η λεγόμενη εκ περιτροπής εργασία. Εμάς δεν μας ικανοποιούν αυτοί οι αριθμοί και γι’ αυτό φέρνουμε όλα τα μέτρα για τα οποία μίλησα προηγουμένως.

Θα περίμενα από ένα σοσιαλιστικό, σοσιαλδημοκρατικό κόμμα -δεν ξέρω πώς αυτοπροσδιορίζεστε- να έχετε αυτή την τοποθέτηση, αλλά από εκεί και πέρα είναι λογαριασμός δικός σας. Κάνετε ό,τι νομίζετε. Εσείς κάνετε τις δικές σας πολιτικές παρατηρήσεις και εγώ κάνω τις δικές μου.

Κάτι ακόμα. Λέτε να επανέλθουμε στο σύστημα που προσδιορίζουν τον κατώτατο μισθό οι κοινωνικοί εταίροι και να επιτρέψουμε τις συλλογικές διαπραγματεύσεις. Πρώτον, για τους κοινωνικούς εταίρους, σας είπα ότι από κοινού αποφασίσαμε να φύγουμε από αυτό το σύστημα, το ΠΑΣΟΚ και η Νέα Δημοκρατία δηλαδή και να πάμε στο σημερινό σύστημα, το οποίο υιοθέτησε και η Ευρωπαϊκή Ένωση ουσιαστικά, όπως σας είπα, με την οδηγία που εγκρίθηκε πρόσφατα από το Συμβούλιο Υπουργών.

Υπάρχει και ένας μύθος ο οποίος επαναλήφθηκε και σήμερα. Δεν υπάρχουν συλλογικές συμβάσεις στην Ελλάδα δήθεν. Υπάρχουν εξακόσιες ογδόντα δύο. Τώρα ενισχύει κλαδικές ομοιοεπαγγελματικές, σε επίπεδο επιχείρησης κ.λπ.. Αυτά είναι γεγονότα αναμφισβήτητα. Καλό είναι να μη συζητάμε τόσο πολύ με μύθους στην Ελλάδα.

Και έρχομαι στις παρατηρήσεις του κ. Ραγκούση και του ΣΥΡΙΖΑ. Γνωρίζω επί χρόνια ότι το αφήγημα της Αριστεράς είναι ότι εκείνη έχει το μονοπώλιο της κοινωνικής ευαισθησίας και εμείς είμαστε ανάλγητοι, δεν έχουμε φίλους, δεν έχουμε συγγενείς, δεν έχουμε ψηφοφόρους, θέλουμε να τους εκδικηθούμε και όποτε αποφασίζουμε να κάνουμε κάτι καλό, πάμε να κοροϊδέψουμε κάποιους, όπως ας πούμε υποτίθεται τώρα, που είναι εν ευρεία εννοία προεκλογική περίοδος και γι’ αυτόν τον λόγο αποφασίζουμε να αυξήσουμε τον κατώτατο μισθό. Μα, τον αυξήσαμε δύο φορές μέχρι τώρα! Τον έχουμε αυξήσει. Ήταν και τότε προεκλογική περίοδος;

Και εν πάση περιπτώσει, όλα όσα έχουν επιτευχθεί αυτά τα τριάμισι χρόνια από την Κυβέρνηση Μητσοτάκη και στο συγκεκριμένο τομέα -και θα σας μιλήσω με στοιχεία- έγιναν λόγω του ότι ήμασταν σε προεκλογική περίοδο; Να δούμε δυο τρία στοιχεία.

Ας πάρουμε την ανεργία. Αμφισβητεί κανείς ότι ο αριθμός 17,5 είναι μεγαλύτερος από τον αριθμό 11,4; Υπάρχει κάποιος που να λέει το αντίθετο; Διότι στο 17,5% μας παραδώσαμε την ανεργία, στο 11,4% την έχουμε μειώσει. Υπάρχει κάποιος που να υποστηρίζει το αντίθετο; Ή η EUROSTAT έχει γίνει όργανο της Κυβέρνησης Μητσοτάκη και καταλήγει σε αυτούς τους υπολογισμούς;

Δεύτερον, αμφισβητεί κανείς ότι η ΔΥΠΑ, ο τότε ΟΑΕΔ επί ΣΥΡΙΖΑ έβγαζε δέκα χιλιάδες θέσεις τον χρόνο στον αέρα για θέσεις ενεργητικών πολιτικών απασχόλησης; Πολύ καλό. Δέκα χιλιάδες θέσεις στον αέρα! Όμως εμείς, μόνο σε μια προκήρυξη τώρα το Δεκέμβριο βγάλαμε στον αέρα εξήντα οκτώ χιλιάδες θέσεις εργασίας αυτού του είδους. Ποιος αριθμός είναι μεγαλύτερος, το δέκα ή το εξήντα οκτώ; Το επόμενο στάδιο της Αντιπολίτευσης θα είναι ότι το δέκα είναι καλύτερο δήθεν από το εξήντα οκτώ.

Επίσης, ας πάμε στους μισθούς. Πόσο μας παραδώσατε τον κατώτατο μισθό; Στα 650 ευρώ. Εμείς πόσο τον έχουμε φτάσει τώρα; Στα 713 ευρώ. Ποιος αριθμός είναι μεγαλύτερος και πάλι σας ρωτάω; Μήπως είναι το 650 και πώς τον οδηγήσαμε από τα 650 στο 713 μέσα σε τριάμισι χρόνια, εκ των οποίων τα δύο τουλάχιστον -για να μην πω και παραπάνω- ήταν χρόνια μεγάλων διεθνών εισαγόμενων κρίσεων και στο επίπεδο του κορωνοϊού, με τη συνακόλουθη ύφεση και στο επίπεδο της ενεργειακής κρίσης με τις επιπτώσεις στη βιομηχανία τουλάχιστον;

Εδώ απαντάμε με στοιχεία. Μιλάτε με συνθήματα και εμείς σας απαντάμε με μια κοινωνική πολιτική με αποτέλεσμα. Και αν δεν σας αρέσουν αυτά, έχω ως κατακλείδα και αυτά τα οποία λέει η τελευταία έκθεση της ΓΣΕΕ. Εκτός και αν πιστεύετε ότι εκτός από τη EUROSTAT είναι και η ΓΣΕΕ όργανό μας.

Η ΓΣΕΕ στις 30 Νοεμβρίου έβγαλε την έκθεσή της για την αγορά εργασίας και σημειώνει: «Μετά τις αυξήσεις του κατώτατου μισθού στην Ελλάδα το 2022, η Ελλάδα ανήλθε στην εντέκατη θέση από τη δέκατη έκτη θέση στην οποία βρισκόταν το 2021». Δηλαδή ακόμα και η Γενική Συνομοσπονδία των Εργαζομένων έρχεται και αναγνωρίζει, παρά την κριτική που μας ασκεί -και την ακούμε φυσικά αυτή την κριτική- την πρόοδο που υπήρχε.

Για να το συνδέσω και με την προηγούμενη συζήτηση, όπως μερικοί εμφανίζονται ως «βασιλικότεροι του βασιλέως», όπως λέμε, εσείς εμφανιζόσαστε ως φιλεργατικότεροι των εργατών! Ε, λοιπόν, αυτά δείχνουν ποια είναι η αντιπολίτευση που ασκείτε, ποια είναι η αναξιοπιστία σας και αυτά εξηγούν για ποιον λόγο είστε κολλημένοι στις δημοσκοπήσεις.

Τρεις φορές την ημέρα, πριν και μετά το φαγητό, λέτε όλα αυτά τα τοξικά και τα ακραία τα οποία ακούστηκαν και σήμερα. Όλα αυτά φυσικά αγνοούνται από τους Έλληνες πολίτες. Καμμιά φορά και δίκιο να έχετε, θα το χάσετε με την τακτική και την αντιπολίτευση την οποία ασκείτε. Εν πάση περιπτώσει, εμάς μας ωφελεί. Με γεια σας, με χαρά σας. Συνεχίστε να κάνετε αυτή την αντιπολίτευση και εμείς θα συνεχίσουμε να κάνουμε τη δουλειά μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει τώρα ο κ. Χατζηγιαννάκης από τον ΣΥΡΙΖΑ και ακολουθεί ο Κοινοβουλευτικός Εκπρόσωπος της Νέας Δημοκρατίας κ. Θεοχάρης.

Ορίστε, κύριε Χατζηγιαννάκη, έχετε τον λόγο.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Ευχαριστώ πολύ, κύριε Πρόεδρε.

Δεν σκόπευα να μιλήσω, προφανώς, για την τροπολογία του Υπουργείου Εργασίας, αλλά επειδή ο νεόκοπος Υπουργός Εργασίας -προφανώς τώρα είναι νεόκοπος και στην πολιτική- μας είπε αυτά που μας είπε και έκλεισε τη δική του ομιλία, θα ήθελα να τον ρωτήσω το εξής: Κύριε Υπουργέ, στην Κυβέρνηση δεν ήσασταν όταν θεσπίζατε τον υποκατώτατο μισθό; Γιατί μας μιλάτε με αριθμούς. Όσον αφορά τον υποκατώτατο αισχρό μισθό των νέων ή το κατακρεούργημα του κατώτατου μισθού τα χρόνια της Κυβέρνησης Σαμαρά - Βενιζέλου, δεν ήσασταν, δεν συμμετείχατε σε αυτή την Κυβέρνηση; Τώρα εμφανιστήκατε και μας λέτε για τα ποσά και μας λέτε για τους αριθμούς, ποιος είναι μεγαλύτερος και ποιος είναι μικρότερος και μας κουνάτε το δάχτυλο και το κουνάτε και στους Έλληνες πολίτες, οι οποίοι δεν μπορούν να βγάλουν τον μήνα, ιδίως οι νέοι άνθρωποι; Επίσης, μας λέτε ότι έχετε φέρει και την πλήρη ανάπτυξη και ότι σας ευγνωμονεί και η ΓΣΕΕ. Μόνο αυτά δεν ακούσαμε εδώ, ότι σας ευγνωμονούν και οι εργαζόμενοι και είστε η πιο φιλεργατική Κυβέρνηση που έχει περάσει από αυτόν τον τόπο. Λίγο κράτει!

Τώρα αν οι δημοσκοπήσεις θα είναι αυτές που θα δείξουν και στις εκλογές, κρατηθείτε λίγο, δεν έμεινε πολύ. Τρεις - τέσσερις μήνες μείνανε, κρατηθείτε λίγο. Θα πάρετε την απάντηση από τον ελληνικό λαό. Δεν χρειάζεται να σας λέμε εμείς τι θα πουν και τι δεν θα πουν οι δημοσκοπήσεις. Θα τα δούμε την ημέρα της κρίσης, όπως τα βλέπουμε πάντα.

Τώρα ας πάω στον αγαπημένο μου κ. Βορίδη. Κύριε Βορίδη, όταν πήγαμε μαζί στο Συνέδριο της Ένωσης Περιφερειών στη Ρόδο ή πέρυσι στη βόρεια Εύβοια ή φέτος στα Συνέδρια της Κεντρικής Ένωσης Δήμων στον Βόλο και πέρυσι στο αντίστοιχο συνέδριο, όταν ακούγατε, παραδείγματος χάριν, τον κ. Χατζημάρκου -που δεν είναι βέβαια πολιτικά με εμάς, είναι προφανώς στέλεχος της Νέας Δημοκρατίας- ή τους υπόλοιπους Περιφερειάρχες, τον κ. Τζιτζικώστα και σας μιλούσαν για την ανάγκη πολυεπίπεδης διακυβέρνησης, αυτό κατανοήσατε εσείς; Αυτό που μας φέρνετε σήμερα; Γιατί αν κατανοήσατε αυτό, μάλλον αυτοί οι άνθρωποι έλεγαν κάτι άλλο ή μάλλον εμείς δεν καταλάβαμε και τώρα όλη η αγορά, όλοι οι άνθρωποι, όλοι οι εμπλεκόμενοι στον δημόσιο βίο δεν κατάλαβαν τι ακριβώς τους έχουμε φέρει και σας αδικούμε με την κριτική μας, όλα τα κόμματα της Αντιπολίτευσης και όλοι οι φορείς.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Χατζηγιαννάκη, είπα κάτι διαφορετικό στη Ρόδο;

**ΠΡΟΕΔΡΕΥΩΝ (Δημήτριος Βίτσας):** Μη διακόπτετε, σας παρακαλώ.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Δεν λέω αν είπατε εσείς, είπα αν καταλάβατε ότι αυτό σας είπαν και άρα το λύσατε με το συγκεκριμένο νομοσχέδιο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εγώ πάντως αυτό είπα.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Η αλήθεια είναι ότι εσείς δεν τους τάξατε αυτό το πράγμα. Μπορεί να τα είχε τάξει ο κ. Μητσοτάκης το 2018, μπορεί να μας έχει πει ότι σε έξι μήνες θα έφερνε την πολυεπίπεδη διακυβέρνηση και θα άλλαζε τον αυτοδιοικητικό χάρτη της χώρας και θα ήταν πλέον μια ευρωπαϊκή χώρα, κάτι που επανέλαβε και ως Πρωθυπουργός, όχι μόνο ως Πρόεδρος της αξιωματικής αντιπολίτευσης τον Απρίλιο του 2018 στο κοινό συνέδριο ΕΝΠΕ και ΚΕΔΕ, μπορεί η Κυβέρνησή σας να έφτιαξε επιτροπές, μπορεί ο κ. Γεραπετρίτης -όπως πολύ σωστά σας ανέφερε πριν η κ. Λιακούλη αλλά και οι υπόλοιποι συνάδελφοι- να μας έχει πει ότι αλλάζει πλέον το κράτος, αλλά προφανώς αυτό που κατάλαβαν όσοι κατάλαβαν, ιδίως οι εμπλεκόμενοι και αυτοί που ασκούν διοίκηση σε τοπικό επίπεδο, νομίζω ότι είναι το ίδιο με αυτό που καταλάβαμε εμείς και αυτός είναι ο λόγος που καταψηφίζουμε σήμερα.

Θέλω, όμως, να σταθώ λίγο στην τροπολογία για την επαναφορά των αρμοδιοτήτων, στην υποτιθέμενη συμμόρφωση με την απόφαση του Συμβουλίου της Επικρατείας. Παρ’ όλο, λοιπόν, που κι εδώ εμείς ήμασταν πάλι οι κακοί και κάναμε πάλι την αντιπολίτευση που μας είπε ο κ. Χατζηδάκης, πρωί, μεσημέρι, βράδυ ήμασταν κακή Αντιπολίτευση και γι’ αυτό δεν μας άκουγε ο κόσμος, σας λέγαμε και από το Βήμα της Ολομέλειας αλλά και σε πάρα πολλές συνεδριάσεις στις επιτροπές ότι είναι εμφανώς αντισυνταγματικό και κατά της ευρωπαϊκής νομοθεσίας, αυτής που έχει υπογράψει η χώρα μας, κάτι που επιβεβαίωσε και η ολομέλεια του Συμβουλίου της Επικρατείας με πάρα πολύ μεγάλη πλειοψηφία. Μην το ξεχνάμε αυτό. Μόνο δύο συμμετέχοντες στη συνεδρίαση της ολομέλειας είχαν διαφορετική άποψη, ότι δεν είναι αντισυνταγματικός ο περίφημος νόμος Θεοδωρικάκου που πήρε όλες σχεδόν τις σοβαρές αρμοδιότητες από τις οικονομικές επιτροπές, αφού άλλαξε τις συνθέσεις.

Όμως, πού στάθηκε το Συμβούλιο της Επικρατείας; Σε δύο σημεία. Το ένα είναι ότι προφανώς ήταν αντισυνταγματική η αλλαγή των συστάσεων, η εκλογή, δηλαδή, των οικονομικών επιτροπών μετά το πέρας των εκλογών -και είναι σαφής σε αυτό η απόφαση του Συμβουλίου της Επικρατείας- σε συνδυασμό προφανώς με την αποψίλωση των αρμοδιοτήτων από το δημοτικό συμβούλιο που είναι το κεντρικό όργανο.

Τι κάνετε εσείς, λοιπόν; Κάνετε αυτό που ήμασταν σίγουροι ότι θα κάνετε, χωρίς να πέφτουμε και από τα σύννεφα για να πούμε την αλήθεια. Αντί να αλλάξετε, να συμμορφωθείτε με την απόφαση του Συμβουλίου της Επικρατείας και να πείτε ότι ναι, όντως είναι παράνομες και άρα πρέπει να επιστρέψουν στην προηγούμενη διάταξη, όπως λέει το Συμβούλιο της Επικρατείας, λέτε ότι αφού μου δίνει το παραθυράκι, να το εκμεταλλευτώ και να επιστρέψω -όχι όμως όλες τις αρμοδιότητες- αυτές που εσείς, προφανώς, θα πείτε -είμαι σίγουρος ότι θα το πείτε- ότι είναι οι κρίσιμες.

Αντιπαρέρχομαι το γεγονός ότι δεν το φέρατε μέσα στο σώμα του νομοσχεδίου για να τοποθετηθούν οι φορείς και για να έχουμε χρόνο να προετοιμαστούμε, κάτι που, κατά την άποψή μου, είναι όχι απλά προβληματικό, αλλά τραγικό.

Όμως, τέλος πάντων, έστω και τώρα, το βασικό κομμάτι -γιατί εντάξει τώρα, μη κοροϊδευόμαστε μεταξύ μας και να μη κοροϊδεύουμε και τους αυτοδιοικητικούς της χώρας, δεν είμαστε παιδάκια-, τη βασική αρμοδιότητα την είχατε πάρει, δηλαδή τι θα κάνουν τα χρηματοδοτικά εργαλεία, ποιος θα τα διαχειριστεί και πώς θα παρθούν οι αποφάσεις για να γίνουν όλα τα έργα τα οποία γίνονται, γιατί αυτό ήταν το βασικό. Δεν ήταν το βασικό τα τέλη τα οποία ούτως η άλλως δεν αφορούν αυτή τη δημοτική περίοδο, αφού έληξε. Τα τέλη των κοιμητηρίων και τα υπόλοιπα τέλη είναι στον Δεκέμβρη ούτως ή άλλως κάθε χρόνο, άρα δεν αφορά αυτές τις θητείες.

Πήρατε, επομένως, τις αρμοδιότητες και τις προγραμματικές συμβάσεις. Δεν θα προλάβει κανείς να κάνει άλλες προγραμματικές συμβάσεις. Είμαι σίγουρος, μάλιστα, ότι στη νομοτεχνική που κάνατε θα το περιλαμβάνετε και αυτό για να μην έχουμε τέτοιες ακυρότητες. Και το σημαντικό κομμάτι που είναι να μην αποφασίζουν οι οικονομικές επιτροπές αλλά τα δημοτικά συμβούλια για το τι έργα θα γίνουν, πώς θα διοχετευθούν οι πόροι στον δήμο, άρα τι αναπτυξιακό μοντέλο θα έχει ο κάθε ΟΤΑ και οι περιφέρειες, το αφήσατε. Αφήσατε ακόμη και τις απαλλοτριώσεις στις περιφέρειες, την κήρυξη των απαλλοτριώσεων στις οικονομικές επιτροπές των περιφερειών.

Ωστόσο, το σκέφτεστε πάρα πολύ πονηρά. Λέτε: ποιος θα προσφύγει τώρα; Εγώ τους δίνω ένα, μέχρι να προσφύγουν, θα έχει τελειώσει η θητεία. Όμως, δεν είναι τρόπος να πολιτευόμαστε αυτός. Δυστυχώς, κύριε Βορίδη, νομίζω ότι αυτή είναι μια ξεκάθαρη πολιτική εξαπάτηση και της αυτοδιοίκησης. Δεν νομίζω ότι περιποιεί τιμή στην Κυβέρνηση να προσπαθεί με τέτοιους νομικίστικους τρόπους να ξεγελάσει και την απόφαση του Συμβουλίου της Επικρατείας.

Δυστυχώς με αυτό αποδείξατε για άλλη μία φορά ότι δεν έχετε κανέναν σεβασμό στους θεσμούς, κανέναν σεβασμό στη δημοκρατία και ότι πορεύεστε με βάση αυτό που νομίζετε ότι είναι καλύτερο για τα «δικά σας» παιδιά και για την παράταξή σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Χατζηγιαννάκη.

Ο Κοινοβουλευτικός Εκπρόσωπος της Νέας Δημοκρατίας κ. Θεοχάρης έχει τον λόγο και ακολουθεί ο κ. Ζαχαριάδης.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, σε πείσμα της περιγραφής σας -μάλιστα ξεκινήσατε στη ΔΕΘ, πριν από δύο χρόνια τουλάχιστον- πως η Κυβέρνηση είναι σε αποδρομή, πως ο Πρωθυπουργός δραπετεύει και πως τα μολύβια των Υπουργείων είναι κατεβασμένα, η Κυβέρνηση είναι εδώ, οι εκλογές, όπως υποσχέθηκε ο Πρωθυπουργός, γίνονται στο τέλος της τετραετίας, η ποθητή από εσάς κατάρρευσή του δεν είναι πουθενά στον ορίζοντα και φυσικά αντί τα μολύβια να είναι κάτω, νομοθετούμε σημαντικά νομοσχέδια, όπως το σημερινό.

Κυρίες και κύριοι συνάδελφοι, δεν πρέπει να έχετε καμμία αμφιβολία. Το σημερινό νομοσχέδιο είναι πολύ σημαντικό. Στο Μέρος Α΄ του νομοσχεδίου έχουμε έναν πραγματικό νόμο-πλαίσιο για τη διακυβέρνηση της χώρας. Είναι πάρα πολύ ουσιαστικό το βήμα που κάνουμε σήμερα. Έχουμε ένα σημαντικό βήμα για το νέο κράτος που μας αξίζει. Κάνουμε άλλο ένα αποφασιστικό βήμα για τον καλύτερο συντονισμό του κράτους, γιατί αν είναι κάτι που χαρακτηρίζει αυτή τη διακυβέρνηση αυτά τα τριάμισι χρόνια -τα τέσσερα μέχρι τις εκλογές- είναι ο πολύ καλύτερος συντονισμός που δεν είχαμε δει ξανά.

Κάνουμε ένα σημαντικό βήμα για την εξάλειψη των επικαλύψεων αλλά και την εξεύρεση των πόρων που λείπουν για την υλοποίηση των πολιτικών, καθ’ ότι αυτό το εθνικό μητρώο που δημιουργείται θα δείξει ακριβώς όλες τις παθογένειες, όλα τα προβλήματα, όλες τις επικαλύψεις, όλες τις αδυναμίες να υλοποιηθούν οι πολιτικές. Είναι ένα αποφασιστικό βήμα για τη μεταφορά των αρμοδιοτήτων στο πιο κατάλληλο επίπεδο, στο κεντρικό ή στο τοπικό, στο περιφερειακό ή στο δημοτικό.

Εδώ, λοιπόν, έχουμε τις βάσεις, κυρίες και κύριοι συνάδελφοι, για τη χρηστή, την αποτελεσματική, τη διαφανή, την εξυπηρετική διακυβέρνηση. Έχουμε, τέλος, τις βάσεις για την υπέρβαση της στείρας διαλεκτικής «συγκέντρωση-αποκέντρωση». Την ακούμε συχνά από τον κ. Σκανδαλίδη. Νομίζω πως το είπε και σήμερα.

Έχουμε, βέβαια, δρόμο ακόμη. Δεν κοροϊδεύουμε τον ελληνικό λαό. Η υλοποίηση στην πράξη είναι που θα φέρει το αποτέλεσμα, όχι απλώς η νομοθέτηση. Και ο Υπουργός το ξέρει πολύ καλά. Αυτές οι υλοποιήσεις, όμως, μετά από τη σημερινή ψήφιση θα είναι εφικτές. Εξάλλου δεν ακούσαμε και σοβαρές αντιδράσεις και στην επιτροπή. Ακούσαμε κάποια νομικά, κυρίως, επιχειρήματα περί της ισχύος της πράξης του Υπουργικού Συμβουλίου και αν αυτή μπορεί να μεταφέρει τις αρμοδιότητες ή χρειάζεται και νομοθετική παρέμβαση. Ο Υπουργός είπε ότι εκφράζει την πολιτική βούληση και συνεπώς οι όποιες νομοθετικές παρεμβάσεις δεν μπορούν παρά να είναι συμβατές και να έπονται της πράξης Υπουργικού Συμβουλίου, κ.λπ..

Ακούω τη συζήτηση όλη μέρα σήμερα στην Ολομέλεια και, πραγματικά, πέραν, αν θέλετε, κάποιων αστεϊσμών όπως ακούσαμε προηγουμένως για το αν τα εννοούσε, αν αυτά κατάλαβε ο Υπουργός στην ΚΕΔΕ, στο συνέδριο και αν υποσχέθηκε άλλα και κάνει άλλα, κ.λπ., δεν είδαμε επί της ουσίας καμμία κριτική. Γι’ αυτό, λοιπόν και η καταψήφισή του από την Αντιπολίτευση, όπως ακούμε, είναι αναντίστοιχη του επιπέδου της κριτικής. Δεν θέλουμε πολυεπίπεδη διακυβέρνηση; Δεν θέλουμε να καταγράφονται ακριβώς οι αρμοδιότητες; Δεν θέλουμε αυτό να είναι διαφανές ώστε το Εθνικό Συμβούλιο να εισηγείται στον Υπουργό και αυτές οι επικαλύψεις επιτέλους να σταματήσουν; Δεν ξέρουμε ότι ο ελληνικός λαός τα βλέπει αυτά; Αυτό μας λέει καθημερινά. Οι υπηρεσίες δηλώνουν αναρμόδιες και η κάθε μία τσακώνεται με την άλλη για το ποια είναι πιο αρμόδια. Αυτά θα μπορέσουν να λυθούν τώρα.

Κυρίες και κύριοι συνάδελφοι, έρχομαι τώρα στο Μέρος Β΄. Αυτό είναι άλλο ένα σημαντικό νομοσχέδιο. Είναι δύο σε ένα, για να μπω και στο κλίμα του κ. Βελόπουλου και του κ. Μυλωνάκη που μας άρχισαν τις προσφορές στα σούπερ μάρκετ και μας έλεγαν προηγουμένως.

Πέρα από τα αστεία, η διαχείριση κινδύνου είναι μια έννοια εξόχως σημαντική και άγνωστη στο δημόσιο. Άγνωστη! Γίνεται, λοιπόν, ένα σημαντικότατο βήμα σήμερα. Η διαχείριση κινδύνου που αναγνωρίστηκε για πρώτη φορά με τον ν.4795/2021 σήμερα αποκτά επιχειρησιακό «σπίτι». Κανένας φορέας δεν μπορεί να προστατευτεί, δεν μπορεί να προστατεύσει την ύπαρξή του, αν δεν ξέρει και δεν διαχειρίζεται επαρκώς τους κινδύνους. Και αν τους αγνοήσει και αυτοί οι κίνδυνοι υλοποιηθούν στην πράξη, τότε ο φορέας που ανήκει στον ιδιωτικό τομέα κλείνει και δημιουργεί ζημιές. Όμως, στον δημόσιο φορέα; Τι συμβαίνει αν ο κίνδυνος αυτός επαληθευτεί; Δεν μπορεί να κλείσει. Οπότε στέλνει τον λογαριασμό στον φορολογούμενο. Αυτό συμβαίνει.

Εδώ, λοιπόν, έχουμε ένα νομοσχέδιο, εκτός των άλλων, προστασίας των φορολογουμένων, πράγμα το οποίο δεν έχει αναδειχθεί αρκετά από τη συζήτηση η οποία έχει γίνει, πέραν φυσικά όλων των άλλων που ακούστηκαν για τους διεθνείς οργανισμούς και τις εκθέσεις τους που μας παρακολουθούν αν κάνουμε ορθή διαχείριση κινδύνων, κ.λπ..

Μακάρι την επόμενη τετραετία, κύριε Υπουργέ, να αναγνωρίσουμε και τη δυνατότητα στον υπάλληλο να διαχειρίζεται κινδύνους, διότι υπάρχουν φορές στις οποίες ο υπάλληλος ελέγχεται για πράξεις του που μπορεί να ζημίωσαν ή να μη ζημίωσαν επί τη βάσει θεωρητικά αντικειμενικών κριτηρίων. Στην πράξη, όμως, ο υπάλληλος εκείνη τη στιγμή διαχειριζόταν έναν κίνδυνο και μπορεί να πρέπει να επιλέξει μεταξύ της μίας ή της άλλης ζημίας και να διαλέξει τη μικρότερη. Συνεπώς αυτό πρέπει σιγά-σιγά να αναγνωριστεί ως μία διαδικασία, γιατί συμβαίνει πολλές φορές οι υπάλληλοι να πρέπει να ελαχιστοποιούν τους κινδύνους που διαχειρίζονται και αυτό πρέπει και ελεγκτικά και από κάθε άλλη άποψη να αναγνωρίζεται.

Κυρίες και κύριοι συνάδελφοι, θα κλείσω εξηγώντας γιατί κατά την άποψή μου αυτό το νομοσχέδιο είναι αυταπόδεικτα ένα νομοσχέδιο που πρέπει να ψηφιστεί και με τα δύο χέρια και για τα δύο Μέρη του. Δύο ψήφους πρέπει να δώσουμε και για το Μέρος Α΄ και για το Μέρος Β΄. Είναι ανακόλουθη η Αντιπολίτευση σε σχέση -ξαναλέω- με την κριτική και το βάθος της κριτικής το οποίο ακούσαμε σήμερα.

Είμαστε, όμως, στην τελική ευθεία για τις εκλογές. Χθες ο Πρωθυπουργός ανακοίνωσε πως θα είναι ή τον Απρίλιο ή τον Μάιο. Στον δρόμο αυτό η οικονομία μας είναι εύρωστη, παρά τους αντίθετους ανέμους τους οποίους αναγκαζόμαστε να αντιμετωπίσουμε. Έχουμε διπλάσια ανάπτυξη το 2022 από τον ευρωπαϊκό μέσο όρο. Και φέτος, η εκτίμηση είναι για τριπλάσια, δηλαδή ακόμη καλύτερα.

Εσείς -και αναφέρομαι φυσικά στην Αντιπολίτευση που κυβέρνησε τα προηγούμενα τεσσεράμισι χρόνια, πριν από το 2019- είχατε τη χειρότερη αναπτυξιακή επίδοση. Προσέξτε, όχι για ένα ή δύο χρόνια, αλλά για όλα τα χρόνια της διακυβέρνησής τους η χώρα μας είχε τη χειρότερη αναπτυξιακή επίδοση στην Ευρώπη, τη στιγμή που η Ευρώπη και ο κόσμος όλος ήταν σε ένα αναπτυξιακό άλμα.

Η ανεργία σήμερα -το είπε και ο Υπουργός προηγουμένως- είναι στο 11,4%, καλύτερο ποσοστό ανεργίας από το 2010 και μετά. Οι επενδύσεις, ο τουρισμός, ρεκόρ! Η χώρα γεωστρατηγικά είναι ισχυρή. Η ψηφιακή εξυπηρέτηση είναι όλο και πιο εκτεταμένη και ισχυρή. Μόλις χθες ανακοινώθηκε η ψηφιακή ίδρυση επιχείρησης σε πέντε λεπτά. Στον δρόμο προς τις εκλογές, φυσικά, θα αναπτύξουμε το όραμά μας για τα επόμενα χρόνια, το σχέδιο και το πρόγραμμά μας για την επόμενη τετραετία.

Και εσείς ασχολείστε με το ποιος πήγε στην κηδεία του τέως βασιλιά, περιγράφετε υγειονομική κατάρρευση, οικονομική κατάρρευση, δημοσιονομική κατάρρευση, δημοκρατική κατάρρευση.

Σας καλώ, λοιπόν, και σας παρακαλώ να συνεχίσετε σε αυτή την ατζέντα μέχρι τις εκλογές, γιατί με την ατζέντα της μιζέριας που προωθείτε, το μόνο που τελικά θα δείτε είναι η κατάρρευση η δική σας στις κάλπες που έρχονται. Κερδισμένος βέβαια θα είναι ο ελληνικός λαός.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Εμείς να είστε σίγουροι πως θα συνεχίσουμε να έχουμε θετική ατζέντα, ατζέντα θετικών ειδήσεων όπως αυτή που αναλύσαμε πριν από λίγο κάνοντας αυτή τη συζήτηση.

Πρέπει να πούμε μία είδηση που πρέπει να τη λέμε και να την ξαναλέμε. Διακόσιες εξήντα πέντε χιλιάδες περισσότερες θέσεις εργασίας από το 2019. Αυτές οι θέσεις εργασίας είναι περισσότερο σε ποσοστό πλήρους απασχόλησης, παρά μερικής, σε σχέση με αυτό που παραλάβαμε. Δεν έχουμε μόνο πτώση της ανεργίας από το 17,5% στο 11,4%, αλλά και αύξηση της απασχόλησης. Δεν έχουμε πτώση στα χαρτιά, δηλαδή οι άνθρωποι να σταματήσουν να ψάχνουν για δουλειά, αλλά έχουμε πραγματικά περισσότερους εργαζόμενους. Έχουμε και αύξηση του μέσου μισθού κατά 12,4%, όταν ο πληθωρισμός σε αυτά τα χρόνια είναι 9,7%. Έχουμε, δηλαδή, πραγματική αύξηση του μέσου μισθού -δηλαδή, του μισθού του μέσου εργαζόμενου, όλης της οικονομίας- και όχι μόνο του κατώτατου και φυσικά πολλαπλές αυξήσεις του κατώτατου μισθού.

Σας θυμίζω -και κλείνω με αυτό, κύριε Πρόεδρε- ότι το 2019 είχαμε υποσχεθεί περισσότερες και καλύτερες δουλειές. Σήμερα με τις ανακοινώσεις αυτές αποδεικνύεται ότι άλλη μια υπόσχεση που δώσαμε, την κάναμε πράξη. Το είπαμε, το κάναμε. Με αυτό το αίσθημα εμπιστοσύνης θα πάμε εμείς προς τις εκλογές και μαντέψτε ποιον θα επιλέξει ο ελληνικός λαός!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Θεοχάρη, και για την τήρηση του χρόνου.

Καλησπέρα σας και από εμένα. Χρόνια πολλά στον Αντώνη και στην Αντωνία και στον δικό μας, τον Αντώνη τον Μυλωνάκη.

Καλείται το Βήμα ο κ. Κωνσταντίνος Ζαχαριάδης από τον ΣΥΡΙΖΑ - Προοδευτική Συμμαχία και να ετοιμάζεται η κ. Νοτοπούλου επίσης από τον ΣΥΡΙΖΑ - Προοδευτική Συμμαχία.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, σας ευχαριστώ.

Πραγματικά καμμιά φορά ακούω τα επιχειρήματα των Υπουργών της Συμπολίτευσης και αναρωτιέμαι σε ποιους απευθύνονται. Το μόνο που δεν άκουσα από τον κ. Χατζηδάκη προηγουμένως για να αναλύσει το πώς πάει η χώρα, το πώς πάει η οικονομία, το πώς πάνε τα μεγέθη, η συνοχή, η αγοραστική δύναμη, είναι ότι το 2023 είναι μεγαλύτερο από το 2019! Συγχαρητήρια! Αυτά τα επιχειρήματα λέτε. Δεν υπάρχει βάθος, δεν υπάρχει ανάλυση.

Δεν ξέρω, έχει σταματήσει ο κ. Χατζηδάκης να διαβάζει τις μοβ σελίδες στην «ΚΑΘΗΜΕΡΙΝΗ»; Έχει σταματήσει ο κ. Χατζηδάκης να διαβάζει το key report του κ. Καλλίτση και του κ. Τσίμα; Έχει σταματήσει να διαβάζει «ΝΑΥΤΕΜΠΟΡΙΚΗ»; Έχει σταματήσει να διαβάζει διεθνή Τύπο; Είναι η Ελλάδα σε άλλο περιβάλλον δημοσιονομικά, κοινωνικά, σε επίπεδο δυσκολιών σε σχέση με την υπόλοιπη Ευρώπη; Είμαστε η χώρα - παράδειγμα για να μας υιοθετήσουν και να μας αντιγράψουν; Το είπε και αυτό. Είναι τρομερός! Οι Γάλλοι, λέει, υιοθετούν το καλάθι του νοικοκυριού, μεγάλη καινοτομία. Λίγο μάζεμα, λίγο έλεος! Υπάρχει ίντερνετ, ο κόσμος ξέρει, διαβάζει, παρακολουθεί, κατανοεί, βλέπει το πορτοφόλι του, βλέπει τις δυσκολίες.

Να έρθω, όμως, στην ύλη του νομοσχεδίου γιατί είναι πολλά τα θέματα.

Κύριε Βορίδη, νομίζω αυτό το οποίο διαφοροποιεί την προοδευτική στρατηγική από τη συντηρητική, τη δική μας από τη δική σας, δεν είναι παραπάνω από εκατό λέξεις με περιεχόμενο: Δεν μπορείτε ούτε να οργανώσετε ούτε να αποκεντρώσετε το κράτος. Γιατί; Διότι το κράτος ως θεσμό και ως μηχανισμό το πολεμάτε, το εχθρεύεστε και το μισείτε, με τρεις εξαιρέσεις: όταν το απομυζάτε, όταν διορίζετε, όταν το δίνετε δώρο στους ισχυρούς φίλους σας. Δείτε ποιους βάλατε διοικητές στις αποκεντρωμένες διοικήσεις, κύριε Βορίδη. Εσείς μιλάτε για αξιοκρατία, για αριστεία, για αποκέντρωση και βάλατε τους κομματικά εκλεκτούς και χωρίς καμμία διοικητική εμπειρία. Αυτό κάνατε. Πώς θα έρθετε τώρα να μας μιλήσετε για αποκέντρωση, για αρμοδιότητες;

Εν πάση περιπτώσει, αυτή η παράταξη, αυτό το κόμμα που σας έκανε και κορυφαίο Υπουργό για τη διοίκηση του κράτους, ποια μεγάλη μεταρρύθμιση έχει στηρίξει διαχρονικά σε αυτή την κατεύθυνση; Αυτές που έφερε τις προηγούμενες δεκαετίες και ήταν μεγάλες και σωστές, παρά τις δικές μας αντιθέσεις, το ΠΑΣΟΚ; Αυτές τις προσπάθειες που κάναμε εμείς ως ΣΥΡΙΖΑ μέσα σε δύσκολους καιρούς; Ποτέ. Πάντα απέναντι, πάντα συγκεντρωτικά, πάντα να διορίσετε κανέναν.

Ξεκινάει αυτή η συζήτηση και τη φέρνετε το τελευταίο λεπτό της διακυβέρνησης σαν κακοδιαβασμένος μαθητής, μη σας πει κανείς ότι δεν κλείσατε και αυτό το κεφάλαιο ενόσω ήσασταν Υπουργός. Πραγματικά είναι τρομερή η προχειρότητα με την οποία φέρνετε τα νομοσχέδια. Δεν είχα αντιληφθεί την προχειρότητά σας στην αρχή. Πίστευα ότι έτσι που τα λέτε ωραία, έχετε και ένα ύφος καμμιά φορά και φωνάζετε, το επιτελείο σας θα ήταν πιο προσεκτικό. Εδώ λείπουν πολύ βασικά και θα δούμε στη συνέχεια.

Σας ρωτάω, όμως, για ένα το οποίο είναι εμβληματικό. Σας ρώτησα και στις επιτροπές και δεν απαντήσατε ενώ συνήθως είστε προσεκτικός. Θυμάστε πέρσι που στις 25 Γενάρη είχε γίνει ο κακός χαμός και είχε παραλύσει η χώρα, που ήταν κλειστή η Αττική Οδός, η Κηφισίας, η Κατεχάκη, όλοι οι δρόμοι στα βόρεια προάστια όπου εκλέγομαι εγώ, είχαν αποκλειστεί, στην ανατολική Αττική, που εκλέγεστε εσείς και ο κ. Μυλωνάκης;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Θυμάμαι.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μάλιστα.

Θυμάστε τον Πρωθυπουργό που έλεγε ότι θα δοθούν με προσωπική του απόφαση αποζημιώσεις 2 χιλιάδων ευρώ σε όσους εγκλωβίστηκαν στην Αττική Οδό. Το θυμάστε αυτό; Αναζητήστε το στο ίντερνετ. Δεν δόθηκαν. Πέρασε ένας χρόνος. Εξαπατήσατε τους πολίτες. Κάνατε μια επικοινωνιακή διαχείριση. Τους κοροϊδέψατε.

Έχετε κάτι να μας πείτε γι’ αυτό; Πρέπει να κάνω επίκαιρη ερώτηση; Πρέπει να το λέω κάθε μέρα στα κανάλια; Τι πρέπει να κάνω; Πρέπει να πάω σε κάποιο μεγάλο πρωινό σταθμό, που ένας εκ των δύο παρουσιαστών είχε εγκλωβιστεί και φώναζε μέσα από το προσωπικό του τηλέφωνο και να τον ρωτήσω τι έγινε; Τι πρέπει να κάνω δηλαδή; Σας ρωτάω στις επιτροπές, δεν μου απαντάτε. Σας ρωτάω στην Ολομέλεια και ελπίζω να μου απαντήσετε. Αν δεν μου απαντήσετε, κάπου θα σας πετύχω σε κάποιο προεκλογικό πάνελ. Εντάξει, δεν ξέρω. Άμα γίνει και ντιμπέιτ Τσίπρα - Μητσοτάκη…

Θα γίνει ντιμπέιτ Τσίπρα - Μητσοτάκη, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν ξέρω.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εμείς, όμως, θα κάνουμε ένα! Εγώ θα σας ρωτήσω -σε αυτό θέλω να πάρω απάντηση- τι έγινε με τα 2.000 ευρώ.

Τι κράτος θέλουμε; Εμείς θέλουμε το ευρωπαϊκό κοινωνικό μοντέλο. Όχι με διακηρύξεις, αλλά με συγκεκριμένο οδικό χάρτη. Εσείς εδώ δεν έχετε κωδικοποιήσει αρμοδιότητες, δεν τις έχετε οριοθετήσει, δεν έχετε απλουστεύσει διαδικασίες, δεν υπάρχει διαλειτουργικότητα συστημάτων. Μα εσείς έχετε αποσυνδέσει πλήρως τα χρηματοδοτικά εργαλεία του κράτους από τους ΟΤΑ! Πώς θα γίνει πολυεπίπεδη η διακυβέρνηση όταν απουσιάζει η σχέση Ταμείο Ανάκαμψης - ΟΤΑ, ΟΤΑ - ΕΣΠΑ, Πρόγραμμα Δημοσίων Επενδύσεων - ΟΤΑ; Δεν έχετε βγάλει το στοιχειώδες κοστολόγιο της μεταρρύθμισης. Μεταρρύθμιση, κύριε Βορίδη χωρίς κοστολόγιο, είναι μη μεταρρύθμιση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Και έρχομαι στην τροπολογία την οποία φέρατε, την πολυθρύλητη! Είναι όπως σας τα είπε ο κ. Χατζηγιαννάκης. Κάνετε κολπάκια. Τι κάνετε; Δεν αλλάζετε τη σύνθεση των επιτροπών, δεν επιστρέφετε όλες τις αρμοδιότητες, κρατάτε τα βασικά εκεί που ήταν, επιστρέφετε τις προγραμματικές συμβάσεις που κανένας δεν θα κάνει μέσα στο επόμενο οκτάμηνο, διότι έχουμε εκλογές. Δεν διορθώνετε επί της ουσίας τη συνταγματική στρέβλωση. Δεν ξέρω καν -δεν έχω την επιστημονική επάρκεια- αν αυτό το οποίο νομοθετείτε είναι συνταγματικό. Πιστεύω, όμως, ότι το κάνετε απλά για να κερδίσετε χρόνο, διότι είναι πάγια η στρατηγική σας. Αντιλαμβάνεστε τη συνταγματική νομιμότητα ως εμπόδιο στη νομική αυθαιρεσία και την αυταρέσκειά σας. Γι’ αυτό μας αντιμετωπίζατε τρία χρόνια με αυτόν τον τρόπο, όσο παρανομούσατε με τους αντισυνταγματικούς σας νόμους.

Επίσης χαιρετίζουμε τη σημερινή απεργία των εργαζομένων στους ΟΤΑ και λέμε ότι όλοι οι εργαζόμενοι στους ΟΤΑ πρέπει να έχουν ασφαλιστικά δικαιώματα. Πρέπει να υπάρχει πρόληψη, πρέπει να υπάρχουν μηχανισμοί ελέγχου. Δεν μπορεί να υπάρχουν αυθαιρεσίες. Μια χώρα ευρωπαϊκή σαν την Ελλάδα πρέπει στον δημόσιο τομέα, στον ιδιωτικό τομέα, στην τοπική αυτοδιοίκηση να έχει κατοχυρωμένα τα δικαιώματα των εργαζομένων και ασφάλιση σε όλους. Είχαμε ένα συγκλονιστικό συμβάν. Σκοτώθηκε μία εργαζόμενη καθαριότητας. Δεν λέω ότι αν ήταν ασφαλισμένη δεν θα σκοτωνόταν, αλλά όσο χαλαρώνεις τους κανόνες ασφαλείας, τόσο πολλαπλασιάζεις τις πιθανότητες να συμβεί αυθαιρεσία ή ατύχημα.

Θα υπερψηφίσουμε την τροπολογία για το «Βοήθεια στο Σπίτι». Δίνει λύση με βάση την εισήγηση την οποία έκαναν οι ίδιοι οι εργαζόμενοι στο «Βοήθεια στο Σπίτι». Υπάρχει όμως και μία μικρή κατηγορία εκατόν εξήντα δύο ανθρώπων που παραμένουν όμηροι μετά από είκοσι χρόνια και τώρα βρίσκονται στον δρόμο. Είναι ευθύνη της πολιτείας να βρει νομοθετική συνταγματική λύση, ρεαλιστική λύση γι’ αυτούς τους εκατόν εξήντα δύο ανθρώπους.

Τώρα να επανέλθω πολύ σύντομα σε αυτά τα οποία είπε ο κ. Χατζηδάκης.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ όσο πιο σύντομα γίνεται.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Μισό λεπτό, κύριε Πρόεδρε. Δεν θα κάνω κατάχρηση του χρόνου.

Λέει ότι δεν είναι προεκλογικό. Μα και που αναπνέουμε αυτή την ώρα προεκλογικό είναι εκ των πραγμάτων. Δεν είναι κακό να κάνετε κάτι προεκλογικά, αλλά μη μας λέτε ότι θα έρθει κάτι τον Απρίλη και ταυτόχρονα, ενώ ο Πρωθυπουργός δηλώνει ότι οι εκλογές θα γίνουν Απρίλη ή Μάη, ότι δεν είναι προεκλογικό. Ε, τι είναι τότε;

Δεν είναι κακό, πείτε: «έχει χάσει ο κόσμος το 40% της αγοραστικής του δύναμης» -που διαβάζει ο κ. Χατζηδάκης την έκθεση της ΓΣΕΕ-, «έχουμε μείωση των εισοδημάτων και θα δώσουμε κάτι προεκλογικά μπας και σώσουμε κανένα ψηφαλάκι» -περί αυτού πρόκειται- ιδίως στη νεολαία, που θα σας «μαυρίσει».

Επίσης, τι λέγατε προεκλογικά; Διπλάσια αύξηση του ρυθμού ανάπτυξης. Αυτό δεν λέγατε για τον κατώτατο μισθό; Φέρατε τη διπλάσια αύξηση του ρυθμού ανάπτυξης της χώρας; Όχι. Και εδώ πολιτική απάτη!

Τελευταίο στο οποίο θα αναφερθώ, κύριε Βορίδη, επειδή το βάλατε εσείς.

Γράφει ο κ. Βορίδης στο Twitter την πρώτη μέρα που πέθανε ο Κωνσταντίνος Γλύξμπουργκ: «Ο βασιλεύς Κωνσταντίνος». Έρχεται ο κ. Βορίδης στη Βουλή, που μένουν τα Πρακτικά στην ιστορία, και λέει δύο φορές «Ο Κωνσταντίνος».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** «Ο αείμνηστος».

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Πού πήγε το «βασιλεύς»; Χάθηκε από το Twitter στα έδρανα του Υπουργού; Καλά κάνετε.

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα κλείσω.

Αυτή η Αίθουσα είναι ιερή και για να μπορούν εκεί πέρα να κάθονται νόμιμα εκλεγμένοι Υπουργοί, για να μπορώ εγώ να εκλεγώ την προηγούμενη φορά τριάντα τεσσάρων χρόνων Βουλευτής και να κάθομαι με την πλάτη μου στα μπορντό έδρανα υπήρξε αγώνας, υπήρξαν θυσίες, υπήρξε κυνηγητό και το παλάτι πάντα και τα στέμματα και οι κορώνες πάντα ήταν στην κατεύθυνση του κυνηγητού, της αποσταθεροποίησης και βεβαίως κομμάτι της εθνικής τραγωδίας. Και οι δύο μεγάλες εθνικές τραγωδίες στον εικοστό αιώνα έχουν αυτή τη σφραγίδα.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Ζαχαριάδη. Ξεφύγαμε πολύ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα κλείσω, κύριε Πρόεδρε. Λέω κάτι το οποίο είναι πάρα πολύ σημαντικό.

**ΠΡΟΕΔΡΕΥΩΝ (Απόστολος Αβδελάς):** Τρίτη φορά μου το είπατε.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα κλείσω.

Είπατε σωστά ότι ούτε όταν κοιμάστε δεν χάνετε την ιδιότητα του Υπουργού Εσωτερικών της ελληνικής δημοκρατίας. Θα έπρεπε να είστε πολύ πιο προσεκτικός, ιδίως εσείς που η κοινοβουλευτική δημοκρατία είχε μεγάλη αγκαλιά για εσάς προσωπικά, που δεν ήσασταν από τη δεκαετία του ’70 καθαρά με αυτές τις θέσεις.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Τώρα το παρατραβάτε. Σας παρακαλώ!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Και αναρωτιέμαι πια: τι είστε, κύριε Βορίδη; Και κλείνω με αυτό.

Κύριε Πρόεδρε, εντάξει…

**ΠΡΟΕΔΡΕΥΩΝ (Απόστολος Αβδελάς):** Τι εντάξει; Πάμε στα έντεκα λεπτά.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Αναρωτιέμαι, λοιπόν, κύριε Βορίδη: Με ποια πλευρά της ακραίας άκρας Δεξιάς είστε;

**ΠΡΟΕΔΡΕΥΩΝ (Απόστολος Αβδελάς):** Το έχετε πάει σε προσωπικό επίπεδο με τον κύριο Υπουργό!

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Θα κλείσω, κύριε Πρόεδρε. Ζητώ συγγνώμη.

Σε ποια πλευρά της άκρας ακραίας Δεξιάς είστε, κύριε Βορίδη;

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Όταν οι Υπουργοί σας είχαν φωτογραφίες του Βελουχιώτη στα υπουργικά γραφεία ήταν καλά;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Δεν κρίνουμε οι από κάτω τους ομιλητές. Ο κόσμος θα κρίνει.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Ζαχαριάδη, δεν συγκρατείστε, παρασύρεστε. Μάλλον είναι το προεκλογικό κλίμα που σας κάνει να τα λέτε αυτά.

Κοιτάξτε, να σας εξηγήσω λίγο για να τα λύνουμε τα θέματα της προσφωνήσεως που σας απασχολούν πολύ, δεν ξέρω γιατί τόσο πολύ. Γιατί, σε τελευταία ανάλυση, όποια προσφώνηση κι αν επιλέξετε -φαντάζομαι, δεν ξέρω, εκτός κι αν είστε ένας άνθρωπος της ετικέτας, του πρωτοκόλλου, που σας αρέσει η εθιμοτυπία και θέλετε να συζητάτε για τις προσφωνήσεις- υποθέτω ότι το μείζον σε αυτή τη συζήτηση είναι το εξής. Αν, όμως, δεν είναι γι’ αυτό, εμένα μ’ αρέσει η συζήτηση για την εθιμοτυπία πολύ, τη βρίσκω εξαιρετικά ενδιαφέρουσα. Φοβάμαι ότι εσάς δεν σας ενδιαφέρει. Εσείς είστε αριστερός άνθρωπος, δεν σας ενδιαφέρουν αυτά τα πράγματα. Είστε στο πιο χύμα, στο πιο άνετο. Αν, όμως, θέλετε να συζητήσουμε για προσφωνήσεις, τότε να σας ενημερώσω ότι τέως μετά θάνατον δεν μπορεί να υπάρχει. Μετά τον θάνατο όλοι είμαστε τέως. Δεν γίνεται να έχεις ενεργή ιδιότητα όταν πεθαίνεις. Δεν γίνεται να είσαι βασιλεύς όταν είσαι νεκρός, για τον απλούστατο λόγο ότι έχεις αποβιώσει.

Άρα η συγκεκριμένη προσφώνηση προφανώς αναφέρεται στον ιστορικό ρόλο. Όταν λες για έναν αποβιώσαντα «βασιλεύς Κωνσταντίνος» εκείνο το οποίο λες είναι «ο Κωνσταντίνος που υπήρξε βασιλεύς των Ελλήνων», αυτό λες. Δεν γίνεται να πεις κάτι διαφορετικό. Το «τέως βασιλεύς» το χρησιμοποιείς όταν κάποιος είναι εν ζωή, γιατί περιγράφει την κατάστασή του τώρα που είναι εν ζωή. Μόλις κάποιος αποβιώνει έχει άλλα χαρακτηριστικά.

Προσέξτε, όμως, κύριε Ζαχαριάδη, αυτό -επαναλαμβάνω- είναι μια συζήτηση για το πρωτόκολλο, είναι μια συζήτηση για την ετικέτα, είναι μια συζήτηση για την ορθή προσφώνηση. Εγώ θέλω να σας ρωτήσω το εξής, γιατί βλέπω τώρα ότι σκιαμαχείτε η Αριστερά όλες αυτές τις μέρες, εξαπολύοντας μύδρους κατά της βασιλευομένης δημοκρατίας, κατά του ιστορικού ρόλου της βασιλείας, κατά των βασιλέων. Μάλιστα, τα ακούσαμε. Γιατί αισθάνεστε την ανάγκη να ανοίξετε αυτή τη συζήτηση τώρα; Απειλήθηκε το πολίτευμα; Έθεσε κανένας κανένα ζήτημα; Γιατί αισθάνεστε την ανάγκη να το συζητήσετε με τέτοια έμφαση και έρχεστε εδώ και ξιφουλκείτε και μας λέτε τις απόψεις σας για ιστορικές περιόδους, για το αν ήταν έτσι ή αν ήταν αλλιώς;

Είναι χώρος, κατά τη γνώμη σας, ιστορικής συζητήσεως το Κοινοβούλιο; Θέλετε να συζητήσουμε τι έγινε τώρα, ποιος απελευθέρωσε τη Θεσσαλονίκη, ποιος δεν την απελευθέρωσε, ποιος συμμετείχε στους αγώνες, ποιος δεν συμμετείχε; Θέλετε να κάνουμε αυτή την κουβέντα, αλήθεια; Αυτή είναι η συζήτηση της σημερινής στιγμής; Και αυτό γιατί; Με αφορμή τον θάνατο του αειμνήστου Κωνσταντίνου; Αισθάνεστε την ανάγκη να υπερασπιστείτε το πολίτευμα γιατί απειλήθηκε; Από ποιον απειλήθηκε, κύριε Ζαχαριάδη; Ποιος έθεσε αυτό το θέμα; Ποιος είπε ότι τώρα πρέπει να συζητήσουμε για τη μορφή του πολιτεύματος με αφορμή την κηδεία; Ποιος το είπε αυτό και αισθάνεστε την ανάγκη εδώ να μας επιτιμήσετε και να μου πείτε αν είμαι Υπουργός Εσωτερικών και πώς κοιμάμαι και πώς ξυπνάω; Κάπως κοιμάμαι και κάπως ξυπνάω, προφανώς.

Εν πάση περιπτώσει όμως, γιατί εσείς αισθάνεστε τόσο πιεστικά την ανάγκη να υπομνήσετε, δε, εσείς πόσο πρέπει εγώ να είμαι προσεκτικός απέναντί σας λόγω της πολιτικής μου διαδρομής; Ακούστε, κύριε Ζαχαριάδη, κι αυτό να το συζητήσουμε, αν θέλετε. Αλλά επειδή το έχουμε συζητήσει σε αυτή την Αίθουσα -όχι αλλού- τριακόσιες φορές και επειδή τα πάντα είναι γνωστά για την πολιτική μου διαδρομή, δεν υπάρχει κάτι το οποίο δεν είναι γνωστό, και επειδή έχουν αξιολογηθεί, αν θυμάμαι καλά, από τους Έλληνες πολίτες οκτώ ή εννιά φορές -δεν θυμάμαι πόσες φορές είμαι εκλεγμένος, αλλά πάντως κάμποσες-, τώρα αυτή η συζήτηση έχει κανένα νόημα; Με αυτό τώρα θα πάτε στις εκλογές, έτσι θα πάτε, αυτά να λέτε; Εγώ δεν σας λέω να μη με κρίνετε, και ξέρετε πόσο ανεκτικός είμαι στην πολιτική κριτική και ξέρετε πόσες ύβρεις έχω δεχθεί από την παράταξή σας και πόσο σε τελευταία ανάλυση αδιαφορώ από ένα σημείο και μετά και για τις απαντήσεις.

Δηλαδή τώρα τι να κάνουμε; Έχετε την άποψή σας για την πολιτικοϊδεολογική μου ταυτότητα. Έχω διευκρινίσει: εγώ έγκριση από εσάς για τις απόψεις μου δεν παίρνω και δεν ζητώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δεν ζητώ την άδειά σας, κύριε Ζαχαριάδη. Αλλά αυτή την άδεια μού τη δίνει ο ελληνικός λαός, ο οποίος γνωρίζει και τις απόψεις μου. Τις γνωρίζει γιατί τις έχετε επισημάνει και τις έχετε φωτίσει εσείς πάρα πολλές φορές άδικα, πάρα πολλές φορές υβριστικά, πάρα πολλές φορές με τον πιο επιθετικό τρόπο. Τα ξέρει όλα και τα κρίνει. Τώρα, τι να κάνουμε γι’ αυτό; Καταλαβαίνω ότι σας δυσαρεστεί η κρίση του ελληνικού λαού. Έτσι είναι αυτό. Να συμφωνήσουμε όλοι ότι στη δημοκρατία υπάρχουν αυτές οι πτυχές που μπορεί να μη συμφωνούμε, όμως, κυρίαρχα αποφασίζει ο λαός και σε αυτή την κρίση οφείλουμε να τον σεβόμαστε;

(Χειροκροτήματα από την πτέρυγα της Νέας Δημοκρατίας)

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Ζαχαριάδη. Υπάρχει ο Κοινοβουλευτικός σας Εκπρόσωπος, ο οποίος μπορεί να ζητήσει και να πάρει τον λόγο.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Δεν θα επιμείνω, κύριε Πρόεδρε, αλλά νομίζω ότι για τριάντα δευτερόλεπτα θα μπορούσατε να μου δώσετε τον λόγο.

**ΠΡΟΕΔΡΕΥΩΝ (Απόστολος Αβδελάς):** Όταν μου ζητήσει τον λόγο ο Κοινοβουλευτικός σας, θα του τον δώσω.

Να μην αφήνουμε όμως την κ. Νοτοπούλου να περιμένει. Καλείται στο Βήμα η κ. Αικατερίνη Νοτοπούλου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Γεώργιος Κοτρωνιάς από τη Νέα Δημοκρατία.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Καλή χρονιά πολιτικής αλλαγής, κυρίες και κύριοι συνάδελφοι!

Σήμερα συζητούμε το νομοσχέδιο του Υπουργείου Εσωτερικών, σήμερα ημέρα απεργίας της ΠΟΕ - ΟΤΑ μετά τον τραγικό θάνατο εργαζόμενης, όταν οι εργαζόμενοι στην τοπική αυτοδιοίκηση καταγγέλλουν την αδιαφορία στη λήψη των απαιτούμενων μέτρων για την αποφυγή των εργατικών ατυχημάτων και την απώλεια ανθρώπινων ζωών στην ανακοίνωσή τους. Εμείς αγωνιζόμαστε στο πλευρό τους από κάθε θέση, για την υγεία, την ασφάλεια και τα εργασιακά τους δικαιώματα.

Ταυτόχρονα, από την πρώτη στιγμή είμαστε δίπλα στους εργαζόμενους και στις εργαζόμενες στο πρόγραμμα «Βοήθεια στο Σπίτι». Ο ΣΥΡΙΖΑ απέδειξε έμπρακτα τη στήριξή του στο πρόγραμμα, με την ενίσχυση και τη μονιμοποίησή του.

Εσείς, όμως, είχατε καταδικάσει τους εργαζόμενους και τις εργαζόμενες στο πρόγραμμα σε ένα καθεστώς εργασιακής ομηρίας και ανασφάλειας, καθώς τόσους μήνες επιμένετε να αγνοείτε επιδεικτικά την πρόταση που είχαν καταθέσει για την επίλυση του προβλήματος που υπήρχε. Κι έρχεστε τώρα ως Ρομπέν των εργαζομένων να δώσετε μια λύση προεκλογικά.

Κυρίες και κύριοι συνάδελφοι της Νέας Δημοκρατίας, τα ραπίσματα στην αυταρχικότητα που νομοθετεί η Κυβέρνησή σας έρχονται το ένα μετά το άλλο και ένα ένα θα παίρνετε πίσω τα αυταρχικά σας νομοθετήματα, μέρα με τη μέρα, μέχρι να φύγει οριστικά και αμετάκλητα η Κυβέρνηση Μητσοτάκη σε λίγους μήνες από τώρα.

Κύριε Βορίδη, η Κυβέρνησή σας ηττήθηκε στη Θεσσαλονίκη, ηττήθηκε ο αυταρχισμός με τον οποίο επιχειρήσατε να παραδώσετε τη δημόσια περιουσία του ελληνικού λαού σε ιδιώτες. Και αναφέρομαι στην πρόσφατη απόφαση του τμήματος του Συμβουλίου της Επικρατείας σε σχέση με την υπόθεση «ΑΓΝΟ», μια απόφαση που αποτελεί δικαίωση των κινημάτων του Δήμου Παύλου Μελά, όλων μας, στην προσπάθεια να αποδοθεί αυτός ο χώρος πρασίνου στην τοπική κοινωνία και όχι στους ιδιώτες, όπως εσείς το προορίζατε.

Ήδη από τον Οκτώβριο του 2020 είχα καταγγείλει στη Βουλή το γεγονός ότι προσπαθήσετε να απομειώσετε την περιουσία του ελληνικού λαού προς όφελος των λίγων σε όλη την επικράτεια, όχι μόνο στην περίπτωση της «ΑΓΝΟ».

Η απόφαση τμήματος του Συμβουλίου της Επικρατείας έρχεται, λοιπόν, να μας δικαιώσει και αποτελεί ένα ακόμα ράπισμα στην αυταρχικότητα με την οποία εσείς νομοθετείτε όχι για να εξυπηρετήσετε το δημόσιο συμφέρον, αλλά για να ικανοποιήσετε τα συμφέροντα των λίγων. Αντισυνταγματικός, λοιπόν, και ο νόμος Θεοδωρικάκου. Καταπέλτης για εσάς η απόφαση του Συμβουλίου της Επικρατείας, πλήρης δικαίωση των δικών μας αγώνων και των αγώνων της τοπικής αυτοδιοίκησης.

Ενάμιση χρόνο τώρα αρνείστε να σεβαστείτε αυτή την απόφαση του Συμβουλίου της Επικρατείας. Ενάμιση μήνα τώρα κρατάτε τους δήμους σε ομηρία. Τους αφήσατε στον αέρα εξαιτίας της ολέθριας καθυστέρησης να ικανοποιήσετε την απόφαση αυτή και να την εφαρμόσετε. Μια σειρά από αποφάσεις των δήμων βρίσκονται στον αέρα. Για κρίσιμες αποφάσεις έχουν γίνει σοβαρές προσφυγές.

Έρχεστε, λοιπόν, σήμερα με μια τροπολογία να επαναφέρετε κάποιες από τις αρμοδιότητες στα δημοτικά και περιφερειακά συμβούλια. Αρνείστε πεισματικά να επαναφέρετε όλες τις αρμοδιότητες, όμως. Ταυτόχρονα, αρνείστε εξίσου πεισματικά να διορθώσετε και να αποκαταστήσετε τη σύνθεση της οικονομικής επιτροπής και της επιτροπής ποιότητας ζωής, μπας και δώσετε λίγο χρόνο ζωής ακόμα σε ξοφλημένες διοικήσεις, όπως αυτή του κ. Ζέρβα.

Στην πραγματικότητα αυτό που κάνετε είναι να κακοποιείτε τη δημοκρατία και να νοθεύετε τη λαϊκή βούληση εδώ και τριάμισι χρόνια. Και πραγματικά αναρωτιέμαι, δεν σας φτάνουν 1,5 δισεκατομμύριο απευθείας αναθέσεις που έχετε κάνει; Δεν σας φτάνουν οι παλινωδίες με τη νομοθεσία των αναπτυξιακών οργανισμών για να προσλαμβάνετε με αδιαφάνεια όποιον θέλετε χωρίς τον έλεγχο του ΑΣΕΠ, χωρίς καμμία διαδικασία που να εντάσσεται στο ευρωπαϊκό πλαίσιο δημοσίων συμβάσεων; Και φυσικά διαρκώς τον λογαριασμό καλείται να τον πληρώσει η τοπική αυτοδιοίκηση και ο ελληνικός λαός.

Σας καλούμε, λοιπόν, να σοβαρευτείτε, να αφήσετε κατά μέρος τις αντιδημοκρατικές πρακτικές, να σεβαστείτε και να υλοποιήσετε άμεσα τις αποφάσεις του Συμβουλίου της Επικρατείας, να επαναφέρετε όλες τις αρμοδιότητες πίσω στα δημοτικά και περιφερειακά συμβούλια και να σεβαστείτε τη λαϊκή βούληση και να αποκαταστήσετε τη σύνθεση των επιτροπών.

Ας δούμε, όμως, και το σημερινό νομοσχέδιο.

Το υπό συζήτηση νομοσχέδιο είναι χαρακτηριστικό των παρελκυστικών πολιτικών και της έλλειψης βούλησης της Κυβέρνησης Μητσοτάκη να προχωρήσει στην αποκέντρωση. Διότι σκοπός της Κυβέρνησής σας δεν ήταν εδώ και τριάμισι χρόνια να αλλάξετε το κράτος, να το μεταρρυθμίσετε, ήταν να καταλάβετε το κράτος. Αυτό ξεκίνησε με τις πρακτικές κυριαρχίας του δήθεν επιτελικού κράτους σε κάθε αρμό της εξουσίας, σε κάθε επίπεδο διοίκησης.

Κι έρχεστε σήμερα, λοιπόν, να εισάγετε νέες ρυθμίσεις για τη διοίκηση ακριβώς στην ίδια λογική του επιτελικού κράτους. Λέτε εσείς «Εθνικό Σύστημα Πολυεπίπεδης Διακυβέρνησης». Ποιον κοροϊδεύετε ρωτάμε εμείς. Ισχυρίζεστε ότι εξορθολογίζετε τη μεταφορά και την κατανομή αρμοδιοτήτων μεταξύ των διαφόρων επιπέδων της αυτοδιοίκησης, όταν μόνο αυτό δεν κάνετε στην πραγματικότητα. Σας τα επισημαίνει ο εισηγητής μας μέρες τώρα. Σας τα είπε και ο τομεάρχης μας.

Δεν είναι παρά ένα ασαφές, ένα θολό τεχνικό εγχειρίδιο και εκεί το μόνο που αποτυπώνεται είναι η συγκεντρωτική αντίληψη που έχετε για την αυτοδιοίκηση, τη λειτουργία του κράτους και τη διακυβέρνηση. Δεν προωθεί την αποκέντρωση αρμοδιοτήτων, δεν προβλέπει πόρους και προσωπικό, προβλέπει μόνο διαδικασίες που θα μπορούν για άλλη μια φορά να διαστρεβλώνουν τη διαφάνεια, το ΑΣΕΠ, τη χρηστή διαχείριση και διακυβέρνηση.

Ο στόχος τους, λοιπόν, είναι απλά να αναπαράγονται οι δομές κατασπατάλησης του δημόσιου χρήματος στο πλαίσιο του επιτελικού κράτους και του ακροβατισμού του τσίρκου του κ. Θεοδωρικάκου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ολοκληρώνω, κύριε Πρόεδρε.

Αντιμετωπίζετε, λοιπόν, θέματα πολύ σοβαρά, πολύ κρίσιμα, όπως αυτά της διαφάνειας, της διαφθοράς στο δημόσιο, με έναν προσχηματικό και στην πραγματικότητα άκρως επικίνδυνο τρόπο, γιατί γνωρίζετε πάρα πολύ καλά και επιμένετε να νομοθετείτε με αυτό τον τρόπο, ενώ γνωρίζετε πως η διαπλοκή τρέφεται και με την πολυνομία και με την απουσία δημοκρατικού ελέγχου.

Αδιαφορήσατε για τις εισηγήσεις της ΚΕΔΕ, αδιαφορήσατε για τις εισηγήσεις όσων πήραν μέρος στη διαβούλευση και φυσικά, αδιαφορήσατε κατά την πάγια συνήθειά σας για την αντιπολίτευση και τα επιχειρήματά της. Αρνείστε, λοιπόν, να ενισχύσετε τη διοικητική και την τεχνική δυνατότητα και επάρκεια των δήμων, προκειμένου να αντεπεξέλθουν στις απαιτήσεις και των καιρών και των πολιτών.

Αρνηθήκατε να κάνετε μόνιμες προσλήψεις στην αυτοδιοίκηση για το αναγκαίο προσωπικό, αρνηθήκατε να αυξήσετε τη χρηματοδότηση, όταν ξέρετε ότι το λειτουργικό κόστος, τα έξοδα των δήμων της τοπικής αυτοδιοίκησης έχουν εκτιναχθεί λόγω της αισχροκέρδειας Μητσοτάκη και της ακρίβειας.

Οι μόνοι πόροι που αυξάνετε, κυρίες και κύριοι της Κυβέρνησης, είναι των γαλάζιων στελεχών που κάνουν πλιάτσικο πάνω στον δημόσιο πλούτο.

Κυρίες και κύριοι συνάδελφοι, έχετε αποδείξει τόσα χρόνια πως χρησιμοποιείτε την τοπική αυτοδιοίκηση για να εξυπηρετήσετε τους λίγους και τους εκλεκτούς σας. Έχουμε αποδείξει έμπρακτα πως πιστεύουμε, πως στηρίζουμε, πως υπερασπιζόμαστε την τοπική αυτοδιοίκηση, ακριβώς γι’ αυτό καταψηφίζουμε και σήμερα το νομοσχέδιο.

Το μέλλον είναι μια μεγάλη πολιτική προοδευτική αλλαγή στην τοπική αυτοδιοίκηση και εσείς δεν είστε παρά το μαύρο παρελθόν και για την αυτοδιοίκηση και για τη χώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Νοτοπούλου.

Καλείται ο κ. Γεώργιος Κοτρωνιάς από τη Νέα Δημοκρατία και να ετοιμάζεται η κ. Μάλαμα από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΚΟΤΡΩΝΙΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, πρώτα απ’ όλα, εύχομαι καλή χρονιά με υγεία και δημιουργία.

Κυρίες και κύριοι, όπως όλοι γνωρίζουμε, οι χρόνιες και βασικές κακοδαιμονίες του δημόσιου τομέα είναι η γραφειοκρατία και η μη ξεκάθαρη κατανομή των αρμοδιοτήτων, η σύγχυση των αρμοδιοτήτων. Το γεγονός αυτό, όπως δυστυχώς έχει δείξει η ιστορία, αποτελεί και το βασικότερο πρόβλημα σε περιπτώσεις καταστροφών, στις οποίες διακυβεύονται ανθρώπινες ζωές και περιουσίες.

Η μη ξεκάθαρη οριοθέτηση αρμοδιοτήτων και ο μη σαφής καθορισμός θεσμικών οργάνων, όπου ο καθένας να γνωρίζει ακριβώς ποιος κάνει τι, υπονομεύει τη χρηστή και αποτελεσματική κυβερνησιμότητα στον δημόσιο τομέα, μειώνει το αίσθημα υπευθυνότητας και λογοδοσίας των δημοσίων λειτουργών και εν τέλει, καταλύει και τη διαφάνεια.

Τι κάνουμε, λοιπόν, σήμερα; Για πρώτη φορά στα ελληνικά δεδομένα αντιμετωπίζει το πρόβλημα η σημερινή Κυβέρνηση, εξορθολογίζοντας την κατανομή και τη μεταφορά αρμοδιοτήτων μεταξύ των επιπέδων διακυβέρνησης, θεσπίζοντας το Εθνικό Σύστημα Πολυεπίπεδης Διακυβέρνησης ως νέο υπόδειγμα κυβερνησιμότητας της χώρας.

Στο πλαίσιο αυτό, οργανώνεται ένας ευρύς μηχανισμός συντονισμού στον οποίο συμμετέχουν όλοι οι συναρμόδιοι φορείς που φέρουν ευθύνη για την υλοποίηση του Εθνικού Συστήματος Πολυεπίπεδης Διακυβέρνησης, δηλαδή υπουργεία, δήμοι, περιφέρειες και αποκεντρωμένοι οργανισμοί.

Με τις προτεινόμενες διατάξεις καθορίζονται οι γενικές αρχές που διέπουν το Εθνικό Σύστημα Πολυεπίπεδης Διακυβέρνησης, ενώ προσδιορίζεται μια ενιαία μεθοδολογία κατανομής αρμοδιοτήτων στα επίπεδα διακυβέρνησης που περιλαμβάνει συγκεκριμένα στάδια, επιμέρους εργασίες, αλλά και κριτήρια ανακατανομής ή και μεταφοράς αρμοδιοτήτων. Τι σημαίνει αυτό;

Η μεθοδολογία αυτή είναι κοινή πλέον υποχρέωση όλων των αρμόδιων φορέων του δημοσίου που σχεδιάζουν και εποπτεύουν δημόσιες πολιτικές και ιδίως, κατά τη νομοπαρασκευαστική διαδικασία.

Ως συντονιστής αυτού του συστήματος που περιέγραψα ορίζεται ο εκάστοτε Υπουργός Εσωτερικών, ο οποίος και είναι υπεύθυνος να παρακολουθεί την υλοποίηση του Εθνικού Συστήματος Πολυεπίπεδης Διακυβέρνησης, να συντονίζει και να αξιολογεί το έργο των φορέων του δημόσιου τομέα και να εποπτεύει το κεντρικό σημείο αναφοράς.

Ποιο είναι τώρα αυτό το κεντρικό σημείο αναφοράς; Είναι ο εκάστοτε γενικός γραμματέας Ανθρώπινου Δυναμικού Δημόσιου Τομέα του Υπουργείου Εσωτερικών, ο οποίος και έχει την ευθύνη πρώτον να υποδέχεται, να χειρίζεται και να αξιολογεί θέματα που άπτονται της υλοποίησης του Εθνικού Συστήματος Πολυεπίπεδης Διακυβέρνησης, δεύτερον να συνεργάζεται με τα επιμέρους σημεία αναφοράς και με την ΚΕΔΕ, τρίτον να καταθέτει προτάσεις για την ενίσχυση του συστήματος και τέταρτον να υποβάλει στη Βουλή τελικά τετραετές σχέδιο στρατηγικής για την υλοποίηση αυτού.

Για την παρακολούθηση της υλοποίησης της πολυεπίπεδης διακυβέρνησης σε ολόκληρη την επικράτεια, καθώς και σε περιφερειακό και δημοτικό επίπεδο ορίζονται, με απόφαση του οικείου φορέα, ως επιμέρους σημεία αναφοράς, πέραν του κεντρικού σημείου αναφοράς, εκπρόσωποι των αποκεντρωμένων διοικήσεων της χώρας, της Ένωσης Περιφερειών Ελλάδας και της Κεντρικής Ένωσης Δήμων Ελλάδας αντιστοίχως.

Επιπλέον, συστήνεται το Εθνικό Συμβούλιο Πολυεπίπεδης Διακυβέρνησης, το οποίο γνωμοδοτεί προς τον Υπουργό Εσωτερικών και υπάγεται στη Γενική Γραμματεία Ανθρώπινου Δυναμικού του Δημόσιου Τομέα του Υπουργείου Εσωτερικών. Πρόεδρός του είναι ο Γενικός Γραμματέας Ανθρώπινου Δυναμικού Δημόσιου Τομέα του Υπουργείου Εσωτερικών και απαρτίζεται από καταρτισμένα στελέχη, ενώ στις συνεδριάσεις αυτού του εθνικού συμβουλίου μπορούν να μετέχουν φορείς αυτοδιοίκησης, εκπρόσωποι φορέων της κοινωνίας των πολιτών και εμπειρογνώμονες εγνωσμένου κύρους, ανάλογα με τη θεματική.

Τελικά η έγκριση ανακατανομής ή μεταφοράς αρμοδιοτήτων που προτείνεται από το Συμβούλιο Πολυεπίπεδης Διακυβέρνησης γίνεται τελικά, με πράξη του Υπουργικού Συμβουλίου που εισηγείται ο Υπουργός Εσωτερικών.

Το εθνικό συμβούλιο επικουρείται κατά τη λειτουργία του επιστημονικά, τεχνικά και διοικητικά από το επιχειρησιακό κέντρο πολυεπίπεδης διακυβέρνησης και το έργο του υποστηρίζεται από πληροφοριακό σύστημα του Υπουργείου Εσωτερικών, το οποίο καταχωρεί δεδομένα σχετικά με την εφαρμογή του συστήματος.

Ολοκληρώνοντας την ενότητα αυτή, θα αναφέρω ότι το έργο θα υλοποιηθεί σε τέσσερις φάσεις. Στην πρώτη φάση θα γίνει καταγραφή της υφιστάμενης κατάστασης και των βέλτιστων πρακτικών. Στη δεύτερη θα γίνει καταγραφή των αρμοδιοτήτων. Η τρίτη θα εστιάσει στον καθορισμό του νομοθετικού πλαισίου και η τέταρτη φάση στην ανάπτυξη πλατφόρμας και συστήματος παρακολούθησης αρμοδιοτήτων μεταξύ των φορέων.

Τώρα, εξίσου σημαντικό είναι και το Β΄ Μέρος του παρόντος νομοσχεδίου, το οποίο αναπτύσσει ένα πλαίσιο διαχείρισης κινδύνων για τους φορείς του δημοσίου τομέα ως δομικό στοιχείο του συστήματος εσωτερικού ελέγχου.

Αξίζει, όμως, να αναφερθούμε και στις τρεις τροπολογίες που συνοδεύουν το παρόν νομοσχέδιο, η μια που αφορά τις διαδικασίες διαβούλευσης που προηγούνται από τον καθορισμό του νέου κατώτατου μισθού, τον οποίο η Κυβέρνησή μας έχει ανακοινώσει ήταν ότι θα αυξήσει για άλλη μια φορά, η δεύτερη τροπολογία με την οποία τακτοποιούνται -και είναι πολύ ευχάριστο για όλους αυτούς τους ανθρώπους- όλοι οι επιτυχόντες στον διαγωνισμό για το «Βοήθεια στο σπίτι», οι οποίοι με τη σχετική απόφαση του Συμβουλίου της Επικρατείας έμειναν εκτός προσλήψεων, και η τρίτη με την οποία αναμορφώνονται οι αρμοδιότητες της οικονομικής επιτροπής, ώστε -όπως είχε ήδη υποσχεθεί ο Υπουργός Εσωτερικών στην πρώτη συνεδρίαση μετά τα Χριστούγεννα- να υπάρξει συμμόρφωση με την απόφαση και τις επιταγές του Συμβουλίου της Επικρατείας, χωρίς όμως να χαθεί το κεκτημένο της κυβερνησιμότητας των δήμων, που άλλωστε υπήρξε και ο πιεστικός παράγοντας για να υπάρξουν παλαιότερα αυτές οι αλλαγές και η νομοθέτηση σε ό,τι αφορά τις αρμοδιότητες της οικονομικής επιτροπής.

Αυτές οι αλλαγές υπήρξαν καθοριστικές για να παρακαμφθούν τα προβλήματα του νόμου του ΣΥΡΙΖΑ, του «ΚΑΛΛΙΚΡΑΤΗ», με τον οποίο σήκωναν τα χέρια ψηλά όλοι οι δήμαρχοι της χώρας και χωρίς αυτές τις αλλαγές δεν θα μπορούσαν να πάρουν κρίσιμες αποφάσεις στους δήμους τους, αποφάσεις για τις οποίες άλλωστε εκείνοι θα κριθούν στο τέλος τετραετίας και όχι η απλή αναλογική ούτε ο νόμος του ΣΥΡΙΖΑ. Αυτός κρίθηκε ήδη από τα παράδοξα των δημοτικών συσχετισμών που ανέδειξε αμέσως μετά τις εκλογές.

Συνοψίζοντας, κυρίες και κύριοι, με το παρόν νομοσχέδιο επιχειρείται μια μεγάλη αλλαγή προτύπου διοικητικής οργάνωσης και λειτουργίας. Γίνεται για πρώτη φορά μια συνειδητή προσπάθεια να δημιουργηθεί ένα πλαίσιο για τον εξορθολογισμό και τον συντονισμό μεταξύ των εμπλεκόμενων φορέων του δημόσιου τομέα, ώστε για πρώτη φορά να μπορούμε να προσδοκούμε ότι θα ενισχυθεί η αποτελεσματικότητα της δημόσιας διοίκησης στη χώρα προς όφελος φυσικά των Ελλήνων πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Κυριακή Μάλαμα από τον ΣΥΡΙΖΑ - Προοδευτική Συμμαχία και στη συνέχεια θα δώσω τον λόγο στον Κοινοβουλευτικό Εκπρόσωπο του ΣΥΡΙΖΑ - Προοδευτική Συμμαχία κ. Ιωάννη Ραγκούση.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, αυτό το νομοσχέδιο που συζητάμε αποτελεί μια ακόμα αποτυχημένη προσπάθεια να βαφτίσετε το αποτυχημένο γαλάζιο σύστημα Κυβέρνησης με έναν ακόμη πιο εύσχημο τίτλο. Πριν από τρία χρόνια προσδώσατε στο κράτος των «γαλάζιων ακρίδων» τον βαρύγδουπο αυτόν τίτλο του «επιτελικού κράτους».

Το κράτος αυτό, το μπλε, απέτυχε οικτρά να διαχειριστεί τα μεγαλύτερα προβλήματα της χώρας. Εγκλωβιστήκαμε στα χιόνια; Εγκλωβιστήκαμε. Καήκαμε; Πλημμυρίσαμε; Πλημμυρίσαμε. Ξεμείναμε από φάρμακα. Και, ω τραγικό, αποβιώσαμε εκτός ΜΕΘ. Κι όλα αυτά με ποιον υπεύθυνο; Το επιτελικό αυτό κράτος.

Σήμερα, λοιπόν, αλλάζετε το όνομα για να κρύψετε την αποτυχία σας και περνάμε στο κράτος της πολυεπίπεδης διακυβέρνησης, άλλος ένας βαρύγδουπος τίτλος. Η προσπάθειά σας αυτή είναι βέβαια άκρως υποκριτική. Καμμία πολυεπίπεδη διακυβέρνηση δεν προτίθεστε να αναγνωρίσετε. Αντίθετα, παραμένετε άκρως συγκεντρωτικοί και προσκολλημένοι στην εξουσία. Καμμία προσπάθεια θεσμικής αποκέντρωσης δεν πρόκειται να κάνετε, ειδικά τώρα στο παραπέντε της πτώσης σας από την εξουσία.

Τι κάνατε όμως όλα αυτά τα χρόνια που κυβερνήσατε; Ενισχύσατε ή αποδυναμώσατε την πολυεπίπεδη διακυβέρνηση; Την αποδυναμώσατε βέβαια. Βάλατε τους γαλάζιους δημάρχους, περιφερειάρχες και αντιπεριφερειάρχες να σας λιβανίζουν, στην κυριολεξία να σας λιβανίζουν. Καταστήσατε τους αιρετούς χειροκροτητές σας. Αλλά το συνολικό έργο των στελεχών σας, από τους υπουργούς μέχρι τους αυτοδιοικητικούς και τους συντονιστές των αποκεντρωμένων διοικήσεων, είναι ένα μηδενικό, στην καλύτερη δε περίπτωση ό,τι πιο αρνητικό και ό,τι χειρότερο.

Στη συντριπτική πλειοψηφία της αυτοδιοίκησης δεν έχει ολοκληρωθεί ούτε ένα ουσιαστικό έργο, πέρα από ζαρντινιέρες και πεζοδρόμια, κι αυτά λίγα. Δεν έχει ωριμάσει ούτε ένας φάκελος. Επί τριάμισι χρόνια οι γαλάζιοι κοροϊδεύουν τον κόσμο στέλνοντας τους φακέλους ο ένας στον άλλον και όταν έρχεται η δύσκολη ώρα ο ένας ρίχνει το φταίξιμο στον άλλον. Για να φτιαχτεί ένα γεφύρι, για να συμμορφωθεί ένα ρέμα, να προχωρήσει ένα έργο οι ρυθμοί που κινείστε συνολικά είναι ρυθμοί χελώνας.

Εδώ θα φέρω κι ένα παράδειγμα όσον αφορά το γεφύρι που έχει καταντήσει γεφύρι της Άρτας, το γεφύρι της Συκιάς, που εδώ και δυόμισι χρόνια λέτε «Μα είναι έτοιμο, τελείωσε», σας φέρνουμε φωτογραφίες ότι δεν έχει γίνει τίποτα και εσείς συνεχίζετε να μας κοροϊδεύετε και να μας λέτε «έτοιμο είναι». Και βέβαια αυτό το φέρνω ως παράδειγμα, ισχύει για όλα αυτά τα έργα στη χώρα μας.

Έχουμε, λοιπόν, στο γραφείο μας δεκάδες φακέλους έργων που βαλτώνουν επειδή ένας γαλάζιος πετάει στην κυριολεξία το θέμα στον άλλον ή πετάει αετό. Δήμοι, περιφέρειες, αποκεντρωμένες διοικήσεις επιδίδονται σε ένα πάρτι πολυεπίπεδης κοροϊδίας του πολίτη, του επαγγελματία, του δημότη. Αυτό είναι το γαλάζιο κράτος της επιτελικής ανικανότητας και της πολυεπίπεδης κοροϊδίας. Έχετε αποτύχει οικτρά στη διακυβέρνησή σας από την κορυφή μέχρι τη βάση και στις εκλογές αυτές θα εισπράξετε βεβαίως και το ανάλογο αποτέλεσμα.

Η υποκρισία σας, όμως, έχει αγγίξει πραγματικά τα όρια. Με τον νόμο της απλής αναλογικής για την τοπική αυτοδιοίκηση είχαμε βάλει τις βάσεις για ένα πραγματικό σύστημα πολυεπίπεδης διακυβέρνησης, με κέντρο το δημοτικό συμβούλιο και τις ανοιχτές και συμμετοχικές διαδικασίες που προβλέπαμε για τη λειτουργία του.

Εσείς, όμως, μαζί με τους γαλάζιους δημάρχους σας δεν το θέλετε αυτό. Θέλετε ένα πλαίσιο απολύτως ελεγχόμενο για να μπορείτε να κάνετε απευθείας αναθέσεις στους δήμους, χωρίς τον έλεγχο της Αντιπολίτευσης. Έτσι νομοθετήσατε κατασκευασμένες πλειοψηφίες στις οικονομικές επιτροπές των δήμων, για να μπορείτε να κάνετε το «γαλάζιο» σας πάρτι.

Το Συμβούλιο της Επικρατείας έκρινε αντισυνταγματικό το νομοθετικό σας έκτρωμα και τώρα ψάχνετε πώς θα αλλάξετε τον νόμο, όχι για να συμμορφωθείτε με τις δημοκρατικές επιταγές. Όχι βέβαια, αλλά για να ξεγελάσετε το Συμβούλιο της Επικρατείας και να συνεχίσετε το «γαλάζιο» σας πάρτι, με κεφαλαία επαναλαμβάνω.

Θα ήθελα, επίσης, να αναφερθώ και στο θέμα των εργαζομένων στο πρόγραμμα «Βοήθεια στο Σπίτι». Εμείς λέμε ότι πρέπει να προκηρυχθούν άμεσα μόνιμες θέσεις στους δήμους και να απορροφηθούν οι εργαζόμενοι που τόσα χρόνια κράτησαν όρθιο τον κοινωνικό ιστό μέσα από αυτή τη σκληρή δουλειά τους. Ακούσαμε τον Υπουργό να τοποθετείται στα όρια του χαιρέκακου, θα έλεγα, για την απόφαση του Σ.τ.Ε..

Εμείς, λοιπόν, επαναλαμβάνουμε ότι πρέπει να βρεθεί η λύση που θα αναγνωρίσει την προσφορά αυτών των ανθρώπων με αντικειμενικά κριτήρια, χωρίς αιφνιδιασμούς και κυρίως χωρίς στοχεύσεις σε τυχόν κομματικές λογικές που ενδεχομένως να θέλει προεκλογικά να υπηρετήσει η Κυβέρνησή σας.

Τέλος, αν πραγματικά θέλετε να υπηρετήσετε ένα λειτουργικό κράτος, ένα κράτος με σεβασμό στους θεσμούς και στις λειτουργίες τους, ανακοινώστε τώρα, άμεσα την ημερομηνία των εκλογών, όπως σας το ζητάμε εδώ και πάρα πολύ καιρό και σταματήστε να παίζετε επικοινωνιακά με αυτά τα δήθεν παιχνιδάκια που μας φέρνετε εδώ και εκεί. Δεν πρόκειται να σας σώσουν αυτά, να το ξέρετε. Η ετυμηγορία των πολιτών θα είναι εκκωφαντική και το ξέρετε πάρα πολύ καλά.

Όσο κι αν γαντζώνεστε στις καρέκλες, δεν πρόκειται να διασωθείτε πολιτικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μάλαμα.

Τον λόγο θα λάβει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Ιωάννης Ραγκούσης.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Κύριε Πρόεδρε, έχω ζητήσει τον λόγο.

**ΙΩΑΝΝΗΣ ΡΑΓΚΟΥΣΗΣ:** Εγώ δεν έχω αντίρρηση, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Με συγχωρείτε, εγώ φταίω. Άλλωστε ο κ. Ραγκούσης έδωσε τη συγκατάθεσή του.

Κάποιοι συνάδελφοι που θα λάβουν τον λόγο στη συνέχεια δεν βρίσκονται εντός της Αιθούσης οπότε δεν θα αναφέρω τα ονόματα. Όμως, μετά την κυρία Υφυπουργό τον λόγο θα λάβει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Ραγκούσης και στη συνέχεια ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Καραθανασόπουλος.

Τον λόγο τώρα έχει η Υφυπουργός Εργασίας, κ. Δόμνα Μιχαηλίδου για την τροπολογία με γενικό αριθμό 1550 και με ειδικό 149.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Πρωτίστως ευχαριστώ πολύ, κύριε Ραγκούση.

Θα ήθελα στην τροπολογία αυτή να παρουσιάσω δύο άρθρα πολύ σύντομα. Το πρώτο αφορά στην πληρέστερη και επωφελέστερη αξιοποίηση της περιουσίας του δημοσίου, συγκεκριμένα της περιουσίας η οποία έχει απαλλοτριωθεί για παιδικές κατασκηνώσεις, που λέγονταν τότε κιόλας παιδικές εξοχές το 1960, σαράντα τέσσερα στρέμματα στον Δήμο Τροιζηνίας - Γαλατά, έτσι ώστε να κάνουμε παιδικές κατασκηνώσεις εκεί. Αυτό μαζί με μια κρατική επιχορήγηση 200.000 ευρώ, έτσι ώστε να μπορέσουν να λειτουργήσουν παιδικές κατασκηνώσεις, αλλά και άλλους προνοιακούς και κοινωνικούς σκοπούς στην τοπική αυτοδιοίκηση.

Το δεύτερο κομμάτι αφορά στην απρόσκοπτη, αποτελεσματική και άμεση χρηματοδότηση του προγράμματος: «Ενίσχυσης βρεφών και νηπίων», δηλαδή, των βρεφονηπιακών σταθμών, έτσι ώστε να μπορούν να λειτουργήσουν απρόσκοπτα και οι οικογένειες να στέλνουν τα παιδιά τους χωρίς να έχουν προβλήματα στην εξισορρόπηση οικογενειακής και επαγγελματικής ζωής.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Φαντάζομαι δεν υπάρχουν ερωτήσεις για την Υφυπουργό, οπότε μπορούμε να την αποδεσμεύσουμε.

Καλείται στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ιωάννης Ραγκούσης.

**ΙΩΑΝΝΗΣ ΡΑΓΚΟΥΣΗΣ:** Τώρα μιας που μείναμε μεταξύ μας εδώ πέντε συνάδελφοι, ειλικρινά δεν περίμενα, από την ώρα που σας είδα να προσέρχεστε στην εξόδιο ακολουθία για τον έκπτωτο μονάρχη της χώρας, ότι εδώ -και ειδικά εσείς- θα καταφεύγατε μέχρι και σε εντελώς αδόκιμες φιλολογικές άμυνες για να υπερασπιστείτε μια επιλογή σας που θα περίμενε κανείς ότι από την ώρα που την κάνετε θα είχατε το πολιτικό θάρρος να έρθετε εδώ ή και δημοσίως να τοποθετηθείτε και να την υπερασπιστείτε.

Όταν, κύριε Βορίδη -να ξεκινήσω από αυτό που είπατε στον κ. Ζαχαριάδη- πεθάνει ένας εν ενεργεία Πρωθυπουργός κι ένας πρώην Πρωθυπουργός ταυτόχρονα, εσείς θα απευθυνθείτε και στη μία περίπτωση και στην άλλη και θα πείτε ο Πρωθυπουργός τάδε πέθανε και ο Πρωθυπουργός δείνα πέθανε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αυτό θα έκανα.

**ΙΩΑΝΝΗΣ ΡΑΓΚΟΥΣΗΣ:** Αυτό θα κάνατε;

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Όλοι αυτό κάνουν.

**ΙΩΑΝΝΗΣ ΡΑΓΚΟΥΣΗΣ:** Είναι αυτό που σας είπα, είναι λυπηρό. Όχι δεν τα κάνουν αυτά, κάνουν το αντίθετο, κύριε Βορίδη. Αν αναζητήσετε τώρα, εκεί που κάθεστε και έχετε χρόνο, πώς ο Τύπος, έγκριτες εφημερίδες, ακόμη και εφημερίδες της βασιλικής παράταξης της χώρας αναφέρονται στον θάνατο κάποιου ο οποίος στο παρελθόν είχε ασκήσει ένα δημόσιο αξίωμα στη χώρα, θα δείτε ότι αναφέρονται σε όποιον ή οποία είναι αυτός ή αυτή με το προσδιοριστικό πρώην Πρωθυπουργός, πρώην Πρόεδρος της Δημοκρατίας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Εσείς όταν αναφέρεστε στον Ανδρέα Παπανδρέου, λέτε ο πρώην Πρωθυπουργός;

**ΙΩΑΝΝΗΣ ΡΑΓΚΟΥΣΗΣ:** Απόδειξη δε γι’ αυτό, πόσο άστοχο και αδόκιμο ήταν αυτό που κάνατε, το φιλολογικό της προσέγγισής σας, είναι αυτό που σας είπα, ότι όταν πεθάνουν ταυτόχρονα ένας πρώην και ένας εν ενεργεία Πρωθυπουργός δεν μπορεί να πει κανείς ότι σήμερα πέθανε ο Πρωθυπουργός τάδε και να πει ταυτόχρονα πέθανε και ο Πρωθυπουργός δείνα. Θα πει πέθανε ο πρώην Πρωθυπουργός και πέθανε και ο Πρωθυπουργός. Μακριά από εμάς και από τον Πρωθυπουργό και τους πρώην που είναι εν ζωή.

Όμως, αυτό τώρα είναι το απολύτως παρεμπίπτον, κύριε Βορίδη. Το σημαντικό είναι άλλο και είναι αυτό το οποίο σας έθεσαν πολλοί συνάδελφοι. Η πολιτική, κύριε Βορίδη, φαντάζομαι το ξέρετε, δεν είναι μόνο πρωτόκολλα, νομικό πλαίσιο ή τίτλοι. Η πολιτική είναι -πολύ δε μάλιστα για κάποιους μόνο αυτό είναι- όπως είναι πει ο αείμνηστος Φρανσουά Μιτεράν η μάχη των συμβόλων. Δεν είχε πει ότι η πολιτική είναι οι τίτλοι και τα αξιώματα. Τι ήθελε να πει με αυτό, κύριε Βορίδη; Ήθελε να πει ότι η πολιτική είναι και συμβολισμοί, η πολιτική, είτε με ήττα είτε με οι, όταν ασκείται ή όταν την ασκούν ή όταν την εκπροσωπούν, παιδαγωγούν, κύριε Βορίδη, τους πολίτες.

Ο ρόλος σας, λοιπόν, ως εν ενεργεία Υπουργός Εσωτερικών της χώρας, ο οποίος, ενώ δεν περιλαμβάνεται στην επίσημη αντιπροσωπεία της Κυβέρνησης για την εκπροσωπήσει και ο οποίος την ίδια ώρα έχει δημοσίως απευθυνθεί με την ορολογία ο βασιλεύς Κωνσταντίνος της χώρας, έχει σε επίπεδο συμβολικό και σε επίπεδο παιδαγωγικό απευθύνει ένα πάρα πολύ συγκεκριμένο μήνυμα, κύριε Βορίδη, είτε σας αρέσει είτε δεν σας αρέσει. Και αυτό το μήνυμα είναι εντελώς αντίθετο με οτιδήποτε σχετικό θα έπρεπε να συμβολίζει και να εκπροσωπεί ένας εν ενεργεία Υπουργός, ειδικά Υπουργός Εσωτερικών της τρίτης Ελληνικής Δημοκρατίας, δηλαδή κύριε Βορίδη, της τρίτης αβασίλευτης Ελληνικής Δημοκρατίας.

Εσείς, λοιπόν, ως εν ενεργεία Υπουργός Εσωτερικών της χώρας με την δημόσια αναφορά σας στον θάνατο του έκπτωτου μονάρχη από τη μια και την χωρίς την εντολή της Κυβέρνησης και την εξουσιοδότηση σας να την εκπροσωπήσετε εκεί παρουσία σας στην κηδεία, τη συγκεκριμένη κηδεία, εκπέμψατε ένα απολύτως σαφές μήνυμα, το οποίο είναι ένα μήνυμα που απολύτως αντιστρατεύεται το μήνυμα που θα έπρεπε να εκπέμπει ένας εν ενεργεία Υπουργός Εσωτερικών της χώρας σε μια τέτοια περίσταση.

Όπως βλέπετε, κύριε Βορίδη, αυτή είναι μια κριτική η οποία δεν καταφεύγει στο παρελθόν. Αυτή είναι μια κριτική πάρα πολύ αυστηρή και μάλιστα, θα σας έλεγα ότι, προσωπικά, την ασκώ με τη βεβαιότητα ότι αυτό ακριβώς που κάνατε -γιατί ακριβώς υπάρχουν οι παιδαγωγικοί λόγοι, αλλά και οι συμβολικοί που σας αιτιολόγησα προηγουμένως- θα είναι ένα σημείο στο οποίο ο ιστορικός του μέλλοντος θα παραμείνει.

Όμως, δεν θα σας τιμά, κύριε Βορίδη -σας το λέω ειλικρινά- προσωπικά ότι, αντί να έρθετε εδώ και να πείτε «υπερασπίζομαι αυτή την επιλογή, για το άλφα, βήτα, γάμα, δέλτα πιστεύω», ήρθατε εδώ να πείτε «όχι, δεν είναι έτσι, δεν υπάρχει θέμα, δεν τρέχει τίποτα, όταν είμαι Υπουργός, ναι, είμαι και Υπουργός, είμαι και άνθρωπος».

Μα, επειδή είστε Υπουργός, πρέπει, ως άνθρωπος, να προστατεύετε τον θεσμό και τον ρόλο που εκπροσωπείτε. Ακριβώς επειδή είστε Υπουργός, έπρεπε να αυτοπεριοριστείτε Υπουργός Εσωτερικών.

Ακριβώς για αυτόν τον λόγο, κύριε Βορίδη.

Ως προς την τροπολογία, τη σχετική με αυτή που επιχειρείτε να θεραπεύσετε -τι να θεραπεύσετε;, δεν θεραπεύεται- το κακό που κάνετε στην αυτοδιοίκηση, ως Κυβέρνηση, αυτά τα χρόνια, σε αυτή τη μανιώδη προσπάθειά σας κατά της απλής αναλογικής.

Φέρνετε αυτή την τροπολογία που φέρνετε. Τη συνοδεύσατε, όμως, με μια απειλή προς τους αυτοδιοικητικούς. Και εγώ δεν θα σταθώ στην τροπολογία, γιατί αυτό είναι μοιραίο. Σιγά που δεν θα μπορούσατε να φέρετε την τροπολογία. Όμως, θα σταθώ στην απειλή.

Τι τους είπατε σε μια δημόσια δήλωση; Αν θυμάμαι καλά, κάπου στη βόρειο Ελλάδα την κάνατε. Αν όχι, δεν έχει σημασία. Κάπου την κάνατε. Την άκουσα με τα αυτιά μου, αλλιώς δεν θα τη χρησιμοποιούσα. Λέτε: «Κοιτάξτε καλά, το φέρνω αυτό, αλλά αν δεν συμμορφωθείτε...». Δηλαδή, τι εννοούσατε με το «αν δεν συμμορφωθείτε»; Τι εννοούσατε; Να το διευκρινίσετε αυτό. «…τότε θα επαναφέρω τις ρυθμίσεις Θεοδωρικάκου».

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σωστά.

**ΙΩΑΝΝΗΣ ΡΑΓΚΟΥΣΗΣ:** «Σωστά», με επιβεβαιώνετε για την ορθότητα αυτού που μεταφέρω.

Πάμε, λοιπόν, να δούμε τώρα και αυτό που είπατε τι σημαίνει, κύριε Βορίδη.

Αυτό που είπατε, κύριε Βορίδη, είναι εντελώς απέναντι, αντιστρατεύεται πλήρως την απόφαση του Συμβουλίου της Επικρατείας: Η απειλή.

Γιατί, κύριε Βορίδη; Διότι εσείς, όποιος εσείς, πώς και πότε πιστεύετε ότι θα είστε σε θέση να αποφανθείτε ότι δοκιμάστηκε η απλή αναλογική και άρα, δικαιούστε, αφού είδατε ότι δοκιμάστηκε μετά από ένα ικανό χρονικό διάστημα -ποιο είναι αυτό το ικανό χρονικό διάστημα;- να καταφύγετε στην επαναφορά ρυθμίσεων που απέρριψε το Συμβούλιο της Επικρατείας, όταν μιλάμε σήμερα, που είναι Γενάρης μήνας, όταν εκλογές θα έχουμε, όπως είπε ο κ. Μητσοτάκης, είτε τον Απρίλιο είτε τον Μάιο; Άρα εσείς τι λέτε ουσιαστικά με την απειλή που εκτοξεύσατε; «Αν μέσα σε έναν ή δύο μήνες εγώ θα κρίνω ότι εσείς δεν…, θα επαναφέρω την απλή…».

Θέλετε να σας πω κάτι; Έχετε δύο δρόμους. Ο ένας δρόμος είναι να πάθετε αυτό το αυτοεξευτελιστικό που έπαθε ο κ. Θεοδωρικάκος και αυτό για το οποίο απειλήσατε να το κάνετε πράξη. Τολμήστε και κάντε το. Εγώ σας διαβεβαιώ ότι, ειδικά από την ώρα που είμαστε σε προεκλογική περίοδο, δεν υπάρχει καθόλου μεγάλη πιθανότητα τα δημοτικά και περιφερειακά συμβούλια που εκλέχτηκαν με το εκλογικό σύστημα της απλής αναλογικής να μπορέσουν να αναπτύξουν αντανακλαστικά συναίνεσης και συνεννόησης στο εσωτερικό των λειτουργιών τους. Είναι πολύ λογικό και πολύ αναμενόμενο να το περιμένει κανείς, ειδικά όταν είμαστε τώρα σε προεκλογική περίοδο. Εδώ έχουμε παρατάξεις που διασπώνται ή διασπάστηκαν στο παρελθόν, εννοώ μεγάλες παρατάξεις, ενιαίες, πλειοψηφικές, ακριβώς γιατί πηγαίναμε σε προεκλογική περίοδο και ήθελε ο ένας με τον άλλον να αλλάξει στρατόπεδα κ.λπ., κ.λπ..

Λοιπόν, έχετε δύο δρόμους, κύριε Βορίδη, σας το επαναλαμβάνω. Επειδή, όντως, θα δείτε ότι θα υπάρχει δυσκολία να συγκροτούνται πλειοψηφίες εύκολα στα δημοτικά και στα περιφερειακά συμβούλια, να επαναφέρετε τις δεσμεύσεις του Θεοδωρικάκου μέσα στον Φλεβάρη και μέσα στον Μάρτη. Αυτός, όμως, σας το λέω από τώρα, όπως το είχα πει και στον κ. Θεοδωρικάκο -το είχαμε πει όλοι- θα είναι ένας δρόμος αυτοεξευτελισμού και προσωπικού και της Κυβέρνησης. Και υπάρχει πάντα και ισχύει αυτό «το δις εξαμαρτείν ουκ ανδρός σοφού», που αφορά στην περίπτωσή σας. Διότι ο κ. Θεοδωρικάκος θα μπορούσε να πει «δεν ήξερα, δεν το φανταζόμουν, δεν το περίμενα». Εσείς τι θα πείτε από όλα αυτά; Τα έχετε δει γραμμένα από το Συμβούλιο της Επικρατείας.

Είναι δυνατόν να είστε σε θέση ή να νομιμοποιηθείτε απέναντι στο Συμβούλιο της Επικρατείας μέσα σε έναν - δύο μήνες, εσείς να αποφανθείτε, ως Υπουργός, ότι δεν λειτούργησε η απλή αναλογική και γι’ αυτό νομιμοποιείστε να την αλλάξετε, όπως δοκίμασε να κάνει ο κ. Θεοδωρικάκος; Το ίδιο και χειρότερο θα είναι, γιατί επαναλαμβάνω ότι με την ίδια ταχύτητα και εκείνος άλλαξε -πότε άλλαξε αυτό;- μέσα στους πρώτους μήνες της διακυβέρνησής σας, έχοντας μπροστά του όμως εκείνος, υποτίθεται, μια τριετία, ενώ εσείς ξέρετε από τώρα ότι προκηρύσσονται εκλογές, λήγει η θητεία σας.

Και τρίτον, είχαμε πει και τις προηγούμενες φορές, κύριε Βορίδη, το εξής. Αν θυμάστε, σας είχαμε κάνει μια κατάταξη. Ξέρω ότι δεν είναι ευχάριστο αυτό, αλλά ήταν μια κατάταξη -τι να κάνουμε;- όπου προσωπικά επιμένω ότι υπάρχουν νομοσχέδια για τα οποία -θυμάστε αυτή την κατάταξη, την ταξινόμηση- μιλάει η ιστορία, υπάρχουν νομοσχέδια για τα οποία μιλάει η κοινωνία και υπάρχουν και νομοσχέδια, δυστυχώς, πλειάδα τέτοιων νομοσχεδίων για τα οποία μιλάει μόνο αυτός ο οποίος το εισηγήθηκε.

Εσείς έχετε βαλθεί με αυτό το νομοσχέδιο να προσθέσετε άλλο ένα νομοσχέδιο που φέρνετε σε αυτό το Κοινοβούλιο, που θα γίνει απόψε νόμος του κράτους, το οποίο ανήκει και θα ανήκει και αυτό στην τρίτη κατηγορία, ένα νομοσχέδιο για το οποίο θα μιλάτε μόνο εσείς, κανένας άλλος. Θα λέτε εσείς «έκανα τον νόμο για την πολυεπίπεδη διακυβέρνηση». Κανείς άλλος δεν θα το λέει, κανείς δεν θα ασχοληθεί με αυτό το νομοσχέδιο. Θα είναι, πραγματικά και αυτό ένα νομοσχέδιο που θα γίνει νόμος του κράτους το οποίο θα πάρει την άγουσα προς τα νομοθετικά αποδυτήρια, που λένε.

Όμως, για να γίνω και λίγο, αν θέλετε, πιο πειστικός σε αυτό που λέω, κύριε Βορίδη και να μη νομίζετε ότι το λέω από καμμιά εμπάθεια κ.λπ., θέλω να πω ότι, κατ’ αρχάς, όλη η κριτική που ακούσατε όλων των κομμάτων και όλων των Βουλευτών ήταν συντριπτική για το περιεχόμενο, την ασάφειά του, τις τεράστιες διαρθρωτικές του αδυναμίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Εν πάση περιπτώσει, ήταν μια κριτική η οποία δεν ήταν κριτική του τύπου «διαφωνώ, γιατί έπρεπε να το κάνεις έτσι και το έκανες αλλιώς». Ήταν μια κριτική που έλεγε ότι ουσιαστικά, είναι για πέταμα αυτό το νομοσχέδιο.

Όμως, εγώ θα πω κάτι, κύριε Βορίδη, το οποίο θέλω να κρατήσετε ως απόδειξη αυτού που σας είπα προηγουμένως. Φέρνετε, λοιπόν, το νομοσχέδιο «Πολυεπίπεδη διακυβέρνηση και διαχείριση κινδύνων στον δημόσιο τομέα».

Λέτε, λοιπόν, στο άρθρο 1: «Σκοπός του παρόντος Μέρους είναι ο εξορθολογισμός της κατανομής και της μεταφοράς αρμοδιοτήτων μεταξύ των επιπέδων διακυβέρνησης προς ενίσχυση της αποτελεσματικότητας της κυβερνησιμότητας στον δημόσιο τομέα». Φαντάζομαι σε όλον τον δημόσιο τομέα.

Άρθρο 2, αντικείμενο: «Με τις διατάξεις του παρόντος Μέρους θεσμοθετείται», λέτε, «το Εθνικό Σύστημα Πολυεπίπεδης Διακυβέρνησης ως νέο υπόδειγμα κυβερνησιμότητας και συγκεκριμένα, ορίζονται τα εξής».

Επαναλαμβάνω, κυρίες και κύριοι συνάδελφοι, ότι αντικείμενο αυτού του νομοσχεδίου με τον τίτλο που είπαμε, «Πολυεπίπεδη διακυβέρνηση», είναι να θεσμοθετηθεί το Εθνικό Σύστημα Πολυεπίπεδης Διακυβέρνησης στη χώρα.

Ας πάμε στην τελευταία σελίδα. Έρχεται εδώ μια κυβέρνηση, ένας Υπουργός και σου λέει «εγώ ιδρύω το Εθνικό Σύστημα Πολυεπίπεδης Διακυβέρνησης» της χώρας για το σύνολο του κρατικού μηχανισμού, του ελληνικού δημοσίου τομέα κ.λπ.. Λες «εντάξει». Ποιοι υπογράφουν αυτό το νομοσχέδιο; Ποιοι έχουν ουσιαστικά με την υπογραφή τους δηλώσει την παρουσία τους, τη συμβολή τους και τη συναρμοδιότητά τους στο Εθνικό Σύστημα Πολυεπίπεδης Διακυβέρνησης της χώρας;

Τι θα περίμενε κανείς, κύριε Βορίδη; Αυτό που σας είναι πάρα πολύ σοβαρό. Δεν μπορείτε να φανταστείτε πόσο σοβαρό είναι. Ειλικρινά, αν ήμουν στη θέση σας, δεν θα ήθελα να μου έχει συμβεί. Είναι δυνατόν να ιδρύεται στη χώρα Εθνικό Σύστημα Πολυεπίπεδης Διακυβέρνησης και εδώ να μην υπογράφει το σύνολο της Κυβέρνησης, το σύνολο των Υπουργών; Είναι δυνατόν να ιδρύεται Εθνικό Σύστημα Πολυεπίπεδης Διακυβέρνησης και να μην υπογράφει ο Πρωθυπουργός; Είναι δυνατόν…

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΙΩΑΝΝΗΣ ΡΑΓΚΟΥΣΗΣ:** Μη λέτε αστειότητες! Είναι πολύ σοβαρό θέμα αυτό.

Είναι η απόλυτη απόδειξη της σφοδρότητας του νομοσχεδίου, κύριε Βορίδη. Δεν είναι δυνατόν στη χώρα, το 2023 πια, να έρχεστε και να λέτε «ιδρύω το Εθνικό Σύστημα Πολυεπίπεδης Διακυβέρνησης», που δεν το υπογράφει ο Υπουργός Υγείας, ο Υπουργός Παιδείας, ο Υπουργός Κλιματικής Αλλαγής και Διαχείρισης Εκτάκτων Αναγκών, Αγροτικής Ανάπτυξης κ.ο.κ..

Είναι αδιανόητο αυτό που κάνετε σήμερα, κύριε Βορίδη. Αυτό εδώ θα μπορούσε να είναι μια τροπολογία που να αφορά τα συγκεκριμένα Υπουργεία. Όμως, όταν φέρνετε ένα νομοσχέδιο για την ίδρυση στη χώρα Εθνικού Συστήματος Πολυεπίπεδης Διακυβέρνησης που δεν υπογράφεται από το σύνολο της Κυβέρνησης, αυτό είτε σημαίνει ότι όσοι δεν το υπέγραψαν διαφωνούν είτε, σε κάθε περίπτωση, σημαίνει ότι αυτό δεν είναι Εθνικό Σύστημα Πολυεπίπεδης Διακυβέρνησης. Πρόκειται κυριολεκτικά για ένα νομοθετικό κατασκεύασμα το οποίο δεν έχει καμμία δυνατότητα να σταθεί στην κρίση είτε του σήμερα είτε του αύριο.

Και σε τελική ανάλυση, κύριε Βορίδη, ως Υπουργός Εσωτερικών πρέπει να ξέρετε και κάτι ακόμα. Ο πολίτης όταν ακούει «Εθνικό Σύστημα Πολυεπίπεδης Διακυβέρνησης» δεν ξέρω τι μήνυμα παίρνει. Αυτό που ξέρω, όμως, είναι ότι ο πολίτης θέλει αποτελεσματική διακυβέρνηση. Όμως, αποτελεσματική διακυβέρνηση δεν είναι μια διακυβέρνηση η οποία ξεκινάει μέσα από την Αίθουσα του Κοινοβουλίου -που νομοθετεί με αυτόν εδώ τον τρόπο- και καταλήγει εκεί που καταλήγει, και καθημερινά βλέπουμε τα αποτελέσματα της διακυβέρνησής σας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ραγκούση.

Καλείται στο Βήμα ο κ. Ιωάννης Παππάς από τη Νέα Δημοκρατία. Να ετοιμάζεται η κ. Παναγιού Πούλου από τον ΣΥΡΙΖΑ - Προοδευτική Συμμαχία. Και μετά από την κ. Πούλου τον λόγο θα πάρει ο Κοινοβουλευτικός Εκπρόσωπος του Κομμουνιστικού Κόμματος Ελλάδας ο κ. Καραθανασόπουλος.

Ορίστε, κύριε Παππά, έχετε τον λόγο.

**ΙΩΑΝΝΗΣ ΠΑΠΠΑΣ:** Ευχαριστώ πάρα πολύ, κύριε Πρόεδρε. Να ευχηθώ και εγώ με τη σειρά μου καλή χρονιά με υγεία, με ευτυχία και με αισιοδοξία για όλους! Όλα δεξιά να είναι, κύριε Πρόεδρε, και όλα να πάνε καλά και κατ’ ευχήν!

Κύριε Πρόεδρε, κύριε Υπουργέ, κυρίες και κύριοι Βουλευτές, ξεκινώντας θα ήθελα όλοι σας να αναλογιστείτε τα εξής. Πόσες φορές έχετε γίνει δέκτες παραπόνων από πολίτες για προβλήματα που δεν λύνονται επειδή δεν υπάρχουν ξεκάθαρες αρμοδιότητες; Πόσες φορές έχετε αγανακτήσει εσείς οι ίδιοι -και εσείς ακόμα Υπουργέ- με την επικάλυψη αρμοδιοτήτων που παρατηρείται σε μεγάλο φάσμα του δημόσιου βίου; Είμαι σίγουρος ότι αν τις αθροίσετε, θα δείτε ότι είναι πάρα πολλές οι φορές. Όπως, επίσης πολλές είναι οι φορές που το φαινόμενο αυτό γίνεται ακόμα και επικίνδυνο. Το εύκολο είναι να κάνει κάποιος τις διαπιστώσεις και να αποδίδει τις ευθύνες αλλού. Το δύσκολο είναι να τις αναλαμβάνει κάποιος, ακόμα και αν δεν του αναλογούν. Το χρήσιμο, όμως, για την κοινωνία και για τους πολίτες είναι να λύνουμε τα προβλήματα και να κάνουμε την καθημερινότητα όλων πιο εύκολη.

Μάλλον, κύριε Ραγκούση, εσείς και οι συνάδελφοί σας του ΣΥΡΙΖΑ δεν έχετε μιλήσει ή δεν έχετε καμμία επαφή με τον Α΄ και τον Β΄ βαθμό τοπικής αυτοδιοίκησης. Διότι δεν έχετε καταλάβει ότι οι άνθρωποι κάνουν τον σταυρό τους, γιατί με αυτό που είχατε ψηφίσει, με την απλή αναλογική, αυτό το οποίο κάνατε ήταν ότι πήγατε να φέρετε την καταστροφή και στον Α΄ και στον Β΄ βαθμό τοπικής αυτοδιοίκησης. Αυτό πήγατε να κάνετε και στη χώρα. Αλλά δεν θα το αφήσει ο ελληνικός λαός. Και πρέπει να γίνει αυτό κατανοητό από όλους μας. Διότι τόση ώρα μάς λέτε εδώ ότι όλοι μιλάνε για αυτό το νομοσχέδιο που έφερε ο Υπουργός Εσωτερικών και στο οποίο δεν βλέπετε τίποτα θετικό. Όμως, πάλι δεν ακούσαμε καμμία πρόταση σήμερα από εσάς. Κριτική! Κριτική! Κριτική! Τίποτε άλλο όμως! Έχετε μια άρνηση για όλα τα θέματα, επί παντός επιστητού.

Άκουσα τον κ. Χατζηγιαννάκη να λέει ότι στο συνέδριο στη Ρόδο ειπώθηκαν πολλά από τους περιφερειάρχες και από τους δημάρχους. Όμως, αυτό που δεν είπε, είναι ότι ο ίδιος εκεί δεν είπε τίποτα. Όπως και εδώ μέσα δεν είπε τίποτα. Όμως, το σημαντικό είναι ότι στη Ρόδο ακούστηκε το εξής: «Ευτυχώς που η Κυβέρνηση αυτή πήρε αυτά τα μέτρα και λειτουργεί ο Α΄ βαθμός και ο Β΄». Διότι αν αφήναμε τα δικά σας ψηφίσματα και τα δικά σας νομοσχέδια δεν θα λειτουργούσε τίποτα στη χώρα. Αυτό, λοιπόν, κάνει το σχέδιο νόμου του Υπουργείου Εσωτερικών με τίτλο «Πολυεπίπεδη διακυβέρνηση και διαχείριση κινδύνου στον δημόσιο τομέα», και για αυτό συζητάμε.

Από τη Μεταπολίτευση μέχρι και σήμερα ένας από τους βασικούς στόχους της κάθε κυβέρνησης είναι η περίφημη αποκέντρωση. Η διαφορά της Κυβέρνησης αυτής, της Νέας Δημοκρατίας και του Κυριάκου Μητσοτάκη, είναι ότι την περίφημη αποκέντρωση την κάνει πράξη. Πώς το κάνει αυτό; Το κάνει με μια θεσμική παρέμβαση που αντιμετωπίζει δραστικά την επικάλυψη αρμοδιοτήτων μεταξύ των Υπουργείων, των αποκεντρωμένων διοικήσεων, των περιφερειών και των δήμων της χώρας μας. Ο στόχος είναι να λειτουργεί το κράτος, να εξυπηρετούνται οι πολίτες, να αντιμετωπίζουν τα προβλήματα, και κάτι ακόμα πολύ σημαντικό και θεμελιώδες: να υπάρχουν ξεκάθαρες αρμοδιότητες και ευθύνες, σε περίπτωση που γίνει κάποιο λάθος ή που κάποιος δεν κάνει σωστά τη δουλειά του, ώστε αυτός να λογοδοτήσει και να του αποδοθούν επιτέλους οι ευθύνες. Πρέπει να σταματήσει αυτό το περιβόητο «πινγκ-πονγκ» ευθυνών μεταξύ ανεύθυνων υπευθύνων. Και επιτέλους ήρθε στιγμή το κράτος να κερδίσει την εμπιστοσύνη των πολιτών, να κάνει αυτό που πρέπει και να κάνει τη δουλειά του, να εξυπηρετεί τον Έλληνα πολίτη.

Κυρίες και κύριοι συνάδελφοι, για να γίνουν πράξη τα παραπάνω προβλέπεται μια σειρά από ενέργειες. Οι εμπλεκόμενοι φορείς -δηλαδή τα Υπουργεία, οι αποκεντρωμένοι οργανισμοί, οι περιφέρειες, οι δήμοι- να συντονίζονται από τον εκάστοτε Υπουργό Εσωτερικών. Την επιχειρησιακή ευθύνη υλοποίησης του Εθνικού Συστήματος Πολυεπίπεδης Διακυβέρνησης αναλαμβάνει ο εκάστοτε γενικός γραμματέας Ανθρώπινου Δυναμικού Δημόσιου Τομέα του Υπουργείου Εσωτερικών.

Σ' ό,τι αφορά την επιχειρησιακή αποτελεσματικότητα του Εθνικού Συστήματος Πολυεπίπεδης Διακυβέρνησης -που είναι και το πρώτο που μας ενδιαφέρει-, συστήνεται το Υπηρεσιακό Κέντρο Πολυεπίπεδης Διακυβέρνησης, το οποίο υπάγεται στη Γενική Διεύθυνση Δημοσίων Οργανώσεων της Γενικής Γραμματείας Ανθρώπινου Δυναμικού Δημόσιου Τομέα. Αυτό θα αναλάβει τη διαρκή καταγραφή, κατηγοριοποίηση και κατανομή των αρμοδιοτήτων και των επιλογών των εμπλεκόμενων φορέων. Τέλος, συστήνεται το Εθνικό Συμβούλιο Πολυεπίπεδης Διακυβέρνησης, το οποίο είναι γνωμοδοτικό όργανο. Ο κύριος σκοπός του είναι η διατύπωση απόψεων και εισηγήσεων προς τον Υπουργό Εσωτερικών αναφορικά με θέματα ανακατανομής και μεταφοράς αρμοδιοτήτων μεταξύ των διαφορετικών επιπέδων διακυβέρνησης.

Θα ήθελα επίσης εδώ να επισημάνω και δύο σημαντικές παραμέτρους του σχεδίου νόμου που συζητάμε. Πρώτον, τη χρήση της ψηφιακής τεχνολογίας, καθώς πληροφοριακά συστήματα και εφαρμογές θα συνδράμουν υποστηρικτικά στην καταγραφή, κατηγοριοποίηση και κατανομή των αρμοδιοτήτων. Και δεύτερον, την αξιοποίηση πρακτικών για το σύστημα διαχείρισης κινδύνων, που θα συμβάλλουν στη θετική αξιολόγηση της χώρας από διεθνείς οργανισμούς, όπως ο ΟΑΣΑ. Οι οργανισμοί αυτοί αξιολογούν την ανθεκτικότητα των χωρών στους κινδύνους διαφθοράς και την ανάπτυξη δράσεων ενίσχυσης της δημόσιας ακεραιότητας.

Κυρίες και κύριοι συνάδελφοι, θα μου επιτρέψετε στο σημείο αυτό να σας πάω μέχρι τη μακρινή και πανέμορφη ηρωική νήσο Κάσο στα Δωδεκάνησα. Την Κυριακή που μας πέρασε πραγματοποιήθηκε η εκδήλωση της κοπής της πρωτοχρονιάτικης πίτας του δήμου της ηρωικής νήσου Κάσου, μαζί με τον Λόχο Εθνοφυλακής Κασιωτών Αγωνιστών, στην αίθουσα εκδηλώσεων του Ιερού Ναού του Αγίου Σπυρίδωνα. Ξέρετε ποιο ήταν ένα από τα βασικά θέματα συζήτησης; Ήταν η πολυαναμενόμενη έναρξη του προγράμματος «Βοήθεια στο Σπίτι» και οι προσλήψεις που αναμένεται να γίνουν. Γιατί το αναφέρω αυτό; Προφανώς όχι κατά τύχη ή για να διαφημίσω την ηρωική νήσο Κάσο, η οποία είναι πανέμορφη και αξίζει να την επισκεφθείτε. Το λέω για να αναφερθώ στην τροπολογία που κατατέθηκε στο σχέδιο νόμου του Υπουργείου Εσωτερικών.

Γιατί είναι σημαντική αυτή τροπολογία; Διότι διασφαλίζει θέσεις εργασίας και αντιμετωπίζει ένα πρόβλημα, το οποίο ανέκυψε, και έχει ξεκάθαρο και αναμφίβολα κοινωνικό πρόσημο. Επιλύεται το ζήτημα που ανέκυψε ως προς τις διαδικασίες πλήρωσης θέσεων τακτικού προσωπικού στους Οργανισμούς Τοπικής Αυτοδιοίκησης Α΄ βαθμού για την υλοποίηση του προγράμματος «Βοήθεια στο Σπίτι». Είναι θέσεις που είχαν προκηρυχθεί από τον ΑΣΕΠ το 2020. Η προκήρυξη ακυρώθηκε εν μέρει, σύμφωνα με την απόφαση του Γ΄ Τμήματος του Συμβουλίου της Επικρατείας, με αποτέλεσμα οι θέσεις εργασίας να είναι στον αέρα. Η Κυβέρνηση με την τροπολογία αυτή δίνει λύση για την απρόσκοπτη συνέχιση του προγράμματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό ακόμη. Σας ευχαριστώ πολύ.

Το πρόγραμμα «Βοήθεια στο Σπίτι» είναι ένα από τα σημαντικότερα κοινωνικά προγράμματα της τοπικής αυτοδιοίκησης και έχει αποδεδειγμένα συμβάλλει τα μέγιστα στην ελληνική κοινωνία, μέσα από τις πολυάριθμες υπηρεσίες που όλα αυτά τα χρόνια παρέχει. Πρόκειται για υπηρεσίες που απευθύνονται σε άτομα ηλικιωμένα, εξήντα πέντε ετών και άνω, και σε άτομα με αναπηρία που χρήζουν κατ’ οίκον βοήθειας. Η τροπολογία αυτή, λοιπόν, αποτελεί το ελάχιστο χρέος απέναντι στους πολίτες που ωφελούνται και απέναντι στους εργαζόμενους που όλα αυτά τα χρόνια έχουν αφιερώσει τη ζωή τους στη βοήθεια προς τον συνάνθρωπο.

Κυρίες και κύριοι συνάδελφοι, ένα δίκαιο και αποτελεσματικό κράτος με κοινωνικό πρόσωπο είναι ο απόλυτος σκοπός για μια παράταξη βαθιά λαϊκή, όπως είναι η παράταξη της Νέας Δημοκρατίας. Στον σκοπό αυτό δεν έχουμε το δικαίωμα και δεν πρόκειται να κάνουμε υποχωρήσεις. Για αυτό, Υπουργέ, στηρίζουμε το νομοσχέδιό σας, και να είστε καλά!

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα η κ. Παναγιού Πούλου από τον ΣΥΡΙΖΑ - Προοδευτική Συμμαχία και να ετοιμάζεται ο κ. Καραθανασόπουλος.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η χώρα βαδίζει ολοταχώς προς τις κάλπες ενώ το καθεστώς Μητσοτάκη βυθίζει την κοινωνία στη φτώχεια και βυθίζεται το ίδιο όλο και πιο βαθιά στο βούρκο της διαπλοκής και των υποκλοπών που εκτέλεσε το ενιαίο κέντρο ΕΥΠ - «Predator» μέσα από το Μαξίμου.

Ταυτόχρονα, η διαχείριση της κηδείας του έκπτωτου τέως βασιλέα φανερώνει τη νοσταλγία σας, κύριοι της Νέας Δημοκρατίας, για το κράτος της μετεμφυλιακής Δεξιάς. Και δεν περιορίζεστε μόνο στο ξέπλυμα του καταστροφικού ιστορικού ρόλου του, προφανώς, νοσταλγείτε και τις αυταρχικές πρακτικές της εποχής εκείνης.

Αλλά ας περάσουμε τώρα στο παρόν νομοσχέδιο για το Εθνικό Σύστημα Πολυεπίπεδης Διακυβέρνησης που, όπως θα δούμε, αποτελεί ακόμη μια χαρακτηριστική νομοθετική εξαπάτηση του καθεστώτος Μητσοτάκη.

Κυρίες και κύριοι συνάδελφοι, αξίζουν πραγματικά συγχαρητήρια στην Κυβέρνηση και τον κ. Βορίδη.

Συγχαρητήρια, κύριε Υπουργέ. Κουραστήκατε πολύ, φαίνεται. Σήμερα πανηγυρίζει η αυτοδιοίκηση για τη μεγάλη μεταρρύθμισή σας, τη δήθεν μεταρρύθμιση που κάνει πράξη, τη δέσμευση της Κυβέρνησής σας από τον Αύγουστο του 2019 ότι μέχρι τον Δεκέμβριο του 2019 θα ολοκληρωνόταν το επιτελικό κράτος με την προσθήκη της πολυεπίπεδης διακυβέρνησης. Βέβαια, ο Δεκέμβριος του 2019 έγινε Ιανουάριος του 2023, αλλά το καλό πράγμα αργεί να γίνει, όπως λέει και ο λαός μας.

Ας δούμε, λοιπόν, ποιο είναι το καλό πράγμα. Είναι ένα νομοσχέδιο με βαρύγδουπο τίτλο που παραπέμπει, όμως, στις καλένδες την πολυεπίπεδη διακυβέρνηση. Καθορίζει, όμως, με πάσα λεπτομέρεια τη δημιουργία του εθνικού συμβουλίου που «θα» συσταθεί, που «θα» εργαστεί για την κατηγοριοποίηση των δημόσιων πολιτικών με βάση το λειτουργικό κριτήριο, που «θα» εργαστεί για την κατανομή των αντίστοιχων αρμοδιοτήτων μεταξύ των διαφόρων επιπέδων διακυβέρνησης και «θα» προτείνει στον Υπουργό, ο οποίος στη συνέχεια «θα» αποφασίσει.

Μετά από τριάμισι χρόνια υποσχέσεων, κύριε Υπουργέ, δεν νομίζετε ότι μαζεύονται πολλά τα «θα»; Τι κάνατε, αλήθεια, αυτά τα τριάμισι χρόνια; Συστήσατε την Επιτροπή Κοντιάδη, την υπονομεύσατε και τέλος πετάξατε το πόρισμά της στα σκουπίδια, γιατί δεν σας ταίριαζε πολιτικά. Δεν λάβατε υπ’ όψιν, δηλαδή, καμμία προηγούμενη μελέτη ή καταγραφή σαν και αυτή που είχε ξεκινήσει το 2018 ο ΣΥΡΙΖΑ. Δεν κάνατε καμμία διαβούλευση με τους αρμόδιους φορείς, την αυτοδιοίκηση ή ακόμη και τις υπηρεσιακές διευθύνσεις των υπουργείων σας και τώρα, στο παραπέντε των εκλογών, παρουσιάζετε στη Βουλή ένα ανεφάρμοστο προχειρογράφημα.

Ποιος το ετοίμασε, βέβαια; Στο πόδι ετοιμάστηκε και αντιγράφοντας ξένα πρότυπα, μια ιδιωτική εταιρεία, κατόπιν μιας ακόμη απευθείας ανάθεσης -παλιά σας τέχνη κόσκινο- ως νομοσχέδιο για το Εθνικό Σύστημα Πολυεπίπεδης Διακυβέρνησης.

Δεν είμαστε επαγγελματίες καταψηφιστές, όπως μας χαρακτηρίσατε, κύριε Υπουργέ. Αλλά, πώς να υπερψηφίζουμε τις απορρυθμίσεις σας στην αυτοδιοίκηση που συστηματικά επιχειρείτε; Πώς να υπερψηφίζουμε αντισυνταγματικές διατάξεις κατά την απόφαση του Συμβουλίου της Επικρατείας και πώς να δεχτούμε ως δήθεν μεταρρύθμιση ένα σχέδιο που έχει κραυγαλέες δομικές ελλείψεις και αδυναμίες και φέρει προσχηματικό τίτλο;

Ας δούμε τις βασικότερες: Κατ’ αρχάς, δεν διασφαλίζετε τη δέσμευση εφαρμογής του νέου πλαισίου, αφού δεν προβλέπεται καν συγκεκριμένο χρονοδιάγραμμα υλοποίησης.

Δεύτερον, δεν οριοθετείτε σαφώς τις αρμοδιότητες μεταξύ των επιπέδων του εθνικού συστήματος, μεταξύ του Υπουργού, του γενικού γραμματέα Ανθρώπινου Δυναμικού Δημόσιου Τομέα, του συντονιστή, του συμβουλίου, του επιχειρησιακού κέντρου κ.λπ.. Τραγική ειρωνεία.

Αναρωτιόμαστε πόσο θράσος χρειάζεται, κύριε Υπουργέ, για να προσπαθείτε να μας πείσετε ότι θα τακτοποιήσετε τις αρμοδιότητες μεταξύ των επιπέδων διακυβέρνησης ενώ δεν τακτοποιείτε ούτε καν τις αρμοδιότητες μεταξύ των επιπέδων του συστήματος που θα αναλάβει αυτό το έργο. Αλλά θα μου πείτε, εδώ δεν φτιάξατε ακόμη οργανισμό στο Υπουργείο σας για να γνωρίζετε τις αρμοδιότητες μεταξύ των διευθύνσεων του, τα άλλα θα μας εκπλήσσουν;

Τρίτον, δεν προβλέπετε την κοστολόγηση των αρμοδιοτήτων στα διάφορα επίπεδα διακυβέρνησης, με αποτέλεσμα να μην μπορούν να σχεδιαστούν τα κατάλληλα χρηματοδοτικά εργαλεία.

Τέταρτον, δεν τακτοποιείτε τις σχέσεις κεντρικής διοίκησης, αποκεντρωμένης διοίκησης, αυτοδιοίκησης, αφού δεν καταλήγετε πουθενά για το ρόλο των αποκεντρωμένων διοικήσεων και ενώ δεν αναφέρεται πουθενά στο νομοσχέδιό σας ο όρος «αποκέντρωση».

Πέμπτον, δεν περιλαμβάνετε στις γενικές αρχές του συστήματος τις αρχές της εταιρικής σχέσης, της επικουρικότητας και της εγγύτητας στους πολίτες, που αποτελούν την ουσία της αυτοδιοίκησης και καταγράφονται ρητά στις διατάξεις του ευρωπαϊκού χάρτη τοπικής αυτονομίας.

Έκτον, δεν προσδιορίζετε σαφώς τον τρόπο εντοπισμού των εμπλεκόμενων φορέων σε κάθε επίπεδο διακυβέρνησης, αλλά και τον τρόπο αξιολόγησης του σκοπού και του αντικειμένου κάθε δημόσιας πολιτικής και της διαθεσιμότητας των αναγκαίων πόρων για την ενάσκησή της. Η απουσία μιας ενιαίας ηλεκτρονικής πλατφόρμας για την ανάρτηση όλων αυτών των δεδομένων είναι χαρακτηριστική.

Τέλος, έβδομο και σημαντικότερο, αγνοείτε εντελώς τις επεξεργασμένες προτάσεις της ΚΕΔΕ για τη διασφάλιση της χρηματοδότησης των ΟΤΑ ώστε να ασκήσουν τις αρμοδιότητες, αλλά και για κατάργηση της υποχρεωτικής έγκρισης των αποφάσεών τους από υπερκείμενο διοικητικό επίπεδο, που θα οδηγήσουν στη διοικητική μεταφορά στην αυτοδιοίκηση όλων των αποκεντρωμένων υπηρεσιών της κεντρικής και της αποκεντρωμένης διοίκησης είτε αφορούν σε τοπική υπόθεση είτε σε αποστολή του κράτους.

Δυστυχώς, η ίδια προχειρότητα χαρακτηρίζει και το δεύτερο μέρος του νομοσχεδίου σας για την ανάπτυξη πλαισίου διαχείρισης κινδύνων ως δομικού στοιχείου του συστήματος εσωτερικού ελέγχου του ν.4795/2021, αφού δεν θεραπεύει τις αλληλοκαλυπτόμενες περιπτώσεις ελεγκτικών αντικειμένων, δεν ρυθμίζει τη συνεργασία μεταξύ των φορέων ελέγχου των ΟΤΑ ενώ δεν επιλύει τα ζητήματα διαφάνειας στη στελέχωση των μονάδων εσωτερικού ελέγχου, αλλά και ανάθεσης του έργου του σε ιδιώτες.

Κυρίες και κύριοι συνάδελφοι, η Κυβέρνηση Μητσοτάκη δεν έχει παρά να αποδεχτεί την αποτυχία της σε ένα ακόμη κρίσιμο πεδίο.

Σταματήστε τους κομπασμούς σας, κύριε Βορίδη. Μεταρρυθμίσεις δεν μπορείτε να κάνετε και αυτό αποδεικνύεται από την απουσία του κόμματός σας από κάθε μείζονα μεταρρυθμιστική προσπάθεια στη διοίκηση και την αυτοδιοίκηση από το 1974 μέχρι σήμερα. Δεν έχετε μεταρρυθμιστική προϋπηρεσία και αυτό γιατί δεν συνάδει με την πολιτική κουλτούρα της δεξιάς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας για ένα λεπτό σας παρακαλώ.

Δεν έχετε μεταρρυθμιστική προϋπηρεσία. Το μόνο που επιδιώκετε είναι σύγχυση στα διάφορα επίπεδα διακυβέρνησης, ώστε οι εκάστοτε υπουργοί σας να παρεμβαίνουν ως δήθεν σωτήρες και να δίνουν δήθεν λύσεις, χειραγωγώντας, όμως, την αυτοδιοίκηση με το αζημίωτο, δημιουργώντας προσωπικούς υποστηρικτές και εκλογική πελατεία. Δεν μπορείτε να σχεδιάσετε επιστημονικά ολιστικά και οριστικά, γιατί φοβάστε την ιδεολογική και πολιτική αυτοαναίρεσή σας.

Έτσι, καταλήξατε εδώ και τριάμισι χρόνια σε μια ακατάσχετη νομοθέτηση απορρυθμίσεων και αντιμεταρρυθμίσεων που άρχισαν, βέβαια, με τις αρχικές αντισυνταγματικές παρεμβάσεις σας για τη, δήθεν, κυβερνησιμότητα των δήμων, που κατέρρευσαν τελικά στο Συμβούλιο της Επικρατείας. Και τώρα, με μια ακόμη τροπολογία γραμμένη στο πόδι, που καταθέσατε επίτηδες στο παραπέντε για να μην συζητηθεί, ως ομολογία βέβαια τσουχτερής ήττας, αφαιρείτε άρον άρον πολλές σημαντικές αρμοδιότητες που δώσατε στις οικονομικές επιτροπές και τις επαναφέρετε στα δημοτικά και περιφερειακά συμβούλια.

Αλλά και πάλι αυτή η επαναφορά δεν είναι πλήρης. Δεν έχω χρόνο να αναφερθώ αναλυτικά στην τροπολογία. Πάντως, κλείνοντας, σας διαβεβαιώνω, κύριοι της Νέας Δημοκρατίας, ότι έτσι όπως ξηλώνονται τώρα οι καταστροφικές απορρυθμίσεις σας σε βάρος της αυτοδιοίκησης -και αναφέρομαι στην απόφαση της ολομέλειας του Συμβουλίου της Επικρατείας- έτσι θα ξηλωθούν και όλες οι υπόλοιπες σε όλα τα πεδία μετά τις εκλογές. Θα φροντίσει γι’ αυτό ο ελληνικός λαός που θα στηρίξει μαζικά την προοδευτική κυβέρνηση του ΣΥΡΙΖΑ - Προοδευτική Συμμαχία.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας, κ. Νικόλαος Καραθανασόπουλος, ενώ έχει όλο τον χρόνο να ετοιμαστεί ο κ. Καππάτος από τη Νέα Δημοκρατία.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Και σήμερα η συζήτηση έμεινε μακριά από τα προβλήματα, αλλά και τους πραγματικούς υπεύθυνους γι’ αυτά τα προβλήματα που αντιμετωπίζει ο λαός, αλλά και πάνω απ’ όλα από το πώς θα βγουν από αυτό το αδιέξοδο, από αυτό το τέλμα που τους έχετε καταδικάσει, η Κυβέρνηση η σημερινή, αλλά και οι προηγούμενοι.

Βεβαίως, η αντιπαράθεση θυμίζει προηγούμενες δεκαετίες. Κύριε Υπουργέ, εμείς δεν θα ασχολούμασταν καθόλου με αυτό το ζήτημα, αν δεν αποτελούσε τον ορισμό του σκοταδισμού. Και αναφέρομαι στην κηδεία του Γλύξμπουργκ. Μια κηδεία, η οποία μετατράπηκε και με ευθύνη της Κυβέρνησης, αλλά και των μέσων μαζικής ενημέρωσης, σε μία ατραξιόν, σε ένα σόου κακόγουστο για το ποιοι παρευρέθηκαν, για το πόσοι και ποιοι γαλαζοαίματοι συμμετείχαν στην κηδεία, στο πλαίσιο μιας συνολικότερης προσπάθειας αναθεώρησης της ιστορίας, για τον ρόλο της βασιλείας, έναν ρόλο καθαρά αντιδραστικό.

Ο ελληνικός λαός, όμως, έχει δώσει την απάντησή του, κύριε Υπουργέ. Και η απάντησή του είναι σαφέστατη: Έστειλε τη βασιλεία στο «χρονοντούλαπο» της ιστορίας. Tο Κομμουνιστικό Κόμμα Ελλάδας, από την ίδρυσή του, διαχρονικά στάθηκε απέναντι στη βασιλεία, ως έναν θεσμό αναχρονιστικό, εχθρικό προς τα συμφέροντα του εργαζόμενου λαού, ταυτισμένα με την άγρια καταστολή των αγώνων του και τον αντικομουνισμό.

Ας έρθουμε, όμως, στο νομοσχέδιο το οποίο διαφημίζετε, αυτό της πολυεπίπεδης διακυβέρνησης, το οποίο δεν είναι παρά ένα ακόμη νομοσχέδιο προσαρμογής του αστικού κράτους και των δομών του στις νέες ανάγκες του κεφαλαίου και του συστήματος. Ένα κράτος, το οποίο από τη φύση του και τον ρόλο του είναι εχθρικό απέναντι στις ανάγκες και τα συμφέροντα του λαού. Ένα κράτος, στο επίκεντρο του οποίου βρίσκεται αφ’ ενός μεν, η ικανοποίηση και εξυπηρέτηση των συμφερόντων του κεφαλαίου, των μονοπωλίων και αφ’ ετέρου, η θωράκιση της εξουσίας της άρχουσας τάξης, καταπιέζοντας τα λαϊκά στρώματα. Ένα κράτος, δηλαδή, της δικτατορίας του κεφαλαίου.

Μιλάτε για επικάλυψη αρμοδιοτήτων, κύριοι υπουργοί, και ότι με αυτό το νομοσχέδιο θα το αντιμετωπίσετε. Θέλω να θέσω ορισμένα ερωτήματα, ρητορικά. Φταίει η επικάλυψη αρμοδιοτήτων για την κατάσταση στον χώρο της υγείας ή η εμπορευματοποίηση της υγείας, που με συνέπεια υπηρετήσατε όλες οι Κυβερνήσεις; Η εμπορευματοποίηση της υγείας, η οποία συρρικνώνει τον δημόσιο τομέα, αφήνει τον ιδιωτικό τομέα να ανθίσει και να αναπτυχθεί, για να μετατρέπεται η υγεία σε ένα πανάκριβο για τον λαό εμπόρευμα.

Φταίει η επικάλυψη αρμοδιοτήτων ή η εμπορευματοποίηση του φαρμάκου, για τις ελλείψεις που υπάρχουν στο φάρμακο στη χώρα μας σήμερα; Και όχι μόνο στη χώρα μας, αλλά και συνολικά σε ευρωπαϊκό επίπεδο. Φταίει η εμπορευματοποίηση του φαρμάκου, το φάρμακο-εμπόρευμα, που σημαίνει ότι οι κεφαλαιοκράτες για να παράγουν φάρμακο πρέπει να έχουν κέρδη. Γι’ αυτόν ακριβώς τον λόγο υπάρχουν και αυτές οι ελλείψεις, γιατί όπου δεν υπάρχουν κέρδη δεν τους ενδιαφέρει αν θα υπάρχουν ζητήματα σε σχέση με την υγεία του λαού.

Φταίει, αλήθεια, η επικάλυψη αρμοδιοτήτων για την ανυπαρξία της αντισεισμικής θωράκισης ή δεν είναι επιλογή και προτεραιότητα του αστικού κράτους; Δεν είναι επιλογή και προτεραιότητα, γι’ αυτό δεν υπάρχουν αυτές οι υποδομές.

Φταίει, αλήθεια, η επικάλυψη για την έλλειψη ενός ολοκληρωμένου σχεδίου αντιπλημμυρικής προστασίας; Όχι. Κι εδώ, θέμα προτεραιοτήτων είναι. Οι ανθρώπινες ανάγκες και η ικανοποίηση τους στις ελληνικές καλένδες μεταφέρονται. Ενώ, αντίθετα, είναι πάρα πολύ γρήγορο, όταν πρόκειται να διαμορφώσει υποδομές που εξυπηρετούν τους στρατηγικούς σχεδιασμούς του κεφαλαίου, είτε μιλάμε για πράσινη μετάβαση, είτε για ψηφιακή μετάβαση.

Είναι τυχαίο ότι από κοινού οι Ευρωβουλευτές της Νέας Δημοκρατίας, του ΣΥΡΙΖΑ και του ΠΑΣΟΚ ψήφισαν την κατάπτυστη τροπολογία για επιτάχυνση των αδειοδοτήσεων για τις ΑΠΕ, παραβιάζοντας και τη στοιχειώδη ακόμη λογική της προστασίας του περιβάλλοντος και των όποιων περιβαλλοντικών -τυπικών έστω- μελετών; Αυτό ψηφίσατε στο Ευρωπαϊκό Κοινοβούλιο. Αυτές οι υποδομές μπορούν να γίνουν γρήγορα, ταχύτατα και σε βάρος της ίδιας της ανθρώπινης ζωής, ακόμη και της προστασίας του περιβάλλοντος.

Φταίει, αλήθεια, η επικάλυψη αρμοδιοτήτων, κύριε Υπουργέ; Απαντήσατε γιατί δεν κάνετε δεκτή μια τροπολογία, διότι -λέτε- είναι συναρμοδιότητα τριών Υπουργείων: Δικαιοσύνης, Οικονομικών και Παιδείας. Και μιλάμε για τη σχολική στέγη στο Αιγάλεω. Για φανταστείτε πόσο όμορφα προσπαθείτε να ξεφύγετε από τις ευθύνες της Κυβέρνησης σε σχέση με την κατάσταση με τη σχολική στέγη. Είναι ή δεν είναι ευθύνη του κράτους να παρέχει σχολική στέγη σύγχρονη και αναβαθμισμένη για όλα τα παιδιά; Εσείς τι κάνετε; Πετάτε το μπαλάκι δεξιά και αριστερά. Οι δήμοι να έχουν την συντήρηση των σχολικών μονάδων και τον εκσυγχρονισμό τους, άλλος να έχει την ευθύνη κατασκευής και πάει λέγοντας. Γι’ αυτό ακριβώς υπάρχει αυτή η κατάσταση με τη σχολική στέγη. Δεν είναι ότι δεν μπορείτε να το λύσετε, αλλά δεν θέλετε να το λύσετε. Γιατί θέλετε ακριβώς υποβαθμισμένες παροχές υγείας για τα παιδιά των λαϊκών στρωμάτων. Καθαρά τα πράγματα.

Εμείς, βεβαίως, στηρίζουμε την τροπολογία και του ΣΥΡΙΖΑ και του ΜέΡΑ25, που δεν λύνει συνολική λύση, αλλά τουλάχιστον είναι μια απάντηση στο άμεσο αυτό πρόβλημα το οποίο υπάρχει και δεν μπορεί αυτό το πρόβλημα να είναι σε βάρος των μαθητών του συγκεκριμένου σχολικού συγκροτήματος.

Από αυτή την άποψη είναι φανερό ότι έχετε διαμορφώσει ένα κράτος αδύναμο και αδύνατο για να προστατεύσει τον λαό και να ικανοποιήσει τις ανάγκες και τα δικαιώματά του και από την άλλη μεριά ένα κράτος πανίσχυρο για να μπορέσει να επιβάλει τις αντιλαϊκές πολιτικές, για να μπορέσει να στηρίξει τις ανάγκες του κεφαλαίου και να προχωρήσει γρήγορα στις απαραίτητες υποδομές που εξυπηρετούν το κεφάλαιο, ένα κράτος με πολύ ισχυρούς μηχανισμούς καταστολής με όλες αυτές τις ομάδες τα ΜΑΤ, τη «ΔΙΑΣ» και την Πανεπιστημιακή Αστυνομία ενάντια στο εργατικό-λαϊκό κίνημα και ταυτόχρονα ένα κράτος πολύ ισχυρό διαμορφώνοντας πολυπλόκαμους μηχανισμούς μέσα από ένα αντιδραστικό πλαίσιο που έχει διαμορφωθεί στο σύνολο της Ευρωπαϊκής Ένωσης για την προληπτική παρακολούθηση των αγωνιζόμενων λαϊκών στρωμάτων.

Τι θέλετε, λοιπόν, να λύσετε σήμερα με αυτό το νομοσχέδιο; Είναι καθόλου το τι θέλετε να λύσετε. Πρώτον, την ακόμη μεγαλύτερη σύμφυση του κράτους, αλλά και των κρατικών δομών, περιφερειακών και τοπικών, με τις καπιταλιστικές επιχειρήσεις και τις ανάγκες τους, μέσω της μεταφοράς αρμοδιοτήτων σε χαμηλότερου επιπέδου κρατικούς φορείς. Θέλετε να επιταχύνετε την εμπορευματοποίηση ακόμη περισσότερο αυτών των τομέων, αλλά και να προωθήσετε τις συμπράξεις δημόσιου και ιδιωτικού τομέα. Μιλάμε για τα ζητήματα της παιδείας, της υγείας και μια σειρά άλλα ζητήματα. Ταυτόχρονα, θέλετε να διαμορφωθεί ένα ακόμη πιο καθαρό έδαφος για τις ιδιωτικοποιήσεις.

Και θα κάνουμε μια μικρή μνεία σε αυτό το παράδειγμα που δώσατε, κύριε Υπουργέ, στην πρώτη συνεδρίαση της επιτροπής για το νερό. Είναι καθαρό ότι όταν τόσοι πολλοί εμπλέκονται και οι επενδυτές θέλουν να μιλάνε με έναν. Δεν μπορούν να μιλάνε δεκαπέντε για την ιδιωτικοποίηση του νερού, τη διαχείριση των υδάτινων πόρων.

Από αυτή την άποψη, λοιπόν, ο λαβύρινθος των αλληλοεπικαλύψεων οι οποίες συνεχίζονται, είναι σε βάρος της εξυπηρέτησης των λαϊκών στρωμάτων, ενώ αντίθετα, αυτός διαμορφώνει ευνοϊκές συνθήκες πάνω στις οποίες μπορεί να αναπτύξει η ασύδοτη δράση του κεφαλαίου, ευνοϊκές συνθήκες για να μπορέσουν να ανθίσουν τα διάφορα μπουμπούκια της διαφθοράς και της διαπλοκής και ταυτόχρονα να μην αποδίδονται ευθύνες στο όνομα ότι υπάρχει αλληλοδιάχυση των ευθυνών στα διάφορα επίπεδα αλληλοεπικαλύψεων.

Να λοιπόν πώς μπορείτε και δρομολογείτε τις καταστάσεις οι οποίες δεν απαντάνε και δεν θα απαντήσουν στις λαϊκές ανάγκες.

Από αυτή την άποψη, το σημερινό νομοσχέδιο αποτελεί τη συνέχιση της πεπατημένης των προηγούμενων κυβερνήσεων. Πού φαίνεται η κοινή συνισταμένη και της σημερινής Κυβέρνησης και των προηγούμενων κυβερνήσεων; Στη στάση του κράτους απέναντι στους εργαζόμενους και στις ανάγκες και στα δικαιώματά τους, μιας και οι εργαζόμενοι στον στενό και ευρύτερο κρατικό τομέα έχουν να αντιμετωπίσουν την εντατικοποίηση, την αύξηση του βαθμού εκμετάλλευσης.

Υπάρχουν κρατικές δομές που χρησιμοποιούν ανασφάλιστη εργασία.

Ένα παράδειγμα είναι οι σχολικοί τροχονόμοι, κύριε Υπουργέ. Είναι ένα παράδειγμα ανασφάλιστης εργασίας και το επιτρέπετε ως Κυβέρνηση να υπάρχει αυτή η ανασφάλιστη εργασία, η «μαύρη» εργασία ή οι διάφορες εργασιακές σχέσεις που κρατάνε εργαζόμενους επί χρόνια και δεκαετίες σε εργασιακή ομηρία.

Να μιλήσουμε για τις σχολικές καθαρίστριες; Να μιλήσουμε για τις καθαρίστριες στα πανεπιστήμια; Να μιλήσουμε για τις καθαρίστριες στους υπόλοιπους δημόσιους τομείς; Τι κάνετε με αυτόν τον κόσμο; Τον έχετε σε διαρκή ομηρία για να μπορείτε στη λογική του διαίρει και βασίλευε να τους έχετε και προεκλογική πελατεία παρατείνοντας αυτή την ομηρία την εργασιακή.

Από αυτή την άποψη, ήταν και κοινή η άρνησή σας, Νέας Δημοκρατίας- ΣΥΡΙΖΑ και ΠΑΣΟΚ, κατά τη διάρκεια της Αναθεώρησης του Συντάγματος όταν λέγαμε ότι πρέπει να καταργηθεί η συνταγματική διάταξη, που απαγορεύει τη μετατροπή των συμβάσεων ορισμένου χρόνου σε αορίστου χρόνου. Είσαστε καθαροί. Θέλετε την εργασιακή ομηρία και τα τρία κόμματα. Θέλετε τους εργαζόμενους να μην έχουν συγκροτημένα εργασιακά δικαιώματα.

Από αυτή την άποψη, είναι ακόμη πιο καθαρή η συζήτηση η οποία αναπτύσσεται με βάση και την τροπολογία, την οποία κατέθεσε το Υπουργείο Εργασίας για τον κατώτερο μισθό, που επισπεύδει τις διαδικασίες χρονικά. Πώς γίνεται, λοιπόν, ο καθορισμός του κατώτερου μισθού; Με υπουργική απόφαση. Αυτός ποιος νόμος είναι; Είναι ο νόμος Βρούτση, που σημειωτέον ήταν την περίοδο της συγκυβέρνησης Νέας Δημοκρατίας με ΠΑΣΟΚ και τον οποίο τον υιοθέτησε και η κυβέρνηση του ΣΥΡΙΖΑ μετατρέποντάς τον σε νόμο Βρούτση - Αχτσιόγλου.

Τι αποκαλύπτει αυτός ο νόμος; Τη φοβία την οποία έχετε, η Νέα Δημοκρατία -εντάξει εκεί το καταλαβαίνω- αλλά και το ΠΑΣΟΚ και ο ΣΥΡΙΖΑ για το ταξικό κίνημα, για την όξυνση της ταξικής πάλης, για να μπορούν οι εργαζόμενοι με την πάλη τους να καθορίζουν την τιμή με την οποία πουλάνε την εργατική τους δύναμη. Αυτό σας φοβίζει. Σας φοβίζει η εργατική ταξική ενότητα του κινήματος και προσπαθείτε με διάφορους τρόπους να βάλετε εμπόδια σε αυτή την ανάπτυξη της δράσης. Ο ΣΥΡΙΖΑ έβαλε την περιβόητη τροπολογία του 50% συν 1 για την προκήρυξη απεργίας, εσείς φέρατε τον νόμο Χατζηδάκη που θέλετε να μετατρέψετε τα σωματεία και τα συνδικάτα στο μακρύ χέρι του κράτους και της εργοδοσίας.

Όμως, είστε βαθιά νυχτωμένοι αν έχετε την αυταπάτη ότι θα μπορέσετε να καταργήσετε την ταξική πάλη ή να ευνουχίσετε το εργατικό λαϊκό κίνημα.

Κύριε Πρόεδρε, θα πάρω και τη δευτερολογία μου. Σας ευχαριστώ πολύ.

Πού οδήγησε, λοιπόν, αυτή η διάταξη; Τα στοιχεία είναι συντριπτικά. Η διάταξη αυτή οδήγησε στο 2012 ο κατώτερος μισθός στο επίπεδο να είναι χαμηλότερος από ότι ήταν το 2011. Το 2011 ο κατώτερος μισθός ήταν 751 ευρώ μεικτά και το 2022 ήταν 712 μεικτά. Για φανταστείτε. Έντεκα χρόνια μετά και μετά την έξοδο την τυπική από τα μνημόνια και σε συνθήκες ανάπτυξης των ρυθμών της οικονομικής μεγέθυνσης και ο κατώτερος μισθός παραμένει σε χαμηλότερο επίπεδο.

Και, δεύτερον, ακόμη πιο αποκαλυπτικό είναι το στοιχείο για τον μέσο μισθό, γιατί ακριβώς η συμπίεση του κατώτερου μισθού οδηγεί στη γρήγορη και τη ραγδαία μείωση του μέσου μισθού. Ο μέσος μισθός, λοιπόν, το 2011 ήταν 1.264 ευρώ.

Το 2011, κύριε Υπουργέ, ξέρετε πόσο ήταν ο μέσος μισθός; Ο μέσος μισθός το 2021 ήταν 965 ευρώ. Η μείωση όλα αυτά τα χρόνια είναι 23,7%.

Να, λοιπόν, πώς γίνονται πιο ανταγωνιστικοί οι εργαζόμενοι για τις επιχειρήσεις θωρακίζοντας την κερδοφορία τους: Συμπιέζοντας ακόμη περισσότερο τον μισθό. Και, βεβαίως, ρόλο σε αυτό έπαιξε η ακόμη μεγαλύτερη ελαστικοποίηση των εργασιακών σχέσεων. Διπλασιάστηκαν. Ουσιαστικά είναι το 50%. Το παραδέχθηκε και ο κύριος Υπουργός. Οι σχέσεις μερικής απασχόλησης αποτελούν το 50% των νέων προσλήψεων με τις διάφορες μορφές μέσα. Η εκ περιτροπής εργασία μερική απασχόληση δεν είναι; Είναι μερική απασχόληση και η ενεργειακή κρίση περιτροπής εργασία.

Από αυτή την άποψη, λοιπόν, αποτελούν το 50% των προσλήψεων με αποτέλεσμα περίπου το 40% των εργαζομένων να δουλεύουν με ελαστικές μορφές εργασίας. Γι’ αυτό και δεν είναι τυχαίο ότι εκτοξεύτηκαν οι απολύσεις σε ετήσια βάση. Οι απολύσεις το 2013 ήταν ένα εκατομμύριο δεκαπέντε χιλιάδες και το 2022 έφτασαν τα δύο εκατομμύρια εξακόσιες σαράντα τρεις.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μιλάμε για τον ιδιωτικό τομέα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι απολύσεις στον ιδιωτικό τομέα. Ναι, για τον ιδιωτικό τομέα μιλάμε. Έφτασαν στα δύο εκατομμύρια εξακόσιες σαράντα χιλιάδες. Γιατί; Γιατί ακριβώς όταν λήγει η σχέση μερικής απασχόλησης, πετιούνται στον δρόμο. Όταν λήγει η εκ περιτροπής εργασία, πετιούνται στον δρόμο. Να γιατί διπλασιάστηκαν αυτές οι απολύσεις μέσα στο διάστημα της τελευταίας δεκαετίας.

Όλα αυτά, λοιπόν, αποτελούν ακριβώς τον μηχανισμό εκείνον ο οποίος έχει διαμορφώσει μια πολύ φτηνή εργατική δύναμη, μια εργατική δύναμη χωρίς δικαιώματα, αναλώσιμη για τις επιχειρήσεις, ενταγμένη στη λογική ότι η εργατική δύναμη θα πρέπει να προσαρμοστεί στις ανάγκες των επιχειρήσεων αδιαφορώντας για τις ίδιες τις ανάγκες των εργαζομένων και των οικογενειών τους. Αυτό είναι ο ορισμός της ταξικής πολιτικής, της εχθρικής πολιτικής που εφαρμόζετε με επιμέλεια όλες οι κυβερνήσεις.

Από αυτή την άποψη, είναι χαρακτηριστικό. Ποιες είναι οι δύο προϋποθέσεις καθορισμού του κατώτατου μισθού; Είναι, πρώτον, η ανταγωνιστικότητα των επιχειρήσεων να μην πληγεί. Τι σημαίνει αυτό; Σημαίνει να συνεχίσει να θωρακίζεται ακόμη περισσότερο η ανταγωνιστικότητα των επιχειρήσεων, που είναι βασική προϋπόθεση για την κερδοφορία τους. Μάλιστα, φτάσατε στο σημείο ο Κοινοβουλευτικός Εκπρόσωπος να ισχυριστεί ότι οι μισθοί φταίνε για την ανεργία προσπαθώντας να καλλιεργήσετε το μίσος και τον διαχωρισμό ανάμεσα στους εργαζόμενους και τους ανέργους, ότι φταίνε οι εργαζόμενοι που παλεύουν για υψηλότερους μισθούς γιατί υπάρχουν οι άλλοι άνεργοι. Αν είναι δυνατόν όταν υπεύθυνος για την ανεργία είναι το σύστημα που τον καταδικάζει σε ανεργία και σε εφεδρικό στρατό, όταν υπεύθυνος για την ανεργία είναι οι επιχειρήσεις που στο όνομα της θωράκισης του κέρδους τους με διάφορους τρόπους πετάνε έξω τους εργαζόμενους και εσείς διαμορφώνετε το πλαίσιο να διευκολυνθούν για να μπορούν με μεγαλύτερη ευκολία να πετάνε έξω τους εργαζόμενους και να προσλαμβάνουν όλο και πιο φτηνό εργατικό δυναμικό. Να το πρώτο.

Το δεύτερο είναι ο όρος τον οποίο βάζετε, οι «αντοχές της οικονομίας». Αλήθεια, κύριε Υπουργέ, υπάρχουν αντοχές της οικονομίας μόνο για τα λαϊκά στρώματα και τις ανάγκες των εργαζομένων και δεν υπάρχουν αντοχές της οικονομίας για τις ανάγκες των επιχειρηματικών ομίλων; Γιατί δύο μέτρα και δύο σταθμά; Πώς είναι δυνατόν να λέτε ότι θα διαθέσετε από τον κρατικό προϋπολογισμό μαζί με τα ευρωπαϊκά ταμεία 14 δισεκατομμύρια για τις ανάγκες των επιχειρηματικών ομίλων; Για τον λαό που πληρώνει το 90% της φορολογίας τι θα διαθέσετε; Τίποτα. Τα παίρνετε από τον λαό για να τα δώσετε στους πλούσιους. Τι αντοχές της οικονομίας, λοιπόν, είναι αυτές; Είναι μονοσήμαντες. Μόνο όσον αφορά την ικανοποίηση των λαϊκών αναγκών υπάρχουν θέματα αντοχής της οικονομίας. Όταν αφορά, όμως, τα εξοπλιστικά προγράμματα για τη συμμετοχή της Ελλάδας στους ιμπεριαλιστικούς σχεδιασμούς, εκεί δεν υπάρχει ζήτημα αντοχής της οικονομίας. Όταν αφορά τα συμφέροντα των εφοπλιστών για να μην φορολογηθούν δεν υπάρχει ζήτημα αντοχής της οικονομίας. Γι’ αυτό διατηρήσατε τη φορολογική ασυλία του εφοπλιστικού κεφαλαίου ως συνταγματική διάταξη αρνούμενοι και εσείς και ο ΣΥΡΙΖΑ και το ΠΑΣΟΚ την αλλαγή αυτής της συνταγματικής θεμελίωσης της φορολογικής ασυλίας του κεφαλαίου.

Αυτά, λοιπόν, είναι τα ζητήματα της κοινής σας συναντίληψης, την οποία έχετε απέναντι στα συμφέροντα των εργαζομένων και στα δικαιώματά τους. Γιατί; Για να μπορέσει να υπάρχει η δημοσιονομική ισορροπία. Τι σημαίνει αυτό, λοιπόν, η δημοσιονομική ισορροπία; Να υπάρχει χώρος δημοσιονομικός για να στηρίζονται οι ανάγκες των επιχειρηματικών ομίλων. Γιατί; Γιατί υπάρχει ένας νέος «εθνικός στόχος» -στόχος του κεφαλαίου είναι- για την επίτευξη της επενδυτικής βαθμίδας. Δεν διαφωνεί σε αυτό τον στόχο ούτε η Κυβέρνηση -παλεύει να το κάνει- ούτε ο ΣΥΡΙΖΑ ούτε το ΠΑΣΟΚ.

Τι σημαίνει «επιτυγχάνω επενδυτική βαθμίδα» σε απλά Ελληνικά; Σημαίνει ότι διαμορφώνω τις προϋποθέσεις για να μπορεί το αστικό κράτος να δανείζεται χαμηλότοκα, άρα δηλαδή να αυξάνει τον κρατικό δανεισμό του και δεύτερον -ακόμη πιο σημαντικό- να μπορούν οι επιχειρήσεις να δανείζονται με χαμηλό τόκο, να έχουν δηλαδή διευκόλυνση της πρόσβασης στη χρηματοδότηση για να εξυπηρετούν τις ανάγκες τους.

Και η επίτευξη αυτού του στόχου είναι χωρίς συνέπειες; Όχι δεν είναι χωρίς συνέπειες, αλλά έχει αντιλαϊκά προαπαιτούμενα και μάλιστα τα συνόψισε πάρα πολύ όμορφα στην πρόσφατη επίσκεψή του ο Γενικός Γραμματέας του ΟΟΣΑ. Έβαλε δεκατέσσερα προαπαιτούμενα. Σε αυτά τα δεκατέσσερα προαπαιτούμενα, βεβαίως, ήταν και η επίτευξη των ματωμένων πρωτογενών πλεονασμάτων, για να είναι διαχειρίσιμο το κρατικό χρέος, ματωμένα πλεονάσματα τα οποία έχει πληρώσει και τα πληρώνει πανάκριβα ο λαός.

Και από αυτή την άποψη είναι φανερό σε ποιο έδαφος -και τελειώνω, κύριε Πρόεδρε- θα κινηθεί η επόμενη κυβέρνηση, ανεξάρτητα ποια είναι. Θα κινηθεί στην υλοποίηση των δεκατεσσάρων αυτών προαπαιτούμενων, που αν τα συνδυάσουμε και με το πλαίσιο το οποίο έχει διαμορφώσει η Ευρωπαϊκή Ένωση, με τις οδηγίες, τους κανονισμούς, το Ταμείο Ανάκαμψης, με το πανευρωπαϊκό μνημόνιο είναι φανερό ότι ο δρόμος της επόμενης κυβέρνησης έχει προκαθοριστεί και τον έχει καθορίσει η Ευρωπαϊκή Ένωση, ο ΟΟΣΑ, η συμμετοχή της Ελλάδας στο ΝΑΤΟ και στους Αμερικανούς. Όποιος και αν βγει στην κυβέρνηση, θα εφαρμόσει αυτές τις δεσμεύσεις προς όφελος της άρχουσας τάξης και των συμφερόντων της.

Έτσι λοιπόν -και ολοκληρώνω, κύριε Πρόεδρε- αυτός ο σκυλοκαβγάς ο οποίος αναπτύσσεται και θα κλιμακωθεί στην πορεία προς τις εκλογές όσο πλησιάζουν, είναι ένας σκυλοκαβγάς με τον οποίον επιχειρείται να συγκαλυφθούν οι ευθύνες που έχουν τα κόμματα αυτά για τα προβλήματα που βιώνει ο λαός, αλλά και να συγκαλυφθεί η σύγκλιση την οποία έχουν στις βασικές στρατηγικές επιλογές, επιλογές που ανέφερα προηγούμενα, για να μπορέσει ταυτόχρονα να εγκλωβίσει τη λαϊκή δυσαρέσκεια σε λύσεις αδιέξοδες για το λαό.

Και αυτό τον ρόλο παίζουν και οι διάφοροι άλλοι μπαλαντέρ, όχι μόνον τα κόμματα ΠΑΣΟΚ, ΣΥΡΙΖΑ και Νέα Δημοκρατία, αλλά και διάφοροι άλλοι μπαλαντέρ, όταν στοχοποιούν για παράδειγμα μόνο τους ολιγάρχες ή όταν λένε για παράδειγμα ότι το χρέος αποτελεί την αιτία και όχι το αποτέλεσμα της ασκούμενης πολιτικής, το κρατικό χρέος, στοχεύοντας απλά και μόνο σε ένα αποτέλεσμα της συνολικής εξέλιξης της οικονομίας και όχι στα πραγματικά αίτια.

Γι’ αυτόν ακριβώς τον λόγο και εμείς το λέμε καθαρά ότι είναι ψευτοδίλημμα η επιλογή ανάμεσα στον Μητσοτάκη και στον Τσίπρα. Γιατί σωτήρες δεν υπάρχουν. Μας έχουν τελειώσει. Και το πραγματικό δείγμα είναι αν θα έχουμε μια ισχυρή αντιλαϊκή κυβέρνηση, γιατί η επόμενη κυβέρνηση θα είναι χειρότερη από τη σημερινή, γιατί θα πατήσει πάνω στο αντιλαϊκό πλαίσιο που έχει διαμορφώσει η σημερινή Κυβέρνηση για να το προχωρήσει ένα βήμα παραπέρα, αν θα έχουμε λοιπόν μια ισχυρή αντιλαϊκή κυβέρνηση ή μία ισχυρή λαϊκή αντιπολίτευση, δηλαδή να ισχυροποιηθεί το αντίπαλο δέος και το αντίπαλο δέος δεν είναι τίποτε άλλο παρά ένα ρωμαλέο εργατικό λαϊκό νεολαιίστικο κίνημα που θα στοχεύει στον πραγματικό αντίπαλο και προϋπόθεση γι’ αυτό είναι ισχυροποίηση και εκλογικά του ΚΚΕ.

Σας ευχαριστώ πολύ, κύριε Πρόεδρε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ποιοι είναι οι επόμενοι ομιλητές, κύριε Πρόεδρε;

**ΠΡΟΕΔΡΕΥΩΝ (Απόστολος Αβδελάς):** Αμέσως μετά θα δώσω τον λόγο στον κ. Παναγή Καππάτο από τη Νέα Δημοκρατία. Να ετοιμάζεται ο κ. Χιονίδης από τη Νέα Δημοκρατία και μετά ο κ. Καστανίδης από το ΠΑΣΟΚ - Κίνημα Αλλαγής. Και αν δεν δω άλλους, θα κλείσουμε με τον κ. Κωνσταντινίδη.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατ’ αρχάς να ευχηθώ χρόνια πολλά, καλή χρονιά με υγεία σε όλους.

Θα ήθελα να συνεχίσω λίγο στη σκέψη του κ. Καραθανασόπουλου ως προς την ανεργία. Θα μου επιτρέψετε να πω ότι εμείς έχουμε μια διαφορετική αντιμετώπιση της ανεργίας, κύριε συνάδελφε. Εμείς δεν πολεμάμε τις ιδιωτικές εταιρείες, αλλά εμείς ενισχύουμε τις ιδιωτικές εταιρείες. Θεωρώ ότι η Ελλάδα τα τελευταία τριάμισι χρόνια ζει μια περίοδο μεγάλης ανάπτυξης, την οποία ζηλεύουν αν θέλετε και οι υπόλοιπες χώρες της Ευρώπης, μια ανάπτυξη που εφέτος αγγίζει το 6%, όταν οι υπόλοιπες χώρες είναι πολύ πίσω σε σχέση με την Ελλάδα.

Από αυτό εδώ το Βήμα ο Πρωθυπουργός Κυριάκος Μητσοτάκης τα τελευταία τρία χρόνια συνεχώς καλωσορίζει τις νέες ξένες εταιρείες, οι οποίες έρχονται και επενδύουν στην Ελλάδα. Τι σημαίνει έρχονται νέες εταιρείες, είτε από το εξωτερικό είτε συστήνονται νέες εταιρείες στην Ελλάδα; Σημαίνει πρόσληψη υπαλλήλων, πρόσληψη εργατών. Άρα έτσι εμείς μειώνουμε την ανεργία. Δεν πολεμάμε το ιδιωτικό κεφάλαιο, γιατί η εταιρεία θα φέρει περισσότερες θέσεις εργασίας. Έκανα κάποιες σκέψεις επειδή σας άκουγα προηγούμενους.

Ας έρθω στο νομοσχέδιο. Όλοι μας έχουμε βρεθεί στη δυσάρεστη θέση να συζητούμε για θέματα της εκλογικής μας περιφέρειας και να αναζητούμε σε ποια υπηρεσία ανήκει η αρμοδιότητα για την αντιμετώπιση διαφόρων προβλημάτων. Αυτό είναι ένα φαινόμενο, που βιώνουν έντονα στην καθημερινότητά τους οι πολίτες που αναζητούν λύσεις ή αντιμετωπίζουν τις επιπτώσεις από τις φυσικές καταστροφές. Αποτελεί και μόνιμο εμπόδιο στην εύρυθμη λειτουργία της δημόσιας διοίκησης και της τοπικής αυτοδιοίκησης. Είναι η γνωστή σε όλους αλληλοεπικάλυψη και διασπορά αρμοδιοτήτων.

Η ασάφεια στο θεσμικό μας πλαίσιο σχετικά με την κατανομή αρμοδιοτήτων σε διάφορα επίπεδα, ανάμεσα στα Υπουργεία και την αυτοδιοίκηση, στα νομικά πρόσωπα δημοσίου και ιδιωτικού δικαίου, στον Α΄ και Β΄ βαθμό τοπικής αυτοδιοίκησης, αλλά και ανάμεσα στις αποκεντρωμένες διοικήσεις και τις περιφέρειες.

Αυτό το πρόβλημα της καθημερινότητάς μας έρχεται να αντιμετωπίσει το νομοσχέδιο του Υπουργείου Εσωτερικών. Πρόκειται για μια απαραίτητη και κομβική μεταρρύθμιση, καθώς για πρώτη φορά εισάγεται και θεσμοθετείται στην Ελλάδα η έννοια της πολυεπίπεδης διακυβέρνησης.

Στο κέντρο της μεταρρύθμισης βρίσκεται το Εθνικό Συμβούλιο Πολυεπίπεδης Διακυβέρνησης, το οποίο θα γνωμοδοτεί για την κατανομή αρμοδιοτήτων, με συντονιστή τον εκάστοτε Υπουργό Εσωτερικών. Πριν φτάσουμε στην απεμπλοκή των αλληλοεπικαλύψεων και στον εξορθολογισμό αρμοδιοτήτων απαιτείται η χαρτογράφηση αρμοδιοτήτων ανά φορέα και σε κάθε επίπεδο διακυβέρνησης.

Αυτή η εργασία θα γίνεται με βάση αντικειμενικά ορισμένη μεθοδολογία και θα είναι διαρκής. Δηλαδή η καταγραφή, κατηγοριοποίηση και κατανομή αρμοδιοτήτων θα είναι συνεχής και όχι στο πλαίσιο επιτροπών με ορισμένο χρόνο εργασιών. Πρόκειται στην ουσία για ένα νέο φίλτρο στη δημόσια διοίκηση.

Θέλω να επισημάνω ότι στη διαβούλευση αυτή θα έχει θεσμικά κατοχυρωμένο ρόλο και η τοπική αυτοδιοίκηση. Άποψή μου είναι ότι για την αποτελεσματική εφαρμογή της πολυεπίπεδης διακυβέρνησης είναι απαραίτητο να ξεφύγουμε από τη λανθάνουσα διαμάχη μεταξύ κεντρικής και τοπικής εξουσίας. Η κατανομή αρμοδιοτήτων να γίνεται με μετρήσιμα κριτήρια και μεθοδολογία, όχι με όρους λανθάνουσας διαμάχης ανάμεσα στο κέντρο και την περιφέρεια.

Τα αποτελέσματα της αλληλοεπικάλυψης ή της ασάφειας σχετικά με την κατανομή αρμοδιοτήτων είναι γνωστά σε όλους. Σε πολλές περιπτώσεις κανείς να μην καθίσταται υπεύθυνος και τελικά να υπονομεύεται η αξιοπιστία του κράτους και των θεσμών του στη συνείδηση των πολιτών. Δεν υπάρχει δηλαδή λογοδοσία και δυνατότητα εντοπισμού των λαθών στην αλυσίδα γεγονότων και διαδικασιών που οδηγούν σε αποτυχίες.

Άλλωστε η Ελλάδα είναι από τις χώρες της Ευρώπης με το πιο συγκεντρωτικό σύστημα διοίκησης. Απαιτείται μια υπέρβαση αυτού του συγκεντρωτισμού. Επομένως ένας μηχανισμός συντονισμού των εμπλεκόμενων φορέων και ορθής κατανομής αρμοδιοτήτων υπηρετεί και τον στόχο της αποκέντρωσης αρμοδιοτήτων με τρόπο βιώσιμο, δηλαδή μέσω ενός μηχανισμού που θα εξετάζει αν, για παράδειγμα, η τοπική αυτοδιοίκηση έχει τους πόρους, το προσωπικό, αλλά και τη διοικητική επάρκεια να αναλάβει μια αρμοδιότητα πριν το κεντρικό κράτος αποφασίσει να την μεταβιβάσει.

Χαρακτηριστικό παράδειγμα ασάφειας είναι η αρμοδιότητα για τον καθαρισμό των ρεμάτων, που είναι μια απαραίτητη ετήσια διαδικασία για την αντιπλημμυρική προστασία πολλών περιοχών.

Ιδιαίτερα, ως αντιπρόσωπος της Κεφαλονιάς και της Ιθάκης στο Κοινοβούλιο, θέλω να επισημάνω ότι η μεταρρύθμιση αυτή δεν αποτελεί μια απλή διοικητική διαδικασία. Οι φυσικές καταστροφές από σεισμούς, καιρικά φαινόμενα, πυρκαγιές, κατολισθήσεις και πλημμύρες είναι πάρα πολύ συχνές πλέον. Πριν αντιμετωπίσουμε τις επιπτώσεις ενός φαινομένου, μας έχει ήδη χτυπήσει ένα άλλο. Το θεσμικό πλαίσιο συχνά αποτελεί εμπόδιο στο επίπεδο της κατανομής αρμοδιοτήτων σε διάφορα επίπεδα. Στην προετοιμασία για τη θωράκιση απέναντι στα φαινόμενα, στην άμεση ανταπόκριση των υπηρεσιών τη στιγμή που τα φαινόμενα φυσικών καταστροφών συμβαίνουν, στη μακρά διαδικασία αποκατάστασης και αντιμετώπισης των επιπτώσεων.

Θα κάνω μια παρένθεση εδώ, γιατί οφείλω να πω ότι στο πεδίο της κρατικής αρωγής τα τελευταία τρία χρόνια έχει επιτευχθεί πολύ μεγάλη πρόοδος τόσο στην ταχύτητα ανταπόκρισης των υπηρεσιών όσο και στην εξυπηρέτηση των πολιτών με απλές ηλεκτρονικές διαδικασίες. Επίσης, έχουμε πλέον έναν νέο μηχανισμό πολιτικής προστασίας πολύ πιο αξιόπιστο και εκπαιδευμένο σε θέματα πρόληψης και άμεσης επέμβασης.

Επομένως, κυρίες και κύριοι συνάδελφοι, ο σκοπός του νομοσχεδίου δεν αφορά απλά την εύρυθμη λειτουργία της δημόσιας διοίκησης, αλλά την προστασία της ίδιας της ανθρώπινης ζωής και της περιουσίας των πολιτών. Στο πλαίσιο αυτό χαιρετίζω την πρόθεση του Υπουργείου για τον προγραμματισμό των θεσμικών οργάνων υλοποίησης της πολυεπίπεδης διακυβέρνησης. Το πρώτο αντικείμενο που θα εξεταστεί είναι οι αρμοδιότητες που σχετίζονται με τις φυσικές καταστροφές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό ακόμα.

Στο σημείο αυτό, θα ήθελα να κάνω μία επισήμανση σχετικά με την Τοπική Αυτοδιοίκηση. Με προηγούμενες μεταρρυθμίσεις έχουν μεταφερθεί σε αυτή αρμοδιότητες αναπτυξιακού σχεδιασμού, χωρίς όμως να μεταφερθούν και οι σχετικές αδειοδοτικές αρμοδιότητες. Αυτή η υπερβολική συγκέντρωση αρμοδιοτήτων σε κρατικά και υπηρεσιακά όργανα προκαλεί μια παράλυση του συστήματος, με αποτέλεσμα ο σχεδιασμός να μην εφαρμόζεται ποτέ. Χαρακτηριστικό παράδειγμα είναι ο πολεοδομικός και ο χωροταξικός σχεδιασμός. Αυτό είναι ένα φαινόμενο που πρέπει οπωσδήποτε να αντιμετωπιστεί, διότι το βρίσκουμε μπροστά μας συνέχεια και αποτελεί εμπόδιο για μικρές και μεγάλες παρεμβάσεις που είναι απαραίτητες.

Κυρίες και κύριοι συνάδελφοι, σχετικά με την τροπολογία για τους εργαζόμενους στο πρόγραμμα «Βοήθεια στο Σπίτι», θα ήθελα να ευχαριστήσω θερμά τον Υπουργό και τους υπηρεσιακούς παράγοντες για τη θετική ανταπόκριση στο πρόβλημα που δημιουργήθηκε. Με τη ρύθμιση επιλύεται το πρόβλημα που προέκυψε ως προς τις διαδικασίες πρόσληψης προσωπικού στους δήμους, για τη λειτουργία του προγράμματος. Διασώζουμε τις θέσεις εργασίας. Αποδεικνύουμε έτσι στην πράξη ότι στηρίζουμε τόσο τους εργαζόμενους, αλλά κυρίως τους ευάλωτους ηλικιωμένους συμπολίτες μας που στηρίζονται στο πρόγραμμα στην καθημερινότητά τους.

Τέλος, θα ήθελα να αναφερθώ στην τροπολογία του Υπουργείου Εργασίας με την οποία επισπεύδεται η αύξηση του κατώτατου μισθού την 1η Απριλίου και περιγράφεται η διαδικασία προσδιορισμού του ύψους της αύξησης μέσω της διαβούλευσης των κοινωνικών εταίρων. Η Κυβέρνηση παρέλαβε τον κατώτατο μισθό στα 650 ευρώ και μέχρι το τέλος της τετραετίας αυτός θα κινείται θεωρώ στα επίπεδα άνω των 750 ευρώ.

Αποδεικνύουμε έτσι στην πράξη την υλοποίηση των δεσμεύσεων της Κυβέρνησης. Όπως υλοποιήσαμε στο ακέραιο τη δέσμευσή μας για μείωση της φορολογίας στη διάρκεια αυτής της τετραετίας, έτσι τώρα ανοίγουμε τον δρόμο για την υλοποίηση της δέσμευσης του Πρωθυπουργού Κυριάκου Μητσοτάκη, ώστε η επόμενη τετραετία να είναι μια περίοδος αισθητής αύξησης των μισθών.

Συγχαρητήρια, κύριε Υπουργέ, για το σοβαρό και πλήρες νομοσχέδιό σας!

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Καλείται στο Βήμα ο κ. Σάββας Χιονίδης από τη Νέα Δημοκρατία και να ετοιμάζεται ο κ. Καστανίδης. Στη συνέχεια, μετά τον κ. Καστανίδη, θα μιλήσει ο κ. Κωνσταντινίδης. Κατόπιν, θα πάρει τον λόγο ο κύριος Υπουργός και μετά θα κάνουμε κύκλο από τους εισηγητές.

Ορίστε, κύριε Χιονίδη, έχετε τον λόγο.

**ΣΑΒΒΑΣ ΧΙΟΝΙΔΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητούμε ένα από τα σοβαρότερα νομοσχέδια τα οποία φέρνει η Κυβέρνηση ως συνέχεια κλείνοντας το παζλ αυτών των οποίων υποσχεθήκαμε πριν τις εκλογές του 2019.

Είναι γεγονός ότι όλοι μας θεωρούμε πως ένας από τους μεγάλους ασθενείς στην Ελλάδα είναι η λειτουργία του ευρύτερου ελληνικού δημοσίου. Εδώ, λοιπόν, ερχόμαστε να βάλουμε ένα πλαίσιο με βάση το οποίο θα γίνουν όλες οι μελέτες και όλα αυτά που χρειάζονται, ώστε να μπορέσουμε να πετύχουμε το βέλτιστο δυνατό και θα πω παρακάτω ποιο είναι το βέλτιστο δυνατό. Ίσως είναι το επιστέγασμα της λειτουργίας του συγκεκριμένου Υπουργείου και του συγκεκριμένου Υπουργού, του Μάκη Βορίδη, που θεωρώ ότι κάποια στιγμή θα λέγεται -όπως σε πολλές περιπτώσεις- «νόμος Βορίδη», ο οποίος θα παίξει καταλυτικό ρόλο στο να μπορέσει η Ελλάδα να κάνει βήματα προς τα μπρος.

Ο σκοπός, λοιπόν, του συγκεκριμένου νομοσχεδίου «πολυεπίπεδη διακυβέρνηση και διαχείριση κινδύνων στον δημόσιο τομέα» είναι ο εξορθολογισμός της κατανομής και της μεταφοράς αρμοδιοτήτων μεταξύ επιπέδων Κυβέρνησης προς ενίσχυση της αποτελεσματικότητας της κυβερνησιμότητας στον δημόσιο τομέα.

Με τις διατάξεις του νομοσχεδίου θεσμοθετείται το Εθνικό Σύστημα Πολυεπίπεδης Διακυβέρνησης ως νέο υπόδειγμα κυβερνησιμότητας και συγκεκριμένα ορίζονται τα θεσμικά όργανα για την υλοποίηση του Εθνικού Συστήματος Πολυεπίπεδης Διακυβέρνησης. Προβλέπονται τα απαραίτητα επιχειρησιακά εργαλεία, τίθενται οι γενικές αρχές του συστήματος και οι κανόνες λειτουργικής ταξινόμησης των δημοσίων πολιτικών και καταστρώνεται η μεθοδολογία κατανομής και ανακατανομής ή μεταφοράς αρμοδιοτήτων των φορέων του δημοσίου τομέα υπό το πρίσμα της πολυεπίπεδης διακυβέρνησης.

Πώς είναι τα πράγματα σήμερα; Τι υπάρχει σήμερα στον δημόσιο τομέα; Υπάρχει μια πολυδιάσπαση αρμοδιοτήτων. Υπάρχει ένας συγκεντρωτισμός. Υπάρχει κατάτμηση συγκεκριμένων αρμοδιοτήτων. Τι έρχεται, λοιπόν, να διορθώσει το συγκεκριμένο νομοσχέδιο; Κάνει μια διοίκηση ολικής ποιότητας. Αυτός είναι ο στόχος. Ολιστική αντιμετώπιση υπάρχει; Βεβαίως. Οδικός χάρτης εφαρμογής υπάρχει; Βεβαίως.

Θεωρώ, λοιπόν, ότι όταν λέμε ότι είναι πολυδιασπασμένες οι αρμοδιότητες, έχουμε χίλιες πεντακόσιες εξήντα τρεις ελεγκτικές αρμοδιότητες. Έχουμε εννέα χιλιάδες οκτακόσιες δεκαέξι διαφορετικές υποστηρικτικές αρμοδιότητες, οι οποίες πολλές φορές έχουν αλληλοεπικάλυψη. Υπάρχει μια έλλειψη τυποποίησης διοικητικών διαδικασιών, κάτι που προκαλεί σύγχυση, αναποτελεσματικότητα, ενίοτε δε και εστίες διαφθοράς.

Αυτό, επίσης, που υπάρχει σήμερα -για να μιλήσουμε με συγκεκριμένους όρους- είναι ότι το 40% των αδειοδοτήσεων γίνεται από Υπουργεία. Το 70% αποτελούν αρμοδιότητα των Υπουργείων, των ελεγκτικών μηχανισμών. Όλα αυτά νομίζω ότι ξεπερνιούνται, οφείλουν να ξεπεραστούν και οφείλουμε να δημιουργήσουμε καλύτερες συνθήκες με μία προϋπόθεση. Πάνω από 10 δισεκατομμύρια είναι τα διοικητικά βάρη, κάτι που αποτελεί μια δαμόκλειο σπάθη που μειώνει κατά 7% το ΑΕΠ της χώρας.

Υπάρχει μόνο αυτός ο νόμος σε αυτή την πορεία; Δεν θα ξεκινήσω από τους πρώτους νόμους, όπως τον ν. 4622/2019 για το επιτελικό κράτος. Θα αναφερθώ σε κάτι πιο πρόσφατο, για να δούμε πώς έρχεται και κλείνει το παζλ της σωστής και ορθής διοίκησης, ώστε την επόμενη τετραετία να μπορέσουμε να κάνουμε ένα κράτος το οποίο να λειτουργεί πραγματικά, σύμφωνα με τις προδιαγραφές που απαιτούν πρώτα οι πολίτες και το οποίο βλέπουμε στην Ευρωπαϊκή Ένωση. Το βλέπουμε επίσης στο Ηνωμένο Βασίλειο, στην Αυστραλία, στον Καναδά.

Έχουμε, λοιπόν, τον ν.4795/2021 -ελάτε να δούμε πώς δένει- που αφορά τα συστήματα εσωτερικού ελέγχου και τον σύμβουλο ακεραιότητας. Αυτός του 2021. Έχουμε τον ν.4940/2022, πάλι από το Υπουργείο, που με πολύ συγκεκριμένο τρόπο αφορά τη στοχοθεσία, την αξιολόγηση και την ανταμοιβή των εργαζομένων. Αυτό εάν το συνδυάσει κανείς και με τον ν.5003/2022 που αφορά τη Δημοτική Αστυνομία, την απλούστευση διαδικασιών στις σχέσεις των αποκεντρωμένων περιφερειών με την τοπική αυτοδιοίκηση. Βεβαίως και μέσα από τον ν.4961 -και εδώ βλέπουμε ότι η Κυβέρνηση δουλεύει συστηματικά σαν ένα καλοκουρδισμένο ρολόι- έχουμε την εθνική πολιτική διοικητικών διαδικασιών στον νόμο για τις αναδυόμενες τεχνολογίες. Παρουσιάστηκε πρόσφατα δε και από τον αντίστοιχο Υπουργό το συγκεκριμένο θέμα για το πώς μπορείς με «μια στάση» να κάνεις μία επιχείρηση.

Κάτι άλλο που υπάρχει; Πολλά ακόμη. Τώρα έχω μαζί μου την Εφημερίδα της Κυβερνήσεως. Στις 11-1-2023 έχουμε τον Κώδικα Ηθικής και Επαγγελματικής Συμπεριφοράς του Δημόσιου Τομέα, δηλαδή έχουμε έναν κώδικα, έναν οδηγό, ο οποίος μας λέει πώς πρέπει να συμπεριφέρονται οι υπάλληλοι προς κάθε κατεύθυνση και μεταξύ τους, αλλά και μεταξύ των πολιτών και των υπαλλήλων. Άρα, λοιπόν, βλέπουμε ότι γίνεται μια συστηματική δουλειά και το επιστέγασμα αυτής είναι το συγκεκριμένο σχέδιο νόμου.

Παράλληλα υπάρχουν και οι τροπολογίες που κατατέθηκαν, οι οποίες έχουν εξαιρετικό ενδιαφέρον, όπως είναι το θέμα του κατώτατου μισθού το οποίο το προσδιόρισε ο Πρωθυπουργός και σήμερα θα το περάσουμε, αλλά και άλλα ζητήματα όπως είναι η προσβασιμότητα των παιδιών προσχολικής ηλικίας στους βρεφονηπιακούς σταθμούς. Είναι πράγματα τα οποία μπορεί να ακούγονται μέσα σε αυτή τη δίνη των εξελίξεων, της ακρίβειας και όλων των υπολοίπων ότι δεν έχουν ενδιαφέρον και έχει μόνο η συγκεκριμένη κηδεία και πώς θα περάσουμε!

Εδώ, λοιπόν, η Κυβέρνηση συνεχίζει να κάνει τη δουλειά της. Συνεχίζει να αντιμετωπίζει με σοβαρότητα όλα τα ζητήματα που προκύπτουν. Υπάρχει έκτακτη επιχορήγηση της ΔΕΥΑ και των συνδέσμων ύδρευσης των ΟΤΑ λόγω της ενεργειακής κρίσης. Έχουμε προσαρμογή σε αυτό που αποφάσισε το Συμβούλιο της Επικρατείας σε σχέση με τις οικονομικές επιτροπές για τη λειτουργία των δήμων. Έχουμε, επίσης, τον διορισμό αυτών των δύο χιλιάδων εννιακοσίων εννιά ανθρώπων οι οποίοι δούλευαν στο «Βοήθεια στο Σπίτι» και προσαρμοζόμαστε σε αυτήν την κατεύθυνση.

Θα μου επιτρέψετε, κύριε Υπουργέ, σε αυτό το σημείο να αναφερθώ στο ότι μένει ένα κενό ακόμη, το οποίο φαντάζομαι ότι θα αντιμετωπίσετε. Είναι το πρόβλημα των καθαριστριών, ώστε να τους δώσουμε τις ίδιες δυνατότητες να μην έχουν το άγχος και το άγος ότι υπάρχει περίπτωση να απολυθούν. Είναι ένα ζήτημα το οποίο φαντάζομαι ότι θα το δείτε με έναν θετικό τρόπο κάποια στιγμή -δεν λέω απαραίτητα αυτόν τον μήνα ή τον επόμενο- ώστε να μη φαίνεται αδικημένος κανείς.

Θεωρούμε, λοιπόν, ότι σε αυτή την κατεύθυνση το σχέδιο νόμου έχει πολύ ενδιαφέρον. Είναι πραγματικά το «σύνταγμα λειτουργίας» του ελληνικού δημοσίου, ολιστικά και αποτελεσματικά και θα φανεί από τον οδικό χάρτη που περιγράφεται σαφώς μέσα ότι μέσα στα επόμενα εξάμηνα θα αρχίσει να λειτουργεί με τέτοιον τρόπο που πραγματικά θα μείνουμε έκθαμβοι.

Στηρίζουμε, ψηφίζουμε και δεν νομίζω ότι υπάρχει κανείς ή καμμία εδώ που δεν θέλει να λειτουργήσει αυτό το κράτος με έναν πολύ καλύτερο τρόπο για τον ίδιο τον πολίτη, για την οικονομία της χώρας, για την εξυπηρέτηση και όλα τα θετικά που μπορεί να συνεισφέρει η σωστή λειτουργία ενός μεγάλου ασθενούς, για τον οποίον έγιναν πολλά νομοθετικά βήματα.

Πιστεύουμε, λοιπόν, ότι χρειάζονται και νομοθετήματα και δράσεις. Έρχεται έτσι το συγκεκριμένο να κλείσει το θέμα και από εδώ και πέρα μένει δράση προς τις κατευθύνσεις που δίνει το συγκεκριμένο σχέδιο νόμου που απόψε ψηφίζουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χιονίδη.

Καλείται στο Βήμα ο κ. Χαράλαμπος Καστανίδης από το ΠΑΣΟΚ - Κίνημα Αλλαγής και να ετοιμάζεται ο κ. Κωνσταντινίδης από τη Νέα Δημοκρατία.

Ορίστε, κύριε Καστανίδη, έχετε τον λόγο.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κυρίες και κύριοι συνάδελφοι, επιτρέψτε μου προτού μιλήσω για το νομοσχέδιο να σχολιάσω μερικά γενικότερα θέματα, που συζητήθηκαν σήμερα στην Αίθουσα της Ολομέλειας.

Αυτές τις μέρες χύθηκαν ποταμοί λόγων, ελαφρών σχολίων και μελάνης για τον θάνατο και την κηδεία του έκπτωτου μονάρχη. Δεν μπορώ να αντιληφθώ γιατί αφιερώθηκαν τόσα πολλά για μια προσωπικότητα την οποία καταδίκασε το 1974 με οριστικό τρόπο ο ελληνικός λαός και με πολύ αυστηρό τρόπο επιτιμήθηκε και κρίθηκε ήδη από την ιστορία. Είναι απορίας άξιο. Έχει κριθεί και τα πράγματα είναι απλά. Εδικαιούτο, όπως κάθε θανών, να αναπαυθεί εν ειρήνη και η ανεκτική μας δημοκρατία επέτρεψε απόδοση τιμών ακόμη και σε αυτούς που την κατέλυσαν -αυτή είναι η υπερέχουσα φύση της δημοκρατίας έναντι οιουδήποτε άλλου πολιτεύματος- παρά το γεγονός, ότι από αυτούς τους επίσημους κυβερνητικούς κύκλους που επέτρεψαν να αποδοθούν τιμές ακόμη και σε αυτούς που κατέλυσαν τη δημοκρατία, δεν απεδόθησαν τιμές σε αυτούς που έπεσαν στο όνομα της δημοκρατίας.

Κυρίες και κύριοι συνάδελφοι, προτίμησα τη σιωπή αυτές τις μέρες, έχοντας μέσα μου βαριά, αντιφατικά συναισθήματα. Ήμουν παιδί, όταν τον Γενάρη του 1974, κηδέψαμε τον πατέρα μου Γεώργιο Καστανίδη εν μέσω χούντας και θυμάμαι ακόμη τη σιωπηλή πομπή προς το μνήμα, μία πομπή που περιστοιχιζόταν από πλειάδα ασφαλιτών της χούντας και τελούσαμε υπό το βλοσυρό και απειλητικό βλέμμα τους, ακόμη και για την παραμικρή κίνηση την οποία θα κάναμε. Και έβλεπα, τώρα, ορθά ότι η υπερέχουσα δημοκρατία είναι ανεκτική.

Ελπίζω, κύριε Υπουργέ των Εσωτερικών ότι σε επόμενη κίνησή σας, ως εκφραστής της δημοκρατίας θα πάρετε ένα γαρύφαλλο και θα διαλέξετε το μνήμα, τον τάφο ενός αντιστασιακού κατά της δικτατορίας, για να τιμήσετε με τον ίδιο τρόπο αυτούς που έφεραν την ανεκτική δημοκρατία, που σας επιτρέπει να αποδίδετε τιμές σε έκπτωτους μονάρχες.

Τώρα προσπαθώ να καταλάβω γιατί είναι ενδεής η Αντιπολίτευση όταν ακούει διάφορες αιτιάσεις και ανόητα επιχειρήματα από κυβερνητικούς παράγοντες σχετικά με τον κατώτατο μισθό. Άκουσα τον Υπουργό Εργασίας να αναρωτάται. Το 2019 ήταν 650 ευρώ ο κατώτατος μισθός. Δεν τον έχουμε ανεβάσει στα 715 ευρώ;

Κύριοι Υπουργοί, μην ερεθίζετε μνήμη ταλαιπωρημένων ανθρώπων. Οι προηγούμενες κυβερνήσεις -και δεν εξαιρώ καμμία- επιχειρούσαν να διασώσουν από τη χρεοκοπία μια χώρα, την οποία χρεοκόπησε η παράταξη που σήμερα κυβερνά. Και αυτό όχι κατά δική μου εκτίμηση, αλλά σύμφωνα με τη δραματική έκθεση του Ευρωπαϊκού Κοινοβουλίου του Μαρτίου του 2014, η οποία καταλογίζει στην Κυβέρνηση της Νέας Δημοκρατίας της περιόδου 2004-2009 ότι εξόκειλε σε όλα τα δημοσιονομικά μεγέθη, με αποτέλεσμα η χώρα να χρεοκοπήσει. Μάλιστα, χρησιμοποίησε την προσβλητική έκφραση για εσάς και το κόμμα σας ότι έκανε «στατιστικές λαθροχειρίες» για να αποκρύψει από τον ελληνικό λαό τον δημοσιονομικό εκτροχιασμό. Δεν είναι δικές μου οι διατυπώσεις. Είναι της έκθεσης του Ευρωπαϊκού Κοινοβουλίου του Μαρτίου του 2014, την οποία ψήφισαν σχεδόν όλες οι πολιτικές ομάδες, από τους χριστιανοδημοκράτες μέχρι τους αριστερούς.

Οι κυβερνήσεις, λοιπόν, προηγουμένως μάχονταν να τη διασώσουν από τη χρεοκοπία στην οποία την οδηγήσατε. Και μάλιστα εφάρμοζαν διάταξη άθλιου δεύτερου μνημονίου, που ρητά όριζε ότι «οι μισθοί στην Ελλάδα, όπως και οι συντάξεις, πρέπει να είναι στο επίπεδο των γειτονικών βαλκανικών χωρών».

Φυσικά, από τη στιγμή που βγήκε η Ελλάδα το 2018-2019 από το καθεστώς της μνημονιακής επιτήρησης, μετά από δραματικές θυσίες του ελληνικού λαού, είχατε την ευχέρεια με δημοσιονομικά στοιχειωδώς τακτοποιημένα μεγέθη, να προχωρήσετε σε αύξηση. Μην προκαλείτε, όμως, διότι το 9,7% αύξηση του κατώτατου μισθού, που δώσατε μέσα στο 2022, σύμφωνα με την εισηγητική έκθεση του δικού σας προϋπολογισμού, εξαφανίστηκε, διότι 9,7% ήταν και η αύξηση του πληθωρισμού. Και απευθύνομαι και στην Αντιπολίτευση: Πραγματικά, αναρωτιέμαι μερικές φορές, γιατί ενδεής παρακολουθεί ασχήμιες από την πλευρά κυβερνητικών στελεχών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Επιτρέψτε μου, κύριε Πρόεδρε, να σχολιάσω ορισμένα θέματα του νομοσχεδίου.

Τι επιδιώκει η Κυβέρνηση με το συζητούμενο νομοσχέδιο; Θέλει να δημιουργήσει ένα ενιαίο διοικητικό κέντρο, έναν ενιαίο διοικητικό μηχανισμό, ο οποίος θα συλλέγει πληροφορίες, θα ερευνά εάν είναι σωστά κατανεμημένες οι αρμοδιότητες στα διάφορα επίπεδα της διακυβέρνησης της χώρας και θα υποδεικνύει στην Κυβέρνηση σύγχυση αρμοδιοτήτων, αλληλοεπικαλύψεις αρμοδιοτήτων ή ακόμη και την ανάγκη μεταφοράς τους.

Στην εισηγητική του έκθεση ο κύριος Υπουργός ισχυρίζεται ότι πηγή έμπνευσης αυτού και των συνεργατών του ήταν συγκεκριμένη έκθεση της Επιτροπής Περιφερειών. Μόνο που η έκθεση αυτή, κύριε Υπουργέ, δεν λέει αυτά που λέτε εσείς. Η έκθεση αυτή είναι ένα κείμενο υποστήριξης, κυρίως, των περιφερειακών δομών της Ευρωπαϊκής Ένωσης, δηλαδή των περιφερειών και των πόλεων, ώστε μαζί με τα εθνικά συστήματα διοίκησης να συντονιστούν στην άσκηση των κοινοτικών πολιτικών. Το κείμενο της Επιτροπής Περιφερειών προσκαλεί να επιτρέψουν οι εθνικές κυβερνήσεις τη μεγαλύτερη πρόσβαση των περιφερειών και των πόλεων στην πληροφορία, που αφορά τις κοινοτικές αρμοδιότητες. Τις προσκαλεί να συμμετάσχουν και να κάνουν σαφέστερη σε επίπεδο εδαφικής έκτασης, την ασκούμενη αρμοδιότητα. Δεν αναφέρει πουθενά το κείμενο της Επιτροπής Περιφερειών ούτε της διακήρυξης του Βερολίνου ότι επιχειρείται έλεγχος των αρμοδιοτήτων, εάν έχουμε δηλαδή αλληλοεπικαλύψεις, σύγχυση ή ανάγκη μεταφοράς αρμοδιοτήτων.

Η πολυεπίπεδη διακυβέρνηση υπάρχει. Είναι η διακυβέρνηση στο κεντρικό επίπεδο, οι αρμοδιότητες που ασκούνται από τις αποκεντρωμένες δομές του κράτους και οι αρμοδιότητες που ασκούνται από τα δύο επίπεδα αυτοδιοίκησης. Δεν υπάρχει κανένα Εθνικό Σχέδιο Πολυεπίπεδης Διακυβέρνησης που εισηγείστε. Υπάρχει πολυεπίπεδη διακυβέρνηση. Αντιλαμβάνομαι τον στόχο να υπάρξει ένας καλύτερος συντονισμός, πιο καθαρό περιβάλλον για την άσκηση των αρμοδιοτήτων και όταν χρειάζεται μεταφορά αρμοδιοτήτων. Αυτό, όμως, το κάνετε με τη δημιουργία ενός κυβερνητικού μηχανισμού. Είναι λάθος τεράστιο. Ο κυβερνητικός μηχανισμός πάντοτε επηρεάζεται από τις απόψεις της Κυβέρνησης, του προϊστάμενου Υπουργού -στην προκειμένη περίπτωση του Υπουργού των Εσωτερικών- οποιασδήποτε κυβέρνησης. Είναι ένας μηχανισμός που επικεφαλής έχει τον εκάστοτε Υπουργό Εσωτερικών -είναι το κεντρικό σημείο διαβούλευσης-, συμμετέχουν γενικοί γραμματείς Υπουργείων, ένας νομικός σύμβουλος του κράτους και από ένας, μόλις, εκπρόσωπος των περιφερειών και του Α΄ βαθμού αυτοδιοίκησης.

Αυτό το κεντρικό σύστημα διοίκησης για το συγκεκριμένο θέμα δεν είναι άμοιρο επιρροών από κάθε κυβέρνηση. Θα μπορούσα να αντιληφθώ αυτή τη σύλληψη αν η Κυβέρνηση ταυτόχρονα σήμερα μας περιέγραφε προς τα πού θέλει να κατευθύνει το έργο του συγκεκριμένου μηχανισμού.

Αν ήμουν στη θέση σας, κύριε Υπουργέ των Εσωτερικών, θα έλεγα ότι επιθυμώ ένα κράτος - στρατηγείο. Αυτό σημαίνει…

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ξέρω, κύριε Πρόεδρε. Δώστε μου ένα λεπτό, αν θέλετε. Διαφορετικά θα κατέβω από το Βήμα.

**ΠΡΟΕΔΡΕΥΩΝ (Απόστολος Αβδελάς):** Ωραία, σας δίνω ακόμα ένα λεπτό.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε. Θα είμαι σύντομος.

Θα το καταλάβαινα, εάν η Κυβέρνηση έλεγε -εγώ αυτό θα έκανα- ότι θέλει ένα κράτος - στρατηγείο, δηλαδή ένα μικρό κεντρικό κράτος, με λίγες διευθύνσεις, που διαμορφώνει τις μεγάλες εθνικές πολιτικές, ή ασκεί ορισμένες εθνικές πολιτικές που δεν μπορούν να ασκηθούν σε άλλο επίπεδο -εθνική άμυνα, δημόσια τάξη, δικαιοσύνη- και κάθε εκτελεστική αρμοδιότητα περνάει στους δύο βαθμούς αυτοδιοίκησης. Αν θέλετε να συλλέξετε πληροφορίες, αν θέλετε να ελέγξετε τον κύκλο των αρμοδιοτήτων, να καταπολεμήσετε τις αλληλοεπικαλύψεις και να οργανώσετε τη μεταφορά αρμοδιοτήτων, τότε θα περίμενα κάτι που είναι πιο ουδέτερο προς την Κυβέρνηση, έναν μηχανισμό που έχει ταυτόχρονα ερευνητικές και επιστημονικές ιδιότητες.

Εγώ, λοιπόν, θα επέλεγα για να παραμείνει ως έργο στις επόμενες κυβερνήσεις και κυρίως για να παραμείνει ως έργο υπέρ της αυτοδιοίκησης, υπέρ της αποκέντρωσης, ένα σύστημα οργάνων, όπως, παραδείγματος χάριν, το Εθνικό Κέντρο Δημόσιας Διοίκησης, που έχει και ερευνητικές δραστηριότητες. Όπως ξέρετε, στο πλαίσιο του Εθνικού Κέντρου Δημόσιας Διοίκησης, λειτουργεί το Ινστιτούτο Τεκμηρίωσης, Έρευνας και Καινοτομίας, το οποίο μάλιστα έχει ως αποστολή να αναζητά τις καλύτερες διοικητικές πρακτικές. Θα ζητούσα, ακόμη, το Εθνικό Κέντρο Δημόσιας Διοίκησης να συζευχθεί με Οργανισμούς της Τοπικής Αυτοδιοίκησης, όπως είναι το Ινστιτούτο Τοπικής Αυτοδιοίκησης ή η ΕΕΤΑΑ, η Ελληνική Εταιρεία Τοπικής Ανάπτυξης και Αυτοδιοίκησης. Να συνδεθεί και με το κεντρικό κράτος αυτό το σύστημα των ερευνητικών οργανισμών, ώστε να γίνει επιστημονική δουλειά σε βάθος, προς την κατεύθυνση ενίσχυσης της αποκέντρωσης και της αυτοδιοίκησης. Δεν τα κάνετε αυτά.

Τελειώνω, κύριε Πρόεδρε, λέγοντας ότι πρόκειται για ένα νομοσχέδιο για το οποίο δεν έχω καμμία αμφιβολία ότι, όπως συνέβη με τον ν.4622, θα διορθωθεί πάμπολλες φορές και στο τέλος θα ακυρωθεί, γιατί δεν πρόκειται να απόδώσει κάτι δημιουργικό.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, καταθέτω μία νομοτεχνική πάνω στα ζητήματα της μεταφοράς αρμοδιοτήτων.

(Στο σημείο αυτό ο Υπουργός Εσωτερικών κ. Μαυρουδής Βορίδης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 386)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Παρακαλώ να διανεμηθεί.

Καλείται στο Βήμα ο κ. Ευστάθιος Κωνσταντινίδης από τη Νέα Δημοκρατία με τον οποίο κλείνει ο κύκλος των ομιλητών και στη συνέχεια θα δοθεί ο λόγος στον Υπουργό.

Κύριε Κωνσταντινίδη, έχετε τον λόγο.

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το πρόβλημα της ασάφειας, της σύγχυσης, της σύγκρουσης και της αλληλοεπικάλυψης των αρμοδιοτήτων στα διάφορα επίπεδα διακυβέρνησης και διοίκησης στη χώρα δεν εμφανίζεται μόνο σε έκτακτες καταστάσεις και ακραία φαινόμενα, αλλά αποτελεί μια διαχρονική κακοδαιμονία με την οποία έρχεται αντιμέτωπος ο πολίτης σχεδόν καθημερινά. Κλασικά ερωτήματα: Σε ποιον ανήκει η επίβλεψη ενός δρόμου;

Ποιος είναι αρμόδιος για τη διαχείριση των υδάτινων πόρων; Ποιος είναι υπεύθυνος για την κρατική αρωγή σε περίπτωση μιας καταστροφής με τοπικό ή ευρύτερο χαρακτήρα; Πώς θα συνεργαστούν δύο ή περισσότερες συναρμόδιες υπηρεσίες; Άρνηση αρμοδιότητας, αχρείαστες διαβιβάσεις, απώλεια χρόνου και πόρων και δυσχέρεια στον καταλογισμό, όπου ενδεχομένως προκύψει κάποιο επιβλαβές γεγονός, αυτά είναι τα αποτελέσματα μιας αρρύθμιστης κατάστασης και θύμα της είναι πάντα ο πολίτης, ο οποίος δεν ξέρει πού να απευθυνθεί και τι να πράξει.

Είναι αυτή η πραγματικότητα, κυρίες και κύριοι συνάδελφοι, για να ξεκινήσουμε από αυτά που συμφωνούμε; Νομίζω πως ναι, και αυτή καταγράφηκε από τις τοποθετήσεις των εκπροσώπων όλων των κομμάτων κατά τη συζήτηση του νομοσχεδίου. Κανένας, λοιπόν, δεν υποστήριξε το αντίθετο. Συμφωνούμε, συνεπώς, στη διαπίστωση της πραγματικής κατάστασης.

Ας δούμε, λοιπόν, και τη θεσμική. Υπάρχει μήπως κάποια ολιστική, πλήρης και άρτια θεσμική πρόβλεψη και άρα μήπως είναι ζήτημα ανεπάρκειας των λειτουργών στο εφαρμοστικό πεδίο; Ούτε αυτό βεβαίως το ισχυρίστηκε ή το υπονόησε κάποιος. Το αντίθετο μάλιστα. Ομόθυμα διαπιστώθηκε η απουσία ενός οργανωμένου συστήματος διευθέτησης των αρμοδιοτήτων στη βάση προκαθορισμένων μεθόδων και κριτηρίων. Συνεπώς ούτε σε αυτό διαφωνούμε.

Μήπως διαφωνούμε στον στόχο; Κάθε άλλο. Μονότονα επαναλήφθηκε από όλες τις πτέρυγες ότι το ζητούμενο παραμένει ο εξορθολογισμός των αρμοδιοτήτων ανάμεσα στα διάφορα επίπεδα διακυβέρνησης, για τη βελτιστοποίηση της λειτουργίας του δημόσιου τομέα.

Διαφωνούμε όμως μήπως για το ποιο είναι το καλύτερο θεσμικό μέσο με το οποίο θα πρέπει να εισαχθεί αυτή η μεταρρύθμιση, αυτές οι αλλαγές; Ούτε αυτό. Χλιαρές αιτιάσεις. Είναι όμως σαφές ότι το πολυκερματισμένο τοπίο, που νομοθετικά έχει έτσι δομηθεί, μόνο με αυτόν τον τρόπο μπορεί να αναδομηθεί, κυρίως όμως γιατί μόνο στη βάση ενός ενιαίου νομοθετικού πλαισίου μπορεί αυτό να οργανωθεί και να συστηματοποιηθεί.

Πού διαφωνούμε, λοιπόν, αφού συμφωνούμε στο πραγματικό και θεσμικό έλλειμμα, στην αναγκαιότητα, στον σκοπό και στο μέσο; Τι απέμεινε; Η ρύθμιση καθαυτή, οι προβλέψεις του νομοσχεδίου. Μάλιστα. Το χαρακτηρίσατε ανεπαρκές, το είπατε πρόχειρο, είπατε ότι θα αποδειχθεί αναποτελεσματικό. Το χαρακτηρίσατε ότι συνιστά μία περιγραφή κατευθύνσεων, στόχων και αρχών. Για την ουσία του όμως δεν μας είπατε πολλά. Δεν είδαμε δηλαδή μία ολοκληρωμένη αντιπρόταση ή έστω εστιασμένες βελτιώσεις. Δεν μας είπατε τι αντιπροτείνετε παραδείγματος χάριν σε σχέση με το εθνικό σχέδιο πολυεπίπεδης διακυβέρνησης. Δεν εισηγηθήκατε την εμπλοκή κάποιων άλλων θεσμικών οργάνων ούτε κάποια εναλλακτική μεθοδολογία κατανομής αρμοδιοτήτων αντί της λειτουργικής ταξινόμησης που υιοθετεί το συζητούμενο σχέδιο νόμου. Δεν ακούσαμε να διαφοροποιείστε σε σχέση με τους ρόλους ή τη λειτουργία του συντονιστή του εθνικού συστήματος πολυεπίπεδης διακυβέρνησης, του κεντρικού και των επιμέρους σημείων αναφοράς ή του εθνικού συμβουλίου ως γνωμοδοτικού οργάνου. Δεν είδαμε να προτείνετε μια διαφορετική διαδικασία ανακατανομής ή μεταφοράς αρμοδιοτήτων αντί της εισαγόμενης με το σχέδιο νόμου. Δεν εισηγηθήκατε ένα άλλο επιχειρησιακό κέντρο που θα υποστηρίζει το εθνικό συμβούλιο ή τον αρμόδιο Υπουργό Εσωτερικών. Δεν προτείνατε κάποια διαφορετικά, αντί για τα προβλεπόμενα από τον νόμο, συντονιστικά όργανα για την υλοποίηση, διαχείριση και παρακολούθηση συγκεκριμένων δημοσίων πολιτικών, όπου αυτές καταστούν αναγκαίες. Ούτε βεβαίως και προτείνατε κάποια άλλα εργαλεία για την επίτευξη των τιθέμενων στόχων, όπως παραδείγματος χάριν είναι το πληροφοριακό σύστημα που διατίθεται σε αυτή τη διαδικασία.

Πώς θα γίνει όμως, κυρίες και κύριοι συνάδελφοι της Αντιπολίτευσης; Αναγνωρίζουμε όλοι ότι δεν ήταν επαρκές το υφιστάμενο πλαίσιο και ότι είναι υπαρκτό το πρόβλημα. Μια ολοκληρωμένη ολιστική πρόταση δεν μας καταθέσατε, δεν εισφέρατε. Εστιασμένες βελτιώσεις δεν προτείνατε. Πώς θα γίνει δηλαδή; Η άρνησή σας ουσιαστικά πού μας επαναφέρει; Στην προηγούμενη κατάσταση, σε αυτό δηλαδή που αναγνωρίσαμε ότι πρέπει να αλλάξει.

Όμως είναι γεγονός ότι η αλλαγή θέλει δουλειά και αυτή τη δουλειά δεν την κάνατε, κυρίες και κύριοι του ΣΥΡΙΖΑ, ούτε στα τεσσεράμισι χρόνια που κυβερνήσατε ούτε στα τριάμισι χρόνια που βρίσκεστε στα έδρανα της Αντιπολίτευσης. Επειδή, λοιπόν, εσείς δεν την κάνατε αυτή τη δουλειά, η χώρα να μείνει χωρίς σύστημα πολυεπίπεδης διακυβέρνησης! Γι’ αυτό λοιπόν περιοριστήκατε σε μια γενική, ισοπεδωτική και αφοριστική κριτική. Γιατί βεβαίως δεν φθάνει να λες ότι διαφωνείς, πρέπει να αντιπροτείνεις κάτι συγκεκριμένο. Φτάσατε μάλιστα στο σημείο οι πάλαι ποτέ εραστές, οπαδοί του σκανδιναβικού προτύπου, να μας πείτε ότι «κοιτάξτε να δείτε, το φινλανδικό μοντέλο το οποίο υιοθετείται από το σχέδιο νόμου δεν είναι κατάλληλο για εμάς, γιατί εμείς ακόμα δεν έχουμε αυτήν την κουλτούρα».

Στην ίδια περίπου λογική αντιτάσσεστε και στις προβλέψεις του Β΄ Μέρους του σχεδίου νόμου για τη διαχείριση κινδύνων σε φορείς του δημόσιου τομέα ως στοιχείο του συστήματος εσωτερικού ελέγχου, που θεσπίστηκε το 2021 -είχα τότε την τιμή να είμαι εισηγητής του νομοσχεδίου- και αφορά βεβαίως στον εντοπισμό και στην αντιμετώπιση τέτοιων κινδύνων που απειλούν την εύρυθμη λειτουργία ενός φορέα και με τον τρόπο αυτό εξασφαλίζεται η βέλτιστη λειτουργία, η ακεραιότητα και η χρηστή διακυβέρνηση. Μας μεμφθήκατε μάλιστα γιατί δήθεν δεν συμπεριλάβαμε αυτό το κεφάλαιο στην αρχική νομοθετική ρύθμιση, λες και τότε την καταψηφίσατε επειδή έλειπε το συγκεκριμένο κεφάλαιο! Αφήστε, λοιπόν, το κοινοβουλευτικό κρυφτούλι και αναλάβετε τις ευθύνες σας ως Αντιπολίτευση.

Για τις τροπολογίες βεβαίως, κύριε Υπουργέ, τι να πούμε; Αντισυνταγματικές μεν κάποιες ρυθμίσεις σε σχέση με τις αρμοδιότητες των επιτροπών, από την άλλη σωτήριες για την εύρυθμη λειτουργία των ΟΤΑ. Και βέβαια σας ευγνωμονούν όλες οι διοικήσεις των δήμων, αλλά και οι δημότες για το γεγονός ότι κατάφερε να ασκηθεί πολιτική από τους δημάρχους όλο αυτό το διάστημα απέναντι στην απραξία και στην ακυβερνησία που θα οδηγούσε η απλή αναλογική που είχε εφαρμόσει ο ΣΥΡΙΖΑ.

Τώρα, για το ζήτημα του «Βοήθεια στο Σπίτι» νομίζω ότι αποκαθίσταται η τάξη, δίνεται αίσθημα ασφάλειας στους εργαζόμενους στο «Βοήθεια στο Σπίτι» και επιλύεται αυτό το σημαντικό πρόβλημα σε ένα πρόγραμμα που είχε ευεργετικά αποτελέσματα, κυρίως, για την περιφέρεια και για τα απομακρυσμένα χωριά. Μια σημείωση μόνο για την περιοχή μου επιτρέψτε μου, κύριε Υπουργέ. Έχουμε το Δημαρχείο των Σερβίων, ένα εμβληματικό κτήριο που το προηγούμενο έτος πήρε φωτιά. Εκκρεμεί ενώπιον του Υπουργείου των Εσωτερικών ένα αίτημα του Δήμου Σερβίων για το χρηματοδοτικό εργαλείο που θα επιτρέψει την αποκατάστασή του.

Υπερψηφίζουμε λοιπόν μετ’ επαίνων το νομοσχέδιο και τις τροπολογίες, που θα βοηθήσουν σε μια λειτουργική και αποτελεσματική, επ’ ωφελεία των συμπολιτών μας, δημόσια διοίκηση.

Καλή συνέχεια. Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο Υπουργός Εσωτερικών κ. Μαυρουδής Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Προκαταβολικά νομίζω ότι θα χρειαστώ την ανοχή σας, γιατί είναι εκτεταμένα τα αντικείμενα και είναι και αρκετά περίπλοκα και σύνθετα τα επιχειρήματα τα οποία θέλω να αναπτύξω.

Ας ξεκινήσω με τον πυρήνα της παρούσης συζητήσεως, αφού ευχαριστήσω τους συναδέλφους μου στη Νέα Δημοκρατία για τη στήριξη του νομοσχεδίου και βεβαίως τους συναδέλφους μου της Αντιπολιτεύσεως για την κριτική τους. Αλλά θα δούμε κατά πόσο αυτή η κριτική, κυρίες και κύριοι συνάδελφοι, είναι βάσιμη.

Επιτρέψτε μου να ξεκινήσω εκθέτοντας την αναγκαιότητα ή μη της συγκεκριμένης νομοθετικής πρωτοβουλίας.

Ερώτηση πρώτη και καθαρή, στο οποίο νομίζω άλλοι τοποθετηθήκατε και άλλοι επιμελώς αποφύγατε να τοποθετηθείτε. Υπάρχει κάποιο θέμα με τον τρόπο κατανομής των αρμοδιοτήτων αυτή τη στιγμή μέσα στο δημόσιο, στο κράτος, στο σύστημα διοίκησης; Υπάρχει κάποιο θέμα ή δεν υπάρχει;

Τι απαντάμε εδώ; Η απάντηση του Κομμουνιστικού Κόμματος, αν την καταλαβαίνω, είναι ότι υπάρχει αλλά σε τελευταία ανάλυση αυτή η συζήτηση είναι στην κατεύθυνση του αστικού εκσυγχρονισμού, της βελτίωσης της λειτουργίας του αστικού κράτους και επομένως, ναι μεν μπορεί να υπάρχει, αλλά είναι στη λάθος κατεύθυνση και από αυτή την πλευρά, στεκόμαστε καταγγελτικά.

Όμως καταλαβαίνω ότι το Κομμουνιστικό Κόμμα αναγνωρίζει ότι υπάρχει ένα θέμα. Από τους άλλους δεν κατάλαβα; Αναγνωρίζουν ότι υπάρχει κάποιο πρόβλημα ή όχι; Γιατί αν αναγνωρίζετε ότι υπάρχει κάποιο πρόβλημα, εν συνεχεία μπαίνουμε στη συζήτηση για την αντιμετώπιση του θέματος. Γιατί το λέω αυτό;

Διότι, προσέξτε, θα μπορούσατε να πάρετε μια θέση αρνητική, όπως είναι η θέση, αν καταλαβαίνω καλά, που παίρνετε απέναντι στο νομοσχέδιο, αν λέγατε ότι ενώ υπάρχει ένα πρόβλημα, το οποίο, αγαπητέ συνάδελφε που εισηγηθήκατε από την πλευρά της Αξιωματικής Αντιπολίτευσης, έχει μια σημασία ότι δεν το αντιμετωπίσατε, γιατί αν το αντιμετωπίσατε καλά, πείτε μας «είναι καλύτερο το δικό μας σχέδιο, είναι όλα θαυμάσια, αρκεί να εφαρμόσετε αυτό που κάναμε εμείς». Το ίδιο ισχύει και για το ΠΑΣΟΚ.

Άρα ή πρέπει να με παραπέμψετε σε κάτι το οποίο έχετε ήδη κάνει και λειτούργησε θαυμάσια και να μου πείτε «Μα, γιατί τώρα το πειράζεις; Γιατί ασχολείσαι με αυτό; Δεν χρειάζεται καμμία παρέμβαση» ή αλλιώς πρέπει να μου πείτε «Επί της αρχής συμφωνούμε ότι υπάρχει ανάγκη για την παρέμβαση αυτή». Εγώ δεν καταλαβαίνω τις τοποθετήσεις σας, καταλαβαίνω ότι βρίσκεστε σε αμηχανία.

Άκουσα, παραδείγματος χάριν -διαβάζω τις τοποθετήσεις του εισηγητή της Αξιωματικής Αντιπολίτευσης- που μας είπατε πάλι ότι ο ΣΥΡΙΖΑ δεν έκανε τίποτε. Γιατί δεν έκανε τίποτε; Το δεχτήκατε δηλαδή ότι δεν έχουν γίνει πράγματα σε αυτή την κατεύθυνση και ο κ. Συρμαλένιος είπε «Μα, ξέρετε, μας κατηγορείτε γι’ αυτό διότι υπήρχε το μνημόνιο και οι δημοσιονομικοί περιορισμοί του μνημονίου». Μάλιστα, να το ακούσω αυτό ως επιχείρημα, δεν ξέρω αν αποτελεί δικαιολογία, αλλά να ακούσω το επιχείρημα.

Μα, πόσο είναι το δημοσιονομικό κόστος αυτής της παρέμβασης που κάνουμε, ξέρετε; Έχετε διαβάσει την έκθεση του Γενικού Λογιστηρίου; Μιλάει για 135.000 ευρώ επίπτωση. Σας εμπόδισαν να κάνετε σύστημα πολυεπίπεδης διακυβέρνησης τον καιρό του μνημονίου οι 135.000 ευρώ; Το προτείνατε δηλαδή και σας το απέρριψε αυτή η τρισκατάρατη τρόικα, διότι δεν σας επέτρεψε τη δαπάνη των 135.000 ευρώ; Είναι επιχείρημα αυτό;

Γιατί δεν είμαστε εδώ ειλικρινείς; Όχι, δεν το κάνατε. Δεν ήταν η πολιτική σας προτεραιότητα. Όχι, πιστεύατε ότι μπορείτε να το αντιμετωπίσετε αλλιώς. Πώς πιστεύατε ότι μπορείτε να το αντιμετωπίσετε; Κάνοντας διυπουργικές επιτροπές κατανομής των αρμοδιοτήτων.

Κι έρχομαι να σας ρωτήσω το εξής. Λειτούργησαν αυτές οι επιτροπές; Πόσες τέτοιες κάνατε; Ποιο είναι το αποτέλεσμά τους; Ποια είναι η αποτίμηση της δράσης τους; Αφού δεν κάνατε καμμία. Μα, αφού δεν υπάρχει κανένα αποτέλεσμα.

Γιατί λοιπόν ξεκινάτε από μια θέση αρνητική και απορριπτική; Θα σας πω γιατί ξεκινάτε, θα το εξηγήσω κι αυτό, είναι συγκεκριμένοι οι λόγοι που το κάνουν. Αλλά όμως να συμφωνήσουμε λοιπόν ότι σήμερα δεν υπήρχε κανένα, μα κανένα σύστημα; Μάλιστα.

Τι άκουσα εν συνεχεία, για να δούμε τι κάνουμε με το σύστημα πολυεπίπεδης διακυβέρνησης εδώ; Σας είπα ότι κάνουμε κάτι αρκετά απλό, αλλά ταυτόχρονα δομημένο μέσα στην έννοια του συστήματος. Τι άκουσα ως κριτική γι’ αυτό που κάνουμε το οποίο θα περιγράψω εν τάχει, για να δούμε αν είναι έτσι;

Είναι μια τεχνολογία μεταρρυθμίσεων, από πλευράς ΣΥΡΙΖΑ, είναι τεχνικές οι αλλαγές, είναι αβέβαιο το αποτέλεσμα, δεν περιέχει τις αρχές που πρέπει κανονικά να έχει ένα τέτοιο σύστημα. Ποιο είναι αυτό; Να έχουμε αποκέντρωση της κεντρικής εξουσίας, να είναι δημοκρατικό και συνεργατικό, να επιλύει τη σύγκρουση των αρμοδιοτήτων και να παρέχει υπηρεσίες στον πολίτη. Αυτά μας είπε ο ΣΥΡΙΖΑ.

Και ρωτώ λοιπόν το εξής. Δεν είναι μηχανισμός αποκέντρωσης αυτός ο μηχανισμός που κάνουμε τώρα; Δεν είναι ένας μηχανισμός που ουσιαστικά για πρώτη φορά έρχεται η τοπική αυτοδιοίκηση και έχει θεσμικό ρόλο στο συμβούλιο της πολυεπίπεδης διακυβέρνησης; Όχι μόνο συγκροτείται το συμβούλιο, που προφανώς θα συζητάει αυτά τα ζητήματα της κατανομής των αρμοδιοτήτων στα διάφορα επίπεδα της διοίκησης, αλλά έχει θεσμοθετημένο ρόλο η τοπική αυτοδιοίκηση. Πότε είχε πριν και πού;

Αυτό λοιπόν δεν καλύπτει την αρχή σας να είναι δημοκρατικό και συνεργατικό; Μα, το γεγονός ότι εισάγουμε ως κεντρικό μηχανισμό τη διαβούλευση που υπάρχει γιατί συμβαίνει μέσα στο συμβούλιο της πολυεπίπεδης διακυβέρνησης δεν λύνει αυτό το θέμα, να υπηρετεί και να αίρει τη σύγκρουση των αρμοδιοτήτων;

Αυτή είναι εξ ορισμού, στο κείμενο του νομοσχεδίου της πολυεπίπεδης διακυβέρνησης, αυτό το οποίο φιλοδοξεί να κάνει το νομοσχέδιο, δηλαδή να κάνει την άρση της σύγκρουσης των αρμοδιοτήτων και προφανώς αυτό είναι με αποτέλεσμα στην υπηρεσία στον πολίτη.

Η ερώτηση προς τον ΣΥΡΙΖΑ είναι η εξής. Έχετε διαβάσει καθόλου το νομοσχέδιο; Διότι μου κάνετε παρατηρήσεις οι οποίες είναι αυτούσιες στο κείμενο του νομοσχεδίου. Είναι μέσα mot a mot, λέξη προς λέξη, και μου τις λέτε γιατί δεν τις έχουμε κάνει. Τι δεν έχουμε κάνει; Αυτά που λέτε περιέχονται.

Ρωτώ λοιπόν: Κόπο αναγνώσεως κάναμε; Δεν θέλω εγώ μεγάλες αναλύσεις ούτε μεγάλη φιλοσοφία. Ανάγνωση, για να δείτε ότι περιέχεται αυτό. Άρα τι είδους κριτική είναι αυτή; Δεν την καταλαβαίνω.

Προσέξτε τώρα. Συνεχίζουν. Λέει τώρα: «Ξέρετε, είχατε μια αρχική θέση, δεν υπάρχουν αρχές στην πολυεπίπεδη διακυβέρνηση». Μα, έχουμε συγκεκριμένο άρθρο που παραθέτουμε τις αρχές, τις έχω αναλύσει στην επιτροπή μία προς μία. Οι αρχές είναι αυτές που συμπεριλαμβάνονται πλήρως και οι αρχές στις οποίες αναφέρεται η ΚΕΔΕ -επειδή κάνατε αναφορά σε μια κριτική της ΚΕΔΕ- περιλαμβάνονται στις αρχές που διαλαμβάνονται στο νομοσχέδιο μέσα.

Μετά αλλάζει την τοποθέτηση της κριτικής και λέει: «Το θέμα δεν είναι ότι δεν περιέχετε τις αρχές, τις περιέχετε τις αρχές, αλλά τι να την κάνεις την αναφορά των αρχών στο νομοσχέδιο -σημερινή τοποθέτηση αυτή- άμα δεν τηρείς τις αρχές;». Μάλιστα. Τώρα να καταλήξουμε, γιατί όταν συζητάμε νομοθετικό κείμενο, προφανώς συζητάμε κανονιστικά. Το κείμενο περιγράφει ένα συγκεκριμένο πλαίσιο, άρα κανονιστικά είστε εντάξει, υποθέτω, με τις αρχές που βάλαμε μέσα, δεν έχετε πρόβλημα. Τώρα μένει να δούμε αν θα τις εφαρμόσουμε.

Άρα το πλαίσιο ως πλαίσιο είναι μια χαρά. Το αν εγώ είμαι κακός άνθρωπος και είμαι κακός υπουργός και δεν θα τις εφαρμόσω, γι’ αυτό θα μου κάνετε μετά κριτική, θα έρθετε να μου πείτε «Κοίτα τι έκανες όταν νομοθέτησες και δεν τηρείς τίποτα». Εντάξει, αυτή είναι μια άλλη συζήτηση. Είναι όταν θα αρχίσουμε να το εφαρμόζουμε. Ναι, αλλά οι αρχές είναι μέσα, συμφωνήσαμε.

Μετά λέει «Δεν έχετε μεθοδολογία» και έχουμε περιγράψει όλη τη μεθοδολογία αναλυτικά. Και ακούμε και κριτική ότι δεν έχουμε κάνει διάσπαση των λειτουργιών, την οποία διάρθρωση των λειτουργιών την έχουμε βάλει μέσα. Εξ ου μετά, κυρία Λιακούλη, παραπονείστε. Εγώ φταίω μετά, όταν λέω ότι εδώ δεν έχουμε επαφή στα στοιχειώδη;

Δηλαδή σε τι; Έχουμε βάλει τις αρχές, έχουμε βάλει και τη μεθοδολογία, έχουμε παραπέμψει στην COFOG, έχουμε βάλει το παράρτημα της μεθοδολογίας από πίσω, έχουμε πει με αναλυτικά βήματα μέσα στα άρθρα πώς θα γίνεται η μεθοδολογία αυτή, κάναμε τη διάσπαση και τώρα με νομοτεχνική κάναμε και λεπτομερέστερη περιγραφή των διαφόρων επιπέδων που γίνεται αυτή η κατανομή, ανάμεσα στις εκτελεστικές, τις λειτουργικές, τις στρατηγικές κ.λπ.. Λοιπόν, τα έχουμε βάλει όλα μέσα και έρχεται η αντιπολίτευση και λέει «Όχι, δεν μου αρέσει». Πάμε παρακάτω να δούμε τι είναι αυτό που δεν της αρέσει.

Άκουσα το επόμενο από την εκπρόσωπο του ΚΙΝΑΛ: «Στο σχέδιο δράσης το οποίο έχετε φτιάξει για το 2023 για το Υπουργείο Εσωτερικών δεν έχετε συμπεριλάβει δράσεις της πολυεπίπεδης διακυβέρνησης». Μα, πώς να τις συμπεριλάβω, αφού ακόμα δεν έχουμε ψηφίσει τον νόμο; Για να εφαρμοστεί το σύστημα της πολυεπίπεδης διακυβέρνησης, ψηφίζουμε τον νόμο.

Και άκουσα και το επόμενο ερώτημα: «Δεν έχετε ορίσει αυτούς που θα καθορίσουν τα ετήσια σχέδια δράσης». Εδώ έχουμε θέματα ανάγνωσης. Μα, δεν έχουμε ορίσει το κεντρικό σημείο αναφοράς που μέσα στις αρμοδιότητες της Γενικής Γραμματείας Ανθρωπίνου Δυναμικού περιλαμβάνεται ακριβώς η σύνταξη των ετήσιων σχεδίων δράσης; Δηλαδή άμα τα γράφουμε αυτά μέσα, μετά πώς να σας τα εξηγήσουμε;

Σας λέω λοιπόν για συγκεκριμένα πράγματα, για να δείξω ότι στην πραγματικότητα η κριτική αυτή είναι όλη αυτή που λέω εγώ «κριτική εξ επαγγέλματος».

Κρατώ μια παρατήρηση -θα ήθελα να είμαι δίκαιος εδώ- από όλη την κριτική που άκουσα από την αντιπολίτευση ως εναλλακτικό σχέδιο. Άκουσα τώρα αυτό από τον κ. Καστανίδη, μια διαφορετική πρόταση. Θα μιλήσω λίγο περισσότερο γι’ αυτήν, για να δούμε αν είναι λειτουργική αυτή ή εν πάση περιπτώσει καλύτερη αυτή η πρόταση που παρουσίασε ο κ. Καστανίδης.

Αλλά -με συγχωρείτε- μέχρι τώρα από επεξεργασία στην επιτροπή και όλα αυτά εγώ δεν έχω ακούσει κάτι εναλλακτικό και δεν έχω ακούσει και γιατί κάτι δεν δουλεύει.

Ξαναλέω ποιο είναι το πλεονέκτημα αυτού του νομοσχεδίου που συζητάμε τώρα και γιατί κατά τη γνώμη μου θα έπρεπε η Αξιωματική Αντιπολίτευση αλλά και το σύνολο της αντιπολίτευσης να το ψηφίσουν ανεξαρτήτως, επαναλαμβάνω, του ιδεολογικού περιεχομένου και της ιδεολογικής, πολιτικής και προγραμματικής κατεύθυνσης που θέλουν να δώσουν αύριο στις εργασίες της πολυεπίπεδης, ανεξαρτήτως, ως μηχανισμό, ως σύστημα.

Διότι ως σύστημα -το λέω πολλές φορές- αυτά τα συστήματα που φτιάχνονται είναι αξιολογικά ουδέτερα, τα γεμίζεις με ό,τι θέλεις εσύ. Δηλαδή, στο τέλος-τέλος της γραφής, στο κομμουνιστικό καθεστώς, το οποίο μάλιστα έχει και αυξημένη γραφειοκρατία και έχει αυξημένο κεντρικό σύστημα κρατικό, θα έπρεπε να υπάρχει ένα σύστημα κατανομής των αρμοδιοτήτων. Το τι θα το κάνετε, μπορεί αυτό να υπηρετεί τη λαϊκή επανάσταση, δεν ξέρω, ό,τι θέλετε εσείς να εξυπηρετεί, τα συμφέροντα των προλεταρίων, ό,τι σας αρέσει. Αλλά αυτό όμως σαν μηχανισμός θα έπρεπε να υπάρχει και να το πάρετε εσείς και να το κάνετε προλεταριακό, ρε παιδί μου, κάντε το ό,τι θέλετε. Αλλά αυτό όμως, ως πλαίσιο, ως λειτουργία θα έπρεπε να μπορεί να υπάρχει.

**ΕΜΜΑΝΟΥΗΛ ΣΥΝΤΥΧΑΚΗΣ:** Το λαμβάνουμε υπ’ όψιν μας αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ναι, γι’ αυτό σας λέω, βλέπετε ιδέες για την ωρίμανση της επαναστατικής διαδικασίας.

Προσέξτε τώρα. Άρα πάμε στο εξής, τι κάνει αυτό το πράγμα. Πρώτα από όλα πηγάζει από μια εμπειρία και από έναν ιστορικό διάλογο. Δεν είναι μέσα σε ένα πολιτικό κενό. Ποιος είναι ο ιστορικός διάλογος και ποια είναι η εμπειρία, η συσσωρευμένη εμπειρία πάνω στη συζήτηση των αρμοδιοτήτων;

Δύο μεγάλα πράγματα: Είναι πρώτον η ιστορική εξέλιξη, η οποία προκύπτει από την ανάγκη κατανομής διαμερισμού των αρμοδιοτήτων του «ΚΑΛΛΙΚΡΑΤΗ», όταν έχουμε τη συγκρότηση της περιφερειακής αυτοδιοίκησης. Και εκεί πρέπει ο νομοθέτης να παρέμβει για να πάρει αποφάσεις, αποφάσεις που κατ’ αρχάς, στο ίδιο το μυαλό του νομοθέτη τότε, βρίσκονται στο ίδιο επίπεδο διοικήσεως. Γιατί; Διότι υπήρχε η κρατική νομαρχία -ήταν η αιρετή νομαρχία, αλλά σαν διάδοχη κατάσταση κρατικής νομαρχίας- και έπρεπε εκεί να δει ο νομοθέτης τότε τι θα κρατήσει σε αυτές τις αποκεντρωμένες δομές, που ήταν οι νομαρχίες του κράτους, ως αρμοδιότητες και τι θα μεταφέρει στην περιφερειακή αυτοδιοίκηση.

Ο προβληματισμός του νομοθέτη τότε, η σκέψη του, οι επιλογές που έκανε, είναι αυτές που διαμόρφωσαν τις αποκεντρωμένες διοικήσεις και τις περιφερειακές αυτοδιοικήσεις. Αυτό είναι ένα πρώτο επίπεδο κατανομής. Είναι μια πρώτη συζήτηση.

Γιατί τότε ο νομοθέτης στον «ΚΑΛΛΙΚΡΑΤΗ», όταν σκέφτεται το ζήτημα αυτό της κατανομής των αρμοδιοτήτων ποιο κριτήριο χρησιμοποιεί εδώ; Το βασικό κριτήριο είναι ποιες μπορεί να μεταφέρει. Γιατί; Διότι υπάρχει κατ’ αρχάς ένα τεκμήριο κρατικής αρμοδιότητας, υπάρχουν υποθέσεις που δεν είναι τοπικές υποθέσεις, τις τοπικές υποθέσεις δεν μπορεί να τις μεταφέρει στον νεοσύστατο τότε δεύτερο βαθμό τοπικής αυτοδιοίκησης και άρα ανοίγει ένα πλαίσιο συζήτησης, το οποίο συνεχίζεται και μέχρι σήμερα και το οποίο ελπίζουμε σιγά-σιγά να κλείνει ή να προσδιορίζεται.

Ποιο είναι το πλαίσιο συζήτησης; Δίνει ο «ΚΑΛΛΙΚΡΑΤΗΣ» αυτά που δίνει τότε, το 2010, και από τότε οι περιφερειακές αυτοδιοικήσεις έχουν μια σταθερή και μόνιμη διεκδίκηση, που τι λέει περίπου; Την ξέρετε αυτή τη συζήτηση. Λέει να κλείσουμε τις αποκεντρωμένες διοικήσεις και να δώσουμε όλες τις αρμοδιότητες στις περιφερειακές αυτοδιοικήσεις.

Επανέρχεται και ξανάρχεται, πηγαίνουν τα κόμματα, κάνουν τοποθετήσεις στα συνέδρια της Ένωσης Περιφερειών, λένε τα ίδια και τα ίδια, σχεδόν όλα τα κόμματα παίρνουν μια ταυτόσημη θέση, η οποία είναι λίγο ως πολύ αυτού του τύπου, δηλαδή τι; «Δεν μας χρειάζονται πια οι αποκεντρωμένες διοικήσεις. Πάμε να κλείσουμε τις αποκεντρωμένες διοικήσεις και να τα δώσουμε όλα στην περιφερειακή αυτοδιοίκηση.».

Συμβαίνει αυτό τα προηγούμενα δώδεκα χρόνια; Όχι, δεν συμβαίνει. Υπάρχει μια ουσιαστική μεταφορά αρμοδιοτήτων από τις αποκεντρωμένες διοικήσεις στις περιφερειακές αυτοδιοικήσεις; Όχι, όχι σε μεγάλο βαθμό. Γιατί δεν συμβαίνει με διαδοχικές κυβερνήσεις αυτό; Αυτό, για το οποίο όλες οι κυβερνήσεις, η μία πίσω από την άλλη, βγαίνουν και λένε «Ναι, εμείς θέλουμε να το κάνουμε.». Πάνε στα συνέδρια και λένε «Ναι, αυτή είναι η πολιτική μας βούληση και πρέπει να πάμε να το κάνουμε». Ναι, γιατί δεν το κάνουνε; Γιατί δεν το κάνουν δώδεκα χρόνια οι κυβερνήσεις αυτές; Διάφορες κυβερνήσεις. Η απάντηση είναι γιατί προφανώς αυτό έχει αυξημένο βαθμό πολυπλοκότητας, έχει αυξημένο βαθμό δυσκολίας, και νομικής και κυρίως λειτουργικής.

Τι λείπει για να γίνει αυτή η μεταφορά, κάτι το οποίο η αυτοδιοίκηση το θέτει. Η αυτοδιοίκηση τι λέει; Να μας μεταφέρετε αρμοδιότητες, αλλά να μας δίνετε μαζί και τους πόρους -πάντα αυτό λένε- και το προσωπικό για να μπορέσουμε να τις εκτελέσουμε. Σωστά.

Ποιος είναι εκείνος ο οποίος θα αποφασίσει τους πόρους και το προσωπικό; Ποιο είναι το στοιχείο, ποιο είναι το σημείο του κράτους, το οποίο έχει και δίνει αυτήν την πληροφορία; Ποιο είναι το σημείο που διεξάγεται αυτή η συζήτηση; Η απάντηση είναι ότι δεν υπάρχει, δεν διεξάγεται πουθενά. Η συζήτηση αυτή ξεκινάει και πεθαίνει σε πολιτικό επίπεδο. Και σε πολιτικό επίπεδο ξεκινάει, οι τοποθετήσεις των κομμάτων και ενδεχομένως των αρμόδιων Υπουργών όταν είναι να κάνουν αυτές τις τοποθετήσεις, οι τοποθετήσεις αντιστοίχως των περιφερειαρχών και των περιφερειακών εκπροσώπων της περιφερειακής αυτοδιοίκησης, και δεν προχωράει πουθενά.

Συμμετέχει ο πρώτος βαθμός σε αυτήν τη συζήτηση; Δευτερευόντως. Ο πρώτος βαθμός συμμετέχει πρωτίστως και κυρίως σαν ένα αίτημα απλούστευσης περίπλοκων γραφειοκρατικών διαδικασιών, όχι όμως στο επίπεδο πραγματικά της μεταφοράς αρμοδιοτήτων. Δευτερευόντως εκεί υπάρχει αυτή η συζήτηση.

Είναι σωστό αυτό; Όχι, όλο το αρχιτεκτόνημα είναι λάθος. Γιατί είναι λάθος; Διότι στην πραγματικότητα εστιάζει τη συζήτηση σε κάτι συγκεκριμένο, χωρίς να φέρνει κι αποτέλεσμα, χάνει τη μεγάλη συζήτηση, που είναι η συζήτηση ουσιαστικά -να το πω με τους δικούς μας όρους στη Νέα Δημοκρατία- το «Επιτελικό 2.0», που είναι η πραγματική μεταφορά και η λειτουργία σε ένα αποκεντρωτικό σύστημα.

Άρα αυτή είναι η δουλειά ουσιαστικά της επόμενης κυβερνητικής τετραετίας, να υπάρξει πια η μεταφορά του κεντρικού κράτους κατ’ αρχάς στις αποκεντρωμένες διοικήσεις, που όμως αυτές πρέπει να ωριμάσουν, πρέπει να στηριχτούν. Εγκαταλελειμμένες οι αποκεντρωμένες διοικήσεις επί δώδεκα χρόνια. Πρέπει να υποστηριχθούν για να υπηρετήσουν το αποκεντρωμένο σύστημα διοίκησης του κράτους και εν συνεχεία βεβαίως να ωριμάσει και η συζήτηση για την περιφερειακή αυτοδιοίκηση, τι πρέπει να πάρει, αλλά και την αυτοδιοίκηση Α΄ βαθμού.

Ωραία. Και τι φτιάχνουμε σήμερα εδώ; Δίνουμε την απάντηση σε αυτό ακριβώς το ερώτημα και σε ένα ακόμα πιο σύνθετο, επικαλύψεις που υπάρχουν. Να πω ένα παράδειγμα: διαφορετικοί ελεγκτικοί μηχανισμοί για περίπου τα ίδια πράγματα μέσα στο κεντρικό κράτος. Πάρτε το παράδειγμα των τροφίμων: πόσα επίπεδα ελέγχων για τα τρόφιμα; Πόσοι μηχανισμοί που έχουν αρμοδιότητα τον έλεγχο των τροφίμων σε διάφορα επίπεδα; Άρα, λοιπόν, αυτή η συζήτηση πού διεξάγεται και πώς πρέπει να διεξαχθεί και ποια πρέπει να είναι τα εργαλεία;

Και τι κάνουμε εδώ; Φτιάχνουμε πρώτα από όλα έναν πυρήνα, ο οποίος λέει ότι «Έχεις αυτήν την αρμοδιότητα μέσα στο Υπουργείο Εσωτερικών» -ακούω- «Δεν έπρεπε να είναι πολιτικοποιημένο».

Πού να το πάμε και γιατί δεν έπρεπε να είναι πολιτικοποιημένο; Για να το καταλάβω τώρα αυτό; Αυτό εδώ θα συμφωνήσω με το Κομμουνιστικό Κόμμα Ελλάδας, παρ’ ότι δεν το είπε με αυτά τα λόγια που θα το πω εγώ, ότι εν τέλει όμως αυτό είναι μια βαθιά πολιτική συζήτηση, το πού θες να πας τις αρμοδιότητες. Πώς δεν θα είναι πολιτικοποιημένο; Ποιος θα το αποφασίσει; Μια ανεξάρτητη αρχή; Θα βάλουμε μια ανεξάρτητη αρχή να το κρίνει αυτό;

Είναι δηλαδή μια συζήτηση αμιγώς τεχνική; Εδώ το νομοσχέδιο κάνει ακριβώς το ανάποδο από αυτό που το κατηγορείτε ότι κάνει. Διότι το νομοσχέδιο τι λέει; «Όχι, αυτό είναι προφανώς μια πολιτική διεργασία ή είναι προφανώς μια πολιτική απόφαση, αλλά τι θέλουμε; Θέλουμε η απόφαση αυτή να είναι τεκμηριωμένη, να είναι θεμελιωμένη, να έχει στοιχεία, προκειμένου να μπορεί να την πάρει κανείς με ορθολογικό χαρακτήρα.»

Τι κάνει λοιπόν; Φτιάχνουμε το πληροφοριακό σύστημα, χρησιμοποιούμε τεχνητή ευφυία, θα δούμε τις αρμοδιότητες, θα βλέπουμε τις επικαλύψεις. Θα έχουμε λοιπόν πρώτο νομοθετικό περιβάλλον. Άρα θα έχουμε κατ’ αρχήν χτίσει τον μηχανισμό στο εσωτερικό του Υπουργείου Εσωτερικών. Είναι μια υπηρεσία του Υπουργείου Εσωτερικών που κάνει αυτή τη δουλειά. Τι κάνει όμως αυτή η υπηρεσία; Φτάνει; Όχι προφανώς, γιατί από εκεί αφετηριάζεται το διαβουλευτικό επίπεδο, θεσμοθετημένο διαβουλευτικό επίπεδο, όχι άμα μου έρθει να σας φωνάξω να μιλήσετε, όχι αν το νομίζει ο Υπουργός, όχι.

Συγκεκριμένα σχέδια δράσης τα οποία κάνει η Γενική Γραμματεία Ανθρωπίνου Δυναμικού, τα εκπονεί και επομένως πρέπει να τα υπηρετήσει, και ταυτόχρονα Συμβούλιο Πολυεπίπεδης Διακυβέρνησης, στο οποίο συμμετέχουν και είναι το σημείο που γίνεται διαβούλευση, όμως με στοιχεία.

Είναι ένας μηχανισμός ο οποίος κάνει από το πρωί μέχρι το βράδυ αυτή τη δουλειά. Αυτή είναι η δουλειά του, δεν κάνει κάτι άλλο. Ποιος το κάνει σήμερα αυτό με συστηματικό τρόπο; Ποιος το έκανε στο παρελθόν με συστηματικό τρόπο; Ποιος έχει αναλάβει αυτό το έργο με συστηματικό τρόπο; Όχι γιατί θυμήθηκε ένας Υπουργός την ώρα που γίνονται οι καταστροφές και δέχεται πίεση για το ποιος πρέπει να κόψει το κλαδί να κάνει διυπουργική για να δούμε ποιος πρέπει να κόψει το κλαδί. Όχι. Πρέπει να γίνεται με συστηματικό και οργανωμένο τρόπο σε μόνιμη και διαρκή βάση. Ποιος το κάνει αυτό; Διότι εσείς έρχεστε και το αρνείστε και το απορρίπτετε. Αυτή την κατ’ εξοχήν δουλειά πρέπει να κάνουμε.

Άρα, λοιπόν, το Συμβούλιο Πολυεπίπεδης Διακυβέρνησης, είναι ένας διαβουλευτικός χώρος ανάμεσα στο κράτος με διαφορετικές κρατικές υπηρεσίες στο επίπεδο του γενικού γραμματέα. Παράλληλα όμως με τη συμμετοχή της ΚΕΔΕ και της ΕΝΠΕ αναλαμβάνει και κάνει αυτό το έργο και καταλήγει σε κάτι.

Ερώτηση: Επειδή κατέληξε σε κάτι αυτό το Συμβούλιο, έχει καμμία αξία; Αυτό σε τελευταία ανάλυση έχει μια εσωτερική αξία για το Υπουργείο Εσωτερικών. Εάν πρόκειται να κατανείμουμε αρμοδιότητες τι σημασία έχει;

Εδώ υπάρχει, λοιπόν, το κύρος και επενδύεται με το θεσμικό κύρος, αλλά και με το νομικό κύρος της απόφασης του Υπουργού Εσωτερικών. Έρχεται ο Υπουργός Εσωτερικών και λέει: «Αυτό τελικώς είναι η θέση του Υπουργείου Εσωτερικών». Ποιανού Υπουργείου, δηλαδή; Του αρμόδιου Υπουργείου για την κατανομή των αρμοδιοτήτων. Είναι η θέση του Υπουργείου Εσωτερικών και υπογράφει ο Υπουργός Εσωτερικών. Φτάνει αυτό για να προχωρήσουμε στην κατανομή των αρμοδιοτήτων; Όχι, δεν φτάνει. Γιατί, εδώ προφανώς για τη νομοθετική πρωτοβουλία πρέπει να υπογράψουν κι άλλοι. Δεν αρκεί να συμφωνήσει ο Υπουργός Εσωτερικών όταν έχουμε κατανομή. Δεν είναι εσωτερική κατανομή του Υπουργείου Εσωτερικών. Αφορά το σύνολο της δομής του δημοσίου.

Τι ερχόμαστε και βάζουμε εδώ; Ετήσια εισήγηση του Υπουργού Εσωτερικών, αλλά πού; Στο Υπουργικό Συμβούλιο. Με ρωτάει η κ. Λιακούλη, ποια είναι η αξία αυτής της πράξης Υπουργικού Συμβουλίου. Μα, τώρα αλήθεια; Η αξία της πράξης του Υπουργικού Συμβουλίου για τον προγραμματισμό προσλήψεων που έχουμε κάθε χρόνο ποια είναι; Είναι απολύτως δεσμευτική. Είναι αυτή η οποία στην πραγματικότητα δημιουργεί την πολιτική δέσμευση στο σύνολο των Υπουργών.

Άκουσα από τον κ. Ραγκούση ότι δεν το έχουν υπογράψει όλοι οι Υπουργοί. Μάλιστα. Και; Πέρασε το Υπουργικό Συμβούλιο. Τώρα ο κ. Ραγκούσης θυμάται κάποιες άλλες εποχές. Δεν θυμάμαι αν έχουμε συμπέσει σε κοινό Υπουργικό Συμβούλιο με τον κ. Ραγκούση. Με τον κ. Παπαδήμο; Ναι, βέβαια ήμασταν μαζί με τον κ. Ραγκούση στο Υπουργικό Συμβούλιο του Παπαδήμου, με Πρωθυπουργό τον κ. Παπαδήμο. Αν θυμάμαι καλά τότε, τον διαδέχθηκα στο Υπουργείο Υποδομών και πήγε Αναπληρωτής του Υπουργού Εθνικής Άμυνας. Άρα, ήμασταν μαζί στο Υπουργικό Συμβούλιο με τον κ. Ραγκούση.

Εκείνο, λοιπόν, το Υπουργικό Συμβούλιο του κ. Παπαδήμου συνεδρίαζε, αλλά ίσως είχε συνηθίσει ο κ. Ραγκούσης σε Υπουργικά Συμβούλια τα οποία δε συνεδρίαζαν τακτικά. Το Υπουργικό Συμβούλιο του Μητσοτάκη συνεδριάζει κάθε μήνα και εγκρίνει όλα τα νομοσχέδια. Άρα, έχει υπάρξει η πολιτική δέσμευση από πλευράς Υπουργών. Μπορώ να σας πω, όμως κάτι; Δεν θα ψηφίσει το Κοινοβούλιο; Δηλαδή, αν ψηφίσει το Κοινοβούλιο, τι θα πούμε μετά, ότι δεν εξεδόθη ο νόμος, γιατί δεν το έχει υπογράψει ο άλφα ή ό βήτα Υπουργός;

Πάμε τώρα παρακάτω. Πράξη Υπουργικού Συμβουλίου. Πολιτική δέσμευση από την οποία προχωρά πλέον η νομοθετική πρωτοβουλία της κατανομής αρμοδιοτήτων. Ετήσια σχέδια δράσης, που σημαίνει ότι πρέπει να υλοποιούνται και να ελέγχονται. Και υπάρχει αναφορά της Γενικής Γραμματείας Ανθρώπινου Δυναμικού που ουσιαστικά παρατηρεί και αναφέρει την εξέλιξη και την υλοποίηση των ετήσιων σχεδίων δράσης. Τετραετές σχέδιο δράσης.

Με συγχωρείτε, αυτό δεν είναι σύστημα; Ποια είναι η αντιπρόταση σε αυτό; Εγώ πραγματικά προσπαθώ να παρακολουθήσω την αντιπρόταση και θα μου επιτρέψετε να πω ότι δεν έχω δει τίποτα. Διότι, υπάρχει άρνηση από την πλευρά της Αξιωματικής Αντιπολίτευσης, διότι υπήρξε άρνηση για τον νόμο για τους αναπτυξιακούς οργανισμούς, διότι υπήρξε άρνηση προφανώς για την αλλαγή του εκλογικού νόμου, διότι υπήρξε άρνηση για τον νόμο για το ΑΣΕΠ, διότι υπήρξε άρνηση για τον νόμο για την τηλεργασία, διότι υπήρξε άρνηση για τον εσωτερικό έλεγχο, διότι υπήρξε άρνηση για τις οργανώσεις της κοινωνίας των πολιτών, διότι υπήρξε άρνηση για τον νόμο για το λόμπινγκ, διότι υπήρξε άρνηση για την καινούργια αξιολόγηση και για το κοινό πλαίσιο αξιολόγησης και την καινούργια στοχοθεσία, διότι υπήρχε άρνηση για τα ζώα συντροφιάς, διότι υπήρξε άρνηση για το σύστημα ακεραιότητας, διότι δεν έχουν ψηφίσει κανέναν νόμο ποτέ. Μία Αξιωματική Αντιπολίτευση που της θέτεις το ζήτημα επί της αρχής αν θέλει τη τηλεργασία ή όχι και σου λέει όχι, αν θέλει τον εσωτερικό έλεγχο ή όχι, σιγά μην ψηφίσει την πολυεπίπεδη. Άρα στην πραγματικότητα η άρνηση είναι εξ επαγγέλματος και δεν έχει κανένα άλλο περιεχόμενο.

Άκουσα πολλά -δεν θυμάμαι ποιος τα είπε, νομίζω ο κ. Ζαχαριάδης- για τις αποκεντρωμένες, πως οικοδομούμε το κομματικό κράτος. Βάλαμε επτά αποκεντρωμένους, μας είπαν ότι δεν έχουν κανένα χαρακτηριστικό στοιχείο και κανένα στοιχείο, ας το πω, ποιοτικό. Έχουν όλοι τις σπουδές τους, έχουν όλοι μεταπτυχιακά. Οι δύο από τους επτά που τοποθέτησα -το λέω για τον ΣΥΡΙΖΑ- είναι άνθρωποι οι οποίοι ήταν συντονιστές και επομένως, έχουν αναδειχθεί με τη διαδικασία των συντονιστών, η οποία έχει γίνει επί ΣΥΡΙΖΑ. Οι δύο που τοποθέτησα είναι άνθρωποι της αυτοδιοίκησης για χρόνια. Ο Γρηγόρης Ζαφειρόπουλος και ο κ. Τζανακούλης είναι έμπειροι δήμαρχοι, έμπειροι αυτοδιοικητικοί με μακρά θητεία. Ο ένας που τοποθέτησα είναι υπηρεσιακός παράγων, είναι ένας άνθρωπος ο οποίος είναι υπάλληλος στην αποκεντρωμένη διοίκηση και τοποθέτησα μια νέα γυναίκα δικηγόρο, με τις σπουδές της, η οποία δέχτηκε την σφοδρότερη κριτική. Δεν ξέρω για ποιο λόγο, γιατί προφανώς δεν μας αρέσει να δίνουμε σε νέες γυναίκες καμμία δυνατότητα να δείξουν τι είναι εκείνο το οποίο μπορούν να κάνουν. Φαντάζομαι ότι είναι αυτό, δεν μπορώ να φανταστώ κάτι άλλο. Διότι πώς μπορείς να έχεις άρνηση για έναν άνθρωπο ο οποίος έχει εξαιρετικά χαρακτηριστικά, έχει εξαιρετικές σπουδές και προφανώς, επειδή κι εγώ έχω και προσωπική αντίληψη και έχω ευθύνη της επιλογής, έχω και προσωπική αντίληψη των δικών της ικανοτήτων. Δεν έχω καταλάβει, λοιπόν, τι είναι εκείνο το οποίο πείραξε.

Τώρα πάμε λίγο να μιλήσουμε για το δεύτερο κεφάλαιο, το οποίο είναι η διαχείριση κινδύνων. Στην πραγματικότητα ολοκληρώνει τον εσωτερικό έλεγχο και νομίζω ότι αποτελεί ένα κρίσιμο κομμάτι με το οποίο χτίζουμε πλήρως σε αυτή τη θητεία το σύστημα εσωτερικού ελέγχου.

Άκουσα κι ένα δεύτερο. Ξέρετε, λέει, από αυτά τα οποία ψηφίζετε, δεν εφαρμόζεται τίποτα. Τι ακριβώς δεν έχουμε εφαρμόσει; Το ΑΣΕΠ δεν τον έχουμε εφαρμόσει; Δηλαδή ο γραπτός διαγωνισμός δεν έχει προαναγγελθεί; Δεν πρόκειται να γίνει τον Μάρτιο; Ο εσωτερικός έλεγχος δεν εφαρμόζεται; Έχουν εκπαιδευτεί αυτήν τη στιγμή δεκάδες εσωτερικοί ελεγκτές, εκπαιδευμένοι και πιστοποιημένοι, οι οποίοι γεμίζουν τις υπηρεσίες εσωτερικού ελέγχου. Η τηλεργασία πρόκειται να ξεκινήσει να εφαρμόζεται, εκδίδεται τώρα η εγκύκλιος. Και σχετικά με την αξιολόγηση, επίσης έχει εκδοθεί η δευτερογενής νομοθεσία και ξεκινά η εφαρμογή της σύμφωνα με το σχέδιο το οποίο έχουμε. Δεν έχω καταλάβει τι είναι αυτό το οποίο δεν έχουμε εφαρμόσει και γιατί το λέτε αυτό. Νομίζω ότι απλώς παραμένει αυτή η γνωστή έωλη κριτική.

Για να τελειώσω, η πρόταση του κ. Καστανίδη τι είναι στη πραγματικότητα; Να πάει όλο το σύστημα της πολυεπίπεδης διακυβέρνησης -αν καταλαβαίνω καλά- στο Εθνικό Κέντρο Δημόσιας Διοίκησης και Αυτοδιοίκησης, που αντί για την υπηρεσία του Υπουργείου Εσωτερικών να κάνει αυτή τη δουλειά. Καταλαβαίνω ότι θέλει να του δώσει επιστημονικά χαρακτηριστικά. Εγώ δεν το αρνούμαι. Μάλιστα, προβλέπεται μέσα στο νομοσχέδιο η λήψη τεχνικών συμβουλών, όπου αυτό απαιτείται. Όμως, δεν πιστεύω -κι εκεί μπορεί να έχουμε διαφωνία αλλά, εν πάση περιπτώσει, αυτή είναι μια καθαρή διαφωνία- ότι αυτό είναι μια διαδικασία επιστημονικού τύπου, είναι μια διαδικασία στην οποία εγώ θέλω επιστημονική τεκμηρίωση για να μπορούν να λαμβάνονται οι πολιτικές αποφάσεις.

Και βέβαια ο κ. Καστανίδης καταλαβαίνει ότι το να μετακινήσεις απλώς το Εθνικό Κέντρο Δημόσιας Διοίκησης και Αυτοδιοίκησης δεν φτάνει. Άρα τώρα εδώ πρέπει να εμπλέξουμε την ΕΕΤΑΑ, δηλαδή ένα άλλο νομικό πρόσωπο, ενδεχομένως το ΙΤΑ, το Ινστιτούτο Τοπικής Αυτοδιοίκησης, ένα άλλο νομικό πρόσωπο κι αυτά κάπως να τα διασυνδέσουμε με το κράτος.

Συγχωρήστε με, η γνώμη μου είναι ότι αυτό είναι εξαιρετικά πιο σύνθετο, περίπλοκο και δεν θα είναι αποτελεσματικό σύστημα σε σχέση με αυτό που κάνουμε. Δηλαδή εάν τώρα η κριτική την οποία ασκεί η Αντιπολίτευση είναι πως αυτό που δημιουργούμε είναι ένα βαρύ σύστημα, η πρόταση του κ. Καστανίδη, που πάντως είναι η μοναδική αντιπρόταση την οποία έχω ακούσει μέχρι σήμερα, είναι μία πολύ βαρύτερη και πολύ απαιτητικότερη από αυτή τη σκοπιά πρόταση.

Έρχομαι στην τοπολογία. Κατ’ αρχάς χαίρομαι που συμφωνείτε, γιατί με το παρόν νομοσχέδιο λύνουμε δύο ζητήματα, τα οποία έχουν ανακύψει από πλευράς συνταγματικότητας. Το ένα είναι η κρίση του Συμβουλίου της Επικρατείας περί της αντισυνταγματικότητας της διατάξεως περί ειδικής μοριοδοτήσεως, η οποία έγινε, κύριε Τόλκα, επί ΣΥΡΙΖΑ. Άρα, σήμερα να πούμε ότι τη μία από τις δύο αντισυνταγματικότητες που αντιμετωπίζουμε μας την έχετε κληρονομήσει.

Εσείς κάνατε τότε αυτή την επιλογή. Αυτή η επιλογή κρίθηκε αντισυνταγματική και γι’ αυτό χρειαζόμαστε τη σημερινή νομοθετική ρύθμιση για να θεραπεύσουμε την αντισυνταγματικότητα που δημιούργησε η δική σας επιλογή.

Στο «Βοήθεια στο Σπίτι», λοιπόν, κάνουμε μια επιλογή που θεωρώ, χωρίς να αναφερθώ περισσότερο, ότι έχει σταθμίσει τα συμφέροντα των μερών και μπορεί να αποτελέσει συμμόρφωση -δεν θέλω να επεκταθώ περισσότερο στα νομικά- είναι συμμόρφωση με την απόφαση του Συμβουλίου της Επικρατείας.

Και έρχομαι στο περίφημο ζήτημα της κυβερνησιμότητας. Εδώ τι άκουσα; Άκουσα από τον κ. Ραγκούση, κυρίως, αλλά και από την πλευρά του ΣΥΡΙΖΑ ότι δεν είναι σωστό αυτό το οποίο κάνουμε. Άκουσα από την πλευρά του κ. Χατζηγιαννάκη: «Τι να πει κανείς; Αυτό το περίμεναν, αυτό θα έκαναν και ότι αυτή είναι η λύση η οποία εδόθη».

Θέλω να μοιραστώ μαζί σας και να αναγνώσω τη σκέψη 22 του Συμβουλίου της Επικρατείας, γιατί πάνω στη σκέψη αυτή στηρίχθηκε και η σημερινή νομοθετική πρωτοβουλία και γιατί είναι συμμόρφωση: «Με τις προεκτεθείσες διατάξεις του Συμβουλίου της Επικρατείας, που καταλαμβάνουν τη δημοτική περίοδο που διανύεται μετά τις διενεργηθείσες εκλογές της 26ης Μαΐου και της 2ας Ιουνίου, ο νομοθέτης παρενέβη στη λειτουργία των ΟΤΑ Α΄ Βαθμού, επιφέροντας τις αναφερθείσες δύο βασικές αλλαγές στο υφιστάμενο σύστημα, οι οποίες είναι μεταξύ τους αλληλένδετες».

Κρατήστε λίγο τη φράση εδώ, παρακαλώ, κύριε Τόλκα: «Είναι μεταξύ τους αλληλένδετες δύο αλλαγές. Μετέβαλε τον τρόπο συγκροτήσεως της Οικονομικής Επιτροπής και της Επιτροπής Ποιότητας Ζωής, προκειμένου να εξασφαλιστεί ότι σε αυτές η πλειοψηφία θα ανήκει στην παράταξη με την οποία εξελέγη ο δήμαρχος. Αφ’ ετέρου, προέβη σε μεταφορά αρμοδιοτήτων των μεν προς την Οικονομική Επιτροπή, προς την οποία μεταβιβάστηκαν αποφασιστικές» -υπογραμμίζω λίγο τη λέξη εδώ του Συμβουλίου της Επικρατείας «αποφασιστικές»- «αρμοδιότητες σημαντικού οικονομικού αντικειμένου». Αυτό μας λέει το Συμβούλιο της Επικρατείας. Μας κάνει ενδεικτική παράθεση των αρμοδιοτήτων που μεταβιβάστηκαν, δηλαδή τι; «Η απόφαση επί του ετησίου προγράμματος προσλήψεων προσωπικού κάθε κατηγορίας, η τροποποίηση ως 5% του φυσικού οικονομικού αντικειμένου συμβάσεων, η διαγραφή χρεών οφειλετών του δήμου, η απευθείας ανάθεση δημοσίων συμβάσεων σε νομικά πρόσωπα και δημοτικές επιχειρήσεις κατά τον ν.4412/2016, η χρηματοδότηση των κοινωφελών επιχειρήσεων, η έγκριση των προϋπολογισμών των νομικών προσώπων και επιχειρήσεων του δήμου και άλλες», λέει το Συμβούλιο της Επικρατείας στην ενδεικτική απαρίθμηση ως τι θεωρεί σημαντική αρμοδιότητα που μεταβιβάστηκε από το δημοτικό συμβούλιο, το μεν προς την Οικονομική Επιτροπή, το δε προς την Επιτροπή Ποιότητας Ζωής, προς την οποία μεταβιβάστηκε η αρμοδιότητα λήψεως αποφάσεων που αφορούν στην κυκλοφορία.

«Οι μεταβιβαζόμενες αρμοδιότητες μέχρι τότε ανήκαν στο άμεσα εκλεγόμενο συλλογικό όργανο διοίκησης των δήμων, το δημοτικό συμβούλιο, το οποίο, σύμφωνα με το άρθρο 65, έχει το γενικό τεκμήριο αρμοδιότητας για τα θέματα που αφορούν στον δήμο». Κρατήστε λίγο και το γενικό τεκμήριο αρμοδιότητας.

«Σε αυτό δε το συλλογικό όργανο η παράταξη με την οποία εξελέγη ο δήμαρχος ενδέχεται να μην έχει πλειοψηφία λόγω της συγκροτήσεώς του με βάση το σύστημα της απλής αναλογικής, φαινόμενο που ανέκυψε κατά τις εκλογές της 26ης Μαΐου και της 2ας Ιουνίου σε διακόσιους τριάντα έναν δήμους από τους τριακόσιους τριάντα δύο δήμους της χώρας. Οι διακόσιοι τριάντα ένας από τους τριακόσιους τριάντα δύο δεν έχουν απόλυτη πλειοψηφία του δημάρχου.

Συνεπώς, ο νομοθέτης απέβλεψε στη μεταφορά ορισμένων εκ των εξ ορισμού σημαντικών αρμοδιοτήτων του δημοτικού συμβουλίου σε άλλα έμμεσα συλλογικά όργανα του δήμου, με παράλληλη μεταβολή του τρόπου συγκροτήσεως των Οικονομικών Επιτροπών και των Επιτροπών Ποιότητας Ζωής, προκειμένου να εξασφαλίσει σε αυτά την πλειοψηφία της παρατάξεως με την οποία εξελέγη ο δήμαρχος.

Υπό τα δεδομένα αυτά, οι ρυθμίσεις αυτές συνέχονται μεταξύ τους ως ενιαίο σύνολο, αποβλέπουν στον ίδιο σκοπό και επεμβαίνουν τόσο στη συγκρότηση των εμμέσων αυτών συλλογικών οργάνων του δήμου όσο και στη λειτουργία υπό τη συγκρότηση αυτών των ανωτέρω οργάνων με την άσκηση των ανατεθειμένων σε αυτά νέων σημαντικού χαρακτήρα αρμοδιοτήτων».

Η επέμβαση αυτή, όπως ήδη εκτέθηκε στην προηγούμενη σκέψη, δεν είναι αντίστοιχη προς τις συνταγματικές διατάξεις που αναφέρθηκαν στην 8η σκέψη. Στην 8η σκέψη λέει ότι «είναι συνταγματική η μεταφορά, αλλά για την επόμενη εκλογική περίοδο, για την επόμενη εκλογική φάση.

Ωστόσο, με τη νομοθετική αυτή μεταβολή, η οποία έλαβε χώρα αμέσως μετά τη διεξαγωγή των εκλογών και μάλιστα, κατά τον χρόνο τον οποίο είχαν ήδη εξαχθεί τα εκλογικά αποτελέσματα, μεταβλήθηκε εκ των υστέρων το πλαίσιο άσκησης του κατοχυρωμένου στο Σύνταγμα δικαιώματος επιλογής των αρχών ΟΤΑ και τούτο, διότι η εκφρασθείσα θέληση των εκλογέων είχε διαμορφωθεί κατά συνεκτίμηση, εκτός των άλλων και σύμφωνα με το ότι με την ισχύουσα κατά τις εκλογές αυτές νομοθεσία, οι αποφάσεις αφορούν σημαντικές αρμοδιότητες του δήμου».

Λέει περαιτέρω στις σκέψεις του το Συμβούλιο της Επικρατείας -κρατήστε το εδώ- το εξής: «Εξάλλου, κατά τον χρόνο ψηφίσεως των σχετικών διατάξεων δεν είχε δοκιμαστεί στην πράξη η εφαρμογή του συστήματος της απλής αναλογικής, που εισήχθη με τον ν.4555/2018 στη διοίκηση των δήμων, προκειμένου να δικαιολογείται», όπως λέει το Συμβούλιο, «από επιτακτικούς λόγους δημοσίου συμφέροντος, αναγομένους στην ομαλή λειτουργία αυτών, η τόσο σοβαρή και έντονη επέμβαση του νομοθέτη στη θέληση των εκλογέων, με την εφαρμογή των επιδίκων ρυθμίσεων. Γι’ αυτό οι διατάξεις αυτές πρέπει να παραμεριστούν στο σύνολό τους ως αντισυνταγματικές.

Δεν αντίκεινται στις διατάξεις αυτές του Συντάγματος ρυθμίσεις που αφορούν -δείτε την αντίστιξη- την ανάδειξη των μελών των διοικητικών συμβουλίων, δημοτικών νομικών προσώπων, καθ’ όσον οι εν λόγω οργανωτικές μεταβολές δεν συνδυάζονται και με μεταφορά αρμοδιοτήτων από άμεσα όργανα της διοίκησης του δήμου προς τα αντίστοιχα συλλογικά όργανα αυτών των νομικών προσώπων».

Τι μας λέει, δηλαδή, το Συμβούλιο εδώ; «Η αλλαγή της σύνθεσης των Οικονομικών Επιτροπών και των Επιτροπών Ποιότητας Ζωής, εφόσον συνδυάζεται με μεταφορά αρμοδιοτήτων, κρίνεται ως συνταγματική. Η αλλαγή της σύνθεσης των διοικητικών συμβουλίων των δημοτικών επιχειρήσεων ύδρευσης και αποχέτευσης, επειδή δεν συνδυάζεται με αλλαγή αρμοδιοτήτων, κρίνεται ως συνταγματική».

Μπορείς, δηλαδή, λέει το Συμβούλιο εδώ, να αλλάξεις τη σύνθεση των Οικονομικών Επιτροπών και για την παρούσα περίοδο, αρκεί να μην κάνεις μεταφορά σημαντικών αρμοδιοτήτων, τις οποίες περιγράφει.

Επίσης, λέει το εξής περαιτέρω: «Επεμβαίνει και μάλιστα, σε χρόνο και προ της εγκατάστασης των νέων αιρετών αρχών στη συγκρότηση των ανωτέρω επιτροπών, ενώ οι ισχύουσες ρυθμίσεις από το εκλογικό αποτέλεσμα στον οικείο δήμο…». Και λέει το εξής, ότι «εν τέλει, ένα από τα στοιχεία είναι ότι δεν είχε τη δυνατότητα να κριθεί το αν υπάρχει ή όχι κυβερνησιμότητα. Δημιουργείται πρόβλημα κυβερνησιμότητας στους δήμους».

Γιατί το λέει αυτό το Συμβούλιο; Διότι ψηφίστηκαν οι νόμοι αυτοί στους οποίους αναφέρεται Αύγουστο του 2019, η εγκατάσταση των δημοτικών αρχών γινόταν τον Σεπτέμβριο του 2019. Λέει, επομένως, ότι δεν αφήσατε κιόλας να δείτε εάν πρόκειται να υπάρξει πρόβλημα κυβερνησιμότητας, για να επικαλεστείτε λόγους δημοσίου συμφέροντος.

Τι κάνουμε εδώ και γιατί λέμε ότι συμμορφωνόμαστε με τη συγκεκριμένη ρύθμισή μας; Ουσιαστικά, διατηρούμε τη σύνθεση των Οικονομικών Επιτροπών με πλειοψηφία του δημάρχου, αλλά μεταφέρουμε σημαντικές αρμοδιότητες και δη, τις αρμοδιότητες στις οποίες αναφέρεται ρητώς το Συμβούλιο της Επικρατείας, στο δημοτικό συμβούλιο, όπως επαναφέρουμε -και αυτό είναι το πιο σημαντικό- το γενικό τεκμήριο αρμοδιότητας των δημοτικών συμβουλίων για όλες τις υποθέσεις και τη δυνατότητά τους να αναλάβουν με απόφασή τους τις αποφάσεις, ακόμα και αυτές που βρίσκονται στις οικονομικές επιτροπές.

Αυτό, λοιπόν, είναι το γενικό τεκμήριο αρμοδιότητας. Επομένως, αυτό που προβλεπόταν στο άρθρο 65 γυρνάει ξανά πίσω.

Τι μένει να ειπωθεί εδώ; Θέλω να είμαι σαφής και ξεκάθαρος. Αυτή η ρύθμιση, προφανώς, αποτελεί συμμόρφωση. Το ζήτημα της κυβερνησιμότητας των δήμων συνεχίζει να μας απασχολεί. Θέλουμε, λοιπόν, να δούμε από εδώ και πέρα το πώς θα πάνε τα πράγματα. Και επαναλαμβάνω ότι, ναι, αυτό αποτελεί συμμόρφωση, γιατί γυρνάμε τις αρμοδιότητες πίσω στα δημοτικά και περιφερειακά συμβούλια -σωστά- άρα, κάνουμε αυτό που μας λέει το Συμβούλιο της Επικρατείας, αποσυνδέουμε τη μεταφορά των αρμοδιοτήτων.

Και για να μη μένει, μάλιστα και η παραμικρή αμφιβολία ως προς αυτό, θέλω να επισημάνω ότι υπήρξε πλειοψηφούσα γνώμη, αποκλίνουσα εν μέρει και συγκλίνουσα με τη φρασεολογία που χρησιμοποιεί το Συμβούλιο της Επικρατείας, η οποία αποκλίνουσα γνώμη έλεγε ότι σε κάθε περίπτωση είναι αντισυνταγματική η διαφορετική συγκρότηση των επιτροπών και ανεξαρτήτως της μεταφοράς των αρμοδιοτήτων.

Άρα πώς διαμορφώθηκαν οι γνώμες στο Συμβούλιο της Επικρατείας. Η μία, που είναι η κρατούσα, είναι αυτή που σας διάβασα. Μία εν μέρει συγκλίνουσα και εν μέρει αποκλίνουσα, που έλεγε ότι σε κάθε περίπτωση και ανεξαρτήτως της μεταφοράς των αρμοδιοτήτων, είναι αντισυνταγματική η αλλαγή της οικονομικής επιτροπής και μια τρίτη, μειοψηφούσα, η οποία έλεγε ότι είναι συνταγματική η ρύθμιση με λιγότερες ψήφους.

Γιατί το λέω αυτό; Το λέω διότι ο προβληματισμός τού αν σε κάθε περίπτωση είναι αντισυνταγματική η μεταβολή των οικονομικών επιτροπών αποτέλεσε αντικείμενο σκέψης και ψηφοφορίας στο Συμβούλιο της Επικρατείας και δεν επικράτησε. Επικράτησε η άλλη της σύνδεσης της αλλαγής και των αρμοδιοτήτων. Άρα τώρα τι κάνουμε; Γυρνώντας τις αρμοδιότητες στο δημοτικό σύμβουλο, έχουμε συμμόρφωση. Κάνει, όμως, και μια άλλη σκέψη το Συμβούλιο της Επικρατείας. Λέει ότι: «Πάντως, για να μπορέσετε να κάνετε αυτή την αλλαγή, και να επικαλεστείτε επιτακτικούς λόγους δημοσίου συμφέροντος για να την κάνετε, δεν αφήσατε να εφαρμοστεί το σύστημα της απλής αναλογικής για να δούμε: θα υπάρξει κυβερνησιμότητα ή όχι;».

Ήρθε, λοιπόν, ο κ. Ραγκούσης και είπε: «Εγώ κάνω ήδη πρόβλεψη, θα υπάρξει πρόβλημα κυβερνησιμότητας». Γιατί μας είπε ο κ. Ραγκούσης ότι θα υπάρξει πρόβλημα κυβερνησιμότητας; «Διότι», λέει, «εφόσον τώρα πηγαίνουμε σε εκλογές, σιγά μην συμπράττουν οι μειοψηφίες, προκειμένου να διαμορφώνονται οι πλειοψηφίες μέσα στα δημοτικά συμβούλια για να υπάρχει αποτελεσματική διακυβέρνηση του δήμου». Έκανε μια εκτίμηση. Ωραία! Εδώ θέλω οι πολιτικές δυνάμεις να τοποθετηθούν παρακαλώ. Εάν, λοιπόν, σε έναν μήνα διαπιστώσουμε ότι υπάρχει πρόβλημα κυβερνησιμότητος και ο κ. Ραγκούσης αποδειχθεί σωστός στην πρόβλεψή του, τι πρέπει να κάνουμε; Να περιμένουμε μέχρι πότε θα γίνουν οι εκλογές και σε αυτό το διάστημα των εννέα μηνών να γίνεται χάος στην τοπική αυτοδιοίκηση; Για να ακούσω τις πολιτικές δυνάμεις να τοποθετηθούν. Για να ακούσω τις πολιτικές δυνάμεις! Να την εγκαταλείψουμε την τοπική αυτοδιοίκηση;

Λοιπόν, εγώ δεν ξέρω πώς θα τοποθετηθείτε. Όπως θέλετε να τοποθετηθείτε και να πάρει ο καθένας την ευθύνη του εδώ. Εγώ ξεκαθαρίζω τα εξής. Είμαι σε πλήρη συνεννόηση με την Κεντρική Ένωση Δήμων Ελλάδος. Είμαι σε απόλυτη συνεννόηση με την Ένωση Περιφερειών Ελλάδος. Θα παρατηρούμε με κάθε λεπτομέρεια το πώς εξελίσσεται αυτή η μεταφορά των αρμοδιοτήτων που κάνουμε, προς συμμόρφωση με την απόφαση του Σ.τ.Ε.. Και αν διαπιστώσουμε δυσλειτουργίες στην αποτελεσματική λειτουργία της τοπικής αυτοδιοίκησης, σας το δηλώνω από τώρα ότι θα τις ξαναμεταφέρω τις αρμοδιότητες στις Οικονομικές Επιτροπές και στις Επιτροπές της Ποιότητας Ζωής, σεβόμενος τη σκέψη του Συμβουλίου της Επικρατείας για επιτακτικούς λόγους δημοσίου συμφέροντος, ακολουθώντας τη γραμμή που μου έδωσε το Συμβούλιο της Επικρατείας. Διότι είναι προφανές ότι δεν θα αφήσουμε να καταρρεύσει η αυτοδιοίκηση επειδή έκανε πειραματισμούς ο ΣΥΡΙΖΑ με την απλή αναλογική. Δεν θα αφήσουμε να καταρρεύσει η αυτοδιοίκηση.

Άρα, ναι, συμμορφώνομαι. Ναι, σέβομαι την απόφαση. Ναι, δέχομαι αυτό το οποίο μου λέει. Ναι, επιστρέφω αρμοδιότητες στα δημοτικά συμβούλια. Αλλά μένει τώρα στα δημοτικά συμβούλια να αποδείξουν ότι μπορούν να διασφαλίσουν την αποτελεσματική διακυβέρνηση. Είναι ενδιαφέρουσα άσκηση. Θα την παρατηρούμε με πάρα πολλή προσοχή. Όμως, εγώ θέλω να είμαι καθαρός και συνεννοημένος προς πάσα κατεύθυνση. Και όταν θα με ρωτήσει ο κ. Ραγκούσης: «Με ποιο κριτήριο θα αποφασίσεις;», θα του προσκομίσω τη ντάνα των αποφάσεων που θα έχει συγκεντρωθεί, για να δούμε την αξιολόγηση που θα κάνει εκείνος, να δούμε αν τα έργα προχωράνε όπως πρέπει να προχωρήσουν, το αν η παροχή των υπηρεσιών προχωρά όπως πρέπει να προχωρήσει, το αν οι συμβάσεις και οι προσλήψεις προχωράνε όπως πρέπει να προχωρήσουν, αυτά δηλαδή τα καθήκοντα τα οποία αναλαμβάνει τώρα το δημοτικό συμβούλιο, αν θα μπορέσει στα δύο τρίτα των δήμων να τα λειτουργήσει αποτελεσματικά. Εγώ ειλικρινά το εύχομαι ολόψυχα. Θα είναι μια ενδιαφέρουσα άσκηση, αλλά λέω από τώρα ότι δεν υπάρχει και περίπτωση να εγκαταλείψουμε την τοπική αυτοδιοίκηση.

Εγώ σε αυτή την κατεύθυνση θα σας ήθελα όλους μαζί μας, θα σας ήθελα όλους με συμφωνία ότι: πάντως πρέπει να εξασφαλίσουμε την αποτελεσματική διακυβέρνηση των δήμων. Θα σας ήθελα όλους να μην θυσιάσουμε το διοικητικό προϊόν που απολαμβάνουν οι πολίτες, προκειμένου να παίζουμε με τα εκλογικά συστήματα τα οποία έχει ψηφίσει ο ΣΥΡΙΖΑ. Διότι να ξέρουμε ότι η ανησυχία που έχουν σήμερα οι άνθρωποι της αυτοδιοίκησης και που σήμερα καθησυχάζουν εν μέρει -το λέω από τώρα ότι εν μέρει καθησυχάζουν- με τη ρύθμιση που φέρνει η Κυβέρνηση -γιατί λέω «εν μέρει»; Διότι η μεταφορά των αρμοδιοτήτων, στο πλαίσιο της συμμόρφωσης, προφανώς ακόμα τους δημιουργεί μια ανησυχία- είναι ανησυχία από την εφαρμογή του δικού σας συστήματος. Άρα να ξέρουμε από πού είναι η ανησυχία! Δεν έχει να κάνει με το ότι κακώς νομοθέτησε ο Θεοδωρικάκος. Ο Θεοδωρικάκος νομοθέτησε προκειμένου να διασφαλιστεί η αποτελεσματική διακυβέρνηση των δήμων. Έκρινε όπως έκρινε το Σ.τ.Ε.. Απόλυτα σέβομαι τη σκέψη του. Όμως, τελικώς το αποτέλεσμα το κυβερνητικό είναι υπέρ των δημοτών. Και εμείς έχουμε μια ευθύνη ως Κυβέρνηση, να διασφαλίσουμε την αποτελεσματική διακυβέρνηση των δήμων, και αυτό θα κάνουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ. Να πω ότι ολοκληρώσατε τη στιγμή που είχα αρχίσει να πιστεύω ότι θα τηρήσετε την ώρα που μου είπατε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Λίγο μίλησα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Φυσικά, μιλήσατε λίγο!

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Σας είχα πει ότι θα μιλήσω παραπάνω.

**ΠΡΟΕΔΡΕΥΩΝ (Απόστολος Αβδελάς):** Είχα στοιχηματίσει ότι θα μιλήσετε τριάντα επτά λεπτά. Όμως, έπεσα έξω, αφού μιλήσατε περισσότερο.

Τώρα, θα συνεχίσουμε με έναν κύκλο ομιλιών από τους εισηγητές, ειδικούς αγορητές. Αυτό είναι κερασμένο!

Κυρία Σακοράφα, θέλετε τον λόγο;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Όχι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κύριε Χήτα, θέλετε τον λόγο;

**ΚΩΝΣΤΑΝΤΙΝΟΣ ΧΗΤΑΣ:** Ναι, κύριε Πρόεδρε, θέλω τον λόγο για ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε. Θα είμαι πολύ σύντομος, αφού νομίζω ότι έχουμε πει τα περισσότερα.

Σε ό,τι αφορά στην τροπολογία για τον κατώτατο μισθό -αν και επί της ουσίας είναι η διαδικασία σήμερα, κύριε Υπουργέ, για τον κατώτατο μισθό- θα την υπερψηφίσουμε αυτή την τροπολογία. Όμως, θα πρέπει κάποια στιγμή να κοιτάμε την ουσία για το τι συζητάμε. Διότι είναι ντροπή πραγματικά να συζητάμε στο ελληνικό Κοινοβούλιο για το αν θα πάρει ο Έλληνας στον κατώτατο μισθό 700 ευρώ ή 715 ευρώ ή 680 ευρώ. Αυτή είναι η ουσία. Και θα πρέπει να αναρωτηθούν και οι Ελληνίδες και οι Έλληνες ποιοι ευθύνονται για αυτή την κατάσταση. Άρα θέλω να ξεκαθαρίσουμε τη θέση μας σ' ό,τι αφορά την τροπολογία. Τη συγκεκριμένη τροπολογία θα την υπερψηφίσουμε. Και 1 ευρώ παραπάνω να πάρει η Ελληνίδα και ο Έλληνας, δεν υπάρχει ποτέ περίπτωση η Ελληνική Λύση να το στερήσει αυτό. Άρα λίγο προχωράμε.

Κύριε Βορίδη, ένα γενικό συμπέρασμα, πέρα από τις λεπτομέρειες, τα άρθρα και τα επιμέρους θέματα που προκύπτουν από το νομοσχέδιο, ένας από τους βασικούς λόγους που δεν θα υπερψηφίσουμε το νομοσχέδιο σήμερα -τις λεπτομέρειες σας τις ανέλυσα το πρωί- είναι ότι δεν είναι τι έρχεται στη Βουλή των Ελλήνων ή τι θα νομοθετήσουμε σήμερα, είναι ποιος το φέρνει. Όχι προσωπικά ο Βορίδης ο Υπουργός. Μιλάω για την Κυβέρνηση της Νέας Δημοκρατίας. Όμως, το ποιος φέρνει ένα νομοθέτημα, για εμάς μετράει πάρα πολύ. Γιατί το λέω αυτό; Γιατί δεν σας εμπιστευόμαστε; Δεν υπάρχει πλέον καμμία εμπιστοσύνη στην Κυβέρνηση αυτή. Δεν μπορούμε να υπερψηφίσουμε πλέον τίποτε δικό σας, ειδικά δυο ή τρεις ή τέσσερις μήνες πριν από τις εκλογές. Ανησυχούμε και φοβόμαστε. Και ανησυχούμε περισσότερο για το τι σκοπεύετε ως Κυβέρνηση να φέρετε.

Ξέρετε, στην πολύωρη αυτή διαδικασία σήμερα, κάποια στιγμή μπήκα στο site της Βουλής και στο opengov.gr και σε όλα αυτά τα ωραία, προκειμένου να δω λίγο τι νομοσχέδια ετοιμάζει η Κυβέρνηση. Είδα κάτι το οποίο με ανατρίχιασε. Δεν σας αφορά ως Υπουργείο, αλλά σας αφορά ως Κυβέρνηση. Λέει ότι γίνεται δημόσια διαβούλευση επί του σχεδίου νόμου με τίτλο «Εκσυγχρονισμός των μουσείων…». Κάνετε τα μουσεία -τα μουσεία!- νομικό πρόσωπο ιδιωτικού δικαίου. Τι πάει να πει αυτό; Έτσι ξεκινήσατε -να θυμίσω στους Έλληνες που μπορεί να μην καταλαβαίνουν τι λέμε τώρα- και με την «ΟΛΥΜΠΙΑΚΗ», και τελικά την πουλήσατε. Και μόνο που συζητάτε κάτι τέτοιο, να γίνουν τα μουσεία -μέσα και η Ακρόπολη και όλα- νομικό πρόσωπο ιδιωτικού δικαίου, εμείς ανατριχιάζουμε. Και σήμερα το καταγγέλλουμε εδώ. Είναι στη διαβούλευση και θα ολοκληρωθεί τέλος Γενάρη και θα έρθει στη Βουλή. Για αυτό λέω ότι δεν ξέρω τι μας περιμένει με εσάς στη συνέχεια μέχρι τις εκλογές. Ό,τι προλάβετε θα φέρετε.

Άρα υπάρχει πολύ μεγάλη απόσταση μεταξύ μας. Επικαλούμαστε τη λογική μας πάντα, για αυτό και υπερψηφίζουμε την τροπολογία και κάποια επιμέρους ίσως άρθρα. Αλλά πραγματικά φοβόμαστε για αυτό που μας περιμένει τις επόμενες τριάντα, εξήντα, ενενήντα, εκατό ή όσες ακόμη ημέρες είναι μέχρι τις εκλογές.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, πρέπει να γίνει μια διόρθωση εδώ, προφανώς μόνο για την αποκατάσταση της ακρίβειας της τοποθετήσεως.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Από περιφερειακές υπηρεσίες τα μουσεία γίνονται νομικά πρόσωπα δημοσίου δικαίου, όπως παντού στον κόσμο. Όχι ιδιωτικού δικαίου! Είναι νομικά πρόσωπα δημοσίου δικαίου. Ήταν περιφερειακές υπηρεσίες του Υπουργείου. Και αποκτούν μια οργανωτική νομική αυτοτέλεια για μια σειρά από λόγους, και κυρίως για να μπορούν να κάνουν και καλύτερα τη δουλειά τους, τον προγραμματισμό των προσλήψεών τους και όλα αυτά τα οποία πρέπει να κάνουν. Αλλά δημοσίου δικαίου και όχι ιδιωτικού δικαίου!

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Δεν έχω να σχολιάσω κάτι σε σχέση με το νομοσχέδιο. Από την πλευρά μας, τουλάχιστον, έχει εξαντληθεί αυτή η συζήτηση.

Θα ήθελα, όμως, να ξεκαθαρίσω τη θέση μας σε σχέση με τις τροπολογίες. Για ορισμένες από αυτές είπα και στην πρωτολογία μου. Θα επαναλάβω όμως ορισμένα πράγματα και θα μιλήσω και πιο ολοκληρωμένα σε σχέση με τις υπόλοιπες.

Στην πρώτη υπουργική τροπολογία με γενικό αριθμό 1548 και ειδικό 147, είπαμε ότι υπερψηφίζουμε. Αφορά τους εργαζόμενους στο «Βοήθεια στο Σπίτι». Εκκρεμεί, όμως, επαναλαμβάνουμε -για τους οποίους δεν είπατε κάτι- η υπόθεση των εκατόν εξήντα τριών εργαζομένων στο «Βοήθεια στο Σπίτι», που δεν συμπεριλαμβάνονται στη συγκεκριμένη τροπολογία. Δεν διαφέρουν σε σχέση με τους άλλους εργαζόμενους. Απλώς έτυχε αυτοί οι άνθρωποι να μην συμπληρώνουν τα μόρια, να μην έχουν τα μόρια, παρ’ όλο που σε αρχικό χρόνο τα είχαν. Άρα, λοιπόν, οφείλετε να τακτοποιηθούν αυτοί οι εργαζόμενοι. Θα είναι αδικία να τους αφήσετε απ’ έξω, έστω και ένας αν ήταν.

Το ίδιο συμβαίνει με τους παρατασιούχους. Αναφέρομαι σε αυτό που λέγεται «ουρά της 3Κ». Δεν είναι ρουσφετολογικές προσλήψεις, μου το είχατε πει και κάποια στιγμή σε μια επίκαιρη ερώτηση που είχαμε. Έχουν κριθεί από τον ΑΣΕΠ. Και εδώ αδικούνται αυτοί οι εργαζόμενοι. Πρέπει, λοιπόν, να τακτοποιηθεί η υπόθεσή τους.

Τώρα, σε σχέση με την υπουργική τροπολογία με γενικό αριθμό 1549 και ειδικό 148, θα ψηφίσουμε «παρών». Είναι ρυθμίσεις του Υπουργείου Εσωτερικών. Το πρώτο άρθρο αφορά στη ρύθμιση των ΔΕΥΑ. Θα ψηφίζαμε θετικά. Δεν μπορούμε να το κάνουμε διότι εντάσσεται μέσα σε μια γενικότερη τροπολογία που έχει πάρα πολλά άρθρα. Και μάλιστα θεωρούμε ότι ήταν αναγκαία αυτή η ρύθμιση για να επιχορηγηθούν οι ΔΕΥΑ έτσι ώστε να μην επωμιστεί το κόστος λειτουργίας τους, να μην επιβαρυνθεί δηλαδή ο λαός και μάλιστα με το ενεργειακό κόστος που έχει ανέβει στα ύψη.

Εκείνο που βαρύνει, προφανώς, περισσότερο είναι ο καθορισμός του κατώτατου μισθού για το 2023, που αντιλαμβάνεστε ότι κινείται μέσα στο πλαίσιο του νόμου Βρούτση - Αχτσιόγλου, που καθορίζει η Κυβέρνηση κάθε φορά, σε συνεργασία με τους επιχειρηματικούς ομίλους, ποιο και αν θα υπάρξει αύξηση του κατώτατου μισθού. Αντιλαμβάνεστε, λοιπόν, ότι ακόμα και οι όποιες αυξήσεις δίνονται, εξανεμίζονται πολλαπλάσια μπροστά στο ύψος, την αύξηση δηλαδή, του πληθωρισμού. Άρα αποτελεί κοροϊδία η οποιαδήποτε αύξηση. Βέβαια, ό,τι και να πάρει ο εργαζόμενος, καλό είναι, αλλά αξίζει να πάρει τα πολλαπλάσια, τουλάχιστον να έρθει στα επίπεδα του 2008 - 2009.

Για τη χρηματοδότηση, στο άρθρο 4 της συγκεκριμένης τροπολογίας, που αφορά προγράμματα πρόσβασης παιδιών προσχολικής ηλικίας, βρεφών, νηπίων κ.λπ. θα ψηφίζαμε «παρών», όμως, δεν μπορούμε να το κάνουμε. Καθώς, επίσης, και για τη χρηματοδότηση φορέων του αθλητισμού θα ψηφίζαμε «παρών».

Αντιλαμβάνεστε ότι επανερχόμαστε στο θέμα των υπουργικών τροπολογιών που περιλαμβάνουν πολλά άρθρα μαζί, που θα θέλαμε είτε να υπερψηφίσουμε είτε να δηλώσουμε «παρών» και επειδή ένα από αυτά τα άρθρα βαραίνει στο «όχι», αναγκαζόμαστε στο σύνολό τους να καταψηφίσουμε αυτήν την τροπολογία.

Στις βουλευτικές τροπολογίες αναφέρθηκε και ο Κοινοβουλευτικός μας Εκπρόσωπος. Δύο βουλευτικές τροπολογίες, του ΣΥΡΙΖΑ και του ΜέΡΑ25, για την αναστολή εξώσεων σε σχολικές μονάδες που στεγάζονται εντός ιδιωτικών μισθωμένων κτηρίων, είναι σωστές. Θεωρούμε μικρόψυχη την απόφαση. Δεν ξέρω τι εξυπηρετεί αυτή η άρνηση, από την πλευρά της Κυβέρνησης, αλλά σε κάθε περίπτωση δεν αφορά μόνο το Αιγάλεω. Βεβαίως ξεκίνησε με αφορμή το Αιγάλεω και το όλο θέμα που έχει προκύψει, αλλά είναι ένα γενικότερο πανελλαδικό ζήτημα των ιδιόκτητων κτηρίων που στεγάζουν σχολικές μονάδες και κινδυνεύουν να μείνουν εκτός σχολικής στέγης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Κύριε Υπουργέ, γνωρίζετε πολύ καλά ότι πάντα σας σέβομαι και εκτιμώ ότι εκφράζετε τις απόψεις σας όπως τις εκφράζετε. Διαφωνώ και με την πολιτική σας σκέψη και με τον τρόπο που το εκφράζετε, παρ’ όλα αυτά σας αναγνωρίζω μια ευγένεια. Δεν ξέρω, όμως, τι έχετε πάθει με αυτό το νομοσχέδιο. Είναι άγχος εν όψει των εκλογών; Κάτι σας συμβαίνει πάντως.

Στην επιτροπή μας αποκαλέσατε σχεδόν ανόητους, ότι δεν καταλαβαίνουμε. Σήμερα ανεβήκατε στο Βήμα και ούτε λίγο ούτε πολύ μας είπατε ότι δεν διαβάσαμε -«Δεν έχετε αναγνώσει»- το νομοσχέδιο. Έτσι είπατε εσείς, αλλά εγώ ανακαλύπτω ότι εσείς δεν διαβάσατε το νομοσχέδιο.

Ανεβήκατε σε αυτό το Βήμα, κύριε Υπουργέ, και προσπαθώντας να απαντήσετε στο γεγονός ότι το νομοσχέδιό σας δεν συνδέεται με το Εθνικό Σχέδιο Δράσης 2023, την πατήσετε -θα μου επιτρέψετε να χρησιμοποιήσω αυτήν τη λαϊκή έκφραση-, διότι είπατε πως: «το Σχέδιο Δράσης του 2023 δεν περιλαμβάνει μη ψηφισμένες διατάξεις. Αυτές τις διατάξεις σήμερα θα τις ψηφίσουμε για να τις περιλάβουμε στο Εθνικό Σχέδιο Δράσης».

Δεν το διαβάσατε. Η γενική γραμματέας που είναι πίσω σας, που το έχει διαβάσει, είμαι βέβαιη ότι θα σας το πει. Διότι καταθέσαμε τα Πρακτικά, κύριε Υπουργέ μου, και τις εβδομήντα τρεις σελίδες και η πλατφόρμα του Εθνικού Σχεδίου στο Υπουργείο σας λέει ότι αυτά θα ξεκινήσετε να τα κάνετε το τέταρτο τρίμηνο του 2023. Άρα υπάρχει πρόβλεψη.

Εμείς σας ασκήσαμε πολιτική κριτική επί του γεγονότος ότι μας είπατε πως: «θα πατάει ένα κουμπί και πολύ σύντομα θα τα φτιάξουμε όλα αυτά». Εμείς είπαμε ότι στο Εθνικό Σχέδιο Δράσης ό,τι προβλέπετε το προβλέπετε για το τέταρτο τρίμηνο του 2023. Δηλαδή ζήσε, Μάη μου, να φας τριφύλλι, μετά τις εκλογές, στην επόμενη κυβέρνηση. Πάντως όχι στη δική σας! Αυτά είπαμε εμείς και συνδέσατε, λοιπόν, και μας είπατε ότι δεν τα διαβάσαμε κιόλας.

Και μάλιστα να σας πω ότι το ψηφίζετε κιόλας. Κοιτάξτε στο άρθρο 15 παράγραφος 5 τι ψηφίζετε, κύριε Υπουργέ, και μετά να μας κουνήσετε και το δάχτυλο, να μας πείτε και αδιάβαστους, όλα να μας τα πείτε. Είναι δεκτά όταν έχετε δίκιο.

Επίσης, μου δώσατε την εντύπωση ότι μπερδέψατε τα μήλα με τα πορτοκάλια. Και τι εννοώ; Μιλήσατε για την απόφαση την κριτική που ασκήσαμε για το πώς είναι δυνατόν να καταργείτε, να μεταφέρετε, να αλλάζετε, να μεταρρυθμίζετε αρμοδιότητες με αποφάσεις του Υπουργικού Συμβουλίου. Και λέτε: «Μα, τον προγραμματισμό των προσλήψεων δεν τον αποφασίζουμε με αποφάσεις του Υπουργικού Συμβουλίου;». Ναι, αλλά αυτό είναι εκτελεστικό έργο, ενώ αυτό που συζητάμε για τις αρμοδιότητες είναι νομοθετικό έργο. Είναι σαφής ο νόμος στο τι προβλέπει. Νομίζω ότι δεν έχω τον χρόνο να αναφερθώ στις διατάξεις, τις παραγράφους και τα εδάφια που τουλάχιστον εγώ προσωπικά με μεγάλη προσοχή, κύριε Βορίδη, διάβασα.

Τέλος, αυτό που θέλω να επισημάνω, κύριε Υπουργέ μου, είναι ότι προσπαθήσατε κάποιες από τις τροπολογίες εδώ να τις δικαιολογήσετε σε κάποια διάσταση κ.λπ.. Εμείς αντιλαμβανόμαστε και την ανάγκη και το τι πρέπει να κάνουμε κ.λπ..

Γιατί για το «Βοήθεια στο Σπίτι» η ρύθμιση οφείλει να διασφαλίσει τη συνέχιση της εργασίας όλων. Στους εκατόν εξήντα τρεις έχουμε πρόβλημα. Για το ότι είναι απ’ έξω αυτή τη στιγμή, υπάρχει θέμα. Το ξέρετε και εσείς, το ξέρουμε και εμείς. Μόνο και μόνο για την ισότητα, μόνο και μόνο για την ισοτιμία της ουσίας της απασχόλησης, πρέπει να βρείτε έναν τρόπο προκειμένου να αποκατασταθεί όλο το σύνολο των εργαζομένων που έχουν μείνει στην κυριολεξία στον αέρα. Και δεν υπάρχει κανένας άλλος τρόπος παρά μία προσφυγή, ίσως δικαστική, που όμως και αυτή, κατά τη νομική μου ματιά, κύριε Υπουργέ, έχει πρόβλημα. Και σας είπα ότι έχει πρόβλημα και μπορώ να το αναλύσω κιόλας γιατί, κατά τη γνώμη μου, έχει πρόβλημα και σε ποιο επίπεδο, αν δεν ρυθμιστεί με νομοθετικό τρόπο. Φρονώ ότι νομικά υπάρχει ζήτημα.

Σε ό,τι αφορά, τέλος, την τροπολογία 1549/48 και συγκεκριμένα για το άρθρο 1 που αφορά την έκτακτη επιχορήγηση ΔΕΥΑΗ και συνδέσμων ύδρευσης ΟΤΑ για την αντιμετώπιση ενεργειακής κρίσης, εάν το άρθρο ερχόταν διακριτικά, θέλω να ξεκαθαρίσω ότι εμείς θα ψηφίζαμε «ναι» με τις εξής, όμως, επισημάνσεις: Οι πιστώσεις πρέπει να ξεκαθαριστεί ότι θα είναι επιπλέον των κεντρικών αυτοτελών πόρων των ΟΤΑ. Θεωρούμε αναγκαίο το ίδιο το άρθρο να διασφαλίζει το ελάχιστο έστω ύψος της επιχορήγησης και την προθεσμία εντός της οποίας θα επιχορηγηθούν οι ΔΕΥΑΗ, διότι αλλιώς μοιάζει -δεν σας το καταλογίζω- προεκλογικού χαρακτήρα εξαγγελία.

Για τα άρθρα που αφορούν στις επιτροπές και τα συμβούλια δήμων και περιφερειών, πράγματι δίκιο έχετε ότι έβαλε πραγματικά μπουρλότο στη διαδικασία ο ΣΥΡΙΖΑ - ΑΝΕΛ. Βέβαια. Φυσικά δεν θα είχαμε να αντιμετωπίσουμε αυτό το πρόβλημα αν δεν υπήρχε ο «ΚΛΕΙΣΘΕΝΗΣ».

Αλήθεια είναι αυτό, κύριοι συνάδελφοι της Αξιωματικής Αντιπολίτευσης. Ας κάνουμε εδώ παραδοχές με δικαιοσύνη για να μπορέσουμε να λύσουμε το πρόβλημα.

Όμως, με τον τρόπο που προσπαθήσατε, κύριε Υπουργέ, να το λύσετε δεν το λύσατε σωστά και έρχεται κόλαφος τώρα το Συμβούλιο της Επικρατείας και λέει ότι νομοθετούμε αντισυνταγματικά. Διαβάσατε τα χωρία της συγκεκριμένης απόφασης και εμείς τα διαβάσαμε και εσείς τα διαβάσατε κ.λπ.. Όμως, το ότι κάνετε μερική επαναφορά των αρμοδιοτήτων πίσω στα δημοτικά συμβούλια ουσιαστικά -και εσείς το παραδεχτήκατε έμμεσα- κάνετε ένα πείραμα, ένα πολιτικό πείραμα, κατά την άποψή μου.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αποδείξτε το.

**ΕΥΑΓΓΕΛΙΑ ΛΙΑΚΟΥΛΗ:** Θυμηθείτε αυτό που σας λέω σήμερα, κύριε Υπουργέ. Δεν υποδεικνύω κάτι. Αλίμονο! Δεν έχω αυτή την αλαζονεία. Λέω, όμως, ότι η πολιτική μου και η νομική μου κατάρτιση λέει ότι θα έχουμε πάλι πρόβλημα και πάλι την αυτοδιοίκηση θα τη βάλουμε σε πολύ μεγάλες περιπέτειες.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Και τι προτείνετε;

**ΕΥΑΓΓΕΛΙΑ ΛΙΑΚΟΥΛΗ:** Εδώ θα έπρεπε να το διαβουλευθείτε. Μη μου λέτε «τι προτείνετε». Θα έπρεπε να διαβουλευτείτε.

Θα έπρεπε να κάνετε, κύριε Υπουργέ μου, νομική αποτύπωση όλης της διάστασης της απόφασης του Συμβουλίου της Επικρατείας, όπως έχουμε κάνει και στο παρελθόν σε άλλες περιπτώσεις και το 2013 και το 2017 και το 2019 που εγώ θυμάμαι σε ζητήματα που μας απασχόλησαν, προκειμένου να βρείτε πραγματικά τη λύση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Για τον κατώτατο μισθό τώρα τα είπα στον κ. Χατζηδάκη και θέλω να πω μόνο μια κουβέντα, κύριε Πρόεδρε. Δεν θα σας απασχολήσω.

Μάρκετινγκ είπαμε, εκλογές είπαμε ότι έρχονται, κάνετε μια αύξηση τόση όση ο πληθωρισμός και από πάνω έρχεστε να το προβάλλετε με ρεκλάμες διαφημιστικές ότι κάνετε και εγώ δεν ξέρω τι; Μεταξύ κατεργαρέων ειλικρίνεια στην Κυβέρνησή σας τουλάχιστον.

Κύριε Πρόεδρε, είναι άνισος ο τρόπος με τον οποίο εμείς απαντάμε -δεν το λέω σε εσάς, αλλά γενικώς- μέσα στο Κοινοβούλιο. Είπε διάφορα ο κ. Χατζηδάκης. Εμείς δεν του απαντήσαμε, όμως. Καταργείτε τα επιδόματα ανεργίας σε όσους ανέργους βρίσκουν δουλειά μερικής απασχόλησης και ήρθε και μας έκανε ένα πολιτικό κήρυγμα ο κύριος Υπουργός για το ότι για να πατάξετε -λέει- τη μερική απασχόληση κόβετε τα επιδόματα, προκειμένου οι εργοδότες να μην έχουν τη δυνατότητα έτσι να βολεύουν παράνομη εργασία.

Αλήθεια λέτε; Σοβαρά; Εγώ δεν πίστευα όταν άκουσα τον κ. Χατζηδάκη να το λέει αυτό ότι ήρθε και το είπε. Ήρθε, όμως, και το είπε. Η μερική απασχόληση είναι κατοχυρωμένος νομικά τρόπος απασχόλησης. Το αν παρανομεί ο εργοδότης υπάρχουν χιλιάδες άλλοι τρόποι αυτό να βρεθεί. Σωστά ο κύριος Υπουργός είπε ότι και η κάρτα η ηλεκτρονική είναι ένας από αυτούς τους τρόπους.

Έχει σχέδιο ο κ. Χατζηδάκης σχετικά με το πώς αυτούς ισότιμα θα τους αντιμετωπίσει τους απασχολούμενους, δηλαδή μερική απασχόληση; Τι είναι αυτό που μας είπε; Τι συνέδεσε; Εσείς τα μήλα με τα πορτοκάλια μπερδέψατε, εκείνος τα αχλάδια με τα μανταρίνια.

Δεν είναι Κυβέρνηση, όμως, αυτό, κύριε Υπουργέ, και δεν μπορούμε να συμφωνήσουμε σε αυτό, διότι άλλα μας λέτε, άλλα κάνετε, άλλα εννοείτε, άλλα θα μας πείτε σε λίγο ότι εννοούσατε, γιατί είμαι σίγουρη ότι τώρα σας έχει υποδειχθεί το Εθνικό Σχέδιο Δράσης 2023 και το τέταρτο τρίμηνο που λέτε κάποιος σας έχει υποδείξει ότι όντως μέσα εκεί λέτε ότι προβλέπεται την πολυεπίπεδη διακυβέρνηση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Τόλκα, έχετε τον λόγο.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Κύριε Υπουργέ, δεν μπορώ να μη σχολιάσω ότι θα περίμενα να σας έχει πιάσει μια κρίση ειλικρίνειας σήμερα μετά από τέσσερις συνεδριάσεις και να πείτε πραγματικά αυτό που σας λέμε. Μάλλον το καταλάβατε αυτό που σας λέμε και μας κατηγορείτε ότι δεν καταλαβαίνουμε το νομοσχέδιο.

Τι σας λέμε; Ότι δεν θα εφαρμοστεί. Ο νόμος, το νομοθέτημα που φέρνετε δεν θα εφαρμοστεί. Και έρχεστε και απαιτείτε από την Αντιπολίτευση να κάνει αυτή την πρότασή της, όταν εσείς δεν μπορείτε να φέρετε τις προτάσεις αυτές που σας έχουμε τεκμηριώσει. Σύσσωμη η Αντιπολίτευση, αλλά και οι φορείς λένε ότι αυτό το νομοσχέδιο είναι γενικό, είναι θεωρητικό, είναι ένα εγχειρίδιο το οποίο δεν το φέρνετε με αυτές τις δυνατότητες και με αυτές τις διαδικασίες για να μπορεί να εφαρμοστεί.

Μακάρι να μπορούσατε και να μπορούσαμε και εμείς σήμερα να στηρίξουμε κάτι τέτοιο και να είστε ο μεταρρυθμιστής της πολυεπίπεδης διακυβέρνησης, αλλά δεν το καταφέρατε.

Επειδή δεν είχα τη δυνατότητα να μιλήσω πιο πριν, θα ήθελα να μας πείτε το εξής γιατί αξίζει. Σήμερα στις 11.30 το πρωί δημοσιεύθηκε στη «ΔΙΑΥΓΕΙΑ» μια απόφαση δέσμευσης πίστωσης 74.000 ευρώ ως έξοδα για νομικές υπηρεσίες για την κάλυψη δαπάνης παροχής νομικών υπηρεσιών ενόψει της νομοθέτησης του Εθνικού Συστήματος Πολυεπίπεδης Διακυβέρνησης, πλέον των 250.000 είπατε για το σύστημα διακυβέρνησης. Νομίζω ότι αξίζει αυτό και θα παρακολουθήσουμε για να δούμε και ποιος θα είναι αυτός που με απευθείας ανάθεση θα το πάρει.

Όσον αφορά τις τροπολογίες, η τροπολογία με αριθμό 1548 είναι αυτή για τους διοριστέους στο πρόγραμμα «Βοήθεια στο Σπίτι». Την υπερψηφίζουμε, κύριε Υπουργέ. Πρέπει να δούμε όμως τι γίνεται και για τους επιπλέον εκατόν εξήντα πέντε ανθρώπους που σας έχουν περιγράψει και οι προηγούμενοι ομιλητές, οι Βουλευτές του ΣΥΡΙΖΑ, για το τι πρέπει και εδώ να γίνει.

Όσον αφορά την τροπολογία με αριθμό 1549 του Υπουργείου Εσωτερικών που έχει να κάνει με τις επιτροπές για το Συμβούλιο της Επικρατείας, την καταψηφίζουμε, κύριε Υπουργέ. Δεν δημιούργησε συνταγματικό πρόβλημα ο «ΚΛΕΙΣΘΕΝΗΣ». Ήταν μια πολιτική απόφαση την οποία εσείς κατακρίνετε και λέτε ότι δεν μπορούσε να λειτουργήσει. Δεν λειτούργησε όπως έπρεπε να λειτουργήσει. Δεν προλάβαμε να εφαρμόσουμε όλα όσα έπρεπε να εφαρμόσουμε. Κρίνατε ότι δεν μπορούν να εφαρμοστούν μαζί με την απλή αναλογική και ήρθε ο κ. Θεοδωρικάκος και έφερε μία άλλη διάταξη και άλλους νόμους, οι οποίοι ήταν αυτοί που ήταν αντισυνταγματικοί.

Άρα, λοιπόν, στην πολιτική κριτική να μαλώσουμε. Όσον αφορά όμως τη νομοθετική διαδικασία, τη νομική υπόσταση των δύο νομοθετημάτων να τα ξεχωρίσουμε.

Για την τρίτη και τελευταία τροπολογία με αριθμό 1550 για τον καθορισμό του κατώτατου μισθού, επιτρέψτε μου να πω πολύ σύντομα ότι θα την υπερψηφίσουμε. Όμως δεν μπορούμε να μην παρατηρήσουμε ότι ο κατώτατος μισθός πρέπει να πάει στα 800 ευρώ με την τιμαριθμική αναπροσαρμογή, με κατάργηση των τριετιών, με επαναφορά των συμβάσεων εργασίας. Αυτό όπως το φέρνετε είναι προεκλογικό, είναι καθυστερημένο και ανεπαρκές ως τροπολογία.

Και να πω στον κ. Χατζηδάκη ότι πράγματι εξανεμίζεται ο μισθός κατά 20% και πάνω με την ακρίβεια που υπάρχει, ακρίβεια στο ρεύμα, ακρίβεια σε όλα τα αγαθά, τον αυξημένο ΦΠΑ και όλα τα άλλα τα οποία δεν παίρνετε εσείς σαν αποφάσεις.

Επίσης, το άρθρο 4 που η κ. Μιχαηλίδου εδώ μας εξήγησε, είναι άλλη μια εκβιαστική διάταξη για να καλύψετε παρανομίες, καθυστερήσεις και αστοχίες, οι οποίες δεν έγιναν στην αρχή για να μπορέσουν να προβλεφθούν τα χρήματα για τους παιδικούς σταθμούς. Αν δεν ψηφιστεί, δεν θα πληρωθούν και οι βρεφονηπιακοί σταθμοί, πράγμα για το οποίο φυσικά και μάχες έχουμε δώσει και τροπολογίες έχουμε φέρει και ερωτήσεις πάμπολλες έχουμε κάνει και τώρα έρχεστε με αυτό τον τρόπο, έστω και τώρα προεκλογικά, να το διορθώσετε. Αυτή είναι η θέση μας για τις τροπολογίες και φυσικά καταψηφίζουμε το νομοσχέδιο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Καράογλου, έχετε τον λόγο.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα είμαι ιδιαίτερα σύντομος στη δευτερολογία μου, γιατί επιθυμώ να ολοκληρωθεί η διαδικασία το συντομότερο δυνατόν δίχως άλλες καθυστερήσεις, οι οποίες έχουν ως αποτέλεσμα αυτό που έγινε στη διάρκεια της συζήτησης, να κοιτάμε το δέντρο και να χάνουμε το δάσος. Γιατί είδαμε και στη διάρκεια της συζήτησης του νομοσχεδίου ότι οι συνάδελφοι της Αντιπολίτευσης περισσότερο ασχολήθηκαν με την κηδεία του τέως Βασιλέως παρά με το νομοσχέδιο αυτό καθαυτό.

Η αλήθεια είναι ότι παρακολουθώ και ακούω -και αυτό έκανα και προηγουμένως- όλες αυτές τις ώρες, με σεβασμό τις απόψεις όλων των συναδέλφων της Αντιπολίτευσης. Εξάλλου ο διάλογος είναι η χαρά της δημοκρατίας. Παρ’ όλα αυτά αισθάνομαι ότι αντί να εστιάσουμε ως Σώμα στην ουσία του νομοσχεδίου και στις σημαντικές θετικές αλλαγές που θα επιφέρει, εν τούτοις βλέπω τις άλλες πολιτικές δυνάμεις να αισθάνονται ότι πρέπει να λύσουν κάποιο πολιτικό γόρδιο δεσμό.

Μου δίνουν την αίσθηση ότι είναι αυτοεγκλωβισμένες σε έναν κομματικό εγωισμό και ενώ κατά βάθος ξέρουν ότι πρέπει να υπερψηφίσουν το σχέδιο νόμου, φοβούνται μην κατηγορηθούν από την εκλογική τους βάση -ειδικότερα τώρα που όντως είμαστε σε μια παρατεταμένη προεκλογική περίοδο- ότι συμπορεύονται με την Κυβέρνηση.

Με συγχωρείτε, κυρίες και κύριοι συνάδελφοι, αλλά η προσέγγισή σας είναι λάθος. Το Εθνικό Συμβούλιο Πολυεπίπεδης Διακυβέρνησης αντανακλά την Ελλάδα του αύριο, αναγνωρίζει τα λάθη του χθες, τα διορθώνει ώστε να μην επαναληφθούν και θέτει τις βάσεις, προκειμένου να μην έρθει ποτέ ξανά η στιγμή που θα πρέπει το κράτος να διαχειριστεί μια δύσκολη στιγμή κατόπιν εορτής. Λυπάμαι, αλλά η αλήθεια είναι ότι έχετε πλήρη ένδεια θέσεων και προτάσεων για το μέλλον της χώρας. Το αντιπολιτευτικό σας οπλοστάσιο στερείται επιχειρημάτων και πολιτικού λόγου. Μη μπερδεύεστε. Το «όχι» σε όλα δεν είναι πολιτική θέση. Είναι, δυστυχώς, η πολιτική κουλτούρα που σας διέπει.

Σε τρέχοντα πολιτικό χρόνο σάς καλούμε να ψηφίσετε το συγκεκριμένο νομοσχέδιο, ένα νομοσχέδιο τομή στα ελληνικά χρονικά. Κι εσείς αντί να βλέπετε τη λύση στο πρόβλημα, αναζητείτε τα προβλήματα στη λύση, όπως κάνετε σε όλα τα ζητήματα. Τα παραδείγματα είναι πολλά και είναι και επίκαιρα. Διεκδικούμε να επιστρέψουν στην Ελλάδα τα Γλυπτά του Παρθενώνα, φωνάζετε ότι είναι ανεπίτρεπτο. Αντιδρά η Βρετανίδα Υπουργός Πολιτισμού στη διεκδίκησή μας, φαντασιώνεστε πολιτική «σφαλιάρα» στον Πρωθυπουργό. Τελικά με ποιον είστε; Διασύρετε τη χώρα στο εξωτερικό με τη δήθεν νεκρή Μαρία στον Έβρο και όταν αποδεικνύεται ότι ήταν fake news, δεν έχετε το θάρρος, δεν έχετε το πολιτικό ανάστημα να ζητήσετε συγγνώμη. Αποκρυσταλλώνουμε το «αλαλούμ» με τις αρμοδιότητες μεταξύ κράτους, περιφερειών, δήμων και εσείς τάσσεστε κατά.

Ποιες είναι οι αξίες σας; Ποιος είναι ο προσανατολισμός σας; Τι θέλετε σε τελική ανάλυση; Τι επιδιώκετε; Τον κρατικοκεντρισμό; Θέλετε ένα δυσκίνητο κράτος; Ένα αδύναμο κράτος; Ένα αδρανές κράτος; Ένα παθητικό κράτος; Ένα κράτος που θα υψώνει απροσπέλαστα τείχη συγκεντρωτισμού; Ένα κράτος όμηρο της αλληλοεπικάλυψης αρμοδιοτήτων; Ένα κράτος που τη δύσκολη στιγμή ο ένας θα αρκείται να κοιτάζει τον άλλο και τους εμπλεκόμενους να σηκώνουν απορημένοι τους ώμους, γιατί δεν θα ξέρουν στη δύσκολη στιγμή τι πρέπει να κάνουν; Ένα κράτος που δεν θα αλλάξει ποτέ, γιατί σήμερα είναι κομμένο και ραμμένο στα μέτρα σας;

Ας βάλουμε, λοιπόν, τα πράγματα στη θέση τους. Ξεχάστε όσα ξέρατε μέχρι σήμερα. Η Ελλάδα αλλάζει μέρα με τη μέρα προς το καλύτερο και αυτή η μεταμόρφωση φέρνει τη σφραγίδα της Νέας Δημοκρατίας. Ακόμη κι αν δεν ψηφίσετε την πολυεπίπεδη διακυβέρνηση, αυτή θα γίνει νόμος του κράτους με τις δικές μας ψήφους. Δεν ισχυρίζομαι ότι όλα τα ζητήματα θα λυθούν διά μαγείας. Όμως, κάνουμε ένα αποφασιστικό πρώτο βήμα. Και αυτός ο νόμος θα είναι εδώ να υπενθυμίζει στους συμπατριώτες μας πως την ώρα της ψηφοφορίας στη Βουλή οι συνάδελφοι της Αντιπολίτευσης είπαν «όχι», γιατί δεν ακούν τα «θέλω» και τα «πρέπει» της εποχής.

Εάν θέλετε ένα σύγχρονο κράτος με έντονα αποκεντρωμένο χαρακτήρα και με ισχυρούς θεσμούς στη διοίκηση και στην αυτοδιοίκηση Α΄ και Β΄ βαθμού που θα βρίσκονται πραγματικά στην υπηρεσία του λαού, υπερψηφίστε το συγκεκριμένο νομοσχέδιο. Διαφορετικά, χαμηλώστε τους τόνους και δείξτε μετριοπάθεια, γιατί είμαι βέβαιος ότι κατά βάθος γνωρίζετε ότι το συζητούμενο νομοσχέδιο για την πολυεπίπεδη διακυβέρνηση είναι στη σωστή κατεύθυνση.

Δύο λόγια τώρα για τις τροπολογίες. Κατ’ αρχάς για τις δύο τροπολογίες του Υπουργείου Εσωτερικών και στη συνέχεια για την τροπολογία του Υπουργείου Εργασίας και Κοινωνικής Ασφάλισης.

Όσον αφορά την τροπολογία 1549 που αφορά την αντιμετώπιση του προβλήματος μετά την πρόσφατη απόφαση του Συμβουλίου της Επικρατείας, προσπαθούμε να δώσουμε λύση. Αυτή, άλλωστε, ήταν και η παρακίνηση και η θέληση των εκπροσώπων της τοπικής αυτοδιοίκησης και των συλλογικών τους οργάνων, να τους λύσουμε τα χέρια και να βάλουμε τέλος στην αναστάτωση. Η Κυβέρνηση συμμορφώνεται απόλυτα με την απόφαση του Συμβουλίου της Επικρατείας κάνοντας το καλύτερο δυνατό για τη διασφάλιση της κυβερνησιμότητας. Όπως έχει επισημάνει ο Υπουργός Εσωτερικών κ. Βορίδης, οι συνθέσεις της Οικονομικής Επιτροπής και της Επιτροπής Ποιότητας Ζωής θα μείνουν ως έχουν με βάση την ισχύουσα διάταξη, αλλά θα υπάρξει παρέμβαση σε σχέση με την κατανομή των αρμοδιοτήτων, αφού αρκετές και σημαντικές από αυτές θα επιστρέψουν στα δημοτικά και περιφερειακά συμβούλια.

Μακάρι, κύριε Υπουργέ -το εύχομαι, αλλά δεν το πιστεύω- να μπορέσει να λειτουργήσει η αυτοδιοίκηση, ειδικά οκτώ μήνες πριν τις εκλογές της, με συνθήκες συνεργασίας και αλληλοκατανόησης έτσι ώστε να μπορούν να προχωρήσουν οι αποφάσεις τους και να μην έχουμε μια εμπλοκή.

Με τη δεύτερη τροπολογία, την τροπολογία του Υπουργείου Εσωτερικών με αριθμό 1548, λύνουμε ένα πάρα πολύ σημαντικό ζήτημα, το οποίο δεν το δημιουργήσαμε, το βρήκαμε, αλλά έλαχε στην Κυβέρνηση του Κυριάκου Μητσοτάκη να το λύσουμε. Αφορά τους εργαζόμενους στο πρόγραμμα «Βοήθεια στο Σπίτι». Αυτό σημαίνει ότι ανοίγει ο δρόμος να προχωρήσει άμεσα και χωρίς εμπλοκή η ολοκλήρωση των διαδικασιών διορισμού όσων εργαζομένων του προγράμματος είχαν μείνει εκτός των οριστικών πινάκων της προκήρυξης 4Κ/2020 του ΑΣΕΠ. Με την παρέμβασή μας παύει να υπάρχει το κώλυμα διορισμού για όλους τους εργαζόμενους του «Βοήθεια στο Σπίτι» που είχαν υποβάλει αίτηση συμμετοχής στην παραπάνω προκήρυξη.

Οι μόνοι που μένουν εκτός είναι εκατόν εξήντα δύο εργαζόμενοι στο πρόγραμμα, οι οποίοι δεν πληρούσαν τις τυπικές προϋποθέσεις προκειμένου να υποβάλουν σχετική αίτηση συμμετοχής. Είμαι βέβαιος ότι ο αρμόδιος Υπουργός θα προσπαθήσει και θα βρει τη λύση και γι’ αυτούς.

Θερμά συγχαρητήρια, λοιπόν, κύριε Υπουργέ, σε εσάς, στη γενική γραμματέα, σε όλους τους συνεργάτες σας, για το νομοσχέδιο, αλλά και για τις δύο τροπολογίες που δίνουν λύσεις σε πραγματικά προβλήματα που απασχολούν και την αυτοδιοίκηση, αλλά και εργαζόμενους.

Τέλος, η τρίτη και τελευταία τροπολογία, η με αριθμό 1550, του Υπουργείου Εργασίας και Κοινωνικής Ασφάλισης είναι μια τυπική διαδικασία που επισπεύδει κατά ένα μήνα την ολοκλήρωση των διαδικασιών και την εφαρμογή της απόφασης για αύξηση του βασικού κατώτατου μισθού. Αντί για 1η Μαΐου, θα ανακοινωθεί την 1η Απριλίου και θα ισχύσει η αύξηση αυτή.

Πέραν όμως της τυπικής διαδικασίας που προανέφερα που είναι η συγκεκριμένη τροπολογία, ας δούμε την ουσία του θέματος. Το 2022 είχαμε μια ιστορική αύξηση, τη μεγαλύτερη αύξηση του βασικού κατώτατου μισθού από σύσταση ελληνικού κράτους. Από τα 650 ευρώ, πήγαμε στα 713 ευρώ, δηλαδή, περίπου 10%. Τώρα περιμένουμε μια καινούργια αύξηση, η οποία πιστεύω ότι εν πολλοίς θα ανταποκρίνεται και στις ανάγκες των καιρών και στα αιτήματα των εργαζομένων, βέβαια με σεβασμό πάντα και στην προστασία της λειτουργίας των επιχειρήσεων.

Είμαι αισιόδοξος. Εκτιμώ ότι λόγω του ότι η πορεία της ελληνικής οικονομίας εξελίσσεται πάρα πολύ καλά θα έχουμε μια θετική εξέλιξη σε ό,τι αφορά και το ζήτημα αυτό, της αύξησης δηλαδή του βασικού κατώτατου μισθού σε τέτοια επίπεδα που θα δίνει μια ανάσα στους εργαζόμενους που πραγματικά αντιμετωπίζουν προβλήματα, κυρίως με την ακρίβεια.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ευχαριστώ, κύριε Πρόεδρε.

Θα ήθελα να κάνω κάποιες τελευταίες διευκρινίσεις πάνω σε μερικά ζητήματα, ορισμένα εκ των οποίων ετέθησαν τώρα.

Κατ’ αρχάς να διευκρινίσω ότι για το ζήτημα των ρυθμίσεων που αφορούν στους εργαζόμενους στο «Βοήθεια στο Σπίτι» πρέπει να τονίσω ότι εδώ υλοποιούμε μια δέσμευσή μας, η οποία έγινε κατ’ εντολή του ίδιου του Πρωθυπουργού. Ο Πρωθυπουργός ο ίδιος ήθελε να ρυθμιστεί αυτό το ζήτημα με τον συγκεκριμένο τρόπο, προκειμένου να διασφαλιστούν οι θέσεις εργασίας. Σε συναντήσεις που είχαμε κάνει με τους εργαζόμενους και τους εκπροσώπους τους και με την ΠΟΕ - ΟΤΑ και με την ΠΟΠ - ΟΤΑ για το ζήτημα αυτό, είχα πει ότι θα φέρουμε ρύθμιση με τον καινούργιο χρόνο. Και αυτή η ρύθμιση έρχεται και υλοποιείται με αυτόν τον τρόπο η δέσμευσή μας.

Για τους εκατόν εξήντα τρεις, ακούστε. Πολλοί εξ αυτών δεν έχουν καθόλου τυπικά προσόντα. Αυτό δεν είναι εύκολο να ξεπεραστεί. Ορισμένοι εξ αυτών δεν έχουν μόρια. Επομένως, ρύθμιση νομική που να μπορεί να καλύψει το συγκεκριμένο θέμα εγώ δεν βλέπω. Άρα, έχοντας πει αυτό, νομίζω ότι από πλευράς νομοθετικής παρέμβασης της Κυβέρνησης, έχουμε ολοκληρώσει το μέγιστο το οποίο θα μπορούσαμε να κάνουμε για τους συγκεκριμένους εργαζόμενους.

Θα πω και κάτι ακόμα τώρα. Εγώ βρίσκω τελικά ενδιαφέρον, κυρία Λιακούλη, το ότι από μια μεγάλη και συνολική παρέμβαση που είναι η πολυεπίπεδη διακυβέρνηση, καταλήξαμε να διαφωνούμε για τα σχέδια δράσης, γιατί από όλα τα υπόλοιπα το σημείο της διαφωνίας εμένα εξακολουθεί, εκτός από την εξ επαγγέλματος αντιπολίτευση που λέω εγώ…

**ΕΥΑΓΓΕΛΙΑ ΛΙΑΚΟΥΛΗ:** Όχι, όχι.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ήταν πολύ ειλικρινής η Ελληνική Λύση εδώ. Σου λέει «Καταψηφίζουμε όχι γιατί μας πειράζει το νομοσχέδιο, αλλά γιατί το φέρνετε εσείς και γιατί το φέρνετε τώρα και γιατί έχουμε σε λίγο εκλογές. Άρα, τι να κάνουμε τώρα; Δεν γίνεται να σας ψηφίζουμε τα νομοσχέδια. Θα σας τα καταψηφίζουμε».

Είναι πολιτική η επιχειρηματολογία, αξιολογείται, αλλά έχει μια ειλικρίνεια. Το να προσπαθώ να κατασκευάσω επιχειρήματα εκεί που δεν υπάρχουν νομίζω ότι είναι πάντως λιγότερο ειλικρινές και αξιολογείται ως τέτοιο.

Να τελειώσουμε, όμως, και με τα σχέδια δράσης. Στο ετήσιο σχέδιο δράσης μας βεβαίως έχουμε βάλει για το τελευταίο τρίμηνο του 2023 την εφαρμογή…

**ΕΥΑΓΓΕΛΙΑ ΛΙΑΚΟΥΛΗ:** Μέγα σφάλμα.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Δυο λεπτά. Λέμε δύο διαφορετικά πράγματα.

Στο τελευταίο τρίμηνο του 2023 έχουμε βάλει την εφαρμογή του πληροφορικού συστήματος και της λειτουργίας του. Η κατάρτιση των σχεδίων δράσης της πολυεπίπεδης διακυβέρνησης που προβλέπεται στο νομοσχέδιο έχει να κάνει με το ποιο θα είναι το αντικείμενο αυτού του πληροφορικού συστήματος που θα βοηθήσει σε αυτό.

Και τι σας έχω πει δύο φορές στην επιτροπή; Ότι δεν θα περιμένουμε το σύστημα και την πλήρη λειτουργία του προκειμένου να αρχίσουμε να δουλεύουμε γι’ αυτό. Θα βελτιώσει πολύ την απόδοση του συστήματος πολυεπίπεδης η ύπαρξη αυτού του πληροφορικού συστήματος και σας είπα από τώρα τα τρία πεδία τα οποία θα υιοθετηθούν προκειμένου να αρχίσει να δουλεύει το σύστημα και επομένως οι υπηρεσίες του Υπουργείου: οι φυσικές καταστροφές, η διαχείριση των υδάτων και η κατανομή με τις αποκεντρωμένες και τις περιφερειακές αυτοδιοικήσεις. Σας τα έχω πει. Βεβαίως και δεν έχουν ενταχθεί στο σχέδιο δράσης. Γιατί; Γιατί πρέπει να ψηφιστεί ο νόμος, να εκπονηθούν τα ετήσια σχέδια δράσης από το κεντρικό σημείο αναφοράς, δηλαδή τη Γενική Γραμματέα Ανθρώπινου Δυναμικού και εν συνεχεία να ενσωματωθούν στο κεντρικό σχέδιο δράσης του Υπουργείου.

Άρα, λοιπόν, εδώ συγχέετε δύο διαφορετικά πράγματα. Δεν είναι «μέγα το σφάλμα», γιατί προφανώς δεν είστε υποχρεωμένοι να ξέρετε και όλες τις διαδικαστικές λεπτομέρειες και τις διοικητικές λεπτομέρειες του Υπουργείου Εσωτερικών.

Όσον αφορά το ζήτημα του σχολείου, έχει απασχολήσει προφανώς το Υπουργείο Παιδείας Και ξέρω ότι γίνεται προσπάθεια να βρεθεί λύση. Εδώ έχουμε μια πολύ σοβαρή δυσλειτουργία σε επίπεδο τοπικής αυτοδιοίκησης και πρέπει αυτό να το λύσουμε. Δεν λέω ότι δεν ενδιαφέρει. Μας ενδιαφέρει πάρα πολύ και ξέρω ότι το Υπουργείο Παιδείας κάνει προσπάθειες να βρει λύση στο θέμα αυτό. Δεν είμαι καθόλου βέβαιος ότι η λύση είναι η αναστολή μιας δικαστικής διαδικασίας. Δεν είμαι καθόλου βέβαιος ότι σε αυτήν την κατεύθυνση βρίσκεται η λύση, αλλά εν πάση περιπτώσει, δεν είναι και δικό μου θέμα και γι’ αυτό είπα ότι δεν είναι ζήτημα δικής μου αρμοδιότητας.

Δεν είπα ποτέ, κύριε Τόλκα, ότι είναι αντισυνταγματική η απλή αναλογική. Ποτέ δεν το είπα αυτό. Είπα ότι είναι καταστροφική. Δεν έχω πει ότι είναι αντισυνταγματική. Είπα επίσης ότι η προσπάθεια που έκανε ο Θεοδωρικάκος ήταν η προσπάθεια αποφυγής των καταστροφικών συνεπειών της εφαρμογής της απλής αναλογικής στην αυτοδιοίκηση. Είπα ακόμα -για να είμαστε απολύτως συνεννοημένοι και να είμαστε σαφείς- ότι η αγωνία της συντριπτικής πλειοψηφίας των αιρετών της τοπικής αυτοδιοίκησης είναι ακριβώς το να μην επιστρέψουν στην απλή αναλογική του «Κλεισθένη». Αυτό δεν θέλουν και αυτό προσπαθούμε με έναν ορισμένο τρόπο να το λύσουμε συμμορφωνόμενοι όμως στην απόφαση του Συμβουλίου της Επικρατείας.

Θέλω να ακούσω τη θέση σας όμως γιατί έχει ένα ενδιαφέρον και θα τη βρούμε και μπροστά μας: Όταν θα εμφανιστούν αυτές οι δυσλειτουργίες και δεν θα μπορούν να προχωρήσουν, κύριε Τόλκα, τα έργα, δεν θα μπορούν να προχωρήσουν οι αναπλάσεις, δεν θα μπορούν να γίνουν οι πλατείες, δεν θα μπορεί να γίνει η αγροτική οδοποιία, γιατί οι αντιπολιτεύσεις δεν θα θέλουν, έχετε καμμία ιδέα; Σας ρωτώ όλους.

Εγώ έχω θέση και θα το λύσω και σας είπα και πώς. Εκεί θέλετε να μου πείτε τι θα κάνετε; Θα μου λέτε τι ωραία είναι η απλή αναλογική, αλλά ο κόσμος πλατεία στο χωριό δεν θα έχει, αλλά ο αγρότης αγροτική οδοποιία για να πάει στο κτήμα του να καλλιεργήσει δεν θα έχει;

Και τι θα του λέμε; Ότι είχε μια τρομερή ιδέα ο ΣΥΡΙΖΑ, ψήφισε την απλή αναλογική για να δημιουργηθούν συγκλίσεις. Τι να κάνουμε, δεν δημιουργήθηκαν, άρα δεν θα έχεις πλατεία. Έτσι θα γίνεται; Εκεί να σας δω.

Εγώ λέω να μην φτάσουμε εκεί και ελπίζω να είναι ώριμες οι αντιπολιτεύσεις και να κάνουν αυτό που πρέπει να κάνουν για το καλό του τόπου τους. Αλλά δεν θα αφήσω εγώ -σας το ξεκαθαρίζω- να καταστραφεί η τοπική αυτοδιοίκηση για να κάνετε εσείς πειράματα με τα εκλογικά συστήματα, για να δείτε αν πάμε καλά. Αυτό δεν πρόκειται να γίνει.

Μια τελευταία κουβέντα -και κλείνω- πάλι γι’ αυτό το ζήτημα, για τη μεταβατικότητα. Γιατί ακούω και αυτά, άκουσα μία παρέμβαση συναδέλφου από τον ΣΥΡΙΖΑ, η οποία λέει «επί ενάμιση μήνα τούς έχετε αφήσει στο έλεος του Θεού». Σε ποιο έλεος του Θεού; Στο έλεος της απλής αναλογικής δηλαδή, αυτό είναι το έλεος του Θεού. Ο ΣΥΡΙΖΑ τα λέει αυτά, ότι τους έχω αφήσει εγώ στο έλεος του Θεού.

Για να δούμε, λοιπόν, τον ενάμιση μήνα. Δημοσίευση της αποφάσεως -τα λέω αυτά γιατί μας ακούει και η τοπική αυτοδιοίκηση- στις 2 Δεκεμβρίου. Ισχύς της αποφάσεως, όπως την καθορίζει το Συμβούλιο Επικρατείας, 1η Δεκεμβρίου. Καθαρογραφή της αποφάσεως στις 30 Δεκεμβρίου. Επίδοση της αποφάσεως στις 2 Ιανουαρίου. Πάγια θέση και νομολογία του Συμβουλίου της Επικρατείας, απαίτηση μετά την έκδοση της αποφάσεως να υπάρχει συμμόρφωση της διοικήσεως εντός εύλογου χρόνου. Η απόφαση αυτή δεν ενεργεί κατ’ αρχήν παρά μόνο μεταξύ των διαδίκων, δηλαδή του Δήμου Βεροίας και των ακυρώσεων των αποφάσεων του Δήμου Βεροίας. Δεν ενεργεί αλλού. Εφόσον όμως κρίνονται αντισυνταγματικές οι διατάξεις πράγματι αξιώνει το Συμβούλιο της Επικρατείας εντός εύλογου χρόνου να υπάρξει συμμόρφωση της διοικήσεως, δηλαδή τι; Αλλαγή της νομοθεσίας.

Τελειώνω με το εξής.

Καταργείται με την κρίση περί αντισυνταγματικότητας η διάταξη η υφισταμένη που κρίθηκε ως αντισυνταγματική; Όχι. Απαιτείται αυτό που κάνουμε σήμερα, η ψήφιση της νέας διατάξεως. Σωστά.

Επόμενη ερώτηση: Πόσο γρηγορότερα να τη φέρω όταν έχω 2 Ιανουαρίου επίδοση; Σήμερα είναι η πρώτη μέρα Ολομελείας. Με εγκαλεί η κ. Λιακούλη, λέει: δεν κάναμε διαβούλευση. Α, να κάναμε και διαβούλευση, δηλαδή, να ανοίγαμε την κουβέντα γι’ αυτά τα θέματα, με την πολυπλοκότητα που έχουν, να σας στείλω κάτι, να μου στείλετε κάτι άλλο, να περιμένουμε! Και τότε βέβαια όχι μόνο δεκαπέντε μέρες που νομοθετώ εγώ σήμερα -εγώ σε δεκαπέντε μέρες νομοθέτησα και έχω συμμόρφωση- αλλά ούτε ενάμισης μήνας δεν θα έφθανε. Και να έχω τότε να μου λένε «έχεις αφήσει την αυτοδιοίκηση στο χάος»! Δε γίνονται αυτά.

Η διαβούλευση είναι εδώ, η διαβούλευση είναι στη Βουλή, η διαβούλευση είναι αν έχετε προτάσεις παρακαλώ πολύ να τις ακούσω. Εάν δεν σας αρέσουν οι διατάξεις που φέραμε παρακαλώ πολύ να μου πείτε να τις βελτιώσω, είμαι όλος αυτιά. Περιμένω να ακούσω σε ποια κατεύθυνση θα θέλατε τη βελτίωση.

Αλλά επειδή δημοσιεύθηκαν και δύο δημοσκοπήσεις σήμερα και όντως αγάλι αγάλι έρχονται οι εκλογές, εγώ σας εύχομαι να συνεχίσετε έτσι ακριβώς, σε όλους. Σε όλους! Η ευχή μου είναι να πηγαίνετε έτσι! Αύξηση της Νέας Δημοκρατίας και στις δύο δημοσκοπήσεις, αύξηση της διαφοράς μεταξύ Νέας Δημοκρατίας και ΣΥΡΙΖΑ, πτώση του ΠΑΣΟΚ με τη συγκεκριμένη αντιπολιτευτική γραμμή που έχει. Έχουμε ακόμα δυο μήνες. Νομίζω πηγαίνετε εξαιρετικά καλά και τα αποτελέσματα στις κάλπες όλοι θα τα περιμένουμε με αγωνία εκείνο το ωραίο απόγευμα που θα παρακολουθούμε τα exit poll στις τηλεοράσεις μας και είμαι βέβαιος ότι θα δώσουν τη σωστή κατεύθυνση που είναι η εντολή στον Κυριάκο Μητσοτάκη για μία ακόμη τετραετία.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εσωτερικών: «Πολυεπίπεδη διακυβέρνηση και διαχείριση κινδύνων στον δημόσιο τομέα».

Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, είκοσι οκτώ άρθρα, τρεις τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ πολύ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Πολυεπίπεδη διακυβέρνηση και διαχείριση κινδύνων στον δημόσιο τομέα και άλλες διατάξεις |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 7 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 14 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1548/147 ως έχει ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΝΑΙ |
| Υπ. τροπ. 1549/148 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Υπ. τροπ. 1550/149 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| ΑΛΛΑΓΗ ΣΕΛΙΔΑΣ |

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εσωτερικών: «Πολυεπίπεδη διακυβέρνηση και διαχείριση κινδύνων στον δημόσιο τομέα και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 467α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 21.11΄ λύεται η συνεδρίαση για την προσεχή Πέμπτη 19 Ιανουαρίου 2022 και ώρα 10.00΄, με αντικείμενο εργασιών του Σώματος: νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Θεσμικό πλαίσιο για τη διερεύνηση αεροπορικών και σιδηροδρομικών ατυχημάτων και την ασφάλεια των μεταφορών», σύμφωνα με τη συμπληρωματική ημερήσια διάταξη που θα σας διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**