(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΓ΄

Πέμπτη, 12 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Μ. Βολουδάκη, σελ.   
3. Ανακοινώνεται ότι τη συνεδρίαση παρακολουθούν μαθητές από το 4ο δημοτικό σχολείο Μεγάρων, μέλη της Ευρωπαϊκής Ένωσης Νέων Νομικών Αθήνας, μαθητές από το Παλλάδιο Εκπαιδευτήριο Βάρης, φοιτητές από το Διεθνές Κέντρο Ελληνικών και Μεσογειακών Σπουδών (ΔΙΚΕΜΕΣ) German Town Friends Αμερικανικό Σχολείο, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 13 Ιανουαρίου του 2023, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπ. Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα», σελ.   
3. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.   
ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΓΡΗΓΟΡΙΑΔΗΣ Κ. , σελ.   
 ΜΠΟΥΡΑΣ Α. , σελ.   
  
Β. Επί του σχεδίου νόμου του Υπ. Εξωτερικών:  
 ΑΡΑΜΠΑΤΖΗ Φ. , σελ.   
 ΒΑΡΒΙΤΣΙΩΤΗΣ Μ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΡΟΜΑΝΩΛΑΚΗΣ Ν. , σελ.   
 ΓΡΗΓΟΡΙΑΔΗΣ Κ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΛΟΒΕΡΔΟΣ Α. , σελ.   
 ΜΑΝΩΛΑΚΟΥ Δ. , σελ.   
 ΜΥΛΩΝΑΚΗΣ Α. , σελ.   
  
Γ. Επί του σχεδίου νόμου του Υπουργείου Πολιτισμού και Αθλητισμού:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΡΑΜΠΑΤΖΗ Φ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΙΑΤΡΟΜΑΝΩΛΑΚΗΣ Ν. , σελ.   
 ΓΡΗΓΟΡΙΑΔΗΣ Κ. , σελ.   
 ΔΕΛΗΣ Ι. , σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΜΠΟΥΜΠΑΣ Κ. , σελ.   
 ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΝΓ΄

Πέμπτη 12 Ιανουαρίου 2023

Αθήνα, σήμερα στις 12 Ιανουαρίου 2023, ημέρα Πέμπτη και ώρα 10.10΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρουαυτής κ. **ΑΠΟΣΤΟΛΟΥ ΑΒΔΕΛΑ.**

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-1-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΔ΄ συνεδριάσεως του, της Τετάρτης 11 Ιανουαρίου 2023 σε ό,τι αφορά την ψήφιση στο σύνολο των σχεδίων νόμου:

1. «Κύρωση της Συμφωνίας για τη διατήρηση των αποδημητικών υδρόβιων πτηνών Αφρικής και Ευρασίας (AEWA)».

2. «Κύρωση της Συμφωνίας για τη διατήρηση των κητωδών του Εύξεινου Πόντου, της Μεσογείου και της παρακείμενης περιοχής του Ατλαντικού, της συναφούς προς τη Συμφωνία Τελικής Πράξης και των τροποποιήσεων που υιοθετήθηκαν από τη Σύνοδο των συμβαλλομένων στη Συμφωνία Μερών με το Ψήφισμα Α/4.1 της 12ης Νοεμβρίου 2010».

3. «Κύρωση του Πρωτοκόλλου για τη μείωση της οξίνισης, του ευτροφισμού και του όζοντος σε επίπεδο εδάφους στη Σύμβαση του 1979 της Οικονομικής Επιτροπής των Ηνωμένων Εθνών για την Ευρώπη “σχετικά µε τη διασυνοριακή ατμοσφαιρική ρύπανση σε μεγάλη απόσταση” που κυρώθηκε με τον ν.1374/1983 και των τροποποιήσεων του Πρωτοκόλλου που υιοθετήθηκαν από τη Σύνοδο των συμβαλλομένων στη Σύμβαση Μερών, με τις Αποφάσεις 2012/1 και 2012/2»)

Μία ανακοίνωση προς το Σώμα: Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής. Δηλαδή μπορούν να λάβουν τον λόγο όσοι έχουν αντίρρηση επί των κυρώσεων της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συνεφώνησε.

Έχουν ψηφίσει υπέρ η Νέα Δημοκρατία και με επιφύλαξη είναι όλα τα άλλα κόμματα.

Ξεκινάμε, λοιπόν, με τον ειδικό αγορητή του ΜέΡΑ25, κ. Κλέωνα Γρηγοριάδη.

Καλημέρα σας, καλή χρονιά!

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δώσατε τον λόγο.

Καλή χρονιά σε όλους, κυρίως καλή χρονιά στον ελληνικό λαό που κατά την ταπεινή μας πολιτική άποψη στο ΜέΡΑ25 τον περιμένουν πολύ δυσκολότερες μέρες το 2023 από τα προηγούμενα δεκατρία μνημονιακά χρόνια που του επιφυλάξατε τα τρία μεγάλα κόμματα της πατρίδας μας.

Συζητάμε σήμερα ένα νομοσχέδιο εισαγωγής εποχικού εργατικού δυναμικού από την Αίγυπτο. Η συμφωνία αφορά την απασχόληση εποχικών εργαζομένων στον αγροτικό τομέα και υπογράφηκε στο Κάιρο στις 22 Νοεμβρίου του 2022 από τον Αναπληρωτή Υπουργό Εξωτερικών τον κ. Μιλτιάδη Βαρβιτσιώτη και τον Αιγύπτιο βοηθό Υπουργό Εξωτερικών τον κ. Ιχάμπ Νασρ εξ ονόματος της ελληνικής και της αιγυπτιακής Κυβέρνησης αντιστοίχως.

Σύμφωνα με τα οριζόμενα στο κείμενο το πρώτο έτος εφαρμογής της συμφωνίας αποτελεί πιλοτική φάση για την πρακτική αξιολόγηση των διαδικασιών και των όρων εισδοχής, διαμονής και προσωρινής απασχόλησης των πολιτών της Αιγύπτου ως εποχικών εργαζομένων στον γεωργικό τομέα στην Ελλάδα. Ο αριθμός των εποχικών εργατών γης κατά το πρώτο έτος πιλοτικής εφαρμογής της συμφωνίας ορίζεται με τις συμφωνίες έως πέντε χιλιάδες, ενώ η γεωγραφική τους κατανομή θα καθοριστεί από τις αρμόδιες εθνικές αρχές και των δύο μερών.

Η συμφωνία αυτή ορίζει ότι η απασχόληση των εποχικών εργαζομένων θα έχει διάρκεια όχι μικρότερη των ενενήντα ημερών και έως εννέα μήνες κατ’ ανώτατο όριο σε κάθε περίοδο δώδεκα μηνών.

Και εδώ εγείρεται το ερώτημα, αγαπητέ κύριε Υπουργέ: Αυτοί οι άνθρωποι είναι εξ ορισμού φτωχοί για αυτό έρχονται να δουλέψουν στον αγροτικό τομέα της Ελλάδος. Γιατί να πρέπει κάθε εννέα μήνες να μπαίνουν σε νέα έξοδα να επιστρέφουν στην πατρίδα τους και μετά σε νέα έξοδα πάλι για να ξαναγυρίσουν τρεις μήνες μετά στη δική μας; Είναι τόσο μεγάλος ο κίνδυνος να μας μείνουν μόνιμα παρά τη θέλησή μας εδώ; Δεν είμαστε ένα συντεταγμένο κράτος που μπορούμε να ορίζουμε αυτά τα πράγματα;

Το λέω αυτό από αλληλεγγύη. Ξέρετε εμείς στο ΜέΡΑ25 δεν διαχωρίζουμε τους υπόλοιπους ανθρώπους του πλανήτη από τους Έλληνες. Τους αγαπάμε και τους νοιαζόμαστε εξίσου. Θεωρούμε ότι είμαστε ένα είδος που κατοικεί τον ίδιο πλανήτη. Αυτοί οι άνθρωποι είναι σαν εμάς.

Αν μπορούμε να τους παρέχουμε τη διευκόλυνση να μη δίνουν από τα 500 ευρώ που εισπράττουν δουλεύοντας σαν σκυλιά -με συγχωρείτε για την έκφραση- για να πάνε και να έρθουν κάθε εννέα μήνες, δηλαδή ένα μηνιάτικό τους, θα μπορούσαν την ίδια εποχή να μείνουν στην Ελλάδα το τρίμηνο που δεν εργάζονται αν δεν υπάρχουν καλλιέργειες, αν δεν υπάρχουν αγροτικές δουλειές και το κράτος συντεταγμένα να φτιάξει δομές στις οποίες να ενσωματωθούν αυτοί οι άνθρωποι. Με ποια έννοια; Να μάθουν καλά ελληνικά, να μπορούν να συνεννοούνται με τους εργοδότες, να μπορούν να συνεννοούνται στα χωριά που γειτνιάζουν με τις καλλιέργειες στις οποίες εργάζονται. Υπάρχουν τέτοιες δυνατότητες και γενικώς είναι κάπως ανάλγητο να τους στέλνεις ενώ είναι με ένα μεροκάματο πολύ μικρό κάθε εννέα μήνες στην πατρίδα τους και μετά να ξαναέρχονται.

Εντός της μέγιστης διάρκειας της θεώρησης εισόδου του ο υπήκοος τρίτης χώρας μπορεί να παρατείνει τη σύμβαση εργασίας του με τον ίδιο εργοδότη ή να εργαστεί σε άλλο εργοδότη με νέα σύμβαση εργασίας. Είναι γεγονός πως υπάρχει έλλειμμα, αγαπητέ Υπουργέ, κυρίες και κύριοι Βουλευτές, πολίτες που μας ακούτε από εκεί έξω, εργατικών χεριών στον αγροτικό και κτηνοτροφικό τομέα και είναι απαραίτητη η έλευση εργαζομένων. Παράλληλα, όμως, κύριε Υπουργέ, η εισαγωγή εργαζομένων με όρους εμπορεύματος δεν τιμά σε καμμία περίπτωση τη χώρα μας ούτε την Ευρωπαϊκή Ένωση. Γνωρίζουμε ότι καθεστωτικές κυβερνήσεις όπως ακριβώς αυτή του Καΐρου συστηματικά εργαλειοποιούν τους πολίτες τους και τους εξάγουν σαν εμπόρευμα, σαν μηχανές εργασίας. Λυπάμαι και ντρέπομαι που το λέω, αλλά έτσι ακριβώς κάνουν. Θυμόμαστε πρόσφατα μάλιστα την αντίστοιχη συμφωνία με την καθεστωτική επίσης κυβέρνηση της Ντάκα του Μπαγκλαντές.

Απαιτείται κατά τη γνώμη μας η σύνδεση των αναγκών στη βάση του αμοιβαίου οφέλους, κύριε Υπουργέ, η κάλυψη των αναγκών για εργαζόμενους στον αγροκτηνοτροφικό τομέα και ταυτόχρονα ο σεβασμός σε αυτούς τους εργάτες γης, η παροχή αξιοπρεπών αποδοχών, ασφαλιστικής κάλυψης, αξιοπρεπούς διαμονής και απλοποίηση διαδικασιών. Πρόκειται για εργαζόμενους και όχι κολίγους με άλλα λόγια. Έχει περάσει η εποχή της φεουδαρχίας. Βεβαίως ζούμε μια μεταμοντέρνα φεουδαρχία με την «Κυριάκος Μητσοτάκης Α.Ε.».

Κύριε Πρόεδρε, αν μου επιτρέπετε μόνο ένα λεπτό, ένα σχόλιο ακόμα θα κάνω. Έχω ακόμα ένα λεπτό εξάλλου. Θα είμαι λίγο εκτός θέματος, αλλά θα πρέπει να το κάνω.

Σήμερα κηδεύεται σε λίγη ώρα απ’ ότι ξέρω ο τέως βασιλιάς Κωνσταντίνος. Εμείς στο ΜέΡΑ25 δεν είμαστε μνησίκακοι και σε καμμία περίπτωση δεν θα αναφερθούμε αρνητικά σε κάποιον που έχει πεθάνει. Η ιστορία τον έχει κρίνει. Την ώρα που έπρεπε να είναι εδώ για να υπερασπιστεί την πατρίδα του από μια χούντα συνταγματαρχών, κρυβόταν από χωρίου εις χωρίον. Αυτό δεν τιμά κανέναν ηγέτη. Σε αντίστιξη αναφέρεται παγκοσμίως το παράδειγμα του Σαλβαδόρ Αλιέντε ο οποίος έκατσε στο προεδρικό μέγαρο με ένα πολυβόλο στα χέρια και πέθανε ενώ του πρότειναν όχι να κρύβεται από χωριό σε χωριό, αλλά να πάρει ένα αεροπλάνο και να πάει στο ωραιότατο Παρίσι και να ζήσει πλουσιοπάροχα. Υπάρχουν τέτοια παραδείγματα στην ιστορία.

Όμως, αυτό που μας αφορά σήμερα και μόνο γι’ αυτό θα μιλήσω, κύριε Πρόεδρε, είναι το εξής. Ο τέως κηδεύεται σήμερα στο Τατόι ως ιδιώτης λέει η Κυβέρνηση. Αναρωτιέμαι, κύριε Υπουργέ που εκπροσωπείτε την Κυβέρνηση, σε κάθε ιδιώτη που πεθαίνει στη χώρα μας στέλνετε αντιπροσώπευση της Κυβέρνησης από Υπουργό; Γιατί θα πάει Υπουργός Πολιτισμού. Άρα δεν κηδεύεται ως ιδιώτης ο τέως. Γιατί φυσικά από τους ανθρώπους που πεθαίνουν κάθε μέρα στη χώρα μας -και είναι δεκάδες οι άνθρωποι αυτοί- ποτέ η Κυβέρνηση δεν αντιπροσωπεύετε με κανέναν Υπουργό. Αυτό είναι το ένα.

Και το δεύτερο και σημαντικότερο είναι ότι το Τατόι ανήκει στον ελληνικό λαό και μόνο σε αυτόν. Ο τέως όσο ζούσε, προσέφυγε στα διεθνή δικαστήρια, έσυρε την πατρίδα του σε διεθνή δικαστήρια που του είπε ότι δεν είναι δικό του μποστάνι το Τατόι. Κέρδισε τη δίκη και έτσι απέσπασε 13 εκατομμύρια. Πήρε 13 εκατομμύρια για το Τατόι και επομένως έχει αποζημιωθεί. Δεν έχει δηλαδή, κύριε Πρόεδρε, με άλλα λόγια, ελληνικέ λαέ που μας ακούτε από εκεί πάνω καμμία ιδιοκτησιακή σχέση με το περιβάλλον. Και το μόνο στο οποίο βασίζεται η ταφή τους εκεί σε ένα δημόσιο χώρο δηλαδή -που εγώ δεν μπορώ να ταφώ αν πεθάνω, Θεός φυλάξοι, αυτή τη στιγμή- είναι ότι εκεί είναι θαμμένοι οι πρόγονοί του.

Ξέρετε λυπάμαι, αλλά δεν κατοχυρώνει δικαιώματα το ότι κάπου ετάφησαν οι πρόγονοί σου. Αυτός είναι δημόσιος χώρος, είναι χώρος που ανήκει σε όλους τους Έλληνες και δεν έχει κανένα δικαίωμα με κανέναν τρόπο να το καταλαμβάνει κάποιος ο οποίος τον διεκδίκησε νομικά κατά της πατρίδας του -ενώ δεν είχε κανένα δικαίωμα αφού είχε εγκαταλείψει τη δύσκολη στιγμή την πατρίδα του- και τελικά αποζημιώθηκε με 13 εκατομμύρια.

Αυτά ήθελα να πω, κύριε Πρόεδρε.

Ευχαριστώ πάρα πολύ για την ανοχή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γρηγοριάδη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα μαθήτριες και μαθητές και δύο συνοδοί εκπαιδευτικοί από το 4ο Δημοτικό Σχολείο Μεγάρων.

Η Βουλή σάς καλωσορίζει. Καλή χρονιά, καλή πρόοδο.

(Χειροκροτήματα απ’ όλες τις πτέρυγες της Βουλής)

Και καλείται στο Βήμα ο ειδικός αγορητής της Ελληνικής Λύσης, κ. Αντώνης Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θέλω να εκφράσω κατ’ αρχάς τα θερμά μου συλλυπητήρια στην οικογένεια του εκλιπόντος την Τρίτη το βράδυ τέως βασιλέως των Ελλήνων Κωνσταντίνου. Ο Θεός ας τον αναπαύσει και ας είναι ελαφρύ το χώμα που θα τον σκεπάσει!

Η ιστορία μας δεν παραγράφεται, όσο και να θέλουν μερικοί. Άκουσα τον καλό συνάδελφο, τον κ. Γρηγοριάδη, προηγουμένως από το ΜέΡΑ25. Αυτό είναι ένα απίστευτο λάθος, κύριε Γρηγοριάδη και σας το λέω διότι το Τατόι και το πολιτειακό έχουν λυθεί για τον ελληνικό λαό. Είναι ένα κομμάτι το οποίο ανήκει και το έχει παραδώσει η ελληνική Κυβέρνηση στη βασιλική οικογένεια εκεί.

Αυτό, όμως, το οποίο θέλω να πω είναι το εξής: Περιποιεί τιμή για την Κυβέρνηση της Νέας Δημοκρατίας και για τους Βουλευτές της; Θα δούμε τη Δευτέρα που θα γίνει η εξόδιος ακολουθία και εν συνεχεία η ταφή του τέως βασιλέως πόσοι από τους νεοδημοκράτες θα πάνε να προσκυνήσουν για τα «ψηφαλάκια», αλλά έτσι κατάντησε, κύριε συνάδελφε, κύριε Υπουργέ, η Νέα Δημοκρατία, φοβική. Διαγράφουμε την ιστορία μας; Μία φορά Βουλευτής, άπαξ Βουλευτής, πάντα Βουλευτής, άπαξ Υπουργός, πάντα Υπουργός. Ο βασιλεύς τρία χρόνια υπήρξε βασιλεύς των Ελλήνων.

Άρα, λοιπόν, για ποιον λόγο να γίνει αυτός ο διχασμός του ελληνικού λαού, κύριοι της Νέας Δημοκρατίας, κύριοι της Κυβέρνησης; Θα δείτε πώς θα τιμωρηθείτε για αυτό ακριβώς το ανοσιούργημα το οποίο κάνετε, διότι πρόκειται περί ενός ανοσιουργήματος που δεν έχει ξαναγίνει. Αντί να προβληθεί η χώρα μας, κάθεστε και διχάζετε τον ελληνικό λαό. Ως ιδιώτης! Και καλά σας είπε ο κ. Γρηγοριάδης. Από πότε οι ιδιώτες κηδεύονται παρουσία αρχιεπισκόπου, παρουσία Διαρκούς Ιεράς Συνόδου, με τα άμφια τα επίσημα και τα λοιπά; Από πότε; Αυτά, λοιπόν, για να βάζει μυαλό η Νέα Δημοκρατία, διότι τα φοβικά σύνδρομα πρέπει να ξεπεραστούν. Η ιστορία δεν παραγράφεται και όποιος λαός ξεχνάει την ιστορία του δεν έχει μέλλον. Άλλο το ένα, άλλο το άλλο. Μπορεί να συμφωνεί κάποιος ή να μη συμφωνεί με τη βασιλεία. Βεβαίως. Εγώ είμαι ένας από αυτούς που δεν συμφωνώ. Όμως, άλλο το ένα, άλλο το άλλο. Και οι αρχαίοι ημών πρόγονοι πρώτα από όλα έκαναν ανακωχή και έκλιναν το γόνυ μπροστά στους νεκρούς και τους αντιπάλους.

Κύριε Υπουργέ, το νομοσχέδιο το οποίο φέρατε -σας το είπα και στην επιτροπή- είναι ένα νομοσχέδιο γραμμένο στο πόδι. Δεν έχετε μιλήσει προφανώς με αγροτικούς συλλόγους.

Δεν έχετε μιλήσει, εκτός και αν θέλουμε να κάνουμε εξωτερική πολιτική. Σέβομαι αυτό που μου είπε ο κ. Λοβέρδος και πάρα πολύ σωστά, είναι θέμα και εξωτερικής πολιτικής. Η Αίγυπτος είναι μία φίλη χώρα, είναι μία σύμμαχος χώρα, μία χώρα η οποία βοήθησε και βοηθά το τελευταίο χρονικό διάστημα την πατρίδα μας σε πάρα πολλά σημεία. Ήδη από προχθές -και πάρα πολύ σωστά πρέπει να το πούμε- η Λιβύη αναγκάζεται και αφήνει κατά μέρος το παράνομο τουρκολιβυκό μνημόνιο και έρχεται και ζητάει τώρα τετραμερή συνάντηση στις χώρες της Μεσογείου για να χαραχθούν τα δώδεκα ναυτικά μίλια και οι Αποκλειστικές Οικονομικές Ζώνες. Αυτό είναι ένα θετικό σημείο.

Όμως, κύριε Υπουργέ, νομίζω ότι αυτό το νομοσχέδιο δεν το μελετήσατε, κάποιοι το έγραψαν, κάπου το βρήκανε, όπως έγινε και με το Μπαγκλαντές. Στο Μπαγκλαντές δεν έχουμε ούτε προξενείο ούτε πρεσβεία. Θέλετε να έρθουν άνθρωποι από εκεί εδώ. Μα, δεν ήρθε κανένας ούτε πρόκειται να έρθει, αφού δεν μπορεί να γίνει η είσοδος στη χώρα μας με τους όρους που θέτει το νομοσχέδιο. Καλοί οι όροι, αλλά δεν είναι δυνατόν να γίνει.

Άρα εδώ από πού βγήκε ο αριθμός των εποχικών; Λέει η κ. Βούλτεψη ότι ένα εκατομμύριο παράνομοι μετανάστες -νόμιμοι τώρα πλέον- υπάρχουν στην Ελλάδα. Ένα εκατομμύριο! «Πόσοι παράνομοι υπάρχουν στην Ελλάδα, κυρία Βούλτεψη;», ρωτάει ο δημοσιογράφος, «δεν γνωρίζουμε». Δεν γνωρίζετε; Τίποτα δεν γνωρίζετε τελικά, ούτε βλέπετε ούτε ακούτε ούτε γνωρίζετε. Αυτή είναι η Νέα Δημοκρατία, αυτή είναι η Κυβέρνησή σας και μετά θα έχετε παράπονο σε λίγους μήνες όπου θα γίνουν οι εκλογές και δεν θα μπορέσετε να πιάσετε ένα ποσοστό πάνω από 30% και θα σας φταίει ο ελληνικός λαός, θα σας φταίει η Ελληνική Λύση, θα σας φταίει οποιοσδήποτε άλλος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Από πού, λοιπόν, βγήκε ο αριθμός των εποχικών πέντε χιλιάδες;

Δεύτερον, είναι δυνατόν η επιλογή για το ποιοι έρχονται εδώ πέρα, κύριε εισηγητά της Πλειοψηφίας, να γίνεται από διοικητικές αρχές της Αιγύπτου, κάθε χώρας; Δεν είναι δυνατόν. Εμείς θα ζητήσουμε ποιους θέλουμε. Εμείς θα δούμε αν μας κάνουν αυτοί.

Και ακούστε το χειρότερο: Αν μιλήσετε με αγροτικούς συλλόγους, θα σας πούνε «μα, είναι δυνατόν να προσλάβω εγώ τριάντα άτομα, τα οποία θα τα φέρω από την Αίγυπτο με δικά μου λεφτά, θα τα στείλω στην Αίγυπτο στο τέλος με δικά μου λεφτά; Και αν δεν μου κάνουν αυτοί οι άνθρωποι, θα πρέπει εγώ να τους πληρώνω όσο καιρό βρίσκονται στην Ελλάδα;». Είναι ειδικοί στην αγροτική παραγωγή; Η αγροτική παραγωγή δεν είναι μόνο το μάζεμα της ελιάς, είναι εργασίες ολόκληρες, είναι προ και μετά. Άρα, λοιπόν, όλα αυτά τα οποία αναγράφετε μέσα δεν μπορούν να υλοποιηθούν. Κανένας εργοδότης δεν καταβάλλει χρήματα, εάν δεν ξέρει τον εργαζόμενό του, εάν δεν τον θέλει. Άρα, λοιπόν, και στη μια περίπτωση και στην άλλη, δεν γίνεται.

Και βέβαια, έρχεται και το τελευταίο: Πού θα μείνουν αυτοί οι άνθρωποι; Ξέρετε τι κάνετε; Μία αυξανόμενη και μειούμενη ροή μεταναστών.

Αυτό κάνετε, μειώνετε και αυξάνετε κατά το δοκούν τις ροές των μεταναστών στην Ελλάδα, κύριε Υπουργέ, με αυτό το νομοσχέδιο, δουλεμπόριο ουσιαστικά κάνετε, νόμιμο δουλεμπόριο. Αυτό δεν είναι προς τιμήν της Ελλάδος. Θα πρέπει να δοθούν κίνητρα στον αγροτικό τομέα, όπως και στον τομέα της κτηνοτροφίας, όπως και στον τομέα της αλιείας, να δουλέψει η πρωτογενής παραγωγή.

Ξέρετε, είμαι σε μία περιφέρεια στην Ανατολική Αττική -να με συγχωρέσετε, μισό λεπτό, κύριε Πρόεδρε- όπου τρεις, τέσσερις περιοχές παράγουν πάρα πολλά αγροτικά προϊόντα και μπορούν να τροφοδοτούν όχι μόνο ολόκληρη την Αττική, αλλά και ολόκληρη την Ελλάδα, ο Μαραθώνας, τα Μεσόγεια, ο Αυλώνας, ο Ωρωπός, εγκαταλελειμμένοι οι αγρότες. Όταν πηγαίνω, μου λένε «ρε, Μυλωνάκη, τα φιστίκια πώς θα τα μαζέψουμε εμείς εκεί στον Αυλώνα; Είμαστε μόνοι μας, εγκαταλελειμμένοι, καμμία προοπτική, καμμία εκμάθηση, καμμία βοήθεια από την Κυβέρνηση». Αμπελώνες παραδοσιακοί, ο Μαραθώνας, αγροτικά προϊόντα, όλα αυτά τα οποία τρώμε στο τραπέζι μας κάθε μέρα προέρχονται από δίπλα, από τον Μαραθώνα. Οι άνθρωποι δεν έχουν καμμία βοήθεια. Ρωτήστε τους αγροτικούς συλλόγους!

Κύριε Υπουργέ -δεν έχω άλλο χρόνο και ευχαριστώ τον Πρόεδρο που μου έδωσε το περιθώριο αυτό- η Ελληνική Λύση καταψηφίζει αυτό το παράλογο νομοσχέδιο. Είναι μία σύμβαση, η οποία όχι μόνο δεν θα λύσει προβλήματα, θα φέρει περισσότερα προβλήματα στον αγροτικό κόσμο και γενικώς στον πρωτογενή τομέα της πατρίδας μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μυλωνάκη.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, ξέχασα να πω πριν τι ψηφίζουμε. Να το πω τώρα μια στιγμή;

**ΠΡΟΕΔΡΕΥΩΝ (Απόστολος Αβδελάς):** Βεβαίως, γιατί όχι; Αν και θα ψηφίσετε.

**ΚΛΕΩΝ ΓΡΗΓΟΡΙΑΔΗΣ:** Δεν πειράζει, για λόγους κοινοβουλευτικής τάξης.

**ΠΡΟΕΔΡΕΥΩΝ (Απόστολος Αβδελάς):** Για να ακουστεί, γιατί όχι;

Ορίστε, κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Είναι δεδομένο με όλα αυτά που είπα ότι ασφαλώς υπάρχει πολύ σοβαρή αναγκαιότητα στον αγροτοκτηνοτροφικό τομέα και έτσι το ΜέΡΑ25 μένει στο «παρών», που θεωρούμε ότι είναι μια δικαιολογημένη ψήφος υπό αυτές τις συνθήκες, δηλαδή με την ανάγκη που έχει αυτή τη στιγμή η αγροτιά και η κτηνοτροφία μας από εργατικά χέρια, αλλά ταυτοχρόνως και το πρόβλημα με την ποιότητα ζωής αυτών των ανθρώπων, όταν έρχονται εδώ και ζουν ως κολίγοι.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και καλείται η ειδική αγορήτρια του Κομμουνιστικού Κόμματος Ελλάδας, κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Η διμερής αυτή συμφωνία για τους εργάτες γης από την Αίγυπτο που παρουσιάστηκε με παραπλανητική ρητορική ως ειδυλλιακή από το Υπουργείο Εξωτερικών, συγκαλύπτοντας την αθλιότητα που βιώνουν οι μετακλητοί μετανάστες εργάτες γης, είναι συνέχεια αυτής με το Μπαγκλαντές, εξυπηρετώντας τον ίδιο στόχο, εξασφάλιση του πιο φτηνού εργατικού δυναμικού για τις ανάγκες της αγοράς, που θα επιφέρει τη συνολική πτώση της τιμής της εργατικής δύναμης σε βάρος όλων των εργαζομένων, Ελλήνων και μεταναστών. Γι’ αυτό ανοιγοκλείνετε τη στρόφιγγα των ροών, ανάλογα με τα συμφέροντα του κεφαλαίου και της κερδοφορίας του.

Αυτές οι συμφωνίες είναι στο πλαίσιο του νέου συμφώνου της Ευρωπαϊκής Ένωσης για τη μετανάστευση και το άσυλο και τον πυλώνα για τη νόμιμη και εύτακτη μετανάστευση, όπου πραγματοποιούνται συμφωνίες από την Ευρωπαϊκή Ένωση ή με κράτη-μέλη με τρίτες χώρες. Προβλέπονται ασφαλιστικές δικλίδες για την απαγόρευση κάθε δυνατότητας άλλων δικαιωμάτων στους μετανάστες - εργάτες, όπως καλύτερες συνθήκες διαβίωσης και καλύτερα μεροκάματα, εκτός από την παραμονή για εργασία για τα συγκεκριμένα χρονικά περιθώρια, ανάλογα με τις εποχικές ανάγκες.

Δεν υπολογίζεται ως χρόνος διαμονής για τη χορήγηση άδειας παραμονής για σοβαρούς λόγους ακόμα και για την υγεία, πράγμα απάνθρωπο! Επίσης, θεωρητικά προβλέπεται ίση μεταχείριση ντόπιων και μεταναστών εργαζομένων, εξασφάλιση του κατώτατου μεροκάματου, κατώτερο ωράριο, αξιοπρεπής διαβίωση και στοιχειώδη ασφαλιστικά δικαιώματα.

Στην πραγματικότητα, αποδείχτηκαν ευχολόγιο, γιατί λείπει κάθε έλεγχος. Το βλέπουμε στη Μανωλάδα και τον Μαραθώνα, με τους στοιβαγμένους μετανάστες εργάτες γης σε σκηνές και τρώγλες, χωρίς θέρμανση, συχνά χωρίς καθαρό νερό, χωρίς πραγματική πρόσβαση στην υγεία και την περίθαλψη.

Χρειάστηκαν αγώνες και την αλληλεγγύη των συνδικάτων για να εμβολιαστούν εργάτες γης στη διάρκεια της πανδημίας. Μάλιστα, προβλέπεται ότι ο εργοδότης προσφέρει μισθωτήριο ενοικίασης ανάλογα με την αμοιβή του εποχικού εργαζόμενου και την ποιότητα καταλύματος, δηλαδή χαμηλό μεροκάματο ίσον τρώγλη για κατοικία.

Μάλιστα, στην περίπτωση που εργαζόμενος δηλώνει ότι διαθέτει δικό του κατάλυμα, ο εργοδότης υποχρεώνεται απλώς να προσκομίσει στοιχεία που να αποδεικνύουν την καταλληλότητα του καταλύματος. Κάπως έτσι, με υπεύθυνες δηλώσεις των ίδιων των εργαζομένων σε συνθήκες ανοιχτού ή και καλυμμένου εκβιασμού, δεκάδες μετανάστες βρίσκονται να φιλοξενούνται από έναν φίλο στο ίδιο παράπηγμα.

Να, γιατί τα ευέλικτα σχήματα κινητικότητας του εργατικού δυναμικού στη μετανάστευση είναι η πιο βάρβαρη όψη της σύγχρονης καπιταλιστικής εκμετάλλευσης και οι χιλιάδες μετακλητοί μετανάστες εργάτες είναι τα μεγαλύτερα θύματα αυτής της βαρβαρότητας. Όμηροι στα τρίμηνα και τα εννιάμηνα, στο πήγαινε-έλα για τη διατήρηση της δήθεν νομιμότητας, μακριά από το σπίτι και την οικογένειά τους, σε μια χαμοζωή, γίνονται έρμαια των διαφόρων μεσαζόντων και δουλεμπορικών κυκλωμάτων, νόμιμων και παράνομων. Και αυτή η αλήθεια δεν συγκαλύπτεται.

Τελικά, η προς κύρωση συμφωνία δεν αντιμετωπίζει προβλήματα στην αγροτική συγκομιδή και την παραγωγή ούτε τα οξυμένα προβλήματα που τσακίζουν το εισόδημα των βιοπαλαιστών αγροτών. Ήδη από την εφαρμοζόμενη διαδικασία της μετάκλησης, τη γραφειοκρατία, τα παράβολα κ.ά., δεν έχουν μέχρι τώρα επωφεληθεί οι μικρομεσαίοι αγρότες. Το υψηλό κόστος παραγωγής, το πανάκριβο πετρέλαιο και ρεύμα, το αίσχος των ανοιχτών τιμών που επιβάλλουν οι εμποροβιομήχανοι, ο απαράδεκτος κανονισμός του ΕΛΓΑ, τους αφήνει απροστάτευτους από τις καταστροφές της παραγωγής και παραμένουν και διογκώνονται τα προβλήματα στις μυλόπετρες της νέας Κοινής Αγροτικής Πολιτικής.

Η πολιτική της Ευρωπαϊκής Ένωσης δεν θα δώσει λύσεις στα προβλήματα των βιοπαλαιστών αγροτών. Στρέφεται ενάντια στα συμφέροντά τους, όπως ακριβώς τσακίζει τα δικαιώματα των εργαζομένων, των προσφύγων, των μεταναστών. Εκείνοι οι βιοπαλαιστές αγρότες, που χρειάζονται είκοσι, τριάντα, σαράντα μέρες εργατικά χέρια, δεν καλύπτονται από τέτοιες συμβάσεις, από αυτόν τον τρόπο μετάκλησης. Οι αγρότες θέλουν εργάτες που να μένουν μόνιμα στα χωριά, να είναι νόμιμοι, ελεύθεροι, να δουλεύουν μαζί τους στις διάφορες εποχιακές εργασίες και αυτή η σύμβαση δεν τους καλύπτει, γι’ αυτό την καταψηφίζουμε.

Και ολοκληρώνοντας, κύριε Πρόεδρε, θέλω να πω ότι η βασιλεία είναι ένα κατάλοιπο μετάβασης από τη φεουδαρχία στον καπιταλισμό και είναι γνωστός ο ρόλος του Γλύξμπουργκ στο πραξικόπημα του 1967: Όρκισε τη χούντα. Όμως, ο λαός έχει στείλει τη βασιλεία στο χρονοντούλαπο της ιστορίας με το δημοψήφισμα του 1974, γιατί είναι ένας αναχρονιστικός, εχθρικός για τα συμφέροντα του λαού θεσμός, ταυτισμένος με την άγρια καταστολή των λαϊκών αγώνων και τον αντικομμουνισμό. Και αυτό δεν πρέπει να το ξεχνάμε ποτέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μανωλάκου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μέλη της Ευρωπαϊκής Ένωσης νέων νομικών Αθήνας.

Η Βουλή σάς καλωσορίζει. Σας εύχεται καλή χρονιά και καλή πρόοδο!

(Χειροκροτήματα από όλες τις πτέρυγες της Βουλής)

Καλείται στο Βήμα ο ειδικός αγορητής από το ΠΑΣΟΚ - Κίνημα Αλλαγής ο κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε. Καλημέρα σας!

**ΠΡΟΕΔΡΕΥΩΝ (Απόστολος Αβδελάς):** Καλημέρα! Χρόνια πολλά!

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, αν δεν έχουμε συναντηθεί, καλή χρονιά, με υγεία και καλό μυαλό! Καλή επιτυχία στις εκλογές για όσους θα είμαστε υποψήφιοι και πάλι.

Κύριε Υπουργέ, τις ίδιες ευχές εκφράζω και σε εσάς!

Θα ξεκινήσω, εκφράζοντας τα συλλυπητήριά μου στη σύζυγο, στα παιδιά, στους οικείους, τους λοιπούς συγγενείς του αποθανόντος τέως βασιλέα Κωνσταντίνου.

Θα μου επιτρέψει ο κύριος Πρόεδρος να ξεκινήσω με ένα προσωπικό θέμα.

Κύριε Πρόεδρε, πριν από κάποιες εβδομάδες πληροφορήθηκα από την εφημερίδα «DOCUMENTO» ότι είμαι ανάμεσα στα πρόσωπα που παρακολουθούνται. Εκείνη τη δημοσίευση, δεν τη στόλιζα μόνο εγώ, αλλά και άλλοι. Αν θυμάμαι καλά, ήταν και κάποιοι Υπουργοί από την Κυβέρνηση.

Έκανα αίτηση, προσπάθησα να δω αν αυτό είναι αλήθεια. Απευθύνθηκα στην εταιρεία της κινητής τηλεφωνίας, στον πάροχο δηλαδή, του δικού μου κινητού τηλεφώνου. Δήλωσε πλήρως αναρμόδιος. Αναζήτησα διέξοδο στο Ευρωπαϊκό Κοινοβούλιο, μα, δεν προσφέρεται η σχετική υπηρεσία σε Βουλευτές εθνικών κοινοβουλίων. Πήγα σε μια εταιρεία που μου υπέδειξαν κάποιοι. Μου ζήτησαν 2.000 ευρώ και το κινητό μου. Δεν θα το έδινα.

Και τέλος, απευθύνθηκα στις διακοπές των Χριστουγέννων στην ΑΔΑΕ με αίτησή μου. Μεσολάβησαν διάφορα πράγματα. Ξέρω από τον Τύπο ότι η ΑΔΑΕ έχει φορτωθεί όχι το δικό μου αίτημα, αλλά εκατοντάδες, ίσως, αιτήματα πολιτικών, δημοσιογράφων, επιχειρηματιών, που ζητούν να δουν αν είναι αληθή τα δημοσιεύματα. Περίμενα την απάντηση. Βέβαια, είχε μεσολαβήσει η ψήφιση του νόμου που απαγόρευε να μου πουν, αλλά τους επιτρεπόταν να ελέγχουν.

Μετά την τελευταία γνωμοδότηση του Εισαγγελέα του Αρείου Πάγου, του κ. Ντογιάκου, τον οποίο εκτιμώ -και τον εκτιμώ ιδιαίτερα- καταλαβαίνω ότι αφού ο νόμος απαγόρευε να ενημερωθούμε, η γνωμοδότηση ήθελε να καλύψει την απαγόρευση του ελέγχου, κύριε Πρόεδρε. Δεν μπορώ να καταλάβω κάτι άλλο. Ο νόμος απαγόρευε. Η διοίκηση της ΑΔΑΕ αυτό θα το ήξερε προφανέστατα.

Η γνωμοδότηση είναι γνωμοδότηση, δεν είναι διάταξη, δεν δεσμεύεται κανείς. Και τα συλλογικά όργανα της διοίκησης και οι ανεξάρτητες αρχές έχουν τη δυνατότητα με τα διοικητικά τους συμβούλια, κατά την απόλυτα ορθή νομική κρίση, να αποφασίσουν αυτά που είναι να αποφασίσουν, όπως ο νόμος τα ορίζει, το Σύνταγμα τα καθορίζει και οι ίδιοι ερμηνεύουν το Σύνταγμα και τον νόμο.

Σε ό,τι με αφορά, όμως, υπάρχει μια ιδιαιτερότητα. Η δική μου περίπτωση -φαντάζομαι και άλλων, αλλά πάντως, η δική μου σίγουρα- αφορά περιόδους προγενέστερες της ψήφισης του νόμου του 2022.

Η δική μου ερμηνεία, λοιπόν, είναι ότι για αυτές τις προγενέστερες περιπτώσεις, τουλάχιστον, ο έλεγχος πρέπει να γίνει. Ας μη μου το πουν, αλλά να έχει γίνει έλεγχος και μετά από τρία χρόνια να το μάθω, αφού ο νόμος σας έτσι πια ορίζει.

Κύριε Πρόεδρε, σας ευχαριστώ για αυτή τη δυνατότητα να τοποθετηθώ στο προσωπικό μου θέμα.

**ΠΡΟΕΔΡΕΥΩΝ (Απόστολος Αβδελάς):** Πήραν και μάθημα οι νέοι που παρακολουθούν τη συνεδρίασή μας από τα θεωρεία της Βουλής.

**ΑΝΔΡΕΑΣ ΛΟΒΕΡΔΟΣ:** Σε ό,τι αφορά στο σχέδιο νόμου, κυρίες και κύριοι Βουλευτές, ακούστε τα εξής. Και απευθύνομαι, κυρίως, στα κόμματα που θα εκφράσουν ή έχουν εκφράσει αρνητική ψήφο. Και εγώ κράτησα επιφύλαξη στη Διαρκή Επιτροπή, παρ’ ότι είχα υποδεχθεί τη συμφωνία -όταν στον Τύπο είχα διαβάσει πως κάτι τέτοιο έχει υπογραφεί τον Νοέμβριο, είχαμε συνεδρίαση της Διαρκούς Επιτροπής Εξωτερικών και Άμυνας με τον κ. Βαρβιτσιώτη- και την είχα κρίνει θετικά. Είχε πάρει τον λόγο και σε επόμενη συνεδρίαση ο κ. Βούτσης, ο πρώην Πρόεδρος της Βουλής, ο οποίος επίσης είχε μιλήσει θετικά. Όμως, και οι δύο είχαμε εκφράσει κάποιες απορίες και είχαμε ζητήσει διευκρινήσεις. Είχε κάνει τοποθέτηση ο κύριος Αναπληρωτής Υπουργός στην Ολομέλεια εκείνου του σχεδίου νόμου. Και τώρα η συμφωνία είναι εδώ, προκειμένου η Βουλή να την κυρώσει και η Πρόεδρος της Δημοκρατίας να την επικυρώσει.

Είναι συμφωνία με την Αίγυπτο. Πρέπει να ξέρουν όλοι και όλες στην Αίθουσα αυτή ότι η συμφωνία αυτή έχει να κάνει με ένα πρόβλημα που έχει η αγροτική μας οικονομία, την έλλειψη χεριών, αλλά αφήνει και διπλωματικό αποτύπωμα. Δεν υπάρχει καμμία αμφιβολία ως προς αυτό. Είναι συμφωνία με την Αίγυπτο, όχι με το Μπαγκλαντές. Άρα το διπλωματικό της αποτύπωμα είναι πάρα πολύ ενδιαφέρον. Δεν είναι απλώς μια σύμμαχος χώρα. Πολλές είναι οι χώρες που είναι σύμμαχοί μας. Είναι μια χώρα με την οποία τα τελευταία δύο χρόνια η Ελλάδα έχει υπογράψει πάρα πολύ κρίσιμα και σημαντικά συμβατικά κείμενα.

Και αναφέρομαι, κύριε Πρόεδρε, κατά πρώτον στη συμφωνία για τη μερική οριοθέτηση των θαλασσίων ζωνών του 2020, όπου με κριτήριο πέντε σημεία εντός του τριακοστού τρίτου παράλληλου, ανατολικότερα του εικοστού έκτου μεσημβρινού και έως τον εικοστό όγδοο, καθορίστηκαν οι θαλάσσιες ζώνες. Και ό,τι βορειότερα ανήκει στην Ελλάδα, ό,τι νοτιότερα -σε σχέση με κυριαρχικά δικαιώματα εννοώ- ανήκει στην Αίγυπτο. Είναι πάρα πολύ σημαντική η συμφωνία. Την έχουμε αξιολογήσει στη Βουλή με θετική ψήφο.

Δεύτερον, τον Νοέμβριο του 2022, τώρα σχεδόν δηλαδή, καθορίστηκαν οι ζώνες, που σχετίζονται με την έρευνα και τη διάσωση -μεγάλο θέμα για όποιον ξέρει. Μεγάλο θέμα! Μεγάλο θέμα για όποιον γνωρίζει- και ρυθμίστηκαν τα θέματα του FIR Αθηνών και Καΐρου, όπου αυτά ενώνονται. Είναι δύο καίριες συμφωνίες για την Ελλάδα. Η Ελλάδα έχει ξεκαθαρίσει τα θέματά της δυτικά με τη Μάλτα και την Ιταλία και νότια με την Κύπρο. Και ποιος μένει; Ποιος μένει με εκκρεμότητα; Μένει η Τουρκία με εκκρεμότητα, επειδή η Τουρκία είναι ο ταραξίας της περιοχής, και σ' ό,τι έχει να κάνει με ένα από τα έξι κομμάτια της Λιβύης -ήταν οι δύο είναι έξι τώρα- και φυσικά σ' ό,τι έχει να κάνει με την Ελλάδα με το casus belli για τα χωρικά μας ύδατα -κορυφαίο θέμα-, αλλά και με τα ζητήματα των κυριαρχικών δικαιωμάτων, δηλαδή των θαλασσίων ζωνών, υφαλοκρηπίδα, και ΑΟΖ.

Ο ταραξίας της περιοχής είναι που αφήνει την Ελλάδα να έχει μια εκκρεμότητα. Ένας ταραξίας ο οποίος ούτε έχει υπογράψει τη Σύμβαση του Δικαίου της Θάλασσας, ούτε την έχει κυρώσει και επικυρώσει, ούτε έχει δεχτεί καμμία αρμοδιότητα κανενός διεθνούς δικαστηρίου. Εμείς έχουμε κάνει -και το ’95, αν θυμάμαι καλά, και σίγουρα το 2015, δύο φορές δηλαδή, με Παπούλια και Ευάγγελο Βενιζέλο- δήλωση ότι αποδεχόμαστε την αρμοδιότητα του Διεθνούς Δικαστηρίου της Χάγης. Αν οι Τούρκοι θέλουν το Αμβούργο, να δούμε και το Αμβούργο. Δεν θέλουν τίποτα όμως οι Τούρκοι. Και συνεπώς με την Αίγυπτο έχουμε κάνει πάρα πολύ σοβαρά βήματα.

Είχα άλλη προσωπική άποψη για το πώς η Ελλάδα θα μπορούσε να ρυθμίσει συνολικά αυτά τα θέματά της, ούτε φυσικά την πέταξα στην αγορά, ούτε συμφωνώ με εκείνους, κύριε Υπουργέ, που κάνουν διαρροή σε εφημερίδες για την αύξηση των χωρικών μας υδάτων στα δώδεκα μίλια δυτικά της Κρήτης, διότι αυτό το πρόσφατο δημοσίευμα -που δεν φταίει ο δημοσιογράφος προφανώς, αλλά ο κυβερνητικός που του το έδωσε, ο οποίος υπονομεύει τα συμφέροντα της χώρας. Αυτά τα κάνεις και δεν τα λες. Ούτε ο Αρχηγός της Αξιωματικής Αντιπολίτευσης, που μίλησε για κάποια περιοχή της Ελλάδας για αύξηση των χωρικών υδάτων κάνει καλό. Αυτά τα συνεννοούνται οι πρόεδροι των κομμάτων με την κυβέρνηση, τα κάνει η Ελλάδα και δεν τα πετάει στην αγορά για την αγορά ψήφων- ήταν προεκλογικού χαρακτήρα, εκατό τοις εκατό. Και είναι ντροπή σε αυτόν που το έδωσε. Τα λέω αυτά για να πω ότι όταν η Ελλάδα υπογράφει μια συμφωνία με την Αίγυπτο, αυτή η συμφωνία, παρ’ ότι αφορά στον αγροτικό τομέα, έχει διπλωματικό αποτύπωμα.

Κράτησα επιφυλάξεις, κύριε Υπουργέ, στην επιτροπή, παρ’ ότι θέλω το δικό μου κόμμα, το δικό μας κόμμα, όταν μιλάει για αυτά τα θέματα να εκπέμπει αμέσως το μήνυμά του και να είναι καίριο αυτό, γιατί η Πρεσβεία της Αιγύπτου προφανώς παρακολουθεί. Κράτησα επιφύλαξη γιατί υπήρχαν πράγματα αδιευκρίνιστα και υπήρχαν και επιφυλάξεις αντικειμενικές, που έχουν να κάνουν με τη δυνατότητα των προξενικών μας αρχών να εκδίδουν και να χορηγούν βίζες. Εσείς απαντήσατε -είδα την ομιλία σας στην Ολομέλεια- ότι είχαμε τριάντα εκατομμύρια τουρίστες. Και είπατε «Πώς τα καταφέραμε;». Κατ’ αρχάς, τα τριάντα εκατομμύρια δεν είναι τουρίστες που χρειάζονται βίζα. Δηλαδή έλεος! Έλεος.

Δεύτερον, είναι στελεχωμένο το Προξενείο μας με τη δυνατότητα αυτή να κάνει πέντε χιλιάδες ελέγχους, όταν μάλιστα αυτοί οι εργάτες γης έχουν συγκεκριμένο χρονικό προσδιορισμό που τους χρειαζόμαστε στην καλλιέργεια και στη συγκομιδή; Είναι δυνατόν να γίνει αυτό; Πώς θα γίνει αυτό; Μπορούμε; Αν δεν μπορούμε, το διπλωματικό αποτύπωμα θα είναι αρνητικό. Θα εκτεθούμε. Εδώ πέρα διαμαρτύρονται άνθρωποι από χώρες -τέλος πάντων! Δεν θέλω τώρα να κάνω περιπτωσιολογία, αν και γνωρίζω- με καίρια συμφέροντα για την Ελλάδα να έρθουν και δεν παίρνουν βίζα ή τους καθυστερούν πάρα πολύ. Μη λέτε ότι όλα πάνε καλά. Δεν πάνε καλά στη χορήγηση της βίζας. Υπάρχουν άνθρωποι, που ταλαιπωρούνται και η χώρα χάνει. Εν πάση περιπτώσει, η απάντησή σας εμένα δεν με κάλυψε. Ωστόσο, δεν θα δεχτώ τις υπερβολές αντιπολιτευτικών προσεγγίσεων που λένε ότι πέντε χιλιάδες είναι λίγοι. Ε, και λοιπόν! Δεν πρέπει να γίνει μια αρχή; Δέχομαι, όμως, τις επικρίσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι έγινε με τη συμφωνία με το Μπαγκλαντές; Πήγε καλά; Εφαρμόστηκε; Άμα δεν το ξέρουμε αυτό, πώς θα τοποθετηθούμε; Εγώ επαναλαμβάνω ότι εδώ υπάρχει πρωτεύον θέμα, το διπλωματικό ζήτημα, το ζήτημα των διεθνών σχέσεων των σχέσεών μας με την Αίγυπτο που επιβάλλει να ψηφίσουμε, αφού η ελληνική δημοκρατία έχει υπογράψει δι ημών. Θα ψηφίσουμε, αλλά άλλο αυτό, άλλο ότι είμαστε σίγουροι ότι αυτή η συμφωνία θα εφαρμοστεί, χωρίς εμείς να εκτεθούν ως χώρα σε διπλωματικό επίπεδο.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κλείνω με αυτό, κύριε Πρόεδρε.

Καταλαβαίνω ότι κανένας δεν μπορεί σήμερα να πει ότι πρέπει οι προξενικές μας αρχές -που είναι υποστελεχωμένες και που για τη βίζα δεν προλαβαίνουν- θα πρέπει να ελέγξουν και τους πέντε χιλιάδες ανθρώπους που θα έρθουν εδώ. Καταλαβαίνω τον προβληματισμό. Αλλά δεν μας πέφτει λόγος σε σχέση, κύριε Υπουργέ, με αυτό που χρειαζόμαστε. Εγώ εντόπισα στην περίοδο την προεκλογική τη δική μας για την ανάδειξη του προέδρου του ΠΑΣΟΚ το 2021, σε πολλούς νομούς της χώρας προβλήματα στη συγκομιδή. Στη Διαρκή Επιτροπή επισήμανα και υπογράμμισα το θέμα του Άργους, όπου στη συγκομιδή των πορτοκαλιών δεν είχαν χέρια για να τα μαζέψουν. Και από άλλες περιοχές της Ελλάδος ακούμε τέτοια παράπονα.

Δεν θέλουμε να τα καλύψετε όλα, αλλά εν πάση περιπτώσει, για την πρώτη αυτή ομάδα των ανθρώπων, των πέντε χιλιάδων ανθρώπων, που θα έρθει, η Ελλάδα δεν πρέπει να έχει μια άποψη του τι ακριβώς χρειάζεται; Θα μου πείτε ότι θα γίνουν όλα αυτά και ότι θα γίνουν κατά τις εξουσιοδοτικές διατάξεις. Εγώ περίμενα να μας έχετε πει το σχέδιο, το σχέδιο βάσει του οποίου θα προχωρήσουμε και η Ελλάδα δεν θα χρεωθεί με αδυναμία εφαρμογής μιας τέτοιας συμφωνίας. Ψηφίζουμε θετικά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Λοβέρδο.

Κύριε Κατρούγκαλε, επειδή δεν θέλω να στερήσω από αυτό το κομμάτι της συνεδρίασης τη φωνή του ΣΥΡΙΖΑ, θα σας δώσω τον λόγο. Καλείται, λοιπόν, ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Γεώργιος Κατρούγκαλος για πέντε λεπτά.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Πράγματι, η εισηγήτριά μας έχει ένα απρόβλεπτο κώλυμα, άρα θα τοποθετηθώ και επί της ψήφου και της θέσης του κόμματός μας.

Κατ’ αρχάς να σας ευχηθώ, κύριε Πρόεδρε και αγαπητοί συνάδελφοι, καλή χρονιά, να είναι μια καλύτερη χρονιά για όλους και σε προσωπικό επίπεδο και για την πατρίδα μας.

**ΑΝΔΡΕΑΣ ΛΟΒΕΡΔΟΣ:** Και σε εκλογικό επίπεδο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αλήθεια, αλήθεια. Για αυτό είπα για την πατρίδα μας, αλλά και ατομικά στον καθένα από εμάς, αγαπητέ Ανδρέα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, επίσης.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Επειδή έγινε μια συζήτηση και για γενικότερα θέματα, επιτρέψτε μου, κύριε Πρόεδρε, να τοποθετηθώ αρχικά επ’ αυτών πριν τοποθετηθώ επί της θέσης του κόμματός μας για τη συγκεκριμένη συμφωνία.

Τέθηκε το ζήτημα της κηδείας του εκλιπόντος τέως μονάρχη. Η δημοκρατία είναι ένα πολίτευμα που χαρακτηρίζεται από τη μεγαθυμία, άρα δεν θα έπρεπε να έχουμε κανένα πρόβλημα. Αντίθετα, θα έπρεπε να το θεωρήσουμε ως αυτονόητη ανθρώπινη υποχρέωση να δώσουμε όλοι συλλυπητήρια στην οικογένεια του εκλιπόντος.

Από την άλλη μεριά η δημοκρατία βασίζεται στην ιστορική μνήμη, όχι στη λήθη. Δεν μπορούμε να μιλάμε ουδέτερα για το πολίτευμα της μοναρχίας, όπως εφαρμόστηκε στην Ελλάδα, γιατί ήταν πηγή πολλών συνταγματικών δεινών, δύο διχασμών με τον πρώτο στα όρια του εμφυλίου και το δεύτερο να φέρνει τη δικτατορία με σημαντική μάλιστα και την εμπλοκή του εκλιπόντος. Επομένως, δεν νομίζω ότι η ανθρώπινη υποχρέωση για αλληλέγγυα συλλυπητήρια προς την οικογένεια θα πρέπει να μας εμποδίζει να μιλάμε και για την ιστορική αλήθεια.

Και εκεί, όπως άκουσα από προηγούμενους ομιλητές, υπάρχει πράγματι ένα πρόβλημα «κλεισίματος του ματιού» από αρκετές δηλώσεις της Νέας Δημοκρατίας που είδα και αρκετές αντιφάσεις στην επιλογή της σε σχέση με την επικείμενη κηδεία. Πράγματι, μου φαίνεται αντιφατική η απόφαση της παρουσίας κυβερνητικού εκπροσώπου σε μία κηδεία ιδιωτική. Δεν ξέρω εάν έχει συμβεί στο παρελθόν, όμως νομίζω, ότι είναι εγγενώς αντιφατικό.

Η κατάληξη αυτής της σύντομης παρέμβασης είναι ότι θα πρέπει να είμαστε ιδιαίτερα υπεύθυνοι και σοβαροί απέναντι και στη δημοκρατία και στην ιστορία ανεξάρτητα από τις μικροεκλογικές σκοπιμότητες που μπορεί ορισμένα κόμματα να θεωρούν ότι μπορούν να εξυπηρετήσουν μέσα από το γεγονός αυτό.

Άκουσα τον συνάδελφο κ. Λοβέρδο με προσοχή σε δύο επίπεδα, στο ακαδημαϊκό και στην πολιτική, μιλώντας για το θέμα της συμφωνίας και την προσπάθειά του να το εντάξει στο γενικότερο γεωστρατηγικό πλαίσιο. Και έχει δίκιο, η Αίγυπτος είναι μία από τις χώρες που θα πρέπει να επιδιώκουμε να αναπτύσσουμε την εταιρική στρατηγική σχέση που έχουμε σε όλα τα επίπεδα.

Προφανώς, όμως, κάτι τέτοιο προϋποθέτει μια ευρύτερη, σφαιρική εθνική στρατηγική και μια προσπάθεια εθνικής συνεννόησης. Πρέπει να έχουμε μέτωπο στα εθνικά θέματα, το οποίο δεν έχουμε δει από την Νέα Δημοκρατία με κατ’ εξοχήν παράδειγμα την άρνηση του Πρωθυπουργού να συγκαλέσει Συμβούλιο Πολιτικών Αρχηγών.

Δεύτερον, υπάρχει αντιφατικότητα στις επιλογές της Κυβέρνησης με χαρακτηριστικό το θέμα των χωρικών υδάτων. Έχει προαναγγελθεί από τον Υπουργό Εξωτερικών από το Βήμα της Βουλής τον Ιανουάριο του 2021. Δύο χρόνια μετά δεν έχει γίνει τίποτα προς την κατεύθυνση αυτή, ενώ με διαρροές -προφανώς κυβερνητικής προέλευσης- σε πρωτοσέλιδο φιλοκυβερνητικής εφημερίδας διαβάζαμε ότι επίκειται να γίνει τον Μάρτιο, δηλαδή, εν μέσω προεκλογικής περιόδου και προφανώς, όχι ως στρατηγική επιλογή για την εθνική πολιτική, αλλά ως μικροκομματική φωτοβολίδα εν όψει των εκλογών. Αυτός είναι ο τρόπος με τον οποίο δεν πρέπει να ασκείται η εξωτερική πολιτική.

Εμείς ήμασταν ανέκαθεν υπέρ της τμηματικής επέκτασης των χωρικών υδάτων, αρχικά στο Ιόνιο και μετά στην Κρήτη. Όταν το είχαμε αναγγείλει, είχαμε δεχθεί σκληρή και δημαγωγική κριτική από τη Νέα Δημοκρατία με το επιχείρημα ότι, εάν διαχωρίσουμε το Αιγαίο από τις άλλες θαλάσσιες περιοχές, ουσιαστικά υπηρετούμε την αφήγηση της Τουρκίας ότι το Αιγαίο είναι ειδική περίπτωση.

Εμείς ακριβώς επειδή είμαστε δύναμη πατριωτικής ευθύνης, υποστηρίξαμε την επέκταση των χωρικών υδάτων στο Ιόνιο ως ορθή επιλογή και προτείναμε -όπως ανέκαθεν υποστηρίζαμε- και την επέκταση δυτικά, νότια, ανατολικά της Κρήτης και στο Καστελόριζο, ως ένα πρώτο βήμα μιας συνολικής στρατηγικής πρωτοβουλίας.

Η πρωτοβουλία αυτή θα έπρεπε να είχε ως συνέχεια την απεύθυνση πρόσκλησης για οριοθέτηση των θαλάσσιων ζωνών μας αρχικά με τη Λιβύη, όπου έχουμε το μέγα πρόβλημα του παράνομου τουρκολιβυκού συμφώνου, μετά την Αίγυπτο με την οποία έχουμε μόνο τμηματική οριοθέτηση της ΑΟΖ μας και παράλληλα και με όλες τις άλλες χώρες της περιοχής, με τελικό σκοπό την προσφυγή από κοινού στη Χάγη. Προφανώς, κάτι τέτοιο είναι εκτός των προθέσεων της Νέας Δημοκρατίας που, και αυτό το θέμα από ό,τι φαίνεται το αντιμετωπίζει με μικροκομματικά εκλογικά κριτήρια και όχι με εθνικά.

Για τη σύμβαση τώρα, πολλά από όσα άκουσα από την ειδική αγορήτρια του Κομμουνιστικού Κόμματος της Ελλάδας με βρίσκουν σύμφωνο και για τον τρόπο με τον οποίο αντιμετωπίζονται οι μετανάστες, ειδικά οι αγρότες γης -είναι νωπές οι αναμνήσεις από τη Μανωλάδα- αλλά και γενικότερα για τον τρόπο με τον οποίο η πολιτεία διαχρονικά και με εξαίρεση την περίοδο της διακυβέρνησης του ΣΥΡΙΖΑ αντιμετώπιζε το θέμα αυτό.

Είναι αλήθεια ότι ο πρωτογενής τομέας μας έχει ανάγκη από τους ξένους εργάτες γης. Από την άλλη μεριά, η πολιτεία μας πρέπει να τους αντιμετωπίζει σύμφωνα με τη συνταγματική επιταγή για ίση αμοιβή, για ίση εργασία και ταυτόχρονα, να τους εξασφαλίζει αξιοπρεπείς συνθήκες εργασίας, κάτι που διαχρονικά δεν έχουμε καταφέρει να κάνουμε.

Τώρα, ως προς το άμεσο ζήτημα που έρχεται να καλύψει αυτή η συμφωνία, δηλαδή, την ανάγκη να έρθουν εργάτες γης, έχουμε ήδη τη θέση της Εθνικής Ένωσης Αγροτικών Συνεταιρισμών η οποία ασκεί κριτική σε δύο, κατά τη γνώμη μου, πολύ βασικές ελλείψεις της συμφωνίας.

Πρώτον, στο ότι για πρώτη φορά σε παρόμοια διμερή συμφωνία τίθεται ανώτατο όριο εργατών γης και μάλιστα αναντίστοιχο με τις ανάγκες που υπάρχουν στην αγροτική παραγωγή. Η εισηγήτρια μας ανέφερε στην επιτροπή ότι μόνο στην Πέλλα υπάρχουν ανάγκες για είκοσι χιλιάδες εργάτες γης και εδώ τίθεται ένα όριο πέντε χιλιάδων.

Το δεύτερο ζήτημα που θέτουν οι αγροτικοί συνεταιρισμοί είναι ότι η διαδικασία επιλογής των αγροτών επαφίεται αποκλειστικά στις διοικητικές αρχές της Αιγύπτου, ενώ ταυτόχρονα υπάρχει υποχρέωση από τους αγρότες να προκαταβάλουν τα έξοδα μετακίνησης και εγκατάστασης των εργατών γης χωρίς να έχει προηγηθεί η προηγούμενη κρίση δικής μας αρχής. Αυτό, όπως αντιλαμβάνεστε, δημιουργεί προφανή προβλήματα.

Επομένως, θεωρούμε ότι, ενώ η επιλογή να έχουμε μια σύμβαση με την Αίγυπτο είναι σε θετική κατεύθυνση και στο γενικότερο γεωστρατηγικό πλαίσιο και εν όψει της εξυπηρέτησης συγκεκριμένης ανάγκης, ο τρόπος με τον οποίο υλοποιήθηκε αυτή η ανάγκη είναι ιδιαίτερα πλημμελής και πρόχειρος. Θα προσανατολιζόμασταν στην αρνητική ψήφο, αλλά, όπως ορθά αναφέρθηκε, επειδή υπάρχει και το γεωστρατηγικό αποτύπωμα της σύμβασης αυτής και επειδή μας ενδιαφέρει η ανάπτυξη της εταιρικής σχέσης με την Αίγυπτο, η ψήφος μας τελικά θα είναι «παρών».

Ευχαριστώ πολύ για την ανοχή σας και θα πω μια τελευταία φράση και πάλι, γιατί αναφέρθηκε ο συνάδελφος κ. Λοβέρδος στο ζήτημα αυτό.

Το γεγονός της ημέρας σήμερα είναι η κοινή δήλωση δεκαέξι καθηγητών Συνταγματικού Δικαίου, μεταξύ των οποίων και ο διατελέσας γενικός γραμματέας Δικαιοσύνης στην κυβέρνηση του πατέρα Μητσοτάκη, με την οποία καταγγέλλεται ως αντισυνταγματική και άτοπη η γνωμοδότηση Ντογιάκου. Νομίζω ότι αυτό αποτελεί έναν επιπλέον κόλαφο στην επιλογή της Κυβέρνησης να πέσει σκοτάδι στην υπόθεση των υποκλοπών, στο διπλό αυτό σκάνδαλο που δεν ανάγεται μόνο στην παρακολούθηση πολιτικών αντιπάλων Υπουργών, του Αρχηγού του Γενικού Επιτελείου, αλλά τελικά και στην προσπάθεια να κουκουλωθεί όλο αυτό το θέμα, ευθύνη που θεωρούμε ότι πρέπει να την αποδώσουμε αυτούσια, όπως του ανήκει, στον Πρωθυπουργό.

Αυτά, λοιπόν, αγαπητέ κύριε Πρόεδρε. Ευχαριστώ πολύ για την ανοχή και απευθύνω ξανά τις ευχές μου για μια καλύτερη χρονιά.

**ΠΡΟΕΔΡΕΥΩΝ (Απόστολος Αβδελάς):** Να είστε καλά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και δύο συνοδοί εκπαιδευτικοί από το 1ο Γυμνάσιο Ελευσίνας.

Η Βουλή σάς καλωσορίζει και σας εύχεται καλή χρονιά και καλή πρόοδο.

(Χειροκροτήματα απ’ όλες τις πτέρυγες της Βουλής)

Τώρα θα δώσω τον λόγο σε όσους Κοινοβουλευτικούς Εκπροσώπους θέλουν να μιλήσουν.

Κυρία Γιαννακοπούλου, θέλετε να μιλήσετε; Σας δίνω πέντε λεπτά έτσι, για το καλό του χρόνου. Μετά θα κλείσουμε με τον Υπουργό.

Ορίστε, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα μου επιτρέψετε να ξεκινήσω την τοποθέτησή μου μιλώντας για ένα θέμα το οποίο ταλανίζει τον δημόσιο διάλογο και την πολιτική ζωή της χώρας μας τους τελευταίους πέντε μήνες, γιατί έχουν περάσει πέντε ολόκληροι μήνες από όταν ο Πρόεδρός μας Νίκος Ανδρουλάκης παρουσιαζόταν με τον πιο υπεύθυνο και θεσμικό τρόπο στη δικαιοσύνη και κατήγγειλε την προσπάθεια μόλυνσης του κινητού του με το σύστημα παρακολούθησης «Predator». Έχουν περάσει πέντε ολόκληροι μήνες από όταν υπήρχε επίσημη ομολογία ότι το κινητό του παρακολουθούνταν με συμβατικό τρόπο, κάτι το οποίο μάλιστα χαρακτήρισε και νόμιμο ο Πρωθυπουργός και προσπάθησε να μας πείσει ότι ήταν νόμιμο μεν, αλλά αν το ήξερε, δεν θα επέτρεπε να γίνει η επισύνδεση δε.

Δυστυχώς, οι πέντε αυτοί μήνες οι οποίοι έχουν περάσει ήταν απογοητευτικοί και ήταν άκρως αποκαλυπτικοί. Στο διάστημα αυτό -πρώτον- δεν δόθηκε καμμία απολύτως απάντηση για τον λόγο παρακολούθησης ή για το ποιος ευθύνεται για την προσπάθεια παράλληλης παρακολούθησης και με «Predator». Παρακολουθήθηκε ο Πρόεδρος του τρίτου κόμματος της Βουλής και δεν υπήρξε καμμία τοποθέτηση η οποία να δίνει απαντήσεις, ενώ η διαδικασία διερεύνησης από τη μεριά της δικαιοσύνης καθυστερεί κάτι περισσότερο από απελπιστικά.

Δεύτερον, υπήρξε ομολογία παρακολούθησης και του δημοσιογράφου Κουκάκη, όπως και σειρά καταγγελιών για άλλα θύματα από σειρά μέσων μαζικής ενημέρωσης, χωρίς να υπάρχουν πάντα στοιχεία, αλλά και χωρίς να υπάρχει καμμία διάψευση. Αν μη τι άλλο, φαίνεται ότι ο Υπουργός κ. Χατζηδάκης παρακολουθείτο.

Τρίτον, έγινε μια συστηματική προσπάθεια από την Κυβέρνηση συμψηφισμού με παρακολουθήσεις πολιτικών προσώπων από την κυβέρνηση ΣΥΡΙΖΑ - ΑΝΕΛ. Ακούστε τι μας λένε, τι μας λέει η Κυβέρνηση: Παρακολουθούσαν τον Στέργιο Πιτσιόρλα ή και άλλα στελέχη ή και τα γραφεία του ΚΚΕ ήδη από το 2016, άρα ουδείς αμόλυντος, λες κι εμείς είχαμε καμμία άποψη ότι επί ΣΥΡΙΖΑ ήταν όλα ιδανικά καμωμένα, ότι ήταν όλα δημοκρατικά, ότι δεν υπήρχαν παρακολουθήσεις και άλλες μεθοδεύσεις και ότι δεν τα έζησε στο πετσί του πριν απ’ όλα ο χώρος μας.

Ωραία. Και λοιπόν; Είναι αυτό απάντηση; Τι σημαίνει αυτό, κύριοι Υπουργοί; Επειδή παρακολουθούσαν και τότε, παρακολουθείτε και εσείς τώρα; Αυτό είναι αυτό το οποίο μας λέτε; Διαγωνισμό για το ποιος έκανε περισσότερες παρακολουθήσεις θα κάνουμε; Είναι αυτό για εσάς μια συζήτηση η οποία αρμόζει σε μια σύγχρονη δημοκρατία, σε ένα κράτος δικαίου, ή μήπως δεν πρέπει να μιλάμε κιόλας και να θεωρούμε ότι είναι περίπου φυσιολογικό να γίνονται τέτοια πράγματα στην Ελλάδα του 2023;

Τέταρτον, έγινε μια προσπάθεια να φανεί ότι η Κυβέρνηση αντιμετώπισε το πρόβλημα θεσμικά, ότι συστάθηκε η εξεταστική και άλλα πολλά και βαρυσήμαντα, όπως μας λένε από τη μεριά της Νέας Δημοκρατίας.

Συγγνώμη, αλλά μεγαλύτερος ευτελισμός κοινοβουλευτικής διαδικασίας δυστυχώς, από αυτόν που είδαμε τους προηγούμενους μήνες δεν έχει υπάρξει ξανά. Συστάθηκε η εξεταστική επιτροπή. Με το ζόρι κλήθηκαν ελάχιστοι μάρτυρες, έτσι ώστε να φανεί ότι κάποιοι κατέθεσαν. «Κόπηκαν» σχεδόν όλοι από όσους ζήτησε η Αντιπολίτευση και ασφαλώς λόγω και του περίφημου απορρήτου, που ακόμα και δικοί σας πρώην Πρόεδροι διατύπωσαν τη θέση ότι θα έπρεπε να αρθεί, ώστε να μπορέσει να πέσει άπλετο φως παντού, πολύ απλά δεν μάθαμε απολύτως τίποτα. Μια διαδικασία σαν αυτή μιας εξεταστικής με ένα τόσο σοβαρό περιεχόμενο τη μετατρέψατε σε μια διαδικασία «ψεκάστε, σκουπίστε, τελειώσατε». Λοιπόν, αυτό δεν μπορείς και να το πεις μοντέλο δημοκρατίας ούτε μοντέλο θεσμικής λειτουργίας.

Τα ίδια κάνατε και στην Επιτροπή Θεσμών και Διαφάνειας, τα ίδια κάνατε στις συζητήσεις της Ολομέλειας της Βουλής, τα ίδια παντού, σιωπή, συγκάλυψη, απόκρυψη της αλήθειας, αναπάντητες ερωτήσεις, πλήρης αδιαφάνεια.

Όλα αυτά μας τα παρουσιάζετε και σαν μεγάλες πρωτοβουλίες που πήρε δήθεν η Κυβέρνηση για τη διαφάνεια -και έρχεται και το «κερασάκι στην τούρτα»-, συμπεριλαμβανομένου και του τελευταίου νόμου που ψηφίστηκε από την κυβερνητική πλειοψηφία δήθεν για την αναβάθμιση της λειτουργίας της ΕΥΠ και για να θεσπιστούν κανόνες για τη διαφάνεια.

Το τι έφερε αυτός ο νόμος, κύριοι Υπουργοί, κυρίες και κύριοι της Νέας Δημοκρατίας, το αντιληφθήκαμε ακόμα καλύτερα, αφού σε αυτόν τον νόμο ακριβώς στηρίχθηκε και η προχθεσινή παρέμβαση του Εισαγγελέα του Αρείου Πάγου στη λειτουργία της Αρχής Διασφάλισης του Απορρήτου των Επικοινωνιών και μέσω αυτής στην υπόθεση των υποκλοπών, η οποία ήταν και θεσμικά άστοχη και νομικά εσφαλμένη κατά τη συντριπτική πλειοψηφία του νομικού κόσμου της χώρας.

Αυτή η παρέμβαση, ενώ είναι ήδη σε εξέλιξη η διερεύνηση μιας σοβαρότατης και ιδιαίτερης σημασίας για τη δημοκρατία μας υπόθεση, μπορεί να εκληφθεί ως προσπάθεια επηρεασμού. Και ας μη σπεύσουν διάφοροι να μιλήσουν για ασέβεια δήθεν απέναντι στη δικαιοσύνη.

Δυστυχώς, με αυτόν τον τρόπο και με αυτή τη μεθόδευση προστίθεται άλλος ένας κρίκος στην αλυσίδα γεγονότων, πρωτοβουλιών, κινήσεων και πρακτικών, οι οποίες καταλήγουν να συντηρούν την αδιαφάνεια και το σκοτάδι για τη συγκάλυψη του σκανδάλου των παρακολουθήσεων, τη συνειδητή συγκάλυψη από τη μεριά της Κυβέρνησης. Αυτό ήθελε από την αρχή η Νέα Δημοκρατία, αυτό προσπαθεί να επιτύχει με κάθε τρόπο και δεν μπορείτε να είστε υπερήφανοι γι’ αυτήν την προβληματική δημοκρατικά και θεσμικά αντίληψη και πρακτική που σας εκθέτει ανεπανόρθωτα, που πλήττει τη θεσμικότητα του ρόλου του Πρωθυπουργού και δημιουργεί προβλήματα στο πολιτικό κλίμα και στην πορεία προς τις εκλογές.

Αρέσκεστε να καταγγέλλετε την τοξικότητα, αλλά εσείς την τροφοδοτείτε με όλα αυτά τα οποία γίνονται. Οι ευθύνες σας είναι τεράστιες.

Όσον αφορά το σημερινό νομοσχέδιο, κυρίες και κύριοι, νομίζω ότι ήταν απολύτως επαρκής, αναλυτική η τοποθέτηση του ειδικού αγορητή μας κ. Ανδρέα Λοβέρδου και βεβαίως καλύπτει τη θέση του κόμματός μας.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Γιαννακοπούλου.

Καλείται στο Βήμα ο Αναπληρωτής Υπουργός Εξωτερικών κ. Μιλτιάδης Βαρβιτσιώτης.

Ορίστε, κύριε Υπουργέ, έχετε τον λόγο.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, κυρίες και κύριοι συνάδελφοι, κατ’ αρχάς θέλω να ευχαριστήσω τους συναδέλφους που συμμετείχαν σε αυτή τη συζήτηση, που τοποθετήθηκαν και ιδιαίτερα να ευχαριστήσω τον εισηγητή της πλειοψηφίας τον κ. Νικολακόπουλο, ο οποίος δεν μίλησε στην Ολομέλεια διότι ο Κανονισμός δεν προβλέπει να μιλάνε αυτοί, οι οποίοι συμφωνούν και έχουν δώσει τη σύμφωνη γνώμη τους στην επιτροπή.

Δεν θα ήθελα να μπω σε όλα τα παρεμπίπτοντα ζητήματα, τα οποία έθεσαν οι συνάδελφοι. Θα ήθελα μόνο να απαντήσω στις παρατηρήσεις οι οποίες έγιναν για την κύρωση της συγκεκριμένης συμφωνίας, η οποία δεν έρχεται με τη μορφή του νομοσχεδίου, δηλαδή της νομοθετικής επεξεργασίας, αλλά έρχεται με την μορφή της κύρωσης της διεθνούς συμφωνίας την οποία έχουμε υπογράψει με τη φίλη χώρα Αίγυπτο.

Θα απαντήσω, λοιπόν, στο κεντρικό και πρώτο ερώτημα: Γιατί το Υπουργείο Εξωτερικών ασχολείται με τη μετάκληση εργαζομένων γης; Γιατί πάρα πολύ απλά αυτή η συμφωνία με την Αίγυπτο είναι μία συμφωνία, η οποία εντάσσεται μέσα στο πλαίσιο της άσκησης της εξωτερικής πολιτικής της χώρας.

Η Αίγυπτος, όπως σωστά ανεδείχθη, δεν είναι απλώς μία γειτονική χώρα. Είναι μία κομβική χώρα στην νοτιοανατολική Μεσόγειο, ένας πυλώνας σταθερότητας για το διεθνές σύστημα ασφάλειας στη Μεσόγειο, μία χώρα με την οποία η χώρα μας έχει αναπτύξει πάρα πολύ στενούς δεσμούς -ιδιαίτερα τα τελευταία χρόνια- και όπως σωστά ανέφερε και ο κ. Λοβέρδος οι δύο συμφωνίες τις οποίες υπογράψαμε και κυρώσαμε σε αυτή τη Βουλή και για τη μερική οριοθέτηση της ΑΟΖ και για τον καθορισμό των ζωνών ευθύνης για την έρευνα και διάσωση αποτελούν σημαντικά όπλα στο συνολικό εθνικό οπλοστάσιο, ιδιαίτερα απέναντι στην τουρκική προκλητικότητα και αναθεωρητισμό.

Άρα, το Υπουργείο Εξωτερικών μπαίνει σε αυτή την ιστορία γιατί θέλει αυτή η συμφωνία να μην είναι απλώς μία συμφωνία μετάκλησης εργαζομένων. Άλλωστε με την Αίγυπτο έχουμε άλλη μια συμφωνία, η οποία λειτουργεί εδώ και πάρα πολλές δεκαετίες -αν δεν κάνω λάθος είναι η συμφωνία του 1969 για τη μετάκληση των εργαζομένων αλιεργατών, οι οποίοι και στελεχώνουν τα ψαροκάικά μας- και είναι μία συμφωνία η οποία έχει φέρει μέχρι τώρα σοβαρά αποτελέσματα, έχει λειτουργήσει με επάρκεια. Η σημερινή συμφωνία είναι μία συμφωνία διεύρυνσης των οικονομικών σχέσεων και πολιτικών σχέσεων και δεσμών που έχουμε με τη φίλη χώρα Αίγυπτο.

Να αναφερθώ στις συγκεκριμένες παρατηρήσεις έτσι όπως τις άκουσα, ξεκινώντας από το ΜέΡΑ25, το οποίο δηλώνει «παρών» στη συγκεκριμένη συμφωνία, ζητώντας αυτοί οι άνθρωποι να μην έρχονται ούτε για περιορισμένο χρονικό διάστημα, αλλά να μπουν και σε μια διαδικασία ενσωμάτωσης. Όχι, αρνούμαστε κάτι τέτοιο. Δεν θέλουμε να κάνουμε μία πολιτική μετανάστευσης. Θέλουμε να κάνουμε μία πολιτική νόμιμης μετάκλησης εργαζομένων. Δεν θέλουμε να φέρουμε και άλλους μετανάστες στη χώρα μας. Θέλουμε να φέρουμε εργαζόμενους με νόμιμο τρόπο οι οποίοι θα παράξουν έργο και θα επιστρέψουν πίσω στη χώρα από την οποία προήλθαν. Και αν χρειαστεί και αν παραστεί ανάγκη και το επιθυμούν και οι ίδιοι, να επανέλθουν σε μεταγενέστερο διάστημα.

Άκουσα την κριτική ότι αυτή η συμφωνία ενισχύει το δουλεμπόριο. Το άκουσα από τον εισηγητή της Ελληνικής Λύσης. Δεν υπάρχει κάτι επάνω στο οποίο θα μπορεί να σταθεί αυτή η κατηγορία σε σχέση με αυτή τη συμφωνία. Αυτή η συμφωνία είναι η συμφωνία η οποία καταργεί το δουλεμπόριο, κύριε Μυλωνάκη. Το καταργεί. Ούτε γραμμένη στο πόδι είναι, ούτε είναι άσχετη η Κυβέρνηση και το Υπουργείο Εξωτερικών της Ελλάδος, αλλά και της Αιγύπτου, που έχει υπογράψει αυτή τη συμφωνία.

Είναι μία συμφωνία η οποία βάζει φρένο στις δουλεμπορικές πρακτικές αυτών που θέλουν αδήλωτους εργαζόμενους στη χώρα, να δουλεύουν σε άθλιες συνθήκες, κυρία Μανωλάκου, χωρίς να πληρώνονται το σωστό ημερομίσθιο, χωρίς να είναι δηλωμένοι πουθενά, χωρίς να τους παρέχεται υγειονομική κάλυψη, χωρίς να τους παρέχεται κανενός είδους προστασία. Ακριβώς, το δουλεμπόριο αντιμετωπίζουμε με αυτή τη συμφωνία και με τις άλλες τις οποίες θέλουμε να καταρτίσουμε και να έρθουν στη Βουλή για να αντιμετωπίσουμε τις ανάγκες τις οποίες όλοι συνομολογείτε ότι υπάρχουν, ανάγκες για εργατικά χέρια στον αγροτικό τομέα. Δεν άκουσα κανέναν από τους Βουλευτές, οι οποίοι τοποθετήθηκαν να λένε το αντίθετο, ότι δεν χρειαζόμαστε εργαζόμενους. Χρειαζόμαστε και τους χρειαζόμαστε νόμιμα.

Το να ξαναφτιάξουμε γενιές παράνομων μεταναστών -Μπαγκλαντεσιανών, Πακιστανών και άλλων- όπως είχαμε στη Μανωλάδα, όπως είχαμε στον Μαραθώνα, όπως είχαμε σε διάφορες περιοχές της χώρας, δεν είναι η απάντηση στο πρόβλημα εργατών γης για το 2023. Οι άνθρωποι αυτοί θα είναι στη χώρα μας, θα είναι ελεύθεροι, θα μπορούν να προστατεύονται από τους νόμους της χώρας μας, να προστατεύονται και να καλύπτονται και ασφαλιστικά, γιατί με τη νόμιμή τους παρουσία θα έχουν όλα τα δικαιώματα που έχει και ένας Έλληνας νόμιμος εργαζόμενος.

Τώρα, πώς θα γίνονται οι έλεγχοι αυτών που θα έρθουν και γιατί η κριτική από την πλευρά του κ. Λοβέρδου ότι δεν θα ανταποκριθεί το Προξενείο μας στην Αίγυπτο δεν μπορεί να κριθεί ως βάσιμη. Κύριε Λοβέρδο, ακριβώς λόγω του ότι έχουμε διακρατικό χαρακτήρα, ακριβώς λόγω του ότι οι αιγυπτιακές αρχές είναι αυτές που υποβάλλουν τον κατάλογο και δεν χρειάζεται να γίνει ενδελεχής έρευνα για τη γνησιότητα ή μη των πιστοποιητικών τα οποία προσκομίζουν οι ίδιοι οι ενδιαφερόμενοι, είναι αυτό το στοιχείο το οποίο θα επιταχύνει τις διαδικασίες έκδοσης της βίζας.

Διότι είναι πολύ διαφορετικό να έρχεται η αρμόδια αρχή της Αιγύπτου και να υποβάλει έναν κατάλογο πέντε χιλιάδων ανθρώπων που να βεβαιώνει ότι αυτοί είναι, αυτά είναι τα στοιχεία τους, αυτά είναι τα βιομετρικά τους στοιχεία. Είναι πολύ πιο εύκολο από τον εξονυχιστικό έλεγχο που πρέπει να γίνεται από πάρα πολλές πρεσβείες και προξενεία για την έκδοση ατομικής βίζας μετά από ατομική αίτηση. Γι’ αυτό και κάνουμε ακριβώς αυτή την επιλογή, ώστε οι αιγυπτιακές αρχές να έχουν και ευθύνη για την επιλογή και μάλιστα να έχουν και την ευθύνη να δεχτούν πίσω άμεσα οποιονδήποτε παραβιάσει τους όρους με τους οποίους θα έρχεται στη χώρα μας για να δουλέψει.

Τέλος, σε ό,τι αφορά την κριτική του ΣΥΡΙΖΑ που έχει να κάνει με το ανώτατο όριο που ετέθη σε αυτή τη συμφωνία, δεν είπε κανένας ότι θα λύσουμε όλα τα προβλήματα του αγροτικού τομέα μετακαλώντας εργαζόμενους από την Αίγυπτο. Κάνουμε ένα πρώτο βήμα, εξετάζουμε τους τρόπους με τον οποίο αυτή η συμφωνία θα λειτουργήσει, βάζουμε έναν αριθμό ο οποίος θα ανταποκρίνεται στις οικονομικές πραγματικότητες, αλλά δεν θα λύνει συνολικά το πρόβλημα αναγκών του αγροτικού τομέα η μετάκληση εργαζομένων στη χώρα. Είναι μία χώρα με την οποία μπορούμε να δούμε αυτή τη συμφωνία να επεκτείνεται στη συνέχεια, αφού λειτουργήσει σωστά.

Βέβαια, σε ό,τι αφορά την επιλογή εργαζομένων εδώ δεν συζητάμε για απόλυτα εξειδικευμένο ανθρώπινο δυναμικό, μιλάμε για ανθρώπους οι οποίοι πρέπει να έχουν τη φυσική ρώμη ενός εργαζόμενου που θα μπορεί να δουλέψει στα χωράφια. Δεν ζητάμε εργαζόμενους με ειδικότητες ώστε να υπάρχει ακριβώς η δυσκολία ή αδυναμία να μπορεί μία κρατική αρχή να τους επιλέξει και δεν πρέπει να τους επιλέξει ο ιδιώτης.

Σας είπα τους λόγους για τους οποίους έχουμε επιλέξει σε αυτή τη φάση ο έλεγχος και η υποβολή του καταλόγου να γίνεται από τις αιγυπτιακές αρχές. Και βεβαίως αν δούμε ότι χρειάζεται κάποια βελτίωση στη συνέχεια αυτή η συμφωνία, δεν νομίζω ότι υπάρχει κανένα πρόβλημα στο να βελτιωθεί. Άλλωστε προβλέπεται η αυτοβελτίωση της ίδιας της συμφωνίας μέσα από τη μεικτή ελληνοαιγυπτιακή επιτροπή, η οποία συγκροτείται με βάση τη συμφωνία και η οποία θα εξετάζει τα θέματα της εφαρμογής του.

Κυρίες και κύριοι συνάδελφοι, εγώ νομίζω ότι η χώρα μας έχοντας ταλαιπωρηθεί από το φαινόμενο της παράνομης μετανάστευσης, η χώρα μας η οποία έχει γίνει αντικείμενο κριτικής για τη συμπεριφορά της σε παράνομους μετανάστες, η χώρα μας η οποία έχει πολλά και διαφορετικά συστήματα και σχήματα κάτω από τα οποία άνθρωποι βρίσκονται και δουλεύουν εδώ, άλλοι σε καθεστώς κρίσης, άλλοι σε καθεστώς μαύρο και πολύ λιγότεροι σε ένα νόμιμο καθεστώς, με αυτού του είδους τις συμφωνίες αντιμετωπίζει ένα ζωντανό πρόβλημα.

Φέρνει ανθρώπους που χρειάζεται, με νόμιμο τρόπο, σε συνεργασία με τις χώρες προέλευσης και ιδιαίτερα δε από χώρες γειτονικές, όπως είναι η Αίγυπτος, με τους οποίους μας συνδέουν γεωγραφικοί και ιστορικοί δεσμοί.

Άρα, δέχομαι, και μπορώ να εκλάβω το «παρών» το οποίο μου λέει η ΜέΡΑ25 και ο ΣΥΡΙΖΑ ως μάλλον θετική τοποθέτηση από τα κόμματα της Αντιπολίτευσης για τη συμφωνία και βεβαίως χαιρετίζω την υπερψήφιση της συμφωνίας από την πλευρά του ΠΑΣΟΚ - ΚΙΝΑΛ που δείχνει, ακριβώς, ότι αυτή η συμφωνία δεν είναι κάτι το οποίο θα πρέπει να μπει στη μέγγενη των κομματικών αντιπαραθέσεων, αλλά ουσιαστικά είναι ένας τρόπος και μία συμφωνία την οποία και οι άλλες δυνάμεις της Βουλής θα θέλουν να δουν να πετυχαίνει.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, εικοσιπέντε μαθήτριες και μαθητές και δύο συνοδοί εκπαιδευτικοί από το Παλλάδιο Εκπαιδευτήριο Βάρης.

Η Βουλή σάς καλωσορίζει, σας εύχεται καλή χρονιά και καλή πρόοδο.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Εξωτερικώνκαι η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και την Κυβέρνηση της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα».

Επισημαίνουμε ότι η ψηφοφορία περιλαμβάνει την αρχή νομοσχέδιου, το άρθρο πρώτο, το άρθρο δεύτερο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Αραβικής Δημοκρατίας της Αιγύπτου για την απασχόληση εποχικών εργαζομένων στον γεωργικό τομέα» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.52α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, πριν προχωρήσουμε στο δεύτερο νομοσχέδιο που είναι προγραμματισμένο προς συζήτηση σήμερα, επιτρέψτε μου πρώτα να ανακοινώσω το δελτίο επικαίρων ερωτήσεων της Παρασκευής 13 Ιανουαρίου του 2023.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 287/9-1-2023 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλου προς την Υπουργό Παιδείας και Θρησκευμάτων, μεθέμα: «Η λειτουργία των νηπιαγωγείων εξαρτάται από την εκλογική περιφέρεια της πολιτικής ηγεσίας του Υπουργείου Παιδείας;».

2. Η με αριθμό 280/9-1-2023 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Παιδείας και Θρησκευμάτων, με θέμα: «Εκατοντάδες παραμένουν τα κενά σε φιλολόγους Ειδικής Αγωγής ακόμα και μετά την Γ΄ φάση προσλήψεων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 291/9-1-2023 επίκαιρη ερώτηση του Βουλευτή Α΄ Αθηνών του Συνασπισμού Ριζοσπαστικής Αριστεράς κ.Νικολάου Φίλη προς την Υπουργό Παιδείας και Θρησκευμάτων, με θέμα: «Θα επιμείνει η Υπουργός στον εξοβελισμό των εικαστικών μαθημάτων από το λύκειο μη συμμορφούμενη στην απόφαση του Συμβουλίου της Επικρατείας;».

2. Η με αριθμό 293/9-1-2023 επίκαιρη ερώτηση του Βουλευτή Β΄ Πειραιώς του Συνασπισμού Ριζοσπαστικής Αριστεράς κ. Ιωάννη Ραγκούσηπρος τον Υπουργό Ναυτιλίας και Νησιωτικής Πολιτικής, με θέμα: «Να σταματήσει άμεσα η αδικία σε βάρος των κατοίκων της Σαλαμίνας και να ενταχθούν στο Μεταφορικό Ισοδύναμο μέσω έκδοσης ηλεκτρονικών εισιτηρίων για επιβάτες και οχήματα, με εκπτώσεις εισιτηρίων σε εκπαιδευτικούς και μαθητές και άλλες κατηγορίες δικαιούχων».

Κυρίες και κύριοι συνάδελφοι, προχωρούμε τώρα στη συζήτηση του δεύτερου νομοσχεδίου.

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Το νομοσχέδιο αυτό ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συνεφώνησε.

Να αναφέρω ότι η Νέα Δημοκρατία ψήφισε υπέρ, ο ΣΥΡΙΖΑ - Προοδευτική Συμμαχία με επιφύλαξη, όπως και το ΠΑΣΟΚ - Κίνημα Αλλαγής, «παρών» ψήφισε το Κομμουνιστικό Κόμμα Ελλάδας και επιφύλαξη έχουν η Ελληνική Λύση και το ΜέΡΑ25.

Τον λόγο έχει ο κ. Μπούμπας από την Ελληνική Λύση.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Έχουμε επιφυλάξεις απέναντι σε κάποια σημεία και σε κάποια άρθρα που έχουμε εντοπίσει με αυτή την κύρωση της παρούσας συμφωνίας. Θεωρούμε ότι η σύμπραξη αυτή, σε ό, τι αφορά τον ελληνικό και το γαλλικό κινηματογράφο μπορεί να είναι μια σύμπραξη για τα πολιτιστικά δρώμενα και περνάει πολλά κοινωνικά μηνύματα πολιτισμού, αλλά μπορεί να συνδράμει ακόμη και στην εθνική οικονομία. Πέραν αυτού, όμως, υπάρχουν σημεία στα οποία έχουμε αντιρρήσεις, διότι φοβόμαστε μια εμπορευματοποίηση όλης αυτής της κύρωσης, που μπορεί να οδηγήσει σε μία υποβάθμιση στα πολιτιστικά δρώμενα και σε όλο το πολιτιστικό γίγνεσθαι.

Η κύρωση αυτή της συμφωνίας, φυσικά, είναι μέσα στις υποχρεώσεις για τις κινηματογραφικές συμπαραγωγές, αναμένεται, βεβαίως, να ενισχύσει κάποιες συμπαραγωγές και την εθνική οικονομία αλλά και τον πολιτισμό, όμως θα πρέπει -και είναι πολύ σημαντικό, κύριε Πρόεδρε, έχουμε επιφυλάξεις γι’ αυτό- να αποφευχθεί η συμμετοχή οργανισμών, συνδέσμων, μελών επιτροπών και Υπουργών, οι οποίοι μπορούν να αλλοιώσουν, ενδεχομένως, αυτό το πνεύμα.

Για παράδειγμα, στο άρθρο 10 πρέπει να διευκρινιστούν τα μέλη της μικτής επιτροπής και οι εμπειρογνώμονες που συμμετέχουν σε αυτή, οι οποίοι μάλιστα ορίζονται μόνο με απόφαση του διοικητικού συμβουλίου του Ελληνικού Κέντρου Κινηματογράφου.

Επίσης, στο τρίτο άρθρο είμαστε αντίθετοι σε κάποιες διατάξεις, σύμφωνα με τις οποίες με απόφαση του Υπουργού Πολιτισμού και Αθλητισμού δύναται να ρυθμίζονται ειδικότερα θέματα σχετικά με την εφαρμογή των όρων που αναφέρει το παράρτημα της συμφωνίας. Κοινός στόχος βέβαια, των συμπαραγωγών κινηματογραφικών έργων των δύο χωρών θα πρέπει να είναι όχι μόνο η καλύτερη γνωριμία των δύο πολιτισμών, μέσω των εν λόγω έργων και η αύξηση της εθνικής οικονομίας, η οποία πλήττεται βέβαια το τελευταίο χρονικό διάστημα. Και γι’ αυτόν τον λόγο καθότι θεωρούμε ότι υπάρχουν κάποια σημεία τα οποία δεν διευκρινίζονται, όπως αυτά που αναφέραμε, εμείς θα ψηφίσουμε παρών. Έχουμε αυτές τις επιφυλάξεις, διότι θέλουμε να κρατήσουμε βεβαίως αυτό που λέγεται ελληνικός και γαλλικός κινηματογράφος σε ποιότητα. Άλλωστε υπάρχει μια μακρά ιστορία από τη δεκαετία του ’60 και του ’50 σε αυτές τις κινηματογραφικές συμπαραγωγές και με Έλληνες σκηνοθέτες που διέπρεψαν στη Γαλλία όπως ο Κώστας Γαβράς, όπως η ταινία του Θεόδωρου Αγγελόπουλου, όπως ο Βασίλης Κεκάτος, ο οποίος βραβεύτηκε στις Κάννες. Από εκεί και πέρα, όμως, φοβόμαστε την αλλοίωση του χαρακτήρα μέσα από αποφάσεις που δεν θέλω να πιστεύω ότι μπορεί να είναι «Κρεοντικές» και μπορεί να υποβαθμίσουν αυτό το πνεύμα γενικότερα μιας ελληνικής και γαλλικής κινηματογραφικής συμπαραγωγής.

Σίγουρα η έβδομη τέχνη προσφέρει τα μάλα σε αυτό που λέγεται «κουλτούρα», «επίπεδο» και «πολιτισμός», αλλά σε κάποια άρθρα που έχουμε εντοπίσει έχουμε αυτές τις επιφυλάξεις, επαναλαμβάνω, ως Ελληνική Λύση για να διατηρηθεί αυτή η ταυτότητα, να είναι γνήσια, να είναι πραγματικά μια ελληνογαλλική συμπαραγωγή, να μην είναι μια εμπορευματοποίηση μέσα από κάποιες αποφάσεις που μπορούν να αλλοιώσουν αυτόν τον χαρακτήρα. Γι’ αυτό και στη συγκεκριμένη κύρωση που πρέπει να εναρμονιστούμε και να εγκλιματιστούμε ως χώρα θα πρέπει λίγο να διευκρινίσουμε κάποια ζητήματα σε ό,τι αφορά αποφάσεις διοικητικών μελών, αποφάσεις συμβουλίων που μπορούν να καθορίσουν αυτή τη συνεργασία. Γι’ αυτό και οι επιφυλάξεις, στις οποίες αναφέρομαι.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Μπούμπα.

Η κ. Αθανασία (Σία) Αναγνωστοπούλου έχει τον λόγο από τον ΣΥΡΙΖΑ - Προοδευτική Συμμαχία.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κύριε Πρόεδρε, θέλω να ζητήσω συγγνώμη εκ των προτέρων, αλλά μόλις μιλήσω θα υποχρεωθώ να φύγω, γιατί δεν είμαι τόσο στα καλά μου. Είμαι με μάσκα, μην φοβόσαστε, έχω κάνει όλα τα απαραίτητα τεστ, αλλά δεν αισθάνομαι ιδιαίτερα καλά.

**ΠΡΟΕΔΡΕΥΩΝ (Απόστολος Αβδελάς):** Καλή χρονιά. Περαστικά σας.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πάντως δεν έβαλα κανέναν σε κίνδυνο.

**ΠΡΟΕΔΡΕΥΩΝ (Απόστολος Αβδελάς):** Θα ψηφίσει φαντάζομαι ο κ. Γιαννούλης.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ναι, κύριε Πρόεδρε, γι’ αυτό το λέω.

Θα ήθελα να πω ότι σε μία συγκυρία πάρα πολύ άσχημη για τη χώρα, για τους δημοκρατικούς θεσμούς, με τη γνωμοδότηση Ντογιάκου και την απάντηση δεκαέξι συνταγματολόγων με κύρος, νομικών αυτής της χώρας βρισκόμαστε πραγματικά σε μία περίοδο πάρα πολύ άσχημη, που χρειάζεται επαγρύπνηση από όλο τον δημοκρατικό κόσμο.

Αυτή τη στιγμή συζητάμε στη βουλή μία κύρωση ελληνογαλλικής συμφωνίας για τον κινηματογράφο και τις κινηματογραφικές παραγωγές. Βεβαίως, με τη Γαλλία μας συνδέουν πάρα πολλά και στον κινηματογράφο και στον πολιτισμό ευρύτερα. Μεγάλες προσωπικότητες του πολιτισμού δικές μας, όπως ο Γαβράς, ο Βασίλης Βασιλικός, ο αείμνηστος Αγγελόπουλος και πολλοί άλλοι έκαναν αυτή τη μεγάλη όσμωση με τον μεγάλο ελληνικό κινηματογράφο και τον μεγάλο γαλλικό κινηματογράφο.

Εχθές εκφράσαμε μερικές αντιρρήσεις. Νομίζω ότι και ο Υφυπουργός ο κ. Γιατρομανωλάκης σε κάποιες από αυτές συμφωνεί. Η κυριότερη αντίρρηση μας έχει να κάνει με το ταμείο. Θα πρέπει εκεί όλες μας οι δυνάμεις να είναι στοχευμένες στην κατεύθυνση να πειστούν και οι Γάλλοι, να φτιαχτεί ξανά αυτό το ταμείο γιατί χωρίς οικονομική ενίσχυση αυτές οι συμφωνίες, χωρίς ένα εργαλείο οικονομικό δεν θα επιτρέψουν σε παραγωγούς, αλλά και δημιουργούς καινοτόμους να μπορέσουν να κάνουν αυτά που θα πρέπει να κάνουν, δηλαδή να προχωρήσουν τον κινηματογράφο ακόμα παραπέρα.

Και θέλω να τονίσω εδώ ότι ο ελληνικός κινηματογράφος είναι πραγματικά πολιορκητικός κριός των πολιτιστικών αγαθών στο εξωτερικό. Με τις πολλές βραβεύσεις τα πολλά τελευταία χρόνια βλέπουμε ότι έχουμε έναν κινηματογράφο σε άνθηση, με πολύ επινοητικότητα, δημιουργικότητα που αξίζει και να ξαναδούμε το νομοθετικό πλαίσιο και να ξαναδούμε αυτά τα εργαλεία που θα τον βοηθήσουν. Το ΕΚΟΜΕ ήταν μια μεγάλη παρέμβαση της κυβέρνησης ΣΥΡΙΖΑ, το οποίο θα πρέπει να ενισχυθεί αντί να φθίνει ή να αποδυναμώνεται με διάφορους τρόπους.

Θέλω, κύριε Υφυπουργέ να επιμείνω σε ένα πράγμα και αφού η σύμβαση αφορά τον πολιτισμό και τον κόσμο του πολιτισμού. Πρέπει έστω και την ύστατη ως συμβολική και πραγματική κίνηση να πάρετε πίσω το προεδρικό διάταγμα που αναφέρεται στον καλλιτεχνικό κόσμο. Είναι ντροπή για τη χώρα μας να υποβαθμίζεται, να ταπεινώνει και να προσβάλλεται ένας κόσμος ο οποίος έχει πληγεί πάρα πολύ όσο κανένα άλλο τμήμα του εργαζόμενου κόσμου, της κοινωνίας από την πανδημία, να βλέπει τώρα ότι οι σπουδές του υποτιμώνται σε τέτοιο βαθμό και με τα εργασιακά δικαιώματα τους να πλήττονται.

Κύριε Υφυπουργέ σας άκουσα χτες. Ειλικρινά δεν κατάλαβα. Πρέπει να αποσύρετε. Αποσύρετε το για να μην αισθάνεται αυτός ο κόσμος ότι τον αντιμετωπίζετε ως διασκευαστή ευκαιρίας και όχι ως προσωπικότητες αυτής της χώρας, εργαζόμενες προσωπικότητες που προσφέρουν στο μείζον θέμα του σύγχρονου πολιτισμού.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Θα κλείσω, κύριε Πρόεδρε και θέλω την ανοχή σας για δύο λεπτά με όλο αυτό που έγινε με τα γλυπτά του Παρθενώνα. Είδαμε όλο αυτό το τελευταίο διάστημα ένα μπαράζ δημοσιευμάτων στο εξωτερικό, ένα μπαράζ δημοσιευμάτων στο εσωτερικό, όταν τόλμησε η Αξιωματική Αντιπολίτευση να κάνει τη δουλειά της, να ρωτήσει τι συμβαίνει. Δυστυχώς, η επιστολή-δήλωση της Υπουργού Πολιτισμού της Βρετανίας, δυστυχώς λέω και το τονίζω, δείχνει ότι οι άτσαλες κινήσεις, οι προσπάθειες προεκλογικής εκμετάλλευσης ακόμη και των γλυπτών μας ξεστρατίζουν από τον οδικό χάρτη που έχει θέσει η UNESCO. Δεν επιτρέπεται μετά από τόσα χρόνια εμπειρίας στη διεκδίκηση των γλυπτών του Παρθενώνα, της επανένωσης, να γίνονται τέτοιες χρήσεις τους, για λόγους περιορισμένους, για λόγους οι οποίοι τα πιέζουν τα γλυπτά μέσα στον προεκλογικό χρόνο.

Είχαμε πει και επαναλαμβάνουμε -και η κυβέρνηση μας το έκανε αθόρυβα, σεμνά και ταπεινά, όπως αξίζει σε αυτό το μείζον εθνικό θέμα- και είχαμε χαιρετίσει την απόφαση της UNESCO το 2021 -πρώτη είχα βγει και τη χαιρέτισα, χωρίς μεμψιμοιρίες, χωρίς τίποτε, γιατί ήταν σημαντική για τη χώρα και γιατί είχε προετοιμαστεί από το 2018-, ότι ο οδικός χάρτης είναι διακρατική διαπραγμάτευση και συμφωνία ελληνικής Κυβέρνησης και βρετανικής. Οι μυστικές διαπραγματεύσεις με τον διευθυντή του Βρετανικού Μουσείου -και δεν ξέρω και εγώ με ποιον άλλον- ξεστρατίζουν την υπόθεση και μας γυρίζουν πίσω. Και αυτό έδειξε η δήλωση χθες. Η δήλωση, η οποία το λέω και εδώ, έχει και αυτό το ύφος της αποικιακής κοπής της Βρετανίδας Υπουργού. Πρέπει να καταλάβει η Νέα Δημοκρατία ότι η Δεξιά δεν έχει το μονοπώλιο ούτε στους προγόνους, ούτε στα εθνικά ζητήματα, ούτε τίποτα. Δεν μπορεί κάθε φορά που στριμώχνεται να ανακαλύπτει είτε τον τάφο της Αμφίπολης, είτε την Αμάλ Αλαμουντίν, είτε τώρα μυστικές διαπραγματεύσεις. Θα σας τα φέρω εγώ εδώ.

Ήταν απρέπεια, χθες, του Πρωθυπουργού να πει «ξανά ψηφίστε με, για να σας φέρω τα γλυπτά». Αυτό είναι μια εθνική υπόθεση που όλες οι κυβερνήσεις οφείλουν να την υπηρετούν, συνδεδεμένη με το μεγάλο κίνημα που έχει αναπτυχθεί.

Έχουμε την τύχη πια -δεν είμαστε στην εποχή της Μελίνας που άνοιγε δρόμο- να έχει αναπτυχθεί ένα διεθνές κίνημα που θέλει να βάλει τα μουσεία σε μία άλλη συζήτηση. Άρα οι θησαυροί που έχουν φύγει από τις χώρες, όπως τη δική μας, να επιστρέψουν χωρίς προϋποθέσεις στη χώρα.

Θέλω να κλείσω με ένα πράγμα, αναφερόμενη και σε κάποιους δημοσιογράφους του φιλοκυβερνητικού Τύπου. Δεν είναι δυνατόν Γερμανοί να γράφουν ότι σε αυτό το μνημείο έγινε η μεγαλύτερη λεηλασία όλων των εποχών, γιατί είναι ένα πραγματικά «γδάρσιμο» -φανταστείτε το αυτό σε έναν άνθρωπο-γδέρνω το πετσί, το δέρμα ενός μνημείου.

Το λένε, λοιπόν, οι ξένοι, οι ξένοι επιστήμονες, η διεθνής κοινή γνώμη και εδώ να γράφονται χίλια δυο, να τα δανειστούμε, δεν τους τα δίνουμε πίσω και διάφορα τέτοια; Ή γιατί μεμψιμοιρεί η Αριστερά και θα μπορέσουμε κάποτε με δάνεια έστω να φέρουμε κάποια; Πρέπει σε αυτόν τον αγώνα να μη φαίνεται κανένας, καμμία Δεξιά, ότι είναι αυτή που είναι η μόνη που μονοπωλεί το θέμα των προγόνων, κανένας, κάθε κυβέρνηση να υπηρετεί αυτόν τον στόχο, συνδεδεμένη με το διεθνές αντιαποικιακό, νέας πολιτικής, μουσειακής πολιτικής κίνημα, για να μπορέσουμε να έχουμε έναν τρόπο και να ξαναφέρουμε τη Βρετανία στις διαπραγματεύσεις.

Επί εποχής μας αυτό έγινε. Να υπάρχει διπλωματική οδός με την βρετανική κυβέρνηση. Έχει δώσει η UNESCO τον οδικό χάρτη. Πετάμε και την UNESCO τώρα; Και όταν το είπαμε αυτό, χύθηκαν, ξεχύθηκαν να μας φάνε ότι το λέμε από μεμψιμοιρία, μην τυχόν και έρθουν τα γλυπτά.

Λοιπόν, επειδή αυτή η ιστορία πήρε ακόμα μια φορά άσχημη τροπή, εγώ θα πω ένα πράγμα. Ο εθνικός στόχος πρέπει να είναι συνδεδεμένος με το διεθνές κίνημα, με τον οδικό χάρτη της UNESCO με τον οποίο έχει πραγματικά δεσμεύσει όλες τις χώρες, οδικός χάρτης που λέει ηθικός, ιστορικός, πολιτικός και διπλωματικός τρόπος όπου στο τραπέζι των διαπραγματεύσεων θα καθίσουν και η Βρετανία και η Ελλάδα. Να καλέσουμε τη βρετανική κυβέρνηση να γυρίσει στο τραπέζι των διαπραγματεύσεων. Αυτό απαιτεί ο οικουμενικός πολιτισμός. Αυτό απαιτεί αυτό το μνημείο, ο Παρθενώνας, που ανήκει στον οικουμενικό πολιτισμό.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατέσσερις φοιτητές και πέντε συνοδοί από το Διεθνές Κέντρο Ελληνικών και Μεσογειακών Σπουδών (ΔΙΚΕΜΕΣ) German Town Friends Αμερικανικό Σχολείο.

Η Βουλή σάς καλωσορίζει.

Σας εύχεται καλή χρονιά και καλή πρόοδο!

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Ιωάννης Δελής.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα ξεκινήσω με την ελληνογαλλική συμφωνία, η οποία αναφέρεται στις κινηματογραφικές συμπαραγωγές των δύο χωρών. Έρχεται βεβαίως αυτή να επικαιροποιήσει και να εκσυγχρονίσει μία αρκετά παλαιότερη αντίστοιχη κινηματογραφική ελληνογαλλική συμφωνία, που υπογράφτηκε πριν από πενήντα ακριβώς χρόνια, τον Οκτώβρη του ’73 από τη χούντα και κυρώθηκε τον πρώτο καιρό της Μεταπολίτευσης με το κανονιστικό διάταγμα 141 του ’74 από την κυβέρνηση Καραμανλή.

Βεβαίως, το είπαμε και χθες, κανείς δεν μπορεί να διαφωνήσει για την ανάγκη επικαιροποίησης και εκσυγχρονισμού μιας τέτοιας πενηντάχρονης διακρατικής πολιτιστικής συμφωνίας. Το θέμα είναι προς ποια κατεύθυνση θα γίνει αυτός ο εκσυγχρονισμός και ποια συμφέροντα τελικά έρχεται να υπηρετήσει αυτή η επικαιροποίηση.

Η απάντηση βρίσκεται στο κείμενο της ίδιας της συμφωνίας και στην αιτιολογική έκθεση που τη συνοδεύει, όπου ορθά-κοφτά αναφέρεται ότι δεδομένης της καίριας σημασίας της διεθνούς συνεργασίας στη σύγχρονη κινηματογραφική βιομηχανία και της ισχυρής θέσης, την οποία κατέχει η Γαλλία στα διεθνή κινηματογραφικά δρώμενα, η προς κύρωση συμφωνία -ακούστε- αφορά άμεσα πρωτίστως σε παραγωγούς κινηματογραφικών έργων αμφοτέρων των μερών που θα συμμετέχουν σε κινηματογραφικές συμπαραγωγές. Οι συνέπειες, βεβαίως, επεκτείνονται και σε όλους όσοι εργάζονται κ.λπ..

Και για να διαλυθεί και η παραμικρή αμφιβολία για την κατεύθυνση αυτού του εκσυγχρονισμού, που λέγαμε, οι στόχοι αυτής της συμφωνίας διατυπώνονται με εξαιρετική σαφήνεια, αύξηση του αριθμού των κινηματογραφικών έργων ελληνογαλλικής συμπαραγωγής και του ύψους των εγχώριων και των γαλλικών επενδύσεων στον κινηματογραφικό τομέα. Η λέξη-κλειδί, βεβαίως, εδώ είναι η λέξη «επενδύσεις».

Συνεπώς γίνεται νομίζουμε φανερό ότι η ανάγκη εκσυγχρονισμού αυτής της παλαιότερης συμφωνίας του ’73 υπαγορεύεται τώρα από την ανάγκη της προσαρμογής της στα δεδομένα τα σημερινά και τα δεδομένα αυτά είναι η ένταξη βεβαίως της χώρας στην Ευρωπαϊκή Ένωση, είναι η ίδια η ύπαρξη της Ευρωπαϊκής Ένωσης ως βήμα πολιτικής και οικονομικής ολοκλήρωσης της πρώην ΕΟΚ, είναι οι σχέσεις με τρίτες χώρες που δεν ανήκουν στην Ευρωπαϊκή Ένωση, αλλά έχουν ενταχθεί στον λεγόμενο ευρωπαϊκό οικονομικό χώρο και βέβαια η προσαρμογή της σύμβασης και αυτής στην αρχή των περίφημων τεσσάρων ελευθεριών της Συμφωνίας του Μάαστριχτ, ελευθερία κίνησης κεφαλαίων, εμπορευμάτων, υπηρεσιών και ανθρώπινου δυναμικού. Πρόκειται, δηλαδή, για μια πολιτιστική σύμβαση μεν, με καθαρά εμπορικό χαρακτήρα δε, η οποία αφορά άμεσα και πρωτίστως, όπως το λέει η ίδια η συμφωνία, επιχειρήσεις οι οποίες δραστηριοποιούνται στην κινηματογραφική βιομηχανία. Αφορά, δηλαδή, το οικονομικό σκέλος του κινηματογράφου, απαραίτητο μεν ασφαλώς, αλλά όταν μιλάμε για ένα καλλιτεχνικό έργο το οικονομικό σκέλος δεν μπορεί και δεν πρέπει να είναι το κυριότερο.

Με βάση, λοιπόν, όλα τα παραπάνω τοποθετούμαστε με το «παρών» στη σημερινή συμφωνία κινηματογραφικών συμπαραγωγών με τη Γαλλία.

Θα μου επιτρέψετε να κάνω ένα σχόλιο για το ζήτημα του 9ου Δημοτικού Σχολείου του Αιγάλεω από όπου και μόλις έφτασα. Υπήρχε μία κινητοποίηση με αφορμή την τροπολογία που έχει καταθέσει ο ΣΥΡΙΖΑ, με την οποία βεβαίως δεν διαφωνούμε, συμφωνούμε, αλίμονο! Αυτό που πρέπει άμεσα να γίνει είναι τα παιδιά του 9ου Δημοτικού Σχολείου να γυρίσουν στον φυσικό τους χώρο, στο δικό τους σχολείο, γιατί τους έχει γίνει έξωση αυτή τη στιγμή, να επιστρέψουν, να παρθεί μια πολιτική απόφαση από την Κυβέρνηση, από το Υπουργείο Παιδείας, από το Υπουργείο Εσωτερικών -δεν ξέρω, αυτό είναι δικό σας θέμα- να αποκατασταθεί η ομαλή λειτουργία της σχολικής μονάδας, να παραμείνει το σχολείο στο κτήριο στο Αιγάλεω στο 9ο και, βεβαίως, να επισπευσθούν όλες εκείνες οι διαδικασίες, ώστε να τρέξει γρήγορα και να ολοκληρωθεί η αναγκαστική απαλλοτρίωση του συγκεκριμένου κτηρίου, έτσι ώστε να λυθεί και αυτό το πρόβλημα.

Τώρα μιας και έχουμε εδώ τον αρμόδιο Υφυπουργό Πολιτισμού -γι’ αυτό, κύριε Πρόεδρε, θα ήθελα μια μικρή ανοχή- θα ήθελα να αναφερθώ στο π.δ.85, που υπογράφηκε πριν από μερικές μέρες, προεδρικό διάταγμα που προκάλεσε τη δίκαιη οργή και τις μαζικές κινητοποιήσεις του καλλιτεχνικού κόσμου.

Νομίζουμε ότι αυτό το προεδρικό διάταγμα ήρθε να αποκαλύψει με ακόμα μεγαλύτερη σφοδρότητα ένα χρόνιο πρόβλημα της καλλιτεχνικής εκπαίδευσης, ότι δηλαδή χιλιάδες καλλιτέχνες και σπουδαστές μετά από χρόνια ακριβών σπουδών -οι περισσότερες σε ιδιωτικές σχολές- αποκτούν πτυχία χωρίς αντίκρισμα και, βεβαίως, χωρίς εργασιακά δικαιώματα, καθώς είναι γνωστό ότι πέρα από τις σχολές των Καλών Τεχνών που είναι ανώτατες εδώ και δεκαετίες, η καλλιτεχνική εκπαίδευση στη μουσική, το θέατρο, τον κινηματογράφο, τον χορό, έχει αποβληθεί. Δεν υπάρχει στην ανώτατη βαθμίδα, με εξαίρεση διάφορα ελάχιστα διάσπαρτα τμήματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα μετά από αυτό το αντικαλλιτεχνικό χτύπημα του π.δ.85, η Κυβέρνηση στη ρότα των ευρωπαϊκών κατευθύνσεων πάντα, προσανατολίζεται -αυτό λέει, αυτό καταλαβαίνουμε- στη συνέχεια να εντάξει το πλήθος όλων αυτών των καλλιτεχνικών σχολών στο επίπεδο των ΙΕΚ, στο επίπεδο «5», δηλαδή των προσόντων της Ευρωπαϊκής Ένωσης μέσω της λεγόμενης διαβάθμισης. Μόνο που αυτή η διαβάθμιση στην πραγματικότητα ισοδυναμεί με υποβάθμιση. Και, μάλιστα, για να κατευνάσει τα πνεύματα η Κυβέρνηση υπόσχεται και την ίδρυση κάποιων ορισμένων μεμονωμένων τμημάτων ανώτατου επιπέδου.

Σε καμμία περίπτωση όμως -κι εδώ οφείλουμε να το πούμε- δεν λύνει το πρόβλημα της ύπαρξης δεκάδων ιδιωτικών σχολών πολλών πολλών ταχυτήτων. Ίσα-ίσα έρχεται αυτή η πολιτική τακτική και το προεδρικό διάταγμα της Κυβέρνησης να ενισχύσουν τον ανταγωνισμό ανάμεσα σε αυτές τις σχολές, ανάμεσα στους σπουδαστές, ανάμεσα στους αποφοίτους.

Όμως νερό στον ίδιο μύλο που ρίχνει η Κυβέρνηση, ρίχνει στην ουσία και η Αντιπολίτευση του ΣΥΡΙΖΑ με τον δικό της τρόπο. Άλλωστε και ως κυβέρνηση άφησε ξεκρέμαστους, κυριολεκτικά χωρίς καμμία αναγνώριση, τους αποφοίτους των δραματικών σχολών από το 2003 και μετά. Τότε έθεσε το όριο. Δεν μπορούμε να ξεχάσουμε και το 2019 -εδώ ήμασταν- που μέσα από τον νόμο Γαβρόγλου επιχείρησε να εντάξει στο επίπεδο «5» των ΙΕΚ και τους μουσικούς. Υποχώρησε, βέβαια, κάτω από τις κινητοποιήσεις, αλλά το επιχείρησε.

Είναι φανερό νομίζουμε πως οι μέχρι τώρα κυβερνήσεις αυτό που επιδιώκουν είναι να εμπορευματοποιήσουν ακόμα περισσότερο την καλλιτεχνική εκπαίδευση, με τα δυσβάστακτα δίδακτρα, το ανομοιογενές περιεχόμενο, ελαχιστοποιώντας διαδοχικά και τις ώρες διδασκαλίας των καλλιτεχνικών μαθημάτων στο δημόσιο σχολείο. Η καλλιτεχνική εκπαίδευση έχει εξοβελιστεί από το λύκειο κυριολεκτικά.

Ταυτόχρονα μέσα από αυτή την υποβάθμιση των πτυχίων των καλλιτεχνών ικανοποιούνται βεβαίως και τα συμφέροντα όσων εκμεταλλεύονται την εργασία αυτών των ανθρώπων του πολιτισμού, παρέχοντάς τους μια φθηνή, βεβαίως, εργατική δύναμη χωρίς δικαιώματα.

Γιατί γίνονται όλα αυτά; Μα γιατί για τα αστικά κόμματα, για όλα τα αστικά κόμματα ο πολιτισμός είναι μια πολυτέλεια -κάποιες φορές μάλιστα περιττή πολυτέλεια- για τον εργαζόμενο, για τον λαό, για τα λαϊκά στρώματα και όχι ένας θεμελιακός παράγοντας, όπως είναι για μας και όπως πρέπει να είναι, για να συγκροτήσει κάποιος και να αναπτύξει την προσωπικότητά του.

Η καλλιτεχνική εκπαίδευση, θα το ξαναπούμε, κύριε Υπουργέ, είναι λειτουργία κοινωνική. Δεν μπορεί να είναι επιχείρηση ανταγωνιστική. Γι’ αυτό λοιπόν να αποσύρετε τώρα το προεδρικό διάταγμα που υποβαθμίζει τα δικαιώματα των καλλιτεχνών και άμεσα να συγκροτήσετε αποκλειστικά, να ιδρύσετε ανώτατες καλλιτεχνικές σχολές οι οποίες, βεβαίως, δεν θα είναι μονάχα δημόσιες, θα πρέπει να είναι και δωρεάν.

Για το ζήτημα των γλυπτών του Παρθενώνα έχουμε τοποθετηθεί και χθες. Δεν ξέρουμε την τακτική της Κυβέρνησης. Φοβόμαστε πως ακολουθεί την ίδια τακτική με την περιβόητη Συλλογή Στερν των κυκλαδικών ειδωλίων. Δεν το γνωρίζουμε. Το λέμε από όσα διαβάζουμε και από όσα βγαίνουν στο φως της δημοσιότητας.

Βεβαίως αυτό δεν θα μπορούσαμε να το δεχτούμε. Δεν μπορεί να το δεχθεί και ο ελληνικός λαός, γιατί δεν μπορεί, από κάποιον που δεν του αναγνωρίζεις κυριότητα, κατοχή και νομή, να του παραχωρείς το δικαίωμα να σου δανείζει κάτι που δεν είναι δικό του. Είναι αντιφατικό, καταλαβαίνετε.

Έχουν μεγάλη ευθύνη όλες οι ελληνικές κυβερνήσεις μέχρι τώρα, γιατί δεν διεκδίκησαν με συνέπεια, συνέχεια και υπευθυνότητα τα ζητήματα των γλυπτών του Παρθενώνα, τα οποία αποσπάστηκαν με έναν φρικτό τρόπο, τραυματίζοντας ανεπανόρθωτα το ίδιο το μνημείο.

Και, βεβαίως, αυτό που θέλουμε να πούμε εμείς ως ΚΚΕ είναι ότι η θέση αυτών των γλυπτών του Παρθενώνα είναι στην κοιτίδα τους, είναι στον φυσικό τους χώρο, είναι στην Αθήνα, είναι στο μουσείο της Αθήνας, είναι στην ίδια την Ακρόπολη για να αποκτήσει το μνημείο επιτέλους μια ενιαία μορφή, όσο μπορεί αυτή να είναι ενιαία. Πάντως θα είναι πολύ καλύτερη από αυτή που έχει τώρα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Ελευσίνας (δεύτερο τμήμα).

Η Βουλή σάς καλωσορίζει.

Σας ευχόμαστε καλή χρονιά, καλή πρόοδο. Σας καλωσορίζω ιδιαίτερα εγώ, γιατί είστε από την ιδιαίτερη εκλογική μου περιφέρεια, την Πολιτιστική Πρωτεύουσα της Ευρώπης για το 2023, την Ελευσίνα. Καλή πρόοδο!

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει ο ειδικός αγορητής του ΠΑΣΟΚ - Κινήματος Αλλαγής κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Ευχαριστώ, κύριε Πρόεδρε.

Χρόνια πολλά, καλή χρονιά, υγεία, δύναμη, ευημερία και ειρήνη σε όλο τον κόσμο.

Κύριε Υπουργέ, κυρίες και κύριοι συνάδελφοι, το παρόν νομοσχέδιο συζητείται στη σκιά του απαράδεκτου, θα έλεγα, π.δ.85, με το προσοντολόγιο του δημοσίου, ένα προσοντολόγιο που εξισώνει τους καλλιτέχνες με απόφοιτους λυκείου.

Αγαπητοί συνάδελφοι, τα πτυχία της καλλιτεχνικής εκπαίδευσης μαζί με τα ΤΕΙ θεωρούνταν πάντα ως ανώτερη βαθμίδα εκπαίδευσης. Ωστόσο, μετά την ενσωμάτωση των ευρωπαϊκών οδηγιών τα πτυχία τους, κύριε Υπουργέ, έμειναν αδιαβάθμητα και αυτό κρατήστε το.

Ταυτοχρόνως το προεδρικό διάταγμα, το δικό σας προεδρικό διάταγμα, υποβαθμίζει περαιτέρω την καλλιτεχνική εκπαίδευση. Επίσης, δημιουργεί ένα τεράστιο πρόβλημα σε χιλιάδες εργαζόμενους στο δημόσιο, εργαζόμενους που αυτομάτως εν μια νυκτί εμπίπτουν στην κατηγορία της δευτεροβάθμιας εκπαίδευσης.

Κύριε Υπουργέ, σήμερα όλα τα καλλιτεχνικά σωματεία, αλλά και οι σπουδαστές των καλλιτεχνικών σχολών δίκαια ζητούν την απόσυρση του προεδρικού διατάγματος. Μάλιστα, η συζήτηση για τη διαβάθμιση των πτυχίων της καλλιτεχνικής εκπαίδευσης πρέπει να γίνει εφ’ όλης της ύλης κανονικά, μέσα από έναν ευρύ διάλογο και θα έλεγα και μια διαβούλευση με όλους.

Εν κατακλείδι, κύριε Υπουργέ, οι αιφνιδιασμοί πάντοτε και από όλους μας τι είναι; Κατακριτέοι. Και αυτό ας κρατηθεί και να το λάβετε σοβαρά υπ’ όψιν σας. Και αν μη τι άλλο, δικαιώστε αυτούς τους καλλιτέχνες που έχουν βγει σήμερα στον δρόμο και ψάχνουν τι; Την ισονομία και την ισοπολιτεία και τη δικαίωσή τους από την πολιτεία.

Τώρα αναφορικά με το νομοσχέδιο έχω να πω τα εξής. Εισάγεται, αγαπητοί συνάδελφοι, προς κύρωση η συμφωνία μεταξύ Ελλάδος και Γαλλίας για τις κινηματογραφικές συμπαραγωγές, μια συμφωνία που υπογράφτηκε στις Κάννες στις 21 Μαΐου του 2022.

Μάλιστα εδώ θα έλεγα, αγαπητοί συνάδελφοι, ότι η συμφωνία αυτή έρχεται σε συνέχεια της σύμβασης του Συμβουλίου της Ευρώπης για τις κινηματογραφικές συμπαραγωγές που κυρώθηκε πριν από έναν χρόνο, με τον ν.4880 του 2022. Ταυτοχρόνως εισάγει ένα σύγχρονο μοντέλο διακρατικών συμβάσεων κινηματογραφικής συμπαραγωγής με μικρότερα ποσοστά συμμετοχής, ώστε οι πιο αδύναμες παραγωγές να μπορούν να μπουν σε καθεστώς συμπαραγωγής και αυτό φυσικά είναι πάρα πολύ σημαντικό.

Πρόκειται, θα έλεγα, για μια σύμβαση που η Ελληνική Ακαδημία Κινηματογράφου και όλη η κοινότητα κινηματογραφικών παραγωγών υποδέχθηκαν με χαρά. Βέβαια, αγαπητοί συνάδελφοι, εδώ στόχος είναι να ενισχυθούν οι ελληνογαλλικές κινηματογραφικές παραγωγές, αλλά και να προαχθεί η ελληνογαλλική συνεργασία και στον τομέα του πολιτισμού.

Πιο αναλυτικά, στη σύμβαση δίνονται οι σχετικοί ορισμοί για τις συμπαραγωγές που καταλαμβάνει η συμφωνία και ορίζεται με αποφάσεις και η διαδικασία για να θεωρηθεί ένα έργο ως συμπαραγωγή Ελλάδας και Γαλλίας. Αρμόδια αρχή για τη χώρα μας ορίζεται το Ελληνικό Κέντρο Κινηματογράφου.

Περαιτέρω, αγαπητοί συνάδελφοι, εξομοιώνονται τα κινηματογραφικά έργα που εμπίπτουν στο πεδίο της συμφωνίας με τα εθνικά κινηματογραφικά έργα, που απολαμβάνουν τα αντίστοιχα πλεονεκτήματα. Επίσης εδώ πρέπει να τονιστεί ότι ορίζεται πως, για να υπαχθεί ένα έργο σε καθεστώς ελληνογαλλικής συμπαραγωγής, θα πρέπει ο κάθε παραγωγός να έχει συγκυριότητα στα δικαιώματα ιδιοκτησίας επί της κινηματογραφικής ταινίας. Και αυτό είναι το σημαντικό.

Επίσης εδώ, αγαπητοί συνάδελφοι, να τονιστεί ότι το ελάχιστο ποσοστό συνεισφοράς του συμπαραγωγού ορίζεται από 10% και το μέγιστο να φτάνει μέχρι και 90%. Συνεπώς τι βλέπουμε εδώ; Ότι ευνοούνται οι μικροί ή μικρότεροι παραγωγοί που μπορούν να συμμετέχουν σε μια τέτοιου είδους συμφωνία. Η δε τεχνική και καλλιτεχνική συμμετοχή των παραγωγών κάθε χώρας είναι ανάλογη με την οικονομική συνεισφορά τους.

Επίσης παραγωγοί τρίτων κρατών θα μπορούν να συμμετέχουν στις παραγωγές αυτές με τις προϋποθέσεις που θέτει η σύμβαση. Ελλάδα και Γαλλία αναλαμβάνουν, λοιπόν, την υποχρέωση να διευκολύνουν την εισαγωγή και εξαγωγή του απαραίτητου υλικού και με τη μετακίνηση και διαμονή του καλλιτεχνικού και τεχνικού προσωπικού. Ιδιαίτερα σημαντική, αγαπητοί συνάδελφοι, είναι η αρχή της ισορροπίας που διατυπώνεται στη σύμβαση όσον αφορά την οικονομική, τεχνική και καλλιτεχνική συμμετοχή των μερών. Τίθεται επίσης μάλιστα το γενικό πλαίσιο, ώστε να διασφαλίζεται η τήρηση της αρχής αυτής. Προωθείται συνεπώς η ενεργή συνεργασία μεταξύ των μερών.

Να σημειώσω ακόμα εδώ, αγαπητοί συνάδελφοι, ότι προβλέπεται η συγκρότηση και λειτουργία μεικτής επιτροπής με την εφαρμογή της συμφωνίας, η οποία θα συνεδριάζει ανά διετία. Εφόσον δεν απαιτείται, ειδικότερα θέματα συμφωνίας θα ρυθμίζονται με αποφάσεις του Υπουργείου Πολιτισμού.

Αγαπητοί συνάδελφοι, οι κινηματογραφικές παραγωγές συμβάλλουν θετικά τόσο στην πολιτιστική ανάπτυξη όσο και στην ελληνική οικονομία και αυτό επιπλέον είναι το σημαντικό. Γι’ αυτό και ψηφίζουμε το παρόν νομοσχέδιο.

Αγαπητοί συνάδελφοι, πριν ολοκληρώσω, θα ήθελα να πω δυο λόγια για τη συζήτηση που έχει ανοίξει για την επιστροφή των γλυπτών του Παρθενώνα. Χθες ακούσαμε τον Πρωθυπουργό κατά τη συνάντησή του με την Πρόεδρο Δημοκρατίας να μιλά για συστηματική προσπάθεια της Κυβέρνησης να επιστρέψουν τα γλυπτά στον φυσικό τους χώρο. Ναι, πράγματι αυτή είναι η θέση μας, ο δικός μας στόχος, να επιστρέψουν τα γλυπτά του Φειδία στην Ακρόπολη, να επιστρέψουν στον χώρο όπου γεννήθηκαν. Και έλεγα εδώ ότι είναι κάτι βέβαια που δεν προσφέρεται για επικοινωνία.

Λίγες ώρες, όμως, μετά η Βρετανίδα υπουργός πολιτισμού δηλώνει προκλητικά μιλώντας στο BBC ότι τα γλυπτά του Παρθενώνα ανήκουν στο Ηνωμένο Βασίλειο, ανήκουν στο Βρετανικό Μουσείο και ότι δεν πρόκειται να σταλούν στην Ελλάδα. Είναι θα έλεγα εδώ, αγαπητοί συνάδελφοι, πρόδηλη η εργαλειοποίηση του θέματος από την Κυβέρνηση και θεωρώ επικίνδυνη αυτή την εργαλειοποίηση. Σήμερα βέβαια ο επαναπατρισμός των γλυπτών του Παρθενώνα αποτελεί πλέον μια οικουμενική απαίτηση και αυτό είναι το πλέον σημαντικό, ότι αποτελεί δηλαδή ένα θέμα της οικουμένης. Έχουν αποκτήσει δηλαδή τα γλυπτά μας οικουμενικότητα. Και απαίτηση της οικουμενικότητας είναι να γυρίσουν τα γλυπτά στη χώρα όπου γεννήθηκαν. Μια απαίτηση πέρα βέβαια και από την ηθική υποχρέωση της Ευρώπης ή της δικής μας εθνικά νόμιμης διεκδίκησης.

Η επανένωση των γλυπτών, αγαπητοί συνάδελφοι, στο Μουσείο της Ακρόπολης θα συμβολίσει την παγκόσμια πολιτιστική κληρονομιά, τη δημοκρατία, τις οικουμενικές αξίες του πανανθρώπινου πολιτισμού. Ένα όραμα που αναδείχθηκε με την επιμονή το 1985 της Μελίνας Μερκούρη. Και αυτό ας κρατηθεί. Και εντάσσεται σήμερα στην ευρύτερη συζήτηση και μάλιστα θα πω ότι εντάσσεται στο τέλος της αποικιοκρατικής εποχής των μουσείων.

Ως ελληνικό κράτος εμείς δεν μπορούμε να αναγνωρίσουμε σε κανένα Ηνωμένο Βασίλειο, σε κανένα Βρετανικό Μουσείο νομή, κατοχή και κυριότητα. Και μάλιστα δικαιώματα επί των λαφύρων μιας κλοπής. Η εθνική μας θέση είναι σαφής και έχει διατυπωθεί με συστηματικότητα κατ’ επανάληψη όλες αυτές τις δεκαετίες στην UNESCO, στο πλαίσιο βέβαια των διαπραγματεύσεων για την αποκατάσταση της ακεραιότητας του εμβληματικού μνημείου της παγκόσμιας πολιτιστικής κληρονομιάς.

Στόχος, λοιπόν, είναι η επιστροφή και χρειάζεται να περάσει μέσα από τη συνεργασία των δύο μερών στο πλαίσιο μιας άλλης προσέγγισης, το επίκεντρο της οποίας δεν θα είναι η διαπραγμάτευση ενός ιστορικά, εθνικά, νομικά και πολιτιστικά -θα έλεγα- αβάσιμου δανεισμού. Για μας ο όρος «δανεισμός», ο όρος «δάνειο» δεν υφίσταται.

Την επόμενη Δευτέρα περιμένουμε την κυρία Υπουργό σε απάντηση της επίκαιρης ερώτησής μου να ενημερώσει το Σώμα για τον σχεδιασμό και την πορεία των διαπραγματεύσεων, ώστε να λάβει χώρα αυτή η ενημέρωση και στον ελληνικό λαό και να γίνει δηλαδή γνωστό το τι διαπραγματεύεται η χώρα μας με το Ηνωμένο Βασίλειο.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ειδικός αγορητής του ΜέΡΑ25, ο κ. Κλέων Γρηγοριάδης, εφόσον, βέβαια, θέλει τον λόγο.

**ΚΛΕΩΝ ΓΡΗΓΟΡΙΑΔΗΣ:** Βεβαίως, κύριε Πρόεδρε, μετ’ επιτάσεως.

**ΠΡΟΕΔΡΕΥΩΝ (Αθανάσιος Μπούρας):** Άρα, κύριε Γρηγοριάδη, έχετε τον λόγο. Και τον δικαιούστε και τον έχετε.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε, που μόλις μου δώσατε τον λόγο.

Ευχαριστώ τον κύριο που καθάρισε εδώ, ενώ δεν είναι υγειονομικός και δεν οφείλει να πάρει αυτό το ρίσκο για εμάς.

Αγαπητέ κύριε Υπουργέ που εκπροσωπείτε την Κυβέρνηση, η Υπουργός σας δεν είναι εδώ, γιατί βρίσκεται σε μία κηδεία. Πρώτη φορά ακούμε στο ΜέΡΑ25 -και γενικά ο ελληνικός λαός, θέλω να πιστεύω- κηδεία ιδιώτη στην οποία το κράτος να αποστέλλει Υπουργούς. Πεθαίνουν εκατοντάδες άνθρωποι τη μέρα στη χώρα μας, δεν φαντάζομαι ένας Υπουργός από την Κυβέρνησή σας να πηγαίνει στις κηδείες όλων. Στη δική μου -φαντάζομαι- δεν θα στείλετε Υπουργό, αν -ο μη γένοιτο- συμβεί κάτι τέτοιο.

Κοιτάξτε, έχουμε μείζονα θέματα, τεράστια θέματα στον πολιτισμό μας και, όπως ξέρετε, το προεξάρχον, το κεντρικό, είναι το κατάπτυστο για εμάς, αλλά και για τη συντριπτική πλειοψηφία του ελληνικού λαού, για όλα τα κόμματα μάλιστα της Βουλής μας, εκτός από το δικό σας, π.δ.85.

Το προεδρικό διάταγμά σας, αγαπητέ Υπουργέ που εκπροσωπείτε την Κυβέρνηση, είναι παλλαϊκή απαίτηση να αποσυρθεί αμέσως, αυτή τη στιγμή που μιλάμε, και στη θέση του να κάνετε -και οφείλετε ως αρμόδιος Υφυπουργός, εσείς προσωπικά οφείλετε- την πιο πλατιά δυνατή διαβούλευση για το πώς θα λυθεί το πρόβλημα που έχει ανακύψει, κύριε Υπουργέ.

Και ας δούμε ποιο είναι ακριβώς το πρόβλημα, γιατί μέσα σε θολά νερά ψαρεύουν πάντα οι επικίνδυνοι σε αυτούς τους δύσκολους καιρούς. Ας δούμε τον μηχανισμό, πολίτες που μας ακούτε από εκεί έξω, της διαβάθμισης των σπουδών σχηματικά, με ένα απλούστατο παράδειγμα. Μέχρι τη μετατροπή των ΤΕΙ σε ΑΕΙ υπήρχαν τρεις στάσεις στον ανελκυστήρα της διαβάθμισης των σπουδών μας: δευτεροβάθμιας εκπαίδευσης -η πρώτη στάση αυτή του ανελκυστήρα-, τεχνολογικής εκπαίδευσης, ΤΕΙ -η δεύτερη στάση- και, κύριε Υπουργέ, πανεπιστημιακής εκπαίδευσης, ΑΕΙ, η τρίτη. Οι σπουδές των καλλιτεχνών -είτε μιλάμε για ωδεία είτε για δραματικές σχολές, για χορό και τα λοιπά- ως ανώτερες σπουδές κατατάσσονταν μέχρι τώρα στη δεύτερη στάση του ανελκυστήρα, στη λεγόμενη «τεχνολογική εκπαίδευση». Η στάση αυτή, όμως, καταργήθηκε με την πανεπιστημιοποίηση όλων των ΤΕΙ της πατρίδας μας.

Και εδώ ξεκινά το ζήτημα, πολίτες που μας ακούτε από εκεί έξω, κυρίες και κύριοι, αγαπητοί Βουλευτές, που κατά τη δική μας γνώμη στο ΜέΡΑ25 Κυβέρνηση, κολλεγιάρχες και λοιποί συνθηκολογημένοι -ξέρετε πώς συνθηκολογημένοι, στο γνωστό δόγμα της μη ύπαρξης οποιασδήποτε εναλλακτικής, στο γνωστό δόγμα τού «σφάξε με, πάσα μου, να κάτσω να αγιάσω»- χρησιμοποιούν, λοιπόν, οι συνθηκολογημένοι, η Κυβέρνηση σε συνεργασία αγαστή με τους κολλεγιάρχες τις σπουδές των καλλιτεχνών -ως τι;- ως δούρειο ίππο, κύριε Υπουργέ, για την de facto κατάργηση στην πραγματικότητα του άρθρου 16 του Συντάγματός μας, δηλαδή της συνταγματικής επιταγής αποκλειστικά και μόνο για δημόσια και δωρεάν ανώτατη εκπαίδευση σε αυτή τη χώρα.

Εξηγούμαι, κύριε Υπουργέ: Από τη στιγμή που μας έχουν απομείνει δύο στάσεις στον ανελκυστήρα διαβάθμισης των σπουδών -ΔΕ και ΠΕ-, η Κυβέρνηση έρχεται -η Κυβέρνησή σας!- και υποβαθμίζει τις ανώτερες του λυκείου σπουδές, τις σπουδές δηλαδή που έκαναν οι απόφοιτοι όλων των καλλιτεχνικών σχολών, σε ΔΕ, σε μέση εκπαίδευση.

Βάζετε, λοιπόν, έτσι τον σπόρο -ποιον σπόρο;- να αρχίσουν να ακούγονται φωνές για την αναγνώριση των ανωτέρων αυτών σπουδών ως ΠΕ.

Εξαναγκάζετε έτσι, κύριε Υπουργέ, και αυτό είναι η στόχευσή σας, τους σπουδαστές και τους απόφοιτους των σχολών να αρχίσουν να σκέφτονται και ίσως να ζητούν σε δεύτερο χρόνο τα πτυχία των ιδιωτικών σχολών τους να γίνουν πανεπιστημιακά και έτσι, στη συνέχεια, αφού το πετύχετε αυτό και πείτε ότι δεν το κάνουμε εμείς, αλλά το ζητάει ο λαός, να ανοίξετε το παράθυρο, την μπαλκονόπορτα, για να μπουν τα κολλέγια των πολυεθνικών στη θέση των ιδιωτικών σχολών, που τόσα χρόνια υπάρχουν και έχουν ιδρυθεί από ανθρώπους με μεράκι και πάθος.

Είναι, όπως σας έλεγα χθες στην επιτροπή, σαν τον δάσκαλό μου, τον Κάρολο Κουν, που είχα την τιμή να τον γνωρίσω, να με διδάξει και να παίξω σε έργα που σκηνοθέτησε, κύριε Υπουργέ.

Επομένως, λοιπόν, εκεί έγκειται η εργαλειοποίηση από εσάς των καλλιτεχνών και των πτυχίων τους, από το σύμπλεγμα που επαναλαμβάνω ότι λέγεται «Κυβέρνηση, κολλέγια, συνθηκολογημένα κόμματα», για να αμφισβητηθεί τι; Το άρθρο 16.

Δύο πράγματα απαιτούνται, αν θέλετε να διορθώσετε ένα τεράστιο λάθος, κύριε Υπουργέ. Το πρώτο είναι άμεσης θεραπείας: Απόσυρση του προεδρικού διατάγματος και διαβούλευση για βαθμίδα που κατοχυρώνει το καθεστώς των ανωτέρων σπουδών και τα καλλιτεχνικά μεταπτυχιακά. Ταυτοχρόνως ουρλιάζουν όλοι, όλα τα κόμματα, για άμεση ίδρυση Ανώτατης Ακαδημίας Παραστατικών Τεχνών, η οποία θα είναι βεβαίως δημόσια. Δεν θα μπλέξουν τα βρωμερά τους χέρια ο κ. Νιάρχος, ο κ. Λάτσης, ο κ. Ωνάσης, με τις διάφορες «Στέγες», τα διάφορα ιδρύματα, όπως αυτά τα περίφημα που λέει ο Λεξ, «να είναι καλά οι εφοπλιστές και τα ιδρύματα, αλλά η τέχνη σκίζει». Εσείς τα έχετε κάνει αυτά, η τέχνη στην Ελλάδα να παράγεται από τον Λάτση, τον Νιάρχο και τον Βαρδινογιάννη και όχι από τους καλλιτέχνες. Με συγχωρείτε, να πατρονάρεται από δήθεν καλλιτέχνες που έχουν στη δούλεψή τους όλοι αυτοί.

Και βεβαίως, απαιτείται πλήρης συνταγματική τήρηση της επιταγής του άρθρου 16. Οτιδήποτε άλλο, κύριε Υπουργέ, αποτελεί ωμή κοροϊδία για τους καλλιτέχνες και τους σπουδαστές και, ακόμα χειρότερα, αποτελεί εργαλειοποίησή τους, ως δούρειο ίππο για την de facto κατάργηση αυτής, όπως σκοπεύετε, του άρθρου 16.

Θα κλείσω, δεν θα μιλήσω πολύ, κύριε Πρόεδρε, ακόμα. Έχω, βέβαια, λίγο χρόνο. Θα πω ακόμα δύο πράγματα.

Μπορείτε να επιχειρηματολογήσετε όσο θέλετε, κύριε Υπουργέ, να μου πείτε αυτά που μου είπατε χτες και στην επιτροπή. Ένα πράγμα είναι για το οποίο δεν μπορείτε να επιχειρηματολογήσετε: Όλοι ανεξαιρέτως οι ενδιαφερόμενοι είναι εναντίον του π.δ.85 της Κυβέρνησής σας, όλοι οι χορευτές, όλοι οι σκηνοθέτες, όλοι οι ηθοποιοί, όλοι οι σκηνογράφοι, όλοι οι ενδυματολόγοι, όλοι οι καλλιτέχνες και οι σπουδαστές σε τέχνες και όλοι οι μαθητές των καλλιτεχνικών λυκείων. Ξέρετε γιατί; Διότι με το προεδρικό σας διάταγμα δεν θα έχουν καθηγητές τα παιδιά.

Διότι είναι τόσο σουρεαλιστικά παράλογο το προεδρικό διάταγμά σας, που προϋποθέτει κάποιος για να μπορεί να πάει να διδάξει ούτι, κύριε Υπουργέ, να έχει πτυχίο από την ΑΣΟΕΕ, το Πάντειο Πανεπιστήμιο, τη Νομική Αθήνας ή την Ιατρική της Πάτρας! Αν δεν βρίσκετε παραλογισμό στο επιχείρημα ότι πρέπει να έχει ανώτατο πτυχίο κάποιος για να διδάξει ούτι, ενώ μπορεί να είναι ο καλύτερος ουτίστας στη γη, αλλά είναι αυτοδίδακτος, για παράδειγμα, ή να ξέρει μόνο αυτό, τότε τι να σας πω;

Και βέβαια, σας λέω και πάλι ότι όλα τα κόμματα που εκπροσωπούν τον ελληνικό λαό, αλλά κυρίως όλοι οι άνθρωποι, οι πέντε χιλιάδες που ήταν προχθές έξω από το Υπουργείο Παιδείας -μαζί τους ήμουν- ήταν όλοι εκεί και έλεγαν: «Γιατί είστε εδώ, παιδιά;» Και έλεγαν: «Δεν θα έχουμε καθηγητές αύριο.». Πόσοι από τους καθηγητές μας έχουν πτυχίο ΑΕΙ; Ελάχιστοι, μια μικρή μειοψηφία. Είναι πρακτικό το πρόβλημα.

Κύριε Υπουργέ, δεν είμαι εδώ για να αντιδικήσουμε ούτε για να μαλώσουμε. Δεν μου αρέσει. Είμαι πράος άνθρωπος από τη φύση μου. Είμαι πολιτισμένος άνθρωπος. Είμαι εδώ για να σας πω ότι έχει δημιουργηθεί ένα πρόβλημα τεράστιο. Κάθε φορά που θα προσλαμβάνεται κάποιος από τον καλλιτεχνικό κλάδο στο δημόσιο, η αμοιβή του θα είναι λιγότερη, γιατί θα λογίζεται πια ότι είναι απόφοιτος γυμνασίου και όχι ΤΕΙ. Αυτό θα συμβεί. Η σύνταξή μας θα είναι διαφορετική. Τα ένσημά μας είναι διαφορετικά. Συμπαρασύρει το προσοντολόγιο όλα τα εργασιακά δικαιώματα όλων των καλλιτεχνών. Γι’ αυτό είναι όλοι εναντίον σας.

Κύριε Πρόεδρε, δεν θα μακρηγορήσω. Θα πω μόνο ότι είναι προφανές ότι, όταν ένα Βρετανικό Μουσείο λέει εδώ και καιρό ότι συζητάει με την ελληνική Κυβέρνηση για δανεισμό-επιστροφή των μαρμάρων του Παρθενώνα και η ελληνική Κυβέρνηση το κάνει, κατά το κοινώς λεγόμενο, τουμπεκί ψιλοκομμένο, το κρύβει, όλοι οι παροικούντες την Ιερουσαλήμ καταλαβαίνουν περί τίνος πρόκειται. Αυτός που έχει να κερδίσει το δημοσιοποιεί. Αυτός που ντρέπεται, γιατί εκχωρεί πάλι εθνικό πλούτο, το κρύβει. Και ακριβώς με αυτό έχουμε να κάνουμε.

Εάν τολμήσει οποιοσδήποτε Κυριάκος Μητσοτάκης ή οποιαδήποτε κ. Μενδώνη να δεχθεί δανεισμό για τα μάρμαρα του Παρθενώνα -που με ανάλγητο και χυδαιότατο τρόπο αυτό το κάθαρμα, ο λόρδος Έλγιν, έκλεψε από την πατρίδα μας, αφού τα έγδαρε, όπως είπαν οι προλαλήσαντες, από τον Παρθενώνα μας-, εάν το δεχθείτε, δεν θα συγχωρεθείτε ποτέ στο συλλογικό υποσυνείδητο, στον αιώνα τον άπαντα.

Τελειώνω, κύριε Πρόεδρε, με αυτό. Βεβαίως είμαστε πεπεισμένοι ότι όλος ο σχεδιασμός της κ. Μενδώνη είναι για συγκεκριμένο στόχο. Όπως ακριβώς τα παραποιημένα ή τα κλεμμένα ή τα νόθα γλυπτά της συλλογής Στερν σκοπό δεν έχουν άλλον από το να κοσμήσουν τελικά το μουσείο της οικογένειας Γουλανδρή στο Ντέλαγουερ -εκεί όπου είναι διάφοροι άλλοι παράδεισοι για φοροεκφεύγοντες ανθρώπους-, έτσι ακριβώς φοβόμαστε ότι τελικά για εκεί τα πάτε, να τα δανείζετε σαν τα μάρμαρα του Παρθενώνα, να τα στέλνετε για κάνα χρόνο στην οικογένεια Γουλανδρή στο Ντέλαγουερ και να έρχονται και κάνα μήνα στην Ελλάδα. Όμως, δεν έχετε κανένα δικαίωμα να συζητάτε να μας δανείσουν κάτι που είναι δικό μας.

Όπως δεν είχατε και κανένα δικαίωμα να θάψετε τον τέως βασιλιά της Ελλάδας σε έναν δημόσιο χώρο τον οποίο έχει διεκδικήσει εις βάρος της πατρίδας του σε διεθνές δικαστήριο και έχει πάρει 13 εκατομμύρια για να μην είναι δικός του ο χώρος. Είναι δικός μας πια. Σας είπα, όταν πεθάνω δεν θα έρθει Υπουργός σας στην κηδεία μου, γιατί θα είμαι ιδιώτης. Στον τέως πήγε. Άρα δεν τον βλέπετε και τόσο ιδιώτη.

Όσον αφορά τη συμφωνία, η θέση μας είναι στο «παρών» και για αυτή τη συμφωνία, κύριε Πρόεδρε, για τον εξής απλό λόγο. Όπως είπε ο κ. Δελής του Κομμουνιστικού Κόμματος και η κ. Αναγνωστοπούλου του ΣΥΡΙΖΑ, πρόκειται για εμπορευματοποίηση. Είναι μια συμφωνία που αφορά μόνο το εμπόριο της τέχνης, αφορά τους παραγωγούς. Οι Έλληνες πάλι σε αυτή τη συμφωνία θα είναι κομπάρσοι, θα είναι βαστάζοι, θα είναι κουβαλητές, θα είναι οι τελευταίοι τροχοί της αμάξης. Εδώ πέρα εμείς θα είμαστε πάλι, κύριε Υπουργέ -και το ξέρετε-, ο φτωχός συγγενής, θα έρχονται με φτηνά εργατικά χέρια και αναλώσιμους, που είμαστε όλοι οι Έλληνες εργαζόμενοι, να κάνουν τη δουλειά τους οι υπερπαραγωγές με φθηνότερο κόστος.

Μου είπατε χτες ότι έχουν γίνει και άλλες παραγωγές εκτός από τους «Αναλώσιμους». Ναι, πράγματι έχουν γίνει και στη Χιλιαδού, έχουν γίνει και στις Σπέτσες. Είναι μια διάσημη ταινία που κάνει πιένες αυτόν τον καιρό σε μια μεγάλη πλατφόρμα. Είδατε κανέναν ηθοποιό, κανέναν συνάδελφό μου σε αυτές; Διότι εγώ πραγματικά σας λέω στην πολύ διάσημη ταινία, την πανάκριβη, που γυρίστηκε στις Σπέτσες, δεν υπάρχει ούτε ένας βοηθός σκηνοθέτη ούτε ανθυποβοηθός σκηνοθέτη, ούτε ορντινάντσα ανθυποβοηθού βοηθού σκηνοθέτη. Υπάρχουν μόνο κουβαλητές στη δουλειά. Στη Χιλιαδού, δεν ξέρω αν βρήκατε εσείς. Αν βρήκατε, να μας τους πείτε, να τους ακούσουμε.

Είμαστε λοιπόν στο «παρών» και σε αυτό, διότι αφ’ ενός καταλαβαίνουμε ότι υπάρχει κάποια σημασία στο να συνεργαζόμαστε με τη Γαλλία στο σινεμά, καθώς είναι πιο μπροστά από εμάς και έχουμε να πάρουμε πράγματα. Επίσης, καταλαβαίνουμε ότι όσο και ελάχιστοι αν δουλέψουν, καλό είναι αυτό για τους εργαζόμενους καλλιτέχνες της πατρίδας μας. Ελάχιστοι είναι. Κάτω από το ένα τοις χιλίοις είναι. Στην πραγματικότητα για βαστάζους μάς θέλουν. Ωστόσο, εδώ πέρα πρόκειται για μια εμπορική συμφωνία που έχει να κάνει με τους κεφαλαιοκράτες επενδυτές στο σινεμά, με αυτούς δηλαδή που κάνουν ένα σινεμά, κύριε Πρόεδρε, το οποίο δεν είναι τέχνη, αγαπητέ Υπουργέ. Προφασίζεται την τέχνη για να ποδηγετεί, για να ρυμουλκεί το κοινό σε κάτι που είναι ψευδοτέχνη. Η πραγματική τέχνη είναι ανατρεπτική, είναι απελευθερωτική και οδηγεί τελικά στην κατάλυση των κρατών, για αυτό την εχθρεύεστε, όπως ο διάολος το λιβάνι!

Ψηφίζουμε «παρών», κύριε Πρόεδρε. Ευχαριστώ πολύ για την ανοχή.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο εισηγητής της Νέας Δημοκρατίας κ. Ιάσονας Φωτήλας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, θα σας εκπλήξω. Θα μιλήσω για εκείνο για το οποίο κλήθηκα, θα μιλήσω για τη συμφωνία, γιατί τα έχουμε ακούσει όλα σήμερα. Μόνο για τη συμφωνία δεν έχουμε ακούσει σε αυτή την Αίθουσα. Κάποιος ας το κάνει. Ας είμαι εγώ αυτός.

Μιλάμε λοιπόν για μία συμφωνία, μεταξύ των κυβερνήσεων της Ελληνικής Δημοκρατίας και της Γαλλικής Δημοκρατίας, που εισάγεται σήμερα προς ψήφιση από το Σώμα, κατόπιν και της συζήτησης που προηγήθηκε στην επιτροπή, μια συζήτηση κατά τη διάρκεια της οποίας κατ’ ουσίαν δεν εκφράστηκε κάποια σοβαρή αντίθεση στις διατάξεις, όπως δεν έγινε και σήμερα εδώ στην αίθουσα της ολομέλειας. Από τη συζήτηση στην επιτροπή αυτό που θα κρατήσω είναι η αναγνώριση της σημασίας των συνεργασιών και στο κομμάτι του κινηματογράφου και πώς αυτό συμβάλλει θετικά στην οικονομία και στην ανάπτυξη του πολιτιστικού προϊόντος της χώρας.

Η Κυβέρνηση της Νέας Δημοκρατίας, και ειδικά η ηγεσία του Υπουργείου Πολιτισμού, θεωρεί ότι η πολιτική εξωστρέφεια είναι προτεραιότητα. Συντονισμένα προχωράει σε πλήθος συνεργασιών και μνημονίων αλληλοκατανόησης, με μόνο σκοπό την προώθηση του ελληνικού πολιτισμού και της ελληνικής κουλτούρας. Η παρούσα συμφωνία έρχεται να αντικαταστήσει εκείνη του ’73. Υπογράφηκε στις Κάννες τον Μάιο του ’22. Και με αυτόν τον τρόπο ενισχύεται η ελληνική κινηματογραφία, μέσα σε ένα ιδιαίτερα ανταγωνιστικό ευρωπαϊκό περιβάλλον.

Σκοπός των σχετικών διακρατικών συμφωνιών είναι η διασφάλιση ενός αποτελεσματικού πλαισίου στήριξης και ενίσχυσης της ευρωπαϊκής κινηματογραφικής παραγωγής. Επιπλέον, γίνεται εφικτή και η υπεράσπιση της πολιτιστικής πολυμορφίας της Ευρωπαϊκής Ένωσης.

Τα οφέλη που προκύπτουν από την κύρωση της παρούσας συμφωνίας αφορούν στην αύξηση του αριθμού των διμερών συμπαραγωγών Ελλάδος-Γαλλίας, καθώς επίσης και στην αύξηση της συνεισφοράς τους στην εθνική οικονομία. Επιπλέον, ενισχύεται η ευελιξία και η ευχερέστερη οικονομική συμμετοχή των οικονομικά πιο αδύναμων παραγωγών με μικρότερα ποσοστά συμμετοχής, προκειμένου ένα κινηματογραφικό έργο να εμπίπτει σε καθεστώς συμπαραγωγής λαμβάνοντας υπ’ όψιν την ίδια στιγμή τις τεχνολογικές εξελίξεις που έχουν συμβεί.

Το παρόν νομοσχέδιο περιλαμβάνει δεκατρία άρθρα, καθώς επίσης και ένα παράρτημα, το οποίο προβλέπει τη διαδικασία εφαρμογής.

Όσον αφορά στις επιμέρους διατάξεις του νομοσχεδίου, στο άρθρο 1 δίνονται οι ορισμοί των εννοιών «κινηματογραφικό έργο», «κινηματογραφική συμπαραγωγή» και «συμπαραγωγός», οι οποίες ισχύουν στο πλαίσιο της συμφωνίας, και προσδιορίζονται οι αρμόδιες αρχές για την εφαρμογή της, ήτοι το Ελληνικό Κέντρο Κινηματογράφου.

Επιπλέον, στο άρθρο 2 ορίζεται ότι τα κινηματογραφικά έργα ελληνογαλλικής συμπαραγωγής θα απολαμβάνουν αμφότερα τα ίδια πλεονεκτήματα με τα εθνικά κινηματογραφικά έργα και εισάγονται οι γενικές προϋποθέσεις υπαγωγής.

Στο άρθρο 3 εξειδικεύονται οι προϋποθέσεις υπαγωγής σε καθεστώς συμπαραγωγής.

Στο άρθρο 4 προσδιορίζεται το ελάχιστο ποσοστό στο 10% και το μέγιστο στο 90% των συμπαραγωγών και ορίζεται ότι η τεχνική και καλλιτεχνική συμμετοχή των συμπαραγωγών θα πρέπει να είναι ανάλογη με την οικονομική τους συνεισφορά.

Το άρθρο 5 εξασφαλίζει ότι, για να υπαχθεί ένα έργο σε καθεστώς ελληνογαλλικής συμπαραγωγής, θα πρέπει ο κάθε συμπαραγωγός να έχει συγκυριότητα στα δικαιώματα της ιδιοκτησίας.

Στο άρθρο 6 θεσπίζεται η υποχρέωση των μερών να παρέχουν διευκολύνσεις αναφορικά με τη μεταφορά και τη διαμονή του καλλιτεχνικού και του τεχνικού προσωπικού, καθώς επίσης και στην εισαγωγή και την εξαγωγή του τεχνικού εξοπλισμού.

Στο άρθρο 7 διατυπώνεται η αρχή της ισορροπίας στην οικονομική, τεχνική και καλλιτεχνική συμμετοχή των μερών.

Στο άρθρο 8 θεσπίζεται η υποχρέωση αναφοράς του καθεστώτος συμπαραγωγής στο θέμα των τίτλων αρχής και τέλους, καθώς επίσης και στις διαφημίσεις.

Στο άρθρο 9 κατοχυρώνεται η δυνατότητα συμμετοχής σε ελληνογαλλικές συμπαραγωγές παραγωγών από τρίτα κράτη.

Με το άρθρο 10 ορίζεται η συγκρότηση και η λειτουργία μεικτής επιτροπής για την εφαρμογή της συμφωνίας και τα διαδικαστικά της λειτουργίας αυτής.

Στο άρθρο 11 στη συμφωνία ορίζεται ο τρόπος επίλυσης διαφορών που προκύπτουν από την ερμηνεία της συμφωνίας.

Το άρθρο 12 αναφέρεται στην κατάργηση της προηγούμενης συμφωνίας επί των ελληνογαλλικών κινηματογραφικών σχέσεων.

Στο άρθρο 13 προσδιορίζεται ο χρόνος έναρξης της συμφωνίας.

Στο παράρτημα της συμφωνίας:

Στο άρθρο 1 εξειδικεύεται η διαδικασία για την προσωρινή και οριστική υπαγωγή του κινηματογραφικού έργου στο καθεστώς της ελληνογαλλικής κινηματογραφικής συμπαραγωγής.

Στο άρθρο 2 ορίζεται το Ελληνικό Κέντρο Κινηματογράφου ως ο φορέας που θα ορίζει τα μέλη στη μεικτή επιτροπή.

Στο άρθρο 3 δίνεται η δυνατότητα του αρμόδιου Υπουργού να ρυθμίζει με σχετική υπουργική απόφαση ειδικότερα θέματα αναφορικά με την εφαρμογή των όρων της συμφωνίας.

Στο άρθρο 4 προβλέπεται η παύση της ισχύος του προηγούμενου νομοθετικού πλαισίου.

Τέλος, με το άρθρο 5 ορίζεται η έναρξη ισχύος του κοινοτικού νόμου.

Η κύρωση της συμφωνίας αναμένεται να αυξήσει τον αριθμό των κινηματογραφικών έργων ελληνογαλλικής συμπαραγωγής και έτσι, θα συμβάλει σημαντικά στην οικονομία ιδιαίτερα μέσω της αύξησης των επενδύσεων στον εγχώριο κινηματογραφικό τομέα. Θα πρέπει επίσης να τονιστεί η σημαντική διευκόλυνση που παρέχεται στους Έλληνες παραγωγούς να συμμετάσχουν στις ελληνογαλλικές κινηματογραφικές συμπαραγωγές και με αυτόν τον τρόπο να προάγεται η εξωστρέφεια τους.

Πιο συγκεκριμένα, οι αναλογίες συμμετοχής σε συμπαραγωγές διαφοροποιούνται και γίνονται σημαντικά ευνοϊκότερες, δεδομένου ότι μειώνεται το ελάχιστο και το μέγιστο ποσοστό συνεισφοράς, τα οποία διαμορφώνονται σε 10% και 90% αντίστοιχα. Έτσι, οι Έλληνες παραγωγοί μπορούν να συμμετέχουν με μικρότερο ποσοστό σε συμπαραγωγές υψηλού προϋπολογισμού και σε αντίθετη περίπτωση, όταν οι Έλληνες παραγωγοί συμμετέχουν με υψηλό ποσοστό συμμετοχής, γίνεται πιο εύκολη η αναζήτηση Γάλλου παραγωγού.

Κλείνοντας, θέλω να πιστεύω ότι, παρά τις όποιες ιδεολογικές διαφορές, το κοινό μας στοιχείο είναι η προσήλωσή μας προς το δημόσιο συμφέρον. Η παρούσα συμφωνία είναι μια αμοιβαία επωφελής συνεργασία και κυρίως, είναι προς το συμφέρον της χώρας. Την υπερψηφίζουμε και καλούμε να πράξετε το ίδιο και εσείς.

Κλείνω μόνο με δύο σχόλια γι’ αυτά που ακούστηκαν σήμερα πέραν της συμφωνίας.

Σε ό,τι έχει να κάνει με τα μάρμαρα του Παρθενώνα, πραγματικά όλοι συμφωνούμε ότι η θέση των μαρμάρων είναι εδώ, όμως τα μάρμαρα δεν είναι εδώ. Όλοι λέμε ότι πρέπει να είναι εδώ, αλλά δεν είναι εδώ. Το ζητούμενο, λοιπόν, είναι να έρθουν εδώ, χωρίς κανένας να παραιτηθεί από κανένα δικαίωμά του. Εάν, λοιπόν, καταφέρουμε να έρθουν εδώ τα μάρμαρα χωρίς κανείς να παραιτηθεί από κανένα δικαίωμα του, δεν είστε ευχαριστημένοι; Εσείς μας λέτε «ή θα μας τα χαρίσουν ή να μη σώσουν να έρθουν ποτέ εδώ» και αυτό θεωρείται πατριωτική στάση; Όχι, λοιπόν. Τα μάρμαρα πρέπει να έρθουν εδώ, χωρίς κανένας να παραιτηθεί από κανένα νόμιμο δικαίωμά του.

Άρα, λοιπόν, αυτή είναι η αλήθεια και όσο και αν εσείς προσπαθείτε, είναι θλιβερό ακόμα και σε αυτό το ζήτημα να μεταχειρίζεστε μικροκομματικές πρακτικές.

Όσο για το θέμα των ηθοποιών και των καλλιτεχνών, νομίζω ότι ήταν ξεκάθαρος ο κύριος Υπουργός, αλλά ήσασταν ξεκάθαροι και όλοι εσείς οι οποίοι συμφωνήσατε επί της ουσίας ότι δεν αφορά τα ακαδημαϊκά δικαιώματα των ανθρώπων αυτών. Αφορά τα εργασιακά, τα οποία δεν θίγει σε καμμία περίπτωση. Όσο για τα ακαδημαϊκά, είναι πράγματι ένα θέμα προς συζήτηση. Αντί να συγχαρούμε, όμως, τον αρμόδιο Υφυπουργό που «ανακάτεψε τη σούπα», που είπε «θα σπάσω αυγά, θα βάλω μια τάξη σε ένα καθεστώς που τα τελευταία κάμποσα χρόνια δεν υπάρχει καμμία ρύθμιση», αντί να του πούμε ένα μπράβο, ερχόμαστε κι εδώ να προσπαθήσουμε να λοιδορήσουμε την προσπάθεια και να παρουσιάσουμε ένα πλαίσιο το οποίο δεν υπάρχει.

Άρα, λοιπόν, εγώ θα πω ένα μπράβο στον Υπουργό μου, που αποφάσισε «να σπάσει αυγά» και να βάλει σε τάξη ένα καθεστώς που ήταν άναρχο και άτακτο. Τα υπόλοιπα τα είπε μόνος του. Θα γίνει σαφώς διαβούλευση με όλους τους φορείς και θα βγει το καλύτερο δυνατό. Ας περιμένουμε και ας έχουμε λίγη υπομονή.

Να είστε καλά. Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Πολλά μπράβο, πολλή χαρά, μεγάλη ικανοποίηση διατύπωσε ο κ. Φωτήλας. Βέβαια, πηγαίνει το μυαλό μου σε μια συνηθισμένη πρακτική της Νέας Δημοκρατίας. Γυρνάω λίγο πίσω. Το 2019 σώζατε τη Μακεδονία από τα χέρια των απίστων αριστερών και με εκείνο το αφήγημα της πατριδοκαπηλίας πήγατε στις εκλογές του 2019. Τώρα δεν θέλω να εμπλέξω τον παριστάμενο Υπουργό, γιατί θεωρώ ότι έχει και πολιτικό ήθος, αλλά και προσωπική κουλτούρα και καλλιέργεια ώστε να μην ακολουθήσει αυτή την παγίδα. Τώρα φαίνεται ότι μάλλον αφού η «χλαμύδα» απέδωσε οριακά, ήρθε η ώρα να παίξουμε και το παιχνίδι των μαρμάρων.

Βέβαια, κύριε Φωτήλα, υπάρχει ένας στίχος ότι «σε τούτα εδώ τα μάρμαρα καμμιά σκουριά δεν πιάνει». Θα το παραφράσω λέγοντας «κακιά σκουριά δεν πιάνει», γιατί η «σκουριά» είναι οι πολιτικές της Νέας Δημοκρατίας που έρχονται και ξαναέρχονται με τον ίδιο παρονομαστή, όλα να υπόκεινται σε μικρόνοες μικροκομματικές σκοπιμότητες και σχεδιασμούς.

Το νομοσχέδιο αφορά την ελληνογαλλική κινηματογραφική συνεργασία. Υπάρχει κάτι που ξέρω ότι θα σας ενοχλήσει. Υπάρχει μια ελληνογαλλική συμπαραγωγή, μια ιστορική κινηματογραφική ταινία. Το σενάριο το έχει γράψει ο Βασίλης Βασιλικός, την έχει σκηνοθετήσει ο Κώστας Γαβράς, πρωταγωνιστεί ο Υβ Μοντάν, αν δεν κάνω λάθος, Κλέων. Είναι το «Ζ». Εάν παραβείτε τον κομματικό κανόνα και την προτροπή των κυρίων Μητσοτάκη και Γεωργιάδη ότι η ιστορία δεν είναι και πολύ χρήσιμη πλέον στους νέους -Κυριάκος Μητσοτάκης, Άδωνις Γεωργιάδης, «η πολλή κοινωνιολογία και οι τέχνες κάνουν τα παιδιά αριστερά»-, αν παραβείτε αυτές τις νουθεσίες και αυτές τις κομματικές νόρμες, βάλτε κάπου να δείτε την κινηματογραφική ταινία ελληνογαλλικής παραγωγής «Ζ». Θα αναγνωρίσετε πολλές πτυχές της καθημερινότητας σήμερα.

Θα αναγνωρίσετε τι σημαίνει καθεστώς. Θα αναγνωρίσετε τι σημαίνει παρακράτος. Θα αναγνωρίσετε τι σημαίνει και ποιος είναι ο ρόλος της. Θα αναγνωρίσετε τι σημαίνει. Θα αναγνωρίσετε τι σημαίνει παρακρατική δικαιοσύνη.

Μέσα σε μία ελληνογαλλική παραγωγή, εφόσον αυτό είναι το αντικείμενο του νομοσχεδίου, θα δείτε μια μικρογραφία, ίσως, της Ελλάδας σήμερα, που τιμωρεί τους νέους ανθρώπους με το προεδρικό διάταγμα, το οποίο είναι προσωπική σας επιλογή, κύριε Υπουργέ. Πραγματικά λυπάμαι, δεν το περίμενα ότι θα βάζατε την υπογραφή σας σε κάτι τέτοιο. Τιμωρεί τα νέα παιδιά που επιλέγουν την τέχνη ως τρόπο ζωής και σκέψης, ως στάση ζωής. Αυτό σας τρομάζει, γιατί ανοίγει ορίζοντες. Κυνηγάτε εμμονικά εκτός από τη νεολαία, τους φοιτητές και τους ανθρώπους που χρησιμοποιούν την τέχνη για να εκφράσουν και να λυτρώσουν την ψυχή τους, αλλά να συμβάλουν και σε μια καλύτερη κοινωνία.

Εάν βάλετε να δείτε το «Ζήτα» του Κώστα Γαβρά, θα δείτε ποια θα έπρεπε να είναι η αντίδραση, ώριμη πλέον από τα ιστορικά γεγονότα, πριν τη Δικτατορία και μετά τη Μεταπολίτευση. Το διάβασα και ανατρίχιασα. Το άκουσα και ανατρίχιασα.

Ο κ. Βενιζέλος πριν από λίγη ώρα μιλώντας σε ραδιοφωνικό σταθμό στην κ. Λυμπεράκη, διατύπωσε την άποψη ότι ενδεχομένως να υποδείχθηκε στην «COSMOTE» -αναρωτιέμαι από ποιον- να ζητήσει γνωμοδότηση από τον κ. Ντογιάκο, μολονότι ο Άρειος Πάγος δεν έχει δώσει ποτέ γνωμοδοτήσεις σε ιδιώτες. Δεν θα εμφανιστώ υπέρμαχος, θαυμαστής ή πολιτικά συγχρωτιζόμενος με τον κ. Βενιζέλο, αλλά σέβομαι την επιστημονική του εκτίμηση και των άλλων δεκαέξι συνταγματολόγων οι οποίοι σας εκθέτουν, σας εκθέτουν ανεπανόρθωτα.

Δεν μπορεί αυτή τη στιγμή να σχηματίζεται η αδιαμφισβήτητη εντύπωση -όχι η δικαιοσύνη όπως σας αρέσει διχαστικά να λέτε- ότι ο εισαγγελέας του Αρείου Πάγου ενδέχεται να είναι κρίκος στην αλυσίδα ενός μικροπολιτικού και χυδαίου πολιτικού σχεδιασμού Μητσοτάκη για τη συσκότιση στο θέμα των υποκλοπών. Το αντέχετε;

Νομίζετε ότι, επειδή τα δημοσκοπικά ευρήματα κατατάσσουν τις υποκλοπές και τα ζητήματα δημοκρατίας χαμηλότερα απ’ ότι την ακρίβεια, τη φτώχεια, την ανεργία, την εξαθλίωση που έχετε επιφέρει με την προκλητική στήριξη σε αυτούς που βγάζουν εκατοντάδες εκατομμύρια κέρδη και δεν τους ακουμπάτε, αλλά και κάποιους συναδέλφους σας που περιορίζονται στα 900 χιλιάρικα -είναι χαμηλότερων προσδοκιών- όπως ο κ. Χειμάρας που με 900 χιλιάρικα ήταν ικανοποιημένος, αντέχεται όλο αυτό το πράγμα;

Και πιστεύετε ότι αυτό που συμβαίνει σήμερα στο κράτος δικαίου, στη δικαιοσύνη, στη δημοκρατία, στο Κοινοβούλιο, θα οδηγήσει τη χώρα στη λεωφόρο της ανάπτυξης και των μεταρρυθμίσεων; Μιλάτε εσείς για διχασμό; Μιλάτε για διχαστικό τρόπο; Μιλάτε για μισαλλοδοξία; Φτάσατε να έχετε το θράσος να συγκρίνετε τις κινητοποιήσεις των πολιτών, τις απεργίες, με τον Τραμπ και τον Μπολσονάρο; Πόσο χαμηλά θα πέσετε ακόμα; Μέχρι πού υπάρχει «πάτος στο βαρέλι» της ανυποληψίας σας;

Δείτε, λοιπόν, ξανά την ταινία «Ζ», που όπως είπα έχει πολλά κοινά στοιχεία του σημερινού ψηφιδωτού. Ανακαλύψτε ποια είναι η πολιτική σας ταυτότητα. Ποια είναι; Του Σαμαρά που θέλει μεγαλειώδη εξόδιο ακολουθία με τιμές Αρχηγού Κράτους στον τέως Βασιλιά Κωνσταντίνο; Στον κ. Βορίδη, τον θεματοφύλακα της εκλογικής διαδικασίας ως Υπουργός Εσωτερικών, που αποκαλεί τον μακαρίτη «Βασιλεύς των Ελλήνων»; Τον κ. Μπάμπη Παπαδημητρίου, που σήμερα, δίπλα μου, ζήτησε λαμπρή τελετή για την εξόδιο ακολουθία και την ταφή του τέως Βασιλιά Κωνσταντίνου;

Ποιοι είστε πια; Πόσα πρόσωπα έχετε; Σε πόσες φράξιες και συνιστώσες έχετε διαιρεθεί; Καμμία, όμως, δεν βλέπω να περιλαμβάνει μια σαφή, ξεκάθαρη, γενναία, δημοκρατική προοπτική. Όλα είναι ένα κομματικό σχέδιο; Όλα είναι ένας κομματικός υπολογισμός; Τόσο πια είστε ερωτευμένοι με την εξουσία; Τόσες δουλειές έχετε να κλείσετε; Τόσες εκκρεμότητες έχετε αφήσει με φίλους, πελατειακά συμφέροντα και ανθρώπους που σας στηρίζουν, πολιτικά και με άλλους ίσως τρόπους;

Κύριε Υπουργέ, δεν το κάνω για να σας κολακεύσω, ξεχωρίζοντάς σας από τα μέλη της Κυβέρνησης - μεταγραφές εκ του ΛΑΟΣ, εκ της ακροδεξιάς, εκ της ΕΠΕΝ. Δεν το κάνω για να σας κολακεύσω ή για να σας ξεχωρίσω, αλλά θα ήθελα πάρα πολύ να αναζητήσετε ο ίδιος πληροφορίες από τον τρόπο, τα αιτήματα, τον λόγο, την αισθητική, την αφετηρία των χιλιάδων καλλιτεχνών που διαδήλωναν στη Θεσσαλονίκη, στο άγαλμα του Βενιζέλου, στην Αθήνα και σε όλη την Ελλάδα. Εκεί θα καταλάβετε ένα πράγμα, ότι σίγουρα πρέπει να το πιάσετε από την αρχή. Μπροστά σας θα το βρείτε.

Δεν είναι και η μόνη αφορμή για να σας καταδικάσει το εκλογικό σώμα. Kαι αυτό θα συμβεί. Αλλά η Κυβέρνηση Μητσοτάκη παραέπαιξε με τις ζωές μας και η παράταξή του, η εκφυλισμένη νέα της εκδοχή, η «Σαμαρική» εκδοχή, αλλά και ο ίδιος ως ηγέτης πλέον της Νέας Δημοκρατίας παραέπαιξε με τις ζωές μας, παραέπαιξε με το μέλλον των επόμενων γενιών. Το παράκανε σε σχέση με την ανοχή που μπορούν να του εξασφαλίζουν οι αόρατες ειδήσεις ή τα αόρατα γεγονότα. Κάποια στιγμή έρχεται το τέλος. Δεν είναι ότι πλησιάζει. Ευτυχώς θα είναι μια δημιουργική αρχή, αλλά με κάποιον τρόπο διασώστε, έστω και την τελευταία στιγμή, την αξιοπρέπειά σας. Τίθεται σοβαρό ζήτημα πέραν της δημοκρατίας και της προσωπικής αξιοπρέπειας ενός εκάστου και κάθε μίας που βάζει την υπογραφή της σε όλα αυτά τα τραγελαφικά που συμβαίνουν κάθε μέρα σε αυτήν τη χώρα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Κοινοβουλευτική Εκπρόσωπος του ΠΑΣΟΚ - ΚΙΝΑΛ, κ. Νάντια Γιαννακοπούλου και στη συνέχεια τον λόγο θα πάρει η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή και θα κλείσει ο Υπουργός.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η παρούσα συζήτηση για την επικύρωση της εν λόγω σύμβασης γίνεται στη σκιά του απαράδεκτου π.δ.85 το οποίο εξισώνει τους καλλιτέχνες με αποφοίτους λυκείου και βεβαίως έχει προκαλέσει την απολύτως δίκαιη, εύλογη αγανάκτηση και αντίδραση σύσσωμου του καλλιτεχνικού κόσμου των σπουδαστών, οι οποίοι ζητούν μετ’ επιτάσεως την απόσυρσή τους και με τους οποίους ενώσαμε τη φωνή μας από την πρώτη στιγμή. Ένα προεδρικό διάταγμα το οποίο επικυρώνει ουσιαστικά μια κατάσταση, η οποία καρκινοβατεί εδώ και χρόνια και η οποία είναι έρμαιο της αδιαφορίας τόσο της προηγούμενης κυβέρνησης όσο και της δικής σας, κύριε Υπουργέ.

Επί σειρά ετών οι καλλιτεχνικοί κλάδοι και τα σωματεία τους αγωνίζονται, αγωνίζονται κυριολεκτικά, για να υπάρξει μια αναβάθμιση των καλλιτεχνικών πτυχίων. Δυστυχώς, όμως η φωνή τους είναι ουσιαστικά φωνή βοώντος εν τη ερήμω. Τι να πρωτοθυμηθούμε; Τι να πρωτοθυμηθεί κανείς μέσα στα τελευταία χρόνια και από τις δύο κυβερνήσεις. Να θυμηθούμε τον νόμο Γαβρόγλου του 2018 που ανωτατοποίησε τα ΤΕΙ αλλά δεν είχε καμμία έρευνα, καμμία πρόνοια, καμμία μέριμνα για τις επιπτώσεις που θα είχε κάτι τέτοιο στις τριτοετείς καλλιτεχνικές σχολές; Να θυμηθούμε τον κ. Μπαλτά που το 2016 είχε ξεχάσει την παράγραφο για τα δικαιώματα των ηθοποιών να παίρνουν διδακτική επάρκεια, προκειμένου να μπορούν να διδάσκουν θεατρικό παιχνίδι στα σχολεία; Να θυμηθούμε τον νόμο Κονιόρδου για την πρόσληψη καλλιτεχνικών διευθυντών στα ΔΗΠΕΘΕ το 2017 που έκανε προαιρετική -προαιρετική άκουσον, άκουσον- την υποχρέωση τους να κατέχουν πτυχίο καλλιτεχνικής σχολής; Δυστυχώς όμως, τα ίδια και χειρότερα κάνει και η δική σας Κυβέρνηση, η οποία με σοκαριστικό τρόπο φέρνει ένα άκαιρο προεδρικό διάταγμα για να κάνει τι, για να πιστοποιήσετε τι ακριβώς, κύριε Υπουργέ; Κάτι το οποίο θα έπρεπε, οφείλατε να έχετε ανασκουμπωθεί και να μιλήσετε ήδη εδώ και τριάμισι χρόνια; Τι επικυρώνει ουσιαστικά αυτό το προεδρικό διάταγμα αν όχι την αδιαφορία της Κυβέρνησής σας να σκύψετε πάνω στους καλλιτεχνικούς κλάδους και στις σπουδές τους και να τις κατοχυρώσετε. Προβληματιστήκατε καθόλου; Όχι απλά εσείς, αλλά και όλα τα συναρμόδια Υπουργεία -της παιδείας και του πολιτισμού- για την γκρίζα ζώνη που βρίσκονται εδώ και χρόνια οι επαγγελματίες καλλιτέχνες; Νοιαστήκατε εδώ και τριάμισι χρόνια; Νοιαστήκατε καθόλου; Τι έχετε να κάνει γι’ αυτό; Αδιαφορία, αμεριμνησία, γραφειοκρατική εμμονή. Αυτά είναι αυτά τα οποία έχουν γίνει και αυτά τα τριάμισι χρόνια επί Κυβέρνησης Νέας Δημοκρατίας αν όχι κρυπτόμενη εχθρότητα απέναντι στους καλλιτέχνες.

Αυτό, λοιπόν, το οποίο λέμε είναι ότι πρέπει άμεσα να γίνει μια εφ’ όλης της ύλης κουβέντα, ένας ευρύς διάλογος με όλους τους φορείς. Ζητάμε την άμεση έναρξη διαβούλευσης προς επίλυση ενός προβλήματος, το οποίο έχει προκαλέσει μια πολύ μεγάλη κοινωνική αναστάτωση και δίκαια γίνεται αυτό. Ζητούμε αναγνώριση και κατοχύρωση των καλλιτεχνικών πτυχίων σε συνδυασμό με την αντίστοιχη επαγγελματική τους κατοχύρωση. Πρέπει να αναβαθμιστούν τα πτυχία τους σε ένα συνολικό πλαίσιο, γιατί οι καλλιτέχνες μας, κύριε Υπουργέ, και κυρίες και κύριοι συνάδελφοι δεν είναι ανειδίκευτοι εργάτες, όπως τους κάνει το προεδρικό διάταγμα το οποίο φέρνετε. Οι καλλιτέχνες μας είναι διαρκώς ειδικευόμενοι επαγγελματίες και ζητούμε τον σεβασμό τους. Ζητούμε τον σεβασμό στο χώρο των καλλιτεχνών. Απαιτούμε σεβασμό και εργασιακή κατοχύρωση για τους επαγγελματίες της τέχνης.

Και θέλω να κλείσω -επιτρέψτε μου, κύριε Πρόεδρε, με μια μικρή ανοχή στο χρόνο- με ένα πολύ σημαντικό θέμα, το οποίο δεν γίνεται να μην έρθει στη συζήτηση που γίνεται εδώ στη Βουλή, στη συζήτηση της Ολομέλειας. Είναι ένα θέμα που έχει να κάνει, δυστυχώς, με τη διαρκή υποβάθμιση της δημόσιας εκπαίδευσης, έτσι όπως προκύπτει από ένα πολύ συγκεκριμένο παράδειγμα που έχει προκαλέσει τεράστια κοινωνική αναστάτωση στη δυτική Αθήνα, στο Αιγάλεω, όπου άκουσον - άκουσον για δεύτερη φορά εν μέσω της σχολικής χρονιάς εν έτει 2023 βρήκαν οι μαθητές του 9ου δημοτικού σχολείου στο Αιγάλεω την πόρτα κλειστή.

Αυτό γίνεται στην Ελλάδα του 2023, κύριε Υπουργέ. Πήγαν οι μαθητές, τη Δευτέρα, να μπουν στο σχολείο και βρήκαν λουκέτο στην πόρτα του σχολείου. Το πρωί της Δευτέρας ιδιωτική εταιρεία ασφαλείας, security, έσπασε τα λουκέτα, έβαλε καινούργια και κλείδωσε τον χώρο του σχολείου. Ο λόγος είναι μια δικαστική διαμάχη, η οποία μαίνεται τα τελευταία χρόνια, μεταξύ των ιδιοκτητών του σχολείου και του δήμου για την αξιοποίηση του κτηριακού συγκροτήματος. Δυστυχώς, βρισκόμαστε μπροστά σε τέτοιες σκηνές οι οποίες, αν μη τι άλλο, προσβάλλουν τους μαθητές, προσβάλλουν τις οικογένειές τους, προσβάλλουν όμως και όλους εμάς. Προσβάλουν όλους εμάς όταν αυτά συμβαίνουν στη χώρα μας.

Εμείς αυτό το οποίο λέμε, είναι ότι τουλάχιστον άμεσα πρέπει να βρεθεί μια νομοθετική λύση για το συγκεκριμένο ζήτημα, τώρα. Δεν νοούνται λύσεις οι οποίες υποβαθμίζουν την παιδεία, είναι κατώτερες της παιδείας, η οποία αξίζει και ζητούμε για τα παιδιά μας.

Κατέθεσε ο ΣΥΡΙΖΑ -και αυτό πρέπει να το παραδεχτούμε- μια πολύ σοβαρή νομίζω πρόταση μέσα από την τροπολογία, προκειμένου να μπορέσει όταν υπάρχουν εξώσεις στα σχολεία, τα οποία στεγάζονται σε μισθωμένα κτήρια, να υπάρχει μία αναστολή της εφαρμογής τους για δύο χρόνια. Αυτό είναι μία πρόταση και αυτό είναι κάτι που μπορεί και πρέπει να δει η Κυβέρνηση σας, γιατί αυτό το θέμα, αυτό το οποίο συμβαίνει αυτή τη στιγμή στο 9ο δημοτικό σχολείο στο Αιγάλεω είναι κάτι το οποίο μπορεί να συμβεί και σε ακόμα πολλά σχολεία, τα οποία στεγάζονται σε μισθωμένα κτήρια με τις αυξήσεις των ενοικίων, οι οποίες υπάρχουν αυτή τη στιγμή.

Λύστε το, λοιπόν. Κάντε άμεσα μια νομοθετική παρέμβαση προκειμένου τέτοιες σκηνές ντροπής να μην ξανά υπάρξουν και να δοθεί άμεσα λύση για τους μαθητές, για τους γονείς, για τους δασκάλους, για όλη τη μαθητική κοινωνία στο Αιγάλεω.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η Κοινοβουλευτική Εκπρόσωπος της Νέας Δημοκρατίας κ. Φωτεινή Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Σας ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, τις τελευταίες ημέρες, αλλά και σήμερα εδώ στην Αίθουσα της ολομέλειας η Αξιωματική Αντιπολίτευση επιδίδεται στο γνωστό κρεσέντο λαϊκισμού και ψευδολογίας και τοξικού λόγου βεβαίως, προσπαθώντας από τη μια να καλύψει τον ασθενή αντιπολιτευτικό της λόγο και από την άλλη να συσπειρώσει όσο μπορεί το ακροατήριό της με τις γνωστές τακτικές της συκοφαντίας και των ψευδών, με χαριτωμένα βιντεάκια που απευθύνονται στους νέους ψηφοφόρους, στους οποίους όμως και πάλι δεν λένε την αλήθεια, αλλά την πραγματικότητα του ΣΥΡΙΖΑ.

Γιατί βεβαίως ο ΣΥΡΙΖΑ ούτε κιχ μπορεί να αρθρώσει ή να πει, όταν η Νέα Δημοκρατία μείωσε για παράδειγμα την ανεργία από το 17,5% που την παρέλαβε στο 11,4%. Δεν μπορεί να κάνει ούτε κιχ για τη μείωση των φόρων και των ασφαλιστικών εισφορών. Δεν μπορεί να κάνει ούτε κιχ για την αύξηση των συντάξεων 7,75% μετά από τόσα χρόνια. Δεν μπορεί να πει για τις αυξήσεις στον βασικό μισθό και πολλά ακόμη από αυτά τα οποία έχει γράψει στο κοντέρ της η Κυβέρνηση τα χρόνια αυτά που κυβερνά, εν μέσω βεβαίως -και πάντοτε πρέπει να γίνεται η υπόμνηση αυτή- των πιο πρωτοφανών, των πιο οξείων, των παγκόσμιων οικονομικών και άλλων κρίσεων.

Θέλω να αναφερθώ -γιατί πολύς λόγος έγινε- και στην κύρωση την οποία συζητάμε τώρα, αλλά και σε αυτήν που προηγήθηκε σήμερα το πρωί, στην υπόθεση Ντογιάκου και στη γνωμάτευση που δημοσιοποίησε ο εισαγγελέας του Αρείου Πάγου για την υπόθεση των υποκλοπών και για το τι μπορεί να κάνει η ΑΑΔΕ γύρω από αυτές.

Ο ΣΥΡΙΖΑ για μια ακόμη φορά αποκάλυψε τον πραγματικό του εαυτό όσον αφορά τον σεβασμό απέναντι στη δικαιοσύνη. Ο ΣΥΡΙΖΑ τη δικαιοσύνη τη σέβεται και την τιμά μόνο όταν οι αποφάσεις της είναι σύμφωνες με τις δικές του επιδιώξεις, με τους δικούς του σχεδιασμούς, με τις δικές του απόψεις. Όταν τα πράγματα είναι διαφορετικά θυμάται τον παλιό «καλό» του εαυτό, αυτόν του 2014, τότε που θα έσκιζε τα μνημόνια στα σκαλιά της Βουλής και άλλα τέτοια τα οποία στην πράξη βεβαίως αποδείχτηκαν το λιγότερο τραγελαφικά. «Θα σκίσω τα μνημόνια και θα χτυπάω τα νταούλια για να χορεύουν οι αγορές» το 2014, «θα παραιτηθώ από τη βουλευτική μου ασυλία για να συλλάβει ο Ντογιάκος», το 2023. Ίδιος λαϊκισμός, ίδια κούφια λόγια, ίδιοι θεατρινισμοί.

Μάλιστα, για να στηριχθεί η επιχειρηματολογία κατά του εισαγγελέα του Αρείου Πάγου, ο κ. Τσίπρας επιστράτευσε -το έκανε και πριν από λίγο ο Κοινοβουλευτικός Εκπρόσωπος του ΣΥΡΙΖΑ- και τον Ευάγγελο Βενιζέλο, πάλι βεβαίως αλά καρτ. Γιατί όταν μας συμφέρει ο κ. Βενιζέλος είναι καλός, όταν δεν μας συμφέρει είναι μνημονιακός και καταστροφέας της χώρας. Σεβασμός της δικαιοσύνης αλά καρτ, χρησιμοποίηση των απόψεων φίλων και αντιπάλων πάλι αλά καρτ, χρησιμοποίηση ακόμα και των ανθρώπων της δικαιοσύνης πάλι αλά καρτ και αυτή, βεβαίως, είναι μία από τις κεφαλαιώδεις διαφορές μας, κυρίες και κύριοι του ΣΥΡΙΖΑ.

Εμείς σεβόμαστε και τιμούμε τη δικαιοσύνη χωρίς προϋποθέσεις, χωρίς αστερίσκους, χωρίς υποσημειώσεις, χωρίς «ναι μεν, αλλά» και χωρίς να εξετάζουμε αν οι αποφάσεις μάς συμφέρουν ή όχι.

Τα ίδια, βέβαια, ανάλογα, με αφορμή τη γνωμοδότηση Ντογιάκου, ειπώθηκαν και από το ΠΑΣΟΚ, από τον κ. Ανδρουλάκη που κατηγόρησε τον Πρωθυπουργό και την Κυβέρνηση ότι δήθεν κακοποιούν βάναυσα τους θεσμούς στον βωμό της συγκάλυψης. Έδειξε έτσι, δυστυχώς, ο κ. Ανδρουλάκης πως ταυτίζει τη δικαιοσύνη με την Κυβέρνηση και αυτό, όπως αντιλαμβάνεστε, είναι αδιανόητο, γιατί ο κ. Ανδρουλάκης πίσω από τα βαρύγδουπα λόγια τα οποία εκστόμισε, ομολογεί στην πραγματικότητα ότι θέλει μία δικαιοσύνη αλά καρτ, μία δικαιοσύνη που θα είναι με βάση τις δικές του απόψεις και πολιτικές επιδιώξεις. Αντιθέτως, εμείς -και το επαναλαμβάνω- η Κυβέρνηση, η Νέα Δημοκρατία σέβεται και τιμά τη δικαιοσύνη απροϋπόθετα και αυτή είναι μία από τις χαοτικές μας αλλαγές.

Θα κλείσω, κύριε Πρόεδρε, με πολύ λίγη ανοχή από εσάς, θέλω να ελπίζω. Άλλο ένα θέμα στο οποίο ο ΣΥΡΙΖΑ έχει ξεπεράσει τον εαυτό του, τις τελευταίες ημέρες και σήμερα βεβαίως, εδώ στην Ολομέλεια, σε λαϊκισμό και ψέματα είναι το θέμα της επιστροφής των γλυπτών του Παρθενώνα.

Το τι ακούσαμε, το τι διαβάσαμε τις τελευταίες ημέρες από τα στελέχη του ΣΥΡΙΖΑ πραγματικά δεν περιγράφεται. Με αφορμή μόνο δημοσιεύματα του ξένου Τύπου που το Υπουργείο Πολιτισμού έσπευσε πολλές φορές να διαψεύσει, τα στελέχη του ΣΥΡΙΖΑ άρχισαν να μιλούν για εγκατάλειψη της εθνικής γραμμής, για ξεπούλημα της υπόθεσης των μαρμάρων του Παρθενώνα, για υποταγή στο Βρετανικό Μουσείο και άλλα τέτοια τραγελαφικά.

Μάλιστα, η φαντασία κάποιων στον ΣΥΡΙΖΑ προχώρησε ακόμη περισσότερο καθώς άρχισαν να λένε ότι η Κυβέρνηση θα φέρει τα γλυπτά προεκλογικά για να κερδίσει –λέει- ψήφους. Το είπε και η -κατά τα άλλα συμπαθής- κ. Σία Αναγνωστοπούλου πριν από λίγη ώρα εδώ στο Βήμα της Βουλής. Είπε χαρακτηριστικά ότι είναι απρέπεια του Πρωθυπουργού να λέει «ψηφίστε με στις εκλογές για να σας φέρω πίσω τα γλυπτά του Παρθενώνα». Απρέπεια, κυρίες και κύριοι του ΣΥΡΙΖΑ, είναι να εκμεταλλεύεστε και να καπηλεύεστε το θέμα για προεκλογικούς λόγους κατηγορώντας την Κυβέρνηση ότι έχει φύγει από την εθνική γραμμή. Η δική σας είναι απρέπεια.

Η Κυβέρνηση έχει δώσει μάχη για την επιστροφή των γλυπτών του Παρθενώνα. Και ήταν η κυβέρνηση -για να μην ξεχνιόμαστε- της Νέας Δημοκρατίας και ο Κωνσταντίνος Καραμανλής οι οποίοι οραματίστηκαν και ξεκίνησαν το Μουσείο της Ακρόπολης στο οποίο μπορούν να τοποθετηθούν τα γλυπτά του Παρθενώνα. Τα γλυπτά του Παρθενώνα είναι εθνική υπόθεση. Δεν είναι ούτε Δεξιά ούτε Αριστερά. Ας ξεπεράσετε, επιτέλους, αυτά τα εμφυλιοπολεμικά σύνδρομα εσείς εκεί στον ΣΥΡΙΖΑ. Και ας σταματήσετε πια να επαναλαμβάνετε την αστεία ιστορία ότι τα πάντα τα είχατε προετοιμάσει επί ΣΥΡΙΖΑ, τα πάντα τα είχατε επεξεργαστεί αλλά -ω ατυχία σας- δεν προλάβατε. Αυτή η δικαιολογία, όπως καταλαβαίνετε, αρχίζει να γίνεται παραπάνω από γελοία, γίνεται γραφική.

Και για να κλείσω για τα γλυπτά του Παρθενώνα, επαναλαμβάνω αυτά που είπε χθες ο Πρωθυπουργός στην Πρόεδρο της Δημοκρατίας ότι δεν αναμένουμε άμεσα αποτελέσματα, αλλά ότι έχουμε κάνει πολύ συστηματικές κινήσεις και ότι εφόσον –εφόσον είπε ο Πρωθυπουργός!- είμαστε και πάλι κυβέρνηση, με την ψήφο του ελληνικού λαού, μετά από τις εκλογές, θα μπορέσουμε να πετύχουμε τον στόχο της επιστροφής των μαρμάρων με σεβασμό στις προφανείς κόκκινες γραμμές που όλες οι ελληνικές κυβερνήσεις έχουν θέσει.

Πολύ απλά, τα μάρμαρα του Παρθενώνα είναι δικά μας, μας τα έκλεψαν, τα θέλουμε πίσω και δεν διαπραγματευόμαστε τίποτα όσον αφορά σε αυτές τις αυταπόδεικτες και διαχρονικές αλήθειες.

Σας ευχαριστώ πολύ κύριε Πρόεδρε και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και θα ολοκληρώσουμε την άνετη για όλους σημερινή διαδικασία με τον Υφυπουργό Πολιτισμού και Αθλητισμού τον κ. Νικόλαο Γιατρομανωλάκη.

Κύριε Υπουργέ έχετε τον λόγο και εσείς με άνεση όπως όλοι.

**ΝΙΚΟΛΑΟΣ ΓΙΑΤΡΟΜΑΝΩΛΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε και ευχαριστώ και για την άνεση. Θα την χρειαστώ, γιατί θα ήθελα να τοποθετηθώ σε μία σειρά από ζητήματα που έθιξε και η Αντιπολίτευση και που νομίζω ότι ενδιαφέρουν και πάρα, πάρα πολύ κόσμο. Και είναι καλό μία και καλή από αυτό το Βήμα, από το Βήμα της Βουλής να βάλουμε τα πράγματα σε τάξη.

Επίσης να ευχηθούμε σε όλους και σε όλες καλή χρονιά και περαστικά στην κ. Αναγνωστοπούλου. Ελπίζω να μην είναι κάτι σοβαρό. Λυπάμαι που δεν είναι εδώ μαζί μας σήμερα, σε αυτό το σημείο της συζήτησης, αλλά είμαι βέβαιος ότι θα δοθούν κι άλλες ευκαιρίες να τα συζητήσουμε.

Επιτρέψτε μου να ξεκινήσω πρώτα με το θέμα που μας έφερε εδώ σήμερα, την κύρωση της ελληνογαλλικής συμφωνίας για τις κινηματογραφικές συμπαραγωγές. Να ευχαριστήσω πρώτα απ’ όλα και τον εισηγητή μας, τον κ. Φωτήλα που περιέγραψε και το περιεχόμενο της συμφωνίας και που την εισήγαγε εδώ στη συζήτηση.

Ήταν μία συμφωνία που είχα τη χαρά να εκπροσωπήσω εγώ την ελληνική Κυβέρνηση και να την υπογράψω στις Κάννες τον Μάιο. Και ήταν μεγάλη τιμή ότι παρών στην υπογραφή της συμφωνίας ήταν και ο ίδιος ο Κώστας Γαβράς.

Οπότε, νομίζω ότι είναι μία συμφωνία που ήταν απαίτηση του συνόλου της κινηματογραφικής κοινότητας, γιατί πραγματικά δίνει εφόδια και εργαλεία στους Έλληνες δημιουργούς και παραγωγούς, προκειμένου πραγματικά να συνεργαστούν με τη μεγαλύτερη κινηματογραφική δύναμη στην Ευρώπη που είναι η Γαλλία. Και είναι μία χώρα με την οποία έχουμε παραδοσιακούς πολιτιστικούς δεσμούς και φυσικά, δεσμούς πολύ σημαντικούς και στο κομμάτι του κινηματογράφου.

Παρεμπιπτόντως, βέβαια, να πω ότι το «Ζ» ήταν αποκλειστικά γαλλική παραγωγή, έγινε την περίοδο της δικτατορίας εξάλλου, οπότε δεν θα μπορούσε να είναι κάτι άλλο.

Απλώς, ως ένα στοιχείο πληροφοριακό το λέω, κύριε Γιαννούλη, όχι ότι έχει σημασία. Είναι μiα πολύ σημαντική ταινία ούτως ή άλλως και προκύπτει από Έλληνες δημιουργούς, οπότε υπό αυτή την έννοια έχει και ένα ελληνικό στοιχείο μέσα, αλλά δεν ήταν ελληνογαλλική συμπαραγωγή.

Η προηγούμενη συμφωνία, λοιπόν, είχε υπογραφεί το 1973, δηλαδή πριν από πενήντα χρόνια. Από τότε πάρα πολλά άλλαξαν, άλλαξαν και στην τεχνολογία, άλλαξαν και στο μοντέλο διανομής και παραγωγής ταινιών, άλλαξαν, καθώς η χώρα μας πλέον είναι μέλος της Ευρωπαϊκής Ένωσης, το 1973 δεν ήταν. Επομένως, σαφέστατα αυτή η συμφωνία έπρεπε, όφειλε να επικαιροποιηθεί και νομίζω ότι κανένας δεν έχει σε αυτό αντίρρηση και διαφωνία. Ίσως θα έπρεπε να έχει επικαιροποιηθεί και νωρίτερα, κατά τη γνώμη μου, αλλά αυτό δεν συνέβη. Συμβαίνει, λοιπόν, τώρα και χαίρομαι πάρα πολύ γι’ αυτό.

Όμως, το θέμα δεν είναι μόνο η επικαιροποίηση.

Το θέμα είναι ότι είναι και μία συμφωνία η οποία πραγματικά είναι ευνοϊκή για τη χώρα μας, ευνοϊκή για τους δημιουργούς και τους παραγωγούς στη χώρα μας. Γιατί; Με πολύ απλά λόγια, γιατί κάνει τα εξής: Πρώτον, μειώνει το ελάχιστο ποσοστό συνεισφοράς στους συμβαλλόμενους συμπαραγωγούς από το 20% στο 10%. Αυτό σημαίνει ότι με λιγότερα χρήματα μπορεί ένας παραγωγός Έλληνας, φέρ’ ειπείν, να μπει σε μία συμπαραγωγή και αντιστοίχως αυξάνει το ποσοστό από το 80% στο 90% για τον έτερο. Ενισχύει την εξωστρέφεια των Ελλήνων παραγωγών και συντελεστών, γιατί διευκολύνει τη συνεργασία τους με τη γαλλική κινηματογραφική βιομηχανία. Δίνει τη δυνατότητα ταινίες που παράγονται με αυτόν τον τρόπο να αποκτούν τη λεγόμενη «γαλλική κινηματογραφική ιθαγένεια», που αυτό τους δίνει κάποια επιπλέον οφέλη για το πώς θα κυκλοφορήσουν μέσα στη γαλλική αγορά και στο σύστημα διανομής της Γαλλίας. Και πραγματικά θεωρώ ότι με αυτούς τους τρόπους είναι ένα χρήσιμο και ουσιαστικό εργαλείο για την κινηματογραφική κοινότητα της χώρας μας.

Ως προς τις παρατηρήσεις επί της συμφωνίας, που ετέθησαν από κάποιους Βουλευτές και από κάποια κόμματα, να πω συνοπτικά τα εξής: Πρώτον, για το κομμάτι της επιτροπής, για το άρθρο 10, τα ελληνικά μέλη της επιτροπής -είναι μία μεικτή επιτροπή- τα ορίζει το Ελληνικό Κέντρο Κινηματογράφου, τα γαλλικά μέλη το Γαλλικό Κέντρο Κινηματογράφου. Είναι οι καθ’ ύλην αρμόδιοι φορείς, είναι φορείς οι οποίοι δεν είναι εμπορικοί φορείς, δεν στοχεύουν στην εμπορευματοποίηση, γιατί ακούστηκε πάρα πολύ αυτή η λέξη. Όχι ότι είναι κακό μία ταινία να κόβει εισιτήρια και επίσης, όχι ότι πρέπει να κάνουμε διαχωρισμό σε ποιοτικές ταινίες και μαζικές ταινίες, νομίζω ότι αυτά τα πράγματα έχουν παρέλθει. Όμως, σε κάθε περίπτωση το Ελληνικό Κέντρο Κινηματογράφου έχει ως σκοπό την προαγωγή της ελληνικής κινηματογραφίας. Αυτός είναι ο ρόλος του και έτσι θα ορίσει και τα μέλη της επιτροπής.

Σε σχέση με το ταμείο, στο οποίο αναφέρθηκε η κ. Αναγνωστοπούλου, το συζητήσαμε και λίγο εχθές στην επιτροπή. Το ταμείο αυτό όντως -συμφωνώ μαζί της- είναι πάρα πολύ σημαντικό και ήδη κάνουμε ως Υπουργείο -και εγώ προσωπικά- προσπάθειες να επανασυσταθεί. Δυστυχώς, ο λόγος για τον οποίο δεν υπάρχει πλέον είναι γιατί εκεί γύρω στο 2018, 2019 η γαλλική πλευρά εξέφρασε κάποιες επιφυλάξεις για τον τρόπο με τον οποίο διαχειριζόταν αυτό το ταμείο από ελληνικής πλευράς. Αυτή είναι η αλήθεια, δυστυχώς και αυτή την αρνητική εικόνα προσπαθούμε να αντιστρέψουμε.

Από εκεί και πέρα, να πω πάλι για το κομμάτι -αν μου επιτρέπετε- σε σχέση με την επιχειρηματική διάσταση του κινηματογράφου, ότι ο τρόπος με τον οποίο γίνονται ταινίες είναι πάρα πολύ συγκεκριμένος. Είναι πολύ συγκεκριμένος και δεν ορίζει αυτή η συμφωνία κάτι διαφορετικό, υπάρχει, εξ ου και η λέξη «συμπαραγωγή». Υπάρχει μέσα η λέξη «παραγωγή», κάποιος παράγει μία ταινία, όπως υπάρχει και ο θεατρικός παραγωγός που παράγει μία θεατρική παράσταση και αυτός είναι που επενδύει τα χρήματα, αυτός είναι που παίρνει και το επιχειρηματικό, οικονομικό και καλλιτεχνικό ρίσκο πρωτίστως, αυτός είναι που εμπιστεύεται τους δημιουργούς, σκηνοθέτες, συντελεστές που θα συμμετέχουν. Φυσικά, όλοι πρέπει να αμείβονται δίκαια και σωστά.

Όμως, κάποιος πρέπει να κάνει αυτή τη δουλειά. Γι’ αυτό μιλάμε για συμπαραγωγές. Δεν θα έρθουν τρεις ηθοποιοί από την Ελλάδα και δύο ηθοποιοί από τη Γαλλία και θα πουν «παιδιά, θα κάνουμε μία ταινία». Δεν έχει συμβεί ποτέ αυτό. Επομένως, δεν καταλαβαίνω γιατί δαιμονοποιούμε και λαϊκίζουμε σε αυτό το κομμάτι.

Επίσης, ως προς το κομμάτι που είπατε, κύριε Γρηγοριάδη, για τους αναλώσιμους, τους βαστάζους, φοβάμαι πως με αυτόν τον τρόπο προσβάλλετε πρωτίστως τους συναδέλφους σας, προσβάλλετε τον κλάδο σας. Αυτή η συμφωνία δίνει τη δυνατότητα, ακριβώς, στην ελληνική κινηματογραφία να κάνει παραπάνω πράγματα, να δημιουργήσει με μεγαλύτερη ελευθερία. Είναι ένα εφόδιο στη φαρέτρα τους. Δεν είναι για να τους κάνει βαστάζους, δεν είναι για να τους κάνει αναλώσιμους. Τουναντίον.

Η επένδυση που κάνει η Κυβέρνηση στο κομμάτι των οπτικοακουστικών και του κινηματογράφου δεν εξαντλείται σε αυτή τη συμφωνία. Είναι ένα πολύ ευρύτερο στρατηγικό σχέδιο και ήδη τα αποτελέσματα φαίνονται, ήδη οι καρποί αποδίδουν και επομένως, θεωρώ ότι μπορούμε πραγματικά να μιλάμε για έναν νέο αναδυόμενο κλάδο, ο οποίος μπορεί να εισφέρει και καλλιτεχνικά στη χώρα και να βοηθήσει στην ήπια ισχύ της, αλλά να έχει και σημαντικό καλλιτεχνικό αποτύπωμα.

Ας πάμε, όμως, στο έτερο ζήτημα το οποίο πάρα πολλοί έθιξαν στις σημερινές τους εισηγήσεις και έχει να κάνει με το ζήτημα της καλλιτεχνικής εκπαίδευσης και του προεδρικού διατάγματος, το οποίο -αν θέλετε- υπήρξε η αφορμή για αυτή τη συζήτηση.

Θα ήθελα, πρώτα από όλα, να πω κάποια πράγματα, γιατί φοβάμαι -αν κρίνω και από αυτά που ακούστηκαν εδώ, στο Βήμα της Βουλής- ότι, δυστυχώς και πάρα πολλοί Βουλευτές δεν έχουν καταλάβει το θέμα και νομίζω ότι είναι ευκαιρία μία και καλή να βάλουμε τα πράγματα σε τάξη και στη θέση τους.

Πρώτα από όλα, το προεδρικό διάταγμα δεν είναι ένα προεδρικό διάταγμα που υπογράφτηκε από το Υπουργείο Πολιτισμού, κύριε Γιαννούλη. Διότι είπατε «γιατί το υπογράψαμε». Δεν υπογράφεται. Γιατί δεν υπογράφεται; Διότι δεν αφορά στο Υπουργείο Πολιτισμού.

Τι κάνει αυτό το προεδρικό διάταγμα; Διότι όλοι μιλάμε για αυτό, χωρίς να ξέρουμε ποιο είναι το αντικείμενό του. Είναι η κωδικοποίηση ενός προσοντολογίου που αφορά όλο το δημόσιο και όλες τις ειδικότητες. Είναι, λοιπόν, κάτι που αφορά στις προσλήψεις μέσω ΑΣΕΠ και είναι κάτι που αφορά στο Υπουργείο Εσωτερικών.

Λέω ότι δεν το υπογράψαμε για να βγάλω το Υπουργείο Πολιτισμού απ’ έξω; Όχι -και θα σας εξηγήσω- αλλά καλό είναι να μη λέμε πράγματα τα οποία δεν ισχύουν. Άρα, το πρώτο πράγμα που δεν ισχύει είναι ότι υπεγράφη και ότι αφορά μόνο στους καλλιτέχνες ή αφορά στο Υπουργείο Πολιτισμού. Δεν ισχύει αυτό.

Δεύτερο θέμα που δεν ισχύει: Ειπώθηκε από κάποιους σήμερα, όπως από τον κ. Κωνσταντόπουλο, ο οποίος κατάφερε μέσα σε ενάμισι λεπτό να συνοψίσει όλα τα λάθη και όλη την παραπληροφόρηση γύρω από αυτό το θέμα και τον ευχαριστώ για αυτό, γιατί μπορούμε με αυτό ως αφορμή να τα πιάσουμε ένα-ένα και να τα αποδομήσουμε.

Είπε, λοιπόν, ότι το προεδρικό διάταγμα εξισώνει -και το είπε, δυστυχώς και η κ. Γιαννακοπούλου αυτό- τα απολυτήρια λυκείου με τους τίτλους σπουδών των δραματικών σχολών. Το προεδρικό διάταγμα δεν συνδέεται με τους τίτλους σπουδών ούτε σε ακαδημαϊκό επίπεδο ούτε σε μισθολογικό επίπεδο.

Παρεμπιπτόντως και προς επίρρωσιν αυτού -και επιτρέψτε μου να το καταθέσω και στα Πρακτικά- σας διαβάζω ένα μικρό απόσπασμα από μια ανακοίνωση της Πανελλήνιας Ομοσπονδίας Θεάματος – Ακροάματος, την οποία είχε εκδώσει τον Δεκέμβριο του 2017, άρα πολύ πριν το προεδρικό διάταγμα και με άλλη κυβέρνηση. Όλο θα το καταθέσω στα Πρακτικά. Σας διαβάζω μια μικρή φράση: «Οι καλλιτέχνες βρίσκονται σε ένα επαγγελματικό αδιέξοδο, αφού αντιμετωπίζονται ως απόφοιτοι λυκείου, ενώ έχουν ξοδέψει πολλά χρόνια και πολύ χρήμα σε καλλιτεχνικές σχολές». Αυτό είναι για τα Πρακτικά.

(Στο σημείο αυτό ο Υφυπουργός Πολιτισμού και Αθλητισμού κ. Νικόλαος Γιατρομανωλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επομένως, το αφήγημα περί εξίσωσης με το απολυτήριο λυκείου δεν είναι κάτι καινούργιο και δεν συνδέεται με το προεδρικό διάταγμα.

Πάμε, όμως, να δούμε αν άλλαξε κάτι στην ουσία σε σχέση με τους τίτλους των δραματικών σχολών με το προεδρικό διάταγμα και την αξία τους.

Ακαδημαϊκά όχι. Γιατί; Διότι, όπως είπα και νωρίτερα, το προεδρικό διάταγμα αφορά το προσοντολόγιο του Υπουργείου Εσωτερικών. Τα ακαδημαϊκά προσόντα και η ακαδημαϊκή κατάταξη προκύπτουν από το Εθνικό Πλαίσιο Προσόντων. Είναι μια τελείως άλλη διαδικασία. Πού βρίσκονται όλες αυτές οι σχολές, με βάση αυτή την κλίμακα του Εθνικού Πλαισίου Προσόντων; Το απολυτήριο λυκείου είναι στη βαθμίδα τέσσερα. Το πτυχίο του πανεπιστημίου είναι στη βαθμίδα έξι. Από το 2015, επί ΣΥΡΙΖΑ, οι τίτλοι σπουδών των δραματικών σχολών και των ανώτερων επαγγελματικών σχολών χορού είναι στο επίπεδο πέντε.

Άρα, απολυτήριο λυκείου βαθμίδα τέσσερα, δραματικές σχολές βαθμίδα πέντε, πτυχίο πανεπιστημίου βαθμίδα έξι. Πήγαν οι δραματικές στο τέσσερα με το προεδρικό διάταγμα; Όχι. Πήγε το απολυτήριο στο πέντε με το προεδρικό διάταγμα; Όχι. Και για να μη νομίζετε ότι όλο αυτό είναι ένας πονηρός τρόπος να το πω, να το πω και ως εξής. Όταν λέμε ΔΕ και ΠΕ στο Υπουργείο Εσωτερικών, όταν κάνει προσλήψεις, το ΔΕ δεν πιάνει μόνο τους αποφοίτους λυκείου. Το γράφει εξάλλου αυτό το άρθρο 5 παράγραφος 1 του προεδρικού διατάγματος. Γράφει ότι καταλαμβάνει και τη μεταλυκειακή εκπαίδευση. Και δεν μιλάω μόνο για τον κλάδο των καλλιτεχνών, μιλάω για το σύνολο των ανθρώπων που είναι στη μεταλυκειακή εκπαίδευση. Ομοίως, όταν λέμε ΠΕ, δεν καταλαμβάνει μόνο όσους έχουν ένα πτυχίο πανεπιστημίου, καταλαμβάνει και αυτούς που έχουν μεταπτυχιακό, καταλαμβάνει και αυτούς που έχουν διδακτορικό. Άρα, μην πάμε να πούμε με τέτοιους τρόπους, να προσβάλουμε κλάδους ολόκληρους, των καλλιτεχνών συμπεριλαμβανομένων, λέγοντας ότι το προεδρικό διάταγμα κάνει αυτό, γιατί δεν το κάνει.

Ως προς το ακαδημαϊκό κομμάτι, ίσα ίσα θα έλεγα ότι αυτή η κουβέντα και αυτό που κάνει η παρούσα Κυβέρνηση και αυτό που συνέβη και τη Δευτέρα που μας πέρασε στη σύσκεψη υπό τον Πρωθυπουργό -παρεμπιπτόντως η πρώτη φορά που για το θέμα αυτό ασχολείται Πρωθυπουργός της χώρας, δεν το έκανε αυτό κάποιος προηγούμενος, σίγουρα δεν το έκανε ο κ. Τσίπρας- ήταν ότι μιλάμε για πρώτη φορά για το πώς θα αναβαθμίσουμε τις σπουδές παραστατικών τεχνών στη χώρα μας. Ανοίγουμε αυτόν τον διάλογο, έναν πολύ δύσκολο διάλογο. Δεν είναι τυχαίο ότι για σαράντα χρόνια δεν έχει γίνει κάτι σε αυτό το κομμάτι.

Εμείς, λοιπόν, τολμάμε να βάλουμε τα πράγματα κάτω και να ανοίξουμε αυτό το θέμα με ειλικρίνεια. Όμως, την ίδια ειλικρίνεια απαιτούμε από όλους. Και εδώ είναι καλό να μη θολώνουμε τα νερά. Το είπατε εσείς, κύριε Γρηγοριάδη, είπατε ότι ψαρεύουν πολλοί σε θολά νερά. Δυστυχώς, πρέπει να το πω και για εσάς αυτό. Δεν μου αρέσει και δεν θέλω να έρχομαι σε αντιπαράθεση με κανέναν και, κυρίως, με εσάς, αλλά πρέπει να το πω, διότι λέτε πράγματα τα οποία δεν ισχύουν. Και επιτρέψτε μου να εξηγήσω τι εννοώ. Πρώτα από όλα είπατε πριν για τον «ανελκυστήρα» με το ΔΕ και το ΠΕ. Είπατε μόνος σας, ταυτόχρονα, ότι δεν θα μπορούσε να είναι ΠΕ και ότι όλο αυτό ίσως είναι και ένα κρυφό σχέδιο για να απαιτήσουν οι σπουδαστές να πάνε στο ΠΕ. Άρα, αναγκαστικά παραδέχεστε ότι πάνε στο ΔΕ γιατί το αμέσως παρακάτω σκαλί είναι αυτό. Το ΤΕ πια, αφού δεν υπάρχουν ΤΕΙ, δεν υπάρχει και αυτό. Άρα, εκεί πρέπει να δούμε τι κάνουμε.

Θα ανοίξουμε την κουβέντα. Την ανοίξαμε την κουβέντα περί, ας το πούμε, των ανώτατων πανεπιστημιακών παραστατικών σπουδών τεχνών. Αλλά αυτό τι σημαίνει; Σημαίνει ότι πρέπει να δούμε τι θα κάνουμε και με τις ιδιωτικές σχολές, τις υφιστάμενες σχολές. Καλές, πολύ καλές -όπως αυτή από την οποία αποφοιτήσατε εσείς, κύριε Γρηγοριάδη, του Θεάτρου Τέχνης, αλλά ιδιωτική είναι και αυτή- και κάποιες ίσως λιγότερο καλές. Το είπατε και μόνος σας. Υπάρχει το άρθρο 16. Το άρθρο 16, δεν επιτρέπει αυτή τη στιγμή ιδιωτικά πανεπιστήμια. Τι κάνουμε με αυτές; Μετά μήπως θα έχουμε ένα ζήτημα διότι θα έχουμε ανώτατες σπουδές ΠΕ ηθοποιών –ΠΕ, το λέω για να χρησιμοποιήσω δική σας ορολογία- επιπέδου έξι με το Εθνικό Πλαίσιο Προσόντων, και κάποιους επιπέδου πέντε; Αυτό πρέπει να το λάβουμε υπ’ όψιν.

Όμως, το πιο ενδιαφέρον από όλα είναι ότι το προεδρικό διάταγμα στα αλήθεια δεν αφορά όλα αυτά. Και επιτρέψτε μου να το εξηγήσω μία και καλή. Μισθολογικά και επαγγελματικά στο δημόσιο, ποτέ -ποτέ όμως- δεν είχαν σημασία στις προσλήψεις ηθοποιών και μουσικών στο Εθνικό Θέατρο, στην Κρατική Ορχήστρα Αθηνών τα πτυχία. Ποτέ.

Εξαιρούνται. Οι προσλήψεις καλλιτεχνών εξαιρούνται βάσει του άρθρου 2, παράγραφος 2, περίπτωση Η΄ του ν.4765/2021 από τη διαδικασία ΑΣΕΠ. Ποτέ το Εθνικό Θέατρο δεν θα κάνει ΑΣΕΠ για να προσλάβει ηθοποιούς. Οντισιόν κάνει και καλά κάνει οντισιόν. Η Κρατική Ορχήστρα Αθηνών δεν προσλαμβάνει μουσικούς με ΑΣΕΠ. Επομένως, μην παραπληροφορούμε τον κόσμο, μην τους λέμε πράγματα τα οποία δεν ισχύουν.

Και, επίσης, όλο αυτό δεν επηρέασε και δεν επηρεάζει τους μισθούς. Οι μισθοί στο Εθνικό Θέατρο δεν καθορίζονται με αυτόν τον τρόπο. Οι μισθοί στο Εθνικό Θέατρο καθορίζονται με άλλον τρόπο. Ομοίως, στην Κρατική Ορχήστρα Αθηνών που είπα νωρίτερα και ομοίως, για τους μουσικούς σε δήμους, σε ΟΤΑ. Για αυτό υπάρχει πρόβλεψη στο άρθρο 22, παράγραφος 6 του ν.4354/2015 και είναι ο νόμος που, ουσιαστικά, προβλέπει αυτή την εξαίρεση για αρκετούς φορείς του δημοσίου.

Από κει και πέρα θέλω να πω και το εξής. Αυτό που συνέβη -δεν βλέπω τώρα εδώ κάποιον εκπρόσωπο του ΣΥΡΙΖΑ- αλλά, εάν κάποιος αποτύπωσε τους καλλιτέχνες τους ηθοποιούς ως ΔΕ νομοθετικά, ήταν η κυβέρνηση ΣΥΡΙΖΑ και η κ. Κονιόρδου. Με αυτή τη διάταξη που έγινε, ουσιαστικά έβαλε ένα ορόσημο και είπε ότι πριν το 2003 είναι ΤΕ. Άρα, μετά το 2003 τι είναι; Είναι ΔΕ. Αυτό συνέβη τότε και νομίζω ότι αυτό αντιμετωπίζουμε αυτή τη στιγμή.

Επίσης, σε σχέση με το προεδρικό διάταγμα αυτό δεν επηρεάζει οποιαδήποτε προηγούμενη μισθολογική ρύθμιση. Για παράδειγμα, υπάρχει μια ειδική ρύθμιση για τους μουσικούς ΟΤΑ στο άρθρο 26, παράγραφος 8, ν.4325/2015 και δεν επηρεάζεται, άρα αυτοί οι άνθρωποι δεν επηρεάζονται μισθολογικά.

Επίσης, μιλήσαμε πριν για τη διάταξη και την ΚΥΑ της κ. Κονιόρδου. Η διάταξη που είναι στο άρθρο 9, παράγραφος 1 του ν.4354/2015 όπου λέει ότι όσοι έχουν μισθολογική ισοτιμία με ΤΕΙ αμείβονται σε αντίστοιχο επίπεδο του ΤΕ, δεν επηρεάζεται ούτε αυτό από το προεδρικό διάταγμα. Άρα, τι αλλάζει; Τι αλλάζει και τι ήταν αυτό που προκάλεσε όλη αυτή την ιστορία;

Εγώ θεωρώ ότι το μόνο που αλλάζει –και προς μια θετική κατεύθυνση- είναι ότι αποσυνδέουμε το πτυχίο από την πρόσληψη καλλιτέχνη στο δημόσιο για όπου δεν ίσχυε μέχρι τώρα. Ίσχυε στο Εθνικό Θέατρο -το είπα νωρίτερα- ίσχυε στους εποπτευόμενους φορείς του Υπουργείου Πολιτισμού και κανονικά έπρεπε να ισχύει και στο υπόλοιπο δημόσιο. Πλέον αυτό το κάνουμε ρητό και έτσι, καταλαμβάνει για παράδειγμα και τους δήμους.

Θα κάνω μια παρένθεση, γιατί ξέχασα να το πω πριν. Επειδή κάποιος αναφέρθηκε σε καθηγητές, το προεδρικό διάταγμα δεν αφορά ούτε τις προσλήψεις που κάνει το Υπουργείο Παιδείας, άρα ούτε αυτούς τους ανθρώπους αφορά.

Τι κάνουμε, λοιπόν, τώρα εμείς: Επεκτείνουμε για τους ΟΤΑ το κομμάτι καθορισμού του μισθού με έναν ειδικό τρόπο που σέβεται την ιδιαιτερότητα του καλλιτεχνικού έργου. Εισάγουμε έναν τρόπο πρόσληψης των καλλιτεχνών στους ΟΤΑ, για να μην κάνει καθένας τα δικά του -γιατί, για παράδειγμα, κάποιοι αυτοσχεδίαζαν τις προσλήψεις- και επομένως, βάζουμε και εκεί μια τάξη. Και, επίσης, καθορίζουμε έναν τρόπο αμοιβής για όλους τους ανθρώπους τους καλλιτέχνες μας που είναι άσχετος από την εκπαιδευτική βαθμίδα. Αυτό είναι θετικό βήμα και αναγνωρίζει την ιδιαιτερότητα του καλλιτεχνικού έργου.

Αυτό που είπα τώρα για τον καθορισμό του τρόπου αμοιβής άσχετα από τις εκπαιδευτικές βαθμίδες δεν είναι κάτι καινοφανές, ισχύει ήδη και για άλλους επαγγελματικούς κλάδους. Η κ. Αναγνωστοπούλου είχε πει χθες: «Αφού όλα αυτά είναι έτσι, γιατί τότε παραμένει ως κλάδος στο προεδρικό διάταγμα.;» Η απάντηση είναι ότι υπάρχουν πολύ λίγες θέσεις στο δημόσιο, γύρω στις εκατό –εννοώ εκτός παιδείας και εκτός καλλιτεχνικού έργου- που ζητούν καλλιτέχνες για μη καλλιτεχνικές θέσεις.

Εκεί, λοιπόν, αφ’ ενός να πω ότι και γι’ αυτούς οποιεσδήποτε μισθολογικές προβλέψεις που υπάρχουν ήδη, θα ισχύσουν στο ακέραιο.

Αυτό που πρέπει να ρωτήσω ρητορικά είναι τι προτείνει ο ΣΥΡΙΖΑ. Να βγάλουμε τελείως αυτό το κλαδολόγιο και άρα να μην προβλέπονται προσλήψεις για μη καλλιτεχνικές θέσεις καλλιτεχνών; Αν αυτό είναι το αίτημα, να το δούμε.

Σε κάθε περίπτωση, αυτό που κάνουμε είναι ότι διασφαλίζουμε μισθολογική ασφάλεια, όχι ανασφάλεια με αυτές τις εξελίξεις. Διασφαλίζουμε έναν δικαιότερο τρόπο πρόσληψης, ούτως ώστε οι καλλιτέχνες, πραγματικά, να προσλαμβάνονται με τον ενδεδειγμένο τρόπο και ξεκαθαρίζουμε ένα θολό τοπίο που υπήρχε στις προσλήψεις που έκαναν οι δήμοι για καλλιτέχνες. Η αποσύνδεση της εκπαιδευτικής βαθμίδας από την πρόσληψη και την αμοιβή των καλλιτεχνών αποτελεί έμπρακτη απόδειξη του επιχειρήματος της Κυβέρνησης ότι το προεδρικό διάταγμα δεν καταλαμβάνει ούτε τις προσλήψεις, ούτε όμως διαμορφώνει εμμέσως ή αμέσως και τις αμοιβές τους.

Από εκεί και πέρα, το Υπουργείο Πολιτισμού κι εγώ προσωπικά έχουμε αποδείξει ότι είμαστε πάρα πολύ ανοιχτοί στον διάλογο. Μιλάμε με τα σωματεία, εξηγούμε και ξαναεξηγούμε τις θέσεις αυτές. Θεωρώ ότι είναι πλέον ή θα έπρεπε να είναι ξεκάθαρο μετά και από αυτές τις διευκρινίσεις ότι δεν υπάρχει κανένας λόγος ανησυχίας και ίσα-ίσα είναι μια ευκαιρία να ανοίξει ένας πολύ σοβαρός διάλογος για την αναβάθμιση της ποιότητας σπουδών στην καλλιτεχνική εκπαίδευση και τη διαβάθμιση εκεί που δεν είναι διαβαθμισμένες. Πού δεν είναι διαβαθμισμένες; Στα ωδεία μόνο. Όλα τα άλλα είναι διαβαθμισμένα εδώ και χρόνια.

Εμείς τολμάμε, όπως είπα και νωρίτερα, να κάνουμε αυτή τη συζήτηση και, προφανώς, θα είναι μια ανοιχτή συζήτηση και μια ειλικρινής συζήτηση, αλλά πρέπει να είναι και μια συζήτηση στην οποία να έχουν όλα τα κόμματα μια πολύ ξεκάθαρη άποψη, να μη χαϊδεύουν αυτιά, να μη θέλουν «και την πίτα ολόκληρη και τον σκύλο χορτάτο».

Αν μιλάμε για ανώτατες σπουδές παραστατικών τεχνών, προφανώς μιλάμε για δημόσιες σπουδές, μιλάμε για δωρεάν σπουδές. Τι γίνεται με τις άλλες σχολές, με τη σχολή φερ’ ειπείν από την οποία έχετε αποφοιτήσει εσείς, κύριε Γρηγοριάδη; Θα είναι σε μια άλλη βαθμίδα. Πώς το αντιμετωπίζετε αυτό; Ποιος θα είναι ο τρόπος εισαγωγής των σπουδαστών σε αυτές τις ανώτατες σχολές; Ποιο θα είναι το διδακτικό προσωπικό σε αυτές τις ανώτατες σχολές; Ποιο θα είναι το πρόγραμμα σπουδών σε αυτές τις ανώτατες σχολές;

Λέτε να γίνει άμεσα. Μπορούν αυτές οι σχολές, έτσι όπως είναι σήμερα, να κοιμηθούν σήμερα το βράδυ ανώτερες και να ξυπνήσουν αύριο το πρωί ανώτατες; Όχι. Γι’ αυτό έχουμε κάνει εμείς μια προεργασία εδώ και δύο-τρία χρόνια όπου αλλάζουμε το πρόγραμμα σπουδών, βάζουμε διδακτικές μονάδες αντίστοιχες των πανεπιστημίων, ακριβώς γιατί κάνουμε μια πολύ συστηματική προεργασία.

Αυτός είναι ο σκοπός, αυτή είναι η στόχευση του Υπουργείου Πολιτισμού, αυτό κάνουμε μαζί με τα συναρμόδια Υπουργεία και αυτή είναι η δική μας πολύ ξεκάθαρη -νομίζω πλέον- τοποθέτηση πάνω σε αυτό το θέμα και απέναντι στα «θολά νερά» της Αντιπολίτευσης.

Σας ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, το άρθρο πρώτο, το άρθρο δεύτερο, το άρθρο τρίτο, το άρθρο τέταρτο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο τρίτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο τέταρτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Πολιτισμού και Αθλητισμού: «Κύρωση Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γαλλικής Δημοκρατίας για τις κινηματογραφικές συμπαραγωγές» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 138α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, θα ήθελα να ανακοινώσω προς το Σώμα ότι ο Βουλευτής κ. Μανούσος - Κωνσταντίνος Βολουδάκης ζητεί άδεια ολιγοήμερης απουσίας στο εξωτερικό για προσωπικούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.25΄ λύεται η συνεδρίαση για αύριο, ημέρα Παρασκευή 13 Ιανουαρίου 2023 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**