(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΣΤ΄

Τρίτη, 02 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Τετάρτης 3 Νοεμβρίου 2021, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων», σελ.   
2. Αιτήσεις διεξαγωγής ονομαστικής ψηφοφορίας:   
 i. από Βουλευτές της Κοινοβουλευτικής Ομάδας του ΣΥΡΙΖΑ, επί της αρχής του σχεδίου νόμου, σελ.   
 ii. από Βουλευτές της Κοινοβουλευτικής Ομάδας του Κινήματος Αλλαγής, επί της αρχής του σχεδίου νόμου , σελ.   
 iii. από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και τους Βουλευτές του κόμματός του, επί της αρχής και επί του άρθρου 67 του σχεδίου νόμου , σελ.   
3. Hλεκτρονική ονομαστική ψηφοφορία επί της αρχής και επί του άρθρου 67 του σχεδίου νόμου, σελ.   
4. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΓΕΩΡΓΙΑΔΗΣ Σ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΤΡΙΝΗΣ Μ. , σελ.   
 ΛΑΜΠΡΟΥΛΗΣ Γ. , σελ.   
 ΜΠΟΥΡΑΣ Α. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΥΡΟΛΙΑΚΟΣ Π. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΧΑΤΖΗΔΑΚΗΣ Δ. , σελ.   
  
Β. Επί προσωπικού θέματος:  
 ΣΙΜΟΠΟΥΛΟΣ Ε. , σελ.   
 ΧΡΗΣΤΙΔΟΥ Ρ. , σελ.   
  
Γ. Επί του σχεδίου νόμου του Υπουργείου Ανάπτυξης και Επενδύσεων:  
 ΑΓΑΘΟΠΟΥΛΟΥ Ε. , σελ.   
 ΑΚΤΥΠΗΣ Δ. , σελ.   
 ΑΠΟΣΤΟΛΟΥ Ε. , σελ.   
 ΑΡΑΧΩΒΙΤΗΣ Σ. , σελ.   
 ΑΡΣΕΝΗΣ Κ. , σελ.   
 ΑΥΓΕΡΗ Θ. , σελ.   
 ΒΑΡΟΥΦΑΚΗΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΒΕΤΤΑ Κ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΙΚΑΣ Σ. , σελ.   
 ΓΚΙΟΛΑΣ Ι. , σελ.   
 ΖΑΧΑΡΑΚΗ Σ. , σελ.   
 ΗΓΟΥΜΕΝΙΔΗΣ Ν. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΦΑΝΤΑΡΗ Χ. , σελ.   
 ΚΕΓΚΕΡΟΓΛΟΥ Β. , σελ.   
 ΚΟΛΛΙΑΣ Κ. , σελ.   
 ΚΩΤΣΟΣ Γ. , σελ.   
 ΛΕΟΝΤΑΡΙΔΗΣ Θ. , σελ.   
 ΛΙΑΚΟΥΛΗ Ε. , σελ.   
 ΛΙΟΥΠΗΣ Α. , σελ.   
 ΜΕΪΚΟΠΟΥΛΟΣ Α. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΜΠΟΥΤΣΙΚΑΚΗΣ Χ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΝΑΣ Α. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΑΝΑΤΣΙΟΥ Α. , σελ.   
 ΠΑΠΠΑΣ Ι. , σελ.   
 ΠΛΑΚΙΩΤΑΚΗΣ Ι. , σελ.   
 ΣΑΚΟΡΑΦΑ Σ. , σελ.   
 ΣΑΡΑΚΙΩΤΗΣ Ι. , σελ.   
 ΣΕΝΕΤΑΚΗΣ Μ. , σελ.   
 ΣΙΜΟΠΟΥΛΟΣ Ε. , σελ.   
 ΣΚΟΥΡΟΛΙΑΚΟΣ Π. , σελ.   
 ΣΚΟΥΦΑ Ε. , σελ.   
 ΣΠΑΝΑΚΗΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΕΛΙΓΙΟΡΙΔΟΥ Ο. , σελ.   
 ΤΖΗΚΑΛΑΓΙΑΣ Ζ. , σελ.   
 ΤΟΛΚΑΣ Ά. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΡΙΤΣΗΣ Α. , σελ.   
 ΧΕΙΜΑΡΑΣ Θ. , σελ.   
 ΧΡΗΣΤΙΔΟΥ Ρ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΙΣΤ΄

Τρίτη 2 Νοεμβρίου 2021

Αθήνα, σήμερα στις 2 Νοεμβρίου 2021, ημέρα Τρίτη και ώρα 10.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 3 Νοεμβρίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 116/29-10-2021 επίκαιρη ερώτηση του Βουλευτή Α΄ Αθηνών του ΣΥΡΙΖΑ-Προοδευτική Συμμαχία κ. Νικόλαου Φίλη προς την Υπουργό Παιδείας και Θρησκευμάτων, με θέμα: «Είκοσι χιλιάδες κρούσματα κορωνοϊού στα σχολεία σε ενάμιση μήνα λειτουργίας. Να σπάσουν τώρα τα πολυπληθή τμήματα».

2. Η με αριθμό 124/1-11-2021 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Συγχωνεύσεις στα σχολεία δευτεροβάθμιας εκπαίδευσης του Δυτικού Τομέα Αθήνας».

3. Η με αριθμό 112/26-10-2021 επίκαιρη ερώτηση του Βουλευτή Σερρών της Ελληνικής Λύσης κ. Κωνσταντίνου Μπούμπα προς την Υπουργό Παιδείας και Θρησκευμάτων, με θέμα: «Τεράστια αδικία εις βάρος των μαθητών του Δημοτικού Σχολείου της Αμμουλιανής της Χαλκιδικής».

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων».

Πριν δώσω τον λόγο στον κ. Παππά που είναι ο πρώτος ομιλητής, έχει ζητήσει τον λόγο ο κύριος Υπουργός για τρία, τέσσερα λεπτά, για να κάνει κάποιες συμπληρώσεις για την τροπολογία που παρουσίασε εχθές.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Επειδή αναφέρθηκα κατά την ομιλία μου σε άρθρα της τροπολογίας αλλά δεν ανέφερα τον γενικό αριθμό, είναι ο 1110 με ειδικό αριθμό 86.

Η συγκεκριμένη τροπολογία στο άρθρο 1 ρυθμίζει θέματα τακτοποίησης με τον ν.4495, σταδιακή ένταξη δηλαδή των ακινήτων στον ν.4495 ιδιοκτησίας της ΕΤΑΔ.

Στο άρθρο 2 αναφέρθηκα, έχει σχέση με την κατ’ εξαίρεσιν τοποθέτηση μηχανημάτων πάνω από το επιτρεπόμενο ύψος, κάτι το οποίο ισχύει για τα εκτός σχεδίου και εδώ ζητάμε να ισχύει και για τα εντός βιομηχανικών πάρκων.

Το άρθρο 3 αναφέρεται στο Επιχειρηματικό Πάρκο Εξυγίανσης στην περιοχή Οινοφύτων, έτσι ώστε και σε γαίες υψηλής παραγωγικότητας να μπορούν να αδειοδοτούνται δραστηριότητες που επιτρέπονται μέσα στο συγκεκριμένο πάρκο.

Στο άρθρο 4 τακτοποιείται μία εκκρεμότητα σχετικά με τη διαδικασία βεβαίωσης οφειλής για τα επιμορφωτικά προγράμματα.

Στο άρθρο 5 στο καταστατικό της ΜΟΔ δίνεται μία παράταση ενός έτους για να συνάπτει συμβάσεις έργου με μηχανικούς και στο άρθρο 6 με μία προσθήκη τακτοποιούνται ζητήματα τα οποία έχουν σχέση με την επιτάχυνση των διαδικασιών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ο κ. Γιάννης Παππάς από τη Νέα Δημοκρατία έχει τον λόγο.

**ΙΩΑΝΝΗΣ ΠΑΠΠΑΣ:** Καλημέρα, κύριε Πρόεδρε.

Κύριε Υπουργέ, κυρία και κύριοι Βουλευτές, πριν ξεκινήσω την ομιλία μου, να ευχηθώ σε όλους σας έναν καλό μήνα. Ας ευχηθούμε αυτός ο φετινός Νοέμβριος να μην είναι τόσο δύσκολος, όπως ο περσινός στο μέτωπο της πανδημίας και να περάσουμε και αυτό τον δύσκολο κάβο με τις μικρότερες δυνατές απώλειες.

Ας δούμε τώρα το σχέδιο νόμου του Υπουργείου Ανάπτυξης και Επενδύσεων. Είμαστε τυχεροί που οι πρόγονοί μας στην αρχαία Ελλάδα έδωσαν εργαλεία στην ανθρωπότητα, έτσι ώστε να διεξάγεται μία συζήτηση και να βγαίνουν συμπεράσματα. Ένα τέτοιο εργαλείο είναι η διαλεκτική μέθοδος του Σωκράτη.

Συμφωνούμε ότι οι λαϊκές αγορές και το υπαίθριο εμπόριο έχουν ιστορία και είναι κομμάτι της κουλτούρας του λαού μας; Προφανώς, ναι. Ένα θεσμικό πλαίσιο του προηγούμενου αιώνα μπορεί να εξασφαλίσει την είσοδο σε μια νέα εποχή; Η απάντηση είναι, ασφαλώς, όχι. Το πλαίσιο λειτουργίας για τις λαϊκές αγορές εμφάνισε προβλήματα και είχε στρεβλώσεις; Ξεκάθαρα ναι, όλοι το έχουμε πει εδώ μέσα από όλες τις παρατάξεις. Έπρεπε κάποια στιγμή να αλλάξει το πλαίσιο λειτουργίας και να αποκτήσει κανόνες με στόχο τη διαφάνεια, πετυχαίνοντας και τον αρχικό στόχο των λαϊκών; Εδώ λέμε όλοι «ναι» σε όλα.

Ας δούμε, όμως, ιστορικά γιατί δημιουργήθηκαν οι λαϊκές αγορές: Για να μπορούν όλοι οι πολίτες να προμηθεύονται προϊόντα απευθείας από τους παραγωγούς, αγροτικά και μη, τα οποία είναι ποιοτικά και βέβαια, σε πάρα πολύ καλή τιμή. Από την άλλη, για να μπορούν οι παραγωγοί να πωλούν τα προϊόντα τους στους καταναλωτές χωρίς ενδιάμεσους. Μέχρι εδώ όλα καλά και απλά.

Ποιο είναι, όμως, το πρόβλημα που δημιουργήθηκε με τα χρόνια; Καλοθελητές εκμεταλλεύτηκαν τα γκρίζα σημεία του πλαισίου λειτουργίας του υπαίθριου εμπορίου. Αποτέλεσμα; Οι καταναλωτές να μην έχουν πρόσβαση τελικά σε φτηνά και ποιοτικά προϊόντα, οι παραγωγοί να είναι εγκλωβισμένοι σε ένα δίκτυο συμφερόντων για το οποίο έχουν μεγάλη ευθύνη τόσο και τα στελέχη της τοπικής αυτοδιοίκησης -κάποια από αυτά- και κάποιο μέρος των συνδικαλιστών τους. Ας είμαστε, όμως, κάποια στιγμή ειλικρινείς και να βλέπουμε πραγματικά τις καταστάσεις.

Τέλος, το κράτος δεν ρύθμιζε έναν τομέα της οικονομίας, ο οποίος δημιουργήθηκε για να ωφελούνται οι πολλοί και τελικά κατέληξε στο να κερδίζουν οι λίγοι.

Κυρίες και κύριοι συνάδελφοι της Αντιπολίτευσης, αντιλαμβάνομαι την ανάγκη σας να κάνετε αντιπολίτευση σε οτιδήποτε φέρνει η Κυβέρνηση προς ψήφιση. Μπορώ να το χαρακτηρίσω ακόμα και θεμιτό. Αυτό, όμως, το οποίο δεν αντιλαμβάνομαι και το χαρακτηρίζω και αθέμιτο είναι ο τρόπος με τον οποίο κάνετε αντιπολίτευση. Διαβάσατε αυτό το νομοσχέδιο. Ακούσατε τη διαβούλευση που έγινε με τους φορείς. Είδατε τις προσπάθειες και τις ενέργειες που έκαναν οι συνάδελφοι της Κοινοβουλευτικής μας Ομάδας.

Και εδώ θέλω να ευχαριστήσω τον εισηγητή, τον κ. Σιμόπουλο, για την τεράστια δουλειά και το έργο που έκανε και το αποτέλεσμα το οποίο βλέπουμε σήμερα, αλλά και το Υπουργείο μας, τον Υπουργό, τους Υφυπουργούς και τον Αναπληρωτή Υπουργό για την προσπάθεια που έκαναν, γιατί πήραν τα μηνύματα από εμάς, μίλησαν με τους παραγωγούς, αγρότες, κατέβηκε ο ίδιος ο Υπουργός κάτω στο πεζοδρόμιο κοντά τους, δίπλα τους, για να τους εξηγήσει.

Συνεχίζετε, όμως, εδώ να έρχεστε να λέτε και να επιμένετε ότι η Κυβέρνηση θέλει να κλείσει τις λαϊκές αγορές και να βάλει μέσα τα ιδιωτικά συμφέροντα. Επειδή δεν θέλω να πιστέψω ότι έχετε χαμηλή αντίληψη, θα το αποδώσω στην ανάγκη σας με το ζόρι να κάνετε αντιπολίτευση. Σας παρακαλώ, όμως, να μην το κάνετε, όπως το κάνατε στα θέματα της πανδημίας και στα εθνικά θέματα.

Στην προκειμένη περίπτωση, μάλιστα, θα πάτε και εσείς μετά από έναν χρόνο στις λαϊκές μας και αυτό που θα δείτε είμαι σίγουρος ότι θα σας ικανοποιήσει. Θα σας ικανοποιήσει γιατί θα γνωρίζετε ότι ο παραγωγός του οποίου αγοράσατε τα προϊόντα, τα οποία τα έχει στις καλύτερες δυνατές τιμές, τον πάγκο που έχει και είχε και θα δουλεύει σε αυτόν, θα τον έχει γιατί τον δικαιούταν και όχι γιατί θα έχετε κάποιες άλλες σκέψεις, κάποιες δεύτερες σκέψεις. Θα γνωρίζετε ότι πραγματικά οι τιμές που αγοράσατε ήταν οι καλύτερες δυνατές τιμές και θα ξέρετε επίσης ότι θα αποδοθεί κανονικά ο φόρος στο κράτος.

Κυρίες και κύριοι συνάδελφοι, ο πυρήνας του σχεδίου νόμου στοχεύει στη βελτίωση του πλαισίου λειτουργίας των λαϊκών αγορών. Κομβικής σημασίας είναι η αλλαγή στο σύστημα μοριοδότησης, με το οποίο χορηγούνται οι άδειες στους παραγωγούς-πωλητές, στους νέους, γιατί και εδώ πάλι λαϊκίσατε, γιατί δεν υπάρχει κανένα θέμα με τις υπάρχουσες άδειες. Όσοι κατέχουν άδειες θα συνεχίσουν να τις έχουν.

Με τις αλλαγές ανοίγουμε την προοπτική των νέων που επιλέγουν να ασχοληθούν επαγγελματικά με τον πρωτογενή τομέα και την παραγωγή. Με τριάντα πέντε μόρια θα μοριοδοτούνται όσοι είναι κάτω των τριάντα ετών και αναλογικά μειώνονται μέχρι τα δέκα μόρια για τους άνω των σαράντα ενός ετών. Μέχρι σήμερα λάμβαναν δέκα μόρια όσοι ήταν κάτω των σαράντα και άνω των πενήντα πέντε ετών.

Επίσης, λαμβάνεται υπ’ όψιν και για τους παραγωγούς πωλητές ο αριθμός των τέκνων, τριάντα μόρια για τους πολύτεκνους, είκοσι για τους τρίτεκνους και δέκα για όσους έχουν δύο παιδιά.

Προσέξτε και εδώ μία σημαντική αλλαγή. Οι κάτοχοι πανεπιστημιακού τίτλου με σχέση την αγροτική κατεύθυνση -γιατί κι εδώ χθες ακούσαμε απίστευτα πράγματα- θα πριμοδοτούνται με είκοσι μόρια, ενώ όσοι έχουν απολυτήριο λυκείου θα πριμοδοτούνται με πέντε μόρια. Θέλουμε οι νέοι αγρότες να είναι καταρτισμένοι και να μπορούν να έχουν πρόσβαση στο εμπόριο. Πόσο πιο απλό και πόσο πιο κατανοητό μπορεί να γίνει αυτό;

Επειδή νωρίτερα έκανα λόγο για εκσυγχρονισμό, ας δούμε τι μορφή μπορεί να έχει αυτός ο εκσυγχρονισμός. Όσοι έχετε πάει σε μεγάλες πόλεις της Ευρώπης σίγουρα έχετε πετύχει μεγάλες σημαντικές υπαίθριες αγορές. Με το σχέδιο νόμου θεσμοθετούνται νέοι τύποι υπαίθριων αγορών, όπως οι αγορές έτοιμου φαγητού και ποτών, επί του δρόμου, τα γνωστά «street food market», η πρότυπη λαϊκή αγορά και η αγορά χειροτεχνών, καλλιτεχνών.

Ο ουσιαστικός εκσυγχρονισμός, όμως, έρχεται με τη χρήση της τεχνολογίας. Στο ένα σκέλος έχουμε το ολοκληρωμένο πληροφοριακό σύστημα «ΑΝΟΙΚΤΗ ΑΓΟΡΑ» για τους παραγωγούς πολίτες. Εκεί θα καταχωρούνται οι προκηρύξεις για τις νέες άδειες και για την κάλυψη των κενών θέσεων, καθώς και οι εκθέσεις ελέγχου και ακόμα και οι παραβάσεις που επιβλήθηκαν.

Στο δεύτερο σκέλος έχουμε την πλατφόρμα e-Καταναλωτής που θα έχει ως στόχο να ενημερώνονται οι καταναλωτές. Τη χρησιμοποιούν ήδη καθημερινά πάνω από διακόσιες χιλιάδες περίπου συμπολίτες μας, σύμφωνα με τα στοιχεία και όπως μας έχει ενημερώσει ο αρμόδιος Υπουργός, ο κ. Άδωνις Γεωργιάδης. Στόχος είναι ο αριθμός αυτός να πολλαπλασιαστεί και με τη συμμετοχή όλων των παραγωγών πωλητών των λαϊκών αγορών, ώστε οι συμπολίτες μας και να έχουν μία σωστή και αντικειμενική ενημέρωση, αλλά και να μπορούν να κερδίζουν και χρήματα.

Κάθε πωλητής θα εισάγει μέχρι τις 8.00΄ το πρωί στην πλατφόρμα e-Καταναλωτής την τιμή εκκίνησης των προϊόντων που διαθέτει στη λαϊκή αγορά, καθώς και τη διαθέσιμη ποσότητα ανά προϊόν. Όλοι γνωρίζουν πως όσο προχωρά η μέρα η τιμή αυτή θα πέφτει και αυτό θα είναι προς όφελος όλων.

Κυρίες και κύριοι συνάδελφοι, γνωρίζω ότι δεν πρόκειται να υπερψηφίσετε το νομοσχέδιο για τους λόγους που προανέφερα. Θλίβομαι γιατί επιλέγετε να συμπαραταχθείτε με το χθες και με τα συμφέροντα. Εμείς, όμως, χαιρόμαστε, γιατί μπαίνει τάξη προς όφελος των πολλών και γιατί εισάγουμε εργαλεία που κι εσείς θα χρησιμοποιείτε για να βρείτε πιο φθηνά προϊόντα και για να αντικρύσετε απέναντί σας χαμογελαστούς τους Έλληνες παραγωγούς.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο θα πάρει τώρα ο συνάδελφος από τον ΣΥΡΙΖΑ κ. Νικόλαος Ηγουμενίδης.

Ορίστε, κύριε Ηγουμενίδη, έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βλέπουμε εδώ τις αλληλοευχαριστίες και τα αλληλοσυγχαρητήρια των Βουλευτών της Νέας Δημοκρατίας. Ο Υπουργός ευχαριστεί την Κοινοβουλευτική του Ομάδα, η Κοινοβουλευτική Ομάδα συγχαίρει το Υπουργείο και ο Κοινοβουλευτικός Εκπρόσωπος ευχαριστεί τον κ. Μητσοτάκη για τις πρωτοβουλίες του.

Κοιτάξτε να δείτε, κύριοι: Όλες αυτές οι αλληλοευχαριστίες και τα αλληλοσυγχαρητήριά σας δεν μπορούν να κρύψουν ότι σήμερα έρχεται στην Ολομέλεια ένα από τα πιο αντιλαϊκά νομοσχέδια του επιτελικού κράτους της σημερινής Κυβέρνησης της Νέας Δημοκρατίας και του κ. Μητσοτάκη. Υποχρεώνετε τους παραγωγούς κάθε πρωί σε ηλεκτρονικές αναρτήσεις τιμών. Επιβάλλετε εξοντωτικά πρόστιμα που δεν θα μπορούν να τα αποπληρώσουν οι σημερινοί άνθρωποι των λαϊκών. Ορίζετε ετήσια προκήρυξη για τις θέσεις των παραγωγών, στην οποία ευνοούνται κατά κύριο λόγο οι έμποροι. Εισάγετε έναν αθέμιτο ανταγωνισμό μεταξύ παραγωγών και εμπόρων, στον οποίο είναι φανερό ότι μεσοπρόθεσμα οι παραγωγοί κινδυνεύουν να βρεθούν εκτός λαϊκών.

Κορωνίδα όλων αυτών των αλλαγών που προτείνετε είναι η μετατροπή της άδειας του παραγωγού σε επαγγελματική άδεια πωλητή. Η διάταξη αυτή ωθεί τους αγρότες παραγωγούς σε επαγγελματίες πωλητές, ενώ ταυτόχρονα ωθεί στην εγκατάλειψη της δραστηριότητας του κατ’ επάγγελμα αγρότη. Υποχρεώνει όσους διαλέξουν να μείνουν στο χωράφι να πωλούν τα προϊόντα τους μόνο στον χονδρέμπορο στο 1/3 της τιμής που θα τα δώσουν στη λαϊκή. Αντί για άδεια ορίζεται θέση που θα αποκτά κάποιος με διαγωνισμό. Καταργείτε, δηλαδή, την άδεια της λαϊκής που είναι ο πυρήνας της λειτουργίας των αγορών. Βάζετε κριτήρια πραγματική λαιμητόμο για τις θέσεις, όπως πτυχία, ηλικία, αριθμό παιδιών, ανεργία και αστεγία παραγωγού αγρότη ή πωλητή. Αποκλείετε τους εκπροσώπους των παραγωγών και των μικροπωλητών από τη λήψη των αποφάσεων για τα ζητήματα που τους αφορούν.

Σας διαβάζω όσα είπε ο πρόεδρος της Ομοσπονδίας Παραγωγών Λαϊκών Αγορών Κρήτης: «Δεν μπορείς να κάνεις μια ηλεκτρονική πλατφόρμα στην οποία να στέλνουμε sms για να βάζουμε τα κιλά και τις τιμές. Στο Ηράκλειο, στο Ρέθυμνο και στα Χανιά αυτό το πράγμα δεν μπορούμε να το κάνουμε. Υπάρχουν και άτομα ηλικιωμένα. Πρέπει να υπάρχει και κάποιος νεότερος, ο γιος τους ή η κόρη τους, για παράδειγμα, για να μπορέσουν να τα στείλουν. Δεν έχουν ούτε καν κινητά και χρειάζονται λογιστή».

Κυρίες και κύριοι συνάδελφοι, πέρα από τις λεπτομέρειες των μέτρων -αρκετά από τα οποία αναδείχθηκαν από τη συζήτηση και ακολουθούν και άλλοι πολλοί ομιλητές-, στην πραγματικότητα οι παραγωγοί ωθούνται ουσιαστικά εκτός λαϊκών και καταργείται έμμεσα, αλλά σαφέστατα με το νομοσχέδιο που φέρνετε ο αδιαμεσολάβητος χαρακτήρας μεταξύ παραγωγού και καταναλωτή. Ο μεγάλος απών αυτού του νομοσχεδίου είναι η οποιαδήποτε μέριμνα για τη διατήρηση της ποιότητας των προϊόντων. Όπως γίνεται αντιληπτό με όρους αγοράς, ο ενδιάμεσος δεν ενδιαφέρεται για το τι πουλάει, αλλά για το πόσο πουλάει και τι κέρδος έχει.

Οι μεγάλοι χαμένοι αυτών των αλλαγών που φέρνετε είναι ο παραγωγός και ο καταναλωτής. Σε μια περίοδο που αυξάνονται ραγδαία οι τιμές των προϊόντων η Κυβέρνηση επιλέγει να δώσει τη χαριστική βολή τορπιλίζοντας και έναν θεσμό στον οποίο βασίζεται το λαϊκό νοικοκυριό και που κατά κανόνα μια φορά την εβδομάδα ψωνίζει προϊόντα. Ουσιαστικά επιτίθεστε σε αυτόν τον θεσμό αυξάνοντας το κόστος για τους παραγωγούς και αλλάζοντας από το ’22 την ίδια τη φιλοσοφία της λαϊκής αγοράς. Παύει η απρόσκοπτη προσέλευση των παραγωγών στις λαϊκές, διαλύεται ο χαρακτήρας των λαϊκών αγορών και οι λαϊκές αγορές μετατρέπονται σε εμπορικές αγορές. Να για ποιους λόγους ο Πρόεδρος του Κόμματός μας δήλωσε ότι είναι άλλο ένα νομοσχέδιο από αυτά που θα «ξεψηφίσουμε» τη «δεύτερη φορά Αριστερά».

Ωστόσο, δεν είναι μόνο η πολιτική που ακολουθείτε για τις λαϊκές αγορές. Είναι ένα κομμάτι της ίδιας πολιτικής που ακολουθείτε σε όλα τα θέματα που απασχολούν την καθημερινότητα. Να πάρουμε τον αντεργατικό νόμο, όπου ο κάθε εργαζόμενος είναι έρμαιο στα συμφέροντα των λίγων; Να πάρουμε τα νομοσχέδια για την παιδεία; Να πάρουμε τα θέματα συνολικά της εργασίας και της οικονομίας; Πολλά μπορεί να πει κανείς για όλα. Ωστόσο, εγώ θα ήθελα να σταθώ μόνο στο θέμα που απασχολεί περισσότερο τελευταία, στο θέμα της πανδημίας.

Κάθε εβδομάδα σβήνει ένα χωριό της χώρας από τον χάρτη κι εσείς σφυρίζετε αδιάφορα. Δεν μίλησε ο ΣΥΡΙΖΑ, αλλά ο κ. Μητσοτάκης για το τελευταίο μίλι. Δεν μίλησε ο ΣΥΡΙΖΑ, αλλά ο κ. Μητσοτάκης για το τέλος της πανδημίας. Δεν είναι ο ΣΥΡΙΖΑ, αλλά η Κυβέρνηση της Νέας Δημοκρατίας αυτή που συγχωνεύει χίλια τμήματα συνωστίζοντας τους μαθητές σε τμήματα των είκοσι οκτώ και είκοσι εννέα ατόμων, όταν τα κρούσματα στις μικρές ηλικίες είναι χίλια πεντακόσια. Δεν είναι ο ΣΥΡΙΖΑ, αλλά η Κυβέρνηση της Νέας Δημοκρατίας είναι αυτή που κόβει περίπου 1 δισεκατομμύριο από τον προϋπολογισμό του ’22 για τη δημόσια υγεία.

Οι μόνιμοι εργαζόμενοι σήμερα στο ΕΣΥ είναι λιγότεροι από όσους υπηρετούσαν στην αρχή της πανδημίας και εσείς, ψάχνοντας εξιλαστήρια θύματα για το ότι έχετε χάσει τον έλεγχο της διασποράς του ιού στην κοινότητα, καταφέρεστε εναντίον των εργαζομένων.

Το συμπέρασμα είναι ένα: Η νεοφιλελεύθερη ατζέντα που προτείνετε και επιβάλλετε, βλάπτει σοβαρά όχι μόνο τις λαϊκές αγορές, για τις οποίες συζητάμε σήμερα, αλλά το σύνολο των θεμάτων που απασχολούν την ελληνική κοινωνία, η νεοφιλελεύθερη ατζέντα βλάπτει συνολικά την κοινωνία, την οικονομία και τη χώρα. Δεν μπορεί να συνεχιστεί άλλο αυτό. Καιρός να αλλάξουμε ρότα.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει για τρία λεπτά ο Υπουργός Ναυτιλίας και Νησιωτικής Πολιτικής, ο κ. Πλακιωτάκης, για να παρουσιάσει το κομμάτι που αφορά το Υπουργείο του σε μία τροπολογία.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με την προτεινόμενη τροπολογία, ουσιαστικά, αντιμετωπίζεται το ζήτημα της εργασίας επιτηρητή επί των οστρακαλιευτικών και σπογγοαλιευτικών σκαφών και επιδιώκεται η δυνατότητα αντικατάστασης του επιτηρητή από κάτοχο βεβαίωσης επιτυχούς φοίτησης στη Σχολή Δυτών Καλύμνου και αν δεν υπάρχει τέτοιος, από κάτοχο άδειας δύτη ή μαθητευόμενο δύτη.

Γιατί προτείνουμε, τώρα, τη συγκεκριμένη τροπολογία. Την προτείνουμε, διότι η Σχολή Δυτών Καλύμνου δεν λειτούργησε λόγω της πανδημίας τις δύο προηγούμενες ακαδημαϊκές περιόδους και δεν κατέστη δυνατό να έχουμε τον απαιτούμενο αριθμό επιτηρητών, έτσι ώστε να καλυφθούν οι ανάγκες των αλιευτικών σκαφών. Γι’ αυτό, ουσιαστικά, προτείνουμε την παράταση της κατ’ εξαίρεση διάταξης μέχρι 31 Οκτωβρίου του 2023.

Θέλω εδώ να θυμίσω, ότι η πρώτη παράταση δόθηκε το 2008.

Θέλω να ξεκαθαρίσω, ακόμη, ότι η Σχολή Δυτών Καλύμνου θα επαναλειτουργήσει, έχοντας δρομολογήσει όλες τις απαραίτητες διαδικασίες, στις αρχές του έτους.

Σημειώνεται, επίσης, ότι, σύμφωνα με τα τηρούμενα στοιχεία για τη Σχολή Δυτών Καλύμνου, από το 2000 μέχρι σήμερα έχουν φοιτήσει επιτυχώς εκατόν εννέα άτομα στην ειδικότητα του επιτηρητή και από αυτούς οι είκοσι πέντε ήταν κάτοχοι άδειας ναύτη.

Καθίσταται, επομένως, αντιληπτό, ότι η περίοδος παράτασης κρίνεται ικανή, προκειμένου να επιτρέψει τη λυσιτελή αντιμετώπιση του ζητήματος που έχει προκύψει με την επάρκεια των πτυχιούχων επιτηρητών, οι οποίοι αποφοιτούν από την Σχολή Δυτών Καλύμνου και να καταστεί δυνατή η απρόσκοπτη συνέχιση της εργασίας τους.

Σε κάθε περίπτωση -και νομίζω ότι αυτό είναι το σημαντικό που πρέπει να ειπωθεί- το Υπουργείο Ναυτιλίας ήδη επεξεργάζεται ένα ολοκληρωμένο σχέδιο λειτουργίας της Σχολής Δυτών, εκσυγχρονίζοντας έναν πραγματικά απαρχαιωμένο θεσμό. Εμάς μας ενδιαφέρει και η αναβάθμιση λειτουργίας της Σχολής Δυτών Καλύμνου και, βεβαίως, η βιωσιμότητά της. Ο απώτερος στόχος είναι η σχολή να αποτελέσει στο άμεσο μέλλον ένα πρότυπο ειδικής επαγγελματικής σχολής και να αναγνωρίζονται τα επαγγελματικά προσόντα και, μάλιστα, σε διεθνές επίπεδο. Και, βέβαια, στόχος και επιθυμία μας είναι μια σχολή αντάξια της ιστορίας, της σημασίας των επαγγελμάτων δυτών για μεγάλο μέρος του αλιευτικού μας στόλου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τον κατάλογο ομιλητών.

Τον λόγο έχει ο κ. Γεώργιος Κωτσός από τη Νέα Δημοκρατία.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, ακούγοντας τον τελευταίο ομιλητή της Αξιωματικής Αντιπολίτευσης, θα μπω στον πειρασμό να πω ότι πρέπει να μπουν όρια και να σταματήσει κάποτε η κορωνοκαπηλεία, γιατί επί παντός επιστητού, όπως για τις λαϊκές αγορές, ακούμε «κορωνοϊός», για οποιοδήποτε θέμα κουβεντιάζουμε, «κορωνοϊός». Κυρίως, όμως, γίνεται εκμετάλλευση αυτής της δυσάρεστης κατάστασης που βιώνει η χώρα μας. Δεν είναι, όμως, μόνο της χώρας μας, είναι ολόκληρου του πλανήτη. Και, αν μη τι άλλο, σε αυτή την κατεύθυνση, ας αναλογιστεί ο καθένας εξ ημών την ευθύνη του, αλλά και τον ρόλο του απέναντι σε αυτή την πανδημία, η οποία ταλαιπωρεί ολόκληρο τον πλανήτη και επιβάλλει σε όλους μας να έχουμε κοινή αντιμετώπιση, κοινή γλώσσα, για να μπορέσουμε να πείσουμε και τον τελευταίο πολίτη να προχωρήσει στον εμβολιασμό, γιατί, απ’ ό,τι διαφαίνεται από το σύνολο της επιστημονικής κοινότητας σχεδόν, είναι η μόνη απάντηση, η μόνη λύση απέναντι σε αυτό το ζήτημα.

Είναι αλήθεια ότι σήμερα συζητούμε ένα θέμα -τις λαϊκές αγορές- έναν θεσμό πολύ παλιό με οικονομικό, εμπορικό περιεχόμενο, με κοινωνικό περιεχόμενο, με πολιτιστικό περιεχόμενο. Οι λαϊκές αγορές, ιδιαίτερα για τις επαρχιακές πόλεις, είναι σημεία αναφοράς, σημεία συνάντησης, σημεία κοινωνικής συναναστροφής και πάνω απ’ όλα σημεία εμπορικής συναλλαγής, όπου δίνεται η δυνατότητα στον παραγωγό κυρίως να διαθέσει τα προϊόντα του στη μέγιστη δυνατή τιμή για αυτόν, αλλά στην ελάχιστη δυνατή τιμή για τον καταναλωτή. Δεν είναι δυνατόν, λοιπόν, να ακούγονται απόψεις όπως ότι αναγκάζονται οι παραγωγοί πλέον να πουλήσουν στο 1/3 της τιμής τους στους χονδρεμπόρους. Μα, από πού προκύπτει αυτό; Από πού προκύπτει αυτό; Και σας το λέω μετά λόγου γνώσεως, διότι ως δήμαρχος είχα την ευθύνη για είκοσι ένα χρόνια λειτουργίας λαϊκών αγορών, όπου, αν μη τι άλλο, ήταν ο χώρος όπου συναντιόταν η παραγωγή με την κατανάλωση απευθείας.

Βέβαια, με την πάροδο των χρόνων είναι αλήθεια ότι δημιουργήθηκαν και αναπτύχθηκαν και παθογένειες, τις οποίες έρχεται τώρα το παρόν σχέδιο νόμου να θεραπεύσει και κυρίως να προσαρμόσει αυτόν τον θεσμό των λαϊκών αγορών στα νέα δεδομένα του 21ου αιώνα με ένα νέο ρυθμιστικό πλαίσιο, που θα δίνει τη δυνατότητα στους παραγωγούς κυρίως να δουλεύουν με διαφάνεια, σε βελτιωμένες εγκαταστάσεις και, βεβαίως, να κάνουν και χρήση της ψηφιακής τεχνολογίας.

Είναι δυνατόν στην εποχή της τέταρτης βιομηχανικής επανάστασης εμείς να εξακολουθούμε να γυρίζουμε την πλάτη στην ψηφιακή τεχνολογία; Είναι δυνατόν να αγνοούμε την πραγματικότητα που διαδραματίζεται πολλές φορές μέσα στις λαϊκές αγορές, όπου με το μανδύα τού δήθεν παραγωγού υποκρύπτονται από πίσω έμποροι επί της ουσίας, που εκμεταλλεύονται τον παραγωγό ή εκμεταλλεύονται και τον καταναλωτή;

Στόχος της Κυβέρνησής μας, στόχος του νομοσχεδίου, αν μη τι άλλο, είναι να στηρίξουμε τους παραγωγούς κυρίαρχα και τον λαϊκό χαρακτήρα των λαϊκών αγορών. Και πώς το πετυχαίνουμε αυτό; Δίνοντας τη δυνατότητα να μπαίνουν στις λαϊκές αγορές όχι εταιρείες πλέον, αλλά μόνο φυσικά πρόσωπα και συνεταιρισμοί παραγωγών.

Είναι αλήθεια ότι οι λαϊκές αγορές ευνοούν κυρίαρχα του χαμηλού εισοδήματος τον καταναλωτή, αυτόν που μπορεί να πάει και να ψωνίσει το προϊόν που θέλει στο φθηνότερο κόστος κατευθείαν από τον παραγωγό και πρέπει να τον προστατεύσουμε.

Με τις αλλαγές, λοιπόν, που προτείνουμε, ενισχύεται και επιτυγχάνεται η υγιής επιχειρηματικότητα και προσφέρεται ισοτιμία μεταξύ παραγωγού και καταναλωτή, κυρίαρχα, όμως, δίνουμε στους δήμους την ευθύνη για τη διαχείριση, το συντονισμό και την οργάνωση των λαϊκών αγορών. Αμφιβάλλει κανείς ότι ο δήμος, η πρωτοβάθμια τοπική αυτοδιοίκηση, ως ο πλησιέστερος προς τον πολίτη θεσμός, είναι ο πλέον κατάλληλος, ο πλέον υπεύθυνος να διαχειριστεί τις λαϊκές αγορές; Εξάλλου, μην ξεχνάτε ότι οι δήμοι είναι αυτοί που θα καθαρίσουν τη λαϊκή αγορά, είναι αυτοί που θα συντηρήσουν τις υποδομές της λαϊκής αγοράς, είναι αυτοί που θα εισπράξουν το όποιο τέλος επιβάλει το δημοτικό συμβούλιο και κυρίως είναι αυτοί που έχουν και την ευθύνη της ορθής, σωστής και διάφανης λειτουργίας των λαϊκών αγορών. Είναι κανείς που αμφιβάλει ότι αυτόν τον ρόλο θα πρέπει να τον έχει η πλησιέστερη προς τον πολίτη, προς τον παραγωγό, προς τον καταναλωτή εξουσία;

Άρα το σχέδιο νόμου κινείται προς την ορθή κατεύθυνση δίνοντας αυτή την ευθύνη, αυτή τη διαδικασία στην τοπική αυτοδιοίκηση. Θέλουμε όλοι να βρίσκουν με διαφάνεια τα όποια στοιχεία και δεδομένα απαιτούνται προκειμένου να προσέλθουν στον χώρο της λαϊκής αγοράς, για να αποφύγουμε σκοτεινές διαδικασίες και να υπάρχει πλήρης διαφάνεια για τη διάθεση των θέσεων στις λαϊκές αγορές. Το έχω ζήσει. Δεν είναι εύκολη η διαδικασία ή δεν ήταν εύκολη η διαδικασία και γινόταν πολύ μεγάλη προσπάθεια από κάποιους να καταλύσουν αυτή τη δυνατότητα που δινόταν στους δήμους να καθορίσουν τις θέσεις με βάση το αν κάποιος ήταν έμπορος, αν κάποιος ήταν παραγωγός ή με οποιαδήποτε άλλη κατηγοριοποίηση υπήρχε μέσα στις λαϊκές αγορές.

Ο ΣΥΡΙΖΑ έχει μια αρνητική θέση απέναντι στο νομοσχέδιο. Γιατί; Δεν επιθυμείτε τη διαφάνεια; Δεν θέλουμε τους παραγωγούς να είναι αυτεξούσιοι, να ορίζουν το μέλλον τους, να ορίζουν τον εαυτό τους, να ορίζουν το προϊόν τους, να ορίζουν τη διάθεσή τους; Θα πρέπει να τους έχουμε έρμαια των εμπόρων ή οποιωνδήποτε άλλων εκμεταλλεύονται αυτή την κατάσταση; Εξάλλου δεν πρέπει να μας διαφεύγει ότι δεν αποκλείεται κανείς παραγωγός από το να διαθέσει τα προϊόντα του στη λαϊκή αγορά και μάλιστα καθορίζεται με βάση τη δήλωση που κάνει στο ΟΣΔΕ, για να μην έχουμε αυτά τα φαινόμενα που σας έλεγα πιο πριν, πίσω από τον μανδύα του παραγωγού να υποκρύπτονται άλλα φαινόμενα, να έχει και τη δυνατότητα να διαθέσει ανάλογα προϊόντα στη λαϊκή αγορά.

Επιπλέον, το σχέδιο νόμου υπηρετεί και προστατεύει τον πολίτη με το να ενημερώνεται για τις τιμές, που είναι και αυτό σημαντικό, ούτως ώστε να μπορεί να βρει το φθηνότερο προϊόν εκεί που επιθυμεί με την κατάλληλη ποιότητα που θέλει.

Τελειώνοντας, κυρίες και κύριοι συνάδελφοι, επισημαίνω ότι το παρόν σχέδιο νόμου στοχεύει στην οικονομική ανάπτυξη, αλλά και στην προστασία του εισοδήματος κυρίως των οικονομικά ασθενέστερων Ελλήνων. Χτίζει την εμπιστοσύνη των παραγωγών με το κράτος και στηρίζει την ελληνική επιχειρηματικότητα. Σας καλώ όλες και όλους να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο για να ενημερώσω ότι αποδεχόμαστε την τροπολογία στην οποία μόλις αναφέρθηκε ο Υπουργός Ναυτιλίας ο κ. Πλακιωτάκης εκτός από το άρθρο 1 το οποίο θα αφαιρεθεί.

Επίσης, δεν αποδεχόμαστε τη βουλευτική τροπολογία με γενικό αριθμό 1108 και ειδικό αριθμό 84.

**ΝΙΚΟΛΑΟΣ ΗΓΟΥΜΕΝΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ηγουμενίδη, δεν έχετε τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Δεν υπάρχει προσωπικό.

**ΝΙΚΟΛΑΟΣ ΗΓΟΥΜΕΝΙΔΗΣ:** Μα είπε ο κύριος συνάδελφος…

**ΠΡΟΕΔΡΕΥΩΝ (Νικήτας Κακλαμάνης):** Κύριε Ηγουμενίδη, αφήστε το τώρα. Έχουμε και ονομαστική ψηφοφορία. Για το όνομα του Θεού!

Τον λόγο έχει ο κ. Μπουτσικάκης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Ο κ. Μπουτσικάκης άλλαξε με τον κ. Κωτσό.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Μα εγώ ήμουν πριν.

**ΠΡΟΕΔΡΕΥΩΝ (Νικήτας Κακλαμάνης):** Εσείς είστε στη σειρά σας. Δεν σας πήρε κανείς τη σειρά σας. Είστε ανάμεσα στους δύο και έγινε αμοιβαία αλλαγή μεταξύ δύο συναδέλφων του ιδίου κόμματος. Επιτρέπεται. Μην ανησυχείτε, κύριε συνάδελφε, δεν σας αδικώ.

Κύριε Μπουτσικάκη, έχετε τον λόγο.

**ΧΡΙΣΤΟΦΟΡΟΣ - ΕΜΜΑΝΟΥΗΛ ΜΠΟΥΤΣΙΚΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όπως αποδεικνύεται με το σημερινό νομοσχέδιο, η Κυβέρνηση της Νέας Δημοκρατίας για άλλη μια φορά επιταχύνει τις μεταρρυθμίσεις γιατί μετά το τέλος της υγειονομικής κρίσης, όπως ξέρουμε πάρα πολύ καλά, το στοίχημα το μεγάλο είναι η οικονομία. Παρά την πανδημία και χάρη στο σύνολο των κυβερνητικών πρωτοβουλιών οι μέχρι σήμερα εξελίξεις, αλλά και οι θετικές εκτιμήσεις για το άμεσο μέλλον, έχουν ξεπεράσει τις προσδοκίες όλων. Τα πρόσφατα στοιχεία της ΕΛΣΤΑΤ δείχνουν ότι το εισόδημα των νοικοκυριών συνεχώς βελτιώνεται, οι ιδιωτικές καταθέσεις, οι οποίες τον Σεπτέμβρη ανήλθαν σε 174 δισεκατομμύρια ευρώ, ανεβαίνουν. Αυτό φυσικά είναι αποτέλεσμα της μεθοδικής και συστηματικής δουλειάς της Κυβέρνησης, που μείωσε τους φόρους, μείωσε ασφαλιστικές εισφορές και συγχρόνως έλαβε πρωτόγνωρα μέτρα στήριξης για την ανακούφιση όλων των κοινωνικών ομάδων από τις συνέπειες της πανδημίας.

Η πολιτική της Νέας Δημοκρατίας θέτει ως προτεραιότητα την ανάπτυξη για τη συνολική βελτίωση της ποιότητας ζωής των πολιτών, πάντοτε με σεβασμό στα δικαιώματα όλων. Διαμορφώνουμε ένα κράτος με το βλέμμα στραμμένο στο μέλλον, ένα κράτος που υπηρετεί τον πολίτη και προάγει το δημόσιο συμφέρον. Ακριβώς σε αυτή τη λογική εντάσσεται και το σημερινό νομοσχέδιο. Σήμερα αναμορφώνουμε και εκσυγχρονίζουμε την οργάνωση και τη λειτουργία του υπαίθριου εμπορίου.

Κυρίες και κύριοι συνάδελφοι, ο θεσμός των λαϊκών αγορών έχει αγκαλιαστεί από το σύνολο της ελληνικής κοινωνίας, καθώς προσφέρει στους καταναλωτές ποιοτικά αγροτικά προϊόντα και μάλιστα στην καλύτερη τιμή. Είναι ο θεσμός που δίνει τη δυνατότητα στον παραγωγό να έρχεται σε άμεση επαφή με τον καταναλωτή χωρίς ενδιάμεσα στάδια.

Το νομοσχέδιο που ψηφίζουμε, λοιπόν, σήμερα στηρίζει τις λαϊκές αγορές, στηρίζει τους χιλιάδες παραγωγούς που δραστηριοποιούνται σε αυτές και σε τελική ανάλυση στηρίζει τους ίδιους τους καταναλωτές. Δεν γίνεται οι αγορές να λειτουργούν χωρίς κανονιστικό πλαίσιο. Δεν γίνεται να μην υπάρχουν καθημερινοί έλεγχοι. Ρυθμίζουμε τις οργανωτικές και ελεγκτικές αρμοδιότητες και βάζουμε τάξη στις λαϊκές αγορές. Βελτιώνουμε τις συνθήκες ασφάλειας και υγιεινής. Με την εφαρμογή e-Καταναλωτής ψηφιοποιούμε τις διαδικασίες και ενημερώνουμε τον πολίτη. Να μην ανησυχούν οι επαγγελματίες για τη λειτουργία αυτού του νέου συστήματος, καθώς θα υπάρξει και μέριμνα και επαρκής χρόνος για την κατάρτισή τους μέσα από ευρωπαϊκά προγράμματα. Οι υπάρχουσες άδειες διατηρούν όλα τα δικαιώματά τους, την ισχύ και τον τρόπο μεταβίβασής τους. Ενισχύουμε την ισότητα και τη διαφάνεια. Οι κενές θέσεις θα προκηρύσσονται με συγκεκριμένα κοινωνικά κριτήρια δύο φορές τον χρόνο, ενώ θα δημοσιεύονται εκ των προτέρων και στη «ΔΙΑΥΓΕΙΑ». Μέσα από ένα ολοκληρωμένο ψηφιακό σύστημα προχωράμε σε ηλεκτρονική καταγραφή όλων των λαϊκών αγορών και των κενών θέσεων ανά περιοχή. Δεν μένουμε όμως μόνο σε αυτό. Θεσμοθετούμε και τις πρότυπες λαϊκές αγορές, εκσυγχρονίζουμε συνολικά το πλαίσιο σχετικά με την ανανέωση, τη μεταβίβαση, την πώληση, την απώλεια και την αλλαγή της άδειας και της θέσης, καθώς και σχετικά με τη χωροταξία των υπαίθριων οργανωμένων αγορών. Στηρίζουμε και τις νέες μορφές αγορών που αναπτύσσονται διαρκώς και τις συναντάμε όλο και περισσότερο στην καθημερινότητά μας.

Κυρίες και κύριοι συνάδελφοι, όσον αφορά το σημερινό νομοσχέδιο, μετά από εξαντλητικό διάλογο με όλους τους ενδιαφερόμενους φορείς, κατανοώ πλήρως την ανασφάλεια που μας μεταφέρουν οι εκπρόσωποι και των παραγωγών και των επαγγελματιών. Είναι αναμενόμενο κάθε φορά που έρχεται ένα νέο νομοσχέδιο, μία αλλαγή του νομοθετικού πλαισίου, να υπάρχει μια εύλογη αμφιβολία για το πώς θα εφαρμοστεί στην πράξη. Θέλω όμως και εγώ με τη σειρά μου να διαβεβαιώσω και να καθησυχάσω τους παραγωγούς και όλους τους επαγγελματίες των αγορών, καθώς εκσυγχρονίζουμε και αναβαθμίζουμε τον θεσμό, ότι διασφαλίζουμε το δημόσιο συμφέρον προς όφελος των επαγγελματιών και των καταναλωτών, ότι σε καμμία περίπτωση δεν ιδιωτικοποιούνται οι υπαίθριες αγορές, δεν εισέρχονται ιδιωτικές εταιρείες και δεν επηρεάζονται οι θέσεις των παραγωγών και οι άδειες των επαγγελματιών. Σε τίποτα δεν θίγεται ο λαϊκός χαρακτήρας των αγορών. Οι περιφέρειες και οι δήμοι θα προσαρμοστούν στα νέα δεδομένα χωρίς κανένα απολύτως πρόβλημα.

Η Κυβέρνηση είναι εδώ για να εκδώσει όλες τις προβλεπόμενες κανονιστικές πράξεις, τις αναγκαίες υπουργικές αποφάσεις που απαιτούνται για την καλύτερη εφαρμογή του νέου νόμου και του πλαισίου. Και όλοι εμείς είμαστε εδώ για να νομοθετήσουμε στο άμεσο μέλλον και οτιδήποτε άλλο χρειαστεί. Για τους λόγους αυτούς, κυρίες και κύριοι συνάδελφοι, σας καλώ να υπερψηφίσετε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Σκουρολιάκος είχε δίκιο, διότι όταν είναι δύο του ίδιου κόμματος και υπάρχει Βουλευτής της Αντιπολίτευσης, παρεμβαίνει αυτός. Κατόπιν τούτου, ζητώ συγγνώμη.

Τον λόγο έχει ο κ. Σκουρολιάκος και μετά θα πάρει τον λόγο για τρία λεπτά η κ. Ζαχαράκη, για να παρουσιάσει κι εκείνη το κομμάτι που την αφορά στην τροπολογία, στην οποία αναφέρθηκε και ο κ. Πλακιωτάκης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, ο εισηγητής της Νέας Δημοκρατίας για το παρόν νομοσχέδιο έπλεξε το εγκώμιο των λαϊκών αγορών και μας είπε ότι είναι ένας θεσμός που πρέπει να αναμορφωθεί. Φανταζόμασταν ότι θα έχει φέρει κάτι το οποίο θα είναι προωθητικό και ενισχυτικό του βασικού κυττάρου των λαϊκών αγορών.

Δυστυχώς έφερε ένα νομοσχέδιο που καταστρέφει αυτό το κύτταρο των λαϊκών αγορών. Πανηγυρίζετε γιατί αποσύρετε την αρχική σας πρόταση και πανηγυρίζετε γιατί αυτό που φέρατε είναι λιγότερο κακό από το προηγούμενο. Να σημειώσω ότι το ισχύον πλαίσιο είναι ο ν.4499/2017, νόμος του ΣΥΡΙΖΑ που ψήφισε και η Νέα Δημοκρατία.

Η Κυβέρνηση λοιπόν με το συγκεκριμένο νομοσχέδιο έρχεται να αποδείξει για ακόμα μια φορά σε όλους μας πως ο βασικός πυρήνας της πολιτικής της δράσης είναι να κτυπήσει το κύτταρο της αγροτικής παραγωγής αυτής της χώρας, που είναι οι λαϊκές αγορές και να τις μετατρέψει σε κάτι άλλο που δεν υπάρχει πουθενά αλλού στον κόσμο.

Ακούω τους συναδέλφους της Συμπολίτευσης να υπερασπίζονται το νομοσχέδιο και νομίζω ότι μιλούν για ένα άλλο νομοσχέδιο πραγματικά. Παραδίδετε συνολικά το υπαίθριο εμπόριο της χώρας στα μεγάλα οικονομικά συμφέροντα, όπως κάνετε με κάθε ευκαιρία σε κάθε νομοσχέδιο που φέρνετε εδώ.

Δεν είναι τυχαίο πως κατά τη συνεδρίαση της Επιτροπής Παραγωγής και Εμπορίου, πλην ελαχίστων εξαιρέσεων πολύ γνωστών σε όλους μας, η μεγάλη πλειοψηφία των φορέων ήταν αντίθετη με το συγκεκριμένο νομοσχέδιο, που έρχεστε εδώ και λέτε «Το κάνουμε για τους παραγωγούς, για να τους ενισχύσουμε». Διαφωνούσαν και σας το είπαν.

Κυρίες και κύριοι Βουλευτές, η Κυβέρνηση της Νέας Δημοκρατίας μέσα στην πανδημία και με το κύμα της ακρίβειας να επελαύνει, δηλαδή στην πιο ακατάλληλη συγκυρία, επέλεξε να διαλύσει τον ιστορικό και κοινωνικό ρόλο των λαϊκών αγορών και τη στήριξη των νοικοκυριών με φθηνά προϊόντα, φρέσκα και ποιοτικά.

Η Κυβέρνηση της Νέας Δημοκρατίας εκτοπίζει τους παραγωγούς από τις λαϊκές αγορές. Πείτε το. Παραδεχτείτε το. Και μην έρχεστε εδώ και λέτε ότι τους ενισχύει. Εκτοπίζει τους παραγωγούς, κατευθύνοντας τους καταναλωτές στα μεγάλα καταστήματα τροφίμων. Ξηλώνει το υπάρχον θεσμικό πλαίσιο και αντί για άδεια, υπάρχει θέση πια που την αποκτά κάποιος με διαγωνισμό.

Καταργείται δηλαδή η άδεια της λαϊκής που είναι ο πυρήνας της λειτουργίας των αγορών. Βάζει κριτήρια που ισοδυναμούν με πραγματική λαιμητόμο για τις θέσεις: πτυχία, ηλικία, αριθμό παιδιών. Αναζητούμε δηλαδή πτυχιούχους πολύτεκνους και με διδακτορικό ίσως, οδηγώντας στην ανεργία και την αστεγία παραγωγούς, αγρότες και πωλητές.

Αποκλείει τους εκπροσώπους παραγωγών και μικροπωλητών από τη λήψη αποφάσεων και για ζητήματα που τους αφορούν. Μνημείο δημοκρατίας και αυτό, γνωστό στον βίο και την πολιτεία αυτής της Κυβέρνησης. Διαλύει τις αγορές καταναλωτών, αφού καταργείται χωρίς καμμία αιτιολόγηση το άρθρο 37 του ν.4499/2017, όπως είπα και προηγουμένως.

Σε αυτές τις αγορές συμμετέχουν οι οικοτέχνες, μεταποιητές και ήδη έχει χτιστεί εδώ και αρκετά χρόνια μια άμεση σχέση με τους καταναλωτές, οι οποίοι μπορούν να βρουν μεγάλη ποικιλία προϊόντων σε χαμηλές τιμές, αποφεύγοντας τους μεσάζοντες, που εκμεταλλεύονται και τον κόπο των παραγωγών και το βαλάντιο των καταναλωτών. Αυτές τις αγορές κτυπάτε.

Ας θυμίσουμε λοιπόν ότι η δράση τους δεν ξεκινά από το 2017, όταν θεσμοθετήθηκαν οι αγορές των καταναλωτών, αλλά από το 2012, κυρίες και κύριοι Βουλευτές, κατά την αρχή της οικονομικής κρίσης, όταν σε συνεργασία με πολίτες δημιουργήθηκαν οι κατά τόπο αγορές χωρίς μεσάζοντες, ενισχύοντας ένα μεγάλο κίνημα αλληλεγγύης στην πλειονότητα των δήμων της χώρας και στηρίζοντας με τεράστιες ποσότητες τροφίμων κοινωνικά παντοπωλεία των δήμων, τα συσσίτια των εκκλησιών, τις δομές αλληλεγγύης, για να αντιμετωπίσουν την οικονομική ανέχεια της ελληνικής κοινωνίας. Γενναία υπήρξε η συμπαράσταση του ΣΥΡΙΖΑ σε αυτές τις δράσεις.

Εδώ θα έχετε δίκιο να πείτε «Γι’ αυτό φταίει ο ΣΥΡΙΖΑ», αλλά δεν σας συμφέρει. Γι’ αυτό και οι αγορές αυτές είναι οι μοναδικές που οι παραγωγοί τους, κυρίες και κύριοι της Συμπολίτευσης, εξαιρέθηκαν από τα μέτρα στήριξης της Κυβέρνησης, εξαιτίας τάχα των μέτρων κοινωνικής αποστασιοποίησης. Στα καταστήματα και τα μεγάλα σουπερμάρκετ, το μετρό και αλλού, φαίνεται πως τηρούνταν όλα τα μέτρα.

Κυρίες και κύριοι της κυβερνητικής Πλειοψηφίας, ο νόμος αυτός διατρέχεται από σωρεία κυρώσεων στις οποίες εξαντλείται η τιμωρητική διάθεση στους μη προνομιούχους που δραστηριοποιούνται στις λαϊκές αγορές. Η αναστολή αδείας που προβλέπεται σε σωρεία παραβάσεων είναι στην ουσία αφαίρεση, αφού προϋπόθεση να αρθεί η αναστολή είναι η επαναπροκήρυξη της θέσης που δεν μπορεί να διασφαλιστεί ότι θα γίνει σε εύλογο χρόνο.

Ταυτόχρονα με το άρθρο 6, αλλά και στον συνδυασμό του με το άρθρο 11, καταργείται εκ των πραγμάτων ένα βασικό στοιχείο: η άδεια της λαϊκής. Ο παραγωγός πλέον δεν θα έχει άδεια, θα έχει μία θέση. Έτσι αν ένας παραγωγός εξαντλήσει την παραγωγή του, έως ότου έχει νέα χάνει τη θέση και την άδεια. Τους στέλνουμε λοιπόν εκτός πλαισίου των υπαίθριων αγορών, προετοιμάζοντας την έλευση μεγαλεμπόρων και μεσαζόντων.

Υπάρχουν και άλλα σημεία παγίδες. Για παράδειγμα, αν ξεχάσει κάποιος μέσα σε έναν χρόνο δύο αποδείξεις, ανεξαρτήτως ποσού, χάνει την άδεια. Τίθεται εδώ ζήτημα ισοπολιτείας, ισονομίας και συνταγματικότητας. Με δύο αποδείξεις μέσα σε έναν χρόνο, στερείτε την άδεια σε μια οποιαδήποτε άλλη επιχείρηση, σε ένα σουπερμάρκετ;

Κυρίες και κύριοι της Νέας Δημοκρατίας, στην ανατολική Αττική όπου δραστηριοποιούμαι πολιτικά, παραγωγοί και λιανοπωλητές είναι σε απόγνωση, στον κάμπο των Μεσογείων, τον Μαραθώνα, στη βορειοανατολική Αττική. Αλλά δεν μας κάνει εντύπωση η αναλγησία του νομοσχεδίου που φέρατε για ψήφιση. Έχετε ξεπεράσει και τους κλασικούς του νεοφιλελευθερισμού. Διεκδικείτε παγκόσμια πατέντα εκδικητικότητας προς τη μεσαία τάξη, τους αγρότες και το λαό. Άλλα λέγατε προεκλογικά.

Κι επειδή είμαστε εδώ στο Υπουργείο του κ. Γεωργιάδη, να θυμίσω ότι ένα από τα πολλά ψέματα που είπατε στον ελληνικό λαό για να υφαρπάξετε την εξουσία ήταν ότι σε μια βδομάδα θα έμπαιναν οι μπουλντόζες στο Ελληνικό. Έχουν περάσει εκατόν είκοσι εβδομάδες, κύριε Υπουργέ, ένα διάστημα που δεν το λες και λίγο, αλλά νομίζετε ότι ο κόσμος θα σας ακούει και θα πείθεται ακόμα και σε τέτοια χοντρά πράγματα.

Προφανώς καταψηφίζουμε το νομοσχέδιο και όταν στην επόμενη κυβέρνηση ο ΣΥΡΙΖΑ θα είναι η βασική δύναμη, αυτός ο νόμος θα καταργηθεί.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η Υφυπουργός κ. Ζαχαράκη για το θέμα της τροπολογίας, για τρία λεπτά.

**ΣΟΦΙΑ ΖΑΧΑΡΑΚΗ (Υφυπουργός Τουρισμού):** Ευχαριστώ πολύ, κύριε Πρόεδρε.

Φέρνουμε σήμερα μία τροπολογία για να μπορέσουμε να διευκολύνουμε τα προγράμματα μετεκπαίδευσης και επανακατάρτισης, τα οποία κάνει κάθε χρόνο το Υπουργείο Τουρισμού. Θα ήθελα να σας πω ότι είναι ιδιαίτερα σημαντικό να μπορέσουμε να αξιοποιούμε τους ανθρώπους που προσλαμβάνουμε για οκτώ μήνες κατά τη διάρκεια της δικής τους πορείας εκεί.

Θυμίζω ποια είναι αυτά τα προγράμματα. Αυτά θεσπίστηκαν με το ν.1077/1980, γίνονται κάθε χρόνο, μπορούν να ξεκινήσουν κάποια στιγμή μέχρι τις 16 Οκτωβρίου και να διαρκέσουν μέχρι τις 30 Ιουνίου. Πολλές φορές όμως οι διοικητικές υποχρεώσεις για να μπορούν και να τελειώσουν οι διοικητικές εργασίες για τα υπάρχοντα, αλλά και για να προγραμματιστούν τα επόμενα, απαιτούν αυτοί οι άνθρωποι να μπορούν να κάνουν το σύνολο της οκτάμηνης παρουσίας τους ως ΙΔΟΧ.

Άρα φέρνουμε αυτή την τροπολογία σήμερα για να μπορέσουμε να διευκολύνουμε ενέργειες, όπως είναι πληρωμές ωρομίσθιου εκπαιδευτικού προσωπικού, μισθωμάτων, προμηθευτών, συνεργασία με τον ΟΑΕΔ για την αποπληρωμή των δικαιούχων που συμμετέχουν στο πρόγραμμα και βέβαια, και πληθώρα διοικητικών διαδικασιών για την προετοιμασία, όπως σας είπα, του προγράμματος για την επόμενη χρονιά.

Με αυτή τη διάταξη δίνεται η πάγια δυνατότητα με τεκμηριωμένη εισήγηση της αρμόδιας υπηρεσίας, οι εργαζόμενοι με σύμβαση ορισμένου χρόνου στα τμήματα μετεκπαίδευσης να ολοκληρώνουν το προβλεπόμενο οκτάμηνο και ζητούμε από την ελληνική Βουλή, το ελληνικό Κοινοβούλιο να την κάνει αποδεκτή.

**ΠΡΟΕΔΡΕΥΩΝ (Νικήτας Κακλαμάνης):** Συνεχίζουμε με τη συνάδελφο από τον ΣΥΡΙΖΑ, την κ. Χαρά Καφαντάρη.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ευχαριστώ, κύριε Πρόεδρε.

Ένα σχολιάκι μόνο θα κάνω για αυτά που ακούμε από το πρωί και από Βουλευτή της Συμπολίτευσης, με πολλές νουθεσίες, και στον ΣΥΡΙΖΑ και στην Αντιπολίτευση. Λέει να βρούμε κοινή γλώσσα -μας παρότρυνε- για την αντιμετώπιση της πανδημίας. Πόσο υποκριτικό είναι αυτό από την πλευρά της Κυβέρνησης συνολικά, όταν για τρίτη φορά απορρίπτεται η πρόταση του Αλέξη Τσίπρα για επιτροπή επιστημόνων κοινής αποδοχής, για να διαχειριστούν το θέμα της πανδημίας; Η υποκρισία πάει κι έρχεται και αυτό δεν είναι καθόλου καλό όταν ακούγεται και μέσα στον χώρο του Κοινοβουλίου.

Το νομοσχέδιο τώρα είναι ταφόπλακα στον λαϊκό θεσμό των λαϊκών αγορών. Ταφόπλακα σε έναν αδιαμεσολάβητο θεσμό μεταξύ καταναλωτή και παραγωγών και μικρών εμπόρων για φρέσκο και φθηνό προϊόν. Είναι ένας θεσμός με ενενήντα δύο περίπου χρόνια ιστορία, που στήριξε σε πολύ δύσκολες εποχές την κοινωνία.

Εσείς, κύριοι της Κυβέρνησης, το ονομάζετε μεταρρύθμιση, αλλά όλοι γνωρίζουν τι είναι οι μεταρρυθμίσεις της Νέας Δημοκρατίας και της Κυβέρνησης Μητσοτάκη. Όλοι φοβούνται, όταν ακούνε μεταρρύθμιση και εκσυγχρονισμό. Γιατί μεταρρύθμιση ονομάσατε και την ιδιωτικοποίηση του ασφαλιστικού συστήματος, μεταρρύθμιση είπατε και τις αλλαγές στα εργασιακά, μεταρρύθμιση στην αγορά ενέργειας, όταν πλέον ένα δημόσιο κοινωνικό αγαθό, όπως είναι η ενέργεια, με βασικό πυλώνα τη ΔΕΗ μέχρι σήμερα, το ιδιωτικοποιείτε, τον ΔΕΔΔΗΕ κ.λπ.. Έτσι, μεταρρύθμιση, ονομάζετε και το εν λόγω σχέδιο νόμου.

Αυτό όμως που θα ήθελα να τονίσω είναι ότι δεν είναι μόνο οι ενδιαφερόμενοι, είτε παραγωγοί είτε μικροέμποροι, οι ομοσπονδίες τους σε όλη την Ελλάδα, ο ΣΥΡΙΖΑ-Προοδευτική Συμμαχία, τα κόμματα της Αντιπολίτευσης. Είναι και δικοί σας άνθρωποι, είναι και η τοπική αυτοδιοίκηση που βάζει ζητήματα για το εν λόγω σχέδιο νόμου και δεν πρέπει να το ξεχνάμε αυτό, όπως και τις δηλώσεις του κυρίου Περιφερειάρχη Κεντρικής Μακεδονίας και του Περιφερειάρχη Αττικής. Όλοι είναι αντίθετοι σε αυτό που πάτε να κάνετε, αλλά εσείς φαίνεστε αποφασισμένοι να προχωρήσετε. Ακόμα και κυβερνητικοί Βουλευτές σε τοποθετήσεις τους στις επιτροπές έβαλαν κάποιες ενστάσεις σε κάποια ζητήματα.

Όμως εσείς προχωρείτε, γιατί ο στόχος σας ποιος είναι; Η Κυβέρνηση Μητσοτάκη εξυπηρετεί μεγάλα ιδιωτικά συμφέροντα. Ό,τι έχει χαρακτήρα κοινωνικό είναι κάτι το οποίο σας ενοχλεί, είναι αντίθετο στην ιδεοληπτική σας πολιτική.

Προσπαθήσατε όλον αυτόν τον καιρό να διασπάσετε και τον αγώνα των ενδιαφερομένων συλλόγων, ομοσπονδιών ανά την Ελλάδα, αλλά δεν το καταφέρατε, ο αγώνας συνεχίζεται. Γιατί θα πω το εξής: Κανείς δεν αρνείται ότι υπάρχουν προβλήματα στη λειτουργία των λαϊκών αγορών. Υπάρχει όμως ο νόμος του ΣΥΡΙΖΑ, ο ν.4499/2017. Μπορεί να χρειάζονται κάποιες αλλαγές. Κάντε αυτές τις αλλαγές. Μην αλλάζετε συνολικά τη φιλοσοφία λειτουργίας των λαϊκών αγορών.

Εσείς μιλάτε για δεκαέξι υπουργικές αποφάσεις. Δήθεν πήρατε πίσω κάποιες ρυθμίσεις σε αυτό το οκτάμηνο των διαπραγματεύσεων, αλλά με τις δεκαέξι αυτές υπουργικές αποφάσεις, που προβλέπονται μέσα από το σχέδιο νόμου, ο κάθε υπουργός μπορεί να φέρει τα πράγματα στα μέτρα του, υπηρετώντας πάντα -μιλώ για την Κυβέρνηση Μητσοτάκη- μεγάλα ιδιωτικά συμφέροντα.

Σταδιακά εκτοπίζετε τους παραγωγούς από τις λαϊκές αγορές, καταργώντας ουσιαστικά με τα μέτρα αυτό το 50-50 παραγωγοί και μικροέμποροι, το οποίο κατοχυρωνόταν και με τον ν.4499/2017, έναν νόμο ο οποίος ήταν προϊόν ουσιαστικής διαβούλευσης. Γιατί για εμάς, για τον ΣΥΡΙΖΑ-Προοδευτική Συμμαχία, οι λαϊκές αγορές, πέραν του ότι έχουν έναν κοινωνικό χαρακτήρα, θεωρούμε ότι το υπαίθριο εμπόριο είναι κάτι πολύ σημαντικό, είναι ένα υποσύνολο του εμπορίου, oι απασχολούμενοι σε αυτό είναι άνθρωποι αξιοπρεπείς, είναι άνθρωποι που δουλεύουν σε δύσκολες συνθήκες και πρέπει να αντιμετωπίζονται ανάλογα.

Έχετε μια ουσιαστικά τιμωρητική διάθεση και με τα πρόστιμα, τα οποία εισάγετε στο εν λόγω σχέδιο νόμου. Επίσης δεν υπάρχει -αυτό που αναφέρθηκε από πολλούς- άδεια, αλλά υπάρχει θέση. Και βέβαια τα προσόντα είναι πολύ συζητήσιμα, αυτά τα κριτήρια τα οποία βάζετε. Μιλάτε για διδακτορικά, μεταπτυχιακά κ.λπ.. Και έρχομαι και λέω, αυτές είναι οι πολλές και καλοπληρωμένες θέσεις που έταζε ο κ. Μητσοτάκης προεκλογικά στην πατρίδα μας για να έρθει στη διακυβέρνηση της χώρας;

Απαιτείτε από τους παραγωγούς -άλλο ένα ζήτημα- από ανθρώπους του μόχθου, του χωραφιού, της πρωτογενούς παραγωγής, ο καθένας να έχει και έναν ατομικό λογιστή κάθε ημέρα για να μπορεί να μπαίνει στο σύστημα και να δηλώνει το προϊόν του και το τι θα πουλήσει και όλα αυτά.

Επίσης, άλλο σημαντικό, αφαιρείτε από τους ενδιαφερόμενους ουσιαστικά τη συμμετοχή τους στη λήψη αποφάσεων, τη στιγμή που σαρώνει η ακρίβεια, τη στιγμή που οι τιμές του ηλεκτρικού ανεβαίνουν ανεξέλεγκτα και ο απλός καταναλωτής αρχίζει να το βλέπει τώρα και με τους λογαριασμούς που έρχονται, τη στιγμή που η κλιματική αλλαγή είναι ένας κίνδυνος μεγάλος. Ας ευχηθούμε το Σάββατο στη Γλασκώβη, που διεξάγεται τώρα η COP26, και θα είμαι παρούσα με συνάδελφο από την πλειοψηφία, Πρόεδρος και Αντιπρόεδρος της Επιτροπής Περιβάλλοντος- ότι θα παρθούν κάποια συγκεκριμένα μέτρα γιατί ο κίνδυνος είναι μεγάλος. Τη στιγμή που η κλιματική αλλαγή επιδρά στον πρωτογενή τομέα, αντί να πάρετε μέτρα ουσιαστικά ενίσχυσης των παραγωγών, μέτρα ελάφρυνσης, αν θέλετε, και οικονομικής για την ακρίβεια η οποία υπάρχει, όχι μόνο στα καύσιμα, αλλά στα αγροεφόδια και παντού, εσείς έρχεστε και αυτόν τον θεσμό των λαϊκών αγορών, που ο παραγωγός μπορεί να προσφέρει το προϊόν του, εσείς ουσιαστικά το κτυπάτε οριστικά θα έλεγα, αν εφαρμοστούν όλα αυτά που προβλέπονται εις βάρος των παραγωγών, αλλά όχι μόνο. Είναι και εις βάρος των καταναλωτών, γιατί ο καταναλωτής θέλει φθηνό, φρέσκο προϊόν ουσιαστικά. Και με βάσεις δημοσκοπήσεις οι καταναλωτές αγκαλιάζουν τον θεσμό των λαϊκών αγορών.

Βέβαια πολύ σημαντικό ζήτημα είναι και το ότι καταργείτε και τις αγορές παραγωγών, οι οποίες στα χρόνια της κρίσης και της οικονομικής -εύχομαι να μην ξαναζήσουμε αυτού του επιπέδου οικονομική κρίση που ζήσαμε τα τελευταία χρόνια με τη νυν Κυβέρνηση, μιας και η δεκαετία της κρίσης ήταν ολέθρια για όλους- προσέφεραν πάρα πολλά στο κοινωνικό σύνολο και την ελληνική κοινωνία. Εσείς αυτό θέλετε να το καταργήσετε.

Αλλά επιτρέψτε μου, κλείνοντας, να πω ότι δεν θέλετε και τη δημοκρατία, γιατί η τροπολογία που φέρνετε για τις εκλογές και το εκλογικό σύστημα στην Ελληνική Αστυνομία και στα συνδικαλιστικά τους πράγματα, καταργώντας την απλή αναλογική δείχνει την αντίληψή σας. Αγώνες χρόνων από τους εργαζόμενους στα Σώματα Ασφαλείας, τους οποίους εμείς αντιμετωπίζουμε σαν εργαζόμενους με δικαιώματα, πάτε να το καταργήσετε κι αυτό με την αλλαγή του εκλογικού νόμου και την επαναφορά του πλειοψηφικού συστήματος.

Ευχαριστώ, κύριε Πρόεδρε, και για την ανοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Θα ήθελα ξεκινώντας για τις λαϊκές αγορές να υπομνήσω κάτι το οποίο το προσπερνάει η ελληνική Κυβέρνηση. Θεωρώ ότι το νομοσχέδιο είναι ως συνήθως λάθος και τη λάθος στιγμή. Άσχετα με την πρόθεση, γιατί ξέρετε οι προθέσεις πολλές φορές είναι σπαρμένες με τριαντάφυλλα και με ωραία λουλούδια, το αποτέλεσμα όμως είναι εγκληματικό.

Έχουμε μια ενεργειακή κρίση η οποία υφέρπει. Έχουμε τρομακτική άνοδο των τιμών, την οποία αντιμετωπίζουν οι πολίτες. Δίχως σχέδιο, δίχως πρόβλεψη φέρνετε ένα νομοσχέδιο που ουσιαστικά δημιουργεί μεγαλύτερα προβλήματα απ' ό,τι επιλύει.

Θα δώσω ένα παράδειγμα και δεν με ενδιαφέρει αν ενοχληθούν κάποιοι Υπουργοί της Νέας Δημοκρατίας. Το μόνο που ενδιαφέρει αυτήν την Κυβέρνηση -και το λέω με πόνο ψυχής και με θλίψη- είναι η διαίρεση του ελληνικού λαού, είναι η τακτική των Αγγλοσαξόνων «διαίρει και βασίλευε». Τι έκαναν; Ο Υπουργός έχει έναν κολλητό που το «παίζει», αυτοπροσδιορίζεται, εκπρόσωπος των λαϊκατζήδων, κολλητός του κυρίου Υπουργού, δηλαδή έχει έναν διασπαστή δίπλα του, αλλά οι πραγματικοί παραγωγοί δεν εκπροσωπούνται πραγματικά.

Ξέρετε, αυτό που δεν έχετε καταλάβει, το έγκλημα που έχει γίνει την τελευταία εικοσαετία στην ελληνική οικονομία είναι το αυτονόητο: Η ελληνική οικονομία βασίστηκε πάνω στα μικρά μαγαζιά, στη μικρομεσαία επιχείρηση και στα μικρά μαγαζιά. Για να εξυπηρετηθούν τα σουπερμάρκετ έκλεισαν οι φούρνοι. Για να εξυπηρετηθούν οι αλυσίδες σουπερμάρκετ έκλεισε ο ψαράς της γειτονιάς. Για να φιλοξενηθούν, να τακτοποιηθούν οι φίλοι μας τα σουπερμάρκετ, έκλεισαν τα μανάβικα, έκλεισαν τα κρεοπωλεία και δώσατε άδεια στα μεγάλα καταστήματα, τα σουπερμάρκετ, που είναι επτά, οκτώ κολλητοί σας -φάνηκε άλλωστε από τις τελευταίες εξελίξεις με τον Μασούτη, ότι είναι κολλητοί σας πολλοί εξ αυτών, και το λέω με πόνο ψυχής- ότι κλείσατε τα μικρά μαγαζιά και τα οδηγήσατε όλα στα σουπερμάρκετ μέσα, μανάβικα, κρεοπωλεία, ιχθυοπωλεία, μέσα σε σουπερμάρκετ. Αυτό λοιπόν δεν είναι εξυπηρέτηση των πολιτών, αυτό είναι η υπηρέτηση των ολιγαρχών και των σουπερμάρκετ. Αυτή είναι η αλήθεια, αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και να δεχθώ εγώ ότι το κάνατε γιατί πρέπει τα σουπερμάρκετ να έχουν καλύτερους τζίρους κ.λπ., το αντιλαμβάνομαι, έχουμε ελεύθερη αγορά. Έχετε ελέγξει ποτέ αυτές τις εταιρίες τις πολυεθνικές, τις τιμές τους; Έχει πάει ελεγκτικός μηχανισμός σε ένα σουπερμάρκετ, στα «LIDL» λέω εγώ, γερμανικών συμφερόντων, που φορολογείται να μην σας πω πώς, στη μητρική εταιρεία στη Γερμανία, παίρνουν το χρήμα από εδώ και το στέλνουν πίσω. Προϊόν ελληνικό σε γερμανικό σουπερμάρκετ φθηνότερο κατά 30% από το ελληνικό, της ίδιας αντιπροσωπείας, της ίδιας αλυσίδας, του «LIDL». Έχετε κάνει ποτέ έλεγχο; Ποτέ, ποτέ πραγματικό έλεγχο. Και το λέω με πόνο ψυχής.

Τι λέει το νομοσχέδιο των λαϊκών αγορών; Οι θέσεις λέει, πρώτον με προκήρυξη. Δηλαδή θα δίνονται άδειες χωρίς κενή θέση, θα περιμένουν πότε θα αδειάσει μια θέση για να δώσουν μια δεύτερη. Ο Υπουργός θα αποφασίζει, ο Καίσαρας, ο μέγας, ο Υπουργός, που μπορεί να είναι δικηγόρος, μπορεί να είναι γιατρός, μπορεί να είναι οτιδήποτε άλλο πέρα από επιχειρηματίας ή παραγωγός –δεν ξέρω ο κύριος Yπουργός τι δουλειά κάνει- θα αποφασίζει για τη λαϊκή γειτονιά στο Άνω Κατωμέρι της Δράμας, στο Δοξάτο. Ο Υπουργός λέω. Μάλιστα. Πώς και ποια είδη θα πωλούν, αποφασίζει ο Υπουργός.

Δηλαδή έχουμε έναν νέο υπερσυγκεντρωτισμό και ρουσφετολογική διαδικασία, μην κοροϊδευόμαστε. Οι λαϊκές είναι ένα μεγάλο μαγαζί. Ξέρουμε πώς δίνονται οι άδειες από τις νομαρχίες, τις περιφέρειες και λοιπά. Αυτή είναι η πραγματικότητα.

Αντί λοιπόν να σπάσουμε το απόστημα και να στηρίξουμε τον παραγωγό, δημιουργούμε γάγγραινα στο μηχανισμό. Γιατί; Γιατί είμαστε ανίκανοι να δώσουμε τη λύση. Με ποιον τρόπο θα διασφαλιστεί το 50-50 ισορροπία μεταξύ παραγωγών και πωλητών; Ο παραγωγός θα πρέπει να πουλήσει το 50% της παραγωγής βάσει της δήλωσης ΟΣΔΕ. Αν υπάρξει θεομηνία θα χάσει την άδειά του, ναι ή όχι; Είναι ερωτήσεις που δεν απαντώνται. Οι παραγωγοί, λέει, θα πρέπει κάθε πρωί να δηλώνουν ποσότητα και τιμές, λέει, στην εφαρμογή e-Καταναλωτής, ενώ μεγάλα σουπερμάρκετ, των κολλητών σας, που πηγαίνετε και στα εγκαίνιά τους, δεν δηλώνουν το παραμικρό. Δηλαδή ο μεγάλος να μην δηλώνει τίποτα και ο μικρός, που θα βγάζει 50-100 ευρώ, αν βγάζει, πρέπει να δηλώνει τα πάντα.

Μοριοδότηση, λέει, δεκαπέντε μόρια σε πτυχιούχους πανεπιστημίου και πέντε μόρια σε αποφοίτους λυκείου. Δεν ντρέπεστε λίγο; Σπουδάζουμε τα παιδιά μας για να τους κάνουμε λαϊκατζήδες; Για μένα το επάγγελμα αυτό είναι τιμητικό, ο παραγωγός πρέπει να πουλάει τα προϊόντα του, όχι ο μαθηματικός, ο φυσικός, ο μηχανολόγος-μηχανικός. Τι είναι αυτά που κάνετε; Έτσι θα φέρετε τα παιδιά μας πίσω από το εξωτερικό; Θα γεμίζετε τις λαϊκές με τα παιδιά μας με μοριοδοτήσεις-μαϊμού; Γιατί ξέρουμε πως βγαίνουν οι μοριοδοτήσεις και πώς γίνονται.

Μετατρέπετε λοιπόν την λαϊκή αγορά σε υπαίθριο εμπορικό κέντρο. Ουσιαστικά θα εμφανιστούν οι μικροί αγρότες. Χάνεται ο όρος «παραγωγός». Κάποιοι εδώ μέσα ξέρετε τι σημαίνει παραγωγός, γιατί είστε από περιοχές και επαρχίες που παράγουν προϊόντα.

Τα πρόστιμα δε είναι εξοντωτικά. Και άκουσα με θράσος τον Υπουργό να δηλώνει ότι δεν είναι εξοντωτικά τα πρόστιμα. Ξέρει ο Υπουργός τι σημαίνει 1.000 ευρώ; Ξέρει ο Υπουργός τι σημαίνει πρόστιμο 1.000 ευρώ; Το ξέρει αυτός ο Υπουργός, που μιλάει με θράσος καθημερινά στα κανάλια και εκτίθεται κι ο ίδιος και η Νέα Δημοκρατία; Τους αντιμετωπίζετε σαν τους διαπλεκόμενους φίλους σας, τους θεωρείτε πλούσιους, ολιγάρχες. Ποιους; Τους λαϊκατζήδες, τους ανθρώπους τους απλούς, με το μεροκάματο. Δεν ντρεπόμαστε λίγο;

Ανοίγετε -εδώ είναι το χειρότερο- πάλι σε ιδιώτες φίλους τον φορέα διαχειρίσεως, δηλαδή σε ολιγάρχες. Δεν ξέρετε τι λέει η πιάτσα; Να σας το πω εγώ, γιατί εγώ περπατάω στο πεζοδρόμιο, σε αντίθεση με κάποιους Υπουργούς σας. Ότι δουλεύετε για τέσσερις-πέντε ολιγάρχες, για να ελέγξουν όλες τις λαϊκές αγορές σε αυτήν τη χώρα. Αυτό είναι, εξυπηρέτηση ολιγαρχών.

(Χειροκροτήματα από την πτέρυγα της Ελληνικής Λύσης)

Τι προτείνουμε εμείς; Γιατί εμείς έχουμε πρόγραμμα και σχέδιο. Γιατί δεν αντιγράφετε πετυχημένες συνταγές; Αφού δεν έχετε σχέδιο. Και κάνετε copy paste σχέδιο που σας προτείνουν οι ολιγάρχες εναντίον των παραγωγών.

Ευρώπη. Τι ισχύει στην Ευρώπη; Διαχωρισμός παραγωγών και εμπόρων. Διότι άλλο ο έμπορος, ο αεριτζής, ο φίλος του Υπουργού και άλλο ο παραγωγός που καλλιεργεί, μοχθεί, οργώνει, φρεζάρει, σπέρνει και μαζεύει το προϊόν. Δεν είναι το ίδιο πράγμα. Ο ένας είναι αεριτζής και αέρα κοπανιστό πουλάει για να ανεβάζει την τιμή του προϊόντος, γιατί αν κάνει 1 ευρώ ο αεριτζής το πάει στο 1,30 ευρώ ή στο 1,50 ευρώ για να βγάλει τα τριάντα λεπτά.

Στήριξη παραγωγών στις λαϊκές, όχι μεσαζόντων. Οι μεσάζοντες είναι φίλοι σας εδώ και δεκαετίες και εκβιάζουν τον παραγωγό, τον κτηνοτρόφο, τον αλιέα, αυτόν που παράγει πλούτο στον τόπο μας.

(Χειροκροτήματα από την πτέρυγα της Ελληνικής Λύσης)

Έχουμε κάνει άλλη μια πρόταση, δεν μας ακούει κανείς: Επιτέλους τράπεζα σπόρων σοβαρή η χώρα μας, επιτέλους.

Τέταρτη πρόταση: δημιουργία βιομηχανίας φυτοφαρμάκων. Ξέρετε τι σημαίνει η άνοδος των φυτοφαρμάκων, το έχετε αντιληφθεί; Σημαίνει ότι ανεβαίνει το κόστος παραγωγής. Ξέρετε ότι δεν έχουμε πραγματική βιομηχανία ζωοτροφών και φυτοφαρμάκων στην Ελλάδα; Γιατί αν είχαμε δική μας εγχώρια, θα συγκρατούσαμε τις τιμές και η συγκράτηση των τιμών δεν μετακυλίεται στο προϊόν. Αυτό δεν καταλαβαίνετε, τα βασικά. Γι’ αυτό σας λέω, ο δικηγόρος δεν έχει δουλειά σε αυτές τις δουλειές. Είναι απίστευτα αυτά που συμβαίνουν.

Και να σας πω και κάτι πολύ απλό: Από το 1974 -πραγματικά ρωτήστε τον κ. Χαρακόπουλο που είναι από τη Λάρισα- θα σας πούμε το πιο μεγάλο πρόβλημα της ελληνικής αγροτικής παραγωγής: Δεν έχει γίνει αναδασμός. Το σημαντικότερο πλεονέκτημα μιας αγροτικής καλλιέργειας είναι ο αναδασμός, που δεν έχει γίνει ποτέ πραγματικά αναδασμός.

Δώστε κίνητρα. Διάβαζα στη «WASHINGTON POST» χθες, ότι το αγροτικό πρόγραμμα των Ηνωμένων Πολιτειών περιλαμβάνει νέες ρομποτικές τεχνολογίες με μηδενικά επιτόκια από τις τράπεζες για να γίνουν οι αγρότες της πέμπτης και έκτης γενιάς καλλιεργητές. Εδώ είμαστε με θερμοκήπια του 1980. Πηγαίνεις στην Ολλανδία, που επισκέφθηκα εγώ, και πραγματικά σε πιάνει πόνος ψυχής, γιατί τα θερμοκήπια στο χωριό μου, στην Πέλλα, είναι κάτι με πλαστικά νάιλον κι εκεί έχουν εκατό στρέμματα θερμοκήπια με υδροπονική, με καλλιέργειες κ.λπ.. Πού να ανταγωνιστεί αυτή η χώρα όταν έχει μυαλά του ’70 και του ’80 και πηγαίνουμε στο 2030; Πώς να την ανταγωνιστούμε αυτή την οικονομία; Για πείτε μου εσείς.

(Χειροκροτήματα από την πτέρυγα της Ελληνικής Λύσης)

Το κυριότερο: εκμετάλλευση υδάτων. Ποτέ δεν έχει γίνει ένα σχέδιο εκμετάλλευσης των υδάτων μας και όλο το σχέδιο το δικό μας είναι να στηρίξουμε τον παραγωγό, τον καλλιεργητή. Γιατί ο καλλιεργητής μπορεί και δίνει προϊόντα. Ο μεσάζοντας ο αεριτζής, που στηρίζετε εσείς, οι δήθεν έμποροι, είναι -θα το πω ευθέως- το καρκίνωμα της παραγωγής πλούτου αυτού του τόπου. Δεν είναι κακό να είσαι αεριτζής, κακό είναι μια κυβέρνηση να εξυπηρετεί τον αεριτζή και όχι τον παραγωγό.

Όγδοη πρόταση: χτύπημα εισαγωγών ομοειδών προϊόντων. Το έχω τονίσει χιλιάδες φορές. Διάβαζα μια έκθεση της Ευρωπαϊκής Ένωσης, η οποία λέει απίστευτα πράγματα, απίστευτα. Εγώ δεν λέω να βάλεις δασμούς μόνο, αλλά να κάνεις ποιοτικό έλεγχο. Άντε, δασμούς δεν μπορείτε να βάλετε. Γιατί; Διότι ποτέ οι Ευρωβουλευτές της Νέας Δημοκρατίας δεν υπέγραψαν κείμενο εναντίον της Τουρκίας, που φέραμε στο Ευρωπαϊκό Κοινοβούλιο ως Ελληνική Λύση εμείς. Και φέραμε κείμενα εναντίον της εισαγωγής ομοειδών προϊόντων από την Τουρκία, ανταγωνιστικών των ελληνικών, που εκεί το κόστος παραγωγής είναι πολύ χαμηλότερο.

Τι είπε η Ελληνική Λύση; Ελάτε, κύριοι Ευρωβουλευτές του ΣΥΡΙΖΑ, της Νέας Δημοκρατίας, του ΚΙΝΑΛ, να υπογράψουμε ένα κείμενο να απαγορευτεί να έρθει το μαρουλάκι εδώ, να έρχεται η τομάτα εδώ, να έρχεται η πατάτα εδώ, να έρχεται το προϊόν που είναι ανταγωνιστικό του Έλληνα παραγωγού. Και όνειδος, να μην υπογράψει ούτε ένας Ευρωβουλευτής εκ του ελληνικού λαού και να πει: «Ναι, είμαι υποχρεωμένος να υπογράψω». Αντ’ αυτού, δίνετε χρήματα στην Τουρκία για να παραβιάζει κάθε έννομο δίκαιο και κάθε διεθνές δίκαιο.

Αναλύσεις εξαγωγών τροφίμων και γεωργικών προϊόντων από την Τουρκία, έκθεση της Ευρωπαϊκής Ένωσης: Περίπου το 25% των προϊόντων κρίθηκαν ακατάλληλα. Τι κάνεις λοιπόν ως κράτος σοβαρό, κύριε Υπουργέ μου; Στέλνεις τους φορείς στα σύνορα να ελέγξουν την ποιότητα του προϊόντος. Διότι το 20% ήταν μολυσμένα με φυτοφάρμακα, δεκατρείς απαγορευμένες ουσίες στις εξαγωγές και η Ελληνική Λύση τι λέει εδώ και καιρό; Όχι δασμούς, δεν μπορείτε, ανίκανοι, δεν θέλετε. Ποιοτικός έλεγχος στα σύνορα, ώστε να μην περνάει κανένα δηλητηριώδες τρόφιμο και το καταναλώνει ο Έλληνας πολίτης. Απλά πράγματα.

(Χειροκροτήματα από την πτέρυγα της Ελληνικής Λύσης)

Και έτσι δίνεις κίνητρο και στα ελληνικά ομοειδή προϊόντα να υπάρξουν για υγειονομικούς λόγους. Εγώ δεν σας λέω μόνο για οικονομικούς.

Εμείς λέμε στον ελληνικό λαό ότι δεν μπορείς να περιμένεις από αυτούς που σε κατέστρεψαν να γίνουν οι άνθρωποι που θα σε σώσουν. Ποιοι σε κατέστρεψαν, Έλληνα και σε κοιτάνε στα μάτια; ΣΥΡΙΖΑ, ΚΙΝΑΛ, Νέα Δημοκρατία. Αυτοί κατέστρεψαν και την Ελλάδα και την ελληνική οικονομία και αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

Και αυτό το λέει ο Αριστοφάνης στους «Βατράχους», για κάποιους που γνωρίζουν ή δεν γνωρίζουν.

Κύριοι συνάδελφοι, οι επόμενοι μήνες είναι κρίσιμοι και για την οικονομία και για την υγεία, αλλά κυρίως για τα εθνικά θέματα. Είμαστε βέβαιοι ότι η Τουρκία θα ανεβάσει τους τόνους. Έχουμε την παράνομη αλίευση στο βόρειο Αιγαίο, έχουμε την αποστολή πολεμικού πλοίου και απειλή βύθισης του «NAUTICAL GEO» -χθες έγινε αυτό- αποστολή πολεμικών πλοίων στην ΑΟΖ της Κύπρου και παρεμπόδιση κάθε αδιαπραγμάτευτης ελληνικής θέσης.

Κύριοι της Νέας Δημοκρατίας, μπορεί να ξεγελάσατε τους ψηφοφόρους σας, αλλά όχι εμάς. Δεν μπορείτε. Ούτε όμως και την ιστορία. Διότι αποδεικνύεται ότι στα μεγάλα αυτά προβλήματα που αντιμετωπίζει ο τόπος είναι πολύ κοντή και πολύ μικρή αυτή η Νέα Δημοκρατία του γενάρχη Καραμανλή, για να τα λέμε όλα.

(Χειροκροτήματα από την πτέρυγα της Ελληνικής Λύσης)

Και απόδειξη αυτού που λέω είναι η επίσημη ανακοίνωση του Υπουργείου Εξωτερικών της χώρας και της Ελλάδας μετά την πτώση του Ζάεφ. Ακούστε: Καλεί τα Σκόπια να σεβαστούν τις Πρέσπες. Η δική σας Κυβέρνηση καλεί τα Σκόπια, το VMRO, το σοβινιστικό μιλιταριστικό αυτό κόμμα, να σεβαστεί την επαίσχυντη προδοτική Συμφωνία των Πρεσπών. Οποία κατάπτωσις, οποία ύβρις στα συλλαλητήρια για τη Μακεδονία, που ήσασταν όλοι εκεί και προς τιμήν σας!

Μόνο εκατόν εξήντα δύο παραβιάσεις είχαμε από την πλευρά των Σκοπίων! Δηλαδή, τι πρέπει να κάνω; Εγώ θα σας το πω. Ούτε ανοησία είναι ούτε βλακεία αυτό που κάνετε. Είναι ένα διαρκές προμελετημένο εθνικό έγκλημα αυτό που γίνεται για την Μακεδονία!

(Χειροκροτήματα από την πτέρυγα της Ελληνικής Λύσης)

Και θα σας πω και κάτι άλλο που δεν τιμά -και θα το πω με κομψό τρόπο- τον Έλληνα Πρωθυπουργό, γιατί είναι Πρωθυπουργός του τόπου. Έκανε μια δήλωση στον ΟΗΕ. Ουσιαστικά εξήγγειλε πρόγραμμα αλλαγής του πληθυσμού στην Ελλάδα. Συρρικνωνόμαστε, επιβεβαίωσε ο Πρωθυπουργός, αλλά έρχονται πληθυσμοί που θα αντιμετωπίσουν την πρόκληση με οργανωμένη μετανάστευση.

Αντί να κοιτάξει η Βουλή να δώσει κίνητρα σε ελληνικές οικογένειες, σε παιδιά να γυρίσουν από το εξωτερικό, να γεννήσουν ελληνόπουλα, να ξαναέρθει το έθνος εκεί που του αξίζει, εσείς εμπλουτίζετε με κάθε λογής αλλοεθνή το ελληνικό έθνος. Λάθος, πραγματικά, τεράστιο.

(Χειροκροτήματα από την πτέρυγα της Ελληνικής Λύσης)

Κάποιοι θέλουν να μας πάνε στη Χάγη. Εγώ θα σας πω το εξής: Συζήτηση με Χάγη ποτέ, κύριοι συνάδελφοι. Ποτέ. Αν θέλετε να συζητήσουμε πραγματικά, θα πάτε στο Αμβούργο. Διεθνές δίκαιο των θαλασσών συζητιέται μόνο εκεί. Στη Χάγη συζητούνται επιμέρους θέματα.

Κυοφορείται ότι θα πάτε στη Χάγη με συμφωνία του ΣΥΡΙΖΑ.

Ο κ. Τσίπρας πού πήγε, βρε παιδιά; Επτά μέρες λείπει ο άνθρωπος. Ούτε 28η Οκτωβρίου δεν εμφανίστηκε πουθενά. Η κ. Μέρκελ ήρθε εδώ, μια δήλωση δεν είδα εναντίον της από τον κ. Τσίπρα. Το «go back, κυρία Μέρκελ», έγινε «come in, κυρία Μέρκελ». Αυτά φαίνονται στον ελληνικό λαό. Καταδεικνύονται οι παλινδρομήσεις και αν θέλετε και καμιά φορά και οι κωλοτούμπες.

Εγώ δεν λέω σε κανέναν «go back». Λέω, όμως, κάτι πολύ απλό: Αν θες να δεις στην Ελλάδα επίσκεψη, δεν θα έρθεις 28η Οκτωβρίου, που είναι ημέρα μάχης εναντίον του ναζισμού και του φασισμού. Τελεία και παύλα. Αυτή είναι η άποψή μας.

(Χειροκροτήματα από την πτέρυγα της Ελληνικής Λύσης)

Λέω, λοιπόν «όχι Χάγη». Θα διαβάσω τι είπε ο Ρουμί, Πέρσης ποιητής, φιλόσοφος και ιεροδιδάσκαλος -Πέρσης ήταν, δεν ήταν κανένας Έλληνας- για τους Τούρκους της εποχής του, τον 12 αιώνα μ.Χ.. Και θέλω να ρωτήσω εσάς αν συμφωνείτε. Είπε, λοιπόν: «Για την οικοδόμηση πρέπει να προσλαμβάνει Ρωμιούς εργάτες, για την κατεδάφιση μόνο Τούρκους. Η δόμηση του κόσμου είναι ιδιότητα των Ρωμιών». Πέρσης τα λέει. «Η καταστροφή έχει ανατεθεί στους Τούρκους».

Με αυτούς τους Τούρκους θα κάνετε διάλογο εσείς, θα πάτε σε Χάγη, δεσμεύοντας την Ελλάδα με συνυποσχετικά που μπορούν να οδηγήσουν σε εθνικές τραγωδίες;

Κύριοι συνάδελφοι, για μας υπάρχει μια μεγάλη ιδέα. Σας το λέω εντίμως και το προσυπογράφω. Η μεγάλη ιδέα πραγματικά δεν μπορεί να επιτευχθεί σε μια στιγμή, με ένα μεγάλο ή μικρό βήμα. Αποτελεί ανηφορική κοπιώδη πορεία, η οποία μπορεί να διαρκέσει και ένα και δύο και τρία και πέντε και δέκα χρόνια. Εάν, όμως, δεν μπορέσουμε να κάνουμε και να φτάσουμε εκεί ψηλά, στην κορυφή, αυτό δεν σημαίνει ότι η Ελληνική Λύση θα παραιτηθεί της προσπάθειας. Άλλες φορές θα πέσουμε, άλλες φορές θα σηκωθούμε -είμαστε υποχρεωμένοι- άλλες φορές προχωράμε και άλλες στεκόμαστε.

Ο δρόμος τον οποίο χάραξε η Ελληνική Λύση είναι ο δρόμος της ελληνικής ιστορίας του έθνους και θα τον συνεχίσουμε αταλάντευτοι. Τελεία και παύλα.

(Χειροκροτήματα από την πτέρυγα της Ελληνικής Λύσης)

Εμείς, ως Ελληνική Λύση, λέμε «όχι» στην ψευτοαριστερά. Λέμε, όμως, «όχι» και στην ψευτοδεξιά. Συμπεριφερόμαστε ελληνικά, πατριωτικά και εθνικά. Μόνο ελληνικά, ενωτικά, όχι διχαστικά, όπως η Νέα Δημοκρατία για την Ελλάδα. Θέλουμε να ενώσουμε και όχι να διχάσουμε. Θέλουμε να δημιουργήσουμε μια Ελλάδα με ένα έθνος που θα πορεύεται εκεί που του αξίζει και είναι η κορυφή. Τίποτα περισσότερο και τίποτα λιγότερο.

(Χειροκροτήματα από την πτέρυγα της Ελληνικής Λύσης)

Κύριοι της Νέας Δημοκρατίας, θα σας πω τα απλά και στον κ. Παπαθανάση, που είναι γνώστης των οικονομικών. Δεν υπάρχει εθνική κυριαρχία χωρίς οικονομική ανεξαρτησία. Καταλάβετέ το. Δεν υπάρχει. Σε όποιον το πείτε αυτό. Ο οικονομικά εξαρτημένος δεν έχει κυριαρχία του εαυτού του. Τελεία και παύλα. Όσο πιο πολύ δανείζεστε, όσο πιο πολύ χρεώνετε την Ελλάδα -47 δισεκατομμύρια μασήσατε σε δύο χρόνια και τα δώσατε από εδώ και από εκεί- τόσο περισσότερο χάνονται οι ελπίδες για εθνική κυριαρχία, τόσο περισσότερο απολαμβάνουν οι Έλληνες τη δουλεία στην οποία εσείς τον οδηγείτε. Είναι κυριολεκτικά έγκλημα αυτό που κάνετε. Με δανεικά δεν μπορείς να κάνεις πολιτική.

Θα μπορούσα να δώσω αριθμούς. Θα σας πω, όμως, κάτι πολύ απλό: EUROSTAT: Ένα στα τρία ελληνόπουλα είναι φτωχό και χωρίς μέλλον. Πεντακόσιες χιλιάδες ελληνόπουλα δεν έχουν να φάνε. Το καταλαβαίνουμε αυτό; Δεν τα λέω εγώ. Σας δίνω τα στοιχεία που εσείς επικαλείστε, επιμεριστικά πολλές φορές για να θριαμβολογείτε, διότι πάει καλά η οικονομία. Αδυναμία ΕΦΚΑ, λέει ο κ. Χατζηδάκης. Χθεσινή του δήλωση. Δεν θα κατορθώσει ούτε μέσα στο πρώτο εξάμηνο να αντιμετωπίσει τον τεράστιο όγκο των εκκρεμών συντάξεων. Τα παιδιά μας πεινάνε. Οι συνταξιούχοι περιμένουν να πάρουν τη σύνταξή τους που πλήρωσαν και τους κοροϊδεύετε. Δεν αντέχει, λέει ο κ. Χατζηδάκης, άλλη υπέρβαση ο κοινωνικός προϋπολογισμός. Στα 6.400 ευρώ είναι το μέσο κόστος κάθε συνταξιοδοτικής απόφασης. Γι’ αυτό καθυστερείτε να δώσετε το δίκιο του συνταξιούχου, τη δική του σύνταξη, που δούλεψε, μόχθησε, παρήγαγε, έδωσε, συνείσφερε στην ελληνική οικονομία. Διότι είστε ανίκανοι και αποτυχημένοι να παράγεται πλούτο.

(Χειροκροτήματα από την πτέρυγα της Ελληνικής Λύσης)

Όμως παράγετε επιχειρηματίες και επενδυτές. Πολλούς επιχειρηματίες, όπως τον Λάτση. Ο δανειολήπτης που έγινε επενδυτής. Πείτε μου σε ποια χώρα του κόσμου δανειολήπτης με χρήμα του ελληνικού λαού γίνεται επενδυτής. Αντί να φέρει χρήμα στη χώρα, δανείστηκε από ελληνικές τράπεζες στις οποίες εγγυώνται οι Έλληνες, για να κάνει την επένδυση στο Ελληνικό.

Ακούστε: Αυτός δεν είναι επενδυτής. Όχι. Αυτός είναι δανειολήπτης κανονικός. Μάλλον, μπαγάσας είναι, έξυπνος είναι. Σας κορόιδεψε, θέλετε; Τον δουλέψατε εσείς για να δουλέψετε καλύτερα εσείς; Δεν ξέρω τι κάνατε. Ξέρω, όμως, ότι έχει οσμή σκανδάλου αυτή η ιστορία και επίσης, πρέπει να πω κάτι πολύ απλό. Δείτε πόσο ανίκανη είναι η ελληνική Κυβέρνηση να προασπίσει τα εθνικά συμφέροντα. Τις τελευταίες μέρες λέει η «Deutsche Welle» ότι γίνεται πόλεμος μεταξύ Μεγάλης Βρετανίας και Γαλλίας για τον τόνο και τα ψάρια στη Μάγχη και εμείς αφήνουμε τον Τούρκο να ψαρεύει στο ελληνικό Αιγαίο, γιατί δεν κάναμε αλιευτικές ζώνες. Όχι η Νέα Δημοκρατία!

Θα μου επιτρέψει ο οποιοσδήποτε συνάδελφος από κάτω να μη μου κάνει νοήματα για τα θέματα αυτά, γιατί τα ξέρω πολύ καλύτερα από αυτόν, γιατί, όταν εγώ τα έλεγα από το 2007, 2008, 2009, αυτός δεν ήταν καν Βουλευτής. Παράκληση για τον οποιοσδήποτε συνάδελφο, γιατί δεν θέλω να κάνω διάλογο με κανέναν.

Παράνομη αλιεία στην Ελλάδα, επειδή δεν έχουμε τα δώδεκα ναυτικά μίλια και γίνεται από τα επτά μίλια. Τα αυτονόητα σας λέω και στη Μάγχη σκοτώνονται Βρετανοί για το ψάρεμα και εμείς τους αφήνουμε να ψαρεύουν και να μεταπουλούν τα ψάρια στην Ελλάδα ως τουρκικά. Αυτή είναι η ανικανότητά μας.

Να μη σας πω και το άλλο, ποιους επενδυτές φέρνετε. Το κτήριο της «ΚΕΡΑΝΗΣ», 5,5 εκατομμύρια ευρώ.

Ακούστε τώρα εσείς, της Νέας Δημοκρατίας, οι αξιοπρεπείς άνθρωποι. Πείτε μου πόσο λογικό είναι να πουλάει ο ΕΦΚΑ 5,5 εκατομμύρια ευρώ σε ένα fund το κτήριό του και σε επτά-οκτώ μήνες, έναν χρόνο μετά να το αγοράζει το Υπουργείο Δικαιοσύνης με 80 εκατομμύρια. Πείτε μου πόσο έντιμο είναι αυτό. Τι να πω έξω, στον κόσμο εγώ;

Πραγματικά, πιστεύω ότι υπάρχουν έντιμοι Βουλευτές. Οι Βουλευτές της Νέας Δημοκρατίας είναι έντιμοι άνθρωποι -να το δεχτώ- και του ΣΥΡΙΖΑ και του ΚΙΝΑΛ. Τι μπορώ να πω εγώ για αυτό το πράγμα; Πιαστήκατε κορόιδα; Να το δεχτώ. Δεν θέλω να πω ότι κάποιοι τα πήραν.

Άρα είστε επικίνδυνοι για τη διακυβέρνηση του τόπου. Δεν υπάρχει άλλη λογική. Δεν υπάρχει άλλη λογική!

(Χειροκροτήματα από την πτέρυγα της Ελληνικής Λύσης)

Και επειδή πιέζει ο χρόνος θέλω να πω κάτι. Πριν από ένα χρόνο ακριβώς ο Έλληνας Πρωθυπουργός μας είχε πει ότι έχει απομείνει ένα μίλι για να τελειώσουμε με τον κορωνοϊό και την πανδημία με το εμβόλιο. Εγώ θα σας πω το εξής. Το μίλι είναι χίλια οκτακόσια περίπου, ΜΕΘ. Μήπως εννοούσε χίλια μίλια, γιατί το ένα μίλι έχει πολύ μεγάλη διάρκεια για ένα χρόνο, ούτε χελώνα δεν θα το έκανε. Χελώνα να πάει, θα το κάνει –ξέρω εγώ- σε ένα χρόνο, σε δέκα μήνες, σε πέντε μήνες, σε δύο μήνες; Δεν ξέρω.

Ακούστε, 21 Οκτωβρίου του 2020. Δέκα θανάτους την ημέρα στο επταήμερο κυλιόμενο μέσο όρο. Φέτος, με το 63% των εμβολιασμένων έχουμε τριάντα πέντε νεκρούς την ημέρα. Εδώ είναι η αποτυχία σας. Και εμείς σας προειδοποιήσαμε από την πρώτη στιγμή. Το εμβόλιο δεν είναι «διά πάσαν νόσον και πάσαν μαλακίαν». Το εμβόλιο είναι η ασφάλιση σε τυχόν ενδεχόμενη πανδημία. Όταν έχεις πανδημία, δεν είναι το εμβόλιο η λύση, είναι το φάρμακο.

Θα σας πω τώρα, όμως, ποια είναι τα βασικά ζητήματα της αποτυχίας σας για ακόμη μία φορά, για να δείτε ότι είμαστε οι μοναδικοί που έχουμε προτάσεις.

Πρώτον, αγνοείτε τη φυσική ανοσία έναντι της επίκτητης ανοσίας του εμβολίου.

Δεύτερον, τα νοσοκομεία –ακούστε τι έκαναν- απολύσανε ηρωικές νοσοκόμες, ήρωες γιατρούς τους απολύσατε, τους βγάλατε σε αναστολή, όταν τα νοσοκομεία αυτά κινδυνεύουν με κλείσιμο και οι ΜΕΘ δεν δουλεύουν κανονικά. Στη Δράμα, στις Σέρρες, στην Ξάνθη, στην Κομοτηνή, κλείνουν τα ιατρεία, το καταλαβαίνετε; Κάνετε λάθη.

Τρίτον. Προστασία των ηλικιωμένων. Χίλιες φορές μεγαλύτερη διαφορά έχει ο δείκτης θνησιμότητας μεταξύ ηλικιωμένων και νέων.

Τέταρτον. Οι τρέχουσες προσπάθειες εμβολιασμού πρέπει να επικεντρωθούν σε άτομα άνω των εξήντα ετών λένε οι ειδικοί, όχι οι δικοί σας ειδικοί που πάνε και κάνουν φασαρίες σε μαγαζί της Νέας Δημοκρατίας κι όταν πήραν χαμπάρι ότι είναι νεοδημοκράτης ο ιδιοκτήτης, το κουκουλώνουν, βλέπε Βασιλακόπουλος, για να τα λέμε όλα.

Πέμπτον. Κλείσιμο σχολείων. Η Σουηδία κράτησε ανοικτά τα σχολεία. Δεν έκανε lockdown. Δεν τιμώρησε τον επιχειρηματία η Σουηδία, δεν τιμώρησε τον εστιάτορα, τη μικρή επιχείρηση, τη μεγάλη επιχείρηση, είναι ανοιχτή και έχει λιγότερους νεκρούς, χωρίς μάσκες. Ακούστε, χωρίς μάσκες! Είναι εγκληματικά τα λάθη που κάνατε στην πορεία αυτή που μιλάμε για τον κορωνοϊό. Το αποτέλεσμα; Μηδενικοί θάνατοι παιδιών από COVID στη Σουηδία, χαμηλότερος ο κίνδυνος στους εκπαιδευτικούς.

Έκτον. Μάσκες. Μη επιστημονικές αποδείξεις δεν λειτουργούν για τα παιδιά. Σας λέω τι λένε οι επιστήμονες πλέον ξεκάθαρα και αρχίζουν και το λένε και άλλοι επιστήμονες.

Η υπεράσπιση, λοιπόν, για το κλείσιμο των σχολείων, το μεγαλύτερο λάθος που κάνατε ποτέ, θα σας το πω τώρα. Έχω ανίψια μικρά. Τα παιδιά αυτά επί ενάμιση χρόνο έμαθαν από υπολογιστή ό,τι έμαθαν. Θα σας πω ένα πράγμα. Δεν έμαθαν τίποτε. Σας το λέω ως πατέρας, ως γονιός, ως φίλος, δεν έμαθαν τίποτε τα παιδιά αυτά, το καταλαβαίνετε; Τα κάναμε ημιμαθή τα παιδιά μας και αυτά τα παιδιά είναι το αύριο της Ελλάδος, αυτά τα παιδιά είναι το αύριο του τόπου, αυτά τα παιδιά θα αναγεννήσουν τον τόπο που εσείς καίτε καθημερινά με τα εγκληματικά λάθη. Σας το λέω με πόνο ψυχής.

(Χειροκροτήματα από την πτέρυγα της Ελληνικής Λύσης)

Ακούστε. Δεν σταμάτησε τον COVID η ιχνηλάτηση των επαφών. Μας έχετε φλομώσει στα rapid test. Μας έχετε φλομώσει στα επισφαλή rapid test. Καταλάβετέ το. Δεν δίνουν ασφαλή συμπεράσματα. Το έχω πει χίλιες φορές, είναι ψευδές να ισχυρίζεστε ότι τα rapid test παρέχουν ασφάλεια. Δεν το έχω πει εγώ, το λένε οι επιστήμονες που έχουμε στην Ελληνική Λύση, οι γιατροί, οι ειδικοί. Ρωτήστε και τους δικούς σας ειδικούς, τα rapid test δεν παρέχουν ασφάλεια, οδηγεί σε απελπιστική σπατάλη πόρων. Ξέρετε τι σημαίνει να πληρώνει ένας εργαζόμενος τρία rapid test; Το έχετε καταλάβει εσείς που νομοθετείτε εις βάρος του ελληνικού λαού; Γιατί να πληρώσει ο πολίτης, επειδή δεν εμβολιάστηκε -έχει το δικαίωμα αυτό, μπορώ να διαφωνώ μαζί του, αλλά δεν έχει σημασία- τρία rapid test την εβδομάδα για να πάει στη δουλειά του; Να σας πω εγώ γιατί; Για να τον εκβιάσετε, να τον γονατίσετε, να τον εξευτελίσετε και να τον οδηγήσετε, αναγκαστικά, στο να κάνει το εμβόλιο. Αναγκαστική επιβολή νόμου ή εμβολιασμού, είναι φασιστική, απολυταρχική, αυταρχική διάθεση. Τελεία και παύλα.

(Χειροκροτήματα από την πτέρυγα της Ελληνικής Λύσης)

Δεν θα πω για τα lockdown, αλλά θα κλείσω με το εξής. Για εμένα και για εμάς στην Ελληνική Λύση, πραγματικά η δημοκρατία κινδυνεύει τους τελευταίους μήνες. Και το εννοώ αυτό. Διότι παίρνονται μέτρα και αποφάσεις ερήμην του ελληνικού λαού, χωρίς να ερωτηθεί κανένας.

Η δημοκρατία αρχίζει να ξεφεύγει από το πλαίσιό της, όταν η ωριμότητα δεν υπάρχει. Όταν ο ηγέτης, ο Υπουργός, ο ηγήτωρ μιας ομάδας ανθρώπων, δεν είναι ώριμος. Η ευθύνη τότε εγκαταλείπει αυτούς που ασκούν εξουσία. Τότε μπορεί να μεταβληθεί σε αληθινή κόλαση το ακαταδίωκτο που κάνετε, γιατί δεν έχετε καμία ευθύνη για οποιονδήποτε νόμο και οποιαδήποτε απόφασή σας. Εσείς και οι ειδικοί σας!

Για να καταλύσετε τη δημοκρατία, κύριοι της Νέας Δημοκρατίας, πρέπει πρώτα –θα το πω ευθέως- να καταλύσεις την ασφάλεια που νιώθει ο πολίτης μέσα στην ίδια την πολιτεία, μέσα στο ίδιο το κράτος. Χάνεται ο δημοκρατία. Η ασφάλεια αφορά όλους, η υγειονομική ασφάλεια, η ασφάλεια του πολίτη με την αστυνομία. Μηχανισμός για να εξασφαλίσεις την ασφάλεια είναι η αστυνομία. Και τι κάνατε; Να σας πω εγώ. Εγκληματήσατε την Ελληνική Αστυνομία. Οδηγήσατε επτά άτομα σιδηροδέσμιους, πού; Στον Πειραιά, να απολογηθούν επί πέντε ημέρες να απολογηθούν για το αν έπρεπε ή όχι να πυροβολήσουν την ώρα που είχαν ένα αυτοκίνητο επάνω τους. Το αποτέλεσμα; Θα σας το πω τώρα. Χθες είχαμε ένα συμβάν με έναν ντελιβερά. Δεν είδα τους ψευτοαριστερούς να κάνουν πορείες. Δεν είδα κανέναν από τους ψευτοαριστερούς να πηγαίνει στον πατέρα του ντελιβερά –επειδή απλά ήταν Αλβανός ο άλλος οδηγός- και να του πουν κύριε έτρεχε με εκατόν τριάντα χιλιόμετρα μέσα στην Θεσσαλονίκη, πέρασε τρία κόκκινα. Πάτησε κυριολεκτικά ένα παιδί που δούλευε. Δεν είδα, όμως, καμμία πορεία από τους ανθρωπιστές φιλάνθρωπους. Δεν το είδα αυτό, γιατί; Όταν πεθαίνει ο Έλληνας έχει λιγότερο ειδικό βάρος από όταν πεθαίνει ένας Πακιστανός ή ένας Αφγανός ή ένας Ρομά; Για εμάς, η ανθρώπινη ζωή δεν μπαίνει στην ζυγαριά. Ο άνθρωπος είναι άνθρωπος, καταλάβετέ το.

(Χειροκροτήματα από την πτέρυγα της Ελληνικής Λύσης)

Εδώ, λοιπόν, κύριοι της Νέας Δημοκρατίας, ξεχνάτε κάτι βασικό. Η ασφάλεια είναι πηγή προσέλκυσης επενδυτών. Αν δεν υπάρχει ασφάλεια σε μία χώρα, δεν θα επενδύσει κανένας. Δεν είναι μόνο κοινωνικό το ζήτημα, είναι και οικονομικό. Δεν είναι ένα απλό θέμα. Δεν παρέχετε –επαναλαμβάνω- ασφάλεια στους Έλληνες. Θέλετε παραδείγματα; Ακούστε τώρα για να κλείσω, γιατί πιέζομαι και από τον χρόνο.

Στη Χαλκιδική έγειρε το σπίτι ενός πολίτη μετά από πλημμύρα το 2019, στην Ολυμπιάδα Χαλκιδικής, εκεί που κάνατε ρημαδιό την περιοχή σας, με την άδεια στην «ΕΛΛΗΝΙΚΟΣ ΧΡΥΣΟΣ», που γεμίζει με νερά και κατεβαίνουν τα ρέματα από πάνω και παρασέρνουν σπίτια.

Πρέπει να το γκρεμίσει ο ίδιος με βάση το νόμο. Ακούστε, κύριε Υπουργέ, του το πήρε το ρέμα, δεν φταίει αυτός. Το ρέμα ήταν μικρό, το έχτισε εκατό μέτρα μακριά από το ρέμα, πέσαν τα νερά, έγειρε το σπίτι. Πρέπει τώρα να γκρεμίσει μόνος του το σπίτι με δικά του έξοδα, αλλιώς θα πληρώσει πρόστιμο. Πού είναι η ασφάλεια που πρέπει να νιώσει ο πολίτης ότι δεν θα ‘ρθει ένα ποτάμι που έκανε η «ΕΛΛΗΝΙΚΟΣ ΧΡΥΣΟΣ» ή κάποιος άλλος και θα του πάρει το σπίτι; Και δάνειο θα πληρώσει και σπίτι δεν έχει και το γκρεμίζει με δικά του έξοδα. Για να πάρει μια υποτυπώδη αποζημίωση από το κράτος πρέπει να προσκομίσει καινούργια άδεια κτισίματος.

Αυτά βλέπουν οι Αφρικανοί και γελούν με τα χάλια μας, χωρία διάθεση ρατσισμού. Μιλώ για την κρατική δομή της Αφρικής και των κρατών αυτών. Η ασφάλεια που δεν παρέχεται στους πατεράδες μας. Αγωνίστηκαν, πλήρωσαν και τώρα συνταγματικές περικοπές δώρων συνταξιούχων του δημοσίου.

Κάνω έκκληση στους Έλληνες δικαστές, στην ελληνική δικαιοσύνη επειδή τους θεωρώ ακριβοδίκαιους, σταματήστε τα δικά σας να είναι δικά σας και του ελληνικού λαού να είναι κομμένα. Σταματήστε, σας παρακαλώ πάρα πολύ, είναι άδικο για τον συνταξιούχο και τον μικρομεσαίο.

(Χειροκροτήματα από την πτέρυγα της Ελληνικής Λύσης)

Διότι η προηγούμενη απόφαση του Ελεγκτικού Συνεδρίου ήταν διαφορετική. Ήταν αντισυνταγματική. Τώρα είναι συνταγματική. Σήμερα χτυπούν τους συνταξιούχους, αύριο εμάς σε δώρα Πάσχα, Χριστουγέννων, επιδόματα.

Φτάσαμε, κυρίες και κύριοι, για να κλείσω με την Ελληνική Αστυνομία, στο έσχατο σημείο, οι αστυνομικοί να κατηγορούνται σε δύο περιπτώσεις, εάν κάνουν κάτι ή εάν δεν κάνουν κάτι. Το φτάσατε στη Νέα Δημοκρατία σε αυτό το σημείο. Όταν κάνουν κάτι απολογούνται, αν δεν κάνουν κάτι, πάλι να απολογούνται.

Παρακολουθώντας εμείς τον μοχλό εναντίον της Ελληνικής Αστυνομίας, εναντίον των αδελφών μας, γεννιούνται ερωτηματικά. Όταν οι πολίτες κινδυνεύουν, δεν θα καλούν την Αστυνομία πλέον; Θα περιμένουν να φύγει ο διαρρήκτης από το σπίτι τους; Οι αστυνομικοί δεν πρέπει να καταδιώκουν ληστές και εγκληματίες εντός αστικού ιστού; Ερωτήσεις: Οι αστυνομικοί δεν θα πρέπει να πυροβολούν εάν βλέπουν το αυτοκίνητο να έρχεται κατά πάνω τους και να μην σταματάει; Ακόμη και αν κινδυνεύουν; Θα τους λένε, μην καλείτε την Αστυνομία, αν σας κλέβουν περιμένετε ή κοιμηθείτε λίγο αλλιώς; Το έλεγε ο κ. Τόσκας κατά το παρελθόν, το λέει και η Νέα Δημοκρατία, σαν τη συμφωνία των Πρεσπών. Το κράτος έχει συνέχεια. Κάνετε ότι κοιμάστε. Η Ελλάδα είναι η μόνη χώρα, φίλες και φίλοι που συλλαμβάνονται αστυνομικοί για αυτοάμυνα. Δεν υπάρχει άλλη χώρα, πραγματικά, μόνο εμείς. Κρύβουν πρόσωπα δραστών, καταδικασμένων εγκληματιών. Τα δέκα και είκοσι φορές ισόβια γίνονται δεκαοκτώ χρόνια και βγαίνεις σε δύο και τρία χρόνια. Για παράδειγμα, ο ντελιβεράς, όπου αφέθηκε ελεύθερος ο οδηγός. Ο οδηγός που σκότωσε τον ντελιβερά αφέθηκε ελεύθερος. Το καταλαβαίνετε αυτό; Και κανείς δεν διαμαρτυρήθηκε. Έφυγε μια ανθρώπινη ψυχή. Πώς τον αφήσανε ελεύθερο; Αν γινόταν το ανάποδο, αν ο ντελιβεράς ήταν Πακιστανός και ο άλλος ο οδηγός ήταν Έλληνας, θα έβγαιναν σε πορείες όλη την ημέρα σε Αθήνα, Θεσσαλονίκη και επαρχία. Η ασυδοσία είναι, πλέον, γνώρισμα της ελληνικής πραγματικότητας. Οι αστυνομικοί για την πολιτεία θεωρούνται αναλώσιμοι. Για εμάς, δεν είναι αναλώσιμοι. Για εμάς, είναι φίλοι μας, αδέρφια μας, ξαδέλφια μας, συγγενείς μας.

(Χειροκροτήματα από την πτέρυγα της Ελληνικής Λύσης)

Δεν θα είναι υπηρεσιακά παροπλισμένοι. Δεν θα είναι ανενεργοί. Δεν θα είναι αδιάφοροι και θα αμείβονται αξιοπρεπώς. Για εμάς, οι κανόνες εμπλοκής πρέπει να υπάρχουν στους αστυνομικούς. Για εμάς, δεν πρέπει να εμπλέκονται οι δικαστικές αρχές σε αυτοάμυνα Ελλήνων αστυνομικών. Εμείς αυτούς τους αστυνομικούς θέλουμε και κάθε αστυνομικό που προστατεύει τον πολίτη τον θεωρούμε ήρωα με 700 - 800 ευρώ.

(Χειροκροτήματα από την πτέρυγα της Ελληνικής Λύσης)

Κύριοι συνάδελφοι, η Ελλάδα μπαίνει στην εποχή που θα κυριαρχήσει η λέξη «ασφάλεια». Ο πλανήτης μπαίνει στην εποχή που θα κυριαρχήσει η λέξη «ασφάλεια», ασφάλεια για το παρόν, οικονομία και εγκληματικότητα. Αλλά και για το μέλλον, ταυτότητα, μεταναστευτικό, επισιτιστική κρίση. Κλιματική αλλαγή τη λέτε εσείς. Παραμύθια της Χαλιμάς λέω εγώ, γιατί ο πλανήτης ανά τακτά χρονικά διαστήματα είχε και πλημμύρες και κατακλυσμούς και ανομβρία και ήλιο κ.λπ.. Ρωτήστε αν θέλετε και γεωλόγους. Όσες ιδεοληψίες – φούσκες βρίσκονται απέναντι, θα σκάνε η μία μετά την άλλη. Εμείς, είμαστε η λύση σε όλα αυτά τα προβλήματα. Ο αγώνας για την ελευθερία, ο αγώνας για τη δημοκρατία, δεν τελειώνει με μία ψήφο, δεν τελειώνει με μια πορεία, δεν τελειώνει με μια μήνυση, δεν τελειώνει με το εμβόλιο. Πρέπει να πολεμήσεις για την ελευθερία σου. Γίνεσαι σκλάβος μέρα με την ημέρα Έλληνα και πρέπει να καταλάβεις ότι εσύ είσαι η λύση. Θα δώσεις τη λύση. Σπάσε τις αλυσίδες και τότε η Ελλάδα θα είναι πραγματικά ελεύθερη. Όλα τα άλλα είναι παραμύθια.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν θα συνεχίσουμε τώρα τον κατάλογο των ομιλητών με τους εξής συναδέλφους: Τον κ. Καλαματιανό, τον κ. Χαρακόπουλο, την κ. Αυγέρη, τον κ. Γκίκα και τον κ. Μεϊκόπουλο. Οι περισσότεροι είναι εντός Αιθούσης.

Ορίστε, κύριε Καλαματιανέ, έχετε τον λόγο.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινώ με την τροπολογία που ήρθε πέντε μέρες πριν τις εκλογές της Ομοσπονδίας των Αστυνομικών Υπαλλήλων και ήταν πραγματικά ένας κεραυνός εν αιθρία. Τι ήταν αυτό το τόσο επείγον που, πέντε μέρες πριν τις εκλογές, φέρνετε μια τροπολογία που αλλάζει τον τρόπο εκλογής και καταργεί, ουσιαστικά, την απλή αναλογική; Προσπαθήσατε προφανώς να φαλκιδεύσετε την ελεύθερη και δημοκρατική άποψη και θέση των αστυνομικών. Μεθοδεύσατε τον αποκλεισμό κάθε ανεξάρτητης δημοκρατικής φωνής που ασκεί κριτική και αμφισβητεί τις πολιτικές επιλογές. Τι σας έκανε ένας σπεύσατε σε τόσο σύντομο χρονικό διάστημα; Και εάν δεν ήταν, δυστυχώς, ο θάνατος της Φώφης Γεννηματά, θα το είχατε ψηφίσει τώρα και οι εκλογές θα είχαν γίνει με αυτό το σύστημα. Πρέπει να το αποσύρετε. Η τροπολογία αυτή πρέπει να αποσυρθεί, διότι φαλκιδεύει τη δημοκρατία στον συνδικαλισμό των Σωμάτων Ασφαλείας.

Έρχομαι τώρα στο νομοσχέδιο. Συνηθίζει αυτή η Κυβέρνηση να κάνει το μαύρο – άσπρο. Όταν έφερνε ο κ. Χατζηδάκης το αντεργατικό νομοσχέδιο που προέβλεπε απλήρωτες και φθηνές υπερωρίες και υπονόμευε την προστασία από την καταγγελία της σύμβασης εργασίας και άλλα πολλά, έλεγε ότι το φέρνει για να προστατεύσει τους εργαζόμενους. Τώρα βέβαια οι εργαζόμενοι βλέπουν το τι συμβαίνει στον χώρο εργασίας και πόσο αντεργατικό είναι και πώς απομειώνει αυτό το νομοσχέδιο τα εργασιακά τους δικαιώματα. Όταν έφερνε, επίσης ο κ. Χατζηδάκης, το νομοσχέδιο για την απελευθέρωση της αγοράς ενέργειας έλεγε ότι το κάνει για να προστατέψει τους καταναλωτές, ότι δεν θα ανέβουν οι τιμές του ρεύματος και ότι όλα θα πάνε καλά. Και τώρα βλέπουν οι ίδιοι οι καταναλωτές ποια είναι τα αποτελέσματα αυτής της πολιτικής, αυτών των επιλογών.

Το ίδιο κάνετε και τώρα. Λέτε ότι φέρνετε ένα νομοσχέδιο που είναι προς το συμφέρον των παραγωγών και των καταναλωτών. Συμβαίνει αυτό; Όχι, το αντίθετο. Για μια ακόμα φορά κλείνετε τα μάτια μπροστά στις ανάγκες της μεγάλης κοινωνικής πλειοψηφίας. Για μια ακόμα φορά επιλέγετε να σταθείτε απέναντι στους ανθρώπους του μόχθου και του μεροκάματου. Τους τραβάτε, πραγματικά, το χαλί κάτω από τα πόδια. Δεν σας ενδιαφέρει που βρισκόμαστε μέσα στην πανδημία και τις οικονομικές συνέπειες της. Δεν σας ενδιαφέρει που η ακρίβεια συνθλίβει νοικοκυριά και επιχειρήσεις. Συνεχίζετε απτόητοι το έργο σας.

Με αυτό το νομοσχέδιο επιδιώκετε, ουσιαστικά, την αποδόμηση και το ξήλωμα των λαϊκών αγορών. Επιδιώκετε την υπονόμευση ενός θεσμού που λειτουργεί με θετικά –θετικότατα- αποτελέσματα για ενενήντα τρία χρόνια. Ενός θεσμού που δημιουργήθηκε για να μπορούν οι καταναλωτές να έχουν πρόσβαση σε εγχώρια, ποιοτικά, φθηνά, φρέσκα προϊόντα. Ενός θεσμού που λειτουργεί για να φέρνει σε επαφή καταναλωτές και παραγωγούς και να δημιουργεί σχέση εμπιστοσύνης μεταξύ τους. Δεν σας ενδιαφέρει ότι οι καταναλωτές αυτήν τη στιγμή ασφυκτιούν. Δεν σας ενδιαφέρει που οι παραγωγοί βλέπουν τα προϊόντα τους είτε να μένουν απούλητα είτε να σαπίζουν στα χωράφια ή να αναγκάζονται να πωλούν τα προϊόντα τους σε πολύ χαμηλές τιμές, κάτω του κόστους γιατί έχει ανέβει εξαιρετικά το κόστος παραγωγής –τα γνωρίζετε αυτά, κύριοι συνάδελφοι- και έχουν μοναδικό διέξοδο τις λαϊκές αγορές για να πουλήσουν προϊόντα και να ζήσουν τις οικογένειές τους. Τους κόβετε, λοιπόν, με αυτό το νομοσχέδιο και αυτήν τη διέξοδο. Θέλετε να τους κάνετε επαγγελματίες. Και για να τους καλωσορίσετε στην έννοια αυτή και στον επαγγελματισμό προβλέπετε γι’ αυτούς μεγάλα και αυστηρά πρόστιμα, ανακλήσεις αδειών και αλλαγές στον ορισμό της έννοιας της άδειας λαϊκής.

Σκοπός σας δεν είναι να λύσετε προβλήματα. Το αντίθετο, μάλιστα. Δημιουργείτε ακόμα περισσότερα, πολύ περισσότερα. Αυτό παρατήρησαν σχεδόν όλοι οι φορείς. Η μεγάλη πλειοψηφία των φορέων που συμμετείχαν στη συζήτηση στις επιτροπές αυτό τόνισαν. Αλλά εσείς στέκεστε απέναντι σ’ αυτούς, δεν τους ακούτε, δεν ακούτε εμάς, σύσσωμη την αντιπολίτευση, αλλά δεν ακούτε και τους δικούς σας.

Διαβάσατε, κύριε Υπουργέ, την επιστολή της Ένωσης Περιφερειών; Ο κ. Πατούλης, ο κ. Τζιτζικώστας, δικοί σας είναι, είπαν ότι αυτό το νομοσχέδιο είναι ανεφάρμοστο και είναι και σε λάθος κατεύθυνση. Ούτε αυτούς ακούτε;

Και φαντάζομαι, κύριοι συνάδελφοι, πολλοί από εσάς έχετε κάνει συναντήσεις και επαφές –γνωρίζω, τουλάχιστον από τον τόπο μου- με εκπροσώπους των φορέων της λαϊκής αγοράς, των παραγωγών. Τι τους λέτε εκεί; Ότι είναι σπουδαίο το νομοθέτημα αυτό. Αυτό τους λέτε; Έχουμε ονομαστική ψηφοφορία, οπότε θα δω τι θα κάνετε.

Δεν διστάζετε, λοιπόν, να διαλύσετε το υπάρχον θεσμικό πλαίσιο. Καταργείτε την άδεια λαϊκής και πλέον θα υπάρχει θέση και θα αποκτάται αυτή η θέση με διαγωνισμό. Δημιουργείτε όμως και ζητήματα ισονομίας σε σχέση με το στεγασμένο εμπόριο. Αν κάποιος πωλητής, με το νομοσχέδιο αυτό που φέρνετε, δεν κόψει τρεις αποδείξεις, χάνει τη θέση του, άρα ουσιαστικά και την άδειά του. Προβλέπεται αυτό για το στεγασμένο εμπόριο; Όχι. Δύο μέτρα και δύο σταθμά, δηλαδή.

Αλλά προβλέπετε και άλλες δυσβάσταχτες υποχρεώσεις για τους πωλητές. Τους βάζετε να δηλώσουν ηλεκτρονικά τις τιμές των προϊόντων τους. Συμβαίνει αυτό πουθενά αλλού; Όχι. Μόνο για τις επιχειρήσεις που έχουν τεράστιο τζίρο, πάνω από 90.000.000 ευρώ. Δηλαδή, ισχύει για τους λαϊκατζήδες, για τους παραγωγούς και για όσες επιχειρήσεις έχουν πάνω από 90.000.000 ευρώ τζίρο. Τους βοηθάτε με αυτό, δηλαδή. Μάλιστα! Αν δεν καλύψουν συγκεκριμένο ποσοστό πώλησης, χάνουν τη θέση και την άδειά τους. Αυτό είναι προς όφελός τους, προφανώς, έτσι;

Αφήνετε, επίσης, πάρα πολλές ασάφειες και ερωτηματικά. Τι θα γίνει με το τέλος θέσης; Θα είναι ημερήσιο; Θα είναι εξαμηνιαίο; Θα είναι ετήσιο; Και αυτό θα ρυθμιστεί με απόφαση υπουργική, όπως και πάρα πολλά άλλα. Καταργείτε και τις αγορές καταναλωτών. Τι συνέβη; Τι άλλαξε από το 2017; Στηρίξατε τον θεσμό αυτόν. Πολλοί συνάδελφοι από εσάς μιλήσατε υπέρ του θεσμού, ότι είναι θετικός θεσμός, ότι προάγει την καταναλωτική συνείδηση και την αλληλέγγυα οικονομία, ότι δημιουργεί ευνοϊκότερες συνθήκες για τους μικρούς παραγωγούς και τους μικρούς μεταποιητές. Έτσι λέγατε τότε. Τι άλλαξε τώρα; Δεν έχετε εξηγήσει. Με ένα άρθρο καταργείτε τον θεσμό. Γιατί; Είναι σαφές ότι το νομοσχέδιο που φέρνετε δυναμιτίζει τη λειτουργία των λαϊκών αγορών. Προβλέπει πλήθος υπουργικών αποφάσεων που θα ρυθμίζουν τα πάντα σχεδόν, ακόμα και για τα είδη που θα πωλούνται στις λαϊκές. Για πρώτη φορά έρχεται νομοσχέδιο λαϊκών αγορών και δεν περιγράφει τα είδη που πωλούνται στις λαϊκές αγορές. Πρώτη φορά! Ο Υπουργός θα αποφασίζει για το πώς θα λειτουργούν οι λαϊκές αγορές, τον τρόπο αδειοδότησης, τα δικαιολογητικά για τις άδειες, τις προκηρύξεις που θα βγαίνουν, σχεδόν για όλα. Όλα ο Υπουργός!

Άρα, λοιπόν, δημιουργείτε ένα γκρίζο, θολό και αδιαφανές πλαίσιο. Είναι δεδομένο. Και τι κάνετε; Ουσιαστικά ετοιμάζετε λαϊκές αγορές χωρίς παραγωγούς. Ετοιμάζετε την κυριαρχία των μεσαζόντων, των franchise, των αλυσίδων, των μεγάλων οικονομικών συμφερόντων στον χώρο. Θέλετε να πετάξετε έξω τους παραγωγούς και το αποτέλεσμα θα είναι οι μεγαλύτερες για τους καταναλωτές, αλλά και η ομηρία για τους παραγωγούς. Θα είναι έρμαια των μεγάλων οικονομικών συμφερόντων. Έτσι, προφανώς, αντιλαμβάνεστε τη βελτίωση και τον εκσυγχρονισμό των λαϊκών.

Αντί να ενισχύσετε μέσα σε τόσο δύσκολες συνθήκες τους παραγωγούς για να έχουν ένα εισόδημα να ζήσουν τις οικογένειές τους, οδηγείτε σε απώλεια ακόμη και το συρρικνωμένο και μικρό εισόδημά τους.

Για μία ακόμη φορά, λοιπόν, τάσσεστε απέναντι στην μεγάλη κοινωνική πλειοψηφία. Ο κόσμος, όμως, της εργασίας, ο κόσμος του μεροκάματου θα δώσει ευκαιρία με την απόφασή του σε μία προοδευτική διακυβέρνηση, που θα καταργήσει και αυτόν τον αντικοινωνικό νόμο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ ευχαριστώ.

Τον λόγο τώρα έχει ο κ. Μάξιμος Χαρακόπουλος, Βουλευτής Λαρίσης της Νέας Δημοκρατίας.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι πολιτικοί Αρχηγοί έχουν τη δυνατότητα, κάνοντας χρήση της δυνατότητας που τους παρέχει ο Κανονισμός να παρεμβαίνουν για το νομοσχέδιο…

**ΠΡΟΕΔΡΕΥΩΝ (Νικήτας Κακλαμάνης):** Ο Κανονισμός δεν τους την παρέχει. Έχει γίνει εθιμικό δίκαιο. Ο Κανονισμός δεν παρέχει τέτοια δυνατότητα.

**ΜΑΞΙΜΟΣ ΧΑΡΑΚΟΠΟΥΛΟΣ:** Πράγματι, έχει καταστεί εθιμικό δίκαιο και ομιλούν διά πάσα νόσον και πάσαν θεραπεία που αυτοί προτείνουν για την αντιμετώπισή τους.

Εμείς οι Βουλευτές δεν έχουμε αυτή την πολυτέλεια να σπαταλάμε το επτάλεπτο που ο Κανονισμός μας δίνει μιλώντας για αλλότρια προς το νομοσχέδιο ζητήματα. Γι’ αυτό δεν θα απαντήσω στα πολλά που, πράγματι, με επιδέξιο τρόπο έθεσε ο Αρχηγός της Ελληνικής Λύσης, ο κ. Βελόπουλος.

Κυρίες και κύριοι συνάδελφοι, οι λαϊκές αγορές στην πατρίδα μας συνιστούν έναν θεσμό που διαρκεί στον χρόνο και στις οικιστικές, κοινωνικές και αγοραστικές αλλαγές λόγω του κατ’ εξοχήν λαϊκού τους χαρακτήρα. Σε πείσμα των τεράστιων αλλαγών που έχουν συμβεί τις τελευταίες δεκαετίες με τη δημιουργία πολυκαταστημάτων, υπεραγορών, σουπερμάρκετ και κάθε είδους χώρων που προσφέρουν προϊόντα στον καταναλωτή, η λαϊκή αγορά διατηρεί σταθερά το δικό της πολυπληθές αγοραστικό κοινό. Και αυτό συμβαίνει, πρώτον, διότι ο καταναλωτής βρίσκει προϊόντα που έρχονται κατευθείαν από το χωράφι, από το περιβόλι. Έχει μπροστά του συχνά τον ίδιο τον παραγωγό. Δεν βρίσκεται στο τέλος μιας μακράς και απρόσωπης αγοραστικής αλυσίδας. Αυτό έχει, εκτός των άλλων, και μια βαθιά ανθρώπινη διάσταση, την αμεσότητα του αγοραστή με τον πωλητή και παραγωγό και την οικοδόμηση σχέσεων εμπιστοσύνης. Βεβαίως, καθοριστικός παράγοντας για τη βιωσιμότητα των λαϊκών αγορών σε βάθος χρόνου είναι η διάθεση προϊόντων σε προσιτές τιμές για όλα τα βαλάντια. Ο καταναλωτής έχει τη δυνατότητα να αγοράσει απευθείας από τον παραγωγό σε τιμές χαμηλές που δεν διογκώνονται από την μεσολάβηση πολλών μεσαζόντων.

Κυρίες και κύριοι συνάδελφοι, εύλογα, μετά από σχεδόν έναν αιώνα ζωής, ο θεσμός των λαϊκών αγορών χρειάζεται εκσυγχρονισμό και εναρμόνιση με τις ανάγκες των καιρών, με βασικό στόχο την καλύτερη και ποιοτικότερη εξυπηρέτηση του πολίτη καταναλωτή.

Συμμετέχοντας, κύριε Πρόεδρε, ενεργά στη συζήτηση και επεξεργασία του νομοσχεδίου στη Διαρκή Επιτροπή Παραγωγής και Εμπορίου, μετά από συνεργασία που είχα με τον Πρόεδρο και τον Γενικό Γραμματέα της Ομοσπονδίας Λαϊκών Αγορών Θεσσαλίας, τους κυρίους Απόστολο Τσακανίκα και Βασίλη Λιγούδη και τον Πρόεδρο των Παραγωγών Λαϊκών Αγορών Νομού Λάρισας τον κ. Δημήτρη Πούρικα, θέλω να χαιρετίσω την εποικοδομητική διαδικασία νομοθέτησης, μια διαδικασία που εγκαινίασε ο εισηγητής της Πλειοψηφίας, ο συνάδελφος ο κ. Στράτος Σιμόπουλος και στην οποία επιχείρησα και εγώ να συμβάλλω καταθέτοντας δημιουργικές προτάσεις, όπως και αρκετοί συνάδελφοι της Συμπολίτευσης.

Είναι προς τιμήν του παριστάμενου Υπουργού Ανάπτυξης, του κ. Γεωργιάδη, ότι δεν διεκδικεί το αλάθητο, αλλά αντιθέτως, ήδη από τις πρώτες συνεδριάσεις στην αρμόδια επιτροπή ανακοίνωσε ότι κάνει δεκτές σειρά αλλαγών που κινούνται προς τη σωστή κατεύθυνση.

Κυρίες και κύριοι συνάδελφοι, στόχος δεν είναι άλλος από το να γίνει πιο λειτουργικός ο νόμος για το υπαίθριο εμπόριο. Είχαμε ζητήσει -και έγινε αποδεκτό- η διάρκεια ισχύος των αδειών και για τους παραγωγούς να είναι πενταετούς διάρκειας, όπως και για τους επαγγελματίες. Είχαμε ζητήσει -και έγινε αποδεκτό- οι υφιστάμενες άδειες να μην τίθενται σε προκήρυξη, έτσι ώστε να μην κινδυνεύουν να βρεθούν στο δρόμο παραγωγοί χάνοντας θέσεις που χρόνια έχουν. Είχαμε ζητήσει -και έγινε αποδεκτό- να μην είναι αναγκαία για την εκ νέου χορήγηση θέσης σε λαϊκές αγορές η πώληση τουλάχιστον του 50% της παραγωγής που θα προκύπτει από την επεξεργασία των στοιχείων του ΟΣΔΕ, όταν η φυτική παραγωγή επηρεάζεται από εξωγενείς παράγοντες. Οι ποσότητες των προϊόντων που θα πωλούνται θα δηλώνονται με υπεύθυνη δήλωση του παραγωγού.

Κύριε Υπουργέ, συνεχίζοντας αυτήν τη δημιουργική ανταλλαγή απόψεων που αποτελεί -θα έλεγα- και έναν οδοδείκτη καλής νομοθέτησης, μαζί με την ικανοποίηση των εκπροσώπων των παραγωγών της Θεσσαλίας για τις αλλαγές που υπήρξαν, θα ήθελα να προσθέσω ορισμένες παρατηρήσεις με στόχο επιμέρους ρυθμίσεις να γίνουν πιο ρεαλιστικές και ταυτόχρονα εφαρμόσιμες στην επαρχία.

Επιχειρηματολόγησα και στην Επιτροπή Παραγωγής για τις δυσκολίες ενημέρωσης της ψηφιακής πλατφόρμας e-Καταναλωτής της Γενικής Γραμματείας Εμπορίου και Προστασίας του Καταναλωτή από ηλικιωμένους παραγωγούς που δεν έχουν εξοικείωση με τις νέες τεχνολογίες. Επιπλέον, η ενημέρωση αυτή στις επαρχιακές πόλεις, όπου την ίδια ημέρα δεν υπάρχει άλλη λαϊκή αγορά, δεν προσφέρει κανένα πρακτικό αποτέλεσμα σύγκρισης τιμών. Επομένως, αν έχει κάποια χρησιμότητα για τον καταναλωτή η αποστολή στοιχείων για την τιμή εκκίνησης και τη διαθέσιμη ποσότητα ανά προϊόν, αυτή είναι στην Αθήνα, στη Θεσσαλονίκη, όπου την ίδια ημέρα γίνονται περισσότερες της μίας λαϊκές αγορές.

Εάν επιμένετε σε αυτό, τουλάχιστον ας αρχίσει πιλοτικά στην πρωτεύουσα και τη συμπρωτεύουσα, με την κατάλληλη προετοιμασία και ενημέρωση των παραγωγών και των επαγγελματιών λαϊκών αγορών.

Επιπλέον, θα πρέπει να υπάρξουν διευκρινίσεις, σχετικά με το ποιος θα είναι ο φορέας που θα διαχειρίζεται τις λαϊκές αγορές στην επαρχία, όπου αυτόν τον ρόλο προτείνεται να τον αναλάβουν οι δήμοι. Θα σας καλούσα, επίσης, να δείτε τη δυνατότητα της ελεύθερης προσέλευσης των παραγωγών σε γειτονικές λαϊκές εάν υπάρχει προσωρινή θέση μέχρις ότου αυτή προκηρυχθεί. Τέλος, όπως υπογράμμισα και στην επιτροπή, τα πρόστιμα θα πρέπει να επανεξεταστούν στο πλαίσιο της ισονομίας με το στεγασμένο εμπόριο και σε καμία περίπτωση δεν πρέπει να έχουν εξοντωτικό χαρακτήρα.

Κύριε Πρόεδρε, η αξία των λαϊκών αγορών αναδεικνύεται έτι περαιτέρω σε περιόδους αναταραχών στις παγκόσμιες αγορές, όπως αυτή που διερχόμαστε λόγω της εκτίναξης του ενεργειακού κόστους που επιφέρει αλυσιδωτές αυξήσεις στις τιμές των προϊόντων. Πιστεύοντας, λοιπόν, στη χρησιμότητα του θεσμού των λαϊκών αγορών, οφείλουμε να τον εκσυγχρονίσουμε με στόχο τη διαφάνεια των συναλλαγών και την ασφάλεια των καταναλωτών. Αυτόν τον στόχο υπηρετεί η νομοθετική πρωτοβουλία της Κυβέρνησης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Τον λόγο έχει η συνάδελφος από τον ΣΥΡΙΖΑ, η κ. Θεοδώρα Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ:** Ευχαριστώ, κύριε Πρόεδρε.

Κύριε Υπουργέ, κύριοι της Πλειοψηφίας -δεν βλέπω συναδέλφισσα Βουλευτίνα της Νέας Δημοκρατίας- δεν σας φτάνει που φτωχοποίετε όλους εκείνους που ο Πρωθυπουργός, ο Αρχηγός σας τους αποκαλεί «εξαρτημένους» από τον μισθό τους, δεν σας φτάνει που αφαιρείτε διαρκώς δικαιώματα και πρόνοιες από τον κόσμο της εργασίας, τώρα, βάζετε στο μάτι και τους παραγωγούς και τη λαϊκή αγορά, φέρνοντας στην Ολομέλεια προς συζήτηση ένα νομοσχέδιο το οποίο δεν είστε σε θέση να υπερασπιστείτε ακόμη και εσείς οι ίδιοι. Και αυτό φαίνεται και στην ισχνή παρουσία των Βουλευτών της κυβερνητικής πλειοψηφίας αυτές τις δύο μέρες που διεξάγεται η συζήτηση.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Τον κατάλογο των ομιλητών τον είδατε;

**ΘΕΟΔΩΡΑ (ΔΩΡΑ) ΑΥΓΕΡΗ:** Είστε μόνος σας και καταλαβαίνω τη μοναξιά σας, κύριε Σιμόπουλε. Εγώ, όμως, δεν σας διέκοψα.

Και δεν είναι μόνο ότι είστε μόνοι σας, είστε μόνοι σας από την κοινωνία και φαίνεται αυτό στις αντιδράσεις όχι μόνο των παραγωγών και των ανθρώπων των λαϊκών αγορών, αλλά φάνηκε και στις τοποθετήσεις και στις απόψεις που διατύπωσαν στην επιτροπή οι φορείς. Φαίνεται, βέβαια, εσχάτως, παρ’ ότι πολύ αργά, και στην αντίδραση των γαλάζιων, των δικών σας, επικεφαλής Περιφερειών αυτών της Κεντρικής Μακεδονίας και της Αττικής. Είναι, βέβαια, λιγάκι αργά, θα είχε νόημα όλες αυτές οι ενστάσεις να είχαν συζητηθεί και να είχαν ακουστεί όταν γίνονταν και η διαβούλευση του νομοσχεδίου. Βέβαια, κάλλιο αργά, παρά ποτέ. Όπως, επίσης, και οι διορθώσεις που κάνετε είναι μια παραδοχή για το πόσο πρόχειρο είναι αυτό το νομοθέτημα και πόσο κόντρα στην κοινοβουλευτική ηθική και πρακτική.

Φυσικά, δεν έχετε και πολλά να πείτε και αυτό φάνηκε και στις τοποθετήσεις των Βουλευτών σας. Αν κάτι, όμως, στα αλήθεια θα είχε σημασία να σταθούμε και να μας δώσετε μία απάντηση είναι: Για ποιον ή για ποιους δουλεύετε, κύριε Υπουργέ; Την απάντηση δεν θα τη δώσετε εσείς. Είναι, νομίζω, ένα ρητορικό ερώτημα. Δουλεύετε γι’ αυτούς τους λίγους, τους συνεννοημένους, τους οποίους εκπροσωπείτε σε κάθε νομοθέτημα που φέρνετε στην Ολομέλεια του ελληνικού Κοινοβουλίου.

Το σίγουρο είναι ότι δεν δουλεύετε για τους ανθρώπους της πρωτογενούς παραγωγής, της υπαίθρου, της περιφέρειας, οι οποίοι εδώ και χρόνια και ιδίως εν μέσω πανδημίας βλέπουν τις περιουσίες τους να συρρικνώνονται, την παραγωγή τους είτε να μένει αδιάθετη είτε να καταστρέφεται από καιρικά φαινόμενα και από άλλες θεομηνίες.

Τι βλέπουν αυτοί οι άνθρωποι και όλοι όσοι πλήττονται από τις κυβερνητικές όχι μεταρρυθμίσεις σας, όπως συνηθίζετε να διαστρεβλώνετε τις λέξεις και τα νοήματα τους, αλλά απορρυθμίσεις και αντιρρυθμίσεις; Βλέπουν ότι η Κυβέρνηση Μητσοτάκη και το επιτελικό κράτος αδυνατεί να τους στηρίξει στοιχειωδώς. Και καταλαβαίνουν ότι με αυτήν την Κυβέρνηση δεν θα μπορέσουν τελικά ποτέ να ανακάμψουν και να επουλώσουν τις οικονομικές ζημίες που έχουν υποστεί όλο αυτό το διάστημα.

Αν κάτι ενώνει όλους αυτούς τους ανθρώπους είναι ότι η Κυβέρνηση τους εκλαμβάνει ως αδύναμους, τους μικρούς παραγωγούς, τους μικρούς επιχειρηματίες, τους χαμηλόμισθους, τους εργαζόμενους που πάνε στη λαϊκή αγορά για να ψωνίσουν καλά και φθηνότερα προϊόντα, κάτι που αποκτά ακόμη μεγαλύτερη αξία και σημασία ειδικά εν μέσω αυτού του σφοδρού κύματος ανατιμήσεων και ακρίβειας που περνούμε. Αλλά έχει αποδείξει περίτρανα η Κυβέρνηση Μητσοτάκη ότι προς τους αδύναμους δείχνει μονάχα ένα σκληρό πρόσωπο, το πρόσωπο μιας εξουσίας που όσο ανασφαλής νιώθει τόσο πιο αυταρχική γίνεται.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και ξέρετε πολύ καλά ότι ο θεσμός των λαϊκών αγορών μετρά περισσότερες από εννέα δεκαετίες. Η Κυβέρνησή σας όχι μόνο ξηλώνει αυτόν τον θεσμό, αλλά κυριολεκτικά τον ισοπεδώνει τελείως με τις πολλές άδηλες υπερεξουσίες που αναθέτει στον εκάστοτε Υπουργό μέσω των δεκάδων υπουργικών αποφάσεων. Για την ακρίβεια είναι ο Υπουργός που αναθέτει στον εαυτό του το προνόμιο να νομοθετεί μόνος του για τα πάντα και τους πάντες, χωρίς έλεγχο, χωρίς λογοδοσία και νομιμοποίηση από το Κοινοβούλιο. «Η λαϊκή αγορά είμαι εγώ» θα μπορούσαμε να πούμε παραφράζοντας έτσι αυτή την γνωστή φράση του αυταρχικού ηγεμόνα.

Για άλλη μια φορά, λοιπόν, απουσιάζει η διαβούλευση. Για άλλη μια φορά την τύχη χιλιάδων ανθρώπων, των παραγωγών και επαγγελματιών των λαϊκών αγορών εν προκειμένω, την αποφασίζει ένας Υπουργός. Η χορήγηση και ανανέωση αδειών, οι χρόνοι διάρκειας των αδειών, ο αριθμός θέσεων στις υπαίθριες αγορές όλων των τύπων περνούν στον εκάστοτε Υπουργό.

Κυρίες και κύριοι της Κυβέρνησης, υπάρχει άραγε όριο στο να μετατρέπεται κάθε οικονομική δραστηριότητα σε προνομιακό πεδίο πελατειακών σχέσεων και μικροπολιτικών εξυπηρετήσεων; Το νομοσχέδιο δεν ρυθμίζει ούτε τα στοιχειώδη για τη λειτουργία μιας λαϊκής αγοράς. Ποια είδη θα πωλούνται και από ποιον θα καθορίζεται αυτό; Από τον Υπουργό ή από οποιονδήποτε άλλο που δύναται να παρέμβει σε μια προκήρυξη και να τη διαμορφώσει κατά το δοκούν όπως θα ορίζουν οι εκάστοτε γκρίζες υπουργικές αποφάσεις;

Η δήθεν εξυγίανση που ευαγγελίζεται η κυβερνητική Πλειοψηφία όσον αφορά στο υπάρχον ρυθμιστικό πλαίσιο για το υπαίθριο εμπόριο συνεπάγεται τον αποκλεισμό των παραγωγών από τις λαϊκές αγορές. Δεν θα αναφερθώ σ’ αυτό ή σε σχέση με την δήλωση του 50% της ποσότητας προϊόντος στον ΟΣΔΕ και όλα αυτά σε σχέση με το πώς θα χάνονται οι άδειες ως ποινή, γιατί είναι και πολλές διατάξεις που από ό,τι καταλαβαίνω ακυρώθηκαν πριν καν ολοκληρωθεί η συζήτηση στην Ολομέλεια, αλλά κρατώ την ουσία και το πνεύμα που διακατέχει -και το περιέγραψα πριν από λίγο- αυτό το νομοθέτημα.

Εισάγετε ένα άκρως εξοντωτικό πλαίσιο μεταχείρισης σε περιπτώσεις παραβάσεων, έναν καταφανώς άδικο και κυρίως άνισο τρόπο διαφορετικής μεταχείρισης ομοειδών περιπτώσεων. Εισάγεται δύο μέτρα και δέκα σταθμά, άλλα να ισχύουν όταν είναι υπαίθριο το εμπόριο και άλλα όταν είναι στεγασμένο. Χαρακτηριστικό παράδειγμα είναι το ότι η Κυβέρνηση επιδιώκει να επιβάλλει σε κάθε αγρότη και μικρέμπορο την υποχρέωση να δηλώνει διαδικτυακά κάθε πρωί την τιμή εκκίνησης και τις ποσότητες του προϊόντος του.

Με το νομοσχέδιο ουσιαστικά εμπαίζετε τους παραγωγούς, ακόμη και εκείνους που επί δεκαετίες βιοπορίζονται από τη γη, ότι τάχα δεν θα χάσουν την άδειά τους. Οι άδειες τους, όμως, έχουν ημερομηνία λήξης και το ξέρετε πάρα πολύ καλά αυτό. Μόλις λήξουν θα εφαρμοστεί το νέο πλαίσιο και έτσι εύκολα θα τους εκπαραθυρώσετε. Και τότε οι παραγωγοί θα αναγκάζονται να πωλούν τα προϊόντα τους μόνο στον χονδρέμπορο μπιρ παρά, σε εξευτελιστική τιμή. Βέβαια, στον αντίποδα κάποιοι, οι μεσάζοντες και τα μεγάλα σουπερμάρκετ, θα συνεχίσουν να αυγατίζουν το κέρδος τους.

Κλείνοντας, η Κυβέρνηση επαναφέρει πιο επιθετικά και επίμονα το μνημονιακό σχέδιο για εξολόθρευση των μικρών επιχειρήσεων και γενικά των μικρών της αγοράς και αυτό το έχει πει πολλές φορές για να το εμπεδώσουμε ο κ. Γεωργιάδης. Δεν τους συγχωνεύει απλά. Τους χωνέψει το μεγάλο φαγοπότι που έχει στηθεί εν μέσω πανδημίας και που δεν θα μείνει ούτε πόμολο. Η ζωή του golden boy, ο θάνατος του εμποράκου. Η ζωή του επιχειρηματικού ομίλου, ο θάνατος του μικροπωλητή. Εκποίηση της μεγάλης δημόσιας περιουσίας, αρπαγή της μικρής ιδιωτικής περιουσίας, ώστε να εμπεδωθεί το μοναδικό σχέδιο που έχει η Κυβέρνηση Μητσοτάκη και το οποίο σε έναν τίτλο είναι: «Οι ολίγοι από τη μια και οι κολίγοι από την άλλη.

Το σχέδιο αυτό είναι καταδικασμένο να αποτύχει. Το σχέδιό σας είναι καταδικασμένο. Δεν λέγονται τυχαία ούτε λαϊκές ούτε υπαίθριες αυτές οι αγορές και αξιολογούν πολύ πιο αυστηρά από τις άλλες αγορές, αυτές των αγορών σας, πόσω μάλλον όταν οι ολίγοι αποδεικνύονται ολίγιστοι και οι κολίγοι έχουν χάσει και τα τελευταία ψήγματα της υπομονής τους.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μπορώ να κάνω μία παρέμβαση;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, αλλά σας παρακαλώ λίγο σύντομα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κατ’ αρχάς, θέλω να πω στην κυρία συνάδελφο ότι είναι πάρα πολύ άσχημο να ανεβαίνετε στο Βήμα της Βουλής και να κατηγορείτε συναδέλφους σας. Είπατε ότι είμαι μόνος μου στο νομοσχέδιο και είναι απούσα η Κοινοβουλευτική Ομάδα της Νέας Δημοκρατίας. Δεν χρειάζεται να καταθέσω στα Πρακτικά τον πίνακα των ομιλητών. Ανά δύο ομιλητές ο ένας είναι της Νέας Δημοκρατίας.

Κατά συνέπεια, η όλη αναφορά, συγγνώμη, είναι απόλυτα ψευδής.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, συγγνώμη, αλλά αν θέλετε απαντήστε επί του νομοσχεδίου, σας παρακαλώ. Γιατί, κοιτάξτε να δείτε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απαντώ ακριβώς σε αυτό που άκουσα.

**ΠΡΟΕΔΡΕΥΩΝ (Γεώργιος Λαμπρούλης):** Θα προτιμούσα αυτό που είπατε μόλις τώρα να το έλεγε ο Κοινοβουλευτικός σας Εκπρόσωπος ενδεχομένως.

(Θόρυβος από την πτέρυγα του ΣΥΡΙΖΑ)

Παρακαλώ ησυχάστε και αφήστε τον Υπουργό να ολοκληρώσει για να συνεχίσουμε τη διαδικασία.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε… (Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Χαρίτση, μη διακόπτετε. Δεν καταγράφεται τίποτα στα Πρακτικά.

Λοιπόν, κύριε Υπουργέ, συνεχίστε παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πρώτα απ’ όλα, εκ του Κανονισμού μπορώ να παρέμβω.

**ΑΛΕΞΗΣ ΧΑΡΙΤΣΗΣ:** Κι εγώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ζητήσετε τον λόγο…

**ΠΡΟΕΔΡΕΥΩΝ (Γεώργιος Λαμπρούλης):** Μην κάνουμε αυτή τη συζήτηση. Σας παρακαλώ!

Στο Προεδρείο θα απευθύνεστε. Παρακαλώ πολύ!

(Θόρυβος – διαμαρτυρίες από την πτέρυγα του ΣΥΡΙΖΑ)

Παρακαλώ πολύ ηρεμήστε.

Κύριε Υπουργέ, ολοκληρώστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα ζητήσετε τον λόγο, κύριε συνάδελφε, και αν το Προεδρείο σάς δώσει τον λόγο, μπορείτε να παρέμβετε, προφανώς. Όπως μπορεί ο Κοινοβουλευτικός Εκπρόσωπος, μπορεί και ο Υπουργός. Αυτά είναι στοιχειώδη στην κοινοβουλευτική διαδικασία. Απορώ γιατί φωνάζετε, ειλικρινά.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, παρακαλώ πολύ, στο προκείμενο.

**ΟΛΥΜΠΙΑ ΤΕΛΙΓΙΟΡΙΔΟΥ:** Υποτιμάτε τη θέση σας!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απορώ γιατί φωνάζετε.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ζητήσατε το λόγο για να παρέμβετε σε σχέση με κάτι που ειπώθηκε για το νομοσχέδιο. Ολοκληρώστε αυτή σας την παρέμβαση για να συνεχίσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μα, για το νομοσχέδιο μιλάω. Αναφέρθηκε…

**ΧΡΗΣΤΟΣ ΓΙΑΝΝΟΥΛΗΣ:** Γίνεται κατάχρηση!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όταν γίνετε Υπουργός, κύριε Γιαννούλη, να φερθείτε διαφορετικά.

**ΧΡΗΣΤΟΣ ΓΙΑΝΝΟΥΛΗΣ:** Σαν εσάς δεν θέλω να γίνω!

**ΠΡΟΕΔΡΕΥΩΝ (Γεώργιος Λαμπρούλης):** Ελάτε τώρα, μην πάτε επί προσωπικού. Σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Να μη γίνετε! Να γίνετε διαφορετικός από εμένα.

**ΧΡΗΣΤΟΣ ΓΙΑΝΝΟΥΛΗΣ:** Να είστε πιο σεμνός!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, παρακαλώ θα ήθελα τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**  «Όταν γίνετε Υπουργός» λέω, αν ο ελληνικός λαός σας αξιώσει…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Μα, με συγχωρείτε τώρα; Τι σας έπιασε; Μα, τι σας έπιασε; Αφήστε τον Υπουργό να ολοκληρώσει, να πει αυτό που θέλει να πει!

Δεν έχετε τον λόγο! Έλεος, πλέον! Έχετε Κοινοβουλευτικό Εκπρόσωπο, σήκωσε το χέρι, ζήτησε τον λόγο, θα του τον δώσω. Σας παρακαλώ πολύ!

Κύριε Χαρίτση, πείτε και στους Βουλευτές σας να χαμηλώσουν τους τόνους. Δεν είναι δυνατόν να υπάρχει αυτή η συμπεριφορά.

Όπως θέλετε εσείς να ακούγεστε, όπως και όλοι οι Βουλευτές, έτσι και οι Υπουργοί θα πρέπει να ακούγονται. Μας αρέσει, δεν μας αρέσει.

Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μας αρέσει να ακούγονται όλοι, αλλά ο καθένας με τη σειρά του και στην ώρα του.

Επαναλήφθηκε και από την προηγούμενη ομιλήτρια, αλλά και από πολλούς ομιλητές, ότι το σύνολο –λέει- των φορέων είναι κατά του νομοσχεδίου.

Είναι απολύτως ψευδές. Στο νομοσχέδιο είναι το σύνολο υπέρ. Ακόμα και αυτοί που μίλησαν κατά, είπαν: Συνολικά στο νομοσχέδιο δεν έχουμε αντίρρηση. Διαφωνούμε με ένα, δύο, τρία θέματα.

Και, επαναλαμβάνω, προκηρύχθηκαν τρεις φορές απεργίες γι’ αυτό το νομοσχέδιο στις λαϊκές αγορές. Τα κανάλια και διάφορες φιλικές σας εφημερίδες έγραφαν «μαύρες σημαίες στις λαϊκές, έκλεισαν οι λαϊκές» και ούτε μία λαϊκή στην Ελλάδα δεν έκλεισε. Ούτε μία!

Άρα, προφανώς, ο κόσμος των λαϊκών αγορών είναι υπέρ, αφού δεν έχει απεργήσει ούτε μία λαϊκή αγορά! Άρα, λοιπόν, όλα τα υπόλοιπα που λέτε, είναι στο μυαλό σας, δεν είναι στον πραγματικό κόσμο. Αυτό σας λέω τόση ώρα.

**ΘΕΟΔΩΡΑ (ΔΩΡΑ) ΑΥΓΕΡΗ:** Έχετε πάει σε λαϊκή;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ως προς το γεγονός ότι κάναμε πολλές νομοτεχνικές βελτιώσεις και πολλές αλλαγές σε όλα μου τα νομοθετήματα από την ημέρα που έγινα Υπουργός –και για όσα χρόνια με αξιώσει ο Θεός να είμαι θα κάνω το ίδιο-, εμένα η κοινοβουλευτική διαδικασία μου αρέσει. Δεν πιστεύω στο υπουργικό αλάθητο. Μου αρέσει να ακούω τους Βουλευτές και τη Βουλή. Και οι Βουλευτές έχουν πάρα πολλές φορές δίκιο και σε αυτήν τη συγκεκριμένη διαδικασία –το έχω αποδείξει και ευχαριστώ τους συναδέλφους της Νέας Δημοκρατίας- πολλές από τις επισημάνσεις τους τις βάλαμε στο νομοσχέδιο.

Εξακολουθείτε, λοιπόν, να αντιπολιτεύεστε ένα νομοσχέδιο που δεν υπάρχει. Είναι άλλο το νομοσχέδιο που έχετε μπροστά σας και λέτε τα επιχειρήματα από την πρώτη πρώτη εκδοχή. Δεν το έχετε καν διαβάσει!

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Ηρεμία, ησυχία.

Έχει ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Όχι, όχι. Δεν έχετε τον λόγο, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Υπάρχει προσωπικό και θέλω να το εξηγήσω!

**ΠΡΟΕΔΡΕΥΩΝ (Γεώργιος Λαμπρούλης):** Δεν κατάλαβα! Πού είναι ο Κοινοβουλευτικός σας Εκπρόσωπος; Να έρθει ο Κοινοβουλευτικός σας Εκπρόσωπος.

Ο κ. Χαρίτσης, Κοινοβουλευτικός Εκπρόσωπος του ΣΥΡΙΖΑ, έχει τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Δεν πρέπει να εξηγήσω;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ καθίστε κάτω. Δεν έχετε τον λόγο. Δεν σας δίνω τον λόγο. Προηγείται ο Κοινοβουλευτικός Εκπρόσωπος του ΣΥΡΙΖΑ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Μετά, όμως, πρέπει να εξηγήσω το προσωπικό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Χαρίτση, σας παρακαλώ σύντομα. Νομίζω ότι ένα-δυο λεπτά αρκούν.

**ΑΛΕΞΗΣ ΧΑΡΙΤΣΗΣ:** Για ένα λεπτό, ίσως και λιγότερο.

Επειδή είπε ο κύριος Υπουργός για τα στοιχειώδη, τα στοιχειώδη, λοιπόν, είναι ότι κάθε Κοινοβουλευτική Ομάδα έχει Κοινοβουλευτικό Εκπρόσωπο. Δεν μπορεί ο Υπουργός να σχολιάζει κάθε ομιλία Βουλευτή της Αντιπολίτευσης. Ο Υπουργός παρουσιάζει το νομοσχέδιο και δίνει διευκρινίσεις επί του νομοσχεδίου. Αυτή είναι η δουλειά του Υπουργού. Τα υπόλοιπα τα αναλαμβάνουν οι Κοινοβουλευτικοί Εκπρόσωποι.

Από εκεί και πέρα, σε σχέση με το ποιος αντιπολιτεύεται το νομοσχέδιο, ας δει ο κύριος Υπουργός τις αντιδράσεις που υπάρχουν από τους παραγωγούς, ας δει τις αντιδράσεις που υπάρχουν από τους επαγγελματίες, ας δει τις αντιδράσεις που υπάρχουν από τους φορείς της αυτοδιοίκησης, ας δει τις αντιδράσεις που υπάρχουν από τους περιφερειάρχες και μετά, βεβαίως, ας δει και το γεγονός ότι –που μάλλον είναι και πολύ σπάνιο για τα κοινοβουλευτικά χρονικά- έχουμε τρεις Κοινοβουλευτικές Ομάδες, οι οποίες έχουν καταθέσει αίτημα ονομαστικής ψηφοφορίας. Τρεις έχουν καταθέσει, όχι μία, όχι μόνο ο ΣΥΡΙΖΑ, όχι μόνο η Αξιωματική Αντιπολίτευση. Και το Κίνημα Αλλαγής και το Κομμουνιστικό Κόμμα της Ελλάδας έχουν καταθέσει αίτημα ονομαστικής ψηφοφορίας. Αυτό νομίζω δείχνει πόσο απομονωμένη είναι η Κυβέρνηση στο συγκεκριμένο νομοσχέδιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, παρακαλώ τον λόγο.

**ΜΙΧΑΗΛ ΚΑΤΡΙΝΗΣ:** Κι εγώ ζητώ τον λόγο για μία παρέμβαση, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Να σας βάλω, λοιπόν, σε μια σειρά.

Κύριε Μπουκώρο, έχετε τον λόγο για ένα λεπτό.

**ΧΡΗΣΤΟΣ ΜΠΟΥΚΩΡΟΣ:** Ούτε ένα λεπτό δεν θα χρειαστώ.

Κύριε Πρόεδρε, ο αξιότιμος συνάδελφος, Κοινοβουλευτικός Εκπρόσωπος της Αξιωματικής Αντιπολίτευσης, ούτε λίγο ούτε πολύ, υποστήριξε ότι είναι η πρώτη φορά που τρεις Κοινοβουλευτικές Ομάδες καταθέτουν αίτημα ονομαστικής ερώτησης.

**ΑΛΕΞΗΣ ΧΑΡΙΤΣΗΣ:** Δεν είπα ότι είναι πρώτη φορά. Είπα ότι είναι σπάνιο.

**ΧΡΗΣΤΟΣ ΜΠΟΥΚΩΡΟΣ:** Συνήθως, συμπτύσσεται το ερώτημα. Μόνο τον τελευταίο καιρό έχουν κατατεθεί από τα κόμματα της Αντιπολίτευσης αιτήματα ονομαστικής ψηφοφορίας.

Ασφαλώς, ο Υπουργός στο πλαίσιο του κοινοβουλευτικού διαλόγου θα απαντήσει για τα όσα ακούγονται στην Αίθουσα. Το θεωρούμε αυτονόητο αυτό, όσο ακούγονται απόψεις για το νομοσχέδιο, ο επισπεύδων Υπουργός να έχει το δικαίωμα να απαντήσει για τα όσα ακούγονται επί του νομοσχεδίου, τα οποία εκφέρονται από Βουλευτές. Βουλευτές είναι οι φορείς που εκφέρουν την άποψη επί του νομοσχεδίου.

Πιστεύουμε βαθύτατα ότι ο ΣΥΡΙΖΑ ψάχνει να βρει ένα πεδίο αντιπολίτευσης. Δεν ακούγεται ο πολιτικός του λόγος όσο θα ήθελε και δεν ακούγεται γιατί δεν είναι αξιόπιστος.

Όσον αφορά για το νομοσχέδιο, και ο εισηγητής μας...

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Εσείς κάτι για το νομοσχέδιο έχετε να πείτε αυτή τη στιγμή στην αντιπαράθεση με τα άλλα κόμματα ενδεχομένως; Τώρα μην πάμε σε ζητήματα λειτουργίας της Ολομέλειας και τη συζήτηση ενός νομοσχεδίου.

**ΧΡΗΣΤΟΣ ΜΠΟΥΚΩΡΟΣ:** Ακούστε, κύριε Πρόεδρε. Δεν μπορούν να μας αφαιρέσουν…

**ΠΡΟΕΔΡΕΥΩΝ (Γεώργιος Λαμπρούλης):** Ας το κλείσουμε εδώ σας παρακαλώ, για να προχωρήσουμε τον κατάλογο. Περιμένουν άλλοι τριάντα πέντε με σαράντα συνάδελφοι να μιλήσουν.

**ΧΡΗΣΤΟΣ ΜΠΟΥΚΩΡΟΣ:** Συγγνώμη, κύριε Πρόεδρε, ολοκληρώνω λέγοντας ότι από τη μία ο ΣΥΡΙΖΑ ενοχλείται που ο Υπουργός απαντάει, από την άλλη ενοχλείται που οι Βουλευτές της Συμπολίτευσης υποστηρίζουν το νομοσχέδιο. Ας μας πουν τι θέλουν επιτέλους.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, εντάξει.

Κύριε Κατρίνη, έχετε κι εσείς το λόγο για ένα λεπτό, για να συνεχίσουμε τη διαδικασία.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Εγώ δεν θα σχολιάσω την οβιδιακή μεταμόρφωση του Υπουργού που πριν από κάποιους μήνες έλεγε ότι θα βάλει μαχαίρι και θα κάνει τομή στις λαϊκές αγορές, για να έρθει σήμερα να κάνει αλλαγές επί αλλαγών σε ένα νομοσχέδιο, το οποίο επί μήνες υπάρχει στη δημόσια συζήτηση.

Όμως, θα μου επιτρέψετε, κύριε Πρόεδρε, να σχολιάσω το γεγονός ότι ενώ τα κόμματα της Αντιπολίτευσης έχουν κάνει συγκεκριμένες προτάσεις και σε συγκεκριμένα σημεία διαφωνίας, ενώ οι φορείς στην ακρόαση φορέων είπαν σε ποια σημεία διαφωνούν και μάλιστα έδωσαν και μεγάλη έμφαση, ο Υπουργός επιμένει σήμερα να υποτιμά όλους εμάς που διαφωνούμε και έχουμε συγκεκριμένες προτάσεις και να λέει ότι όποιες τροποποιήσεις κάνει, τις κάνει κατόπιν παρεμβάσεων των Βουλευτών της Συμπολίτευσης.

Αν αυτό θεωρεί ο Υπουργός ότι είναι σεβασμός του κοινοβουλευτικού διαλόγου ή των φορέων, που δικαιολογημένα θεωρούν ότι θίγονται από αυτό το νομοσχέδιο, τότε προφανώς κάνουμε διαφορετική ανάγνωση και των διαδικασιών και του τρόπου λειτουργίας εντός και εκτός Βουλής.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, εντάξει, κύριε Κατρίνη.

Τον λόγο έχει ο κ. Γκίκας από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Όχι, σας παρακαλώ. Δεν έχετε τον λόγο.

Καλείται στο Βήμα ο κ. Στέφανος Γκίκας από τη Νέα Δημοκρατία.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, με αδικείτε.

Ζητώ τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Δεν κατάλαβα. Ποιο είναι το προσωπικό; Αναφέρθηκε κάποιος σε εσάς, κύριε Σιμόπουλε; Ακούστηκε το όνομά σας;

Σας παρακαλώ πολύ! Δεν έχετε τον λόγο.

Ελάτε, κύριε Γκίκα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, δεν πρέπει να εξηγήσω το προσωπικό βάσει του Κανονισμού;

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει προσωπικό! Σας το λέω εγώ και τελειώνουμε εδώ!

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Απαράδεκτο είναι αυτό που κάνετε.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ δεν έχετε τον λόγο.

Κύριε Γκίκα, ελάτε στο Βήμα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, πρέπει να εξηγήσω το προσωπικό, δεν θέλω κάτι άλλο.

Με στηρίζει όλη η Κοινοβουλευτική Ομάδα, όχι εμένα, τον Υπουργό και την Κυβέρνηση μέσω εμού!

**ΔΙΟΝΥΣΙΟΣ ΧΑΤΖΗΔΑΚΗΣ:** Αφού τον έδειχνε, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα πάρω ένα λεπτό για να αναφερθώ στις μεγάλες καταστροφές που είχαμε πριν από δύο εβδομάδες στην Κέρκυρα από τη θεομηνία «Μπάλος», όπου δεκάδες για να μην πω εκατοντάδες επιχειρήσεις καταστράφηκαν, κάποιες εκ των οποίων ολοσχερώς, ενώ πολλά νοικοκυριά πλημμύρισαν και καταστράφηκαν οικοσκευές. Οι ζημίες στα δίκτυα υποδομών είναι μεγάλες, η δε περιφέρεια και οι δήμοι τα ανεβάζουν με στοιχεία πάνω από 15 εκατομμύρια ευρώ.

Σε αυτό το πλαίσιο επιθυμώ να ευχαριστήσω την Κυβέρνηση, διότι μέχρι τώρα τρία κλιμάκια έχουν έρθει στο νησί, ένα εκ των οποίων ήταν των Ενόπλων Δυνάμεων, αλλά επιθυμώ και από αυτό το Βήμα να ζητήσω να συμπεριληφθεί και η Κέρκυρα στο σύστημα αποζημιώσεων της arogi.gr και να εκταμιευθούν γρήγορα τα κονδύλια που απαιτούνται, προκειμένου να γίνουν τα σωστικά έργα, διότι βρισκόμαστε ακόμη στο φθινόπωρο, δεν έχει μπει καλά-καλά ο χειμώνας.

Μπαίνω τώρα στο νομοσχέδιο. Το υπαίθριο εμπόριο αποτελεί ένα σημαντικό και σταθερό κομμάτι της αγοράς το οποίο εμπιστεύεται η ελληνική κοινωνία. Είτε πρόκειται για τις λαϊκές αγορές είτε για τις χριστουγεννιάτικες και πασχαλινές αγορές ή τις βραχυχρόνιες αγορές ή τις θεματικές αγορές οι πολίτες συνεχίζουν να τις επισκέπτονται και να ψωνίζουν εκεί.

Η ιδιαίτερη μορφή και τα χαρακτηριστικά του υπαίθριου εμπορίου δεν αποτελούν ωστόσο αιτία αποκλεισμού από τον εκσυγχρονισμό και την ψηφιοποίηση, που είναι πλέον παρούσα σε κάθε τομέα της καθημερινότητάς μας. Αυτό θα ήταν εις βάρος της ανταγωνιστικότητας, της διαφάνειας και των ίσων ευκαιριών που πρέπει να παρέχονται σε όσους ασχολούνται με το υπαίθριο εμπόριο.

Από την αρχή οι λαϊκές αγορές βρέθηκαν στο επίκεντρο του ενδιαφέροντος, με τους επαγγελματίες του χώρου να διατυπώνουν κάποιες ανησυχίες και προβληματισμούς.

Ωστόσο, πεποίθησή μου είναι ότι ο μοναδικός στόχος του νομοσχεδίου είναι η αναβάθμιση και ο εκσυγχρονισμός του θεσμού, ο οποίος με την εισαγωγή της ψηφιακής τεχνολογίας θα γίνει πιο διαφανής και θα αποκτήσει άμεση επαφή με τον καταναλωτή.

Για την εκπλήρωση αυτού του στόχου δημιουργείται μια νέα πλατφόρμα, το ολοκληρωμένο πληροφοριακό σύστημα «ΑΝΟΙΧΤΗ ΑΓΟΡΑ», στο οποίο οι αρμόδιες αρχές, δηλαδή οι δήμοι και στην περίπτωση της Αθήνας και της Θεσσαλονίκης οι περιφέρειες, καταχωρούν όλα τα στοιχεία που αφορούν στις υπαίθριες αγορές, όπως μπορεί να είναι η απόφαση ίδρυσης, κατάργησης, μετακίνησης, ο κανονισμός λειτουργίας, το τοπογραφικό διάγραμμα, οι χορηγούμενες άδειες και λοιπά.

Με αυτό τον τρόπο παρέχεται για πρώτη φορά πλήρης εικόνα και πλήρης διαφάνεια για όλα τα είδη υπαίθριων αγορών. Πρόκειται για ένα εργαλείο που θα στηρίξει σημαντικά την τοπική αυτοδιοίκηση τόσο στην άσκηση των αρμοδιοτήτων της αναφορικά με τον συντονισμό, την οργάνωση, τη λειτουργία και τον έλεγχο του υπαίθριου εμπορίου, αλλά και συνολικά.

Επιπλέον, το σύστημα αυτό, η «ΑΝΟΙΧΤΗ ΑΓΟΡΑ», στο πλαίσιο της διαλειτουργικότητος συνδέεται με την πλατφόρμα e-Καταναλωτής, την οποία, όπως γνωρίζουμε, επισκέπτονται καθημερινά πάνω από διακόσιες χιλιάδες πολίτες.

Προβλέπεται δε η υποχρέωση του παραγωγού και του πωλητή να εισάγει καθημερινά την τιμή εκκίνησης των προϊόντων του, ώστε ο καταναλωτής να μπορεί να συγκρίνει τις τιμές, επί παραδείγματι, σε μία περιοχή να συγκρίνονται οι τιμές των σουπερμάρκετ με τη λαϊκή αγορά και να επιλέγει ο καταναλωτής πού θα πάει να ψωνίσει.

Πρόκειται, λοιπόν, για μία πρόβλεψη που προφανώς είναι προς όφελος του καταναλωτή, ενώ παράλληλα προάγει τον υγιή ανταγωνισμό στην αγορά, πράγμα που ωφελεί όλους τους συμμετέχοντες.

Το νομοσχέδιο, εκτός από ρυθμιστικό, έχει και έντονο κοινωνικό πρόσημο. Συγκεκριμένα, προβλέπει την προκήρυξη των κενών θέσεων στις υπαίθριες αγορές με διαφανείς διαδικασίες. Εισάγεται η μοριοδότηση βάσει κοινωνικών κριτηρίων, στην οποία προβλέπονται αυξημένα μόρια για τους πολύτεκνους, τους άνεργους, τους νέους ανθρώπους, αλλά και για κατόχους τίτλων σπουδών τριτοβάθμιας εκπαίδευσης που σχετίζονται με ακριβώς αυτό το αντικείμενο της πρωτογενούς παραγωγής. Δίνονται έτσι κίνητρα σε νέους με συναφείς γνώσεις που ζουν σε αγροτικές περιοχές να μείνουν στον τόπο τους και να ασχοληθούν με τον πρωτογενή τομέα.

Στηρίζουμε, λοιπόν, τόσο την εξέλιξη του πρωτογενούς τομέα όσο και των νέων που επιζητούν ίσες ευκαιρίες, διαφανείς διαδικασίες και μία προοπτική, προκειμένου να ασχοληθούν με τον συγκεκριμένο, τον πρωτογενή τομέα.

Αναφορικά με τις προκηρύξεις θέσεων, πρέπει να τονιστεί ότι αυτές αφορούν μόνο στις κενές θέσεις, ενώ δεν επηρεάζεται η δραστηριότητα όσων παραγωγών και πωλητών ήδη διαθέτουν άδειες. Ωστόσο, πλέον η απόκτηση άδειας θα συνδέεται με τη θέση.

Με το σχέδιο νόμου διευρύνονται επιπλέον οι δυνατότητες μεταβίβασης των αδειών παραγωγών και πωλητών, ενώ απλοποιούνται οι προϋποθέσεις πραγματοποίησης της διαδικασίας.

Η τελική μορφή αυτού του νομοσχεδίου είναι προϊόν, πραγματικά, εξαντλητικού διαλόγου μεταξύ της ηγεσίας του Υπουργείου Ανάπτυξης και των αρμόδιων φορέων. Ενσωματώθηκαν δε πολλές προτάσεις των φορέων και απεδείχθη ότι δεν ευσταθούν οι αιτιάσεις της Αντιπολιτεύσεως που επέμεναν μονότονα ότι οι ρυθμίσεις είναι εις βάρος των επαγγελματιών του χώρου, ότι θα κλείσουν οι λαϊκές αγορές, ότι θα ιδιωτικοποιηθούν και τα λοιπά.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Την ανοχή σας, κύριε Πρόεδρε, για ένα λεπτό.

Εξάλλου, ο κύριος Υπουργός -που είναι και τώρα παρών- έδωσε μάχη κατά τη διάρκεια των lockdown, ώστε να παραμείνουν ανοιχτές οι λαϊκές αγορές και αυτό δεν πρέπει να το ξεχνάμε.

Επίσης, προχώρησε στην ενσωμάτωση επιπλέον τροποποιήσεων στο κείμενο του νομοσχεδίου μετά από την επεξεργασία του από την επιτροπή μας, μεταξύ των όποιων τροποποιήσεων δίδεται και επαρκής χρόνος στους φορείς και στις αρμόδιες αρχές να προετοιμαστούν για τη σωστή εφαρμογή του νόμου, μεταθέτοντας τον χρόνο έναρξης ισχύος των ρυθμίσεων για την 1η Φεβρουαρίου 2022.

Εν κατακλείδι, πρόκειται για ένα σχέδιο νόμου που εκσυγχρονίζει τη λειτουργία και την οργάνωση του υπαίθριου εμπορίου, ενώ θα έλεγα ότι μας εισάγει στον 21ο αιώνα. Κύριο μέλημα είναι η δημιουργία ενός πλαισίου που προάγει την υγιή επιχειρηματικότητα και τη διαφάνεια, προσφέρει ίσες ευκαιρίες και υπηρετεί τον επαγγελματία και τον καταναλωτή, ενώ θέτει σαφείς κανόνες για την τήρηση των νόμων. Για όλους αυτούς τους λόγους, βεβαίως και το υπερψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα ο κ. Μεϊκόπουλος Αλέξανδρος από τον ΣΥΡΙΖΑ.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε το νομοσχέδιο του Υπουργείου Ανάπτυξης και Επενδύσεων που αλλάζει εκ θεμελίων το θεσμικό πλαίσιο οργάνωσης και λειτουργίας του υπαίθριου εμπορίου και αντικαθιστά τον πρόσφατο νόμο, τον ν.4497/2017, παρ’ όλο που ψηφίστηκε με μεγάλη πλειοψηφία και κατόπιν ουσιαστικού και παραγωγικού διαλόγου με τους θεσμικούς φορείς.

Δυστυχώς, όμως, κυρίες και κύριοι συνάδελφοι, δεν μπορούμε να ισχυριστούμε το ίδιο και για το νομοσχέδιο που η Κυβέρνηση μάς καλεί να ψηφίσουμε σήμερα.

Η διαβούλευση σημαδεύτηκε από προσχέδια που διαφοροποιούνταν μεταξύ τους προσχηματικά, συντονισμένες προσπάθειες να στοχοποιηθούν οι διαφωνούντες εκπρόσωποι και να διαχωριστούν οι παραγωγοί από τους πωλητές και τους επαγγελματίες, αλλά υπήρχαν και δηλώσεις πανικόβλητων Βουλευτών της Νέας Δημοκρατίας, που -να θυμίσω- υπόσχονταν τροποποιητικές βελτιώσεις ή ακόμα, κύριε Γεωργιάδη και σκίσιμο του νομοσχεδίου, όταν ο κόσμος των λαϊκών αγορών τους προειδοποίησε ότι οι αλλαγές που φέρνει δεν θα γίνουν ανεκτές.

Συνεπώς, ο τρόπος νομοθέτησης λέει πολλά για τη σκοπιμότητα της Κυβέρνησης, όπως και το ότι μέχρι και την τελευταία στιγμή το Υπουργείο έκανε ελιγμούς, με σημειακές εντελώς αλλαγές στο νομοσχέδιο.

Έχει –νομίζω- αξία να δούμε λίγο το ιστορικό. Από το πρώτο προσχέδιο το Υπουργείο μαξιμάλισε, επιχειρώντας ένα crash test, για να δει μέχρι πού μπορεί να φτάσει. Απέσυρε έπειτα τις διατάξεις για τη συμμετοχή εταιρειών στις λαϊκές αγορές και τους πλειστηριασμούς των θέσεων παραγωγών και πωλητών.

Τελικά, καταλήξαμε σε ένα νομοσχέδιο που ροκανίζει τα θεμέλια του θεσμού των λαϊκών αγορών, όπως τον γνωρίζουμε τόσα χρόνια, κλείνει το μάτι επί της ουσίας στους μεσάζοντες και βάζει εν τέλει στο στόχαστρο την άμεση και αδιαμεσολάβητη σχέση μεταξύ καταναλωτών και παραγωγών.

Υπάρχουν μεγάλοι χαμένοι; Φυσικά. Είναι οι μικρομεσαίοι για τους οποίους οι λαϊκές αγορές είναι κυριολεκτικά το τελευταίο καταφύγιο μέσα στην ανεξέλεγκτη αύξηση τιμών των βασικών αγαθών και ειδών πρώτης ανάγκης. Μεγάλοι χαμένοι, όμως, είναι και οι μικροί παραγωγοί που χάνοντας τον πάγκο τους στη λαϊκή αγορά θα δίνουν τα προϊόντα τους όσο-όσο στον μεσάζοντα.

Να μην κοροϊδευόμαστε όμως, κυρίες και κύριοι συνάδελφοι. Δεν είναι μυστικό ότι η Κυβέρνηση έχει δώσει από καιρό το σύνθημα ότι στην Ελλάδα που κυβερνά δεν έχει θέση, επί της ουσίας, ο μικρός. Ο μικρός επιχειρηματίας θα πρέπει να συγχωνευθεί για να μην κλείσει, ο μικρός παραγωγός θα πρέπει να πουλήσει στον μεσάζοντα για να μπορέσει να ζήσει.

Οι λαϊκές αγορές, όντως, χτυπήθηκαν πολύ από την πανδημία. Κυρίως, όμως, έχουν χτυπηθεί από τους κυβερνητικούς χειρισμούς που εξάντλησαν την αυστηρότητά τους στα μέτρα που εφάρμοσαν. Για να εξηγηθώ, σε περιοχές της χώρας έμειναν κλειστές για μήνες, μετά με αποστάσεις, με μισούς παραγωγούς μέχρι και με συγκεκριμένο αριθμό στις σακούλες ανά πάγκο, τη στιγμή που εντός και εκτός σουπερμάρκετ επικρατούσε το αδιαχώρητο. Και φυσικά δεν στηρίχθηκαν από την πολιτεία όλο αυτό το διάστημα. Οι άνθρωποι πειθαρχούσαν για να μην κλείσει η λαϊκή αγορά και μείνουν χωρίς μεροκάματο. Εν τέλει κατέγραψαν τη μεγαλύτερη πτώση στην αξία των αγορών μέσα στην πανδημία σε σχέση με άλλα σημεία πώλησης που ήταν μάλιστα και στεγασμένα.

Η Κυβέρνηση, λοιπόν, θέλει να αναμορφώσει τον θεσμό των λαϊκών αγορών εν μέσω πανδημίας, εν μέσω επέλασης της ακρίβειας που σαρώνει το εισόδημα του καταναλωτή και αυξάνει το κόστος παραγωγής και μάλιστα έπειτα από καταστροφικές χρονιές για τη σοδειά των παραγωγών, λόγω ακραίων καιρικών φαινομένων. Για παράδειγμα, στη Μαγνησία η «ΑΘΗΝΑ» κατέστρεψε το 80% της παραγωγής πριν προλάβουν οι καστανοπαραγωγοί να μαζέψουν τον καρπό, ενώ οι ελαιοπαραγωγοί παρά τη συνεχόμενη ακαρπία, δεν έχουν λάβει ακόμα αποζημιώσεις.

Παρά, λοιπόν, τις καλές και αγαθές προθέσεις που ισχυρίζεστε ότι έχει το νομοσχέδιο, μιλάμε επί της ουσίας για ένα μείγμα ανεφάρμοστων και τιμωρητικών διατάξεων, πονηρών διατυπώσεων που προετοιμάζει το έδαφος για να μετατραπούν εν τέλει οι λαϊκές αγορές της χώρας στα υπαίθρια σουπερμάρκετ που οραματίζεται η Κυβέρνηση.

Με το άρθρο, λοιπόν, 67 προβλέπονται δεκαέξι υπουργικές αποφάσεις, με τις οποίες ο εκάστοτε Υπουργός Ανάπτυξης θα αποφασίζει για κρίσιμα ζητήματα των λαϊκών αγορών, από την αδειοδότηση, τα δικαιολογητικά και τις προκηρύξεις μέχρι και το ποια προϊόντα θα πωλούνται. Ο κάθε Υπουργός, δηλαδή, θα έχει υπερεξουσίες και θα μπορεί να αλλάζει και το πλαίσιο λειτουργίας των αγορών προκαλώντας επί της ουσίας ένα ασύλληπτο αλαλούμ. Με πολύ απλά λόγια, το άρθρο 67 κρύβει έναν ολόκληρο νόμο μέσα στον νόμο.

Σε αυτό το σημείο, θα ήθελα να σταθώ λίγο και στις διατάξεις που προβλέπουν την ποινή της αναστολής της άδειας για παραγωγούς και πωλητές που είναι διάχυτη μέσα στο νομοσχέδιο. Εδώ μιλάμε επί της ουσίας για ένα αδυσώπητο κυνήγι, λες και οι λαϊκές αγορές είναι η μαύρη τρύπα της οικονομίας. Ενδεικτικά, αναστολή άδειας αν δεν διατεθεί το 50% της δηλωθείσας παραγωγής στο ΟΣΔΕ μέσω λαϊκής, ανεξάρτητα αν η καλλιέργεια πήγε ή δεν πήγε καλά. Στο «και πέντε» το βελτιώσατε! Αναστολή άδειας αν δεν εκδοθούν τρεις φορολογικές αποδείξεις, ανεξαρτήτως ποσού εντός του ίδιου έτους. Αναστολή άδειας αν ο παραγωγός δεν έχει φορολογική και ασφαλιστική ενημερότητα σε μια περίοδο που οι μικρομεσαίοι πνίγονται στα χρέη και παλεύουν να ανταπεξέλθουν στις υποχρεώσεις τους. Μάλιστα!

Ωστόσο, κύριε Γεωργιάδη, δεν επιδείξατε τον ίδιο ζήλο στην πάταξη της φοροαποφυγής και φοροδιαφυγής μέσω των offshore εταιρειών. Εκεί οι Ευρωβουλευτές της Νέας Δημοκρατίας ψήφιζαν «λευκό» ή ήταν απόντες στην πρόταση για έρευνες μετά τις αποκαλύψεις των Pandora Papers όπου συγκαταλέγονται και διακόσιες ογδόντα τρεις περιπτώσεις ελληνικών επιχειρήσεων. Εκεί σφυρίζετε αδιάφορα! Κυνηγάτε, όμως, την απόδειξη για μια σακούλα μήλα ή για έναν μαϊντανό. Δημιουργείτε, ταυτόχρονα, υποχρεώσεις αντίστοιχες εκείνων των αλυσίδων και των πολυκαταστημάτων. Δηλαδή, σκεφθείτε ο παραγωγός θα πρέπει να εισάγει το πρωί στο e-Καταναλωτής την τιμή εκκίνησης των προϊόντων που θα διαθέσει στη λαϊκή αγορά στις 3.00΄ και 4.00΄ τα ξημερώματα. Ενώ φορτώνουν τα προϊόντα, θα πρέπει να μπαίνουν και να καταχωρούν δεδομένα στην πλατφόρμα.

Προβληματική, επίσης, είναι και η δυνατότητα μετατροπής των αδειών των παραγωγών σε επαγγελματικές άδειες. Οι λαϊκές αγορές πρέπει να παραμείνουν λαϊκές αγορές και όχι να γίνουν εμπορικές. Γιατί εδώ επιχειρείτε να παραγκωνίσετε τους παραγωγούς;

Εγώ, κυρίες και κύριοι συνάδελφοι, αντιλαμβάνομαι ότι οι συνάδελφοι Βουλευτές της Νέας Δημοκρατίας κάνουν πραγματικά μια φιλότιμη προσπάθεια να υπερασπιστούν ένα νομοσχέδιο, με το οποίο, όμως, αρκετοί, αν όχι οι περισσότεροι, διαφωνούν και κατανοούν τη λανθασμένη κατεύθυνσή του. Δεν είναι άγνωστο τι έχει συμβεί στην Κοινοβουλευτική Ομάδα της Νέας Δημοκρατίας αναφορικά με το εν λόγω νομοσχέδιο.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Το Υπουργείο, λοιπόν, δεν έχει πείσει ούτε για τις προθέσεις του ούτε για την αναγκαιότητα του νομοσχεδίου ούτε για τη συγκυρία μέσα στην οποία αυτό έρχεται προς ψήφιση. Έχουμε, λοιπόν, μπροστά μας έναν δύσκολο χειμώνα. Η πανδημία φέρνει μαζί της και ένα κύμα ακρίβειας, για το οποίο φυσικά υπήρχαν ενδείξεις ήδη από την άνοιξη.

Το δόγμα, λοιπόν, κύριε Γεωργιάδη, της αυτορρύθμισης της αγοράς γκρεμίζεται επί της ουσίας πάνω στις πλάτες των πολιτών που σήμερα είναι ανυπεράσπιστοι σε φαινόμενα αισχροκέρδειας σε βασικά είδη και χειραγώγησης της αγοράς. Εδώ χρειάζονται επί της ουσίας δραστικά μέτρα. Δεν αρκούν αυτές οι διαβεβαιώσεις ότι πρόκειται για ένα φαινόμενο επί της ουσίας παροδικό.

Θέλετε όντως να διορθώσετε τις παθογένειες στις λαϊκές αγορές; Καθίστε στο ίδιο τραπέζι με τους φορείς για αλλαγές και βελτιώσεις. Αυτό που κάνετε είναι πειραματισμός. Μην πειραματίζεστε, λοιπόν, με έναν θεσμό επί της ουσίας υγιή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσουμε τον λόγο στην επόμενη ομιλήτρια, ζήτησε τον λόγο ο κύριος Υπουργός για μία παρέμβαση, προκειμένου να καταθέσει νομοτεχνικές βελτιώσεις.

Ορίστε, κύριε Γεωργιάδη, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Όπως είχα δεσμευθεί στο Σώμα, καταθέτω τις νομοτεχνικές βελτιώσεις. Απλώς, πλην των συνήθων φραστικών που λέμε, θα αναφέρω και τις πιο σημαντικές. Εδώ έχουμε βάλει το κομμάτι της αλλαγής της υποχρέωσης των ΟΣΔΕ, δηλαδή το 50% με δήλωση του παραγωγού ως προς την πώληση. Το λέω γιατί ακούστηκε πολλές φορές από τους συναδέλφους στη συζήτηση ότι πλέον το άρθρο αλλάζει και η διαδικασία γίνεται έτσι. Να πω ότι η πρόταση αυτή ήρθε και από τους Βουλευτές της Νέας Δημοκρατίας, αλλά και ως επίσημη πρόταση των παραγωγών. Άρα όλη η κουβέντα περί παραγωγών νομίζω ότι τελειώνει με αυτό ως προς την κριτική για το νομοσχέδιο.

Επίσης, έχουμε βάλει εδώ ότι το νομοσχέδιο θα ισχύσει από 1η Φεβρουαρίου του 2022, όπως είχαμε δεσμευτεί, κύριε Σιμόπουλε. Όμως, και όλες οι άλλες αλλαγές τις οποίες είπαμε επί του νομοσχεδίου, όσον αφορά στην αλλαγή των ποινών, όσον αφορά στην πενταετή διάρκεια της άδειας του παραγωγού για να εξομοιώνεται με του εμπόρου, αλλά και όσον αφορά όλα αυτά που ακούσαμε κατά τη διάρκεια της συζήτησης στις επιτροπές, αλλά και στην Ολομέλεια που είχαμε δεσμευτεί να καταθέσουμε για τις νομοτεχνικές βελτιώσεις, κατατίθενται τώρα με τη λήξη της ομιλίας μου, για να τις πάρετε οι συνάδελφοι και να τα διαπιστώσετε, για να μη λέμε συνεχώς τα ίδια, γιατί δεν έχει νόημα, επαναλαμβάνω, να μιλάμε για κάτι που δεν υπάρχει πια.

Τώρα, θα ήθελα να πω ότι αξίζει να αναφέρω και μια νομοτεχνική βελτίωση που έχει γίνει στην τροπολογία για τον εσωτερικό ελεγκτή. Έχουμε προσθέσει όχι ένα πιστοποιητικό, αλλά έξι διαφορετικά πιστοποιητικά, τα οποία θα μπορούν να αποτελούν το ελάχιστο για να έχει ο εσωτερικός ελεγκτής το δικαίωμα να κάνει αυτή τη δουλειά. Αυτό έγινε κατόπιν της σχετικής συζήτησης που προηγήθηκε και εδώ χθες, αλλά και με το Οικονομικό Επιμελητήριο και γενικά με τον δημόσιο διάλογο που προηγήθηκε. Άρα, καταθέτουμε τις νομοτεχνικές βελτιώσεις στη Βουλή.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 108-115)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να φωτοτυπηθούν και να διανεμηθούν στους συναδέλφους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και για να απαντήσω και να μην έχουμε μεταξύ μας αντεγκλήσεις χωρίς λόγο, λέω για ακόμα μία φορά ότι με αυτές τις νομοτεχνικές βελτιώσεις που μόλις τώρα καταθέσαμε στην ουσία μόνο ένα αίτημα που μας έχει τεθεί από τον δημόσιο διάλογο δεν έχει γίνει ακόμα δεκτό. Είναι η δυνατότητα ίδρυσης των ανεξάρτητων νομικών προσώπων στους φορείς των λαϊκών αγορών. Θέλω να είμαι ξεκάθαρος ως προς αυτό, όσον αφορά την αρμοδιότητα στους δήμους. Θα πρέπει να καταλάβουμε λίγο ποιο είναι το πρόβλημα. Αν γράφαμε γενικά ότι οι φορείς των λαϊκών αγορών θα μπορούν να ιδρύσουν, δύνανται, όπως ήταν η πρόταση από τον χώρο των λαϊκών αγορών, να ιδρύσουν ανεξάρτητο νομικό πρόσωπο, αυτό θα σημαίνει ότι ο κάθε δήμος της χώρας θα μπορούσε να ιδρύσει μια καινούργια εταιρεία για τις λαϊκές αγορές. Όπως καταλαβαίνετε, αυτό θα σήμαινε τριακόσια πενήντα καινούργια εν δυνάμει νομικά πρόσωπα. Όσοι έχουμε κυβερνήσει στη χώρα-αναφέρομαι και στον ΣΥΡΙΖΑ και στο Κίνημα Αλλαγής- καταλαβαίνουμε ότι αυτό δεν είναι εφικτό να γίνει. Θα ήταν ένα άνοιγμα ενός τεράστιου παραθύρου προσλήψεων και οτιδήποτε άλλο, όπως δαπανών, εξόδων και λοιπά που δεν μπορεί να γίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Στο αίτημα των διοργανωτών των λαϊκών αγορών, μάλλον των παραγωγών και των εμπόρων γιατί αυτό αποτελεί κοινό τους αίτημα, να μεταφερθεί η αρμοδιότητα από τους δήμους στις περιφέρειες, δηλαδή να μην είναι οι δήμοι, όπως σήμερα, οι φορείς των λαϊκών αγορών, αλλά οι περιφέρειες, έχω εξηγήσει από την αρχή ότι αυτό δεν μπορούσε να γίνει.

Πρώτον, έχουμε μεν τη δήλωση της ΕΝΠΕ, στην οποία αναφερθήκατε αρκετοί από εσάς, ως προς τα νομικά πρόσωπα, και την προηγούμενη δήλωση της ΕΝΠΕ που ζήτησαν να πάρουν οι περιφέρειες την αρμοδιότητα για τις λαϊκές αγορές, αλλά έχουμε και τη δήλωση της ΚΕΔΕ και ομόφωνο ψήφισμα της ΚΕΔΕ που μας ζητούν να μην πάρουν οι περιφέρειες την αρμοδιότητα των λαϊκών αγορών αλλά να τη διατηρήσουν οι δήμοι.

Αντιλαμβάνεστε ότι το να πάμε να ανοίξουμε ένα κεφάλαιο εμφυλίου πολέμου μεταξύ των δήμων και των περιφερειών επ’ αυτού του ζητήματος, δεν θα ήταν σοφό. Και επειδή θέλω να είμαι ειλικρινής, αναγνωρίζω ότι και οι δήμοι έχουν αρμοδιότητα, έχουν λόγο στις λαϊκές αγορές. Αφορά τους πολίτες τους και δεν μπορείς να στερήσεις από τον οικείο δήμαρχο αυτή τη δυνατότητα.

Δεν έχω ακούσει στα σοβαρά από κανένα κόμμα της Βουλής πρόταση να πάρουμε την αρμοδιότητα από τους δήμους, να αφαιρέσουμε, δηλαδή, την υπάρχουσα αρμοδιότητα από τους δήμους. Και ο νόμος ο προηγούμενος του ΣΥΡΙΖΑ έδινε την αρμοδιότητα στους δήμους.

Άρα το να φτιάχνουμε τριακόσια πενήντα ανεξάρτητα νομικά πρόσωπα είναι παντελώς αδύνατον.

Εδώ υπήρχε η αντιπρόταση να υπάρχουν μόνο δύο, στις δύο περιφέρειες, όπου βάσει και του προηγούμενου και του υπάρχοντος νόμου είναι φορείς λαϊκών αγορών. Αναφέρομαι στην Περιφέρεια Αττικής και στην Περιφέρεια Κεντρικής Μακεδονίας που έχει την αρμοδιότητα επίσης αυτή. Πρέπει να σας πω ότι αυτό είναι μία κουβέντα που κάνουμε με το Υπουργείο Εσωτερικών, το οποίο έχει και την καθ’ ύλην αρμοδιότητα για κάτι τέτοιο. Μέχρι στιγμής δεν έχει υπάρξει σύμφωνη γνώμη του Υπουργείου Εσωτερικών γι’ αυτό. Υπάρχουν αρκετές ενστάσεις. Αν ωριμάσει αυτό κάποια στιγμή στο μέλλον, θα μπορέσουμε να το δούμε.

Στην παρούσα φάση, πάντως, πρέπει να δίνουμε την ευκαιρία στις οικείες διευθύνσεις των δύο περιφερειών να συνεχίζουν να κάνουν τη δουλειά τους και εδώ είμαστε, αν χρειαστεί, να κάνουμε μία αλλαγή, αν, πράγματι, δούμε ότι δεν δουλεύει. Δεν λέω ότι είναι μία συζήτηση παράλογη. Τα δύο θα είχαν μία κάποια λογική. Για τα τριακόσια πενήντα δεν το συζητάω καν. Παρά ταύτα, όμως, δεν νομίζω ότι πρέπει να μείνουμε τόσο πολύ σε αυτό το θέμα. Το νομοσχέδιο ήδη έχει ικανοποιήσει το 99% των αιτημάτων όλων των φορέων που ακούστηκαν μέσα στην αίθουσα.

Θέλω να πω το εξής για άλλη μια φορά, επειδή ακούω διαρκώς κριτική για τον τρόπο που νομοθετήσαμε αυτό το νομοσχέδιο. Εγώ θα πω ότι είμαι εξαιρετικά υπερήφανος για τον τρόπο που νομοθετήσαμε αυτό το νομοσχέδιο. Είμαι Βουλευτής δεκαπέντε χρόνια, κύριε Κατρίνη, και εσείς αρκετά. Όχι δεκαπέντε, αλλά αρκετά. Νομοσχέδιο που να έχει αλλάξει τόσο δραστικά από την αρχική του εκδοχή μέχρι την τελική του ψήφιση και η πολιτική ηγεσία να είναι έτοιμη να κάνει αλλαγές επί της ουσίας, προσπαθώντας να διορθώσει και να συγκεράσει πολλές αντικρουόμενες μεταξύ τους απόψεις, εγώ δεν θυμάμαι πολλά. Και είμαι υπερήφανος που είμαι Υπουργός σε ένα τέτοιο νομοσχέδιο. Τώρα αν εσείς εισηγείστε ότι πρέπει τα νομοσχέδια να μην αλλάζουν ποτέ στη Βουλή, άρα η Βουλή να έχει έναν τυπικό χαρακτήρα, δεν θα με βρείτε σύμφωνο.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ. Θα πρέπει να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ, αντιθέτως, θεωρώ τη Βουλή σημαντικό χώρο κοινωνικού και πολιτικού διαλόγου και τον κατά το Σύνταγμα χώρο της νομοθέτησης.

**ΜΙΧΑΗΛ ΚΑΤΡΙΝΗΣ:** Όλοι οι Βουλευτές όμως.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Κυβέρνηση έχει τη νομοθετική πρωτοβουλία, αλλά η Βουλή νομοθετεί.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πολλές από τις αλλαγές που κάναμε, κύριε Κατρίνη -και κλείνω, κύριε Πρόεδρε- ακούστηκαν και από κόμματα της Αντιπολιτεύσεως. Άρα και η κριτική αυτή είναι λίγο άδικη.

Επί της ουσίας, με τις νομοτεχνικές βελτιώσεις που τώρα καταθέσαμε, σχεδόν όλα όσα ακούστηκαν στην ακρόαση φορέων ως κριτική για το νομοσχέδιο, έχουν αρθεί.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Σοφία Σακοράφα από το ΜέΡΑ25.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, επί πολλούς μήνες η Κυβέρνηση παρουσίαζε διάφορα σχέδια για το μέλλον, για το νέο πλαίσιο οργάνωσης και την λειτουργία των λαϊκών αγορών. Έρχεται τώρα το νομοσχέδιο με τίτλο «Αναμόρφωση και εκσυγχρονισμός…» κ.λπ., για το υπαίθριο εμπόριο και τις λαϊκές αγορές. Αυτό που πρέπει, κύριοι συνάδελφοι, να κρατήσουμε είναι η λέξη αναμόρφωση. Ο κυβερνητικός οίστρος αναμορφώνει, πράγματι, το τοπίο, ανατρέποντας το ρόλο του υπαίθριου εμπορίου στη λειτουργία της αγοράς.

Ο στόχος είναι προφανής. Οι λόγοι δημιουργίας και ύπαρξης του θεσμού των λαϊκών αγορών ανατρέπονται απόλυτα και η δυνατότητα των παραγωγών για αυτοδύναμη διάθεση της παραγωγής τους και η άμεση σχέση παραγωγών και καταναλωτών. Κυρίως, όμως, αυτό που θέλετε να ανατρέψετε είναι ο τρόπος λειτουργίας του, που επιδρά ρυθμιστικά στο σύνολο της αγοράς προς όφελος και των δύο μερών. Ο στόχος είναι να πάψει η λαϊκή αγορά να έχει τη δική της αυτόνομη λειτουργία και ρόλο, να καταλήξει μια απλή επέκταση του ελεγχόμενου συστήματος της μεγάλης αγοράς.

Γι’ αυτό ακριβώς το σύστημα με τους μεσάζοντες και τα καρτέλ των σουπερμάρκετ η ενίσχυση του παραδοσιακού ρόλου των λαϊκών αγορών θα ήταν πραγματικά πολύ ενοχλητική. Είναι ενοχλητικός ο φτωχός βιοπαλαιστής, ο αγρότης και ο μεροκαματιάρης επαγγελματίας πωλητής και γι’ αυτό πρέπει να λείψει, να βγει από τη μέση. Αφού απαλλαγείτε από αυτόν, τότε θα μπορεί πια η περίφημη αγορά να αυτορυθμίζεται ανενόχλητη και να ελέγχει απόλυτα την κάλυψη των καταναλωτικών αναγκών της κοινωνικής βάσης.

Ιδού, λοιπόν, πεδίον δόξης λαμπρό για τον δήθεν εκσυγχρονιστικό ζήλο του νεοφιλελευθερισμού. Η Κυβέρνηση του κ. Μητσοτάκη κάνει μία ακόμη κίνηση προσφοράς προς τα μεγάλα επιχειρηματικά συμφέροντα, ένα ακόμα βήμα στις αντικοινωνικές ανατροπές.

Ανεπάγγελτος λέτε ότι θα μένει ο μεροκαματιάρης της λαϊκής αν λείπουν δύο αποδείξεις ζαρζαβατικών οποιασδήποτε αξίας από αυτό το ίδιο το κράτος που αφήνει τις offshore των φοροφυγάδων να αλωνίζουν, που κρύβει στα συρτάρια του τα στικάκια και τις λίστες με τα εκατομμύρια της φοροδιαφυγής, που αφήνει τις πολυεθνικές του διαδικτύου να λειτουργούν με τεράστια κέρδη χωρίς φορολόγηση. Ο ίδιος θα χάνει το επάγγελμά του αν δεν καταφέρει να πουλήσει το 50% της δηλωθείσας παραγωγής.

Αν άκουσα καλά, κύριε Υπουργέ, είπατε ότι θα το αλλάξετε, αν δεν κάνω λάθος. Αν δεν το αλλάξετε, όμως, κύριε Υπουργέ, αντί να στηριχθεί η λειτουργία της λαϊκής αγοράς, νομίζω ότι τιμωρούνται οι έμποροι και οι παραγωγοί για την αναδουλειά.

Δεν θα μπορεί, ακόμη, να ασκεί το επάγγελμα του ο παραγωγός εάν δεν έχει φορολογική και ασφαλιστική ενημερότητα. Ζητάτε από αυτόν, τον αδύναμο, κάτι που δεν ζητάτε από άλλες εμπορικές δραστηριότητες.

Δεν χρειάζεται, κύριοι συνάδελφοι, κάποια άλλη απόδειξη για τη σκοπιμότητα αυτού του νομοσχεδίου. Μέσα στην παρατεινόμενη υπερδεκαετή κρίση, με τα χρέη να πνίγουν όλους τους μικρομεσαίους, η Κυβέρνηση τους κόβει τη δυνατότητα να ανακάμψουν, ακόμα και να επιβιώσουν. Ίσως δεν θα έπρεπε να μας προκαλεί έκπληξη ότι και σε αυτό το νομοσχέδιο η Κυβέρνηση έχει αυτή την τιμωρητική λογική απέναντι στα πιο αδύναμα κοινωνικά στρώματα. Και, βέβαια, πανταχού παρούσα η φιλελεύθερη ιδεοληψία. Θέλετε να επιβάλετε και στις λαϊκές αγορές τον ανεξέλεγκτο ανταγωνισμό, στηρίζετε απροκάλυπτα τα μεγάλα συμφέροντα, αναμορφώνετε συνειδητά το πλαίσιο, έτσι ώστε να αποκλειστούν προοπτικά πολλοί παραγωγοί και πωλητές, οδηγώντας τους στην εξαθλίωση και στη φτωχοποίηση. Αυτό που κατ’ αρχάς είναι ένα δικαίωμα των παραγωγών, η συμμετοχή τους, δηλαδή, στη λαϊκή, μετατρέπεται από την Κυβέρνηση της Νέας Δημοκρατίας σε προνόμιο, το οποίο, μάλιστα, απονέμεται προσωπικά από τον ίδιο τον κύριο Υπουργό.

Το άρθρο 67 του νομοσχεδίου αποτελεί ένα μνημείο καταχρηστικής νομοθέτησης του διαβόητου «επιτελικού» κράτους. Δεκαέξι παράγραφοι που εξαντλούν κάθε λεπτομέρεια στη λειτουργία του υπαίθριου εμπορίου, αναθέτοντας τη ρύθμιση των πάντων σε υπουργικές αποφάσεις.

Στον κάδο των απορριμμάτων, λοιπόν, κάθε έννοια ασφάλειας δικαίου και, μάλιστα, για την κρίσιμη για κάθε πολίτη επαγγελματική υπόσταση και για τις δυνατότητες επιβίωσης του καθενός.

Το κόμμα μας, το ΜέΡΑ25, ήταν και θα είναι στο πλευρό των εμπόρων και των παραγωγών των λαϊκών αγορών αλλά και όλης της κοινωνικής βάσης των καταναλωτών που δοκιμάζεται στις συνθήκες της αγοράς που τους επιβάλλετε. Κλείνετε τα μάτια και τα αυτιά σας στο κύμα των ανατιμήσεων που ανατρέπει τα δεδομένα επιβίωσης σε χιλιάδες οικογένειες και απέχετε συνειδητά από κάθε ουσιαστική παρέμβαση. Για εσάς φτάνουν οι επικοινωνιακοί ακροβατισμοί, λες και μπορείτε στα αλήθεια να πείσετε τον κόσμο ότι οι τιμές είναι ίδιες όπως το 2019, λες και ο κόσμος δεν ζει καθημερινά την πραγματικότητα. Έτσι, θέλετε απροκάλυπτα να υποτιμάτε όλους αυτούς που αγωνίζονται να τα βγάλουν πέρα υφιστάμενοι τις συνέπειες των πολιτικών σας.

Έχουμε, λοιπόν, ένα ακόμα νομοσχέδιο που μετατρέπει την κοινωνία σε πεδίο βολής ασκήσεων της ιδεοληπτικής εμμονής της Κυβέρνησής σας αλλά και της πολιτικής της σκοπιμότητας, ένα ακόμα συνειδητά αντικοινωνικό νομοσχέδιο, τόσο αντικοινωνικό που μόνο η ίδια η κοινωνία μπορεί να το ανατρέψει και θα το ανατρέψει. Και το ΜέΡΑ25 θα είναι και πάλι εκεί μαζί της.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε πολύ.

Τον λόγο έχει τώρα ο κ. Ακτύπης Διονύσιος από τη Νέα Δημοκρατία.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Θα μου επιτρέψετε πριν ξεκινήσω την ομιλία μου να αναφερθώ σε κάποιο σχόλιο το οποίο έγινε από τη συνάδελφο του ΣΥΡΙΖΑ, η οποία είπε να μετράμε συνέχεια τις παρουσίες μέσα στο Κοινοβούλιο. Νομίζω ότι δεν είναι σωστό και τίμιο να γίνεται. Το έχετε κάνει όχι μόνον εσείς αλλά και πολλοί άλλοι. Νομίζω ότι πρέπει αυτό το πράγμα να σταματήσει κάποια στιγμή.

Κυρίες και κύριοι συνάδελφοι, συζητούμε σήμερα ένα νομοσχέδιο του Υπουργείου Ανάπτυξης και Επενδύσεων το οποίο επιδιώκει μέσα από ουσιαστικού περιεχομένου διατάξεις την εξυγίανση των λαϊκών αγορών με κύριο γνώμονα τη διαφύλαξη των συμφερόντων, τόσο των παραγωγών και πωλητών όσο και των καταναλωτών.

Οφείλω δε να υπογραμμίσω πως το νομοσχέδιο αυτό ήρθε προς συζήτηση στην αρμόδια επιτροπή και πλέον έρχεται προς ψήφιση στην Ολομέλεια της Βουλής μετά από πολύμηνες διαβουλεύσεις του Υπουργείου Ανάπτυξης με τους παραγωγικούς φορείς. Πράγματι, μέχρι και την τελευταία στιγμή το Υπουργείο Ανάπτυξης και προσωπικά οι Υπουργοί δεν έπαψαν να αποδεικνύουν πως έχουν ανοιχτά τα αυτιά τους και βρίσκονται σε συνεχή επαγρύπνηση προκειμένου να ακούσουν κάθε φωνή και να συζητήσουν οποιαδήποτε βάσιμη κριτική.

Κυρίες και κύριοι συνάδελφοι, βασικός στόχος του νομοσχεδίου δεν είναι άλλος από την αναγέννηση του θεσμού των λαϊκών αγορών μέσα από την ουσιαστική προσπάθεια ενίσχυσής τους. Ταυτόχρονα το πλέγμα των διατάξεων τις οποίες καλούμαστε σήμερα να ψηφίσουμε, επιτυγχάνει με ιδιαίτερα εύστοχο τρόπο τη διατήρηση στο ακέραιο του χαρακτήρα των λαϊκών αγορών, έτσι όπως ακριβώς τις γνωρίζουν και τις στηρίζουν οι Έλληνες καταναλωτές εδώ και πολλές δεκαετίες. Εξάλλου, ιδιαίτερα, όσοι είμαστε από την επαρχία αντιλαμβανόμαστε σε βάθος όχι μόνο τη σημασία των λαϊκών αγορών στην καθημερινότητά μας, αφού εκεί μπορεί κανείς να βρει εξαιρετικής ποιότητας φθηνά προϊόντα, αλλά και την πολιτιστική αξία του υπαίθριου εμπορίου.

Να δούμε όμως με απλά λόγια τι κάνει το νομοσχέδιο αυτό. Πρώτα απ’ όλα το παρόν σχέδιο νόμου επιδιώκει να αναβαθμίσει το επίπεδο των λαϊκών αγορών και να προσαρμόσει τη λειτουργία τους στις συνθήκες και απαιτήσεις της σύγχρονης αγοράς. Στο πλαίσιο αυτό εισάγονται για πρώτη φορά διατάξεις, όπως αυτές που αφορούν στην πλατφόρμα ολοκληρωμένο πληροφοριακό σύστημα «ΑΝΟΙΧΤΗ ΑΓΟΡΑ», οι διατάξεις που σχετίζονται με τις προκηρύξεις θέσεων στους πάγκους, οι διατάξεις που σχετίζονται με τις σχετικές άδειες των παραγωγών, αλλά και άλλες. Άλλωστε μέσα από το σύστημα «e-Καταναλωτής» θα μπορεί η μεγάλη πλειοψηφία των καταναλωτών που επιλέγουν να κάνουν τα ψώνια τους στις λαϊκές αγορές, να ενημερώνονται άμεσα και εξαιρετικά εύκολα για τις τιμές των προϊόντων. Με τον τρόπο αυτό οι καταναλωτές θα έχουν την ευκαιρία να διαπιστώνουν πού ακριβώς πωλούνται τα φθηνότερα προϊόντα, γεγονός που ιδίως την περίοδο αυτή θα αποτελέσει σημαντική βοήθεια. Φυσικά η διαχείριση της σχετικής πλατφόρμας από τους παραγωγούς είναι ένα στάδιο κατά το οποίο οι παραγωγοί θα έχουν την αμέριστη στήριξη της Κυβέρνησης, καθώς και όλον τον απαιτούμενο χρόνο προκειμένου να μάθουν και να το φέρουν εις πέρας.

Σε ό,τι αφορά τις διατάξεις που σχετίζονται με τις προκηρύξεις των θέσεων θα πρέπει να υπογραμμίσουμε πως η λογική της Κυβέρνησης είναι ακριβώς πως θα πρέπει να μπει φρένο στις σκιώδεις συνεννοήσεις, τα λεγόμενα «νταλαβέρια», σχετικά με το ποιος θα πάει πού και πώς και πώς θα χωρέσει. Επιδιώκεται με λίγα λόγια και σε αυτό το σημείο η διαφάνεια, η ισότητα και η εξυγίανση. Επίσης, σε ό,τι αφορά στη μοριοδότηση για την οποία έχει γίνει εκτεταμένη συζήτηση, θα πρέπει να διευκρινιστεί για ακόμη μία φορά πως οι σχετικές διατάξεις ρυθμίζουν τις περιπτώσεις που σε μια λαϊκή αγορά με συγκεκριμένες θέσεις έχουν γίνει παραπάνω αιτήσεις από παραγωγούς. Εκεί όποιος παραγωγός έχει λιγότερα μόρια, προφανώς δεν μένει εκτός λαϊκών αγορών αλλά θα πάει σε μια άλλη αγορά.

Κυρίες και κύριοι, ακούω βέβαια τις ημέρες αυτές την κριτική που ασκεί η Αντιπολίτευση επί του συγκεκριμένου ζητήματος και μάλιστα χωρίς να υποβάλλει καμμία, μα καμμία απολύτως πρόταση. Εκεί στην Αντιπολίτευση δεν είναι ότι δεν γνωρίζετε τα προβλήματα που αντιμετωπίζει το υπαίθριο εμπόριο. Είμαι βέβαιος πως τα γνωρίζετε καλά. Αυτό που συμβαίνει και είναι αλήθεια θλιβερό είναι πως δεν θέλετε να αγγίξετε το ζήτημα φοβούμενοι το πολιτικό κόστος. Δεν είναι ότι σας έπιασε ο πόνος για τους ανθρώπους που δραστηριοποιούνται στις λαϊκές αγορές και εν γένει στο υπαίθριο εμπόριο. Είναι ότι για εσάς, αν και αυτός ο κλάδος προχωρήσει, πάει μπροστά, γίνει πιο επικερδής, αν καταφέρει να συμβαδίσει με τα σύγχρονα πρότυπα, τότε θα σας γυρίσει και αυτός την πλάτη. Δεν θα αποτελούν πια οι παραγωγοί και οι καταναλωτές των λαϊκών αγορών ένα κοινό που θα ακούει την προπαγάνδα σας.

Σε τελική ανάλυση τι προτείνετε; Αφού διαφωνείτε σε όλα αυτά γιατί δεν τα αλλάξετε τεσσεράμισι χρόνια που κυβερνήσατε; Και τι θέλετε να μας πείτε, ότι επί των ημερών σας τα προϊόντα τα μοσχοπουλούσαν και σήμερα στην ουσία οι άνθρωποι που είναι στις λαϊκές αγορές πτωχεύουν; Τελικά με όλα αυτά τα οποία λέτε πιστεύω ότι δεν σας ακούει και κανένας. Αντίθετα, μέσω των ρυθμίσεων αυτών και άλλων που θα έρθουν, ολόκληρη η ελληνική κοινωνία θα γίνει μάρτυρας της εξέλιξης της επόμενης ημέρας του υπαίθριου εμπορίου που εμείς κάναμε πράξη κοιτώντας μπροστά, λαμβάνοντας γενναίες αποφάσεις και όχι σκεπτόμενοι με όρους μικροπολιτικής.

Μέσω της μεταρρύθμισης που συντελείται σήμερα άλλωστε οι παραγωγοί στις λαϊκές αγορές θα έχουν την ευκαιρία να διεκδικούν ευρωπαϊκά προγράμματα τα οποία θα τους παρέχουν την απαιτούμενη οικονομική στήριξη, έτσι ώστε να αυξήσουν την παραγωγή των προϊόντων τους αλλά και να βελτιώσουν την ποιότητά τους.

Απέναντι σε όλα αυτά ο ΣΥΡΙΖΑ κλείνει τα μάτια και προκειμένου να πουλήσει προπαγάνδα βάζει τους Βουλευτές του να μιλούν για δήθεν ξήλωμα του θεσμού, κλείσιμο των λαϊκών αγορών και άλλα τέτοια ωραία τσιτάτα που πλέον ούτε τους ίδιους τους εαυτούς τους δεν μπορούν να πείσουν.

Να πούμε για άλλη μια φορά, λοιπόν, ότι οι λαϊκές αγορές δεν ιδιωτικοποιούνται, στις λαϊκές αγορές δεν εισέρχονται εταιρείες, δεν επηρεάζονται οι υπάρχουσες άδειες των επαγγελματιών, δεν επηρεάζονται οι θέσεις των παραγωγών που έχουν θέση.

Κυρίες και κύριοι συνάδελφοι, κλείνοντας να πω ότι το νομοσχέδιο που έχουμε στα χέρια μας προσπαθεί να ανεβάσει το επίπεδο των λαϊκών αγορών στις συνθήκες αγοράς του 21ου αιώνα, να τους δώσει την ευκαιρία να κάνουν χρήση ψηφιακής τεχνολογίας, να συμμετέχουν σε ευρωπαϊκά προγράμματα χρηματοδότησης, να τους δώσει την ευκαιρία να βελτιώσουν τις ίδιες τις εγκαταστάσεις τους να τους δώσει την ευκαιρία να αποκτήσουν καλύτερη και ευθεία πρόσβαση με τους πελάτες τους, να τους δώσουν την ευκαιρία να δουλεύουν με διαφάνεια. Πρόκειται άλλωστε για ένα σχέδιο νόμου στον πυρήνα του οποίου βρίσκεται η διασφάλιση των συμφερόντων τόσο των παραγωγών - πωλητών, όσο και των καταναλωτών. Δεν θα πρέπει να ξεχνάμε πως αυτή η Κυβέρνηση έδωσε μάχη και κατά την πιο δύσκολη φάση της πανδημίας προκειμένου να μείνουν οι λαϊκές αγορές ανοιχτές και πλήρως λειτουργικές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε και για τη συνέπεια στον χρόνο.

Τον λόγο τώρα έχει η κ. Αικατερίνη Παπανάτσιου από τον ΣΥΡΙΖΑ. Θα ακολουθήσουν ο κ. Σενετάκης, ο κ. Σαρακιώτης, η κ. Λιακούλη, ο κ. Χειμάρας.

Κυρία Παπανάτσιου, έχετε τον λόγο.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εκείνο που παρατηρήσαμε με τις νομοτεχνικές όπως μας τις ανέλυσε ο κύριος Υπουργός, είναι ότι επί της ουσίας δεν αλλάζετε τον πυρήνα του νομοσχεδίου, απλά διορθώνετε δικά σας λάθη και ατέλειες που υπήρχαν στο νομοσχέδιο.

Από τα πρώτα πεπραγμένα αυτής της Κυβέρνησης φάνηκε η πρόθεσή της να επιτεθεί σε οτιδήποτε έχει κοινωνικό χαρακτήρα. Μπροστά στα μάτια μας εξελίσσεται μια πολιτική σταδιακού ξηλώματος όλων των κοινωνικών δομών και κεκτημένων όχι απλώς της περιόδου της Μεταπολίτευσης, αλλά όπως φαίνεται και από το συγκεκριμένο νομοσχέδιο ήδη από την εποχή του Ελευθέριου Βενιζέλου.

Πρόκειται για μία κυνική Κυβέρνηση που οι Υπουργοί της δεν διστάζουν να βγαίνουν στα κανάλια και να δηλώνουν ανερυθρίαστα ότι κουράστηκαν να ασχολούνται με τους προβληματισμούς της κοινωνίας, μια Κυβέρνηση που εμπαίζει, στοχοποιεί και υβρίζει τους πολίτες, την ίδια ώρα που με τα νομοσχέδιά της τραβάει το χαλί κάτω από τα πόδια των ασθενέστερων και μεσαίων στρωμάτων.

Πρόκειται για μία Κυβέρνηση που έχει μετατρέψει τη νομοθετική διαδικασία σε κουρελόχαρτο. Έρχεται σήμερα ένα νομοσχέδιο βασικά σημεία του οποίου θα τα νομοθετήσετε με υπουργικές αποφάσεις στο μέλλον. Δεκαεπτά υπουργικές αποφάσεις προβλέπονται στο συγκεκριμένο νομοσχέδιο.

Τι αξία έχει για σας η κοινοβουλευτική διαδικασία; Καμμιά θα έλεγα εγώ. Σας διακατέχει ένα άνευ προηγουμένου θράσος.

Είναι θράσος σε μια περίοδο που οι καταναλωτές αντιμετωπίζουν τεράστια αύξηση των τιμών σε βασικά είδη, σε αγροτικά προϊόντα, σε προϊόντα διατροφής, η Κυβέρνηση να ξηλώνει τον θεσμό των λαϊκών αγορών.

Είναι θράσος να βλέπουν οι παραγωγοί το κόστος να αυξάνεται καθημερινά από το ηλεκτρικό ρεύμα μέχρι και το πετρέλαιο κίνησης, να αντιμετωπίζουν την πανδημία, τα καιρικά φαινόμενα που καταστρέφουν το βιός τους και η Κυβέρνηση να τους τιμωρεί στερώντας τους τις θέσεις στις λαϊκές.

Είναι θράσος να αποκλείετε τους εκπροσώπους παραγωγών και μικροπωλητών από τη λήψη αποφάσεων για ζητήματα που τους αφορούν, να περιορίζετε έτσι την πεμπτουσία της δημοκρατίας. Ένας θεσμός ενενήντα τριών χρόνων που λειτουργεί προς όφελος των καταναλωτών και των μικρών παραγωγών, μια αδιαμεσολάβητη συναλλαγή, χωρίς κόστος μεσάζοντα, αλλοιώνεται πια με πρωτοβουλία της Νέας Δημοκρατίας.

Η κυβερνητική πλειοψηφία μάς λέει ότι θέλει να ωθήσει τους παραγωγούς να γίνουν επαγγελματίες και διατυμπανίζει ότι αποτελούν πρόβλημα οι φορολογικές παραβάσεις στις λαϊκές. Και τι προτείνει σαν λύση; Ανάκληση αδειών.

Χαρακτηριστικό παράδειγμα είναι η ανάκληση της άδειας εμπόρου λαϊκής αγοράς για μη έκδοση δύο αποδείξεων, ανεξαρτήτως ποσού. Πραγματικά δηλαδή η μη έκδοση αποδείξεως αξίας 1 ευρώ για τον μαϊντανό και για 2 ευρώ στη λαϊκή οδηγεί σε αναστολή της άδειας και άρα, ανεργία.

Αυτό, κύριε Υπουργέ, δεν είναι πρακτική πάταξης της φοροδιαφυγής. Αυτό είναι καταδίκη. Και εν τοιαύτη περιπτώσει, το 2017 με τον ν.4497 θεσπίστηκε νομικό πλαίσιο, το οποίο ψηφίσατε κι εσείς, κύριοι της Νέας Δημοκρατίας, εκτός και αν σας είχαν βάλει να το ψηφίσετε και δεν ήταν προσωπική σας επιλογή, αναγνωρίζοντας ότι βάζει μια τάξη στις λαϊκές αγορές. Τι αλλάζει τώρα; Τον καταργείτε; Ποια είναι αυτή η αδήριτη ανάγκη που σας ωθεί να φέρετε νομοσχέδιο διάλυσης της λαϊκής αγοράς; Πώς συμβάλλει αυτό το νομοσχέδιο στην αντιμετώπιση της ακρίβειας που βιώνουν καθημερινά οι καταναλωτές;

Και τελικά απαντήστε μας, έχετε έστω και την παραμικρή επαφή με την κοινωνία και τις ανάγκες της; Γνωρίζετε τίποτα για την αγροτική δραστηριότητα, για τους μικρούς και μεσαίους παραγωγούς των λαϊκών; Μόνο μια κυβέρνηση που δεν γνωρίζει από την αγροτική παραγωγή, την πολυπλοκότητά της και την ευπάθεια στις καιρικές συνθήκες, στα ακραία καιρικά φαινόμενα που ολοένα και πληθαίνουν, στα καταστροφικά παθογόνα, θα έφερνε ένα τόσο αυστηρό πλαίσιο για την απόκτηση άδειας.

Μόνο όσοι δεν έχουν σχέση με τον μόχθο και την εργασία στην ύπαιθρο θα μπορούσαν να σκεφθούν ότι ο παραγωγός αγρότης που θα πάει αποβραδίς ή χαράματα να μαζέψει τα προϊόντα του για να τα διαθέσει στη λαϊκή αγορά, έχει και τον χρόνο και την ικανότητα να ενημερώσει ταυτόχρονα το e-Καταναλωτής, υποχρέωση που έχουν μεγάλες επιχειρήσεις και αλυσίδες, ακριβώς επειδή έχουν στη διάθεσή τους πολλούς και εξειδικευμένους υπαλλήλους.

Θεσπίζετε κριτήριο μοριοδότησης για τη λήψη της άδειας θέση παραγωγού στις λαϊκές αγορές την κατοχή τριτοβάθμιου τίτλου σπουδών.

Κύριοι της Κυβέρνησης, τα παιδιά που ασχολούνται με την αγροτική παραγωγή μετά από την τριτοβάθμια εκπαίδευσή τους χρειάζονται πρώτα απ’ όλα ενίσχυση και υποστήριξη, ώστε με τις ειδικές γνώσεις που έχουν να αναβαθμίσουν, να εκσυγχρονίσουν τις υπάρχουσες καλλιέργειες και την αγροτική παραγωγή της χώρας μας, να προχωρήσουν στη δημιουργία πρωτοποριακών και καινοτόμων αγροτικών επιχειρήσεων. Σίγουρα το τελευταίο που χρειάζονται είναι να ανταγωνίζονται άλλους συναδέλφους τους με λιγότερες γνώσεις και δυνατότητες για μια θέση στις λαϊκές αγορές.

Μπορείτε να ενισχύσετε τη νέα σπουδαγμένη γενιά ώστε να θαυματουργήσει στην ελληνική ύπαιθρο; Αυτό είναι το στοίχημα. Είναι εμφανές όμως ότι δεν σας ενδιαφέρει το μέλλον της αγροτικής παραγωγής. Δεν σας ενδιαφέρει το μέλλον των αγροτών, όπως δεν σας ενδιαφέρει και η κοινωνία. Αλλιώς, πώς να εξηγήσει κανείς την τόσο μεγάλη αυστηρότητα του νομοσχεδίου, τις τόσο υψηλές ποινές, την απώλεια της άδειας σε περιπτώσεις που οι παραβάσεις επαναλαμβάνονται έξι φορές σε δύο χρόνια; Σε ποιους άλλους εμπορικούς κλάδους συμβαίνουν αυτά;

Με μια λέξη, αγριότητα, αγριότητα ποινών ενάντια σε ανθρώπους του μεροκάματου που στηρίζουν τη λαϊκή οικογένεια, τροφοδοτώντας τη με φθηνά και ποιοτικά τρόφιμα, σε έναν θεσμό που ο καταναλωτής τον έχει σήμερα ανάγκη περισσότερο από ποτέ.

Δεν θα βρείτε συμμάχους, κύριοι, στην προσπάθεια διάλυσης των πάντων ούτε εμάς ούτε την κοινωνία!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Μάξιμος Σενετάκης από τη Νέα Δημοκρατία.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, μου κάνει εντύπωση που σε όλα σχεδόν τα νομοσχέδια η Αξιωματική Αντιπολίτευση βρίσκει και εντοπίζει κάτι φανταστικό, συνήθως για να πει ότι δήθεν η Νέα Δημοκρατία εκπροσωπεί τις ελίτ, είναι κόμμα των μεγάλων συμφερόντων και φυσικά είναι νεοφιλελεύθερη. Αυτό κολλάει πάντα και παντού. Το ίδιο συνέβη και με αυτό εδώ το νομοσχέδιο.

Ο Υπουργός ανέβασε το αρχικό νομοσχέδιο σε δημόσια διαβούλευση, οι φορείς υπέβαλαν τις προτάσεις τους σε αλλεπάλληλες συναντήσεις με την ηγεσία του Υπουργείου Ανάπτυξης, οι τοπικοί Βουλευτές που μετέφεραν και αυτοί απόψεις παραγωγών και επαγγελματιών είχαν και αυτοί αλλεπάλληλες συναντήσεις με την ηγεσία, το ίδιο και στελέχη της τοπικής αυτοδιοίκησης.

Με απλά λόγια, έγινε εξαντλητικός διάλογος και έρχεται η Αξιωματική Αντιπολίτευση και μηδενίζει, ως συνήθως. «Προσχηματικός ο διάλογος», λέει. Από πού προκύπτει αυτό; Διότι πώς γίνεται να συμβαίνει μετά από όλη αυτή τη διαβούλευση το αρχικό νομοσχέδιο να κατατίθεται τελικά ενσωματώνοντας όλες τις παρατηρήσεις των εμπλεκομένων και να μιλά η Αντιπολίτευση για προσχηματικό διάλογο;

Μα, για να καταλάβω, όλες αυτές οι πραγματικές αλλαγές που έγιναν, χωρίς να αλλάζει ο πυρήνας του νομοσχεδίου, είναι προσχήματα; «Έκανε κωλοτούμπα ο Άδωνις», λέει πάλι η Αξιωματική Αντιπολίτευση, «υπέκυψε σε πιέσεις». Μα ποιες πιέσεις, κυρίες και κύριοι της Αντιπολίτευσης; Ο διάλογος είναι πίεση; Και όταν συμφωνείς, υποκύπτεις;

Αυτή δεν είναι η δουλειά του Υπουργού, να προτείνει και να δέχεται τις αλλαγές και τις διορθώσεις που προτείνει η Βουλή; Εμείς εδώ δεν είμαστε το νομοθετικό σώμα;

Κι αφού κάπου εδώ εξαντλείται όλος ο πρόλογος, πάμε στο κυρίως θέμα.

«Ξεπουλάτε τις λαϊκές στις πολυεθνικές». Η γνωστή ατάκα για τη Νέα Δημοκρατία των ελίτ. Και ακολουθεί το άλλο, πιο καλό: «Ο Υπουργός κλείνει τις λαϊκές». Και λες δεν ακούω καλά, δεν γίνεται, δεν το ζω αυτό. Μα ποιος λαϊκός άνθρωπος από αυτούς που υποτίθεται εκφράζετε δεν θυμάται ότι οι λαϊκές αγορές δεν έκλεισαν στην πανδημία, γιατί ακριβώς αυτή η ηγεσία του Υπουργείου έβαλε πλάτη να μην κλείσουν;

Αυτή η Κυβέρνηση δεν έκλεισε τις λαϊκές, κόντρα στις εισηγήσεις των επιστημόνων και θα έρθει τώρα να τις κλείσει με ένα νομοσχέδιο; Ειλικρινά, είναι σοβαρό να λέτε τέτοια πράγματα; Κι όμως δεν εξαντλείστε.

Αφού τελικά δεν βρήκατε πουθενά στο νομοσχέδιο να λέει ότι οι λαϊκές αγορές δίνονται στις πολυεθνικές, αντίθετα παραμένουν στο δημόσιο και στην τοπική αυτοδιοίκηση, αφού τελικά δεν βρήκατε πουθενά στο νομοσχέδιο να λέει ότι οι λαϊκές αγορές κλείνουν, έρχεται το κλασικό: το «νεοφιλελεύθερη Νέα Δημοκρατία».

Τι είναι, λοιπόν, αυτό το νεοφιλελεύθερο που επικαλείστε; Το ότι επιχειρεί να ρυθμίσει και να διαχειριστεί οριστικά τις υπαίθριες αγορές, εισάγοντάς τες στην ψηφιακή εποχή; Το ότι, δηλαδή, παραγωγοί και επαγγελματίες θα βλέπουν τις θέσεις τους ψηφιακά, ότι θα γνωρίζουν τις προϋποθέσεις αδειοδότησης και θέσεων ευνοεί τις ελίτ και τα μεγάλα συμφέροντα; Πώς γίνεται ένα σύστημα να χαρακτηρίζεται από διαφάνεια να ευνοεί τους λίγους; Το αντίθετο γίνεται, ένα διαυγές σύστημα δίνει ίσες ευκαιρίες.

Είναι νεοφιλελεύθερο να μπορούν οι νέοι να εμπιστευτούν ξανά το κράτος, να πιστέψουν ότι μπορούν να εργαστούν και να προκόψουν, να γίνουν και αυτοί οι νοικοκυραίοι; Γιατί εμείς είμαστε το κόμμα των νοικοκυραίων, όχι των ελίτ, κυρίες και κύριοι της Αντιπολίτευσης. Και επειδή οι νοικοκυραίοι βρίσκονται πίσω αλλά και μπροστά από τους πάγκους, είναι νεοφιλελεύθερο ο e-Καταναλωτής; Είναι νεοφιλελεύθερο ένα ψηφιακό σύστημα που ευνοεί τον ανταγωνισμό, αφού διευρύνεται για να μπει όλο το εμπόριο; Είναι νεοφιλελεύθερο ένα ψηφιακό σύστημα που ευνοεί και τον καταναλωτή ο οποίος μπορεί σε πραγματικό χρόνο με το πάτημα ενός κουμπιού να βρίσκει το προϊόν που θέλει στη χαμηλότερη τιμή;

Κανένας λογικός άνθρωπος δεν τα λέει αυτά, αλλά ούτε κι εσείς τα εννοείτε τελικά. Γιατί το e-Καταναλωτής υπήρχε επί κυβερνήσεως ΣΥΡΙΖΑ. Δεν είδα να το καταργείτε, απλά δεν λειτουργούσε. Δεν είχατε καταφέρει προφανώς να το λειτουργήσετε, πιθανόν λόγω της ανικανότητας σας. Ε, τώρα λειτουργεί και ήδη διακόσιες χιλιάδες καταναλωτές το έχουν αγκαλιάσει.

Κι όμως, κι εδώ βρίσκετε κάτι να πείτε. Δεν μπορούν, λέει, οι παραγωγοί και οι επαγγελματίες των λαϊκών αγορών να παρακολουθήσουν την τεχνολογία. Έτσι πιστεύετε; Έχετε δει τα προφίλ τους στα μέσα κοινωνικής δικτύωσης; Τόσο πολύ υποτιμάτε τους ανθρώπους του μόχθου; Πιστεύετε ότι δεν μπορούν να παρακολουθήσουν την τεχνολογία;

Εμείς πιστεύουμε το ακριβώς αντίθετο. Αλλά και γι’ αυτούς τους λίγους, που πιθανώς δυσκολεύονται, μεριμνούμε για τη διευκόλυνσή τους και θα δείτε πόσο γρήγορα θα απορροφηθούν τα ευρωπαϊκά κονδύλια που κατευθύνονται σε εκπαίδευση και εξοπλισμό στον συγκεκριμένο κλάδο.

Όπως φυσικά και πιστεύουμε ότι η ρύθμιση που επιχειρήθηκε με κοπιώδη τρόπο από την ηγεσία του Υπουργείου Ανάπτυξης επιλύει με μια σειρά ρυθμίσεις το μείζον πρόβλημα που αντιμετωπίζουν οι πραγματικοί παραγωγοί από τους παραγωγούς κατ’ όνομα και άδεια, που έχουν φορολογική αντιμετώπιση παραγωγού, αλλά κάνουν εμπόριο με μαύρα προϊόντα.

Όποιος, λοιπόν, υποστηρίζει ότι το καθεστώς στις λαϊκές αγορές δεν έπρεπε να ρυθμιστεί γιατί καλώς ήταν όπως ήταν, στην ουσία ανέχεται την παραπάνω κατάσταση, η οποία τελικά είναι σε πλήρη αντίθεση με τα συμφέροντα των πραγματικών και μικρών παραγωγών, των πολλών δηλαδή, που βρίσκουν μια δίοδο να διαθέσουν τα προϊόντα τους στις τοπικές λαϊκές αγορές. Κι αυτό όντως είναι νεοφιλελεύθερο και ο όρος αυτός σας ανήκει.

Κλείνω, κυρίες και κύριοι συνάδελφοι, λέγοντας πως κάποια στιγμή πρέπει να αφήσουμε πίσω μας τις πομφόλυγες τις ιδεολογικές και να συζητήσουμε σοβαρά και υπεύθυνα για την επίλυση των προβλημάτων των συμπολιτών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Σας ευχαριστούμε, κύριε συνάδελφε, και για τη συνέπεια στον χρόνο.

Τον λόγο έχει τώρα ο κ. Ιωάννης Σαρακιώτης από τον ΣΥΡΙΖΑ.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, ποιος θα το περίμενε ότι μετά από ενενήντα τρία χρόνια επιτυχημένης λειτουργίας του ο θεσμός των λαϊκών αγορών θα γνώριζε αυτή την απαξίωση. Πού να φανταζόταν ο Ελευθέριος Βενιζέλος, ο οποίος ίδρυσε τον εν λόγω θεσμό για να αντιμετωπίσει την αισχροκέρδεια των μεσαζόντων, ότι εν τέλει θα οδηγούνταν σε διάλυση, οι καταναλωτές θα εγκαταλείπονταν απροστάτευτοι στις ορέξεις των κερδοσκόπων και οι μεσάζοντες θα καθίσταντο με ένα νομοθέτημα κραταιοί και ρυθμιστές.

Ποια είναι η πρόβλεψη σας, κυρίες και κύριοι της Κυβέρνησης, για τους καταναλωτές, οι οποίοι μέχρι σήμερα είχαν άμεση και αδιαμεσολάβητη πρόσβαση σε φθηνά, ποιοτικά προϊόντα μέσω των λαϊκών αγορών; Αυτό είναι το μέλλον που επιφυλάσσετε για εκατοντάδες αγρότες οι οποίοι θέλουν να διακινούν τα προϊόντα τους αυτόνομα χωρίς να τίθενται υπό τον έλεγχο οποιουδήποτε καρτέλ; Μήπως θα πείτε και σε αυτούς τους συμπολίτες μας να ζήσουν με λιγότερα για να μη γίνουν τριακόσια κιλά, όπως ο κύριος Υπουργός;

Συγκεκριμένα, λοιπόν, στα άρθρα του νομοσχεδίου: Στο άρθρο 66 ανατρέπετε τον κανόνα 50–50 και μετατρέπετε τις παραγωγικές άδειες σε επαγγελματικές. Τι θα γίνει με τους υφιστάμενους κατόχους αδειών παραγωγών-πωλητών; Προβλέπετε ένα μεταβατικό διάστημα και εν συνεχεία όμως πολλοί εκ των πραγμάτων θα χάσουν τις άδειές τους, οι οποίες εκδίδονται βάσει του ν.4497, που εσείς οι ίδιοι είχατε υπερψηφίσει το 2017. Άραγε πώς θα αντεπεξέλθουν αυτοί στη μετάβαση στο νέο καθεστώς, όταν ήδη έχουν πληγεί πολλαπλά από την πανδημία, την αναστολή ομαλής λειτουργίας της αγοράς επί μήνες και τα ακραία καιρικά φαινόμενα, τα οποία έχουν πλήξει πολλές περιοχές της χώρας μας;

Στην πράξη και επί της ουσίας χάνεται ο χαρακτήρας της λαϊκής αγοράς και όπως ανέφερε άλλωστε και στην επιτροπή ο Πρόεδρος της Ομοσπονδίας Συλλόγων Παραγωγών κ. Μακρίδης χάνεται η σκοπιμότητα της λαϊκής αγοράς, η οποία είναι να βρίσκονται οι παραγωγοί και να συμπληρώνονται με επαγγελματίες γης και θάλασσας και βιομηχανικών ειδών. Πλέον δεν θα συμπληρώνονται, αλλά αυτοί θα κυριαρχούν αλλοιώνοντας συνολικά την έννοια της λαϊκής αγοράς όπως τη γνωρίζαμε μέχρι σήμερα.

Στο άρθρο 62, προβλέπεται ανάκληση θέσης, αν διαπιστωθούν έξι παραβάσεις εντός δύο ετών, πέραν του προστίμου των 3.000 ευρώ. Επίσης για δύο μόλις παραβάσεις μη έκδοσης αποδείξεων, ανεξαρτήτως ποσού, προβλέπεται ανάκληση άδειας. Διερωτάται κανείς, σας απασχολεί τι θα κάνουν αυτοί οι άνθρωποι που για δύο αποδείξεις θα χάσουν την άδειά τους; Πώς θα ζήσουν τις οικογένειές τους μέχρι να προχωρήσει κι όταν προχωρήσει η επαναπροκήρυξη της θέσης; Αναρωτιέται κανείς τι είδους υπερευαισθησία είναι αυτή, τη στιγμή μάλιστα που η Κυβέρνηση της Νέας Δημοκρατίας ψήφισε φωτογραφική τροπολογία για τη ρύθμιση των χρεών των καζίνων του κ. Πηλαδάκη πριν από κάποιες μέρες ύψους 40 εκατομμυρίων ευρώ προς τον ΕΦΚΑ, τη στιγμή που οι τράπεζες παραμένουν στο απυρόβλητο για αθέμιτες πρακτικές τους, τη στιγμή που η πολύ μεγάλη ιδιωτική επένδυση στο Ελληνικό θα πραγματοποιηθεί με χρήματα των ανακεφαλαιοποιημένων ελληνικών τραπεζών, από τις οποίες όμως παραμένουν αποκλεισμένοι επί ενάμιση χρόνο χιλιάδες Έλληνες μικρομεσαίοι επιχειρηματίες. Επιστρέφετε έτσι πάλι σε αυτά που λέγατε την περίοδο 2010 - 2014, ότι δηλαδή για τα μνημόνια έφταιγε το γεγονός ότι δεν κόβονταν αποδείξεις του 1 ευρώ ή των 2 ευρώ για ένα κιλό αγγούρια ή ένα κιλό ντομάτες.

Έρχομαι τώρα στο ζήτημα των υπουργικών αποφάσεων στις οποίες παραπέμπετε για το 1/4 του νομοσχεδίου, δεκαεπτά υπουργικές αποφάσεις για εξήντα οκτώ άρθρα, με πλέον εμβληματική αυτή για τα επιτρεπόμενα προς πώληση είδη στις λαϊκές αγορές. Είναι δυνατόν ο εκάστοτε Υπουργός να αποφασίζει κατά το δοκούν για το τι θα πωλείται στις λαϊκές αγορές χωρίς καμμία διαβούλευση, χωρίς να εισακούονται οι επαγγελματίες και οι παραγωγοί, χωρίς να λαμβάνονται υπ’ όψιν οι καταναλωτικές οργανώσεις; Τι προσπαθείτε άραγε να διορθώσετε με αυτές τις πρακτικές;

Σας το τόνισε και κατά τη διάρκεια της ακρόασης φορέων η Αντιπεριφερειάρχης Θεσσαλονίκης κ. Πατουλίδου, σας το είπανε και δημόσια με δήλωσή τους ο κ. Πατούλης, ο κ. Τζιτζικώστας και άλλοι περιφερειάρχες οι οποίοι πρόσκεινται και στη Νέα Δημοκρατία. Όταν έρχεσαι να ψηφίσεις ένα νόμο, καλά να τον ψηφίσεις, πώς μπορεί όμως αυτός να εφαρμοστεί; Θέλω να σας διαβεβαιώσω με πολύ μεγάλο αίσθημα ευθύνης ότι αυτός ο νόμος έχει κενά, δεν λύνει ζητήματα, δεν λύνει προβλήματα. Μάλλον έπεσε θύμα της προπαγάνδας του ΣΥΡΙΖΑ και η κ. Πατουλίδου όπως και οι περιφερειάρχες.

Βεβαίως δεν μπορώ να μην εκφράσω τη χαρά μου που μετά την πάροδο ενός έτους ο Υπουργός κατάλαβε ότι δεν είναι δυνατόν η μη πώληση των προϊόντων σε ποσοστό τουλάχιστον 50% από τη δήλωση στο ΟΣΔΕ να συνιστά έναν λόγο απώλειας της θέσης. Άργησε αλλά το κατάλαβε.

Βεβαίως η παντελής απουσία της επαφής σας με την πραγματικότητα εντοπίζεται στις διατάξεις όπου ζητάτε από τους παραγωγούς να καταχωρήσουν τις τιμές των προϊόντων ηλεκτρονικά μέχρι τις 8 η ώρα το πρωί. Άκουσα συνάδελφο να αναφέρει πριν ότι βλέπει τα προφίλ των παραγωγών στα σόσιαλ μίντια. Μάλλον η επαφή που έχετε με τους παραγωγούς των λαϊκών αγορών είναι μόνο βλέποντας τα προφίλ τους στα σόσιαλ μίντια, εκεί σταματάει η επαφή σας, καθώς δεν γνωρίζετε προφανώς ότι χιλιάδες αγρότες ξυπνούν καθημερινά στις 2 και 3 η ώρα τα χαράματα προκειμένου να ταξιδέψουν πολλά χιλιόμετρα, να μετακινηθούν προς την Αθήνα ή άλλες μεγάλες πόλεις, προκειμένου να διαθέσουν στις λαϊκές αγορές αυτών τα προϊόντα τους και κάθονται μέχρι τις 4 η ώρα το μεσημέρι μέσα στο κρύο, τη βροχή, τον καύσωνα.

Θα παραβλέψω το γεγονός ότι μεγάλο μέρος των παραγωγών είναι μεγάλης ηλικίας και είναι αδύνατον να προχωρήσουν σε αυτή τη διαδικασία, αλλά θα έρθω στη στόχευση του μέτρου. Θέλετε, δηλαδή, να μας πείτε ότι η νοικοκυρά στην Αταλάντη η οποία επιλέγει να ψωνίζει στη λαϊκή αγορά, την Παρασκευή το πρωί θα μπει στο ίντερνετ, θα δει ότι το μπρόκολο πωλείται κατά 10 λεπτά πιο φτηνά στη λαϊκή αγορά της Λαμίας, γιατί είναι η μόνη που λειτουργεί την ίδια μέρα, και θα διανύσει εκατόν πενήντα χιλιόμετρα για να αγοράσει ένα μπρόκολο 10 λεπτά πιο φτηνά. Γιατί αυτό ουσιαστικά μας παρουσιάσατε κατά τη διάρκεια των επιτροπών, υποστηρίζοντας μάλιστα ότι αυτό συνιστά και μεταρρύθμιση.

Το ότι αδιαφορείτε για το κοινωνικό πρόσημο του θεσμού των λαϊκών αγορών διαφαίνεται και μέσω του τρόπου με τον οποίον αντιμετωπίζετε τα άτομα με αναπηρία, καθώς απουσιάζουν προβλέψεις ένταξής τους στον θεσμό.

Η Εθνική Συνομοσπονδία Ατόμων με Αναπηρία προτείνει να μοριοδοτείται η αναπηρία τόσο των ίδιων των ατόμων όσο και των γονέων-νόμιμων κηδεμόνων ανήλικων τέκνων με αναπηρία τουλάχιστον κατά 50%. Αποτελεί αναμφισβήτητα ένα δίκαιο και εύλογο αίτημα της ΕΣΑΜΕΑ, το οποίο είναι συνυφασμένο με την αποστολή του θεσμού των λαϊκών αγορών. Δίπλα, δηλαδή, στις ευάλωτες κοινωνικές ομάδες, δίπλα στους συμπολίτες μας, οι οποίοι προσδοκούν στη μέριμνα της πολιτείας, ούτως ώστε να αποτελέσουν στην πραγματικότητα ισότιμα μέλη του κοινωνικού ιστού αλλά και της οικονομικής ζωής.

Κυρίες και κύριοι συνάδελφοι, με το παρόν νομοσχέδιο αποδεικνύεται ότι δεν σέβεστε τον κόπο και τον ιδρώτα του αγροτικού κόσμου. Απαξιώνετε έναν θεσμό ο οποίος είχε ως κύρια αποστολή του την απρόσκοπτη πρόσβαση των καταναλωτών σε φθηνά προϊόντα υψηλής διατροφικής αξίας, που ειδικά σήμερα αποτελεί ένα ζητούμενο για την ελληνική κοινωνία λόγω της κρίσης της ακρίβειας, η οποία μαστίζει νοικοκυριά, αλλά και επιχειρήσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια η κ. Ευαγγελία Λιακούλη από το Κίνημα Αλλαγής.

Ώσπου να ετοιμαστεί το Βήμα, για την κ. Λιακούλη, να ενημερώσω ότι επόμενος ομιλητής θα είναι ο κ. Χειμάρας, ο κ. Γιαννούλης και μετά τον κ. Γιαννούλη, ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

Κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι η πρώτη φορά μετά τη μεγάλη απώλειά μας, τον αδόκητο θάνατο της Προέδρου μας Φώφης Γεννηματά. Είμαστε και πάλι παρόντες, όμως, στην πρώτη γραμμή του αγώνα για να κάνουμε πράξη το όραμά της για μια δίκαιη κοινωνία, για μια περήφανη πατρίδα που θα έχει τη θέση που της αξίζει στον κόσμο.

Ευχαριστούμε όλον τον πολιτικό κόσμο, όλους τους συναδέλφους του Κοινοβουλίου, τους κοινοβουλευτικούς συντάκτες, όλον τον δημοσιογραφικό κόσμο αλλά και κάθε πολίτη της χώρας που τίμησε τη Φώφη Γεννηματά, η οποία αρτίωσε τη ζωή της -όπως τόσο όμορφα απέδωσε ο αξιότιμος κύριος Πρόεδρος της Βουλής- και έγινε σύμβολο γενναιότητας, ευγένειας, αισιοδοξίας και μαχητικότητας.

Στις 20 Απρίλη του 2021 η εκλιπούσα Πρόεδρός μας, κύριε Υπουργέ, μετά από τηλεδιάσκεψη που είχε με εκπροσώπους των λαϊκών αγορών, πολιτών, παραγωγών κ.λπ., δήλωσε ότι το νομοσχέδιό σας, πτυχές του οποίου είχαν έρθει τότε στη δημοσιότητα, διέπεται από σκοπιμότητα εξυπηρέτησης μεγάλων συμφερόντων και συναντά την αντίθεση της μεγάλης πλειοψηφίας των παραγωγών και των πολιτών.

Από τότε φαινόταν, λοιπόν, τι πηγαίνατε να φτιάξετε. Αντί του αναγκαίου εκσυγχρονισμού του θεσμού των λαϊκών αγορών, το σχέδιο της Κυβέρνησης οδηγεί σε υπερεξουσίες του Υπουργού. Υπάρχει ένα ναπολεόντειο σύνδρομο -θα μιλήσω για αυτό παρακάτω- το οποίο μας αφήνει και με το στόμα ανοιχτό, στη σύγχρονη δημοκρατία.

Μήνες, λοιπόν, πέρασαν. Δυστυχώς, τίποτα δεν άλλαξε. Άξιο απορίας ποιο είναι πραγματικά το κίνητρό σας και οι προθέσεις της Κυβέρνησης πίσω από τη νομοθέτηση του σημερινού σχεδίου νόμου. Εάν κρίνουμε συνολικά τις προτεινόμενες διατάξεις, προκύπτει το γνωστό «τυχαίο» δεν νομίζω».

Τι να πρωτοσχολιάσει κανείς για το νομοσχέδιο που φέρνετε σήμερα προς ψήφιση; Την ολοκληρωτική εξόντωση των λαϊκών αγορών, τις υπερεξουσίες που φυλάσσετε για το πρόσωπο του Υπουργού; Τόσο μεγάλη ανάγκη έχετε για καθημερινή επιβεβαίωση εξουσίας; Επικίνδυνο! Σας το έχουμε πει πολλές φορές. Να σχολιάσουμε την προχειρότητα όλης της διαδικασίας νομοθέτησης, αφού είναι πρόδηλο ότι όλοι όσοι ασχολήθηκαν με το παρόν σχέδιο νόμου δεν γνωρίζουν ούτε τα στοιχειώδη ούτε και κατάλαβαν για το έλλειμμα που έχετε; Αγνοήσατε επιδεικτικά τις δίκαιες διαμαρτυρίες ανθρώπων που σας επισήμαναν πράγματα που ούτε εσείς γνωρίζατε ακόμη και στις συζητήσεις που γίνονταν στην επιτροπή, όπως παρακολούθησα τα σχετικά Πρακτικά. Η ηχηρή κινητοποίηση, άλλωστε, ήταν μια απάντηση σε όλη την Ελλάδα. Προσπαθούν να υπερασπιστούν τα κεκτημένα. Να σχολιάσουμε μήπως το ότι ήρθατε στα κρυφά να εισάγετε διατάξεις άσχετες με το περιεχόμενο του νομοσχεδίου, όπως κάνετε με τα άρθρα 71 και 72, που αφορούν κρίσιμα θέματα παιδείας και πρέπει να πείτε εσείς τώρα στον ελληνικό λαό για ποιον λόγο το κάνετε αυτό συστηματικά; Φέρνετε άσχετες διατάξεις μέσα σε άλλα νομοσχέδια για να μην πάρει χαμπάρι κανείς, για να μη συζητηθεί αυτό από κανέναν και για να μην υπάρχει η παραμικρή διαβούλευση. Αυτή είναι η δημοκρατία την οποία εσείς αντιλαμβάνεστε και υπηρετείτε.

Συνεχίζετε, λοιπόν, συστηματικά, κυρίες και κύριοι της Συμπολιτεύσεως, να οικοδομείτε μια Ελλάδα των λίγων, διευρύνοντας διαρκώς τις ανισότητες και παγώνοντας τις αδικίες. Σας προειδοποιήσαμε. Τα σοβαρότατα προβλήματα των λαϊκών αγορών δεν μπορούν να επιλυθούν με νομοθετικές παρεμβάσεις σκοπιμότητας και δυστυχώς, με τις προτεινόμενες διατάξεις σήμερα όχι μόνο δεν συμβάλλετε στην αναμόρφωση και τον εκσυγχρονισμό των λαϊκών αγορών αλλά, αντίθετα, τις οδηγείτε με μαθηματική ακρίβεια στην πλήρη απαξίωση.

Πέρασαν ενενήντα τρία χρόνια που ένας θεσμός κάνει τη διαδρομή του, με τα λάθη του, με τις παραλείψεις του, με τα μικρά και μεγάλα κενά του, τα οποία εσείς οφείλατε στο όνομα της δημοκρατίας επίσης να συμπληρώσετε. Και τι κάνετε; Απαξιώνετε πλήρως τον θεσμό σε μια κρίσιμη εποχή όπου η ακρίβεια όχι χτύπησε την πόρτα αλλά μπήκε μέσα στο σπίτι μας, στις τσέπες μας και λυμαίνεται τον μη προνομιούχο κόσμο, αυτόν που υποφέρει. Ανάβουν τα καλοριφέρ σε λίγο και αυτό είναι το θέμα που απασχολεί τα ελληνικά νοικοκυριά. Και εσείς τι κάνετε; Εξαθλιώνετε τελείως τα ελληνικά νοικοκυριά, τους μικρούς παραγωγούς και επαγγελματίες.

Η στήριξη του αγροτικού κόσμου, ακόμα και μέσα σε COVID εποχή, με τόσους παγετούς, λιμούς, λοιμούς, σεισμούς και καταποντισμούς και εκείνοι δεν γελάνε, κύριε Υφυπουργέ. Έχουν μεγάλα προβλήματα, ούτε το χαμόγελο δεν τους βγαίνει. Αλήθεια σας λέω. Αυτοί, λοιπόν, αντιμετωπίζουν προβλήματα χωρίς να υπάρχει ολοκληρωμένο σχέδιο ανάκαμψης και στήριξής τους. Και έρχεστε, λοιπόν, τώρα, με μια μονοκοντυλιά, που αποτελεί το δικό σας σχέδιο νόμου, να διώξετε στην πραγματικότητα τους αγρότες και τους παραγωγούς από τις λαϊκές αγορές και να φέρετε τους εμπόρους ή να τους μετατρέψετε σε εμπόρους, για να έχετε και το κεφάλι σας ήσυχο. Και θα πω γιατί θέλετε να έχετε το κεφάλι σας ήσυχο.

Συμφωνούμε όλοι στη νομιμότητα και διαφάνεια των λαϊκών αγορών. Όμως, αυτό για να το κάνετε, πρέπει να έχετε ελεγκτικούς μηχανισμούς. Μη μας κουνάτε, λοιπόν, το δάχτυλο σε αυτό το επίπεδο, όταν δεν έχετε μεριμνήσει να έχετε τις στοιχειώδεις υποδομές. Νομοθετείτε, λοιπόν, στο απέραντο κενό.

Πάγιο αίτημα όλων των εμπλεκόμενων φορέων είναι η ίδρυση νομικών προσώπων σε όλες τις περιφέρειες της χώρας που θα έχουν την ευθύνη της εύρυθμης λειτουργίας και αποτελεσματικού ελέγχου των λαϊκών αγορών, διοικητικά συμβούλια που θα εκπροσωπούν τους παραγωγούς, τους επαγγελματίες και τους καταναλωτές. Από το ένα αυτί σας μπήκε, από το άλλο βγήκε. Απολύτως τίποτα. Νομοθετείτε ετήσιες προκηρύξεις αδειών παραγωγών, που πρακτικά θα οδηγήσουν μεγάλο αριθμό παραγωγών εκτός λαϊκών αγορών. Μετατρέπετε τις παραγωγικές άδειες σε επαγγελματικές, διαταράσσοντας την ισορροπία του 50% - 50%, εξοντωτικά πρόστιμα, φορολογική - ασφαλιστική ενημερότητα, παρά τις γνωμοδοτήσεις του Νομικού Συμβουλίου του Κράτους και του Συνηγόρου του Πολίτη. Αποφασίζομεν και διατάσσομεν! Αποφασίζετε και διατάσσετε.

Και βεβαίως, η καθημερινή ηλεκτρονική καταχώρηση των προϊόντων με ξεπερνά.

Εγώ, κύριε Υπουργέ μου, είμαι από τον Πλατύκαμπο Λάρισας, από τον Δήμο Κιλελέρ. Διάβασα αυτό, ότι δηλαδή καθημερινά στο σύστημα εν μέσω εργασίας οι παραγωγοί σε δύσκολες καιρικές συνθήκες -τα τελάρα από δω, ο πάγκος από εκεί- θα είναι υποχρεωμένοι να κάνουν αυτή τη δουλειά που τους λέτε εσείς και αυτό με ξεπερνά πραγματικά. Αν και θα έπρεπε να σας ρωτήσουμε εδώ, όχι να δηλώνουμε έκπληξη, αλλά να σας ρωτήσουμε τι έχετε κάνει για την εκπαίδευση αυτών των ανθρώπων σε αυτό το σύστημα, πριν το επιβάλετε και αυτό, αφού το επιβάλετε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τελειώνω, κύριε Πρόεδρε, λέγοντας το εξής. Εμείς ρωτήσαμε επανειλημμένα για τη στόχευση αυτών των διατάξεων που εσείς τουλάχιστον υπερασπίζεστε. Υπεραμύνεστε αυτών των διατάξεων και του πνεύματος του νόμου το οποίο εισάγετε. Έχουμε μια διαφορετική αντίληψη για τα πράγματα. Έχω πει πολλές φορές ότι, όταν εμείς δείχνουμε το φεγγάρι, εσείς κοιτάτε το δάχτυλο. Δικαίωμά σας είναι. Είμαστε σε διαφορετικό ιδεολογικό διαμέτρημα.

Όμως, αυτό που εν τέλει θα πρέπει να δώσετε σαν εξηγήσεις είναι όλα αυτά που κατατείνουν. Αυτό είναι το πρώτο.

Και δεύτερον, ένα σχόλιο σε ό,τι αφορά τον τομέα μου, των εσωτερικών, για την τροπολογία που φέρνετε για τα 6 εκατομμύρια ευρώ στις περιφέρειες, κύριε Υπουργέ -από το ΠΔΕ τα λεφτά- με σκοπό την εξυγίανση υφιστάμενων επιχειρήσεων οι οποίες λειτουργούν μονάδες παραγωγής ηλεκτρικής ενέργειας από ΑΠΕ. Αυτό δεν θα πρέπει να μας το εξηγήσετε; Θα πρέπει να μας πείτε προς τι, διότι αυτό δείχνει σαν να είναι φωτογραφία τραβηγμένη μέρα.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Λιακούλη, κλείστε, σας παρακαλώ.

**ΕΥΑΓΓΕΛΙΑ ΛΙΑΚΟΥΛΗ:** Και θα πρέπει να μας πείτε, αν ξέρετε, για ποιον λόγο το ποσό το έχετε βάλει εκεί, γιατί όχι 5 εκατομμύρια ή 7 εκατομμύρια ή 8 εκατομμύρια, ποιες περιφέρειες αφορά και αν έχετε συγκεκριμένα παραδείγματα με ονοματεπώνυμο. Θα μας τα πείτε, λοιπόν.

Κατά τα λοιπά, εμπόριο ελπίδας για εμπόρους, αλλά όχι για παραγωγούς.

Εμείς στηρίζουμε τους μικρούς παραγωγούς και τους αγρότες. Εμείς είμαστε εκεί, εσείς είστε αλλού.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Χειμάρας Θεμιστοκλής από τη Νέα Δημοκρατία.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατά την επεξεργασία του σχεδίου νόμου, η στάση της Αντιπολίτευσης ήταν η αναμενόμενη. Αναγνώριση των προβλημάτων, αλλά και ταυτόχρονα άρνηση για προτάσεις και διαρθρωτικές παρεμβάσεις. Ο λογισμός, δυστυχώς, έχει για άλλη μία φορά επικρατήσει στις ομιλίες των συναδέλφων της Αξιωματικής, κυρίως, Αντιπολίτευσης. Υποστηρίζονται ανερυθρίαστα απόψεις οι οποίες αποδεικνύουν πως οι συνάδελφοι που τις υποστηρίζουν, δεν έχουν διαβάσει το νομοσχέδιο και τις τελικές διατάξεις. Υπήρξε συνάδελφος που υποστήριξε χθες πως αν κάνει αίτηση ένας βιβλιοθηκονόμος θα πάρει μεγαλύτερη βαθμολογία, μοριοδότηση, από έναν απόφοιτο λυκείου, όταν το νομοσχέδιο αναφέρει, ρητά, πως η μοριοδότηση αφορά σε συναφή πτυχία.

Κάποιοι, επίσης, δεν έχουν καταλάβει πως το άρθρο 4 που έδινε τη δυνατότητα να υπάρχουν και νομικά πρόσωπα, που υπήρξε στο προσχέδιο κατά τη διάρκεια της διαβούλευσης και που αποτέλεσε -αν θέλετε- ένα αντικείμενο παρερμηνείας για τη δημιουργία εντυπώσεων, έχει αποσυρθεί. Συνεχίζουν κανονικά στις τοποθετήσεις τους το αφήγημα που μέσω των παρερμηνειών υποστήριζαν, χωρίς να έχουν διαβάσει τις τελικές διατάξεις. Προσπαθούν επί μήνες να δημιουργήσουν ένα αφήγημα σύγκρουσης.

Το καλοκαίρι, θυμίζω, πως έγινε μία απεργία που η συμμετοχή ήταν σχεδόν μηδενική. Ακόμη και τώρα που, υποτίθεται, ότι οι λαϊκές αγορές αντιδρούν, δεν έχει κλείσει καμμία λαϊκή αγορά στην Ελλάδα.

Γιατί, άραγε, συμβαίνει αυτό; Αναρωτηθήκατε; Μα, επειδή οι παραγωγοί των λαϊκών αγορών, οι άνθρωποι του μόχθου και του κόπου, γνωρίζουν ότι το νομοσχέδιο εξυπηρετεί διαχρονικά τους αιτήματα. Γνωρίζουν, επίσης, πώς όλοι εμείς οι Βουλευτές, αλλά και οι Υπουργοί της Κυβέρνησης του Κυριάκου Μητσοτάκη, δεν θα επιτρέπαμε ποτέ να θιγούν τα δικά τους επαγγελματικά δικαιώματα, γιατί γνωρίζουν πως το σύνολο, σχεδόν, της Κοινοβουλευτικής μας Ομάδας προέρχεται από την αγορά, είμαστε οι ίδιοι και, προφανώς, συμπαραστεκόμαστε στους ελεύθερους επαγγελματίες και τους εκπροσωπούμε με κάθε δύναμη και κάθε προσπάθεια. Βρισκόμαστε δίπλα στους παραγωγούς μας και στηρίζουμε τον αγώνα που κάνουν καθημερινά και εδώ θέλω να συγχαρώ τον εισηγητή μας τον κ. Σιμόπουλο, ο οποίος έχει πρωτοστατήσει σε πολλές και δομικές αλλαγές επί του νομοσχεδίου που εκφράζουν το σύνολο, θεωρώ, της Κοινοβουλευτικής μας Ομάδας.

Κυρίες και κύριοι συνάδελφοι, είναι προφανές και αποδεκτό από όλους πως για να παραμείνουν οι λαϊκές αγορές, ένα σημαντικό κανάλι διάθεσης προϊόντων, πρέπει να προσαρμοστούν στις νέες συνθήκες, στα νέα δεδομένα της αγοράς και να ανταποκριθούν στις αυξημένες απαιτήσεις των καταναλωτών.

Στο πλαίσιο του διαλόγου -που σε καμμία περίπτωση δεν ήταν προσχηματικός, αλλά ένας διάλογος ουσίας- οι φορείς έκαναν προτάσεις για την εξάλειψη των στρεβλώσεων και την αντιμετώπιση των δομικών προβλημάτων των λαϊκών αγορών. Το νομοσχέδιο είναι απόλυτα σαφές ότι αφορά στην αναβάθμιση και στη βελτίωση των λαϊκών αγορών, δεν αφορά σε είσοδο εταιρειών, δεν καταργεί τα δικαιώματα των ανθρώπων που δραστηριοποιούνται στις λαϊκές αγορές. Η διαδικασία αδειοδότησης μπαίνει σε μία σειρά και υλοποιείται μόνο μέσα από τα ολοκληρωμένα πληροφοριακά συστήματα της περιφερειακής αυτοδιοίκησης και αυτό έχει ένα πολύ σημαντικό αποτέλεσμα στη διαφάνεια και στην αξιοπιστία του συστήματος.

Αναμφίβολα, η μετάβαση στην ψηφιακή εποχή είναι απαραίτητη και για τις λαϊκές αγορές. Η ψηφιακή πλατφόρμα e-Καταναλωτής, αναδεικνύεται ήδη σε ένα πολύ χρήσιμο εργαλείο για την εξυπηρέτηση των καταναλωτών και τώρα εμπλουτίζεται και με ενημέρωση τιμών από τις λαϊκές αγορές. Στην πλατφόρμα οι έμποροι και οι παραγωγοί δηλώνουν μόνο την τιμή εκκίνησης συγκεκριμένων προϊόντων.

Ο καταναλωτής, λοιπόν, έχει τη δυνατότητα να συγκρίνει τις τιμές, όχι μόνο από τις λαϊκές αγορές, αλλά και από τα σουπερμάρκετ και να επιλέξει από πού θα κάνει τις αγορές του. Παρακαλώ, μη μειώνετε τους παραγωγούς, είμαι κάθε ημέρα σε επαφή με παραγωγούς, δεν είναι πρόβλημα αυτό και δεν θα εφαρμοσθεί και αμέσως από την επόμενη ημέρα στην περιφέρεια, κυρίως.

Σημαντική, επίσης, είναι η πρόβλεψη για τη δυνατότητα λειτουργίας των πρότυπων λαϊκών αγορών. Οι προϋποθέσεις, οι συνθήκες και οι κανόνες λειτουργίας τους μπορούν να αποτελέσουν οδηγό για την καλύτερη οργάνωση των λαϊκών αγορών. Και τώρα, κύριε Υπουργέ, θα εκμεταλλευτώ την παρουσία σας εδώ ως αρμόδιος Υπουργός για το ΕΣΠΑ, να σας πω πώς είναι μια χρυσή ευκαιρία το μονοπάτι των πρότυπων λαϊκών αγορών να βρει και δρόμους χρηματοδοτικούς στην επόμενη προγραμματική περίοδο από τα πολλά χρηματοδοτικά εργαλεία που έχουμε, να στηριχθούν και οι παραγωγοί των λαϊκών αγορών με ένα συγκεκριμένο χρηματοδοτικό εργαλείο που θα τους δώσει τη δυνατότητα να αξιοποιήσουν και σύγχρονο εξοπλισμό.

Κατά την επεξεργασία του νομοσχεδίου διευκρινίστε ότι για την εκ νέου παραχώρηση θέσεως υπολογισμού της ποσότητας που θα διαθέσει ο παραγωγός στη λαϊκή θα προκύπτει μέσα από τη δήλωση του ιδίου του παραγωγού και επί της συγκεκριμένης ποσότητας θα υπολογίζεται στο ΟΣΔΕ το 50%. Επίσης, η ανάκληση της άδειας αφορά μόνο σε σοβαρές φορολογικές παραβάσεις, όπως η έλλειψη ταμειακής μηχανής -δεν το αναφέρει κανένας- και επίσης, η μη έκδοση απόδειξης για τρεις φορές το χρόνο. Όχι για δύο αποδείξεις. Γιατί αυτό είναι μια παρερμηνεία σκόπιμη για να θεωρούν οι παραγωγοί πως με δύο παραβάσεις την ίδια ημέρα θα τους ανακαλέσουν την άδεια.

Όσον αφορά τη μοριοδότηση, είναι ξεκάθαρο ότι ο υποψήφιος που δεν θα καταφέρει να πάρει μία θέση στη λαϊκή αγορά της επιλογής του δεν μένει εκτός των αγορών, αλλά θα καλύψει με μία άλλη θέση σε κάποια άλλη λαϊκή και σε όλα αυτά που λέω υπάρχει μεταβατική περίοδος και δίνεται ο απαραίτητος χρόνος για να προετοιμαστούν οι εμπλεκόμενοι στον κλάδο των λαϊκών αγορών.

Το νέο νομικό πλαίσιο για το υπαίθριο εμπόριο εκσυγχρονίζει το σύστημα των λαϊκών αγορών και ταυτόχρονα διατηρεί τον λαϊκό χαρακτήρα του θεσμού. Σε κάθε σημαντική αλλαγή, όπως και τώρα, υπάρχουν αντιδράσεις. Όμως, το σημερινό νομοσχέδιο λαμβάνει την αποδοχή επειδή έρχεται να αντιμετωπίσει παθογένειες δεκαετιών, με σεβασμό στην προσπάθεια των ανθρώπων που μάχονται καθημερινά για την επιβίωση των ίδιων και των οικογενειών τους.

Αγαπητοί συνάδελφοι, έχουμε ένα ακόμα νομοθέτημα της Νέας Δημοκρατίας και του Υπουργείου Ανάπτυξης προς τη σωστή κατεύθυνση και σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Αφού πρώτα ετοιμαστεί υγειονομικά το Βήμα, θα δώσουμε τον λόγο στον Πρόεδρο της Κοινοβουλευτικής Ομάδας του ΜέΡΑ25, τον κ. Γιάνη Βαρουφάκη.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, χρέος, φτώχεια, πανδημία βέβαια και τελευταία αυξανόμενη ακρίβεια. Αυτός είναι ο κυκλώνας μέσα στον οποίο περιδινίζεται η πλειοψηφία των συμπολιτών μας του λαού εκεί έξω. Εσείς, η Κυβέρνηση, όπως κάνατε με τον κορωνοϊό, έτσι κάνετε και με την ακρίβεια. Κρύβεστε πίσω από την πραγματικότητα ότι πρόκειται για εξωγενές φαινόμενο. Απ’ έξω ήρθε ο COVID-19, η αλήθεια είναι ότι τώρα, τον τελευταίο καιρό, οι αυξημένες τιμές της ενέργειας του κόστους μεταφοράς έρχονται απ’ έξω. Ναι, εξωγενής ήταν ο COVID, εξωγενής είναι και η ακρίβεια που έρχεται μέσα από τις αγορές της ενέργειας, μόνο που εσείς, κυρίες και κύριοι της Κυβέρνησης, αντί να λειτουργείτε ως ένα αμορτισέρ το οποίο αποσβένει τους κραδασμούς που έρχονται απ’ έξω, τα πλήγματα, τα χτυπήματα, λειτουργείτε ως επιταχυντές και πολλαπλασιαστές αυτών των χτυπημάτων είτε είναι η πανδημία είτε είναι η ακρίβεια.

Με την πανδημία συστηματικά αρνείστε εδώ και δύο χρόνια να ενισχύσετε σοβαρά το ρημαγμένο Εθνικό Σύστημα Υγείας, την ώρα που ανοίγετε τις κάνουλες, υπερχρεώνοντας το ήδη υπερχρεωμένο κράτος, υπέρ των αρπαχτικών ταμείων, των μεσαζόντων εμπόρων όπλων, των μέσων μαζικής εξαπάτησης, των λοιπών κύκλων σας.

Όσο για την ακρίβεια, λέτε ότι ο πληθωρισμός είναι εισαγόμενος. Δεν θα διαφωνήσω ότι τον τελευταίο καιρό όντως έχουμε εισαγόμενο πληθωρισμό, εδώ και κάποιους μήνες. Εσείς, όμως, καταφέρατε ακόμα και στην πρώτη φάση της πανδημίας, όταν είχαμε αποπληθωρισμό -κοιτάξτε τους δείκτες της ΕΛΣΤΑΤ όπου κατά μέσον όρο μειωνόταν ο τιμάριθμος- ακόμα και τότε, θυμάστε την άνοιξη του 2020, οι τιμές στα σουπερμάρκετ ανέβαιναν 15% με 25%. Δηλαδή ο φτωχός είχε θετικότατο υπερπληθωρισμό όταν οι τιμές συνολικά μειωνόντουσαν.

Αυτή ήταν μία πραγματικότητα στην οποία συνεισφέρατε. Πώς συνεισφέρατε; Να σας θυμίσω ότι μόλις έπληξε ο κορωνοϊός τη χώρα η αλήθεια είναι ότι κατέρρευσαν τα συστήματα μεταφοράς, υπήρχε μεγάλο πρόβλημα της μεταφοράς αγροτικών και κτηνοτροφικών προϊόντων από την παραγωγή στις πόλεις. Τι κάνατε εσείς; Κλείσατε τις λαϊκές αγορές για δύο βδομάδες και επιβάλατε μειωμένη λειτουργία τους κατά 50% όλον τον υπόλοιπο χρόνο. Την ίδια ώρα στα σουπερμάρκετ ουσιαστικά ήταν πατείς με, πατώ σε.

Εμείς σας είχαμε πει τότε από αυτό το Βήμα ότι το κράτος πρέπει να γίνει ο αγοραστής ύστατης ευκαιρίας. Όπως η Κεντρική Τράπεζα είναι ο δανειστής ύστατης ευκαιρίας, έτσι θα έπρεπε να είναι το κράτος σε αυτή την περίπτωση. Φέρτε αυτά τα αγαθά που σαπίζουν, που τα πέταγαν οι παραγωγοί και διοχετεύστε τα μέσα απ’ τις λαϊκές αγορές, όχι από τα σουπερμάρκετ. Δεν το κάνατε. Και γι’ αυτό είχαμε -θα το πω άλλη μια φορά- υπερπληθωρισμό για τους φτωχούς στα θέματα βασικής ανάγκης, την περίοδο που είχαμε αποπληθωρισμό συνολικά στην οικονομία, στην μακροοικονομία μας. Συγχαρητήρια. Γι’ αυτό πρέπει να κερδίσετε το μεγάλο βραβείο της ανοησίας. Είστε η μοναδική Κυβέρνηση!

(Χειροκροτήματα από την πτέρυγα του ΜέΡΑ25)

Και τώρα ήρθε η ακρίβεια η εισαγόμενη, μετά από αυτό. Και τι κάνετε; Τι κάνετε τώρα που έρχεται πραγματικά εισαγόμενος πληθωρισμός; Δεν είμαστε σε περίοδο αποπληθωρισμού συνολικά του διεθνούς καπιταλισμού, είμαστε σε μία περίοδο που τσιμπάει ο πληθωρισμός. Φέρνετε ένα νομοσχέδιο για το οποίο πραγματικά σας θαυμάζω για το θράσος σας. Βάζετε τη γιαγιά που θέλει να πουλήσει δύο σακούλες ραδίκια να πρέπει να μπει από το προηγούμενο βράδυ στην πλατφόρμα την ηλεκτρονική, να δηλώσει μέχρι τις 20.00΄ γιατί αν δεν το κάνει και πάει την επόμενη μέρα να πουλήσει τις δύο σακούλες ραδίκια, θα της βάλετε πρόστιμο 500 ευρώ. Καλά, πάτε καλά; Αν πιάσετε αυτή τη γιαγιά να πουλάει δύο σακούλες ραδίκια χωρίς απόδειξη σε μια χρονιά μέσα, θα της βάλετε πρόστιμο 500 ευρώ και θα της πάρετε την άδεια. Δεν λέμε, είμαστε υπέρ του να παταχθεί απολύτως η φοροδιαφυγή, αλλά εδώ ασκείτε αυτή την υπερεξουσία και την υπεραυστηρότητα. Αν μάλιστα η ίδια γιαγιά -άκουσον, άκουσον- δεν καταφέρει να πουλήσει μέσα στη χρονιά τα ραδίκια που έχει υποσχεθεί μέσα από την πλατφόρμα σας ότι θα πουλήσει, της παίρνετε την άδεια, δεν της την ανανεώνετε!

Κυρίες και κύριοι της Νέας Δημοκρατίας, εσείς δεν είστε απλά μια ανώνυμη εταιρεία, η «Μητσοτάκης Α.Ε.», όπως λέμε. Η «Μητσοτάκης Α.Ε.», που είστε, λειτουργεί ως εχθρός του ανταγωνισμού. Πίνετε νερό στο όνομα του ανταγωνισμού, αλλά οι κύκλοι που σας κινούν τα νήματα μισούν τον ανταγωνισμό. Δεν υπάρχει άλλη εξήγηση.

Σήμερα με τούτο το νομοσχέδιο, τα δίνετε όλα στους ιδιοκτήτες των σουπερμάρκετ, κατακρεουργώντας τον μόνο τους πραγματικό ανταγωνιστή, τις λαϊκές αγορές. Είστε ατζέντηδες αρπακτικών, μονοπωλίων και εταιρειών συμμετοχών. Και αυτό δεν θα ήταν τόσο κακό από μόνο του αν δεν κάνατε τα πάντα για να μεγεθύνετε αντί να αποσβένετε τους κραδασμούς που έρχονται απ’ έξω, είτε μιλάμε για κορωνοϊούς είτε μιλάμε για την ακρίβεια.

Έχοντας αποδεχθεί αυτόν τον ρόλο τον επιταχυντών, μεγεθυντών των πληγμάτων κατά της πλειοψηφίας του λαού εκεί έξω, δεν διστάζετε είτε να χτυπάτε όπου να ’ναι είτε να παρακολουθείτε ως κοινό το «χτύπημα» των λαϊκών τάξεων και χτυπήματα γενικά. Εδώ έχουμε τα ΜΑΤ σας να δέρνουν ακόμα και Βουλευτές, χωρίς μια συγγνώμη από τον Υπουργό Προστασίας του Πολίτη, πόσο μάλιστα του Βουλευτή ή της Βουλεύτριας. Χωρίς ένα διάβημα του Προέδρου της Βουλής υπέρ της νεότερης Βουλεύτριας στη Βουλή μας. Με τον Κοινοβουλευτικό σας Εκπρόσωπο χθες αντί να δηλώσει συναδελφική αλληλεγγύη απέναντι στη Βουλεύτριά μας, να τολμάει να την εγκαλεί κιόλας.

Αλλά τι να περιμένει κανείς από ένα σύστημα κυβέρνησης μισής Α.Ε., μισής μιντιακό σύστημα; Ένα μιντιακό σύστημα, ένα σύστημα εταιρικό -γιατί αυτό έχετε στήσει- που κάνει τα πάντα για να μην ακουστεί στην ευρεία κοινή γνώμη το όνομα του Δημήτρη Δαγκλή, του λιμενεργάτη που άφησε την πνοή του στις εγκαταστάσεις της «COSCO», να ξεχαστεί το όνομα του Δημήτρη Ασημάκη, του ντελιβερά της «WOLT» που άφησε την τελευταία του πνοή πάνω στο μεροκάματο, πάνω στην άσφαλτο. Να μην μάθει κανείς εκεί στα βόρεια προάστια για τον αγώνα του δημάρχου και των κατοίκων της Δραπετσώνας, μιας περιοχής που δηλητηριάζεται καθημερινά από τα καζάνια του κ. Μελισσανίδη, να μην ακουστεί ο αγώνας του δημάρχου και των κατοίκων έτσι ώστε να μην υποβαθμιστεί και άλλο η περιοχή με νέο σκουπιδότοπο στο Σχιστό.

Κλείνω, κύριε Πρόεδρε.

Αυξάνεται η τιμή της ενέργειας. Τι κάνετε εσείς, η «Μητσοτάκης Α.Ε.»; Πουλάει τη ΔΕΗ και τον ΔΕΔΔΗΕ σε εταιρείες που στόχο έχουν να αυξήσουν τις τιμές ακόμα περισσότερο. Παλεύουν οι μικρομεσαίοι να αποφύγουν την έξωση και τον πλειστηριασμό, με τον οποίον τους απειλεί τους μικρομεσαίους το αρπακτικό ταμείο που αγόρασε κοψοτιμής στο 3% της ονομαστικής του αξίας το δάνειό τους και τι κάνει η «Μητσοτάκης Α.Ε.».; Βάζει τον πτωχευμένο λαό να πάρει μια υποθήκη με την τρόικα, άλλα 23 δισεκατομμύρια ευρώ, για να εγγυηθεί τα κέρδη των αρπακτικών ταμείων που όταν θα του πουλήσουν το σπίτι θα βγάλουν τα κέρδη στα Νησιά Κέιμαν. Αυξάνουν τα τρόφιμα; Τι κάνετε εσείς της «Μητσοτάκης Α.Ε.»; Χτυπάτε τον μόνο ανταγωνισμό που εμποδίζει τα σουπερμάρκετ να οργιάζουν σε ανατιμήσεις, τις λαϊκές αγορές. Αλλά έτσι είναι. Έχοντας οικοδομήσει αντιλαϊκές αγορές παντού, αντιλαϊκή αγορά για τα κόκκινα δάνεια, αντιλαϊκό χρηματιστήριο ενέργειας, αντιλαϊκή αγορά για τον τζόγο, τώρα αφού χτίσατε όλον αυτόν τον κυκεώνα των αντιλαϊκών αγορών χτυπάτε τις λαϊκές αγορές.

Ε, λοιπόν, η απάντησή μας δεν μπορεί να είναι παρά λαϊκή συστράτευση για να σας ρίξουμε και να ρίξουμε όχι μόνο σας ως Κυβέρνηση, αλλά την ολιγαρχία που κινεί τα νήματά σας.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Πρόεδρο.

Συνεχίζουμε με τον κατάλογο ομιλητών και καλούμε στο Βήμα τον κ. Χρήστο Γιαννούλη από τον ΣΥΡΙΖΑ. Πριν πάρει τον λόγο ο συνάδελφος, θα ήθελα να σας πω ότι με βάση τον εναπομείναντα αριθμό Βουλευτών - ομιλητών, δύο Κοινοβουλευτικών Εκπροσώπων, υπολογίζοντας τις δευτερολογίες αλλά και τις παρεμβάσεις του Υπουργού στο κλείσιμο της συνεδρίασης, εκτιμούμε ότι η ονομαστική ψηφοφορία μπορεί να ξεκινήσει γύρω στις 18.00΄ αν βέβαια τηρηθούν και οι χρόνοι των ομιλιών. Οπότε θα σας παρακαλέσω να κάνουμε όλοι μαζί μια προσπάθεια -νομίζω είναι εφικτό- μέχρι τις 18.00΄ να ξεκινήσουμε την ονομαστική ψηφοφορία.

Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Το έπιασα το υπονοούμενο, κύριε Πρόεδρε, για τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν αφορούσε εσάς. Σε όλους αναφερόμουν.

**ΧΡΗΣΤΟΣ ΓΙΑΝΝΟΥΛΗΣ:** Αστειεύομαι, κύριε Πρόεδρε.

Κυρίες και κύριοι συνάδελφοι, ξέρετε, κάποια στιγμή και η υποκρισία έχει τα όριά της και όταν ακούω τον Υπουργό Ανάπτυξης να χαμηλώνει οκτάβα έντασης φωνής ανησυχώ ακόμη περισσότερο.

Ένα από τα επιχειρήματα που ανέπτυξε νωρίτερα είναι ότι «τι θέλετε και φωνάζετε για το νομοσχέδιο των λαϊκών αγορών, εφόσον η συμμετοχή στις απεργιακές κινητοποιήσεις ήταν μικρή;». Βέβαια είναι παράθλαση της πραγματικής εικόνας, κάτι που έχουμε συνηθίσει.

Αντιστρέφω, λοιπόν, το ερώτημα. Δηλαδή, κύριε Γεωργιάδη, στην απεργία των εκπαιδευτικών που είχε συμμετοχή 80% σηκώσατε το τηλέφωνο στην κ. Κεραμέως να της πείτε ότι έχουμε πρόβλημα με την κοινωνική πλειοψηφία, να αλλάξουμε αυτά τα οποία μεταρρυθμίζετε και απορρυθμίζετε για την παιδεία; Επιλέξτε.

(Χειροκροτήματα από την πτέρυγα του ΣΥΡΙΖΑ)

Εάν η συμμετοχή στις κινητοποιήσεις είναι αφετηρία και πολιτικής ενσυνείδησης και αλλαγών, να το συζητήσουμε. Αλλά δεν γίνεται αλά κάρτ. Και το καταλαβαίνουμε γιατί γίνεται αλά κάρτ, γιατί εν πάση περιπτώσει το ψέμα και η πολιτική εξαπάτηση έχει γίνει η δεύτερη φύση σας είτε πρόκειται για νομοσχέδια που πρόκειται να συμβάλλουν στην οικονομική ανάπτυξη είτε να απορρύθμισουν, μεταρρυθμίσουν κοινωνικές δομές και δημόσιες υπηρεσίες.

Κάθε λίγο μας επιτίθεστε με το ιδεολογικό αφήγημα ότι εκπροσωπείτε το λαϊκό κόμμα, εκπροσωπείτε τις λαϊκές τάξεις, εκπροσωπείτε τους εργαζόμενους, είστε οι νικητές της ιστορίας, έχετε γράψει την ιστορία πάνω στο αφήγημα τον δικών σας αξιακών και ιδεολογικών επιτευγμάτων. Τα λέτε, χαίρεστε, τα πιστεύετε, τα εννοείτε, αλλά δεν μπορεί να τα βρει κανείς πουθενά στις νομοθετικές σας πρωτοβουλίες.

Σήμερα, κυρίες και κύριοι συνάδελφοι, που συζητάμε ο εισηγητής του νομοσχεδίου για την υποβάθμιση των λαϊκών αγορών για το να τεθούν στο περιθώριο οι πραγματικοί παραγωγοί εκλέγεται, ζει και κατάγεται από τη Θεσσαλονίκη, μια πόλη που βιώνει τα απότοκα της κυβερνητικής σας αδράνειας τα τελευταία δυόμισι χρόνια. Πρέπει κάποιος να σας το θυμίζει. Δεν είμαστε στον Αύγουστο του 2019. Είμαστε δυόμισι χρόνια μετά την ανάληψη της εξουσίας από την Νέα Δημοκρατία με Πρωθυπουργό τον κ. Μητσοτάκη.

Σήμερα, η Θεσσαλονίκη, η βόρεια Ελλάδα ζει το δράμα της αδράνειας της αναποτελεσματικότητας και της μη ανάληψης ευθύνης για την πανδημία και δεν υπάρχει ακόμη και την ώρα που συζητάμε σχέδιο αντιμετώπισης για την αύξηση των περιστατικών, για την αύξηση των θανάτων, για το ανοχύρωτο Εθνικό Σύστημα Υγείας, για τα παιδιά που συγχρωτίζονται στις αίθουσες των σχολείων κατά είκοσι επτά, είκοσι οκτώ, είκοσι εννιά, τριάντα και δεν αντιδρά κανείς.

Η Αξιωματική Αντιπολίτευση, διά του Προέδρου της, προσκαλεί σ’ ένα άλλο ζήτημα μεγάλο συζήτηση προ ημερησίας διατάξεως για την ακρίβεια. Κι εκεί σιωπή. Κι εκεί αδράνεια. Και έρχεστε και μας κάνετε μαθήματα κοινοβουλευτικής πρακτικής; Ομολογώ ότι δεν έχω κοινοβουλευτική εμπειρία, όση έχει ο κ. Γεωργιάδης. Βέβαια, με τις πολιτικές του τοποθετήσεις και πρακτικές δεν θα ήθελα να την έχω με αυτά τα δεδομένα.

Εν πάση περιπτώσει, στο σπίτι του κρεμασμένου δεν μιλάνε για σκοινί. Δυόμισι χρόνια νομοθετείτε με την εκφυλισμένη κοινοβουλευτική πρακτική τροπολογίες με γαρνιτούρα νομοσχέδιο. Δεν το έχει αντιληφθεί ότι αυτό το αντιλαμβάνεται πλέον και ο μέσος πολίτης που παρακολουθεί τις συνεδριάσεις της Βουλής; Μπορεί να υπήρχε και στο παρελθόν χρήση ή κατάχρηση αυτής της κοινοβουλευτικής πρακτικής, αλλά εσείς το τερματίσατε, με την έννοια ότι αύριο εισάγεται νομοσχέδιο του Υπουργείου Υποδομών που εμπεριέχει μέσα άλλα έξι νομοσχέδια ανάλογων ή άλλων Υπουργείων.

Δεν θέλετε να κρίνουμε, εσείς που μας κάνετε μαθήματα κοινοβουλευτικής πρακτικής και ηθικής και μεγαλοθυμίας και μεγαλοψυχία σας, ότι ο Άδωνις Γεωργιάδης είναι ο πολιτικός που υπερασπίζεται την κοινοβουλευτική και συνταγματική διάσταση της νομοθετικής πράξης της νομοθετικής δράσης. Και είστε εσείς που τα τελευταία δυόμισι χρόνια έχετε καταφέρει το εξής: Στο 90% των νόμων που έχετε φέρει είναι σχεδόν σύσσωμη η Αντιπολίτευση απέναντί σας. Αυτό θέλει κόπο για να το πετύχετε και πολιτικό θράσος. Το διαθέτετε. Όμως μη γυρνάτε στρεψοδικώντας να μας πείτε «εγώ, ο καλός Υπουργός» για το νομοσχέδιο για τις λαϊκές αγορές, γιατί η πλειοψηφία από εσάς τις λαϊκές αγορές τις χρησιμοποιεί κυρίως για τη διανομή σταυρωμένων ψηφοδελτίων παραμονές των εκλογών.

Σας έπιασε ο πόνος και ξαφνικά μόνο εσείς καταλάβατε, ενώ όλοι οι άλλοι καταλάβαμε το αντίθετο, ότι οι άμεσα εμπλεκόμενοι διαφωνούν. Τι θα γίνει; Η Βουλή δεν είναι οθόνη τηλεόρασης. Η εικόνα, η πραγματικότητα, η αλήθεια είναι αλήθεια. Δεν μπορούμε να τη διαστρεβλώνουμε με τόσο μεγάλη ευκολία.

Οι μισές αλήθειες γνωρίζετε ότι είναι και μισά ψέματα. Δεν ξέρω αν ο κ. Γεωργιάδης έχει μείνει στην εκλογική αναμέτρηση για τη διαδοχή στη Νέα Δημοκρατία το 2016, σε σχέση με τον Περιφερειάρχη Κεντρικής Μακεδονίας τον κ. Τζιτζικώστα. Πιστεύω ότι αυτό έχει κλείσει ως κεφάλαιο στην ιστορία της Νέας Δημοκρατίας. Δεν μπορώ, όμως, να βρω καμμία εξήγηση. Δεν θα χρησιμοποιήσω την πρακτική του να ανοίξω κινητό τηλέφωνο να διαβάσω. Θα σας το μεταφέρω, επειδή μόλις χθες συναντηθήκαμε μαζί με τον Τομεάρχη Υποδομών και Μεταφορών τον κ. Παππά με τον κ. Τζιτζικώστα. Επί λέξει, ακούσαμε με τ’ αυτιά μας για το νομοσχέδιο για τις λαϊκές, ότι αυτό το νομοσχέδιο είναι ανεφάρμοστο, όχι μόνο ως προς την εκδοχή των φορέων ή του θεσμικού πλαισίου που αφορά τις δύο μεγάλες περιφέρειες, που ας μη γελιόμαστε, είναι και ο μεγαλύτερος όγκος δράσης των λαϊκών αγορών, αλλά είναι και ανεφάρμοστο στο σύνολό του. Τελεία και παύλα.

Αυτοί οι ψίθυροι και τα ψιθυρίσματα του κ. Γεωργιάδη, «θα το δούμε, ε, ναι, εντάξει, καλοί άνθρωποι είναι οι κύριοι Πατούλης και Τζιτζικώστας, συγχρωτιζόμαστε στον ίδιο πολιτικό χώρο» -τουλάχιστον στο προσκήνιο, γιατί το παρασκήνιο άλλα δείχνει- είναι μισές αλήθειες. Θα κάνετε αποδεκτή την έκκληση της Ένωσης Περιφερειαρχών Ελλάδας και των δύο περιφερειαρχών στις δύο μεγαλύτερες περιφέρειες ότι αυτό το νομοσχέδιο είναι ανεφάρμοστο; Σε απλά ελληνικά απαντήστε, σε απλές κουβέντες. Το να το μεταθέτετε στο Υπουργείο Εσωτερικών, σε συζητήσεις με άλλους υπηρεσιακούς παράγοντες δεν πιστεύω ότι είναι πολιτικά έντιμο.

Καταλήγω ότι αυτό που συζητάμε δεν είναι ένα πρωτοφανές ταξικό ή κοινωνικό μένος κατά των παραγωγών, των ανθρώπων που χρησιμοποιούν τις λαϊκές αγορές για να συμμετέχουν στη διατροφική αλυσίδα, στην κοινωνική συνοχή και στη στήριξη των ευπαθών ομάδων, των εργαζομένων και των καταναλωτών. Εδώ και πάρα πολύ καιρό υπάρχει με την παράταξή σας ζήτημα δημοκρατίας, αντιστοίχισης στις πραγματικές ανάγκες των Ελλήνων πολιτών ανεξαρτήτως το τι έχουν επιλέξει ή τι θα επιλέξουν στο μέλλον στις κάλπες, σε σχέση με τις ανάγκες και των πολιτών και της χώρας σε αυτή τη συγκυρία. Όσο σκληρό κι αν ακούγεται, δεν σας ενδιαφέρει. Η μόνη πρόκληση για την πολιτική σας επιβίωση είναι πώς θα χειραγωγήσετε και θα εξαπατήσετε εκ νέου τους Έλληνες πολίτες. Αυτό, δυστυχώς, θα το επιχειρήσετε. Δεν θα σας επιβεβαιώσει η ετυμηγορία των Ελλήνων πολιτών.

Και σε ό,τι αφορά το συγκεκριμένο νομοσχέδιο, δεν είναι μόνο ότι καταψηφίζεται. Κάποια στιγμή αναμετρηθείτε με την εικόνα, με το τι συμβαίνει. Όλη η Αντιπολίτευση συστηματικά και τεκμηριωμένα, εδώ και δύο περίπου χρόνια, είναι απέναντί σας και εσείς νομίζετε ότι μας σώζετε. Δεν μας σώζετε. Μας καταστρέφετε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος ο κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Ποιος είναι ο στόχος της Κυβέρνησης με το συγκεκριμένο νομοσχέδιο; Ο στόχος είναι πολύ σαφής. Είναι ν’ αλλάξουν χαρακτήρα οι λαϊκές αγορές, όπως τις έχουμε γνωρίσει, δηλαδή να αποτελούν διέξοδο για τους βιοπαλαιστές αγροτοπαραγωγούς, αλλά και εμπόρους, αλλά και διέξοδο για τα λαϊκά στρώματα να μπορούν να προμηθευτούν πιο φθηνά αγροτικά εμπορεύματα ή και πιο ποιοτικά.

Επί της ουσίας, παίρνετε μέτρα για να προσαρμόσετε τον χαρακτήρα των λαϊκών αγορών ενταγμένο σε μία αντικειμενική διαδικασία που υπάρχει στο σύστημα στο οποίο ζούμε, στο καπιταλιστικό σύστημα. Αυτή είναι η συγκέντρωση της οικονομικής δραστηριότητας σε όλο και λιγότερα χέρια. Το βιώνουμε σε όλους τους κλάδους και τους τομείς της οικονομίας, είτε αφορούν την παραγωγή είτε αφορούν τη μεταποίηση και τη μεταφορά είτε το εμπόριο και άλλες υπηρεσίες. Συγκεντρώνεται, λοιπόν, η οικονομική δραστηριότητα σε όλο και λιγότερα χέρια, εκτοπίζοντας βίαια τους αυτοαπασχολούμενους επαγγελματίες, τις πιο μικρές, οικογενειακού χαρακτήρα επιχειρήσεις. Και ενώ είναι μία αντικειμενική διαδικασία στο καπιταλιστικό σύστημα, οι εκάστοτε κυβερνήσεις παίρνουν και μέτρα για να επιταχύνουν αυτή τη διαδικασία.

Μέτρα έχουν πάρει όλες οι κυβερνήσεις. Ποια είναι αυτά τα μέτρα; Αποκλεισμός από τη χρηματοδότηση, εμπόδια και δυσκολίες στη λειτουργία τους, ασφαλιστικό σύστημα, φορολογική πολιτική, απελευθέρωση των αγορών ή και το άνοιγμα των λεγόμενων «κλειστών επαγγελμάτων».

Έτσι, λοιπόν, σ’ αυτή την κατεύθυνση κινείται και το συγκεκριμένο νομοσχέδιο. Η Κυβέρνηση προσπαθεί να επιταχύνει μια τέτοια διαδικασία. Άλλωστε, η αρχική διατύπωση η οποία υπήρχε περί δυνατότητας συμμετοχής και εταιρειών στις λαϊκές αγορές μπορεί να αποσύρθηκε, αποσύρθηκε όμως προσωρινά και παραμένει βασική σας στόχευση. Διότι ακριβώς αυτό το οποίο επιδιώκετε είναι να βάλουν στο χέρι τις λαϊκές αγορές οι επιχειρηματικοί όμιλοι και να συρρικνώσουν την όποια λειτουργία και δραστηριότητα τους αν δεν μπορούν να τις βάλουν στο χέρι άμεσα.

Και από αυτή την άποψη προσπαθείτε να αξιοποιήσετε διάφορα εργαλεία για να πετύχετε τον στόχο σας. Και το πιο επικίνδυνο εργαλείο το οποίο χρησιμοποιείτε είτε να προσπαθείτε να καλλιεργείτε αντίθεση ανάμεσα στους παραγωγούς από τη μια μεριά και στους επαγγελματίες από την άλλη για το ποιοι, δηλαδή, θα έχουν το πάνω χέρι, ποιοι θα επιβιώσουν. Και με αυτό τον τρόπο αφήνετε στο απυρόβλητο αυτούς οι οποίοι είναι οι πραγματικοί εχθροί των παραγωγών, των βιοπαλαιστών, αλλά και των επαγγελματιών. Και ποιοι είναι οι πραγματικοί εχθροί; Πραγματικοί εχθροί και αντίπαλοι τους είναι τα πολυκαταστήματα, είναι τα σουπερμάρκετ, είναι οι υπεραγορές. Δηλαδή μέσα από τη λογική του «διαίρει και βασίλευε» προσπαθείτε να εξυπηρετήσετε τα συμφέροντα των πολυκαταστημάτων και των σουπερμάρκετ.

Και βεβαίως φτάνουν οι τραγικές επιπτώσεις από την κυβερνητική διαχείριση της πανδημίας στους μεροκαματιάρηδες των λαϊκών αγορών με αναστολή λειτουργίας τους, μειωμένη λειτουργία των λαϊκών αγορών. Κι ενώ δεν φτάνουν τα ψίχουλα τα οποία δώσατε ως αποζημίωση στους ανθρώπους που δραστηριοποιούνται στη λαϊκή αγορά, με το σημερινό σας νομοσχέδιο βάζετε και νέα εμπόδια, βάζετε και νέες δυσκολίες ιδιαίτερα για τα πιο φτωχά τμήματα που δραστηριοποιούνται σε λαϊκές αγορές.

Επίσης, μετατρέπετε την άδεια σε θέση. Πρέπει να είναι οικονομικά τακτοποιημένοι και με ασφαλιστική ενημερότητα και με φορολογική ενημερότητα και να μην χρωστάνε στο δήμο και να μη χρωστάνε τα ημερήσια τέλη. Έχουν να αντιμετωπίσουν τα υψηλά ημερήσια τέλη στους φορείς διαχείρισης, που θα αυξηθούν ακόμη περισσότερο γιατί στους φορείς διαχείρισης βάζετε μέσα και ιδιωτικές εταιρείες που θα αποσκοπούν ακριβώς στη μεγιστοποίηση του κέρδους τους και θα το βγάζουν μέσα από τον ιδρώτα των μεροκαματιάρηδων. Αλλοιώνετε τα κοινωνικά κριτήρια. Αφαιρέσατε από μέσα το κριτήριο ένας Ρομά να μπορεί να έχει μοριοδότηση. Μάλιστα σε μια εποχή όπου η κοινωνική αυτή ομάδα θρηνεί έναν νεκρό από τη δολοφονία της Αστυνομίας, σε αυτή την περίοδο τους πετάτε απ’ έξω. Αλλά και οποιαδήποτε περίοδος να ήταν, είναι βαθιά εγκληματική επιλογή. Όπως και στους αναπήρους δεν υπάρχει καμμία μοριοδότηση, καμμία πριμοδότηση.

Και δεν θα μιλήσω για τι ότι βάζετε ως κριτήριο το πτυχίο γιατί ακριβώς αποτελεί αυτή η επιλογή σας για έναν ακόμη ευτελισμό, έναν χλευασμό του ίδιου του πτυχίου. Είναι ένα ακόμη βήμα για την περαιτέρω υποβάθμιση των πτυχίων της ανώτατης εκπαίδευσης στη χώρα μας. Πτυχιούχος λαϊκατζής, πτυχιούχος πλανόδιος έμπορος, πτυχιούχος ντελιβεράς, πτυχιούχος σερβιτόρος. Και αυτά τα λέω όχι γιατί υποτιμούμε ή υποβαθμίζουμε -τουλάχιστον στο ΚΚΕ δεν έχουμε καμμία τέτοια λογική- τη σημασία όλων αυτών των δραστηριοτήτων, αλλά γιατί γι’ αυτές τις δραστηριότητες, κύριε Υπουργέ, δεν αποτελεί προϋπόθεση να έχουν πτυχίο. Άρα οδηγείτε το πτυχίο στην υποβάθμισή του κυριολεκτικά.

Τρίτο ζήτημα, καθορίζετε τιμωρητικές, πολύ αυστηρές ποινές που φτάνουν μέχρι την αναστολή, ακόμη και την αφαίρεση της άδειας αν θα κάνουν τρεις φορολογικές παραβιάσεις στον ίδιο χρόνο, δηλαδή πουλώντας ένα ματσάκι μαϊντανό, μερικές ντομάτες, λίγα πορτοκάλια. Για να καλλιεργήσετε κλίμα φορολογικής συμμόρφωσης το κάνετε αυτό; Για να αντιμετωπίσετε τη φοροδιαφυγή; Όταν εσείς με την πολιτική σας, όλες οι κυβερνήσεις, έχετε διαμορφώσει ένα τεράστιο σκανδαλώδες κλίμα φοροαποφυγής για το μεγάλο κεφάλαιο, από το εφοπλιστικό και όχι μόνο; Και θα κυνηγάμε τον μεροκαματιάρη στη λαϊκή αν έκοψε μία απόδειξη 50 λεπτών για να του βάλετε πρόστιμο; Ή άμα το επαναλάβει δύο και τρεις φορές να του αναστείλετε την άδεια; Αλήθεια; Αν αυτό δεν είναι εκδικητική λογική, τι άλλο θα μπορούσε να ήταν απέναντι σε αυτόν τον κόσμο; Ή του ζητάτε παρά τη μικρή τροποποίηση που κάνετε το 50% της παραγωγής του, αυτής που δηλώνει στο ΟΣΔΕ, να την έχει πουλήσει στη λαϊκή αγορά.

Όλα αυτά τα εμπόδια τα οποία βάζετε διαμορφώνουν τις προϋποθέσεις για να αλλάξει στην πορεία ακόμη περισσότερο ο χαρακτήρας των λαϊκών αγορών. Βάζουν νέα εμπόδια και νέες δυσκολίες για τα πιο φτωχά τμήματα που δραστηριοποιούνται εκεί και αυτά τα εμπόδια που πολλαπλασιάζονται από τη δημιουργία φορέα διαχείρισης που θα είναι νομικό πρόσωπο στους δήμους ή στην περιφέρεια και θα μπορούν σε αυτά τα νομικά πρόσωπα να συμμετέχουν ιδιωτικές εταιρείες διαχείρισης επί της ουσίας των λαϊκών αγορών. Αυτό πού θα πάει; Θα εκτινάξει ακόμη περισσότερο το ημερήσιο τέλος που θα κληθούν να πληρώνουν τα λαϊκάριοι σε αυτούς τους φορείς διαχείρισης.

Και τέλος, εμπόδιο αποτελεί και για τους ηλικιωμένους που δραστηριοποιούνται εκεί και για μια σειρά κατηγορίες που πρέπει να εντάσσονται σταδιακά βεβαίως και να δηλώνουν τα προϊόντα τους και τις τιμές στο e-Καταναλωτής. Θα πρέπει να έχουν κάποιον για να τους δείχνει. Αν δεν έχουν παιδί, θα πρέπει να βρουν κάποιον γνωστό ή να πάνε σε λογιστή. Και αυτό είναι εμπόδιο. Και μην μου πείτε τώρα -κι εδώ είναι το μεγάλο παραμύθι το οποίο πουλάτε- ότι με τον e-Καταναλωτή θα αντιμετωπίσετε την ακρίβεια. Μιλάτε σοβαρά; Αντιμετωπίστηκε η ακρίβεια στα σουπερμάρκετ με τον e-Καταναλωτή, όταν άλλοι είναι η πηγή της ακρίβειας; Και η πηγή της ακρίβειας είναι αυτοί που τσακίζουν επί τις ουσίας τους παραγωγούς όταν αναγκάζονται να αγοράζουν πανάκριβα από τα μονοπώλια την πρώτη ύλη για να καλλιεργήσουν, τα αγροεφόδια τα οποία θέλουν, τα φάρμακα τα οποία θέλουν, τα λιπάσματα τα οποία θέλουν και όταν είναι αναγκασμένοι να πουλήσουν πάμφθηνα στις μεγάλες επιχειρήσεις μεταποίησης των αγροτικών τους προϊόντων. Να ποιοι αυξάνουν το κόστος παραγωγής. Το αυξάνει το πετρέλαιο που για τους αγρότες δεν υπάρχει αφορολόγητο πετρέλαιο, ενώ για τους εφοπλιστές υπάρχει αφορολόγητο πετρέλαιο.

Οι πολιτικές, λοιπόν, δημιουργούν αυτό το κλίμα ακρίβειας και δεν είναι κανένας εξωγενής παράγοντας. Απλώς είναι ένας ακόμη μηχανισμός που αξιοποιεί το σύστημα σε διάφορες περιόδους για να τσακίσει, να λεηλατήσει τα λαϊκά εισοδήματα.

Έτσι λοιπόν, οι όποιες αλλαγές μας λέτε ότι κάνατε στο νομοσχέδιο από τις αρχικές διατυπώσεις, όπως είπε κύριος Υπουργός εδώ, δεν είναι τίποτα άλλο παρά ελιγμοί τους οποίους κάνετε κάτω από την πίεση την οποία δεχτήκατε από τους ανθρώπους που δραστηριοποιούνται στις λαϊκές. Αναγκαστήκατε να υποχωρήσετε, όπως εμείς το λέμε καθαρά ότι αυτή η υποχώρηση είναι προσωρινή. Πολύ δε περισσότερο όταν υπάρχει το άρθρο 67 που με τις εξουσιοδοτικές διατάξεις που δίνονται για να προχωρήσουν οι υπουργικές αποφάσεις μπορούν να αλλοιώσουν τον χαρακτήρα των διατάξεων που περιλαμβάνονται στο νομοσχέδιο σας.

Κι εμείς λέμε πολύ καθαρά στους ανθρώπους που δραστηριοποιούνται στις λαϊκές αγορές, στους παραγωγούς και στους επαγγελματίες να βρίσκονται σε επαγρύπνηση γιατί ακριβώς οι επιδιώξεις της Κυβέρνησης για να τους πετάξουν βίαια από τις λαϊκές αγορές δεν έχει σταματήσει. Και θα προσπαθήσουν σε ένα εύθετο χρονικό διάστημα να το φέρουν σε εφαρμογή.

Έτσι, λοιπόν, εμείς λέμε γενικευμένα στον λαό και στα τμήματα αυτά που δραστηριοποιούνται στις λαϊκές: Καμμιά εμπιστοσύνη στη Κυβέρνηση, καμμία εμπιστοσύνη στο αστικό κράτος και γενικότερα στις όποιες κυβερνήσεις. Γιατί κάθε η κάθε κυβέρνηση στο επίκεντρό της έχει το πώς θα ικανοποιήσει τις ανάγκες του κεφαλαίου και με αυτόν τον τρόπο να θυσιάσει την ικανοποίηση των λαϊκών αναγκών και των δικαιωμάτων.

Γι’ αυτόν ακριβώς τον λόγο λέμε ότι η αντιμετώπιση της πανδημίας δεν μπορεί να αφεθεί από τον λαό στην εγκληματική διαχείριση της Κυβέρνησης, αλλά πρέπει ο λαός να πάρει την υπόθεση στα χέρια του και να διεκδικήσει την προστασία της δημόσιας υγείας από την πανδημία.

Γιατί η Κυβέρνηση, παρ’ ότι υπάρχει και τέταρτο κύμα πανδημίας, παρ’ ότι φουντώνει, δεν έχει πάρει κανένα μέτρο θωράκισης των δημόσιων νοσοκομείων. Δεν προχωρεί στην επίταξη του ιδιωτικού τομέα χωρίς αποζημίωση. Και βεβαίως δεν παίρνει μέτρα, αντίθετα μάλιστα, προστασίας της δημόσιας υγείας σε χώρους όπου συγκεντρώνονται πολλά άτομα είτε από τα μέσα μαζικής μεταφοράς που ο συγχρωτισμός υπάρχει, είτε είναι η επιλογή την οποία κάνει το Υπουργείο Παιδείας για να μειώσει τις κενές θέσεις των καθηγητών να συγχωνεύει τμήματα συνωστίζοντας νέα παιδιά μέσα σε λίγες αίθουσες.

Έτσι λοιπόν η Κυβέρνηση αξιοποιεί το εμβόλιο, για να μη λάβει κανένα μέτρο, και θωρακίζεται πίσω από τη λογική του εμβολίου. Αυτή η επιλογή, την οποία κάνει, οδηγεί στην απαξίωση της δυνατότητας που έχει το εμβόλιο και ταυτόχρονα δημιουργεί συνθήκες ανορθολογισμού για τα λαϊκά στρώματα και μη εμπιστοσύνης στο όποιο εμβόλιο και στις επιπτώσεις τις οποίες έχουν. Έτσι λοιπόν, έχετε το εμβόλιο για να πάρετε κανένα απολύτως μέτρο που να θωρακίζει το δημόσιο σύστημα υγείας και αξιοποιείτε την ατομική ευθύνη για να καλλιεργήσετε τον κοινωνικό αυτοματισμό, για να πάρετε αντεργατικά μέτρα αναστολής της εργασίας.

Έτσι λοιπόν, κυρίες και κύριοι, εμείς λέμε καθαρά ότι σε αυτές τις συνθήκες, που η πανδημία ξεδιπλώνεται, πρέπει να μπει στο επίκεντρο ο αγώνας για την προστασία της δημόσιας ζωής, να μπει στο στόχαστρο επί της ουσίας η λογική της εμπορευματοποίησης της υγείας που οδηγεί στην υποβάθμιση και της πρωτοβάθμιας φροντίδας υγείας και των δημόσιων νοσοκομείων και που αποτελεί αυτή η επιλογή τη στρατηγική σύμπλευση των υπόλοιπων κομμάτων.

Γι’ αυτό ακριβώς και κατά καιρούς έχουμε Υπουργούς κοινής αποδοχής, όπως έλεγε πριν από έναν χρόνο περίπου ο ΣΥΡΙΖΑ ή σήμερα που μιλάει για επιστημονικές επιτροπές κοινής αποδοχής και αντίθετα να διεκδικήσουν μέτρα ολοκληρωμένης προστασίας της δημόσιας υγείας από την πανδημία.

Και ακριβώς η Κυβέρνηση όπου δεν περνάει το «καρότο» της αντιλαϊκής πολιτικής, χρησιμοποιεί το «μαστίγιο» και αυτό το «μαστίγιο» δεν είναι τίποτα άλλο παρά η προσφιλή της επιλογή να καταφεύγει στην κρατική βία, στην τρομοκρατία και στην καταστολή και που η κρατική βία πάντοτε έχει ταξικό πρόσημο, γιατί λειτουργούμε σε ένα αστικό κράτος. Η κρατική βία είναι απέναντι απλά και μόνο στους εργαζόμενους, στους συνταξιούχους, στους επαγγελματίες, στους μεροκαματιάρηδες αγρότες, στους βιοπαλαιστές στη νεολαία των λαϊκών στρωμάτων και ταυτόχρονα προστατεύει τα συμφέροντα των κεφαλαιοκρατών.

Έτσι, αυτές οι εξαγγελίες τις οποίες έκανε χθες ο κύριος Υπουργός, ουσιαστικά, ενισχύουν ακόμη περισσότερο αυτή τη λογική της κρατικής καταστολής και η αξιοποίηση, επί της ουσίας, των καμερών για παράδειγμα στις στολές των αστυνομικών γενικεύει το ηλεκτρονικό φακέλωμα, ουσιαστικά υλοποιεί την επιλογή της κυβέρνησης του ΣΥΡΙΖΑ για έξυπνη αστυνόμευση, όπως την είχε ονομάσει. Η δε εκπαίδευση και μετεκπαίδευση δεν καθορίζεται με κριτήριο την προστασία της ανθρώπινης ζωής, αλλά καθορίζεται με κριτήριο το πώς θα ενισχυθεί ακόμη περισσότερο ο κατασταλτικός χαρακτήρας.

Από αυτή την άποψη, για τις επιδιώξεις είναι φανερό το τι θέλετε. Θέλετε ακριβώς όχι μόνον να ενισχύσετε ακόμη περισσότερο την κρατική καταστολή και τον κατασταλτικό ρόλο της Αστυνομίας, αλλά και ταυτόχρονα προσπαθείτε να χειραγωγήσετε και το συνδικαλιστικό κίνημα στην Αστυνομία.

Μπορεί να αποσύρατε το άρθρο 1 της τροπολογίας που καταργούσε την απλή αναλογική. Αλήθεια γιατί το κάνατε; Γιατί το αποσύρατε τώρα; Γιατί έγινε το συνέδριο της ΠΟΑΣΥ. Επί της ουσίας, θέλετε να ελέγξετε το συνέδριο της ΠΟΑΣΥ. Χάθηκε αυτό που λέτε στην αιτιολογική έκθεση, ότι με αυτόν τον τρόπο διασφαλίζεται πληθώρα ελεύθερων επιλογών σε αυτούς που συμμετέχουν συνδικαλιστικά, γιατί συνδικαλίζονται; Άλλο λοιπόν ήταν αυτό το οποίο θέλατε να πετύχετε.

Και προσωρινά βεβαίως το πήρατε πίσω, κάτι που αποτελεί έναν τρανό ευτελισμό της πολιτικής σας, γιατί ακριβώς αποτελεί αυτή σας η επιλογή μία ακόμη απόδειξη ότι θέλετε να μετατρέψετε το συνδικαλισμό και θέλετε να ελέγχεται άμεσα, αποφασιστικά και με κάθε τρόπο από το αστικό κράτος και την εργοδοσία και κάνετε το καθετί για να μπορέσετε να επιβάλλετε αυτό τον έλεγχο, γιατί θέλετε ένα βολικό για το σύστημα σας συνδικαλιστικό, εργατικό και λαϊκό κίνημα. Είστε βαθύτατα γελασμένοι, αν πιστεύετε ότι κάτι τέτοιο θα το πετύχετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καραθανασόπουλο.

Συνεχίζουμε τον κατάλογο. Επόμενος ομιλητής, τον οποίο καλούμε στο Βήμα, είναι ο κ. Κόλλιας Κωνσταντίνος από τη Νέα Δημοκρατία.

Ορίστε, κύριε Κόλλια, έχετε τον λόγο.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι του ΣΥΡΙΖΑ, κατανοώ το άγχος σας και την αμηχανία σας γιατί μετά τις νομοθετικές βελτιώσεις που κατέθεσε ο κύριος Υπουργός, έχουν στερέψει τα επιχειρήματά σας, έχουν ακυρωθεί οι ομιλίες σας γι’ αυτό και όταν ανεβαίνετε στο Βήμα, μιλάτε περί ανέμων και υδάτων και δεν επικεντρώνεστε στην ουσία του νομοσχεδίου.

Κυρίες και κύριοι συνάδελφοι, το υπ’ όψιν νομοσχέδιο όπως το επεξεργάστηκε η Διαρκής Επιτροπή Παραγωγής και Εμπορίου αποτελεί ένα υποδειγματικό νομοθετικό πόνημα, ένα πραγματικό πρότυπο και ο λόγος είναι ο εξής: Στα δέκα χρόνια της κοινοβουλευτικής μου θητείας, πρώτη φορά διαπιστώνω μιας τέτοιας έκτασης και ουσίας κοινωνικό, δημοκρατικό και κοινοβουλευτικό διάλογο, όπως αυτός που επετεύχθη κατά την επεξεργασία του παρόντος νομοσχεδίου στην αρμόδια επιτροπή από φορείς και Βουλευτές και δεν σας κρύβω ότι αυτό με χαροποιεί ιδιαιτέρως.

Ο Υπουργός, αφού πραγματοποίησε σειρά συσκέψεων με εκπροσώπους των εμπλεκόμενων εξωκοινοβουλευτικών φορέων, ανακοίνωσε με άμεσα αντανακλαστικά και περισσή σπουδή την πρόθεσή του για διορθωτικές αλλαγές στα σημεία αιχμής του νομοσχεδίου και αυτό επ’ ουδενί λόγω θα μπορούσε να χαρακτηριστεί ως δείγμα πολιτικής αδυναμίας και υποχώρησης.

Απεναντίας, είναι δείγμα πολιτικής ευθύνης, πολιτικής ωριμότητας και σεβασμού στο δημοκρατικό ιδεώδες, καθώς και στην ίδια τη λειτουργία του κοινοβουλίου. Απ’ ό,τι πληροφορούμαι μάλιστα, πάνω από πενήντα φορές προσκάλεσε τους φορείς και όλους τους ενδιαφερόμενους, προκειμένου να τους ακούσει.

Συνεπώς, θα ήθελα να εκφράσω την ευαρέσκειά μου για το ότι έχουμε μπροστά μας ένα σχέδιο νόμου, στο οποίο έγιναν δεκτές πλείστες όσες θέσεις και παρατηρήσεις των παραγωγών και των εμπόρων των λαϊκών αγορών. Αυτό είναι πραγματικά ελπιδοφόρο, διότι εκφράζει τη θέση του Υπουργού μας ότι δεν υπάρχει υπουργικό αλάθητο και τυχόν αλλαγές είναι πάντα καλοδεχούμενες.

Να σας θυμίσω ακόμα ότι επί διακυβέρνησης ΣΥΡΙΖΑ - ΑΝΕΛ ο προηγούμενος νόμος, ο ν.4497/2017, αναρτήθηκε μόνο για μία εβδομάδα στη διαβούλευση, για τα μάτια του κόσμου, χωρίς προηγουμένως να ακουστούν οι κεντρικοί εμπλεκόμενοι φορείς, όπως η ΚΕΔΕ και άλλοι.

Τα ανωτέρω αποδεικνύουν ότι η Κυβέρνησή μας και οι Υπουργοί της δεν περνούν νομοσχέδια εν μία νυκτί. Εμείς, κυρίες και κύριοι, δεν ακολουθούμε τέτοιες πρακτικές που περιορίζουν ασφυκτικά τον κοινοβουλευτικό διάλογο και καταστρατηγούν πλήρως κάθε έννοια πλουραλισμού.

Να πω με τη σειρά μου, λοιπόν, ότι θεωρώ πολύ σημαντικό βήμα ότι ο Υπουργός καλωσόρισε τις επισημάνσεις των φορέων και εκφράζω την ικανοποίησή μου ότι πολλές από αυτές τις επισημάνσεις θα ενταχθούν, σύμφωνα με τις νομοθετικές βελτιώσεις που κατέθεσε, στο σώμα του νομοσχεδίου. Στόχος των βελτιώσεων αυτών είναι φυσικά να γίνει περισσότερο λειτουργικό το νέο πλαίσιο.

Κατ’ αρχάς θα ήθελα να εστιάσω σε ένα πολύ κομβικό θέμα που ποτέ κανείς δεν έθιξε και τολμηρά ο κύριος Υπουργός το προσεγγίζει σε αυτό το νομοσχέδιο. Αφορά τη μετατροπή των αδειών του άρθρου 66 παράγραφος 8. Πρόκειται για την πρακτική, κατά την οποία μικροί παραγωγοί ή διάφοροι ψευτοπαραγωγοί, προκειμένου να διατηρήσουν τις θέσεις στη λαϊκή για μεγάλο διάστημα, αγόραζαν προϊόντα από τρίτους, πολλές φορές από τους ίδιους τους παραγωγούς που δραστηριοποιούνται στην ίδια λαϊκή.

Επί της ουσίας, ασκούν μία εμπορική δραστηριότητα που δεν φαίνεται πουθενά, με ό,τι αυτό συνεπάγεται, φοροδιαφυγή, αδιαφάνεια, χειραγώγηση τιμών, αθέμιτο ανταγωνισμό και λοιπά.

Και είχε ο κύριος Υπουργός την τόλμη να αναδείξει με θάρρος ένα θέμα που κανείς μέχρι σήμερα δεν τολμούσε να το ακουμπήσει.

Και με ιδιαίτερη ικανοποίηση τόσο εγώ, ο εκλεκτός εισηγητής μας, κ. Σιμόπουλος, ο οποίος συνέδραμε τα μέγιστα προς αυτή την κατεύθυνση, πολλοί συνάδελφοι από τη Νέα Δημοκρατία, αλλά και συμπολίτες μου αγρότες της Κορινθίας διαπιστώσαμε ότι η νομοτεχνική βελτίωση που τροποποιεί το συγκεκριμένο άρθρο περιορίζει τη μετατροπή της άδειας παραγωγού - πωλητή σε άδεια επαγγελματία πωλητή μόνο για τους μικρούς παραγωγούς και με όριο τα είκοσι στρέμματα και γεωγραφικά μόνο στην Περιφέρεια Αττικής. Και βεβαίως, αποσαφηνίζεται με αυτό τον τρόπο ότι δεν αφορά τους παραγωγούς άλλων νομών της χώρας που δραστηριοποιούνται στις λαϊκές της Αττικής.

Και στη συνέχεια, θα ήθελα να κάνω μία αναφορά στο άρθρο 5. Συγκεκριμένα, με την αξιολογούμενη ρύθμιση καθορίζεται το ζήτημα της χρονικής ισχύος των αδειών και των θέσεων δραστηριοποίησης των πωλητών, δηλαδή πέντε έτη, όπως προβλέπεται και για τους επαγγελματίες πωλητές.

Περαιτέρω, σύμφωνα και πάλι με τις ανακοινώσεις του Υπουργού, προωθείται μία άκρως ευνοϊκή για τους παραγωγούς ρύθμιση. Ενώ μέχρι πρότινος είχαμε το σύστημα που ο παραγωγός έκανε μία αίτηση να μπει σε μία λαϊκή με την Επιτροπή Λαϊκών Αγορών να αποφαίνεται σχετικά με το ποια θα είναι η λαϊκή αυτή και χωρίς την παραμικρή κατοχύρωση θέσης για τον ίδιο, τώρα με το άρθρο 13 ρυθμίζεται η χορήγηση αδειών, θέσεων και δικαιωμάτων δραστηριοποίησης κατόπιν έκδοσης προκήρυξης.

Προβλέπεται αυξημένη μοριοδότηση των νεότερων υποψηφίων πωλητών υπαίθριου εμπορίου. Μεταξύ των άλλων, θα λειτουργήσει και ως κίνητρο για την απασχόληση νέων ανθρώπων που διαβιούν στις αγροτικές περιοχές.

Επιπλέον -και το πολύ σημαντικό- ταυτίζεται πλήρως η άδεια με τη θέση και αυτό είναι μία πολύ σημαντική καινοτομία, για να καταπολεμηθεί επιτέλους η μάστιγα του να πηγαίνει ο μεροκαματιάρης παραγωγός πρωί-πρωί στη λαϊκή και να βάζει λυτούς και δεμένους για να βρει έναν πάγκο, βλέποντας δίπλα τους άλλους που είχαν τα κονέ και τα μέσα να έχουν απλωθεί σε δύο και τρεις θέσεις, τις οποίες οι περιβόητες επιτροπές δεν έδιναν ποτέ σε παραγωγούς που δεν είχαν θέσεις.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Και βέβαια, για να μην αδικήσω ανθρώπους, που κάνουν σωστά τη δουλειά τους, υπάρχουν και λαϊκές που λειτουργούσαν και λειτουργούν άψογα, όπως είναι η Β΄ Αθηνών.

Τίθενται, λοιπόν, επιτέλους, όροι διαφάνειας για να μην τραβήξουν οι νεότεροι πωλητές αυτά που τραβούσαμε εμείς -όσοι δεν είχαμε θέση- γιατί κυρίες και κύριοι συνάδελφοι, προέρχομαι από αγροτική οικογένεια και έχω βρεθεί πολλές φορές στις λαϊκές αγορές, στηρίζοντας τη δραστηριότητα των γονιών μου.

Τελειώνω, κύριε Πρόεδρε.

Κυρίες και κύριοι συνάδελφοι, αντίθετα με τα δικά σας πεπραγμένα επί των ημερών σας, όπου βασίλευαν στις λαϊκές ο εύκολος πλουτισμός και η φοροδιαφυγή, το σημερινό νομοσχέδιο επιχειρεί να ανεβάσει αισθητά το επίπεδο των λαϊκών στις συνθήκες αγοράς του 20ου αιώνα, να τους δώσει την ευκαιρία να συμμετέχουν σε προγράμματα ΕΣΠΑ, να τους δώσει την ευκαιρία να κάνουν χρήση της ψηφιακής τεχνολογίας.

Για όλους αυτούς τους λόγους σάς προτείνω να υπερψηφίσετε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Επόμενη ομιλήτρια είναι η κ. Σκούφα Ελισσάβετ από τον ΣΥΡΙΖΑ.

Μετά την κ. Σκούφα θα ακολουθήσει ο κ. Λιούπης, μετά η κ. Τελιγιορίδου, ο κ. Καππάτος και ο κ. Τόλκας, με τον οποίο θα ολοκληρωθεί και ο πέμπτος κύκλος ομιλητών με φυσική παρουσία.

Ορίστε, κυρία Σκούφα, έχετε τον λόγο.

**ΕΛΙΣΣΑΒΕΤ ΣΚΟΥΦΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο για τις λαϊκές αγορές έχει, τουλάχιστον, μία προϊστορία δέκα μηνών μέχρι και ενός έτους και καταλαμβάνει αυτή τη θέση στην πρόσφατη νομοθετική ιστορία του τόπου μας.

Όπως εχθές ομολόγησε ο ίδιος ο Υπουργός Ανάπτυξης, ο κ. Γεωργιάδης, στο αρχικό προσχέδιο που κατατέθηκε τον Φεβρουάριο προς διαβούλευση το άρθρο 4 έκανε ρητώς αναφορά για κατάληψη θέσεων στις λαϊκές από εταιρείες. Το άρθρο αυτό το αποσύρατε. Το αποσύρατε γιατί ξεσηκώθηκε το σύμπαν. Μας την ξαναφέρνετε, όμως, αυτή τη βασική σας επιδίωξη για αλλοίωση του χαρακτήρα της οικονομικής και κοινωνικής δραστηριότητας που ασκείται στις λαϊκές, με το παρόν νομοσχέδιο από την πίσω πόρτα.

Τι θέλετε να κάνετε; Και αυτό το έχουν καταλάβει όλοι και οι μικρομεσαίοι παραγωγοί και έμποροι που δραστηριοποιούνται στις λαϊκές και οι καταναλωτές. Θέλετε να αλλοιώσετε ολοσχερώς τον χαρακτήρα των λαϊκών. Θέλετε μέσα από ένα αυστηρότατο πλαίσιο προστίμων και ποινών να αφαιρέσετε σταδιακά και μεθοδικά τις άδειες από τους μικρούς και μικρομεσαίους εμπόρους και κυρίως τους παραγωγούς και αυτές τις άδειες να τις παραδώσετε σε μεγαλοσυμφέροντα.

Κυρίες και κύριοι της Νέας Δημοκρατίας, σας διαφεύγει, όμως, η ίδια η προϊστορία του θεσμού των λαϊκών αγορών. Είναι ένας θεσμός που εδώ και ενενήντα τρία χρόνια στηρίζει όχι μόνο οικονομικά αλλά και κοινωνικά το σύνολο της ελληνικής κοινωνίας. Στηρίζει, κυρίως, τον αδύναμο καταναλωτή, φέρνοντάς τον σε άμεση αδιαμεσολάβητη επαφή με τον παραγωγό και τον μικρό έμπορο.

Θέλετε να αφαιρέσετε, λοιπόν, τελικά τη δυνατότητα στους καταναλωτές να βρίσκουν φτηνά, φρέσκα, ποιοτικά και τοπικά -τις περισσότερες φορές- προϊόντα. Κατακρεουργείτε τους καταναλωτές, κατακρεουργείτε τους ντόπιους αγρότες και παραγωγούς.

Δεν μας έχετε εξηγήσει γιατί πουθενά, φυσικά, μέχρι και σήμερα δεν έχει κατατεθεί ουσιαστική αιτιολογική έκθεση. Και γιατί δεν έχει κατατεθεί; Διότι αποκρύπτετε το πραγματικό σας σχέδιο για την αλλοίωση του χαρακτήρα των λαϊκών αγορών. Δεν μας έχετε πει για ποιον λόγο, για παράδειγμα, καταργείτε ολοσχερώς τον ν.4497/2017, που -ειπώθηκε πάρα πολλές φορές, το ξανατονίζω- εσείς οι ίδιοι ψηφίσατε. Δεν μας λέτε για ποιον λόγο καταργείτε τη ρήτρα, την εκπεφρασμένη ρήτρα για κατάληψη του 50% των θέσεων των λαϊκών από τους παραγωγούς. Δεν μας εξηγείτε για ποιον λόγο εξομοιώνετε τον παραγωγό και τον μικρομεσαίο έμπορο βιοτεχνικών προϊόντων και εμπόρισσα βιοτεχνικών προϊόντων των λαϊκών αγορών με επιχειρήσεις –άκουσον άκουσον!- που έχουν ετήσιο τζίρο 90 εκατομμύρια ευρώ.

Κυρίες και κύριοι της Νέας Δημοκρατίας, όσοι κατάγεστε από την επαρχία -και το λέω αυτό γιατί στην επαρχία οι σχέσεις μας με το σύνολο των συμπολιτών μας είναι ακόμη πιο άμεσες και αδιαμεσολάβητες- θα ψηφίσετε, αλήθεια, την πρόβλεψη που λέει ότι ο παραγωγός θα πρέπει να δηλώνει πουρνό-πουρνό στον ΟΠΣΑΑ, το ηλεκτρονικό σύστημα, όλα του τα προϊόντα σε όλες τις τιμές και αν τυχόν παραβλέψει έξι φορές στα δύο χρόνια να δηλώσει ένα από τα δώδεκα, δεκαπέντε, δέκα προϊόντα του, τότε να του επιβληθεί πρόστιμο 3.000 ευρώ και να του ανακληθεί η θέση και η άδεια, άρα, να του στερήσετε κάθε πρόσβαση στη λαϊκή, κάθε οικονομική δραστηριότητα;

Κυρίες και κύριοι της Νέας Δημοκρατίας, σε ένα ακόμη σημείο θέλω να σταθώ. Έχουμε το άρθρο 21 παράγραφος 6, το οποίο τι λέει; Ότι με μη επικαιροποιημένη φορολογική και ασφαλιστική ενημερότητα επέρχεται αυτοδικαίως απώλεια όλων των θέσεων σε λαϊκές, στάσιμο, πλανόδιο εμπόριο και μόνο εάν ο παραγωγός ή ο μικροέμπορος μέσα σε έναν μήνα καταθέσει όλα τα απαιτούμενα δικαιολογητικά και πληρώσει όλες τις υποχρεώσεις του στην εφορία και τα ασφαλιστικά ταμεία, τότε να ξαναδραστηριοποιηθεί στη θέση που είχε.

Έχετε καθόλου συναίσθηση σε τι οικονομικό περιβάλλον νομοθετείτε; Έχετε καθόλου συναίσθηση ότι δεν έχετε δώσει κανένα οικονομικό εργαλείο στα χέρια των μικρομεσαίων, όχι μόνο των παραγωγών, όχι μόνο των καταστηματαρχών, αλλά σε όλους τους αυτοαπασχολούμενους μικρομεσαίους, σε όλη τη μικρομεσαία επιχειρηματικότητα; Έχετε συναίσθηση ότι δεν έχετε δώσει κανένα αποτελεσματικό εργαλείο για την αντιμετώπιση του εκτοξευμένου ιδιωτικού χρέους;

Όμως, κυρίες και κύριοι, είναι δυνατόν να φέρνετε αυτό το ανεκδιήγητο, δηλαδή το να αφαιρείται η άδεια με τη μη έκδοση τριών αποδείξεων; Αυτό το επιβάλλετε στο λοιπό εμπόριο ή στα σουπερμάρκετ; Για ποιον λόγο νομοθετείτε με δύο μέτρα και δύο σταθμά; Να σας το ξαναπούμε, λοιπόν, γιατί νομοθετείτε έτσι. Διότι έχετε σκοπό να εφαρμόσετε και στην οικονομία το μοντέλο της ανοσίας της αγέλης, ένα μοντέλο καθαρά δαρβινικού τύπου που λέει ότι μόνο οι ισχυροί επιβιώνουν και όλοι οι υπόλοιποι στον Καιάδα!

Κυρίες και κύριοι της Νέας Δημοκρατίας, είστε απολύτως υπεύθυνοι για τον οικονομικό στραγγαλισμό και μαρασμό όλης της μικρομεσαίας επιχειρηματικότητας ανά τη χώρα. Είστε υπεύθυνοι για το ότι οδηγείτε επιχειρηματίες πενήντα, πενήντα πέντε και εξήντα ετών στην πλήρη απόγνωση και την ανεργία. Είστε υπόλογοι για την άκρατη φτωχοποίηση του ελληνικού λαού. Είστε ιδεοληπτικοί, είστε κοινωνικά απολύτως απομονωμένοι, είστε ανάλγητοι.

Εμείς σας καλούμε να αποσύρετε έστω και τώρα αυτό το κατάπτυστο νομοσχέδιο, που επιβεβαιώνει για μία ακόμη φορά τα σχέδιά σας για την κατίσχυση των ισχυρών. Σας καλούμε να στηρίξετε τους σταφυλοπαραγωγούς Crimson στην Πιερία, τους καστανοπαραγωγούς και όλο το σύνολο του αγροτικού πληθυσμού και των παραγωγών.

Και κλείνοντας, κύριε Πρόεδρε, θέλω να ευχαριστήσω για ακόμη μία φορά και από το Βήμα της Βουλής τους παραγωγούς της λαϊκής αγοράς στην Κατερίνη, τους παραγωγούς σε όλη τη χώρα που στα δίσεκτα χρόνια των μνημονίων από το υστέρημά τους, αλλά και τώρα στηρίζουν δομές αλληλεγγύης και αδύναμους συμπολίτες μας.

Είναι παραπάνω από αυτονόητο ότι η επόμενη νέα προοδευτική διακυβέρνηση θα καταργήσει την αμέσως επόμενη μέρα αυτό το νομοσχέδιο, που και αυτό βάζει ταφόπλακα σε όλη τη μικρομεσαία επιχειρηματικότητα και το σύνολο των καταναλωτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Αθανάσιος Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, θα ήθελα να σας ευχαριστήσω για την ολοκλήρωση και τα χθεσινά εγκαίνια στην ιχθυόσκαλα στο λιμάνι του Βόλου, ένα έργο αναπτυξιακό με θέσεις εργασίας, ένα εμπορευματικό κέντρο αλιευμάτων με ασφαλή ποιοτικά και οικονομικά αλιεύματα προς όφελος των αλιέων και των καταναλωτών, ένα αναπτυξιακό έργο με πλήρη ψηφιοποίηση, διασύνδεση με τις άλλες ιχθυόσκαλες, με ηλεκτρονικές δημοπρασίες και με τη δυνατότητα του καταναλωτή μέσω του e-Καταναλωτής να ενημερώνεται σε πραγματικό χρόνο για τα αλιεύματα και τις τιμές.

Στο ίδιο πνεύμα κινείται, κατά τη γνώμη μου, και το σημερινό νομοσχέδιο προς όφελος των παραγωγών πωλητών, αλλά κυρίως των καταναλωτών στις λαϊκές αγορές. Έτσι, το σημερινό νομοσχέδιο επιχειρεί να διορθώσει τις στρεβλώσεις και να καλύψει τα κενά που υπάρχουν στο πλαίσιο της λειτουργίας των υπαίθριων αγορών. Με τις νέες διατάξεις πρώτον, αναβαθμίζεται ο θεσμός των λαϊκών αγορών. Δεύτερον, εισάγονται νέοι θεσμοί, όπως η πρότυπη λαϊκή αγορά. Τρίτον, ανοίγει ο δρόμος για όσους δραστηριοποιούνται στις λαϊκές αγορές να συμμετάσχουν σε προγράμματα ΕΣΠΑ και τέταρτον, αξιοποιούνται τα ψηφιακά μέσα, όπως άλλωστε συμβαίνει σε κάθε νομοσχέδιο.

Είναι ξεκάθαρο ότι η άδεια παραγωγού δίνεται σε φυσικά πρόσωπα, σε επαγγελματίες αγρότες, είτε σε αγροτικούς συνεταιρισμούς, γυναικείους συνεταιρισμούς ή ΚΟΙΝΣΕΠ. Επομένως, δεν υπάρχει καμμία ρεαλιστική βάση στην κριτική ότι δήθεν μπαίνουν ιδιωτικά συμφέροντα και εταιρείες στις λαϊκές αγορές, όπως ισχυρίζεται η Αντιπολίτευση.

Μία από τις καινοτομίες του νομοσχεδίου είναι ότι κάθε άδεια αντιστοιχεί ταυτόχρονα και σε μία θέση, κατόπιν συμμετοχής στη διαδικασία μετά από σχετική προκήρυξη. Η αλλαγή αυτή γίνεται για να υπάρξει πραγματική τάξη και να καταπολεμηθούν φαινόμενα διαφθοράς. Φυσικά, σε καμμία περίπτωση δεν καταργείται η άδεια της λαϊκής αγοράς, όπως ακούστηκε από την Αντιπολίτευση. Αντίθετα, οι νέες διατάξεις λαμβάνουν υπ’ όψιν τους τη σημερινή παγιωμένη κατάσταση για τους παραγωγούς αναγνωρίζοντάς τους το δικαίωμα να διατηρούν την άδεια και τη θέση, που κατέχουν ήδη στη λαϊκή αγορά, ενώ διατηρούν και τα προνόμια μεταβίβασης και κληρονομικής διαδοχής. Οι άδειες παραγωγών έχουν πενταετή διάρκεια, όπως των επαγγελματιών και όχι ανά έτος, όπως το προσχέδιο.

Το σχέδιο νόμου καταγράφει αναλυτικά τον τρόπο και τα κριτήρια μοριοδότησης για να αποκτήσει κάποιος νέα άδεια και θέση σε υπαίθρια αγορά. Τα κριτήρια έχουν και έναν ξεκάθαρο κοινωνικό χαρακτήρα, αφού πριμοδοτούνται όσοι έχουν παιδιά, οι άστεγοι, οι άνεργοι και οι μονογονεϊκές οικογένειες.

Με βάση τις αλλαγές που έγιναν από τον κύριο Υπουργό, ο παραγωγός θα πρέπει να διαθέτει στη λαϊκή αγορά τουλάχιστον το 50% της ποσότητας που ο ίδιος δηλώνει ότι έχει σκοπό να πουλήσει εκεί και όχι της συνολικής ποσότητας που διαθέτει. Έτσι, οι παραγωγοί δεν έχουν τίποτα να φοβηθούν, καθώς οι ίδιοι ελέγχουν πλήρως τις ποσότητες που διαθέτουν στις λαϊκές αγορές. Είναι στρεβλή η εντύπωση που έχει καλλιεργηθεί, ότι δηλαδή μπορεί εύκολα να επιβληθεί ως κύρωση η αφαίρεση της άδειας στον πωλητή. Στην πραγματικότητα τέτοια κύρωση προβλέπεται μόνο όταν δεν υπάρχει ταμειακή μηχανή. Σε όλες τις άλλες περιπτώσεις επιβάλλονται πρόστιμα ή προσωρινή αναστολή της κατοχής της συγκεκριμένης θέσης.

Για πρώτη φορά εισάγεται ο θεσμός της πρότυπης λαϊκής αγοράς, όπου έχουν προτεραιότητα η εφαρμογή πρακτικών για την προστασία του περιβάλλοντος, η στήριξη τοπικών και εγχώριων προϊόντων και της ελληνικής κουζίνας. Διαθέτουν ομοιομορφία ως προς τους πάγκους τους και έχουν σταθερές υποδομές αποχέτευσης, ύδρευσης και ηλεκτροδότησης.

Σε αυτό το σημείο, κύριε Υπουργέ, είναι εύλογη η παρατήρηση των επαγγελματιών να προκριθεί η μετατροπή σε πρότυπες των λαϊκών αγορών που ήδη λειτουργούν, αντί να δημιουργηθούν εξαρχής καινούργιες. Τη λειτουργία τους αναλαμβάνουν οι δήμοι εκτός της Αττικής και της κεντρικής Μακεδονίας, όπου αρμόδιες είναι οι περιφέρειες. Η όλη διαδικασία γίνεται μέσω του πληροφοριακού συστήματος ΟΠΣΑΑ, όπου κάθε πωλητής οφείλει μέχρι τις 8.00΄ το πρωί να καταχωρεί στην πλατφόρμα την τιμή εκκίνησης και την ποσότητα που διαθέτει. Δεν χρειάζεται να δηλώνεται κάθε μεταβολή της τιμής, συνήθως πτώση, στη διάρκεια της ημέρας.

Πολύς λόγος έγινε για τη χρησιμότητα του e-Καταναλωτής. Δεν μπορούμε να παραβλέψουμε ότι η συγκεκριμένη ηλεκτρονική πλατφόρμα είναι μια σημαντική εμβληματική προσπάθεια του Υπουργείου Ανάπτυξης, ώστε πρώτον, να περιοριστούν φαινόμενα αισχροκέρδειας, δεύτερον, να συγκρατηθούν πληθωριστικές τάσεις, τρίτον να ενδυναμωθεί ο ρόλος του καταναλωτή, τέταρτον, να ενισχυθεί ο υγιής ανταγωνισμός μεταξύ των επιχειρήσεων και εντέλει να λειτουργεί καλύτερα η αγορά.

Το e-Καταναλωτής επισκέπτονται καθημερινά πάνω από διακόσιες χιλιάδες πολίτες και επομένως η δυναμική του αναμένεται να είναι ακόμα μεγαλύτερη όταν επεκταθεί η λειτουργία του. Η εφαρμογή του για τους πωλητές στη λαϊκή αγορά θα γίνει μόλις είναι έτοιμο το σύστημα να υποστηρίξει τις αλλαγές, οπότε θα είναι προετοιμασμένοι και οι παραγωγοί να το χρησιμοποιήσουν μετά από σχετική κατάρτιση και πιθανή αξιοποίηση ευρωπαϊκών προγραμμάτων. Κανένας αιφνιδιασμός και καμμία απότομη μετάβαση στο νέο σύστημα. Θα μεσολαβήσουν πέντε μήνες μέχρι την 1η Φεβρουαρίου του 2022.

Η Αξιωματική Αντιπολίτευση φαίνεται να μην αντιδρά στη χρήση της πλατφόρμας e-Καταναλωτής, αλλά στο πρόστιμο που προβλέπεται αν δεν την ενημερώσει ο πωλητής. Όμως, πώς αλλιώς μπορεί να καταστεί υποχρεωτική η εφαρμογή της; Νομίζω ότι αυτή η συζήτηση είναι αδιέξοδη. Θέλουμε την πλατφόρμα, θέλουμε τις τιμές, χωρίς όμως και τις κυρώσεις.

Οι λαϊκές αγορές είναι σημείο αναφοράς για την ελληνική γεωργία και αλιεία. Το σημερινό νομοσχέδιο τις ενισχύει, διατηρώντας, παράλληλα, το λαϊκό προσανατολισμό του. Ο κόσμος που δραστηριοποιείται στις λαϊκές αγορές, δεν έχει τίποτα απολύτως να φοβηθεί. Το αντίθετο. Δημιουργείται ένα σταθερό πλαίσιο λειτουργίας, που ευνοεί τους συνεπείς επαγγελματίες.

Τι είναι αξιοσημείωτο; Ότι όλοι σχεδόν οι εκπρόσωποι των παραγωγών και πωλητών στις λαϊκές αγορές παραδέχτηκαν ότι το σημερινό νομοσχέδιο είναι αποτέλεσμα πάμπολλων συναντήσεων με την ηγεσία του Υπουργείου Ανάπτυξης και Επενδύσεων, η οποία είχε πάντα τις πόρτες ανοιχτές σε ό,τι ήθελαν να θέσουν, σε συνδυασμό με τις πολλές, ουσιαστικές αλλαγές που έκανε ο κύριος Υπουργός ακόμη και σήμερα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ακόμα κι αν σε δεύτερο χρόνο χρειαστούν να γίνουν μικρές βελτιώσεις, αυτό που πρέπει όλοι να κρατήσουμε είναι ότι οι λαϊκές αγορές ενδυναμώνονται, ο ρόλος του καταναλωτή ενδυναμώνεται και εν τέλει έχουμε Υπουργούς πρόθυμους να ακούσουν, να προσαρμόσουν και να επιδιώξουν το καλύτερο για την ελληνική κοινωνία και οικονομία.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Τον λόγο έχει η Βουλευτής του ΣΥΡΙΖΑ - Προοδευτική Συμμαχία κ. Ολυμπία Τελιγιορίδου.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κατ’ αρχάς, θα ήθελα στο πρόσωπο του κ. Πάνα να εκφράσω τα συλλυπητήρια μας προς το Κίνημα Αλλαγής για την πραγματικά συγκλονιστική απώλεια της Φώφης Γεννηματά.

Κύριε Υπουργέ, την ώρα που η συντριπτική πλειοψηφία του ελληνικού λαού νιώθει εγκλωβισμένη οικονομικά και κοινωνικά, δυστυχώς η Κυβέρνηση της Νέας Δημοκρατίας είναι κατώτερη των περιστάσεων και συνεχίζει νομοσχέδιο με νομοσχέδιο τις πολιτικές της διεύρυνσης των ανισοτήτων. Ξεκινά με τον πτωχευτικό νόμο, τον οποίο βαφτίζει «δεύτερη ευκαιρία», ενώ στην πραγματικότητα πρόκειται για την ισοπέδωση της μικρομεσαίας επιχείρησης και των ευάλωτων πολιτών, συνεχίζει με τον εργασιακό νόμο που βαφτίζει ως επιλογή του εργαζομένου την κατάργηση του οκταώρου με τις απλήρωτες υπερωρίες, στη συνέχεια φέρνει τον νόμο για την παιδεία όπου βαφτίζει απελευθέρωση της νεολαίας της πατρίδας μας τον αποκλεισμό της από την τριτοβάθμια εκπαίδευση προς όφελος ιδιωτικών κολεγίων και αδιαφορεί τελείως για την ακρίβεια που εξουθενώνει τη συντριπτική πλειοψηφία του ελληνικού λαού.

Γνωρίζει, για παράδειγμα, η κυβέρνηση ότι στην Καστοριά εδώ και ένα μήνα ανάβουν τζάκι και καλοριφέρ και το πετρέλαιο έχει ξεκινήσει με 1,15 ευρώ; Γνωρίζει η Κυβέρνηση ότι φτωχοποιεί τους αγρότες με την αύξηση στο πετρέλαιο, με την αύξηση στο ρεύμα, με την αύξηση στα αγροεφόδια; Και αντί να κάνει πολιτικές, που θα βοηθήσουν στην αντιμετώπιση της ακρίβειας, πριν λίγες μόνο μέρες μειώνει και κατά 63.000.000 ευρώ τη βασική ενίσχυση των αγροτών, οδηγώντας τους σε απόγνωση και απογοήτευση. Την ώρα, δηλαδή, που οι συνέπειες της πανδημίας, της κλιματικής αλλαγής και της ακρίβειας πλήττουν κυρίως τα χαμηλά και μεσαία εισοδήματα, η Κυβέρνηση δεν αισθάνεται καμμία ευθύνη, δεν αισθάνεται καμία ενοχή.

Αυτή την ώρα ο λαός μας είναι ανυπεράσπιστος απέναντι σε μεγάλα ιδιωτικά συμφέροντα, σε μεσάζοντες και σε κολλητούς. Και αυτό είναι εμφανές και με αυτό το νομοσχέδιο, που διαλύει ένα θεσμό ο οποίος εδώ και έναν αιώνα συμβάλλει ώστε οι αγρότες παραγωγοί να βγάζουν το μεροκάματο τους και οι καταναλωτές να προμηθεύονται χωρίς μεσάζοντες φθηνά και ποιοτικά προϊόντα.

Αυτό το σχέδιο νόμου, που δεν συνοδεύεται και από επαρκή αιτιολόγηση, πλήττει, λοιπόν, και τους παραγωγούς αλλά και τους καταναλωτές, καθώς θα μειώσει το πραγματικό εισόδημα των πρώτων και την καταναλωτική δύναμη των δεύτερων. Η μετατροπή των παραγωγικών αδειών σε επαγγελματικές διαταράσσει την ισορροπία του 50-50 και μετατρέπει τις λαϊκές αγορές σε καθαρά εμπορικές, σε υπαίθρια σουπερμάρκετ.

Αντί, λοιπόν, να ενισχύσουν τον αγροτικό τομέα, λένε στους παραγωγούς των λαϊκών αγορών να γίνουν επαγγελματίες πωλητές, να παρατήσουν τα χωράφια τους και να γίνουν και αυτοί μεσάζοντες.

Καταργείτε την έννοια της άδειας του παραγωγού και του πωλητή που χορηγείται με κοινωνικά και εισοδηματικά κριτήρια, ένα νέο σύστημα μοριοδότησης, που δεν λαμβάνει υπ’ όψιν κοινωνικά κριτήρια για να ενισχυθούν οι ευάλωτες κοινωνικές ομάδες. Χαρακτηριστικό παράδειγμα; Στα κριτήρια χορήγησης άδειας και θέσης δραστηριοποίησης στο υπαίθριο εμπόριο καταργείται η μοριοδότηση για την κατηγορία των ατόμων με αναπηρία και των γονέων και κηδεμόνων των ατόμων με βαριές και πολλαπλές αναπηρίες. Πρόκειται για ένα νέο σύστημα μοριοδότησης, όπου, λέει, το πανεπιστημιακό πτυχίο μετράει περισσότερο από την εργασία του παραγωγού. Η απόλυτη κοροϊδία! Θα βοηθήσει -λέτε- στην αναβάθμιση των ποιοτικών προϊόντων στις λαϊκές αγορές το να έχουν θέση οι πτυχιούχοι συναφών επαγγελμάτων. Η απόλυτη υποκρισία για το ενδιαφέρον σας για τους ανθρώπους αυτούς!

Για ποιους επιστήμονες μιλάτε; Για ποια συναφή πτυχία; Μιλάτε για αυτά τα παιδιά που αποκλείσατε από την τριτοβάθμια εκπαίδευση, από τις γεωπονικές σχολές; Να σας πω χαρακτηριστικά από έναν πρόχειρο υπολογισμό που έκανα πριν λίγο: Από δυόμισι χιλιάδες εισακτέους συναφών σχολών πέρασαν μόνο διακόσιοι τριάντα πέντε με βάση αυτό που θεσμοθετήσατε στην παιδεία. Παράδειγμα; Στο Γεωπονικό Πανεπιστήμιο Αθηνών, στην αγροτική οικονομία, πέρασαν είκοσι οκτώ από εξήντα. Αγροτική Βιοτεχνολογία στο Διεθνές Πανεπιστήμιο: Από εκατόν ενενήντα έξι πέρασαν είκοσι τέσσερις. Φυτική Παραγωγή στο Μεσολόγγι: Από διακόσιους είκοσι τρεις πέρασαν οι τρεις. Ζωικής Παραγωγής στο Μεσολόγγι: Από τους εκατόν εβδομήντα οκτώ πέρασαν δύο. Γεωπονίας στη Φλώρινα: Δώδεκα από τους διακόσιους ενενήντα εννέα. Γεωπονίας στα Ιωάννινα: Δεκαεπτά από τους εκατόν ογδόντα.

Για ποιους γεωπόνους ενδιαφέρεστε και για ποια αναβάθμιση στην πρωτογενή παραγωγή η οποία θα αντανακλάται και στους πάγκους των λαϊκών αγορών; Ποιον κοροϊδεύετε; Και όλα αυτά τα κάνετε την εποχή της κλιματικής αλλαγής, όπου η πρωτογενής παραγωγή χρειάζεται στήριξη και για την επάρκεια, αλλά και για την ποιότητα και την ασφάλεια των αγροτικών προϊόντων. Αν δεν έχουν πτυχίο, δεν θα μοριοδοτούνται. Αν δεν έχουν, όμως, πτυχίο και έχουν κομματική ταυτότητα, μπορούν κάλλιστα να έχουν μία θέση στο «επιτελικό» σας κράτος, όπως συμβαίνει με πολλούς μη πτυχιούχους σε καίριες θέσεις. Ακόμη και ο διοικητής της ΕΥΠ.

Να τους ενημερώσετε, όμως, όλους αυτούς πως όταν θα τελειώσει η θητεία αυτής της Κυβέρνησης, με βάση αυτά που νομοθετείτε, δεν θα μπορούν να έχουν ούτε άδεια στις λαϊκές αγορές. Αποκλείετε από τους πάγκους των λαϊκών αγορών σε συνθήκες οικονομικής και κοινωνικής κρίσης όσους έχουν οφειλές στην εφορία, στα ασφαλιστικά ταμεία και στους δήμους.

Όσοι έχουν θέση στη λαϊκή αγορά θα δηλώνουν -λέει- στην πλατφόρμα e-Καταναλωτής κάθε πρωί μέχρι τις 8.00΄ τις ποσότητες, την ποιότητα και την τιμή, κάτι που έχει υποχρέωση να το κάνει μόνο εκείνη η επιχείρηση που έχει τζίρο πάνω από 90.000.000 ευρώ μέχρι τώρα.

Ο παραγωγός, λοιπόν, που θα πάει να στήσει τον πάγκο του στη λαϊκή και ξυπνάει στις 4.30΄ το πρωί, την ώρα που θα ετοιμάζει τα τελάρα και θα στήνει τον πάγκο του, θα δηλώνει ηλεκτρονικά και στην πλατφόρμα τις ποσότητες και την τιμή και όσο προχωρά η ώρα διεξαγωγής της λαϊκής αγοράς, που όπως όλοι γνωρίζετε πέφτουν οι τιμές, θα είναι και αντιμέτωπος με πρόστιμα στην περίπτωση που όταν στο τέλος της λαϊκής κλείσει το «Ζ», θα φαίνεται μικρότερο ταμείο με βάση τις ποσότητες και την τιμή που δήλωσε αρχικά.

Ο δε καταναλωτής θα ψάχνει ηλεκτρονικά από λαϊκή σε λαϊκή. Θα πηγαίνει στη μία να αγοράσει μαρούλια, στην άλλη τομάτες και στην άλλη πατάτες. Για τις τομάτες δεν είμαι σίγουρη ότι θα προλαβαίνει κάθε φορά!

Το σχέδιο νόμου είναι ξεκάθαρο πως ευνοεί μεγάλα συμφέροντα και αφήνει εκτός λαϊκών τους παραγωγούς οδηγώντας τους στην εξαθλίωση. Με αυτό το νομοσχέδιο δημιουργείτε πάρα πολλά τρωτά σημεία και μάλιστα φτάνετε στο σημείο να υπάρχει στο νομοσχέδιο αυτό και ένα κρυφό νομοσχέδιο με δεκαέξι υπουργικές αποφάσεις οι οποίες θα ορίζουν ακόμη και τα είδη που πωλούνται στις λαϊκές αγορές.

Αυτό, λοιπόν, το νομοσχέδιο δεν υπηρετεί τους πολίτες, δεν υπηρετεί το όραμα για μια καλύτερη ζωή, όπως ακριβώς και η Κυβέρνησή σας δεν υπηρετεί το όραμα για μια καλύτερη Ελλάδα. Αυτό ο ελληνικός λαός το αντιλαμβάνεται μέρα με τη μέρα. Αποτελείτε πλέον μια κακή παρένθεση, που θα κλείσει πολύ σύντομα και όσο πιο σύντομα τόσο καλύτερο για τον τόπο μας και τον λαό μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Τελιγιορίδου.

Τον λόγο έχει ο Βουλευτής της Νέας Δημοκρατίας κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν μπορώ παρά να ξεκινήσω από την τόσο άδικη, ξαφνική και πρόωρη απώλεια της Προέδρου του Κινήματος Αλλαγής Φώφης Γεννηματά, μιας γυναίκας, μιας πολιτικού που τίμησε τη δημόσια ζωή με το ήθος, τη συγκρότησή της και το πάθος της για τη δημοκρατία και τον κοινοβουλευτισμό. Τόσο αυτή η παρακαταθήκη της, όσο και το παράδειγμά της, η δύναμή της, η αξιοπρέπειά με την οποία αντιμετώπισε την προσωπική της μάχη, είναι στοιχεία που δεν πρόκειται να ξεχάσουμε. Καλό της ταξίδι και δύναμη στους δικούς της ανθρώπους.

Έρχομαι τώρα στο σχέδιο νόμου, που απασχολεί τη σημερινή μας συνεδρίαση και επί του οποίου θα κληθούμε να ψηφίσουμε.

Κυρίες και κύριοι συνάδελφοι, εκκινώ τη σκέψη μου από μία διαπίστωση που χρησιμοποιεί τακτικά ο κύριος Υπουργός και με βρίσκει σύμφωνο. Πρόκειται για τη θέση πως μια πολιτική απόφαση, μια νομοθετική παρέμβαση ή μια δημόσια πολιτική, προκειμένου να αξιολογείται σωστά δεν αρκεί να εξετάζεται μονοσήμαντα. Αντίθετα, στην αξιολόγησή μας λαμβάνουμε υπ’ όψιν όχι μόνο τους φορείς ή τις ομάδες που μια νομοθετική παρέμβαση αφορά, αλλά και τον αντίκτυπο που εκείνη αναμένεται να έχει στους πολίτες και το κοινωνικό σύνολο.

Η περίπτωση των λαϊκών αγορών είναι μια εξαιρετική περίπτωση, που επιβεβαιώνει τη λογική που περιέγραψα. Η αναμόρφωση του ρυθμιστικού πλαισίου οργάνωσης του υπαίθριου εμπορίου αφορά μεν στη συγκεκριμένη επαγγελματική δραστηριότητα και τους επαγγελματίες που συνδέονται με αυτήν, αφορά όμως και στους καταναλωτές που σπεύδουν να καλύψουν τις βιοτικές τους ανάγκες από αυτήν την εμπορική δραστηριότητα. Η υποχρέωση του πωλητή της λαϊκής αγοράς να εισάγει συγκεκριμένα στοιχεία στην ψηφιακή πλατφόρμα του ολοκληρωμένου πληροφοριακού συστήματος που διαλειτουργεί με εκείνη της Γενικής Γραμματείας Εμπορίου και Προστασίας Καταναλωτή διασφαλίζει ένα ελάχιστο προϋποθέσεων θεσμικής και οργανωμένης λειτουργίας του υπαίθριου εμπορίου.

Στην ίδια λογική κινείται η διάταξη, που αφορά στον κανονισμό λειτουργίας των λαϊκών αγορών, ενός αν θέλετε ολοκληρωμένου χάρτη που αποτυπώνει ζητήματα, που αφορούν στην καθημερινή λειτουργία των λαϊκών αγορών, την οριοθέτηση των θέσεων των πωλητών, τα χαρακτηριστικά γνωρίσματα των σημείων πώλησης, την καθαριότητα και το καταβαλλόμενο τέλος.

Ανέφερα δύο μόνο παραδείγματα από τα πολλά, που μπορεί κανείς να αντλήσει από το σχέδιο νόμου που επιβεβαιώνουν το διττό μας στόχο: την εύρυθμη, διαφανή και δίκαιη λειτουργία των υπαίθριων αγορών, αλλά και την προστασία των παραγωγών και των καταναλωτών.

Κύριε Υπουργέ, κυρίες και κύριοι συνάδελφοι, σήμερα ψηφίζουμε ένα σχέδιο νόμου που το δίχως άλλο έχει γίνει αντικείμενο εκτενούς επεξεργασίας στην αρμόδια επιτροπή της Βουλής. Ακολούθως εισήχθη στην Ολομέλεια με το σύνολο των Κοινοβουλευτικών Ομάδων, αλλά και των φορέων που το παρόν σχέδιο αφορά να έχουν τοποθετηθεί επί του πρακτέου. Με όλη αυτήν τη γνώση και την εικόνα επί του νομοσχεδίου συσσωρευμένη, σας καλώ να το υπερψηφίσουμε γιατί είναι στη βάση του ένα θετικό νομοσχέδιο, θετικό για τους παραγωγούς μας που μοχθούν να δουν τα προϊόντα τους στον πάγκο των αγορών, θετικό για τους πωλητές που αγωνιούν να προσφέρουν τα αγαθά σε τιμές που θα τους εξασφαλίσουν μια αξιοπρεπή ζωή και θετικό, τέλος, για τους καταναλωτές, που αναζητούν το καλύτερο δυνατό προϊόν στο κόστος που μπορούν τα νοικοκυριά να καλύψουν. Αυτός είναι άλλωστε και ο θεμελιακός στόχος του θεσμού των λαϊκών αγορών, να προσφέρει στους καταναλωτές αγροτικά προϊόντα, ποιοτικά και σε καλή τιμή, να φέρει τον παραγωγό χωρίς τη συμμετοχή ενδιάμεσων σταδίων σε άμεση επαφή με τους καταναλωτές, να διαμορφώσει ένα επιχειρηματικό οικοσύστημα, όπου δραστηριοποιούνται χιλιάδες παραγωγοί και επαγγελματίες και εξυπηρετείται ένας σημαντικός αριθμός αγοραστών που επισκέπτονται σε συστηματική βάση τις λαϊκές αγορές.

Κυρίες και κύριοι συνάδελφοι, στο ιδεολογικό και προγραμματικό οπλοστάσιο της Νέας Δημοκρατίας οι μικρομεσαίοι επαγγελματίες, οι παραγωγοί και τα νοικοκυριά αποτελούν βασικούς πυλώνες διαχρονικά. Η ελληνική Κεντροδεξιά έθεσε την επιχειρηματικότητα, τον κοινωνικό της χαρακτήρα και τη σπουδαιότητα της οικογενειακής ισορροπίας σε πρώτο πλάνο. Η Νέα Δημοκρατία ως μία παράταξη λαϊκή, φιλελεύθερη και βαθιά κοινωνική δεν θα μπορούσε παρά να φέρει προς ψήφιση ένα νομοσχέδιο σήμερα που καθρεφτίζει αυτές μας τις αρχές: την ελεύθερη επιχειρηματικότητα, τον κοινωνικό χαρακτήρα της οικονομίας και τη σημασία της αγροτικής παραγωγής στην οικονομική ανάπτυξη και την πρόοδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Καππάτο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Άγγελος Τόλκας.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Σε αυτή την πρώτη συνεδρίαση της Βουλής μετά το οφειλόμενο πένθος για τη Φώφη Γεννηματά θα ήθελα να εκφράσω τα ειλικρινή συλλυπητήριά μου στην οικογένειά της και στο Κίνημα Αλλαγής για τη μεγάλη αυτή απώλεια για την πολιτική ζωή του τόπου.

Κύριε Υπουργέ, επιτρέψτε μου να ξεκινήσω από τα αρνητικά ρεκόρ της πανδημίας, που καταρρίπτονται ένα ένα προς το χειρότερο. Η πολιτική σας συμπυκνώνεται σε μία φράση: εσείς τα είπατε, μας προειδοποιήσατε και τώρα καθένας μόνος του. Κουβέντα δεν λέτε για τις συνεχείς αποτυχίες σε όλα τα επίπεδα, αποτυχίες στο εμβολιαστικό πρόγραμμα, στην ανάγκη ενίσχυσης του ΕΣΥ, στην απαίτηση για ιχνηλάτηση του ιού και διενέργεια μαζικών δωρεάν διαγνωστικών ελέγχων του πληθυσμού με rapid test.Υπάρχει πλήρης άρνηση σε κάθε συναινετική πρόταση που σας παρουσιάσαμε.

Αυτή και χειρότερη είναι η κατάσταση και στην Ημαθία, που βρίσκεται μετά το καλοκαίρι σταθερά στις πέντε πρώτες θέσεις στην Ελλάδα σε αριθμό και συχνότητα κρουσμάτων. Η Κυβέρνηση είναι απούσα από τον νομό. Έχετε αρνηθεί να απαντήσετε σε κάθε ερώτηση που σας κατέθεσα για την πορεία και την αρνητική εξέλιξη του ιού, σε κάθε δράση που σας προτείναμε σε επίπεδο νομού, αρνείστε την πρόταση για εκπόνηση ενός ειδικού τοπικού σχεδίου, αφήνετε τον κόσμο της Ημαθίας στο σκοτάδι της ενημέρωσης και την ίδια στιγμή αφαιρούνται συνεχώς αρμοδιότητες από τον Υπουργό Υγείας που μετακινούνται από τον έναν στον άλλον Υπουργό. Ελάτε με ειδικό κλιμάκιο στην Ημαθία και στους άλλους κρίσιμους νομούς, ενημερώστε πλήρως για την κατάσταση, υιοθετήστε τα υγειονομικά και οικονομικά μέτρα, που σας προτείνουμε και εκπονήστε ειδικό τοπικό σχέδιο για όλους αυτούς τους νόμους οι οποίοι βρίσκονται σε εξαιρετικά κρίσιμο σημείο. Με τη στάση σας δυστυχώς εμπεδώνετε πλήρως την ανασφάλεια. Η στρατηγική επιλογή σας στην ανασφάλεια δε αποδεικνύεται και στο υπό συζήτηση νομοσχέδιο.

Μέσα σε ένα περιβάλλον συνεχών ανατιμήσεων, αλλά και πλήρους και συνειδητής απουσίας σας από όλα τα μεγάλα προβλήματα της αγροτικής παραγωγής, έχετε αποφασίσει να ψηφίσετε ένα νομοσχέδιο που ανατρέπει τα πάντα στις λαϊκές αγορές και αφορά ειδικά τους παραγωγούς, που πωλούν τα προϊόντα τους σε αυτές. Σας ενδιαφέρει αλήθεια ο καταναλωτής;

Προφανώς γνωρίζετε ότι σε όλες τις υπαίθριες αγορές στη χώρα δημιουργούνται σχέσεις εμπιστοσύνης μεταξύ καταναλωτών και παραγωγών, στη βάση προμήθειας προϊόντων ποιοτικών, φθηνότερων, δίχως μεσάζοντες, από την παραγωγή στην κατανάλωση την ίδια μάλιστα ημέρα και μάλιστα, παραδοσιακά ο καταναλωτής αναζητά τον παραγωγό που πουλάει προϊόντα δικής του παραγωγής.

Αποδεικνύετε ότι δεν σας ενδιαφέρει ο καταναλωτής, αλλά το μεγάλο μερίδιο των υπαίθριων αγορών, που φτάνει στο 30% περίπου στον κλάδο της λιανικής. Ο στόχος σας είναι αυτό το μερίδιο να το αναδιανείμετε εις βάρος των οικονομικότερων παραγωγών πωλητών λαϊκής και υπέρ των ακριβότερων σουπερμάρκετ και μεσαζόντων. Άρα προσδοκάτε να ενισχύσετε τις οργανωμένες υπεραγορές με επιπλέον κέρδη και τελικά, να ωθήσετε εκεί τον καταναλωτή.

Κι επειδή σας αρέσουν οι έρευνες και τις χρησιμοποιείτε πιστά ως εργαλείο στήριξης της πολιτικής σας και ας μιλήσουμε λίγο και με αυτή τη γλώσσα που σας αρέσει επίσης να μιλάτε, αλήθεια γιατί δεν χρησιμοποιείτε τις υπάρχουσες έρευνες και τις εκθέσεις της Επιτροπής Ανταγωνισμού που κρούουν τον κώδωνα του κινδύνου ότι τα σουπερμάρκετ δεν είναι και δεν θα είναι φθηνότερα από τη λαϊκή αγορά;

Ο τομέας λιανικής ειδικά στην Ελλάδα είναι πρόσφορος στη δημιουργία ολιγοπωλίων και όλες οι μελέτες αγοράς εντοπίζουν ερωτήματα και ανησυχίες που εγείρονται ότι οι Έλληνες πληρώνουν περισσότερα από αυτά που πρέπει. Ενδεικτικά σας αναφέρω μόνο κάποιες κρίσιμες παραδοχές.

Οι δαπάνες για τρόφιμα αυξήθηκαν ραγδαία ειδικά όλο το τελευταίο αυτό διάστημα. Υπάρχει άνιση αγοραστική δύναμη που επιτρέπει στα σουπερμάρκετ να ανεβάζουν τις τιμές τους. Τα σουπερμάρκετ έχουν δείκτες σχετικά υψηλών περιθωρίων κέρδους, έναντι του μεταβλητού κόστους και του ανταγωνισμού που έχει εξασθενήσει σε αυτά.

Δεν εφαρμόζει η Κυβέρνησή σας τις απαραίτητες ρυθμιστικές και πολιτικές λύσεις που διασφαλίζουν ότι οι καταναλωτές πληρώνουν ένα δίκαιο τίμημα, ότι η πρόσβαση και ο ανταγωνισμός είναι ελεύθερα. Αυτά και με τα λόγια που και εσείς παρουσιάσατε το νομοσχέδιο αυτό ότι δήθεν στηρίζει καλύτερα και περισσότερο τον καταναλωτή.

Σας ενδιαφέρει άραγε, κύριε Υπουργέ, ο παραγωγός πωλητής σε υπαίθρια αγορά; Γνωρίζετε επίσης ότι αποτελεί σημαντική διέξοδο και πηγή εισοδήματος για κάθε παραγωγό η συμμετοχή του στη λαϊκή αγορά; Και ποιος είναι αυτός, που θα διαθέσει τα δικά του προϊόντα στη λαϊκή; Κάποιος που έχει υποδομές και πουλάει με όρους αγοράς σε σουπερμάρκετ και χονδρικές αγορές; Όχι φυσικά.

Στη λαϊκή αγορά βρίσκονται, κατά βάση, όσοι δεν έχουν όλα τα παραπάνω και αναζητούν εισόδημα, άνθρωποι κυρίως της επαρχίας για να ζήσουν την οικογένειά τους, αγρότες και παραγωγοί που σε δύσκολες καθημερινές συνθήκες στήνουν πάγκους, ακόμη και σε άλλες πόλεις, σε άλλες περιφέρειες, που αφήνουν τις οικογένειές τους για να πουλήσουν την παραγωγή τους.

Αποδεικνύετε για ακόμη μια φορά ότι δεν σας ενδιαφέρει ο μικρός παραγωγός, η μικρομεσαία αγροτική επιχείρηση και προσπαθείτε να τους κάνετε όλους έμπορους - πωλητές, θέτοντας μια σειρά από δυσκολίες και προϋποθέσεις που δεν έχουν σχέση με την αγροτική μας ύπαιθρο.

Ορίζετε τιμωρίες, που οδηγούν στην απώλεια θέσης στη λαϊκή και πάλι με στόχο να στηρίξετε το χονδρεμπόριο και να τσακίσετε τη δομή της οικονομίας, που δίνει ευκαιρίες σε ανθρώπους που το έχουν ανάγκη. Για δυο φορολογικές παραβάσεις στερείτε την άδεια σε έναν παραγωγό λαϊκής, ενώ για τρεις φορολογικές παραβάσεις απλά βάζετε πρόστιμο και κλείνετε για λίγες ημέρες ένα μπαρ ή ένα εστιατόριο στη Μύκονο. Σας ενδιαφέρει η οικονομία της ελληνικής υπαίθρου;

Γνωρίζετε πολύ καλά ότι ο μικρός κλήρος, οι μειωμένες αποδόσεις, οι συνέπειες της περιβαλλοντικής αλλαγής, τα θεσμικά και δομικά προβλήματα της ελληνικής γεωργικής οικονομίας δεν επιτρέπουν τη βίαιη προσαρμογή στις οικονομίες κλίμακας που θα επιθυμούσατε. Δεν είναι καν η λύση για τη χώρα μας, όπως εσείς πιστεύετε, το να μιμηθούμε είτε την εντατική καλλιέργεια της Αμερικής είτε την αδιέξοδη μικρή παραγωγή ατομικής χρήσης της φτωχής βαλκανικής.

Στον αγροτικό κόσμο επικρατεί αναβρασμός, βλέπουν τα εισοδήματά τους να χάνονται και τις ενισχύσεις τα τελευταία χρόνια να μειώνονται συνεχώς, χωρίς κανείς να εξηγεί το γιατί.

Επειδή λοιπόν δεν σας ενδιαφέρει ο καταναλωτής, δεν σας ενδιαφέρει ο αγρότης - πωλητής στη λαϊκή και δεν σας ενδιαφέρει η πρωτογενής παραγωγή, αλλά μόνο οι ισχυροί πολιτικοί σας φίλοι, καταψηφίζουμε το νομοσχέδιο.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Τόλκα.

Τον λόγο τώρα έχει ο Γραμματέας της Κοινοβουλευτικής Ομάδας του Κινήματος Αλλαγής, ο κ. Βασίλης Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, οι λαϊκές αγορές έχουν διαδραματίσει διαχρονικά έναν σπουδαίο ρόλο που αφορά την αγροτική παραγωγή, τον πρωτογενή τομέα και βέβαια, την άμεση επαφή των καταναλωτών με τα προϊόντα που παράγονται στον τόπο μας. Είναι ένας θεσμός, που έχει λειτουργήσει ρυθμιστικά για την αγορά σε πολλές περιπτώσεις που είτε λόγω κερδοσκοπίας είτε λόγω άλλων συνθηκών, ο καταναλωτής οδηγείται σε μια τεράστια επιβάρυνση.

Μια τέτοια περίοδος είναι και αυτή που περνάμε, που βλέπουμε το κόστος των προϊόντων των βασικών αγαθών, αλλά και των υπηρεσιών να αυξάνει, χωρίς να υπάρχει ρυθμιστική παρέμβαση της Κυβέρνησης, που βλέπουμε να μην αξιοποιούνται φορολογικά και άλλα εργαλεία, προκειμένου να ανακοπεί αυτό το κύμα ανατιμήσεων και την ίδια ώρα συζητείται ένα νομοσχέδιο στη Βουλή, που αφορά τις λαϊκές αγορές, αυτόν τον σπουδαίο θεσμό, όπως έχει λειτουργήσει χρόνια, χωρίς να λαμβάνεται υπ’ όψιν αυτός ο ρόλος που μπορεί να διαδραματίσει, αυτός ο ρόλος που έχει παίξει στο παρελθόν. Και γιατί το επισημαίνω αυτό;

Η Κυβέρνηση με το νομοσχέδιο χτυπά τον σκληρό πυρήνα των λαϊκών αγορών, επιχειρεί να αλλάξει τον χαρακτήρα τους, επιχειρεί να μετατρέψει παραγωγούς σε εμπόρους και να βάλει ουσιαστικά εμπόδια στο να φτάσει η ελληνική παραγωγή απευθείας στον καταναλωτή.

Η συμμαχία παραγωγών - καταναλωτών όμως είναι το πιο ισχυρό αντίδοτο στην ακρίβεια και τη κερδοσκοπία, είναι το πιο ισχυρό αντίδοτο στο να αυξηθούν οι εισαγωγές και να μειωθεί η ντόπια ελληνική παραγωγή. Είναι λοιπόν εντελώς λάθος στην κατεύθυνσή του το νομοσχέδιο.

Παρά τα επιμέρους σημαντικά προβλήματα που έχει, όπως αναδείχθηκαν από τις τοποθετήσεις των ομιλητών μας και κυρίως, του εισηγητή μας κ. Πάνα και του Κοινοβουλευτικού Εκπροσώπου κ. Κατρίνη, η αντίθεσή μας στο νομοσχέδιο αφορά αυτή την καρδιά του, που είναι δυστυχώς η επιχείρηση μεταβολής του χαρακτήρα των λαϊκών αγορών.

Εμείς λοιπόν σήμερα διακρίνουμε στην Κυβέρνηση αυτή την επιμονή, η οποία είναι ανεξήγητη, γιατί θα μπορούσε ασφαλώς η Κυβέρνηση να αξιοποιήσει τον θεσμό για να πετύχει αυτό που σύμφωνα με τις δηλώσεις της Κυβέρνησης και Υπουργών είναι ο στόχος της, να υπάρχει δηλαδή μια ανάσχεση του κύματος των ανατιμήσεων.

Επιπλέον, ο τρόπος με τον οποίο ρυθμίζονται θέματα που είναι ουσία για τους παραγωγούς, που είναι ουσία για τους καταναλωτές, είναι οι εξοντωτικές διατάξεις και οι υπουργικές αποφάσεις. Και εδώ είναι ο δεύτερος χαρακτήρας ενός νομοσχεδίου που ουσιαστικά είναι πλαίσιο για να ληφθούν οι αποφάσεις σε δεύτερο χρόνο.

Κύριε Υπουργέ, κυρίες και κύριοι συνάδελφοι, το 1995 ψηφίστηκε ο ν.2525 που αφορούσε τις λαϊκές αγορές και το υπαίθριο εμπόριο και ήταν ένας νόμος με τον οποίο λειτούργησε η αγορά στα συγκεκριμένα πεδία για πάρα πολλά χρόνια.

Ήταν ένας νόμος που άντεξε πολλά χρόνια. Και γιατί άραγε άντεξε; Γιατί υπήρξε εξαντλητική διαβούλευση πριν ακόμα θεσμοθετηθεί η επίσημη διαβούλευση μέσω του διαδικτύου και μέσω του opengov.gr. Υπήρξε εξαντλητική διαβούλευση με τους συντελεστές, αγρότες κατ’ αρχάς, παραγωγούς, παραγωγούς - πωλητές λαϊκών αγορών, αλλά και τους μικροπωλητές.

Αυτή η διαβούλευση φαίνεται ότι τώρα δεν υπήρξε και αποδεικνύεται και από το γεγονός ότι κάνατε κάποιες θετικές μεταβολές, οι οποίες όμως ήταν αυτονόητες. Εάν γίνει η διαβούλευση δεν θα χρειαζόταν να έρθετε στην Ολομέλεια για να τις κάνετε. Εμείς δεν είμαστε μηδενιστές. Φέρατε δύο μεταβολές, αλλά αυτές δεν αλλάζουν τον αρνητικό χαρακτήρα που έχει το νομοσχέδιο στον πυρήνα του.

Θα έλεγα, λοιπόν, ότι η Κυβέρνηση θα μπορούσε να έχει προχωρήσει σε αυτή τη διαβούλευση, την ουσιαστική, να έχουν λυθεί αυτά τα ζητήματα και να προχωρήσουμε στην αναβάθμιση και στην ενίσχυση του θεσμού των λαϊκών αγορών, ούτως ώστε να παίξει καταλυτικό ρόλο και σε αυτήν την κρίσιμη περίοδο που αφορά τον καταναλωτή, τη διαβίωση της κάθε οικογένειας και φυσικά το κόστος ζωής.

Ταυτόχρονα θα μπορούσε να περάσει το μήνυμα ότι ευνοούμε –ναι, ευνοούμε- την ελληνική παραγωγή έναντι των εισαγωγών. Kαι αυτό το μήνυμα δεν περνάει, δεν είναι καθαρό. Θα πρέπει, κατά την άποψή μου, η Κυβέρνηση, έστω την τελευταία στιγμή, να δει τα ζητήματα που έχουν θέσει οι παραγωγοί, ούτως ώστε να δοθούν λύσεις στην κατεύθυνση αυτή, με βάση αυτές τις βασικές αρχές τις οποίες σας προανέφερα.

Υπάρχουν πολλά επιμέρους ζητήματα, όπως είναι η υποχρέωση για τη συμπλήρωση στοιχείων στην πλατφόρμα, που θα μπορούσε με μια διαφορετική λογική όμως απ’ ό,τι ισχύει για τα πολυκαταστήματα, για τις μεγάλες επιχειρήσεις να λειτουργήσει και για τις λαϊκές αγορές, θα μπορούσαν να έχουν αντιμετωπιστεί όλα αυτά τα οποία τίθενται ως προβλήματα συναρμοδιότητας ανάμεσα στην αυτοδιοίκηση A΄ και B΄ βαθμού. Δεν γίνεται οι δύο βασικοί θεσμοί της κρατικής διοίκησης, που είναι ο A΄ και ο Β΄ βαθμός και η κεντρική διοίκηση, να μην έχουν λύσει τα ζητήματα της συναρμοδιότητας. Αυτό δεν γίνεται! Και να ερχόμαστε την τελευταία στιγμή μέσα στο νομοσχέδιο και να έχουμε της ΚΕΔΕ αντίδραση, σε σχέση με συγκεκριμένες αρμοδιότητες, όπως είναι οι κυριακάτικες αγορές και βέβαια ζητήματα που οι περιφέρειες θέτουν.

Επομένως, θεωρούμε την προσπάθεια αυτή ατελή -δεν γνωρίζουμε τις αιτίες και δεν μας αφορούν στο κάτω κάτω- αλλά δυστυχώς δεν είναι μόνο ατελής και εξουσιοδοτική για το μέλλον, είναι σε λάθος κατεύθυνση.

Με αυτό μένουμε στη θέση μας και την αντίθεσή μας για την ψήφιση αυτού του νομοσχεδίου. Γι’ αυτό άλλωστε καταθέσαμε, αμέσως μόλις είχαμε τον λόγο με τον εισηγητή μας, τον Απόστολο Πάνα, και το αίτημα ονομαστικής ψηφοφορίας επί της αρχής του νομοσχεδίου, γιατί αυτή η αρχή είναι λάθος και αυτή η αρχή είναι το πρώτο που έπρεπε να αλλάξει. Οι μικρομεταβολές, οι βελτιώσεις και οι τροποποιήσεις δεν αλλάζουν τον αρνητικό χαρακτήρα.

Ευχαριστώ, κύριε Πρόεδρε.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Κεγκέρογλου. Αφού ετοιμαστεί το Βήμα, τον λόγο έχει ο Βουλευτής της Νέας Δημοκρατίας Βασίλειος - Πέτρος Σπανάκης.

Κύριε Σπανάκη, έχετε τον λόγο.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχουμε ένα νομοσχέδιο που να δούμε τι ενισχύει και τι στηρίζει. Το νομοσχέδιο αυτό με απλές κουβέντες, με απλά λόγια, στηρίζει την ελληνική γη. Στηρίζει τα ελληνικά προϊόντα. Πάνω από δώδεκα χιλιάδες έμποροι και παραγωγοί ευνοούνται από αυτό το νομοσχέδιο. Μπαίνουν τα πράγματα σε μία σειρά. Λύνουν παθογένειες του παρελθόντος. Αφήνουν πίσω αυτό που λέμε «αθέμιτος ανταγωνισμός». Ενισχύουμε την ελληνική οικονομία με τις ρυθμίσεις αυτού του νομοσχεδίου, ενώ ταυτόχρονα δίνουμε δυνατότητα για νέες θέσεις εργασίας, για αύξηση της απασχόλησης και κυρίως για να μπορούμε να μιλάμε για ευκαιρίες. Άρα, ταυτόχρονα, αυτό το νομοσχέδιο είναι και νομοσχέδιο ευκαιριών.

Σήμερα ένας επαγγελματίας πωλητής με αυτό το νομοσχέδιο μπορεί να μεταβιβάσει στους συγγενείς του, πρώτου ή δεύτερου βαθμού, ώστε χωρίς κόστος επιτέλους, να μπορεί να δει μία ευελιξία στις διαδικασίες.

Και τι βλέπουμε και τι παρατηρήσαμε τις τελευταίες μέρες; Κάποια κομματικά φερέφωνα του ΣΥΡΙΖΑ να αντιδρούν χωρίς επιχειρήματα απέναντι σε ένα νομοσχέδιο που έχει γίνει με ιδιαίτερη επιμέλεια από τον Υπουργό κ. Άδωνι Γεωργιάδη, τον Αναπληρωτή Υπουργό τον κ. Παπαθανάση και με διαβούλευση και με διάλογο και με προσπάθεια να επιλυθούν θέματα σοβαρά.

Φέρνει μεγάλα πλεονεκτήματα αυτό το νομοσχέδιο, κυρίες και κύριοι συνάδελφοι. Να θυμηθούμε τι παραλάβαμε όταν παίρνατε πίσω άδειες γιατί υπήρχαν εισοδήματα παραδείγματος χάριν από άλλες πηγές; Το λύνουμε με αυτό το νομοσχέδιο.

Να δούμε τι άλλα λύνει αυτό το νομοσχέδιο; Ένας άνθρωπος που είναι στις λαϊκές αγορές και βγαίνει στη σύνταξη έχει δυνατότητα να μπορεί να συνεχίσει να δουλέψει;

Κυρίες και κύριοι συνάδελφοι, θα μπορούσε να αναφερθεί κάποιος αναλυτικά σε πολλά άρθρα αυτού του νομοσχεδίου, αλλά επιτρέψτε μου εγώ να μιλήσω για συγκεκριμένα πράγματα. Το σημερινό νομοσχέδιο φέρνει ένα σύγχρονο ρυθμιστικό πλαίσιο για όλο το φάσμα του υπαίθριου εμπορίου, γι’ αυτό και ορίζει συγκεκριμένες κατηγορίες. Φέρνει βελτίωση στις συνθήκες ασφαλείας και υγιεινής. Εισάγει νέες τεχνολογίες για την καλύτερη εξυπηρέτηση των επαγγελματιών και των καταναλωτών. Ξεκαθαρίζει το τοπίο με τις θέσεις. Ξεκαθαρίζει το τοπίο σχετικά με τους παραγωγούς και τους εμπόρους. Φέρνει διαφάνεια.

Και δεν μπορεί κανείς να ισχυριστεί πως δεν υπήρχε ανάγκη για αλλαγές. Οι εκπρόσωποι των φορέων μάς είπαν πώς σε πολλές περιφέρειες δεν υπάρχουν ή δεν τηρούνται συγκεκριμένοι κανόνες λειτουργίας. Υπάρχουν πολλές στρεβλώσεις, αδικίες, εκμετάλλευση και ελάχιστος έλεγχος.

Εμείς όλα αυτά τα αφήνουμε στο παρελθόν και φέρνουμε ισονομία, διαφάνεια και κυρίως φορολογική συνείδηση.

Δίνει, επίσης, ευκαιρίες, όπως ευκαιρίες να συμμετέχουν οι επαγγελματίες σε προγράμματα του ΕΣΠΑ.

Επί των άρθρων: Σκοπός και αντικείμενο του νομοσχεδίου είναι η ρύθμιση των υφιστάμενων μορφών άσκησης οικονομικής δραστηριότητας στον χώρο του υπαίθριου εμπορίου, η θέσπιση νέων μορφών υπαίθριων εμπορικών δραστηριοτήτων, η ρύθμιση της διαδικασίας ελέγχου συμμόρφωσης των πολιτών, η ψηφιοποίηση διοικητικών διαδικασιών και λειτουργίας, η εμπέδωση ενός σταθερού και σαφούς πλαισίου εποπτείας και ελέγχου της οικείας αγοράς.

Ορίζονται κατηγορίες του υπαίθριου εμπορίου: οι οργανωμένες υπαίθριες αγορές και συγκεκριμένα οι λαϊκές αγορές, οι λαϊκές αγορές που κλείνουν σε λίγα χρόνια έναν αιώνα, οι πρότυπες λαϊκές αγορές, οι βραχυχρόνιες αγορές, οι αγορές φαγητού και ποτού, το λεγόμενο street food, οι αγορές χειροτεχνών-καλλιτεχνών και οι αγορές παραγωγών βιολογικών προϊόντων, ενώ έχουμε το στάσιμο εμπόριο και τέλος το πλανόδιο εμπόριο.

Αντίστοιχα, διαρθρώνονται και οι άδειες ή βεβαιώσεις, όπως άδεια παραγωγού πωλητή σε λαϊκές, άδεια επαγγελματία πωλητή σε λαϊκή.

Έχουμε εδώ αυτόν τον σημαντικό διαχωρισμό και όπως θα δούμε και σε άλλα άρθρα, σε κάθε φυσικό ή νομικό πρόσωπο επιτρέπεται μόνο μία άδεια.

Υπάρχει, επίσης, η βεβαίωση δραστηριοποίησης σε αγορά ρακοσυλλεκτών, η άδεια παραγωγού πωλητή στο πλανόδιο εμπόριο και άλλες κατηγορίες. Σχετικά με τα νομικά πρόσωπα, οι ειδικότερες προβλέψεις αφορούν αποκλειστικά στους αγροτικούς συνεταιρισμούς, τους γεωργικούς συνεταιρισμούς και τις κοινωνικές συνεταιριστικές επιχειρήσεις.

Γίνεται και σε αυτό το σημείο, συγκεκριμένα στο άρθρο 6, ξεκάθαρο πως δεν μπαίνουν εταιρείες και μεγάλα συμφέροντα στις λαϊκές αγορές. Αυτός ο κίνδυνος με αυτό το νομοσχέδιο φεύγει μια για πάντα για αυτούς τους εμπόρους που δίνουν μια μάχη καθημερινή για την επιβίωση και το μεροκάματο.

Στο άρθρο 11 ορίζονται οι όροι και οι προϋποθέσεις για τη χορήγηση θέσης σε οργανωμένες αγορές και στο στάσιμο εμπόριο. Ταυτίζεται η θέση με την άδεια και η θέση αναγράφεται στην άδεια. Η δε ανανέωση της άδειας συνεπάγεται και την ανανέωση της θέσης. Έτσι απλά. Όλα τα σχετικά με τις άδειες αναρτώνται στο Ολοκληρωμένο Πληροφοριακό Σύστημα «ΑΝΟΙΧΤΗ ΑΓΟΡΑ». Στο άρθρο 56 αναφέρονται όλες οι λεπτομέρειες για αυτή τη νέα πλατφόρμα.

Επίσης, έχουμε την υποχρέωση έναρξης επιχειρηματικής δραστηριότητας για όλους εκτός από κάποιες πολύ συγκεκριμένες εξαιρέσεις βάσει και του ειδικού καθεστώτος ΦΠΑ.

Δεν υπάρχει χρόνος να αναφερθώ σε άλλα άρθρα. Θα ήθελα να αναφερθώ πολύ επιγραμματικά, για παράδειγμα, στο άρθρο 17 και την περίφημη διάταξη με την προϋπόθεση διάθεσης του 50% της παραγωγής ενός παραγωγού προκειμένου να ανανεώσει την άδειά του. Είναι ένα χαρακτηριστικό παράδειγμα πώς λειτουργεί η Κυβέρνηση της Νέας Δημοκρατίας και οι Υπουργοί αυτής της Κυβέρνησης. Συζητήθηκε πολύ η συγκεκριμένη διάταξη και προτάθηκαν αλλαγές, κάτι που ο Υπουργός κ. Γεωργιάδης υποσχέθηκε πως θα το αλλάξει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επίσης, υπάρχει η διάταξη του άρθρου 19, όπου όλες οι άδειες με τις αντίστοιχες θέσεις για όλες τις μορφές υπαίθριου εμπορίου μπορούν να μεταβιβαστούν. Επίσης, είναι οι διατάξεις που αφορούν στην αναπλήρωση πωλητή φυσικού προσώπου και στη δυνατότητα για βοηθό πωλητή.

Κυρίες και κύριοι συνάδελφοι, πιστεύω -και ευχαριστώ πολύ, κύριε Πρόεδρε, για τον χρόνο- πως όλοι συμφωνούμε με τη διαχρονική αξία του θεσμού των λαϊκών αγορών και του υπαίθριου εμπορίου γενικότερα ειδικά σε περιόδους κρίσης, όπως βιώνουμε και στις μέρες μας. Μιλάμε για κοινωνικό έργο και οι επαγγελματίες των λαϊκών αγορών από την πλευρά τους στηρίζουν τα ελληνικά αγροτικά προϊόντα, στηρίζουν τους Έλληνες παραγωγούς.

Πρέπει, λοιπόν, όλοι να στηρίξουμε αυτή τη μεταρρύθμιση στον χώρο του υπαίθριου εμπορίου, που δεν θίγει σε καμμία περίπτωση τον λαϊκό χαρακτήρα, αλλά φέρνει διαφάνεια, ισότιμο ανταγωνισμό, διευκολύνσεις μέσω των νέων τεχνολογιών και κυρίως, κανόνες λειτουργίας για όλους, κανόνες που ήρθαν για να μείνουν για το μέλλον αυτών των λαϊκών αγορών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Σπανάκη.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Αλέξανδρος Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ.

Εκτός τόπου και χρόνου, στη στρατόσφαιρα του ανέμελου επικοινωνιακού μητσοτακισμού. «Αδικαιολόγητη η ανησυχία των πολιτών για την ακρίβεια», δήλωσε ο κατ’ επίφαση Υπουργός. Ζήλωσε δόξα Πατούλη, σχολιαστή πυρκαγιών και πλημμυρών, ως σχολιαστής της ακρίβειας. «Όλες οι αυξήσεις της ΔΕΗ απορροφήθηκαν από τα μέτρα της Κυβέρνησης», είπε στην επιτροπή ο de facto Υπουργός κ. Παπαθανάσης.

Σοβαρά το ισχυρίζεστε; Πώς ακριβώς τις απορροφήσατε; Όπως τα χρέη της Νέας Δημοκρατίας στις τράπεζες, που καθώς τη νοικοκυρεύατε, αυτά αυξάνονταν κατά 30 εκατομμύρια κάθε χρόνο με τη δική σας υπογραφή στους ισολογισμούς, ως γενικός διευθυντής του κόμματός σας; Απορροφήσατε την ακρίβεια ακριβώς όπως μειώσατε τα χρέη σας ως το κόμμα των μπαταχτσήδων;

Απύθμενο θράσος απόπειρας εμπαιγμού των πολιτών-καταναλωτών, λέγοντάς τους ότι αυτό που βιώνουν καθημερινά δεν είναι ακρίβεια, αλλά είναι το META του Ζούκερμπεργκ.

Διαβάζω, κύριε Παπαθανάση και μάλλον δεν πείσατε «ΤΑ ΝΕΑ» του Σαββατοκύριακου, που έχουν τίτλο «Πόσο φτωχαίνουμε από την ακρίβεια;» Κατ’ εξοχήν συριζαϊκή εφημερίδα! Δεν πείσατε ούτε τον αρτοποιό, που δήλωσε στο «OPEN», δείχνοντας τους λογαριασμούς του ηλεκτρικού, ότι με τις ίδιες KWh πέρσι είχε πληρώσει 880 ευρώ και φέτος, για λιγότερες KWh 1.271 ευρώ, 400 περίπου ευρώ επιπλέον και για το φυσικό αέριο, ο ίδιος αρτοποιός, που θα μετακυλήσει προφανώς στην τιμή των ειδών, του ψωμιού -βασικότατο αγαθό- από 258 ευρώ πέρσι για την ίδια περίοδο 502 ευρώ φέτος.

Να θυμίσω απλώς ότι με κυβέρνηση ΣΥΡΙΖΑ ούτε ένα ευρώ αύξηση στο ηλεκτρικό ρεύμα.

Μη σας αδικώ, όμως! Φτιάξατε την πλατφόρμα e-Καταναλωτής. Όταν η λαϊκή της Μαρτίου στη Θεσσαλονίκη θα έχει πιο φθηνό άνηθο από τη λαϊκή στην Καισαριανή, θα παίρνει το αεροπλάνο για να έρθει στη Θεσσαλονίκη για να αγοράσει τον άνηθο ή πιο ορθά, το σανό.

Αυτό λέγεται, κύριε Παπαθανάση, κύριε Γεωργιάδη, ή κοροϊδία ή αέρας κοπανιστός ή φούμαρα. Σοβαρευτείτε και κυβερνήστε. Ξηλώνετε έναν θεσμό ιστορίας ενενήντα και πλέον ετών, έναν θεσμό που δημιουργήθηκε για να εξυπηρετεί τον κόσμο της παραγωγής και της εργασίας και μαζί άνεργους, άπορους, με χαμηλό εισόδημα πολίτες, για να βρίσκουν φτηνά φρέσκα ποιοτικά προϊόντα, χωρίς μεσάζοντες.

Με ποια αυξημένη λαϊκή νομιμοποίηση παρά μόνο με έπαρση, αλαζονεία και αυταρχισμό παίρνετε μια τέτοια απόφαση, λες και η πατρίδα και η κοινωνία είναι τσιφλίκια σας; Ποιοι είστε εσείς που παραγνωρίζετε κυβερνήσεις εννέα δεκαετιών; Τονίζω ότι όλες βελτίωσαν, αλλά δεν κατήργησαν τον θεσμό με ετσιθελισμό, όπως κάνετε εσείς τώρα, παραπέμποντας στον «αυτοκράτορα» Υπουργό να αποφασίζει για τα πάντα.

Εσείς δεν ψηφίσατε πριν από τρία χρόνια τον ν.4497 του ΣΥΡΙΖΑ, δημιουργώντας μια ευρύτατη κοινοβουλευτική αποδοχή εκείνου του νόμου; Τι μεσολάβησε; Οι περιφερειάρχες σας σας λένε ότι είναι ανεφάρμοστες οι συγκεκριμένες διατάξεις, ανεφάρμοστος ο νόμος. Συνθλίβετε τους αδύναμους των λαϊκών αγορών, εξομοιώνοντάς τους με τα σουπερμάρκετ στις υποχρεώσεις που έχουν τζίρο πάνω από 90 εκατομμύρια, ενώ την ίδια στιγμή τούς βάζετε πρόστιμα που δεν πληρώνουν ούτε τα σουπερμάρκετ, όπως την αφαίρεση της άδειας και την απώλεια της θέσης.

Σήμερα με το νομοσχέδιο αυτό, εσείς, οι Βουλευτές της Νέας Δημοκρατίας, με την ψήφο και την υπογραφή σας βάζετε ένα τέλος στον μύθο περί «λαϊκής Δεξιάς», εκτελώντας εν ψυχρώ τους μικρούς παραγωγούς και τους μικρούς εμπόρους και επαγγελματίες των λαϊκών αγορών, ευνοώντας σκανδαλωδώς τους μεγαλέμπορους, μεσάζοντες, κολλητούς και τις μεγάλες αλυσίδες. Είστε όλοι και οι εκατόν πενήντα οκτώ Βουλευτές της Νέας Δημοκρατίας συνυπεύθυνοι και ένας-ένας ξεχωριστά. Και οι ίδιοι οι εργαζόμενοι στις λαϊκές, με τις αναρτημένες μαύρες σημαίες τους υποδηλώνουν και υποσημειώνουν ότι σας θεωρούν ανεπιθύμητους στις λαϊκές.

Έχετε αναρωτηθεί πώς θα αντεπεξέλθουν οι πολίτες καταναλωτές στις υποχρεώσεις τους τον δύσκολο χειμώνα που έρχεται; Είστε απερίγραπτα πολιτικά σχιζοφρενικοί! Όταν οι ιδεολογικές εμμονές σας ή τα προεκλογικά σας γραμμάτια προσκρούουν στην πραγματικότητα τόσο το χειρότερο για την πραγματικότητα! Πυρκαγιές έχουμε; Απολύετε πέντε χιλιάδες δασοφύλακες του ΟΑΕΔ. Αποτέλεσμα: Ενάμισι εκατομμύριο καμένες εκτάσεις, εκατοντάδες κατεστραμμένες περιουσίες. Πανδημία έχουμε; Βάζετε σε αναστολή επτά χιλιάδες υγειονομικούς, κλείνετε ΜΕΘ, δηλώνετε ψευδώς ότι δεν υπάρχουν διασωληνωμένοι εκτός ΜΕΘ.

Ελάτε στη Θεσσαλονίκη, να πάμε μαζί στο «Παπανικολάου», στο «Παπαγεωργίου», στο «ΑΧΕΠΑ», στο «Ιπποκράτειο», να δείτε αν υπάρχουν διασωληνωμένοι, κύριε Παπαθανάση και κύριε Γεωργιάδη εκτός ΜΕΘ. Σας χάρισε -αυτό λέγεται ανικανότητα- δεκαοκτώ νέες ΜΕΘ η κ. Αγγελοπούλου - Δασκαλάκη. Τον Απρίλιο, κοντοστεκούμενος ο κύριος Πρωθυπουργός, εγκαινίασε τις δεκαοκτώ νέες ΜΕΘ στο «Παπανικολάου». Μέχρι και σήμερα που μιλάμε οι μισές από αυτές δεν λειτουργούν και οι άλλες μισές λειτουργούν με προσωπικό που φέρνετε από τον «Άγιο Δημήτριο» και από το «Γεννηματάς». Γιατί; Διότι δεν πιστεύετε στο ΕΣΥ, διότι δεν προσλάβατε μόνιμο προσωπικό, όπως ήδη η 3η ΥΠΕ σας είχε πει, με συγκεκριμένες προδιαγραφές, γιατρούς, νοσηλευτικό προσωπικό κ.λπ..

Πανδημία έχουμε; Σχεδιάζετε να κλείσετε δημόσια νοσοκομεία, όπως δήλωσε ο κ. Μητσοτάκης, νοικιάζοντας ιδιωτικές κλινικές. Έξι χιλιάδες κρούσματα έχουμε σήμερα; Περισσότεροι μαθητές ανά τάξη. Συγχωνεύσεις παντού. Ακρίβεια έχουμε; Κλείνετε τις λαϊκές. Ποιο; Το αγκωνάρι της λαϊκής οικογένειας του φτωχού, του άνεργου, του άπορου, να βάλει ένα πιάτο φαγητό στο τραπέζι του. Ακριβαίνει το ρεύμα; Ξεπουλάτε τη ΔΕΗ και το αέριο. Δηλαδή, εκχωρείτε τα μόνα εργαλεία για να ελεγχθεί και να επηρεαστούν οι τιμές και ο ανταγωνισμός προς τα κάτω.

Η εμφανιζόμενη ως πολιτική σχιζοφρένεια έχει εξήγηση. Τα προεκλογικά deal εξυπηρετήσεων ρουσφέτι στις μεγάλες αλυσίδες σουπερμάρκετ. Έτσι χτίζεται το κλειστό σύστημα πολιτικής, οικονομικής και μιντιακής εξουσίας. Η εξαφάνιση μέσω απουσίας ρευστότητας δια της μη δανειοδότησης από τις τράπεζες της μικρής και μεσαίας επιχείρησης, του μικρού παραγωγού, του μικρού επαγγελματία, του μικρού εμπόρου, δηλαδή της ραχοκοκαλιάς του παραγωγικού κορμού της χώρας οδηγεί στις ολιγοπωλιακές καταστάσεις, γιατί με τους λίγους κλείνονται πιο εύκολα τα ταμεία. Γι’ αυτό τι τους λέτε; Ή συνενωθείτε ή θα σας εξαφανίσουμε. Όταν, όμως, το φέρνει ως τροπολογία ο ΣΥΡΙΖΑ –δηλαδή, τη μείωση του ειδικού φόρου κατανάλωσης- εσείς, η Κυβέρνηση του Κυριάκου Μητσοτάκη, το απορρίπτετε. Όταν το ίδιο ακριβώς προτείνουν και οι επαγγελματικές ενώσεις του κλάδου των καυσίμων στην πατρίδα μας. Δημόσια η Πρόεδρος της Ένωσης Βενζινοπωλών του Νομού Αττικής η κ. Ζάγκα δήλωσε ότι δεν μπορεί από το 1,5 ευρώ για τη βενζίνη το 1 ευρώ -έχει πάει στο 1,9- να είναι φόροι. Δίκιο έχετε, κυρία Πρόεδρε, κυρία Ζάγκα, αλλά πώς θα πληρώσει ο Μητσοτάκης σας τους διπλάσιους μετακλητούς με τους διπλάσιους μισθούς; Πώς θα πληρωθούν τα golden boys της ΔΕΗ με τα 1000 ευρώ ημερησίως; Πώς θα πληρώσεις τους «Γκόρτσους» διοικητές των νοσοκομείων;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Τριανταφυλλίδη, έχετε ξεπεράσει τον χρόνο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κοντολογίς, επτά προτάσεις από την πλευρά μας. Σήμερα κατατέθηκε η πρόταση. Να μην κρύβεται ο κ. Μητσοτάκης, να έρθει στη Βουλή και να απαντήσει γι’ αυτό που αποτελεί το νούμερο ένα πρόβλημα μαζί με την πανδημία, για την ακρίβεια.

Αύξηση του κατώτατου μισθού στα 800 ευρώ. Κατάργηση του τέλους επιτηδεύματος ανεξαρτήτου επαγγέλματος. Κατάργηση της εισφοράς αλληλεγγύης για όλους τους δημοσίους υπαλλήλους, συνταξιούχους, αυτοαπασχολούμενους και αγρότες που έχουν ετήσιο εισόδημα έως 40.000 ευρώ. Έκτακτη εισοδηματική ενίσχυση των αγροτών και επιστροφή του ειδικού φόρου κατανάλωσης για το πετρέλαιο κίνησης. Επέκταση το ανώτατο όριο μηνιαίων δόσεων στις σαράντα οκτώ από είκοσι τέσσερις για βεβαιωμένες οφειλές που δημιουργήθηκαν κατά τα φορολογικά έτη –κορωνοέτη- 2020 και 2021…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Τριανταφυλλίδη. Δεν έχουμε γενικευμένη επερώτηση. Ολοκληρώστε, έχετε πάει στα εννέα λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τελεία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είχα την αίσθηση ότι όπως και οι άλλοι συνάδελφοι μίλησαν δυο λεπτά παραπάνω, έτσι θα είχα και εγώ…

**ΠΡΟΕΔΡΕΥΩΝ (Αθανάσιος Μπούρας):** Μην έχετε τέτοια αίσθηση. Όσο προεδρεύω εγώ δεν είδα κάτι τέτοιο. Κλείστε, όμως, γιατί προκαλείτε τώρα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Με προσβάλλετε και εμένα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τι κάνω; Προκαλώ;

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είστε κυνικοί. Πιο ξεκάθαρα δεν θα μπορούσατε να το πείτε στους παραγωγούς. Θέλεις πάγκο στις λαϊκές αγορές; Η λύση είναι μια: Μεσάζοντες. Μεσάζοντες παντού, στα πάντα, για τους πάντες. Είστε το κόμμα των μεσαζόντων, όχι των αγροτών και των κτηνοτρόφων. Είστε το κόμμα των αεριτζήδων, όχι των παραγωγών. Είστε το κόμμα των παρασιτικών κερδοσκόπων, όχι το κόμμα…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε, κύριε Τριανταφυλλίδη, σας ευχαριστούμε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Εμείς με τους καταναλωτές, εσείς με τα συμφέροντα. Εμείς με τους παραγωγούς, εσείς με τους μεσάζοντες. Θα έρθει σύντομα η ώρα που θα κριθείτε από τον λαό αμείλικτα για όλα αυτά.

Σας ευχαριστώ, κύριε Πρόεδρε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, τον λόγο παρακαλώ επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Σιμόπουλε, εξηγήστε σε τι συνίσταται το προσωπικό για το οποίο ζητάτε τον λόγο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, ο συνάδελφος από τη Θεσσαλονίκη είπε και τους εκατόν πενήντα οχτώ Βουλευτές της Πλειοψηφίας ουσιαστικά σχιζοφρενείς και επειδή είμαι ένας από τους σχιζοφρενείς θέλω να απαντήσω.

**ΠΡΟΕΔΡΕΥΩΝ (Αθανάσιος Μπούρας):** Ορίστε, απαντήστε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Οι εκατόν πενήντα οχτώ, λοιπόν, κατά τον συνάδελφο σχιζοφρενείς είναι αυτοί οι οποίοι με την προσπάθειά τους και την απόλυτη συνεργασία με τον Υπουργό, έχουν φέρει ένα νομοσχέδιο που στην τελική του μορφή το αγκαλιάζουν οι λαϊκές αγορές. Γιατί –θυμίζω- ότι η πλειοψηφία…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Γι’ αυτό σήκωσαν μαύρες σημαίες, κύριε Σιμόπουλε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Η πλειοψηφία των ομοσπονδιών από όλη την Ελλάδα είναι υπέρ του νομοσχεδίου και διαφωνεί…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μαύρες σημαίες σήκωσαν, κύριε Σιμόπουλε.

**ΠΡΟΕΔΡΕΥΩΝ (Αθανάσιος Μπούρας):** Κύριε Τριανταφυλλίδη, είστε και από μακριά και προκαλείτε και διακοπές. Σας ακούσαμε χωρίς να σας διακόψουμε επί δεκάμισι λεπτά. Μην ανοίγετε, λοιπόν, το μικρόφωνο, θα με αναγκάσετε να σας διακόψω από εδώ και δεν το θέλω.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Διαφωνεί, λοιπόν, με το νομοσχέδιο μια ομοσπονδία παραγωγών από την Αθήνα στην οποία ηγείται –και καλά κάνει, δικαίωμά του είναι- άνθρωπος που ήταν υποψήφιος στα ψηφοδέλτια του ΣΥΡΙΖΑ και μια ομοσπονδία από τη Θεσσαλονίκη.

**ΣΤΑΥΡΟΣ ΑΡΑΧΩΒΙΤΗΣ:** Δεν είναι προσωπικό, κύριε συνάδελφε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Η σχιζοφρένεια είναι, όμως.

Τώρα να μιλήσω λίγο και με ψυχιατρικούς όρους.

**ΣΤΑΥΡΟΣ ΑΡΑΧΩΒΙΤΗΣ:** Δεν είναι προσωπικό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εξήγησε το προσωπικό νομίζω και το καταλάβατε. Απεκλήθη σχιζοφρενής και απαντάει.

**ΣΤΑΥΡΟΣ ΑΡΑΧΩΒΙΤΗΣ:** Στο προσωπικό!

**ΠΡΟΕΔΡΕΥΩΝ (Αθανάσιος Μπούρας):** Δεν θα καθοδηγήσετε εσείς τι θα απαντήσει στον λόγο που ζήτησε.

**ΣΤΑΥΡΟΣ ΑΡΑΧΩΒΙΤΗΣ:** Να απαντήσει επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Συνεχίστε, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Τελειώνω, κύριε Πρόεδρε.

Στην Ψυχιατρική υπάρχει ο όρος ψευδοπεριβάλλον. Το υποκείμενο δημιουργεί ένα ψευδοπεριβάλλον διαφορετικό από την πραγματικότητα. Αντιδρά στο ψευδοπεριβάλλον, ενώ το πραγματικό περιβάλλον αντιδρά πάνω του. Έτσι έχουν δημιουργήσει οι συνάδελφοι ένα ψευδονομοσχέδιο και επιχειρηματολογούν σε κάτι που δεν υπάρχει.

Όσο για τους ψυχασθενείς της πλειοψηφίας, θεωρώ ότι ήταν μια ατυχής στιγμή του συναδέλφου μου από τη Θεσσαλονίκη.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σιμόπουλο.

Τον λόγο τώρα έχει η Βουλευτής του ΣΥΡΙΖΑ – Προοδευτική Συμμαχία κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, να πω πόσο φτωχότερη είναι η ελληνική Βουλή, χωρίς τη Φώφη Γεννηματά. Ένα βασικό μήνυμα που επιλέγω και νομίζω ότι θα ήθελε και εκείνη να παραμείνει μαζί με μια σημαντική πολιτική πορεία σε ένα ανδροκρατούμενο χώρο και μαζί με την αξιοπρέπεια και τη μαχητικότητά της είναι η εμμονή, αν μου επιτρέπεται η λέξη, με το Εθνικό Σύστημα Υγείας. Η ενίσχυση του Εθνικού Συστήματος Υγείας στην πράξη και όχι στα λόγια, όπως τη βλέπουμε σήμερα, ως παρακαταθήκη για τις επόμενες γενιές.

Ένα ακόμη πράγμα που θα μείνει χαραγμένο στη μνήμη του ελληνικού λαού ήταν εκείνη η προτροπή της προς τον Πρωθυπουργό κ. Κυριάκο Μητσοτάκη, λέγοντας ότι ορισμένα θέματα όπως είναι τα θέματα για την υγεία, δεν είναι θέματα που είναι για επικοινωνία και για κατανάλωση -όπως έλεγε- και είναι ζητήματα που χρειάζονται μια μεγαλύτερη ανθρωπιά.

Πάμε τώρα στην ημερήσια διάταξη. Το νομοσχέδιο που συζητάμε σήμερα, κυρίες και κύριοι συνάδελφοι, έρχεται να δώσει άλλο ένα οικονομικό χτύπημα στο μέσο ελληνικό νοικοκυριό, ενώ οι υπόλοιπες πολιτικές επιλογές της Κυβέρνησης το έχουν ήδη ζημιώσει με πάρα πολλούς τρόπους.

Η πανάκριβη ενέργεια, ΔΕΗ, φυσικό αέριο, βενζίνη, τα αγαθά που έχουν πάρει την ανηφόρα. Οι τηλεπικοινωνίες. Όλα συνιστούν ανελαστικές ανάγκες και δαπάνες που για κάποιον λόγο δεν ρυθμίζονται από τα επιτελικά στελέχη της Κυβέρνησης, από την επιτελικά ανέμελη Κυβέρνηση, καθώς μόνη της πρόταση είναι η παράταση οφειλών. Αφήνονται, όμως, σε ασυδοσία ολιγοπωλίων να τσακίζουν ήδη τα αδύναμα νοικοκυριά που είναι αμφίβολο αν θα τα καταφέρουν τον χειμώνα που ήδη έχει έρθει.

Η πρόσβαση όλων στη λαϊκή ιδίως των μικρών και των πολλών ενοχλούσε από ό,τι φαίνεται την Κυβέρνηση, γιατί άφηνε στους πολίτες επιλογές και έριχνε τις τιμές. Έδινε δυνατότητα να συναλλάσσονται και να κερδίζουν και οι παραγωγοί και οι πολίτες αδιαμεσολάβητα, με καλές τιμές και ζεστό χρήμα στους μεν, με καλά προϊόντα και ποικιλία για όλα τα βαλάντια στους δε.

Ουσιαστικά, αυτό ήταν -και είναι- η λαϊκή στη συνείδηση του κόσμου και γι’ αυτό στην πραγματικότητα την εμπιστεύεται τόσα χρόνια, για την ποιότητα, την εποχικότητα, τις τιμές και την προσωπική σχέση εμπιστοσύνης με τον παραγωγό της επιλογής του. Έτσι, όμως, έμεναν εκτός εξίσωσης οι χονδρέμποροι και οι μεσάζοντες, ενώ όσο ο κόσμος πιέζεται οικονομικά στρέφεται όλο και περισσότερο στη λαϊκή αγορά. Οπότε έπρεπε να ελεγχθεί, κυρίες και κύριοι συνάδελφοι, και αυτό το κομμάτι της πίτας.

Οι διακηρύξεις περί δήθεν εξορθολογισμού και εκσυγχρονισμού έφεραν τελικά ένα νομοσχέδιο τόσο κακό, για το οποίο είστε υπερήφανοι, που η μόνη –δήθεν- ωφέλεια για τον πολίτη είναι να βρίσκει μέσω κινητού σε ποια λαϊκή στην Αττική είναι φθηνότερη η ντομάτα, λες και πρόκειται να αλλάξει δήμο κάποιος για να πάει να την ψωνίσει.

Μιλάμε εν τω μεταξύ για τον ίδιο πολίτη που λόγω ανάγκης όλο και περισσότερο επιλέγει να πάει στο κλείσιμο της αγοράς για να βρει πιο φθηνές τιμές. Δυστυχώς, παρά την πίεση από όλους τους ενδιαφερόμενους και τις αλλαγές που έγιναν στο νομοσχέδιο, το βασικό αρνητικό του σημείο δεν μεταβλήθηκε όσον αφορά τον σταδιακό εξοβελισμό των παραγωγών από τις λαϊκές, αφού καταργείται η προϋπόθεση συμμετοχής του 50% παραγωγών τουλάχιστον έναντι των επαγγελματιών, μία πρόνοια που είχε φέρει ο ΣΥΡΙΖΑ και είχε ψηφίσει η Νέα Δημοκρατία το 2017 και τώρα την αλλάζει χωρίς καμμία δικαιολογία. Παράλληλα, η άδεια του παραγωγού μετατρέπεται σε μία θέση λαϊκής και άρα χάνεται η μέχρι τώρα δυνατότητα του παραγωγού για επέκταση και χρήση της άδειας όπου θέλει, εφόσον ίσχυαν οι άλλες προϋποθέσεις.

Ενώ η Κυβέρνηση εξαντλεί όλη της την ταξική αυστηρότητα στους παραγωγούς κρατάει όλη της την επιείκεια για τους ιδιοκτήτες ιδιωτικών κολλεγίων και μάλιστα, τόσο προκλητικά, ώστε να συμπεριλαμβάνει άρθρα, όπως το άρθρο 71 και το άρθρο 72, σχετικά με την ευκολότερη αδειοδότηση μέσα στο εν λόγω νομοσχέδιο, κατά παρέκκλιση κάθε ορθής νομοθέτησης και χωρίς φυσικά να έχει διαβουλευθεί με κανέναν, πέρα από αυτούς που έρχεται να ευεργετήσει, όπως κατήγγειλε και στην ακρόαση φορέων η ΟΙΕΛΕ.

Είναι εξαιρετικά προβληματικό το γεγονός ότι ένας εκπαιδευτικός οργανισμός που ζητά άδεια λειτουργίας από τον ΕΟΠΠΕΠ θα θεωρείται αδειοδοτημένος αν απλώς μέσα σε πέντε μήνες δεν ελεγχθεί από τον εν λόγω φορέα κτηριολογικών προδιαγραφών και θα λαμβάνει άδεια λειτουργίας αυτομάτως. Αν ο ΕΟΠΠΕΠ είναι υποστελεχωμένος, η λύση είναι η ενίσχυσή του με προσωπικό και όχι οι αδειοδοτήσεις χωρίς έλεγχο και χωρίς νομικές συνέπειες, ούτε για εκείνον που δεν είχε τον έλεγχο και βέβαια ούτε για εκείνον που δεν πληροί τις προϋποθέσεις. Αυτή η ρύθμιση πρέπει να ανακληθεί, καθώς επηρεάζει κτηριακές προϋποθέσεις ασφάλειας και συντήρησης συμπεριλαμβανομένης και της στατικότητας του κτηρίου, αλλά και τυχόν αυθαιρεσίες στην κατασκευή, του αν πληρούνται οι όροι που έχουν τεθεί για την πανδημία, αν υπάρχουν πρόνοιες για πρόσβαση στο κτήριο για άτομα με αναπηρία κ.λπ..

Τα φροντιστήρια και τα κέντρα ξένων γλωσσών να αδειοδοτούνται πλέον με γνωστοποίηση των πτυχίων τους και σχεδόν με τίποτε άλλο. Χρειάζεται επομένως περισσότερος και συστηματικός έλεγχος, τόσο από άποψη δομών και κτηρίων όσο και από άποψη αντικειμένου και προσόντων των διδασκόντων. Η έλλειψη ελέγχου εδώ δεν ευνοεί την επιχειρηματικότητα ακόμα και με τους όρους που την εννοεί η Νέα Δημοκρατία. Την ασυδοσία ευνοεί και τους κακούς επιχειρηματίες σε βάρος των καλών.

Κυρίες και κύριοι συνάδελφοι, είναι απαράδεκτο η Κυβέρνηση να νομοθετεί τόσο ευκαιριακά και μεροληπτικά με γνώμονα το συμφέρον ορισμένων. Στο εν λόγω νομοσχέδιο έφτασε από το ένα άκρο της αυστηρότητας στο άλλο άκρο της επιείκειας, ανάλογα με το ποιον έχει απέναντί της. Από τη μία πλευρά, έχουμε μοριοδότηση για να αποκλείει περισσότερους παραγωγούς στις λαϊκές και περιορισμούς προκειμένου να μπορέσουν να πάρουν όχι πλέον άδεια, αλλά μία θέση σε μία λαϊκή. Υπάρχουν άλλοι όροι και προϋποθέσεις σε κάθε λαϊκή και απαγορευτικά πρόστιμα. Ακόμη, αν ξεχάσει κάποιος παραγωγός μέσα σ’ έναν χρόνο, δύο χρόνια αποδείξεις, ανεξαρτήτως ποσού, χάνει την άδειά του.

Από την άλλη, έχουμε μία επίδειξη μεροληψίας χωρίς προηγούμενο, με άρθρα που αφορούν σε άλλο Υπουργείο -τα ίδια θα κάνετε και στο αυριανό νομοσχέδιο- και άλλο αντικείμενο μέσα στο ίδιο νομοσχέδιο, όπου η Κυβέρνηση δείχνει ως Ιανός ένα εντελώς διαφορετικό πρόσωπο, ένα πρόσωπο ανοχής και απλοποίησης διαδικασιών για τους ιδιωτικούς εκπαιδευτικούς οργανισμούς που απείρως είναι πιο σοβαρές από αυτές που περιγράψαμε πριν και με υπαρκτό κίνδυνο για εκπαιδευόμενους και εκπαιδευτικούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε, με το εξής: Οι όποιες για εκπαιδευτικούς και εκπαιδευόμενους απλοποιήσεις επανασχεδιάστηκαν και απλοποιήθηκαν, προκειμένου να διευκολύνουν ορισμένους έναντι στο συμφέρον της κοινωνικής πλειοψηφίας. Η κοινωνική πλειοψηφία, αυτό που λέμε και ξαναλέμε, οι πολλοί, θα είναι αυτοί οι οποίοι θα πληρώσουν ακριβότερα και τα προϊόντα της λαϊκής πάρα πολύ σύντομα. Οι πολλοί είναι αυτοί που εξαναγκάζονται να μείνουν εκτός δημόσιου πανεπιστημίου, είναι εκείνοι που υποχρεώνονται να πάνε σε ιδιωτικά εκπαιδευτικά ιδρύματα, είναι εκείνοι που έχουν πάρει άδεια μετά από εξπρές ελεγκτικές διαδικασίες. Αυτοί οι πολλοί όμως -και κλείνω και ευχαριστώ για την ανοχή, κύριε Πρόεδρε- είναι εκείνοι που θα σας δώσουν πάρα πολύ σύντομα μια απάντηση. Και αυτή η απάντηση, να είστε σίγουρες και σίγουροι, κυρίες και κύριοι της Κυβέρνησης, ότι δεν θα σας αρέσει καθόλου.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Χρηστίδου.

Τον λόγο έχει ζητήσει ο κύριος Υπουργός.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Έχω ξεχάσει ν’ αναφερθώ στο θέμα αυτό και παίρνω αφορμή από την αναφορά της συναδέλφου της κ. Χρηστίδου προηγουμένως που αναφέρθηκε με τόσο στεντόρεια φωνή για το θέμα των διατάξεων που αφορούν σε ιδιωτικά σχολεία και τα Κέντρα Ελευθέρων Σπουδών, τα οποία συμπεριλαμβάνονται στο νομοσχέδιο. Η κυρία συνάδελφος μας κατηγορούσε ότι αυτή η απλοποίηση της διαδικασίας με τη γνωστοποίηση και την αυτόματη άδεια μετά την παρέλευση κάποιου χρόνου είναι απαράδεκτη.

Κάπου σας παρέσυρα, όχι επίτηδες, αλλά επειδή εγώ έχω ξεχάσει ν’ αναφερθώ σε αυτό το θέμα. Το εξήγησα στον κ. Χαρίτση όταν με ρώτησε στην επιτροπή και νόμιζα ότι σας είχε ενημερώσει.

Το συγκεκριμένο άρθρο που αφορά στις απλοποίησης των ιδιωτικών σχολείων, των ιδιωτικών εκπαιδευτηρίων στο παρόν νομοσχέδιο, κυρία Χρηστίδου και κυρίες και κύριοι συνάδελφοι του ΣΥΡΙΖΑ, είναι η εφαρμογή του μνημονίου ΣΥΡΙΖΑ και η εφαρμογή του νόμου περί απλοποιήσεων του ΣΥΡΙΖΑ του 2016.

Όπως θυμάστε, έχω φέρει μέχρι στιγμής δύο διαφορετικούς νόμους, όπως υποχρεούμουν από το μνημόνιο που είχατε ψηφίσει, για την απλοποίηση μιας σειράς επιχειρηματικών δραστηριοτήτων στον τουρισμό, στην υγεία, στα συνεργεία κ.λπ..

Και τους δύο σχετικούς νόμους, κυρία Χρηστίδου, τους δικούς μου νόμους, ο ΣΥΡΙΖΑ τους υπερψήφισε στη Βουλή, ακριβώς διότι οι νόμοι αυτοί ήρθαν ως αποτέλεσμα του δικού σας αρχικού νόμου του 2016 και των δεσμεύσεων που προέβλεπε με αυστηρό χρονοδιάγραμμα να έχουμε προχωρήσει σε αυτές τις συγκεκριμένες απλοποιήσεις.

Ο μόνος λόγος που τα ιδιωτικά σχολεία και τα ιδιωτικά εκπαιδευτήρια δεν είχαν έρθει μέχρι σήμερα και ήρθαν ξεχωριστά σήμερα στο νομοσχέδιο αυτό είναι ότι το Υπουργείο Παιδείας δεν είχε ολοκληρώσει τη διαπραγμάτευση με τους θεσμούς μέχρι την ώρα που καταθέσαμε και ψηφίσαμε τον δεύτερο περί απλοποιήσεων νόμο, όπου κανονικά θα ήταν άρθρο σε αυτόν τον νόμο, συνεχίστηκε η διαπραγμάτευση με τους θεσμούς και κατά τη διάρκεια του θέρους και υποσχεθήκαμε στους θεσμούς ότι στο πρώτο νομοσχέδιο του Υπουργείου Ανάπτυξης θα συμπεριληφθούν αυτά τα άρθρα.

Αυτό που θέλω να σας πω, λοιπόν, είναι ότι κατηγορήσατε μία σειρά άρθρων που είναι αποτέλεσμα προηγούμενου δικού σας νόμου και εφαρμογή προηγούμενων δικών σας δεσμεύσεων. Αν τα συγκεκριμένα άρθρα δεν τα είχα φέρει ξεχωριστά στο νομοσχέδιο των λαϊκών αγορών, αλλά ήταν στην ώρα τους στο δεύτερο περί απλοποιήσεων νομοσχέδιο, εσείς προσωπικά, κυρία Χρηστίδου, θα το είχατε ψηφίσει. Αυτό το λέω ως παράδειγμα του πόσο η συζήτηση τελικά στο Κοινοβούλιο γίνεται περί όνου σκιάς και μεταξύ κωφών. Τα άρθρα τα συγκεκριμένα για τα οποία μίλησε η κ. Χρηστίδου είναι άρθρα ΣΥΡΙΖΑ και κατ’ εφαρμογή του μνημονίου ΣΥΡΙΖΑ.

Άρα, λοιπόν, κάποια στιγμή αν θέλετε να μιλάμε –επαναλαμβάνω- κύριοι συνάδελφοι, και με σοβαρότητα ως Βουλευτές πρέπει στοιχειωδώς να ξέρουμε γιατί μιλάμε.

Με στεντόρεια τη φωνή είπατε -και αναγκάζομαι να το πω για άλλη μια φορά- για το φοβερό νομοσχέδιο με τα δρακόντεια πρόστιμα που αφαιρούν την άδεια από τους εργαζόμενους βιοπαλαιστές των λαϊκών αγορών. Ο δικός μας νόμος, αυτός που ψηφίζουμε σήμερα, είναι ηπιότερος ως προς τα πρόστιμα και αφαιρεί σε λιγότερες περιπτώσεις την άδεια, για μικρότερο χρονικό διάστημα, από τον ήδη ισχύοντα νόμο του ΣΥΡΙΖΑ.

Σας διαβάζω, κύριε Πρόεδρε, για να το πληροφορηθεί η κ. Χρηστίδου τι έγραφε ο νόμος που ισχύει σήμερα, είναι το άρθρο 55: «Αν σε διάστημα ενός έτους διαπιστωθεί ότι ο πωλητής έχει υποπέσει στην ίδια παράβαση του νόμου, το πρόστιμο διπλασιάζεται». Ποιο πρόστιμο; Των 1.000 ευρώ. «Αν αρχικώς προβλέπεται ως κύρωση –προσέξτε- η προσωρινή ανάκληση της άδειας, τότε σε περίπτωση επανάληψης της παράβασης επιβάλλεται η οριστική ανάκληση της άδειας ανεξαρτήτως του χρόνου τέλεσης της παράβασης. Αυτό είναι το άρθρο 55 του νόμου του ΣΥΡΙΖΑ.

Τέταρτη παράγραφος: «Η άδεια ανακαλείται προσωρινά για έξι μήνες εφόσον σε διάστημα δύο ετών ο δικαιούχος πωλητής υποπέσει σε οποιαδήποτε παράβαση του νόμου για πάνω από τέσσερις φορές». Αν έχει υποπέσει σε διάστημα δύο ετών σε τέσσερις παραβάσεις, η υπηρεσία που καταχώρησε και βεβαίωσε την τελευταία παράβαση ενημερώνει εγγράφως τον δικαιούχο για τις επιπτώσεις επιπλέον παράβασης.

Δηλαδή εσείς αφαιρούσατε την άδεια για έξι μήνες ή και για πάντα σε τέσσερις συνεχόμενες παραβάσεις. Εμείς αφαιρούμε την άδεια μόνο σε μία περίπτωση, στην περίπτωση που πιάσει ο έλεγχος σε έναν πάγκο λαϊκής που υποχρεούται εκ του κώδικα βιβλίων και στοιχείων να έχει ταμειακή μηχανή και δεν έχει, όχι που δεν έχει κόψει μια απόδειξη, αλλά που δεν έχει κόψει καμμία απόδειξη ποτέ. Αυτός μόνο χάνει την άδεια. Και πάντα μιλάμε για αριθμό παραβάσεων, αριθμό ελέγχων δηλαδή, δηλαδή όχι αποδείξεων. Δηλαδή να σε πιάσω να έχεις παραβάσεις στον πρώτο έλεγχο, ας σε πιάσω να έχεις παραβάσεις και στον δεύτερο και στο τρίτον έλεγχο –όπως κάναμε τώρα- τότε βάζουμε τα πρόστιμα τα οποία έχουμε προβλέψει.

Άρα αυτό που ισχύει είναι ότι ο νόμος που ψηφίζουμε σήμερα, κυρία Ραλλία Χρηστίδου και οι υπόλοιποι του ΣΥΡΙΖΑ, είναι ηπιότερος ως προς τα πρόστιμα από ό,τι αυτό που έχετε ψηφίσει εσείς.

Τα λέω μήπως καταφέρουμε και συνεννοηθούμε.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Κυρία Χρηστίδου, δεν μπορείτε να πάρετε τον λόγο, παρά μόνο Κοινοβουλευτικός σας Εκπρόσωπος.

**ΡΑΛΛΙΑ ΧΡΗΣΤΙΔΟΥ:** Επί προσωπικού, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Προσωπικό θέμα δεν υπήρξε. Υπήρξε απάντηση του Υπουργού σε όσα εσείς ισχυριστήκατε. Αν κάποιος συνάδελφός σας που ακολουθεί στο Βήμα θέλει να πει κάποια πράγματα, μπορεί. Αλλιώς ο Κοινοβουλευτικός Εκπρόσωπος μπορεί να μιλήσει.

**ΡΑΛΛΙΑ ΧΡΗΣΤΙΔΟΥ:** Επί προσωπικού, κύριε Πρόεδρε, θα ήθελα τον λόγο για λιγότερο από ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Αν και δεν δικαιούστε γιατί δεν υπήρξε προσωπικό, πάρτε τον λόγο για να μην σας χαλάσω το χατίρι, για ένα λεπτό.

**ΡΑΛΛΙΑ ΧΡΗΣΤΙΔΟΥ:** Ούτε ένα λεπτό δεν θα χρειαστώ.

Αρχικά θέλω να ευχαριστήσω τον κύριο Υπουργό γιατί ανέφερε το όνομά μου κατά παρέκκλιση και κατά παράβαση του Κανονισμού της Βουλής πάνω από πέντε με έξι φορές.

Σας ευχαριστώ θερμά, λοιπόν.

Και βέβαια παραβαίνετε τον Κανονισμό και εσείς που είσαστε τόσα χρόνια Βουλευτής και έχετε τόση εμπειρία, όπως μας αναφέρατε προηγουμένως θα έπρεπε αυτό να το γνωρίζετε.

Δεύτερον, σας αξίζουν πραγματικά συγχαρητήρια γιατί έχετε ένα τεράστιο προσόν το οποίο σας το αναγνωρίζουν όλοι. Ποιο είναι αυτό το προσόν; Το ότι έχετε εισάγει σχολή στην πολιτική ζωή, σχολή στρεψοδικίας, δηλαδή, να ακούτε κάτι και αυτό το κάτι να το μεταφράζετε σύμφωνα με αυτό που θέλετε να δείξετε στον κόσμο.

Όσον αφορά τη στεντόρεια φωνή μου την οποία ειρωνευτήκατε, θα ήθελα να πω το εξής: Με τη δική σας φωνή που συνήθως πιάνει πολύ υψηλή κλίμακα, με πολλή εσείς μεγάλη χαρά να σας στείλω σε δάσκαλο να σας κάνει ορθοφωνία.

Και το τελευταίο, γιατί σας είπα ότι ούτε ένα λεπτό δεν θα χρειαστώ: Είναι τιμή μου εσείς να λέτε ότι εγώ και ο ΣΥΡΙΖΑ κάνουμε λάθος και δεν ξέρουμε ούτε να διαβάσουμε και δεν ξέρουμε τι λένε τα άρθρα στα σχέδια νόμου που φέρνετε.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία ο κ. Ξανθόπουλος.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, ως τομεάρχης δικαιοσύνης κατ’ αρχάς θα ξεκινήσω επί της διαδικασίας. Μετά από έναν χρόνο διαβούλευσης και προσχεδίων έρχεται ένας νόμος χωρίς αιτιολογική έκθεση και αυτό πρέπει να το προσέξετε γιατί αφορά την ποιότητα του νομοθετικού έργου. Βεβαίως, δεν είναι προαπαιτούμενο σήμερα αλλά είναι ενδεικτικό ότι για το κομμάτι αυτό ουσιαστικά καλύψατε την πλημμέλεια τελευταία στιγμή ανανεώνοντας ένα κείμενο το οποίο υπάρχει στη διαβούλευση. Στο 25% των άρθρων προβλέπονται δεκαεπτά υπουργικές αποφάσεις. Καταλαβαίνετε ότι ουσιαστικά η νομοθετική διαδικασία που ακολουθεί η Βουλή εξαρτάται από άλλους παράγοντες εκτός της δημόσιας συζήτησης και της δημόσιας αντιπαράθεσης.

Επί της ουσίας τώρα. Αρχή σοφίας ονομάτων επίσκεψις. Και μιλάμε για το νομοσχέδιο της λαϊκής αγοράς. Είναι λαϊκή αυτή αγορά; Τι σημαίνει λαϊκή αγορά κατά το κοινώς λεγόμενο; Είναι η αγορά που έχει ζωή ενός αιώνα και αποτελεί ένα τόπο συνάντησης των παραγωγών με τους καταναλωτές. Με το προτεινόμενο νομοσχέδιο ενισχύεται, υλοποιείται αυτό το περιεχόμενο που δίνει η ιστορική διαδρομή, αλλά και η ζώσα πραγματικότητα, ο όρος «λαϊκή αγορά»; κατά την άποψή μας όχι.

Και πραγματικά θέλω να συνεισφέρω στη συζήτηση σοβαρά ότι έχετε στο μυαλό σας ένα μοντέλο επιχειρηματικής δραστηριότητας το οποίο στο μεγάλο κομμάτι της ελληνικής κοινωνίας δεν βρίσκει ανταπόκριση. Δηλαδή στην επαρχία -εγώ προέρχομαι από τη Δράμα και σας διαβεβαιώνω- η λαϊκή αγορά αποτελεί έναν τόπο συνάντησης, ένα κύτταρο κοινωνικής συνεύρεσης. Έρχονται οι παραγωγοί, έρχονται και οι καταναλωτές οι οποίοι συναλλάσσονται οι μεν για να πουλήσουν τα προϊόντα τους και κατά τεκμήριο να επιβιώσουν και οι άλλοι για να αποκτήσουν φθηνά προϊόντα και βέβαια σε καλή τιμή και σε εξαιρετική ποιότητα.

Τι κάνετε, λοιπόν, με την παρέμβαση εσείς; Μετατρέψατε την άδεια από άδεια παραγωγού σε άδεια επαγγελματία. Δεν είναι ο ρόλος της λαϊκής αγοράς αυτόν τον οποίον θέλετε να προσδώσετε. Από προσωποπαγές δικαίωμα, λοιπόν, η άδεια -όπως λέμε εμείς οι νομικοί- γίνεται πραγματοπαγές. Και έτσι λοιπόν, αυτός που έχει μια άδεια, ο όποιος είναι μικροπωλητής αδειούχος, παύει να είναι αδειούχος μικροπωλητής και είναι κάτοχος άδειας που πουλάει.

Περαιτέρω ανατρέπετε την αναλογία του 50% που σημαίνει ότι ουσιαστικά δεν υπάρχει όριο εάν θα μπούνε επαγγελματίες της αγοράς ή παραγωγοί μέσα σε μια λαϊκή αγορά. Ενδεχομένως αυτός να είναι ο στόχος σας. Πολιτικά προβλέπεται στο να αίρονται κάθε είδους εμπόδια ώστε να προχωρά η επιχειρηματικότητα με τη δική σας λογική. Στην πράξη, όμως, υπονομεύετε και τον θεσμό των λαϊκών αγορών και τη δυνατότητα των παραγωγών να έχουν ένα μέσον για να βιοπορίζονται.

Θέλω να θέσω και μια κοινωνική παράμετρο η οποία δεν φαίνεται στο νομοσχέδιό σας. Κύριε Υπουργέ, συνηθέστερα οι άνθρωποι, και οι μικροπωλητές και οι παραγωγοί, είναι άνθρωποι των λαϊκών τάξεων. Είναι ομάδες μπορώ να πω και στα όρια του κοινωνικού περιθωρίου, Ρομά, άνθρωποι που δεν έχουν άλλη ευκαιρία. Οι άνθρωποι αυτοί, λοιπόν, ουσιαστικά μέσα από αυτήν τη διαδικασία κερδίζουν τα προς το ζην και παραμένουν ενεργοί στον κοινωνικό ιστό. Εάν αυτούς τους ανθρώπους τους εξοβελίσετε από τη διαδικασία της λαϊκής αγοράς, εκτός της ζημιάς που θα υποστούν οι καταναλωτές, υφίστανται και οι ίδιοι ζημία διότι ουσιαστικά εξοβελίζονται στο κοινωνικό περιθώριο.

Αν ένας έχει έναν τρόπο να πορίζεται, να βγάζει τα προς το ζην επί σειρά ετών και σε αυτή την κατεύθυνση ενεργεί, όταν του αφαιρέσετε αυτήν τη δυνατότητα αντιλαμβάνεστε ότι δεν του αφήνετε σχεδόν καμμία. Και είναι προφανές και αυτονόητο πού θα στραφεί για να επιβιώσει.

Η πορεία των λαϊκών αγορών, έτσι όπως εσείς την μετασχηματίζετε, ουσιαστικά έχει μια ευθεία αναλογία με την πορεία της ελληνικής οικονομίας. Ξεκίνησε για τους παραγωγούς και θα καταλήξει στους καταναλωτές. Κι εσείς ουσιαστικά την μεταλλάσσεται και από τους παραγωγούς την παίρνετε και την δίνετε στους επιχειρηματίες.

Αυτό είναι το βασικό κριτήριο και το βασικό σημείο με το οποίο προσερχόμαστε στον δημόσιο διάλογο. Αλλάζετε τον πυρήνα της λειτουργίας της λαϊκής αγοράς και εξοβελίζετε αυτούς που κατά τεκμήριο ζουν από τη λειτουργία της λαϊκής αγοράς. Αναφέρθηκαν και ο εισηγητής μας και ο Κοινοβουλευτικός μας Εκπρόσωπος, καθώς και οι υπόλοιποι ομιλητές, στα επιμέρους.

Θέλω να κλείσω με το εξής: Μ’ αυτόν τον τρόπο εκτοπίζετε τους παραγωγούς και οδηγείτε εμάς τους καταναλωτές στα μεγάλα καταστήματα τροφίμων. Ξηλώνεται το υπάρχον θεσμικό πλαίσιο, όπου αντί για άδεια θα υπάρχει θέση και καταργείται ο πυρήνας του νομοσχεδίου για τον τρόπο λειτουργίας της λαϊκής αγοράς. Τα κριτήρια που βάζετε για να κατακτήσει κάποιος τη θέση είναι αδιανόητα για ανθρώπους οι οποίοι, όπως σας είπα, είναι μικροπωλητές και πολλοί από αυτούς είναι στα όρια του κοινωνικού περιθωρίου. Ουσιαστικά, με την ανατροπή του «50%- 50%» αποκλείετε τους εκπροσώπους των παραγωγών από αυτή καθαυτή τη λαϊκή αγορά και βεβαίως διαλύετε τις αγορές των καταναλωτών, αφού καταργείτε χωρίς καμμία αιτιολόγηση το άρθρο 37. Θα ήθελα, λοιπόν, μία εξήγηση.

Τέλος, κύριε Υπουργέ, αν υπάρχει ένα πρόβλημα λειτουργίας των λαϊκών αγορών, να το δούμε και να το αντιμετωπίσουμε. Όμως, το να αλλάξουμε τη δομή της λαϊκής αγοράς, όπου θα γίνεται ένα σαφάρι πλειοδοσίας για να αποκτήσει κάποιος μια θέση, δεν μπορεί να γίνει δεκτό. Και βεβαίως, γι’ αυτόν τον λόγο το καταψηφίζουμε συνολικά.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ξανθόπουλο.

Καλείται τώρα στο Βήμα η Βουλευτής του ΣΥΡΙΖΑ - Προοδευτική Συμμαχία κ. Καλλιόπη Βέττα.

Ορίστε, κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το σημερινό νομοσχέδιο επιβεβαιώνει με τον πλέον ξεκάθαρο τρόπο ότι η Κυβέρνηση στην προσπάθειά της να υλοποιήσει τη σκληρή νεοφιλελεύθερη ατζέντα της αγνοεί την πραγματικότητα και επιτίθεται συστηματικά στα δικαιώματα των μικρών και μεσαίων στρωμάτων. Μάλιστα, δείχνει μια τεράστια αναλγησία καθώς αναδιατάσσει το σκηνικό των λαϊκών αγορών επιτιθέμενη τόσο στους παραγωγούς όσο και στους εμπόρους, σε μια περίοδο που η υγειονομική κρίση συμπαρασύρει όλη την κοινωνία.

Την ώρα που έχουμε ρεκόρ κρουσμάτων, όπως δυστυχώς και θυμάτων, η Κυβέρνηση επιλέγει να στοχοποιήσει έναν κλάδο που έχει πληρώσει με βαρύ τίμημα την ανικανότητα, την ολιγωρία και τις τραγελαφικές αποφάσεις των αρμόδιων Υπουργών. Παράλληλα, σε μια επίδειξη πολιτικού αμοραλισμού επιτίθεται στις λαϊκές αγορές, σε έναν μακρόχρονο και εδραιωμένο θεσμό στην ελληνική κοινωνία. Στις λαϊκές αγορές ο καταναλωτής μπορεί να βρει φθηνά και ποιοτικά αγαθά, ενώ παράλληλα ο παραγωγός μπορεί να διαθέσει αδιαμεσολάβητα τα προϊόντα του χωρίς εμπόρους και μεσάζοντες.

Αν οι λαϊκές αγορές ήταν πάντοτε το καταφύγιο των συμπολιτών μας που ήθελαν να αγοράσουν καλά και οικονομικά προϊόντα, σήμερα με την άνοδο των τιμών και την ανεξέλεγκτη ακρίβεια είναι σχεδόν απαραίτητες για την επιβίωσή τους. Γι’ αυτό, εξάλλου, απολαμβάνουν την εμπιστοσύνη της ελληνικής κοινωνίας. Το Ινστιτούτο Καταναλωτών σε έρευνά του αναφέρει ότι οι καταναλωτές είναι πολύ ή απόλυτα ευχαριστημένοι σε ποσοστό 80% περίπου από τις τιμές των προϊόντων που διατίθενται στις λαϊκές αγορές, ενώ θεωρούν σε ποσοστό 95% περίπου ότι οι παραγωγοί είναι απαραίτητοι για τις λαϊκές αγορές.

Την ίδια ώρα, οι παραγωγοί μετά τα πολύ έντονα καιρικά φαινόμενα του 2021 που ήταν μία από τις πιο καταστροφικές χρονιές για τις καλλιέργειες, βρίσκονται αντιμέτωποι με πρόστιμα, γραφειοκρατικό φόρτο και κυρώσεις. Παράλληλα βλέπουν το κόστος παραγωγής τους να αυξάνεται καθημερινά από το ρεύμα, το πετρέλαιο κίνησης που έχει φτάσει σε εξωφρενικά επίπεδα, τα αγροτικά εφόδια και τις ζωοτροφές, όπου μάλιστα οι ανατιμήσεις έχουν ξεπεράσει το 60%. Τέλος διαπιστώνουν ότι η φετινή προκαταβολή της βασικής ενίσχυσης είναι μειωμένη κατά 63 εκατομμύρια ευρώ, γεγονός που δυσχεραίνει τις προσπάθειες για την ανάκαμψή τους.

Και ποια είναι απάντηση του Υπουργού και του Υπουργείου σ’ αυτήν την τέλεια καταιγίδα; Είναι ένα νομοσχέδιο αλλοπρόσαλλο, με παραπομπές σε μελλοντικές αδιαφανείς υπουργικές αποφάσεις, αντιδημοκρατικό, χωρίς διασφάλιση των δικαιωμάτων των παραγωγών, χωρίς εξασφάλιση της ποιότητας των παρεχόμενων προϊόντων.

Θα αναφερθώ σύντομα σε ορισμένα μόνο σημεία για να τεκμηριώσω την κριτική μου. Αρχικά, το νομοσχέδιο διέπεται από προχειρότητα. Έρχεται μετά από έναν χρόνο διαβουλεύσεων, προσχεδίων και υπαναχωρήσεων, ενώ προβλέπει μια σειρά από μελλοντικές υπουργικές αποφάσεις –δεκαεπτά υπουργικές αποφάσεις σε εξήντα οκτώ διατάξεις- γεγονός αποκαλυπτικό για την επιτελικότητα των διατάξεων.

Το βασικό σημείο που εισάγει με τα άρθρα 6 και 11 είναι ότι αντί για άδεια θα υπάρχει πλέον θέση στη λαϊκή που θα αποκτά κάποιος με διαγωνισμό. Δηλαδή, καταργείται η άδεια που ήταν ο πυρήνας της λειτουργίας των αγορών. Μπαίνουν κριτήρια μοριοδότησης, όπως τα πτυχία, γεγονός που δημιουργεί εύλογο προβληματισμό για χιλιάδες παραγωγούς.

Πολύ βασικό σημείο εναντίωσης, επίσης, είναι το γεγονός ότι καταργείται η πρόβλεψη του ν.4197/2017, σύμφωνα με την οποία είχε θεσμοθετηθεί η κάλυψη των χώρων σε ποσοστό 50% για άδειες σε παραγωγούς. Σήμερα δεν υπάρχει καμμία διασφάλιση ότι μετά τη διαγωνιστική διαδικασία θα υπάρχει αυτή η πρόνοια.

Οι προβλέψεις για αφαίρεση άδειας, λόγω μη διάθεσης, επίσης, του 50% της τεκμαιρώμενης παραγωγής είναι ανεφάρμοστες και παράλογες, καθώς δεν λαμβάνουν υπ’ όψιν μια κακή ποιοτικά σοδειά.

Αποκλείονται, επίσης, με το άρθρο 26 οι εκπρόσωποι των παραγωγών και των μικροπωλητών από τη διαδικασία λήψης αποφάσεων. Αντιδημοκρατικότητα και αδιαφάνεια παντού!

Ένα σοβαρό ζήτημα προκύπτει με τις ποινές για φορολογικές παραβάσεις, καθώς με τρία διαφορετικά πρόστιμα αφαιρείται ουσιαστικά η άδεια για έξι μήνες στην αρχή και μετά θα πρέπει να περιμένει ο παραβάτης εάν και πότε θα ξαναβγεί διαδικασία προκήρυξης.

Κανείς δεν έχει αντίρρηση να εμπεδωθεί η κουλτούρα φορολογικών υποχρεώσεων σε όλους τους υπόχρεους πολίτες. Ωστόσο, διερωτώμαι κι εγώ, όπως και οι συνάδελφοί μου, για το εξής: Ισχύουν οι ίδιες προβλέψεις, οι ίδιες κυρώσεις και οι ίδιες ποινές στο στεγασμένο εμπόριο ή έχουμε καταπάτηση της ισονομίας; Αν κάποιος, σύμφωνα με το άρθρο 56 δεν μπορέσει, για τον οποιονδήποτε λόγο, να εισάγει στο σύστημα τη διαθέσιμη ποσότητα και την τιμή εκκίνησης μέχρι τις οκτώ το πρωί, είναι αντιμέτωπος με πρόστιμο 500 ευρώ, γεγονός που δεν ισχύει σε καμμία άλλη περίπτωση λιανεμπορίου.

Επίσης, σε όλο το νομοσχέδιο δεν υπάρχει καμμία αναφορά στην ασφάλεια των τροφίμων ούτε στο βάσιμο ενδεχόμενο αθρόων ελληνοποιήσεων προϊόντων. Αυτό αποδεικνύει περίτρανα ότι δεν σας ενδιαφέρει η ποιότητα των τροφίμων, που πωλούνται στις λαϊκές αγορές.

Εν ολίγοις, με το παρόν νομοσχέδιο οι λαϊκές μετατρέπονται σε εμπορικές αγορές, με σκοπό τη συρρίκνωση και τη διάλυσή τους. Οι παραγωγοί μπαίνουν σε δεύτερη μοίρα. Τα πρόστιμα θίγουν την αρχή της αναλογικότητας και της δικαιοσύνης, ενώ δεν διασφαλίζεται ότι θα διατηρηθεί ο προσιτός χαρακτήρας των αγορών για τους καταναλωτές.

Κυρίες και κύριοι συνάδελφοι, το σημερινό νομοσχέδιο έχει επικριθεί σφόδρα από τη συντριπτική πλειοψηφία των παραγωγών, όπως και από τους θεσμικούς φορείς τους, οι οποίοι κάνουν μάλιστα λόγο για ταφόπλακα στις λαϊκές. Το νομοσχέδιο είναι σε εντελώς λάθος κατεύθυνση. Οι παραγωγοί και οι αγρότες θα έχουν πολλά εμπόδια για να έχουν πάγκο στις λαϊκές, ενώ οι καταναλωτές δεν θα ψωνίζουν απευθείας από τους παραγωγούς, αλλά από εμπόρους και μεσάζοντες. Όπως στην κατοικία, τη μικρή και μεσαία ιδιοκτησία, τη μικρή και μεσαία επιχειρηματικότητα, η Κυβέρνηση επιχειρεί με βίαιο τρόπο να προχωρήσει σε μια συγκεντροποίηση, αφαιρώντας από τη ραχοκοκαλιά της ελληνικής κοινωνίας τα μέσα παραγωγής, την εργασία και την προοπτική.

Επί της ουσίας, το νομοσχέδιο αποτελεί ένα ακόμα κρίκο στην παραπάνω λογική, η οποία βρίσκει κάθετα αντίθετη την ελληνική κοινωνία.

Τελειώνοντας, να πω ότι μπορεί προσωρινά να καλύπτεστε, κύριοι της Κυβέρνησης, πίσω από τις μεγάλες διακηρύξεις, την παραποίηση της πραγματικότητας και την εξωραϊσμένη εικόνα από τα φιλικά σας ΜΜΕ, αλλά η περίοδος χάριτος και ανοχής έχει λήξει προ πολλού. Η αντίστροφη μέτρηση για την απομάκρυνσή σας έχει ήδη αρχίσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Βέττα.

Τον λόγο έχει ο Βουλευτής του ΣΥΡΙΖΑ-Προοδευτική Συμμαχία, κ. Ιωάννης Γκόλιας.

**ΙΩΑΝΝΗΣ ΓΚΙΟΛΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, με το παρόν νομοσχέδιο, το μέγιστο μέρος του οποίου άπτεται ρυθμίσεων του υπαίθριου εμπορίου, η Κυβέρνηση της Νέας Δημοκρατίας προβαίνει σε μία κατ’ ευφημισμό αναμόρφωση και εκσυγχρονισμό του πλαισίου οργάνωσης και λειτουργίας του τόσο ζωτικού και ουσιώδους για τους παραγωγούς, αλλά και τους καταναλωτές τομέα εμπορίας ειδών λαϊκής κατανάλωσης.

Οι αντιρρήσεις μας για τη συγκεκριμένη νομοθέτηση εστιάζονται στις πάμπολλες περιπτωσιολογικές, πιεστικές και αυστηρές ρυθμίσεις που εισάγονται. Ταυτόχρονα, στις ευρείες και πολυάριθμες ρυθμίσεις για τις οποίες θα εκδοθούν στο μέλλον υπουργικές αποφάσεις, οι οποίες βέβαια δεν αναμένονται να είναι μόνο κανονιστικές. Ουσιαστικά δηλαδή, θα νομοθετεί αυθαιρέτως και απολυταρχικά ο Υπουργός. Από τη μία πλεονασμός και αφόρητη περιπτωσιολογία, από την άλλη όμως ασάφειες και κενά, που έχουν χρεία παραπομπής στους ειδικούς της εξουσίας.

Θέλω τώρα να ανατρέξω σύντομα στο ιστορικό της παρούσας νομοθετικής πρωτοβουλίας σας, που σίγουρα δεν δρέπει καρπούς ενός ορθού, δίκαιου και με έντιμους κανόνες ανοιχτού διαλόγου με τους μετέχοντες κοινωνικούς φορείς και το λαό. Το νομοσχέδιο κυοφορείτο από έτους και πλέον. Από τις αρχές Φεβρουαρίου άρχισαν οι διαρροές και όπως ήταν αναμενόμενο, συνάντησε την αντίδραση και την οργή τόσο των παραγωγών και μικροεμπόρων όσο και των καταναλωτών.

Η πρώτη απόπειρά σας υπήρξε συνεπώς ανεπιτυχής και έτσι εξυφάνθηκε μια νέα μεθόδευση για να επιβάλλετε τις ρυθμίσεις που είχατε σχεδιάσει. Ακολουθήσατε τη γνωστή τακτική του «διαίρει και βασίλευε». Κλείσατε το μάτι πονηρά στους επαγγελματίες και με μικροεξυπηρετήσεις και ψευτοϋποσχέσεις, επιδιώξατε να στρέψετε τη μία κατηγορία πολιτών της λαϊκής κατά της άλλης για να προκαλέσετε ρήγμα, κάτι που σε ένα βαθμό βέβαια, μπορεί και πρόσκαιρα να καταφέρατε.

Ας προχωρήσουμε πλέον, στην ενδεικτική απαρίθμηση ατυχών, στρεβλών, άδικων ακόμη και παρανόμων διατάξεων, που εμφιλοχωρούν στο υπό ψήφιση νομοσχέδιο. Πρώτον, αποδεικνύεται περίτρανα η προσήλωσή σας σε αυστηρά περιοριστικά και εν πολλοίς αυταρχικά μέτρα που επιβάλλονται με σκληρές νομοθετικές διατάξεις, επ’ απειλή μάλιστα, ιδιαίτερα επαχθών διοικητικών προστίμων. Ποιος θα τα αντέξει αυτά; Ο μικροαγρότης και ο μικρέμπορος; Ο καθορισμός αυτών, αλλά και η ρύθμιση του τρόπου λειτουργίας των λαϊκών αγορών ανατίθεται αποκλειστικά και μόνο σε διοικητικά και εκτελεστικά όργανα, στα οποία ούτε σκιωδώς μετέχουν οι εκπρόσωποι των ανθρώπων, που αυτοί είναι που συγκροτούν το ζωντανό κύτταρο της λαϊκής, ούτε βέβαια και οι χρήστες των λαϊκών αγορών.

Θέσπισε η κυβέρνηση του ΣΥΡΙΖΑ ένα πρωτοποριακό, ουσιαστικό και αποτελεσματικό τρόπο των παραγωγών βιολογικών προϊόντων με τη συγκρότηση και επιτυχή λειτουργία των ανά περιφερειακή ενότητα επιτροπών διαχείρισης αγορών-παραγωγών των ΕΔΑΠ, με πενταμελή σύνθεση επιτροπές, απαρτιζόμενες από δύο εκπροσώπους των παραγωγών, έναν εκπρόσωπο των συνεταιρισμών, των δήμων καθώς και των καταναλωτών. Ουσιαστικά, πρόκειται περί αυτορρύθμισης του τρόπου λειτουργίας αυτών από τους μετέχοντες είτε ως προμηθευτές, αλλά και καταναλωτές των διατιθεμένων αγαθών στους χώρους άσκησης της δραστηριότητας αυτής. Θεσμός που έχει επιτύχει.

Γιατί δεν θελήσατε, λοιπόν, να εντάξετε αυτές τις διατάξεις της λειτουργίας, που ισχύουν στις βιολογικές; Πιστεύετε ότι μόνο η αυστηρή διοίκηση και ο πειθαρχικός εξαναγκασμός θα συντείνουν στην ομαλή λειτουργία των αγορών; Το ερώτημα, βέβαια, είναι ρητορικό, διότι έχετε ήδη κάνει τις επιλογές σας. Θεωρείτε τους παραγωγούς και τους μικροεμπόρους ανώριμους για την αυτορρύθμιση της λειτουργίας της λαϊκής. Από την άλλη όμως, τους ζητάτε να μπαίνουν στο διαδίκτυο, στην ηλεκτρονική δηλαδή πύλη -γνωστοί ποια εμπορεύονται και ποιοι ενεργούν στη λαϊκή- να δηλώνουν ποσότητες και τιμές κάθε διατεθειμένου είδους από τα προϊόντα τους, ασχέτως ηλικίας, γνώσεων, μορφωτικού επιπέδου που έχει καθένας, την ίδια μάλιστα ώρα που πρέπει προτού χαράξει, κύριε συνάδελφε, ο ήλιος να φορτώσουν, να ταξιδέψουν μία και δύο ώρες και να στήσουν τους πάγκους τους. αυτούς, λοιπόν, τους ανθρώπους δεν νομίζω ότι τους βοηθάτε να κάνουν το έργο τους.

Η ισορροπία του 50-50 για παραγωγούς και επαγγελματίες ήταν και λειτουργούσε ομαλά και με ισορροπία. Γιατί θελήσατε να το διαταράξετε; Γνωρίζετε ότι το παράπονο των καταναλωτών είναι ότι θέλουν και επιζητούν να προμηθεύονται όσο το δυνατόν περισσότερα είδη από τους ίδιους τους παραγωγούς, που τους ξέρουν, τους εμπιστεύονται, γιατί έχουν ψωνίσει και παίρνουν τα φθηνά και φρέσκα προϊόντα;

Τρίτον, η έκδοση των αδειών επιτέλους, είναι νομίζω η λυδία λίθος της διαφοράς μας και της διαφωνίας μας. Πρέπει να εξακολουθεί να παρέχεται ισότιμα για όλους όσοι τη δικαιούνται και να μην προκρίνεται η θέση, που η απόκτησή της μέσω πλειοδοσίας επιβαρύνει υπέρμετρα και στην ουσία πετάει έξω τον μικρό παραγωγό.

Για τον ΟΣΔΕ τα είπαμε, το αποσύρατε. Στα κριτήρια για χορήγηση άδειας των επαγγελματιών χορηγούνται δέκα μόρια σε μονογονεϊκές οικογένειες. Γιατί όχι και στις άδειες παραγωγών; Γιατί δεν ακολουθείτε το ίδιο σύστημα; Αυτό με τα είκοσι μόρια των πτυχιούχων τριτοβάθμιας εκπαίδευσης έχει γίνει ένα κακόγουστο ανέκδοτο, που ακούγεται στα χωριά και στα χωράφια, δυστυχώς.

Το προβλεπόμενο διάστημα των έξι μηνών, εντός του οποίου πρέπει να έχει συντελεστεί η μεταβίβαση της άδειας κατά το άρθρο 19, είναι πολύ μικρό, είναι του εξαμήνου. Τουλάχιστον ένα έτος είναι απαραίτητο. Έχουμε να κάνουμε με καλλιέργειες, που οι περισσότερες είναι ενιαύσιες είτε δενδρώδεις είτε αροτραίες. Πότε θα προλάβει να το αναλάβει ο διάδοχος να καλλιεργήσει και να πάρει την απόφασή του;

Σύμφωνα επίσης με το άρθρο 22, μόνο συγγενείς πρώτου βαθμού δύναται να αντικαθιστούν τον κάτοχο παραγωγικής άδειας. Γιατί όχι και για τους δεύτερου βαθμού, για τους οποίους απαιτείται βάσει του σχεδίου σας η παράλληλη παρουσία του κατόχου; Νομίζω και εσείς θα γνωρίζετε ότι είναι σύνηθες το φαινόμενο λήψης αδείας για δύο από κοινού απασχολούμενους, που έχουν τυπικά και ουσιαστικά κοινές καλλιέργειες και ο ένας παραμένει στους αγρούς και συγκομίζει τα προϊόντα, ο δε άλλος πηγαίνει στις λαϊκές. Είναι το παράδειγμα των δύο αδελφών ή παππού και εγγονιών. Όπως το ρυθμίζετε όμως αυτό, δεν είναι επιτρεπτό.

Τέλος, οι διατάξεις που απειλούν με αναστολή και στην πραγματικότητα αποβολή του δικαιούχου από τη λαϊκή είναι υπεράγαν σκληρές -το είπαν όλοι οι συνάδελφοι- ανελαστικές και εξοντωτικές. Μιλάμε για φτωχούς ανθρώπους. Μάλιστα, εισάγουν καινοφανή ρύθμιση ελεγχόμενη για συνταγματικότητα, αφού σε κανέναν άλλο επιχειρηματικό κλάδο ή εμπορία δεν θεσπίζονται παρόμοιες διατάξεις.

Κλείνοντας κύριε Πρόεδρε -και ευχαριστώ για την ανοχή- θα πρέπει να αναφερθώ σε ό,τι υπαινικτικά προανέφερα. Ο χώρος των λαϊκών αγορών είναι ζωτικός, απαραίτητος τροφοδότης και ζωογόνος τόσο γι’ αυτούς που διαθέτουν τα προϊόντα τους όσο και για εμάς τους καταναλωτές, δηλαδή κυρίως τα μικρομεσαία και λαϊκά στρώματα. Οι κρυφές επιδιώξεις της Νέας Δημοκρατίας για άλωση των λαϊκών και παράδοσή τους στα βουλιμικά συμφέροντα των μεγάλων επιχειρηματικών συμφερόντων, ακόμα και αν ψηφιστεί από εσάς, δεν πρόκειται να εφαρμοστεί, καθώς θα ακυρωθεί στην πράξη με τους αγώνες όλων των θιγόμενων εμπόρων παραγωγών και καταναλωτών.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Κύριε Σιμόπουλε, συγγνώμη, δεν μπορείτε να παίρνετε τον λόγο διαρκώς επί προσωπικού. Πείτε μου σε τι έγκειται ο λόγος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Με «έδειξε» την ώρα που έλεγε, «δεν γνωρίζουμε» και είπε «ακούτε, κύριε συνάδελφε»…

**ΠΡΟΕΔΡΕΥΩΝ (Αθανάσιος Μπούρας):** Ε, δεν είναι κάποιο προσωπικό θέμα.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Και το είπε, κύριε Πρόεδρε, σε άνθρωπο που μεγάλωσε…

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, ο καθένας μπορεί να το ισχυριστεί. Αν θέλετε, ενημερώστε τον Κοινοβουλευτικό Εκπρόσωπο. Εγώ κανονίζω τη διαδικασία.

Πριν πάμε στους συναδέλφους μέσω Webex -γιατί βρίσκεται εντός της Αιθούσης και έτσι το κάνουμε πάντα- τον λόγο έχει ο κ. Θεόφιλος Λεονταρίδης Βουλευτής της Νέας Δημοκρατίας. Αμέσως μετά όλοι οι υπόλοιποι συνάδελφοι είναι με Webex και είναι οι κ.κ. Ειρήνη Αγαθοπούλου, Ζήσης Τζηκαλάγιας, Ευάγγελος Αποστόλου και ο Γεώργιος. Λογιάδης.

Κύριε Λεονταρίδη, έχετε τον λόγο.

**ΘΕΟΦΙΛΟΣ ΛΕΟΝΤΑΡΙΔΗΣ:** Κυρίες και κύριοι συνάδελφοι, ιστορικά η πρώτη λαϊκή αγορά στήθηκε στην πλατεία Θησείου τον Μάιο του 1929 και η παρουσία του Πρωθυπουργού Ελευθερίου Βενιζέλου με το καλάθι στο χέρι να ψωνίζει προϊόντα έδειχνε την αποφασιστικότητα της τότε κυβέρνησης να καθιερώσει το νέο αυτό μέτρο. Εξάλλου, η κερδοσκοπία των μεσαζόντων είχε καταντήσει μάστιγα και η οικονομική κρίση βρισκόταν προ των πυλών. Ακόμα και οι οργανωτές του θεσμού ίσως να μην γνώριζαν τη δημοφιλία που θα απολάμβανε και τον τρόπο που θα επηρέαζε την καθημερινή ζωή των πολιτών το καινούργιο αυτό εγχείρημα.

Έκτοτε, ο θεσμός των λαϊκών αγορών στην Ελλάδα καθιερώνεται πετυχαίνοντας πλήρως τον σκοπό για τον οποίο ιδρύθηκε. Ποιος ήταν αυτός ο σκοπός; Να προσφέρει στους καταναλωτές ποιοτικά και κυρίως σε καλή τιμή αγροτικά προϊόντα. επίσης, να φέρει τον παραγωγό, χωρίς τη συμμετοχή ενδιάμεσων σταδίων, σε άμεση επαφή με τους καταναλωτές. Είναι άλλωστε, σήμερα χιλιάδες οι οικογένειες σε όλη την Ελλάδα, που στηρίζουν τον βιοπορισμό τους στις λαϊκές αγορές.

Το παρόν νομοσχέδιο έχει ως στόχο να εκσυγχρονίσει το θεσμικό πλαίσιο του υπαίθριου εμπορίου, ώστε να ωφελήσει με την εφαρμογή του χιλιάδες παραγωγούς, εκατομμύρια καταναλωτές και να οργανώσει με δίκαιο τρόπο τη λειτουργία τους.

Μετά από μια εκτεταμένη διαβούλευση, όπου έγιναν δεκτές από τον Υπουργό πολλές προτάσεις από όλες τις πτέρυγες της Βουλής, που δείχνει ότι η Κυβέρνηση ακούει και υιοθετεί εποικοδομητικές ιδέες από όπου και αν προέρχονται, βελτιώνοντας το νομοσχέδιο, ο στείρος πολιτικός λόγος της Αντιπολίτευσης, που μας έχει συνηθίσει, αποτελεί εφαρμοσμένη τακτική της που δεν πείθει κανένα. Εξάλλου, ο Υπουργός ως άνθρωπος της αγοράς την περίοδο που είχαμε lockdown στήριξε τις λαϊκές αγορές, διαφυλάσσοντας την απρόσκοπτη λειτουργία τους.

Εν κατακλείδι, στόχος του νομοσχεδίου είναι να αναμορφώσει και να εκσυγχρονίσει τις λαϊκές αγορές, να γίνει πόλος έλξης με περισσότερη δουλειά στους παραγωγούς-εκθέτες και να εξυπηρετήσει καλύτερα τους πολίτες καταναλωτές.

Πολλές είναι οι τομές που εισάγονται με αυτό, ώστε να αναβαθμιστεί ουσιωδώς η λειτουργία τους. Μία από αυτές είναι η εισαγωγή του ολοκληρωμένου πληροφοριακού συστήματος «ΑΝΟΙΧΤΗ ΑΓΟΡΑ». Έως σήμερα δεν υπήρχε πλήρης καταγραφή και οργανωμένος έλεγχος στον τομέα αυτόν. Με το συγκεκριμένο σύστημα όλη η διαδικασία λειτουργίας των λαϊκών αγορών γίνεται ηλεκτρονική με τη χρησιμοποίηση σύγχρονων τεχνολογιών, διευκολύνοντας τους πολίτες, αλλά και τα όργανα της πολιτείας στον εποπτικό τους ρόλο.

Όπως πολύ σωστά τόνισε και ο Υπουργός και άλλοι συνάδελφοι, οι λαϊκές αγορές λειτουργούσαν με έναν τρόπο, όχι και τόσο διαφανή -για να το θέσω κομψά- ενώ τώρα, με την εισαγωγή του πληροφοριακού συστήματος φιλοδοξείται να μπει μια τάξη στο ομιχλώδες αυτό τοπίο. Έτσι θα μπορέσει να καταστεί εφικτή η εποπτεία τους, που μέχρι πρότινος ήταν αδύνατη.

Μια δεύτερη πολύ σημαντική τομή του νομοσχεδίου είναι ότι οι θέσεις νέων -και το τονίζω, νέων- πωλητών πλέον θα προκηρύσσονται, αφού πρώτα ξεκαθαριστεί πόσες είναι, πού βρίσκονται και ποιοι βάσει αντικειμενικών και κοινωνικών κριτηρίων θα έχουν το δικαίωμα να τις διεκδικήσουν. Η διαδικασία της προκήρυξης αφορά καθαρά τις νέες άδειες. Θα υπάρχει μοριοδότηση, ώστε κι αυτοί που δεν έχουν προσβάσεις ή γνωριμίες να μπορέσουν να διεκδικήσουν μια θέση στον ήλιο. Όσοι διαθέτουν άδειες και δεν κατέχουν θέσεις θα αποκτήσουν θέσεις πριν την προκήρυξη νέων.

Το ζητούμενο είναι να λειτουργήσουν οι λαϊκές αγορές με όρους διαφάνειας, ισότιμου ανταγωνισμού και φορολογικής συνείδησης. Η προκήρυξη για τις νέες άδειες θα γίνεται υποχρεωτικά δύο φορές το χρόνο και αυτό είναι το ελάχιστο. Προτείνω να γίνεται και συχνότερα, τρεις φορές τον χρόνο, ώστε οι ενδιαφερόμενοι παραγωγοί να μην αποκλείονται για μεγάλο χρονικό διάστημα από τις λαϊκές αγορές.

Όσον αφορά τις ποινές και δη εκείνες της στέρησης άδειας για μη έκδοση αποδείξεων αυτή επιβάλλεται, όχι για τη μη έκδοση δύο αποδείξεων, όπως εσφαλμένα ισχυρίστηκε η Αξιωματική Αντιπολίτευση, αλλά για βεβαίωση παραβάσεων σε διαφορετικούς φορολογικούς ελέγχους, δηλαδή σε τρεις από δύο, που ήταν αρχικά, διαφορετικούς ελέγχους να βεβαιωθούν παραβάσεις για μη έκδοση αποδείξεων.

Θα ήθελα επίσης να υπογραμμίσω ότι δεν παραδίδονται οι λαϊκές αγορές στα οργανωμένα μεγάλα συμφέροντα, όπως εσφαλμένα διατείνεται η Αντιπολίτευση ούτε φυσικά το νομοσχέδιο στρέφεται εναντίον των παραγωγών. Επίσης, για να το ξεκαθαρίσω, δεν ιδιωτικοποιούνται οι λαϊκές αγορές και σε καμμία περίπτωση δεν δίνεται η δυνατότητα να δραστηριοποιούνται σε αυτές εταιρείες. Αντιθέτως, διατηρείται αναλλοίωτος ο λαϊκός χαρακτήρας των λαϊκών αγορών και των μικρών ελεύθερων επαγγελματιών.

Η τρίτη τομή που εισάγει το παρόν νομοσχέδιο είναι η θέσπιση της αποστολής στοιχείων στην πλατφόρμα e-Καταναλωτής καθημερινώς με τις ποσότητες, την ποιότητα και την τιμή εκκίνησης προϊόντων από τους παραγωγούς και τους επαγγελματίες, ώστε να βελτιωθεί το σύστημα ενημέρωσης των πολιτών για τις τιμές.

Τέταρτο, πολύ σημαντικό σημείο που άπτεται της ασφάλειας δικαίου, κατά τη γνώμη μου, είναι ότι οι υπάρχουσες άδειες σε καμμία περίπτωση δεν χάνουν το παραμικρό προνόμιο από όσα είχαν μέχρι σήμερα ως προς την ισχύ και τον τρόπο μεταβίβασης. Η προκήρυξη νέων θέσεων δεν θα τους βάλει σε ανταγωνισμό με άλλους, οι οποίοι ενδιαφέρονται να βγάλουν καινούργιες άδειες. Πολύ σημαντικό επίσης ότι οι κενές θέσεις, οι οποίες θα προκηρύσσονται θα δημοσιεύονται πρώτα στη «Διαύγεια» ενισχύοντας έτσι τη διαφάνεια της όλης διαδικασίας.

Πέμπτον, για να διασφαλίσει η πολιτεία ότι στις λαϊκές θα δραστηριοποιούνται οι παραγωγοί, των οποίων το κύριο επάγγελμα θα είναι η λαϊκή αγορά, τίθεται ως αναγκαία προϋπόθεση για την εκ νέου χορήγηση θέσης η πώληση σε αυτές τουλάχιστον του 50% επί της δήλωσης του παραγωγού, δηλαδή πόσο θα πουλήσει στις λαϊκές αγορές για τα είδη που αναφέρονται στην άδεια του και όχι σύμφωνα με τη δήλωση του ΟΣΔΕ, που διακινεί η Αντιπολίτευση από άγνοια.

Όλες αυτές οι ρυθμίσεις και πολλές άλλες, που περιλαμβάνονται στο νομοσχέδιο, λόγω του καινοτόμου χαρακτήρα τους απαιτούν χρόνο προσαρμογής και το Υπουργείο τον δίνει. Στο ακροτελεύτιο άρθρο ορίζεται ως έναρξη ισχύος η 1η Φεβρουαρίου του 2022, ώστε να μην υπάρξουν αιφνιδιασμοί και να δοθεί η δυνατότητα στους εμπλεκόμενους φορείς να προετοιμαστούν κατάλληλα.

Τέλος, όσον αφορά στο άρθρο 66 γίνεται αποσαφήνιση της διάρκειας των αδειών παραγωγών πωλητών σε πέντε έτη, ώστε να μην υπάρχει ανησυχία ότι τους βάζουμε κάθε χρόνο να κάνουν τη διαδικασία της ανανέωσης.

Αγαπητοί συνάδελφοι, το παρόν νομοσχέδιο επιφέρει ουσιαστικές τομές στον τρόπο οργάνωσης και λειτουργίας των υπαίθριων αγορών και ειδικά των λαϊκών. Η εφαρμογή του θα συμβάλλει στην καλύτερη λειτουργία τους, χωρίς να θιγεί ο φιλολαϊκός τους χαρακτήρας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Λεονταρίδη.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Ειρήνη Αγαθοπούλου.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κύριε Πρόεδρε.

Θα μου επιτρέψετε να ξεκινήσω, λέγοντας ότι σήμερα είναι μια πολύ κακή μέρα για την πόλη μου, το Κιλκίς. Η βόρεια Ελλάδα γενικότερα, βρίσκεται σε πολύ κακή κατάσταση όσον αφορά την πανδημία. Στο Κιλκίς έχουμε ιδιαίτερα αυξημένο αριθμό κρουσμάτων καθημερινά εδώ και δύο εβδομάδες και σήμερα είχαμε και δύο θανάτους από κορωνοϊό, που έχουν συγκλονίσει την τοπική κοινωνία, ενός συναδέλφου φαρμακοποιού και ενός πολύ αγαπητού ανθρώπου, ενός ενεργού πολίτη, ενός αγαπημένου προσωπικού φίλου και φίλου όλου του Κιλκίς, που πραγματικά, θα μας λείψει από την καθημερινότητά μας. Και οι δύο θα μας λείψουν. Ενώ συνεχίζονται να χάνονται ανθρώπινες ζωές με πολύ γρήγορους ρυθμούς, ενώ και οι υγειονομικοί καταρρέουν μπροστά και πίσω από τις κάμερες, η Κυβέρνηση περί άλλων τυρβάζει και ποσώς την ενδιαφέρει να ενισχύσει επιτέλους το ΕΣΥ, όσες εκκλήσεις και αν έχουμε κάνει.

Ας έρθω, όμως, στο νομοσχέδιο. Ακούγοντας τον Υπουργό να το υπερασπίζεται, πραγματικά αισθάνθηκα ότι είτε αυτός υπάρχει και ζει σε άλλη κοινωνία είτε εγώ. Δεν εξηγείται αλλιώς το χάσμα οπτικής που υπάρχει μεταξύ μας. Όσες φορές και αν πάρει τον λόγο και όσο και αν αυξήσει τους τόνους, δεν μας πείθει για αυτά που λέει.

Υπάρχει μια αναστάτωση μέσα στην Αίθουσα τόσο από τον Υπουργό όσο και από τον εισηγητή της Πλειοψηφίας, που αισθάνονται συνέχεια την ανάγκη να απαντούν, αλλά δεν χρειάζεται, διότι ο κόσμος πλέον έχει καταλάβει. Είναι εμφανές ότι ο κ. Γεωργιάδης δεν έχει πατήσει ποτέ το πόδι του σε λαϊκή αγορά, δεν έχει ιδέα πώς λειτουργούν οι λαϊκές αγορές ούτε πώς ψωνίζει ο κόσμος από τις λαϊκές αγορές, γι’ αυτό και θεωρεί ότι εάν εντάξει τους πωλητές των λαϊκών αγορών στην πλατφόρμα e-Καταναλωτής και τους αναγκάζει κάθε πρωί να δηλώνουν τις τιμές των προϊόντων τους ηλεκτρονικά, θα πατάξει την ακρίβεια. Ότι δηλαδή, πριν πάω εγώ και ο κάθε πολίτης το Σάββατο στη λαϊκή αγορά είτε του Κιλκίς είτε της Καλλιδρομίου είτε οπουδήποτε, θα μπαίνω στην πλατφόρμα για να δω την τιμή της ντομάτας και της πατάτας και ανάλογα θα πράττω. Είναι αστείο μόνο και να το σκεφτεί κανείς και γι’ αυτό όλοι σας λέμε ότι αυτά που νομοθετείτε σήμερα είναι πράγματα ανεφάρμοστα.

Η καταπολέμηση της ακρίβειας, κύριε Υπουργέ, κύριοι της Κυβέρνησης, δεν περνά μέσα από τις λαϊκές αγορές, αλλά από προτάσεις σαν κι αυτές που έχει καταθέσει εδώ και πολύ καιρό ο ΣΥΡΙΖΑ και τον αγνοείτε, όπως η αύξηση του κατώτατου μισθού, η μείωση του ειδικού φόρου κατανάλωσης θέρμανσης και κίνησης, η επιβολή αυστηρών ελέγχων εναντίον των καρτέλ στην αγορά και άλλα πολλά που έχει ζητήσει ο Πρόεδρός μας και Αρχηγός της Αξιωματικής Αντιπολίτευσης να συζητηθούν τις επόμενες ημέρες σε προ ημερήσιας διάταξης συζήτηση στη Βουλή, την οποία ελπίζουμε να κάνετε δεκτή, αφού, όπως λέτε, είστε και εσείς υπέρμαχοι της καταπολέμησης της ακρίβειας.

Επανέρχομαι στο νομοσχέδιο. Είπε ο κ. Γεωργιάδης ότι όλοι οι φορείς τελικά, είναι υπέρ του νομοσχεδίου. Τα δικά μου στοιχεία λένε, λοιπόν, ότι στη συνομοσπονδία, που αποτελείται από εννέα ομοσπονδίες πωλητών, όλοι είναι αντίθετοι και μόνο μια ομοσπονδία έχει διαφοροποιηθεί. Επίσης, περιφερειάρχες και δήμαρχοι, που πρόσκεινται στην παράταξη της Νέας Δημοκρατίας και όχι στη δική μας είναι αντίθετοι. Για του λόγου το αληθές, το Δημοτικό Συμβούλιο του Κιλκίς έχει βγάλει ομόφωνο ψήφισμα κατά του νομοσχεδίου και συντάσσεται με τη θέση της Συνομοσπονδίας Πωλητών, καθώς και οι Κιλκισιώτες έμποροι και παραγωγοί, που συμμετέχουν στις λαϊκές, δηλώνουν αντίθετοι δια του Προέδρου τους και άκουσα το ίδιο και από άλλους συναδέλφους για τις δικές τους περιοχές. Άρα, κάποιος λέει ψέματα, κύριε Γεωργιάδη. Άραγε, ποιος να είναι αυτός;

Άλλα προβληματικά σημεία, που έχει το νομοσχέδιο. Εκτός από τα εξαντλητικά πρόστιμα -δεν υπάρχουν στην υπόλοιπη αγορά τέτοια πρόστιμα- είναι και το γεγονός ότι αφήνετε σημαντικά θέματα να αποφασιστούν με υπουργικές αποφάσεις, για να μην περάσουν από τη διαβούλευση του Κοινοβουλίου. Είναι, επίσης, η κατάργηση των αγορών καταναλωτών, τη λειτουργία των οποίων και εσείς είχατε ψηφίσει στο νομοσχέδιο του ΣΥΡΙΖΑ το 2017 για τις λαϊκές αγορές, όπως είχατε ψηφίσει και το υπόλοιπο νομοσχέδιο και το καταργείτε σήμερα χωρίς καμμία αιτιολόγηση.

Εκτός απ’ όλα αυτά, λοιπόν, ήρθατε να υπερασπιστείτε και κάτι ακόμα, που ακούγεται εξοργιστικό στα αυτιά των παραγωγών και όχι μόνο. Αναφέρομαι στα κριτήρια που θεσμοθετείτε για τις θέσεις. Δεν θα επεκταθώ για την αλλαγή των αδειών σε θέσεις, κάτι που πλήττει τους ήδη αδειούχους, γιατί το έκαναν άλλοι συνάδελφοι. Βάλατε, όμως, στα κριτήρια για τις θέσεις των πωλητών στις λαϊκές αγορές -μεταξύ άλλων- το πτυχίο, λέγοντας κατά λέξη ο Υπουργός: «Τόσο κακό είναι να βάλεις υψηλότερα κριτήρια και να βάλεις και πτυχίο σχετικό με την καλλιέργεια στους παραγωγούς και από κάτω πτυχίο λυκείου και ούτω καθεξής; Τόσο φοβερό είναι αυτό για εσάς; Δεν θέλετε να υπάρχει ένα επιπλέον κίνητρο, ώστε οι άνθρωποι να μορφώνονται; Δεν θέλετε να υπάρχει ένα κίνητρο να ανεβαίνει και η παροχή υπηρεσιών στις λαϊκές αγορές;».

Αναρωτιόμαστε: Είστε εσείς που τα λέτε αυτά; Οι ίδιοι, που δια στόματος Πρωθυπουργού λέγατε ότι δεν μπορούν όλοι οι άνθρωποι να σπουδάζουν, τώρα βάζετε ως κριτήριο για θέση στη λαϊκή αγορά το πτυχίο;

Εάν δεν ήταν, λοιπόν, επικίνδυνη η νομοθέτησή σας, κύριοι της Κυβέρνησης, θα ήταν αστεία. Δυστυχώς, όμως, είναι επικίνδυνη, γιατί ταυτόχρονα, για παράδειγμα, καταργείτε και τη μοριοδότηση για τα ΑΜΕΑ. Η απόλυτη υποκρισία δηλαδή!

Είναι επικίνδυνη η νομοθέτησή σας, όχι μόνο για τους πωλητές, παραγωγούς και εμπόρους, αλλά κυρίως για τους ίδιους τους πολίτες, διότι οι λαϊκές αγορές από την ίδρυσή τους έχουν ως ρόλο να είναι το ανάχωμα στην ακρίβεια, να είναι αξιοπρεπείς αγορές με ποιοτικά προϊόντα και προωθούν τον πρωτογενή τομέα αδιαμεσολάβητα, κάτι που αγροτικές περιοχές, όπως ο νομός μου για παράδειγμα, το έχουν σίγουρα ανάγκη.

Αυτά, λοιπόν, υπερασπίζονται σήμερα όσοι αντιδρούν στο νομοσχέδιό σας και είναι πολλοί και το ξέρετε, γι’ αυτό έχετε το άγχος να απαντάτε σε κάθε ομιλία Βουλευτή της Αντιπολίτευσης. Είναι άλλο ένα νομοσχέδιο, που θα ψηφίσετε ολομόναχοι. Αυτά που σας είπα παραπάνω υπερασπιζόμαστε και εμείς και έχουμε ήδη δεσμευθεί, διά του Προέδρου μας και του εισηγητή μας σήμερα και χθες στην Ολομέλεια, ότι με την ανάληψη της διακυβέρνησης θα αλλάξουμε αμέσως τα κακώς κείμενα αυτού του νομοσχεδίου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε, κυρία Αγαθοπούλου.

Τον λόγο έχει τώρα ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, μια αναφορά μόνο στην ιστορία των λαϊκών αγορών. Θεσμοθετήθηκαν με προεδρικό διάταγμα του Παύλου Κουντουριώτη στα τέλη του Γενάρη του 1929, ένα διάταγμα που καθόριζε ακόμη και τις ημέρες και τους χώρους που θα πραγματοποιούνταν οι λαϊκές αγορές στις γειτονιές των δήμων. Η επιτυχία τους ήταν τέτοια, που οδήγησε στην ανάγκη καλύτερης οργάνωσης του θεσμού, της προστασίας του, της φύλαξης, της καθαριότητας του χώρου λειτουργίας, οπότε ιδρύθηκε το 1932 το Ταμείο των Λαϊκών Αγορών. Αυτές είναι οι αναφορές στην ιστορία.

Βεβαίως, εξαπλώθηκαν γρήγορα σε όλη τη χώρα, παρ’ ότι κατά καιρούς συζητήθηκε η κατάργησή τους, κυρίως από εκείνους που πλήττονταν από τη λειτουργία τους. Πέτυχε, όμως, ο θεσμός των λαϊκών αγορών, γιατί οι καταναλωτές απολαμβάνουν χαμηλότερες τιμές, καλύτερη ποιότητα και κυρίως αναπτύσσουν τις απαραίτητες κοινωνικές σχέσεις, που οικοδομούν την εμπιστοσύνη μεταξύ του παραγωγού και του καταναλωτή. Ειδικά αυτόν τον χαρακτήρα τον κρατούν μέχρι σήμερα οι κυριακάτικες αγορές στις μικρές πόλεις, στην επαρχία, παρά τις όποιες μεταβολές διαχρονικά παρατηρήθηκαν, γιατί σε αυτές τις λαϊκές προστέθηκαν και άλλοι πωλητές, κάτοικοι στις περιοχές, προσφέροντας αγαθά που παράγονταν στην ευρύτερη περιοχή και κάλυπταν άλλες ανάγκες των κατοίκων, καθώς και των παραγωγών.

Κύριε Υπουργέ, φοβόμαστε ότι η νομοθετική σας πρωτοβουλία υπονομεύει την απρόσκοπτη προσέλευση των παραγωγών στις λαϊκές αγορές, στις δικές τους αγορές. Αυτό εμάς ενδιαφέρει πρωτίστως. Είναι δυνατόν να βάζετε προϋποθέσεις και όρους και μάλιστα, με διαδικασίες μορίων και διαγωνισμών στη συμμετοχή αυτών των ανθρώπων, που όλη τους η ζωή κινείται μεταξύ χωραφιού και λαϊκών αγορών;

Επιχειρείτε, κύριε Υπουργέ, μια τροποποίηση του θεσμικού πλαισίου με μια ανώφελη ουσιαστικά νομοθετική πρωτοβουλία, που δεν αναδεικνύει ακριβώς το τι θέλετε να φέρετε, αφού όλα, για άλλη μια φορά, παραπέμπονται σε υπουργικές αποφάσεις ή σε κοινές υπουργικές αποφάσεις.

Τίθεται, λοιπόν, εύλογα το ερώτημα: Γιατί ψηφίζεται νέος νόμος; Μην επιχειρείτε να τη συγκρίνετε με άλλες νομοθετικές πρωτοβουλίες, γιατί η τωρινή σας παρέμβαση μπορούσε να αποτελέσει μια απλή τροπολογία. Η στόχευση για εσάς είναι το ζητούμενο.

Οι λαϊκές αγορές άλλο πράγμα χρειάζονται αυτήν την ώρα που το ηλεκτρονικό εμπόριο έχει εισβάλει σε όλους τους τομείς της οικονομίας. Ένα σοβαρό μοντέλο διαχείρισης. Δυστυχώς, νομίζω ότι αυτό που εισάγεται με το άρθρο 56 το ολοκληρωμένο πληροφοριακό σύστημα «Ανοιχτή Αγορά» περιέχει πολύ περιττή γραφειοκρατία.

Κυρίες και κύριοι συνάδελφοι, το επαναλαμβάνω και πάλι, οι λαϊκές αγορές ανήκουν στους παραγωγούς, στους μικρούς επαγγελματίες, στους καταναλωτές και θεσμοθετήθηκαν για έναν μόνο σκοπό, να μπορούν οι κάτοικοι των περιοχών που λειτουργούν να προμηθεύονται από τους συμπατριώτες τους αγρότες παραγωγούς τα προϊόντα τους. Πρόκειται για …. (δεν ακούστηκε λόγω κακής σύνδεσης). Όμως το νομοσχέδιο δεν φαίνεται να το αντιλαμβάνεται αυτό και ενισχύει με το άρθρο 15 την εντοπιότητα μόνο με πέντε μόρια.

Κύριε Υπουργέ, ….. (δεν ακούστηκε λόγω κακής σύνδεσης) και εκσυγχρονισμός του ρυθμιστικού πλαισίου δεν είναι το νομοσχέδιό σας. Δεν γνωρίζετε ότι οι διευθύνσεις λαϊκών αγορών στην περιφέρεια δεν μπορούν να ανταπεξέλθουν στον έλεγχο του συστήματος, που καθορίζεται με το παρόν νομοσχέδιο; Γιατί δεν προβλέπετε την ίδρυση νομικών προσώπων σε όλες τις περιφέρειες για την εύρυθμη λειτουργία τους; Ξέρετε τι σημαίνει αυτό; Ότι στην πράξη δεν θα υπάρχει κάποιος να εφαρμόσει όσα προβλέπονται.

Θεσπίζετε την αποστολή στοιχείων κάθε πρωί σε συγκεκριμένη πλατφόρμα. Δεν αντιλαμβάνεστε ότι είναι αδύνατον για τους μικρούς παραγωγούς, που πωλούν τα προϊόντα τους, κυρίως στις λαϊκές αγορές της επαρχίας, να συμμορφωθούν με όλες τις απαιτήσεις που εισάγετε; Δεν γνωρίζετε επίσης ότι αυτοί οι παραγωγοί αποτελούν τη ραχοκοκαλιά της παραγωγής κηπευτικών και φρούτων της χώρας, ένας κλάδος που πρωταγωνιστεί στις εξαγωγικές μας επιδόσεις; Ποιο θα είναι το αποτέλεσμα; Με τον πρώτο έλεγχο οι περισσότεροι να απολυθούν από τις αγορές.

Δεν βλέπετε ότι η διαδικασία επιβολής κυρώσεων είναι άδικη και άνιση, γιατί δεν έχει καμμία κλιμάκωση, με αποτέλεσμα, ανεξάρτητα από το μέγεθος της παράβασης, τον παραγωγό και τον έμπορο, να επιβάλλεται άμεσα η ποινή της αφαίρεσης της θέσης από τη λαϊκή αγορά;

Κλείνω, αγαπητοί συνάδελφοι, την παρέμβασή μου με μια ακόμη επισήμανση. Πότε επιτέλους το ολοκληρωμένο σύστημα διαχείρισης των ενισχύσεων του ΟΣΔΕ θα γίνει το εργαλείο που θα απαντά σε όλα τα ζητήματα, από την τεκμηρίωση της απασχόλησης μέχρι τον έλεγχο της παραγωγής που έχουν σχέση με την αγροτική δραστηριότητα; Δεν αποτελεί μόνο μέσο υπολογισμού και καταβολής των κοινοτικών χρηματικών ενισχύσεων στους παραγωγούς, αλλά μπορεί να τεκμηριώσει και άλλες παραμέτρους.

Το Υπουργείο Αγροτικής Ανάπτυξης και Τροφίμων έχει όλη την υποδομή και το προσωπικό για να φέρει σε πέρας αυτήν την αποστολή. Γι’ αυτό και έπρεπε να έχει την αρμοδιότητα της συγκεκριμένης δραστηριότητας.

Σας ευχαριστώ που με ακούσατε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αποστόλου.

Δεν βλέπω ούτε τον κ. Τζηκαλάγια να έχει συνδεθεί ούτε τον κ. Λογιάδη. Επομένως, ολοκληρώθηκε ο κατάλογος των ομιλητών.

Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας κ. Χρήστος Μπουκώρος, ο οποίος θα πάρει για πρώτη φορά τον λόγο. Όλοι οι άλλοι Κοινοβουλευτικοί Εκπρόσωποι μίλησαν. Στη συνέχεια, θα υπάρξουν δευτερολογίες των εισηγητών και προφανώς, η διαδικασία θα κλείσει με την τοποθέτηση του Υπουργού.

Κύριε Μπουκώρε, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, σας ευχαριστώ πάρα πολύ.

Πρόκειται για ένα από τα νομοσχέδια που πέρασαν από πραγματικά εξαντλητικό διάλογο. Θέλω ειλικρινά, να εκφράσω την ικανοποίησή μου ως Βουλευτής προς την ηγεσία του Υπουργείου Ανάπτυξης και ιδιαίτερα προς τον Υπουργό κ. Άδωνι Γεωργιάδη, γιατί αυτό το νομοσχέδιο επί της ουσίας το συζητάμε τέσσερις μήνες. Επειδή υπήρξα από τους Βουλευτές -μαζί με τον εισηγητή μας τον κ. Σιμόπουλο- που συμμετείχαμε πολλές φορές και με έντονο τρόπο σε αυτόν τον διάλογο, θέλω να πω ότι σήμερα ψηφίζουμε ένα νομοσχέδιο, που αφενός μεν δεν δημιουργεί προβλήματα στους συμμετέχοντες, στους φορείς των λαϊκών αγορών και δεύτερον, όλοι εμείς οι εκατόν πενήντα οκτώ Βουλευτές της Νέας Δημοκρατίας το ψηφίζουμε με πλήρη συνείδηση ότι ως στόχο έχει να βάλει κάποια τάξη και τώρα και στο μέλλον στις λαϊκές αγορές της χώρας.

Κυρίες και κύριοι συνάδελφοι, ο θεσμός των λαϊκών αγορών είναι πράγματι καταξιωμένος στον χρόνο. Εμείς πιστεύουμε ότι με το παρόν νομοσχέδιο θα καταξιωθεί ακόμα περισσότερο. Τι είναι οι συμμετέχοντες στις λαϊκές αγορές, κυρίως οι παραγωγοί και δευτερευόντως οι πωλητές έμποροι; Είναι αυτό που θέλουμε να λέμε όλοι ότι πρεσβεύουμε για την αλλαγή στον πρωτογενή τομέα για την επιχειρηματικότητα στον πρωτογενή τομέα, την μικροεπιχειρηματικότητα. Είναι η πιο διαδεδομένη μορφή επιχειρηματικότητας, έστω κι αν τα μεγέθη της είναι μικρά, στον πρωτογενή τομέα. Είναι ένας μικρός επιχειρηματίας ο παραγωγός, γιατί είναι ο ίδιος που καλλιεργεί, παράγει τα αγροτικά προϊόντα του και τα πουλάει ο ίδιος απευθείας στο καταναλωτικό κοινό.

Αυτός ο παραγωγός, λοιπόν, καθόλου δεν θίγεται με το νομοσχέδιο. Κανένα κεκτημένο δικαίωμα του δεν βλάπτεται. Είναι σαφές πλέον αυτό. Όλες οι ενώσεις, όλες οι ομοσπονδίες παραγωγών και πωλητών λαϊκών αγορών σε μένα τον ίδιο, που ξέρουν οι συνάδελφοι της Αντιπολίτευσης ότι συμμετείχα και στην πανελλήνια γενική τους συνέλευση και απάντησα απευθείας σε περισσότερα από τριάντα ερωτήματα, μου εξέφρασαν την ικανοποίησή τους για τις βελτιώσεις του νομοσχεδίου.

Το λέω αυτό, γιατί από τα όσα ακούσαμε και τους μελοδραματικούς τόνους που χρησιμοποίησαν οι Βουλευτές του ΣΥΡΙΖΑ στην Αίθουσα της Ολομέλειας επιχειρήθηκε να καταδειχθεί ότι επίκειται μια διάλυση των λαϊκών αγορών. Την οργάνωση και τον εκσυγχρονισμό τη βαφτίζουν διάλυση οι κύριοι συνάδελφοι του ΣΥΡΙΖΑ. Τέτοια διαστρέβλωση της πραγματικότητας!

Εγώ συζήτησα με τους ανθρώπους των λαϊκών αγορών και στη συνέλευσή τους και στις λαϊκές αγορές, στην πόλη μου, τον Βόλο και κατά τη διάρκεια της πρώτης ανάρτησης του νομοσχεδίου και κατά τη διάρκεια των εξαντλητικών συζητήσεων, που έγιναν στις επιτροπές, αλλά και όσο το νομοσχέδιο συζητείται στην Ολομέλεια.

Από πού και ως πού, λοιπόν, καταστρέφεται ο θεσμός των λαϊκών αγορών; Όσοι σήμερα συμμετέχουν στις λαϊκές αγορές είτε είναι παραγωγοί -με επέκταση μάλιστα, της χρονικής διάρκειας της άδειας τους- είτε είναι πολίτες έμποροι δεν θα παραμείνουν στις λαϊκές αγορές; Θα παραμείνουν και με καλύτερους όρους και προϋποθέσεις. Τους εμποδίζει το νομοσχέδιο, θεσπίζοντας άλλους φορολογικούς συντελεστές ή θεσπίζοντας άλλα ύψη και μεγαλύτερη αυστηρότητα διοικητικών προστίμων; Τίποτα από τα δύο δεν ισχύει.

Φορολογικά και ασφαλιστικά αυτούς -όπως και όλους τους επαγγελματίες και αγρότες- η παρούσα Κυβέρνηση, με προηγούμενους νόμους και αποφάσεις, τους έχει διευκολύνει μειώνοντας φόρους και ασφαλιστικές εισφορές, που η προηγούμενη κυβέρνηση τις είχε εκτινάξει στα ύψη.

Εις ό,τι αφορά στα διοικητικά πρόστιμα άκουσα εδώ: «τη χαρίζετε στα μεγάλα συμφέροντα» και «κυνηγάτε τον μικροπαραγωγό της λαϊκής αγοράς για μία απόδειξη, που προσπαθεί να πάει ένα πιάτο φαγητό στο σπίτι του» κι άλλα τέτοια μελοδραματικά σε μια απέλπιδα προσπάθεια να αποκτηθεί πολιτικό κοινό. Συγγνώμη, τα διοικητικά πρόστιμα αυστηροποιούνται ή γίνονται ηπιότερα με το νομοσχέδιο; Γιατί είναι οφθαλμοφανές ότι το προηγούμενο νομικό πλαίσιο προέβλεπε την αφαίρεση αδείας μετά από τέσσερις φορολογικές παραβάσεις, πράγμα που δεν προβλέπει το παρόν νομοσχέδιο, κυρίες και κύριοι συνάδελφοι, γιατί προβλέπει μία παράβαση και όχι μια απόδειξη. Η μία παράβαση μπορεί να συνεπάγεται δέκα, είκοσι και τριάντα αποδείξεις. Γιατί όλοι στην αγορά ζούμε και ξέρουμε τι γίνεται. Ο ελεγκτικός μηχανισμός όταν πάει στον πάγκο του λέει «χτύπα μου και ένα Ζ». Δεν λέει «έπεσε η απόδειξη από τη σακούλα της κυρίας. Θα σου κόψω πρόστιμο». Αν το «Ζ» χτυπάει συνεχώς από το πρωί αποδείξεις μπορεί κανείς με σοβαρότητα σε αυτή την Αίθουσα να πει ότι θα κοπεί πρόστιμο για τη μία απόδειξη που παρέπεσε ή που έφυγε ο καταναλωτής πριν προλάβει να χτυπήσει o παραγωγός την απόδειξη; Το καταλαβαίνετε αυτό; Αυτό συμβαίνει. Αυτή είναι η πραγματικότητα. Γιατί κοιτάνε τη συνολική εικόνα.

Να σας πω και κάτι άλλο, αξιότιμε κύριε Υπουργέ Αγροτικής Ανάπτυξης; Ο νόμος λέει ξεκάθαρα ότι δεν λαμβάνονται διοικητικά μέτρα, σε περίπτωση που γίνει και δεύτερη παράβαση την ίδια χρονιά. Σε περίπτωση που γίνει και τρίτη παράβαση, όπως διόρθωσε ο κ. Γεωργιάδης, την ίδια χρονιά. Δηλαδή, οι τέσσερις διοικητικές παραβάσεις τα δύο χρόνια που προέβλεπε ο προηγούμενος νόμος και προέβλεπε και αφαίρεση αδείας είναι λιγότερες παραβάσεις από τις τρεις ετησίως; Γιατί ξέρω ότι τρεις ετησίως μας κάνουν έξι στη διετία. Εκτός αν ξαναμάθουμε την πρακτική αριθμητική από την αρχή. Κατά συνέπεια, το αδειοδοτικό πλαίσιο παραμένει πιο σταθερό και με μεγαλύτερη διάρκεια, πενταετίας. Τα διοικητικά πρόστιμα γίνονται ηπιότερα. Και έρχεται μια κυβέρνηση σήμερα εδώ με αυτό το νομοσχέδιο να ορίσει το ρυθμιστικό πλαίσιο για τη μελλοντική έκδοση αδειών.

Εγώ θα προσχωρήσω στα δικά σας επιχειρήματα και θα πω ότι τα κριτήρια για το ρυθμιστικό πλαίσιο μπορεί να αρέσουν, μπορεί να μην αρέσουν, μπορεί να είναι απολύτως σωστά, μπορεί να μην είναι και απολύτως σωστά και μπορεί να γίνεται μια συζήτηση για το ποια κριτήρια θα μπουν για τις νέες αδειοδοτήσεις που να κρατάει χρόνια, άκρη να μην βρίσκουμε και ποτέ να μην συμφωνούμε. Εσείς όμως αμφισβητείτε την δυνατότητα της Κυβέρνησης, την υποχρέωση, αν θέλετε, της Κυβέρνησης να οριοθετήσει το μελλοντικό ρυθμιστικό πλαίσιο και το τι θα ισχύει από εδώ και πέρα, άσχετα με το τι ίσχυε μέχρι τώρα; Δηλαδή τι θέλετε; Να παραμείνουμε στο νταραβέρι για την αδειοδότηση και τις θέσεις στις λαϊκές αγορές; Δεν θέλετε να προβλέπεται;

Ακούστηκαν πάρα πολλές παρατηρήσεις σας για πολλά στοιχεία, που περιλαμβάνονται στην μοριοδότηση. Πολλά πράγματα διορθώθηκαν. Μένετε στην εξαίρεση, στο ελάχιστο, στο απίθανο για να δημιουργήσετε εντυπώσεις. Όλα τα κριτήρια αυτά θα ισχύουν όταν η ζήτηση για θέσεις στις λαϊκές αγορές θα είναι μεγαλύτερη από την προσφορά για θέσεις. Πώς ευσταθεί, λοιπόν το επιχείρημα σας ότι διαλύουμε τις λαϊκές αγορές; Εφόσον τις διαλύουμε πώς η ζήτηση θα είναι μεγαλύτερη από τις προσφερόμενες θέσεις; Εφόσον εξοντώνουμε τον παραγωγό και τον πωλητή της λαϊκής αγοράς δεν θα υφίσταται κανένα πρόβλημα αδειοδοτήσεων στο μέλλον. Tους διώχνουμε από τις λαϊκές αγορές. Διότι αυτό ήταν το επιχείρημά σας. Ότι τους διώχνουμε από τις λαϊκές αγορές. Πώς, λοιπόν, θα προκύψει πρόβλημα αδειοδοτήσεων στο μέλλον;

Ακούω τον προβληματισμό για την καταχώρηση των στοιχείων στο e-Καταναλωτής. Κάποια στιγμή όμως, σε λίγες μέρες ο Έλληνας πολίτης θα μπορεί να εκδώσει το διαβατήριο του από το σπίτι του. Κάνει τετρακόσιες διοικητικές πράξεις ήδη με την ψηφιακή διακυβέρνηση. Μέχρι τις 31 Δεκεμβρίου το Υπουργείο Ψηφιακής Διακυβέρνησης έχει ανακοινώσει ότι θα εκδίδονται και άλλα δέκα σημαντικά πιστοποιητικά. Δηλαδή, εσείς, τους ανθρώπους που βγάζουν το μεροκάματο στον δρόμο και στο πεζοδρόμιο κάτω από δύσκολες συνθήκες δεν τους έχετε ικανούς να κάνουν μια τέτοια προσαρμογή; Σαν μικροεπιχειρηματίες που είναι, δεν έχουν το δικαίωμα αυτοί να ανακοινώνουν τις κατά τεκμήριο ανταγωνιστικές τους τιμές σε ένα ευρύ κοινό διακοσίων, τριακοσίων χιλιάδων ανθρώπων, που επισκέπτονται καθημερινά το e-καταναλωτής; Γιατί να μην έχουν αυτό το δικαίωμα; Γιατί εγώ ως δικαίωμα το βλέπω.

Θα έλεγα στην ηγεσία του Υπουργείου Ανάπτυξης να δούμε και το ζήτημα της ένταξης αυτών των πολύ μικρών επιχειρήσεων σε κάποια χρηματοδοτικά εργαλεία, όπως είναι το ΕΣΠΑ, προκειμένου να εκσυγχρονιστούν οι πάγκοι τους, ο εξοπλισμός τους, να μπορούν καλύτερα να παράγουν και καλύτερα να εκθέτουν τα προϊόντα τους, διότι πράγματι, θέλουμε να μπουν νέοι άνθρωποι που θα πιστοποιούν και θα τυποποιούν τα ασυναγώνιστα ποιοτικά φρέσκα προϊόντα τους, που θα τα βάζουν στον πάγκο τους και θα είναι τυποποιημένα, που θα γράφουν το όνομα του παραγωγού, που θα γράφουν ακόμα στο μέλλον και ενδείξεις περί ισχυρισμών υγείας για να εισπράττουν την υπεραξία, για να προσελκύσουν και άλλο καταναλωτικό κοινό στις λαϊκές αγορές.

Εσείς μας λέτε, δηλαδή, ότι έχουμε κάποιες χιλιάδες ανθρώπους, που επιχειρούν στις λαϊκές αγορές και να τους αφήσουμε με το αδύναμο κομμάτι των καταναλωτών. Να μην κάνουμε προσπάθεια αυτοί οι άνθρωποι να εκσυγχρονιστούν, να προσφέρουν καλύτερες υπηρεσίες, τυποποιημένα προϊόντα, τοπικά προϊόντα, που είναι συνήθως καλύτερης ποιότητας. Να μην προσελκύσουν, δηλαδή, άλλο καταναλωτικό κοινό με μεγαλύτερες οικονομικές δυνατότητες. Τους θέλετε καθηλωμένους και ταλαιπωρημένους, για να απευθύνεστε σ’ αυτούς ως πολιτικό κοινό. Εμείς θέλουμε να κάνουμε πραγματικά βήματα επιχειρηματικότητας. Αυτή είναι η ιδεολογική διαφορά των παρατάξεων μας. Εμείς επιδιώκουμε την κοινωνική και οικονομική κινητικότητα, δίνοντας ευκαιρίες βελτίωσης και ανόδου, ακόμα και στους μικροεπιχειρηματίες.

Θα κλείσω, κύριε Πρόεδρε. Επιχειρείται τον τελευταίο καιρό από την Αξιωματική Αντιπολίτευση, η προσπάθεια που κάνει η Κυβέρνηση και που μελετάει για να δώσει ορισμένα κίνητρα συγχωνεύσεων, να ερμηνευθεί ως προσπάθεια κυνηγητού ή εξαφάνισης της μικρομεσαίας επιχειρηματικότητας. Ετούτη η παράταξη, στην οποία έχω την τιμή να ανήκω είναι μια φιλελεύθερη, αλλά ταυτόχρονα και μια λαϊκή παράταξη. Είναι μια παράταξη που την ψηφίζει ο επαγγελματίας, ο μανάβης, ο χασάπης, ο γεωργός, ο κτηνοτρόφος, ο επιστήμονας ελεύθερος επαγγελματίας, ο γιατρός, ο δικηγόρος, ο μηχανικός και δεν είναι ταυτισμένη με μεγάλα συμφέροντα, κυρίες και κύριοι συνάδελφοι. Διότι αν ήταν ταυτισμένη με μεγάλα συμφέροντα, πολύ απλά δεν θα την ψήφιζε το 40% του ελληνικού λαού. Δεν είστε εσείς που εκπροσωπείτε τα συμφέροντα των πολιτών καλύτερα από τους ίδιους τους πολίτες.

Γι’ αυτό θα ψηφίσουμε το νομοσχέδιο του Υπουργείου Ανάπτυξης με την υποσημείωση προς την ηγεσία ότι χρειαζόμαστε κι άλλα βήματα, για να γίνουν οι λαϊκές μας αγορές νοικοκυρεμένες, ευρωπαϊκές, θα προσφέρουν φρέσκα προϊόντα, αναγνωρισμένα προϊόντα, αν είναι δυνατόν και τυποποιημένα προϊόντα σε μικρά τυποποιητήρια, για να εισπράττουν οι παραγωγοί και οι πωλητές μας την υπεραξία, για να κάνει βήματα προόδου και εκσυγχρονισμού η χώρα και σ’ αυτόν τον τομέα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Χρήστο Μπουκώρο.

Προσπαθεί να μπει ο κ. Τζηκαλάγιας. Τον βλέπουμε, τον ξαναχάνουμε. Αν συνδεθεί, θα του δώσουμε τον λόγο.

Να ξεκινήσουμε έναν κύκλο δευτερολογιών. Θα υπάρξει μια δευτερολογία για τον καθένα από τους ειδικούς αγορητές και εισηγητές της τάξεως των επτά λεπτών. Νομίζω ότι είναι ικανός χρόνος για να συμπληρώσετε.

Μας ακούει ο κ. Τζηκαλάγιας; Πάλι χάθηκε το σήμα. Φαίνεται η Καστοριά έχει αέρα!

Λοιπόν, να πάμε στον κ. Μπούμπα, που βλέπω εδώ. Να πάρει τον λόγο ως ειδικός αγορητής της Ελληνικής Λύσης.

Έχετε τον λόγο, κύριε Μπούμπα, για επτά λεπτά. Επειδή τα λεπτά είναι πολλά, μπορείτε να κάνετε χρήση του Βήματος. Τον κ. Τζηκαλάγια θα τον παρεμβάλλουμε σε όποιο σημείο μπορέσει να συνδεθεί.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αντίθετοι, κατηγορηματικά όχι στο νομοσχέδιο, σε ό,τι αφορά τις λαϊκές αγορές. Έχουμε διατυπώσει τις ανησυχίες, τους προβληματισμούς μας, τα δικά μας επιχειρήματα κατά τη διάρκεια των επιτροπών και στην Ολομέλεια. Είναι ένα νομοσχέδιο, το οποίο φαινομενικά φέρνει έναν εκμοντερνισμό, μια ψηφιοποίηση ηλεκτρονική στις λαϊκές αγορές.

Συνάμα, όμως, χάνει την ουσία, τη σημασία και την αξία που έχουν οι λαϊκές αγορές. Ανοίγει την κερκόπορτα, τον ασκό του Αιόλου, αν θέλετε, προκειμένου να απαλείφεται ο όρος «παραγωγός». Διότι αυτό είναι το ζητούμενο, αυτή είναι η πεμπτουσία του ρόλου της λαϊκής αγοράς, να προστατευθεί ο παραγωγός και να παραμείνει ανεξίτηλος ο όρος «παραγωγός» και να μην έχει πολλές προεκτάσεις ο όρος «επαγγελματίας», που θα δίνει τη δυνατότητα σε μεγάλες εταιρείες μελλοντικά να βαφτίζουν υπάλληλούς τους «επαγγελματίες πωλητές» και από μία κερκόπορτα που θα ανοίξει μελλοντικά να μπουν στις λαϊκές αγορές και να πουλούν τη δική τους πραμάτεια. Οπότε χάνεται ο ρόλος των λαϊκών αγορών, πέρα από τον αγρότη παραγωγό, μικρομεσαίο, με τον μικρό κλήρο.

Η Ελληνική Λύση από την πρώτη στιγμή, στο πολυσέλιδο πρόγραμμά μας, εμπεριστατωμένο και ουσιαστικό, λέμε, στον πρωτογενή τομέα να βοηθήσουμε την ανάπτυξη κυρίως στους μικρούς ευέλικτους συνεταιρισμούς και αγρότες. Αυτό χάνεται και αποδεικνύεται μέσα από τα άρθρα που αναλύσαμε, αλλά και από τις ανησυχίες, κύριοι συνάδελφοι, που εκφράζουν οι ίδιοι που βιώνουν το πρόβλημα.

Δεν δίνεται βαρύτητα, ως θα έπρεπε, με ένα νομοθετικό πλαίσιο, που να κατοχυρώνει τους μικρούς συνεταιρισμούς, δηλαδή η ισχύς εν τη ενώσει, το συνεταιρίζεσθαι. Πάει μεμονωμένα μια λαϊκή αγορά ψηφιοποιημένη μέσα και από μία ηλεκτρονική πλατφόρμα, όπου αυτός ο εκμοντερνισμός και η ψηφιοποίηση στο knowhow της ηλεκτρονικής εποχής που βιώνουμε, θα μεταλλάξει τη λαϊκή αγορά σε έναν υπαίθριο εμπορικό χαρακτήρα, σε ένα εμπορικό κέντρο.

Αυτοί ήταν οι φόβοι από την αρχή. Δεν βλέπουμε να προστατεύεται πραγματικά ο αγρότης και μικροπωλητής. Διότι η σημασία, ο στόχος -το ξέρετε πολύ καλά, το έχετε βιώσει από παιδιά, από την οικογένειά σας, από τους γονείς σας και τους παππούδες και τις γιαγιάδες, που περίμεναν πότε θα έρθει εκείνη τη μέρα να πάνε να γεμίσουν τις σακούλες με οπωροκηπευτικά από τη λαϊκή ή να αγοράσουν φθηνά ρούχα-, το θέμα είναι να προστατευθεί το μη στεγασμένο εμπόριο στο θέμα της λαϊκής. Δίνουμε το παράδειγμα ότι τα μεγάλα σουπερμάρκετ έκαναν μια συγκέντρωση εμπορικών δραστηριοτήτων, σε ό,τι αφορά τον μανάβη, τον κρεοπώλη, τον ψαρά, και πωλούν και άλλα προϊόντα, τα οποία δεν σχετίζονται με τα είδη πρώτης ανάγκης για μια οικογένεια στα σουπερμάρκετ. Έχει αλλοιωθεί ο χαρακτήρας στα μεγάλα σουπερμάρκετ και αυτό τώρα μετακυλίεται στις λαϊκές αγορές, εν όψει ενός ελέγχου.

Δεν είμαστε κατά των ελέγχων. Πρέπει να χτυπηθούν οι έκνομες ενέργειες. Από την άλλη πλευρά, όμως, σε ό,τι αφορά τα προϊόντα τα οποία θα πωλούνται στις λαϊκές στον πρωτογενή τομέα, σε καμμία περίπτωση δεν εξασφαλίζεται η ελληνική τους ταυτότητα, δεν υπάρχουν οι ελεγκτικοί μηχανισμοί. Υπάρχει το δικαίωμα -το είπα-, μέσω της συνθήκης GAP να έχουμε αθρόες εισαγωγές ξένων προϊόντων γης. Αυτό είχε ως αποτέλεσμα να πλήξει τον μικρό παραγωγό και δη τον νέο αγρότη, ο οποίος μπαίνει σε κάποια προγράμματα και επιζητά εναγωνίως μία άδεια στη λαϊκή για να πουλήσει τα προϊόντα του.

Δεν έχουν γίνει προσπάθειες όλα αυτά τα χρόνια, για να αναπτύξουμε, ως θα έπρεπε, και τα βιολογικά ελληνικά προϊόντα στις αγορές. Και εκεί υπάρχουν προβλήματα, σε ό,τι αφορά την ταυτοποίηση και πιστοποίηση βιολογικών προϊόντων, που είναι πολλά τα έξοδα για να ταυτοποιηθούν. Δεν έχουμε δώσει βοήθεια σε αυτούς που λέμε «νέοι αγρότες» ηλικίας έως σαράντα ετών, γιατί αυτοί χαρακτηρίζονται ως νέοι αγρότες ηλικιακά.

Σε ό,τι αφορά τώρα κάποιες τροποποιήσεις που έγιναν για παράταση εποχικών ειδών, αυτό εν μέρει είναι θετικό. Με τους χειροτέχνες, όπου συναντήθηκα και με εκπροσώπους χειροτεχνών καλλιτεχνών, δεν μπορούν να χαρακτηρίζονται καθαρά επαγγελματίες, διότι θα ναυαγήσουν οικονομικά. Έχουν τις δημιουργίες τους και θέλουν να τους πουλούν οι άνθρωποι στον δρόμο, γιατί δεν μπορούν να ανταπεξέλθουν στα πολλαπλά έξοδα του στεγασμένου εμπορίου. Άρα αν τους υποχρεώσουμε τώρα και αυτούς σε επαγγελματικές δεν θα μπορούν να ανταπεξέλθουν σε τέτοιου είδους υποχρεώσεις.

Πάμε σε μια μοριοδότηση που ναι μεν ο Υπουργός είπε κάτι με πτυχίο γεωργίας. Αυτό, όμως, δεν διευκρινίζεται μέσα, κυρίες και κύριοι συνάδελφοι. Η δουλειά δεν είναι ντροπή, αλλά δεν μπορούμε σε έναν επιστήμονα να του δώσουμε δέλεαρ, εχέγγυα και κίνητρα να πάει με περισσότερα μόρια σε μια λαϊκή. Σε σχέση με αυτό που έχει πει, ότι αν κάποιος χάσει τα μόρια του ή έχει μικρότερα μόρια, θα πάει σε παρακείμενη λαϊκή αγορά, πρέπει να πούμε ότι ο μικρός παραγωγός και δη αγρότης παραγωγός και επαγγελματίας, έχει μια διαπροσωπική σχέση με τον πελάτη χρόνια σε μια λαϊκή αγορά. Δεν μπορεί να αλλάξει γειτονιά. Δεν μπορεί να αλλάξει χαρακτήρα και να πάει σε μια άλλη περιοχή, διότι είναι σαν να ξεκινάει από την αρχή.

Σε ό,τι αφορά για τον e-Καταναλωτή έχουμε πει ότι είναι ένα σύστημα που επί του πρακτέου θα αποτύχει. Θα το δείτε. Επί του πρακτέου θα αποτύχει τουλάχιστον από πωλητές οι οποίοι είναι αρκετά χρόνια στη λαϊκή και είναι κάποιας ηλικίας. Δεν υπάρχει σε καμμία λαϊκή της Ευρωπαϊκής Ένωσης. Δεν υπάρχει στη Βαρκελώνη, δεν υπάρχει στο Παρίσι, δεν υπάρχει στην Καμπανία, που θεωρείται η μητέρα των λαϊκών αγορών στην Ιταλία. Υπάρχουν πάνω από πενήντα λαϊκές αγορές στην Ιταλία. Δεν εφαρμόζεται ούτε στο Βανκούβερ ούτε στο Τορόντο του Καναδά. Άρα εδώ πρωτοτυπούμε σε μια ηλεκτρονική πλατφόρμα, η οποία, όμως, ανατρέπει τα δεδομένα στη λαϊκή αγορά, το πώς θα πουληθεί ένα αγροτικό προϊόν ή ένα προϊόν βιοτεχνικού χαρακτήρα.

Επομένως, είμαστε κατά αυτού του νομοσχεδίου, γιατί, κυρίες και κύριοι, δεν είναι αντιπολιτευτικός μας μόνο ο ρόλος για την Αντιπολίτευση. Τεκμαιρόμεθα για αυτό το οποίο λέμε, επιχειρηματολογώντας. Υπάρχουν βέλη στη φαρέτρα και τα αποδεικνύουμε και από πλευράς της Ελληνικής Λύσης, που ανησυχούσαμε από τον Φεβρουάριο ακόμη, καταθέτοντας στον Υπουργό, τον κ. Γεωργιάδη, αυτή την επίκαιρη ερώτηση, και από τις ίδιες τις ομοσπονδίες -πολλοί εξ αυτών συνάδελφοι της ιδεολογικής πλεύσης της γαλάζιας παράταξης της Νέας Δημοκρατίας. Λέτε «συμφωνούν οι ομοσπονδίες». Να σας θυμίσω ότι η πρώτη ανακοίνωση από την ομοσπονδία είχε τον τίτλο ότι είναι ταφόπλακα για τις λαϊκές αγορές το συγκεκριμένο νομοσχέδιο και είναι εν ψυχρώ δολοφονία. Δεν είναι τυχαίοι οι τίτλοι -που δεν είναι της Ελληνικής Λύσης- που επικαλεστήκαμε τότε. Είναι των ίδιων των ανθρώπων που σχετίζονται, βιώνουν, δουλεύουν το αντικείμενο χρόνια. Είναι οικογενειακής φύσεως επιχειρήσεις που θα ήταν αδύνατο αυτούς τους ανθρώπους να τους «πετάξουμε» απ’ έξω.

Και επιτέλους, ένα άλλο πολύ σημαντικό κομμάτι που η ιστορία δείχνει, είναι το 1931 -είπα και στην τροπολογία μου- που δημιουργήθηκε το Ταμείο Λαϊκών Αγορών επί Ελευθερίου Βενιζέλου, Παναγιώτη Βουρλούμη, με τότε Δήμαρχο Αθηναίων τον Σταύρο Πάτση, κάτι που δεν ήταν τυχαίο. Γιατί έγινε αυτό το νομικό πρόσωπο δημοσίου δικαίου; Για να έχουν φωνή οι ίδιοι οι παραγωγοί που βιώνουν το πρόβλημα, οι ίδιοι να έχουν άποψη για το όλο ζήτημα. Δεν μπορεί να είναι εκτός αυτού του οργάνου και να μην έχει συσταθεί αυτό το όργανο.

Σε ό,τι αφορά την αγωνία της περιφέρειας, είτε αυτό που λέει ο Περιφερειάρχης κ. Τζιτζικώστας ή ο κ. Πατούλης, που προσπάθησε να δικαιολογήσει ο Υπουργός, δεν είναι τυχαίο. Οι περιφέρειες ναι μεν θέλουν αρμοδιότητες, για να χωροθετήσουν, για να υπάρχει ευταξία, να υπάρχει μια εύρυθμη λειτουργία στις λαϊκές αγορές, αλλά από την άλλη θέλουν ουσιαστική αρμοδιότητα. Όμως, είναι λάθος τα δύο μητροπολιτικά κέντρα να διαχωρίζονται, Αθήνα - Θεσσαλονίκη, με την υπόλοιπη Ελλάδα. Δημιουργούνται λαϊκές αγορές, παρακαλώ, δύο ή και τριών ταχυτήτων και αυτό σημαίνει ότι θα αλλοιωθεί ο χαρακτήρας των λαϊκών αγορών μελλοντικά.

Σε ό,τι αφορά τα άλλα νομοσχέδια και τις άλλες τροπολογίες μάλλον που έρχονται μέσα στο νομοσχέδιο, είναι πολύ σημαντικό αυτό που αφορά τα ΙΕΚ και τα κολλέγια. Δεν μπορεί a priory να περνάει και να καμουφλαρίζεται μέσα στο συγκεκριμένο νομοσχέδιο των λαϊκών αγορών, όπως και ο ουσιαστικός ρόλος που πρέπει να έχουν τα εμποροβιομηχανικά επιμελητήρια, τα οποία δημιουργούν το ΓΕΜΗ των επιχειρήσεων. Πρέπει να έχουν έναν άλλο ουσιαστικό ρόλο, χρηματοδότηση, να μην είναι απλά γνωμοδοτικά και συμβουλευτικά όργανα. Να μπορούν να είναι ένας πραγματικός συνδετικός κρίκος ανάμεσα στο επιχειρείν και το αθηνοκεντρικό μοντέλο. Εκεί θέλει πολλή συζήτηση, για να δούμε πώς πρέπει να λειτουργήσουν μελλοντικά κατά τα ευρωπαϊκά πρότυπα τα εμπορικά και βιομηχανικά επιμελητήρια.

Καταψηφίζουμε το νομοσχέδιο, γιατί θέλουμε να είμαστε κοντά στον μικρομεσαίο αγρότη, να είμαστε στον μικρό γαιοκτήμονα και στον πραγματικό μικροπωλητή του μη στεγασμένου εμπορίου.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κύριε Τζηκαλάγια, έχετε τον λόγο.

**ΖΗΣΗΣ ΤΖΗΚΑΛΑΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνησή μας με το παρόν ρυθμιστικό νομοθέτημα συμβάλλει στην αναμόρφωση του θεσμικού πλαισίου για τις δραστηριότητες στο υπαίθριο εμπόριο. Πρόκειται για μεταρρύθμιση που βοηθά πραγματικά την τοπική οικονομία. Διευκολύνουμε όλους όσους καταπιάνονται με αυτές τις δραστηριότητες και τις αναβαθμίζουμε σε δραστηριότητες υπεραξίας. Τα αποτελέσματα ενίσχυσης αυτής της επιχειρηματικότητας και υγιούς ανταγωνιστικότητας, που αποδέκτης τους είναι η ευρύτερη καταναλωτική κοινωνία, τονώνουν τον παλμό της οικονομικής ζωής της χώρας μας, γιατί αναμφίβολα οι υπαίθριες εμπορικές δραστηριότητες συνιστούν ζωτικότατο το κεφάλαιο της οικονομικής ζωής, καθώς η διάθεση προϊόντων του πρωτογενούς και δευτερογενούς τομέα ενεργοποιεί οικονομικά συμπολίτες μας πολλούς και αποτελεί εν δυνάμει πυλώνα οικονομικής ανάπτυξης, αλλά και περαιτέρω συνεισφοράς στην ενίσχυση της κοινωνικής ευημερίας.

Το νέο νομοθετικό πλαίσιο για το υπαίθριο εμπόριο αντικαθιστά τον υφιστάμενο νόμο του 2017 και αποτελεί αναμόρφωση και ταυτόχρονη κατάργηση του υφιστάμενου πλαισίου για το υπαίθριο εμπόριο με τις ασάφειες και παρερμηνείες του ως προς τους όρους και τις προϋποθέσεις στην άσκηση των υπαίθριων εμπορικών δραστηριοτήτων από τους πωλητές στην οργάνωση και τη λειτουργία των υπαίθριων αγορών, καθώς επίσης και στη διενέργεια ελέγχων και την επιβολή κυρώσεων.

Η εν λόγω νομοθετική πρωτοβουλία επιχειρεί μια διαφορετική προσέγγιση και αντιμετώπιση των απαιτούμενων διαδικασιών, προκειμένου να διασφαλιστεί το συμφέρον πωλητών και καταναλωτών. Προωθείται η απλούστευση ή και η εξάλειψη γραφειοκρατικών εμποδίων με στόχο την υποστήριξη των οικονομικών φορέων που ασκούν ή επιθυμούν να ασκήσουν τις οικονομικές αυτές δραστηριότητες.

Το νομοσχέδιο προβλέπει νέα κριτήρια χορήγησης θέσεων πωλητών στις λαϊκές αγορές. Η παρέμβαση της Κυβέρνησης μας με κίνητρα σε νέους, ανέργους και ευπαθείς ομάδες καταδεικνύει για άλλη μια φορά την κοινωνική μας ευαισθησία. Η πρωτοβουλία μας αυτή συνδράμει στην οικονομική ενεργοποίηση, αλλά και συνεπάγεται την ανάπτυξη και δη την βιώσιμη ανάπτυξη, ενώ παράλληλα αποτελεί και ισοδύναμο μιας δυναμικής αναμόρφωσης πολλά υποσχόμενης και μόνο ωφέλιμης κατά την εφαρμογή της. Προβλέπεται πριμοδότηση νέων και πτυχιούχων με περισσότερα μόρια για τη διεκδίκηση μιας θέσης πωλητή στα παζάρια. Πρόκειται για ρύθμιση με την οποία επιδιώκεται η παραμονή στους τόπους διαμονής νέων πτυχιούχων οι οποίοι έχουν και αγροτικές εκμεταλλεύσεις, αλλά και πριμοδότηση των αστέγων και των οικογενειών με παιδιά.

Πιο συγκεκριμένα, καθορίζονται οι αναγκαίοι όροι και οι προϋποθέσεις που διέπουν την άσκηση των υπαίθριων εμπορικών δραστηριοτήτων και εκσυγχρονίζει την οργάνωση και τον τρόπο λειτουργίας του υπαίθριου εμπορίου - λαϊκή αγορά, ενώ προβλέπει και ρυθμίσεις αναφορικά με τις βραχυχρόνιες αγορές, πλανόδιο εμπόριο, τις αγορές παρασκευής και πώλησης έτοιμου φαγητού και ποτών επί του δρόμου, τα γνωστά street foods markets, καντίνες, εμποροπανηγύρεις κ.λπ., καινοτομίες.

Αλλαγή λοιπόν του συστήματος μοριοδότησης, με το οποίο χορηγούνται οι άδειες στους παραγωγούς-πωλητές στις λαϊκές αγορές. Αναγνωρίζονται κοινωνικά, αλλά και επαγγελματικά μόρια για την απόκτηση άδειας και θέσης δραστηριοποίησης.

Συγκεκριμένα, μοριοδοτούνται με τριάντα πέντε μόρια όσοι είναι κάτω των τριάντα ετών, με τα μόρια να λιγοστεύουν και να φτάνουν τα τριάντα για τους άνω των σαράντα ένα ετών. Επίσης, λαμβάνεται υπ’ όψιν και για τους παραγωγούς - πωλητές ο αριθμός των τέκνων, τριάντα για τους πολύτεκνους, είκοσι για τους τρίτεκνους, δέκα όσους έχουν δύο παιδιά, το εάν κάποιος ήταν άστεγος, ενώ στα κριτήρια είναι αυτό του κύκλου σπουδών. Οι κάτοχοι πανεπιστημιακού τίτλου σε αντικείμενο συναφές με την πρωτογενή παραγωγή πριμοδοτείται με είκοσι μόρια, ενώ το απολυτήριο λυκείου με πέντε μόρια. Συνεπώς, οι τίτλοι σπουδών, ο αριθμός των παιδιών, πολυτεκνία, η ηλικία, η οικογενειακή κατάσταση, ενδεχόμενη αναπηρία, αστεγία, προϋπηρεσία σε λαϊκή αγορά κ.λπ., λαμβάνονται υπ’ όψιν στο σύστημα μοριοδότησης της προωθούμενης ρύθμισης και στις άδειες των επαγγελματιών πωλητών, των πωλητών στις αγορές, χειροτεχνών, καλλιτεχνών, κ.λπ..

Εισάγεται ο θεσμός των λεγόμενων πρότυπων λαϊκών αγορών. Ο χαρακτηρισμός μιας λαϊκής αγοράς ως πρότυπης απαιτεί κατ’ ελάχιστον την ύπαρξη ομοιομορφίας στον πάγκο, σταθερών υποδομών, αποχέτευσης και ηλεκτροδότησης, κάδων ανακύκλωσης και χώρων αναψυχής. Εισάγεται ο θεσμός των υπαίθριων, όπως προείπα, αγορών παρασκευής και πώλησης έτοιμου φαγητού. Πωλητές μπορεί να είναι είτε φυσικά είτε νομικά πρόσωπα.

Η διαχείριση του υπαίθριου εμπορίου από τις αρμόδιες αρχές, δήμους και περιφέρειες της χώρας, καθώς και τους ίδιους τους πολίτες διενεργείται μέσω του ολοκληρωμένου πληροφοριακού συστήματος. Η διαδικασία χορήγησης των αδειών των πωλητών θα πραγματοποιείται αποκλειστικά μέσα από το ολοκληρωμένο πληροφοριακό σύστημα, σε μια προσπάθεια καλύτερης οργάνωσης και κυρίως, μεγαλύτερης διαφάνειας. Η χορήγηση της άδειας και η παραχώρηση θέσης γίνονται κατόπιν προκήρυξης για τη διενέργεια πλειοδοτικού διαγωνισμού, με κριτήριο την υψηλότερη οικονομική προσφορά.

Η εν λόγω διαχείριση, μέσω ηλεκτρονικής πλατφόρμας θα καταλαμβάνει και τις σχετικές ενέργειες με την αναπλήρωση και μεταβίβαση άδειας, την καταχώρηση των υπαίθριων αγορών, αλλά και τον καθορισμό της διενέργειας ελέγχων και της επιβολής προστίμων. Στο ολοκληρωμένο πληροφοριακό σύστημα «ανοιχτή αγορά» θα καταγράφονται όλες οι πληροφορίες σχετικά με τις λαϊκές αγορές και εν γένει όλες τις υπαίθριες οργανωμένες αγορές. Διαμορφώνεται έτσι ένα δημόσιο προφίλ των κατόχων θέσεων, απαραίτητο για την εύρυθμη και αποτελεσματική διαχείριση του αντικειμένου του υπαίθριου εμπορίου από τους δήμους και τις περιφέρειες της χώρας.

Για να έχει γνώση και εικόνα ο καταναλωτής για τις τιμές των προϊόντων και τη διαμόρφωσή τους μέχρι το τέλος της ημέρας προβλέπεται και η εισαγωγή, ανάρτηση των τιμών εκκίνησης των βασικών αγαθών στην πλατφόρμα «e-καταναλωτής». Έτσι κάθε πωλητής υποχρεώνεται να εισάγει μέχρι τις 8.00΄ το πρωί στην πλατφόρμα την τιμή εκκίνησης των προϊόντων που διαθέτει στην λαϊκή αγορά, καθώς και την διαθέσιμη ποσότητα αυτών.

Η συστηματική καταγραφή και οργάνωση του αντικειμένου του υπαίθριου εμπορίου σε συνδυασμό με την ηλεκτρονικά διενεργούμενη διαχείριση των δράσεων του αναδεικνύει οφέλη και μόνο. Μέσω της χρήσης του πληροφοριακού συστήματος επιτυγχάνεται η απλοποίηση και συντόμευση των διαδικασιών, ενισχύεται η διαφάνεια μέσω των φορέων της λειτουργίας και των δραστηριοποιούμενων, εξασφαλίζεται η επιτελική διαχείριση του υπαίθριου εμπορίου σε κάθε τομέα αυτού. Ενισχύεται το εισόδημα των πολιτών. Αναβαθμίζεται η παροχή των προϊόντων και των υπηρεσιών στους καταναλωτές.

Η λειτουργικότητα του νομοσχεδίου διασφαλίζεται με την αποσαφήνιση της διάρκειας των αδειών παραγωγών - πωλητών σε πέντε έτη για να μην υπάρχει ανησυχία ότι κάθε χρόνο θα κάνουν την ίδια διαδικασία. Η υποχρεωτική γνωστοποίηση των κενών θέσεων στις λαϊκές αγορές θα γίνεται δύο φορές το χρόνο και όχι μία όπως ήταν μέχρι τώρα. Το ποσοστό 50% της ποσότητας που πρέπει να διαθέσει ένας παραγωγός στις λαϊκές αγορές θα υπολογίζεται με βάση τη δήλωση στο ΟΣΔΕ. Αφορά την ποσότητα που σκοπεύει να πουλά στις λαϊκές και που ο ίδιος θα δηλώσει.

Έτσι επιβάλλεται η ενίσχυση της φορολογικής συνείδησης. Οι πασχαλινές αγορές θα κρατούν τριάντα μέρες και όχι μόνο δεκαπέντε. Στις βραχυχρόνιες αγορές θα μπορούν να δραστηριοποιούνται πωλητές φυσικά και νομικά πρόσωπα για βιομηχανικά είδη έως έξι μέρες την εβδομάδα από τέσσερις που είχε προβλεφθεί. Ο νόμος για το υπαίθριο εμπόριο θα έχει έναρξη από 1η Φεβρουαρίου του 2022 για να υπάρχει χρόνος προκειμένου όλοι οι ενδιάμεσοι εμπλεκόμενοι φορείς να έχουν τον χρόνο να προετοιμαστούν κατάλληλα για να λειτουργήσει το νομοσχέδιο σωστά.

Η μοριοδότηση που καθιερώνεται αφορά την περίπτωση που σε κάποια λαϊκή οι διαθέσιμες θέσεις είναι λιγότερες από τις αιτήσεις. Συνεπώς, αυτός που θα χάσει τη μοριοδότηση δεν θα μείνει εκτός λαϊκών αγορών. Δεν θα μπορέσει να πάει στη συγκεκριμένη λαϊκή αγορά. Θα μπορεί όμως, να πάει σε μια διπλανή λαϊκή.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πλησιάζοντας στο τέλος, να πω πως ειδικά στο στάσιμο εμπόριο η αρμόδια αρχή χορηγεί τις άδειες με τις αντίστοιχες θέσεις δραστηριοποίησης, στάσιμο εμπόριο επαγγελματιών - πωλητών σε άνεργα άτομα πρώτον με ποσοστό αναπηρίας 50% και πάνω τουλάχιστον ή σε γονείς και κηδεμόνες ανήλικων τέκνων με ποσοστό αναπηρίας τουλάχιστον 50%. Οι θέσεις που καταλαμβάνουν οι δικαιούχοι μπορούν να χορηγούνται με κλήρωση. Η αρμόδια αρχή κατά τον ορισμό των θέσεων μεριμνά για την ασφαλή οροθέτησή τους.

Κριτήρια λοιπόν, για τη χορήγηση είναι η ανεργία και η ανικανότητα λόγω αναπηρίας του προσώπου για το οποίο ασκείται είτε το προσωποπαγές είτε το έμμεσο δικαίωμα προστασίας από την αναπηρία. Και τέλος με αυτό το νομοσχέδιο επιχειρείται η απλοποίηση αδειοδότησης σε διάφορες οικονομικές δραστηριότητες, όπως κολέγια, Ιδιωτικά Ινστιτούτα Επαγγελματικής Κατάρτισης, κέντρα δια βίου μάθησης, φροντιστήρια και κέντρα ξένων γλωσσών, αλλά και σε ψυχαγωγικές δραστηριότητες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συνεχίσουμε με τους εισηγητές.

Πρώτα, όμως, έχει ζητήσει τον λόγο για να κάνει μια μικρή παρέμβαση ο κ. Χαρίτσης.

Ορίστε, κύριε συνάδελφε, έχετε τον λόγο για τρία λεπτά.

**ΑΛΕΞΗΣ ΧΑΡΙΤΣΗΣ:** Κύριε Πρόεδρε, έχω ζητήσει παρέμβαση ως Κοινοβουλευτικός Εκπρόσωπος. Θα ήθελα τον χρόνο της δευτερολογίας μου. Θα είμαι πολύ σύντομος, όμως.

Δεν μπορώ, κύριε Πρόεδρε, επειδή ζούμε μέρες πάρα πολύ κρίσιμες, να μην επαναφέρω τα ερωτήματα, τα οποία έθεσα και χθες και αναφέρομαι στα ζητήματα της πανδημίας. Αντιμετωπίζουμε μία εθνική κρίση. Χθες είχαμε πεντέμισι χιλιάδες κρούσματα και μάλιστα μέρα Δευτέρα που ξέρουμε ότι τα κρούσματα είναι μειωμένα. Πολύ φοβάμαι -και αυτές είναι οι πληροφορίες που έχουμε- ότι σήμερα θα είναι ακόμα πιο αυξημένα τα κρούσματα.

Πού είναι, λοιπόν, το σχέδιο έκτακτης ανάγκης από τη μεριά της Κυβέρνησης; Πού είναι μία προσπάθεια να δημιουργηθεί ένα κλίμα συναίνεσης μέσα στην κοινωνία για να μπορέσουμε να αντιμετωπίσουμε αυτή την πρωτοφανή κρίση; Δυστυχώς η Κυβέρνηση επιμένει στη λογική του διχασμού και της πόλωσης, στη λογική του κοινωνικού αυτοματισμού.

Είδα πριν από λίγο τη δήλωση του Υπουργού Υγείας που έλεγε ότι είναι πολύ μεγαλύτερη η μετάδοση του κορωνοϊού στην εστίαση από ότι στις εκκλησίες. Αν είναι δυνατόν! Πάλι στοχοποιούνται συγκεκριμένες κοινωνικές ομάδες. Η Κυβέρνηση οφείλει να αλλάξει ρότα, κύριε Πρόεδρε, γιατί πολύ φοβάμαι ότι η εθνική κρίση μετατρέπεται σε εθνική καταστροφή με αποκλειστική ευθύνη της Κυβέρνησης Μητσοτάκη. Και βεβαίως είναι πάρα πολύ κρίσιμο να διαμορφωθούν οι προϋποθέσεις επιτέλους έτσι ώστε να μπορέσουμε να πείσουμε τους συμπολίτες μας και αυτούς που δεν έχουν εμβολιαστεί να προχωρήσουν στον εμβολιασμό. Πώς μπορεί να γίνει όμως αυτό όταν έχουμε μια Κυβέρνηση, η οποία δυστυχώς έχει χάσει κάθε ψήγμα αξιοπιστίας απέναντι στην κοινωνία;

Δεύτερη πολύ μεγάλη κρίση, κύριε Πρόεδρε, προκαλεί το ζήτημα της ακρίβειας. Δείτε και τα στοιχεία, τα οποία δημοσιεύτηκαν μόλις σήμερα, που μιλούν για απώλειες έως και 166 ευρώ το μήνα μεσοσταθμικά για τα νοικοκυριά για την κάλυψη των βασικών τους αναγκών. Τα δημοσιεύει σήμερα ο «ΟΙΚΟΝΟΜΙΚΟΣ ΤΑΧΥΔΡΟΜΟΣ». Το καταθέτω εδώ για τα Πρακτικά.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η κατάσταση είναι στο μη περαιτέρω και αυτό αφορά τα νοικοκυριά, αφορά τις μικρομεσαίες επιχειρήσεις, αφορά την ενεργοβόρο βιομηχανία, αφορά το σύνολο της ελληνικής οικονομίας.

Σήμερα ο Πρόεδρος του ΣΥΡΙΖΑ και Αρχηγός της Αξιωματικής Αντιπολίτευσης, ο Αλέξης ο Τσίπρας πήρε την πρωτοβουλία να καταθέσει αίτημα για προ ημερησίας συζήτησης στη Βουλή για το ζήτημα ακριβώς αυτό της ακρίβειας. Είναι πάρα πολύ κρίσιμο, πάρα πολύ σημαντικό. Δεν μπορεί η Κυβέρνηση να εθελοτυφλεί άλλο σ’ αυτό το πολύ σημαντικό πρόβλημα, το οποίο αντιμετωπίζει πλέον το σύνολο της ελληνικής κοινωνίας και υπονομεύει κάθε αναπτυξιακή προοπτική για την ελληνική οικονομία. Ελπίζουμε ότι αυτή η συζήτηση θα γίνει το συντομότερο δυνατό και κυρίως ότι η Κυβέρνηση θα σταματήσει πλέον να πιστεύει σε αυτές τις δοξασίες περί αυτορρύθμισης των αγορών και θα πάρει τα αναγκαία μέτρα για να μπορέσουμε να αντιμετωπίσουμε αυτή την πολύ δύσκολη κατάσταση.

Σε σχέση με το νομοσχέδιο, κύριε Πρόεδρε, δεν θέλω να προσθέσω κάτι άλλο από αυτά που ήδη έχουμε πει. Νομίζω έχουμε καταδείξει και εμείς και οι άλλες δυνάμεις της Αντιπολίτευσης ότι εδώ μιλάμε για ένα νομοσχέδιο το οποίο μετατρέπει το δικαίωμα των παραγωγών σε προνόμιο για λίγους και εκλεκτούς ως προς την πρόσβασή τους στις λαϊκές αγορές, δυσχεραίνει τη δυνατότητα των καταναλωτών να έχουν πρόσβαση σε φθηνά και ποιοτικά προϊόντα και μάλιστα μέσα σε συνθήκες πρωτοφανούς οικονομικής κρίσης και κύματος ανατιμήσεων.

Θα ήθελα να πω μόνο μια τελευταία κουβέντα για τις τροπολογίες. Δεν θα μπω στην ουσία και στο περιεχόμενο. Αυτό το οποίο με ενδιαφέρει αυτήν τη στιγμή είναι το γεγονός ότι εδώ έχουμε μία ακόμη περίπτωση, δυστυχώς δεν μας εκπλήσσει η Κυβέρνηση σ’ αυτό, όπου κατατίθενται τροπολογίες οι οποίες δεν έχουν προχωρήσει σε καμμία συζήτηση, καμμία διαβούλευση δεν έχει γίνει με τα κόμματα της Αντιπολίτευσης. Συστήνονται υπηρεσίες, ανακατανέμονται αρμοδιότητες στο Υπουργείο Ανάπτυξης και ακόμα και θέματα τα οποία, επειδή θέλω να είμαι δίκαιος, θα μπορούσαμε να τα δούμε και με θετικό τρόπο, θα έπρεπε όμως να συζητηθούν. Θα έπρεπε να έχει προηγηθεί μια σοβαρή διαβούλευση και με την Αντιπολίτευση και με τους εμπλεκόμενους φορείς, όπως και στην τροπολογία για τον εσωτερικό έλεγχο των ιδιωτικών εταιρειών εκεί όπου πράγματι υπάρχουν ζητήματα, τα οποία πρέπει να ρυθμιστούν.

Γιατί γίνεται όμως αυτό με έναν τρόπο τόσο βιαστικό χωρίς να έχει γίνει καμμία προηγούμενη συζήτηση; Αυτό πραγματικά είναι ακατανόητο, εξηγείται μόνο δυστυχώς από τον τρόπο με τον οποίο αυτή η Κυβέρνηση νομοθετεί συστηματικά. Το είδαμε πρόσφατα και σε πολύ σοβαρά ζητήματα, όπως το Ταμείο Ανάκαμψης που επίσης επιχείρησε η Κυβέρνηση να το περάσει εν κρυπτώ από το Κοινοβούλιο. Νομίζω ότι είναι μια διαδικασία, η οποία προσβάλλει τις κοινοβουλευτικές διαδικασίες και δεν διευκολύνει τη δουλειά όλων των πολιτικών κομμάτων, αλλά κυρίως τη δυνατότητα της ελληνικής κοινωνίας να παρακολουθήσει τον τρόπο με τον οποίο νομοθετεί η Βουλή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον ειδικό αγορητή του Κομμουνιστικού Κόμματος Ελλάδας, τον κύριο Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Η Κυβέρνηση προφανώς και συνεχίζει εν μέσω πανδημίας το αντιλαϊκό της έργο. Μετά από δεκάδες αντιλαϊκές παρεμβάσεις στο στόχαστρο είναι τώρα η λειτουργία των λαϊκών αγορών και του υπαίθριου εμπορίου.

Οι νομοτεχνικές αλλαγές που παρουσίασε ο Υπουργός αποτελούν κατ’ αρχήν τη διάψευση των όσων έλεγε μέχρι τώρα ότι έχει εξαντλήσει όλα τα περιθώρια, ότι έχει ακούσει τις ομοσπονδίες και ότι στηρίζει τις λαϊκές αγορές. Αυτές οι νομοτεχνικές αλλαγές, παρ’ όλο που μεταβάλλουν κάποιες διατάξεις σε πιο ήπια κατεύθυνση, εντούτοις δεν αλλάζουν την βασική τους κατεύθυνση που είναι προφανώς η μετατροπή των λαϊκών αγορών σε εμπορικές.

Κατά συνέπεια δεν αλλάζει και τη θέση του ΚΚΕ για καταψήφιση επί της αρχής και όπως έχει και η στάση μας επί των άρθρων και θα ψηφίσουμε σε λίγο. Το βασικό είναι ότι ενισχύει αυτό το νομοσχέδιο και οξύνει τον ανταγωνισμό, το μάρμαρο του οποίου θα κληθούν να πληρώσουν κατ’ αρχάς οι ίδιοι οι επαγγελματίες παραγωγοί και έμποροι που σήμερα δραστηριοποιούνται στις λαϊκές αγορές και αυτό θα τους οδηγεί σε μια γενικευμένη ανασφάλεια, στην ανεργία.

Παραμένει η αυστηροποίηση του πλαισίου λειτουργίας ακριβώς για να υπηρετηθεί αυτός ο στόχος δηλαδή της αποθάρρυνσης των χιλιάδων παραγωγών και επαγγελματιών να αφήσουν τις λαϊκές αγορές, όπως είναι τα εμπόδια στην απόκτηση και στην ανανέωση της άδειας, οι εξοντωτικές ποινές, το μεγάλο ημερήσιο τέλος από δήμους και περιφέρειες, η ενίσχυση των ιδιωτικοοικονομικών κριτηρίων στη λειτουργία των λαϊκών αγορών και ουσιαστικά η περικοπή της κρατικής χρηματοδότησης και η εκχώρηση αρμοδιοτήτων των λαϊκών αγορών σε εργολάβους, η αλλαγή κριτηρίων δραστηριοποίησης αποκλείοντας ευπαθείς κοινωνικές ομάδες, η μη κατοχύρωση της κυριακάτικης αργίας, η μετατροπή παραγωγικών αδειών σε επαγγελματικές δηλαδή καθαρά εμπορικές.

Άρα όλα αυτά μαζί συντείνουν προς αυτή την κατεύθυνση δηλαδή στη συρρίκνωση του, στην αποθάρρυνση χιλιάδων επαγγελματιών και παραγωγών εγκαταλείποντας το επάγγελμά τους. Θα το πληρώσουν μόνο οι παραγωγοί και οι μικρέμποροι; Όχι βέβαια. Θα το πληρώσει η ίδια η λαϊκή οικογένεια, θα το πληρώσει ο καταναλωτής που προέρχεται από την λαϊκή οικογένεια.

Δεν αφορά μόνο το νομοσχέδιο κατά συνέπεια τους εμπόρους και τους παραγωγούς, θα έχει την αντανάκλαση του και στις τιμές στη λαϊκή κατανάλωση. Ο στόχος είναι η εξαφάνιση της απευθείας πρόσβασης των λαϊκών στρωμάτων σε διατροφικά προϊόντα σε προσιτές τιμές χωρίς τη διαμεσολάβηση των ενδιάμεσων, των χονδρεμπόρων έτσι ώστε σιγά - σιγά η απευθείας πρόσβαση να εκλείψει. Η πρόσβαση των εργαζομένων και συνταξιούχων σε απαραίτητα είδη διατροφής και άλλα εμπορεύματα σε προσιτές τιμές, όπως γίνεται μέχρι σήμερα, θα περιοριστεί σε πρώτη φάση και σε μία προοπτική θα εξαφανιστεί. Ποιοι θα είναι ωφελημένοι από αυτή την ιστορία; Προφανώς οι μεγαλέμποροι στον διατροφικό τομέα.

Καλούμε, λοιπόν, τους επαγγελματίες των λαϊκών αγορών, τους παραγωγούς, όλους τους εργαζόμενους σε επαγρύπνηση. Κανέναν δε πρέπει να ξεγελάσουν αυτοί οι κυβερνητικοί ελιγμοί. Η οργανωμένη πάλη και ο συλλογικός αγώνας είναι μονόδρομος προκειμένου να μην περάσουν στη διάλυση των λαϊκών αγορών.

Σε σχέση με τις τροπολογίες, καταθέσαμε ως ΚΚΕ μία τροπολογία που αφορά τη μονιμοποίηση των πενταετών, των πυροσβεστών. Δεν είπατε κουβέντα, ούτε η Κυβέρνηση ούτε και η Αντιπολίτευση και το θέμα δεν είναι αν θα πει μετά η Αντιπολίτευση. Το θέμα είναι πώς ζυμώνεται καθ’ όλη τη διάρκεια της συζήτησης. Την αντιμετωπίσατε δηλαδή εντελώς απαξιωτικά. Δεν μπήκατε καν στον κόπο να πάρετε θέση. Και καλά είναι τα παλαμάκια και τα «μπράβο» που μπορεί να λέτε στους πυροσβέστες, σ’ αυτούς τους ηρωικούς ανθρώπους, αλλά για το εργασιακό, το μισθολογικό και συνταξιοδοτικό τους ζήτημα δεν λέτε απολύτως καμμία κουβέντα.

Εμείς έχουμε εκφράσει ως ΚΚΕ τη ριζική μας διαφωνία για τη διαιώνιση αυτής της απαράδεκτης κατάστασης που επικρατεί εδώ και χρόνια, με διαφορετικές εργασιακές σχέσεις και τη συνεχή συρρίκνωση του Πυροσβεστικού Σώματος. Τα αποτελέσματα άλλωστε φάνηκαν από τη φετινή περίοδο με τις καταστροφικές πυρκαγιές στην Εύβοια, στην Αττική, στην Ηλεία και αλλού.

Ως προς τις υπουργικές τροπολογίες, τις καταψηφίζουμε όλες. Κι εδώ έχουμε το γνωστό κόλπο, τη γνωστή δηλαδή παγίδα που κάθε φορά κάνουν όλες οι κυβερνήσεις, όχι μόνο η σημερινή, αλλά και οι προηγούμενες, μηδεμιάς εξαιρουμένης. Στην ίδια τροπολογία εντάσσουν άρθρα για τα οποία υπό προϋποθέσεις θα μπορούσαμε να ψηφίσουμε διαφορετικά. Παρ’ όλα αυτά αναγκάζετε τους Βουλευτές να ψηφίσουν τις τροπολογίες ενιαία.

Για παράδειγμα, στην τροπολογία με γενικό αριθμό 1111 υπάρχουν τέσσερα άρθρα. Θα θέλαμε να ψηφίσουμε «παρών», για παράδειγμα, στο άρθρο 3, αναφορικά με τις συμβάσεις διοικητικού προσωπικού ΙΔΟΧ τμημάτων μετεκπαίδευσης εκπαιδευτικής περιόδου 2021 - 2022. Είναι βέβαια γνωστή η θέση του ΚΚΕ για τη μονιμοποίηση αυτού του προσωπικού, με τη μετατροπή σε συμβάσεις αορίστου χρόνου.

Την βάλατε αυτή τη διάταξη, για παράδειγμα, στην ίδια τροπολογία με το άρθρο 1, η οποία τροπολογία είναι κατάπτυστη, που καταργεί την απλή αναλογική στην εκλογική διαδικασία των αστυνομικών. Βέβαια, την αποσύρατε, αλλά είναι και το άρθρο 2 για τη σύσταση θέσης συνδέσμου του Υπουργείου Εθνικής Άμυνας στη μόνιμη αντιπροσωπεία της Ελλάδας στην Ευρωπαϊκή Ένωση για θέματα ανάπτυξης, δυνατοτήτων και προγραμμάτων στο πλαίσιο της μόνιμης διαρθωμένης συνεργασίας της Ευρωπαϊκής Ένωσης. Κατά την άποψή μας, είναι μία διάταξη επικίνδυνη που δεν υπηρετεί τα κυριαρχικά δικαιώματα της Ελλάδας.

Το ίδιο ισχύει και με την τροπολογία με γενικό αριθμό 1113. Θα μπορούσαμε να ψηφίσουμε «παρών» ή και θετικά, για παράδειγμα, στη στέγαση των υπηρεσιών της Γενικής Γραμματείας Έρευνας και Καινοτομίας. Βαραίνει όμως η διάταξη για τα τομεακά και περιφερειακά αναπτυξιακά προγράμματα 2020 - 2025. Παρ’ όλο που είναι χρήματα του ελληνικού λαού αυτά, εντούτοις δεν είναι επιλέξιμα για τις δικές τους ανάγκες. Δηλαδή οι ίδιοι τα δίνουν, ο ίδιος ο λαός τα δίνει, αλλά δεν έχει το δικαίωμα να τα αξιοποιήσει με βάση τις ανάγκες του, αλλά με βάση τις ανάγκες ενίσχυσης της κερδοφορίας και της ανταγωνιστικότητας του κεφαλαίου.

Όσον αφορά την τροπολογία με γενικό αριθμό 1115, που αφορά την επιχορήγηση ΟΤΑ Β΄ Βαθμού για την εξυγίανση επιχειρήσεών τους, η τροπολογία αυτή είναι φωτογραφική, όσο και αν θέλει να πει ο Υπουργός ότι δεν πρόκειται για φωτογραφική, αλλά βοηθάει τις εταιρείες στο επίπεδο των περιφερειών. Στη πραγματικότητα φωτογραφίζει τις εταιρείες για να αναλάβουν ρόλο για λογαριασμό επιχειρηματικών ομίλων στον τομέα των ανανεώσιμων πηγών ενέργειας, αφού εξυγιάνει αυτές τις συγκεκριμένες εταιρείες.

Η τροπολογία αυτή ταυτόχρονα είναι και κίνητρο στις περιφέρειες για να μπουν πιο ενεργά στο παιχνίδι της απελευθέρωσης της ενέργειας, με ίδρυση επιχειρήσεων όπου θα συμμετέχουν στο μετοχικό κεφάλαιο με 70%, το οποίο φυσικά αύριο μπορεί πολύ εύκολα να κατέβει στο 50%, στο 30% ή στο μηδέν. Θα μπορούσε να πει κάποιος η επιδότηση να δίνεται απευθείας, για παράδειγμα, από την Κυβέρνηση σε επιχειρήσεις και όχι μέσω των περιφερειών. Βέβαια εμείς, ως ΚΚΕ, πάλι την ίδια θέση θα είχαμε.

Η πραγματικότητα είναι ότι σας ενδιαφέρει να μπάσετε τις περιφέρειες και να διαχυθεί παρακάτω, πιο κοντά στον λαό, τόσο η ευθύνη προσέλκυσης ιδιωτικών κεφαλαίων όσο και η αντίληψη της συμμετοχής της τοπικής και περιφερειακής διοίκησης στα ενεργειακά σχέδια των απελευθερωμένων μονοπωλίων και στην πράσινη ανάπτυξη για τη σωτηρία τάχα του πλανήτη. Και φυσικά ακολουθούν αμέσως μετά και οι ενεργειακές κοινότητες.

Κατά συνέπεια, δεν μπορούμε να ψηφίσουμε τις τροπολογίες. Τις καταψηφίζουμε, όπως επίσης καταψηφίζουμε το νομοσχέδιο επί της αρχής και επί των άρθρων σε λίγο θα ψηφίσουμε συγκεκριμένα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Υπουργός Εθνικής Άμυνας έχει τον λόγο για δύο λεπτά για να υποστηρίξει την τροπολογία του Υπουργείου Εθνικής Άμυνας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Ήρθα να υποστηρίξω πολύ σύντομα μία τροπολογία του Υπουργείου Εθνικής Άμυνας. Είναι αυτή με γενικό αριθμό 1111 και ειδικό 87 στο σχέδιο νόμου του παρόντος νομοσχεδίου. Έχει να κάνει με μία διάταξη που αφορά στη σύσταση θέσης στη μόνιμη αντιπροσωπεία της Ελλάδας στην Ευρωπαϊκή Ένωση -στη μόνιμη αντιπροσωπεία/Ε.Ε. δηλαδή- για θέματα ανάπτυξης δυνατοτήτων και προγραμμάτων στο πλαίσιο της μόνιμης διαρθρωμένης συνεργασίας της Ευρωπαϊκής Ένωσης, τη λεγόμενη PESCO.

Γιατί προχωράμε στη σύσταση αυτής της θέσης; Διότι, όπως ξέρετε, η PESCO έχει ως βασικό στόχο την ενίσχυση της ικανότητας της Ευρωπαϊκής Ένωσης στον τομέα της ασφάλειας και παρέχει στα κράτη -μέλη που συμμετέχουν τη δυνατότητα να αναπτύξουν από κοινού ικανότητες άμυνας και για την επιχειρησιακή τους ετοιμότητα, δηλαδή είναι ένας οργανισμός που αναπτύσσει προγράμματα με κοινή συμμετοχή χωρών - μελών της Ευρωπαϊκής Ένωσης στον χώρο της άμυνας και της ασφάλειας.

Έχει μια ιδιαίτερη στρατηγική σημασία. Η Ελλάδα έχει έντονη συμμετοχή στην από κοινού ανάπτυξη με άλλες χώρες -μέλη της Ευρωπαϊκής Ένωσης τέτοιων προγραμμάτων. Ενδεικτικά αναφέρω ότι μέσα στο 2020 η Ελλάδα συμμετείχε σε πέντε προτάσεις ανάπτυξης τέτοιων προγραμμάτων, υπό την αιγίδα της PESCO, ως ηγέτιδα χώρα στον τομέα της άμυνας και της ασφάλειας, τα οποία έγιναν δεκτά και για συγχρηματοδότηση από την PESCO. Το 2021, μέχρι στιγμής, έχουμε άλλα δύο εγκεκριμένα.

Επομένως, όπως καταλαβαίνετε, ευλόγως η χώρα θέλει να ενισχύσει το στίγμα της στη μόνιμη αντιπροσωπεία της Ευρωπαϊκής Ένωσης, προκειμένου να προωθεί μέσω αυτού του ειδικού αντιπροσώπου, που προέρχεται βέβαια από το χώρο της άμυνας, από τις Ένοπλες Δυνάμεις, τέτοιου είδους προγράμματα με τον Ευρωπαϊκό Οργανισμό Άμυνας και την PESCO.

Επομένως, προφανώς, όπως καταλαβαίνετε, είναι επωφελής η σύσταση της ανωτέρω θέσης. Σε κάθε περίπτωση είναι και αναγκαία για τη χώρα μας. Το πρόσωπο που θα τοποθετηθεί με απόφαση του ΥΕΘΑ, θα προσδιοριστεί στην πορεία. Καλείται να διαθέτει ανάλογη εμπειρία. Προφανώς θα πρόκειται για στέλεχος που έχει διατελέσει στις Ένοπλες Δυνάμεις και μάλιστα με ειδική εμπειρία στις συμβάσεις περί τα εξοπλιστικά και την άμυνα αποδεδειγμένη και θα αποτελεί κατ’ αυτόν τον τρόπο το σύνδεσμο του Υπουργείου Εθνικής Άμυνας για τα κρίσιμα θέματα ανάπτυξης δυνατοτήτων και προγραμμάτων στο πλαίσιο της ως άνω συνεργασίας.

Έτσι καθίσταται πιο αποτελεσματική η εκπροσώπηση του Υπουργείου Εθνικής Άμυνας στην Ευρωπαϊκή Ένωση. Θα έχει δυνατότητα να τρέξει και να υποστηρίξει ελληνικές προτάσεις και από εταιρείες της εγχώριας αμυντικής βιομηχανίας για συγχρηματοδότηση μέσω PESCO, με τελικό αποτέλεσμα την επαύξηση των αμυντικών δυνατοτήτων της χώρας.

Ήδη από καιρό μελετάμε τη σύσταση αυτής της θέσης. Υπήρχαν ζητήματα διαδικαστικά. Επειδή όμως κρίνουμε ότι μέχρι το τέλος του χρόνου πρέπει το πρόσωπο που θα αναλάβει, ήδη να έχει μεταβεί, να εγκατασταθεί στις Βρυξέλλες και να έχει ήδη κάνει τον πρώτο γύρο των επαφών με τους οικείους ευρωπαϊκούς οργανισμούς για την άμυνα, επισπεύδουμε με αυτή την τροπολογία και ζητώ, σύμφωνα με το ανωτέρω σκεπτικό, από το Σώμα την έγκρισή της.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Προχωράμε τώρα με τον κ. Απόστολο Πάνα από το Κίνημα Αλλαγής.

Κύριε Πάνα, έχετε τον λόγο.

**ΑΠΟΣΤΟΛΟΣ ΠΑΝΑΣ:** Κύριε Υπουργέ, κυρίες και κύριοι συνάδελφοι, γνωρίζετε ήδη πως και η Κοινοβουλευτική μας Ομάδα έχει καταθέσει από χθες αίτημα ονομαστικής ψηφοφορίας επί της αρχής του νομοσχεδίου του Υπουργείου Ανάπτυξης και Επενδύσεων, έχοντας σκοπό να υπογραμμίσουμε τους θεμελιώδεις κινδύνους που εντοπίσαμε στο συγκεκριμένο νομοσχέδιο.

Επίσης, γνωρίζετε τη θέση μας από την πρώτη στιγμή που το νομοσχέδιο αυτό ήρθε στα χέρια μας και αυτή είναι ξεκάθαρη. Στεκόμαστε λοιπόν απέναντι στη διάλυση ενός θεσμού με ιστορία ενενήντα τριών χρόνων, έναν θεσμό που όχι μόνο σύμφωνα με τα δικά μας λεγόμενα, αλλά και αποδεδειγμένα από σχετική έρευνα του Ινστιτούτου Καταναλωτών εξυπηρετεί τους λιγότερο προνομιούχους, τους καταναλωτές που βρίσκουν αδιαμεσολάβητα φτηνά και φρέσκα ποιοτικά προϊόντα. Στεκόμαστε απέναντι στην προσπάθεια, όπως λέτε, να ωθήσετε τους μικρούς παραγωγούς να γίνουν επαγγελματίες.

Κύριε Υπουργέ, αναφερθήκατε χθες στις λαϊκές αγορές της Αθήνας και παραδεχθήκατε και εσείς ο ίδιος από το Βήμα της Βουλής πως οι Βορειοελλαδίτες φορείς που ήταν στην ακρόαση ήταν αυτοί οι οποίοι είχαν αντιδράσεις.

Γνωρίζετε, κύριε Υπουργέ, την πολυμορφία στη χώρα μας πολύ καλά, όπως επίσης και τις τοπικές ιδιαιτερότητες και ανομοιογένειες που παρουσιάζονται σε κάθε επίπεδο. Επομένως, κρίνετε άδικο να νομοθετούμε με τα ίδια μέτρα και σταθμά για τις λαϊκές αγορές της Αθήνας και της Χαλκιδικής, για παράδειγμα;

Αναφερθήκατε επίσης χθες και στις εμπρόθεσμες τροπολογίες που καταθέσατε. Πέντε στις 22 Οκτώβρη και μία στις 29. Τροποποιήσεις για τους όρους δόμησης σε επιχειρηματικά πάρκα, όπως και για παράταση της δυνατότητας της «ΜΟΔ Α.Ε.» να συνάπτει συμβάσεις μίσθωσης έργου.

Κυρίες και κύριοι συνάδελφοι, όσο και να προσπαθούμε δεν μπορούμε να μη δούμε στην τροπολογία αυτή, την 1110, μια κάποια φωτογραφική διάταξη. Αναφορικά με την επόμενη τροπολογία, την 1111, να πω και κάτι θετικό, την απόσυρση του πρώτου άρθρου.

Περιμέναμε, όμως, περισσότερη συνεργασία από την πλευρά σας. Οι τροπολογίες όλες στο σύνολό τους αλλάζουν ελάχιστα απ’ όλα αυτά που επισημάναμε. Η μετατροπή των παραγωγικών αδειών σε επαγγελματικές και καθαρά εμπορικές και με κύριο στόχο τη συρρίκνωσή τους οδηγεί στην αποθάρρυνση χιλιάδων επαγγελματιών και παραγωγών προκειμένου να εγκαταλείψουν το επάγγελμα. Εκεί στεκόμαστε, στην προστασία των παραγωγών και κατ’ επέκταση στην προστασία του μικρομεσαίου καταναλωτή, στην προστασία δηλαδή των ανθρώπων που δίνουν καθημερινά τη μάχη για την επιβίωση και για το μεροκάματο.

Κλείνοντας, να αναφέρω επίσης πως περιμέναμε έστω οι τροπολογίες να οδηγούσαν σε ένα τελικό πιο ενισχυτικό βοηθητικό πλάνο νομοσχεδίου για τους πολίτες που στηρίζουμε. Περιμέναμε τροπολογίες που έστω αυτή τη στιγμή θα διόρθωναν όσο περισσότερο γίνεται τις υπάρχουσες αστοχίες και θα βελτίωναν την κατάσταση του νομοσχεδίου. Εντούτοις, αυτό δεν συνέβη. Δεν βρίσκουμε ουσιαστικές αλλαγές ως προς τη φύση του νομοσχεδίου και συνεχίζουμε να βλέπουμε διατάξεις οι οποίες, όχι μόνο δεν λύνουν βασικά προβλήματα, αλλά δημιουργούν περισσότερα.

Κυρίες και κύριοι συνάδελφοι, δεν πρέπει να δημιουργούμε περισσότερες δυσκολίες στους πολίτες μας τη δεδομένη στιγμή. Η ίδια, και ελπίζω όχι χειρότερη, οικονομική κατάσταση θα επικρατεί και του χρόνου.

Επομένως, κύριε Υπουργέ, άτοπη κρίνεται τόσο η έναρξη ισχύος του νομοθετήματος αυτού όσο και η χθεσινή σας αναφορά σχετικά με αυτό. Εκτός βέβαια κι αν υπάρχουν τόσο εφησυχαστικά στοιχεία που αποδεικνύουν οικονομικά το αντίθετο.

Συνοψίζοντας, να υπογραμμίσω ξανά το γεγονός ότι οι άνθρωποι των λαϊκών αγορών στη μεγάλη πλειοψηφία των διατάξεων διαφωνούν και αυτό θα έπρεπε να έχει ληφθεί πολύ σοβαρά υπ’ όψιν. Δεν θα έπρεπε δηλαδή σε αυτή την πολύ δύσκολη οικονομική κατάσταση και εν μέσω πανδημίας, καθώς μιλάμε για πάνω από πέντε χιλιάδες κρούσματα, να δημιουργούμε περαιτέρω προβλήματα στην ήδη επιφορτισμένη οικονομικά μεσαία τάξη που βάλλεται από παντού.

Ευχαριστώ πολύ για τον χρόνο σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Συνεχίζουμε με τον κ. Αραχωβίτη και θα κλείσει η συνεδρίαση με τον κ. Σιμόπουλο.

Κύριε Αραχωβίτη, έχετε τον λόγο.

**ΣΤΑΥΡΟΣ ΑΡΑΧΩΒΙΤΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα ενώ συζητάμε -και τελειώνει η συζήτηση- γι’ αυτό το νομοσχέδιο, αποδεικνύεται ότι πράγματι είναι το λάθος νομοσχέδιο τη λάθος στιγμή. Μόλις πριν από λίγο ανακοινώθηκε ότι τα κρούσματα έφτασαν τα έξι χιλιάδες επτακόσια με πενήντα εννέα νεκρούς καινούργιους. Άρα αυτό που λέγαμε από την αρχή, ότι η ένταση που προκάλεσε, ο διχασμός και όλη αυτή η αναστάτωση που έφερε αυτό το νομοσχέδιο ήταν τη λάθος στιγμή και δεν προσέφερε τίποτα απολύτως.

Από τη μέχρι τώρα, όμως, αναλυτική και μακρά συζήτηση που έχει γίνει μπορούμε να εξάγουμε τα εξής συμπεράσματα.

Συμπέρασμα πρώτο. Καταργείται ένας πρόσφατος νόμος, ο ν.4497/2017, χωρίς επαρκή αιτιολόγηση, ένας νόμος που είχε τη συναίνεση του μεγαλύτερου μέρους της Κοινοβουλευτικής Αντιπροσωπείας και μάλιστα της Αντιπολίτευσης και χωρίς να μπει κανένας στη λογική στοιχειωδώς απέναντι στους συναδέλφους ή και στον εαυτό του και να πει τι δεν πήγε καλά στον προηγούμενο νόμο και οδήγησε στην αναγκαιότητα της κατάργησης του νόμου αυτού. Μάλιστα, η ίδια η ΕΛΠΕ αναφέρει ότι θα πρέπει να ξαναγυρίσουμε σε διατάξεις αυτού του νόμου, σε έναν νόμο που η συνομοσπονδία των παραγωγών αναφέρει ότι θα έπρεπε να έχουν γίνει βελτιώσεις πάνω σ’ αυτόν και όχι να καταργηθεί εκ βάθρων και συλλήβδην.

Συμπέρασμα δεύτερο. Όπως και να το κάνουμε, η Κυβέρνηση και η συμπολίτευση έμεινε τραγικά μόνη. Το είδαμε από τις επιστολές που έστειλαν οι φορείς που δεν μίλησαν μέχρι τώρα. Έχουμε μία καινούργια επιστολή από την Περιφέρεια Κρήτης ξεχωριστά, την οποία θα την καταθέσω και αυτή στα Πρακτικά. Μπορεί κάποιος να δει τις δηλώσεις όλων των συμμετεχόντων στη διαβούλευση από τη συνεδρίαση της ακρόασης των φορέων, όπου θα δει ότι όποιοι δεν ήταν κάθετα αντίθετοι είχαν τις επιφυλάξεις τους οι οποίες ουδέποτε ανακλήθηκαν, ουδέποτε κάμφθηκαν. Και αυτό φαίνεται από τις επιστολές που συνεχίζουν να έρχονται μέχρι τώρα.

Συμπέρασμα τρίτο. Έχουμε ζητήματα δημοκρατίας σ’ αυτή τη χώρα και σε αυτή την Κυβέρνηση. Όταν λέτε ότι ο διάλογος γίνεται -και έχει γίνει ένας μεγάλος διάλογος- προφανώς είναι ένας διάλογος μεταξύ κωφών, ένας διάλογος μεταξύ μη ακουόντων. Όταν λέτε ότι συζητάτε, με ποιους συζητάτε; Όταν αυτοί οι άνθρωποι μέχρι τελευταία ώρα βγάζουν ανακοινώσεις -σημερινή ανακοίνωση- ότι είναι απέναντι, ότι δεν συμφωνούν με τις τροποποιήσεις που φέρατε, με ποιον συζητάτε και τι λέτε;

Υπάρχει, λοιπόν, ζήτημα δημοκρατίας, όπως υπάρχει και ζήτημα διαφάνειας. Και αυτό θα το θέσουμε και πιο κάτω. Ζήτημα διαφάνειας τόσο στις διατάξεις που φέρνετε όσο και στην ουσία του διαλόγου που γίνεται. Γιατί το να χρησιμοποιεί κανένας κατ’ επίφαση διάλογο μόνο και μόνο για να πει ότι «Εγώ έχω τη δημοκρατική νομιμοποίηση στο ότι δέχομαι ανθρώπους, αλλά δεν τους ακούω. Δεν έχει σημασία, όμως, εγώ τους δέχομαι» αυτό είναι ζήτημα δημοκρατίας τελικά.

Συμπέρασμα τέταρτο. Φέρατε βελτιώσεις πράγματι, μια σειρά από νομοτεχνικές ρυθμίσεις, ογδόντα πέντε τον αριθμό, οι οποίες, όμως, προφανώς, όπως σας είπαν όλοι οι συνάδελφοι που μίλησαν μέχρι τώρα, δεν αλλάζουν τον πυρήνα και την ουσία του νομοθετήματος. Δεν αλλάζουν τη φιλοσοφία. Δεν αλλάζουν το ότι διαλύετε έναν θεσμό ενενήντα τριών χρόνων αλλάζοντας την κατεύθυνσή του, αλλάζοντας την πορεία, αποθαρρύνοντας τη συμμετοχή των παραγωγών προς όφελος μη παραγωγών επαγγελματιών τη λάθος στιγμή. Την ώρα που θα έπρεπε να νομοθετείτε για τη σύσφιξη των σχέσεων καταναλωτή - παραγωγού προς αμοιβαίο όφελος και των δύο, νομοθετείτε το αντίθετο.

Εκτός του ότι δεν μπαίνετε στην ουσία, διορθώνετε λάθη που εμείς σας τα επισημάναμε από την πρώτη στιγμή. Το νομοσχέδιο το έχουμε διαβάσει λέξη - λέξη. Δεν μπορείτε να παρουσιάζετε το άσπρο για μαύρο. Εγώ δεν θα πω, όπως είπαν συνάδελφοι, ότι δεν έχετε διαβάσει το νομοσχέδιο, αλλά σε κάθε περίπτωση αρκείστε μόνο στην επιφάνεια των πραγμάτων και δεν μπαίνετε στην ουσία. Θα σας εξηγήσουμε πιο κάτω το γιατί.

Επίσης, οι ογδόντα πέντε νομοτεχνικές παρεμβάσεις δείχνουν και την προχειρότητα με την οποία έχει δουλευτεί το νομοσχέδιο. Μάλιστα, στην τροπολογία 1113 αλλάζουν σχεδόν τα πάντα. Γίνεται «κόσκινο». Όπως επίσης και το άρθρο 71. Κι αυτό γίνεται «κόσκινο» μέσα από τις τροπολογίες.

Όμως, να δούμε και δύο πράγματα επί της ουσίας γιατί ο χρόνος πιέζει. Επί της ουσίας, λοιπόν, του νομοσχεδίου, αντί να εφαρμόσετε το πλαίσιο του ν.4497, να ενδυναμώσετε τη θέση των παραγωγών, να εντείνετε τους ελέγχους, να βρείτε τους παραβάτες και να τους διώξετε παραδειγματικά, έρχεστε εδώ και κυνικά μας λέτε ότι δεν ελέγξατε τους φαινομενικά παραγωγούς, δεν εξυγιάνατε τις λαϊκές, αλλά προσπαθείτε τώρα να νομιμοποιήσετε την παρανομία. Αυτούς τους ανθρώπους, για τους οποίους σας το λέμε από την πρώτη στιγμή ότι φωτογραφικά νομοθετείτε, ένας συνάδελφος από τη Συμπολίτευση τους χαρακτήρισε ως «ψευτοπαραγωγούς». Εδώ από αυτό το Βήμα ο συνάδελφος της Συμπολίτευσης τους χαρακτήρισε «ψευτοπαραγωγούς».

Τι κάνετε λοιπόν; Διατηρείτε τα προνόμια των πλασματικών παραγωγών -δεν θα χρησιμοποιήσω την ίδια έκφραση με τον συνάδελφο, θα τους πω πλασματικούς παραγωγούς- και τους δίνετε άδεια επαγγελματία. Καταλαβαίνετε τώρα γιατί είναι όλοι απέναντι. Οι πραγματικοί παραγωγοί είναι απέναντι γιατί ξεπλένετε τους πλασματικούς παραγωγούς. Οι επαγγελματίες πάλι είναι απέναντι γιατί νομιμοποιείτε τον αθέμιτο ανταγωνισμό αφού διατηρούν τα προνόμια που είχαν σαν πλασματικοί παραγωγοί.

Το ακόμα χειρότερο το κάνετε με τις νομοτεχνικές. Τι κάνετε; Το περιορίζετε φωτογραφικά μόνο για την Αττική. Δεν αλλάζετε το 50-50, την ισορροπία πενήντα παραγωγοί-πενήντα επαγγελματίες. Διατηρείτε τον βασικό πυρήνα. Και αυτό σας το λέμε. Ο βασικός πυρήνας ποιος είναι; Είναι ότι έχετε μετατρέψει την άδεια σε θέση. Αν δεν έχει θέση ο παραγωγός ή ο επαγγελματίας, δεν έχει τίποτα. Και αυτό είναι το βασικό. Εδώ είναι η μεγάλη διαφορά που είχαμε με τον ν.4497 που φυσικά προέβλεπε πρόστιμα. Κάθε νόμος για να εφαρμοστεί προβλέπει κυρώσεις. Η διαφορά είναι ότι αφού έχετε συνδέσει την άδεια με θέση, στερώντας του την άδεια για τα όποια παραπτώματα, στην ουσία τον βγάζετε εκτός διαδικασίας -του αφαιρείτε τη θέση, άρα δεν έχει τίποτα στα χέρια του- μέχρι να γίνει η επόμενη προκήρυξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εδώ, λοιπόν, καταστρατηγείτε την αρχή της αναλογικότητας που δεν υπάρχει στο στεγασμένο εμπόριο. Άρα, άλλα μέτρα και σταθμά για το υπαίθριο εμπόριο, άλλα για το στεγασμένο. Κι εδώ είναι ένα σημείο που θα προσβληθεί και πολύ σύντομα ο νόμος.

Διατηρείτε τις κυρώσεις στο ΟΣΠΑ, στο e-Καταναλωτής. Το είπε πάλι συνάδελφος από τη Συμπολίτευση και προς τιμήν του αναγνώρισε ότι ο ΣΥΡΙΖΑ δεν είναι κατά του e-Καταναλωτής. Κάθε καινοτομία καλή είναι. Η διαφωνία μας, σας το είπαμε από την αρχή, είναι στις κυρώσεις. Δεν έχουν αλλάξει οι κυρώσεις, κύριε συνάδελφε. Το συζητήσαμε. Δεν έχει αλλάξει ούτε το άρθρο 56 ούτε το άρθρο 62 στην παράγραφο 4 και 5. Για ποσό παραβατικότητας 0,96% χάνει τη θέση του.

Κι εδώ τίθεται, όμως, ένα άλλο ζήτημα που έχει να κάνει με την ασφάλεια δικαίου. Οι τροπολογίες που σας λέμε από την αρχή δεν είναι θέμα ποσοτικό. Είναι θέμα ποιοτικό. Όταν ακόμα και τα είδη που θα πωλούνται στις λαϊκές καθορίζονται μέσα από μία απόφαση του σημερινού ή του αυριανού υπουργού και αλλάζουν, αυτό θίγει την καρδιά της ασφάλειας δικαίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ ολοκληρώστε.

**ΣΤΑΥΡΟΣ ΑΡΑΧΩΒΙΤΗΣ:** Τελειώνω, κύριε Πρόεδρε.

Πραγματικά απορώ με συναδέλφους της Συμπολίτευσης οι οποίοι πανηγυρίζουν που πήρατε πίσω τον πρώτο απαράδεκτο νόμο, το πρώτο σχέδιο νόμου, με το οποίο είχαν ξεσηκωθεί και οι πάγκοι των αγορών. Το ότι έρχονται διαρκώς πισωγυρίσματα και καταλήγουμε σε ένα νομοσχέδιο που θα ψηφίσετε σε λίγο μόνοι σας σαν κοινοβουλευτική Πλειοψηφία και ότι αυτή του η εκδοχή είναι λιγότερο καταστροφική από την αρχική, το θεωρείτε και μεγάλη νίκη. Δείχνει, όμως, και πού θέλετε να πάτε, ποια είναι η πορεία σας. Η φιλοσοφία, ο κορμός δεν αλλάζει.

Στην πράξη, βέβαια, αυτό το νομοσχέδιο δεν πρόκειται να εφαρμοστεί ποτέ. Έχει πολλά σημεία στα οποία θα προσβληθεί και εμείς, η επόμενη προοδευτική κυβέρνηση που δεν θα αργήσει να έρθει, αυτόν τον νόμο θα τον καταργήσει.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε με τον κ. Σιμόπουλο.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε. Θυμίζω ότι έχω τέσσερα λεπτά κάβα από την πρωτολογία μου. Μίλησα έντεκα λεπτά αντί δεκαπέντε.

Κύριε Υπουργέ, κυρίες και κύριοι συνάδελφοι, θα ξεκινήσω με αυτό που είπα και στην παρέμβασή μου επί του προσωπικού πριν λίγη ώρα. Στην ψυχιατρική υπάρχει η έννοια του «ψευδοπεριβάλλοντος». Τι είναι το ψευδοπεριβάλλον; Είναι μία κατάσταση που δημιουργεί το υποκείμενο, ένα άτομο, αγνοώντας το πραγματικό περιβάλλον. Δεν έχει εικόνα του τι συμβαίνει δίπλα του, αλλά μέσα από δικές του παραστάσεις που είναι πολλές φορές συναισθηματικά φορτισμένες, δημιουργεί μία διαφορετική εικόνα για το τι συμβαίνει.

Αυτό συμβαίνει και μαζί σας, αλλά δεν μιλάω ψυχιατρικά. Δημιουργήσατε έναν ψευδονόμο, ένα ψευδονομοσχέδιο και κάθεστε και επιχειρηματολογείτε εναντίον ενός νομοσχεδίου που υπάρχει μόνο στο μυαλό σας και δεν έχει καμμία σχέση με την πραγματικότητα. Ακούω τον αγαπητό εισηγητή του ΣΥΡΙΖΑ και πραγματικά χαίρομαι γιατί πραγματικά γνωρίζει το νομοσχέδιο, έχει επιχειρήματα. Διαφωνώ με τα επιχειρήματα. Μα, οι περισσότεροι από εσάς δεν ήξεραν τι έλεγαν, δεν είχαν διαβάσει το νομοσχέδιο. Πολλοί από εσάς δεν κατανοούσαν τις λεπτομέρειές του. Επιχειρηματολογούσαν σε άλλα θέματα. Πολλοί από εσάς ήσασταν στο νομοσχέδιο το οποίο υπήρχε πριν έξι μήνες. Είμαστε αλλού. Αυτό ήταν last year. Ούτε τις νομοτεχνικές καν διαβάσατε.

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριοι συνάδελφοι. Μισό λεπτό για να συνεννοηθούμε. Μιλάει ο εισηγητής. Χειροκρότησαν οι συνάδελφοι, όπως χειροκροτάτε κι εσείς. Ήρεμα να ολοκληρωθεί η διαδικασία. Ήμαστε προς το τέλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Έρχομαι τώρα στο ποιοι στηρίζουν το νομοσχέδιο. Ξέρετε κι εκεί μεταφράζετε τις στηρίξεις ή τις μη στηρίξεις ανάλογα με το πώς σας βολεύει. Ξέρετε, υπάρχουν ομοσπονδίες σε όλη την Ελλάδα. Ο ομιλητής μας, παραδείγματος χάριν, ανέφερε ότι δεν απήργησαν και συμφωνεί με το νομοσχέδιο η Ομοσπονδία της Θεσσαλίας. Υπάρχει η Συνομοσπονδία Παραγωγών Θεσσαλίας, Μακεδονίας και Θράκης η οποία διά του κ. Μακρίδη του Προέδρου συνέβαλε στο να έχουμε αυτό το νομοσχέδιο και να έχουν έρθει αυτές οι νομοτεχνικές βελτιώσεις. Υπάρχει η Ομοσπονδία Επαγγελματιών της Αττικής. Είναι πολύ μεγάλη ομοσπονδία. Υπάρχει η Ομοσπονδία Παραγωγών της Αττικής. Έχω συζητήσει με συναδέλφους μου από όλη την Ελλάδα που συζητούν με παραγωγούς. Πού είδατε ότι όλοι οι παραγωγοί ή οι επαγγελματίες είναι εναντίον του νομοσχεδίου; Δεν ισχύει αυτό.

Στην Αθήνα, παραδείγματος χάριν, επικεφαλής της ομοσπονδίας που αντιδρά -μακάρι να συμμετέχουν στις βουλευτικές εκλογές άνθρωποι από τις παραγωγικές τάξεις- είναι στέλεχος σας που ήταν και υποψήφιος. Δεν ξέρω, την ώρα που αντιδρά ποιον μανδύα έχει. Έχει τον μανδύα του υποψήφιου βουλευτή με τον ΣΥΡΙΖΑ ή του συνδικαλιστή. Χωρίς, βέβαια, να εννοώ ότι δεν πρέπει να είναι υποψήφιος ένας άνθρωπος ο οποίος προέρχεται από τις παραγωγικές τάξεις.

Επίσης, κάποιοι συνοδοιπόροι στη Θεσσαλονίκη αντιδρούν σε ένα νομοσχέδιο από το οποίο είναι εντελώς διαφορετικό από αυτό που έχετε στο μυαλό σας.

Έρχομαι τώρα σε ένα τρίτο θέμα. Ευχαριστώ τους Βουλευτές Θεσσαλονίκης του ΣΥΡΙΖΑ. Είναι οι χορηγοί μου. Ευχαριστώ γιατί με τέτοια αντιπολίτευση προς το πρόσωπό μου πραγματικά θα βελτιώσουν και τη θέση μου στη Θεσσαλονίκη. Κύριος χορηγός μου, όμως, είναι ο κ. Φάμελλος. Δεν υπάρχει κάτι προσωπικό. Ο κ. Φάμελλος, τον οποίο πρέπει να καλέσω κιόλας να φάμε για να του κάνω κι ένα δώρο, κατέθεσε χθες ένα έντυπο που μοίρασα στις λαϊκές αγορές της Θεσσαλονίκης πριν έξι μήνες. Μα, ακριβώς αυτό το έντυπο αποδεικνύει το πώς ένας Βουλευτής –γιατί δεν θα μιλούσα προσωπικά καθόλου σε τέτοιο επίπεδο- μπορεί να συμβάλει ώστε να διαμορφωθεί στο τέλος ένα νομοσχέδιο. Σε εκείνο το έντυπο έλεγα τι δεν κάνει το νομοσχέδιο. Είπα ότι δεν ιδιωτικοποιεί τις λαϊκές αγορές και, βέβαια, δεν μπαίνουν ιδιώτες.

Δεν μπαίνουν, κυρίες και κύριοι συνάδελφοι του ΣΥΡΙΖΑ!

Έλεγα πού διαφωνούσα. Διαφωνούσα, πρώτον, στη δυνατότητα των παραγωγών να γίνονται επαγγελματίες. Το αρχικό νομοσχέδιο αυτό το περιελάμβανε για όλη την Ελλάδα και πλέον γίνεται μόνο για την Αττική κάτω από είκοσι στρέμματα και μάλιστα μόνο γι’ αυτούς οι οποίοι έχουν τις καλλιέργειές τους στην Αττική και όχι για όσους δραστηριοποιούνται στις λαϊκές της Αττικής.

Δεύτερον, το αρχικό νομοσχέδιο στο οποίο είχα τη διαφωνία μου, μιλούσε για την ανάγκη των παραγωγών να φέρουν στις λαϊκές το 50% της παραγωγής τους βάσει ΟΣΔΕ . Αυτό έγινε βάσει της δήλωσης της δικής τους. Άρα και αυτό άλλαξε.

Τρίτο και κυριότερο, έλεγα ότι υπάρχει πρόβλημα με το σύστημα e-Καταναλωτής. Μα, ο ίδιος ο Υπουργός είπε ότι το σύστημα e-Καταναλωτής θα εφαρμοστεί, αφού υπάρχει κατάρτιση των άμεσα ενδιαφερομένων.

Τρία στα τρία λοιπόν! Και βέβαια, στην προσπάθεια αυτή δεν ήμουν μόνος. Ήταν όλη η Κοινοβουλευτική Ομάδα της Νέας Δημοκρατίας. Βέβαια, είχαμε και έναν Υπουργό και συνεργάτες του οι οποίοι άκουγαν!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο χρόνο ακόμη, κύριε Πρόεδρε.

Είναι εξαιρετικά σημαντικό –το έχει πει ο Υπουργός ο οποίος είχε ανοιχτά αυτιά- να μπορούν τα νομοσχέδια να αλλάζουν μέσα από την Κοινοβουλευτική Ομάδα, μέσα από το Κοινοβούλιο και να έχουν μία διαφορετική μορφή, παίρνοντας υπ’ όψιν τις προτάσεις ακόμη και της Αντιπολίτευσης, γιατί ακόμη ο κ. Αραχωβίτης συμμετείχε σε κάποιες από τις αλλαγές.

Τέλος, ο πυρήνας του νομοσχεδίου αναφέρεται στην προκήρυξη. Αυτός είναι ο πυρήνας. Αυτό δεν αλλάζει. Μέσα από την προκήρυξη είναι αυτό το οποίο επιδιώκει ο νομοθέτης. Με την προκήρυξη, με διαφανή τρόπο, αφού οι συγκεκριμένες θέσεις βγουν στη «ΔΙΑΥΓΕΙΑ», δίνεται η δυνατότητα πλέον σε όλους τους παραγωγούς μετά από ένα διάστημα να έχουν θέση, χωρίς να υπάρχει κανένα πρόβλημα για όλους τους παραγωγούς οι οποίοι έχουν τώρα άδεια και θα πάρουν θέση πριν από τη διαδικασία αυτή. Αυτός είναι ο πυρήνας του νομοσχεδίου.

Τέλος, όταν αναφέρομαι στα νομικά πρόσωπα ιδιωτικού δικαίου, λέω ότι είναι ένα θέμα το οποίο μπορεί να εξεταστεί μέχρι την 1η Φεβρουαρίου. Όμως και οι περιφέρειες οφείλουν να κάνουν ό,τι μπορούν για να ενσωματώσουν το νέο σύστημα. Το να λέμε ότι το νέο σύστημα δεν είναι εύκολα εφαρμόσιμο ή είναι ανεφάρμοστο δεν δίνει λύση. Πρέπει και οι περιφέρειες να καταβάλουν κάθε δυνατή προσπάθεια να γίνει εφαρμόσιμο ένα σύστημα το οποίο είναι διαυγέστατο.

Τέλος, θέλω να ευχαριστήσω τους συναδέλφους μου στην Κοινοβουλευτική Ομάδα γιατί όλοι μαζί καταφέραμε, έχοντας τον Υπουργό συνεργάτη και με ανοιχτά αυτιά, να φέρουμε ένα νομοσχέδιο το οποίο πραγματικά μέσα από τη συνεργασία και των παραγωγών και των επαγγελματιών, αλλά και των περιφερειών, θα αλλάξει τα δεδομένα στις λαϊκές αγορές και θα πάψουν κυρίως οι παραγωγοί να είναι όμηροι ενός αδιαφανούς συστήματος.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Λόγω καθυστέρησης ο κ. Κρίτων Αρσένης έχει τον λόγο και αμέσως μετά θα μιλήσει ο κύριος Υπουργός.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Ακούμε τελευταία ότι όλοι θέλουν τελικά αυτό το νομοσχέδιο στις λαϊκές.

Πραγματικά, μία βόλτα στις λαϊκές, κυρίες και κύριοι Βουλευτές, θα σας πείσει.

**ΧΡΗΣΤΟΣ ΚΕΛΛΑΣ:** Πήγα εγώ προχθές και αποθεώθηκα!

(Χειροκροτήματα από την πτέρυγα της Νέας Δημοκρατίας)

(Θόρυβος - διαμαρτυρίες από την πτέρυγα του ΣΥΡΙΖΑ)

**ΚΡΙΤΩΝ - ΗΛΙΑΣ ΑΡΣΕΝΗΣ:** Αποθεωθήκατε!

Πραγματικά, από ανθρώπους που συμμετέχουν…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ηρεμήστε! Πριν το κάνατε εσείς και τώρα το κάνουν οι της Νέας Δημοκρατίας. Τι να κάνουμε; Σας ακολουθούν μερικές φορές. Παρακαλώ, ηρεμήστε να ακούσουμε τον κ. Αρσένη και να ολοκληρωθεί η διαδικασία, αφού μιλήσει ο Υπουργός. Σας παρακαλώ πάρα πολύ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Σας είπα να πάτε στις λαϊκές να δείτε πραγματικά τι συμβαίνει.

Κυρίες και κύριοι, είναι ένα νομοσχέδιο που διώχνει τον μικρό παραγωγό την ίδια στιγμή που η Νέα Δημοκρατία και αυτή η Κυβέρνηση δίνει τα πάντα στους μεγάλους. Νομοθετήσατε πριν από μία βδομάδα να μην υπάρχουν στην ουσία περιβαλλοντικοί έλεγχοι, να πληρώνουν οι μεγάλες επιχειρήσεις ανάλογα με τον τζίρο τους. Την ίδια στιγμή είστε ανάλγητοι και πάρα πολύ αυστηροί στους μικρούς, στον μικρό παραγωγό. Με το παραμικρό παράπτωμα τον αποκλείετε από τις λαϊκές και του βάζετε τεράστια πρόστιμα. Θέλετε να τον διώξετε την ίδια στιγμή που έχετε δώσει με το άρθρο 67 όλες τις εξουσίες στον Υπουργό να κάνει ό,τι θέλει.

Το νομοσχέδιο που τόσο πολύ έλαβε κριτική –και είπε ο κύριος Υπουργός «Μα, δεν ήταν δικό μου. Μια επιτροπή το έβγαλε»- μπορεί να υλοποιηθεί μέσα από το άρθρο 67 οποιαδήποτε στιγμή.

Και θα κλείσω με την τροπολογία για τις εκλογές στην Αστυνομία. Την αποσύρατε. Όμως, γιατί τη φέρατε αυτή την τροπολογία; Τη φέρατε γιατί, προφανώς, η Κυβέρνησή σας έχει βάλει έναν στόχο, να μπορεί να χρησιμοποιεί την Αστυνομία για την καταστολή, να εργαλειοποιεί την αστυνομική βία και γι’ αυτό να χαϊδεύει τα αυτιά συγκεκριμένων αστυνομικών, αυτών των αστυνομικών που ελέγχουν κατά τη γνώμη της Κυβέρνησης την Αστυνομία. Θέλει να μπορέσει να χαϊδέψει τα αυτιά συγκεκριμένων συνδικαλιστικών δυνάμεων, την ίδια στιγμή που η Αστυνομία χρησιμοποιεί βία απρόκλητα, χωρίς να έχει προκληθεί ποτέ. Επιλέγετε η πολιτική ηγεσία του Υπουργείου Πολιτικής Προστασίας ποια πορεία έχει δικαίωμα να γίνει και ποια όχι, με πολιτικά κριτήρια.

Με την ίδια Αστυνομία -και τελειώνω, κύριε Πρόεδρε- είχαμε τρεις γυναικοκτονίες. Και οι τρεις γυναίκες, δηλαδή η σαρανταοκτάχρονη με τα τέσσερα παιδιά στην Ιεράπετρα, η σαρανταεπτάχρονη τον Αύγουστο στο Ρέθυμνο και η τριανταεννιάχρονη τον Ιούλιο στη Δάφνη είχαν πάει στην Αστυνομία και είχαν κάνει καταγγελίες. Σε άλλες περιπτώσεις είχαν πάει συγγενείς τους. Οι καταγγελίες ποτέ δεν καταγράφηκαν. Η Αστυνομία ποτέ δεν έδρασε.

Αντί να φτιάξετε αυτά στην Αστυνομία, πήγατε να καταργήσετε και την απλή αναλογική. Σταματήστε να χαϊδεύετε αυτιά. Είναι προσβολή αυτό που κάνετε για όλους τους αστυνομικούς που τηρούν το γράμμα του νόμου. Χαϊδεύετε τα αυτιά αυτών που παρανομούν. Σταματήστε το! Μας βάζετε σε πολύ επικίνδυνα μονοπάτια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

Κύριε Βορίδη, απασχολείτε τον Υπουργό και δεν μπορεί να έρθει στο Βήμα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μου εξηγούσε τη διαφωνία του για τα νομικά πρόσωπα που έχουν απασχολήσει τόσο πολύ τη συνεδρίαση εδώ.

Ευχαριστώ πολύ, κύριε Πρόεδρε και ευχαριστώ πολύ όλους τους συναδέλφους που μίλησαν γι’ αυτό το νομοσχέδιο, το οποίο προκάλεσε τελικά μία ζωηρή κοινοβουλευτική συζήτηση τόσο στις επιτροπές, όσο και στην Ολομέλεια και οι καλόπιστοι παρατηρητές πιστεύω ότι έβγαλαν τα συμπεράσματά τους.

Απευθυνόμενος προς την Αξιωματική Αντιπολίτευση θα ήθελα για άλλη μια φορά να σας πω ότι είναι κρίμα ο κοινοβουλευτικός διάλογος να εξαντλείται σε φαντασιώσεις και όχι στην ουσία. Χάνετε στην προσπάθειά να ασκήσετε κριτική στην Κυβέρνηση Μητσοτάκη, αυτά που συμβαίνουν μπροστά στα μάτια σας. Λέω ένα παράδειγμα από τη σημερινή επικαιρότητα. Σήμερα η χώρα και η ελληνική οικονομία έχει επιτύχει άλλη μια πρωτοφανή διεθνή επιτυχία. Η αύξηση κεφαλαίου που πέτυχε η Δημόσια Επιχείρηση Ηλεκτρισμού, η ΔΕΗ, υπερκαλύφθηκε ξεπερνώντας κάθε προσδοκία μέσα σε λίγα λεπτά, ενώ προβλεπόταν να κρατήσει τέσσερις μέρες. Και τα κεφάλαια το 1,35 δισεκατομμύρια που άντλησε σήμερα η ΔΕΗ για να μπορέσει να κάνει επενδύσεις απαραίτητες για την ύπαρξή της στο μέλλον, είναι πολλαπλάσια μόνο τα σημερινά που είναι πλέον ένα μικρό κλάσμα της συνολικής αξίας από την αξία της εταιρείας του συνόλου που μας παραδώσατε.

Θυμίζω ότι η κεφαλαιοποίηση της ΔΕΗ που παραδόθηκε από την κυβέρνηση ΣΥΡΙΖΑ προς την Κυβέρνηση Μητσοτάκη ήταν στο σύνολό της τριακόσια εκατομμύρια και σήμερα για ένα κλάσμα περίπου 17% αν το υπολογίσεις…

**ΑΛΕΞΗΣ ΧΑΡΙΤΣΗΣ:** Τριακόσια εκατομμύρια κεφαλαιοποίηση;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τριακόσια εκατομμύρια κεφαλαιοποίηση είχε τη μέρα που την πήραμε.

(Χειροκροτήματα από την πτέρυγα της Νέας Δημοκρατίας)

Είχατε φτάσει τη μετοχή στο ένα ευρώ και κάτω και σήμερα από ένα ευρώ η μετοχή η αύξηση του μετοχικού κεφαλαίου έγινε στα εννέα ευρώ. Μπορείτε να καταλάβετε τι σημαίνει αυτό για τον πραγματικό κόσμο, ότι πραγματικοί άνθρωποι με πραγματικά λεφτά έβαλαν εννιά φορές την αξία που μας παραδώσατε; Αντί να κάτσετε να σκεφτείτε τι είναι αυτό που σας έκανε τόσο άχρηστους για να πάτε τη δημόσια επιχείρηση ηλεκτρισμού στο ένα ευρώ και την πήγαμε σε δύο χρόνια στα εννιά έρχεστε και τι λέτε στην Βουλή;

Να πω κάτι για την επικαιρότητα –έτσι και αλλιώς κλείνει η συνεδρίαση- και θα πω αμέσως μετά για το νομοσχέδιο. Ξυπνάμε το πρωί και έχει κατακλυστεί το διαδίκτυο –δεν ξέρω εάν το είδατε κυρίες και κύριοι συνάδελφοι, έχει και λίγο πλάκα- ένα βίντεο του κ. Παππά με τον κ. Γιαννούλη που έχουν πάει σε ένα βαγόνι τρένου της «ΤΡΑΙΝΟΣΕ» και έχουν βιντεοσκοπήσει με το κινητό τους ένα μανιτάρι που έχει φυτρώσει στο τρένο. Και λένε ότι αν είναι δυνατόν τα τρένα της Κυβέρνησης του Μητσοτάκη και του Καραμανλή είναι τόσο σε αχρηστία που έχουν φυτρώσει μέχρι και μανιτάρια. Βγαίνει η εταιρεία μετά από δύο ώρες και τους λέει ότι αυτό το βαγόνι δεν χρησιμοποιείται εδώ και καιρό, έχετε πάει σε βαγόνι που είναι στις αποθήκες, ελάτε με τα κανονικά βαγόνια που τρέχουν.

Μα πραγματικά πιστεύετε ότι με τέτοια αντιπολίτευση θα πάρετε ποτέ πίσω την εξουσία; Είναι αντιπολίτευση για τα πανηγύρια! Έρχεστε στη Βουλή για το νομοσχέδιο για τις λαϊκές αγορές. Πολύ ωραία. Ξεκίνησε αυτή η συζήτηση για τις λαϊκές αγορές με διάφορες φασαρίες και δήθεν μεγάλες αντιδράσεις. Σας είπα πέντε φορές -δεν το σχολίασε ένας Βουλευτής του ΣΥΡΙΖΑ, δεν είχε ένα επιχείρημα- ότι εφόσον ρε παιδιά είναι τόσο κακό αυτό το νομοσχέδιο και καταστρέφει τις λαϊκές αγορές, γδέρνει τις λαϊκές αγορές, εξαφανίζει τις λαϊκές αγορές, τις ξεπουλάει στους μεγάλους –λέω διάφορα κωμικά επιχειρήματα που άκουσα- όταν προκήρυξαν τρεις φορές απεργία στις λαϊκές αγορές, γιατί δεν έκλεισε ούτε μία λαϊκή αγορά, ούτε μία;

Η απάντηση από κάποιο συνάδελφο ήταν ότι έχουν υψώσει μαύρες σημαίες. Όταν το λέγατε αυτό γελούσα. Ξέρετε γιατί; Γιατί προχθές στο γραφείο μου έδειχναν φωτογραφίες της Ομοσπονδίας των Παραγωγών Λαϊκών Αγορών, ο κ. Μόσχος συγκεκριμένα ο οποίος είναι και υποψήφιος Βουλευτής του ΣΥΡΙΖΑ για να μου θυμίσει ότι το 2017 που ψηφίζατε τον νόμο σας ήταν έξω από τη Βουλή με μαύρες σημαίες. Ωραία, και επειδή είχαν μαύρες σημαίες το 2017 αυτοί απ’ έξω, πάει να πει ότι ήταν κακό νομοσχέδιο που ψηφίσατε τότε; Αυτό είναι το επιχείρημα στη Βουλή;

Σας λέω τρεις φορές προκηρύχθηκε απεργία και δύο φορές συγκέντρωση. Την πρώτη φορά που προκηρύχθηκε η συγκέντρωση των παραγωγών λαϊκών αγορών και έγραφε εκεί ο πρώην φίλος Φιλιππάκης στην «Δημοκρατία» ότι θα γίνει παλλαϊκή συγκέντρωση κατά του νομοσχεδίου του Γεωργιάδη, ήταν καλοκαίρι, είχε και πολλή ζέστη και μαζεύτηκαν καμμιά σαρανταριά, κατέβηκα κάτω, τους κέρασα και πορτοκαλάδα μην πάθουν ηλίαση. Τη δεύτερη φορά κατέβηκα και τους μίλησα ο ίδιος. Ήταν καμμιά εκατοστή. Αυτή ήταν η παλλαϊκή συγκέντρωση κατά του νομοσχεδίου.

Και πάμε τώρα επί της ουσίας. Ποιες ήταν οι βασικές ενστάσεις που είχε προκαλέσει το νομοσχέδιο αυτό σε ορισμένους; Εγώ δέχομαι την καλόπιστη πάντα συνεννόηση μεταξύ ανθρώπων. Πάμε να τα δούμε με τη σειρά και να καταλάβουμε τι κάναμε, κυρίες και κύριοι συνάδελφοι. Και θέλω να ευχαριστήσω ιδιαίτερα όλους τους συναδέλφους Βουλευτές της Νέας Δημοκρατίας. Η συζήτηση που έγινε σε αυτό το νομοσχέδιο με υπερηφάνεια μπορώ να πω ότι κατά τη γνώμη μου είναι κοινοβουλευτικό πρότυπο. Διότι ένας Υπουργός έφερε μια πρόταση νόμου. Αυτή η πρόταση νόμου μπήκε στην εξονυχιστική κοινοβουλευτική συζήτηση και ο Υπουργός δέχθηκε δεκάδες παρατηρήσεις των Βουλευτών έτσι ώστε να συνδιαμορφώσουμε ένα νομοσχέδιο για τις λαϊκές αγορές που είναι πλέον απολύτως κοινής αποδοχής. Σήμερα δεν υπάρχει ούτε μία ομοσπονδία που να μιλάει κατά του νομοσχεδίου.

Τι φέρατε ως επιχείρημα; Φέρατε ως τελευταίο επιχείρημα ότι οι δύο περιφέρειες, η Περιφέρεια Κεντρικής Μακεδονίας και η Περιφέρεια Αττικής μου έστειλαν επιστολή ότι το νομοσχέδιο είναι ανεφάρμοστο. Αυτό ήταν το τελευταίο σας επιχείρημα. Μάλιστα. Γιατί οι δύο περιφέρειες λένε ότι είναι ανεφάρμοστο; Γενικά για το νομοσχέδιο μιλάνε; Όχι. Λένε ότι είναι ανεφάρμοστο γιατί δεν δεχθήκαμε να μπορούν να ιδρύσουν ξεχωριστά νομικά πρόσωπα. Ερώτηση: Στο νομοσχέδιο του ΣΥΡΙΖΑ υπήρχε η δυνατότητα να ιδρύσουν ξεχωριστά νομικά πρόσωπα; Όχι είναι η απάντηση. Αν εσείς του ΣΥΡΙΖΑ αξιολογείτε ως τόσο σημαντική αυτή την ένσταση -αν υποτεθεί ότι λέτε αλήθεια και έχετε πειστεί ότι το νομοσχέδιο είναι κακό, γιατί αυτό που λένε οι Περιφερειάρχες Πατούλης και Τζιτζικώστας είναι αληθές, ότι δηλαδή δεν μπορεί να λειτουργήσει το νομοσχέδιο χωρίς αναπτυξιακή εταιρεία- εσείς γιατί δεν είχατε προβλέψει να μπορούν να ιδρύσουν αναπτυξιακές εταιρείες και κρίνατε το 2017 ότι δεν χρειάζονται αναπτυξιακές εταιρείες; Το λέω για να καταλάβετε ότι με τέτοιου είδους επιχειρήματα δεν μπορείτε να πάτε μακριά.

Πάμε λοιπόν. Τι κάναμε; Βασικές αλλαγές από βασικές ενστάσεις που υπήρχαν αρχικά στο νομοσχέδιο. Πρώτη ένσταση των παραγωγών ότι υπήρχε διαφορά στο χρονικό εύρος της αδείας μεταξύ εμπόρων και παραγωγών. Πέντε έτη ήταν των εμπόρων και ένα των παραγωγών και αυτό δημιουργούσε μεταξύ τους διάκριση. Το κάναμε πέντε έτη και για τους δύο. Φεύγει η διάκριση.

Δεύτερος φόβος των παραγωγών ότι θα μπορούσε με το 70% στον ΟΣΔΕ που είχαμε βάλει στην αρχική εκδοχή του νομοσχεδίου πάρα πολλοί παραγωγοί να μην καταφέρνουν να πιάσουν αυτόν τον στόχο όχι από δική τους υπαιτιότητα αλλά διότι μπορεί να υπήρχαν καιρικά φαινόμενα, μπορεί να υπήρχαν διάφοροι αστάθμητοι παράγοντες που θα τους οδηγούσαν να χάνουν τη δυνατότητά τους να είναι σε λαϊκές αγορές χωρίς να φταίνε. Και μας αντιπρότειναν να βάλουμε το 50% επί της δικιάς τους δηλώσεως του τι οι ίδιοι υπολογίζουν ότι θα πουλήσουν στις λαϊκές αγορές. Το κάναμε όπως το ήθελαν. Πάει και αυτό.

Τι άλλο τους ενοχλούσε; Ότι τα αρχικά πρόστιμα ήταν πολύ αυστηρά. Τα κάναμε πολύ μετριότερα κατά τις προτροπές συναδέλφων της Νέας Δημοκρατίας. Τα πρόστιμα που έχουμε σήμερα -το λέω για την κριτική που ακούστηκε από την Αντιπολίτευση ότι είναι εξοντωτικά- είναι ηπιότερα του ισχύοντος σήμερα νόμου. Οι ποινές και τα πρόστιμα είναι χαμηλότερα του νόμου ΣΥΡΙΖΑ. Έρχεται ο ΣΥΡΙΖΑ και μας κατηγορεί ότι έχουμε έναν δρακόντειο νόμο με υψηλά πρόστιμα και τα δικά του είναι υψηλότερα! Άντε βγάλε άκρη.

Τι άλλο τους ανησυχούσε; Τους ανησυχούσε ότι με την προκήρυξη των αδειών μία φορά τον χρόνο θα υπάρχει περίπτωση να υπάρχουν άδειες θέσεις και να μην μπορούν να έχουν πολλές λαϊκές αγορές. Κάναμε την προκήρυξη δύο φορές τον χρόνο. Και αν δούμε ότι δεν φτάνει, θα το αυξήσουμε. Αλλά πάμε πιλοτικά για να δούμε πώς θα λειτουργήσει.

Τι άλλη ένσταση ετέθη; Ότι ναι μεν ο νόμος είναι καλός, αλλά είναι δύσκολο από τη μια μέρα στην άλλη να προσαρμοστούν οι φορείς στις λειτουργίες τόσο γρήγορα στο να φτιάξουν τις πλατφόρμες και να προκηρύξουν τις θέσεις. Μετακινήσαμε την ημερομηνία εφαρμογής του νομοσχεδίου την 1η Φεβρουαρίου για να έχουν τον χρόνο οι φορείς να ρυθμίσουν και τις πλατφόρμες τους και να μην έχουν ανησυχία. Πάει και αυτή τους η ένσταση.

Και μία σειρά άλλων ρυθμίσεων -να μην επαναλάβω όλη τη συζήτηση που κάναμε- που αποδεικνύει ότι από όλες τις πραγματικές ενστάσεις που τέθηκαν πάνω σε αυτό το νομοσχέδιο κατά την κοινοβουλευτική μας συζήτηση ή την προηγούμενη δημόσια διαβούλευση και προκαλούσε στα αλήθεια σε κάποιους παραγωγούς ανησυχία -γιατί από την πλευρά των εμπόρων υπήρχε από την αρχή απόλυτο consensus και απόλυτη υποστήριξη στο νομοσχέδιο- ότι θα είχαν κάποιο πρόβλημα, τα θεραπεύσαμε.

Ακόμη και στο μείζον που έγινε η μεγαλύτερη ζήτηση από όλα τα άρθρα του νομοσχεδίου, δηλαδή τη δική μας πρόθεση να δώσουμε δυνητικά σε κάποιους από τους παραγωγούς τη δυνατότητα να δηλώσουν έμποροι εάν το επιθυμούσαν για να αλλάξουν τον χαρακτήρα της αδείας τους, και αυτό διαμορφώθηκε κατά τον τρόπο που το είδαμε στην κοινοβουλευτική μας συζήτηση στην Περιφέρεια Αττικής και μόνο μέχρι είκοσι στρέμματα για να πιάσουμε τους μικρούς κλήρους όπου εκεί έχουμε το πραγματικό πρόβλημα σε σχέση με τον τρόπο που λειτουργούν στις λαϊκές αγορές.

Και αυτό το άρθρο προξένησε τόση φασαρία. Και αυτό προσαρμόστηκε κατά το διάστημα της κοινοβουλευτικής μας συζήτησης.

Και τελικά φτάνουμε σε ένα νομοσχέδιο που σήμερα η μοναδική τελευταία εκκρεμότητα και το μοναδικό θέμα πια που λένε όσοι αντιδρούν είναι ότι δεν επιτρέπουμε την ίδρυση των δύο νομικών προσώπων στην Περιφέρεια Αττικής και Θεσσαλονίκης. Και σας είπα ότι το Υπουργείο Εσωτερικών έχει βάσιμη διαφωνία για αυτό. Θα δούμε πώς θα λειτουργήσει το νομοσχέδιο και αν πράγματι αυτά που λένε ισχύουν, δηλαδή αν πράγματι δεν μπορούν να λειτουργήσουν οι λαϊκές αγορές εξ αυτού, εδώ είμαστε να το διορθώσουμε. Εκτιμούμε ότι θα λειτουργήσει.

Να μην ξεχάσω το θέμα του e-Καταναλωτή, που ετέθη το μεγάλο ερώτημα για το αν μπορούν οι γιαγιάδες, οι άνθρωποι στην επαρχία κ.λπ. να εφαρμόζουν αυτό το μέτρο. Είπαμε ότι θα προβλέπουμε στην υπουργική απόφαση τους όρους και τις προϋποθέσεις όπου θα αφήσουμε τους ανθρώπους αυτούς που είναι αδύνατο να προσαρμοστούν άμεσα και θα τους δώσουμε και περισσότερο χρόνο, και θα κάνουμε και τις αναγκαίες εξαιρέσεις για να μη βρεθούν σε δύσκολη θέση κάποιοι άνθρωποι οι οποίοι έχουν αντικειμενικό πρόβλημα. Ούτε κανέναν θέλουμε να βλάψουμε ούτε κανέναν θέλουμε να φέρουμε σε δύσκολη θέση.

Θέλουμε να φτιάξουμε λαϊκές αγορές όμως που θα λειτουργούν σε συνθήκες 21ου αιώνα και θα μπορούν να αξιοποιούν χρήματα του ΕΣΠΑ, θα μπορούν να χρησιμοποιούν την υψηλή τεχνολογία, θα μπορούν να λειτουργούν νόμιμα και θα μπορούν να λειτουργούν με τάξη. Αυτό κάνει αυτό το νομοσχέδιο. Πιστεύω, κυρίες και κύριοι συνάδελφοι, ότι πράγματι το νομοσχέδιο αυτό είναι σε αυτή την κατεύθυνση.

Τέλος, και τώρα, στο κλείσιμο, ο κύριος εισηγητής της Αντιπολίτευσης είπε το ίδιο πράγμα, ότι με το άρθρο 67 δίνετε υπερεξουσία στον Υπουργό και αυτό είναι το άρθρο, όπως το είπε ο κ. Αρσένης χθες, «νομοσχέδιο ελέω Άδωνι Γεωργιάδη».

Επανέρχομαι: Το άρθρο 67 πράγματι ρυθμίζει και δίνει τη νομική εξουσιοδότηση στον εκάστοτε Υπουργό Ανάπτυξης και στον εκάστοτε συναρμόδιό του υπουργό να ρυθμίζει δια υπουργικών αποφάσεων κανονιστικού τύπου ζητήματα. Γιατί αυτό; Είναι εφεύρεση δική μου, για να πάρω εγώ μία υπερεξουσία γιατί ονειρεύομαι να έχω υπερεξουσία στις λαϊκές αγορές; Όχι. Διότι σύμφωνα με τους κανόνες καλής νομοθέτησης, που προτείνει η επιτροπή που έχουμε συστήσει στη Βουλή, οι κανονιστικές πράξεις πρέπει να ρυθμίζονται με υπουργικές αποφάσεις και όχι δια νόμου, γι’ αυτό. Και αυτό είναι πλέον ένα τυπικό παράδειγμα νομοθέτησης σε όλα τα νομοσχέδια που έρχονται στη Βουλή γιατί οι κανονιστικές πράξεις, επαναλαμβάνω, περνάνε δια υπουργικών αποφάσεων και όχι δια νόμου. Βρήκατε και εδώ μια μεγάλη δήθεν συνωμοσία.

Και το αποκορύφωμα, το οποίο ειλικρινά το θεωρώ πια εξωφρενικό, υπήρξαν, κύριε Χαρίτση, Βουλευτές δυστυχώς στην Κοινοβουλευτική σας Ομάδα που μίλησαν δριμύτατα εναντίον των άρθρων για την απλοποίηση στα ζητήματα της παιδείας που υπάρχουν μέσα στο νομοσχέδιο για τα ιδιωτικά σχολεία και τα κέντρα ελευθέρων σπουδών κ.λπ.. Τους εξήγησα –ήλπιζα να το είχατε κάνει εσείς, αλλά δεν το κάνατε- ότι τα άρθρα αυτά έχουν μπει στο παρόν νομοσχέδιο μόνον και μόνον για να εκπληρώσουμε το μνημόνιο ΣΥΡΙΖΑ και τον νόμο του ΣΥΡΙΖΑ του 2016.

Υπενθυμίζω για τους Βουλευτές που μπορεί να μην έχουν παρακολουθήσει τη συζήτηση ότι ο ΣΥΡΙΖΑ όταν ήταν κυβέρνηση το 2016 ψήφισε έναν γενικό νόμο περί απλοποιήσεων και στο μνημόνιο που υπέγραψε και στον μηχανισμό ενισχυμένης εποπτείας που υπέγραψε έβαλε κάποια χρονικά όρια που θα έπρεπε οι επόμενες κυβερνήσεις να ρυθμίσουν νομοθετικά την ταχύτερη αδειοδότηση διαφόρων οικονομικών δραστηριοτήτων. Κατ’ εφαρμογή αυτού του νόμου ΣΥΡΙΖΑ και του μνημονίου ΣΥΡΙΖΑ έχουμε ψηφίσει -και λέω «έχουμε» όχι μόνο της Νέας Δημοκρατίας, αλλά και ο ΣΥΡΙΖΑ στη Βουλή, εδώ- δύο δικά μου νομοσχέδια απλοποιήσεων που, επειδή ήρθαν σε εφαρμογή του μνημονίου ΣΥΡΙΖΑ και είναι η συμφωνία με τους θεσμούς, όπως λέγεται η τρόικα στη μετά ΣΥΡΙΖΑ εποχή, τα ψήφισε και σωστά και η Αξιωματική Αντιπολίτευση.

Στο δεύτερο νομοσχέδιο η παιδεία δεν είχε συμπεριληφθεί. Σας είχα πει τότε ότι είναι όλη η πρόβλεψη του μνημονίου σας εκτός της παιδείας γιατί δεν είχε ολοκληρώσει το Υπουργείο Παιδείας με τους θεσμούς τη σχετική διαπραγμάτευση για να μας δώσει εγκαίρως τα άρθρα του νόμου για να τα βάλουμε στο τότε νομοσχέδιο που και εσείς ψηφίζατε. Και η συμφωνία με τους θεσμούς ήταν ότι στο πρώτο επόμενο νομοσχέδιο του Υπουργείου Ανάπτυξης θα συμπεριληφθούν και αυτά τα δύο άρθρα που δεν προλάβαμε να βάλουμε στον προηγούμενο νόμο που ψηφίσατε. Αυτόν τον νόμο που ψηφίσατε τα δύο άρθρα που δεν προλάβατε να ψηφίσετε γιατί δεν τα βάλαμε μέσα τα βάλαμε στο παρόν νομοσχέδιο. Και αυτά τα άρθρα τώρα, που είναι του δικού σας νόμου, σηκώνεστε ένας-ένας στη Βουλή και τα καθυβρίζετε. Άντε βγάλε άκρη! Κανένας άνθρωπος δεν μπορεί να βγάλει άκρη με εσάς.

Έρχεστε στη Βουλή μόνο και μόνο για να πείτε τις ιστορίες σας χωρίς να έχετε διαβάσει το νομοσχέδιο, χωρίς να έχετε καταλάβει τι είναι αυτά τα άρθρα. Γιατί ένας που έχει διαβάσει καταλαβαίνει ότι δεν μπορεί να είσαι Βουλευτής ΣΥΡΙΖΑ, να έχεις ψηφίσει τους δύο προηγούμενους νόμους των απλοποιήσεων, να έχεις ψηφίσει νόμο κεντρικό απλοποιήσεων και να κατηγορείς την παρούσα Κυβέρνηση γιατί φέρνει άρθρα περί απλοποιήσεων. Ε, αυτό καταλαβαίνετε είναι άνω ποταμών. Απλώς δείχνει ότι το επίπεδο δυστυχώς της Αξιωματικής Αντιπολιτεύσεως δεν είναι αυτό που αρμόζει στη χώρα μας. Η χώρα χρειάζεται καλύτερη Αξιωματική Αντιπολίτευση και χρειάζεται καλύτερη κοινοβουλευτική συζήτηση.

Σήμερα θα υποστείτε κοινοβουλευτική ήττα. Και λέω ήττα διότι κάνατε αίτημα ονομαστικής ψηφοφορίας νομίζοντας ότι κάποιοι Βουλευτές της Νέας Δημοκρατίας δεν θα ψηφίσουν το άρθρο, αλλά θα διαπιστώσετε ότι όλα τα άρθρα θα ψηφιστούν από όλους τους Βουλευτές. Αφού μαζί το συνδιαμορφώσαμε το νομοσχέδιο με τους αξιότιμους Βουλευτές της Νέας Δημοκρατίας τι να καταψηφίσουν; Τον δικό τους νόμο; Άρα θα υποστείτε σε λίγα λεπτά και μία κοινοβουλευτική ήττα, όπως έχετε υποστεί και έξω στην κοινωνία ήττα στις λαϊκές αγορές. Σας είπα σε έξι μήνες πάμε με κάμερα μαζί όποιος θέλετε από τον ΣΥΡΙΖΑ να περπατήσουμε σε μια λαϊκή αγορά και θα δείτε τι θα σας σέρνουν.

Άρα, λοιπόν, αντί να προσπαθούμε να συνεννοηθούμε σαν πολιτισμένοι άνθρωποι, καλόπιστα και να δίνουμε στους ανθρώπους ένα αξιοπρεπές μέλλον έρχεστε εδώ και λέτε «καταργείτε τις λαϊκές αγορές» «πάτε κόντρα στον Ελευθέριο Βενιζέλο», «δίνετε τις λαϊκές αγορές στα σουπερμάρκετ», κάνετε το ένα, κάνετε το άλλο, τα οποία είναι μόνο στη φαντασία σας.

Κλείνω αναφέροντας για τα Πρακτικά τους αριθμούς των τροπολογιών που κάνουμε δεκτές, για να μη γίνει παρεξήγηση. Η με γενικό αριθμό 1109 και ειδικό 85 γίνεται δεκτή. Η με γενικό αριθμό 1111 και ειδικό 87 γίνεται δεκτή. Η με γενικό αριθμό 1115 και ειδικό 90 γίνεται δεκτή. Η με γενικό αριθμό 1113 και ειδικό 89 γίνεται δεκτή. Η με γενικό αριθμό 1112 και ειδικό 88 γίνεται δεκτή. Μόνο εδώ να πω για τα Πρακτικά πάλι ότι έχει αποσυρθεί η αρχική κατατεθείσα τροπολογία σχετικά με τον τρόπο εκλογής στα συνδικαλιστικά όργανα της Ελληνικής Αστυνομίας. Αυτή έχει διαγραφεί. Δεν είναι μέσα σε τροπολογίες τις οποίες πρόκειται να υπερψηφίσουμε. Το λέω γιατί ρωτήθηκα και από κάποιους συναδέλφους αν τελικά υπάρχει ή όχι αυτή η τροπολογία και θέλω να υπάρχει στα Πρακτικά ότι αυτή η τροπολογία δεν ψηφίζεται σήμερα, δεν υπάρχει μέσα στο σώμα αυτού του νομοσχεδίου.

Κλείνοντας, θέλω από καρδιάς να ευχαριστήσω καθεμιά και καθέναν προσωπικά από τους Βουλευτές της Νέας Δημοκρατίας, οι οποίοι πιστεύω ότι σε αυτό το νομοσχέδιο βοήθησαν πραγματικά την πολιτική ηγεσία του Υπουργείου Ανάπτυξης να διαμορφώσει το τελικό ψηφισθέν νομοσχέδιο κατά τέτοιον τρόπο που αίρει όλες τις ανησυχίες και των παραγωγών και των εμπόρων λαϊκών αγορών. Δεν θα αναφερθώ ονομαστικά στον καθένα γιατί μπορεί να ξεχάσω κάποιον. Ξέρετε όμως όλοι σας ότι έχω κάνει δεκτές πλείστες όσες αλλαγές όπως ετέθησαν μέσα στην κοινοβουλευτική μας συζήτηση τόσο στις επιτροπές όσο και στις ενδελεχείς συζητήσεις που κάναμε στα πλαίσια της Κοινοβουλευτικής μας Ομάδας. Και θέλω να ξέρετε ότι έτσι είναι ο ωραίος τρόπος νομοθέτησης, όλοι μαζί να συνδιαμορφώνουμε νομοσχέδια που απηχούν την αντίληψη της κοινωνίας για ιδιαιτέρως σοβαρά λαϊκά ζητήματα.

Διότι ό,τι και να λέει ο ΣΥΡΙΖΑ και η Αριστερά στην Ελλάδα δεν παραχωρούμε στην Αριστερά ούτε τον λαϊκό μας χαρακτήρα, ούτε την εκπροσώπηση της μεσαίας τάξης, ούτε την εκπροσώπηση των αγροτών. Εμείς είμαστε η λαϊκή παράταξη του τόπου και αυτό αποδεικνύουμε σήμερα.

Σας ευχαριστώ θερμώς.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, μήπως έχει γίνει κάποιο λάθος; Είπατε στην τροπολογία με γενικό αριθμό 1111 έχετε βγάλει το άρθρο 1; Δεν νοείται όλη η τροπολογία;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το άρθρο 1 έχει διαγραφεί. Όλο το άλλο μένει.

**ΔΙΟΝΥΣΙΟΣ ΧΑΤΖΗΔΑΚΗΣ:** Και για τον εισηγητή της Πλειοψηφίας δεν θα πείτε κάτι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Έχει δίκιο ο κύριος συνάδελφος, ο κύριος δήμαρχος. Θερμά συγχαρητήρια στον κ. Σιμόπουλο. Κάναμε, νομίζω, μια πολύ ωραία κοινοβουλευτική συζήτηση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Ανάπτυξης και Επενδύσεων: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις».

Προχωρούμε στην ψήφιση επί της αρχής, των άρθρων, των τροπολογιών και του συνόλου του σχεδίου νόμου και η ψήφισή τους θα γίνει χωριστά.

Επί της αρχής του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του ΣΥΡΙΖΑ, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 352α )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επίσης, επί της αρχής του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Κοινοβουλευτικής Ομάδας του Κινήματος Αλλαγής, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 352β )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τέλος, επί της αρχής και επί του άρθρου 67 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από τον Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας και τους Βουλευτές του κόμματός του, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 352γ )

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα αναγνώσω τον κατάλογο των υπογραφόντων Βουλευτών, διότι λόγω των ειδικών συνθηκών θεωρούμε ότι υπάρχει ο απαιτούμενος από τον Κανονισμό αριθμός για την υποβολή τους.

Κυρίες και κύριοι συνάδελφοι, δέχεστε να συμπτύξουμε τις τρεις ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα συμφώνησε.

Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζεται η συνεδρίαση.

Στο σημείο αυτό θα διεξαχθεί ονομαστική ηλεκτρονική ψηφοφορία επί της αρχής και επί του άρθρου 67 του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει.

(Οι προαναφερθείσες επιστολές ή τηλεομοιοτυπίες κατατίθενται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Επί της αρχής ψήφισαν 297 Βουλευτές.

Υπέρ της αρχής, δηλαδή «ΝΑΙ», ψήφισαν 158 Βουλευτές.

Κατά της αρχής, δηλαδή «ΟΧΙ», ψήφισαν 139 Βουλευτές.

Συνεπώς το νομοσχέδιο έγινε δεκτό επί της αρχής κατά πλειοψηφία.

Επί του άρθρου 67 ψήφισαν 297 Βουλευτές.

Υπέρ του άρθρου 67, δηλαδή «ΝΑΙ», ψήφισαν 158 Βουλευτές.

Κατά του άρθρου 67, δηλαδή «ΟΧΙ», ψήφισαν 139 Βουλευτές.

Συνεπώς το άρθρο 67 έγινε δεκτό κατά πλειοψηφία.

Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |  |  |  |
| --- | --- | --- | --- |
| Ονοματεπώνυμο | Κ.Ο | Εκλ. Περιφέρεια | Ψήφος |
| **Επί της αρχής (ΣΥΝΟΛΙΚΑ ΨΗΦΟΙ: NAI:158, OXI:139, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
| **Άρθρο 67 (ΣΥΝΟΛΙΚΑ ΨΗΦΟΙ: NAI:158, OXI:139, ΠΡΝ:0)** |  |  |  |
| ΑΒΔΕΛΑΣ ΑΠΟΣΤΟΛΟΣ | ΕΛΛΗΝΙΚΗ ΛΥΣΗ | Α΄ ΘΕΣΣΑΛΟΝΙΚΗΣ | ΟΧΙ |
| ΑΒΡΑΜΑΚΗΣ ΕΛΕΥΘΕΡΙΟΣ | ΣΥΡΙΖΑ | ΣΕΡΡΩΝ | ΟΧΙ |
| ΑΓΑΘΟΠΟΥΛΟΥ ΕΙΡΗΝΗ-ΕΛΕΝΗ | ΣΥΡΙΖΑ | ΚΙΛΚΙΣ | ΟΧΙ |
| ΑΔΑΜΟΠΟΥΛΟΥ ΑΓΓΕΛΙΚΗ | ΜέΡΑ25 | Α΄ ΑΘΗΝΩΝ | ΟΧΙ |
| ΑΘΑΝΑΣΙΟΥ ΑΘΑΝΑΣΙΟΣ(ΝΑΣΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΑΘΑΝΑΣΙΟΥ ΜΑΡΙΑ | ΕΛΛΗΝΙΚΗ ΛΥΣΗ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΘΑΝΑΣΙΟΥ ΧΑΡΑΛΑΜΠΟΣ | Νέα Δημοκρατία | ΛΕΣΒΟΥ | ΝΑΙ |
| ΑΚΤΥΠΗΣ ΔΙΟΝΥΣΙΟΣ | Νέα Δημοκρατία | ΖΑΚΥΝΘΟΥ | ΝΑΙ |
| ΑΛΕΞΙΑΔΗΣ ΤΡΥΦΩΝ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΑΛΕΞΟΠΟΥΛΟΥ ΑΝΑΣΤΑΣΙΑ-ΑΙΚΑΤΕΡΙΝΗ | ΕΛΛΗΝΙΚΗ ΛΥΣΗ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΑΛΕΞΟΠΟΥΛΟΥ ΧΡΙΣΤΙΝΑ | Νέα Δημοκρατία | ΑΧΑΪΑΣ | ΝΑΙ |
| ΑΜΑΝΑΤΙΔΗΣ ΓΙΩΡΓΟΣ | Νέα Δημοκρατία | ΚΟΖΑΝΗΣ | ΝΑΙ |
| ΑΜΑΝΑΤΙΔΗΣ ΙΩΑΝΝΗΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΑΜΥΡΑΣ ΓΙΩΡΓΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΑΝΑΓΝΩΣΤΟΠΟΥΛΟΥ ΑΘΑΝΑΣΙΑ(ΣΙΑ) | ΣΥΡΙΖΑ | ΑΧΑΪΑΣ | ΟΧΙ |
| ΑΝΑΣΤΑΣΙΑΔΗΣ ΣΑΒΒΑΣ | Νέα Δημοκρατία | Β΄ΘΕΣΣΑΛΟΝΙΚΗΣ | ΝΑΙ |
| ΑΝΔΡΙΑΝΟΣ ΙΩΑΝΝΗΣ | Νέα Δημοκρατία | ΑΡΓΟΛΙΔΟΣ | ΝΑΙ |
| ΑΝΤΩΝΙΑΔΗΣ ΙΩΑΝΝΗΣ | Νέα Δημοκρατία | ΦΛΩΡΙΝΗΣ | ΝΑΙ |
| ΑΝΤΩΝΙΟΥ ΑΝΤΩΝΙΑ(ΤΟΝΙΑ) | Κίνημα Αλλαγής | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΑΠΟΣΤΟΛΟΥ ΕΥΑΓΓΕΛΟΣ | ΣΥΡΙΖΑ | ΕΥΒΟΙΑΣ | ΟΧΙ |
| ΑΡΑΜΠΑΤΖΗ ΦΩΤΕΙΝΗ | Νέα Δημοκρατία | ΣΕΡΡΩΝ | ΝΑΙ |
| ΑΡΑΧΩΒΙΤΗΣ ΣΤΑΥΡΟΣ | ΣΥΡΙΖΑ | ΛΑΚΩΝΙΑΣ | ΟΧΙ |
| ΑΡΒΑΝΙΤΙΔΗΣ ΓΕΩΡΓΙΟΣ | Κίνημα Αλλαγής | Β΄ ΘΕΣΣΑΛΟΝΙΚΗΣ | ΟΧΙ |
| ΑΡΣΕΝΗΣ ΚΡΙΤΩΝ-ΗΛΙΑΣ | ΜέΡΑ25 | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΑΣΗΜΑΚΟΠΟΥΛΟΥ ΣΟΦΙΑ-ΧΑΪΔΩ | ΕΛΛΗΝΙΚΗ ΛΥΣΗ | Β΄ ΠΕΙΡΑΙΩΣ | ΟΧΙ |
| ΑΥΓΕΝΑΚΗΣ ΕΛΕΥΘΕΡΙΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΑΥΓΕΡΗ ΘΕΟΔΩΡΑ(ΔΩΡΑ) | ΣΥΡΙΖΑ | Β΄ θΕΣΣΑΛΟΝΙΚΗΣ | ΟΧΙ |
| ΑΥΓΕΡΙΝΟΠΟΥΛΟΥ ΔΙΟΝΥΣΙΑ-ΘΕΟΔΩΡΑ | Νέα Δημοκρατία | ΗΛΕΙΑΣ | ΝΑΙ |
| ΑΥΛΩΝΙΤΗΣ ΑΛΕΞΑΝΔΡΟΣ-ΧΡΗΣΤΟΣ | ΣΥΡΙΖΑ | ΚΕΡΚΥΡΑ | ΟΧΙ |
| ΑΧΜΕΤ ΙΛΧΑΝ | Κίνημα Αλλαγής | ΡΟΔΟΠΗΣ | ΟΧΙ |
| ΑΧΤΣΙΟΓΛΟΥ ΕΥΤΥΧΙΑ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΑΓΕΝΑ-ΚΗΛΑΗΔΟΝΗ ΑΝΝΑ | ΣΥΡΙΖΑ | ΛΑΡΙΣΗΣ | ΟΧΙ |
| ΒΑΓΕΝΑΣ ΔΗΜΗΤΡΙΟΣ | ΕΛΛΗΝΙΚΗ ΛΥΣΗ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΒΑΓΙΩΝΑΣ ΓΙΩΡΓΟΣ | Νέα Δημοκρατία | ΧΑΛΚΙΔΙΚΗΣ | ΝΑΙ |
| ΒΑΡΒΙΤΣΙΩΤΗΣ ΜΙΛΤΙΑΔΗΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΒΑΡΔΑΚΗΣ ΣΩΚΡΑΤΗΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΒΑΡΕΜΕΝΟΣ ΓΕΩΡΓΙΟΣ | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΒΑΡΟΥΦΑΚΗΣ ΙΩΑΝΝΗΣ(ΓΙΑΝΗΣ) | ΜέΡΑ25 | Α΄ ΘΕΣΣΑΛΟΝΙΚΗΣ | ΟΧΙ |
| ΒΑΡΤΖΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΒΑΣΙΛΕΙΑΔΗΣ ΒΑΣΙΛΕΙΟΣ(ΛΑΚΗΣ) | Νέα Δημοκρατία | ΠΕΛΛΗΣ | ΝΑΙ |
| ΒΑΣΙΛΙΚΟΣ ΒΑΣΙΛΕΙΟΣ(ΒΑΣΙΛΗΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΒΕΛΟΠΟΥΛΟΣ ΚΥΡΙΑΚΟΣ | ΕΛΛΗΝΙΚΗ ΛΥΣΗ | ΛΑΡΙΣΗΣ | ΟΧΙ |
| ΒΕΡΝΑΡΔΑΚΗΣ ΧΡΙΣΤΟΦΟΡΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΕΣΥΡΟΠΟΥΛΟΣ ΑΠΟΣΤΟΛΟΣ | Νέα Δημοκρατία | ΗΜΑΘΙΑΣ | ΝΑΙ |
| ΒΕΤΤΑ ΚΑΛΛΙΟΠΗ | ΣΥΡΙΖΑ | ΚΟΖΑΝΗΣ | ΟΧΙ |
| ΒΙΛΙΑΡΔΟΣ ΒΑΣΙΛΕΙΟΣ | ΕΛΛΗΝΙΚΗ ΛΥΣΗ | ΕΠΚΡΑΤΕΙΑΣ | ΟΧΙ |
| ΒΙΤΣΑΣ ΔΗΜΗΤΡΙΟΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΒΛΑΣΗΣ ΚΩΝΣΤΑΝΤΙΝΟΣ | Νέα Δημοκρατία | ΑΡΚΑΔΙΑΣ | ΝΑΙ |
| ΒΛΑΧΟΣ ΓΕΩΡΓΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΛΟΥΔΑΚΗΣ ΜΑΝΟΥΣΟΣ-ΚΩΝΣΤΑΝΤΙΝΟΣ | Νέα Δημοκρατία | ΧΑΝΙΩΝ | ΝΑΙ |
| ΒΟΡΙΔΗΣ ΜΑΥΡΟΥΔΗΣ(ΜΑΚΗΣ) | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΒΟΥΛΤΕΨΗ ΣΟΦΙΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΒΟΥΤΣΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΒΡΟΥΤΣΗΣ ΙΩΑΝΝΗΣ | Νέα Δημοκρατία | ΚΥΚΛΑΔΩΝ | ΝΑΙ |
| ΒΡΥΖΙΔΟΥ ΠΑΡΑΣΚΕΥΗ | Νέα Δημοκρατία | ΚΟΖΑΝΗΣ | ΝΑΙ |
| ΓΕΡΑΠΕΤΡΙΤΗΣ ΓΕΩΡΓΙΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΕΡΟΒΑΣΙΛΗ ΟΛΓΑ | ΣΥΡΙΖΑ | ΑΡΤΗΣ | ΟΧΙ |
| ΓΕΩΡΓΑΝΤΑΣ ΓΕΩΡΓΙΟΣ | Νέα Δημοκρατία | ΚΙΛΙΚΙΣ | ΝΑΙ |
| ΓΕΩΡΓΙΑΔΗΣ ΣΠΥΡΙΔΩΝ-ΑΔΩΝΙΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΓΙΑΝΝΑΚΗΣ ΣΤΕΡΓΙΟΣ | Νέα Δημοκρατία | ΠΡΕΒΕΖΗΣ | ΝΑΙ |
| ΓΙΑΝΝΑΚΟΠΟΥΛΟΥ ΚΩΝΣΤΑΝΤΙΝΑ(ΝΑΝΤΙΑ) | Κίνημα Αλλαγής | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΓΙΑΝΝΑΚΟΥ ΜΑΡΙΟΡΗ(ΜΑΡΙΕΤΤΑ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΓΙΑΝΝΟΥΛΗΣ ΧΡΗΣΤΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΓΙΟΓΙΑΚΑΣ ΒΑΣΙΛΕΙΟΣ | Νέα Δημοκρατία | ΘΕΣΠΡΩΤΙΑΣ | ΝΑΙ |
| ΓΚΑΡΑ ΑΝΑΣΤΑΣΙΑ(ΝΑΤΑΣΑ) | ΣΥΡΙΖΑ | ΕΒΡΟΥ | ΟΧΙ |
| ΓΚΙΚΑΣ ΣΤΕΦΑΝΟΣ | Νέα Δημοκρατία | ΚΕΡΚΥΡΑΣ | ΝΑΙ |
| ΓΚΙΟΚΑΣ ΙΩΑΝΝΗΣ | Κ.Κ.Ε. | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΓΚΙΟΛΑΣ ΙΩΑΝΝΗΣ | ΣΥΡΙΖΑ | ΑΡΓΟΛΙΔΟΣ | ΟΧΙ |
| ΓΚΙΟΥΛΕΚΑΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΓΚΟΚΑΣ ΧΡΗΣΤΟΣ | Κίνημα Αλλαγής | ΑΡΤΗΣ | ΟΧΙ |
| ΓΡΗΓΟΡΙΑΔΗΣ ΚΛΕΩΝ | ΜέΡΑ25 | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΔΑΒΑΚΗΣ ΑΘΑΝΑΣΙΟΣ | Νέα Δημοκρατία | ΛΑΚΩΝΙΑΣ | ΝΑΙ |
| ΔΕΛΗΣ ΙΩΑΝΝΗΣ | Κ.Κ.Ε. | Α΄ ΘΕΣΣΑΛΟΝΙΚΗΣ | ΟΧΙ |
| ΔΕΝΔΙΑΣ ΝΙΚΟΛΑΟΣ-ΓΕΩΡΓΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΔΕΡΜΕΝΤΖΟΠΟΥΛΟΣ ΧΡΗΣΤΟΣ | Νέα Δημοκρατία | ΕΒΡΟΥ | ΝΑΙ |
| ΔΗΜΑΣ ΧΡΙΣΤΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΔΗΜΟΣΧΑΚΗΣ ΑΝΑΣΤΑΣΙΟΣ | Νέα Δημοκρατία | ΕΒΡΟΥ | ΝΑΙ |
| ΔΙΓΑΛΑΚΗΣ ΒΑΣΙΛΕΙΟΣ | Νέα Δημοκρατία | ΧΑΝΙΩΝ | ΝΑΙ |
| ΔΟΥΝΙΑ ΠΑΝΑΓΙΩΤΑ(ΝΟΝΗ) | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΔΡΑΓΑΣΑΚΗΣ ΙΩΑΝΝΗΣ | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΔΡΙΤΣΑΣ ΘΕΟΔΩΡΟΣ | ΣΥΡΙΖΑ | Α΄ ΠΕΙΡΑΙΩΣ | ΟΧΙ |
| ΕΛΕΥΘΕΡΙΑΔΟΥ ΣΟΥΛΤΑΝΑ | ΣΥΡΙΖΑ | ΚΑΒΑΛΑΣ | ΟΧΙ |
| ΕΥΘΥΜΙΟΥ ΑΝΝΑ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΖΑΧΑΡΙΑΔΗΣ ΚΩΝΣΤΑΝΤΙΝΟΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΖΕΪΜΠΕΚ ΧΟΥΣΕΪΝ | ΣΥΡΙΖΑ | ΞΑΝΘΗΣ | ΟΧΙ |
| ΖΕΜΠΙΛΗΣ ΑΘΑΝΑΣΙΟΣ | Νέα Δημοκρατία | ΕΥΒΟΙΑΣ | ΝΑΙ |
| ΖΟΥΡΑΡΗΣ ΚΩΝΣΤΑΝΤΙΝΟΣ | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΗΓΟΥΜΕΝΙΔΗΣ ΝΙΚΟΛΑΟΣ | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΘΕΟΔΩΡΙΚΑΚΟΣ ΠΑΝΑΓΙΩΤΗΣ(ΤΑΚΗΣ) | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΘΕΟΧΑΡΗΣ ΘΕΟΧΑΡΗΣ(ΧΑΡΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΘΡΑΨΑΝΙΩΤΗΣ ΕΜΜΑΝΟΥΗΛ | ΣΥΡΙΖΑ | ΛΑΣΙΘΙΟΥ | ΟΧΙ |
| ΙΑΤΡΙΔΗ ΤΣΑΜΠΙΚΑ(ΜΙΚΑ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΑΒΒΑΔΑΣ ΑΘΑΝΑΣΙΟΣ | Νέα Δημοκρατία | ΛΕΥΚΑΔΟΣ | ΝΑΙ |
| ΚΑΙΡΙΔΗΣ ΔΗΜΗΤΡΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΚΛΑΜΑΝΗΣ ΝΙΚΗΤΑΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΑΛΑΜΑΤΙΑΝΟΣ ΔΙΟΝΥΣΙΟΣ-ΧΑΡΑΛΑΜΠΟΣ | ΣΥΡΙΖΑ | ΗΛΕΙΑΣ | ΟΧΙ |
| ΚΑΛΑΦΑΤΗΣ ΣΤΑΥΡΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΛΛΙΑΝΟΣ ΙΩΑΝΝΗΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΛΟΓΙΑΝΝΗΣ ΣΤΑΥΡΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΑΜΙΝΗΣ ΓΕΩΡΓΙΟΣ | Κίνημα Αλλαγής | ΕΠΙΚΡΑΤΕΙΑΣ | ΟΧΙ |
| ΚΑΝΕΛΛΗ ΓΑΡΥΦΑΛΙΑ(ΛΙΑΝΑ) | Κ.Κ.Ε. | Α΄ ΑΘΗΝΩΝ | ΟΧΙ |
| ΚΑΠΠΑΤΟΣ ΠΑΝΑΓΗΣ | Νέα Δημοκρατία | ΚΕΦΑΛΛΗΝΙΑΣ | ΝΑΙ |
| ΚΑΡΑΓΚΟΥΝΗΣ ΚΩΝΣΤΑΝΤΙΝΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΚΑΡΑΘΑΝΑΣΟΠΟΥΛΟΣ ΝΙΚΟΛΑΟΣ | Κ.Κ.Ε. | ΑΧΑΪΑΣ | ΟΧΙ |
| ΚΑΡΑΜΑΝΛΗ ΑΝΝΑ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΛΕΞ. | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΜΑΝΛΗΣ ΚΩΝΣΤΑΝΤΙΝΟΣ τ ΑΧΙΛ. | Νέα Δημοκρατία | ΣΕΡΡΩΝ | ΝΑΙ |
| ΚΑΡΑΟΓΛΟΥ ΘΕΟΔΩΡΟΣ | Νέα Δημοκρατία | Β΄ ΘΕΣΣΑΛΟΝΙΚΗΣ | ΝΑΙ |
| ΚΑΡΑΣΜΑΝΗΣ ΓΕΩΡΓΙΟΣ | Νέα Δημοκρατία | ΠΕΛΛΗΣ | ΝΑΙ |
| ΚΑΣΙΜΑΤΗ ΕΙΡΗΝΗ(ΝΙΝΑ) | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΚΑΣΤΑΝΙΔΗΣ ΧΑΡΑΛΑΜΠΟΣ | Κίνημα Αλλαγής | Α΄ ΘΕΣΣΑΛΟΝΙΚΗΣ | ΟΧΙ |
| ΚΑΤΡΙΝΗΣ ΜΙΧΑΗΛ | Κίνημα Αλλαγής | ΗΛΕΙΑΣ | ΟΧΙ |
| ΚΑΤΡΟΥΓΚΑΛΟΣ ΓΕΩΡΓΙΟΣ | ΣΥΡΙΖΑ | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΤΣΑΝΙΩΤΗΣ ΑΝΔΡΕΑΣ | Νέα Δημοκρατία | ΑΧΑΪΑΣ | ΝΑΙ |
| ΚΑΤΣΑΦΑΔΟΣ ΚΩΝΣΤΑΝΤΙΝΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΚΑΤΣΗΣ ΜΑΡΙΟΣ | ΣΥΡΙΖΑ | ΘΕΣΠΡΩΤΙΑΣ | ΟΧΙ |
| ΚΑΤΣΩΤΗΣ ΧΡΗΣΤΟΣ | Κ.Κ.Ε. | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΚΑΦΑΝΤΑΡΗ ΧΑΡΟΥΛΑ(ΧΑΡΑ) | ΣΥΡΙΖΑ | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΕΓΚΕΡΟΓΛΟΥ ΒΑΣΙΛΕΙΟΣ | Κίνημα Αλλαγής | ΗΡΑΚΛΕΙΟΥ | ΟΧΙ |
| ΚΕΔΙΚΟΓΛΟΥ ΣΥΜΕΩΝ(ΣΙΜΟΣ) | Νέα Δημοκρατία | ΕΥΒΟΙΑΣ | ΝΑΙ |
| ΚΕΛΕΤΣΗΣ ΣΤΑΥΡΟΣ | Νέα Δημοκρατία | ΕΒΡΟΥ | ΝΑΙ |
| ΚΕΛΛΑΣ ΧΡΗΣΤΟΣ | Νέα Δημοκρατία | ΛΑΡΙΣΗΣ | ΝΑΙ |
| ΚΕΡΑΜΕΩΣ ΝΙΚΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΕΦΑΛΑ ΜΑΡΙΑ-ΑΛΕΞΑΝΔΡΑ | Νέα Δημοκρατία | ΙΩΑΝΝΙΝΩΝ | ΝΑΙ |
| ΚΕΦΑΛΙΔΟΥ ΧΑΡΟΥΛΑ(ΧΑΡΑ) | Κίνημα Αλλαγής | ΔΡΑΜΑΣ | ΟΧΙ |
| ΚΕΦΑΛΟΓΙΑΝΝΗ ΟΛΓΑ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΕΦΑΛΟΓΙΑΝΝΗΣ ΙΩΑΝΝΗΣ | Νέα Δημοκρατία | ΡΕΘΥΜΝΗΣ | ΝΑΙ |
| ΚΙΚΙΛΙΑΣ ΒΑΣΙΛΕΙΟΣ | Νέα Δημοκρατία | Α΄ ΑΘΗΝΩΝ | ΝΑΙ |
| ΚΟΚΚΑΛΗΣ ΒΑΣΙΛΕΙΟΣ | ΣΥΡΙΖΑ | ΛΑΡΙΣΗΣ | ΟΧΙ |
| ΚΟΛΛΙΑΣ ΚΩΝΣΤΑΝΤΙΝΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΚΟΜΝΗΝΑΚΑ ΜΑΡΙΑ | Κ.Κ.Ε. | ΛΕΣΒΟΥ | ΟΧΙ |
| ΚΟΝΣΟΛΑΣ ΕΜΜΑΝΟΥΗΛ(ΜΑΝΟΣ) | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΚΟΝΤΟΓΕΩΡΓΟΣ ΚΩΝΣΤΑΝΤΙΝΟΣ | Νέα Δημοκρατία | ΕΥΡΥΤΑΝΙΑΣ | ΝΑΙ |
| ΚΟΤΡΩΝΙΑΣ ΓΕΩΡΓΙΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΚΟΥΒΕΛΑΣ ΔΗΜΗΤΡΙΟΣ | Νέα Δημοκρατία | Α΄ ΘΕΣΣΑΛΟΝΙΚΗΣ | ΝΑΙ |
| ΚΟΥΜΟΥΤΣΑΚΟΣ ΓΕΩΡΓΙΟΣ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΚΟΥΡΟΥΜΠΛΗΣ ΠΑΝΑΓΙΩΤΗΣ | ΣΥΡΙΖΑ | Β2' ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΟΥΤΣΟΥΜΠΑΣ ΑΝΔΡΕΑΣ | Νέα Δημοκρατία | ΒΟΙΩΤΙΑΣ | ΝΑΙ |
| ΚΟΥΤΣΟΥΜΠΑΣ ΔΗΜΗΤΡΙΟΣ | Κ.Κ.Ε. | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΟΧΙ |
| ΚΡΗΤΙΚΟΣ ΝΕΟΚΛΗΣ | Νέα Δημοκρατία | ΛΑΚΩΝΙΑΣ | ΝΑΙ |
| ΚΥΡΑΝΑΚΗΣ ΚΩΝΣΤΑΝΤΙΝΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΚΩΝΣΤΑΝΤΙΝΙΔΗΣ ΕΥΣΤΑΘΙΟΣ | Νέα Δημοκρατία | ΚΟΖΑΝΗΣ | ΝΑΙ |
| ΚΩΝΣΤΑΝΤΙΝΟΠΟΥΛΟΣ ΟΔΥΣΣΕΑΣ | Κίνημα Αλλαγής | ΑΡΚΑΔΙΑΣ | ΟΧΙ |
| ΚΩΝΣΤΑΝΤΟΠΟΥΛΟΣ ΔΗΜΗΤΡΙΟΣ | Κίνημα Αλλαγής | ΑΙΤΩΛΟΑΚΑΡΝΑΝΙΑΣ | ΟΧΙ |
| ΚΩΤΣΗΡΑΣ ΓΕΩΡΓΙΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΚΩΤΣΟΣ ΓΕΩΡΓΙΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΛΑΖΑΡΙΔΗΣ ΜΑΚΑΡΙΟΣ | Νέα Δημοκρατία | ΚΑΒΑΛΑΣ | ΝΑΙ |
| ΛΑΜΠΡΟΠΟΥΛΟΣ ΙΩΑΝΝΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΛΑΜΠΡΟΥΛΗΣ ΓΕΩΡΓΙΟΣ | Κ.Κ.Ε. | ΛΑΡΙΣΗΣ | ΟΧΙ |
| ΛΑΠΠΑΣ ΣΠΥΡΙΔΩΝΑΣ | ΣΥΡΙΖΑ | ΚΑΡΔΙΤΣΗΣ | ΟΧΙ |
| ΛΕΟΝΤΑΡΙΔΗΣ ΘΕΟΦΙΛΟΣ | Νέα Δημοκρατία | ΣΕΡΡΩΝ | ΝΑΙ |
| ΛΙΑΚΟΣ ΕΥΑΓΓΕΛΟΣ | Νέα Δημοκρατία | Β΄ ΔΥΤΙΚΗΣ ΑΤΤΙΚΗΣ | ΝΑΙ |
| ΛΙΑΚΟΥΛΗ ΕΥΑΓΓΕΛΙΑ | Κίνημα Αλλαγής | ΛΑΡΙΣΗΣ | ΟΧΙ |
| ΛΙΒΑΝΟΣ ΣΠΥΡΙΔΩΝ-ΠΑΝΑΓΙΩΤΗΣ(ΣΠΗΛΙΟΣ) | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΛΙΟΥΠΗΣ ΑΘΑΝΑΣΙΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΛΙΟΥΤΑΣ ΑΘΑΝΑΣΙΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΛΟΒΕΡΔΟΣ ΑΝΔΡΕΑΣ | Κίνημα Αλλαγής | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΛΟΒΕΡΔΟΣ ΙΩΑΝΝΗΣ-ΜΙΧΑΗΛ(ΓΙΑΝΝΗΣ) | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΛΟΓΙΑΔΗΣ ΓΕΩΡΓΙΟΣ | ΜέΡΑ25 | ΗΡΑΚΛΕΙΟΥ | ΟΧΙ |
| ΜΑΚΡΗ ΖΩΗ(ΖΕΤΤΑ) | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΛΑΜΑ ΚΥΡΙΑΚΗ | ΣΥΡΙΖΑ | ΧΑΛΚΙΔΙΚΗΣ | ΟΧΙ |
| ΜΑΜΟΥΛΑΚΗΣ ΧΑΡΑΛΑΜΠΟΣ(ΧΑΡΗΣ) | ΣΥΡΙΖΑ | ΗΡΑΚΛΕΙΟΥ | ΟΧΙ |
| ΜΑΝΗ-ΠΑΠΑΔΗΜΗΤΡΙΟΥ ΑΝΝΑ | Νέα Δημοκρατία | ΠΙΕΡΙΑΣ | ΝΑΙ |
| ΜΑΝΤΑΣ ΠΕΡΙΚΛΗΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΜΑΝΩΛΑΚΟΣ ΝΙΚΟΛΑΟΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΑΝΩΛΑΚΟΥ ΔΙΑΜΑΝΤΩ | Κ.Κ.Ε. | Β΄ ΠΕΙΡΑΙΩΣ | ΟΧΙ |
| ΜΑΡΑΒΕΓΙΑΣ ΚΩΝΣΤΑΝΤΙΝΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΑΡΙΝΟΣ ΓΕΩΡΓΙΟΣ | Κ.Κ.Ε. | ΕΥΒΟΙΑΣ | ΟΧΙ |
| ΜΑΡΚΟΠΟΥΛΟΣ ΔΗΜΗΤΡΙΟΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΜΑΡΚΟΥ ΚΩΝΣΤΑΝΤΙΝΟΣ | ΣΥΡΙΖΑ | ΑΧΑΪΑΣ | ΟΧΙ |
| ΜΑΡΤΙΝΟΥ ΓΕΩΡΓΙΑ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΜΕΪΚΟΠΟΥΛΟΣ ΑΛΕΞΑΝΔΡΟΣ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΜΕΛΑΣ ΙΩΑΝΝΗΣ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΗΤΑΡΑΚΗΣ ΠΑΝΑΓΙΩΤΗΣ(ΝΟΤΗΣ) | Νέα Δημοκρατία | ΧΙΟΥ | ΝΑΙ |
| ΜΗΤΣΟΤΑΚΗΣ ΚΥΡΙΑΚΟΣ | Νέα Δημοκρατία | Β2΄ ΔΥΤΙΚΟΥ ΤΟΜΕΑ ΑΘΗΝΩΝ | ΝΑΙ |
| ΜΙΧΑΗΛΙΔΗΣ ΑΝΔΡΕΑΣ | ΣΥΡΙΖΑ | ΧΙΟΥ | ΟΧΙ |
| ΜΟΝΟΓΥΙΟΥ ΑΙΚΑΤΕΡΙΝΗ | Νέα Δημοκρατία | ΚΥΚΛΑΔΩΝ | ΝΑΙ |
| ΜΟΥΖΑΛΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΟΥΛΚΙΩΤΗΣ ΓΕΩΡΓΙΟΣ | Κίνημα Αλλαγής | ΒΟΙΩΤΙΑΣ | ΟΧΙ |
| ΜΠΑΚΑΔΗΜΑ ΦΩΤΕΙΝΗ | ΜέΡΑ25 | Β΄ ΠΕΙΡΑΙΩΣ | ΟΧΙ |
| ΜΠΑΚΟΓΙΑΝΝΗ ΘΕΟΔΩΡΑ(ΝΤΟΡΑ) | Νέα Δημοκρατία | ΧΑΝΙΩΝ | ΝΑΙ |
| ΜΠΑΛΑΦΑΣ ΙΩΑΝΝΗΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΜΠΑΡΑΛΙΑΚΟΣ ΞΕΝΟΦΩΝ(ΦΩΝΤΑΣ) | Νέα Δημοκρατία | ΠΙΕΡΙΑΣ | ΝΑΙ |
| ΜΠΑΡΑΝ ΜΠΟΥΡΧΑΝ | Κίνημα Αλλαγής | ΞΑΝΘΗΣ | ΟΧΙ |
| ΜΠΑΡΚΑΣ ΚΩΝΣΤΑΝΤΙΝΟΣ | ΣΥΡΙΖΑ | ΠΡΕΒΕΖΗΣ | ΟΧΙ |
| ΜΠΑΡΤΖΩΚΑΣ ΑΝΑΣΤΑΣΙΟΣ | Νέα Δημοκρατία | ΗΜΑΘΙΑΣ | ΝΑΙ |
| ΜΠΙΑΓΚΗΣ ΔΗΜΗΤΡΙΟΣ | Κίνημα Αλλαγής | ΚΕΡΚΥΡΑΣ | ΟΧΙ |
| ΜΠΙΖΙΟΥ ΣΤΕΡΓΙΑΝΗ(ΣΤΕΛΛΑ) | Νέα Δημοκρατία | ΛΑΡΙΣΗΣ | ΝΑΙ |
| ΜΠΛΟΥΧΟΣ ΚΩΝΣΤΑΝΤΙΝΟΣ | Νέα Δημοκρατία | ΔΡΑΜΑΣ | ΝΑΙ |
| ΜΠΟΓΔΑΝΟΣ ΚΩΝΣΤΑΝΤΙΝΟΣ | ΑΝΕΞ. | Α΄ ΑΘΗΝΩΝ | ΝΑΙ |
| ΜΠΟΥΓΑΣ ΙΩΑΝΝΗΣ | Νέα Δημοκρατία | ΦΩΚΙΔΟΣ | ΝΑΙ |
| ΜΠΟΥΚΩΡΟΣ ΧΡΗΣΤΟΣ | Νέα Δημοκρατία | ΜΑΓΝΗΣΙΑΣ | ΝΑΙ |
| ΜΠΟΥΜΠΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | ΣΕΡΡΩΝ | ΟΧΙ |
| ΜΠΟΥΡΑΣ ΑΘΑΝΑΣΙΟΣ | Νέα Δημοκρατία | Β΄ΔΥΤΙΚΗΣ ΑΤΤΙΚΗΣ | ΝΑΙ |
| ΜΠΟΥΡΝΟΥΣ ΙΩΑΝΝΗΣ | ΣΥΡΙΖΑ | ΛΕΣΒΟΥ | ΟΧΙ |
| ΜΠΟΥΤΣΙΚΑΚΗΣ ΧΡΙΣΤΟΦΟΡΟΣ-ΕΜΜΑΝΟΥΗΛ | Νέα Δημοκρατία | Α΄ ΠΕΙΡΑΙΩΣ | ΝΑΙ |
| ΜΥΛΩΝΑΚΗΣ ΑΝΤΩΝΙΟΣ | ΕΛΛΗΝΙΚΗ ΛΥΣΗ | Α΄ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΜΩΡΑΪΤΗΣ ΑΘΑΝΑΣΙΟΣ(ΘΑΝΟΣ) | ΣΥΡΙΖΑ | ΑΙΤΩΛΟΑΚΑΡΝΑΝΙΑΣ | ΟΧΙ |
| ΝΙΚΟΛΑΚΟΠΟΥΛΟΣ ΑΝΔΡΕΑΣ | Νέα Δημοκρατία | ΗΛΕΙΑΣ | ΝΑΙ |
| ΝΟΤΟΠΟΥΛΟΥ ΑΙΚΑΤΕΡΙΝΗ(ΚΑΤΕΡΙΝΑ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΞΑΝΘΟΠΟΥΛΟΣ ΘΕΟΦΙΛΟΣ | ΣΥΡΙΖΑ | ΔΡΑΜΑΣ | ΟΧΙ |
| ΞΑΝΘΟΣ ΑΝΔΡΕΑΣ | ΣΥΡΙΖΑ | ΡΕΘΥΜΝΗΣ | ΟΧΙ |
| ΞΕΝΟΓΙΑΝΝΑΚΟΠΟΥΛΟΥ ΜΑΡΙΑ-ΕΛΙΖΑ(ΜΑΡΙΛΙΖΑ) | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΟΙΚΟΝΟΜΟΥ ΒΑΣΙΛΕΙΟΣ | Νέα Δημοκρατία | Α΄ ΑΝΑΤΟΛΙΚΗΣ ΑΤΤΙΚΗΣ | ΝΑΙ |
| ΟΙΚΟΝΟΜΟΥ ΙΩΑΝΝΗΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΠΑΝΑΓΙΩΤΟΠΟΥΛΟΣ ΝΙΚΟΛΑΟΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΝΑΣ ΑΠΟΣΤΟΛΟΣ | Κίνημα Αλλαγής | ΧΑΛΚΙΔΙΚΗΣ | ΟΧΙ |
| ΠΑΠΑΔΗΜΗΤΡΙΟΥ ΧΑΡΑΛΑΜΠΟΣ(ΜΠΑΜΠΗΣ) | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΠΑΠΑΔΟΠΟΥΛΟΣ ΑΘΑΝΑΣΙΟΣ | ΣΥΡΙΖΑ | ΤΡΙΚΑΛΩΝ | ΟΧΙ |
| ΠΑΠΑΔΟΠΟΥΛΟΣ ΜΙΧΑΗΛ(ΜΙΧΑΛΗΣ) | Νέα Δημοκρατία | ΚΟΖΑΝΗΣ | ΝΑΙ |
| ΠΑΠΑΗΛΙΟΥ ΓΕΩΡΓΙΟΣ | ΣΥΡΙΖΑ | ΑΡΚΑΔΙΑΣ | ΟΧΙ |
| ΠΑΠΑΚΩΣΤΑ-ΠΑΛΙΟΥΡΑ ΑΙΚΑΤΕΡΙΝΗ(ΚΑΤΕΡΙΝΑ) | Νέα Δημοκρατία | ΤΡΙΚΑΛΩΝ | ΝΑΙ |
| ΠΑΠΑΝΑΣΤΑΣΗΣ ΝΙΚΟΛΑΟΣ | Κ.Κ.Ε. | ΑΙΤΩΛΟΑΚΑΡΝΑΝΙΑΣ | ΟΧΙ |
| ΠΑΠΑΝΑΤΣΙΟΥ ΑΙΚΑΤΕΡΙΝΗ | ΣΥΡΙΖΑ | ΜΑΓΝΗΣΙΑΣ | ΟΧΙ |
| ΠΑΠΑΝΔΡΕΟΥ ΓΕΩΡΓΙΟΣ | Κίνημα Αλλαγής | ΑΧΑΪΑΣ | ΟΧΙ |
| ΠΑΠΑΡΗΓΑ ΑΛΕΞΑΝΔΡΑ | Κ.Κ.Ε. | ΕΠΙΚΡΑΤΕΙΑΣ | ΟΧΙ |
| ΠΑΠΠΑΣ ΙΩΑΝΝΗΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΠΑΠΠΑΣ ΝΙΚΟΛΑΟΣ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΠΑΣΧΑΛΙΔΗΣ ΙΩΑΝΝΗΣ | Νέα Δημοκρατία | ΚΑΒΑΛΑΣ | ΝΑΙ |
| ΠΑΤΣΗΣ ΑΝΔΡΕΑΣ | Νέα Δημοκρατία | ΓΡΕΒΕΝΩΝ | ΝΑΙ |
| ΠΑΦΙΛΗΣ ΑΘΑΝΑΣΙΟΣ | Κ.Κ.Ε. | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΠΕΡΚΑ ΘΕΟΠΙΣΤΗ(ΠΕΤΗ) | ΣΥΡΙΖΑ | ΦΛΩΡΙΝΗΣ | ΟΧΙ |
| ΠΙΚΡΑΜΜΕΝΟΣ ΠΑΝΑΓΙΩΤΗΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΠΙΠΙΛΗ ΦΩΤΕΙΝΗ | Νέα Δημοκρατία | Α΄ ΑΘΗΝΩΝ | ΝΑΙ |
| ΠΛΑΚΙΩΤΑΚΗΣ ΙΩΑΝΝΗΣ | Νέα Δημοκρατία | ΛΑΣΙΘΙΟΥ | ΝΑΙ |
| ΠΛΕΥΡΗΣ ΑΘΑΝΑΣΙΟΣ(ΘΑΝΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΠΝΕΥΜΑΤΙΚΟΣ ΣΠΥΡΙΔΩΝΑΣ | Νέα Δημοκρατία | ΕΥΒΟΙΑΣ | ΝΑΙ |
| ΠΟΛΑΚΗΣ ΠΑΥΛΟΣ | ΣΥΡΙΖΑ | ΧΑΝΙΩΝ | ΟΧΙ |
| ΠΟΥΛΑΣ ΑΝΔΡΕΑΣ | Κίνημα Αλλαγής | ΑΡΓΟΛΙΔΟΣ | ΟΧΙ |
| ΠΟΥΛΟΥ ΠΑΝΑΓΙΟΥ(ΓΙΩΤΑ) | ΣΥΡΙΖΑ | ΒΟΙΩΤΙΑΣ | ΟΧΙ |
| ΡΑΓΚΟΥΣΗΣ ΙΩΑΝΝΗΣ | ΣΥΡΙΖΑ | Β΄ ΠΕΙΡΑΙΩΣ | ΟΧΙ |
| ΡΑΠΤΗ ΕΛΕΝΗ | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΡΑΠΤΗ ΖΩΗ | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΡΟΥΣΟΠΟΥΛΟΣ ΘΕΟΔΩΡΟΣ(ΘΟΔΩΡΟΣ) | Νέα Δημοκρατία | Β1΄ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΣΑΛΜΑΣ ΜΑΡΙΟΣ | Νέα Δημοκρατία | ΑΙΤΩΛΟΑΚΑΡΝΑΝΙΑΣ | ΝΑΙ |
| ΣΑΜΑΡΑΣ ΑΝΤΩΝΙΟΣ | Νέα Δημοκρατία | ΜΕΣΣΗΝΙΑΣ | ΝΑΙ |
| ΣΑΝΤΟΡΙΝΙΟΣ ΝΕΚΤΑΡΙΟΣ | ΣΥΡΙΖΑ | ΔΩΔΕΚΑΝΗΣΟΥ | ΟΧΙ |
| ΣΑΡΑΚΙΩΤΗΣ ΙΩΑΝΝΗΣ | ΣΥΡΙΖΑ | ΦΘΙΩΤΙΔΟΣ | ΟΧΙ |
| ΣΕΝΕΤΑΚΗΣ ΜΑΞΙΜΟΣ | Νέα Δημοκρατία | ΗΡΑΚΛΕΙΟΥ | ΝΑΙ |
| ΣΙΜΟΠΟΥΛΟΣ ΕΥΣΤΡΑΤΙΟΣ(ΣΤΡΑΤΟΣ) | Νέα Δημοκρατία | Α' ΘΕΣΣΑΛΟΝΙΚΗΣ | ΝΑΙ |
| ΣΚΑΝΔΑΛΙΔΗΣ ΚΩΝΣΤΑΝΤΙΝΟΣ | Κίνημα Αλλαγής | Α΄ ΑΘΗΝΩΝ | ΟΧΙ |
| ΣΚΟΝΔΡΑ ΑΣΗΜΙΝΑ | Νέα Δημοκρατία | ΚΑΡΔΙΤΣΗΣ | ΝΑΙ |
| ΣΚΟΥΡΛΕΤΗΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΣΚΟΥΡΟΛΙΑΚΟΣ ΠΑΝΑΓΙΩΤΗΣ(ΠΑΝΟΣ) | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΚΟΥΦΑ ΕΛΙΣΣΑΒΕΤ(ΜΠΕΤΤΥ) | ΣΥΡΙΖΑ | ΠΙΕΡΙΑΣ | ΟΧΙ |
| ΣΚΡΕΚΑΣ ΚΩΝΣΤΑΝΤΙΝΟΣ | Νέα Δημοκρατία | ΤΡΙΚΑΛΩΝ | ΝΑΙ |
| ΣΠΑΝΑΚΗΣ ΒΑΣΙΛΕΙΟΣ-ΠΕΤΡΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΣΠΙΡΤΖΗΣ ΧΡΗΣΤΟΣ | ΣΥΡΙΖΑ | Α΄ ΑΝΑΤΟΛΙΚΗΣ ΑΤΤΙΚΗΣ | ΟΧΙ |
| ΣΤΑΪΚΟΥΡΑΣ ΧΡΗΣΤΟΣ | Νέα Δημοκρατία | ΦΘΙΩΤΙΔΟΣ | ΝΑΙ |
| ΣΤΑΜΕΝΙΤΗΣ ΔΙΟΝΥΣΙΟΣ | Νέα Δημοκρατία | ΠΕΛΛΗΣ | ΝΑΙ |
| ΣΤΕΦΑΝΑΔΗΣ ΧΡΙΣΤΟΔΟΥΛΟΣ | Νέα Δημοκρατία | ΣΑΜΟΥ | ΝΑΙ |
| ΣΤΟΛΤΙΔΗΣ ΛΕΩΝΙΔΑΣ | Κ.Κ.Ε. | Β΄ ΘΕΣΣΑΛΟΝΙΚΗΣ | ΟΧΙ |
| ΣΤΥΛΙΑΝΙΔΗΣ ΕΥΡΙΠΙΔΗΣ | Νέα Δημοκρατία | ΡΟΔΟΠΗΣ | ΝΑΙ |
| ΣΤΥΛΙΟΣ ΓΕΩΡΓΙΟΣ | Νέα Δημοκρατία | ΑΡΤΗΣ | ΝΑΙ |
| ΣΥΝΤΥΧΑΚΗΣ ΕΜΜΑΝΟΥΗΛ | Κ.Κ.Ε. | ΗΡΑΚΛΕΙΟΥ | ΟΧΙ |
| ΣΥΡΙΓΟΣ ΕΥΑΓΓΕΛΟΣ(ΑΓΓΕΛΟΣ) | Νέα Δημοκρατία | Α΄ ΑΘΗΝΩΝ | ΝΑΙ |
| ΣΥΡΜΑΛΕΝΙΟΣ ΝΙΚΟΛΑΟΣ | ΣΥΡΙΖΑ | ΚΥΚΛΑΔΩΝ | ΟΧΙ |
| ΤΑΓΑΡΑΣ ΝΙΚΟΛΑΟΣ | Νέα Δημοκρατία | ΚΟΡΙΝΘΙΑΣ | ΝΑΙ |
| ΤΑΡΑΝΤΙΛΗΣ ΧΡΗΣΤΟΣ | Νέα Δημοκρατία | ΕΠΙΚΡΑΤΕΙΑΣ | ΝΑΙ |
| ΤΑΣΟΥΛΑΣ ΚΩΝΣΤΑΝΤΙΝΟΣ | Νέα Δημοκρατία | ΙΩΑΝΝΙΝΩΝ | ΝΑΙ |
| ΤΕΛΙΓΙΟΡΙΔΟΥ ΟΛΥΜΠΙΑ | ΣΥΡΙΖΑ | ΚΑΣΤΟΡΙΑΣ | ΟΧΙ |
| ΤΖΑΒΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΗΛΕΙΑΣ | ΝΑΙ |
| ΤΖΑΚΡΗ ΘΕΟΔΩΡΑ | ΣΥΡΙΖΑ | ΠΕΛΛΗΣ | ΟΧΙ |
| ΤΖΑΝΑΚΟΠΟΥΛΟΣ ΔΗΜΗΤΡΙΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΤΖΗΚΑΛΑΓΙΑΣ ΖΗΣΗΣ | Νέα Δημοκρατία | ΚΑΣΤΟΡΙΑΣ | ΝΑΙ |
| ΤΖΟΥΦΗ ΜΕΡΟΠΗ | ΣΥΡΙΖΑ | ΙΩΑΝΝΙΝΩΝ | ΟΧΙ |
| ΤΟΛΚΑΣ ΑΓΓΕΛΟΣ | ΣΥΡΙΖΑ | ΗΜΑΘΙΑΣ | ΟΧΙ |
| ΤΡΑΓΑΚΗΣ ΙΩΑΝΝΗΣ | Νέα Δημοκρατία | Β΄ ΠΕΙΡΑΙΩΣ | ΝΑΙ |
| ΤΡΙΑΝΤΑΦΥΛΛΙΔΗΣ ΑΛΕΞΑΝΔΡΟΣ(ΑΛΕΚΟΣ) | ΣΥΡΙΖΑ | Α΄ ΘΕΣΣΑΛΟΝΙΚΗΣ | ΟΧΙ |
| ΤΣΑΒΔΑΡΙΔΗΣ ΛΑΖΑΡΟΣ | Νέα Δημοκρατία | ΗΜΑΘΙΑΣ | ΝΑΙ |
| ΤΣΑΚΑΛΩΤΟΣ ΕΥΚΛΕΙΔΗΣ | ΣΥΡΙΖΑ | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΟΧΙ |
| ΤΣΙΑΡΑΣ ΚΩΝΣΤΑΝΤΙΝΟΣ | Νέα Δημοκρατία | ΚΑΡΔΙΤΣΗΣ | ΝΑΙ |
| ΤΣΙΓΚΡΗΣ ΑΓΓΕΛΟΣ | Νέα Δημοκρατία | ΑΧΑΪΑΣ | ΝΑΙ |
| ΤΣΙΛΙΓΓΙΡΗΣ ΣΠΥΡΙΔΩΝ(ΣΠΥΡΟΣ) | Νέα Δημοκρατία | ΞΑΝΘΗΣ | ΝΑΙ |
| ΤΣΙΠΡΑΣ ΑΛΕΞΙΟΣ | ΣΥΡΙΖΑ | ΑΧΑΪΑΣ | ΟΧΙ |
| ΤΣΙΠΡΑΣ ΓΕΩΡΓΙΟΣ | ΣΥΡΙΖΑ | Β΄ ΔΥΤΙΚΗΣ ΑΤΤΙΚΗΣ | ΟΧΙ |
| ΥΨΗΛΑΝΤΗΣ ΒΑΣΙΛΕΙΟΣ-ΝΙΚΟΛΑΟΣ | Νέα Δημοκρατία | ΔΩΔΕΚΑΝΗΣΟΥ | ΝΑΙ |
| ΦΑΜΕΛΛΟΣ ΣΩΚΡΑΤΗΣ | ΣΥΡΙΖΑ | Β΄ ΘΕΣΣΑΛΟΝΙΚΗΣ | ΟΧΙ |
| ΦΙΛΗΣ ΝΙΚΟΛΑΟΣ | ΣΥΡΙΖΑ | Α΄ ΑΘΗΝΩΝ | ΟΧΙ |
| ΦΛΑΜΠΟΥΡΑΡΗΣ ΑΛΕΞΑΝΔΡΟΣ | ΣΥΡΙΖΑ | ΕΠΙΚΡΑΤΕΙΑΣ | ΟΧΙ |
| ΦΟΡΤΩΜΑΣ ΦΙΛΙΠΠΟΣ | Νέα Δημοκρατία | ΚΥΚΛΑΔΩΝ | ΝΑΙ |
| ΦΡΑΓΓΙΔΗΣ ΓΕΩΡΓΙΟΣ | Κίνημα Αλλαγής | ΚΙΛΚΙΣ | ΟΧΙ |
| ΦΩΤΗΛΑΣ ΙΑΣΩΝ | Νέα Δημοκρατία | ΑΧΑΪΑΣ | ΝΑΙ |
| ΦΩΤΙΟΥ ΘΕΑΝΩ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΑΡΑΚΟΠΟΥΛΟΣ ΜΑΞΙΜΟΣ | Νέα Δημοκρατία | ΛΑΡΙΣΗΣ | ΝΑΙ |
| ΧΑΡΙΤΟΥ ΔΗΜΗΤΡΙΟΣ(ΤΑΚΗΣ) | ΣΥΡΙΖΑ | ΡΟΔΟΠΗΣ | ΟΧΙ |
| ΧΑΡΙΤΣΗΣ ΑΛΕΞΑΝΔΡΟΣ(ΑΛΕΞΗΣ) | ΣΥΡΙΖΑ | ΜΕΣΣΗΝΙΑΣ | ΟΧΙ |
| ΧΑΤΖΗΒΑΣΙΛΕΙΟΥ ΑΝΑΣΤΑΣΙΟΣ(ΤΑΣΟΣ) | Νέα Δημοκρατία | ΣΕΡΡΩΝ | ΝΑΙ |
| ΧΑΤΖΗΓΙΑΝΝΑΚΗΣ ΜΙΛΤΙΑΔΗΣ | ΣΥΡΙΖΑ | ΕΥΒΟΙΑΣ | ΟΧΙ |
| ΧΑΤΖΗΔΑΚΗΣ ΔΙΟΝΥΣΙΟΣ | Νέα Δημοκρατία | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΝΑΙ |
| ΧΑΤΖΗΔΑΚΗΣ ΚΩΝΣΤΑΝΤΙΝΟΣ(ΚΩΣΤΗΣ) | Νέα Δημοκρατία | Β1΄ ΒΟΡΕΙΟΥ ΤΟΜΕΑ ΑΘΗΝΩΝ | ΝΑΙ |
| ΧΕΙΜΑΡΑΣ ΘΕΜΙΣΤΟΚΛΗΣ(ΘΕΜΗΣ) | Νέα Δημοκρατία | ΦΘΙΩΤΙΔΟΣ | ΝΑΙ |
| ΧΗΤΑΣ ΚΩΝΣΤΑΝΤΙΝΟΣ | ΕΛΛΗΝΙΚΗ ΛΥΣΗ | Β΄ ΘΕΣΣΑΛΟΝΙΚΗΣ | ΟΧΙ |
| ΧΙΟΝΙΔΗΣ ΣΑΒΒΑΣ | Νέα Δημοκρατία | ΠΙΕΡΙΑΣ | ΝΑΙ |
| ΧΡΗΣΤΙΔΟΥ ΡΑΛΛΙΑ | ΣΥΡΙΖΑ | Β3΄ ΝΟΤΙΟΥ ΤΟΜΕΑ ΑΘΗΝΩΝ | ΟΧΙ |
| ΧΡΥΣΟΜΑΛΛΗΣ ΜΙΛΤΙΑΔΗΣ(ΜΙΛΤΟΣ) | Νέα Δημοκρατία | ΜΕΣΣΗΝΙΑΣ | ΝΑΙ |
| ΨΥΧΟΓΙΟΣ ΓΕΩΡΓΙΟΣ | ΣΥΡΙΖΑ | ΚΟΡΙΝΘΙΑΣ | ΟΧΙ |
|  |  |  |  |

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |  |  |
|  |  | **Ημ/νία:** | | **02/11/2021** | | | |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  | **Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία και άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις** | | | | | | | | | | | |  |  |
|  |  |  |  |  |  |  |  |  |  |  |  |  |  |  |
| **Άρθρο** | | | | | **ΝΑΙ** | | **ΟΧΙ** | | **ΠΡΝ** | | **ΣΥΝ** | | | |
| Επί της αρχής | | | | | 158 | | 139 | | 0 | | 297 | | | |
| Άρθρο 67 | | | | | 158 | | 139 | | 0 | | 297 | | | |
|  |  |  |  |  |  |  |  |  |  |  |  |  |  |  |
|  |  |  | **Ο Πρόεδρος** | | |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  | **Σελ.** | | 1/1 | |  |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ονομαστικής ηλεκτρονικής ψηφοφορίας προχωρούμε στην ψήφιση των υπολοίπων άρθρων, των τροπολογιών, του ακροτελεύτιου άρθρου και του συνόλου του σχεδίου νόμου του Υπουργείου Ανάπτυξης και Επενδύσεων: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις».

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 382 έως 399)

ΑΛΛΑΓΗ ΣΕΛΙΔΑΣ

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά την ολοκλήρωση της ψηφοφορίας το σχέδιο νόμου του Υπουργείου Ανάπτυξης και Επενδύσεων: «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 400α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Hεξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 19.32΄ λύεται η συνεδρίαση για αύριο ημέρα Τετάρτη 3 Νοεμβρίου 2021 και ώρα 9.00΄ με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Οδηγώντας με ασφάλεια: Εκσυγχρονισμός πλαισίου εκπαίδευσης και εξέτασης υποψήφιων οδηγών και οδηγών για τη χορήγηση αδειών οδήγησης οχημάτων, διατάξεις σχετικά με την οδήγηση ατόμων με αναπηρία, ρυθμίσεις για την ταξινόμηση και την κυκλοφορία οχημάτων ιστορικού ενδιαφέροντος και λοιπές διατάξεις αρμοδιότητας Υπουργείου Υποδομών και Μεταφορών».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**