(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΗ΄

Παρασκευή, 21 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 24 Ιανουαρίου 2022, σελ.   
3. Συζήτηση επικαίρων ερωτήσεων:   
 α) Προς τον Υπουργό Εσωτερικών,με θέμα: «Σοβαρές επιπτώσεις στην τοπική κοινωνία από την αδικαιολόγητη καθυστέρηση στην ένταξη ώριμων έργων του Δήμου Κομοτηνής στο πρόγραμμα «Αντώνης Τρίτσης» με ευθύνη της Κυβέρνησης», σελ.   
 β) Προς τον Υπουργό Υποδομών και Μεταφορών, με θέμα: «Να διορθωθεί ΤΩΡΑ η απαράδεκτη διάταξη που προβλέπει ότι Δικαίωμα Κρατικής Συνδρομής έχουν οι σεισμόπληκτοι ιδιοκτήτες πολλών κτηρίων, μόνο για ένα (1) απ’ αυτά», σελ.   
 γ) Προς τον Υπουργό Εργασίας και Κοινωνικών Υποθέσεων:   
 i. με θέμα: «Προστασία των δικαιωμάτων των εργαζομένων στα ?Πετρέλαια Καβάλας?, ακύρωση των απολύσεων και παύση των μηνύσεων και των πειθαρχικών διώξεων», σελ.   
 ii. με θέμα: «Εφαρμογή της 317/2020 απόφασης της Ολομέλειας του Ελεγκτικού Συνεδρίου περί εξίσωσης των ορίων ηλικίας (συνταξιοδότησης) μεταξύ ανδρών και γυναικών με ανήλικα μέχρι την 31/12/2010 παιδιά», σελ.   
 iii με θέμα: «Μέτρα στήριξης για το σύνολο των εποχικών εργαζομένων στα Καταστήματα Αφορολόγητων Ειδών», σελ.   
 δ) Προς την Υπουργό Πολιτισμού και Αθλητισμού, με θέμα: «Την απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΑΚΝ) Αγίου Κοσμά», σελ.

ΠΡΟΕΔΡΕΥΟΥΣΑ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΣΑΚΟΡΑΦΑ Σ. , σελ.   
  
Β. Επί των επικαίρων ερωτήσεων:  
 ΑΥΓΕΝΑΚΗΣ Ε. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΠΕΤΣΑΣ Σ. , σελ.   
 ΣΤΟΛΤΙΔΗΣ Λ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΑΚΛΟΓΛΟΥ Π. , σελ.   
 ΧΑΡΙΤΟΥ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΝΗ΄

Παρασκευή 21 Ιανουαρίου 2022

Αθήνα, σήμερα στις 21 Ιανουαρίου 2022, ημέρα Παρασκευή και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-1-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΝΖ΄ συνεδριάσεώς του, της 20-1-22, σε ό,τι αφορά την ψήφιση στο σύνολο του σχεδίου νόμου: «Εκσυγχρονισμός του δικαίου ανταγωνισμού για την ψηφιακή εποχή - Τροποποίηση του ν.3959/2011 και ενσωμάτωση της Οδηγίας (ΕΕ) 2019/1 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για την παροχή αρμοδιοτήτων στις αρχές ανταγωνισμού των κρατών μελών, ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς και άλλες διατάξεις».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει το mail )

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 24 Ιανουαρίου 2022.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 309/13-1-2022 επίκαιρη ερώτηση του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Πολιτισμού και Αθλητισμού με θέμα: «Δράσεις για την επέτειο των εκατό χρόνων από τη Μικρασιατική Καταστροφή».

2. Η με αριθμό 307/13-1-2022 επίκαιρη ερώτηση του Βουλευτή Α΄ Ανατολικής Αττικής του ΣΥΡΙΖΑ - Προοδευτική Συμμαχία κ. Παναγιώτη (Πάνου) Σκουρολιάκου προς τον Υπουργό Υγείας, με θέμα: «Σε πολύ δύσκολη κατάσταση τα κέντρα υγείας και τα περιφερειακά ιατρεία της ανατολικής Αττικής».

3. Η με αριθμό 319/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και τη διασφάλιση των θέσεων εργασίας των Ναυπηγείων Ελευσίνας;».

4. Η με αριθμό 305/11-1-2022 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Αναστολή εφημερίας του Νοσοκομείου Παίδων Πεντέλης και τη μετατροπή του σε αποκλειστικά εμβολιαστικό κέντρο».

5. Η με αριθμό 304/11-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «ΠΥΡΚΑΛ στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 311/14-1-2022 επίκαιρη ερώτηση της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Ο αγώνας μας για την επανένωση των Γλυπτών του Παρθενώνα».

2. Η με αριθμό 308/13-1-22022 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Άμεση χωροθέτηση του νέου Ογκολογικού Νοσοκομείου Θεσσαλονίκης στο πρώην στρατόπεδο Καρατάσου στη δυτική Θεσσαλονίκη».

3. Η με αριθμό 320/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών με θέμα: «Στον αέρα οι καζανάρηδες και χιλιάδες αμπελοκαλλιεργητές και αγροτικά νοικοκυριά που ζητούν να διατηρηθεί η ονομασία της παραδοσιακής τσικουδιάς Κρήτης».

4. Η με αριθμό 315/17-1-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Αγροτικής Ανάπτυξης και Τροφίμων, με θέμα: «Οξυμένα προβλήματα των αγροτών της Ηπείρου».

5. Η με αριθμό 306/13-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Τέλος στις έρευνες υδρογονανθράκων στην Κρήτη;».

6. Η με αριθμό 314/17-1-2022 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Άμεση ανάγκη ανακατασκευής του Κ.Υ. Σκοπέλου.

7. Η με αριθμό 322/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Με ευθύνη της Κυβέρνησης έχουν περιέλθει σε αδιέξοδο χιλιάδες αγρότες-παραγωγοί από τα επαναλαμβανόμενα προβλήματα στην καταβολή των επιδοτήσεων».

8. Η με αριθμό 310/13-1-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Δικαιοσύνης με θέμα: «Πρέβεζα: Δάσος Βαλανιδορράχης- Προστασία της ιδιοκτησίας του δημοσίου».

9. Η με αριθμό 312/17-1-2022 επίκαιρη ερώτηση του Βουλευτή Ρεθύμνου του ΣΥΡΙΖΑ – Προοδευτική Συμμαχία κ. Ανδρέα Ξανθού προς τον Υπουργό Υγείας, με θέμα: «Η αναστολή εφημερίας του Νοσοκομείου Παίδων Πεντέλης αποτελεί "ακρωτηριασμό" της δημόσιας παιδιατρικής περίθαλψης»

10. Η με αριθμό 323/17-1-2022 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Επαναφορά των εκατόν είκοσι δόσεων δόσεων για όλους τους πολίτες και δυνατότητα ένταξης στη ρύθμιση των εβδομήντα δύο δόσεων και των ληξιπρόθεσμων οφειλών πριν το 2020».

11. Η με αριθμό 313/17-1-2022 επίκαιρη ερώτηση του Βουλευτή Λάρισας του ΣΥΡΙΖΑ – Προοδευτική Συμμαχία κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Οικονομικές επιπτώσεις της Πράσινης Συμφωνίας στο βαμβάκι, στα μήλα, στα ροδάκινα και στην υπαίθρια ντομάτα».

12. Η με αριθμό 318/17-1-2022 επίκαιρη ερώτηση του Βουλευτή Α΄ Ανατολικής Αττικής του ΣΥΡΙΖΑ – Προοδευτική Συμμαχία κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Επιβολή εισιτηρίου 50 ευρώ στο ναυάγιο της Αλοννήσου».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1140/41/12-11-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του ΣΥΡΙΖΑ – Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Απουσία βούλησης εκ μέρους της Κυβέρνησης για λήψη μέτρων αντιστάθμισης κινδύνου στην αγορά ηλεκτρικής ενέργειας».

2. Η με αριθμό 276/13-10-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Αποζημιώσεις για κινητά περιουσιακά στοιχεία που καταστράφηκαν από τον σεισμό της 27ης Σεπτεμβρίου».

3. Η με αριθμό 1705/6-12-2021 ερώτηση του Βουλευτή Β΄ Θεσσαλονίκης του ΣΥΡΙΖΑ – Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Θα εφαρμόσει η Κυβέρνηση το αναχρονιστικό τέλος ταφής του ν.4819/2021, προωθώντας την καύση απορριμμάτων και ναρκοθετώντας την ανακύκλωση;».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής:

Η με αριθμό 742/29/29.10.2021 ερώτηση, κατ’ άρθρον 130, παράγραφος 5 του Κανονισμού της Βουλής θα απαντηθεί από τον Αναπληρωτή Υπουργό Εσωτερικών, κ. Στυλιανό Πέτσα.

Οι με αριθμό 316/17-1-2022 και 321/17-1-2022 επίκαιρες ερωτήσεις και η με αριθμό 1632/1-12-2021 ερώτηση κατ’ άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Εργασίας και Κοινωνικών Υποθέσεων, κ. Παναγιώτη Τσακλόγλου.

Η με αριθμό 317/17-1-2022 επίκαιρη ερώτηση θα απαντηθεί από τον Υφυπουργό Πολιτισμού και Αθλητισμού κ. Ελευθέριο Αυγενάκη και η με αριθμό 231/11-10-2021 ερώτηση, κατ’ άρθρο 130 παράγραφος 5 του Κανονισμού της Βουλής, θα απαντηθεί από τον Υφυπουργό Υποδομών και Μεταφορών κ. Γεώργιο Καραγιάννη.

θα συζητηθεί η πρώτη, με αριθμό 742/29-10-2021ερώτηση και αίτηση κατάθεσης εγγράφων του κύκλου των αναφορών-ερωτήσεων, του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Εσωτερικών, με θέμα: «Σοβαρές επιπτώσεις στην τοπική κοινωνία από την αδικαιολόγητη καθυστέρηση στην ένταξη ώριμων έργων του Δήμου Κομοτηνής στο πρόγραμμα «ΑΝΤΩΝΗΣ ΤΡΙΤΣΗΣ» με ευθύνη της Κυβέρνησης».

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Ορίστε, κύριε συνάδελφε, έχετε τον λόγο για δύο λεπτά για την ερώτησή σας.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κυρία Πρόεδρε.

Καλημέρα, κύριε Υπουργέ. Χρειάστηκε να περάσουν σχεδόν δυόμισι χρόνια, για να ανακοινώσετε εκατόν πέντε έργα στο πρόγραμμα «ΑΝΤΩΝΗΣ ΤΡΙΤΣΗΣ» ύψους 340.000.000 ευρώ, ένα εκ των οποίων ένα είναι η ανάπλαση αστικής περιοχής του Δήμου Κομοτηνής, 4.800.000 ευρώ κι ένα μικρότερο του Δήμου Ιάσμου.

Ενώ ο Δήμος Κομοτηνής και οι άλλοι δήμοι, με βάση το πλαφόν που εσείς ορίσατε, κατέθεσαν τα έργα που κατά προτεραιότητα διεκδικούν για ένταξη, ύψους 22.500.000 ευρώ ο Δήμος Κομοτηνής και από 12.000.000 περίπου ευρώ οι τρεις άλλοι δήμοι, ενώ οι ίδιοι ανταποκρίθηκαν παρά τις ασφυκτικές προθεσμίες που θέσατε, μάταια περιμένουν την ένταξη των έργων για να προχωρήσουν στην υλοποίησή τους. Τώρα θα έπρεπε να υλοποιείτε και όχι να συζητάμε για την ένταξη του έργου της ανάπλασης του δήμου, υποστηρίζουν δημόσια οι εκπρόσωποι του δήμου και πολύ δικαιολογημένα. Γιατί δική σας δέσμευση ήταν η ένταξη των 50% των έργων στο πρόγραμμα «ΑΝΤΩΝΗΣ ΤΡΙΤΣΗΣ» έως το τέλος του περασμένου χρόνου.

Μπορείτε να μας πείτε ποιο είναι το ποσοστό έργων που έχετε εντάξει; Χρειάστηκαν, λοιπόν, δύο χρόνια, μετά από πολλές παλινωδίες, για να αναγνωρίσετε τη σημασία του «ΦΙΛΟΔΗΜΟΥ», με αποτέλεσμα να βαλτώνουν τα έργα. Το λιγότερο που θα μπορούσε να σας καταλογίσει κανείς είναι έλλειμμα διαχειριστικής επάρκειας, για να μην πω ανικανότητας. Εκτός της σοβαρής καθυστέρησης, αφαιρούνται από το πλαφόν των δήμων έργα που είχαν ενταχθεί στο πρόγραμμα «ΦΙΛΟΔΗΜΟΣ», ακόμη και αυτά των οποίων έχει ολοκληρωθεί η υλοποίηση.

Αδικείτε τους μικρούς δήμους της περιφέρειας, τιμωρείτε όσους επέδειξαν αποτελεσματικότητα. Τα έργα των δήμων της Ροδόπης, των οποίων καθυστερεί η ένταξη, έργα όπως η κατασκευή δικτύων αποχέτευσης, ύδρευσης οικισμών, αγροτικής οδοποιίας, εξοπλισμού, διαχείρισης απορριμμάτων, ψηφιακής αναβάθμισης υπηρεσιών και άλλα που έχουν κατατεθεί, είναι βέβαιο πως η υλοποίησή τους θα ανακουφίσει τις τοπικές κοινωνίες.

Σε μία δύσκολη οικονομικά συγκυρία, η ένταξή τους, κύριε Υπουργέ, και η υλοποίησή τους θα δώσει αναπτυξιακή ώθηση και θα συμβάλει στην ενίσχυση της εργασίας, αλλά και στην τόνωση της τοπικής οικονομίας.

Σας ερωτώ, λοιπόν, κύριε Υπουργέ. Εσείς θέσατε το πλαφόν για κάθε δήμο. Πείτε μας, λοιπόν, με ποιο συγκεκριμένο χρονοδιάγραμμα θα προχωρήσει η ένταξη των έργων που σας κατέθεσαν οι δήμοι στη Ροδόπη και αν θα εξαιρέσετε από το πλαφόν τα έργα που έχουν ενταχθεί στο πρόγραμμα «ΦΙΛΟΔΗΜΟΣ», ώστε να αυξηθεί η χρηματοδότηση των μικρών δήμων.

Μια παράκληση, κύριε Υπουργέ -και κλείνω κυρία Πρόεδρε: Τα έργα που εντάσσονται στο πρόγραμμα να ανακοινώνονται πρώτα στους δήμους και όχι στους κυβερνητικούς Βουλευτές. Το «κατόπιν ενεργειών μου» δεν υποτιμά μόνο τον ρόλο των δήμων, αλλά εκθέτει και το ίδιο το Υπουργείο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Χρόνια πολλά και καλή χρονιά σε όλους εύχομαι.

Ευχαριστώ και τον κ. Χαρίτου για την ερώτηση γιατί μου δίνει την ευκαιρία να απαντήσω για ένα πολύ επιτυχημένο πρόγραμμα του Υπουργείου Εσωτερικών, το πρόγραμμα «Αντώνης Τρίτσης » και τις διεξόδους που αυτό δίνει στις ανάγκες που έχουν οι τοπικές κοινωνίες για έργα υποδομής.

Κατ’ αρχάς, να πω ότι μια καλή ιδέα, η οποία προήλθε από την Κυβέρνηση, το πρόγραμμα «ΦΙΛΟΔΗΜΟΣ Ι», μετεξελίχθηκε και ενισχύθηκε από την προηγούμενη πολιτική ηγεσία του Υπουργείου Εσωτερικών, τον κ. Θεοδωρικάκο και τον κ. Λιβάνιο, και αναπτύχθηκε ακόμη περισσότερο από εμένα και τον Μάκη Βορίδη το προηγούμενο χρονικό διάστημα. Άρα ένας χρηματοδοτικός φάκελος, κύριε Χαρίτου, που ήταν της τάξης του 1,3 δισεκατομμύριο ευρώ περίπου, που είναι τα έργα που ενέταξε στο πρόγραμμα «ΦΙΛΟΔΗΜΟΣ Ι» η προηγούμενη κυβέρνηση, αναπτύχθηκε και με διαδοχικές αυξήσεις έχουμε φτάσει πλέον στα 3,45 δισεκατομμύρια ευρώ. Αν είχαμε μείνει στα 1,3 δισεκατομμύριο ευρώ, σήμερα δεν θα μιλάγατε για καθυστερήσεις στο πρόγραμμα «Αντώνης Τρίτσης», αλλά για μη εντάξεις σε κανένα άλλο χρηματοδοτικό εργαλείο.

Εμείς έχουμε εντάξει 1,4 δισεκατομμύριο ευρώ τους τελευταίους επτά μήνες μετά την υπογραφή περίπου τον Μάρτιο της δανειακής σύμβασης της Ευρωπαϊκής Τράπεζας Επενδύσεων με το Ταμείο Παρακαταθηκών και Δανείων, η οποία δίνει τη δυνατότητα στο Υπουργείο Εσωτερικών να έχει ένα επιδοτούμενο επιτόκιο και άρα να είναι βιώσιμη η αποπληρωμή των δανείων που συνάπτουν οι δήμοι και οι περιφέρειες της χώρας με το Ταμείο Παρακαταθηκών και Δανείων από το Πρόγραμμα Δημοσίων Επενδύσεων του Υπουργείου Εσωτερικών. Αυτά δεν τα είχατε κάνει και σήμερα μιλάτε για καθυστερήσεις για ένα πρόγραμμα που δεν θα υπήρχε.

Όπως σας είπα, λοιπόν, με 1,4 δισεκατομμύριο ευρώ εντάξεις έργων δεν μπορεί να μιλάει κανείς για καθυστερήσεις. Παρακαλώ, για λόγους που έχουν να κάνουν με την ενημέρωση των πολιτών, να ανατρέξετε σε άλλα χρηματοδοτικά εργαλεία, όπως είναι το ΕΣΠΑ για παράδειγμα, και να πείτε πότε έχουν ενταχθεί 1,4 δισεκατομμύριο ευρώ σε επτά - οκτώ μήνες. Δεν υπάρχει προηγούμενο. Η ταχύτητα με την οποία τρέχει λοιπόν η Ειδική Υπηρεσία Διαχείρισης και Εφαρμογής του Υπουργείου Εσωτερικών δεν έχει προηγούμενο στα χρονικά, τουλάχιστον όσο ξέρω εγώ, των χρηματοδοτικών εργαλείων και τους αξίζουν συγχαρητήρια και το λέω και δημόσια. Το προσωπικό έχει υπερβάλει εαυτόν ακριβώς για να ανταποκριθεί όσο το δυνατόν πιο γρήγορα στις ανάγκες που έχουν θέσει οι τοπικές κοινωνίες μέσω των προγραμμάτων που υπέβαλλαν στο Υπουργείο Εσωτερικών.

Και έχουν υποβάλει πάνω από τρεις χιλιάδες αιτήσεις για έργα πάνω από 6 δισεκατομμύρια ευρώ. Όπως καταλαβαίνετε, ο χρηματοδοτικός φάκελος είναι μικρότερος παρά το γεγονός ότι εμείς τον αυξήσαμε. Άρα, για αυτόν τον λόγο ήταν απαραίτητη η επιβολή πλαφόν. Το πλαφόν, που το θέσαμε με παρρησία και το κινητοποιήσαμε και ενημερώσαμε τους δήμους και τις περιφέρειες για την ανάγκη να τεθεί πλαφόν, ώστε να μην αδικηθούν δήμοι, αντικατοπτρίζεται στη σημερινή εικόνα. Και η σημερινή εικόνα των εντάξεων δείχνει μια ισόρροπη κατανομή σε όλες τις περιφέρειες της χώρας, ενώ πριν με το πρόγραμμα «ΦΙΛΟΔΗΜΟΣ» υπήρχε, όπως ξέρετε, μία ανισοκατανομή υπέρ των μικρών περιφερειακών δήμων σε ορισμένες γεωγραφικές περιοχές, οι οποίες όμως πλέον έχουν αναπτυχθεί και με τα αστικά κέντρα και με τους πιο μεγάλους δήμους. Καταλαβαίνουμε όλοι ότι, όταν εντάσσονται δήμοι μεγάλοι, όπως της Αττικής ή της Θεσσαλονίκης, όπου ζει ο μισός πληθυσμός της χώρας, αυτό είναι προς το καλό των πολιτών.

Θα ήθελα να κρατήσω λίγο χρόνο για τη δευτερολογία μου, αλλά πρέπει να σας απαντήσω σε δύο θέματα. Για τον Δήμο Κομοτηνής όντως έχουν υποβληθεί φιλόδοξες προτάσεις, οι οποίες είναι πολύ περισσότερες από το πλαφόν των 22 εκατομμυρίων ευρώ, που είπατε. Έχουν ενταχθεί όμως ήδη τα 4,8 εκατομμύρια της αστικής ανάπλασης, όπως είπατε, για την οποία ένταξη θα καταθέσω στα Πρακτικά γιατί αυτό ζητούσατε και στην ερώτησή σας. Αλλά υπήρχε επίσης ένα υπόλοιπο από το πρόγραμμα «ΦΙΛΟΔΗΜΟΣ», το οποίο αυτή τη στιγμή οδηγεί τον Δήμο της Κομοτηνής να είναι κοντά στο μισό του πλαφόν, γύρω στο 47%.

Τι θα κάνουμε το επόμενο χρονικό διάστημα; Θα εντάξουμε δύο βασικά έργα τα οποία έχουν αξιολογηθεί. Απ’ ό,τι αντιλαμβάνομαι, σύμφωνα με την ενημέρωση που έχω από τις υπηρεσίες μου είναι η πρόσκληση που αφορά τον ψηφιακό μετασχηματισμό του δήμου και η πρόσκληση που αφορά τη διαχείριση των απορριμμάτων, που είναι ένα πολύ επίκαιρο θέμα λόγω και της εφαρμογής τέλους ταφής από της 1-1-2022. Αυτά αναμένονται να ενταχθούν στις συνεδριάσεις του Ιανουαρίου και του Φεβρουαρίου, δηλαδή το αμέσως επόμενο χρονικό διάστημα.

Επιφυλάσσομαι για κατάθεση όλων των υπόλοιπων προτάσεων, όταν θα έρθει η αξιολόγηση από την επιτροπή, δηλαδή θα περάσει από την Επιτροπή Αξιολόγησης. Θα κρατήσω λίγο χρόνο για τη δευτερολογία μου.

Ευχαριστώ, κυρία Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΔΗΜΗΤΡΙΟΣ ΧΑΡΙΤΟΥ:** Κύριε Υπουργέ, σας άκουσα με πολλή προσοχή. Μάλλον δεν βλέπετε ότι υπάρχει καθυστέρηση σοβαρή στην ένταξη των έργων των δήμων και ιδιαίτερα των δήμων της Ροδόπης, που σας ανέφερα. Και όχι μόνο δεν βλέπετε καθυστέρηση, αντίθετα ισχυριστήκατε ότι φτιάξατε ένα πιο ισχυρό, με αυξημένους πόρους χρηματοδοτικό εργαλείο, απ’ ό,τι κατάλαβα, το «Αντώνης Τρίτσης», απαξιώνοντας ουσιαστικά το προηγούμενο πρόγραμμα του «ΦΙΛΟΔΗΜΟΥ».

Ενώ τι κάνατε στην πραγματικότητα, κύριε Υπουργέ; Μετά από παλινωδίες δύο σχεδόν χρόνων αυτό που κάνατε ήταν να αντιγράψετε τον ίδιο τον μηχανισμό μόχλευσης χρημάτων που έκανε το «ΦΙΛΟΔΗΜΟΣ». Μόνο, κύριε Υπουργέ, που το κόστος αυτής της καθυστέρησης των σχεδόν δυόμισι χρόνων θα το υποστούν οι πολίτες που δεν βλέπουν να γίνονται έργα και βέβαια οι ίδιοι οι δήμοι.

Αντί να αξιοποιήσετε το πρόγραμμα «ΦΙΛΟΔΗΜΟΣ», το απαξιώσατε. Ένα πρόγραμμα που γνωρίζουν οι δήμοι και οι τοπικές κοινωνίες ότι έδωσε δυνατότητες στους μικρούς δήμους γρήγορα να εντάσσουν και να εκτελούν έργα ζωτικής σημασίας για τις τοπικές κοινωνίες. Εσείς, αυτό το πλεονέκτημα, πριν λίγο, το ακυρώσατε, λέγοντας ότι ενισχύει μόνο τους μικρούς δήμους. Μα, αυτό ακριβώς χρειάζεται σήμερα η αυτοδιοίκηση.

Αφήσατε να λήξει, τέλος του 2019, η σύμβαση με την Ευρωπαϊκή Τράπεζα Επενδύσεων και το Ταμείο Παρακαταθηκών και Δανείων και ήρθατε μετά από δύο χρόνια σχεδόν για να υπογράψετε την ίδια σύμβαση, που ουσιαστικά αναγνωρίζει και τη σημασία και την αξία του «ΦΙΛΟΔΗΜΟΥ».

Σας λέω, λοιπόν, πολύ ειλικρινά ότι η ευθύνη για τη μεγάλη αυτή καθυστέρηση ένταξης των έργων είναι αποκλειστικά δική σας, της Κυβέρνησης, εννοώ, όχι προσωπικά. Το λέω αυτό, κύριε Υπουργέ, γιατί για το νέο χρηματοδοτικό εργαλείο -στην πραγματικότητα αντιγράψατε τον «ΦΙΛΟΔΗΜΟ»- πράγματι, κάνετε μία παραδοχή. Ποια είναι η παραδοχή; Λέτε ότι έχει πιο ισχυρούς πόρους. Σας ρωτώ, γιατί αποκλείατε τη δυνατότητα να φτάσει στα όρια των 2 δισεκατομμυρίων το πρόγραμμα «ΦΙΛΟΔΗΜΟΣ»; Και γιατί με τέτοια βεβαιότητα θεωρείτε δεδομένο, μετά από δυόμισι χρόνια καθυστερήσεων, ότι θα ενταχθούν τα έργα και θα καλυφθεί το ύψος αυτού του προγράμματος με υψηλότερο προϋπολογισμό, που εσείς θέτετε.

Και κάτι ακόμα, κύριε Υπουργέ. Ανησυχούμε γιατί τα κριτήρια που θέσατε για την ένταξη των έργων, πέραν αυτών που σας έθεσα, τα αρνείστε. Να μην ενταχθούν, να μην συνυπολογίζεται στο πλαφόν τα έργα που ήδη έχουν υλοποιηθεί, ακόμα από τον «ΦΙΛΟΔΗΜΟ».

Πέρα από αυτό το ζήτημα που σας έθεσα, υπάρχει και η ανησυχία, ο κίνδυνος να αναβιώσουν πελατειακές λογικές. Ευτυχώς, που δεν υπάρχουν δήμαρχοι, διαθέσιμοι σήμερα, για κάτι τέτοιο. Το λέω αυτό γιατί η νέα ΚΥΑ που υπογράψατε σας δίνει κατ’ εξαίρεση τη δυνατότητα, κύριε Υπουργέ, να εντάσσετε έργα συγκεκριμένα. Θα σας έλεγα, λοιπόν, να μην προχωρήσετε σε κατ’ επιλογήν εντάξεις, αλλά να δώσετε μια οριζόντια λύση, έτσι ώστε όλα τα έργα που τα αφαιρέσατε από το πλαφόν, που ήταν ενταγμένα και υλοποιήθηκαν από το πρόγραμμα «ΦΙΛΟΔΗΜΟΣ», να μπορέσουν οι δήμοι να πάρουν επιπλέον πόρους, ιδιαίτερα οι μικροί, ιδιαίτερα της περιφέρειας, για να μπορέσουν πράγματι να ολοκληρώσουν έργα, που τόσο ανάγκη έχουν και οι πολίτες στις τοπικές κοινωνίες. Τόσο ανάγκη έχει η τοπική οικονομία για θέσεις εργασίας και για την τοπική ανάπτυξη.

Περιμένω, κύριε Υπουργέ, να μου δώσετε απάντηση. Θα επιμείνω συγκεκριμένα για τους δήμους της Ροδόπης, τι χρονοδιάγραμμα έχετε για την ένταξη των έργων.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει ο κ. Πέτσας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κυρία Πρόεδρε.

Κατ’ αρχάς δύο - τρία βασικά πράγματα. Τα νούμερα δεν λένε ψέματα, κύριε Χαρίτου. Λέτε ότι θα έπρεπε να είχαμε τον χρηματοδοτικό φάκελο του «ΦΙΛΟΔΗΜΟΣ» στα 2 δισεκατομμύρια ευρώ. Μα, σας λέω, το πρόγραμμα «Αντώνης Τρίτσης» που περιλαμβάνει και το πρόγραμμα «ΦΙΛΟΔΗΜΟΣ», έχει φτάσει στα 3,45 δισεκατομμύρια ευρώ. Φαντάζομαι, δεν θέλετε να περιορίσουμε τον φάκελο στα 2 δισεκατομμύρια. Εμείς δεν θα το κάνουμε, γιατί ήδη μαζί με το πρόγραμμα «ΦΙΛΟΔΗΜΟΣ» και τις εντάξεις του 1,4 δισεκατομμυρίου ευρώ, που σας έχω πει, τους τελευταίους επτά-οκτώ μήνες, έχουμε φτάσει στα 2,7 δισεκατομμύρια εντάξεις. Τα 2,7 δισεκατομμύρια είναι περισσότερα από τα 2 δισεκατομμύρια, κύριε Χαρίτου! Δεν μπορούμε να πάμε πίσω, μπροστά θα πάμε. Και κάνουμε ό,τι μπορούμε για να εντάξουμε όσα περισσότερα έργα μπορούμε.

Είπατε, επίσης, για πελατειακές λογικές. Ποιες είναι οι πελατειακές λογικές; Ο Δήμος Κομοτηνής έχει υποβάλει ένα πρόγραμμα, εμβληματικό, για την ύδρευση ύψους 17 εκατομμυρίων ευρώ. Αυτό, αν αξιολογηθεί από τις υπηρεσίες του Υπουργείου Εσωτερικών και περάσει από την Επιτροπή Αξιολόγησης -που ξέρετε ότι είναι ανεξάρτητη και συμμετέχει και η ΚΕΔΕ και η ΕΝΠΕ- δεν θα πρέπει η πολιτική ηγεσία να το σταθμίσει, αν μπορεί να το εντάξει; Τι θα πρέπει να πει; Ότι, επειδή είναι εμβληματικό και είναι 17 εκατομμυρίων ευρώ, θα πάρει μόνο αυτό το έργο ο Δήμος Κομοτηνής και τίποτα από τα άλλα, που αφορούν, ενδεχομένως, τα θέματα διαχείρισης απορριμμάτων ψηφιακού μετασχηματισμού, θέματα αγροτικής οδοποιίας, ζητήματα που σχετίζονται με την ηλεκτροκίνηση και γενικά το πράσινο αποτύπωμα της περιοχής;

Όχι! Εμείς προσπαθούμε, πράγματι, στο μέτρο που έχουμε έναν χρηματοδοτικό φάκελο πολύ πιο διευρυμένο, αλλά και με πολύ περισσότερες ανάγκες, να κάνουμε το καλύτερο δυνατό, για να εντάξουμε έργα που βοηθούν την τοπική κοινωνία να πάει μπροστά.

Όσον αφορά τα ζητήματα που θέτετε για τα έργα των υπολοίπων δήμων της περιοχής, δεν μπορώ να προκαταλαμβάνω ούτε την αξιολόγηση των φακέλων -σας είπα ότι είναι πάνω από τρεις χιλιάδες αιτήσεις με ογκωδέστατους φακέλους- ούτε την εισήγηση της Επιτροπής Αξιολόγησης.

Όταν, λοιπόν, θα έχουμε εντάξεις έργων, με χαρά να τις ανακοινώνουμε ή κατόπιν ερώτησής σας ή κατάθεσης εγγράφων ή και ενημέρωσής σας οποτεδήποτε από τις υπηρεσίες του Υπουργείου Εσωτερικών.

Και για να κλείσω, κυρία Πρόεδρε, το χρηματοδοτικό εργαλείο αυτό, το «Αντώνης Τρίτσης», πραγματικά μπορεί να μετασχηματίσει τις τοπικές κοινωνίες σε συνδυασμό, όμως, και με τα άλλα χρηματοδοτικά εργαλεία που έχουμε, που είναι ένα μεγάλο ΕΣΠΑ και για πρώτη φορά το Ταμείο Ανάκαμψης.

Και με τις συνέργειες που έχουμε αναπτύξει -και στην κοινή υπουργική απόφαση που αναφέρατε, κύριε Χαρίτου, φαίνονται ξεκάθαρα- μπορούμε να μοχλεύσουμε χρήματα και με αυτά τα εργαλεία, ώστε ο φάκελος που έχουμε στη διάθεσή μας τελικά να γίνει πολύ μεγαλύτερος και, όπως εγώ πιστεύω, θα ξεπεράσει τα 4 δισεκατομμύρια ευρώ μέχρι τέλος Μαρτίου, όπως ζητήσατε να σας ενημερώσω για το χρονοδιάγραμμα εντάξεως των έργων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Ακολουθεί η δεύτερη με αριθμό 231/11-10-2021 ερώτηση του κύκλου των αναφορών - ερωτήσεων, του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Να διορθωθεί ΤΩΡΑ η απαράδεκτη διάταξη που προβλέπει ότι δικαίωμα κρατικής συνδρομής έχουν οι σεισμόπληκτοι ιδιοκτήτες πολλών κτηρίων, μόνο για ένα απ’ αυτά».

Θα απαντήσει ο Υφυπουργός Υποδομών και Μεταφορών κ. Καραγιάννης.

Κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Κύριε Υπουργέ, γνωρίζετε πολύ καλά και από πρώτο χέρι τις καταστροφικές συνέπειες του σεισμού στην ευρύτερη περιοχή των Δήμων Μινώα Πεδιάδας και Αρχανών - Αστερουσίων, αλλά και εντός των ορίων των γειτονικών δήμων.

Δεν θα θέσω θέματα σήμερα που έχουν να κάνουν με τους ανθρώπους που ακόμα δεν έχουν αποκατασταθεί ως προς την προσωρινή κατοικία. Φιλοξενούνται ακόμα είτε στα παιδιά τους είτε σε φίλους και συγγενείς και υπάρχουν τεράστια προβλήματα ακόμα και από την απαίτηση της πολιτείας να πληρώνουν το ηλεκτρικό ρεύμα στους οικίσκους. Όμως, θα αναφερθώ στην οικονομική και κοινωνική ανασυγκρότηση, στην οικιστική ανασυγκρότηση, η οποία έχει βαλτώσει δυστυχώς.

Ένα σχόλιο και μια πρόταση, κατά την άποψή μου, είναι ότι θα πρέπει η Κυβέρνηση να αποφασίσει και να ορίσει έναν φορέα ως συντονιστή όλων των ενεργειών όλων των υπόλοιπων εμπλεκομένων είτε είναι δήμος, είτε είναι περιφέρεια, είτε είναι κάποιος κρατικός λειτουργός ή το ίδιο το Υπουργείο Υποδομών, αλλά να έχει τον συντονισμό. Σήμερα αυτό δεν υπάρχει. Καθένας πράττει αυτό που νομίζει και όλα μαζί δεν κάνουν σχέδιο.

Έρχομαι στο συγκεκριμένο θέμα που αφορά την οικιστική ανασυγκρότηση. Η πρώτη κοινή υπουργική απόφαση που βγήκε προέβλεπε ότι θα μπορούσε ένα κτήριο να ενταχθεί στο πρόγραμμα «ΑΡΩΓΗ» και ως προς την πρώτη ενίσχυση και στην αποκατάστασή του χωρίς κανένα όριο.

Θέσαμε το ζήτημα ότι δεν μπορεί σε έναν ιδιοκτήτη που έχει και σπίτι και κατάστημα να μπαίνει μόνο το ένα από τα δύο στην ενίσχυση. Τροποποιήθηκε μέσα σε λίγες μέρες η απόφαση και τι έκανε; Έβαλε και όριο τετραγωνικών, όχι μόνο δεν διευκόλυνε τον ιδιοκτήτη κατοικίας και καταστήματος που του έχουν πληγεί και τα δύο, αλλά έβαλε και όριο τετραγωνικών. Έτσι έγινε δυσμενέστερη. Για ορισμένες κατηγορίες σ’ έναν ιδιοκτήτη καταστήματος εκατόν είκοσι τετραγωνικών και ογδόντα τετραγωνικών αποθήκη, που όλα μαζί κάνουν διακόσια, δεν εντάσσεται πλέον ολόκληρο, διότι θα ενταχθούν μόνο τα εκατόν πενήντα τετραγωνικά. Πολλά καταστήματα υπερβαίνουν αυτό το όριο μαζί με τους αποθηκευτικούς χώρους που έχουν και αυτό είναι ένα εμπόδιο.

Αυτό που ζητάμε, λοιπόν, είναι τα εκατόν πενήντα τετραγωνικά που αποφασίσατε να ισχύουν για την κατηγορία των σπιτιών, των οικιών και για την κατηγορία των καταστημάτων χωριστά. Αυτό θα ήταν μια δίκαιη απόφαση.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κυρία Πρόεδρε.

Αγαπητέ κύριε Κεγκέρογλου, μου δίνετε την ευκαιρία για μία ακόμη φορά για τα θέματα του Αρκαλοχωρίου και της ευρύτερης περιοχής που έχει πληγεί από το σεισμό να ενημερώσουμε το Σώμα και την Εθνική Αντιπροσωπεία για τις ενέργειες της Κυβέρνησης αναφορικά με το πώς αντιμετωπίσαμε τις συνέπειες αυτού του καταστροφικού σεισμού στην Κρήτη. Αν και σας έχουμε απαντήσει και γραπτώς, νομίζω έχει τη σημασία του να αναφερθούμε εκτενώς ξανά στις ενέργειες της Κυβέρνησης, το τι έκανε αμέσως μετά την εκδήλωση του φαινομένου.

Κύριε Κεγκέρογλου, γνωρίζετε καλύτερα, νομίζω, από τον καθένα ότι το σύνολο του κρατικού μηχανισμού κινητοποιήθηκε άμεσα, με κύριο μέλημα την ανακούφιση των πληγέντων, την άμεση κάλυψη των στεγαστικών αναγκών, καθώς και την αποκατάσταση των ζημιών.

Κάθε καλοπροαίρετος θα συμφωνήσει ότι η αντίδρασή μας ήταν άμεση, ουσιαστική, συντονισμένη και αποτελεσματική. Προβήκαμε άμεσα στη χορήγηση εκατόν είκοσι τεσσάρων οικίσκων για τις στεγαστικές ανάγκες των σεισμοπαθών. Γνωρίζετε πολύ καλά ότι ενενήντα εννέα διατέθηκαν στο Δήμο Μινώα - Πεδιάδος, είκοσι δύο στο Δήμο Αρχανών - Αστερουσίων και τρεις στο Δήμο Ηρακλείου.

Μάλιστα πρόκειται, κατόπιν και δικής σας σχετικής πρότασης, που καταθέσατε εδώ στο Κοινοβούλιο, να υλοποιήσουμε και νέα προμήθεια ενενήντα ακόμη οικίσκων, για να καλύψουμε ό,τι ανάγκες ακόμη υπάρχουν.

Για τις ανάγκες της προσωρινής κάλυψης της στέγασης των σχολικών συγκροτημάτων, ξέρετε πολύ καλά ότι οι κτιριακές υποδομές διέθεσαν ήδη εκατό σχολικές αίθουσες. Παράλληλα, άμεσα επισκευάσαμε τα τέσσερα μεγάλα σχολικά συγκροτήματα που υπήρχαν, όσα έχρηζαν μικρών επισκευών, για να μπορέσουν να επαναλειτουργήσουν και ήδη τα παιδιά είναι μέσα στα σχολεία τους.

Παράλληλα, με πρωτοβουλία του Υπουργού Κώστα Καραμανλή ιδρύθηκε το ΤΑΕΦΚ του Ηρακλείου για την καλύτερη εξυπηρέτηση των πολιτών και το συντονισμό των δράσεων του Υπουργείου και ήδη εξελίσσεται η διαδικασία στελέχωσής του με τριάντα υπαλλήλους κυρίως μηχανικούς.

Όπως σωστά προείπατε, μέσα σε μια εβδομάδα από την έκδοση της πρώτης ΚΥΑ οριοθέτησης και χορήγησης της στεγαστικής συνδρομής, προχωρήσαμε σε τροποποίησή της, προκειμένου να συμπεριλάβουμε και νεότερα στοιχεία που προέκυψαν, αλλά να κάνουμε και κάτι που έγινε για πρώτη φορά: χορήγηση δωρεάν κρατικής αρωγής για την ανακατασκευή ή επισκευή όλων των ιδιοκτησιών που έχει κάποιος σεισμόπληκτος στην κατοχή του, έως εκατόν πενήντα τετραγωνικά συνολικά.

Για ιδιοκτήτες τώρα που έχουν στην κατοχή τους ακίνητα που έχουν υποστεί βλάβες και υπερβαίνουν τα εκατόν πενήντα τετραγωνικά στο σύνολό τους, προβλέπεται για τα εναπομείναντα η χορήγηση άτοκου δανείου για την επισκευή τους, όπως ισχύει εδώ και πολλές δεκαετίες και αυτό έχει γίνει για πρώτη φορά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Μισό λεπτό, κυρία Πρόεδρε.

Όμως, θέλω να σας δώσω και ένα ακόμη στοιχείο, ότι έως σήμερα το συνολικό ποσό που έχει διατεθεί για κρατική αρωγή στους σεισμόπληκτους της Κρήτης μέσω της πλατφόρμας arogi.gov.gr ανέρχεται σε 40.981.118 ευρώ και αφορά έξι χιλιάδες εξακόσιους εβδομήντα δικαιούχους. Δηλαδή μέσα σε λιγότερο από τέσσερις μήνες το κράτος έχει διαθέσει σχεδόν 41.000.000, κύριε Κεγκέρογλου, στους κατοίκους της Κρήτης που επλήγησαν από αυτό το σεισμό.

Κάτι τέτοιο, επειδή είστε έμπειρος κοινοβουλευτικός, γνωρίζετε πως δεν έχει ξαναγίνει σε τόσο σύντομο χρονικό διάστημα και αυτό οφείλετε να το πιστώσετε στην Κυβέρνηση του Κυριάκου Μητσοτάκη.

Για τα υπόλοιπα θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε το λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Ευχαριστώ κι εσάς, κύριε Υπουργέ, γιατί επιβεβαιώσατε με τα στοιχεία που δώσατε ότι πραγματικά μεγάλο ποσοστό των αστέγων εξυπηρετείται από φίλους, συγγενείς, παιδιά ή με καταστάσεις, οι οποίες δεν συνάδουν με τη σύγχρονη εποχή και την ανάγκη να έχουν ένα αξιοπρεπές επίπεδο διαβίωσης.

Από τα έξι χιλιάδες εξακόσια εβδομήντα κτήρια τα οποία έχετε χρηματοδοτήσει, είναι πάνω από χίλιοι αυτοί που είναι εντελώς άστεγοι. Και μιλήσατε για εκατόν πενήντα οικίσκους, τους οποίους έχετε διαθέσει και θα διαθέσετε και ακόμη ενενήντα. Δεν σκεφτήκατε οι υπόλοιποι τι κάνουν, πώς ζουν, πώς περνούν και πώς επιβιώνουν αυτή την περίοδο;

Έρχομαι στο θέμα της οικιστικής ανασυγκρότησης. Κατ’ αρχάς, η πλατφόρμα έχει κλείσει εδώ και καιρό, χωρίς να δίδεται η δυνατότητα να υποβάλλονται αιτήσεις και πρέπει να ανοίξει άμεσα και για ικανό διάστημα, προκειμένου να γίνουν και διορθώσεις και να υποβληθούν νέες αιτήσεις.

Το πρόβλημα που έπρεπε να διορθώσετε στις 6 Οκτωβρίου, όταν κάνατε την τροποποίηση, δυστυχώς το επιδεινώσατε. Ενώ δεν υπήρχε πλαφόν μέχρι τότε, βάλατε πλαφόν. Ε, όχι, αυτό δεν είναι επιτυχία.

Θα πρέπει, λοιπόν, να ξαναδείτε όχι το πλαφόν, διότι τέθηκε, κατανοώ ότι δεν μπορείτε, πρώτον, να το πάρετε πίσω και, δεύτερον, πρέπει να υπάρχει ένα πλαφόν και ένα όριο λογικό γι’ αυτές τις περιπτώσεις, αλλά όχι να είναι οριζόντιο και να αφορά το άθροισμα σπιτιού και καταστήματος.

Δηλαδή, βάζετε τον άνθρωπο να διαλέξει, ή θα φτιάξει το σπίτι του να μένει και θα μείνει το κατάστημα, άρα, από εδώ και πέρα θα ζήσει χωρίς εισοδήματα, ή θα φτιάξει το κατάστημα και δεν θα έχει πού να μείνει. Δεν γίνεται αυτό.

Εάν, λοιπόν, έχετε επιλέξει να είναι άτοκο δάνειο η στήριξη που θα κάνει η πολιτεία για το ένα από τα δύο, να δώσετε εγγύηση του δημοσίου. Δώστε εγγύηση του δημοσίου! Κανείς δεν πρόκειται να πάρει άτοκο δάνειο, κανείς –μα, κανείς!- που έχει ένα κατάστημα που καταστράφηκε, που δεν λειτουργεί και του λες «πάρε άτοκο δάνειο!». Ποια τράπεζα θα του δώσει; Δώστε εγγύηση του δημοσίου για όλο το πρόβλημα που έχει να αντιμετωπίσει ένας άνθρωπος και όχι περιορισμένα για το 20%! Εάν το 20% διευκόλυνε τα πράγματα, ειλικρινά εγώ θα ερχόμουν να σας θέτω σήμερα το θέμα εδώ;

Δείτε, λοιπόν, αυτές τις σκέψεις και τα προβλήματα τα οποία υπάρχουν, ούτως ώστε πραγματικά να έχουμε μια ολοκληρωμένη αντιμετώπιση των προβλημάτων, τα οποία είναι πολλά.

Οι πρώτες εντυπώσεις και οι πρώτες ενέργειες δεν είχαν συνέχεια, κύριε Υπουργέ. Στη συνέχεια έχει υπάρξει μια βάλτωση. Μοναχός σας είπατε ότι ενώ αποφασίστηκε η ίδρυση του γραφείου, δεν έχει στελεχωθεί ακόμα. Μα, είναι κοντά έξι μήνες τώρα, πέντε μήνες. Είναι θέματα, λοιπόν, τα οποία πρέπει να τα ξαναδείτε και εντάξει, δώσατε απάντηση. Όμως, επειδή η απάντηση δεν είναι ικανοποιητική και όχι επειδή είναι τυπικά εκπρόθεσμη, ε, βέβαια, θα ξανάρθει το θέμα στη Βουλή. Γι’ αυτό, έρχεστε σήμερα και το συζητάμε.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Αγαπητέ κύριε Κεγκέρογλου, κάθε κυβέρνηση νομίζω ότι οφείλει να διαχειρίζεται με τη μέγιστη δυνατή σύνεση τα δημόσια οικονομικά, όχι μόνο από ευθύνη απέναντι στους Έλληνες φορολογούμενους, αλλά και για τις γενιές που έρχονται.

Οφείλω να κάνω κάποιες παρατηρήσεις σε όλα αυτά που αναφέρατε.

Πρώτα από όλα, η πολιτεία ήταν δίπλα από την πρώτη στιγμή. Άστεγος δεν υπήρξε κανείς, φροντίσαμε να πάνε άμεσα είτε σε ξενοδοχεία είτε σε σπίτια είτε σε οικίσκους. Ήσασταν και εσείς εκεί, όταν ο ίδιος ο Πρωθυπουργός ήρθε και φροντίσαμε να μην μείνει κανείς έξω. Και αυτό το φροντίσαμε από την πρώτη στιγμή. Και γι’ αυτό, οι ενέργειες που κάνουμε και από το Υπουργείο Υποδομών και Μεταφορών, αλλά και από το σύνολο της Κυβερνήσεως στοχεύουν σε αυτό ακριβώς το σημείο.

Και οφείλω να αναφερθώ και σε κάτι άλλο, κύριε Κεγκέρογλου. Αναζήτησα στα Πρακτικά της Βουλής και δεν κατάφερα να εντοπίσω καμμία νομοθετική πρωτοβουλία -ακόμη και επί των ημερών σας ως κυβέρνηση- που να αλλάζει αυτό το νομικό πλαίσιο. Από το 1979 που τέθηκε στον νόμο το όριο των εκατόν πενήντα τετραγωνικών μέχρι σήμερα δεν έχει αλλάξει ποτέ. Και ξέρετε, δεν είναι μόνο αν είναι ανεδαφικό, αλλά αν συνιστά και διάκριση.

Θέλετε να σας αναφέρω τι έχει συμβεί στους σεισμούς στη Λευκάδα, στην Κεφαλλονιά, στον σεισμό στην Ηλεία το 2017, στη Λέσβο, στα Τρίκαλα και στην Καρδίτσα;

Σε αντίθεση, λοιπόν, με το παρελθόν, τώρα για πρώτη φορά θεσπίσαμε τη χορήγηση κρατικής αρωγής μέχρι τα εκατόν πενήντα τετραγωνικά, ανεξάρτητα -και αυτό έχει τη σημασία του, κύριε Κεγκέρογλου- αν τα εκατόν πενήντα τετραγωνικά αφορούν περισσότερες της μίας ιδιοκτησίας. Καταργήσαμε τον σχετικό περιορισμό, κάτι που απαντά –νομίζω- και στο ερώτημά σας και για τις υπόλοιπες χορηγήθηκε και προβλέφθηκε η χορήγηση άτοκου δανείου. Και φυσικά, είναι με εγγύηση του ελληνικού δημοσίου.

Η πολιτεία ήταν από την πρώτη στιγμή εκεί πέρα. Θέλετε να θυμηθούμε πόσο γρήγορα βγήκε η ΚΥΑ με τα συναρμόδια Υπουργεία, με τα οποία προβλέφθηκε η χορήγηση εφάπαξ έκτακτης οικονομικής ενίσχυσης 14.000, 8.000, ή 3.000 ευρώ αντίστοιχα για κάθε μορφή κτηριακής εγκατάστασης, ως πρώτη αρωγή έναντι της στεγαστικής συνδρομής;

Και θα ήθελα σε αυτό το σημείο, μιας και αναφερθήκατε και στις επιχειρήσεις και στα μαγαζιά, να πω πως οι ζημιές που δεν αφορούν τις κτηριακές εγκαταστάσεις, αλλά σε στοιχεία ενεργητικού, όπως εξοπλισμός, πρώτες ύλες, εμπορεύματα, εντάσσονται και αυτές στο πλαίσιο της κρατικής αρωγής και δικαιούνται αποζημίωση.

Και να είστε σίγουρος ότι, όσο η Κυβέρνηση του Κυριάκου Μητσοτάκη επιτυγχάνει τη μεγέθυνση της οικονομικής δραστηριότητας τόσο οι δυνατότητες του κράτους θα μεγαλώνουν, καθώς και η δυνατότητα διεύρυνσης των κοινωνικών παροχών σε τέτοιου είδους φαινόμενα. Είμαστε από την πρώτη στιγμή δίπλα και θα παραμένουμε δίπλα στους πολίτες.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε Υπουργέ.

Προχωρούμε στη δεύτερη με αριθμό 316/17-1-2022 επίκαιρη ερώτηση πρώτου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Προστασία των δικαιωμάτων των εργαζομένων στα “Πετρέλαια Καβάλας”. Ακύρωση των απολύσεων και παύση των μηνύσεων και πειθαρχικών διώξεων», στην οποία θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε συνάδελφε, έχετε τον λόγο για δύο λεπτά.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, η «ENERGEAN OIL» εκμεταλλεύεται κοιτάσματα του Πρίνου. Με πρόσχημα δυσμενείς οικονομικές συνθήκες προχωρά στην υλοποίηση του προγράμματος αναδιάρθρωσης, με στόχο τη μείωση του επονομαζόμενου «εργασιακού κόστους», επιδιώκοντας να συμπιέσει ακόμα περισσότερο τα όποια εναπομείναντα δικαιώματα των εργαζομένων. Γι’ αυτό επιδίωξε να προχωρήσει σε απολύσεις που τις βάφτισε «εθελούσιες παραιτήσεις», με διακηρυγμένο στόχο την αντικατάσταση των παλαιότερων και έμπειρων εξειδικευμένων εργατών με νέους ευέλικτους και φθηνούς.

O λόγος γίνεται για μια εταιρεία της οποίας πρόσφατα η Βουλή ενέκρινε τη δανειοδότηση με 90,5 εκατομμύρια ευρώ και με δάνειο μειωμένης εξασφάλισης ύψους 9,5 εκατομμυρίων ευρώ από το ελληνικό κράτος κατόπιν συμφωνίας με την Ευρωπαϊκή Ένωση.

Οι εργαζόμενοι δίνουν τους τελευταίους μήνες τον δικό τους αγώνα και αντιτίθενται στο σχέδιο εργολαβοποίησης του Πρίνου, όπως εύστοχα έχω χαρακτηρίσει το περιβόητο «σχέδιο αναδιάρθρωσης» της εταιρείας.

Η εταιρεία κλιμάκωσε την επίθεσή της, επιβάλλοντας πρόγραμμα διαθεσιμοτήτων τον Δεκέμβρη, απολύοντας δύο εργαζόμενους, επιστρατεύοντας μηνύσεις, πειθαρχικές διώξεις, εκβιασμούς. Επιστράτευσε ακόμη και τα ΜΑΤ αρχικά στις 9 Δεκέμβρη, οπότε και απετράπη η επέμβασή τους και τελικά στις 21 Δεκέμβρη γίναμε μάρτυρες μιας πρωτοφανούς εφόδου ΜΑΤ και άλλων αστυνομικών δυνάμεων σε χερσαίες πετρελαϊκές εγκαταστάσεις, επέμβαση που έβαλε σε κίνδυνο τις ζωές των εργαζομένων και την ασφάλεια της περιοχής. Σε συνέχεια όλων αυτών, και τη νέα χρονιά συνέχισε να στέλνει προσωπικές εκβιαστικές επιστολές με τις οποίες καλεί τους εργαζόμενους να αποκοπούν από το σωματείο τους, να σταματήσουν τις κινητοποιήσεις και τις διεκδικήσεις τους και στις 11 Γενάρη προχώρησε σε ακόμα είκοσι τέσσερις απολύσεις, μεταξύ των οποίων το σύνολο του ΔΣ του σωματείου αξιοποιώντας τον νόμο - έκτρωμα Χατζηδάκη, που μετατρέπει τους χώρους δουλειάς σε γαλέρες εργοδοτικής ασυδοσίας και αυταρχισμού με κυβερνητική στήριξη.

Η επίθεση ενάντια σε εργαζομένους στα «Πετρέλαια Καβάλας» είναι προκλητική. Είναι άνευ προηγουμένου τις τελευταίες δεκαετίες η απόλυση ενός ολόκληρου συνδικαλιστικού οργάνου. Είναι ευθεία βολή ενάντια στους αγώνες της εργατικής τάξης και στο κατακτημένο με αίμα δικαίωμα στη συνδικαλιστική οργάνωση και δράση.

Ερωτάσθε, κύριε Υπουργέ, πρώτον, τι προτίθεται να κάνει η Κυβέρνηση για να ακυρωθούν αυτές οι απολύσεις και να πάψουν οι μηνύσεις και οι πειθαρχικές διώξεις, να σταματήσει κάθε μορφή τρομοκράτησης και κρατικής καταστολής και δεύτερον, τι θα κάνετε για να εξασφαλιστεί η ασφαλής λειτουργία του εργοστασίου, χωρίς καμμία βλαπτική μεταβολή στους όρους εργασίας των εργαζομένων.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρία Πρόεδρε.

Αγαπητέ κύριε Στολτίδη, η χώρα μας διαθέτει ένα ισχυρό πλέγμα νομοθετικών διατάξεων για την προστασία των εργαζομένων. Η Κυβέρνηση και το Υπουργείο Εργασίας και Κοινωνικών Υποθέσεων δίνουν ιδιαίτερη σημασία στα εργασιακά ζητήματα αναπτύσσοντας πρωτοβουλίες και δράσεις, τόσο σε νομοθετικό όσο και σε ελεγκτικό επίπεδο.

Κατ’ αρχάς, θα ήθελα να περιγράψω τα βασικά σημεία του θεσμικού μας πλαισίου που σχετίζονται με τις απολύσεις των εργαζομένων και εν συνεχεία θα παραθέσω τα στοιχεία επί του θέματος της ερώτησής σας, σύμφωνα με την ενημέρωση που έλαβα από το ΣΕΠΕ.

Βάσει του θεσμικού μας πλαισίου, η καταγγελία της σύμβασης εργασίας αορίστου χρόνου αποτελεί δικαίωμα τόσο του εργοδότη όσο και του μισθωτού, και υπόκειται στον περιορισμό του άρθρου 281 του Αστικού Κώδικα, δηλαδή της μη υπέρβασης των ορίων που επιβάλλει η καλή πίστη ή τα χρηστά ήθη ή ο κοινωνικός ή ο οικονομικός σκοπός του δικαιώματος. Η υπέρβαση των ορίων αυτών καθιστά άκυρη την καταγγελία σύμφωνα με τα άρθρα 174 και 180 του Αστικού Κώδικα. Το πότε υπάρχει τέτοιου είδους υπέρβαση το κρίνει το δικαστήριο και όχι το Υπουργείο Εργασίας βάσει των πραγματικών περιστατικών και των συνθηκών κάθε συγκεκριμένης περίπτωσης.

Βάσει επίσης του άρθρου 66 του προσφάτως ψηφισμένου ν.4808/2021, που αφ’ ενός κωδικοποίησε την ισχύουσα νομοθεσία και αφ’ ετέρου, αντίθετα με ό,τι είπατε εσείς, αύξησε την προστασία των εργαζομένων, ισχύουν τα ακόλουθα: Η καταγγελία της σύμβασης εξαρτημένης εργασίας αορίστου χρόνου από τον εργοδότη είναι άκυρη, εφόσον είτε, πρώτον, οφείλεται σε δυσμενή διάκριση σε βάρος του εργαζομένου ή εκδικητικότητα λόγω φύλου, φυλής, χρώματος, πολιτικών φρονημάτων, θρησκευτικών ή φιλοσοφικών πεποιθήσεων, γενεαλογικών καταβολών, εθνικής ή εθνοτικής καταγωγής, γενετήσιου ή σεξουαλικού προσανατολισμού, ηλικίας, ταυτότητας ή χαρακτηριστικών φύλου, αναπηρίας ή -και το τονίζω αυτό- συμμετοχής ή μη σε συνδικαλιστική οργάνωση.

Δεύτερον, αντίκειται σε άλλη ειδική διάταξη νόμου, όπως -και πάλι το τονίζω αυτό- όταν πρόκειται για απόλυση συνδικαλιστικών στελεχών, όταν δεν συντρέχει σπουδαίος λόγος, όπως αυτές ορίζονται σύμφωνα με το άρθρο 14 του ν.1264/1982.

Τρίτον, γίνεται ως αντίδραση -το τονίζω και αυτό- σε ενάσκηση νομίμου δικαιώματος του εργαζομένου, όπως το συνδικαλίζεσθαι.

Η προσθήκη της αντίδρασης σε ενάσκηση νομίμου δικαιώματος ως λόγου που καθιστά μια απόλυση άκυρη, με το βάρος της ανταπόδειξης να μεταφέρεται από τον εργαζόμενο στον εργοδότη, προσφέρει πιο διευρυμένη προστασία για τους εργαζόμενους, σε σχέση με τη δυνατότητα που είχαν να αναγνωρίζεται η ακυρότητα μιας απόλυσης βάσει της προϋπάρχουσας νομοθεσίας.

Συνεπώς, το ολοκληρωμένο θεσμικό μας πλαίσιο και οι ελεγκτικοί μηχανισμοί μας είναι δομημένοι σε γερά θεμέλια, ώστε να διασφαλίζουν τα δικαιώματα των εργαζομένων.

Τώρα, σε ό,τι αφορά το θέμα που θίγετε στην ερώτησή σας, βάσει της ενημέρωσης που έλαβα από το ΣΕΠΕ, τα πραγματικά γεγονότα έχουν ως εξής:

Πρώτον, το αρμόδιο τμήμα της Επιθεώρησης Εργασιακών Σχέσεων Καβάλας έλαβε καταγγελία δύο εργαζομένων της «Energean Oil & Gas - Ενεργειακή Αιγαίου» για άκυρη και καταχρηστική απόλυση και διενήργησε στις 10-12-2021 εργατική διαφορά, χωρίς όμως να καταστεί δυνατή η επίλυση της διαφοράς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Πρόεδρε, θα χρειαστώ λίγο χρόνο από τη δευτερολογία μου.

Οι δύο εργαζόμενοι άσκησαν ποινική δίωξη στον εργοδότη και στις 23-12-2021, η υπηρεσία υπέβαλε μηνυτήρια αναφορά στην Εισαγγελία Πλημμελειοδικών Καβάλας και η υπόθεση βρίσκεται σε εξέλιξη.

Στις 2-12-2021 η ίδια επιχείρηση κατέθεσε στην τοπική υπηρεσία γνωστοποίηση αναγγελίας θέσης προσωπικού σε διαθεσιμότητα εκατόν εξήντα ενός εργαζομένων από τις 3 Δεκεμβρίου έως 31 Δεκεμβρίου του 2021, με την αιτιολογία της δυσχερούς οικονομικής κατάστασης, λόγω παύσης της παραγωγικής διαδικασίας, καλώντας τους εργαζομένους σε διαβούλευση μέσω της επιχειρησιακής συνδικαλιστικής οργάνωσης Σωματείου Εργαζομένων Καβάλας, Kavala Oil A.E. «Το Βαρέλι». Η υπηρεσία προέβη σε έλεγχο για το νομότυπο της διαθεσιμότητας των εργαζομένων, ενώ μέχρι σήμερα δεν έχουν υποβληθεί καταγγελίες από εργαζόμενους για το εν λόγω ζήτημα.

Στις 24-12-2021 εκατόν ενενήντα επτά εργαζόμενοι γνωστοποίησαν στην υπηρεσία την εξώδικη δήλωση επίσχεσης εργασίας που άσκησαν έναντι του εργοδότη, στην οποία δηλώνουν ότι από 1-1-2022 θα κάνουν αποχή από την εργασία τους μέχρι τη συμμόρφωση της επιχείρησης και λήψη των απαραίτητων μέτρων ασφαλείας και υγείας και κυρίως μέχρι την αποκατάσταση της ασφάλειας των χερσαίων και θαλάσσιων εγκαταστάσεων στον Πρίνο, όπου όπως δήλωσαν οι εργαζόμενοι δεν τηρούνται τα σχετικά μέτρα ασφαλείας με κίνδυνο της ζωής τους.

Στις 30-12-2021 η επιχείρηση κατέθεσε στην υπηρεσία εξώδικη δήλωση προς εκατόν ενενήντα εννιά εργαζομένους, δηλώνοντας ότι η επίσχεση εργασίας είναι παράνομη και καταχρηστική, και κάλεσε τους εργαζόμενους να προσέλθουν στην εργασία τους. Ταυτόχρονα, η εταιρεία δήλωσε ότι κατά την εκτίμησή της η ενέργεια των εργαζομένων είναι απλώς προσχηματική.

Στις 11-1-2022 η επιχείρηση κατέθεσε εκ νέου εξώδικη δήλωση προς εκατόν ενενήντα εννιά εργαζομένους, δηλώνοντας ότι οι εργαζόμενοι πραγματοποίησαν παράνομη κατάληψη του εργοστασίου εμποδίζοντας τη διοίκηση της επιχείρησης να εισέλθει εντός αυτού. Επιπλέον, κάλεσε τους εργαζομένους να επιστρέψουν στις θέσεις εργασίας τους.

Έχει και συνέχεια, έχω πάρει πολύ από τον χρόνο, αλλά θα επανέλθω σ’ αυτά στη δευτερολογία μου και θα πω τι μπορεί να γίνει ακριβώς.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κυρία Πρόεδρε.

Κύριε Υπουργέ, εμείς σας ρωτήσαμε τι θα κάνετε για να ακυρωθούν οι απολύσεις και όχι τι θα κάνετε για να επικυρωθούν, αξιοποιώντας τον νόμο - έκτρωμα Χατζηδάκη, γιατί αυτό είναι. Ακόμα και στην περίπτωση της δικαίωσης από τα δικαστήρια, έχει τη δυνατότητα η εργοδοσία -το ξέρετε πολύ καλά- να μην τηρήσει την επαναπρόσληψη. Δεν έχει τέτοια υποχρέωση.

Εδώ πρόκειται, όμως, κύριε Υπουργέ -επανέρχομαι στο ζήτημα- για μια επιχείρηση με τεράστια κερδοφορία, που έχει εξαπλωθεί σε πολλά μέρη του κόσμου, ιδίως τώρα που εκτοξεύτηκε η τιμή του πετρελαίου, μια επιχείρηση που τη δανειοδοτήσατε με 100 εκατομμύρια ευρώ με τα χρήματα του λαού μας και που αμέσως τα αξιοποίησε για να απολύσει όλους τους εργαζομένους με στοιχειώδη αξιοπρεπή μισθό και να τους μετατρέψει σε εργολαβικούς, αμειβόμενους με τον κατώτατο και χωρίς ίχνος εργασιακού δικαιώματος.

Οι εργαζόμενοι δίκαια και θαρραλέα αντιστέκονται στην επιστροφή τους σε συνθήκες δουλείας και Μεσαίωνα, παλεύουν για το επίπεδο διαβίωσης συνολικά του λαού της περιοχής αλλά και για την ασφάλειά του από το ενδεχόμενο βιομηχανικού ατυχήματος. Είναι μια περιοχή, κύριε Υπουργέ, που κατακλύζεται από ενεργειακές πηγές γύρω-γύρω, τι αγωγοί φυσικού αερίου, τι πετρέλαια, τι LNG και άλλα. Παρ’ όλα αυτά, είναι η περιοχή με τη μεγαλύτερη ενεργειακή φτώχεια στην Ελλάδα. Είναι αυτή η ανάπτυξη η δίκαιη, η ανάπτυξη για όλους, που λέτε εσείς και ο ΣΥΡΙΖΑ.

Και ενώ τους τσακίσατε την υγεία με την πανδημία, ενώ τους ξαφρίσατε το εισόδημα με την ακρίβεια και πάνω στην προσπάθειά τους να διατηρήσουν όρους επιβίωσης αυτών και των οικογενειών τους, εσείς πώς απαντάτε; Με ΜΑΤ και δίκες. Στείλατε ΜΑΤ από κάθε γωνιά της Ελλάδας για κοντά διακόσιους εργαζόμενους, για να τους χτυπήσετε, για να τους συλλάβετε, για να φοβηθούν και να αποδεχθούν την καταδίκη τους, την εξαθλίωση, και με έφοδο, όπως είπαμε, μέσα σε χερσαίες πετρελαϊκές εγκαταστάσεις θέτοντας σε θανάσιμο κίνδυνο όλους στην περιοχή.

Κύριε Υπουργέ, φαίνεται εδώ ότι για την υπεράσπιση των κερδών μιας χούφτας μεγαλομετόχων, κοινωνικά παρασίτων στην οικονομία, είστε ικανοί -ως Κυβέρνηση εννοώ, ως πολιτικό προσωπικό- για τα πάντα, είστε αδίστακτοι.

Τσακώνεστε με τον ΣΥΡΙΖΑ για τον κατώτατο μισθό, όταν έχετε συμφωνήσει τη συντριβή του μέσου μισθού. Έχετε ενεργοποιήσει το έκτρωμα Χατζηδάκη, για να κόψετε όποιο κεφάλι σηκώνεται και διεκδικεί, αφήσατε να απολυθεί ολόκληρο το ΔΣ, βλέπετε, όμως, ότι οι φοβέρες δεν πιάνουν στους εργάτες. Σας το απέδειξαν και οι εργαζόμενοι της «COSCO» και της «e FOOD» που έστειλαν τον νόμο στα σκουπίδια.

Απολύθηκαν και οι έμπειροι εργοδηγοί για την ασφάλεια των εγκαταστάσεων, κύριε Υπουργέ. Καταγγέλλουν και σήμερα οι εργαζόμενοι ότι δεν δουλεύουν οι πυρσοί που είναι για την καύση επικίνδυνων αερίων και χρειάζεται άμεσος έλεγχος. Αλλά και η Διεύθυνση Υδρογονανθράκων του Υπουργείου έθεσε σοβαρά ζητήματα ασφάλειας στις εγκαταστάσεις. Και ρωτάμε: τι θα κάνετε για όλα αυτά;

Η αντίστροφη μέτρηση, όμως, της απάντησης του λαού της περιοχής απέναντι σε αυτή την αισχρή πολιτική που θέλει τους εργαζόμενους δούλους και υπάκουους στους όρους εξαθλίωσής τους έχει ξεκινήσει. Τριάντα φορείς έχουν πάρει απόφαση, σωματεία, σύλλογοι της περιοχής καλούν σε κινητοποίηση υπεράσπισης των εργαζομένων και των δικαιωμάτων τους.

Στο προφανές συμπέρασμα, όμως, ότι το κράτος είναι στα χέρια των εργοδοτών, ότι δουλεύει γι’ αυτή την ισχνή μειοψηφία, για τις δικές τους τσέπες, οι εργαζόμενοι πρέπει να δουν καθαρά ότι μπορούν, έχουν τη δύναμη να ακυρώσουν αυτούς τους σχεδιασμούς και να δουν και το άλλο, επίσης, καθαρά ζήτημα, ότι και η οριστική λύση είναι να πάρουν το κράτος στα δικά τους χέρια.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κυρία Πρόεδρε.

Κύριε Στολτίδη, κατ’ αρχάς, θα ήθελα να πω ότι το Υπουργείο Εργασίας δεν προσλαμβάνει ούτε απολύει εργαζόμενους του ιδιωτικού τομέα. Τη νομική διαδικασία για τη νόμιμη απόλυση και τα μέτρα προστασίας και αντίδρασης των εργαζομένων σας τα περιέγραψα αναλυτικά στην πρωτολογία μου και πάνω σε αυτά εδώ θα απαντήσουμε.

Για να πω συνοπτικά αυτά που είπα στην πρωτολογία μου, τα πραγματικά περιστατικά έχουν ως εξής: Αρχές Δεκεμβρίου η επιχείρηση κατέθεσε στην τοπική υπηρεσία γνωστοποίηση αναγγελίας θέσης προσωπικού σε διαθεσιμότητα εκατόν εξήντα ενός εργαζομένων. Στις 24 Δεκεμβρίου οι εργαζόμενοι γνωστοποίησαν στην υπηρεσία εξώδικη δήλωση επίσχεσης εργασίας που άσκησαν έναντι του εργοδότη και στην οποία δηλώνουν αποχή από την εργασία τους μέχρι τη λήψη από την επιχείρηση των απαραίτητων μέτρων ασφαλείας και υγείας και ανταπάντησε η επιχείρηση με εξώδικη δήλωση περί προσχηματικής και καταχρηστικής ενέργειας, ενώ υπήρξε και κατάληψη των εγκαταστάσεων από τους εργαζόμενους και νέα εξώδικη δήλωση της επιχείρησης. Αυτά τα λέτε και εσείς στην ερώτησή σας.

Όμως, η τοπική υπηρεσία κατόπιν ελέγχου στο πληροφοριακό σύστημα «ΕΡΓΑΝΗ» διαπίστωσε ότι στις 17-01-2022 η επιχείρηση απέλυσε είκοσι τέσσερις εργαζόμενους. Πρόκειται για τη λεγόμενη «άτακτη καταγγελία», δηλαδή, καταγγελία σύμβασης εργασίας αορίστου χρόνου χωρίς προειδοποίηση. Όντως, μεταξύ αυτών που απολύθηκαν διαπιστώθηκε η απόλυση και συνδικαλιστικών στελεχών. Το ΣΕΠΕ παρακολουθεί στενά την υπόθεση και θα πραγματοποιήσει έλεγχο νομιμότητας των εν λόγω απολύσεων στο πλαίσιο του νόμου περί ομαδικών απολύσεων και του συνδικαλιστικού νόμου.

Κύριε Στολτίδη, το τελευταίο περιστατικό συνέβη πριν από τέσσερις μέρες μόλις και το ΣΕΠΕ ήδη το εξετάζει. Ο Υπουργός ούτε πρέπει ούτε μπορεί να επέμβει και κάτι τέτοιο θα ήταν και εξωθεσμικό και άκρως προβληματικό. Συνεπώς, τι κάνουμε εκεί πέρα; Αναμένουμε τα αποτελέσματα του ελέγχου του ΣΕΠΕ.

Παρεμπιπτόντως, θα μου επιτρέψετε στο σημείο αυτό -και θα κλείσω μ’ αυτό- να επισημάνω ότι η αναβάθμιση και η ενίσχυση του ρόλου της Επιθεώρησης Εργασίας έγινε με τη μετατροπή της με τον ν.4808/2021 σε Ανεξάρτητη Διοικητική Αρχή. Μόλις πριν από έναν μήνα, στις 21 Δεκεμβρίου, εγκρίθηκαν από την Επιτροπή Θεσμών και Διαφάνειας της Βουλής τα πέντε μέλη του διοικητικού συμβουλίου της νέας ανεξάρτητης αρχής, ενώ πριν από δύο μέρες προκηρύχθηκε διαγωνισμός για τη θέση του διοικητή.

Η Επιθεώρηση Εργασίας θα διαθέτει λειτουργική ανεξαρτησία και διοικητική και οικονομική αυτοτέλεια κατά τα πρότυπα της ΑΑΔΕ και της Εθνικής Αρχής Διαφάνειας. Στόχος μας είναι να πραγματοποιεί το έργο της χωρίς πολιτικούς ελέγχους και παρεμβάσεις, ώστε να αναβαθμιστεί ο κρίσιμος ρόλος της για την τήρηση της εργατικής νομοθεσίας με επιτάχυνση των διαδικασιών, παρέχοντας ακόμα μεγαλύτερη προστασία στους εργαζόμενους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Υπουργέ.

Θα συζητηθεί η πρώτη με αριθμό 321/17-1-2022 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Εφαρμογή της 317/2020 απόφασης της Ολομέλειας του Ελεγκτικού Συνεδρίου περί εξίσωσης των ορίων ηλικίας (συνταξιοδότησης) μεταξύ ανδρών και γυναικών με ανήλικα μέχρι την 31-12-2010 παιδιά».

Στην επίκαιρη ερώτηση του κυρίου συναδέλφου θα απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Όπως γνωρίζετε, κύριε Υπουργέ, το Ευρωπαϊκό Δικαστήριο το 2009 είχε κρίνει ότι αντιβαίνει το Ενωσιακό Δίκαιο η διαφορετική μεταχείριση των φύλων στο δημόσιο ως προς την ηλικία συνταξιοδότησης και τα ελάχιστα προαπαιτούμενα σε σχέση με την υπηρεσία.

Το ελληνικό δημόσιο ήλθε με απόφαση της κυβέρνησης το 2010 να εξισώσει αυτά τα όρια με τον ν.3865 για το δημόσιο, πλην όμως η εξίσωση αυτή είχε ημερομηνία έναρξης από το 2011 και μετά. Ασφαλισμένος του δημοσίου προσέφυγε στη δικαιοσύνη και με απόφαση της ολομέλειας του Ελεγκτικού Συνεδρίου 317/2020 δικαιώθηκε άνδρας δημόσιος υπάλληλος –αυτός που προσέφυγε- με είκοσι πέντε χρόνια ασφάλισης και ανήλικο τέκνο το 2010, ο οποίος ζητούσε να συνταξιοδοτηθεί με τις ίδιες προϋποθέσεις που ίσχυσαν με βάση τον νόμο για τις γυναίκες.

Σύμφωνα με το σκεπτικό της απόφασης του Ελεγκτικού Συνεδρίου, η διαφορετική συνταξιοδοτική μεταχείριση μεταξύ ανδρών και γυναικών όσον αφορά την ηλικία συνταξιοδότησής τους αντίκειται και στην αρχή της ισότητας αμοιβών, η οποία κατοχυρώνεται διαχρονικά στο Ενωσιακό Δίκαιο και απαγορεύει διακρίσεις λόγω φύλου.

Έτσι, λοιπόν, το Ελεγκτικό Συνέδριο προσαρμόστηκε στο σκεπτικό του Ευρωπαϊκού Δικαστηρίου και αυτό το οποίο ζητάμε είναι η απόφαση αυτή για το 2010 –γιατί από το 2011 και μετά ισχύει- να ισχύσει καθολικά για όλους όσοι έχουν τις ίδιες προϋποθέσεις, δηλαδή ανήλικο τέκνο, προκειμένου να συνταξιοδοτηθούν με τους ίδιους όρους, όπως προβλέπει ο ν.3865 και γενικότερα το Ευρωπαϊκό και το Εθνικό Δίκαιο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ κι εγώ, κύριε Κεγκέρογλου.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Αγαπητέ κύριε Κεγκέρογλου, η επίκαιρη ερώτησή σας αναδεικνύει αφ’ ενός το ζήτημα της ισότητας μεταξύ ανδρών και γυναικών -στην προκειμένη περίπτωση ως προς τα όρια ηλικίας συνταξιοδότησης- και αφ’ ετέρου το θέμα των ευνοϊκών διατάξεων συνταξιοδότησης σε περιπτώσεις γονέων με ανήλικα τέκνα.

Η Κυβέρνηση έχει αποδείξει επανειλημμένως ότι τα ζητήματα ισότητας μεταξύ ανδρών και γυναικών είναι ιδιαίτερα ψηλά στις προτεραιότητές της. Η ισότητα των φύλων αναδεικνύεται σε μια από τις σημαντικότερες σύγχρονες προκλήσεις για όλη την κοινωνία μας και νομίζω ότι είναι χρέος όλων μας να την εφαρμόζουμε στην πράξη και να διασφαλίζουμε την τήρησή της.

Η έμπρακτη διασφάλιση της ισότητας των φύλων προφανώς αφορά και τα ζητήματα ασφαλιστικού χαρακτήρα. Στο σημείο αυτό θεωρώ ότι συμφωνούμε ότι οι πρόωρες συνταξιοδοτήσεις ήταν ένα μέτρο με κοινωνικό χαρακτήρα, αλλά με πολύ σημαντικές παρενέργειες και επιπτώσεις στο ασφαλιστικό μας σύστημα. Για παράδειγμα, οι πρόωρες συνταξιοδοτήσεις δεν είχαν καμμία σύνδεση με την ανταποδοτικότητα των εισφορών ως προς τη σύνταξη, ενώ ταυτόχρονα οδηγούσαν στην έξοδο από την αγορά εργασίας γυναίκες που βρίσκονταν στην πιο παραγωγική τους ηλικία. Ταυτόχρονα, οι πρόωρες συνταξιοδοτήσεις, ακριβώς επειδή αφορούσαν περισσότερο τις γυναίκες, οδηγούσαν σε όλο και μεγαλύτερη ανισότητα συνταξιοδοτικών παροχών μεταξύ ανδρών και γυναικών.

Σ’ αυτό το σημείο θα ήθελα να επιμείνω. Ενώ θεωρητικά το μέτρο της πρόωρης συνταξιοδότησης μητέρων με ανήλικο τέκνο εμφανιζόταν ως ευνοϊκό για τις εργαζόμενες μητέρες, στην πράξη λειτουργούσε ως μηχανισμός διεύρυνσης των έμφυλων διαφορών στην αγορά εργασίας και, κατά προέκταση, στον χώρο των συντάξεων. Άλλα μέτρα ήταν αναγκαία για τη μείωση της ανισότητας ανδρών και γυναικών στην αγορά εργασίας. Από τη διεύρυνση του δικτύου των βρεφονηπιακών σταθμών μέχρι την επέκταση των γονικών αδειών τόσο σε άνδρες όσο και σε γυναίκες. Ευτυχώς η χώρα μας έχει κινηθεί αποφασιστικά προς αυτήν την κατεύθυνση τα τελευταία χρόνια.

Ταυτόχρονα, το δημοσιονομικό αποτύπωμα της ρύθμισης πρόωρης συνταξιοδότησης ήταν βαρύ και ιδιαίτερα αρνητικό για τον προϋπολογισμό και το σύστημα κοινωνικής ασφάλισης. Μέχρι το 2010, σύμφωνα με τις διατάξεις του Κώδικα Πολιτικών και Στρατιωτικών Συντάξεων, υπήρχε η δυνατότητα συνταξιοδότησης για τις γυναίκες υπαλλήλους ανηλίκων τέκνων με τη συμπλήρωση είκοσι πέντε ετών πραγματικής συντάξιμης υπηρεσίας και του πεντηκοστού έτους της ηλικίας. Όμως, για τους άνδρες δεν υπήρχε η αντίστοιχη πρόβλεψη, με εξαίρεση μόνο την περίπτωση που είτε βρίσκονταν σε κατάσταση χηρείας ή ήταν διαζευγμένοι και είχαν την επιμέλεια των ανηλίκων τέκνων με δικαστική απόφαση.

Οι διατάξεις αυτές, όπως είπατε κι εσείς, κρίθηκαν από το Δικαστήριο της Ευρωπαϊκής Ένωσης ως αντιβαίνουσες στην αρχή της ισότητας με αποτέλεσμα να χρειάζεται προσαρμογή της εθνικής νομοθεσίας στην απόφαση αυτή. Έτσι θεσπίστηκε ο ν.3865/2010 με τις διατάξεις του οποίου παρεχόταν η δυνατότητα και στους άντρες υπαλλήλους πατέρες ανηλίκων τέκνων να συνταξιοδοτούνται με το ίδιο ηλικιακό όριο που ισχύει για τις γυναίκες υπαλλήλους μητέρες ανηλίκων τέκνων. Με αυτόν τον τρόπο η Ελλάδα συμμορφώθηκε με την απόφαση του Δικαστηρίου της Ευρωπαϊκής Ένωσης και με την εξίσωση των ορίων ηλικίας συνταξιοδότησης ανδρών και γυναικών υπαλλήλων του δημοσίου καθώς και με την οδηγία 54/2006 των ευρωπαϊκών κοινοτήτων η οποία απαγορεύει τις διακρίσεις μεταξύ φύλων για αμοιβή όμοιας εργασίας ή για εργασία της αυτής αξίας. Και ως αμοιβή νοείται και η σύνταξη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τα τελευταία χρόνια, ωστόσο, έχουν γίνει σημαντικά βήματα, προκειμένου να κλείσει το χάσμα μεταξύ ανδρών και γυναικών και ταυτόχρονα να προαχθεί και να διασφαλιστεί η βιωσιμότητα του ασφαλιστικού μας συστήματος.

Έχω περάσει και πάλι τον χρόνο μου. Στη δευτερολογία μου θα τοποθετηθώ συγκεκριμένα στο ζήτημα των ορίων ηλικίας και το πώς διαμορφώνονται πλέον.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Αν ήταν, κύριε Υπουργέ, να συζητήσουμε ευρύτερα το θέμα της ισότητας θα είχα προφανώς άλλο περιεχόμενο στην ερώτησή μου.

Πολλά τα θέματα που εξελίχθηκαν στην χώρα μας τις τελευταίες δεκαετίες. Όμως, εδώ έχουμε κάτι συγκεκριμένο. Δυστυχώς, δεν το κάνετε μόνο εσείς. Όλοι οι Υπουργοί, όταν έχουμε συγκεκριμένες ερωτήσεις και πρέπει να δώσετε συγκεκριμένες απαντήσεις, αφού αναπτύξετε ένα μεγάλο σκεπτικό στην πρωτολογία σας επί της θεωρίας, αφήνετε την όποια απάντηση για τη δευτερολογία για να γίνει ουσιαστικός διάλογος. Δεν λέω ότι γίνεται από σκοπιμότητα, σε καμμία περίπτωση, αλλά έτσι βολεύει όταν δεν υπάρχουν σαφείς απαντήσεις, όταν δεν υπάρχουν σαφείς τοποθετήσεις ή όταν δεν θέλει ο Βουλευτής να κάνει πραγματικά τη δική του τοποθέτηση, το δικό του σχόλιο με το δικαίωμα της δευτερολογίας που του δίνει ο Κανονισμός. Αυτό είναι κάτι γενικότερο. Δεν αφορά μόνο εσάς. Όλοι οι Υπουργοί το ίδιο κάνετε στον κοινοβουλευτικό έλεγχο. Επομένως, η ερώτηση παραμένει.

Να κάνω κριτική σε αυτά που είπατε γενικά για την ισότητα; Εδώ έχουμε ένα συγκεκριμένο θέμα που αφορά την εξίσωση, την ίση αντιμετώπιση των ανδρών στην περίπτωση του ν.3865, ο οποίος συμμορφώθηκε μεν με την απόφαση του Ευρωπαϊκού Δικαστηρίου, αλλά δεν συμπεριέλαβε το 2010. Έχουμε μία απόφαση του ανώτατου οργάνου που αφορά το δημόσιο που είναι το Ελεγκτικό Συνέδριο. Το ανώτατο όργανο της δικαιοσύνης τι μας λέει; Ότι και για το 2010 θα πρέπει να εφαρμόσετε τον νόμο που ισχύει από το 2011 και μετά. Ευρύτερα η ενοποίηση όλων στον ΕΦΚΑ λέει ότι θα πρέπει στο πλαίσιο της υποχρέωσης της διοίκησης να συμμορφώνεται με τις αποφάσεις των ανωτάτων δικαστηρίων να συμμορφωθεί και εν προκειμένω κι έτσι να ισχύσει γενικά και ανεξάρτητα από τη σχέση εργασίας αυτό το οποίο λέει η Ευρωπαϊκή Επιτροπή, το Ευρωπαϊκό Δικαστήριο, η ολομέλεια του Ελεγκτικού Συνεδρίου. Όλοι το λένε πλην της Κυβερνήσεως, τουλάχιστον μέχρι τώρα. Αναμένουμε την απάντησή σας.

Θα ήθελα, λοιπόν, μια σαφή απάντηση γι’ αυτό λέγοντας ότι τα θέματα ισότητας, όπως διαπιστώνεται από το συγκεκριμένο θέμα, δεν ισχύουν πάντα. Κατά τεκμήριο ισχύει η ισότητα των γυναικών με αυτά που ισχύουν για τους άνδρες ή τουλάχιστον έτσι ήταν. Υπάρχουν όμως και άλλες περιπτώσεις. Δεν έχει καμμία σημασία. Θα πρέπει να το δούμε ως μία διάκριση για ένα συγκεκριμένο θέμα, η οποία πρέπει να διορθωθεί. Περιμένω τη θετική σας απάντηση, κύριε Υπουργέ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εμείς ευχαριστούμε, κύριε συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Κύριε Κεγκέρογλου, για το διαδικαστικό το οποίο αναφέρατε, οι διάφορες ερωτήσεις δεν τίθενται σε κενό αέρος. Είναι σε ένα συγκεκριμένο πλαίσιο. Αυτά αντανακλούν και μία συγκεκριμένη θεώρηση. Αυτή τη θεώρηση νομίζω ότι οφείλει να την εκθέτει ο ερωτώμενος κάθε φορά. Και αυτό νομίζω ότι κάνουμε. Και σωστό είναι.

Για το συγκεκριμένο: Με τις διατάξεις του ν.3865/2010 και τις τροποποιήσεις των νόμων 2064/2012 και 4336/2015 θεσπίστηκαν μεταβατικά όρια ηλικίας, τα οποία εξαρτώνται από το έτος θεμελίωσης του δικαιώματος συνταξιοδότησης για όσους είχαν ανήλικο τέκνο. Τα όρια αυτά είναι πλέον κοινά για άνδρες και γυναίκες. Επιπλέον, για όσους θεμελίωσαν συνταξιοδοτικό δικαίωμα από 1-1-2013 και μετά, σταμάτησε η ευνοϊκότερη συνταξιοδοτική μεταχείριση ανδρών και γυναικών υπαλλήλων με ανήλικο τέκνο, σε σχέση με τους υπόλοιπους εργαζόμενους. Τώρα πλέον το όριο ηλικίας συνταξιοδότησης είναι ενιαίο στα εξήντα επτά χρόνια. Μοναδική εξαίρεση στο όριο αυτό αποτελούν οι άνδρες και οι γυναίκες που έχουν παιδί άγαμο και ανίκανο για άσκηση κάθε βιοποριστικού επαγγέλματος -γνωρίζω ότι ο όρος αυτός ίσως να μην είναι δόκιμος, αλλά αυτόν χρησιμοποιεί η νομοθεσία μας- κατά ποσοστό 67% και άνω.

Ως προς τις αποφάσεις του Ελεγκτικού Συνεδρίου, πράγματι, έχουν εκδοθεί αποφάσεις που δικαιώνουν άνδρες γονείς ανήλικων τέκνων που θεμελίωσαν συνταξιοδοτικό δικαίωμα μέχρι τις 31-12-2010 με τις ίδιες προϋποθέσεις για τις γυναίκες υπαλλήλους, δηλαδή του πεντηκοστού έτους ηλικίας και είκοσι πέντε έτη ασφάλισης. Σύμφωνα, όμως, με τις ίδιες αποφάσεις, αυτές αφορούν μόνο τους διαδίκους και δεν αποτελούν δέσμευση για γενική εφαρμογή για τον e-ΕΦΚΑ. Άλλωστε, όπως ανέφερα προηγουμένως, η γενικότερη κατεύθυνση ήταν η κατάργηση των ευνοϊκών διατάξεων πρόωρης συνταξιοδότησης που επιβάρυναν υπέρμετρα τον προϋπολογισμό και γι’ αυτόν τον λόγο επελέγη η σταδιακή εξίσωση των ορίων ηλικίας των εργαζομένων με ανήλικο τέκνο με το γενικό όριο ηλικίας.

Οφείλουμε ακόμα να ξεκαθαρίσουμε ότι, προφανώς, οι ευνοϊκές αυτές διατάξεις δεν θα μπορούσαν να έχουν εφαρμογή σε περιπτώσεις αιτήσεων συνταξιοδότησης οι οποίες υπεβλήθησαν μετά την κατάργηση των διατάξεων.

Κλείνοντας, θα ήθελα να επισημάνω ότι όλες οι παρεμβάσεις στο ασφαλιστικό σύστημα, όποια πτυχή του και αν αφορούν, θα πρέπει να γίνονται με κριτήριο τη διασφάλιση και την ενίσχυση της βιωσιμότητας του συστήματος. Το ασφαλιστικό σύστημα δοκιμάστηκε ιδιαίτερα κατά τα χρόνια της κρίσης της προηγούμενης δεκαετίας, αλλά σημαντικότατες προκλήσεις, όπως είναι η δημογραφική γήρανση για παράδειγμα, όχι μόνο παραμένουν αλλά αυξάνουν κιόλας.

Οι παρεμβάσεις της σημερινής Κυβέρνησης στο ασφαλιστικό τα τελευταία δυόμισι χρόνια, νομίζω ότι, έχουν αποδείξει ότι η Κυβέρνηση στόχευε πάντα σε ένα πιο ισχυρό ασφαλιστικό σύστημα, με απώτερο στόχο υψηλότερες συντάξεις και καλύτερες συνθήκες διαβίωσης για τους εργαζομένους.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Προχωρούμε τώρα στην τελευταία ερώτηση που θα απαντήσει ο κ. Τσακλόγλου, η οποία είναι η τρίτη με αριθμό 1632/1-12-2021 ερώτηση του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων με θέμα: «Μέτρα στήριξης για το σύνολο των εποχικώς εργαζομένων στα καταστήματα αφορολόγητων ειδών».

Ορίστε, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τώρα, κύριε Υπουργέ, έχουμε μια ερώτηση που δεν χρειάζεται και πολλή θεώρηση, οπότε ελπίζω στην πρωτολογία να μου πείτε την άποψη του Υπουργείου.

Έχουμε διαπιστώσει ότι το 2020 και το 2021, λόγω πανδημίας, έχουν ανατραπεί οι ισορροπίες που υπήρχαν στην οικονομικοκοινωνική ζωή πριν από αυτή την πανδημία που έπληξε τον τόπο μας και όχι μόνο τον τόπο μας αλλά την Ευρώπη και τον κόσμο.

Το συγκεκριμένο πρόβλημα, με το δικαίωμα των εργαζομένων για επίδομα τακτικής ανεργίας, εφόσον η επιχείρηση θεωρείται εποχική, έχει προκύψει, γιατί υπήρξε μείωση των εργαζομένων κατά τη θερινή περίοδο και τη χειμερινή περίοδο το ποσοστό που έπρεπε να είναι κάτω από 25%, δεν ήταν προκειμένου να μπορούν να λάβουν αυτή την επιδότηση.

Με αφορμή τα καταστήματα αφορολογήτων ειδών -αλλά υπάρχουν και κάποιες άλλες επιχειρήσεις, πιθανόν, που έχουν το ίδιο πρόβλημα- είχαμε την ανακοίνωση της ΓΣΕΕ που έθετε το συγκεκριμένο θέμα και έχουμε και των εργαζομένων τη διαμαρτυρία, που δεν εντάσσονται στο επίδομα τακτικής ανεργίας εξαιτίας αυτού του προβλήματος. Υπάρχει, δηλαδή, ένας όρος ότι οι εργαζόμενοι θα πρέπει να είναι αυτό το ποσοστό στην υπόλοιπη περίοδο του συνόλου των εργαζομένων και αυτό το ποσοστό το υπερβαίνει, οπότε η επιχείρηση ή θα πρέπει να απολύσει και να έχει ακόμα λιγότερους τον χειμώνα ή αναδρομικά θα πρέπει να αυξήσει τους εργαζόμενους για το καλοκαίρι.

Αυτό δεν γίνεται και επομένως ζητάμε τη ρύθμιση του θέματος ή με σχετική απόφαση ή με κάποια νομοθετική ρύθμιση, η οποία να δίνει τη δυνατότητα στους εργαζομένους που δεν δουλεύουν τη χειμερινή περίοδο να είναι δικαιούχοι του επιδόματος τακτικής ανεργίας και όχι μόνο του εποχικού, που είναι περιορισμένο και μικρό. Είναι μια αδικία πάρα πολύ σημαντική και εντοπίζεται σε εργαζομένους συγκεκριμένων επιχειρήσεων που έχουν αυτή την ιδιαιτερότητα σε σχέση με την απασχόληση και τον τουρισμό, όπως διαμορφώθηκε σε μη κανονικές συνθήκες τα δύο τελευταία χρόνια.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ, κυρία Πρόεδρε.

Αξιότιμε κύριε Κεγκέρογλου, θα μου επιτρέψετε πάλι να ξεκινήσω από τα γενικά. Θα πάω όμως στο συγκεκριμένο ερώτημά σας σε λίγο.

Με αφορμή το ερώτημά σας, που αφορά τα καταστήματα αφορολογήτων ειδών, κατ’ αρχάς θα ήθελα να τονίσω ότι παρά το εξαιρετικά υψηλό δημόσιο χρέος, οι πολιτικές παρεμβάσεις και δράσεις της Κυβέρνησης συνεχίζονται ασταμάτητα, καθ’ όλη την περίοδο της πανδημίας, με το συνολικό ποσό που έχει ήδη δαπανηθεί έως σήμερα για την αντιμετώπιση των επιπτώσεων της πανδημίας να έχει ήδη ξεπεράσει τα 43 δισεκατομμύρια ευρώ.

Ειδικότερα σε ό,τι αφορά την ενίσχυση εργαζομένων και την προστασία της εργασίας, που αναμφισβήτητα αποτελεί τον νούμερο ένα στόχο μας, κατά τη διετία του 2020-2021 το Υπουργείο Εργασίας και Κοινωνικών Υποθέσεων έχει πραγματοποιήσει παρεμβάσεις συνολικού ύψους άνω των 9 δισεκατομμυρίων ευρώ. Εξ αυτών μόνο για αναστολές συμβάσεων εργασίας έχουν καταβληθεί στους δικαιούχους 3,3 δισεκατομμύρια ευρώ, ενώ για την κάλυψη ασφαλιστικών εισφορών περίπου 2 δισεκατομμύρια. Δεν είναι μικρά ποσά αυτά. Είναι πολύ σοβαρά ποσά. Και, ιδιαίτερα, δεν είναι μικρά ποσά για μία χώρα η οποία βρίσκεται στη δημοσιονομική κατάσταση στην οποία βρίσκεται η Ελλάδα.

Τα μέτρα στήριξης των εργαζομένων και των επιχειρήσεων συνεχίζονται και το 2022. Πριν από λίγες ημέρες ανακοινώσαμε μία δέσμη τριών επιπλέον μέτρων στήριξης για την αντιμετώπιση των οικονομικών επιπτώσεων της πανδημίας του κορωνοϊού συνολικού ύψους 80 εκατομμυρίων ευρώ.

Το πρώτο μέτρο στήριξης είναι η επέκταση των προσωρινών αναστολών εργασίας εργαζομένων με αποζημίωση ειδικού σκοπού για τους κλάδους νυκτερινών κέντρων, μπαρ, αιθουσών συναυλιών και συναφών επαγγελμάτων, όπως και για τα θέατρα, τους χώρους εκδηλώσεων και θεαμάτων και τους παιδότοπους. Από 14 Ιανουαρίου έως 31 Ιανουαρίου 2022 επεκτείνεται και η δυνατότητα να θέτουν σε αναστολή ως το 25% των εργαζομένων και τουλάχιστον έναν εργαζόμενο οι επιχειρήσεις σε μία σειρά κλάδων όπως είναι εστίαση, υπηρεσίες τροφοδοσίας, ξενοδοχεία, ταξιδιωτικά γραφεία, κινηματογράφοι, οργάνωση συνεδρίων, γυμναστήρια, αθλητική εκπαίδευση, σχολές χορού, φυσική ευεξία, πάρκα αναψυχής, καζίνο και ούτω καθεξής.

Το δεύτερο μέτρο είναι το Ειδικό Πρόγραμμα Ενίσχυσης Επιχειρήσεων Επιλεγμένων Κλάδων που πλήττονται σημαντικά. Σε μεγάλο βαθμό είναι οι κλάδοι που προανέφερα προηγουμένως. Προϋπόθεση εφαρμογής αποτελεί η μείωση του τζίρου μεταξύ 2019 και 2020, δηλαδή πριν από την πανδημία και μετά, άνω του 50%.

Τέλος, το τρίτο μέτρο στήριξης αποτελεί η αναστολή καταβολής της δόσης Ιανουαρίου του 2022 ρυθμισμένων οφειλών στη φορολογική διοίκηση των επιχειρήσεων που πλήττονται σημαντικά και εργαζομένων των οποίων η σύμβαση εργασίας τίθεται προσωρινά σε αναστολή.

Τώρα, για να έρθω στην υποστήριξη της εποχικής απασχόλησης, στο πλαίσιο των παρεμβάσεων της Κυβέρνησης για την οικονομική ενίσχυση των εποχικά απασχολούμενων έχουμε προχωρήσει κατά το διάστημα της πανδημίας σε τρεις διαδοχικές δράσεις.

Πρώτον, ο αριθμός των απαιτούμενων ημερών ασφάλισης για το επίδομα ανεργίας όλων των εποχικών υπαλλήλων μειώθηκε από εκατό σε πενήντα για το έτος 2020.

Δεύτερον, η ρύθμιση αυτή αρχικά επεκτάθηκε και το 2021 ειδικά για τους ασφαλισμένους του τουριστικού και επισιτιστικού κλάδου.

Τρίτον, κατόπιν η ευνοϊκή αυτή ρύθμιση επεκτάθηκε για το 2021 και σε εποχικά εργαζόμενους στην κονσερβοποιία, σε διαλογητήρια και στα λοιπά επαγγέλματα που συνδέονται με τη γεωργία και τη μεταποίηση των αγροτικών προϊόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα σταματήσω εδώ και θα συνεχίσω μετά με το συγκεκριμένο περί εποχικότητας και ποιοι είναι οι ορισμοί και γιατί το δικό σας μέτρο, έτσι όπως το λέτε, έχει πάρα πολύ μεγάλο δημοσιονομικό κόστος.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κυρία Πρόεδρε.

Δεν ήταν θεωρία αυτά που μας είπατε. Ήταν άσχετα, ήταν για άλλο θέμα. Το άλλο θέμα έχει τίτλο «Τι διέθεσε η Κυβέρνηση συνολικά για την πανδημία». Αυτά μας είπατε. Η Κυβέρνηση, λοιπόν, διέθεσε 44 δισεκατομμύρια πράγματι για την πανδημία. Είναι μέσα στις τρεις πρώτες χώρες της Ευρωπαϊκής Ένωσης ως ποσοστό του ΑΕΠ, αλλά στην αποτελεσματικότητα, στην αποκατάσταση της οικονομικής και κοινωνικής ζωής είναι στις τρεις τελευταίες. Άρα, από ποσότητα χρημάτων δώσατε αλλά από αποτελεσματικότητα, χάσατε. Και δεν χάσατε εσείς, αλλά έχασε η Ελλάδα, έχασαν οι Έλληνες, έχασε η ελληνική οικονομία και η κοινωνία συνολικά.

Πάμε στο θέμα μας. Το θέμα είναι εάν μέσα στο πλαίσιο, που ίσχυε όλα τα χρόνια της κανονικότητας, για να δοθεί επίδομα ανεργίας στους εποχικά εργαζόμενους υπήρξε κάποια διαταραχή. Και αν δεν καλύπτονται οι άνθρωποι, οι οποίοι αναφέρονται στις συγκεκριμένες περιπτώσεις, στα καταστήματα αφορολογήτων ειδών.

Αυτό είναι το πρόβλημα, συγκεκριμένο. Δεν έχει μεγάλο δημοσιονομικό κόστος, κάνετε λάθος. Δεν σας τα είπαν σωστά.

Θα πρέπει να σας πω ότι το 2013 σε συνεργασία με τον Υπουργό Οικονομικών, τότε, τον Γιάννη Στουρνάρα, τροποποιήσαμε τον μνημονιακό νόμο που αφορούσε την εργασία και θεσπίσαμε χωριστό καθεστώς για τους εποχικά εργαζόμενους. Τι είπαμε, δηλαδή; Όποιοι εργάζονται μέχρι τον Σεπτέμβρη - Οκτώβρη, από τον Μάρτιο και κάνουν έναν συγκεκριμένο αριθμό ημερομισθίων, ελάχιστο και ανώτερο σε εποχικές εργασίες, δικαιούνται τρεισήμισι μήνες συνολικά, επίδομα ανεργίας τον χειμώνα.

Αυτή είναι η ρύθμιση, η συγκεκριμένη, που ισχύει για τους εποχικά εργαζόμενους. Όσοι δεν έχουν αυτές τις προϋποθέσεις παίρνουν ένα εποχικό επίδομα, το οποίο είναι πολύ μικρότερο. Εδώ, λοιπόν, θα πάρουν αυτοί κάποιο εποχικό επίδομα, ενδεχομένως, αλλά όχι όλοι. Το θέμα είναι αν έχουμε για τους εργαζόμενους δικαιοσύνη, χωρίς διακρίσεις.

Εδώ, λοιπόν, αυτοί έχουν κάνει τα εκατό μεροκάματα. Δεν χρειαζόταν η συγκεκριμένη ρύθμιση να μειωθούν στα πενήντα. Το έχουν κάνει. Η επιχείρηση, όμως, «Καταστήματα Αφορολογήτων Ειδών», την περίοδο την καλοκαιρινή είχε λιγότερους εργαζόμενους σε σχέση με τα προηγούμενα χρόνια και επειδή κράτησε ένα σημαντικό ποσοστό εργαζομένων για τον χειμώνα, γιατί κάτω από ένα ποσοστό δεν μπορεί να έχει, προκειμένου να λειτουργούν στοιχειωδώς τα καταστήματα στα αεροδρόμια, στα λιμάνια και τα λοιπά, έχει αλλάξει το ποσοστό απασχολουμένων κατά τον χειμώνα και πετάει έξω τους εργαζόμενους, όχι τις επιχειρήσεις. Εγώ δεν ζητάω ούτε για την επιχείρηση τίποτα ούτε για τη διεύρυνση. Είναι συγκεκριμένο το πρόβλημα στα καταστήματα αφορολογήτων ειδών. Και επειδή έχουν έρθει από την Κυβέρνηση ρυθμίσεις, σωστά είπατε διεύρυνση στην κονσερβοποιία. Έχει έρθει ρύθμιση για τον ΦΠΑ στα καταστήματα αφορολογήτων ειδών, με μια γενικότερη ονομασία, καταστήματα που είναι πραγματικά κάτω από ειδικό καθεστώς ΦΠΑ. Λειτουργούν κάτω από καθεστώς ΦΠΑ στις πύλες εισόδου και εξόδου της χώρας. Είναι συγκεκριμένες οι επιχειρήσεις. Είναι αυτή, δεν ξέρω αν υπάρχει άλλη. Αλλά οι εργαζόμενοι είναι πολλοί και δεν έχουν διαπράξει κανένα αδίκημα για να τους αφαιρείται το επίδομα ανεργίας, λόγω του ότι η επιχείρηση κράτησε παραπάνω εργαζόμενους το χειμώνα, το καταλαβαίνετε.

Στην ουσία ούτε στην επιχείρηση μπορούμε να επιβάλουμε να μειώσει τους εργαζόμενους τον χειμώνα για να πιάσει το όριο που ήταν πριν την πανδημία ούτε, βεβαίως, στους εργαζόμενους να πούμε «αλλάξτε επιχείρηση, γιατί η επιχείρηση αυτή έχει αυτό το τυπικό κώλυμα». Νομίζω ότι μπορείτε να το λύσετε. Είναι η επιχείρηση που εργάζονται στο καθεστώς αφορολόγητων ειδών με ειδικό καθεστώς ΦΠΑ και με μία νομοθετική ρύθμιση μπορεί να λυθεί. Αφορά τριακόσιους εργαζόμενους ή και μέχρι χίλιους. Αλλά και πέντε χιλιάδες να ήταν, το εποχικό επίδομα τριών μηνών είναι το δυσθεώρητο δημοσιονομικό κόστος; Προς θεού!

Καλύτερα πρέπει να ερευνηθεί η υπόθεση και να το δείτε. Εγώ θα είμαι ικανοποιημένος αν πείτε σήμερα -πέρα από θετική απάντηση εάν έχετε σκοπό να πείτε- ότι θα το ερευνήσουμε παραπέρα. Άλλως θεωρώ ότι δεν έχει γίνει σωστή δουλειά.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστούμε πολύ, κύριε συνάδελφε.

Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Για πολλοστή φορά σας ευχαριστώ, κυρία Πρόεδρε.

Κύριε Κεγκέρογλου, σύμφωνα με την ισχύουσα νομοθεσία μία επιχείρηση χαρακτηρίζεται ως εποχική λόγω των ιδιαίτερων συνθηκών που χαρακτηρίζουν τη φύση της παρεχόμενης εργασίας σε αυτή.

Υπάρχουν δύο κριτήρια: Είτε η επιχείρηση λειτουργεί από δύο έως εννέα μήνες τον χρόνο είτε λειτουργεί όλο το έτος, αλλά με διακυμάνσεις περιόδων αιχμής και ύφεσης και ενώ στις περιόδους ύφεσης το απασχολούμενο προσωπικό κατά μέσο όρο δεν υπερβαίνει το 25% του μέσου όρου του απασχολούμενου στις περιόδους αιχμής προσωπικό, αυτό που αναφέρατε, δηλαδή, και εσείς προηγουμένως.

Νομίζω ότι αντιλαμβανόμαστε όλοι ότι η αλλαγή του ορισμού της εποχικής επιχείρησης στο υφιστάμενο πλαίσιο, διότι ουσιαστικά αυτό ζητάτε με την ερώτησή σας, έχει σοβαρές δημοσιονομικές επιπτώσεις. Δεν είναι κάτι που μπορεί εύκολα να γίνει ούτε ασφαλώς μπορεί να ισχύει διαφορετικός ορισμός για έναν μόνο κλάδο οικονομικής δραστηριότητας ούτε, πολύ περισσότερο, έτσι όπως υπαινιχθήκατε εσείς στο τέλος, για μία μόνο συγκεκριμένη επιχείρηση.

Να σημειώσω ότι όσοι άνεργοι δεν πληρούν τις περί εποχικότητας διατάξεις δεν μένουν ακάλυπτοι, απλώς δεν αντιμετωπίζονται ως εποχικοί, αλλά ως κοινοί άνεργοι.

Για να έρθω ειδικότερα στους εργαζόμενους στα καταστήματα αφορολογήτων ειδών, το μέτρο της αναστολής των συμβάσεων εργασίας τους ίσχυσε για ένα πολύ μεγάλο χρονικό διάστημα, από την έναρξη των περιοριστικών μέτρων έως και τον Ιούλιο του 2021. Οι εργαζόμενοι των οποίων οι συμβάσεις εργασίας τέθηκαν σε αναστολή ήταν δικαιούχοι αποζημίωσης ειδικού σκοπού κατ’ αναλογία των ημερών διάρκειας της αναστολής των συμβάσεων εργασίας με βάση υπολογισμού τα 534 ευρώ, ενώ για όλο αυτό το διάστημα τους καταβλήθηκαν ασφαλιστικές εισφορές πάνω στον ονομαστικό μισθό και όχι στα 534 ευρώ.

Στόχος της Κυβέρνησης, όπως έχω τονίσει πολλές φορές από το Βήμα της Βουλής, είναι να στηρίξει εργαζόμενους και ανέργους όσο γίνεται περισσότερο, αλλά πάντα με δεδομένους τους δημοσιονομικούς περιορισμούς και αυτό είναι κάτι το οποίο υπηρετούμε και αποδεικνύουμε καθημερινά στην πράξη.

Εργαζόμενοι, άνεργοι και επιχειρήσεις δέχονται και θα εξακολουθήσουν να δέχονται τη στήριξη της πολιτείας για όσο διάστημα διαρκεί η κρίση. Όμως, όπως όλοι γνωρίζουμε πολύ καλά, οι πόροι δεν είναι ανεξάντλητοι. Ήδη τόσο σαν αποτέλεσμα των μέτρων στήριξης της οικονομίας, αλλά και της μείωσης της οικονομικής δραστηριότητας, ο λόγος δημοσίου χρέους προς ΑΕΠ το 2020 ξεπέρασε το 200%, ενώ τα πρωτογενή πλεονάσματα μετατράπηκαν σε μεγάλα ελλείμματα.

Όμως, ως προς την αποτελεσματικότητα τα πράγματα είναι τα εντελώς αντίθετα από αυτά τα οποία παραθέσατε εδώ εσείς προηγουμένως. Η ανάκαμψη την οποία είχε το 2021 το ΑΕΠ στην Ελλάδα ήταν από τις υψηλότερες στις χώρες της Ευρωπαϊκής Ένωσης, η δε μείωση της ανεργίας ήταν η μεγαλύτερη στην Ευρωπαϊκή Ένωση, αν δεν κάνω λάθος. Αυτή η ανάκαμψη πιστεύω ότι θα συνεχιστεί και τα επόμενα χρόνια, σαν αποτέλεσμα τόσο των υλοποιούμενων διαρθρωτικών μεταρρυθμίσεων όσο και της αύξησης των επενδύσεων, με τη βοήθεια και των πόρων του Ταμείου Ανάκαμψης και του ΕΣΠΑ.

Όμως, σε κάθε περίπτωση, η οικονομία μας πρέπει σύντομα να επιστρέψει στη δημιουργία πρωτογενών πλεονασμάτων. Σε αυτό το πλαίσιο η συνετή και η χρηστή διαχείριση των δημοσίων πόρων είναι εκ των ων ουκ άνευ και, όπως απάντησα και προηγουμένως, δεν μένει κανένας ακάλυπτος.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, θα κάνουμε μια ολιγόλεπτη διακοπή, γιατί ο Υφυπουργός Πολιτισμού και Αθλητισμού, ο κ. Αυγενάκης, θα καθυστερήσει λόγω κίνησης.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε με την πρώτη με αριθμό 317/17-1-2022 επίκαιρη ερώτηση δευτέρου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος την Υπουργό Πολιτισμού και Αθλητισμού, με θέμα: «Την απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕΑΚΝ) Αγίου Κοσμά».

Στην επίκαιρη ερώτηση θα απαντήσει ο Υφυπουργός Πολιτισμού και Αθλητισμού κ. Ελευθέριος Αυγενάκης.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, θα ξεκινήσω με ορισμένες διαπιστώσεις. Δυστυχώς, το ΕΑΚΝ Αγίου Κοσμά αποτελεί άλλο ένα παράδειγμα για το πώς τα συμφέροντα των επιχειρηματικών ομίλων και οι ανάγκες του λαού στην άθληση και στη φυσική αγωγή δεν χωράνε στο ίδιο γήπεδο. Και αυτό το λέω, διότι θυμάστε την κύρωση της σύμβασης για την παράδοση του Ελληνικού στα επιχειρηματικά συμφέροντα και του Αγίου Κοσμά, που από κοινού ψηφίσατε ως Κυβέρνηση εσείς, η Νέα Δημοκρατία, με τον ΣΥΡΙΖΑ και το Κίνημα Αλλαγής αυτόν τον εγκληματικό νόμο.

Επίσης, εδώ και μια τετραετία ετοιμάζετε το ξήλωμα των εγκαταστάσεων απαξιώνοντάς τες, με αποτέλεσμα να έχουμε τραυματισμούς αθλητών. Είναι γνωστός ο τραυματισμός αθλήτριας όταν κατέρρευσαν οι δοκοί του δίζυγου. Γνωστό, επίσης, το περιστατικό του Πετρούνια. Οι καταγγελίες είναι αμέτρητες από αθλητές και προπονητές.

Το πιο επικίνδυνο από όλα είναι ότι η υπόσχεσή σας για την εξεύρεση νέου χώρου μετεγκατάστασης του αθλητικού κέντρου ακυρώνει, αναστέλλει κάθε έργο ενίσχυσης των εγκαταστάσεων, με ό,τι αυτό συνεπάγεται για την ασφάλεια των αθλητών. Η υπόσχεση για μετεγκατάσταση θα έπρεπε να συνοδεύεται με την εξεύρεση νέου χώρου, με ακριβές χρονοδιάγραμμα, ενημέρωση για το τι πρόκειται να γίνει στο μέλλον.

Η κατάσταση αυτή ανησυχεί δικαιολογημένα τους εργαζόμενους, τα αθλητικά σωματεία που κάνουν χρήση των χώρων αυτών. Οι εργαζόμενοι βρίσκονται στον αέρα, με δεδομένο τη μη ανανέωση της σύμβασης παραχώρησης που υπήρχε τα προηγούμενα χρόνια με την εταιρεία του δημοσίου. Και ενώ έχει γίνει η μεταβίβαση στην ιδιωτική εταιρεία, δεν υπάρχει τίποτα που να τους κατοχυρώνει.

Ανασφάλεια επικρατεί και στα αθλητικά σωματεία που αξιοποιούν τις εγκαταστάσεις, τόσο των κλειστών και ανοιχτών χώρων όσο και τις παραθαλάσσιες, που αφορούν τους ναυταθλητικούς συλλόγους, με όλο τον εξοπλισμό και τα σκάφη τους.

Την ίδια ώρα πρέπει να αντιμετωπιστούν ελλείψεις στο προσωπικό, να πραγματοποιηθούν οι επισκευές και οι συντηρήσεις που αφορούν την ασφάλεια των εγκαταστάσεων.

Και για όλα αυτά, βέβαια, χρειάζεται γενναία οικονομική στήριξη, να γίνουν εργασίες που θα αναβαθμίσουν το κέντρο, έτσι ώστε με ασφάλεια οι αθλητές και οι αθλήτριες να μπορούν να προπονούνται.

Τα παραπάνω, βέβαια, αφορούν πριν από όλα αθλητές υψηλού επιπέδου, αθλητές εθνικών ομάδων, που αξιοποιούν το κέντρο για την προετοιμασία τους και, φυσικά, αφορούν και όλο τον λαό και τη νεολαία της περιοχής και της ευρύτερης περιοχής που το επισκέπτονται.

Οι διάφορες γενικές υποσχέσεις για τη μετεγκατάσταση, η οποία θα είναι δήθεν, καλύτερη, χωρίς, όμως, να διευκρινίζεται ακριβώς το μέρος, η διαδικασία, το καθεστώς που θα επικρατεί, είναι -επιτρέψτε μου την έκφραση- λόγια του αέρα, τα οποία δεν έχουν κανένα απολύτως αντίκρισμα. Μάλιστα, στα παραπάνω προστίθεται και το απροειδοποίητο ξήλωμα των εγκαταστάσεων από τον επενδυτή.

Με βάση, λοιπόν, αυτά, θα θέλαμε να σας ρωτήσουμε τι μέτρα έχετε πάρει ή θα πάρετε, έτσι ώστε, πρώτον, να διασφαλιστούν οι εργαζόμενοι και να διευκρινιστεί το θέμα της σύμβασης παραχώρησης, που μέχρι σήμερα δεν έχει ανανεωθεί, δεύτερον, να δοθεί η απαραίτητη χρηματοδότηση και να προχωρήσουν τα έργα που αφορούν τη συντήρηση και την επισκευή των εγκαταστάσεων και, τρίτον, να ενημερωθούν οι εργαζόμενοι σχετικά με το μέλλον των εγκαταστάσεων αλλά και των ίδιων σε περίπτωση μετεγκατάστασης, παρέχοντάς τους όλες τις απαραίτητες πληροφορίες για τη διαδικασία και το χρονοδιάγραμμα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):**

Σας ευχαριστώ πολύ, κυρία Πρόεδρε.

Κύριε συνάδελφε, να ευχαριστήσω ειλικρινά για την επίκαιρη ερώτηση την οποία μου καταθέσατε και συζητούμε σήμερα και αφορά τις αθλητικές εγκαταστάσεις του Εθνικού Αθλητικού Κέντρου Νεότητας Αγίου Κοσμά. Μου δίνετε την ευκαιρία να ενημερώσω από το επίσημο Βήμα της Βουλής, της Ολομέλειας, για τον σχεδιασμό και την υλοποίηση του απαιτητικού σχεδίου της μετεγκατάστασης των αθλητικών εγκαταστάσεων του ΕΑΚΝ Αγίου Κοσμά.

Και θα ήθελα να διορθώσω τον τίτλο της επίκαιρης ερώτησής σας, αγαπητέ συνάδελφε, περί απαξίωσης. Όχι μόνο δεν απαξιώνουμε τις εν λόγω αθλητικές εγκαταστάσεις, αλλά με την ευκαιρία της μετεγκατάστασης και τις εκσυγχρονίζουμε και κάποιες τις αναβαθμίζουμε κιόλας.

Επιτρέψτε μου να ξεκινήσω από το θέμα των εργαζομένων, μιας και το θέσατε -έτσι- πολύ δυναμικά. Αναφερθήκατε σε ανησυχία των εργαζομένων και αναφέρατε ότι οι εργαζόμενοι βρίσκονται στον αέρα και άλλα τέτοια, ανυπόστατα πέρα για πέρα.

Μα, καλά, δεν θυμάσαι, αγαπητέ συνάδελφε και φίλε Μανώλη, ότι πριν από έναν χρόνο περίπου συζητούσαμε αυτό το θέμα σε αυτή την Αίθουσα; Τότε δεν είχα παρουσιάσει την πέμπτη ενότητα του τότε σχεδίου νόμου, όπου έκανα πρόβλεψη για το προσωπικό του Αθλητικού Κέντρου Αγίου Κοσμά; Όπως είχα πει και τότε, διασφαλίζουμε πλήρως -και στη συνέχεια το ψηφίσαμε, δηλαδή- τους εργαζόμενους στον Άγιο Κοσμά. Η επένδυση στο Ελληνικό προχωρά ακάθεκτα, ενώ παράλληλα εξασφαλίσαμε τα εργασιακά δικαιώματα του συνόλου -του συνόλου!- των εργαζομένων που απασχολούνται στο νομικό πρόσωπο δημοσίου δικαίου «Εθνικό Αθλητικό Κέντρο Νεότητας Αγίου Κοσμά».

Μάλιστα, οι σύλλογοι εργαζομένων, τόσο της Γενικής Γραμματείας Αθλητισμού όσο του ΟΑΚΑ, όσο του Αγίου Κοσμά, όσο του ΣΕΦ, όσο και του Καυτανζογλείου, όλοι έχουν εκφράσει την ικανοποίησή τους όχι μόνο για την εν λόγω ρύθμιση, αλλά και διότι βλέπουν μια ηγεσία που κινείται και, φυσικά, που τους ακούει.

Να σας θυμίσω τι ψηφίσατε και εσείς ως κόμμα πέρυσι τον Σεπτέμβριο σε αυτή την Αίθουσα; Αναφέρομαι στο άρθρο 23 του ν.4726/2020, το οποίο ορίζει τα εξής: Από την οριστική μεταφορά των εγκαταστάσεων και την κατάργηση του νομικού προσώπου δημοσίου δικαίου με την επωνυμία «Εθνικό Αθλητικό Κέντρο Νεότητας Αγίου Κοσμά» όλοι οι εργαζόμενοι σε αυτό σε σχέση εργασίας είτε δημοσίου είτε ιδιωτικού δικαίου κατά παρέκκλιση οποιασδήποτε άλλης γενικής ή ειδικής διατάξεως μετατάσσονται με την ίδια σχέση εργασίας στη Γενική Γραμματεία Αθλητισμού. Μετατάσσονται σε κενές οργανικές θέσεις αντίστοιχης κατηγορίας και κλάδου ή εκπαιδευτικής βαθμίδας και ειδικότητας με αυτές που κατέχουν μέχρι και σήμερα.

Επίσης, προβλέψαμε ότι, αν δεν υπάρχουν στη Γενική Γραμματεία Αθλητισμού αντίστοιχες θέσεις, τότε μετατάσσονται σε θέσεις αντίστοιχες των τυπικών τους προσόντων κατόπιν απόφασης του αρμοδίου οργάνου του Υπουργείου Πολιτισμού και Αθλητισμού.

Σε περίπτωση που δεν υπάρχει κενή οργανική θέση, μετατάσσονται, όπως είπα πριν, με απόφαση του αρμοδίου οργάνου και έτσι εξασφαλίζονται πλήρως χωρίς καμμία ανησυχία και χωρίς κανένα πρόβλημα.

Οι δικηγόροι που υπηρετούν στον Άγιο Κοσμά με σχέση έμμισθης εντολής μεταφέρονται ακόμα και αυτοί κατά παρέκκλιση οποιασδήποτε άλλης γενικής ή ειδικής διάταξης σε φορέα που εποπτεύεται από τη Γενική Γραμματεία Αθλητισμού μετά από απόφαση του αρμόδιου οργάνου του Υπουργείου Πολιτισμού και Αθλητισμού. Μεταφέρονται με την ίδια σχέση, βαθμό και μισθολογικό κλιμάκιο που κατέχουν κατά τον χρόνο μεταφοράς είτε σε κενή οργανική θέση είτε σε προσωποπαγή θέση που συστήνεται με την ίδια απόφαση.

Μάλιστα, έχουμε ορίσει στον νόμο ότι οι αποφάσεις αυτές για τους εργαζομένους εκδίδονται με αποκλειστική προθεσμία ενός μηνός από την οριστική κατάργηση του νομικού προσώπου και βεβαίως τα αποτελέσματά τους ανατρέχουν στην ημερομηνία κατάργησης. Επίσης, το χρονικό διάστημα έως την κοινοποίηση των μετατάξεων και την ανάληψη υπηρεσίας του προσωπικού θεωρείται -το έχουμε προβλέψει- ως χρόνος πραγματικής υπηρεσίας τους στον φορέα υποδοχής που καταβάλλει και τις αντίστοιχες αποδοχές τους για το διάστημα αυτό. Μάλιστα, το συγκεκριμένο άρθρο, όπως ανέφερα, το έχετε ψηφίσει και εσείς και επειδή μπορεί να μην το θυμάστε, το καταθέτω στα Πρακτικά και είναι στη διάθεσή σας.

(Στο σημείο αυτό ο Υφυπουργός Πολιτισμού και Αθλητισμού κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έτσι, σε συνεργασία με τον σύλλογο εργαζομένων και με τη διοίκηση του Αγίου Κοσμά, καλύψαμε όλα τα ενδεχόμενα και όλες τις πιθανές περιπτώσεις διασφαλίζοντας πλήρως όλα τα εργασιακά δικαιώματα του προσωπικού του Αγίου Κοσμά. Δεν υπάρχει καμμία ανησυχία λοιπόν. Δεν βρίσκεται κανένας στον «αέρα».

Κύριε Συντυχάκη, ή δεν θυμάστε τι ψηφίσατε πριν από μερικούς μήνες ή προσπαθείτε να δημιουργήσετε εντυπώσεις για θέματα που πραγματικά δεν υφίστανται. Για τα υπόλοιπα που ρωτήσατε θα απαντήσω στη δευτερολογία μου.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ κύριε Υπουργέ.

Κύριε συνάδελφε, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, δύο σκέλη είχε η απάντησή σας. Το θέμα της αναβάθμισης των εγκαταστάσεων το προσπεράσατε λέγοντας ότι εμείς «δεν τις απαξιώνουμε, αλλά τις αναβαθμίζουμε». Είναι τρελοί όλοι, είναι χαζοί όλοι τους εκεί μέσα που βάζουν το ζήτημα ότι υπάρχει κίνδυνος για τους αθλητές! Υπάρχει κίνδυνος. Δεν έχετε δει τα περιστατικά που έχουν συμβεί; Τι έχετε να πείτε γι’ αυτά;

Οι αθλητικές εγκαταστάσεις αποτελούν ένα σημαντικό κομμάτι για την προπόνηση των εθνικών ομάδων. Είναι πόλος έλξης για τους κατοίκους των νοτίων προαστίων και όχι μόνο. Μάλιστα, σε όλη αυτή την περιοχή -Βουλιαγμένη, Βάρκιζα και πάει λέγοντας- δεν υπάρχουν κολυμβητικές υποδομές. Σας το έχουν πει, έχουν απευθυνθεί στο Υπουργείο και είναι ζητούμενο. Προτάσεις έχουν γίνει. Σας έχουν κάνει προτάσεις να αξιοποιηθεί το beach volley, που είναι εγκαταλελειμμένο από το 2004 και λεηλατείται και δεν έχετε κάνει τίποτα απολύτως γι’ αυτό.

Εδώ και δεκαπέντε χρόνια χρησιμοποιούνται οι εγκαταστάσεις για την προπόνηση δεκαπέντε εθνικών ομάδων διαφόρων αθλημάτων, αλλά και από εκατοντάδες κόσμου που το επισκέπτεται τα Σαββατοκύριακα. Η μοίρα του ποια είναι τα τελευταία δεκαπέντε χρόνια; Δεν διαφέρει σε τίποτα από τα άλλα ολυμπιακά κέντρα, από τις άλλες ολυμπιακές εγκαταστάσεις. Γνωρίζετε βέβαια ότι η θέληση, η άποψη του αθλητικού κόσμου, του λαού γενικότερα είναι η παραμονή των αθλητικών εγκαταστάσεων, η αναβάθμιση και η ενίσχυσή τους, ώστε να μπορέσουν να προπονηθούν, να αθληθούν όπως αξίζει πραγματικά στους αθλητές μας, και να μείνουν στον χώρο οι αθλητικοί σύλλογοι, οι αθλητικές ομοσπονδίες, χωρίς να γίνει καμμία μετεγκατάσταση.

Είναι απορίας άξιον να σας καταγγέλλουν ότι δεν κάνετε τίποτα για να επισκευάσετε και να συντηρήσετε τις εγκαταστάσεις του Αγίου Κοσμά και εσείς να λέτε ότι τις αναβαθμίζετε. Δηλαδή αν προκύψει κάποιο σοβαρό ατύχημα -χτύπα ξύλο!- και έχουμε το μοιραίο, ποιος θα αναλάβει την ευθύνη; Δεν θα την αναλάβετε εσείς; Αυτές λοιπόν οι εγκαταστάσεις, αυτός ο χώρος πρέπει να επισκευαστεί και να αξιοποιηθεί από εδώ και πέρα. Εμείς συμμεριζόμαστε τις ανησυχίες του αθλητικού κόσμου και στεκόμαστε στο πλευρό του.

Από εκεί και μετά, σε σχέση με τους εργαζόμενους, κατ’ αρχάς υπάρχει το θέμα της έλλειψης του προσωπικού. Δεν ξέρω αν έχετε κάνει κάτι για τις ελλείψεις προσωπικού. Δεν έχετε κάνει απολύτως τίποτα. Οι ανάγκες είναι πολύ μεγαλύτερες. Δεν είπατε κουβέντα γι’ αυτό.

Δεύτερον, υπάρχουν τα αθλητικά σωματεία, που δουλεύουν πάρα πολλοί εργαζόμενοι. Είπατε κάτι σε σχέση με αυτούς; Διότι θα απαξιωθούν. Εάν απαξιωθούν λοιπόν, τι θα γίνει με αυτούς τους εργαζομένους; Και λέτε ότι θα τους απορροφήσει η Γενική Γραμματεία Αθλητισμού και κάποιες άλλες περιπτώσεις που είπατε. Θα διαβάσω το κείμενο που έχετε καταθέσει στα Πρακτικά από τη συζήτηση. «Σε περίπτωση», λέτε, «που δεν υπάρχουν άλλες οργανικές θέσεις». Και σε περίπτωση λοιπόν που δεν υπάρχουν άλλες οργανικές θέσεις, τι θα γίνει σε αυτήν την περίπτωση;

Αλλά εδώ μιλάμε για μια σύμβαση παραχώρησης, η οποία ακόμα δεν υφίσταται. Έχει φύγει από την ευθύνη του δημοσίου. Οι εργαζόμενοι λοιπόν που ήταν στην ευθύνη του δημοσίου και αφού δεν έχει γίνει ακόμα η σύμβαση παραχώρησης, δεν είναι ξεκρέμαστοι; Τι απάντηση δίνετε σε σχέση με αυτό; Ή θα τους απορροφήσει η Γενική Γραμματεία Αθλητισμού έτσι, με μια μονοκοντυλιά; Για όλα αυτά λοιπόν θα πρέπει να δώσετε συγκεκριμένες απαντήσεις.

Εμείς επανερχόμαστε στα συγκεκριμένα ερωτήματα που βάλαμε στην πρωτολογία. Ζητάμε ολοκληρωμένη απάντηση. Κρατάμε μικρό καλάθι στις διάφορες γενικές υποσχέσεις. Ποιες υποσχέσεις; Δηλαδή στην πρωτολογία δεν είπατε τίποτα. Τελικά θα μετεγκατασταθεί; Πότε; Με ποιο χρονοδιάγραμμα; Πού θα πάνε; Δεν διευκρινίζετε τίποτα από όλα αυτά. Εάν δεν εξασφαλιστεί ο χώρος όπου θα μεταφερθούν οι εγκαταστάσεις, πότε θα πάνε, με ποια διαδικασία, με ποια σύμβαση παραχώρησης, κατά την άποψή μας δεν πρέπει να γίνει καμμία κατεδάφιση εγκατάστασης του ΕΑΚΝ.

Από αυτή την άποψη λοιπόν εμείς ως ΚΚΕ θα παλέψουμε μαζί με τους εργαζομένους, με όλο τον αθλητικό κόσμο, μαζί με τα σωματεία, έτσι ώστε να διεκδικήσουν το αυτονόητο, να υπάρχουν σύγχρονες αθλητικές εγκαταστάσεις που να καλύψουν στο σύνολο τις πραγματικές αθλητικές ανάγκες για την εκγύμναση των νέων ανθρώπων σε όλη την ευρύτερη περιοχή.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ, κυρία Πρόεδρε.

Αγαπητέ κύριε Συντυχάκη, στην πρωτολογία μου αναφέρθηκα στα των εργαζομένων και σε αυτό που κι εσείς ψηφίσατε. Δεν ξέρατε τι ψηφίζατε; Αν λοιπόν δεν ξέρετε, εγώ έχω καταθέσει τα Πρακτικά αυτό το οποίο περιλαμβάνουν οι διατάξεις τις οποίες περιέγραψα νωρίτερα και ενημερωθείτε τι ψηφίσατε, σε τι συμφωνήσατε και που σήμερα, αν έχω καταλάβει σωστά, το αμφισβητείτε ή τέλος πάντων δεν ξέρετε ακριβώς τι να πείτε και μιλάτε γενικόλογα. Εγώ είμαι στη διάθεσή σας, αν δεν καταλαβαίνετε κάτι, ευχαρίστως να σας το εξηγήσω κι από κοντά.

Σε ό,τι αφορά το beach volley, επειδή αναφερθήκατε και σε αυτό, κύριε Συντυχάκη, πείτε στους συνεργάτες σας να σας ενημερώνουν σωστά. Δεν ανήκει στο Υπουργείο Αθλητισμού. Παρ’ όλα αυτά όμως, έχουμε ήδη κινήσει διαδικασίες, χωρίς να είναι αρμοδιότητά μας, χωρίς στον τομέα ευθύνης μας, χωρίς να ανήκει στον Άγιο Κοσμά, όπως το είπατε νωρίτερα. Έχουμε ήδη κινήσει διαδικασίες στη διοίκηση του Αγίου Κοσμά, σε συνεργασία με τους Αντιπεριφερειάρχες της Περιφέρειας Αττικής για να αναζητήσουμε το καθεστώς το ιδιοκτησιακό, σε ποιο επίπεδο υπάρχει, πού βρίσκεται, σε ποια φάση είναι, έτσι ώστε να κάνουμε κινήσεις αξιοποίησης. Διότι ναι, όντως, είναι μία ακόμα ολυμπιακή εγκατάσταση η οποία πρέπει να αξιοποιηθεί.

Λυπάμαι, αλλά μετά από δεκαεπτά ολόκληρα χρόνια το σύνολο των ολυμπιακών εγκαταστάσεων παίρνει τον δρόμο του, με πολύ κόπο και φυσικά με εντελώς διαφορετικά δεδομένα πριν από αρκετά χρόνια. Και το κάνουμε εμείς, η Κυβέρνησή μας, η Κυβέρνηση του Κυριάκου Μητσοτάκη. Μη μας ψέγετε λοιπόν για κάτι το οποίο δεν είναι αρμοδιότητά μας, παρ’ όλα αυτά όμως το κάνουμε, γιατί καταλαβαίνουμε την αξία του.

Σε ό,τι αφορά τη συντήρηση, αναβάθμιση και αξιοποίηση των ολυμπιακών εγκαταστάσεων, σας λέμε και πάλι ότι είναι βασικός πυλώνας της πολιτικής μας συνολικότερα και ειδικότερα του Αγίου Κοσμά. Εργαζόμαστε μαζί με τους εργαζομένους, όχι απέναντι, όχι αλλού αυτοί, αλλού εμείς, καμμία σχέση. Είμαστε μαζί με τους εργαζομένους και εργαζόμαστε για την αξιοποίηση των ολυμπιακών εγκαταστάσεων, όπως για παράδειγμα το Ολυμπιακό Χωριό. Σας ξεφεύγει, αλλά δεκαεπτά χρόνια ήταν ξεχασμένο στον ΟΑΕΔ. Εμείς και το πήραμε και συστήσαμε νομικό πρόσωπο και έχουμε ήδη ξεκινήσει διαδικασίες συντήρησης και ένα πρόγραμμα εξαιρετικά σημαντικό, που ευχαρίστως αν με ρωτήσετε να σας το ανακοινώσω σε αυτήν εδώ την Αίθουσα. Για την Παιανία δεκαεπτά ολόκληρα χρόνια, το Σπίτι του Στίβου, το Σπίτι του Βόλεϊ, ξεχασμένα. Ολοκληρώσαμε μαζί με την περιφέρεια και τον δήμο τις μελέτες. Μάλιστα έχουμε ολοκληρώσει και τα τεύχη δημοπράτησης, Επίσης, Σχιστό.

Πάμε στον Άγιο Κοσμά. Σας το έχω ξαναπεί, δεν με ακούτε, δεν πειράζει, θα το επαναλάβουμε. Μια χαρά είναι, γιατί εμένα με βολεύει να μαθαίνει ο κόσμος και να ακούει κι αυτός που δεν έχει ακούσει προηγούμενες συζητήσεις μας. Σε ό,τι αφορά τον Άγιο Κοσμά, έχουμε υπογράψει μνημόνιο συνεργασίας με τη «LAMDA DEVELOPMENT» για τη μεταφορά των αθλητικών εγκαταστάσεων από τον Άγιο Κοσμά στο Ελληνικό.

Προβλέψαμε ότι δεν θα παραδίδουμε καμμία εγκατάσταση, εάν δεν παραλαμβάνουμε νωρίτερα την αντίστοιχη εγκατάσταση στον χώρο του Ελληνικού ή αν δεν αξιοποιείται άλλη ολυμπιακή εγκατάσταση αντισταθμιστικά, όπως για παράδειγμα, γίνεται με τις πισίνες, με το μεγαλύτερο κολυμβητικό συγκρότημα στο ΟΑΚΑ που ολοκληρώνεται εντός ολίγων εβδομάδων με χρηματοδότηση από τη «LAMDA DEVELOPMENT» και μετά από στενή συνεργασία και μνημόνιο και συμφωνητικά τα οποία έχουμε υπογράψει με απόλυτη διαφάνεια.

Παράλληλα, όμως, υλοποιούμε έργα επισκευής και συντήρησης των αθλητικών εγκαταστάσεων του Αγίου Κοσμά για την άρτια και ασφαλή λειτουργία τους. Συνοπτικά, σας αναφέρω τις κυριότερες εργασίες που έχουν γίνει για επισκευές, συντήρηση, καθώς και αγορές προμήθειας στον Άγιο Κοσμά:

Πρώτον, στις κεντρικές εγκαταστάσεις μετά από δεκαοχτώ χρόνια πραγματοποιήθηκαν εργασίες επισκευής των σκεπών και των υδρορροών στις οροφές όλων των αθλητικών εγκαταστάσεων των κλειστών προπονητηρίων, ενώ ταυτόχρονα αναβαθμίστηκε το επίπεδο άνεσης φωτισμού και είχαμε πλήρη αντικατάσταση λαμπτήρων.

Επισκευάστηκαν οι σάουνες μετά από πάρα πολλά χρόνια στο κλειστό προπονητήριο γυμναστικής και στο κλειστό προπονητήριο άρσης βαρών. Έχουν γίνει εργασίες συντήρησης και επισκευής των κλιματιστικών μονάδων τόσο στις αθλητικές εγκαταστάσεις, όσο και στα συγκροτήματα του ξενώνα, όπου φιλοξενούνται οι αθλήτριες και οι αθλητές των εθνικών ομάδων. Παράλληλα, προκειμένου οι αθλητές να προπονούνται σε αξιοπρεπείς συνθήκες, μετά από δεκαοχτώ χρόνια εγκατάλειψης, αγοράστηκαν και τοποθετήθηκαν είκοσι έξι κλιματιστικά τύπου ντουλάπας στα κλειστά προπονητήρια και τριάντα έξι κλιματιστικά τύπου split στο συγκρότημα των ξενώνων.

Έγιναν εργασίες μόνωσης των ορόφων του συγκροτήματος των ξενώνων, προμήθεια ηλιακών θερμοσιφώνων και εργασίες συντήρησης. Ικανοποιήθηκε ένα πάγιο αίτημα των αθλητών και αθλητριών που διαμένουν στους ξενώνες για τη δωρεάν πρόσβαση στο διαδίκτυο στο συγκρότημα του ξενώνα, καθώς και στα γραφεία διοίκησης του ΕΑΚΝ Αγίου Κοσμά. Πραγματοποιήθηκαν εργασίες για την αποκατάσταση των εξεδρών του ανοιχτού προπονητηρίου στίβου, την τοποθέτηση σκιάστρου σε αυτές, καθώς και τον επαναχρωματισμό των υποστηρικτικών χώρων των αθλητικών εγκαταστάσεων του Αγίου Κοσμά.

Τοποθετήθηκε τεχνητός χλοοτάπητας στα γήπεδα ποδοσφαίρου και προστατευτικό πάνελ που δεν υπήρχε για πάρα πολλά χρόνια. Είχαμε την προμήθεια αθλητικού υλικού και όργανα γυμναστικής, τα οποία τοποθετήθηκαν εντός των κλειστών προπονητηρίων για χρήση από τους αθλητές και τις αθλήτριες -για πολλά χρόνια ήταν αίτημά τους και κανένας δεν το είχε ικανοποιήσει μέχρι σήμερα.

Έχουμε την ολική ανακαίνιση στο ανοικτό γήπεδο αντισφαίρισης, εργασίες συντήρησης στον τάπητα, αντικατάσταση φιλέ και τοίχου εκμάθησης. Στο κλειστό προπονητήριο πυγμαχίας αντικαταστάθηκε το φθαρμένο τμήμα της οροφής, τοποθετήθηκε τέντα που ζήτησαν οι αθλητές και οι αθλήτριες και πραγματοποιήθηκε ολική αντικατάσταση του ξύλινου δαπέδου. Το προπονητήριο κατέστη λειτουργικό, για να καλύψει τις αυξημένες ανάγκες αθλητών και αθλητριών των εθνικών ομάδων πυγμαχίας.

Πραγματοποιήθηκαν εργασίες για την αντικατάσταση και επισκευή των πλατό στο κλειστό προπονητήριο της άρσης βαρών. Πραγματοποιήθηκαν εργασίες συντήρησης των σωληνώσεων, των φίλτρων καθαρισμού, καθώς και συντήρησης των αντλιών και των καυστήρων του συγκροτήματος των κολυμβητηρίων, στο λεβητοστάσιο, την υπαίθρια δεξαμενή και στο κλειστό καταδυτήριο -και αναφέρομαι σε αυτές που λειτουργούν, στη μία που λειτουργεί σταθερά και στη δεύτερη που έχει πάρα πολλά χρόνια με προβλήματα και άλλοτε λειτουργεί και άλλοτε όχι- και οι δύο είναι κλειστές. Παρ’ όλα αυτά, ολοκληρώνονται δώδεκα κολυμβητικές πισίνες αντισταθμιστικά από την «LAMDA DEVELOPMENT» στο ΟΑΚΑ.

Έγιναν, επίσης, όλες οι εργασίες συντήρησης στα όργανα της παιδικής χαράς του αθλητικού κέντρου που έχει μεγάλη επισκεψιμότητα και πραγματοποιήθηκαν οι απαραίτητες ενέργειες για την πιστοποίηση από εγκεκριμένο φορέα πιστοποίησης.

Και πάμε στο κλειστό κολυμβητήριο Πειραιά «Πέτρος Καπαγέρωφ». Έγινε ολική αντικατάσταση των σωληνώσεων κυκλοφορίας του νερού, του λεβητοστάσιου του κολυμβητηρίου και συντήρηση των αντλιών και των καυστήρων του κολυμβητηρίου μετά από πενήντα χρόνια. Όπως το ακούσατε, μετά από πενήντα ολόκληρα χρόνια!

Ξεκίνησε τον Δεκέμβριο η διαγωνιστική διαδικασία για την προμήθεια πίνακα αποτελεσμάτων και αμέσως μετά, βατήρων εκκίνησης, πάγιο αίτημα και της εθνικής μας ομάδας.

Ολοκληρώνεται εντός των ημερών η προμήθεια αθλητικού υλικού, αντικυματικοί διάδρομοι κολύμβησης του κολυμβητηρίου.

Δημιουργήθηκε αίθουσα συναντήσεων των αθλητών και προπονητών που θα καλύπτει τις ανάγκες των εθνικών ομάδων πόλο και κολύμβησης, καθώς και των σωματείων.

Ξεκίνησαν οι εργασίες σχετικά με την εκπόνηση μελέτης για τη συνολική ενεργειακή αναβάθμιση του κλειστού κολυμβητηρίου.

Και πάμε τελευταία στον ναυταθλητικό λιμένα Μικρολίμανο -που και αυτό ανήκει στον Άγιο Κοσμά-, όπου είχαμε προγραμματικές εργασίες για τη συντήρηση του κτηρίου του πρώην ΕΚΙΠ, μετά από το πέρας της ανάπλασης του χώρου από τον Δήμο Πειραιά.

Κύριε Συντυχάκη, οι συνολικές δαπάνες των δύο τελευταίων ετών για τη συντήρηση των εγκαταστάσεων του Αγίου Κοσμά ξεπερνούν τις 500.000 ευρώ και στο ποσό αυτό δεν υπολογίζουμε τις δαπάνες για τους διαγωνισμούς που είναι σε εξέλιξη, όπου και εκεί ξεπερνούν τις 500.000 ευρώ τα χρήματα που έχουν δαπανηθείγια όλους τους διαγωνισμούς αυτούς.

Το έχω ξαναπεί και το λέω για άλλη μια φορά απ’ αυτό το Βήμα: Είμαι υπερήφανος για το έργο που έχει γίνει για τη συντήρηση και την αναβάθμιση των αθλητικών υποδομών την περίοδο της θητείας μας, μόλις σε τριάντα μήνες. Παραλάβαμε εγκαταλειμμένες και κατεστραμμένες σε πολύ μεγάλο βαθμό εγκαταστάσεις. Δουλεύουμε, όμως, όλοι, εργαζόμενοι, διοικήσεις, Υπουργείο, στελέχη του Υπουργείου για να κάνουμε το καλύτερο στον λιγότερο χρόνο που μπορούμε, δηλαδή να παραδώσουμε συνολικά όχι μόνο εγκαταστάσεις που ανήκουν σε εμάς, αλλά εγκαταστάσεις που ανήκουν και στους δήμους και που μέσα από τα προγράμματα, είτε το «ΦΙΛΟΔΗΜΟΣ II» είτε το «ΑΝΤΩΝΗΣ ΤΡΙΤΣΗΣ», σε συνεργασία με το Υπουργείο Εσωτερικών, να χρηματοδοτήσουμε όσο το δυνατόν περισσότερες εγκαταστάσεις για να παρέχουμε όσο το δυνατόν περισσότερες ασφαλείς, σύγχρονες και προσβάσιμες αθλητικές εγκαταστάσεις.

Και κάτι τελευταίο: Ξέρατε ότι στην Ελλάδα δεν γνωρίζαμε μέχρι πρότινος τι εγκαταστάσεις έχουμε; Φαντάζομαι ότι το ξέρατε ή αν δεν το ξέρατε, κακώς δεν το ξέρατε. Έπρεπε να ρωτήσετε τους συνεργάτες σας. Κι, όμως, η συγκεκριμένη ηγεσία του Υπουργείου δουλέψαμε με την ΚΕΔΕ, φτιάξαμε την πλατφόρμα «Πέλοπας» και έχουμε, περίπου στο 80% και πλέον, εικόνα των εγκαταστάσεων που διαθέτουν οι δήμοι στη χώρα μας, πέρα από τις εγκαταστάσεις που καταγράψαμε με πλήρη ανάλυση και που διαθέτει το Υπουργείο Αθλητισμού, που δεν είχαμε ακριβή εικόνα των εγκαταστάσεων που διέθετε το Υπουργείο Αθλητισμού, ούτε προσβασιμότητα ούτε αδειοδοτήσεις, αν υπάρχουν. Τα ενεργειακά κ.λπ. ήταν δευτερευούσης σημασίας, όπως φάνηκε, γιατί δεν υπήρχε τίποτα. Πλέον έχουμε πλήρη εικόνα. Αντίστοιχη δουλειά, μέσα από τον «Πέλοπα», γίνεται και στις εγκαταστάσεις που ανήκουν στους δήμους. Έχουμε ήδη απαντήσει σε ερώτηση, σε προηγούμενο χρόνο, στη Βουλή με στοιχεία τα οποία διαρκώς επικαιροποιούνται.

Είμαστε στη διάθεσή σας, αν το επιθυμείτε, να έλθουμε εδώ πέρα, να καταθέσετε μια ερώτηση και να σας καταθέσω όλα τα στοιχεία που προκύπτουν μέσα από τον «Πέλοπα», δηλαδή τι εγκαταστάσεις έχουμε, σε τι άθλημα, σε τι κατάσταση, με τι παλαιότητα, ποιες είναι προσβάσιμες και ποιες όχι, ποιες είναι ενεργειακά αναβαθμισμένες. Αποκτάμε, δηλαδή, ένα εκπληκτικό εργαλείο και για το Υπουργείο Αθλητισμού και για το Υπουργείο Εσωτερικών και για το Υπουργείο Περιβάλλοντος, αλλά και γενικότερα για όλους τους εμπλεκόμενους στην αυτοδιοίκηση Α΄ και Β΄ βαθμού, διότι έτσι ξέρουμε άπαντες τι έχουμε, Αν θέλουμε να κάνουμε στρατηγική ανάπτυξης κάποιου αθλήματος, θα έχουμε εικόνα των εγκαταστάσεων και δεν θα λειτουργεί το «μου είπαν, σου είπαν, του είπαν» ή ο βαθμός συμπάθειας που μπορεί να έχει ένας Υπουργός μ’ έναν δήμο. Όχι, θέλουμε να κάνουμε πραγματική ανάπτυξη και φυσικά τα στοιχεία του «Πέλοπα» θα είναι προσβάσιμα σε όλους.

Μη βιαστείτε να πείτε ότι είναι δικό μου εργαλείο. Το έχετε ξαναπεί για το μητρώο ερασιτεχνικών σωματείων –το θυμάστε- και «την πατήσατε», διότι το μητρώο ερασιτεχνικών σωματείων έχει αγκαλιαστεί απ’ όλους τους υγιείς και νοικοκύρηδες εκπροσώπους των σωματείων. Τότε μας αμφισβητήσατε. Τότε είπατε βαριές κουβέντες. Κι, όμως, σήμερα η υγιής αθλητική κοινότητα το επικροτεί, στηρίζεται από την πολιτεία και με οικονομική ενίσχυση και συν τοις άλλοις οι νοικοκύρηδες απέκτησαν λόγο και ρόλο και το χαιρόμαστε αυτό και βοηθάμε με κάθε τρόπο να αυξηθεί ο αριθμός των τακτοποιημένων ενεργών ερασιτεχνικών σωματείων που γράφονται στο μητρώο.

Βεβαίως, είμαι στη διάθεσή σας οποτεδήποτε χρειαστεί, κύριε συνάδελφε. Οποιαδήποτε στιγμή καταθέσετε εκ νέου ερώτηση για οποιοδήποτε άλλο θέμα, είμαστε εδώ να απαντήσουμε και σε εσάς, αλλά και σ’ όσους μας παρακολουθούν.

Σας ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ κι εγώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Πρόεδρε, υπήρξε πιθανά μια σημαντική παραποίηση από την πλευρά του Υπουργού. Κατέθεσε στα Πρακτικά …

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αυτό δεν επιτρέπεται, το ξέρετε πολύ καλά. Θα σας δώσω, όμως, για μισό λεπτό τον λόγο, σας παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Μια ερώτηση στον Υπουργό, όχι τίποτα περισσότερο.

**ΠΡΟΕΔΡΕΥΟΥΣΑ (Σοφία Σακοράφα):** Ωραία, κάντε την ερώτηση στον Υπουργό. Δεν ξέρω αν θέλει ο ίδιος να απαντήσει.

**ΕΜΜΑΝΟΥΗΛ ΣΥΝΤΥΧΑΚΗΣ:** Εάν το ΚΚΕ καταψήφισε επί της αρχής το σχέδιο νόμου ή εκτός από την καταψήφιση επί της αρχής του σχεδίου νόμου καταψήφισε και τη συγκεκριμένη διάταξη για τη μετάταξη των εργαζομένων στη Γενική Γραμματεία Αθλητισμού. Μια απάντηση από τον Υπουργό μόνο γι’ αυτό.

Επαναλαμβάνω: Από την απάντηση του κυρίου Υπουργού θα καθοριστεί εάν πρόκειται για παραποίηση ή όχι των λεγομένων μου.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, μόνο σ’ αυτό θα απαντήσετε, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε Συντυχάκη, άρθρο 23 ν.4726/2020. Έχει ψηφιστεί από το ΚΚΕ. Δεν λέω επί της αρχής, λέω για το συγκεκριμένο άρθρο. Μάλιστα, είχατε εκφραστεί και θετικά για την αποκατάσταση των εργαζομένων. Δείτε καλύτερα, σας παρακαλώ, τα Πρακτικά εκείνης της περιόδου, τι είχατε πει, τι είχατε καταθέσει και τι ψηφίσατε.

**ΕΜΜΑΝΟΥΗΛ ΣΥΝΤΥΧΑΚΗΣ:** Να λέμε, όμως, την αλήθεια, έτσι; Για τους εργαζόμενους τη διάταξη την είχαμε ψηφίσει. Είχαμε καταψηφίσει επί της αρχής το σχέδιο νόμου. Το να καταψηφίσεις επί της αρχής ένα σχέδιο νόμου που είναι αντιαθλητικό δεν σημαίνει ότι σε επιμέρους άρθρα δεν μπορεί να υπάρξει συμφωνία. Στη συγκεκριμένη διάταξη το ΚΚΕ ψήφισε, άρα να μην παραποιείτε την αλήθεια.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κυρία Σακοράφα, θα αναγκαστώ να απαντήσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, κλείνουμε μ’ αυτό, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ για τον χρόνο.

Κύριε Συντυχάκη, ήμουν πολύ σαφής. Το ΚΚΕ συντάχθηκε μ’ αυτήν τη διάταξη που αποκαθιστά πλήρως τους εργαζόμενους στον Άγιο Κοσμά. Αυτό είπα στην πρωτολογία μου, αυτό επαναλαμβάνω και τώρα. Πού καταλάβατε το λάθος; Μάλλον δεν καταλάβατε εσείς τι ψηφίσατε τώρα και προσπαθείτε «να τα γυρίσετε».

Ψηφίσατε υπέρ μιας διατάξεως με την οποία η πολιτεία και η Κυβέρνησή μας προέβλεψε την πλήρη αποκατάσταση όλων των εργαζομένων, όλων των βαθμίδων με όποια σχέση, την επόμενη μέρα που ο Άγιος Κοσμάς θα μετεξελιχθεί. Είμαστε σαφείς. Κι εσείς αυτή τη διάταξη την υπερψηφίσατε. Τι δεν καταλάβατε; Το «επί της αρχής» ή «για άλλες διατάξεις»; Εγώ αναφέρθηκα συγκεκριμένα στο άρθρο 23 του ν.4726. Το ΚΚΕ τότε συντάχθηκε κι εσείς ήσασταν υπέρ. Σήμερα μας ψέγετε γιατί δεν έχουμε προβλέψει. Μάλλον δεν καταλάβατε τι ψηφίσατε. Παρ’ όλα αυτά, δεν πειράζει, έστω και με έναν χρόνο καθυστέρηση καλό είναι που το καταλάβατε.

**ΕΜΜΑΝΟΥΗΛ ΣΥΝΤΥΧΑΚΗΣ:** Στην αρχή είπατε ότι…

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 11.00΄ λύεται η συνεδρίαση για τη Δευτέρα 24 Ιανουαρίου 2022 και ώρα 14:00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση της με αριθμό 7/4 29-12-2021 επίκαιρης επερώτησης της Κοινοβουλευτικής Ομάδας του Κινήματος Αλλαγής προς τους Υπουργούς Οικονομικών, Ανάπτυξης και Επενδύσεων, Περιβάλλοντος και Ενέργειας, Αγροτικής Ανάπτυξης και Τροφίμων, Εργασίας και Κοινωνικών Υποθέσεων, με θέμα «Πλήρης απραξία της Κυβέρνησης μπροστά στο “τσουνάμι” της ακρίβειας και της αισχροκέρδειας» και β) συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**