(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΑ΄

Δευτέρα, 18 Απριλίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτού Δ.Αυγερινοπούλου, σελ.   
3. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας:   
 1) «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)», σελ.   
 2) «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)», σελ.   
 3) «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών», σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΘΑΝΑΣΙΟΥ Χ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΣΑΚΟΡΑΦΑ Σ. , σελ.   
  
Β. Επί των σχεδίων νόμων του Υπουργείου Εθνικής Άμυνας:

ΓΙΑΝΝΑΚΟΠΟΥΛΟΥ Κ. , σελ.   
 ΔΡΙΤΣΑΣ Θ. , σελ.   
 ΚΑΤΡΟΥΓΚΑΛΟΣ Γ. , σελ.   
 ΚΕΓΚΕΡΟΓΛΟΥ Β. , σελ.   
 ΜΥΛΩΝΑΚΗΣ Α. , σελ.   
 ΠΑΝΑΓΙΩΤΟΠΟΥΛΟΣ Ν. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΑΚΟΡΑΦΑ Σ. , σελ.   
  
Γ. Επί του σχεδίου νόμου του Υπουργείου Προστασίας του Πολίτη:  
 ΑΠΑΤΖΙΔΗ Μ. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΜΙΝΗΣ Γ. , σελ.   
 ΚΟΥΒΕΛΑΣ Δ. , σελ.   
 ΜΠΑΚΑΔΗΜΑ Φ. , σελ.   
 ΜΥΛΩΝΑΚΗΣ Α. , σελ.   
 ΠΑΠΑΝΑΣΤΑΣΗΣ Ν. , σελ.   
 ΣΠΙΡΤΖΗΣ Χ. , σελ.   
 ΧΗΤΑΣ Κ. , σελ.   
  
Δ. ΠΑΡΕΜΒΑΣΕΙΣ:  
 ΧΑΤΖΗΔΑΚΗΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΑ΄

Μεγάλη Δευτέρα 18 Απριλίου 2022

Αθήνα, σήμερα 18 Απριλίου 2022, ημέρα Μεγάλη Δευτέρα και ώρα 9.39΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-4-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΙ΄ συνεδριάσεώς του, της Πέμπτης 14ης Απριλίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Εργασίας και Κοινωνικών Υποθέσεων: «Δουλειές Ξανά: Αναδιοργάνωση Δημόσιας Υπηρεσίας Απασχόλησης και ψηφιοποίηση των υπηρεσιών της, αναβάθμιση δεξιοτήτων εργατικού δυναμικού και διάγνωσης των αναγκών εργασίας και άλλες διατάξεις».)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Θα γίνει εκφώνηση των νομοσχεδίων που είναι γραμμένα στην ημερήσια διάταξη:

Α. Υπουργείου Εθνικής Άμυνας

1) Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)».

2) Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)»

3) Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών».

Β. Υπουργείου Προστασίας του Πολίτη

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)».

Το ανωτέρω νομοσχέδιο θα συζητηθεί μετά την ψήφιση των νομοσχεδίων του Υπουργείου Εθνικής Άμυνας.

Προχωρούμε αμέσως στη συζήτηση των τριών νομοσχεδίων του Υπουργείου Εθνικής Άμυνας, τα οποία ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή ενιαία με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία των συμβάσεων θα γίνει, μετά το τέλος της συζήτησή τους, χωριστά και με τη σειρά που συζητήθηκαν.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώςτο Σώμα συνεφώνησε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Είχαμε παρακαλέσει τον Υπουργό κατά τη συζήτηση στην επιτροπή να μάθει και να μας ενημερώσει αν έχει κυρωθεί το αντίστοιχο Μνημόνιο για τη Ναυτική Συνεργασία από την τουρκική Βουλή. Και είχαμε θέσει και ένα ζήτημα αναβολής της συζήτησης, που φαντάζομαι για να μην έχουμε ενημερωθεί, έχει απορριφθεί. Να μας ενημερώσει ο κύριος Υπουργός τουλάχιστον για το πρώτο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουμε και μια αίτηση χορήγησης άδειας.

Κυρίες και κύριοι συνάδελφοι, η Βουλευτής κ. Αυγερινοπούλου ζητεί άδεια ολιγοήμερης απουσίας στο εξωτερικό από τη Δευτέρα 9-5-2022 έως και την Παρασκευή 13-5-2022. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Ξεκινάμε με την κ. Σοφία Σακοράφα από το ΜέΡΑ25, η οποία θα μιλήσει και για τις τρεις συμβάσεις.

Ορίστε, κυρία Σακοράφα, έχετε τον λόγο.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, η μόνη απειλή για τη χώρα μας είναι σε όλους γνωστή. Οι τρεις κυρώσεις δεν εδραιώνουν ούτε εθνική ούτε ευρωπαϊκή αρχιτεκτονική ασφάλειας. Το ΝΑΤΟ έχει επιθετικό προσανατολισμό και αυτός εκφράζεται σήμερα με όσα συμβαίνουν στην Ουκρανία. Την ίδια ώρα υπάρχουν και οι προθέσεις για προσχώρηση της Σουηδίας και της Φινλανδίας. Φαίνεται πως δεν φτάνουν τα προβλήματα που ήδη δημιούργησε η επέκταση του ΝΑΤΟ προς την Ανατολή.

Η συμφωνία με τη Νορβηγία έρχεται σε εντελώς ακατάλληλη χρονική στιγμή. Με αυτή, αντί να εξασφαλίζεται το απόρρητο των εθνικών μας πληροφοριών, συμβαίνει το ακριβώς αντίθετο.

Κύριε Υπουργέ, μία συμφωνία με τέτοιο περιεχόμενο είναι και εθνικά επικίνδυνη. Αν μάλιστα υπάρξει και συνέχεια με ανάλογες συμφωνίες με άλλα νατοϊκά κράτη αυτό σημαίνει ότι συμμετέχουμε με επιλογή και ευθύνη μας σε ένα πλαίσιο φιλοτουρκικής πολιτικής. Συνεπώς λέμε εξαρχής «όχι».

Έθεσα και ένα συγκεκριμένο ερώτημα στην επιτροπή εάν η συμφωνία αφορά στις διαβαθμισμένες πληροφορίες που αξιοποιούνται στο πλαίσιο των επιχειρήσεων των αεροσκαφών, όπως παραδείγματος χάριν τα F-35, που πρόσφατα απέκτησε η Νορβηγία και πιθανόν να αποκτήσουμε και εμείς. Έμεινε αναπάντητο, κύριε Υπουργέ.

Επίσης, κύριε Υπουργέ, καταθέσατε τις δύο κυρώσεις για το Κέντρο Αριστείας για τη Ναυτική Ασφάλεια χωρίς να γνωρίζετε τι έχουν πράξει η Τουρκία και η Ρουμανία. Κι όμως έχει μεγάλη σημασία το να είναι η Ελλάδα η επισπεύδουσα.

Επιπλέον προχωράτε χωρίς ασφαλή γνώση για την ελληνική παρουσία στο κέντρο αυτό. Είπατε: «Η πληροφόρησή μου είναι ότι θα έχουμε τη θέση του ενός υποδιοικητή για Έλληνα αξιωματικό». Και ρωτώ: Υπάρχουν επίσημες δεσμεύσεις και αν είναι ποιες; Στο μνημόνιο προβλέπεται τροποποίησή του με εσωτερική νομοθεσία της Τουρκίας. Αυτό είναι βέβαια πρόβλημα.

Επισημαίνω ότι για το Κέντρο Αριστείας της Σούδας δεν υπάρχει αντίστοιχη πρόβλεψη. Για το ΝΑΤΟ και για τα συμφέροντα της Τουρκίας δεν υπάρχει η αρχή της αμοιβαιότητας.

Ανεξάρτητα από όλα αυτά, είμαστε εδώ αντίθετοι και για άλλους λόγους. Τα κέντρα αριστείας λειτουργούν προς όφελος της χώρας-πλαίσιο, δηλαδή εδώ της Τουρκίας. Ο ρόλος του Κέντρου Αριστείας της Κωνσταντινούπολης για τη Ναυτική Ασφάλεια επικαλύπτει αντικείμενα του ΚΕΝΑΠ στη Σούδα, όπως στην έρευνα και διάσωση αλλά και στις νηοψίες. Μέχρι τώρα ξέρουμε ότι υπήρχε άρνηση της Αθήνας να συμμετάσχει στο κέντρο της Κωνσταντινούπολης, γιατί όπως διαβάζουμε αυτό θα λειτουργήσει σαν δούρειος ίππος για εκείνο της Σούδας.

Και όμως, τον Μάιο του 2019, επί ΣΥΡΙΖΑ, η Ελλάδα δήλωσε συμμετοχή στο κέντρο της Κωνσταντινούπολης, δηλαδή θα συγχρηματοδοτούμε κιόλας το τουρκικής πρωτοβουλίας κέντρο, το οποίο θα ανταγωνίζεται το ΚΕΝΑΠ της Σούδας που χρηματοδοτεί μόνη της η Ελλάδα.

Ο κύριος Υπουργός δεν απάντησε ούτε εδώ στις ερωτήσεις μας. Υπήρχαν και υπάρχουν αρνητικές εισηγήσεις στελεχών των Ενόπλων Δυνάμεων για τη συμμετοχή μας; Εάν δεν συμμετείχε η Ελλάδα, θα ήταν δυνατή η σύσταση κέντρου αριστείας με χώρα-πλαίσιο την Τουρκία και συμμετέχουσα μόνο τη Ρουμανία; Μήπως χωρίς τη συμμετοχή μας δεν θα ήταν καν εφικτή η σύσταση του συγκεκριμένου κέντρου;

Υπάρχει κανείς, κύριοι συνάδελφοι, που ξεχνά ή παραβλέπει ότι η Τουρκία έχει με νόμο χωρίσει το Αιγαίο στη μέση, ότι δεν αναγνωρίζει τη Διεθνή Σύμβαση για το Δίκαιο της Θάλασσας, ότι ασκεί παράνομες και επικίνδυνες πρακτικές, όπως είδαμε στην Επιχείρηση «ΕΙΡΗΝΗ»; Ο κίνδυνος είναι ακόμη μεγαλύτερος, επειδή τα κέντρα αριστείας παράγουν μέρος της πολιτικής που καλείται να υλοποιήσει η διοίκηση του ΝΑΤΟ. Το ΝΑΤΟ, στην ουσία, ενθαρρύνει την τουρκική προκλητικότητα.

Είπε στην επιτροπή ο κύριος Υπουργός: «Η διαρκής στελέχωση με προσωπικό της χώρας μας στο κέντρο αριστείας θα συμβάλει στον καλύτερο έλεγχο των διαδραματιζόμενων εντός του κέντρου». Όμως, αυτό το σκεπτικό το αποδυνάμωσε ο ίδιος, αφού είπε δεν είναι η καλύτερη εποχή να λες πράγματα εναντίον της Τουρκίας στο ΝΑΤΟ, διότι αυτή την εποχή οι σύμμαχοι είτε το θέλουμε είτε όχι είτε μας αρέσει είτε όχι θέλουν να εξασφαλίσουν ότι η Τουρκία παραμένει προσδεδεμένη στο άρμα του ΝΑΤΟ. Δηλαδή λόγω της συγκυρίας, θα κάνουμε τα στραβά μάτια. Και τι καταφέραμε, όταν το κλίμα ήταν καλύτερο για εμάς -αν ήταν και ποτέ καλύτερο;

Κύριοι συνάδελφοι, καταλάβετέ το. Για τις Ηνωμένες Πολιτείες, η Τουρκία ήταν, είναι και μάλλον θα συνεχίσει να είναι ανεκτίμητη σύμμαχος, για να θυμηθούμε την ορολογία του Χένρι Κίσινγκερ.

Επίσης, είπε ότι κύριος Υπουργός: «Θα ζητάμε πάντα να μεταβάλλει η Τουρκία προς το καλύτερο στοιχεία συμπεριφοράς της, όπως λιγότερη προκλητικότητα, λιγότερη επιθετικότητα, λιγότερες εμπρηστικές δηλώσεις, λιγότερες προκλητικές συμπεριφορές, όπως η παραβίαση του εναέριου χώρου μας ή οι υπερπτήσεις».

Όμως, εδώ δεν υπάρχει λιγότερο. Η μόνη θέση που μπορεί να έχουμε είναι «το τέλος στις προκλήσεις». Βέβαια αυτό θα μου επιτρέψετε να πω ότι προϋποθέτει και κόκκινες γραμμές. Υπάρχουν όμως για την Κυβέρνηση; Αυτό είναι το ερώτημά μου και με αυτό κλείνω, κύριε Πρόεδρε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το λόγο έχει ο κ. Μυλωνάκης από την Ελληνική Λύση και για τις τρεις συμβάσεις.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είχαμε ζητήσει από τον κύριο Υπουργό –και νομίζω ότι προτού ξεκινήσει διαδικασία θα έπρεπε να μας απαντήσει, όμως δεν απάντησε- εάν έχουν κυρωθεί αυτές οι δύο συμβάσεις μεταξύ Ελλάδος, Ρουμανίας και Τουρκίας για το Κέντρο Αριστείας της Ναυτικής Ασφάλειας με έδρα την Κωνσταντινούπολη από την Τουρκία.

Κύριε Υπουργέ, προφανώς δεν έχουν κυρωθεί αυτές οι συμβάσεις, διότι αν είχαν κυρωθεί, θα είχε αναφερθεί στο φυλλάδιο του ΝΑΤΟ. Έψαξα μέσα στο Σαββατοκύριακο, κύριοι του ΣΥΡΙΖΑ, δεν έχουν κυρωθεί. Τώρα εμείς άρον άρον, κύριε Υπουργέ, θέλουμε να τις κυρώσουμε. Για ποιο λόγο;

Κοιτάξτε να δείτε, η Ελληνική Λύση είχε πει και είχε ζητήσει την αναβολή της συζήτησης αυτής. Δεν έχουμε πρόβλημα χρόνου να δούμε κατά πόσο η Τουρκία μπορεί να συνέλθει, μπορεί να ασπαστεί το Διεθνές Δίκαιο και το Δίκαιο της Θάλασσας, μπορεί να αισθανθεί νατοϊκός σύμμαχος. Διότι έτσι όπως πάμε, το ΝΑΤΟ δεν εκπληρώνει τις υποχρεώσεις για τις οποίες υφίσταται.

Βεβαίως και ανήκουμε στη Δύση, είμαστε μέρος της δυτικής συμμαχίας. Βεβαίως και είμαστε μέρος της συμμαχίας του ΝΑΤΟ, του Οργανισμού. Όμως, το ΝΑΤΟ μάς υποστηρίζει σαν σύμμαχό του;

Είχε πει ο προηγούμενος Πρόεδρος των Ηνωμένων Πολιτειών, ο κ. Τραμπ, σε μια αποστροφή του λόγου του ότι η Αμερική και η Ελλάδα είναι οι μόνες χώρες οι οποίες είναι εντάξει στις οικονομικές υποχρεώσεις. Έτσι δεν είναι; Πληρώνουμε κάθε χρόνο αυτό το οποίο πρέπει να πληρώσουμε για τη συμμετοχή μας στο ΝΑΤΟ. Οι άλλες χώρες τι γίνεται; Και γιατί εμείς να είμαστε πάντα οι άνθρωποι, οι οποίοι θα σκύβουμε το κεφάλι και θα λέμε πάντα ναι;

Πρέπει πρώτα να σταματήσουν οι προκλήσεις της Τουρκίας. Πρέπει πρώτα να ασπαστεί η Τουρκία το Διεθνές Δίκαιο και εν συνεχεία να δούμε τι γίνεται με τις κυρώσεις, δυο κυρώσεις, τις οποίες θα συζητήσουμε ευθύς αμέσως.

Κύριε Υπουργέ, στο πρωτοσέλιδο της «ΔΗΜΟΚΡΑΤΙΑΣ» της προχθεσινής –και υποβάλαμε και ερώτηση ως Ελληνική Κρίση στο Υπουργείο Άμυνας- έγραφε: «Αποκάλυψη…».

Ρωτάμε –γιατί είχαμε ξαναρωτήσει και ο ΣΥΡΙΖΑ σάς είχε ρωτήσει γι’ αυτό το θέμα- τι όπλα και οπλικά συστήματα και πυρομαχικά στείλαμε στην Ουκρανία και αν τα στείλαμε στην Ουκρανία ή αν τα στείλαμε στο ΝΑΤΟ. Είχατε απαντήσει λοιπόν: «Εγώ έχω απαντήσει στην Ελληνική Λύση και στον κ. Βελόπουλο». Όμως, διαβάζοντας την απάντηση αυτή, βλέπουμε αοριστολογία και τίποτα άλλο.

Και βγαίνει η «ΔΗΜΟΚΡΑΤΙΑ» στο πρωτοσέλιδο και γράφει: «Στείλαμε έξι φορές όπλα στην Ουκρανία» και αναφέρει οπλικά συστήματα, εκτός από τα Καλάσνικοφ τα οποία ξέραμε, και άλλα όπλα μεταξύ των οποίων και Στίνγκερ.

Λέτε ότι τα νησιά δεν τα αποστρατικοποιούμε. Από πού έφυγαν αυτοί οι εκτοξευτές; Οι λίγοι αυτοί;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τα έχουμε πει πολλές φορές!

**ΑΝΤΩΝΙΟΣ ΜΥΛΩΝΑΚΗΣ:** Κοιτάξτε τώρα. Λέτε ότι μας το έχετε πει πολλές φορές. Εμείς κάναμε την ερώτηση, θέλουμε απάντηση και σοβαρή, όχι απάντηση γενικόλογη.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όλες οι απαντήσεις είναι σοβαρές.

**ΑΝΤΩΝΙΟΣ ΜΥΛΩΝΑΚΗΣ:** Όχι, αοριστολογίες είναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Κάνει ερώτηση, κύριε Πρόεδρε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μυλωνάκη, θα απαντήσει ο κύριος Υπουργός μετά.

**ΑΝΤΩΝΙΟΣ ΜΥΛΩΝΑΚΗΣ:** Δεν προσβάλλω αυτή τη στιγμή. Δεν προσβάλλω. Γιατί προέρχομαι από τη μήτρα των Ενόπλων.

(Θόρυβος από την πτέρυγα της Νέας Δημοκρατίας)

Δεν προσβάλλω, αλλά δεν θέλουμε αοριστολογίες. Τελειώσανε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μυλωνάκη, η διαδικασία έχει ως εξής: Εσείς λέτε την άποψή σας και εφόσον το επιθυμεί ο Υπουργός, θα απαντήσει.

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, ακούστε. Επαναλαμβάνω ότι δεν προσβάλλω τις Ένοπλες Δυνάμεις. Οι απαντήσεις πρέπει να είναι ορισμένες. Σε αυτό που σας ρωτάμε να απαντάτε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μυλωνάκη, απευθυνθείτε στο Σώμα παρακαλώ.

(Θόρυβος από την πτέρυγα της Νέας Δημοκρατίας)

Σας παρακαλώ, κύριε Χατζηδάκη!

**ΑΝΤΩΝΙΟΣ ΜΥΛΩΝΑΚΗΣ:** Διάβασα την απάντηση προς τον κ. Βελόπουλο. Εδώ μιλάμε για άλλα όπλα. Μιλάμε για εκτοξευτές, μιλάμε για ΠΕΠ. Δεν είναι απλά τα πράγματα. Και έξι φορές; Και στα χέρια του ΝΑΤΟ! Και σας είπα, δεν έχουμε τίποτα. Πρέπει η Συμμαχία να καταλάβει ότι οι Έλληνες…

(Θόρυβος από την πτέρυγα της Νέας Δημοκρατίας)

Αφήστε τα, κύριε Ναύαρχε, τώρα! Αφήστε τα!

**ΔΙΟΝΥΣΙΟΣ ΧΑΤΖΗΔΑΚΗΣ:** Έχει απαντήσει με επιστολή στον κ. Βελόπουλο!

**ΑΝΤΩΝΙΟΣ ΜΥΛΩΝΑΚΗΣ:** Είπαμε! Η απάντηση που πήραμε ήταν αοριστολογίες!

Θέλω να πω και κάτι άλλο, κύριε Υπουργέ. Με πήρε τηλέφωνο ο δικός σας, ο πρώην Αντιπρόεδρος της Βουλής ο κ. Γιώργος Σούρλας, ο οποίος έστειλε δύο επιστολές στον κύριο… Μου τις έστειλε κιόλας.

Μου λέει: «Κύριε Μυλωνάκη, σας παρακαλώ πάρα πολύ, δεν βρίσκω άκρη. Έχω στείλει από τις 4 Φεβρουαρίου του 2022 μια επιστολή στον κύριο Πρωθυπουργό» -τις έχω εδώ- «και μία στην κ. Κεραμέως, για αυτά τα οποία συμβαίνουν στη Βόρειο Ήπειρο. Δεν δίνουν σημασία καμμία στην εκπαιδευτική κοινότητα της ελληνικής εθνικής μειονότητας. Φθίνουσα πορεία των σχολείων, επτά σχολεία και τετρακόσιοι εννέα μαθητές από εκατό σχολεία και έξι χιλιάδες τριακόσιους ογδόντα έξι μαθητές. Δεν δίνουν βιβλία στην ελληνική γλώσσα ιστορίας, γεωγραφίας. Έχουν εγκαταλείψει τελείως την εθνική μειονότητα, τους Βορειοηπειρώτες στη Βόρειο Ήπειρο και δεν μιλάει κανένας και δεν μου απαντάει ούτε ο Πρωθυπουργός ούτε η κ. Κεραμέως».

Θα τα καταθέσω στα Πρακτικά, κύριε Υπουργέ. Δεν είναι για εσάς.

Πρέπει να τα ακούσετε εσείς, κύριε Υπουργέ. Η Κυβέρνηση είστε. Τι να κάνουμε; Ξέρετε την εκτίμησή μου, αλλά πρέπει να τα ακούσετε. Κάποιος πρέπει να τα ακούσει τελικά.

Πάμε τώρα στις δύο κυρώσεις. Στην προηγούμενη, του Σεπτεμβρίου 2021, κύριε Υπουργέ, στο άλλο κέντρο αριστείας, το οποίο είχε την αντιπυραυλική ομπρέλα κ.λπ., στην Κρήτη, είχαμε πει «όχι». Γιατί είχαμε πει «όχι»; Επειδή ήταν μεταξύ Ελλάδας, Ρουμανίας, Τσεχίας, Βουλγαρίας και Τουρκίας. Και είχαμε πει ότι δεν γίνεται τη Βουλγαρία του Μπορίσοφ, η οποία ήταν η πρώτη που είπε «ναι» στο τουρκολιβυκό μνημόνιο, που είναι πάντα φίλη και σύμμαχη με την Τουρκία, να τη βάζουμε μέσα -το ίδιο και την Τουρκία- και να ανταλλάσσουμε διαβαθμισμένες πληροφορίες και απόρρητα. Όχι τουλάχιστον μέχρι η Τουρκία να βάλει μυαλό.

Το πρώτο αφορά την ίδρυση, διοίκηση και λειτουργία του Κέντρου Αριστείας Ναυτικής Ασφάλειας και η δεύτερη αφορά τη λειτουργική σχέση του κέντρου αυτού με το συμμαχικό στρατηγείο του ΝΑΤΟ, το οποίο δεν είναι άλλο από αυτό το οποίο εδρεύει στη Σμύρνη.

Είχαμε αιτιολογήσει ακριβώς για ποιο λόγο, διότι δεν γίνεται να μη θυμόμαστε αυτά τα οποία έχει κάνει η Τουρκία και να τα ξεχνάμε τόσο εύκολα: Τον υβριδικό πόλεμο στον Έβρο και στα νησιά τον ξεχνάμε; Τις συνεχείς παραβιάσεις του FIR Αθηνών το ξεχνάμε; Το παράνομο τουρκολιβυκό μνημόνιο, κύριε Υπουργέ, το ξεχάσαμε; Τις παράνομες διεκδικήσεις της Τουρκίας στην Κύπρο τις ξεχάσαμε; Τις αλυτρωτικές ομιλίες των στελεχών και της τουρκικής κυβέρνησης -και χθες πάλι- για τη; «γαλάζια πατρίδα»; Τις παράνομες NAVTEX, τις ασκήσεις με πραγματικά πυρά στα επτά και δέκα μίλια από τις ελληνικές ακτές μέσα στην ελληνική ΑΟΖ και την υφαλοκρηπίδα τα ξεχνάμε; Οι τουρκικές επιδιώξεις για «γκριζάρισμα» του Αιγαίου ξεχνιούνται;

Η Κυβέρνηση μέσω του παρόντος τι επιδιώκει να πετύχει; Ερώτηση κάνουμε. Να συνεισφέρει στο ΝΑΤΟ ή να κάνει τον καλό σύμμαχο;

Μία άλλη ερώτηση που θέλουμε να σας θέσουμε, γιατί δεν έχουμε χρόνο, είναι περιορισμένος, είναι η εξής. Από τη στιγμή που η αιτιολογική έκθεση λέει τα εξής: «Πρωτίστως του ΝΑΤΟ και εν συνεχεία των συμμετεχόντων κρατών και άλλων εταίρων…» -δηλαδή, αυτή η σύμβαση κυρώνεται με ενδιαφέρον πρωτίστως του ΝΑΤΟ και εν συνεχεία των συμμετεχόντων κρατών και άλλων εταίρων- «…με σκοπό την ενίσχυση των ικανοτήτων τους σε επιχειρήσεις της θαλάσσιας ασφάλειας».

Και οι επιχειρήσεις που θα γίνουν στο Αιγαίο και στην Ανατολική Μεσόγειο επ’ ωφελεία της ελληνικής Κυβέρνησης και του ελληνικού λαού και του ελληνικού έθνους πού είναι, κυρίες και κύριοι συνάδελφοι;

Αυτά τα λέει ένας άνθρωπος ο οποίος είναι μέρος και υποστηρίζει τη συμμαχία. Αλλά ποια συμμαχία; Μια συμμαχία στην οποία δεν θα χρειάζεται η Ελλάδα να εξοπλίζεται και να δίνει τόσα δισεκατομμύρια για τα εξωτερικά της σύνορα αφού είναι μέλος του ΝΑΤΟ και ενώ και η Τουρκία είναι μέλος του ΝΑΤΟ. Άρα, ποιος είναι ο λόγος εμείς να πηγαίνουμε συνέχεια και να κυρώνουμε συμβάσεις και να ανταλλάσσουμε πληροφορίες και να εκπαιδεύουμε στο κάτω-κάτω τους Τούρκους, τους οποίους έχουμε εκπαιδεύσει αρκετά; Η Ελληνική Λύση και σε αυτή την περίπτωση λέει «όχι», καταψηφίζει αυτή τη συμφωνία.

Όσο για την κύρωση της Συμφωνίας Ασφάλειας μεταξύ της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών, επειδή μιλάμε εδώ πέρα και για την οικονομική συνεργασία, λέμε «ναι» σε αυτή την κύρωση, διότι με τη Νορβηγία μας συνδέουν δεσμοί, υπάρχουν θέματα τα οποία μπορούμε να ανταλλάξουμε και σε οικονομικό επίπεδο και να προχωρήσουμε τη συνεργασία μας.

Κύριε Υπουργέ, περιμένουμε μία απάντηση για να δούμε εάν πράγματι αυτό το πρωτοσέλιδο της «ΔΗΜΟΚΡΑΤΙΑΣ» είναι αληθινό ή ψεύτικο, fake, ή αν τυχόν η Τουρκία έχει κυρώσει τις μεταξύ μας συμβάσεις.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον κ. Παπαναστάση από το Κομμουνιστικό Κόμμα Ελλάδας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Πρέπει να ξεκαθαρίσουμε κάτι σε σχέση με αυτά που ήδη έχουν ακουστεί σήμερα εδώ από αυτό το Βήμα. ΝΑΤΟ και προάσπιση κυριαρχικών δικαιωμάτων και συνόρων της χώρας, στήριξη του ΝΑΤΟ με αυτά τα στοιχεία δεν υπάρχει. Αυτό πρέπει να είναι ξεκάθαρο.

Αυτό δεν το λέμε εμείς, το λέει η ιστορία: ΝΑΤΟ και Κύπρος, πάει η μισή Κύπρος. ΝΑΤΟ και χούντα, αλυσοδεμένος ο ελληνικός λαός. ΝΑΤΟ και «γκριζάρισμα» του μισού Αιγαίου. Αυτό είναι το ΝΑΤΟ. ΝΑΤΟ και καλλιέργεια της επιθετικότητας και του αναθεωρητισμού της Τουρκίας. Αυτό είναι το ΝΑΤΟ, αυτή είναι η πολιτική του, αυτή είναι η πολιτική των Ηνωμένων Πολιτειών της Αμερικής. Δεν μπορεί να ζητάμε περισσότερο ΝΑΤΟ και ταυτόχρονα να επικαλούμαστε την προάσπιση των κυριαρχικών δικαιωμάτων. Το ένα τραβάει από εδώ, το άλλο τραβάει από εκεί. Πρέπει, λοιπόν, οι θέσεις μας να είναι ξεκάθαρες.

Όσον αφορά την κύρωση της σύμβασης λειτουργίας Κέντρου Αριστείας Ναυτικής Ασφάλειας, άλλη μία εμπλοκή της Ελλάδας στη συνεισφορά της στη δημιουργία νατοϊκών υποδομών. Εβδομήντα χρόνια τώρα οι ελληνικές κυβερνήσεις στέλνουν στελέχη στο ΝΑΤΟ, στελεχώνουν επιτελεία, στέλνουν στρατιωτικές μονάδες σε επιχειρήσεις, συμμετέχουν σε ασκήσεις.

Τι είναι οι ασκήσεις; Είναι η δοκιμή των επιχειρησιακών σχεδίων του ΝΑΤΟ. Αυτό είναι οι ασκήσεις. Αυτό σημαίνει ότι σε περίοδο πραγματικών επιχειρήσεων οι ελληνικές Ένοπλες Δυνάμεις ήδη έχουν αποστολή συμμετοχής. Αυτό είναι. Η λέξη «άσκηση» που είναι μπροστά δεν λέει κάτι. Ήδη, οι ελληνικές Ένοπλες Δυνάμεις έχουν ενταχθεί σε αυτές τις αποστολές και συζητάμε τώρα άλλη μια ελληνική συμβολή στην παραπέρα ενίσχυση του ΝΑΤΟ με την κύρωση αυτού του μνημονίου.

Όλη αυτή η συμμετοχή στις νατοϊκές δραστηριότητες παρουσιάζεται από την Κυβέρνηση ότι συμβάλλει στη σταθερότητα και την ασφάλεια στην ευρύτερη περιοχή και ότι διασφαλίζει βέβαια και τα συμφέροντα της χώρας. Ποια είναι αυτή η ασφάλεια; Δεν υπάρχει μεγαλύτερο ψεύδος.

Για να δούμε, είναι η εμπλοκή μας στο ΝΑΤΟ ασφάλεια απέναντι στην τουρκική κατοχή της βόρειας Κύπρου; Αυτό διασφάλισε το ΝΑΤΟ; Η νατοϊκή επέμβαση στη Γιουγκοσλαβία διασφάλισε την ειρήνη στην περιοχή; Η επέμβαση στη Λιβύη; Η επέμβαση στη Συρία; Η συμμετοχή στη διαμόρφωση συνθηκών για την ιμπεριαλιστική ρωσική εισβολή στην Ουκρανία; Έτσι, κατά την Κυβέρνηση, διασφαλίζει η συμμετοχή μας τη σταθερότητα και την ασφάλεια μέσα στο ΝΑΤΟ; Όχι φυσικά.

Επίσης, η Κυβέρνηση επικαλείται την αναβάθμιση της γεωστρατηγικής θέσης της Ελλάδας. Τώρα εδώ πέρα κάποιος κοροϊδεύει κάποιον. Και προφανώς, είναι προσπάθεια της Κυβέρνησης να εξαπατήσει τον λαό. Τι διασφαλίζει η αναβάθμιση της γεωστρατηγικής θέσης της Ελλάδας, αυτή η «καραμέλα»;

Πρώτα απ’ όλα, υπηρετεί τα συμφέροντα των μεγάλων οικονομικών ομίλων. Ναι ή όχι; Το είδαμε στην ανοικοδόμηση της Γιουγκοσλαβίας. Είδαμε πώς περιμένουν οι μεγάλες κατασκευαστικές εταιρίες πίσω από τα στρατεύματα, αφού ισοπεδώσουν, να ξαναρημάξουν οικονομικά γενιές και γενιές αυτών των κατεστραμμένων δήθεν για να τους ανοικοδομήσουν.

Είναι επίσης σε αντίθεση με τα συμφέροντα του λαού μας. Τι κερδίζει ο λαός απ’ αυτές τις εμπλοκές; Στοχοποιείται.

Επίσης, βάζει σε αμφισβήτηση τα κυριαρχικά δικαιώματα στο Αιγαίο και την Ανατολική Μεσόγειο. Είναι γνωστή η ενιαία στάση ΗΠΑ – ΝΑΤΟ- Ευρωπαϊκής Ένωσης απέναντι στις τουρκικές διεκδικήσεις σε βάρος της χώρας μας.

Η Κυβέρνηση, συνεπικουρούμενη από τα άλλα κόμματα, επιλέγει συνειδητά την πολιτική της εμπλοκής στους ιμπεριαλιστικούς σχεδιασμούς. Ασκείται κάποια κριτική στο ΝΑΤΟ, αλλά από την ανάποδη μεριά. Όχι κριτική για την εγκληματική δραστηριότητα του ΝΑΤΟ, αλλά περισσότερο ΝΑΤΟ.

Αυτό, λοιπόν, είναι πάρα πολύ επικίνδυνο. Μπλέκει τον λαό μας σε αντιπαραθέσεις ισχυρών δυνάμεων και τον στοχοποιεί. Ας δει ο λαός μας την ελληνική εμπλοκή στον πόλεμο της Ουκρανίας. Συνεχίζει να γίνεται όλο και πιο βαθιά η εμπλοκή της Ελλάδας. Η Κυβέρνηση αδιαφορεί παντελώς για τους κινδύνους.

Εκτός από τη νατοϊκή δράση της χώρας, η ελληνοαμερικανική συμφωνία για τις βάσεις, όπως εκείνη με τη Γαλλία, αποτυπώνουν επίσης την επιδίωξη για πιο ενεργητική εμπλοκή στους σχεδιασμούς του ΝΑΤΟ, των Ηνωμένων Πολιτειών και της Ευρωπαϊκής Ένωσης στους ανταγωνισμούς με τη Ρωσία και την Κίνα. Στην κατεύθυνση αυτή ακριβώς κινείται η Κυβέρνηση της Νέας Δημοκρατίας σε σύμπλευση και με τα άλλα κόμματα.

Όλα αυτά τα στοιχεία έχουν ένα κοινό. Δείχνουν ότι δυναμώνει η επιθετικότητα της ελληνικής αστικής τάξης. Αυτό είναι το στοιχείο που βγαίνει ως συμπέρασμα από όλη αυτή τη δραστηριότητα. Γίνεται ασύδοτη. Αποβλέπει στην προώθηση των συμφερόντων της στην περιοχή. Καραδοκεί για συμμετοχή στο μοίρασμα της λείας των ιμπεριαλιστικών πολέμων και επεμβάσεων.

Γι’ αυτό οι κυβερνήσεις του ΣΥΡΙΖΑ και της Νέας Δημοκρατίας έχουν μετατρέψει το λιμάνι της Αλεξανδρούπολης σε μια αμερικανονατοϊκή -όχι βάση- υπερβάση. Είναι η βασικότερη πύλη ενίσχυσης των δυνάμεων που κομματιάζουν τους λαούς στα ευρωρωσικά σύνορα αυτή τη στιγμή. Τώρα, μετά τη ρωσική εισβολή στην Ουκρανία φαίνεται αυτή η σημαντικότητα όχι μόνο της Αλεξανδρούπολης, αλλά και της Θεσσαλονίκης. Προχθές η Κυβέρνηση αναίτια τσάκισε όσους διαμαρτύρονταν γι’ αυτό το χάλι. Έδειξε πόσο πιστός ευρωνατοϊκός στρατιώτης είναι η Κυβέρνηση. Νέα παιδιά που αντί να τα καμαρώνουμε για το ότι ζητάνε να μην εμπλακεί η Ελλάδα σε αυτούς τους πολέμους, τους άνοιξαν τα κεφάλια και πήγαν με κρανιοεγκεφαλικές κακώσεις στα νοσοκομεία της Θεσσαλονίκης.

Συζητάμε σήμερα τη κύρωση αυτού του μνημονίου. Ήδη έχουμε παρακαταθήκη από τις κυβερνήσεις ΣΥΡΙΖΑ και Νέας Δημοκρατίας το προηγούμενο ολοκληρωμένο Κέντρο Αριστείας Αεροπορικής και Πυραυλικής Άμυνας και άλλα πολλά. Δεν μας έφταναν αυτά τώρα, έχουμε και τη συνεισφορά στη λειτουργία αυτού του κέντρου αριστείας. Μόνο τα πάγια έξοδα είναι 200 χιλιάδες ευρώ. Άσε τα άλλα. Κι αυτό για να γίνει πιο αποτελεσματική η εγκληματική νατοϊκή μηχανή σε βάρος των λαών.

Αυτό κάνει η Κυβέρνηση. Χρηματοδοτεί την αύξηση της επιθετικότητας και της εγκληματικότητας του ΝΑΤΟ και πρέπει να πληρώσει ο λαός γι’ αυτά. Ή μήπως το ΝΑΤΟ, οι Ηνωμένες Πολιτείες της Αμερικής και η Ευρωπαϊκή Ένωση είναι φιλειρηνικοί οργανισμοί; Ρωτήστε τους Γιουγκοσλάβους, τους Παλαιστίνιους, τους Λίβυους, τους Σύρους, τους Ιρακινούς, τους Κύπριους και τελειωμό δεν έχει. Ρωτήστε αυτούς πόσο φιλειρηνικός είναι αυτός ο οργανισμός. Αυτή είναι η πραγματικότητα.

Εμείς, για μια φορά ακόμα, τονίζουμε είτε με τη δημιουργία ιμπεριαλιστικών επιθετικών υποδομών στο ελληνικό έδαφος είτε με την ενεργή ελληνική συμμετοχή σε άλλες νατοϊκές υποδομές εκτός συνόρων, όχι απλά δεν θωρακίζεται αμυντικά η χώρα, αλλά υπονομεύεται βάναυσα η ειρήνη -έστω και αυτή η ιμπεριαλιστική ειρήνη- στην περιοχή, αλλά και ευρύτερα.

Μετά τα παραπάνω, καταψηφίζουμε την κύρωση των δύο μνημονίων.

Τώρα, όσον αφορά τη συμφωνία με τη Νορβηγία για ανταλλαγή και την αμοιβαία προστασία διαβαθμισμένων πληροφοριών, είναι μια συμφωνία μεταξύ των δύο χωρών για την ανταλλαγή και προστασία διαβαθμισμένων πληροφοριών.

Εμείς σαν γενική θέση θα μπορούσαμε να κατανοήσουμε την ανάγκη ύπαρξης ενός μηχανισμού ο οποίος θα προστάτευε τόσο τη διακίνηση όσο και την ασφαλή διαχείριση κρίσιμων πληροφοριών από υποκλοπές. Το ερώτημα, όμως, είναι: Υπάρχει αυτός ο μηχανισμός, ναι ή όχι; Αυτά τα γνωρίζετε εσείς. Εμείς δεν τα ξέρουμε, γιατί αυτά είναι μπλοκαρισμένα από τη γνώση, άρα και τον έλεγχο του λαού.

Το γνωρίζουν, όμως, σίγουρα οι συμμαχικές -εντός εισαγωγικών ή εκτός εισαγωγικών, ανάλογα πώς το βλέπει ο καθένας- μυστικές υπηρεσίες. Το γνωρίζει η CIA. Το γνωρίζει η Μοσάντ. Το γνωρίζουν και οι άλλοι. Είναι γνωστό ότι στο πλαίσιο της πρόθεσης της καταστολής του λαϊκού κινήματος είστε σε αγαστή συνεργασία με όλους αυτούς. Γι’ αυτό και τα γνωρίζουμε. Υπάρχει ανταλλαγή κρίσιμων πληροφοριών. Μόνο που αυτές οι χρήσιμες πληροφορίες αφορούν την τρομοκρατία. Ποια είναι η τρομοκρατία για τη μεζούρα σας;

Εμείς δεν κρυβόμαστε πίσω από το δάχτυλό μας. Σε κάθε βαθμίδα ασφάλειας πληροφοριών στις Ένοπλες Δυνάμεις, στα Σώματα Ασφαλείας, στον δημόσιο τομέα, λειτουργούν οι συνέπειες από την ασφυκτική πρόσδεση της Ελλάδας κυρίως στη λυκοσυμμαχία του ΝΑΤΟ, των ΗΠΑ και της Ευρωπαϊκής Ένωσης. Κι αυτό μετατρέπει τη διασφάλιση του απόρρητου των εθνικών, όπως τις λέτε, κρίσιμων πληροφοριών σε ένα κυριολεκτικά διάτρητο σουρωτήρι.

Ο ΣΥΡΙΖΑ το 2018 πρότεινε το στήσιμο της Σχολής Πληροφοριών της Ευρωπαϊκής Ένωσης, όπως θα θυμάστε. Τότε διαφήμιζε ότι αυτό θα γινόταν σε συνεργασία με τα κράτη-μέλη, τις οντότητες του ΝΑΤΟ, τις υπηρεσίες πληροφοριών και ασφάλειας και ότι αυτοί θα παρέχουν εκπαίδευση και κατάρτιση στους τομείς των πληροφοριών και άλλων ειδικών πεδίων στο προσωπικό πληροφοριών των κρατών-μελών της Ευρωπαϊκής Ένωσης.

Δηλαδή τι λέγατε τότε, κύριοι του ΣΥΡΙΖΑ; Από τη μια ζητάτε να αναπτυχθεί εδώ ένα διεθνές κατασκοπευτικό πρακτορείο και από την άλλη ενδιαφέρεστε για τη διασφάλιση πληροφοριών. Για διαλέξτε. Κάπου φαλτσάρει το αφήγημα. Και το ξέρετε, γιατί φαλτσάρει και η πολιτική σας. Από τη μια στηρίζετε τους εγκληματικούς ιμπεριαλιστικούς μηχανισμούς του ΝΑΤΟ –ή δεν το κάνετε;- και από την άλλη τι; «Αγαπώ και μάχομαι για την ειρήνη». Εμείς σας λέμε: Ας ψαχτείτε. Αυτές οι αντιφάσεις δεν είναι τυχαίες. Στη θεωρία της προπαγάνδας αυτό ονομάζεται διπολική παραπλάνηση.

Δεν θα πάρω περισσότερο χρόνο. Μετά τα παραπάνω, καταψηφίζουμε και αυτή τη συμφωνία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με τον κ. Δρίτσα.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Η πρώτη συμφωνία αναφορικά με την ανταλλαγή κρίσιμων πληροφοριών ανάμεσα στην Ελλάδα και στην Νορβηγία με τις συνθήκες προστασίας και αμοιβαιότητες, έχει συζητηθεί στην επιτροπή όπου εκεί από την πλευρά τη δική μας καταθέσαμε θετική γνώμη και την υπερψηφίσαμε.

Επομένως, σύμφωνα με τον Κανονισμό δεν θα μιλήσω γι’ αυτήν εδώ στην Ολομέλεια. Επισημαίνω μόνο και γι’ αυτή τη συμφωνία και για όλες τις ανάλογες ότι στο κείμενο του μνημονίου κατανόησης της συμφωνίας δεν περιλαμβάνονται σαφείς διατάξεις, σαφείς ρυθμίσεις για την αμοιβαιότητα και για τον προσδιορισμό των πληροφοριών, εν πάση περιπτώσει την κατηγοριοποίηση. Αυτό είναι ένα διαρκές έλλειμμα που οι ελληνικές υπηρεσίες πρέπει να το φροντίζουν στην εφαρμογή τους, εάν θέλουμε πραγματικά να έχουν κάποιο όφελος αυτές οι συμφωνίες.

Και να επισημάνω ότι αυτή η συμφωνία υπογράφηκε τον Ιανουάριο του 2019. Η νορβηγική κυβέρνηση έστειλε τη διαβεβαίωσή της μέσω της πρεσβείας ότι από τον Μάιο του 2019 το κοινοβούλιο της Νορβηγίας έχει εγκρίνει, έχει κυρώσει τη συμφωνία. Και μετά από τρία χρόνια έρχεται να κυρωθεί στο ελληνικό Κοινοβούλιο παρ’ όλο ότι χαρακτηρίζεται επωφελής από τον ίδιο τον κύριο Υπουργό.

Αλλά ας προχωρήσω εκεί που πραγματικά δηλώσαμε επιφύλαξη στην συζήτηση της επιτροπής, κάνοντας εκτενή σχόλια για την κύρωση του μνημονίου κατανόησης μεταξύ της Τουρκίας και της Ρουμανίας και της Ελλάδας, όπως επίσης και για την κύρωση του μνημονίου κατανόησης πάλι μεταξύ της Τουρκίας, της Ελλάδας και της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού του ΝΑΤΟ. Και τα δύο μνημόνια κατανόησης αφορούν την ίδρυση και λειτουργία Κέντρου Αριστείας Ναυτικής Ασφάλειας.

Έχουμε επισημάνει ότι το κρίσιμο ζήτημα είναι ότι η Κυβέρνηση φέρνει αυτά τα δύο μνημόνια κατανόησης -το είπε και ο Υπουργός άλλωστε στην επιτροπή- ως συνήθη πρακτική, όταν και τα δύο αυτά μνημόνια κατανόησης και αυτά κάθε αυτά με όλες τους τις λεπτομέρειες αλλά και στη συγκεκριμένη συγκυρία με τις γενικότερες πρακτικές και ουσιαστικές και κρίσιμες εξελίξεις μόνο ως συνήθης διαδικασία δεν μπορεί να εισαχθούν προς κύρωση στη Βουλή. Αντίθετα απαιτείται μια πάρα πολύ σχολαστική και μελετημένη αξιολόγηση για μία σχέση που κατ’ αρχάς συνομολογήθηκε, αλλά που για να ενεργοποιηθεί χρειάζεται να εξεταστούν πάρα πολλά και σημαντικά ζητήματα.

Και εμείς σε αυτή τη συζήτηση έτσι προσήλθαμε και μέχρι στιγμής απ’ ό,τι δείχνουν τα πράγματα είμαστε απολύτως δικαιωμένοι για την υπεύθυνη αυτή στάση μας και την πολύ μελετημένη. Και ακόμα και τώρα δεν έχουμε πληροφορηθεί ούτε ως κόμματα ούτε το Σώμα της Βουλής εάν πραγματικά η τουρκική πλευρά, που εν προκειμένω είναι η πρώτη χώρα γιατί στην Κωνσταντινούπολη είναι η έδρα του κέντρου αριστείας, το έχει κυρώσει.

Και μάλιστα στην εισηγητική έκθεση που μας έχει υποβάλει ο κύριος Υπουργός αναφέρεται ότι η διάρκεια του μνημονίου κατανόησης είναι απεριόριστη, ενώ τίθεται σε ισχύ την ημερομηνία κατά την οποία το έθνος-πλαίσιο, η Τουρκία εν προκειμένω, θα ενημερώσει τους εταίρους συμμετέχοντες περί της ολοκλήρωσης των εσωτερικών νομικών διαδικασιών. Έναντι της χώρας μας ωστόσο θα ξεκινήσει να ισχύουν την ημερομηνία κατά την οποία η Ελληνική Δημοκρατία θα ενημερώσει την τουρκική πλευρά σχετικά με την περάτωση των δικών μας εσωτερικών διαδικασιών κύρωσης. Και δεν ξέρουμε αν η Τουρκία έχει κυρώσει ή δεν έχει κυρώσει. Γιατί έχει σημασία αυτό; Για να ξέρουμε αν πραγματικά η Τουρκία εννοεί τις δεσμεύσεις, τις όποιες δεσμεύσεις, περιλαμβάνει αυτό το μνημόνιο.

Όμως δεν είναι μόνο αυτό. Τονίσαμε και στην επιτροπή ότι τα κέντρα αριστείας δεν είναι κέντρα εκπαίδευσης, είναι κέντρα διαμόρφωσης κανόνων κοινής νατοϊκής στρατηγικής εν προκειμένω -πράγματι αυτά όλα κινούνται μέσα στο πλαίσιο νατοϊκών σχεδιασμών και εμείς ως χώρα όσο ανήκουμε στο ΝΑΤΟ έχουμε δικαιώματα και υποχρεώσεις αλλά δεν ασκούμε τα δικαιώματα τουλάχιστον- σε ειδικευμένα θέματα. Μάλιστα τονίζεται και στην έκθεση του κυρίου Υπουργού ότι δεν είναι δομές του ΝΑΤΟ. Και αυτό είναι χειρότερο -το είπαμε και στην επιτροπή- διότι στις δομές του ΝΑΤΟ όσο και αν ξέρουμε -και από πολλές πλευρές σωστά γίνεται η κριτική- πώς εξασφαλίζονται τα πραγματικά εθνικά δίκαια και η ειρήνη μέσα από τη νατοϊκή πολιτική, γνωρίζουμε ότι τουλάχιστον εκεί υπάρχει το δικαίωμα βέτο σε διάφορα πράγματα, υπάρχει μια διαβούλευση μεταξύ των κρατών-μελών κ.λπ.. Εδώ δεν είναι καν μέσα στις δομές. Και όμως επηρεάζουν κρίσιμες αποφάσεις και κρίσιμα ζητήματα αυτά τα κέντρα αριστείας. Και επομένως χρειάζεται ειδική μελέτη για την επιλογή τους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τρίτο ζήτημα είναι ότι η Τουρκία δεν έχει αναγνωρίσει το Δίκαιο της Θάλασσας και όχι μόνο η Τουρκία αλλά και η ισχυρότερη χώρα του ΝΑΤΟ οι Ηνωμένες Πολιτείες. Βέβαια η διεθνής συνθήκη για το Δίκαιο της Θάλασσας επιτάσσει ότι κάθε χώρα και αυτές ακόμα που δεν το έχουν αναγνωρίσει ρητά, δεσμεύονται για την υλοποίηση του. Και όμως στο μνημόνιο κατανόησης δεν υπάρχει πουθενά έστω μία στοιχειώδης αναφορά στους κανόνες του Δικαίου της Θάλασσας.

Και ποιους κανόνες αυτό το κέντρο αριστείας θα επιχειρήσει να διαμορφώσει κατ’ αρχάς με τη συμμετοχή της Ελλάδας, της Τουρκίας και της Ρουμανίας και ενδεχομένως γιατί έχουν ήδη υποβάλει αίτημα και κάποιες άλλες χώρες στη συνέχεια; Θα θέσει πλαίσιο σε κρίσιμα ζητήματα ιδιαίτερα για την Ελλάδα έρευνας, διάσωσης, νηοψίας, εκεί που η Ελλάδα έχει τεχνογνωσία και υψηλά συμφέροντα, κρίσιμα, και στο Αιγαίο και στη Μεσόγειο. Όμως διοικητής θα είναι από την τουρκική πλευρά και υποδιοικητής από τη ρουμανική πλευρά. Στην Κρήτη στο Κέντρο Αντιαεροπορικής Άμυνας ο πρόεδρος είναι…(δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ.

**ΘΕΟΔΩΡΟΣ ΔΡΙΤΣΑΣ:**.. και αντιπρόεδρος από την τουρκική πλευρά. Μέσα σε αυτόν τον συσχετισμό μια ισορροπία δεν επετεύχθη.

Μας είπε ο κύριος ο Υπουργός στην επιτροπή ότι αυτό θα γίνει. Πώς θα γίνει; Ως δεύτερος υποδιοικητής, ως τι; Δεν προβλέπεται. Και αυτά δεν είναι λεπτομέρειες, γιατί πράγματι τα κέντρα αριστείας δεν είναι το κέντρο λειτουργίας των νατοϊκών πολιτικών. Είναι όμως ένα κρίσιμο εργαλείο για τη διαμόρφωση των κανόνων σε διάφορα ζητήματα, που θα γίνουν δεσμευτικά έστω και αν περάσουν από τις κρισάρες και τα φίλτρα του Συμβουλίου Υπουργών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε παρακαλώ.

**ΘΕΟΔΩΡΟΣ ΔΡΙΤΣΑΣ:** Θα τελειώσω.

Από αυτή την άποψη δεν είναι δυνατόν να εισάγεται προς κύρωση σήμερα στη Βουλή. Το είπαμε και στην επιτροπή, το λέμε και τώρα. Είναι ζητήματα που οφείλει η Κυβέρνηση να τα μελετήσει. Και όπως καθυστέρησε τόσο καιρό και εκεί που δεν θα έπρεπε να καθυστερήσει, εδώ είναι υποχρεωμένη να το παγώσει και μέσα από όλες αυτές τις διεθνείς εξελίξεις, τον πόλεμο στην Ουκρανία, την εισβολή της Ρωσίας, τον ρόλο της Τουρκίας, τις εκκρεμότητες που διαμορφώνονται σε καινούργια βάση πια, να επαναξιολογηθούν όλα αυτά, γιατί μπορεί να μην είναι το άπαν, να μην είναι το κέντρο ένα κέντρο αριστείας. Είναι όμως σημαντικό. Και δεν ισχύει αυτό -του ξέφυγε, δεν ξέρω του κυρίου Υπουργού- που ειπώθηκε στη συζήτηση στην επιτροπή ότι υπάρχουν φιλοσοφικές, υπαρξιακές αναζητήσεις από τη μεριά της Αντιπολίτευσης. Σοβαρολογούμε; Υπαρξιακές, φιλοσοφικές αναζητήσεις είναι αυτά που σας λέμε;

Από αυτήν την άποψη, εμείς αναλαμβάνουμε την ευθύνη να αρνηθούμε και να εναντιωθούμε στην επικύρωση αυτών των δύο μνημονίων συνεργασίας. Θα ψηφίσουμε «κατά».

Κύριε Υπουργέ, τελειώνοντας, εμείς στα ζητήματα και του πολέμου και των σχέσεων άμυνας και εξωτερικής πολιτικής και διεθνών σχέσεων, το έχουμε αποδείξει στην πράξη ότι δεν προσερχόμαστε με το μυαλό στο να επηρεάσουμε ένστικτα ανασφάλειας ή ιδιότυπου πατριωτισμού των Ελλήνων πολιτών προς άγραν ψήφων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Δρίτσα, ολοκληρώστε.

**ΘΕΟΔΩΡΟΣ ΔΡΙΤΣΑΣ:** Τελείωσα, κύριε Πρόεδρε.

Και γι’ αυτό στο ερώτημα που θέσαμε στην επιτροπή αν ισχύει ότι συνεχίζεται η αποστολή όπλων στην Ουκρανία και μάλιστα αναβαθμισμένων αντιαεροπορικών και λοιπά και αν αυτό οδηγεί και σε εξασθένηση της άμυνας, πήραμε από εσάς την απάντηση, την οποία και σεβαστήκαμε. Εγώ δεν θέλω τίποτα άλλο.

Εφόσον όμως συνεχίζεται μια δημοσιότητα -όχι απέναντι σε εμάς, εμείς την πήραμε την απάντηση και θέλω να πιστεύω ότι ήταν ειλικρινής και σίγουρη- εφόσον όμως συνεχίζεται ο θόρυβος, οφείλετε να ενημερώσετε την ελληνική κοινωνία με απόλυτα στοιχεία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ. Σας παρακαλώ λίγο για τον χρόνο.

Τον λόγο τώρα έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε. Επιτέλους θα ακουστεί και το Κίνημα Αλλαγής.

Κυρίες και κύριοι συνάδελφοι, να ευχηθώ κατ’ αρχάς καλή Μεγάλη Εβδομάδα, να έχουμε Καλό Πάσχα, να τερματιστεί ο πόλεμος και τα δεινά όχι μόνο στον ελληνικό λαό αλλά και σε όλους τους λαούς.

Συζητάμε τρεις κυρώσεις. Οι δύο είναι αλληλένδετες και αφορούν την ίδρυση και λειτουργία του Κέντρου Αριστείας στην Κωνσταντινούπολη αλλά και τη σχέση του με το ΝΑΤΟ και η άλλη κύρωση αφορά τη συνεργασία με το Βασίλειο της Νορβηγίας.

Να πω κατ’ αρχάς ότι το θέμα που έχει να κάνει με τη στρατιωτική και αμυντική διπλωματία χρησιμοποιείται από πολλές χώρες και είναι σημαντικό εργαλείο για την εξωτερική πολιτική, προκειμένου να αυξήσει τη διεθνή της θέση αλλά και την εθνική της ισχύ. Η Ελλάδα μέσα από αυτήν μπορεί να προωθήσει τους εθνικούς της στόχους, μπορεί υπό προϋποθέσεις πάντα, να προωθήσουμε τα εθνικά μας συμφέροντα, να συμβάλουμε στη διατήρηση της ειρήνης, να εξασφαλίσουμε την ασφάλεια της χώρας μας και να επιτύχουμε την ενίσχυση της θέσης μας στο διεθνές σύστημα.

Η Ελλάδα οφείλει να έχει έντονη παρουσία τόσο σε διμερές όσο και σε πολυμερές επίπεδο μέσα από την άσκηση της εξωτερικής και αμυντικής της πολιτικής, όπως τονίσαμε και κατά τη συζήτηση στην επιτροπή. Η γεωπολιτική θέση της χώρας μας, σε συνδυασμό με τη στρατηγική της θέση ως μέλους της Ευρωπαϊκής Ένωσης αλλά και του ΝΑΤΟ, την καθιστούν εν δυνάμει πρωταγωνιστή στις εξελίξεις και σε όλα όσα συμβαίνουν ή μπορούν να συμβούν στην περιοχή της Νοτιοανατολικής Μεσογείου. Με προϋποθέσεις λοιπόν, όπως είπα, και η πιο βασική από αυτές τις προϋποθέσεις είναι να έχουμε εθνική στρατηγική, να έχουμε δηλαδή μια ισχυρή εθνική γραμμή για το πώς κινούμαστε. Βεβαίως αυτό θα δώσει τη δυνατότητα να αξιοποιήσει η Ελλάδα τη συμμετοχή της σε διεθνείς οργανισμούς και να ενισχύσει την παρουσία και τον ρόλο της.

Με βάση όλα αυτά και με υπευθυνότητα αξιολογήσαμε τα τρία νομοσχέδια του Υπουργείου Εθνικής Άμυνας που συζητούμε, που περιλαμβάνουν τα δύο μνημόνια κατανόησης και τη σύμβαση ασφαλείας με τη Νορβηγία.

Για το νομοσχέδιο αυτό ανάμεσα στην Κυβέρνηση της Ελληνικής Δημοκρατίας και την Κυβέρνηση του Βασιλείου της Νορβηγίας σχετικά με την ανταλλαγή και αμοιβαία προστασία διαβαθμισμένων πληροφοριών στον τομέα της άμυνας, ψηφίζουμε θετικά, όπως τοποθετηθήκαμε και στην επιτροπή. Εκτιμούμε ότι το όλο θέμα καλύπτεται σε πολύ καλό επίπεδο και εξασφαλίζει τη συνεργασία των δύο μερών στο αντικείμενο της συμφωνίας, αν και πιστεύουμε ότι θα μπορούσε να έχει προχωρήσει η τυποποίηση αυτής της διαδικασίας ευρύτερα, με διαδικασίες ανάμεσα σε πολύ περισσότερες χώρες.

Η συμφωνία αυτή διασφαλίζει την προστασία των διαβαθμισμένων πληροφοριών που διαβιβάζονται μεταξύ των δύο χωρών, μεταξύ εμπορικών και βιομηχανικών οργανισμών στις δύο χώρες –κι αυτό είναι πολύ σημαντικό- μέσω εγκεκριμένων οδών και την αποφυγή διαρροής τους μέσω της αμοιβαίας πολιτικής βούλησης, η οποία δηλώνεται και επιβάλλεται να υφίσταται μετά την κύρωση αυτής της συμφωνίας. Επομένως, κοντολογίς, ψηφίζουμε αυτήν τη συμφωνία, όπως το έχουμε ήδη εκφράσει.

Για τα άλλα δύο νομοσχέδια που αφορούν τα μνημόνια κατανόησης, στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, όπως είναι γνωστό, επιφυλαχθήκαμε και δηλώσαμε ότι θα ψηφίσουμε θετικά στην Ολομέλεια μόνο εφόσον υπάρξουν απαντήσεις στα ερωτήματα και στους προβληματισμούς μας και γίνουν κατανοητές. Κάποιες από τις προτάσεις είναι στάσιμες. Βεβαίως αυτό αφορά κυρίως το νομοσχέδιο που αφορά το μνημόνιο κατανόησης για την ίδρυση και λειτουργία του κέντρου και λιγότερο το μνημόνιο κατανόησης που αφορά τη σχέση του κέντρου με το ΝΑΤΟ, για να είμαστε απόλυτα σαφείς.

Τα κέντρα αριστείας δεν αποτελούν βεβαίως μέρος της διοικητικής δομής του ΝΑΤΟ. Δεν είναι στρατιωτικές βάσεις τα ίδια, αλλά είναι μελετητικά κέντρα και παράγουν πορίσματα που έχουν σχέση με την πολιτική, τη στρατηγική, μπορούν να παράξουν δηλαδή πολιτική. Χρηματοδοτούνται εθνικά ή πολυεθνικά και διαπιστεύονται από το ΝΑΤΟ. Το ΝΑΤΟ τα εντάσσει δηλαδή στην ευρύτερη ομπρέλα του χωρίς να είναι αυτό στον σκληρό πυρήνα της δικιάς του διοικητικής συμμετοχής. Αυτό δεν σημαίνει ότι άκριτα και χωρίς προϋποθέσεις η ένταξη και η συμμετοχή της χώρας μας σε αυτά είναι πάντα επωφελής. Μίλησα για προϋποθέσεις.

Συμμετέχουμε σε δεκατρία κέντρα αριστείας. Διαθέτουμε ένα εμείς, στα Χανιά, που έχει δύο κλάδους, το ένα αφορά την αεροπορία και το άλλο αφορά το ναυτικό και ιδιαίτερα τη ναυτική αποτροπή. Είναι ένα κέντρο εκπαίδευσης ναυτικής αποτροπής στη Σούδα.

Από τα δύο μνημόνια, όπως είπα, το πρώτο αφορά την ίδρυση, διοίκηση και λειτουργία του κέντρου αριστείας θαλάσσιας ασφάλειας -το τονίζω- και αφ’ ετέρου τις σχέσεις με το ΝΑΤΟ. Οι συμφωνίες αυτές ξεκίνησαν βεβαίως από την προηγούμενη κυβέρνηση, του ΣΥΡΙΖΑ, και ολοκληρώθηκαν τον Οκτώβριο του 2019 και υπογράφηκαν με την Κυβέρνηση της Νέας Δημοκρατίας.

Έρχονται, όμως, στην ελληνική Βουλή να κυρωθούν σε μια περίοδο που πραγματικά η συμμετοχή της Τουρκίας μάς προβληματίζει, μιας Τουρκίας που θέλει να είναι και με τον χωροφύλακα και με τον αστυφύλακα, που προσπαθεί να ωφεληθεί από τη νέα διεθνή κρίση χωρίς κόστος, που δεν έχει εγκαταλείψει τις αναθεωρητικές της βλέψεις -προφανώς τις έχει κρύψει αυτή την περίοδο κάτω από το χαλί- και συνεχίζει τις προκλήσεις στο Αιγαίο, ακόμα κι αυτές τις ημέρες που είχαμε αυτή την εμπειρία. Δεν πρέπει να μας διαφεύγει ότι τίποτα δεν κάνει η Τουρκία χωρίς απώτερο σκοπό και αυτό αφορά και στο Κέντρο Αριστείας Ναυτικής Ασφάλειας, όπως το ονομάζει.

Επί του περιεχομένου των μνημονίων θέσαμε στην επιτροπή τα εξής ζητήματα, τα επαναλαμβάνω. Έχουμε το θέμα με το τι υπερισχύει, δηλαδή το διεθνές δίκαιο, το MOU, ή η εθνική νομοθεσία; Γιατί το θέτουμε; Γιατί είναι ίσως πρώτη φορά που σε ένα αντίστοιχο μνημόνιο υπάρχει η μνεία ότι μπορεί να μεταβάλλεται η εθνική νομοθεσία και αυτό να μεταβάλλει το MOU. Νομίζω ότι δεν υπάρχει. Μόνο το διεθνές δίκαιο υπερισχύει ενός μνημονίου και σε περίπτωση αντίθεσης με την εθνική νομοθεσία εμείς εδώ ξεκαθαρίζουμε ότι πρέπει να ακολουθείται τουλάχιστον η διαδικασία της παραγράφου 17 για επίλυση διαφορών. Γιατί έτσι όπως προβλέπεται οι εθνικοί και οι διεθνείς νόμοι υπερισχύουν του μνημονίου, και οι εθνικοί. Μια μεταβολή δηλαδή, στην εθνική νομοθεσία από ’δω και πέρα στην Τουρκία μπορεί να μεταβάλλει όρους του μνημονίου.

Το δεύτερο που θέσαμε αφορά στον οικονομικό έλεγχο του Κέντρου Αριστείας Ναυτικής Ασφάλειας, επειδή προβλέπεται μεν ότι η συντονιστική διοικούσα επιτροπή διατάσσει τον έλεγχο δεν προβλέπεται, όμως, ποιος τον διενεργεί. Θα μπορούσε να προβλέπεται η σύσταση διακρατικού κολεγίου εξωτερικών ελεγκτών, που να διενεργεί αυτόν τον έλεγχο ή κάτι άλλο που θα ήταν συγκεκριμένο. Δεν προβλέπεται, λοιπόν, κάτι.

Ζητήσαμε διευκρινίσεις και θέσαμε συγκεκριμένα ερωτήματα και προβληματισμούς και στο θέμα που έχει να κάνει με τις αρμοδιότητες, κατά πόσο δηλαδή, η δημιουργία του Κέντρου Αριστείας Ναυτικής Ασφάλειας στην Τουρκία, οι όποιες εισηγήσεις τους σε νατοϊκό επίπεδο, θα ήταν δυνατό να επηρεάσουν τα εθνικά μας συμφέροντα στο πολύ κρίσιμο θέμα της ναυτικής ασφάλειας και των ναυτικών μας επιχειρήσεων. Σε ποιο βαθμό τα αντικείμενα των αρμοδιοτήτων του Κέντρου Αριστείας Ναυτικής Ασφάλειας στην Τουρκία επικαλύπτουν αντικείμενα αρμοδιότητας του Κέντρου Αριστείας στη χώρα μας για τη ναυτική ασφάλεια στη Σούδα. Μήπως, το Κέντρο Αριστείας Ναυτικής Ασφάλειας αποτελέσει έναν αντίποδα στη δημιουργία του ΚΕΝΑΠ στη Σούδα; Ο όρος security, που ενσωματώνεται στον τίτλο του Κέντρου Αριστείας Ναυτικής Ασφάλειας στην Τουρκία, είναι πολύ ευρύς και, βέβαια, καλύπτει τα αντικείμενα που έχουν να κάνουν με το κέντρο εδώ στη Σούδα.

Ως ΠΑΣΟΚ - Κίνημα Αλλαγής ο σοβαρότερος λόγος της επιφύλαξής μας επί της κύρωσης αυτών των δύο πρώτων σχεδίων για τη δημιουργία του Κέντρου Αριστείας Ναυτικής Ασφάλειας στην Τουρκία είναι ακριβώς αυτός ο κίνδυνος επικάλυψης των αρμοδιοτήτων. Ο Υπουργός Εθνικής Άμυνας ανέφερε μετά που θέσαμε το θέμα, χωρίς, όμως, να καταθέσει γραπτά κείμενα ή γραπτά πειστήρια, ότι διατυπώθηκαν από τη χώρα μας τα επιχειρήματα που έπρεπε, ώστε να μην υπάρχει επικάλυψη με τη λειτουργία του ΚΕΝΑΠ στην Κρήτη και ότι δηλώθηκε στο κείμενο της συμφωνίας ότι ασφαλώς η λειτουργία αυτού του Κέντρου Αριστείας Ναυτικής Ασφάλειας δεν είναι σε βάρος του ΚΕΝΑΠ πράγμα που δεν διαπιστώθηκε από εμάς. Δεν εντοπίσαμε στην υπό κύρωση συμφωνία και στα υπόλοιπα έγγραφα κάτι.

Επιπλέον, παραμένει το θέμα του οικονομικού ελέγχου και το σοβαρό θέμα της ανάγκης για την υπερίσχυση του MOU και του διεθνούς δικαίου έναντι εθνικής νομοθεσίας. Δεν μπορεί για εμάς ένα MOU να έρχεται σε σύγκρουση με την εθνική νομοθεσία, γι’ αυτό απαιτείται, βεβαίως, η κοινοβουλευτική έγκριση. Όμως, πρέπει να δούμε και την άλλη πλευρά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Κεγκέρογλου, υπάρχει ανοχή για όλους, αλλά κάπου πρέπει να κλείσουμε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Τελείωσα, κύριε Πρόεδρε. Μάλλον έχετε υπ’ όψιν σας πότε τελειώνω και ασκήσατε τα καθήκοντά σας λίγα δευτερόλεπτα πριν.

Κλείνω, λοιπόν, λέγοντας ότι, επειδή μιλάμε για την Τουρκία που συνήθως δεν σέβεται το διεθνές δίκαιο και στη συγκεκριμένη περίπτωση είναι έθνος-πλαίσιο για το Κέντρο Αριστείας Ναυτικής Ασφάλειας που δημιουργείται, γι’ αυτό έχουμε τα ερωτηματικά.

Δηλώνω, λοιπόν, ότι ψηφίζουμε τη συμφωνία με το Βασίλειο της Νορβηγίας. Ψηφίζουμε τη συμφωνία για τις σχέσεις του Κέντρου Αριστείας Ναυτικής Ασφάλειας με το ΝΑΤΟ, αλλά θέλουμε ρητές απαντήσεις στα θέματα που θέσαμε από τον Υπουργό, προκειμένου να καθορίσουμε την ψήφο μας συνολικά.

Ευχαριστούμε πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κ. Κεγκέρογλου.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Ευχαριστώ, κύριε Πρόεδρε.

Κύριοι συνάδελφοι, καλή Μεγάλη εβδομάδα. Και επειδή πάντα της Ανάστασης προηγείται η Σταύρωση, θα απαντήσω λίγο σε κάποια σχόλια που έχουν γίνει εδώ, επαναλαμβανόμενα.

Διυλίζουμε, πραγματικά, τον κώνωπα όσον αφορά στο Κέντρο Αριστείας Ναυτικής Ασφάλειας. Δεν μπορώ να πω αν παράλληλα καταπίνουμε και την κάμηλο, αλλά τον κώνωπα τον διυλίζουμε σίγουρα. Δεν είναι ούτε η δομή που θα καθορίσει το μέλλον και τη δυναμική του ΝΑΤΟ στα επόμενα είκοσι χρόνια αυτό το Κέντρο Αριστείας Ναυτικής Ασφάλειας που ιδρύεται στην Κωνσταντινούπολη ούτε είναι η συμμετοχή της Ελλάδας τόσο στον αέρα ή τόσο, εν πάση περιπτώσει, αντενδεικνυόμενη προς το εθνικό συμφέρον.

Σας είπα ότι η λογική είναι η χώρα να συμμετέχει με την παρουσία της -όχι διά της απουσίας της- σε τέτοιου είδους δομές, που σας εξήγησα, επίσης, ότι δεν είναι, να το πω έτσι, κατ’ εξοχήν στρατιωτικές δομές του ΝΑΤΟ, αλλά κάτι διαφορετικό. Είναι ένας οργανισμός, θα έλεγα, που εντάσσεται στη συνολική, αλλά όχι στη στενή διοικητική δομή του ΝΑΤΟ, περισσότερο συμβουλευτικός, περισσότερο για την εξαγωγή πορισμάτων, παροχής υπηρεσιών συμβουλευτικής φύσεως προς τη συμμαχία. Ομοίως και το Κέντρο Ναυτικής Αποτροπής που εδρεύει στη Σούδα και επί του οποίου κατέστη σαφές -το εξήγησα και προχθές, αλλά και κατά τις διαπραγματεύσεις για τη δημιουργία του Κέντρου Αριστείας Ναυτικής Ασφάλειας στην Κωνσταντινούπολη- ότι δεν υπάρχει επικάλυψή του από τη νέα δομή και επομένως δεν διακινδυνεύει η δομή του.

Κοιτάξτε, αναπτύχθηκαν κάποιες αιτιάσεις. Δεν θα μπω στην ιστορία με την Ουκρανία. Υπάρχει ένα πρωτοσέλιδο εφημερίδας που λέει ότι στείλαμε έξι φορές όπλα. Όχι, αυτά που στείλαμε πήγαν με έξι δρομολόγια και νομίζω ότι είναι αντιληπτό. Αυτό είναι όλο. Κατά τα λοιπά όποιος θέλει να απαντηθεί πολύ πιο συγκεκριμένα αυτό το ζήτημα, μπορεί να πάει σύμφωνα με τον συνηθισμένο κοινοβουλευτικό τρόπο. Και από εκεί και πέρα θα δοθούν απαντήσεις. Δεν είναι δυνατόν κάθε φορά να έχουμε το επαναλαμβανόμενο σόου, τη θεατρική παράσταση για να ακούγονται προς τα έξω τα ίδια και τα ίδια και τα ίδια ενώ έχουν απαντηθεί και έχουν επιλυθεί, τουλάχιστον, από πλευράς μας.

Όσον αφορά για το αν αποδυναμώνεται η εθνική άμυνα και αυτό το απάντησα, κύριε Δρίτσα. Την Παρασκευή είπα ότι δεν παίρνουμε από διατεταγμένα, ήδη αναπτυγμένα συστήματα οποιουδήποτε σημείου της αμυντικής μας διάταξης. Από τα αποθέματα στείλαμε στους Ουκρανούς, όχι από αυτά που είναι αναπτυγμένα. Ήμουν σαφής και θα ξαναείμαι άλλη μια φορά, γιατί φαίνεται κάθε φορά, κάθε μέρα, κάθε λεπτό πρέπει να αποδεικνύεις σε αυτή τη χώρα ότι δεν είσαι ελέφαντας.

Τέλος πάντων, επιστρέφω στα τρέχοντα. Διατυπώθηκαν κάποιες αιτιάσεις. Θα απαντήσω σε αυτές. Θα πω πρώτα, όμως, ότι στις 18 Απριλίου του 2019 ξέρετε ότι έγινε μια σύσκεψη στο ΓΕΕΘΑ για να καθοριστεί η εθνική πολιτική στο ζήτημα της ίδρυσης του Κέντρου Αριστείας και τι θα έπρεπε να κάνει η χώρα, πώς έπρεπε να τοποθετηθεί απέναντι σε αυτό.

Αποφασίστηκε ότι πρώτον, θα έπρεπε να υπάρξει συμμετοχή στο σχετικό ιδρυτικό συνέδριο, που θα λάμβανε χώρα τον Μάιο, με εθνική αντιπροσωπεία. Η εθνική αντιπροσωπεία όντως πήγε και διαπραγματεύτηκε με αρκετά σκληρό και κατηγορηματικό τρόπο, να το πω έτσι, όλα τα σημεία που ενδιέφεραν και άπτονταν του εθνικού συμφέροντος και ιδίως αυτό που είχε να κάνει με το ζήτημα της πιθανής επικάλυψης του ΚΕΝΑΠ. Πέτυχε αυτά που ήθελε και γι’ αυτό αποφασίστηκε η συμμετοχή της χώρας στο Κέντρο Αριστείας Ναυτικής Ασφάλειας Κωνσταντινούπολης.

Πήραμε τη θέση του αναπληρωτή διευθυντή. Κύριε Δρίτσα, σε μία τέτοια δομή δεν υπάρχει υποδιοικητής και διοικητής. Διοικητής και υποδιοικητής υπάρχει στις στρατιωτικές μονάδες. Αυτό δεν είναι στρατιωτική μονάδα. Τα κέντρα αριστείας έχουν διευθυντή, αναπληρωτή διευθυντή και τις υπόλοιπες θέσεις που προβλέπονται από το οργανόγραμμα. Ο διευθυντής είναι της φιλοξενούσας χώρας. Εμείς πήραμε τη θέση του αναπληρωτή διευθυντή όχι η Ρουμανία, όχι Ρουμάνος, αλλά Έλληνας. Αυτό συνέβη. Πήραμε και μία ακόμα θέση, αυτή του κλαδάρχη εκπαίδευσης. Το σχετικό τμήμα, που έχει να κάνει με την εκπαίδευση, στελεχώνεται από Έλληνα αξιωματικό.

Αυτές είναι οι δύο θέσεις σε ένα Κέντρο Αριστείας Ναυτικής Ασφάλειας που λειτουργεί ήδη για δύο χρόνια. Ερχόμαστε τώρα εμείς να αναλογιστούμε κατά πόσο πρέπει ή δεν πρέπει ή να ειπφυλαχθούμε ή να μην επιφυλαχθούμε και αν είναι επικίνδυνο και αν είναι αντεθνικό να συμμετάσχουμε όταν λειτουργεί ήδη για δύο χρόνια.

Και γιατί λειτουργεί ήδη για δύο χρόνια; Γιατί από τον Απρίλιο του 2019, όπως σας είπα, η σύσκεψη αυτή, σε επίπεδο στρατιωτικής διοίκησης, έλυσε όλα τα ερωτήματα. Οι αποφάσεις συμμετοχής ελήφθησαν τότε. Η χώρα ακολούθως διαπραγματεύτηκε και πήρε τη θέση deputy director, του αναπληρωτή διευθυντή, και του branch head education training, exercise κ.λπ., δηλαδή του κλαδάρχη μόρφωσης, εκπαίδευσης, άσκησης κ.λπ.. Οι θέσεις αυτές απονεμήθηκαν στη χώρα με ομοφωνία των μελών. Έγινε γνωστό ότι δήλωσε πρόθεση συμμετοχής και η Πορτογαλία και η Ισπανία και άλλες δύο χώρες, το Αζερμπαϊτζάν και η Γεωργία, όπως είχα πει την Παρασκευή, ως contributing partners, εταίροι συνεισφοράς όχι απευθείας ενταγμένα μέλη, συνεισφέροντες εταίροι.

Από εκεί και πέρα, κρίθηκε ότι οι διορθώσεις που έγιναν στο κεντρικό σκεπτικό των MOUs του MarSec, σε συνδυασμό με την κατανομή στη χώρα μας των δύο θέσεων ευθύνης, εκτιμάται ότι δύνανται να εξασφαλίσουν τα ζητήματα επικάλυψης με το ΚΕΝΑΠ. Όλα αυτά υπεγράφησαν από την τότε στρατιωτική ηγεσία. Εγκρίθηκαν, δηλαδή, από την τότε στρατιωτική ηγεσία, προφανώς και από την πολιτική και το πράγμα πήρε τον δρόμο του. Έρχεστε τώρα εσείς να μας αναπτύξετε όλες αυτές τις αιτιάσεις, επί των οποίων η πολιτική και η στρατιωτική ηγεσία τον Απρίλιο του 2019 είχε αποφανθεί.

Τι γινόταν τον Απρίλιο του 2019; Να κάνω αναγωγή τώρα στην πολιτική ιστορία του τόπου; Τι να λέμε πάλι;

Από εκεί και πέρα, όμως, να απαντήσουμε και πέντε πράγματα.

**ΔΙΟΝΥΣΙΟΣ ΧΑΤΖΗΔΑΚΗΣ:** Και ο Αποστολάκης έστειλε και τους δύο πυραύλους.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Εν πάση περιπτώσει, έχουν απαντηθεί αυτά, από εσάς, κύριοι της Αντιπολίτευσης. Τώρα πρέπει να λέμε «όχι» σε όλα και να κάνουμε αντιπολίτευση, διυλίζοντας ακόμα και τον κώνωπα καθημερινώς.

Πάμε παρακάτω, όμως. Τέθηκε ευλόγως ένα θέμα για την ολοκλήρωση της κυρωτικής διαδικασίας εκ μέρους της Τουρκικής Δημοκρατίας και της Ρουμανίας, κυρίως της Τουρκικής Δημοκρατίας: Πώς είναι δυνατόν να μην ξέρουμε αν έχουν κυρώσει οι Τούρκοι, άλλο, βέβαια, αν το Κέντρο λειτουργεί κανονικά εν τοις πράγμασι για δύο χρόνια, στελεχωμένο, και εμείς να σπεύδουμε, να τρέχουμε δηλαδή, να ακυρώσουμε; Κοιτάξτε, κατ’ αρχάς δεν επισπεύδουμε. Προχωράμε. Ο επισπεύδων επιδιώκει να μπει μπροστά από όλους. Εμείς απλώς προχωράμε τη διεκπεραιωτική διαδικασία.

Όπως ξέρετε, ο ασφαλής τρόπος για να πληροφορηθούμε -και αυτό γίνεται μετά από συνδρομή του Υπουργείου Εξωτερικών- για το κατά πόσον η Τουρκία έχει ή δεν έχει κυρώσει, είναι η ρηματική διακοίνωση. Αυτός είναι ο ασφαλής τρόπος. Ο άλλος τρόπος είναι ανεπίσημες πληροφορίες κ.λπ.. Ρηματική διακοίνωση, σύμφωνα με το σχετικό από 24 Απριλίου 2022 έγγραφο του Υπουργείου Εξωτερικών, δεν υπάρχει. Επομένως, δεν έχουμε ασφαλή τρόπο να ξέρουμε αν έχει ή δεν έχει κυρωθεί η συνθήκη. Το δεδομένο είναι ότι δεν είναι κατ’ ανάγκη απόλυτο να υπάρχει κυρωτική διαδικασία, όπως εδώ η δική μας. Μπορεί να είναι, δηλαδή, η κύρωση αυτής της συνθήκης για να τεθεί σε ισχύ και μια εσωτερική διαδικασία και όχι μία διαδικασία που πρέπει να περνάει από την αρμόδια κοινοβουλευτική επιτροπή κ.λπ., όπως σε εμάς. Εν πάση περιπτώσει, το δεδομένο είναι ότι δεν υπάρχει επίσημη πληροφόρηση γι’ αυτό.

Όμως, η Ελληνική Δημοκρατία προχωρά την κυρωτική διαδικασία, διότι έχει υπογράψει αυτή τη συμφωνία, με επιφύλαξη επικύρωσης. Είπαμε, δηλαδή, ότι υπογράφουμε, αλλά με την επιφύλαξη ότι θα τεθεί σε ισχύ, εφόσον επικυρώσουμε. Άρα, είναι συμβατική μας υποχρέωση να επικυρώσουμε, για να τεθεί σε ισχύ. Εν τοις πράγμασι, είναι σε ισχύ το Κέντρο Αριστείας Ναυτικής Ασφάλειας εδώ και αρκετό καιρό. Μάλιστα, αυτή η συμβατική μας υποχρέωση -ξέρει καλύτερα ο κ. Κατρούγκαλος από εμένα- απορρέει και εκ των συνταγματικών προβλέψεων, από το άρθρο 36 παράγραφος 2 για την κύρωση διεθνών συνθηκών και την εισαγωγή τους στο εθνικό δίκαιο.

Το Υπουργείο Εξωτερικών στο ίδιο άρθρο του αναφέρει οχλήσεις από την τουρκική Πρεσβεία, για να ολοκληρώσουμε τις διαδικασίες. Όπως σας είπα, επίσημη πληροφόρηση, ρηματική διακοίνωση δεν υπάρχει. Από εκεί και πέρα, όμως, αυτό δεν σημαίνει ότι η Ελλάδα σπεύδει να κάνει αυτό που η Τουρκία αρνείται, γιατί δεν ξέρουμε κατά πόσο αρνείται.

Όσον αφορά στη Ρουμανία, από την άλλη πλευρά, έχει υπογράψει άνευ επιφύλαξης για την επικύρωση και κατ' επέκταση, δεν έχει καμμία εκκρεμότητα. Άρα, η Ρουμανία το έχει ρυθμίσει το θέμα. Έχει υπογράψει χωρίς επιφύλαξη. Έχει τεθεί σε ισχύ για τη Ρουμανία η συμφωνία αυτή.

Άρα, νομίζω ότι αυτό πρέπει να σας καλύψει. Προφορική πληροφόρηση από τον επισπεύδοντα στρατιωτικό επιτελικό φορά, δηλαδή τον Δ1 Κλάδο του ΓΕΕΘΑ, αναφέρει ότι οι διαδικασίες εσωτερικά έχουν ολοκληρωθεί. Όπως σας είπα, η Ελλάδα έκανε αυτό που έπρεπε να κάνει, διότι αν δεν αίρονταν αυτή η επιφύλαξη επικύρωσης, δεν θα εκπληρωνόταν το σύνολο των συμβατικών μας υποχρεώσεων ως προς αυτό το κομμάτι. Η Ρουμανία έχει τελειώσει.

Επομένως, νομίζω ότι δεν αξίζει τον κόπο να εγείρονται τόσο έντονες ενστάσεις όσον αφορά στο αν η Ελλάδα επισπεύδει ή δεν επισπεύδει. Διαδικασία είναι.

Πάμε παρακάτω. Μπορεί η λειτουργία του Κέντρου Αριστείας Ναυτικής Ασφάλειας να μεταβληθεί με μεταβολή της εθνικής νομοθεσίας της Τουρκίας; Όχι, αυτό δεν μπορεί να γίνει, διότι η εφαρμογή αυτού του μνημονίου κατανόησης δεν εξαρτάται από την εθνική νομοθεσία του φιλοξενούντος κράτους, ούτε παραπέμπει σε αυτήν. Επομένως, δεν εξαρτάται από την Τουρκία με εσωτερική διαδικασία νομοθετική να αλλάξει τους κανόνες του παιχνιδιού. Παραμένουν ως έχουν.

Τα ζητήματα για τον διευθυντή και τον αναπληρωτή διευθυντή, νομίζω το έχω απαντήσει.

Κάποιες άλλες δευτερεύουσες επιφυλάξεις που έχω καταγράψει: Αν μπορεί να μεταφερθεί από την Κωνσταντινούπολη στα Άδανα το Κέντρο αυτό ή οπουδήποτε αλλού, πιο κοντά σε μια ναυτική βάση, με ό,τι αυτό συνεπάγεται. Κοιτάξτε, η θέση του, κατά το ιδρυτικό του σχέδιο, προβλέπεται στην Κωνσταντινούπολη. Από την άλλη, κατά τη σχετική ενότητα του operational MOU, η συγκρότησή του πραγματοποιείται εντός της Δημοκρατίας της Τουρκίας. Κατ’ επέκταση, στη θεωρία δεν αποκλείεται τυχόν μετεγκατάσταση εντός των ορίων.

Αν, όμως, λάβουμε υπ’ όψιν ότι όλα αυτά γίνονται αντικείμενο συζήτησης εσωτερικής και εκεί όλα τα συμμετέχοντα κράτη έχουν λόγο, όπως καταλαβαίνετε, δεν είναι αυτά θέματα τα οποία επιλύονται ή μάλλον αποφασίζονται έτσι ελαφρά τη καρδία και τόσο απλά. Έχει λόγο η Ελλάδα. Και αυτός ήταν, άλλωστε, ο λόγος που εξαρχής αποφασίσαμε να συμμετάσχουμε: Να έχουμε λόγο σε ό,τι έχει να κάνει με τη λειτουργία αυτού του Κέντρου Αριστείας Ναυτικής Ασφάλειας. Τέλος. Ή συμμετέχεις και είσαι μέσα και συνδιαμορφώνεις από μέσα ή είσαι απ’ έξω και παραπονιέσαι, για να μην πω κλαίγεσαι, και δεν φέρνεις αποτέλεσμα.

Αυτή είναι η στάση. Αυτή είναι η στάση που έχει επιλεγεί και από τη στρατιωτική ηγεσία και από την προηγούμενη στρατιωτική ηγεσία, της προηγούμενης κυβέρνησης. Αυτή είναι η σωστή στάση και αν θέλετε, αυτή είναι και η εθνικά επωφελής. Συμμετέχεις παντού. Όπου είναι η Τουρκία είναι και η Ελλάδα. Το ίδιο κάνει και η Τουρκία όσον αφορά στο Κέντρο Αντιπυραυλικής Άμυνας που ιδρύθηκε στη Σούδα, γιατί, προφανώς, σκέπτονται κατά τον ίδιο τρόπο και αυτός είναι ο σωστός τρόπος.

Από εκεί και πέρα, για τον λογιστικό έλεγχο, νομίζω, απαντήθηκαν τα περισσότερα. Απλώς, ένα τελευταίο για το μεγάλο θέμα που δημιουργείται, που θέτουν οι συνάδελφοι, επίσης, ευλόγως: Πόσο κινδυνεύει το ΚΕΝΑΠ, παρά το γεγονός ότι κατά τη διαπραγμάτευση κρίθηκε ότι σε επίπεδο στρατιωτικών στελεχών η ελληνική πλευρά πήρε αυτά που ήθελε, ώστε να μην υπάρχει κίνδυνος επικάλυψης του ΚΕΝΑΠ, του Κέντρου Ναυτικής Αποτροπής στα Χανιά.

Η Ελλάδα, όπως είπα στο ιδρυτικό συνέδριο, δήλωσε ότι θα συμμετάσχει ως υποστηριζόμενο έθνος. Όλες οι προτάσεις επί του concept, του σχεδίου δηλαδή, του ιδρυτικού για την εξασφάλιση λειτουργίας του ΚΕΝΑΠ χωρίς επικάλυψη, έγιναν δεκτές. Η Ελλάδα, λοιπόν, ό,τι ζήτησε το πήρε κατά το ιδρυτικό σχέδιο. Δεδομένου ότι η αποστολή του κέντρου είναι να παρέχει εξειδίκευση, τεχνογνωσία, εκπαίδευση, βέλτιστες πρακτικές, δόγματα ανάλυσης και διδάγματα στο αντικείμενο που έχει αναλάβει, αυτά ακριβώς ισχύουν και για το MARSEQ, δηλαδή το Κέντρο Αριστείας Ναυτικής Ασφάλειας και τα αντικείμενα αρμοδιότητας του. Επομένως, δεν υπάρχει επικάλυψη με τη Σούδα. Τα δύο κέντρα λειτουργούν ως κέντρα παραγωγής σκέψης δογμάτων, σχεδίων, τακτικών παράλληλα το ένα προς το άλλο και χωρίς να απειλεί η λειτουργία του ενός το άλλο. Η επικάλυψη, όπως σας είπα, δεν υπάρχει. Αυτό έχει κριθεί.

Ας μη λέμε και πολλά. Είπαμε ήδη παραπάνω, ενδεχομένως, από όσα έπρεπε. Συμπερασματικά, δεν νομίζω ότι πρέπει να εγείρονται τέτοιου είδους αιτιάσεις σαν να επίκειται μία σοβαρή βλάβη του εθνικού συμφέροντος από τη συμμετοχή της Ελλάδας σε ένα κέντρο αριστείας το οποίο έχει ιδρυθεί και λειτουργεί στην Τουρκία εδώ και αρκετό καιρό. Η χώρα δεν επισπεύδει, δεν τρέχει, δηλαδή, με την ψυχή στο στόμα να επικυρώσει και να προχωρήσει ωσάν να διακινδυνεύεται κάτι αν δεν το κάνει ή ωσάν να κάνει επίδειξη ενδοτικότητας όπως κατηγορούμεθα ή αισθάνομαι ότι κατηγορούμεθα εμμέσως. Λες και δεν έχουμε αποδείξει τόσον καιρό αν, όποτε έπρεπε, η Κυβέρνηση, η Εθνική Άμυνα, το Υπουργείο και οι Ένοπλες Δυνάμεις επιδείξαμε τη σωστή και πρέπουσα αποφασιστικότητα σε οποιαδήποτε πρόκληση τα τελευταία δύο χρόνια. Λες και δεν έχει κατισχύσει αυτό.

Πρόκειται για μία διαδικασία με συμβατικές υποχρεώσεις της χώρας τις οποίες σπεύδει να εκτελέσει. Δεν σπεύδει με την ψυχή στο στόμα αμέσως, μη χαθεί η μια μέρα. Σπεύδει μετά από τρία, τέσσερα χρόνια. Αλλά είναι συμβατικές υποχρεώσεις για να τεθεί σε ισχύ και ενδεχομένως να μας επικοινωνηθεί ότι είναι όλα εντάξει και τίθεται σε ισχύ η συμφωνία αυτή. Όπως σας είπα, η Τουρκία θεώρησε ότι έπρεπε η Ελλάδα να εκπληρώσει αυτή της τη συμβατική υποχρέωση αίροντας την επιφύλαξη με την κυρωτική διαδικασία μέσα στη Βουλή. Αυτό είναι όλο.

Κατά τα λοιπά, νομίζω ότι -όπως σας είπα- αν εκτιμήσουμε ότι η συμμετοχή είναι καλύτερη από την αποχή, όλο αυτό ασφαλώς και είναι καλύτερο από την απουσία από οποιοδήποτε κέντρο που παράγει έστω και κάποιο πόρισμα ή κάποιο ψήγμα τακτικών ή τέτοιου είδους αποφάσεων στην νατοϊκή δομή. Αν κρίνουμε ότι σε αυτό πρέπει η χώρα να συμμετέχει τότε νομίζω ότι αυτού του είδους τις συμφωνίες θα πρέπει να τις εγκρίνουμε συνολικά.

Η στρατιωτική ηγεσία, η κατ’ εξοχήν αρμόδια ηγεσία για όλα αυτά, έχει κρίνει ότι πρέπει να συμμετέχει η χώρα. Η πολιτική απλά έρχεται και επικυρώνει ή αν θέλετε φέρνει προς συζήτηση στο κοινοβουλευτικό επίπεδο αυτές τις αποφάσεις της στρατιωτικής ηγεσίας, με την οποία φυσικά βρίσκεται σε αγαστή συνεργασία και δέχεται τις εισηγήσεις της. Δεδομένων όλων αυτών θεωρώ ότι δεν υπάρχει κανένας λόγος να μην στηρίξει διά της ψήφου του το Σώμα αυτές τις τρεις συμφωνίες, τις δύο, δηλαδή, με την Τουρκία για τη δημιουργία του Κέντρου Αριστείας στη Ναυτική Ασφάλεια, με συμμετοχή αρκετών χωρών, όπως σας είπα και αυτή με τη Νορβηγία η οποία θεωρούμε ότι πάλι είναι προς το εθνικό συμφέρον.

Κατόπιν τούτων εισηγούμαι στο Σώμα την ψήφισή τους και σας ευχαριστώ για την προσοχή σας. Ελπίζω να έχω δώσει επαρκείς απαντήσεις. Καλή Ανάσταση και καλό Πάσχα.

**ΓΕΩΡΓΙΟΣ ΤΣΙΠΡΑΣ:** Για τα όπλα που στάλθηκαν στην Ουκρανία δεν μας είπατε.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Είπα για τα όπλα. Έξι δρομολόγια για τα όπλα που συμφωνήθηκαν. Χωρίς άλλα, χωρίς επιπλέον. Και δεν αποδυναμώνεται η εθνική άμυνα. Με τίποτα δεν θα μπορούσε να γίνει. Από τα αποθέματα, όχι από τη διάταξη. Να είμαστε σαφείς. Να είμαστε σαφέστατοι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να ξεκινήσουμε με τους Κοινοβουλευτικούς Εκπροσώπους.

Το ΜέΡΑ25 θέλει τον λόγο;

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Μυλωνάκη, έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Τον τελευταίο λόγο πρέπει να τον έχει πάντα κάποιος άλλος; Τον τελευταίο λόγο θα τον έχω εγώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα τον τελευταίο λόγο δεν τον έχετε εσείς. Τον τελευταίο λόγο τον ορίζει η διαδικασία στη Βουλή. Γιατί εκνευρίζεστε μ’ αυτό;

**ΑΝΤΩΝΙΟΣ ΜΥΛΩΝΑΚΗΣ:** Κύριε Υπουργέ, ο εκνευρισμός βλάπτει στην υγεία.

Απαντήσατε τελικά. Είπατε στην αρχή ότι το πρωτοσέλιδο της εφημερίδας «ΔΗΜΟΚΡΑΤΙΑ» δεν είναι αληθές. Όμως, μετά επιβεβαιώσατε ότι πράγματι έγιναν έξι μεταφορές όπλων στην Ουκρανία. Τώρα αν χρειάζονται έξι C-130 γι’ αυτά μόνο τα τυφέκια κ.λπ. ή αν είναι από τα αποθέματα ή από πρώτης γραμμής, αυτό δεν έχει καμμία σημασία, διότι όταν εξαντληθούν και τα αποθέματα, της πρώτης γραμμής έρχονται μπροστά.

Όμως, αυτό που θέλω να πω, κύριε Πρόεδρε, είναι το εξής. Για άλλη μια φορά επιβεβαιωθήκαμε. Δεν έχει επικυρώσει, λοιπόν, η Τουρκία το Κέντρο αυτό στην Κωνσταντινούπολη. Το πότε θα το επικυρώσει δεν το γνωρίζετε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Δεύτερον, δεν μπορώ να καταλάβω οι κύριοι του ΣΥΡΙΖΑ γιατί μας δουλεύουν. Αποκαλύφθηκε τώρα ότι από το 2019 είχατε συμφωνήσει μέσω του κ. Αποστολάκη για το Κέντρο αυτό. Δεν βλέπατε τα προβλήματα τα οποία υπήρχαν μεταξύ της πατρίδας μας και της Τουρκίας. Δεν υπήρχαν οι προκλήσεις, κύριοι του ΣΥΡΙΖΑ; Πλάκα μας κάνετε τώρα; Άλλα λέτε σήμερα και άλλα λέγατε χθες; Το 2019, κύριε Δρίτσα, μας λέει ο κύριος Υπουργός, είχατε συμφωνήσει ως κυβέρνηση.

**ΘΕΟΔΩΡΟΣ ΔΡΙΤΣΑΣ:** Τι λέτε;

**ΑΝΤΩΝΙΟΣ ΜΥΛΩΝΑΚΗΣ:** Είναι το ίδιο ακριβώς. Λυπούμαι. Εδώ μας δουλεύετε ψιλό γαζί όλοι. Νέα Δημοκρατία και ΣΥΡΙΖΑ τελικά παίζετε το παιχνίδι της αλεπούς. Δεν γίνεται η πονηράδα αυτή. Άρα, λοιπόν, συγκυβερνήστε να τελειώνουμε.

**ΘΕΟΔΩΡΟΣ ΔΡΙΤΣΑΣ:** Μην μαζεύετε ψηφαλάκια με τέτοια…

**ΑΝΤΩΝΙΟΣ ΜΥΛΩΝΑΚΗΣ:** Μαζεύουμε ψηφαλάκια από ποιον; Από τους Αριστερούς που μας δουλεύουν; Δεν γίνεται αυτό το πράγμα εδώ.

**ΔΙΟΝΥΣΙΟΣ ΧΑΤΖΗΔΑΚΗΣ:** Ποια είναι η αλεπού και ποια …

**ΑΝΤΩΝΙΟΣ ΜΥΛΩΝΑΚΗΣ:** Αφήστε τα, κύριε Ναύαρχε. Σε λίγο θα είστε στα ίδια έδρανα με τον κ. Δρίτσα. Αφήστε τα, λοιπόν, αυτά σε εμάς. Φτάνει πια. Φτάνει πια.

Και ένα άλλο, κύριε Υπουργέ μου. Είπατε ότι η στρατιωτική ηγεσία τα εγκρίνει αυτά. Η στρατιωτική ηγεσία ανέκαθεν ακολουθεί αποφάσεις της πολιτικής ηγεσίας. Ποτέ δεν παίρνει ανακόλουθες αποφάσεις και πρωτοβουλίες από τις αποφάσεις της πολιτικής και της εκάστοτε πολιτικής ηγεσίας.

Θέλω να πω τέλος, ότι όχι δεν δείξατε την απαιτούμενη δυναμική στις προκλήσεις της Τουρκίας ως Κυβέρνηση της Νέας Δημοκρατίας.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Η Κοινοβουλευτική Εκπρόσωπος του Κινήματος Αλλαγής, έχει τον λόγο.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ, πάρα πολύ, κύριε Πρόεδρε.

Καλούμαστε σήμερα ως Κοινοβούλιο να τοποθετηθούμε υπέρ ή κατά της κύρωσης δύο μνημονίων αλληλένδετα συνδεδεμένα μεταξύ τους τα οποία αφορούν ουσιαστικά τη συμμετοχή της Ελλάδας στο Κέντρο Αριστείας Ναυτικής Ασφάλειας.

Είναι γεγονός ότι η Ελλάδα βρίσκεται σε ένα κρίσιμο γεωπολιτικό χώρο και σε ένα ραγδαία μεταβαλλόμενο γεωστρατηγικό περιβάλλον και καλείται να αντιμετωπίσει με αξιοπιστία και αποτελεσματικότητα ένα σύνολο σύνθετων και πολυδιάστατων δυνητικών προκλήσεων, κινδύνων και προβλημάτων, με τρόπο που να ευνοεί την εξασφάλιση των εθνικών της συμφερόντων.

Η γεωστρατηγική αξία της Ελλάδας, ως μέλους της Ευρωπαϊκής Ένωσης και του ΝΑΤΟ, σε συνδυασμό με τη γεωπολιτική της θέση έχει αυξηθεί σημαντικά στο σύγχρονο γεωπολιτικό περιβάλλον μέσα από το πρίσμα των εξελίξεων στην Ευρώπη, στα Βαλκάνια και στην Ανατολική Μεσόγειο. Στο πλαίσιο της εθνικής στρατηγικής και της αμυντικής διπλωματίας, η χώρα μας πρέπει να αντιμετωπίζει θετικά τις πρωτοβουλίες για τη διατήρηση της ειρήνης.

Όσον αφορά, λοιπόν, στα δύο πρώτα μνημόνια, θεωρεί πολύ σημαντικό για όλα τα μέλη του Κοινοβουλίου, ο κύριος Υπουργός, πάνω στα ερωτήματα και τις διευκρινίσεις τις οποίες ζήτησε και ο ειδικός αγορητής μας ο κ. Κεγκέρογλου, να τοποθετηθεί.

Νομίζω ότι είναι πολύ τεκμηριωμένα και δικαιολογημένα όσα είπε ο ειδικός αγορητής του Κινήματος Αλλαγής. Υπάρχουν επιμέρους ζητήματα στα οποία θα θέλαμε να μας δώσετε την τοποθέτησή σας, όσον αφορά τη θητεία του προέδρου της συντονιστικής διοικούσας επιτροπής, το κατά πόσο η δημιουργία του κέντρου αριστείας στην Τουρκία και όποιες εισηγήσεις σε νατοϊκό επίπεδο, θα ήταν δυνατό να επηρεάσουν τα εθνικά μας συμφέροντα -όσον αφορά τη ναυτική ασφάλεια και τις ναυτικές επιχειρήσεις- και σε ποιο βαθμό τα αντικείμενα αρμοδιοτήτων του κέντρου αριστείας στην Τουρκία επικαλύπτουν τα αντίστοιχα του κέντρου αριστείας της χώρας μας στα Χανιά, στη Σούδα και κυρίως ο προβληματισμός και η τεράστια ανησυχία για το αν θα προκληθεί επικάλυψη αρμοδιοτήτων μεταξύ των δύο κέντρων.

Κλείνοντας, κύριε Πρόεδρε, σχετικά με την κύρωση της Συμφωνίας ασφαλείας μεταξύ της χώρας μας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών. Το θέμα καλύπτεται σε ένα –νομίζω- πολύ καλό επίπεδο και εξασφαλίζει τη συνεργασία των δύο μερών στο υπ’ όψιν αντικείμενο. Άλλωστε, ουσιαστικά, θεσπίζει μεταξύ των δύο κρατών αυτό που ισχύει και εφαρμόζεται ξεκάθαρα για τη διαχείριση διαβαθμισμένων πληροφοριών στο εθνικό επίπεδο της χώρας μας.

Εμείς, ως Κίνημα Αλλαγής, πάντα και με κάθε τρόπο επιδιώκουμε και συμβάλλουμε σε κάθε προσπάθεια, ώστε η χώρα μας να είναι συνεπής τόσο στις διεθνείς όσο και τις ευρωπαϊκές υποχρεώσεις της. Αυτό θα κάνουμε και αυτή τη φορά, τονίζοντας κάθε φορά τόσο τα θετικά όσο και τα σημεία τα οποία χρήζουν περαιτέρω διευκρινίσεων.

Σας ευχαριστώ θερμά.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Πριν δώσω τον λόγο στον κ. Κατρούγκαλο, να δώσω τον λόγο στον κ. Κεγκέρογλου, που μας παρακολουθεί με WebEx, για τις ευχές που θέλει να μας πει.

Εμείς σας ευχόμεθα καλό Πάσχα, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, μια κουβέντα θα ήθελα να πω για τη διαδικασία για τα νομοσχέδια.

Να αναφέρω, κατ’ αρχάς, ξανά, ότι στην εισήγησή μου ευθέως μιλήσαμε για τη θέση μας και την άποψή μας για το αν πρέπει να μετέχουμε ή όχι σε τέτοιου είδους οργανισμούς και κέντρα αριστείας, γενικότερα. Νομίζω ότι είμαστε ξεκάθαροι ότι πρέπει να αξιοποιούμε κάθε θέση και να έχουμε διασφαλίσει τις προϋποθέσεις, ούτως ώστε να είναι επ’ ωφελεία της χώρας μας η συμμετοχή αυτή.

Επομένως, θεωρώ ότι όλα όσα ανέφερε ο Υπουργός, συλλήβδην για την Αντιπολίτευση, δεν μας αφορούν. Εμείς θέσαμε συγκεκριμένα, τεκμηριωμένα ζητήματα, σε ορισμένα από τα οποία δόθηκαν γενικές απαντήσεις και θέσεις. Ακόμα και οι δεσμεύσεις μιας κυβέρνησης στη Βουλή των Ελλήνων έχουν μεγάλη αξία. Άρα, δεν ήταν ούτε εκ του περισσού -και αποδείχθηκε- τα ερωτήματα τα οποία θέσαμε ούτε θα πρέπει να γίνεται σιωπηρή από τη Βουλή επικύρωση συμφωνιών της Κυβέρνησης, ακόμα κι αν η ίδια η Κυβέρνηση θεωρεί ότι 100% τα κάνει καλά. Πολύ περισσότερο βέβαια που, όπως είπαμε, ήταν και δύο κυβερνήσεων.

Άρα, λοιπόν, η θέση μας είναι ξεκάθαρη και θα εκφραστεί και διά της ψήφου. Και -επαναλαμβάνω ότι- στο βαθμό που απευθύνονταν και σε μας όλα όσα είπε ο Υπουργός, δεν τα αποδεχόμαστε, τα γυρίζουμε πίσω, γιατί είναι ξεκάθαρη η θέση μας, σε σχέση με την εθνική στρατηγική που πρέπει να ακολουθήσει η χώρα.

Και να ευχηθώ καλό Πάσχα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Επίσης. Να είστε καλά κι εσείς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν ήταν για ευχές η παρέμβαση αυτή, κύριε Πρόεδρε.

Πόσες φορές θα μιλήσει ο κ. Κεγκέρογλου;

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, ο κ. Γιώργος Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Να ξεκινήσω εγώ με ευχές, κύριε Θεοχάρη, ούτως ώστε να συμφωνήσουμε.

Κύριε Υπουργέ, κύριοι συνάδελφοι, κύριε Πρόεδρε, καλή Μεγάλη Εβδομάδα εύχομαι.

Αντίθετα με ό,τι ισχυρίστηκε ο Υπουργός, εμείς γενικά -και σε αυτό το νομοσχέδιο- επιδιώκουμε να υπάρχουν συγκλίσεις και συνεννοήσεις μεταξύ των κομμάτων, εκεί που είναι δυνατό, εκεί που δεν υπάρχουν θέματα ιδεολογικής φύσης που να μας χωρίζουν. Και ακριβώς γι’ αυτόν τον λόγο ζητήσαμε να αναβληθεί η συνεδρίαση, ούτως ώστε να μας δώσετε τις εξηγήσεις τις σχετικές με την κύρωση, όλα τα άλλα που έθεσε στην ομιλία του ο κ. Δρίτσας αλλά και ο κ. Κεγκέρογλου.

Ο ισχυρισμός σας ότι έχουμε συνταγματική υποχρέωση να κυρώνουμε μνημόνια που υπογράφουμε, δεν είναι εσφαλμένος. Έχουμε, όμως, πάντοτε τη διακριτική ευχέρεια να επιλέγουμε τη συγκυρία. Και εδώ υπάρχει μια μνημειώδης αντίφαση. Έχετε καταθέσει για κύρωση τα μνημόνια με τη Βόρεια Μακεδονία, για τα οποία η συγκυρία επιβάλλει να κυρωθούν -για να εξουδετερώσουμε κυκλωτικές κινήσεις της Τουρκίας στα βόρεια σύνορά μας, αλλά και τη γενικότερη αποσταθεροποίηση- και αρνείστε να τα ψηφίσετε, ξεκάθαρα, για μικροκομματικούς λόγους.

Επί του προκειμένου: Είναι η συγκυρία σήμερα ευνοϊκή για τη χώρα μας να δώσει εύσημα στην Τουρκία στον τομέα της ναυτικής ασφάλειας; Εγώ δεν θεωρώ αδιανόητο να υπάρξει ένα κέντρο αριστείας του ΝΑΤΟ στην Τουρκία. Με αμοιβαιότητα λειτουργούν οι διεθνείς οργανισμοί, το ΚΕΝΑΠ στην Κρήτη, ίσως, να μας έδινε την υποχρέωση, για λόγους αυτής της αμοιβαιότητας, να συμφωνήσουμε.

Κύριε Μυλωνάκη, όμως, η συμφωνία είναι τον Οκτώβριο του 2019. Δεν συνάφθηκε, όπως μας κατηγορήσατε, κατά τη διάρκεια της δικής μας διακυβέρνησης. Δεν μεσολάβησε, όμως, τίποτα από το 2019 μέχρι σήμερα; Δεν είχαμε μόνο την ακραία επιθετική συμπεριφορά της Τουρκίας το 2020, δεν είχαμε μόνο τις θεωρίες της γαλάζιας πατρίδας και το παράνομο τουρκολιβυκό σύμφωνο, ακριβώς επί του αντικειμένου του συμφώνου του μνημονίου, είχαμε τον παράνομο τουρκικό νόμο για την έρευνα και τη διάσωση στο Αιγαίο τον Οκτώβριο του 2020. Είναι δυνατόν, λοιπόν, να συναινούμε σε αυτές τις παράνομες κινήσεις, ουσιαστικά, σπεύδοντας πριν ακόμα και η Τουρκία να κυρώσει το σχετικό αυτό μνημόνιο;

Ήδη από την εισηγητική έκθεση, κύριε Υπουργέ, προκύπτει ότι εάν είχε κυρώσει, θα έπρεπε να μας έχει ενημερώσει. Ορθά, όμως, επισημαίνεται στην εισηγητική έκθεση ότι σε ό,τι αφορά την Ελληνική Δημοκρατία οι υποχρεώσεις ξεκινούν από την περάτωση των εσωτερικών διαδικασιών κύρωσης. Μέχρις ότου κυρωθεί, ορθά λέτε ότι λειτουργεί το κέντρο αυτό στην Κωνσταντινούπολη. Λειτουργεί, όμως, ως απλό εκπαιδευτικό κέντρο. Για να μπορέσει να λειτουργήσει ως κέντρο αριστείας χρειάζεται η τυπική διαδικασία της κύρωσης. Δεν είναι δηλαδή κάτι ασήμαντο αυτό.

Αντιπαρέρχομαι άλλα νομικά, μόνο ένα θα αναφέρω, όχι γιατί είναι το ουσιωδέστερο, αλλά γιατί πρέπει να ανασκευάζονται οι ανακρίβειες: Όπως επισημάνθηκε και από τον εισηγητή του ΚΙΝΑΛ, το άρθρο 8 παράγραφος 2 έχει μία πρωτοφανή διατύπωση που λέει ότι, ο εθνικός νόμος θα υπερισχύει του μνημονίου. Αυτό είναι ξεκάθαρα αντίθετο στο ελληνικό Σύνταγμα που ορίζει ότι οι διεθνείς συμβάσεις έχουν υπερνομοθετική ισχύ. Άρα εμείς δεν θα μπορέσουμε να αξιοποιήσουμε τη δυνατότητα αυτή, αλλά η τουρκική πλευρά ενδεχομένως να μπορέσει να την αξιοποιήσει.

Το ουσιώδες, όμως, κύριε Υπουργέ, είναι ο πολιτικός λόγος της επιλογής σας. Το είπατε. «Δεν είναι η καλύτερη εποχή να λες πράγματα εναντίον της Τουρκίας». Εμείς δεν αμφισβητούμε τον πατριωτισμό σας. Οι κατηγορίες για ενδοτισμό έρχονται συνήθως από μέσα ενημέρωσης της παράταξής σας. Η δική μας κριτική -που δεν είναι προσωπική, προς τον Πρωθυπουργό- είναι ότι από την εποχή που εμφανίστηκε στην Ουάσιγκτον να παρουσιάσει τη χώρα μας ως «πιστή και δεδομένη», έχει προχωρήσει σε μια άρδην ανατροπή της εξωτερικής πολιτικής της χώρας μας και έχει αντικαταστήσει την πολυδιάστατη πολιτική, που βασίζεται στην αμοιβαιότητα των συμφερόντων, με μια πολιτική γης και ύδατος προς τους Αμερικανούς με τις συνέπειες τις οποίες είδαμε.

Εμείς, λοιπόν, θα καταψηφίσουμε τη συμφωνία αυτή, όχι μόνο για το ότι η συγκυρία στην οποία έρχεται είναι κατ’ εξοχήν αρνητική και στέλνει τα εσφαλμένα μηνύματα στην Τουρκία ως προς τη συνέχιση της προκλητικής και επιθετικής της δραστηριότητας στον τομέα της ναυτικής ασφάλειας αλλά και γιατί το θεωρούμε έναν ακόμη κρίκο της πολιτικής αυτής του προκεχωρημένου φυλακίου που δεν παίρνει υπ’ όψιν τα εθνικά συμφέροντα της χώρας, αλλά βασίζεται σε πλειοδοσία πίστης προς τις Ηνωμένες Πολιτείες.

Μια τελευταία ερώτηση, κύριε Υπουργέ. Αντιλαμβάνομαι ότι είστε κουρασμένος από την επανάληψη των ερωτημάτων αυτών, αλλά και εσείς δεν έχετε απαντήσει εντελώς σαφώς. Μόνο τα Καλάσνικοφ στείλαμε ή στείλαμε και αντιαρματικά RPG-18; Στείλαμε ρουκέτες των εκτοξευτών πυραύλων RM-70; Ούτε γι’ αυτό έχουμε πάρει ακόμα απάντηση. Αν πάρετε πάλι τον λόγο, θα παρακαλούσα να μας απαντήσετε.

Σας ευχαριστώ πολύ, κύριε Υπουργέ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Κατρούγκαλε.

Ο κ. Θεοχάρης, ο Κοινοβουλευτικός Εκπρόσωπος της Νέας Δημοκρατίας έχει τον λόγο. Ελάτε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, σας ευχαριστώ, όμως θα ήθελα να εκφράσω την αντίδρασή μου στη διαδικασία που ακολουθήθηκε και κατά την οποία, με το πρόσχημα των ευχών, δόθηκε δύο φορές ο λόγος στον εισηγητή του Κινήματος Αλλαγής και μία φορά στην Κοινοβουλευτική Εκπρόσωπο, όταν ο δικός μας εισηγητής δεν μίλησε σήμερα -φυσικά ο Υπουργός ως δικαιούται- και την παρέμβαση και τη δική μου. Δεν θεωρώ ότι ακολουθήθηκε η ορθή διαδικασία. Εν πάση περιπτώσει, λυπάμαι…

**ΠΡΟΕΔΡΕΥΩΝ (Χαράλαμπος Αθανασίου):** Ακούστε με, κατ’ αρχάς, δεν ξέρω τι έκανε το προηγούμενο Προεδρείο, αλλά εδώ το νομοθέτημα λέει: «σχέδια νόμων». Έχουμε τρεις κυρώσεις και συνεπώς θα είναι τρία πεντάλεπτα. Αν συντομεύουμε τον χρόνο, τον συντομεύσαμε. Εφαρμόζοντας τον Κανονισμό θα μπορούσαν να μιλήσουν δεκαπέντε λεπτά. Παρακαλώ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Λυπάμαι που με αφορμή την κύρωση αυτή -που θα έπρεπε να είναι αυτονόητη και πολύ απλή- είδαμε μια συνολική αμφισβήτηση της στρατηγικής της χώρας μας, ιδιαίτερα από τον Κοινοβουλευτικό Εκπρόσωπο του ΣΥΡΙΖΑ τον κ. Κατρούγκαλο. Και λυπάμαι, διότι ζούμε σε δύσκολους καιρούς, σε καιρούς γεωστρατηγικής ανασφάλειας, σε καιρούς που τον πρώτο λόγο έχουν οι στρατηγικές τοποθετήσεις και όχι οι τακτικοί ελιγμοί.

Σ’ αυτόν τον τομέα, στον τομέα της στρατηγικής, η χώρα μας δικαιώνεται απόλυτα. Όλες μας οι στρατηγικές θέσεις δικαιώνονται απόλυτα, πρώτα από όλα στα μικρά που θα έπρεπε να είναι αυτά που μας ενώνουν σήμερα. Οι κυρώσεις αυτές αποδεικνύουν τη στρατηγική συνέχεια της χώρας, καθώς υπήρξε η δήλωση συμμετοχής μας στο Κέντρο Αριστείας Ναυτικής Ασφάλειας από τον ΣΥΡΙΖΑ τον Μάιο του 2019 -περιέγραψε και τις συσκέψεις και την παρουσία στην Κωνσταντινούπολη προηγουμένως ο Υπουργός πολύ σωστά- η υπογραφή από τον Υπουργό τον Οκτώβριο του 2019 και η κύρωση σήμερα. Αντί γι’ αυτό, ο ΣΥΡΙΖΑ μας λέει ότι δεν ήξερε τι έγινε απαντώντας προηγουμένως στην Ελληνική Λύση. Δηλαδή δεν ήξερε, κάποιος έκανε μια δήλωση και δεν το ήξερε η πολιτική ηγεσία του Υπουργείου Εθνικής Άμυνας. Δεν μπορώ να καταλάβω τι άλλο μπορεί να δικαιολογήσει αυτή τη σημερινή στάση.

Λυπάμαι γι’ αυτή τη στάση, όμως, δεν ξαφνιάζομαι, γιατί έρχεται από ένα κόμμα που την Κυριακή το βράδυ κατηγορεί την Κυβέρνηση γιατί κλείνει τα σχολεία και τη Δευτέρα το μεσημέρι γιατί δεν έκλεισε όλο το δημόσιο, ένα κόμμα που ξεσηκώνει τον κόσμο γιατί ο λιγνίτης προκαλεί καρκίνο και οι ίδιοι άνθρωποι κατηγορούν τη χώρα, γιατί δεν βάζει το λιγνίτη στο φουλ να βγαίνει το καυσαέριο. Λυπάμαι.

Και στα μεγάλα, όμως, η στρατηγική μας δικαιώνεται, γιατί η Ελλάδα δυναμώνει. Αυτός ο Πρωθυπουργός, αυτή η Κυβέρνηση, αυτός ο Υπουργός έχουν στηρίξει το αξιόμαχο με αγορές οπλικών συστημάτων, αγορές τις οποίες κατά τεκμήριο, κυρίες και κύριοι συνάδελφοι της Αξιωματικής Αντιπολίτευσης, δεν στηρίξατε. Το μάθημα από την Ουκρανία είναι ξεκάθαρο, αν σταθείς μόνος σου όρθιος στις πρώτες μέρες, τότε θα έρθουν οι σύμμαχοι σε βοήθεια. Αν όχι, τότε δεν έχεις τύχη.

Το μάθημα αυτό η Κυβέρνησή μας δεν περίμενε την Ουκρανία για να το πάρει. Το ήξερε από πριν και γι’ αυτό στηρίζει το αξίωμα. Η Ελλάδα είναι ισχυρή, γιατί έχει ξεκάθαρες θέσεις στη σωστή πλευρά της ιστορίας. Είμαστε μέλος της Ευρωπαϊκής Ένωσης, μέλος του ΝΑΤΟ, είμαστε στο πλευρό της δημοκρατίας, στο πλευρό του αμυνόμενου που αμύνεται απέναντι σε έναν πιο πολυάριθμο στρατό, που αμύνεται για τη χώρα του, που αμύνεται για τα δίκαια του λαού του.

Η αμφισβήτηση της ορθής μας στήριξης με όλα αυτά τα ερωτήματα από πολλές –δυστυχώς- πτέρυγες του Εθνικού Κοινοβουλίου είναι αποτέλεσμα της φιλοπουτινικής διείσδυσης και διάβρωσης. Να πούμε τα πράγματα με το όνομά τους. Είναι μια διείσδυση που αποδεικνύεται πως έχει σκοτεινούς δρόμους και διαδρομές και που έχει και ονοματεπώνυμα που είναι και κοντά στον ΣΥΡΙΖΑ. Όλα τα υπόλοιπα είναι προϊόντα αφέλειας και ερασιτεχνισμού και δεν συγχωρούνται στις εποχές που περνάμε.

Κυρίες και κύριοι συνάδελφοι, η χώρα είναι παρούσα στις εξελίξεις και έπρεπε να είναι και παρούσα σε αυτό το κέντρο, όπως εξάλλου είναι και η Τουρκία στο Κέντρο Αριστείας της Αντιαεροπορικής και Αντιπυραυλικής Άμυνας στην Κρήτη. Η χώρα είναι παρούσα στις συνεργασίες, όπως με τη Γαλλία και τις Ηνωμένες Πολιτείες και με τη σταθερή της θέση υπέρ του Διεθνούς Δικαίου.

Κλείνω, κυρίες και κύριοι συνάδελφοι. Η θέση μας για τη στρατηγική αυτονομία της Ευρωπαϊκής Ένωσης δικαιώθηκε πλήρως και απόλυτα και αυτή. Οι μοναδικές φωνές του κ. Μακρόν και του κ. Μητσοτάκη τώρα έγιναν οι στίχοι του χορού όλων των ευρωπαϊκών ηγετών. Αυτό μας κάνει και σε αυτόν τον τομέα πρωτοπόρους και πραγματικούς ευρωπαϊστές, αλλά ανοίγει και ευκαιρίες για τη χώρα μας -για όσους βλέπουν- και στην ενέργεια και στην άμυνα και στον πρωτογενή τομέα.

Η Ελλάδα, λοιπόν, δυναμώνει, οι προκλήσεις, όμως, παραμένουν. Η υπόσχεση προς τον ελληνικό λαό είναι διαρκής, θα εκμεταλλευτούμε όλες τις ευκαιρίες για το πρώτο και θα αντιμετωπίσουμε με σθένος το δεύτερο. Το ερώτημα, βέβαια, είναι τι υπόσχεστε εσείς, κυρίες και κύριοι της Αξιωματικής Αντιπολίτευσης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Θεοχάρη.

Αν θα ήθελε τώρα, να κλείσει ο Υπουργός. Κύριε Υπουργέ, έχετε τον λόγο, για να κλείσετε.

**ΔΙΟΝΥΣΙΟΣ ΧΑΤΖΗΔΑΚΗΣ:** Ο εισηγητής μας δεν θα μιλήσει καθόλου;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ (Υπουργός Εθνικής Άμυνας):** Όχι, ο αγορητής αυτού που δεν έχει επιφύλαξη αλλά συμφωνεί, δεν έχει δικαίωμα λόγου κατά τη διαδικασία. Απ’ ότι γνωρίζω, έχουν δικαίωμα λόγου μόνο οι διατυπώνοντες επιφύλαξη.

Εγώ θα πω ένα πράγμα μόνο. Όσον αφορά την Ουκρανία -διότι καταλαβαίνω ότι πρέπει για διάφορους λόγους να ακούμε κάθε μέρα για την Ουκρανία, στείλατε όπλα στην Ουκρανία και τα λοιπά- δεν το δέχομαι. Καταλαβαίνω το αντιπολιτευτικό μένος ως προς αυτό, δεν ξέρω τις δυνάμεις πίσω από αυτό και δεν θέλω να σπεκουλάρω τώρα.

Εν πάση περιπτώσει, λέω το εξής. Έχουμε απαντήσει γραπτώς τι έχει σταλεί. Μόνο ανάγνωση χρειάζεται να ξέρει κανείς, προκειμένου να προσφύγει στα σχετικά, για να αντλήσει σχετικές πληροφορίες. Το μόνο προσόν είναι να γνωρίζει ανάγνωση στα ελληνικά. Γιατί, δηλαδή, μου λέτε πάλι να αναπαράξω αυτό που έχουμε κατ’ επανάληψη απαντήσει;

Και σας είπα τι γίνεται σε μία αποστολή πυρομαχικών, κύριε Μυλωνάκη. Πρέπει να το ξέρετε καλύτερα από εμένα. Ξέρετε, ένα C-130 κάνει στάσεις σε διάφορα σημεία και μαζεύει, στέλνει. Μπορεί τετρακόσια καλάσνικοφ να μπαίνουν σε πέντε κιβώτια, αλλά να πάρεις και από άλλες στάσεις ανά την Ευρώπη πολλά και διάφορα, μέχρι να γεμίσει το C-130. Έτσι γίνεται. Ξέρετε καλύτερα από εμένα ότι έτσι γίνεται. Μην ψαρεύετε, λοιπόν, σε θολά νερά πάλι αποσκοπώντας να δημιουργήσετε εντυπώσεις. Ξεκινά από την Αθήνα, σταματάει εδώ, εκεί, παρακεί και καταλήγει στον τελικό προορισμό και ξεφορτώνει και έτσι γίνεται η μεταφορά στρατιωτικού υλικού.

Και επειδή δεν είναι άμεσα αποδεσμεύσιμο, αφού έχει να μεταφερθεί από αποθήκες στο σημείο φόρτωσης για την αεροπορική μεταφορά αμυντικού υλικού, όπως καταλαβαίνετε χρειάζονται μερικά δρομολόγια. Έτσι γίνονταν πάντα στη στρατιωτική πρακτική, έτσι έγινε και εδώ. Επομένως είναι ό,τι συμφωνήθηκε. Έξι δρομολόγια χρειάστηκε για να μεταφερθεί αυτό, μεταξύ άλλων στοιχείων αμυντικού υλικού, από άλλες χώρες στην Πολωνία. Και αυτό είναι όλο. Όλα τα άλλα νομίζω είναι σπεκουλάρισμα για δημιουργία εντυπώσεων, όπως υποπτεύομαι ότι θα είναι από εδώ και πέρα σε καθημερινή βάση και όποιος «τσιμπήσει» για να το πω έτσι και λαϊκά.

Από εκεί και πέρα όσον αφορά τις κυρώσεις, είπαμε το βασικό είναι το ζήτημα της κύρωσης. Όμως, δεν είναι μείζον το ζήτημα της κύρωσης. Το ότι δεν υπάρχει επίσημη ρηματική διακοίνωση, δηλαδή ο μόνος ασφαλής τρόπος να σιγουρευτούμε ότι έχουν γίνει όλα τα προβλεπόμενα, δεν σημαίνει ότι είμαστε κάπου υπερεκτεθειμένοι ή υπερεπισπεύδοντες, διότι οι διαδικασίες δεν είναι οι ίδιες σε όλες τις χώρες. Και όλες οι άλλες χώρες έχουν προχωρήσει.

Λοιπόν, μη δημιουργούμε θέμα ότι η Ελλάδα σπεύδει ως μη όφειλε κάνοντας υποχωρήσεις, προσχωρήσεις, εκπτώσεις, γιατί δεν συμβαίνει αυτό το πράγμα. Και όπως είπαμε το 2019 αποφασίστηκαν τα πάντα για την λειτουργία αυτού του κέντρου, ορθή η απόφαση συμμετοχής της χώρας, διότι η συμμετοχή είναι καλύτερη από την απουσία, αν θέλουμε να είμαστε εκεί και να προλαμβάνουμε καταστάσεις ενδεχομένως, έτσι; Και από εκεί και πέρα η συμμετοχή εν τοις πράγμασι υπάρχει.

Άρα, νομίζω ότι δεν υπάρχει λόγος σε μια διαδικασία που μέχρι πρότινος –γιατί θυμάμαι πρόσφατα- να έχει καθαρά διεκπεραιωτικό χαρακτήρα, να είναι υπόθεση μισής ώρας, όλα να ανάγονται σε μια εφ’ όλης της ύλης συζήτηση προκειμένου να καταδειχθεί ότι αυτή η Κυβέρνηση βλάπτει σοβαρά το εθνικό συμφέρον.

Δεν είναι υπεύθυνη και σοβαρή αντιπολιτευτική πολιτική αυτή. Φτάσαμε στο σημείο τη συμμετοχή της χώρας σε ήσσονος σημασίας συμφωνίες περί την αμυντική συνεργασία να την αναγάγουμε σε μείζον θέμα. Και όταν λέω ήσσονος σημασίας εννοώ εν πάση περιπτώσει όχι κεντρικές, γιατί το Κέντρο Ναυτικής Αριστείας στην Κωνσταντινούπολη, όπως είπα, δεν είναι παράγων που θα επηρεάσει το μέλλον του ΝΑΤΟ ή της συμμαχίας για τα επόμενα τριάντα χρόνια όπως και να το κάνουμε. Είναι ένας μηχανισμός που μπορεί να παράξει χρήσιμα συμπεράσματα, διδάγματα, πορίσματα σε επίπεδο μελέτης τακτικών και πρακτικών. Τίποτα άλλο δεν είναι. Είναι ένα «think tank» στρατιωτικό υπό τη νατοϊκή δομή, για να το πω έτσι πολύ απλά για να μας καταλαβαίνει ο κόσμος μια δεξαμενή σκέψης και παραγωγής ενδεχομένως προτάσεων πολιτικής. Τίποτα παραπάνω δεν είναι. Και το αναγάγουμε σε μείζον θέμα που βλάπτει σοβαρά το εθνικό συμφέρον, γιατί σε αυτά πρέπει να αντιπαρατιθέμεθα μετωπικά. Αλίμονο, δηλαδή!

Έχουμε τόσα πολλά να αντιπαρατεθούμε σε όλα τα υπόλοιπα πεδία, ας μη βρίσκουμε τρόπο να δημιουργούμε ζήτημα επί ζητημάτων εθνικών θέσεων και μάλιστα στο πεδίο της αμυντικής συνεργασίας. Δεν θα βρείτε εκεί ενδοτικούς δεν θα βρείτε εκεί υποχωρητικούς, δεν θα βρείτε εκεί μειοδότες ιδίως όταν όλο αυτό έχει μια συνέχεια στο χρόνο. Αποφασίστηκε, οργανώθηκε, σχεδιάστηκε, υλοποιήθηκε και αυτό δεν καταλαμβάνει το βίο μιας κυβέρνησης ή μιας στρατιωτικής ηγεσίας, όπως απέδειξα. Συνεχές είναι.

Ας αποφύγουμε παρακαλώ αυτού του είδους τον πειρασμό. Διότι όπως σας είπα οι καιροί -και το καταλαβαίνετε, το αντιλαμβάνεστε άλλωστε, σώφρονες άνθρωποι είσαστε όλοι- είναι δύσκολοι και δυσκολεύουν. Και οι προκλήσεις οι εθνικές πάλι δυσκολεύουν και θα χρειαστεί να καταφύγουμε σε όλες τις εσωτερικές μας δυνάμεις, σε όλη την ανθεκτικότητά μας προκειμένου να αντεπεξέλθουμε στις κρίσεις που πλέον γίνονται επάλληλες, αλλεπάλληλες, παράλληλες και καταλυτικές και έρχεται η μια μετά την άλλη.

Η γεωπολιτική με τον πόλεμο προστέθηκε σε όλες τις άλλες και τώρα έρχεται και η οικονομική, η οποία η οικονομική, αν θέλετε, ξεκίνησε από την κρίση την εφοδιαστική μετά την πανδημία. Από τότε άρχισε το ράλι των τιμών. Δεν έπρεπε να εισβάλλει ο Πούτιν στην Ουκρανία. Τώρα απλά κλιμακώνεται και γίνεται ακόμα χειρότερο.

Ας βρούμε, λοιπόν, τη δύναμη να κάνουμε μια γόνιμη αντιπαράθεση χωρίς, όμως, να ρίχνουμε λάδι στη φωτιά για ψύλλου πήδημα, δεν μπορώ να το πω πιο λαϊκά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυναςκαι η ψήφισή τους θα γίνει χωριστά.

Προχωρούμε στην ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)» |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας και του Υπουργείου Εθνικής Άμυνας της Ρουμανίας σχετικά με την ίδρυση, διοίκηση και λειτουργία του Κέντρου Αριστείας Ναυτικής Ασφάλειας (Maritime Security Center of Excellence Operational Memorandum of Understanding)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 77α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding) |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Άμυνας της Δημοκρατίας της Τουρκίας (ενεργώντας εκ μέρους της Κυβέρνησης της Δημοκρατίας της Τουρκίας), του Υπουργείου Εθνικής Άμυνας της Ελληνικής Δημοκρατίας, του Υπουργείου Εθνικής Άμυνας της Ρουμανίας καθώς και του Στρατηγείου του Ανώτατου Συμμαχικού Διοικητή Μετασχηματισμού σχετικά με τη λειτουργική σχέση που αφορά στο Κέντρο Αριστείας Ναυτικής Ασφάλειας (Maritime Security Center of Excellence Functional Memorandum of Understanding)» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 82α)

**ΠΡΟΕΔΡΕΥΩΝ (Χαράλαμπος Αθανασίου):** Προχωρούμε στην ψήφιση επί της αρχής, των άρθρων και του συνόλου του σχεδίου νόμου του Εθνικής Άμυνας: «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Χαράλαμπος Αθανασίου):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Συνεπώς το σχέδιο νόμου του Υπουργείου Εθνικής Άμυνας: «Κύρωση της Συμφωνίας Ασφαλείας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Νορβηγίας σχετικά με την ασφάλεια για την ανταλλαγή και αμοιβαία προστασία διαβαθμισμένων πληροφοριών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 87α)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα παρέσχε τη ζητηθείσαεξουσιοδότηση.

Πριν προχωρήσουμε στη συζήτηση του επόμενου νομοσχεδίου, θα διακόψουμε τη συνεδρίαση για πέντε λεπτά, δηλαδή θα επανέλθουμε στις 12.40΄.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στη συζήτηση του νομοσχεδίου του Υπουργείου Προστασίας του Πολίτη.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Προστασίας του Πολίτη: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)».

Η Διάσκεψη των Προέδρων αποφάσισε στη συνεδρίασή της στις 14 Απριλίου τρέχοντος έτους τη συζήτηση του νομοσχεδίου σε μία συνεδρίαση επί της αρχής και επί των άρθρων.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συμφώνησε.

Τον λόγο έχει ο εισηγητής της Νέας Δημοκρατίας κ. Δημήτρης Κούβελας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής των ομιλητών.

Ορίστε, κύριε Κούβελα, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, το παρόν σχέδιο νόμου ρυθμίζει κυρίως ζητήματα τεχνικής φύσης, αλλά δεν παύει να έχει την υψηλή πρακτική σημασία του, αν αναλογιστεί κανείς ότι ζούμε σε ένα διαρκώς μεταβαλλόμενο περιβάλλον, όπου βασική επιδίωξη της Ευρωπαϊκής Ένωσης και του Υπουργείου Προστασίας του Πολίτη πρέπει σε κάθε περίπτωση να είναι, από τη μια, η ασφάλεια των πολιτών και, από την άλλη, η λήψη εγκαίρως μέτρων πρόληψης και αποτροπής του εγκλήματος, που δυστυχώς λαμβάνει πολλές και νέες επικίνδυνες μορφές.

Η σημερινή νομοθετική παρέμβαση εντάσσεται σε αυτές που βάζουν ακόμη ένα λιθαράκι στη γενικότερη πολιτική της Ευρωπαϊκής Ένωσης απέναντι στο έγκλημα, στις σύνθετες μορφές τρομοκρατίας, στους καθημερινούς κινδύνους που προκαλούν ανασφάλειες στους πολίτες.

Το προς συζήτηση σχέδιο νόμου βάζει τους κανόνες ως προς τις προδιαγραφές των όπλων συναγερμού και σηματοδοσίας, κυρίως για την αποφυγή μετατροπής τους σε φονικά πυροβόλα όπλα.

Πιο συγκεκριμένα, προχωρούμε στην εναρμόνιση της ελληνικής νομοθεσίας με την εκτελεστική οδηγία 2019/69 της επιτροπής της 16ης Ιανουαρίου του 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας. Μεταφέρουμε, συνεπώς, στο Εθνικό μας Δίκαιο απαραίτητους ενωσιακούς κανόνες, όπως άλλωστε έχουμε υποχρέωση.

Αυτές οι νομοθετικές ρυθμίσεις, μαζί με την οδηγία που αφορά ειδικότερα τα πυροβόλα όπλα, θέτουν τους κανόνες ορθής κατοχής του όπλου συναγερμού και σηματοδοσίας, λαμβάνοντας υπ’ όψιν τα ευρέως αποδεκτά διεθνή πρότυπα, όπως έχουν καταρτιστεί από τη μόνιμη διεθνή επιτροπή για τη δοκιμή των φορητών όπλων.

Έτσι, η χώρα μας ακολουθώντας τις νόρμες της Ευρωπαϊκής Ένωσης συντάσσεται με τα υπόλοιπα ευρωπαϊκά κράτη επί των τεχνικών προδιαγραφών για τα όπλα συναγερμού και σηματοδοσίας, συμπεριλαμβανομένων της διαδικασίας ελέγχου, της συμμόρφωσης και της ανάγκης ανταλλαγής πληροφοριών μεταξύ των εθνικών αρχών, αλλά και της τήρησης αρχείου χρηστών.

Το σχέδιο νόμου αποτελείται από τρία κεφάλαια, συνολικά επτά άρθρα καθώς και δύο παραρτήματα.

Το πρώτο κεφάλαιο περιλαμβάνει τα άρθρα 1 έως 4.

Στο πρώτο άρθρο έχουμε τον σκοπό του προηγούμενου σχεδίου νόμου δηλαδή την ενσωμάτωση της οδηγίας και των προβλέψεών της.

Στο δεύτερο άρθρο αναπτύσσεται το πεδίο εφαρμογής του νόμου, εξαιρώντας, όμως, τις διατάξεις της εθνικής μας νομοθεσίας, που δεν θίγονται. Δηλαδή, τις διατάξεις που αφορούν όπλα και συσκευές ειδικού τύπου που έχουν κατασκευαστεί και η χρήση τους προορίζεται για άλλους ειδικούς σκοπούς, τα όπλα χαιρετισμού και κρότου που έχουν σχεδιαστεί για να δίνουν σήμα συναγερμού και την άφεση αγώνων. Ακόμη, συσκευές που έχουν σχεδιαστεί για να δίνουν σήμα συναγερμού και για σηματοδοσία από τις Ένοπλες Δυνάμεις και τα Σώματα Ασφαλείας και είναι αποκλειστικά μόνο για τη δική τους χρήση.

Στο τρίτο άρθρο αναφέρονται οι ορισμοί για τις ανάγκες του προτεινόμενου σχεδίου νόμου και οι απαιτούμενες τεχνικές προδιαγραφές αναφορικά με τις συγκεκριμένες συσκευές και τα αβολίδοτα φυσίγγια, όπως ορίζεται στην εν λόγω εκτελεστική οδηγία 2019/69.

Στο τέταρτο άρθρο ορίζεται η διαδικασία ελέγχου συμμόρφωσης με τις οριζόμενες τεχνικές προδιαγραφές για τις συσκευές που έχουν σχεδιαστεί για να δίνουν σήμα συναγερμού και για τη σηματοδοσία, είτε κατασκευάστηκαν στην Ελλάδα είτε εισάγονται στη χώρα μας.

Μετά τον έλεγχο η αρμόδια για την έκδοση της άδειας εισαγωγής αστυνομική αρχή, καθώς και το εθνικό σημείο αναφοράς ενημερώνονται εγγράφως από το εθνικό σημείο ελέγχου για τη συμμόρφωση ή μη των εξεταζόμενων δειγμάτων. Εξασφαλίζουμε συνεπώς όλες τις απαραίτητες δικλίδες ασφαλείας, προκειμένου αυτές οι συσκευές να τηρούν αυστηρά τις προδιαγραφές του παραρτήματος 1.

Αξίζει να σημειωθεί σε αυτό το σημείο ότι δεν υπόκειται στον παραπάνω έλεγχο συμμόρφωσης οι συσκευές που έχουν σχεδιαστεί για να δίνουν σήμα συναγερμού και για σηματοδοσία του άρθρου 3, στις οποίες έχει γίνει ο έλεγχος συμμόρφωσης σε κάποιο άλλο κράτος-μέλος της Ευρωπαϊκής Ένωσης πριν αυτές εισαχθούν στη χώρα μας, έτσι ώστε να εξυπηρετούνται άλλες πτυχές της ευρωπαϊκής νομοθεσίας για την διευκόλυνση της διακίνησης των αγαθών από κράτος-μέλος σε κράτος-μέλος. Τέλος, προβλέπεται η διαδικασία επιστροφής των ακατάλληλων δειγμάτων στα τελωνεία εισόδου και η εξαγωγή τους.

Πάμε τώρα στο δεύτερο κεφάλαιο, στα άρθρα 5 και 6. Στο πέμπτο άρθρο προβλέπονται τα εθνικά σημεία για τη διενέργεια ελέγχου, αναφοράς και συμμόρφωσης με τις οριζόμενα τεχνικές προδιαγραφές και για τη συνεργασία με αντίστοιχες αρχές άλλων κρατών-μελών της Ευρωπαϊκής Ένωσης, καθώς επίσης ως προς την ανταλλαγή των απαιτούμενων πληροφοριών ανάμεσα στις ειδικές αρχές και υπηρεσίες των κρατών-μελών. Συγκεκριμένα, για την Ελλάδα τα σημεία αυτά ορίζονται να είναι η Διεύθυνση Κρατικής Ασφάλειας του Αρχηγείου της ΕΛΑΣ και η Διεύθυνση Εγκληματολογικών Ερευνών.

Στο έκτο άρθρο προβλέπεται η σύσταση του αρχείου κατόχων αδειών και συσκευών σηματοδοσίας. Θα βρίσκεται στη Διεύθυνση Κρατικής Ασφάλειας του Αρχηγείου της Ελληνικής Αστυνομίας για την εξασφάλιση της ιχνηλασιμότητας, όποτε αυτό είναι απαραίτητο να γίνει, για λόγους δημόσιας ασφάλειας.

Σημαντικό να αναφέρουμε ότι τα στοιχεία των κατόχων, καθώς και των τεχνικών και κατασκευαστικών χαρακτηριστικών των αντικειμένων αυτών διατηρούνται στο αρχείο για χρονικό διάστημα τριάντα ετών μετά την καταστροφή των συσκευών, που έχουν σχεδιαστεί και ανήκουν στις κατηγορίες όπλων, συναγερμού και σηματοδοσίας. Η τήρηση αυτού του αρχείου γίνεται προκειμένου να εντοπίζονται και να ταυτοποιούνται τα στοιχεία του προσώπου που τα διατηρούσε στην κατοχή του, σε όλα τα στάδια της εφοδιαστικής αλυσίδας, από την παραγωγή τους δηλαδή μέχρι τον τελικό χρήστη ή κάτοχο.

Τέλος, στο κεφάλαιο 3, στο μόνο άρθρο 7, προβλέπεται η έναρξη ισχύος του νόμου άμεσα μετά την ψήφισή του και τη δημοσίευση αυτού στην Εφημερίδα της Κυβερνήσεως.

Επιπλέον, τα δύο παραρτήματα που συνοδεύουν το σχέδιο νόμου περιλαμβάνουν, το μεν πρώτο τις τεχνικές προδιαγραφές για τις συσκευές που αναφέρονται στο άρθρο 3 και το δεύτερο έναν πίνακα διαμετρημάτων αβολίδοτων φυσιγγίων και επιμέρους διευκρινίσεις εννοιών απαραίτητες για κάθε ενδιαφερόμενο και εμπλεκόμενο.

Γίνεται αντιληπτό ότι η ενσωμάτωση της οδηγίας 2019/69 στην ελληνική έννομη τάξη και η συμμόρφωσή της με τις προβλέψεις της οδηγίας είναι απαραίτητη, καθώς αυτή αποτελεί μια διεθνή υποχρέωση της χώρας από τη μία, ενώ από την άλλη μεριά βάζει κανόνες σε ένα μέχρι τώρα αρρύθμιστο τοπίο. Οι διωκτικές αρχές έχουν πλέον τη δυνατότητα ελέγχου στα λεγόμενα «όπλα συναγερμού και σηματοδοσίας», με αποτέλεσμα να γίνεται καλύτερο και αποδοτικότερο το έργο τους.

Έχω επισημάνει ξανά ότι στα ζητήματα ασφαλείας των πολιτών δεν χωρούν ιδεολογικές διαφορές ούτε αντιπαραθέσεις. Είμαι βέβαιος ότι όλοι οι συνάδελφοι από όλα τα κόμματα θα υπερψηφίσουμε το παρόν σχέδιο νόμου. Σας καλώ να το κάνουμε.

Σας ευχαριστώ πολύ. Καλή Ανάσταση, με υγεία σε όλους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και ευχαριστώ και για την τήρηση του χρόνου.

Τον λόγο τώρα έχει ο εισηγητής του ΣΥΡΙΖΑ, ο κ. Καλαματιανός Διονύσιος.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κύριε γενικέ, ευχόμαστε κατ’ αρχάς καλή Μεγάλη Εβδομάδα σε όλες τις Ελληνίδες και όλους τους Έλληνες. Καλή Ανάσταση και καλό Πάσχα, αν και οι συνθήκες δεν είναι καλές.

Τα νοικοκυριά βρίσκονται σε έναν ασφυκτικό κλοιό ανατιμήσεων και αυξήσεων λόγω της ακρίβειας στο ρεύμα, τα καύσιμα, τα είδη πρώτης ανάγκης. Το πασχαλινό τραπέζι θα είναι πιο ακριβό από ό,τι τα τελευταία δέκα-δεκαπέντε χρόνια. Και βεβαίως, η Κυβέρνηση έχει ευθύνες για αυτή την κατάσταση. Φούντωσε αυτό το κύμα ακρίβειας με τις πράξεις και τις παραλείψεις της. Σε κάθε περίπτωση, ευχόμαστε να πάνε καλύτερα τα πράγματα, αν και με την Κυβέρνησή σας δεν το βλέπουμε.

Κύριε Υπουργέ, καθώς σας έχουμε εδώ, κατ’ αρχάς να επισημάνω ότι, σύμφωνα με δημοσιεύματα, –όπως διαβάζουμε στην «ΚΑΘΗΜΕΡΙΝΗ»- επαναξιολογήθηκαν τα δεδομένα της υπόθεσης των επιλαχόντων στον διαγωνισμό της πανεπιστημιακής αστυνομίας και μάλλον παγώνει μέχρι νεωτέρας η διαδικασία. Περιμένουμε την ενημέρωσή σας γι’ αυτό.

Έχουμε επισημάνει πάρα πολλές φορές ότι η ίδρυση και λειτουργία της πανεπιστημιακής αστυνομίας θα δημιουργήσει περισσότερα προβλήματα απ’ αυτά που υποτίθεται ότι θα λύσει και σας καλούμε να σταματήσετε αυτή τη διαδικασία, γιατί οι ανάγκες της προστασίας των πολιτών και οι ανάγκες της Ελληνικής Αστυνομίας είναι διαφορετικές.

Δεν ενισχύετε με αστυνομικούς τα αστυνομικά τμήματα και τις υπηρεσίες που έχουν ανάγκη, που καταπολεμούν το έγκλημα και στις οποίες υπάρχουν ανάγκες μεγάλες για προσωπικό, δεν προσλαμβάνετε ειδικούς επιστήμονες, κοινωνιολόγους, ψυχολόγους και άλλους, αλλά προχωράτε στην πρόσληψη χιλιάδων ειδικών φρουρών με κατ’ εξαίρεση διαδικασίες. Και απ’ ό,τι φαίνεται, θα επιμείνετε στην πρόσληψη χιλίων επιπλέον αστυνομικών για την πανεπιστημιακή αστυνομία, που βεβαίως είναι αχρείαστοι, γιατί ήδη με την υπάρχουσα νομοθεσία η Αστυνομία μπορεί να επεμβαίνει σε όλους τους χώρους, ακόμα και μέσα στο πανεπιστήμιο, όταν τελούνται αδικήματα.

Άρα, λοιπόν βλέπουμε –το είχα πει και στις επιτροπές- ότι ουσιαστικά η πανεπιστημιακή αστυνομία θα λειτουργεί στα campus και όχι στα πανεπιστήμια, που τονίζω ότι είναι άδικο να τα συκοφαντείτε, γιατί βρίσκονται σε πολύ υψηλές θέσεις στην παγκόσμια κατάταξη των πανεπιστημίων.

Έρχομαι τώρα στο νομοσχέδιο. Είναι αυτονόητο ότι η ενσωμάτωση του Ενωσιακού Δικαίου στην εθνική νομοθεσία είναι υποχρέωση της χώρας και γι’ αυτό τον λόγο θα την ψηφίσουμε. Όμως, δεν μπορούμε να μην εκφράσουμε τις ενστάσεις και τις επιφυλάξεις μας σχετικά με το σύνολο του νομοσχεδίου, αλλά και επιμέρους διατάξεις.

Έχουμε επισημάνει και στις επιτροπές ότι το νομοσχέδιο είναι μια βιαστική και πρόχειρη νομοθέτηση, είναι μια διεκπεραιωτική νομοθέτηση. Με αυτό το νομοσχέδιο δεν επιτυγχάνεται ο στόχος της επίλυσης προβλημάτων, δυσλειτουργιών και ασαφειών. Γίνεται μια προσπάθεια για γρήγορη ψήφιση, ώστε να αποφευχθεί η παραπομπή της χώρας στο δικαστήριο της Ευρωπαϊκής Ένωσης.

Πράγματι, η οδηγία 2019/69 έπρεπε να ενσωματωθεί στην ελληνική έννομη τάξη μέχρι τις 17-1-2020. Ωστόσο, δεν έγινε έγκαιρα, με αποτέλεσμα η Ευρωπαϊκή Επιτροπή να αποστείλει αιτιολογημένη γνώμη στη χώρα μας.

Μας κάλεσε να κοινοποιήσουμε τον τρόπο με τον οποίο έχουμε μεταφέρει στο Εθνικό μας Δίκαιο τους ενωσιακούς κανόνες για τα όπλα συναγερμού και σηματοδοσίας. Στη συνέχεια, η επιτροπή μας απέστειλε προειδοποιητική επιστολή τον Μάιο του 2020.

Υπήρξε, λοιπόν, αμέλεια και αδράνεια που οδήγησε στη βιασύνη. Το βασικό πρόβλημα που ανακύπτει είναι ότι αυτή η νομοθετική πρωτοβουλία είναι αποσπασματική, ελλιπής και κινδυνεύει να είναι αναποτελεσματική. Έχουμε τονίσει κατ’ επανάληψη κατά τη συζήτηση του νομοσχεδίου στην επιτροπή ότι για να είναι πλήρης και αποτελεσματική η νομοθέτηση θα έπρεπε να ενσωματώσετε ταυτόχρονα και την οδηγία 2021/555 που αφορά συνολικά στην κατοχή όπλων. Αυτή η οδηγία σχετίζεται και με τις διατάξεις της εθνικής νομοθεσίας που αφορούν στις προϋποθέσεις χορήγησης άδειας, εμπορίας, κατασκευής και άλλα.

Συνεπώς με την κοινή ενσωμάτωση θα διασφαλιζόταν ο έλεγχος από τις αρμόδιες αρχές για τη φύλαξη των παραγόμενων προϊόντων και τη δυνατότητα χρήσης καύσης. Έτσι θα μπορούσε να θωρακιστεί η ασφάλεια των πολιτών και η προστασία του περιβάλλοντος.

Επίσης, οι οδηγίες 2019/69 και 2021/555 έχουν ως στόχο να αποτρέψουν τη δυνατότητα μετατροπής των όπλων συναγερμού και σηματοδοσίας, τα οποία πυροδοτούν μόνο αβολίδοτα φυσίγγια ή ερεθιστικές ουσίες, σε φονικά πυροβόλα όπλα. Θα έπρεπε, λοιπόν, να έλθει προς ψήφιση ένα νομοσχέδιο με συνολική διαχείριση των θεμάτων που ανακύπτουν. Με τον τρόπο αυτό θα γινόταν εφικτός ο στόχος να εκσυγχρονιστεί το υφιστάμενο νομοθετικό πλαίσιο.

Είναι δεδομένο ότι χρειαζόμαστε ένα νομοσχέδιο που θα κωδικοποιεί το σύνολο του νομοθετικού πλαισίου για να καταργηθούν αναχρονιστικές διατάξεις. Έτσι, με αυτή τη νομοθέτηση δεν θα εξαλειφθεί το φαινόμενο να υπάρχουν διατάξεις που έρχονται σε σύγκρουση μεταξύ τους ή αλληλοκαλύπτονται. Αν υπάρξει η πλήρης, συνολική ενσωμάτωση δεν θα δημιουργούνται ζητήματα ερμηνείας και εφαρμογής από τις αρμόδιες αρχές και τις επιχειρήσεις του χώρου. Υπήρχε μάλιστα μια προπαρασκευαστική επιτροπή για το θέμα αυτό και το ερώτημα είναι γιατί σταμάτησε, γιατί δεν υιοθετήσατε τις προτάσεις της.

Με τη σημερινή αποσπασματική νομοθέτηση τα ερωτήματα παραμένουν σχετικά με τη διαχείριση και την εφαρμογή του ν.456/1976 και του π.δ.293/1977. Οι διατάξεις αυτών των νομοθετημάτων ρυθμίζουν το πλαίσιο στα είδη πυροτεχνίας ναυτικού τύπου, το σύστημα ανάφλεξης αυτών των ειδών και των συσκευών που έχουν σχεδιαστεί για να δίνουν σήμα συναγερμού για σηματοδοσία ή διάσωση. Αυτές οι συσκευές χρησιμοποιούνται για χρήση των συγκεκριμένων ειδών πυροτεχνίας και συστημάτων ανάφλεξης, όπως φωτοβολίδες αλεξιπτώτου και συσκευές ρίψης σχοινιού, ολμιδοβόλες συσκευές και άλλα. Γι’ αυτό επισημάνουμε ότι είναι αποσπασματική και επιμέρους η παρούσα νομοθέτηση.

Επίσης, ανακύπτουν συγκεκριμένα ζητήματα σχετικά με τις διατάξεις του νομοσχεδίου. Είναι προβληματικό, βεβαίως, το γεγονός ότι στο νομοσχέδιο δεν περιγράφεται πλήρως και αναλυτικά ο σκοπός του. Το ίδιο επισημαίνει και η επιστημονική επιτροπή της Βουλής και μας δικαιώνει στις παρατηρήσεις που κάναμε και στην επιτροπή. Θα έπρεπε, λοιπόν, να περιγράφεται αναλυτικά ότι ο σκοπός του νόμου είναι και ο εκσυγχρονισμός του ισχύοντος νομικού εθνικού πλαισίου.

Επίσης, θα έπρεπε να αναφέρεται ρητά το πεδίο εφαρμογής, για να υπάρχει σαφήνεια. Η αναφορά μόνο στις διατάξεις που δεν θίγονται, προκαλεί προβλήματα.

Ακόμα, πρέπει να είναι ξεκάθαρο ότι το υπό συζήτηση νομοσχέδιο αφορά τις συσκευές οι οποίες είναι σχεδιασμένες να δίνουν σήμα συναγερμού για σηματοδοσία ή διάσωση και μπορούν να μετατραπούν σε πυροβόλα όπλα με τη χρήση κοινών εργαλείων. Το ίδιο θα έπρεπε να συμβεί και με τα είδη πυροτεχνίας, καθώς και με τα συστήματα ανάφλεξης που χρησιμοποιούνται δια των ανωτέρω συσκευών για διάσωση.

Επιπλέον, στους ορισμούς που αναφέρονται στο σχέδιο νόμου θα έπρεπε να προστεθούν και άλλοι, όπως οι ορισμοί για τα είδη πυροτεχνίας τα οποία είναι συμβατά προς χρήση με τις συσκευές που δίνουν συναγερμό και για σηματοδοσία ή διάσωση.

Στη συνέχεια, στο νομοσχέδιο αυτό αναφέρονται και οι αρμόδιες υπηρεσίες για τη συλλογή και ανταλλαγή πληροφοριών σχετικά με τους ελέγχους συμμόρφωσης των συσκευών. Εδώ θα πρέπει να προβλεφθεί ότι οι αρμόδιες αρχές συνεργάζονται και με πλατφόρμες αγοράς και πώλησης αγαθών μέσω διαδικτύου, καθώς και με ιστοσελίδες σχετικά με όπλα. Πλέον το διαδίκτυο είναι ο κύριος τρόπος και τόπος ανταλλαγής πληροφοριών, αγοραπωλησιών και άλλων δραστηριοτήτων και θα πρέπει, λοιπόν, να γίνει ειδική ρύθμιση γι’ αυτό, διότι γνωρίζουμε ότι το διαδίκτυο παραμένει σε μεγάλο βαθμό ανεξέλεγκτο.

Επίσης, η σύσταση και η τήρηση του αρχείου κατόχων αδειών και συσκευών σηματοδοσίας πρέπει να γίνει σύμφωνα με τα πρότυπα της Ευρωπαϊκής Ένωσης ώστε να διασφαλίζεται η πληρότητα και η χρησιμότητά του.

Τέλος, επαναλαμβάνω ότι για να υπάρξει ορθή και αποτελεσματική νομοθέτηση στο ρυθμιζόμενο πεδίο θα έπρεπε να εισαχθούν και άλλα άρθρα στο υπό συζήτηση νομοσχέδιο που να αναφέρονται στις αρμόδιες αρχές ελέγχου, στις ποινικές και διοικητικές κυρώσεις, στις εξουσιοδοτικές, μεταβατικές και καταργούμενες διατάξεις. Δεν συμβαίνει αυτό με το νομοσχέδιο.

Θα έπρεπε να ενσωματωθεί ταυτόχρονα η οδηγία 2021/555. Έτσι θα είχαμε μια πλήρη, κωδικοποιημένη και ολιστική ρύθμιση για όλα τα όπλα και το νομοσχέδιο θα ήταν ολοκληρωμένο.

Είναι κοινή παραδοχή ότι η παράνομη διακίνηση, εμπορία και χρήση πυροβόλων όπλων, καθώς και των συναφών ειδών λόγω της επικίνδυνης φύσης τους επιφέρει αρνητικές επιπτώσεις στην κοινωνία. Η επίτευξη υψηλού επιπέδου ασφάλειας για τους πολίτες είναι βασική επιδίωξη.

Οι οδηγίες 2019/69 και 2021/555 εντάσσονται σε αυτή τη γενικότερη πολιτική της Ευρωπαϊκής Ένωσης για την καταπολέμηση της παράνομης εμπορίας όπλων και οπλοκατοχής. Σε αυτές στηρίζεται η ρύθμιση του πλαισίου για την κατασκευή και την κυκλοφορία ειδών πυροτεχνίας και συσκευών που έχουν σχεδιαστεί για να δίνουν σήμα συναγερμού και για σηματοδοσία ή διάσωση. Ειδικά για το θέμα των όπλων και της οπλοκατοχής, πρέπει να θεσπισθεί ένα νομοθετικό πλαίσιο που θα αντιμετωπίζει οριστικά το ζήτημα. Πάγια θέση μας είναι ο έλεγχος της εμπορίας, της χρήσης και της κατοχής όπλων κάθε είδους. Η εγγύηση της ασφάλειας του κοινωνικού συνόλου πρέπει να είναι πρωταρχικός σκοπός της πολιτείας.

Το σχέδιο νόμου όπως εισάγεται έχει ελλείψεις, είναι αποσπασματικό, δεν ρυθμίζει με επάρκεια το ζήτημα, δεν θέτει σαφές πλαίσιο, δεν κωδικοποιεί το υφιστάμενο νομοθετικό πλαίσιο, δεν ρυθμίζει όλες τις πτυχές, δεν επιλύει προβλήματα. Η παράνομη διακίνηση όπλων είναι ένα επικερδές εμπόριο και άρρηκτα συνδεδεμένη με το οργανωμένο έγκλημα. Μόνο με ένα ολιστικό σχέδιο μπορεί να καταπολεμηθεί.

Σας ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Καλαματιανέ και ειδικά για την τήρηση του χρόνου.

Τον λόγο τώρα έχει ο ειδικός αγορητής του κινήματος Αλλαγής, κ. Γεώργιος Καμίνης.

Παρακαλώ να κλείσει το σύστημα της ηλεκτρονικής εγγραφής ομιλητών.

Κύριε Καμίνη, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Με το υπό συζήτηση νομοσχέδιο συμπληρώνεται, θα μπορούσαμε να πούμε, το νομοθετικό πλαίσιο που αφορά το καθεστώς των πάσης φύσεως όπλων στη χώρα μας, αφού εκτός από τον ν.4678/2020 βρίσκονται ακόμη σε ισχύ άλλα νομοθετήματα, όπως ο ν.456, το π.δ.293/1977 κ.λπ..

Φυσικά, βρισκόμαστε και πάλι μπροστά σε ένα φαινόμενο κακής νομοθέτησης. Η οδηγία 2019/69 ενσωματώνεται δύο και πλέον χρόνια αφότου έχει παρέλθει η προθεσμία ενσωμάτωσής της, η οποία είχε λήξει στις 17 Ιανουαρίου του 2020.

Η συζήτηση σήμερα διεξάγεται σε μια ιδιαίτερα δυσάρεστη επικαιρότητα. Μόλις προ ολίγου πληροφορηθήκαμε από τα μέσα μαζικής ενημέρωσης ότι η Εισαγγελία άσκησε δίωξη και για την περίπτωση της παρακολούθησης των τηλεπικοινωνιών του δημοσιογράφου κ. Θανάση Κουκάκη.

Σήμερα κατέθεσα ερώτηση προς τον Πρωθυπουργό ζητώντας να μου απαντήσει στο αν όντως η Εθνική Υπηρεσία Πληροφοριών παρακολουθούσε τον δημοσιογράφο, αν η υπηρεσία έχει προμηθευτεί ή όχι το λογισμικό Predator που εμπορεύεται η εταιρεία «INTELLEXA Α.Ε.» και γενικά να μας ενημερώσει, τηρώντας βέβαια το αναγκαίο απόρρητο, στο τι συμβαίνει επιτέλους στον κάθετο και αδιαφανή κόσμο των κρατικών παρακολουθήσεων και της αγοράς και πώλησης λογισμικών παρακολούθησης.

Η υπόθεση αυτή ήρθε στην επικαιρότητα από ένα δημοσίευμα του έγκυρου site «inside story» και πρέπει επιτέλους να μάθουμε τι συμβαίνει. Δεν είναι η πρώτη σχετική ερώτηση που απευθύνω προς τον Πρωθυπουργό. Τον Νοέμβριο του 2021 με αφορμή πάλι δημοσιεύματα για παρακολουθήσεις προσώπων από την ΕΥΠ που ουδεμία σχέση είχαν με τη βασική αποστολή της, δεν έλαβα την παραμικρή απάντηση. Πρόκειται για συμπεριφορά προσβλητική προς την Εθνική Αντιπροσωπεία.

Τώρα, γιατί αναφέρομαι σήμερα σε αυτό; Αναφέρομαι για δύο λόγους. Ο πρώτος είναι ότι όπως θα πω και στη συνέχεια, αυτή η ίδια τακτική του να μην λαμβάνουμε απαντήσεις στα ερωτήματά μας υιοθετείται και από το Υπουργείο Προστασίας του Πολίτη και κατά δεύτερο λόγο ότι μολονότι η Εθνική Υπηρεσία Πληροφοριών υπάγεται στον Πρωθυπουργό και όχι στο Υπουργείο Προστασίας του Πολίτη, παρ’ όλα αυτά εντάσσεται στη γενικότερη κατηγορία των μηχανισμών προστασίας, δημόσιας τάξης και εθνικής ασφάλειας. Και ως γνωστόν οι χώροι αυτοί διέπονται από μία μυστικότητα και καλό είναι αυτή η μυστικότητα να μην αντιτάσσεται στη Βουλή στο μέτρο φυσικά που αυτό συμβιβάζεται με τις αρχές της προστασίας της εθνικής τάξης, της δημόσιας τάξης και της ασφάλειας.

Και γιατί αναφέρομαι στο Υπουργείο Προστασίας του Πολίτη ότι τηρεί σιγή, μία προσβλητική σιγή απέναντι στην Εθνική Αντιπροσωπεία σε κάποια ζητήματα; Έχουμε κάποια παραδείγματα. Πρώτα από όλα είναι το πόρισμα της Επιτροπής Αλιβιζάτου που είχε συσταθεί για την αστυνομική αυθαιρεσία. Ουδέποτε η Κυβέρνηση ανταποκρίθηκε στο αίτημα που είχε καταθέσει το Κίνημα Αλλαγής προς τον Πρόεδρο της αρμόδιας Κοινοβουλευτικής Επιτροπής Δημόσιας Διοίκησης και Δικαιοσύνης τον κ. Χαρακόπουλο να προσκαλέσει τον κ. Νίκο Αλιβιζάτο να μας αναπτύξει ο ίδιος το πόρισμα το οποίο είχε εκδώσει ως Πρόεδρος της εν λόγω επιτροπής.

Και αυτό έχει τη σημασία του. Γιατί πληροφορούμαστε από την έκθεση του Συνηγόρου του Πολίτη για το έτος 2020, ο οποίος ως γνωστόν ο Συνήγορος λειτουργεί και ως εθνικός μηχανισμός διερεύνησης περιστατικών αυθαιρεσίας, ότι οι υποθέσεις που δέχτηκε ήταν κατά 26% περισσότερες σε σχέση με το προηγούμενο έτος και ότι όλες σχεδόν, δηλαδή οι διακόσιες σαράντα οχτώ από τις συνολικά διακόσιες πενήντα τρεις, είχαν ως αντικείμενο καταγγελίες για τα φερόμενα περιστατικά αυθαιρεσίας από στελέχη της ΕΛΑΣ, με την πλειονότητα των καταγγελιών να αφορούν περιπτώσεις προσβολής σωματικής ακεραιότητας και υγείας προσωπικής ελευθερίας κ.λπ.. Για αυτό, λοιπόν, ζητάμε να προσέλθει στην επιτροπή για ακρόαση ο κ. Αλιβιζάτος, αλλά η Κυβέρνηση προφανώς αντιδρά.

Παράδειγμα δεύτερο που με αφορά και προσωπικά. Πολύ νωρίς, από τους πρώτους μήνες έναρξης της παρούσας κοινοβουλευτικής περιόδου είχα θέσει κάποια ερωτήματα για την Υπηρεσία Συνοδείας και Φύλαξης Ευπαθών Στόχων. Μου είχε αντιτάξει τότε το Υπουργείο με την υπογραφή του Υφυπουργού του κ. Οικονόμου μια επιχειρηματολογία περί απορρήτου γενικώς η οποία κάλυπτε το ζήτημα, την οποία ανέτρεψα λέξη προς λέξη. Και στη συνέχεια υπήρξε και πάλι απόλυτη σιωπή. Έλα όμως που τον Απρίλιο του 2021 κάτι περισσότερο από ένα χρόνο με αφορμή την περίφημη υπόθεση Φουρθιώτη ανέπτυξα μία επίκαιρη ερώτηση την οποία απηύθυνα στον τότε Υπουργό, τον προκάτοχό σας κύριε Υπουργέ, τον κ. Χρυσοχοΐδη, στον οποίον ζητούσα να μάθω τι επιτέλους είχε συμβεί στη συγκεκριμένη περίπτωση και αν το Υπουργείο προτίθεται να αναλάβει μία νομοθετική πρωτοβουλία η οποία θα καθορίζει σε γενικές γραμμές, χωρίς να μπορούν να εξατομικευτούν τα χαρακτηριστικά ούτε των φυλασσόμενων προσώπων βεβαίως, ούτε των ατόμων τα οποία φυλάσσουν, κάποιες ρυθμίσεις, ότι υπάρχει ειδική υπηρεσία, ότι υπάρχουν άτομα τα οποία υφίστανται ειδική εκπαίδευση και πάνε εκεί, το πώς γίνεται η επιλογή των προσώπων τα οποία φυλάσσονται, το πώς γίνεται η επιλογή των προσώπων των αστυνομικών οι οποίοι φυλάσσουν, ποια είναι η εκπαίδευση που υφίστανται, πόσο καιρό παραμένουν σε αυτή την υπηρεσία. Όλα αυτά τα οποία θα ρίξουν ένα κάποιο φως σε μια υπόθεση στην οποία επικρατεί το ρουσφέτι και η αθέμιτη συναλλαγή της εκάστοτε κυβέρνησης με δημοσιογράφους και επιχειρηματίες και εγώ δεν ξέρω με ποιον άλλο.

Προς τιμήν του ο κ. Χρυσοχοΐδης στις 9 Απριλίου του περασμένου έτους προσήλθε για να απαντήσει στην επίκαιρη ερώτηση που είχα καταθέσει στην Βουλή και μεταξύ άλλων είπε και τα εξής: «Κάθε Υπουργός Προστασίας του Πολίτη τα τελευταία είκοσι χρόνια προσπαθεί να πάρει κόσμο από τα λεγόμενα επίσημα και να τον βάλει σε μάχιμες αστυνομικές υπηρεσίες πρώτης γραμμής, αυτό που λέμε ««η Αστυνομία στους δρόμους»». Όλοι κι εγώ πρώτος επαιρόμαστε, όπως εσείς είπατε προηγουμένως, στους δύο πρώτους μήνες λέγοντας ότι έκανα τεράστια προσπάθεια και λέμε ότι τα καταφέραμε και ξαναγυρνάμε πάλι στα ίδια. Γιατί η πίεση της ζήτησης είναι ένα κοινωνικό φαινόμενο και δεν λύνεται με διαταγές».

Συνέχισε όμως απευθυνόμενος σε μένα: «Σας απαντώ με δέκα λέξεις. Θα νομοθετήσουμε τώρα με τόλμη, με φαντασία και πολύ διάλογο. Η σημερινή συζήτηση είναι η αρχή αυτής της διαβούλευσης. Δεν θα ανακαλύψουμε τον τροχό. Θα μεταφέρουμε καλές πρακτικές άλλων ευρωπαϊκών χωρών που έδρασαν στο θέμα νωρίτερα». Και στην κατακλείδα της αγόρευσής του ο προκάτοχός σας είπε: «Και ας επιστρέψουμε στην ουσία. Σε τρεις βδομάδες θα συζητήσουμε θεσμικά για όλα τα παραπάνω, για την εκπαίδευση, για το Σώμα Φύλαξης, για την γενική αναδιοργάνωση της Αστυνομίας και του Υπουργείου. Θα κάνω κάθε προσπάθεια ώστε και στα τρία θέματα να είμαστε όλοι μαζί, η μέγιστη κοινοβουλευτική Πλειοψηφία για τις βέλτιστες λύσεις, ένα μέτωπο ορθολογισμού και δημοκρατίας». Ακόμα περιμένουμε αυτό το νομοθέτημα για να έρθει.

Παράδειγμα τρίτο, οι συστάσεις της GRECO που είναι η αρμόδια επιτροπή για τα ζητήματα διαφθοράς του Συμβουλίου της Ευρώπης. Δημοσίευσε έκθεση το 2021 που αποτελεί κόλαφο για την Ελληνική Αστυνομία. Από τις συνολικά δεκαεπτά συστάσεις της GRECO προς την Ελλάδα που αφορούν το σύνολο της δημόσιας ζωής, θα λέγαμε ότι οι εννέα από αυτές αφορούν την ΕΛ.ΑΣ.. Και αυτές οι συστάσεις τι μας λένε επιγραμματικά; Μας λένε ότι το Εθνικό Στρατηγικό Σχέδιο για την Καταπολέμηση της Διαφθοράς δεν περιλαμβάνει ειδικά μέτρα που να έχουν άμεσο στόχο την Αστυνομία.

Στην ίδια έκθεση γίνεται ευθεία αναφορά σε παραδείγματα μιας διαχρονικά κακής συμπεριφοράς της Αστυνομίας ιδίως κατά αλλοδαπών πολιτών και Ρομά. Και τέλος εντοπίζονται πλημμέλειες καθυστερήσεις σε σειρά ζητημάτων όπως επί παραδείγματι η προληπτική στρατηγική ακεραιότητας ενάντια στη διαφθορά μέσα στην Αστυνομία. Όλα αυτά παραμένουν αναπάντητα και αντ’ αυτού το Υπουργείο Προστασίας του Πολίτη επιλέγει συνειδητά να περιβάλλει με ένα πέπλο σιωπής αυτά τα ζητήματα που το αφορούν.

Ανακύπτουν λοιπόν κάποια ερωτήματα. Ερώτημα πρώτο κύριε Υπουργέ: Θα φέρετε νομοσχέδιο όπως είχε δεσμευτεί ο προκάτοχός σας που θα ρυθμίζει το καθεστώς συνοδείας και φύλαξης ευπαθών στόχων;

Ερώτημα δεύτερο: Θα συζητηθεί επιτέλους το πόρισμα της Επιτροπής Αλιβιζάτου στην αρμόδια επιτροπή της Βουλής; Γιατί προφανώς το γεγονός ότι δεν έχει προσκληθεί ο κ. Αλιβιζάτος δεν οφείλεται σε κάποια παράλειψη εσκεμμένη του Προεδρείου της Επιτροπής ή του Προέδρου της Βουλής. Προφανώς οφείλεται στην επιθυμία του Υπουργείου να μην γίνει συζήτηση του πορίσματος αυτού.

Ερώτημα τρίτο: Θα συζητηθούν στην Εθνική Αντιπροσωπεία οι πρωτοβουλίες του Υπουργείου Προστασίας του Πολίτη ως προς τη συμμόρφωση στις συστάσεις της Επιτροπής GRECO;

Ερώτημα τέταρτο: Πότε σκοπεύετε να φέρετε προς επεξεργασία και ψήφιση στη Βουλή το νομοσχέδιο, που θα αφορά την αναδιάρθρωση της εκπαίδευσης των αστυνομικών, δέσμευση την οποία εσείς ο ίδιος έχετε αναλάβει;

Σχετικά με τα επιμέρους ζητήματα του νομοσχεδίου αναφέρθηκα διεξοδικά στην επιτροπή. Είναι βεβαίως επιτακτική ανάγκη το νομοθετικό πλαίσιο που αφορά τα όπλα να είναι ομοιογενές, συνεκτικό και πλήρως εφαρμόσιμο. Φοβάμαι ότι αυτό δεν συμβαίνει. Ενδεικτικά, ξεκινώντας από το τελευταίο, όπως ανέφερα και στην επιτροπή, από τις δεκατέσσερις νομοθετικές εξουσιοδοτήσεις που περιλαμβάνει ο ν.4678/2020, νόμος της παρούσας Κυβέρνησης, έχουν εκδοθεί μέχρι σήμερα μόλις δύο υπουργικές αποφάσεις. Και ειδικά όσον αφορά το καθεστώς εισαγωγής, ιχνηλάτησης και μεταφοράς των πυροβόλων όπλων δεν έχει εκδοθεί καμμία υπουργική απόφαση.

Επιπλέον το νομοσχέδιο χαρακτηρίζεται και από κάποιες νομοτεχνικές αβλεψίες που θα προκαλέσουν προβλήματα στη πράξη. Καλό είναι το Υπουργείο σας να τις δει προσεκτικά. Ενδεικτικά αναφέρω το άρθρο 1 περίπτωση ΙΔ του ν.4678/2020, όπου περιλαμβάνεται ο ορισμός του όπλου που χρησιμοποιείται για σύστημα συναγερμού και σηματοδοσία. Παραπλήσιος ορισμός για τις συσκευές αυτές περιλαμβάνεται και στο άρθρο 3 του σημερινού νομοσχεδίου. Όμως ο ν.4678/2020 προβλέπει ρητά ότι οι συσκευές συναγερμού και σηματοδοσίας τελούν υπό το καθεστώς αδειοδότησης του ν.456/1976, που αφορά τις φωτοβολίδες και τα πυροτεχνήματα όταν στο άρθρο 4 του παρόντος σχεδίου νόμου προβλέπεται κάτι διαφορετικό. Τελικά ποιο από τα δύο καθεστώτα αδειοδότησης θα ισχύσει; Επιπλέον θα προβλέπονται ποινικές και διοικητικές κυρώσεις για εκείνον που διαθέτει στην κατοχή του συσκευές σηματοδοσίας και συναγερμού που δεν έχουν λάβει άδεια από την αρμόδια αρχή;

Κύριε Πρόεδρε, θα παραμείνω στα όρια που έχουν προβλεφθεί τελειώνοντας με το άρθρο 6, όπου προβλέπεται η τήρηση αρχείου από τη Διεύθυνση Κρατικής Ασφάλειας της ΕΛ.ΑΣ. με τα στοιχεία των κατόχων αδειών των συσκευών που έχουν σχεδιαστεί για να δίνουν σήμα συναγερμού και για σηματοδοσία. Όμως στον ν.4678/2020 υπάρχει λεπτομερής καταγραφή των στοιχείων των οπλοπωλών και των στοιχείων των πυροβόλων όπλων και των κατόχων τους. Παρόμοια μέριμνα δεν προβλέπεται στο άρθρο 6 του σημερινού νομοσχεδίου για τις συσκευές συναγερμού και σηματοδοσίας.

Παρά τις ελλείψεις και τα κενά θα υπερψηφίσουμε το παρόν σχέδιο νόμου, το οποίο αφορά και ενσωμάτωση κοινοτικής οδηγίας. Περιμένω από τον κύριο Υπουργό να απαντήσει στα ερωτήματα τα οποία του θέσαμε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Καμίνη.

Τον λόγο έχει τώρα ο ειδικός αγορητής του Κομμουνιστικού Κόμματος Ελλάδας, ο κ. Νικόλαος Παπαναστάσης.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Σήμερα εξετάζουμε άλλη μια ευρωπαϊκή οδηγία με σκοπό την ενσωμάτωσή της στην ελληνική νομοθεσία, στην οποία οδηγία εκθειάζεται το πνεύμα της ελεύθερης αγοράς και του καπιταλισμού παρ’ ότι το ζήτημα αφορά μια μικρή παρωνυχίδα της εμπορίας όπλων και συναφών ειδών.

Κατ’ αρχάς να ξεκαθαρίσουμε ότι το δικαίωμα στην οπλοκατοχή η πολιτεία οφείλει όχι μόνο να το περιορίζει, αλλά κυρίως αυτός ο περιορισμός να υπόκειται και σε αυστηρούς ελέγχους για το αν πραγματικά τηρείται αλλιώς δεν έχει νόημα.

Είναι γεγονός ότι το φαινόμενο της εγκληματικότητας του οργανωμένου εγκλήματος, της παράνομης κατοχής και εμπορίας όπλων τα τελευταία χρόνια έχει διογκωθεί, έχει αναχθεί σε μία πραγματική μάστιγα και βλέπουμε και το πώς διακινείται. Συνεπώς ένα πρώτο ζήτημα το οποίο θέτουμε έχει να κάνει με την αποτίμηση του υπάρχοντος νομοθετικού πλαισίου, δηλαδή σε τι βαθμό απέδωσε μέχρι σήμερα ο υπάρχων ν.2168/1993. Εμείς νομίζουμε ότι δεν έχει αποδώσει.

Έχουμε πολλούς λόγους να ανησυχούμε για τη νομική διασύνδεση της αντιμετώπισης της εγκληματικότητας με την πρόθεση χτυπήματος του λαϊκού κινήματος, δηλαδή του αγώνα των εργαζομένων. Διότι όχι μόνο η παρούσα, αλλά και οι προηγούμενες κυβερνήσεις την εγκληματικότητα τη θεωρούν και τη συνδέουν άμεσα με τη φτώχεια, αλλά την ανάγουν και σε γέννημα του λαϊκού κινήματος. Οι σύγχρονοι εγκληματολόγοι μάλιστα την προσδιορίζουν με έναν παράξενο όρο, τη λένε «η μικρή, παραδοσιακή εγκληματικότητα».

Κι εδώ μπαίνει ένα ερώτημα: Αν η φτώχεια ευθύνεται για την εγκληματικότητα, τότε ποιος γεννάει το παράνομο εμπόριο όπλων; Το γεννούν οι φτωχοί, το γεννούν οι άνεργοι που εμπλέκονται σε αυτό; Μήπως ευθύνονται άραγε και οι μετανάστες; Γιατί άραγε προβάλλεται η διασύνδεση του εγκλήματος με τους μετανάστες; Υπάρχει το εμπόριο παιδιών. Υπάρχει το εμπόριο ναρκωτικών. Υπάρχουν εταιρείες που διαθέτουν πανάκριβες υπηρεσίες εκτελεστών. Υπάρχει η κατασκοπεία των πολυεθνικών, που διασυνδέονται και με το οργανωμένο έγκλημα, αλλά και με τους εκτελεστές. Δηλαδή μόνο το κοινό έγκλημα έχουμε; Φυσικά και όχι. Έχουμε και το οργανωμένο έγκλημα.

Είναι αυτό με το οποίο η ενασχόληση των κυβερνήσεων, αλλά και της περίφημης Ευρωπαϊκής Ένωσης είναι σχεδόν μηδενική. Και ξέρετε γιατί; Γιατί αν ασχοληθούν με αυτό, θα μπουν στα άδυτα των αδύτων των επιχειρηματιών, θα βγάλουν τα άπλυτά τους στη φόρα. Το θέλουν αυτό; Φυσικά και όχι. Για να λέμε λοιπόν τα πράγματα με το όνομά τους η σαπίλα του συστήματος δεν μπορεί να μη διασυνδεθεί και με το οργανωμένο έγκλημα, το μεγάλο δηλαδή έγκλημα.

Τελευταία υιοθετούνται μέτρα, τα οποία οδηγούν στη στρατικοποίηση της εσωτερικής ασφάλειας, στην κατάργηση της υπάρχουσας μέχρι τώρα διάκρισης εσωτερικής και εξωτερικής ασφάλειας, δηλαδή στην ταύτιση της ασφάλειας με διάφορες μορφές πάλης που χρησιμοποιεί το λαϊκό κίνημα ή αν θέλετε αξιοποιεί η ίδια η Κυβέρνηση -η εκάστοτε Κυβέρνηση- για να χτυπήσει το λαϊκό κίνημα. Αυτή η κατεύθυνση της στρατικοποίησης της εσωτερικής ασφάλειας είναι κατεύθυνση και της Ευρωπαϊκής Ένωσης και του ΝΑΤΟ. Δεν μπορεί λοιπόν να προσποιούμαστε ότι αυτό το πλαίσιο είναι ανύπαρκτο. Και όταν πας να συζητήσεις για ειδικά μέτρα -πολλά από αυτά περιλαμβάνονται στην οδηγία που συζητάμε- τότε η απάντηση της Κυβέρνησης είναι «μα, αυτό εφαρμόζεται σε όλες τις χώρες της Ευρώπης». Βεβαίως, ξέρουμε ότι εφαρμόζονται. Σε άλλες χώρες έχουν εφαρμοστεί προ πολλού. Η κατεύθυνση όμως είναι σαφής και είναι απόλυτη: Στρατικοποίηση.

Αυτή λοιπόν η εγκληματικότητα, η βαριά οργανωμένη εγκληματικότητα, την πλειοψηφία των αξιόποινων πράξεων που διαπράττει δεν την κάνει ούτε με κυνηγετικά ούτε με αθλητικά όπλα, αλλά την κάνει με πολεμικά όπλα, με πολυβόλα, υποπολυβόλα, πιστόλια και περίστροφα, τα οποία κυκλοφορούν ανεξέλεγκτα από τα διάφορα κυκλώματα. Δεν νομίζω δηλαδή ότι χρειάζεται κάποιος εγκληματίας να μπει στη διαδικασία να μετατρέψει όπλα χαιρετισμού και κρότου, και σηματοδοσίας, και απενεργοποιημένα πυροβόλα όπλα ή όπλα για κινηματογραφικά γυρίσματα, αλλά και θεατρικές παραστάσεις και τέτοιου είδους χρήσεις.

Όμως όταν η παραγωγή και η τυπικά νόμιμη, αλλά και η παράνομη εμπορία όπλων αποτελούν μία από τις μεγαλύτερες πηγές κερδοφορίας των καπιταλιστών και των κυκλωμάτων διακίνησης, τότε ξεπερνά τα όρια της υποκρισίας της Ευρωπαϊκής Ένωσης η θέσπιση τεχνικών προδιαγραφών για όπλα συναγερμού και σηματοδοσίας.

Και εδώ βέβαια να προσθέσουμε και κάτι άλλο, το οποίο είναι σχετικό αν θέλετε με την υπάρχουσα υποκρισία της δήθεν αδυναμίας ελέγχου της διακίνησης των παράνομων όπλων. Οι εταιρείες παραγωγής όπλων είναι γνωστές και με ονοματεπώνυμο. Το κάθε όπλο έχει έναν αποκλειστικό αριθμό χτυπημένο επάνω του. Η παραγωγή λοιπόν θεωρείται νόμιμη.

Η διακίνηση, όπως ξεκινάει από την εταιρεία, έχει κάποιο νόμιμο προκάλυμμα. Πώς στην πορεία αυτά τα νόμιμα παραγόμενα και ξεκινώντας με μία νόμιμη διαδικασία όπλα καταλήγουν στη μαύρη αγορά; Η απάντηση η δική μας είναι ότι οι ίδιοι που τα παράγουν και τα διακινούν νόμιμα, οι ίδιοι τα διαχέουν και στη μαύρη αγορά. Τους ξέρετε και ψάξτε να τους βρείτε.

Ουσιαστικά, η Ευρωπαϊκή Ένωση με την οδηγία αυτή εκφράζει την πρόθεση να θεσπίσει κανόνες, δηλαδή τεχνικές προδιαγραφές και διαδικασίες, που θα δυσκολεύουν την εισαγωγή τέτοιων όπλων από τρίτες χώρες. Υποστηρίζετε πως σωστά θεσπίζονται αυτοί οι κανόνες, προκειμένου να υπάρχει κοινή αντίληψη ελέγχου στις χώρες μέλη της Ευρωπαϊκής Ένωσης και να διασφαλίζεται, σε τελική ανάλυση, η προστασία της ζωής των πολιτών, με προδιαγραφές που θα καθιστούν ανέφικτη τη μετατροπή αυτών των όπλων, δηλαδή των όπλων συναγερμούς, σε πυροβόλα όπλα.

Όμως, όλες οι φαινομενικά αγαθές προθέσεις, υποκύπτουν στον βωμό του καπιταλιστικού κέρδους και της προστασίας των συμφερόντων των επιχειρηματιών εισαγωγέων. Δημιουργούνται, λοιπόν, τα ακόλουθα εύλογα ερωτήματα:

Γιατί, άραγε, επιτρέπεται η προσωρινή εισαγωγή και προφανώς, η διάθεση σε δοκιμαστική χρήση ειδών, δειγμάτων όπως αναφέρονται, και η εκ των υστέρων απόσυρσή τους από τον εισαγωγέα, εφόσον κριθούν -άραγε, ύστερα από πόσο χρόνο- ακατάλληλα, δηλαδή επικίνδυνα για μετατροπή, από την αρμόδια κρατική αρχή ελέγχου;

Γιατί δεν υπάρχει προληπτικός έλεγχος τήρησης των προδιαγραφών με την εισαγωγή μόνο του δείγματος για έλεγχο και στη συνέχεια αδειοδότηση;

Γιατί δεν προβλέπονται ειδικές υποχρεώσεις για τον εισαγωγέα επιχειρηματία για τυχόν εισαγωγή όπλων που δεν τηρούν τις προδιαγραφές;

Η απάντηση για όλα τα προαναφερθέντα ερωτήματα είναι απλή. Επειδή όλα υπόκεινται στον υπέρτατο νόμο της ελεύθερης, δηλαδή της ασύδοτης, αγοράς και του κέρδους του επιχειρηματία.

Το άρθρο 4 της οδηγίας είναι αποκαλυπτικό. Σε ό,τι αφορά την Εθνική Υπηρεσία Συλλογής και Ανταλλαγής Πληροφοριών και την Εθνική Υπηρεσία Ελέγχου Συμμόρφωσης με τις προδιαγραφές των όπλων συναγερμού, σημειώνονται με αφορμή τη συζητούμενη άδεια τα ακόλουθα:

Πρώτον, η υπηρεσία συλλογής και ανταλλαγής πληροφοριών, η Διεύθυνση Κρατικής Ασφάλειας Αρχηγείου Ελληνικής Αστυνομίας, αποτελεί ήδη σημείο ανταλλαγής πληροφοριών στο πλαίσιο όλων των οργάνων και συμφωνιών της Ευρωπαϊκής Ένωσης για τα όπλα. Οπότε η ρύθμιση αποτελεί, ουσιαστικά, τυπική συμπλήρωση υφιστάμενης αρμοδιότητας.

Δεύτερον, η υπηρεσία ελέγχου, δηλαδή η Διεύθυνση Εγκληματολογικών Ερευνών του Αρχηγείου της Ελληνικής Αστυνομίας, θα πρέπει ως εθνική αρχή για την επιστημονική υποστήριξη της διερεύνησης του εγκλήματος κ.λπ. να αποδεσμευτεί από το οργανωτικό πλαίσιο της Ελληνικής Αστυνομίας και να υπαχθεί στην άμεση διεύθυνση, εποπτεία και έλεγχο των δικαστικών αρχών, για να αποκτήσει την αναγκαία και σχετική λειτουργική ανεξαρτησία.

Ως εκ τούτου, όπως ήδη έχουμε δηλώσει και από την επιτροπή, ψηφίζουμε στην παρούσα οδηγία και όσον αφορά στην ενσωμάτωσή της στην ελληνική νομοθεσία «παρών».

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Παπαναστάση.

Τον λόγο έχει τώρα ο ειδικός αγορητής της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, όταν φέρνει ένα νομοσχέδιο το Υπουργείο Προστασίας του Πολίτη, Κάθε φορά έχουμε την ελπίδα ότι θα είναι ένα νομοσχέδιο που θα ενισχύει τη δημόσια ασφάλεια και την ασφάλεια των πολιτών. Ο ίδιος εξάλλου ο Πρωθυπουργός προεκλογικά είχε υποσχεθεί ότι θα επαναφέρει το αίσθημα της ασφάλειας στους πολίτες.

Τώρα η ίδια η πραγματικότητα, η ίδια η κοινωνία, αποδεικνύει ότι επρόκειτο για άλλη μία φορά για μια κούφια υπόσχεση της Κυβέρνησής σας. Υπόσχεση που δεν τηρήσατε απέναντι στους Έλληνες πολίτες. Μην μου φέρετε μετά πάλι τα στοιχεία, για να μας πείτε κατά πόσο μειώθηκε το έγκλημα και τι καλά που τα κάνατε, γιατί άλλη είναι η αίσθηση που επικρατεί έξω στην κοινωνία.

Μιλάμε για την ασφάλεια των πολιτών, που αποτελεί ένα συστατικό και χαρακτηριστικό του κράτους δικαίου και μιας ευνομούμενης πολιτείας. Μιλάμε για τη δημόσια ασφάλεια, που έχει ως σκοπό την προστασία των πολιτών, την προστασία της ανθρώπινης ζωής, ενώ συνδέεται και με την προστασία της εστίας του πολίτη, του σπιτιού του, της οικογένειάς του και της περιουσίας του.

Η αλήθεια είναι ότι με την κατάσταση που επικρατεί, με την εγκληματικότητα που κυριαρχεί, δεν μιλάμε μόνο για αίσθημα ανασφάλειας των πολιτών. Εδώ μιλάμε για αίσθημα φόβου, πλέον, των πολιτών. Εγκληματίες που δεν έχουν όρια. Εγκληματίες που δεν έχουν κόκκινες γραμμές, που δεν σέβονται την ίδια την ανθρώπινη ζωή. Γι’ αυτό δεν μπορούμε σε καμμία περίπτωση να συμφωνήσουμε με όσα ακούστηκαν στην τελευταία συνεδρίαση της επιτροπής μας από Βουλευτή δικό σας, της Κυβέρνησης, ο οποίος μεταξύ άλλων είπε ότι γενικότερα δεν υπάρχουν, πλέον, σοβαρά προβλήματα εγκληματικότητας. Το ακούσαμε και αυτό. Είπε ότι δεδομένων των συνθηκών, η κατάσταση είναι πολύ καλύτερη, ότι υπήρξε μια βίαιη αλλαγή στη μορφή της κοινωνίας μας για πολλούς και διάφορους λόγους.

Τι είναι, δηλαδή, η εγκληματικότητα, για να καταλάβουμε; Ένα απλώς κοινωνικό φαινόμενο που μεγεθύνεται με τα χρόνια και το μελετάμε; Δεν μπορώ να καταλάβω. Τη βία, για την οποία μιλάμε, την εγκληματικότητα, τις διαρρήξεις σε σπίτια, σε καταστήματα, τις καταστροφές, αυτά είναι που βιώνει, δυστυχώς, ο κόσμος καθημερινά. Οι συμμορίες που λυμαίνονται γειτονιές, οι απατεώνες που εξαπατούσαν ηλικιωμένους, οι ηλεκτρονικές απάτες και κλοπές, οι κλοπές σε λεωφορεία, σε τρόλεϊ, οι ληστείες, οι δολοφονίες, δεν είναι στατιστικά στοιχεία απλά να τα βλέπουν και να τα μελετάμε. Είναι εγκλήματα εις βάρος των πολιτών. Είναι εγκλήματα. Και το κατά πόσον φοβάται να κυκλοφορήσει ο κόσμος στον δρόμο φαίνεται μόνο και μόνο από το γεγονός ότι προσπαθεί να αμπαρωθεί στο σπίτι του. Στα αστικά κέντρα η κατάσταση είναι ακόμα χειρότερη. Στη Θεσσαλονίκη οι κλοπές, οι ληστείες δεν έχουν σταματήσει. Εδώ στην Αθήνα από την Πλατεία Ομόνοιας και κάτω, Πλατεία Βάθης, Πλατεία Καραϊσκάκη, Άγιος Παντελεήμονας είναι κάποιες από τις περιοχές που οι πολίτες, πραγματικά, υποφέρουν από την εγκληματικότητα.

Την ίδια στιγμή που υπάρχει αυτό το αίσθημα ανασφάλειας, ξέρετε, το να είσαι και φτωχός και κατατρεγμένος, κάνει τον κόσμο να υποφέρει. Δεν μπορεί να αγοράσει τα απαραίτητα. Φοβάται μην του κόψει το ρεύμα η ΔΕΗ. Όλα αυτά, ξέρετε, είναι αποτέλεσμα δικών σας επιλογών. Δεν θα αναλύσουμε σήμερα εδώ τα τραγικά λάθη -τα έχω πει πάρα πολλές φορές- της Κυβέρνησης, που τα ρίχνετε όλα στον πόλεμο ή οπουδήποτε αλλού.

Κατά την άποψή μας, χρειάζεται μια ολοκληρωμένη στρατηγική, ένας συντονισμός δράσεων από την πλευρά της πολιτείας, για να χτυπηθεί το κακό στη ρίζα. Τώρα, αποσπασματικές κινήσεις και διάφορα ημίμετρα είναι λογικό να μην έχουν κανένα ουσιαστικό αποτέλεσμα.

Με το νομοσχέδιο αυτό έρχεστε να ενσωματώσετε μια ευρωπαϊκή οδηγία, σχετικά με τεχνικές προδιαγραφών για τα όπλα συναγερμού και σηματοδοσίας και τους ελέγχους σε αυτά από τις αρμόδιες αρχές.

Ακούσαμε τον Υφυπουργό Προστασίας του Πολίτη προχθές στη συζήτηση της αρμόδιας επιτροπής να αναφέρει μεταξύ άλλων ότι το σχέδιο νόμου «σηματοδοτεί την ανταπόκριση της χώρας μας στις ευρωπαϊκές δεσμεύσεις για εναρμόνιση των εθνικών διατάξεων με το παράγωγο δικαίου της Ευρωπαϊκής Ένωσης», ενώ η ίδια η αιτιολογική έκθεση του νομοσχεδίου αναφέρει ότι τυχόν καθυστέρηση -δηλαδή, αν δεν το ψηφίσουμε ως ελληνικό Κοινοβούλιο- στην ψήφιση και εφαρμογή των προωθούμενων ρυθμίσεων, θα έχει ως αποτέλεσμα την επιβολή κυρώσεων σε βάρος της χώρας μας για παράβαση της υποχρέωσης ενσωμάτωσης της σχετικής οδηγίας κ.λπ..

Έχουμε επισημάνει πάρα πολλές φορές ότι δεν πρέπει να ψηφίζονται νόμοι, επειδή αποτελούν ευρωπαϊκή υποχρέωση της χώρας ή επειδή κινδυνεύει η χώρα να πληρώσει κάποιο πρόστιμο. Η νομοθεσία, το περιεχόμενο των νόμων, πρέπει να καταστρώνεται με βάση τις συνθήκες που επικρατούν στην κοινωνία και πάντα με βάση τις ανάγκες του ελληνικού λαού, των Ελλήνων πολιτών. Το ότι πρέπει να γίνονται εντατικοί έλεγχοι, για παράδειγμα, έτσι ώστε να γίνεται δυσκολότερη η πρόσβαση των κακοποιών σε συσκευές και όπλα που μπορούν να τα μετατρέψουν σε δολοφονικά, είναι κάτι παραπάνω από προφανές. Δεν το συζητάμε.

Οι εγκληματίες εξάλλου, κύριε Υπουργέ, εξελίσσονται. Εξελίσσονται και τεχνολογικά. Χρησιμοποιούν τεχνολογία εις βάρος των πολιτών. Παγκόσμια δίκτυα παράνομων στοιχημάτων, διακίνηση ναρκωτικών, trafficking, λαθρεμπόριο όπλων. Αυξάνουν τα πλοκάμια τους καθημερινά. Και με αυτόν τον τρόπο όσο αυξάνεται το λαθρεμπόριο τόσο αυξάνεται και ο δείκτης της εγκληματικότητας.

Πού είναι ο προγραμματισμός της πολιτείας για την ενίσχυση της ασφάλειας των πολιτών όταν φαίνεται -όπως φαίνεται τώρα δηλαδή- να τρέχει τελευταία στιγμή να ενσωματώσει οδηγίες για να αποφύγει τα χειρότερα; Ποια είναι τα μέτρα που έχει πάρει η πολιτεία για το λαθρεμπόριο όπλων; Είναι πολύ μεγάλο θέμα. Και επί Χρυσοχοΐδη πριν δύο χρόνια περίπου τα ίδια είχαμε αναφέρει. Τι ενέργειες έχετε κάνει για τα μη καταγεγραμμένα όπλα; Είναι ένα τεράστιο θέμα τα μη καταγεγραμμένα όπλα. Όπλα που επίσημα είναι άγνωστο πόσα είναι, τι είδους είναι και ποιοι τα έχουν. Είναι επιτακτική ανάγκη να εντοπιστούν αυτά τα όπλα. Γιατί σύμφωνα με εκτιμήσεις αξιωματικών της Διεύθυνσης Κρατικής Ασφάλειας του Αρχηγείου της Ελληνικής Αστυνομίας ένας στους δέκα φαίνεται ότι οπλοφορεί παράνομα. Οπλοφορεί παράνομα ένας στους δέκα. Είναι στοιχεία της Κρατικής Ασφάλειας του Αρχηγείου της Ελληνικής Αστυνομίας αυτά. Δεν πρόκειται μόνο για αεροβόλα. Πρόκειται για τροποποιημένες κυνηγετικές καραμπίνες, για περίστροφα, για καλάσνικοφ. Όσα απέμειναν γιατί τα στείλατε στην Ουκρανία. Αν έμεινε κανένα παράνομο καλάσνικοφ εδώ. Είναι θέμα δημόσιας ασφάλειας. Ο αριθμός -και το ξέρετε πάρα πολύ καλά- των παράνομων όπλων που κυκλοφορούν αγγίζει το ένα εκατομμύριο. Ένα εκατομμύριο παράνομα όπλα.

Άκουσα όμως τον εισηγητή από την πλευρά της πλειοψηφίας να επισημαίνει στις συνεδριάσεις της επιτροπής που είχαμε πόσο σημαντικό είναι ότι δεν θα γίνεται πλέον έλεγχος των σχετικών συσκευών αν έχει γίνει έλεγχος από κάποιο άλλο κράτος μέλος της Ευρωπαϊκής Ένωσης. Γιατί είναι τόσο σημαντικό να αποφεύγονται οι διπλοί έλεγχοι; Μια χαρά είναι. Και διπλοί και τριπλοί έλεγχοι. Γιατί ένας; Πραγματικά.

Κύριε Θεοδωρικάκο, θα μου επιτρέψετε στο σημείο αυτό να αναφερθώ σε κάτι στο οποίο πιστεύουμε πάρα πολύ. Το έχουμε στο πρόγραμμά μας. Το έχουμε αναφέρει πάρα πολλές φορές. Να επισημάνουμε εδώ τη σημασία και την αξία που έχει η πολιτοφυλακή. Την αξία που έχουν και τον ρόλο που θα μπορούσαν να έχουν εθελοντές εκπαιδευμένοι και αξιόμαχοι. Μια οργανωμένη, μια εκπαιδευμένη πολιτοφυλακή θα μπορούσε να προσφέρει πάρα πολλά στη χώρα μας. Χρόνια μιλάμε για τα πλεονεκτήματα της οργανωμένης πολιτοφυλακής γιατί η πολιτοφυλακή μπορεί να τονώσει και το αίσθημα ασφάλειας του πολίτη. Να βοηθήσει την περιφρούρηση των συνόρων στην αντιμετώπιση φυσικών καταστροφών. Στο Μάτι για παράδειγμα, εκείνες τις πολύ δύσκολες στιγμές να υπήρχαν άνθρωποι που ξέρανε τις διόδους από που θα φύγει ο κόσμος. Αναφέρομαι σε μια ενεργή σε μία άρτια εκπαιδευμένη πολιτοφυλακή που θα βρίσκεται στο πλευρό της Αστυνομίας, στο πλευρό του στρατού, στο πλευρό του πολίτη.

Κανείς δεν έχει ξεχάσει -και πώς μπορεί άλλωστε να ξεχάσει- τα γεγονότα του Έβρου. Την «επίθεση» που επιχείρησε η Τουρκία με τους παράνομους μετανάστες. Πόσοι συμπολίτες μας τότε -και το ξέρετε πάρα πολύ καλά αυτό- άφησαν τις δουλείες τους εκείνες τις μέρες και περιφρουρούσαν και αυτοί τα σύνορά τους με ό,τι είχαν, με τα τρακτέρ, με όποιον τρόπο μπορούσαν, έδιναν πληροφορίες χρήσιμες. Μιλάμε για εθελοντές που μπορούν να προσφέρουν πάρα πολλά στη χώρα μας. Η χώρα μας εξάλλου εξακολουθεί να σηκώνει ένα πολύ μεγάλο, ένα δυσανάλογο θα λέγαμε φορτίο με τους παράνομους μετανάστες, με την Τουρκία να τους εργαλοιοποιεί για να προωθεί η ίδια τα δικά της συμφέροντα. Προχθές, το Σάββατο σημειώθηκε σοβαρό θανατηφόρο επεισόδιο στον Έβρο με πυροβολισμούς από την τουρκική πλευρά.

Πρέπει να δούμε το θέμα αυτό πάρα πολύ σοβαρά και ξεκάθαρα. Εκπαιδευμένοι εθελοντές, λοιπόν, που θα μπορούσαν να δραστηριοποιηθούν στον έλεγχο της μεθορίου θα είχαν πολύ θετικά αποτελέσματα στην περιφρούρηση των συνόρων μας. Δεν πρέπει να ξεχνάμε ότι σε πολλές χώρες εφαρμόζεται ο θεσμός της πολιτοφυλακής, όπως είναι η Ελβετία για παράδειγμα που έχει τη μεγαλύτερη πολιτοφυλακή στον κόσμο με διακόσιες είκοσι χιλιάδες περίπου ενεργούς πολίτες. Γιατί στην περίπτωση αυτή δεν ακολουθούμε τις πολιτικές άλλων χωρών, όπως κάνουμε σε άλλα που αντιγράφουμε; Εκατόν επτά χώρες συνολικά έχουν ενστερνιστεί τον θεσμό της πολιτοφυλακής. Άλλωστε στις κρίσεις και στα δύσκολα πάντα στηριζόμαστε στους εθελοντές. Σε εθελοντές εκπαιδευμένους και αξιόμαχους. Εθελοντές που θέλουν και μπορούν να προσφέρουν πολλά στην πατρίδα μας.

Όλα αυτά δείχνουν και αποδεικνύουν ότι η ενίσχυση της δημόσιας ασφάλειας δεν θα γίνει πράξη μόνο με ψήφιση νόμων και ενσωμάτωση ευρωπαϊκών οδηγιών. Αντίθετα, κύριε Θεοδωρικάκο, ξέρω ότι μπορεί να νιώθετε λίγο περίεργα γιατί ακούτε από κάποια κόμματα ότι είστε πολύ αυστηροί και από μας ακούτε ότι δεν έχετε καταφέρει να επιβάλλετε τον νόμο και την τάξη κι ότι εκεί έξω επικρατεί αναρχία. Αλλά πιστέψτε με εμείς είμαστε αυτοί που εκφράζουμε το δημόσιο αίσθημα. Χρειάζεται μια εθνική στρατηγική, με κατάλληλα μέτρα, με δράσεις και κατευθύνσεις που θα έχουν ως γνώμονα την ασφάλεια του Έλληνα πολίτη. Χρειάζονται νόμοι να είναι ρεαλιστικοί, να είναι εφαρμόσιμοι κυρίως και με την πολιτεία να παίρνει τα κατάλληλα μέτρα για την άμεση υλοποίησή τους. Όχι απλά να σχεδιάζουμε να νομοθετούμε και αυτά να μην εφαρμόζονται ποτέ. Συνήθως στην Ελλάδα αυτό συμβαίνει. Όλα αυτά που ψηφίσαμε πριν από πάρα πολλούς μήνες, με αφορμή τα όσα είπε και ο συνάδελφος του ΣΥΡΙΖΑ για την αστυνομία στα πανεπιστήμια κ.λπ. στα χαρτιά έχουν μείνει, κύριε Θεοδωρικάκο. Όλα στα χαρτιά. Θα ʼχαμε να λέγαμε. Όλα εντυπώσεις. Και όχι τίποτα άλλο. Τώρα έχετε και τον νου σας στις εκλογές. Πού να κάνετε δουλειά εδώ; Θα τρέχετε στις περιφέρειές σας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Χήτα.

Τον λόγο έχει τώρα η ειδική αγορήτρια του ΜέΡΑ25 κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως επεσήμανα από την πρώτη στιγμή στην πρώτη συνεδρίαση της επιτροπής μας, χωρίς να λάβω μέχρι σήμερα καμμία απάντηση -ελπίζω να απαντήσετε εσείς, κύριε Υπουργέ στην τοποθέτησή σας- μας έχει προκαλέσει αλγεινή εντύπωση το γεγονός πως ενώ θα έπρεπε η οδηγία την οποία συζητάμε σήμερα να έχει κυρωθεί και να έχει ενσωματωθεί από τον Ιανουάριο του 2020, φτάσαμε να είμαστε στον Απρίλιο του 2022, λίγες μέρες πριν το Πάσχα, πριν κλείσουμε -είμαστε ήδη στη Μεγάλη Δευτέρα- να συζητάμε και να προχωράμε στην κύρωση υπό την απειλή χρηματικού προστίμου το οποίο θα επιβαλλόταν στη χώρα μας αν καθυστερούσαμε λίγο ακόμη. Ειλικρινά συνεχίζουμε να αναρωτιόμαστε και να ζητάμε απαντήσεις για αυτή την καθυστέρηση. Μάλιστα με δεδομένο ότι το Υπουργείο Προστασίας του Πολίτη έχει φέρει αρκετά νομοσχέδια αυτά τα δυόμιση χρόνια πραγματικά απορούμε για αυτή την καθυστέρηση. Μάλιστα πριν λίγους μήνες είχαμε νομοσχέδιο για την οπλοκατοχή. Αν αναλογιστούμε μάλιστα ότι η συγκεκριμένη οδηγία έρχεται να ρυθμίσει και να ελέγξει το πλαίσιο ούτως ώστε να μην μπορούν να μετατρέπονται εύκολα τα όπλα σηματοδοσίας σε συμβατικά, σε πυροβολικά θεωρούμε ότι θα ήταν λογικό να έρθει προς συζήτηση λίγο πριν το νομοσχέδιο της οπλοκατοχής και οπλοχρησίας ή λίγο μετά. Πραγματικά αναρωτιόμαστε και θα θέλαμε να μάθουμε γιατί καθυστερήσατε να φέρετε προς κύρωση ένα νομοσχέδιο που είναι σύντομο, μικρό σε έκταση και αρκετά τεχνικό σε φύση. Σε κάθε περίπτωση με δική σας υπαιτιότητα βρισκόμαστε τώρα με την απειλή χρηματικού προστίμου να καλούμαστε να το συζητήσουμε βεβιασμένα.

Ας περάσουμε τώρα στα επιμέρους άρθρα του σύντομου, όπως είπα, σχεδίου νόμου. Στο πρώτο δηλώνεται ο σκοπός που δεν είναι άλλος από την ενσωμάτωση στην ελληνική νομοθεσία της οδηγίας για τη θέσπιση τεχνικών προδιαγραφών για τα όπλα συναγερμού και σηματοδοσίας σχετικά με τον έλεγχο της απόκτησης και της κατοχής αυτών.

Στο δεύτερο έχουμε την ανάπτυξη του πεδίου εφαρμογής και όπως παρατηρείτε ζητήματα που αφορούν όπλα και συσκευές ειδικού τύπου τα οποία έχουν κατασκευαστεί και η χρήση τους προορίζεται για άλλους σκοπούς παρ’ ότι πυροδοτούν μόνο αβολίδωτα φυσίγγια ή δεν εκτοξεύουν πυροτεχνικά βλήματα, όπλα χαιρετισμού και κρότου που έχουν σχεδιαστεί για να δίνουν σήμα συναγερμού για την άφεση αγώνων και συσκευές που χρησιμοποιούνται από τις Ένοπλες Δυνάμεις και τα Σώματα Ασφαλείας αποκλειστικά και μόνο για την κάλυψη των αναγκών τους, συνεχίζουν να ρυθμίζονται από το εθνικό νομοθετικό πλαίσιο.

Στο τρίτο άρθρο έχουμε την παράθεση των τεχνικών όρων και των προδιαγραφών των συσκευών, ενώ στο τέταρτο περιγράφεται το πλαίσιο του ελέγχου συμμόρφωσης με τις τεχνικές αυτές προδιαγραφές.

Θα σταθώ μόνο σε ένα σημείο του συγκεκριμένου άρθρου, το οποίο και κρίνουμε πως είναι προβληματικό και χρήζει αποσαφήνισης. Πιο συγκεκριμένα, διαβάζουμε πως «τα ακατάλληλα δείγματα, με μέριμνα του προσώπου στο οποίο εκδόθηκε η άδεια προσωρινής εισαγωγής, επιστρέφονται στο τελωνείο εισόδου, προκειμένου το ίδιο πρόσωπο να μεριμνήσει για την εξαγωγή αυτών. Η τελωνειακή αρχή ενημερώνει αμελλητί την αρμόδια υπηρεσία του Υπουργείου Προστασίας του Πολίτη για την εξαγωγή των ως άνω δειγμάτων, με αντίγραφο του σχετικού τελωνειακού παραστατικού». Ουσιαστικά, δηλαδή, βλέπουμε να περνά η ευθύνη επιστροφής των ακατάλληλων δειγμάτων από το κράτος στον ιδιώτη, στο πρόσωπο που έχει την προσωρινή άδεια εισαγωγής το οποίο και θα πρέπει να επιληφθεί της επιστροφής.

Το εν λόγω σημείο θα πρέπει να αποσαφηνιστεί ώστε να μην υπάρχουν γκρίζα σημεία και φυσικά να μην καλείται ο ιδιώτης να αναλάβει μία τέτοια ευθύνη την οποία είτε ηθελημένα είτε άθελά του μπορεί να μην κατορθώσει να φέρει σε πέρας.

Στο ίδιο άρθρο βλέπουμε πως οι συσκευές που εισάγονται έπειτα από έλεγχο σε άλλο κράτος δεν θα υποβάλλονται σε έλεγχο κατά την είσοδο στη χώρα μας, σημείο που, επίσης, θεωρούμε ότι θα πρέπει να διευκρινιστεί.

Στο πέμπτο άρθρο, έχουμε την περιγραφή του τρόπου ανταλλαγής πληροφοριών με τη διεύθυνση κρατικής ασφάλειας του αρχηγείου της ΕΛ.ΑΣ. να αποτελεί την υπηρεσία συλλογής και ανταλλαγής πληροφοριών σχετικά με τους ελέγχους συμμόρφωσης των συσκευών και τη διεύθυνση εγκληματολογικών ερευνών να είναι η υπηρεσία εκείνη που θα ελέγξει τη συμμόρφωση των συσκευών με τις τεχνικές προδιαγραφές, όπως αυτές τίθενται με την παρούσα οδηγία.

Στο έκτο άρθρο, έχουμε τη μέριμνα της τήρησης αρχείου κατόχων αδειών και συστημάτων ανάφλεξης και συσκευών, με το αρχείο να τηρείται για τριάντα έτη. Αναφορικά με το αρχείο, θα θέλαμε να γνωρίζουμε ποια στοιχεία θα περιλαμβάνει και ποιες δικλείδες ασφαλείας θα υπάρχουν ώστε να διαφυλάσσονται τα προσωπικά ευαίσθητα δεδομένα των προσώπων.

Το έβδομο άρθρο, είναι το τελευταίο, είναι η έναρξη ισχύος.

Αν τώρα ανατρέξουμε στην αιτιολογική έκθεση που συνοδεύει το σχέδιο νόμου, θα δούμε πως σύμφωνα με αυτήν την ενσωμάτωση θα συμβάλει στην επίτευξη ομοιομορφίας με τα λοιπά κράτη - μέλη της Ευρωπαϊκής Ένωσης αναφορικά με τις τεχνικές προδιαγραφές των όπλων συναγερμού και σηματοδοσίας και μακροπρόθεσμα θα συνδράμει στην ενίσχυση της δημόσιας ασφάλειας με την αποτροπή της εύκολης μετατροπής των όπλων συναγερμού σε πυροβόλα.

Χωρίς αμφιβολία, η δημόσια ασφάλεια είναι ένα ζήτημα που μας αφορά όλους. Είναι ένα ζήτημα, όμως, που δεν μπορεί να ενισχυθεί μονάχα με την ενσωμάτωση οδηγιών ούτε με τη δημιουργία σωμάτων, όπως είναι η πανεπιστημιακή αστυνομία, ούτε φυσικά με τη διαρκή παρουσία δυνάμεων και μονάδων καταστολής σε κάθε δημόσια αντίδραση πολιτών, πορεία ή συγκέντρωση. Η ενίσχυση της δημόσιας ασφάλειας χρειάζεται σχεδιασμό, ολιστική αντιμετώπιση και καλή σχέση με την κοινωνία και τους πολίτες, ώστε να αφουγκράζονται -όσοι νομοθετούν- τις ανάγκες τους και όχι να δρουν κατασταλτικά και μόνο. Και φυσικά να μη γίνεται προσπάθεια, όπως κάνουν πολλά στελέχη της Νέας Δημοκρατίας, να πείσουν την κοινή γνώμη πως η καταστολή είναι υπέρ του πολίτη και ό,τι γίνεται είναι για το καλό του.

Θα κλείσω, ζητώντας διευκρινίσεις, όπως έκανα και στην πρώτη συνεδρίαση -το έκανε και ο κ. Καμίνης στη δική του τοποθέτηση.

Έχετε αναφερθεί, κύριε Υπουργέ, σε νομοσχέδιο που θα έρθει στο προσεχές διάστημα και θα σχετίζεται με την εκπαίδευση της Ελληνικής Αστυνομίας. Θα θέλαμε να μάθουμε πότε προγραμματίζεται να έρθει αυτό το νομοσχέδιο ώστε να έχουμε καλύτερη εικόνα και να μπορούμε να τοποθετηθούμε και με προτάσεις, κάτι που έχετε κάνει, εξάλλου, στο προηγούμενο υπουργείο όταν ήσασταν, στο Υπουργείο Εσωτερικών, όταν ακούγατε τις προτάσεις και δεχόσασταν τις προτάσεις της αντιπολίτευσης. Περιμένουμε να το κάνετε και σε αυτό το τόσο σημαντικό νομοσχέδιο.

Κλείνω, λοιπόν, λέγοντας το εξής: Όσο, κυρίες και κύριοι της Συμπολίτευσης, επιμένετε να λέτε στους πολίτες ότι η καταστολή είναι για το καλό τους, δεν θα πείσετε ούτε τους συμπολίτες μας ούτε εμάς. Ειλικρινά αν αυτό έχετε στο μυαλό σας ως καλό των πολιτών και της κοινωνίας, παρακαλούμε σταματήστε να θέλετε το καλό μας. Φτάνει πια να νομοθετείτε κατά του συνόλου και να βαφτίζετε το κρέας ψάρι. Φτάνει πια να στηρίζετε τους λίγους και να προσπαθείτε να πείσετε τους πολλούς πως τους νοιάζεστε. Ακούστε την κοινωνία. Φτάνει πια να βάζετε διαρκείς υπογραφές στο διαζύγιο σας από αυτήν.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μπακαδήμα.

Λόγω της πληρότητας των εισηγήσεων, υπάρχουν Κοινοβουλευτικοί Εκπρόσωποι που θέλουν να συμπληρώσουν;

**ΜΑΡΙΑ ΑΠΑΤΖΙΔΗ:** Εγώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Απατζίδη, ορίστε.

Και μετά θέλει τον λόγο και ο κ. Μυλωνάκης για τρία λεπτά. Ωραία.

Έχετε τον λόγο, κυρία Απατζίδη.

**ΜΑΡΙΑ ΑΠΑΤΖΙΔΗ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα ως Κοινοβουλευτικός Εκπρόσωπος μπορώ να μιλήσω για τα ευρύτερα ζητήματα που απασχολούν την κοινωνία.

Το θέμα αυτήν τη στιγμή που απασχολεί ευρύτερα τον κόσμο είναι ένα: Είναι η ακρίβεια και πώς ο Έλληνας θα κάνει Πάσχα σαν άνθρωπος. Γιατί; Γιατί αυτήν τη στιγμή αυτή η Κυβέρνηση δεν κάνει τίποτα απολύτως γι’ αυτούς τους φτωχοποιημένους Έλληνες των δώδεκα χρόνων μνημονίων, που ψηφίσατε εσείς και εσείς κι εσείς φυσικά στον ΣΥΡΙΖΑ.

Και δεν είναι ότι είστε μόνο ένοχοι, αλλά είναι και εγκληματικό όλο αυτό που κάνετε. Κυρίως, θα εστιάσω στο θέμα της ΔΕΗ, της ενέργειας και στους λογαριασμούς. Κληρονομήσατε ένα ψευτοχρηματιστήριο από τον ΣΥΡΙΖΑ, το οποίο ουσιαστικά παραδίδει τους πιο ευάλωτους πολίτες αυτής της χώρας, δηλαδή τη συντριπτική πλειοψηφία του ελληνικού λαού, αλλά και των μικρομεσαίων επιχειρήσεων -που είναι πάρα πολύ σημαντικό, καθώς είναι η ραχοκοκαλιά της ελληνικής επιχειρηματικότητας- σε ένα καφενείο ολιγαρχών, που έχουν ονοματεπώνυμα: Βαρδινογιάννης, Μυτιληναίος, Λάτσης και Περιστέρης. Εσείς ενισχύσατε την κυριαρχία της ολιγαρχίας. Τι σημαίνει, όμως, πρακτικά αυτό; Σημαίνει πως κιλοβατώρες με μηδενικό κόστος χρεώνονται σαν να ήταν παραχθείσες με το πιο ακριβό φυσικό αέριο. Αυτό δεν είναι αμελητέο. Είναι έγκλημα εις βάρος του ελληνικού λαού. Μπορεί να μην γίνεται μόνο στην Ελλάδα, όμως, όπως γίνεται εδώ πέρα, δεν γίνεται πουθενά αλλού.

Ας μην κρύβεται ο κύριος Πρωθυπουργός, ο κ. Μητσοτάκης, πίσω από το ευρωπαϊκό δεδομένο, πίσω από την Ευρώπη.

Στην Ελλάδα το 100% της ηλεκτρικής ενέργειας περνάει από το Χρηματιστήριο της ιδιωτικοποιημένης, πλέον, ΔΕΗ των τεσσάρων ολιγαρχών – εκλεκτών, που δεν μοιάζει καν με σοβαρό Χρηματιστήριο, όπως υπάρχει αλλού στο εξωτερικό. Είναι καρτέλ και καφενείο τεσσάρων, πέντε, ατόμων.

Θα έρθω να σας πω, όμως, εγώ με τη σειρά μου, πως δεν συμβαίνουν αυτά στη Γερμανία. Εκεί, να ξέρετε μόνο το 20% της ηλεκτρικής ενέργειας περνάει μέσα από το ψευτοχρηματιστήριο που έχουν εκεί οι πολίτες και το 80% δεν περνάει.

Στην Ελλάδα, επειδή είμαστε ανοιχτοχέρηδες, περνάει το 100%. Γιατί η Κυβέρνηση όμως δεν το κάνει; Ξέρετε γιατί δεν το κάνει; Γιατί βρίσκεται δέσμια συγκεκριμένων επιχειρηματιών, κρατικοδίαιτων, που ζουν αυτή τη στιγμή από το υστέρημα των μικρομεσαίων και του φτωχοποιημένου λαού.

Κάθε μονάδα παραγωγής έχει διαφορετικό μέσο κόστος παραγωγής. Άλλο το μέσο κόστος από τα υδροηλεκτρικά, άλλο από τον λιγνίτη, άλλο από τις ανεμογεννήτριες, άλλο από τα φωτοβολταϊκά και άλλο από το φυσικό αέριο.

Εμείς, ως ΜέΡΑ25, προτείνουμε τα εξής. Η κάθε μονάδα παραγωγής έπρεπε αυτήν τη στιγμή να έχει ένα πλαφόν που να είναι 5% πάνω από το κόστος. Είδατε; Δεν λέμε να χάνουν οι ιδιώτες. Να κερδίζουν κι εκείνοι ένα 5%. Όχι 20%, όχι 30%, όχι 40% και όχι 200% πάνω.

Η λιανική τιμή προσδιορίζεται σε σχέση με το μέσο κόστος παραγωγής.

Αυτό που είπε ο κ. Μητσοτάκης, το είπε μετά από την πίεση που είχε μέσα από το ΜέΡΑ25. Γιατί και ο Κοινοβουλευτικός Εκπρόσωπος και στα κανάλια και ο κ. Βαρουφάκης, ο Γραμματέας μας, έχει αναφερθεί πάμπολλες φορές για το καφενείο των ολιγαρχών.

Είμαστε οι πρώτοι που μιλήσαμε για τον έκτακτο φόρο των κερδών. Μετά το πήρε ο κ. Τσίπρας, το υποσχέθηκε ο κ. Μητσοτάκης και πού καταλήγουμε;

Πρώτον, δεν το έχει κάνει. Δεύτερον, είπε ότι θα το κάνει, όταν θα εμφανιστούν, λέει, στους ισολογισμούς της ΔΕΗ. Να σας πω κάτι, γιατί είναι πάρα πολύ αστείο αυτό που λέγεται μέσα στο ελληνικό Κοινοβούλιο. Ποια ΔΕΗ; Αφού είναι η CVC από πίσω. Η CVC κάνει κουμάντο. Η CVC, να ξέρετε, σίγουρα θα έχει βάλει τους καλύτερους λογιστές που υπάρχουν αυτή τη στιγμή και θα εξασφαλίσουν ότι δεν θα υπάρχουν κέρδη στον ισολογισμό. Πάρα πολύ απλά. Αυτό αποδεικνύεται και πάρα πολύ εύκολα.

Το ΜέΡΑ25, να ξέρετε, έχει καταθέσει μια τροπολογία προς όφελος της κοινωνίας και όχι των κερδοσκόπων του ρεύματος. Λέμε: Καμμία διακοπή ηλεκτρικού ρεύματος στα νοικοκυριά και τις μικρομεσαίες επιχειρήσεις τουλάχιστον για τους επόμενους τρεις μήνες. Η Κυβέρνηση οφείλει να τη νομοθετήσει χθες.

Τώρα, σχετικά με την υγεία. Ο συνδυασμός της ανικανότητας και της ανοχής της Κυβέρνησης είναι έκδηλος κατ’ εξοχήν και στην υγεία. Το μέτωπο της πανδημίας μένει ανοιχτό με τους νεκρούς πλέον να έχουν ξεπεράσει τους είκοσι οκτώ χιλιάδες. Η Ελλάδα κατακτά τη μαύρη πρωτιά ανάμεσα στις χώρες της Ευρώπης και η Κυβέρνηση τι κάνει; Σφυρίζει αδιάφορα.

Προχωράμε στον τουρισμό. Η Κυβέρνηση πιστή στην τακτική της, κάνει αυτό που ξέρει να κάνει πάντοτε καλά, δηλαδή, ακόμα μια θυσία για τον τουρισμό. Για ακόμη μια φορά, λοιπόν, εφαρμόζουν την ίδια συνταγή που μας στοίχισε ήδη τόσες ζωές συμπολιτών μας: άνοιγμα χωρίς λογική και μετά την τουριστική περίοδο, μάντρωμα πάλι χωρίς λογική. Σύμφωνα με τα στοιχεία της EUROSTAT η Ελλάδα βρίσκεται ανάμεσα στις τρεις χώρες με τα ψηλότερα ποσοστά υπερβάλλουσας θνητότητας λόγω και της πανδημίας, δηλαδή, μαζί με τη Βουλγαρία και τη Ρουμανία.

Ο λόγος για αυτή τη μακάβρια πρωτιά δεν είναι άγνωστος, δεν είναι ανεξήγητος. Λέγεται «Μητσοτάκης Α.Ε» και αποτελεί συνειδητή της επιλογή και θυσία χιλιάδων συμπολιτών μας που πέθαναν εκτός ΜΕΘ. Ο λόγος ήταν ότι η Κυβέρνηση δεν ήθελε να πληγούν τα ιδιωτικά συμφέροντα της υγείας από την ενίσχυση του ΕΣΥ.

Το ΜέΡΑ25 έχει καταθέσει ξανά μια τροπολογία για άμεση και πραγματική ενίσχυση του ΕΣΥ και για κατάργηση των ανούσιων προστίμων και πιστοποιητικών Green Pass. Θα μου πείτε τώρα, ναι, 1η Μαΐου θα είναι όλα ελεύθερα για όλους. Το να πάρετε, όμως, τους υγειονομικούς πίσω ούτε που σας έχει περάσει από το μυαλό, δεδομένου του ότι μόνοι σας λέτε ότι από 1η Μαΐου δεν υπάρχει πανδημία, τελειώσαμε με τη πανδημία. Έτσι δεν είναι;

Παρόμοια, όμως, κάνετε και στον χώρο της παιδείας. Προηγουμένως με την κ. Μπακαδήμα είχαμε μια συνάντηση με ανθρώπους από τα σχολεία του καλλιτεχνικού χώρου και εκεί υπάρχει μια ίδια νομοθέτηση από την κ. Κεραμέως. Σύμφωνα, όμως, με τις καταγγελίες που έχει η Υπουργός, επιχείρησε να φέρει, λέει, από την πίσω πόρτα την εξίσωση επαγγελματικών δικαιωμάτων των αποφοίτων κολλεγίων με εκείνα των αποφοίτων των δημοσίων πανεπιστημίων στην εκπαίδευση.

Συγκεκριμένα, πλέον δίνεται δυνατότητα διορισμού στην ειδική αγωγή στους αποφοίτους μεταπτυχιακού προγράμματος στην ειδική αγωγή από την «ΑΚΜΙ Metropolitan College». Την ώρα που η Υπουργός δυσκολεύει όλο και περισσότερο την πρόσβαση στη δημόσια τριτοβάθμια εκπαίδευση με τα παράλογα μέτρα, όπως την τράπεζα θεμάτων ή την ελάχιστη βάση εισαγωγής, κλείνει το μάτι πάλι στους ιδιώτες εξασφαλίζοντας διορισμούς στην πελατεία της.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Παραπλήσιες πολιτικές, όμως, θα ακολουθήσουν όλα τα κόμματα του μνημονιακού τόξου. Μην ξεχνάμε ότι Νέα Δημοκρατία, ΚΙΝΑΛ και ΣΥΡΙΖΑ είναι το ίδιο και το αυτό. Λίγα πράγματα τους χωρίζουν στην πραγματικότητα. Το υπό συζήτηση νομοσχέδιο -στο οποίο μας κάλυψε διεξοδικά η αγορήτρια μας, η κ. Μπακαδήμα- αποτελεί ένα από τα πολλά συμπτώματα του διπλού ελαττώματος αυτής της Κυβέρνησης, δηλαδή, το να συνδυάζει και ανικανότητα και ενοχή. Και λέμε ανικανότητα, γιατί εν προκειμένω, πρόκειται για μια οδηγία που έχουμε ως χώρα κωλυσιεργήσει να εισάγουμε στο Δίκαιο μας.

Η συνέπεια είναι ότι η Κομισιόν έχει αποστείλει προειδοποιητική επιστολή στην Ελλάδα από τον Μάιο του 2020. Είναι μια πραγματικότητα, δεν είναι κάτι το οποίο αναφέρουμε εμείς. Έχουμε στοιχεία πάνω σε αυτό. Σύμφωνα με το χρονοδιάγραμμα τα κράτη-μέλη όφειλαν να μεταφέρουν το εθνικό τους δίκαιο στους κανόνες για τα όπλα συναγερμού και σηματοδοσίας έως 17-01-2020. Δυστυχώς, η συγκεκριμένη ανικανότητα -όπως έχουμε πει- δεν είναι η μόνη.

Ως ΜέΡΑ25 επί τρία χρόνια προτείνουμε να κάτσουμε κάτω και να συζητήσουμε για τα προβλήματα στη ζωή του λαού, για τα κόκκινα δάνεια, για το φορολογικό, για την παιδεία και την υγεία, για την εξωτερική πολιτική, για την πράσινη μετάβαση και την πράσινη βιομηχανική επανάσταση. Το μνημονιακό τόξο τι κάνει; Κωφεύει. Υπό αυτές τις συνθήκες καμμία πραγματικά αριστερή και πραγματικά προοδευτική δύναμη δεν μπορεί να συνεργαστεί με τα κόμματα του μνημονιακού τόξου.

Είχαμε και το συνέδριο του ΣΥΡΙΖΑ που θα έπρεπε να είναι ένα συνέδριο αυτοκριτικής, γιατί σχεδόν όλα τα εγκλήματα της Νέας Δημοκρατίας έχουν τις ρίζες τους στις πολιτικές του ΣΥΡΙΖΑ, όπως λόγου χάρη η κατάσταση με την ακρίβεια στην ενέργεια που οφείλεται στο ψευδοχρηματιστήριο ενέργειας που θέσπισε ο ΣΥΡΙΖΑ. Δεν μπορεί να υπάρξει καμμία γνήσια αριστερή και προοδευτική πολιτική, αν δεν υπάρξει μια πραγματική ρήξη με την ολιγαρχία.

Εμείς ως ΜέΡΑ25 θα συγκρουστούμε με την ολιγαρχία, σε αντίθεση με τα κόμματα του μνημονιακού τόξου που είτε παριστάνουν τους δεξιούς, είτε παριστάνουν τους κεντρώους, είτε παριστάνουν τους αριστερούς. Θα το κάνουμε, επειδή η κοινωνία πραγματικά δεν αντέχει άλλο να θυσιάζεται για καμμία «Μητσοτάκης Α.Ε.» ούτε για κανένα άλλο κόμμα του μνημονιακού τόξου.

Κυρίες και κύριοι συνάδελφοι, όλα αυτά τα ζητήματα, όπως και αυτό το υπό συζήτηση σήμερα θέμα και τα άλλα που ανέφερα, φανερώνουν μια ανικανότητα της Κυβέρνησης. Η Κυβέρνηση, όμως, επενδύει σε αυτή την ανικανότητα για να μη δίνει καμμία λύση σε κανένα θέμα, ώστε αυτά να χρονίζουν, να απαξιώνεται το δημόσιο και να επωφελούνται οι ολιγάρχες φίλοι της. Γι’ αυτό χρειάζεται μια ρήξη με την ολιγαρχία για μια γνήσια προοδευτική πολιτική.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ πολύ, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, δεν θα απασχολήσω πολύ το Σώμα. Τα είπε, άλλωστε, και για τα θέματα αυτά που απασχολούν, αλλά και για την κύρωση αυτής της οδηγίας της Ευρωπαϊκής Ένωσης ο ειδικός αγορητής της Ελληνικής Λύσης, ο κ. Κώστας Χήτας.

Κύριε Υπουργέ, θα σας πω κάτι για το οποίο, νομίζω, ότι έχετε πιάσει τον σφυγμό της κοινωνίας, διότι προέρχεστε από εταιρείες δημοσκοπήσεων και ξέρετε τι συμβαίνει αυτή τη στιγμή στην πραγματικότητα. Και επειδή είστε ένας άνθρωπος -θα το πω ευθέως, ξέρετε, εγώ δεν έχω μάθει να κρύβω τα λόγια μου- σοβαρός που προέρχεστε από την Αριστερά, είστε γαλουχημένος με τις ιδέες της Αριστεράς και με τα συνθήματα τα οποία έπεφταν κατά καιρούς και πέφτουν εναντίον των αστυνομικών οργάνων, δεν φοβάστε να βάλετε, πραγματικά, το δάχτυλό σας επί τον τύπον των ήλων. Μου έκανε εντύπωση πως, όταν ξεκίνησε αυτό το γαϊτανάκι να δούμε τι γίνεται τελικά με τους συνδέσμους, τι γίνεται με όλα αυτά τα οποία φέρνουν έναν λαό, έναν νέο κόσμο αντιμέτωπο, πολεμικό -έχασε και τη ζωή του ένας νέος φίλαθλος του Άρη-, είπατε ότι πρέπει να σταματήσουν. Και νομίζω ότι η κοινωνία το θέλει αυτό. Αλήθεια είναι.

Εγώ, όμως, θα σας πω ορισμένα πράγματα, τα οποία τα είπε και ο κ. Κώστας Χήτας. Πρέπει να συνεχίσουμε να προσπαθούμε να κάνουμε μία αστυνομία, ναι μεν αστυνομία του 21ου αιώνα, αλλά μια αστυνομία η οποία και θα είναι δίπλα στον πολίτη, αλλά και απέναντι στο έγκλημα. Οι εγκληματίες, αυτοί οι οποίοι θέλουν να κάνουν κακό, πρέπει να τελειώνουν και θα τελειώσουν μόνο με τις αυστηρές ποινές. Είχαμε πει και στα νομοσχέδια του κ. Τσιάρα, του Υπουργείου Δικαιοσύνης ότι οι ποινές πρέπει να είναι αυστηρές, αλλά να εφαρμόζονται. Έτσι, λοιπόν, νόμος και τάξη. Πρέπει οι νόμοι να είναι αυστηροί και να εφαρμόζονται, για να υπάρχει τάξη. Αυτό σημαίνει νόμος και τάξη.

Νομίζω ότι η Ελληνική Αστυνομία έχει τα φόντα, τη θέληση, έχει αστυνομικά όργανα, τα οποία είναι σπουδασμένα, μορφωμένα, καλλιεργημένα, δικά μας παιδιά, της κοινωνίας μας παιδιά, που απλώς θέλουν περισσότερο δούλεμα. Με το δούλεμα εννοώ, όπως σε εμάς, ναύαρχε, στις κλαδικές σχολές, που πάμε δεκαοκτώ χρονών και μας «ζυμώνουν», δηλαδή, διαβάζουμε, μελετάμε, μορφωνόμαστε. Και την ίδια στιγμή εκπαιδευόμαστε σκληρά για να αντιμετωπίσουμε ποιον; Τον εχθρό τον εξωτερικό, αυτόν για τον οποίο είμαστε ταγμένοι. Το ίδιο, κύριε Υπουργέ, νομίζω πρέπει να γίνει και εδώ. Προσέξτε!

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ:** Αξιοποίηση εννοείτε.

**ΑΝΤΩΝΙΟΣ ΜΥΛΩΝΑΚΗΣ:** Βεβαίως, περαιτέρω αξιοποίηση. Αξιοποιούνται περαιτέρω.

Εκπαίδευση, κύριε Υπουργέ. Πάσχει η Ελληνική Αστυνομία -το έχετε πει και εσείς νομίζω- από εκπαίδευση. Άρα, λοιπόν, πρέπει να ξεκινήσουμε -από το μηδέν θέλετε, από το δέκα θέλετε;-, σιγά-σιγά, κομμάτι-κομμάτι την εκπαίδευσή τους.

Δεύτερον, βολές. Ρωτάω πολλούς αστυνομικούς: Ρε παιδιά, έχετε πάει καθόλου για βολές; Σας δίνουν χρήματα ή σας δίνουν πυρομαχικά να πάτε να κάνετε βολές; Πού είναι τα σκοπευτήριά σας;

Το 90%, κύριε Υπουργέ, έχει να κάνει βολή πάνω από τρία χρόνια. Δεν ξέρω αν το γνωρίζετε, νομίζω ότι το γνωρίζετε αυτό. Αυτό δεν είναι κάτι που μπορεί να αντικατασταθεί, διότι ο Έλληνας Αστυνομικός βρίσκεται όλη μέρα και όλη νύχτα με ένα όπλο και πυρομαχικά δίπλα του και είναι έτοιμος να αντιμετωπίσει τον εγκληματία.

Και όπως είπε πολύ σωστά και ο Κώστας ο Χήτας και νομίζω ότι το λέει όλος ο κόσμος το έγκλημα πάντα προηγείται και εμείς ακολουθούμε. Αυτός είναι ο νόμος, δεν αλλάζει. Πάντα οι εγκληματίες θα βρίσκουν καινούριους μεθόδους, καινούργια όπλα.

Άρα χρειαζόμαστε εκπαίδευση συστηματική, σοβαρή και εκπαίδευση ακαδημαϊκή είτε είναι ειδικός φρουρός είτε είναι αξιωματικός μετεκπαίδευση είτε είναι υπαξιωματικός, ειδικός φρουρός και το άλλο το οποίο σας είπαμε πολιτοφυλακή. Πρέπει να οργανώσουμε την πολιτοφυλακή. Πάρα πολλές χώρες στον κόσμο έχουν οργανώσει την πολιτοφυλακή τους. Χρειάζεται, απαιτείται για ώρες ανάγκης. Δεν είναι μόνο το έγκλημα, είναι και καιρικά φαινόμενα, είναι τα φυσικά φαινόμενα, είναι οι σεισμοί. Η πολιτοφυλακή είναι χρήσιμη. Άρα πρέπει όλοι μας να πέσουμε πάνω, να βοηθήσουμε όσο μπορεί ο καθένας για να αντιμετωπίσουμε αυτές τις καταστάσεις.

Πανεπιστημιακή Αστυνομία, κύριε Υπουργέ. Το είχαμε πει νομίζω από την πρώτη στιγμή. Εδώ πέρα, όμως, έχετε το φόβο της Αριστεράς. Μόλις ξεσηκώθηκε η Αριστερά και είπε: Είναι δυνατόν να κάνετε Πανεπιστημιακή Αστυνομία; Το αφήσατε για τις καλένδες. Γιατί δεν οργανώνετε, κύριε Υπουργέ, την Πανεπιστημιακή Αστυνομία; Κανονική Πανεπιστημιακή Αστυνομία, όπως είναι στο εξωτερικό που δεν μπορεί ο άλλος να καταστρέψει τίποτα μέσα στο πανεπιστήμιό μας, τίποτα μέσα στο σχολείο, το οποίο πληρώνει ο Έλληνας πολίτης από την τσέπη του. Έκανες κάτι, κύριε; Πάρα πολύ καλά. Πλήρωσέ το. Μα, δεν μπορώ, δεν έχω λεφτά. Οι γονείς σου. Δεν είναι δυνατόν να καταστρέφουμε, να γράφουμε στους τοίχους. Βάφεται ο τοίχος και την άλλη μέρα καταστρέφεται ο τοίχος.

Πρέπει, λοιπόν, να ξέρουμε ποιος μπαίνει και ποιος βγαίνει στο πανεπιστήμιο. Να ελέγχονται οι πάντες και τα πάντα. Το πανεπιστήμιο είναι χώρος μόρφωσης, παιδείας γι’ αυτό πληρώνει ο ελληνικός λαός να στείλει το παιδάκι του να πάει να μορφωθεί. Δεν το στέλνει να πάει να γίνει συνδικαλιστής, δεν το στέλνει να πάει να γίνει ένα κομματικοποιημένο ον. Όχι. Άλλο πολιτικοποιημένος και άλλο κομματικοποιημένος. Πρέπει να σταματήσουν μέσα στα πανεπιστήμια τα κόμματα. Έξω από τα πανεπιστήμια τα κόμματα.

Δεν σας αρέσει, κύριε Σπίρτζη. Δεν σας αρέσει. Έχετε καταστρέψει την κοινωνία. Εσείς την έχετε καταστρέψει. Εσείς και αυτοί εδώ σας ακολουθούν. Εδώ είναι η πλάκα ότι θα κυβερνήσετε μεθαύριο μαζί και θα κάνετε τα ίδια πάλι. Είναι απλά τα πράγματα.

Κύριε Υπουργέ, η εγκληματικότητα πρέπει να παταχθεί. Έχω κάνει και πάρα πολλές ερωτήσεις -και νομίζω τις παίρνετε- ιδίως για την ανατολική Αττική. Το πρόβλημα της ανατολικής Αττικής είναι μεγάλο. Χτυπάνε εκκλησίες καθημερινά, σπάνε τα κάγκελα των εκκλησιών, μπαίνουν σε σπίτια στα οποία πολλές φορές ο κόσμος δεν μένει, επειδή τα έχει για εξοχικά. Φεύγει από την Αθήνα να πάει να δει το σπίτι του στη Ραφήνα, στην Αρτέμιδα, στον Μαραθώνα, στον Ωρωπό και βλέπει να είναι ανοιχτά τα παντζούρια, να έχουν σπάσει πόρτες, να έχουν φύγει τα πάντα από μέσα. Χρειάζεται περισσότερη αστυνόμευση.

Άρα, λοιπόν, τρία πραγματάκια απλά. Πρώτον, οργάνωση πολιτοφυλακής. Δεύτερον, Πανεπιστημιακή Αστυνομία. Συνεχίστε, οργανώστε και φτιάξτε επιτέλους σοβαρή Αστυνομία στα Πανεπιστήμια μας. Και, τρίτον, εκπαίδευση με όλη τη σημασία της λέξεως των Ελλήνων Αστυνομικών.

Εγώ δεν θέλω να πω τίποτα άλλο. Νομίζω ότι τα υπόλοιπα τα έχει πει ο Κώστας ο Χήτας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Να ευχηθούμε καλή Ανάσταση και καλό Πάσχα σε όλες τις Ελληνίδες και σε όλους τους Έλληνες, κύριοι συνάδελφοι, και σε εσάς και σε εσάς, κύριε Υπουργέ.

Δυστυχώς, η σημερινή ημέρα που συζητιέται το σημερινό σχέδιο νόμου έρχεται μαζί με την άσκηση έρευνας για τις παρακολουθήσεις από την ΕΥΠ του δημοσιογράφου του κ. Κουκάκη.

Πλέον είναι προφανές ότι η Νέα Δημοκρατία, η Κυβέρνηση Μητσοτάκη κατάφερε μέσα σε δυόμισι χρόνια όχι μόνο να βάλει ζητήματα για την οικονομία της χώρας και για το πώς υποφέρουν, πώς βογκάνε οι πολίτες στην καθημερινότητα τους, αλλά να βάλει στο τραπέζι του διαλόγου και στη χώρα μας και στους ευρωπαϊκούς και διεθνείς οργανισμούς ζητήματα δημοκρατίας. Είναι τα αποτελέσματα του επιτελικού κράτους, οι συγκεντρωμένες εξουσίες σε ένα πρόσωπο, στον κ. Μητσοτάκη. Είναι το πώς χρησιμοποιείται όλο το κράτος, αλλά και οι κρίσιμες υπηρεσίες, όπως η Εθνική Υπηρεσία Πληροφοριών. Και έχει ξαναδεί το φως της δημοσιότητας. Είναι ντροπή αυτό που γίνεται. Είναι ντροπή πραγματικά και για την Εθνική Υπηρεσία Πληροφοριών. Εμείς είμαστε ιδιαίτερα προβληματισμένοι μέσα από το ξεχαρβάλωμα.

Ναύαρχε, έχετε ξαναδεί εσείς να κυκλοφορούν σε εφημερίδες σήματα της Εθνικής Υπηρεσίας Πληροφοριών; Έχετε ξαναδεί να κυκλοφορούν τα σχήματά της δεξιά και αριστερά για τον ρόλο που καλείται να παίξει αυτή η Εθνική Υπηρεσία;

**ΔΙΟΝΥΣΙΟΣ ΧΑΤΖΗΔΑΚΗΣ:** Ξαναπέστε το αυτό, γιατί δεν το κατάλαβα.

**ΧΡΗΣΤΟΣ ΣΠΙΡΤΖΗΣ:** Αν διαβάσετε τα δημοσιεύματα και αν διαβάζετε και άλλες εφημερίδες εκτός από αυτές που λιβανίζουν το επιτελικό κράτος Μητσοτάκη στο παρελθόν είναι ντροπή για την Εθνική Υπηρεσία Πληροφοριών της χώρας μας να κυκλοφορούν τα σήματα που στέλνει στις μονάδες της. Είναι ντροπή!

**ΔΙΟΝΥΣΙΟΣ ΧΑΤΖΗΔΑΚΗΣ:** Δεν κατάλαβα.

**ΧΡΗΣΤΟΣ ΣΠΙΡΤΖΗΣ:** Τα σήματα που λέει: «Παρακολούθησε τον τάδε». Δεν το έχετε δει εσείς ποτέ;

Να σας το θυμίσω εγώ. Στην «Εφημερίδα των Συντακτών» για την παρακολούθηση δημοσιογράφου, δικηγόρου, δημόσιου λειτουργού που ήρθαν σε επαφή με δωδεκάχρονο παιδάκι στην Κω, γιατί δημοσίευσε η «LE MONDE» ένα σκίτσο του. Κάναμε ερώτηση στον Πρωθυπουργό. Σιγή ιχθύος.

Σήμερα έρχεται νέα αποκάλυψη που παρεμβαίνει εισαγγελέας για τον δημοσιογράφο κ. Κουράκη.

Και τελείως τυχαία σε άσχετο νομοσχέδιο, ως συνήθως, έχει νομοθετηθεί εδώ από την Κυβέρνηση Μητσοτάκη η αλλαγή του νόμου της λειτουργίας της ΑΔΑΕ για να μην κοινοποιείται σε αυτόν που παρακολουθείται ότι μπορεί να τον παρακολουθεί νόμιμα. Και στις προηγούμενες παρακολουθήσεις η αρμόδια εισαγγελέας της Εθνικής Υπηρεσίας Πληροφοριών, επίσης, κάνει διερεύνηση αν υπήρχε άδεια για τις παρακολουθήσεις αυτές. Τι γίνεται; Τι κάνετε;

Δεν θα αναφερθώ τώρα για το τι έχετε κάνει στην ενέργεια και σε όλα τα άλλα. Τα είπαν από όλες τις πτέρυγες.

Ας πάμε όμως στο σημερινό σχέδιο νόμου. Είναι ένα απλό σχέδιο νόμου που ενσωματώνει την οδηγία 69 που έπρεπε η Κυβέρνηση Μητσοτάκη να την έχει ενσωματώσει στις 17 Ιανουαρίου του 2020. Δεν το έκανε αυτό, είχε πάρα πολλή δουλειά. Έπρεπε να προσλάβει χιλιάδες ειδικούς φρουρούς. Δεν λέω το νούμερο γιατί θα διαφωνήσουμε πάλι με τον Υπουργό, αν είναι διακόσιοι ή τριακόσιοι περισσότεροι ή λιγότεροι.

Είχε τότε, λοιπόν, να κάνει άλλα πράγματα, να κάνει μία επικοινωνιακού τύπου εξόρμηση στο πώς είναι μια στιβαρή κυβέρνηση με σχέδιο στο σπίτι του Ινδαρέ -να τρελαίνεται κανείς- και να βγάζει από καταλήψεις γυναίκες με παιδιά στην αγκαλιά τους, που δεν είχαν πού να μείνουν, είχε να δείρει οικογένειες και παιδιά μπροστά στα μάτια του πατέρα τους, είχε άλλη λογική τότε και δεν μπορούσε να ενσωματώσει τη νομοθεσία που οφείλει η χώρα.

Αυτό είχε ως συνέπεια να σταλεί αιτιολογημένη γνώμη, μετά προειδοποιητική επιστολή και να μην έχουμε ενσωματώσει την οδηγία μέχρι σήμερα, να κινδυνεύουμε δηλαδή να παραπεμφθούμε στο Δικαστήριο της Ευρωπαϊκής Ένωσης και να επιβληθεί και πρόστιμο.

Είναι υποχρέωση, θα την ψηφίσουμε. Όμως, συνηθίζεται όταν ενσωματώνεις μια οδηγία, να βλέπεις και τι γίνεται στη χώρα και τι έχει γίνει στο παρελθόν στη χώρα. Δεν κάνεις μια μετάφραση και τη φέρνεις. Βλέπεις και τι άλλο σχετικό υπάρχει.

Υπάρχει σε εκκρεμότητα η εναρμόνιση με την οδηγία 555/2021 συνολικά για την κατοχή όπλων. Προφανώς, μάλλον, η Κυβέρνηση Μητσοτάκη θεωρεί ότι όλα πηγαίνουν καλά, δηλαδή δεν βλέπει, δεν ακούει ούτε την Αντιπολίτευση ούτε τις εφημερίδες ούτε την επικαιρότητα.

Για να δούμε, λοιπόν, σε σχέση με το σημερινό σχέδιο νόμου και τα όπλα, εάν θυμάται κανείς την υπόθεση της κ. Νατάσας Τσουκαλά, πανεπιστημιακό στη Γαλλία, αναπληρώτρια καθηγήτρια Εγκληματολογίας στο Πανεπιστήμιο Paris Eclaire. Τραυματίστηκε το 2017 από φωτοβολίδα και είναι τραγικό, αν το παρακολουθήσει κανείς, όλο το ιστορικό του τι έχει γίνει μέχρι σήμερα.

Αναφέρεται το σχέδιο νόμου σε αυτό. Η Αστυνομία δεν μας έχει πει τι έχει κάνει. Κύριε Υπουργέ, έχετε και τον Γενικό Γραμματέα, ήταν και Αρχηγός, αν θυμάμαι. Η Ελληνική Αστυνομία έχει εξετάσει τα ευρήματα για DNA και αποτυπώματα; Τα έχει στείλει στην εισαγγελία; Για τα όπλα, αυτά που συζητάμε σήμερα είναι, για τις φωτοβολίδες, για τη μετατροπή τους. Έχει βρει η Ελληνική Αστυνομία το ποιος; Τα εξέτασε; Τα έδωσε στην εισαγγελία; Ενημέρωσε την κ. Τσουκαλά Νατάσα; Ρωτάω, για να δούμε τι κάνουμε, τι μας φέρνετε εδώ πέρα να δούμε.

Υπάρχει ένα πλαίσιο ήδη στη χώρα, πριν εναρμονιστεί στη νομοθεσία της Ευρωπαϊκής Επιτροπής, γενικότερα για τα όπλα, γιατί θα αρχίσω να αναφέρομαι και σε άλλες περιπτώσεις.

Πριν λίγο καιρό έξω από το Υπουργείο Κλιματικής Αλλαγής τραυματίστηκαν οκταμηνίτες δασοπυροσβέστες, που τους είχατε υποσχεθεί ότι θα τους πάρετε και ακόμη τρέχουν οι άνθρωποι έτσι. Τραυματίστηκαν, λοιπόν, με άλλα μέσα και όπλα που χρησιμοποιεί η Ελληνική Αστυνομία.

Σας ρωτάω: Εκεί έχει γίνει μια έρευνα ποιοι αστυνομικοί φταίνε γι’ αυτούς τους τραυματισμούς; Δεν λέω για τις κρότου-λάμψης που έχουμε και δημοσιογράφους τραυματισμένους, που ταλαιπωρούνται οι άνθρωποι χρόνια τώρα, που τα εξαιρεί η οδηγία. Όμως, εσείς δεν θα έπρεπε να φέρνετε εδώ πέρα ένα ολοκληρωμένο σχέδιο από το να μας φέρετε τη μετάφραση της οδηγίας που δεν θα εφαρμόσετε, που δεν έχετε προβλέψει έναν μηχανισμό να εφαρμόσετε;

Και ρωτάω, έτσι για να δούμε τι γίνεται: Υπάρχει ένα μητρώο όπλων -και αυτό που φέρνετε σήμερα και εξετάζει η οδηγία και όπλων γενικά- που να ξέρετε ποιος τα έχει, κεντρικά στο Υπουργείο Προστασίας του Πολίτη, ή η ηγεσία της Ελληνικής Αστυνομίας; Και η απάντηση είναι προφανής: «όχι».

Δεν έχετε παρακολουθήσει τι γίνεται από ριπές δολοφονίες δημοσιογράφων, παραδείγματος χάριν, του συγχωρεμένου του Καραϊβάζ, σε όλη την Ελλάδα; Δεν οφείλατε να φέρετε ένα πλαίσιο και μηχανισμούς που θα εκσυγχρονίσουν τη λειτουργία της Ελληνικής Αστυνομίας και θα την εφοδιάσουν με πιο χρηστικά εργαλεία για να βοηθήσουν το έργο της;

Θυμάμαι -κύριε Γενικέ, έχετε μεγάλη εμπειρία- τη γυναικοκτονία στη Ρόδο. Ο άνθρωπος αυτός ήταν κατηγορούμενος για δύο προηγούμενες πράξεις του με απειλή όπλου κ.λπ. και είχε στην κατοχή του όπλο νόμιμα. Ούτε η Ελληνική Αστυνομία ούτε η εισαγγελία φιλοτιμήθηκε να του το πάρει.

Εγώ δεν κατηγορώ εσάς. Τότε βγήκατε πάλι -τα μέσα μαζικής ενημέρωσης που σας στηρίζουν και άλλοι- να μας πείτε ότι εμείς λέμε ότι έφταιγε ο Κυριάκος Μητσοτάκης γι’ αυτό. Δεν είπαμε αυτό. Είπαμε για το πώς χειρίζεστε την Ελληνική Αστυνομία και το πλαίσιο που είχατε προβλέψει, δηλαδή αν έπρεπε ένας άνθρωπος, που απειλούσε με όπλο και είναι κατηγορούμενος για δύο υποθέσεις, να έχει στα χέρια του όπλο και να μην του το έχει αφαιρέσει κανείς. Όμως, έστω και μετά από αυτό, τι έχετε κάνει μέχρι σήμερα; «Τίποτα» είναι η απάντηση. Τίποτα!

Βγάζουμε, λοιπόν, τα συμπεράσματα εύκολα, απλά και αβίαστα όλοι, ότι πίσω από τη φανταχτερή βιτρίνα που έχετε οικοδομήσει με τη βοήθεια των μέσων μαζικής ενημέρωσης που σας συνδράμουν, υπάρχει ανικανότητα, πλήρης ανικανότητα, «γκρίζες» ζώνες, που γίνονται «μαύρες» ζώνες, όταν εμπλέκεται η Εθνική Υπηρεσία Πληροφοριών για παρακολουθήσεις δημοσιογράφων και όχι απλά με την ανοχή της Κυβέρνησης, αλλά με τη συνδρομή της, όταν έχετε ψηφίσει τη συγκεκριμένη διάταξη για την ΑΔΑΕ.

Οφείλετε να απαντήσετε, οφείλει ο Πρωθυπουργός που έχει την αρμοδιότητα. Τώρα τα ακούει ο Υπουργός, δεν έχει την αρμοδιότητα της ΕΥΠ, αλλά τι να γίνει; Υπάρχει και μια ιστορία στη χώρα, σε σχέση με την ΕΥΠ και την Ελληνική Αστυνομία. Φαντάζομαι υπάρχει και μια συνεργασία.

Όμως, οφείλει η Κυβέρνηση και ο Πρωθυπουργός που εποπτεύει τα πάντα και κυρίως την Εθνική Υπηρεσία Πληροφοριών να απαντήσει πώς την εποπτεύει, τι κάνει, από ποιον εντέλλεται, ποιος την ελέγχει, τι έγιναν τα στελέχη που θέλατε να πάτε στην Αστυνομία, πού έχουν τοποθετηθεί, ποιοι έχουν αντικατασταθεί σε αυτή την Υπηρεσία και με ποιον τρόπο, πού έχετε τοποθετήσει τα στελέχη της ΕΥΠ που ήρθαν στην Ελληνική Αστυνομία με τις γνωστές «γκρίζες» -να μην πω «μαύρες»- διαδικασίες. Πρέπει να μας απαντήσετε σε όλα αυτά.

Πρέπει, επίσης, να μας απαντήσετε και για τη λειτουργία της Αστυνομίας, τις έρευνες που έχει κάνει και πώς έχει χειριστεί ζητήματα που, ξέρετε, αγγίζουν όλες τις χορδές των δημοκρατών πολιτών, όχι μόνο της Αριστεράς και του προοδευτικού κόσμου, και συντηρητικών ψηφοφόρων, που είναι δημοκράτες, όπως αυτές που σας ανέφερα: Τι έγινε και πώς λειτούργησε η Αστυνομία με την κ. Τσουκαλά Νατάσα και την υπόθεση της; Τι έρευνες έχουν γίνει; Θέλουμε να ξέρουμε. Θέλουμε να δούμε πώς τα εγκληματολογικά εργαστήρια της Ελληνικής Αστυνομίας λειτουργούν, τι αποτελέσματα έχουν και γιατί δεν ενημερώνονται οι εισαγγελικές αρχές.

Τι έγινε με τη δολοφονία του Άρη, όταν μπήκε η Ελληνική Αστυνομία στον συγκεκριμένο χώρο που ήταν οι χούλιγκαν; Έπιασαν τα εργαλεία που βρήκαν. Δεν τα πήγαν στα εγκληματολογικά εργαστήρια και τα έστειλαν σε άλλη υπόθεση, τελείως διαφορετική από τη δολοφονία του Άρη. Θέλουμε να ξέρουμε.

Αν αυτά είναι αμέλειες, γιατί δεν τα διορθώνετε; Γιατί δεν φτιάχνετε ένα σύστημα για να μπορεί να λειτουργήσει όπως πρέπει η Ελληνική Αστυνομία; Αν δεν είναι αμέλειες και είναι σκοπιμότητες, ποιοι τις έχουν και τις εφαρμόζουν;

Τέλος, έχω και άλλη μία ερώτηση, μια και είναι εδώ ο Γενικός Γραμματέας του Υπουργείου που έχει εμπειρία, για να μας το απαντήσει.

Από την εθνική νομοθεσία μέχρι σήμερα και τους κανονισμούς της Αστυνομίας, αποφάσεις και όλα τα υπόλοιπα έπρεπε να έχει γίνει ένα μητρώο βαλλιστικών δοκιμών, ώστε όσοι έχουν όπλο οποιασδήποτε κατηγορίας και φύσης να έχει το ηλεκτρονικό μητρώο η Ελληνική Αστυνομία και να ξέρει ότι ο τάδε κύριος έχει αυτό το όπλο, είτε με κυνηγετικό είτε είναι άλλο.

Αυτό δεν έχει γίνει για πολλά χρόνια. Αλλά, επειδή εσείς είστε η Κυβέρνηση η οποία έταξε στον ελληνικό λαό τον νόμο και την τάξη -δεν έχει εφαρμοστεί ποτέ έτσι ούτε ο νόμος ούτε η τάξη, αλλά δεν το συζητάμε αυτό- τουλάχιστον αυτό για τα όπλα της Ελληνικής Αστυνομίας τρία χρόνια τώρα -εγώ δεν σας λέω και για όλα τα υπόλοιπα- έχει γίνει;

Το λέω αυτό γιατί οι ανεκπαίδευτοι ειδικοί φρουροί, εκτός του περιστατικού με τον ανήλικο αθίγγανο, έχουν σκοτώσει και άλλους ανθρώπους -εκεί φαίνεται το πού οδηγεί το έλλειμμα εκπαίδευσης- που είναι συγγενείς τους, σύζυγοί τους, πολύ τραγικές ιστορίες.

Ρωτάω, όμως. Έστω για τα όπλα της Ελληνικής Αστυνομίας, έχουν γίνει αυτές οι βαλλιστικές εξετάσεις του βαλλιστικού μητρώου, που προβλέπεται ήδη να έχει γίνει αυτά τα δυόμισι-τρία χρόνια; Πείτε μας, εσείς που είστε ταγοί του νόμου και της τάξης.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν την 18-4-2022, ποινική δικογραφία που αφορά στον πρώην Υπουργό Εργασίας και Κοινωνικών Υποθέσεων κ. Ιωάννη Βρούτση.

Κύριε Υπουργέ, θα θέλατε τον λόγο;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, δεν σας κρύβω ότι δεν υπολόγιζα ότι θα υπάρξει μια τόσο μεγάλη γενίκευση της συζήτησης με αφορμή ένα νομοσχέδιο τόσο απλό και συγκεκριμένο, το οποίο, όπως γνωρίζετε, έχει και μια προθεσμία, η οποία είναι ακριβώς τώρα, και οφείλουμε εξ αυτού του λόγου να το ψηφίσουμε.

Είναι ένα πολύ συγκεκριμένο πράγμα. Αφορά την εναρμόνιση της ελληνικής νομοθεσίας με την εκτελεστική οδηγία 2019/69 της επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας, δυνάμει της οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021, σχετικά με τον έλεγχο της απόκτησης και της κατοχής όπλων.

Το διάβασα με προσοχή, γιατί συνιστά και νομοτεχνική βελτίωση, την οποία και καταθέτω, κυρία Πρόεδρε.

(Στο σημείο αυτό ο Υπουργός Προστασίας του Πολίτη κ. Παναγιώτης Θεοδωρικάκος καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 160)

ΑΛΛΑΓΗ ΣΕΛΙΔΑΣ

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Το θέμα μας, λοιπόν, είναι αυτό. Αλλά, υπήρξε μια γενίκευση της συζήτησης. Δεν επιθυμώ να απαντήσω στα πάντα, γιατί δεν θέλω να συναγωνιστώ την Αντιπολίτευση στη γενικολογία. Ωστόσο, δεν θέλω να θεωρήσει κανείς ότι υποτιμώ αυτά που είπατε και δεν θέλω να συμμετέχω σε μια συζήτηση η οποία εκ των πραγμάτων έγινε.

Βεβαίως, κατανοώ ιδιαιτέρως το πρόβλημα της Αξιωματικής Αντιπολίτευσης να πρέπει ακόμα και σε μια τέτοια συζήτηση να μπει σε τέτοιου είδους τοποθετήσεις. Παρασκευή, Σάββατο, Κυριακή είχατε να τσακωθείτε στο συνέδριό σας για το πώς θα εκλέγετε τον Αρχηγό του ΣΥΡΙΖΑ και τι ακριβώς θα κάνετε. Μεγάλη Δευτέρα, Μεγάλη Τρίτη, Μεγάλη Τετάρτη καταλαβαίνω ότι έχετε την ανάγκη κάπου να ξεδώσετε και να κάνετε και λίγη αντιπολίτευση.

Θα συμφωνήσω μαζί σας, κύριε Σπίρτζη, στο «καλή Ανάσταση» και «καλό Πάσχα».

Πάμε τώρα στα συγκεκριμένα θέματα. Πρώτον, αρέσει ή δεν αρέσει, αυτή η Κυβέρνηση έχει τον παλμό της κοινωνίας και το έχει αποδείξει. Όλη η Κυβέρνηση έχει τον παλμό της κοινωνίας. Εδώ είμαστε, εδώ ζούμε και μοιραζόμαστε όλοι τα ίδια προβλήματα.

Ο Πρωθυπουργός έχει ως πρώτη προτεραιότητα την αντιμετώπιση του μεγάλου προβλήματος της ακρίβειας, το οποίο πλήττει όλα τα ελληνικά νοικοκυριά, ιδίως τους πιο ευάλωτους οικονομικά. Αλλά, στην πραγματικότητα πλήττει τους πάντες πλέον, όπως και τις επιχειρήσεις και το σύνολο της οικονομίας. Και γι’ αυτόν τον λόγο στοχεύει σε μία πολύ ουσιαστική μάχη, που πιστεύουμε ότι θα έχει αποτελέσματα μέσα στην Ευρωπαϊκή Ένωση, ώστε συνολικά η Ευρωπαϊκή Ένωση να αντιμετωπίσει το πρόβλημα του ενεργειακού κόστους και των επιπτώσεων που έχει στους λογαριασμούς του ηλεκτρικού ρεύματος.

Κρατήστε, όμως, παρακαλώ την ξεκάθαρη δήλωσή του, την απόλυτη δέσμευσή του απέναντι στον ελληνικό λαό, πως ό,τι και να γίνει στην Ευρώπη, η Ελλάδα θα έχει το δικό της εθνικό σχέδιο για την αντιμετώπιση αυτού του προβλήματος, το οποίο, αν η Ευρώπη δεν πάρει τις κατάλληλες αποφάσεις, η Κυβέρνηση θα θέσει σε εφαρμογή για να ανακουφιστεί ο ελληνικός λαός και να προχωρήσουμε μπροστά.

Αυτή η Κυβέρνηση έχει αποδείξει ότι αυτά που λέει τα εννοεί. Μία προς μία να πάρετε τις προεκλογικές της δεσμεύσεις, μία προς μία γίνονται πράξη. Μιλούσαμε για μείωση των φόρων, για μείωση των ασφαλιστικών εισφορών. Έχουν γίνει πράξη και συνεχίζουν να γίνονται πράξη. Μιλούσαμε για νέες δουλειές και γίνεται πράξη η μείωση της ανεργίας, η οποία έχει πάει στο 12,8%. Αυτή είναι η πραγματικότητα, κύριοι. Εάν είναι διαφορετική η πραγματικότητα για το πόσο είναι η ανεργία, μπορείτε να μας το πείτε.

Δεν είμαστε ευχαριστημένοι όσο υπάρχει ένα σημαντικό ποσοστό ανεργίας, αλλά εργαζόμαστε συστηματικά, με μέθοδο και με σχέδιο, για να αυξηθούν, να πολλαπλασιαστούν οι θέσεις απασχόλησης, υποδεχόμενοι επενδύσεις, παρά το ότι δυο-τρία χρόνια τώρα δεν κάνουμε τίποτα άλλο από το να αντιμετωπίζουμε εξωγενείς κρίσεις, όπως είναι η πανδημία του κορωνοϊού, η μάχη στον Έβρο, με την ασύμμετρη απειλή που μας επιφυλάσσουν διαρκώς οι εξ Ανατολών γείτονές μας, η ενεργειακή κρίση, ο πόλεμος στην Ουκρανία τώρα και πάει λέγοντας. Αυτή η Κυβέρνηση είναι μέσα στην κοινωνία και αγωνίζεται για να στηρίξει την κοινωνία και στις πιο δύσκολες στιγμές.

Δεύτερον, οφείλω να σας πω ότι αυτό ισχύει και για την αντιμετώπιση της εγκληματικότητας. Μπορεί να στενοχωρεί μερικούς, αλλά η αλήθεια είναι, κύριοι, ότι είναι σταθερή στρατηγική μας η ενίσχυση της αστυνομικής παρουσίας στις γειτονιές, δίπλα στους πολίτες. Αυτό γίνεται πράξη με μια στρατηγική ενίσχυσης της ψηφιοποίησης των υπηρεσιών της Ελληνικής Αστυνομίας.

Το πιο σημαντικό μέτρο το οποίο παίρνουμε από κοινού με το Υπουργείο Ψηφιακής Διακυβέρνησης και το Υπουργείο Δικαιοσύνης είναι η ψηφιακή μεταφορά των δικογράφων, η οποία απελευθερώνει περίπου χίλιους πεντακόσιους αστυνομικούς από την 1η Σεπτεμβρίου. Επίσης, και μια σειρά υπηρεσίες της Ελληνικής Αστυνομίας ψηφιοποιούνται, ώστε ο Έλληνας αστυνομικός να αφοσιωθεί στο κατ’ εξοχήν έργο του, που είναι να είναι δίπλα στον πολίτη και να συμβάλλει στην ασφάλειά του. Αιτία αυτής της πολιτικής υπάρχει μείωση κατά 30% περίπου της χαμηλής και μεσαίας παραβατικότητας και εγκληματικότητας στις γειτονιές και στο λεκανοπέδιο Αττικής και σε ολόκληρη τη χώρα. Αυτή είναι η πραγματικότητα και αυτή την πραγματικότητα οφείλει κανείς να τη σέβεται.

Το επόμενο που θέλω να πω είναι ότι η μάχη ενάντια στον χουλιγκανισμό συνεχίζεται με σταθερό τρόπο και είναι σταθερή πολιτική της Κυβέρνησης. Πήραμε μέτρα μετά την άγρια δολοφονία του Άλκη, τα οποία τα τηρούμε με ευλάβεια και με σημαντική αποτελεσματικότητα, δημιουργώντας ένα μέτωπο της κοινωνίας με το κράτος και την πολιτεία και την αυτοδιοίκηση ενάντια στον χουλιγκανισμό και στη βία.

Το τρίτο που θέλω να σας πω είναι ότι η προετοιμασία των Ομάδων Προστασίας Πανεπιστημιακών Ιδρυμάτων συνεχίζεται κανονικά. Οι τετρακόσιοι ΟΠΠΙ εκπαιδεύονται και περί τα τέλη Μαΐου θα έχουν ολοκληρώσει την εκπαίδευσή τους και θα είναι έτοιμοι να ακολουθήσουν τα επιχειρησιακά σχέδια. Εκκρεμεί η υπόθεση στο Συμβούλιο Επικρατείας, όπως γνωρίζετε. Αναμένουμε τα αποτελέσματά της, γιατί είμαστε απολύτως υποχρεωμένοι να σεβόμαστε τις αποφάσεις δικαιοσύνης. Πιστεύω, όμως, ότι δεν θα αργήσουν οι αποφάσεις του Συμβουλίου της Επικρατείας. Επίσης, αναμένουμε και το τμήμα δράσης σε ό,τι αφορά τα σχέδια ασφαλείας, που αφορά τις πρυτανικές αρχές οι οποίες έχουν τις δικές τους υποχρεώσεις.

Σε ό,τι αφορά το Υπουργείο Προστασίας του Πολίτη και την Ελληνική Αστυνομία, εμείς είμαστε πανέτοιμοι. Όχι απλώς δεν συζητούμε τα σχέδια για την αντιμετώπιση της βίας στα πανεπιστήμια, αλλά αυτά είναι σε διαρκή εφαρμογή και τώρα. Καλά το είπατε, κύριε συνάδελφε, η Ελληνική Αστυνομία κανονικά επεμβαίνει ανά πάσα ώρα και στιγμή στο πανεπιστήμιο, όταν συντρέχουν νόμιμες προϋποθέσεις και όταν καταγγέλλονται βαριές παρανομίες, όπου έχει συμβεί. Και σήμερα που μιλάμε έχει υπάρξει παρέμβαση στο Αριστοτέλειο Πανεπιστήμιο Θεσσαλονίκης πάλι γιατί υπήρχαν συγκεκριμένοι λόγοι και αιτίες.

Μην έχετε, λοιπόν, καμμία απολύτως αμφιβολία ότι αυτή η δουλειά θα συνεχιστεί και έχει την υποστήριξη, κατά την άποψή μου, του συνόλου της ελληνικής κοινωνίας. Δεν υπάρχει λογικός άνθρωπος ο οποίος να μη θέλει να υπάρχει ασφάλεια μέσα στο πανεπιστήμιο και δεν υπάρχει ελευθερία μέσα στο πανεπιστήμιο, αν δεν υπάρχει ασφάλεια. Η ελληνική οικογένεια δίνει πολλά χρήματα για να βοηθήσει τα παιδιά της να έχουν τριτοβάθμια εκπαίδευση. Η ελληνική πολιτεία οφείλει να κάνει τα πάντα, προκειμένου αυτή η εκπαίδευση να γίνεται σε συνθήκες απόλυτης ασφάλειας.

Το τέταρτο που θα ήθελα να πω είναι ότι βασική αρχή δράσης για την Ελληνική Αστυνομία -πέρα από το αυτονόητο δόγμα ότι η Αστυνομία οφείλει να είναι φιλική απέναντι στους πολίτες, φιλική ιδίως απέναντι στους νέους ανθρώπους, σκληρή και αποτελεσματική απέναντι στους εγκληματίες, απέναντι στην εγκληματικότητα, αυτονόητη προϋπόθεση όλων των παραπάνω- είναι ο πλήρης σεβασμός στη δημοκρατική νομιμότητα. Αυτή είναι μια αρχή για την παράταξή μας. Γιατί η Ελλάδα είναι απολύτως δημοκρατική χώρα, που σέβεται πλήρως τα δικαιώματα των ανθρώπων, τα οποία φυσικά θα σέβεται και η Ελληνική Αστυνομία.

Είναι σε γνώση του Κοινοβουλίου το πόρισμα της επιτροπής Αλιβιζάτου. Είναι εις γνώσιν των μελών του Κοινοβουλίου.

**ΧΡΗΣΤΟΣ ΣΠΙΡΤΖΗΣ:** Κύριε Υπουργέ,…

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Ναι, λέω ότι είναι εις γνώσιν, όμως. Δεν έχει κρατηθεί κάποιο μυστικό το τι είπε αυτή η επιτροπή.

**ΧΡΗΣΤΟΣ ΣΠΙΡΤΖΗΣ:** Κρατήθηκε έξι μήνες.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Επίσης, καθώς είναι εις γνώσιν των μελών του Κοινοβουλίου, εις γνώσιν του Υπουργείου, το οποίο κατά την άποψή μου υπερβαίνει και με το παραπάνω τα αιτούμενα του πορίσματος αυτής της επιτροπής.

Η εικόνα που έχω είναι ότι έχουμε ενισχύσει σε πολύ μεγάλο βαθμό με αποσπασμένο πρόσθετο προσωπικό τον Συνήγορο του Πολίτη, στον οποίο ανήκει και η αρμοδιότητα αντιμετώπισης περιπτώσεων αυθαιρεσίας και περιπτώσεων ερευνών που γίνονται στο πλαίσιο της Ελληνικής Αστυνομίας, εάν αστυνομικά όργανα υπερβαίνουν το πλαίσιο των αρμοδιοτήτων και της εξουσίας τους. Ήδη έχει ασχοληθεί με εννιακόσιες εξήντα επτά τέτοιες υποθέσεις από το 2017. Επαναλαμβάνω ότι έχουμε δώσει τη δυνατότητα ο Συνήγορος του Πολίτη να εργάζεται πολύ πιο αποτελεσματικά, καθώς έχουμε δώσει το κατάλληλο προσωπικό στο έπακρο. Επομένως δεν κατανοώ προς τι η κριτική σε αυτό το σημείο, ιδίως όταν μοιραζόμαστε τις ίδιες απόψεις και τις ίδιες αντιλήψεις στο συγκεκριμένο τουλάχιστον θέμα.

Σε ό,τι αφορά το ζήτημα των ευπαθών στόχων, θέλω να σας πω ότι τους επτάμισι μήνες που έχω αναλάβει Υπουργός σε αυτό το κρίσιμο Υπουργείο που μου εμπιστεύθηκε ο Πρωθυπουργός της χώρας, βασικός στόχος μου είναι μια συνολική ανασυγκρότηση της Ελληνικής Αστυνομίας, η οποία πιστεύω ότι είναι αναγκαία, καθώς η οργανωτική δομή που έχει η ΕΛ.ΑΣ. έχει αναφορά σε πολλά χρόνια πίσω. Νομίζω ότι όλοι έχετε διατελέσει σε κόμματα εξουσίας κι έχετε προσωπική αντίληψη για το ποια είναι αυτή η δομή.

Αυτή η δομή έχει ανάγκη εκσυγχρονισμού. Και μάλιστα ο εκσυγχρονισμός αυτός είναι τόσο μεγαλύτερος όσο περισσότερο επιταχύνουμε αυτή τη στιγμή την ψηφιοποίηση υπηρεσιών της ΕΛ.ΑΣ.. Μια σειρά πράγματα τα οποία μέχρι τώρα γίνονταν χωρίς να υπάρχει η ψηφιακή υπηρεσία, πλέον δεν υπάρχει λόγος να απασχολείται προσωπικό σε αυτές τις υπηρεσίες.

Άρα μιλάμε για μια επερχόμενη πολύ μεγάλη μεταβολή, την οποία τη σχεδιάζουμε για το τέλος του χρόνου. Τμήμα αυτής της μεταβολής, αξιότιμε κύριε συνάδελφε, θα αποτελεί και υπόθεση της Υπηρεσίας Ευπαθών Στόχων, προσώπων που χρειάζονται φύλαξη, σε μία λογική ότι τα θέματα αυτά θα ρυθμίζονται με κατ’ εξοχήν θεσμικό τρόπο. Διότι θεωρώ ότι πρέπει να μπει τέλος σε μία λογική ότι τέτοιου είδους ζητήματα μπορούν να αποτελούν αντικείμενο πελατειακής πολιτικής. Προσωπικά, δεν το επιθυμώ. Δεν υπάρχει κανένας λόγος να το χρησιμοποιήσω για κάτι τέτοιο ούτε η Κυβέρνηση μας έχει κανέναν λόγο. Όλοι έχουμε διαχειριστεί μία κατάσταση σε αυτόν τον τομέα. Επαναλαμβάνω ότι μιλώ σε ανθρώπους οι οποίοι έχουν διατελέσει σε κόμματα εξουσίας κι έχουν χειριστεί και γνωρίζουν ποια είναι αυτή η κατάσταση.

Πρέπει να περάσουμε σε ένα επόμενο στάδιο, με μια Αστυνομία πολύ πιο αποτελεσματική, που θα έχει γίνει η αναδιοργάνωση και η μεταρρύθμισή της με βάση αυτά που είπα πριν και θα αντιμετωπίσει αυτό το θέμα με θεσμικό τρόπο.

Άρα το προετοιμάζουμε κι όταν με το καλό έρθει η ώρα στο τέλος του χρόνου, θα έχουμε προφανέστατα τη δυνατότητα να το συζητήσουμε. Γιατί πιστεύω ότι τέτοιου είδους αποφάσεις πρέπει να έχουν μακροχρόνιο χαρακτήρα και όσο το δυνατόν και μεγαλύτερες συναινέσεις είναι χρήσιμες, γιατί πρέπει να κοιτάζουμε πάντοτε μπροστά για την αποτελεσματικότητα των πολιτικών μας.

Επίσης θέλω να σας πω σε ό,τι αφορά το ζήτημα της αστυνομικής εκπαίδευσης, από τη μία ότι, όταν διαπίστωσα ότι πράγματι υπάρχουν θέματα αστυνομικής εκπαίδευσης, προχωρήσαμε αμέσως και υλοποιούμε τώρα που μιλάμε για την εκπαίδευση των στελεχών που είναι στις ομάδες «ΔΙΑΣ». Θα ολοκληρωθεί μέχρι τον Ιούλιο αυτή η εκπαίδευση, η οποία συνεχίζεται κι έχει πολύ θετικά αποτελέσματα.

Θέλω να ενημερώσω το Σώμα ότι το νομοσχέδιο που αφορά τον εκσυγχρονισμό της αστυνομικής εκπαίδευσης είναι σχεδόν έτοιμο. Επί της ουσίας είναι έτοιμο και αναμένω τον προγραμματισμό του συνολικού κυβερνητικού έργου, του νομοθετικού έργου, των πρωτοβουλιών της Κυβέρνησης το επόμενο διάστημα, προκειμένου να το θέσουμε σε δημόσιο διάλογο και να το συζητήσει η Βουλή των Ελλήνων, για να προχωρήσουμε παρακάτω.

Τέλος, καθώς έγινε μια σχετική κριτική, θέλω να σας πω ότι χωρίς καμμία αμφιβολία αποτελεί σταθερή προτεραιότητά μας η φύλαξη των συνόρων της χώρας. Εκφράζουμε με τη στάση μας την απόλυτη ενότητα του λαού μας με τις δυνάμεις ασφαλείας, όπως είναι η Ελληνική Αστυνομία και όπως είναι οι Ένοπλες Δυνάμεις της χώρας, που από κοινού φυλάμε τα σύνορά μας.

Χίλιοι εξακόσιοι ογδόντα είναι οι ειδικοί φρουροί που έχουμε προσλάβει και υπηρετούν στις μεθοριακές υπηρεσίες και, όπως έχω πει, καθώς είναι και επίκαιρο το συγκεκριμένο περιστατικό στον Έβρο, είναι σε εξέλιξη η διαδικασία πρόσληψης διακοσίων πενήντα ειδικών φρουρών συνοριοφυλάκων στα σύνορα, η οποία θα ολοκληρωθεί μέσα στο καλοκαίρι φέτος.

Επίσης καθώς έγινε σχετική κριτική, αξιότιμε συνάδελφε, πέραν των ειδικών φρουρών, η Ελληνική Αστυνομία έχει πολλά εξειδικευμένα στελέχη και προσλαμβάνει εξειδικευμένα στελέχη, επιστημονικό δυναμικό εξαιρετικά χρήσιμο σε πολλές αποστολές. Ανάμεσά τους είναι σε εξέλιξη τώρα που μιλάμε η διαδικασία που αφορά τριάντα ψυχολόγους, δεκαπέντε ψυχιάτρους και δεκαπέντε γιατρούς παθολόγους και πνευμονολόγους.

Σε ό,τι αφορά τώρα το συγκεκριμένο θέμα συζήτησης, δεν σκοπεύω να επαναλάβω τίποτε από όσα εξαιρετικά παρουσίασε ο εκπρόσωπος της παράταξής μας, ο κ. Κούβελας, με σαφήνεια και ενάργεια. Επομένως δεν θα χρησιμοποιήσω καθόλου χρόνο για αυτό.

Απλώς να εξηγήσω επιγραμματικά ότι η οδηγία 555/2021 δεν χρήζει ενσωμάτωσης, καθώς οι διατάξεις της ισχύουν ήδη στην ελληνική έννομη τάξη με τον ν.4678/2020 αλλά και τις ισχύουσες διατάξεις του βασικού νόμου που διέπει τα θέματα που συζητάμε, του ν.2168/1993, όπως ισχύει σήμερα. Δεκτό και χωρίς καμμία αμφιβολία -θα το πράξουμε το αμέσως επόμενο διάστημα με ξεχωριστό νόμο- ότι θα πρέπει να ρυθμιστούν διαδικασίες εμπορίας, χρήσης και καταστροφής των ειδών πυροτεχνίας. Θα επανέλθουμε επομένως ξεχωριστά με αυτό, προκειμένου να καλύψουμε το ζήτημα που πάρα πολύ σωστά θίξατε.

Ευχαριστώ πάρα πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΣΠΙΡΤΖΗΣ:** Κυρία Πρόεδρε, τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να κάνετε ερώτηση, κύριε συνάδελφε;

**ΧΡΗΣΤΟΣ ΣΠΙΡΤΖΗΣ:** Μια επισήμανση, επειδή δεν απαντήθηκε τίποτε.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Να θυμίσω στον κύριο Υπουργό ότι στα πανεπιστήμια δεν υπήρχε ελευθερία και δημοκρατία όταν μέσα αυτά ήταν η Ασφάλεια. Είπατε ότι δεν υπάρχει ελευθερία στο πανεπιστήμιο και δημοκρατία, δεν υπάρχει ασφάλεια. Επειδή είμαστε στην Ελλάδα με τη συγκεκριμένη πολιτική ιστορία της χώρας, να το ξανασκεφτείτε και αφήνουμε, αν θέλετε, στο Συμβούλιο της Επικρατείας να αποφασίζει για το προεδρικό διάταγμα, για να βγάλει άλλον έναν νόμο αντισυνταγματικό της Νέας Δημοκρατίας. Να μην αναφερθώ σε πρόσφατες αποφάσεις του Σ.τ.Ε.. Να θυμίσω όμως, επειδή είμαστε Βουλή και λέγονται τέτοια πράγματα για την πανεπιστημιακή αστυνομία, ότι, όταν υπήρχε Ασφάλεια μέσα στα πανεπιστήμια, τότε δεν υπήρχε ελευθερία και δημοκρατία.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Προστασίας του Πολίτη: «Εναρμόνιση της ελληνικής νομοθεσίας με την εκτελεστική Οδηγία (Ε.Ε.) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 2021/555 του Ευρωπαϊκού Κοινοβουλίου και του Συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (L 115)».

Προχωρούμε, λοιπόν, στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, έξι άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Σοφία Σακοράφα):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Εναρμόνιση της ελληνικής νομοθεσίας με την εκτελεστική Οδηγία (Ε.Ε.)2019/69 της Επιτροπής της 16-1-2019...σχετικά με τον έλεγχο της απόκτησης και της κατοχής όπλων (L 115) |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΝΑΙ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Σοφία Σακοράφα):** Συνεπώς το σχέδιο νόμου του Υπουργείου Προστασίας του Πολίτη: «Εναρμόνιση της ελληνικής νομοθεσίας με την εκτελεστική Οδηγία (ΕΕ) 2019/69 της Επιτροπής της 16ης Ιανουαρίου 2019 για τη θέσπιση τεχνικών προδιαγραφών για τα όπλα συναγερμού και σηματοδοσίας δυνάμει της Οδηγίας 91/477/ΕΟΚ του Συμβουλίου της 18ης Ιουνίου 1991 σχετικά με τον έλεγχο της απόκτησης και της κατοχής όπλων, όπως κωδικοποιήθηκε με την Οδηγία 2021/555 του ευρωπαϊκού κοινοβουλίου και του συμβουλίου της 24ης Μαρτίου 2021 σχετικά με τον έλεγχο της απόκτησης και της κατοχής όπλων (l 115)» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 179α)

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Η εξουσιοδότηση παρεσχέθη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 14.57΄ λύεται η συνεδρίαση για αύριο, ημέρα Μεγάλη Τρίτη 19 Απριλίου 2022 και ώρα 10.00΄, με αντικείμενο εργασιών του σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Εκσυγχρονισμός του θεσμικού πλαισίου για τη δραστηριοποίηση των πλοίων αναψυχής και των τουριστικών ημερόπλοιων, την ενίσχυση της ανταγωνιστικότητας του κλάδου των επαγγελματικών πλοίων αναψυχής και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**