(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΗ΄

Τετάρτη 23 Ιουνίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Παρασκευής 25 Ιουνίου 2021, σελ.   
2. Συζήτηση επίκαιρης ερώτηση προς την Υπουργό Παιδείας και Θρησκευμάτων, με θέμα: «Κατάφορη και υπερβάλλουσα αδικία για τους Αναπληρωτές Εκπαιδευτικούς Θεατρολόγους και Εικαστικών Μαθημάτων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
ΑΒΔΕΛΑΣ Α. , σελ.  
ΑΘΑΝΑΣΙΟΥ Χ. , σελ.  
ΑΛΕΞΙΑΔΗΣ Τ. , σελ.  
ΑΡΣΕΝΗΣ Κ. , σελ.  
ΒΡΟΥΤΣΗΣ Ι. , σελ.  
ΓΡΗΓΟΡΙΑΔΗΣ Κ. , σελ.  
ΜΑΝΩΛΑΚΟΥ Δ. , σελ.  
ΜΠΟΥΡΑΣ Α. , σελ.  
  
Β. Επί της επίκαιρης ερώτησης:  
ΑΠΑΤΖΙΔΗ Μ. , σελ.  
ΜΑΚΡΗ Ζ. , σελ.  
  
Γ. Επί του σχεδίου νόμου του Υπουργείου Οικονομικών:  
ΑΛΕΞΙΑΔΗΣ Τ. , σελ.  
ΑΜΑΝΑΤΙΔΗΣ Γ. , σελ.  
ΑΡΣΕΝΗΣ Κ. , σελ.  
ΒΑΡΟΥΦΑΚΗΣ Γ. , σελ.  
ΒΙΛΙΑΡΔΟΣ Β. , σελ.  
ΒΟΛΟΥΔΑΚΗΣ Μ. , σελ.  
ΒΡΟΥΤΣΗΣ Ι. , σελ.  
ΓΡΗΓΟΡΙΑΔΗΣ Κ. , σελ.  
ΚΑΡΑΘΑΝΑΣΟΠΟΥΛΟΣ Ν. , σελ.  
ΚΑΤΡΙΝΗΣ Μ. , σελ.  
ΚΕΓΚΕΡΟΓΛΟΥ Β. , σελ.  
ΚΟΚΚΑΛΗΣ Β. , σελ.  
ΚΟΝΣΟΛΑΣ Ε. , σελ.  
ΚΟΥΡΟΥΜΠΛΗΣ Π. , σελ.  
ΛΙΟΥΠΗΣ Α. , σελ.  
ΛΟΒΕΡΔΟΣ Α. , σελ.  
ΛΟΒΕΡΔΟΣ Ι. , σελ.  
ΛΟΓΙΑΔΗΣ Γ. , σελ.  
ΜΑΝΩΛΑΚΟΥ Δ. , σελ.  
ΜΑΡΑΒΕΓΙΑΣ Κ. , σελ.  
ΠΑΠΑΔΗΜΗΤΡΙΟΥ Χ. , σελ.  
ΠΑΠΑΝΑΤΣΙΟΥ Α. , σελ.  
ΠΑΠΠΑΣ Ν. , σελ.  
ΠΕΡΚΑ Θ. , σελ.  
ΠΟΛΑΚΗΣ Π. , σελ.  
ΣΚΑΝΔΑΛΙΔΗΣ Κ. , σελ.  
ΣΚΥΛΑΚΑΚΗΣ Θ. , σελ.  
ΣΠΑΝΑΚΗΣ Β. , σελ.  
ΣΤΑΪΚΟΥΡΑΣ Χ. , σελ.  
ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΗ΄

Τετάρτη 23 Ιουνίου 2021

Αθήνα, σήμερα στις 23 Ιουνίου 2021, ημέρα Τετάρτη και ώρα 14.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Κυρίες και κύριοι συνάδελφοι πριν προχωρήσουμε στη συζήτηση, έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 25 Ιουνίου 2021, το οποίο κατέθεσε ο Γενικός Γραμματέας Νομικών και Κοινοβουλευτικών Θεμάτων ο κ. Κουτνατζής.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 879/17-6-2021 επίκαιρη ερώτηση του Βουλευτή Β΄ Δυτικής Αττικής του ΣΥΡΙΖΑ - Προοδευτική Συμμαχία κ. Γεώργιου Τσίπρα προς τον Υπουργό Εθνικής Άμυνας, με θέμα: «Ποια κριτήρια έχει θέσει η Κυβέρνηση για αγορά νέων φρεγατών; Έχει αλλάξει την αμυντική μας στρατηγική σε ό,τι αφορά την ικανότητα υπεράσπισης των κυριαρχικών μας δικαιωμάτων στο Αιγαίο και στην ανατολική Μεσόγειο;».

2. Η με αριθμό 872/16-6-2021 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και Θρησκευμάτων, με θέμα: «Κατ’ εξαίρεση μεταγραφές - μετακινήσεις του Υπουργείου Παιδείας και Θρησκευμάτων».

3. Η με αριθμό 883/18-6-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εργασίας και Κοινωνικών Υποθέσεων, με θέμα: «Να ανακληθούν οι εκδικητικές απολύσεις των εργαζομένων στην εταιρεία «JUMBO» στο Ηράκλειο της Κρήτης».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής )

1. Η με αριθμό 885/18-6-2021 επίκαιρη ερώτηση του Βουλευτή Β2΄Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Οικονομικών, με θέμα: «Αδικίες στην καταβολή των αναδρομικών για χιλιάδες συνταξιούχους».

2. Η με αριθμό 884/18-6-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Μανώλη Συντυχάκη προς τον Υπουργό Εσωτερικών, με θέμα: «Ολοκληρωτική κάλυψη των αναγκών για την εγγραφή των παιδιών στους παιδικούς σταθμούς, τα κέντρα δημιουργικής απασχόλησης (ΚΔΑΠ) και κέντρα δημιουργικής απασχόλησης παιδιών με αναπηρία (ΚΔΑΠ- ΑΜΕΑ)».

3. Η με αριθμό 886/18-6-2021 επίκαιρη ερώτηση του Βουλευτή Ροδόπης του ΣΥΡΙΖΑ - Προοδευτική Συμμαχία κ. Δημητρίου (Τάκη) Χαρίτου προς τον Υπουργό Ανάπτυξης και Επενδύσεων, με θέμα: «Ισχύει η προ έτους δέσμευσή σας για την επαναλειτουργία της βιομηχανίας ¨Shelman¨ στη Βιομηχανική Περιοχή (ΒΙΠΕ) Κομοτηνής;».

4. Η με αριθμό 889/18-6-2021 επίκαιρη ερώτηση του Βουλευτή Λαρίσης του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Ανάπτυξης και Επενδύσεων, με θέμα: «Μέτρα προστασίας των επαγγελματικών και οικιστικών μισθώσεων».

Να σας ενημερώσω ότι σήμερα θα συζητηθεί μόνο μία επίκαιρη ερώτηση η με αριθμό 873/16-6-2021 επίκαιρη ερώτηση πρώτου κύκλου της Βουλευτού Α΄ Ανατολικής Αττικής του ΜέΡΑ25 κ. Μαρίας Απατζίδη προς την Υπουργό Παιδείας και Θρησκευμάτων, με θέμα: «Κατάφορη και υπερβάλλουσα αδικία για τους αναπληρωτές εκπαιδευτικούς θεατρολόγους και εικαστικών μαθημάτων».

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κυρία Υπουργέ, κατ’ αρχάς να σας ευχαριστήσω που βρίσκεστε σήμερα εδώ.

Όπως πολύ καλά γνωρίζετε, η μόνιμα επαναλαμβανόμενη πρακτική κάλυψης των πραγματικών κενών με την πρόσληψη αναπληρωτών, υποβαθμίζει το παραγόμενο εκπαιδευτικό έργο και δημιουργεί σοβαρά προβλήματα στη λειτουργία της σχολικής κοινότητας, οικοδομώντας ταυτόχρονα μια αντίφαση παιδαγωγικής σχέσης με την έννοια της ελλιπούς παγίωσης της αλληλεπίδρασης των μαθητών και μαθητριών με τους αναπληρωτές εικαστικούς και θεατρολόγους, πολλώ δε μάλλον όταν αναφερόμαστε σε μαθήματα, τα οποία ενισχύουν πολύπλευρα την ψυχοσυναισθηματική ωρίμανση των μαθητών και μαθητριών και την πολυεπίπεδη καλλιέργεια των καλλιτεχνικών δεξιοτήτων τους.

Επιπροσθέτως, οι συγκεκριμένοι εκπαιδευτικοί εκτός του ότι βιώνουν κάθε χρόνο την έντονη εργασιακή ανασφάλεια, ζουν καθημερινά την ταλαιπωρία χιλιομετρικής μετακίνησης σε διάφορα σχολεία, προκειμένου να συμπληρώσουν το εργασιακό ωράριο και αυτό συχνά πολύ μακριά από τον τόπο διαμονής τους και τις οικογένειές τους.

Αν συνυπολογίσουμε το γεγονός ότι καλύπτουν πάγιες και διαρκείς ανάγκες της εκπαίδευσης, κρίνεται επιτακτική η ανάγκη της ίδρυσης μόνιμων θέσεων εργασίας αφ’ ενός και αφ’ ετέρου της ισοκατανομής των θέσεων εν όψει των προβλεπόμενων διορισμών. Διότι, κυρία Υπουργέ, εκτός του νομικού, είναι και αξιακά ηθικό το να μειωθεί η ψαλίδα της χαοτικής αναλογίας μόνιμων αναπληρωτών των συγκεκριμένων ειδικοτήτων.

Σας ερωτώ θα προβείτε με άμεσο τρόπο στη δημόσια παρουσίαση εικόνας του ακριβούς αριθμού οργανικών θέσεων, που αντιστοιχούν σε αναπληρωτές εκπαιδευτικούς θεατρολόγους και εικαστικών μαθημάτων εν όψει των επικείμενων διορισμών σε πρωτοβάθμια και δευτεροβάθμια εκπαίδευση, με ταυτόχρονη ισοκατανομή και μείωση της αναλογικότητας μονίμων και αναπληρωτών των συγκεκριμένων ειδικοτήτων;

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Απατζίδη.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρία συνάδελφε, για την πολιτική ηγεσία του Υπουργείου μας, οι μόνιμοι διορισμοί εκπαιδευτικών όλων των βαθμίδων είναι απόλυτη προτεραιότητα στον προγραμματισμό της εύρυθμης εκπαιδευτικής διαδικασίας.

Συγκεκριμένα -έχει ειπωθεί, αλλά θα το επαναλάβω και για εσάς που ενδιαφέρεστε για τα θέματά μας και σας ευχαριστούμε γι’ αυτό-, έχουν προβλεφθεί πιστώσεις για τον διορισμό δέκα χιλιάδων πεντακοσίων μόνιμων εκπαιδευτικών για τη γενική πρωτοβάθμια και δευτεροβάθμια εκπαίδευση και με τον τρόπο αυτόν όχι απλώς διευρύνεται και ενισχύεται το δημόσιο σχολείο με ανθρώπινο δυναμικό, αλλά πρωτίστως στηρίζεται η μαθησιακή διαδικασία και παράλληλα παρέχεται στους δασκάλους και στους καθηγητές μας η σταθερότητα, η προοπτική και οι δυνατότητες επαγγελματικής ανέλιξης, που το ζητάτε κι εσείς με την ερώτησή σας.

Θα πρέπει να τονιστεί ότι στους τεσσερισήμισι χιλιάδες μόνιμους διορισμούς της ειδικής αγωγής, που πραγματοποιήθηκαν το 2020 και απετέλεσαν τους πρώτους στην ιστορία της χώρας σε αυτόν τον ευαίσθητο χώρο, προστίθενται αυτοί οι δέκα χιλιάδες πεντακόσιοι που σας ανέφερα, καλύπτοντας έτσι σημαντικές ανάγκες του εκπαιδευτικού μας συστήματος.

Ο απώτερος στόχος μας δεν είναι παρά η ταυτόχρονη ικανοποίηση δύο συντρεχουσών αναγκών: η δημιουργία αισθήματος ασφαλείας και εργασιακής ικανοποίησης των εκπαιδευτικών μας εξαιτίας της δυναμικής φύσης της ίδιας της εκπαίδευσης, αλλά και η κάλυψη των μαθητών μας.

Φέτος, όπως κάθε χρονιά, η προσπάθειά μας θα επικεντρωθεί στην πραγματοποίηση διορισμών και στην τοποθέτηση των εκπαιδευτικών μας, που θα στελεχώσουν τις σχολικές μονάδες πριν από την έναρξη του σχολικού έτους.

Δοθείσης της ευκαιρίας, θα ήθελα να σας τονίσω ότι οι διορισμοί εντάσσονται στο πλαίσιο μιας σειράς μεταρρυθμίσεων, που υλοποιούνται από το Υπουργείο μας. Οι μεταρρυθμίσεις που η εφαρμογή τους άρχισε και θα ολοκληρωθεί σύντομα αφορούν στην ποιοτική αναβάθμιση του δημόσιου σχολείου και ενδεικτικά σας αναφέρω: τη δίχρονη προσχολική αγωγή, τα εργαστήρια δεξιοτήτων σε νηπιαγωγεία, δημοτικά και γυμνάσια όλης της χώρας, τις δραστηριότητες στα αγγλικά στο νηπιαγωγείο, την ενισχυτική διδασκαλία στη δευτεροβάθμια, τις υποστηρικτικές δομές εκπαίδευσης, την ένταξη ευάλωτων κοινωνικών ομάδων και προσφυγόπαιδων στη σχετική διαδικασία, την εξειδικευμένη και εξατομικευμένη υποστήριξη για την ένταξη μαθητών και μαθητριών με αναπηρία, την υποστήριξη των σχολείων από ψυχολόγους και κοινωνικούς λειτουργούς και την εξ αποστάσεως επιμόρφωση των εκπαιδευτικών μας.

Ταυτόχρονα, αναβαθμίζεται ψηφιακά το δημόσιο σχολείο και το σχολικό δίκτυο και είναι άξιο αναφοράς ότι μέσα σε λίγους μήνες εντάχθηκαν περίπου ενάμισι εκατομμύριο εκπαιδευτικοί, μαθητές και μαθητές από την πρωτοβάθμια, τη δευτεροβάθμια και τη διά βίου μάθηση στην εξ αποστάσεως εκπαίδευση, που την μετασχημάτισαν για το παρόν, το μέλλον καταρρίπτοντας στερεότυπα και στεγανά.

Ήδη ψηφίστηκε τροπολογία του Υπουργείου Παιδείας και Θρησκευμάτων στο ν.4807/2021, όπου στο άρθρο 55 με τίτλο «Ρυθμίσεις για οργανικές θέσεις σε κλάδους του εκπαιδευτικού προσωπικού της πρωτοβάθμιας και δευτεροβάθμιας εκπαίδευσης» ορίζεται ότι συστήνονται πλέον των υφιστάμενων επτακόσιες είκοσι μία οργανικές θέσεις εκπαιδευτικού προσωπικού πρωτοβάθμιας εκπαίδευσης με ταυτόχρονη κατάργηση ισάριθμων θέσεων από τη δευτεροβάθμια σε διάφορους κλάδους, μεταξύ των οποίων περιλαμβάνονται οι κλάδοι και οι ειδικότητες ΠΕ Καλλιτεχνικών με τριακόσιες πέντε θέσεις, ΠΕ Μουσικής Επιστήμης με ογδόντα εννέα θέσεις, ΠΕ Θεατρικών Σπουδών με εκατόν εβδομήντα μία θέσεις, ΠΕ Δραματικής Τέχνης και δεκαπέντε θέσεις.

Με απόφαση της Υπουργού Παιδείας και Θρησκευμάτων οι θέσεις της περίπτωσης α΄ κατανέμονται άπαξ σε διευθύνσεις εκπαίδευσης ανά περιοχή μετάθεσης και σε σχολικές μονάδες. Οι οργανικές θέσεις κατά κλάδο και ειδικότητες, αυτές που συστήνονται και κατανέμονται, διατίθενται για την οριστική τοποθέτηση εκπαιδευτικών, που βρίσκονται στη διάθεση των περιφερειακών υπηρεσιακών συμβουλίων και για την εξέταση εμπροθέσμων αιτήσεων μετάθεσης του σχολικού έτους 2020 - 2021, που δεν ικανοποιήθηκαν ως προς οποιαδήποτε επιλογή. Οι οργανικές θέσεις που παραμένουν κενές, μετά την εξέταση των αιτήσεων μετάθεσης διατίθενται για διορισμό.

Θα επανέλθω και στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κυρία Υπουργέ.

Κυρία συνάδελφε, έχετε το λόγο για τη δευτερολογία σας.

**ΜΑΡΙΑ ΑΠΑΤΖΙΔΗ:** Σας ευχαριστώ, κύριε Πρόεδρε.

Κυρία Υπουργέ, σας άκουσα, πραγματικά, με πάρα πολύ μεγάλη προσοχή. Όμως, δεν άκουσα τίποτα συγκεκριμένο γι’ αυτό που σας ρώτησα. Οι άνθρωποι αυτοί τα τελευταία περίπου είκοσι χρόνια έχουν υπηρετήσει αρχικά ως ωρομίσθιοι και ωρομίσθιες και στη συνέχεια ως αναπληρωτές και αναπληρώτριες στα σχολεία τόσο των αστικών κέντρων όσο και των πιο ακριτικών σημείων της χώρας μας, μακριά από τον τόπο κατοικίας τους, με ό,τι αυτό συνεπάγεται, δηλαδή ελαστικές σχέσεις εργασίας, εργασιακή απαξίωση, οικονομική ανασφάλεια και εξαναγκασμό σε συνεχείς μετακινήσεις, αλλάζοντας διαρκώς σχολικές μονάδες. Θα τα ξέρετε θεωρώ πάρα πολύ καλά. Βέβαια, δεν μου απαντήσετε κάτι συγκεκριμένο, όπως προείπα.

Το ελληνικό δημόσιο σχολείο έχει ανάγκη από τη σύσταση-ίδρυση οργανικών θέσεων και από μόνιμους θεατρολόγους και εικαστικούς, όχι από νομάδες της εκπαίδευσης. Στο σύνολο των περίπου χιλίων εκπαιδευτικών θεατρολόγων, που υπηρετούν στα δημόσια σχολεία φέτος, οι εννιακόσιοι δεκατρείς είναι αναπληρωτές και οι εβδομήντα πέντε είναι μόνιμοι εκπαιδευτικοί, που διορίστηκαν μέσω του τελευταίου διαγωνισμού του ΑΣΕΠ του 2008.

Το γεγονός αυτό καταδεικνύει ότι για πάρα πολλά χρόνια οι ίδιοι άνθρωποι καλύπτουν πάγιες και διαρκείς λειτουργικές ανάγκες των σχολικών μονάδων. Από τους χίλιους πεντακόσιους εβδομήντα τέσσερις εικαστικούς που υπηρέτησαν στην πρωτοβάθμια το 2020, οργανική θέση έχουν μόνο οι εκατόν είκοσι δύο, μεταταγμένοι από τη δευτεροβάθμια το 2013.

Η αναλογία αυτή των μόνιμων προς τους αναπληρωτές στο σύνολο των εκπαιδευτικών της πρωτοβάθμιας είναι 73% προς 27%, ενώ η αντίστοιχη αναλογία των μόνιμων προς τους αναπληρωτές εικαστικούς εκπαιδευτικούς είναι 7,7% προς 86%. Δηλαδή είναι απαραίτητη από μέρους σας μια συγκεκριμένη απάντηση, σχετικά με τις οργανικές θέσεις και τους προβλεπόμενους μόνιμους διορισμούς, που αφορούν τους θεατρολόγους και τους εικαστικούς εκπαιδευτικούς.

Υπενθυμίζω πως η μη σύσταση οργανικών θέσεων και η υπερδεκαετής αδιοριστία σε συνδυασμό με τις συνταξιοδοτήσεις-μετατάξεις έχουν δημιουργήσει τεράστια διδακτικά κενά, ενώ η επαναλαμβανόμενη πρακτική της κάλυψης των πραγματικών κενών με την πρόσληψη αναπληρωτών μαζί με τις διαρκείς συνθήκες μετακίνησής τους και αλλαγή σχολείων υποβαθμίζει το εκπαιδευτικό έργο και δημιουργεί σοβαρά προβλήματα στη λειτουργία της σχολικής κοινότητας.

Βέβαια, η Κυβέρνηση είναι συνεπής με την ιδεολογία της, δηλαδή με την υποβάθμιση της δημόσιας παιδείας, τη διευκόλυνση των ιδιωτικών σχολείων να αυξήσουν δηλαδή τα κέρδη τους και την παράλληλη συνεχιζόμενη ομηρία των εκπαιδευτικών.

Ωστόσο, ο περιορισμός και η έμμεση έξωση από το δημόσιο σχολείο των μαθημάτων τέχνης του πολιτισμού και η συνεπακόλουθη εξώθηση των γονιών να αναζητούν ιδιωτικά τη δυνατότητα έκφρασης των παιδιών τους είναι εξόχως και αντιεκπαιδευτική και αντικοινωνική.

Η ύπαρξη των συγκεκριμένων μαθημάτων συμβάλλει στην πολύπλευρη ψυχοσυναισθηματική ανάπτυξη και ωρίμανση των παιδιών και στη συγκρότηση της προσωπικότητάς τους. Ακόμα περισσότερο σήμερα που βιώνουμε μια τριπλή υγειονομική, οικονομική και κοινωνική κρίση, η οποία έρχεται να προστεθεί στις μεγάλες κρίσεις της εποχής μας, όπως το νοσοκομείο, κυρία Υπουργέ, έχει ανάγκη από ΜΕΘ, έτσι και το σχολείο έχει ανάγκη από τη δική του ΜΕΘ: μουσική, εικαστικά, θέατρο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ πολύ.

Κυρία Υπουργέ, έχετε το λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κυρία συνάδελφε, προφανώς και δεν με ακούσατε με προσοχή, γιατί αν με ακούγατε με προσοχή, θα είχατε ακούσει και τους αριθμούς που σας έδωσα. Σας μίλησα για δέκα χιλιάδες πεντακόσιους διορισμούς, σας μίλησα για τεσσερισήμιση χιλιάδες στην ειδική αγωγή, που έγιναν για πρώτη φορά στην ιστορία. Οι δέκα χιλιάδες πεντακόσιοι διορισμοί είναι οι πρώτοι, που γίνονται τις τελευταίες δεκαετίες. Σας ανέφερα οργανικές θέσεις, συγκεκριμένο αριθμό οργανικών θέσεων. Σας είπα πού θα κατανεμηθούν. Άρα, μάλλον δεν με ακούσατε με προσοχή.

Σε κάθε περίπτωση, το μόνο που θα συμφωνήσω ότι είμαστε συνεπείς στην ιδεολογία μας. Πράγματι, είμαστε. Έχουμε ιδεολογία γνωστή, η οποία επικυρώθηκε και από τον ελληνικό λαό.

Για να μη φλυαρήσω, στη δευτερολογία μου –όπως σας είπα- θα σας δώσω και λεπτομέρειες για την κάλυψη των οργανικών θέσεων, για τη διαδικασία που υπάρχει, και για τον αριθμό των αναπληρωτών των εκπαιδευτικών θεατρικής και εικαστικής αγωγής.

Σύμφωνα λοιπόν με το άρθρο 7 του ν.3848/2010 όπως ισχύει και το άρθρο 15 παράγραφος 3 περίπτωση δ΄ του ν.1566/1985 προκύπτει ότι οι διορισμοί μόνιμων εκπαιδευτικών γίνονται με βάση τα υφιστάμενα οργανικά κενά. Έπονται της διαδικασίας των μεταθέσεων των υπηρετούντων μονίμων εκπαιδευτικών και πραγματοποιούνται στις εναπομένουσες μετά τη μετάθεση κενές θέσεις.

Στη συνέχεια, με την κατανομή των διορισμών εκδίδεται κοινή υπουργική απόφαση του Υπουργείου Παιδείας και Θρησκευμάτων και του Υπουργού Οικονομικών, με την οποία καθορίζεται ο αριθμός των κενών θέσεων των εκπαιδευτικών, που πρόκειται να καλυφθούν κατά κλάδο και ειδικότητα ή ειδίκευση.

Για τους εκπαιδευτικούς της πρωτοβάθμιας και της δευτεροβάθμιας εκπαίδευσης, στους οποίους περιλαμβάνονται και οι ειδικότητες των εκπαιδευτικών των εικαστικών και της θεατρικής αγωγής, εκδόθηκαν οι προσωρινοί αξιολογικοί πίνακες κατάταξης α΄ υποψηφίων εκπαιδευτικών γενικής εκπαίδευσης των προκηρύξεων 1ΓΕ/2019 και 2ΓΕ/2019 και μετά την ολοκλήρωση των ενστάσεων και την έκδοση των τελικών αξιολογικών πινάκων θα πραγματοποιηθούν οι διορισμοί μονίμων και μετά οι προσλήψεις αναπληρωτών. Μέχρι την τελική έκδοση των αξιολογικών πινάκων προσλαμβάνονται, μέχρι την έκδοση, οι προσωρινοί αναπληρωτές.

Θα αναφερθώ και στις προσλήψεις των αναπληρωτών εκπαιδευτικών θεατρικών σπουδών και δραματικής τέχνης για το σχολικό έτος 2020 - 2021 στη γενική εκπαίδευση, στην ειδική αγωγή τόσο της πρωτοβάθμιας όσο και της δευτεροβάθμιας.

Αυτές, κυρία συνάδελφε, έγιναν σε διαφορετικές χρονικές περιόδους ανάλογα με τα λειτουργικά κενά. Επιπροσθέτως, έγιναν πέρα από τις πέντε αρχικές διαφορετικές χρονικές περιόδους και προσλήψεις σε άλλες δύο χρονικές περιόδους, με την έκδοση ειδικής πρόσκλησης για συγκεκριμένα σχολεία και σε δύο χρονικές περιόδους μετά από αυτές προσλήψεις τρίμηνης διάρκειας λόγω COVID-19 για την κάλυψη κενών, με δυνατότητα παράτασης της σύμβασης.

Μέχρι την 5η Μαρτίου του 2021 προσλήφθηκαν στην πρωτοβάθμια αναπληρωτές θεατρικών σπουδών και δραματικής τέχνης της γενικής εκπαίδευσης, των δομών υποδοχής και εκπαίδευσης προσφύγων και την ειδική αγωγή εννιακόσιοι πενήντα οκτώ, για την κάλυψη κενών με σύμβαση τρίμηνης διάρκειας λόγω COVID-19 τριάντα.

Στη δευτεροβάθμια προσλήφθηκαν για τη γενική εκπαίδευση, τις δομές υποδοχής και εκπαίδευσης προσφύγων και την ειδική αγωγή δεκαεννέα, για την κάλυψη κενών λόγω COVID-19 συνολικά τέσσερις.

Οι νέες οργανικές θέσεις, που σας ανέφερα λεπτομερώς και με αριθμούς στην πρωτολογία μου κρίθηκαν αναγκαίες εν όψει των επικείμενων διορισμών στη γενική εκπαίδευση και, όπως γίνεται αντιληπτό, οι εκπαιδευτικοί θεατρικής αγωγής και εν γένει των καλλιτεχνικών μαθημάτων είναι απαραίτητοι και γι’ αυτό το λόγο συστήσαμε και τις οργανικές θέσεις.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Διακόπτουμε δι' ολίγον, για να εισέλθουμε στη συνέχεια στην ημερήσια διάταξη της νομοθετικής εργασίας.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020».

Η Διάσκεψη των Προέδρων αποφάσισε στη συνεδρίαση της 17ης Ιουνίου 2021 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων.

Ως προς την οργάνωση της συζήτησης, προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι. Προτείνεται ένας κύκλος κατά προτεραιότητα, που θα περιλαμβάνει έναν ομιλητή από κάθε Κοινοβουλευτική Ομάδα και ένας δωδεκαμελής κύκλος ομιλητών με την εξής αναλογία: πέντε από τη Νέα Δημοκρατία, τρεις από τον ΣΥΡΙΖΑ, ένας από το Κίνημα Αλλαγής, ένας από το Κομουνιστικό Κόμμα Ελλάδας, ένας από την Ελληνική Λύση και ένας από το ΜέΡΑ25.

Με υπηρεσία τηλεδιάσκεψης, πλατφόρμα Webex ή και με φυσική παρουσία προτείνεται επίσης άλλος ένας δωδεκαμελής κύκλος ομιλητών με την ίδια ως άνω αναλογία.

Τα ονόματα των ομιλητών έχουν ήδη οριστεί από τις Κοινοβουλευτικές Ομάδες με σχετικές επιστολές.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, ο Βασίλης - Πέτρος Σπανάκης για δεκαπέντε λεπτά. Παρακαλώ να τηρείται ο χρόνος από όλους τους ομιλητές.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα και θα ψηφίσουμε το σχέδιο νόμου του Υπουργείου Οικονομικών με τίτλο: «Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020».

Το κατατεθέν σχέδιο νόμου αποτελείται από δυο μοναδικά άρθρα. Με το πρώτο άρθρο κυρώνεται η σύμβαση που υπεγράφη στις 31 Μαΐου του 2021 για την αποζημίωση των εταιρειών «Fraport Περιφερειακά Αεροδρόμια της Ελλάδος Α΄ Α.Ε.» και «Fraport Περιφερειακά Αεροδρόμια της Ελλάδος Β΄ Α.Ε.» λόγω των ληφθέντων μέτρων για την αντιμετώπιση της πανδημίας COVID-19 για το έτος 2020.

Με το δεύτερο άρθρο χορηγείται οικονομική ενίσχυση στην εταιρεία «Διεθνής Αερολιμένας Αθηνών Α.Ε.» λόγω των συνεπειών που επέφερε το έκτακτο γεγονός της πανδημίας του κορωνοϊού.

Έγινε μία πολύ καλή συζήτηση στην αρμόδια επιτροπή όπου τέθηκαν και επιμέρους ερωτήματα από τους συναδέλφους ειδικούς αγορητές, ενώ εν συνεχεία έγινε μία ουσιαστική συνάντηση με τον Υπουργό προς απάντηση όλων αυτών των ζητημάτων.

Για τους παραπάνω, λοιπόν, λόγους πιστεύω πως το σημερινό νομοσχέδιο θα έχει ευρεία αποδοχή.

Στις 14 Δεκεμβρίου του 2015 -κρατήστε αυτή την ημερομηνία, κυρίες και κύριοι συνάδελφοι- το ελληνικό δημόσιο, ο παραχωρητής ΤΑΙΠΕΔ και ο παραχωρησιούχος «FRAPORT» συνήψαν τις συμβάσεις παραχώρησης για την αναβάθμιση, συντήρηση, διαχείριση και λειτουργία των περιφερειακών αεροδρομίων Αιγαίου, Κρήτης, Ηπειρωτικής Ελλάδας και Ιονίου.

Σύμφωνα με τις προβλέψεις των ανωτέρω συμβάσεων παραχώρησης o παραχωρησιούχος δεν είχε την υποχρέωση να ασφαλιστεί ο ίδιος και το έργο του, καθώς και δεν είναι ασφαλισμένος έναντι κινδύνων λειτουργίας, απώλειας εσόδων, απώλειας κερδών από επιδημία ή συναφή αιτία ή μέτρα και διαταγές δημοσίων αρχών.

Οι συμβάσεις παραχώρησης υποβλήθηκαν από το δημόσιο στο ελληνικό Κοινοβούλιο και κυρώθηκαν με τον ν.4389/2016 και συγκεκριμένα στα άρθρα 215 και 216. Από την έναρξη της πανδημίας του κορωνοϊού και για το έτος 2020 το δημόσιο, στο πλαίσιο των μέτρων, που ελήφθησαν για την προστασία της δημόσιας υγείας από την Ευρωπαϊκή Ένωση και παγκόσμια, έχει εκδώσει πληθώρα κανονιστικών διατάξεων με τις οποίες τίθενται πολλοί και ποικίλοι περιορισμοί στην ελεύθερη μετακίνηση αεροσκαφών και των επιβατών, καθιστώντας έτσι τις αεροπορικές μετακινήσεις σχεδόν απαγορευτικές.

Παραθέτω μερικά ενδεικτικά στατιστικά στοιχεία από την πρόσφατη έκθεση του «EUROCONTROL», του ευρωπαϊκού οργανισμού για την υποστήριξη της ευρωπαϊκής αεροπορίας. Σύμφωνα, λοιπόν, με την έκθεση του Μαΐου του 2021, πριν από λίγες εβδομάδες, η κίνηση σε ολόκληρη την Ευρώπη το Μάιο του 2021 ήταν κατά 61% μειωμένη σε σύγκριση με το Μάιο του 2019. Και το επικρατέστερο αυτήν τη στιγμή σενάριο, το οποίο έχει τρεις σημαντικές προϋποθέσεις -τη συνέχιση των εμβολιασμών με τον ίδιο ρυθμό για το ’21, την περαιτέρω χαλάρωση των μέτρων και την αύξηση των μεγάλων πτήσεων- είναι πως θα επιστρέψουμε στα επίπεδα του 2019 το 2024.

Αυτό το σενάριο είναι το αισιόδοξο σενάριο και αφορά ολόκληρη την Ευρώπη και, συνεπώς, και την Ελλάδα. Συγκεκριμένα, τον Μάιο του 2021 η κίνηση ήταν στο 39% του 2019, αλλά αναμένεται, σύμφωνα πάντα με το αισιόδοξο σενάριο, να φτάσει τον Αύγουστο στο 69% και τον Δεκέμβριο στο 79%. Θα ήθελα, παρακαλώ πολύ, να καταθέσω τον σχετικό πίνακα γι’ αυτά τα οποία αναφέρω στην εισήγησή μου στα Πρακτικά για τους συναδέλφους.

(Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στην Ελλάδα πραγματοποιήθηκαν το 2019 περίπου οκτακόσιες ογδόντα τέσσερις χιλιάδες πτήσεις και το 2020 μόλις τριακόσιες ογδόντα τρεις χιλιάδες πτήσεις, μία πτώση της τάξεως του 56%. Και ενώ από το 2014 μέχρι και το 2019 υπήρχε μία σταθερά ανοδική πορεία. Αντίστοιχη πτώση κοντά στο 55% είχαν η Γερμανία, η Γαλλία, η Αυστρία, το Βέλγιο, η Ολλανδία. Ενώ χώρες όπως η Κύπρος, η Ιταλία, η Ισπανία και η Μεγάλη Βρετανία άγγιξαν το 60%. Θα ήθελα να καταθέσω τους σχετικούς πίνακες στα Πρακτικά -πίνακες 3 και 4- για τα στοιχεία τα οποία αναφέρω.

(Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στα δεκατέσσερα περιφερειακά μας αεροδρόμια η επιβατική κίνηση περιορίστηκε για το έτος 2020 σε ποσοστό 70,5% σε σχέση με την αντίστοιχη περίοδο του έτους 2019 και το ελληνικό δημόσιο κρίνει ότι συντρέχει το προβλεπόμενο στο άρθρο 3.1 των συμβάσεων παραχώρησης γεγονός ευθύνης του δημοσίου.

Από την ίδια σύμβαση και συγκεκριμένα στο άρθρο 34.1 προκύπτει ότι εάν κατά τη διάρκεια της περιόδου παραχώρησης ο παραχωρησιούχος, δηλαδή η «FRAPORT», αποδείξει ότι λόγω γεγονότος ευθύνης δημοσίου μειώθηκαν τα έσοδά του, το δημόσιο θα αποζημιώσει τον παραχωρησιούχο με ποσό ίσο με τη διαφορά ανάμεσα στα έσοδα, που πραγματοποιήθηκαν κατά την τριμηνιαία περίοδο στην οποία ανέκυψε το εν λόγω γεγονός ή κατά οποιαδήποτε τριμηνιαία περίοδο στην οποία το εν λόγω γεγονός ή οι συνέπειες αυτού συνέχισαν να υφίστανται με βάση την πρόβλεψη εσόδων στο οικονομικό μοντέλο για την ίδια περίοδο. Ωστόσο, για τον υπολογισμό της αποζημίωσης για ζημιές, που υπέστη λόγω γεγονότος ευθύνης του δημοσίου θα ληφθούν υπ’ όψιν και θα συμψηφιστούν οι πληρωμές προς τον παραχωρητή.

Σε συνέχεια, όμως, των συμβατικών προβλέψεων, η αποζημίωση του παραχωρησιούχου ανέρχεται στο ποσό των 177,8 εκατομμυρίων ευρώ. Συγκεκριμένα, 98,7 εκατομμύρια για τη «Fraport Περιφερειακά Αεροδρόμια Α Α.Ε.» και 79,2 εκατομμύρια ευρώ για τη «Fraport Περιφερειακά Αερόδρομια Β Α.Ε.».

Στο πλαίσιο αυτό -και να το κρατήσουμε αυτό, κυρίες και κύριοι συνάδελφοι, γιατί είναι σημαντικό- δεν θα καταβληθούν μετρητά από το ελληνικό δημόσιο. Συμφωνήθηκε η μη καταβολή και ο συμψηφισμός της ετήσιας και μεταβλητής αμοιβής παραχώρησης για τα έτη 2019, 2020 και 2021.

Εάν η επιβατική κίνηση του έτους 2021, του έτους δηλαδή που διανύουμε, μείνει κάτω από τα τριάντα εκατομμύρια οκτακόσιες χιλιάδες επιβάτες, η απαλλαγή αυτή θα επεκταθεί και το έτος 2022. Η εκτίμηση του ως άνω ποσού, δηλαδή των εκατόν εβδομήντα επτά εκατομμυρίων ευρώ, πραγματοποιήθηκε με μία συγκεκριμένη ξεκάθαρη λογική διαδικασία. Πραγματοποιήθηκε δε από ανεξάρτητο ελεγκτικό οίκο διεθνούς κύρους ύστερα από ανάθεση του ΤΑΙΠΕΔ.

Η αποζημίωση αυτή αποτελεί πλήρη συμφωνία για τις απώλειες του παραχωρησιούχου κατά το έτος 2020. Μετά την νομοθετική κύρωσή της ο παραχωρησιούχος θα παραιτηθεί από κάθε άλλη αξίωση για το έτος 2020 εξαιτίας των μέτρων αντιμετώπισης της πανδημίας COVID-19.

Κυρίες και κύριοι συνάδελφοι, έρχομαι τώρα στο δεύτερο άρθρο του σχεδίου νόμου, με το οποίο χορηγείται οικονομική ενίσχυση στην εταιρεία «Διεθνής Αερολιμένας Αθηνών Α.Ε.», σύμφωνα με την περίπτωση β της παραγράφου 2 του άρθρου 107 της συνθήκης για τη λειτουργία της Ευρωπαϊκής Ένωσης λόγω των συνεπειών που επέφερε το έκτακτο γεγονός της πανδημίας του COVID-19.

Η οικονομική ενίσχυση περιλαμβάνει την άμεση επιχορήγηση προς την εταιρεία με ποσό έως 51,6 εκατομμύρια ευρώ και τη μη καταβολή και συμψηφισμό υποχρεώσεων προς το ελληνικό δημόσιο έως του ποσού των 78,4 εκατομμυρίων ευρώ. Έως 48,4 εκατομμύρια ευρώ για το 2020, έως 15 εκατομμύρια ευρώ για το 2021 και έως 15 εκατομμύρια ευρώ για το 2022. Το σύνολο της οικονομικής ενίσχυσης ανέρχεται σε έως 130 εκατομμύρια ευρώ.

Να σημειωθεί ότι η χορήγηση της οικονομικής ενίσχυσης προς την εταιρεία «Διεθνής Αερολιμένας Αθηνών Α.Ε.» τελεί υπό την αίρεση της προηγούμενης έκδοσης της εγκριτικής απόφασης της Ευρωπαϊκής Επιτροπής, στην οποία θα προσδιορίζεται η χρονική περίοδος επί της οποίας εγκρίνεται η ενίσχυση, καθώς και το ποσό αυτής.

Για τη χορήγηση της ενίσχυσης η εταιρεία «Διεθνής Αερολιμένας Αθηνών Α.Ε.» υποβάλλει αίτηση με τα απαραίτητα συνοδευτικά έγγραφα και τους πιστοποιημένους ελέγχους για το ακριβές ύψος της ζημιάς που υπέστη, προκειμένου το συνολικό ποσό της οικονομικής ενίσχυσης να μην υπερβαίνει τη ζημία, που υπέστη η εταιρεία. Η αίτηση, επίσης, συνοδεύεται από έγγραφη δήλωση παραίτησης από οποιαδήποτε απαίτηση από το ελληνικό δημόσιο για την ίδια χρονική περίοδο.

Αντίστοιχα μέτρα κρατικών ενισχύσεων στο πλαίσιο αποζημίωσης των διαχειριστών των αεροδρομίων για την επανόρθωση ζημιών, που προκαλούνται από έκτακτα γεγονότα έχουν λάβει ή σκοπεύουν να λάβουν όλες οι χώρες στην Ευρωπαϊκή Ένωση.

Να σημειωθεί ότι η εταιρεία «Διεθνής Αερολιμένας Αθηνών Α.Ε.», ανταποκρινόμενη στον κρίσιμο ρόλο της ως φορέας λειτουργίας και διαχείρισης μιας στρατηγικής υποδομής για τη χώρα, συνέχισε καθ’ όλη τη διάρκεια του έτους 2020 τη λειτουργία του αεροδρομίου, διασφαλίζοντας την εξυπηρέτηση της ελάχιστης εναπομείνασας εμπορικής αεροπορικής κίνησης, αλλά και των εθνικών αναγκών στο πλαίσιο της κρίσης.

Ωστόσο, η συνέχιση της λειτουργίας με ταυτόχρονη σχεδόν καθολική έλλειψη εσόδων είχε και έχει ιδιαίτερα επιβαρυντικές συνέπειες στην επιχειρηματική βιωσιμότητα της εταιρείας και στη διατήρηση των θέσεων εργασίας. Η τρέχουσα κατάσταση των πτήσεων από και προς το αεροδρόμιο «Ελευθέριος Βενιζέλος» είναι τετρακόσιες ογδόντα τρεις πτήσεις ανά ημέρα σε εβδομαδιαίο μέσο όρο. Τα στοιχεία είναι από την περίοδο 8 έως 14 Ιουνίου του 2021. Ο αριθμός αυτός αντιστοιχεί σε μείωση κατά 35% έναντι της ίδιας περιόδου του 2019.

Η μείωση, όμως, είναι ακόμη μεγαλύτερη στα υπόλοιπα αεροδρόμια της χώρας. Ενδεικτικά σας αναφέρω: Στο αεροδρόμιο «ΜΑΚΕΔΟΝΙΑ» έχουμε μείωση κατά 43% και πραγματοποιήθηκαν εκατό δώδεκα πτήσεις ανά ημέρα κατά μέσο όρο για το διάστημα που προανέφερα. Το αεροδρόμιο «Ν. ΚΑΖΑΝΤΖΑΚΗΣ» στο Ηράκλειο της Κρήτης για την ίδια χρονική περίοδο παρουσιάζει μείωση 51% σε σχέση με το 2019, δηλαδή εκατόν είκοσι έξι πτήσεις ανά ημέρα. Ενώ το αεροδρόμιο της Ρόδου έχει μείωση κατά 55%. Καταθέτω στα Πρακτικά τους σχετικούς πίνακες για την ενημέρωση των συναδέλφων.

(Στο σημείο αυτό ο Βουλευτής κ. Βασίλειος - Πέτρος Σπανάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Κυβέρνηση, αναγνωρίζοντας τη στρατηγική σημασία των υποδομών αυτών, που επηρεάζουν έμμεσα ή άμεσα το σύνολο του πληθυσμού της χώρας, φέρνει ρυθμίσεις, που αποσκοπούν στην πρόληψη συνεπειών με σημαντικές οικονομικές και κοινωνικές προεκτάσεις, στηρίζοντας ιδιαίτερα τους εργαζόμενους στους τομείς των αερομεταφορών και του τουρισμού.

Στόχος του νομοσχεδίου του Υπουργείου Οικονομικών είναι: Πρώτον, να αποκατασταθούν οι ζημιές, που προκάλεσαν τα ληφθέντα μέτρα για την αντιμετώπιση της πανδημίας κατά το έτος 2020 στις παραπάνω εταιρείες, παραχωρησιούχο και αερολιμένα.

Δεύτερον, η συνέχιση της εύρυθμης λειτουργίας των αεροδρομίων της χώρας. Όλοι μπορούμε να καταλάβουμε πόσο σημαντική είναι αυτή η ενίσχυση, γιατί πόσοι κλάδοι και πόσες χιλιάδες εργαζόμενοι εξαρτώνται από τη λειτουργία.

Τέλος -και αυτό πρέπει να σημειωθεί σε κάθε περίπτωση- η κύρωση της σύμβασης αποζημίωσης του παραχωρησιούχου είναι επ’ ωφελεία του ελληνικού δημοσίου και αποφεύγονται σοβαρές δημοσιονομικές αναταράξεις, καθώς υλοποιείται, όπως τόνισα και προηγουμένως, με συμψηφισμό ετήσιων αμοιβών παραχώρησης για τα έτη 2019 έως 2021.

Για όλους τους παραπάνω λόγους, κυρίες και κύριοι συνάδελφοι, καλώ ως εισηγητής τις παρατάξεις της Αντιπολίτευσης να υπερψηφίσουν αυτό το νομοσχέδιο. Να μην υπάρξει καμμία επιφύλαξη, γιατί είναι ένα νομοσχέδιο που λειτουργεί πρωτίστως για την εύρυθμη λειτουργία των αεροδρομίων, για την οικονομική ενίσχυση του αερολιμένα μας και κυρίως για τη στήριξη δεκάδων κλάδων εργαζομένων και φυσικά για τη στήριξη του τουρισμού, που αποτελεί πυλώνα της ελληνικής οικονομίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Σπανάκη, και για την τήρηση του χρόνου.

Θα ήθελα να κάνω μία ανακοίνωση από 23-6-2021 προς το Σώμα.

Οι Υπουργοί Υγείας, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Επικρατείας, οι Αναπληρωτές Υπουργοί Οικονομικών, Εξωτερικών, Υγείας και Εσωτερικών, καθώς και οι Υφυπουργοί Προστασίας του Πολίτη και Πολιτισμού και Αθλητισμού κατέθεσαν στις 18 Ιουνίου 2021 σχέδιο νόμου του Υπουργείου Υγείας με θέμα: «Κύρωση της από 24.3.2021 τροποποίησης της από 3.2.2020 επιμέρους Σύμβασης Δωρεάς για το Έργο I [Παράρτημα 5 του ν. 4564/2018] και της από 13.5.2021 τροποποίησης της από 6.9.2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας και των παραρτημάτων της, ρυθμίσεις για την αντιμετώπιση της πανδημίας του κορωνοϊού COVID-19 και άλλες διατάξεις».

Παραπέμπεται στην αρμόδια Διαρκή Επιτροπή.

Ο εισηγητής του ΣΥΡΙΖΑ κ. Τρύφων Αλεξιάδης έχει τον λόγο.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, έχουμε σήμερα να συζητήσουμε ένα απλό θέμα. Έχουμε ένα απλό θέμα, με την έννοια ότι η κυβέρνηση ΣΥΡΙΖΑ έκανε μία σύμβαση για το συγκεκριμένο θέμα με τη συγκεκριμένη εταιρεία και ερχόμαστε τώρα να δούμε την απαίτηση της συγκεκριμένης εταιρείας λόγω της πανδημίας COVID.

Ξεκινώντας από αυτό το σημείο, κύριε Υπουργέ, κάνω μία παράκληση. Εγώ διαβάζω εδώ και χρόνια με μεγάλη προσοχή την έκθεση της Επιστημονικής Υπηρεσίας της Βουλής. Νομίζω ότι πρέπει κι εσείς να τη μελετήσετε και πρέπει να γίνουν οι διορθώσεις που επισημαίνει, τουλάχιστον, στο δεύτερο άρθρο για το θέμα της πανδημίας COVID.

Δεν είναι ανάγκη κάθε φορά -διότι ευγενικά το λένε οι άνθρωποι, γιατί εκτός από επιστημονική επάρκεια έχουν και μία πολύ καλή διπλωματική γλώσσα- ότι πρέπει να γίνεται αναφορά σε συγκεκριμένη ασθένεια και όπως λένε, το έχουν επαναλάβει και σε προηγούμενες εκθέσεις. Δεν είναι δυνατόν η Επιστημονική Υπηρεσία της Βουλής να επαναλαμβάνει και να επαναλαμβάνει απλά πράγματα και η Κυβέρνηση να μην θέλει να τα λαμβάνει υπ’ όψιν.

Συζητάμε σήμερα ένα απλό ζήτημα για το οποίο εμείς έχουμε πάρει ξεκάθαρη θέση. Επειδή, όμως, όπως και στην επιτροπή, παρά την προειδοποίησή μου και εδώ θα ακούσουμε διάφορες κριτικές, θέλω να επισημάνω κάτι. Το 2015 δεν κληρονομήσαμε τον παράδεισο. Το 2015 κληρονομήσαμε μία συγκεκριμένη κατάσταση και στον τομέα της οικονομίας και στον τομέα των υποχρεώσεων της χώρας και στα οικονομικά της χώρας. Μακάρι κάποια στιγμή η κυβερνητική παράταξη να τολμήσει να κάνει διάλογο είτε στο πιο αγαπημένο μέσο μαζικής ενημέρωσής της, εκεί που κάθε μέρα έχετε τους μονότονους μονολόγους, είτε στη Βουλή είτε οπουδήποτε αλλού θέλετε. Βάλτε ένα φιλικά διακείμενο φορέα να διοργανώσει ένα συνέδριο, μια ημερίδα για το πώς φτάσαμε στην κρίση, ποιος ευθύνεται.

Το 2015, λοιπόν, παραλάβαμε μία συγκεκριμένη κατάσταση και ένα από τα πολλά προβλήματα που παραλάβαμε, μία από τις πολλές «καυτές πατάτες» ήταν τα θέματα της δημόσιας περιουσίας, όπου και στα θέματα των λιμανιών και στα θέματα των αεροδρομίων και στο θέμα των ιδιωτικών δρόμων και σε μια σειρά από άλλα ζητήματα, κληρονομήσαμε μία κατάσταση. Αυτό για το οποίο θα κριθούμε είναι το τι κάναμε εμείς, όχι το τι κληρονομήσαμε εμείς. Διότι έρχονται διάφοροι ένθεν κακείθεν και μας κάνουν κριτική για το τι κληρονόμησε ο ΣΥΡΙΖΑ.

Ας πρόσεχαν κάποιοι ως προς το σε ποιες κυβερνήσεις συμμετείχαν και με ποιους είχαν συμμαχίες τα προηγούμενα χρόνια και όχι τώρα ως μετανοήσαντες να έρχονται εδώ και να κάνουν κριτική σε μας. Ας πρόσεχαν ποιες κυβερνήσεις στήριζαν και το πού συμμετείχαν. Ας έρθουμε να δούμε το συγκεκριμένο. Αυτό που έκανε ο ΣΥΡΙΖΑ στη συγκεκριμένη σύμβαση ήταν κάτι ορθό ή όχι; Επ’ αυτού θα κριθούμε.

Κι επειδή λέμε για συμβάσεις με μεγάλες εταιρείες και εμείς οι Βουλευτές Πειραιά αντιμετωπίζουμε αντίστοιχα προβλήματα με μία άλλη σύμβαση που υπάρχει με την εταιρεία «COSCO», για άλλη μια φορά το λέμε και από το Βήμα της Βουλής -το είπε χτες με σαφήνεια και ο Γραμματέας του ΣΥΡΙΖΑ ο Δημήτρης Τζανακόπουλος σε μία πολύ μεγάλη συγκέντρωση του ΣΥΡΙΖΑ, που έγινε στον Πειραιά, στη Νίκαια, λίγο πιο πάνω από τον ηρωικό τόπο όπου έγινε το μπλόκο της Κοκκινιάς και οι εκτελέσεις- πως σε ό,τι αφορά το ζήτημα της σύμβασης της «COSCO» εμείς στηρίζουμε και δεχόμαστε μόνο αυτά που λέει η σύμβαση και μην τολμήσει οποιοσδήποτε να προσπαθήσει μεθοδεύσεις, μετακίνησης μετοχών ή άλλες περίεργες καταστάσεις, αναθεωρήσεις σύμβασης κ.λπ., πέρα από αυτά που λέει η σύμβαση. Εμείς θα υπερασπίσουμε το δημόσιο συμφέρον, θα υπερασπίσουμε τη σύμβαση, θα υπερασπίσουμε τα συμφέροντα του Πειραιά και του λιμανιού ακριβώς με αυτή τη λογική.

Αυτό κάνουμε κι εδώ. Αντιλαμβανόμαστε ότι το θέμα της πανδημίας δημιούργησε μια συγκεκριμένη κατάσταση και θέλουμε να λυθεί αυτή η κατάσταση μέσα στο πλαίσιο που ορίζει η σύμβαση. Γι’ αυτό ήρθαμε και είπαμε στην επιτροπή -κι εμείς θεωρούμε ότι η συζήτηση, που γίνεται στην επιτροπή δεν είναι μία συζήτηση για να κουράζουμε τους πρακτικογράφους, μπράβο τους κάνουν πολύ καλή δουλειά, ή να χάνουμε ώρες εμείς ή όσοι μας παρακολουθούν, είναι για να γίνεται ουσιαστικός διάλογος- ότι βεβαίως και πρέπει να αντιμετωπιστεί το θέμα.

Μας ενδιαφέρει πάρα πολύ, γι’ αυτό προχωρήσαμε και μέσα στην πίεση που είχαμε και στα προβλήματα, που είχαμε το 2015 σε αυτή τη σύμβαση. Μας ενδιαφέρει να δοθεί μία λύση, αλλά με κριτήριο αυτό στο οποίο ορκιστήκαμε όλοι, με κριτήριο τα συμφέροντα του ελληνικού δημοσίου.

Γι’ αυτό ζητήσαμε και συγκεκριμένα στοιχεία. Γι’ αυτό και είπαμε ότι δεν μπορούμε να δεχθούμε να έρχεται μία σύμβαση η οποία έχει δεκαέξι-δεκαεπτά σημεία, που παραπέμπουν σε κάποια άλλα έγγραφα και αυτά τα έγγραφα να μην τα έχουμε εμείς υπ’ όψιν και να ζητάτε να ψηφίσουμε τη σύμβαση. Δηλαδή ποιος θα υπογράψει ένα συμβόλαιο ή οτιδήποτε άλλο που λέει ότι με βάση το τάδε έγγραφο ή με βάση το τάδε τοπογραφικό ή με βάση την τάδε απόφαση αγοράζω ή πουλώ χωρίς να το ξέρει αυτό το πράγμα; Αυτό ζητάτε να κάνει η ελληνική Βουλή.

Καταθέσαμε, λοιπόν, αυτό το αίτημα ως Κοινοβουλευτική Ομάδα του ΣΥΡΙΖΑ και μπράβο σας, κύριε Υπουργέ, που δεχθήκατε να γίνει ενημέρωση ενός εκπροσώπου από κάθε κόμμα. Εδώ ανοίγω παρένθεση, που αφορά το Προεδρείο της Βουλής ως προς το πώς θα λειτουργήσει αυτό. Δηλαδή θα έρχονται εδώ νομοθετήματα στα οποία θα στέλνουν εκπροσώπους τα κόμματα να μελετούν τα στοιχεία και δεν θα τα λαμβάνει υπ’ όψιν όλη η Βουλή; Δεν καταλαβαίνω, προσωπικά δεδομένα είναι; Είναι ποιες ταινίες βλέπει ο Αλεξιάδης ή ποιες ιστοσελίδες παρακολουθεί ή ποια ποδοσφαιρική ομάδα είναι ή τι του αρέσει να τρώει, να πίνει; Δεν είναι προσωπικά δεδομένα αυτά. Θα έπρεπε να είναι στον δημόσιο διάλογο, ειδικά όταν αφορούν δημόσιο χρήμα.

Διότι, σας το είπα και στην επιτροπή, σας το λέω κι εδώ. Δεν τον βλέπω τον αρμόδιο Υπουργό να έρχεται, τον αρμόδιο «υπουργό ενοικίων». Γιατί απ’ ότι έμαθα ξεκίνησε ο ανασχηματισμός κι έχετε ορίσει αρμόδιο «υπουργό ενοικίων». Όταν βγήκατε εσείς ως αρμόδιος Υπουργός -και σωστά κάνατε- υπογράψατε σωστά -ως προς την αρμοδιότητα, όχι ως προς το περιεχόμενο- την αύξηση των αντικειμενικών αξιών. Ήρθε ένας άλλος Υπουργός, που είναι αναρμόδιος και για τις αντικειμενικές αξίες και για τα ενοίκια και είπε, προς χαρά των ιδιοκτητών και όχι των ενοικιαστών, που είναι κυρίως η μεσαία τάξη, που κάποτε λέγατε ότι θα προστατεύσετε, ότι τώρα πρέπει να αυξηθούν και τα ενοίκια γιατί αυξήθηκαν οι αξίες των ακινήτων.

Επειδή, λοιπόν, αυτός ο Υπουργός είπε ότι κάθε χρήμα, κάθε ευρώ που σπαταλά το δημόσιο είναι δάνεια του μέλλοντος, γι’ αυτό μας ενδιαφέρει πάρα πολύ να δούμε το τι ακριβώς γίνεται με τις συμβάσεις αυτές, που αφορούν το ελληνικό δημόσιο. Γι’ αυτό θέσαμε και συγκεκριμένα ερωτήματα στην επιτροπή.

Πολύ σωστά, λοιπόν, εσείς δεχθήκατε να γίνει -και έγινε- σε έναν εκπρόσωπο από κάθε κόμμα η παρουσίαση αυτών των δεδομένων. Εμείς στείλαμε ικανό και έμπειρο στέλεχος από το Υπουργείο Οικονομικών, το οποίο έχει εμπειρία σε αυτά τα ζητήματα και μελέτησε όλα αυτά τα έγγραφα. Κάθισε πάνω από τρεις ώρες ο άνθρωπος. Θα μπορούσε να είναι τρεις μέρες εκεί να τα μελετήσει. Απ’ ό,τι με πληροφόρησε άλλοι εκπρόσωποι κομμάτων δεν κάθισαν ούτε μισή ώρα. Μπορεί, όμως, να έχουν ταχεία αντίληψη και εμείς να μην τα παίρνουμε πάρα πολύ γρήγορα. Όμως, όπως μου είπε με έκπληξη, μόνο το σκεπτικό του Νομικού Συμβουλίου του Κράτους έχει εβδομήντα σελίδες. Εβδομήντα σελίδες σκεπτικό! Πόσες ώρες χρειάζεται αυτό για να μελετηθεί; Για όλα αυτά τα έγγραφα, τα οποία είχατε εκεί για να δει κάποιος, πόσες ώρες χρειαζόταν;

Άρα, εδώ μπαίνει ένα ζήτημα, που αφορά και το Προεδρείο της Βουλής και όλους εμάς ως προς το πώς λειτουργούμε και το τι γίνεται με αυτό το ζήτημα.

Σωστό, λοιπόν, το ότι η πολιτική ηγεσία του Υπουργείου Οικονομικών επέδειξε τα έγγραφα, κατά τη γνώμη μου προβληματικό το ότι δεν υπήρχε εκπρόσωπος της πολιτικής ηγεσίας του Υπουργείου Οικονομικών εκεί για να συζητήσει με τους εκπροσώπους των κομμάτων, αλλά αυτό είναι πολιτική σας επιλογή και προχωρούμε.

Όμως, κύριε Υπουργέ, λύστε μας κάποιες απορίες, οι οποίες γεννήθηκαν από αυτή τη συνάντηση. Πιθανόν να οφείλονται σε κάποια δική μου μειωμένη αντίληψη ή σε οτιδήποτε άλλο.

Πρώτα απ’ όλα μία παρατήρηση. Σας βλέπω να πηγαίνετε συχνά και να δίνετε συνεντεύξεις σε ένα κανάλι, που είναι ο φίλος μου ο Άρης και παλαιότερα ήταν και ο φίλος μου ο Μπάμπης. Ενημερώστε το φίλο μου τον Άρη, που είχε αγωνία αν το σπίτι, που κάηκε στην τελευταία φωτιά ήταν ασφαλισμένο, ότι ρωτάει η μονάδα αποκρατικοποιήσεων αν έχει ασφάλιση και απαντά η εταιρεία ότι δεν τα έχει ασφαλίσει! Επειδή μπορεί να μπει τέτοιο ερώτημα, ενημερώστε ότι όχι, δεν ήταν ασφαλισμένο.

Πάμε, όμως, σε ό,τι αφορά στα σημεία 14 και 15 για τις μελέτες των ελεγκτικών εταιρειών και των οικονομικών στοιχείων της «FRAPORT» κ.λπ.. Κατ’ αρχάς, δεν καταλαβαίνουμε για ποιο λόγο μας επιδείξατε μόνο την επιτελική σύνοψη και όχι το σύνολο της μελέτης. Δηλαδή, αναφέρεστε σε μία μελέτη, ζητούμε εμείς και βάζουμε θέμα να δούμε τη μελέτη, λέτε, «ελάτε δείτε την» και πάμε εκεί και έχετε μόνο την επιτελική σύνοψη; Για ποιο λόγο;

Εξηγήστε μας και κάτι άλλο, γιατί μπορεί εγώ με τη μειωμένη αντίληψη πάλι να μην το κατάλαβα καλά. Υπέγραψε το ΤΑΙΠΕΔ, που εκπροσωπεί το ελληνικό δημόσιο, σύμβαση με συγκεκριμένη ελεγκτική εταιρεία στις 23 Μαρτίου -όχι με κάποια διαδικασία διαγωνισμού ή οτιδήποτε άλλο, με ανάθεση- και η εταιρεία αυτή είχε τέτοιο μηχανισμό, τέτοιες ικανότητες, τόσο κόσμο, τόσα πολλά στοιχεία, που το παρέδωσε την επόμενη μέρα, στις 24 Μαρτίου; Τι θαύμα είναι αυτό; Μπορεί να κάνω κάποιο λάθος εγώ στις ημερομηνίες ή να με έχουν ενημερώσει λάθος. Να ζητήσω συγνώμη από τώρα αν έχει γίνει κάτι λάθος. Παράκληση, όμως, κύριε Υπουργέ, ξεκαθαρίστε το μας αυτό, διότι σε λίγο θα κληθούμε να ψηφίσουμε και πρέπει να έχουμε στοιχεία. Το ξαναλέω: Στις 23 Μαρτίου ανατέθηκε σε κάποια εταιρεία, χωρίς διαγωνισμό, να κάνει συγκεκριμένη δουλειά και το παραδοτέο παραδόθηκε την επόμενη μέρα. Και διαβάζουμε ότι η εταιρεία αυτή, που παρέδωσε τη συγκεκριμένη μελέτη, δεν αναλαμβάνει ευθύνη για ακρίβεια και πληρότητα των πληροφοριών και αναφέρει ότι δεν έγινε συλλογή πρωτογενών στοιχείων, αλλά συλλογή δημοσιευμένων στοιχείων από «FRAPORT» και διάφορες άλλες εταιρείες και κυρίως από ΤΑΙΠΕΔ.

Αυτά όλα είναι θέματα τα οποία δεν μπορούν να ξεπεραστούν έτσι. Πρέπει να απαντηθούν.

Επίσης, πρέπει να απαντηθούν και τα ζητήματα που σας θέσαμε στην Επιτροπή Οικονομικών Υποθέσεων σχετικά με την έκθεση του Γενικού Λογιστηρίου του Κράτους. Λείπει ο Αναπληρωτής Υπουργός. Είστε, όμως, εσείς εδώ ο αρμόδιος Υπουργός. Πάμε σε μία έκθεση του Γενικού Λογιστηρίου του Κράτους με αρκετές ασάφειες, με μεγάλη διακύμανση ποσών και σε κάποια ζητήματα με αναφορά απώλειας εσόδων, που δεν έχουν διευκρινιστεί ποια θα είναι αυτά τα ποσά. Λέει γενικά και αόριστα, «απώλεια εσόδων».

Κλείνω, κύριε Υπουργέ, με το θέμα των αντικειμενικών αξιών, ένα θέμα το οποίο αφορά την ελληνική κοινωνία, αφορά τους Έλληνες πολίτες, αφορά κυρίως τη μεσαία τάξη, για την οποία τόσα λέγατε προεκλογικά και αφορά όλα αυτά τα ζητήματα. Σας ζήτησα στην Επιτροπή Οικονομικών Υποθέσεων -διότι εγώ είμαι καλόπιστος άνθρωπος και επιθυμώ το διάλογο και μέσα στη Βουλή και έξω από τη Βουλή- κάτι πολύ απλό. Είδα τη συνέντευξή σας, της ίδιας μέρας, στο Αθηναϊκό Πρακτορείο Ειδήσεων, όπου λέγατε ότι, «Με προσοχή ακούμε και εξετάζουμε κάθε πρόταση που δύναται να ενδυναμώσει την εν λόγω μεταρρύθμιση». Να τα δεχθώ όλα αυτά, διότι ειδικά στα φορολογικά ζητήματα εγώ έχω παραγράψει από τα πολιτικά μου επιχειρήματα τα όσα ακραία έλεγαν κάποιοι από τη Νέα Δημοκρατία -ούτε τα ονόματά τους δεν θέλω να ξαναπώ- για τους είκοσι εννέα «άδικους» φόρους του ΣΥΡΙΖΑ και ότι θα τα καταργούσαν και όλα αυτά, αλλά θέλω να καταλάβω -γι’ αυτό σας κάλεσα και στην Επιτροπή Οικονομικών Υποθέσεων- το εξής: Η Βουλή πώς θα συμμετέχει σε αυτό το διάλογο, σε αυτή τη μεταρρύθμιση; Πού θα γίνει αυτός ο διάλογος; Εμείς σας προτείναμε στην Επιτροπή Οικονομικών Υποθέσεων να ορίσετε μία «άνετη» ημερομηνία και να καλέσουμε κοινωνικούς και παραγωγικούς φορείς, να καλέσουμε το Οικονομικό Επιμελητήριο -εντάξει, δεν τους καλέσατε να συζητήσουμε για το Ταμείο Ανάκαμψης, καλέστε τους, όμως, τουλάχιστον για αυτά- να καλέσουμε την ΠΟΜΙΔΑ, να καλέσουμε φορείς, που έχουν γνώση πάνω στο αντικείμενο και να συζητήσουμε το θέμα των αντικειμενικών αξιών, του ΕΝΦΙΑ και όλα αυτά.

Κάνατε μία ολόκληρη ανάλυση, αλλά απάντηση δεν δώσατε. Επειδή κρίνονται πολλά από αυτό, η παράκληση είναι σήμερα να απαντήσετε: Θα πάρετε την πρωτοβουλία εσείς στην Επιτροπή Οικονομικών Υποθέσεων, στην Ολομέλεια ή όπου αλλού θέλετε, για να γίνει ένας διάλογος στο θέμα των αντικειμενικών αξιών όπου έχει εκτιναχθεί σε μεσαίες και λαϊκές συνοικίες το φορολογικό βάρος και όχι μόνο, γιατί συμπαρασύρει και μια σειρά από άλλες καταστάσεις; Εμείς ειδικά στη Β΄ Πειραιά έχουμε σε φτωχές, σε λαϊκές συνοικίες αυξήσεις, που φτάνουν και το 40%. Και αν γίνει μελέτη των περιοχών, που εντάχθηκαν στο σχέδιο πόλης -σωστά εντάχθηκαν, αλλά πρέπει να δούμε και το ποια τιμή είχαν πριν και ποια τιμή έχουν τώρα- θα δούμε πολύ μεγαλύτερες αυξήσεις. Απάντησε σας παρακαλώ πολύ αν εννοείτε, πραγματικά, ότι θέλετε διάλογο και απαντήστε αν αυτός ο διάλογος θα γίνει και πότε. Έχουμε την κοινοβουλευτική δυνατότητα να προκαλέσουμε κάτι τέτοιο, αλλά θεωρούμε ότι σε τόσο απλά ζητήματα πρέπει να υπάρχει η μίνιμουμ συνεννόηση και η μίνιμουμ δημοκρατική ευαισθησία.

Σας ευχαριστώ πολύ για το χρόνο σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Αλεξιάδη, και για την τήρηση του χρόνου.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης».

Τον λόγο έχει τώρα ο ειδικός αγορητής του Κινήματος Αλλαγής κ. Κώστας Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κυρίες και κύριοι συνάδελφοι, ξεκινώντας θα ήθελα να μου επιτρέψετε μία παρέκβαση. Νιώθω ιστορικό χρέος για μία μικρή αναφορά στον Ανδρέα Παπανδρέου, που για μένα ήταν ο φωτισμένος δάσκαλος. Πάνε σήμερα είκοσι πέντε χρόνια που έφυγε από κοντά μας, ο άνθρωπος που σημάδεψε τη νεότερη πολιτική ιστορία του τόπου, ο εθνικός ηγέτης, ο ισχυρός κυβερνήτης, ο προοδευτικός πολιτικός.

Ο Ανδρέας ενέπνευσε έναν λαό, ένωσε μια παράταξη, που πάντα ήταν πλειοψηφική, έκανε μια τομή στην ιστορία αλλάζοντας τη ζωή των ανθρώπων σε αυτό τον τόπο. Πραγματοποίησε μία τεράστια κοινωνική αλλαγή, ισχυροποίησε τη χώρα, τη δημοκρατία, την οικονομία, τα πάντα και έφερε ευημερία στον λαό.

Τον είπαν λαοπλάνο, τον είπαν δημεγέρτη, λαϊκιστή. Επί δεκαετίες προσπάθησαν και προσπαθούν να ξαναγράψουν την ιστορία, αλλά είκοσι πέντε χρόνια μετά όλοι ακόμα τον επικαλούνται. Δεν αναρωτήθηκε κανείς πόσο πιο επίκαιρος και διαρκώς παρών γίνεται όσο απομακρύνεται χρονικά από την εποχή μας. Ήταν ο πολιτικός, που έβλεπε πέρα από το εφήμερο, το πρόσκαιρο, το καθημερινό. Είκοσι πέντε χρόνια μετά καλό είναι να θυμόμαστε, γιατί η μνήμη του λαού και του τόπου είναι αυτή, που οδηγεί μπροστά τα πράγματα.

Κυρίες και κύριοι συνάδελφοι, δεν θα μιλήσω πολύ σήμερα για το σχετικό νομοσχέδιο για τον απλό λόγο ότι νομίζω ότι τα είπαμε στην επιτροπή αναλυτικά και θέλω απλά να κάνω μερικές παρατηρήσεις για αυτά που κατάλαβα μετά από την επιτροπή και όσα ακολούθησαν.

Και πρώτα, πρώτα σε ό,τι αφορά τον διεθνή αερολιμένα και τα 130 εκατομμύρια, θέλω να σας ξαναθυμίσω ότι η κυβέρνηση του ΠΑΣΟΚ του 1995 με υπουργό τον Κώστα Λαλιώτη επαναδιαπραγματεύθηκε τη σύμβαση, που είχε κάνει η κυβέρνηση Μητσοτάκη, του παλιού Μητσοτάκη, και επανέφερε την πλειοψηφία του δημοσίου στο διοικητικό συμβούλιο και τη δυνατότητα πότε και πώς θα παρατείνει τη σύμβαση.

Ανατράπηκε αυτή η διαδικασία από τη σύμβαση του 2016 του ΣΥΡΙΖΑ, που έδωσε ξανά την πλειοψηφία και παρέτεινε τη σύμβαση με τέτοιο τίμημα που, αν δεν παρενέβαινε η Επιτροπή Ανταγωνισμού, το δημόσιο θα έχανε 630 εκατομμύρια ευρώ, όπως είπα και στην εισήγησή μου στην επιτροπή φέρνοντας παράδειγμα τις δηλώσεις του κ. Δένδια και του κ. Βορίδη, όπου τότε έλεγαν ότι πρέπει να εξεταστεί όχι τόσο το ποινικό μέρος ή η ωφέλεια της συμφωνίας και αν χρειαζόταν να παραπεμπόταν η υπόθεση στη δικαιοσύνη.

Μάλιστα στην παλιά σύμβαση, με βάση το επιχειρησιακό πρόγραμμα θα εκτινάσσονταν το 2022 η κερδοφορία του, οπότε θα μπορούσε το δημόσιο να κάνει τις επιλογές του εξαρχής και να κερδίσει απ’ αυτή τη διαδικασία. Είναι το χαρακτηριστικό παράδειγμα πώς προστατεύεις τον δημόσιο πλούτο.

Αντί λοιπόν, κύριοι της Κυβέρνησης, να βρείτε μια ευκαιρία να ανακτήσετε ένα μέρος της απώλειας την οποία είχατε καταγγείλει τότε, ουσιαστικά δίνετε χρήματα χωρίς καμμία προϋπόθεση. Πού θα πάνε, με ποιον έλεγχο; Θα μπορούσατε να απαιτήσετε λόγο επί των κρίσιμων αποφάσεων. Θα μπορούσατε να απαιτήσετε αύξηση της συμμετοχής του δημοσίου στο μετοχικό κεφάλαιο. Θα μπορούσατε επιτέλους να βάλετε κάποιες προϋποθέσεις προστασίας του δημόσιου χρήματος. Εσείς τελικά δίνετε την αποζημίωση χωρίς καμία προειδοποίηση.

Σε ό,τι αφορά τα περιφερειακά αεροδρόμια και τη «FRAPORT» και τα 177,9 εκατομμύρια ευρώ, εμείς κρατήσαμε επιφυλάξεις, γιατί δεν ξέραμε τα δεδομένα. Από την ενημέρωση που μας έγινε, ενισχύθηκαν οι επιφυλάξεις μας αντί να απαντηθούν, γιατί τα ερωτήματα είναι σαφή. Με ισχυρή τεκμηρίωση από το Νομικό Συμβούλιο του Κράτους, που δήλωνε άγνοια του οικονομικού μοντέλου και δεν είχε γνώση και δεν ήταν επικαιροποιημένο, ο Υπουργός Οικονομικών με υπογραφή του αρνήθηκε το δικαίωμα για την αποζημίωση της εταιρείας για ένα χρονικό διάστημα. Και ενώ αυτά συνέβαιναν μέχρι τα μέσα του 2021, που το ελληνικό δημόσιο αρνιόταν την αποζημίωση διά του Υπουργού Οικονομικών, το Υπουργείο Οικονομικών κάνει στροφή και μας φέρνει σύμβαση να δώσουμε το ποσό, που υπολογίζουν οι δύο ελεγκτικές εταιρείες στα 177,9 εκατομμύρια ευρώ.

Εμείς δεν θέλουμε να αμφισβητήσουμε τη δουλειά των εταιρειών. Ανεξάρτητα από τις διαδικασίες και όλα αυτά, πιστεύω ότι δεν είναι εκεί το θέμα μας σήμερα. Το θέμα είναι γιατί άλλαξε αυτή τη στάση η Κυβέρνηση, πώς τη δικαιολογεί. Και εδώ δεν έχουμε μια ουσιαστική απάντηση.

Και επιπλέον δεν κατανοούμε τη λογική σε αυτήν την περίπτωση, που αφορά ουσιαστικά μία επιχείρηση. Δεν καταλαβαίνω τη λογική της πλήρους αποζημίωσης, χωρίς κανένα όρο και προϋπόθεση. Είναι μία λογική που δεν μπορεί να μας βρει σύμφωνους. Έχει το δικαίωμα ή μάλλον είναι και καθήκον της Κυβέρνησης να ενισχύσει εταιρείες, επιχειρήσεις και λοιπά, αλλά μέσα από κάποιες διαδικασίες, που να είναι διαφανείς και να έχουν συγκεκριμένα κριτήρια και μέτρα. Εδώ δεν υπάρχει μέτρο, είναι συνολική αποζημίωση μιας εκτιμώμενης ζημιάς.

Τα ίδια λοιπόν σας είχαμε πει και στην περίπτωση τότε της «AEGEAN». Ζητήσαμε να μας φέρετε το υπόδειγμα της «LUFTHANSA» και του γερμανικού δημοσίου. Δεν το φέρατε, δεν το ξέρουμε. Ξέρουμε όμως ότι υπάρχει σαφής παρέμβαση του ελληνικού δημοσίου ή μάλλον συμμετοχή του στην πορεία της εταιρείας και στις μετοχές της. Εμείς πήγαμε στο τελείως αντίθετο μοντέλο και φτάσαμε εδώ που φτάσαμε.

Κύριε Υπουργέ, εγώ θέλω να επαναλάβω με έμφαση αυτό με το οποίο έκλεισα την τοποθέτησή μου στην επιτροπή. Φοβάμαι ότι κάθε φορά που γίνονται ζημιές, τις κοινωνικοποιείτε, τις παίρνει στην πλάτη ο ελληνικός λαός και κάθε φορά που παράγονται κέρδη, θα ωφελούνται αυτοί που αποζημιώθηκαν για τις ζημιές. Αυτή τη λογική δεν την κατανοώ. Και εάν επρόκειτο για μια ευρωπαϊκή, αν θέλετε, υποστήριξη ή μια ευρωπαϊκή χρηματοδότηση μέσα από κάποιες ευρωπαϊκές διαδικασίες, το καταλαβαίνω. Για τα χρήματα όμως του κρατικού προϋπολογισμού και τους εθνικούς πόρους εμείς δεν μπορούμε να έρθουμε και να συμφωνήσουμε σε αυτή τη διαδικασία.

Ελπίζω μέχρι το τέλος της συνεδρίασης σήμερα να έχουμε κάποιο φως σε ό,τι αφορά τις βασικές ωφέλειες, που θα έχει το κράτος από αυτή τη διαδικασία και το ελληνικό δημόσιο και ο ελληνικός λαός για να μπορούμε να τοποθετηθούμε τελικά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Σκανδαλίδη.

Τον λόγο έχει ηειδική αγορήτρια από το Κομμουνιστικό Κόμμα Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Η προηγούμενη κυβέρνηση ΣΥΡΙΖΑ πέρασε και μάλιστα με διαδικασία fast track την ιδιωτικοποίηση-παραχώρηση σε δεκατέσσερις πύλες εισόδου των κρατικών περιφερειακών αεροδρομίων, «φιλέτα» πραγματικά, στην κοινοπραξία της γερμανικής «FRAPORT» με την εταιρεία του ομίλου Κοπελούζου. Φυσικά είχαν φροντίσει να είναι ενταγμένη η παραχωρησιούχος, δηλαδή η «FRAPORT» να υπάγεται στο νομικό διάταγμα 2687/1953.

Τι σημαίνει αυτό; Προβλέπει προνόμια με τη σέσουλα, όπως εξ ολοκλήρου διασφάλιση των κεφαλαίων, εξαίρεση από τον ΕΝΦΙΑ, από δημοτικά τέλη, από κάθε πράξη επίταξης ή αναγκαστικής απαλλοτρίωσης. Επίσης προβλέπονται και άλλα επιπλέον, όπως δωρεάν επτακόσιοι περίπου πυροσβέστες, -που αφαιρούνται, είναι εκτός επιχειρησιακού σχεδιασμού- για να εξυπηρετούν, να στελεχώνουν, τις υπηρεσίες στα ιδιωτικά αεροδρόμια της «FRAPORT» και στο «Ελευθέριος Βενιζέλος».

Τους στερείτε ακόμα και από την αντιπυρική περίοδο και την προστασία της χώρας αφού δεν υπάρχει καμμία αναπλήρωση. Δωρεάν υπηρεσίες και από το ΕΚΑΒ και άλλα. Τελικά οι καπιταλιστές μόνο θα εισπράττουν κέρδη, αφού ακόμη και οι δημόσιες υπηρεσίες παρέχονται δωρεάν στον όμιλο.

Ωστόσο, στη σύμβαση παραχώρησης για τους εργαζόμενους δεν υπήρξε καμμία δέσμευση για τη διατήρηση των υπαλλήλων της Υπηρεσίας Πολιτικής Αεροπορίας και όσοι δέχονταν να δουλέψουν στον παραχωρησιούχο θα έπρεπε να δεχθούν επαχθείς εργασιακούς όρους.

Φυσικά όλα αυτά μαζί ψηφίστηκαν και από την τότε αξιωματική αντιπολίτευση της Νέας Δημοκρατίας, που έβγαλε και ανακοίνωση, χαιρέτισε την υπογραφή της σύμβασης, αλλά και την προσχώρηση του ΣΥΡΙΖΑ στη δική της λογική αφού υπέγραψε, όπως έλεγαν στην ανακοίνωση, μια εξαιρετικά επικερδή για το ελληνικό δημόσιο συμφωνία παραχώρησης, την οποία επεξεργάστηκε στο σύνολό της η Κυβέρνηση της Νέας Δημοκρατίας. Έτσι είναι το αστικό κράτος. Έχει συνέχεια και τότε και τώρα.

Βέβαια ανάμεσα στους επαχθείς όρους υπάρχει στη σύμβαση και άρθρο 30.4 όπου προβλέπει ότι σε περίπτωση που μειώνονται τα έσοδα του παραχωρησιούχου, δηλαδή της «FRAPORT», λόγω γεγονότος ευθύνης δημοσίου υπάρχει αποζημίωση, που πληρώνεται από το δημόσιο. Δηλαδή η καπιταλιστική επιχείρηση ποτέ δεν θα έχει χασούρα, γιατί εγγυημένα είναι τα κέρδη της. Αυτό κάνετε.

Και μάλιστα ο κύριος Υπουργός μάς παρουσίασε κατά τη συζήτηση στην επιτροπή ότι ακολούθησε τη σύμβαση του 2015 και ότι έκανε καλύτερη διαχείριση αφού, εάν ακολουθούσε τη σύμβαση, θα έπρεπε το ελληνικό δημόσιο να αποζημιώσει τη «FRAPORT» με μετρητά. Δεν κάνει όμως κάτι τέτοιο. Ακολουθεί τον συμψηφισμό με μελλοντικά έσοδα του ΤΑΙΠΕΔ και μάλιστα προκαλούσε να ζυγίσουμε τις δύο επιλογές, λες και τα έσοδα δεν θα τα στερηθεί ο προϋπολογισμός.

Κύριε Υπουργέ, δεν έχετε παράπονο. Βοηθάει, βάζει πλάτη ο ΣΥΡΙΖΑ. Εξάλλου ίδια στρατηγική έχετε. Και τα λόγια και του εισηγητή του ήταν να λυθεί στο πλαίσιο της σύμβασης, όπως μας είπε προηγουμένως, αλλά και στην τοποθέτησή του στην επιτροπή, ανεξάρτητα αν επιφυλάχθηκε. Μας είπε: «Εμείς ούτως ή άλλως είμαστε στη θετική κατεύθυνση σε ό,τι αφορά το συγκεκριμένο νομοσχέδιο, διότι υπερασπιζόμαστε την πολύ σοβαρή δουλειά, που κάναμε στο θέμα και των αεροδρομίων και των λιμανιών και σε πολλούς άλλους τομείς» –τα επανέλαβε με έναν τρόπο- και συνέχισε, «θεωρούμε ότι βεβαίως και πρέπει να προχωρήσει το νομοσχέδιο αυτό, αλλά και πρέπει από το Υπουργείο Οικονομικών να απαντηθούν συγκεκριμένα ζητήματα». Μερικά τα απαντήσατε.

Όμως, ποια είναι αυτά τα ζητήματα; Οι επιστολές και τα έγγραφα κυρίως αλληλογραφίας μεταξύ παραχωρησιούχου της «FRAPORT» και του ελληνικού δημοσίου για το παζάρι αποζημίωσης, που περιέχεται στη σύμβαση ιδιωτικοποίησης που ψηφίσατε μαζί και παρέα το 2016.

Βεβαίως δεν τα υποτιμάμε, όμως το κύριο είναι η αλυσίδα, πολύ χοντρή αλυσίδα, της παραχώρησης των δεκατεσσάρων αεροδρομίων το 2016. Γιατί τελικά είσαστε απλόχεροι και γαλαντόμοι όταν είναι να αποζημιώσετε, να αναπληρώσετε απώλεια κερδών σε επιχειρηματικούς ομίλους, όπως η «FRAPORT», τσιγγούνηδες όμως μέχρι απανθρωπιάς όταν είναι να ενισχύσετε την επιβίωση σε εργαζόμενους που τους πέταξαν σαν στημένες λεμονόκουπες εταιρείες επίγειας εξυπηρέτησης αεροσκαφών, συνεργάτες της «FRAPORT». Είναι ταξική και άδικη η πολιτική σας.

Και ορίστε για τα Πρακτικά η ερώτηση, που έχει καταθέσει η Κοινοβουλευτική Ομάδα του ΚΚΕ εδώ και μήνες και ακόμη δεν έχει απαντηθεί.

(Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένταση λοιπόν, της αντιλαϊκής επίθεσης, πακτωλός δισεκατομμυρίων ευρώ και ιδιωτικοποιήσεις για να ταξιδεύουν όλο και πιο ψηλά τα κέρδη των επιχειρηματικών ομίλων. Αυτό κάνετε. Και όταν μειώνονται τα κέρδη τότε υπάρχει κρατικός προϋπολογισμός, λεφτά του λαού για να μπουκώνετε τους ομίλους για αναπλήρωση απωλειών, οικονομική ενίσχυση, απαλλαγές από τις ετήσιες δόσεις παραχώρησης και συμψηφισμούς που περιέχονται στο παρόν νομοσχέδιο-σύμβαση. Όταν έχουν όμως τα τρελά κέρδη, τότε δεν ζητάτε τίποτα.

Βέβαια απαλλαγές και συμψηφισμούς δεν κάνετε σε λαϊκά νοικοκυριά. Αντίθετα τους έχετε σε μακρύς καταλόγους με χιλιάδες πλειστηριασμούς πρώτης κατοικίας. Και είναι αποκαλυπτικά τα στοιχεία, που δημοσιεύουν σήμερα όλες οι εφημερίδες, στοιχεία έρευνας της Ελληνικής Στατιστικής Υπηρεσίας, όπου ένα στα πέντε παιδιά στη χώρα μας υποβάλλονται στο μαρτύριο των υλικών στερήσεων και αδυνατούν να καλύψουν αυτά και οι οικογένειές τους βασικές ανάγκες σε αγαθά και υπηρεσίες. Αυτά είναι τα αποτελέσματα της πολιτικής σας.

Όμως αυτό, που δεν μπορεί να κρυφτεί είναι ότι βασική προϋπόθεση για την καπιταλιστική ανάπτυξη αφ’ ενός είναι η φτώχεια των πολλών, γιατί αυτή είναι η καπιταλιστική βαρβαρότητα, αλλά και ειδικά στους κλάδους της διαχείρισης υποδομών των αερομεταφορών και η ένταση της εκμετάλλευσης των εργαζόμενων με τα ωράρια λάστιχο, η εναλλαγή κακοπληρωμένης εργασίας και ανεργίας, όλα αυτά μαζί με το νέο εργασιακό-αντεργατικό νομοσχέδιο είναι στη διάθεση των επιχειρηματικών ομίλων. Έτσι κερδίζουν.

Όπως δεν μπορεί να κρυφτεί και το γεγονός ότι το άνοιγμα του τουρισμού γίνεται και φέτος με τα γνωστά πρωτόκολλα του κεφαλαίου, που δημιουργούν πρόσθετους κινδύνους για τους εργαζόμενους, επισκέπτες, κατοίκους τουριστικών περιοχών και όχι μόνο.

Ταυτόχρονα η υλοποίηση του επενδυτικού προγράμματος της «FRAPORT», μετά την ιδιωτικοποίηση των περιφερειακών αεροδρομίων το 2015, είχε ως καύσιμο το χαμηλό αντίτιμο για την παραχώρηση, τους χαμηλούς μισθούς και τα τσακισμένα δικαιώματα των εργαζομένων στον κλάδο των κατασκευών, που υλοποίησαν αυτά τα έργα βέβαια και νέα πακέτα άμεσης και έμμεσης χρηματοδότησης που πληρώνει ο λαός, όπως με το παρόν νομοσχέδιο, δηλαδή προκλητική απαλλαγή του ομίλου από το αντίτιμο παραχώρησης για το διάστημα τριών ετών, ίσως και τεσσάρων χρόνων με την αιτιολογία της πανδημίας.

Τελικά και σε περιόδους πανδημίας και χασούρας κερδών αποζημιώνετε πλουσιοπάροχα τους ομίλους, όχι μόνο τη «FRAPORT», όπως κάνετε με το σημερινό νομοσχέδιο, αλλά και ακτοπλόους εφοπλιστές, μεγαλοεργολάβους διοδίων, «AEGEAN» και άλλους μεγαλοκαρχαρίες.

Την ίδια στιγμή φροντίζετε τα έξοδά τους να είναι σχεδόν μηδενικά, αφού οι εργαζόμενοι βγαίνουν σε αναστολή και δεν σας νοιάζει για το πώς θα ζήσουν, όταν μειώνετε τον μισθό τους ή η σύμβασή τους τελειώνει πολύ νωρίτερα και δεν ανανεώνεται.

Βέβαια όλα αυτά τα έχουν και σε αυτές τις περιπτώσεις τα περιφερειακά αεροδρόμια. Γίνονται σε συνέχεια της ολοκλήρωσης του επενδυτικού προγράμματος ύψους 440 εκατομμυρίων ευρώ για την αναβάθμιση των δεκατεσσάρων αεροδρομίων διαχείρισης «FRAPORT», η οποία έχει βάλει στο χέρι μια σειρά από σημαντικές πύλες της χώρας.

Η αλήθεια είναι ότι χιλιάδες εργαζόμενοι στα περιφερειακά αεροδρόμια είναι ακόμα σε αναστολή αυτήν την ώρα που μιλάμε. Είναι κυρίως σε εταιρείες επίγειας εξυπηρέτησης αεροσκαφών, με συμβάσεις εργασίας που αποτελούν ομηρία για τους εργαζόμενους. Δουλεύουν χρόνια στα αεροδρόμια είτε στα περιφερειακά, αυτά τα δεκατέσσερα είτε στον «Διεθνή Αερολιμένα Αθηνών Α.Ε.» και τώρα είναι στην κυριολεξία στον αέρα.

Αυτό αποδεικνύεται άλλωστε και από τις μισθοδοσίες τους αλλά και την ασφαλιστική τους ενημερότητα. Και όμως, αυτοί οι εργαζόμενοι έχουν μείνει εκτός από οποιονδήποτε μηχανισμό στήριξης.

Αλήθεια πώς διασφαλίζετε το εισόδημα αυτών των εργαζομένων, που μέχρι τώρα βρίσκονται χωρίς κανένα εισόδημα; Όσοι από αυτούς ήταν στο Ταμείο Ανεργίας η επιδότησής τους έληξε. Δεν έχουν εργαστεί καθόλου αυτή τη χρονιά. Πάντα μιλάω για τα περιφερειακά αεροδρόμια από τον Μάρτιο του 2020 και έπειτα, ενώ δεν έχουν ενταχθεί στον μηχανισμό στήριξης.

Γιατί δεν διασφαλίζετε, τουλάχιστον, την ασφαλιστική τους κάλυψη με δωρεάν ιατροφαρμακευτική περίθαλψη; Μήπως για αυτό όλες οι κυβερνήσεις έχετε αρνηθεί να γίνουν αυτοί οι εργαζόμενοι αορίστου χρόνου, αφού έχουν, τουλάχιστον, δεκαπέντε χρόνια δουλειάς και καλύπτουν πάγιες και διαρκείς ανάγκες σε αυτές τις εταιρείες; Ούτε φροντίσατε να τους εντάξετε ότι ανήκουν και αυτοί στους λόγους, που συντρέχει γεγονός ευθύνης δημοσίου ώστε να κριθούν άκυρες οι απολύσεις αυτών των εργαζομένων, που εργάζονται με αυτούς τους όρους και έγιναν μέσα στο Μάρτιο, δηλαδή με συνεχείς ανανεώσεις συμβάσεων ορισμένου χρόνου, που αποδεικνύεται από τις μισθοδοσίες και τα ένσημά τους, ώστε και αυτοί οι εργαζόμενοι να μπορέσουν να επιστρέψουν στη δουλειά τους.

Τονίζω ότι μιλάω πάντα για τις εταιρείες επίγειας εξυπηρέτησης αεροσκαφών, που συνεργάζονται και με τη «FRAPORT» και που επανειλημμένα τα έχουμε θέσει και απαντήσεις δεν παίρνουμε από το Υπουργείο Εργασίας. Αντί για αυτό, αντί να δίνετε λύσεις σε τέτοια προβλήματα φροντίσατε αποκλειστικά και μόνο, οικονομικά και προνομιακά να στηρίξετε τους ομίλους, όπως εδώ στην περίπτωση της «FRAPORT». Και γι’ αυτό εμείς καταψηφίζουμε, όπως καταψηφίσαμε για την παραχώρηση-ιδιωτικοποίηση, γιατί είναι ενάντια στον λαό, αλλά και την ασφάλεια και το συμφέρον της χώρας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου για την τήρηση του χρόνου.

Ο κ. Βασίλειος Βιλιάρδος από την Ελληνική Λύση έχει τον λόγο.

**ΒΑΣΙΛΕΙΟΣ ΒΙΛΙΑΡΔΟΣ:** Κυρίες και κύριοι συνάδελφοι, κατ’ αρχάς θέλουμε να διευκρινίσουμε πως δεν έχουμε τίποτα εναντίον της «FRAPORT», όπως ούτε εναντίον του «Διεθνούς Αεροδρομίου Αθηνών Α.Ε.» ή της Γερμανίας. Τη δουλειά τους κάνουν όσο καλύτερα μπορούν. Οι δικές μας κυβερνήσεις δεν κάνουν τη δουλειά τους, σπαταλώντας τα χρήματα των Ελλήνων.

Στη μία και μοναδική επιτροπή που τώρα διενεργήθηκε, αντί των συνήθως τεσσάρων, προφανώς για να μην τεθούν κρίσιμα ερωτήματα και να μην κληθούν φορείς, συζητήθηκε η σημερινή σκανδαλώδης, κατά την άποψή μας, συμφωνία που προετοιμάστηκε από το ΤΑΙΠΕΔ, το οποίο ανήκει στο υπερταμείο των ξένων, που ιδρύθηκε το 2016, ενώ ήταν προϋπόθεση του τρίτου μνημονίου που υπεγράφη και από τα τρία κόμματα της τρόικα εσωτερικού, τη Νέα Δημοκρατία, τον ΣΥΡΙΖΑ και το ΠΑΣΟΚ ή Κίνημα Αλλαγής όπως θέλει το λέει κανείς.

Το υπερταμείο δεν υπόκειται σε κοινοβουλευτικό έλεγχο. Ο καθορισμός της συμφωνίας έγινε σε συνεργασία με τους παραχωρησιούχους, ενώ στη Βουλή κατατίθεται απλά και μόνο για επικύρωση από την κομματική πλειοψηφία, ελπίζοντας όχι από τα κόμματα της Αντιπολίτευσης.

Τονίσαμε φυσικά πως εμείς είμαστε γενικότερα εναντίον όλων αυτών των καταχρηστικών διεκδικήσεων, ενώ δεσμευόμαστε να κάνουμε ό,τι μπορούμε για να αλλάξουμε τις παρούσες συμβάσεις προς όφελος φυσικά του δημοσίου.

Συνεχίζοντας, έχουμε την άποψη πως δεν είναι ευθύνη του δημοσίου αυτό που συνέβη λόγω της πανδημίας, αφού πρόκειται για ένα γεγονός δυσμενές ή ανωτέρας βίας κατά τους ορισμούς της σύμβασης. Ειδικότερα η διακοπή της λειτουργίας των αεροδρομίων οφείλεται στην πανδημία, που ξεκίνησε από την Κίνα κάτω από συνθήκες, που δεν έχουν διαλευκανθεί ακόμα, καθώς, επίσης, στην αναστολή των πτήσεων από την Ευρωπαϊκή Ένωση.

Όσον αφορά δε το λάθος της Κυβέρνησης σχετικά με το lockdown, με το κλείδωμα, θα μπορούσε, για παράδειγμα, να επιτρέπει πτήσεις με τέστ, δεν αφορά τους μήνες υψηλής τουριστικής κίνησης. Ενώ ακόμη και αν δεν έκανε το συγκεκριμένο λάθος, η κίνηση στα αεροδρόμια εξαρτάται και από τα άλλα κράτη.

Επομένως, γιατί είναι ευθύνη του ελληνικού δημοσίου; Ειδικά σε σχέση με την ασφάλιση της «FRAPORT» στο σημείο 12 ισχυρίζεται πως δεν υποχρεώνεται σε ασφάλιση, κάτι που είναι πολύ σημαντικό, αφού με την ίδια δικαιολογία αποζημιώθηκαν και οι αυτοκινητόδρομοι. Ευτυχώς εκτός από τον «ΜΟΡΕΑ» και την «ΑΤΤΙΚΗ ΟΔΟ», που εξαιρέθηκαν επειδή είχαν ασφαλιστεί, σημειώνοντας πως για όλα όσα λέμε θα καταθέσουμε ανάλογα έγγραφα στα Πρακτικά, όλα μαζί, γιατί προφανώς είναι πάρα πολλά.

Με βάση τώρα την ανάγνωσή μας της σύμβασης των δεκατεσσάρων αεροδρομίων σε σχετικές αναφορές στο τμήμα 24 και στις σελίδες 170 έως 180 –μας αρέσει να είμαστε ακριβείς-, καθώς επίσης στο παράρτημα 16 με τα είδη της ελάχιστης ασφάλισης αναλυτικά, θεωρούμε ότι καλύπτονται οι ζημίες από τις υποχρεώσεις ασφάλειας της «FRAPORT». Οι ζημίες που είχε η εταιρεία συμπεριλαμβάνονται στην κατηγορία «Όλοι οι κίνδυνοι» στη σελίδα 394 στο παράρτημα 16, καθώς επίσης «διαταραχής εργασιών» στη σελίδα 395.

Μήπως αλήθεια είναι ασφαλισμένη η «FRAPORT» αλλά δεν θέλει να διεκδικήσει τα ασφάλιστρα επειδή είναι ενδεχομένως χαμηλότερα ή δεν έχει λόγο, αφού πληρώνουν τα κορόιδα οι Έλληνες; Εκτός αυτού εγκρίθηκε η σύμβαση διεκδίκησης από το Ελεγκτικό Συνέδριο.

Περαιτέρω με την παρούσα συμφωνία η «FRAPORT GREECE» διεκδικεί αποζημίωση από το δημόσιο ύψους 177,9 εκατομμύριων ευρώ, μεταξύ άλλων, μέσω της μη καταβολής στο ΤΑΙΠΕΔ, της ετήσιας αμοιβής παραχώρησης για τα έτη 2019 έως 2021. Ενδεχομένως και για το 2022, εάν ή επιβατική κίνηση είναι κάτω των 30,8 εκατομμυρίων, κάτι που προφανώς θα συμβεί. Εκτός αυτού αναφέρεται πως θα υπάρξει μία επόμενη διαπραγμάτευση για το 2022 και μετά, καλή τη πίστει, με τους Γερμανούς στην παράγραφο 21, γεγονός, που δημιουργεί πολλές επιφυλάξεις.

Υπενθυμίζουμε εδώ ότι από πέρυσι αναφερόταν πως θα ζητούσε αποζημίωση η γερμανική εταιρεία ύψους 175 εκατομμυρίων πριν καν κλείσει η οικονομική χρήση του 2020, κάτι που τότε ακουγόταν εξωφρενικό.

Δεν είναι λογικό να απορούμε για την σύμπτωση της παρούσας διεκδίκησης κατά τους υπολογισμούς της «DELOITTE» με τότε; Αλήθεια τι συνέβη με τις συμφωνίες συμβιβασμού με το δημόσιο, που αναφερόταν στα τέλη του 2020 κατά την οποία θα αναστελλόταν για ένα περιορισμένο χρονικό διάστημα ορισμένες από τις πληρωμές των 22,9 εκατομμυρίων αντί της όποιας ενίσχυσης; Συνεχίζοντας εμείς κάναμε μια μικρή έρευνα για να διαπιστώσουμε τι συνέβη σε άλλες χώρες όσον αφορά τα αεροδρόμια.

Ξεκινώντας από την Φρανκφούρτη η «FRAPORT AG A.E.» είχε πτώση κίνησης ύψους 73%, ενώ ενισχύθηκε από την γερμανική κυβέρνηση μέσω του προγράμματος «SURE». Αυτό που βρήκαμε είναι η στήριξη όλων των δεκαπέντε αεροδρομίων της χώρας με 600 εκατομμύρια ευρώ, εκ τω οποίων, όμως, τα 400 εκατομμύρια αφορούσαν τα τρία κρατικά του Βερολίνου, της Κολωνίας και του Μονάχου. Στα υπόλοιπα, συμπεριλαμβανομένης της Φρανκφούρτης, της «FRAPORT» δόθηκαν 200 εκατομμύρια από την πάμπλουτη Γερμανία. Έδωσε 200 εκατομμύρια η πάμπλουτη Γερμανία ενώ η χρεωκοπημένη Ελλάδα δίνει 177,9 εκατομμύρια. Είναι αλήθεια λογικό;

Οι εταιρείες «FRAPORT GREECE Α» και«FRAPORT GREECE Β» τώρα, που διαχειρίζονται τα δεκατέσσερα αεροδρόμια, είχαν 71,4 % πτώση κίνησης το 2020 και ζημίες 108,3 εκατομμύρια, σύμφωνα με τις οικονομικές καταστάσεις της μητρικής «FRAPORT AG» -εδώ δεν βρήκαμε κάτι ανάλογο- χωρίς να γνωρίζουμε πόσο βοηθήθηκαν από το «SURE» όπως ο αερολιμένας Αθηνών, ενώ μείωσαν το προσωπικό τους κατά τριάντα πέντε υπαλλήλους από τετρακόσιους εξήντα εννέα που είχαν το 2019.

Εκτός αυτού ωφελήθηκαν επιπλέον από την Υπηρεσία Πολιτικής Αεροπορίας από τις εγκαταστάσεις τους με το ν.4757/2020 που ψηφίστηκε το Νοέμβριο του 2020 για μία ακόμη ανεξάρτητη αρχή, την ΑΠΑ, με την εξ αποστάσεως επίβλεψη των αεροδρομίων.

Θα καταθέσουμε στα Πρακτικά πίνακες με τα αεροδρόμια της «FRAPORT» και την κίνησή τους, με το ποσοστό συμμετοχής της «FRAPORT» ανά αεροδρόμιο και με διάφορα οικονομικά στοιχεία τους, διεθνώς, σημειώνοντας ότι προκαλεί μεγάλη εντύπωση το γεγονός ότι η Κυβέρνηση θέλει να αποζημιώσει την εταιρεία με 177,9 εκατομμύρια για το 2020, όταν οι ζημίες της ήταν 108,3 εκατομμύρια. Της δίνουμε 177,9 εκατομμύρια, όταν είχε ζημίες μόλις 108 εκατομμύρια! Το κριτήριο ήταν η προβολή της «DELOITTE» για το 2020 που μας έδειξε ο Υπουργός στο Υπουργείο με πηγή τη «FRAPORT» -αν είναι δυνατόν, πηγή η «FRAPORT»;-, αφού για κάποιον λόγο που δεν κατανοούμε απαγορεύτηκε να κατατεθούν στη Βουλή όλα τα έγγραφα;

Όπως αναφέρεται στην επιστολή, η διαφορά προκύπτει από τις προβλέψεις των κερδών προ φόρων, τόκων και αποσβέσεων μέσω ενός μοντέλου, που είχε σχηματιστεί από την «DELOITTE», ύψους 187.825.004, το 2020 και των πραγματοποιημένων. Έλεγξαν, αλήθεια, το μοντέλο αυτοί που έφεραν τη σύμβαση; Με βάση τώρα τους δικούς μας υπολογισμούς η απαίτηση αυτή καλύπτεται από τη μη καταβολή των σταθερών αμοιβών 2019 - 2023, ύψους 22,9 εκατομμυρίων εκάστη, και της μεταβλητής αμοιβής του 2019 ύψους 47,6 εκατομμυρίων –συμψηφιστικά δηλαδή- ενώ υπάρχει ένα αδιευκρίνιστο υπόλοιπο της τάξης των 38 εκατομμυρίων ευρώ. Όλα αυτά, βέβαια, θα έπρεπε να μας τα εξηγήσει ο Υπουργός, για να καταλάβουμε πώς θα πληρωθούν αυτά τα 177,9 εκατομμύρια ακριβώς.

Οφείλουμε να σημειώσουμε εδώ πως στις «FRAPORT GREECE Α» και «FRAPORT GREECE B» έχουν επενδυθεί περίπου 440 εκατομμύρια ευρώ, εκ των οποίων τα 280 εκατομμύρια μέσω ΕΣΠΑ που δικαιούται η Ελλάδα για τις αναβαθμίσεις, οπότε τα τέλη επιβατών θα αυξηθούν από 13 ευρώ σε 18,5 ευρώ σε όλα τα αεροδρόμια με βάση τις προβλέψεις της σύμβασης, ενώ σε ορισμένα, βέβαια, έχουν αυξηθεί.

Συνεχίζοντας, στο αεροδρόμιο της Λιουμπλιάνα της Σλοβενίας, που ελέγχει η «FRAPORT» κατά 100%, με ένα εκατομμύριο επτακόσιες χιλιάδες αφίξεις το 2019, η μείωση ήταν 83,3% το 2020, ενώ έλαβε 5 εκατομμύρια ευρώ ενίσχυση από τη Σλοβενική κυβέρνηση. Το ποσό αυτό ανέρχεται περίπου στο 33% της ζημίας, που υπέστη το συγκεκριμένο αεροδρόμιο το 2020, όταν της Ελλάδας στο 165% περίπου. Ήταν 33% στη Σλοβενία και 165% στην Ελλάδα. Γιατί ,αλήθεια; Επειδή έχουμε καταντήσει αποικία χρέους και μας επιβάλλουν ό,τι θέλουν οι Γερμανοί με τις κυβερνήσεις υποχείριά τους;

Στα αεροδρόμια του Μπουργκάς και της Βάρνας της Βουλγαρίας τώρα, τα οποία ελέγχει η «FRAPORT» κατά 60%, ενώ είχαν πτώση της κίνησης 78%, δόθηκε μόνο μία διευκόλυνση ρευστότητας, η παράταση, δηλαδή, της καταβολής του μισθώματος των 4,4 εκατομμυρίων ευρώ για εκατόν ογδόντα τέσσερις ημέρες και μόνο για ένα έτος. Δεν θα επαναληφθεί δηλαδή το 2021. Φυσικά, υπήρξε έγκριση εκ μέρους της Κομισιόν. Οπότε το ερώτημα που προκύπτει εδώ είναι αν έχει λάβει η Ελλάδα μια ανάλογη έγκριση. Μπορείτε να μας απαντήσετε, κύριε Υπουργέ;

Στην Τουρκία τώρα, παρά το ότι το αεροδρόμιο της Αττάλειας που ελέγχεται κατά 51% από τη «FRAPORT» είχε πτώση κίνησης 73% το 2020, δεν δόθηκε καμία ενίσχυση, αν και ζητήθηκε. Απλά επεκτάθηκε η διάρκεια της σύμβασης παραχώρησης κατά δύο έτη, έως το 2026, ενώ μετατέθηκε η καταβολή της ετήσιας αποζημίωσης του 2020 για το 2022 έως το 2024.

Με βάση τις οικονομικές καταστάσεις πάντοτε της κεντρικής «FRAPORT», η ζημία της στην Αττάλεια το 2020 ήταν 64,5 εκατομμύρια. Οφείλει να σημειωθεί εδώ πως το 2020 δόθηκε ειδική άδεια από τη Γερμανία για πτήσεις σε τέσσερις τουριστικές περιοχές της Τουρκίας, παρ’ ότι η χώρα ήταν συνολικά σε ταξιδιωτική οδηγία, είχε απαγορευτικό δηλαδή, λόγω της πανδημίας, τεκμηριώνοντας τη φιλική σχέση των δύο κρατών, που φαίνεται ξεκάθαρα σε όλα τα γεωπολιτικά θέματα.

Με βάση τα παραπάνω, καθώς επίσης και τις οικονομικές καταστάσεις του αεροδρομίου της Αττάλειας δόθηκε μόνο μία ταμειακή διευκόλυνση για την ετήσια αποζημίωση των 100 εκατομμυρίων για δύο έως τέσσερα έτη -μια παράταση δηλαδή της πληρωμής, του ενοικίου όπως θα λέγαμε- καθώς επίσης δύο χρόνια επιπλέον στη σύμβαση, για να καλυφθεί η ζημία του 2020, γεγονός που εκτός των άλλων σημαίνει ότι η «FRAPORT» έχει σημαντικό κίνητρο να αυξήσει την κίνηση προς την Αττάλεια, για να καλύψει τις ζημίες της, προφανώς εις βάρος των ελληνικών αεροδρομίων όπου δεν έχει λόγο η «FRAPORT» να αυξήσει την κίνηση, αφού θα αποζημιωθεί πλουσιοπάροχα. Αυτό σημαίνει πως θα επιδοτούμε έμμεσα την Τουρκία, που στην ουσία δεν χάνει καθόλου χρήματα, παρά μόνο δύο επιπλέον χρόνια χρήσης του αεροδρομίου, που έτσι κι αλλιώς θα ήταν ζημιογόνο χωρίς τον γερμανικό τουρισμό.

Συμπερασματικά, λοιπόν, το νομοσχέδιο είναι σκανδαλώδες από οικονομικής, νομικής και ηθικής πλευράς, ενώ, αν υποθέσουμε πως δεν μεσολάβησε κάτι ύποπτο, τότε πρόκειται για τη μεγαλύτερη απόδειξη ανικανότητας της ελληνικής Κυβέρνησης. Αν μη τι άλλο, θα έπρεπε να διεκδικούμε μία παρόμοια συμφωνία με τη Σλοβενία, τη Βουλγαρία ή την Τουρκία. Σε καμμία περίπτωση δεν πρέπει να πληρώσουμε σχεδόν το διπλάσιο της ζημίας, όταν η Τουρκία και η Βουλγαρία δεν πληρώνει απολύτως τίποτα, ενώ η Σλοβενία μόλις το ένα τρίτο.

Ελπίζουμε, πάντως, να το καταψηφίσουν όλα τα κόμματα της αντιπολίτευσης, παρά το ότι τα περισσότερα επικύρωσαν τη σκανδαλώδη συμφωνία με την «FRAPORT» το 2016 -θα καταθέσουμε, βέβαια, ανάλυσή της στα Πρακτικά-, αφού διακόσιοι πενήντα ένας βουλευτές ψήφισαν τότε «ναι» και μόλις τριάντα έξι «όχι». Εάν απαντούσε κανείς πως το επιβάλλει η σύμβαση -την αποζημίωση, εννοούμε- που υπεγράφη από την τρόικα εσωτερικού, κάτι εξαιρετικά αμφιλεγόμενο, τότε είναι ακόμα χειρότερα, αφού σημαίνει πως δημιουργήθηκε από κοινού ένα έγκλημα, που ενδεχομένως θα επαναλαμβάνεται συνεχώς στο μέλλον. Η πανδημία δεν τελείωσε. Άρα, θα έχουμε ανάλογες καταστάσεις στο μέλλον.

Η ίδια δε λογική ισχύει, χωρίς όμως να υπάρχει μια ανάλογη σύμβαση με αυτήν της «FRAPORT», για τον «Διεθνή Αερολιμένα Αθηνών Α.Ε.», για τον οποίο το νομοσχέδιο αναφέρει αποζημίωση έως 130 εκατομμύρια. Όταν ρωτήσαμε τη νομική σύμβουλο του Υπουργού «από πόσο;», μας απάντησε «από μηδέν». Αν είναι δυνατόν να επικυρώσει η Βουλή ένα νόμο με τέτοιο απαράδεκτο εύρος, από 0 έως 130 εκατομμύρια. Τι υπογράφουμε; Δεν είναι ντροπή;

Περαιτέρω, οι μέτοχοι του «Διεθνούς Αερολιμένα Αθηνών» είναι το υπερταμείο με 25%, το ΤΑΙΠΕΔ με 30%, η «AviAlliance GmbH» με 26,7% συν οκτώ μετοχές –Γερμανοί-, η «AviAlliance Capital GmbH» με 13,3% και η οικογένεια Κοπελούζου με 5% μείον οκτώ μετοχές. Ο όμιλος Κοπελούζου δε έχει και το 16,6% στις «FRAPORT Α» και «FRAPORT Β» μέσω της κυπριακής εταιρείας «SLENTEL», γεγονός που σίγουρα σημαίνει κάτι. To 2020 το αεροδρόμιο είχε ζημίες μετά από φόρους ύψους 41,9 εκατομμυρίων ευρώ από κέρδη 174,4 εκατομμύρια το 2019, με οκτώ εκατομμύρια επιβάτες συνολικά από εικοσιπέντε εκατομμύρια πεντακόσιες χιλιάδες το 2019, ενώ η κίνησή του έως τώρα είναι ακόμα χειρότερη από το 2020.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δυο λεπτά θα χρειαστώ ακόμη, κύριε Πρόεδρε

Επομένως, με ποια λογική προτείνει η Κυβέρνηση την αποζημίωσή του με έως και 130 εκατομμύρια, με το υπερτριπλάσιο δηλαδή των ζημιών του; Εάν αυτό δεν είναι σκάνδαλο, τότε τι είναι; Σε ποια ελληνική επιχείρηση δόθηκε ποτέ αποζημίωση τριπλάσια των ζημιών της, όπως στο διεθνή αερολιμένα, ή σχεδόν διπλάσια των κερδών της προ φόρων, τόκων και αποσβέσεων, όπως στη «FRAPORT»; Σε καμμία απολύτως. Γιατί αυτή η διάκριση; Δούλοι είναι οι Έλληνες;

Με βάση, πάντως, τις οικονομικές καταστάσεις του 2020 έχει ευνοηθεί από το πρόγραμμα «SURE». Δεν γνωρίζουμε, βέβαια, το ακριβές ποσόν, αλλά συνολικά η μείωση των εξόδων του ήταν 47.743.438 ευρώ, ενώ μέρους τους ίσως καλύφθηκε από το «SURE».

Σύμφωνα με το άρθρο 31 του ν.2338/1995, το παρόν φαίνεται καθαρά πως είναι θέμα ανωτέρας βίας, ενώ η επέκταση της σύμβασης με το ν.4594/2019 δεν φαίνεται να επηρεάζει τον αρχικό ορισμό και την αντιμετώπιση της ανωτέρας βίας.

Επομένως, δεν υπάρχει καμμία υποχρέωση αποζημίωσης του αεροδρομίου εκ μέρους του δημοσίου. Οπότε η συζήτηση αφορά στην ουσία την πρόθεση ή μη της Κυβέρνησης να πληρώσει τα 130 εκατομμύρια που ζητάει. Σε κάθε περίπτωση, τόσο στην Ευρωπαϊκή Ένωση, όσο και στις Ηνωμένες Πολιτείες, όταν παρέχονται ενισχύσεις, δίνονται ως ανταλλάγματα μετοχικές συμμετοχές, ενώ αποφασίζεται επιπλέον ο περιορισμός των αμοιβών του υψηλόμισθου προσωπικού, καθώς επίσης των εσόδων των μετόχων έως ότου αποπληρωθούν. Δωρεάν γεύμα δεν υπάρχει πουθενά, εκτός εάν έχει μεσολαβήσει κάτι άλλο, κάτι που ασφαλώς γνωρίζουμε όλοι μας και εννοώ τι σημαίνει το «κάτι άλλο».

Κλείνοντας, θεωρούμε υποχρέωσή μας να προειδοποιήσουμε την Κυβέρνηση πώς εάν ψηφίσει το νομοσχέδιο, θα έρθει κάποια στιγμή αντιμέτωπη με τη δικαιοσύνη, όπως όλοι οι υπόλοιποι εμπλεκόμενοι, όταν επιτέλους ξυπνήσουν οι Έλληνες και καταλάβουν τα εγκλήματα που συντελούνται στη χώρα μας. Όπως αναφέραμε δε, πρέπει να το καταψηφίσουν όλα τα κόμματα της Αντιπολίτευσης, αφού δεν έχουν κανένα λόγο να συμμετέχουν στο έγκλημα.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Βιλιάρδο.

Τον λόγο έχει τώρα ο κ. Κρίτων Αρσένης, ειδικός αγορητής από το ΜέΡΑ25.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Κύριε Πρόεδρε, κύριε Υπουργέ, Βουλεύτριες και Βουλευτές, πραγματικά είναι συγκλονιστικό ότι τη στιγμή που άνοιξε η Κυβέρνηση τη χώρα ανεξέλεγκτα στον τουρισμό το 2020 –γεγονός που οδήγησε στην τεράστια αυτή έκθεση του κορωνοϊού, γιατί έχει αποδειχθεί πλέον στην πράξη ότι μέχρι τότε δεν είχαμε παρά ελάχιστη και αυτό το κάνατε για να μην μειωθούν τα κέρδη των επιχειρήσεων του τουρισμού- να έρχεστε και να αναλαμβάνετε την ευθύνη εκ μέρους μας, όλων των πολιτών της χώρας για την οικονομική ζημία αυτών των εταιρειών και συγκεκριμένα τώρα της «FRAPORT» από τον κορωνοϊό.

Επειδή θα αναφερθούν και αναφέρθηκαν πολλοί στην έκθεση της Επιστημονικής Υπηρεσίας της Βουλής, τι λέει η Επιστημονική Υπηρεσία της Βουλής; Ότι την ευθύνη για την οικονομική ζημιά από τον κορωνοϊό την αναλαμβάνει το δημόσιο και για αυτό, εφόσον αναλάβει την ευθύνη το δημόσιο, δικαιολογούνται να πληρωθούν τα ακόλουθα ποσά. Αναλαμβάνετε, δηλαδή, την ευθύνη της οικονομικής ζημιάς στην πράξη οποιασδήποτε επιχείρησης εν μέσω κορωνοϊού, αφού δεν αποδέχεστε την έννοια της ανωτέρω βίας.

Κύριε Υπουργέ, αυτό που προκύπτει απ’ όλα τα έγγραφα, αυτό που προκύπτει από τη μελέτη της σύμβασης και των εκθέσεων της «DELOITTE» είναι ότι δεν υπήρχε καμία υποχρέωση της Ελλάδας να αποζημιώσει τη «FRAPORT» για γεγονός ανωτέρας βίας, παρά μόνο για το ποσοστό στο οποίο η ζημιά οφείλεται σε πολιτικές της χώρας.

Ποια είναι η πολιτική της χώρας; Το ότι άφησε ξέφραγο αμπέλι την Ελλάδα στον τουρισμό; Το ότι επέτρεψε σε όλους, μετά τον πολυεθνικό εκβιασμό του τουρισμού, να μπαίνουν στη χώρα, χωρίς να γίνεται έλεγχος; Αυτή είναι η κρατική επιλογή που αποζημίωσε τη «FRAPORT»; Πώς είναι δυνατόν αυτή τη στιγμή να κάνετε συνένοχο το Κοινοβούλιο σε μία πρωτοφανή εξυπηρέτηση συμφερόντων εναντίον του ελληνικού δημοσίου;

Αποζημιώνετε μια επιχείρηση, τη «FRAPORT», η οποία πήρε -με δάνειο από τις υπερχρεωμένες ελληνικές τράπεζες, που με τόσα δάνεια ξεχρεώσαμε- τα δεκατέσσερα αυτά αεροδρόμια, κάνει τις επενδύσεις της με το ΕΣΠΑ και σχεδόν δεν βάζει ευρώ από την τσέπη της και τώρα της δίνετε, όχι μόνο τα επιδόματα λόγω κορωνοϊού, που πήραν άλλες επιχειρήσεις, ούτε καν μόνο τις ζημιές της. Εσείς έρχεστε και αποζημιώνετε τα προβλεπόμενα κέρδη που η ίδια η εταιρεία και μόνο αυτή προέβλεψε ότι θα έχει, όπως σημειώνει και η έκθεση της «DELOITTE».

Η έκθεση της «DELOITTE» ότι οι εκτιμήσεις για τα προβλεπόμενα κέρδη της «FRAPORT» για το 2020 είναι της «FRAPORT» και η ίδια δεν θα κάτσει να τις εξετάσει. Και εσείς, αυτές τις εκτιμήσεις, έρχεστε να τις αποζημιώσετε για διαφυγόντα κέρδη και δεσμεύεστε ότι θα κάνετε το ίδιο και για το 2021.

Είναι αυτονόητο να σας ζητάμε αυτή τη στιγμή τη νομική γνώμη στην οποία στηρίχθηκε η αποδοχή της ευθύνης του δημοσίου για όλη την απώλεια των κερδών της «FRAPORT». Ποια είναι η νομική γνώμη; Ποιο δημόσιο έγγραφο έχετε στα χέρια σας, μία υπηρεσία του δημοσίου, που να σας εισηγείται να αναλάβετε την ευθύνη για την ανωτέρα βία; Δώστε μας ένα έγγραφο, ένα έγγραφο υπηρεσίας του δημοσίου, που να σας εισηγείται να αναλάβετε αυτήν την ευθύνη, όχι μονοπρόσωπα από διοικητές έγγραφα, από υπηρεσία του δημοσίου από δικηγόρο. Εμφανίστε μας τη νομική συμβουλή που πήρατε. Όμως ξέρουμε ότι δεν υπάρχει αυτό το έγγραφο.

Είναι εντυπωσιακή βέβαια και η στάση του ΣΥΡΙΖΑ. Είναι εντυπωσιακή, γιατί είμαι σίγουρος ότι υπάρχουν στελέχη και Βουλευτές του ΣΥΡΙΖΑ που θα διαφωνούν, αλλά αυτή τη στιγμή η κεντρική γραμμή του ΣΥΡΙΖΑ είναι μια, η υπερψήφιση και αν όχι η υπερψήφιση, για τα μάτια του κόσμου, η αποχή, το «παρών» σε αυτά τα 177 εκατομμύρια που δίνουν στη «FRAPORT» και τα 130 εκατομμύρια στο «Ελευθέριος Βενιζέλος».

Και τι μας είπε ο εκπρόσωπος του ΣΥΡΙΖΑ; «Δεν διαφωνούμε με τα 177 εκατομμύρια, απλά δεν έχουμε δει όλα τα έγγραφα». Δεν φάνηκε τίποτα περίεργο στον ΣΥΡΙΖΑ, για το ότι η Ελλάδα ανέλαβε το σύνολο της ευθύνης για τα διαφυγόντα κέρδη της «FRAPORT» το 2020. Θα ήθελε να δει περισσότερες λεπτομέρειες, αλλά γενικά επί της αρχής συμφωνεί.

Η Νέα Δημοκρατία επέρριψε την ευθύνη στον ΣΥΡΙΖΑ, λέγοντας ότι η σύμβαση φταίει. Η σύμβαση είναι όντως αποικιοκρατική, αλλά εσείς το πάτε ένα βήμα παραπέρα. Βέβαια να μην ξεχάσουμε ότι αυτή τη σύμβαση το 2016 την ψηφίσατε και εσείς και το Κίνημα Αλλαγής.

Αυτό που επανεφευρίσκετε είναι η έννοια του επιχειρηματικού ρίσκου. Για σας επιχειρηματικό ρίσκο είναι το ρίσκο, που αναλαμβάνει ένας αυτοαπασχολούμενος, ένας μικρός επιχειρηματίας ή κάποιος, που έχει μεσαία επιχείρηση, ένα ρίσκο να αγωνιστεί με άνισους όρους στην αγορά και στην οικονομία, όταν εσείς δίνετε αποζημιώσεις, περνάτε νομοσχέδια και νομοθεσίες, που να απαλλάσσουν από κάθε οικονομικό βάρος, από κάθε ρίσκο κάθε μεγάλο επιχειρηματία, ντόπιο ή ξένο, που αγοράζει τις βασικές μας υποδομές.

Στην «AΕGEAN» 120 εκατομμύρια, κεφάλαια κίνησης και στην πράξη. Στις εθνικές οδούς 40 εκατομμύρια, «AEGEAN» 100 εκατομμύρια, «FRAPORT» και «Ελευθέριος Βενιζέλος» 300 εκατομμύρια. Ούτε λίγο ούτε πολύ 568 εκατομμύρια ευρώ είναι ο λογαριασμός μέχρι στιγμής.

Και λέω μέχρι στιγμής, γιατί έχετε δημιουργήσει ένα προηγούμενο. Έχετε αναλάβει ως Κυβέρνηση το οικονομικό κόστος για τις επιχειρήσεις εν μέσω πανδημίας. Και ενώ τις μικρές και τις μεσαίες τις κλείνετε με τον Πτωχευτικό, τις κλείνετε με επιστρεπτέες προκαταβολές, τις κλείνετε με τα φορολογικά βάρη και τα ασφαλιστικά, που δεν τους συγχωρείτε εν μέσω πανδημίας, στις μεγάλες κλείνετε μόνο το μάτι και τους λέτε: «Ελάτε, θα σας αποζημιώσουμε για τα διαφυγόντα κέρδη, που εσείς θα ορίσετε. Πείτε μας, πόσα πιστεύετε ότι χάσατε το 2020;».

Εδώ πέρα το μεγάλο ερώτημα είναι: Τι ελπίδα έχει αυτός ο τόπος με τέτοια σύμπλευση Κυβέρνησης και Αξιωματικής Αντιπολίτευσης; Γιατί ούτε με την παραχώρηση διαφωνήσατε, αλλά δεν διαφωνείτε και με την αποζημίωση της «FRAPORT». Συμφωνείτε, στην ουσία, στο Ελληνικό, συμφωνείτε ανοικτά στις εξορύξεις, παρ’ όλο που τώρα η μία μετά την άλλη φεύγουν οι πολυεθνικές εταιρείες. Συμφωνείτε στα αιολικά μέσα σε «NATURA», συμφωνεί και η κ. Δούρου με τον κ. Πατούλη για τον ΧΥΤΑ Φυλής, τη διαιώνιση του εγκλήματος, για την καύση των απορριμμάτων στα τσιμεντάδικα, για τις δεξαμενές Μελισσανίδη, που αδειοδότησε ο ΣΥΡΙΖΑ στη Δραπετσώνα, για το λιμάνι στην Πειραϊκή πάνω στα αρχαία, με τρομερή υποβάθμιση της ζωής των πολιτών και στην Α΄ Πειραιά και στη Β΄ Πειραιά. Πείτε μας, επιτέλους, σε ποια εξυπηρέτηση ολιγαρχικού συμφέροντος διαφωνείτε;

Δεν είναι μόνο ότι το ΜέΡΑ25 καταψηφίζει αυτή τος όνειδος των αποζημιώσεων, να αναλαμβάνει το δημόσιο την ευθύνη για τη ζημιά, για πολιτικές που δεν έλαβε, για τη ζημιά της «FRAPORT». Θα ακολουθήσουν και άλλες επιχειρήσεις. Έχει έρθει η ώρα να συζητήσουμε πώς αυτές οι συμβάσεις θα καταργηθούν. Το οφείλουμε να το κάνουμε για τη χώρα. Έχετε δέσει πισθάγκωνα αυτή τη χώρα και το οικονομικό της μέλλον. Δεν είναι δυνατόν αυτό να συνεχίσει.

Ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Αρσένη, και ειδικά για την τήρηση του χρόνου.

Τον λόγο έχει τώρα ο Υπουργός Οικονομικών, ο κ. Χρήστος Σταϊκούρας.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ξεκινήσω από κάποια επιχειρήματα, που άκουσα από τα κόμματα της Αντιπολίτευσης και μετά θα μπω στο βασικό κορμό της τοποθέτησής μου.

Ο αγαπητός συνάδελφος και εισηγητής της Αξιωματικής Αντιπολίτευσης πολλάκις απέδειξε ότι του αρέσει να «ξύνεται» στην γκλίτσα του τσοπάνη για τρεις ακριβώς λόγους. Κάπου μπέρδεψε το τι κληρονόμησε ο ΣΥΡΙΖΑ. Θα προτιμούσα και θα επέλεγα στη θέση του να μην κάνουμε βουτιές στο παρελθόν. Γιατί, εάν κάνουμε βουτιά στο παρελθόν, εντός εισαγωγικών επισημαίνω: «Θα υπερασπιστούμε τον δημόσιο χαρακτήρα των περιφερειακών αεροδρομίων, γιατί το ξεπούλημα κάθε υποδομής δεν είναι ούτε πρόοδος ούτε ανάπτυξη». Αλέξης Τσίπρας, 15 Ιανουαρίου 2015. Και μετά ήρθαν οι οβιδιακές μεταμορφώσεις, μετά ήρθαν οι συμφωνίες για τα περιφερειακά αεροδρόμια, οι οποίες συμφωνίες, που υπεγράφησαν το 2015, χαρακτηρίζονται από τον Τύπο που είναι κοντά στην αξιωματική αντιπολίτευση ως αποικιοκρατικού χαρακτήρα.

Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραµµατείας της Διεύθυνσης Στενογραφίας και Πρακτικών της Βουλής)

Ο αγαπητός συνάδελφος της Αξιωματικής Αντιπολίτευσης είπε κάτι για φόρους, ότι κακώς κατηγορούμε εμείς την προηγούμενη κυβέρνηση για τους είκοσι εννέα φόρους και τι έχουμε κάνει εμείς, αν κατάλαβα καλά. Πάντα μου δίνετε μία χρυσή ευκαιρία να αναδείξω και στην επιτροπή και στην Ολομέλεια, όπως έκανα και σήμερα στο Υπουργικό Συμβούλιο, τι έχουμε κάνει σε λιγότερο από δύο χρόνια, εκ των οποίων το μεγαλύτερο χρονικό διάστημα ήταν εντός μίας πρωτόγνωρης υγειονομικής κρίσης.

Εξηγούμαι: Μόνιμες μειώσεις φόρων, που δεν έκανε η προηγούμενη κυβέρνηση. Μείωση του ΕΝΦΙΑ μεσοσταθμικά κατά 22%. Μείωση του εισαγωγικού φορολογικού συντελεστή στα φυσικά πρόσωπα, στα χαμηλότερα εισοδηματικά στρώματα από το 22% στο 9% και αύξηση του αφορολόγητου για κάθε τέκνο. Μείωση του φορολογικού συντελεστή κερδών για όλες τις επιχειρήσεις από το 28% στο 22%. Κύριε συνάδελφε, αυτό αφορά και τις πολύ μικρές επιχειρήσεις. Μείωση του φορολογικού συντελεστή για τα μερίσματα από το 10% στο 5%. Μείωση της προκαταβολής φόρου για τα φυσικά πρόσωπα, που ασκούν επιχειρηματική δραστηριότητα από το 100% στο 55%. Μείωση της προκαταβολής φόρου για τα νομικά πρόσωπα και τις νομικές οντότητες από το 100% στο 80% και ειδικά φέτος στο 70%. Μείωση των ασφαλιστικών εισφορών, μόνιμη, κατά 1%. Χαμηλός φορολογικός συντελεστής για όλα τα αγροτικά σχήματα 10%. Και πλέον, με σύμφωνη γνώμη και των θεσμών και του Eurogroup, κύριε Πρόεδρε, μονιμοποίηση του μειωμένου κατά 30% ΦΠΑ σε πέντε ελληνικά νησιά: Κως, Λέρος, Λέσβος, Σάμος και Χίος, όσο θα υπάρχουν οι δομές αιτούντων άσυλο σε αυτά.

Αυτά είναι μόνιμες μειώσεις φόρων. Κάναμε και άλλα, όμως. Αναστολή καταβολής ειδικής εισφοράς αλληλεγγύης στον ιδιωτικό τομέα για το 2021 και για το 2022. Επιπλέον μείωση κατά τρεις ποσοστιαίες μονάδες των ασφαλιστικών εισφορών των μισθωτών του ιδιωτικού τομέα για το 2021 και για το 2022. Μείωση του ΦΠΑ στις μεταφορές, στον καφέ, στα μη αλκοολούχα ποτά, στους κινηματογράφους, στις θεατρικές παραστάσεις, για ένα χρονικό διάστημα. Μείωση του ΦΠΑ στο τουριστικό πακέτο.

Αυτές είναι μη μόνιμες μειώσεις φόρων, τις οποίες ευελπιστούμε με τον δημοσιονομικό χώρο που θα δημιουργήσουμε, να τις μονιμοποιήσουμε και αυτές.

Και δεν σταματήσαμε και σε αυτά. Χορηγήσαμε και φορολογικά κίνητρα για επενδύσεις. Μείωση κατά 50% του φορολογικού συντελεστή για τις νεοφυείς επιχειρήσεις, για τα τρία πρώτα χρόνια λειτουργίας τους. Θέσπιση έκπτωσης φόρου 40% για δαπάνες, που αφορούν λήψη υπηρεσιών για ενεργειακή, λειτουργική και αισθητική αναβάθμιση κτηρίων. Αναστολή ΦΠΑ σε νέες οικοδομές. Αναστολή φόρου υπεραξίας ακινήτων για τρία χρόνια. Διαμόρφωση ειδικού καθεστώτος φορολόγησης των εισοδημάτων από την αλλοδαπή, που φτιάχνουν φορολογική κατοικία στην Ελλάδα. Ο αγαπητός συνάδελφος, κ. Παπαδημητρίου, έχει κάνει μία κοινοβουλευτική ερώτηση, στην οποία δεν μπόρεσα να απαντήσω την Παρασκευή γιατί έλειπα εκτός Ελλάδος, αλλά πολύ σύντομα θα έχετε συγκεκριμένα στοιχεία και γι’ αυτό.

Αυτά κάναμε σε λιγότερο από δύο χρόνια, προκειμένου να μειώσουμε, πράγματι, τους είκοσι εννέα νέους φόρους της προηγούμενης κυβέρνησης.

Τρίτον, ζητάτε ενημέρωση από αυτή την Κυβέρνηση και από αυτόν τον Υπουργό, που δεν την έχει αρνηθεί ποτέ. Ζητήσατε ενημέρωση την προηγούμενη εβδομάδα για τα στοιχεία της «FRAPORT» και την είχατε. Είπατε, «μα, έλειπε η πολιτική ηγεσία». Έλειπε η πολιτική ηγεσία, γιατί σας είχα εξηγήσει ότι την προηγούμενη εβδομάδα έπρεπε να είμαι εκτός Ελλάδος. είχα Eurogroup και ECOFIN.

Συνάδελφοί σας από τα άλλα κόμματα ζήτησαν να γίνει πιο νωρίς η επικοινωνία, για να έχουν άνεση χρόνου να μελετήσουν τα στοιχεία και επιλέξαμε αυτό, που ζήτησαν άλλα κόμματα της Αντιπολίτευσης. Δεν αρνήθηκα σε τίποτα αυτά τα στοιχεία. Επιβεβαιώνω ότι ο εκπρόσωπος από το κόμμα σας κάθισε την περισσότερη ώρα από οποιονδήποτε άλλο εκπρόσωπο κόμματος, πράγματι, για να μελετήσει σε βάθος τα στοιχεία. Ό,τι ενημέρωση θέλατε για τράπεζες ή για τραπεζικό σύστημα την είχατε και γενικώς θα έχετε πλήρη διαφάνεια όλων των στοιχείων από την πολιτική ηγεσία του Υπουργείου Οικονομικών, σε αντιδιαστολή με το τι έκανε η προηγούμενη κυβέρνηση, γιατί νομίζω ότι αυξήσατε αντικειμενικές αξίες, αλλά δεν ενημερώσατε το Κοινοβούλιο. Υπήρχε στέλεχος της πολιτικής ηγεσίας του Υπουργείου Οικονομικών, που επί δύο χρόνια δεν απάντησε σε καμμία κοινοβουλευτική ερώτηση, σε καμμία. Δήλωνε μονίμως κώλυμα. Εμείς ενημερώνουμε και έχουμε πλήρη διαφάνεια για ό,τι υπογράφεται.

Κύριε συνάδελφε, τα στοιχεία έχουν τεθεί συνεπώς υπ’ όψιν όλων με διαφάνεια. Όποιος θέλει να κρύψει κάτι δεν το αποτυπώνει σε συμφωνία, τα κρύβει. Εμείς τα έχουμε μέσα στη συμφωνία. Ο έλεγχος της ελεγκτικής έχει γίνει με βάση τη μεθοδολογία, που προβλέπεται, κατά την άσκηση της επαγγελματικής δραστηριότητας της και με την ιδιότητα αυτή γνωμάτευσε υπεύθυνα. Η έκθεση του Γενικού Λογιστηρίου του Κράτους είναι σαφής και η επιτελική σύνοψη τιτλοφορείται «Η γνωμάτευση της ελεγκτικής» και δεν είναι σύνοψη του Υπουργείου Οικονομικών ή του ΤΑΙΠΕΔ.

Κύριε συνάδελφε του Κινήματος Αλλαγής, τα έγγραφα του ΝΣΚ, που αναφέρετε είναι τα έγγραφα, που χρησιμοποιήθηκαν στην διαδικασία της τεχνικής επίλυσης διαφοράς. Είναι οι ισχυρισμοί του Νομικού Συμβούλου του Κράτους με την τότε διαμορφωμένη προδιαιτητική κατάσταση. Επειδή είμαστε απολύτως διαφανείς τα μοιραστήκαμε και αυτά όλα μαζί σας. Το ποσό της αποζημίωσης που λέτε είναι αυτό που προκύπτει από την εφαρμογή της σύμβασης του 2015.

Κύριε Βιλιάρδο, προσπερνάω κάποιες λέξεις όπως «ντροπή», «όνειδος», «σκάνδαλο» και όλα τα συναφή. Διότι πολύ απλά θα σας καταθέσω στοιχεία, που δείχνουν ότι τα στοιχεία που είπατε ότι θα καταθέσετε, αλλά δεν έχετε καταθέσει, ήταν εκτός τόπου και χρόνου…

**ΚΩΝΣΤΑΝΤΙΝΟΣ ΧΗΤΑΣ:** Εκεί είναι. Μην λέτε ψέματα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Θα καταθέσω τα στοιχεία. Θα καταθέσω την επίσημη έκθεση της Ευρωπαϊκής Επιτροπής, σύμφωνα με την οποία η αποζημίωση στα αεροδρόμια στη Γερμανία είναι 1,36 δισεκατομμύρια ευρώ.

Κύριε Βιλιάρδο, τα καταθέτω για να ενημερωθείτε.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το Ελεγκτικό Συνέδριο αποφάνθηκε ότι εκφεύγουν του ελέγχου συμφωνίες, που εφαρμόζουν σύμβαση που έχει ήδη ελεγκτή, άρα είναι αναρμόδιο. Ρητή αναφορά. Η εταιρεία αποζημιώνεται εφαρμόζοντας τη σύμβαση παραχώρησης. Το ελληνικό δημόσιο έχει δεσμευτεί γι’ αυτό από το 2015 και μπορείτε να κάνετε όποια σενάρια θέλετε, ό,τι οικονομετρικές αναλύσεις θέλετε ο ίδιος. Το ελληνικό δημόσιο όμως, οφείλει να εφαρμόζει τις δεσμεύσεις που έχει αναλάβει.

Σε ό,τι αφορά εσάς, κύριε συνάδελφε από το ΜέΡΑ25, που ρωτήσατε γιατί δεν επικαλεστήκαμε γεγονός ανωτέρας βίας και πως αυτή ήταν η σωστή επιλογή. Στις 27 Μαρτίου 2020, με επιστολή της η «FRAPORT» προς το δικό μου γραφείο μάς καλεί να πάμε με γεγονός ανωτέρας βίας, δηλαδή αυτό που ζητάτε εσείς. Και λέτε ότι δεν διαπραγματευτήκαμε; Μήπως εκπροσωπείτε τα συμφέροντά της «FRAPORT» εδώ και δεν το ξέρετε; Αυτή είναι η πραγματικότητα σε ό,τι αφορά το τι ζήτησε η εταιρεία και θα δούμε λίγο τώρα το τι κάναμε εμείς.

Κυρίες και κύριοι συνάδελφοι, συζητούμε σήμερα -και νομίζω πως σας έχω δώσει απαντήσεις σε όλα τα ανοικτά θέματα, θα υπάρχουν μέσα στην τοποθέτηση μου και πρόσθετες αναλύσεις- το σχέδιο νόμου του Υπουργείου Οικονομικών για την οικονομική ενίσχυση των παραχωρησιούχων του «Διεθνούς Αερολιμένος Αθηνών» και των δεκατεσσάρων περιφερειακών αεροδρομίων Αιγαίου, Κρήτης, ηπειρωτικής Ελλάδας και Ιονίου λόγω των περιοριστικών μέτρων, που ελήφθησαν για την αντιμετώπιση της πανδημίας του κορωνοϊού κατά το έτος 2020.

Το νομοσχέδιο αυτό αποτελεί την ισορροπημένη και αναλογική απάντηση της Κυβέρνησης στον αδιαμφισβήτητο αντίκτυπο, που είχαν τα αναγκαία μέτρα τα οποία ελήφθησαν για την αντιμετώπιση των πρόσφατων συνθηκών, που δημιούργησε η πανδημία στη λειτουργία των αεροδρομίων.

Ο επιτακτικός χαρακτήρας των προβλέψεων, που εισάγονται με το παρόν σχέδιο νόμου είναι θεωρώ προφανής, πρόδηλος. Πρόκειται για καίριες υποδομές της χώρας, των οποίων η εύρυθμη λειτουργία είναι άρρηκτα συνδεδεμένη με την ομαλή διαβίωση στις περιοχές που αυτές εξυπηρετούν και δεύτερον, πρόκειται για συγκεκριμένες υποδομές οι οποίες υπέστησαν ιδιαίτερα βαρύ πλήγμα από το ξέσπασμα της υγειονομικής κρίσης και τους συνακόλουθους αναγκαίους περιορισμούς στις μετακινήσεις αεροσκαφών και επιβατών.

Ανάλογες προβλέψεις οικονομικής ενδυνάμωσης του χώρου των αερομεταφορών τόσο για εταιρείες αερομεταφοράς όσο και για υποδομές αεροδρομίων έχουν λάβει και άλλες κυβερνήσεις σε όλο τον κόσμο με ποικίλους τρόπους, με τη μορφή της χορήγησης δανείων ή της συμμετοχής σε ανακεφαλαιοποίηση ή της απαλλαγής για παράδειγμα από μελλοντικές φορολογικές υποχρεώσεις.

Ενδεικτικά, όπως είπα και πριν για να έχουμε μια εικόνα και για να αποδειχθεί ότι δεν «σπαταλούμε» τα λεφτά των Ελλήνων, όπως άκουσα, η Γερμανία έχει χορηγήσει 1,3 δισεκατομμύριο ευρώ με τη μορφή άμεσης επιχορήγησης προς τους διαχειριστές αεροδρομίων της, ενώ μόλις πρόσφατα, τον Μάρτιο του 2021, η Φιλανδία έδωσε στήριξη 350 εκατομμύρια ευρώ προς την διαχειρίστρια εταιρεία είκοσι ενός αεροδρομίων της χώρας και στα τέλη Απριλίου, σας το είχα πει όταν μιλούσαμε για την «AEGEAN», η Πορτογαλία παρείχε πρόσθετη στήριξη 452 εκατομμυρίων ευρώ στην αεροπορική εταιρεία «TAP», μετά από κάτι δισεκατομμύρια που είχε δώσει το 2020. Και τότε ασκήθηκε κριτική από κάποια κόμματα για το τι δίνουμε στην «AEGEAN». Δισεκατομμύρια δόθηκαν στην Πορτογαλία, δεν έφτασαν και τον Απρίλιο του 2021 άλλα 452 εκατομμύρια για την «TAP».

Είναι θα έλεγα περισσότερο από προφανές, κυρίες και κύριοι συνάδελφοι, ότι κυβερνήσεις ανά τον κόσμο σπεύδουν να συνδράμουν στην υποστήριξη των κομβικής αυτής σημασίας δομών στις οποίες στηρίζονται οι μετακινήσεις και εν γένει επιχειρηματικές και εμπορικές συναλλαγές. Το γεγονός αυτό άλλωστε, αποτυπώνεται εκτενώς σε πρόσφατη μεγάλη μελέτη, εκατό σελίδων περίπου, τον Απρίλιο του 2021 του Οργανισμού Οικονομικής Συνεργασίας και Ανάπτυξης, την οποία θέτω στη διάθεση σας, καταθέτοντας της στα Πρακτικά. Είναι όλες οι βοήθειες που έχουν δοθεί παγκοσμίως σε αεροπορικές εταιρείες και αεροδρόμια.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά την προαναφερθείσα μελέτη, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα έλεγα ότι είναι ακόμα πιο προφανές ότι κάθε χώρα σπεύδει να υποστηρίξει την ιδιαίτερα βαριά της βιομηχανία. Και όπως όλοι γνωρίζουμε σε αυτήν την Αίθουσα ο ελληνικός τουρισμός είναι άρρηκτα συνδεδεμένος με την ακώλυτη και ομαλή λειτουργία του τομέα των αερομεταφορών και των αεροδρομίων.

Κυρίες και κύριοι συνάδελφοι, συγκεκριμένα στην περίπτωση των δεκατεσσάρων περιφερειακών αεροδρομίων προωθείται η οικονομική ενίσχυση των παραχωρησιούχων, μέσω της κύρωσης της συμφωνίας, που συνάφθηκε κατ’ εφαρμογή των συμβάσεων παραχώρησης του 2015 -την οποία και στηρίξαμε, διότι η παράταξη της Νέας Δημοκρατίας έχει συνέχεια και συνέπεια, δεν κάνει οβιδιακές μεταμορφώσεις- μεταξύ του ΤΑΙΠΕΔ, των εταιρειών και του ελληνικού δημοσίου.

Η παρούσα διάταξη κρίνεται αναγκαία, διότι η εταιρεία υπέστη εξαιτίας των περιοριστικών μέτρων πολύ σημαντική απώλεια εσόδων, λόγω της τεράστιας μείωσης επιβατικής κίνησης. Είναι χαρακτηριστικό ότι όσον αφορά στα αεροδρόμια που διαχειρίζεται η εταιρεία «FRAPORT», η επιβατική κίνηση περιορίστηκε για το έτος 2020 σε ποσοστό 70,5% σε σχέση με την αντίστοιχη περίοδο του έτους 2019 και σε ποσοστό 72,1% σε σχέση με τις προβλέψεις του οικονομικού μοντέλου, όπως αυτό αποτυπώνεται και εφαρμόζεται σύμφωνα με τη σύμβαση παραχώρησης του 2015. Ενώ σύμφωνα με την επισκόπηση των εκτιμώμενων οικονομικών συνεπειών της πανδημίας στα δεκατέσσερα περιφερειακά αεροδρόμια της Ελλάδος που διενεργήθηκε από ιδιωτική εταιρεία για λογαριασμό του ΤΑΙΠΕΔ τα πραγματοποιηθέντα κέρδη προ φόρων, τόκων και αποσβέσεων του έτους 2020, υπολείπονται των προβλεφθέντων του οικονομικού μοντέλου κερδών σχεδόν κατά 178 εκατομμύρια ευρώ. Το ποσό αυτό αποτελεί αντικείμενο αποζημίωσης κατ’ εφαρμογή της σύμβασης παραχώρησης του 2015, καθώς τα μέτρα που αναγκάστηκε να λάβει η Κυβέρνηση για την αντιμετώπιση της πανδημίας του κορωνοϊού εμπίπτουν στη σφαίρα των κινδύνων που με την εν λόγω σύμβαση ανέλαβε το ελληνικό δημόσιο.

Ωστόσο, και εδώ είναι ένα σημαντικό στοιχείο νομίζω να αναδείξουμε, με τη συμφωνία, που επιτεύχθηκε με την εταιρεία επιτυγχάνονται παράλληλα πρόσθετοι στόχοι: Πρώτον, το ποσό που αποζημιώνεται μπορεί να ανέλθει κατά ανώτατο όριο μέχρι του ποσού των 178 εκατομμυρίων ευρώ, που προκύπτει κατ’ εφαρμογή της σύμβασης παραχώρησης του 2015, αλλά παράλληλα είναι δυνατόν να υπολείπεται αυτού.

Αυτό συμβαίνει, διότι με την παρούσα συμφωνία ο κίνδυνος από τη μη πλήρη ανάκαμψη της επιβατικής κίνησης αναλαμβάνεται από την εταιρεία και όχι από το ελληνικό δημόσιο.

Θα γίνω πιο συγκεκριμένος. Αν η επιβατική κίνηση και τα έσοδα της εταιρείας ανακάμψουν πλήρως το 2021, τότε η αποζημίωση που αυτή λαμβάνει για το έτος 2020 δεν μπορεί να υπερβεί το ποσό των 178 εκατομμυρίων ευρώ, που έχουν συμφωνηθεί ως αποζημίωση με βάση τη σύμβαση παραχώρησης του 2015.

Αν ωστόσο η επιβατική κίνηση και τα έσοδα της εταιρείας δεν ανακάμψουν πλήρως το 2021, τότε η αποζημίωση που λαμβάνει για το έτος 2020 αναμένεται κατώτερη του ποσού των 178 εκατομμυρίων ευρώ. Το γεγονός αυτό οφείλεται στο ότι οι μεταβλητές αμοιβές παραχώρησης, με τις οποίες συνυπολογίζοντας και τις σταθερές ετήσιες αμοιβές συμψηφίζεται η υποχρέωση αποζημίωσης, δεν θα καλύπτουν πλήρως το ποσό των 178 εκατομμυρίων ευρώ.

Δεύτερον, ανεξαρτήτως της ανάκαμψης ή όχι της επιβατικής κίνησης που προανέφερα, ο παραχωρησιούχος παραιτείται από οποιαδήποτε περαιτέρω αξίωση αναφορικά με την απώλεια εσόδων, τις ζημιές από τις καθυστερήσεις των έργων και κάθε άλλη ζημία, που υπέστη εξαιτίας των μέτρων αντιμετώπισης της πανδημίας και των συνεπειών αυτής εντός του 2020.

Τρίτον –επειδή άκουσα και τι άλλο- το ποσό της αποζημίωσης από τη σύμβαση παραχώρησης του 2015 δεν καταβάλλεται μετρητοίς από το ελληνικό δημόσιο, όπως προέβλεπε η σύμβαση του 2015, αλλά αντιθέτως ρυθμίζεται με συμψηφισμό οφειλομένων πληρωμών του παραχωρησιούχου προς το ΤΑΙΠΕΔ. Το επαναλαμβάνω, δεν βγαίνει χρήμα από τον κρατικό προϋπολογισμό όπως έλεγε η σύμβαση του 2015, αλλά γίνεται συμψηφισμός με υποχρεώσεις οφειλόμενες πληρωμές προς το ΤΑΙΠΕΔ.

Με τον τρόπο αυτό προασπίζονται κατά τον καλύτερο τρόπο, κατά τον βέλτιστο δυνατό τρόπο, παρά τη σύμβαση του 2015, τα δημόσια οικονομικά σε μια ιδιαίτερα δύσκολη περίοδο αυξημένων απαιτήσεων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ πέντε-έξι λεπτά ακόμα.

Θεμέλιο της απόφασης είναι ότι όταν λειτουργούν τα περιφερειακά αεροδρόμια, λειτουργούν σε κανονικότητα, συμβάλλουν σημαντικά στα δημόσια οικονομικά και ευρύτερα στην οικονομία της χώρας.

Δεν πρέπει μάλιστα να παραγνωρίζεται ότι το 2017 το ελληνικό δημόσιο εισέπραξε 1,234 δισεκατομμύριο ευρώ από την παραχώρηση των αεροδρομίων, καθώς επίσης και ότι ολοκληρώθηκαν επενδυτικά έργα υποδομής ύψους 440 εκατομμυρίων ευρώ –στα εγκαίνια που έγιναν στη Θεσσαλονίκη, όπως γνωρίζω γιατί ήμουν παρών, ήταν εκπρόσωπος και της Αξιωματικής Αντιπολίτευσης-, επενδυτικά έργα που πραγματοποιούνται με την αξιοποίηση ιδιωτικών πόρων και έχουν δημόσια λειτουργία.

Συγκεκριμένα, στο πλαίσιο της ανάληψης διαχείρισης και λειτουργίας των δεκατεσσάρων αεροδρομίων, η «FRAPORT» υλοποίησε ένα ολοκληρωμένο πλάνο για την ανάπτυξή τους, πλάνο που περιελάμβανε άμεσες αλλά και σε βάθος χρόνου εργασίες και έργα ανάπτυξης των υποδομών στα αεροδρόμια, που συμβάλλουν καθοριστικά στην αύξηση του αριθμού των επιβατών και στη βελτίωση της ταξιδιωτικής τους εμπειρίας.

Η επένδυση αυτή ξεκίνησε τον Απρίλιο του 2017, παράλληλα με την έναρξη της παραχώρησης για τη διαχείριση και ανάπτυξη έντεκα αεροδρομίων σε νησιά και τρία στην ηπειρωτική Ελλάδα. Οι εργασίες αυτές δεν σταμάτησαν κατά τη διάρκεια των καλοκαιρινών μηνών τα τρία πρώτα έτη που υπήρχε και υψηλή επιβατική κίνηση, ενώ συνεχίστηκαν και εν μέσω της πανδημίας ξεπερνώντας εν τέλει τις δυσκολίες και τα τεράστια εμπόδια που προέκυψαν.

Τελικά, τα έργα και στα δεκατέσσερα αεροδρόμια ολοκληρώθηκαν τον Ιανουάριο του 2021, νωρίτερα από τη συμβατική υποχρέωση η οποία είχε τεθεί για τον Απρίλιο του 2021.

Συνολικά, η επίδραση της συμφωνίας με τη «FRAPORT» στο ΑΕΠ της χώρας ξεπέρασε μόνο μέσα στον πρώτο χρόνο τα 300 εκατομμύρια ευρώ. Διπλασίασε την απασχόληση και θα αυξήσει σημαντικά την κίνηση των επισκεπτών σε πάρα πολύ σημαντικούς ελληνικούς τουριστικούς προορισμούς.

Κυρίες και κύριοι συνάδελφοι, στην περίπτωση του «Διεθνούς Αερολιμένος Αθηνών» χορηγείται οικονομική ενίσχυση στην εταιρεία για την αποκατάσταση άμεσα συναρτόμενης με την πανδημία του κορωνοϊού ζημίας που υπέστη κατά το έτος 2020. Το ποσό αυτό μπορεί να φτάνει έως τα 130 εκατομμύρια ευρώ και χορηγείται ως ακολούθως: με τη μορφή άμεσης επιχορήγησης έως του ποσού των 51,6 εκατομμυρίων ευρώ και με τη μορφή συμψηφισμού υποχρεώσεων καταβολής αμοιβής για τη χορήγηση δικαιωμάτων, σύμφωνα με τη σύμβαση ανάπτυξης αεροδρομίου, ύψους έως 78,4 εκατομμυρίων ευρώ για τα έτη 2020, 2021 και 2022.

Ο συμψηφισμός τόσο ανά έτος όσο και στο σύνολο δεν δύναται να υπερβαίνει αυτά τα ποσά. Σε περίπτωση δε που διαπιστωθεί ότι η καταβλητέα αμοιβή είναι μεγαλύτερη για κάποιο από τα ανωτέρω έτη, τότε ο «Διεθνής Αερολιμένας Αθηνών» υποχρεούται στην καταβολή του υπερβάλλοντος ποσού για το αντίστοιχο έτος.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Και στην περίπτωση του «Διεθνούς Αερολιμένος Αθηνών» προκρίθηκε και συμφωνήθηκε, στο μέτρο του δυνατού, η λύση της ενίσχυσης μέσω συμψηφισμού με υποχρεώσεις πληρωμής της εταιρείας έναντι της άμεσης επιχορήγησης και πάλι με γνώμονα τη βέλτιστη αξιοποίηση και εξυπηρέτηση των δημοσίων οικονομικών.

Σημειώνεται ότι το ποσό της ενίσχυσης τελεί υπό την αίρεση της έγκρισης της Ευρωπαϊκής Επιτροπής για το οικονομικό έτος 2020, όπου και θα καθορίζεται η χρονική περίοδος για την οποία εγκρίνεται η ενίσχυση καθώς και το ακριβές ύψος αυτής.

Είναι σημαντικό να τονιστεί ότι, σύμφωνα με μελέτη του ΙΟΒΕ το Νοέμβριο του 2018, η λειτουργία του οικονομικού συστήματος του «Διεθνούς Αερολιμένος Αθηνών» εκτιμάται ότι συνεισέφερε 3,4 δισεκατομμύρια ευρώ σε όρους ΑΕΠ το 2017, ενώ σε όρους ταξιδιωτικών εισπράξεων εκτιμάται ότι συνεισέφερε 2,9 δισεκατομμύρια ευρώ το 2017, μέγεθος που αντιστοιχεί στο 20% του συνόλου ταξιδιωτικών εισπράξεων της χώρας.

Μάλιστα, ο «Διεθνής Αερολιμένας Αθηνών», ανταποκρινόμενος στον κρίσιμο ρόλο του ως φορέα λειτουργίας και διαχείρισης μιας στρατηγικής υποδομής για τη χώρα, συνέχισε καθ’ όλη τη διάρκεια του 2020 τη λειτουργία του αεροδρομίου, διασφαλίζοντας την εξυπηρέτηση της ελάχιστης εναπομείνασας εμπορικής αεροπορικής κίνησης, αλλά και των εθνικών αναγκών στο πλαίσιο της κρίσης. Ωστόσο, η συνέχιση της λειτουργίας του με ταυτόχρονη σχεδόν καθολική έλλειψη εσόδων έχει ιδιαίτερα επιβαρυντικές συνέπειες στην επιχειρηματική βιωσιμότητα της εταιρείας και στη διατήρηση των θέσεων απασχόλησης.

Ο «Διεθνής Αερολιμένας Αθηνών» υποχρεούται να υποβάλει έως τις 31-12-2021 στις αρμόδιες υπηρεσίες των Υπουργείων Οικονομικών και Υποδομών και Μεταφορών πλήρη έκθεση των λειτουργικών εσόδων και εξόδων, που συνδέονται με τη δραστηριότητα της εταιρείας για την περίοδο της οικονομικής ενίσχυσης, πιστοποιημένα από ανεξάρτητη εταιρεία, προκειμένου να επιβεβαιωθεί ότι δεν υφίσταται η περιβάλλουσα οικονομική ενίσχυση της εταιρείας.

Εάν η διαπιστωθείσα ζημία υπολείπεται του ποσού της εγκεκριμένης οικονομικής ενίσχυσης, τότε για το υπερβάλλον ποσό δεν θα διενεργείται συμψηφισμός για τα επόμενα έτη. Εφόσον εξακολουθεί να υφίσταται υπερβάλλον ποσό για το οποίο έχει ήδη διενεργηθεί καταβολή ή συμψηφισμός, αυτό ανακτάται.

Με κοινή απόφαση των Υπουργών Οικονομικών και Υποδομών και Μεταφορών καθορίζονται η διαδικασία διακρίβωσης υπερβάλλουσας οικονομικής ενίσχυσης της εταιρείας, η διαδικασία και το επιτόκιο ανάκτησης υπερβάλλουσας οικονομικής ενίσχυσης για το ελληνικό δημόσιο, η διαδικασία βεβαίωσής της σε περίπτωση μη εμπρόθεσμης επιστροφής της, η αρμόδια για τις παραπάνω ενέργειες υπηρεσία και κάθε άλλη αναγκαία για την εφαρμογή του παρόντος λεπτομέρεια.

Συμπερασματικά, κυρίες και κύριοι συνάδελφοι, με το παρόν σχέδιο νόμου το Υπουργείο Οικονομικών και συνολικά η Κυβέρνηση παρέχουν ενεργά τη δίκαιη και αναλογική αρωγή τους σε στρατηγικής σημασίας υποδομές της χώρας, προλαμβάνοντας συνέπειες με σημαντικές προεκτάσεις, οικονομικές και κοινωνικές, που επηρεάζουν άμεσα και έμμεσα το σύνολο του πληθυσμού της χώρας, ιδιαίτερα των εργαζομένων στον κλάδο των αερομεταφορών, τους εργαζόμενους στον ευρύτερο τομέα του τουρισμού, αλλά και τους πολίτες που κάνουν χρήση των εν λόγω υπηρεσιών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα τον λόγο. Έγινε παραποίηση των λεγόμενων μου από τον κύριο Υπουργό και θα ήθελα να κάνω διόρθωση με βάση τον Κανονισμό.

**ΠΡΟΕΔΡΕΥΩΝ (Απόστολος Αβδελάς):** Δεν γίνεται. Δεν έγινε παραποίηση. Άκουσα αυτά που σας είπε. Δεν έγινε καμμία παραποίηση. Δεν υπάρχει ούτε προσωπικό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Θα ήθελα να τεκμηριώσω την παραποίηση των λεγομένων.

**ΠΡΟΕΔΡΕΥΩΝ (Απόστολος Αβδελάς):** Όχι, κύριε συνάδελφε.

Και ο κ. Βιλιάρδος δίπλα σας έχει παράπονα. Άκουσα τι είπε ο κύριος Υπουργός. Δεν υπάρχει περίπτωση να σας δώσω τον λόγο. Ό,τι θέλετε να τα πείτε στον Κοινοβουλευτικό σας Εκπρόσωπο.

Θα ήθελα να κάνω μία μικρή ενημέρωση. Θα δώσω τον λόγο τώρα στον κ. Μιχάλη Κατρίνη, τον Κοινοβουλευτικό Εκπρόσωπο του Κινήματος Αλλαγής. Στη συνέχεια θα μιλήσουν τρεις Βουλευτές ο κ. Αμανατίδης, η κ. Παπανάτσιου και ο κ. Λοβέρδος από το Κίνημα Αλλαγής και μετά ζήτησε τον λόγο -και θα τον έχει- ο Κοινοβουλευτικός Εκπρόσωπος από την Ελληνική Λύση, ο κ. Χήτας.

Ορίστε, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, επιτρέψτε μου πριν ξεκινήσω την τοποθέτησή μου να κάνω μία σύντομη αναφορά με αφορμή την σημερινή ημέρα που συμπληρώνονται είκοσι πέντε χρόνια από την ημέρα, που έφυγε ο Ανδρέας Παπανδρέου.

Στις πολύ κρίσιμες μέρες, που ζούμε η μνήμη του Ανδρέα Παπανδρέου παραμένει ζωντανή για τον λαό που τον έζησε, τον αγάπησε και τον τίμησε, πολύτιμη ασπίδα και συνάμα παρηγοριά για εκατομμύρια Έλληνες στην καρδιά και την ψυχή των οποίων μίλησε. Ο άνθρωπος, που κατάφερε να ενώσει τους Έλληνες και να κατοχυρώσει τις δημοκρατικές ελευθερίες. Ο πολιτικός που έδωσε υπερηφάνεια, αξιοπρέπεια και ευκαιρίες στους μη προνομιούχους τους οποίους με συνέπεια υπηρέτησε και τη μοίρα των οποίων άλλαξε. Ο ηγέτης που γνώριζε να μάχεται κόντρα ακόμα και στους διεθνείς συσχετισμούς και εξέφρασε τον γνήσιο πατριωτισμό που στηρίζεται στην εθνική ανεξαρτησία, την αποφασιστικότητα και την εθνική ενότητα.

Όσο και αν κάποιοι προσπαθούν να διαγράψουν την ιστορία και να συκοφαντήσουν τον Ανδρέα Παπανδρέου η προσπάθειά τους πέφτει στο κενό, γιατί ο Ανδρέας Παπανδρέου συνομίλησε με την ιστορία και οι περίοδοι διακυβέρνησής του αποτελούν σημείο αναφοράς για όλους τους πολίτες ακόμα και για όσους δεν τον ψήφισαν. Οι ιδέες, οι αγώνες και το έργο του αποτελούν για εμάς πολύτιμη παρακαταθήκη, αλλά και συνάμα πηγή έμπνευσης σε μια πολιτικά άνυδρη και σκληρή εποχή.

Το ΠΑΣΟΚ και το Κίνημα Αλλαγής ήταν και θα είναι ο πυρήνας της νέας αλλαγής που έχει ανάγκη η χώρα μέσα από ένα νέο κοινωνικό συμβόλαιο με τις κοινωνικές δυνάμεις της εργασίας και της παραγωγής για μια πολιτεία απαλλαγμένη από τον έλεγχο της οικονομικής ολιγαρχίας, όπως χαρακτηριστικά έλεγε ο ίδιος.

Και θα ήθελα να συνδέσω την τοποθέτησή μου στη μνήμη του Ανδρέα Παπανδρέου με τον πρόσφατο πίνακα, που είδε το φως της δημοσιότητας, της ΕΛΣΤΑΤ όπου καταγράφεται αύξηση του δείκτη κοινωνικής ανισότητας, κάτι για το οποίο πάλεψε το ΠΑΣΟΚ και ο Ανδρέας Παπανδρέου, ώστε να αμβλυνθούν οι κοινωνικές ανισότητες. Σύμφωνα, λοιπόν, με αυτήν την έκθεση στέρηση βασικών αγαθών και υπηρεσιών αφορά όχι μόνο πλέον τα χαμηλά εισοδήματα, αλλά μέρος και του μη φτωχού πληθυσμού με το 49,5% των μη φτωχών νοικοκυριών να δηλώνει αδυναμία να καλύψει έκτακτες, αλλά αναγκαίες δαπάνες κάτω από 400 ευρώ.

Τους τελευταίους δώδεκα μήνες ένα στα πέντε νοικοκυριά δηλώνει ότι το εισόδημά του μειώθηκε, ενώ μόλις 5,5% δηλώνει ότι αυξήθηκε, ενώ εμφανίζεται και φέτος υποχώρηση του κατά κεφαλήν ΑΕΠ στο 64% σε σχέση με τον ευρωπαϊκό μέσο όρο σε μια σταθερά πτωτική πορεία τα τελευταία χρόνια.

Και μια και αναφέρομαι στα στοιχεία της ΕΛΣΤΑΤ δεν θα μπορούσα, κυρίες και κύριοι συνάδελφοι, να αποφύγω τον πειρασμό και να ζητήσω την άποψη της και της Κυβέρνησης για την τοποθέτηση του Ανδρέα Γεωργίου στην ανεξάρτητη αρχή, που εποπτεύει το Ευρωπαϊκό Στατιστικό Σύστημα από το Ευρωπαϊκό Κοινοβούλιο, του ανθρώπου, που για έντεκα χρόνια ταλαιπωρήθηκε με την κατηγορία ότι φούσκωσε τα ελλείμματα της πενταετίας Καραμανλή και οδήγησε τη χώρα στα μνημόνια και παρά τα αθωωτικά βουλεύματα του Συμβουλίου Εφετών ασκήθηκε τρεις φορές αναίρεση από τον Άρειο Πάγο, γεγονός πρωτοφανές για τα δικαστικά χρονικά της χώρας.

Αξιοσημείωτο είναι μάλιστα ότι σαράντα έξι Βουλευτές ψήφισαν υπέρ, δύο κατά και οκτώ απείχαν στην επιτροπή στην οποία συμμετέχει ένας Βουλευτής από τη Νέα Δημοκρατία, ένας Βουλευτής από το ΣΥΡΙΖΑ και ένας Βουλευτής από το Κομμουνιστικό Κόμμα. Θα ήταν, λοιπόν, ενδιαφέρον να ακούσουμε και την άποψη της Κυβέρνησης, αλλά και της Νέας Δημοκρατίας γι’ αυτήν την επιλογή που νομίζω ότι δικαιώνει έναν άνθρωπο, ο οποίος έκανε πολύ απλά τη δουλειά του, αποτύπωσε τη φρενήρη διακυβέρνηση της πενταετίας Καραμανλή και βρέθηκε στο στόχαστρο πολιτικών και όχι μόνο κύκλων για πάνω από δέκα χρόνια κατηγορούμενος άδικα.

Και μια και ο Υπουργός αναφέρθηκε πριν στα στοιχεία φορολογικής πολιτικής, που μάλιστα είπε ότι τα παρέθεσε και στο Υπουργικό Συμβούλιο με μια σειρά επιλογών, οι οποίες αποδεικνύουν την φιλική προσέγγιση της Κυβέρνησης στις επιχειρήσεις και όσον αφορά την κατεύθυνση μείωσης της φορολογίας έχει ενδιαφέρον να δούμε με βάση τα στοιχεία που ανακοινώθηκαν στην τελευταία έκθεση του IMD από την Ελβετία για την ανταγωνιστικότητα της ελληνικής οικονομίας, όπου ανάμεσα σε εξήντα τέσσερις χώρες η Ελλάδα είναι εξηκοστή δεύτερη όσον αφορά το χρέος, πεντηκοστή έβδομη όσον αφορά την πιστοληπτική ικανότητα και εξηκοστή τρίτη ανάμεσα στις εξήντα τέσσερις χώρες -το ξαναλέω, γιατί πανηγύριζε ο κ. Γεωργιάδης, εξηκοστή τρίτη ανάμεσα στις εξήντα τέσσερις χώρες- όσον αφορά τις επενδύσεις παγίου κεφαλαίου.

Στον τομέα της κυβερνητικής αποτελεσματικότητας, τον οποίο θα έπρεπε τα στελέχη της Κυβέρνησης να κοιτούν, για να κοιτούν τον εαυτό τους στον καθρέφτη και να αναρωτιόνται και να απαντούν αν τα πάνε καλά, η Ελλάδα παραμείνει στάσιμη το 2020 στην πεντηκοστή δεύτερη θέση, όπως το 2019.

Στη δε φορολογική πολιτική -και εδώ έρχομαι να συνδέσω σε σχέση με αυτό που είπε ο Υπουργός- ο οποίος είναι υποδείκτης του δείκτη κυβερνητικής αποτελεσματικότητας η Ελλάδα είναι εξηκοστή πρώτη ανάμεσα σε εξήντα τέσσερις χώρες. Θυμίζω ότι με βάση το δείκτη Tax Foundation στην ενδιάμεση έκθεση της Τράπεζας της Ελλάδος η χώρα μας παραμένει στην εικοστή ένατη θέση στη φορολογική πολιτική και στην αξιολόγηση των στελεχών του δείκτη IMD το τρίτο πιο αδύναμο σημείο της χώρας είναι το φορολογικό καθεστώς.

Αυτό νομίζω, κύριε Υπουργέ, θα έπρεπε να σας προβληματίσει σε σχέση και με αυτά, που προεκλογικά είπατε ότι θα κάνετε με τη φορολογική πολιτική και σε σχέση με αυτά που εκλαμβάνουν όχι οι πολιτικοί σας αντίπαλοι, αλλά οι αγορές για την αποτελεσματικότητα των μέτρων σε σχέση με τη φορολογική πολιτική.

Μάλιστα, στις συστάσεις -και είναι αξιοσημείωτο να αναφερθούν- αναφέρεται η εισαγωγή μέτρων για να περιοριστούν οι οικονομικές συνέπειες της κρίσης, αλλά και η διευκόλυνση πρόσβασης των επιχειρήσεων στη χρηματοδότηση, στοιχείο που αναφέρεται και στην προχθεσινή έκθεση χρηματοπιστωτικής σταθερότητας της Τράπεζας της Ελλάδος που αναφέρει συγκεκριμένα ότι η χρηματοδότηση προς τις επιχειρήσεις θα μπορούσε να είναι ισχυρότερη δεδομένων των συνθηκών ρευστότητας των τραπεζών.

Και μια και μιλάμε για το νομοσχέδιο στο οποίο συνολικά η συνεισφορά του δημοσίου θα κυμανθεί λίγο πάνω από τα 300 εκατομμύρια ευρώ είναι ίσως ενδιαφέρον, ίσως είναι και τυχαίο, ότι με βάση την πρόσφατη ανακοίνωσή σας για την αύξηση των αντικειμενικών αξιών επιδιώκετε επιπλέον έσοδα, που θα κυμαίνονται 200 με 250 εκατομμύρια ευρώ το χρόνο, περίπου όσα αυτή τη στιγμή με τη σύμβαση άμεσα ή έμμεσα δίνονται για την στήριξη των περιφερειακών αεροδρομίων και του «Διεθνούς Αερολιμένος Αθηνών». Η αύξηση αντικειμενικών αξιών συμπαρασύρει είκοσι φόρους ακίνητης περιουσίας, αλλά ταυτόχρονα -και εδώ είναι το σημαντικό- είναι ορατός ο κίνδυνος να χαθούν μια σειρά από πολλά κοινωνικά επιδόματα: Ελάχιστο εγγυημένο εισόδημα, αφού η φορολογητέα αξία συνολικά δεν πρέπει να ξεπερνά τα 150.000 ευρώ για να δοθεί αυτό το επίδομα, άρα θα αλλάξει ο αριθμός των δικαιούχων.

Κοινωνικό τιμολόγιο της ΔΕΗ, όπου συνολικά η αξία δεν πρέπει να υπερβαίνει τις 180.000 ευρώ. Επίδομα στέγασης με απώλεια για τον δικαιούχο, αν υπερβεί το όριο των 180.000 ευρώ, έως και 2.200 ευρώ τον χρόνο. Και επίδομα θέρμανσης με ανώτατο όριο τα 130.000 ευρώ, με απώλειες που θα φτάσουν έως και τα 650 ευρώ τον χρόνο.

Η Κυβέρνηση λέει ότι επιτέλους θα πληρώσουν οι ιδιοκτήτες σε περιοχές, που υποφορολογούνται και διαθέτουν πολυτελείς κατοικίες και ακίνητα. Εγώ να το δεχτώ.

Θα προχωρήσετε, όμως, κύριε Υπουργέ, σε αναπροσαρμογή των περιουσιακών κριτηρίων, ώστε να μην χαθούν μία σειρά από κοινωνικά επιδόματα τα οποία πηγαίνουν σε αδύναμους συμπολίτες μας;

Επιπλέον, μια παράπλευρη συνέπεια της αύξησης των αντικειμενικών είναι η αύξηση στην αξία προσδιορισμού της ιδιοκατοίκησης, με συνέπεια την αύξηση των τεκμηρίων. Πολλοί θα δουν ότι το εισόδημά τους δεν επαρκεί πλέον για να καλύψει το νέο ύψος του τεκμηρίου ιδιοκατοίκησης με την εφαρμογή των νέων αντικειμενικών αξιών.

Ακόμα και ο εξωδικαστικός μηχανισμός ρύθμισης, που έχει διαφημιστεί τόσο πολύ από την Κυβέρνηση, επηρεάζεται, καθώς για την ίδια περιουσία η δόση που θα πρέπει να καταβληθεί από τον οφειλέτη είναι μεγαλύτερη το 2022 σε σχέση με το 2021, αφού το ποσό που καταβάλλει ο οφειλέτης δεν μπορεί να είναι μικρότερο από την αντικειμενική αξία των ακινήτων. Επιπλέον, θα έχουμε αύξηση κατά εκατοντάδες χιλιάδες των υπόχρεων καταβολής συμπληρωματικού φόρου λόγω αυτής της αύξησης. Άρα, νομίζω ότι μια σειρά συμπολιτών μας θα δουν τις δυσμενείς συνέπειες απ’ αυτή την αύξηση των αντικειμενικών αξιών.

Όσον αφορά το νομοσχέδιο, αν και αναφέρθηκε εκτενώς ο εισηγητής μας, ο Κώστας Σκανδαλίδης, αναλυτικά και διεξοδικά, κανείς δεν αμφισβητεί ότι υπάρχουν πολύ μεγάλες ζημιές σε όλους τους κλάδους της οικονομίας και προφανώς έχουν πληγεί οι αερομεταφορές με πολυεπίπεδες επιπτώσεις στον τουρισμό, την απασχόληση, το εμπόριο και γενικότερα στην ελληνική οικονομία. Αναφέρθηκε σε αυτά ο κ. Σπανάκης από τη Νέα Δημοκρατία. Με βάση την πρόσφατη έκθεση του Eurocontrol, τριακόσιες πενήντα χιλιάδες πτήσεις λιγότερες το 2020. Μάλιστα, εκτίμησε ότι μόλις το 2024 θα επανέλθει η κίνηση στα επίπεδα του 2019, με δεδομένο ότι θα έχουμε ικανοποιητικό αριθμό εμβολιασμών και δεν θα έχουμε και δυναμική επανεμφάνιση της πανδημίας το επόμενο διάστημα.

Εδώ, λοιπόν, έρχεται το ζήτημα για τα μέτρα στήριξης όλων των εμπλεκομένων στις αερομεταφορές. Το έχω πει πάλι στη Βουλή, κύριε Υπουργέ. Το λέω και σήμερα. Θεωρώ ότι δεν υπήρχε ενιαία αντιμετώπιση των επιχειρήσεων, που ασχολούνται με τις αερομεταφορές.

Λέει η έκθεση του Eurocontrol για την «AEGEAN» ότι κάνει διακόσιες τριάντα τέσσερις πτήσεις ημερησίως. Πρόκειται για μία εταιρεία που πήρε δάνεια και από το Ταμείο Εγγυοδοσίας και πρόσφατα στηρίχθηκε με νόμο που ψηφίστηκε στη Βουλή.

Την ίδια στιγμή, έτερη ελληνική εταιρεία, η «SKY EXPRESS», με τις μισές πτήσεις ημερησίως, όχι λίγες όμως, εκατό δεκαεπτά -πολύ σημαντικός αριθμός- δεν εγκρίθηκε από το Ταμείο Εγγυοδοσίας στην πρώτη φάση τουλάχιστον, παρά το γεγονός ότι πληρούσε τις προϋποθέσεις και είχε πιστοληπτική ικανότητα. Επίσης, δεν γνωρίζω αν υπάρχει κάποια πρόθεση από εσάς να στηρίξετε είτε αυτήν την εταιρεία είτε όλες τις υπόλοιπες εταιρείες -υπάρχουν και σχετικά αιτήματα- οι οποίες δραστηριοποιούνται στις αερομεταφορές και έχουν πληγεί.

Δημιουργούνται, λοιπόν, συνθήκες αθέμιτου ανταγωνισμού αυτή τη στιγμή στην αγορά των αερομεταφορών και εδώ θα πρέπει να ελεγχθεί και ο τρόπος στήριξης, που επιλέγει η Κυβέρνηση και για το γεγονός ότι δεν στηρίζει ή δεν επιτρέπει σε όλες τις εταιρείες να έχουν την εύνοια -όπως το είπατε χαρακτηριστικά και το συγκράτησα, κύριε Υπουργέ, «τη δίκαιη και αναλογική αρωγή της Κυβέρνησης»- αλλά, μας εντυπωσιάζει και η ευκολία και ο τρόπος με την οποία σπεύδετε να συνδράμετε χωρίς υπολογισμούς και με μία διαδικασία η οποία θα έπρεπε να είναι, νομίζω, πιο διαφανής από την αρχή. Δεν καταθέσατε σχετικά έγγραφα. Μόνο μετά από τις διαμαρτυρίες έγινε αυτή η σύσκεψη, που επιβεβαιώνει τις διαπιστώσεις για τους χειρισμούς.

Τι είναι, τέλος πάντων; Είναι προσωπικό αρχείο των ιδιωτικών εταιρειών οι μελέτες και τα οικονομικά μοντέλα με τα οποία τεκμηριώνονται αποζημιώσεις, που έρχονται σήμερα για κύρωση στη Βουλή; Θυμάστε τι έγινε με τη σύμβαση του Υπουργείου Παιδείας με τη «CISCO». Ελπίζω να μην είναι ανάλογη περίπτωση.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Επίσης, το δημόσιο παραδέχεται ευθύνες που ίσως δεν έχει και ανταποκρίνονται στο αίτημα της εταιρείας να την αποζημιώσει, με παραδοχές, μεθόδους και υπολογισμούς, που ανταποκρίνονται στις αποκλίσεις από τις προβλέψεις του περιβόητου οικονομικού μοντέλου, το οποίο δεν μπορεί να επιβεβαιωθεί αφού ήταν γνωστό μετά την επικαιροποίησή του.

Και ενώ αρχικά η Κυβέρνηση φαίνεται να αμφισβητούσε ότι συντρέχει γεγονός, ευθύνες δημοσίου, που είναι προαπαιτούμενο για να υλοποιηθεί η ρήτρα αποζημίωσης, παρ’ όλα αυτά η υπόθεση οδηγήθηκε στην Επιτροπή Επίλυσης Τεχνικής Διαφοράς, παρά την αρνητική απάντηση του Νομικού Συμβουλίου του Κράτους περί απαράδεκτου ισχυρισμού ως προς την ειδοποίηση ανωτέρας βίας και ότι η πανδημία δεν αποτελεί γεγονός ευθύνης του δημοσίου. Και σημαντικό στοιχείο στην αρνητική απόκριση του Νομικού Συμβουλίου του Κράτους αποτελεί το επιχείρημα ότι το οικονομικό μοντέλο δεν είναι δεσμευτικό, δεν υποβλήθηκε προς έγκριση από το δημόσιο και δεν θα μπορούσε ως εκ τούτου να εξεταστεί.

Στη συνέχεια βεβαίως υπήρξε συμφωνία και πλήρης αποδοχή των όρων και των αξιώσεων της εταιρείας για αποζημίωση με ένα ποσό που είναι αρκετά υψηλό. Είπα και πριν ότι οι εκτιμήσεις από το Eurocontrol μιλούν για σταδιακή επαναφορά το 2024 στα επίπεδα του 2019, άρα είναι ανοιχτό ενδεχόμενο, όχι μόνο το 2021, αλλά και το 2022 και τις επόμενες χρονιές να υπάρχει ανάλογου τύπου αποζημίωση…

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε συνάδελφε.

**ΜΙΧΑΗΛ ΚΑΤΡΙΝΗΣ:** …δεν προβλέπεται θεαματική βελτίωση της κίνησης των αεροπορικών μεταφορών, παρά τις θετικές ενδείξεις για τα αεροδρόμια Ρόδου, Κω, Μυκόνου και Σαντορίνης.

Ολοκληρώνω, κύριε Πρόεδρε.

Νομίζω, κυρίες και κύριοι συνάδελφοι, ότι η δίκαιη και αναλογική αρωγή, που επικαλείται η Κυβέρνηση θα πρέπει να αφορά όλες τις επιχειρήσεις που έχουν υποστεί πλήγμα από τις συνέπειες του κορωνοϊού. Είναι κάτι το οποίο το επόμενο διάστημα, όταν πλέον θα ξεπαγώσουν τα μέτρα αναστολής από τις τράπεζες, την εφορία και τα ασφαλιστικά ταμεία και θα αρθούν τα όποια μέτρα στήριξης από την Κυβέρνηση, θα είναι ζητούμενο και κρίσιμο θέμα για την επιβίωση χιλιάδων μικρομεσαίων επιχειρήσεων. Και εκεί θα γίνει η πολιτική αποτίμηση από εμάς και όχι μόνο, και από τις επιχειρήσεις και τους ενδιαφερόμενους, κατά πόσο η Κυβέρνηση από την αρχή της πανδημίας μέχρι και σήμερα και μέχρι το κρίσιμο διάστημα μετά το καλοκαίρι εφάρμοσε μέτρα δίκαιης και αναλογικής στήριξης για όλες τις επιχειρήσεις ή απλώς είχε προνομιακή μεταχείριση σε συγκεκριμένους κλάδους, πάντα υπό την πίεση διαφόρων παραγόντων.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο κ. Γεώργιος Αμανατίδης, ο Κοζανίτης, από τη Νέα Δημοκρατία.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, κύριε Πρόεδρε.

Απλώς, την προηγούμενη εβδομάδα είπατε για άλλο συνάδελφο «από την ωραία Πάτρα» και δεν είπατε τώρα «από την ωραία Κοζάνη».

**ΠΡΟΕΔΡΕΥΩΝ (Απόστολος Αβδελάς):** Την πανέμορφη Κοζάνη, με τα Σέρβια, με τη λίμνη, με την Πτολεμαΐδα, με τη Βλάστη. Τώρα είναι ωραία στη Βλάστη. Όποιος δεν έχει πάει, να πάει.

**ΓΕΩΡΓΙΟΣ ΑΜΑΝΑΤΙΔΗΣ:** Σας ευχαριστώ.

Κύριε Υπουργέ, αγαπητοί συνάδελφοι, είχα σκοπό να αναλύσω περαιτέρω μερικά στοιχεία, αλλά ο Υπουργός, όπως πάντα αποδεικτικός και αναλυτικός, με κάλυψε στο θέμα αυτό.

Ξεκινώντας να πω ότι με το παρόν σχέδιο νόμου υλοποιούμε ό,τι υλοποιήσαμε μέχρι τώρα για την οικονομία και την κοινωνία, για τους άλλους τομείς. Στηρίζουμε τις εταιρείες, αλλά και τους εργαζόμενους σε αυτή. Και ταυτόχρονα στηρίζουμε, εννοείται, και τις οικονομικές δραστηριότητες που στρέφονται γύρω από τον τομέα των αερομεταφορών.

Κατ’ αρχάς, ένα είναι δεδομένο, ότι την προηγούμενη περίοδο οι πολύμηνοι περιορισμοί επέδρασαν αρνητικά στη μετακίνηση των επιβατών με τα αεροσκάφη και επομένως αυτό είχε ως αποτέλεσμα οι αεροπορικές μετακινήσεις να είναι σχεδόν απαγορευτικές και άρα την επιβάρυνση των εταιρειών αυτών.

Με το παρόν σχέδιο νόμου προσπαθούμε, θέλουμε, επιδιώκουμε να αποκατασταθούν οι ζημιές στις εταιρείες αυτές λόγω των περιορισμών που το ελληνικό δημόσιο έθεσε –επαναλαμβάνω- και μετά από αυτό να συνεχιστεί η εύρυθμη λειτουργία τους, ενισχύοντας τον τουρισμό και τη μεταφορική κίνηση. Δεν υπάρχει διακριτή μεταχείριση γιατί έγινε, όπως είπα νωρίτερα, στο σύνολο της οικονομίας και της κοινωνίας.

Ξεκινάω με το πρώτο άρθρο όπου ενισχύεται η εταιρεία «Fraport Περιφερειακά Αεροδρόμια Ελλάδος Α» και αντίστοιχα Β. Και αυτό γιατί; Γιατί εφαρμόζουμε την πρόβλεψη στη σύμβαση η οποία είχε υπογραφεί όπου στην ουσία λέει ότι αν με ευθύνη του δημοσίου σταματήσει η δραστηριότητα της εταιρείας για κάποιο χρονικό διάστημα -αναφέρει τρίμηνα ή και περισσότερο χρονικό διάστημα- τότε προβλέπεται ένας τρόπος καταβολής των αποζημιώσεων στις εταιρείες αυτές. Κι όταν λέμε των αποζημιώσεων δηλαδή λόγω του χασίματος των εσόδων, εννοούμε ασφαλώς των καθαρών κερδών των εταιρειών αυτών.

Τώρα εξαιτίας των μέτρων της πανδημίας υπάρχει, με βάση τα προβλεπόμενα στη σύμβαση, η έννοια του «γεγονότος ευθύνης δημοσίου» και επομένως συμφωνείται με τον τρόπο αυτό να γίνει η καταβολή της αποζημίωσης στην εταιρεία αυτή. Όπως είπε και ο Υπουργός, η αποζημίωση αυτή δεν δίνεται με ρευστό, δηλαδή δεν εκταμιεύει ο κρατικός προϋπολογισμός λεφτά, αλλά επί της ουσίας απομειώνονται τα ποσά τα οποία η εταιρεία θα έπρεπε να δώσει λόγω της παραχώρησης στο ελληνικό δημόσιο. Τα ποσά αναφέρθηκαν. Δεν χρειάζεται να τα πω και εγώ περισσότερο και μάλιστα είναι τα ποσά των κερδών προ φόρων, τόκων και αποσβέσεων του έτους 2020. Επομένως, υπάρχει ένας συγκεκριμένος τρόπος υπολογισμού των ποσών.

Να πω, επίσης, γιατί είναι σημαντική υποστήριξη του κλάδου των αερομεταφορών και των συγκεκριμένων εταιρειών. Είναι σημαντική γιατί αν αναλογιστεί κανείς ότι η επίδραση στο ΑΕΠ της χώρας από τη λειτουργία τους μόνο τον χρόνο ξεπέρασε τα 300 εκατομμύρια ευρώ. Ειπώθηκαν από τον Υπουργό νούμερα όπως τα 3,4 δισεκατομμύρια ευρώ, που προστίθενται στο ΑΕΠ της χώρας, τα 2,9 εκατομμύρια ευρώ, που αντιστοιχούν στην τουριστική κίνηση και ούτω καθεξής και δεν θα τα αναλύσω.

Με το άρθρο δεύτερο χορηγείται οικονομική ενίσχυση στην εταιρεία «Διεθνής Αερολιμένας Αθηνών». Εδώ εφαρμόζεται το περιβόητο άρθρο 107 της συνθήκης της Ευρωπαϊκής Ένωσης το οποίο εφαρμόζεται σε συγκεκριμένες περιπτώσεις ή περιοχές. Πληρούνται οι προϋποθέσεις για την εφαρμογή αυτού του άρθρου. Και να πω ότι η εταιρεία «Διεθνής Αερολιμένας Αθηνών» συνέχισε τη λειτουργία της, πράγμα που σημαίνει ότι συνέχισε να επιβαρύνεται με τα πάγια, τα ελαστικά έξοδα και ως εκ τούτου δημιουργήθηκαν συνθήκες ασφυξίας για την εταιρεία και θα πρέπει να υποστηριχθεί. Δεν είχε, όπως είναι φυσικό, σχεδόν καθολικά στις ενέργειες και στη λειτουργία της έσοδα και δημιουργείται ένα τεράστιο κενό και στην ανάγκη ενίσχυσης για να συνεχίσει να διατηρεί το προσωπικό και να στηρίζει την τουριστική κίνηση της χώρας.

Για τα 130 εκατομμύρια, που προβλέπονται κατά μέγιστον αναφέρθηκε ο κ. Υπουργός. Αν και ακούστηκε ότι είναι τεράστια ποσά, να προσθέσω και εγώ σε αυτά που ειπώθηκαν ότι είναι αντίστοιχα με αυτά της Πορτογαλίας, αντίστοιχα με αυτά, που δόθηκαν στα άλλα κράτη Γερμανία, Βέλγιο, Ρουμανία, Βουλγαρία κ.λπ.. Με τον τρόπο αυτό δεν στηρίζουμε σώνει και καλά την εταιρεία «Διεθνής Αερολιμένας Αθηνών», αλλά επιτρέψτε μου να πω στηρίζουμε την ελληνική οικονομία και έμμεσα και την ελληνική κοινωνία, καθόσον υπάρχουν εργαζόμενοι στην εταιρεία και στις εταιρείες αυτές.

Αγαπητοί συνάδελφοι, για το θέμα αυτό ή θα πει κανείς πολλά πράγματα γιατί πρέπει να αναλύσει τα νούμερα ή θα πρέπει να μιλήσει σε επίπεδο πολιτικής. Εγώ αρκέστηκα σε αυτά που ακούσατε νωρίτερα και κλείνοντας θα ήθελα να πω ότι μέσα από μία συστηματική δουλειά, που έγινε από την Κυβέρνηση και βέβαια με τη συνεργατική σχέση με τους πολίτες και τους επαγγελματίες, ευνοήθηκαν η συνέχιση της εμπιστοσύνης των χρηματαγορών προς τη χώρα μας -το ζούμε καθημερινά όταν βγαίνουμε στις αγορές- η συνέχιση της εμπιστοσύνης των πολιτών της Ευρώπης, του κόσμου προς τη χώρα μας για τις συνθήκες ασφάλειας που μπορεί να προσφέρει, η ενίσχυση της εικόνας της χώρας μας ως χώρας για εργασία και τουρισμό, η ανάδειξη της κληρονομιάς της χώρας μας και η ανάδειξη της χώρας μας ως μια περιοχή πράσινης και βιώσιμης ανάπτυξης.

Με βάση τα ανωτέρω, αναμένεται με τις ρυθμίσεις, που πιστεύουμε ότι θα εγκριθούν, η ενίσχυση της ελκυστικότητας που θα αποτυπωθεί με την αυξημένη επισκεψιμότητα στην περιοχή μας. Την περίοδο αυτή, που επιθυμούμε να αναδείξουμε ότι οι υποδομές μας θα είναι έτοιμες να εξυπηρετήσουν τη ζήτηση για μεταφορικές υπηρεσίες, η ανάγκη της υπερψήφισης του παρόντος σχεδίου νόμου είναι αναπόφευκτη και μία ενέργεια η οποία θα πρέπει να γίνει. Είναι ρυθμίσεις για τις οποίες εκτιμώ πως οι περισσότεροι, όλοι, θα πρέπει να συμφωνήσουμε γιατί τα αναμενόμενα αποτελέσματα αυτής της χρηματοδότησης θα δράσουν πολλαπλασιαστικά στην απασχόληση, στην εθνική οικονομία και στην ενίσχυση της χώρας μας στον διεθνή χώρο.

Με αυτές τις σκέψεις, όπως είναι φυσιολογικό, υπερψηφίζω το παρόν σχέδιο νόμου και σας ευχαριστώ πολύ που με ακούσατε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Αμανατίδη. Κι εμείς ευχαριστούμε.

Τον λόγο έχει η κ. Αικατερίνη Παπανάτσιου από τον ΣΥΡΙΖΑ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ:** Σας ευχαριστώ, κύριε Πρόεδρε.

Κύριε Υπουργέ, κατ’ αρχάς θα ήθελα να σας πω ότι όλα αυτά που μας ανακοινώσατε πριν από λίγο και που συχνά επικοινωνείτε ότι τα κάνετε όλα για όλους, σε καμμία περίπτωση δεν είναι για όλους. Μεροληπτείτε προς τα πολύ υψηλά εισοδήματα και προς τις πολύ υψηλές περιουσίες, εις βάρος της μεσαίας τάξης, που την εξαπατήσατε στις εκλογές του 2019.

Πώς τα κάνετε, όμως, όλα αυτά; Τα κάνετε γιατί βρήκατε τη χώρα εκτός μνημονίων, το χρέος ρυθμισμένο, τη χώρα να έχει βγει στις αγορές, τα ταμεία γεμάτα και μάλιστα ένα μαξιλαράκι για να κοιμάστε ήσυχοι με 37 δισεκατομμύρια. Δεν παραλάβατε μία χώρα όπως μάς την παραδώσαμε τον Γενάρη του 2015, με τα ταμεία άδεια. Με δυσκολία πληρώσαμε τότε μισθούς και συντάξεις τον Φλεβάρη του 2015.

Επίσης, δύο χρόνια τώρα το Σύμφωνο Σταθερότητας των χωρών της Ευρωζώνης είναι σε αναστολή και μάλλον θα συνεχιστεί και το 2022. Άρα, μην μας λέτε για τις φορολογικές ελαφρύνσεις, που έχετε κάνει και για τις φοροαπαλλαγές στα πολύ υψηλά εισοδήματα ότι γίνανε έτσι από μόνα τους και με τις δικές σας ενέργειες.

Ας δούμε τώρα το νομοσχέδιο. Συζητούμε σήμερα ένα νομοσχέδιο, που αφορά την ενίσχυση ενός, όντως, σημαντικού πυλώνα των μεταφορών και κατ’ επέκταση και της οικονομίας. Νομίζω ότι όλα τα κόμματα -έτσι ακούστηκε τουλάχιστον εδώ μέσα- ανεξάρτητα από την τελική τους τοποθέτηση ζήτησαν περισσότερη διαφάνεια για τα χρήματα του ελληνικού λαού.

Εμείς, από τη μεριά μας, ζητήσαμε να μάθουμε το περιεχόμενο των επιστολών μεταξύ της εταιρείας και του ελληνικού δημοσίου, αλλά και τα αποτελέσματα της μελέτης της «DELOITTE». Τα είπε και ο εισηγητής μας ο κ. Αλεξιάδης. Κατανοούμε ότι υπάρχουν ανάγκες που πρέπει να καλυφθούν, αλλά αυτές πρέπει να γίνουν με απόλυτη διαφάνεια, καθώς οι πολίτες θα κληθούν να πληρώσουν αυτές τις ενισχύσεις.

Επίσης, όπως λέει και ο Αναπληρωτής Υπουργός Οικονομικών εδώ πέρα, όλα αυτά θα τα πληρώσουν εκ των υστέρων οι φορολογούμενοι. Άρα, λοιπόν, για την όποια απόφαση παρθεί θα πρέπει, εφόσον θα τα επωμιστούν που θα τα επωμιστούν αυτά οι φορολογούμενοι όπως μας λέτε, τουλάχιστον να υπάρξει μια μέριμνα και για τους εργαζόμενους και να αποφύγουμε και φαινόμενα που είδαμε στην αρχή της πανδημίας με απολύσεις και μάλιστα μέσω sms.

Πρέπει δε να υπογραμμίσουμε ότι δεν αποτελεί πανάκεια να προσπαθεί η Κυβέρνηση να μεταθέτει σε όλα την ευθύνη στην κυβέρνηση του ΣΥΡΙΖΑ. Ο κύριος Υπουργός άφησε να εννοηθεί πως ό,τι γίνεται απορρέει από τη σύμβαση παραχώρησης του 2015. Κανείς δεν αναιρεί ότι υπάρχει μια συνέχεια σε τέτοιου είδους θέματα, που αφορούν συμβάσεις του δημοσίου, αλλά ο τρόπος χειρισμού δεν είναι κάτι το σταθερό. Το τόνισε και αυτό ο εισηγητής μας στην ομιλία του. Γι’ αυτό εμείς ζητάμε και διαφάνεια και καθαρή ενημέρωση.

Δεν υπάρχει αμφιβολία ότι μετά τη δυστοπία της πανδημίας η οικονομική δραστηριότητα έχει πληγεί ανεπανόρθωτα. Δυστυχώς, όμως, η Κυβέρνηση δείχνει μονομέρεια.

Συζητούμε, λοιπόν, το νομοσχέδιο το οποίο κατά την άποψη της Κυβέρνησης κρίνεται επιτακτικό. Ας δούμε, όμως, τι γίνεται και με τις υπόλοιπες επιχειρήσεις. Ο κύριος Υπουργός θα μας πει, βέβαια, εδώ νούμερα. Θα απαριθμήσει ενισχύσεις, θα αναφέρει το Ταμείο Ανάκαμψης και πάει λέγοντας. Η εικόνα, όμως, είναι διαφορετική για όποιον κυκλοφορεί στην αγορά. Εκεί υπάρχει τεράστια ανασφάλεια για το μέλλον των επιχειρήσεων, για τη διατήρηση των θέσεων εργασίας, αλλά και για τη διατήρηση του εισοδήματος των πολιτών.

Παράλληλα, τα τελευταία στοιχεία της ΕΛΣΤΑΤ για τις επιχειρήσεις τουρισμού και εστίασης δείχνουν τεράστια απώλεια τζίρου που υπερβαίνει τα 650 εκατομμύρια ευρώ μέσα στο πρώτο τρίμηνο του 2021 σε σχέση με το αντίστοιχο του 2020.

Εδώ θα ήθελα να αναφερθώ και στα προβλήματα, που έχουν ανακύψει με τις πληρωμές των δικαιούχων των προγραμμάτων των περιφερειών μέσω ΕΣΠΑ. Όσοι έχουν χάσει την ασφαλιστική ή φορολογική ενημερότητα μέσα στην πανδημία δεν μπορούν να εκταμιεύσουν, ενώ την ίδια στιγμή ακόμη και όσες επιχειρήσεις δικαιούνται ενίσχυση από το πολυδιαφημιζόμενο πρόγραμμα του ΕΣΠΑ για την εστίαση δεν έχουν λάβει ούτε ένα ευρώ. Και σε αυτό φαντάζομαι ότι θα ισχύει το ίδιο.

Ας μας απαντήσει ο κύριος Υπουργός, αν θέλει, στην τοποθέτησή του στο κλείσιμο.

Επίσης, πολλές είναι και οι επιχειρήσεις, που έχουν αποκλειστεί από το αντίστοιχο πρόγραμμα για τον τουρισμό.

Είναι χαρακτηριστικά τα παραδείγματα συσσωρευμένου χρέους και τα προβλήματα ρευστότητας των πολιτών και των επιχειρήσεων. Ζούμε μία άνευ προηγουμένου επίθεση σε δικαιώματα και δεδομένα με αφορμή την πανδημία.

Ο τελευταίος νόμος Χατζηδάκη - Μητσοτάκη για τα εργασιακά πλήττει την κοινωνική πλειοψηφία. Μειώνει άμεσα τα εισοδήματα των πολιτών, καταδικάζει τους νέους αυτής της χώρας σε ένα μέλλον μόνιμης επισφάλειας.

Επιπρόσθετα, μαζί με το άνοιγμα της οικονομικής δραστηριότητας, έχουμε την εφαρμογή του νέου Πτωχευτικού Κώδικα με παράλληλη άρση της προστασίας της πρώτης κατοικίας. Οι επαγγελματίες, τα νοικοκυριά, οι εργαζόμενοι είναι πλέον αντιμέτωποι με νέα χρέη, χωρίς προστασία και με τη ρευστοποίηση περιουσιών να κρέμεται από πάνω τους.

Κάθε μέρα ξεδιπλώνεται η βαριά πολιτική ατζέντα της Κυβέρνησής σας. Η Κυβέρνησή σας αρνείται να δεχτεί προτάσεις από την αντιπολίτευση, αρνείται να συζητήσει για τη διαχείριση του πανδημικού χρέους. Εμείς έχουμε καταθέσει τη δική μας πρόταση. Η μόνιμη απάντηση του οικονομικού επιτελείου είναι το Ταμείο Ανάκαμψης, το οποίο βέβαια και αυτό συντάχθηκε χωρίς διαβούλευση και, προφανώς, δεν αφορά την κοινωνική πλειοψηφία που πλήττεται τόσο από την πανδημία όσο και από το κυβερνητικό σχέδιο.

Δυστυχώς, φαίνεται η μονομέρεια σας. Δεν δουλεύετε για όλους. Εργάζεστε με βάση την αναδιάρθρωση της οικονομίας και τη συρρίκνωση των εισοδημάτων των πολλών. Και αντίστοιχα, εργάζεστε για την αντίστροφη αναδιανομή προς τα υψηλά εισοδηματικά κλιμάκια.

Το παρόν νομοσχέδιο μπορεί να το κρίνετε αναγκαίο σαν Κυβέρνηση, αλλά ακόμη πιο αναγκαία είναι η στήριξη της πραγματικής οικονομίας και όλων των πολιτών μετά την πανδημία. Πρέπει να δείτε τις απαντήσεις των Ελλήνων πολιτών στην πρόσφατη μελέτη του ΟΟΣΑ, σχετικά με τις επιπτώσεις της πανδημίας στα οικονομικά των πολιτών. Εκεί περίπου το 80% απάντησε ότι χρειάζεται περισσότερη κρατική παρέμβαση. Εσείς προωθείτε κρατική παρέμβαση, αλλά με ποιο τρόπο; Την προωθείτε για απορρύθμιση. Για άλλη μια φορά, λοιπόν, σας καλούμε να σταματήσετε αυτή την απορρύθμιση.

Εμείς θα είμαστε δίπλα στους πολίτες που ασφυκτιούν, θα είμαστε μέσα στην κοινωνία, θα είμαστε μαζί τους και θα παλέψουμε για να σας αποτρέψουμε, γιατί μόνο έτσι θα αμβλυνθούν οι κοινωνικές ανισότητες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Παπανάτσιου.

Τον λόγο έχει ο κ. Ανδρέας Λοβέρδος από το Κίνημα Αλλαγής, ο οποίος εκλέγεται στο Β1΄ Βόρειο Τομέα Αθηνών.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, όταν τέτοια θέματα, όπως το σημερινό, έρχονται στη Βουλή, εμάς στο ΠΑΣΟΚ, στο Κίνημα Αλλαγής μας ευχαριστεί να ανασύρουμε από τη μνήμη μας σχετικώς πρόσφατα ή και πρόσφατα γεγονότα και πολλά από αυτά τα οποία λέγονται μέσα στη Βουλή και έξω από τη Βουλή να τα θέτουμε υπ’ όψιν της κοινής γνώμης, εκείνων, δηλαδή, των πολιτών που ακούν τα όσα στην Αίθουσα διαμείβονται, για να μπορεί ο πολίτης που σταθμίζει, ο παρατηρητικός πολίτης, να καταλαβαίνει με ποιους, με ποιες έχει να κάνει.

Τι ωραίο θέμα το σημερινό, ειδικά αυτό που αφορά τα δεκατέσσερα αεροδρόμια και τον παραχωρησιούχο τους Α, Β «FRAPORT» και δεκατέσσερα αεροδρόμια. Εγώ δεν έχω εικόνα και των δεκατεσσάρων. Έχω, όμως, εικόνα κάποιων από αυτά.

Πριν, όμως, μεταφέρω την εμπειρία μου στην Εθνική Αντιπροσωπεία, κρίνω σκόπιμο να θυμίσω εκείνους και εκείνες, που έλεγαν ότι δεν θα επιτρέψουν να ολοκληρωθεί η διαδικασία της παραχώρησης, ότι θα ξαπλώνουν στους αεροδιαδρόμους για να εμποδίζουν την προσγείωση και την απογείωση των αεροπλάνων, θα, θα, θα, πράγματα που, φυσικά, δεν έκαναν όταν έγιναν κυβέρνηση. Και τότε μας ενημέρωσαν ότι κλαίγοντας υπογράφουν τις σχετικές συμβάσεις, που εν πάση περιπτώσει η Βουλή τις έκρινε όπως τις έκρινε και κάθε κόμμα έκανε αυτό, που έκανε στην Εθνική Αντιπροσωπεία -εμείς μέχρι τώρα σε αυτά που σας λέω υπήρξαμε συνεπείς- μέλη της κυβέρνησης την εποχή της παραχώρησης, μέλη της Εθνικής Αντιπροσωπείας ως κόμμα και την εποχή, που υπεγράφησαν από τον κ. Σπίρτζη -δεν τον βλέπω στην Αίθουσα- οι συμβάσεις εκείνες.

Τι έχει γίνει έκτοτε; Ποιο είναι το κριτήριο βάσει του οποίου κρίνουμε όχι τις ανακολουθίες, που είναι ο κανόνας στα πρόσφατα χρόνια της Βουλής, αλλά τουλάχιστον την ορθότητα της επιλογής το 2013, της κυβέρνησης Σαμαρά - Βενιζέλου; Είναι πώς εξελίχθηκε η διαδικασία με τα δεκατέσσερα αυτά αεροδρόμια. Έγινε λίφτινγκ; Δεν είμαι σε θέση να πω ακριβώς, κυρίες και κύριοι, γιατί έχω μπροστά μου τις συμβατικές υποχρεώσεις μία προς μία για όλα τα αεροδρόμια. Αυτό είναι καθήκον της Κυβέρνησης να μας το πει και να μας ενημερώσει και ημών να κάνουμε τον κατάλληλο, τον ενδεδειγμένο έλεγχο.

Σε ό,τι με αφορά, με τις εικόνες που έχω από το αεροδρόμιο των Χανίων, που ταξίδεψα το Δεκέμβριο το 2020 και της Σάμου, που χθες ταξίδεψε συνεργάτης μου -είναι τα πιο πρόσφατα που έχω, σημειωτέον ότι είχαμε απανωτά lockdown- μπορώ να διαβεβαιώσω ότι ως προς ζητήματα, που έχουν να κάνουν με την ασφάλεια -τόσο κρίσιμη για τα νησιά όπως η Σάμος- με την καθαριότητα, με τους χώρους υποδοχής, με τις επεκτάσεις κ.λπ., ωφελημένοι είναι οι πάντες. Ωφελημένη είναι η ελληνική πολιτεία, ωφελημένοι είναι οι Έλληνες και οι Ελληνίδες, ωφελημένοι είναι και οι τουρίστες και συνεπώς η χώρα. Για τα της εταιρείας δεν γνωρίζω. Τα στοιχεία αυτά δεν τα έχω, αλλά και δεν με αφορούν, πλην εκείνου του στοιχείου, που σχετίζεται με την πανδημία και με τις απαγορεύσεις των πτήσεων.

Έρχεστε λοιπόν σήμερα ως προς το θέμα αυτό εσείς να πείτε ναι στα 177 εκατομμύρια του κρατικού προϋπολογισμού, όχι επιδοτήσεων ή μεταβιβάσεων εν γένει που έρχονται από την Ένωση, αλλά δικού μας χρήματος, χρήματος των Ελληνίδων και των Ελλήνων. Και δεν θα μας είχε ξαφνιάσει τόσο πολύ το ποσό, -ενδεχομένως θα το σταθμίζαμε και από το γεγονός ότι δεν πρόκειται να καταβάλουμε χρήματα, αλλά για συμψηφισμό πρόκειται- αλλά θυμόμαστε πολύ καλά ότι το ελληνικό δημόσιο εμφανιζόταν να αντιδικεί γι’ αυτό το ποσό.

Και είναι πάρα πολύ αναγκαίο να μας πείτε τι ακριβώς συμβιβασμός έγινε, αν υπήρξαν υποχωρήσεις στα απαιτούμενα ποσά, πώς ακριβώς συνήφθη η συμφωνία αυτή την οποία η Βουλή καλείται να κυρώσει με τη συγκεκριμένη νομοθετική ρύθμιση.

Δεν μας έχετε πείσει, ειδικά όταν σας ζητήσαμε ρητά ορισμένα κείμενα τα οποία δεν τα δώσατε πριν τη συνεδρίαση της αρμόδιας επιτροπής, δεν τα δώσατε πριν τη συνεδρίαση της Ολομέλειας, αλλά όπως με ενημέρωσε τώρα ο Κοινοβουλευτικός μας Εκπρόσωπος, ο κ. Κατρίνης, παρουσιάσατε τώρα κάποια στοιχεία στην Ολομέλεια την τελευταία στιγμή που δεν μπορούμε να ελέγξουμε και το τι ακριβώς εμπεριέχουν, ό,τι και εάν είπε ο Υπουργός.

Όταν σας ζητάμε το οικονομικό λεγόμενο μοντέλο –πρότυπο το λέμε στα ελληνικά- βάσει του οποίου συνήφθη ό,τι συνήφθη επί ΣΥΡΙΖΑ και ό,τι μέχρι τα τώρα αξιολογείται ως καλό και δεν το έχουμε, όταν σας ζητάμε τις μελέτες δύο εγκεκριμένων οίκων αξιολόγησης και δεν τις έχουμε δει, τότε απορεί κανείς γιατί. Τι είναι δηλαδή μυστικό και δεν πρέπει να το έχουμε;

Όταν καλείτε την Εθνική Αντιπροσωπεία να δώσει με το κύρος της και με την ψήφο των Βουλευτών έγκριση και νομοθετική κάλυψη σε μια κυβερνητική συμφωνία, η Αντιπολίτευση πρέπει να επιφυλαχθεί, πρέπει να αναρωτηθεί, πρέπει να ρωτήσει.

Και πρέπει να σας πω ότι -δεν αναφέρομαι στην Αξιωματική Αντιπολίτευση, που πρυτανεύει στις αλλαγές συμπεριφοράς και στάσης- εμείς όμως ασκούσαμε την ίδια κριτική στην προηγούμενη περίοδο της Βουλής. Θυμάστε τι λέγατε τότε; Θυμάστε πόσο κατηγορούσατε την τότε κυβέρνηση; Ειδικά για το δεύτερο θέμα -δεν έχω χρόνο- της ενίσχυσης του Αερολιμένα Αθηνών, θυμάστε τι έλεγε ο κ. Δένδιας -εγώ το θυμάμαι, ήμουνα παρών!- και ο κ. Βορίδης στην Επιτροπή Οικονομικών; Εμείς κάναμε κριτική. Ο δικός σας υπαινιγμός ήταν για Ειδικό Δικαστήριο. Μιλούσατε για ζητήματα, που θα γίνει ποινικός έλεγχος. Τώρα τι λέτε;

Επειδή η απώλεια λοιπόν πρόσφατης μνήμης είναι ο κανόνας σας, εμείς οφείλουμε να σας θυμίζουμε συγκεκριμένες θέσεις, που πήρατε για συγκεκριμένα θέματα, να παίρνουμε μετά λόγου γνώσεως στάση και θέση υπεύθυνη στην Εθνική Αντιπροσωπεία και να είμαστε πάντα ως ΠΑΣΟΚ, ως Κίνημα Αλλαγής ευθυγραμμισμένοι με το παρελθόν μας, αλλά και με τις ανάγκες του τόπου για το μέλλον του.

Εμείς απώλεια μνήμης, πρόσφατης ή παρελθούσας, δεν πρόκειται να πάθουμε. Εσείς όμως την παθαίνετε. Υπάρχουν και άλλα ζητήματα πέραν των οικονομικών, που σχετίζονται και με την εξωτερική μας πολιτική, όπου την έχετε πάθει τελείως την απώλεια της πρόσφατης μνήμης. Άρα εκεί από βδομάδα θα έχουμε την ευκαιρία να σας τα φρεσκάρουμε στο μυαλό σας και να σας κάνουμε να πείτε πώς ακριβώς σκέφτεστε, για να αναζητήσει ο ελληνικός λαός πού τελικά είναι η αλήθεια.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κ. Λοβέρδο.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΑΝΔΡΕΑΣ ΛΟΒΕΡΔΟΣ:** Θέλω να κάνω μία προσθήκη, κύριε Πρόεδρε, για ένα θέμα ιδιαίτερα ευαίσθητο.

**ΠΡΟΕΔΡΕΥΩΝ (Απόστολος Αβδελάς):** Είμαι απ’ αυτούς που δεν χαλάω χατίρια. Το ξέρετε.

Ορίστε, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Είμαι υποχρεωμένος και εγώ όπως και όλα τα μέλη του ΠΑΣΟΚ, του Κινήματος Αλλαγής, όταν παίρνουμε τον λόγο, να μιλάμε σήμερα για τον Ανδρέα Παπανδρέου, τον άνθρωπο ο οποίος άλλαξε την Ελλάδα στα χρόνια της Μεταπολίτευσης και ήταν και είναι μία ηγέτιδα πολιτική φυσιογνωμία του χώρου του κέντρου και της Κεντροαριστεράς. Όχι μόνο δεν θα τον ξεχάσουμε, αλλά ο Ανδρέας μάς καθοδηγεί.

Και ακόμη, κύριε Πρόεδρε, μια δεύτερη απώλεια δική μου είναι ότι όλοι πρέπει να συγχαρούμε την Ελληνική Αστυνομία για την εξιχνίαση του εγκλήματος στα Γλυκά Νερά, αλλά πρέπει να αναρωτηθούμε όλοι μαζί -γιατί αφορά συνάδελφό μας Υπουργό, Βουλευτή, συμπατριώτη κάποιων εξ ημών- για τον Σήφη Βαλυράκη που δολοφονήθηκε και επί πέντε μήνες δεν έχει τελειώσει ακόμα η προκαταρκτική εξέταση για το φόνο του, ενώ υπάρχει μαρτυρία αυτόπτη μάρτυρα ότι ο άνθρωπος δολοφονήθηκε. Ακόμα το λέμε, το λέμε, το λέμε, το λέμε στη Βουλή και τίποτα δεν έχει συμβεί.

**ΠΡΟΕΔΡΕΥΩΝ (Απόστολος Αβδελάς):** Το έχετε πει πολλές φορές. Το έχω ακούσει.

Να είστε καλά, κύριε Λοβέρδο, σας ευχαριστώ.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Σκυλακάκη, δεν γίνεται έτσι. Ήρθε ο κ. Σταϊκούρας μίλησε και έφυγε. Θα μου πείτε ότι έχει δουλειά, αλλά είπε πράγματα τα οποία πρέπει να απαντηθούν και τώρα υποχρεωτικά να μιλήσουμε σε εσάς που δεν γνωρίζετε τι ειπώθηκε, τι είπε ο ίδιος, τι είπε το Σώμα. Δεν γίνεται έτσι.

Ο Υπουργός συνηθίζεται -δεν είναι παράνομο αυτό που έκανε- να μιλάει στο τέλος. Να ακούσει το Σώμα, να ακούσει όλες τις πλευρές, τις πτέρυγες και να απαντήσει. Γιατί εάν ήταν εδώ, κύριε Βρούτση, ο κ. Σταϊκούρας θα του έλεγα ότι μάλλον λόγω της εποχής παρακολουθεί πολύ Euro, πολύ ποδόσφαιρο γιατί έχει μάθει να πετάει την μπάλα στην εξέδρα μια χαρά.

Εγώ αν ήμουν στη θέση του Υπουργού, μετά το σφυροκόπημα του εισηγητή μας του Βασίλη Βιλιάρδου, θα είχα σκύψει το κεφάλι και δεν θα είχα επιδοθεί σε ψέματα. Γιατί τουλάχιστον ό,τι λέμε είναι τεκμηριωμένο και κατατίθεται στα Πρακτικά και έκανε συγκεκριμένες καταγγελίες και ο Υπουργός δεν απάντησε σε τίποτα από όλα αυτά.

Και τα Πρακτικά λένε ότι ενισχύθηκαν τα αεροδρόμια της Γερμανίας -προσέξτε όμως- από 4 Μαρτίου έως 30 Ιουνίου, τέσσερις μήνες. Το λέει η European Commission. Όχι; Ούτε αυτό να πιστέψουμε; Μόνο του κ. Σταϊκούρα είναι αξιόπιστα τα έγγραφα;

Το καταθέτω στα Πρακτικά. Να τα παραλάβετε τώρα και εάν έχετε την καλοσύνη να τα δώσετε στον Υπουργό να τα δει. Γιατί όταν τα καταθέτουμε εδώ, δεν τα βλέπει. Μας αγνοούν.

(Στο σημείο αυτό ο Βουλευτής, κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ καταθέτουμε στοιχεία. Εμείς δεν κάνουμε τυχαία δουλειά, ερχόμαστε διαβασμένοι εδώ μέσα για όλους εσάς.

Και σας καλέσαμε να μας απαντήσετε γιατί η Τουρκία, για παράδειγμα, δεν αποζημιώνει, απλά δίνει δύο χρόνια παράταση στα αεροδρόμια και δεν δίνει 177 εκατομμύρια; Γιατί στη Βουλγαρία, επίσης συν δύο χρόνια παρέτειναν τη σύμβαση; Γιατί η Σλοβενία πληρώνει μόνο το ένα τρίτο; Γιατί εμείς μια πτωχευμένη χώρα δίνουμε τα εκατομμύρια λες και περισσεύουν;

Γιατί αν περισσεύουν τα εκατομμύρια, κύριε Σκυλακάκη, είτε είναι δανεικά -όπως είχατε πει- που θα τα πληρώσουν τα παιδιά μας είτε όχι, θα κληθείτε να μας απαντήσετε σε λιγάκι και σε ένα θέμα –θα το συνδέσω- που θα αναδείξει η Ελληνική Λύση σήμερα για μία ντροπή, που συμβαίνει στη χώρα μας. Για ψίχουλα δεν λύνονται τα θέματα την ώρα που ξοδεύετε εκατομμύρια δεξιά και αριστερά.

Δεν μας απαντήσατε όμως ποτέ σε όλα όσα σας καταγγείλαμε. Και είπαμε, μα καλά δεν είστε ικανοί όσοι έχετε κυβερνήσει να δείτε μία απλή σύμβαση ενός κράτους, μιας πολιτείας, μιας κυβέρνησης με έναν επιχειρηματία να δείτε ότι δεν σας πιάνουν «κότσο»; Μα είναι δυνατόν; Είναι δυνατόν; Δεν ξέρετε τι υπογράφετε και τι συμπεριλαμβάνουν οι συμβάσεις αυτές και πληρώνει τόσα εκατομμύρια ευρώ το ελληνικό δημόσιο σε έναν επιχειρηματία; Καλά κάνει ο επιχειρηματίας και χάρη σας κάνει, λίγα σας παίρνει. Θα μπορούσε να πάρει 300, 400, παίρνει μόνο 177. Να του πείτε και ευχαριστώ!

Ο επιχειρηματίας κάνει τη δουλειά του. Ο επιχειρηματίας κοιτάει το κέρδος, την τσέπη του, την επιχείρησή του. Εμείς δεν κοιτάμε το έθνος, το κράτος, την πολιτεία και τα ταμεία των Ελλήνων. Αυτό είναι το μεγάλο πρόβλημα, το τεράστιο πρόβλημα. Και θα σας πω μετά για τα πιο σημαντικά.

Και κύριε Σκυλακάκη, ανέφερε ο κ. Σταϊκούρας –είστε και εσείς του αντικειμένου- σαν επιτυχία τη μείωση του ΦΠΑ στα νησιά. Μειώσαμε –λέει- το ΦΠΑ σε πέντε νησιά. Πολύ ωραία, δηλαδή όπου υπάρχουν ΚYΤ με παράνομους μετανάστες, μειώνουμε το ΦΠΑ στα νησιά. Τα υπόλοιπα νησιά είναι αποπαίδια.

Είστε πραγματικά μια Κυβέρνηση, κοινοί εκβιαστές. Αυτό είναι ένας κοινός εκβιασμός. Δηλαδή, όπου υπάρχουν ΚYΤ με παράνομους μετανάστες εκεί θα μειώσουμε το ΦΠΑ. Θες και εσύ μειωμένο ΦΠΑ, βάλε και εσύ ΚYΤ, αλλιώς θα έχεις κανονικό ΦΠΑ. Απίστευτα πράγματα συμβαίνουν. Γιατί μόνο στη Χίο, στη Λέσβο;

Καλά κάνατε, αλλά όλα τα νησιά, όλη η παραμεθόριος, όλος ο ακριτικός Έβρος, πρέπει να έχουν μειωμένο ΦΠΑ και να ενισχυθούν και να τους βοηθήσουμε. Γιατί Χίο, Κω, Λέρο, Λέσβο, Σάμο; Γιατί να μην έχουν και οι Καλύμνιοι -θα βρεθεί η Ελληνική Λύση και ο Πρόεδρός μας από αύριο κιόλας στην Κάλυμνο, Λέρο και Κω- οι οποίοι έχουν ένα τεράστιο παράπονο;

Πρέπει να τους φυτέψουμε και αυτούς εκεί ΚΥΤ με παράνομους μετανάστες για να τους μειώσουμε τον ΦΠΑ; Είναι ωμός εκβιασμός. Και αυτή η αλλοίωση του πληθυσμού των ακριτικών νησιών του Αιγαίου με εκβιαστικές μεθόδους ισοδυναμεί πραγματικά με ένα συνειδητό εθνικό έγκλημα.

Σήμερα το πρωί παρακολουθήσαμε με μεγάλο ενδιαφέρον τον Υπουργό Δικαιοσύνης κ. Τσιάρα, με τον οποίο λόγω αντικειμένου είχαμε πολλές συνεργασίες σε επιτροπές και σε πολλά νομοσχέδια. Σαν τώρα θυμάμαι δύο χρόνια πριν να μιλάμε, να συζητάμε και να αναλύουμε σε επιτροπές και σε όλα τα νομοσχέδια την πρόταση του Προέδρου μας και της Ελληνικής Λύσης για αυστηροποίηση ποινών. Και βγήκε σήμερα ο κ. Τσιάρας δύο χρόνια μετά αφού η Ελλάδα έγινε Καμπούλ, αφού σφάζεται ο κόσμος στους δρόμους, αφού έχουμε μία τεράστια έκρηξη εγκληματικότητας να μας πει τώρα, κατόπιν εορτής –μάλλον το ότι πολιτικός σημαίνει προβλέπω δεν σας λέει κάτι εσάς- να πάτε σε αυστηροποίηση ποινών.

Και ακούω σήμερα κορυφαίο, διακεκριμένο στέλεχος της Νέας Δημοκρατίας, που έχει και χρέη Κοινοβουλευτικού Εκπροσώπου στο ραδιόφωνο –εις εκ των τριών-τεσσάρων, πόσοι είστε;- να λέει «κοιτάξτε αυτός που βγήκε και βίασε δεν βγήκε με τον νόμο Παρασκευόπουλου, είναι fake news, αλήθεια είναι. Αλλά προσέξτε, με τον δικό μας νόμο βγήκε, της Νέας Δημοκρατίας, αλλά αν ίσχυε του ΣΥΡΙΖΑ θα έβγαινε νωρίτερα». Δηλαδή αυτή η κούρσα ανικανότητας στην οποία έχετε επιδοθεί είναι απίστευτη. Δηλαδή ποιος έχει τον χειρότερο νόμο; Με εμάς θα έβγαινε έναν μήνα νωρίτερα με εσάς έναν μήνα αργότερα.

Όμως όταν λέμε ισόβια εννοούμε ισόβια και αυτό το λέει μόνο η Ελληνική Λύση ξεκάθαρα. Ισόβια, οι ποινές για τους ειδεχθείς εγκληματίες να μην χωρούν ούτε παρερμηνείες, ούτε παραθυράκια, ούτε τίποτα. Οι βιαστές πρέπει να σαπίζουν στη φυλακή, τελεία και παύλα. Δεν υπάρχει κάτι άλλο. Μην σκύβετε τα κεφάλια. Αυτή είναι η αλήθεια. Βλέπετε τι γίνεται έξω.

Αν βγήκε ο βιαστής με τον νόμο Παρασκευόπουλου, με τον νόμο Τσιάρα, με τον νόμο Βρούτση, με τον νόμο Χήτα, αυτό ουδόλως ενδιαφέρει. Να κυκλοφορούν εγκληματίες εκεί έξω ανάμεσα σε νομοταγείς πολίτες; Σημασία λοιπόν έχει ότι βγήκε. Και το μόνο κόμμα με το οποίο αυτοί οι εγκληματίες δεν θα έβλεπαν ποτέ ξανά το φως του ήλιου θα ήταν με την Ελληνική Λύση, γιατί ισόβια σημαίνει ισόβια.

Πάμε τώρα σε κάποια επεισόδια τα οποία παίζονται και πραγματικά το έργο έχει εξελιχθεί σε ιλαροτραγωδία. Ξέρετε τι θα πει ιλαροτραγωδία; Είναι το έργο το οποίο ξεκινάει ως τραγωδία, αλλά καταλήγει σε κωμωδία, αυτό θα πει ιλαροτραγωδία. Και πρωταγωνιστείτε εσείς, η Κυβέρνηση της Νέας Δημοκρατίας. Αφού είδατε –και το αναφέραμε και τέσσερις-πέντε ημέρες πριν- το αλυτρωτικό παραλήρημα και την προπαγάνδα πλαστογραφίας της ιστορίας και καπηλείας του ονόματος της Μακεδονίας από τους Σκοπιανούς ενώπιον εκατομμυρίων τηλεθεατών σε όλον τον κόσμο αποκαλύφθηκε η πολιτική απάτη της Νέας Δημοκρατίας και του ΣΥΡΙΖΑ.

Και τώρα τι κάνετε; Γιατί πάμε τώρα από την τραγωδία, γιατί ήταν μια τραγωδία αυτό που έζησε η Ελλάδα με τη συμφωνία αυτή, στην κωμωδία; Γιατί πλέον έχουμε αρχίσει να γελάμε μαζί σας. Γελάει ο κόσμος. Παγώνετε, λέει, τις συμβάσεις, τις κυρώσεις, τις βάζετε στην κατάψυξη. Παγώνω-ξεπαγώνω, βγάζω και έναν λαγό μπροστά να κάνει μια δήλωση χθες σε ένα κανάλι, έναν Βουλευτή μου, ότι καλό είναι να μην έρθουν οι δηλώσεις αυτές. Παίρνω τις αντιδράσεις, τις ζυγίζω πώς πήγε αυτό και έρχομαι σήμερα να παγώσω.

Προσέξτε, όμως, γιατί λέτε ότι παγώνετε τις συμβάσεις; Εδώ είναι η κωμωδία. Να τιμωρήσουμε, λέει, τα Σκόπια γιατί δεν έχουν καλή συμπεριφορά. Ωραία, αν θέλετε να τιμωρήσετε τα Σκόπια, κύριοι, ασκήστε βέτο στην ένταξή τους στην Ευρωπαϊκή Ένωση αφού είστε τόσο αποφασισμένοι. Γιατί τρέμει η ψυχούλα σας μην το κάνει η Βουλγαρία.

«Στο στάδιο του Άμστερνταμ υποστηρίζω δυνατά την εθνική ποδοσφαιρική ομάδα της Μακεδονίας» σκέτο, «Ζόραν Ζάεφ». Είναι tweet στο επίσημο tweeter του. Τι έγινε το φιλαράκι μας, που βγαίναμε φωτογραφίες στο Μαξίμου με αγκαλιές και φιλιά; Θα του πούμε τίποτα; Ή θα τις βάλουμε στο ψυγείο γιατί έχουμε αντιδράσεις εσωκομματικές; Είναι πρόβλημα δικό σας. Δεν μπορείτε όμως να κοροϊδεύετε τον ελληνικό λαό.

Και δεν γίνεται πραγματικά να συνεχίζουμε να βουλιάζουμε, γιατί αυτό μου θυμίζει, σε έναν αντιχριστιανικό βούρκο. Άκουσα και έμεινα άφωνος, και νομίζω όλοι οι Έλληνες και οι Ελληνίδες το άκουσαν αυτό, το περασμένο Σάββατο τον Πρωθυπουργό της χώρας κατά την επίσκεψή του στα Ιωάννινα να μιλάει με τον σεβασμιότατο Μητροπολίτη Ιωαννίνων και με ύφος νευριασμένο να του λέει «δεν θα αφήσετε κανέναν ανεμβολίαστο να μπει μέσα στην εκκλησία σας»;

Τι είναι αυτό; Τι Πρωθυπουργός είναι αυτός που προτρέπει τους μαγαζάτορες να αφήσουν τους ανεμβολίαστους απ’ έξω; Τι Πρωθυπουργός είναι αυτός, που προτρέπει τους μητροπολίτες να αφήσουν έξω το ποίμνιο από την εκκλησία; Πού γίνονται αυτά τα πράγματα; Ποιος Πρωθυπουργός διχάζει μία χώρα; Ποιος Πρωθυπουργός, ποια κυβέρνηση διχάζει μία χώρα και τους βάζει ταμπέλες σε χαζούς, έξυπνους, ψεκασμένους, αψέκαστους και συμβουλεύει μητροπολίτες να μην δέχονται τους χριστιανούς εκεί μέσα;

Είναι εγκληματικό και εκβιάζετε για άλλη μία φορά τους Έλληνες χριστιανούς. Ο Κύριος μάς είπε ότι στον οίκο του θεού δεν χωρούν διακρίσεις και αποκλεισμοί. Για εσάς αυτά είναι ψιλά γράμματα, εσείς διαίρει και βασίλευε.

Η Εκκλησία όμως πρέπει να πάρει θέση. Πού είναι η Εκκλησία να πάρει θέση; Και αν τα γαλάζια ράσα, που είχατε βγάλει και προεκλογικά, τα δικά σας -δυστυχώς και θλιβόμαστε που το λέμε έτσι, αλλά είναι η αλήθεια- δεν μιλούν ήρθε η ώρα να μιλήσουν οι χιλιάδες παππάδες, που τιμούν το ηρωικό ράσο τους. Πρέπει να μιλήσουν και να πάρουν θέση.

Κύριε Πρόεδρε, κυρίες και κύριοι Βουλευτές, θέλω να κλείσω την ομιλία μου σήμερα εδώ με ένα πάρα πολύ σημαντικό θέμα. Κύριε Βρούτση διατελέσατε και εσείς Υπουργός Εργασίας άρα γνωρίζετε τι πάει να πει ανεργία. Είναι ντροπή για την Ελλάδα το 2021 διακόσιοι πενήντα άνθρωποι, διακόσιες πενήντα οικογένειες πολύτεκνες, εκπαιδευτικοί, διακόσιοι πενήντα Ελληναράδες, που γέννησαν και έδωσαν στην πατρίδα μας τέσσερα-πέντε-έξι Ελληνόπουλα ο καθένας και ζητάνε οι άνθρωποι από το 2010 να διοριστούν.

Τι ζητάνε διακόσιοι πενήντα εκπαιδευτικοί για τον θεό; Δεν μπορούμε να το κάνουμε; Δηλαδή 177 εκατομμύρια να δώσουμε στη «FRAPORT», αλλά να προσλάβουμε διακόσιους πενήντα Έλληνες εκπαιδευτικούς, που το δικαιούνται δεν μπορούμε; Από το 2010 περιμένουν τον διορισμό τους άνθρωποι, που έχουν τρία-τέσσερα και πέντε παιδιά σε μία χώρα που αργοπεθαίνει, που σβήνει, που το δημογραφικό την πνίγει. Και αντί να τους στηρίξουμε, αντί να τους βοηθήσουμε εμείς τους αγνοούμε. Και ποιο είναι το ευχαριστώ; Το ταμείο ανεργίας;

Σήμερα θα τα ξεσκεπάσουμε όλα. Είναι εδώ πάνω από πενήντα ερωτήσεις Βουλευτών της Νέας Δημοκρατίας για το θέμα αυτό. Όλα στα Πρακτικά. Για να τους έχετε ομήρους. Θα τα καταθέσω στα Πρακτικά για να τα πάρετε μετά. Και κανείς δεν ενδιαφέρθηκε. Οι άνθρωποι έχουν δει και έχουν ενοχλήσει τους πάντες από εσάς. Έλαβαν μόνο κούφιες υποσχέσεις. Γιατί όταν δεν τελειώνεις ένα θέμα σε έναν πολίτη, που το δικαιούται κιόλας τον έχεις όμηρο, τον έχεις εγκλωβισμένο. Έτσι λειτουργείτε.

Έχουμε επίσημη ενημέρωση από τους ανθρώπους, που λένε ότι έχουν συναντηθεί με την πρώην Υφυπουργό Παιδείας, την κ. Ζαχαράκη, στις 30-10-2019, «ναι, θα γίνει». Έχουν συναντηθεί δύο φορές με τη Γενική Γραμματέα του Υπουργείου Παιδείας, την κ. Γκίκα, τον Αύγουστο-Σεπτέμβριο του 2020, «ναι, θα γίνει». Έχουν συναντηθεί μία φορά προ δύο περίπου μηνών με τη νέα Υφυπουργό Παιδείας, την κ. Μακρή, «ναι, θα γίνει». Τι γίνεται ρε, παιδιά;

Γιατί, κυρία Κεραμέως, έχει φτάσει η υπόθεση στο γραφείο σας και αρνείστε; Τι μίσος είναι αυτό έναντι των Ελλήνων; Γιατί δεν τακτοποιείτε διακόσιες πενήντα οικογένειες μωρέ; Είναι πολύτεκνοι άνθρωποι, είναι εκπαιδευτικοί και δικαιούνται από το 2010. Ταλαιπωρούνται έντεκα χρόνια για να δουλέψουν, που το δικαιούνται.

Εμείς τους εκπροσώπους αυτούς τους συναντήσαμε. Προσέξτε λίγο, υπάρχει μία διαφορά και τους το ξεκαθάρισε ο Πρόεδρός μας. «Δεν θέλω ούτε ψήφο ούτε τίποτα. Είναι χρέος της Ελληνικής Λύσης, ένα μικρό ευχαριστώ για εσάς που δώσατε Έλληνες στην πατρίδα μας. Τίποτα παραπάνω. Γι’ αυτό θα δώσουμε μάχη». Και σας καλούμε σήμερα, με την τροπολογία που έχουν καταθέσει οι άνθρωποι και την οποία την έχετε αγνοήσει και την οποία τροπολογία θα καταθέσουμε στα Πρακτικά, όλους εσάς τους Βουλευτές της Νέας Δημοκρατίας να την υπογράψετε για να τελειώνει σήμερα το θέμα αυτό και οι διακόσιοι πενήντα Έλληνες εκπαιδευτικοί πολύτεκνοι να προσληφθούν άμεσα. Τι ζητάμε;

Προκήρυξε δέκα χιλιάδες πεντακόσιες θέσεις η κ. Κεραμέως. Είναι έξω πάλι αυτοί. Δέκα χιλιάδες πεντακόσιοι θα προσληφθούν ε, κάντε τους δέκα χιλιάδες επτακόσιους πενήντα. Έχετε βολέψει ό,τι γαλάζιο υπάρχει κατά παρέκκλιση με αποφάσεις Υπουργών. Έχετε βολέψει ό,τι υπάρχει.

Αυτούς τους ανθρώπους θα τους αφήσουμε στο δρόμο; Θα τους πετάξουμε; Εδώ θα κληθείτε σήμερα όλοι όσοι υπογράψετε. Είναι η λίστα εδώ με τους Βουλευτές σας, όλοι αυτοί εδώ θα πρέπει να το υπογράψετε και να τελειώσει. Θα τα καταθέσω στα Πρακτικά μετά το τέλος της ομιλίας.

**ΠΡΟΕΔΡΕΥΩΝ (Απόστολος Αβδελάς):** Και ολοκληρώστε με αυτό.

**ΚΩΝΣΤΑΝΤΙΝΟΣ ΧΗΤΑΣ:** Ολοκληρώνω, κύριε Πρόεδρε, γιατί κάποια στιγμή η υποκρισία πρέπει να πάρει τέλος. Αυτά είναι τα σημαντικά θέματα. Δεν μπορεί να δίνουμε εκατομμύρια ευρώ από τον κρατικό προϋπολογισμό για να φροντίζουμε τους παράνομα εισελθόντες στη χώρα μας, δεν μπορεί να δίνουμε και να αποζημιώνουμε εταιρείες χωρίς να μας το επιβάλει κανείς ή επειδή υπογράψαμε λάθος συμβάσεις με 170 - 177 εκατομμύρια ευρώ, την ώρα που ο Έλληνας είναι φτωχοποιημένος, την ώρα που η Ελλάδα πεθαίνει, αργοσβήνει δημογραφικά και να μην στηρίζουμε διακόσιους πενήντα ανθρώπους εκπαιδευτικούς, πολύτεκνους που θέλουν να δουλέψουν. Αυτό θέλουν οι άνθρωποι, το δίκιο τους, να δουλέψουν.

Ευχαριστώ πολύ.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χήτα.

Συνεχίζουμε με τους Κοινοβουλευτικούς Εκπροσώπους και πάμε στον κ. Κλέωνα Γρηγοριάδη του ΜέΡΑ25.

Κύριε Γρηγοριάδη, έχετε τον λόγο.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, αναρωτιέται κανείς πού είναι ο κ. Σταϊκούρας; Το πονηρό μου μυαλό δεν απέφυγε τον πειρασμό να σκεφθεί το ενδεχόμενο να έχει αφήσει το Κοινοβούλιο και να έχει βγει στην κατά το κοινώς λεγόμενο γύρα για να πάρει πίσω όσες καταφέρει από τις επιστρεπτέες προκαταβολές, που καταβλήθηκαν αυτό τον ένα χρόνο της πανδημίας σε δύσμοιρους συμπολίτες μας, ανθρώπους που σε μεγάλο ποσοστό θα αναγκαστούν να χάσουν την μικρή τους επιχείρηση, ανθρώπους που θα μείνουν άνεργοι εάν σε αυτή την επιχείρηση απασχολούνταν τρεις ή τέσσερις και ήταν μικρή αφού θα κλείσει η επιχείρηση.

Όλοι αυτοί βέβαια έχουν πολλές και μεγάλες διαφορές από τη «FRAPORT». Θα τις αναλύσουμε αυτές στη συνέχεια. Πάντως το γεγονός είναι ότι έχει δίκιο ο κ. Χήτας, κύριε Σκυλακάκη, ότι ο κ. Σταϊκούρας όφειλε να είναι εδώ για να δώσει απαντήσεις και να αποσαφηνίσει κιόλας πράγματα τα οποία μπέρδεψε.

Ξέρετε όποιος δεν θέλει να πάει με την αλήθεια θολώνει τα νερά. Θα ξεκινήσω πολύ σύντομα με το ιστορικό αυτής όλης της φοβερά αμαρτωλής ιστορίας που συζητάμε σήμερα εδώ, στο εθνικό μας Κοινοβούλιο.

Στις 14 Δεκέμβρη του 2015 η πρώτη φορά μνημονιακή αριστερά κυβέρνηση ΣΥΡΙΖΑ παραχώρησε με πρωτοφανώς αποικιακού τύπου σύμβαση τα δεκατέσσερα αεροδρόμιά μας φιλέτα. Και για να μην υπάρχουν αμφιβολίες και για το τι εννοώ φιλέτα, θα σας πω ποια αεροδρόμια είναι μερικά από αυτά. Μερικά από αυτά είναι της Μυκόνου, είναι της Σαντορίνης, είναι της Ρόδου, της Κέρκυρας, της Κω, των Χανίων, της Σκιάθου και δεν έχει τέλος ο κατάλογος, είναι πραγματικά φιλέτα, αλλά βεβαίως ας πάρουμε τα πράγματα από την αρχή.

Η κυβέρνηση η πρώτη φορά μνημονιακή αριστερά, η κυβέρνηση ΣΥΡΙΖΑ θεώρησε καλό να δώσει στη «FRAPORT» και μετά στη θυγατρική της, τη «FRAPORT GREECE» με τη συνεργασία του κ. Κοπελούζου, του γνωστού κ. Κοπελούζου που θα μιλήσουμε στη συνέχεια για αυτόν γιατί έχω μάθει ότι τον ενοχλεί να αναφέρεται δημοσίως οπότε εγώ δεν θα χάσω την ευκαιρία να τον αναφέρω πλειστάκις σήμερα.

Έχουμε από τη μία μεριά αυτό. Έχουμε τώρα από την άλλη μεριά μία άλλη αμαρτωλή ιστορία, που έχει ξεκινήσει ήδη από το 1995 από την κυβέρνηση Σημίτη τότε και μιλάω για τη λεγόμενη σύμβαση ανάπτυξης αεροδρομίου του «Ελευθέριος Βενιζέλος» η οποία πρωτοϋπογράφηκε το 1995 από τη κυβέρνηση Σημίτη και η οποία –ω του θαύματος!- παρατάθηκε. Από ποιον υπογράφηκε η παράτασή της; Από την πρώτη φορά μνημονιακή αριστερά κυβέρνηση ΣΥΡΙΖΑ τον Φεβρουάριο του 2019.

Προσέξτε τώρα: Η σύμβαση για τα δεκατέσσερα περιφερειακά μας αεροδρόμια έχει ψηφιστεί από τη Βουλή και από το Κίνημα Αλλαγής και από τον ΣΥΡΙΖΑ και από τη Νέα Δημοκρατία.

Σήμερα τι μας ζητάτε ουσιαστικά εσείς όλοι εδώ; Μας ζητάτε να νομιμοποιήσουμε, να επικυρώσουμε και να ψηφίσουμε την αποζημίωση της σύμπραξης της «FRAPORT» με τον κ. Κοπελούζο τόσο για το «Ελευθέριος Βενιζέλος» όσο για τα δεκατέσσερα περιφερειακά μας αεροδρόμια, η οποία, όμως, δεν είναι αποζημίωση, αλλά στην πραγματικότητα είναι καταβολή των κερδών της, δηλαδή είναι μια εκτέλεση εγγύησης των κερδών αυτής της εταιρείας.

Προσέξτε τώρα: Η οικονομική αποκατάσταση των παραχωρησιούχων αεροδρομίων, λόγω των συνεπειών της πανδημίας, που κατέθεσε για ψήφιση στο ελληνικό Κοινοβούλιο η Νέα Δημοκρατία στην πραγματικότητα δεν εκπλήσσει κανένα από όλους εμάς εδώ. Τι θα κάνετε για μια ακόμη φορά, κύριε Υπουργέ; Θα αποζημιώσετε οικονομικά εταιρείες παραχώρησης για την απώλεια κερδών τους εξαιτίας της πανδημίας.

Η ανώνυμη εταιρεία παραχώρησης «FRAPORT» περιφερειακά αεροδρόμια Ελλάδος, που εκμεταλλεύεται δεκατέσσερα αεροδρόμια μας θα αποζημιωθεί με το ποσό των 177 εκατομμυρίων ευρώ, ενώ ο «Διεθνής Αερολιμένας Αθηνών» με άλλα 130 εκατομμύρια.

Πριν πάω σε αυτό να σας περιγράψω κάτι, που ήθελα και το λησμόνησα. Γιατί είναι ο ορισμός, γιατί αποδεικνύει αυτό που γίνεται σήμερα εδώ, ότι η χώρα είναι αποικία και εμείς είμαστε υπόδουλοι και ότι εσείς, η Κυβέρνηση είναι μία ανώνυμη εταιρεία; Γιατί εκτελείτε ασμένως την αποικιακή σύμβαση του ΣΥΡΙΖΑ με την «FRAPORT», όπου η «FRAPORT» θυμίζουμε ότι απέκτησε αυτά τα αεροδρόμια πώς, κύριε Υπουργέ; Με δάνειο. Δεν έχει βάλει δραχμή, τους έχει κοστίζει 1,3 δισεκατομμύριο το να πάρει τη χρήση τους για όλα αυτά τα χρόνια, δεν έχει βάλει ούτε ένα ευρώ. Πήρε δάνειο από πτωχευμένη ελληνική ιδιωτική τράπεζα, την Alpha Bank μετά από τη συνθηκολόγηση του κ. Τσίπρα, δηλαδή με χρήματα που δώσαμε εμείς, οι πολίτες της Ελλάδας και ανακεφαλαιοποιώντας τις τράπεζες αυτές όπως την Alpha Bank, την Eurobank, και την Εθνική Τράπεζα Ελλάδος, κατ’ επανάληψη άπειρες φορές τις έχουμε ανακεφαλαιοποιήσει. Με δάνειο, λοιπόν, η «FRAPORT» και ο κ. Κοπελούζος από αυτές τις τράπεζες πήρε τα αεροδρόμια. Όμως, τα κέρδη φυσικά βγαίνουν έξω. Γιατί; Γιατί την υπόλοιπη επένδυση, που χρειαζόταν η «FRAPORT» και ο κ. Κοπελούζος την εξασφάλισε πάλι το ελληνικό δημόσιο μέσω των προγραμμάτων ΕΣΠΑ. Οι ελληνικές κυβερνήσεις διασφάλισαν από την Ευρωπαϊκή Ένωση όλα τα χρήματα που θα ήθελαν ο κ. Κοπελούζος και η «FRAPORT».

Στην πραγματικότητα ο κ. Κοπελούζος και η «FRAPORT», καθώς και η μικρότερη εταιρεία, έχουν κάνει όλη την κερδοφορία τους με χρήματα του ελληνικού λαού. Τώρα ξαφνικά, όπως στις δέκα πληγές του Φαραώ πέφτουν ακρίδες, πέφτει κορωνοϊός, πέφτουν βατράχια. Ξέρετε η όγδοη πληγή του Φαραώ ήταν ακρίδες, σκίασαν τον ουρανό, χάλασαν τα σπαρτά, έπεσε λοιμός. Τι θα γίνει αν αύριο πέσει ακρίδα, κύριε Σκυλακάκη; Εάν πέσουν πέντε εκατομμύρια ακρίδες και δυστυχώς πέσουν πάνω από το Ελληνικό πέσουν και πάνω από τα δεκατέσσερα περιφερειακά αεροδρόμιά μας τι θα συμβεί; Θα πείτε ότι ναι, δίνουμε άλλα 300 εκατομμύρια ευρώ στην «FRAPORT» και στον κ. Κοπελούζο επειδή έπεσαν ακρίδες; Γιατί στην πραγματικότητα αυτό λέτε τώρα.

Θέλετε να σας αποδείξω ότι λέτε ακριβώς αυτό, ότι δηλαδή το κάνετε κατ’ εξαίρεση; Κοιτάξτε, εκτός από τον κ. Κοπελούζο και την «FRAPORT», ξέρετε καλά ότι έχουν καταστραφεί όλοι οι Έλληνες μικροί επιχειρηματίες. Όμως, σε όλους αυτούς δεν δίνετε αποζημιώσεις, λέτε ότι δεν είστε υπεύθυνοι εσείς για αυτούς γιατί αν ήσασταν υπεύθυνοι εσείς για αυτούς θα τους αποζημιώνατε με τον ίδιο ακριβώς τρόπο, που αποζημιώνετε την «FRAPORT» και τον κ. Κοπελούζο.

Προσέξτε ποιο είναι το πιο εντυπωσιακό: Πώς βρήκατε τα αναθεματισμένα 300 εκατομμύρια ευρώ για να δώσετε την αποζημίωση σε αυτούς τους ανθρώπους, στις μονοπωλιακές εταιρείες εννοώ, όταν την ίδια χρονιά, την χρονιά που διατρέχουμε, ο κρατικός σας προϋπολογισμός έχει μείωση στις δαπάνες για την υγεία 572 εκατομμύρια ευρώ σε σχέση με την προηγούμενη χρονιά. Δηλαδή, εσείς θέλετε τώρα να ψήσετε εμάς ότι πρέπει να ψηφίσουμε σαν κόμμα της ελληνικής Βουλής, σαν αντιπρόσωποι ενός μικρού κομματιού του ελληνικού λαού έναν νόμο, που δίνει 300 εκατομμύρια ευρώ σε μία εταιρεία, που απλώς έπεσε θύμα μιας πανδημίας, ενώ ταυτοχρόνως αφαιρείτε το διπλάσιο ποσό -572 είναι 600 παρά κάτι- από το οπλοστάσιο της χώρας, μιας χώρας που θυμίζω ότι αγγίζει πια τους δεκατρείς χιλιάδες νεκρούς, κύριε Σκυλακάκη. Έχουμε ένα δεδομένο, ότι ο κόσμος πεθαίνει στην Ελλάδα από τον κορωνοϊό, αλλά αυτό δεν σας κάνει καθόλου να θέλετε να δώσετε 300 εκατομμύρια ευρώ σε προσλήψεις μόνιμων γιατρών, υγειονομικών και σε νέες μονάδες εντατικών. Σας θέλει να κάνετε αυτό που πάντα θέλετε να κάνετε. Η Κυβέρνησή σας κρίνει ότι στην προκειμένη περίπτωση συντρέχει το προβλεπόμενο άρθρο 3 παράγραφος 1 της σύμβασης παραχώρησης το οποίο αφορά γεγονός ευθύνης του δημοσίου. Σας είπα πριν για τον Φαραώ και τις ακρίδες.

Είναι ποτέ δυνατόν να έχει ευθύνη το δημόσιο για την έλευση της πανδημίας; Πραγματικά, είναι; Θα ρώταγα τον κ. Σταϊκούρα, αλλά λείπει, γιατί μάλλον έχει πάει να μαζέψει όσες μπορεί από τις επιστρεπτέες προκαταβολές των δύσμοιρων συμπολιτών μας.

Προσέξτε, λοιπόν, κύριε Σκυλακάκη. Η Κυβέρνηση σας -όχι εσείς προσωπικά, ο Σταϊκούρας όμως-, για να μας χρυσώσει το χάπι των τριακοσίων εκατομμυρίων αυτών ευρώ αποζημίωσης, επικαλείται το καλό των εργαζομένων, ότι σε αυτές τις αερομεταφορές είναι Έλληνες εργαζόμενοι, το καλό του τουρισμού καθώς όλοι εμπλέκονται στον ελληνικό τουρισμό και τα παραδείγματα άλλων χωρών –θρασύτατο αυτό, γιατί μας είπε τώρα μόλις και η Ελληνική Λύση ακόμα πόσο διαφορετικά από εμάς φέρθηκαν άλλες κυβερνήσεις σ’ αυτές τις αποικιακές μονοπωλιακές μεγαλοεταιρείες- που είτε έχουν προβεί σε σχετικές ρυθμίσεις παροχής κρατικής ενίσχυσης είτε εξετάζουν σχετικές ρυθμίσεις.

Ωστόσο, κύριε Υπουργέ, τι δεν μας αναφέρατε; Δεν μας αναφέρατε ότι σε αυτές τις συγκεκριμένες συμβάσεις των αεροδρομίων, που υπογράφηκαν από την κυβέρνηση του ΣΥΡΙΖΑ, την πρώτη φορά μνημονιακή αριστερά, στις 14-12-2015 και επικυρώθηκαν πάλι από τον ΣΥΡΙΖΑ αλλά και από τη Νέα Δημοκρατία με το ν.4389/2016 -γιατί ψηφίσατε και εσείς αυτήν την επικύρωση-, ο παραχωρησιούχος δεν είχε την υποχρέωση να ασφαλιστεί. Και αυτό, πραγματικά, είναι ένα μεγάλο σκάνδαλο και θέλω να το ακούσουν όλοι. Έχετε κάνει μία σύμβαση με αυτήν τη ρημάδα τη «FRAPORT» και τον κ. Κοπελούζο, όπου χαρίζετε σε αυτούς τους ανθρώπους την αυτονόητη υποχρέωση για κάθε έναν, που επιχειρεί επιχειρηματικά να ασφαλιστεί τόσο ο ίδιος όσο και το επιχειρηματικό του πόνημα, το έργο του. Δηλαδή, εσείς του επιτρέπετε να μην είναι ασφαλισμένος, καθώς, επίσης, ορίζετε και ότι δεν είναι ασφαλισμένος έναντι κινδύνων λειτουργίας, απώλειας εσόδων, απώλειας κερδών από επιδημία ή συναφή αίτια ή μέτρα και διαταγές δημοσίων αρχών.

Ισχύει και για άλλες, κύριε Υπουργέ, εταιρείες στην Ελλάδα αυτό το ειδικό καθεστώς ή μόνο για τις ανώνυμες εταιρείες παραχώρησης; Εγώ σας λέω ότι ισχύει αποκλειστικά και μόνο για τις ανώνυμες εταιρείες παραχώρησης. Και αυτό δείχνει ότι είμαστε αποικία και αυτό δείχνει ότι στην πραγματικότητα έχουν και το μαχαίρι και το πεπόνι και το καρπούζι αυτές οι εταιρείες.

Κοιτάξτε, όπως σας είπα, αυτή η εταιρεία αγόρασε αυτά τα αεροδρόμια έναντι ενός δισεκατομμυρίου τριακοσίων εκατομμυρίων και σύμφωνα με το σκεπτικό του δικού σας νομοσχεδίου σήμερα, κέρδισε -αλλά όχι τόσα όσα κάθε χρόνο- και υπολογίζετε εσείς και της δίνετε, της χαρίζετε 180 εκατομμύρια ευρώ. Τι σημαίνει αυτό; Σημαίνει με το φτωχό μυαλό μου ότι τα ετήσια κέρδη της θα είναι προφανώς παραπάνω από 180 εκατομμύρια ευρώ. Να είναι 200 - 250 εκατομμύρια ευρώ; Να είναι 300 εκατομμύρια; Μήπως είναι και 500 εκατομμύρια;

Εσείς το λέτε. Μη μου κουνάτε το κεφάλι, κύριε Υπουργέ. Εσείς λέτε εδώ στο σκεπτικό του νομοσχεδίου ότι αυτοί έχασαν 180 εκατομμύρια και θα τους τα δώσουμε. Εγώ σας λέω, λοιπόν, ότι, αν αυτοί έχασαν, σίγουρα δεν έχασαν όλα τα λεφτά τους, γιατί πέταξαν για ένα μεγάλο διάστημα. Πέρσι πετάξανε όλο το καλοκαίρι. Άρα, λοιπόν, έχουν ήδη αποσβέσει τη δαπάνη που έκαναν, για να πάρουν τα αεροδρόμια. Βέβαια, δεν έκαναν καμμία δαπάνη, για να πάρουν τα αεροδρόμια, γιατί, όπως σας προανέφερα πριν από λίγο μόλις, στην πραγματικότητα τα πήραν με δάνειο από ελληνική πτωχευμένη τράπεζα την οποία εμείς χρηματοδοτούμε, συν με ΕΣΠΑ τα οποία τους εξασφάλισε η ελληνική Κυβέρνηση. Αυτοί, λοιπόν, οι άνθρωποι – ο κ. Κοπελούζος, για να μη ξεχνιόμαστε, και η «FRAPORT»- δεν έβαλαν 1 ευρώ. Αντιθέτως, έβγαλαν ήδη όλη την επένδυση που δεν έβαλαν, που δανείστηκαν ξανά από εμάς ή τους χαρίστηκε από εμάς. Και τώρα έρχονται και λένε «δώστε μου και 300 εκατομμύρια από πάνω, γιατί ζημιώθηκα»!

Ε, λοιπόν, αυτό είναι αιτία να ανησυχείτε πολύ για το μέλλον σας. Με ποια έννοια το λέω αυτό; Δεν θέλω να είμαι απειλητικός, αλλά ξέρετε, και η αποικιοκρατία έχει τα όριά της. Αναρωτιέμαι τι θα γίνει αν ο ελληνικός λαός καταλάβει τι είδους μηχανή είναι αυτή, που έχετε στήσει και με ποιον τρόπο έχετε μπει μέσα στο σπίτι του με τα δύο χέρια και μάλιστα, -συγγνώμη που θα το πω, αγαπητέ πρώην σύντροφε- και οι δύο μεγάλες παρατάξεις της χώρας, η δήθεν αριστερή και η σαφώς δεξιά. Έχετε μπει μέσα στο σπίτι του, έχετε μπει μέσα στα ρούχα του και τον κλέβετε με αυτόν τον ανάλγητο τρόπο, χωρίς καμία πρόφαση. Και έρχεστε εδώ να πείτε ότι είναι υποχρέωσή σας να κλέψετε ακόμα 300 εκατομμύρια από το ελληνικό δημόσιο και να τα δώσετε σε κάποιους που τους χαρίσατε αεροδρόμια αξίας 5 δισεκατομμυρίων, τα οποία τιμολογήσατε στα 1,3 δισεκατομμύριο, και μετά βάλατε την Alpha Bank να τους δώσει τα χρήματα αυτά και όσα δεν τους έδωσε Alpha Bank, τα πήραν από ΕΣΠΑ, που πιέσατε εσείς την Ευρωπαϊκή Ένωση να τους δώσει; Όταν ο ελληνικός λαός καταλάβει πώς λειτουργείτε και πόσο βαθιά τον έχετε κλέψει, αναρωτιέμαι αν οι φορολογικοί παράδεισοι, όπου αναπαύονται τα χρήματα των εντολέων σας, θα είναι αρκετά μακρινοί προορισμοί, για να σας κρύψουν επαρκώς και με ασφάλεια.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Γρηγοριάδη.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, θα ήθελα να κάνω μία παρέμβαση.

**ΠΡΟΕΔΡΕΥΩΝ (Απόστολος Αβδελάς):** Παρέμβαση; Βεβαίως.

**ΙΩΑΝΝΗΣ ΒΡΟΥΤΣΗΣ:** Κοιτάξτε, επανειλημμένως και ο εισηγητής του ΜέΡΑ25 και ο εισηγητής της Ελληνικής Λύσης, οι Κοινοβουλευτικοί Εκπρόσωποι, αναδεικνύουν την απουσία του Υπουργού Οικονομικών, του κ. Σταϊκούρα.

**ΠΡΟΕΔΡΕΥΩΝ (Απόστολος Αβδελάς):** Έχει δουλειά. Το είπα.

**ΙΩΑΝΝΗΣ ΒΡΟΥΤΣΗΣ:** Εδώ, κύριε Πρόεδρε, έχει γίνει μία παρανόηση, διότι η ελληνική Κυβέρνηση εκπροσωπείται διά του Υπουργού, του κ. Σκυλακάκη. Άρα, αυτό είναι μόνο για λόγους εντυπώσεων και τίποτε άλλο. Θέλω να το πω, γιατί παρακολουθούν τη συζήτηση δημόσια οι Έλληνες πολίτες, οπότε πρέπει να αποκαταστήσουμε την πραγματικότητα.

**ΠΡΟΕΔΡΕΥΩΝ (Απόστολος Αβδελάς):** Βεβαίως. Άλλωστε, ο Υπουργός ήταν από το πρωί εδώ. Έχει και τις δουλειές του. Και το επεσήμαναν και οι δυο συνάδελφοι.

Κύριε Λογιάδη, να έρθετε, πριν έρθει ο αρχηγός σας. Καλείται στο Βήμα ο κ. Γεώργιος Λογιάδης από το ΜέΡΑ25. Μας έρχεται από το όμορφο Ηράκλειο.

**ΓΕΩΡΓΙΟΣ ΛΟΓΙΑΔΗΣ:** Κύριε Πρόεδρε, ευχαριστώ. Αρχηγός μας, όμως, είναι ο λαός.

**ΠΡΟΕΔΡΕΥΩΝ (Απόστολος Αβδελάς):** Στον κ. Βαρουφάκη να το πείτε.

**ΓΕΩΡΓΙΟΣ ΛΟΓΙΑΔΗΣ:** Και ο κ. Βαρουφάκης.

Το σημερινό σχέδιο νόμου αφορά την οικονομική στήριξη της «FRAPORT» λόγω του κορωνοϊού. Η «FRAPORT» εκμεταλλεύεται δεκατέσσερα αεροδρόμια, έντεκα σε νησιά και τρία στην ηπειρωτική χώρα. Θα αποζημιωθεί με το ποσό των 177,9 εκατομμυρίων ευρώ και ο «Διεθνής Αερολιμένας Αθηνών Α.Ε.», που εκμεταλλεύεται το αεροδρόμιο «Ελευθέριος Βενιζέλος» στην Αθήνα, θα αποζημιωθεί με το ποσό των 130 εκατομμυρίων ευρώ. Αυτά για το έτος 2020. Η οικονομική τους αποζημίωση θα γίνει από τον πολύπαθο κρατικό προϋπολογισμό. Θα θεσπιστεί ειδικό φορολογικό καθεστώς και οι συμψηφισμοί από την εκμετάλλευση-παραχώρηση θα αφορούν τα έτη 2019, 2020, 2021, 2022 και πιθανές απώλειες και για τα έτη 2023 και μετά. Η Κυβέρνηση της Νέας Δημοκρατίας κρίνει ότι συντρέχει το προβλεπόμενο στο άρθρο 30.4.1 της σύμβασης παραχώρησης γεγονός ευθύνης δημοσίου θεωρώντας ότι την ευθύνη για την έλευση της πανδημίας την έχει το δημόσιο και όχι ότι είναι ανωτέρα βία.

Οι συμβάσεις παραχώρησης των αεροδρομίων υπεγράφησαν πρώτα το Νοέμβριο του 2014 από την κυβέρνηση της Νέας Δημοκρατίας επί Σαμαρά και επικυρώθηκαν από το ΣΥΡΙΖΑ στις 14-12-2015 και ξαναεπικυρώθηκαν πάλι από τον ΣΥΡΙΖΑ και τη Νέα Δημοκρατία με το ν.4389/2016 με τον οποίο συστήθηκε και η ΑΑΔΕ.

Να θυμίσω εδώ τι είναι η ΑΑΔΕ. Συνίσταται ανεξάρτητη διοικητική αρχή χωρίς νομική προσωπικότητα. Η αρχή απολαύει λειτουργικής ανεξαρτησίας, διοικητικής και οικονομικής αυτοτέλειας και δεν υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές. Επίσης, στο άρθρο 5 η αρχή δεν υπόκειται σε ιεραρχικό έλεγχο ή εποπτεία από τον Υπουργό Οικονομικών.

Με βάση τις συμβάσεις, ο παραχωρησιούχος, η «FRAPORT» -διαβάζω ακριβώς τι λέει ο νόμος- δεν έχει υποχρέωση να ασφαλίσει ο ίδιος το έργο του, καθώς και δεν είναι ασφαλισμένος έναντι κινδύνων λειτουργίας, απώλειας εσόδων, απώλειας κερδών από επιδημία ή συναφή αίτια ή μέτρα και διαταγές δημοσίων αρχών. Αυτό λέγεται αποικιοκρατική, λεόντειος σύμβαση, έξωθεν και άνωθεν επιβεβλημένη.

Παράλληλα, όμως, να τονίσουμε ότι η μισθοδοσία και οι ασφαλιστικές εισφορές της «FRAPORT» επιδοτήθηκαν από το κράτος, αφού το προσωπικό της εντάχθηκε στο πρόγραμμα «ΣΥΝ-ΕΡΓΑΣΙΑ». Εξακόσιοι είκοσι εργαζόμενοι στηρίχθηκαν από το ελληνικό δημόσιο. Πόσα εκατομμύρια είναι αυτά; Γιατί το δημόσιο αποδέχεται γεγονός ευθύνης, όταν δεν ευθύνεται για τον κορωνοϊό;

Έψαξα στη σύμβαση παραχώρησης για το οικονομικό μοντέλο, που αναφέρεται, αλλά δεν υπάρχει. Αυτή η σύμβαση παραχώρησης υπάρχει μέχρι σελίδα 216 αναρτημένη στο διαδίκτυο, αλλά το παράρτημα 25 που αναφέρεται στο οικονομικό μοντέλο είναι στη σελίδα 616, η οποία δεν είναι αναρτημένη στο δίκτυο.

Θα αναφέρω ακόμα μερικά στοιχεία για τη «FRAPORT».

Η εταιρεία θα δικαιούται αποζημίωσης σε περίπτωση που το κράτος αποφασίσει να κάνει αλλαγές στη νομοθεσία του, οι οποίες θα επηρεάζουν τα έξοδά της, όπως για παράδειγμα, στις συμβάσεις εργασίας.

Δίνεται, επίσης, το ελεύθερο στην εταιρεία να ορίζει αεροναυτικά τέλη ή μη, χωρίς την παρέμβαση καμμίας κρατικής αρχής, ενώ δικαιούται να γνωστοποιήσει στο κράτος πως δεν επιθυμεί τις υπηρεσίες που βρίσκονται σε αεροδρόμια, όπως παραδείγματος χάριν, snack bar, ενοικιάσεις αυτοκινήτων και άλλα.

Σε αυτήν την περίπτωση το κράτος θα πρέπει να αποζημιώσει τις εταιρείες και να λύσει τη συνεργασία μαζί τους. σε ό,τι αφορά τους εργαζόμενους η «FRAPORT» δεν δεσμεύεται να διατηρήσει τους υπαλλήλους της ΥΠΑ ενώ το κράτος οφείλει να αποζημιώσει την εταιρεία σε περίπτωση δικαστικής διαμάχης με όσους τυχόν απολυθούν.

Τέλος, το δημόσιο θα πληρώνει και για οποιονδήποτε θάνατο ή ζημιά προσώπου ή περιουσίας εξαιτίας πράξεως ή παραλείψεως κάποιου μέρους της σύμβασης, όπως αναφέρεται.

Ως προς τον ΕΝΦΙΑ, η «FRAPORT» θα απαλλάσσεται από υποχρεώσεις καταβολής ΕΝΦΙΑ για τα εκατοντάδες στρέμματα, που θα της παραχωρηθούν.

Δημοτικά τέλη. Η σύμβαση υστερεί και ζημιώνει την τοπική αυτοδιοίκηση από δημοτικά τέλη και φόρους, απαλλάσσοντας τη «FRAPORT» από την υποχρέωση πληρωμής για υπηρεσίες κοινής ωφέλειας, την ίδια στιγμή που λοιποί ιδιώτες και επιχειρήσεις πληρώνουν στο ακέραιο για αποχέτευση, δημοτικό φωτισμό, βιολογικούς κ.λπ..

Η κύρωση του σημερινού σχεδίου νόμου αποτελεί σκανδαλώδη ευνοϊκή ρύθμιση υπέρ της «FRAPORT». Κηδεμονεύεται η ελληνική Κυβέρνηση από τη γερμανική, η Ελλάδα στηρίζει τη Γερμανία. Συνειρμικά έρχεται στο μυαλό μου η εικόνα του κατοχικού αναγκαστικού δανείου που πήρε η Γερμανία με οφειλέτη την Ελλάδα για να εξυπηρετήσει τις κατοχικές δυνάμεις της.

Θα αναφερθώ τώρα σε ένα άλλο θέμα πολύ ευαίσθητο, αυτό της ασφάλειας των αεροδρομίων, διότι και το Υπουργείο Μεταφορών είναι συναρμόδιο στο σημερινό σχέδιο νόμου. Η Κυβέρνηση με πρόσφατο νομοσχέδιο υποβάθμισε σε μεγάλο βαθμό την ασφάλεια των αερομεταφορών, μέσω της κατάργησης των κρατικών αεροπορικών αρχών των αερολιμένων ΑΠΑ, ώστε να μην ελέγχονται οι ιδιώτες, όπως εν προκειμένω η «FRAPORT», που έχουν αναλάβει όλες τις δραστηριότητες στα αεροδρόμια. Αποτέλεσμα αυτού είναι να μη διασφαλίζεται η τήρηση της νομιμότητας των κανόνων ασφάλειας, αλλά και της απρόσκοπτης εξυπηρέτησης των πολιτών.

Ο Έλληνας εκπρόσωπος της Γερμανικής «FRAPORT» είχε δηλώσει τότε στην επιτροπή μας ότι δεν είναι απαραίτητος ο κρατικός έλεγχος στα αεροδρόμια. Δεν μας εξήγησε, όμως, γιατί στην έδρα της «FRAPORT», στο αεροδρόμιο της Φρανκφούρτης, στη Γερμανία λειτουργεί κρατική αεροπορική αρχή της γερμανικής ΑΠΑ.

Από την απαξίωση αυτή της ΑΠΑ, ο μόνος ικανοποιημένος από το νομοσχέδιο είναι η «FRAPORT» που ελέγχεται από την αποδυναμωμένη Αρχή Πολιτικής Αεροπορίας. Εάν υπάρξει κάποιο συμβάν σε ένα από τα δεκατέσσερα αυτά αεροδρόμια που διαχειρίζεται η «FRAPORT» λόγω ειδικού ελέγχου από την ΑΠΑ, πάλι ο φορολογούμενος Έλληνας πολίτης θα κληθεί να ξαναπληρώσει. Η ασφάλεια των αεροδρομίων είναι και θέμα εθνικής ασφάλειας σε μια χώρα σαν τη δική μας, όπου και το Υπουργείο Εθνικής Άμυνας εμπλέκεται στο σημερινό σχέδιο νόμου.

Εν τέλει είμαστε ξένοι στη χώρα μας, δεν μας ανήκει ουσιαστικά τίποτα. Έχουμε εκχωρήσει και έχουμε δεσμεύσει όλη τη δημόσια περιουσία μας για ενενήντα εννέα χρόνια στους θεσμούς. Θα κλείσω λέγοντας ότι το ΜέΡΑ25 έχει ως πρώτιστο μέλημά του την ανάκτηση τόσο της εθνικής κυριαρχίας στη δημόσια περιουσία όσο και της εθνικής μας αξιοπρέπειας και επειδή μπορεί να ακουστεί πάλι ότι για όλα φταίει ο Βαρουφάκης από το 1821 και μετά, εμείς θα ξαναπούμε φέρτε τον φάκελο της χρεοκοπίας στη Βουλή να τον δούμε.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Λογιάδη.

Καλείται στο Βήμα ο κ. Αθανάσιος Λιούπης από τη Νέα Δημοκρατία και την όμορφη Μαγνησία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η υγειονομική κρίση, που διανύουμε έπληξε τους περισσότερους τομείς της οικονομίας. Ελάχιστες δραστηριότητες ξέφυγαν από την καθίζηση. Ο υποχρεωτικός περιορισμός των μετακινήσεων σε παγκόσμιο επίπεδο επηρέασε δραματικά τις αερομεταφορές. Η Κυβέρνηση, όπως και οι περισσότερες ευρωπαϊκές κυβερνήσεις, αναγκάστηκε να θέσει αυστηρούς όρους στα αεροπορικά ταξίδια, προκειμένου να προφυλαχθεί η δημόσια υγεία.

Ποιος μπορεί να αμφισβητήσει την απόλυτη καθίζηση, που βίωσαν τα τελευταία χρόνια οι αερομεταφορές και όλες οι επιχειρήσεις που σχετίζονται με αυτές; Με βάση τα στοιχεία που έχουμε στη διάθεσή μας τα δεκατέσσερα αεροδρόμια σε Αιγαίο, Ιόνιο, Κρήτη και Ηπειρωτική Ελλάδα είχαν επιβατική κίνηση κατά το έτος 2020 μειωμένη κατά 70% σε σχέση με το 2019.

Με βάση τις εκθέσεις της αρμόδιας ελεγκτικής εταιρείας για ολόκληρο το 2020, η «FRAPORT» είχε κέρδη προ φόρων, τόκων και αποσβέσεων ύψους 10 εκατομμύριων ευρώ, ενώ με βάση το οικονομικό μοντέλο για το ίδιο έτος προβλέπονταν κέρδη περίπου 188 εκατομμύρια ευρώ. Εμφανέστατα τα κέρδη έπεσαν κατά 178 εκατομμύρια. Αυτό είναι το ποσό που θεωρητικώς θα έπρεπε να καταβάλει το ελληνικό δημόσιο στην εταιρεία σύμφωνα με τη σύμβαση.

Κατόπιν αυτών των δεδομένων η ελληνική Κυβέρνηση αναλαμβάνει την ευθύνη, που της αναλογεί σε σχέση με τους περιοριστικούς όρους, που επέβαλε στις αερομεταφορές και είχαν σαν συνέπεια τη μεγάλη μείωση των εσόδων στα ελληνικά αεροδρόμια. Με βάση τη σύμβαση παραχώρησης, εάν τα έσοδα της εταιρείας συρρικνώθηκαν εξαιτίας γεγονότος ευθύνης του δημοσίου, το ποσό της διαφοράς πρέπει να το καλύψει το ελληνικό δημόσιο. Επιπλέον προέκυψε ότι η εταιρεία δεν έχει ασφαλιστεί για το ενδεχόμενο μιας επιδημίας ή πανδημίας, αλλά και δεν είχε εξάλλου την υποχρέωση να ασφαλιστεί για αυτό.

Οι όροι της σύμβασης επί των οποίων έπρεπε να διαπραγματευτεί το ποσό της αποζημίωσης η ελληνική Κυβέρνηση και ο Υπουργός Οικονομίας ήταν σαφείς και αυστηροί και πράγματι το στάδιο των διαπραγματεύσεων διήρκησε μεγάλο χρονικό διάστημα ίσως και μήνες, ώστε να βρεθεί μια κοινά αποδεκτή λύση. Τελικώς όλες οι πλευρές συμφώνησαν να μην καταβληθούν τα περίπου 188 εκατομμύρια μετρητά από πλευράς δημοσίου. Αντ’ αυτών η εταιρεία δεν θα πληρώσει την ετήσια αμοιβή παραχώρησης για τα έτη 2019 – 2020 - 2021 και πιθανώς και για το 2022.

Επίσης, ως αντιστάθμισμα η μεταβλητή αμοιβή παραχώρησης, που οφείλει η εταιρεία θα καταβληθεί στο ελληνικό δημόσιοι μετά το 2022 και πιθανώς με βάση τα οικονομικά δεδομένα και μετά το 2023. Επιτυχία της διαπραγμάτευσης είναι ότι οι οικονομικές υποχρεώσεις του δημοσίου εξαντλούνται σε αυτά τα ποσά, καθώς η εταιρεία παραιτείται από οποιαδήποτε άλλη αξίωση από την απώλεια εσόδων που υπέστη.

Η σύμβαση, που κυρώνουμε σήμερα καταρτίστηκε στη βάση της αναμενόμενης σταδιακά ανάκαμψης της επιβατικής κίνησης εντός του 2021 εν όψει μάλιστα και των αποτελεσμάτων του μαζικού εμβολιασμού, που βρίσκεται σε εξέλιξη. Ωστόσο λαμβάνεται υπ’ όψιν το ενδεχόμενο οι προβλέψεις να διαψευστούν, οπότε θα υπάρξει περαιτέρω συμψηφισμός των οφειλομένων με αντίστοιχη αξίωση αποζημίωσης.

Στο τέλος Μαρτίου του 2023 θα γίνει εκκαθάριση ανάμεσα στις αμοιβές παραχώρησης, που όφειλε να πληρώσει η εταιρεία και τη συνολική αποζημίωση που οφείλει το ελληνικό δημόσιο. Σε κάθε περίπτωση η εταιρεία δεσμεύεται να μην προβεί σε διανομή μερισμάτων μέχρι τον Μάρτιο του 2022.

Το δεύτερο άρθρο του νομοσχεδίου αφορά τον «Διεθνή Αερολιμένα Αθηνών Α.Ε.», ο οποίος υπέστη μεγάλες ζημιές το 2020. Συγκεκριμένα η επιβατική κίνηση μειώθηκε κατά 68,4% στα 8 εκατομμύρια περίπου επιβάτες από 25,5% που ήταν το 2019. Μάλιστα τα συνολικά κέρδη προ τόκων, φόρων και αποσβέσεων το 2020 μειώθηκαν κατά 81,3%.

Προβλέπεται, λοιπόν, οικονομική ενίσχυση για τον «Διεθνή Αερολιμένα Αθηνών» ύψους 130 εκατομμυρίων ευρώ για τη ζημιά, που υπέστη την προηγούμενη χρονιά. Τα χρήματα αυτά θα δοθούν με δύο τρόπους: Ως άμεση επιχορήγηση περίπου 55 εκατομμύρια ευρώ και το υπόλοιπο ποσό θα προκύψει ως συμψηφισμός σε σχέση με την αμοιβή για τα δικαιώματα που έπρεπε να καταβληθούν από τον «Διεθνή Αερολιμένα Αθηνών» για τα έτη 2020 – 2021 - 2022.

Φυσικά, αν η ζημιά είναι μικρότερη από την προβλεπόμενη ενίσχυση, τότε δεν θα υπάρξει συμψηφισμός τα επόμενα χρόνια. Βεβαίως όλα αυτά βρίσκονται υπό την έγκριση της Ευρωπαϊκής Επιτροπής. Είναι σημαντικό να διευκρινιστεί ότι η οικονομική στήριξη των αεροδρομίων σε σχέση με τη μεγάλη απώλεια εσόδων, που αντιμετωπίζουν είναι ένα πανευρωπαϊκό φαινόμενο και όχι ελληνικό. Πολλές χώρες, όπως η Γερμανία, η Νορβηγία, το Ηνωμένο Βασίλειο και η Ιταλία έχουν προχωρήσει σε τέτοιου είδους ενισχύσεις. Τα αεροδρόμια είναι βασικές πύλες εισόδου στη χώρα και υπολογίσιμη οικονομική δύναμη απασχολώντας εκατοντάδες εργαζομένους.

Μόνο η «FRAPORT» έχει εξακόσιους είκοσι εργαζομένους και η διατήρηση των θέσεων εργασίας είναι προτεραιότητάς μας. Σε κάθε περίπτωση η ελληνική Κυβέρνηση παραμένει απόλυτα συνεπής στις συμβατικές υποχρεώσεις της, εξασφαλίζοντας σταθερότητα και σοβαρότητα στη λήψη σοβαρών πολιτικών αποφάσεων.

Με το βλέμμα στην τρέχουσα θερινή περίοδο οι προβλέψεις είναι περισσότερο αισιόδοξες για την τουριστική κίνηση και την ελληνική οικονομία συνολικά. Οι φετινές εκτιμήσεις διαβλέπουν εντεκάμισι περίπου εκατομμύρια επιβάτες για τον «Διεθνή Αερολιμένα Αθηνών», δηλαδή ανάκτηση του 45% της επιβατικής κίνησης του 2019 και αύξηση σε σχέση με τα οκτώ εκατομμύρια του 2020.

Ο τουρισμός έχει δίκαια χαρακτηριστεί ως βαριά βιομηχανία της χώρας. Συνιστά μία μεγάλη αλυσίδα, από την οποία εξαρτώνται πολλοί οικονομικοί κλάδοι και σημαντικό ποσοστό του ΑΕΠ της χώρας, περίπου το ένα τέταρτο. Με τα υπάρχοντα δεδομένα, ο τάχιστος εμβολιασμός του μεγαλύτερου ποσοστού του πληθυσμού θα φέρει την αναμενόμενη ανάταξη της οικονομίας.

Η άψογη, κατά γενική ομολογία, εμβολιαστική διαδικασία, που εφήρμοσε η Κυβέρνηση έχει ως αποτέλεσμα περισσότερο από τεσσεράμισι εκατομμύρια πολίτες να εμβολιαστούν με τη μία δόση του εμβολίου. Ήδη, όλοι οι δείκτες που σχετίζονται με την πανδημία έχουν βελτιωθεί δραστικά, αλλά διανύουμε και περίοδο σημαντικής ύφεσης. Όλες οι συντονισμένες προσπάθειες του κυβερνητικού έργου αποδίδουν καρπούς και μας φέρνουν πιο κοντά στην πολυπόθητη ολική επιστροφή στην κοινωνική και οικονομική δραστηριότητα και την ανάπτυξη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε, κύριε Λιούπη. Είστε πάντα συνεπής στον χρόνο.

Καλείται στο Βήμα ο Πρόεδρος της Κοινοβουλευτικής Ομάδας του ΜέΡΑ25, ο κ. Γιάνης Βαρουφάκης.

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Ευχαριστώ, κύριε Πρόεδρε.

Κυρίες και κύριοι συνάδελφοι, ας αφήσουμε λίγο τη φαντασία μας να λειτουργήσει. Έχεις ένα μουσαφίρη, έρχεται στο σπίτι σου, κοιτάει το σπίτι σου και λέει, μου αρέσει, ωραίο, θα το πάρω. Του λες: Τι θα κάνεις; Θα το πάρω, το θέλω, δεν έχω λεφτά να σου δώσω, αλλά το παίρνω. Τι λες, βρε χριστιανέ μου; Κοίτα να δεις τι θα κάνουμε, λέει, θα πάρεις ένα δάνειο εσύ για το ποσό που συμφωνήσαμε μόλις, που σου είπα δηλαδή –έτσι το συμφωνήσαμε-, θα το δώσεις σε κάτι φιλαράκια μου, εκείνα θα μου δανείσουν αυτά τα χρήματα, θα στα δώσω να τους τα δώσεις, στο μεταξύ εγώ θα το νοικιάσω το σπίτι σου, απ’ αυτό το νοίκι εγώ θα πληρώνω στα φιλαράκια μου λίγο-λίγο τα τοκοχρεολύσια, αλλά θα έχω και εξασφαλισμένα κέρδη, τα οποία θα μου τα εξασφαλίσεις εσύ. Εάν ο νοικάρης δεν μπορεί να μου τα δώσει, θα μου τα δώσεις εσύ. Και αν δεν έχεις να μου τα δίνεις, θα τα αφαιρούμε απ’ αυτά που θα δίνω εγώ στα φιλαράκια, ουσιαστικά θα πληρώσεις εσύ το δάνειό μου.

Φαντάζομαι ότι αν γινόταν κάτι τέτοιο, θα φωνάζετε την αστυνομία να τον πάρουν αυτόν τον άνθρωπο από εκεί. Εδώ δεν φωνάξαμε καμμιά αστυνομία. Αστυνομία ήταν η τρόικα και μας το επέβαλε αυτό με τα δεκατέσσερα αεροδρόμια.

Για να είμαι, κυρίες και κύριοι της Συμπολίτευσης και της Αντιπολίτευσης, πιο συγκεκριμένος. Το 2015, μετά τη συνθηκολόγηση των συναδέλφων του ΣΥΡΙΖΑ, η τρόικα, στο πλαίσιο του τρίτου μνημονιακού δανείου, απ’ αυτά τα 85 - 86 δισεκατομμύρια, το 1,2 πήγε στο ελληνικό δημόσιο. Από το ελληνικό δημόσιο πήγε στις συστημικές τράπεζες και από τις συστημικές τράπεζες αυτό το 1,2 δισεκατομμύριο δανείστηκε η «FRAPORT», το οποίο το έδωσε στο δημόσιο, για να το δώσει στην τρόικα και έτσι έκλεισε ένας πολύ όμορφος κύκλος.

Βέβαια, δεν τελείωσε εκεί η ιστορία, γιατί το ελληνικό δημόσιο βεβαίως έπρεπε να πληρώσει σε βάθος τριακονταπενταετίας το 1,2 δισεκατομμύριο, τους τόκους του 1,2 δισεκατομμυρίου, αλλά παράλληλα τι έκανε αυτή η καλή εταιρεία; Παρεμπιπτόντως, είναι μια άλλη μορφή εθνικοποίησης αυτό που έγινε με τα δεκατέσσερα αεροδρόμια. Δεν ιδιωτικοποιήθηκαν, εθνικοποιηθήκαν αλλά από λάθος έθνος, από το γερμανικό έθνος, γιατί είναι κρατική γερμανική εταιρεία, μην το ξεχνάμε αυτό.

(Χειροκροτήματα από την πτέρυγα του ΜέΡΑ25)

Έρχονται και κάνουν επενδύσεις, κάτι το οποίο είναι πολύ ωραίο. Πόσα χρήματα έβαλαν για επενδύσεις; Ακριβώς μηδέν! Τι επενδύσεις είναι αυτές; Ήρθαν από το ελληνικό ΕΣΠΑ. Θα μου πείτε: Το ΕΣΠΑ ελληνικό είναι; Βεβαίως και είναι ελληνικό. Δεν βλέπω κάποιον συνάδελφο από το Κίνημα Αλλαγής, από το τέως ΠΑΣΟΚ για να του ή να της θυμίσω τον μεγάλο αγώνα, που έκανε ο Ανδρέας Παπανδρέου το 1983, βάζοντας μάλιστα βέτο ή απειλώντας με βέτο για την είσοδο της Πορτογαλίας και της Ισπανίας στην Ευρωπαϊκή Ένωση -Ευρωπαϊκή Οικονομική Κοινότητα τότε- ότι αν δεν υπήρχαν τα λεγόμενα τότε ολοκληρωμένα μεσογειακά προγράμματα, τα οποία μετεξελίχθηκαν σε πακέτα Ντελόρ, που έγινε το ΕΣΠΑ, δεν θα υπήρχαν αυτά τα χρήματα, όχι μόνο για την Ελλάδα, αλλά και για την Ισπανία, την Ιταλία.

Από το ελληνικό ΕΣΠΑ, λοιπόν, με χρήματα του ελληνικού λαού, των ευρωπαϊκών λαών, που δανείστηκε ο ελληνικός λαός και θα αποπληρώνει τα επόμενα τριάντα χρόνια, η καλή «FRAPORT» πήρε δωρεάν ουσιαστικά τα δεκατέσσερα αυτά αεροδρόμια-διαμάντια, assets, περιουσιακά στοιχεία μεγάλη αξίας, τα πήρε δωρεάν, έβαλε και άλλους να κάνουν επενδύσεις γι’ αυτήν και μάλιστα, εν μέσω πανδημίας, έχει και εσάς να της δώσετε τα κέρδη που εκείνοι υπολογίζουν ότι θα είχαν άμα δεν υπήρχε πανδημία! Αυτό είναι ανέκδοτο, κύριε Υπουργέ.

Κύριε Υπουργέ, σας κοιτάω. Δεν ντρέπεστε; Δεν αισχύνεστε;

(Χειροκροτήματα από την πτέρυγα του ΜέΡΑ25)

Είναι δυνατόν! Και ο μεγαλύτερος υποστηρικτής του καπιταλισμού να είσαι, είναι δυνατόν να δέχεσαι την ιδέα ότι το κράτος εξασφαλίζει τα κέρδη μιας επιχείρησης ανάλογα με τη δήλωση της επιχείρησης για το ποια θα ήταν τα κέρδη, εάν δεν είχαμε την πανδημία;

Τέλος πάντων, θέλω να μείνω λίγο σ’ αυτό, γιατί η Αριστερά κάνει ένα πολύ μεγάλο λάθος εδώ και πολλά χρόνια. Κατηγορεί τις Βρυξέλλες, την τρόικα, εσάς, για νεοφιλελευθερισμό. Μακάρι, να είχαμε και νεοφιλελευθερισμό! Και το λέω αυτό ως πολέμιος του νεοφιλελευθερισμού. Δεν έχουμε. Εγώ θυμάμαι τη Θάτσερ. Μεγάλωσα στην Αγγλία με τη Θάτσερ, που ήταν η πρώτη διδάξασα, υποτίθεται, της δικής σας ιδεολογίας. Δύο πράγματα έλεγε υπέρ των ιδιωτικοποιήσεων. Το πρώτο είναι ο ανταγωνισμός, ότι ιδιωτικοποιείς με έναν τρόπο, που να εξασφαλίζει ότι η αγορά θα είναι ανταγωνιστική, άσχετα αν το έκανε πολύ καλά ή όχι, αλλά τουλάχιστον το έλεγε. Εσείς τι κάνετε; Δεν το κάνετε εσείς, εσείς κάνετε αυτά που σας είπε η τρόικα. Δώσατε και τα δεκατέσσερα αεροδρόμια, και της Μυκόνου και της Σαντορίνης σε μία εταιρεία. Αυτό καταστρατηγεί βασικές θατσερικές αρχές. Δηλαδή, πρέπει να ντρέπεστε, κύριε Υπουργέ, ως θατσερικός. Εκτός αν δεν είστε θατσερικός, οπότε έχετε άλλους λόγους να ντρέπεστε.

Το δεύτερο επιχείρημα της Θάτσερ και των νεοφιλελεύθερων για την ιδιωτικοποίηση είναι ότι το κέρδος του επιχειρηματία δικαιολογείται, αιτιολογείται, εξηγείται, δικαιώνεται ως μία μορφή ανταμοιβής του επιχειρηματικού ρίσκου, χωρίς επιβάρυνση του δημοσίου. Αυτό όμως που κάνετε σήμερα –και γι’ αυτό θα το πω άλλη μία φορά ότι πρέπει να ντρέπεστε και το λέω με αγάπη και σεβασμό, αλλά πρέπει να ντρέπεστε- είναι ότι εξασφαλίζετε το κέρδος του ιδιώτη επιχειρηματία! Σε ποια βάση αυτό; Αυτό είναι ο ορισμός της ληστείας, το να εξασφαλίζει το κράτος το κέρδος του ιδιώτη.

Θυμάμαι ότι σε μια από τις επεισοδιακές συζητήσεις –όχι και τόσο επεισοδιακή, σχετικά ήρεμη ήταν η συγκεκριμένη- με τον Σόιμπλε του έθεσα το θέμα των δεκατεσσάρων αεροδρομίων. Γιατί, όπως ξέρετε όλοι, αυτή η ιστορία ήταν ένας διακαής πόθος της τρόικας από την περίοδο της κυβέρνησης Σαμαρά - Βενιζέλου. Δεν ήταν καν δική σας ιδέα, δική τους ήταν. Ήθελαν τα δεκατέσσερα αεροδρόμια και το υπέβαλαν στην κυβέρνηση Σαμαρά - Βενιζέλου. Εμείς, όταν μπήκαμε το Γενάρη του ’15 στην κυβέρνηση, είχαμε πει ότι δεν θα γίνει σε καμμία περίπτωση αυτό το πράγμα και κάνω μία κουβέντα με το Σόιμπλε. Και του λέω: Δεν μου λες -μιλάγαμε στον ενικό, έτσι είθισται, δεν ήταν ότι ήμουν αγενής, είθισται οι Υπουργοί Οικονομικών να μιλάνε στον ενικό-, Βολφρανγκ, να σε ρωτήσω κάτι, εσύ θα έδινες ποτέ δεκατέσσερα κρατικά αεροδρόμια της Γερμανίας σε μία εταιρεία, όσο και αν είναι το τίμημα από την πλευρά του ανταγωνισμού. Όχι, μου λέει, σε καμμία περίπτωση. Έτσι μου είπε, σε καμμία περίπτωση. Τότε, του λέω, γιατί το επιβάλεις σε εμάς; Ξέρετε τι έκανε; Σήκωσε τους ώμους του. Εσείς ερμηνεύστε το όπως θέλετε. Μου επιτρέπεται η δική μου ερμηνεία; Δεν είμαστε ίσα και όμοια, εσείς είσαστε κράτος υπό κατοχή. Αυτό ήθελε να μου πει ο κ. Σόιμπλε εκείνη τη στιγμή.

(Χειροκροτήματα από την πτέρυγα του ΜέΡΑ25)

Και ήρθατε εσείς και τον επιβεβαιώσατε. Βγήκαμε μαζί κόντρα και εσείς το επιβεβαιώσατε, εσείς δώσατε τα αεροδρόμια στη «FRAPORT». Με τη δική σας υπογραφή έγινε.

Είναι ο λόγος για τον οποίο εκείνη την περίοδο αλλά και μετά, ακόμα και σήμερα, έχω βρεθεί σε παράδοξες καταστάσεις, να συνομιλώ εγώ -ποιος; εγώ-, με ανθρώπους, που ήταν κορυφαίοι Υπουργοί της κυβέρνησης Θάτσερ, όπως ο Μάικλ Χάουαρντ, όπως ο Νόρμαν Λαμόντ, οι οποίοι προφανώς ήταν από τους πρωτεργάτες των ιδιωτικοποιήσεων και του νεοφιλελευθερισμού.

Μου έλεγαν αυτοί «αυτό που σας έκαναν στην Ελλάδα είναι ανήκουστο, σαφέστατη παραβίαση οποιασδήποτε αρχής, ακόμα και της ελεύθερης οικονομίας». Το ακούς αυτό από τον Χάουαρντ, ακούς τον Σόιμπλε να σου λέει «σε καμμία περίπτωση δεν θα το έκανα εγώ στη Γερμανία» και έρχεσαι σε αυτόν τον ναό της ελληνικής δημοκρατίας και βλέπεις τον απόλυτο εξευτελισμό του κοινοβουλευτισμού μας. Έρχεστε και τα περνάτε είτε είναι ο ΣΥΡΙΖΑ που τα έδωσε στη «FRAPORT» είτε εσείς, που θα δώσετε χρήματα που δεν έχετε ούτε εσείς ούτε ο ελληνικός λαός, δανεικά θα είναι αυτά, στη «FRAPORT». Θα σας το ξαναπώ: Δεν είστε καν νεοφιλελεύθεροι. Είστε θεραπαινίδες ξεδιάντροπων αποικιοκρατών. Αυτό είστε.

(Χειροκροτήματα από την πτέρυγα του ΜέΡΑ25)

Θέλω να σας ρωτήσω κάτι. Σας βλέπω και σας κοιτάω στα μάτια ήρεμα και με αγάπη. Αν ζούσε ο Κωνσταντίνος Καραμανλής σήμερα, τι θα σας έλεγε γι’ αυτό που κάνετε; Έχω την εντύπωση ότι θα ακούγατε τον εξάψαλμο.

Αν ζούσε ο Ανδρέας Παπανδρέου, που δεν υπάρχει ΠΑΣΟΚ πια ούτε κατά διάνοια; Την κατάρα του θα είχε το Κίνημα Αλλαγής ή το ΠΑΣΟΚ.

Εσείς δεν έχετε καν το άλλοθι, που έχουν ΠΑΣΟΚ και Νέα Δημοκρατία, ότι ο ιστορικός ηγέτης που τους έκανε κυβέρνηση αποδήμησε εις Κύριον. Εσάς ο ηγέτης σας είναι νέος άνθρωπος, μια χαρά, χτυπάμε και ξύλο και κυκλοφορεί ανάμεσά σας. Υπό τις εντολές του κ. Τσίπρα υπογράψατε την αποικιοκρατική σύμβαση της οποίας το σημερινό αίσχος είναι η φυσιολογική εξέλιξη.

Κυρίες και κύριοι συνάδελφοι, δεν θέλω να σας κουράσω, καθώς είναι τόσο ξεκάθαρη η κατάσταση. Η νεοελληνική ιστορία βρίθει από αισχρές συμβάσεις εξάρτησης και υποταγής. Ληστρικές συμβάσεις. Τρεις όμως, είναι οι ληστρικές συμβάσεις που θα αποτελούν και τα επόμενα χίλια χρόνια υπενθύμιση βασικής ήττας του Ελληνισμού, στιγμές στην σύγχρονη νεοελληνική ιστορία για την οποία πρέπει όλοι να ντρεπόμαστε και να κλαίμε. Η πρώτη ήταν το 1825 το δάνειο από τους αδελφούς Ρικάρντο. Ξέρετε πολύ καλά σε τι αναφέρομαι. Το δεύτερο ήταν το κατοχικό δάνειο, που μας επέβαλε η Βέρμαχτ. Και το τρίτο είναι αυτή η σύμβαση υποταγής στη «FRAPORT» που συμβολίζει άριστα τη χρεοδουλοπαροικία, το συνολικό όνειδος της υποταγής στα μνημόνια και στην τρόικα.

Σήμερα, κυρίες και κύριοι της Κυβέρνησης, εσείς που θα ψηφίσετε θετικά ή όποιοι από εσάς θα τολμήσετε να ψηφίσετε «παρών», επιλέγετε να καταταχτείτε όχι μόνο στη λάθος πλευρά της ιστορίας, αλλά στο βραχύ κατάλογο των δακτυλοδεικτούμενων του μέλλοντος. Και τώρα, αυτήν τη στιγμή μπορείτε να αντιδράσετε σε αυτήν την μοίρα. Καταψηφίστε!

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Βαρουφάκη.

Τον λόγο έχει ο Αναπληρωτής Υπουργός, κ. Θεόδωρος Σκυλακάκης.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Κύριε Πρόεδρε, δεν παρακολουθώ από την αρχή αυτήν τη συζήτηση και στην προκειμένη περίπτωση αναπληρώνω τον συνάδελφο και φίλο Χρήστο Σταϊκούρα στη συζήτηση για την αποζημίωση για τα δεκατέσσερα περιφερειακά αεροδρόμια.

Δεν είχα σκοπό να πάρω τον λόγο, αλλά άκουσα διάφορα παράδοξα πράγματα και μάλιστα χαρακτηρισμούς από τον επικεφαλής του κόμματος ΜέΡΑ25.

Απλώς θα ήθελα να παρατηρήσω ότι το 2015 είχαμε πράγματι μία εξέλιξη για την οποία θα έπρεπε να αισθανόμαστε αισχύνη. Ήταν όταν καταστράφηκε τεράστια αξία δημόσιας περιουσίας…

**ΓΙΑΝΗΣ ΒΑΡΟΥΦΑΚΗΣ (Γραμματέας του ΜέΡΑ25):** Βάστα Γερούν!

(Χειροκροτήματα από την πτέρυγα του ΜέΡΑ25)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν κατάλαβα…

Ο αξιότιμος συνάδελφος, προφανώς μιλούσε στον εαυτό του. Νομίζω μάλλον μονολογούσε! Και μονολογούσε, γιατί όποτε υπάρχει η αναφορά της πραγματικής ευθύνης του συνδυασμού της Αξιωματικής Αντιπολίτευσης και του κ. Βαρουφάκη φεύγει, τρέχοντας από την Αίθουσα. Και το βρίσκω λογικό αυτό.

(Χειροκροτήματα από την πτέρυγα της Νέας Δημοκρατίας)

Τώρα να πούμε δυο λόγια γι’ αυτήν τη σύμβαση. Η σύμβαση αυτή υπεγράφη μετά από έναν διαγωνισμό ο οποίος έγινε. Έγινε διαγωνισμός, η μία εταιρεία έδωσε μεγαλύτερο τίμημα, αρκετά μεγαλύτερο τίμημα από τον δεύτερο, και πήρε αυτόν το διαγωνισμό. Τη σύμβαση υπέγραψε η σημερινή Αξιωματική Αντιπολίτευση. Η σύμβαση που υπέγραψε η Αξιωματική Αντιπολίτευση προβλέπει αποζημίωση, δημιουργεί υποχρεώσεις. Η ελληνική πολιτεία, το Γενικό Λογιστήριο του Κράτους έχει εισπράξει όντως 1,234 δισεκατομμύριο και ακολούθως πρέπει να έχουμε εισπράξει και κάποια επιπλέον χρήματα από τα 440 εκατομμύρια επενδύσεις, που έγιναν και ήταν συμβατική υποχρέωση. Αυτά περί ΕΣΠΑ νομίζω είναι στη φαντασία αυτού που τα λέει.

Όταν έγινε η πανδημία, για την οποία προφανώς δεν έχει ευθύνη το ελληνικό δημόσιο, αλλά υπάρχει η αντικειμενική ευθύνη, που προκύπτει από το γεγονός ότι έχουμε υπογράψει τη σύμβαση, έπρεπε να πάρουμε μία απόφαση: Θα κάναμε διαπραγμάτευση ή θα πηγαίναμε σε διαιτησία. Το ελληνικό δημόσιο να σας πω την αλήθεια έχει πικρή εμπειρία από διαιτησίες και οι διαιτησίες έχουν και ένα πρόσθετο δημοσιονομικό κακό, ότι αφήνουν άγνωστο το τελικό αποτέλεσμα. Δεν ξέρεις τι θα σου ξημερώσει σε μια διαιτησία. Και να μην θυμίσω πρόσφατες διαιτησίες, που ξεκίνησαν από ελάχιστες αρχικές διαφορές και κατέληξαν σε εκατοντάδες εκατομμύρια εις βάρος του ελληνικού δημοσίου. Έγινε ένα δύσκολο έργο αυτής της διαπραγμάτευσης, που κράτησε πράγματι επί αρκετό χρόνο. Κερδίσαμε κάποια πράγματα, κυρίως ελαχιστοποιήσαμε τους δημοσιονομικούς κινδύνους μιας μελλοντικής διαιτησίας, συν την άμεση καταβολή των σχετικών χρημάτων, συν κάποιους άλλους όρους, θα σας τα πει ο κ. Σταϊκούρας πιο λεπτομερώς. Έγινε στις 17 Ιουνίου ενημέρωση των κομμάτων για όσα συμπεριλαμβάνονται στη σύμβαση και ήταν παρόντες και κάποιοι Βουλευτές -και έτσι υπάρχει διαφάνεια- και τώρα έρχεται η ώρα να κυρωθεί αυτό από τη Βουλή, γιατί όντως θέλουμε να κινούμαστε με διαφάνεια. Δεν υπάρχει κάτι άλλο.

Μπορεί να υπάρχει μία ευκαιρία για να εκφράζονται κάποια κόμματα με τον γνωστό τρόπο που εκφράζονταν την περίοδο του 2015 ή την περασμένη δεκαετία. Θα ήθελα να πω σε αυτά τα κόμματα ότι οι Έλληνες δεν θέλουν να γυρίσουν πίσω στη δεκαετία του 2010 - 2020 ούτε θέλουν να ακούν αυτόν τον λόγο. Δεν έχει προοπτική αυτός ο πολιτικός λόγος. Οι Έλληνες θέλουν η χώρα τους να λειτουργεί ως μία κανονική ευρωπαϊκή χώρα, να έχει αξιοπιστία, να έχει αξιοπρέπεια, να τηρεί τις συμβάσεις, να διαπραγματεύεται εκεί που πρέπει να διαπραγματεύεται και να προχωρήσουμε σε μια επόμενη φάση της ελληνικής ιστορίας και κοινωνίας, που θα είναι μια φάση προόδου και λογικής.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Παρακαλώ.

Τον λόγο έχει ο Κοινοβουλευτικός Εκπρόσωπος του ΜέΡΑ25, κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, δεν είπατε τίποτα συγκεκριμένο για τον τρόπο με τον οποίον ζημίωσε το ελληνικό δημόσιο ο κ. Βαρουφάκης. Θα ανέμενα από έναν μάλιστα καθ’ ύλην αρμόδιο Υπουργό να πει συγκεκριμένα νούμερα, δηλαδή να πει με τόσα εκατομμύρια εκεί, με τόσα δισεκατομμύρια εκεί, με αυτόν τον τρόπο, με αυτήν την απόφαση. Είναι αυτή η γνωστή λασπώδης αόριστη μάζα που πλανάται εδώ και δέκα χρόνια.

Εγώ όμως, κύριε Υπουργέ –και μόνο για μισό λεπτό και ολοκληρώνω αμέσως, κύριε Πρόεδρε- θέλω να σας θυμίσω, με υπεύθυνα στοιχεία που είναι κατατεθειμένα και στον προϋπολογισμό μας και παντού στην Ευρώπη και στην Ελλάδα, δηλαδή στην ΕΛΣΤΑΤ και στην Ευρωπαϊκή Στατιστική Υπηρεσίας, ότι ο κ. Βαρουφάκης είναι ο μόνος Υπουργός, την εποχή των έντεκα ετών των περίφημων μνημονίων, κατά τη διάρκεια της θητείας του οποίου –είτε το θέλετε είτε όχι- δεν μειώθηκε κανένας μισθός, δεν απολύθηκε κανένας εργαζόμενος στο Δημόσιο και φυσικά δεν αυξήθηκε κανένας φόρος σε όλη την επικράτεια.

Επίσης, αναφέρω ότι κατά την εξάμηνη διάρκεια που Υπουργός και διαπραγματευτής ήταν ο Γιάνης Βαρουφάκης, κατά παράδοξο τρόπο, κύριε Πρόεδρε, τα αποθεματικά του ελληνικού δημοσίου ανέβηκαν κατά μερικές δεκάδες εκατομμύρια –και λέω «κατά παράδοξο» γιατί είμαι ειλικρινής-, το δε χρέος μας μειώθηκε κατά μερικές δεκάδες εκατομμύρια.

Όλα σας διαψεύδουν, κύριε Υπουργέ. Και ξέρετε τι μένει; Μένει μόνο αυτό, ότι όσοι εκποίησαν τη χώρα μας πόντο-πόντο δέκα ολόκληρα χρόνια συνασπίζονται και κατηγορούν τον μόνο που έβαλε το στήθος του μπροστά για να αποτρέψει αυτή την εκποίηση. Δεν θα το επιτρέψουμε εδώ μέσα!

Ευχαριστώ, κύριε Πρόεδρε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Γρηγοριάδη.

Ο κύριος Υπουργός έχει τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Δεν θα απαντούσα, αλλά προκαλούμαι.

Αν θέλετε να μάθετε το αριθμητικό κομμάτι –γιατί η ζημιά ήταν αφάνταστα μεγαλύτερη-, δεν έχετε παρά να δείτε πόσο μειώθηκε η αξία των ελληνικών μετοχών, των μετοχών των ελληνικών τραπεζών που κρατούσε για λογαριασμό του ελληνικού κράτους το Ταμείο Χρηματοπιστωτικής Σταθερότητας, από το 2014 στο 2015. Εκεί πέρα φαίνονται τα δισεκατομμύρια, που χάθηκαν αριθμητικώς, δηλαδή η ζημιά της δημόσιας περιουσίας.

Σε ό,τι αφορά τώρα το τι συνέβη στην περίοδο εκείνη, να θυμίσω –επειδή υπάρχει και η λέξη «ντροπή», η «αισχύνη»- ότι ήταν η μοναδική φορά τις τελευταίες πολλές δεκαετίες που η Ελλάδα έκανε πιστωτικό γεγονός. Τότε το έκανε το πιστωτικό γεγονός, τις τελευταίες ημέρες πριν την είσοδο της χώρας στην εποχή του τρίτου –και αχρείαστου- μνημονίου, για το οποίο βέβαια πληρώσαμε πάρα πολύ ακριβά.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, παρακαλώ θα ήθελα το λόγο.

**ΠΡΟΕΔΡΕΥΩΝ (Απόστολος Αβδελάς):**  Όχι, όχι. Έχετε βέβαια δικαίωμα, αλλά μετά θα πρέπει να ανταπαντήσει και περιμένει κόσμος να μιλήσει, κύριε Γρηγοριάδη.

**ΚΛΕΩΝ ΓΡΗΓΟΡΙΑΔΗΣ:** Παρακαλώ, κύριε Πρόεδρε, για τριάντα δευτερόλεπτα. Λείπει ο Αρχηγός μας και όσα είπε ο κύριος Υπουργός πρέπει να απαντηθούν.

(Διαμαρτυρίες από την πτέρυγα τη Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε το λόγο, γιατί μου είστε πολύ συμπαθής.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, ο κ. Σταϊκούρας σας ήταν αυτός ως εγκάθετός σας στην Τράπεζα της Ελλάδος, ο οποίος έλεγε από τις τηλεοράσεις «πάρτε τις καταθέσεις σας και πηγαίνετε στην Αμερική, στη Ρωσία γιατί θα καταστραφείτε» -ήσασταν κι εσείς Υπουργός γι’ αυτό φαντάζομαι εξανίστασθε- και καθόλου ο κ. Βαρουφάκης.

Και βεβαίως, για το κλείσιμο των τραπεζών μόνο ανθέλληνας θα ισχυριζόταν ότι Έλληνας έχει την ευθύνη και όχι ο κ. Ντάισελμπλουμ μαζί με τον κ. Ζακ Κλοντ Γιούνκερ. Είναι ηλίου φαεινότερο! Από την πρώτη μέρα ο κ. Ντράγκι εξεβίαζε τον κ. Βαρουφάκη, 7.30 το πρωί της πρώτης μέρας που ανέλαβε το Υπουργείο του είπε: «Θα σου κλείσω σε μία ώρα τις τράπεζες».

Τις τράπεζες, κύριε Υπουργέ, δεν μπορώ να τις κλείσω εγώ, δεν μπορεί να τις κλείσει καν ο Υπουργός της Ελλάδος. Τις κλείνει αυτός, που τους κάνει ασφυξία. Ασφυξία έκαναν οι Βρυξέλλες στις τράπεζές μας!

(Χειροκροτήματα από την πτέρυγα του ΜέΡΑ25)

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, παρακαλώ θα ήθελα το λόγο.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Βρούτσης.

**ΙΩΑΝΝΗΣ ΒΡΟΥΤΣΗΣ:** Επιτρέψτε μου να παρέμβω στη διαδικασία της συζήτησης και οφείλω να το κάνω.

Κύριε Παππά, συγνώμη, θα πάρετε το λόγο, αλλά εδώ ακούστηκαν πράγματα ανιστόρητα.

Θυμίζω, κύριε Πρόεδρε, ότι η πιο ανατριχιαστική στιγμή στη νεότερη ιστορία του ελληνικού έθνους ήταν η στιγμή όχι που μπήκαμε στο μνημόνιο και στους δημοσιονομικούς περιορισμούς ούτε καν μεταγενέστερα. Ήταν η στιγμή που έκλεισαν οι τράπεζες, που ο ελληνικός λαός, οι ελληνικές επιχειρήσεις, οι Έλληνες πολίτες βρέθηκαν μπροστά σε κλειστές θυρίδες και δεν μπορούσαν να πάρουν τα χρήματά τους.

Η περίοδος εκείνη είναι περίοδος ΣΥΡΙΖΑ με Υπουργό Οικονομικών τον κ. Βαρουφάκη και φέρει ακέραια την ευθύνη του κλεισίματος των τραπεζών και του μεγάλου πιστωτικού γεγονότος που έχει καταγραφεί στην ελληνική ιστορία ως τη χειρότερη στιγμή στα νεότερα χρόνια της χώρας μας.

**ΠΡΟΕΔΡΕΥΩΝ (Απόστολος Αβδελάς):** Δώσατε και οι τρεις τροφή στον κ. Παππά.

Καλείται στο Βήμα ο Κοινοβουλευτικός Εκπρόσωπος από το ΣΥΡΙΖΑ - Προοδευτική Συμμαχία κ. Νικόλαος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Είναι πολύ ενδιαφέρον που γυρνάει η κουβέντα στο 2015. Θα μου επιτρέψετε, λοιπόν, να πω κι εγώ δυο πράγματα. Για τη διαπραγμάτευση του 2015 εμείς είμαστε περήφανοι και βεβαίως οποιοσδήποτε και να ήταν Υπουργός Οικονομικών, κάποιοι από τους εταίρους οι οποίοι έπαιζαν κυρίαρχο ρόλο τότε είχαν αποφασίσει να οδηγήσουν τα πράγματα στα άκρα. Αυτό είναι ξεκάθαρο.

Θα σας έλεγα και το εξής: Αυτό που ο Κοινοβουλευτικός Εκπρόσωπος της Νέας Δημοκρατίας περιέγραψε ως το χειρότερο γεγονός της κρίσης στην Ελλάδα είναι ένα γεγονός το οποίο προηγήθηκε της εκλογικής νίκης του ΣΥΡΙΖΑ το Σεπτέμβρη του 2015. Κριθήκαμε, λοιπόν και για το πρώτο σκέλος της διαπραγμάτευσης και κριθήκαμε και ιστορικά.

Κι εδώ θέλω να απευθυνθώ και στον κ. Βαρουφάκη προσωπικά. Δεν είναι στην Αίθουσα, αλλά θα του το πω όσο πιο ήρεμα γίνεται. Δεν είναι ο μοναδικός εντός του Κοινοβουλίου ο οποίος έχει ιδία γνώση των διαπραγματεύσεων και των συζητήσεων εντός της ελληνικής Κυβέρνησης. Δεν είναι ο μοναδικός.

Και θα έλεγα ότι και η κριτική απέναντι στον ΣΥΡΙΖΑ να ασκείται με μέτρο, διότι θυμάμαι κι εγώ τώρα –και οφείλω να το πω- ότι στην πρώτη φάση της διαπραγμάτευσης ο κ. Βαρουφάκης είχε εισηγηθεί στον κ. Τσίπρα να συναινέσει σε ανακοινωθέν, που έλεγε ότι η νεοεκλεγείσα ελληνική Κυβέρνηση θα συνεχίσει το προηγούμενο πρόγραμμα, το προηγούμενο πρόγραμμα, που είχε και την ιδιωτικοποίηση –ή εθνικοποίηση, κατά το γερμανικόν- των αεροδρομίων της «FRAPORT».

Άρα, θα έλεγα όταν απευθύνεται ο κ. Βαρουφάκης και οι Βουλευτές του ΜέΡΑ25 στο ΣΥΡΙΖΑ να γνωρίζουν ότι υπάρχουν άνθρωποι εντός της Αιθούσης, που ήταν αυτήκοοι μάρτυρες των όσων διημείφθησαν εκείνο τον καιρό. Δεν έχει κανείς το μονοπώλιο και πρέπει όλοι να είμαστε προσεκτικό.

Όμως, νομίζω είδαμε εδώ και το τι θα ήταν βολικό για τη Νέα Δημοκρατία. Για τη Νέα Δημοκρατία θα ήταν βολικό η προοδευτική παράταξη, η Αριστερά, είτε να λέει «εμένα μη με ανακατεύετε με αυτά τα πράγματα και όταν υπάρχει φωτιά, εγώ δεν θα βάλω τα χέρια μου για να βγάλω τα κάστανα από μέσα» είτε να λέει «θα τα βάλω μέχρι να καούν τα χέρια μου και μετά απλώς να έχω ένα παρηγορητικό λόγο απέναντι στον ελληνικό λαό».

Υπάρχει και η άλλη επιλογή, η επιλογή που κάναμε εμείς. Δικαιώθηκε ιστορικά και δικαιώθηκε όχι μόνο γιατί βγήκαμε από τα μνημόνια, δικαιώθηκε διότι κατά τη διάρκεια της δικής μας διακυβέρνησης δημιουργήθηκαν τετρακόσιες με τετρακόσιες πενήντα χιλιάδες θέσεις εργασίας και κατά τη διάρκεια της κρίσης 2010 - 2014 είχαμε απώλεια ενός εκατομμυρίου θέσεων εργασίας.

Επί του προκειμένου, ανεπαρκής ενημέρωση για μία ανεπαρκή διαπραγμάτευση, που κάνατε με τον παραχωρησιούχο. Είπα και πριν ότι η σύμβαση αυτή δεν είναι μία σύμβαση, η οποία υπεγράφη ελευθέρως από δυο ισότιμα μέρη. Η χώρα αντιμετώπιζε εκείνο τον καιρό δυσμενή συσχετισμό και δεν μπορώ να διανοηθώ ότι και εσείς οι ίδιοι θα υποστηρίξετε ότι αν δεν είχαμε το βάρος της διαπραγμάτευσης, την επιμονή των εταίρων και βεβαίως να διαχειριστούμε με κάποιο τρόπο τα χρέη που εσείς είχατε φορτώσει στον ελληνικό λαό, θα υπογράφατε τέτοιου τύπου σύμβαση.

Είναι μία σύμβαση δυσμενέστατη για το ελληνικό δημόσιο. Είναι σαφές αυτό. Δεν μπορεί κανένας να το αγνοήσει και δεν ξέρω αν υπάρχει Βουλευτής της Νέας Δημοκρατίας που να έχει αντίθετη άποψη.

Αντιλαμβανόμαστε βεβαίως ότι και η όποια διαπραγμάτευση κάνατε με τον παραχωρησιούχο αυτό τον καιρό έγινε υπό το φως και το βάρος της ύπαρξης αυτής της σύμβασης. Όμως, δεν μας κάνατε σοφότερους.

Εντάξει, ακούσαμε να μας επαινείτε διότι ο απεσταλμένος ο δικός μας στο Υπουργείο Οικονομικών κάθισε περισσότερο από όλους, αλλά –με συγχωρείτε πάρα πολύ- αυτό είναι διαδικασία ενημέρωσης; Δεν κοινοποιήθηκαν έγγραφα ούτε καν τα κινητά τους δεν είχαν οι άνθρωποι τη δυνατότητα να έχουν μέσα και τώρα έρχεται και ο κ. Σταϊκούρας και μας αποκαλύπτει ότι υπάρχει –λέει- επιστολή του παραχωρησιούχου ότι θα ήθελε να συμφωνηθεί η εκδοχή του γεγονότος ανωτέρας βίας. Και δεν την καταθέτει στα Πρακτικά. Τι ακριβώς είναι αυτό; Δηλαδή, τι θέλετε να κρύψετε;

Είναι προφανές, λοιπόν, ότι κάτι θέλετε να κρύψετε και αυτό είναι ένα γεγονός το οποίο μας κάνει απολύτως καχύποπτους σε σχέση με το τι έχει διαμειφθεί. Είναι προφανές και γνωρίζουμε ότι και σε άλλες χώρες έχει υπάρξει ενίσχυση των αεροδρομίων και με άμεσες επιχορηγήσεις και μέσω αξιοποίησης του προσωρινού πλαισίου κρατικών ενισχύσεων, αλλά υπάρχουν ζητήματα τα οποία δεν μπορούμε να υπερβούμε.

Πρώτο θέμα, η έκθεση για τις οικονομικές συνέπειες της πανδημίας στα δεκατέσσερα αεροδρόμια συντάχθηκε σε μία μέρα. Πώς το εξηγούμε αυτό; Δηλαδή έχουμε στις 23 Μαρτίου υπογραφή της σύμβασης και στις 24 τη μελέτη της «DELOITTE», την οποία μελέτη της «DELOITTE» δεν μας την δείχνετε –μας δείχνετε μόνο μία σύνοψη- και στην οποία αναφέρεται «δεν μπορώ να εγγυηθώ για τα πρωτογενή στοιχεία, δεν έχω κάνει πρωτογενή έρευνα, ό,τι διάβασα και ό,τι είδα». Σε ποιο πράγμα ζητάτε συναίνεση, λοιπόν;

Άρα, εδώ πέρα νομίζω ότι πρέπει να υπάρχει μία σαφής εικόνα και αυτό το δικαιούται και ο ελληνικός λαός που μας ακούει, τα κόμματα της Αντιπολίτευσης, οι εργαζόμενοι στην εταιρεία.

Βεβαίως, υπάρχουν και άλλα ζητήματα, όπως το ζήτημα το οποίο το θεωρούμε πάρα πολύ σημαντικό του ορίου των τριάντα εκατομμυρίων οκτακοσίων χιλιάδων τουριστών, που τίθεται ως κατώτατο όριο για τη μη εκκίνηση μιας νέας διαδικασίας διαπραγμάτευσης. Αυτό είναι ένα άπιαστο νούμερο και εκ των πραγμάτων θα κληθεί το δημόσιο να καταβάλει εκ νέου αποζημιώσεις, μηδενίζοντας έτσι το επιχειρηματικό ρίσκο.

Θα αναφερθώ στο «Ελευθέριος Βενιζέλος». Εξ όσων γνωρίζουμε η εταιρεία του «Διεθνούς Αερολιμένος Αθηνών» θα καταθέσει πλήρη λειτουργικών εσόδων και εξόδων στο Υπουργείο Υποδομών. Και αν τελικά το ποσό της ζημίας είναι μικρότερο θα επιστραφεί η επιπλέον ενίσχυση;

Γίνεται, όμως, καθαρό από την πολιτεία σας ότι εδώ πέρα υπάρχουν δύο μέτρα και δύο σταθμά. Διότι, όπως έλεγε και ο κ. Σκυλακάκης στα κυβερνητικά έδρανα, για την πλειοψηφία των μικρών και μεσαίων επιχειρήσεων έχουμε αποκλεισμό από τα χρηματοδοτικά εργαλεία του κράτους με εξαίρεση την επιστρεπτέα προκαταβολή, την οποία πλέον δεν μπορεί να την λογίζουμε ως βοήθεια, διότι έρχεται η ώρα του λογαριασμού, πρέπει να επιστραφεί η επιστρεπτέα προκαταβολή.

Για όλες αυτές τις επιχειρήσεις η Κυβέρνησή σας έχει μόνο τη μία και γνωστή συνταγή να κομίσει στο δημόσιο διάλογο, η οποία είναι η συνταγή της έκθεσης Μητσοτάκη - Πισσαρίδη, η οποία προσδιορίζει αυτές τις επιχειρήσεις ως το θεμελιακό πρόβλημα της ελληνικής οικονομίας και σκοπίμως τις αποκλείει από τα εργαλεία χρηματοδότησης, ούτως ώστε να γίνει η εκκαθάριση η οποία είναι πολυπόθητη κατά την δική σας οικονομική αντίληψη. Και φαίνεται ότι επειδή αποκλείονται για τους ίδιους ακριβώς λόγους και από το Ταμείο Ανάκαμψης, κύριε Σκυλακάκη, σε αυτές τις επιχειρήσεις το μόνο, που έχετε να πείτε είναι: Κάντε υπομονή και θα σας εξαγοράσουν οι τριάντα με σαράντα χιλιάδες επιχειρήσεις, οι οποίες μπορεί να στηριχθούν ή θα απασχοληθείτε ως μισθωτοί σε αυτές τις επιχειρήσεις, οι οποίες θα έχουν απομείνει.

Επιτρέψτε μου τώρα να κάνω μία αναφορά σε ένα θέμα, που μάθαμε ότι συζητήσατε σήμερα στο Υπουργικό Συμβούλιο και μιλάω για το ασφαλιστικό. Είδαμε και κάποιες επικοινωνιακές πομφόλυγες του τύπου ότι θα πάτε σε σουηδικό μοντέλο. Κανένα σουηδικό μοντέλο, χιλιανό μοντέλο ονειρεύεστε, το κάνατε πάρα πολύ καθαρό.

Θέλω να κάνω μία πάρα πολύ συγκεκριμένη ερώτηση, επειδή βλέπω μία πρόνοια να πάνε τα πράγματα γρήγορα στο θέμα του ασφαλιστικού: Αναλογιστικές μελέτες υπάρχουν; Υπάρχει μελέτη στην Εθνική Αναλογιστική Αρχή;

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Τρείς.

**ΝΙΚΟΛΑΟΣ ΠΑΠΠΑΣ:** Τρεις. Τι προβλέπουν, κύριε Σκυλακάκη; Πόσο θα πληρώσει το δημόσιο; Τι θα στοιχίσει αυτή η μεταρρύθμιση; Είναι απλή ερώτηση, μπορείτε να πάρετε το λόγο για τριάντα δευτερόλεπτα μετά την ομιλία μου και να μας πείτε τα ακριβή νούμερα. Μην μας πείτε απλά ότι δεν γνωρίζετε.

Τέλος, επειδή για το ασφαλιστικό φαίνεται ότι θέλετε να μετατρέψετε την Ελλάδα σε μία ατέλειωτη «ΑΣΠΙΣ ΠΡΟΝΟΙΑ», δεν διδάσκεστε από τη διεθνή εμπειρία, διότι περίπου τριάντα χώρες έχουν κάνει τις επιλογές αυτές, δεκαοκτώ εκ των οποίων τις έχουν αντιστρέψει τις επιλογές, δηλαδή τις ιδιωτικοποιήσεις του δεύτερου πυλώνα της κοινωνικής ασφάλισης και αυτό είναι στον πυρήνα του νεοφιλελευθερισμού. Και καλώς σας την ασκούμε αυτήν την κριτική, παρ’ όλο που ακούστηκε η αντίθετη άποψη, εγώ πιστεύω ότι είστε ακραία νεοφιλελεύθεροι και αυτό αποτυπώνεται και στον τρόπο, που χειριστήκατε το θέμα το εργασιακό με το νομοσχέδιο, που φέρατε το οποίο επί της ουσίας καταργεί και τις συλλογικές διαπραγματεύσεις και το οκτάωρο και βεβαίως με τον τρόπο με τον οποίο πολιτεύεστε για το εργασιακό.

Κλείνω με ακόμα μία ερώτηση. Επειδή είδαμε ότι πρόθεση σας είναι να επιστρέψετε σε εύλογα πλεονάσματα πάρα πολύ σύντομα, υπάρχει προαναγγελία σφιξίματος δημοσιονομικού; Για τι πράγμα πρέπει να ετοιμάζεται ο ελληνικός λαός; Θεωρείτε επαρκή τη συμφωνία την οποία έχουμε κάνει με τους εταίρους αυτήν τη στιγμή και δόκιμη σε σχέση με αυτά που έχει περάσει η ελληνική οικονομία λόγω της κρίσης στην οποία μπήκε από τις πολιτικές σας και από την έλευση της πανδημίας;

Αυτά είναι ερωτήματα τα οποία καλείστε να απαντήσετε. Κυρίως θα θέλαμε, πάρα πολύ, την απάντηση σε σχέση με το ασφαλιστικό, διότι εδώ εγείρεται μείζον ζήτημα. Δεν ξέρω τι έχετε συζητήσει και τι δεν έχετε συζήτηση εντός της Ελλάδας, εκτός της Ελλάδας με τους εταίρους, αλλά σε κάθε περίπτωση δεν μπορεί να αποσιωπάται ότι δρομολογείται μία αλλαγή, η οποία θα στοιχίσει στο ελληνικό δημόσιο κάποιες δεκάδες δισεκατομμύρια ευρώ.

Κύριε Σταϊκούρα, καλώς ήρθατε ξανά, ρώτησα τον κ. Σκυλακάκη, για να σας κάνω κοινωνό πάρα πολύ γρήγορα, για το εάν υπάρχει μελέτη στην Εθνική Αναλογιστική Αρχή για τις αλλαγές τις οποίες προτίθεστε να φέρετε με βάση τις αποφάσεις του Υπουργικού Συμβουλίου στη Βουλή και ποιο θα είναι το κόστος για το ελληνικό δημόσιο εάν αυτές οι αλλαγές γίνουν νόμος του κράτους.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Παππά.

Τον λόγο έχει ο κ. Κουρουμπλής.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριοι Υπουργοί, κυρίες και κύριοι συνάδελφοι, πέρασαν είκοσι πέντε χρόνια από την ημέρα που έφυγε από τη ζωή ο Ανδρέας Παπανδρέου, ένας εμπνευσμένος ηγέτης που πάντα είναι και επίκαιρος. Ήταν ο άνθρωπος, ο πολιτικός που είπε ότι η εργασία πρέπει να παράγει ασφάλεια και μπήκαμε τώρα μετά την ψήφιση του τελευταίου νομοσχεδίου στο να υπάρχει απέραντη ανασφάλεια και τρομοκρατία στο χώρο της εργασίας.

Ήταν ο ηγέτης που τόλμησε να δώσει περηφάνια στον τόπο όταν είπε στη γειτονική μας χώρα, που απειλούσε να μπει με το «ΠΙΡΙ PΕΪΣ» το ’87 για έρευνα στο Αιγαίο ότι αν μπει το «ΠΙΡΙ PΕΪΣ» στο Αιγαίο θα βυθιστεί. Δεν το πήραν τότε οι άνεμοι για να το φέρουν στο Αιγαίο.

Ήταν ο ηγέτης που τόλμησε να συγκρουστεί με τις πολιτικές και κοινωνικές διακρίσεις της περιόδου ’80 και εδώ. Ήταν ο ηγέτης, που συγκρούστηκε με τις ανισότητες για να χτίσει την κοινωνική άμυνα της χώρας. Και επειδή κάποιοι εύκολα ακόμα και από την παράταξή του, την πρώην παράταξη στην οποία ανήκα και εγώ, τόλμησαν να πουν ότι αυτά έγιναν με δάνεια ας κατατεθεί στη Βουλή ο πρώτος προϋπολογισμός που ψήφισε ο κ. Παλαιοκρασσάς για να δούμε αν ήταν από εξωτερικά δάνεια.

Κύριε Πρόεδρε, άκουσα τον κ. Σταϊκούρα, τον οποίο εγώ εκτιμώ ότι είναι μετριοπαθής, αλλά πολλές φορές παρασύρεται από τον οίστρο που έχει, να θυμάται τι είπε ο Τσίπρας το ’14 και το ’13. Ο Τσίπρας ήταν ένας νέος ηγέτης, που δεν κυβέρνησε μέχρι το ’13 και το ’14. Αυτοί που είχαν πολύ μεγάλη εμπειρία, μεταξύ των οποίων και ο κ. Σταϊκούρας, δεν ήταν αυτοί που έχτισαν το Ζάππειο 1 και το Ζάππειο 2, δεν εξαπάτησαν τον ελληνικό λαό πολιτικά το ’12, πήραν τις εκλογές και μετά τον βύθισαν σε όλα εκείνα τα μέτρα, που πραγματικά βίωσε ελληνικός λαός;

Κύριε Σταϊκούρα, ο Τσίπρας είπε το «ουδείς αναμάρτητος» ενώπιον της κ. Μέρκελ; Έτσι για να θυμόμαστε, γιατί έχετε επιλεκτική μνήμη.

Πάμε τώρα και στις παροχές τις οποίες αραδιάσατε. Δεν μας είπατε πού είναι το δημόσιο χρέος, κύριε Σταϊκούρα, ούτε μας είπατε ότι μέχρι στιγμής πήρατε δάνεια, που θα έπρεπε να τα είχατε πάρει ολόκληρο τον χρόνο. Και τα πήρατε στο πρώτο εξάμηνο. Σας θυμίζω την εποχή Καραμανλή και πώς εξελίχθηκαν τα πράγματα μετέπειτα, για να είμαστε κοντά στην πραγματικότητα.

Βεβαίως, θα αδράξω κι εγώ την ευκαιρία να μιλήσω γι’ αυτό στο οποίο αναφέρθηκε ο Νίκος Παππάς, που έγινε το πρωί στο Υπουργικό Συμβούλιο. Προσέξτε. Μην είστε τόσο αυτάρκεις και τόσο αυτάρεσκοι, γιατί από τα δομημένα ομόλογα έπεσε η κυβέρνηση Καραμανλή. Προσέξτε αυτόν τον πολύ έντονο «έρωτά» σας με την αποθέωση της ιδιωτικοποίησης. Και αυτά τα λέω να τα ακούσει και ο κ. Σκυλακάκης, γιατί τότε ο κ. Σκυλακάκης δεν ήταν στη Νέα Δημοκρατία. Επειδή έχω καλή μνήμη προς το παρόν ακόμα, θυμάμαι πολλές τοποθετήσεις του, ακόμα και για τα περίφημα δάνεια της Νέας Δημοκρατίας, για να μην ξεχνιόμαστε.

Αφού, λοιπόν, είσαστε τόσο γαλαντόμοι στις παροχές, κύριε Σταϊκούρα, και δίνετε και σε εταιρίες εκατοντάδες εκατομμύρια με βάση αυτό που λέτε -εγώ να το δεχτώ- τη συμβατική υποχρέωση, έχουν προτεραιότητα πρώτα οι εταιρείες αυτές; Και δεν έχει προτεραιότητα, κύριε Σταϊκούρα, η ιστορία η πονεμένη των υπερηλίκων ανασφάλιστων Βορειοηπειρωτών και Ποντίων, όπου με τον ν.4093, ενώ δεν σας το ζήτησε η τρόικα, τους «κατασφάξατε» τότε; Μήπως δεν το θυμάστε; Και ήρθε η κυβέρνηση του ΣΥΡΙΖΑ και το ’15, αλλά και το ’19 με τον ν.4618, άρθρο 2 και αποκατέστησε αυτή τη φοβερή αδικία κατά αυτών των ανθρώπων, που δεν έχουν στον «ήλιο μοίρα». Και, όμως, πέρασαν δύο χρόνια και εσείς που κλαυθμηρίζετε πολλές φορές για τους Βορειοηπειρώτες -για να το ακούσουν- και δεν μπορέσατε να εκδώσετε μία υπουργική απόφαση, που θα σας κόστιζε πέντε εκατομμύρια, όχι τριακόσια. Πέντε!

Κύριε Πρόεδρε, παρακαλώ να έρθει εδώ ο κύριος κλητήρας να πάρει δύο επιστολές της Ένωσης Δικτύου Συνταξιούχων. Τι λένε αυτές οι επιστολές, κύριε Σταϊκούρα; Πήραν οι συνταξιούχοι τα αναδρομικά τον Οκτώβριο με βάση τις αποφάσεις του Συμβουλίου Επικρατείας για το ’15 και το ’16. Είστε αθεόφοβοι, πραγματικά θεομπαίχτες, που λέτε εδώ ότι δώσατε και δώσατε. Παραλίγο να παρασυρθώ και να πιστέψω ότι ζω σε ένα κόσμο θαυμαστό. Τι κάνατε το ’20 με τον ν.4714 άρθρο 114 και τον ν.4734, κύριε Σταϊκούρα, που έχετε γαλαντόμο διάθεση; Τι κάνατε; Την αυτοτελή φορολόγηση μέχρι 20% την πήγατε 45%. Να τα ακούσει αυτά ο ελληνικός λαός! Το 20% που ίσχυε μέχρι τότε το πήγατε 45%. Αυτό κάνατε για να βοηθήσετε τους συνταξιούχους.

(Στο σημείο αυτό ο Βουλευτής κ. Παναγιώτης Κουρουμπλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, από το 2009 μέχρι το 2014 σε εβδομήντα χιλιάδες συνταξιούχους επιβάλατε πρόστιμα εκείνη την περίοδο. Άλλοι πλήρωσαν, άλλοι ακόμα δεν έχουν πληρώσει. Και έρχεται το ’21 η 618 απόφαση του Συμβουλίου Επικρατείας που τους δικαιώνει απόλυτα. Και επί αυτού σιγή ιχθύος!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, η σύμβαση που έρχεται στη Βουλή δημιουργεί με τον τρόπο που έρχεται έντονους προβληματισμούς σε κάθε καλοπροαίρετο πολίτη, πολύ περισσότερο σε εμάς τους πολιτικούς. Κανείς δεν αμφισβητεί, για να είμαστε δίκαιοι, ότι υπήρξε ένα έργο αναβάθμισης στα αεροδρόμια. Όμως, πρέπει να μας πείσει η Κυβέρνηση κατ’ αρχάς ότι ολοκληρώθηκε η σύμβαση και υλοποιήθηκαν όλες οι συμβατικές υποχρεώσεις της εταιρείας σε ό,τι αφορά τα έργα.

Θα ήθελα τώρα να αναφερθώ στην έκθεση του Γενικού Λογιστηρίου του Κράτους και στο έλλειμμα έγκαιρης και έγκυρης πληροφόρησης. Διότι δεν μας ήρθαν τα σχετικά έγγραφα, αν και δόθηκαν βεβαίως σε έναν βαθμό. Δεν είναι, όμως, ο καλύτερος τρόπος αυτό που έγινε, η δυνατότητα να πάνε κάποιοι εκπρόσωποι να δουν κάποια κείμενα, που συνδέονται με τις συμβάσεις. Ωστόσο, κύριε Πρόεδρε, υπάρχουν πάρα πολλά ερωτήματα και κυρίως ως προς το ότι έχουμε μια επίσπευση του τρόπου με τον οποίον επιχειρούμε να ικανοποιήσουμε το αίτημα των εταιρειών αυτών.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε συνάδελφε.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ολοκληρώνω, κύριε Πρόεδρε.

Κύριε Σταϊκούρα, επειδή πάλι δεν θυμάστε, γιατί δεν θέλετε να θυμάστε, διαβάστε τις δηλώσεις του κ. Δένδια και του κ. Βορίδη εκείνης της περιόδου για το αεροδρόμιο «Ελευθέριος Βενιζέλος», για να δούμε αν οι σημερινές απόψεις συνδέονται και συμφωνούν με εκείνες τις θέσεις της Νέας Δημοκρατίας. Γιατί εύκολα κάθε φορά θυμίζετε κάποιες τοποθετήσεις, που έγιναν στο παρελθόν, είτε ήταν το ΠΑΣΟΚ τότε κυβέρνηση είτε ήταν ο ΣΥΡΙΖΑ την τελευταία τετραετία.

Κύριε Πρόεδρε, υπάρχουν προβληματισμοί σε ό,τι αφορά την υλοποίηση της σύμβασης. Δεν μπορεί κανείς να το αγνοήσει και να το προσπεράσει. Δεν μας έδωσε η Κυβέρνηση με τον πιο πειστικό τρόπο απαντήσεις στα ερωτήματα που ετέθησαν από όλες τις πτέρυγες της αντιπολίτευσης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εγώ σας ευχαριστώ.

Καλείται στο Βήμα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, αν μου επιτρέπετε, θα τοποθετηθώ από τη θέση μου. Επιλέγω να μιλήσω από εδώ.

**ΠΡΟΕΔΡΕΥΩΝ (Απόστολος Αβδελάς):** Η ομιλία σας είναι ή απλή παρέμβαση-τοποθέτηση;

**ΙΩΑΝΝΗΣ ΒΡΟΥΤΣΗΣ:** Παρέμβαση, τοποθέτηση, ομιλία συνολικά. Αλλά, επιλέγω να μιλήσω από εδώ και όχι από Βήματος Βουλής.

**ΠΡΟΕΔΡΕΥΩΝ (Απόστολος Αβδελάς):** Βεβαίως. Έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, κυρίες και κύριοι συνάδελφοι, σήμερα στην Ολομέλεια της Βουλής συζητάμε ένα νομοσχέδιο το οποίο σε μια άλλη χρονική συγκυρία, σε μια άλλη υποτιθέμενη πολιτική διαδικασία θα το είχαμε εξαντλήσει μέσα σε μία ώρα. Γιατί πρόκειται για ένα νομοσχέδιο το οποίο αποτελεί συμφωνία του κράτους, κρατική δέσμευση για μία διαδικασία η οποία έχει ξεκινήσει πριν το 2015. Υπεγράφη το 2015. Το κράτος έχει συνέχεια. Η Κυβέρνησή μας έχει συνέπεια σ’ αυτά τα οποία πήρε στα χέρια της ως δεσμεύσεις της ελληνικής πολιτείας και σήμερα αυτό που κάνουμε είναι να ικανοποιούμε την κρατική αυτή δέσμευση αποδεικνύοντας την συνέπεια και τη συνέχεια, δύο αρχές οι οποίες πρέπει να διέπουν κάθε κυβέρνηση.

Αντί αυτού, ξεκίνησε μία συζήτηση -είθισται άλλωστε να γίνεται- επί παντός επιστητού. Φτάσαμε ακόμα και στις ιστορίες συνωμοσίας του κ. Βαρουφάκη, ξεκινώντας ακόμη από τα ζητήματα τα οποία αφορούν τα δεκατέσσερα αεροδρόμια, για τα οποία θα σας πω, γιατί έχω και προσωπική άποψη καθότι Κυκλαδίτης. Δύο από τα δεκατέσσερα αεροδρόμια αφορούν δύο νησιά των Κυκλάδων, τη Σαντορίνη και τη Μύκονο, που έχω προσωπικά βιώματα πώς ήταν και πώς είναι σήμερα. Ακούσαμε ιστορίες περί κατάρρευσης ελληνικής οικονομίας, ιστορίες περί κλοπής του δημοσίου χρήματος, ανυπόστατα πράγματα, που δεν μπορεί να τα αποδείξει κανένας και είναι μόνο στη σφαίρα της φαντασίας.

Καλό είναι, λοιπόν, να σοβαρευτούμε, να είμαστε συγκεκριμένοι, να μιλάμε, όχι επί παντός επιστητού, αλλά κάθε φορά όταν έχουμε ένα θέμα πάνω σε ένα νομοσχέδιο να μιλάμε περί αυτού.

Εγώ θα μιλήσω περί αυτού του νομοσχεδίου, αλλά επιτρέψτε μου να κάνω δύο εισαγωγικές παρατηρήσεις -οφείλω να το κάνω- και προς τον κ. Παππά, τον Κοινοβουλευτικό Εκπρόσωπο του ΣΥΡΙΖΑ, και στον συνάδελφό του ΣΥΡΙΖΑ ο οποίος έφυγε τώρα από την Αίθουσα.

Επειδή επέλεξε να μπει στα ιδεολογικά της Νέας Δημοκρατίας κι έχω την τιμή, κύριε Παππά, να ανήκω σ’ αυτή την παράταξη, που έχει δικαιωθεί ιστορικά, στη Νέα Δημοκρατία, από μικρό παιδί και είναι τιμή μου που ανήκω τη Νέα Δημοκρατία, θέλω να σας πω ότι η Νέα Δημοκρατία ούτε υπήρξε ούτε θα γίνει ποτέ κόμμα νεοφιλελεύθερο. Η Νέα Δημοκρατία, κύριε Παππά, είναι και παραμένει ένα κόμμα λαϊκό, πατριωτικό και φιλελεύθερο. Δύο λέξεις συνθέτουν τον πυρήνα της ιδεολογίας μας. Ο κοινωνικός φιλελευθερισμός. Αυτό, για να παίρνετε και μερικά μαθήματα ιδεολογικά από την παράταξή μας, για να δείτε τη δική μας σταθερότητα, τα πιστεύω μας και τις αρχές μας. Κοινωνικός φιλελευθερισμός.

Δεύτερο. Κάνατε μία κριτική στο ζήτημα της εν δυνάμει επικουρικής ασφάλισης, που ειπώθηκε σήμερα στο Υπουργικό Συμβούλιο. Θέλω, λοιπόν, να σας πω τη δική μου εμπειρία ως πρώην Υπουργός. Κύριε Παππά, δεν μπορεί πλέον να έρθει στη Βουλή νομοσχέδιο ασφαλιστικού μετά τον ν.4670, τον νόμο Βρούτση, το Μάρτιο του 2020, που να μη συνοδεύεται από αναλογιστική μελέτη.

Η αμαρτωλή ιστορία του παρελθόντος, όπως έγινε πριν τον νόμο Βρούτση, με το νόμο Κατρούγκαλου και με άλλους νόμους, που δεν ήρθαν ποτέ στην ελληνική Βουλή όπως ορίζει το Σύνταγμα και οι νόμοι, ασφαλιστικό νομοσχέδιο χωρίς αναλογιστική μελέτη έχει τελειώσει για πάντα. Ο ν.4670 που ψηφίστηκε στο τέλος Φεβρουαρίου του 2020 και κλείνει το κεφάλαιο του ασφαλιστικού όσον αφορά κυρίαρχα την κύρια σύνταξη ήρθε με αναλογιστική μελέτη, κύριε Παππά. Άρα, λοιπόν, μην έχετε καμμία αγωνία. Εάν και εφόσον έρθει το νομοσχέδιο της επικουρικής ασφάλισης, θα έρθει με αναλογιστική μελέτη. Δεν μπορεί να έρθει χωρίς αναλογιστική μελέτη. Όχι τώρα. Και στο μέλλον.

Δεύτερον, όσον αφορά την παρατήρηση του συναδέλφου σας του κ. Κουρουμπλή. Κύριε Πρόεδρε, έκανε πάλι ο κ. Κουρουμπλής μία καταστροφική προσέγγιση για τον ασφαλιστικό ν.4670 με πράγματα τα οποία είναι ανυπόστατα. Η εφαρμογή του ν.4670 έχει ξεκινήσει από την 1η Μαρτίου του 2020. Συνέθεσε ό,τι βρήκε στο παρελθόν. Ενοποίησε όλα τα ταμεία. Έχει πλέον έναν φορέα ασφαλιστικό η χώρα, τον e-ΕΦΚΑ. Κράτησα -χρησιμοποιώ πρώτο πρόσωπο διότι και στον Υπουργό της περιόδου εκείνης ανήκει το δικαίωμα να γράφει τον νόμο- αναγνωρίζοντας την προσπάθεια της ενοποίησης των ταμείων από τον ΣΥΡΙΖΑ στα τρία από τα δεκατρία τη λέξη ΕΦΚΑ. Προσέθεσα τη λέξη e-ΕΦΚΑ κάνοντας ότι θα είναι το επόμενο βήμα του ψηφιακού πλέον ασφαλιστικού συστήματος της χώρας.

Αυτός ο ασφαλιστικός νόμος εξελίσσεται και εφαρμόζεται κι έρχεται τώρα η στιγμή που από το τέλος αυτού του μήνα θα αρχίσουν να αποδίδονται οι κύριες συντάξεις σε όλους τους συνταξιούχους τους υφιστάμενους με το στοιχείο της ανταποδοτικότητας, είκοσι ένας μήνες αναδρομικά συν μία σύνταξη μεσοσταθμικά για τον κάθε συνταξιούχο με τριάντα χρόνια κι έναν μήνα εργασιακού βίου. Και αυτό θα ολοκληρωθεί, σύμφωνα με τα στοιχεία που εισπράττω και γνωρίζω μέσα από τον e-ΕΦΚΑ, μέχρι τέλος Σεπτεμβρίου. Άρα, μέχρι τέλος Σεπτεμβρίου το σύνολο των συνταξιούχων της χώρας θα έχει πάρει και αναδρομικά είκοσι ένα μηνών με τριάντα χρόνια και πάνω και επιπλέον την καινούργια σύνταξη.

Το πιο σημαντικό, όμως, δεν είναι οι υφιστάμενοι συνταξιούχοι. Γιατί εκεί γίνεται ένα λάθος μεγάλο. Το πιο σημαντικό είναι το μέλλον, κύριε Παππά. Διότι αυτός ο νόμος σηκώνει πολύ ψηλά τη σημαία όσον αφορά την καλλιέργεια της ασφαλιστικής συνείδησης, καθότι στέλνει ένα μήνυμα όλοι να είναι ασφαλισμένοι, όλοι να είναι δηλωμένοι γιατί τους συμφέρει, γιατί όσοι είναι δηλωμένοι και ασφαλισμένοι κι έχουν τριάντα χρόνια και μία μέρα ασφαλιστικού βίου θα πάρουν υψηλότερη σύνταξη. Αυτό είναι το μυστικό, που αλλάξαμε στη δική σας ισοπεδωτική αντίληψη του προηγούμενου νόμου που εξίσωνε τα πάντα και ήθελε όλοι να είναι το ίδιο.

Για το νομοσχέδιο το συγκεκριμένο είπα και πριν ότι αποτελεί μία σύμβαση υποχρέωση του κράτους η οποία έρχεται σήμερα να επικυρωθεί. Δεκατέσσερα αεροδρόμια τα οποία σήμερα έχουν μετατραπεί σε ένα πραγματικά στολίδι. Γνωρίζω από κοντά, καθώς έχω βιώσει τα δύο αεροδρόμια και της Μυκόνου και της Σαντορίνης, ότι ήταν μία κατάσταση από απαράδεκτη έως τραγική. Να ξαναπώ τις λέξεις, η κατάσταση ήταν απαράδεκτη έως τραγική.

Τα δύο αυτά κεντρικά αεροδρόμια της χώρας, κύριε Σπανάκη, τα οποία ήταν η προμετωπίδα του ελληνικού τουρισμού στα δύο πιο νευραλγικά τουριστικά νησιά της χώρας μας αποτελούσαν ντροπή και όποιος ερχόταν με είσοδο εκεί και έφευγε, την ίδια στιγμή έλεγε «δεν θα ξαναγυρίσω ποτέ σ’ αυτά τα αεροδρόμια».

Αποτελεί συνέχεια του κράτους, κύριε Παππά, ότι πράγματι εσείς υπογράψατε αυτό που ξεκίνησε από την κυβέρνηση Σαμαρά και εμείς σήμερα το συνεχίζουμε και εκπληρώνουμε τις συμβατικές υποχρεώσεις του κράτους. Πράγματι αυτά τα δεκατέσσερα αεροδρόμια, όπως είπε ο κ. Σταϊκούρας αποτελούν πλέον ένα στολίδι και μας κάνουν όλους υπερήφανους γι’ αυτό το οποίο έχει σχηματιστεί σήμερα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Το άλλο σημείο το οποίο είναι άξιο λόγου είναι το θέμα του ΦΠΑ. Λείπει τώρα ο κ. Βαρουφάκης. Ρίχνει τις δικές του κανονιές και μετά φεύγει, όπως είπε και ο κ. Σκυλακάκης. Ας δούμε τι συνέβη με τον ΦΠΑ.

Κύριε Πρόεδρε, ο ΦΠΑ ο μειωμένος στα νησιά του Αιγαίου είναι κάτι το οποίο κατοχυρώθηκε από τον Κωνσταντίνο Καραμανλή λίγο πριν την είσοδό μας στην τότε ευρωπαϊκή κοινότητα. Την περίοδο εκείνη –και αυτό το λέω προς τους συναδέλφους του ΜέΡΑ25, οι οποίοι απουσιάζουν όλοι- η χώρα μας μπορούσε να πάρει μόνο ένα αντάλλαγμα. Ο Κωνσταντίνος Καραμανλής επέλεξε ως αντάλλαγμα να πάρει όχι την ανταγωνιστικότητα του τουρισμού, αλλά για τη στήριξη του βιοτικού επιπέδου των νησιωτών τον μειωμένο ΦΠΑ στα νησιά του Αιγαίου. Αυτό αποτέλεσε μία εθνική παρακαταθήκη, που διατηρήθηκε ακόμα και στο πρώτο και στο δεύτερο μνημόνιο, παρ’ όλα αυτά που ζητούσαν οι δανειστές. Δυστυχώς στο τρίτο μνημόνιο και με την υπογραφή του κ. Βαρουφάκη τον Φεβρουάριο του 2015 δόθηκε πλέον η πλήρης εξίσωση στον ΦΠΑ με υπογραφή από την κυβέρνηση του ΣΥΡΙΖΑ και σήμερα ο κ. Σταϊκούρας, η ελληνική Κυβέρνηση, κάνει ένα πρώτο βήμα και αισιοδοξούμε και για το δεύτερο βήμα -το είπε και ο Πρωθυπουργός, ο Κυριάκος Μητσοτάκης- στα νησιά Λέσβος, Χίος, Σάμος, Λέρος και Κως να έλθει ο μειωμένος κατά 30% ΦΠΑ και όχι σε ετήσια βάση να το υπογράφουμε με υπουργική απόφαση, αλλά πλέον νομοθετείται το μείον 30% σ’ αυτά τα πέντε νησιά. Αυτό είναι ένα πολύ θετικό βήμα.

Έχω μία απορία. Αυτό θα το ψηφίσετε, κύριοι του ΣΥΡΙΖΑ; Το ΜέΡΑ25 θα το ψηφίσει; Διότι αποτελεί διακαή πόθο των νησιωτών μας, κύριε Πρόεδρε, όλων των αυτοδιοικήσεων, των αυτοδιοικητικών εκπροσώπων, των πολιτών των νησιών να επανέλθει ο μειωμένος ΦΠΑ που δόθηκε με το τρίτο μνημόνιο με την υπογραφή του κ. Βαρουφάκη.

Πιστεύω, λοιπόν, ότι το σημερινό νομοσχέδιο, το οποίο αφορά συμβατική υποχρέωση της χώρας μας, πρέπει να ψηφιστεί απ’ όλους. Δεν υπάρχει λόγος πολιτικών αντιδικιών σ’ αυτό το ζήτημα. Η χώρα μας και η σημερινή Κυβέρνηση είναι μια χώρα, που διέπεται από κανόνες αρχής και συνέπειας και εδώ έρχεται πλέον αυτό το ζήτημα μπροστά μας, καθότι η κρίση άγγιξε τα πάντα, άγγιξε την αγορά εργασίας, άγγιξε τις επιχειρήσεις, άγγιξε την οικονομία, άγγιξε και τις πτήσεις, τα αεροδρόμια. Όπως έκαναν όλες οι ευρωπαϊκές χώρες, κάνουμε κι εμείς το αυτονόητο, δηλαδή να στηρίξουμε τα αεροδρόμια της πατρίδας μας και να είμαστε συνεπείς με τις συμβατικές υποχρεώσεις της χώρας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Βρούτση.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Μισό λεπτό, κύριε Παππά. Σας είδα, αλλά πριν ανέβω εγώ στο Προεδρείο έχει ζητήσει από τον προηγούμενο Προεδρεύοντα ο κ. Χήτας μια μικρή παρέμβαση και αμέσως μετά θα μιλήσετε εσείς.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Για δευτερόλεπτα, κύριε Πρόεδρε.

Κύριε Βρούτση, είστε έμπειρος, αλλά τον τελευταίο καιρό στη Νέα Δημοκρατία είστε καλοί και στα βαφτίσια. Βαφτίζετε, δίνετε ορολογίες διάφορες. Ξέρετε, η πολιτική ενός κόμματος και μιας κυβέρνησης δεν κρίνεται από τον χαρακτηρισμό, που θα δώσει ένας Βουλευτής ή Υπουργός. Πώς το είπατε; Κοινωνικός φιλελευθερισμός; Αυτό είναι καινούργιο τώρα. Είχαμε τον φιλελευθερισμό πριν.

Εγώ θα ρωτήσω το εξής: Κύριε Βρούτση, επειδή είστε πολύ έμπειρος και περάσατε και από το Υπουργείο, αρνείστε τον χαρακτηρισμό ότι είστε ένα σκληρό νεοφιλελεύθερο κόμμα. Πώς λέγεται το κόμμα, πώς χαρακτηρίζεται το κόμμα το οποίο αρνείται την ιστορία του μετά από πάρα πολλά, κοντά πενήντα χρόνια και καταργεί τις συλλογικές συμβάσεις εργασίας; Αν το κόμμα αυτό, το οποίο καταργεί τις συλλογικές συμβάσεις εργασίας, τις οποίες στήριζε επί χρόνια, δεν είναι σκληρά νεοφιλελεύθερο, τότε ποιο κόμμα είναι σκληρά νεοφιλελεύθερο; Να ξέρουμε και τι γίνεται εδώ μέσα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Χήτα.

Ο κ. Παππάς έχει το λόγο για μια μικρή παρέμβαση.

**ΝΙΚΟΛΑΟΣ ΠΑΠΠΑΣ:** Πολύ φοβάμαι, κύριε Πρόεδρε, ότι κι εγώ θα στενοχωρήσω τον κ. Βρούτση και θα του πω ότι πριν από λίγο στα κυβερνητικά έδρανα βρισκόταν ο κ. Σκυλακάκης, ο οποίος νομίζω ότι είναι από τα εξέχοντα στελέχη του εγχώριου νεοφιλελευθερισμού και βεβαίως είναι και εξέχον στέλεχος του οικονομικού επιτελείου με αναβαθμισμένο ρόλο κιόλας. Αν δεν είναι νεοφιλελεύθερο ένα κόμμα, που φέρνει αυτές τις ρυθμίσεις για το εργασιακό και καταργεί το οκτάωρο και τις συλλογικές διαπραγματεύσεις, αν δεν είναι νεοφιλελεύθερο ένα κόμμα το οποίο εισηγείται ευθαρσώς την εκκαθάριση του κόσμου των μικρομεσαίων επιχειρήσεων, αν δεν είναι νεοφιλελεύθερο ένα κόμμα το οποίο προσδοκά να ιδιωτικοποιήσει τον δεύτερο πυλώνα της κοινωνικής ασφάλισης, πραγματικά δεν ξέρω τι είναι νεοφιλελεύθερο και θα αρχίσουμε ξανά να κοιτάμε τα οικονομικά εγχειρίδια από την αρχή, κύριε Πρόεδρε.

Τέλος, δράττομαι της ευκαιρίας που ο κ. Σταϊκούρας είναι ξανά στην Αίθουσα. Είναι προφανές ότι σήμερα το πρωί το Υπουργικό Συμβούλιο αποφάσισε να φέρει νόμο για το ασφαλιστικό στην Ολομέλεια, στη Βουλή.

Ρωτάμε ξανά: Έχουν γίνει οι σχετικές αναλογιστικές μελέτες; Υπάρχουν στην Εθνική Αναλογιστική Αρχή; Έχουν παρουσιαστεί εντός του Υπουργείου κάποια στιγμή στο πρόσφατο παρελθόν, λίγες εβδομάδες πριν; Έχει γνώση ο Υπουργός; Μπορεί να μας πει το ύψος του κόστους, που θα επωμιστεί ο Έλληνας φορολογούμενος για να γίνει αυτή η μετάβαση, όπως τη λένε οι νεοφιλελεύθεροι, διάλυση όπως τη λένε ο κοινός νους και οι προοδευτικές δυνάμεις;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παππά.

Νομίζω ότι δεν έχει ζητήσει άλλος Κοινοβουλευτικός Εκπρόσωπος τον λόγο.

Συνεχίζουμε τον κατάλογο των ομιλητών και τον λόγο έχει ο κ. Χαράλαμπος Παπαδημητρίου, Βουλευτής της Νέας Δημοκρατίας.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Δεν το βρίσκω ακριβώς τώρα, γιατί είναι πολύ πιο εύκολο να βρω τι έλεγε ο κ. Τσίπρας παρά να βρω τι έλεγε ο Καραμανλής το 1974, αλλά πρέπει να το ψάξετε για να συντονιστείτε λίγο μεταξύ σας, διότι εγώ που άλλα πίστευα τότε, ήταν απολύτως σαφές ποιος είναι φιλελεύθερος. Η έννοια άλλωστε του νεοφιλελεύθερου εισήχθη στην Ελλάδα από την Αριστερά, που πήγε και την έψαξε πολύ μακριά. Δεν είχε κανείς άλλος λόγο να ψάξει κάτι τέτοιο, διότι ο φιλελευθερισμός υπήρχε στην Ελλάδα και εκπροσωπείται μια χαρά τόσο από την όπως τη λέγαμε παλιά Δεξιά, όσο βεβαίως και από τον μεγάλο ηγέτη που γνώρισε η πατρίδα μας, ο οποίος κατάλαβε όχι το ’93, αλλά όταν υπεγράφη μέσα σε τούτη την Αίθουσα με τις ομιλίες τότε του Κωνσταντίνου Μητσοτάκη και του Ανδρέα Παπανδρέου ότι το μέλλον της Ελλάδας είναι ευρωπαϊκό και είναι φιλελεύθερο. Από εκεί και πέρα, στον φιλελευθερισμό χωρούν πολλοί, οι καλοί τουλάχιστον. Οι υπόλοιποι; Εδώ είμαστε, θα τα δούμε.

Πλην όμως, όταν μιλάμε σ’ αυτήν την Αίθουσα και λέμε διάφορα, πρέπει να πούμε ότι εδώ σ’ αυτήν την ωραία φωτογραφία μέσα από το αεροπλάνο λίγο πριν προσγειωθεί στο αεροδρόμιο της Κέρκυρας, ο Αρχηγός της Αξιωματικής Αντιπολιτεύσεως λέει: «Προσγείωση στο αεροδρόμιο Κέρκυρας. Το ΤΑΙΠΕΔ ετοιμάζει το ξεπούλημά του σε ιδιώτες. 25 Μάη τούς χαλάμε τα σχέδια».

Δεν έχω καμμία αντίρρηση. Μετά από τόσα χρόνια, έχω ακούσει και έχω δει τα πάντα, επομένως δεν με εκπλήσσουν αυτά. Όμως, οφείλετε να ψηφίσετε αυτήν τη στιγμή τη σωτηρία αυτού του σχεδίου, για το οποίο φωτογραφήθηκε ο κ. Τσίπρας έχοντας στα αριστερά του τον κ. Κοπελούζο. Πού είναι ο κ. Βαρουφάκης, αλλά και ο Κοινοβουλευτικός Εκπρόσωπος του κ. Βαρουφάκη, που λέει ότι πρέπει να αναφέρουμε το όνομα του συγκεκριμένου επιχειρηματία όσο γίνεται πιο συχνά;

Πλην, όμως, αγαπητέ κύριε συνάδελφε, η παρουσία του κ. Βαρουφάκη ως του μοναδικού αρχηγού που συζήτησε σήμερα εδώ στη Βουλή θα ήταν πολύ καλύτερη, χωρίς να μετατραπούμε σε τσίρκο και σε ομάδα υποστηρικτών του αρχηγού του τσίρκου την Αίθουσα ετούτη. Διότι η εμφάνιση του κ. Βαρουφάκη μπορεί να σας αφορά, αλλά τη Βουλή την ντροπιάζει.

Επομένως, ας έρθουμε στα πρακτικά, διότι τελικά η Νέα Δημοκρατία και νομίζω ο καλύτερος ή ένας από τους καλύτερους, εν πάση περιπτώσει, εκπροσώπους ο κ. Βρούτσης ως Κοινοβουλευτικός Εκπρόσωπος υπήρξε επίσης στην ίδια γραμμή, αυτή του είναι να είσαι πρακτικός. Ο κ. Σταϊκούρας είναι πρακτικός άνθρωπος. Εγώ που τον ξέρω πάρα πολλά χρόνια, πριν τον μάθετε εσείς, είχα διαπιστώσει πόσο πρακτικός είναι. Και πρέπει να είσαι πρακτικός όταν διαχειρίζεσαι τα κοινά πράγματα και όταν σου πέφτει στο κεφάλι μια πανδημία σαν την COVID.

Διαμαρτυρήθηκε ο εκπρόσωπος σας, αγαπητοί κύριοι, γιατί δεν περιγράφεται και ακριβώς η πανδημία, η ασθένεια. Το έκανε και ο Κοινοβουλευτικός Εκπρόσωπος της άκρας Δεξιάς, με τον ίδιο τρόπο. Μας έπεσε, λοιπόν, στο κεφάλι κάτι που το ξέρουμε πάρα πολύ καλά. Ή θα μπορούσαμε να πούμε ότι δεν μας ενδιαφέρει και δεν κάνουμε τίποτε και πάμε σε μία άλωση της χώρας ή θα μπορούσαμε να πούμε αυτό που κάναμε τώρα και λέμε: «Έλα εδώ, όπου υπάρχει ζημιά θα βρούμε τον καλύτερο τρόπο να την καλύψουμε». Και ο καλύτερος τρόπος ήταν αυτός και όχι να πληρώσουμε, όπως άκουσα πολλούς συναδέλφους να λένε ότι θα πληρώσει ο φορολογούμενος. Το εξήγησε ο κ. Σταϊκούρας νωρίτερα.

Ο καλύτερος τρόπος είναι να αποστεί το κράτος, που έχει μία πολύ πρόσφατη σύμβαση με την «FRAPORT», για παράδειγμα, από ένα εισόδημα το οποίο θα είχε αν υπήρχε εισόδημα και νομίζω ότι είναι απολύτως λογικό. Είναι εντελώς διαφορετική η περίπτωση του «Διεθνούς Αερολιμένος Αθηνών», του «Ελευθέριος Βενιζέλος», όπου εκεί του δίνεις εντολή να μείνει ανοικτός. Λες: Χρειάζομαι ένα διεθνές αεροδρόμιο να είναι ανοικτό, διότι η χώρα πρέπει να συνεχίσει να λειτουργεί εν μέσω COVID. Και φυσικά υπάρχει τώρα μία εξισορρόπηση αυτών των πραγμάτων.

Μην ανησυχείτε. Οι προβλέψεις που μπορούν να γίνουν αυτή τη στιγμή είναι εξαιρετικά καλές. Αυτές δεν πρέπει να διαψεύσουμε, γι’ αυτό δεν πρέπει να κλείσουν τα αεροδρόμια, γι’ αυτό δεν πρέπει να εθνικοποιηθούν.

Αν έχετε άλλη άποψη, κύριε Παππά, πείτε τη. Διότι αφού ανεβήκατε στο Βήμα μετά τον κ. Βαρουφάκη, περίμενα να του πείτε τουλάχιστον: «Αν έχεις εκείνες τις κασέτες, παίξε τες». Αντί να λέει τι νόημα του έκανε ο Σόιμπλε και ο Ντάισελμπλουμ και πώς δώσανε τη χειραψία, που δεν τη δώσανε τελικά και διάφορα τέτοια τσαρλατανίστικα, είναι πολύ καλύτερο να το πείτε, κύριε Παππά, αφού ήσασταν εκεί και είχατε άμεση γνώση για όσα δεν μας λέει ο κ. Βαρουφάκης και τα έχει υποτίθεται γραμμένα σε κασέτες ή στο μυαλό του, πράγμα για το οποίο πιθανολογώ ότι δεν θυμάται καλά. Ακόμη περιμένουμε, λοιπόν, την αποκάλυψη για να πάμε παρακάτω.

Θα έλεγα ότι τα πράγματα πάνε με τρόπο, που δεν θέλετε να παραδεχτείτε, ενώ είναι προς το καλό όλων. Ας πάνε καλά τα πράγματα μετά την COVID και έχουμε καιρό να τσακωθούμε. Ας πάνε οι δουλειές των ανθρώπων και τα εισοδήματά τους καλύτερα κι έχουμε καιρό. Ως τις εκλογές έχουμε να δούμε πολλά.

Προσέξτε, η αύξηση του ατομικού διαθέσιμου εισοδήματος μέσα στο 2020, εμένα τουλάχιστον με εξέπληξε και δόξα τω θεώ με τα νούμερα αυτά ασχολούμαι, τουλάχιστον, σαράντα χρόνια. Πλησιάσαμε τα 10.000 κατά κεφαλήν. Ήταν πολύ καλύτερα απ’ ότι περίμενε κανείς, πολύ καλύτερα από το 2019 και φυσικά από τα προηγούμενα χρόνια μέσα σε αυτή την κρίση. Αναλογιστείτε ότι το μάξιμουμ που έχει κάνει η χώρα σε αυτόν τον δείκτη είναι τα 14.000 ευρώ το 2010. Αυτό το λέω ως μικρή απάντηση σε κάποιους, που παραπονέθηκαν για τα πεπραγμένα της κυβέρνησης Καραμανλή. Το καλύτερο ήταν αυτό πάντως και παραμένει καλύτερο.

Τώρα είμαστε στις 10.000 εν μέσω κρίσης στο ισοδύναμο ατομικό εισόδημα και αυτό σας δείχνει ότι οι δυνατότητες υπάρχουν ακόμη και στο γεγονός ότι το ποσοστό του πληθυσμού, που περιέπεσε σε συνθήκες φτώχειας ή κινδύνου φτώχειας, όπως το λέμε, είναι 29%, ενώ το 2018 ήταν 32%. Άρα, ευκαιρίες υπάρχουν.

Και η μεγαλύτερη ευκαιρία, αν μου επιτρέπεται, είναι όταν συγκρίνει κανείς το αεροδρόμιο της Πάρου, που βρέθηκα με καλούς φίλους, αγαπητέ κύριε Βρούτση, με τα αεροδρόμια τα οποία ευτυχώς ο κ. Τσίπρας υποχώρησε τελικά και έκανε πράξη μία από τις δύο «παρακλήσεις», που του είχε κάνει η κυρία Μέρκελ. Το ένα ήταν η «FRAPORT» και το άλλο ήταν η λέξη «Μακεδονία» να εκλείψει για πάντα από τα Σκόπια. Αυτά, όμως, θα τα συζητήσουμε συντόμως.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Παπαδημητρίου, και για τη συνέπεια στον χρόνο.

Τον λόγο τώρα έχει από το Κίνημα Αλλαγής ο συνάδελφος κ. Βασίλης Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Επιτρέψτε μου να ξεκινήσω με αναφορά στον Ανδρέα Παπανδρέου αλλά όχι ευκαιρία της ημέρας που είκοσι πέντε χρόνια τώρα έχει φύγει από κοντά μας, αλλά για την εθνική, πατριωτική και αναπτυξιακή πολιτική την οποία άσκησε για το Αιγαίο, για τα νησιά, με αφορμή την απόφασή του για τον μειωμένο ΦΠΑ. Και προς αποκατάσταση της αλήθειας προκειμένου η ιστορία να καταγράφεται όπως είναι, τον ΦΠΑ, όπως ξέρετε, θεσπίστηκε το 1987 όταν ούτε Πρωθυπουργός, αλλά ούτε Πρόεδρος της Δημοκρατίας ήταν ο Κωνσταντίνος Καραμανλής, ο οποίος έκανε άλλα για τη χώρα και δεν έχει στην ανάγκη να του αποδίδετε και αυτά τα οποία δεν έκανε.

Η μείωση, λοιπόν, του ΦΠΑ η οποία, πράγματι, επέδρασε θετικά στην ανάπτυξη του νησιωτικού χώρου, ενώ έπρεπε να επεκταθεί σε όλον τον νησιωτικό χώρο, δυστυχώς και παρά το γεγονός ότι άντεξε και το πρώτο στο δεύτερο μνημόνιο, στο τρίτο έπεσε θύμα της πολύωρης -δεκαεπτάωρης νομίζω- διαπραγμάτευσης του κ. Τσίπρα, αφού βεβαίως είχαμε μπει σε αυτή τη δύσκολη ατραπό.

Θεωρώ ότι είναι ένα άτολμο βήμα αυτό, που κάνει η Κυβέρνηση. Στηρίζεται πάλι στο γεγονός των μεταναστευτικών ροών και της ύπαρξης μάλλον τώρα δομών μεταναστών στα συγκεκριμένα νησιά, αντί να διαπραγματευτεί και να πάρει μια γενναία απόφαση την οποία θα στηρίξει όλη η Βουλή για ολική επαναφορά του μειωμένου συντελεστή ΦΠΑ για πατριωτικούς, οικονομικούς και αναπτυξιακούς λόγους.

Βεβαίως, αυτό το βήμα, που φέρνετε είναι αναγκαίο, αλλά δεν είναι και η μεγάλη επιτυχία όπως την παρουσιάζετε. Έληγε και έπρεπε να παραταθεί. Σιγά την επιτυχία! Επιτυχία θα είναι, κύριε Σταϊκούρα, αν διαπραγματευτείτε και πετύχετε τη βάση στην οποία πρέπει να υπάρχει ο μειωμένος ΦΠΑ ως εφαρμογή και της επιταγής του Συντάγματος, αλλά και της ανάγκης για την εθνική και αναπτυξιακή θωράκιση του νησιωτικού χώρου. Αξίζει τον κόπο -και αναφέρομαι σε αυτό- γιατί όλες οι πολιτικές μας θέσεις στην καθημερινή πολιτική μας δράση διαπνέονται από αυτό το πνεύμα.

Να πω, λοιπόν, ότι μετά τις ανακοινώσεις της Κυβέρνησης, γιατί αναφέρθηκαν όλοι, για την επικουρική ασφάλιση, αυτό που μπορεί να διαπιστώσει κανείς είναι ότι έχουμε διάσπαση και υπονόμευση της επικουρικής. Δίνονται έωλες υποσχέσεις στους νέους ασφαλισμένους οι οποίοι θα αρχίσουν να πληρώνουν αμέσως και θα διαπιστώσουν πολλά χρόνια μετά ότι ήταν ψεύτικες οι υποσχέσεις, που τους δόθηκαν σήμερα. Αλλά βεβαίως και για τους παλιούς ασφαλισμένους, που θα διαπιστώσουν την κατάρρευση στις επικουρικές και την υπονόμευση των συντάξεών τους και αυτό θα γίνει μάλιστα με το σπάσιμο του κουμπαρά και 12 τουλάχιστον δισεκατομμύρια θα δοθούν για να υπάρξει αυτή η πολιτική η οποία σ’ αυτήν την κατεύθυνση δεν είναι αναγκαία.

Η αναμόρφωση του ασφαλιστικού βεβαίως πρέπει να γίνει με την ολοκλήρωση των μεταρρυθμίσεων, διότι εδώ έχουμε πολλούς νόμους με ονόματα, του Κατρούγκαλου, του Βρούτση, του Α΄ ή του Β΄, έχουμε πολλούς νόμους για κοινωνική ασφάλιση, αλλά δεν έχουμε κοινωνική ασφάλιση. Αυτό έχετε καταφέρει.

Επιτέλους, λοιπόν, με διάλογο, κοινωνική διαβούλευση και συνέπεια όλες οι πολιτικές δυνάμεις να δούμε τι πρέπει να κάνουμε για μια μακροχρόνια μεταρρύθμιση, μια μεταρρύθμιση μακροχρόνιας ισχύος και όχι ευκαιριακής και επικοινωνιακής πολιτικής.

Γίνεται συζήτηση για το αν έχουν δοθεί χρήματα και πώς έχει αντιμετωπίσει την κρίση η Ελλάδα. Ναι, έχουν δοθεί χρήματα και μάλιστα πάρα πολλά. Τα 27 δισεκατομμύρια για το 2020 είναι από τα υψηλότερα ως ποσοστό του ΑΕΠ στην Ευρώπη, αλλά το αποτέλεσμα, όπως έχουμε κάνει κριτική εμείς, δεν ήταν το ανάλογο. Για το 2020 έχουμε 32% πάνω από τον μέσο όρο της ύφεσης στην Ευρωπαϊκή Ένωση. Δόθηκαν μεν λεφτά, δεν έπιασαν όμως τον ανάλογο τόπο.

Αυτό σημαίνει ότι υπάρχει πρόβλημα και σε σχέση με τον σχεδιασμό, αλλά κυρίως σε σχέση με τις προτεραιότητες και τους στόχους. Η Κυβέρνηση άφησε πολλές και μεγάλες κοινωνικές ομάδες χωρίς στήριξη.

Αναφέρω ενδεικτικά τις τετρακόσιες χιλιάδες μακροχρόνιους ανέργους, που ήταν χωρίς στήριξη για μεγάλο διάστημα, τους συνταξιούχους χωρίς σύνταξη, που είναι εκατόν πενήντα χιλιάδες και δεν πήραν ούτε ένα ευρώ στήριξη, αλλά και επαγγελματίες, μικρές και πολύ μικρές επιχειρήσεις και αγρότες. Τα παραδείγματα είναι πολλά.

Η Κυβέρνηση αρνήθηκε τη στήριξη στους ελαιοπαραγωγούς. Περιορίστηκε στους κατά κύριο επάγγελμα με το επιχείρημα ότι η Ευρωπαϊκή Ένωση δεν το ενέκρινε και το βάζω σε αντιπαραβολή με αυτά, που αποφασίζονται σήμερα για δυο άλλες επιχειρήσεις χωρίς την έγκριση της Ευρωπαϊκής Ένωσης. Οι σταφιδοπαραγωγοί, φορείς επεξεργασίας και εξαγωγών διαμαρτύρονται. Είναι ατελείωτος ο κατάλογος.

Σήμερα μπροστά στην επανεκκίνηση και στη σωρεία των προβλημάτων, που έχουν μαζευτεί μέσα στην κρίση που προκάλεσε η πανδημία χρειάζεται ένα μεταβατικό πλαίσιο στήριξης το οποίο να είναι διοικητικό, ρυθμιστικό και οικονομικό σαφώς. Δεν υπάρχει.

Θεωρείτε ότι αυτόματα η αγορά θα επανέλθει στην προτέρα κατάσταση ή και σε καλύτερη. Δεν είναι έτσι. Χρειάζεται πραγματικά η στήριξη, αλλιώς τα πάρα πολλά χρήματα από τον κρατικό προϋπολογισμό, αλλά και από το Ταμείο Ανάκαμψης θα αναλωθούν και δεν να αξιοποιηθούν και αυτό θα είναι μια χαμένη ευκαιρία την οποία όμως θα πληρώσει ο ελληνικός λαός.

Η Κυβέρνηση κινείται με επιμέρους και αποσπασματικές αποφάσεις. Και με αυτό το νομοσχέδιο εισηγείται μεμονωμένα κρατική στήριξη με ενίσχυση στον «Διεθνή Αερολιμένα Αθηνών» και στη «FRAPORT» χωρίς εγγυήσεις, χωρίς διασφάλιση του δημοσίου συμφέροντος και κυρίως χωρίς διαφάνεια. Όμως, λείπει και η ολοκληρωμένη αντιμετώπιση για το σύνολο των οικονομικών δραστηριοτήτων εντός και πέριξ των αεροδρομίων και ευρύτερα των αερομεταφορών.

Καλούμαστε να κυρώσουμε μία σύμβαση χωρίς να γνωρίζουμε το οικονομικό μοντέλο βάσει του οποίου υπολογίζονται οι αποκλίσεις των εσόδων και χωρίς το αρχικό οικονομικό μοντέλο το οποίο κυρώθηκε επί ΣΥΡΙΖΑ το 2016 και δεν το έμαθε η Βουλή των Ελλήνων.

Έχουμε έντονες επιφυλάξεις διότι η Κυβέρνηση με τη σύμβαση αναγνωρίζει ότι συντρέχει λόγος. Το Νομικό Συμβούλιο του Κράτους τεκμηριωμένα έλεγε «όχι». Μετέβαλε κάποια στιγμή άποψη το ελληνικό δημόσιο, η Κυβέρνηση, αλλά δεν μάθαμε γιατί μετέβαλε άποψη.

Η Κυβέρνηση δεν κατέθεσε τη σύμβαση στην Ευρωπαϊκή Ένωση και δεν προσκόμισε ούτε καν στην επιτροπή τις εκθέσεις πιστοποίησης των χρηματικών ποσών αποζημίωσης.

Κυρίες και κύριοι συνάδελφοι, από την αρχή της πανδημίας το Κίνημα Αλλαγής έδωσε μάχη για τη στήριξη όλων όσων επλήγησαν με προϋποθέσεις και όρους για τη διασφάλιση του δημοσίου συμφέροντος και της διαφάνειας. Είναι αυτονόητο λοιπόν ότι θα ήμασταν και είμαστε υπέρ της στήριξης και των φορέων λειτουργίας των αεροδρομίων της χώρας, ώστε να διασφαλιστεί η εύρυθμη λειτουργία τους, η στήριξη του τουρισμού και η εξυπηρέτηση των επιβατών και στο εσωτερικό και στο εξωτερικό. Δεν θα συναινέσουμε όμως χωρίς επαρκή τεκμηρίωση και πλήρη γνώση των στοιχείων.

Επιπλέον, υπάρχουν ζητήματα με μια σειρά άλλες δραστηριότητες που καταβάλλουν κανονικά τις υποχρεώσεις τους προς τη «FRAPORT» και τον «Διεθνή Αερολιμένα Αθηνών». Σας λέω, λοιπόν, ότι τα καταστήματα αφορολογήτων ειδών καταβάλλουν κανονικά τα εγγυημένα μισθώματα στον «Διεθνή Αερολιμένα Αθηνών», αλλά και σε όλα τα αεροδρόμια της «FRAPORT» στο διάστημα της πανδημίας. Και αυτό μέχρι τώρα μπορεί να ήταν λογικό γιατί δεν εισηγούταν αυτοί οι δύο φορείς. Τώρα, όμως, θα πρέπει να επανεξεταστεί το πλαίσιο αυτό και για όλο το διάστημα της πανδημίας.

Έρχομαι πολύ σύντομα στο δεύτερο θέμα, δηλαδή στην απόφαση στήριξης με κρατική ενίσχυση 130 εκατομμυρίων στον «Διεθνή Αερολιμένα Αθηνών». Βέβαια, αν ήταν με άλλη μορφή, παραδείγματος χάριν με αύξηση μετοχικού κεφαλαίου, μιας και το δημόσιο είναι ήδη βασικός μέτοχος, προφανώς και θα στηρίζαμε μια τέτοια επιλογή χωρίς πολλά λόγια. Εσείς χορηγείτε την ενίσχυση όμως χωρίς την έγκριση της Ευρωπαϊκής Ένωσης, χωρίς διασφάλιση του δημοσίου συμφέροντος και με μια απλή δήλωση ότι παραιτούνται από απαιτήσεις προς το ελληνικό δημόσιο.

Ακούστε τι έγινε με δύο λόγια σε άλλες χώρες, και δεν αναφέρομαι στη Γερμανία, που αναφερθήκατε στο ύψος αλλά όχι στις προϋποθέσεις.

Θα σας πω για την ανακοίνωση της Ευρωπαϊκής Επιτροπής για το «Διεθνές Αεροδρόμιο της Λετονίας». Στις 8 Μαρτίου υπήρξε ενίσχυση 39,7 εκατομμύρια ευρώ, μέσω ανακεφαλαιοποίησης, με όρους και προϋποθέσεις για ταχεία επιστροφή της ενίσχυσης στο κράτος. Ο διεθνής αερολιμένας έχει απαγόρευση πληρωμής μερισμάτων και εξαγοράς μετοχών εκτός από το κράτος. Μέχρι να εξαργυρωθεί το 75% του ποσού, θα υπάρχει αυστηρός περιορισμός για την αύξηση της διαχείρισης. Και βέβαια δεν θα πληρώνονται μπόνους στα υψηλόβαθμα στελέχη. Ο «Διεθνής Αερολιμένας της Ρίγας» θα πρέπει να δημοσιεύει όλες τις πληροφορίες σχετικά με τη χρήση της ληφθείσας εγγύησης.

Ένα άλλο παράδειγμα που θα ήθελα να σας πω, και τελειώνω, είναι η Κύπρος. Διέθεσε 22 εκατομμύρια στον διαχειριστή του αερολιμένα, αλλά καθαρά ως δάνειο και όχι ως κρατική ενίσχυση.

Εσείς λοιπόν κατ’ αναλογία θα δεσμευτείτε ότι δεν θα προχωρήσετε στην πώληση του 55% των μετοχών, που διακρατεί το ΤΑΙΠΕΔ και το υπερταμείο ώστε να μη γίνει λήπτης της ενίσχυσης οποιοσδήποτε ιδιώτης επενδυτής, όπως έκανε ο Λετονός ομόλογός σας; Θα το κάνετε; Αμφιβάλω.

Επιτρέψτε μου, κύριε Πρόεδρε...

**ΠΡΟΕΔΡΕΥΩΝ (Αθανάσιος Μπούρας):** Ναι, αλλά έχετε υπερβεί πάρα πολύ τον χρόνο σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ολοκληρώνω, κύριε Πρόεδρε.

Να πληροφορήσω, όμως, τον εκπρόσωπο του ΜέΡΑ25 που μίλησε πριν από λίγο ότι εμείς τη συμφωνία με τον «Διεθνή Αερολιμένα Αθηνών» δεν την ψηφίσαμε το 2015 - 2016. Αντίθετα, ήταν αποτέλεσμα και της δικής σας συμμετοχής στον ΣΥΡΙΖΑ. Δεν ξέρω αν είχατε αποχωρήσει.

Το θέμα είναι ότι ανεξάρτητα από εκείνη την άρνησή μας να αποδεχτούμε ένα σκάνδαλο το οποίο αποκαλύφθηκε από την Ευρωπαϊκή Ένωση αυτή τη φορά, σήμερα ούτως ή άλλως και να είχαμε ψηφίσει, αυτή η επαίσχυντη διαδικασία η οποία επελέγη χωρίς διασφάλιση του δημοσίου συμφέροντος θα μας έβρισκε αντίθετους.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Κεγκέρογλου.

Τον λόγο έχει τώρα ο Βουλευτής του ΣΥΡΙΖΑ – Προοδευτική Συμμαχία κ. Παύλος Πολάκης. Έχει αλλάξει αμοιβαίως με τον κ. Λοβέρδο. Έχει γίνει συμφωνία. Δεν καταχρώμαι τη σειρά κανενός.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κατ’ αρχάς, να ευχαριστήσω τον κ. Λοβέρδο. Χαίρομαι που μου έδωσε τη σειρά του, γιατί έχω να κάνω επίσκεψη στην κλινική και τράβηξε πολύ η συζήτηση. Νόμιζα ότι θα τελειώναμε νωρίτερα.

Μιας και όντως σήμερα είναι η μέρα, που πέθανε ο Ανδρέας Παπανδρέου, ένας από τους μεγαλύτερους πολιτικούς ηγέτες της Μεταπολίτευσης, νομίζω ότι το καλύτερο μνημόσυνο για τον Αντρέα είναι αυτό που έχει ακουστεί: «Σήκω, Αντρέα, για να δεις τα παιδιά της αλλαγής, Λοβέρδο και Άδωνι μαζί».

Σήμερα όμως δεν είναι μόνο αυτή η μέρα. Είναι η μέρα που πέθανε ο μεγάλος κομμουνιστής ποιητής, Μανώλης Αναγνωστάκης. Τα ποιήματά του καθόρισαν μια-δυο γενιές. Θεωρώ υποχρέωσή μου να διαβάσω δυο-τρεις στίχους ξεκινώντας την ομιλία μου: «Κι ήθελε ακόμη πολύ φως να ξημερώσει. Όμως, εγώ δεν παραδέχτηκα την ήττα. Έβλεπα τώρα πόσα κρυμμένα τιμαλφή έπρεπε να σώσω, πόσες φωλιές νερού να συντηρήσω μέσα στις φλόγες». Και συνεχίζω: «Εκεί, προσεχτικά, σε μια γωνιά, μαζεύω με τάξη, φράζω με σύνεση το τελευταίο μου φυλάκιο, κρεμώ κομμένα χέρια στους τοίχους, στολίζω με τα κομμένα κρανία τα παράθυρα, πλέκω με κομμένα μαλλιά το δίχτυ μου και περιμένω. Όρθιος, και μόνος σαν και πρώτα περιμένω». Έχουν πολλά μηνύματα αυτοί οι στίχοι.

Κι έρχομαι σε εσάς, κύριε Σταϊκούρα. Είπατε δεκαπέντε φορές στην ομιλία σας: «Η σύμβαση του 2015». Να πούμε αλήθειες, κύριε Σταϊκούρα. Είναι ψέματα ότι στις 4-3-2014, στη συγκυβέρνηση Σαμαρά - Βενιζέλου έγινε πρόσκληση ενδιαφέροντος από το ΤΑΙΠΕΔ για την εκχώρηση των δεκατεσσάρων αεροδρομίων με δυσμενέστατους όρους; Είναι ψέματα ότι στις 25-11-2014, ενώ ξέρατε ότι ερχόμασταν, έτρεξε ο Σαμαράς και έβαλε το τότε ΤΑΙΠΕΔ να υπογράψει ότι ανακηρύσσει σαν πλειοδότρια προτιμητέα εταιρεία τη «FRAPORT» σε κοινοπραξία με τη «SENTEL»; Είναι ψέμα αυτό; Έτρεξε να το υπογράψει στις 25-11-2014.

Αυτό μας παραδώσατε, κύριε Σταϊκούρα!

Και μια παρένθεση εδώ: Ήρθατε προηγουμένως και κορδίζατε «εμείς κάναμε φοροαπαλλαγές» και δεν ξέρω και εγώ τι. Τι λέτε; Τα μισά τα είχαμε ψηφίσει από τον Απριλομάη, από τον ΕΝΦΙΑ και όλα τα υπόλοιπα.

Και να σας θυμίσω λίγο: Μήπως θυμάστε τι μας παραδώσατε; Στα δημόσια ταμεία πόσα λεφτά μάς παραδώσατε, όταν φύγατε; Ούτε 500 εκατομμύρια ευρώ! Ούτε 500 εκατομμύρια ευρώ!

Και εμείς τι σας παραδώσαμε, κύριε Σταϊκούρα; Σας παραδώσαμε 37 δισεκατομμύρια ευρώ. Τα τελευταία 7 δισεκατομμύρια κακώς, το λέω έτσι.

Και τώρα κάνετε τους μάγκες με ξένα κόλλυβα και με την έξοδο από τα μνημόνια που έκαναν άλλοι, γιατί αυτή είναι η ιστορική δικαίωση που λέει ο Παππάς.

Και να πούμε και κάτι άλλο, για να κλείσω την παρένθεση: Πόσο ήταν το κόστος στην ελληνική κοινωνία των δύο μνημονίων από το 2010 μέχρι το 2014; Είναι ψέμα ότι ήταν 65 δισεκατομμύρια ευρώ; Το 2010 ήταν 19,07, το 2011 ήταν 18,24 –για δισεκατομμύρια ευρώ μιλάμε- το 2012 ήταν 11,53, το 2013 ήταν 10,22 και το 2014 ήταν 6 δισεκατομμύρια ευρώ, 65 δισεκατομμύρια ευρώ πήρατε –κόψατε- από την ελληνική κοινωνία.

Εμείς τι κάναμε με το μνημόνιο το οποίο υπογράψαμε μετά τον συμβιβασμό της 13ης Ιουλίου και θα έρθω και εκεί: Τα δυσβάστακτα μέτρα τα δικά μας ήταν 9,9 δισεκατομμύρια ευρώ. Εγώ δεν είπα πως δεν είναι τίποτα, αλλά για να ξέρουμε τι λέμε, όταν ζητούσαν 20 δισεκατομμύρια ευρώ και οδηγηθήκαμε στο δημοψήφισμα, γιατί αυτό ήταν το αποτέλεσμα της διαπραγμάτευσης. Και αν αφαιρέσω τα κοινωνικά μερίσματα τα 2 δισεκατομμύρια ευρώ και κάτι, 7 δισεκατομμύρια ήταν αυτό που εμείς αφαιρέσαμε από την ελληνική κοινωνία.

Πάμε παρακάτω, για να συνεχίσω το προηγούμενο: Είναι ψέμα ότι ο Σταθάκης ο Υπουργός είχε προχωρήσει -και υπάρχει στην ειδησεογραφία της εποχής- σε επαναδιαπραγμάτευση της σύμβασης που είχε υπογράψει, αυτής της απόφασης, που είχε υπογράψει το ΤΑΙΠΕΔ; Είναι ψέμα ότι είχε κάνει τα σαράντα χρόνια της παραχώρησης είκοσι πέντε με τριάντα, ότι θα κρατούσαμε 30% ποσοστό το ελληνικό δημόσιο, ότι θα κρατούσε το δικαίωμα βέτο σε κρίσιμα εργασιακά ζητήματα και ότι το αεροδρόμιο των Χανίων και το αεροδρόμιο της Θεσσαλονίκης δεν ήταν μέσα στη συμφωνία; Είναι ψέμα αυτό;

Είναι ψέμα -για να λέμε όλες τις αλήθειες- ότι εκείνη τη δραματική βραδιά της 13ης Ιουλίου με τη δεκαεπτάωρη διαπραγμάτευση ο κ. Σόιμπλε, ο γυψαδόρος της πανευρωπαϊκής λιτότητας και ο αρχιτέκτονας των προγραμμάτων σταθεροποίησης, χτυπούσε το χέρι του στο τραπέζι και έλεγε για να κλείσει και τα αεροδρόμια, όπως με τον Σαμαρά και όχι αυτό που είχε συμφωνήσει ο Σταθάκης; Είναι ψέμα; Αυτό υπογράψαμε εμείς, γιατί κάναμε έναν συμβιβασμό τότε, για να λέμε όλη την αλήθεια δηλαδή, για να την ξέρει η ελληνική κοινωνία και να μην αρχίζουν τα διάφορα εδώ οι διάφοροι με τις κωλοτούμπες και δεν συμμαζεύεται και το ένα και το άλλο.

Κάναμε έναν οδυνηρό συμβιβασμό, αλλά τη χώρα από τα μνημόνια τη βγάλαμε, σας τη δώσαμε έτσι όπως σας την παραδώσαμε και τώρα δυο χρόνια τρώτε τα λεφτά και κάνετε αναδιανομή υπέρ του πλουσιότερου 5% και ξεσκίζετε ξανά την εργασία, γιατί αυτό κάνετε δύο χρόνια, κύριε Σταϊκούρα, δεν κάνετε τίποτα άλλο.

Ήρθε η πανδημία. Πραγματικά, παγκόσμιο ζήτημα, έπεσε η κίνηση των αεροπορικών εταιρειών και τα λοιπά.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Εμείς τι θα κάναμε στη θέση σας, κύριε Σταϊκούρα; Θα επαναδιαπραγματευόμαστε τη συμφωνία, είναι μια μεγάλη ευκαιρία αυτή. Είναι ένα γεγονός παγκόσμιο. Και θέλετε να σας το πω έτσι, πολύ χοντρά; Διότι δεν έχετε δώσει τα στοιχεία και τις πραγματικές αναλύσεις. Τώρα σε μία μέρα έβγαλε η «DELOITTE» ότι είναι 177 εκατομμύρια ευρώ. Τι λέτε; Πού τα πουλάτε αυτά τώρα; Σας κατέθεσε ο κ. Βιλιάρδος, από ό,τι είδα, 107 εκατομμύρια ευρώ ήταν οι ζημιές που είχε και εσείς δίνετε 177 εκατομμύρια ευρώ. Πού τα έβγαλε η «DELOITTE» ότι είναι τόσα και δεν συμμαζεύεται; Καλά κάνετε, λοιπόν και τους τα δίνετε όχι με χρήμα αλλά με τέτοιο.

Εγώ θα έλεγα το εξής, όμως: Γιατί να μην το κάνουμε θα σας πούμε; «Θα πάρετε τα 170 εκατομμύρια ευρώ, ενώ δεν έχετε δουλέψει και δεν έχετε κάνει, δώστε μας δύο αεροδρόμια πίσω. Δώστε μας δύο αεροδρόμια πίσω! Σου καλύπτουμε τη χασούρα σου, δώσε μας δύο αεροδρόμια πίσω, να επανέλθουμε στη συμφωνία του Σταθάκη και είμαι πολύ συγκεκριμένος, το Χανίων και της Θεσσαλονίκης». Δεν κατάλαβα πού θα ήταν εναντίον σας αυτή η ιστορία και πόσο μάλλον των Χανίων, όταν δεν έχουν κάνει καμμία επένδυση εκεί; Έτσι, 110 εκατομμύρια ευρώ από το πρόγραμμα 2014-2020 του ΕΣΠΑ τους το παραδώσαμε και έτοιμο τότε, όταν έγινε αυτή η συμφωνία με τον τρόπο που είπα πώς έγινε.

Είπατε -για να τελειώσω δηλαδή, γιατί εμείς αυτό θα κάναμε- κύριε Σταϊκούρα, ότι τα δίνετε όλα και είστε διάφανος. Σας έχω ζητήσει εσάς προσωπικά και του κ. Πιτσιλή της ΑΑΔΕ να μου πείτε πόσοι από αυτούς, που πήραν επιστρεπτέα προκαταβολή έκαναν συμπληρωματικές φορολογικές δηλώσεις για το 2019 και κάνετε τον κουφό. Γιατί δεν μας το λέτε; Πόσοι πήρανε επιστρεπτέα προκαταβολή κάνοντας συμπληρωματικές δηλώσεις το 2019; Γιατί δεν μας το λέτε; Ο Φουρθιώτης είναι μέσα, το ξέρουμε, με αφορμή αυτόν το βρήκαμε. Οι υπόλοιποι που είναι αρκετοί, η πελατεία σας, γιατί δεν μας το λένε; Για να φωνάξουν αυτοί, ε;

Για να τελειώνω -και ευχαριστώ για την ανοχή, κύριε Πρόεδρε- μην έρχεστε εδώ, κύριε Σταϊκούρα και μας λέτε «εμείς είμαστε διάφανοι», γιατί εγώ αυτό το πράγμα σας έχω προκαλέσει δυο, τρεις φορές δημόσια να το κάνετε και δεν το κάνετε. Δεν το κάνετε! Το κρύβετε! Τι έχετε να κρύψετε; Μήπως ότι έχετε δώσει τεράστια ποσά σε συγκεκριμένες οικογένειες και συγκεκριμένους επιχειρηματίες ανά την Ελλάδα, οι οποίοι σε συνεργασία με λογιστικά γραφεία έφτιαξαν ψεύτικα έσοδα την προηγούμενη χρονιά για να δικαιολογήσουν την απώλεια; Γιατί δεν το δίνετε; Με ένα κλακ το κάνει ο Πιτσιλής, με ένα κουμπί. Εδώ οικειοποιείται και ο Πιερρακάκης τα έργα, που του άφησε ο Παππάς και τα υλοποιεί δύο χρόνια μετά και κάνει και εγκαίνια και αυτός σαν τους άλλους τους δικούς μας -ας πούμε- με τα νοσοκομεία που ακόμα κόβουν και δεν πιάνουν.

Και να πω και μια τελευταία κουβέντα, λοιπόν: Είδα σήμερα –έτσι, γιατί θα μας ξαναχρεοκοπήσετε- το εξής και με αυτό τελειώνω, κύριε Πρόεδρε και ευχαριστώ για την ανοχή- στο νομοσχέδιο για το «Σταύρος Νιάρχος», την τροποποίηση της σύμβασης, που επικυρώνει κάποια πράγματα και τα λοιπά, αυτή που είχαμε εμείς συμφωνήσει, ότι έφεραν μια διάταξη, η οποία ξέρετε τι κάνει, κύριε Σταϊκούρα; Και ήθελα να ξέρω: Το ξέρετε εσείς αυτό; Ξαναφτιάχνει την επιτροπή αξιολόγησης φαρμάκων και αποζημίωσής τους ο κ. Κικίλιας με τον τρόπο που ήταν το 2009, όχι την επιτροπή που θα τιμολογεί, θα αξιολογεί, θα παίρνει τις μελέτες, τον Οργανισμό HTΑ, αλλά λέει ότι φτιάχνει μια επιτροπή, τη διορίζει, η οποία του εισηγείται, άλλο ο Κικίλιας μπορεί να αποφασίζει και ανεξαρτήτως της εισήγησης της επιτροπής. Το καταλαβαίνετε; Καταλαβαίνετε τι κάνουν; Ξαναγυρνάτε δηλαδή στην κονόμα, μάλλον στρώνετε το έδαφος της κονόμας όπως πριν το 2010 που χρεοκόπησε η χώρα.

Αυτά κάνετε, κύριε Σταϊκούρα!

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Πολάκη.

Τον λόγο τώρα έχει, αφού τακτοποιηθεί το Βήμα, ο Βουλευτής του ΣΥΡΙΖΑ - Προοδευτική Συμμαχία κ. Βασίλειος Κόκκαλης.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα μου επιτρέψετε -και θα ήθελα, σας παρακαλώ, λίγο την προσοχή σας- να αναφέρω τρεις φράσεις, μόνο τρεις φράσεις: «Η φορολογία ήδη μειώνεται, οι καταθέσεις και οι επενδύσεις αυξάνονται», «Η προοπτική στην αγορά εργασίας διαγράφεται θετική και το κράτος δανείζεται με χαμηλότερα επιτόκια», «Έχουμε κάθε λόγο να είμαστε συγκρατημένα αισιόδοξοι και οι πολίτες έχουν δικαίωμα να είναι αισιόδοξοι», «Οι τελευταίοι μπορεί να σκέφτονται ήδη τις διακοπές τους». Τώρα προσθέτω κάτι δικό μου: Να βιαστούν και όσοι δεν έχουν σκεφτεί τις διακοπές να το κάνουν γρήγορα. Ποιος τα είπε αυτά; Tα είπε ο Πρωθυπουργός σήμερα το πρωί.

Είμαι πραγματικά σε δίλημμα. Εάν συμφωνήσω ότι οι πολίτες όχι απλά νοιώθουν, αλλά και πρέπει να είναι αισιόδοξοι, κύριε Υπουργέ και όσοι δεν έχουν ακόμα ετοιμάσει τις διακοπές –δηλαδή και οι τελευταίοι- να πάνε, εάν συμφωνήσω, έχω την εντύπωση ότι θα είμαι εκτός πραγματικότητας.

Εάν διαφωνήσω, όμως, μπορεί να με χαρακτηρίσουν «γκρινιάρη», να μου πουν ότι κάνω φτηνή αντιπολίτευση. Είναι πραγματικά ένα δίλημμα. Ο ελληνικός λαός, ο οποίος βλέπει, θα κρίνει εάν οι πολίτες σήμερα δικαιούνται και πρέπει να είναι αισιόδοξοι από την υγειονομική κρίση –αλλά και από την οικονομική- ή τελικά αυτό δεν ισχύει.

Κύριε Υπουργέ, δεν θα κάνω σύγκριση, γιατί η Κυβέρνηση οφείλει να απολογείται καθημερινά και όχι να κάνει φθηνή αντιπολίτευση στην Αντιπολίτευση. Έγιναν εκλογές το 2019. Η πολιτική είναι πράξη και δεν είναι φιέστες.

Είπατε ότι μειώσατε τους φόρους, που έβαλε η προηγούμενη κυβέρνηση χάριν διαλόγου, δίκην διαλόγου. Ακόμα κι έτσι να είναι, είναι λόγος να τους αυξήσετε; Με την αύξηση των αντικειμενικών αξιών –εγώ οικονομολόγος δεν είμαι, ελάχιστα ξέρω- δεν αυξάνονται περίπου είκοσι φόροι; Δεν μειώνονται επιδόματα; Δεν επηρεάζονται οι φοροαπαλλαγές στην πρώτη κατοικία, στα επιδόματα; Και συστήσατε ομάδα εργασίας για να εξεταστούν οι τυχόν παρενέργειες από την αύξηση των αντικειμενικών αξιών. Δεν έχουμε αύξηση των φόρων;

Όμως, είπαμε, κύριε Υπουργέ, η πολιτική είναι πράξη και δεν είναι φιέστες.

Όσον αφορά το πτωχευτικό, δυστυχώς σύντομα ο ελληνικός λαός θα καταλάβει το μέγεθος της πολιτικής απάτης. Για να είμαι ειλικρινής, επειδή ως δικηγόρος το κατείχα, όταν ανακοινώσατε το θέμα με τη ρύθμιση των χρεών, πήρα τηλέφωνο τον κ. Αλεξιάδη και του είπα: «Στείλε μου την απόφαση του Υπουργείου Οικονομικών γι’ αυτήν την περιβόητη ρύθμιση τριακοσίων δόσεων». Μιλάμε για διακόσιες σαράντα, διακόσιες ογδόντα δόσεις! Λες και είναι κοντέρ αυτοκινήτου!

Είχα την εντύπωση ότι έχετε εκδώσει –γιατί βγαίνουν συχνά υπουργικές αποφάσεις- μία απόφαση ευνοϊκής ρύθμισης. Διαπιστώνω, όμως, ότι εσείς εννοείτε –και να το ακούσει αυτό ο κόσμος- το περιβόητο άρθρο 5 –ή το άρθρο 4, δεν θυμάμαι- του πτωχευτικού νόμου, τον εξωδικαστικό συμβιβασμό.

Στον εξωδικαστικό συμβιβασμό, κύριε Υπουργέ, όπως –τολμώ και το λέω- δεν προχώρησαν οι προηγούμενοι, έτσι δεν θα προχωρήσει ούτε αυτός, για τον απλούστατο λόγο ότι οι τράπεζες όχι απλά δεν είναι υποχρεωμένες να συμμετάσχουν στην εξωδικαστική διαδικασία την οποία θέλει να την κινήσει ο οφειλέτης, αλλά ούτε καν να απαντήσουν ότι αρνούνται. Άρα, πώς θα πετύχει; Γιατί λέτε στον κόσμο για τελευταία ευκαιρία για διαγραφές δανείων, για διαγραφές οφειλών;

Δεν έχετε σχέδιο. Μας κατηγορείτε ότι κάνουμε αντιπολίτευση για την αντιπολίτευση. Πρόσφατα ανακοινώθηκε και το πρόγραμμα από τον Αλέξη Τσίπρα, αλλά θα αναφερθώ σε ένα χαρακτηριστικό παράδειγμα. Στα ενοίκια πράγματι είχατε στήριξη. Δεν το αμφισβητούμε. Σχέδιο για την επόμενη μέρα υπάρχει για την προστασία των μισθώσεων, είτε είναι επαγγελματικές, είτε είναι οικιστικές; Γνωρίζετε ότι πολλοί ιδιοκτήτες κάνουν επιλογή στους μισθωτές; Συγκεκριμένα λένε: «Εάν ήσουν εργαζόμενος με αναστολή, δεν σε θέλω. Θέλω ένα επάγγελμα πιο σίγουρο». Ξέρετε ότι υπάρχει πρόβλημα με τις επαγγελματικές μισθώσεις; Εκπονήσατε ένα συγκεκριμένο σχέδιο, το οποίο δυστυχώς δεν υπάρχει.

Κλείνω, κύριε Υπουργέ, με το εξής: Επειδή είπαμε ότι δυστυχώς έχετε καταντήσει την πολιτική φιέστα, στις 6 Μαρτίου και πριν από ενάμιση μήνα ψηφίστηκε από τη Βουλή το νομοσχέδιο για την κρατική αρωγή για τους σεισμοπαθείς. Στις 6 Μαρτίου 2010, στην ιστοσελίδα του Υπουργείου Εσωτερικών, ο κ. Πέτσας ανακοινώνει άμεση στήριξη στους πληγέντες από τον σεισμό: «Τη Δευτέρα οι πρώτες αποζημιώσεις».

Ποια Δευτέρα ήταν αυτή; Η Μεγάλη Δευτέρα δεν ήταν. Ποια Δευτέρα; Έχουν περάσει δεκαοκτώ Δευτέρες και έχουν πάρει μέχρι τώρα 0,68 ευρώ. Τα 600 ευρώ αντιστοιχούν σε 0,68 ευρώ μέχρι σήμερα! Και ο κ. Πέτσας, με όλο το κομβόι, μίλησε και για οικοσυσκευές. Αυτό τώρα λέγεται φιέστα; Πρέπει να είναι αισιόδοξοι αυτοί οι άνθρωποι; Να βιαστούν να πάνε και αυτοί διακοπές, όπως είπε ο Πρωθυπουργός, ναι ή όχι;

Και κλείνω με την τελευταία φιέστα αύριο που ετοιμάζει ο Υπουργός Αγροτικής Ανάπτυξης, ο οποίος πρόκειται να παρουσιάσει στην Περιφέρεια Θεσσαλίας την ΚΑΠ, τη νέα Κοινή Αγροτική Πολιτική, όταν η ΚΑΠ ακόμα δεν έχει ολοκληρωθεί. Και την παρουσιάζουν αύριο, υποτίθεται. Δεν έχει ολοκληρωθεί ακόμη η διαβούλευση και στο Ευρωπαϊκό Κοινοβούλιο και στην Ευρωπαϊκή Επιτροπή.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Κόκκαλη.

Τον λόγο τώρα έχει, αφού ετοιμαστεί το Βήμα, ο Βουλευτής της Νέας Δημοκρατίας Κωνσταντίνος Μαραβέγιας.

Ορίστε, κύριε Μαραβέγια, έχετε τον λόγο.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα συζητάμε για την αποζημίωση από το ελληνικό δημόσιο της «FRAPORT» για την υπολειτουργία των δεκατεσσάρων περιφερειακών αεροδρομίων, που της έχουν παραχωρηθεί λόγω των μέτρων αντιμετώπισης της πανδημίας κατά το προηγούμενο έτος. Μιλάμε, όμως, για παραχωρήσεις που έγιναν από την Κυβέρνηση ΣΥΡΙΖΑ - ΑΝΕΛ και που αφορούσαν την αναβάθμιση, τη συντήρηση, τη διαχείριση και τη λειτουργία των περιφερειακών αεροδρομίων.

Ένα παρόμοιο σχήμα αποζημιώσεων εφαρμόζεται και στην περίπτωση της εταιρείας «Διεθνής Αερολιμένας Αθηνών Α.Ε.», η οποία διαχειρίζεται το «Ελευθέριος Βενιζέλος». Και αυτή η παραχωρησιούχος, ανταποκρινόμενη στον κρίσιμο ρόλο της ως φορέας διαχείρισης μιας στρατηγικής υποδομής για τη χώρα, συνέχισε καθ’ όλη τη διάρκεια του 2020 τη λειτουργία του αεροδρομίου, διασφαλίζοντας την εξυπηρέτηση της εναπομείνασας αεροπορικής κίνησης, αλλά και των εθνικών αναγκών.

Το πρόβλημα, λοιπόν, που τίθεται είναι η συνέχιση της λειτουργίας των αεροδρομίων με ταυτόχρονη έλλειψη εσόδων, γεγονός με ιδιαίτερα επιβαρυντικές συνέπειες στη βιωσιμότητα των φορέων διαχείρισης και στη διατήρηση των θέσεων εργασίας.

Η Κυβέρνηση αναγνωρίζει, ως οφείλει, την εθνική σημασία αυτών των υποδομών που επηρεάζουν άμεσα ή έμμεσα το σύνολο του πληθυσμού της χώρας και επιχειρεί να προλάβει τις συνέπειες από τυχόν διακινδύνευση της λειτουργίας τους. Και είναι κάτι που θα έχει σημαντικές κοινωνικές προεκτάσεις, στηρίζοντας ιδιαίτερα τους εργαζόμενους στους τομείς των αερομεταφορών και του τουρισμού.

Η συνέχιση της εύρυθμης λειτουργίας των αεροδρομίων της χώρας, βέβαια, δεν είναι μόνο κρατική ή κοινωνική αναγκαιότητα. Συνιστά όρο εκ των ων ουκ άνευ για την ανάπτυξη της πατρίδας και την ανάταξη της εθνικής οικονομίας.

Κι εδώ θέλω να πω δυο λόγια για το Ταμείο Ανάκαμψης και το τεράστιο χρηματοδοτικό πρόγραμμα ύψους 31 δισεκατομμυρίων ευρώ, που φέρνει στη χώρα. Ένα μεγάλο μέρος αυτού είναι αφιερωμένο στις μεταφορές, και πολύ δίκαια. Αν η Ελλάδα θέλει να επαυξήσει το ειδικό της βάρος διεθνώς και να ενισχύσει τη γεωστρατηγική της θέση, όντως οφείλει να παίξει τον ρόλο ενός διεθνούς κόμβου μεταφορών, είτε μιλάμε για το διαμετακομιστικό εμπόριο, είτε για τα ενεργειακά, δίκτυα, είτε για τις αερομεταφορές. Άρα η κρατική στήριξη αυτών των τομέων είναι απαραίτητη, όπως απαραίτητες είναι οι συνδυασμένες και πολυτροπικές μεταφορές και γι’ αυτό είναι στις προτεραιότητες του Εθνικού Σχεδίου Ανάκαμψης και Ανθεκτικότητας.

Θα περίμενε κανείς αυτό το αυτονόητα σωστό να το αναγνωρίσει κάπως και η Αξιωματική Αντιπολίτευση χωρίς αστερίσκους ή αμφιβολίες. Κι όμως, όχι μόνο δεν δέχεται κάτι ως ελάχιστα θετικό, αλλά απορρίπτει ολοκληρωτικά το Εθνικό Σχέδιο Ανάκαμψης σαν δήθεν δώρο σε ελάχιστους και ισχυρούς, σαν μία πολιτική επιλογή, που υποτίθεται ότι οδηγεί στη διαιώνιση της οικονομικής ανέχειας και του εργασιακού μεσαίωνα.

Κάπου βέβαια -να πω την αλήθεια- αυτά τα έχω ξανακούσει σχετικά πρόσφατα. Σας θυμίζει κάτι μήπως, κύριοι συνάδελφοι της Αντιπολίτευσης; Προφανώς και δεν έχει καμμία λογική σχέση με το πραγματικό περιεχόμενο του Ταμείου Ανάκαμψης, είναι όμως για σας ένα ξαναχρησιμοποιημένο εργαλείο προπαγάνδας κατά του νέου εργασιακού. Για τον κ. Τσίπρα, λοιπόν, ακόμα και το Ταμείο Ανάκαμψης φέρνει εργασιακό μεσαίωνα. Θα μου επιτρέψετε να μην σχολιάσω την ασυνέχεια στη σκέψη ούτε την έλλειψη οποιασδήποτε πρότασης του ΣΥΡΙΖΑ για το μέλλον της χώρας, για το πώς θα έρθει η ανάπτυξη, για τη θέση της Ελλάδας στον διεθνή καταμερισμό εργασίας ή γενικότερα για τον ρόλο που μπορούμε να παίξουμε στην παγκοσμιοποιημένη οικονομία μετά την πανδημία. Η τεκμηριωμένη ανάλυση απουσιάζει μαζί με οποιαδήποτε θετική αντιπρόταση. Κι όλα αυτά βέβαια σε δύο χρόνια από τώρα θα τα ξανακρίνουν οι πολίτες.

Αυτό όμως στο οποίο σίγουρα αξίζει τον κόπο να σταθούμε είναι στο τι λέει ο ίδιος ο ΣΥΡΙΖΑ για τον ΣΥΡΙΖΑ, όχι η Κυβέρνηση ή οι πολίτες, αλλά γνωστά στελέχη του, όπως ο συνάδελφος κ. Βερναρδάκης, ο οποίος σε προχθεσινό του άρθρο παραδέχθηκε ότι το κομματικό μοντέλο του ΣΥΡΙΖΑ είναι ξεπερασμένο και μάλιστα ότι πλέον απωθεί όσους βρίσκονται εκτός των μηχανισμών στους οποίους επιμένει ο κ. Τσίπρας.

Και όντως είναι αλήθεια πως πρόκειται για μία τελείως διαφορετική νοοτροπία. Το να ελέγξουμε τους αρμούς της εξουσίας δεν έχει να κάνει σε τίποτα με την αντίληψη του κ. Βερναρδάκη που μιλά για δίκτυα πολιτών εκτός μηχανισμών, τα οποία θα αποτελούσαν και μία γνήσια έκφραση της κοινωνίας, χωρίς δηλαδή να καθοδηγούνται από το κόμμα, χωρίς να είναι αντικείμενο εντολών τις οποίες εκτελούν πάντα για το καλό του κόμματος.

Πρόκειται για αντίληψη του περασμένου αιώνα, την οποία εξέφρασε επίσης πέραν του κ. Τσίπρα και –δυστυχώς- ο πρώην πρόεδρος της Βουλής κ. Βούτσης, ο οποίος θυμίζω ότι είχε δηλώσει πως η αδυναμία του ΣΥΡΙΖΑ να κυβερνήσει την περίοδο 2015 - 2019 οφειλόταν στην έλλειψη κομματικών οργανώσεων βάσης στο δημόσιο, όχι δηλαδή σε ελλείμματα γνώσης ή κατανόησης των προβλημάτων, αλλά σε έλλειψη κλαδικών των δημόσιων υπαλλήλων οι οποίες θα δέχονταν τις εντολές του κομματικού προϊστάμενου-υπουργού και θα εκτελούσαν το θέλημα του ΣΥΡΙΖΑ.

Αυτή ήταν λίγο πολύ και η ερμηνεία, που έδωσε πρόσφατα κι ο κ. Κατρούγκαλος σε συνέντευξή του για το νέο εργασιακό όταν ρωτήθηκε γιατί η ατζέντα του ΣΥΡΙΖΑ δεν βρίσκει ανταπόκριση στους εργαζόμενους. Η απάντηση του κ. Κατρούγκαλου ήταν ότι το κόμμα ,δεν έχει πέρασμα στα συνδικάτα. Δηλαδή αν ο ΣΥΡΙΖΑ είχε κομματικά ελεγχόμενα σωματεία, όπως κάνει το Κομμουνιστικό Κόμμα, τα πράγματα θα ήταν σαφώς καλύτερα για την Αξιωματική Αντιπολίτευση.

Φοβάμαι λοιπόν πως η άποψη του κ. Βερναρδάκη είναι ακραία μειοψηφική μέσα στην Αξιωματική Αντιπολίτευση. Οι περισσότεροι ακόμα ψάχνεστε για το πώς να ελέγξετε τους αρμούς της εξουσίας, να δημιουργήσετε κομματικούς μηχανισμούς στο δημόσιο, στον συνδικαλισμό και λοιπά, σύμφωνα με ένα παρωχημένο ολοκληρωτικό μοντέλο. Όπως όμως θα σας πει κι ο κ. Βερναρδάκης, αν τον ρωτήσετε, η κοινωνία δυστυχώς δεν σας ακολουθεί. Το συγκεντρωτικό μοντέλο του Λένιν αφορά μόνο το Κομμουνιστικό Κόμμα και τον προηγούμενο αιώνα. Δεν αφορά τον 21ο αιώνα και δεν απαντά σε κοινωνικά προτάγματα, όπως είναι η μείωση της ανεργίας και η προστασία της εργασίας. Ίσως γι’ αυτό να μην πετύχατε και τόσο στις τελευταίες κινητοποιήσεις με αφορμή το εργασιακό.

Επιμένετε σε μία πολιτική δράση κατευθυνόμενη, με ψέματα και ιδεοληψίες, χωρίς προτάσεις, χωρίς αντίληψη της σύγχρονης πραγματικότητας. Μόνο συνεχείς αρνήσεις. Για όλους αυτούς τους λόγους αποτύχατε και θα αποτυγχάνετε δυστυχώς και στο μέλλον. Εκτός και αν αναθεωρήσετε και αρχίσετε να μιλάτε θετικά, τουλάχιστον εντός της Βουλής. Τότε μόνο θα έχει νόημα ο πολιτικός διάλογος και θα αποκτήσει ξανά το χαμένο θεσμικό βάρος του ο ρόλος της Αξιωματικής Αντιπολίτευσης, μήπως και κάποια στιγμή ανταποκριθείτε στα προτάγματα του μέλλοντος με αξιοπιστία.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαραβέγια για την συνέπεια στον χρόνο.

Τον λόγο έχει ζητήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος. Και μετά βέβαια θα μιλήσει η κ Θεοπίστη Πέρκα.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Είναι ένα ακόμη νομοσχέδιο στα πολλά, που έχει φέρει η Κυβέρνηση της Νέας Δημοκρατίας όπου βρίσκεται σε δύσκολη θέση και ο ΣΥΡΙΖΑ και το Κίνημα Αλλαγής γιατί επί της ουσίας συμφωνούν με το συγκεκριμένο νομοσχέδιο, που επιβεβαιώνει τη σύγκλιση των κομμάτων αυτών, της Νέας Δημοκρατίας, του ΣΥΡΙΖΑ και του Κινήματος Αλλαγής, με τις πολιτικές και την πολιτική που ικανοποιεί τις ανάγκες του κεφαλαίου. Και εδώ έχουμε ένα σκαστό τέτοιο παράδειγμα, τις συγκεκριμένες δηλαδή αποζημιώσεις στις εταιρείες διαχείρισης των αεροδρομίων, είτε είναι η «FRAPORT» είτε είναι το αεροδρόμιο «Ελευθέριος Βενιζέλος». Και γι’ αυτό ακριβώς βρίσκονται σε δύσκολη θέση.

Πρόκειται για την αποζημίωση μερικών εκατοντάδων εκατομμυρίων ευρώ σε αυτές τις εταιρείες και διαφωνούν ή δείχνουν ότι διαφωνούν όσον αφορά στον τρόπο με τον οποίο θα δοθεί αυτή η αποζημίωση και όχι για το αν θα πρέπει να δοθεί. Άλλωστε όλοι μαζί και από κοινού υποστηρίζουν ότι πρέπει να αποζημιωθούν όλες οι επιχειρήσεις λόγω της πανδημίας, με βάση το αφήγημα το οποίο έχουν, ότι όλοι βρισκόμαστε στο ίδιο καράβι: και οι εργαζόμενοι, και οι αυτοαπασχολούμενοι, και οι άνεργοι, αλλά και οι μονοπωλιακοί όμιλοι. Όμως ξεχνάνε να πούνε ότι βεβαίως οι επιπτώσεις δεν είναι ίδιες. Απλώς αυτό το οποίο κάνει η Κυβέρνηση, όπως έκαναν και οι προηγούμενες κυβερνήσεις, είναι ότι σε συνθήκες κρίσης κοινωνικοποιούν τις ζημιές των επιχειρηματικών ομίλων και ταυτόχρονα αφήνουν στο απυρόβλητο ή και επιδιώκουν να θωρακίσουν ακόμη περισσότερο τα κέρδη τους στην περίοδο της κερδοφορίας, ενώ αντίθετα αυτοί που υφίστανται τις συνέπειες από την πολιτική και από την κρίση είναι οι εργαζόμενοι, οι αυτοαπασχολούμενοι επαγγελματίες, οι μικροί βιοτέχνες.

Από αυτή την άποψη δεν έχουμε να κάνουμε απλά και μόνο με μία αποζημίωση η οποία θα δοθεί λόγω της πανδημίας, αλλά στην ίδια τη σύμβαση προβλέπεται η διασφάλιση των εσόδων των εταιρειών διαχείρισης στο ύψος των τριάντα εκατομμυρίων επιβατών για τα δεκατέσσερα αεροδρόμια, που διαχειρίζεται η «FRAPORT». Όποτε πέφτουν κάτω από αυτό το νούμερο το κράτος θα αναγκάζεται να αποζημιώνει τη συγκεκριμένη επιχείρηση όχι για την έλλειψη κερδοφορίας αλλά για τα χαμένα έσοδα.

Από τη μία μεριά, λοιπόν, βρισκόμαστε σ’ αυτό κι από την άλλη προσπαθούν και το ΜέΡΑ25 αλλά και η Ελληνική Λύση να καταφεύγουν σε ένα εύληπτο αφήγημα, ότι δηλαδή η συγκεκριμένη σύμβαση είναι αποτέλεσμα της επιβολής στη χώρα μας, μια αποικία χρέους, από μεριάς της τρόικας και της θέλησης των Γερμανών. Βεβαίως είναι κατανοητή η αγωνία του κ. Βαρουφάκη, ο οποίος θέλει να ξεχαστούν οι συγκεκριμένες ευθύνες τις οποίες έχει όσον αφορά στην επέκταση του δεύτερου μνημονίου τον Δεκέμβρη του 2015 και στη διαπραγμάτευση, που οδήγησε στο τρίτο μνημόνιο. Προσπαθεί αυτές τις ευθύνες να τις συγκαλύψει και να «ψαρέψει σε θολά νερά».

Αλλά επί της ουσίας θέλουν και κάτι πολύ περισσότερο. Θέλουν να συγκαλύψουν τον παρασιτικό χαρακτήρα του συστήματος, θέλουν να συγκαλύψουν τον διαχρονικό ρόλο του αστικού κράτους και στη χώρα μας, αλλά και σε πανευρωπαϊκό και σε παγκόσμιο επίπεδο, ότι αγοράζει πολύ ακριβά από τους επιχειρηματικούς ομίλους και πουλάει πολύ φθηνά, για να διασφαλίσει ακριβώς την κερδοφορία των επιχειρηματικών ομίλων, να εξυπηρετήσει τις ανάγκες των μονοπωλίων.

Και αυτή η συγκεκριμένη σύμβαση για την οποία συζητάμε, που την πατρότητα τη διεκδικείτε όλοι σας -και ο ΣΥΡΙΖΑ και η Νέα Δημοκρατία και το Κίνημα Αλλαγής ως συγκυβέρνηση-, δεν είναι πρωτοφανής. Έχουμε μία ακόμη και ίσως πολύ πιο επώδυνη σύμβαση. Είναι η σύμβαση των αυτοκινητοδρόμων η οποία έχει υπογραφεί και η οποία διασφαλίζει και εξασφαλίζει ένα συγκεκριμένο έσοδο στις εταιρείες διαχείρισης των αυτοκινητοδρόμων, με αποτέλεσμα το κράτος σχεδόν κάθε χρόνο να αποζημιώνει λόγω μη επίτευξης του στόχου των διελεύσεων τις εταιρείες των αυτοκινητοδρόμων. Και δεν φτάνει απλά και μόνο στο να τις αποζημιώνει, αλλά φτάνει και στο σημείο να αποφασίζει την απαγόρευση της κυκλοφορίας για να μην μπουν οι συγκεκριμένες εταιρείες σε έξοδα εκπληρώνοντας τις συμβατικές υποχρεώσεις τις οποίες έχουν για να κρατούν τους αυτοκινητοδρόμους ανοιχτούς σε περίοδο κακοκαιρίας, όπως έγινε με την πρόσφατη χιονόπτωση το προηγούμενο εξάμηνο.

Όμως, δεν είναι μόνο αυτά. Υπάρχουν και άλλα. Ήταν η απαλλαγή των συγκεκριμένων εταιρειών κατασκευής των αυτοκινητοδρόμων και διαχείρισης από τα αντιπλημμυρικά έργα. Η συνέπεια ποια είναι; Σήμερα το ΥΠΕΧΩΔΕ να προχωράει σε διαγωνισμό ύψους αρκετών εκατοντάδων εκατομμυρίων ευρώ για να γίνουν τα συνοδευτικά αντιπλημμυρικά έργα στους οδικούς άξονες. Δεν είναι και αυτό άλλο ένα δώρο ακόμη στις εταιρείες διαχείρισης των αυτοκινητοδρόμων; Ή η επιπλέον αποζημίωση προς τους εφοπλιστές ακτοπλόους, παρά τις τεράστιες ευθύνες τις οποίες έχουν για το επίπεδο ακτοπλοϊκής σύνδεσης της νησιωτικής περιοχής με την ηπειρωτική χώρα, η οποία δεν ανταποκρίνεται στις ανάγκες των νησιών, ή για τα πανάκριβα ακτοπλοϊκά εισιτήρια.

Όλα αυτά, λοιπόν, δεν είναι τίποτα άλλο παρά αποτέλεσμα μιας πολιτικής η οποία με κάθε τρόπο θέλει να διασφαλίσει την καπιταλιστική ανάπτυξη. Και στη συγκεκριμένη, λοιπόν, περίοδο έχουμε ακριβώς την προετοιμασία της χώρας μας στο να αξιοποιήσει τα 72 δισεκατομμύρια του Ταμείου Ανάκαμψης και του νέου ΕΣΠΑ, διαμορφώνοντας ένα ακόμη πιο ευνοϊκό περιβάλλον για τους επιχειρηματικούς ομίλους, προχωρώντας στα προαπαιτούμενα για να εκταμιευτούν οι δόσεις. Και τα προαπαιτούμενα αυτά φαίνονται. Είναι, για παράδειγμα, ο νέος αναπτυξιακός νόμος, που θα δίνει νέα κίνητρα στους επιχειρηματικούς ομίλους που ετοιμάζεται να φέρει η Κυβέρνηση. Είναι οι φοροαπαλλαγές οι οποίες συζητήθηκαν και είναι σκανδαλωδώς προς όφελος των επιχειρηματικών ομίλων. Είναι και ένα μεγάλο πακέτο των ήδη μέτρων τα οποία έχουν ληφθεί που επί της ουσίας απαλλάσσουν συνολικά το κεφάλαιο από τα ελάχιστα φορολογικά βάρη τα οποία είχε.

Και ενώ από τη μια μεριά έχουμε όλα αυτά τα μέτρα, που εξυπηρετούν τις ανάγκες των επιχειρηματικών ομίλων, από την άλλη μεριά έχουμε το τερατούργημα, το έκτρωμα, του νέου εργασιακού νόμου που επί της ουσίας καταστρατηγεί το οκτάωρο, που κάνει ακόμη πιο ευέλικτους τους εργαζόμενους και που διαμορφώνει τον εργάσιμο χώρο με βάση τις ανάγκες των επιχειρηματικών ομίλων, οδηγώντας στην εντατικοποίηση των εργαζόμενων, στη διαμόρφωση ενός μηχανισμού ανάδειξης φθηνών και αναλώσιμων εργαζόμενων με την επίθεση στα συνδικαλιστικά δικαιώματα και στην οργάνωση της πάλης.

Ταυτόχρονα αυτό το έγκλημα σε βάρος της εργατικής τάξης ολοκληρώνεται με το νέο νομοσχέδιο ιδιωτικοποίησης της επικουρικής ασφάλισης, το οποίο συζητήθηκε σήμερα στο Υπουργικό Συμβούλιο και το οποίο δεν είναι τίποτα άλλο παρά η συνέχιση όλων των αντιασφαλιστικών νόμων, που έχουν έρθει μέχρι σήμερα από τις κυβερνήσεις της Νέας Δημοκρατίας, του ΠΑΣΟΚ και του ΣΥΡΙΖΑ, που επί της ουσίας μετατρέπει το ασφαλιστικό σε ατομική βάση ιδιωτικοποιώντας την επικουρική ασφάλιση προς όφελος τόσο των ασφαλιστικών εταιρειών, που θα διαχειριστούν τα χρήματα αυτά, αλλά και επί της ουσίας θα προσφέρει ζεστό χρήμα στους επιχειρηματίες μέσα από το τζογάρισμα των κόπων μιας ζωής των εργαζόμενων στις χρηματαγορές. Πρόκειται δηλαδή για μια ληστεία του ιδρώτα των εργαζόμενων, που σε βάθος χρόνου θα προσεγγίσει αρκετές δεκάδες δισεκατομμύρια ευρώ.

Αυτά λοιπόν τα προαπαιτούμενα δεν είναι τίποτα, είναι τα υπερμνημόνια, είναι το ευρωπαϊκό υπερμνημόνιο του Ταμείου Ανάκαμψης και Ανθεκτικότητας για να διασφαλιστεί η γρήγορη επιστροφή στην καπιταλιστική ανάκαμψη, μια καπιταλιστική ανάκαμψη αβέβαιη, που θα προετοιμάσει το έδαφος για νέα κρίση αλλά που πάνω από όλα θα είναι μια άδικη ανάπτυξη σε βάρος των δικαιωμάτων των εργαζόμενων, των αυτοαπασχολούμενων, των επαγγελματιών που θα οδηγήσει σε συγκέντρωση της οικονομικής δραστηριότητας σε μια χούφτα μονοπωλιακούς ομίλους και ταυτόχρονα σε συγκέντρωση του πλούτου τον οποίο δημιουργούν οι εργαζόμενοι στη χούφτα των κεφαλαιοκρατών. Ενώ αντίθετα η συντριπτική πλειοψηφία θα δει ακόμη περισσότερο να διευρύνεται η ψαλίδα ανάμεσα στις δυνατότητες ικανοποίησης των αναγκών του λαού και στο επίπεδο αυτής της ικανοποίησης.

Γι’ αυτόν ακριβώς τον λόγο και δεν πρέπει η εργατική τάξη και τα υπόλοιπα λαϊκά στρώματα να περιμένουν τίποτα από τη συγκεκριμένη Κυβέρνηση, αλλά και ταυτόχρονα να ξεπεράσουν τα εμπόδια τα οποία διαμορφώνουν τα άλλα κόμματα για να εγκλωβίσουν τη λαϊκή δυσαρέσκεια στο πλαίσιο αυτού του συστήματος, αλλά να οργανώσουν την πάλη τους ξεπερνώντας ακόμη και αυτές τις δυσκολίες τις οποίες έφερε ο νέος αντισυνδικαλιστικός νόμος βάζοντας στο επίκεντρο τον πραγματικό υπεύθυνο των προβλημάτων τα οποία αντιμετωπίζει διαχρονικά ο λαός μας, δηλαδή τα συμφέροντα των επιχειρηματικών ομίλων, την πολιτική της Ευρωπαϊκής Ένωσης, αλλά και το σύνολο των κομμάτων, που διαχειρίζεται αυτήν την πολιτική. Σε αυτόν τον δρόμο και μπορεί να αποτρέψει την επιδείνωση της θέσης, αλλά πάνω από όλα μπορεί να ανοίξει το δρόμο για συνολικότερες ρήξεις και ανατροπές.

Είναι φανερό και από την τοποθέτηση της εισηγήτριάς μας, της κ. Μανωλάκου, ότι το ΚΚΕ θα καταψηφίσει τη συγκεκριμένη αποζημίωση που προκύπτει από τη σύμβαση παραχώρησης και των δεκατεσσάρων περιφερειακών αεροδρομίων στη «FRAPORT» αλλά και της διαχειρίστριας εταιρείας του «Ελευθέριος Βενιζέλος».

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς τον κ. Καραθανασόπουλο και για τη συνέπεια στον χρόνο.

Τον λόγο τώρα έχει η Βουλευτής του ΣΥΡΙΖΑ - Προοδευτική Συμμαχία κ. Θεοπίστη Πέρκα.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Εγώ θα ξεκινήσω λέγοντας το εξής, γιατί ακούστηκαν πολλά περί συμβατικής υποχρέωσης. Το είπε και ο κ. Βρούτσης. Βεβαίως τα είπε και ο κ. Πολάκης, για το πώς βρήκαμε τη σύμβαση και τα λοιπά. Αλλά δεν είναι αυτό το θέμα. Την υπερασπιζόμαστε τη σύμβαση. Και λέμε να πάμε με τη σύμβαση. Και, κύριε Υπουργέ, σε αυτό δεν έχετε απαντήσει ακόμα.

Παρακολουθούμε εδώ και πάνω από έναν χρόνο μία προσπάθεια, έχουμε κάνει σειρά κοινοβουλευτικών ερωτήσεων, επίκαιρων ερωτήσεων, και δεν έχουμε πάρει ποτέ απάντηση για το θέμα. Και το αεροδρόμιο «Ελευθέριος Βενιζέλος» και η «FRAPORT» αιτήθηκαν ενίσχυση από το δημόσιο λόγω της πανδημίας. Το μεν αεροδρόμιο «Ελευθέριος Βενιζέλος» ζήτησε λόγω ανωτέρας βίας -το περιγράφει άλλωστε και η σύμβασή του-, η δε «FRAPORT» για δυσμενές συμβάν.

Μας δείξατε, κύριε Υπουργέ, ένα χαρτί που λέτε ότι η «FRAPORT» αιτήθηκε «ανωτέρα βία». Επιφυλάσσομαι. Θεωρώ όμως ότι δεν κάνω λάθος και θα ήθελα να το δω. Διότι οι επιστολές της «FRAPORT» ζητούσαν «δυσμενές συμβάν» και αυτά έπρεπε να γίνουν και εντός προθεσμιών. Δεν μπορεί να αλλάζει η εταιρεία τι ζητά και πώς ζητάει την αποζημίωση.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** (Δεν ακούστηκε)

**ΘΕΟΠΙΣΤΗ (ΠΕΤΗ) ΠΕΡΚΑ:** Ωραία! Να το δούμε. Διότι εγώ έχω επιστολή, που η «FRAPORT» ζητάει «δυσμενές συμβάν».

Σε κάθε περίπτωση για να δοθεί οποιαδήποτε αποζημίωση θα έπρεπε νομικά να χαρακτηριστεί η πανδημία. Τι είναι; Είναι ανωτέρα βία; Είναι γεγονός ευθύνης δημοσίου; Είναι δυσμενές συμβάν; Δεν έγινε αυτό.

Αντ’ αυτού, δόθηκε με την προσφιλή μέθοδο της ΠΝΠ μία παράταση σε ό,τι αφορά την καταβολή των ληξιπρόθεσμων οφειλών για ένα εξάμηνο. Και τότε, μάλιστα, σας λέγαμε «αφού δεν μπορεί να τα πληρώσει τώρα που το 2019 είχε υπερκέρδη, πώς θα μπορέσει;» και πραγματικά δεν μπόρεσε σε ένα εξάμηνο, γι’ αυτό είμαστε εδώ.

Υπενθυμίζω όμως ότι το 2019 υπήρχαν υπερκέρδη, είχε ρεκόρ επιβατών και δόθηκαν και μπόνους στα στελέχη της «FRAPORT». Φτάσαμε λοιπόν σήμερα και βεβαίως ακούμε συνεχώς εδώ ότι όλα αυτά είναι απόρροια των προνοιών της σύμβασης παραχώρησης και τα λοιπά.

Κατ’ αρχάς να πούμε ότι οι συμβάσεις βεβαίως και πρέπει να τιμούμε, να τηρούμε, εκτός αν μπούμε σε άλλη διαπραγμάτευση. Τα είπε ο κ. Πολάκης πολύ ωραία πως θα μπορούσαμε, γιατί είναι άλλο το καθεστώς μνημονίων και άλλο τώρα. Αλλά εν πάση περιπτώσει, δεν είναι αυτό το θέμα.

Προβλέπει και διαιτησίες, προβλέπει και μεθόδους, που μπορεί να συζητήσει κανείς, υπάρχουν ειδικά άρθρα. Εδώ όλα αυτά δεν έγιναν. Γινόταν μια προσπάθεια και αξίζει να αναφέρουμε ότι αρχικά προσπαθήσατε να εντάξετε αυτή την αποζημίωση στο πακέτο χρηματοδότησης που θα λάβει η Ελλάδα στο πλαίσιο της πανδημίας. Η Κομισιόν όμως απέρριψε αυτό σας το αίτημα.

Επικαλείστε λοιπόν το άρθρο 3.1 περί γεγονότος ευθύνης δημοσίου και προσπερνάμε τα άλλα δύο άρθρα, που είναι πιο εξειδικευμένα, όπως είναι το δυσμενές συμβάν και η ανωτέρα βία. Κατ’ αρχάς να πω εδώ ότι κανείς δεν θα διαφωνήσει ότι υπήρξε μεγάλη πτώση στις αεροπορικές μεταφορές και αυτό οφείλεται, κυρίως, στους περιορισμούς που έθεσαν όλες οι χώρες-όχι μόνο το ελληνικό δημόσιο- διεθνώς και βεβαίως υπάρχουν ακόμη περιορισμοί, υπάρχουν χώρες, που ακόμη και σήμερα έχουν περιορισμούς.

Τώρα το ζήτημα είναι κατά πόσο αυτό αποτελεί γεγονός ευθύνης του δημοσίου και θα σας πω και το εξής. Το άρθρο της σύμβασης, το 30.4.1, αναφέρει ότι αν τα έσοδα του παραχωρησιούχου μειωθούν λόγω ανεπαρκών επιδόσεων, οι οποίες οφείλονται αποκλειστικά λόγω γεγονότος ευθύνης δημοσίου, τότε το δημόσιο αποζημιώνει τον παραχωρησιούχο.

Με βάση τα όσα διαβάσαμε, καταλαβαίνουμε όλοι ότι ακόμη και αν αναγνωρίσουμε ευθύνη του δημοσίου, αυτή δεν είναι αποκλειστική. Άρα, πώς απορρέουν αυτά από τη σύμβαση;

Για το 2019 τα είπαμε. Εδώ προβλέπεται ότι δεν θα καταβάλει την ετήσια αμοιβή παραχώρησης για τα έτη 2019, 2020, 2021. Για το 2019 γιατί; Είπαμε ότι είχε υπερκέρδη, είπαμε ότι είχε και μάλιστα -θετικό είναι αυτό- ρεκόρ αφίξεων-αναχωρήσεων. Επίσης να σημειώσω ότι σύμφωνα με τη σύμβαση, το ετήσιο μίσθωμα αποτελεί και το ελάχιστο εγγυημένο εισόδημα, δηλαδή το λαμβάνει το δημόσιο ό,τι και να γίνει. Αυτά λέει η σύμβαση.

Επίσης διαβάζουμε ότι με τη σύμβαση αποζημίωσης συμψηφίζεται η μεταβλητή αμοιβή παραχώρησης, η οποία θα οφείλεται από το 2022 και έπειτα, όμως με την προϋπόθεση ότι η επιβατική κίνηση θα φτάσει τα τριάντα εκατομμύρια οκτακόσιους χιλιάδες επιβάτες. Αλλιώς βλέπουμε πάλι.

Μιλάτε για μια καλόπιστη συνεννόηση, που θα γίνει αν συνεχιστεί η κίνηση. Δεν μας εξηγήσατε ποιο θα ήταν το δυσμενέστερο σενάριο. Μας είπε ο κ. Σκυλακάκης ότι η διαιτησία γενικώς δεν μας βγαίνει καλά.

Κύριε Υπουργέ, η κυβέρνηση του ΣΥΡΙΖΑ με Υπουργό τον Χρήστο Σπίρτζη πήγε στη διαιτησία τη «FRAPORT» που ζητούσε 82 εκατομμύρια -είναι η υπόθεση των καμένων λαμπών- και έφτασε το τίμημα να είναι σχεδόν μηδέν, σύμφωνα με τη σύμβαση.

Και εν πάση περιπτώσει, «αποδέχεται», λέει, «να μην διανείμει άλλα μερίσματα στους μετόχους». Αλίμονο αν δεν το έκανε κι αυτό.

Ένα άλλο θέμα όμως, που θέλω να πω είναι ότι στην παράγραφο 33 αναφέρεται ότι ο παραχωρησιούχος θα καταβάλει το σύνολο των εξόδων της Επιτροπής Επίλυσης Τεχνικών Διαφορών και τις αμοιβές των μελών της. Αυτό το βλέπουμε και σε άλλες συμβάσεις που φέρνετε. Ο ελέγχων πληρώνεται από τον ελεγχόμενο.

Σε κάθε περίπτωση, αυτό που εμείς λέμε, τουλάχιστον, με τις συμβάσεις παραχώρησης, που είναι ένα πολύ μεγάλο κεφάλαιο είναι το εξής. Πάντοτε η αιτιολογία για τις συμβάσεις παραχώρησης ξέρετε ποια ήταν; Κάνουμε σεμινάρια εμείς ως μηχανικοί. Ο επιχειρηματίας αναλαμβάνει ένα ρίσκο που δεν αναλαμβάνει το ελληνικό δημόσιο. Αυτή την ανάληψη του ρίσκου δεν την έχουμε δει πουθενά. Το είπαμε για τις καμένες λάμπες.

Σε ό,τι αφορά την κρατική ενίσχυση του «Διεθνούς Αερολιμένα Αθηνών», τουλάχιστον εκεί τα πράγματα είναι πιο ξεκάθαρα. Οικονομική ενίσχυση κατά παρέκκλιση κάθε άλλης διάταξης, απλά και ωραία χωρίς να ψάχνουμε να ταιριάξουμε κανένα άρθρο, τελειώσαμε.

Καμμία κουβέντα όμως και καμμία μέριμνα -και αυτό πρέπει να ειπωθεί- για τα υπόλοιπα αεροδρόμια της χώρας, τα πιο ευάλωτα, τίποτα. Η δε ΥΠΑ υποχρηματοδοτείται, δεν καταβάλλει δεδουλευμένα στους υπαλλήλους και είναι στο έλεος τα αεροδρόμια των μικρών νησιών, που παραμένουν στο ελληνικό κράτος. Πρέπει να ληφθεί μια μέριμνα.

Θα κάνω και μία παρένθεση. Δεν είναι εδώ ο κ. Καραμανλής, γιατί είναι αγαπημένο θέμα για το οποίο μαλώναμε πάντα. Τι γίνεται με την ΑΠΑ, αυτή την κυβερνητική ανεξάρτητη αρχή; Υπάρχει αιτιολογημένη γνώμη από την Ευρωπαϊκή Επιτροπή, που δίνει προθεσμία δύο μηνών για να απαντήσουμε γιατί μέχρι σήμερα η ΑΠΑ δεν αποτελεί φορέα σωστής νοοτροπίας. Εάν υπήρχε η ΑΠΑ, αυτή η σύμβαση θα περνούσε από το ελεγκτικό συνέδριο της ΑΠΑ, κατά πόσο τηρεί τη σύμβαση, ποια είναι τα άρθρα. Δεν θα ερχόταν εδώ. Όμως η ΑΠΑ, που έπρεπε να κάνει τον έλεγχο και όλα αυτά δεν υφίσταται ακόμα. Έχει βγει ένας διοικητής με μη αναγνωρισμένο πτυχίο βεβαίως, κατά τη συνήθειά σας και από εκεί και πέρα, ούτε προσωπικό τίποτα.

Τελειώνοντας, το έχουμε πει επανειλημμένα ότι το ελληνικό κράτος οφείλει να στηρίξει τις αεροπορικές μεταφορές εν γένει. Θα πρέπει όμως να υπάρχει συγκεκριμένο πλαίσιο και όχι αποσπασματικές ρυθμίσεις οι οποίες θα οδηγήσουν σίγουρα σε αθέμιτο ανταγωνισμό, κατά παράβαση του Εθνικού και Ενωσιακού Δικαίου. Μιλάμε και για ανταλλάγματα και μιλάμε και για εγγυήσεις.

Αναφέρατε, κύριε Υπουργέ, τη Γερμανία, τη Γαλλία, την Ολλανδία, την Πορτογαλία, ανέφερε ο κ. Κεγκέρογλου δύο πολύ σωστά παραδείγματα, ακούστηκαν εδώ μέσα. Εγώ θα σας πω για τη «FRAPORT». Έχει αεροδρόμιο στην Αττάλεια, στην Τουρκία, το οποίο έχει κίνηση τριάντα τεσσάρων εκατομμυρίων επιβατών -ένα αεροδρόμιο, εμάς όλα μαζί έχουν τριάντα-, και δόθηκε μόνο παράταση καταβολής του ενοικίου. Η δε Σλοβενία που εκεί έχει η «FRAPORT» αεροδρόμιο, έδωσε 5 εκατομμύρια και στο λογιστικό έλεγχο του δημοσίου αν η ζημιά είναι μικρότερη, το υπερβάλλον ποσό θα το επιστρέψει στο κράτος. Αυτό έκανε η Σλοβενία.

Αλλά θα πω λίγο για τις αεροπορικές. Μίλησε για την Πορτογαλία και το «ΤΑΡ». Ο «TAP» είναι 50% κρατικός, για την «ALITALIA» συζητήθηκε πολύ σοβαρά να κρατικοποιηθεί λόγω ενίσχυσης και το δημόσιο έχει αυξήσει μερίδιο από το 50% στο 75%. Η «AIRFRANCE» και η «KLM» πήραν 11 δισεκατομμύρια, αλλά το δημόσιο πήρε μερίδιο και έχει δεσμεύσεις για μείωση του διοξειδίου του άνθρακα. Η «LUFTHANSA» πήρε 9 δισεκατομμύρια, άλλα 25% το δημόσιο επιπλέον μετοχές, μέλη στο διοικητικό συμβούλιο με αρνησικυρία, με βέτο. Εμείς στην «AEGEAN» δώσαμε 120 εκατομμύρια και όλα καλά. Να κοιτάμε τι γίνεται και παραέξω.

Τελειώνω. Θα σας κάνω μια πρόταση. Έκανε ο κ. Πολάκης μία, αλλά εγώ θα την κάνω πιο «large». Όποια βοήθεια δοθεί τώρα να δοθεί υπό τον όρο ότι σε μελλοντική μεγάλη κερδοφορία τα χρήματα θα επιστραφούν εξ ολοκλήρου. Είναι δίκαιο και είναι απλό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Πέρκα.

Και θα κλείσουμε με τον κ. Γιάννη Λοβέρδο, Βουλευτή της Νέας Δημοκρατίας, με τους συναδέλφους που μιλάνε με φυσική παρουσία. Και αμέσως μετά ο κ. Κόνσολας και ο κ. Βολουδάκης.

Κύριε Λοβέρδο, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, να επιταχύνουμε λίγο.

**ΠΡΟΕΔΡΕΥΩΝ (Αθανάσιος Μπούρας):** Ο κ. Λοβέρδος είναι πάντα λακωνικός, αν και δεν είναι Λάκων.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλησπέρα σας. Ευχαριστώ, κύριε Πρόεδρε.

Επειδή το είπε ο κ. Σκανδαλίδης, να πω και κάτι άλλο. Αυτό που συμβαίνει όμως, κύριε Σκανδαλίδη – εσείς είστε πολύ παλιός κοινοβουλευτικός, εγώ παλιός κοινοβουλευτικός συντάκτης-, με τους Βουλευτές, που δεν κατέχουν κάποια θέση, είτε υπουργική είτε Κοινοβουλευτικού Εκπροσώπου, είναι απαράδεκτο και αυτό κάποια στιγμή θα πρέπει να αλλάξει.

Έχουμε ελάχιστους Βουλευτές, μιλάει ο Υπουργός όσο θέλει, μιλάει ο Κοινοβουλευτικός Εκπρόσωπος όσο θέλει, ξαναμιλάει ο Υπουργός όσο θέλει, ξαναμιλάει ο Κοινοβουλευτικός Εκπρόσωπος και ο Βουλευτής είναι ο τελευταίος στη σειρά. Νομίζω ότι γίνεται κατάχρηση, επειδή το είπατε εσείς, κύριε Σκανδαλίδη, και ήθελα να το επισημάνω. Ήθελα να το επισημάνω από καιρό.

Επειδή αναφέρθηκε προηγουμένως και από τον κ. Χήτα από την Ελληνική Λύση και από τον κ. Παππά, περί σκληρού νεοφιλελευθερισμού, επειδή αυτές οι ιδεολογικές συζητήσεις μου αρέσουν πάρα πάρα πολύ, να θυμίσω ότι η επίσημη ιδεολογία της Νέας Δημοκρατίας από το πρώτο συνέδριο της Χαλκιδικής επί Κωνσταντίνου Καραμανλή ήταν ριζοσπαστικός φιλελευθερισμός. Τι ήταν ο ριζοσπαστικός φιλελευθερισμός;

Ο ριζοσπαστικός φιλελευθερισμός παραπέμπει βέβαια και στον τίτλο του πρώτου κόμματος του αείμνηστου Καραμανλή, στην ΕΡΕ, αλλά παραπέμπει και σε έναν φιλελευθερισμό ο οποίος έρχεται να σταματήσει, τότε ήταν στην άνοδό τους οι αριστερές αντιλήψεις, οι σοσιαλιστικές αντιλήψεις, και να σταματήσει την εντύπωση ότι η Νέα Δημοκρατία δεν είναι και λαϊκό κόμμα.

Η Νέα Δημοκρατία είναι και φιλελεύθερο και λαϊκό κόμμα. Και τι έλεγε τότε ο Καραμανλής στο συνέδριο του ’79 στη Χαλκιδική; Ριζοσπαστικός φιλελευθερισμός σημαίνει ότι αναγνωρίζουμε την ελευθερία της αγοράς, αλλά ωστόσο με κρατική ρύθμιση για λόγους κοινωνικής δικαιοσύνης. Αυτή είναι η φράση του Κωνσταντίνου Καραμανλή το ’79. Τι εννοούσε; Η «κοινωνική δικαιοσύνη» ήταν μία έννοια η οποία ήταν πολύ της μόδας εκείνη την εποχή. Σήμερα δεν υπάρχει, έχει υποχωρήσει και λογικά έχει υποχωρήσει. Σημαίνει, όμως, ότι θέλουμε ένα δίχτυ προστασίας για τον κοινωνικά αδύναμο πολίτη. Αυτή είναι η ιδεολογία της Νέας Δημοκρατίας και όπως κι αν την ονομάσουμε, αυτή η ιδεολογία, αυτός ο σαφής ιδεολογικός προσανατολισμός διατρέχει τη Νέα Δημοκρατία από τότε μέχρι σήμερα.

Και θα έλεγα ότι ο νεοφιλελευθερισμός -ο οποίος είναι κατασκεύασμα, δεν υπάρχει νεοφιλελευθερισμός με την έννοια τουλάχιστον που το λέει η Αριστερά- είναι η μετάφραση στα ελληνικά του νεοσυντηρητισμού της Θάτσερ στη δεκαετία του ’70 και του Ρέγκαν στη δεκαετία του ’80. Έχει να κάνει περισσότερο με την αναγνώριση των δυνάμεων της αγοράς και την ελευθερία του «επιχειρείν» και δεν έχει να κάνει με τον σκληρό φιλελευθερισμό, που έχετε στο μυαλό σας, ιδίως εσείς στην Αριστερά, τον νεοφιλελευθερισμό του Άνταμ Σμιθ, του «laissez-faire», «laissez-passer» ή της «αοράτου χειρός» που ρυθμίζει τα πάντα στην αγορά.

Εμείς πιστεύουμε στη δύναμη του «επιχειρείν», θέλουμε την ελευθερία της αγοράς, θέλουμε να υπάρχουν ισχυρές επιχειρήσεις, αλλά να υπάρχει μια κρατική ρύθμιση και παρέμβαση εκεί που πρέπει, για να προστατευθεί ο κοινωνικά αδύναμος. Αυτή είναι η πραγματική έννοια του νεοφιλελευθερισμού και όχι αυτό που παρουσιάζεται δήθεν από πλευράς της Αριστεράς.

Και το λέω αυτό γιατί από το πρωί που παρακολουθώ αυτή τη συνεδρίαση άκουσα ομιλητές να λένε από το Βήμα αυτό ότι η Κυβέρνηση του Κυριάκου Μητσοτάκη ή η Νέα Δημοκρατία είναι υπέρ των επιχειρήσεων. Μάλιστα, το έλεγαν με ψόγο! Φυσικά και είμαστε υπέρ των επιχειρήσεων. Αλίμονο αν δεν ήμασταν υπέρ των επιχειρήσεων. Πουθενά στον κόσμο δεν υπάρχει οικονομία χωρίς επιχειρήσεις, χωρίς επιχειρήσεις υγιείς, ισχυρές που να παράγουν και να αποδίδουν. Αυτό θέλουμε και αυτό επιδιώκουμε. Και χωρίς επιχειρήσεις δεν υπάρχουν και εργαζόμενοι. Αυτό είναι κάτι που δεν πρέπει να ξεχνάμε.

Εσείς στην Αριστερά θέλετε κάτι το πρωτοφανές. Θέλετε να μην υπάρχουν επιχειρήσεις, να μην υπάρχουν επιχειρηματίες, να μην βγάλουν κέρδος οι επιχειρηματίες, αλλά όλοι οι εργαζόμενοι να πληρώνονται όσο θέλουν. Ε, αυτό δεν γίνεται! Πήγαν να το δοκιμάσουν στη Σοβιετική Ένωση και απέτυχε παταγωδώς.

Εμείς δεν πιστεύουμε στο κράτος-επιχειρηματία. Ταυτόχρονα, όμως, πιστεύουμε στον ρυθμιστικό ρόλο του κράτους. Και το νομοσχέδιο, που συζητάμε σήμερα αυτόν ακριβώς τον ρόλο έχει. Να στηρίξουμε τις επιχειρήσεις, που επλήγησαν κατά τη διάρκεια της πανδημίας. Μη νομίζετε ότι ως φιλελεύθερος είμαι ευτυχής, που χρειάζεται να παρέμβει το κράτος για να στηρίξει τον ιδιωτικό τομέα. Όμως, αυτή είναι μια έκτακτη περίσταση. Η πανδημία είναι μια πρωτοφανής περίσταση. Δεν έχει ξαναγίνει ποτέ στην ανθρώπινη ιστορία. Γι’ αυτό ακριβώς και συνέβη το ίδιο σε όλες τις χώρες, ακόμα και στις Ηνωμένες Πολιτείες που είναι η πλέον καπιταλιστική, όπως την αποκαλείτε, χώρα στον κόσμο. Διότι πρέπει να υπάρξει παρέμβαση. Και η παρέμβαση στην Ελλάδα, κακά τα ψέματα, ήταν πολύ μεγάλη. Ξεπέρασε ήδη τα 40 δισεκατομμύρια ευρώ! Το ποσό είναι τεράστιο! Και μη λέτε αυτό το παραμύθι με το «μαξιλάρι», που άφησε ο ΣΥΡΙΖΑ. Ήταν πολύ βαρύ αυτό που έπρεπε να σηκώσει στους ώμους της και η Κυβέρνηση του Κυριάκου Μητσοτάκη και προσωπικά ο Χρήστος Σταϊκούρας, αλλά και όσοι βρίσκονται στο Υπουργείο Οικονομικών. Ήταν πολύ βαρύ το φορτίο. Ωστόσο, τα βγάλαμε πέρα. Ελπίζουμε ότι χάρη στον χαμηλότοκο δανεισμό και στον μακρύ χρόνο αποπληρωμής, που έχουμε θα καταφέρουμε να διαχειριστούμε μια χαρά και το δημόσιο χρέος τα επόμενα χρόνια.

Όμως, αυτό που παραμένει προτεραιότητα για μας -και εδώ τελειώνουμε με την πανδημία, αύριο πετάμε και τις μάσκες, τελειώνουμε και προχωράμε μπροστά με τις επιχειρήσεις- είναι ο επιχειρηματικός τομέας με κανόνες, με υγιή τρόπο είναι αυτός, που θα βγάλει τη χώρα και την οικονομία από το αδιέξοδο μετά την πανδημία. Αυτό θέλουμε.

Και επειδή στην ομιλία του ο Χρήστος Σταϊκούρας αναφέρθηκε και στις φορολογικές απαλλαγές, θέλω να πω όχι απλώς ότι τα είπε σωστά, αλλά να κεντρίσω και εκείνον -γιατί φυσικά δεν είναι μόνο δική του απόφαση, αλλά συνολική απόφαση της Κυβέρνησης- ότι χρειαζόμαστε ακόμα μεγαλύτερες φορολογικές ελαφρύνσεις. Θέλουμε έναν ιδιωτικό τομέα, που να μπορεί να αναπνεύσει με φορολογικές ελαφρύνσεις. Αυτό σημαίνει ενίσχυση της μεσαίας τάξης και όχι επιδόματα και επιδοτήσεις. Δεν υπάρχει επιχειρηματική δραστηριότητα με επιδόματα και επιδοτήσεις. Αυτό το κάναμε στην πανδημία, δεν θα το κάνουμε αιώνια! Ο ελεύθερος επαγγελματίας για να λειτουργήσει, η μικρομεσαία επιχείρηση, την οποία υποστηρίζουμε, για να λειτουργήσει χρειάζεται λιγότερη ρύθμιση, λιγότερο ασφυκτικό έλεγχο από το κράτος και λιγότερους φόρους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Λοβέρδο και για τη συνέπεια στον χρόνο.

Και για να τελειώνουμε με τους ομιλητές μέσω Webex, θα δώσω τώρα τον λόγο στον κ. Εμμανουήλ Κόνσολα από τη Νέα Δημοκρατία και μετά τα δώσω τον λόγο για τρία λεπτά σε όσους θέλετε να δευτερολογήσετε.

Ορίστε, κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, είναι μια ευκαιρία σήμερα σε μια πολύ σημαντική συγκυρία να συζητήσουμε ένα θέμα, που αφορά την παραχώρηση περιφερειακών αεροδρομίων, που είναι βασικός πόλος ανάπτυξης για τη χώρα και κυρίως για την περιοχή μας.

Η διασφάλιση και η ενίσχυση της υψηλής τουριστικής μας ταυτότητας εξαρτάται σε μεγάλο βαθμό από τον τομέα των αερομεταφορών, κάτι που γνωρίζουμε όλοι πλέον στην Ελλάδα. Η χώρα μας θα διαθέτει πλέον νέες και σύγχρονες υποδομές με την αναβάθμιση των δεκατεσσάρων περιφερειακών αεροδρομίων, με την επικείμενη κατασκευή του νέου μεγάλου αεροδρομίου στο Καστέλι της Κρήτης, αλλά και με τη σχεδιαζόμενη και επιβεβλημένη αναβάθμιση των είκοσι τριών μικρών περιφερειακών αεροδρομίων, για τα οποία θα κάνω ειδική αναφορά καταθέτοντας και συγκεκριμένη πρόταση στο τέλος της ομιλίας μου.

Το νομοσχέδιο, που συζητάμε σήμερα είναι άμεσα συνδεδεμένο με τη στήριξη του τουρισμού μας. Φαντάζομαι πως όλοι αντιλαμβάνονται ότι η οικονομική ενίσχυση και τα μέτρα στήριξης για τη λειτουργία των δεκατεσσάρων περιφερειακών αεροδρομίων έχουν ως σημείο αναφοράς τον τουρισμό μας με ορίζοντα, επίσης, το μέλλον.

Υπάρχει η σύμβαση που έχει υπογραφεί ανάμεσα στο ελληνικό δημόσιο και τη «FRAPORT», η οποία κυρώθηκε με τον ν.4389/2016 από την προηγούμενη κυβέρνηση. Προβλέπει, ωστόσο, αποζημίωση για ζημιές που δημιουργούνται, όπως στην περίπτωση των περιοριστικών μέτρων, που επέβαλε η ελληνική πολιτεία στις μετακινήσεις. Εγώ, όμως, προτιμώ να σταθώ σε στοιχεία και αριθμούς, που καθιστούν επιβεβλημένη τη στήριξη των δεκατεσσάρων περιφερειακών αεροδρομίων.

Το 2020, κύριε Πρόεδρε, λόγω της πανδημίας, η κίνηση των επιβατών στα δεκατέσσερα περιφερειακά αεροδρόμια μειώθηκε σε ποσοστό 70,5% σε σχέση με τα αντίστοιχα δεδομένα του 2019.

Οι αποζημιώσεις, που προβλέπονται από το νομοσχέδιο θα συμψηφιστούν με το ετήσιο και μεταβλητό τίμημα της αμοιβής παραχώρησης για τα έτη 2019, 2020 και 2021, ενώ με την ψήφιση του νομοσχεδίου η «FRAPORT» παραιτείται αυτοδικαίως από κάθε άλλη αξίωση για το έτος 2020, εξαιτίας των μέτρων αντιμετώπισης της πανδημίας. Αντίστοιχη οικονομική ενίσχυση καταβάλλεται και στην εταιρεία «Διεθνής Αερολιμένας Αθηνών Α.Ε.».

Και στις δύο περιπτώσεις στόχος είναι η στήριξη του τουρισμού μας, του κομβικής σημασίας τομέα των μεταφορών, αλλά και η διατήρηση των θέσεων εργασίας, γιατί σε όλα αυτά τα αεροδρόμια υπάρχουν εργαζόμενοι, επαγγελματίες.

Θα πρέπει, επίσης, να επισημάνω ότι ανάλογα μέτρα για τη στήριξη των σχημάτων διαχείρισης των αεροδρομίων, αλλά και των αεροπορικών εταιρειών, λόγω των συνεπειών της πανδημίας, έχουν λάβει και άλλες ευρωπαϊκές χώρες.

Όπως ανέφερα και στην αρχή της τοποθέτησής μου, η σύμβαση παραχώρησης των δεκατεσσάρων περιφερειακών αεροδρομίων σε στρατηγικό επενδυτή συνδέεται με την αναβάθμισή τους, με νέες υποδομές και επενδύσεις και με την ενίσχυση του τουριστικού ρεύματος.

Πιστεύω ότι οι συνθήκες επιβάλλουν πλέον να δημιουργήσουμε ένα νέο και ελκυστικό πλαίσιο για την παραχώρηση και των άλλων περιφερειακών αεροδρομίων. Είναι δεδομένο ότι για αεροδρόμια, όπως της Καλαμάτας, θα υπάρξει έντονο επενδυτικό ενδιαφέρον, που τροφοδοτείται από τη δυναμική ανόδου που παρουσιάζει το συγκεκριμένο αεροδρόμιο, αλλά και τις τουριστικές υποδομές που έχουν αναπτυχθεί στην ευρύτερη περιοχή.

Πιστεύω, όμως, ότι θα πρέπει να υπάρξει και ένα συνεκτικό και ελκυστικό πλαίσιο για την αξιοποίηση των άλλων περιφερειακών αεροδρομίων, ιδιαίτερα στα μικρά νησιά. Υπάρχουν αεροδρόμια με υψηλή κίνηση, που διακινούν πάνω από εκατό χιλιάδες επιβάτες σε ετήσια βάση, με στοιχεία του 2019. Πρόκειται για τα αεροδρόμια Καρπάθου, Χίου, Αλεξανδρούπολης και Αράξου. Αυτά τα αεροδρόμια θα μπορούσαν, κύριε Υπουργέ, να αποτελέσουν μια συστάδα, να παραχωρηθούν και τα τέσσερα μαζί σε στρατηγικό επενδυτή.

Από εκεί και πέρα, όμως, υπάρχουν μικρά περιφερειακά αεροδρόμια, ιδιαίτερα σε μικρά νησιά όπως στην Κάλυμνο, στη Λέρο, στην Αστυπάλαια, στο Καστελόριζο και στην Κάσο, με ετήσια κίνηση επιβατών κάτω των τριάντα χιλιάδων επιβατών σε ετήσια βάση. Το γεωπολιτικό αποτύπωμα αυτών των νησιών αλλά και η στρατηγική επιλογή στήριξης εναλλακτικών τουριστικών προορισμών επιβάλλουν την αξιοποίηση αυτών των αεροδρομίων, που έχουν παραδοθεί στη φθορά του χρόνου. Οφείλουμε, λοιπόν, να επιλέξουμε το βέλτιστο μοντέλο αξιοποίησής τους, αφού θα είναι πολύ δύσκολο να βρεθεί ιδιώτης-στρατηγικός επενδυτής για αεροδρόμια με τόσο χαμηλή ετήσια επιβατική κίνηση. Πιστεύω, συνεπώς, ότι για αυτά τα αεροδρόμια των μικρών νησιών μπορεί να επιλεγεί ένα μοντέλο ΣΔΙΤ, που δεν θα αφορά μόνο στο management, αλλά θα αφορά σε υποδομές και έργα εκσυγχρονισμού αυτών των αεροδρομίων αλλά και ένα ποσό, που θα καταβάλλει στον ιδιώτη το ελληνικό δημόσιο και το οποίο θα είναι σε άμεση συνάρτηση με στόχους που θα συνδέονται με την αύξηση της κίνησης σε αυτά τα αεροδρόμια. Πιστεύω ότι είναι μια ρεαλιστική πρόταση, που ανοίγει νέες προοπτικές για την αξιοποίηση και ανάπτυξη των αεροδρομίων των μικρών νησιών.

Κυρίες και κύριοι συνάδελφοι, η πολυκεντρική τουριστική ανάπτυξη, που αποτελεί δομικό στοιχείο του κυβερνητικού προγράμματος της Νέας Δημοκρατίας για τον τουρισμό, προϋποθέτει εκσυγχρονισμό και νέες υποδομές στον τομέα των αερομεταφορών. Είναι μια προϋπόθεση που κανείς δεν μπορεί να προσπεράσει με δογματισμούς και αγκυλώσεις.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστούμε, κύριε Κόνσολα.

Συνεχίζουμε με τον συνάδελφο Βουλευτή της Νέας Δημοκρατίας κ. Μανούσο - Κωνσταντίνο Βολουδάκη.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Eυχαριστώ, κύριε Πρόεδρε.

Μετά από αυτό που συνέβη και με τον συνάδελφό μου κ. Κόνσολα και με μένα, θέλω να πω ότι ελπίζω… (Δεν ακούστηκε λόγω κακής σύνδεσης).

**ΠΡΟΕΔΡΕΥΩΝ (Αθανάσιος Μπούρας):** Κόπηκε η σύνδεση. Θα επανασυνδεθούμε αργότερα.

Για να κερδίσουμε χρόνο θα δώσω τον λόγο τώρα στον κ. Σκανδαλίδη για τη δευτερολογία του για τρία λεπτά.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κύριε Πρόεδρε.

Νομίζω ότι όλο το απόγευμα είδαμε πάλι την εικόνα μιας Βουλής, που αδυνατεί να ασκήσει τον κρίσιμο εθνικά ρόλο της και καταφεύγει σε ατέρμονες λεκτικές αναμετρήσεις, γεγονός που δεν περιποιεί τιμή στη δημοκρατία. Για άλλη μια φορά γίναμε θεατές σε ένα χιλιοπαιγμένο έργο: εμβριθείς αναλύσεις, ιδεολογικές σκιαμαχίες, επιλεκτική ιστορική μνήμη, ανιστόρητες αναφορές. Και μιας και έχει την τιμητική του ο Ανδρέας Παπανδρέου, που όλοι πια τον επικαλούνται και για κάποιους από μισητός εχθρός έγινε ξαφνικά πολυφίλητος φίλος, ας σταματήσει κάπου εδώ η ιστορική ύβρις, ιδιαίτερα από όσους που και μόνο όταν αναφέρονται σε αυτόν προσβάλλουν τη μνήμη του. Όλα αυτά σε μια συζήτηση, που έπρεπε να τελειώσει σε δύο ώρες, να τεθούν τα ερωτήματα, αν μπορεί να τα απαντήσει η Κυβέρνηση, να τα απαντήσει η Κυβέρνηση και να καθορίσει ο καθένας από μας τη στάση του. Και πιστεύω ότι σε ό,τι αφορά την ψήφο μας είναι σαφής η τοποθέτησή μας. Οι απαντήσεις, που πήραμε μας διατηρούν τις επιφυλάξεις μας και προδήλως ψηφίζουμε «παρών» επί της αρχής, «παρών» επί του άρθρου 1 για την «FRAPORT» και «όχι» επί του άρθρου 2 για τον «Διεθνή Αερολιμένα Αθηνών».

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σκανδαλίδη.

Τώρα θα δώσω τον λόγο στον κ. Βολουδάκη, γιατί έχουμε επανασυνδεθεί.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ:** Eυχαριστώ, κύριε Πρόεδρε.

Κυρίες και κύριοι συνάδελφοι, με την ευκαιρία αυτών των διακοπών της τηλεδιάσκεψης έλεγα ότι ελπίζω να είναι οι τελευταίες φορές που μιλάμε έτσι και με την έννοια της βελτίωσης των συνθηκών των υγειονομικών αλλά και μια που οι περισσότεροι, σχεδόν όλοι, είμαστε πλέον εμβολιασμένοι με δυο δόσεις εμβολίου –κι εγώ μαζί- άρα λοιπόν μπορούμε, πιστεύω, να μιλάμε με φυσική παρουσία στη Βουλή. Εν πάση περιπτώσει, ακόμα τηρούνται αυτά τα πρωτόκολλα και μιλώ και εγώ από δω.

Δυο λόγια έχω να πω, κυρίες και κύριοι συνάδελφοι. Συζητάμε σήμερα την αποζημίωση της «FRAPORT» και του «Διεθνούς Αερολιμένα Αθηνών» «Ελευθέριος Βενιζέλος» για τις συνθήκες πανδημίας και για όσα επήλθαν, με βάση και τις ανάγκες που οι ρυθμίσεις της πολιτείας επέφεραν για την αντιμετώπιση της πανδημίας. Προκύπτει από τη σύμβαση η ανάγκη της αποζημίωσης και είναι, σε γενικές γραμμές, κάτι εύλογο. Όπως αποζημιώθηκαν οι επιχειρήσεις γενικώς, που επλήγησαν από την πανδημία και από τα μέτρα που η πολιτεία πήρε για να αντιμετωπίσει την πανδημία, έτσι και αυτές οι επιχειρήσεις, τα αεροδρόμια, που κατ’ εξοχήν επλήγησαν από τα εμπόδια που τέθηκαν στον τουρισμό, είναι εύλογο επί της αρχής να αποζημιώνονται. Άλλωστε, γι’ αυτό έχει συμβεί αυτό και σε πολλές άλλες χώρες. Προκύπτει από τη σύμβαση είπα. Μάλιστα, έχει γίνει και κάτι που είναι καλύτερο για το δημόσιο από αυτά που προβλέπει η σύμβαση. Δεν είναι η αποζημίωση με πληρωμή του παραχωρησιούχου ή του διεθνούς αερολιμένα «Ελευθέριος Βενιζέλος», αλλά είναι με συμψηφισμό, με τα μισθώματα που θα πλήρωνε ο παραχωρησιούχος στο ελληνικό δημόσιο. Αυτό είναι καλύτερο από αυτά, που προβλέπει η σύμβαση και το πιστώνεται ο Υπουργός Οικονομικών.

Επειδή έτσι έχουν αυτά, και το εύλογο λόγω των συνθηκών της πανδημίας, και οι υποχρεώσεις από τη σύμβαση, και το γεγονός ότι η αποζημίωση έρχεται με συμψηφισμό, προφανώς γι’ αυτό και ο ΣΥΡΙΖΑ ψηφίζει «παρών» στο νομοσχέδιο αυτό. Ο ΣΥΡΙΖΑ, που φέρνει την καταστροφή με το παραμικρό, σε αυτό το νομοσχέδιο, που η αλήθεια είναι πως είναι κρίσιμο για την πορεία του τουρισμού στην πατρίδα μας, ο ΣΥΡΙΖΑ ψηφίζει «παρών». Δεν φέρνει αυτή τη φορά την καταστροφή. Βλέπετε, τα έχει φέρει έτσι η ιστορία, ώστε αυτοί οι οποίοι πριν το 2015 διερρήγνυαν τα ιμάτιά τους για τα τρομερά δράματα, που θα συμβούν στην πατρίδα μας με την εκμίσθωση των αεροδρομίων, ήταν αυτοί που τελικά υπέγραψαν τη σύμβαση στα τέλη του 2015, ήταν αυτοί που με την ψήφο τους στη Βουλή κύρωσαν τις συμβάσεις αυτές.

Κι επειδή ακούω τους συναδέλφους του ΣΥΡΙΖΑ να αναπτύσσουν διάφορες θεωρίες για το πόσο ήταν αναγκασμένοι να το κάνουν, για το πόσο εν πάσει περιπτώσει δεν πρόδωσαν τις αρχές τους και δεν ξέρω εγώ για τι άλλο, θα ήθελα να θυμίσω ότι, εκτός από τα όσα είπαμε μέχρι τώρα, ο ίδιος ο κ. Τσίπρας, Πρωθυπουργός λίγων μηνών, ερωτώμενος για τη σύμβαση, πριν μάλιστα την υπογράψει, είχε πει ότι το τίμημα που προσέφερε η «FRAPORT», του 1,4 δισεκατομμυρίου, ήταν ένα καλό τίμημα για αυτό το οποίο η εταιρεία έπαιρνε. Αυτά για την ιστορία και για να μην προσπαθούν να μας παρουσιάσουν το άσπρο ως μαύρο, αυτοί οι οποίοι έχουν αναγάγει τη δουλειά αυτή σε επάγγελμα, έχουν κάνει την πρακτική αυτή επάγγελμα.

Τώρα, θέλω να προσθέσω δυο λόγια για μια ειδικότερη ρήτρα της σύμβασης, που δεν συνδέεται με την αποζημίωση, πρέπει όμως να λεχθεί. Διότι η «FRAPORT» ειδικότερα έχει κωλυσιεργήσει απαράδεκτα στην υλοποίηση ενός όρου της συμβάσεώς της. Αναφέρομαι στον όρο της εγκατάστασης νέου ραντάρ προσέγγισης στο αεροδρόμιο «Ι.ΔΑΣΚΑΛΟΓΙΑΝΝΗΣ» στα Χανιά.

Έχω φέρει κατ’ επανάληψη το θέμα αυτό στη Βουλή. Έχω καταθέσει και κατέθεσα ξανά μία ερώτηση για να απαντηθεί. Ως τον Φεβρουάριο του 2020 η «FRAPORT» επικαλείτο, δικαίως είναι η αλήθεια, ότι δεν της έχουν δοθεί οι προδιαγραφές για να επενδύσει στο νέο ραντάρ προσέγγισης. Από τον Φεβρουάριο 2020 αυτό δεν είναι αλήθεια. Και η καθυστέρηση βαρύνει πλέον την ίδια. Παρά το γεγονός ότι έχω φέρει στη Βουλή το θέμα, το έχω δημοσιοποιήσει ξανά και ξανά η «FRAPORT» δεν δίνει μια πειστική απάντηση. Εδώ, κύριε Υπουργέ και εσείς και ο αρμόδιος Υπουργός Υποδομών, κ. Καραμανλής, οφείλετε να ασκήσετε τη μέγιστη δυνατή πίεση.

Μπορεί αυτό το θέμα, μια επένδυση μερικών εκατομμυρίων να είναι μικρό σε σχέση με το ύψος της συνολικής σύμβασης ή και σε σχέση με το αντικείμενο, που συζητάμε σήμερα, είναι όμως ένα ζήτημα που έχει πολύ μεγάλη σημασία για την τοπική οικονομία των Χανίων και της Κρήτης, θα έλεγα, γιατί το νέο ραντάρ προσέγγισης είναι απαραίτητο, ώστε να μπορούν να προσγειώνονται σε περιόδους αιχμής περισσότερα αεροπλάνα απ’ όσα μπορούν σήμερα. Ευελπιστούμε να έχουμε σύντομα τόσα πολλά αεροπλάνα.

Εν πάση περιπτώσει, επειδή αυτά τα πράγματα δεν γίνονται από τη μια μέρα στην άλλη πρέπει να είμαστε έτοιμοι να μη χαθεί ούτε μια πτήση, που θα μπορούσε να έρθει στο αεροδρόμιο των Χανίων και δεν έρχεται γιατί υπάρχει κατά την ώρα της αιχμής αδυναμία προσέγγισης. Αυτό, λοιπόν, είναι υποχρέωση της «FRAPORT», είναι συμβατική υποχρέωση. Το ελληνικό δημόσιο οφείλει να επιβάλει στη «FRAPORT» την υλοποίηση της επένδυσης αυτής και δεν πρέπει να ξεχνάμε ότι ειδικά στην περίπτωση του αεροδρομίου των Χανίων η «FRAPORT» δεν έκανε κατ’ ουσίαν επενδύσεις. Το πήρε έτοιμο. Αυτό έχει μια σημασία. Και πρέπει σε κάθε περίπτωση να διασφαλίσουμε ότι θα υλοποιηθεί η σύμβαση γιατί μόνο έτσι θα φανεί ότι παντού όπου εφαρμόζεται η συμφωνία αυτή τελικά υπάρχουν οφέλη μεγαλύτερα από το όποιο κόστος.

Θα σας παρακαλούσα, λοιπόν, κύριε Υπουργέ, να το δείτε γιατί θα πρέπει να δείξουμε σαφώς ότι εμείς δεν είμαστε σαν αυτούς, που άλλα λένε και άλλα κάνουν, γιατί εμείς δεν είμαστε σαν αυτούς οι οποίοι από το 2015, που εξελέγησαν και υπέγραψαν λίγους μήνες μετά τη σύμβαση, ως το 2019, δεν είχαν καν θίξει το ζήτημα στη «FRAPORT» και άφηναν να υπάρχει μία ατελείωτη γραφειοκρατική συζήτηση μεταξύ της Υπηρεσίας Πολιτικής Αεροπορίας και του Γενικού Επιτελείου Αεροπορίας σχετικά με τις προδιαγραφές. Και επειδή, λοιπόν, έτσι έχουν τα πράγματα και για να μη δημιουργούνται συγχύσεις, παρακαλώ να το δούμε και να διασφαλίσουμε ότι στο πλαίσιο της συμβάσεως που ήδη υπάρχει η «FRAPORT» θα επενδύσει και στο αεροδρόμιο των Χανίων, στο αεροδρόμιο «Ι.ΔΑΣΚΑΛΟΓΙΑΝΝΗΣ», όπως ακριβώς έχει την υποχρέωση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Βολουδάκη.

Τον λόγο τώρα έχει για τρία λεπτά ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία, κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Λυπάμαι πραγματικά που και στην ολοκλήρωση της συζήτησης πρέπει να καταθέσουμε την άποψη ότι οι εξηγήσεις, που δόθηκαν από τη μεριά του Υπουργείου δεν ήταν επαρκείς. Δεν καταλαβαίνουμε τον λόγο γιατί δεν υπήρξε επαρκώς διαφάνεια, όπως τη ζητήσαμε. Δεν καταλαβαίνουμε τον λόγο, κύριε Σταϊκούρα, ο οποίος σας οδηγεί στην επιλογή να μην καταθέτετε στα Πρακτικά κρίσιμες επιστολές τις οποίες έχετε ανταλλάξει με την εταιρεία. Θα μπορούσαν να μας κάνουν όλους σοφότερους. Εν πάση περιπτώσει, αν εσείς διατηρείτε μια επιφύλαξη, εμείς διατηρούμε δέκα. Και αυτό θα κρίνει την τελική μας ψήφο.

Θέλω να σας πω ευθέως ότι δεν πρέπει στην τελική σας τοποθέτηση να αγνοήσετε ένα ερώτημα το οποίο έχει κυριαρχήσει, θα σας έλεγα, μετά τις ανακοινώσεις του Υπουργικού Συμβουλίου. Στενά αρμοδιότητα για το ασφαλιστικό δεν έχετε προφανώς, κύριε Σταϊκούρα. Αλλά έχετε πάρει μία απόφαση στο Υπουργικό Συμβούλιο, που γεννά ένα συνταρακτικό δημοσιονομικό αποτέλεσμα. Η ιδιωτικοποίηση της επικουρικής ασφάλισης είτε θα σημάνει τεράστιες περικοπές στις τρέχουσες παροχές, είτε θα κληθεί το δημόσιο να καλύψει την τρύπα. Και να καλύψει το κόστος της μετάβασης των τρεχουσών υποχρεώσεων.

Ρώτησα και στην προηγούμενή μου τοποθέτηση. Θα ήθελα μία ξεκάθαρη απάντηση. Υπάρχουν οι αναλογιστικές μελέτες; Έχει προσδιοριστεί το ποσό στο οποίο θα ανέρθει το κόστος της μετάβασης προς το ανταποδοτικό, αντικοινωνικό αυτό σύστημα υποτιθέμενης ασφάλισης; Από αυτή την ερώτηση δεν μπορεί να ξεφύγει ή να την παρακάμψει κανένας κυβερνητικός. Πόσω μάλλον εσείς που θα κληθείτε φαντάζομαι όχι μόνο ενώπιον της Εθνικής Αντιπροσωπείας αλλά εκτιμώ και σε όποιες συνεννοήσεις έχετε αρχίσει με τους εταίρους για τη συγκεκριμένη πολιτική. Ή μήπως δεν έχετε αρχίσει; Να εξηγήσετε ακριβώς ποιο θα είναι αυτό το κόστος. Ακούμε από εδώ και από κει ότι υπάρχουν αυτές οι αναλογιστικές μελέτες, ότι έχει γίνει και μία παρουσίαση από τον κ. Τσακλόγλου λίαν προσφάτως. Θα θέλαμε να έχουμε μία ξεκάθαρη απάντηση για να καταλάβει ο Έλληνας φορολογούμενος ποιο είναι το μάρμαρο, που θα κληθεί να πληρώσει για να του ιδιωτικοποιήσετε την επικουρική ασφάλιση.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Παππά.

Κύριε Αρσένη, έχετε τρία λεπτά για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, εγώ δεν θα πέσω στην ηθική κατρακύλα στην οποία υποπέσατε. Η μόνη απάντηση που βρήκατε να δώσετε στον λόγο μου ήταν μια λάσπη και διαστρέβλωση. Ας δούμε όμως τι σας ενόχλησε τόσο πολύ. Τι σας θύμωσε τόσο πολύ; Εσείς δεν μιλάτε έτσι σκληρά. Τι σας θύμωσε τόσο πολύ; Ότι ζητάμε ένα απλό και αυτονόητο πράγμα. Για να φύγουν οι σκιές από πάνω σας δώστε μας τη νομική γνώμη, το έργο που σας έδωσε κάποια υπηρεσία του δημοσίου, που να λέει ότι πρέπει να αποζημιώσετε τη «FRAPORT» για το σύνολο των διαφυγόντων κερδών της. Ένα έγγραφο μιας υπηρεσίας είναι. Βρείτε το. Δώστε το μας. Κάντε το δημόσιο. Ξέρετε τι έχουμε εδώ; Έχουμε τη «FRAPORT» να έρχεται και να ζητά 174 εκατομμύρια ευρώ. Στη συνέχεια οι νομικοί του δημοσίου να λένε «δεν ισχύουν τα επιχειρήματά σας. Δεν δικαιούστε αυτό το ποσό». Να πηγαίνει η Ελλάδα σε διαιτησία και ξαφνικά να έρχεται ο κ. Σταϊκούρας με τον κ. Μητσοτάκη με προσωπική απόφαση και επιλογή, χωρίς καμμία νομική συμβουλή, τουλάχιστον καμμία έγγραφη από κάποια υπηρεσία της κυβέρνησης και να λέει «σταματάμε τη διαιτησία, δεν θα δώσουμε 174, θα δώσουμε 177 εκατομμύρια ευρώ για τώρα και θα δούμε πόσα θα δώσουμε για του χρόνου».

Δημιουργείτε προηγούμενο μετατρέποντας σαν ευθύνη του δημοσίου την πανδημία. Είναι ένα προηγούμενο τόσο για τη «FRAPORT» όσο και για άλλες πολυεθνικές δεξιά κι αριστερά στις οποίες χαρίζουμε τις υποδομές μας. Αυτές που εμείς ζητάμε κάποια στιγμή να έρθουν στα χέρια του δημοσίου, να έρθουν ξανά στα χέρια των πολιτών. Αυτές οι συμβάσεις με τις οποίες έχετε δέσει πισθάγκωνα αυτή τη χώρα, αυτόν τον τόπο.

Θα μας παραδώσετε, λοιπόν, αυτήν την επιστολή; Η «FRAPORT» που σας ζητάει 174 εκατομμύρια και της δίνετε 178. Προσοχή. Δεν λέω ότι κοστίζει στην Ελλάδα 178 εκατομμύρια. Όπως λέει και το Νομικό Συμβούλιο θα έχουμε πολλά περισσότερα κόστη τα οποία έχουν σχέση με τους φόρους, που δεν θα πληρωθούν, με πάρα πολλά πράγματα. Όχι. 178 εκατομμύρια είναι αυτό που παίρνουν. Αυτό που κοστίζει είναι πολύ παραπάνω. Αλλά αν είστε τόσο χουβαρντάς αποζημιώστε για τα διαφυγόντα κέρδη κάθε μικρό και μεσαίο επιχειρηματία και τους αυτοαπασχολούμενους. Κάντε το, λοιπόν.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Αρσένη.

Τον λόγο τώρα έχει για τρία λεπτά η ειδική αγορήτρια, αν θέλει το λόγο.

**ΔΙΑΜΑΝΤΩ ΜΑΝΩΛΑΚΟΥ:** Όχι ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πάρα πολύ.

Ο εισηγητής του ΣΥΡΙΖΑ - Προοδευτική Συμμαχία, κ. Τρύφωνας Αλεξιάδης θέλει τον λόγο για τρία λεπτά;

**ΤΡΥΦΩΝ ΑΛΕΞΙΑΔΗΣ:** Όχι, κύριε Πρόεδρε. Με κάλυψε ο Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αθανάσιος Μπούρας):** Κλείνουμε με τον κ. Σπανάκη, που έχει ζητήσει τον λόγο. Ο κ. Σκανδαλίδης έχει μιλήσει και πολύ λίγο μάλιστα.

Κύριε Σπανάκη, παρακαλώ κι εσείς όσο γίνεται πιο σύντομα.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Κύριε Πρόεδρε, θα είμαι πολύ σύντομος, αλλά οφείλουμε στην Αίθουσα αυτή να πούμε κάποιες αλήθειες και να απαντήσουμε σε σημαντικά ερωτήματα.

Μάλλον το θέμα δεν το έχει η Κυβέρνηση της Νέας Δημοκρατίας και το Υπουργείο Οικονομικών, αλλά το έχουν οι παρατάξεις της Αντιπολίτευσης, που αύριο θα κληθούν να απαντήσουν σε χιλιάδες εργαζόμενους σε δεκάδες κλάδους, διότι με τη σημερινή τους στάση στο Κοινοβούλιο γυρνούν την πλάτη στον τουρισμό και σε χιλιάδες εργαζόμενους που ξέρουμε πολύ καλά ότι ο τουρισμός είναι πυλώνας της ελληνικής οικονομίας. Ένα ερώτημα: Τι θα πείτε αύριο;

Πάμε, όμως, σε συγκεκριμένα πράγματα. Στο Υπουργείο Οικονομικών ο κύριος Υπουργός μάς έδωσε τη δυνατότητα να δούμε όλα τα σχετικά έγγραφα όλα. Για μεγάλο χρονικό διάστημα αναλύσαμε και μάλιστα είχαμε και έναν εποικοδομητικό διάλογο μεταξύ μας οι εκπρόσωποι των κομμάτων.

Κυρίες και κύριοι συνάδελφοι, ακούστηκαν ανακρίβειες σ’ αυτήν την Αίθουσα. Αδικήσατε τη στάση του Υπουργού Οικονομικών, την προσπάθεια του Υπουργού Οικονομικών και του επιτελείου του που με πολύ μεγάλη ωριμότητα και υπευθυνότητα φέρνουν προς κύρωση μία σύμβαση η οποία είναι επ’ ωφελεία του ελληνικού δημοσίου. Για να μην κινδυνολογούμε και για να μην παραπληροφορούμε την ελληνική κοινωνία, αυτή η κύρωση είναι επ’ ωφελεία του ελληνικού δημοσίου από κάθε πλευρά.

Επειδή μου αρέσει στα έγγραφα, κύριε Πρόεδρε, να βλέπω και ημερομηνίες, ξέρετε πότε έγινε η επιστολή προς τον Υπουργό Οικονομικών για την ειδοποίηση γεγονότος ευθύνης δημοσίου; Στις 27 Μαρτίου. Ξέρετε τι απάντησε ο Υπουργός Οικονομικών στον παραχωρησιούχο; Στις 29 Απριλίου, μετά από έναν μήνα και δύο μέρες, απαντά ότι «κρατάω επιφύλαξη για τον νομικό χαρακτηρισμό της πανδημίας». Όμως, τα γεγονότα έτρεξαν με πολύ γρήγορο ρυθμό.

Να δούμε ποια είναι τα δεδομένα τα οποία λένε ελεγκτικοί οίκοι διεθνούς κύρους. Τα δεδομένα είναι ότι και για την ομάδα Α και για την ομάδα Β αεροδρομίων είχαμε πτώση 23,24% στην ομάδα Β από 1-1-2020 έως 31-3-2020, 55,07% πτώση από 1 Μαρτίου έως 31 Μαρτίου, 95,63% από 23 Μαρτίου έως 31 Μαρτίου και στην ομάδα Α 22,05% πτώση μεταξύ 1-1-2020 και 31-3-2020. Έχουμε και πάρα πολλά άλλα δεδομένα.

Να πούμε δε ότι υπήρξε και συγκεκριμένη αλληλογραφία προς τη FRAPORT, αν η εταιρεία ήταν ασφαλισμένη από τη μονάδα αποκρατικοποιήσεων στις 19 Μαρτίου και έρχεται στις 22 Μαρτίου η εταιρεία και απαντά ότι δεν είχε υποχρέωση, κάτι το οποίο προκύπτει από τη σύμβαση την οποία υπέγραψε η κυβέρνηση του ΣΥΡΙΖΑ. Και έρχεστε σήμερα εδώ στο Κοινοβούλιο να αφήσετε σκιές, να κινδυνολογήσετε και να αφήσετε στο έλεος του Θεού χιλιάδες εργαζόμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ερωτώ: Ποια είναι η δική σας πρόταση; Δεν θέλετε την εύρυθμη λειτουργία των αεροδρομίων; Δεν θέλετε να κρατήσουμε τον τουρισμό όρθιο και να προχωρήσουμε; Δείτε επιτέλους τι γίνεται σε ολόκληρη την Ευρώπη που στηρίζουν τα αεροδρόμιά τους με κάθε τρόπο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Σπανάκη. Οι άλλοι ήταν πιο σύντομοι. Γίνατε κατανοητός.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ:** Άρα, λοιπόν, η στάση της Κυβέρνησης είναι συγκεκριμένη, είναι ξεκάθαρη και προχωρούμε με υπευθυνότητα και η σημερινή κύρωση είναι επ’ ωφελεία του ελληνικού δημοσίου και μάλιστα ο παραχωρησιούχος παραιτείται από οποιαδήποτε αξίωση έναντι του ελληνικού δημοσίου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Κλείνουμε την πολύωρη σημερινή συνεδρίαση με την τοποθέτηση του Υπουργού Οικονομικών κ. Χρήστου Σταϊκούρα.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ευχαριστώ πολύ, κύριε Πρόεδρε.

Θα τοποθετηθώ συνολικά. Δεν θα χρειαστώ πάνω από δέκα λεπτά, αλλά πρέπει να απαντήσω σε πολλά θέματα, τα περισσότερα από τα οποία δεν σχετίζονται με το νομοσχέδιο, γιατί οι περισσότερες εισηγήσεις δεν είχαν να κάνουν με το νομοσχέδιο -σωστά αναφέρθηκε ο κ. Σκανδαλίδης- αλλά δεν μπορούν να μείνουν αναπάντητα αυτά.

Θα ξεκινήσω με το ότι κάποιοι προσπαθούν απεγνωσμένα, άστοχα και σήμερα να ετεροκαθορίσουν την παράταξη της Νέας Δημοκρατίας, αυτοί που επιδίδονται σταθερά και διαχρονικά σε ιδεολογικές μεταμορφώσεις και πολιτικές κυβιστήσεις.

Εμείς στη Νέα Δημοκρατία, το διαχρονικά μεγαλύτερο κόμμα της πατρίδας μας, υπηρετούμε σταθερά από τα ιδρυτικά μας κείμενα μέχρι και σήμερα τις αρχές και τις αξίες του κοινωνικού και ριζοσπαστικού φιλελευθερισμού, της κοινωνικής οικονομίας της αγοράς, που εξασφαλίζουν τόσο τη μέγιστη οικονομική αποτελεσματικότητα όσο και την κοινωνικά δικαιότερη κατανομή των εισοδημάτων και του παραγόμενου πλούτου. Έχουμε αποδείξει διαχρονικά ότι γνωρίζουμε και μπορούμε και τον εθνικό πλούτο να τον αυξάνουμε καλύτερα και να τον μοιράζουμε δικαιότερα. Αυτά για τη Νέα Δημοκρατία. Άλλοι είναι αυτοί που θα επαναλάβω και σήμερα –και το απέδειξαν και σήμερα- ότι είναι πολιτικές ανεμοδούρες, αρχικά απέναντι στη «FRAPORT» και στη σύμβαση, μετά ψήφισαν τη «FRAPORT», σήμερα «παρών», ψάχνοντας συνεχώς κάποιο επιχείρημα για να μην πουν «ναι».

Στην επιτροπή, όταν πρότεινα να έλθουν όλα τα κόμματα στο γραφείο μου και να δουν όλα τα έγγραφα, ουδείς επέμεινε να κατατεθούν στα Πρακτικά. Αφού αυτό έγινε, σήμερα ξαφνικά αλλάζουν τα goalpost και λένε «εντάξει οι εξηγήσεις, αλλά δεν τα καταθέσατε στα Πρακτικά». Πάντα μία δικαιολογία για να μην πει κανείς ξεκάθαρα το «ναι». Στην επιτροπή –το επαναλαμβάνω, δείτε τα Πρακτικά- συμφωνήσατε όλα τα κόμματα να έλθετε και να δείτε τα κείμενα. Ουδείς επέμεινε να κατατεθούν στα Πρακτικά. Και όμως τα κάναμε όλα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ντροπή!

**ΠΡΟΕΔΡΕΥΩΝ (Αθανάσιος Μπούρας):** Κύριε Αρσένη, μη διακόπτετε και παρακαλώ να σεβαστείτε τον Υπουργό. Λέτε τακτικά τη λέξη που εκστομίσατε. Είναι βαριά και θα πρέπει να την τεκμηριώνετε. Σας παρακαλώ πολύ. Δεν έχετε τον λόγο, αλλά ως Προεδρεύων σάς έχω ακούσει πολλές φορές.

Συνεχίστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Ο κύριος συνάδελφος έχει μια ιδιαίτερη αδυναμία στη δημιουργική ασάφεια, όπως και το κόμμα του.

Η επίτευξη, όμως, φιλόδοξων στόχων για τη χώρα προϋποθέτει και απαιτεί απ’ όλους μας ορισμένα στοιχεία. Προϋποθέτει τη υλοποίηση πολιτικών με κοινωνική προστασία και δικαιοσύνη, την αυτοδέσμευση στην επίτευξη συλλογικά αποδεκτών στόχων, τη συνεχή βελτίωση των θεσμών, την αποτελεσματική εφαρμογή των νόμων και την πολιτική συνεννόηση, που προϋποθέτει ειλικρίνεια και ρεαλισμό, στοιχεία που διαθέτει η σημερινή Κυβέρνηση, αλλά δυστυχώς δεν διαθέτει το μεγαλύτερο τμήμα της Αντιπολίτευσης, κυρίως η Αξιωματική Αντιπολίτευση.

Άκουσα σήμερα διάφορους ομιλητές του ΣΥΡΙΖΑ να μιλάνε για τις αντικειμενικές αξίες. Προφανώς δεν θέλω να μιλήσω σήμερα για τις αντικειμενικές αξίες, αλλά δεν θέλω να εκληφθεί ότι δεν απαντώ κιόλας. Πράγματι έχουμε συστήσει ομάδα εργασίας έτσι ώστε να αξιολογήσει την όποια αναμόρφωση των αντικειμενικών αξιών, γιατί όλοι λέτε ότι οι αντικειμενικές αξίες θα αυξηθούν. Δεν υπάρχει και ένα 20% του πληθυσμού, που θα δει μειωμένες αντικειμενικές αξίες; Δεν υπάρχει και ένα 30% του πληθυσμού, που δεν θα δει καμμία μεταβολή στις αντικειμενικές αξίες; Σ’ αυτούς τους πολίτες τι λέτε;

Άρα, ερχόμαστε και λέμε εμείς ως Κυβέρνηση ότι όσο τρέχει η άσκηση της ενσωμάτωσης των αντικειμενικών αξιών στη νέα φορολόγηση της ακίνητης περιουσίας, τόσο εμείς θα δουλεύουμε έτσι ώστε να μην υπάρχει επιβάρυνση του πολίτη σε άλλους φόρους ή σε άλλα επιδόματα. Το επαναλαμβάνω με τον πλέον ξεκάθαρο τρόπο. Αποτυπώθηκε άλλωστε και στο μεσοπρόθεσμο πλαίσιο. Ούτε ένα ευρώ συνολικά ΕΝΦΙΑ δεν θέλουμε να πάρουμε περισσότερο από τη συγκεκριμένη άσκηση. Δεν συνεπάγεται η όποια αύξηση αντικειμενικών αξιών σε τμήμα της ελληνικής κοινωνίας αυτομάτως και αύξηση του ΕΝΦΙΑ. Το έχουμε πει σε όλους τους τόνους.

Και για να μην ξεχνιόμαστε, στις 9-6-2021 η κ. Αχτσιόγλου δήλωσε στο ραδιόφωνο «REAL»: «Το ότι πρέπει να γίνει προσαρμογή των αντικειμενικών αξιών με τις εμπορικές που είναι υψηλότερες, αυτό είναι κάτι που πρέπει να γίνει».

Εξωδικαστικός συμβιβασμός. Είπατε διάφορα πράγματα μπερδεύοντας το πτωχευτικό δίκαιο με τη ρύθμιση οφειλών. Αυτό που γίνεται με τον εξωδικαστικό συμβιβασμό είναι ουσιαστικά μία ηλεκτρονική πλατφόρμα για να μπορέσουν οι πολίτες να ρυθμίσουν συνολικά το ιδιωτικό τους χρέος, ένα πρόβλημα το οποίο δεν το αντιμετωπίσαμε διαφορετικές κυβερνήσεις την τελευταία δεκαετία.

Και θέλω να σας πω ότι με τα στοιχεία, που πήρα πριν από λίγο σε λιγότερο από ένα μήνα, για την ακρίβεια σε είκοσι μέρες περίπου, έχουν υποβάλει αίτηση είκοσι χιλιάδες πεντακόσιοι εβδομήντα ένας συμπατριώτες μας εκ των οποίων δώδεκα χιλιάδες ενιακόσιοι ενενήντα οκτώ έχουν ενεργή οριστικοποιημένη αίτηση και αναμένουν τα στοιχεία από τους πιστωτές. Αυτό δείχνει ότι δημιουργούνται οι προϋποθέσεις έτσι ώστε ένα σημαντικό τμήμα της κοινωνίας μας να μπορέσει να ρυθμίσει συνολικά το ιδιωτικό του χρέος.

Κύριε συνάδελφε, σε ό,τι αφορά την νομοθέτηση για την αναδιάρθρωση του ασφαλιστικού συστήματος, οι σχετικές τοποθετήσεις θα γίνουν όταν είναι έτοιμο από το αρμόδιο Υπουργείο και προφανώς θα συνοδευτούν από τις ανάλογες αναλογιστικές μελέτες.

Κύριε συνάδελφε του ΜέΡΑ25, δεν πέταξα λάσπη. Δεν το έχω κάνει ποτέ. Όσα χρόνια είμαι στο ελληνικό Κοινοβούλιο τοποθετούμε με επιχειρήματα και με σαφήνεια και -θα επαναλάβω- όχι με δημιουργική ασάφεια, όπως το συνηθίζετε εσείς και επικεφαλής του κόμματός σας εκείνη την περίφημη περίοδο.

Σε ό,τι αφορά την επιστολή, γιατί άκουσα κάποιους συναδέλφους από το ΣΥΡΙΖΑ, που προφανώς δεν ήταν στη συνάντηση, αλλά ήταν πράγματι ένα πολύ αξιόλογο στέλεχος από την πλευρά του ΣΥΡΙΖΑ, που κάθισε πάρα πολλές ώρες -το είπα και στην πρωτολογία μου- που το είδε το σχετικό έγγραφο. Το σχετικό έγγραφο, η επιστολή της «FRAPORT» προς το Υπουργείο Οικονομικών το επικαλέστηκε ο εισηγητής της κοινοβουλευτικής πλειοψηφίας στις 27 Μαρτίου.

«Σε κάθε περίπτωση όλα αυτά συνιστούν γεγονός ανωτέρας βίας, μη αποτρέψιμο ή προβλέψιμο ακόμα και στην περίπτωση επίδειξης ιδιαίτερης σύνεσης από τα συμβαλλόμενα στις συμβάσεις παραχώρησης μέρη. Συνεπώς στις διατάξεις των συμβάσεων παραχώρησης του 2015, που ενεργοποιούνται με τα ανωτέρω καταγραφόμενα γεγονότα συμπεριλαμβάνεται η διάταξη του άρθρου 25 των συμβάσεων παραχώρησης και για τους λόγους αυτούς υποβάλλουμε την παρούσα και ως ειδοποίηση ανωτέρας βίας». Για να μην αμφισβητεί κανένας το τι ζητούσε η εταιρεία.

Ο κ. Κόκκαλης επικαλέστηκε σήμερα τοποθέτηση του Πρωθυπουργού στο Υπουργικό Συμβούλιο και είπε: «Μα, δικαιολογείται η αισιοδοξία; Υπάρχει ένα τέτοιο οικονομικό κλίμα για αισιοδοξία;». Θα επαναλάβω ότι δικαιολογείται μια ρεαλιστική αισιοδοξία και επειδή μίλησε ο κ. Κόκκαλης για το οικονομικό κλίμα, θα καταθέσω στα Πρακτικά τον σχετικό πίνακα, που παρουσίασα και στο Υπουργικό Συμβούλιο, που δείχνει τη σημαντική βελτίωση του οικονομικού κλίματος τους τελευταίους μήνες.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μάλιστα το οικονομικό κλίμα στην Ελλάδα, σε νοικοκυριά και επιχειρήσεις, φτάνει στα προ-κορωνοϊού επίπεδα. Είναι στοιχείο θριαμβολογίας; Όχι, αλλά είναι ένα στοιχείο ρεαλιστικής αποτύπωσης της πραγματικότητας, όπως είναι και τα στοιχεία για την ανάκαμψη της ελληνικής οικονομίας.

Θέλω να σας πω ότι και στο μεσοπρόθεσμο το οποίο σήμερα καταθέσαμε και θα συζητήσουμε στη Βουλή την επόμενη βδομάδα, το Υπουργείο Οικονομικών υποστηρίζει ότι ο ρυθμός οικονομικής μεγέθυνσης το 2021 θα είναι 3,6%. Όλοι οι πρόδρομοι δείκτες οδηγούν σε καλύτερα αποτελέσματα. Το Γραφείο Προϋπολογισμού του Κράτους στη Βουλή μιλάει για ανάπτυξη που μπορεί να φτάσει μέχρι 4,8%, η Πειραιώς 6,4%, η Εθνική Τράπεζα 5,7%, η Scope Ratings 6,5%. Αυτοί είναι μη ρεαλιστές; Όλα αυτά τα στοιχεία είναι πιο θετικά από αυτά που παρουσίασε το Υπουργείο Οικονομικών.

Σας επαναλαμβάνω: Έχουμε ρεαλιστική αισιοδοξία, αλλά θέλει προσοχή και σύνεση. Καταθέτω τα στοιχεία στα τακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άκουσα άλλον συνάδελφο από την Αξιωματική Αντιπολίτευση να λέει: «Μας αφήσατε 500 εκατομμύρια στα ταμεία και σας αφήσαμε τα 37 δισεκατομμύρια ευρώ». Κατ’ αρχάς, μία απλή απορία: Αν σας αφήσαμε 500 εκατομμύρια, με δεδομένο ότι τότε ο κ. Βαρουφάκης είπε ότι: «Δεν θέλουμε τα λεφτά, τα βγάζουμε πέρα άνετα για έξι μήνες», πως χρηματοδοτούσατε την πραγματική οικονομία με 500 εκατομμύρια; Προφανώς ξέρετε την αλήθεια! Ήταν τα ταμειακά διαθέσιμα των φορέων της γενικής κυβέρνησης τα οποία ούτως η άλλως υπήρχαν και επί Νέας Δημοκρατίας και τα οποία στη συνέχεια είχαν γίνει ρέπος το 2014 και επειδή δεν σας έφταναν, τα σηκώσαμε εθελοντικά από τις εμπορικές τράπεζες και μετά με διάταξη του ΣΥΡΙΖΑ υποχρεωτικά από τις εμπορικές τράπεζες τα μεταφέρατε από την Τράπεζα της Ελλάδος και τα κάνατε ρέπος. Αυτά τα λεφτά!

Συνεπώς τα 37 δισεκατομμύρια, που λέτε είναι ουσιαστικά ένα κομμάτι -το είπε με πολλή ειλικρίνεια ένας συνάδελφος του ΣΥΡΙΖΑ- που δεν θα έπρεπε να δημιουργηθεί και ήταν τα υπερπλεονάσματα της ελληνικής κοινωνίας και δύο δόσεις, που δεν χρησιμοποιήθηκαν και το άλλο κομμάτι είναι τα ταμειακά διαθέσιμα των φορέων της γενικής κυβέρνησης τα οποία συσσωρεύτηκαν στην κεντρική διοίκηση.

Άκουσα τον ίδιο συνάδελφο να λέει τι κακά που τα κάνει η «FRAPORT» και στα Χανιά. Νομίζω ότι είναι ο ίδιος συνάδελφος, που είχε δηλώσει ότι θα ξαπλώσει στον διάδρομο προσγείωσης στα Χανιά για να μην ιδιωτικοποιηθεί το αεροδρόμιο στα Χανιά, αλλά μετά ψήφισε διάταξη. Να θυμίσω ότι στη Θεσσαλονίκη όταν έκανε την παρουσίαση η «FRAPORT» δίπλα μου ήταν ο κ. Σπίρτζης, που εκπροσωπούσε τον ΣΥΡΙΖΑ για να αποδείξει η Αξιωματική Αντιπολίτευση ότι συμβάλλει στην υλοποίηση αυτών των έργων. Προφανώς, σήμερα κάτι άλλαξε.

Ο κ. Κεγκέρογλου είπε με ειλικρίνεια ότι δόθηκαν πολλά λεφτά, αλλά δεν έπιασαν τόπο γιατί η ύφεση ήταν πολύ βαθιά στην Ελλάδα, η τρίτη χειρότερη στην Ευρώπη. Συγγνώμη, αλλά να ξεκινήσουμε από το γεγονός ότι οι εκτιμήσεις όλης της αντιπολίτευσης ήταν μεταξύ 12% και 15% ύφεση και φαίνεται ότι θα είναι γύρω στο 8%. Δεύτερον, να θυμίσω -και οφείλουν να το ξέρουν όλοι αυτό- ότι το χειρότερο τρίμηνο της Ελλάδος ήταν το τρίτο τρίμηνο λόγω του τουρισμού. Όσα λεφτά και να έδινες αν δεν έρθουν οι τουρίστες από το εξωτερικό πώς θα πάρεις έσοδα από τον τουρισμό; Ή και να δώσεις τα λεφτά, πού θα τα ξοδέψει ο άλλος αφού είναι κλειστή οικονομία με τόσους μήνες lockdown; Δεν έχετε δει πόσο έχουν αυξηθεί οι καταθέσεις; Δεν έχετε παρατηρήσει ότι επί δεκαπέντε συνεχόμενους μήνες οι καταθέσεις των νοικοκυριών αυξάνουν; Είναι 33 δισεκατομμύρια ευρώ παραπάνω οι καταθέσεις τα τελευταία δύο χρόνια. Άρα είναι πρόδηλο ότι δεν μπορούσε να υπάρξει κατανάλωση από τους αυξημένους πόρους που έδωσε η Ελληνική Κυβέρνηση. Και πόσους έδωσε; Έδωσε 41 δισεκατομμύρια ευρώ.

Άκουσα το επιχείρημα από άλλο κόμμα της αντιπολίτευσης ότι δίνουμε σε αυτές τις εταιρείες και δεν δίνουμε στους πολίτες. Συγνώμη αλλά τα 40 από τα 41 δισεκατομμύρια ευρώ έχουν πάει σε εργαζόμενους, σε μικρομεσαίες επιχειρήσεις, σε αγρότες, τα 600 εκατομμύρια ευρώ σε ιδιοκτήτες ακινήτων, σε δανειολήπτες 700 εκατομμύρια ευρώ, σε ανέργους και σε ελεύθερους επαγγελματίες. Σας καταθέτω τον σχετικό πίνακα που το αποδεικνύει.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άκουσα το φοβερό: Σας αφήσαμε 35 με 36 δισεκατομμύρια και γι’ αυτό δώσατε λεφτά και βοηθήσετε την κοινωνία. Πριν από λίγο άκουσα ότι δεν βοηθήσαμε την κοινωνία, τώρα βοηθήσαμε την κοινωνία αλλά αυτό οφείλεται στα ταμεία που άφησε ο ΣΥΡΙΖΑ.

Ό,τι δώσαμε, δηλαδή τα 41 δισεκατομμύρια ευρώ, το 2020 και το 2021 για να βοηθήσουμε πληττόμενα νοικοκυριά και επιχειρήσεις τα μάζεψε η Νέα Δημοκρατία. Σήμερα τα ταμειακά διαθέσιμα είναι όσο τα παραλάβαμε, δηλαδή 34,6 δισεκατομμύρια ευρώ και έχουμε πληρώσει και το 80% του Διεθνούς Νομισματικού Ταμείου.

Οι εισροές πόρων είναι 27 δισεκατομμύρια ευρώ από τις διεθνείς κεφαλαιαγορές, 1,935 από τα κέρδη ANFAs και SMPs, 5,2 από το «SURE», 2,040 από ομόλογα εκδοθέντα με ιδιωτική τοποθέτηση, 1,300 από αντικατάσταση εντόκων γραμματίων κοινού κεφαλαίου, 2,800 από αύξηση εντόκων γραμματίων ελληνικού δημοσίου μέσω του προϋπολογισμού. Είναι δηλαδή 40,775. Μαζεύτηκαν 41 δισεκατομμύρια την τελευταία διετία. Όλα χρησιμοποιήθηκαν για να βοηθηθεί η κοινωνία -τα 41 δισεκατομμύρια- και σήμερα τα ταμειακά διαθέσιμα είναι 34,6 δισεκατομμύρια έχοντας συμπληρώσει και το 80% των δανείων του ΔΝΤ. Όλη η βοήθεια που έχει δοθεί στην κοινωνία οφείλεται αποκλειστικά και μόνο στην Κυβέρνηση της Νέας Δημοκρατίας.

Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα μου πει κάποιος, βέβαια: «Ναι, αλλά το μεγάλο ποσό που λες, τα 27,5 δισεκατομμύρια είναι γιατί δανείστηκες φτηνά από τις αγορές. Και γιατί δανείστηκες φτηνά από τις αγορές; Γιατί ήρθε η Ευρωπαϊκή Κεντρική Τράπεζα, έκανε το πρόγραμμα «PEPP», άρα, βοήθησε την Ελλάδα να δανειστεί φτηνά.»

Έχω δώσει πολλά επιχειρήματα και σας έχω αποδείξει ότι αυτό οφείλεται προφανώς και στην Ευρωπαϊκή Κεντρική Τράπεζα, όπως σε όλες τις χώρες, αλλά οφείλεται και στην αξιοπιστία της σημερινής Κυβέρνησης.

Σήμερα θα σας καταθέσω έναν ακόμα –εκτιμώ- συντριπτικό πίνακα, τα spreads. Μέχρι τώρα τι βλέπαμε; Τα spreads μεταξύ της Ελλάδας και της Γερμανίας. Έπεφταν τα spreads, αλλά το επιχείρημα που άκουγα ήταν: «Ναι, αλλά οφείλεται στην Ευρωπαϊκή Κεντρική Τράπεζα».

Για να δούμε και τις άλλες χώρες του Νότου. Η Ελλάδα συρρικνώνει το spread από όλες τις χώρες του Νότου, οι οποίες επίσης μπορούν να κάνουν και κάνουν χρήση του «PEPP» της Ευρωπαϊκής Κεντρικής Τράπεζας. Ειδικά με την Ιταλία πλέον έχουμε αρνητικό spread. Είναι πάνω η Ιταλία από την Ελλάδα. Άρα, οι χώρες του Νότου, που μειώνουμε τα spreads, γιατί τα μειώνουμε; Διότι πολύ απλά η αξιοπιστία της σημερινής Κυβέρνησης έχει βοηθήσει να κινηθούμε ακόμα καλύτερα από όλες τις άλλες χώρες του Νότου.

Το καταθέτω στα Πρακτικά.

(Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ολοκληρώνω λέγοντας το εξής. Δεν ήμουν εδώ. Έφυγα για μία ώρα γιατί είχα μία υποχρέωση. Είχα ενημερώσει σχετικά. Μου μετέφεραν ότι ο κ. Γρηγοριάδης υποστήριξε ότι έχω κάνει δήλωση το 2015 να πάρουν οι πολίτες από τις τράπεζες τα χρήματα, τις καταθέσεις τους, κάτι τέτοιο.

Θέλω να σας πω ότι εάν είχα κάνει τέτοια δήλωση επί έξι χρόνια κάποιος από την αντιπολίτευση θα το είχε αναδείξει. Δεν έχω κάνει ποτέ τέτοια δήλωση, αλλά προφανώς το κόμμα το οποίο εκπροσωπεί ο κ. Γρηγοριάδης αρέσκεται σε τέτοιες αναφορές.

Να πω και κάτι τελευταίο. Άκουσα, επίσης, από κάποιον ομιλητή: «Γιατί επισπεύδετε τον τρόπο ικανοποίησης της «FRAPORT»»; Συγγνώμη, αλλά έχουμε φτάσει στον Ιούνιο του 2021 και η κρίση ξεκίνησε τον Μάρτιο του 2020. Σας έδωσα μια πολύ μεγάλη μελέτη του ΟΟΣΑ με το τι έχουν κάνει ήδη οι άλλες χώρες για τα αεροδρόμιά τους.

Εμείς για πάνω από δώδεκα μήνες διαπραγματευτήκαμε, βελτιώσαμε τρία-τέσσερα σημεία στη σύμβαση την οποία βρήκαμε από το 2015 και θα φέρνουμε την καλύτερη δυνατή ρύθμιση επ’ ωφελεία της χώρας, της οικονομίας και της κοινωνίας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Οικονομικών: «Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020».

Εισερχόμαστε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο και το σύνολο. Βεβαιωθείτε ότι έχετε ψηφίσει όλα τα άρθρα, το ακροτελεύτιο άρθρο και το σύνολο.

Αφού καταχωρήσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020 |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς, το σχέδιο νόμου του Υπουργείου Οικονομικών «Οικονομική αποκατάσταση παραχωρησιούχων αεροδρομίων λόγω των συνεπειών της πανδημίας του κορωνοϊού COVID-19 για το έτος 2020» έγινε δεκτό κατά πλειοψηφία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 281α )

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 21.20΄ λύεται η συνεδρίαση για αύριο, ημέρα Πέμπτη 24 Ιουνίου 2021 και ώρα 10.00΄, με αντικείμενο εργασιών του Σώματος νομοθετική εργασία: Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Απλούστευση του πλαισίου άσκησης οικονομικών δραστηριοτήτων αρμοδιότητας Υπουργείων Ανάπτυξης και Επενδύσεων, Υποδομών και Μεταφορών, Υγείας και Τουρισμού, ρυθμίσεις για τις παραγωγικές δραστηριότητες και άλλες διατάξεις για την ενίσχυση της ανάπτυξης», σύμφωνα με τη συμπληρωματική ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**